
INTRODUCTIO 


Titi Livii opus Ab Urbe Condita continet XLV extantes libros. Senecae sententia, Livius 
scripsit et dialogos, quos non magis philosophiae adnumerare possis quam historiae 


Opus historicum Livianum in quattuor partes dividere possumus: 
Libri I-XV: Prima pars historiae Romanae usque ad primordia belli Punici primi . 
Libri I-V: Res gestas populi Romani usque ad finem impetus Gallorum. 
Libri XVI-XXX: Aetas belli Punici primi et secundi. 
Libri XXI-XXX: Bellum Punicum secundum. 
Libri XXXI-XLV: Aetas bellorum in Oriente gestorum. 
Partitiones ex quinque aut decem libris constant. Textus 507334 vocabula habet. 
TITUS LIVIUS AB URBE CONDITA LIBRI XLV 
PRAEFATIO 


Facturusne operae pretium sim si a primordio urbis res populi Romani perscripserim nec 
satis scio nec, si sciam, dicere ausim, quippe qui cum veterem tum volgatam esse rem 
videam, dum novi semper scriptores aut in rebus certius aliquid allaturos se aut 
scribendi arte rudem vetustatem superaturos credunt. Utcumque erit, iuvabit tamen 
rerum gestarum memoriae principis terrarum populi pro virili parte et ipsum 
consuluisse; et si in tanta scriptorum turba mea fama in obscuro sit, nobilitate ac 
magnitudine eorum me qui nomini officient meo consoler. Res est praeterea et immensi 
operis, ut quae supra septingentesimum annum repetatur et quae ab exiguis profecta 
initiis eo creverit ut iam magnitudine laboret sua; et legentium plerisque haud dubito 
quin primae origines proximaque originibus minus praebitura voluptatis sint, 
festinantibus ad haec nova quibus iam pridem praevalentis populi vires se ipsae 
conficiunt: ego contra hoc quoque laboris praemium petam, ut me a conspectu malorum 
quae nostra tot per annos vidit aetas, tantisper certe dum prisca [tota] illa mente repeto, 


auertam, omnis expers curae quae scribentis animum, etsi non flectere a uero, sollicitum 
tamen efficere posset. 


Quae ante conditam condendamve urbem poeticis magis decora fabulis quam 
incorruptis rerum gestarum monumentis traduntur, ea nec adfirmare nec refellere in 
animo est. Datur haec venia antiquitati ut miscendo humana divinis primordia urbium 
augustiora faciat; et si cui populo licere oportet consecrare origines suas et ad deos 
referre auctores, ea belli gloria est populo Romano ut cum suum conditorisque sui 
parentem Martem potissimum ferat, tam et hoc gentes humanae patiantur aequo 
animo quam imperium patiuntur. Sed haec et his similia utcumque animaduersa aut 
existimata erunt haud in magno equidem ponam discrimine: ad illa mihi pro se quisque 
acriter intendat animum, quae vita, qui mores fuerint, per quos uiros quibusque artibus 
domi militiaeque et partum et auctum imperium sit; labente deinde paulatim disciplina 
velut desidentes primo mores sequatur animo, deinde ut magis magisque lapsi sint, tum 
ire coeperint praecipites, donec ad haec tempora quibus nec uitia nostra nec remedia 
pati possumus perventum est. Hoc illud est praecipue in cognitione rerum salubre ac 
frugiferum, omnis te exempli documenta in inlustri posita monumento intueri; inde tibi 
tuaeque rei publicae quod imitere capias, inde foedum inceptu foedum exitu quod vites. 
Ceterum aut me amor negotii suscepti fallit, aut nulla unquam res publica nec maior nec 
sanctior nec bonis exemplis ditior fuit, nec in quam [civitatem] tam serae avaritia 
luxuriaque immigraverint, nec ubi tantus ac tam diu paupertati ac parsimoniae honos 
fuerit. Adeo quanto rerum minus, tanto minus cupiditatis erat: nuper diuitiae auaritiam 
et abundantes voluptates desiderium per luxum atque libidinem pereundi perdendique 
omnia invexere. Sed querellae, ne tum quidem gratae futurae cum forsitan necessariae 
erunt, ab initio certe tantae ordiendae rei absint: cum bonis potius ominibus votisque et 
precationibus deorum dearumque, si, ut poetis, nobis quoque mos esset, libentius 
inciperemus, ut orsis tantum operis successus prosperos darent. 


Liber Il. lam primum omnium satis 


[1] lam primum omnium satis constat Troia capta in ceteros saevitum esse Troianos, 
duobus, Aeneae Antenorique, et vetusti iure hospitii et quia pacis reddendaeque 
Helenae semper auctores fuerant, omne ius belli Achiuos abstinuisse; casibus deinde 
variis Antenorem cum multitudine Enetum, qui seditione ex Paphlagonia pulsi et sedes 
et ducem rege Pylaemene ad Troiam amisso quaerebant, venisse in intimum maris 
Hadriatici sinum, Euganeisque qui inter mare Alpesque incolebant pulsis Enetos 
Troianosque eas tenuisse terras. Et in quem primo egressi sunt locum Troia vocatur 
pagoque inde Troiano nomen est: gens universa Veneti appellati. Aeneam ab simili clade 
domo profugum sed ad maiora rerum initia ducentibus fatis, primo in Macedoniam 
venisse, inde in Siciliam quaerentem sedes delatum, ab Sicilia classe ad Laurentem 
agrum tenuisse. Troia et huic loco nomen est. Ibi egressi Troiani, ut quibus ab immenso 
prope errore nihil praeter arma et naues superesset, cum praedam ex agris agerent, 
Latinus rex Aboriginesque qui tum ea tenebant loca ad arcendam vim advenarum armati 
ex urbe atque agris concurrunt. Duplex inde fama est. Alii proelio victum Latinum pacem 


cum Aenea, deinde adfinitatem iunxisse tradunt: alii, cum instructae acies constitissent, 
priusquam signa canerent processisse Latinum inter primores ducemque advenarum 
euocasse ad conloquium; percontatum deinde qui mortales essent, unde aut quo casu 
profecti domo quidue quaerentes in agrum Laurentinum exissent, postquam audierit 
multitudinem Troianos esse, ducem Aeneam filium Anchisae et Veneris, cremata patria 
domo profugos, sedem condendaeque urbi locum quaerere, et nobilitatem admiratum 
gentis virique et animum vel bello vel paci paratum, dextra data fidem futurae amicitiae 
sanxisse. Inde foedus ictum inter duces, inter exercitus salutationem factam. Aeneam 
apud Latinum fuisse in hospitio; ibi Latinum apud penates deos domesticum publico 
adiunxisse foedus filia Aeneae in matrimonium data. Ea res utique Troianis spem 
adfirmat tandem stabili certaque sede finiendi erroris. Oppidum condunt; Aeneas ab 
nomine uxoris Lavinium appellat. Brevi stirpis quoque virilis ex novo matrimonio fuit, cui 
Ascanium parentes dixere nomen. 


[2] Bello deinde Aborigines Troianique simul petiti. Turnus rex Rutulorum, cui pacta 
Lavinia ante adventum Aeneae fuerat, praelatum sibi advenam aegre patiens simul 
Aeneae Latinoque bellum intulerat. Neutra acies laeta ex eo certamine abiit: victi Rutuli: 
victores Aborigines Troianique ducem Latinum amisere. Inde Turnus Rutulique diffisi 
rebus ad florentes opes Etruscorum Mezentiumque regem eorum confugiunt, qui Caere 
opulento tum oppido imperitans, iam inde ab initio minime laetus novae origine urbis 
et tum nimio plus quam satis tutum esset accolis rem Troianam crescere ratus, haud 
gravatim socia arma Rutulis iunxit. Aeneas adversus tanti belli terrorem ut animos 
Aboriginum sibi conciliaret nec sub eodem iure solum sed etiam nomine omnes essent, 
Latinos utramque gentem appellavit; nec deinde Aborigines Troianis studio ac fide erga 
regem Aeneam cessere. Fretusque his animis coalescentium in dies magis duorum 
populorum Aeneas, quamquam tanta opibus Etruria erat ut iam non terras solum sed 
mare etiam per totam Italiae longitudinem ab Alpibus ad fretum Siculum fama nominis 
sui implesset, tamen cum moenibus bellum propulsare posset in aciem copias eduxit. 
Secundum inde proelium Latinis, Aeneae etiam ultimum operum mortalium fuit. Situs 
est, quemcumque eum dici ius fasque est super Numicum flumen: lovem indigetem 
appellant. 


[3] Nondum maturus imperio Ascanius Aeneae filius erat; tamen id imperium ei ad 
puberem aetatem incolume mansit; tantisper tutela muliebri — tanta indoles in Lavinia 
erat — res Latina et regnum avitum paternumque puero stetit. Haud ambigam — quis 
enim rem tam veterem pro certo adfirmet? — hicine fuerit Ascanius an maior quam hic, 
Creusa matre llio incolumi natus comesque inde paternae fugae, quem lulum eundem 
lulia gens auctorem nominis sui nuncupat. Is Ascanius, ubicumque et quacumque matre 
genitus — certe natum Aenea constat — abundante Lavinii multitudine florentem iam ut 
tum res erant atque opulentam urbem matri seu novercae relinquit, novam ipse aliam 
sub Albano monte condidit quae ab situ porrectae in dorso urbis Longa Alba appellata. 
Inter Lavinium et Albam Longam coloniam deductam triginta ferme interfuere anni. 
Tantum tamen opes creuerant maxime fusis Etruscis ut ne morte quidem Aeneae nec 
deinde inter muliebrem tutelam rudimentumque primum puerilis regni movere arma 
aut Mezentius Etruscique aut ulli alii accolae ausi sint. Pax ita conuenerat ut Etruscis 


Latinisque fluuius Albula, quem nunc Tiberim vocant, finis esset. Silvius deinde regnat 
Ascani filius, casu quodam in siluis natus; is Aeneam Silvium creat; is deinde Latinum 
Silvium. Ab eo coloniae aliquot deductae, Prisci Latini appellati. Mansit Silviis postea 
omnibus cognomen, qui Albae regnarunt. Latino Alba ortus, Alba Atys, Atye Capys, 
Capye Capetus, Capeto Tiberinus, qui in traiectu Albulae amnis submersus celebre ad 
posteros nomen flumini dedit. Agrippa inde Tiberini filius, post Agrippam Romulus 
Silvius a patre accepto imperio regnat. Aventino fulmine ipse ictus regnum per manus 
tradidit. Is sepultus in eo colle qui nunc pars Romanae est urbis, cognomen colli fecit. 
Proca deinde regnat. Is Numitorem atque Amulium procreat, Numitori, qui stirpis 
maximus erat, regnum vetustum Silviae gentis legat. Plus tamen vis potuit quam 
voluntas patris aut verecundia aetatis: pulso fratre Amulius regnat. Addit sceleri scelus: 
stirpem fratris virilem interemit, fratris filiae Reae Silviae per speciem honoris cum 
Vestalem eam legisset perpetua virginitate spem partus adimit. 


[4] Sed debebatur, ut opinor, fatis tantae origo urbis maximique secundum deorum opes 
imperii principium. Vi compressa Vestalis cum geminum partum edidisset, seu ita rata 
seu quia deus auctor culpae honestior erat, Martem incertae stirpis patrem nuncupat. 
Sed nec di nec homines aut ipsam aut stirpem a crudelitate regia vindicant: sacerdos 
vincta in custodiam datur, pueros in profluentem aquam mitti iubet. Forte quadam 
divinitus super ripas Tiberis effusus lenibus stagnis nec adiri usquam ad iusti cursum 
poterat amnis et posse quamuis languida mergi aqua infantes spem ferentibus dabat. 
Ita velut defuncti regis imperio in proxima alluuie ubi nunc ficus Ruminalis est — 
Romularem vocatam ferunt — pueros exponunt. Vastae tum in his locis solitudines erant. 
Tenet fama cum fluitantem alveum, quo eiti erant pueri, tenuis in sicco aqua destituisset, 
lupam sitientem ex montibus qui circa sunt ad puerilem vagitum cursum flexisse; eam 
submissas infantibus adeo mitem praebuisse mammas ut lingua lambentem pueros 
magister regii pecoris invenerit —Faustulo fuisse nomen ferunt — ab eo ad stabula 
Larentiae uxori educandos datos. Sunt qui Larentiam volgato corpore lupam inter 
pastores vocatam putent; inde locum fabulae ac miraculo datum. Ita geniti itaque 
educati, cum primum adolevit aetas, nec in stabulis nec ad pecora segnes venando 
peragrare saltus. Hinc robore corporibus animisque sumpto iam non feras tantum 
subsistere sed in latrones praeda onustos impetus facere pastoribusque rapta dividere 
et cum his crescente in dies grege iuvenum seria ac iocos celebrare. 


[5] lam tum in Palatio monte Lupercal hoc fuisse ludicrum ferunt, et a Pallanteo, urbe 
Arcadica, Pallantium, dein Palatium montem appellatum; ibi Evandrum, qui ex eo genere 
Arcadum multis ante tempestatibus tenuerit loca, sollemne allatum ex Arcadia 
instituisse ut nudi iuvenes Lycaeum Pana venerantes per lusum atque lasciuiam 
currerent, quem Romani deinde vocarunt Inuum. Huic deditis ludicro cum sollemne 
notum esset insidiatos ob iram praedae amissae latrones, cum Romulus vi se defendisset, 
Remum cepisse, captum regi Amulio tradidisse, ultro accusantes. Crimini maxime 
dabant in Numitoris agros ab iis impetum fieri; inde eos collecta iuvenum manu hostilem 
in modum praedas agere. Sic Numitori ad supplicium Remus deditur. lam inde ab initio 
Faustulo spes fuerat regiam stirpem apud se educari; nam et eitos iussu regis infantes 
sciebat et tempus quo ipse eos sustulisset ad id ipsum congruere; sed rem immaturam 


nisi aut per occasionem aut per necessitatem aperiri noluerat. Necessitas prior venit: ita 
metu subactus Romulo rem aperit. Forte et Numitori cum in custodia Remum haberet 
audissetque geminos esse fratres, comparando et aetatem eorum et ipsam minime 
seruilem indolem, tetigerat animum memoria nepotum; sciscitandoque eodem pervenit 
ut haud procul esset quin Remum agnosceret. Ita undique regi dolus nectitur. Romulus 
non cum globo iuvenum — nec enim erat ad vim apertam par — sed aliis alio itinere iussis 
certo tempore ad regiam venire pastoribus ad regem impetum facit; et a domo 
Numitoris alia comparata manu adiuuat Remus. Ita regem obtruncat. 


[6] Numitor inter primum tumultum, hostes inuasisse urbem atque adortos regiam 
dictitans, cum pubem Albanam in arcem praesidio armisque obtinendam auocasset, 
postquam iuvenes perpetrata caede pergere ad se gratulantes vidit, extemplo advocato 
concilio scelera in se fratris originem nepotum, ut geniti, ut educati, ut cogniti essent, 
caedem deinceps tyranni seque eius auctorem ostendit. luvenes per mediam contionem 
agmine ingressi cum auum regem salutassent, secuta ex omni multitudine consentiens 
vox ratum nomen imperiumque regi efficit. Ita Numitori Albana re permissa Romulum 
Remumque cupido cepit in iis locis ubi eiti ubique educati erant urbis condendae. Et 
supererat multitudo Albanorum Latinorumque; ad id pastores quoue accesserant, qui 
omnes facile spem facerent paruam Albam, parvum Lavinium prae ea urbe quae 
conderetur fore. Intervenit deinde his cogitationibus avitum malum, regni cupido, atque 
inde foedum certamen coortum a satis miti principio. Quoniam gemini essent nec 
aetatis verecundia discrimen facere posset, ut di quorum tutelae ea loca essent auguriis 
legerent qui nomen novae urbi daret, qui conditam imperio regeret, Palatium Romulus, 
Remus Aventinum ad inaugurandum templa capiunt. 


[7] Priori Remo augurium venisse fertur, sex voltures; iamque nuntiato augurio cum 
duplex numerus Romulo se ostendisset, utrumque regem sua multitudo consalutauerat: 
tempore illi praecepto, at hi numero auium regnum trahebant. Inde cum altercatione 
congressi certamine irarum ad caedem vertuntur; ibi in turba ictus Remus cecidit. 
Volgatior fama est ludibrio fratris Remum novos transiluisse muros; inde ab irato 
Romulo, cum verbis quoque increpitans adiecisset, "Sic deinde, quicumque alius 
transiliet moenia mea," interfectum. Ita solus potitus imperio Romulus; condita urbs 
conditoris nomine appellata. Palatium primum, in quo ipse erat educatus, muniit. Sacra 
dis aliis Albano ritu, Graeco Herculi, ut ab Evandro instituta erant, facit. Herculem in ea 
loca Geryone interempto boves mira specie abegisse memorant, ac prope Tiberim 
fluuium, qua prae se armentum agens nando traiecerat, loco herbido ut quiete et pabulo 
laeto reficeret boves et ipsum fessum via procubuisse. Ibi cum eum cibo uinoque 
gravatum sopor oppressisset, pastor accola eius loci, nomine Cacus, ferox viribus, captus 
pulchritudine boum cum avertere eam praedam vellet, quia si agendo armentum in 
speluncam compulisset ipsa uestigia quaerentem dominum eo deductura erant, aversos 
boves eximium quemque pulchritudine caudis in speluncam traxit. Hercules ad primam 
auroram somno excitus cum gregem perlustrasset oculis et partem abesse numero 
sensisset, pergit ad proximam speluncam, si forte eo uestigia ferrent. Quae ubi omnia 
foras versa vidit nec in partem aliam ferre, confusus atque incertus animi ex loco infesto 
agere porro armentum occepit. Inde cum actae boves quaedam ad desiderium, ut fit, 


relictarum mugissent, reddita inclusarum ex spelunca boum vox Herculem convertit. 
Quem cum vadentem ad speluncam Cacus vi prohibere conatus esset, ictus claua fidem 
pastorum nequiquam invocans morte occubuit. Evander tum ea, profugus ex 
Peloponneso, auctoritate magis quam imperio regebat loca, venerabilis vir miraculo 
litterarum, rei novae inter rudes artium homines, venerabilior divinitate credita 
Carmentae matris, quam fatiloquam ante Sibyllae in Italiam adventum miratae eae 
gentes fuerant. Is tum Evander concursu pastorum trepidantium circa advenam 
manifestae reum caedis excitus postquam facinus facinorisque causam audivit, habitum 
formamque viri aliquantum ampliorem augustioremque humana intuens rogitat qui vir 
esset. Vbi nomen patremque ac patriam accepit, "love nate, Hercules, salue," inquit; "te 
mihi mater, veridica interpres deum, aucturum caelestium numerum cecinit, tibique 
aram hic dicatum iri quam opulentissima olim in terris gens maximam vocet tuoque ritu 
colat." Dextra Hercules data accipere se omen impleturumque fata ara condita ac dicata 
ait. Ibi tum primum bove eximia capta de grege sacrum Herculi, adhibitis ad ministerium 
dapemque Potitiis ac Pinariis, quae tum familiae maxime inclitae ea loca incolebant, 
factum. Forte ita evenit ut Potitii ad tempus praesto essent iisque exta apponerentur, 
Pinarii extis adesis ad ceteram venirent dapem. Inde institutum mansit donec Pinarium 
genus fuit, ne extis eorum sollemnium vescerentur. Potitii ab Evandro edocti antistites 
sacri eius per multas aetates fuerunt, donec tradito seruis publicis sollemni familiae 
ministerio genus omne Potitiorum interiit. Haec tum sacra Romulus una ex omnibus 
peregrina suscepit, iam tum immortalitatis virtute partae ad quam eum sua fata 
ducebant fautor. 


[8] Rebus divinis rite perpetratis vocataque ad concilium multitudine quae coalescere in 
populi unius corpus nulla re praeterquam legibus poterat, iura dedit; quae ita sancta 
generi hominum agresti fore ratus, si se ipse venerabilem insignibus imperii fecisset, 
cum cetero habitu se augustiorem, tum maxime lictoribus duodecim sumptis fecit. Alii 
ab numero auium quae augurio regnum portenderant eum secutum numerum putant. 
me haud paenitet eorum sententiae esse quibus et apparitores hoc genus ab Etruscis 
finitimis, unde sella curulis, unde toga praetexta sumpta est, et numerum quoque ipsum 
ductum placet, et ita habuisse Etruscos quod ex duodecim populis communiter creato 
rege singulos singuli populi lictores dederint. Crescebat interim urbs munitionibus alia 
atque alia appetendo loca, cum in spem magis futurae multitudinis quam ad id quod 
tum hominum erat munirent. Deinde ne uana urbis magnitudo esset, adiciendae 
multitudinis causa vetere consilio condentium urbes, qui obscuram atque humilem 
conciendo ad se multitudinem natam e terra sibi prolem ementiebantur, locum qui nunc 
saeptus descendentibus inter duos lucos est asylum aperit. Eo ex finitimis populis turba 
omnis sine discrimine, liber an seruus esset, auida novarum rerum perfugit, idque 
primum ad coeptam magnitudinem roboris fuit. Cum iam virium haud paeniteret 
consilium deinde viribus parat. Centum creat senatores, sive quia is numerus satis erat, 
sive quia soli centum erant qui creari patres possent. Patres certe ab honore patriciique 
progenies eorum appellati. 


[9] lam res Romana adeo erat ualida ut cuilibet finitimarum civitatum bello par esset; 
sed penuria mulierum hominis aetatem duratura magnitudo erat, quippe quibus nec 


domi spes prolis nec cum finitimis conubia essent. Tum ex consilio patrum Romulus 
legatos circa vicinas gentes misit qui societatem conubiumque novo populo peterent: 
urbes quoque, ut cetera, ex infimo nasci; dein, quas sua virtus ac di iuvent, magnas opes 
sibi magnumque nomen facere; satis scire, origini Romanae et deos adfuisse et non 
defuturam virtutem; proinde ne gravarentur homines cum hominibus sanguinem ac 
genus miscere. Nusquam benigne legatio audita est: adeo simul spernebant, simul 
tantam in medio crescentem molem sibi ac posteris suis metuebant. Ac plerisque 
rogitantibus dimissi ecquod feminis quoque asylum aperuissent; id enim demum 
compar conubium fore. Aegre id Romana pubes passa et haud dubie ad vim spectare res 
coepit. Cui tempus locumque aptum ut daret Romulus aegritudinem animi dissimulans 
ludos ex industria parat Neptuno equestri sollemnes; Consualia vocat. Indici deinde 
finitimis spectaculum iubet; quantoque apparatu tum sciebant aut poterant, 
concelebrant ut rem claram exspectatamque facerent. Multi mortales conuenere, 
studio etiam videndae novae urbis, maxime proximi quique, Caeninenses, Crustumini, 
Antemnates; iam Sabinorum omnis multitudo cum liberis ac coniugibus venit. Inuitati 
hospitaliter per domos cum situm moeniaque et frequentem tectis urbem vidissent, 
mirantur tam breui rem Romanam crevisse. Vbi spectaculi tempus venit deditaeque eo 
mentes cum oculis erant, tum ex composito orta vis signoque dato iuventus Romana ad 
rapiendas virgines discurrit. Magna pars forte in quem quaeque inciderat raptae: 
quasdam forma excellentes, primoribus patrum destinatas, ex plebe homines quibus 
datum negotium erat domos deferebant. Vnam longe ante alias specie ac pulchritudine 
insignem a globo Thalassi cuiusdam raptam ferunt multisque sciscitantibus cuinam eam 
ferrent, identidem ne quis violaret Thalassio ferri clamitatum; inde nuptialem hanc 
vocem factam. Turbato per metum ludicro maesti parentes virginum profugiunt, 
incusantes violati hospitii foedus deumque invocantes cuius ad sollemne ludosque per 
fas ac fidem decepti venissent. Nec raptis aut spes de se melior aut indignatio est minor. 
Sed ipse Romulus circumibat docebatque patrum id superbia factum qui conubium 
finitimis negassent; illas tamen in matrimonio, in societate fortunarum omnium 
civitatisque et quo nihil carius humano generi sit liberum fore; mollirent modo iras et, 
quibus fors corpora dedisset, darent animos; saepe ex iniuria postmodum gratiam 
ortam; eoque melioribus usuras viris quod adnisurus pro se quisque sit ut, cum suam 
vicem functus officio sit, parentium etiam patriaeque expleat desiderium. Accedebant 
blanditiae virorum, factum purgantium cupiditate atque amore, quae maxime ad 
muliebre ingenium efficaces preces sunt. 


[10] lam admodum mitigati animi raptis erant; at raptarum parentes tum maxime 
sordida ueste lacrimisque et querellis civitates concitabant. Nec domi tantum 
indignationes continebant sed congregabantur undique ad T. Tatium regem Sabinorum, 
et legationes eo quod maximum Tati nomen in iis regionibus erat conveniebant. 
Caeninenses Crustuminique et Antemnates erant ad quos eius iniuriae pars pertinebat. 
Lente agere his Tatius Sabinique visi sunt: ipsi inter se tres populi communiter bellum 
parant. Ne Crustumini quidem atque Antemnates pro ardore iraque Caeninensium satis 
se impigre movent; ita per se ipsum nomen Caeninum in agrum Romanum impetum 
facit. Sed effuse uastantibus fit obuius cum exercitu Romulus levique certamine docet 


uanam sine viribus iram esse. Exercitum fundit fugatque, fusum persequitur: regem in 
proelio obtruncat et spoliat: duce hostium occiso urbem primo impetu capit. Inde 
exercitu victore reducto, ipse cum factis vir magnificus tum factorum ostentator haud 
minor, spolia ducis hostium caesi suspensa fabricato ad id apte ferculo gerens in 
Capitolium escendit; ibique ea cum ad quercum pastoribus sacram deposuisset, simul 
cum dono designavit templo lovis fines cognomenque addidit deo: "luppiter Feretri" 
inquit, "haec tibi victor Romulus rex regia arma fero, templumque his regionibus quas 
modo animo metatus sum dedico, sedem opimis spoliis quae regibus ducibusque 
hostium caesis me auctorem sequentes posteri ferent." Haec templi est origo quod 
primum omnium Romae sacratum est. Ita deinde dis visum nec inritam conditoris templi 
vocem esse qua laturos eo spolia posteros nuncupavit nec multitudine compotum eius 
doni volgari laudem. Bina postea, inter tot annos, tot bella, opima parta sunt spolia: adeo 
rara eius fortuna decoris fuit. 


[11] Dum ea ibi Romani gerunt, Antemnatium exercitus per occasionem ac solitudinem 
hostiliter in fines Romanos incursionem facit. Raptim et ad hos Romana legio ducta 
palatos in agris oppressit. Fusi igitur primo impetu et clamore hostes, oppidum captum; 
duplicique victoria ouantem Romulum Hersilia coniunx precibus raptarum fatigata orat 
ut parentibus earum det veniam et in civitatem accipiat: ita rem coalescere concordia 
posse. Facile impetratum. Inde contra Crustuminos profectus bellum inferentes. Ibi 
minus etiam quod alienis cladibus ceciderant animi certaminis fuit. Vtroque coloniae 
missae: plures inventi qui propter ubertatem terrae in Crustuminum nomina darent. Et 
Romam inde frequenter migratum est, a parentibus maxime ac propinquis raptarum. 
Nouissimum ab Sabinis bellum ortum multoque id maximum fuit; nihil enim per iram 
aut cupiditatem actum est, nec ostenderunt bellum prius quam intulerunt. Consilio 
etiam additus dolus. Sp. Tarpeius Romanae praeerat arci. Huius filiam virginem auro 
corrumpit Tatius ut armatos in arcem accipiat; aquam forte ea tum sacris extra moenia 
petitum ierat. Accepti obrutam armis necavere, seu ut vi capta potius arx videretur seu 
prodendi exempli causa ne quid usquam fidum proditori esset. Additur fabula, quod 
volgo Sabini aureas armillas magni ponderis brachio laevo gemmatosque magna specie 
anulos habuerint, pepigisse eam quod in sinistris manibus haberent; eo scuta illi pro 
aureis donis congesta. Sunt qui eam ex pacto tradendi quod in sinistris manibus esset 
derecto arma petisse dicant et fraude visam agere sua ipsam peremptam mercede. 


[12] Tenuere tamen arcem Sabini; atque inde postero die, cum Romanus exercitus 
instructus quod inter Palatinum Capitolinumque collem campi est complesset, non prius 
descenderunt in aequum quam ira et cupiditate reciperandae arcis stimulante animos 
in adversum Romani subiere. Principes utrimque pugnam ciebant ab Sabinis Mettius 
Curtius, ab Romanis Hostius Hostilius. Hic rem Romanam iniquo loco ad prima signa 
animo atque audacia sustinebat. Vt Hostius cecidit, confestim Romana inclinatur acies 
fusaque est. Ad veterem portam Palati Romulus et ipse turba fugientium actus, arma ad 
caelum tollens, "luppiter, tuis" inquit "iussus auibus hic in Palatio prima urbi fundamenta 
ieci. Arcem iam scelere emptam Sabini habent; inde huc armati superata media valle 
tendunt; at tu, pater deum hominumque, hinc saltem arce hostes; deme terrorem 
Romanis fugamque foedam siste. Hic ego tibi templum Statori lovi, quod monumentum 


sit posteris tua praesenti ope seruatam urbem esse, voveo." Haec precatus, ueluti 
sensisset auditas preces, "Hinc" inquit, "Romani, luppiter optimus maximus resistere 
atque iterare pugnam iubet." Restitere Romani tamquam caelesti voce iussi: ipse ad 
primores Romulus provolat. Mettius Curtius ab Sabinis princeps ab arce decucurrerat et 
effusos egerat Romanos toto quantum foro spatium est. Nec procul iam a porta Palati 
erat, clamitans: "Vicimus perfidos hospites, imbelles hostes; iam sciunt longe aliud esse 
virgines rapere, aliud pugnare cum viris." In eum haec gloriantem cum globo 
ferocissimorum iuvenum Romulus impetum facit. Ex equo tum forte Mettius pugnabat; 
eo pelli facilius fuit. Pulsum Romani persequuntur; et alia Romana acies, audacia regis 
accensa, fundit Sabinos. Mettius in paludem sese strepitu sequentium trepidante equo 
coniecit; averteratque ea res etiam Sabinos tanti periculo viri. Et ille quidem adnuentibus 
ac vocantibus suis favore multorum addito animo evadit: Romani Sabinique in media 
conualle duorum montium redintegrant proelium; sed res Romana erat superior. 


[13] Tum Sabinae mulieres, quarum ex iniuria bellum ortum erat, crinibus passis 
scissaque ueste, victo malis muliebri pavore, ausae se inter tela volantia inferre, ex 
transuerso impetu facto dirimere infestas acies, dirimere iras, hinc patres, hinc viros 
orantes, ne sanguine se nefando soceri generique respergerent, ne parricidio 
macularent partus suos, nepotum illi, hi liberum progeniem. "Si adfinitatis inter vos, si 
conubii piget, in nos vertite iras; nos causa belli, nos volnerum ac caedium viris ac 
parentibus sumus; melius peribimus quam sine alteris uestrum viduae aut orbae 
uiuemus." movet res cum multitudinem tum duces; silentium et repentina fit quies; inde 
ad foedus faciendum duces prodeunt. Nec pacem modo sed civitatem unam ex duabus 
faciunt. Regnum consociant: imperium omne conferunt Romam. Ita geminata urbe ut 
Sabinis tamen aliquid daretur Quirites a Curibus appellati. Monumentum eius pugnae 
ubi primum ex profunda emersus palude equus Curtium in vado statuit, Curtium lacum 
appellarunt. Ex bello tam tristi laeta repente pax cariores Sabinas viris ac parentibus et 
ante omnes Romulo ipsi fecit. Itaque cum populum in curias triginta divideret, nomina 
earum curiis imposuit. Id non traditur, cum haud dubie aliquanto numerus maior hoc 
mulierum fuerit, aetate an dignitatibus suis virorumue an sorte lectae sint, quae nomina 
curiis darent. Eodem tempore et centuriae tres equitum conscriptae sunt. Ramnenses 
ab Romulo, ab T. Tatio Titienses appellati: Lucerum nominis et originis causa incerta est. 
Inde non modo commune sed concors etiam regnum duobus regibus fuit. 


[14] Post aliquot annos propinqui regis Tati legatos Laurentium pulsant; cumque 
Laurentes iure gentium agerent, apud Tatium gratia suorum et preces plus poterant. 
Igitur illorum poenam in se vertit; nam Lavinii cum ad sollemne sacrificium eo venisset 
concursu facto interficitur. Eam rem minus aegre quam dignum erat tulisse Romulum 
ferunt, seu ob infidam societatem regni seu quia haud iniuria caesum credebat. Itaque 
bello quidem abstinuit; ut tamen expiarentur legatorum iniuriae regisque caedes, 
foedus inter Romam Laviniumque urbes renovatum est. Et cum his quidem insperata 
pax erat: aliud multo propius atque in ipsis prope portis bellum ortum. Fidenates nimis 
vicinas prope se conualescere opes rati, priusquam tantum roboris esset quantum 
futurum apparebat, occupant bellum facere. luventute armata immissa uastatur agri 
quod inter urbem ac Fidenas est; inde ad laevam versi quia dextra Tiberis arcebat, cum 

magna trepidatione agrestium populantur, tumultusque repens ex agris in urbem inlatus 
pro nuntio fuit. Excitus Romulus — neque enim dilationem pati tam vicinum bellum 
poterat — exercitum educit, castra a Fidenis mille passuum locat. Ibi modico praesidio 
relicto, egressus omnibus copiis partem militum locis circa densa obsita virgulta obscuris 
subsidere in insidiis iussit: cum parte maiore atque omni equitatu profectus, id quod 
quaerebat, tumultuoso et minaci genere pugnae adequitando ipsis prope portis hostem 
exciuit. Fugae quoque, quae simulanda erat, eadem equestris pugna causam minus 
mirabilem dedit. Et cum, velut inter pugnae fugaeque consilium trepidante equitatu, 
pedes quoque referret gradum, plenis repente portis effusi hostes impulsa Romana acie 
studio instandi sequendique trahuntur ad locum insidiarum. Inde subito exorti Romani 
transuersam invadunt hostium aciem; addunt pavorem mota e castris signa eorum qui 
in praesidio relicti fuerant. Ita multiplici terrore perculsi Fidenates prius paene, quam 
Romulus quique avehi cum eo visi erant circumagerent frenis equos, terga vertunt; 
multoque effusius, quippe vera fuga, qui simulantes paulo ante secuti erant oppidum 
repetebant. Non tamen eripuere se hosti: haerens in tergo Romanus, priusquam fores 
portarum obicerentur, velut agmine uno inrumpit. 


[15] Belli Fidenatis contagione inritati Veientium animi et consanguinitate — nam 
Fidenates quoque Etrusci fuerunt — et quod ipsa propinquitas loci, si Romana arma 
omnibus infesta finitimis essent, stimulabat. In fines Romanos excucurrerunt 
populabundi magis quam iusti more belli. Itaque non castris positis, non exspectato 
hostium exercitu, raptam ex agris praedam portantes Veios rediere. Romanus contra 
postquam hostem in agris non invenit, dimicationi ultimae instructus intentusque 
Tiberim transit. Quem postquam castra ponere et ad urbem accessurum Veientes 
audiuere, obuiam egressi ut potius acie decernerent quam inclusi de tectis moenibusque 
dimicarent. Ibi viribus nulla arte adiutis, tantum veterani robore exercitus rex Romanus 
vicit; persecutusque fusos ad moenia hostes, urbe ualida muris ac situ ipso munita 
abstinuit, agros rediens uastat, ulciscendi magis quam praedae studio; eaque clade haud 
minus quam adversa pugna subacti Veientes pacem petitum oratores Romam mittunt. 
Agri parte multatis in centum annos indutiae datae. Haec ferme Romulo regnante domi 
militiaeque gesta, quorum nihil absonum fidei divinae originis divinitatisque post 
mortem creditae fuit, non animus in regno avito reciperando, non condendae urbis 
consilium, non bello ac pace firmandae. Ab illo enim profecto viribus datis tantum ualuit 
ut in quadraginta deinde annos tutam pacem haberet. Multitudini tamen gratior fuit 
quam patribus, longe ante alios acceptissimus militum animis; trecentosque armatos ad 
custodiam corporis quos Celeres appellavit non in bello solum sed etiam in pace habuit. 


[16] His immortalibus editis operibus cum ad exercitum recensendum contionem in 
campo ad Caprae paludem haberet, subito coorta tempestas cum magno fragore 
tonitribusque tam denso regem operuit nimbo ut conspectum eius contioni abstulerit; 
nec deinde in terris Romulus fuit. Romana pubes sedato tandem pavore postquam ex 
tam turbido die serena et tranquilla lux rediit, ubi vacuam sedem regiam vidit, etsi satis 
credebat patribus qui proximi steterant sublimem raptum procella, tamen velut orbitatis 
metu icta maestum aliquamdiu silentium obtinuit. Deinde a paucis initio facto, deum 
deo natum, regem parentemque urbis Romanae saluere universi Romulum iubent; 

pacem precibus ecunt, uti volens propitius suam semper sospitet progeniem. Fuisse 
credo tum quoque aliquos qui discerptum regem patrum manibus taciti arguerent; 
manavit enim haec quoque sed perobscura fama; illam alteram admiratio viri et pavor 
praesens nobilitavit. Et consilio etiam unius hominis addita rei dicitur fides. Namque 
Proculus lulius, sollicita civitate desiderio regis et infensa patribus, gravis, ut traditur, 
quamuis magnae rei auctor in contionem prodit. "Romulus" inquit, "Quirites, parens 
urbis huius, prima hodierna luce caelo repente delapsus se mihi obuium dedit. Cum 
perfusus horrore venerabundusque adstitissem petens precibus ut contra intueri fas 
esset, ""Abi, nuntia"" inquit ""Romanis, caelestes ita velle ut mea Roma caput orbis 
terrarum sit; proinde rem militarem colant sciantque et ita posteris tradant nullas opes 
humanas armis Romanis resistere posse."" Haec" inquit "locutus sublimis abiit." Mirum 
quantum illi viro nuntianti haec fides fuerit, quamque desiderium Romuli apud plebem 
exercitumque facta fide immortalitatis lenitum sit. 


[17] Patrum interim animos certamen regni ac cupido versabat; necdum ad singulos, 
quia nemo magnopere eminebat in novo populo, pervenerat: factionibus inter ordines 
certabatur. Oriundi ab Sabinis, ne quia post Tati mortem ab sua parte non erat regnatum, 
in societate aequa possessionem imperii amitterent, sui corporis creari regem volebant: 
Romani veteres peregrinum regem aspernabantur. In variis voluntatibus regnari tamen 
omnes volebant, libertatis dulcedine nondum experta. Timor deinde patres incessit ne 
civitatem sine imperio, exercitum sine duce, multarum circa civitatium inritatis animis, 
vis aliqua externa adoriretur. Et esse igitur aliquod caput placebat, et nemo alteri 
concedere in animum inducebat. Ita rem inter se centum patres, decem decuriis factis 
singulisque in singulas decurias creatis qui summae rerum praeessent consociant. 
Decem imperitabant: unus cum insignibus imperii et lictoribus erat: quinque dierum 
spatio finiebatur imperium ac per omnes in orbem ibat, annuumque interuallum regni 
fuit. Id ab re quod nunc quoque tenet nomen interregnum appellatum. Fremere deinde 
plebs multiplicatam seruitutem, centum pro uno dominos factos; nec ultra nisi regem et 
ab ipsis creatum videbantur passuri. Cum sensissent ea moveri patres, offerendum ultro 
rati quod amissuri erant, ita gratiam ineunt summa potestate populo permissa ut non 
plus darent iuris quam detinerent. Decreuerunt enim ut cum populus regem iussisset, id 
sic ratum esset si patres auctores fierent. Hodie quoque in legibus magistratibusque 
rogandis usurpatur idem ius, vi adempta: priusquam populus suffragium ineat, in 
incertum comitiorum euentum patres auctores fiunt. Tum interrex contione advocata, 
"Quod bonum, faustum felixque sit" inquit, "Quirites, regem create: ita patribus visum 
est. Patres deinde, si dignum qui secundus ab Romulo numeretur crearitis, auctores 
fient." Adeo id gratum plebi fuit ut, ne victi beneficio viderentur, id modo sciscerent 
iuberentque ut senatus decerneret qui Romae regnaret. 


[18] Inclita iustitia religioque ea tempestate Numae Pompili erat. Curibus Sabinis 
habitabat, consultissimus vir, ut in illa quisquam esse aetate poterat, omnis divini atque 
humani iuris. Auctorem doctrinae eius, quia non exstat alius, falso Samium Pythagoram 
edunt, quem Seruio Tullio regnante Romae centum amplius post annos in ultima Italiae 
ora circa Metapontum Heracleamque et Crotona iuvenum aemulantium studia coetus 
habuisse constat. Ex quibus locis, etsi eiusdem aetatis fuisset, quae fama in Sabinos? Aut 

quo linguae commercio quemquam ad cupiditatem discendi excivisset? Quoue praesidio 
unus per tot gentes dissonas sermone moribusque pervenisset? Suopte igitur ingenio 
temperatum animum virtutibus fuisse opinor magis instructumque non tam peregrinis 
artibus quam disciplina tetrica ac tristi veterum Sabinorum, quo genere nullum 
quondam incorruptius fuit. Audito nomine Numae patres Romani, quamquam inclinari 
opes ad Sabinos rege inde sumpto videbantur, tamen neque se quisquam nec factionis 
suae alium nec denique patrum aut civium quemquam praeferre illi viro ausi, ad unum 
omnes Numae Pompilio regnum deferendum decernunt. Accitus, sicut Romulus 
augurato urbe condenda regnum adeptus est, de se quoque deos consuli iussit. Inde ab 
augure, cui deinde honoris ergo publicum id perpetuumque sacerdotium fuit, deductus 
in arcem, in lapide ad meridiem versus consedit. Augur ad laevam eius capite uelato 
sedem cepit, dextra manu baculum sine nodo aduncum tenens quem lituum appellarunt. 
Inde ubi prospectu in urbem agrumque capto deos precatus regiones ab oriente ad 
occasum determinavit, dextras ad meridiem partes, laevas ad septentrionem esse dixit; 
signum contra quo longissime conspectum oculi ferebant animo finiuit; tum lituo in 
laevam manum translato, dextra in caput Numae imposita, ita precatus est: "luppiter 
pater, si est fas hunc Numam Pompilium cuius ego caput teneo regem Romae esse, uti 
tu signa nobis certa adclarassis inter eos fines quod feci." Tum peregit verbis auspicia 
quae mitti vellet. Quibus missis declaratus rex Numa de templo descendit. 


[19] Qui regno ita potitus urbem novam conditam vi et armis, iure eam legibusque ac 
moribus de integro condere parat. Quibus cum inter bella adsuescere videret non posse 
— quippe efferari militia animos —, mitigandum ferocem populum armorum desuetudine 
ratus, lanum ad infimum Argiletum indicem pacis bellique fecit, apertus ut in armis esse 
civitatem, clausus pacatos circa omnes populos significaret. Bis deinde post Numae 
regnum clausus fuit, semel T. Manlio consule post Punicum primum perfectum bellum, 
iterum, quod nostrae aetati di dederunt ut videremus, post bellum Actiacum ab 
imperatore Caesare Augusto pace terra marique parta. -Clauso eo cum omnium circa 
finitimorum societate ac foederibus iunxisset animos, positis externorum periculorum 
curis, ne luxuriarent otio animi quos metus hostium disciplinaque militaris continuerat, 
omnium primum, rem ad multitudinem imperitam et illis saeculis rudem efficacissimam, 
deorum metum iniciendum ratus est. Qui cum descendere ad animos sine aliquo 
commento miraculi non posset, simulat sibi cum dea Egeria congressus nocturnos esse; 
eius se monitu quae acceptissima dis essent sacra instituere, sacerdotes suos cuique 
deorum praeficere. Atque omnium primum ad cursus lunae in duodecim menses 
discribit annum; quem quia tricenos dies singulis mensibus luna non explet desuntque 
sex dies solido anno qui solstitiali circumagitur orbe, intercalariis mensibus 
interponendis ita dispensavit, ut vicesimo anno ad metam eandem solis unde orsi essent 
plenis omnium annorum spatiis dies congruerent. Idem nefastos dies fastosque fecit 
quia aliquando nihil cum populo agi utile futurum erat. 


, 


[20] Tum sacerdotibus creandis animum adiecit, quamquam ipse plurima sacra obibat, 
ea maxime quae nunc ad Dialem flaminem pertinent. Sed quia in civitate bellicosa plures 
Romuli quam Numae similes reges putabat fore iturosque ipsos ad bella, ne sacra regiae 
vicis desererentur flaminem lovi adsiduum sacerdotem creavit insignique eum ueste et 

curuli regia sella adornavit. Huic duos flamines adiecit, Marti unum, alterum Quirino, 
virginesque Vestae legit, Alba oriundum sacerdotium et genti conditoris haud alienum. 
His ut adsiduae templi antistites essent stipendium de publico statuit; virginitate aliisque 
caerimoniis venerabiles ac sanctas fecit. Salios item duodecim Marti Gradiuo legit, 
tunicaeque pictae insigne dedit et super tunicam aeneum pectori tegumen; caelestiaque 
arma, quae ancilia appellantur, ferre ac per urbem ire canentes carmina cum tripudiis 
sollemnique saltatu iussit. Pontificem deinde Numam Marcium Marci filium ex patribus 
legit eique sacra omnia exscripta exsignataque attribuit, quibus hostiis, quibus diebus, 
ad quae templa sacra fierent, atque unde in eos sumptus pecunia erogaretur. Cetera 
quoque omnia publica priuataque sacra pontificis scitis subiecit, ut esset quo consultum 
plebes veniret, ne quid divini iuris neglegendo patrios ritus peregrinosque adsciscendo 
turbaretur; nec caelestes modo caerimonias, sed iusta quoque funebria placandosque 
manes ut idem pontifex edoceret, quaeque prodigia fulminibus allove quo visu missa 
susciperentur atque curarentur. Ad ea elicienda ex mentibus divinis lovi Elicio aram in 
Aventino dicavit deumque consuluit auguriis, quae suscipienda essent. 


[21] Ad haec consultanda procurandaque multitudine omni a vi et armis conversa, et 
animi aliquid agendo occupati erant, et deorum adsidua insidens cura, cum interesse 
rebus humanis caeleste numen videretur, ea pietate omnium pectora imbuerat ut fides 
ac ius iurandum [proximo] legum ac poenarum metu civitatem regerent. Et cum ipsi se 
homines in regis velut unici exempli mores formarent, tum finitimi etiam populi, qui 
antea castra non urbem positam in medio ad sollicitandam omnium pacem crediderant, 
in eam verecundiam adducti sunt, ut civitatem totam in cultum versam deorum violari 
ducerent nefas. Lucus erat quem medium ex opaco specu fons perenni rigabat aqua. 
Quo quia se persaepe Numa sine arbitris velut ad congressum deae inferebat, Camenis 
eum lucum sacravit, quod earum ibi concilia cum coniuge sua Egeria essent. Et [soli] Fidei 
sollemne instituit. Ad id sacrarium flamines bigis curru arcuato vehi iussit manuque ad 
digitos usque inuoluta rem divinam facere, significantes fidem tutandam sedemque eius 
etiam in dexteris sacratam esse. Multa alia sacrificia locaque sacris faciendis quae 
Argeos pontifices vocant dedicavit. Omnium tamen maximum eius operum fuit tutela 
per omne regni tempus haud minor pacis quam regni. Ita duo deinceps reges, alius alia 
via, ille bello, hic pace, civitatem auxerunt. Romulus septem et triginta regnavit annos, 
Numa tres et quadraginta. Cum ualida tum temperata et belli et pacis artibus erat civitas. 


[22] Numae morte ad interregnum res rediit. Inde Tullum Hostilium, nepotem Hostili, 
cuius in infima arce clara pugna adversus Sabinos fuerat, regem populus iussit; patres 
auctores acti. Hic non solum proximo regi dissimilis sed ferocior etiam quam Romulus 
fuit. Cum aetas viresque tum avita quoque gloria animum stimulabat. Senescere igitur 
civitatem otio ratus undique materiam excitandi belli quaerebat. Forte evenit ut 
agrestes Romani ex Albano agro, Albani ex Romano praedas in vicem agerent. 
Imperitabat tum Gaius Cluilius Albae. Vtrimque legati fere sub idem tempus ad res 
repetendas missi. Tullus praeceperat suis ne quid prius quam mandata agerent; satis 
sciebat negaturum Albanum; ita pie bellum indici posse. Ab Albanis socordius res acta; 
excepti hospitio ab Tullo blande ac benigne, comiter regis conuiuium celebrant. 
Tantisper Romani et res repetiuerant priores et neganti Albano bellum in tricesimum 

diem indixerant. Haec renuntiant Tullo. Tum legatis Tullus dicendi potestatem quid 
petentes venerint facit. Illi omnium ignari primum purgando terunt tempus: se inuitos 
quicquam quod minus placeat Tullo dicturos, sed imperio subigi; res repetitum se 
venisse; ni reddantur bellum indicere iussos. Ad haec Tullus "Nuntiate" inquit, "regi 
uestro regem Romanum deos facere testes, uter prius populus res repetentes legatos 
aspernatus dimiserit, ut in eum omnes expetant huiusce clades belli." 


[23] Haec nuntiant domum Albani. Et bellum utrimque summa ope parabatur, civili 
simillimum bello, prope inter parentes natosque, Troianam utramque prolem, cum 
Lavinium ab Troia, ab Lavinio Alba, ab Albanorum stirpe regum oriundi Romani essent. 
Euentus tamen belli minus miserabilem dimicationem fecit, quod nec acie certatum est 
et tectis modo dirutis alterius urbis duo populi in unum confusi sunt. Albani priores 
ingenti exercitu in agrum Romanum impetum fecere. Castra ab urbe haud plus quinque 
milia passuum locant, fossa circumdant; fossa Cluilia ab nomine ducis per aliquot saecula 
appellata est, donec cum re nomen quoque vetustate abolevit. In his castris Cluilius 
Albanus rex moritur; dictatorem Albani Mettium Fufetium creant. Interim Tullus ferox, 
praecipue morte regis, magnumque deorum numen ab ipso capite orsum in omne 
nomen Albanum expetiturum poenas ob bellum impium dictitans, nocte praeteritis 
hostium castris, infesto exercitu in agrum Albanum pergit. Ea res ab statiuis exciuit 
Mettium. Ducit quam proxime ad hostem potest; inde legatum praemissum nuntiare 
Tullo iubet priusquam dimicent opus esse conloquio; si secum congressus sit, satis scire 
ea se allaturum quae nihilo minus ad rem Romanam quam ad Albanam pertineant. Haud 
aspernatus Tullus, tamen si uana adferantur in aciem educit. Exeunt contra et Albani. 
Postquam instructi utrimque stabant, cum paucis procerum in medium duces procedunt. 
Ibi infit Albanus: "Iniurias et non redditas res ex foedere quae repetitae sint, et ego 
regem nostrum Cluilium causam huiusce esse belli audisse videor, nec te dubito, Tulle, 
eadem prae te ferre; sed si vera potius quam dictu speciosa dicenda sunt, cupido imperii 
duos cognatos vicinosque populos ad arma stimulat. Neque, recte an perperam, 
interpretor. Fuerit ista eius deliberatio qui bellum suscepit: me Albani gerendo bello 
ducem creavere. lllud te, Tulle, monitum uelim: Etrusca res quanta circa nos teque 
maxime sit, quo propior es Volscis hoc magis scis. Multum illi terra, plurimum mari 
pollent. Memor esto, iam cum signum pugnae dabis, has duas acies spectaculo fore ut 
fessos confectosque simul victorem ac victum adgrediantur. Itaque si nos di amant, 
quoniam non contenti libertate certa in dubiam imperii seruitiique aleam imus, ineamus 
aliquam viam qua utri utris imperent sine magna clade, sine multo sanguine utriusque 
populi decerni possit." Haud displicet res Tullo quamquam cum indole animi tum spe 
victoriae ferocior erat. Quaerentibus utrimque ratio initur cui et fortuna ipsa praebuit 
materiam. 


[24] Forte in duobus tum exercitibus erant trigemini fratres, nec aetate nec viribus 
dispares. Horatios Curiatiosque fuisse satis constat, nec ferme res antiqua alia est 
nobilior; tamen in re tam clara nominum error manet, utrius populi Horatii, utrius 
Curiatii fuerint. Auctores utroque trahunt; plures tamen invenio qui Romanos Horatios 
vocent; hos ut sequar inclinat animus. Cum trigeminis agunt reges ut pro sua quisque 
patria dimicent ferro; ibi imperium fore unde victoria fuerit. Nihil recusatur; tempus et 

locus convenit. Priusquam dimicarent foedus ictum inter Romanos et Albanos est his 
legibus ut cuiusque populi ciues eo certamine vicissent, is alteri populo cum bona pace 
imperitaret. Foedera alia aliis legibus, ceterum eodem modo omnia fiunt. Tum ita 
factum accepimus, nec ullius vetustior foederis memoria est. Fetialis regem Tullum ita 
rogavit: "Iubesne me, rex, cum patre patrato populi Albani foedus ferire?" lubente rege, 
"Sagmina" inquit "te, rex, posco." Rex ait: "Pura tollito." Fetialis ex arce graminis herbam 
puram attulit. Postea regem ita rogavit: "Rex, facisne me tu regium nuntium populi 
Romani Quiritium, uasa comitesque meos?" Rex respondit: "Quod sine fraude mea 
populique Romani Quiritium fiat, facio." Fetialis erat M. Valerius; is patrem patratum Sp. 
Fusium fecit, verbena caput capillosque tangens. Pater patratus ad ius iurandum 
patrandum, id est, sanciendum fit foedus; multisque id verbis, quae longo effata carmine 
non operae est referre, peragit. Legibus deinde, recitatis, "Audi" inquit, "luppiter; audi, 
pater patrate populi Albani; audi tu, populus Albanus. Vt illa palam prima postrema ex 
illis tabulis ceraue recitata sunt sine dolo malo, utique ea hic hodie rectissime intellecta 
sunt, illis legibus populus Romanus prior non deficiet. Si prior defexit publico consilio 
dolo malo, tum ille Diespiter populum Romanum sic ferito ut ego hunc porcum hic hodie 
feriam; tantoque magis ferito quanto magis potes pollesque." Id ubi dixit porcum saxo 
silice percussit. Sua item carmina Albani suumque ius iurandum per suum dictatorem 
suosque sacerdotes peregerunt. 


[25] Foedere icto trigemini, sicut conuenerat, arma capiunt. Cum sui utrosque 
adhortarentur, deos patrios, patriam ac parentes, quidquid civium domi, quidquid in 
exercitu sit, illorum tunc arma, illorum intueri manus, feroces et suopte ingenio et pleni 
adhortantium vocibus in medium inter duas acies procedunt. Consederant utrimque pro 
castris duo exercitus, periculi magis praesentis quam curae expertes; quippe imperium 
agebatur in tam paucorum virtute atque fortuna positum. ltaque ergo erecti 
suspensique in minime gratum spectaculum animo incenduntur. Datur signum 
infestisque armis velut acies terni iuvenes magnorum exercituum animos gerentes 
concurrunt. Nec his nec illis periculum suum, publicum imperium seruitiumque 
obuersatur animo futuraque ea deinde patriae fortuna quam ipsi fecissent. Vt primo 
statim concursu increpuere arma micantesque fulsere gladii, horror ingens spectantes 
perstringit et neutro inclinata spe torpebat vox spiritusque. Consertis deinde manibus 
cum iam non motus tantum corporum agitatioque anceps telorum armorumque sed 
volnera quoque et sanguis spectaculo essent, duo Romani super alium alius, volneratis 
tribus Albanis, exspirantes corruerunt. Ad quorum casum cum conclamasset gaudio 
Albanus exercitus, Romanas legiones iam spes tota, nondum tamen cura deseruerat, 
exanimes vice unius quem tres Curiatii circumsteterant. Forte is integer fuit, ut universis 
solus nequaquam par, sic adversus singulos ferox. Ergo ut segregaret pugnam eorum 
capessit fugam, ita ratus secuturos ut quemque volnere adfectum corpus sineret. lam 
aliquantum spatii ex eo loco ubi pugnatum est aufugerat, cum respiciens videt magnis 
interuallis sequentes, unum haud procul ab sese abesse. In eum magno impetu rediit; et 
dum Albanus exercitus inclamat Curiatiis uti opem ferant fratri, iam Horatius caeso hoste 
victor secundam pugnam petebat. Tunc clamore qualis ex insperato fauentium solet 
Romani adiuuant militem suum; et ille defungi proelio festinat. Prius itaque quam alter 

— nec procul aberat — consequi posset, et alterum Curiatium conficit; iamque aequato 
Marte singuli supererant, sed nec spe nec viribus pares. Alterum intactum ferro corpus 
et geminata victoria ferocem in certamen tertium dabat: alter fessum volnere, fessum 
cursu trahens corpus victusque fratrum ante se strage victori obicitur hosti. Nec illud 
proelium fuit. Romanus exsultans "Duos" inquit, "fratrum manibus dedi; tertium causae 
belli huiusce, ut Romanus Albano imperet, dabo." Male sustinenti arma gladium superne 
iugulo defigit, iacentem spoliat. Romani ouantes ac gratulantes Horatium accipiunt, eo 
maiore cum gaudio, quo prope metum res fuerat. Ad sepulturam inde suorum 
nequaquam paribus animis vertuntur, quippe imperio alteri aucti, alteri dicionis alienae 
facti. Sepulcra exstant quo quisque loco cecidit, duo Romana uno loco propius Albam, 
tria Albana Romam versus sed distantia locis ut et pugnatum est. 


[26] Priusquam inde digrederentur, roganti Mettio ex foedere icto quid imperaret, 
imperat Tullus uti iuventutem in armis habeat: usurum se eorum opera si bellum cum 
Veientibus foret. Ita exercitus inde domos abducti. Princeps Horatius ibat, trigemina 
spolia prae se gerens; cui soror virgo, quae desponsa, uni ex Curiatiis fuerat, obuia ante 
portam Capenam fuit, cognitoque super umeros fratris paludamento sponsi quod ipsa 
confecerat, soluit crines et flebiliter nomine sponsum mortuum appellat. movet feroci 
iuveni animum comploratio sororis in victoria sua tantoque gaudio publico. Stricto 
itaque gladio simul verbis increpans transfigit puellam. "Abi hinc cum immaturo amore 
ad sponsum," inquit, "oblita fratrum mortuorum uiuique, oblita patriae. Sic eat 
quaecumque Romana lugebit hostem." Atrox visum id facinus patribus plebique, sed 
recens meritum facto obstabat. Tamen raptus in ius ad regem. Rex ne ipse tam tristis 
ingratique ad volgus iudicii ac secundum iudicium supplicii auctor esset, concilio populi 
advocato "Duumuiros" inquit, "qui Horatio perduellionem iudicent, secundum legem 
facio." Lex horrendi carminis erat: "Duumuiri perduellionem iudicent; si a duumuiris 
provocarit, provocatione certato; si uincent, caput obnubito; infelici arbori reste 
suspendito; verberato vel intra pomerium vel extra pomerium." Haclege duumuiri creati, 
qui se absoluere non rebantur ea lege ne innoxium quidem posse, cum condemnassent, 
tum alter ex iis "Publi Horati, tibi perduellionem iudico" inquit. "I, lictor, colliga manus." 
Accesserat lictor iniciebatque laqueum. Tum Horatius auctore Tullo, clemente legis 
interprete, "Provoco" inquit. Itaque provocatione certatum ad populum est. Moti 
homines sunt in eo iudicio maxime P. Horatio patre proclamante se filiam iure caesam 
iudicare; ni ita esset, patrio iure in filium animaduersurum fuisse. Orabat deinde ne se 
quem paulo ante cum egregia stirpe conspexissent orbum liberis facerent. Inter haec 
senex iuvenem amplexus, spolia Curiatiorum fixa eo loco qui nunc Pila Horatia appellatur 
ostentans, "Huncine" aiebat, "quem modo decoratum ouantemque victoria incedentem 
vidistis, Quirites, eum sub furca vinctum inter verbera et cruciatus videre potestis? quod 
vix Albanorum oculi tam deforme spectaculum ferre possent. I, lictor, colliga manus, 
quae paulo ante armatae imperium populo Romano pepererunt. Il, caput obnube 
liberatoris urbis huius; arbore infelici suspende; verbera vel intra pomerium, modo inter 
illa pila et spolia hostium, vel extra pomerium, modo inter sepulcra Curiatiorum; quo 
enim ducere hunc iuvenem potestis ubi non sua decora eum a tanta foeditate supplicii 
vindicent?" Non tulit populus nec patris lacrimas nec ipsius parem in omni periculo 

animum, absolueruntque admiratione magis virtutis quam iure causae. Itaque ut caedes 
manifesta aliquo tamen piaculo lueretur, imperatum patri ut filium expiaret pecunia 
publica. Is quibusdam piacularibus sacrificiis factis quae deinde genti Horatiae tradita 
sunt, transmisso per viam tigillo, capite adoperto velut sub iugum misit iuvenem. Id 
hodie quoque publice semper refectum manet; sororium tigillum. Vocant. Horatiae 
sepulcrum, quo loco corruerat icta, constructum est saxo quadrato. 


[27] Nec diu pax Albana mansit. Inuidia volgi quod tribus militibus fortuna publica 
commissa fuerit, uanum ingenium dictatoris corrupit, et quoniam recta consilia haud 
bene euenerant, prauis reconciliare popularium animos coepit. Igitur ut prius in bello 
pacem, sic in pace bellum quaerens, quia suae civitati animorum plus quam virium 
cernebat esse, ad bellum palam atque ex edicto gerundum alios concitat populos, suis 
per speciem societatis proditionem reseruat. Fidenates, colonia Romana, Veientibus 
sociis consilii adsumptis, pacto transitionis Albanorum ad bellum atque arma incitantur. 
Cum Fidenae aperte descissent, Tullus Mettio exercituque eius ab Alba accito contra 
hostes ducit. Vbi Anienem transiit, ad confluentes conlocat castra. Inter eum locum et 
Fidenas Veientium exercitus Tiberim transierat. Hi et in acie prope flumen tenuere 
dextrum cornu; in sinistro Fidenates propius montes consistunt. Tullus adversus 
Veientem hostem derigit suos, Albanos contra legionem Fidenatium conlocat. Albano 
non plus animi erat quam fidei. Nec manere ergo nec transire aperte ausus sensim ad 
montes succedit; inde ubi satis subisse sese ratus est, erigit totam aciem, fluctuansque 
animo ut tereret tempus ordines explicat. Consilium erat qua fortuna rem daret, ea 
inclinare vires. Miraculo primo esse Romanis qui proximi steterant ut nudari latera sua 
sociorum digressu senserunt; inde eques citato equo nuntiat regi abire Albanos. Tullus 
in re trepida duodecim vovit Salios fanaque Pallori ac pavori. Equitem clara increpans 
voce ut hostes exaudirent, redire in proelium iubet: nihil trepidatione opus esse; suo 
iussu circumduci Albanum exercitum ut Fidenatium nuda terga invadant; idem imperat 
ut hastas equites erigerent. Id factum magnae parti peditum Romanorum conspectum 
abeuntis Albani exercitus intersaepsit; qui viderant, id quod ab rege auditum erat rati, 
eo acrius pugnant. Terror ad hostes transit; et audiuerant clara voce dictum, et magna 
pars Fidenatium, ut quibus coloni additi Romani essent, Latine sciebant. Itaque ne subito 
ex collibus decursu Albanorum intercluderentur ab oppido, terga vertunt. Instat Tullus 
fusoque Fidenatium cornu in Veientem alieno pavore perculsum ferocior redit. Nec illi 
tulere impetum, sed ab effusa fuga flumen obiectum ab tergo arcebat. Quo postquam 
fuga inclinavit, alii arma foede iactantes in aquam caeci ruebant, alii dum cunctantur in 
ripis inter fugae pugnaeque consilium oppressi. Non alia ante Romana pugna atrocior 
fuit. 


[28] Tum Albanus exercitus, spectator certaminis, deductus in campos. Mettius Tullo 
deuictos hostes gratulatur; contra Tullus Mettium benigne adloquitur. Quod bene vertat, 
castra Albanos Romanis castris iungere iubet; sacrificium lustrale in diem posterum 
parat. Vbi inluxit, paratis omnibus ut adsolet, vocari ad contionem utrumque exercitum 
iubet. Praecones ab extremo orsi primos exciuere Albanos. Hi novitate etiam rei moti ut 
regem Romanum contionantem audirent proximi constitere. Ex composito armata 
circumdatur Romana legio; centurionibus datum negotium erat ut sine mora imperia 

exsequerentur. Tum ita Tullus infit: "Romani, si unquam ante alias ullo in bello fuit quod 
primum dis immortalibus gratias ageretis, deinde uestrae ipsorum virtuti, hesternum id 
proelium fuit. Dimicatum est enim non magis cum hostibus quam, quae dimicatio maior 
atque periculosior est, cum proditione ac perfidia sociorum. Nam ne vos falsa opinio 
teneat, iniussu meo Albani subiere ad montes, nec imperium illud meum sed consilium 
et imperii simulatio fuit, ut nec vobis, ignorantibus deseri vos, averteretur a certamine 
animus, et hostibus, circumveniri se ab tergo ratis, terror ac fuga iniceretur. Nec ea culpa 
quam arguo omnium Albanorum est: ducem secuti sunt, ut et vos, si quo ego inde agmen 
declinare voluissem, fecissetis. Mettius ille est ductor itineris huius, Mettius idem huius 
machinator belli, Mettius foederis Romani Albanique ruptor. Audeat deinde talia alius, 
nisi in hunc insigne iam documentum mortalibus dedero." Centuriones armati Mettium 
circumsistunt; rex cetera ut orsus erat peragit: "Quod bonum faustum felixque sit 
populo Romano ac mihi vobisque, Albani, populum omnem Albanum Romam traducere 
in animo est, civitatem dare plebi, primores in patres legere, unam urbem, unam rem 
publicam facere; ut ex uno quondam in duos populos divisa Albana res est, sic nunc in 
unum redeat." Ad haec Albana pubes, inermis ab armatis saepta, in variis voluntatibus 
communi tamen metu cogente, silentium tenet. Tum Tullus "Metti Fufeti" inquit, "si ipse 
discere posses fidem ac foedera seruare, uiuo tibi ea disciplina a me adhibita esset; nunc 
quoniam tuum insanabile ingenium est, at tu tuo supplicio doce humanum genus ea 
sancta credere quae a te violata sunt. Vt igitur paulo ante animum inter Fidenatem 
Romanamque rem ancipitem gessisti, ita iam corpus passim distrahendum dabis." 
Exinde duabus admotis quadrigis, in currus earum distentum inligat Mettium; deinde in 
diuersum iter equi concitati, lacerum in utroque curru corpus, qua inhaeserant uinculis 
membra, portantes. avertere omnes ab tanta foeditate spectaculi oculos. Primum 
ultimumque illud supplicium apud Romanos exempli parum memoris legum 
humanarum fuit: in aliis gloriari licet nulli gentium mitiores placuisse poenas. 


[29] Inter haec iam praemissi Albam erant equites qui multitudinem traducerent Romam. 
Legiones deinde ductae ad diruendam urbem. Quae ubi intravere portas, non quidem 
fuit tumultus ille nec pavor qualis captarum esse urbium solet, cum effractis portis 
stratisue ariete muris aut arce vi capta clamor hostilis et cursus per urbem armatorum 
omnia ferro flammaque miscet; sed silentium triste ac tacita maestitia ita defixit 
omnium animos, ut prae metu obliti quid relinquerent, quid secum ferrent deficiente 
consilio rogitantesque alii alios, nunc in liminibus starent, nunc errabundi domos suas 
ultimum illud visuri peruagarentur. Vt vero iam equitum clamor exire iubentium instabat, 
iam fragor tectorum quae diruebantur ultimis urbis partibus audiebatur puluisque ex 
distantibus locis ortus velut nube inducta omnia impleverat, raptim quibus quisque 
poterat elatis, cum larem ac penates tectaque in quibus natus quisque educatusque 
esset relinquentes exirent, iam continens agmen migrantium impleverat vias, et 
conspectus aliorum mutua miseratione integrabat lacrimas, vocesque etiam miserabiles 
exaudiebantur, mulierum praecipue, cum obsessa ab armatis templa augusta 
praeterirent ac velut captos relinquerent deos. Egressis urbe Albanis Romanus passim 
publica priuataque omnia tecta adaequat solo, unaque hora quadringentorum annorum 

opus quibus Alba steterat excidio ac ruinis dedit. Templis tamen deum - ita enim 
edictum ab rege fuerat — temperatum est. 


[30] Roma interim crescit Albae ruinis. Duplicatur civium numerus; Caelius additur urbi 
mons, et quo frequentius habitaretur eam sedem Tullus regiae capit ibique habitavit. 
Principes Albanorum in patres ut ea quoque pars rei publicae cresceret legit, lulios, 
Seruilios, Quinctios, Geganios, Curiatios, Cloelios; templumque ordini ab se aucto curiam 
fecit quae Hostilia usque ad patrum nostrorum aetatem appellata est. Et ut omnium 
ordinum viribus aliquid ex novo populo adiceretur equitum decem turmas ex Albanis 
legit, legiones et veteres eodem supplemento explevit et novas scripsit. Hac fiducia 
virium Tullus Sabinis bellum indicit, genti ea tempestate secundum Etruscos 
opulentissimae viris armisque. Vtrimque iniuriae factae ac res nequiquam erant 
repetitae. Tullus ad Feroniae fanum mercatu frequenti negotiatores Romanos 
comprehensos querebatur, Sabini suos prius in lucum confugisse ac Romae retentos. 
Hae causae belli ferebantur. Sabini haud parum memores et suarum virium partem 
Romae ab Tatio locatam et Romanam rem nuper etiam adiectione populi Albani auctam, 
circumspicere et ipsi externa auxilia. Etruria erat vicina, proximi Etruscorum Veientes. 
Inde ob residuas bellorum iras maxime sollicitatis ad defectionem animis voluntarios 
traxere, et apud vagos quosdam ex inopi plebe etiam merces ualuit: publico auxilio nullo 
adiuti sunt ualuitque apud Veientes — nam de ceteris minus mirum est — pacta cum 
Romulo indutiarum fides. Cum bellum utrimque summa ope pararent vertique in eo res 
videretur utri prius arma inferrent, occupat Tullus in agrum Sabinum transire. Pugna 
atrox ad siluam Malitiosam fuit, ubi et peditum quidem robore, ceterum equitatu aucto 
nuper plurimum Romana acies ualuit. Ab equitibus repente inuectis turbati ordines sunt 
Sabinorum, nec pugna deinde illis constare nec fuga explicari sine magna caede potuit. 


[31] Deuictis Sabinis cum in magna gloria magnisque opibus regnum Tulli ac tota res 
Romana esset, nuntiatum regi patribusque est in monte Albano lapidibus pluvisse. Quod 
cum credi vix posset, missis ad id visendum prodigium in conspectu haud aliter quam 
cum grandinem venti glomeratam in terras agunt crebri cecidere caelo lapides. Visi 
etiam audire vocem ingentem ex summi cacuminis luco ut patrio ritu sacra Albani 
facerent, quae velut dis quoque simul cum patria relictis obliuioni dederant, et aut 
Romana sacra susceperant aut fortunae, ut fit, obirati cultum reliquerant deum. 
Romanis quoque ab eodem prodigio novendiale sacrum publice susceptum est, seu voce 
caelesti ex Albano monte missa — nam id quoque traditur — seu haruspicum monitu; 
mansit certe sollemne ut quandoque idem prodigium nuntiaretur feriae per novem dies 
agerentur. Haud ita multo post pestilentia laboratum est. Vnde cum pigritia militandi 
oreretur, nulla tamen ab armis quies dabatur a bellicoso rege, salubriora etiam credente 
militiae quam domi iuvenum corpora esse, donec ipse quoque longinquo morbo est 
implicitus. Tunc adeo fracti simul cum corpore sunt spiritus illi feroces ut qui nihil ante 
ratus esset minus regium quam sacris dedere animum, repente omnibus magnis 
paruisque superstitionibus obnoxius degeret religionibusque etiam populum impleret. 
Volgo iam homines eum statum rerum qui sub Numa rege fuerat requirentes, unam 
opem aegris corporibus relictam si pax veniaque ab dis impetrata esset credebant. 
Ipsum regem tradunt voluentem commentarios Numae, cum ibi quaedam occulta 

sollemnia sacrificia lovi Elicio facta invenisset, operatum his sacris se abdidisse; sed non 
rite initum aut curatum id sacrum esse, nec solum nullam ei oblatam caelestium speciem 
sed ira lovis sollicitati praua religione fulmine ictum cum domo conflagrasse. Tullus 
magna gloria belli regnavit annos duos et triginta. 


[32] Mortuo Tullo res, ut institutum iam inde ab initio erat, ad patres redierat hique 
interregem nominauerant. Quo comitia habente Ancum Marcium regem populus 
creavit; patres fuere auctores. Numae Pompili regis nepos filia ortus Ancus Marcius erat. 
Qui ut regnare coepit et avitae gloriae memor et quia proximum regnum, cetera 
egregium, ab una parte haud satis prosperum fuerat aut neglectis religionibus aut praue 
cultis, longe antiquissimum ratus sacra publica ut ab Numa instituta erant facere, omnia 
ea ex commentariis regiis pontificem in album elata proponere in publico iubet. Inde et 
civibus otii cupidis et finitimis civitatibus facta spes in aui mores atque instituta regem 
abiturum. Igitur Latini cum quibus Tullo regnante ictum foedus erat sustulerant animos, 
et cum incursionem in agrum Romanum fecissent repetentibus res Romanis superbe 
responsum reddunt, desidem Romanum regem inter sacella et aras acturum esse 
regnum rati. Medium erat in Anco ingenium, et Numae et Romuli memor; et 
praeterquam quod aui regno magis necessariam fuisse pacem credebat cum in novo tum 
feroci populo, etiam quod illi contigisset otium sine iniuria id se haud facile habiturum; 
temptari patientiam et temptatam contemni, temporaque esse Tullo regi aptiora quam 
Numae. Vt tamen, quoniam Numa in pace religiones instituisset, a se bellicae 
caerimoniae proderentur, nec gererentur solum sed etiam indicerentur bella aliquo ritu, 
ius ab antiqua gente Aequiculis quod nuncfetiales habent descripsit, quo res repetuntur. 
Legatus ubi ad fines eorum venit unde res repetuntur, capite uelato filo - lanae uelamen 
est — "Audi, luppiter" inquit; "audite, fines" — cuiuscumque gentis sunt, nominat — ; 
"audiat fas. Ego sum publicus nuntius populi Romani; iuste pieque legatus venio, 
verbisque meis fides sit." Peragit deinde postulata. Inde lovem testem facit: "Si ego 
iniuste impieque illos homines illasque res dedier mihi eco, tum patriae compotem me 
nunquam siris esse." Haec, cum fines suprascandit, haec, quicumque ei primus vir obuius 
fuerit, haec portam ingrediens, haec forum ingressus, paucis verbis carminis 
concipiendique iuris iurandi mutatis, peragit. Si non deduntur quos ecit diebus tribus et 
triginta - tot enim sollemnes sunt — peractis bellum ita indicit: "Audi, luppiter, et tu, lane 
Quirine, dique omnes caelestes, vosque terrestres vosque inferni, audite; ego vos testor 
populum illum" — quicumque est, nominat — "iniustum esse neque ius persoluere; sed 
de istis rebus in patria maiores natu consulemus, quo pacto ius nostrum adipiscamur." 
Cum nuntius Romam ad consulendum redit. Confestim rex his ferme verbis patres 
consulebat: "Quarum rerum litium causarum condixit pater patratus populi Romani 
Quiritium patri patrato Priscorum Latinorum hominibusque Priscis Latinis, quas res nec 
dederunt nec soluerunt nec fecerunt, quas res dari fieri solui oportuit, dic" inquit ei 
quem primum sententiam rogabat, "quid censes?" Tum ille: "Puro pioque duello 
quaerendas censeo, itaque consentio consciscoque." Inde ordine alii rogabantur; 
quandoque pars maior eorum qui aderant in eandem sententiam ibat, bellum erat 
consensum. Fieri solitum ut fetialis hastam ferratam aut praeustam sanguineam ad fines 
eorum ferret et non minus tribus puberibus praesentibus diceret: "Quod populi 

Priscorum Latinorum hominesque Prisci Latini adversus populum Romanum Quiritium 
fecerunt deliquerunt, quod populus Romanus Quiritium bellum cum Priscis Latinis iussit 
esse senatusque populi Romani Quiritium censuit consensit consciuit ut bellum cum 
Priscis Latinis fieret, ob eam rem ego populusque Romanus populis Priscorum Latinorum 
hominibusque Priscis Latinis bellum indico facioque." Id ubi dixisset, hastam in fines 
eorum emittebat. Hoc tum modo ab Latinis repetitae res ac bellum indictum, moremque 
eum posteri acceperunt. 


[33] Ancus demandata cura sacrorum flaminibus sacerdotibusque aliis, exercitu novo 
conscripto profectus, Politorium, urbem Latinorum, vi cepit; secutusque morem regum 
priorum, qui rem Romanam auxerant hostibus in civitatem accipiendis, multitudinem 
omnem Romam traduxit. Et cum circa Palatium, sedem veterum Romanorum, Sabini 
Capitolium atque arcem, Caelium montem Albani implessent, Aventinum novae 
multitudini datum. Additi eodem haud ita multo post, Tellenis Ficanaque captis, novi 
ciues. Politorium inde rursus bello repetitum quod vacuum occupaverant Prisci Latini, 
eaque causa diruendae urbis eius fuit Romanis ne hostium semper receptaculum esset. 
Postremo omni bello Latino Medulliam compulso, aliquamdiu ibi Marte incerto, varia 
victoria pugnatum est; nam et urbs tuta munitionibus praesidioque firmata ualido erat, 
et castris in aperto positis aliquotiens exercitus Latinus comminus cum Romanis signa 
contulerat. Ad ultimum omnibus copiis conisus Ancus acie primum uincit; inde ingenti 
praeda potens Romam redit, tum quoque multis milibus Latinorum in civitatem acceptis, 
quibus, ut iungeretur Palatio Aventinum, ad Murciae datae sedes. laniculum quoque 
adiectum, non inopia loci sed ne quando ea arx hostium esset. Id non muro solum sed 
etiam ob commoditatem itineris ponte sublicio, tum primum in Tiberi facto, coniungi 
urbi placuit. Quiritium quoque fossa, haud parvum munimentum a planioribus aditu 
locis, Anci regis opus est. Ingenti incremento rebus auctis, cum in tanta multitudine 
hominum, discrimine recte an perperam facti confuso, facinora clandestina fierent, 
carcer ad terrorem increscentis audaciae media urbe imminens foro aedificatur. Nec 
urbs tantum hoc rege creuit sed etiam ager finesque. Silua Maesia Veientibus adempta 
usque ad mare imperium prolatum et in ore Tiberis Ostia urbs condita, salinae circa 
factae, egregieque rebus bello gestis aedis lovis Feretri amplificata. 


[34] Anco regnante Lucumo, vir impiger ac divitiis potens, Romam commigravit cupidine 
maxime ac spe magni honoris, cuius adipiscendi Tarquiniis - nam ibi quoque peregrina 
stirpe oriundus erat — facultas non fuerat. Demarati Corinthii filius erat, qui ob seditiones 
domo profugus cum Tarquiniis forte consedisset, uxore ibi ducta duos filios genuit. 
Nomina his Lucumo atque Arruns fuerunt. Lucumo superfuit patri bonorum omnium 
heres: Arruns prior quam pater moritur uxore gravida relicta. Nec diu manet superstes 
filio pater; qui cum, ignorans nurum ventrem ferre, immemor in testando nepotis 
decessisset, puero post aui mortem in nullam sortem bonorum nato ab inopia Egerio 
inditum nomen. Lucumoni contra, omnium heredi bonorum, cum divitiae iam animos 
facerent, auxit ducta in matrimonium Tanaquil, summo loco nata et quae haud facile iis 
in quibus nata erat humiliora sineret ea quo innupsisset. Spernentibus Etruscis 
Lucumonem exsule advena ortum, ferre indignitatem non potuit, oblitaque ingenitae 
erga patriam caritatis dummodo virum honoratum videret, consilium migrandi ab 

Tarquiniis cepit. Roma est ad id potissima visa: in novo populo, ubi omnis repentina 
atque ex virtute nobilitas sit, futurum locum forti ac strenuo viro; regnasse Tatium 
Sabinum, arcessitum in regnum Numam a Curibus, et Ancum Sabina matre ortum 
nobilemque una imagine Numae esse. Facile persuadet ut cupido honorum et cui 
Tarquinii materna tantum patria esset. Sublatis itaque rebus amigrant Romam. Ad 
laniculum forte ventum erat; ibi ei carpento sedenti cum uxore aquila suspensis demissa 
leviter alis pilleum aufert, superque carpentum cum magno clangore volitans rursus 
velut ministerio divinitus missa capiti apte reponit; inde sublimis abiit. Accepisse id 
augurium laeta dicitur Tanaquil, perita ut volgo Etrusci caelestium prodigiorum mulier. 
Excelsa et alta sperare complexa virum iubet: eam alitem ea regione caeli et eius dei 
nuntiam venisse; circa summum culmen hominis auspicium fecisse; levasse humano 
superpositum capiti decus ut divinitus eidem redderet. Has spes cogitationesque secum 
portantes urbem ingressi sunt, domicilioque ibi comparato L. Tarquinium Priscum 
edidere nomen. Romanis conspicuum eum novitas divitiaeque faciebant; et ipse 
fortunam benigno adloquio, comitate inuitandi beneficiisque quos poterat sibi 
conciliando adiuuabat, donec in regiam quoque de eo fama perlata est. Notitiamque 
eam breui apud regem liberaliter dextereque obeundo officia in familiaris amicitiae 
adduxerat iura, ut publicis pariter ac priuatis consiliis bello domique interesset et per 
omnia expertus postremo tutor etiam liberis regis testamento institueretur. 


[35] Regnavit Ancus annos quattuor et viginti, cuilibet superiorum regum belli pacisque 
et artibus et gloria par. lam filii prope puberem aetatem erant. Eo magis Tarquinius 
instare ut quam primum comitia regi creando fierent. Quibus indictis sub tempus pueros 
venatum ablegavit. Isque primus et petisse ambitiose regnum et orationem dicitur 
habuisse ad conciliandos plebis animos compositam: cum se non rem novam petere, 
quippe qui non primus, quod quisquam indignari mirariue posset, sed tertius Romae 
peregrinus regnum adfectet; et Tatium non ex peregrino solum sed etiam ex hoste 
regem factum, et Numam ignarum urbis, non petentem, in regnum ultro accitum: se ex 
quo sui potens fuerit Romam cum coniuge ac fortunis omnibus commigrasse; maiorem 
partem aetatis eius qua civilibus officiis fungantur homines, Romae se quam in vetere 
patria uixisse; domi militiaeque sub haud paenitendo magistro, ipso Anco rege, Romana 
se iura, Romanos ritus didicisse; obsequio et obseruantia in regem cum omnibus, 
benignitate erga alios cum rege ipso certasse. Haec eum haud falsa memorantem ingenti 
consensu populus Romanus regnare iussit. Ergo virum cetera egregium secuta, quam in 
petendo habuerat, etiam regnantem ambitio est; nec minus regni sui firmandi quam 
augendae rei publicae memor centum in patres legit qui deinde minorum gentium sunt 
appellati, factio haud dubia regis cuius beneficio in curiam venerant. Bellum primum 
cum Latinis gessit et oppidum ibi Apiolas vi cepit; praedaque inde maiore quam quanta 
belli fama fuerat reuecta ludos opulentius instructiusque quam priores reges fecit. Tum 
primum circo qui nunc maximus dicitur designatus locus est. Loca divisa patribus 
equitibusque ubi spectacula sibi quisque facerent; fori appellati; spectavere furcis 
duodenos ab terra spectacula alta sustinentibus pedes. Ludicrum fuit equi pugilesque ex 
Etruria maxime acciti. Sollemnes deinde annui mansere ludi, Romani magnique varie 

appellati. Ab eodem rege et circa forum priuatis aedificanda divisa sunt loca; porticus 
tabernaeque factae. 


[36] Muro quoque lapideo circumdare urbem parabat cum Sabinum bellum coeptis 
intervenit. Adeoque ea subita res fuit ut prius Anienem transirent hostes quam obuiam 
ire ac prohibere exercitus Romanus posset. Itaque trepidatum Romae est; et primo 
dubia victoria, magna utrimque caede pugnatum est. Reductis deinde in castra hostium 
copiis datoque spatio Romanis ad comparandum de integro bellum, Tarquinius equitem 
maxime suis deesse viribus ratus ad Ramnes, Titienses, Luceres, quas centurias Romulus 
scripserat, addere alias constituit suoque insignes relinquere nomine. Id quia inaugurato 
Romulus fecerat, negare Attus Nauius, inclitus ea tempestate augur, neque mutari 
neque novum constitui nisi aues addixissent posse. Ex eo ira regi mota; eludensque 
artem ut ferunt, "Age dum" inquit, "diuine tu, inaugura fierine possit quod nunc ego 
mente concipio." Cum ille augurio rem expertus profecto futuram dixisset, "Atqui hoc 
animo agitaui" inquit, "te novacula cotem discissurum. Cape haec et perage quod aues 
tuae fieri posse portendunt." Tum illum haud cunctanter discidisse cotem ferunt. Statua 
Atti capite uelato, quo in loco res acta est in comitio in gradibus ipsis ad laevam curiae 
fuit, cotem quoque eodem loco sitam fuisse memorant ut esset ad posteros miraculi 
eius monumentum. Auguriis certe sacerdotioque augurum tantus honos accessit ut nihil 
belli domique postea nisi auspicato gereretur, concilia populi, exercitus vocati, summa 
rerum, ubi aues non admisissent, dirimerentur. Neque tum Tarquinius de equitum 
centuriis quicquam mutavit; numero alterum tantum adiecit, ut mille et octingenti 
equites in tribus centuriis essent. Posteriores modo sub iisdem nominibus qui additi 
erant appellati sunt; quas nunc quia geminatae sunt sex vocant centurias. 


[37] Hac parte copiarum aucta iterum cum Sabinis confligitur. Sed praeterquam quod 
viribus creuerat Romanus exercitus, ex occulto etiam additur dolus, missis qui magnam 
vim lignorum, in Anienis ripa iacentem, ardentem in flumen conicerent; ventoque 
iuvante accensa ligna et pleraque in ratibus impacta sublicisque cum haererent, pontem 
incendunt. Ea quoque res in pugna terrorem attulit Sabinis, et fusis eadem fugam 
impedit; multique mortales cum hostem effugissent in flumine ipso periere, quorum 
fluitantia arma ad urbem cognita in Tiberi prius paene quam nuntiari posset insignem 
victoriam fecere. Eo proelio praecipua equitum gloria fuit; utrimque ab cornibus positos, 
cum iam pelleretur media peditum suorum acies, ita incurrisse ab lateribus ferunt, ut 
non sisterent modo Sabinas legiones ferociter instantes cedentibus, sed subito in fugam 
averterent. Montes effuso cursu Sabini petebant, et pauci tenuere: maxima pars, ut ante 
dictum est, ab equitibus in flumen acti sunt. Tarquinius, instandum perterritis ratus, 
praeda captiuisque Romam missis, spoliis hostium — id votum Volcano erat - ingenti 
cumulo accensis, pergit porro in agrum Sabinum exercitum inducere; et quamquam 
male gesta res erat nec gesturos melius sperare poterant, tamen, quia consulendi res 
non dabat spatium, ire obuiam Sabini tumultuario milite; iterumque ibi fusi, perditis iam 
prope rebus pacem petiere. 


[38] Collatia et quidquid citra Collatiam agri erat Sabinis ademptum; Egerius — fratris hic 
filius erat regis — Collatiae in praesidio relictus. Deditosque Collatinos ita accipio eamque 

deditionis formulam esse: rex interrogavit: "Estisne vos legati oratoresque missi a 
populo Collatino ut vos populumque Collatinum dederetis?" — "Sumus." — "Estne 
populus Collatinus in sua potestate?" — "Est." — "Deditisne vos populumque Collatinum, 
urbem, agros, aquam, terminos, delubra, utensilia, divina humanaque omnia, in meam 
populique Romani dicionem?" — "Dedimus." — "At ego recipio." Bello Sabino perfecto 
Tarquinius triumphans Romam redit. Inde Priscis Latinis bellum fecit; ubi nusquam ad 
universae rei dimicationem ventum est, ad singula oppida circumferendo arma omne 
nomen Latinum domuit. Corniculum, Ficulea vetus, Cameria, Crustumerium, Ameriola, 
Medullia, Nomentum, haec de Priscis Latinis aut qui ad Latinos defecerant, capta oppida. 
Pax deinde est facta. Maiore inde animo pacis opera incohata quam quanta mole 
gesserat bella, ut non quietior populus domi esset quam militiae, fuisset. Nam et muro 
lapideo, cuius exordium operis Sabino bello turbatum erat, urbem qua nondum 
munierat cingere parat, et infima urbis loca circa forum aliasque interiectas collibus 
conualles, quia ex planis locis haud facile euehebant aquas, cloacis fastigio in Tiberim 
ductis siccat, et aream ad aedem in Capitolio lovis quam voverat bello Sabino, iam 
praesagiente animo futuram olim amplitudinem loci, occupat fundamentis. 


[39] Eo tempore in regia prodigium visu euentuque mirabile fuit. Puero dormienti, cui 
Seruio Tullio fuit nomen, caput arsisse ferunt multorum in conspectu; plurimo igitur 
clamore inde ad tantae rei miraculum orto excitos reges, et cum quidam familiarium 
aquam ad restinguendum ferret, ab regina retentum, sedatoque eam tumultu moveri 
vetuisse puerum donec sua sponte experrectus esset; mox cum somno et flammam 
abisse. Tum abducto in secretum viro Tanaquil "Viden tu puerum hunc" inquit, "quem 
tam humili cultu educamus? Scire licet hunc lumen quondam rebus nostris dubiis 
futurum  praesidiumque regiae adflictae; proinde materiam ingentis publice 
priuatimque decoris omni indulgentia nostra nutriamus." Inde puerum liberum loco 
coeptum haberi erudirique artibus quibus ingenia ad magnae fortunae cultum 
excitantur. Evenit facile quod dis cordi esset: iuvenis euasit vere indolis regiae nec, cum 
quaereretur gener Tarquinio, quisquam Romanae iuventutis ulla arte conferri potuit, 
filiamque ei suam rex despondit. Hic quacumque de causa tantus illi honos habitus 
credere prohibet serva natum eum parvumque ipsum servisse. Eorum magis sententiae 
sum qui Corniculo capto Ser. Tulli, qui princeps in illa urbe fuerat, gravidam viro occiso 
uxorem, cum inter reliquas captiuas cognita esset, ob unicam nobilitatem ab regina 
Romana prohibitam ferunt seruitio partum Romae edidisse Prisci Tarquini in domo; inde 
tanto beneficio et inter mulieres familiaritatem auctam et puerum, ut in domo a paruo 
eductum, in caritate atque honore fuisse; fortunam matris, quod, capta patria in 
hostium manus venerit, ut serva natus crederetur fecisse. 


[40] Duodequadragesimo ferme anno ex quo regnare coeperat Tarquinius, non apud 
regem modo sed apud patres plebemque longe maximo honore Ser. Tullius erat. Tum 
Anci filii duo etsi antea semper pro indignissimo habuerant se patrio regno tutoris fraude 
pulsos, regnare Romae advenam non modo vicinae sed ne Italicae quidem stirpis, tum 
impensius iis indignitas crescere si ne ab Tarquinio quidem ad se rediret regnum, sed 
praeceps inde porro ad seruitia caderet, ut in eadem civitate post centesimum fere 
annum quam Romulus deo prognatus deus ipse tenuerit regnum donec in terris fuerit, 

id seruus serva natus possideat. cum commune Romani nominis tum praecipue id 
domus suae dedecus fore, si Anci regis virili stirpe salua non modo advenis sed seruis 
etiam regnum Romae pateret. Ferro igitur eam arcere contumeliam statuunt; sed et 
iniuriae dolor in Tarquinium ipsum magis quam in Seruium eos stimulabat, et quia 
gravior ultor caedis, si superesset, rex futurus erat quam priuatus; tum Seruio occiso, 
quemcumque alium generum delegisset, eundem regni heredem facturus videbatur; ob 
haec ipsi regi insidiae parantur. Ex pastoribus duo ferocissimi delecti ad facinus, quibus 
consueti erant uterque agrestibus ferramentis, in uestibulo regiae quam potuere 
tumultuosissime specie rixae in se omnes apparitores regios convertunt; inde, cum 
ambo regem appellarent clamorque eorum penitus in regiam pervenisset, vocati ad 
regem pergunt. Primo uterque vociferari et certatim alter alteri obstrepere; coerciti ab 
lictore et iussi in vicem dicere tandem obloqui desistunt; unus rem ex composito orditur. 
Cum intentus in eum se rex totus averteret, alter elatam securim in caput deiecit, 
relictoque in volnere telo ambo se foras eiciunt. 


[41] Tarquinium moribundum cum qui circa erant excepissent, illos fugientes lictores 
comprehendunt. Clamor inde concursusque populi, mirantium quid rei esset. Tanaquil 
inter tumultum claudi regiam iubet, arbitros eiecit. Simul quae curando volneri opus 
sunt, tamquam spes subesset, sedulo comparat, simul si destituat spes, alia praesidia 
molitur. Seruio propere accito cum paene exsanguem virum ostendisset, dextram 
tenens orat ne inultam mortem soceri, ne socrum inimicis ludibrio esse sinat. "Tuum 
est" inquit, "Serui, si vir es, regnum, non eorum qui alienis manibus pessimum facinus 
fecere. Erige te deosque duces sequere qui clarum hoc fore caput divino quondam 
circumfuso igni portenderunt. Nunc te illa caelestis excitet flamma; nunc expergiscere 
vere. Et nos peregrini regnauimus; qui sis, non unde natus sis reputa. Si tua re subita 
consilia torpent, at tu mea consilia sequere." Cum clamor impetusque multitudinis vix 
sustineri posset, ex superiore parte aedium per fenestras in Nouam viam versas — 
habitabat enim rex ad lovis Statoris - populum Tanaquil adloquitur. lubet bono animo, 
esse; sopitum fuisse regem subito ictu; ferrum haud alte in corpus descendisse; iam ad 
se redisse; inspectum volnus absterso cruore; omnia salubria esse; confidere propediem 
ipsum eos visuros; interim Ser. Tullio iubere populum dicto audientem esse; eum iura 
redditurum obiturumque alia regis munia esse. Seruius cum trabea et lictoribus prodit 
ac sede regia sedens alia decernit, de aliis consulturum se regem esse simulat. Itaque 
per aliquot dies cum iam exspirasset Tarquinius celata morte per speciem alienae 
fungendae vicis suas opes firmavit; tum demum palam factum est comploratione in 
regia orta. Seruius praesidio firmo munitus, primus iniussu populi, voluntate patrum 
regnavit. Anci liberi iam tum comprensis sceleris ministris ut uiuere regem et tantas esse 
opes Serui nuntiatum est, Suessam Pometiam exsulatum ierant. 


[42] Nec iam publicis magis consiliis Seruius quam priuatis munire opes, et ne, qualis 
Anci liberum animus adversus Tarquinium fuerat, talis adversus se Tarquini liberum 
esset, duas filias iuvenibus regiis, Lucio atque Arrunti Tarquiniis iungit; nec rupit tamen 
fati necessitatem humanis consiliis quin inuidia regni etiam inter domesticos infida 
omnia atque infesta faceret. Peropportune ad praesentis quietem status bellum cum 
Veientibus — iam enim indutiae exierant — aliisque Etruscis sumptum. In eo bello et virtus 

et fortuna enituit Tulli; fusoque ingenti hostium exercitu haud dubius rex, seu patrum 
seu plebis animos periclitaretur, Romam rediit. Adgrediturque inde ad pacis longe 
maximum opus, ut quemadmodum Numa divini auctor iuris fuisset, ita Seruium 
conditorem omnis in civitate discriminis ordinumque quibus inter gradus dignitatis 
fortunaeque aliquid interlucet posteri fama ferrent. Censum enim instituit, rem 
saluberrimam tanto futuro imperio, ex quo belli pacisque munia non viritim, ut ante, sed 
pro habitu pecuniarum fierent; tum classes centuriasque et hunc ordinem ex censu 
discripsit, vel paci decorum vel bello. 


[43] Ex iis qui centum milium aeris aut maiorem censum haberent octoginta confecit 
centurias, quadragenas seniorum ac iuniorum; prima classis omnes appellati; seniores 
ad urbis custodiam ut praesto essent, iuvenes ut foris bella gererent; arma his imperata 
galea, clipeum, ocreae, lorica, omnia ex aere; haec ut tegumenta corporis essent: tela in 
hostem hastaque et gladius. Additae huic classi duae fabrum centuriae quae sine armis 
stipendia facerent; datum munus ut machinas in bello ferrent. Secunda classis intra 
centum usque ad quinque et septuaginta milium censum instituta, et ex iis, senioribus 
iunioribusque, viginti conscriptae centuriae; arma imperata scutum pro clipeo et praeter 
loricam omnia eadem. Tertiae classis in quinquaginta milium censum esse voluit; 
totidem centuriae et hae eodemque discrimine aetatium factae; nec de armis quicquam 
mutatum, ocreae tantum ademptae. In quarta classe census quinque et viginti milium, 
totidem centuriae factae, arma mutata: nihil praeter hastam et verutum datum. Quinta 
classis aucta; centuriae triginta factae; fundas lapidesque missiles hi secum gerebant; in 
his accensi cornicines tubicinesque in duas centurias distributi; undecim milibus haec 
classis censebatur. Hoc minor census reliquam multitudinem habuit; inde una centuria 
facta est, immunis militia. Ita pedestri exercitu ornato distributoque, equitum ex 
primoribus civitatis duodecim scripsit centurias; sex item alias centurias, tribus ab 
Romulo institutis, sub iisdem quibus inauguratae erant nominibus fecit. Ad equos 
emendos dena milia aeris ex publico data, et, quibus equos alerent, viduae attributae 
quae bina milia aeris in annos singulos penderent. Haec omnia in dites a pauperibus 
inclinata onera. Deinde est honos additus. Non enim, ut ab Romulo traditum ceteri 
seruauerant reges, viritim suffragium eadem vi eodemque iure promisce omnibus 
datum est; sed gradus facti, ut neque exclusus quisquam suffragio videretur et vis omnis 
penes primores civitatis esset; equites enim vocabantur primi, octoginta inde primae 
classis centuriae, ibi si variaret — quod raro incidebat — secundae classis; nec fere 
unquam infra ita descenderunt ut ad infimos pervenirent. Nec mirari oportet hunc 
ordinem qui nunc est post expletas quinque et triginta tribus, duplicato earum numero 
centuriis iuniorum seniorumque, ad institutam ab Ser. Tullio summam non convenire. 
Quadrifariam enim urbe divisa regionibus collibus qui habitabantur, partes eas tribus 
appellavit, ut ego arbitror, ab tributo; nam eius quoque aequaliter ex censu conferendi 
ab eodem inita ratio est; neque eae tribus ad centuriarum distributionem numerumque 
quicquam pertinuere. 


[44] Censu perfecto quem maturauerat metu legis de incensis latae cum uinculorum 
minis mortisque, edixit ut omnes ciues Romani, equites peditesque, in suis quisque 
centuriis, in campo Martio prima luce adessent. Ibi instructum exercitum omnem 

suouetaurilibus lustravit, idque conditum lustrum appellatum, quia is censendo finis 
factus est. Milia octoginta eo lustro civium censa dicuntur; adicit scriptorum 
antiquissimus Fabius Pictor, eorum qui arma ferre possent eum numerum fuisse. Ad 
eam multitudinem urbs quoque amplificanda visa est. Addit duos colles, Quirinalem 
Viminalemque; Viminalem inde deinceps auget Esquiliis; ibique ipse, ut loco dignitas 
fieret, habitat; aggere et fossis et muro circumdat urbem; ita pomerium profert. 
Pomerium verbi vim solam intuentes postmoerium interpretantur esse; est autem magis 
circamoerium, locus quem in condendis urbibus quondam Etrusci qua murum ducturi 
erant certis circa terminis inaugurato consecrabant, ut neque interiore parte aedificia 
moenibus continuarentur, quae nunc volgo etiam coniungunt, et extrinsecus puri aliquid 
ab humano cultu pateret soli. Hoc spatium quod neque habitari neque arari fas erat, non 
magis quod post murum esset quam quod murus post id, pomerium Romani 
appellarunt; et in urbis incremento semper quantum moenia processura erant tantum 
termini hi consecrati proferebantur. 


[45] Aucta civitate magnitudine urbis, formatis omnibus domi et ad belli et ad pacis usus, 
ne semper armis opes adquirerentur, consilio augere imperium conatus est, simul et 
aliquod addere urbi decus. lam tum erat inclitum Dianae Ephesiae fanum; id 
communiter a civitatibus Asiae factum fama ferebat. Eum consensum deosque 
consociatos laudare mire Seruius inter proceres Latinorum, cum quibus publice 
priuatimque hospitia amicitiasque de industria iunxerat. Saepe iterando eadem perpulit 
tandem, ut Romae fanum Dianae populi Latini cum populo Romano facerent. Ea erat 
confessio caput rerum Romam esse, de quo totiens armis certatum fuerat. Id 
quamquam omissum iam ex omnium cura Latinorum ob rem totiens infeliciter 
temptatam armis videbatur, uni se ex Sabinis fors dare visa est priuato consilio imperii 
reciperandi. Bos in Sabinis nata cuidam patri familiae dicitur miranda magnitudine ac 
specie; fixa per multas aetates cornua in uestibulo templi Dianae monumentum ei fuere 
miraculo. Habita, ut erat, res prodigii loco est, et cecinere uates cuius civitatis eam civis 
Dianae immolasset, ibi fore imperium; idque carmen pervenerat ad antistitem fani 
Dianae Sabinusque ut prima apta dies sacrificio visa est, bovem Romam actam deducit 
ad fanum Dianae et ante aram statuit. Ibi antistes Romanus, cum eum magnitudo 
victimae celebrata fama movisset, memor responsi Sabinum ita adloquitur: "Quidnam 
tu, hospes, paras?" inquit, "inceste sacrificium Dianae facere? Quin tu ante uiuo 
perfunderis flumine? infima valle praefluit Tiberis." Religione tactus hospes, qui omnia, 
ut prodigio responderet euentus, cuperet rite facta, extemplo descendit ad Tiberim; 
interea Romanus immolat Dianae bovem. Id mire gratum regi atque civitati fuit. 


[46] Seruius quamquam iam usu haud dubie regnum possederat, tamen quia interdum 
iactari voces a iuvene Tarquinio audiebat se iniussu populi regnare, conciliata prius 
voluntate plebis agro capto ex hostibus viritim diviso, ausus est ferre ad populum vellent 
iuberentne se regnare; tantoque consensu quanto haud quisquam alius ante rex est 
declaratus. Neque ea res Tarquinio spem adfectandi regni minuit; immo eo impensius 
quia de agro plebis adversa patrum voluntate senserat agi, criminandi Serui apud patres 
crescendique in curia sibi occasionem datam ratus est, et ipse iuvenis ardentis animi et 
domi uxore Tullia inquietum animum stimulante. Tulit enim et Romana regia sceleris 

tragici exemplum, ut taedio regum maturior veniret libertas ultimumque regnum esset 
quod scelere partum foret. Hic L. Tarquinius — Prisci Tarquini regis filius neposne fuerit 
parum liquet; pluribus tamen auctoribus filium ediderim — fratrem habuerat Arruntem 
Tarquinium mitis ingenii iuvenem. His duobus, ut ante dictum est, duae Tulliae regis 
filiae nupserant, et ipsae longe dispares moribus. Forte ita inciderat ne duo violenta 
ingenia matrimonio iungerentur fortuna, credo, populi Romani, quo diuturnius Serui 
regnum esset constituique civitatis mores possent. Angebatur ferox Tullia nihil materiae 
in viro neque ad cupiditatem neque ad audaciam esse; tota in alterum aversa 
Tarquinium eum mirari, eum virum dicere ac regio sanguine ortum: spernere sororem, 
quod virum nacta muliebri cessaret audacia. Contrahit celeriter similitudo eos, ut fere 
fit: malum malo aptissimum; sed initium turbandi omnia a femina ortum est. Ea secretis 
viri alieni adsuefacta sermonibus nullis verborum contumeliis parcere de viro ad fratrem, 
de sorore ad virum; et se rectius viduam et illum caelibem futurum fuisse contendere, 
quam cum impari iungi ut elanguescendum aliena ignauia esset; si sibi eum quo digna 
esset di dedissent virum, domi se propediem visuram regnum fuisse quod apud patrem 
videat. Celeriter adulescentem suae temeritatis implet; Arruns Tarquinius et Tullia minor 
prope continuatis funeribus cum domos vacuas novo matrimonio fecissent, iunguntur 
nuptiis, magis non prohibente Seruio quam adprobante. 


[47] Tum vero in dies infestior Tulli senectus, infestius coepit regnum esse; iam enim ab 
scelere ad aliud spectare mulier scelus. Nec nocte nec interdiu virum conquiescere pati, 
ne gratuita praeterita parricidia essent: non sibi defuisse cui nupta diceretur, nec cum 
quo tacita seruiret; defuisse qui se regno dignum putaret, qui meminisset se esse Prisci 
Tarquini filium, qui habere quam sperare regnum mallet. "Si tu is es cui nuptam esse me 
arbitror, et virum et regem appello; sin minus, eo nunc peius mutata res est quod istic 
cum ignauia est scelus. Quin accingeris? Non tibi ab Corintho nec ab Tarquiniis, ut patri 
tuo, peregrina regna moliri necesse est: di te penates patriique et patris imago et domus 
regia et in domo regale solium et nomen Tarquinium creat vocatque regem. Aut si ad 
haec parum est animi, quid frustraris civitatem? quid te ut regium iuvenem conspici 
sinis? Facesse hinc Tarquinios aut Corinthum; deuoluere retro ad stirpem, fratri similior 
quam patri." His aliisque increpando iuvenem instigat, nec conquiescere ipsa potest si, 
cum Tanaquil, peregrina mulier, tantum moliri potuisset animo ut duo continua regna 
viro ac deinceps genero dedisset, ipsa regio semine orta nullum momentum in dando 
adimendoque regno faceret. His muliebribus instinctus furiis Tarquinius circumire et 
prensare minorum maxime gentium patres; admonere paterni beneficii ac pro eo 
gratiam repetere; allicere donis iuvenes; cum de se ingentia pollicendo tum regis 
criminibus omnibus locis crescere. Postremo ut iam agendae rei tempus visum est, 
stipatus agmine armatorum in forum inrupit. Inde omnibus perculsis pavore, in regia 
sede pro curia sedens patres in curiam per praeconem ad regem Tarquinium citari iussit. 
Conuenere extemplo, alii iam ante ad hoc praeparati, alii metu ne non venisse fraudi 
esset, novitate ac miraculo attoniti et iam de Seruio actum rati. Ibi Tarquinius maledicta 
ab stirpe ultima orsus: seruum seruaque natum post mortem indignam parentis sui, non 
interregno, ut antea, inito, non comitiis habitis, non per suffragium populi, non 
auctoribus patribus, muliebri dono regnum occupasse. Ita natum, ita creatum regem, 

fautorem infimi generis hominum ex quo ipse sit, odio alienae honestatis ereptum 
primoribus agrum sordidissimo cuique divisisse; omnia onera quae communia quondam 
fuerint inclinasse in primores civitatis; instituisse censum ut insignis ad inuidiam 
locupletiorum fortuna esset et parata unde, ubi vellet, egentissimis largiretur. 


[48] Huic orationi Seruius cum intervenisset trepido nuntio excitatus, extemplo a 
uestibulo curiae magna voce "Quid hoc" inquit, "Tarquini, rei est? qua tu audacia me 
uiuo vocare ausus es patres aut in sede considere mea?" Cum ille ferociter ad haec — se 
patris sui tenere sedem; multo quam seruum potiorem filium regis regni heredem; satis 
illum diu per licentiam eludentem insultasse dominis — , clamor ab utriusque fautoribus 
oritur et concursus populi fiebat in curiam, apparebatque regnaturum qui vicisset. Tum 
Tarquinius necessitate iam et ipsa cogente ultima audere, multo et aetate et viribus 
ualidior, medium arripit Seruium elatumque e curia in inferiorem partem per gradus 
deiecit; inde ad cogendum senatum in curiam rediit. Fit fuga regis apparitorum atque 
comitum; ipse prope exsanguis cum sine regio comitatu domum se reciperet ab iis qui 
missi ab Tarquinio fugientem consecuti erant interficitur. Creditur, quia non abhorret a 
cetero scelere, admonitu Tulliae id factum. Carpento certe, id quod satis constat, in 
forum inuecta nec reuerita coetum virorum euocavit virum e curia regemque prima 
appellavit. A quo facessere iussa ex tanto tumultu cum se domum reciperet 
pervenissetque ad summum  Cyprium vicum, ubi Dianium nuper fuit, flectenti 
carpentum dextra in Vrbium cliuum ut in collem Esquiliarum eueheretur, restitit pavidus 
atque inhibuit frenos is qui iumenta agebat iacentemque dominae Seruium trucidatum 
ostendit. Foedum inhumanumque inde traditur scelus monumentoque locus est — 
Sceleratum vicum vocant — quo amens, agitantibus furiis sororis ac viri, Tullia per patris 
corpus carpentum egisse fertur, partemque sanguinis ac caedis paternae cruento 
vehiculo, contaminata ipsa respersaque, tulisse ad penates suos virique sui, quibus iratis 
malo regni principio similes propediem exitus sequerentur. Ser. Tullius regnavit annos 
quattuor et quadraginta ita ut bono etiam moderatoque succedenti regi difficilis 
aemulatio esset; ceterum id quoque ad gloriam accessit quod cum illo simul iusta ac 
legitima regna occiderunt. Id ipsum tam mite ac tam moderatum imperium tamen quia 
unius esset deponere eum in animo habuisse quidam auctores sunt, ni scelus intestinum 
liberandae patriae consilia agitanti intervenisset. 


[49] Inde L. Tarquinius regnare occepit, cui Superbo cognomen facta indiderunt, quia 
socerum gener sepultura prohibuit, Romulum quoque insepultum perisse dictitans, 
primoresque patrum, quos Serui rebus favisse credebat, interfecit; conscius deinde male 
quaerendi regni ab se ipso adversus se exemplum capi posse, armatis corpus 
circumsaepsit; neque enim ad ius regni quicquam praeter vim habebat ut qui neque 
populi iussu neque auctoribus patribus regnaret. Eo accedebat ut in caritate civium nihil 
spei reponenti metu regnum tutandum esset. Quem ut pluribus incuteret cognitiones 
capitalium rerum sine consiliis per se solus exercebat, perque eam causam occidere, in 
exsilium agere, bonis multare poterat non suspectos modo aut inuisos sed unde nihil 
aliud quam praedam sperare posset. Praecipue ita patrum numero imminuto statuit 
nullos in patres legere, quo contemptior paucitate ipsa ordo esset minusque per se nihil 
agi indignarentur. Hic enim regum primus traditum a prioribus morem de omnibus 

senatum consulendi soluit; domesticis consiliis rem publicam administravit; bellum, 
pacem, foedera, societates per se ipse, cum quibus voluit, iniussu populi ac senatus, fecit 
diremitque. Latinorum sibi maxime gentem conciliabat ut peregrinis quoque opibus 
tutior inter ciues esset, neque hospitia modo cum primoribus eorum sed adfinitates 
quoque iungebat. Octauio Mamilio Tusculano - is longe princeps Latini nominis erat, si 
famae credimus, ab Vlixe deaque Circa oriundus - , ei Mamilio filiam nuptum dat, perque 
eas nuptias multos sibi cognatos amicosque eius conciliat. 


[50] lam magna Tarquini auctoritas inter Latinorum proceres erat, cum in diem certam 
ut ad lucum Ferentinae conveniant indicit: esse, quae agere de rebus communibus uelit. 
Conveniunt frequentes prima luce: ipse Tarquinius diem quidem seruavit, sed paulo ante 
quam sol occideret venit. Multa ibi toto die in concilio variis iactata sermonibus erant. 
Turnus Herdonius ab Aricia ferociter in absentem Tarquinium erat inuectus: haud mirum 
esse Superbo inditum Romae cognomen. — lam enim ita clam quidem mussitantes, volgo 
tamen eum appellabant. — an quicquam superbius esse quam ludificari sic omne nomen 
Latinum? longe ab domo excitis, ipsum, qui concilium indixerit, non adesse. temptari 
profecto patientiam ut, si iugum acceperint, obnoxios premat. Cui enim non apparere, 
adfectare eum imperium in Latinos? quod si sui bene crediderint ciues, aut si creditum 
illud et non raptum parricidio sit, credere et Latinos quamquam ne sic quidem 
alienigenae debere: sin suos eius paeniteat, quippe qui alii super alios trucidentur 
exsulatum eant bona amittant, quid spei melioris Latinis portendi? si se audiant, domum 
suam quemque inde abituros neque magis obseruaturos diem concilii quam ipse qui 
indixerit obseruet. Haec atque alia eodem pertinentia seditiosus facinorosusque homo 
hisque artibus opes domi nactus cum maxime dissereret, intervenit Tarquinius. Is finis 
orationi fuit; aversi omnes ad Tarquinium salutandum. Qui silentio facto monitus a 
proximis ut purgaret se quod id temporis venisset, disceptatorem ait se sumptum inter 
patrem et filium cura reconciliandi eos in gratiam moratum esse, et quia ea res 
exemisset illum diem, postero die acturum quae constituisset. Ne id quidem ab Turno 
tulisse tacitum ferunt; dixisse enim nullam breuiorem esse cognitionem quam inter 
patrem et filium paucisque transigi verbis posse: ni pareat patri, habitrum infortunium 
esse. 


[51] Haec Aricinus in regem Romanum increpans ex concilio abiit. Quam rem Tarquinius 
aliquanto quam videbatur aegrius ferens confestim Turno necem machinatur, ut 
eundem terrorem quo civium animos domi oppresserat Latinis iniceret. Et quia pro 
imperio palam interfici non poterat, oblato falso crimine insontem oppressit. Per 
adversae factionis quosdam Aricinos seruum Turni auro corrupit, ut in deuersorium eius 
vim magnam gladiorum inferri clam sineret. Ea cum una nocte perfecta essent, 
Tarquinius paulo ante lucem accitis ad se principibus Latinorum quasi re nova 
perturbatus, moram suam hesternam velut deorum quadam prouidentia inlatam ait 
saluti sibi atque illis fuisse. Ab Turno dici sibi et primoribus populorum parari necem ut 
Latinorum solus imperium teneat. Adgressurum fuisse hesterno die in concilio; dilatam 
rem esse, quod auctor concilii afuerit quem maxime peteret. Inde illam absentis 
insectationem esse natam quod morando spem destituerit. Non dubitare, si vera 
deferantur, quin prima luce, ubi ventum in concilium sit, instructus cum coniuratorum 


31 


manu armatusque venturus sit. Dici gladiorum ingentem esse numerum ad eum 
conuectum. Id uanum necne sit, extemplo sciri posse. rogare eos ut inde secum ad 
Turnum veniant. Suspectam fecit rem et ingenium Turni ferox et oratio hesterna et mora 
Tarquini, quod videbatur ob eam differri caedes potuisse. Eunt inclinatis quidem ad 
credendum animis, tamen, nisi gladiis deprehensis, cetera uana existimaturi. Vbi est eo 
ventum, Turnum ex somno excitatum circumsistunt custodes; comprehensisque seruis 
qui caritate domini vim parabant, cum gladii abditi ex omnibus locis deuerticuli 
protraherentur, enimuero manifesta res visa iniectaeque Turno catenae; et confestim 
Latinorum concilium magno cum tumultu advocatur. Ibi tam atrox inuidia orta est gladiis 
in medio positis, ut indicta causa, novo genere leti, deiectus ad caput aquae Ferentinae 
crate superne iniecta saxisque congestis mergeretur. 


[52] Reuocatis deinde ad concilium Latinis Tarquinius conlaudatisque qui Turnum 
nouantem res pro manifesto parricidio merita poena adfecissent) ita verba fecit: posse 
quidem se vetusto iure agere, quod, cum omnes Latini ab Alba oriundi sint, [in] eo 
foedere teneantur, quo sub Tullo res omnis Albana cum colonis suis in Romanum 
cesserit imperium; ceterum se utilitatis id magis omnium causa censere ut renouetur id 
foedus, secundaque potius fortuna populi Romani ut participes Latini fruantur quam 
urbium excidia uastationesque agrorum, quas Anco prius, patre deinde suo regnante 
perpessi sint, semper aut exspectent aut patiantur. Haud difficulter persuasum Latinis, 
quamquam in ea foedere superior Romana res erat; ceterum et capita nominis Latini 
stare ac sentire cum rege videbant, et [Turnus] sui cuique periculi, si adversatus esset, 
recens erat documentum. Ita renovatum foedus, indictumque iunioribus Latinorum ut 
ex foedere die certa ad lucum Ferentinae armati frequentes adessent. Qui ubi ad 
edictum Romani regis ex omnibus populis conuenere, ne ducem suum neve secretum 
imperium propriaue signa haberent, miscuit manipulos ex Latinis Romanisque ut ex binis 
singulos faceret binosque ex singulis; ita geminatis manipulis centuriones imposuit. 


[53] Nec ut iniustus in pace rex, ita dux belli prauus fuit; quin ea arte aequasset 
superiores reges ni degeneratum in aliis huic quoque decori offecisset. Is primus Volscis 
bellum in ducentos amplius post suam aetatem annos mouit, Suessamque Pometiam ex 
iis vi cepit. Vbi cum diuendita praeda quadraginta talenta argenti refecisset, concepit 
animo eam amplitudinem lovis templi quae digna deum hominumque rege, quae 
Romano imperio, quae ipsius etiam loci maiestate esset; captiuam pecuniam in 
aedificationem eius templi seposuit. Excepit deinde lentius spe bellum, quo Gabios, 
propinquam urbem, nequiquam vi adortus, cum obsidendi quoque urbem spes pulso a 
moenibus adempta esset, postremo minime arte Romana, fraude ac dolo, adgressus est. 
Nam cum velut posito bello fundamentis templi iaciendis aliisque urbanis operibus 
intentum se esse simularet, Sextus filius eius, qui minimus ex tribus erat, transfugit ex 
composito Gabios, patris in se saevitiam intolerabilem conquerens: iam ab alienis in suos 
vertisse superbiam et liberorum quoque eum frequentiae taedere, ut quam in curia 
solitudinem fecerit domi quoque faciat, ne quam stirpem, ne quem heredem regni 
relinquat. Se quidem inter tela et gladios patris elapsum nihil usquam sibi tutum nisi 
apud hostes L. Tarquini credidisse. nam ne errarent, manere iis bellum quod positum 
simuletur, et per occasionem eum incautos inuasurum. Quod si apud eos supplicibus 

locus non sit, pererraturum se omne Latium, Volscosque se inde et Aequos et Hernicos 
petiturum donec ad eos perveniat qui a patrum crudelibus atque impiis suppliciis tegere 
liberos sciant. forsitan etiam ardoris aliquid ad bellum armaque se adversus 
superbissimum regem ac ferocissimum populum inventurum. Cum si nihil morarentur 
infensus ira porro inde abiturus videretur, benigne ab Gabinis excipitur. Vetant mirari si, 
qualis in ciues, qualis in socios, talis ad ultimum in liberos esset; in se ipsum postremo 
saeviturum, si alia desint. sibi vero gratum adventum eius esse, futurumque credere 
breui ut illo adiuuante a portis Gabinis sub Romana moenia bellum transferatur. 


[54] Inde in consilia publica adhiberi. Vbi cum de aliis rebus adsentire se veteribus 
Gabinis diceret quibus eae notiores essent, ipse identidem belli auctor esse et in eo sibi 
praecipuam prudentiam adsumere quod utriusque populi vires nosset, sciretque 
inuisam profecto superbiam regiam civibus esse quam ferre ne liberi quidem potuissent. 
Ita cum sensim ad rebellandum primores Gabinorum incitaret, ipse cum promptissimis 
iuvenum praedatum atque in expeditiones iret et dictis factisque omnibus ad fallendum 
instructis uana adcresceret fides, dux ad ultimum belli legitur. Ibi cum inscia multitudine 
quid ageretur, proelia parua inter Romam Gabiosque fierent quibus plerumque Gabina 
res superior esset, tum certatim summi infimique Gabinorum Sex. Tarquinium dono 
deum sibi missum ducem credere. Apud milites vero obeundo pericula ac labores pariter, 
praedam munifice largiendo tanta caritate esse ut non pater Tarquinius potentior 
Romae quam filius Gabiis esset. Itaque postquam satis virium conlectum ad omnes 
conatus videbat, tum ex suis unum sciscitatum Romam ad patrem mittit quidnam se 
facere vellet, quando quidem ut omnia unus publice Gabiis posset ei di dedissent. Huic 
nuntio, quia, credo, dubiae fidei videbatur, nihil voce responsum est; rex velut 
deliberabundus in hortum aedium transit sequente nuntio filii; ibi inambulans tacitus 
summa papauerum capita dicitur baculo decussisse. Interrogando exspectandoque 
responsum nuntius fessus, ut re imperfecta, redit Gabios; quae dixerit ipse quaeque 
viderit refert; seu ira seu odio seu superbia insita ingenio nullam eum vocem emisisse. 
Sexto ubi quid vellet parens quidue praeciperet tacitis ambagibus patuit, primores 
civitatis criminando alios apud populum, alios sua ipsos inuidia opportunos interemit. 
Multi palam, quidam in quibus minus speciosa criminatio erat futura clam interfecti. 
Patuit quibusdam volentibus fuga, aut in exsilium acti sunt, absentiumque bona iuxta 
atque inter emptorum divisui fuere. Largitiones inde praedaeque; et dulcedine priuati 
commodi sensus malorum publicorum adimi, donec orba consilio auxilioque Gabina res 
regi Romano sine ulla dimicatione in manum traditur. 


[55] Gabiis receptis Tarquinius pacem cum Aequorum gente fecit, foedus cum Tuscis 
renovavit. Inde ad negotia urbana animum convertit; quorum erat primum ut lovis 
templum in monte Tarpeio monumentum regni sui nominisque relinqueret: Tarquinios 
reges ambos patrem vovisse, filium perfecisse. Et ut libera a ceteris religionibus area 
esset tota lovis templique eius quod inaedificaretur, exaugurare fana sacellaque statuit 
quae aliquot ibi, a Tatio rege primum in ipso discrimine adversus Romulum pugnae vota, 
consecrata inaugurataque postea fuerant. Inter principia condendi huius operis movisse 
numen ad indicandam tanti imperii molem traditur deos; nam cum omnium sacellorum 
exaugurationes admitterent aues, in Termini fano non addixere; idque omen 

auguriumque ita acceptum est non motam Termini sedem unumque eum deorum non 
euocatum sacratis sibi finibus firma stabiliaque cuncta portendere. Hoc perpetuitatis 
auspicio accepto, secutum aliud magnitudinem imperii portendens prodigium est: caput 
humanum integra facie aperientibus fundamenta templi dicitur apparuisse. Quae visa 
species haud per ambages arcem eam imperii caputque rerum fore portendebat; idque 
ita cecinere uates quique in urbe erant quosque ad eam rem consultandam ex Etruria 
acciuerant. Augebatur ad impensas regis animus; itaque Pometinae manubiae, quae 
perducendo ad culmen operi destinatae erant, vix in fundamenta suppeditavere. Eo 
magis Fabio, praeterquam quod antiquior est, crediderim quadraginta ea sola talenta 
fuisse, quam Pisoni, qui quadraginta milia pondo argenti seposita in eam rem scribit, 
summam pecuniae neque ex unius tum urbis praeda sperandam et nullius ne horum 
quidem operum fundamenta non exsuperaturam. 


[56] Intentus perficiendo templo, fabris undique ex Etruria accitis, non pecunia solum ad 
id publica est usus sed operis etiam ex plebe. Qui cum haud parvus et ipse militiae 
adderetur labor, minus tamen plebs gravabatur se templa deum exaedificare manibus 
suis quam postquam et ad alia, ut specie minora, sic laboris aliquanto maioris 
traducebantur opera foros in circo faciendos cloacamque maximam, receptaculum 
omnium purgamentorum urbis, sub terra agendam; quibus duobus operibus vix nova 
haec magnificentia quicquam adaequare potuit. His laboribus exercita plebe, quia et 
urbi multitudinem, ubi usus non esset, oneri rebatur esse et colonis mittendis occupari 
latius imperii fines volebat, Signiam Circeiosque colonos misit, praesidia urbi futura terra 
marique. Haec agenti portentum terribile visum: anguis ex columna lignea elapsus cum 
terrorem fugamque in regia fecisset, ipsius regis non tam subito pavore perculit pectus 
quam anxiis implevit curis. Itaque cum ad publica prodigia Etrusci tantum uates 
adhiberentur, hoc velut domestico exterritus visu Delphos ad maxime inclitum in terris 
oraculum mittere statuit. Neque responsa sortium ulli alii committere ausus, duos filios 
per ignotas ea tempestate terras, ignotiora maria in Graeciam misit. Titus et Arruns 
profecti; comes iis additus L. lunius Brutus, Tarquinia, sorore regis, natus, iuvenis longe 
alius ingenii quam cuius simulationem induerat. Is cum primores civitatis, in quibus 
fratrem suum, ab auunculo interfectum audisset, neque in animo suo quicquam regi 
timendum neque in fortuna concupiscendum relinquere statuit contemptuque tutus 
esse ubi in iure parum praesidii esset. Ergo ex industria factus ad imitationem stultitiae, 
cum se suaque praedae esse regi sineret, Bruti quoque haud abnuit cognomen ut sub 
eius obtentu cognominis liberator ille populi Romani animus latens opperiretur tempora 
sua. Is tum ab Tarquiniis ductus Delphos, ludibrium verius quam comes, aureum 
baculum inclusum corneo cauato ad id baculo tulisse donum Apollini dicitur, per 
ambages effigiem ingenii sui. Quo postquam ventum est, perfectis patris mandatis 
cupido incessit animos iuvenum sciscitandi ad quem eorum regnum Romanum esset 
venturum. Ex infimo specu vocem redditam ferunt: imperium summum Romae habebit 
qui uestrum primus, O iuvenes, osculum matri tulerit. Tarquinii ut Sextus, qui Romae 
relictus fuerat, ignarus responsi expersque imperii esset, rem summa ope taceri iubent; 
ipsi inter se uter prior, cum Romam redisset, matri osculum daret, sorti permittunt. 
Brutus alio ratus spectare Pythicam vocem, velut si prolapsus cecidisset, terram osculo 


34 


contigit, scilicet quod ea communis mater omnium mortalium esset. Reditum inde 
Romam, ubi adversus Rutulos bellum summa vi parabatur. 


[57] Ardeam Rutuli habebant, gens, ut in ea regione atque in ea aetate, divitiis 
praepollens; eaque ipsa causa belli fuit, quod rex Romanus cum ipse ditari, exhaustus 
magnificentia publicorum operum, tum praeda delenire popularium animos studebat, 
praeter aliam superbiam regno infestos etiam quod se in fabrorum ministeriis ac seruili 
tam diu habitos opere ab rege indignabantur. Temptata res est, si primo impetu capi 
Ardea posset: ubi id parum processit, obsidione munitionibusque coepti premi hostes. 
In his statiuis, ut fit longo magis quam acri bello, satis liberi commeatus erant, 
primoribus tamen magis quam militibus; regii quidem iuvenes interdum otium conuiuiis 
comisationibusque inter se terebant. Forte potantibus his apud Sex. Tarquinium, ubi et 
Collatinus cenabat Tarquinius, Egeri filius, incidit de uxoribus mentio. Suam quisque 
laudare miris modis; inde certamine accenso Collatinus negat verbis opus esse; paucis 
id quidem horis posse sciri quantum ceteris praestet Lucretia sua. "Quin, si vigor 
iuventae inest, conscendimus equos inuisimusque praesentes nostrarum ingenia? id 
cuique spectatissimum sit quod necopinato viri adventu occurrerit oculis." Incaluerant 
uino; "Age sane" omnes; citatis equis auolant Romam. Quo cum primis se intendentibus 
tenebris pervenissent, pergunt inde Collatiam, ubi Lucretiam haudquaquam ut regias 
nurus, quas in conuiuio luxuque cum aequalibus viderant tempus terentes sed nocte 
sera deditam lanae inter lucubrantes ancillas in medio aedium sedentem inveniunt. 
Muliebris certaminis laus penes Lucretiam fuit. Adveniens vir Tarquiniique excepti 
benigne; victor maritus comiter inuitat regios iuvenes. Ibi Sex. Tarquinium mala libido 
Lucretiae per vim stuprandae capit; cum forma tum spectata castitas incitat. Et tum 
quidem ab nocturno iuvenali ludo in castra redeunt. 


[58] Paucis interiectis diebus Sex. Tarquinius inscio Collatino cum comite uno Collatiam 
venit. Vbi exceptus benigne ab ignaris consilii cum post cenam in hospitale cubiculum 
deductus esset, amore ardens, postquam satis tuta circa sopitique omnes videbantur, 
stricto gladio ad dormientem Lucretiam venit sinistraque manu mulieris pectore 
oppresso "Tace, Lucretia" inquit; "Sex. Tarquinius sum; ferrum in manu est; moriere, si 
emiseris vocem." Cum pavida ex somno mulier nullam opem, prope mortem 
imminentem videret, tum Tarquinius fateri amorem, orare, miscere precibus minas, 
versare in omnes partes muliebrem animum. Vbi obstinatam videbat et ne mortis 
quidem metu inclinari, addit ad metum dedecus: cum mortua iugulatum seruum nudum 
positurum ait, ut in sordido adulterio necata dicatur. Quo terrore cum vicisset 
obstinatam pudicitiam velut vi victrix libido, profectusque inde Tarquinius ferox 
expugnato decore muliebri esset, Lucretia maesta tanto malo nuntium Romam eundem 
ad patrem Ardeamque ad virum mittit, ut cum singulis fidelibus amicis veniant; ita facto 
maturatoque opus esse; rem atrocem incidisse. Sp. Lucretius cum P. Valerio Volesi filio, 
Collatinus cum L. lunio Bruto venit, cum quo forte Romam rediens ab nuntio uxoris erat 
conuentus. Lucretiam sedentem maestam in cubiculo inveniunt. Aduentu suorum 
lacrimae obortae, quaerentique viro "Satin salue?" "Minime" inquit; "quid enim salui est 
mulieri amissa pudicitia? Vestigia viri alieni, Collatine, in lecto sunt tuo; ceterum corpus 
est tantum violatum, animus insons; mors testis erit. Sed date dexteras fidemque haud 

impune adultero fore. Sex. est Tarquinius qui hostis pro hospite priore nocte vi armatus 
mihi sibique, si vos viri estis, pestiferum hinc abstulit gaudium." Dant ordine omnes 
fidem; consolantur aegram animi avertendo noxam ab coacta in auctorem delicti: 
mentem peccare, non corpus, et unde consilium afuerit culpam abesse. "Vos" inquit 
"uideritis quid illi debeatur: ego me etsi peccato absoluo, supplicio non libero; nec ulla 
deinde impudica Lucretiae exemplo uiuet." Cultrum, quem sub ueste abditum habebat, 
eum in corde defigit, prolapsaque in volnus moribunda cecidit. Conclamat vir paterque. 


[59] Brutus illis luctu occupatis cultrum ex volnere Lucretiae extractum, manantem 
cruore prae se tenens, "Per hunc" inquit "castissimum ante regiam iniuriam sanguinem 
iuro, vosque, di, testes facio me L. Tarquinium Superbum cum scelerata coniuge et omni 
liberorum stirpe ferro igni quacumque dehinc vi possim exsecuturum, nec illos nec alium 
quemquam regnare Romae passurum." Cultrum deinde Collatino tradit, inde Lucretio ac 
Valerio, stupentibus miraculo rei, unde novum in Bruti pectore ingenium. Vt praeceptum 
erat iurant; totique ab luctu versi in iram, Brutum iam inde ad expugnandum regnum 
vocantem sequuntur ducem. Elatum domo Lucretiae corpus in forum deferunt, 
concientque miraculo, ut fit, rei novae atque indignitate homines. Pro se quisque scelus 
regium ac vim queruntur. movet cum patris maestitia, tum Brutus castigator lacrimarum 
atque inertium querellarum auctorque quod viros, quod Romanos deceret, arma 
capiendi adversus hostilia ausos. Ferocissimus quisque iuvenum cum armis voluntarius 
adest; sequitur et cetera iuventus. Inde patre praeside relicto Collatiae [ad portas] 
custodibusque datis ne quis eum motum regibus nuntiaret, ceteri armati duce Bruto 
Romam profecti. Vbi eo ventum est, quacumque incedit armata multitudo, pavorem ac 
tumultum facit; rursus ubi anteire primores civitatis vident, quidquid sit haud temere 
esse rentur. Nec minorem motum animorum Romae tam atrox res facit quam Collatiae 
fecerat; ergo ex omnibus locis urbis in forum curritur. Quo simul ventum est, praeco ad 
tribunum celerum, in quo tum magistratu forte Brutus erat, populum advocavit. Ibi 
oratio habita nequaquam eius pectoris ingeniique quod simulatum ad eam diem fuerat, 
de vi ac libidine Sex. Tarquini, de stupro infando Lucretiae et miserabili caede, de 
orbitate Tricipitini cui morte filiae causa mortis indignior ac miserabilior esset. Addita 
superbia ipsius regis miseriaeque et labores plebis in fossas cloacasque exhauriendas 
demersae; Romanos homines, victores omnium circa populorum, opifices ac lapicidas 
pro bellatoribus factos. Indigna Ser. Tulli regis memorata caedes et inuecta corpori patris 
nefando vehiculo filia, invocatique ultores parentum di. His atrocioribusque, credo, aliis, 
quae praesens rerum indignitas haudquaquam relatu scriptoribus facilia subicit, 
memoratis, incensam multitudinem perpulit ut imperium regi abrogaret exsulesque 
esse iuberet L. Tarquinium cum coniuge ac liberis. Ipse iunioribus qui ultro nomina 
dabant lectis armatisque, ad concitandum inde adversus regem exercitum Ardeam in 
castra est profectus: imperium in urbe Lucretio, praefecto urbis iam ante ab rege 
instituto, relinquit. Inter hunc tumultum Tullia domo profugit exsecrantibus quacumque 
incedebat invocantibusque parentum furias viris mulieribusque. 


[60] Harum rerum nuntiis in castra perlatis cum re nova trepidus rex pergeret Romam 
ad comprimendos motus, flexit viam Brutus — senserat enim adventum — ne obuius 
fieret; eodemque fere tempore, diuersis itineribus, Brutus Ardeam, Tarquinius Romam 

venerunt. Tarquinio clausae portae exsiliumque indictum: liberatorem urbis laeta castra 
accepere, exactique inde liberi regis. Duo patrem secuti sunt qui exsulatum Caere in 
Etruscos ierunt. Sex. Tarquinius Gabios tamquam in suum regnum profectus ab ultoribus 
veterum simultatium, quas sibi ipse caedibus rapinisque concierat, est interfectus. L. 
Tarquinius Superbus regnavit annos quinque et viginti. Regnatum Romae ab condita 
urbe ad liberatam annos ducentos quadraginta quattuor. Duo consules inde comitiis 
centuriatis a praefecto urbis ex commentariis Ser. Tulli creati sunt, L. lunius Brutus et L. 
Tarquinius Collatinus. 


Liber II. Liberi iam hinc populi 


[1] Liberi iam hinc populi Romani res pace belloque gestas, annuos magistratus, 
imperiaque legum potentiora quam hominum peragam. Quae libertas ut laetior esset 
proximi regis superbia fecerat. Nam priores ita regnarunt ut haud immerito omnes 
deinceps conditores partium certe urbis, quas nouas ipsi sedes ab se auctae multitudinis 
addiderunt, numerentur; neque ambigitur quin Brutus idem qui tantum gloriae superbo 
exacto rege meruit pessimo publico id facturus fuerit, si libertatis immaturae cupidine 
priorum regum alicui regnum extorsisset. Quid enim futurum fuit, si illa pastorum 
conuenarumque plebs, transfuga ex suis populis, sub tutela inuiolati templi aut 
libertatem aut certe impunitatem adepta, soluta regio metu agitari coepta esset 
tribuniciis procellis, et in aliena urbe cum patribus serere certamina, priusquam pignera 
coniugum ac liberorum caritasque ipsius soli, cui longo tempore adsuescitur, animos 
eorum consociasset? Dissipatae res nondum adultae discordia forent, quas fouit 
tranquilla moderatio imperii eoque nutriendo perduxit ut bonam frugem libertatis 
maturis iam uiribus ferre possent. Libertatis autem originem inde magis quia annuum 
imperium consulare factum est quam quod deminutum quicquam sit ex regia potestate 
numeres. Omnia iura, omnia insignia primi consules tenuere; id modo cautum est ne, si 
ambo fasces haberent, duplicatus terror uideretur. Brutus prior, concedente collega, 
fasces habuit; qui non acrior uindex libertatis fuerat quam deinde custos fuit. Omnium 
primum auidum nouae libertatis populum, ne postmodum flecti precibus aut donis regiis 
posset, iure iurando adegit neminem Romae passuros regnare. Deinde quo plus uirium 
in senatu frequentia etiam ordinis faceret, caedibus regis deminutum patrum numerum 
primoribus equestris gradus lectis ad trecentorum summam expleuit, traditumque inde 
fertur ut in senatum uocarentur qui patres quique conscripti essent; conscriptos 
uidelicet nouum senatum, appellabant lectos. Id mirum quantum profuit ad concordiam 
ciuitatis iungendosque patribus plebis animos. 


[2] Rerum deinde diuinarum habita cura; et quia quaedam publica sacra per ipsos reges 
factitata erant, necubi regum desiderium esset, regem sacrificolum creant. Id 
sacerdotium pontifici subiecere, ne additus nomini honos aliquid libertati, cuius tunc 
prima erat cura, officeret. Ac nescio an nimium undique eam minimisque rebus 
muniendo modum excesserint. Consulis enim alterius, cum nihil aliud offenderet, 
nomen inuisum ciuitati fuit: nimium Tarquinios regno adsuesse; initium a Prisco factum; 
regnasse dein Ser. Tullium; ne interuallo quidem facto oblitum, tamquam alieni, regni, 

Superbum Tarquinium uelut hereditatem gentis scelere ac ui repetisse; pulso Superbo 
penes Collatinum imperium esse. Nescire Tarquinios priuatos uiuere; non placere 
nomen, periculosum libertati esse. Hinc primo sensim temptantium animos sermo per 
totam ciuitatem est datus, sollicitamque suspicione plebem Brutus ad contionem uocat. 
Ibi omnium primum ius iurandum populi recitat neminem regnare passuros nec esse 
Romae unde periculum libertati foret; id summa ope tuendum esse, neque ullam rem 
quae eo pertineat contemnendam. Inuitum se dicere hominis causa, nec dicturum fuisse 
ni caritas rei publicae uinceret: non credere populum Romanum solidam libertatem 
reciperatam esse; regium genus, regium nomen non solum in ciuitate sed etiam in 
imperio esse; id officere, id obstare libertati. "Hunc tu" inquit "tua uoluntate, L. Tarquini, 
remoue metum. Meminimus, fatemur: eiecisti reges; absolue beneficium tuum, aufer 
hinc regium nomen. Res tuas tibi non solum reddent ciues tui auctore me, sed si quid 
deest munifice augebunt. Amicus abi; exonera ciuitatem uano forsitan metu; ita 
persuasum est animis cum gente Tarquinia regnum hinc abiturum." Consuli primo tam 
nouae rei ac subitae admiratio incluserat uocem; dicere deinde incipientem primores 
ciuitatis circumsistunt, eadem multis precibus orant. Et ceteri quidem mouebant minus: 
postquam Sp. Lucretius, maior aetate ac dignitate, socer praeterea ipsius, agere uarie 
rogando alternis suadendoque coepit ut uinci se consensu ciuitatis pateretur, timens 
consul ne postmodum priuato sibi eadem illa cum bonorum amissione additaque alia 
insuper ignominia acciderent, abdicauit se consulatu rebusque suis omnibus Lauinium 
translatis ciuitate cessit. Brutus ex senatus consulto ad populum tulit ut omnes 
Tarquiniae gentis exsules essent; collegam sibi comitiis centuriatis creauit P. Valerium, 
quo adiutore reges eiecerat. 


[3] Cum haud cuiquam in dubio esset bellum ab Tarquiniis imminere, id quidem spe 
omnium serius fuit; ceterum, id quod non timebant, per dolum ac proditionem prope 
libertas amissa est. Erant in Romana iuuentute adulescentes aliquot, nec ii tenui loco 
orti, quorum in regno libido solutior fuerat, aequales sodalesque adulescentium 
Tarquiniorum, adsueti more regio uiuere. Eam tum, aequato iure omnium, licentiam 
quaerentes, libertatem aliorum in suam uertisse seruitutem inter se conquerebantur: 
regem hominem esse, a quo impetres, ubi ius, ubi iniuria opus sit; esse gratiae locum, 
esse beneficio; et irasci et ignoscere posse; inter amicum atque inimicum discrimen 
nosse; leges rem surdam, inexorabilem esse, salubriorem melioremque inopi quam 
potenti; nihil laxamenti nec ueniae habere, si modum excesseris; periculosum esse in 
tot humanis erroribus sola innocentia uiuere. Ita iam sua sponte aegris animis legati ab 
regibus superueniunt, sine mentione reditus bona tantum repetentes. Eorum uerba 
postquam in senatu audita sunt, per aliquot dies ea consultatio tenuit, ne non reddita 
belli causa, reddita belli materia et adiumentum essent. Interim legati alia moliri; aperte 
bona repetentes clam reciperandi regni consilia struere; et tamquam ad id quod agi 
uidebatur ambientes, nobilium adulescentium animos pertemptant. A quibus placide 
oratio accepta est, iis litteras ab Tarquiniis reddunt et de accipiendis clam nocte in urbem 
regibus conloquuntur. 


[4] Vitelliis Aquiliisque fratribus primo commissa res est. Vitelliorum soror consuli nupta 
Bruto erat, iamque ex eo matrimonio adulescentes erant liberi, Titus Tiberiusque; eos 

quoque in societatem consilii auunculi adsumunt. Praeterea aliquot nobiles 
adulescentes conscii adsumpti, quorum uetustate memoria abiit. Interim cum in senatu 
uicisset sententia quae censebat reddenda bona, eamque ipsam causam morae in urbe 
haberent legati quod spatium ad uehicula comparanda a consulibus sumpsissent quibus 
regum asportarent res, omne id tempus cum coniuratis consultando absumunt, 
euincuntque instando ut litterae sibi ad Tarquinios darentur: nam aliter qui credituros 
eos non uana ab legatis super rebus tantis adferri? Datae litterae ut pignus fidei essent, 
manifestum facinus fecerunt. Nam cum pridie quam legati ad  Tarquinios 
proficiscerentur cenatum forte apud Vitellios esset, coniuratique ibi, remotis arbitris, 
multa inter se de nouo, ut fit, consilio egissent, sermonem eorum ex seruis unus excepit, 
qui iam antea id senserat agi, sed eam occasionem, ut litterae legatis darentur quae 
deprehensae rem coarguere possent, exspectabat. Postquam datas sensit, rem ad 
consules detulit. Consules ad deprehendendos legatos coniuratosque profecti domo 
sine tumultu rem omnem oppressere; litterarum in primis habita cura ne interciderent. 
Proditoribus extemplo in uincla coniectis, de legatis paululum addubitatum est; et 
quamquam uisi sunt commisisse ut hostium loco essent, ius tamen gentium ualuit. 


[5] De bonis regiis, quae reddi ante censuerant, res integra refertur ad patres. Ibi uicit 
ira; uetuere reddi, uetuere in publicum redigi. Diripienda plebi sunt data, ut contacta 
regia praeda spem in perpetuum cum iis pacis amitteret. Ager Tarquiniorum qui inter 
urbem ac Tiberim fuit, consecratus Marti, Martius deinde campus fuit. Forte ibi tum 
seges farris dicitur fuisse matura messi. Quem campi fructum quia religiosum erat 
consumere, desectam cum stramento segetem magna uis hominum simul immissa 
corbibus fudere in Tiberim tenui fluentem aqua, ut mediis caloribus solet. Ita in uadis 
haesitantes frumenti aceruos sedisse inlitos limo; insulam inde paulatim, et aliis quae 
fert temere flumen eodem inuectis, factam; postea credo additas moles manuque 
adiutum, ut tam eminens area firmaque templis quoque ac porticibus sustinendis esset. 
Direptis bonis regum damnati proditores sumptumque supplicium, conspectius eo quod 
poenae capiendae ministerium patri de liberis consulatus imposuit, et qui spectator erat 
amouendus, eum ipsum fortuna exactorem supplicii dedit. Stabant deligati ad palum 
nobilissimi iuuenes; sed a ceteris, uelut ab ignotis capitibus, consulis liberi omnium in se 
auerterant oculos, miserebatque non poenae magis homines quam sceleris quo poenam 
meriti essent: illos eo potissimum anno patriam liberatam, patrem liberatorem, 
consulatum ortum ex domo lunia, patres, plebem, quidquid deorum hominumque 
Romanorum esset, induxisse in animum ut superbo quondam regi, tum infesto exsuli 
proderent. Consules in sedem processere suam, missique lictores ad sumendum 
supplicium. Nudatos uirgis caedunt securique feriunt, cum inter omne tempus pater 
uoltusque et os eius spectaculo esset, eminente animo patrio inter publicae poenae 
ministerium. Secundum poenam nocentium, ut in utramque partem arcendis sceleribus 
exemplum nobile esset, praemium indici pecunia ex aerario, libertas et ciuitas data. Ille 
primum dicitur uindicta liberatus; quidam uindictae quoque nomen tractum ab illo 
putant; Vindicio ipsi nomen fuisse. Post illum obseruatum ut qui ita liberati essent in 
ciuitatem accepti uiderentur. 

[6] His sicut acta erant nuntiatis incensus Tarquinius non dolore solum tantae ad inritum 
cadentis spei sed etiam odio iraque, postquam dolo uiam obsaeptam uidit, bellum 
aperte moliendum ratus circumire supplex Etruriae urbes; orare maxime Veientes 
Tarquiniensesque, ne ex se ortum, eiusdem sanguinis, extorrem, egentem ex tanto 
modo regno cum liberis adulescentibus ante oculos suos perire sinerent: alios peregre 
in regnum Romam accitos: se regem, augentem bello Romanum imperium, a proximis 
scelerata coniuratione pulsum. Eos inter se, quia nemo unus satis dignus regno uisus sit, 
partes regni rapuisse; bona sua diripienda populo dedisse, ne quis expers sceleris esset. 
Patriam se regnumque suum repetere et persequi ingratos ciues uelle. Ferrent opem, 
adiuuarent; suas quoque ueteres iniurias ultum irent, totiens caesas legiones, agrum 
ademptum. Haec mouerunt Veientes, ac pro se quisque Romano saltem duce ignominias 
demendas belloque amissa repetenda minaciter fremunt. Tarquinienses nomen ac 
cognatio mouet: pulchrum uidebatur suos Romae regnare. Ita duo duarum ciuitatium 
exercitus ad repetendum regnum belloque persequendos Romanos secuti Tarquinium. 
Postquam in agrum Romanum uentum est, obuiam hosti consules eunt. Valerius 
quadrato agmine peditem ducit: Brutus ad explorandum cum equitatu antecessit. 
Eodem modo primus eques hostium agminis fuit; praeerat Arruns Tarquinius filius regis, 
rex ipse cum legionibus sequebatur. Arruns ubi ex lictoribus procul consulem esse, 
deinde iam propius ac certius facie quoque Brutum cognouit, inflammatus ira "ille est 
uir" inquit, "qui nos extorres expulit patria. Ipse en ille nostris decoratus insignibus 
magnifice incedit. Di regum ultores adeste." Concitat calcaribus equum atque in ipsum 
infestus consulem derigit. Sensit in se iri Brutus; decorum erat tum ipsis capessere 
pugnam ducibus; auide itaque se certamini offert; adeoque infestis animis concurrerunt, 
neuter dum hostem uolneraret sui protegendi corporis memor, ut contrario ictu per 
parmam uterque transfixus duabus haerentes hastis moribundi ex equis lapsi sint. Simul 
et cetera equestris pugna coepit, neque ita multo post et pedites superueniunt. Ibi uaria 
uictoria et uelut aequo Marte pugnatum est; dextera utrimque cornua uicere, laeua 
superata. Veientes, uinci ab Romano milite adsueti, fusi fugatique: Tarquiniensis, nouus 
hostis, non stetit solum, sed etiam ab sua parte Romanum pepulit. 


[7] Ita cum pugnatum esset, tantus terror Tarquinium atque Etruscos incessit ut omissa 
inrita re nocte ambo exercitus, Veiens Tarquiniensisque, suas quisque abirent domos. 
Adiciunt miracula huic pugnae: silentio proximae noctis ex silua Arsia ingentem editam 
uocem; Siluani uocem eam creditam; haec dicta: uno plus Tuscorum cecidisse in acie; 
uincere bello Romanum. Ita certe inde abiere, Romani ut uictores, Etrusci pro uictis; nam 
postquam inluxit nec quisquam hostium in conspectu erat, P. Valerius consul spolia legit 
triumphansque inde Romam rediit. Collegae funus quanto tum potuit apparatu fecit; 
sed multo maius morti decus publica fuit maestitia, eo ante omnia insignis quia 
matronae annum ut parentem eum luxerunt, quod tam acer ultor uiolatae pudicitiae 
fuisset. Consuli deinde qui superfuerat, ut sunt mutabiles uolgi animi, ex fauore non 
inuidia modo sed suspicio etiam cum atroci crimine orta. Regnum eum adfectare fama 
ferebat, quia nec collegam subrogauerat in locum Bruti et aedificabat in summa Velia: 
ibi alto atque munito loco arcem inexpugnabilem fieri. Haec dicta uolgo creditaque cum 
indignitate angerent consulis animum, uocato ad concilium populo submissis fascibus in 

contionem escendit. Gratum multitudini spectaculum fuit, submissa sibi esse imperii 
insignia confessionemque factam populi quam consulis maiestatem uimque maiorem 
esse. Ibi audire iussis consul laudare fortunam collegae, quod liberata patria, in summo 
honore, pro re publica dimicans, matura gloria necdum se uertente in inuidiam, mortem 
occubuisset: se superstitem gloriae suae ad crimen atque inuidiam superesse; ex 
liberatore patriae ad Aquilios se Vitelliosque recidisse. "Nunquamne ergo" inquit, "ulla 
adeo uobis spectata uirtus erit, ut suspicione uiolari nequeat? Ego me, illum acerrimum 
regum hostem, ipsum cupiditatis regni crimen subiturum timerem? Ego si in ipsa arce 
Capitolioque habitarem, metui me crederem posse a ciuibus meis? Tam leui momento 
mea apud uos fama pendet? Adeone est fundata leuiter fides ut ubi sim quam qui sim 
magis referat? Non obstabunt Publi Valeri aedes libertati uestrae, Quirites; tuta erit 
uobis Velia; deferam non in planum modo aedes sed colli etiam subiciam, ut uos supra 
suspectum me ciuem habitetis; in Velia aedificent quibus melius quam P. Valerio 
creditur libertas." Delata confestim materia omnis infra Veliam et, ubi nunc Vicae Potae 
est, domus in infimo cliuo aedificata. 


[8] Latae deinde leges, non solum quae regni suspicione consulem absoluerent, sed quae 
adeo in contrarium uerterent ut popularem etiam facerent; inde cognomen factum 
Publicolae est. Ante omnes de prouocatione aduersus magistratus ad populum 
sacrandoque cum bonis capite eius qui regni occupandi consilia inisset gratae in uolgus 
leges fuere. Quas cum solus pertulisset, ut sua unius in his gratia esset, tum deinde 
comitia collegae subrogando habuit. Creatus Sp. Lucretius consul, qui magno natu, non 
sufficientibus iam uiribus ad consularia munera obeunda, intra paucos dies moritur. 
Suffectus in Lucreti locum M. Horatius Puluillus. Apud quosdam ueteres auctores non 
inuenio Lucretium consulem; Bruto statim Horatium suggerunt; credo, quia nulla gesta 
res insignem fecerit consulatum, memoria intercidisse. Nondum dedicata erat in 
Capitolio louis aedes; Valerius Horatiusque consules sortiti uter dedicaret. Horatio sorte 
euenit: Publicola ad Veientium bellum profectus. Aegrius quam dignum erat tulere 
Valeri necessarii dedicationem tam incliti templi Horatio dari. Id omnibus modis 
impedire conati, postquam alia frustra temptata erant, postem iam tenenti consuli 
foedum inter precationem deum nuntium incutiunt, mortuum eius filium esse, 
funestaque familia dedicare eum templum non posse. Non crediderit factum an tantum 
animo roboris fuerit, nec traditur certum nec interpretatio est facilis. Nihil aliud ad eum 
nuntium a proposito auersus quam ut cadauer efferri iuberet, tenens postem 
precationem peragit et dedicat templum. Haec post exactos reges domi militiaeque 
gesta primo anno. 


[9] Inde P. Valerius iterum T. Lucretius consules facti. lam Tarquinii ad Lartem 
Porsennam, Clusinum regem, perfugerant. Ibi miscendo consilium precesque nunc 
orabant, ne se, oriundos ex Etruscis, eiusdem sanguinis nominisque, egentes exsulare 
pateretur, nunc monebant etiam ne orientem morem pellendi reges inultum sineret. 
Satis libertatem ipsam habere dulcedinis. Nisi quanta ui ciuitates eam expetant tanta 
regna reges defendant, aequari summa infimis; nihil excelsum, nihil quod supra cetera 
emineat, in ciuitatibus fore; adesse finem regnis, rei inter deos hominesque 
pulcherrimae. Porsenna cum regem esse Romae tutum, tum Etruscae gentis regem, 

amplum Tuscis ratus, Romam infesto exercitu uenit. Non unquam alias ante tantus 
terror senatum inuasit; adeo ualida res tum Clusina erat magnumque Porsennae nomen. 
Nec hostes modo timebant sed suosmet ipsi ciues, ne Romana plebs, metu perculsa, 
receptis in urbem regibus uel cum seruitute pacem acciperet. Multa igitur blandimenta 
plebi per id tempus ab senatu data. Annonae in primis habita cura, et ad frumentum 
comparandum missi alii in Volscos, alii Cumas. Salis quoque uendendi arbitrium, quia 
impenso pretio uenibat, in publicum omne sumptum, ademptum priuatis; portoriisque 
et tributo plebes liberata, ut diuites conferrent qui oneri ferendo essent: pauperes satis 
stipendii pendere, si liberos educent. Itaque haec indulgentia patrum asperis 
postmodum rebus in obsidione ac fame adeo concordem ciuitatem tenuit, ut regium 
nomen non summi magis quam infimi horrerent, nec quisquam unus malis artibus 
postea tam popularis esset quam tum bene imperando uniuersus senatus fuit. 


[10] Cum hostes adessent, pro se quisque in urbem ex agris demigrant; urbem ipsam 
saepiunt praesidiis. Alia muris, alia Tiberi obiecto uidebantur tuta: pons sublicius iter 
paene hostibus dedit, ni unus uir fuisset, Horatius Cocles; id munimentum illo die 
fortuna urbis Romanae habuit. Qui positus forte in statione pontis cum captum 
repentino impetu laniculum atque inde citatos decurrere hostes uidisset trepidamque 
turbam suorum arma ordinesque relinquere, reprehensans singulos, obsistens 
obtestansque deum et hominum fidem testabatur nequiquam deserto praesidio eos 
fugere; si transitum ponte a tergo reliquissent, iam plus hostium in Palatio Capitolioque 
quam in laniculo fore. Itaque monere, praedicere ut pontem ferro, igni, quacumque ui 
possint, interrumpant: se impetum hostium, quantum corpore uno posset obsisti, 
excepturum. Vadit inde in primum aditum pontis, insignisque inter conspecta cedentium 
pugna terga obuersis comminus ad ineundum proelium armis, ipso miraculo audaciae 
obstupefecit hostes. Duos tamen cum eo pudor tenuit, Sp. Larcium ac T. Herminium, 
ambos claros genere factisque. Cum his primam periculi procellam et quod 
tumultuosissimum pugnae erat parumper sustinuit; deinde eos quoque ipsos exigua 
parte pontis relicta reuocantibus qui rescindebant cedere in tutum coegit. Circumferens 
inde truces minaciter oculos ad proceres Etruscorum nunc singulos prouocare, nunc 
increpare omnes: seruitia regum superborum, suae libertatis immemores alienam 
oppugnatum uenire. Cunctati aliquamdiu sunt, dum alius alium, ut proelium incipiant, 
circumspectant; pudor deinde commouit aciem, et clamore sublato undique in unum 
hostem tela coniciunt. Quae cum in obiecto cuncta scuto haesissent, neque ille minus 
obstinatus ingenti pontem obtineret gradu, iam impetu conabantur detrudere uirum, 
cum simul fragor rupti pontis, simul clamor Romanorum, alacritate perfecti operis 
sublatus, pauore subito impetum sustinuit. Tum Cocles "Tiberine pater" inquit, "te 
sancte precor, haec arma et hunc militem propitio flumine accipias." Ita sic armatus in 
Tiberim desiluit multisque superincidentibus telis incolumis ad suos tranauit, rem ausus 
plus famae habituram ad posteros quam fidei. Grata erga tantam uirtutem ciuitas fuit; 
statua in comitio posita; agri quantum uno die circumarauit, datum. Priuata quoque 
inter publicos honores studia eminebant; nam in magna inopia pro domesticis copiis 
unusquisque ei aliquid, fraudans se ipse uictu suo, contulit. 

[11] Porsinna primo conatu repulsus, consiliis ab oppugnanda urbe ad obsidendam 
uersis, praesidio in laniculo locato, ipse in plano ripisque Tiberis castra posuit, nauibus 
undique accitis et ad custodiam ne quid Romam frumenti subuehi sineret, et ut 
praedatum milites trans flumen per occasiones aliis atque aliis locis traiceret; breuique 
adeo infestum omnem Romanum agrum reddidit ut non cetera solum ex agris sed pecus 
quoque omne in urbem compelleretur, neque quisquam extra portas propellere auderet. 
Hoc tantum licentiae Etruscis non metu magis quam consilio concessum. Namque 
Valerius consul intentus in occasionem multos simul et effusos improuiso adoriundi, in 
paruis rebus neglegens ultor, grauem se ad maiora uindicem seruabat. Itaque ut eliceret 
praedatores, edicit suis postero die frequentes porta Esquilina, quae auersissima ab 
hoste erat, expellerent pecus, scituros id hostes ratus, quod in obsidione et fame seruitia 
infida transfugerent. Et sciere perfugae indicio; multoque plures, ut in spem uniuersae 
praedae, flumen traiciunt. P. Valerius inde T. Herminium cum modicis copiis ad 
secundum lapidem Gabina uia occultum considere iubet, Sp. Larcium cum expedita 
iuuentute ad portam Collinam stare donec hostis praetereat; inde se obicere ne sit ad 
flumen reditus. Consulum alter T. Lucretius porta Naeuia cum aliquot manipulis militum 
egressus; ipse Valerius Caelio monte cohortes delectas educit, hique primi apparuere 
hosti. Herminius ubi tumultum sensit, concurrit ex insidiis, uersisque in Lucretium 
Etruscis terga caedit; dextra laeuaque, hinc a porta Collina, illinc ab Naeuia, redditus 
clamor; ita caesi in medio praedatores, neque ad pugnam uiribus pares et ad fugam 
saeptis omnibus uiis. Finisque ille tam effuse euagandi Etruscis fuit. 


[12] Obsidio erat nihilo minus et frumenti cum summa caritate inopia, sedendoque 
expugnaturum se urbem spem Porsinna habebat, cum C. Mucius, adulescens nobilis, cui 
indignum uidebatur populum Romanum seruientem cum sub regibus esset nullo bello 
nec ab hostibus ullis obsessum esse, liberum eundem populum ab iisdem Etruscis 
obsideri quorum saepe exercitus fuderit, — itaque magno audacique aliquo facinore eam 
indignitatem uindicandam ratus, primo sua sponte penetrare in hostium castra 
constituit; dein metuens ne si consulum iniussu et ignaris omnibus iret, forte 
deprehensus a custodibus Romanis retraheretur ut transfuga, fortuna tum urbis crimen 
adfirmante, senatum adit. "Transire Tiberim" inquit, "patres, et intrare, si possim, castra 
hostium uolo, non praedo nec populationum in uicem ultor; maius si di iuuant in animo 
est facinus." Adprobant patres; abdito intra uestem ferro proficiscitur. Vbi eo uenit, in 
confertissima turba prope regium tribunal constitit. Ibi cum stipendium militibus forte 
daretur et scriba cum rege sedens pari fere ornatu multa ageret eumque milites uolgo 
adirent, timens sciscitari uter Porsinna esset, ne ignorando regem semet ipse aperiret 
quis esset, quo temere traxit fortuna facinus, scribam pro rege obtruncat. Vadentem 
inde qua per trepidam turbam cruento mucrone sibi ipse fecerat uiam, cum concursu ad 
clamorem facto comprehensum regii satellites retraxissent, ante tribunal regis 
destitutus, tum quoque inter tantas fortunae minas metuendus magis quam metuens, 
"Romanus sum" inquit, "ciuis; C. Mucium uocant. Hostis hostem occidere uolui, nec ad 
mortem minus animi est, quam fuit ad caedem; et facere et pati fortia Romanum est. 
Nec unus in te ego hos animos gessi; longus post me ordo est idem petentium decus. 
Proinde in hoc discrimen, si iuuat, accingere, ut in singulas horas capite dimices tuo, 

ferrum hostemque in uestibulo habeas regiae. Hoc tibi iuuentus Romana indicimus 
bellum. Nullam aciem, nullum proelium timueris; uni tibi et cum singulis res erit." Cum 
rex simulira infensus periculoque conterritus circumdari ignes minitabundus iuberet nisi 
expromeret propere quas insidiarum sibi minas per ambages iaceret, "en tibi" inquit, "ut 
sentias quam uile corpus sit iis qui magnam gloriam uident"; dextramque accenso ad 
sacrificium foculo inicit. Quam cum uelut alienato ab sensu torreret animo, prope 
attonitus miraculo rex cum ab sede sua prosiluisset amouerique ab altaribus iuuenem 
iussisset, "tu uero abi" inquit, "in te magis quam in me hostilia ausus. luberem macte 
uirtute esse, si pro mea patria ista uirtus staret; nunc iure belli liberum te, intactum 
inuiolatumque hinc dimitto." Tunc Mucius, quasi remunerans meritum, "quando 
quidem" inquit, "est apud te uirtuti honos, ut beneficio tuleris a me quod minis nequisti, 
trecenti coniurauimus principes iuuentutis Romanae ut in te hac uia grassaremur. Mea 
prima sors fuit; ceteri ut cuiusque ceciderit primi quoad te opportunum fortuna dederit, 
suo quisque tempore aderunt." 


[13] Mucium dimissum, cui postea Scaeuolae a clade dextrae manus cognomen inditum, 
legati a Porsinna Romam secuti sunt; adeo mouerat eum et primi periculi casus, a quo 
nihil se praeter errorem insidiatoris texisset, et subeunda dimicatio totiens quot 
coniurati superessent, ut pacis condiciones ultro ferret Romanis. lactatum in 
condicionibus nequiquam de Tarquiniis in regnum restituendis, magis quia id negare 
ipse nequiuerat Tarquiniis quam quod negatum iri sibi ab Romanis ignoraret. De agro 
Veientibus restituendo impetratum, expressaque necessitas obsides dandi Romanis, si 
laniculo praesidium deduci uellent. His condicionibus composita pace, exercitum ab 
laniculo deduxit Porsinna et agro Romano excessit. Patres C. Mucio uirtutis causa trans 
Tiberim agrum dono dedere, quae postea sunt Mucia prata appellata. Ergo ita honorata 
uirtute, feminae quoque ad publica decora excitatae, et Cloelia uirgo una ex obsidibus, 
cum castra Etruscorum forte haud procul ripa Tiberis locata essent, frustrata custodes, 
dux agminis uirginum inter tela hostium Tiberim tranauit, sospitesque omnes Romam 
ad propinquos restituit. Quod ubi regi nuntiatum est, primo incensus ira oratores 
Romam misit ad Cloeliam obsidem deposcendam: alias haud magni facere. Deinde in 
admirationem uersus, supra Coclites Muciosque dicere id facinus esse, et prae se ferre 
quemadmodum si non dedatur obses, pro rupto foedus se habiturum, sic deditam 
intactam inuiolatamque ad suos remissurum. Vtrimque constitit fides; et Romani pignus 
pacis ex foedere restituerunt, et apud regem Etruscum non tuta solum sed honorata 
etiam uirtus fuit, laudatamque uirginem parte obsidum se donare dixit; ipsa quos uellet 
legeret. Productis omnibus elegisse impubes dicitur; quod et uirginitati decorum et 
consensu obsidum ipsorum probabile erat eam aetatem potissimum liberari ab hoste 
quae maxime opportuna iniuriae esset. Pace redintegrata Romani nouam in femina 
uirtutem nouo genere honoris, statua equestri, donauere; in summa Sacra uia fuit posita 
uirgo insidens equo. 


[14] Huic tam pacatae profectioni ab urbe regis Etrusci abhorrens mos traditus ab 
antiquis usque ad nostram aetatem inter cetera sollemnia manet, bona Porsennae regis 
uendendi. Cuius originem moris necesse est aut inter bellum natam esse neque omissam 
in pace, aut a mitiore creuisse principio quam hic prae se ferat titulus bona hostiliter 

uendendi. Proximum uero est ex iis quae traduntur Porsennam discedentem ab laniculo 
castra opulenta, conuecto ex propinquis ac fertilibus Etruriae aruis commeatu, Romanis 
dono dedisse, inopi tum urbe ab longinqua obsidione; ea deinde, ne populo immisso 
diriperentur hostiliter, uenisse, bonaque Porsennae appellata, gratiam muneris magis 
significante titulo quam auctionem fortunae regiae quae ne in potestate quidem populi 
Romani esset. Omisso Romano bello Porsenna, ne frustra in ea loca exercitus adductus 
uideretur, cum parte copiarum filium Arruntem Ariciam oppugnatum mittit. Primo 
Aricinos res necopinata perculerat; arcessita deinde auxilia et a Latinis populis et a Cumis 
tantum spei fecere, ut acie decernere auderent. Proelio inito, adeo concitato impetu se 
intulerant Etrusci ut funderent ipso incursu Aricinos: Cumanae cohortes arte aduersus 
uim usae declinauere paululum, effuseque praelatos hostes conuersis signis ab tergo 
adortae sunt. Ita in medio prope iam uictores caesi Etrusci. Pars perexigua, duce amisso, 
quia nullum propius perfugium erat, Romam inermes et fortuna et specie supplicum 
delati sunt. Ibi benigne excepti diuisique in hospitia. Curatis uolneribus, alii profecti 
domos, nuntii hospitalium beneficiorum: multos Romae hospitum urbisque caritas 
tenuit. His locus ad habitandum datus quem deinde Tuscum uicum appellarunt. 


[15] Sp. Larcius inde et T. Herminius, P. Lucretius inde et P. Valerius Publicola consules 
facti. Eo anno postremum legati a Porsenna de reducendo in regnum Tarquinio 
uenerunt; quibus cum responsum esset missurum ad regem senatum legatos, missi 
confestim honoratissimus quisque ex patribus. Non quin breuiter reddi responsum 
potuerit non recipi reges, ideo potius delectos patrum ad eum missos quam legatis eius 
Romae daretur responsum, sed ut in perpetuum mentio eius rei finiretur, neu in tantis 
mutuis beneficiis in uicem animi sollicitarentur, cum ille peteret quod contra libertatem 
populi Romani esset, Romani, nisi in perniciem suam faciles esse uellent, negarent cui 
nihil negatum uellent. Non in regno populum Romanum sed in libertate esse. Ita 
induxisse in animum, hostibus portas potius quam regibus patefacere; ea esse uota 
omnium ut qui libertati erit in illa urbe finis, idem urbi sit. Proinde si saluam esse uellet 
Romam, ut patiatur liberam esse orare. Rex uerecundia uictus "quando id certum atque 
obstinatum est" inquit, "neque ego obtundam saepius eadem nequiquam agendo, nec 
Tarquinios spe auxilii, quod nullum in me est, frustrabor. Alium hinc, seu bello opus est 
seu quiete, exsilio quaerant locum, ne quid meam uobiscum pacem distineat." Dictis 
facta amiciora adiecit; obsidum quod reliquum erat reddidit; agrum Veientem, foedere 
ad laniculum icto ademptum, restituit. Tarquinius spe omni reditus incisa exsulatum ad 
generum Mamilium Octauium Tusculum abiit. Romanis pax fida cum Porsenna fuit. 


[16] Consules M. Valerius P. Postumius. Eo anno bene pugnatum cum Sabinis; consules 
triumpharunt. Maiore inde mole Sabini bellum parabant. Aduersus eos et ne quid simul 
ab Tusculo, unde etsi non apertum, suspectum tamen bellum erat, repentini periculi 
oreretur, P. Valerius quartum T. Lucretius iterum consules facti. Seditio inter belli 
pacisque auctores orta in Sabinis aliquantum inde uirium transtulit ad Romanos. 
Namque Attius Clausus, cui postea Appio Claudio fuit Romae nomen, cum pacis ipse 
auctor a turbatoribus belli premeretur nec par factioni esset, ab Inregillo, magna 
clientium comitatus manu, Romam transfugit. His ciuitas data agerque trans Anienem; 
Vetus Claudia tribus — additis postea nouis tribulibus — qui ex eo uenirent agro appellati. 

Appius inter patres lectus, haud ita multo post in principum dignationem peruenit. 
Consules infesto exercitu in agrum Sabinum profecti cum ita uastatione, dein proelio 
adflixissent opes hostium ut diu nihil inde rebellionis timeri posset, triumphantes 
Romam redierunt. P. Valerius, omnium consensu princeps belli pacisque artibus, anno 
post Agrippa Menenio P. Postumio consulibus moritur, gloria ingenti, copiis familiaribus 
adeo exiguis, ut funeri sumptus deesset; de publico est datus. Luxere matronae ut 
Brutum. Eodem anno duae coloniae Latinae, Pometia et Cora, ad Auruncos deficiunt. 
Cum Auruncis bellum initum; fusoque ingenti exercitu, qui se ingredientibus fines 
consulibus ferociter obtulerat, omne Auruncum bellum Pometiam compulsum est. Nec 
magis post proelium quam in proelio caedibus temperatum est; et caesi aliquanto plures 
erant quam capti, et captos passim trucidauerunt; ne ab obsidibus quidem, qui trecenti 
accepti numero erant, ira belli abstinuit. Et hoc anno Romae triumphatum. 


[17] Secuti consules Opiter Verginius Sp. Cassius Pometiam primo ui, deinde uineis 
aliisque operibus oppugnarunt. In quos Aurunci magis iam inexpiabili odio quam spe 
aliqua aut occasione coorti, cum plures igni quam ferro armati excucurrissent, caede 
incendioque cuncta complent. Vineis incensis, multis hostium uolneratis et occisis, 
consulum quoque alterum — sed utrum auctores non adiciunt — graui uolnere ex equo 
deiectum prope interfecerunt. Romam inde male gesta re reditum; inter multos saucios 
consul spe incerta uitae relatus. Interiecto deinde haud magno spatio, quod uolneribus 
curandis supplendoque exercitui satis esset, cum ira maiore, tum uiribus etiam auctis 
Pometiae arma inlata. Et cum uineis refectis aliaque mole belli iam in eo esset ut in 
muros euaderet miles, deditio est facta. Ceterum nihilo minus foeda, dedita urbe, quam 
si capta foret, Aurunci passi; principes securi percussi, sub corona uenierunt coloni alii, 
oppidum dirutum, ager ueniit. Consules magis ob iras grauiter ultas quam ob 
magnitudinem perfecti belli triumpharunt. 


[18] Insequens annus Postumum Cominium et T. Largium consules habuit. Eo anno 
Romae, cum per ludos ab Sabinorum iuuentute per lasciuiam scorta raperentur, 
concursu hominum rixa ac prope proelium fuit, paruaque ex re ad rebellionem spectare 
uidebatur. Super belli Sabini metum id quoque accesserat quod, triginta iam coniurasse 
populos concitante Octauio Mamilio satis constabat. In hac tantarum expectatione 
rerum sollicita ciuitate, dictatoris primum creandi mentio orta. Sed nec quibus 
consulibus quia ex factione Tarquiniana essent — id quoque enim traditur — parum 
creditum sit, nec quis primum dictator creatus sit, satis constat. Apud ueterrimos tamen 
auctores T. Largium dictatorem primum, Sp. Cassium magistrum equitum creatos 
inuenio. Consulares legere; ita lex iubebat de dictatore creando lata. Eo magis adducor 
ut credam Largium, qui consularis erat, potius quam M". Valerium Marci filium Volesi 
nepotem, qui nondum consul fuerat, moderatorem et magistrum consulibus appositum; 
quin si maxime ex ea familia legi dictatorem uellent, patrem multo potius M. Valerium 
spectatae uirtutis et consularem uirum legissent. Creato dictatore primum Romae, 
postquam praeferri secures uiderunt, magnus plebem metus incessit, ut intentiores 
essent ad dicto parendum; neque enim ut in consulibus qui pari potestate essent, 
alterius auxilium neque prouocatio erat neque ullum usquam nisi in cura parendi 
auxilium. Sabinis etiam creatus Romae dictator, eo magis quod propter se creatum 

crediderant, metum incussit. Itaque legatos de pace mittunt. Quibus orantibus 
dictatorem senatumque ut ueniam erroris hominibus adulescentibus darent, responsum 
ignosci adulescentibus posse, senibus non posse qui bella ex bellis sererent. Actum 
tamen est de pace, impetrataque foret si, quod impensae factum in bellum erat, 
praestare Sabini — id enim postulatum erat — in animum induxissent. Bellum indictum: 
tacitae indutiae quietum annum tenuere. 


[19] Consules Ser. Sulpicius M". Tullius; nihil dignum memoria actum; T. Aebutius deinde 
et C. Vetusius. His consulibus Fidenae obsessae, Crustumeria capta; Praeneste ab Latinis 
ad Romanos desciuit, nec ultra bellum Latinum, gliscens iam per aliquot annos, dilatum. 
A. Postumius dictator, T. Aebutius magister equitum, magnis copiis peditum 
equitumque profecti, ad lacum Regillum in agro Tusculano agmini hostium occurrerunt, 
et quia Tarquinios esse in exercitu Latinorum auditum est, sustineri ira non potuit quin 
extemplo confligerent. Ergo etiam proelium aliquanto quam cetera grauius atque 
atrocius fuit. Non enim duces ad regendam modo consilio rem adfuere, sed suismet ipsi 
corporibus dimicantes miscuere certamina, nec quisquam procerum ferme hac aut illa 
ex acie sine uolnere praeter dictatorem Romanum excessit. In Postumium prima in acie 
suos adhortantem instruentemque Tarquinius Superbus, quamquam iam aetate et 
uiribus erat grauior, equum infestus admisit, ictusque ab latere concursu suorum 
receptus in tutum est. Et ad alterum cornu Aebutius magister equitum in Octauium 
Mamilium impetum dederat; nec fefellit ueniens Tusculanum ducem, contraque et ille 
concitat equum. Tantaque uis infestis uenientium hastis fuit ut brachium Aebutio 
traiectum sit, Mamilio pectus percussum. Hunc quidem in secundam aciem Latini 
recepere; Aebutius cum saucio brachio tenere telum non posset, pugna excessit. Latinus 
dux nihil deterritus uolnere proelium ciet et quia suos perculsos uidebat, arcessit 
cohortem exsulum Romanorum, cui L. Tarquini filius praeerat. Ea quo maiore pugnabat 
ira ob erepta bona patriamque ademptam, pugnam parumper restituit. 


[20] Referentibus iam pedem ab ea parte Romanis, M. Valerius Publicolae frater, 
conspicatus ferocem iuuenem Tarquinium ostentantem se in prima exsulum acie, 
domestica etiam gloria accensus ut cuius familiae decus eiecti reges erant, eiusdem 
interfecti forent, subdit calcaria equo et Tarquinium infesto spiculo petit. Tarquinius 
retro in agmen suorum infenso cessit hosti: Valerium temere inuectum in exsulum aciem 
ex transuerso quidam adortus transfigit, nec quicquam equitis uolnere equo retardato, 
moribundus Romanus labentibus super corpus armis ad terram defluxit. Dictator 
Postumius postquam cecidisse talem uirum, exsules ferociter citato agmine inuehi, suos 
perculsos cedere animaduertit, cohorti suae, quam delectam manum praesidii causa 
circa se habebat, dat signum ut quem suorum fugientem uiderint, pro hoste habeant. 
Ita metu ancipiti uersi a fuga Romani in hostem et restituta acies. Cohors dictatoris tum 
primum proelium iniit; integris corporibus animisque fessos adorti exsules caedunt. Ibi 
alia inter proceres coorta pugna. Imperator Latinus, ubi cohortem exsulum a dictatore 
Romano prope circumuentam uidit, ex subsidiariis manipulos aliquot in primam aciem 
secum rapit. Hos agmine uenientes T. Herminius legatus conspicatus, interque eos 
insignem ueste armisque Mamilium noscitans, tanto ui maiore quam paulo ante 
magister equitum cum hostium duce proelium iniit, ut et uno ictu transfixum per latus 

occiderit Mamilium et ipse inter spoliandum corpus hostis ueruto percussus, cum uictor 
in castra esset relatus, inter primam curationem exspirauerit. Tum ad equites dictator 
aduolat, obtestans ut fesso iam pedite descendant ex equis et pugnam capessant. Dicto 
paruere; desiliunt ex equis, prouolant in primum et pro antesignanis parmas obiciunt. 
Recipit extemplo animum pedestris acies, postquam iuuentutis proceres aequato 
genere pugnae secum partem periculi sustinentes uidit. Tum demum impulsi Latini 
perculsaque inclinauit acies. Equiti admoti equi, ut persequi hostem posset; secuta et 
pedestris acies. Ibi nihil nec diuinae nec humanae opis dictator praetermittens aedem 
Castori uouisse fertur ac pronuntiasse militi praemia, qui primus, qui secundus castra 
hostium intrasset; tantusque ardor fuit ut eodem impetu quo fuderant hostem Romani 
castra caperent. Hoc modo ad lacum Regillum pugnatum est. Dictator et magister 
equitum triumphantes in urbem rediere. 


[21] Triennio deinde nec certa pax nec bellum fuit. Consules Q. Cloelius et T. Larcius, 
inde A. Sempronius et M. Minucius. His consulibus aedis Saturno dedicata, Saturnalia 
institutus festus dies. A. deinde Postumius et T. Verginius consules facti. Hoc demum 
anno ad Regillum lacum pugnatum apud quosdam inuenio; A. Postumium, quia collega 
dubiae fidei fuerit, se consulatu abdicasse; dictatorem inde factum. Tanti errores 
implicant temporum, aliter apud alios ordinatis magistratibus, ut nec qui consules 
secundum quos, nec quid quoque anno actum sit, in tanta uetustate non rerum modo 
sed etiam auctorum digerere possis. Ap. Claudius deinde et P. Seruilius consules facti. 
Insignis hic annus est nuntio Tarquini mortis. Mortuus Cumis, quo se post fractas opes 
Latinorum ad Aristodemum tyrannum contulerat. Eo nuntio erecti patres, erecta plebes; 
sed patribus nimis luxuriosa ea fuit laetitia; plebi, cui ad eam diem summa ope 
inseruitum erat, iniuriae a primoribus fieri coepere. Eodem anno Signia colonia, quam 
rex Tarquinius deduxerat, suppleto numero colonorum iterum deducta est. Romae 
tribus una et uiginti factae. Aedes Mercuri dedicata est idibus Maiis. 


[22] Cum Volscorum gente Latino bello neque pax neque bellum fuerat; nam et Volsci 
comparauerant auxilia quae mitterent Latinis, ni maturatum ab dictatore Romano esset, 
et maturauit Romanus ne proelio uno cum Latino Volscoque contenderet. Hac ira 
consules in Volscum agrum legiones duxere. Volscos consilii poenam non metuentes 
necopinata res perculit; armorum immemores obsides dant trecentos principum a Cora 
atque Pometia liberos. Ita sine certamine inde abductae legiones. Nec ita multo post 
Volscis leuatis metu suum rediit ingenium. Rursus occultum parant bellum, Hernicis in 
societatem armorum adsumptis. Legatos quoque ad sollicitandum Latium passim 
dimittunt; sed recens ad Regillum lacum accepta cladis Latinos ira odioque eius, 
quicumque arma suaderet, ne ab legatis quidem uiolandis abstinuit; comprehensos 
Volscos Romam duxere. Ibi traditi consulibus indicatumque est Volscos Hernicosque 
parare bellum Romanis. Relata re ad senatum adeo fuit gratum patribus ut et 
captiuorum sex milia Latinis remitterent et de foedere, quod prope in perpetuum 
negatum fuerat, rem ad nouos magistratus traicerent. Enimuero tum Latini gaudere 
facto; pacis auctores in ingenti gloria esse. Coronam auream loui donum in Capitolium 
mittunt. Cum legatis donoque qui captiuorum remissi ad suos fuerant, magna 
circumfusa multitudo, uenit. Pergunt domos eorum apud quem quisque seruierant; 

gratias agunt liberaliter habiti cultique in calamitate sua; inde hospitia iungunt. 
Nunquam alias ante publice priuatimque Latinum nomen Romano imperio coniunctius 
fuit. 


[23] Sed et bellum Volscum imminebat et ciuitas secum ipsa discors intestino inter 
patres plebemque flagrabat odio, maxime propter nexos ob aes alienum. Fremebant se, 
foris pro libertate et imperio dimicantes, domi a ciuibus captos et oppressos esse, 
tutioremque in bello quam in pace et inter hostes quam inter ciues libertatem plebis 
esse; inuidiamque eam sua sponte gliscentem insignis unius calamitas accendit. Magno 
natu quidam cum omnium malorum suorum insignibus se in forum proiecit. Obsita erat 
squalore uestis, foedior corporis habitus pallore ac macie perempti; ad hoc promissa 
barba et capilli efferauerant speciem oris. Noscitabatur tamen in tanta deformitate, et 
ordines duxisse aiebant, aliaque militiae decora uolgo miserantes eum iactabant; ipse 
testes honestarum aliquot locis pugnarum cicatrices aduerso pectore ostentabat. 
Sciscitantibus unde ille habitus, unde deformitas, cum circumfusa turba esset prope in 
contionis modum, Sabino bello ait se militantem, quia propter populationes agri non 
fructu modo caruerit, sed uilla incensa fuerit, direpta omnia, pecora abacta, tributum 
iniquo suo tempore imperatum, aes alienum fecisse. Id cumulatum usuris primo se agro 
paterno auitoque exuisse, deinde fortunis aliis; postremo uelut tabem peruenisse ad 
corpus; ductum se ab creditore non in seruitium, sed in ergastulum et carnificinam esse. 
Inde ostentare tergum foedum recentibus uestigiis uerberum. Ad haec uisa auditaque 
clamor ingens oritur. Non iam foro se tumultus tenet, sed passim totam urbem peruadit. 
Nexi, uincti solutique, se undique in publicum proripiunt, implorant Quiritium fidem. 
Nullo loco deest seditionis uoluntarius comes; multis passim agminibus per omnes uias 
cum clamore in forum curritur. Magno cum periculo suo qui forte patrum in foro erant 
in eam turbam inciderunt; nec temperatum manibus foret, ni propere consules, P. 
Seruilius et Ap. Claudius, ad comprimendam seditionem interuenissent. At in eos 
multitudo uersa ostentare uincula sua deformitatemque aliam. Haec se meritos dicere, 
exprobrantes suam quisque alius alibi militiam; postulare multo minaciter magis quam 
suppliciter ut senatum uocarent; curiamque ipsi futuri arbitri moderatoresque publici 
consilii circumsistunt. Pauci admodum patrum, quos casus obtulerat, contracti ab 
consulibus; ceteros metus non curia modo sed etiam foro arcebat, nec agi quicquam per 
infrequentiam poterat senatus. Tum uero eludi atque extrahi se multitudo putare, et 
patrum qui abessent, non casu, non metu, sed impediendae rei causa abesse, et 
consules ipsos tergiuersari, nec dubie ludibrio esse miserias suas. lam prope erat ut ne 
consulum quidem maiestas coerceret iras hominum, cum incerti morando an ueniendo 
plus periculi contraherent, tandem in senatum ueniunt. Frequentique tandem curia non 
modo inter patres sed ne inter consules quidem ipsos satis conueniebat. Appius, 
uehementis ingenii uir, imperio consulari rem agendam censebat; uno aut altero arrepto, 
quieturos alios: Seruilius, lenibus remediis aptior, concitatos animos flecti quam frangi 
putabat cum tutius tum facilius esse. 


[24] Inter haec maior alius terror: Latini equites cum tumultuoso aduolant nuntio 
Volscos infesto exercitu ad urbem oppugnandam uenire. Quae audita — adeo duas ex 
una ciuitate discordia fecerat — longe aliter patres ac plebem adfecere. Exsultare gaudio 

plebes; ultores superbiae patrum adesse dicere deos; alius alium confirmare ne nomina 
darent; cum omnibus potius quam solos perituros; patres militarent, patres arma 
caperent, ut penes eosdem pericula belli, penes quos praemia, essent. At uero curia, 
maesta ac trepida ancipiti metu et ab ciue et ab hoste, Seruilium consulem, cui ingenium 
magis populare erat, orare ut tantis circumuentam terroribus expediret rem publicam. 
Tum consul misso senatu in contionem prodit. lbi curae esse patribus ostendit ut 
consulatur plebi; ceterum deliberationi de maxima quidem illa sed tamen parte ciuitatis 
metum pro uniuersa re publica interuenisse; nec posse, cum prope ad portas essent, 
bello praeuerti quicquam, nec, si sit laxamenti aliquid, aut plebi honestum esse, nisi 
mercede prius accepta, arma pro patria non cepisse, neque patribus satis decorum per 
metum potius quam postmodo uoluntate adflictis ciuium suorum fortunis consuluisse. 
Contioni deinde edicto addidit fidem quo edixit ne quis ciuem Romanum uinctum aut 
clausum teneret, quo minus ei nominis edendi apud consules potestas fieret, neu quis 
militis, donec in castris esset, bona possideret aut uenderet, liberos nepotesue eius 
moraretur. Hoc proposito edicto, et qui aderant nexi profiteri extemplo nomina, et 
undique ex tota urbe proripientium se ex priuato, cum retinendi ius creditori non esset, 
concursus in forum ut sacramento dicerent fieri. Magna ea manus fuit, neque aliorum 
magis in Volsco bello uirtus atque opera enituit. Consul copias contra hostem educit; 
paruo dirimente interuallo castra ponit. 


[25] Proxima inde nocte Volsci, discordia Romana freti, si qua nocturna transitio 
proditioue fieri posset, temptant castra. Sensere uigiles; excitatus exercitus; signo dato 
concursum est ad arma; ita frustra id inceptum Volscis fuit. Reliquum noctis utrimque 
quieti datum. Postero die prima luce Volsci fossis repletis uallum inuadunt. lamque ob 
omni parte munimenta uellebantur, cum consul, quamquam cuncti undique et nexi ante 
omnes ut signum daret clamabant, experiendi animos militum causa parumper moratus, 
postquam satis apparebat ingens ardor, dato tandem ad erumpendum signo militem 
auidum certaminis emittit. Primo statim incursu pulsi hostes; fugientibus, quoad insequi 
pedes potuit, terga caesa; eques usque ad castra pauidos egit. Mox ipsa castra 
legionibus circumdatis, cum Volscos inde etiam pauor expulisset, capta direptaque. 
Postero die ad Suessam Pometiam quo confugerant hostes legionibus ductis, intra 
paucos dies oppidum capitur; captum praedae datum. Inde paulum recreatus egens 
miles; consul cum maxima gloria sua uictorem exercitum Romam reducit. Decedentem 
Romam Ecetranorum Volscorum legati, rebus suis timentes post Pometiam captam, 
adeunt. His ex senatus consulto data pax, ager ademptus. 


[26] Confestim et Sabini Romanos territauere; tumultus enim fuit uerius quam bellum. 
Nocte in urbem nuntiatum est exercitum Sabinum praedabundum ad Anienem amnem 
peruenisse; ibi passim diripi atque incendi uillas. Missus extemplo eo cum omnibus 
copiis equitum A. Postumius, qui dictator bello Latino fuerat; secutus consul Seruilius 
cum delecta peditum manu. Plerosque palantes eques circumuenit, nec aduenienti 
peditum agmini restitit Sabina legio. Fessi cum itinere tum populatione nocturna, magna 
pars in uillis repleti cibo uinoque, uix fugae quod satis esset uirium habuere. Nocte una 
audito perfectoque bello Sabino, postero die in magna iam spe undique partae pacis, 
legati Aurunci senatum adeunt, ni decedatur Volsco agro bellum indicentes. Cum legatis 

simul exercitus Auruncorum domo profectus erat; cuius fama haud procul iam ab Aricia 
uisi tanto tumultu conciuit Romanos ut nec consuli ordine patres nec pacatum 
responsum arma inferentibus arma ipsi capientes dare possent. Ariciam infesto agmine 
itur; nec procul inde cum Auruncis signa conlata, proelioque uno debellatum est. 


[27] Fusis Auruncis, uictor tot intra paucos dies bellis Romanus promissa consulis 
fidemque senatus exspectabat, cum Appius et insita superbia animo et ut collegae 
uanam faceret fidem, quam asperrime poterat ius de creditis pecuniis dicere. Deinceps 
et qui ante nexi fuerant creditoribus tradebantur et nectebantur alii. Quod ubi cui militi 
inciderat, collegam appellabat. Concursus ad Seruilium fiebat; illius promissa iactabant; 
illi exprobrabant sua quisque belli merita cicatricesque acceptas. Postulabant ut aut 
referret ad senatum, aut auxilio esset consul ciuibus suis, imperator militibus. Mouebant 
consulem haec, sed tergiuersari res cogebat; adeo in alteram causam non collega solum 
praeceps erat sed omnis factio nobilium. Ita medium se gerendo nec plebis uitauit odium 
nec apud patres gratiam iniit. Patres mollem consulem et ambitiosum rati, plebes 
fallacem, breuique apparuit aequasse eum Appi odium. Certamen consulibus inciderat, 
uter dedicaret Mercuri aedem. Senatus a se rem ad populum reiecit: utri eorum 
dedicatio iussu populi data esset, eum praeesse annonae, mercatorum collegium 
instituere, sollemnia pro pontifice iussit suscipere. Populus dedicationem aedis dat M. 
Laetorio, primi pili centurioni, quod facile appareret non tam ad honorem eius cui 
curatio altior fastigio suo data esset factum quam ad consulum ignominiam. Saeuire inde 
utique consulum alter patresque; sed plebi creuerant animi et longe alia quam primo 
instituerant uia grassabantur. Desperato enim consulum senatusque auxilio, cum in ius 
duci debitorem uidissent, undique conuolabant. Neque decretum exaudiri consulis prae 
strepitu et clamore poterat, neque cum decresset quisquam obtemperabat. Vi agebatur, 
metusque omnis et periculum, cum in conspectu consulis singuli a pluribus uiolarentur, 
in creditores a debitoribus uerterant. Super haec timor incessit Sabini belli; dilectuque 
decreto nemo nomen dedit, furente Appio et insectante ambitionem collegae, qui 
populari silentio rem publicam proderet et ad id quod de credita pecunia ius non dixisset, 
adiceret ut ne dilectum quidem ex senatus consulto haberet; non esse tamen desertam 
omnino rem publicam neque proiectum consulare imperium; se unum et suae et patrum 
maiestatis uindicem fore. Cum circumstaret cotidiana multitudo licentia accensa, arripi 
unum insignem ducem seditionum iussit. Ille cum a lictoribus iam traheretur prouocauit; 
nec cessisset prouocationi consul, quia non dubium erat populi iudicium, nisi aegre uicta 
pertinacia foret consilio magis et auctoritate principum quam populi clamore; adeo 
supererant animi ad sustinendam inuidiam. Crescere inde malum in dies, non 
clamoribus modo apertis sed, quod multo perniciosius erat, secessione occultisque 
conloquiis. Tandem inuisi plebi consules magistratu abeunt, Seruilius neutris, Appius 
patribus mire gratus. 


[28] A. Verginius inde et T. Vetusius consulatum ineunt. Tum uero plebs incerta quales 
habitura consules esset, coetus nocturnos, pars Esquiliis, pars in Auentino facere, ne in 
foro subitis trepidaret consiliis et omnia temere ac fortuito ageret. Eam rem consules 
rati, ut erat, perniciosam ad patres deferunt, sed delatam consulere ordine non licuit; 
adeo tumultuose excepta est clamoribus undique et indignatione patrum, si quod 

imperio consulari exsequendum esset, inuidiam eius consules ad senatum reicerent: 
profecto si essent in re publica magistratus, nullum futurum fuisse Romae nisi publicum 
concilium; nunc in mille curias contionesque [cum alia in Esquiliis, alia in Auentino fiant 
concilia] dispersam et dissipatam esse rem publicam. Vnum hercule uirum — id enim plus 
esse quam consulem - qualis Ap. Claudius fuerit, momento temporis discussurum illos 
coetus fuisse. Correpti consules cum, quid ergo se facere uellent — nihil enim segnius 
molliusue quam patribus placeat acturos -percontarentur, decernunt ut dilectum quam 
acerrimum habeant: otio lasciuire plebem. Dimisso senatu consules in tribunal 
escendunt; citant nominatim iuniores. Cum ad nomen nemo responderet, circumfusa 
multitudo in contionis modum negare ultra decipi plebem posse; nunquam unum 
militem habituros ni praestaretur fides publica; libertatem unicuique prius reddendam 
esse quam arma danda, ut pro patria ciuibusque, non pro dominis pugnent. Consules 
quid mandatum esset a senatu uidebant, sed eorum, qui intra parietes curiae ferociter 
loquerentur, neminem adesse inuidiae suae participem; et apparebat atrox cum plebe 
certamen. Prius itaque quam ultima experirentur senatum iterum consulere placuit. 
Tum uero ad sellas consulum prope conuolare minimus quisque natu patrum, abdicare 
consulatum iubentes et deponere imperium, ad quod tuendum animus deesset. 


[29] Vtraque re satis experta tum demum consules: "ne praedictum negetis, patres 
conscripti, adest ingens seditio. Postulamus ut hi qui maxime ignauiam increpant adsint 
nobis habentibus dilectum. Acerrimi cuiusque arbitrio, quando ita placet, rem agemus." 
Redeunt in tribunal; citari nominatim unum ex iis qui in conspectu erant dedita opera 
iubent. Cum staret tacitus et circa eum aliquot hominum, ne forte uiolaretur, constitisset 
globus, lictorem ad eum consules mittunt. Quo repulso, tum uero indignum facinus esse 
clamitantes qui patrum consulibus aderant, deuolant de tribunali ut lictori auxilio essent. 
Sed ab lictore nihil aliud quam prendere prohibito cum conuersus in patres impetus 
esset, consulum intercursu rixa sedata est, in qua tamen sine lapide, sine telo plus 
clamoris atque irarum quam iniuriae fuerat. Senatus tumultuose uocatus tumultuosius 
consulitur, quaestionem postulantibus iis qui pulsati fuerant, decernente ferocissimo 
quoque non sententiis magis quam clamore et strepitu. Tandem cum irae resedissent, 
exprobrantibus consulibus nihilo plus sanitatis in curia quam in foro esse, ordine consuli 
coepit. Tres fuere sententiae. P. Verginius rem non uolgabat; de iis tantum qui fidem 
secuti P. Seruili consulis Volsco Aurunco Sabinoque militassent bello, agendum censebat. 
T. Largius, non id tempus esse ut merita tantummodo exsoluerentur; totam plebem aere 
alieno demersam esse, nec sisti posse ni omnibus consulatur; quin si alia aliorum sit 
condicio, accendi magis discordiam quam sedari. Ap. Claudius, et natura immitis et 
efferatus hinc plebis odio, illinc patrum laudibus, non miseriis ait sed licentia tantum 
concitum turbarum et lasciuire magis plebem quam saeuire. Id adeo malum ex 
prouocatione natum; quippe minas esse consulum, non imperium, ubi ad eos qui una 
peccauerint prouocare liceat. "Agedum" inquit, "dictatorem, a quo prouocatio non est, 
creemus; iam hic quo nunc omnia ardent conticescet furor. Pulset tum mihi lictorem qui 
sciet ius de tergo uitaque sua penes unum illum esse cuius maiestatem uiolarit." 


[30] Multis, ut erat, horrida et atrox uidebatur Appi sententia; rursus Vergini Largique 
exemplo haud salubres, utique Largi [putabant sententiam], quae totam fidem tolleret. 

Medium maxime et moderatum utroque consilium Vergini habebatur; sed factione 
respectuque rerum priuatarum, quae semper offecere officientque publicis consiliis, 
Appius uicit, ac prope fuit ut dictator ille idem crearetur; quae res utique alienasset 
plebem periculosissimo tempore, cum Volsci Aequique et Sabini forte una omnes in 
armis essent. Sed curae fuit consulibus et senioribus patrum, ut imperium sua ui 
uehemens mansueto permitteretur ingenio: M". Valerium dictatorem Volesi filium 
creant. Plebes etsi aduersus se creatum dictatorem uidebat, tamen cum prouocationem 
fratris lege haberet, nihil ex ea familia triste nec superbum timebat; edictum deinde a 
dictatore propositum confirmauit animos, Seruili fere consulis edicto conueniens; sed et 
homini et potestati melius rati credi, omisso certamine nomina dedere. Quantus 
nunquam ante exercitus, legiones decem effectae; ternae inde datae consulibus, 
quattuor dictator usus. Nec iam poterat bellum differri. Aequi Latinum agrum inuaserant. 
Oratores Latinorum ab senatu petebant ut aut mitterent subsidium aut se ipsos 
tuendorum finium causa capere arma sinerent. Tutius uisum est defendi inermes Latinos 
quam pati retractare arma. Vetusius consul missus est; is finis populationibus fuit. 
Cessere Aequi campis, locoque magis quam armis freti summis se iugis montium 
tutabantur. Alter consul in Volscos profectus, ne et ipse tereret tempus, uastandis 
maxime agris hostem ad conferenda propius castra dimicandumque acie exciuit. Medio 
inter castra campo ante suum quisque uallum infestis signis constitere. Multitudine 
aliquantum Volsci superabant; itaque effusi et contemptim pugnam iniere. Consul 
Romanus nec promouit aciem, nec clamorem reddi passus defixis pilis stare suos iussit: 
ubi ad manum uenisset hostis, tum coortos tota ui gladiis rem gerere. Volsci cursu et 
clamore fessi cum se uelut stupentibus metu intulissent Romanis, postquam 
impressionem sensere ex aduerso factam et ante oculos micare gladios, haud secus 
quam si in insidias incidissent, turbati uertunt terga; et ne ad fugam quidem satis uirium 
fuit, quia cursu in proelium ierant. Romani contra, quia principio pugnae quieti steterant, 
uigentes corporibus, facile adepti fessos, et castra impetu ceperunt et castris exutum 
hostem Velitras persecuti uno agmine uictores cum uictis in urbem inrupere; plusque ibi 
sanguinis promiscua omnium generum caede quam in ipsa dimicatione factum. Paucis 
data uenia, qui inermes in deditionem uenerunt. 


[31] Dum haec in Volscis geruntur, dictator Sabinos, ubi longe plurimum belli fuerat, 
fundit exuitque castris. Equitatu immisso mediam turbauerat hostium aciem, quam, 
dum se cornua latius pandunt, parum apte introrsum ordinibus firmauerant; turbatos 
pedes inuasit. Eodem impetu castra capta debellatumque est. Post pugnam ad Regillum 
lacum non alia illis annis pugna clarior fuit. Dictator triumphans urbem inuehitur. Super 
solitos honores locus in circo ipsi posterisque ad spectaculum datus; sella in eo loco 
curulis posita. Volscis deuictis Veliternus ager ademptus; Velitras coloni ab urbe missi et 
colonia deducta. Cum Aequis post aliquanto pugnatum est, inuito quidem consule quia 
loco iniquo subeundum erat ad hostes; sed milites extrahi rem criminantes ut dictator 
priusquam ipsi redirent in urbem magistratu abiret inritaque, sicut ante consulis, 
promissa eius caderent, perpulere ut forte temere in aduersos montes agmen erigeret. 
Id male commissum ignauia hostium in bonum uertit, qui priusquam ad coniectum teli 
ueniretur, obstupefacti audacia Romanorum, relictis castris quae munitissimis 

tenuerant locis, in auersas ualles desiluere. Ibi satis praedae et uictoria incruenta fuit. 
Ita trifariam re bello bene gesta, de domesticarum rerum euentu nec patribus nec plebi 
cura decesserat: tanta cum gratia tum arte praeparauerant feneratores quae non modo 
plebem, sed ipsum etiam dictatorem frustrarentur. Namque Valerius post Vetusi 
consulis reditum omnium actionum in senatu primam habuit pro uictore populo, 
rettulitque quid de nexis fieri placeret. Quae cum reiecta relatio esset, "non placeo" 
inquit, "concordiae auctor. Optabitis, mediusfidius, propediem, ut mei similes Romana 
plebis patronos habeat. Quod ad me attinet, neque frustrabor ultra ciues meos neque 
ipse frustra dictator ero. Discordiae intestinae, bellum externum fecere ut hoc 
magistratu egeret res publica: pax foris parta est, domi impeditur; priuatus potius quam 
dictator seditioni interero." Ita curia egressus dictatura se abdicauit. Apparuit causa 
plebi, suam uicem indignantem magistratu abisse; itaque uelut persoluta fide, quoniam 
per eum non stetisset quin praestaretur, decedentem domum cum fauore ac laudibus 
prosecuti sunt. 


[32] Timor inde patres incessit ne, si dimissus exercitus foret, rursus coetus occulti 
coniurationesque fierent. Itaque quamquam per dictatorem dilectus habitus esset, 
tamen quoniam in consulum uerba iurassent sacramento teneri militem rati, per causam 
renouati ab Aequis belli educi ex urbe legiones iussere. Quo facto maturata est seditio. 
Et primo agitatum dicitur de consulum caede, ut soluerentur sacramento; doctos deinde 
nullam scelere religionem exsolui, Sicinio quodam auctore iniussu consulum in Sacrum 
montem secessisse. Trans Anienem amnem est, tria ab urbe milia passuum. Ea 
frequentior fama est quam cuius Piso auctor est, in Auentinum secessionem factam esse. 
Ibi sine ullo duce uallo fossaque communitis castris quieti, rem nullam nisi necessariam 
ad uictum sumendo, per aliquot dies neque lacessiti neque lacessentes sese tenuere. 
Pauor ingens in urbe, metuque mutuo suspensa erant omnia. Timere relicta ab suis 
plebis uiolentiam patrum; timere patres residem in urbe plebem, incerti manere eam an 
abire mallent: quamdiu autem tranquillam quae secesserit multitudinem fore? Quid 
futurum deinde si quod externum interim bellum exsistat? Nullam profecto nisi in 
concordia ciuium spem reliquam ducere; eam per aequa, per iniqua reconciliandam 
ciuitati esse. Placuit igitur oratorem ad plebem mitti Menenium Agrippam, facundum 
uirum et quod inde oriundus erat plebi carum. Is intromissus in castra prisco illo dicendi 
et horrido modo nihil aliud quam hoc narrasse fertur: tempore quo in homine non ut 
nunc omnia in unum consentiant, sed singulis membris suum cuique consilium, suus 
sermo fuerit, indignatas reliquas partes sua cura, suo labore ac ministerio uentri omnia 
quaeri, uentrem in medio quietum nihil aliud quam datis uoluptatibus frui; conspirasse 
inde ne manus ad os cibum ferrent, nec os acciperet datum, nec dentes quae acciperent 
conficerent. Hac ira, dum uentrem fame domare uellent, ipsa una membra totumque 
corpus ad extremam tabem uenisse. Inde apparuisse uentris quoque haud segne 
ministerium esse, nec magis ali quam alere eum, reddentem in omnes corporis partes 
hunc quo uiuimus uigemusque, diuisum pariter in uenas maturum confecto cibo 
sanguinem. Comparando hinc quam intestina corporis seditio similis esset irae plebis in 
patres, flexisse mentes hominum. 

[33] Agi deinde de concordia coeptum, concessumque in condiciones ut plebi sui 
magistratus essent sacrosancti quibus auxilii latio aduersus consules esset, neue cui 
patrum capere eum magistratum liceret. Ita tribuni plebei creati duo, C. Licinius et L. 
Albinus. li tres collegas sibi creauerunt. In his Sicinium fuisse, seditionis auctorem: de 
duobus, qui fuerint minus conuenit. Sunt qui duos tantum in Sacro monte creatos 
tribunos esse dicant, ibique sacratam legem latam. Per secessionem plebis Sp. Cassius 
et Postumius Cominius consulatum inierunt. lis consulibus cum Latinis populis ictum 
foedus. Ad id feriendum consul alter Romae mansit: alter ad Volscum bellum missus 
Antiates Volscos fundit fugatque; compulsos in oppidum Longulam persecutus 
moenibus potitur. Inde protinus Poluscam, item Volscorum, cepit; tum magna ui adortus 
est Coriolos. Erat tum in castris inter primores iuuenum Cn. Marcius, adulescens et 
consilio et manu promptus, cui cognomen postea Coriolano fuit. Cum subito exercitum 
Romanum Coriolos obsidentem atque in oppidanos, quos intus clausos habebat, 
intentum, sine ullo metu extrinsecus imminentis belli, Volscae legiones profectae ab 
Antio inuasissent, eodemque tempore ex oppido erupissent hostes, forte in statione 
Marcius fuit. Is cum delecta militum manu non modo impetum erumpentium rettudit, 
sed per patentem portam ferox inrupit in proxima urbis, caedeque facta ignem temere 
arreptum imminentibus muro aedificiis iniecit. Clamor inde oppidanorum mixtus 
muliebri puerilique ploratu ad terrorem, ut solet, primum orto et Romanis auxit animum 
et turbauit Volscos utpote capta urbe cui ad ferendam opem uenerant. Ita fusi Volsci 
Antiates, Corioli oppidum captum; tantumque sua laude obstitit famae consulis Marcius 
ut, nisi foedus cum Latinis in columna aenea insculptum monumento esset ab Sp. Cassio 
uno, quia collega afuerat, ictum, Postumum Cominium bellum gessisse cum Volscis 
memoria cessisset. Eodem anno Agrippa Menenius moritur, uir omni in uita pariter 
patribus ac plebi carus, post secessionem carior plebi factus. Huic interpreti arbitroque 
concordiae ciuium, legato patrum ad plebem, reductori plebis Romanae in urbem 
sumptus funeri defuit; extulit eum plebs sextantibus conlatis in capita. 


[34] Consules deinde T. Geganius P. Minucius facti. Eo anno cum et foris quieta omnia a 
bello essent et domi sanata discordia, aliud multo grauius malum ciuitatem inuasit, 
caritas primum annonae ex incultis per secessionem plebis agris, fames deinde, qualis 
clausis solet. Ventumque ad interitum seruitiorum utique et plebis esset, ni consules 
prouidissent dimissis passim ad frumentum coemendum, non in Etruriam modo dextris 
ab Ostia litoribus laeuoque per Volscos mari usque ad Cumas, sed quaesitum in Sicilia 
quoque; adeo finitimorum odia longinquis coegerant indigere auxiliis. Frumentum 
Cumis cum coemptum esset, naues pro bonis Tarquiniorum ab Aristodemo tyranno, qui 
heres erat, retentae sunt; in Volscis Pomptinoque ne emi quidem potuit; periculum 
quoque ab impetu hominum ipsis frumentatoribus fuit; ex Tuscis frumentum Tiberi 
uenit; eo sustentata est plebs. Incommodo bello in tam artis commeatibus uexati forent, 
ni Volscos iam mouentes arma pestilentia ingens inuasisset. Ea clade conterritis hostium 
animis, ut etiam ubi ea remisisset terrore aliquo tenerentur, et Velitris auxere numerum 
colonorum Romani, et Norbam in montes nouam coloniam, quae arx in Pomptino esset, 
miserunt. M. Minucio deinde et A. Sempronio consulibus magna uis frumenti ex Sicilia 
aduecta, agitatumque in senatu quanti plebi daretur. Multi uenisse tempus premendae 

plebis putabant reciperandique iura quae extorta secessione ac ui patribus essent. In 
primis Marcius Coriolanus, hostis tribuniciae potestatis, "si annonam" inquit, "ueterem 
uolunt, ius pristinum reddant patribus. Cur ego plebeios magistratus, cur Sicinium 
potentem uideo, sub iugum missus, tamquam ab latronibus redemptus? Egone has 
indignitates diutius patiar quam necesse est? Tarquinium regem qui non tulerim, 
Sicinium feram? Secedat nunc; auocet plebem; patet uia in Sacrum montem aliosque 
colles; rapiant frumenta ex agris nostris, quemadmodum tertio anno rapuere. Fruantur 
annona quam furore suo fecere. Audeo dicere hoc malo domitos ipsos potius cultores 
agrorum fore quam ut armati per secessionem coli prohibeant." Haud tam facile dictu 
est faciendumne fuerit quam potuisse arbitror fieri ut condicionibus laxandi annonam 
et tribuniciam potestatem et omnia inuitis iura imposita patres demerent sibi. 


[35] Et senatui nimis atrox uisa sententia est et plebem ira prope armauit. Fame se iam 
sicut hostes peti, cibo uictuque fraudari; peregrinum frumentum, quae sola alimenta ex 
insperato fortuna dederit, ab ore rapi nisi Cn. Marcio uincti dedantur tribuni, nisi de 
tergo plebis Romanae satisfiat; eum sibi carnificem nouum exortum, qui aut mori aut 
seruire iubeat. In exeuntem e curia impetus factus esset, ni peropportune tribuni diem 
dixissent. Ibi ira est suppressa; se iudicem quisque, se dominum uitae necisque inimici 
factum uidebat. Contemptim primo Marcius audiebat minas tribunicias: auxilii, non 
poenae ius datum illi potestati, plebisque, non patrum tribunos esse. Sed adeo infensa 
erat coorta plebs ut unius poena defungendum esset patribus. Restiterunt tamen 
aduersa inuidia, usique sunt qua suis quisque, qua totius ordinis uiribus. Ac primo 
temptata res est si dispositis clientibus absterrendo singulos a coitionibus conciliisque 
disicere rem possent. Vniversi deinde processere- quidquid erat patrum, reos diceres — 
precibus plebem exposcentes, unum sibi ciuem, unum senatorem, si innocentem 
absoluere nollent, pro nocente donarent. Ipse cum die dicta non adesset, perseueratum 
in ira est. Damnatus absens in Volscos exsulatum abiit, minitans patriae hostilesque iam 
tum spiritus gerens. Venientem Volsci benigne excepere, benigniusque in dies colebant, 
quo maior ira in suos eminebat crebraeque nunc querellae, nunc minae percipiebantur. 
Hospitio utebatur Atti Tulli. Longe is tum princeps Volsci nominis erat Romanisque 
semper infestus. Ita cum alterum uetus odium, alterum ira recens stimularet, consilia 
conferunt de Romano bello. Haud facile credebant plebem suam impelli posse, ut 
totiens infeliciter temptata arma caperent: multis saepe bellis, pestilentia postremo 
amissa iuuentute fractos spiritus esse; arte agendum in exoleto iam uetustate odio, ut 
recenti aliqua ira exacerbarentur animi. 


[36] Ludi forte ex instauratione magni Romae parabantur. Instaurandi haec causa fuerat. 
Ludis mane seruum quidam pater familiae, nondum commisso spectaculo, sub furca 
caesum medio egerat circo; coepti inde ludi, uelut ea res nihil ad religionem pertinuisset. 
Haud ita multo post Tito Latinio, de plebe homini, somnium fuit; uisus luppiter dicere 
sibi ludis praesultatorem displicuisse; nisi magnifice instaurarentur ii ludi, periculum urbi 
fore; iret, ea consulibus nuntiaret. Quamquam haud sane liber erat religione animus, 
uerecundia tamen maiestatis magistratuum timorque uicit, ne in ora hominum pro 
ludibrio abiret. Magno illi ea cunctatio stetit; filium namque intra paucos dies amisit. 
Cuius repentinae cladis ne causa ei dubia esset, aegro animi eadem illa in somnis 

obuersata species uisa est rogitare, satin magnam spreti numinis haberet mercedem; 
maiorem instare ni eat propere ac nuntiet consulibus. lam praesentior res erat. 
Cunctantem tamen ac prolatantem ingens uis morbi adorta est debilitate subita. Tunc 
enimuero deorum ira admonuit. Fessus igitur malis praeteritis instantibusque, consilio 
propinquorum adhibito, cum uisa atque audita et obuersatum totiens somno louem, 
minas irasque caelestes repraesentatas casibus suis exposuisset, consensu inde haud 
dubio omnium qui aderant in forum ad consules lectica defertur. Inde in curiam iussu 
consulum delatus, eadem illa cum patribus ingenti omnium admiratione enarrasset, 
ecce aliud miraculum: qui captus omnibus membris delatus in curiam esset, eum 
functum officio pedibus suis domum redisse traditum memoriae est. 


[37] Ludi quam amplissimi ut fierent senatus decreuit. Ad eos ludos auctore Attio Tullio 
uis magna Volscorum uenit. Priusquam committerentur ludi, Tullius, ut domi 
compositum cum Marcio fuerat, ad consules uenit; dicit esse quae secreto agere de re 
publica uelit. Arbitris remotis, "inuitus" inquit, "quod sequius sit, de meis ciuibus loquor. 
Non tamen admissum quicquam ab iis criminatum uenio, sed cautum ne admittant. 
Nimio plus quam uelim, nostrorum ingenia sunt mobilia. Multis id cladibus sensimus, 
quippe qui non nostro merito sed uestra patientia incolumes simus. Magna hic nunc 
Volscorum multitudo est; ludi sunt; spectaculo intenta ciuitas erit. Memini quid per 
eandem occasionem ab Sabinorum iuuentute in hac urbe commissum sit; horret animus, 
ne quid inconsulte ac temere fiat. Haec nostra uestraque causa prius dicenda uobis, 
consules, ratus sum. Quod ad me attinet, extemplo hinc domum abire in animo est, ne 
cuius facti dictiue contagione praesens uioler." Haec locutus abiit. Consules cum ad 
patres rem dubiam sub auctore certo detulissent, auctor magis, ut fit, quam res ad 
praecauendum uel ex superuacuo mouit, factoque senatus consulto ut urbe excederent 
Volsci, praecones dimittuntur qui omnes eos proficisci ante noctem iuberent. Ingens 
pauor primo discurrentes ad suas res tollendas in hospitia perculit; proficiscentibus 
deinde indignatio oborta, se ut consceleratos contaminatosque ab ludis, festis diebus, 
coetu quodam modo hominum deorumque abactos esse. 


[38] Cum prope continuato agmine irent, praegressus Tullius ad caput Ferentinum, ut 
quisque ueniret, primores eorum excipiens querendo indignandoque, et eos ipsos, 
sedulo audientes secunda irae uerba, et per eos multitudinem aliam in subiectum uiae 
campum deduxit. Ibi in contionis modum orationem exorsus "ut omnia" inquit, 
"obliuiscamini alia, ueteres populi Romani iniurias cladesque gentis Volscorum, 
hodiernam hanc contumeliam quo tandem animo fertis, qua per nostram ignominiam 
ludos commisere? An non sensistis triumphatum hodie de uobis esse? Vos omnibus, 
ciuibus, peregrinis, tot finitimis populis, spectaculo abeuntes fuisse? Vestras coniuges, 
uestros liberos traductos per ora hominum? Quid eos qui audiuere uocem praeconis, 
quid, qui nos uidere abeuntes, quid eos qui huic ignominioso agmini fuere obuii, 
existimasse putatis nisi aliquod profecto nefas esse quo, si intersimus spectaculo, 
uiolaturi simus ludos piaculumque merituri; ideo nos ab sede piorum, coetu concilioque 
abigi? Quid deinde? Illud non succurrit, uiuere nos quod maturarimus proficisci? Si hoc 
profectio et non fuga est. Et hanc urbem uos non hostium ducitis, ubi si unum diem 
morati essetis, moriendum omnibus fuit? Bellum uobis indictum est, magno eorum malo 

qui indixere si uiri estis." Ita et sua sponte irarum pleni et incitati domos inde digressi 
sunt, instigandoque suos quisque populos effecere ut omne Volscum nomen deficeret. 


[39] Imperatores ad id bellum de omnium populorum sententia lecti Attius Tullius et Cn. 
Marcius, exsul Romanus, in quo aliquanto plus spei repositum. Quam spem nequaquam 
fefellit, ut facile appareret ducibus ualidiorem quam exercitu rem Romanam esse. 
Circeios profectus primum colonos inde Romanos expulit liberamque eam urbem Volscis 
tradidit; Satricum, Longulam, Poluscam, Coriolos, nouella haec Romanis oppida ademit; 
inde Lauinium recepit; inde in Latinam uiam transuersis tramitibus transgressus, tunc 
deinceps Corbionem, Veteliam, Trebium, Labicos, Pedum cepit. Postremum ad urbem a 
Pedo ducit, et ad fossas Cluilias quinque ab urbe milia passuum castris positis, populatur 
inde agrum Romanum, custodibus inter populatores missis qui patriciorum agros 
intactos seruarent, siue infensus plebi magis, siue ut discordia inde inter patres 
plebemque oreretur. Quae profecto orta esset — adeo tribuni iam ferocem per se 
plebem criminando in primores ciuitatis instigabant — ; sed externus timor, maximum 
concordiae uinculum, quamuis suspectos infensosque inter se iungebat animos. Id modo 
non conueniebat quod senatus consulesque nusquam alibi spem quam in armis 
ponebant, plebes omnia quam bellum malebat. Sp. Nautius iam et Sex. Furius consules 
erant. Eos recensentes legiones, praesidia per muros aliaque in quibus stationes 
uigililasque esse placuerat loca distribuentes, multitudo ingens pacem poscentium 
primum seditioso clamore conterruit, deinde uocare senatum, referre de legatis ad Cn. 
Marcium mittendis coegit. Acceperunt relationem patres, postquam apparuit labare 
plebis animos; missique de pace ad Marcium oratores atrox responsum rettulerunt: si 
Volscis ager redderetur, posse agi de pace: si praeda belli per otium frui uelint, 
memorem se et ciuium iniuriae et hospitum beneficii adnisurum, ut appareat exsilio sibi 
inritatos, non fractos animos esse. Iterum deinde iidem missi non recipiuntur in castra. 
Sacerdotes quoque suis insignibus uelatos isse supplices ad castra hostium traditum est; 
nihilo magis quam legatos flexisse animum. 


[40] Tum matronae ad Veturiam matrem Coriolani Volumniamque uxorem frequentes 
coeunt. Id publicum consilium an muliebris timor fuerit, parum inuenio: peruicere certe, 
ut et Veturia, magno natu mulier, et Volumnia duos paruos ex Marcio ferens filios secum 
in castra hostium irent et, quoniam armis uiri defendere urbem non possent, mulieres 
precibus lacrimisque defenderent. Vbi ad castra uentum est nuntiatumque Coriolano est 
adesse ingens mulierum agmen, ut qui nec publica maiestate in legatis nec in 
sacerdotibus tanta offusa oculis animoque religione motus esset, multo obstinatior 
aduersus lacrimas muliebres erat; dein familiarium quidam qui insignem maestitia inter 
ceteras cognouerat Veturiam, inter nurum nepotesque stantem, "nisi me frustrantur" 
inquit, "oculi, mater tibi coniunxque et liberi adsunt." Coriolanus prope ut amens 
consternatus ab sede sua cum ferret matri obuiae complexum, mulier in iram ex 
precibus uersa "sine, priusquam complexum accipio, sciam" inquit, "ad hostem an ad 
filium uenerim, captiua materne in castris tuis sim. In hoc me longa uita et infelix senecta 
traxit ut exsulem te deinde hostem uiderem? Potuisti populari hanc terram quae te 
genuit atque aluit? Non tibi, quamuis infesto animo et minaci perueneras, ingredienti 
fines ira cecidit? Non, cum in conspectu Roma fuit, succurrit: intra illa moenia domus ac 

penates mei sunt, mater coniunx liberique? Ergo ego nisi peperissem, Roma non 
oppugnaretur; nisi filium haberem, libera in libera patria mortua essem. Sed ego mihi 
miserius nihil iam pati nectibi turpius usquam possum, nec ut sum miserrima, diu futura 
sum: de his uideris, quos, si pergis, aut immatura mors aut longa seruitus manet." Vxor 
deinde ac liberi amplexi, fletusque ob omni turba mulierum ortus et comploratio sui 
patriaeque fregere tandem uirum. Complexus inde suos dimittit: ipse retro ab urbe 
castra mouit. Abductis deinde legionibus ex agro Romano, inuidia rei oppressum perisse 
tradunt, alii alio leto. Apud Fabium, longe antiquissimum auctorem, usque ad 
senectutem uixisse eundem inuenio; refert certe hanc saepe eum exacta aetate 
usurpasse uocem multo miserius seni exsilium esse. Non inuiderunt laude sua 
mulieribus uiri Romani — adeo sine obtrectatione gloriae alienae uiuebatur - ; 
monumento quoque quod esset, templum Fortunae muliebri aedificatum 
dedicatumque est. Rediere deinde Volsci adiunctis Aequis in agrum Romanum; sed 
Aequi Attium Tullium haud ultra tulere ducem. Hinc ex certamine Volsci Aequine 
imperatorem coniuncto exercitui darent, seditio, deinde atrox proelium ortum. Ibi 
fortuna populi Romani duos hostium exercitus haud minus pernicioso quam pertinaci 
certamine confecit. Consules T. Sicinius et C. Aquilius. Sicinio Volsci, Aquilio Hernici — 
nam ii quoque in armis erant — prouincia euenit. Eo anno Hernici deuicti: cum Volscis 
aequo Marte discessum est. 


[41] Sp. Cassius deinde et Proculus Verginius consules facti. Cum Hernicis foedus ictum; 
agri partes duae ademptae. Inde dimidium Latinis, dimidium plebi diuisurus consul 
Cassius erat. Adiciebat hic muneri agri aliquantum, quem publicum possideri a priuatis 
criminabatur. Id multos quidem patrum, ipsos possessores, periculo rerum suarum 
terrebat; sed et publica patribus sollicitudo inerat largitione consulem periculosas 
libertati opes struere. Tum primum lex agraria promulgata est, nunquam deinde usque 
ad hanc memoriam sine maximis motibus rerum agitata. Consul alter largitioni 
resistebat auctoribus patribus nec omni plebe aduersante, quae primo coeperat 
fastidire munus uolgatum ^a ciuibus isse in socios"; saepe deinde et Verginium 
consulem in contionibus uelut uaticinantem audiebat pestilens collegae munus esse; 
agros illos seruitutem iis qui acceperint laturos; regno uiam fieri. Quid ita enim adsumi 
socios et nomen Latinum, quid attinuisset Hernicis, paulo ante hostibus, capti agri 
partem tertiam reddi, nisi ut hae gentes pro Coriolano duce Cassium habeant? Popularis 
iam esse dissuasor et intercessor legis agrariae coeperat. Vterque deinde consul, ut 
certatim, plebi indulgere. Verginius dicere passurum se adsignari agros, dum ne cui nisi 
ciui Romano adsignentur: Cassius, quia in agraria largitione ambitiosus in socios eoque 
ciuibus uilior erat, ut alio munere sibi reconciliaret ciuium animos, iubere pro Siculo 
frumento pecuniam acceptam retribui populo. Id uero haud secus quam praesentem 
mercedem regni aspernata plebes; adeo propter suspicionem insitam regni, uelut 
abundarent omnia, munera eius [in animis hominum] respuebantur. Quem ubi primum 
magistratu abiit damnatum necatumque constat. Sunt qui patrem auctorem eius 
supplicii ferant: eum cognita domi causa uerberasse ac necasse peculiumque filii Cereri 
consecrauisse; signum inde factum esse et inscriptum, "ex Cassia familia datum." 
Inuenio apud quosdam, idque propius fidem est, a quaestoribus Caesone Fabio et L. 

Valerio diem dictam perduellionis, damnatumque populi iudicio, dirutas publice aedes. 
Ea est area ante Telluris aedem. Ceterum siue illud domesticum siue publicum fuit 
iudicium, damnatur Seruio Cornelio Q. Fabio consulibus. 


[42] Haud diuturna ira populi in Cassium fuit. Dulcedo agrariae legis ipsa per se, dempto 
auctore, subibat animos, accensaque ea cupiditas est malignitate patrum, qui deuictis 
eo anno Volscis Aequisque, militem praeda fraudauere. Quidquid captum ex hostibus 
est, uendidit Fabius consul ac redegit in publicum. Inuisum erat Fabium nomen plebi 
propter nouissimum consulem; tenuere tamen patres ut cum L. Aemilio Caeso Fabius 
consul crearetur. Eo infestior facta plebes seditione domestica bellum externum exciuit. 
Bello deinde ciuiles discordiae intermissae; uno animo patres ac plebs rebellantes 
Volscos et Aequos duce Aemilio prospera pugna uicere. Plus tamen hostium fuga quam 
proelium absumpsit; adeo pertinaciter fusos insecuti sunt equites. Castoris aedis eodem 
anno idibus Quintilibus dedicata est; uota erat Latino bello a Postumio dictatore: filius 
eius duumuir ad id ipsum creatus dedicauit. Sollicitati et eo anno sunt dulcedine agrariae 
legis animi plebis. Tribuni plebi popularem potestatem lege populari celebrabant: patres, 
satis superque gratuiti furoris in multitudine credentes esse, largitiones temeritatisque 
inuitamenta horrebant. Acerrimi patribus duces ad resistendum consules fuere. Ea igitur 
pars rei publicae uicit, nec in praesens modo sed in uenientem etiam annum M. Fabium, 
Caesonis fratrem, et magis inuisum alterum plebi accusatione Sp. Cassi, L. Valerium, 
consules dedit. Certatum eo quoque anno cum tribunis est. Vana lex uanique legis 
auctores iactando inritum munus facti. Fabium inde nomen ingens post tres continuos 
consulatus unoque uelut tenore omnes expertos tribuniciis certaminibus habitum; 
itaque, ut bene locatus, mansit in ea familia aliquamdiu honos. Bellum inde Veiens 
initum, et Volsci rebellarunt; sed ad bella externa prope supererant uires, 
abutebanturque iis inter semet ipsos certando. Accessere ad aegras iam omnium 
mentes prodigia caelestia, prope cotidianas in urbe agrisque ostentantia minas; motique 
ita numinis causam nullam aliam uates canebant publice priuatimque nunc extis, nunc 
per aues consulti, quam haud rite sacra fieri; qui terrores tamen eo euasere ut Oppia 
uirgo Vestalis damnata incesti poenas dederit. 


[43] Q. Fabius inde et C. lulius consules facti. Eo anno non segnior discordia domi et 
bellum foris atrocius fuit. Ab Aequis arma sumpta; Veientes agrum quoque Romanorum 
populantes inierunt. Quorum bellorum crescente cura, Caeso Fabius et Sp. Furius 
consules fiunt. Ortonam, Latinam urbem, Aequi oppugnabant: Veientes, pleni iam 
populationum, Romam ipsam se oppugnaturos minabantur. Qui terrores cum 
compescere deberent, auxere insuper animos plebis, redibatque non sua sponte plebi 
mos detractandi militiam, sed Sp. Licinius tribunus plebis, uenisse tempus ratus per 
ultimam necessitatem legis agrariae patribus iniungendae, susceperat rem militarem 
impediendam. Ceterum tota inuidia tribuniciae potestatis uersa in auctorem est, nec in 
eum consules acrius quam ipsius collegae coorti sunt, auxilioque eorum dilectum 
consules habent. Ad duo simul bella exercitus scribitur; ducendus Fabio in Aequos, Furio 
datur in Veientes. In Veientes nihil dignum memoria gestum; et in Aequis quidem Fabio 
aliquanto plus negotii cum ciuibus quam cum hostibus fuit. Vnus ille uir, ipse consul, rem 
publicam sustinuit, quam exercitus odio consulis, quantum in se fuit, prodebat. Nam 

cum consul praeter ceteras imperatorias artes, quas parando gerendoque bello edidit 
plurimas, ita instruxisset aciem ut solo equitatu emisso exercitum hostium funderet, 
insequi fusos pedes noluit; nec illos, et si non adhortatio inuisi ducis, suum saltem 
flagitium et publicum in praesentia dedecus, postmodo periculum, si animus hosti 
redisset, cogere potuit gradum adcelerare aut si aliud nihil, stare instructos. Iniussu signa 
referunt, maestique — crederes uictos — exsecrantes nunc imperatorem, nunc nauatam 
ab equite operam, redeunt in castra. Nec huic tam pestilenti exemplo remedia ulla ab 
imperatore quaesita sunt; adeo excellentibus ingeniis citius defuerit ars qua ciuem 
regant quam qua hostem superent. Consul Romam rediit non tam belli gloria aucta 
quam inritato exacerbatoque in se militum odio. Obtinuere tamen patres ut in Fabia 
gente consulatus maneret: M. Fabium consulem creant; Fabio collega Cn. Manlius datur. 


[44] Et hic annus tribunum auctorem legis agrariae habuit. Tib. Pontificius fuit. ls eandem 
uiam, uelut processisset Sp. Licinio, ingressus dilectum paulisper impediit. Perturbatis 
iterum patribus Ap. Claudius uictam tribuniciam potestatem dicere priore anno, in 
praesentia re, exemplo in perpetuum, quando inuentum sit suis ipsam uiribus dissolui. 
Neque enim unquam defuturum qui et ex collega uictoriam sibi et gratiam melioris partis 
bono publico uelit quaesitam; et plures, si pluribus opus sit, tribunos ad auxilium 
consulum paratos fore, et unum uel aduersus omnes satis esse. Darent modo et consules 
et primores patrum operam ut, si minus omnes, aliquos tamen ex tribunis rei publicae 
ac senatui conciliarent. Praeceptis Appi moniti patres et uniuersi comiter ac benigne 
tribunos appellare, et consulares ut cuique eorum priuatim aliquid iuris aduersus 
singulos erat, partim gratia, partim auctoritate obtinuere ut tribuniciae potestatis uires 
salubres uellent rei publicae esse, quattuorque tribunorum aduersus unum moratorem 
publici commodi auxilio dilectum consules habent. Inde ad Veiens bellum profecti, quo 
undique ex Etruria auxilia conuenerant, non tam Veientium gratia concitata quam quod 
in spem uentum erat discordia intestina dissolui rem Romanam posse. Principesque in 
omnium Etruriae populorum conciliis fremebant aeternas opes esse Romanas nisi inter 
semet ipsi seditionibus saeuiant; id unum uenenum, eam labem ciuitatibus opulentis 
repertam ut magna imperia mortalia essent. Diu sustentatum id malum, partim patrum 
consiliis, partim patientia plebis, iam ad extrema uenisse. Duas ciuitates ex una factas; 
suos cuique parti magistratus, suas leges esse. Primum in dilectibus saeuire solitos, 
eosdem in bello tamen paruisse ducibus. Qualicumque urbis statu, manente disciplina 
militari sisti potuisse; iam non parendi magistratibus morem in castra quoque Romanum 
militem sequi. Proximo bello in ipsa acie, in ipso certamine, consensu exercitus traditam 
ultro uictoriam uictis Aequis, signa deserta, imperatorem in acie relictum, iniussu in 
castra reditum. Profecto si instetur, suo milite uinci Romam posse. Nihil aliud opus esse 
quam indici ostendique bellum; cetera sua sponte fata et deos gesturos. Hae spes 
Etruscos armauerant, multis in uicem casibus uictos uictoresque. 


[45] Consules quoque Romani nihil praeterea aliud quam suas uires, sua arma 
horrebant; memoria pessimi proximo bello exempli terrebat ne rem committerent eo 
ubi duae simul acies timendae essent. Itaque castris se tenebant, tam ancipiti periculo 
auersi: diem tempusque forsitan ipsum leniturum iras sanitatemque animis allaturum. 
Veiens hostis Etruscique eo magis praepropere agere; lacessere ad pugnam primo 

obequitando castris prouocandoque, postremo ut nihil mouebant, qua consules ipsos, 
qua exercitum increpando: simulationem intestinae discordiae remedium timoris 
inuentum, et consules magis non confidere quam non credere suis militibus; nouum 
seditionis genus, silentium otiumque inter armatos. Ad haec in nouitatem generis 
originisque qua falsa, qua uera iacere. Haec cum sub ipso uallo portisque streperent, 
haud aegre consules pati; at imperitae multitudini nunc indignatio, nunc pudor pectora 
uersare et ab intestinis auertere malis; nolle inultos hostes, nolle successum non 
patribus, non consulibus; externa et domestica odia certare in animis. Tandem superant 
externa; adeo superbe insolenterque hostis eludebat. Frequentes in praetorium 
conueniunt; poscunt pugnam, postulant ut signum detur. Consules uelut deliberabundi 
capita conferunt, diu conloquuntur. Pugnare cupiebant, sed retro reuocanda et abdenda 
cupiditas erat, ut aduersando remorandoque incitato semel militi adderent impetum. 
Redditur responsum immaturam rem agi; nondum tempus pugnae esse; castris se 
tenerent. Edicunt inde ut abstineant pugna; si quis iniussu pugnauerit, ut in hostem 
animaduersuros. Ita dimissis, quo minus consules uelle credunt, crescit ardor pugnandi. 
Accendunt insuper hostes ferocius multo, ut statuisse non pugnare consules cognitum 
est: quippe impune se insultaturos; non credi militi arma; rem ad ultimum seditionis 
erupturam, finemque uenisse Romano imperio. His freti occursant portis, ingerunt 
probra; aegre abstinent quin castra oppugnent. Enimuero non ultra contumeliam pati 
Romanus posse; totis castris undique ad consules curritur; non iam sensim, ut ante, per 
centurionum principes postulant, sed passim omnes clamoribus agunt. Matura res erat; 
tergiuersantur tamen. Fabius deinde ad crescentem tumultum iam metu seditionis 
collega concedente, cum silentium classico fecisset: "ego istos, Cn. Manli, posse uincere 
scio: uelle ne scirem, ipsi fecerunt. Itaque certum est non dare signum nisi uictores se 
redituros ex hac pugna iurant. Consulem Romanum miles semel in acie fefellit: deos 
nunquam fallet." Centurio erat M. Flauoleius, inter primores pugnae flagitator. "Victor" 
inquit, "M. Fabi, reuertar ex acie"; si fallat, louem patrem Gradiuumque Martem 
aliosque iratos inuocat deos. Idem deinceps omnis exercitus in se quisque iurat. luratis 
datur signum; arma capiunt; eunt in pugnam irarum speique pleni. Nunc iubent Etruscos 
probra iacere, nunc armati sibi quisque lingua promptum hostem offerri. Omnium illo 
die, qua plebis, qua patrum, eximia uirtus fuit; Fabium nomen maxime enituit; multis 
ciuilibus certaminibus infensos plebis animos illa pugna sibi reconciliare statuunt. 


[46] Instruitur acies, nec Veiens hostis Etruscaeque legiones detractant. Prope certa spes 
erat non magis secum pugnaturos quam cum Aequis; maius quoque aliquod in tam 
inritatis animis et occasione ancipiti haud desperandum esse facinus. Res aliter longe 
euenit; nam non alio ante bello infestior Romanus — adeo hinc contumeliis hostes, hinc 
consules mora exacerbauerant — proelium iniit. Vix explicandi ordinis spatium Etruscis 
fuit, cum pilis inter primam trepidationem abiectis temere magis quam emissis, pugna 
iam in manus, iam ad gladios, ubi Mars est atrocissimus, uenerat. Inter primores genus 
Fabium insigne spectaculo exemploque ciuibus erat. Ex his Q. Fabium - tertio hic anno 
ante consul fuerat — principem in confertos Veientes euntem ferox uiribus et armorum 
arte Tuscus, incautum inter multas uersantem hostium manus, gladio per pectus 
transfigit; telo extracto praeceps Fabius in uolnus abiit. Sensit utraque acies unius uiri 

casum, cedebatque inde Romanus cum M. Fabius consul transiluit iacentis corpus 
obiectaque parma, "hoc iurastis" inquit, "milites, fugientes uos in castra redituros? Adeo 
ignauissimos hostes magis timetis quam louem Martemque per quos iurastis? At ego 
iniuratus aut uictor reuertar aut prope te hic, Q. Fabi, dimicans cadam." Consuli tum 
Caeso Fabius, prioris anni consul: "uerbisne istis, frater, ut pugnent, te impetraturum 
credis? Di impetrabunt per quos iurauere; et nos, ut decet proceres, ut Fabio nomine 
est dignum, pugnando potius quam adhortando accendamus militum animos." Sic in 
primum infensis hastis prouolant duo Fabii, totamque mouerunt secum aciem. 


[47] Proelio ex parte una restituto, nihilo segnius in cornu altero Cn. Manlius consul 
pugnam ciebat, ubi prope similis fortuna est uersata. Nam ut altero in cornu Q. Fabium, 
sic in hoc ipsum consulem Manlium iam uelut fusos agentem hostes et impigre milites 
secuti sunt et, ut ille graui uolnere ictus ex acie cessit, interfectum rati gradum rettulere; 
cessissentque loco, ni consul alter cum aliquot turmis equitum in eam partem citato 
equo aduectus, uiuere clamitans collegam, se uictorem fuso altero cornu adesse, rem 
inclinatam sustinuisset. Manlius quoque ad restituendam aciem se ipse coram offert. 
Duorum consulum cognita ora accendunt militum animos. Simul et uanior iam erat 
hostium acies, dum abundante multitudine freti, subtracta subsidia mittunt ad castra 
oppugnanda. In quae haud magno certamine impetu facto cum praedae magis quam 
pugnae memores tererent tempus, triarii Romani qui primam inruptionem sustinere 
non potuerant, missis ad consules nuntiis quo loco res essent, conglobati ad praetorium 
redeunt et sua sponte ipsi proelium renouant. Et Manlius consul reuectus in castra, ad 
omnes portas milite opposito hostibus uiam clauserat. Ea desperatio Tuscis rabiem 
magis quam audaciam accendit. Nam cum incursantes quacumque exitum ostenderet 
spes uano aliquotiens impetu issent, globus iuuenum unus in ipsum consulem insignem 
armis inuadit. Prima excepta a circumstantibus tela; sustineri deinde uis nequit; consul 
mortifero uolnere ictus cadit, fusique circa omnes. Tuscis crescit audacia; Romanos 
terror per tota castra trepidos agit, et ad extrema uentum foret ni legati rapto consulis 
corpore patefecissent una porta hostibus uiam. Ea erumpunt; consternatoque agmine 
abeuntes in uictorem alterum incidunt consulem; ibi iterum caesi fusique passim. 
Victoria egregia parta, tristis tamen duobus tam claris funeribus. Itaque consul 
decernente senatu triumphum, si exercitus sine imperatore triumphare possit, pro 
eximia eo bello opera facile passurum respondit; se familia funesta Q. Fabi fratris morte, 
re publica ex parte orba, consule altero amisso, publico priuatoque deformem luctu 
lauream non accepturum. Omni acto triumpho depositus triumphus clarior fuit; adeo 
spreta in tempore gloria interdum cumwulatior rediit. Funera deinde duo deinceps 
collegae fratrisque ducit, idem in utroque laudator, cum concedendo illis suas laudes 
ipse maximam partem earum ferret. Neque immemor eius quod initio consulatus 
imbiberat, reconciliandi animos plebis, saucios milites curandos diuidit patribus. Fabiis 
plurimi dati, nec alibi maiore cura habiti. Inde populares iam esse Fabii, nec hoc ulla nisi 
salubri rei publicae arte. 


[48] Igitur non patrum magis quam plebis studiis K. Fabius cum T. Verginio consul factus 
neque belli neque dilectus neque ullam aliam priorem curam agere quam ut iam aliqua 
ex parte incohata concordiae spe, primo quoque tempore cum patribus coalescerent 

animi plebis. Itaque principio anni censuit priusquam quisquam agrariae legis auctor 
tribunus exsisteret, occuparent patres ipsi suum munus facere; captiuum agrum plebi 
quam maxime aequaliter darent; uerum esse habere eos quorum sanguine ac sudore 
partus sit. Aspernati patres sunt; questi quoque quidam nimia gloria luxuriare et 
euanescere uiuidum quondam illud Caesonis ingenium. Nullae deinde urbanae factiones 
fuere; uexabantur incursionibus Aequorum Latini. Eo cum exercitu Caeso missus in 
ipsorum Aequorum agrum depopulandum transit. Aequi se in oppida receperunt 
murisque se tenebant; eo nulla pugna memorabilis fuit. At a Veiente hoste clades 
accepta temeritate alterius consulis, actumque de exercitu foret, ni K. Fabius in tempore 
subsidio uenisset. Ex eo tempore neque pax neque bellum cum Veientibus fuit; res 
proxime formam latrocinii uenerat. Legionibus Romanis cedebant in urbem; ubi 
abductas senserant legiones, agros incursabant, bellum quiete, quietem bello in uicem 
eludentes. Ita neque omitti tota res nec perfici poterat; et alia bella aut praesentia 
instabant, ut ab Aequis Volscisque, non diutius quam recens dolor proximae cladis 
transiret quiescentibus, aut mox moturos esse apparebat Sabinos semper infestos 
Etruriamque omnem. Sed Veiens hostis, adsiduus magis quam grauis, contumeliis 
saepius quam periculo animos agitabat, quod nullo tempore neglegi poterat aut auerti 
alio sinebat. Tum Fabia gens senatum adiit. Consul pro gente loquitur: "adsiduo magis 
quam magno praesidio, ut scitis, patres conscripti, bellum Veiens eget. Vos alia bella 
curate, Fabios hostes Veientibus date. Auctores sumus tutam ibi maiestatem Romani 
nominis fore. Nostrum id nobis uelut familiare bellum priuato sumptu gerere in animo 
est; res publica et milite illic et pecunia uacet." Gratiae ingentes actae. Consul e curia 
egressus comitante Fabiorum agmine, qui in uestibulo curiae senatus consultum 
exspectantes steterant, domum redit. lussi armati postero die ad limen consulis adesse; 
domos inde discedunt. 


[49] Manat tota urbe rumor; Fabios ad caelum laudibus ferunt: familiam unam subisse 
ciuitatis onus; Veiens bellum in priuatam curam, in priuata arma uersum. Si sint duae 
roboris eiusdem in urbe gentes, deposcant haec Volscos sibi, illa Aequos: populo 
Romano tranquillam pacem agente omnes finitimos subigi populos posse. Fabii postera 
die arma capiunt; quo iussi erant conueniunt. Consul paludatus egrediens in uestibulo 
gentem omnem suam instructo agmine uidet; acceptus in medium signa ferri iubet. 
Nunquam exercitus neque minor numero neque clarior fama et admiratione hominum 
per urbem incessit. Sex et trecenti milites, omnes patricii, omnes unius gentis, quorum 
neminem ducem sperneres, egregius quibuslibet temporibus senatus, ibant, unius 
familiae uiribus Veienti populo pestem minitantes. Sequebatur turba propria alia 
cognatorum sodaliumque, nihil medium, nec spem nec curam, sed immensa omnia 
uoluentium animo, alia publica sollicitudine excitata, fauore et admiratione stupens. Ire 
fortes, ire felices iubent, inceptis euentus pares reddere; consulatus inde ac triumphos, 
omnia praemia ab se, omnes honores sperare. Praetereuntibus Capitolium arcemque et 
alia templa, quidquid deorum oculis, quidquid animo occurrit, precantur ut illud agmen 
faustum atque felix mittant, sospites breui in patriam ad parentes restituant. In cassum 
missae preces. Infelici uia, dextro iano portae Carmentalis, profecti ad Cremeram flumen 
perueniunt. Is opportunus uisus locus communiendo praesidio. L. Aemilius inde et C. 

Seruilius consules facti. Et donec nihil aliud quam in populationibus res fuit, non ad 
praesidium modo tutandum Fabii satis erant, sed tota regione qua Tuscus ager Romano 
adiacet, sua tuta omnia, infesta hostium, uagantes per utrumque finem, fecere. 
Interuallum deinde haud magnum populationibus fuit, dum et Veientes accito ex Etruria 
exercitu praesidium Cremerae oppugnant, et Romanae legiones ab L. Aemilio consule 
adductae cominus cum Etruscis dimicant acie; quamquam uix dirigendi aciem spatium 
Veientibus fuit; adeo inter primam trepidationem dum post signa ordines introeunt 
subsidiaque locant, inuecta subito ab latere Romana equitum ala non pugnae modo 
incipiendae sed consistendi ademit locum. Ita fusi retro ad saxa Rubra - ibi castra 
habebant - , pacem supplices petunt. Cuius impetratae, ab insita animis leuitate, ante 
deductum Cremera Romanum praesidium paenituit. 


[50] Rursus cum Fabiis erat Veienti populo, sine ullo maioris belli apparatu, certamen; 
nec erant incursiones modo in agros aut subiti impetus in incursantes, sed aliquotiens 
aequo campo conlatisque signis certatum, gensque una populi Romani saepe ex 
opulentissima, ut tum res erant, Etrusca ciuitate uictoriam tulit. Id primo acerbum 
indignumque Veientibus est uisum; inde consilium ex re natum insidiis ferocem hostem 
captandi; gaudere etiam multo successu Fabiis audaciam crescere. Itaque et pecora 
praedantibus aliquotiens, uelut casu incidissent, obuiam acta, et agrestium fuga uasti 
relicti agri, et subsidia armatorum ad arcendas populationes missa saepius simulato 
quam uero pauore refugerunt. lamque Fabii adeo contempserant hostem ut sua inuicta 
arma neque loco neque tempore ullo crederent sustineri posse. Haec spes prouexit ut 
ad conspecta procul a Cremera magno campi interuallo pecora, quamquam rara 
hostium apparebant arma, decurrerent. Et cum improuidi effuso cursu insidias circa 
ipsum iter locatas superassent palatique passim uaga, ut fit pauore iniecto, raperent 
pecora, subito ex insidiis consurgitur; et aduersi et undique hostes erant. Primo clamor 
circumlatus exterruit, dein tela ab omni parte accidebant; coeuntibusque Etruscis, iam 
continenti agmine armatorum saepti, quo magis se hostis inferebat, cogebantur 
breuiore spatio et ipsi orbem colligere, quae res et paucitatem eorum insignem et 
multitudinem Etruscorum, multiplicatis in arto ordinibus, faciebat. Tum omissa pugna, 
quam in omnes partes parem intenderant, in unum locum se omnes inclinant; eo nisi 
corporibus armisque rupere cuneo uiam. Duxit uia in editum leniter collem. Inde primo 
restitere; mox, ut respirandi superior locus spatium dedit recipiendique a pauore tanto 
animum, pepulere etiam subeuntes, uincebatque auxilio loci paucitas, ni iugo 
circummissus Veiens in uerticem collis euasisset. Ita superior rursus hostis factus. Fabii 
caesi ad unum omnes praesidiumque expugnatum. Trecentos sex perisse satis conuenit, 
unum prope puberem aetate relictum, stirpem genti Fabiae dubiisque rebus populi 
Romani saepe domi bellique uel maximum futurum auxilium. 


[51] Cum haec accepta clades est, iam C. Horatius et T. Menenius consules erant. 
Menenius aduersus Tuscos uictoria elatos confestim missus. Tum quoque male 
pugnatum est, et laniculum hostes occupauere; obsessaque urbs foret, super bellum 
annona premente -transierant enim Etrusci Tiberim — , ni Horatius consul ex Volscis 
esset reuocatus. Adeoque id bellum ipsis institit moenibus, ut primo pugnatum ad Spei 
sit aequo Marte, iterum ad portam Collinam. Ibi quamquam paruo momento superior 

Romana res fuit, meliorem tamen militem, recepto pristino animo, in futura proelia id 
certamen fecit. A. Verginius et Sp. Seruilius consules fiunt. Post acceptam proxima pugna 
cladem Veientes abstinuere acie; populationes erant, et uelut ab arce laniculo passim in 
Romanum agrum impetus dabant; non usquam pecora tuta, non agrestes erant. Capti 
deinde eadem arte sunt qua ceperant Fabios. Secuti dedita opera passim ad inlecebras 
propulsa pecora praecipitauere in insidias; quo plures erant, maior caedes fuit. Ex hac 
clade atrox ira maioris cladis causa atque initium fuit. Traiecto enim nocte Tiberi, castra 
Seruili consulis adorti sunt oppugnare. Inde fusi magna caede in laniculum se aegre 
recepere. Confestim consul et ipse transit Tiberim, castra sub laniculo communit. 
Postero die luce orta nonnihil et hesterna felicitate pugnae ferox, magis tamen quod 
inopia frumenti quamuis in praecipitia, dum celeriora essent, agebat consilia, temere 
aduerso laniculo ad castra hostium aciem erexit, foediusque inde pulsus quam pridie 
pepulerat, interuentu collegae ipse exercitusque est seruatus. Inter duas acies Etrusci, 
cum in uicem his atque illis terga darent, occidione occisi. Ita oppressum temeritate felici 
Veiens bellum. 


[52] Vrbi cum pace laxior etiam annona rediit, et aduecto ex Campania frumento, et 
postquam timor sibi cuique futurae inopiae abiit, eo quod abditum fuerat prolato. Ex 
copia deinde otioque lasciuire rursus animi et pristina mala, postquam foris deerant, 
domi quaerere. Tribuni plebem agitare suo ueneno, agraria lege; in resistentes incitare 
patres, nec in uniuersos modo sed in singulos. Q. Considius et T. Genucius, auctores 
agrariae legis, T. Menenio diem dicunt. Inuidiae erat amissum Cremerae praesidium, 
cum haud procul inde statiua consul habuisset; ea oppressit, cum et patres haud minus 
quam pro Coriolano adnisi essent et patris Agrippae fauor hauddum exoleuisset. In 
multa temperarunt tribuni; cum capitis anquisissent, duorum milium aeris damnato 
multam dixerunt. Ea in caput uertit; negant tulisse ignominiam aegritudinemque; inde 
morbo absumptum. Alius deinde reus, Sp. Seruilius, ut consulatu abiit, C. Nautio et P. 
Valerio consulibus, initio statim anni ab L. Caedicio et T. Statio tribunis die dicta, non ut 
Menenius, precibus suis aut patrum sed cum multa fiducia innocentiae gratiaeque 
tribunicios impetus tulit. Et huic proelium cum Tuscis ad laniculum erat crimini. Sed 
feruidi animi uir ut in publico periculo ante, sic tum in suo, non tribunos modo sed 
plebem oratione feroci refutando exprobrandoque T. Meneni damnationem 
mortemque, cuius patris munere restituta quondam plebs eos ipsos quibus tum saeuiret 
magistratus, eas leges haberet, periculum audacia discussit. luuit et Verginius collega 
testis productus, participando laudes; magis tamen Menenianum — adeo mutauerant 
animum -profuit iudicium. 


[53] Certamina domi finita: Veiens bellum exortum, quibus Sabini arma coniunxerant. P. 
Valerius consul accitis Latinorum Hernicorumque auxiliis cum exercitu Veios missus 
castra Sabina, quae pro moenibus sociorum locata erant, confestim adgreditur; 
tantamque trepidationem iniecit ut dum dispersi alii alia manipulatim excurrunt ad 
arcendam hostium uim, ea porta cui signa primum intulerat caperetur. Intra uallum 
deinde caedes magis quam proelium esse. Tumultus e castris et in urbem penetrat; 
tamquam Veiis captis, ita pauidi Veientes ad arma currunt. Pars Sabinis eunt subsidio, 
pars Romanos toto impetu intentos in castra adoriuntur. Paulisper auersi turbatique 

sunt; deinde et ipsi utroque uersis signis resistunt, et eques ab consule immissus Tuscos 
fundit fugatque, eademque hora duo exercitus, duae potentissimae et maxime finitimae 
gentes superatae sunt. Dum haec ad Veios geruntur, Volsci Aequique in Latino agro 
posuerant castra populatique fines erant. Eos per se ipsi Latini adsumptis Hernicis, sine 
Romano aut duce aut auxilio castris exuerunt; ingenti praeda praeter suas reciperatas 
res potiti sunt. Missus tamen ab Roma consul in Volscos C. Nautius; mos, credo, non 
placebat, sine Romano duce exercituque socios propriis uiribus consiliisque bella gerere. 
Nullum genus calamitatis contumeliaeque non editum in Volscos est, nec tamen perpelli 
potuere ut acie dimicarent. 


[54] L. Furius inde et C. Manlius consules. Manlio Veientes prouincia euenit; non tamen 
bellatum; indutiae in annos quadraginta petentibus datae frumento stipendioque 
imperato. Paci externae confestim continuatur discordia domi. Agrariae legis tribuniciis 
stimulis plebs furebat. Consules, nihil Meneni damnatione, nihil periculo deterriti Seruili, 
summa ui resistunt. Abeuntes magistratu Cn. Genucius tribunus plebis arripuit. L. 
Aemilius et Opiter Verginius consulatum ineunt; Vopiscum lulium pro Verginio in 
quibusdam annalibus consulem inuenio. Hoc anno, quoscumque consules habuit, rei ad 
populum Furius et Manlius circumeunt sordidati non plebem magis quam iuniores 
patrum. Suadent monent honoribus et administratione rei publicae abstineant; 
consulares uero fasces, praetextam, curulemque sellam nihil aliud quam pompam 
funeris putent; claris insignibus uelut infulis uelatos ad mortem destinari. Quod si 
consulatus tanta dulcedo sit, iam nunc ita in animum inducant consulatum captum et 
oppressum ab tribunicia potestate esse; consuli, uelut apparitori tribunicio, omnia ad 
nutum imperiumque tribuni agenda esse; si se commouerit, si respexerit patres, si aliud 
quam plebem esse in re publica crediderit, exsilium Cn. Marci, Meneni damnationem et 
mortem sibi proponat ante oculos. His accensi uocibus patres consilia inde non publica 
sed in priuato seductaque a plurium conscientia habuere, ubi cum id modo constaret, 
iure an iniuria, eripiendos esse reos, atrocissima quaeque maxime placebat sententia, 
nec auctor quamuis audaci facinori deerat. Igitur iudicii die, cum plebs in foro erecta 
expectatione staret, mirari primo quod non descenderet tribunus; dein cum iam mora 
suspectior fieret, deterritum a primoribus credere et desertam ac proditam causam 
publicam queri; tandem qui obuersati uestibulo tribuni fuerant nuntiant domi mortuum 
esse inuentum. Quod ubi in totam contionem pertulit rumor, sicut acies funditur duce 
occiso, ita dilapsi passim alii alio. Praecipuus pauor tribunos inuaserat, quam nihil auxilii 
sacratae leges haberent morte collegae monitos. Nec patres satis moderate ferre 
laetitiam, adeoque neminem noxiae paenitebat, ut etiam insontes fecisse uideri uellent, 
palamque ferretur malo domandam tribuniciam potestatem. 


[55] Sub hac pessimi exempli uictoria dilectus edicitur, pauentibusque tribunis sine 
intercessione ulla consules rem peragunt. Tum uero irasci plebs tribunorum magis 
silentio quam consulum imperio, et dicere actum esse de libertate sua; rursus ad antiqua 
reditum; cum Genucio una mortuam ac sepultam tribuniciam potestatem. Aliud 
agendum ac cogitandum quomodo resistatur patribus; id autem unum consilium esse ut 
se ipsa plebs, quando aliud nihil auxilii habeat, defendat. Quattuor et uiginti lictores 
apparere consulibus et eos ipsos plebis homines; nihil contemptius neque infirmius, si 

sint qui contemnant; sibi quemque ea magna atque horrenda facere. His uocibus alii 
alios cum incitassent, ad Voleronem Publilium de plebe hominem quia, quod ordines 
duxisset, negaret se militem fieri debere, lictor missus est a consulibus. Volero appellat 
tribunos. Cum auxilio nemo esset, consules spoliari hominem et uirgas expediri iubent. 
"Prouoco" inquit, "ad populum" Volero, "quoniam tribuni ciuem Romanum in conspectu 
suo uirgis caedi malunt quam ipsi in lecto suo a uobis trucidari." Quo ferocius clamitabat, 
eo infestius circumscindere et spoliare lictor. Tum Volero et praeualens ipse et 
adiuuantibus aduocatis repulso lictore, ubi indignantium pro se acerrimus erat clamor, 
eo se in turbam confertissimam recipit clamitans: "prouoco et fidem plebis imploro. 
Adeste, ciues; adeste, commilitones; nihil est quod expectetis tribunos quibus ipsis 
uestro auxilio opus est." Concitati homines ueluti ad proelium se expediunt, 
apparebatque omne discrimen adesse; nihil cuiquam sanctum, non publici fore, non 
priuati iuris. Huic tantae tempestati cum se consules obtulissent, facile experti sunt 
parum tutam maiestatem sine uiribus esse. Violatis lictoribus, fascibus fractis, e foro in 
curiam compelluntur, incerti quatenus Volero exerceret uictoriam. Conticescente 
deinde tumultu cum in senatum uocari iussissent, queruntur iniurias suas, uim plebis, 
Voleronis audaciam. Multis ferociter dictis sententiis, uicere seniores quibus ira patrum 
aduersus temeritatem plebis certari non placuit. 


[56] Voleronem amplexa fauore plebs proximis comitiis tribunum plebi creat in eum 
annum qui L. Pinarium P. Furium consules habuit. Contraque omnium opinionem, qui 
eum uexandis prioris anni consulibus permissurum tribunatum credebant, post 
publicam causam priuato dolore habito, ne uerbo quidem uiolatis consulibus, 
rogationem tulit ad populum ut plebeii magistratus tributis comitiis fierent. Haud parua 
res sub titulo prima specie minime atroci ferebatur, sed quae patriciis omnem 
potestatem per clientium suffragia creandi quos uellent tribunos auferret. Huic actioni 
gratissimae plebi cum summa ui resisterent patres, nec quae una uis ad resistendum 
erat, ut intercederet aliquis ex collegio, auctoritate aut consulum aut principum adduci 
posset, res tamen suo ipsa molimine grauis certaminibus in annum extrahitur. Plebs 
Voleronem tribunum reficit: patres, ad ultimum dimicationis rati rem uenturam, Ap. 
Claudium Appi filium, iam inde a paternis certaminibus inuisum infestumque plebi, 
consulem faciunt. Collega ei T. Quinctius datur. Principio statim anni nihil prius quam de 
lege agebatur. Sed ut inuentor legis Volero, sic Laetorius, collega eius, auctor cum 
recentior tum acrior erat. Ferocem faciebat belli gloria ingens, quod aetatis eius haud 
quisquam manu promptior erat. Is, cum Volero nihil praeterquam de lege loqueretur, 
insectatione abstinens consulum, ipse incusationem Appi familiaeque superbissimae ac 
crudelissimae in plebem Romanam exorsus, cum a patribus non consulem, sed 
carnificem ad uexandam et lacerandam plebem creatum esse contenderet, rudis in 
militari homine lingua non suppetebat libertati animoque. Itaque deficiente oratione, 
"quando quidem non facile loquor" inquit, "Quirites, quam quod locutus sum praesto, 
crastino die adeste; ego hic aut in conspectu uestro moriar aut perferam legem". 
Occupant tribuni templum postero die; consules nobilitasque ad impediendam legem in 
contione consistunt. Summoueri Laetorius iubet, praeterquam qui suffragium ineant. 
Adulescentes nobiles stabant nihil cedentes uiatori. Tum ex his prendi quosdam 

Laetorius iubet. Consul Appius negare ius esse tribuno in quemquam nisi in plebeium; 
non enim populi sed plebis eum magistratum esse; nec illam ipsam submouere pro 
imperio posse more maiorum, quia ita dicatur: "si uobis uidetur, discedite, Quirites." 
Facile contemptim de iure disserendo perturbare Laetorium poterat. Ardens igitur ira 
tribunus uiatorem mittit ad consulem, consul lictorem ad tribunum, priuatum esse 
clamitans, sine imperio, sine magistratu; uiolatusque esset tribunus, ni et contio omnis 
atrox coorta pro tribuno in consulem esset, et concursus hominum in forum ex tota urbe 
concitatae multitudinis fieret. Sustinebat tamen Appius pertinacia tantam tempestatem, 
certatumque haud incruento proelio foret, ni Quinctius, consul alter, consularibus 
negotio dato ut collegam ui, si aliter non possent, de foro abducerent, ipse nunc plebem 
saeuientem precibus lenisset, nunc orasset tribunos ut concilium dimitterent; darent 
irae spatium; non uim suam illis tempus adempturum, sed consilium uiribus additurum; 
et patres in populi et consulem in patrum fore potestate. 


[57] Aegre sedata ab Quinctio plebs, multo aegrius consul alter a patribus. Dimisso 
tandem concilio plebis senatum consules habent. Vbi cum timor atque ira in uicem 
sententias uariassent, quo magis spatio interposito ab impetu ad consultandum 
auocabantur, eo plus abhorrebant a certatione animi, adeo ut Quinctio gratias agerent 
quod eius opera mitigata discordia esset. Ab Appio petitur ut tantam consularem 
maiestatem esse uellet quanta esse in concordi ciuitate posset; dum tribunique et 
consules ad se quisque omnia trahant, nihil relictum esse uirium in medio; distractam 
laceratamque rem publicam; magis quorum in manu sit quam ut incolumis sit quaeri. 
Appius contra testari deos atque homines rem publicam prodi per metum ac deseri; non 
consulem senatui sed senatum consuli deesse; grauiores accipi leges quam in Sacro 
monte acceptae sint. Victus tamen patrum consensu quieuit; lex silentio perfertur. 


[58] Tum primum tributis comitiis creati tribuni sunt. Numero etiam additos tres, 
perinde ac duo antea fuerint, Piso auctor est. Nominat quoque tribunos, Cn. Siccium, L. 
Numitorium, M. Duillium, Sp. Icilium, L. Maecilium. Volscum Aequicumque inter 
seditionem Romanam est bellum coortum. Vastauerant agros ut si qua secessio plebis 
fieret ad se receptum haberet; compositis deinde rebus castra retro mouere. Ap. 
Claudius in Volscos missus, Quinctio Aequi prouincia euenit. Eadem in militia saeuitia 
Appi quae domi esse, liberior quod sine tribuniciis uinculis erat. Odisse plebem plus 
quam paterno odio: se uictum ab ea; se unico consule electo aduersus tribuniciam 
potestatem perlatam legem esse, quam minore conatu, nequaquam tanta patrum spe, 
priores impedierint consules. Haec ira indignatioque ferocem animum ad uexandum 
saeuo imperio exercitum stimulabat. Nec ulla ui domari poterat; tantum certamen 
animis imbiberant. Segniter, otiose, neglegenter, contumaciter omnia agere; nec pudor 
nec metus coercebat. Si citius agi uellet agmen, tardius sedulo incedere; si adhortator 
operis adesset, omnes sua sponte motam remittere industriam; praesenti uoltus 
demittere, tacite praetereuntem exsecrari, ut inuictus ille odio plebeio animus interdum 
moueretur. Omni nequiquam acerbitate prompta, nihil iam cum militibus agere; a 
centurionibus corruptum exercitum dicere; tribunos plebei cauillans interdum et 
Volerones uocare. 


69 


[59] Nihil eorum Volsci nesciebant, instabantque eo magis, sperantes idem certamen 
animorum aduersus Appium habiturum exercitum Romanum quod aduersus Fabium 
consulem habuisset. Ceterum multo Appio quam Fabio uiolentior fuit; non enim uincere 
tantum noluit, ut Fabianus exercitus, sed uinci uoluit. Productus in aciem turpi fuga petit 
castra, nec ante restitit quam signa inferentem Volscum munimentis uidit foedamque 
extremi agminis caedem. Tum expressa uis ad pugnandum, ut uictor iam a uallo 
submoueretur hostis, satis tamen appareret capi tantum castra militem Romanum 
noluisse, alioqui gaudere sua clade atque ignominia. Quibus nihil infractus ferox Appi 
animus cum insuper saeuire uellet contionemque aduocaret, concurrunt ad eum legati 
tribunique, monentes ne utique experiri uellet imperium, cuius uis omnis in consensu 
oboedientium esset; negare uolgo milites se ad contionem ituros passimque exaudiri 
uoces postulantium ut castra ex Volsco agro moueantur; hostem uictorem paulo ante 
prope in portis ac uallo fuisse, ingentisque mali non suspicionem modo sed apertam 
speciem obuersari ante oculos. Victus tandem, quando quidem nihil praeter tempus 
noxae lucrarentur, remissa contione iter in insequentem diem pronuntiari cum iussisset, 
prima luce classico signum profectionis dedit. Cum maxime agmen e castris explicaretur, 
Volsci, ut eodem signo excitati, nouissimos adoriuntur. A quibus perlatus ad primos 
tumultus eo pauore signaque et ordines turbauit ut neque imperia exaudiri neque instrui 
acies posset. Nemo ullius nisi fugae memor. Ita effuso agmine per stragem corporum 
armorumque euasere ut prius hostis desisteret sequi quam Romanus fugere. Tandem 
conlectis ex dissipato cursu militibus consul, cum reuocando nequiquam suos 
persecutus esset, in pacato agro castra posuit; aduocataque contione inuectus haud 
falso in proditorem exercitum militaris disciplinae, desertorem signorum, ubi signa, ubi 
arma essent singulos rogitans, inermes milites, signo amisso signiferos, ad hoc 
centuriones duplicariosque qui reliquerant ordines, uirgis caesos securi percussit: cetera 
multitudo sorte decimus quisque ad supplicium lecti. 


[60] Contra ea in Aequis inter consulem ac milites comitate ac beneficiis certatum est. 
Et natura Quinctius erat lenior, et saeuitia infelix collegae quo is magis gauderet ingenio 
suo effecerat. Huic tantae concordiae ducis exercitusque non ausi offerre se Aequi, 
uagari populabundum hostem per agros passi; nec ullo ante bello latius inde acta est 
praeda. Ea omnis militi data est. Addebantur et laudes, quibus haud minus quam 
praemio gaudent militum animi. Cum duci, tum propter ducem patribus quoque 
placatior exercitus rediit, sibi parentem, alteri exercitui dominum datum ab senatu 
memorans. Varia fortuna belli, atroci discordia domi forique annum exactum insignem 
maxime comitia tributa efficiunt, res maior uictoria suscepti certaminis quam usu. Plus 
enim dignitatis comitiis ipsis detractum est patres ex concilio submouendo, quam uirium 
aut plebi additum est aut demptum patribus. 


[61] Turbulentior inde annus excepit L. Valerio T. Aemilio consulibus, cum propter 
certamina ordinum de lege agraria tum propter iudicium Ap. Claudi, cui acerrimo 
aduersario legis causamque possessorum publici agri tamquam tertio consuli sustinenti 
M. Duillius et Cn. Siccius diem dixere. Nunquam ante tam inuisus plebi reus ad iudicium 
uocatus populi est, plenus suarum, plenus paternarum irarum. Patres quoque non 
temere pro ullo aeque adnisi sunt: propugnatorem senatus maiestatisque uindicem 

suae, ad omnes tribunicios plebeiosque oppositum tumultus, modum dumtaxat in 
certamine egressum, iratae obici plebi. Vnus e patribus ipse Ap. Claudius et tribunos et 
plebem et suum iudicium pro nihilo habebat. Illum non minae plebis, non senatus preces 
perpellere unquam potuere, non modo ut uestem mutaret aut supplex prensaret 
homines, sed ne ut ex consueta quidem asperitate orationis, cum ad populum agenda 
causa esset, aliquid leniret atque submitteret. Idem habitus oris, eadem contumacia in 
uoltu, idem in oratione spiritus erat, adeo ut magna pars plebis Appium non minus reum 
timeret quam consulem timuerat. Semel causam dixit, quo semper agere omnia solitus 
erat, accusatorio spiritu, adeoque constantia sua et tribunos obstupefecit et plebem ut 
diem ipsi sua uoluntate prodicerent, trahi deinde rem sinerent. Haud ita multum interim 
temporis fuit; ante tamen quam prodicta dies ueniret, morbo moritur. Cuius 
laudationem cum tribunus plebis impedire conaretur, plebs fraudari sollemni honore 
supremum diem tanti uiri noluit, et laudationem tam aequis auribus mortui audiuit 
quam uiui accusationem audierat et exsequias frequens celebrauit. 


[62] Eodem anno Valerius consul cum exercitu in Aequos profectus, cum hostem ad 
proelium elicere non posset, castra oppugnare est adortus. Prohibuit foeda tempestas 
cum grandine ac tonitribus caelo deiecta. Admirationem deinde auxit signo receptui 
dato adeo tranquilla serenitas reddita ut uelut numine aliquo defensa castra oppugnare 
iterum religio fuerit. Omnis ira belli ad populationem agri uertit. Alter consul Aemilius in 
Sabinis bellum gessit. Et ibi, quia hostis moenibus se tenebat, uastati agri sunt. Incendiis 
deinde non uillarum modo sed etiam uicorum quibus frequenter habitabatur Sabini 
exciti cum praedatoribus occurrissent, ancipiti proelio digressi postero die rettulere 
castra in tutiora loca. Id satis consuli uisum cur pro uicto relinqueret hostem, integro 
inde decedens bello. 


[63] Inter haec bella manente discordia domi, consules T. Numicius Priscus A. Verginius 
facti. Non ultra uidebatur latura plebes dilationem agrariae legis, ultimaque uis 
parabatur, cum Volscos adesse fumo ex incendiis uillarum fugaque agrestium cognitum 
est. Ea res maturam iam seditionem ac prope erumpentem repressit. Consules coacti 
extemplo ab senatu ad bellum educta ex urbe iuuentute tranquilliorem ceteram plebem 
fecerunt. Et hostes quidem nihil aliud quam perfusis uano timore Romanis citato agmine 
abeunt: Numicius Antium aduersus Volscos, Verginius contra Aequos profectus. Ibi ex 
insidiis prope magna accepta clade uirtus militum rem prolapsam neglegentia consulis 
restituit. Melius in Volscis imperatum est; fusi primo proelio hostes fugaque in urbem 
Antium, ut tum res erant opulentissimam, acti. Quam consul oppugnare non ausus 
Caenonem, aliud oppidum nequaquam tam opulentum, ab Antiatibus cepit. Dum Aequi 
Volscique Romanos exercitus tenent, Sabini usque ad portas urbis populantes incessere. 
Deinde ipsi paucis post diebus ab duobus exercitibus, utroque per iram consule ingresso 
in fines, plus cladium quam intulerant acceperunt. 


[64] Extremo anno pacis aliquid fuit, sed, ut semper alias, sollicitae certamine patrum et 
plebis. Irata plebs interesse consularibus comitiis noluit; per patres clientesque patrum 
consules creati T. Quinctius Q. Seruilius. Similem annum priori habent, seditiosa initia, 
bello deinde externo tranquilla. Sabini Crustuminos campos citato agmine transgressi 

cum caedes et incendia circum Anienem flumen fecissent, a porta prope Collina 
moenibusque pulsi ingentes tamen praedas hominum pecorumque egere. Quos 
Seruilius consul infesto exercitu insecutus ipsum quidem agmen adipisci aequis locis non 
potuit, populationem adeo effuse fecit, ut nihil bello intactum relinquerent multiplicique 
capta praeda rediret. Et in Volscis res publica egregie gesta cum ducis tum militum opera. 
Primum aequo campo signis conlatis pugnatum, ingenti caede utrimque, plurimo 
sanguine; et Romani, quia paucitas damno sentiendo propior erat, gradum rettulissent, 
ni salubri mendacio consul fugere hostes ab cornu altero clamitans concitasset aciem. 
Impetu facto dum se putant uincere uicere. Consul metuens ne nimis instando 
renouaret certamen, signum receptui dedit. Intercessere pauci dies, uelut tacitis indutiis 
utrimque quiete sumpta, per quos ingens uis hominum ex omnibus Volscis Aequisque 
populis in castra uenit, haud dubitans si senserint Romanos nocte abituros. Itaque tertia 
fere uigilia ad castra oppugnanda ueniunt. Quinctius sedato tumultu quem terror 
subitus exciuerat, cum manere in tentoriis quietum militem iussisset, Hernicorum 
cohortem in stationem educit, cornicines tubicinesque in equos impositos canere ante 
uallum iubet sollicitumque hostem ad lucem tenere. Reliquum noctis adeo tranquilla 
omnia in castris fuere ut somni quoque Romanis copia esset. Volscos species armatorum 
peditum, quos et plures esse et Romanos putabant, fremitus hinnitusque equorum, qui 
et insueto sedente equite et insuper aures agitante sonitu saeuiebant, intentos uelut ad 
impetum hostium tenuit. 


[65] Vbi inluxit, Romanus integer satiatusque somno productus in aciem fessum stando 
et uigiliis Volscum primo impetu perculit; quamquam cessere magis quam pulsi hostes 
sunt, quia ab tergo erant cliui in quos post principia integris ordinibus tutus receptus fuit. 
Consul ubi ad iniquum locum uentum est, sistit aciem. Miles aegre teneri, clamare et 
poscere ut perculsis instare liceat. Ferocius agunt equites; circumfusi duci uociferantur 
se ante signa ituros. Dum cunctatur consul uirtute militum fretus, loco parum fidens, 
conclamant se ituros clamoremque res est secuta. Fixis in terram pilis quo leuiores ardua 
euaderent, cursu subeunt. Volscus effusis ad primum impetum missilibus telis, saxa 
obiacentia pedibus ingerit in subeuntes, turbatosque ictibus crebris urget ex superiore 
loco. Sic prope oneratum est sinistrum Romanis cornu, ni referentibus iam gradum 
consul increpando simul temeritatem, simul ignauiam, pudore metum excussisset. 
Restitere primo obstinatis animis; deinde, ut obtinentes locum uim pro ui referebant, 
audent ultro gradum inferre et clamore renouato commouent aciem; tum rursus impetu 
capto enituntur atque exsuperant iniquitatem loci. lam prope erat ut in summum cliui 
iugum euaderent cum terga hostes dedere, effusoque cursu paene agmine uno 
fugientes sequentesque castris incidere. In eo pauore castra capiuntur: qui Volscorum 
effugere potuerunt, Antium petunt. Antium et Romanus exercitus ductus. Paucos 
circumsessum dies deditur, nulla oppugnantium noua ui, sed quod iam inde ab infelici 
pugna castrisque amissis ceciderant animi. 


Liber IIl. Antio capto, T. Aemilius 

[1] Antio capto, T. Aemilius et Q. Fabius consules fiunt. Hic erat Fabius qui unus 
exstinctae ad Cremeram genti superfuerat. lam priore consulatu Aemilius dandi agri 
plebi fuerat auctor; itaque secundo quoque consulatu eius et agrarii se in spem legis 
erexerant, et tribuni, rem contra consules saepe temptatam adiutore utique consule 
obtineri posse rati, suscipiunt, et consul manebat in sententia sua. Possessores et magna 
pars patrum, tribuniciis se iactare actionibus principem ciuitatis et largiendo de alieno 
popularem fieri querentes, totius inuidiam rei a tribunis in consulem auerterant. Atrox 
certamen aderat, ni Fabius consilio neutri parti acerbo rem expedisset: T. Quincti ductu 
et auspicio agri captum priore anno aliquantum a Volscis esse; Antium, opportunam et 
maritimam urbem, coloniam deduci posse; ita sine querellis possessorum plebem in 
agros ituram, ciuitatem in concordia fore. Haec sententia accepta est. Triumuiros agro 
dando creat T. Quinctium A. Verginium P. Furium; iussi nomina dare qui agrum accipere 
uellent. Fecit statim, ut fit, fastidium copia adeoque pauci nomina dedere ut ad 
explendum numerum coloni Volsci adderentur; cetera multitudo poscere Romae agrum 
malle quam alibi accipere. Aequi a Q. Fabio—is eo cum exercitu uenerat— pacem petiere, 
inritamque eam ipsi subita incursione in agrum Latinum fecere. 


[2] Q. Seruilius insequenti anno—is enim cum Sp. Postumio consul fuit—in Aequos 
missus in Latino agro statiua habuit. Quies necessaria morbo implicitum exercitum 
tenuit. Extractum in tertium annum bellum est Q. Fabio et T. Quinctio consulibus. Fabio 
extra ordinem, quia is uictor pacem Aequis dederat, ea prouincia data. Qui haud dubia 
spe profectus famam nominis sui pacaturam Aequos, legatos in concilium gentis missos 
nuntiare iussit Q. Fabium consulem dicere se ex Aequis pacem Romam tulisse, ab Roma 
Aequis bellum adferre eadem dextera armata quam pacatam illis antea dederat. 
Quorum id perfidia et periurio fiat, deos nunc testes esse, mox fore ultores. Se tamen, 
utcumque sit, etiam nunc paenitere sua sponte Aequos quam pati hostilia malle. Si 
paeniteat, tutum receptum ad expertam clementiam fore: sin periurio gaudeant, dis 
magis iratis quam hostibus gesturos bellum. Haec dicta adeo nihil mouerunt quemquam 
ut legati prope uiolati sint exercitusque in Algidum aduersus Romanos missus. Quae ubi 
Romam sunt nuntiata, indignitas rei magis quam periculum consulem alterum ab urbe 
exciuit. Ita duo consulares exercitus ad hostem accessere acie instructa ut confestim 
dimicarent. Sed cum forte haud multum diei superesset, unus ab statione hostium 
exclamat: 'Ostentare hoc est, Romani, non gerere bellum. In noctem imminentem aciem 
instruitis; longiore luce ad id certamen quod instat nobis opus est. Crastino die oriente 
sole redite in aciem; erit copia pugnandi; ne timete.' His uocibus inritatus miles in diem 
posterum in castra reducitur, longam uenire noctem ratus quae moram certamini 
faceret. Tum quidem corpora cibo somnoque curant; ubi inluxit postero die, prior 
aliquanto constitit Romana acies; tandem et Aequi processere. Proelium fuit utrimque 
uehemens, quod et Romanus ira odioque pugnabat et Aequos conscientia contracti 
culpa periculi et desperatio futurae sibi postea fidei ultima audere et experiri cogebat. 
Non tamen sustinuere aciem Romanam Aequi; pulsique cum in fines suos se recepissent, 
nihilo inclinatioribus ad pacem animis ferox multitudo increpare duces quod in aciem, 
qua pugnandi arte Romanus excellat, commissa res sit; Aequos populationibus 

incursionibusque meliores esse et multas passim manus quam magnam molem unius 
exercitus rectius bella gerere. 


[3] Relicto itaque castris praesidio egressi tanto cum tumultu inuasere fines Romanos, 
ut ad urbem quoque terrorem pertulerint. Necopinata etiam res plus trepidationis fecit, 
quod nihil minus quam ne uictus ac prope in castris obsessus hostis memor populationis 
esset timeri poterat; agrestesque pauidi incidentes portis non populationem nec 
praedonum paruas manus, sed omnia uano augentes timore exercitus et legiones 
adesse hostium et infesto agmine ruere ad urbem clamabant. Ab his proximi audita 
incerta eoque uaniora ferre ad alios. Cursus clamorque uocantium ad arma haud 
multum a pauore captae urbis abesse. Forte ab Algido Quinctius consul redierat Romam. 
Id remedium timori fuit; tumultuque sedato uictos timeri increpans hostes, praesidia 
portis imposuit. Vocato dein senatu cum ex auctoritate patrum iustitio indicto profectus 
ad tutandos fines esset Q. Seruilio praefecto urbis relicto, hostem in agris non inuenit. 
Ab altero consule res gesta egregie est; qui, qua uenturum hostem sciebat, grauem 
praeda eoque impeditiore agmine incedentem adgressus, funestam populationem fecit. 
Pauci hostium euasere ex insidiis, praeda omnis recepta est. Sic finem iustitio, quod 
quadriduum fuit, reditus Quincti consulis in urbem fecit. Census deinde actus et 
conditum ab Quinctio lustrum. Censa ciuium capita centum quattuor milia septingenta 
quattuordecim dicuntur praeter orbos orbasque. In Aequis nihil deinde memorabile 
actum; in oppida sua se recepere, uri sua popularique passi. Consul cum aliquotiens per 
omnem hostium agrum infesto agmine populabundus isset, cum ingenti laude 
praedaque Romam rediit. 


[4] Consules inde A. Postumius Albus Sp. Furius Fusus. Furios Fusios scripsere quidam; 
id admoneo, ne quis immutationem uirorum ipsorum esse quae nominum est putet. 
Haud dubium erat quin cum Aequis alter consulum bellum gereret. Itaque Aequi ab 
Ecetranis Volscis praesidium petiere; quo cupide oblato—adeo ciuitates hae perpetuo 
in Romanos odio certauere—bellum summa ui parabatur. Sentiunt Hernici et praedicunt 
Romanis Ecetranum ad Aequos descisse. Suspecta et colonia Antium fuit, quod magna 
uis hominum inde, cum oppidum captum esset, confugisset ad Aequos; isque miles per 
bellum Aequicum uel acerrimus fuit; compulsis deinde in oppida Aequis, ea multitudo 
dilapsa cum Antium redisset, sua sponte iam infidos colonos Romanis abalienauit. 
Necdum matura re cum defectionem parari delatum ad senatum esset, datum negotium 
est consulibus ut principibus coloniae Romam excitis quaererent quid rei esset. Qui cum 
haud grauate uenissent, introducti a consulibus ad senatum ita responderunt ad 
interrogata ut magis suspecti quam uenerant dimitterentur. Bellum inde haud dubium 
haberi. Sp. Furius consulum alter cui ea prouincia euenerat profectus in Aequos, 
Hernicorum in agro populabundum hostem inuenit, ignarusque multitudinis, quia 
nusquam uniuersa conspecta fuerat, imparem copiis exercitum temere pugnae 
commisit. Primo concursu pulsus se intra castra recepit. Neque is finis periculi fuit; 
namque et proxima nocte et postero die tanta ui castra sunt circumsessa atque 
oppugnata ut ne nuntius quidem inde mitti Romam posset. Hernici et male pugnatum 
et consulem exercitumque obsideri nuntiauerunt, tantumque terrorem incussere 
patribus ut, quae forma senatus consulti ultimae semper necessitatis habita est, 

Postumio, alteri consulum, negotium daretur uideret ne quid res publica detrimenti 
caperet. Ipsum consulem Romae manere ad conscribendos omnes qui arma ferre 
possent optimum uisum est: pro consule T. Quinctium subsidio castris cum sociali 
exercitu mitti; ad eum explendum Latini Hernicique et colonia Antium dare Quinctio 
subitarios milites—ita tum repentina auxilia appellabant—iussi. 


[5] Multi per eos dies motus multique impetus hinc atque illinc facti, quia superante 
multitudine hostes carpere multifariam uires Romanas, ut non suffecturas ad omnia, 
adgressi sunt; simul castra oppugnabantur, simul pars exercitus ad populandum agrum 
Romanum missa urbemque ipsam, si qua fortuna daret, temptandam. L. Valerius ad 
praesidium urbis relictus, consul Postumius ad arcendas populationes finium missus. 
Nihil remissum ab ulla parte curae aut laboris; uigiliae in urbe, stationes ante portas 
praesidiaque in muris disposita, et, quod necesse erat in tanto tumultu, iustitium per 
aliquot dies seruatum. Interim in castris Furius consul, cum primo quietus obsidionem 
passus esset, in incautum hostem decumana porta erupit et, cum persequi posset, metu 
substitit ne qua ex parte altera in castra uis fieret. Furium legatum—frater idem consulis 
erat—longius extulit cursus; nec suos ille redeuntes persequendi studio neque hostium 
ab tergo incursum uidit. Ita exclusus multis saepe frustra conatibus captis ut uiam sibi 
ad castra faceret, acriter dimicans cecidit. Et consul nuntio circumuenti fratris conuersus 
ad pugnam, dum se temere magis quam satis caute in mediam dimicationem infert, 
uolnere accepto aegre ab circumstantibus ereptus et suorum animos turbauit et 
ferociores hostes fecit; qui caede legati et consulis uolnere accensi nulla deinde ui 
sustineri potuere, ut compulsi in castra Romani rursus obsiderentur nec spe nec uiribus 
pares; uenissetque in periculum summa rerum, ni T. Quinctius peregrinis copiis, "cum 
Latino Hernicoque exercitu, subuenisset. Is intentos in castra Romana Aequos legatique 
caput ferociter ostentantes ab tergo adortus simul ad signum ab se procul editum ex 
castris eruptione facta, magnam uim hostium circumuenit. Minor caedis, fuga effusior 
Aequorum in agro fuit Romano, in quos palatos praedam agentes Postumius aliquot locis, 
quibus opportuna imposuerat praesidia, impetum dedit. Hi uagi dissipato agmine 
fugientes in Quinctium uictorem cum saucio consule reuertentem incidere; tum 
consularis exercitus egregia pugna consulis uolnus, legati et cohortium ultus est caedem. 
Magnae clades ultro citroque illis diebus et inlatae et acceptae. Difficile ad fidem est in 
tam antiqua re quot pugnauerint ceciderintue exacto adfirmare numero; audet tamen 
Antias Valerius concipere summas: Romanos cecidisse in Hernico agro quinque milia 
octingentos: ex praedatoribus Aequorum qui populabundi in finibus Romanis 
uagabantur ab A. Postumio consule duo milia et quadringentos caesos: ceteram 
multitudinem praedam agentem quae inciderit in Quinctium nequaquam pari 
defunctam esse caede: interfecta inde quattuor milia et, exsequendo subtiliter 
numerum, ducentos ait et triginta. Vt Romam reditum est et iustitium remissum, caelum 
uisum est ardere plurimo igni, portentaque alia aut obuersata oculis aut uanas exterritis 
ostentauere species. His auertendis terroribus in triduum feriae indictae, per quas 
omnia delubra pacem deum exposcentium uirorum mulierumque turba implebantur. 
Cohortes inde Latinae Hernicaeque ab senatu gratiis ob impigram militiam actis 

remissae domos. Antiates mille milites, quia serum auxilium post proelium uenerant, 
prope cum ignominia dimissi. 


[6] Comitia inde habita; creati consules L. Aebutius P. Seruilius. Kalendis Sextilibus, ut 
tunc principium anni agebatur, consulatum ineunt. Graue tempus et forte annus 
pestilens erat urbi agrisque, nec hominibus magis quam pecori, et auxere uim morbi 
terrore populationis pecoribus agrestibusque in urbem acceptis. Ea conluuio mixtorum 
omnis generis animantium et odore insolito urbanos et agrestem confertum in arta tecta 
aestu ac uigiliis angebat, ministeriaque in uicem ac contagio ipsa uolgabant morbos. Vix 
instantes sustinentibus clades repente legati Hernici nuntiant in agro suo Aequos 
Volscosque coniunctis copiis castra posuisse, inde exercitu ingenti fines suos depopulari. 
Praeterquam quod infrequens senatus indicio erat sociis adflictam ciuitatem pestilentia 
esse, maestum etiam responsum tulere, ut per se ipsi Hernici cum Latinis res suas 
tutarentur; urbem Romanam subita deum ira morbo populari; si qua eius mali quies 
ueniat, ut anno ante, ut semper alias, sociis opem laturos. Discessere socii, pro tristi 
nuntio tristiorem domum referentes, quippe quibus per se sustinendum bellum erat 
quod uix Romanis fulti uiribus sustinuissent. Non diutius se in Hernico hostis continuit; 
pergit inde infestus in agros Romanos, etiam sine belli iniuria uastatos. Vbi cum obuius 
nemo ne inermis quidem fieret, perque omnia non praesidiis modo deserta sed etiam 
cultu agresti transirent, peruenere ad tertium lapidem Gabina uia. Mortuus Aebutius 
erat Romanus consul; collega eius Seruilius exigua in spe trahebat animam; adfecti 
plerique principum, patrum maior pars, militaris fere aetas omnis, ut non modo ad 
expeditiones quas in tanto tumultu res poscebat, sed uix ad quietas stationes uiribus 
sufficerent. Munus uigiliarum senatores, qui per aetatem ac ualetudinem poterant, per 
se ipsi obibant; circumitio ac cura aedilium plebi erat; ad eos summa rerum ac maiestas 
consularis imperii uenerat. 


[7] Deserta omnia, sine capite, sine uiribus, di praesides ac fortuna urbis tutata est, quae 
Volscis Aequisque praedonum potius mentem quam hostium dedit. Adeo enim nullam 
spem non potiundi modo sed ne adeundi quidem Romana moenia animus eorum cepit 
tectaque procul uisa atque imminentes tumuli auertere mentes eorum, ut totis passim 
castris fremitu orto quid in uasto ac deserto agro inter tabem pecorum hominumque 
desides sine praeda tempus tererent, cum integra loca, Tusculanum agrum opimum 
copiis, petere possent, signa repente conuellerent transuersisque itineribus per 
Labicanos agros in Tusculanos colles transirent. Eo uis omnis tempestasque belli 
conuersa est. Interim Hernici Latinique pudore etiam, non misericordia solum, moti si 
nec obstitissent communibus hostibus infesto agmine Romanam urbem petentibus nec 
opem ullam obsessis sociis ferrent, coniuncto exercitu Romam pergunt. Vbi cum hostes 
non inuenissent, secuti famam ac uestigia obuii fiunt descendentibus ab Tusculana in 
Albanam uallem. Ibi haudquaquam aequo proelio pugnatum est, fidesque sua sociis 
parum felix in praesentia fuit. Haud minor Romae fit morbo strages quam quanta ferro 
sociorum facta erat. Consul qui unus supererat moritur; mortui et alii clari uiri, M. 
Valerius, T. Verginius Rutulus augures, Ser. Sulpicius curio maximus; et per ignota capita 
late uagata est uis morbi, inopsque senatus auxilii humani ad deos populum ac uota 
uertit. lussi cum coniugibus ac liberis supplicatum ire pacemque exposcere deum, ad id 

quod sua quemque mala cogebant auctoritate publica euocati omnia delubra implent. 
Stratae passim matres, crinibus templa uerrentes, ueniam irarum caelestium finemque 
pesti exposcunt. 


[8] Inde paulatim, seu pace deum impetrata seu grauiore tempore anni iam circumacto, 
defuncta morbis corpora salubriora esse incipere, uersisque animis iam ad publicam 
curam, cum aliquot interregna exissent, P. Valerius Publicola tertio die quam 
interregnum inierat consules creat L. Lucretium Tricipitinum et T. Veturium Geminum, 
siue ille Vetusius fuit. Ante diem tertium idus Sextiles consulatum ineunt, iam satis ualida 
ciuitate ut non solum arcere bellum sed ultro etiam inferre posset. Igitur nuntiantibus 
Hernicis in fines suos transcendisse hostes impigre promissum auxilium. Duo consulares 
exercitus scripti. Veturius missus in Volscos ad bellum ultro inferendum: Tricipitinus 
populationibus arcendis sociorum agro oppositus non ultra quam in Hernicos procedit. 
Veturius primo proelio hostes fundit fugatque: Lucretium dum in Hernicis sedet 
praedonum agmen fefellit supra montes Praenestinos ductum, inde demissum in 
campos. Vastauere agros Praenestinum Gabinumque; ex Gabino in Tusculanos flexere 
colles. Vrbi quoque Romae ingens praebitus terror, magis in re subita quam quod ad 
arcendam uim parum uirium esset. Q. Fabius praeerat urbi; is armata iuuentute 
dispositisque praesidiis tuta omnia ac tranquilla fecit. Itaque hostes praeda ex proximis 
locis rapta adpropinquare urbi non ausi, cum circumacto agmine redirent quanto longius 
ab urbe hostium abscederent eo solutiore cura, in Lucretium incidunt consulem iam ante 
exploratis itineribus suis instructum et ad certamen intentum. Igitur praeparatis animis 
repentino pauore perculsos adorti aliquanto pauciores multitudinem ingentem fundunt 
fugantque et compulsos in cauas ualles, cum exitus haud in facili essent, circrumueniunt. 
Ibi Volscum nomen prope deletum est. Tredecim milia quadringentos septuaginta 
cecidisse in acie ac fuga, mille septingentos quinquaginta uiuos captos, signa uiginti 
septem militaria relata in quibusdam annalibus inuenio, ubi etsi adiectum aliquid 
numero sit, magna certe caedes fuit. Victor consul ingenti praeda potitus eodem in 
statiua rediit. Tum consules castra coniungunt, et Volsci Aequique adflictas uires suas in 
unum contulere. Tertia illa pugna eo anno fuit. Eadem fortuna uictoriam dedit; fusis 
hostibus etiam castra capta. 


[9] Sic res Romana in antiquum statum rediit, secundaeque belli res extemplo urbanos 
motus excitauerunt. C. Terentilius Harsa tribunus plebis eo anno fuit. Is consulibus 
absentibus ratus locum tribuniciis actionibus datum, per aliquot dies patrum superbiam 
ad plebem criminatus, maxime in consulare imperium tamquam nimium nec tolerabile 
liberae ciuitati inuehebatur: nomine enim tantum minus inuidiosum, re ipsa prope 
atrocius quam regium esse; quippe duos pro uno dominos acceptos, immoderata, 
infinita potestate, qui soluti atque effrenati ipsi omnes metus legum omniaque supplicia 
uerterent in plebem. Quae ne aeterna illis licentia sit, legem se promulgaturum ut 
quinque uiri creentur legibus de imperio consulari scribendis; quod populus in se ius 
dederit, eo consulem usurum, non ipsos libidinem ac licentiam suam pro lege habituros. 
Qua promulgata lege cum timerent patres ne absentibus consulibus iugum acciperent, 
senatus a praefecto urbis Q. Fabio uocatur, qui adeo atrociter in rogationem latoremque 
ipsum est inuectus ut nihil, si ambo consules infesti circumstarent tribunum, relictum 

minarum atque terroris sit: insidiatum eum et tempore capto adortum rem publicam. Si 
quem similem eius priore anno inter morbum bellumque irati di tribunum dedissent, 
non potuisse sisti. Mortuis duobus consulibus, iacente aegra ciuitate, in conluuione 
omnium rerum, ad tollendum rei publicae consulare imperium laturum leges fuisse, 
ducem Volscis Aequisque ad oppugnandam urbem futurum. Quid tandem? Illi non licere, 
si quid consules superbe in aliquem ciuium aut crudeliter fecerint, diem dicere, accusare 
iis ipsis iudicibus quorum in aliquem saeuitum sit? Non illum consulare imperium sed 
tribuniciam — potestatem — inuisam  intolerandamque facere; quam  placatam 
reconciliatamque patribus de integro in antiqua redigi mala. Neque illum se deprecari 
quo minus pergat ut coeperit. 'Vos' inquit Fabius, 'ceteri tribuni, oramus, ut primum 
omnium cogitetis potestatem istam ad singulorum auxilium, non ad perniciem 
uniuersorum comparatam esse; tribunos plebis uos creatos, non hostes patribus. Nobis 
miserum, inuidiosum uobis est, desertam rem publicam inuadi. Non ius uestrum, sed 
inuidiam minueritis. Agite cum collega ut rem integram in aduentum consulum differat. 
Ne Aequi quidem ac Volsci, morbo absumptis priore anno consulibus, crudeli 
superboque nobis bello institere.' Agunt cum Terentilio tribuni, dilataque in speciem 
actione, re ipsa sublata, consules extemplo arcessiti. 


[10] Lucretius cum ingenti praeda, maiore multo gloria rediit. Et auget gloriam adueniens 
exposita omni in campo Martio praeda, ut suum quisque per triduum cognitum 
abduceret. Reliqua uendita, quibus domini non exstitere. Debebatur omnium consensu 
consuli triumphus; sed dilata res est, tribuno de lege agente; id antiquius consuli fuit. 
lactata per aliquot dies cum in senatu res tum apud populum est; cessit ad ultimum 
maiestati consulis tribunus et destitit. Tum imperatori exercituique honos suus redditus. 
Triumphauit de Volscis Aequisque; triumphantem secutae suae legiones. Alteri consuli 
datum ut ouans sine militibus urbem iniret. Anno deinde insequenti lex Terentilia ab 
toto relata collegio nouos adgressa consules est; erant consules P. Volumnius Ser. 
Sulpicius. Eo anno caelum ardere uisum, terra ingenti concussa motu est. Bouem 
locutam, cui rei priore anno fides non fuerat, creditum. Inter alia prodigia et carne pluit, 
quem imbrem ingens numerus auium interuolitando rapuisse fertur; quod intercidit, 
sparsum ita iacuisse per aliquot dies ut nihil odor mutaret. Libri per duumuiros sacrorum 
aditi; pericula a conuentu alienigenarum praedicta, ne qui in loca summa urbis impetus 
caedesque inde fierent; inter cetera monitum ut seditionibus abstineretur. Id factum ad 
impediendam legem tribuni criminabantur, ingensque aderat certamen. Ecce, ut idem 
in singulos annos orbis uolueretur, Hernici nuntiant Volscos et Aequos, etsi abscisae res 
sint, reficere exercitus; Antii summam rei positam; Ecetrae Antiates colonos palam 
concilia facere; id caput, eas uires belli esse. Vt haec dicta in senatu sunt, dilectus 
edicitur; consules belli administrationem inter se dispertiri iussi, alteri ut Volsci, alteri ut 
Aequi prouincia esset. Tribuni coram in foro personare, fabulam compositam Volsci belli, 
Hernicos ad partes paratos. lam ne uirtute quidem premi libertatem populi Romani sed 
arte eludi. Quia occidione prope occisos Volscos et Aequos mouere sua sponte arma 
posse iam fides abierit, nouos hostes quaeri; coloniam fidam propinquam infamem fieri. 
Bellum innoxiis Antiatibus indici, geri cum plebe Romana, quam oneratam armis ex urbe 
praecipiti agmine acturi essent, exsilio et relegatione ciuium ulciscentes tribunos. Sic, ne 

quid aliud actum putent, uictam legem esse, nisi dum in integro res sit, dum domi, dum 
togati sint, caueant ne possessione urbis pellantur, ne iugum accipiant. Si animus sit, 
non defore auxilium; consentire omnes tribunos. Nullum terrorem externum, nullum 
periculum esse; cauisse deos priore anno ut tuto libertas defendi posset. Haec tribuni. 


[11] At ex parte altera consules in conspectu eorum positis sellis dilectum habebant. Eo 
decurrunt tribuni contionemque secum trahunt. Citati pauci uelut rei experiundae causa, 
et statim uis coorta. Quemcumque lictor iussu consulis prendisset, tribunus mitti 
iubebat; neque suum cuique ius modum faciebat sed uirium spes, et manu obtinendum 
erat quod intenderes. Quemadmodum se tribuni gessissent in prohibendo dilectu, sic 
patres se in lege, quae per omnes comitiales dies ferebatur, impedienda gerebant. 
Initium erat rixae, cum discedere populum iussissent tribuni, quod patres se submoueri 
haud sinebant. Nec fere seniores rei intererant, quippe quae non consilio regenda sed 
permissa temeritati audaciaeque esset. Multum et consules se abstinebant, ne cui in 
conluuione rerum maiestatem suam contumeliae offerrent. Caeso erat Quinctius, ferox 
iuuenis qua nobilitate gentis, qua corporis magnitudine et uiribus. Ad ea munera data a 
dis et ipse addiderat multa belli decora facundiamque in foro, ut nemo, non lingua, non 
manu promptior in ciuitate haberetur. Hic cum in medio patrum agmine constitisset, 
eminens inter alios, uelut omnes dictaturas consulatusque gerens in uoce ac uiribus suis, 
unus impetus tribunicios popularesque procellas sustinebat. Hoc duce saepe pulsi foro 
tribuni, fusa ac fugata plebes est; qui obuius fuerat, mulcatus nudatusque abibat, ut satis 
appareret, si sic agi liceret, uictam legem esse. Tum prope iam perculsis aliis tribunis A. 
Verginius, ex collegio unus, Caesoni capitis diem dicit. Atrox ingenium accenderat eo 
facto magis quam conterruerat; eo acrius obstare legi, agitare plebem, tribunos uelut 
iusto persequi bello. Accusator pati reum ruere inuidiaeque flammam ac materiam 
criminibus suis suggerere; legem interim non tam ad spem perferendi quam ad 
lacessendam Caesonis temeritatem ferre. Ibi multa saepe ab iuuentute inconsulte dicta 
factaque in unius Caesonis suspectum incidunt ingenium. Tamen legi resistebat. Et A. 
Verginius identidem plebi: 'Ecquid sentitis iam, uos, Quirites, Caesonem simul ciuem et 
legem quam cupitis habere non posse? Quamquam quid ego legem loquor? Libertati 
obstat; omnes Tarquinios superbia exsuperat. Exspectate dum consul aut dictator fiat, 
quem priuatum uiribus et audacia regnantem uidetis.' Adsentiebantur multi pulsatos se 
querentes, et tribunum ad rem peragendam ultro incitabant. 


[12] lam aderat iudicio dies apparebatque uolgo homines in damnatione Caesonis 
libertatem agi credere. Tum demum coactus cum multa indignitate prensabat singulos. 
Sequebantur necessarii, principes ciuitatis. T. Quinctius Capitolinus, qui ter consul fuerat, 
cum multa referret sua familiaeque decora, adfirmabat neque in Quinctia gente neque 
in ciuitate Romana tantam indolem tam maturae uirtutis unquam exstitisse; suum 
primum militem fuisse, se saepe uidente pugnasse in hostem. Sp. Furius, missum ab 
Quinctio Capitolino sibi eum in dubiis suis rebus uenisse subsidio; neminem unum esse 
cuius magis opera putet rem restitutam. L. Lucretius, consul anni prioris, recenti gloria 
nitens, suas laudes participare cum Caesone, memorare pugnas, referre egregia facinora 
nunc in expeditionibus, nunc in acie; suadere et monere iuuenem egregium, instructum 
naturae fortunaeque omnibus bonis, maximum momentum rerum eius ciuitatis in 


79 


quamcumque uenisset, suum quam alienum mallent ciuem esse. Quod offendat in eo, 
feruorem et audaciam, aetatem cottidie auferre: quod desideretur, consilium, id in dies 
crescere. Senescentibus uitiis, maturescente uirtute, sinerent tantum uirum senem in 
ciuitate fieri. Pater inter hos L. Quinctius, cui Cincinnato cognomen erat, non iterando 
laudes, ne cumularet inuidiam, sed ueniam errori atque adulescentiae petendo, sibi qui 
non dicto, non facto quemquam offendisset, ut condonarent filium orabat. Sed alii 
auersabantur preces aut uerecundia aut metu, alii se suosque mulcatos querentes atroci 
responso iudicium suum praeferebant. 


[13] Premebat reum praeter uolgatam inuidiam crimen unum, quod M. Volscius Fictor, 
qui ante aliquot annos tribunus plebis fuerat, testis exstiterat se, haud multo post quam 
pestilentia in urbe fuerat, in iuuentutem grassantem in Subura incidisse. Ibi rixam natam 
esse fratremque suum maiorem natu, necdum ex morbo satis ualidum, pugno ictum ab 
Caesone cecidisse; semianimem inter manus domum ablatum, mortuumque inde 
arbitrari, nec sibi rem exsequi tam atrocem per consules superiorum annorum licuisse. 
Haec Volscio clamitante adeo concitati homines sunt ut haud multum afuerit quin 
impetu populi Caeso interiret. Verginius arripi iubet hominem et in uincula duci. Patricii 
ui contra uim resistunt. T. Quinctius clamitat, cui rei capitalis dies dicta sit et de quo 
futurum propediem iudicium, eum indemnatum indicta causa non debere uiolari. 
Tribunus supplicium negat sumpturum se de indemnato; seruaturum tamen in uinculis 
esse ad iudicii diem ut, qui hominem necauerit, de eo supplicii sumendi copia populo 
Romano fiat. Appellati tribuni medio decreto ius auxilii sui expediunt: in uincla conici 
uetant; sisti reum pecuniamque ni sistatur populo promitti placere pronuntiant. 
Summam pecuniae quantam aequum esset promitti, ueniebat in dubium; id ad senatum 
reicitur: reus, dum consulerentur patres, retentus in publico est. Vades dari placuit; 
unum uadem tribus milibus aeris obligarunt; quot darentur permissum tribunis est. 
Decem finierunt; tot uadibus accusator uadatus est reum. Hic primus uades publico 
dedit. Dimissus e foro nocte proxima in Tuscos in exsilium abiit. ludicii die cum 
excusaretur solum uertisse exsilii causa, nihilo minus Verginio comitia habente, collegae 
appellati dimisere concilium. Pecunia a patre exacta crudeliter, ut diuenditis omnibus 
bonis aliquamdiu trans Tiberim ueluti relegatus deuio quodam tugurio uiueret. 


[14] Hoc iudicium et promulgata lex exercuit ciuitatem: ab externis armis otium fuit. 
Cum uelut uictores tribuni perculsis patribus Caesonis exsilio prope perlatam esse 
crederent legem, et quod ad seniores patrum pertineret cessissent possessione rei 
publicae, iuniores, id maxime quod Caesonis sodalium fuit, auxere iras in plebem, non 
minuerunt animos; sed ibi plurimum profectum est quod modo quodam temperauere 
impetus suos. Cum primo post Caesonis exsilium lex coepta ferri est, instructi paratique 
cum ingenti clientium exercitu sic tribunos, ubi primum submouentes praebuere causam, 
adorti sunt ut nemo unus inde praecipuum quicquam gloriae domum inuidiaeue ferret, 
mille pro uno Caesones exstitisse plebes quereretur. Mediis diebus quibus tribuni de 
lege non agerent, nihil eisdem illis placidius aut quietius erat. Benigne salutare, adloqui 
plebis homines, domum inuitare, adesse in foro, tribunos ipsos cetera pati sine 
interpellatione concilia habere, nunquam ulli neque publice neque priuatim truces esse, 
nisi cum de lege agi coeptum esset; alibi popularis iuuentus erat. Ne uoce quidem 

incommoda, nedum ut ulla uis fieret, paulatim  permulcendo tractandoque 
mansuefecerant plebem. His per totum annum artibus lex elusa est. Nec cetera modo 
tribuni tranquillo peregere, sed refecti quoque in insequentem annum. 


[15] Accipiunt ciuitatem placidiorem consules C. Claudius Appi filius et P. Valerius 
Publicola. Nihil noui nouus annus attulerat; legis ferendae aut accipiendae cura 
ciuitatem tenebat. Quantum iuniores patrum plebi se magis insinuabant, eo acrius 
contra tribuni tendebant ut plebi suspectos eos criminando facerent: coniurationem 
factam; Caesonem Romae esse; interficiendorum tribunorum, trucidandae plebis 
consilia inita; id negotii datum ab senioribus patrum ut iuuentus tribuniciam potestatem 
e re publica tolleret formaque eadem ciuitatis esset quae ante Sacrum montem 
occupatum fuerat. Et ab Volscis et Aequis statum iam ac prope sollemne in singulos 
annos bellum timebatur, propiusque aliud nouum malum necopinato exortum. Exsules 
seruique, ad duo milia hominum et quingenti, duce Appio Herdonio Sabino nocte 
Capitolium atque arcem occupauere. Confestim in arce facta caedes eorum qui 
coniurare et simul capere arma noluerant: alii inter tumultum praecipites pauore in 
forum deuolant: alternae uoces 'ad arma' et 'hostes in urbe sunt' audiebantur. Consules 
et armare plebem et inermem pati timebant, incerti quod malum repentinum, externum 
an intestinum, ab odio plebis an ab seruili fraude, urbem inuasisset; sedabant tumultus, 
sedando interdum mouebant; nec enim poterat pauida et consternata multitudo regi 
imperio. Dant tamen arma, non uolgo, tantum ut incerto hoste praesidium satis fidum 
ad omnia esset. Solliciti reliquum noctis incertique qui homines, quantus numerus 
hostium esset, in stationibus disponendis ad opportuna omnis urbis loca egere. Lux 
deinde aperuit bellum ducemque belli. Seruos ad libertatem Appius Herdonius ex 
Capitolio uocabat: se miserrimi cuiusque suscepisse causam, ut exsules iniuria pulsos in 
patriam reduceret et seruitiis graue iugum demeret; id malle populo Romano auctore 
fieri: si ibi spes non sit, se Volscos et Aequos et omnia extrema temptaturum et 
concitaturum. 


[16] Dilucere res magis patribus atque consulibus. Praeter ea tamen quae 
denuntiabantur, ne Veientium neu Sabinorum id consilium esset timere et, cum tantum 
in urbe hostium esset, mox Sabinae Etruscaeque legiones ex composito adessent, tum 
aeterni hostes, Volsci et Aequi, non ad populandos, ut ante, fines sed ad urbem ut ex 
parte captam uenirent. Multi et uarii timores; inter ceteros eminebat terror seruilis ne 
suus cuique domi hostis esset, cui nec credere nec non credendo, ne infestior fieret, 
fidem abrogare satis erat tutum; uixque concordia sisti uidebatur posse. Tantum 
superantibus aliis ac mergentibus malis nemo tribunos aut plebem timebat; mansuetum 
id malum et per aliorum quietem malorum semper exoriens tum quiesse peregrino 
terrore sopitum uidebatur. Ad id prope unum maxime inclinatis rebus incubuit. Tantus 
enim tribunos furor tenuit ut non bellum, sed uanam imaginem belli ad auertendos ab 
legis cura plebis animos Capitolium insedisse contenderent; patriciorum hospites 
clientesque si perlata lege frustra tumultuatos esse se sentiant, maiore quam uenerint 
silentio abituros. Concilium inde legis perferendae habere, auocato populo ab armis. 
Senatum interim consules habent, alio se maiore ab tribunis metu ostendente quam 
quem nocturnus hostis intulerat. 

[17] Postquam arma poni et discedere homines ab stationibus nuntiatum est, P. Valerius, 
collega senatum retinente, se ex curia proripit, inde in templum ad tribunos uenit. 'Quid 
hoc rei est' inquit, tribuni? Appi Herdoni ductu et auspicio rem publicam euersuri estis? 
Tam felix uobis corrumpendis fuit qui seruitia non commouit auctor? Cum hostes supra 
caput sint, discedi ab armis legesque ferri placet?' Inde ad multitudinem oratione uersa: 
'Si uos urbis, Quirites, si uestri nulla cura tangit, at uos ueremini deos uestros ab hostibus 
captos. luppiter optimus maximus, luno regina et Minerua, alii di deaeque obsidentur; 
castra seruorum publicos uestros penates tenent; haec uobis forma sanae ciuitatis 
uidetur? Tantum hostium non solum intra muros est sed in arce supra forum curiamque; 
comitia interim in foro sunt, senatus in curia est; uelut cum otium superat, senator 
sententiam dicit, alii Quirites suffragium ineunt. Non quidquid patrum plebisque est, 
consules, tribunos, deos hominesque omnes armatos opem ferre, in Capitolium currere, 
liberare ac pacare augustissimam illam domum louis optimi maximi decuit? Romule 
pater, tu mentem tuam, qua quondam arcem ab his iisdem Sabinis auro captam recepisti, 
da stirpi tuae; iube hanc ingredi uiam, quam tu dux, quam tuus ingressus exercitus est. 
Primus en ego consul, quantum mortalis deum possum, te ac tua uestigia sequar.' 
Vltimum orationis fuit, se arma capere, uocare omnes Quirites ad arma; si qui impediat, 
iam se consularis imperii, iam tribuniciae potestatis sacratarumque legum oblitum, 
quisquis ille sit, ubicumque sit, in Capitolio, in foro, pro hoste habiturum. luberent 
tribuni, quoniam in Appium Herdonium uetarent, in P. Valerium consulem sumi arma; 
ausurum se in tribunis, quod princeps familiae suae ausus in regibus esset. Vim ultimam 
apparebat futuram spectaculoque seditionem Romanam hostibus fore. Nec lex tamen 
ferri nec ire in Capitolium consul potuit; nox certamina coepta oppressit; tribuni cessere 
nocti, timentes consulum arma. Amotis inde seditionis auctoribus patres circumire 
plebem inserentesque se in circulos sermones tempori aptos serere; admonere ut 
uiderent in quod discrimen rem publicam adducerent. Non inter patres ac plebem 
certamen esse, sed simul patres plebemque, arcem urbis, templa deorum, penates 
publicos priuatosque hostibus dedi. Dum haec in foro sedandae discordiae causa 
aguntur, consules interim, ne Sabini neue Veiens hostis moueretur, circa portas 
murosque discesserant. 


[18] Eadem nocte et Tusculum de arce capta Capitolioque occupato et alio turbatae 
urbis statu nuntii ueniunt. L. Mamilius Tusculi tum dictator erat. Is confestim conuocato 
senatu atque introductis nuntiis magnopere censet, ne exspectent dum ab Roma legati 
auxilium petentes ueniant; periculum ipsum discrimenque ac sociales deos fidemque 
foederum id poscere; demerendi beneficio tam potentem, tam propinquam ciuitatem 
nunquam parem occasionem daturos deos. Placet ferri auxilium; iuuentus conscribitur, 
arma dantur. Romam prima luce uenientes procul speciem hostium praebuere; Aequi 
aut Volsci uenire uisi sunt; deinde ubi uanus terror abiit, accepti in urbem agmine in 
forum descendunt. Ibi iam P. Valerius relicto ad portarum praesidia collega instruebat 
aciem. Auctoritas uiri mouerat, adfirmantis Capitolio reciperato et urbe pacata si edoceri 
se sissent quae fraus ab tribunis occulta in lege ferretur, memorem se maiorum suorum, 
memorem cognominis quo populi colendi uelut hereditaria cura sibi a maioribus tradita 
esset, concilium plebis non impediturum. Hunc ducem secuti nequiquam reclamantibus 

tribunis in cliuum Capitolinum erigunt aciem. Adiungitur et Tusculana legio. Certare socii 
ciuesque utri reciperatae arcis suum decus facerent; dux uterque suos adhortatur. 
Trepidare tum hostes nec ulli satis rei praeterquam loco fidere; trepidantibus inferrunt 
signa Romani sociique. lam in uestibulum perruperant templi cum P. Valerius inter 
primores pugnam ciens interficitur. P. Volumnius consularis uidit cadentem. Is dato 
negotio suis ut corpus obtegerent, ipse in locum uicemque consulis prouolat. Prae 
ardore impetuque tantae rei sensus non peruenit ad militem; prius uicit quam se 
pugnare sine duce sentiret. Multi exsulum caede sua foedauere templum, multi uiui 
capti, Herdonius interfectus. Ita Capitolium reciperatum. De captiuis, ut quisque liber 
aut seruus esset, suae fortunae a quoque sumptum supplicium est. Tusculanis gratiae 
actae, Capitolium purgatum atque lustratum. In consulis domum plebes quadrantes ut 
funere ampliore efferretur iactasse fertur. 


[19] Pace parta, instare tum tribuni patribus, ut P. Valeri fidem exsoluerent, instare C. 
Claudio, ut collegae deos manes fraude liberaret, agi de lege sineret. Consul antequam 
collegam sibi subrogasset negare passurum agi de lege. Hae tenuere contentiones usque 
ad comitia consulis subrogandi. Decembri mense summo patrum studio L. Quinctius 
Cincinnatus, pater Caesonis, consul creatur qui magistratum statim occiperet. Perculsa 
erat plebes consulem habitura iratum, potentem fauore patrum, uirtute sua, tribus 
liberis, quorum nemo Caesoni cedebat magnitudine animi, consilium et modum 
adhibendo ubi res posceret priores erant. Is ut magistratum iniit, adsiduis contionibus 
pro tribunali non in plebe coercenda quam senatu castigando uehementior fuit, cuius 
ordinis languore perpetui iam tribuni plebis, non ut in re publica populi Romani sed ut 
in perdita domo lingua criminibusque regnarent: cum Caesone filio suo uirtutem, 
constantiam, omnia iuuentutis belli domique decora pulsa ex urbe Romana et fugata 
esse; loquaces, seditiosos, semina discordiarum, iterum ac tertium tribunos, pessimis 
artibus, regia licentia uiuere. 'Aulus' inquit, 'ille Verginius, quia in Capitolio non fuit, 
minus supplicii quam Appius Herdonius meruit? Plus hercule aliquanto, qui uere rem 
aestimare uelit. Herdonius, si nihil aliud, hostem se fatendo prope denuntiauit ut arma 
caperetis; hic negando bellum esse arma uobis ademit nudosque seruis uestris et 
exsulibus obiecit. Et uos—C. Claudi pace et P. Valeri mortui loquar— prius in cliuum 
Capitolinum signa intulistis quam hos hostes de foro tolleretis? Pudet deorum 
hominumque. Cum hostes in arce, in Capitolio essent, exsulum et seruorum dux 
profanatis omnibus in cella louis optimi maximi habitaret, Tusculi ante quam Romae 
sumpta sunt arma. In dubio fuit utrum L. Mamilius, Tusculanus dux, an P. Valerius et C. 
Claudius consules Romanam arcem liberarent; et qui ante Latinos ne pro se quidem ipsis, 
cum in finibus hostem haberent, attingere arma passi sumus, nunc, nisi Latini sua sponte 
arma sumpsissent, capti et deleti eramus. Hoc est, tribuni, auxilium plebi ferre, inermem 
eam hosti trucidandam obicere? Scilicet si quis uobis humillimus homo de uestra plebe, 
quam partem uelut abruptam a cetero populo uestram patriam peculiaremque rem 
publicam fecistis, si quis ex his domum suam obsessam a familia armata nuntiaret, 
ferendum auxilium putaretis: luppiter optimus maximus exsulum atque seruorum 
saeptus armis nulla humana ope dignus erat? Et hi postulant, ut sacrosancti habeantur, 
quibus ipsi di neque sacri neque sancti sunt? At enim, diuinis humanisque obruti 

sceleribus, legem uos hoc anno perlaturos dictitatis. Tum hercule illo die quo ego consul 
sum creatus, male gesta res publica est, peius multo quam cum P. Valerius consul 
periit,—si tuleritis. lam primum omnium' inquit, 'Quirites, in Volscos et Aequos mihi 
atque collegae legiones ducere in animo est. Nescio quo fato magis bellantes quam 
pacati propitios habemus deos. Quantum periculum ab illis populis fuerit si Capitolium 
ab exsulibus obsessum scissent, suspicari de praeterito quam re ipsa experiri est melius.' 


[20] Mouerat plebem oratio consulis; erecti patres restitutam credebant rem publicam. 
Consul alter, comes animosior quam auctor, suscepisse collegam priorem actiones tam 
graues facile passus, in peragendis consularis officii partem ad se uindicabat. Tum tribuni, 
eludentes uelut uana dicta, persequi quaerendo quonam modo exercitum educturi 
consules essent quos dilectum habere nemo passurus sit. 'Nobis uero' inquit Quinctius, 
nihil dilectu opus est, cum, quo tempore P. Valerius ad recipiundum Capitolium arma 
plebi dedit, omnes in uerba iurauerint conuenturos se iussu consulis nec iniussu abituros. 
Edicimus itaque, omnes qui in uerba iurastis crastina die armati ad lacum Regillum 
adsitis.' Cauillari tum tribuni et populum exsoluere religione uelle: priuatum eo tempore 
Quinctium fuisse cum sacramento adacti sint. Sed nondum haec quae nunc tenet 
saeculum neglegentia deum uenerat, nec interpretando sibi quisque ius iurandum et 
leges aptas faciebat, sed suos potius mores ad ea accommodabat. Igitur tribuni, ut 
impediendae rei nulla spes erat, de proferendo exitu agere, eo magis quod et augures 
iussos adesse ad Regillum lacum fama exierat, locumque inaugurari ubi auspicato cum 
populo agi posset, ut quidquid Romae ui tribunicia rogatum esset id comitiis ibi 
abrogaretur: omnes id iussuros quod consules uelint; neque enim prouocationem esse 
longius ab urbe mille passuum, et tribunos, si eo ueniant, in alia turba Quiritium 
subiectos fore consulari imperio. Terrebant haec; sed ille maximus terror animos 
agitabat, quod saepius Quinctius dictitabat se consulum comitia non habiturum; non ita 
ciuitatem aegram esse ut consuetis remediis sisti possit; dictatore opus esse rei publicae, 
ut, qui se mouerit ad sollicitandum statum ciuitatis, sentiat sine prouocatione 
dictaturam esse. 


[21] Senatus in Capitolio erat; eo tribuni cum perturbata plebe ueniunt. Multitudo 
clamore ingenti nunc consulum, nunc patrum fidem implorant; nec ante mouerunt de 
sententia consulem quam tribuni se in auctoritate patrum futuros esse polliciti sunt. 
Tunc referente consule de tribunorum et plebis postulatis senatus consulta fiunt ut 
neque tribuni legem eo anno ferrent neque consules ab urbe exercitum educerent; in 
reliquum magistratus continuari et eosdem tribunos refici iudicare senatum contra rem 
publicam esse. Consules fuere in patrum potestate: tribuni reclamantibus consulibus 
refecti. Patres quoque, ne quid cederent plebi, et ipsi L. Quinctium consulem reficiebant. 
Nulla toto anno uehementior actio consulis fuit. 'Mirer' inquit, 'si uana uestra, patres 
conscripti, auctoritas ad plebem est? Vos eleuatis eam quippe qui, quia plebs senatus 
consultum continuandis magistratibus soluit, ipsi quoque solutum uoltis, ne temeritati 
multitudinis cedatis, tamquam id sit plus posse in ciuitate, plus leuitatis ac licentiae 
habere. Leuius enim uaniusque profecto est sua decreta et consulta tollere quam 
aliorum. Imitamini, patres conscripti, turbam inconsultam, et qui exemplo aliis esse 
debetis, aliorum exemplo peccate potius quam alii uestro recte faciant, dum ego ne 

imiter tribunos nec me contra senatus consultum consulem renuntiari patiar. Te uero, 
C. Claudi, adhortor ut et ipse populum Romanum hac licentia arceas, et de me hoc tibi 
persuadeas me ita accepturum ut non honorem meum a te impeditum, sed gloriam 
spreti honoris auctam, inuidiam quae ex continuato eo impenderet leuatam putem." 
Communiter inde edicunt ne quis L. Quinctium consulem faceret; si quis fecisset, se id 
suffragium non obseruaturos. 


[22] Consules creati Q. Fabius Vibulanus tertium et L. Cornelius Maluginensis. Census 
actus eo anno: lustrum propter Capitolium captum, consulem occisum condi religiosum 
fuit. Q. Fabio L. Cornelio consulibus principio anni statim res turbulentae. Instigabant 
plebem tribuni: bellum ingens a Volscis et Aequis Latini atque Hernici nuntiabant: iam 
Antii Volscorum legiones esse. Et ipsam coloniam ingens metus erat defecturam; 
aegreque impetratum a tribunis ut bellum praeuerti sinerent. Consules inde partiti 
prouincias: Fabio ut legiones Antium duceret datum, Cornelius ut Romae praesidio esset, 
ne qua pars hostium, qui Aequis mos erat, ad populandum ueniret. Hernici et Latini iussi 
milites dare ex foedere, duaeque partes sociorum in exercitu, tertia ciuium fuit. 
Postquam ad diem praestitutum uenerunt socii, consul extra portam Capenam castra 
locat. Inde lustrato exercitu Antium profectus haud procul oppido statiuisque hostium 
consedit. Vbi cum Volsci, quia nondum ab Aequis uenisset exercitus, dimicare non ausi, 
quemadmodum quieti uallo se tutarentur, pararent, postero die Fabius non permixtam 
unam sociorum ciuiumque sed trium populorum tres separatim acies circa uallum 
hostium instruxit; ipse erat medius cum legionibus Romanis. Inde signum obseruari 
iussit, ut pariter et socii rem inciperent referrentque pedem, si receptui cecinisset. 
Equites item suae cuique parti post principia conlocat. Ita trifariam adortus castra 
circumuenit et cum undique instaret non sustinentes impetum Volscos uallo deturbat. 
Transgressus inde munitiones pauidam turbam inclinatamque in partem unam castris 
expellit. Inde effuse fugientes eques, cui superare uallum haud facile fuerat, cum ad id 
spectator pugnae adstitisset, libero campo adeptus parte uictoriae fruitur territos 
caedendo. Magna et in castris et extra munimenta caedes fugientium fuit sed praeda 
maior, quia uix arma secum efferre hostis potuit; deletusque exercitus foret ni fugientes 
siluae texissent. 


[23] Dum ad Antium haec geruntur, interim Aequi robore iuuentutis praemisso arcem 
Tusculanam improuiso nocte capiunt, reliquo exercitu haud procul moenibus Tusculi 
considunt ut distenderent hostium copias. Haec celeriter Romam, ab Roma in castra 
Antium perlata mouent Romanos haud secus quam si Capitolium captum nuntiaretur; 
adeo et recens erat Tusculanorum meritum et similitudo ipsa periculi reposcere datum 
auxilium uidebatur. Fabius omissis omnibus praedam ex castris raptim Antium conuehit; 
ibi modico praesidio relicto, citatum agmen Tusculum rapit. Nihil praeter arma et quod 
cocti ad manum fuit cibi ferre militi licuit; commeatum ab Roma consul Cornelius 
subuehit. Aliquot menses Tusculi bellatum. Parte exercitus consul castra Aequorum 
oppugnabat; partem Tusculanis dederat ad arcem reciperandam. Vi nunquam eo subiri 
potuit: fames postremo inde detraxit hostem. Qua postquam uentum ad extremum est, 
inermes nudique omnes sub iugum ab Tusculanis missi. Hos ignominiosa fuga domum 
se recipientes Romanus consul in Algido consecutus ad unum omnes occidit. Victor ad 

Columen-— id loco nomen est— exercitu reducto castra locat. Et alter consul, postquam 
moenibus iam Romanis pulso hoste periculum esse desierat, et ipse ab Roma profectus. 
Ita bifariam consules ingressi hostium fines ingenti certamine hinc Volscos, hinc Aequos 
populantur. Eodem anno descisse Antiates apud plerosque auctores inuenio; L. 
Cornelium consulem id bellum gessisse oppidumque cepisse. Certum adfirmare, quia 
nulla apud uetustiores scriptores eius rei mentio est, non ausim. 


[24] Hoc bello perfecto tribunicium domi bellum patres territat. Clamant fraude fieri 
quod foris teneatur exercitus; frustrationem eam legis tollendae esse; se nihilo minus 
rem susceptam peracturos. Obtinuit tamen L. Lucretius praefectus urbis ut actiones 
tribuniciae in aduentum consulum differrentur. Erat et noua exorta causa motus. A. 
Cornelius et Q. Seruilius quaestores M. Volscio, quod falsus haud dubie testis in 
Caesonem exstitisset, diem dixerant. Multis enim emanabat indiciis neque fratrem 
Volsci ex quo semel fuerit aeger unquam non modo uisum in publico, sed ne 
adsurrexisse quidem ex morbo, multorumque tabe mensum mortuum; nec iis 
temporibus in quae testis crimen coniecisset Caesonem Romae uisum, adfirmantibus 
qui una meruerant secum eum tum frequentemque ad signa sine ullo commeatu fuisse. 
Nisi ita esset multi priuatim ferebant Volscio iudicem. Cum ad iudicium ire non auderet, 
omnes eae res in unum congruentes haud magis dubiam damnationem Volsci quam 
Caesonis Volscio teste fuerat faciebant. In mora tribuni erant, qui comitia quaestores 
habere de reo, nisi prius habita de lege essent, passuros negabant. Ita extracta utraque 
res in consulum aduentum est. Qui ubi triumphantes uictore cum exercitu urbem 
inierunt, quia silentium de lege erat, perculsos magna pars credebant tribunos; at illi— 
etenim extremum anni iam erat,—quartum adfectantes tribunatum, in comitiorum 
disceptationem ab lege certamen auerterant. Et cum consules nihilo minus aduersus 
continuationem tribunatus quam si lex minuendae suae maiestatis causa promulgata 
ferretur tetendissent uictoria certaminis penes tribunos fuit. Eodem anno Aequis pax est 
petentibus data. Census, res priore anno incohata, perficitur, idque lustrum ab origine 
urbis decimum conditum ferunt. Censa ciuium capita centum septendecim milia 
trecenta undeuiginti. Consulum magna domi bellique eo anno gloria fuit, quod et foris 
pacem peperere, et domi, etsi non concors, minus tamen quam alias infesta ciuitas fuit. 


[25] L. Minucius inde et C. Nautius consules facti duas residuas anni prioris causas 
exceperunt. Eodem modo consules legem, tribuni iudicium de Volscio impediebant; sed 
in quaestoribus nouis maior uis, maior auctoritas erat. Cum M. Valerio Mani filio Volesi 
nepote quaestor erat T. Quinctius Capitolinus qui ter consul fuerat. Is, quoniam neque 
Quinctiae familiae Caeso neque rei publicae maximus iuuenum restitui posset, falsum 
testem qui dicendae causae innoxio potestatem ademisset, iusto ac pio bello 
persequebatur. Cum Verginius maxime ex tribunis de lege ageret, duum mensum 
spatium consulibus datum est ad inspiciendam legem ut cum edocuissent populum quid 
fraudis occultae ferretur, sinerent deinde suffragium inire. Hoc interualli datum res 
tranquillas in urbe fecit. Nec diuturnam quietem Aequi dederunt, qui rupto foedere 
quod ictum erat priore anno cum Romanis, imperium ad Gracchum Cloelium deferunt; 
is tum longe princeps in Aequis erat. Graccho duce in Labicanum agrum, inde in 
Tusculanum hostili populatione ueniunt, plenique praedae in Algido castra locant. In ea 

castra Q. Fabius, P. Volumnius, A. Postumius legati ab Roma uenerunt questum iniurias 
et ex eo foedere res repetitum. Eos Aequorum imperator, quae mandata habeant ab 
senatu Romano, ad quercum iubet dicere; se alia interim acturum. Quercus ingens arbor 
praetorio imminebat, cuius umbra opaca sedes erat. Tum ex legatis unus abiens 'et haec' 
inquit, 'sacrata quercus et quidquid deorum est audiant foedus a uobis ruptum, 
nostrisque et nunc querellis adsint et mox armis, cum deorum hominumque simul 
uiolata iura exsequemur.' Romam ut rediere legati, senatus iussit alterum consulem 
contra Gracchum in Algidum exercitum ducere, alteri populationem finium Aequorum 
prouinciam dedit. Tribuni suo more impedire dilectum, et forsitan ad ultimum 
impedissent; sed nouus subito additus terror est. 


[26] Vis Sabinorum ingens prope ad moenia urbis infesta populatione uenit; foedati agri, 
terror iniectus urbi est. Tum plebs benigne arma cepit; reclamantibus frustra tribunis 
magni duo exercitus scripti. Alterum Nautius contra Sabinos duxit, castrisque ad Eretum 
positis, per expeditiones paruas, plerumque nocturnis incursionibus, tantam uastitatem 
in Sabino agro reddidit ut comparati ad eam prope intacti bello fines Romani uiderentur. 
Minucio neque fortuna nec uis animi eadem in gerendo negotio fuit; nam cum haud 
procul ab hoste castra posuisset, nulla magnopere clade accepta castris se pauidus 
tenebat. Quod ubi senserant hostes, creuit ex metu alieno, ut fit, audacia, et nocte adorti 
castra postquam parum uis aperta profecerat, munitiones postero die circumdant. Quae 
priusquam undique uallo obiectae clauderent exitus quinque equites inter stationes 
hostium emissi Romam  pertulere consulem exercitumque obsideri. Nihil tam 
inopinatum nec tam insperatum accidere potuit. Itaque tantus pauor, tanta trepidatio 
fuit quanta si urbem, non castra hostes obsiderent. Nautium consulem arcessunt. In quo 
cum parum praesidii uideretur dictatoremque dici placeret qui rem perculsam 
restitueret, L. Quinctius Cincinnatus consensu omnium dicitur. Operae pretium est 
audire qui omnia prae diuitiis humana spernunt neque honori magno locum neque 
uirtuti putant esse, nisi ubi effuse afluant opes. Spes unica imperii populi Romani, L. 
Quinctius trans Tiberim, contra eum ipsum locum ubi nunc naualia sunt, quattuor 
iugerum colebat agrum, quae prata Quinctia uocantur. Ibi ab legatis—seu fossam 
fodiens palae innixus, seu cum araret, operi certe, id quod constat, agresti intentus— 
salute data in uicem redditaque rogatus ut, quod bene uerteret ipsi reique publicae, 
togatus mandata senatus audiret, admiratus rogitansque 'satin salue?' Togam propere 
e tugurio proferre uxorem Raciliam iubet. Qua simul absterso puluere ac sudore uelatus 
processit, dictatorem eum legati gratulantes consalutant, in urbem uocant; qui terror sit 
in exercitu exponunt. Nauis Quinctio publice parata fuit, transuectumque tres obuiam 
egressi filii excipiunt, inde alii propinqui atque amici, tum patrum maior pars. Ea 
frequentia stipatus antecedentibus lictoribus deductus est domum. Et plebis concursus 
ingens fuit; sed ea nequaquam tam laeta Quinctium uidit, et imperium nimium et uirum 
ipso imperio uehementiorem rata. Et illa quidem nocte nihil praeterquam uigilatum est 
in urbe. 


[27] Postero die dictator cum ante lucem in forum uenisset, magistrum equitum dicit L. 
Tarquitium, patriciae gentis, sed qui, cum stipendia pedibus propter paupertatem 
fecisset, bello tamen primus longe Romanae iuuentutis habitus esset. Cum magistro 

equitum in contionem uenit, iustitium edicit, claudi tabernas tota urbe iubet, uetat 
quemquam priuatae quicquam rei agere; tum quicumque aetate militari essent armati 
cum cibariis in dies quinque coctis uallisque duodenis ante solis occasum Martio in 
campo adessent; quibus aetas ad militandum grauior esset, uicino militi, dum is arma 
pararet uallumque peteret, cibaria coquere iussit. Sic iuuentus discurrit ad uallum 
petendum. Sumpsere unde cuique proximum fuit; prohibitus nemo est; impigreque 
omnes ad edictum dictatoris praesto fuere. Inde composito agmine non itineri magis 
apti quam proelio si res ita tulisset, legiones ipse dictator, magister equitum suos equites 
ducit. In utroque agmine quas tempus ipsum poscebat adhortationes erant: adderent 
gradum; maturato opus esse, ut nocte ad hostem perueniri posset; consulem 
exercitumque Romanum obsideri, tertium diem iam clausos esse; quid quaeque nox aut 
dies ferat incertum esse; puncto saepe temporis maximarum rerum momenta uerti. 
'Adcelera, signifer,' 'sequere, miles,' inter se quoque, gratificantes ducibus, clamabant. 
Media nocte in Algidum perueniunt et ut sensere se iam prope hostes esse, signa 
constituunt. 


[28] Ibi dictator quantum nocte prospici poterat equo circrumuectus contemplatusque 
qui tractus castrorum quaeque forma esset, tribunis militum imperauit ut sarcinas in 
unum conici iubeant, militem cum armis ualloque redire in ordines suos. Facta quae 
imperauit. Tum quo fuerant ordine in uia, exercitum omnem longo agmine circumdat 
hostium castris et ubi signum datum sit clamorem omnes tollere iubet; clamore sublato 
ante se quemque ducere fossam et iacere uallum. Edito imperio, signum secutum est. 
lussa miles exsequitur; clamor hostes circumsonat. Superat inde castra hostium et in 
castra consulis uenit; alibi pauorem, alibi gaudium ingens facit. Romani ciuilem esse 
clamorem atque auxilium adesse inter se gratulantes, ultro ex stationibus ac uigiliis 
territant hostem. Consul differendum negat; illo clamore non aduentum modo significari 
sed rem ab suis coeptam, mirumque esse ni iam exteriore parte castra hostium 
oppugnentur. Itaque arma suos capere et se subsequi iubet. Nocte initum proelium est; 
legionibus dictatoris clamore significant ab ea quoque parte rem in discrimine esse. lam 
se ad prohibenda circumdari opera Aequi parabant cum ab interiore hoste proelio 
coepto, ne per media sua castra fieret eruptio, a munientibus ad pugnantes introrsum 
uersi uacuam noctem operi dedere, pugnatumque cum consule ad lucem est. Luce 
prima iam circumuallati ab dictatore erant et uix aduersus unum exercitum pugnam 
sustinebant. Tum a Quinctiano exercitu, qui confestim a perfecto opere ad arma rediit, 
inuaditur uallum. Hic instabat noua pugna: illa nihil remiserat prior. Tum ancipiti malo 
urgente, a proelio ad preces uersi hinc dictatorem, hinc consulem orare, ne in occidione 
uictoriam ponerent, ut inermes se inde abire sinerent. Ab consule ad dictatorem ire 
iussi; is ignominiam infensus addidit; Gracchum Cloelium ducem principesque alios 
uinctos ad se adduci iubet, oppido Corbione decedi. Sanguinis se Aequorum non egere; 
licere abire, sed ut exprimatur tandem confessio subactam domitamque esse gentem, 
sub iugum abituros. Tribus hastis iugum fit, humi fixis duabus superque eas transuersa 
una deligata. Sub hoc iugo dictator Aequos misit. 


[29] Castris hostium receptis plenis omnium rerum —nudos enim emiserat—praedam 
omnem suo tantum militi dedit; consularem exercitum ipsumque consulem increpans 

'carebis' inquit 'praedae parte, miles, ex eo hoste cui prope praedae fuisti. Et tu, L. 
Minuci, donec consularem animum incipias habere, legatus his legionibus praeeris.' Ita 
se Minucius abdicat consulatu iussusque ad exercitum manet. Sed adeo tum imperio 
meliori animus mansuete oboediens erat, ut beneficii magis quam ignominiae hic 
exercitus memor et coronam auream dictatori, libram pondo, decreuerit et 
proficiscentem eum patronum salutauerit. Romae a Q. Fabio praefecto urbis senatus 
habitus triumphantem Quinctium quo ueniebat agmine urbem ingredi iussit. Ducti ante 
currum hostium duces; militaria signa praelata; secutus exercitus praeda onustus. 
Epulae instructae dicuntur fuisse ante omnium domos, epulantesque cum carmine 
triumphali et sollemnibus iocis comisantium modo currum secuti sunt. Eo die L. Mamilio 
Tusculano adprobantibus cunctis ciuitas data est. Confestim se dictator magistratu 
abdicasset ni comitia M. Volsci, falsi testis, tenuissent. Ea ne impedirent tribuni dictatoris 
obstitit metus; Volscius damnatus Lanuuium in exsilium abiit. Quinctius sexto decimo 
die dictatura in sex menses accepta se abdicauit. Per eos dies consul Nautius ad Eretum 
cum Sabinis egregie pugnat; ad uastatos agros ea quoque clades accessit Sabinis. 
Minucio Fabius successor in Algidum missus. Extremo anno agitatum de lege ab tribunis 
est; sed quia duo exercitus aberant, ne quid ferretur ad populum patres tenuere; plebes 
uicit ut quintum eosdem tribunos crearent. Lupos uisos in Capitolio ferunt a canibus 
fugatos; ob id prodigium lustratum Capitolium esse. Haec eo anno gesta. 


[30] Sequuntur consules Q. Minucius M. Horatius Puluillus. Cuius initio anni cum foris 
otium esset, domi seditiones iidem tribuni, eadem lex faciebat; ulteriusque uentum 
foret —adeo exarserant animis—ni uelut dedita opera nocturno impetu Aequorum 
Corbione amissum praesidium nuntiatum esset. Senatum consules uocant; iubentur 
subitarium scribere exercitum atque in Algidum ducere. Inde posito legis certamine 
noua de dilectu contentio orta; uincebaturque consulare imperium tribunicio auxilio 
cum alius additur terror, Sabinum exercitum praedatum descendisse in agros Romanos, 
inde ad urbem uenire. Is metus perculit ut scribi militem tribuni sinerent, non sine 
pactione tamen ut quoniam ipsi quinquennium elusi essent paruumque id plebi 
praesidium foret, decem deinde tribuni plebis crearentur. Expressit hoc necessitas 
patribus: id modo excepere ne postea eosdem tribunos uiderent. Tribunicia comitia, ne 
id quoque post bellum ut cetera uanum esset, extemplo habita. Tricensimo sexto anno 
a primis tribuni plebis decem creati sunt, bini ex singulis classibus; itaque cautum est ut 
postea crearentur. Dilectu deinde habito Minucius contra Sabinos profectus non inuenit 
hostem. Horatius, cum iam Aequi Corbione interfecto praesidio Ortonam etiam 
cepissent, in Algido pugnat; multos mortales occidit; fugat hostem non ex Algido modo 
sed a Corbione Ortonaque. Corbionem etiam diruit propter proditum praesidium. 


[31] Deinde M. Valerius Sp. Verginius consules facti. Domi forisque otium fuit; annona 
propter aquarum intemperiem laboratum est. De Auentino publicando lata lex est. 
Tribuni plebis iidem refecti. Hi sequente anno, T. Romilio C. Veturio consulibus, legem 
omnibus contionibus suis celebrant: pudere se numeri sui nequiquam aucti, si ea res 
aeque suo biennio iaceret ac toto superiore lustro iacuisset. Cum maxime haec agerent, 
trepidi nuntii ab Tusculo ueniunt Aequos in agro Tusculano esse. Fecit pudorem recens 
eius populi meritum morandi auxilii. Ambo consules cum exercitu missi hostem in sua 

sede, in Algido inueniunt. Ibi pugnatum. Supra septem milia hostium caesa, alii fugati; 
praeda parta ingens. Eam propter inopiam aerarii consules uendiderunt. Inuidiae tamen 
res ad exercitum fuit, eademque tribunis materiam criminandi ad plebem consules 
praebuit. Itaque ergo, ut magistratu abiere, Sp. Tarpeio A. Aternio consulibus dies dicta 
est Romilio ab C. Caluio Cicerone tribuno plebis, Veturio ab L. Alieno aedile plebis. 
Vterque magna patrum indignatione damnatus, Romilius decem milibus aeris, Veturius 
quindecim. Nec haec priorum calamitas consulum segniores nouos fecerat consules. Et 
se damnari posse aiebant, et plebem et tribunos legem ferre non posse. Tum abiecta 
lege quae promulgata consenuerat, tribuni lenius agere cum patribus: finem tandem 
certaminum facerent. Si plebeiae leges displicerent, at illi communiter legum latores et 
ex plebe et ex patribus, qui utrisque utilia ferrent quaeque aequandae libertatis essent, 
sinerent creari. Rem non aspernabantur patres; daturum leges neminem nisi ex patribus 
aiebant. Cum de legibus conueniret, de latore tantum discreparet, missi legati Athenas 
Sp. Postumius Albus A. Manlius P. Sulpicius Camerinus, iussique inclitas leges Solonis 
describere et aliarum Graeciae ciuitatium instituta mores iuraque noscere. 


[32] Ab externis bellis quietus annus fuit, quietior insequens P. Curiatio et Sex. Quinctilio 
consulibus, perpetuo silentio tribunorum, quod primo legatorum qui Athenas ierant 
legumque peregrinarum exspectatio praebuit, dein duo simul mala ingentia exorta, 
fames pestilentiaque, foeda homini, foeda pecori. Vastati agri sunt, urbs adsiduis 
exhausta funeribus; multae et clarae lugubres domus. Flamen Quirinalis Ser. Cornelius 
mortuus, augur C. Horatius Puluillus, in cuius locum C. Veturium, eo cupidius quia 
damnatus a plebe erat, augures legere. Mortuus consul Quinctilius, quattuor tribuni 
plebi. Multiplici clade foedatus annus; ab hoste otium fuit. Inde consules C. Menenius P. 
Sestius Capitolinus. Neque eo anno quicquam belli externi fuit: domi motus orti. lam 
redierant legati cum Atticis legibus. Eo intentius instabant tribuni ut tandem 
scribendarum legum initium fieret. Placet creari decemuiros sine prouocatione, et ne 
quis eo anno alius magistratus esset. Admiscerenturne plebeii controuersia aliquamdiu 
fuit; postremo concessum patribus, modo ne lex Icilia de Auentino aliaeque sacratae 
leges abrogarentur. 


[33] Anno trecentensimo altero quam condita Roma erat iterum mutatur forma ciuitatis, 
ab consulibus ad decemuiros, quemadmodum ab regibus ante ad consules uenerat, 
translato imperio. Minus insignis, quia non diuturna, mutatio fuit. Laeta enim principia 
magistratus eius nimis luxuriauere; eo citius lapsa res est repetitumque duobus uti 
mandaretur consulum nomen imperiumque. Decemuiri creati Ap. Claudius, T. Genucius, 
P. Sestius, L. Veturius, C. lulius, A. Manlius, P. Sulpicius, P. Curiatius, T. Romilius, Sp. 
Postumius. Claudio et Genucio, quia designati consules in eum annum fuerant, pro 
honore honos redditus, et Sestio, alteri consulum prioris anni, quod eam rem collega 
inuito ad patres rettulerat. His proximi habiti legati tres qui Athenas ierant, simul ut pro 
legatione tam longinqua praemio esset honos, simul peritos legum peregrinarum ad 
condenda noua iura usui fore credebant. Suppleuere ceteri numerum. Graues quoque 
aetate electos nouissimis suffragiis ferunt, quo minus ferociter aliorum scitis 
aduersarentur. Regimen totius magistratus penes Appium erat fauore plebis, adeoque 
nouum sibi ingenium induerat ut plebicola repente omnisque aurae popularis captator 

euaderet pro truci saeuoque insectatore plebis. Decimo die ius populo singuli reddebant. 
Eo die penes praefectum iuris fasces duodecim erant: collegis nouem singuli accensi 
apparebant. Et in unica concordia inter ipsos, qui consensus priuatis interdum inutilis 
est, summa aduersus alios aequitas erat. Moderationis eorum argumentum exemplo 
unius rei notasse satis erit. Cum sine prouocatione creati essent, defosso cadauere domi 
apud P. Sestium, patriciae gentis uirum, inuento prolatoque in contionem, in re iuxta 
manifesta atque atroci C. lulius decemuir diem Sestio dixit et accusator ad populum 
exstitit, cuius rei iudex legitimus erat, decessitque iure suo, ut demptum de ui 
magistratus populi libertati adiceret. 


[34] Cum promptum hoc ius uelut ex oraculo incorruptum pariter ab iis summi infimique 
ferrent, tum legibus condendis opera dabatur; ingentique hominum exspectatione 
propositis decem tabulis, populum ad contionem aduocauerunt et, quod bonum 
faustum felixque rei publicae ipsis liberisque eorum esset, ire et legere leges propositas 
iussere: se, quantum decem hominum ingeniis prouideri potuerit, omnibus, summis 
infimisque, iura aequasse: plus pollere multorum ingenia consiliaque. Versarent in 
animis secum unamquamque rem, agitarent deinde sermonibus, atque in medium quid 
in quaque re plus minusue esset conferrent. Eas leges habiturum populum Romanum 
quas consensus omnium non iussisse latas magis quam tulisse uideri posset. Cum ad 
rumores hominum de unoquoque legum capite editos satis correctae uiderentur, 
centuriatis comitiis decem tabularum leges perlatae sunt, qui nunc quoque, in hoc 
immenso aliarum super alias aceruatarum legum cumulo, fons omnis publici priuatique 
est iuris. Volgatur deinde rumor duas deesse tabulas quibus adiectis absolui posse uelut 
corpus omnis Romani iuris. Ea exspectatio, cum dies comitiorum adpropinquaret, 
desiderium decemuiros iterum creandi fecit. lam plebs, praeterquam quod consulum 
nomen haud secus quam regum perosa erat, ne tribunicium quidem auxilium, 
cedentibus in uicem appellationi decemuiris, quaerebat. 


[35] Postquam uero comitia decemuiris creandis in trinum nundinum indicta sunt, tanta 
exarsit ambitio, ut primores quoque ciuitatis—metu, credo, ne tanti possessio imperii, 
uacuo ab se relicto loco, haud satis dignis pateret—prensarent homines, honorem 
summa ope a se impugnatum ab ea plebe, cum qua contenderant, suppliciter petentes. 
Demissa iam in discrimen dignitas ea aetate iisque honoribus actis stimulabat Ap. 
Claudium. Nescires utrum inter decemuiros an inter candidatos numerares; propior 
interdum petendo quam gerendo magistratui erat. Criminari optimates, extollere 
candidatorum leuissimum quemque humillimumque, ipse medius inter tribunicios, 
Duillios Iciliosque, in foro uolitare, per illos se plebi uenditare, donec collegae quoque, 
qui unice illi dediti fuerant ad id tempus, coniecere in eum oculos, mirantes quid sibi 
uellet: apparere nihil sinceri esse; profecto haud gratuitam in tanta superbia comitatem 
fore; nimium in ordinem se ipsum cogere et uolgari cum priuatis non tam properantis 
abire magistratu quam uiam ad continuandum magistratum quaerentis esse. Propalam 
obuiam ire cupiditati parum ausi, obsecundando mollire impetum adgrediuntur. 
Comitiorum illi habendorum, quando minimus natu sit, munus consensu iniungunt. Ars 
haec erat, ne semet ipse creare posset, quod praeter tribunos plebi—et id ipsum 
pessimo exemplo—nemo unquam fecisset. Ille enimuero, quod bene uertat, habiturum 

se comitia professus, impedimentum pro occasione arripuit; deiectisque honore per 
coitionem duobus Quinctiis, Capitolino et Cincinnato, et patruo suo C. Claudio, 
constantissimo uiro in optimatium causa, et aliis eiusdem fastigii ciuibus, nequaquam 
splendore uitae pares decemuiros creat, se in primis, quod haud secus factum 
improbabant boni quam nemo facere ausurum crediderat. Creati cum eo M. Cornelius 
Maluginensis M. Sergius L. Minucius Q. Fabius Vibulanus Q. Poetelius T. Antonius 
Merenda K. Duillius Sp. Oppius Cornicen M'. Rabuleius. 


[36] Ille finis Appio alienae personae ferendae fuit. Suo iam inde uiuere ingenio coepit 
nouosque collegas, iam priusquam inirent magistratum, in suos mores formare. Cottidie 
coibant remotis arbitris; inde impotentibus instructi consiliis, quae secreto ab aliis 
coquebant, iam haud dissimulando superbiam, rari aditus, conloquentibus difficiles, ad 
idus Maias rem perduxere. Idus tum Maiae sollemnes ineundis magistratibus erant. Inito 
igitur magistratu primum honoris diem denuntiatione ingentis terroris insignem fecere. 
Nam cum ita priores decemuiri seruassent ut unus fasces haberet et hoc insigne regium 
in orbem, suam cuiusque uicem, per omnes iret, subito omnes cum duodenis fascibus 
prodiere. Centum uiginti lictores forum impleuerant et cum fascibus secures inligatas 
praeferebant; nec attinuisse demi securem, cum sine prouocatione creati essent, 
interpretabantur. Decem regum species erat, multiplicatusque terror non infimis solum 
sed primoribus patrum, ratis caedis causam ac principium quaeri, ut si quis memorem 
libertatis uocem aut in senatu aut in populo misisset statim uirgae securesque etiam ad 
ceterorum metum expedirentur. Nam praeterquam quod in populo nihil erat praesidii 
sublata prouocatione, intercessionem quoque consensu sustulerant, cum priores 
decemuiri appellatione collegae corrigi reddita ab se iura tulissent et quaedam, quae sui 
iudicii uideri possent, ad populum reiecissent. Aliquamdiu aequatus inter omnes terror 
fuit; paulatim totus uertere in plebem coepit; abstinebatur a patribus; in humiliores 
libidinose crudeliterque consulebatur. Hominum, non causarum toti erant, ut apud quos 
gratia uim aequi haberet. ludicia domi conflabant, pronuntiabant in foro. Si quis 
collegam appellasset, ab eo ad quem uenerat ita discedebat ut paeniteret non prioris 
decreto stetisse. Opinio etiam sine auctore exierat non in praesentis modo temporis eos 
iniuriam conspirasse, sed foedus clandestinum inter ipsos iure iurando ictum, ne comitia 
haberent perpetuoque decemuiratu possessum semel obtinerent imperium. 


[37] Circumspectare tum patriciorum uoltus plebeii et inde libertatis captare auram, 
unde seruitutem timendo in eum statum rem publicam adduxerant. Primores patrum 
odisse decemuiros, odisse plebem; nec probare quae fierent, et credere haud indignis 
accidere; auide ruendo ad libertatem in seruitutem elapsos iuuare nolle; cumulari 
quoque iniurias, ut taedio praesentium consules duo tandem et status pristinus rerum 
in desiderium ueniant. lam et processerat pars maior anni et duae tabulae legum ad 
prioris anni decem tabulas erant adiectae, nec quicquam iam supererat, si eae quoque 
leges centuriatis comitiis perlatae essent, cur eo magistratu rei publicae opus esset. 
Exspectabant quam mox consulibus creandis comitia edicerentur; id modo plebes 
agitabat quonam modo tribuniciam potestatem, munimentum libertati, rem 
intermissam, repararent; cum interim mentio comitiorum nulla fieri. Et decemuiri, qui 
primo tribunicios homines, quia id populare habebatur, circum se ostentauerant plebi, 

patriciis iuuenibus saepserant latera. Eorum cateruae tribunalia obsederant; hi ferre 
agere plebem plebisque res, cum fortuna, qua quidquid cupitum foret, potentioris esset. 
Et iam ne tergo quidem abstinebatur; uirgis caedi, alii securi subici; et, ne gratuita 
crudelitas esset, bonorum donatio sequi domini supplicium. Hac mercede iuuentus 
nobilis corrupta non modo non ire obuiam iniuriae, sed propalam licentiam suam malle 
quam omnium libertatem. 


[38] Idus Maiae uenere. Nullis subrogatis magistratibus, priuati pro decemuiris, neque 
animis ad imperium inhibendum imminutis neque ad speciem honoris insignibus 
prodeunt. Id uero regnum haud dubie uideri. Deploratur in perpetuum libertas, nec 
uindex quisquam exsistit aut futurus uidetur. Nec ipsi solum desponderant animos, sed 
contemni coepti erant a finitimis populis, imperiumque ibi esse ubi non esset libertas, 
indignabantur. Sabini magna manu incursionem in agrum Romanum fecere; lateque 
populati cum hominum atque pecudum inulti praedas egissent, recepto ad Eretum quod 
passim uagatum erat agmine castra locant, spem in discordia Romana ponentes: eam 
impedimentum dilectui fore. Non nuntii solum sed per urbem agrestium fuga 
trepidationem iniecit. Decemuiri consultant quid opus facto sit, destituti inter patrum et 
plebis odia. Addidit terrorem insuper alium fortuna. Aequi alia ex parte castra in Algido 
locant depopulanturque inde excursionibus Tusculanum agrum; legati ea ab Tusculo, 
praesidium orantes, nuntiant. Is pauor perculit decemuiros ut senatum, simul duobus 
circumstantibus urbem bellis, consulerent. Citari iubent in curiam patres, haud ignari 
quanta inuidiae immineret tempestas: omnes uastati agri periculorumque imminentium 
causas in se congesturos; temptationemque eam fore abolendi sibi magistratus, ni 
consensu resisterent imperioque inhibendo acriter in paucos praeferocis animi conatus 
aliorum comprimerent. Postquam audita uox in foro est praeconis patres in curiam ad 
decemuiros uocantis, uelut noua res, quia intermiserant iam diu morem consulendi 
senatus, mirabundam plebem conuertit quidnam incidisset cur ex tanto interuallo rem 
desuetam usurparent; hostibus belloque gratiam habendam quod solitum quicquam 
liberae ciuitati fieret. Circumspectare omnibus fori partibus senatorem, raroque usquam 
noscitare; curiam inde ac solitudinem circa decemuiros intueri, cum et ipsi suum inuisum 
consensu imperium, et plebs, quia priuatis ius non esset uocandi senatum, non 
conuenire patres interpretarentur; iam caput fieri libertatem repetentium, si se plebs 
comitem senatui det et quemadmodum patres uocati non coeant in senatum, sic plebs 
abnuat dilectum. Haec fremunt plebes. Patrum haud fere quisquam in foro, in urbe rari 
erant. Indignitate rerum cesserant in agros, suarumque rerum erant amissa publica, 
tantum ab iniuria se abesse rati quantum a coetu congressuque impotentium 
dominorum se amouissent. Postquam citati non conueniebant, dimissi circa domos 
apparitores simul ad pignera capienda sciscitandumque num consulto detractarent 
referunt senatum in agris esse. Laetius id decemuiris accidit quam si praesentes 
detractare imperium referrent. lubent acciri omnes, senatumque in diem posterum 
edicunt; qui aliquanto spe ipsorum frequentior conuenit. Quo facto proditam a patribus 
plebs libertatem rata, quod iis qui iam magistratu abissent priuatisque si uis abesset, 
tamquam iure cogentibus, senatus paruisset. 


93 


[39] Sed magis oboedienter uentum in curiam esse quam obnoxie dictas sententias 
accepimus. L. Valerium Potitum proditum memoriae est post relationem Ap. Claudi, 
priusquam ordine sententiae rogarentur, postulando ut de re publica liceret dicere, 
prohibentibus minaciter decemuiris proditurum se ad plebem denuntiantem, tumultum 
exciuisse. Nec minus ferociter M. Horatium Barbatum isse in certamen, decem 
Tarquinios appellantem admonentemque Valeriis et Horatiis ducibus pulsos reges. Nec 
nominis homines tum pertaesum esse, quippe quo louem appellari fas sit, quo Romulum, 
conditorem urbis, deincepsque reges, quod sacris etiam ut sollemne retentum sit: 
superbiam uiolentiamque tum perosus regis. Quae si in rege tum autiin filio regis ferenda 
non fuerint, quem eadem laturum in tot priuatis? Viderent ne uetando in curia libere 
homines loqui extra curiam etiam mouerent uocem; neque se uidere qui sibi minus 
priuato ad contionem populum uocare quam illis senatum cogere liceat. Vbi uellent 
experirentur quanto fortior dolor libertate sua uindicanda quam cupiditas in iniusta 
dominatione esset. De bello Sabino eos referre, tamquam maius ullum populo Romano 
bellum sit quam cum iis qui legum ferendarum causa creati nihil iuris in ciuitate 
reliquerint; qui comitia, qui annuos magistratus, qui uicissitudinem imperitandi, quod 
unum exaequandae sit libertatis, sustulerint; qui priuati fasces et regium imperium 
habeant. Fuisse regibus exactis patricios magistratus; creatos postea post secessionem 
plebis plebeios; cuius illi partis essent, rogitare. Populares? Quid enim eos per populum 
egisse? Optimates? Qui anno iam prope senatum non habuerint, tunc ita habeant ut de 
re publica loqui prohibeant? Ne nimium in metu alieno spei ponerent; grauiora quae 
patiantur uideri iam hominibus quam quae metuant. 


[40] Haec uociferante Horatio cum decemuiri nec irae nec ignoscendi modum reperirent 
nec quo euasura res esset cernerent, C. Claudi, qui patruus Appi decemuiri erat, oratio 
fuit precibus quam iurgio similior, orantis per sui fratris parentisque eius manes ut ciuilis 
potius societatis in qua natus esset, quam foederis nefarie icti cum collegis meminisset. 
Multo id magis se illius causa orare quam rei publicae; quippe rem publicam, si a 
uolentibus nequeat, ab inuitis ius expetituram; sed ex magno certamine magnas excitari 
ferme iras; earum euentum se horrere. Cum aliud praeterquam de quo rettulissent 
decemuiri dicere prohiberent, Claudium interpellandi uerecundia fuit. Sententiam igitur 
peregit nullum placere senatus consultum fieri. Omnesque ita accipiebant priuatos eos 
a Claudio iudicatos; multique ex consularibus uerbo adsensi sunt. Alia sententia, 
asperior in speciem, uim minorem aliquanto habuit, quae patricios coire ad prodendum 
interregem iubebat. Censendo enim quodcumque, magistratus esse qui senatum 
haberent iudicabat, quos priuatos fecerat auctor nullius senatus consulti faciendi. Ita 
labente iam causa decemuirorum, L. Cornelius Maluginensis, M. Corneli decemuiri frater, 
cum ex consularibus ad ultimum dicendi locum consulto seruatus esset, simulando 
curam belli fratrem collegasque eius tuebatur, quonam fato incidisset mirari se dictitans 
ut decemuiros, qui decemuiratum petissent—aut soli ii aut maxime—oppugnarent; aut 
quid ita, cum per tot menses uacua ciuitate nemo iustine magistratus summae rerum 
praeessent controuersiam fecerit, nunc demum cum hostes prope ad portas sint, ciuiles 
discordias serant, nisi quod in turbido minus perspicuum fore putent quid agatur. 
Ceterum—nonne enim maiore cura occupatis animis uerum esse praeiudicium rei 

tantae auferri?—sibi placere de eo quod Valerius Horatiusque ante idus Maias 
decemuiros abisse magistratu insimulent, bellis quae immineant perfectis, re publica in 
tranquillum redacta, senatu disceptante agi, et iam nunc ita se parare Ap. Claudium ut 
comitiorum quae decemuiris creandis decemuirum ipse habuerit sciat sibi rationem 
reddendam esse utrum in unum annum creati sint, an donec leges quae deessent 
perferrentur. In praesentia omnia praeter bellum omitti placere; cuius si falso famam 
uolgatam, uanaque non nuntios solum sed Tusculanorum etiam legatos attulisse putent, 
speculatores mittendos censere qui certius explorata referant: sin fides et nuntiis et 
legatis habeatur, dilectum primo quoque tempore haberi et decemuiros quo cuique 
eorum uideatur exercitus ducere, nec rem aliam praeuerti. 


[41] In hanc sententiam ut discederetur iuniores patrum euincebant. Ferocioresque 
iterum coorti Valerius Horatiusque uociferari ut de re publica liceret dicere; dicturos ad 
populum, si in senatu per factionem non liceat; neque enim sibi priuatos aut in curia aut 
in contione posse obstare, neque se imaginariis fascibus eorum cessuros esse. Tum 
Appius iam prope esse ratus ut ni uiolentiae eorum pari resisteretur audacia, uictum 
imperium esset, 'non erit melius' inquit, 'nisi de quo consulimus, uocem misisse,' et ad 
Valerium, negantem se priuato reticere, lictorem accedere iussit. lam Quiritium fidem 
implorante Valerio a curiae limine, L. Cornelius complexus Appium, non cui simulabat 
consulendo, diremit certamen; factaque per Cornelium Valerio dicendi gratia quae 
uellet, cum libertas non ultra uocem excessisset, decemuiri propositum tenuere. 
Consulares quoque ac seniores ab residuo tribuniciae potestatis odio, cuius desiderium 
plebi multo acrius quam consularis imperii rebantur esse, prope malebant postmodo 
ipsos decemuiros uoluntate abire magistratu quam inuidia eorum exsurgere rursus 
plebem: si leniter ducta res sine populari strepitu ad consules redisset, aut bellis 
interpositis aut moderatione consulum in imperiis exercendis posse in obliuionem 
tribunorum plebem adduci. Silentio patrum edicitur dilectus. luniores cum sine 
prouocatione imperium esset ad nomina respondent. Legionibus scriptis, inter se 
decemuiri comparabant quos ire ad bellum, quos praeesse exercitibus opporteret. 
Principes inter decemuiros erant Q. Fabius et Ap. Claudius. Bellum domi maius quam 
foris apparebat. Appi uiolentiam aptiorem rati ad comprimendos urbanos motus: in 
Fabio minus in bono constans quam nauum in malitia ingenium esse. Hunc enim uirum, 
egregium olim domi militiaeque, decemuiratus collegaeque ita mutauerant ut Appi 
quam sui similis mallet esse. Huic bellum in Sabinis, M'. Rabuleio et Q. Poetelio additis 
collegis, mandatum. M. Cornelius in Algidum missus cum L. Minucio et T. Antonio et K. 
Duillio et M. Sergio. Sp. Oppium Ap. Claudio adiutorem ad urbem tuendam, aequo 
omnium decemuirorum imperio, decernunt. 


[42] Nihilo militiae quam domi melius res publica administrata est. Illa modo in ducibus 
culpa quod ut odio essent ciuibus fecerant: alia omnis penes milites noxia erat, qui ne 
quid ductu atque auspicio decemuirorum prospere usquam gereretur uinci se per suum 
atque illorum dedecus patiebantur. Fusi et ab Sabinis ad Eretum et in Algido ab Aequis 
exercitus erant. Ab Ereto per silentium noctis profugi propius urbem, inter Fidenas 
Crustumeriamque, loco edito castra communierant; persecutis hostibus nusquam se 
aequo certamine committentes, natura loci ac uallo, non uirtute aut armis tutabantur. 

Maius flagitium in Algido, maior etiam clades accepta; castra quoque amissa erant, 
exutusque omnibus utensilibus miles Tusculum se, fide misericordiaque uicturus 
hospitum, quae tamen non fefellerunt, contulerat. Romam tanti erant terrores allati, ut 
posito iam decemuirali odio patres uigilias in urbe habendas censerent, omnes qui per 
aetatem arma ferre possent custodire moenia ac pro portis stationes agere iuberent, 
arma Tusculum ad supplementum decernerent, decemuirosque ab arce Tusculi 
digressos in castris militem habere, castra alia a Fidenis in Sabinum agrum transferri, 
belloque ultro inferendo deterreri hostes a consilio urbis oppugnandae. 


[43] Ad clades ab hostibus acceptas duo nefanda facinora decemuiri belli domique 
adiciunt. L. Siccium in Sabinis, per inuidiam decemuiralem tribunorum creandorum 
secessionisque mentiones ad uolgus militum | sermonibus occultis serentem, 
prospeculatum ad locum castris capiendum mittunt. Datur negotium militibus quos 
miserant expeditionis eius comites, ut eum opportuno adorti loco interficerent. Haud 
inultum interfecere; nam circa repugnantem aliquot insidiatores cecidere, cum ipse se 
praeualidus, pari uiribus animo, circumuentus tutaretur. Nuntiant in castra ceteri 
praecipitatum in insidias esse; Siccium egregie pugnantem militesque quosdam cum eo 
amissos. Primo fides nuntiantibus fuit; profecta deinde cohors ad sepeliendos qui 
ceciderant decemuirorum permissu, postquam nullum spoliatum ibi corpus Sicciumque 
in medio iacentem armatum omnibus in eum uersis corporibus uidere, hostium neque 
corpus ullum nec uestigia abeuntium, profecto ab suis interfectum memorantes 
rettulere corpus. Inuidiaeque plena castra erant, et Romam ferri protinus Siccium 
placebat, ni decemuiri funus militare ei publica impensa facere maturassent. Sepultus 
ingenti militum maestitia, pessima decemuirorum in uolgus fama est. 


[44] Sequitur aliud in urbe nefas, ab libidine ortum, haud minus foedo euentu quam 
quod per stuprum caedemque Lucretiae urbe regnoque Tarquinios expulerat, ut non 
finis solum idem decemuiris qui regibus sed causa etiam eadem imperii amittendi esset. 
Ap. Claudium uirginis plebeiae stuprandae libido cepit. Pater uirginis, L. Verginius, 
honestum ordinem in Algido ducebat, uir exempli recti domi militiaeque. Perinde uxor 
instituta fuerat liberique instituebantur. Desponderat filiam L. Icilio tribunicio, uiro acri 
et pro causa plebis expertae uirtutis. Hanc uirginem adultam forma excellentem Appius 
amore amens pretio ac spe perlicere adortus, postquam omnia pudore saepta 
animaduerterat, ad crudelem superbamque uim animum conuertit. M. Claudio clienti 
negotium dedit, ut uirginem in seruitutem adsereret neque cederet secundum 
libertatem postulantibus uindicias, quod pater puellae abesset locum iniuriae esse ratus. 
Virgini uenienti in forum—ibi namque in tabernaculis litterarum ludi erant—minister 
decemuiri libidinis manum iniecit, serua sua natam seruamque appellans, sequique se 
iubebat: cunctantem ui abstracturum. Pauida puella stupente, ad clamorem nutricis 
fidem Quiritium implorantis fit concursus; Vergini patris sponsique lcili populare nomen 
celebrabatur. Notos gratia eorum, turbam indignitas rei uirgini conciliat. lam a ui tuta 
erat, cum adsertor nihil opus esse multitudine concitata ait; se iure grassari, non ui. 
Vocat puellam in ius. Auctoribus qui aderant ut sequerentur, ad tribunal Appi 
peruentum est. Notam iudici fabulam petitor, quippe apud ipsum auctorem argumenti, 
peragit: puellam domi suae natam furtoque inde in domum Vergini translatam 

suppositam ei esse; id se indicio compertum adferre probaturumque uel ipso Verginio 
iudice, ad quem maior pars iniuriae eius pertineat; interim dominum sequi ancillam 
aequum esse. Aduocati puellae, cum Verginium rei publicae causa dixissent abesse, 
biduo adfuturum si nuntiatum ei sit, iniquum esse absentem de liberis dimicare, 
postulant ut rem integram in patris aduentum differat, lege ab ipso lata uindicias det 
secundum libertatem, neu patiatur uirginem adultam famae prius quam libertatis 
periculum adire. 


[45] Appius decreto praefatur quam libertati fauerit eam ipsam legem declarare quam 
Vergini amici postulationi suae praetendant; ceterum ita in ea firmum libertati fore 
praesidium, si nec causis nec personis uariet. In iis enim qui adserantur in libertatem, 
quia quiuis lege agere possit, id iuris esse: in ea quae in patris manu sit, neminem esse 
alium cui dominus possessione cedat. Placere itaque patrem arcessiri; interea iuris sui 
iacturam adsertorem non facere quin ducat puellam sistendamque in aduentum eius 
qui pater dicatur promittat. Aduersus iniuriam decreti cum multi magis fremerent quam 
quisquam unus recusare auderet, P. Numitorius puellae auus et sponsus lcilius 
interueniunt; dataque inter turbam uia, cum multitudo Icili maxime interuentu resisti 
posse Appio crederet, lictor decresse ait uociferantemque Icilium submouet. Placidum 
quoque ingenium tam atrox iniuria accendisset. 'Ferro hinc tibi submouendus sum, Appi' 
inquit, 'ut tacitum feras quod celari uis. Virginem ego hanc sum ducturus nuptamque 
pudicam habiturus. Proinde omnes collegarum quoque lictores conuoca; expediri uirgas 
et secures iube; non manebit extra domum patris sponsa Icili. Non si tribunicium 
auxilium et prouocationem plebi Romanae, duas arces libertatis tuendae, ademistis, 
ideo in liberos quoque nostros coniugesque regnum uestrae libidini datum est. Saeuite 
in tergum et in ceruices nostras: pudicitia saltem in tuto sit. Huic si uis adferetur, ego 
praesentium Quiritium pro sponsa, Verginius militum pro unica filia, omnes deorum 
hominumque implorabimus fidem, neque tu istud unquam decretum sine caede nostra 
referes. Postulo Appi, etiam atque etiam consideres quo progrediare. Verginius uiderit 
de filia ubi uenerit quid agat; hoc tantum sciat sibi si huius uindiciis cesserit condicionem 
filiae quaerendam esse. Me uindicantem sponsam in libertatem uita citius deseret quam 
fides.' 


[46] Concitata multitudo erat certamenque instare uidebatur. Lictores Icilium 
circumsteterant; nec ultra minas tamen processum est, cum Appius non Verginiam 
defendi ab Icilio, sed inquietum hominem et tribunatum etiam nunc spirantem locum 
seditionis quaerere diceret. Non praebiturum se illi eo die materiam, sed, ut iam sciret 
non id petulantiae suae sed Verginio absenti et patrio nomini et libertati datum, ius eo 
die se non dicturum neque decretum interpositurum: a M. Claudio petiturum ut 
decederet iure suo uindicarique puellam in posterum diem pateretur; quod nisi pater 
postero die adfuisset, denuntiare se lcilio similibusque Icili neque legi suae latorem 
neque decemuiro constantiam defore; nec se utique collegarum lictores conuocaturum 
ad coercendos seditionis auctores: contentum se suis lictoribus fore. Cum dilatum 
tempus iniuriae esset secessissentque aduocati puellae, placuit omnium primum 
fratrem Icili filiumque Numitori, impigros iuuenes, pergere inde recta ad portam, et 
quantum adcelerari posset Verginium acciri e castris; in eo uerti puellae salutem, si 


97 


postero die uindex iniuriae ad tempus praesto esset. lussi pergunt citatisque equis 
nuntium ad patrem perferunt. Cum instaret adsertor puellae ut uindicaret sponsoresque 
daret, atque id ipsum agi diceret Icilius, sedulo tempus terrens dum praeciperent iter 
nuntii missi in castra, manus tollere undique multitudo et se quisque paratum ad 
spondendum Icilio ostendere. Atque ille lacrimabundus 'gratum est' inquit; 'crastina die 
uestra opera utar; sponsorum nunc satis est.' Ita uindicatur Verginia spondentibus 
propinquis. Appius paulisper moratus ne eius rei causa sedisse uideretur, postquam 
omissis rebus aliis prae cura unius nemo adibat, domum se recepit collegisque in castra 
scribit, ne Verginio commeatum dent atque etiam in custodia habeant. Improbum 
consilium serum, ut debuit, fuit et iam commeatu sumpto profectus Verginius prima 
uigilia erat, cum postero die mane de retinendo eo nequiquam litterae redduntur. 


[47] At in urbe prima luce cum ciuitas in foro exspectatione erecta staret, Verginius 
sordidatus filiam secum obsoleta ueste comitantibus aliquot matronis cum ingenti 
aduocatione in forum deducit. Circumire ibi et prensare homines coepit et non orare 
solum precariam opem, sed pro debita petere: se pro liberis eorum ac coniugibus 
cottidie in acie stare, nec alium uirum esse cuius strenue ac ferociter facta in bello plura 
memorari possent: quid prodesse si, incolumi urbe, quae capta ultima timeantur liberis 
suis sint patienda? Haec prope contionabundus circumibat homines. Similia his ab Icilio 
iactabantur. Comitatus muliebris plus tacito fletu quam ulla uox mouebat. Aduersus 
quae omnia obstinato animo Appius—tanta uis amentiae uerius quam amoris mentem 
turbauerat—in tribunal escendit, et ultro querente pauca petitore quod ius sibi pridie 
per ambitionem dictum non esset, priusquam aut ille postulatum perageret aut Verginio 
respondendi daretur locus, Appius interfatur. Quem decreto sermonem praetenderit, 
forsan aliquem uerum auctores antiqui tradiderint: quia nusquam ullum in tanta 
foeditate decreti ueri similem inuenio, id quod constat nudum uidetur proponendum, 
decresse uindicias secundum seruitutem. Primo stupor omnes admiratione rei tam 
atrocis defixit; silentium inde aliquamdiu tenuit. Dein cum M. Claudius, circumstantibus 
matronis, iret ad prehendendam uirginem, lamentabilisque eum mulierum comploratio 
excepisset, Verginius intentans in Appium manus, 'Icilio' inquit, 'Appi, non tibi filiam 
despondi et ad nuptias, non ad stuprum educaui. Placet pecudum ferarumque ritu 
promisce in concubitus ruere? Passurine haec isti sint nescio: non spero esse passuros 
illos qui arma habent. Cum repelleretur adsertor uirginis a globo mulierum 
circumstantiumque aduocatorum, silentium factum per praeconem. 


[48] Decemuir alienatus ad libidinem animo negat ex hesterno tantum conuicio lIcili 
uiolentiaque Vergini, cuius testem populum Romanum habeat, sed certis quoque indiciis 
compertum se habere nocte tota coetus in urbe factos esse ad mouendam seditionem. 
Itaque se haud inscium eius dimicationis cum armatis descendisse, non ut quemquam 
quietum uiolaret, sed ut turbantes ciuitatis otium pro maiestate imperii coerceret. 
'Proinde quiesse erit melius. I,' inquit, "lictor, submoue turbam et da uiam domino ad 
prehendendum mancipium.' Cum haec intonuisset plenus irae, multitudo ipsa se sua 
sponte dimouit desertaque praeda iniuriae puella stabat. Tum Verginius ubi nihil 
usquam auxilii uidit, 'quaeso' inquit, 'Appi, primum ignosce patrio dolori, si quo 
inclementius in te sum inuectus; deinde sinas hic coram uirgine nutricem percontari quid 

hoc rei sit, ut si falso pater dictus sum aequiore hinc animo discedam.' Data uenia seducit 
filiam ac nutricem prope Cloacinae ad tabernas, quibus nunc Nouis est nomen, atque ibi 
ab lanio cultro arrepto, 'hoc te uno quo possum! ait, 'modo, filia, in libertatem uindico.' 
Pectus deinde puellae transfigit, respectansque ad tribunal 'te' inquit, 'Appi, tuumque 
caput sanguine hoc consecro. Clamore ad tam atrox facinus orto excitus Appius 
comprehendi Verginium iubet. Ille ferro quacumque ibat uiam facere, donec multitudine 
etiam prosequentium tuente ad portam perrexit. Icilius Numitoriusque exsangue corpus 
sublatum ostentant populo; scelus Appi, puellae infelicem formam, necessitatem patris 
deplorant. Sequentes clamitant matronae, eamne liberorum  procreandorum 
condicionem, ea pudicitiae praemia esse?— cetera, quae in tali re muliebris dolor, quo 
est maestior imbecillo animo, eo miserabilia magis querentibus subicit. Virorum et 
maxime Icili uox tota tribuniciae potestatis ac prouocationis ad populum ereptae 
publicarumque indignationum erat. 


[49] Concitatur multitudo partim atrocitate sceleris, partim spe per occasionem 
repetendae libertatis. Appius nunc uocari Icilium, nunc retractantem arripi, postremo, 
cum locus adeundi apparitoribus non daretur, ipse cum agmine patriciorum iuuenum 
per turbam uadens, in uincula duci iubet. lam circa Icilium non solum multitudo sed 
duces quoque multitudinis erant, L. Valerius et M. Horatius, qui repulso lictore, si iure 
ageret, uindicare se a priuato Icilium aiebant; si uim adferre conaretur, ibi quoque haud 
impares fore. Hinc atrox rixa oritur. Valerium Horatiumque lictor decemuiri inuadit: 
franguntur a multitudine fasces. In contionem Appius escendit: sequuntur Horatius 
Valeriusque. Eos contio audit: decemuiro obstrepitur. lam pro imperio Valerius 
discedere a priuato lictores iubebat, cum fractis animis Appius, uitae metuens, in 
domum se propinquam foro insciis aduersariis capite obuoluto recipit. Sp. Oppius, ut 
auxilio collegae esset, in forum ex altera parte inrumpit. Videt imperium ui uictum. 
Agitatus deinde consiliis ad quae ex omni parte adsentiendo multis auctoribus 
trepidauerat, senatum postremo uocari iussit. Ea res, quod magnae parti patrum 
displicere acta decemuirorum uidebantur, spe per senatum finiendae potestatis eius 
multitudinem sedauit. Senatus nec plebem inritandam censuit et multo magis 
prouidendum ne quid Vergini aduentus in exercitu motus faceret. 


[50] Itaque missi iuniores patrum in castra, quae tum in monte Vecilio erant, nuntiant 
decemuiris ut omni ope ab seditione milites contineant. Ibi Verginius maiorem quam 
reliquerat in urbe motum exciuit. Nam praeterquam quod agmine prope 
quadringentorum hominum ueniens, qui ab urbe indignitate rei accensi comites ei se 
dederant, conspectus est, strictum etiam telum respersusque ipse cruore tota in se 
castra conuertit. Et togae multifariam in castris uisae maioris aliquanto quam erat 
speciem urbanae multitudinis fecerant. Quaerentibus quid rei esset, flens diu uocem 
non misit; tandem, ut iam ex trepidatione concurrentium turba constitit ac silentium fuit, 
ordine cuncta, ut gesta erant, exposuit. Supinas deinde tendens manus, commilitones 
appellans orabat ne quod scelus Ap. Claudi esset sibi attribuerent neu se ut parricidam 
liberum auersarentur. Sibi uitam filiae sua cariorem fuisse, si liberae ac pudicae uiuere 
licitum fuisset: cum uelut seruam ad stuprum rapi uideret, morte amitti melius ratum 
quam contumelia liberos, misericordia se in speciem crudelitatis lapsum; nec 

superstitem filiae futurum fuisse, nisi spem ulciscendae mortis eius in auxilio 
commilitonum habuisset. Illis quoque filias sorores coniugesque esse, nec cum filia sua 
libidinem Ap. Claudi exstinctam esse, sed quo impunitior sit eo effrenatiorem fore. 
Aliena calamitate documentum datum illis cauendae similis iniuriae. Quod ad se attineat, 
uxorem sibi fato ereptam, filiam, quia non ultra pudica uictura fuerit, miseram sed 
honestam mortem occubuisse; non esse iam Appi libidini locum in domo sua: ab alia 
uiolentia eius eodem se animo suum corpus uindicaturum quo uindicauerit filiae: ceteri 
sibi ac liberis suis consulerent. Haec Verginio uociferanti succlamabat multitudo nec 
illius dolori nec suae libertati se defuturos. Et immixti turbae militum togati, eadem illa 
querendo docendoque quanto uisa quam audita indigniora potuerint uideri, simul 
profligatam iam rem nuntiando Romae esse, insecutis qui Appium prope interemptum 
in exsilium abisse dicerent, perpulerunt ut ad arma conclamaretur uellerentque signa et 
Romam proficiscerentur. Decemuiri simul iis quae uidebant iisque quae acta Romae 
audierant perturbati, alius in aliam partem castrorum ad sedandos motus discurrunt. Et 
leniter agentibus responsum non redditur: imperium si quis inhiberet, et uiros et 
armatos se esse respondetur. Eunt agmine ad urbem et Auentinum insidunt, ut quisque 
occurrerat plebem ad repetendam libertatem creandosque tribunos plebis adhortantes. 
Alia uox nulla uiolenta audita est. Senatum Sp. Oppius habet. Nihil placet aspere agi; 
quippe ab ipsis datum locum seditioni esse. Mittuntur tres legati consulares, Sp. 
Tarpeius C. lulius P. Sulpicius, qui quaererent senatus uerbis cuius iussu castra 
deseruissent aut quid sibi uellent qui armati Auentinum obsedissent belloque auerso ab 
hostibus patriam suam cepissent. Non defuit quod responderetur: deerat qui daret 
responsum, nullodum certo duce nec satis audentibus singulis inuidiae se offerre. Id 
modo a multitudine conclamatum est ut L. Valerium et M. Horatium ad se mitterent: his 
se daturos responsum. 


[51] Dimissis legatis, admonet milites Verginius in re non maxima paulo ante trepidatum 
esse, quia sine capite multitudo fuerit, responsumque, quamquam non inutiliter, 
fortuito tamen magis consensu quam communi consilio esse; placere decem creari qui 
summae rei praeessent militarique honore tribunos militum appellari. Cum ad eum 
ipsum primum is honos deferretur, 'melioribus meis uestrisque rebus reseruate' inquit, 
'ista de me iudicia. Nec mihi filia inulta honorem ullum iucundum esse patitur, nec in 
perturbata re publica eos utile est praeesse uobis qui proximi inuidiae sint. Si quis usus 
mei est, nihilo minor ex priuato capietur.' ita decem numero tribunos militares creant. 
Neque in Sabinis quieuit exercitus. Ibi quoque auctore Icilio Numitorioque secessio ab 
decemuiris facta est, non minore motu animorum Sicci caedis memoria renouata quam 
quem noua fama de uirgine adeo foede ad libidinem petita accenderat. Icilius ubi audiuit 
tribunos militum in Auentino creatos, ne comitiorum militarium praerogatiuam urbana 
comitia iisdem tribunis plebis creandis sequerentur, peritus rerum popularium 
imminensque ei potestati et ipse, priusquam iretur ad urbem, pari potestate eundem 
numerum ab suis creandum curat. Porta Collina urbem intrauere sub signis, mediaque 
urbe agmine in Auentinum pergunt. Ibi coniuncti alteri exercitui uiginti tribunis militum 
negotium dederunt ut ex suo numero duos crearent qui summae rerum praeessent. M. 
Oppium Sex. Manilium creant. Patres solliciti de summa rerum cum senatus cottidie 

esset iurgiis saepius terunt tempus quam consiliis. Sicci caedes decemuiris et Appiana 
libido et dedecora militiae obiciebantur. Placebat Valerium Horatiumque ire in 
Auentinum. llli negabant se aliter ituros quam si decemuiri deponerent insignia 
magistratus eius quo anno iam ante abissent. Decemuiri querentes se in ordinem cogi, 
non ante quam perlatis legibus quarum causa creati essent deposituros imperium se 
aiebant. 


[52] Per M. Duillium qui tribunus plebis fuerat certior facta plebs contentionibus adsiduis 
nihil transigi, in Sacrum montem ex Auentino transit, adfirmante Duillio non prius quam 
deseri urbem uideant curam in animos patrum descensuram; admoniturum Sacrum 
montem constantiae plebis scituros qua sine restituta potestate redigi in concordiam 
res nequeant. Via Nomentana, cui tum Ficolensi nomen fuit, profecti castra in monte 
Sacro locauere, modestiam patrum suorum nihil uiolando imitati. Secuta exercitum 
plebs, nullo qui per aetatem ire posset retractante. Prosequuntur coniuges liberique, 
cuinam se relinquerent in ea urbe in qua nec pudicitia nec libertas sancta esset 
miserabiliter rogitantes. Cum uasta Romae omnia insueta solitudo fecisset, in foro 
praeter paucos seniorum nemo esset, uocatis utique in senatum patribus desertum 
apparuisset forum, plures iam quam Horatius ac Valerius uociferabantur: 'Quid 
exspectabitis, patres conscripti? Si decemuiri finem pertinaciae non faciunt, ruere ac 
deflagrare omnia passuri estis? Quod autem istud imperium est, decemuiri, quod 
amplexi tenetis? Tectis ac parietibus iura dicturi estis? Non pudet lictorum uestrorum 
maiorem prope numerum in foro conspici quam togatorum aliorum? Quid si hostes ad 
urbem ueniant facturi estis? Quid si plebs mox, ubi parum secessione moueamur, 
armata ueniat? Occasune urbis uoltis finire imperium? Atqui aut plebs non est habenda 
aut habendi sunt tribuni plebis. Nos citius caruerimus patriciis magistratibus quam illi 
plebeiis. Nouam inexpertamque eam potestatem eripuere patribus nostris, ne nunc 
dulcedine semel capti ferant desiderium, cum praesertim nec nos temperemus imperiis, 
quo minus illi auxilii egeant.' Cum haec ex omni parte iactarentur, uicti consensu 
decemuiri futuros se, quando ita uideatur, in potestate patrum adfirmant. Id modo simul 
orant ac monent ut ipsis ab inuidia caueatur nec suo sanguine ad supplicia patrum 
plebem adsuefaciant. 


[53] Tum Valerius Horatiusque missi ad plebem condicionibus quibus uideretur 
reuocandam componendasque res, decemuiris quoque ab ira et impetu multitudinis 
praecauere iubentur. Profecti gaudio ingenti plebis in castra accipiuntur, quippe 
liberatores haud dubie et motus initio et exitu rei. Ob haec iis aduenientibus gratiae 
actae; lcilius pro multitudine uerba facit. Idem, cum de condicionibus ageretur, 
quaerentibus legatis quae postulata plebis essent, composito iam ante aduentum 
legatorum consilio ea postulauit ut appareret in aequitate rerum plus quam in armis 
reponi spei. Potestatem enim tribuniciam prouocationemque repetebant, quae ante 
decemuiros creatos auxilia plebis fuerant, et ne cui fraudi esset concisse milites aut 
plebem ad repetendam per secessionem libertatem. De decemuirorum modo supplicio 
atrox postulatum fuit; dedi quippe eos aequum censebant uiuosque igni concrematuros 
minabantur. Legati ad ea: 'Quae consilii fuerunt adeo aequa postulastis ut ultro uobis 
deferenda fuerint; libertati enim ea praesidia petitis, non licentiae ad impugnandos alios. 

Irae uestrae magis ignoscendum quam indulgendum est, quippe qui crudelitatis odio in 
crudelitatem ruitis et prius paene quam ipsi liberi sitis dominari iam in aduersarios uoltis. 
Nunquamne quiescet ciuitas nostra a suppliciis aut patrum in plebem Romanam aut 
plebis in patres? Scuto uobis magis quam gladio opus est. Satis superque humili est, qui 
iure aequo in ciuitate uiuit, nec inferendo iniuriam nec patiendo. Etiam si quando 
metuendos uos praebituri estis, cum reciperatis magistratibus legibusque uestris iudicia 
penes uos erunt de capite nostro fortunisque, tunc ut quaeque causa erit statuetis: nunc 
libertatem repeti satis est.' 


[54] Facerent ut uellent permittentibus cunctis, mox redituros se legati rebus perfectis 
adfirmant. Profecti cum mandata plebis patribus exposuissent, alii decemuiri, quando 
quidem praeter spem ipsorum supplicii sui nulla mentio fieret, haud quicquam abnuere: 
Appius truci ingenio et inuidia praecipua odium in se aliorum suo in eos metiens odio, 
'haud ignaro' inquit, 'imminet fortuna. Video donec arma aduersariis tradantur diferri 
aduersus nos certamen. Dandus inuidiae est sanguis. Nihil ne ego quidem moror quo 
minus decemuiratu abeam.' Factum senatus consultum ut decemuiri se primo quoque 
tempore magistratu abdicarent, Q. Furius pontifex maximus tribunos plebis crearet; et 
ne cui fraudi esset secessio militum plebisque. His senatus consultis perfectis dimisso 
senatu, decemuiri prodeunt in contionem abdicantque se magistratu, ingenti hominum 
laetitia. Nuntiantur haec plebi. Legatos quidquid in urbe hominum supererat 
prosequitur. Huic multitudini laeta alia turba ex castris occurrit. Congratulantur 
libertatem concordiamque ciuitati restitutam. Legati pro contione: 'Quod bonum 
faustum felixque sit uobis reique publicae, redite in patriam ad penates coniuges 
liberosque uestros; sed qua hic modestia fuistis, ubi nullius ager in tot rerum usu 
necessario tantae multitudini est uiolatus, eam modestiam ferte in urbem. In Auentinum 
ite, unde profecti estis; ibi felici loco, ubi prima initia incohastis libertatis uestrae, 
tribunos plebi creabitis. Praesto erit pontifex maximus qui comitia habeat.' Ingens 
adsensus alacritasque cuncta adprobantium fuit. Conuellunt inde signa profectique 
Romam certant cum obuiis gaudio. Armati per urbem silentio in Auentinum perueniunt. 
Ibi extemplo pontifice maximo comitia habente tribunos plebis creauerunt, omnium 
primum L. Verginium, inde L. Icilium et P. Numitorium, auunculum Verginiae, auctores 
secessionis, tum C. Sicinium, progeniem eius quem primum tribunum plebis creatum in 
Sacro monte proditum memoriae est, et M. Duillium, qui tribunatum insignem ante 
decemuiros creatos gesserat nec in decemuiralibus certaminibus plebi defuerat. Spe 
deinde magis quam meritis electi M. Titinius M. Pomponius C. Apronius P. Villius C. 
Oppius. Tribunatu inito L. Icilius extemplo plebem rogauit et plebs sciuit ne cui fraudi 
esset secessio ab decemuiris facta. Confestim de consulibus creandis cum prouocatione 
M. Duillius rogationem pertulit. Ea omnia in pratis Flaminiis concilio plebis acta, quem 
nunc circum Flaminium appellant. 


[55] Per interregem deinde consules creati L. Valerius M. Horatius, qui extemplo 
magistratum occeperunt. Quorum consulatus popularis sine ulla patrum iniuria nec sine 
offensione fuit; quidquid enim libertati plebis caueretur, id suis decedere opibus 
credebant. Omnium primum, cum uelut in controuerso iure esset tenerenturne patres 
plebi scitis, legem centuriatis comitiis tulere ut quod tributim plebes iussisset populum 

teneret; qua lege tribuniciis rogationibus telum acerrimum datum est. Aliam deinde 
consularem legem de prouocatione, unicum praesidium libertatis, decemuirali 
potestate euersam, non restituunt modo, sed etiam in posterum muniunt sanciendo 
nouam legem, ne quis ullum magistratum sine prouocatione crearet; qui creasset, eum 
ius fasque esset occidi, neue ea caedes capitalis noxae haberetur. Et cum plebem hinc 
prouocatione, hinc tribunicio auxilio satis firmassent, ipsis quoque tribunis, ut 
sacrosancti uiderentur, cuius rei prope iam memoria aboleuerat, relatis quibusdam ex 
magno interuallo caerimoniis renouarunt, et cum religione inuiolatos eos, tum lege 
etiam fecerunt, sanciendo ut qui tribunis plebis aedilibus iudicibus decemuiris nocuisset, 
eius caput loui sacrum esset, familia ad aedem Cereris Liberi Liberaeque uenum iret. Hac 
lege iuris interpretes negant quemquam sacrosanctum esse, sed eum qui eorum cui 
nocuerit loui sacrum sanciri; itaque aedilem prendi ducique a maioribus magistratibus, 
quod, etsi non iure fiat—noceri enim ei cui hac lege non liceat —tamen argumentum 
esse non haberi pro sacro sanctoque aedilem; tribunos uetere iure iurando plebis, cum 
primum eam potestatem creauit, sacrosanctos esse. Fuere qui interpretarentur eadem 
hac Horatia lege consulibus quoque et praetoribus, quia eisdem auspiciis quibus 
consules crearentur, cautum esse: iudicem enim consulem appellari. Quae refellitur 
interpretatio, quod iis temporibus nondum consulem iudicem sed praetorem appellari 
mos fuerit. Hae consulares leges fuere. Institutum etiam ab iisdem consulibus ut senatus 
consulta in aedem Cereris ad aediles plebis deferrentur, quae antea arbitrio consulum 
supprimebantur uitiabanturque. M. Duillius deinde tribunus plebis plebem rogauit 
plebesque sciuit qui plebem sine tribunis reliquisset, quique magistratum sine 
prouocatione creasset, tergo ac capite puniretur. Haec omnia ut inuitis, ita non 
aduersantibus patriciis transacta, quia nondum in quemquam unum saeuiebatur. 


[56] Fundata deinde et potestate tribunicia et plebis libertate, tum tribuni adgredi 
singulos tutum maturumque iam rati, accusatorem primum Verginium et Appium reum 
deligunt. Cum diem Appio Verginius dixisset et Appius stipatus patriciis iuuenibus in 
forum descendisset, redintegrata extemplo est omnibus memoria foedissimae 
potestatis, cum ipsum satellitesque eius uidissent. Tum Verginius 'oratio' inquit, 'rebus 
dubiis inuenta est; itaque neque ego accusando apud uos eum tempus teram, a cuius 
crudelitate uosmet ipsi armis uindicastis, nec istum ad cetera scelera impudentiam in 
defendendo se adicere patiar. Omnium igitur tibi, Appi Claudi, quae impie nefarieque 
per biennium alia super alia es ausus, gratiam facio. Vnius tantum criminis nisi iudicem 
dices, te ab libertate in seruitutem contra leges uindicias non dedisse, in uincla te duci 
iubebo.' Nec iin tribunicio auxilio Appius nec in iudicio populi ullam spem habebat; tamen 
et tribunos appellauit et, nullo morante arreptus a uiatore, 'prouoco' inquit. Audita uox 
una uindex libertatis, ex eo missa ore quo uindiciae nuper ab libertate dictae erant, 
silentium fecit. Et dum pro se quisque deos tandem esse et non neglegere humana 
fremunt et superbiae crudelitatique etsi seras, non leues tamen uenire poenas— 
prouocare qui prouocationem sustulisset, et implorare praesidium populi qui omnia iura 
populi obtrisset, rapique in uincla egentem iure libertatis qui liberum corpus in 
seruitutem addixisset,—ipsius Appi inter contionis murmur fidem populi Romani 
implorantis uox audiebatur: maiorum merita in rem publicam domi militiaeque 

commemorabat, suum infelix erga plebem Romanam studium, quo aequandarum legum 
causa cum maxima offensione patrum consulatu abisset, suas leges, quibus manentibus 
lator earum in uincla ducatur. Ceterum sua propria bona malaque, cum causae dicendae 
data facultas sit, tum se experturum; in praesentia se communi iure ciuitatis ciuem 
Romanum die dicta postulare ut dicere liceat, ut iudicium populi Romani experiri. Non 
ita se inuidiam pertimuisse, ut nihil in aequitate et misericordia ciuium suorum spei 
habeat. Quod si indicta causa in uincla ducatur, iterum se tribunos plebei appellare et 
monere ne imitentur quos oderint. Quod si tribuni eodem foedere obligatos se fateantur 
tollendae appellationis in quod conspirasse decemuiros criminati sint, at se prouocare 
ad populum, implorare leges de prouocatione et consulares et tribunicias, eo ipso anno 
latas. Quem enim prouocaturum, si hoc indemnato indicta causa non liceat? Cui plebeio 
et humili praesidium in legibus fore, si Ap. Claudio non sit? Se documento futurum utrum 
nouis legibus dominatio an libertas firmata sit, et appellatio prouocatioque aduersus 
iniuriam magistratuum ostentata tantum inanibus litteris an uere data sit. 


[57] Contra ea Verginius unum Ap. Claudium et legum expertem et ciuilis et humani 
foederis esse aiebat: respicerent tribunal homines, castellum omnium scelerum, ubi 
decemuir ille perpetuus, bonis, tergo, sanguini ciuium infestus, uirgas securesque 
omnibus minitans, deorum hominumque contemptor, carnificibus, non lictoribus 
stipatus, iam ab rapinis et caedibus animo ad libidinem uerso uirginem ingenuam in 
oculis populi Romani, uelut bello captam, ab complexu patris abreptam ministro cubiculi 
sui clienti dono dederit; ubi crudeli decreto nefandisque uindiciis dextram patris in filiam 
armauerit; ubi tollentes corpus semianime uirginis sponsum auumque in carcerem duci 
iusserit, stupro interpellato magis quam caede motus. Et illi carcerem aedificatum esse 
quod domicilium plebis Romanae uocare sit solitus. Proinde ut ille iterum ac saepius 
prouocet, sic se iterum ac saepius iudicem illi ferre ni uindicias ab libertate in seruitutem 
dederit; si ad iudicem non eat, pro damnato in uincla duci iubere. Vt haud quoquam 
improbante, sic magno motu animorum, cum tanti uiri supplicio suamet plebi iam nimia 
libertas uideretur, in carcerem est coniectus; tribunus ei diem prodixit. Inter haec ab 
Latinis et Hernicis legati gratulatum de concordia patrum ac plebis Romam uenerunt, 
donumque ob eam loui optumo maximo coronam auream in Capitolium tulere parui 
ponderis, prout res haud opulentae erant colebanturque religiones pie magis quam 
magnifice. lisdem auctoribus cognitum est Aequos Volscosque summa ui bellum 
apparare. Itaque partiri prouincias consules iussi. Horatio Sabini, Valerio Aequi euenere. 
Cum ad ea bella dilectum edixissent, fauore plebis non iuniores modo sed emeritis etiam 
stipendiis pars magna uoluntariorum ad nomina danda praesto fuere, eoque non copia 
modo sed genere etiam militum, ueteranis admixtis, firmior exercitus fuit. Priusquam 
urbe egrederentur, leges decemuirales, quibus tabulis duodecim est nomen, in aes 
incisas in publico proposuerunt. Sunt qui iussu tribunorum aediles functos eo ministerio 
scribant. 


[58] C. Claudius, qui perosus decemuirorum scelera et ante omnes fratris filii superbiae 
infestus Regillum, antiquam in patriam, se contulerat, is magno iam natu cum ad 
pericula eius deprecanda redisset cuius uitia fugerat, sordidatus cum gentilibus 
clientibusque in foro prensabat singulos orabatque ne Claudiae genti eam inustam 


104 


maculam uellent ut carcere et uinculis uiderentur digni. Virum honoratissimae imaginis 
futurum ad posteros, legum latorem conditoremque Romani iuris, iacere uinctum inter 
fures nocturnos ac latrones. Auerterent ab ira parumper ad cognitionem 
cogitationemque animos, et potius unum tot Claudiis deprecantibus condonarent quam 
propter unius odium multorum preces aspernarentur. Se quoque id generi ac nomini 
dare nec cum eo in gratiam redisse, cuius aduersae fortunae uelit succursum. Virtute 
libertatem reciperatam esse: clementia concordiam ordinum stabiliri posse. Erant quos 
moueret sua magis pietate quam eius pro quo agebat causa; sed Verginius sui potius ut 
misererentur orabat filiaeque, nec gentis Claudiae regnum in plebem sortitae sed 
necessariorum Verginiae trium tribunorum preces audirent, qui ad auxilium plebis creati 
ipsi plebis fidem atque auxilium implorarent. lustiores hae lacrimae uidebantur. Itaque 
spe incisa, priusquam prodicta dies adesset, Appius mortem sibi consciuit. Subinde 
arreptus a P. Numitorio Sp. Oppius, proximus inuidiae, quod in urbe fuerat cum iniustae 
uindiciae a collega dicerentur. Plus tamen facta iniuria Oppio quam non prohibita 
inuidiae fecit. Testis productus, qui septem et uiginti enumeratis stipendiis, octiens extra 
ordinem donatus donaque ea gerens in conspectu populi, scissa ueste, tergum 
laceratum uirgis ostendit, nihilum deprecans quin si quam suam noxam reus dicere 
posset, priuatus iterum in se saeuiret. Oppius quoque ductus in uincula est, et ante 
iudicii diem finem ibi uitae fecit. Bona Claudi Oppique tribuni publicauere. Collegae 
eorum exsilii causa solum uerterunt; bona publicata sunt. Et M. Claudius, adsertor 
Verginiae, die dicta damnatus, ipso remittente Verginio ultimam poenam dimissus Tibur 
exsulatum abiit, manesque Verginiae, mortuae quam uiuae felicioris, per tot domos ad 
petendas poenas uagati, nullo relicto sonte tandem quieuerunt. 


[59] Ingens metus incesserat patres, uoltusque iam iidem tribunorum erant qui 
decemuirorum fuerant, cum M. Duillius tribunus plebis, inhibito salubriter modo nimiae 
potestati, 'et libertatis' inquit, nostrae et poenarum ex inimicis satis est; itaque hoc anno 
nec diem dici cuiquam nec in uincla duci quemquam sum passurus. Nam neque uetera 
peccata repeti iam oblitterata placet, cum noua expiata sint decemuirorum suppliciis, et 
nihil admissum iri quod uim tribuniciam desideret spondet perpetua consulum 
amborum in libertate uestra tuenda cura.' Ea primum moderatio tribuni metum patribus 
dempsit, eademque auxit consulum inuidiam, quod adeo toti plebis fuissent ut patrum 
salutis libertatisque prior plebeio magistratui quam patricio cura fuisset, et ante inimicos 
satietas poenarum suarum cepisset quam obuiam ituros licentiae eorum consules 
appareret. Multique erant qui mollius consultum dicerent, quod legum ab iis latarum 
patres auctores fuissent; neque erat dubium quin turbato rei publicae statu tempori 
succubuissent. 


[60] Consules rebus urbanis compositis fundatoque plebis statu, in prouincias diuersi 
abiere. Valerius aduersus coniunctos iam in Algido exercitus Aequorum Volscorumque 
sustinuit consilio bellum; quod si extemplo rem fortunae commisisset, haud scio an, qui 
tum animi ab decemuirorum infelicibus auspiciis Romanis hostibusque erant, magno 
detrimento certamen staturum fuerit. Castris mille passuum ab hoste positis copias 
continebat. Hostes medium inter bina castra spatium acie instructa complebant, 
prouocantibusque ad proelium responsum Romanus nemo reddebat. Tandem fatigati 

stando ac nequiquam exspectando certamen Aequi Volscique, postquam concessum 
propemodum de uictoria credebant, pars in Hernicos, pars in Latinos praedatum abeunt; 
relinquitur magis castris praesidium quam satis uirium ad certamen. Quod ubi consul 
sensit, reddit inlatum antea terrorem, instructaque acie ultro hostem lacessit. Vbi illi, 
conscientia quid abesset uirium, detractauere pugnam, creuit extemplo Romanis 
animus, et pro uictis habebant pauentes intra uallum. Cum per totum diem stetissent 
intenti ad certamen, nocti cessere. Et Romani quidem pleni spei corpora curabant: 
haudquaquam pari hostes animo nuntios passim trepidi ad reuocandos praedatores 
dimittunt. Recurritur ex proximis locis: ulteriores non inuenti. Vbi inluxit, egreditur 
castris Romanus, uallum inuasurus ni copia pugnae fieret. Et postquam multa iam dies 
erat neque mouebatur quicquam ab hoste, iubet signa inferri consul; motaque acie, 
indignatio Aequos et Volscos incessit, si uictores exercitus uallum potius quam uirtus et 
arma tegerent. Igitur et ipsi efflagitatum ab ducibus signum pugnae accepere. lamque 
pars egressa portis erat deincepsque alii seruabant ordinem, in suum quisque locum 
descendentes, cum consul Romanus, priusquam totis uiribus fulta constaret hostium 
acies, intulit signa; adortusque nec omnes dum eductos nec, qui erant, satis explicatis 
ordinibus, . prope  fluctuantem turbam — trepidantium — huc atque illuc 
circumspectantiumque se ac suos, addito turbatis mentibus clamore atque impetu 
inuadit. Rettulere primo pedem hostes; deinde cum animos collegissent et undique 
duces uictisne cessuri essent increparent, restituitur pugna. 


[61] Consul ex altera parte Romanos meminisse iubebat illo die primum liberos pro 
libera urbe Romana pugnare, sibimet ipsis uicturos, non ut decemuirorum uictores 
praemium essent. Non Appio duce rem geri, sed consule Valerio, ab liberatoribus populi 
Romani orto, liberatore ipso. Ostenderent prioribus proeliis per duces non per milites 
stetisse ne uincerent. Turpe esse contra ciues plus animi habuisse quam contra hostes 
et domi quam foris seruitutem magis timuisse. Vnam Verginiam fuisse cuius pudicitiae 
in pace periculum esset, unum Appium ciuem periculosae libidinis; at si fortuna belli 
inclinet, omnium liberis ab tot milibus hostium periculum fore; nolle ominari quae nec 
luppiter nec Mars pater passuri sint iis auspiciis conditae urbi accidere. Auentini Sacrique 
montis admonebat, ut ubi libertas parta esset paucis ante mensibus, eo imperium 
inlibatum referrent, ostenderentque eandem indolem militibus Romanis post exactos 
decemuiros esse quae ante creatos fuerit, nec aequatis legibus imminutam uirtutem 
populi Romani esse. Haec ubi inter signa peditum dicta dedit, auolat deinde ad equites. 
'Agite, iuuenes' inquit, 'praestate uirtute peditem ut honore atque ordine praestatis. 
Primo concursu pedes mouit hostem; pulsum uos immissis equis exigite e campo. Non 
sustinebunt impetum, et nunc cunctantur magis quam resistunt'. Concitant equos 
permittuntque in hostem pedestri iam turbatum pugna, et perruptis ordinibus elati ad 
nouissimam aciem, pars libero spatio circumuecti, iam fugam undique capessentes 
plerosque a castris auertunt praeterequitantesque absterrent. Peditum acies et consul 
ipse uisque omnis belli fertur in castra, captisque cum ingenti caede, maiore praeda 
potitur. Huius pugnae fama perlata non in urbem modo sed in Sabinos ad alterum 
exercitum, in urbe laetitia modo celebrata est, in castris animos militum ad aemulandum 
decus accendit. lam Horatius eos excursionibus "^sufficiendo^ proeliisque leuibus 

experiundo adsuefecerat sibi potius fidere quam meminisse ignominiae decemuirorum 
ductu acceptae, paruaque certamina in summam totius profecerant spei. Nec cessabant 
Sabini, feroces ab re priore anno bene gesta, lacessere atque instare, rogitantes quid 
latrocinii modo procursantes pauci recurrentesque tererent tempus et in multa proelia 
paruaque carperent summam unius belli? Quin illi congrederentur acie inclinandamque 
semel fortunae rem darent? 


[62] Ad id, quod sua sponte satis collectum animorum erat, indignitate etiam Romani 
accendebantur: iam alterum exercitum uictorem in urbem rediturum; sibi ultro per 
contumelias hostem insultare; quando autem se, si tum non sint, pares hostibus fore? 
Vbi haec fremere militem in castris consul sensit, contione aduocata, quemadmodum' 
inquit, 'in Algido res gesta sit, arbitror uos, milites, audisse. Qualem liberi populi 
exercitum decuit esse, talis fuit; consilio collegae, uirtute militum uictoria parta est. 
Quod ad me attinet, id consilii animique habiturus sum, quod uos mihi feceritis. Et trahi 
bellum salubriter et mature perfici potest. Si trahendum est, ego ut in dies spes 
uirtusque uestra crescat, eadem qua institui disciplina efficiam; si iam satis animi est 
decernique placet, agite dum, clamorem qualem in acie sublaturi estis, tollite hic 
indicem uoluntatis uirtutisque uestrae.' Postquam ingenti alacritate clamor est sublatus, 
quod bene uertat gesturum se illis morem posteroque die in aciem deducturum adfirmat. 
Reliquum diei apparandis armis consumptum est. Postero die simul instrui Romanam 
aciem Sabini uidere et ipsi, iam pridem auidi certaminis, procedunt. Proelium fuit, quale 
inter fidentes sibimet ambo exercitus, ueteris perpetuaeque alterum gloriae, alterum 
nuper noua uictoria elatum. Consilio etiam Sabini uires adiuuere; nam cum aequassent 
aciem, duo extra ordinem milia quae in sinistrum cornu Romanorum in ipso certamine 
impressionem facerent tenuere. Quae ubi inlatis extransuerso signis degrauabant prope 
circrumuentum cornu, equites duarum legionum, sescenti fere, ex equis desiliunt 
cedentibusque iam suis prouolant in primum, simulque et hosti se opponunt et aequato 
primum periculo, pudore deinde animos peditum accendunt. Verecundiae erat equitem 
suo alienoque Marte pugnare, peditem ne ad pedes quidem degresso equiti parem esse. 


[63] Vadunt igitur in proelium ab sua parte omissum et locum ex quo cesserant repetunt; 
momentoque non restituta modo pugna, sed inclinatur etiam Sabinis cornu. Eques inter 
ordines peditum tectus se ad equos recipit; transuolat inde in partem alteram suis 
uictoriae nuntius; simul et in hostes iam pauidos, quippe fuso suae partis ualidiore cornu, 
impetum facit. Non aliorum eo proelio uirtus magis enituit. Consul prouidere omnia, 
laudare fortes, increpare sicubi segnior pugna esset. Castigati fortium statim uirorum 
opera edebant tantumque hos pudor quantum alios laudes excitabant. Redintegrato 
clamore undique omnes conisi hostem auertunt, nec deinde Romana uis sustineri potuit. 
Sabini fusi passim per agros castra hosti ad praedam relinquunt. Ibi non sociorum sicut 
in Algido res, sed suas Romanus populationibus agrorum amissas recipit. Gemina 
uictoria duobus bifariam proeliis parta, maligne senatus in unum diem supplicationes 
consulum nomine decreuit. Populus iniussu et altero die frequens iit supplicatum; et 
haec uaga popularisque supplicatio studiis prope celebratior fuit. Consules ex composito 
eodem biduo ad urbem accessere senatumque in Martium campum euocauere. Vbi cum 
de rebus ab se gestis agerent, questi primores patrum senatum inter milites dedita 

opera terroris causa haberi. Itaque inde consules, ne criminationi locus esset, in prata 
Flaminia, ubi nunc aedes Apollinis est—iam tum Apollinare appellabant—, auocauere 
senatum. Vbi cum ingenti consensu patrum negaretur triumphus, L. Icilius tribunus 
plebis tulit ad populum de triumpho consulum, multis dissuasum prodeuntibus, maxime 
C. Claudio uociferante de patribus, non de hostibus consules triumphare uelle 
gratiamque pro priuato merito in tribunum, non pro uirtute honorem peti. Nunquam 
ante de triumpho per populum actum; semper aestimationem arbitriumque eius 
honoris penes senatum fuisse; ne reges quidem maiestatem summi ordinis imminuisse. 
Ne ita omnia tribuni potestatis suae implerent, ut nullum publicum consilium sinerent 
esse. Ita demum liberam ciuitatem fore, ita aequatas leges, si sua quisque iura ordo, 
suam maiestatem teneat. In eandem sententiam multa et a ceteris senioribus patrum 
cum essent dicta, omnes tribus eam rogationem acceperunt. Tum primum sine 
auctoritate senatus populi iussu triumphatum est. 


[64] Haec uictoria tribunorum plebisque prope in haud salubrem luxuriam uertit, 
conspiratione inter tribunos facta ut iidem tribuni reficerentur, et, quo sua minus 
cupiditas emineret, consulibus quoque continuarent magistratum. Consensum patrum 
causabantur, quo per contumeliam consulum iura plebis labefactata essent. Quid 
futurum nondum firmatis legibus, si nouos tribunos per factionis suae consules adorti 
essent? Non enim semper Valerios Horatiosque consules fore, qui libertati plebis suas 
opes postferrent. Forte quadam utili ad tempus, ut comitiis praeesset potissimum M. 
Duillio sorte euenit, uiro prudenti et ex continuatione magistratus inuidiam imminentem 
cernenti. Qui cum ex ueteribus tribunis negaret se ullius rationem habiturum, 
pugnarentque collegae ut liberas tribus in suffragium mitteret aut concederet sortem 
comitiorum collegis, habituris e lege potius comitia quam ex uoluntate patrum, iniecta 
contentione Duillius consules ad subsellia accitos cum interrogasset quid de comitiis 
consularibus in animo haberent, respondissentque se nouos consules creaturos, 
auctores populares sententiae haud popularis nactus in contionem cum iis processit. Vbi 
cum consules producti ad populum interrogatique, si eos populus Romanus, memor 
libertatis per illos receptae domi, memor militiae rerum gestarum, consules iterum 
faceret, quidnam facturi essent, nihil sententiae suae mutassent, conlaudatis consulibus 
quod perseuerarent ad ultimum dissimiles decemuirorum esse, comitia habuit; et 
quinque tribunis plebi creatis cum prae studiis aperte petentium nouem tribunorum alii 
candidati tribus non explerent, concilium dimisit nec deinde comitiorum causa habuit. 
Satisfactum egi aiebat, quae numero nusquam fpraefinito tribuni modo ut 
relinquerentur sanciret et ab iis qui creati essent cooptari collegas iuberet; recitabatque 
rogationis carmen in quo sic erat: 'Si tribunos plebei decem rogabo, si qui uos minus 
hodie decem tribunos plebei feceritis, tum ut ii quos hi sibi collegas cooptassint legitimi 
eadem lege tribuni plebei sint ut illi quos hodie tribunos plebei feceritis.' Duillius cum ad 
ultimum perseuerasset negando quindecim tribunos plebei rem publicam habere posse, 
uicta collegarum cupiditate pariter patribus plebeique acceptus magistratu abiit. 


[65] Noui tribuni plebis in cooptandis collegis patrum uoluntatem fouerunt; duos etiam 
patricios consularesque, Sp. Tarpeium et A. Aternium, cooptauere. Consules creati Sp. 
Herminius T. Verginius Caelimontanus, nihil magnopere ad patrum aut plebis causam 

inclinati, otium domi ac foris habuere. L. Trebonius tribunus plebis, infestus patribus 
quod se ab iis in cooptandis tribunis fraude captum proditumque a collegis aiebat, 
rogationem tulit ut qui plebem Romanam tribunos plebei rogaret, is usque eo rogaret 
dum decem tribunos plebei faceret; insectandisque patribus, unde Aspero etiam 
inditum est cognomen, tribunatum gessit. Inde M. Geganius Macerinus et C. lulius 
consules facti contentiones tribunorum aduersus nobilium iuuentutem ortas, sine 
insectatione potestatis eius conseruata maiestate patrum, sedauere; plebem, decreto 
ad bellum Volscorum et Aequorum dilectu, sustinendo rem ab seditionibus continuere, 
urbano otio foris quoque omnia tranquilla esse adfirmantes, per discordias ciuiles 
externos tollere animos. Cura pacis concordiae quoque intestinae causa fuit. Sed alter 
semper ordo grauis alterius modestiae erat; quiescenti plebi ab iunioribus patrum 
iniuriae fieri coeptae. Vbi tribuni auxilio humilioribus essent, in primis parum proderat; 
deinde ne ipsi quidem inuiolati erant, utique postremis mensibus, cum et per coitiones 
potentiorum iniuria fieret et uis potestatis omnis aliquanto posteriore anni parte 
languidior ferme esset. lamque plebs ita in tribunatu ponere aliquid spei, si similes Icilio 
tribunos haberet: nomina tantum se biennio habuisse. Seniores contra patrum ut nimis 
feroces suos credere iuuenes, ita malle, si modus excedendus esset, suis quam 
aduersariis superesse animos. Adeo moderatio tuendae libertatis, dum aequari uelle 
simulando ita se quisque extollit ut deprimat alium, in difficili est, cauendoque ne 
metuant, homines metuendos ultro se efficiunt, et iniuriam ab nobis repulsam, 
tamquam aut facere aut pati necesse sit, iniungimus aliis. 


[66] T. Quinctius Capitolinus quartum et Agrippa Furius consules inde facti nec 
seditionem domi nec foris bellum acceperunt; sed imminebat utrumque. lam non ultra 
discordia ciuium reprimi poterat, et tribunis et plebe incitata in patres, cum dies alicui 
nobilium dicta nouis semper certaminibus contiones turbaret. Ad quarum primum 
strepitum, uelut signo accepto, arma cepere Aequi ac Volsci, simul quod persuaserant 
iis duces, cupidi praedarum, biennio ante dilectum indictum haberi non potuisse, 
abnuente iam plebe imperium: eo aduersus se non esse missos exercitus. Dissolui 
licentia militandi morem, nec pro communi iam patria Romam esse. Quicquid irarum 
simultatiumque cum externis fuerit in ipsos uerti. Occaecatos lupos intestina rabie 
opprimendi occasionem esse. Coniunctis exercitibus Latinum primum agrum 
perpopulati sunt; deinde postquam ibi nemo uindex occurrebat, tum uero exsultantibus 
belli auctoribus ad moenia ipsa Romae populabundi regione portae Esquilinae accessere, 
uastationem agrorum per contumeliam urbi ostentantes. Vnde postquam inulti, 
praedam prae se agentes, retro ad Corbionem agmine iere, Quinctius consul ad 
contionem populum uocauit. 


[67] Ibi in hanc sententiam locutum accipio: 'Etsi mihi nullius noxae conscius, Quirites, 
sum, tamen cum pudore summo in contionem in conspectum uestrum processi. Hoc uos 
scire, hoc posteris memoriae traditum iri Aequos et Volscos, uix Hernicis modo pares, T. 
Quinctio quartum consule ad moenia urbis Romae impune armatos uenisse! Hanc ego 
ignominiam, quamquam iam diu ita uiuitur ut nihil boni diuinet animus, si huic 
potissimum imminere anno scissem, uel exsilio uel morte, si alia fuga honoris non esset, 
uitassem. Ergo si uiri arma illa habuissent quae in portis fuere nostris, capi Roma me 

consule potuit? Satis honorum, satis superque uitae erat; mori consulem tertium 
oportuit. Quem tandem ignauissimi hostium contempsere? Nos consules an uos 
Quirites? Si culpa in nobis est, auferte imperium indignis et, si id parum est, insuper 
poenas expetite: si in uobis, nemo deorum nec hominum sit, qui uestra puniat peccata, 
Quirites: uosmet tantum eorum paeniteat. Non illi uestram ignauiam contempsere nec 
suae uirtuti confisi sunt; quippe totiens fusi fugatique, castris exuti, agro multati, sub 
iugum missi, et se et uos nouere: discordia ordinum et uenenum urbis huius, patrum ac 
plebis certamina, dum nec nobis imperii nec uobis libertatis est modus, dum taedet uos 
patriciorum, nos plebeiorum magistratuum, sustulere illis animos. Pro deum fidem, quid 
uobis uoltis? Tribunos plebis concupistis; concordiae causa concessimus. Decemuiros 
desiderastis; creari passi sumus. Decemuirorum uos pertaesum est; coegimus abire 
magistratu. Manente in eosdem priuatos ira uestra, mori atque exulare nobilissimos 
uiros honoratissimosque passi sumus. Tribunos plebis creare iterum uoluistis; creastis. 
Consules facere uestrarum partium; etsi patribus uidebamus iniquos, patricium quoque 
magistratum plebi donum fieri uidimus. Auxilium tribunicium, prouocationem ad 
populum, scita plebis iniuncta patribus, sub titulo aequandarum legum nostra iura 
oppressa tulimus et ferimus. Qui finis erit discordiarum? Ecquando unam urbem habere, 
ecquando communem hanc esse patriam licebit? Victi nos aequiore animo quiescimus 
quam uos uictores. Satisne est nobis uos metuendos esse? Aduersus nos Auentinum 
capitur, aduersus nos Sacer occupatur mons; Esquilias uidimus ab hoste prope captas et 
scandentem in aggerem Volscum. Hostem nemo submouit: in nos uiri, in nos armati estis. 


[68] Agitedum, ubi hic curiam circumsederitis et forum infestum feceritis et carcerem 
impleueritis principibus, iisdem istis ferocibus animis egredimini extra portam 
Esquilinam, aut, si ne hoc quidem audetis, ex muris uisite agros uestros ferro ignique 
uastatos, praedam abigi, fumare incensa passim tecta. At enim communis res per haec 
loco est peiore; ager uritur, urbs obsidetur, belli gloria penes hostes est. Quid tandem? 
Priuatae res uestrae quo statu sunt? lam unicuique ex agris sua damna nuntiabuntur. 
Quid est tandem domi unde ea expleatis? Tribuni uobis amissa reddent ac restituent? 
Vocis uerborumque quantum uoletis ingerent, et criminum in principes et legum aliarum 
super alias ut contionum; sed ex illis contionibus nunquam uestrum quisquam re, 
fortuna domum auctior rediit. Ecquis rettulit aliquid ad coniugem ac liberos praeter odia 
offensiones simultates publicas priuatasque, a quibus semper non uestra uirtute 
innocentiaque, sed auxilio alieno tuti sitis? At hercules, cum stipendia nobis consulibus, 
non tribunis ducibus, et in castris, non in foro faciebatis, et in acie uestrum clamorem 
hostes, non in contione patres Romani horrebant, praeda parta agro ex hoste capto 
pleni fortunarum gloriaeque simul publicae simul priuatae triumphantes domum ad 
penates redibatis: nunc oneratum uestris fortunis hostem abire sinitis. Haerete adfixi 
contionibus et in foro uiuite: sequitur uos necessitas militandi quam fugitis. Graue erat 
in Aequos et Volscos proficisci: ante portas est bellum. Si inde non pellitur, iam intra 
moenia erit et arcem et Capitolium scandet et in domos uestras uos persequetur. 
Biennio ante senatus dilectum haberi et educi exercitum in Algidum iussit: sedemus 
desides domi mulierum ritu inter nos altercantes, praesenti pace laeti nec cernentes ex 
otio illo breui multiplex bellum rediturum. His ego gratiora dictu alia esse scio; sed me 

uera pro gratis loqui, etsi meum ingenium non moneret, necessitas cogit. Vellem 
equidem uobis placere, Quirites; sed multo malo uos saluos esse, qualicumque erga me 
animo futuri estis. Natura hoc ita comparatum est, ut qui apud multitudinem sua causa 
loquitur gratior eo sit cuius mens nihil praeter publicum commodum uidet; nisi forte 
adsentatores publicos, plebicolas istos, qui uos nec in armis nec in otio esse sinunt, 
uestra uos causa incitare et stimulare putatis. Concitati aut honori aut quaestui illis estis; 
et quia in concordia ordinum nullos se usquam esse uident, malae rei se quam nullius, 
turbarum ac seditionum duces esse uolunt. Quarum rerum si uos taedium tandem 
capere potest et patrum uestroque antiquos mores uoltis pro his nouis sumere, nulla 
supplicia recuso, nisi paucis diebus hos populatores agrorum nostrorum fusos 
fugatosque castris exuero et a portis nostris moenibusque ad illorum urbes hunc belli 
terrorem quo nunc uos attoniti estis transtulero.' 


[69] Raro alias tribuni popularis oratio acceptior plebi quam tunc seuerissimi consulis 
fuit. luuentus quoque, quae inter tales metus detractationem militiae telum acerrimum 
aduersus patres habere solita erat, arma et bellum spectabat. Et agrestium fuga 
spoliatique in agris et uolnerati, foediora iis quae subiciebantur oculis nuntiantes, totam 
urbem ira impleuere. In senatum ubi uentum est, ibi uero in Quinctium omnes uersi ut 
unum uindicem maiestatis Romanae intueri, et primores patrum dignam dicere 
contionem imperio consulari, dignam tot consulatibus ante actis, dignam uita omni, 
plena honorum saepe gestorum, saepius meritorum. Alios consules aut per proditionem 
dignitatis patrum plebi adulatos aut acerbe tuendo iura ordinis asperiorem domando 
multitudinem fecisse: T. Quinctium orationem memorem maiestatis patrum 
concordiaeque ordinum et temporum in primis habuisse. Orare eum collegamque ut 
capesserent rem publicam; orare tribunos ut uno animo cum consulibus bellum ab urbe 
ac moenibus propulsari uellent plebemque oboedientem in re tam trepida patribus 
praeberent; appellare tribunos communem patriam auxiliumque eorum implorare 
uastatis agris, urbe prope oppugnata. Consensu omnium dilectus decernitur habeturque. 
Cum in contione pronuntiassent tempus non esse causas cognoscendi, omnes iuniores 
postero die prima luce in campo Martio adessent; cognoscendis causis eorum qui 
nomina non dedissent bello perfecto se daturos tempus; pro desertore futurum, cuius 
non probassent causam;—omnis iuuentus adfuit postero die. Cohortes sibi quaeque 
centuriones legerunt; bini senatores singulis cohortibus praepositi. Haec omnia adeo 
mature perfecta accepimus ut signa, eo ipso die a quaestoribus ex aerario prompta 
delataque in campum, quarta diei hora mota ex campo sint, exercitusque nouus, paucis 
cohortibus ueterum militum uoluntate sequentibus, manserit ad decimum lapidem. 
Insequens dies hostem in conspectum dedit, castraque ad Corbionem castris sunt 
coniuncta. Tertio die, cum ira Romanos, illos, cum totiens rebellassent, conscientia 
culpae ac desperatio inritaret, mora dimicandi nulla est facta. 


[70] In exercitu Romano cum duo consules essent potestate pari, quod saluberrimum in 
administratione magnarum rerum est, summa imperii concedente Agrippa penes 
collegam erat; et praelatus ille facilitati submittentis se comiter respondebat 
communicando consilia laudesque et aequando imparem sibi. In acie Quinctius dextrum 
cornu, Agrippa sinistrum tenuit; Sp. Postumio Albo legato datur media acies tuenda; 

legatum alterum P. Sulpicium equitibus praeficiunt. Pedites ab dextro cornu egregie 
pugnauere, haud segniter resistentibus Volscis. P. Sulpicius per mediam hostium aciem 
cum equitatu perrupit. Vnde cum eadem reuerti posset ad suos, priusquam hostis 
turbatos ordines reficeret terga impugnare hostium satius uisum est; momentoque 
temporis in auersam incursando aciem ancipiti terrore dissipasset hostes, ni suo proprio 
eum proelio equites Volscorum et Aequorum exceptum aliquamdiu tenuissent. Ibi uero 
Sulpicius negare cunctandi tempus esse, circumuentos interclusosque ab suis uociferans, 
ni equestre proelium conixi omni ui perficerent; nec fugare equitem integrum satis esse: 
conficerent equos uirosque, ne quis reueheretur inde ad proelium aut integraret 
pugnam; non posse illos resistere sibi, quibus conferta peditum acies cessiset. Haud 
surdis auribus dicta. Impressione una totum equitatum fudere, magnam uim ex equis 
praecipitauere, ipsos equosque spiculis confodere. Is finis pugnae equestris fuit. Tunc 
adorti peditum aciem, nuntios ad consules rei gestae mittunt, ubi iam inclinabatur 
hostium acies. Nuntius deinde et uincentibus Romanis animos auxit et referentes 
gradum perculit Aequos. In media primum acie uinci coepti, qua permissus equitatus 
turbauerat ordines; sinistrum deinde cornu ab Quinctio consule pelli coeptum; in dextro 
plurimum laboris fuit. Ibi Agrippa, aetate uiribusque ferox, cum omni parte pugnae 
melius rem geri quam apud se uideret, arrepta signa ab signiferis ipse inferre, quaedam 
iacere etiam in confertos hostes coepit; cuius ignominiae metu concitati milites inuasere 
hostem. Ita aequata ex omni parte uictoria est. Nuntius tum a Quinctio uenit uictorem 
iam se imminere hostium castris; nolle inrumpere antequam sciat debellatum et in 
sinistro cornu esse: si iam fudisset hostes, conferret ad se signa, ut simul omnis exercitus 
praeda potiretur. Victor Agrippa cum mutua gratulatione ad uictorem collegam 
castraque hostium uenit. Ibi paucis defendentibus momentoque fusis, sine certamine in 
munitiones inrumpunt, praedaque ingenti compotem exercitum suis etiam rebus 
reciperatis quae populatione agrorum amissae erant reducunt. Triumphum nec ipsos 
postulasse nec delatum iis ab senatu accipio, nec traditur causa spreti aut non sperati 
honoris. Ego quantum in tanto interuallo temporum conicio, cum Valerio atque Horatio 
consulibus qui praeter Volscos et Aequos Sabini etiam belli perfecti gloriam pepererant 
negatus ab senatu triumphus esset, uerecundiae fuit pro parte dimidia rerum consulibus 
petere triumphum, ne etiamsi impetrassent magis hominum ratio quam meritorum 
habita uideretur. 


[71] Victoriam honestam ex hostibus partam turpe domi de finibus sociorum iudicium 
populi deformauit. Aricini atque Ardeates de ambiguo agro cum saepe bello certassent, 
multis in uicem cladibus fessi iudicem populum Romanum cepere. Cum ad causam 
orandam uenissent, concilio populi a magistratibus dato magna contentione actum. 
lamque editis testibus, cum tribus uocari et populum inire suffragium oporteret, 
consurgit P. Scaptius de plebe, magno natu, et 'si licet' inquit, 'consules, de re publica 
dicere, errare ego populum in hac causa non patiar.' Cum ut uanum eum negarent 
consules audiendum esse uociferantemque prodi publicam causam submoueri 
iussissent, tribunos appellat. Tribuni, ut fere semper reguntur a multitudine magis quam 
regunt, dedere cupidae audiendi plebi ut quae uellet Scaptius diceret. Ibi infit annum se 
tertium et octogensimum agere, et in eo agro de quo agitur militasse, non iuuenem, 

uicesima iam stipendia merentem, cum ad Coriolos sit bellatum. Eo rem se uetustate 
oblitteratam, ceterum suae memoriae infixam adferre agrum de quo ambigitur finium 
Coriolanorum fuisse captisque Coriolis iure belli publicum populi Romani factum. Mirari 
se quonam ore Ardeates Aricinique, cuius agri ius nunquam usurpauerint incolumi 
Coriolana re, eum se a populo Romano, quem pro domino iudicem fecerint, 
intercepturos sperent. Sibi exiguum uitae tempus superesse; non potuisse se tamen 
inducere in animum quin, quem agrum miles pro parte uirili manu cepisset, eum senex 
quoque uoce, qua una posset, uindicaret. Magnopere se suadere populo ne inutili 
pudore suam ipse causam damnaret. 


[72] Consules cum Scaptium non silentio modo, sed cum adsensu etiam audiri 
animaduertissent, deos hominesque testantes flagitium ingens fieri, patrum primores 
arcessunt. Cum iis circumire tribus, orare ne pessimum facinus peiore exemplo 
admitterent iudices in suam rem litem uertendo, cum praesertim etiamsi fas sit curam 
emolumenti sui iudici esse, nequaquam tantum agro intercipiendo adquiratur, quantum 
amittatur alienandis iniuria sociorum animis. Nam famae quidem ac fidei damna maiora 
esse quam quae aestimari possent: hoc legatos referre domum, hoc uolgari, hoc socios 
audire, hoc hostes, quo cum dolore hos, quo cum gaudio illos? Scaptione hoc, contionali 
seni, adsignaturos putarent finitimos populos? Clarum hac fore imagine Scaptium; sed 
populum Romanum quadruplatoris et interceptoris litis alienae personam laturum. 
Quem enim hoc priuatae rei iudicem fecisse ut sibi controuersiosam adiudicaret rem? 
Scaptium ipsum id quidem, etsi praemortui iam sit pudoris, non facturum. Haec consules, 
haec patres uociferantur; sed plus cupiditas et auctor cupiditatis Scaptius ualet. Vocatae 
tribus iudicauerunt agrum publicum populi Romani esse. Nec abnuitur ita fuisse, si ad 
iudices alios itum foret; nunc haud sane quicquam bono causae leuatur dedecus iudicii; 
idque non Aricinis Ardeatibusque quam patribus Romanis foedius atque acerbius uisum. 
Reliquum anni quietum ab urbanis motibus et ab externis mansit. 


Liber IV. ] Hos secuti M. Genucius et C. Curtius consules 


[1] Hos secuti M. Genucius et C. Curtius consules. Fuit annus domi forisque infestus. Nam 
principio et de conubio patrum et plebis C. Canuleius tribunus plebis rogationem 
promulgavit, qua contaminari sanguinem suum patres confundique iura gentium 
rebantur, et mentio primo sensim inlata a tribunis ut alterum ex plebe consulem liceret 
fieri, eo processit deinde ut rogationem novem tribuni promulgarent, ut populo potestas 
esset, seu de plebe seu de patribus vellet, consules faciendi. Id vero si fieret, non volgari 
modo cum infimis, sed prorsus auferri a primoribus ad plebem summum imperium 
credebant. Laeti ergo audiere patres Ardeatium populum ob iniuriam agri abiudicati 
descisse, et Veientes depopulatos extrema agri Romani, et Volscos Aequosque ob 
communitam verruginem fremere; adeo vel infelix bellum ignominiosae paci 
praeferebant. His itaque in maius etiam acceptis, ut inter strepitum tot bellorum 
conticescerent actiones tribuniciae, dilectus haberi, bellum armaque vi summa apparari 
iubent, si quo intentius possit quam T. Quinctio consule apparatum sit. Tum C. Canuleius, 
pauca in senatu vociferatus, nequiquam territando consules auertere plebem a cura 

novarum legum, nunquam eos se vivo dilectum habituros, antequam ea quae 
promulgata ab se collegisque essent plebes sciuisset, confestim ad contionem advocavit. 


[2] Eodem tempore et consules senatum in tribunum et tribunus populum in consules 
incitabat. Negabant consules iam ultra ferri posse furores tribunicios; ventum iam ad 
finem esse; domi plus belli concitari quam foris. Id adeo non plebis quam patrum neque 
tribunorum magis quam consulum culpa accidere. Cuius rei praemium sit in civitate, eam 
maximis semper auctibus crescere; sic pace bonos, sic bello fieri. Maximum Romae 
praemium seditionum esse; ideo singulis universisque semper honori fuisse. 
Reminiscerentur quam maiestatem senatus ipsi a patribus accepissent, quam liberis 
tradituri essent, vel quem ad modum plebs gloriari posset auctiorem amplioremque 
esse. Finem ergo non fieri nec futuram donec quam felices seditiones tam honorati 
seditionum auctores essent. Quas quantasque res C. Canuleium adgressum! 
Conluvionem gentium, perturbationem auspiciorum publicorum privatorumque adferre, 
ne quid sinceri, ne quid incontaminati sit, ut discrimine omni sublato nec se quisquam 
nec suos noverit. Quam enim aliam vim conubia promiscua habere nisi ut ferarum prope 
ritu volgentur concubitus plebis patrumque? Ut qui natus sit ignoret, cuius sanguinis, 
quorum sacrorum sit; dimidius patrum sit, dimidius plebis, ne secum quidem ipse 
concors. Parum id videri quod omnia divina humanaque turbentur: iam ad consulatum 
volgi turbatores accingi. Et primo ut alter consul ex plebe fieret, id modo sermonibus 
temptasse; nunc rogari ut seu ex patribus seu ex plebe velit populus consules creet. Et 
creaturos haud dubie ex plebe seditiosissimum quemque; Canuleios igitur Iciliosque 
consules fore. Ne id luppiter optimus maximus sineret regiae maiestatis imperium eo 
recidere; et se miliens morituros potius quam ut tantum dedecoris admitti patiantur. 
Certum habere maiores quoque, si divinassent concedendo omnia non mitiorem in se 
plebem, sed asperiorem alia ex aliis iniquiora postulando cum prima impetrasset 
futuram, primo quamlibet dimicationem subituros fuisse potius quam eas leges sibi 
imponi paterentur. Quia tum concessum sit de tribunis, iterum concessum esse; finem 
non fieri posse si in eadem civitate tribuni plebis et patres essent; aut hunc ordinem aut 
illum magistratum tollendum esse, potiusque sero quam nunquam obviam eundum 
audaciae temeritatique. Illine ut impune primo discordias serentes concitent finitima 
bella, deinde adversus ea quae concitaverint armari civitatem defendique prohibeant, 
et cum hostes tantum non arcessierint, exercitus conscribi adversus hostes non 
patiantur, sed audeat Canuleius in senatu proloqui se nisi suas leges tamquam victoris 
patres accipi sinant dilectum haberi prohibiturum? Quid esse aliud quam minari se 
proditurum patriam, oppugnari atque capi passurum! Quid eam vocem animorum, non 
plebi Romanae, sed Volscis et Aequis et Veientibus allaturam! Nonne Canuleio duce se 
speraturos Capitolium atque arcem scandere posse? Nisi patribus tribuni cum iure ac 
maiestate adempta animos etiam eripuerint, consules paratos esse duces prius adversus 
scelus civium quam adversus hostium arma. 


[3] Cum maxime haec in senatu agerentur, Canuleius pro legibus suis et adversus 
consules ita disseruit: "Quanto opere vos, Quirites, contemnerent patres, quam indignos 
ducerent qui una secum urbe intra eadem moenia viveretis, saepe equidem et ante 
videor animadvertisse, nunc tamen maxime quod adeo atroces in has rogationes nostras 

coorti sunt, quibus quid aliud quam admonemus ciues nos eorum esse et, si non easdem 
opes habere, eandem tamen patriam incolere? Altera conubium petimus, quod finitimis 
externisque dari solet; nos quidem civitatem, quae plus quam conubium est, hostibus 
etiam victis dedimus;—altera nihil novi ferimus, sed id quod populi est repetimus atque 
usurpamus, ut quibus velit populus Romanus honores mandet. Quid tandem est cur 
caelum ac terras misceant, cur in me impetus modo paene in senatu sit factus, negent 
se manibus temperaturos, violaturosque denuntient sacrosanctam potestatem? Si 
populo Romano liberum suffragium datur, ut quibus velit consulatum mandet, et non 
praeciditur spes plebeio quoque, si dignus summo honore erit, apiscendi summi honoris, 
stare urbs haec non poterit? De imperio actum est? Et perinde hoc valet, plebeiusne 
consul fiat, tamquam seruum aut libertinum aliquis consulem futurum dicat? Ecquid 
sentitis in quanto contemptu vivatis? Lucis vobis huius partem, si liceat, adimant; quod 
spiratis, quod vocem mittitis, quod formas hominum habetis, indignantur; quin etiam, si 
dis placet, nefas aiunt esse consulem plebeium fieri. Obsecro vos, si non ad fastos, non 
ad commentarios pontificum admittimur, ne ea quidem scimus quae omnes peregrini 
etiam sciunt, consules in locum regum successisse nec aut iuris aut maiestatis quicquam 
habere quod non in regibus ante fuerit? En unquam creditis fando auditum esse, 
Numam Pompilium, non modo non patricium sed ne ciuem quidem Romanum, ex 
Sabino agro accitum, populi iussu, patribus auctoribus Romae regnasse? L. deinde 
Tarquinium, non Romanae modo sed ne Italicae quidem gentis, Demarati Corinthii filium, 
incolam ab Tarquiniis, vivis liberis Anci, regem factum? Ser. Tullium post hunc, captiua 
Corniculana natum, patre nullo, matre serua, ingenio, virtute regnum tenuisse? Quid 
enim de T. Tatio Sabino dicam, quem ipse Romulus, parens urbis, in societatem regni 
accepit? Ergo dum nullum fastiditur genus in quo eniteret virtus, creuit imperium 
Romanum. Paeniteat nunc vos plebeii consulis, cum maiores nostri advenas reges non 
fastidierint, et ne regibus quidem exactis clausa urbs fuerit peregrinae virtuti? Claudiam 
certe gentem post reges exactos ex Sabinis non in civitatem modo accepimus sed etiam 
in patriciorum numerum. Ex peregrinone patricius, deinde consul fiat, civis Romanus si 
sit ex plebe, praecisa consulatus spes erit? Utrum tandem non credimus fieri posse, ut 
vir fortis ac strenuus, pace belloque bonus, ex plebe sit, Numae, L. Tarquinio, Ser. Tullio 
similis, an, ne si sit quidem, ad gubernacula rei publicae accedere eum patiemur, 
potiusque decemviris, taeterrimis mortalium, qui tum omnes ex patribus erant, quam 
optimis regum, novis hominibus, similes consules sumus habituri? 


[4] "At enim nemo post reges exactos de plebe consul fuit. Quid postea? Nullane res 
nova institui debet? Et quod nondum est factum—multa enim nondum sunt facta in 
novo populo,— ea ne si utilia quidem sunt fieri oportet? Pontifices, augures Romulo 
regnante nulli erant; ab Numa Pompilio creati sunt. Census in civitate et discriptio 
centuriarum classiumque non erat; ab Ser. Tullio est facta. Consules nunquam fuerant; 
regibus exactis creati sunt. Dictatoris nec imperium nec nomen fuerat; apud patres esse 
coepit. Tribuni plebi, aediles, quaestores nulli erant; institutum est ut fierent. 
Decemuiros legibus scribendis intra decem hos annos et creauimus et e re publica 
sustulimus. Quis dubitat quin in aeternum urbe condita, in immensum crescente nova 
imperia, sacerdotia, iura gentium hominumque instituantur? Hoc ipsum, ne conubium 

patribus cum plebe esset, non decemviri tulerunt paucis his annis pessimo publico, cum 
summa iniuria plebis? An esse ulla maior aut insignitior contumelia potest quam partem 
civitatis velut contaminatam indignam conubio haberi? Quid est aliud quam exsilium 
intra eadem moenia, quam relegationem pati? Ne adfinitatibus, ne propinquitatibus 
immisceamur cauent, ne societur sanguis. Quid? Hoc si polluit nobilitatem istam 
vestram, quam plerique oriundi ex Albanis et Sabinis non genere nec sanguine sed per 
cooptationem in patres habetis, aut ab regibus lecti aut post reges exactos iussu populi, 
sinceram seruare privatis consiliis non poteratis, nec ducendo ex plebe neque vestras 
filias sororesque ecnubere sinendo e patribus? Nemo plebeius patriciae virgini vim 
adferret; patriciorum ista libido est; nemo invitum pactionem nuptialem quemquam 
facere coegisset. Verum enimuero lege id prohiberi et conubium tolli patrum ac plebis, 
id demum contumeliosum plebi est. Cur enim non fertis, ne sit conubium divitibus ac 
pauperibus? Quod privatorum consiliorum ubique semper fuit, ut in quam cuique 
feminae convenisset domum nuberet, ex qua pactus esset vir domo, in matrimonium 
duceret, id vos sub legis superbissimae vincula conicitis, qua dirimatis societatem civilem 
duasque ex una civitate faciatis. Cur non sancitis ne vicinus patricio sit plebeius nec 
eodem itinere eat, ne idem conuiuium ineat, ne in foro eodem consistat? Quid enim in 
re est aliud, si plebeiam patricius duxerit, si patriciam plebeius? Quid iuris tandem 
immutatur? Nempe patrem sequuntur liberi. Nec quod nos ex conubio vestro petamus 
quicquam est, praeterquam ut hominum, ut civium numero simus, nec vos, nisi in 
contumeliam ignominiamque nostram certare iuvat, quod contendatis quicquam est. 


[5] Denique utrum tandem populi Romani an vestrum summum imperium est? Regibus 
exactis utrum vobis dominatio an omnibus aequa libertas parta est? Oportet licere 
populo Romano, si velit, iubere legem, an ut quaeque rogatio promulgata erit vos 
dilectum pro poena decernetis, et simul ego tribunus vocare tribus in suffragium 
coepero, tu statim consul sacramento iuniores adiges et in castra educes, et minaberis 
plebi, minaberis tribuno? Quid si non quantum istae minae adversus plebis consensum 
valerent bis iam experti essetis? Scilicet quia nobis consultum volebatis, certamine 
abstinuistis; an ideo non est dimicatum, quod quae pars firmior eadem modestior fuit? 
Nec nunc erit certamen, Quirites; animos vestros illi temptabunt semper, vires non 
experientur. Itaque ad bella ista, seu falsa seu vera sunt, consules, parata vobis plebes 
est, si conubiis redditis unam hanc civitatem tandem facitis, si coalescere, si iungi 
miscerique vobis privatis necessitudinibus possunt, si spes, si aditus ad honores viris 
strenuis et fortibus datur, si in consortio, si in societate rei publicae esse, si, quod aequae 
libertatis est, in vicem annuis magistratibus parere atque imperitare licet. Si haec 
impediet aliquis, ferte sermonibus et multiplicate fama bella; nemo est nomen daturus, 
nemo arma capturus, nemo dimicaturus pro superbis dominis, cum quibus nec in re 
publica honorum nec in privata conubii societas est." 


[6] Cum in contionem et consules processissent et res a perpetuis orationibus in 
altercationem vertisset, interroganti tribuno cur plebeium consulem fieri non oporteret, 
ut fortasse vere, sic parum utiliter in praesens Curtius respondit, quod nemo plebeius 
auspicia haberet, ideoque decemuiros conubium diremisse ne incerta prole auspicia 
turbarentur. Plebes ad id maxime indignatione exarsit, quod auspicari, tamquam inuisi 

dis immortalibus, negarentur posse; nec ante finis contentionum fuit, cum et tribunum 
acerrimum auctorem plebes nacta esset et ipsa cum eo pertinacia certaret, quam victi 
tandem patres ut de conubio ferretur concessere, ita maxime rati contentionem de 
plebeiis consulibus tribunos aut totam deposituros aut post bellum dilaturos esse, 
contentamque interim conubio plebem paratam dilectui fore. Cum Canuleius victoria de 
patribus et plebis favore ingens esset, accensi alii tribuni ad certamen pro rogatione sua 
summa vi pugnant et crescente in dies fama belli dilectum impediunt. Consules, cum per 
senatum intercedentibus tribunis nihil agi posset, concilia principum domi habebant. 
Apparebat aut hostibus aut civibus de victoria concedendum esse. Soli ex consularibus 
valerius atque Horatius non intererant consiliis. C. Claudi sententia consules armabat in 
tribunos, Quinctiorum Cincinnatique et Capitolini sententiae abhorrebant a caede 
violandisque quos foedere icto cum plebe sacrosanctos accepissent. Per haec consilia 
eo deducta est res, ut tribunos militum consulari potestate promisce ex patribus ac 
plebe creari sinerent, de consulibus creandis nihil mutaretur; eoque contenti tribuni, 
contenta plebs fuit. Comitia tribunis consulari potestate tribus creandis indicuntur. 
Quibus indictis, extemplo quicumque aliquid seditiose dixerat aut fecerat unquam, 
maxime tribunicii, et prensare homines et concursare toto foro candidati coepere, ut 
patricios desperatio primo inritata plebe apiscendi honoris, deinde indignatio, si cum his 
gerendus esset honos, deterreret. Postremo coacti tamen a primoribus petiere, ne 
cessisse possessione rei publicae viderentur. Euentus eorum comitiorum docuit alios 
animos in contentione libertatis dignitatisque, alios secundum deposita certamina 
incorrupto iudicio esse; tribunos enim omnes patricios creavit populus, contentus eo 
quod ratio habita plebeiorum esset. Hanc modestiam aequitatemque et altitudinem 
animi ubi nunc in uno inueneris, quae tum populi universi fuit? 


[7] Anno trecentesimo decimo quam urbs Roma condita erat primum tribuni militum 
pro consulibus magistratum ineunt, A. Sempronius Atratinus, L. Atilius, T. Cloelius, 
quorum in magistratu concordia domi pacem etiam foris praebuit. Sunt qui propter 
adiectum Aequorum Volscorumque bello et Ardeatium defectioni Veiens bellum, quia 
duo consules obire tot simul bella nequirent, tribunos militum tres creatos dicant, sine 
mentione promulgatae legis de consulibus creandis ex plebe, et imperio et insignibus 
consularibus usos. Non tamen pro firmato iam stetit magistratus eius ius, quia tertio 
mense quam inierunt, augurum decreto perinde ac vitio creati, honore abiere, quod C. 
Curtius qui comitiis eorum praefuerat parum recte tabernaculum cepisset. Legati ab 
Ardea Romam venerunt, ita de iniuria querentes ut si demeretur ea in foedere atque 
amicitia mansuros restituto agro appareret. Ab senatu responsum est iudicium populi 
rescindi ab senatu non posse, praeterquam quod nullo nec exemplo nec iure fieret, 
concordiae etiam ordinum causa: si Ardeates sua tempora exspectare velint 
arbitriumque senatui leuandae iniuriae suae permittant, fore ut postmodo gaudeant se 
irae moderatos, sciantque patribus aeque curae fuisse ne qua iniuria in eos oreretur ac 
ne orta diuturna esset. Ita legati cum se rem integram relaturos dixissent, comiter 
dimissi. Patricii cum sine curuli magistratu res publica esset, coiere et interregem 
creavere. Contentio consulesne an tribuni militum crearentur in interregno rem dies 
complures tenuit. Interrex ac senatus, consulum comitia, tribuni plebis et plebs, 

tribunorum militum ut habeantur, tendunt. Vicere patres, quia et plebs, patriciis seu 
hunc seu illum delatura honorem, frustra certare supersedit, et principes plebis ea 
comitia malebant, quibus non haberetur ratio sua, quam quibus ut indigni 
praeterirentur. Tribuni quoque plebi certamen sine effectu in beneficio apud primores 
patrum reliquere. T. Quinctius Barbatus interrex consules creat L. Papirium Mugillanum, 
L. Sempronium Atratinum. His consulibus cum Ardeatibus foedus renouatum est; idque 
monumenti est consules eos illo anno fuisse, qui neque in annalibus priscis neque in 
libris magistratuum inveniuntur. Credo quod tribuni militum initio anni fuerunt, eo 
perinde ac totum annum in imperio fuerint, suffectis iis consulibus praetermissa nomina 
consulum horum. Licinius Macer auctor est et in foedere Ardeatino et in linteis libris ad 
Monetae ea inuenta. Et foris, cum tot terrores a finitimis ostentati essent, et domi otium 
fuit. 


[8] Hunc annum, seu tribunos modo seu tribunis suffectos consules quoque habuit, 
sequitur annus haud dubiis consulibus, M. Geganio Macerino iterum T. Quinctio 
Capitolino quintum. Idem hic annus censurae initium fuit, rei a parua origine ortae, quae 
deinde tanto incremento aucta est, ut morum disciplinaeque Romanae penes eam 
regimen, senatui equitumque centuriis decoris dedecorisque discrimen sub dicione eius 
magistratus, ius publicorum privatorumque locorum, vectigalia populi Romani sub nutu 
atque arbitrio eius essent. Ortum autem initium est rei, quod in populo per multos annos 
incenso neque differri census poterat neque consulibus, cum tot populorum bella 
imminerent, operae erat id negotium agere. Mentio inlata apud senatum est rem 
operosam ac minime consularem suo proprio magistratu egere, cui scribarum 
ministerium custodiaeque tabularum cura, cui arbitrium formulae censendi subiceretur. 
Et patres quamquam rem paruam, tamen quo plures patricii magistratus in re publica 
essent, laeti accepere, id quod evenit futurum, credo, etiam rati, ut mox opes eorum qui 
praeessent ipsi honori ius maiestatemque adicerent, et tribuni, id quod tunc erat, magis 
necessarii quam speciosi ministerii procurationem intuentes, ne in paruis quoque rebus 
incommode adversarentur, haud sane tetendere. Cum a primoribus civitatis spretus 
honor esset, Papirium Semproniumque, quorum de consulatu dubitatur, ut eo 
magistratu parum solidum consulatum explerent, censui agendo populus suffragiis 
praefecit. Censores ab re appellati sunt. 


[9] Dum haec Romae geruntur, legati ab Ardea veniunt, pro veterrima societate 
renouataque foedere recenti auxilium prope euersae urbi implorantes. Frui namque 
pace optimo consilio cum populo Romano seruata per intestina arma non licuit; quorum 
causa atque initium traditur ex certamine factionum ortum, quae fuerunt eruntque 
pluribus populis exitio quam bella externa, quam fames morbiue quaeque alia in deum 
iras velut ultima publicorum malorum vertunt. Virginem plebeii generis maxime forma 
notam duo petiere iuvenes, alter virgini genere par, tutoribus fretus, qui et ipsi eiusdem 
corporis erant, nobilis alter, nulla re praeterquam forma captus. Adiuuabant eum 
optumatium studia, per quae in domum quoque puellae certamen partium penetravit. 
Nobilis superior iudicio matris esse, quae quam splendidissimis nuptiis iungi puellam 
volebat: tutores in ea quoque re partium memores ad suum tendere. Cum res peragi 
intra parietes nequisset, ventum in ius est. Postulatu audito matris tutorumque, 

magistratus secundum parentis arbitrium dant ius nuptiarum. Sed vis potentior fuit; 
namque tutores, inter suae partis homines de iniuria decreti palam in foro contionati, 
manu facta virginem ex domo matris rapiunt; adversus quos infestior coorta 
optumatium acies sequitur accensum iniuria iuvenem. Fit proelium atrox. Pulsa plebs, 
nihil Romanae plebi similis, armata ex urbe profecta, colle quodam capto, in agros 
optumatium cum ferro ignique excursiones facit; urbem quoque, omni etiam expertium 
ante certaminis multitudine opificum ad spem praedae evocata, obsidere parat; nec ulla 
species cladesque belli abest, velut contacta civitate rabie duorum iuvenum funestas 
nuptias ex occasu patriae petentium. Parum parti utrique domi armorum bellique est 
visum; optumates Romanos ad auxilium urbis obsessae, plebs ad expugnandam secum 
Ardeam Volscos excivere. Priores Volsci duce Aequo Cluilio Ardeam venere et moenibus 
hostium vallum obiecere. Quod ubi Romam est nuntiatum, extemplo M. Geganius 
consul cum exercitu profectus tria milia passuum ab hoste locum castris cepit, 
praecipitique iam die curare corpora milites iubet. Quarta deinde vigilia signa profert; 
coeptumque opus adeo adproperatum est, ut sole orto Volsci firmiore se munimento ab 
Romanis circumvallatos quam a se urbem viderent; et alia parte consul muro Ardeae 
brachium iniunxerat, qua ex oppido sui commeare possent. 


[10] Volscus imperator, qui ad eam diem non commeatu praeparato sed ex populatione 
agrorum rapto in diem frumento aluisset militem, postquam saeptus vallo repente inops 
omnium rerum erat, ad conloquium consule evocato, si solvendae obsidionis causa 
venerit Romanus, abducturum se inde Volscos ait. Adversus ea consul victis condiciones 
accipiendas esse, non ferendas respondit, neque ut venerint ad oppugnandos socios 
populi Romani suo arbitrio, ita abituros Volscos esse. Dedi imperatorem, arma poni 
iubet, et fatentes victos se esse imperio parere; aliter tam abeuntibus quam manentibus 
se hostem infensum victoriam potius ex Volscis quam pacem infidam Romam relaturum. 
Volsci exiguam spem in armis alia undique abscisa cum temptassent, praeter cetera 
adversa loco quoque iniquo ad pugnam congressi, iniquiore ad fugam, cum ab omni 
parte caederentur, ad preces a certamine versi, dedito imperatore traditisque armis sub 
iugum missi, cum singulis vestimentis ignominiae cladisque pleni dimittuntur; et cum 
haud procul urbe Tusculo consedissent, vetere Tusculanorum odio inermes oppressi 
dederunt poenas, vix nuntiis caedis relictis. Romanus Ardeae turbatas seditione res 
principibus eius motus securi percussis bonisque eorum in publicum Ardeatium redactis 
composuit; demptamque iniuriam iudicii tanto beneficio populi Romani Ardeates 
credebant; senatui superesse aliquid ad delendum publicae avaritiae monumentum 
videbatur. Consul triumphans in urbem redit, Cluilio duce Volscorum ante currum ducto 
praelatisque spoliis quibus dearmatum exercitum hostium sub iugum miserat. Aequavit, 
quod haud facile est, Quinctius consul togatus armati gloriam collegae, quia concordiae 
pacisque domesticam curam iura infimis summisque moderando ita tenuit ut eum et 
patres seuerum consulem et plebs satis comem crediderint. Et adversus tribunos 
auctoritate plura quam certamine tenuit; quinque consulatus eodem tenore gesti 
vitaque omnis consulariter acta verendum paene ipsum magis quam honorem faciebant. 
Eo tribunorum militarium nulla mentio his consulibus fuit; 

[11] Consules creant M. Fabium Vibulanum, Postumum Aebutium Cornicinem. Fabius et 
Aebutius consules, quo maiori gloriae rerum domi forisque gestarum succedere se 
cernebant, maxime autem memorabilem annum apud finitimos socios hostesque esse 
quod Ardeatibus in re praecipiti tanta foret cura subuentum, eo impensius ut delerent 
prorsus ex animis hominum infamiam iudicii, senatus consultum fecerunt ut, quoniam 
civitas Ardeatium intestino tumultu redacta ad paucos esset, coloni eo praesidii causa 
adversus Volscos scriberentur. Hoc palam relatum in tabulas, ut plebem tribunosque 
falleret iudicii rescindendi consilium initum; consenserant autem ut, multo maiore parte 
Rutulorum colonorum quam Romanorum scripta, nec ager ullus divideretur nisi is, qui 
interceptus iudicio infami erat, nec ulli prius Romano ibi quam omnibus Rutulis divisus 
esset, gleba ulla agri adsignaretur. Sic ager ad Ardeates rediit. Triumviri ad coloniam 
Ardeam deducendam creati Agrippa Menenius T. Cloelius Siculus, M. Aebutius Helua; 
qui praeter minime populare ministerium, agro adsignando sociis quem populus 
Romanus suum iudicasset cum plebem offendissent, ne primoribus quidem patrum satis 
accepti, quod nihil gratiae cuiusquam dederant, vexationes ad populum iam die dicta ab 
tribunis, remanendo in colonia, quam testem integritatis iustitiaeque habebant, vitavere. 


[12] Pax domi forisque fuit et hoc et insequente anno, C. Furio Paculo et M. Papirio 
Crasso consulibus. Ludi ab decemviris per secessionem plebis a patribus ex senatus 
consulto uoti eo anno facti sunt. Causa seditionum nequiquam a Poetelio quaesita, qui 
tribunus plebis iterum ea ipsa denuntiando factus, neque ut de agris dividendis plebi 
referrent consules ad senatum peruincere potuit, et cum magno certamine obtinuisset 
ut consulerentur patres, consulum an tribunorum placeret comitia haberi, consules 
creari iussi sunt; ludibrioque erant minae tribuni denuntiantis se dilectum impediturum, 
cum quietis finitimis neque bello neque belli apparatu opus esset. Sequitur hanc 
tranquillitatem rerum annus Proculo Geganio Macerino L. Menenio Lanato consulibus 
multiplici clade ac periculo insignis, seditionibus, fame, regno prope per largitionis 
dulcedinem in ceruices accepto; unum afuit bellum externum; quo si adgrauatae res 
essent, vix ope deorum omnium resisti potuisset. Coepere a fame mala, seu adversus 
annus frugibus fuit, seu dulcedine contionum et urbis deserto agrorum cultu; nam 
utrumque traditur. Et patres plebem desidem et tribuni plebis nunc fraudem, nunc 
neglegentiam consulum accusabant. Postremo perpulere plebem, haud adversante 
senatu, ut L. Minucius praefectus annonae crearetur, felicior in eo magistratu ad 
custodiam libertatis futurus quam ad curationem ministerii sui, quamquam postremo 
annonae quoque leuatae haud immeritam et gratiam et gloriam tulit. Qui cum multis 
circa finitimos populos legationibus terra marique nequiquam missis, nisi quod ex 
Etruria haud ita multum frumenti advectum est, nullum momentum annonae fecisset, 
et revolutus ad dispensationem inopiae, profiteri cogendo frumentum et vendere quod 
usui menstruo superesset, fraudandoque parte diurni cibi seruitia, criminando inde et 
obiciendo irae populi frumentarios, acerba inquisitione aperiret magis quam leuaret 
inopiam, multi ex plebe, spe amissa, potius quam ut cruciarentur trahendo animam, 
capitibus obuolutis se in Tiberim praecipitauerunt. 


[13] Tum Sp. Maelius ex equestri ordine, ut illis temporibus praediues, rem utilem 
pessimo exemplo, peiore consilio est adgressus. Frumento namque ex Etruria privata 

pecunia per hospitum clientiumque ministeria coempto, quae, credo, ipsa res ad 
leuandam publica cura annonam impedimento fuerat, largitiones frumenti facere 
instituit; plebemque hoc munere delenitam, quacumque incederet, conspectus 
elatusque supra modum hominis privati, secum trahere, haud dubium consulatum 
favore ac spe despondentem. Ipse, ut est humanus animus insatiabilis eo quod fortuna 
spondet, ad altiora et non concessa tendere et, quoniam consulatus quoque eripiendus 
invitis patribus esset, de regno agitare: id unum dignum tanto apparatu consiliorum et 
certamine quod ingens exsudandum esset praemium fore. lam comitia consularia 
instabant; quae res eum necdum compositis maturisue satis consiliis oppressit. Consul 
sextum creatus T. Quinctius Capitolinus, minime opportunus vir novanti res; collega 
additur ei Agrippa Menenius cui Lanato erat cognomen; et L. Minucius praefectus 
annonae seu refectus seu, quoad res posceret, in incertum creatus; nihil enim constat, 
nisi in libros linteos utroque anno relatum inter magistratus praefecti nomen. Hic 
Minucius eandem publice curationem agens quam Maelius privatim agendam 
susceperat, cum in utraque domo genus idem hominum versaretur, rem compertam ad 
senatum defert: tela in domum Maeli conferri, eumque contiones domi habere, ac non 
dubia regni consilia esse. Tempus agendae rei nondum stare: cetera iam convenisse: et 
tribunos mercede emptos ad prodendam libertatem et partita ducibus multitudinis 
ministeria esse. Serius se paene quam tutum fuerit, ne cuius incerti vanique auctor esset, 
ea deferre. Quae postquam sunt audita, cum undique primores patrum et prioris anni 
consules increparent quod eas largitiones coetusque plebis in privata domo passi essent 
fieri, et novos consules quod exspectassent donec a praefecto annonae tanta res ad 
senatum deferretur, quae consulem non auctorem solum desideraret sed etiam 
vindicem, tum Quinctius consules immerito increpari ait, qui constricti legibus de 
provocatione ad dissolvendum imperium latis, nequaquam tantum virium in magistratu 
ad eam rem pro atrocitate vindicandam quantum animi haberent. Opus esse non forti 
solum viro sed etiam libero exsolutoque legum vinclis. Itaque se dictatorem L. Quinctium 
dicturum; ibi animum parem tantae potestati esse. Adprobantibus cunctis, primo 
Quinctius abnuere et quid sibi vellent rogitare qui se aetate exacta tantae dimicationi 
obicerent. Dein cum undique plus in illo senili animo non consilii modo sed etiam virtutis 
esse quam in omnibus aliis dicerent laudibusque haud immeritis onerarent, et consul 
nihil remitteret, precatus tandem deos immortales Cincinnatus ne senectus sua in tam 
trepidis rebus damno dedecoriue rei publicae esset, dictator a consule dicitur. Ipse 
deinde C. Seruilium Ahalam magistrum equitum dicit. 


[14] Postero die, dispositis praesidiis cum in forum descendisset conuersaque in eum 
plebs novitate rei ac miraculo esset, et Maeliani atque ipse dux eorum in se intentam 
vim tanti imperii cernerent, expertes consiliorum regni qui tumultus, quod bellum 
repens aut dictatoriam maiestatem aut Quinctium post octogesimum annum rectorem 
rei publicae quaesisset rogitarent, missus ab dictatore Seruilius magister equitum ad 
Maelium "vocat te" inquit, "dictator". Cum pauidus ille quid vellet quaereret, 
Seruiliusque causam dicendam esse proponeret crimenque a Minucio delatum ad 
senatum diluendum, tunc Maelius recipere se in cateruam suorum, et primum 
circumspectans tergiuersari, postremo cum apparitor iussu magistri equitum duceret, 

ereptus a circumstantibus fugiensque fidem plebis Romanae implorare, et opprimi se 
consensu patrum dicere, quod plebi benigne fecisset; orare ut opem sibi ultimo in 
discrimine ferrent neue ante oculos suos trucidari sinerent. Haec eum vociferantem 
adsecutus Ahala Seruilius obtruncat, respersusque cruore, stipatus caterua patriciorum 
iuvenum, dictatori renuntiat vocatum ad eum Maelium, repulso apparitore concitantem 
multitudinem, poenam meritam habere. Tum dictator "Macte virtute" inquit, "C. Seruili, 
esto liberata re publica". 


[15] Tumultuantem deinde multitudinem incerta existimatione facti ad contionem 
vocari iussit, et Maelium iure caesum pronuntiavit etiamsi regni crimine insons fuerit, 
qui vocatus a magistro equitum ad dictatorem non venisset. Se ad causam 
cognoscendam consedisse, qua cognita habiturum fuisse Maelium similem causae 
fortunam; vim parantem ne iudicio se committeret, vi coercitum esse. Nec cum eo 
tamquam cum ciue agendum fuisse, qui natus in libero populo inter iura legesque, ex 
qua urbe reges exactos sciret eodemque anno sororis filios regis et liberos consulis, 
liberatoris patriae, propter pactionem indicatam recipiendorum in urbem regum a patre 
securi esse percussos, ex qua Collatinum Tarquinium consulem nominis odio abdicare 
se magistratu atque exsulare iussum, in qua de Sp. Cassio post aliquot annos propter 
consilia inita de regno supplicium sumptum, in qua nuper decemuiros bonis, exsilio, 
capite multatos ob superbiam regiam, in ea Sp. Maelius spem regni conceperit. Et quis 
homo? Quamquam nullam nobilitatem, nullos honores, nulla merita cuiquam ad 
dominationem pandere viam; sed tamen Claudios, Cassios consulatibus, decemuiratibus, 
suis maiorumque honoribus, splendore familiarum sustulisse animos quo nefas fuerit: 
Sp. Maelium, cui tribunatus plebis magis optandus quam sperandus fuerit, 
frumentarium divitem bilibris farris sperasse libertatem se civium suorum emisse, 
ciboque obiciendo ratum victorem finitimorum omnium populum in seruitutem perlici 
posse, ut quem senatorem concoquere civitas vix posset regem ferret, Romuli conditoris, 
ab dis orti, recepti ad deos, insignia atque imperium habentem. Non pro scelere id magis 
quam pro monstro habendum, nec satis esse sanguine eius expiatum, nisi tecta 
parietesque intra quae tantum amentiae conceptum esset dissiparentur bonaque 
contacta pretiis regni mercandi publicarentur. lubere itaque quaestores vendere ea 
bona atque in publicum redigere. 


[16] Domum deinde, ut monumento area esset oppressae nefariae spei, dirui extemplo 
iussit. Id Aequimaelium appellatum est. L. Minucius bove aurata extra portam 
Trigeminam est donatus, ne plebe quidem invita, quia frumentum Maelianum assibus in 
modios aestimatum plebi divisit. Hunc Minucium apud quosdam auctores transisse a 
patribus ad plebem, undecimumque tribunum plebis cooptatum seditionem motam ex 
Maeliana caede sedasse invenio; ceterum vix credibile est numerum tribunorum patres 
augeri passos, idque potissimum exemplum a patricio homine introductum, nec deinde 
id plebem concessum semel obtinuisse aut certe temptasse. Sed ante omnia refellit 
falsum imaginis titulum paucis ante annis lege cautum ne tribunis collegam cooptare 
liceret. Q. Caecilius Q. lunius Sex. Titinius soli ex collegio tribunorum neque tulerant de 
honoribus Minuci legem et criminari nunc Minucium, nunc Seruilium apud plebem 
querique indignam necem Maeli non destiterant. Peruicerunt igitur ut tribunorum 

militum potius quam consulum comitia haberentur, haud dubii quin sex locis—tot enim 
iam creari licebat—et plebeii aliqui, profitendo se ultores fore Maelianae caedis, 
crearentur. Plebs quamquam agitata multis eo anno et variis motibus erat, nec plures 
quam tres tribunos consulari potestate creavit et in his L. Quinctium Cincinnati filium, ex 
cuius dictaturae invidia tumultus quaerebatur. Praelatus suffragiis Quinctio Mamercus 
Aemilius, vir summae dignitatis; L. lulium tertium creant. 


[17] In horum magistratu Fidenae, colonia Romana, ad Lartem Tolumnium ac Veientes 
defecere. Maius additum defectioni scelus: C. Fulcinium Cloelium Tullum Sp. Antium L. 
Roscium legatos Romanos, causam novi consilii quaerentes, iussu Tolumni interfecerunt. 
Leuant quidam regis facinus; in tesserarum prospero iactu vocem eius ambiguam, ut 
occidi iussisse videretur, a Fidenatibus exceptam causam mortis legatis fuisse, —rem 
incredibilem, interuentu Fidenatium, novorum sociorum, consulentium de caede 
ruptura ius gentium, non auersum ab intentione lusus animum nec deinde in errorem 
versum facinus. Propius est fidem obstringi Fidenatium populum ne respicere spem 
ullam ab Romanis posset conscientia tanti sceleris voluisse. Legatorum qui Fidenis caesi 
erant statuae publice in Rostris positae sunt. Cum Veientibus Fidenatibusque, 
praeterquam finitimis populis, ab causa etiam tam nefanda bellum exorsis atrox 
dimicatio instabat. Itaque ad curam summae rerum quieta plebe tribunisque eius, nihil 
controversiae fuit quin consules crearentur M. Geganius Macerinus tertium et L. Sergius 
Fidenas. A bello credo quod deinde gessit appellatum; hic enim primus cis Anienem cum 
rege Veientium secundo proelio conflixit, nec incruentam victoriam rettulit. Maior 
itaque ex civibus amissis dolor quam laetitia fusis hostibus fuit; et senatus, ut in trepidis 
rebus, dictatorem dici Mam. Aemilium iussit. Is magistrum equitum ex collegio prioris 
anni, quo simul tribuni militum consulari potestate fuerant, L. Quinctium Cincinnatum, 
dignum parente iuvenem, dixit. Ad dilectum a consulibus habitum centuriones veteres 
belli periti adiecti et numerus amissorum proxima pugna expletus. Legatos T. Quinctium 
Capitolinum et M. Fabium Vibulanum sequi se dictator iussit. Cum potestas maior tum 
vir quoque potestati par hostes ex agro Romano trans Anienem submovere; collesque 
inter Fidenas atque Anienem ceperunt referentes castra, nec ante in campos degressi 
sunt quam legiones Faliscorum auxilio venerunt. Tum demum castra Etruscorum pro 
moenibus Fidenarum posita. Et dictator Romanus haud procul inde ad confluentes 
consedit in utriusque ripis amnis, qua sequi munimento poterat vallo interposito. 
Postero die in aciem eduxit. 


[18] Inter hostes variae fuere sententiae. Faliscus procul ab domo militiam aegre patiens 
satisque fidens sibi, poscere pugnam: Veienti Fidenatique plus spei in trahendo bello 
esse. Tolumnius, quamquam suorum magis placebant consilia, ne longinquam militiam 
non paterentur Falisci, postero die se pugnaturum edicit. Dictatori ac Romanis, quod 
detractasset pugnam hostis, animi accessere; posteroque die iam militibus castra 
urbemque se oppugnaturos frementibus ni copia pugnae fiat, utrimque acies inter bina 
castra in. medium campi procedunt. Veiens multitudine abundans, qui inter 
dimicationem castra Romana adgrederentur post montes circummisit. Trium 
populorum exercitus ita stetit instructus ut dextrum cornu Veientes, sinistrum Falisci 
tenerent, medii Fidenates essent. Dictator dextro cornu adversus Faliscos, sinistro 

contra Veientem Capitolinus Quinctius intulit signa; ante mediam aciem cum equitatu 
magister equitum processit. Parumper silentium et quies fuit, nec Etruscis nisi 
cogerentur pugnam inituris et dictatore arcem Romanam respectante, ut ex ea ab 
auguribus, simul aues rite admisissent, ex composito tolleretur signum. Quod simul 
conspexit, primos equites clamore sublato in hostem emisit; secuta peditum acies 
ingenti vi conflixit. Nulla parte legiones Etruscae sustinuere impetum Romanorum; 
eques maxime resistebat, equitumque longe fortissimus ipse rex ab omni parte effuse 
sequentibus obequitans Romanis trahebat certamen. 


[19] Erat tum inter equites tribunus militum A. Cornelius Cossus, eximia pulchritudine 
corporis, animo ac viribus par memorque generis, quod amplissimum acceptum maius 
auctiusque reliquit posteris. Is cum ad impetum Tolumni, quacumque se intendisset, 
trepidantes Romanas videret turmas insignemque eum regio habitu volitantem tota acie 
cognosset, "hicine est" inquit, "ruptor foederis humani violatorque gentium iuris? lam 
ego hanc mactatam victimam, si modo sancti quicquam in terris esse di volunt, 
legatorum manibus dabo". Calcaribus subditis infesta cuspide in unum fertur hostem; 
quem cum ictum equo deiecisset, confestim et ipse hasta innixus se in pedes excepit. 
Adsurgentem ibi regem umbone resupinat, repetitumque saepius cuspide ad terram 
adfixit. Tum exsangui detracta spolia caputque abscisum victor spiculo gerens terrore 
caesi regis hostes fundit. Ita equitum quoque fusa acies, quae una fecerat anceps 
certamen. Dictator legionibus fugatis instat et ad castra compulsos caedit. Fidenatium 
plurimi locorum notitia effugere in montes. Cossus Tiberim cum equitatu transuectus ex 
agro Veientano ingentem detulit praedam ad urbem. Inter proelium et ad castra 
Romana pugnatum est adversus partem copiarum ab Tolumnio, ut ante dictum est, ad 
castra missam. Fabius Vibulanus corona primum vallum defendit; intentos deinde hostes 
in vallum, egressus dextra principali cum triariis, repente invadit. Quo pauore iniecto 
caedes minor, quia pauciores erant, fuga non minus trepida quam in acie fuit. 


[20] Omnibus locis re bene gesta, dictator senatus consulto iussuque populi triumphans 
in urbem rediit. Longe maximum triumphi spectaculum fuit Cossus, spolia opima regis 
interfecti gerens; in eum milites carmina incondita aequantes eum Romulo canere. 
Spolia in aede louis Feretri prope Romuli spolia quae, prima opima appellata, sola ea 
tempestate erant, cum sollemni dedicatione dono fixit; auerteratque in se a curru 
dictatoris civium ora et celebritatis eius diei fructum prope solus tulerat. Dictator 
coronam auream, libram pondo, ex publica pecunia populi iussu in Capitolio loui donum 
posuit. Omnes ante me auctores secutus, A. Cornelium Cossum tribunum militum 
secunda spolia opima louis Feretri templo intulisse exposui; ceterum, praeterquam 
quod ea rite opima spolia habentur, quae dux duci detraxit nec ducem novimus nisi cuius 
auspicio bellum geritur, titulus ipse spoliis inscriptus illos meque arguit consulem ea 
Cossum cepisse. Hoc ego cum Augustum Caesarem, templorum omnium conditorem aut 
restitutorem, ingressum aedem Feretri louis quam vetustate dilapsam refecit, se ipsum 
in thorace linteo scriptum legisse audissem, prope sacrilegium ratus sum Cosso 
spoliorum suorum Caesarem, ipsius templi auctorem, subtrahere testem. Qui si ea in re 
sit error quod tam veteres annales quodque magistratuum libri, quos linteos in aede 
repositos Monetae Macer Licinius citat identidem auctores, septimo post demum anno 

cum T. Quinctio Poeno A. Cornelium Cossum consulem habeant, existimatio communis 
omnibus est. Nam etiam illud accedit, ne tam clara pugna in eum annum transferri 
posset, quod imbelle triennium ferme pestilentia inopiaque frugum circa A. Cornelium 
consulem fuit, adeo ut quidam annales velut funesti nihil praeter nomina consulum 
suggerant. Tertius ab consulatu Cossi annus tribunum eum militum consulari potestate 
habet, eodem anno magistrum equitum; quo in imperio alteram insignem edidit 
pugnam equestrem. Ea libera coniectura est. Sed, ut ego arbitror, uana versare in omnes 
opiniones licet, cum auctor pugnae, recentibus spoliis in sacra sede positis, lovem prope 
ipsum, cui uota erant, Romulumque intuens, haud spernendos falsi tituli testes, se A. 
Cornelium Cossum consulem scripserit. 


[21] M. Cornelio Maluginense L. Papirio Crasso consulibus exercitus in agrum Veientem 
ac Faliscum ducti. Praedae abactae hominum pecorumque; hostis in agris nusquam 
inuentus neque pugnandi copia facta; urbes tamen non oppugnatae quia pestilentia 
populum invasit. Et seditiones domi quaesitae sunt, nec motae tamen, ab Sp. Maelio 
tribuno plebis, qui favore nominis moturum se aliquid ratus et Minucio diem dixerat et 
rogationem de publicandis bonis Seruili Ahalae tulerat, falsis criminibus a Minucio 
circumventum Maelium arguens, Seruilio caedem civis indemnati obiciens; quae vaniora 
ad populum ipso auctore fuere. Ceterum magis vis morbi ingrauescens curae erat 
terroresque ac prodigia, maxime quod crebris motibus terrae ruere in agris nuntiabantur 
tecta. Obsecratio itaque a populo duumviris praeeuntibus est facta. Pestilentior inde 
annus C. lulio iterum et L. Verginio consulibus tantum metus et uastitatis in urbe 
agrisque fecit, ut non modo praedandi causa quisquam ex agro Romano exiret belliue 
inferendi memoria patribus aut plebi esset, sed ultro Fidenates, qui se primo aut 
montibus aut muris tenuerant, populabundi descenderent in agrum Romanum. Deinde 
Veientium exercitu accito—nam Falisci perpelli ad instaurandum bellum neque clade 
Romanorum neque sociorum precibus potuere—duo populi transiere Anienem atque 
haud procul Collina porta signa habuere. Trepidatum itaque non in agris magis quam in 
urbe est. lulius consul in aggere murisque explicat copias, a verginio senatus in aede 
Quirini consulitur. Dictatorem dici Q. Seruilium placet, cui Prisco alii, alii Structo fuisse 
cognomen tradunt. Verginius dum collegam consuleret moratus, permittente eo nocte 
dictatorem dixit; is sibi magistrum equitum Postumum Aebutium Heluam dicit. 


[22] Dictator omnes luce prima extra portam Collinam adesse iubet. Quibuscumque 
vires suppetebant ad arma ferenda praesto fuere. Signa ex aerario prompta feruntur ad 
dictatorem. Quae cum agerentur, hostes in loca altiora concessere. Eo dictator agmine 
infesto subit; nec procul Nomento signis conlatis fudit Etruscas legiones. Compulit inde 
in urbem Fidenas valloque circumdedit; sed neque scalis capi poterat urbs alta et munita 
neque in obsidione vis ulla erat, quia frumentum non necessitati modo satis, sed copiae 
quoque abunde ex ante conuecto sufficiebat. Ita expugnandi pariter cogendique ad 
deditionem spe amissa, dictator in locis propter propinquitatem notis ab auersa parte 
urbis, maxime neglecta quia suapte natura tutissima erat, agere in arcem cuniculum 
instituit. Ipse diversissimis locis subeundo ad moenia quadrifariam diviso exercitu qui alii 
aliis succederent ad pugnam, continenti die ac nocte proelio ab sensu operis hostes 
auertebat, donec perfosso monte erecta in arcem via est, intentisque Etruscis ad uanas 


125 


a certo periculo minas clamor supra caput hostilis captam urbem ostendit. Eo anno C. 
Furius Paculus et M. Geganius Macerinus censores villam publicam in campo Martio 
probauerunt, ibique primum census populi est actus. 


[23] Eosdem consules insequenti anno refectos, lulium tertium, verginium iterum, apud 
Macrum Licinium invenio: valerius Antias et Q. Tubero M. Manlium et Q. Sulpicium 
consules in eum annum edunt. Ceterum in tam discrepanti editione et Tubero et Macer 
libros linteos auctores profitentur; neuter tribunos militum eo anno fuisse traditum a 
scriptoribus antiquis dissimulat. Licinio libros haud dubie sequi linteos placet: Tubero 
incertus veri est. Sit inter cetera vetustate cooperta hoc quoque in incerto positum. 
Trepidatum in Etruria est post Fidenas captas, non Veientibus solum exterritis metu 
similis excidii, sed etiam Faliscis memoria initi primo cum iis belli, quamquam 
rebellantibus non adfuerant. Igitur cum duae civitates legatis circa duodecim populos 
missis impetrassent ut ad voltumnae fanum indiceretur omni Etruriae concilium, velut 
magno inde tumultu imminente, senatus Mam. Aemilium dictatorem iterum dici iussit. 
Ab eo A. Postumius Tubertus magister equitum est dictus; bellumque tanto maiore 
quam proximo conatu apparatum est quanto plus erat ab omni Etruria periculi quam ab 
duobus populis fuerat. 


[24] Ea res aliquanto exspectatione omnium tranquillior fuit. Itaque cum renuntiatum a 
mercatoribus esset negata Veientibus auxilia, iussosque suo consilio bellum initum suis 
viribus exsequi nec adversarum rerum quaerere socios, cum quibus spem integram 
communicati non sint, tum dictator, ne nequiquam creatus esset, materia quaerendae 
bello gloriae adempta, in pace aliquid operis edere quod monumentum esset dictaturae 
cupiens, censuram minuere parat, seu nimiam potestatem ratus seu non tam 
magnitudine honoris quam diuturnitate offensus. Contione itaque advocata, rem 
publicam foris gerendam ait tutaque omnia praestanda deos immortales suscepisse: se, 
quod intra muros agendum esset, libertati populi Romani consulturum. Maximam 
autem eius custodiam esse, si magna imperia diuturna non essent et temporis modus 
imponeretur, quibus iuris imponi non posset. Alios magistratus annuos esse, 
quinquennalem censuram; graue esse iisdem per tot annos magna parte vitae obnoxios 
vivere. Se legem laturum ne plus quam annua ac semestris censura esset. Consensu 
ingenti populi legem postero die pertulit et "ut re ipsa" inquit, "sciatis, Quirites, quam 
mihi diuturna non placeant imperia, dictatura me abdico". Deposito suo magistratu, 
imposito fine alteri, cum gratulatione ac favore ingenti populi domum est reductus. 
Censores aegre passi Mamercum quod magistratum populi Romani minuisset tribu 
moverunt octiplicatoque censu aerarium fecerunt. Quam rem ipsum ingenti animo 
tulisse ferunt, causam potius ignominiae intuentem quam ignominiam; primores patrum, 
quamquam deminutum censurae ius noluissent, exemplo acerbitatis censoriae offensos, 
quippe cum se quisque diutius ac saepius subiectum censoribus fore cerneret quam 
censuram gesturum: populi certe tanta indignatio coorta dicitur ut vis a censoribus 
nullius auctoritate praeterquam ipsius Mamerci deterreri quiuerit. 


[25] Tribuni plebi adsiduis contentionibus prohibendo consularia comitia cum res prope 
ad interregnum perducta esset, euicere tandem ut tribuni militum consulari potestate 

crearentur. Victoriae praemium quod petebatur ut plebeius crearetur nullum fuit: 
omnes patricii creati sunt, M. Fabius Vibulanus M. Folius L. Sergius Fidenas. Pestilentia 
eo anno aliarum rerum otium praebuit. Aedis Apollini pro valetudine populi uota est. 
Multa duumviri ex libris placandae deum irae auertendaeque a populo pestis causa 
fecere; magna tamen clades in urbe agrisque promiscua hominum pecorumque pernicie 
accepta. Famem quoque ex pestilentia morbo implicitis cultoribus agrorum timentes in 
Etruriam Pomptinumque agrum et Cumas, postremo in Siciliam quoque frumenti causa 
misere. Consularium comitiorum nulla mentio habita est; tribuni militum consulari 
potestate omnes patricii creati sunt, L. Pinarius Mamercus L. Furius Medullinus Sp. 
Postumius Albus. Eo anno vis morbi leuata neque a penuria frumenti, quia ante 
prouisum erat, periculum fuit. Consilia ad movenda bella in Volscorum Aequorumque 
conciliis et in Etruria ad fanum voltumnae agitata. Ibi prolatae in annum res decretoque 
cautum ne quod ante concilium fieret, nequiquam Veiente populo querente eandem 
qua Fidenae deletae sint imminere Veiis fortunam. Interim Romae principes plebis, iam 
diu nequiquam imminentes spei maioris honoris, dum foris otium esset, coetus indicere 
in domos tribunorum plebis; ibi secreta consilia agitare; queri se a plebe adeo spretos, 
ut cum per tot annos tribuni militum consulari potestate creentur, nulli unquam plebeio 
ad eum honorem aditus fuerit. Multum prouidisse suos maiores qui caverint ne cui 
patricio plebeii magistratus paterent; aut patricios habendos fuisse tribunos plebi; adeo 
se suis etiam sordere nec a plebe minus quam a patribus contemni. Alii purgare plebem, 
culpam in patres vertere: eorum ambitione artibusque fieri ut obsaeptum plebi sit ad 
honorem iter; si plebi respirare ab eorum mixtis precibus minisque liceat, memorem 
eam suorum inituram suffragia esse et parto auxilio imperium quoque adscituram. 
Placet tollendae ambitionis causa tribunos legem promulgare ne cui album in 
vestimentum addere petitionis causa liceret. Parua nunc res et vix serio agenda videri 
possit, quae tunc ingenti certamine patres ac plebem accendit. Vicere tamen tribuni ut 
legem perferrent; apparebatque inritatis animis plebem ad suos studia inclinaturam. 
Quae ne libera essent, senatus consultum factum est ut consularia comitia haberentur. 


[26] Tumultus causa fuit, quem ab Aequis et Volscis Latini atque Hernici nuntiarant. T. 
Quinctius L. F. Cincinnatus —eidem et Poeno cognomen additur—et Cn. lulius Mento 
consules facti. Nec ultra terror belli est dilatus. Lege sacrata, quae maxima apud eos vis 
cogendae militiae erat, dilectu habito, utrimque validi exercitus profecti in Algidum 
conuenere, ibique seorsum Aequi, seorsum Volsci castra communivere, intentiorque 
quam unquam ante muniendi exercendique militem cura ducibus erat. Eo plus nuntii 
terroris Romam attulere. Senatui dictatorem dici placuit, quia etsi saepe victi populi 
maiore tamen conatu quam alias unquam rebellarant; et aliquantum Romanae 
iuventutis morbo absumptum erat. Ante omnia pravitas consulum discordiaque inter 
ipsos et certamina in consiliis omnibus terrebant. Sunt qui male pugnatum ab his 
consulibus in Algido auctores sint eamque causam dictatoris creandi fuisse. Illud satis 
constat ad alia discordes in uno adversus patrum voluntatem consensisse ne dicerent 
dictatorem, donec cum alia aliis terribiliora adferrentur nec in auctoritate senatus 
consules essent, Q. Seruilius Priscus, summis honoribus egregie usus, "uos" inquit, 
"tribuni plebis, quoniam ad extrema ventum est, senatus appellat ut in tanto discrimine 

rei publicae dictatorem dicere consules pro potestate vestra cogatis." qua voce audita 
occasionem oblatam rati tribuni augendae potestatis secedunt proque collegio 
pronuntiant placere consules senatui dicto audientes esse; si adversus consensum 
amplissimi ordinis ultra tendant, in vincla se duci eos iussuros. Consules ab tribunis quam 
ab senatu vinci maluerunt, proditum a patribus summi imperii ius datumque sub iugum 
tribuniciae potestati consulatum memorantes, si quidem cogi aliquid pro potestate ab 
tribuno consules et—quo quid ulterius privato timendum foret?—in vincla etiam duci 
possent. Sors ut dictatorem diceret—nam ne id quidem inter collegas conuenerat—T. 
Quinctio evenit. Is A. Postumium Tubertum, socerum suum, seuerissimi imperii virum, 
dictatorem dixit; ab eo L. lulius magister equitum est dictus. Dilectus simul edicitur et 
iustitium, neque aliud tota urbe agi quam bellum apparari. Cognitio uacantium militiae 
munere post bellum differtur; ita dubii quoque inclinant ad nomina danda. Et Hernicis 
Latinisque milites imperati; utrimque enixe oboeditum dictatori est. 


[27] Haec omnia celeritate ingenti acta; relictoque Cn. lulio consule ad praesidium urbis 
et L. lulio magistro equitum ad subita belli ministeria, ne qua res qua eguissent in castris 
moraretur, dictator, praeeunte A. Cornelio pontifice maximo, ludos magnos tumultus 
causa uouit, profectusque ab urbe, diviso cum Quinctio consule exercitu, ad hostes 
pervenit. Sicut bina castra hostium paruo inter se spatio distantia viderant, ipsi quoque 
mille ferme passus ab hoste dictator Tusculo, consul Lanuuio propiorem locum castris 
ceperunt. Ita quattuor exercitus, totidem munimenta planitiem in medio non paruis 
modo excursionibus ad proelia, sed vel ad explicandas utrimque acies satis patentem 
habebant. Nec ex quo castris castra conlata sunt cessatum a leuibus proeliis est, facile 
patiente dictatore conferendo vires spem universae victoriae temptato paulatim euentu 
certaminum suos praecipere. Itaque hostes nulla in proelio iusto relicta spe, noctu adorti 
castra consulis rem in casum ancipitis euentus committunt. Clamor subito ortus non 
consulis modo vigiles, exercitum deinde omnem, sed dictatorem quoque ex somno 
exciuit. Ubi praesenti ope res egebant, consul nec animo defecit nec consilio: pars 
militum portarum stationes firmat, pars corona vallum cingunt. In alteris apud 
dictatorem castris quo minus tumultus est, eo plus animadvertitur quid opus facto sit. 
Missum extemplo ad castra subsidium, cui Sp. Postumius Albus legatus praeficitur: ipse 
parte copiarum paruo circuitu locum maxime secretum ab tumultu petit, unde ex 
necopinato auersum hostem invadat. Q. Sulpicium legatum praeficit castris; M. Fabio 
legato adsignat equites, nec ante lucem movere iubet manum inter nocturnos tumultus 
moderatu difficilem. Omnia quae vel alius imperator prudens et impiger in tali re 
praeciperet ageretque, praecipit ordine atque agit: illud eximium consilii animique 
specimen et neutiquam volgatae laudis, quod ultro ad oppugnanda castra hostium, unde 
maiore agmine profectos exploratum fuerat, M. Geganium cum cohortibus delectis misit. 
Qui postquam intentos homines in euentum periculi alieni, pro se incautos neglectis 
vigiliis stationibusque est adortus, prius paene cepit castra quam oppugnari hostes satis 
scirent. Inde fumo, ut conuenerat, datum signum ubi conspectum ab dictatore est, 
exclamat capta hostium castra nuntiarique passim iubet. 


[28] Et iam lucescebat omniaque sub oculis erant. Et Fabius cum equitatu impetum 
dederat et consul eruptionem e castris in trepidos iam hostes fecerat; dictator autem 

parte altera subsidia et secundam aciem adortus, circumagenti se ad dissonos clamores 
ac subitos tumultus hosti undique obiecerat victorem peditem equitemque. Circumventi 
igitur iam in medio ad unum omnes poenas rebellionis dedissent, ni vettius Messius ex 
Volscis, nobilior vir factis quam genere, iam orbem voluentes suos increpans clara voce 
"hic praebituri" inquit, "uostelis hostium estis indefensi, inulti? Quid igitur arma habetis, 
aut quid ultro bellum intulistis, in otio tumultuosi, in bello segnes? Quid hic stantibus 
spei est? An deum aliquem protecturum vos rapturumque hinc putatis? Ferro via 
facienda est. Hac qua me praegressum videritis, agite, qui visuri domos parentes 
coniuges liberos estis, ite mecum! Non murus nec vallum sed armati armatis obstant. 
Virtute pares, necessitate, quae ultimum ac maximum telum est, superiores estis". Haec 
locutum exsequentemque dicta redintegrato clamore secuti dant impressionem qua 
Postumius Albus cohortes obiecerat; et moverunt victorem, donec dictator pedem iam 
referentibus suis advenit eoque omne proelium versum est. Uni viro Messio fortuna 
hostium innititur. Multa utrimque volnera, multa passim caedes est; iam ne duces 
quidem Romani incruenti pugnant. Unus Postumius ictus saxo, perfracto capite acie 
excessit; non dictatorem umerus volneratus, non Fabium prope adfixum equo femur, 
non brachium abscisum consulem ex tam ancipiti proelio submovit. 


[29] Messium impetus per stratos caede hostes cum globo fortissimorum iuvenum 
extulit ad castra Volscorum, quae nondum capta erant. Eodem omnis acies inclinatur. 
Consul effusos usque ad vallum persecutus ipsa castra vallumque adgreditur; eodem et 
dictator alia parte copias admovet. Non segnior oppugnatio est quam pugna fuerat. 
Consulem signum quoque intra vallum iniecisse ferunt, quo milites acrius subirent, 
repetendoque signo primam impressionem factam. Et dictator proruto vallo iam in 
castra proelium intulerat. Tum abici passim arma ac dedi hostes coepti, castrisque et his 
captis, hostes praeter senatores omnes venum dati sunt. Praedae pars sua 
cognoscentibus Latinis atque Hernicis reddita, partem sub hasta dictator vendidit; 
praepositoque consule castris, ipse triumphans inuectus urbem dictatura se abdicavit. 
Egregiae dictaturae tristem memoriam faciunt, qui filium ab A. Postumio, quod 
occasione bene pugnandi captus iniussu decesserit praesidio, victorem securi 
percussum tradunt. Nec libet credere, et licet in variis opinionibus; et argumento est 
quod imperia Manliana, non Postumiana appellata sunt, cum qui prior auctor tam saevi 
exempli foret, occupaturus insignem titulum crudelitatis fuerit. Imperioso quoque 
Manlio cognomen inditum; Postumius nulla tristi nota est insignitus. Cn. lulius consul 
aedem Apollinis absente collega sine sorte dedicavit. Aegre id passus Quinctius cum 
dimisso exercitus in urbem redisset, nequiquam in senatu est conquestus. Insigni magnis 
rebus anno additur, nihil tum ad rem Romanam pertinere visum, quod Carthaginienses, 
tanti hostes futuri, tum primum per seditiones Siculorum ad partis alterius auxilium in 
Siciliam exercitum traiecere. 


[30] Agitatum in urbe ab tribunis plebis ut tribuni militum consulari potestate crearentur 
nec obtineri potuit. Consules fiunt L. Papirius Crassus, L. lulius. Aequorum legati foedus 
ab senatu cum petissent et pro foedere deditio ostentaretur, indutias annorum octo 
impetrauerunt: Volscorum res, super acceptam in Algido cladem, pertinaci certamine 
inter pacis bellique auctores in iurgia et seditiones versa: undique otium fuit Romanis. 

Legem de multarum aestimatione pergratam populo cum ab tribunis parari consules 
unius ex collegio proditione excepissent, ipsi praeoccupauerunt ferre. Consules L. 
Sergius Fidenas iterum Hostius Lucretius Tricipitinus. Nihil dignum dictu actum his 
consulibus. Secuti eos consules A. Cornelius Cossus T. Quinctius Poenus iterum. Veientes 
in agrum Romanum excursiones fecerunt. Fama fuit quosdam ex Fidenatium iuventute 
participes eius populationis fuisse, cognitioque eius rei L. Sergio et Q. Seruilio et Mam. 
Aemilio permissa. Quidam Ostiam relegati, quod cur per eos dies a Fidenis afuissent 
parum constabat; colonorum additus numerus, agerque iis bello interemptorum 
adsignatus. Siccitate eo anno plurimum laboratum est, nec caelestes modo defuerunt 
aquae, sed terra quoque ingenito umore egens vix ad perennes suffecit amnes. Defectus 
alibi aquarum circa torridos fontes riuosque stragem siti pecorum morientum dedit; 
scabie alia absumpta, volgatique in homines morbi. Et primo in agrestes ingruerant 
seruitiaque; urbs deinde impletur. Nec corpora modo adfecta tabo, sed animos quoque 
multiplex religio et pleraque externa invasit, novos ritus sacrificandi uaticinando 
inferentibus in domos quibus quaestui sunt capti superstitione animi, donec publicus 
iam pudor ad primores civitatis pervenit, cernentes in omnibus vicis sacellisque 
peregrina atque insolita piacula pacis deum exposcendae. Datum inde negotium 
aedilibus, ut animadverterent ne qui nisi Romani di neu quo alio more quam patrio 
colerentur. Irae adversus Veientes in insequentem annum, C. Seruilium Ahalam L. 
Papirium Mugillanum consules, dilatae sunt. Tunc quoque ne confestim bellum 
indiceretur neue exercitus mitterentur religio obstitit; fetiales prius mittendos ad res 
repetendas censuere. Cum Veientibus nuper acie dimicatum ad Nomentum et Fidenas 
fuerat, indutiaeque inde, non pax facta, quarum et dies exierat, et ante diem 
rebellauerant; missi tamen fetiales; nec eorum, cum more patrum iurati repeterent res, 
verba sunt audita. Controversia inde fuit utrum populi iussu indiceretur bellum an satis 
esset senatus consultum. Peruicere tribuni, denuntiando impedituros se dilectum, ut 
Quinctius consul de bello ad populum ferret. Omnes centuriae iussere. In eo quoque 
plebs superior fuit, quod tenuit ne consules in proximum annum crearentur. 


[31] Tribuni militum consulari potestate quattuor creati sunt, T. Quinctius Poenus ex 
consulatu C. Furius M. Postumius A. Cornelius Cossus. Ex his Cossus praefuit urbi, tres 
dilectu habito profecti sunt Veios, documentoque fuere quam plurium imperium bello 
inutile esset. Tendendo ad sua quisque consilia, cum aliud alii videretur, aperuerunt ad 
occasionem locum hosti; incertam namque aciem, signum aliis dari, receptui aliis cani 
iubentibus, invasere opportune Veientes. Castra propinqua turbatos ac terga dantes 
accepere; plus itaque ignominiae quam cladis est acceptum. Maesta civitas fuit vinci 
insueta; odisse tribunos, poscere dictatorem: in eo verti spes civitatis. Et cum ibi quoque 
religio obstaret ne non posset nisi ab consule dici dictator, augures consulti eam 
religionem exemere. A. Cornelius dictatorem Mam. Aemilium dixit et ipse ab eo magister 
equitum est dictus; adeo, simul fortuna civitatis virtute vera eguit, nihil censoria 
animadversio effecit, quo minus regimen rerum ex notata indigne domo peteretur. 
Veientes re secunda elati, missis circum Etruriae populos legatis, iactando tres duces 
Romanos ab se uno proelio fusos, cum tamen nullam publici consilii societatem 
movissent, voluntarios undique ad spem praedae adsciuerunt. Uni Fidenatium populo 

rebellare placuit; et tamquam nisi ab scelere bellum ordiri nefas esset, sicut legatorum 
ante, ita tum novorum colonorum caede imbutis armis, Veientibus sese coniungunt. 
Consultare inde principes duorum populorum, Veios an Fidenas sedem belli caperent. 
Fidenae visae opportuniores; itaque traiecto Tiberi Veientes Fidenas transtulerunt 
bellum. Romae terror ingens erat. Accito exercitu a Veiis, eoque ipso ab re male gesta 
perculso, castra locantur ante portam Collinam, et in muris armati dispositi, et iustitium 
in foro tabernaeque clausae, fiuntque omnia castris quam urbi similiora, 


[32] cum trepidam civitatem praeconibus per vicos dimissis dictator ad contionem 
advocatam increpuit quod animos ex tam leuibus momentis fortunae suspensos 
gererent ut parua iactura accepta, quae ipsa non virtute hostium nec ignavia Romani 
exercitus sed discordia imperatorum accepta sit, Veientem hostem sexiens victum 
pertimescant Fidenasque prope saepius captas quam oppugnatas. Eosdem et Romanos 
et hostes esse qui per tot saecula fuerint; eosdem animos, easdem corporis vires, eadem 
arma gerere. Se quoque eundem dictatorem Mam. Aemilium esse qui antea Veientium 
Fidenatiumque adiunctis Faliscis ad Nomentum exercitus fuderit, et magistrum equitum 
A. Cornelium eundem in acie fore qui priore bello tribunus militum, Larte Tolumnio rege 
Veientium in conspectu duorum exercituum occiso, spolia opima louis Feretrii templo 
intulerit. Proinde memores secum triumphos, secum spolia, secum victoriam esse, cum 
hostibus scelus legatorum contra ius gentium interfectorum, caedem in pace 
Fidenatium colonorum, indutias ruptas, septimam infelicem defectionem, arma 
caperent. Simul castra castris coniunxissent, satis confidere nec sceleratissimis hostibus 
diuturnum ex ignominia exercitus Romani gaudium fore, et populum Romanum 
intellecturum quanto melius de re publica meriti sint qui se dictatorem tertium dixerint 
quam qui ob ereptum censurae regnum labem secundae dictaturae suae imposuerint. 
Votis deinde nuncupatis profectus mille et quingentos passus citra Fidenas castra locat, 
dextra montibus, laeua Tiberi amne saeptus. T. Quinctium Poenum legatum occupare 
montes iubet occultumque id iugum capere, quod ab tergo hostibus foret. Ipse postero 
die cum Etrusci pleni animorum ab pristini diei meliore occasione quam pugna in aciem 
processissent, cunctatus parumper dum speculatores referrent Quinctium euasisse in 
iugum propinquum arci Fidenarum, signa profert peditumque aciem instructam pleno 
gradu in hostem inducit; magistro equitum praecipit ne iniussu pugnam incipiat: se cum 
opus sit equestri auxilio signum daturum; tum ut memor regiae pugnae, memor opimi 
doni Romulique ac louis Feretri rem gereret. Legiones impetu ingenti confligunt. 
Romanus odio accensus impium Fidenatem, praedonem Veientem, ruptores indutiarum, 
cruentos legatorum infanda caede, respersos sanguine colonorum suorum, perfidos 
socios, imbelles hostes compellans, factis simul dictisque odium explet. 


[33] Concusserat primo statim congressu hostem cum repente patefactis Fidenarum 
portis nova erumpit acies, inaudita ante id tempus inuisitataque. Ignibus armata ingens 
multitudo facibusque ardentibus tota conlucens, velut fanatico instincta cursu in hostem 
ruit, formaque insolitae pugnae Romanos parumper exterruit. Tum dictator, magistro 
equitum equitibusque, tum ex montibus Quinctio accito, proelium ciens ipse in sinistrum 
cornu, quod, incendio similius quam proelio, territum cesserat flammis, accurrit 
claraque voce "Fumone victi" inquit, "uelut examen apum, loco vestro exacti inermi 

cedetis hosti? Non ferro exstinguetis ignes? Non faces has ipsas pro se quisque, si igni, 
non telis pugnandum est, ereptas ultro infertis? Agite, nominis Romani ac virtutis 
patrum vestraeque memores vertite incendium hoc in hostium urbem, et suis flammis 
delete Fidenas, quas vestris beneficiis placare non potuistis. Legatorum hoc vos 
vestrorum colonorumque sanguis vastatique fines monent." Ad imperium dictatoris 
mota cuncta acies. Faces partim emissae excipiuntur, partim vi eripiuntur: utraque acies 
armatur igni. Magister equitum et ipse novat pugnam equestrem; frenos ut detrahant 
equis imperat, et ipse princeps calcaribus subditis euectus effreno equo in medios ignes 
infertur, et alii concitati equi libero cursu ferunt equitem in hostem. Puluis elatus 
mixtusque fumo lucem ex oculis virorum equorumque aufert. Ea quae militem terruerat 
species nihil terruit equos; ruinae igitur similem stragem eques quacumque peruaserat 
dedit. Clamor deinde accidit novus; qui cum utramque mirabundam in se aciem vertisset, 
dictator exclamat Quinctium legatum et suos ab tergo hostem adortos; ipse 
redintegrato clamore infert acrius signa. Cum duae acies, duo diversa proelia 
circumventos Etruscos et a fronte et ab tergo urgerent, neque in castra retro neque in 
montes, unde se novus hostis obiecerat, iter fugae esset, et equitem passim liberi frenis 
distulissent equi, Veientium maxima pars Tiberim effusi petunt, Fidenatium qui 
supersunt ad urbem Fidenas tendunt. Infert pauidos fuga in mediam caedem; 
obtruncantur in ripis; alios in aquam compulsos gurgites ferunt; etiam peritos nandi 
lassitudo et volnera et pauor degrauant; pauci ex multis tranant. Alterum agmen fertur 
per castra in urbem. Eadem et Romanos sequentes impetus rapit, Quinctium maxime et 
cum eo degressos modo de montibus, recentissimum ad laborem militem, quia ultimo 
proelio advenerat. 


[34] Hi postquam mixti hostibus portam intravere, in muros euadunt, suisque capti 
oppidi signum ex muro tollunt. Quod ubi dictator conspexit —iam enim et ipse in deserta 
hostium castra penetrauerat,— cupientem militem discurrere ad praedam, spe iniecta 
maioris in urbe praedae, ad portam ducit, receptusque intra muros in arcem quo ruere 
fugientium turbam videbat pergit; nec minor caedes in urbe quam in proelio fuit donec 
abiectis armis nihil praeter vitam petentes dictatori deduntur. Urbs castraque 
diripiuntur. Postero die singulis captiuis ab equite ac centurione sorte ductis et, quorum 
eximia virtus fuerat, binis, aliis sub corona venundatis, exercitum victorem 
opulentumque praeda triumphans dictator Romam reduxit; iussoque magistro equitum 
abdicare se magistratu, ipse deinde abdicat, die sexto decimo reddito in pace imperio 
quod in bello trepidisque rebus acceperat. Classi quoque ad Fidenas pugnatum cum 
Veientibus quidam in annales rettulere, rem aeque difficilem atque incredibilem, nec 
nunc lato satis ad hoc amne et tum aliquanto, ut a veteribus accepimus, artiore, nisi in 
traiectus forte fluminis prohibendo aliquarum nauium concursum in maius, ut fit, 
celebrantes naualis victoriae uanum titulum appetivere. 


[35] Insequens annus tribunos militares consulari potestate habuit A. Sempronium 
Atratinum L. Quinctium Cincinnatum L. Furium Medullinum L. Horatium Barbatum. 
Veientibus annorum viginti indutiae datae et Aequis triennii, cum plurium annorum 
petissent; et a seditionibus urbanis otium fuit. Annum insequentem neque bello foris 
neque domi seditione insignem ludi bello uoti celebrem et tribunorum militum apparatu 

et finitimorum concursu fecere. Tribuni consulari potestate erant Ap. Claudius Crassus 
Sp. Nautius Rutulus, L. Sergius Fidenas Sex. lulius lulus. Spectaculum comitate etiam 
hospitum, ad quam publice consenserant, advenis gratius fuit. Post ludos contiones 
seditiosae tribunorum plebi fuerunt, obiurgantium multitudinem quod admiratione 
eorum quos odisset, stupens in aeterno se ipsa teneret seruitio, et non modo ad spem 
consulatus in partem revocandam adspirare non auderet, sed ne in tribunis quidem 
militum creandis, quae communia essent comitia patrum ac plebis, aut sui aut suorum 
meminisset. Desineret ergo mirari cur nemo de commodis plebis ageret; eo impendi 
laborem ac periculum unde emolumentum atque honos speretur; nihil non adgressuros 
homines si magna conatis magna praemia proponantur; ut quidem aliquis tribunus 
plebis ruat caecus in certamina periculo ingenti, fructu nullo, ex quibus pro certo habeat, 
patres, adversus quos tenderet, bello inexpiabili se persecuturos, apud plebem, pro qua 
dimicaverit, nihilo se honoratiorem fore, neque sperandum neque postulandum esse. 
Magnos animos magnis honoribus fieri. Neminem se plebeium contempturum ubi 
contemni desissent. Experiundam rem denique in uno aut altero esse sitne aliqui 
plebeius ferendo magno honori an portento simile miraculoque sit fortem ac strenuum 
virum aliquem exsistere ortum ex plebe. Summa vi expugnatum esse ut tribuni militum 
consulari potestate et ex plebe crearentur. Petisse viros domi militiaeque spectatos; 
primis annis suggillatos, repulsos, risui patribus fuisse; desisse postremo praebere ad 
contumeliam os. Nec se videre cur non lex quoque abrogetur, qua id liceat quod 
nunquam futurum sit; minorem quippe ruborem fore in iuris iniquitate, quam si per 
indignitatem ipsorum praetereantur. 


[36] Huius generis orationes cum adsensu auditae incitavere quosdam ad petendum 
tribunatum militum, alium alia de commodis plebis laturum se in magistratu profitentem. 
Agri publici dividendi coloniarumque deducendarum ostentatae spes et vectigali 
possessoribus agrorum imposito in stipendium militum erogandi aeris. Captatum deinde 
tempus ab tribunis militum, quo per discessum hominum ab urbe, cum patres 
clandestina denuntiatione revocati ad diem certam essent, senatus consultum fieret 
absentibus tribunis plebi ut quoniam Volscos in Hernicorum agros praedatum exisse 
fama esset, ad rem inspiciendam tribuni militum proficiscerentur consulariaque comitia 
haberentur. Profecti Ap. Claudium, filium decemviri, praefectum urbis relinquunt, 
impigrum iuvenem et iam inde ab incunabulis imbutum odio tribunorum plebisque. 
Tribuni plebi nec cum absentibus iis qui senatus consultum fecerant, nec cum Appio, 
transacta re, quod contenderent, fuit. 


[37] Creati consules sunt C. Sempronius Atratinus Q. Fabius Vibulanus. Peregrina res, sed 
memoria digna traditur eo anno facta, volturnum, Etruscorum urbem, quae nunc Capua 
est, ab Samnitibus captam, Capuamque ab duce eorum Capye vel, quod propius vero 
est, a campestri agro appellatam. Cepere autem, prius bello fatigatis Etruscis, in 
societatem urbis agrorumque accepti, deinde festo die graues somno epulisque incolas 
veteres novi coloni nocturna caede adorti. His rebus actis, consules ii, quos diximus, 
idibus Decembribus magistratum occepere. lam non solum qui ad id missi erant 
rettulerant imminere Volscum bellum, sed legati quoque ab Latinis et Hernicis 
nuntiabant non ante unquam Volscos nec ducibus legendis nec exercitui scribendo 

intentiores fuisse; volgo fremere aut in perpetuum arma bellumque obliuioni danda 
iugumque accipiendum, aut iis cum quibus de imperio certetur, nec virtute nec patientia 
nec disciplina rei militaris cedendum esse. Haud uana attulere; sed nec perinde patres 
moti sunt, et C. Sempronius cui ea prouincia sorti evenit tamquam constantissimae rei 
fortunae fretus, quod victoris populi adversus victos dux esset omnia temere ac 
neglegenter egit, adeo ut disciplinae Romanae plus in Volsco exercitu quam in Romano 
esset. Ergo fortuna, ut saepe alias, virtutem est secuta. Primo proelio, quod ab 
Sempronio incaute inconsulteque commissum est, non subsidiis firmata acie, non equite 
apte locato concursum est. Clamor indicium primum fuit quo res inclinatura esset, 
excitatior crebriorque ab hoste sublatus: ab Romanis dissonus, impar, segnius saepe 
iteratus prodidit pauorem animorum. Eo ferocior inlatus hostis urgere scutis, micare 
gladiis. Altera ex parte nutant circumspectantibus galeae, et incerti trepidant 
applicantque se turbae; signa nunc resistentia deseruntur ab antesignanis, nunc inter 
suos manipulos recipiuntur. Nondum fuga certa, nondum victoria erat; tegi magis 
Romanus quam pugnare; Volscus inferre signa, urgere aciem, plus caedis hostium videre 
quam fugae. 


[38] lam omnibus locis ceditur, nequiquam Sempronio consule obiurgante atque 
hortante. Nihil nec imperium nec maiestas valebat, dataque mox terga hostibus forent, 
ni Sex. Tempanius, decurio equitum, labante iam re praesenti animo subvenisset. Qui 
cum magna voce exclamasset ut equites, qui saluam rem publicam vellent esse, ex equis 
desilirent, omnium turmarum equitibus velut ad consulis imperium motis, "nisi haec" 
inquit, "parmata cohors sistit impetum hostium, actum de imperio est. Sequimini pro 
vexillo cuspidem meam; ostendite Romanis Volscisque neque equitibus vobis ullos 
equites nec peditibus esse pedites pares". Cum clamore comprobata adhortatio esset, 
uadit alte cuspidem gerens. Quacumque incedunt, vi viam faciunt; eo se inferunt 
obiectis parmis, ubi suorum plurimum laborem vident. Restituitur omnibus locis pugna, 
in quae eos impetus tulit; nec dubium erat quin, si tam pauci simul obire omnia possent, 
terga daturi hostes fuerint. 


[39] Et cum iam parte nulla sustinerentur, dat signum Volscus imperator, ut parmatis, 
novae cohorti hostium, locus detur donec impetu inlati ab suis excludantur. Quod ubi 
est factum, interclusi equites nec perrumpere eadem qua transierant posse, ibi maxime 
confertis hostibus qua viam fecerant, et consul legionesque Romanae cum quod 
tegumen modo omnis exercitus fuerat nusquam viderent, ne tot fortissimos viros 
interclusos opprimeret hostis, tendunt in quemcumque casum. diversi Volsci hinc 
consulem ac legiones sustinere, altera fronte instare Tempanio atque equitibus; qui cum 
saepe conati nequissent perrumpere ad suos, tumulo quodam occupato in orbem se 
tutabantur, nequaquam inulti; nec pugnae finis ante noctem fuit.. Consul quoque 
nusquam remisso certamine dum quicquam superfuit lucis hostem tenuit. Nox incertos 
diremit; tantusque ab imprudentia euentus utraque castra tenuit pauor ut relictis sauciis 
et magna parte impedimentorum ambo pro victis exercitus se in montes proximos 
reciperent. Tumulus tamen circumsessus ultra mediam noctem est; quo cum 
circumsedentibus nuntiatum esset castra deserta esse, victos rati suos et ipsi, qua 
quemque in tenebris pauor tulit, fugerunt. Tempanius metu insidiarum suos ad lucem 

tenuit. Digressus deinde ipse cum paucis speculatum, cum ab sauciis hostibus 
sciscitando comperisset castra Volscorum deserta esse, laetus ab tumulo suos devocat 
et in castra Romana penetrat. Ubi cum vasta desertaque omnia atque eandem quam 
apud hostes foeditatem invenisset, priusquam Volscos cognitus error reduceret, quibus 
poterat sauciis ductis secum, ignarus quam regionem consul petisset, ad urbem proximis 
itineribus pergit. 


[40] lam eo fama pugnae adversae castrorumque desertorum perlata erat, et ante 
omnia deplorati erant equites non privato magis quam publico luctu, Fabiusque consul 
terrore urbi quoque iniecto stationem ante portas agebat, cum equites procul visi non 
sine terrore ab dubiis quinam essent, mox cogniti tantam ex metu laetitiam fecere, ut 
clamor urbem peruaderet gratulantium saluos victoresque redisse equites, et ex maestis 
paulo ante domibus quae conclamauerant suos, procurreretur in vias, pauidaeque 
matres ac coniuges, oblitae prae gaudio decoris, obviam agmini occurrerent, in suos 
quaeque simul corpore atque animo, vix prae gaudio compotes, effusae. Tribunis plebi 
qui M. Postumio et T. Quinctio diem dixerant, quod ad Veios eorum opera male 
pugnatum esset, occasio visa est per recens odium Semproni consulis renouandae in eos 
invidiae. Itaque advocata contione cum proditam Veiis rem publicam esse ab ducibus, 
proditum deinde, quia illis impune fuerit, in Volscis ab consule exercitum, traditos ad 
caedem fortissimos equites, deserta foede castra vociferati essent, C. lunius, unus ex 
tribunis, Tempanium equitem vocari iussit coramque ei "Sex. Tempani" inquit, "quaero 
de te arbitrerisne C. Sempronium consulem aut in tempore pugnam inisse aut firmasse 
subsidiis aciem aut ullo boni consulis functum officio; et tune ipse, victis legionibus 
Romanis, tuo consilio equitem ad pedes deduxeris restituerisque pugnam; excluso 
deinde ab acie nostra tibi atque equitibus num aut consul ipse subuenerit aut miserit 
praesidium; postero denique die ecquid praesidii usquam habueris, an tu cohorsque in 
castra vestra virtute perruperitis; ecquem in castris consulem, ecquem exercitum 
inueneritis an deserta castra, relictos saucios milites. Haec pro virtute tua fideque, qua 
una hoc bello res publica stetit, dicenda tibi sunt hodie; denique ubi C. Sempronius, ubi 
legiones nostrae sint; desertus sis an deserueris consulem exercitumque; victi denique 
simus an vicerimus." 


[41] Adversus haec Tempani oratio incompta fuisse dicitur, ceterum militariter grauis, 
non suis uana laudibus, non crimine alieno laeta: quanta prudentia rei bellicae in C. 
Sempronio esset, non militis de imperatore existimationem esse, sed populi Romani 
fuisse, cum eum comitiis consulem legeret. Itaque ne ab se imperatoria consilia neu 
consulares artes exquirerent, quae pensitanda quoque magnis animis atque ingeniis 
essent; sed quod viderit referre posse. Vidisse autem se priusquam ab acie 
intercluderetur consulem in prima acie pugnantem, adhortantem, inter signa Romana 
telaque hostium versantem. Postea se a conspectu suorum ablatum ex strepitu tamen 
et clamore sensisse usque ad noctem extractum certamen; nec ad tumulum quem ipse 
tenuerat prae multitudine hostium credere perrumpi potuisse. Exercitus ubi esset se 
nescire; arbitrari, velut ipse in re trepida loci praesidio se suosque sit tutatus, sic 
consulem seruandi exercitus causa loca tutiora castris cepisse; nec Volscorum meliores 
res esse credere quam populi Romani; fortunam noctemque omnia erroris mutui 

implesse. Precantemque deinde ne se fessum labore ac volneribus tenerent, cum ingenti 
laude non virtutis magis quam moderationis dimissum. Cum haec agerentur, iam consul 
via Labicana ad fanum Quietis erat. Eo missa plaustra iumentaque alia ab urbe exercitum 
adfectum proelio ac via nocturna excepere. Paulo post in urbem est ingressus consul, 
non ab se magis enixe amovens culpam quam Tempanium meritis laudibus ferens. 
Maestae civitati ab re male gesta et iratae ducibus M. Postumius reus obiectus, qui 
tribunus militum pro consule ad Veios fuerat, decem milibus aeris grauis damnatur. T. 
Quinctium collegam eius, quia et in Volscis consul auspicio dictatoris Postumi Tuberti et 
ad Fidenas legatus dictatoris alterius Mam. Aemili res prospere gesserat, totam culpam 
eius temporis in praedamnatum collegam transferentem omnes tribus absolverunt. 
Profuisse ei Cincinnati patris memoria dicitur, venerabilis viri, et exactae iam aetatis 
Capitolinus Quinctius, suppliciter orans ne se, breui reliquo vitae spatio, tam tristem 
nuntium ferre ad Cincinnatum paterentur. 


[42] Plebs tribunos plebi absentes Sex. Tempanium M. Asellium Ti. Antistium Ti. 
Spurillium fecit, quos et pro centurionibus sibi praefecerant Tempanio auctore equites. 
Senatus cum odio Semproni consulare nomen offenderet, tribunos militum consulari 
potestate creari iussit. Creati sunt L. Manlius Capitolinus Q. Antonius Merenda L. 
Papirius Mugillanus. Principio statim anni L. Hortensius tribunus plebis C. Sempronio, 
consuli anni prioris, diem dixit. Quem cum quattuor collegae inspectante populo 
Romano orarent ne imperatorem suum innoxium, in quo nihil praeter fortunam 
reprehendi posset, vexaret, aegre Hortensius pati, temptationem eam credens esse 
perseuerantiae suae, nec precibus tribunorum, quae in speciem modo iactentur, sed 
auxilio confidere reum. Itaque modo ad eum conuersus, ubi illi patricii spiritus, ubi 
subnixus et fidens innocentiae animus esset quaerebat; sub tribunicia umbra 
consularem virum delituisse; modo ad collegas: "Vos autem, si reum perago, quid acturi 
estis? an erepturi ius populo et euersuri tribuniciam potestatem?" Cum illi et de 
Sempronio et de omnibus summam populi Romani potestatem esse dicerent, nec se 
iudicium populi tollere aut velle aut posse, sed si preces suae pro imperatore, qui sibi 
parentis esset loco, non valuissent, se vestem cum eo mutaturos, tum Hortensius "Non 
videbit" inquit, "plebs Romana sordidatos tribunos suos. C. Sempronium nihil moror, 
quando hoc est in imperio consecutus ut tam carus esset militibus". Nec pietas quattuor 
tribunorum quam Hortensi tam placabile ad iustas preces ingenium pariter plebi 
patribusque gratius fuit. Non diutius fortuna Aequis indulsit, qui ambiguam victoriam 
Volscorum pro sua amplexi fuerant. 


[43] Proximo anno Num. Fabio Vibulano T. Quinctio Capitolini filio Capitolino consulibus 
ductu Fabii, cui sorte ea prouincia euenerat, nihil dignum memoratu actum. Cum 
trepidam tantum ostendissent aciem Aequi, turpi fuga funduntur, haud magno consulis 
decore. Itaque triumphus negatus, ceterum ob Sempronianae cladis leuatam 
ignominiam ut ouans urbem intraret concessum est. Quemadmodum bellum minore 
quam timuerant dimicatione erat perfectum, sic in urbe ex tranquillo necopinata moles 
discordiarum inter plebem ac patres exorta est, coepta ab duplicando quaestorum 
numero. Quam rem-—praeter duos urbanos ut crearentur alii quaestores duo qui 
consulibus ad ministeria belli praesto essent—a consulibus relatam cum et patres 

summa ope adprobassent, tribuni plebi certamen intulerunt ut pars quaestorum—nam 
ad id tempus patricii creati erant—ex plebe fieret. Adversus quam actionem primo et 
consules et patres summa ope adnisi sunt concedendo deinde ut quemadmodum in 
tribunis consulari potestate creandis, sic in quaestoribus liberum esset arbitrium populi, 
cum parum proficerent, totam rem de augendo quaestorum numero omittunt. Excipiunt 
omissam tribuni, aliaeque subinde, inter quas et agrariae legis, seditiosae actiones 
exsistunt; propter quos motus cum senatus consules quam tribunos creari mallet, neque 
posset per intercessiones tribunicias senatus consultum fieri, res publica a consulibus ad 
interregnum, neque id ipsum—nam coire patricios tribuni prohibebant—sine certamine 
ingenti, redit. Cum pars maior insequentis anni per novos tribunos plebi et aliquot 
interreges certaminibus extracta esset, modo prohibentibus tribunis patricios coire ad 
prodendum interregem, modo interregem interpellantibus ne senatus consultum de 
comitiis consularibus faceret, postremo L. Papirius Mugillanus proditus interrex, 
castigando nunc patres, nunc tribunos plebi, desertam omissamque ab hominibus rem 
publicam, deorum prouidentia curaque exceptam memorabat Veientibus indutiis et 
cunctatione Aequorum stare. Unde si quid increpet terroris, sine patricio magistratu 
placere rem publicam opprimi? Non exercitum, non ducem scribendo exercitui esse? An 
bello intestino bellum externum propulsaturos? Quae si in unum conveniant, vix deorum 
opibus quin obruatur Romana res resisti posse. Quin illi, remittendo de summa quisque 
iuris mediis consiliis copularent concordiam, patres patiendo tribunos militum pro 
consulibus fieri, tribuni plebi non intercedendo quo minus quattuor quaestores 
promisce de plebe ac patribus libero suffragio populi fierent? 


[44] Tribunicia primum comitia sunt habita. Creati tribuni consulari potestate omnes 
patricii, L. Quinctius Cincinnatus tertium L. Furius Medullinus iterum M. Manlius A. 
Sempronius Atratinus. Hoc tribuno comitia quaestorum habente, petentibusque inter 
aliquot plebeios filio A. Antisti tribuni plebis et fratre alterius tribuni plebis Sex. Pompili, 
nec potestas nec suffragatio horum valuit quin quorum patres auosque consules 
viderant eos nobilitate praeferrent. Furere omnes tribuni plebi, ante omnes Pompilius 
Antistiusque, repulsa suorum accensi. Quidnam id rei esset? Non suis beneficiis, non 
patrum iniuriis, non denique usurpandi libidine, cum liceat quod ante non licuerit, si non 
tribunum militarem, ne quaestorem quidem quemquam ex plebe factum. Non valuisse 
patris pro filio, fratris pro fratre preces, tribunorum plebis, potestatis sacrosanctae, ad 
auxilium libertatis creatae. Fraudem profecto in re esse, et A. Sempronium comitiis plus 
artis adhibuisse quam fidei. Eius iniuria queri suos honore deiectos. Itaque cum in ipsum, 
et innocentia tutum et magistratu, in quo tunc erat, impetus fieri non posset, flexere iras 
in C. Sempronium, patruelem Atratini, eique ob ignominiam Volsci belli adiutore collega 
M. Canuleio diem dixere. Subinde ab iisdem tribunis mentio in senatu de agris dividendis 
inlata est, cui actioni semper acerrime C. Sempronius restiterat, ratis, id quod erat, aut 
deposita causa leuiorem futurum apud patres reum aut perseuerantem sub iudicii 
tempus plebem offensurum. Adversae invidiae obici maluit et suae nocere causae quam 
publicae deesse, stetitque in eadem sententia ne qua largitio, cessura in trium gratiam 
tribunorum, fieret; nec tum agrum plebi, sed sibi invidiam quaeri; se quoque subiturum 
eam tempestatem forti animo; nec senatui tanti se ciuem aut quemquam alium debere 

esse, ut in parcendo uni malum publicum fiat. Nihilo demissiore animo, cum dies venit 
causa ipse pro se dicta, nequiquam omnia expertis patribus ut mitigarent plebem, 
quindecim milibus aeris damnatur. Eodem anno Postumia virgo vestalis de incestu 
causam dixit, crimine innoxia, ab suspicione propter cultum amoeniorem ingeniumque 
liberius quam virginem decet parum abhorrens. Eam ampliatam, deinde absolutam pro 
collegii sententia pontifex maximus abstinere iocis colique sancte potius quam scite 
iussit. Eodem anno a Campanis Cumae, quam Graeci tum urbem tenebant, capiuntur. 
Insequens annus tribunos militum consulari potestate habuit Agrippam Menenium 
Lanatum P. Lucretium Tricipitinum Sp. Nautium Rutulum, 


[45] Annus, felicitate populi Romani, periculo potius ingenti quam clade insignis. Seruitia 
urbem ut incenderent distantibus locis coniurarunt, populoque ad opem passim 
ferendam tectis intento ut arcem Capitoliumque armati occuparent. Auertit nefanda 
consilia luppiter, indicioque duorum comprehensi sontes poenas dederunt. Indicibus 
dena milia grauis aeris, quae tum divitiae habebantur, ex aerario numerata et libertas 
praemium fuit. Bellum inde ab Aequis reparari coeptum; et novos hostes Labicanos 
consilia cum veteribus iungere, haud incertis auctoribus Romam est allatum. Aequorum 
iam velut anniuersariis armis adsueuerat civitas; Labicos legati missi cum responsa inde 
rettulissent dubia, quibus nec tum bellum parari nec diuturnam pacem fore appareret, 
Tusculanis negotium datum adverterent animos ne quid novi tumultus Labicis oreretur. 
Ad insequentis anni tribunos militum consulari potestate, inito magistratu, legati ab 
Tusculo venerunt, L. Sergium Fidenatem M. Papirium Mugillanum C. Seruilium Prisci 
filium, quo dictatore Fidenae captae fuerant. Nuntiabant legati Labicanos arma cepisse 
et cum Aequorum exercitu depopulatos agrum Tusculanum castra in Algido posuisse. 
Tum Labicanis bellum indictum; factoque senatus consulto ut duo ex tribunis ad bellum 
proficiscerentur, unus res Romae curaret, certamen subito inter tribunos exortum; se 
quisque belli ducem potiorem ferre, curam urbis ut ingratam ignobilemque aspernari. 
Cum parum decorum inter collegas certamen mirabundi patres conspicerent, Q. 
Seruilius "quando nec ordinis huius ulla" inquit, "nec rei publicae est verecundia, patria 
maiestas altercationem istam dirimet. Filius meus extra sortem urbi praeerit. Bellum 
utinam, qui adpetunt, consideratius concordiusque quam cupiunt gerant". 


[46] Dilectum haberi non ex toto passim populo placuit; decem tribus sorte ductae sunt; 
ex iis scriptos iuniores duo tribuni ad bellum duxere. Coepta inter eos in urbe certamina 
cupiditate eadem imperii multo impensius in castris accendi; nihil sentire idem, pro 
sententia pugnare; sua consilia velle, sua imperia sola rata esse; contemnere in vicem et 
contemni, donec castigantibus legatis tandem ita comparatum est ut alternis diebus 
summam imperii haberent. Quae cum allata Romam essent, dicitur Q. Seruilius, aetate 
et usu doctus, precatus ab dis immortalibus ne discordia tribunorum damnosior rei 
publicae esset quam ad Veios fuisset, et velut haud dubia clade imminente, institisse 
filio ut milites scriberet et arma pararet. Nec falsus uates fuit. Nam ductu L. Sergi, cuius 
dies imperii erat, loco iniquo sub hostium castris, cum quia simulato metu receperat se 
hostis ad vallum, spes uana expugnandi castra eo traxisset, repentino impetu Aequorum 
per supinam vallem fusi sunt, multique in ruina maiore quam fuga oppressi 
obtruncatique; castraque eo die aegre retenta, postero die circumfusis iam magna ex 

parte hostibus per auersam portam fuga turpi deseruntur. Duces legatique et quod circa 
signa roboris de exercitu fuit Tusculum petiere: palati alii per agros passim multis 
itineribus maioris quam accepta erat cladis nuntii Romam contenderunt. Minus 
trepidationis fuit, quod euentus timori hominum congruens fuerat, et quod subsidia 
quae respicerent in re trepida praeparata erant ab tribuno militum. lussuque eiusdem 
per minores magistratus sedato in urbe tumultu, speculatores propere missi nuntiavere 
Tusculi duces exercitumque esse, hostem castra loco non movisse. Et quod plurimum 
animorum fecit, dictator ex senatus consulto dictus Q. Seruilius Priscus, vir cuius 
prouidentiam in re publica cum multis aliis tempestatibus ante experta civitas erat, tum 
euentu eius belli, quod uni certamen tribunorum suspectum ante rem male gestam 
fuerat. Magistro equitum creato, a quo ipse tribuno militum dictator erat dictus, filio 
suo—uttradidere quidam; nam alii Ahalam Seruilium magistrum equitum eo anno fuisse 
scribunt,—nouo exercitu profectus ad bellum, accitis qui Tusculi erant, duo milia 
passuum ab hoste locum castris cepit. 


[47] Transierat ex re bene gesta superbia neglegentiaque ad Aequos, quae in Romanis 
ducibus fuerat. Itaque primo statim proelio cum dictator equitatu immisso antesignanos 
hostium turbasset, legionum inde signa inferri propere iussit signiferumque ex suis 
unum cunctantem occidit. Tantus ardor ad dimicandum fuit ut impetum Aequi non 
tulerint; victique acie cum fuga effusa petissent castra, breuior tempore et certamine 
minor castrorum oppugnatio fuit quam proelium fuerat. Captis direptisque castris cum 
praedam dictator militi concessisset, secutique fugientem ex castris hostem equites 
renuntiassent omnes Labicanos victos, magnam partem Aequorum Labicos confugisse, 
postero die ad Labicos ductus exercitus oppidumque corona circumdata scalis captum 
ac direptum est. Dictator exercitu victore Romam reducto, die octauo quam creatus erat, 
magistratu se abdicavit; et opportune senatus priusquam ab tribunis plebi agrariae 
seditiones mentione inlata de agro Labicano dividendo fierent, censuit frequens 
coloniam Labicos deducendam. Coloni ab urbe mille et quingenti missi bina iugera 
acceperunt. Captis Labicis, ac deinde tribunis militum consulari potestate Agrippa 
Menenio Lanato et C. Seruilio Structo et P. Lucretio Tricipitino, iterum omnibus his, et 
Sp. Rutilio Crasso, et insequente anno A. Sempronio Atratino tertium, et duobus iterum, 
M. Papirio Mugillano et Sp. Nautio Rutulo, biennium tranquillae externae res, discordia 
domi ex agrariis legibus fuit. 


[48] Turbatores volgi erant Sp. Maecilius quartum et M. Metilius tertium tribuni plebis, 
ambo absentes creati. Ei cum rogationem promulgassent ut ager ex hostibus captus 
viritim divideretur, magnaeque partis nobilium eo plebiscito publicarentur fortunae— 
nec enim ferme quicquam agri, ut in urbe alieno solo posita, non armis partum erat, nec 
quod venisset adsignatumue publice esset praeterquam plebs habebat,—atrox plebi 
patribusque propositum videbatur certamen. Nec tribuni militum, nunc in senatu, nunc 
conciliis privatis principum cogendis, viam consilii inveniebant, cum Ap. Claudius, nepos 
eius qui decemuir legibus scribendis fuerat, minimus natu ex patrum concilio, dicitur 
dixisse vetus se ac familiare consilium domo adferre; proavum enim suum Ap. Claudium 
ostendisse patribus viam unam dissolvendae tribuniciae potestatis per collegarum 
intercessionem. Facile homines novos auctoritate principum de sententia deduci, si 

temporum interdum potius quam maiestatis memor adhibeatur oratio. Pro fortuna illis 
animos esse; ubi videant collegas principes agendae rei gratiam omnem ad plebem 
praeoccupasse nec locum in ea relictum sibi, haud gravate acclinaturos se ad causam 
senatus, per quam cum universo ordini, tum primoribus se patrum concilient. 
Adprobantibus cunctis et ante omnes Q. Seruilio Prisco, quod non degenerasset ab 
stirpe Claudia, conlaudante iuvenem, negotium datur ut quos quisque posset ex collegio 
tribunorum ad intercessionem perlicerent. Misso senatu, prensantur ab principibus 
tribuni. Suadendo monendo pollicendoque, gratum id singulis privatim, gratum universo 
senatui fore, sex ad intercessionem comparavere. Posteroque die cum ex composito 
relatum ad senatum esset de seditione quam Maecilius Metiliusque largitione pessimi 
exempli concirent, eae orationes a primoribus patrum habitae sunt ut pro se quisque 
iam nec consilium sibi suppetere diceret, nec se ullam opem cernere aliam usquam 
praeterquam in tribunicio auxilio; in eius potestatis fidem circumventam rem publicam, 
tamquam privatum inopem, confugere; praeclarum ipsis potestatique esse, non ad 
vexandum senatum discordiamque ordinum movendam plus in tribunatu virium esse 
quam ad resistendum improbis collegis. Fremitus deinde universi senatus ortus, cum ex 
omnibus patribus curiae tribuni appellarentur. Tum silentio facto ii qui praeparati erant 
gratia principum, quam rogationem a collegis promulgatam senatus censeat 
dissolvendae rei publicae esse, ei se intercessuros ostendunt. Gratiae intercessoribus ab 
senatu actae. Latores rogationis contione advocata proditores plebis commodorum ac 
servos consularium appellantes aliaque truci oratione in collegas inuecti, actionem 
deposuere. 


[49] Duo bella insequens annus habuisset, quo P. Cornelius Cossus C. Valerius Potitus Q. 
Quinctius Cincinnatus Num. Fabius Vibulanus tribuni militum consulari potestate 
fuerunt, ni Veiens bellum religio principum distulisset, quorum agros Tiberis super ripas 
effusus maxime ruinis villarum vastavit. Simul Aequos triennio ante accepta clades 
prohibuit Bolanis, suae gentis populo, praesidium ferre. Excursiones inde in confinem 
agrum Labicanum factae erant novisque colonis bellum inlatum. Quam noxam cum se 
consensu omnium Aequorum defensuros sperassent, deserti ab suis, ne memorabili 
quidem bello, per obsidionem levemque unam pugnam et oppidum et fines amisere. 
Temptatum ab L. Decio tribuno plebis ut rogationem ferret qua Bolas quoque, sicut 
Labicos, coloni mitterentur, per intercessionem collegarum qui nullum plebi scitum nisi 
ex auctoritate senatus passuros se perferri ostenderunt, discussum est. Bolis insequente 
anno receptis Aequi coloniaque eo deducta novis viribus oppidum firmarunt, tribunis 
militum Romae consulari potestate Cn. Cornelio Cosso L. Valerio Potito Q. Fabio 
Vibulano iterum M. Postumio Regillensi. Huic bellum adversus Aequos permissum est, 
pravae mentis homini, quam tamen victoria magis quam bellum ostendit. Nam exercitu 
impigre scripto ductoque ad Bolas cum leuibus proeliis Aequorum animos fregisset, 
postremo in oppidum inrupit. Deinde ab hostibus in ciues certamen vertit et cum inter 
oppugnationem praedam militis fore edixisset, capto oppido fidem mutavit. Eam magis 
adducor ut credam irae causam exercitui fuisse, quam quod in urbe nuper direpta 
coloniaque nova minus praedicatione tribuni praedae fuerit. Auxit eam iram, postquam 
ab collegis arcessitus propter seditiones tribunicias in urbem revertit, audita vox eius in 

contione stolida ac prope vecors, qua M. Sextio tribuno plebis legem agrariam ferenti, 
simul Bolas quoque ut mitterentur coloni laturum se dicenti—dignum enim esse qui 
armis cepissent, eorum urbem agrumque Bolanum esse—"Malum quidem militibus 
meis" inquit, "nisi quieuerint." Quod auditum non contionem magis quam mox patres 
offendit. Et tribunus plebis, vir acer nec infacundus, nactus inter adversarios superbum 
ingenium immodicamque linguam, quam inritando agitandoque in eas impelleret voces 
quae invidiae non ipsi tantum sed causae atque universo ordini essent, neminem ex 
collegio tribunorum militum saepius quam Postumium in disceptationem trahebat. Tum 
vero secundum tam saevum atque inhumanum dictum "Auditis" inquit, "Quirites, sicut 
seruis malum minantem militibus? Tamen haec belua dignior vobis tanto honore 
videbitur quam qui vos urbe agrisque donatos in colonias mittunt, qui sedem senectuti 
vestrae prospiciunt, qui pro vestris commodis adversus tam crudeles superbosque 
adversarios depugnant? Incipite deinde mirari cur pauci iam vestram suscipiant causam. 
Quid ut a vobis sperent? An honores, quos adversariis vestris potius quam populi Romani 
propugnatoribus datis? Ingemuistis modo voce huius audita. Quid id refert? lam si 
suffragium detur, hunc qui malum vobis minatur, iis qui agros sedesque ac fortunas 
stabilire volunt praeferetis". 


[50] Perlata haec vox Postumi ad milites multo in castris maiorem indignationem movit: 
praedaene interceptorem fraudatoremque etiam malum minari militibus? Itaque cum 
fremitus aperte esset, et quaestor P. Sestius eadem violentia coerceri putaret 
seditionem posse qua mota erat, misso ad vociferantem quendam militem lictore cum 
inde clamor et iurgium oreretur, saxo ictus turba excedit, insuper increpante qui 
volnerauerat habere quaestorem quod imperator esset militibus minatus. Ad hunc 
tumultum accitus Postumius asperiora omnia fecit acerbis quaestionibus, crudelibus 
suppliciis. Postremo cum modum irae nullum faceret, ad vociferationem eorum quos 
necari sub crate iusserat concursu facto, ipse ad interpellantes poenam vecors de 
tribunali decurrit. Ibi cum submoventes passim lictores centurionesque vexarent turbam, 
eo indignatio erupit ut tribunus militum ab exercitu suo lapidibus cooperiretur. Quod 
tam atrox facinus postquam est Romam nuntiatum, tribunis militum de morte collegae 
per senatum quaestiones decernentibus tribuni plebis intercedebant. Sed ea contentio 
ex certamine alio pendebat quod cura incesserat patres ne metu quaestionum plebs 
iraque tribunos militum ex plebe crearet, tendebantque summa ope ut consules 
crearentur. Cum senatus consultum fieri tribuni plebis non paterentur, iidem 
intercederent consularibus comitiis, res ad interregnum rediit. Victoria deinde penes 
patres fuit. 


[51] Q. Fabio Vibulano interrege comitia habente consules creati sunt A. Cornelius 
Cossus L. Furius Medullinus. His consulibus principio anni senatus consultum factum est, 
ut de quaestione Postumianae caedis tribuni primo quoque tempore ad plebem ferrent, 
plebesque praeficeret quaestioni quem vellet. A plebe consensu populi consulibus 
negotium mandatur; qui, summa moderatione ac lenitate per paucorum supplicium, 
quos sibimet ipsos conscisse mortem satis creditum est, transacta re, nequivere tamen 
consequi ut non aegerrime id plebs ferret: iacere tam diu inritas actiones quae de suis 
commodis ferrentur, cum interim de sanguine ac supplicio suo latam legem confestim 

exerceri et tantam vim habere. Aptissimum tempus erat, vindicatis seditionibus, 
delenimentum animis Bolani agri divisionem obici, quo facto minuissent desiderium 
agrariae legis quae possesso per iniuriam agro publico patres pellebat; tunc haec ipsa 
indignitas angebat animos: non in retinendis modo publicis agris quos vi teneret 
pertinacem nobilitatem esse, sed ne uacuum quidem agrum, nuper ex hostibus captum 
plebi dividere, mox paucis, ut cetera, futurum praedae. Eodem anno adversus Volscos 
populantes Hernicorum fines legiones ductae a Furio consule cum hostem ibi non 
invenissent, Ferentinum quo magna multitudo Volscorum se contulerat cepere. Minus 
praedae quam sperauerant fuit, quod Volsci postquam spes tuendi exigua erat sublatis 
rebus nocte oppidum reliquerunt; postero die prope desertum capitur. Hernicis ipsum 
agerque dono datus. 


[52] Annum modestia tribunorum quietum excepti tribunus plebis L. Icilius, Q. Fabio 
Ambusto C. Furio Paculo consulibus. Is cum principio statim anni, velut pensum nominis 
familiaeque, seditiones agrariis legibus promulgandis cieret, pestilentia coorta, minacior 
tamen quam perniciosior, cogitationes hominum a foro certaminibusque publicis ad 
domum curamque corporum nutriendorum auertit; minusque eam damnosam fuisse 
quam seditio futura fuerit credunt. Defuncta civitate plurimorum morbis, perpaucis 
funeribus, pestilentem annum inopia frugum, neglecto cultu agrorum, ut plerumque fit, 
excepit, M. Papirio Atratino C. Nautio Rutulo consulibus. lam fames quam pestilentia 
tristior erat, ni, dimissis circa omnes populos legatis qui Etruscum mare quique Tiberim 
accolunt ad frumentum mercandum, annonae foret subuentum. Superbe ab Samnitibus 
qui Capuam habebant Cumasque legati prohibiti commercio sunt, contra ea benigne ab 
Siculorum tyrannis adiuti; maximos commeatus summo Etruriae studio Tiberis deuexit. 
Solitudinem in civitate aegra experti consules sunt, cum in legationes non plus singulis 
senatoribus invenientes coacti sunt binos equites adicere. Praeterquam ab morbo 
annonaque nihil eo biennio intestini externiue incommodi fuit. At ubi eae sollicitudines 
discessere, omnia, quibus turbari solita erat civitas, domi discordia, foris bellum exortum. 


[53] M. Aemilio C. Valerio Potito consulibus bellum Aequi parabant, Volscis, quamquam 
non publico consilio capessentibus arma, voluntariis mercede secutis militiam. Ad 
quorum famam hostium—iam enim in Latinum Hernicumque transcenderant agrum— 
dilectum habentem valerium consulem M. Menenius tribunus plebis legis agrariae lator 
cum impediret auxilioque tribuni nemo invitus sacramento diceret, repente nuntiatur 
arcem Caruentanam ab hostibus occupatam esse. Ea ignominia accepta cum apud 
patres invidiae Menenio fuit, tum ceteris tribunis, iam ante praeparatis intercessoribus 
legis agrariae, praebuit iustiorem causam resistendi collegae. Itaque cum res diu ducta 
per altercationem esset, consulibus deos hominesque testantibus quidquid ab hostibus 
cladis ignominiaeque aut iam acceptum esset aut immineret culpam penes Menenium 
fore qui dilectum impediret, Menenio contra vociferante, si iniusti domini possessione 
agri publici cederent, se moram dilectui non facere, decreto interposito novem tribuni 
sustulerunt certamen pronuntiaueruntque ex collegii sententia: C. Valerio consuli se, 
damnum aliamque coercitionem adversus intercessionem collegae dilectus causa 
detractantibus militiam inhibenti, auxilio futuros esse. Hoc decreto consul armatus cum 
paucis appellantibus tribunum collum torsisset, metu ceteri sacramento dixere. Ductus 

exercitus ad Caruentanam arcem, quamquam inuisus infestusque consuli erat, impigre 
primo statim adventu deiectis qui in praesidio erant arcem recipit; praedatores ex 
praesidio per neglegentiam dilapsi occasionem aperuere ad invadendum. Praedae ex 
adsiduis populationibus, quod omnia in locum tutum congesta erant, fuit aliquantum. 
Venditum sub hasta consul in aerarium redigere quaestores iussit, tum praedicans 
participem praedae fore exercitum cum militiam non abnuisset. Auctae inde plebis ac 
militum in consulem irae. Itaque cum ex senatus consulto urbem ouans introiret, alternis 
inconditi versus militari licentia iactati quibus consul increpitus, Meneni celebre nomen 
laudibus fuit, cum ad omnem mentionem tribuni favor circumstantis populi plausuque 
et adsensu cum vocibus militum certaret. Plusque ea res quam prope sollemnis militum 
lascivia in consulem curae patribus iniecit; et tamquam haud dubius inter tribunos 
militum honos Meneni si peteret consularibus comitiis est exclusus. 


[54] Creati consules sunt Cn. Cornelius Cossus L. Furius Medullinus iterum. Non alias 
aegrius plebs tulit tribunicia comitia sibi non commissa. Eum dolorem quaestoriis 
comitiis simul ostendit et ulta est tunc primum plebeiis quaestoribus creatis, ita ut in 
quattuor creandis uni patricio, K. Fabio Ambusto, relinqueretur locus, tres plebeii, Q. 
Silius P. Aelius P. Papius, clarissimarum familiarum iuvenibus praeferrentur. Auctores 
fuisse tam liberi populo suffragii Icilios accipio, ex familia infestissima patribus tres in 
eum annum tribunos plebis creatos, multarum magnarumque rerum molem auidissimo 
ad ea populo ostentantes, cum adfirmassent nihil se moturos si ne quaestoriis quidem 
comitiis, quae sola promiscua plebei patribusque reliquisset senatus, satis animi populo 
esset ad id quod tam diu vellent et per leges liceret. Pro ingenti itaque victoria id fuit 
plebi, quaesturamque eam non honoris ipsius fine aestimabant, sed patefactus ad 
consulatum ac triumphos locus novis hominibus videbatur. Patres contra non pro 
communicatis sed pro amissis honoribus fremere; negare, si ea ita sint, liberos tollendos 
esse, qui pulsi maiorum loco cernentesque alios in possessione dignitatis suae, salii 
flaminesque nusquam alio quam ad sacrificandum pro populo sine imperiis ac 
potestatibus relinquantur. Inritatis utriusque partis animis cum et spiritus plebs 
sumpsisset et tres ad popularem causam celeberrimi nominis haberet duces, patres 
omnia quaestoriis comitiis ubi utrumque plebi liceret similia fore cernentes, tendere ad 
consulum comitia quae nondum promiscua essent: Icilii contra tribunos militum 
creandos dicere et tandem aliquando impertiendos plebi honores. 


[55] Sed nulla erat consularis actio quam impediendo id quod petebant exprimerent, 
cum mira opportunitate Volscos et Aequos praedatum extra fines exisse in agrum 
Latinum Hernicumque adfertur. Ad quod bellum ubi ex senatus consulto consules 
dilectum habere occipiunt, obstare tunc enixe tribuni, sibi plebique eam fortunam 
oblatam memorantes. Tres erant, et omnes acerrimi viri generosique iam, ut inter 
plebeios. Duo singuli singulos sibi consules adseruandos adsidua opera desumunt; uni 
contionibus data nunc detinenda, nunc concienda plebs. Nec dilectum consules nec 
comitia quae petebant tribuni expediebant. Inclinante deinde se fortuna ad causam 
plebis, nuntii veniunt arcem Caruentanam, dilapsis ad praedam militibus qui in praesidio 
erant, Aequos interfectis paucis custodibus arcis invasisse; alios recurrentes in arcem, 
alios palantes in agris caesos. Ea adversa civitati res vires tribuniciae actioni adiecit. 

Nequiquam enim temptati ut tum denique desisterent impediendo bello, postquam non 
cessere nec publicae tempestati nec suae invidiae, peruincunt ut senatus consultum fiat 
de tribunis militum creandis, certo tamen pacto ne cuius ratio haberetur qui eo anno 
tribunus plebis esset, neue quis reficeretur in annum tribunus plebis, haud dubie Icilios 
denotante senatu, quos mercedem seditiosi tribunatus petere consulatum insimulabant. 
Tum dilectus haberi bellumque omnium ordinum consensu apparari coeptum. Consules 
ambo profecti sint ad arcem Caruentanam, an alter ad comitia habenda substiterit, 
incertum diversi auctores faciunt; illa pro certo habenda, in quibus non dissentiunt, ab 
arce Caruentana, cum diu nequiquam oppugnata esset, recessum, verruginem in Volscis 
eodem exercitu receptam, populationesque et praedas et in Aequis et in Volsco agro 
ingentes factas. 


[56] Romae sicut plebis victoria fuit in eo ut quae mallent comitia haberent, ita euentu 
comitiorum patres vicere; namque tribuni militum consulari potestate contra spem 
omnium tres patricii creati sunt, C. lulius lulus P. Cornelius Cossus C. Seruilius Ahala. 
Artem adhibitam ferunt a patriciis, cuius eos Icilii tum quoque insimulabant, quod 
turbam indignorum candidatorum intermiscendo dignis taedio sordium in quibusdam 
insignium populum a plebeiis auertissent. Volscos deinde et Aequos, seu Caruentana arx 
retenta in spem seu verrugine amissum praesidium ad iram cum impulisset, fama 
adfertur summa vi ad bellum coortos; caput rerum Antiates esse; eorum legatos 
utriusque gentis populos circumisse, castigantes ignaviam quod abditi intra muros 
populabundos in agris uagari Romanos priore anno et opprimi verruginis praesidium 
passi essent. lam non exercitus modo armatos sed colonias etiam in suos fines mitti; nec 
ipsos modo Romanos sua divisa habere, sed Ferentinum etiam de se captum Hernicis 
donasse. Ad haec cum inflammarentur animi, ut ad quosque ventum erat, numerus 
iuniorum conscribebatur. Ita omnium populorum iuventus Antium contracta castris 
positis hostem opperiebantur. Quae ubi tumultu maiore etiam quam res erat nuntiantur 
Romam, senatus extemplo, quod in rebus trepidis ultimum consilium erat, dictatorem 
dici iussit. Quam rem aegre passos lulium Corneliumque ferunt, magnoque certamine 
animorum rem actam, cum primores patrum, nequiquam conquesti non esse in 
auctoritate senatus tribunos militum, postremo etiam tribunos plebi appellarent et 
consulibus quoque ab ea potestate vim super tali re inhibitam referrent, tribuni plebi, 
laeti discordia patrum nihil esse in se iis auxilii dicerent, quibus non civium, non denique 
hominum numero essent: si quando promiscui honores, communicata res publica esset, 
tum se animadversuros ne qua superbia magistratuum inrita senatus consulta essent: 
interim patricii soluti legum magistratuumque viverent verecundia, per se quoque 
tribuni agerent. 


[57] Haec contentio minime idoneo tempore, cum tantum belli in manibus esset, 
occupauerat cogitationes hominum, donec ubi diu alternis lulius Corneliusque cum ad 
id bellum ipsi satis idonei duces essent, non esse aequum mandatum sibi a populo eripi 
honorem disseruere, tum Ahala Seruilius, tribunus militum, tacuisse se tam diu ait, non 
quia incertus sententiae fuerit—quem enim bonum ciuem secernere sua a publicis 
consilia?—sed quia maluerit collegas sua sponte cedere auctoritati senatus quam 
tribuniciam potestatem adversus se implorari paterentur. Tum quoque si res sineret, 

libenter se daturum tempus iis fuisse ad receptum nimis pertinacis sententiae; sed cum 
belli necessitates non exspectent humana consilia, potiorem sibi collegarum gratia rem 
publicam fore, et si maneat in sententia senatus, dictatorem nocte proxima dicturum; 
ac si quis intercedat senatus consulto, auctoritate se fore contentum. Quo facto cum 
haud immeritam laudem gratiamque apud omnes tulisset, dictatore P. Cornelio dicto 
ipse ab eo magister equitum creatus exemplo fuit collegas eumque intuentibus, quam 
gratia atque honos opportuniora interdum non cupientibus essent. Bellum haud 
memorabile fuit. Uno atque eo facili proelio caesi ad Antium hostes; victor exercitus 
depopulatus Volscum agrum. Castellum ad lacum Fucinum vi expugnatum, atque in eo 
tria milia hominum capta, ceteris Volscis intra moenia compulsis nec defendentibus 
agros. Dictator bello ita gesto ut tantum non defuisse fortunae videretur, felicitate quam 
gloria maior in urbem redit magistratuque se abdicavit. Tribuni militum, mentione nulla 
comitiorum consularium habita, credo, ob iram dictatoris creati, tribunorum militum 
comitia edixerunt. Tum vero grauior cura patribus incessit, quippe cum prodi causam ab 
suis cernerent. Itaque sicut priore anno per indignissimos ex plebeiis candidatos 
omnium, etiam dignorum, taedium fecerant, sic tum primoribus patrum splendore 
gratiaque ad petendum praeparatis omnia loca obtinuere, ne cui plebeio aditus esset. 
Quattuor creati sunt, omnes iam functi eo honore, L. Furius Medullinus C. Valerius 
Potitus Num. Fabius Vibulanus C. Seruilius Ahala, hic refectus continuato honore cum ab 
alias virtutes, tum ob recentem favorem unica moderatione partum. 


[58] Eo anno quia tempus indutiarum cum Veiente populo exierat, per legatos 
fetialesque res repeti coeptae. Quibus venientibus ad finem legatio Veientium obvia fuit. 
Petiere ne priusquam ipsi senatum Romanum adissent, Veios iretur. Ab senatu 
impetratum, quia discordia intestina laborarent Veientes, ne res ab iis repeterentur; 
tantum afuit ut ex incommodo alieno sua occasio peteretur. Et in Volscis accepta clades 
amisso verrugine praesidio; ubi tantum in tempore fuit momenti ut cum precantibus 
opem militibus, qui ibi a Volscis obsidebantur, succurri si maturatum esset potuisset, ad 
id venerit exercitus subsidio missus ut ab recenti caede palati ad praedandum hostes 
opprimerentur. Tarditatis causa non in senatu magis fuit quam tribunis, qui, quia summa 
vi restari nuntiabatur, parum cogitauerunt nulla virtute superari humanarum virium 
modum. Fortissimi milites non tamen nec vivi nec post mortem inulti fuere. Insequenti 
anno, P. et Cn. Corneliis Cossis Num. Fabio Ambusto L. Valerio Potito tribunis militum 
consulari potestate, Veiens bellum motum ob superbum responsum Veientis senatus, 
qui legatis repetentibus res, ni facesserent propere urbe finibusque, daturos quod Lars 
Tolumnius dedisset responderi iussit. Id patres aegre passi decreuere ut tribuni militum 
de bello indicendo Veientibus primo quoque die ad populum ferrent. Quod ubi primo 
promulgatum est, fremere iuventus nondum debellatum cum Volscis esse; modo duo 
praesidia occidione occisa, cetera cum periculo retineri; nullum annum esse quo non 
acie dimicetur; et tamquam paeniteat laboris, novum bellum cum finitimo populo et 
potentissimo parari qui omnem Etruriam sit concitaturus. Haec sua sponte agitata 
insuper tribuni plebis accendunt; maximum bellum patribus cum plebe esse dictitant; 
eam de industria vexandam militia trucidandamque hostibus obici; eam procul urbe 
haberi atque ablegari, ne domi per otium memor libertatis coloniarum aut agri publici 

aut suffragii libere ferendi consilia agitet. Prensantesque veteranos stipendia cuiusque 
et volnera ac cicatrices numerabant, quid iam integri esset in corpore loci ad nova 
volnera accipienda, quid super sanguinis, quod dari pro re publica posset rogitantes. 
Haec cum in sermonibus contionibusque interdum agitantes auertissent plebem ab 
suscipiendo bello, profertur tempus ferundae legis quam si subiecta invidiae esset 
antiquari apparebat. 


[59] Interim tribunos militum in Volscum agrum ducere exercitum placuit; Cn. Cornelius 
unus Romae relictus. Tres tribuni, postquam nullo loco castra Volscorum esse nec 
commissuros se proelio apparuit, tripertito ad devastandos fines discessere. Valerius 
Antium petit, Cornelius Ecetras; quacumque incessere, late populati sunt tecta agrosque, 
ut distinerent Volscos; Fabius, quod maxime petebatur, ad Anxur oppugnandum sine 
ulla populatione accessit. Anxur fuit, quae nunc Tarracinae sunt, urbs prona in paludes. 
Ab ea parte Fabius oppugnationem ostendit; circrummissae quattuor cohortes cum C. 
Seruilio Ahala cum imminentem urbi collem cepissent, ex loco altiore, qua nullum erat 
praesidium, ingenti clamore ac tumultu moenia invasere. Ad quem tumultum 
obstupefacti qui adversus Fabium urbem infimam tuebantur locum dedere scalas 
admovendi, plenaque hostium cuncta erant, et immitis diu caedes pariter fugientium ac 
resistentium, armatorum atque inermium fuit. Cogebantur itaque victi, quia cedentibus 
spei nihil erat, pugnam inire, cum pronuntiatum repente ne quis praeter armatos 
violaretur, reliquam omnem multitudinem voluntariam exuit armis, quorum ad duo 
milia et quingenti vivi capiuntur. A cetera praeda Fabius militem abstinuit, donec 
collegae venirent, ab illis quoque exercitibus captum Anxur dictitans esse, qui ceteros 
Volscos a praesidio eius loci auertissent. Qui ubi venerunt, oppidum vetere fortuna 
opulentum tres exercitus diripuere; eaque primum benignitas imperatorum plebem 
patribus conciliavit. Additum deinde omnium maxime tempestiuo principum in 
multitudinem munere, ut ante mentionem ullam plebis tribunorumue decerneret 
senatus, ut stipendium miles de publico acciperet, cum ante id tempus de suo quisque 
functus eo munere esset. 


[60] Nihil acceptum unquam a plebe tanto gaudio traditur. Concursum itaque ad curiam 
esse prensatasque exeuntium manus et patres vere appellatos, effectum esse fatentibus 
ut nemo pro tam munifica patria, donec quicquam virium superesset, corpori aut 
sanguini suo parceret. Cum commoditas iuvaret rem familiarem saltem adquiescere eo 
tempore quo corpus addictum atque operatum rei publicae esset, tum quod ultro sibi 
oblatum esset, non a tribunis plebis unquam agitatum, non suis sermonibus efflagitatum, 
id efficiebat multiplex gaudium cumulatioremque gratiam rei. Tribuni plebis, communis 
ordinum laetitiae concordiaeque soli expertes, negare, tam id laetum patribus civibus 
universis nec prosperum fore quam ipsi crederent. Consilium specie prima melius fuisse 
quam usu appariturum. Unde enim eam pecuniam confici posse nisi tributo populo 
indicto? Ex alieno igitur aliis largitos. Neque id etiamsi ceteri ferant passuros eos, quibus 
iam emerita stipendia essent, meliore condicione alios militare quam ipsi militassent, et 
eosdem in sua stipendia impensas fecisse et in aliorum facere. His vocibus moverunt 
partem plebis; postremo, indicto iam tributo, edixerunt etiam tribuni auxilio se futuros 
si quis in militare stipendium tributum non contulisset. Patres bene coeptam rem 

perseueranter tueri; conferre ipsi primi; et quia nondum argentum signatum erat, aes 
graue plaustris quidam ad aerarium conuehentes speciosam etiam conlationem 
faciebant. Cum senatus summa fide ex censu contulisset, primores plebis, nobilium 
amici, ex composito conferre incipiunt. Quos cum et a patribus conlaudari et a militari 
aetate tamquam bonos ciues conspici volgus hominum vidit, repente, spreto tribunicio 
auxilio, certamen conferendi est ortum. Et lege perlata de indicendo Veientibus bello, 
exercitum magna ex parte voluntarium novi tribuni militum consulari potestate Veios 
duxere. 


[61] Fuere autem tribuni T. Quinctius Capitolinus Q. Quinctius Cincinnatus C. lulius lulus 
iterum A. Manlius L. Furius Medullinus tertium M". Aemilius Mamercus. Ab iis primum 
circumsessi Veii sunt; sub cuius initium obsidionis cum Etruscorum concilium ad fanum 
voltumnae frequenter habitum esset, parum constitit bellone publico gentis universae 
tuendi Veientes essent. Ea oppugnatio segnior insequenti anno fuit, parte tribunorum 
exercitusque ad Volscum avocata bellum. Tribunos militum consulari potestate is annus 
habuit C. Valerium Potitum tertium M". Sergium Fidenatem P. Cornelium Maluginensem 
Cn. Cornelium Cossum C. Fabium Ambustum Sp. Nautium Rutulum iterum. Cum Volscis 
inter Ferentinum atque Ecetram signis conlatis dimicatum; Romanis secunda fortuna 
pugnae fuit. Artena inde, Volscorum oppidum, ab tribunis obsideri coepta. Inde inter 
eruptionem temptatam compulso in urbem hoste, occasio data est Romanis inrumpendi, 
praeterque arcem cetera capta; in arcem munitam natura globus armatorum concessit; 
infra arcem caesi captique multi mortales. Arx deinde obsidebatur; nec aut vi capi 
poterat, quia pro spatio loci satis praesidii habebat, aut spem dabat deditionis, omni 
publico frumento priusquam urbs caperetur in arcem conuecto; taedioque recessum 
inde foret ni seruus arcem Romanis prodidisset. Ab eo milites per locum arduum accepti 
cepere; a quibus cum custodes trucidarentur, cetera multitudo repentino pauore 
oppressa in deditionem venit. Diruta et arce et urbe Artena, reductae legiones ex Volscis, 
omnisque vis Romana Veios conuersa est. Proditori praeter libertatem duarum 
familiarum bona in praemium data; Seruius Romanus vocitatus. Sunt qui Artenam 
Veientium, non Volscorum fuisse credant. Praebet errorem quod eiusdem nominis urbs 
inter Caere atque Veios fuit; sed eam reges Romani deleuere, Caeretumque, non 
Veientium fuerat; altera haec nomine eodem in Volsco agro fuit, cuius excidium est 
dictum. 


Liber V. Pace alibi parta Romani Veiique 


[1] Pace alibi parta Romani Veiique in armis erant tanta ira odioque ut uictis finem 
adesse appareret. Comitia utriusque populi longe diuersa ratione facta sunt. Romani 
auxere tribunorum militum consulari potestate numerum; octo, quot nunquam antea, 
creati, M'. Aemilius Mamercus iterum L. Valerius Potitus tertium Ap. Claudius Crassus M. 
Quinctilius Varus L. lulius lulus M. Postumius M. Furius Camillus M. Postumius Albinus. 
Veientes contra taedio annuae ambitionis quae interdum discordiarum causa erat, 
regem creauere. Offendit ea res populorum Etruriae animos, non maiore odio regni 
quam ipsius regis. Grauis iam is antea genti fuerat opibus superbiaque, quia sollemnia 

ludorum quos intermitti nefas est uiolenter diremisset, cum ob iram repulsae, quod 
suffragio duodecim populorum alius sacerdos ei praelatus esset, artifices, quorum 
magna pars ipsius serui erant, ex medio ludicro repente abduxit. Gens itaque ante 
omnes alias eo magis dedita religionibus quod excelleret arte colendi eas, auxilium 
Veientibus negandum donec sub rege essent decreuit; cuius decreti suppressa fama est 
Veiis propter metum regis qui a quo tale quid dictum referretur, pro seditionis eum 
principe, non uani sermonis auctore habebat. Romanis etsi quietae res ex Etruria 
nuntiabantur, tamen quia omnibus conciliis eam rem agitari adferebatur, ita muniebant 
ut ancipitia munimenta essent: alia in urbem et contra oppidanorum eruptiones uersa, 
aliis frons in Etruriam spectans, auxiliis si qua forte inde uenirent obstruebatur. 


[2] Cum spes maior imperatoribus Romanis in obsidione quam in oppugnatione esset, 
hibernacula etiam, res noua militi Romano, aedificari coepta, consiliumque erat 
hiemando continuare bellum. Quod postquam tribunis plebis, iam diu nullam nouandi 
res causam inuenientibus, Romam est allatum, in contionem prosiliunt, sollicitant plebis 
animos, hoc illud esse dictitantes quod aera militibus sint constituta; nec se fefellisse id 
donum inimicorum ueneno inlitum fore. Venisse libertatem plebis; remotam in 
perpetuum et ablegatam ab urbe et ab re publica iuuentutem iam ne hiemi quidem aut 
tempori anni cedere ac domos acres inuisere suas. Quam putarent continuatae militiae 
causam esse? Nullam profecto aliam inuenturos quam ne quid per frequentiam 
iuuenum eorum in quibus uires omnes plebis essent agi de commodis eorum posset. 
Vexari praeterea et subigi multo acrius quam Veientes; quippe illos hiemem sub tectis 
suis agere, egregiis muris situque naturali urbem tutantes, militem Romanum in opere 
ac labore, niuibus pruinisque obrutum, sub pellibus durare, ne hiemis quidem spatio 
quae omnium bellorum terra marique sit quies arma deponentem. Hoc neque reges 
neque ante tribuniciam potestatem creatam superbos illos consules neque triste 
dictatoris imperium neque importunos decemuiros iniunxisse seruitutis, ut perennem 
militiam facerent [quod tribuni militum in plebe Romana regnum exercerent]. Quidnam 
illi consules dictatoresue facturi essent, qui proconsularem imaginem tam saeuam ac 
trucem fecerint? Sed id accidere haud immerito. Non fuisse ne in octo quidem tribunis 
militum locum ulli plebeio. Antea trina loca cum contentione summa patricios explere 
solitos: nunc iam octoiuges ad imperia obtinenda ire, et ne in turba quidem haerere 
plebeium quemquam qui, si nihil aliud, admoneat collegas, liberos et ciues eorum, non 
seruos militare, quos hieme saltem in domos ac tecta reduci oporteat et aliquo tempore 
anni parentes liberosque ac coniuges inuisere et usurpare libertatem et creare 
magistratus. Haec taliaque uociferantes aduersarium haud imparem nacti sunt Ap. 
Claudium, relictum a collegis ad tribunicias seditiones comprimendas, uirum imbutum 
iam ab iuuenta certaminibus plebeiis, quem auctorem aliquot annis ante fuisse 
memoratum est per collegarum intercessionem tribuniciae potestatis dissoluendae. 


[3] Is tum iam non promptus ingenio tantum, sed usu etiam exercitatus, talem 
orationem habuit: "si unquam dubitatum est, Quirites, utrum tribuni plebis uestra an 
sua causa seditionum semper auctores fuerint, id ego hoc anno desisse dubitari certum 
habeo; et cum laetor tandem longi erroris uobis finem factum esse, tum, quod secundis 
potissimum uestris rebus hic error est sublatus, et uobis et propter uos rei publicae 

gratulor. An est quisquam qui dubitet nullis iniuriis uestris, si quae forte aliquando 
fuerunt, unquam aeque quam munere patrum in plebem, cum aera militantibus 
constituta sunt, tribunos plebis offensos ac concitatos esse? Quid illos aliud aut tum 
timuisse creditis aut hodie turbare uelle nisi concordiam ordinum, quam dissoluendae 
maxime tribuniciae potestatis rentur esse? Sic hercule, tamquam artifices improbi, opus 
quaerunt qui [et] semper aegri aliquid esse in re publica uolunt, ut sit ad cuius 
curationem a uobis adhibeantur. Vtrum enim defenditis an impugnatis plebem? Vtrum 
militantium aduersarii estis an causam agitis? Nisi forte hoc dicitis: "quidquid patres 
faciunt displicet, siue illud pro plebe siue contra plebem est," et quemadmodum seruis 
suis uetant domini quicquam rei cum alienis hominibus esse pariterque in iis beneficio 
ac maleficio abstineri aequum censent, sic uos interdicitis patribus commercio plebis, ne 
nos comitate ac munificentia nostra prouocemus plebem, nec plebs nobis dicto audiens 
atque oboediens sit. Quanto tandem, si quicquam in uobis, non dico ciuilis, sed humani 
esset, fauere uos magis et quantum in uobis esset indulgere potius comitati patrum 
atque obsequio plebis oportuit? Quae si perpetua concordia sit, quis non spondere ausit 
maximum hoc imperium inter finitimos breui futurum esse? 


[4] Atqui ego, quam hoc consilium collegarum meorum, quo abducere infecta re a Veiis 
exercitum noluerunt, non utile solum sed etiam necessarium fuerit, postea disseram: 
nunc de ipsa condicione dicere militantium libet; quam orationem non apud uos solum 
sed etiam in castris si habeatur, ipso exercitu disceptante, aequam arbitror uideri posse. 
In qua si mihi ipsi nihil quod dicerem in mentem uenire posset, aduersariorum certe 
orationibus contentus essem. Negabant nuper danda esse aera militibus, quia nunquam 
data essent. Quonam modo igitur nunc indignari possunt, quibus aliquid noui adiectum 
commodi sit, eis laborem etiam nouum pro portione iniungi? Nusquam nec opera sine 
emolumento nec emolumentum ferme sine impensa opera est. Labor uoluptasque, 
dissimillima natura, societate quadam inter se naturali sunt iuncta. Moleste antea 
ferebat miles se suo sumptu operam rei publicae praebere; gaudebat idem partem anni 
se agrum suum colere, quaerere unde domi militiaeque se ac suos tueri posset: gaudet 
nunc fructui sibi rem publicam esse, et laetus stipendium accipit; aequo igitur animo 
patiatur se [ab domo] ab re familiari, cui grauis impensa non est, paulo diutius abesse. 
An si ad calculos eum res publica uocet, non merito dicat: "annua aera habes, annuam 
operam ede: an tu aequum censes militia semestri solidum te stipendium accipere?" 
Inuitus in hac parte orationis, Quirites, moror; sic enim agere debent qui mercennario 
milite utuntur; nos tamquam cum ciuibus agere uolumus, agique tamquam cum patria 
nobiscum aequum censemus. Aut non suscipi bellum oportuit, aut geri pro dignitate 
populi Romani et perfici quam primum oportet. Perficietur autem si urgemus obsessos, 
si non ante abscedimus quam spei nostrae finem captis Veiis imposuerimus. Si hercules 
nulla alia causa, ipsa indignitas perseuerantiam imponere debuit. Decem quondam 
annos urbs oppugnata est ob unam mulierem ab uniuersa Graecia, quam procul ab 
domo? Quot terras, quot maria distans? Nos intra uicesimum lapidem, in conspectu 
prope urbis nostrae, annuam oppugnationem perferre piget. Scilicet quia leuis causa 
belli est nec satis quicquam iusti doloris est quod nos ad perseuerandum stimulet. 
Septiens rebellarunt; in pace nunquam fida fuerunt; agros nostros miliens depopulati 

sunt; Fidenates deficere a nobis coegerunt; colonos nostros ibi interfecerunt; auctores 
fuere contra ius caedis impiae legatorum nostrorum; Etruriam omnem aduersus nos 
concitare uoluerunt, hodieque id moliuntur; res repetentes legatos nostros haud procul 
afuit quin uiolarent. 


[5] Cum his molliter et per dilationes bellum geri oportet? Si nos tam iustum odium nihil 
mouet, ne illa quidem, oro uos, mouent? Operibus ingentibus saepta urbs est quibus 
intra muros coercetur hostis; agrum non coluit, et culta euastata sunt bello; si reducimus 
exercitum, quis est qui dubitet illos non a cupiditate solum ulciscendi sed etiam 
necessitate imposita ex alieno praedandi cum sua amiserint agrum nostrum inuasuros? 
Non differimus igitur bellum isto consilio, sed intra fines nostros accipimus. Quid? Illud, 
quod proprie ad milites pertinet, quibus boni tribuni plebis tum stipendium extorquere 
uoluerunt, nunc consultum repente uolunt, quale est? Vallum fossamque, ingentis 
utrumque operis, per tantum spatii duxerunt; castella primo pauca, postea exercitu 
aucto creberrima fecerunt; munitiones non in urbem modo sed in Etruriam etiam 
spectantes si qua auxilia ueniant, opposuere; quid turres, quid uineas testudinesque et 
alium oppugnandarum urbium apparatum loquar? Cum tantum laboris exhaustum sit et 
ad finem iam operis tandem peruentum, relinquendane haec censetis, ut ad aestatem 
rursus nouus de integro his instituendis exsudetur labor? Quanto est minus opera tueri 
facta et instare ac perseuerare defungique cura? Breuis enim profecto res est, si uno 
tenore peragitur nec ipsi per intermissiones has interuallaque lentiorem spem nostram 
facimus. Loquor de operae et de temporis iactura; quid? Periculi, quod differendo bello 
adimus, num obliuisci nos haec tam crebra Etruriae concilia de mittendis Veios auxiliis 
patiuntur? Vt nunc res se habet, irati sunt, oderunt, negant missuros; quantum in illis 
est, capere Veios licet. Quis est qui spondeat eundem, si differtur bellum, animum 
postea fore, cum si laxamentum dederis, maior frequentiorque legatio itura sit, cum id 
quod nunc offendit Etruscos, rex creatus Veiis, mutari spatio interposito possit uel 
consensu ciuitatis ut eo reconcilient Etruriae animos, uel ipsius uoluntate regis qui 
obstare regnum suum saluti ciuium nolit? Videte, quot res, quam inutiles sequantur 
illam uiam consilii, iactura operum tanto labore factorum, uastatio imminens finium 
nostrorum, Etruscum bellum pro Veiente concitatum. Haec sunt, tribuni, consilia uestra, 
non hercule dissimilia ac si quis aegro qui curari se fortiter passus extemplo 
conualescere possit, cibi gratia praesentis aut potionis longinquum et forsitan 
insanabilem morbum efficiat. 


[6] Si, mediusfidius, ad hoc bellum nihil pertineret, ad disciplinam certe militiae 
plurimum intererat, insuescere militem nostrum non solum parata uictoria frui, sed si 
etiam res lentior sit, pati taedium et quamuis serae spei exitum exspectare et si non sit 
aestate perfectum bellum, hiemem opperiri nec sicut aestiuas aues statim autumno 
tecta ac recessum circumspicere. Obsecro uos, uenandi studium ac uoluptas homines 
per niues ac pruinas in montes siluasque rapit: belli necessitatibus eam patientiam non 
adhibebimus quam uel lusus ac uoluptas elicere solet? Adeone effeminata corpora 
militum nostrorum esse putamus, adeo molles animos, ut hiemem unam durare in 
castris, abesse ab domo non possint? Vt, tamquam nauale bellum tempestatibus 
captandis et obseruando tempore anni gerant, non aestus, non frigora pati possint? 

Erubescant profecto, si quis eis haec obiciat, contendantque et animis et corporibus suis 
uirilem patientiam inesse, et se iuxta hieme atque aestate bella gerere posse, nec se 
patrocinium mollitiae inertiaeque mandasse tribunis, et meminisse hanc ipsam 
potestatem non in umbra nec in tectis maiores suos creasse. Haec uirtute militum 
uestrorum, haec Romano nomine sunt digna, non Veios tantum nec hoc bellum intueri 
quod instat, sed famam et ad alia bella et ad ceteros populos in posterum quaerere. An 
mediocre discrimen opinionis secuturum ex hac re putatis, utrum tandem finitimi 
populum Romanum eum esse putent cuius si qua urbs primum illum breuissimi temporis 
sustinuerit impetum, nihil deinde timeat, an hic sit terror nominis nostri ut exercitum 
Romanum non taedium longinquae oppugnationis, non uis hiemis ab urbe circumsessa 
semel amouere possit, nec finem ullum alium belli quam uictoriam nouerit, nec impetu 
potius bella quam perseuerantia gerat? Quae in omni quidem genere militiae, maxime 
tamen in obsidendis urbibus necessaria est, quarum plerasque munitionibus ac naturali 
situ inexpugnabiles fame sitique tempus ipsum uincit atque expugnat,—sicut Veios 
expugnabit, nisi auxilio hostibus tribuni plebis fuerint, et Romae inuenerint praesidia 
Veientes quae nequiquam in Etruria quaerunt. An est quicquam quod Veientibus 
optatum aeque contingere possit quam ut seditionibus primum urbs Romana, deinde 
uelut ex contagione castra impleantur? At hercule apud hostes tanta modestia est ut 
non obsidionis taedio, non denique regni, quicquam apud eos nouatum sit, non negata 
auxilia ab Etruscis inritauerint animos; morietur enim extemplo quicumque erit 
seditionis auctor, nec cuiquam dicere ea licebit quae apud uos impune dicuntur. 
Fustuarium meretur, qui signa relinquit aut praesidio decedit: auctores signa relinquendi 
et deserendi castra non uni aut alteri militi sed uniuersis exercitibus palam in contione 
audiuntur; adeo, quidquid tribunus plebi loquitur, etsi prodendae patriae dissoluendae 
rei publicae est, adsuestis, Quirites, audire et dulcedine potestatis eius capti quaelibet 
sub ea scelera latere sinitis. Reliquum est ut quae hic uociferantur, eadem in castris et 
apud milites agant et exercitus corrumpant ducibusque parere non patiantur, quoniam 
ea demum Romae libertas est, non senatum, non magistratus, non leges, non mores 
maiorum, non instituta patrum, non disciplinam uereri militiae." 


[7] Par iam etiam in contionibus erat Appius tribunis plebis, cum subito, unde minime 
quis crederet, accepta calamitas apud Veios et superiorem Appium in causa et 
concordiam ordinum maiorem ardoremque ad obsidendos pertinacius Veios fecit. nam 
cum agger promotus ad urbem uineaeque tantum non iam iniunctae moenibus essent, 
dum opera interdiu fiunt intentius quam nocte custodiuntur, patefacta repente porta 
ingens multitudo facibus maxime armata ignes coniecit, horaeque momento simul 
aggerem ac uineas, tam longi temporis opus, incendium hausit; multique ibi mortales 
nequiquam opem ferentes ferro ignique absumpti sunt. Quod ubi Romam est nuntiatum, 
maestitiam omnibus, senatui curam metumque iniecit, ne tum uero sustineri nec in urbe 
seditio nec in castris posset et tribuni plebis uelut ab se uictae rei publicae insultarent, 
cum repente quibus census equester erat, equi publici non erant adsignati, concilio prius 
inter sese habito, senatum adeunt factaque dicendi potestate, equis se suis stipendia 
facturos promittunt. Quibus cum amplissimis uerbis gratiae ab senatu actae essent 
famaque ea forum atque urbem peruasisset, subito ad curiam concursus fit plebis; 

pedestris ordinis aiunt nunc esse operam rei publicae extra ordinem polliceri, seu Veios 
seu quo alio ducere uelint; si Veios ducti sint, negant se inde prius quam capta urbe 
hostium redituros esse. Tum uero iam superfundenti se laetitiae uix temperatum est; 
non enim, sicut equites, dato magistratibus negotio laudari iussi, neque aut in curiam 
uocati quibus responsum daretur, aut limine curiae continebatur senatus; sed pro se 
quisque ex superiore loco ad multitudinem in comitio stantem uoce manibusque 
significare publicam laetitiam, beatam urbem Romanam et inuictam et aeternam illa 
concordia dicere, laudare equites, laudare plebem, diem ipsum laudibus ferre, uictam 
esse fateri comitatem benignitatemque senatus. Certatim patribus plebique manare 
gaudio lacrimae, donec reuocatis in curiam patribus senatus consultum factum est ut 
tribuni militares contione aduocata peditibus equitibusque gratias agerent, memorem 
pietatis eorum erga patriam dicerent senatum fore; placere autem omnibus his 
uoluntariam extra ordinem professis militiam aera procedere; et equiti certus numerus 
aeris est adsignatus. Tum primum equis suis merere equites coeperunt. Voluntarius 
ductus exercitus Veios non amissa modo restituit opera, sed noua etiam instituit. Ab 
urbe commeatus intentiore quam antea subuehi cura, ne quid tam bene merito exercitui 
ad usum deesset. 


[8] Insequens annus tribunos militum consulari potestate habuit C. Seruilium Ahalam 
tertium Q. Seruilium L. Verginium Q. Sulpicium A. Manlium iterum M'. Sergium iterum. 
His tribunis, dum cura omnium in Veiens bellum intenta est, neglectum Anxuri 
praesidium uacationibus militum et Volscos mercatores uolgo receptando, proditis 
repente portarum custodibus oppressum est. Minus militum periit, quia praeter aegros 
lixarum in modum omnes per agros uicinasque urbes negotiabantur. Nec Veiis melius 
gesta res, quod tum caput omnium curarum publicarum erat; nam et duces Romani plus 
inter se irarum quam aduersus hostes animi habuerunt, et auctum est bellum aduentu 
repentino Capenatium atque Faliscorum. Hi duo Etruriae populi, quia proximi regione 
erant, deuictis Veiis bello quoque Romano se proximos fore credentes, Falisci propria 
etiam causa infesti quod Fidenati bello se iam antea immiscuerant, per legatos ultro 
citroque missos iure iurando inter se obligati, cum exercitibus necopinato ad Veios 
accessere. Forte ea regione qua M'. Sergius tribunus militum praeerat castra adorti sunt 
ingentemque terrorem intulere, quia Etruriam omnem excitam sedibus magna mole 
adesse Romani crediderant. Eadem opinio Veientes in urbe concitauit. Ita ancipiti 
proelio castra Romana oppugnabantur; concursantesque cum huc atque illuc signa 
transferrent, nec Veientem satis cohibere intra munitiones nec suis munimentis arcere 
uim ac tueri se ab exteriore poterant hoste. Vna spes erat, si ex maioribus castris 
subueniretur, ut diuersae legiones aliae aduersus Capenatem ac Faliscum, aliae contra 
eruptionem oppidanorum pugnarent; sed castris praeerat Verginius, priuatim Sergio 
inuisus infestusque. Is cum pleraque castella oppugnata, superatas munitiones, 
utrimque inuehi hostem nuntiaretur, in armis milites tenuit, si opus foret auxilio 
collegam dictitans ad se missurum. Huius adrogantiam pertinacia alterius aequabat, qui, 
ne quam opem ab inimico uideretur petisse, uinci ab hoste quam uincere per ciuem 
maluit. Diu in medio caesi milites; postremo desertis munitionibus, perpauci in maiora 
castra, pars maxima atque ipse Sergius Romam pertenderunt. Vbi cum omnem culpam 

in collegam inclinaret, acciri Verginium ex castris, interea praeesse legatos placuit. Acta 
deinde in senatu res est certatumque inter collegas maledictis. Pauci rei publicae, 
[plerique] huic atque illi ut quosque studium priuatim aut gratia occupauerat adsunt. 


[9] Primores patrum siue culpa siue infelicitate imperatorum tam ignominiosa clades 
accepta esset censuere non exspectandum iustum tempus comitiorum, sed extemplo 
nouos tribunos militum creandos esse, qui kalendis Octobribus magistratum occiperent. 
In quam sententiam cum pedibus iretur, ceteri tribuni militum nihil contradicere; at 
enimuero Sergius Verginiusque, propter quos paenitere magistratuum eius anni 
senatum apparebat, primo deprecari ignominiam, deinde intercedere senatus consulto, 
negare se ante idus Decembres, sollemnem ineundis magistratibus diem, honore 
abituros esse. Inter haec tribuni plebis, cum in concordia hominum secundisque rebus 
ciuitatis inuiti silentium tenuissent, feroces repente minari tribunis militum, nisi in 
auctoritate senatus essent, se in uincla eos duci iussuros esse. Tum C. Seruilius Ahala 
tribunus militum: "quod ad uos attinet, tribuni plebis, minasque uestras, ne ego libenter 
experirer quam non plus in iis iuris quam in uobis animi esset; sed nefas est tendere 
aduersus auctoritatem senatus. Proinde et uos desinite inter nostra certamina locum 
iniuriae quaerere, et collegae aut facient quod censet senatus, aut si pertinacius tendent, 
dictatorem extemplo dicam qui eos abire magistratu cogat." cum omnium adsensu 
comprobata oratio esset, gauderentque patres sine tribuniciae potestatis terriculis 
inuentam esse aliam uim maiorem ad coercendos magistratus, uicti consensu omnium 
comitia tribunorum militum habuere qui kalendis Octobribus magistratum occiperent, 
seque ante eam diem magistratu abdicauere. 


[10] L. Valerio Potito quartum M. Furio Camillo iterum M'. Aemilio Mamerco tertium Cn. 
Cornelio Cosso iterum K. Fabio Ambusto L. lulio lulo tribunis militum consulari potestate 
multa domi militiaeque gesta; nam et bellum multiplex fuit eodem tempore, ad Veios et 
ad Capenam et ad Falerios et in Volscis ut Anxur ab hostibus reciperaretur, et Romae 
simul dilectu simul tributo conferendo laboratum est, et de tribunis plebi cooptandis 
contentio fuit, et haud paruum motum duo iudicia eorum qui paulo ante consulari 
potestate fuerant exciuere. Omnium primum tribunis militum fuit, dilectum haberi; nec 
iuniores modo conscripti sed seniores etiam coacti nomina dare ut urbis custodiam 
agerent. Quantum autem augebatur militum numerus, tanto maiore pecunia in 
stipendium opus erat, eaque tributo conferebatur, inuitis conferentibus qui domi 
remanebant, quia tuentibus urbem opera quoque militari laborandum seruiendumque 
rei publicae erat. Haec per se grauia indigniora ut uiderentur tribuni plebis seditiosis 
contionibus faciebant, ideo aera militibus constituta esse arguendo ut plebis partem 
militia partem tributo conficerent. unum bellum annum iam tertium trahi et consulto 
male geri ut diutius gerant. In quattuor deinde bella uno dilectu exercitus scriptos, et 
pueros quoque ac senes extractos. lam non aestatis nec hiemis discrimen esse, ne ulla 
quies unquam miserae plebi sit; quae nunc etiam uectigalis ad ultimum facta sit, ut cum 
confecta labore uolneribus postremo aetate corpora rettulerint incultaque omnia 
diutino dominorum desiderio domi inuenerint, tributum ex adfecta re familiari pendant 
aeraque militaria, uelut fenore accepta, multiplicia rei publicae reddant. Inter dilectum 
tributumque et occupatos animos maiorum rerum curis, comitiis tribunorum plebis 

numerus expleri nequiit. Pugnatum inde in loca uacua ut patricii cooptarentur. 
Postquam obtineri non poterat, tamen labefactandae legis [tribuniciae] causa effectum 
est ut cooptarentur tribuni plebis C. Lacerius et M. Acutius, haud dubie patriciorum 
opibus 


[11] Fors ita tulit ut eo anno tribunus plebis Cn. Trebonius esset, qui nomini ac familiae 
debitum praestare uideretur Treboniae legis patrocinium. Is quod petissent patres 
quondam primo incepto repulsi, tandem tribunos militum expugnasse uociferans, legem 
Treboniam sublatam et cooptatos tribunos plebis non suffragiis populi sed imperio 
patriciorum; eo reuolui rem ut aut patricii aut patriciorum adseculae habendi tribuni 
plebis sint; eripi sacratas leges, extorqueri tribuniciam potestatem; id fraude 
patriciorum, scelere ac proditione collegarum factum arguere. Cum arderent inuidia non 
patres modo sed etiam tribuni plebis, cooptati pariter et qui cooptauerant, tum ex 
collegio tres, P. Curatius M. Metilius M. Minucius, trepidi rerum suarum, in Sergium 
Verginiumque, prioris anni tribunos militares, incurrunt; in eos ab se iram plebis 
inuidiamque die dicta auertunt. Quibus dilectus, quibus tributum, quibus diutina militia 
longinquitasque belli sit grauis, qui clade accepta ad Veios doleant, qui amissis liberis, 
fratribus, propinquis, adfinibus lugubres domos habeant, his publici priuatique doloris 
exsequendi ius potestatemque ex duobus noxiis capitibus datam ab se memorant. 
Omnium namque malorum in Sergio Verginioque causas esse; nec id accusatorem magis 
arguere quam fateri reos, qui noxii ambo alter in alterum causam conferant, fugam Sergi 
Verginius, Sergius proditionem increpans Vergini. Quorum adeo incredibilem amentiam 
fuisse ut multo ueri similius sit compecto eam rem et communi fraude patriciorum 
actam. Ab his et prius datum locum Veientibus ad incendenda opera belli trahendi causa, 
et nunc proditum exercitum, tradita Faliscis Romana castra. Omnia fieri ut consenescat 
ad Veios iuuentus, nec de agris nec de aliis commodis plebis ferre ad populum tribuni 
frequentiaque urbana celebrare actiones et resistere conspirationi patriciorum possint. 
Praeiudicium iam de reis et ab senatu et ab populo Romano et ab ipsorum collegio 
factum esse; nam et senatus consulto eos ab re publica remotos esse, et recusantes 
abdicare se magistratu dictatoris metu ab collegis coercitos esse, et populum Romanum 
tribunos creasse qui non idibus Decembribus, die sollemni, sed extemplo kalendis 
Octobribus magistratum occiperent, quia stare diutius res publica his manentibus in 
magistratu non posset; et tamen eos, tot iudiciis confossos praedamnatosque, uenire ad 
populi iudicium et existimare defunctos se esse satisque poenarum dedisse quod 
duobus mensibus citius priuati facti sint, neque intellegere nocendi sibi diutius tum 
potestatem ereptam esse, non poenam inrogatam; quippe et collegis abrogatum 
imperium qui certe nihil deliquissent. Illos repeterent animos Quirites, quos recenti 
clade accepta habuissent, cum fuga trepidum, plenum uolnerum ac pauoris incidentem 
portis exercitum uiderint, non fortunam aut quemquam deorum sed hos duces 
accusantem. Pro certo se habere neminem in contione stare qui illo die non caput 
domum fortunasque L. Vergini ac M'. Sergi sit exsecratus detestatusque. Minime 
conuenire quibus iratos quisque deos precatus sit, in iis sua potestate, cum liceat et 
oporteat, non uti. nunquam deos ipsos admouere nocentibus manus; satis esse, si 
occasione ulciscendi laesos arment. 

[12] His orationibus incitata plebs denis milibus aeris grauis reos condemnat, nequiquam 
Sergio Martem communem belli fortunamque accusante, Verginio deprecante ne 
infelicior domi quam militiae esset. In hos uersa ira populi cooptationis tribunorum 
fraudisque contra legem Treboniam factae memoriam obscuram fecit. Victores tribuni 
ut praesentem mercedem iudicii plebes haberet legem agrariam promulgant, 
tributumque conferri prohibent, cum tot exercitibus stipendio opus esset resque militia 
ita prospere gererentur ut nullo bello ueniretur ad exitum spei. Namque Veiis castra 
quae amissa erant reciperata castellis praesidiisque firmantur; praeerant tribuni militum 
M'. Aemilius et K. Fabius. A M. Furio in Faliscis, a Cn. Cornelio in Capenate agro hostes 
nulli extra moenia inuenti; praedae actae incendiisque uillarum ac frugum uastati fines; 
oppida oppugnata nec obsessa sunt. At in Volscis depopulato agro Anxur nequiquam 
oppugnatum, loco alto situm et postquam uis inrita erat uallo fossaque obsideri 
coeptum; Valerio Potito Volsci prouincia euenerat. Hoc statu militarium rerum, seditio 
intestina maiore mole coorta quam bella tractabantur; et cum tributum conferri per 
tribunos non posset nec stipendium imperatoribus mitteretur aeraque militaria 
flagitaret miles, haud procul erat quin castra quoque urbanae seditionis contagione 
turbarentur. Inter has iras plebis in patres cum tribuni plebi nunc illud tempus esse 
dicerent stabiliendae libertatis et ab Sergiis Verginiisque ad plebeios uiros fortes ac 
strenuos transferendi summi honoris, non tamen ultra processum est quam ut unus ex 
plebe, usurpandi iuris causa, P. Licinius Caluus tribunus militum consulari potestate 
crearetur: ceteri patricii creati, P. Manilius L. Titinius P. Maelius L. Furius Medullinus L. 
Publilius Volscus. Ipsa plebes mirabatur se tantam rem obtinuisse, non is modo qui 
creatus erat, uir nullis ante honoribus usus, uetus tantum senator et aetate iam grauis; 
nec satis constat cur primus ac potissimus ad nouum delibandum honorem sit habitus. 
Alii Cn. Corneli fratris, qui tribunus militum priore anno fuerat triplexque stipendium 
equitibus dederat, gratia extractum ad tantum honorem credunt, alii orationem ipsum 
tempestiuam de concordia ordinum patribus plebique gratam habuisse. Hac uictoria 
comitiorum exsultantes tribuni plebis quod maxime rem publicam impediebat de tributo 
remiserunt. Conlatum oboedienter missumque ad exercitum est. 


[13] Anxur in Volscis breui receptum est, neglectis die festo custodiis urbis. Insignis 
annus hieme gelida ac niuosa fuit, adeo ut uiae clausae, Tiberis innauigabilis fuerit. 
Annona ex ante conuecta copia nihil mutauit. Et quia P. Licinius ut ceperat haud 
tumultuose magistratum maiore gaudio plebis quam indignatione patrum, ita etiam 
gessit, dulcedo inuasit proximis comitiis tribunorum militum plebeios creandi. Vnus M. 
Veturius ex patriciis candidatis locum tenuit: plebeios alios tribunos militum consulari 
potestate omnes fere centuriae dixere, M. Pomponium Cn. Duillium Voleronem 
Publilium Cn. Genucium L. Atilium. Tristem hiemem siue ex intemperie caeli, raptim 
mutatione in contrarium facta, siue alia qua de causa grauis pestilensque omnibus 
animalibus aestas excepit; cuius insanabili perniciei quando nec causa nec finis 
inueniebatur, libri Sibyllini ex senatus consulto aditi sunt. Duumuiri sacris faciundis, 
lectisternio tunc primum in urbe Romana facto, per dies octo Apollinem Latonamque et 
Dianam, Herculem, Mercurium atque Neptunum tribus quam amplissime tum apparari 
poterat stratis lectis placauere. priuatim quoque id sacrum celebratum est. Tota urbe 

patentibus ianuis promiscuoque usu rerum omnium in propatulo posito, notos 
ignotosque passim aduenas in hospitium ductos ferunt, et cum inimicis quoque benigne 
ac comiter sermones habitos; iurgiis ac litibus temperatum; uinctis quoque dempta in 
eos dies uincula; religioni deinde fuisse quibus eam opem di tulissent uinciri. Interim ad 
Veios terror multiplex fuit tribus in unum bellis conlatis. Namque eodem quo antea 
modo circa munimenta cum repente Capenates Faliscique subsidio uenissent, aduersus 
tres exercitus ancipiti proelio pugnatum est. Ante omnia adiuuit memoria damnationis 
Sergi ac Vergini. Itaque [e] maioribus castris, unde antea cessatum fuerat, breui spatio 
circumductae copiae Capenates in uallum Romanum uersos ab tergo adgrediuntur; inde 
pugna coepta et Faliscis intulit terrorem, trepidantesque eruptio ex castris opportune 
facta auertit. Repulsos deinde insecuti uictores ingentem ediderunt caedem; nec ita 
multo post iam [palantes ueluti] forte oblati populatores Capenatis agri reliquias pugnae 
absumpsere. Et Veientium refugientes in urbem multi ante portas caesi, dum prae metu, 
ne simul Romanus inrumperet, obiectis foribus extremos suorum exclusere. 


[14] Haec eo anno acta; et iam comitia tribunorum militum aderant, quorum prope 
maior patribus quam belli cura erat, quippe non communicatum modo cum plebe sed 
prope amissum cernentibus summum imperium. Itaque clarissimis uiris ex composito 
praeparatis ad petendum quos praetereundi uerecundiam crederent fore, nihilo minus 
ipsi perinde ac si omnes candidati essent cuncta experientes non homines modo sed 
deos etiam exciebant, in religionem uertentes comitia biennio habita: priore anno 
intolerandam hiemem prodigiisque diuinis similem coortam, proximo non prodigia sed 
iam euentus: pestilentiam agris urbique inlatam haud dubia ira deum, quos pestis eius 
arcendae causa placandos esse in libris fatalibus inuentum sit; comitiis auspicato quae 
fierent indignum dis uisum honores uolgari discriminaque gentium confundi. 
Praeterquam maiestate petentium, religione etiam attoniti homines patricios omnes, 
partem magnam honoratissimum quemque, tribunos militum consulari potestate 
creauere, L. Valerium Potitum quintum M. Valerium Maximum M. Furium Camillum 
iterum L. Furium Medullinum tertium Q. Seruilium Fidenatem iterum Q. Sulpicium 
Camerinum iterum. His tribunis ad Veios nihil admodum memorabile actum est; tota uis 
in populationibus fuit. Duo summi imperatores, Potitus a Faleriis, Camillus a Capena 
praedas ingentes egere, nulla incolumi relicta re cui ferro aut igni noceri posset. 


[15] Prodigia interim multa nuntiari, quorum pleraque et quia singuli auctores erant 
parum credita spretaque, et quia, hostibus Etruscis, per quos ea procurarent haruspices 
non erant: in unum omnium curae uersae sunt quod lacus in Albano nemore, sine ullis 
caelestibus aquis causaue qua alia quae rem miraculo eximeret, in altitudinem insolitam 
creuit. Quidnam eo di portenderent prodigio missi sciscitatum oratores ad Delphicum 
oraculum. Sed propior interpres fatis oblatus senior quidam Veiens, qui inter cauillantes 
in stationibus ac custodiis milites Romanos Etruscosque uaticinantis in modum cecinit 
priusquam ex lacu Albano aqua emissa foret nunquam potiturum Veiis Romanum. quod 
primo uelut temere iactum sperni, agitari deinde sermonibus coeptum est donec unus 
ex statione Romana percontatus proximum oppidanorum, iam per longinquitatem belli 
commercio sermonum facto, quisnam is esset qui per ambages de lacu Albano iaceret, 
postquam audiuit haruspicem esse, uir haud intacti religione animi, causatus de priuati 

portenti procuratione si operae illi esset consulere uelle, ad conloquium uatem elicuit. 
cumque progressi ambo a suis longius essent inermes sine ullo metu, praeualens iuuenis 
Romanus senem infirmum in conspectu omnium raptum nequiquam tumultuantibus 
Etruscis ad suos transtulit. Qui cum perductus ad imperatorem, inde Romam ad senatum 
missus esset, sciscitantibus quidnam id esset quod de lacu Albano docuisset, respondit 
profecto iratos deos Veienti populo illo fuisse die quo sibi eam mentem obiecissent ut 
excidium patriae fatale proderet. Itaque quae tum cecinerit diuino spiritu instinctus, ea 
se nec ut indicta sint reuocare posse, et tacendo forsitan quae di immortales uolgari 
uelint haud minus quam celanda effando nefas contrahi. Sic igitur libris fatalibus, sic 
disciplina Etrusca traditum esse, [ut] quando aqua Albana abundasset, tum si eam 
Romanus rite emisisset uictoriam de Veientibus dari; antequam id fiat deos moenia 
Veientium deserturos non esse. exsequebatur inde quae sollemnis deriuatio esset; sed 
auctorem leuem nec satis fidum super tanta re patres rati decreuere legatos sortesque 
oraculi Pythici exspectandas. 


[16] Priusquam a Delphis oratores redirent Albaniue prodigii piacula inuenirentur, noui 
tribuni militum consulari potestate, L. lulius lulus L. Furius Medullinus quartum L. Sergius 
Fidenas A. Postumius Regillensis P. Cornelius Maluginensis A. Manlius magistratum 
inierunt. Eo anno Tarquinienses noui hostes exorti. Qui quia multis simul bellis, 
Volscorum ad Anxur, ubi praesidium obsidebatur, Aequorum ad Labicos, qui Romanam 
ibi coloniam oppugnabant, ad hoc Veientique et Falisco et Capenati bello occupatos 
uidebant Romanos, nec intra muros quietiora negotia esse certaminibus patrum ac 
plebis, inter haec locum iniuriae rati esse, praedatum in agrum Romanum cohortes 
expeditas mittunt: aut enim passuros inultam eam iniuriam Romanos ne nouo bello se 
onerarent, aut exiguo eoque parum ualido exercitu persecuturos. Romanis indignitas 
maior quam cura populationis Tarquiniensium fuit; eo nec magno conatu suscepta nec 
in longum dilata res est. A. Postumius et L. lulius, non iusto dilectu— etenim ab tribunis 
plebis impediebantur—sed prope uoluntariorum quos adhortando incitauerant coacta 
manu, per agrum Caeretem obliquis tramitibus egressi, redeuntes a populationibus 
grauesque praeda Tarquinienses oppressere. Multos mortales obtruncant, omnes 
exuunt impedimentis, et receptis agrorum suorum spoliis Romam reuertuntur. Biduum 
ad recognoscendas res datum dominis; tertio incognita—erant autem ea pleraque 
hostium ipsorum—sub hasta ueniere quodque inde redactum militibus est diuisum. 
Cetera bella maximeque Veiens incerti exitus erant. lamque Romani desperata ope 
humana fata et deos spectabant, cum legati ab Delphis uenerunt, sortem oraculi 
adferentes congruentem responso captiui uatis: "Romane, aquam Albanam caue lacu 
contineri, caue in mare manare suo flumine sinas; emissam per agros rigabis 
dissipatamque riuis exstingues; tum tu insiste audax hostium muris, memor quam per 
tot annos obsides urbem ex ea tibi his quae nunc panduntur fatis uictoriam datam. Bello 
perfecto donum amplum uictor ad mea templa portato, sacraque patria, quorum omissa 
cura est, instaurata ut adsolet facito." 


[17] Ingens inde haberi captiuus uates coeptus, eumque adhibere tribuni militum 
Cornelius Postumiusque ad prodigii Albani procurationem ac deos rite placandos 
coepere; inuentumque tandem est ubi neglectas caerimonias intermissumue sollemne 

di arguerent: nihil profecto aliud esse quam magistratus uitio creatos Latinas sacrumque 
in Albano monte non rite concepisse; unam expiationem eorum esse ut tribuni militum 
abdicarent se magistratu, auspicia de integro repeterentur et interregnum iniretur. Ea 
ita facta sunt ex senatus consulto. Interreges tres deinceps fuere, L. Valerius, Q. Seruilius 
Fidenas, M. Furius Camillus. Nunquam desitum interim turbari, comitia interpellantibus 
tribunis plebis donec conuenisset prius ut maior pars tribunorum militum ex plebe 
crearetur. Quae dum aguntur, concilia Etruriae ad fanum Voltumnae habita, 
postulantibusque Capenatibus ac Faliscis ut Veios communi animo consilioque omnes 
Etruriae populi ex obsidione eriperent, responsum est antea se id Veientibus negasse 
quia unde consilium non petissent super tanta re auxilium petere non deberent; nunc 
iam pro se fortunam suam illis negare. Maxima iam in parte Etruriae gentem inuisitatam, 
nouos accolas [Gallos] esse, cum quibus nec pax satis fida nec bellum pro certo sit. 
Sanguini tamen nominique et praesentibus periculis consanguineorum id dari ut si qui 
iuuentutis suae uoluntate ad id bellum eant non impediant. Eum magnum aduenisse 
hostium numerum fama Romae erat, eoque mitescere discordiae intestinae metu 
communi, ut fit, coeptae. 


[18] Haud inuitis patribus P. Licinium Caluum praerogatiua tribunum militum non 
petentem creant, moderationis expertae in priore magistratu uirum, ceterum iam tum 
exactae aetatis; omnesque deinceps ex collegio eiusdem anni refici apparebat, L. 
Titinium P. Maenium Cn. Genucium L. Atilium. Qui priusquam renuntiarentur iure 
uocatis tribubus, permissu interregis P. Licinius Caluus ita uerba fecit: "omen concordiae, 
Quirites, rei maxime in hoc tempus utili, memoria nostri magistratus uos his comitiis 
petere in insequentem annum uideo. Sed collegas eosdem reficitis, etiam usu meliores 
factos: me iam non eundem sed umbram nomenque P. Licini relictum uidetis. Vires 
corporis adfectae, sensus oculorum atque aurium hebetes, memoria labat, uigor animi 
obtunsus. En uobis" inquit, "iuuenem", filium tenens, "effigiem atque imaginem eius 
quem uos antea tribunum militum ex plebe primum fecistis. Hunc ego institutum 
disciplina mea uicarium pro me rei publicae do dicoque, uosque quaeso, Quirites, 
delatum mihi ultro honorem huic petenti meisque pro eo adiectis precibus mandetis." 
datum id petenti patri filiusque eius P. Licinius tribunus militum consulari potestate cum 
iis quos supra scripsimus declaratus. Titinius Genuciusque tribuni militum profecti 
aduersus Faliscos Capenatesque, dum bellum maiore animo gerunt quam consilio, 
praecipitauere se in insidias. Genucius morte honesta temeritatem luens ante signa inter 
primores cecidit; Titinius in editum tumulum ex multa trepidatione militibus collectis 
aciem restituit; nec se tamen aequo loco hosti commisit. Plus ignominiae erat quam 
cladis acceptum, quae prope in cladem ingentem uertit; tantum inde terroris non Romae 
modo, quo multiplex fama peruenerat, sed in castris quoque fuit ad Veios. Aegre ibi 
miles retentus a fuga est cum peruasisset castra rumor ducibus exercituque caeso 
uictorem Capenatem ac Faliscum Etruriaeque omnem iuuentutem haud procul inde 
abesse. His tumultuosiora Romae, iam castra ad Veios oppugnari, iam partem hostium 
tendere ad urbem agmine infesto, crediderant; concursumque in muros est et 
matronarum, quas ex domo conciuerat publicus pauor, obsecrationes in templis factae, 
precibusque ab dis petitum ut exitium ab urbis tectis templisque ac moenibus Romanis 

arcerent Veiosque eum auerterent terrorem, si sacra renouata rite, si procurata prodigia 
essent. 


[19] lam ludi Latinaeque instaurata erant, iam ex lacu Albano aqua emissa in agros, 
Veiosque fata adpetebant. Igitur fatalis dux ad excidium illius urbis seruandaeque 
patriae, M. Furius Camillus, dictator dictus magistrum equitum P. Cornelium Scipionem 
dixit. Omnia repente mutauerat imperator mutatus; alia spes, alius animus hominum, 
fortuna quoque alia urbis uideri. Omnium primum in eos qui a Veiis in illo pauore 
fugerant more militari animaduertit, effecitque ne hostis maxime timendus militi esset. 
Deinde indicto dilectu in diem certam, ipse interim Veios ad confirmandos militum 
animos intercurrit; inde Romam ad scribendum nouum exercitum redit, nullo 
detractante militiam. Peregrina etiam iuuentus, Latini Hernicique, operam suam 
pollicentes ad id bellum uenere; quibus cum gratias in senatu egisset dictator, satis iam 
omnibus ad id bellum paratis, ludos magnos ex senatus consulto uouit Veiis captis se 
facturum aedemque Matutae Matris refectam dedicaturum, iam ante ab rege Ser. Tullio 
dedicatam. Profectus cum exercitu ab urbe exspectatione hominum maiore quam spe, 
in agro primum Nepesino cum Faliscis et Capenatibus signa confert. Omnia ibi summa 
ratione consilioque acta fortuna etiam, ut fit, secuta est. Non proelio tantum fudit hostes, 
sed castris quoque exuit ingentique praeda est potitus; cuius pars maxima ad 
quaestorem redacta est, haud ita multum militi datum. Inde ad Veios exercitus ductus, 
densioraque castella facta, et a procursationibus quae multae temere inter murum ac 
uallum fiebant, edicto ne quis iniussu pugnaret, ad opus milites traducti. Operum fuit 
omnium longe maximum ac laboriosissimum cuniculus in arcem hostium agi coeptus. 
Quod ne intermitteretur opus neu sub terra continuus labor eosdem conficeret, in 
partes sex munitorum numerum diuisit; senae horae in orbem operi attributae sunt; 
nocte ac die nunquam ante omissum quam in arcem uiam facerent. 


[20] Dictator cum iam in manibus uideret uictoriam esse, urbem opulentissimam capi, 
tantumque praedae fore quantum non omnibus in unum conlatis ante bellis fuisset, ne 
quam inde aut militum iram ex malignitate praedae partitae aut inuidiam apud patres 
ex prodiga largitione caperet, litteras ad senatum misit, deum immortalium benignitate 
suis consiliis patientia militum Veios iam fore in potestate populi Romani; quid de praeda 
faciendum censerent? Duae senatum distinebant sententiae, senis P. Licini, quem 
primum dixisse a filio interrogatum ferunt, edici palam placere populo ut qui particeps 
esse praedae uellet in castra Veios iret, altera Ap. Claudi, qui largitionem nouam 
prodigam inaequalem inconsultam arguens, si semel nefas ducerent captam ex hostibus 
in aerario exhausto bellis pecuniam esse, auctor erat stipendii ex ea pecunia militi 
numerandi ut eo minus tributi plebes conferret; eius enim doni societatem sensuras 
aequaliter omnium domos, non auidas in direptiones manus otiosorum urbanorum 
bellatorum praerepturas fortium praemia esse, cum ita ferme eueniat ut segnior sit 
praedator ut quisque laboris periculique praecipuam petere partem soleat. Licinius 
contra suspectam et inuisam semper eam pecuniam fore aiebat, causasque criminum 
ad plebem, seditionum inde ac legum nouarum praebituram; satius igitur esse 
reconciliari eo dono plebis animos, exhaustis atque exinanitis tributo tot annorum 
succurri, et sentire praedae fructum ex eo bello in quo prope consenuerint. Gratius id 

fore laetiusque quod quisque sua manu ex hoste captum domum rettulerit quam si 
multiplex alterius arbitrio accipiat. Ipsum dictatorem fugere inuidiam ex eo criminaque; 
eo delegasse ad senatum; senatum quoque debere reiectam rem ad se permittere plebi 
ac pati habere quod cuique fors belli dederit. Haec tutior uisa sententia est quae 
popularem senatum faceret. Edictum itaque est ad praedam Veientem quibus uideretur 
in castra ad dictatorem proficiscerentur. 


[21] Ingens profecta multitudo repleuit castra. Tum dictator auspicato egressus cum 
edixisset ut arma milites caperent, "tuo ductu" inquit, "Pythice Apollo, tuoque numine 
instinctus pergo ad delendam urbem Veios, tibique hinc decimam partem praedae 
uoueo. Te simul, luno regina, quae nunc Veios colis, precor, ut nos uictores in nostram 
tuamque mox futuram urbem sequare, ubi te dignum amplitudine tua templum 
accipiat". Haec precatus, superante multitudine ab omnibus locis urbem adgreditur, quo 
minor ab cuniculo ingruentis periculi sensus esset. Veientes ignari se iam a suis uatibus, 
iam ab externis oraculis proditos, iam in partem praedae suae uocatos deos, alios uotis 
ex urbe sua euocatos hostium templa nouasque sedes spectare, seque ultimum illum 
diem agere, nihil minus timentes quam subrutis cuniculo moenibus arcem iam plenam 
hostium esse, in muros pro se quisque armati discurrunt, mirantes quidnam id esset 
quod cum tot per dies nemo se ab stationibus Romanus mouisset, tum uelut repentino 
icti furore improuidi currerent ad muros. Inseritur huic loco fabula: immolante rege 
Veientium uocem haruspicis, dicentis qui eius hostiae exta prosecuisset, ei uictoriam 
dari, exauditam in cuniculo mouisse Romanos milites ut adaperto cuniculo exta raperent 
et ad dictatorem ferrent. Sed in rebus tam antiquis si quae similia ueri sint pro ueris 
accipiantur, satis habeam: haec ad ostentationem scenae gaudentis miraculis aptiora 
quam ad fidem neque adfirmare neque refellere est operae pretium. Cuniculus delectis 
militibus eo tempore plenus, in aedem lunonis quae in Veientana arce erat armatos 
repente edidit, et pars auersos in muris inuadunt hostes, pars claustra portarum 
reuellunt, pars cum ex tectis saxa tegulaeque a mulieribus ac seruitiis iacerentur, 
inferunt ignes. Clamor omnia uariis terrentium ac pauentium uocibus mixto mulierum 
ac puerorum ploratu complet. Momento temporis deiectis ex muro undique armatis 
patefactisque portis cum alii agmine inruerent, alii desertos scanderent muros, urbs 
hostibus impletur; omnibus locis pugnatur; deinde multa iam edita caede senescit pugna, 
et dictator praecones edicere iubet ut ab inermi abstineatur. Is finis sanguinis fuit. Dedi 
inde inermes coepti et ad praedam miles permissu dictatoris discurrit. Quae cum ante 
oculos eius aliquantum spe atque opinione maior maiorisque pretii rerum ferretur, 
dicitur manus ad caelum tollens precatus esse ut si cui deorum hominumque nimia sua 
fortuna populique Romani uideretur, ut eam inuidiam lenire quam minimo suo priuato 
incommodo  publicoque populi Romani liceret. Conuertentem se inter hanc 
uenerationem traditur memoriae prolapsum cecidisse; idque omen pertinuisse postea 
euentu rem coniectantibus uisum ad damnationem ipsius Camilli, captae deinde urbis 
Romanae, quod post paucos accidit annos, cladem. Atque ille dies caede hostium ac 
direptione urbis opulentissimae est consumptus: 


[22] Postero die libera corpora dictator sub corona uendidit. Ea sola pecunia in publicum 
redigitur, haud sine ira plebis; et quod rettulere secum praedae, nec duci, qui ad 

senatum malignitatis auctores quaerendo rem arbitrii sui reiecisset, nec senatui, sed 
Liciniae familiae, ex qua filius ad senatum rettulisset, pater tam popularis sententiae 
auctor fuisset, acceptum referebant. Cum iam humanae opes egestae a Veiis essent, 
amoliri tum deum dona ipsosque deos, sed colentium magis quam rapientium modo, 
coepere. namque delecti ex omni exercitu iuuenes, pure lautis corporibus, candida ueste, 
quibus deportanda Romam regina luno adsignata erat, uenerabundi templum iniere, 
primo religiose admouentes manus, quod id signum more Etrusco nisi certae gentis 
sacerdos attractare non esset solitus. Dein cum quidam, seu spiritu diuino tactus seu 
iuuenali ioco, "uisne Romam ire, luno?" Dixisset, adnuisse ceteri deam conclamauerunt. 
Inde fabulae adiectum est uocem quoque dicentis uelle auditam; motam certe sede sua 
parui molimenti adminiculis, sequentis modo accepimus leuem ac facilem tralatu fuisse, 
integramque in Auentinum aeternam sedem suam quo uota Romani dictatoris 
uocauerant perlatam, ubi templum ei postea idem qui uouerat Camillus dedicauit. Hic 
Veiorum occasus fuit, urbis opulentissimae Etrusci nominis, magnitudinem suam uel 
ultima clade indicantis, quod decem aestates hiemesque continuas circumsessa cum 
plus aliquanto cladium intulisset quam accepisset, postremo iam fato quoque urgente, 
operi bus tamen, non ui expugnata est. 


[23] Romam ut nuntiatum est Veios captos, quamquam et prodigia procurata fuerant et 
uatum responsa et Pythicae sortes notae, et quantum humanis adiuuari consiliis 
potuerat res ducem M. Furium, maximum imperatorum omnium, legerant, tamen quia 
tot annis uarie ibi bellatum erat multaeque clades acceptae, uelut ex insperato 
immensum gaudium fuit, et priusquam senatus decerneret plena omnia templa 
Romanarum matrum grates dis agentium erant. Senatus in quadriduum, quot dierum 
nullo ante bello, supplicationes decernit. Aduentus quoque dictatoris omnibus ordinibus 
obuiam effusis celebratior quam ullius unquam antea fuit, triumphusque omnem 
consuetum honorandi diei illius modum aliquantum excessit. Maxime conspectus ipse 
est, curru equis albis iuncto urbem inuectus, parumque id non ciuile modo sed 
humanum etiam uisum. louis Solisque equis aequiperatum dictatorem in religionem 
etiam trahebant, triumphusque ob eam unam maxime rem clarior quam gratior fuit. 
Tum lunoni reginae templum in Auentino locauit, dedicauitque Matutae Matris; atque 
his diuinis humanisque rebus gestis dictatura se abdicauit. Agi deinde de Apollinis dono 
coeptum. Cui se decimam uouisse praedae partem cum diceret Camillus, pontifices 
soluendum religione populum censerent, haud facile inibatur ratio iubendi referre 
praedam populum, ut ex ea pars debita in sacrum secerneretur. tandem eo quod 
lenissimum uidebatur decursum est, ut qui se domumque religione exsoluere uellet, 
cum sibimet ipse praedam aestimasset suam, decimae pretium partis in publicum 
deferret, ut ex eo donum aureum, dignum amplitudine templi ac numine dei, ex 
dignitate populi Romani fieret. Ea quoque conlatio plebis animos a Camillo alienauit. 
Inter haec pacificatum legati a Volscis et Aequis uenerunt, impetrataque pax, magis ut 
fessa tam diutino bello adquiesceret ciuitas quam quod digni peterent. 


[24] Veiis captis, sex tribunos militum consulari potestate insequens annus habuit, duos 
P. Cornelios, Cossum et Scipionem, M. Valerium Maximum iterum K. Fabium Ambustum 
tertium L. Furium Medullinum quintum Q. Seruilium tertium. Corneliis Faliscum bellum, 

Valerio ac Seruilio Capenas sorte euenit. Ab iis non urbes ui aut operibus temptatae, sed 
ager est depopulatus praedaeque rerum agrestium actae; nulla felix arbor, nihil 
frugiferum in agro relictum. Ea clades Capenatem populum subegit; pax petentibus 
data; in Faliscis bellum restabat. Romae interim multiplex seditio erat, cuius leniendae 
causa coloniam in Volscos, quo tria milia ciuium Romanorum scriberentur, deducendam 
censuerant, triumuirique ad id creati terna iugera et septunces uiritim diuiserant. Ea 
largitio sperni coepta, quia spei maioris auertendae solatium obiectum censebant: cur 
enim relegari plebem in Volscos cum pulcherrima urbs Veii agerque Veientanus in 
conspectu sit, uberior ampliorque Romano agro? Vrbem quoque urbi Romae uel situ uel 
magnificentia publicorum priuatorumque tectorum ac locorum praeponebant. Quin illa 
quoque actio mouebatur, quae post captam utique Romam a Gallis celebratior fuit, 
transmigrandi Veios. Ceterum partem plebis, partem senatus habitando destinabant 
[Veios,] duasque urbes communi re publica incoli a populo Romano posse. Aduersus 
quae cum optimates ita tenderent ut morituros se citius dicerent in conspectu populi 
Romani quam quicquam earum rerum rogaretur; quippe nunc in una urbe tantum 
dissensionum esse: quid in duabus urbibus fore? Victamne ut quisquam uictrici patriae 
praeferret sineretque maiorem fortunam captis esse Veiis quam incolumibus fuerit? 
Postremo se relinqui a ciuibus in patria posse: ut relinquant patriam atque ciues nullam 
uim unquam subacturam, et T. Sicinium—is enim ex tribunis plebis rogationis eius lator 
erat—conditorem Veios sequantur, relicto deo Romulo, dei filio, parente et auctore 
urbis Romae; 


[25] —haec cum foedis certaminibus agerentur—nam partem tribunorum plebi patres 
in suam sententiam traxerant—, nulla res alia manibus temperare plebem cogebat 
quam quod, urbi rixae committendae causa clamor ortus esset, principes senatus primi 
turbae offerentes se peti feririque atque occidi iubebant. Ab horum aetatibus 
dignitatibusque et honoribus uiolandis dum abstinebatur, et ad reliquos similes conatus 
uerecundia irae obstabat. Camillus identidem omnibus locis contionabatur: haud mirum 
id quidem esse, furere ciuitatem quae damnata uoti omnium rerum potiorem curam 
quam religione se exsoluendi habeat. Nihil de conlatione dicere, stipis uerius quam 
decumae, quando ea se quisque priuatim obligauerit, liberatus sit populus. Enimuero 
illud se tacere suam conscientiam non pati quod ex ea tantum praeda quae rerum 
mouentium sit decuma designetur: urbis atque agri capti, quae et ipsa uoto contineatur, 
mentionem nullam fieri. cum ea disceptatio, anceps senatui uisa, delegata ad pontifices 
esset, adhibito Camillo uisum collegio, quod eius ante conceptum uotum Veientium 
fuisset et post uotum in potestatem populi Romani uenisset, eius partem decimam 
Apollini sacram esse. Ita in aestimationem urbs agerque uenit. Pecunia ex aerario 
prompta, et tribunis militum consularibus ut aurum ex ea coemerent negotium datum. 
Cuius cum copia non esset, matronae coetibus ad eam rem consultandam habitis 
communi decreto pollicitae tribunis militum aurum et omnia ornamenta sua, in 
aerarium detulerunt. Grata ea res ut quae maxime senatui unquam fuit; honoremque 
ob eam munificentiam ferunt matronis habitum ut pilento ad sacra ludosque, carpentis 
festo profestoque uterentur. Pondere ab singulis auri accepto aestimatoque ut pecuniae 
soluerentur, crateram auream fieri placuit quae donum Apollini Delphos portaretur. 


162 


Simul ab religione animos remiserunt, integrant seditionem tribuni plebis; incitatur 
multitudo in omnes principes, ante alios in Camillum: eum praedam Veientanam 
publicando sacrandoque ad nihilum  redegisse. Absentes ferociter increpant; 
praesentium, cum se ultro iratis offerrent, uerecundiam habent. Simul extrahi rem ex 
eo anno uiderunt, tribunos plebis latores legis in annum eosdem reficiunt; et patres hoc 
idem de intercessoribus legis adnisi; ita tribuni plebis magna ex parte iidem refecti. 


[26] Comitiis tribunorum militum patres summa ope euicerunt ut M. Furius Camillus 
crearetur. Propter bella simulabant parari ducem; sed largitioni tribuniciae aduersarius 
quaerebatur. Cum Camillo creati tribuni militum consulari potestate L. Furius Medullinus 
sextum C. Aemilius L. Valerius Publicola Sp. Postumius P. Cornelius iterum. principio anni 
tribuni plebis nihil mouerunt, donec M. Furius Camillus in Faliscos, cui id bellum 
mandatum erat, proficisceretur. Differendo deinde elanguit res, et Camillo quem 
aduersarium maxime metuerant gloria in Faliscis creuit. Nam cum primo moenibus se 
hostes tenerent tutissimum id rati, populatione agrorum atque incendiis uillarum coegit 
eos egredi urbe. Sed timor longius progredi prohibuit; mille fere passuum ab oppido 
castra locant, nulla re alia fidentes ea satis tuta esse quam difficultate aditus, asperis 
confragosisque circa, et partim artis, partim arduis uiis. Ceterum Camillus, captiuum 
indidem ex agris secutus ducem, castris multa nocte motis, prima luce aliquanto 
superioribus locis se ostendit. Trifariam Romani muniebant; alius exercitus proelio 
intentus stabat. Ibi impedire opus conatos hostes fundit fugatque; tantumque inde 
pauoris Faliscis iniectum est, ut effusa fuga castra sua quae propiora erant praelati 
urbem peterent. Multi caesi uulneratique priusquam pauentes portis inciderent; castra 
capta; praeda ad quaestores redacta cum magna militum ira; sed seueritate imperii uicti 
eandem uirtutem et oderant et mirabantur. Obsidio inde urbis et munitiones, et 
interdum per occasionem impetus oppidanorum in Romanas stationes proeliaque parua 
fieri et teri tempus neutro inclinata spe, cum frumentum copiaeque aliae ex ante 
conuecto largius obsessis quam obsidentibus suppeterent. Videbaturque aeque 
diuturnus futurus labor ac Veiis fuisset, ni fortuna imperatori Romano simul et cognitae 
rebus bellicis uirtutis specimen [et] maturam uictoriam dedisset. 


[27] Mos erat Faliscis eodem magistro liberorum et comite uti, simulque plures pueri, 
quod hodie quoque in Graecia manet, unius curae demandabantur. principum liberos, 
sicut fere fit, qui scientia uidebatur praecellere erudiebat. Is cum in pace instituisset 
pueros ante urbem lusus exercendique causa producere, nihil eo more per belli tempus 
intermisso, [dum] modo breuioribus modo longioribus spatiis trahendo eos a porta, lusu 
sermonibusque uariatis, longius solito ubi res dedit progressus, inter stationes eos 
hostium castraque inde Romana in praetorium ad Camillum perduxit. Ibi scelesto 
facinori scelestiorem sermonem addit, Falerios se in manus Romanis tradidisse, quando 
eos pueros quorum parentes capita ibi rerum sint in potestatem dediderit. Quae ubi 
Camillus audiuit, "non ad similem" inquit, "tui nec populum nec imperatorem scelestus 
ipse cum scelesto munere uenisti. Nobis cum Faliscis quae pacto fit humano societas 
non est: quam ingenerauit natura utrisque est eritque. Sunt et belli, sicut pacis, iura, 
iusteque ea non minus quam fortiter didicimus gerere. Arma habemus non aduersus 
eam aetatem cui etiam captis urbibus parcitur, sed aduersus armatos et ipsos qui, nec 

laesi nec lacessiti a nobis, castra Romana ad Veios oppugnarunt. Eos tu quantum in te 
fuit nouo scelere uicisti: ego Romanis artibus, uirtute opere armis, sicut Veios uincam". 
Denudatum deinde eum manibus post tergum inligatis reducendum Falerios pueris 
tradidit, uirgasque eis quibus proditorem agerent in urbem uerberantes dedit. Ad quod 
spectaculum concursu populi primum facto, deinde a magistratibus de re noua uocato 
senatu, tanta mutatio animis est iniecta ut qui modo efferati odio iraque Veientium 
exitum paene quam Capenatium pacem mallent, apud eos pacem uniuersa posceret 
ciuitas. Fides Romana, iustitia imperatoris in foro et curia celebrantur; consensuque 
omnium legati ad Camillum in castra, atque inde permissu Camilli Romam ad senatum, 
qui dederent Falerios proficiscuntur. Introducti ad senatum ita locuti traduntur: "patres 
conscripti, uictoria cui nec deus nec homo quisquam inuideat uicti a uobis et imperatore 
uestro, dedimus nos uobis, rati, quo nihil uictori pulchrius est, melius nos sub imperio 
uestro quam legibus nostris uicturos. Euentu huius belli duo salutaria exempla prodita 
humano generi sunt: uos fidem in bello quam praesentem uictoriam maluistis; nos fide 
prouocati uictoriam ultro detulimus. Sub dicione uestra sumus; mittite qui arma, qui 
obsides, qui urbem patentibus portis accipiant. Nec uos fidei nostrae nec nos imperii 
uestri paenitebit." Camillo et ab hostibus et a ciuibus gratiae actae. Faliscis in stipendium 
militum eius anni, ut populus Romanus tributo uacaret, pecunia imperata. Pace data 
exercitus Romam reductus. 


[28] Camillus meliore multo laude quam cum triumphantem albi per urbem uexerant 
equi insignis, iustitia fideque hostibus uictis cum in urbem redisset, taciti eius 
uerecundiam non tulit senatus quin sine mora uoti liberaretur; crateramque auream 
donum Apollini Delphos legati qui ferrent, L. Valerius L. Sergius A. Manlius, missi longa 
una naue, haud procul freto Siculo a piratis Liparensium excepti deuehuntur Liparas. 
Mos erat ciuitatis uelut publico latrocinio partam praedam diuidere. Forte eo anno in 
summo magistratu erat Timasitheus quidam, Romanis uir similior quam suis; qui 
legatorum nomen donumque et deum cui mitteretur et doni causam ueritus ipse 
multitudinem quoque, quae semper ferme regenti est similis, religionis iustae impleuit, 
adductosque in publicum hospitium legatos cum praesidio etiam nauium Delphos 
prosecutus, Romam inde sospites restituit. Hospitium cum eo senatus consulto est 
factum donaque publice data. Eodem anno in Aequis uarie bellatum, adeo ut in incerto 
fuerit et apud ipsos exercitus et Romae uicissent uictine essent. Imperatores Romani 
fuere ex tribunis militum C. Aemilius Sp. Postumius. primo rem communiter gesserunt; 
fusis inde acie hostibus, Aemilium praesidio Verruginem obtinere placuit, Postumium 
fines uastare. Ibi eum incomposito agmine neglegentius ab re bene gesta euntem adorti 
Aequi terrore iniecto in proximos compulere tumulos; pauorque inde Verruginem etiam 
ad praesidium alterum est perlatus. Postumius suis in tutum receptis cum contione 
aduocata terrorem increparet ac fugam, fusos esse ab ignauissimo ac fugacissimo hoste, 
conclamat uniuersus exercitus merito se ea audire et fateri admissum flagitium, sed 
eosdem correcturos esse neque diuturnum id gaudium hostibus fore. poscentes ut 
confestim inde ad castra hostium duceret— et in conspectu erant, posita in plano— nihil 
poenae recusabant ni ea ante noctem expugnassent. Conlaudatos corpora curare 
paratosque esse quarta uigilia iubet. Et hostes nocturnam fugam ex tumulo Romanorum 

ut ab ea uia quae ferebat Verruginem excluderent, fuere obuii; proeliumque ante 
lucem—sed luna pernox erat—commissum est. [Et] haud incertius diurno proelium fuit; 
sed clamor Verruginem perlatus, cum castra Romana crederent oppugnari, tantum 
iniecit pauoris ut nequiquam retinente atque obsecrante Aemilio Tusculum palati 
fugerent. Inde fama Romam perlata est Postumium exercitumque occisum. Qui ubi 
prima lux metum insidiarum effuse sequentibus sustulit, cum perequitasset aciem 
promissa repetens, tantum iniecit ardoris ut non ultra sustinuerint impetum Aequi. 
Caedes inde fugientium, qualis ubi ira magis quam uirtute res geritur, ad perniciem 
hostium facta est; tristemque ab Tusculo nuntium nequiquam exterrita ciuitate litterae 
a Postumio laureatae sequuntur, uictoriam populi Romani esse, Aequorum exer citum 
deletum. 


[29] Tribunorum plebis actiones quia nondum inuenerant finem, et plebs continuare 
latoribus legis tribunatum et patres reficere intercessores legis adnisi sunt; sed plus suis 
comitiis plebs ualuit; quem dolorem ulti patres sunt senatus consulto facto ut consules, 
inuisus plebi magistratus, crearentur. Annum post quintum decimum creati consules L. 
Lucretius Flauus Ser. Sulpicius Camerinus. Principio huius anni ferociter quia nemo ex 
collegio intercessurus erat coortis ad perferendam legem tribunis plebis nec segnius ob 
id ipsum consulibus resistentibus omnique ciuitate in unam eam curam conuersa, 
Vitelliam coloniam Romanam in suo agro Aequi expugnant. Colonorum pars maxima 
incolumis, quia nocte proditione oppidum captum liberam per auersa urbis fugam 
dederat, Romam perfugere. L. Lucretio consuli ea prouincia euenit. Is cum exercitu 
profectus acie hostes uicit, uictorque Romam ad maius aliquanto certamen redit. Dies 
dicta erat tribunis plebis biennii superioris A. Verginio et Q. Pomponio, quos defendi 
patrum consensu ad fidem senatus pertinebat; neque enim eos aut uitae ullo crimine 
alio aut gesti magistratus quisquam arguebat praeterquam quod gratificantes patribus 
rogationi tribuniciae intercessissent. Vicit tamen gratiam senatus plebis ira et pessimo 
exemplo innoxii denis milibus grauis aeris condemnati sunt. Id aegre passi patres; 
Camillus palam sceleris plebem arguere quae iam in suos uersa non intellegeret se prauo 
iudicio de tribunis intercessionem sustulisse, intercessione sublata tribuniciam 
potestatem euertisse; nam quod illi sperarent effrenatam licentiam eius magistratus 
patres laturos, falli eos. Si tribunicia uis tribunicio auxilio repelli nequeat, aliud telum 
patres inuenturos esse; consulesque increpabat quod fide publica decipi tribunos eos 
taciti tulissent qui senatus auctoritatem secuti essent. Haec propalam contionabundus 
in dies magis augebat iras hominum: 


[30] Senatum uero incitare aduersus legem haud desistebat: ne aliter descenderent in 
forum, cum dies ferendae legis uenisset, quam ut qui meminissent sibi pro aris focisque 
et deum templis ac solo in quo nati essent dimicandum fore. Nam quod ad se priuatim 
attineat, si suae gloriae sibi inter dimicationem patriae meminisse sit fas, sibi amplum 
quoque esse urbem ab se captam frequentari, cottidie se frui monumento gloriae suae 
et ante oculos habere urbem latam in triumpho suo, insistere omnes uestigiis laudum 
suarum; sed nefas ducere desertam ac relictam ab dis immortalibus incoli urbem, et in 
captiuo solo habitare populum Romanum et uictrice patria uictam mutari. His 
adhortationibus principes concitati [patres] senes iuuenesque cum ferretur lex agmine 

facto in forum uenerunt, dissipatique per tribus, suos quisque tribules prensantes, orare 
cum lacrimis coepere ne eam patriam pro qua fortissime felicissimeque ipsi ac patres 
eorum dimicassent desererent, Capitolium, aedem Vestae, cetera circa templa deorum 
ostentantes; ne exsulem, extorrem populum Romanum ab solo patrio ac dis penatibus 
in hostium urbem agerent, eoque rem adducerent ut melius fuerit non capi Veios, ne 
Roma desereretur. Quia non ui agebant sed precibus, et inter preces multa deorum 
mentio erat, religiosum parti maximae fuit, et legem una plures tribus antiquarunt quam 
iusserunt. Adeoque ea uictoria laeta patribus fuit, ut postero die referentibus consulibus 
senatus consultum fieret ut agri Veientani septena iugera plebi diuiderentur, nec 
patribus familiae tantum, sed ut omnium in domo liberorum capitum ratio haberetur, 
uellentque in eam spem liberos tollere. 


[31] Eo munere delenita plebe nihil certatum est quo minus consularia comitia 
haberentur. Creati consules L. Valerius Potitus M. Manlius, cui Capitolino postea fuit 
cognomen. Hi consules magnos ludos fecere, quos M. Furius dictator uouerat Veienti 
bello. Eodem anno aedes lunonis reginae ab eodem dictatore eodemque bello uota 
dedicatur, celebratamque dedicationem ingenti matronarum studio tradunt. Bellum 
haud memorabile in Algido cum Aequis gestum est, fusis hostibus prius paene quam 
manus consererent. Valerio quod perseuerantior cedentes [insequi] [in fuga] fuit, 
triumphus, Manlio ut ouans ingrederetur urbem decretum est. Eodem anno nouum 
bellum cum Volsiniensibus exortum; quo propter famem pestilentiamque in agro 
Romano ex siccitate caloribusque nimiis ortam exercitus duci nequiuit. Ob quae 
Volsinienses Sappinatibus adiunctis superbia inflati ultro agros Romanos incursauere; 
bellum inde duobus populis indictum. C. lulius censor decessit; in eius locum M. 
Cornelius suffectus; — quae res postea religioni fuit quia eo lustro Roma est capta; nec 
deinde unquam in demortui locum censor sufficitur; —consulibusque morbo implicitis, 
placuit per interregnum renouari auspicia. itaque cum ex senatus consulto consules 
magistratu se abdicassent, interrex creatur M. Furius Camillus, qui P. Cornelium 
Scipionem, is deinde L. Valerium Potitum interregem prodidit. Ab eo creati sex tribuni 
militum consulari potestate ut etiamsi cui eorum incommoda ualetudo fuisset, copia 
magistratuum rei publicae esset. 


[32] Kalendis Quintilibus magistratum occepere L. Lucretius Ser. Sulpicius M. Aemilius L. 
Furius Medullinus septimum Agrippa Furius C. Aemilius iterum. ex his L. Lucretio et C. 
Aemilio Volsinienses prouincia euenit, Sappinates Agrippae Furio et Ser. Sulpicio. Prius 
cum Volsiniensibus pugnatum est. Bellum numero hostium ingens, certamine haud sane 
asperum fuit. Fusa concursu primo acies; in fuga milia octo armatorum ab equitibus 
interclusa positis armis in deditionem uenerunt. Eius belli fama effecit ne se pugnae 
committerent Sappinates; moenibus armati se tutabantur. Romani praedas passim et ex 
Sappinati agro et ex Volsiniensi, nullo eam uim arcente, egerunt; donec Volsiniensibus 
fessis bello, ea condicione ut res populo Romano redderent stipendiumque eius anni 
exercitui praestarent, in uiginti annos indutiae datae. Eodem anno M. Caedicius de plebe 
nuntiauit tribunis se in Noua uia, ubi nunc sacellum est supra aedem Vestae, uocem 
noctis silentio audisse clariorem humana, quae magistratibus dici iuberet Gallos 
aduentare. Id ut fit propter auctoris humilitatem spretum et quod longinqua eoque 

ignotior gens erat. Neque deorum modo monita ingruente fato spreta, sed humanam 
quoque opem, quae una erat, M. Furium ab urbe amouere. Qui die dicta ab L. Apuleio 
tribuno plebis propter praedam Veientanam, filio quoque adulescente per idem tempus 
orbatus, cum accitis domum tribulibus clientibusque quae magna pars plebis erat, 
percontatus animos eorum responsum tulisset se conlaturos quanti damnatus esset, 
absoluere eum non posse, in exsilium abiit, precatus ab dis immortalibus si innoxio sibi 
ea iniuria fieret, primo quoque tempore desiderium sui ciuitati ingratae facerent. Absens 
quindecim milibus grauis aeris damnatur. 


[33] Expulso ciue quo manente, si quicquam humanorum certi est, capi Roma non 
potuerat, aduentante fatali urbi clade legati ab Clusinis ueniunt auxilium aduersus Gallos 
petentes. Eam gentem traditur fama dulcedine frugum maximeque uini noua tum 
uoluptate captam Alpes transisse agrosque ab Etruscis ante cultos possedisse; et 
inuexisse in Galliam uinum inliciendae gentis causa Arruntem Clusinum ira corruptae 
uxoris ab Lucumone cui tutor is fuerat, praepotente iuuene et a quo expeti poenae, nisi 
externa uis quaesita esset, nequirent; hunc transeuntibus Alpes ducem auctoremque 
Clusium oppugnandi fuisse. Equidem haud abnuerim Clusium Gallos ab Arrunte seu quo 
alio Clusino adductos; sed eos qui oppugnauerint Clusium non fuisse qui primi Alpes 
transierint satis constat. Ducentis quippe annis ante quam Clusium oppugnarent 
urbemque Romam caperent, in Italiam Galli transcenderunt; nec cum his primum 
Etruscorum sed multo ante cum iis qui inter Appenninum Alpesque incolebant saepe 
exercitus Gallici pugnauere. Tuscorum ante Romanum imperium late terra marique opes 
patuere. Mari supero inferoque quibus Italia insulae modo cingitur, quantum potuerint 
nomina sunt argumento, quod alterum Tuscum communi uocabulo gentis, alterum 
Hadriaticum [mare] ab Hatria, Tuscorum colonia, uocauere Italicae gentes, Graeci 
eadem Tyrrhenum atque Adriaticum uocant. Ei in utrumque mare uergentes incoluere 
urbibus duodenis terras, prius cis Appenninum ad inferum mare, postea trans 
Appenninum totidem, quot capita originis erant, coloniis missis, quae trans Padum 
omnia loca,—excepto Venetorum angulo qui sinum circumcolunt maris,—usque ad 
Alpes tenuere. Alpinis quoque ea gentibus haud dubie origo est, maxime Raetis, quos 
loca ipsa efferarunt ne quid ex antiquo praeter sonum linguae nec eum incorruptum 
retinerent. 


[34] De transitu in Italiam Gallorum haec accepimus: Prisco Tarquinio Romae regnante, 
Celtarum quae pars Galliae tertia est penes Bituriges summa imperii fuit; ii regem Celtico 
dabant. Ambigatus is fuit, uirtute fortunaque cum sua, tum publica praepollens, quod in 
imperio eius Gallia adeo frugum hominumque fertilis fuit ut abundans multitudo uix regi 
uideretur posse. Hic magno natu ipse iam exonerare praegrauante turba regnum 
cupiens, Bellouesum ac Segouesum sororis filios impigros iuuenes missurum se esse in 
quas di dedissent auguriis sedes ostendit; quantum ipsi uellent numerum hominum 
excirent ne qua gens arcere aduenientes posset. Tum Segoueso sortibus dati Hercynei 
saltus; Belloueso haud paulo laetiorem in Italiam uiam di dabant. Is quod eius ex populis 
abundabat, Bituriges, Aruernos, Senones, Haeduos, Ambarros, Carnutes, Aulercos 
exciuit. Profectus ingentibus peditum equitumque copiis in Tricastinos uenit. Alpes inde 
oppositae erant; quas inexsuperabiles uisas haud equidem miror, nulladum uia, quod 

quidem continens memoria sit, nisi de Hercule fabulis credere libet, superatas. Ibi cum 
uelut saeptos montium altitudo teneret Gallos, circumspectarentque quanam per iuncta 
caelo iuga in alium orbem terrarum transirent, religio etiam tenuit quod allatum est 
aduenas quaerentes agrum ab Saluum gente oppugnari. Massilienses erant ii, nauibus a 
Phocaea profecti. Id Galli fortunae suae omen rati, adiuuere ut quem primum in terram 
egressi occupauerant locum patientibus Saluis communirent. Ipsi per Taurinos saltus 
[saltum]que Duriae Alpes transcenderunt; fusisque acie Tuscis haud procul Ticino 
flumine, cum in quo consederant agrum Insubrium appellari audissent cognominem 
Insubribus pago Haeduorum, ibi omen sequentes loci condidere urbem; Mediolanium 
appellarunt. 


[35] Alia subinde manus Cenomanorum Etitouio duce uestigia priorum secuta eodem 
saltu fauente Belloueso cum transcendisset Alpes, ubi nunc Brixia ac Verona urbes sunt 
locos tenuere. Libui considunt post hos Salluuiique, prope antiquam gentem Laeuos 
Ligures incolentes circa Ticinum amnem. Poenino deinde Boii Lingonesque transgressi 
cum iam inter Padum atque Alpes omnia tenerentur, Pado ratibus traiecto non Etruscos 
modo sed etiam Vmbros agro pellunt; intra Appenninum tamen sese tenuere. Tum 
Senones, recentissimi aduenarum, ab Vtente flumine usque ad Aesim fines habuere. 
Hanc gentem Clusium Romamque inde uenisse comperio: id parum certum est, solamne 
an ab omnibus Cisalpinorum Gallorum populis adiutam. Clusini nouo bello exterriti, cum 
multitudinem, cum formas hominum  inuisitatas cernerent et genus armorum, 
audirentque saepe ab iis cis Padum ultraque legiones Etruscorum fusas, quamquam 
aduersus Romanos nullum eis ius societatis amicitiaeue erat, nisi quod Veientes 
consanguineos aduersus populum Romanum non defendissent, legatos Romam qui 
auxilium ab senatu peterent misere. De auxilio nihil impetratum; legati tres M. Fabi 
Ambusti filii missi, qui senatus populique Romani nomine agerent cum Gallis ne a quibus 
nullam iniuriam accepissent socios populi Romani atque amicos oppugnarent. Romanis 
eos bello quoque si res cogat tuendos esse; sed melius uisum bellum ipsum amoueri si 
posset, et Gallos nouam gentem pace potius cognosci quam armis. 


[36] Mitis legatio, ni praeferoces legatos Gallisque magis quam Romanis similes 
habuisset. Quibus postquam mandata ediderunt in concilio [Gallorum] datur responsum, 
etsi nouum nomen audiant Romanorum, tamen credere uiros fortes esse quorum 
auxilium a Clusinis in re trepida sit imploratum; et quoniam legatione aduersus se 
maluerint quam armis tueri socios, ne se quidem pacem quam illi adferant aspernari, si 
Gallis egentibus agro, quem latius possideant quam colant Clusini, partem finium 
concedant; aliter pacem impetrari non posse. Et responsum coram Romanis accipere 
uelle et si negetur ager, coram iisdem Romanis dimicaturos, ut nuntiare domum possent 
quantum Galli uirtute ceteros mortales praestarent. Quodnam id ius esset agrum a 
possessoribus petere aut minari arma Romanis quaerentibus et quid in Etruria rei Gallis 
esset, cum illi se in armis ius ferre et omnia fortium uirorum esse ferociter dicerent, 
accensis utrimque animis ad arma discurritur et proelium conseritur. Ibi iam urgentibus 
Romanam urbem fatis legati contra ius gentium arma capiunt. Nec id clam esse potuit 
cum ante signa Etruscorum tres nobilissimi fortissimique Romanae iuuentutis 
pugnarent; tantum eminebat peregrina uirtus. quin etiam Q. Fabius, euectus extra aciem 

equo, ducem Gallorum, ferociter in ipsa signa Etruscorum incursantem, per latus 
transfixum hasta occidit; spoliaque eius legentem Galli agnouere, perque totam aciem 
Romanum legatum esse signum datum est. Omissa inde in Clusinos ira, receptui canunt 
minantes Romanis. Erant qui extemplo Romam eundum censerent; uicere seniores, ut 
legati prius mitterentur questum iniurias postulatumque ut pro iure gentium uiolato 
Fabii dederentur. Legati Gallorum cum ea sicut erant mandata exposuissent, senatui nec 
factum placebat Fabiorum et ius postulare barbari uidebantur; sed ne id quod placebat 
decerneretur in tantae nobilitatis uiris ambitio obstabat. Itaque ne penes ipsos culpa 
esset cladis forte Gallico bello acceptae, cognitionem de postulatis Gallorum ad 
populum reiciunt; ubi tanto plus gratia atque opes ualuere ut quorum de poena 
agebatur tribuni militum consulari potestate in insequentem annum crearentur. Quo 
facto haud secus quam dignum erat infensi Galli bellum propalam minantes ad suos 
redeunt. Tribuni militum cum tribus Fabiis creati Q. Sulpicius Longus Q. Seruilius 
quartum P. Cornelius Maluginensis. 


[37] Cum tanta moles mali instaret—adeo occaecat animos fortuna, ubi uim suam 
ingruentem refringi non uolt—ciuitas quae aduersus Fidenatem ac Veientem hostem 
aliosque finitimos populos ultima experiens auxilia dictatorem multis tempestatibus 
dixisset, ea tunc inuisitato atque inaudito hoste ab Oceano terrarumque ultimis oris 
bellum ciente, nihil extraordinarii imperii aut auxilii quaesiuit. Tribuni quorum 
temeritate bellum contractum erat summae rerum praeerant, dilectumque nihilo 
accuratiorem quam ad media bella haberi solitus erat, extenuantes etiam famam belli, 
habebant. Interim Galli postquam accepere ultro honorem habitum uiolatoribus iuris 
humani elusamque legationem suam esse, flagrantes ira cuius impotens est gens, 
confestim signis conuolsis citato agmine iter ingrediuntur. Ad quorum praetereuntium 
raptim tumultum cum exterritae urbes ad arma concurrerent fugaque agrestium fieret, 
Romam se ire magno clamore significabant quacumque ibant, equis uirisque longe ac 
late fuso agmine immensum obtinentes loci. Sed antecedente fama nuntiisque 
Clusinorum, deinceps inde aliorum populorum, plurimum terroris Romam celeritas 
hostium tulit, quippe quibus uelut tumultuario exercitu raptim ducto aegre ad 
undecimum lapidem occursum est, qua flumen Allia, Crustuminis montibus praealto 
defluens alueo, haud multum infra uiam Tiberino amni miscetur. lam omnia contra 
circaque hostium plena erant et nata in uanos tumultus gens truci cantu clamoribusque 
uariis horrendo cuncta compleuerant sono. 


[38] Ibi tribuni militum non loco castris ante capto, non praemunito uallo quo receptus 
esset, non deorum saltem si non hominum memores, nec auspicato nec litato, instruunt 
aciem, diductam in cornua ne circumueniri multitudine hostium possent; nec tamen 
aequari frontes poterant cum extenuando infirmam et uix cohaerentem mediam aciem 
haberent. Paulum erat ab dextera editi loci quem subsidiariis repleri placuit, eaque res 
ut initium pauoris ac fugae, sic una salus fugientibus fuit. Nam Brennus regulus Gallorum 
in paucitate hostium artem maxime timens, ratus ad id captum superiorem locum ut ubi 
Galli cum acie legionum recta fronte concucurrissent subsidia in auersos transuersosque 
impetum darent, ad subsidiarios signa conuertit, si eos loco depulissit haud dubius 
facilem in aequo campi tantum superanti multitudine uictoriam fore. Adeo non fortuna 

modo sed ratio etiam cum barbaris stabat. In altera acie nihil simile Romanis, non apud 
duces, non apud milites erat. Pauor fugaque occupauerat animos et tanta omnium 
obliuio, ut multo maior pars Veios in hostium urbem, cum Tiberis arceret, quam recto 
itinere Romam ad coniuges ac liberos fugerent. Parumper subsidiarios tutatus est locus; 
in reliqua acie simul est clamor proximis ab latere, ultimis ab tergo auditus, ignotum 
hostem prius paene quam uiderent, non modo non temptato certamine sed ne clamore 
quidem reddito integri intactique fugerunt; nec ulla caedes pugnantium fuit; terga caesa 
suomet ipsorum certamine in turba impedientium fugam. Circa ripam Tiberis quo armis 
abiectis totum sinistrum cornu defugit, magna strages facta est, multosque imperitos 
nandi aut inualidos, graues loricis aliisque tegminibus, hausere gurgites; maxima tamen 
pars incolumis Veios perfugit, unde non modo praesidii quicquam sed ne nuntius 
quidem cladis Romam est missus. Ab dextro cornu quod procul a flumine et magis sub 
monte steterat, Romam omnes petiere et ne clausis quidem portis urbis in arcem 
confugerunt. 


[39] Gallos quoque uelut obstupefactos miraculum uictoriae tam repentinae tenuit, et 
ipsi pauore defixi primum steterunt, uelut ignari quid accidisset; deinde insidias uereri; 
postremo caesorum spolia legere armorumque cumulos, ut mos eis est, coaceruare; tum 
demum postquam nihil usquam hostile cernebatur uiam ingressi, haud multo ante solis 
occasum ad urbem Romam perueniunt. Vbi cum praegressi equites non portas clausas, 
non stationem pro portis excubare, non armatos esse in muris rettulissent, aliud priori 
simile miraculum eos sustinuit; noctemque ueriti et ignotae situm urbis, inter Romam 
atque Anienem consedere, exploratoribus missis circa moenia aliasque portas quaenam 
hostibus in perdita re consilia essent. Romani cum pars maior ex acie Veios petisset 
quam Romam, nemo superesse quemquam praeter eos qui Romam refugerant crederet, 
complorati omnes pariter uiui mortuique totam prope urbem lamentis impleuerunt. 
priuatos deinde luctus stupefecit publicus pauor, postquam hostes adesse nuntiatum 
est; mox ululatus cantusque dissonos uagantibus circa moenia turmatim barbaris 
audiebant. omne inde tempus suspensos ita tenuit animos usque ad lucem alteram ut 
identidem iam in urbem futurus uideretur impetus; primo aduentu, quia accesserant ad 
urbem, —mansuros enim ad Alliam fuisse nisi hoc consilii foret, —deinde sub occasum 
solis, quia haud multum diei supererat, —ante noctem [enim] [rati se] inuasuros;—tum 
in noctem dilatum consilium esse, quo plus pauoris inferrent. Postremo lux 
appropinquans exanimare, timorique perpetuo ipsum malum continens fuit cum signa 
infesta portis sunt inlata. Nequaquam tamen ea nocte neque insequenti die similis illi 
quae ad Alliam tam pauide fugerat ciuitas fuit. Nam cum defendi urbem posse tam parua 
relicta manu spes nulla esset, placuit cum coniugibus ac liberis iuuentutem militarem 
senatusque robur in arcem Capitoliumque concedere, armisque et frumento conlato, ex 
loco inde munito deos hominesque et Romanum nomen defendere; flaminem 
sacerdotesque Vestales sacra publica a caede, ab incendiis procul auferre, nec ante 
deseri cultum eorum quam non superessent qui colerent. si arx Capitoliumque, sedes 
deorum, si senatus, caput publici consilii, si militaris iuuentus superfuerit imminenti 
ruinae urbis, facilem iacturam esse seniorum relictae in urbe utique periturae turbae. Et 
quo id aequiore animo de plebe multitudo ferret, senes triumphales consularesque 

simul se cum illis palam dicere obituros, nec his corporibus, quibus non arma ferre, non 
tueri patriam possent, oneraturos inopiam armatorum. 


[40] Haec inter seniores morti destinatos iactata solacia. Versae inde adhortationes ad 
agmen iuuenum quos in Capitolium atque in arcem prosequebantur, commendantes 
uirtuti eorum iuuentaeque urbis per trecentos sexaginta annos omnibus bellis uictricis 
quaecumque reliqua esset fortuna. Digredientibus qui spem omnem atque opem secum 
ferebant ab iis qui captae urbis non superesse statuerant exitio, cum ipsa res speciesque 
miserabilis erat, tum muliebris fletus et concursatio incerta nunc hos, nunc illos 
sequentium rogitantiumque uiros natosque cui se fato darent, nihil quod humani 
superesset mali relinquebant. Magna pars tamen earum in arcem suos persecutae sunt, 
nec prohibente ullo nec uocante, quia quod utile obsessis ad minuendam imbellem 
multitudinem, id parum humanum erat. Alia maxime plebis turba, quam nec capere tam 
exiguus collis nec alere in tanta inopia frumenti poterat, ex urbe effusa uelut agmine iam 
uno petiit laniculum. Inde pars per agros dilapsi, pars urbes petunt finitimas, sine ullo 
duce aut consensu, suam quisque spem, sua consilia communibus deploratis 
exsequentes. Flamen interim Quirinalis uirginesque Vestales omissa rerum suarum cura, 
quae sacrorum secum ferenda, quae quia uires ad omnia ferenda deerant relinquenda 
essent consultantes, quisue ea locus fideli adseruaturus custodia esset, optimum ducunt 
condita in doliolis sacello proximo aedibus flaminis Quirinalis, ubi nunc despui religio est, 
defodere; cetera inter se onere partito ferunt uia quae sublicio ponte ducit ad laniculum. 
In eo cliuo eas cum L. Albinius de plebe Romana homo conspexisset plaustro coniugem 
ad liberos uehens inter ceteram turbam quae inutilis bello urbe excedebat, saluo etiam 
tum discrimine diuinarum humanarumque rerum religiosum ratus sacerdotes publicas 
sacraque populi Romani pedibus ire ferrique, se ac suos in uehiculo conspici, descendere 
uxorem ac pueros iussit, uirgines sacraque in plaustrum imposuit et Caere quo iter 
sacerdotibus erat peruexit. 


[41] Romae interim satis iam omnibus, ut in tali re, ad tuendam arcem compositis, turba 
seniorum domos regressi aduentum hostium obstinato ad mortem animo exspectabant. 
Qui eorum curules gesserant magistratus, ut in fortunae pristinae honorumque aut 
uirtutis insignibus morerentur, quae augustissima uestis est tensas ducentibus 
triumphantibusue, ea uestiti medio aedium eburneis sellis sedere. Sunt qui M. Folio 
pontifice maximo praefante carmen deuouisse eos se pro patria Quiritibusque Romanis 
tradant. Galli et quia interposita nocte a contentione pugnae remiserant animos et quod 
nec in acie ancipiti usquam certauerant proelio nec tum impetu aut ui capiebant urbem, 
sine ira, sine ardore animorum ingressi postero die urbem patente Collina porta in forum 
perueniunt, circumferentes oculos ad templa deum arcemque solam belli speciem 
tenentem. inde, modico relicto praesidio ne quis in dissipatos ex arce aut Capitolio 
impetus fieret, dilapsi ad praedam uacuis occursu hominum uiis, pars in proxima 
quaeque tectorum agmine ruunt, pars ultima, uelut ea demum intacta et referta praeda, 
petunt; inde rursus ipsa solitudine absterriti, ne qua fraus hostilis uagos exciperet, in 
forum ac propinqua foro loca conglobati redibant; ubi eos, plebis aedificiis obseratis, 
patentibus atriis principum, maior prope cunctatio tenebat aperta quam clausa 
inuadendi; adeo haud secus quam uenerabundi intuebantur in aedium uestibulis 

sedentes uiros, praeter ornatum habitumque humano augustiorem, maiestate etiam 
quam uoltus grauitasque oris prae se ferebat simillimos dis. ad eos uelut simulacra uersi 
cum starent, M. Papirius, unus ex iis, dicitur Gallo barbam suam, ut tum omnibus 
promissa erat, permulcenti scipione eburneo in caput incusso iram mouisse, atque ab 
eo initium caedis ortum, ceteros in sedibus suis trucidatos; post principium caedem nulli 
deinde mortalium parci, diripi tecta, exhaustis inici ignes. 


[42] Ceterum, seu non omnibus delendi urbem libido erat, seu ita placuerat principibus 
Gallorum et ostentari quaedam incendia terroris causa, si compelli ad deditionem 
caritate sedum suarum obsessi possent, et non omnia concremari tecta ut quodcumque 
superesset urbis, id pignus ad flectendos hostium animos haberent, nequaquam perinde 
atque in capta urbe primo die aut passim aut late uagatus est ignis. Romani ex arce 
plenam hostium urbem cernentes uagosque per uias omnes cursus, cum alia atque alia 
parte noua aliqua clades oreretur, non mentibus solum concipere sed ne auribus quidem 
atque oculis satis constare poterant. Quocumque clamor hostium, mulierum 
puerorumque ploratus, sonitus flammae et fragor ruentium tectorum auertisset, 
pauentes ad omnia animos oraque et oculos flectebant, uelut ad spectaculum a fortuna 
positi occidentis patriae nec ullius rerum suarum relicti praeterquam corporum uindices, 
tanto ante alios miserandi magis qui unquam obsessi sunt quod interclusi a patria 
obsidebantur, omnia sua cernentes in hostium potestate. Nec tranquillior nox diem tam 
foede actum excepit; lux deinde noctem inquieta insecuta est, nec ullum erat tempus 
quod a nouae semper cladis alicuius spectaculo cessaret. Nihil tamen tot onerati atque 
obruti malis flexerunt animos quin etsi omnia flammis ac ruinis aequata uidissent, 
quamuis inopem paruumque quem tenebant collem liberati relictum uirtute 
defenderent; et iam cum eadem cottidie acciderent, uelut adsueti malis abalienauerant 
ab sensu rerum suarum animos, arma tantum ferrumque in dextris uelut solas reliquias 
spei suae intuentes. 


[43] Galli quoque per aliquot dies in tecta modo urbis nequiquam bello gesto cum inter 
incendia ac ruinas captae urbis nihil superesse praeter armatos hostes uiderent, nec 
quicquam tot cladibus territos nec flexuros ad deditionem animos ni uis adhiberetur, 
experiri ultima et impetum facere in arcem statuunt. Prima luce signo dato multitudo 
omnis in foro instruitur; inde clamore sublato ac testudine facta subeunt. aduersus quos 
Romani nihil temere nec trepide; ad omnes aditus stationibus firmatis, qua signa ferri 
uidebant ea robore uirorum opposito scandere hostem sinunt, quo successerit magis in 
arduum eo pelli posse per procliue facilius rati. Medio fere cliuo restitere; atque inde ex 
loco superiore qui prope sua sponte in hostem inferebat impetu facto, strage ac ruina 
fudere Gallos; ut nunquam postea nec pars nec uniuersi temptauerint tale pugnae genus. 
Omissa itaque spe per uim atque arma subeundi obsidionem parant, cuius ad id tempus 
immemores et quod in urbe fuerat frumentum incendiis urbis absumpserant, et ex agris 
per eos ipsos dies raptum omne Veios erat. Igitur exercitu diuiso partim per finitimos 
populos praedari placuit, partim obsideri arcem, ut obsidentibus frumentum 
populatores agrorum praeberent. Proficiscentes Gallos ab urbe ad Romanam 
experiendam uirtutem fortuna ipsa Ardeam ubi Camillus exsulabat duxit; qui maestior 
ibi fortuna publica quam sua cum dis hominibusque accusandis senesceret, indignando 


172 


mirandoque ubi illi uiri essent qui secum Veios Faleriosque cepissent, qui alia bella 
fortius semper quam felicius gessissent, repente audit Gallorum exercitum aduentare 
atque de eo pauidos Ardeates consultare. Nec secus quam diuino spiritu tactus cum se 
in mediam contionem intulisset, abstinere suetus ante talibus conciliis, 


[44] "Ardeates" inquit, "ueteres amici, noui etiam ciues mei, quando et uestrum 
beneficium ita tulit et fortuna hoc eguit mea, nemo uestrum condicionis meae oblitum 
me huc processisse putet; sed res ac periculum commune cogit quod quisque possit in 
re trepida praesidii in medium conferre. Et quando ego uobis pro tantis uestris in me 
meritis gratiam referam, si nunc cessauero? Aut ubi usus erit mei uobis, si in bello non 
fuerit? Hac arte in patria steti et inuictus bello, in pace ab ingratis ciuibus pulsus sum. 
Vobis autem, Ardeates, fortuna oblata est et pro tantis populi Romani pristinis beneficiis 
quanta ipsi meministisc nec enim exprobranda ea apud memores sunt —gratiae 
referendae et huic urbi decus ingens belli ex hoste communi pariendi. Qui effuso agmine 
aduentant gens est cui natura corpora animosque magna magis quam firma dederit; eo 
in certamen omne plus terroris quam uirium ferunt. Argumento sit clades Romana. 
Patentem cepere urbem: ex arce Capitolioque iis exigua resistitur manu: iam obsidionis 
taedio uicti abscedunt uagique per agros palantur. Cibo uinoque raptim hausto repleti, 
ubi nox adpetit, prope riuos aquarum sine munimento, sine stationibus ac custodiis 
passim ferarum ritu sternuntur, nunc ab secundis rebus magis etiam solito incauti. Si 
uobis in animo est tueri moenia uestra nec pati haec omnia Galliam fieri, prima uigilia 
capite arma frequentes, me sequimini ad caedem, non ad pugnam. Nisi uinctos somno 
uelut pecudes trucidandos tradidero, non recuso eundem Ardeae rerum mearum 
exitum quem Romae habui". 


[45] Aequis iniquisque persuasum erat tantum bello uirum neminem usquam ea 
tempestate esse. Contione dimissa, corpora curant, intenti quam mox signum daretur. 
Quo dato, primae silentio noctis ad portas Camillo praesto fuere. Egressi haud procul 
urbe, sicut praedictum erat, castra Gallorum intuta neglectaque ab omni parte nacti cum 
ingenti clamore inuadunt. Nusquam proelium, omnibus locis caedes est; nuda corpora 
et soluta somno trucidantur. Extremos tamen pauor cubilibus suis excitos, quae aut 
unde uis esset ignaros, in fugam et quosdam in hostem ipsum improuidos tulit. Magna 
pars in agrum Antiatem delati incursione ab oppidanis in palatos facta circrumueniuntur. 
Similis in agro Veienti Tuscorum facta strages est, qui urbis iam prope 
quadringentensimum annum uicinae, oppressae ab hoste inuisitato, inaudito, adeo nihil 
miseriti sunt ut in agrum Romanum eo tempore incursiones facerent, plenique praedae 
Veios etiam praesidiumque, spem ultimam Romani nominis, in animo habuerint 
oppugnare. Viderant eos milites Romani uagantes per agros et congregato agmine 
praedam prae se agentes, et castra cernebant haud procul Veiis posita. Inde primum 
miseratio sui, deinde indignitas atque ex ea ira animos cepit: Etruscisne etiam, a quibus 
bellum Gallicum in se auertissent, ludibrio esse clades suas? Vix temperauere animis 
quin extemplo impetum facerent; compressi a Q. Caedicio centurione quem sibimet ipsi 
praefecerant, rem in noctem sustinuere. Tantum par Camillo defuit auctor: cetera 
eodem ordine eodemque fortunae euentu gesta. Quin etiam ducibus captiuis qui caedi 
nocturnae superfuerant, ad aliam manum Tuscorum ad Salinas profecti, nocte 


173 


insequenti ex improuiso maiorem caedem edidere, duplicique uictoria ouantes Veios 
redeunt. 


[46] Romae interim plerumque obsidio segnis et utrimque silentium esse, ad id tantum 
intentis Gallis ne quis hostium euadere inter stationes posset, cum repente iuuenis 
Romanus admiratione in se ciues hostesque conuertit. Sacrificium erat statum in 
Quirinali colle genti Fabiae. Ad id faciendum C. Fabius Dorsuo Gabino [cinctus in] cinctus 
sacra manibus gerens cum de Capitolio descendisset, per medias hostium stationes 
egressus nihil ad uocem cuiusquam terroremue motus in Quirinalem collem peruenit; 
ibique omnibus sollemniter peractis, eadem reuertens similiter constanti uoltu 
graduque, satis sperans propitios esse deos quorum cultum ne mortis quidem metu 
prohibitus deseruisset, in Capitolium ad suos rediit, seu attonitis Gallis miraculo auda 
ciae seu religione etiam motis cuius haudquaquam neglegens gens est. Veiis interim non 
animi tantum in dies sed etiam uires crescebant. Nec Romanis solum eo conuenientibus 
ex agris qui aut proelio aduerso aut clade captae urbis palati fuerant, sed etiam ex Latio 
uoluntariis confluentibus ut in parte praedae essent, maturum iam uidebatur repeti 
patriam eripique ex hostium manibus; sed corpori ualido caput deerat. Locus ipse 
admonebat Camilli, et magna pars militum erat qui ductu auspicioque eius res prospere 
gesserant; et Caedicius negare se commissurum cur sibi aut deorum aut hominum 
quisquam imperium finiret potius quam ipse memor ordinis sui posceret imperatorem. 
Consensu omnium placuit ab Ardea Camillum acciri, sed antea consulto senatu qui 
Romae esset: adeo regebat omnia pudor discriminaque rerum prope perditis rebus 
seruabant. Ingenti periculo transeundum per hostium custodias erat. Ad eam rem 
Pontius Cominus impiger iuuenis operam pollicitus, incubans cortici secundo Tiberi ad 
urbem defertur. Inde qua proximum fuit a ripa, per praeruptum eoque neglectum 
hostium custodiae saxum in Capitolium euadit, et ad magistratus ductus mandata 
exercitus edit. Accepto inde senatus consulto uti comitiis curiatis reuocatus de exsilio 
iussu populi Camillus dictator extemplo diceretur militesque haberent imperatorem 
quem uellent, eadem degressus nuntius Veios contendit; missique Ardeam legati ad 
Camillum Veios eum perduxere, seu — quod magis credere libet, non prius profectum ab 
Ardea quam compererit legem latam, quod nec iniussu populi mutari finibus posset nec 
nisi dictator dictus auspicia in exercitu habere—lex curiata lata est dictatorque absens 
dictus. 


[47] Dum haec Veiis agebantur, interim arx Romae Capitoliumque in ingenti periculo fuit. 
Namque Galli, seu uestigio notato humano qua nuntius a Veiis peruenerat seu sua 
sponte animaduerso ad Carmentis saxo in adscensum aequo, nocte sublustri cum primo 
inermem qui temptaret uiam praemisissent, tradentes inde arma ubi quid iniqui esset, 
alterni innixi subleuantesque in uicem et trahentes alii alios, prout postularet locus, 
tanto silentio in summum euasere ut non custodes solum fallerent, sed ne canes quidem, 
sollicitum animal ad nocturnos strepitus, excitarent. Anseres non fefellere quibus sacris 
lunonis in summa inopia cibi tamen abstinebatur. Quae res saluti fuit; namque clangore 
eorum alarumque crepitu excitus M. Manlius qui triennio ante consul fuerat, uir bello 
egregius, armis arreptis simul ad arma ceteros ciens uadit et dum ceteri trepidant, 
Gallum qui iam in summo constiterat umbone ictum deturbat. Cuius casus prolapsi cum 

proximos sterneret, trepidantes alios armisque omissis saxa quibus adhaerebant 
manibus amplexos trucidat. lamque et alii congregati telis missilibusque saxis 
proturbare hostes, ruinaque tota prolapsa acies in praeceps deferri. Sedato deinde 
tumultu reliquum noctis, quantum in turbatis mentibus poterat cum praeteritum 
quoque periculum sollicitaret, quieti datum est. Luce orta uocatis classico ad concilium 
militibus ad tribunos, cum et recte et perperam facto pretium deberetur, Manlius 
primum ob uirtutem laudatus donatusque non ab tribunis solum militum sed consensu 
etiam militari; cui uniuersi selibras farris et quartarios uini ad aedes eius quae in arce 
erant contulerunt,—rem dictu paruam, ceterum inopia fecerat eam argumentum ingens 
caritatis, cum se quisque uictu suo fraudans detractum corpori atque usibus necessariis 
ad honorem unius uiri conferret. Tum uigiles eius loci qua fefellerat adscendens hostis 
citati; et cum in omnes more militari se animaduersurum Q. Sulpicius tribunus militum 
pronuntiasset, consentiente clamore militum in unum uigilem conicientium culpam 
deterritus, a ceteris abstinuit, reum haud dubium eius noxae adprobantibus cunctis de 
saxo deiecit. Inde intentiores utrimque custodiae esse, et apud Gallos, quia uolgatum 
erat inter Veios Romamque nuntios commeare, et apud Romanos ab nocturni periculi 
memoria. 


[48] Sed ante omnia obsidionis bellique mala fames utrimque exercitum urgebat, Gallos 
pestilentia etiam, cum loco iacente inter tumulos castra habentes, tum ab incendiis 
torrido et uaporis pleno cineremque non puluerem modo ferente cum quid uenti 
motum esset. Quorum intolerantissima gens umorique ac frigori adsueta cum aestu et 
angore uexati uolgatis uelut in pecua morbis morerentur, iam pigritia singulos sepeliendi 
promisce aceruatos cumulos hominum urebant, bustorumque inde Gallicorum nomine 
insignem locum fecere. Indutiae deinde cum Romanis factae et conloquia permissu 
imperatorum habita; in quibus cum identidem Galli famem obicerent eaque necessitate 
ad deditionem uocarent, dicitur auertendae eius opinionis causa multis locis panis de 
Capitolio iactatus esse in hostium stationes. Sed iam neque dissimulari neque ferri ultra 
fames poterat. itaque dum dictator dilectum per se Ardeae habet, magistrum equitum 
L. Valerium a Veiis adducere exercitum iubet, parat instruitque quibus haud impar 
adoriatur hostes, interim Capitolinus exercitus, stationibus uigiliis fessus, superatis 
tamen humanis omnibus malis cum famem unam natura uinci non sineret, diem de die 
prospectans ecquod auxilium ab dictatore appareret, postremo spe quoque iam non 
solum cibo deficiente et cum stationes procederent prope obruentibus infirmum corpus 
armis, uel dedi uel redimi se quacumque pactione possint iussit, iactantibus non obscure 
Gallis haud magna mercede se adduci posse ut obsidionem relinquant. Tum senatus 
habitus tribunisque militum negotium datum ut paciscerentur. Inde inter Q. Sulpicium 
tribunum militum et Brennum regulum Gallorum conloquio transacta res est, et mille 
pondo auri pretium populi gentibus mox imperaturi factum. Rei foedissimae per se 
adiecta indignitas est: pondera ab Gallis allata iniqua et tribuno recusante additus ab 
insolente Gallo ponderi gladius, auditaque intoleranda Romanis uox, uae uictis. 


[49] Sed dique et homines prohibuere redemptos uiuere Romanos. nam forte quadam 
priusquam infanda merces perficeretur, per altercationem nondum omni auro adpenso, 
dictator interuenit, auferrique aurum de medio et Gallos submoueri iubet. cum illi 

renitentes pactos dicerent sese, negat eam pactionem ratam esse quae postquam ipse 
dictator creatus esset iniussu suo ab inferioris iuris magistratu facta esset, denuntiatque 
Gallis ut se ad proelium expediant. Suos in aceruum conicere sarcinas et arma aptare 
ferroque non auro reciperare patriam iubet, in conspectu habentes fana deum et 
coniuges et liberos et solum patriae deforme belli malis et omnia quae defendi repetique 
et ulcisci fas sit. Instruit deinde aciem, ut loci natura patiebatur, in semirutae solo urbis 
et natura inaequali, et omnia quae arte belli secunda suis eligi praeparariue poterant 
prouidit. Galli noua re trepidi arma capiunt iraque magis quam consilio in Romanos 
incurrunt. lam uerterat fortuna, iam deorum opes humanaque consilia rem Romanam 
adiuuabant. Igitur primo concursu haud maiore momento fusi Galli sunt quam ad Alliam 
uicerant. lustiore altero deinde proelio ad octauum lapidem Gabina uia, quo se ex fuga 
contulerant, eiusdem ductu auspicioque Camilli uincuntur. Ibi caedes omnia obtinuit; 
castra capiuntur et ne nuntius quidem cladis relictus. Dictator reciperata ex hostibus 
patria triumphans in urbem redit, interque iocos militares quos inconditos iaciunt, 
Romulus ac parens patriae conditorque alter urbis haud uanis laudibus appellabatur. 
Seruatam deinde bello patriam iterum in pace haud dubie seruauit cum prohibuit 
migrari Veios, et tribunis rem intentius agentibus post incensam urbem et per se 
inclinata magis plebe ad id consilium; eaque causa fuit non abdicandae post triumphum 
dictaturae, senatu obsecrante ne rem publicam in incerto relinqueret statu. 


[50] Omnium primum, ut erat diligentissimus religionum cultor, quae ad deos 
immortales pertinebant rettulit et senatus consultum facit: fana omnia, quoad ea hostis 
possedisset, restituerentur terminarentur expiarenturque, expiatioque eorum in libris 
per duumuiros quaereretur; cum Caeretibus hospitium publice fieret quod sacra populi 
Romani ac sacerdotes recepissent beneficioque eius populi non intermissus honos deum 
immortalium esset; ludi Capitolini fierent quod luppiter optimus maximus suam sedem 
atque arcem populi Romani in re trepida tutatus esset; collegiumque ad eam rem M. 
Furius dictator constitueret ex iis qui in Capitolio atque arce habitarent. Expiandae etiam 
uocis nocturnae quae nuntia cladis ante bellum Gallicum audita neglectaque esset 
mentio inlata, iussumque templum in Noua uia Aio Locutio fieri. Aurum quod Gallis 
ereptum erat quodque ex aliis templis inter trepidationem in louis cellam conlatum cum 
in quae referri oporteret confusa memoria esset, sacrum omne iudicatum et sub louis 
sella poni iussum. iam ante in eo religio ciuitatis apparuerat quod cum in publico deesset 
aurum ex quo summa pactae mercedis Gallis confieret, a matronis conlatum acceperant 
ut sacro auro abstineretur. matronis gratiae actae honosque additus ut earum sicut 
uirorum post mortem sollemnis laudatio esset. His peractis quae ad deos pertinebant 
quaeque per senatum agi poterant, tum demum agitantibus tribunis plebem adsiduis 
contionibus ut relictis ruinis in urbem paratam Veios transmigrarent, in contionem 
uniuerso senatu prosequente escendit atque ita uerba fecit. 


[51] "Adeo mihi acerbae sunt, Quirites, contentiones cum tribunis plebis, ut nec 
tristissimi exsilii solacium aliud habuerim, quoad Ardeae uixi, quam quod procul ab his 
certaminibus eram, et ob eadem haec non si miliens senatus consulto populique iussu 
reuocaretis, rediturus unquam fuerim. Nec nunc me ut redirem mea uoluntas mutata 
sed uestra fortuna perpulit; quippe ut in sua sede maneret patria, id agebatur, non ut 

ego utique in patria essem. Et nunc quiescerem ac tacerem libenter nisi haec quoque 
pro patria dimicatio esset; cui deesse, quoad uita suppetat, aliis turpe, Camillo etiam 
nefas est. Quid enim repetiimus, quid obsessam ex hostium manibus eripuimus, si 
reciperatam ipsi deserimus? Et cum uictoribus Gallis capta tota urbe Capitolium tamen 
atque arcem dique et homines Romani tenuerint, uictoribus Romanis reciperata urbe 
arx quoque et Capitolium deseretur et plus uastitatis huic urbi secunda nostra fortuna 
faciet quam aduersa fecit? Equidem si nobis cum urbe simul positae traditaeque per 
manus religiones nullae essent, tamen tam euidens numen hac tempestate rebus adfuit 
Romanis ut omnem neglegentiam diuini cultus exemptam hominibus putem. Intuemini 
enim horum deinceps annorum uel secundas res uel aduersas; inuenietis omnia 
prospera euenisse sequentibus deos, aduersa spernentibus. lam omnium primum, 
Veiens bellum—per quot annos, quanto labore gestum. —non ante cepit finem, quam 
monitu deorum aqua ex lacu Albano emissa est. Quid haec tandem urbis nostrae clades 
noua? Num ante exorta est quam spreta uox caelo emissa de aduentu Gallorum, quam 
gentium ius ab legatis nostris uiolatum, quam a nobis cum uindicari deberet eadem 
neglegentia deorum praetermissum? |lgitur uicti captique ac redempti tantum 
poenarum dis hominibusque dedimus ut terrarum orbi documento essemus. Aduersae 
deinde res admonuerunt religionum. Confugimus in Capitolium ad deos, ad sedem louis 
optimi maximi; sacra in ruina rerum nostrarum alia terra celauimus, alia auecta in 
finitimas urbes amouimus ab hostium oculis; deorum cultum deserti ab dis 
hominibusque tamen non intermisimus. Reddidere igitur patriam et uictoriam et 
antiquum belli decus amissum, et in hostes qui caeci auaritia in pondere auri foedus ac 
fidem fefellerunt, uerterunt terrorem fugamque et caedem. 


[52] Haec culti neglectique numinis tanta monumenta in rebus humanis cernentes 
ecquid sentitis, Quirites, quantum uixdum e naufragiis prioris culpae cladisque 
emergentes paremus nefas? Vrbem auspicato inauguratoque conditam habemus; nullus 
locus in ea non religionum deorumque est plenus; sacrificiis sollemnibus non dies magis 
stati quam loca sunt in quibus fiant. Hos omnes deos publicos priuatosque, Quirites, 
deserturi estis? Quam par uestrum factum [ei] est quod in obsidione nuper in egregio 
adulescente, C. Fabio, non minore hostium admiratione quam uestra conspectum est, 
cum inter Gallica tela degressus ex arce sollemne Fabiae gentis in colle Quirinali obiit? 
An gentilicia sacra ne in bello quidem intermitti, publica sacra et Romanos deos etiam in 
pace deseri placet, et pontifices flaminesque neglegentiores publicarum religionum esse 
quam priuatus in sollemni gentis fuerit? Forsitan aliquis dicat aut Veiis ea nos facturos 
aut huc inde missuros sacerdotes nostros qui faciant; quorum neutrum fieri saluis 
caerimoniis potest. Et ne omnia generatim sacra omnesque percenseam deos, in louis 
epulo num alibi quam in Capitolio puluinar suscipi potest? Quid de aeternis Vestae 
ignibus signoque quod imperii pignus custodia eius templi tenetur loquar? Quid de 
ancilibus uestris, Mars Gradiue tuque, Quirine pater? Haec omnia in profano deseri 
placet sacra, aequalia urbi, quaedam uetustiora origine urbis? Et uidete quid inter nos 
ac maiores intersit. Illi sacra quaedam in monte Albano Lauiniique nobis facienda 
tradiderunt. An ex hostium urbibus Romam ad nos transferri sacra religiosum fuit, hinc 
sine piaculo in hostium urbem Veios transferemus? Recordamini, agite dum, quotiens 

sacra instaurentur, quia aliquid ex patrio ritu neglegentia casuue praetermissum est. 
Modo quae res post prodigium Albani lacus nisi instauratio sacrorum auspiciorumque 
renouatio adfectae Veienti bello rei publicae remedio fuit? At etiam, tamquam ueterum 
religionum memores, et peregrinos deos transtulimus Romam et instituimus nouos. 
luno regina transuecta a Veiis nuper in Auentino quam insigni ob excellens matronarum 
studium celebrique dedicata est die". Aio Locutio templum propter caelestem uocem 
exauditam in Noua uia iussimus fieri; Capitolinos ludos sollemnibus aliis addidimus 
collegiumque ad id nouum auctore senatu condidimus; quid horum opus fuit suscipi, si 
una cum Gallis urbem Romanam relicturi fuimus, si non uoluntate mansimus in Capitolio 
per tot menses obsidionis, sed ab hostibus metu retenti sumus? De sacris loquimur et 
de templis; quid tandem de sacerdotibus? Nonne in mentem uenit quantum piaculi 
committatur? Vestalibus nempe una illa sedes est, ex qua eas nihil unquam praeterquam 
urbs capta mouit; flamini Diali noctem unam manere extra urbem nefas est. hos 
Veientes pro Romanis facturi estis sacerdotes, et Vestales tuae te deserent, Vesta, et 
flamen peregre habitando in singulas noctes tantum sibi reique publicae piaculi 
contrahet? Quid alia quae auspicato agimus omnia fere intra pomerium, cui obliuioni 
aut neglegentiae damus? Comitia curiata, quae rem militarem continent, comitia 
centuriata, quibus consules tribunosque militares creatis, ubi auspicato, nisi ubi adsolent, 
fieri possunt? Veiosne haec transferemus? An comitiorum causa populus tanto 
incommodo in desertam hanc ab dis hominibusque urbem conueniet? 


[53] At enim apparet quidem pollui omnia nec ullis piaculis expiari posse; sed res ipsa 
cogit uastam incendiis ruinisque relinquere urbem et ad integra omnia Veios migrare 
nec hic aedificando inopem plebem uexare. Hanc autem iactari magis causam quam 
ueram esse, ut ego non dicam, apparere uobis, Quirites, puto, qui meministis ante 
Gallorum aduentum, saluis tectis publicis priuatisque, stante incolumi urbe, hanc 
eandem rem actam esse ut Veios transmigraremus. Et uidete quantum inter meam 
sententiam uestramque intersit, tribuni. Vos, etiamsi tunc faciendum non fuerit, nunc 
utique faciendum putatis: ego contra—nec id mirati sitis, priusquam quale sit 
audieritis—etiamsi tum migrandum fuisset incolumi tota urbe, nunc has ruinas 
relinquendas non censerem. Quippe tum causa nobis in urbem captam migrandi uictoria 
esset, gloriosa nobis ac posteris nostris; nunc haec migratio nobis misera ac turpis, Gallis 
gloriosa est. Non enim reliquisse uictores, sed amisisse uicti patriam uidebimur: hoc ad 
Alliam fuga, hoc capta urbs, hoc circumsessum Capitolium necessitas imposuisse ut 
desereremus penates nostros exsiliumque ac fugam nobis ex eo loco conscisceremus 
quem tueri non possemus. Et Galli euertere potuerunt Romam quam Romani restituere 
non uidebuntur potuisse? Quid restat nisi ut, si iam nouis copiis ueniant—constat enim 
uix credibilem multitudinem esse—et habitare in capta ab se, deserta a uobis hac urbe 
uelint, sinatis? Quid? Si non Galli hoc sed ueteres hostes uestri, Aequi Volsciue, faciant 
ut commigrent Romam, uelitisne illos Romanos, uos Veientes esse? An malitis hanc 
solitudinem uestram quam urbem hostium esse? Non equidem uideo quid magis nefas 
sit. Haec scelera, quia piget aedificare, haec dedecora pati parati estis? Si tota urbe 
nullum melius ampliusue tectum fieri possit quam casa illa conditoris est nostri, non in 
casis ritu pastorum agrestiumque habitare est satius inter sacra penatesque nostros 

quam exsulatum publice ire? Maiores nostri, conuenae pastoresque, cum in his locis 
nihil praeter siluas paludesque esset, nouam urbem tam breui aedificarunt: nos 
Capitolio, arce incolumi, stantibus templis deorum, aedificare incensa piget? Et, quod 
singuli facturi fuimus si aedes nostrae deflagrassent, hoc in publico incendio uniuersi 
recusamus facere? 


[54] Quid tandem? Si fraude, si casu Veiis incendium ortum sit, uentoque ut fieri potest 
diffusa flamma magnam partem urbis absumat, Fidenas inde aut Gabios aliamue quam 
urbem quaesituri sumus quo transmigremus? Adeo nihil tenet solum patriae nec haec 
terra quam matrem appellamus, sed in superficie tignisque caritas nobis patriae pendet? 
Equidem—fatebor uobis, etsi minus iniuriae uestrae [quam meae calamitatis] 
meminisse iuuat—cum abessem, quotienscumque patria in mentem ueniret, haec 
omnia occurrebant, colles campique et Tiberis et adsueta oculis regio et hoc caelum sub 
quo natus educatusque essem; quae uos, Quirites, nunc moueant potius caritate sua ut 
maneatis in sede uestra quam postea, cum reliqueritis eam, macerent desiderio. Non 
sine causa di hominesque hunc urbi condendae locum elegerunt, saluberrimos colles, 
flumen opportunum, quo ex mediterraneis locis fruges deuehantur, quo maritimi 
commeatus accipiantur, mari uicinum ad commoditates nec expositum nimia 
propinquitate ad pericula classium externarum, regionum |taliae medium, ad 
incrementum urbis natum unice locum. argumento est ipsa magnitudo tam nouae urbis. 
Trecentensimus sexagensimus quintus annus urbis, Quirites, agitur; inter tot ueterrimos 
populos tam diu bella geritis, cum interea, ne singulas loquar urbes, non coniuncti cum 
Aequis Volsci, tot tam ualida oppida, non uniuersa Etruria, tantum terra marique pollens 
atque inter duo maria latitudinem obtinens Italiae, bello uobis par est. Quod cum ita sit 
quae, malum, ratio est [haec] expertis alia experiri, cum iam ut uirtus uestra transire alio 
possit, fortuna certe loci huius transferri non possit? Hic Capitolium est, ubi quondam 
capite humano inuento responsum est eo loco caput rerum summamque imperii fore; 
hic cum augurato liberaretur Capitolium, luuentas Terminusque maximo gaudio patrum 
uestrorum moueri se non passi; hic Vestae ignes, hic ancilia caelo demissa, hic omnes 
propitii manentibus uobis di." 


[55] Mouisse eos Camillus cum alia oratione, tum ea quae ad religiones pertinebat 
maxime dicitur; sed rem dubiam decreuit uox opportune emissa, quod cum senatus post 
paulo de his rebus in curia Hostilia haberetur cohortesque ex praesidiis reuertentes forte 
agmine forum transirent, centurio in comitio exclamauit: "signifer, statue signum; hic 
manebimus optime". Qua uoce audita, et senatus accipere se omen ex curia egressus 
conclamauit et plebs circumfusa adprobauit. Antiquata deinde lege, promisce urbs 
aedificari coepta. Tegula publice praebita est; saxi materiaeque caedendae unde 
quisque uellet ius factum, praedibus acceptis eo anno aedificia perfecturos. Festinatio 
curam exemit uicos dirigendi, dum omisso sui alienique discrimine in uacuo aedificant. 
Ea est causa ut ueteres cloacae, primo per publicum ductae, nunc priuata passim 
subeant tecta, formaque urbis sit occupatae magis quam diuisae similis. 


Liber VI. Quae ab condita urbe Roma 

[1] Quae ab condita urbe Roma ad captam eandem Romani sub regibus primum, 
consulibus deinde ac dictatoribus decemuirisque ac tribunis consularibus gessere, foris 
bella, domi seditiones, quinque libris exposui, res cum uetustate nimia obscuras uelut 
quae magno ex interuallo loci uix cernuntur, tum quid rarae per eadem tempora litterae 
fuere, una custodia fidelis memoriae rerum gestarum, et quod, etiam si quae in 
commentariis pontificum aliisque publicis priuatisque erant monumentis, incensa urbe 
pleraeque interiere. Clariora deinceps certioraque ab secunda origine uelut ab stirpibus 
laetius feraciusque renatae urbis gesta domi militiaeque exponentur. Ceterum primo 
quo adminiculo erecta erat eodem innixa M. Furio principe stetit, neque eum abdicare 
se dictatura nisi anno circumacto passi sunt. Comitia in insequentem annum tribunos 
habere quorum in magistratu capta urbs esset, non placuit; res ad interregnum rediit. 
Cum ciuitas in opere ac labore assiduo reficiendae urbis teneretur, interim Q. Fabio, 
simul primum magistratu abiit, ab Cn. Marcio tribuno plebis dicta dies est, quod legatus 
in Gallos—ad quos missus erat orator— contra ius gentium pugnasset; cui iudicio eum 
mors, adeo opportuna ut uoluntariam magna pars crederet, subtraxit. Interregnum 
initum: P. Cornelius Scipio interrex et post eum M. Furius Camillus [iterum]. Is tribunos 
militum consulari potestate creat L. Valerium Publicolam iterum L. Verginium P. 
Cornelium A. Manlium L. Aemilium L. Postumium. Hi ex interregno cum extemplo 
magistratum inissent, nulla de re prius quam de religionibus senatum consuluere. In 
primis foedera ac leges—erant autem eae duodecim tabulae et quaedam regiae leges— 
conquiri, quae comparerent, iusserunt; alia ex eis edita etiam in uolgus: quae autem ad 
sacra pertinebant a pontificibus maxime ut religione obstrictos haberent multitudinis 
animos suppressa. Tum de diebus religiosis agitari coeptum, diemque a. D. XV Kal. 
Sextiles, duplici clade insignem, quo die ad Cremeram Fabii caesi, quo deinde ad Alliam 
cum exitio urbis foede pugnatum, a posteriore clade Alliensem appellarunt, - 
insignemque rei nullius publice priuatimque agendae -* fecerunt. Quidam, quod 
postridie Idus Quintiles non litasset Sulpicius tribunus militum neque inuenta pace deum 
post diem tertium obiectus hosti exercitus Romanus esset, etiam postridie Idus rebus 
diuinis supersederi iussum, inde, ut postridie Kalendas quoque ac Nonas eadem religio 
esset, traditum putant. 


[2] Nec diu licuit quietis consilia erigendae ex tam graui casu rei publicae secum agitare. 
Hinc Volsci, ueteres hostes, ad exstinguendum nomen Romanum arma ceperant: hinc 
Etruriae principum ex omnibus populis coniurationem de bello ad fanum Voltumnae 
factam mercatores adferebant. Nouus quoque terror accesserat defectione Latinorum 
Hernicorumque, qui post pugnam ad lacum Regillum factam per annos prope centum 
nunquam ambigua fide in amicitia populi Romani fuerant. Itaque cum tanti undique 
terrores circumstarent appareretque omnibus non odio solum apud hostes sed 
contemptu etiam inter socios nomen Romanum laborare, placuit eiusdem auspiciis 
defendi rem publicam cuius reciperata esset dictatoremque dici M. Furium Camillum. Is 
dictator C. Seruilium Ahalam magistrum equitum dixit; iustitioque indicto dilectum 
iuniorum habuit ita ut seniores quoque, quibus aliquid roboris superesset, in uerba sua 
iuratos centuriaret. Exercitum conscriptum armatumque trifariam diuisit: partem unam 
in agro Veiente Etruriae opposuit, alteram ante urbem castra locare iussit; tribuni 

militum his A. Manlius, illis quia aduersus Etruscos mittebantur L. Aemilius praepositus; 
tertiam partem ipse ad Volscos duxit nec procul a Lanuuio—ad Mecium is locus dicitur— 
castra oppugnare est adortus. Quibus ab contemptu, quod prope omnem deletam a 
Gallis Romanam iuuentutem crederent, ad bellum profectis tantum Camillus auditus 
imperator terroris intulerat ut uallo se ipsi, uallum congestis arboribus saepirent, ne qua 
intrare ad munimenta hostis posset. Quod ubi animaduertit Camillus, ignem in obiectam 
saepem coici iussit; et forte erat uis magna uenti uersa in hostem; itaque non aperuit 
solum incendio uiam sed flammis in castra tendentibus uapore etiam ac fumo 
crepituque uiridis materiae flagrantis ita consternauit hostes, ut minor moles 
superantibus uallum militibus munitum in castra Volscorum Romanis fuerit quam 
transcendentibus saepem incendio absumptam fuerat. Fusis hostibus caesisque cum 
castra impetu cepisset dictator, praedam militi dedit, quo minus speratam minime 
largitore duce, eo militi gratiorem. Persecutus deinde fugientes cum omnem Volscum 
agrum depopulatus esset, ad deditionem Volscos septuagesimo demum anno subegit. 
Victor ex Volscis in Aequos transiit et ipsos bellum molientes; exercitum eorum ad Bolas 
oppressit, nec castra modo sed urbem etiam adgressus impetu primo cepit. 


[3] Cum in ea parte in qua caput rei Romanae Camillus erat ea fortuna esset, aliam in 
partem terror ingens ingruerat: Etruria prope omnis armata Sutrium, socios populi 
Romani, obsidebat; quorum legati opem rebus adfectis orantes cum senatum adissent, 
decretum tulere ut dictator primo quoque tempore auxilium Sutrinis ferret. Cuius spei 
moram cum pati fortuna obsessorum non potuisset confectaque paucitas oppidanorum 
opere, uigiliis, uolneribus, quae semper eosdem urgebant, per pactionem urbe hostibus 
tradita inermis cum singulis emissa uestimentis miserabili agmine penates relinqueret, 
eo forte tempore Camillus cum exercitu Romano interuenit. Cui cum se maesta turba ad 
pedes prouoluisset principumque orationem necessitate ultima expressam fletus 
mulierum ac puerorum qui exsilii comites trahebantur excepisset, parcere lamentis 
Sutrinos iussit: Etruscis se luctum lacrimasque ferre. Sarcinas inde deponi Sutrinosque 
ibi considere modico praesidio relicto, arma secum militem ferre iubet. Ita expedito 
exercitu profectus ad Sutrium, id quod rebatur, soluta omnia rebus, ut fit, secundis 
inuenit, nullam stationem ante moenia, patentes portas, uictorem uagum praedam ex 
hostium tectis egerentem. Iterum igitur eodem die Sutrium capitur; uictores Etrusci 
passim trucidantur ab nouo hoste, neque se conglobandi coeundique in unum aut arma 
capiundi datur spatium. Cum pro se quisque tenderent ad portas, si qua forte se in agros 
eicere possent, clausas—id enim primum dictator imperauerat— portas inueniunt. Inde 
alii arma capere, alii, quos forte armatos tumultus occupauerat, conuocare suos ut 
proelium inirent; quod accensum ab desperatione hostium fuisset, ni praecones per 
urbem dimissi poni arma et parci inermi iussissent nec praeter armatos quemquam 
uiolari. Tum etiam quibus animi in spe ultima obstinati ad decertandum fuerant, 
postquam data spes uitae est, iactare passim arma inermesque, quod tutius fortuna 
fecerat, se hosti offerre. Magna multitudo in custodias diuisa; oppidum ante noctem 
redditum Sutrinis inuiolatum integrumque ab omni clade belli, quia non ui captum sed 
traditum per condiciones fuerat. 

[4] Camillus in urbem triumphans rediit, trium simul bellorum uictor. Longe plurimos 
captiuos ex Etruscis ante currum duxit; quibus sub hasta uenumdatis tantum aeris 
redactum est ut, pretio pro auro matronis persoluto, ex eo quod supererat tres paterae 
aureae factae sint, quas cum titulo nominis Camilli ante Capitolium incensum in louis 
cella constat ante pedes lunonis positas fuisse. Eo anno in ciuitatem accepti qui 
Veientium Capenatiumque ac Faliscorum per ea bella transfugerant ad Romanos, 
agerque his nouis ciuibus adsignatus. Reuocati quoque in urbem senatus consulto a Veiis 
qui aedificandi Romae pigritia occupatis ibi uacuis tectis Veios se contulerant. Et primo 
fremitus fuit aspernantium imperium; dies deinde praestituta capitalisque poena, qui 
non remigrasset Romam, ex ferocibus uniuersis singulos, metu suo quemque, 
oboedientes fecit; et Roma cum frequentia crescere, tum tota simul exsurgere aedificiis 
et re publica impensas adiuuante et aedilibus uelut publicum exigentibus opus et ipsis 
priuatiscadmonebat enim desiderium  usus—festinantibus ad effectum operis; 
intraque annum noua urbs stetit. Exitu anni comitia tribunorum militum consulari 
potestate habita. Creati T. Quinctius Cincinnatus Q. Seruilius Fidenas quintum L. lulius 
lulus L. Aquilius Coruus L. Lucretius Tricipitinus Ser. Sulpicius Rufus exercitum alterum in 
Aequos, non ad bellum—uictos namque se fatebantur—sed ab odio ad peruastandos 
fines, ne quid ad noua consilia relinqueretur uirium, duxere, alterum in agrum 
Tarquiniensem; ibi oppida Etruscorum Cortuosa et Contenebra ui capta. Ad Cortuosam 
nihil certaminis fuit: improuiso adorti primo clamore atque impetu cepere; direptum 
oppidum atque incensum est. Contenebra paucos dies oppugnationem sustinuit, 
laborque continuus non die, non nocte remissus subegit eos. Cum in sex partes diuisus 
exercitus Romanus senis horis in orbem succederet proelio, oppidanos eosdem integro 
semper certamini paucitas fessos obiceret, cessere tandem locusque inuadendi urbem 
Romanis datus est. Publicari praedam tribunis placebat; sed imperium quam consilium 
segnius fuit; dum cunctantur, iam militum praeda erat nec nisi per inuidiam adimi 
poterat. Eodem anno, ne priuatis tantum operibus cresceret urbs, Capitolium quoque 
saxo quadrato substructum est, opus uel in hac magnificentia urbis conspiciendum. 


[5] lam et tribuni plebis ciuitate aedificando occupata contiones suas frequentare 
legibus agrariis conabantur. Ostentabatur in spem Pomptinus ager, tum primum post 
accisas a Camillo Volscorum res possessionis haud ambiguae. Criminabantur multo eum 
infestiorem agrum ab nobilitate esse quam a Volscis fuerit; ab illis enim tantum, quoad 
uires et arma habuerint, incursiones eo factas; nobiles homines in possessionem agri 
publici grassari nec, nisi antequam omnia praecipiant diuisus sit, locum ibi plebi fore. 
Haud magno opere plebem mouerunt et infrequentem in foro propter aedificandi curam 
et eodem exhaustam impensis eoque agri immemorem, ad quem instruendum uires non 
essent. In ciuitate plena religionum, tunc etiam ab recenti clade superstitiosis 
principibus, ut renouarentur auspicia res ad interregnum rediit. Interreges deinceps M. 
Manlius Capitolinus Ser. Sulpicius Camerinus L. Valerius Potitus; hic demum tribunorum 
militum consulari potestate comitia habuit. L. Papirium Cn. * Sergium L. Aemilium 
iterum Licinium * Menenium L. Valerium Publicolam tertium creat; ii ex interregno 
magistratum occepere. Eo anno aedis Martis Gallico bello uota dedicata est a T. Quinctio 

duumuiro sacris faciendis. Tribus quattuor ex nouis ciuibus additae, Stellatina 
Tromentina Sabatina Arniensis; eaeque uiginti quinque tribuum numerum expleuere. 


[6] De agro Pomptino ab L. Sicinio tribuno plebis actum ad frequentiorem iam populum 
mobilioremque ad cupiditatem agri quam fuerat. Et de Latino Hernicoque bello mentio 
facta in senatu maioris belli cura, quod Etruria in armis erat, dilata est. Res ad Camillum 
tribunum militum consulari potestate rediit; collegae additi quinque, Ser. Cornelius 
Maluginensis Q. Seruilius Fidenas sextum L. Quinctius Cincinnatus L. Horatius Puluillus P. 
Valerius. Principio anni auersae curae hominum sunt a bello Etrusco, quod fugientium 
ex agro Pomptino agmen repente inlatum in urbem attulit Antiates in armis esse 
Latinorumque populos iuuentutem suam summisisse ad id bellum, eo abnuentes 
publicum fuisse consilium quod non prohibitos tantummodo uoluntarios dicerent 
militare ubi uellent. Desierant iam ulla contemni bella. Itaque senatus dis agere gratias 
quod Camillus in magistratu esset: dictatorem quippe dicendum eum fuisse si priuatus 
esset; et collegae fateri regimen omnium rerum, ubi quid bellici terroris ingruat, in uiro 
uno esse sibique destinatum in animo esse Camillo summittere imperium nec quicquam 
de maiestate sua detractum credere quod maiestati eius uiri concessissent. Conlaudatis 
ab senatu tribunis et ipse Camillus confusus animo gratias egit. Ingens inde ait onus a 
populo Romano sibi, qui se [dictatorem] iam quartum creasset, magnum ab senatu 
talibus de se iudiciis [eius ordinis], maximum tam honoratorum collegarum obsequio 
iniungi; itaque si quid laboris uigiliarumque adici possit, certantem secum ipsum 
adnisurum ut tanto de se consensu ciuitatis opinionem, quae maxima sit, etiam 
constantem efficiat. Quod ad bellum atque Antiates attineat, plus ibi minarum quam 
periculi esse; se tamen, ut nihil timendi, sic nihil contemnendi auctorem esse. 
Circumsederi urbem Romanam ab inuidia et odio finitimorum; itaque et ducibus 
pluribus et exercitibus administrandam rem publicam esse. 'Te' inquit, 'P. Valeri, socium 
imperii consiliique legiones mecum aduersus Antiatem hostem ducere placet; te, Q. 
Seruili, altero exercitu instructo paratoque in urbe castra habere, intentum siue Etruria 
se interim, ut nuper, siue noua haec cura, Latini atque Hernici mouerint; pro certo habeo 
ita rem gesturum ut patre auo teque ipso ac sex tribunatibus dignum est. Tertius 
exercitus ex causariis senioribusque a L. Quinctio scribatur, qui urbi moenibusque 
praesidio sit. L. Horatius arma, tela, frumentum, quaeque alia [belli] tempora poscent 
prouideat. Te, Ser. Corneli, praesidem huius publici consilii, custodem religionum, 
comitiorum, legum, rerum omnium urbanarum, collegae facimus.' Cunctis in partes 
muneris sui benigne pollicentibus operam Valerius, socius imperii lectus, adiecit M. 
Furium sibi pro dictatore seque ei pro magistro equitum futurum; proinde, quam 
opinionem de unico imperatore, eam spem de bello haberent. Se uero bene sperare 
patres et de bello et de pace uniuersaque re publica erecti gaudio fremunt nec dictatore 
unquam opus fore rei publicae, si tales uiros in magistratu habeat, tam concordibus 
iunctos animis, parere atque imperare iuxta paratos laudemque conferentes potius in 
medium quam ex communi ad se trahentes. 


[7] lustitio indicto dilectuque habito Furius ac Valerius ad Satricum profecti, quo non 
Volscorum modo iuuentutem Antiates ex noua subole lectam sed ingentem Latinorum 
Hernicorumque [uim] conciuerant ex integerrimis diutina pace populis. Itaque nouus 

hostis ueteri adiunctus commouit animos militis Romani. Quod ubi aciem iam instruenti 
Camillo centuriones renuntiauerunt, turbatas militum mentes esse, segniter arma capta, 
cunctabundosque et resistentes egressos castris esse, quin uoces quoque auditas cum 
centenis hostibus singulos pugnaturos et aegre inermem tantam multitudinem, nedum 
armatam, sustineri posse, in equum insilit et ante signa obuersus in aciem ordines 
interequitans: 'Quae tristitia, milites, haec, quae insolita cunctatio est? hostem an me 
an uos ignoratis? hostis est quid aliud quam perpetua materia uirtutis gloriaeque 
uestrae? uos contra me duce, ut Falerios Veiosque captos et in capta patria Gallorum 
legiones caesas taceam, modo trigeminae uictoriae triplicem triumphum ex his ipsis 
Volscis et Aequis et ex Etruria egistis. An me, quod non dictator uobis sed tribunus 
signum dedi, non agnoscitis ducem? neque ego maxima imperia in uos desidero, et uos 
in me nihil praeter me ipsum intueri decet; neque enim dictatura mihi unquam animos 
fecit, ut ne exsilium quidem ademit. lidem igitur omnes sumus, et cum eadem omnia in 
hoc bellum adferamus quae in priora attulimus, eundem euentum belli exspectemus. 
Simul concurreritis, quod quisque didicit ac consueuit faciet: uos uincetis, illi fugient.' 


[8] Dato deinde signo ex equo desilit et proximum signiferum manu arreptum secum in 
hostem rapit 'infer, miles' clamitans, 'signum.' Quod ubi uidere, ipsum Camillum, iam ad 
munera corporis senecta inualidum, uadentem in hostes, procurrunt pariter omnes 
clamore sublato 'sequere imperatorem' pro se quisque clamantes. Emissum etiam 
signum Camilli iussu in hostium aciem ferunt idque ut repeteretur concitatos 
antesignanos; ibi primum pulsum Antiatem, terroremque non in primam tantum aciem 
sed etiam ad subsidiarios perlatum. Nec uis tantum militum mouebat, excitata 
praesentia ducis, sed quod Volscorum animis nihil terribilius erat quam ipsius Camilli 
forte oblata species; ita quocumque se intulisset uictoriam secum haud dubiam trahebat. 
Maxime id euidens fuit, cum in laeuum cornu prope iam pulsum arrepto repente equo 
cum scuto pedestri aduectus conspectu suo proelium restituit, ostentans uincentem 
ceteram aciem. lam inclinata res erat, sed turba hostium et fuga impediebatur et longa 
caede conficienda multitudo tanta fesso militi erat, cum repente ingentibus procellis 
fusus imber certam magis uictoriam quam proelium diremit. Signo deinde receptui dato 
nox insecuta quietis Romanis perfecit bellum; Latini namque et Hernici relictis Volscis 
domos profecti sunt, malis consiliis pares adepti euentus; Volsci ubi se desertos ab eis 
uidere quorum fiducia rebellauerant, relictis castris moenibus Satrici se includunt; quos 
primo Camillus uallo circumdare et aggere atque operibus oppugnare est adortus. Quae 
postquam nulla eruptione impediri uidet, minus esse animi ratus in hoste quam ut in eo 
tam lentae spei uictoriam exspectaret, cohortatus milites ne tamquam Veios 
oppugnantes in opere longinquo sese tererent, uictoriam in manibus esse, ingenti 
militum alacritate moenia undique adgressus scalis oppidum cepit. Volsci abiectis armis 
sese dediderunt. 


[9] Ceterum animus ducis rei maiori, Antio, imminebat: id caput Volscorum, eam fuisse 
originem proximi belli. Sed magno apparatu tormentis machinisque tam ualida quia nisi 
urbs capi non poterat, relicto ad exercitum collega Romam est profectus, ut senatum ad 
excidendum Antium hortaretur. Inter sermonem  eius—credo rem  Antiatem 
diuturniorem manere dis cordi fuisse—legati ab Nepete ac Sutrio auxilium aduersus 

Etruscos petentes ueniunt, breuem occasionem esse ferendi auxilii memorantes. Eo uim 
Camilli ab Antio fortuna auertit. Namque cum ea loca opposita Etruriae et uelut claustra 
inde portaeque essent, et illis occupandi ea cum quid noui molirentur et Romanis 
reciperandi tuendique cura erat. Igitur senatui cum Camillo agi placuit ut omisso Antio 
bellum Etruscum susciperet; legiones urbanae quibus Quinctius praefuerat ei 
decernuntur. Quamquam expertum exercitum adsuetumque imperio qui in Volscis erat 
mallet, nihil recusauit; Valerium tantummodo imperii socium depoposcit. Quinctius 
Horatiusque successores Valerio in Volscos missi. Profecti ab urbe Sutrium Furius et 
Valerius partem oppidi iam captam ab Etruscis inuenere, ex parte altera intersaeptis 
itineribus aegre oppidanos uim hostium ab se arcentes. Cum Romani auxilii aduentus 
tum Camilli nomen celeberrimum apud hostes sociosque et in praesentia rem inclinatam 
sustinuit et spatium ad opem ferendam dedit. Itaque diuiso exercitu Camillus collegam 
in eam partem circumductis copiis quam hostes tenebant moenia adgredi iubet, non 
tanta spe scalis capi urbem posse quam ut auersis eo hostibus et oppidanis iam 
pugnando fessis laxaretur labor et ipse spatium intrandi sine certamine moenia haberet. 
Quod simul utrimque factum esset ancepsque terror Etruscos circumstaret, et moenia 
summa ui oppugnari et intra moenia esse hostem [ut] uiderunt, porta se, quae una forte 
non obsidebatur, trepidi uno agmine eiecere. Magna caedes fugientium et in urbe et per 
agros est facta: plures a Furianis intra moenia caesi, Valeriani expeditiores ad 
persequendos fuere, nec ante noctem, quae conspectum ademit, finem caedendi fecere. 
Sutrio recepto restitutoque sociis Nepete exercitus ductus, quod per deditionem 
acceptum iam totum Etrusci habebant. 


[10] Videbatur plus in ea urbe recipienda laboris fore, non eo solum quod tota hostium 
erat sed etiam quod parte Nepesinorum prodente ciuitatem facta erat deditio; mitti 
tamen ad principes eorum placuit ut secernerent se ab Etruscis fidemque quam 
implorassent ab Romanis ipsi praestarent. Vnde cum responsum allatum esset nihil suae 
potestatis esse, Etruscos moenia custodiasque portarum tenere, primo populationibus 
agri terror est oppidanis admotus; deinde, postquam deditionis quam societatis fides 
sanctior erat, fascibus sarmentorum ex agro conlatis ductus ad moenia exercitus 
completisque fossis scalae admotae et clamore primo impetuque oppidum capitur. 
Nepesinis inde edictum ut arma ponant parcique iussum inermi: Etrusci pariter armati 
atque inermes caesi. Nepesinorum quoque auctores deditionis securi percussi: innoxiae 
multitudini redditae res oppidumque cum praesidio relictum. Ita duabus sociis urbibus 
ex hoste receptis uictorem exercitum tribuni cum magna gloria Romam reduxerunt. 
Eodem anno ab Latinis Hernicisque res repetitae quaesitumque cur per eos annos 
militem ex instituto non dedissent. Responsum frequenti utriusque gentis concilio est 
nec culpam in eo publicam nec consilium fuisse quod suae iuuentutis aliqui apud Volscos 
militauerint; eos tamen ipsos praui consilii poenam habere nec quemquam ex his 
reducem esse; militis autem non dati causam terrorem assiduum a Volscis fuisse, quam 
pestem adhaerentem lateri suo tot super alia aliis bellis exhauriri nequisse. Quae relata 
patribus magis tempus quam causam non uisa belli habere. 


[11] Insequenti anno, A. Manlio P. Cornelio T. Et L. Quinctiis Capitolinis L. Papirio Cursore 
[iterum C. Sergio] iterum tribunis consulari potestate, graue bellum foris, grauior domi 

seditio exorta, bellum ab Volscis adiuncta Latinorum atque Hernicorum defectione, 
seditio, unde minime timeri potuit, a patriciae gentis uiro et inclitae famae, M. Manlio 
Capitolino. Qui nimius animi cum alios principes sperneret, uni inuideret eximio simul 
honoribus atque uirtutibus, M. Furio, aegre ferebat solum eum in magistratibus, solum 
apud exercitus esse; tantum iam eminere ut iisdem auspiciis creatos non pro collegis sed 
pro ministris habeat; cum interim, si quis uere aestimare uelit, a M. Furio reciperari 
patria ex obsidione hostium non potuerit, nisi a se prius Capitolium atque arx seruata 
esset; et ille inter aurum accipiendum et in spem pacis solutis animis Gallos adgressus 
sit, ipse armatos capientesque arcem depulerit; illius gloriae pars uirilis apud omnes 
milites sit qui simul uicerint: suae uictoriae neminem omnium mortalium socium esse. 
His opinionibus inflato animo, ad hoc uitio quoque ingenii uehemens et impotens, 
postquam inter patres non quantum aequum censebat excellere suas opes animaduertit, 
primus omnium ex patribus popularis factus cum plebeiis magistratibus consilia 
communicare; criminando patres, alliciendo ad se plebem iam aura non consilio ferri 
famaeque magnae malle quam bonae esse. Et non contentus agrariis legibus, quae 
materia semper tribunis plebi seditionum fuisset, fidem moliri coepit: acriores quippe 
aeris alieni stimulos esse, qui non egestatem modo atque ignominiam minentur sed 
neruo ac uinculis corpus liberum territent. Et erat aeris alieni magna uis re damnosissima 
etiam diuitibus, aedificando, contracta. Bellum itaque Volscum, graue per se, oneratum 
Latinorum atque Hernicorum defectione, in speciem causae iactatum ut maior potestas 
quaereretur; sed noua consilia Manli magis compulere senatum ad dictatorem 
creandum. Creatus A. Cornelius Cossus magistrum equitum dixit T. Quinctium 
Capitolinum. 


[12] Dictator etsi maiorem dimicationem propositam domi quam foris cernebat, tamen, 
seu quia celeritate ad bellum opus erat, seu uictoria triumphoque dictaturae ipsi uires 
se additurum ratus, dilectu habito in agrum Pomptinum, quo a Volscis exercitum 
indictum audierat, pergit.—non dubito praeter satietatem tot iam libris adsidua bella 
cum Volscis gesta legentibus illud quoque succursurum, quod mihi percensenti 
propiores temporibus harum rerum auctores miraculo fuit unde totiens uictis Volscis et 
Aequis suffecerint milites. quod cum ab antiquis tacitum praetermissum sit, cuius 
tandem egorrei praeter opinionem, quae sua cuique coniectanti esse potest, auctor sim? 
simile ueri est aut interuallis bellorum, sicut nunc in dilectibus fit Romanis, alia atque 
alia subole iuniorum ad bella instauranda totiens usos esse aut non ex iisdem semper 
populis exercitus scriptos, quamquam eadem semper gens bellum intulerit, aut 
innumerabilem multitudinem liberorum capitum in eis fuisse locis quae nunc uix 
seminario exiguo militum relicto seruitia Romana ab solitudine uindicant. ingens certe, 
quod inter omnes auctores conueniat, quamquam nuper Camilli ductu atque auspicio 
accisae res erant, Volscorum exercitus fuit; ad hoc Latini Hernicique accesserant et 
Circeiensium quidam et coloni etiam a Velitris Romani. —dictator castris eo die positis, 
postero cum auspicato prodisset hostiaque caesa pacem deum adorasset, laetus ad 
milites iam arma ad propositum pugnae signum, sicut edictum erat, luce prima capientes 
processit. 'nostra uictoria est, milites' inquit, 'si quid di uatesque eorum in futurum 
uident. itaque, ut decet certae spei plenos et cum imparibus manus conserturos, pilis 


186 


ante pedes positis gladiis tantum dextras armemus. ne procurri quidem ab acie uelim 
sed obnixos uos stabili gradu impetum hostium excipere. ubi illi uana iniecerint missilia 
et effusi stantibus uobis se intulerint, tum micent gladii et ueniat in mentem unicuique 
deos esse qui Romanum adiuuent deos qui secundis auibus in proelium miserint. tu, T. 
Quincti, equitem intentus ad primum initium moti certaminis teneas; ubi haerere iam 
aciem conlato pede uideris, tum terrorem equestrem occupatis alio pauore infer 
inuectusque ordines pugnantium dissipa.' sic eques, sic pedes, ut praeceperat, pugnant; 
nec dux legiones nec fortuna fefellit ducem. 


[13] Multitudo hostium nulli rei praeterquam numero freta et oculis utramque metiens 
aciem temere proelium iniit, temere omisit; clamore tantum missilibusque telis et primo 
pugnae impetu ferox gladios et conlatum pedem et uoltum hostis ardore animi 
micantem ferre non potuit. impulsa frons prima et trepidatio subsidiis inlata; et suum 
terrorem intulit eques; rupti inde multis locis ordines motaque omnia et fluctuanti 
similis acies erat. dein postquam cadentibus primis iam ad se quisque peruenturam 
caedem cernebat, terga uertunt. instare Romanus; et donec armati confertique abibant, 
peditum labor in persequendo fuit: postquam iactari arma passim fugaque per agros 
spargi aciem hostium animaduersum est, tum equitum turmae emissae, dato signo ne 
in singulorum morando caede spatium ad euadendum interim multitudini darent: satis 
esse missilibus ac terrore impediri cursum obequitandoque agmen teneri dum adsequi 
pedes et iusta caede conficere hostem posset. fugae sequendique non ante noctem finis 
fuit. capta quoque ac direpta eodem die castra Volscorum praedaque omnis praeter 
libera corpora militi concessa est. pars maxima captiuorum ex Latinis atque Hernicis fuit, 
nec hominum de plebe, ut credi posset mercede militasse, sed principes quidam 
iuuentutis inuenti, manifesta fides publica ope Volscos hostes adiutos. Circeiensium 
quoque quidam cogniti et coloni a Velitris Romamque omnes missi percontantibus 
primoribus patrum eadem quae dictatori defectionem sui quisque populi haud perplexe 
indicauere. 


[14] Dictator exercitum in statiuis tenebat, minime dubius bellum cum iis populis patres 
iussuros, cum maior domi exorta moles coegit acciri Romam eum gliscente in dies 
seditione, quam solito magis metuendam auctor faciebat. non enim iam orationes modo 
M. Manli sed facta, popularia in speciem, tumultuosa eadem, qua mente fierent 
intuenda erant. centurionem, nobilem militaribus factis, iudicatum pecuniae cum duci 
uidisset, medio foro cum caterua sua accurrit et manum iniecit; uociferatusque de 
superbia patrum ac crudelitate feneratorum et miseriis plebis, uirtutibus eius uiri 
fortunaque, 'tum uero ego' inquit 'nequiquam hac dextra Capitolium arcemque 
seruauerim, si ciuem commilitonemque meum tamquam Gallis uictoribus captum in 
seruitutem ac uincula duci uideam.' inde rem creditori palam populo soluit libraque et 
aere liberatum emittit, deos atque homines obtestantem ut M. Manlio, liberatori suo, 
parenti plebis Romanae, gratiam referant. acceptus extemplo in tumultuosam turbam 
et ipse tumultum augebat, cicatrices acceptas Veienti Gallico aliisque deinceps bellis 
ostentans: se militantem, se restituentem euersos penates, multiplici iam sorte exsoluta, 
mergentibus semper sortem usuris, obrutum fenore esse; uidere lucem, forum, ciuium 
ora M. Manli opera; omnia parentum beneficia ab illo se habere; illi deuouere corporis 

uitaeque ac sanguinis quod supersit; quodcumque sibi cum patria penatibus publicis ac 
priuatis iuris fuerit, id cum uno homine esse. his uocibus instincta plebes cum iam unius 
hominis esset, addita alia commodioris ad omnia turbanda consilii res. fundum in Veienti, 
caput patrimonii, subiecit praeconi, 'ne quem uestrum' inquit, 'Quirites, donec 
quicquam in re mea supererit, iudicatum addictumue duci patiar.' id uero ita accendit 
animos, ut per omne fas ac nefas secuturi uindicem libertatis uiderentur. ad hoc domi 
contionantis in modum sermones pleni criminum in patres; inter quos [cum] omisso 
discrimine uera an uana iaceret, thesauros Gallici auri occultari a patribus iecit nec iam 
possidendis publicis agris contentos esse nisi pecuniam quoque publicam auertant; ea 
res si palam fiat, exsolui plebem aere alieno posse. quae ubi obiecta spes est, enimuero 
indignum facinus uideri, cum conferendum ad redimendam ciuitatem a Gallis aurum 
fuerit, tributo conlationem factam, idem aurum ex hostibus captum in paucorum 
praedam cessisse. itaque exsequebantur quaerendo ubi tantae rei furtum occultaretur; 
differentique et tempore suo se indicaturum dicenti ceteris omissis eo uersae erant 
omnium curae apparebatque nec ueri indicii gratiam mediam nec falsi offensionem fore. 


[15] Ita suspensis rebus dictator accitus ab exercitu in urbem uenit. postero die senatu 
habito, cum satis periclitatus uoluntates hominum discedere senatum ab se uetuisset, 
stipatus ea multitudine sella in comitio posita uiatorem ad M. Manlium misit; qui 
dictatoris iussu uocatus, cum signum suis dedisset adesse certamen, agmine ingenti ad 
tribunal uenit. hinc senatus, hinc plebs, suum quisque intuentes ducem, uelut in acie 
constiterant. tum dictator silentio facto, 'utinam' inquit, 'mihi patribusque Romanis ita 
de ceteris rebus cum plebe conueniat, quemadmodum, quod ad te attinet eamque rem 
quam de te sum quaesiturus conuenturum satis confido. spem factam a te ciuitati uideo 
fide incolumi ex thesauris Gallicis, quos primores patrum occultent, creditum solui posse. 
cui ego rei tantum abest ut impedimento sim ut contra te, M. Manli, adhorter, liberes 
fenore plebem Romanam et istos incubantes publicis thesauris ex praeda clandestina 
euoluas. quod nisi facis, siue ut et ipse in parte praedae sis siue quia uanum indicium est, 
in uincla te duci iubebo nec diutius patiar a te multitudinem fallaci spe concitari.' ad ea 
Manlius nec se fefellisse ait non aduersus Volscos, totiens hostes quotiens patribus 
expediat, nec aduersus Latinos Hernicosque, quos falsis criminibus in arma agant, sed 
aduersus se ac plebem Romanam dictatorem creatum esse; iam omisso bello quod 
simulatum sit, in se impetum fieri; iam dictatorem profiteri patrocinium feneratorum 
aduersus plebem; iam sibi ex fauore multitudinis crimen et perniciem quaeri. 'offendit' 
inquit, 'te, A. Corneli, uosque, patres conscripti, circumfusa turba lateri meo? quin eam 
diducitis a me singuli uestris beneficiis, intercedendo, eximendo de neruo ciues uestros, 
prohibendo iudicatos addictosque duci, ex eo quod afluit opibus uestris sustinendo 
necessitates aliorum? sed quid ego uos de uestro impendatis hortor? sortem reliquam 
ferte: de capite deducite quod usuris pernumeratum est; iam nihilo mea turba quam 
ullius conspectior erit. at enim quid ita solus ego ciuium curam ago? nihilo magis quod 
respondeam habeo quam si quaeras quid ita solus Capitolium arcemque seruauerim. et 
tum uniuersis quam potui opem tuli et nunc singulis feram. nam quod ad thesauros 
Gallicos attinet, rem suapte natura facilem difficilem interrogatio facit. cur enim 
quaeritis quod scitis? cur quod in sinu uestro est excuti iubetis potius quam ponatis, nisi 

aliqua fraus subest? quo magis argui praestigias iubetis uestras, eo plus uereor ne 
abstuleritis obseruantibus etiam oculos. itaque non ego uobis ut indicem praedas 
uestras, sed uos id cogendi estis ut in medium proferatis.' 


[16] Cum mittere ambages dictator iuberet et aut peragere uerum indicium cogeret aut 
fateri facinus insimulati falso crimine senatus oblataeque uani furti inuidiae, negantem 
arbitrio inimicorum se locuturum in uincla duci iussit. arreptus a uiatore 'luppiter' inquit, 
'optime maxime lunoque regina ac Minerua ceterique di deaeque, qui Capitolium 
arcemque incolitis, sicine uestrum militem ac praesidem sinitis uexari ab inimicis? haec 
dextra, qua Gallos fudi a delubris uestris, iam in uinclis et catenis erit?' nullius nec oculi 
nec aures indignitatem ferebant; sed inuicta sibi quaedam patientissima iusti imperii 
ciuitas fecerat, nec aduersus dictatoriam uim aut tribuni plebis aut ipsa plebs attollere 
oculos aut hiscere audebant. coniecto in carcerem Manlio satis constat magnam partem 
plebis uestem | mutasse, multos mortales capillum ac barbam promisisse, 
obuersatamque uestibulo carceris maestam turbam. dictator de Volscis triumphauit, 
inuidiaeque magis triumphus quam gloriae fuit; quippe domi non militiae partum eum 
actumque de ciue non de hoste fremebant: unum defuisse tantum superbiae, quod non 
M. Manlius ante currum sit ductus. iamque haud procul seditione res erat; cuius 
leniendae causa postulante nullo largitor uoluntarius repente senatus factus Satricum 
coloniam duo milia ciuium Romanorum deduci iussit. bina iugera et semisses agri 
adsignati; quod cum et paruum et paucis datum et mercedem esse prodendi M. Manli 
interpretarentur, remedio inritatur seditio. et iam magis insignis et sordibus et facie 
reorum turba Manliana erat, amotusque post triumphum abdicatione dictaturae terror 
et linguam et animos liberauerat hominum. 


[17] Audiebantur itaque propalam uoces exprobrantium multitudini, quod defensores 
suos semper in praecipitem locum fauore tollat, deinde in ipso discrimine periculi 
destituat: sic Sp. Cassium in agros plebem uocantem, sic Sp. Maelium ab ore ciuium 
famem suis impensis propulsantem oppressos, sic M. Manlium mersam et obrutam 
fenore partem ciuitatis in libertatem ac lucem extrahentem proditum inimicis; saginare 
plebem populares suos ut iugulentur. hocine patiendum fuisse, si ad nutum dictatoris 
non responderit uir consularis? fingerent mentitum ante atque ideo non habuisse quod 
tum responderet; cui seruo unquam mendacii poenam uincula fuisse? non obuersatam 
esse memoriam noctis illius quae paene ultima atque aeterna nomini Romano fuerit? 
non speciem agminis Gallorum per Tarpeiam rupem scandentis? non ipsius M. Manli, 
qualem eum armatum, plenum sudoris ac sanguinis ipso paene loue erepto ex hostium 
manibus uidissent? selibrisne farris gratiam seruatori patriae relatam? et quem prope 
caelestem, cognomine certe Capitolino loui parem fecerint eum pati uinctum in carcere, 
in tenebris obnoxiam carnificis arbitrio ducere animam? adeo in uno omnibus satis 
auxilii fuisse, nullam opem in tam multis uni esse? iam ne nocte quidem turba ex eo loco 
dilabebatur refracturosque carcerem minabantur, cum remisso quod erepturi erant ex 
senatus consulto Manlius uinculis liberatur; quo facto non seditio finita sed dux seditioni 
datus est. per eosdem dies Latinis et Hernicis, simul colonis Circeiensibus et a Velitris, 
purgantibus se Volsci crimine belli captiuosque repetentibus ut suis legibus in eos 
animaduerterent, tristia responsa reddita, tristiora colonis quod ciues Romani patriae 

oppugnandae nefanda consilia inissent. non negatum itaque tantum de captiuis sed, in 
quo ab sociis tamen temperauerant, denuntiatum senatus uerbis facesserent propere 
ex urbe ab ore atque oculis populi Romani, ne nihil eos legationis ius externo, non ciui 
comparatum tegeret. 


[18] Recrudescente Manliana seditione sub exitum anni comitia habita creatique tribuni 
militum consulari potestate Ser. Cornelius Maluginensis iterum P. Valerius Potitus 
iterum M. Furius Camillus quintum Ser. Sulpicius Rufus iterum C. Papirius Crassus T. 
Quinctius Cincinnatus iterum. cuius principio anni et patribus et plebi peropportune 
externa pax data: plebi, quod non auocata dilectu spem cepit, dum tam potentem 
haberet ducem, fenoris expugnandi: patribus, ne quo externo terrore auocarentur animi 
ab sanandis domesticis malis. igitur cum pars utraque acrior aliquanto coorta esset, iam 
propinquum certamen aderat. et Manlius aduocata domum plebe cum principibus 
nouandarum rerum interdiu noctuque consilia agitat, plenior aliquanto animorum 
irarumque quam antea fuerat. iram accenderat ignominia recens in animo ad 
contumeliam inexperto: spiritus dabat, quod nec ausus esset idem in se dictator quod 
in Sp. Maelio Cincinnatus Quinctius fecisset, et uinculorum suorum inuidiam non 
dictator modo abdicando dictaturam fugisset sed ne senatus quidem sustinere potuisset. 
his simul inflatus exacerbatusque iam per se accensos incitabat plebis animos. 
'quousque tandem ignorabitis uires uestras, quas natura ne beluas quidem ignorare 
uoluit? numerate saltem quot ipsi sitis, quot aduersarios habeatis. quot enim clientes 
circa singulos fuistis patronos, tot nunc aduersus unum hostem eritis. si singuli singulos 
adgressuri essetis, tamen acrius crederem uos pro libertate quam illos pro dominatione 
certaturos. ostendite modo bellum; pacem habebitis. uideant uos paratos ad uim; ius 
ipsi remittent. audendum est aliquid uniuersis aut omnia singulis patienda. quousque 
me circumspectabitis? ego quidem nulli uestrum deero; ne fortuna mea desit uidete. 
ipse uindex uester, ubi uisum inimicis est, nullus repente fui, et uidistis in uincula duci 
uniuersi eum qui a singulis uobis uincula depuleram. quid sperem, si plus in me audeant 
inimici? an exitum Cassi Maelique exspectem? bene facitis quod abominamini. di 
prohibebunt haec; sed nunquam propter me de caelo descendent; uobis dent mentem 
oportet ut prohibeatis, sicut mihi dederunt armato togatoque ut uos a barbaris hostibus, 
a superbis defenderem ciuibus. tam paruus animus tanti populi est ut semper uobis 
auxilium aduersus inimicos satis sit nec ullum, nisi quatenus imperari uobis sinatis, 
certamen aduersus patres noritis? nec hoc natura insitum uobis est, sed usu possidemini. 
cur enim aduersus externos tantum animorum geritis ut imperare illis aequum 
censeatis? quia consuestis cum eis pro imperio certare, aduersus hos temptare magis 
quam tueri libertatem. tamen, qualescumque duces habuistis, qualescumque ipsi fuistis, 
omnia adhuc quantacumque petistis obtinuistis, seu ui seu fortuna uestra. tempus est 
etiam maiora conari. experimini modo et uestram felicitatem et me, ut spero, feliciter 
expertum; minore negotio qui imperet patribus imponetis quam qui resisterent 
imperantibus imposuistis. solo aequandae sunt dictaturae consulatusque, ut caput 
attollere Romana plebes possit. proinde adeste; prohibete ius de pecuniis dici. ego me 
patronum profiteor plebis, quod mihi cura mea et fides nomen induit: uos si quo insigni 
magis imperii honorisue nomine uestrum appellabitis ducem, eo utemini potentiore ad 

obtinenda ea quae uoltis.' inde de regno agendi ortum initium dicitur; sed nec cum 
quibus nec quem ad finem consilia peruenerint, satis planum traditur. 


[19] At in parte altera senatus de secessione in domum priuatam plebis, forte etiam in 
arce positam, et imminenti mole libertate agitat. magna pars uociferantur Seruilio Ahala 
opus esse, qui non in uincla duci iubendo inritet publicum hostem sed unius iactura ciuis 
finiat intestinum bellum. decurritur ad leniorem uerbis sententiam, uim tamen eandem 
habentem, ut uideant magistratus ne quid ex perniciosis consiliis M. Manli res publica 
detrimenti capiat. tum tribuni consulari potestate tribunique plebi—nam et [ei], quia 
eundem [et] suae potestatis, quem libertatis omnium, finem cernebant, patrum 
auctoritati se dediderant—hi tum omnes quid opus facto sit consultant. cum praeter 
uim et caedem nihil cuiquam occurreret, eam autem ingentis dimicationis fore 
appareret, tum M. Menenius et Q. Publilius tribuni plebis: 'quid patrum et plebis 
certamen facimus, quod ciuitatis esse aduersus unum pestiferum ciuem debet? quid 
cum plebe adgredimur eum quem per ipsam plebem tutius adgredi est ut suis ipse 
oneratus uiribus ruat? diem dicere ei nobis in animo est. nihil minus populare quam 
regnum est. simul multitudo illa non secum certari uiderint et ex aduocatis iudices facti 
erunt et accusatores de plebe patricium reum intuebuntur et regni crimen in medio, 
nulli magis quam libertati fauebunt suae.' 


[20] Adprobantibus cunctis diem Manlio dicunt. quod ubi est factum, primo commota 
plebs est, utique postquam sordidatum reum uiderunt nec cum eo non modo patrum 
quemquam sed ne cognatos quidem aut adfines, postremo ne fratres quidem A. et T. 
Manlios, quod ad eum diem nunquam usu uenisset, ut in tanto discrimine non et proximi 
uestem mutarent: Ap. Claudio in uincula ducto C. Claudium inimicum Claudiamque 
omnem gentem sordidatam fuisse; consensu opprimi popularem uirum, quod primus a 
patribus ad plebem defecisset. cum dies uenit, quae praeter coetus multitudinis 
seditiosasque uoces et largitionem et fallax indicium pertinentia proprie ad regni crimen 
ab accusatoribus obiecta sint reo, apud neminem auctorem inuenio; nec dubito haud 
parua fuisse, cum damnandi mora plebi non in causa sed in loco fuerit. illud notandum 
uidetur, ut sciant homines quae et quanta decora foeda cupiditas regni non ingrata 
solum sed inuisa etiam reddiderit: homines prope quadringentos produxisse dicitur, 
quibus sine fenore expensas pecunias tulisset, quorum bona uenire, quos duci addictos 
prohibuisset; ad haec decora quoque belli non commemorasse tantum sed protulisse 
etiam conspicienda, spolia hostium caesorum ad triginta, dona imperatorum ad 
quadraginta, in quibus insignes duas murales coronas, ciuicas octo; ad hoc seruatos ex 
hostibus ciues [produxit], inter quos C. Seruilium magistrum equitum absentem 
nominatum; et cum ea quoque quae bello gesta essent pro fastigio rerum oratione 
etiam magnifica, facta dictis aequando, memorasset, nudasse pectus insigne cicatricibus 
bello acceptis et identidem Capitolium spectans louem deosque alios deuocasse ad 
auxilium fortunarum suarum precatusque esse ut, quam mentem sibi Capitolinam 
arcem protegenti ad salutem populi Romani dedissent, eam populo Romano in suo 
discrimine darent, et orasse singulos uniuersosque ut Capitolium atque arcem intuentes, 
ut ad deos immortales uersi de se iudicarent. in campo Martio cum centuriatim populus 
citaretur et reus ad Capitolium manus tendens ab hominibus ad deos preces auertisset, 

apparuit tribunis, nisi oculos quoque hominum liberassent tanti memoria decoris, 
nunquam fore in praeoccupatis beneficio animis uero crimini locum. ita prodicta die in 
Petelinum lucum extra portam Flumentanam, unde conspectus in Capitolium non esset, 
concilium populi indictum est. ibi crimen ualuit et obstinatis animis triste iudicium 
inuisumque etiam iudicibus factum. sunt qui per duumuiros, qui de perduellione 
anquirerent creatos, auctores sint damnatum. tribuni de saxo Tarpeio deiecerunt 
locusque idem in uno nomine et eximiae gloriae monumentum et poenae ultimae fuit. 
adiectae mortuo notae sunt: publica una, quod, cum domus eius fuisset ubi nunc aedes 
atque officina Monetae est, latum ad populum est ne quis patricius in arce aut Capitolio 
habitaret; gentilicia altera, quod gentis Manliae decreto cautum est ne quis deinde M. 
Manlius uocaretur. hunc exitum habuit uir, nisi in libera ciuitate natus esset, 
memorabilis. populum breui, postquam periculum ab eo nullum erat, per se ipsas 
recordantem uirtutes desiderium eius tenuit. pestilentia etiam breui consecuta nullis 
occurrentibus tantae cladis causis ex Manliano supplicio magnae parti uideri orta: 
uiolatum Capitolium esse sanguine seruatoris nec dis cordi fuisse poenam eius oblatam 
prope oculis suis, a quo sua templa erepta e manibus hostium essent. 


[21] Pestilentiam inopia frugum et uolgatam utriusque mali famam anno insequente 
multiplex bellum excepit, L. Valerio quartum A. Manlio tertium Ser. Sulpicio tertium L. 
Lucretio L. Aemilio tertium M. Trebonio tribunis militum consulari potestate. hostes noui 
praeter Volscos, uelut sorte quadam prope in aeternum exercendo Romano militi datos, 
Circeiosque et Velitras colonias, iam diu molientes defectionem, et suspectum Latium 
Lanuuini etiam, quae fidelissima urbs fuerat, subito exorti. id patres rati contemptu 
accidere, quod Veliternis ciuibus suis tam diu impunita defectio esset, decreuerunt ut 
primo quoque tempore ad populum ferretur de bello eis indicendo. ad quam militiam 
quo paratior plebes esset, quinqueuiros Pomptino agro diuidendo et triumuiros Nepete 
coloniae deducendae creauerunt. tum, ut bellum iuberent, latum ad populum est et 
nequiquam dissuadentibus tribunis plebis omnes tribus bellum iusserunt. apparatum eo 
anno bellum est, exercitus propter pestilentiam non eductus, eaque cunctatio colonis 
spatium dederat deprecandi senatum; et magna hominum pars eo ut legatio supplex 
Romam mitteretur inclinabat, ni priuato, ut fit, periculo publicum implicitum esset 
auctoresque defectionis ab Romanis metu, ne soli crimini subiecti piacula irae 
Romanorum dederentur, auertissent colonias a consiliis pacis. neque in senatu solum 
per eos legatio impedita est sed magna pars plebis incitata ut praedatum in agrum 
Romanum exirent. haec noua iniuria exturbauit omnem spem pacis. de Praenestinorum 
quoque defectione eo anno primum fama exorta; arguentibusque eos Tusculanis et 
Gabinis et Labicanis, quorum in fines incursatum erat, ita placide ab senatu responsum 
est ut minus credi de criminibus, quia nollent ea uera esse, appareret. 


[22] Insequenti anno Sp. et L. Papirii noui tribuni militum consulari potestate Velitras 
legiones duxere, quattuor collegis Ser. Cornelio Maluginensi tertium Q. Seruilio C. 
Sulpicio L. Aemilio quartum tribunis ad praesidium urbis et si qui ex Etruria noui motus 
nuntiarentur—omnia enim inde suspecta erant—relictis. ad Velitras aduersus maiora 
paene auxilia Praenestinorum quam ipsam colonorum multitudinem secundo proelio 
pugnatum est ita ut propinquitas urbis hosti et causa maturioris fugae et unum ex fuga 


192 


receptaculum esset. oppidi oppugnatione tribuni abstinuere, quia et anceps erat nec in 
perniciem coloniae pugnandum censebant. litterae Romam ad senatum cum uictoriae 
nuntiis acriores in Praenestinum quam in Veliternum hostem missae. itaque ex senatus 
consulto populique iussu bellum Praenestinis indictum; qui coniuncti Volscis anno 
insequente Satricum, coloniam populi Romani, pertinaciter a colonis defensam, ui 
expugnarunt foedeque in captis exercuere uictoriam. eam rem aegre passi Romani M. 
Furium Camillum sextum tribunum militum creauere. additi collegae A. et L. Postumii 
Regillenses ac L. Furius cum L. Lucretio et M. Fabio Ambusto. Volscum bellum M. Furio 
extra ordinem decretum; adiutor ex tribunis sorte L. Furius datur, non tam e re publica 
quam ut collegae materia ad omnem laudem esset et publice, quod rem temeritate eius 
prolapsam restituit et priuatim, quod ex errore gratiam potius eius sibi quam suam 
gloriam petiit. exactae iam aetatis Camillus erat, comitiisque iurare parato in uerba 
excusandae ualetudini solita consensus populi restiterat; sed uegetum ingenium in 
uiuido pectore uigebat uirebatque integris sensibus, et ciuiles iam res haud magnopere 
obeuntem bella excitabant. quattuor legionibus quaternum milium scriptis, exercitu 
indicto ad portam Esquilinam in posteram diem ad Satricum profectus. ibi eum 
expugnatores coloniae haudquaquam perculsi, fidentes militum numero quo 
aliquantum praestabant, opperiebantur. postquam appropinquare Romanos senserunt, 
extemplo in aciem procedunt nihil dilaturi quin periculum summae rerum facerent: ita 
paucitati hostium nihil artes imperatoris unici, quibus solis confiderent, profuturas esse. 


[23] Idem ardor et in Romano exercitu erat et in altero duce, nec praesentis dimicationis 
fortunam ulla res praeterquam unius uiri consilium atque imperium morabatur, qui 
occasionem iuuandarum ratione uirium trahendo bello quaerebat. eo magis hostis 
instare nec iam pro castris tantum suis explicare aciem sed procedere in medium campi 
et uallo prope hostium signa inferendo superbam fiduciam uirium ostentare. id aegre 
patiebatur Romanus miles, multo aegrius alter ex tribunis militum, L. Furius, ferox cum 
aetate et ingenio, tum multitudinis ex incertissimo sumentis animos spe inflatus. hic per 
se iam milites incitatos insuper instigabat eleuando, qua una poterat, aetate 
auctoritatem collegae, iuuenibus bella data dictitans et cum corporibus uigere et 
deflorescere animos; cunctatorem ex acerrimo bellatore factum et, qui adueniens castra 
urbesque primo impetu rapere sit solitus, eum residem intra uallum tempus terere, quid 
accessurum suis decessurumue hostium uiribus sperantem? quam occasionem, quod 
tempus, quem insidiis instruentem locum? frigere ac torpere senis consilia. sed Camillo 
cum uitae satis tum gloriae esse; quid attinere cum mortali corpore uno ciuitatis quam 
immortalem esse deceat pati consenescere uires? his sermonibus tota in se auerterat 
castra; et cum omnibus locis posceretur pugna, 'sustinere' inquit, 'M. Furi, non 
possumus impetum militum, et hostis, cuius animos cunctando auximus, iam minime 
toleranda superbia insultat; cede unus omnibus et patere te uinci consilio ut maturius 
bello uincas'. ad ea Camillus, quae bella suo unius auspicio gesta ad eam diem essent, 
negare in eis neque se neque populum Romanum aut consilii sui aut fortunae 
paenituisse; nunc scire se collegam habere iure imperioque parem, uigore aetatis 
praestantem; itaque se quod ad exercitum attineat, regere consuesse, non regi: collegae 
imperium se non posse impedire. dis bene iuuantibus ageret quod e re publica duceret: 

aetati suae se ueniam etiam petere ne in prima acie esset. quae senis munia in bello sint, 
iis se non defuturum: id a dis immortalibus precari ne qui casus suum consilium laudabile 
efficiat. nec ab hominibus salutaris sententia nec a dis tam piae preces auditae sunt. 
primam aciem auctor pugnae instruit, subsidia Camillus firmat ualidamque stationem 
pro castris opponit; ipse edito loco spectator intentus in euentum alieni consilii constitit. 


[24] Simul primo concursu concrepuere arma, hostis dolo non metu pedem rettulit. lenis 
ab tergo cliuus erat inter aciem et castra; et, quod multitudo suppeditabat, aliquot 
ualidas cohortes in castris armatas instructasque reliquerant, quae inter commissum 
iam certamen, ubi uallo appropinquasset hostis, erumperent. Romanus cedentem 
hostem effuse sequendo in locum iniquum pertractus opportunus huic eruptioni fuit; 
uersus itaque in uictorem terror et nouo hoste et supina ualle Romanam inclinauit aciem. 
instant Volsci recentes qui e castris impetum fecerant; integrant et illi pugnam qui 
simulata cesserant fuga. iam non recipiebat se Romanus miles sed immemor recentis 
ferociae ueterisque decoris terga passim dabat atque effuso cursu castra repetebat, cum 
Camillus subiectus ab circumstantibus in equum et raptim subsidiis oppositis 'haec est' 
inquit, 'milites, pugna quam poposcistis? quis homo, quis deus est, quem accusare 
possitis? uestra illa temeritas, uestra ignauia haec est. secuti alium ducem sequimini 
nunc Camillum et quod ductu meo soletis uincite. quid uallum et castra spectatis? 
neminem uestrum illa nisi uictorem receptura sunt'. pudor primo tenuit effusos; inde, 
ut circumagi signa obuertique aciem uiderunt in hostem et dux, praeterquam quod tot 
insignis triumphis, etiam aetate uenerabilis inter prima signa ubi plurimus labor 
periculumque erat se offerebat, increpare singuli se quisque et alios, et adhortatio in 
uicem totam alacri clamore peruasit aciem. neque alter tribunus rei defuit sed missus a 
collega restituente peditum aciem ad equites, non castigando—ad quam rem leuiorem 
auctorem eum culpae societas fecerat—sed ab imperio totus ad preces uersus orare 
singulos uniuersosque ut se reum fortunae eius diei crimine eximerent: 'abnuente ac 
prohibente collega temeritati me omnium potius socium quam unius prudentiae dedi. 
Camillus in utraque uestra fortuna suam gloriam uidet; ego, ni restituitur pugna, quod 
miserrimum est, fortunam cum omnibus, infamiam solus sentiam.' optimum uisum est 
in fluctuante acie tradi equos et pedestri pugna inuadere hostem. eunt insignes armis 
animisque qua premi parte maxime peditum copias uident. nihil neque apud duces 
neque apud milites remittitur a summo certamine animi. sensit ergo euentus uirtutis 
enixae opem et Volsci, qua modo simulato metu cesserant, ea in ueram fugam effusi, 
magna pars et in ipso certamine et post in fuga caesi, ceteri in castris quae capta eodem 
impetu sunt; plures tamen capti quam occisi. 


[25] Vbi in recensendis captiuis cum Tusculani aliquot noscitarentur, secreti ab aliis ad 
tribunos adducuntur percontantibusque fassi publico consilio se militasse. cuius tam 
uicini belli metu Camillus motus extemplo se Romam captiuos ducturum ait, ne patres 
ignari sint Tusculanos ab societate descisse: castris exercituique interim, si uideatur, 
praesit collega. documento unus dies fuerat, ne sua consilia melioribus praeferret; nec 
tamen aut ipsi aut in exercitu cuiquam satis placato animo Camillus laturus culpam eius 
uidebatur, qua data in tam praecipitem casum res publica esset; et cum in exercitu tum 
Romae constans omnium fama erat, cum uaria fortuna in Volscis gesta res esset, 

aduersae pugnae fugaeque in L. Furio culpam, secundae decus omne penes M. Furium 
esse. introductis in senatum captiuis cum bello persequendos Tusculanos patres 
censuissent Camilloque id bellum mandassent, adiutorem sibi ad eam rem unum petit, 
permissoque ut ex collegis optaret quem uellet contra spem omnium L. Furium optauit; 
qua moderatione animi cum collegae leuauit infamiam tum sibi gloriam ingentem 
peperit. nec fuit cum Tusculanis bellum: pace constanti uim Romanam arcuerunt quam 
armis non poterant. intrantibus fines Romanis non demigratum ex propinquis itineri 
locis, non cultus agrorum intermissus; patentibus portis urbis togati obuiam frequentes 
imperatoribus processere; commeatus exercitui comiter in castra ex urbe et ex agris 
deuehitur. Camillus castris ante portas positis, eademne forma pacis quae in agris 
ostentaretur etiam intra moenia esset scire cupiens, ingressus urbem ubi patentes 
ianuas et tabernis apertis proposita omnia in medio uidit intentosque opifices suo 
quemque operi et ludos litterarum strepere discentium uocibus ac repletas semitas inter 
uolgus aliud puerorum et mulierum huc atque illuc euntium qua quemque suorum 
usuum causae ferrent, nihil usquam non pauidis modo sed ne mirantibus quidem simile, 
circumspiciebat omnia, inquirens oculis ubinam bellum fuisset; adeo nec amotae rei 
usquam nec oblatae ad tempus uestigium ullum erat sed ita omnia constanti tranquilla 
pace ut eo uix fama belli perlata uideri posset. 


[26] Victus igitur patientia hostium senatum eorum uocari iussit. 'soli adhuc' inquit, 
"Tusculani, uera arma uerasque uires quibus ab ira Romanorum uestra tutaremini 
inuenistis. ite Romam ad senatum; aestimabunt patres utrum plus ante poenae an nunc 
ueniae meriti sitis. non praecipiam gratiam publici beneficii; deprecandi potestatem a 
me habueritis; precibus euentum uestris senatus quem uidebitur dabit.' postquam 
Romam Tusculani uenerunt senatusque paulo ante fidelium sociorum maestus in 
uestibulo curiae est conspectus, moti extemplo patres uocari eos iam tum hospitaliter 
magis quam hostiliter iussere. dictator Tusculanus ita uerba fecit: 'quibus bellum 
indixistis intulistisque, patres conscripti, sicut nunc uidetis nos stantes in uestibulo 
curiae uestrae, ita armati paratique obuiam imperatoribus legionibusque uestris 
processimus. hic noster, hic plebis nostrae habitus fuit eritque semper, nisi si quando a 
uobis proque uobis arma acceperimus. gratias agimus et ducibus uestris et exercitibus, 
quod oculis magis quam auribus crediderunt et ubi nihil hostile erat ne ipsi quidem 
fecerunt. pacem, quam nos praestitimus, eam a uobis petimus; bellum eo, sicubi est, 
auertatis precamur; in nos quid arma polleant uestra, si patiendo experiundum est, 
inermes experiemur. haec mens nostra est—di immortales faciant—tam felix quam pia. 
quod ad crimina attinet quibus moti bellum indixistis, etsi reuicta rebus uerbis confutare 
nihil attinet, tamen, etiamsi uera sint, uel fateri nobis ea, cum tam euidenter paenituerit, 
tutum censemus. peccetur in uos, dum digni sitis quibus ita satisfiat'. tantum fere 
uerborum ab Tusculanis factum. pacem in praesentia nec ita multo post ciuitatem etiam 
impetrauerunt. ab Tusculo legiones reductae. 


[27] Camillus, consilio et uirtute in Volsco bello, felicitate in Tusculana expeditione, 
utrobique singulari aduersus collegam patientia et moderatione insignis, magistratu 
abiit creatis tribunis militaribus in insequentem annum L. et P. Valeriis—Lucio quintum, 
Publio tertium— [et] C. Sergio tertium Licinio" Menenio iterum P. Papirio Ser. Cornelio 

Maluginense. censoribus quoque eguit annus, maxime propter incertam famam aeris 
alieni, adgrauantibus summam etiam inuidiae eius tribunis plebis, cum ab iis eleuaretur 
quibus fide magis quam fortuna debentium laborare creditum uideri expediebat. creati 
censores C. Sulpicius Camerinus Sp. Postumius Regillensis, coeptaque iam res morte 
Postumi, quia collegam suffici censori religio erat, interpellata est. igitur cum Sulpicius 
abdicasset se magistratu, censores alii uitio creati non gesserunt magistratum; tertios 
creari uelut dis non accipientibus in eum annum censuram religiosum fuit. eam uero 
ludificationem plebis tribuni ferendam negabant: fugere senatum testes tabulas 
publicas census cuiusque, quia nolint conspici summam aeris alieni, quae indicatura sit 
demersam partem a parte ciuitatis, cum interim obaeratam plebem obiectari aliis atque 
aliis hostibus; passim iam sine ullo discrimine bella quaeri: ab Antio Satricum, ab Satrico 
Velitras, inde Tusculum legiones ductas; Latinis Hernicis Praenestinis iam intentari arma 
ciuium magis quam hostium odio, ut in armis terant plebem nec respirare in urbe aut 
per otium libertatis meminisse sinant aut consistere in contione, ubi aliquando audiant 
uocem tribuniciam de leuando fenore et finem aliarum iniuriarum agentem. quod si sit 
animus plebi memor patrum libertatis, se nec addici quemquam ciuem Romanum ob 
creditam pecuniam passuros neque dilectum haberi, donec inspecto aere alieno 
initaque ratione minuendi eius sciat unus quisque quid sui, quid alieni sit, supersit sibi 
liberum corpus an id quoque neruo debeatur. merces seditionis proposita confestim 
seditionem excitauit. nam et addicebantur multi, et ad Praenestini famam belli nouas 
legiones scribendas patres censuerant; quae utraque simul auxilio tribunicio et consensu 
plebis impediri coepta; nam neque duci addictos tribuni sinebant neque iuniores nomina 
dabant. cum patribus minor [in] praesens cura creditae pecuniae iuris exsequendi quam 
dilectus esset —quippe iam a Praeneste profectos hostes in agro Gabino consedisse 
nuntiabatur—interim tribunos plebis fama ea ipsa inritauerat magis ad susceptum 
certamen quam deterruerat neque aliud ad seditionem exstinguendam in urbe quam 
prope inlatum moenibus ipsis bellum ualuit. 


[28] Nam cum esset Praenestinis nuntiatum nullum exercitum conscriptum Romae, 
nullum ducem certum esse, patres ac plebem in semet ipsos uersos, occasionem rati 
duces eorum raptim agmine facto, peruastatis protinus agris ad portam Collinam signa 
intulere. ingens in urbe trepidatio fuit. conclamatum 'ad arma', concursumque in muros 
adque portas est; tandemque ab seditione ad bellum uersi dictatorem T. Quinctium 
Cincinnatum creauere. is magistrum equitum A. Sempronium Atratinum dixit. quod ubi 
auditum est—tantus eius magistratus terror erat—simul hostes a moenibus recessere 
et iuniores Romani ad edictum sine retractatione conuenere. dum conscribitur Romae 
exercitus, castra interim hostium haud procul Allia flumine posita; inde agrum late 
populantes, fatalem se urbi Romanae locum cepisse inter se iactabant; similem pauorem 
inde ac fugam fore ac bello Gallico fuerit; etenim si diem contactum religione 
insignemque nomine eius loci timeant Romani, quanto magis Alliensi die Alliam ipsam, 
monumentum tantae cladis, reformidaturos? species profecto iis ibi truces Gallorum 
sonumque uocis in oculis atque auribus fore. has inanium rerum inanes ipsas uoluentes 
cogitationes fortunae loci delegauerant spes suas. Romani contra, ubicumque esset 
Latinus hostis, satis scire eum esse quem ad Regillum lacum deuictum centum annorum 

pace obnoxia tenuerint: locum insignem memoria cladis inritaturum se potius ad 
delendam memoriam dedecoris quam ut timorem faciat, ne qua terra sit nefasta 
uictoriae suae; quin ipsi sibi Galli si offerantur illo loco, se ita pugnaturos ut Romae 
pugnauerint in repetenda patria ut postero die ad Gabios, tunc cum effecerint ne quis 
hostis qui moenia Romana intrasset nuntium secundae aduersaeque fortunae domum 
perferret. 


[29] His utrimque animis ad Alliam uentum est. dictator Romanus, postquam in 
conspectu hostes erant instructi intentique, 'uidesne tu' inquit, 'A. Semproni, loci 
fortuna illos fretos ad Alliam constitisse? nec illis di immortales certioris quicquam 
fiduciae maiorisue quod sit auxilii dederint. at tu, fretus armis animisque, concitatis 
equis inuade mediam aciem; ego cum legionibus in turbatos trepidantesque inferam 
signa. adeste, di testes foederis, et expetite poenas debitas simul uobis uiolatis nobisque 
per uestrum numen deceptis.' non equitem, non peditem sustinuere Praenestini. primo 
impetu ac clamore dissipati ordines sunt dein, postquam nullo loco constabat acies, 
terga uertunt consternatique et praeter castra etiam sua pauore praelati non prius se 
ab effuso cursu sistunt quam in conspectu Praeneste fuit. ibi ex fuga dissipati locum 
quem tumultuario opere communirent capiunt, ne, si intra moenia se recepissent, 
extemplo ureretur ager depopulatisque omnibus obsidio urbi inferretur. sed postquam 
direptis ad Alliam castris uictor Romanus aderat, id quoque munimentum relictum; et 
uix moenia tuta rati oppido se Praeneste includunt. octo praeterea oppida erant sub 
dicione Praenestinorum. ad ea cirrumlatum bellum deincepsque haud magno certamine 
captis Velitras exercitus ductus; eae quoque expugnatae. tum ad caput belli Praeneste 
uentum. id non ui sed per deditionem receptum est. T. Quinctius, semel acie uictor, binis 
castris hostium, nouem oppidis ui captis, Praeneste in deditionem accepto Romam 
reuertit triumphansque signum Praeneste deuectum louis Imperatoris in Capitolium 
tulit. dedicatum est inter cellam louis ac Mineruae tabulaque sub eo fixa, monumentum 
rerum gestarum, his ferme incisa litteris fuit: 'luppiter atque diui omnes hoc dederunt 
ut T. Quinctius dictator oppida nouem caperet'. die uicesimo quam creatus erat 
dictatura se abdicauit. 


[30] Comitia inde habita tribunorum militum consulari potestate, quibus aequatus 
patriciorum plebeiorumque numerus. ex patribus creati P. et C. Manlii cum L. lulio; 
plebes C. Sextilium M. Albinium L. Antistium dedit. Manliis, quod genere plebeios, gratia 
lulium anteibant, Volsci prouincia sine sorte, sine comparatione, extra ordinem data; 
cuius et ipsos postmodo et patres qui dederant paenituit. inexplorato pabulatum 
cohortes misere; quibus uelut circumuentis, cum id falso nuntiatum esset, dum 
praesidio ut essent citati feruntur, ne auctore quidem adseruato qui eos hostis Latinus 
pro milite Romano frustratus erat ipsi in insidias praecipitauere. ibi dum iniquo loco sola 
uirtute militum restantes caedunt caedunturque, castra interim Romana iacentia in 
campo ab altera parte hostes inuasere. ab ducibus utrobique proditae temeritate atque 
inscitia res; quidquid superfuit Fortunae populi Romani, id militum etiam sine rectore 
stabilis uirtus tutata est. quae ubi Romam sunt relata, primum dictatorem dici placebat; 
deinde, postquam quietae res ex Volscis adferebantur et apparuit nescire eos uictoria 
et tempore uti, reuocati etiam inde exercitus ac duces; otiumque inde, quantum a 


197 


Volscis, fuisset; id modo extremo anno tumultuatum quod Praenestini concitatis 
Latinorum populis rebellarunt. eodem anno Setiam ipsis querentibus penuriam 
hominum noui coloni adscripti; rebusque haud prosperis bello domestica quies, quam 
tribunorum militum ex plebe gratia maiestasque inter suos obtinuit, solacium fuit. 


[31] Insequentis anni principia statim seditione ingenti arsere tribunis militum consulari 
potestate Sp. Furio Q. Seruilio iterum Licinio" Menenio tertium P. Cloelio M. Horatio L. 
Geganio. erat autem et materia et causa seditionis aes alienum; cuius noscendi gratia 
Sp. Seruilius Priscus Q. Cloelius Siculus censores facti ne rem agerent bello impediti sunt; 
namque trepidi nuntii primo, fuga deinde ex agris legiones Volscorum ingressas fines 
popularique passim Romanum agrum attulere. in qua trepidatione tantum afuit ut ciuilia 
certamina terror externus cohiberet, ut contra eo uiolentior potestas tribunicia 
impediendo dilectu esset, donec condiciones impositae patribus ne quis, quoad 
bellatum esset, tributum daret aut ius de pecunia credita diceret. eo laxamento plebi 
sumpto mora dilectui non est facta. legionibus nouis scriptis placuit duos exercitus in 
agrum Volscum legionibus diuisis duci. Sp. Furius M. Horatius dextrorsus [in] maritimam 
oram atque Antium, Q. Seruilius et L. Geganius laeua ad montes [et] Ecetram pergunt. 
neutra parte hostis obuius [fuit]. populatio itaque non illi uagae similis quam Volscus 
latrocinii more, discordiae hostium fretus et uirtutem metuens, per trepidationem 
raptim fecerat sed ab iusto exercitu iusta ira facta, spatio quoque temporis grauior. 
quippe a Volscis timentibus ne interim exercitus ab Roma exiret incursiones in extrema 
finium factae erant; Romano contra etiam in hostico morandi causa [erat], ut hostem ad 
certamen eliceret. itaque omnibus passim tectis agrorum uicisque etiam quibusdam 
exustis, non arbore frugifera, non satis in spem frugum relictis, omni quae extra moenia 
fuit hominum pecudumque praeda abacta Romam utrimque exercitus reducti. 


[32] Paruo interuallo ad respirandum debitoribus dato, postquam quietae res ab 
hostibus erant, celebrari de integro iuris dictio et tantum abesse spes ueteris leuandi 
fenoris, ut tributo nouum fenus contraheretur in murum a censoribus locatum saxo 
quadrato faciundum; cui succumbere oneri coacta plebes, quia quem dilectum 
impedirent non habebant tribuni plebis. tribunos etiam militares patricios omnes coacta 
principum opibus fecit, L. Aemilium P. Valerium quartum C. Veturium Ser. Sulpicium L. 
et C. Quinctios Cincinnatos. iisdem opibus obtinuere ut aduersus Latinos Volscosque, qui 
coniunctis legionibus ad Satricum castra habebant, nullo impediente omnibus iunioribus 
sacramento adactis tres exercitus scriberent: unum ad praesidium urbis: alterum qui, si 
qui alibi motus exstitisset, ad subita belli mitti posset: tertium longe ualidissimum P. 
Valerius et L. Aemilius ad Satricum duxere. ubi cum aciem instructam hostium loco 
aequo inuenissent, extemplo pugnatum; et ut nondum satis claram uictoriam, sic 
prosperae spei pugnam imber ingentibus procellis fusus diremit. postero die iterata 
pugna; et aliquamdiu aequa uirtute fortunaque Latinae maxime legiones longa societate 
militiam Romanam edoctae restabant. sed eques immissus ordines turbauit; turbatis 
signa peditum inlata, quantumque Romana se inuexit acies, tantum hostes gradu 
demoti; et ut semel inclinauit pugna, iam intolerabilis Romana uis erat. fusi hostes cum 
Satricum, quod duo milia inde aberat, non castra peterent, ab equite maxime caesi: 
castra capta direptaque. ab Satrico nocte quae proelio proxima fuit, fugae simili agmine 

petunt Antium; et cum Romanus exercitus prope uestigiis sequeretur, plus tamen timor 
quam ira celeritatis habuit. prius itaque moenia intrauere hostes quam Romanus 
extrema agminis carpere aut morari posset. inde aliquot dies uastando agro absumpti 
nec Romanis satis instructis apparatu bellico ad moenia adgredienda nec illis ad 
subeundum pugnae casum. 


[33] Seditio tum inter Antiates Latinosque coorta, cum Antiates uicti malis subactique 
bello in quo et nati erant et consenuerant deditionem spectarent, Latinos ex diutina 
pace noua defectio recentibus adhuc animis ferociores ad perseuerandum in bello 
faceret. finis certaminis fuit postquam utrisque apparuit nihil per alteros stare quo 
minus incepta persequerentur. Latini profecti, ab societate pacis, ut rebantur, 
inhonestae sese uindicauerunt; Antiates incommodis arbitris salutarium consiliorum 
remotis urbem agrosque Romanis dedunt. ira et rabies Latinorum, quia nec Romanos 
bello laedere nec Volscos in armis retinere potuerant, eo erupit ut Satricum urbem, quae 
receptaculum primum eis aduersae pugnae fuerat, igni concremarent. nec aliud tectum 
eius superfuit urbis, cum faces pariter sacris profanisque inicerent, quam Matris 
Matutae templum; inde eos nec sua religio nec uerecundia deum arcuisse dicitur sed 
uox horrenda edita templo cum tristibus minis ni nefandos ignes procul delubris 
amouissent. incensos ea rabie impetus Tusculum tulit ob iram, quod deserto communi 
concilio Latinorum non in societatem modo Romanam sed etiam in ciuitatem se 
dedissent. patentibus portis cum improuiso incidissent, primo clamore oppidum praeter 
arcem captum est. in arcem oppidani refugere cum coniugibus ac liberis nuntiosque 
Romam, qui certiorem de suo casu senatum facerent, misere. haud segnius quam fide 
populi Romani dignum fuit exercitus Tusculum ductus; L. Quinctius et Ser. Sulpicius 
tribuni militum duxere. clausas portas Tusculi Latinosque simul obsidentium atque 
obsessorum animo hinc moenia [Tusculi] tueri uident, illinc arcem oppugnare, terrere 
una ac pauere. aduentus Romanorum mutauerat utriusque partis animos: Tusculanos 
ex ingenti metu in summam alacritatem, Latinos ex prope certa fiducia mox capiendae 
arcis, quoniam oppido potirentur, in exiguam de se ipsis spem uerterat. tollitur ex arce 
clamor ab Tusculanis; excipit aliquanto maior ab exercitu Romano. utrimque urgentur 
Latini: nec impetus Tusculanorum decurrentium ex superiore loco sustinent nec 
Romanos subeuntes moenia molientesque obices portarum arcere possunt. scalis prius 
moenia capta, inde effracta claustra portarum; et cum anceps hostis et a fronte et a 
tergo urgeret nec ad pugnam ulla uis nec ad fugam loci quicquam superesset, in medio 
caesi ad unum omnes. reciperato ab hostibus Tusculo exercitus Romam est reductus. 


[34] Quanto magis prosperis eo anno bellis tranquilla omnia foris erant, tanto in urbe uis 
patrum in dies miseriaeque plebis crescebant, cum eo ipso, quod necesse erat solui, 
facultas soluendi impediretur. itaque cum iam ex re nihil dari posset, fama et corpore 
iudicati atque addicti creditoribus satisfaciebant poenaque in uicem fidei cesserat. adeo 
ergo obnoxios summiserant animos non infimi solum sed principes etiam plebis, ut non 
modo ad tribunatum militum inter patricios petendum, quod tanta ui ut liceret 
tetenderant, sed ne ad plebeios quidem magistratus capessendos petendosque ulli uiro 
acri experientique animus esset, possessionemque honoris usurpati modo a plebe per 
paucos annos reciperasse in perpetuum patres uiderentur. ne id nimis laetum parti alteri 


199 


esset, parua, ut plerumque solet, rem ingentem moliundi causa interuenit. M. Fabi 
Ambusti, potentis uiri cum inter sui corporis homines tum etiam ad plebem, quod 
haudquaquam inter id genus contemptor eius habebatur, filiae duae nuptae, Ser. 
Sulpicio maior, minor C. Licinio Stoloni erat, illustri quidem uiro tamen plebeio; eaque 
ipsa adfinitas haud spreta gratiam Fabio ad uolgum quaesierat. forte ita incidit ut in Ser. 
Sulpici tribuni militum domo sorores Fabiae cum inter se, ut fit, sermonibus tempus 
tererent, lictor Sulpici, cum is de foro se domum reciperet, forem, ut mos est, uirga 
percuteret. cum ad id moris eius insueta expauisset minor Fabia, risui sorori fuit miranti 
ignorare id sororem; ceterum is risus stimulos paruis mobili rebus animo muliebri 
subdidit. frequentia quoque prosequentium rogantiumque num quid uellet credo 
fortunatum matrimonium ei sororis uisum suique ipsam malo arbitrio, quo a proximis 
quisque minime anteiri uolt, paenituisse. confusam eam ex recenti morsu animi cum 
pater forte uidisset, percontatus 'satin salue?' auertentem causam doloris, quippe nec 
satis piam aduersus sororem nec admodum in uirum honorificam, elicuit comiter 
sciscitando, ut fateretur eam esse causam doloris, quod iuncta impari esset, nupta in 
domo quam nec honos nec gratia intrare posset. consolans inde filiam Ambustus bonum 
animum habere iussit: eosdem propediem domi uisuram honores quos apud sororem 
uideat. inde consilia inire cum genero coepit, adhibito L. Sextio, strenuo adulescente et 
cuius spei nihil praeter genus patricium deesset. 


[35] Occasio uidebatur rerum nouandarum propter ingentem uim aeris alieni, cuius 
leuamen mali plebes nisi suis in summo imperio locatis nullum speraret: accingendum 
ad eam cogitationem esse; conando agendoque iam eo gradum fecisse plebeios unde, 
si porro adnitantur, peruenire ad summa et patribus aequari tam honore quam uirtute 
possent. in praesentia tribunos plebis fieri placuit, quo in magistratu sibimet ipsi uiam 
ad ceteros honores aperirent; creatique tribuni C. Licinius et L. Sextius promulgauere 
leges omnes aduersus opes patriciorum et pro commodis plebis: unam de aere alieno, 
ut deducto eo de capite quod usuris pernumeratum esset id quod superesset triennio 
aequis portionibus persolueretur; alteram de modo agrorum, ne quis plus quingenta 
iugera agri possideret; tertiam, ne tribunorum militum comitia fierent consulumque 
utique alter ex plebe crearetur; cuncta ingentia et quae sine certamine maximo obtineri 
non possent. omnium igitur simul rerum, quarum immodica cupido inter mortales est, 
agri, pecuniae, honorum discrimine proposito conterriti patres, cum trepidassent 
publicis priuatisque consiliis, nullo remedio alio praeter expertam multis iam ante 
certaminibus intercessionem . inuento collegas aduersus tribunicias rogationes 
comparauerunt. qui ubi tribus ad suffragium ineundum citari a Licinio Sextioque 
uiderunt, stipati patrum praesidiis nec recitari rogationes nec sollemne quicquam aliud 
ad sciscendum plebi fieri passi sunt. iamque frustra saepe concilio aduocato, cum pro 
antiquatis rogationes essent, 'bene habet' inquit Sextius; 'quando quidem tantum 
intercessionem pollere placet, isto ipso telo tutabimur plebem. agitedum comitia 
indicite, patres, tribunis militum creandis; faxo ne iuuet uox ista ueto, qua nunc 
concinentes collegas nostros tam laeti auditis.' haud inritae cecidere minae: comitia 
praeter aedilium tribunorumque plebi nulla sunt habita. Licinius Sextiusque tribuni 
plebis refecti nullos curules magistratus creari passi sunt; eaque solitudo magistratuum 

et plebe reficiente duos tribunos et iis comitia tribunorum militum tollentibus per 
quinquennium urbem tenuit. 


[36] Alia bella opportune quieuere: Veliterni coloni gestientes otio quod nullus exercitus 
Romanus esset, et agrum Romanum aliquotiens incursauere et Tusculum oppugnare 
adorti sunt; eaque res Tusculanis, ueteribus sociis, nouis ciuibus, opem orantibus 
uerecundia maxime non patres modo sed etiam plebem mouit. remittentibus tribunis 
plebis comitia per interregem sunt habita; creatique tribuni militum L. Furius A. Manlius 
Ser. Sulpicius Ser. Cornelius P. et C. Valerii. haudquaquam tam oboedientem in dilectu 
quam in comitiis plebem habuere; ingentique contentione exercitu scripto profecti non 
ab Tusculo modo summouere hostem sed intra suamet ipsum moenia compulere; 
obsidebanturque haud paulo ui maiore Velitrae quam Tusculum obsessum fuerat. nec 
tamen ab eis, a quibus obsideri coeptae erant, expugnari potuere; ante noui creati sunt 
tribuni militum, Q. Seruilius C. Veturius A. et M. Cornelii Q. Quinctius M. Fabius. nihil ne 
ab his quidem tribunis ad Velitras memorabile factum. in maiore discrimine domi res 
uertebantur. nam praeter Sextium Liciniumque latores legum, iam octauum tribunos 
plebis refectos, Fabius quoque tribunus militum, Stolonis socer, quarum legum auctor 
fuerat, earum suasorem se haud dubium ferebat; et cum octo ex collegio tribunorum 
plebi primo intercessores legum fuissent, quinque soli erant, et, ut ferme solent qui a 
suis desciscunt, capti et stupentes animi uocibus alienis id modo quod domi praeceptum 
erat intercessioni suae praetendebant: Velitris in exercitu plebis magnam partem 
abesse; in aduentum militum comitia differri debere, ut uniuersa plebes de suis 
commodis suffragium ferret. Sextius Liciniusque cum parte collegarum et uno extribunis 
militum Fabio, artifices iam tot annorum usu tractandi animos plebis, primores patrum 
productos interrogando de singulis, quae ferebantur ad populum, fatigabant: 
auderentne postulare ut, cum bina iugera agri plebi diuiderentur, ipsis plus quingenta 
iugera habere liceret ut singuli prope trecentorum ciuium possiderent agros, plebeio 
homini uix ad tectum necessarium aut locum sepulturae suus pateret ager? an placeret 
fenore circumuentam plebem, [ni] potius quam sortem [creditum] soluat, corpus in 
neruum ac supplicia dare et gregatim cottidie de foro addictos duci et repleri uinctis 
nobiles domus et, ubicumque patricius habitet, ibi carcerem priuatum esse? 


[37] Haec indigna miserandaque auditu cum apud timentes sibimet ipsos maiore 
audientium indignatione quam sua increpuissent, atqui nec agros occupandi modum 
nec fenore trucidandi plebem alium patribus unquam fore, adfirmabant, nisi alterum ex 
plebe consulem, custodem suae libertatis, [plebi] fecissent. contemni iam tribunos 
plebis, quippe quae potestas iam suam ipsa uim frangat intercedendo. non posse aequo 
iure agi ubi imperium penes illos, penes se auxilium tantum sit; nisi imperio 
communicato nunquam plebem in parte pari rei publicae fore. nec esse quod quisquam 
satis putet, si plebeiorum ratio comitiis consularibus habeatur; nisi alterum consulem 
utique ex plebe fieri necesse sit, neminem fore. an iam memoria exisse, cum tribunos 
militum idcirco potius quam consules creari placuisset ut et plebeiis pateret summus 
honos, quattuor et quadraginta annis neminem ex plebe tribunum militum creatum 
esse? qui crederent duobus nunc in locis sua uoluntate impertituros plebi honorem, qui 
octona loca tribunis militum creandis occupare soliti sint, et ad consulatum uiam fieri 

passuros, qui tribunatum saeptum tam diu habuerint? lege obtinendum esse quod 
comitiis per gratiam nequeat, et seponendum extra certamen alterum consulatum ad 
quem plebi sit aditus, quoniam in certamine relictus praemium semper potentioris 
futurus sit. nec iam posse dici id quod antea iactare soliti sint, non esse in plebeiis 
idoneos uiros ad curules magistratus. numqui enim socordius aut segnius rem publicam 
administrari post P. Licini Calui tribunatum, qui primus ex plebe creatus sit, quam per 
eos annos gesta sit quibus praeter patricios nemo tribunus militum fuerit? quin contra 
patricios aliquot damnatos post tribunatum, neminem plebeium. quaestores quoque, 
sicut tribunos militum, paucis ante annis ex plebe coeptos creari nec ullius eorum 
populum Romanum paenituisse. consulatum superesse plebeiis; eam esse arcem 
libertatis, id columen. si eo peruentum sit, tum populum Romanum uere exactos ex urbe 
reges et stabilem libertatem suam existimaturum; quippe ex illa die in plebem uentura 
omnia quibus patricii excellant, imperium atque honorem, gloriam belli, genus, 
nobilitatem, magna ipsis fruenda, maiora liberis relinquenda. huius generis orationes ubi 
accipi uidere, nouam rogationem promulgant, ut pro duumuiris sacris faciundis 
decemuiri creentur ita ut pars ex plebe, pars ex patribus fiat; omniumque earum 
rogationum comitia in aduentum eius exercitus differunt qui Velitras obsidebat. 


[38] Prius circumactus est annus quam a Velitris reducerentur legiones; ita suspensa de 
legibus res ad nouos tribunos militum dilata; nam plebis tribunos eosdem, duos utique 
quia legum latores erant, plebes reficiebat. tribuni militum creati T. Quinctius Ser. 
Cornelius Ser. Sulpicius Sp. Seruilius L. Papirius L. Veturius. principio statim anni ad 
ultimam dimicationem de legibus uentum; et cum tribus uocarentur nec intercessio 
collegarum latoribus obstaret, trepidi patres ad duo ultima auxilia, summum imperium 
summumque ad ciuem decurrunt. dictatorem dici placet; dicitur M. Furius Camillus, qui 
magistrum equitum L. Aemilium cooptat. legum quoque latores aduersus tantum 
apparatum aduersariorum et ipsi causam plebis ingentibus animis armant concilioque 
plebis indicto tribus ad suffragium uocant. cum dictator, stipatus agmine patriciorum, 
plenus irae minarumque consedisset atque ageretur res solito primum certamine inter 
se tribunorum plebi ferentium legem intercedentiumque et, quanto iure potentior 
intercessio erat, tantum uinceretur fauore legum ipsarum latorumque et 'uti rogas' 
primae tribus dicerent, tum Camillus 'quando quidem' inquit, 'Quirites, iam uos 
tribunicia libido, non potestas regit et intercessionem, secessione quondam plebis 
partam, uobis eadem ui facitis inritam qua peperistis, non rei publicae magis uniuersae 
quam uestra causa dictator intercessioni adero euersumque uestrum auxilium imperio 
tutabor. itaque si C. Licinius et L. Sextius intercessioni collegarum cedunt, nihil patricium 
magistratum inseram concilio plebis; si aduersus intercessionem tamquam captae 
ciuitati leges imponere tendent, uim tribuniciam a se ipsa dissolui non patiar.' aduersus 
ea cum contemptim tribuni plebis rem nihilo segnius peragerent, tum percitus ira 
Camillus lictores qui de medio plebem emouerent misit et addidit minas, si pergerent, 
sacramento omnes iuniores adacturum exercitumque extemplo ex urbe educturum. 
terrorem ingentem incusserat plebi: ducibus plebis accendit magis certamine animos 
quam minuit. sed re neutro inclinata magistratu se abdicauit, seu quia uitio creatus erat, 
ut scripsere quidam, seu quia tribuni plebis tulerunt ad plebem idque plebs sciuit, ut, si 

M. Furius pro dictatore quid egisset, quingentum milium ei multa esset; sed auspiciis 
magis quam noui exempli rogatione deterritum ut potius credam, cum ipsius uiri facit 
ingenium, tum quod ei suffectus est extemplo P. Manlius dictator -quem quid creari 
attinebat ad id certamen quo M. Furius uictus esset?—et quod eundem M. Furium 
dictatorem insequens annus habuit, haud sine pudore certe fractum priore anno in se 
imperium repetiturum; simul quod eo tempore quo promulgatum de multa eius traditur 
aut et huic rogationi, qua se in ordinem cogi uidebat, obsistere potuit aut ne illas quidem 
propter quas et haeclata erat impedire; et quod usque ad memoriam nostram tribuniciis 
consularibusque certatum uiribus est, dictaturae semper altius fastigium fuit. 


[39] Inter priorem dictaturam abdicatam nouamque a Manlio initam ab tribunis uelut 
per interregnum concilio plebis habito apparuit quae ex promulgatis plebi, quae 
latoribus gratiora essent. nam de fenore atque agro rogationes iubebant, de plebeio 
consule antiquabant; et perfecta utraque res esset, ni tribuni se in omnia simul 
consulere plebem dixissent. P. Manlius deinde dictator rem in causam plebis inclinauit 
C. Licinio, qui tribunus militum fuerat, magistro equitum de plebe dicto. id aegre patres 
passos accipio: dictatorem propinqua cognatione Licini se apud patres excusare solitum, 
simul negantem magistri equitum maius quam tribuni consularis imperium esse. Licinius 
Sextiusque, cum tribunorum plebi creandorum indicta comitia essent, ita se gerere ut 
negando iam sibi uelle continuari honorem acerrime accenderent ad id quod 
dissimulando petebant plebem: nonum se annum iam uelut in acie aduersus optimates 
maximo priuatim periculo, nullo publice emolumento stare. consenuisse iam secum et 
rogationes promulgatas et uim omnem tribuniciae potestatis. primo intercessione 
collegarum in leges suas pugnatum esse, deinde ablegatione iuuentutis ad Veliternum 
bellum; postremo dictatorium fulmen in se intentatum. iam nec collegas nec bellum nec 
dictatorem obstare, quippe qui etiam omen plebeio consuli magistro equitum ex plebe 
dicendo dederit: se ipsam plebem et commoda morari sua. liberam urbem ac forum a 
creditoribus, liberos agros ab iniustis possessoribus extemplo, si uelit, habere posse. 
quae munera quando tandem satis grato animo aestimaturos, si inter accipiendas de 
suis commodis rogationes spem honoris latoribus earum incidant? non esse modestiae 
populi Romani id postulare ut ipse fenore leuetur et in agrum iniuria possessum a 
potentibus inducatur, per quos ea consecutus sit senes tribunicios non sine honore 
tantum sed etiam sine spe honoris relinquat. proinde ipsi primum statuerent apud 
animos quid uellent; deinde comitiis tribuniciis declararent uoluntatem. si coniuncte 
ferre ab se promulgatas rogationes uellent, esse quod eosdem reficerent tribunos 
plebis; perlaturos enim quae promulgauerint: sin quod cuique priuatim opus sit id modo 
accipi uelint, opus esse nihil inuidiosa continuatione honoris; nec se tribunatum nec illos 
ea quae promulgata sint habituros. 


[40] Aduersus tam obstinatam orationem tribunorum cum prae indignitate rerum 
stupor silentiumque inde ceteros patrum defixisset, Ap. Claudius Crassus, nepos 
decemuiri, dicitur odio magis iraque quam spe ad dissuadendum processisse et locutus 
in hanc fere sententiam esse: 'neque nouum neque inopinatum mihi sit, Quirites, si, 
quod unum familiae nostrae semper obiectum est ab seditiosis tribunis, id nunc ego 
quoque audiam, Claudiae gentis iam inde ab initio nihil antiquius in re publica patrum 

maiestate fuisse, semper plebis commodis aduersatos esse. quorum alterum neque 
nego neque infitias eo—nos, ex quo adsciti sumus simul in ciuitatem et patres, enixe 
operam dedisse ut per nos aucta potius quam imminuta maiestas earum gentium inter 
quas nos esse uoluistis dici uere posset: illud alterum pro me maioribusque meis 
contendere ausim, Quirites, nisi, quae pro uniuersa re publica fiant, ea plebi tamquam 
aliam incolenti urbem aduersa quis putet, nihil nos neque priuatos neque in 
magistratibus quod incommodum plebi esset scientes fecisse nec ullum factum 
dictumue nostrum contra utilitatem uestram, etsi quaedam contra uoluntatem fuerint, 
uere referri posse. an hoc, si Claudiae familiae non sim nec ex patricio sanguine ortus 
sed unus Quiritium quilibet, qui modo me duobus ingenuis ortum et uiuere in libera 
ciuitate sciam, reticere possim L. illum Sextium et C. Licinium, perpetuos, si dis placet, 
tribunos, tantum licentiae nouem annis quibus regnant sumpsisse, ut uobis negent 
potestatem liberam suffragii non in comitiis, non in legibus iubendis se permissuros 
esse? ""sub condicione" inquit, "nos reficietis decimum tribunos." quid est aliud dicere 
"quod petunt alii, nos adeo fastidimus ut sine mercede magna non accipiamus"? sed 
quae tandem ista merces est qua uos semper tribunos plebis habeamus? "ut rogationes" 
inquit, "nostras, seu placent seu displicent, seu utiles seu inutiles sunt, omnes 
coniunctim accipiatis." obsecro uos, Tarquinii tribuni plebis, putate me ex media 
contione unum ciuem succlamare "bona uenia uestra liceat ex his rogationibus legere 
quas salubres nobis censemus esse, antiquare alias." "non" inquit, "licebit tu de fenore 
atque agris quod ad uos omnes pertinet iubeas et hoc portenti non fiat in urbe Romana 
uti L. Sextium atque hunc C. Licinium consules, quod indignaris, quod abominaris, 
uideas; aut omnia accipe, aut nihil fero"; ut si quis ei quem urgeat fames uenenum ponat 
cum cibo et aut abstinere eo quod uitale sit iubeat aut mortiferum uitali admisceat. ergo 
si esset libera haec ciuitas, non tibi frequentes succlamassent "abi hinc cum tribunatibus 
ac rogationibus tuis"? quid? si tu non tuleris quod commodum est populo accipere, 
nemo erit qui ferat? illud si quis patricius, si quis, quod illi uolunt inuidiosius esse, 
Claudius diceret "aut omnia accipite, aut nihil fero", quis uestrum, Quirites, ferret? 
nunquamne uos res potius quam auctores spectabitis sed omnia semper quae 
magistratus ille dicet secundis auribus, quae ab nostrum quo dicentur aduersis 
accipietis? at hercule sermo est minime ciuilis; quid? rogatio qualis est, quam a uobis 
antiquatam indignantur? sermoni, Quirites, simillima. "consules" inquit, "rogo ne uobis 
quos uelitis facere liceat." an aliter [rogat] qui utique alterum ex plebe fieri consulem 
iubet nec duos patricios creandi potestatem uobis permittit? si hodie bella sint, quale 
Etruscum fuit cum Porsenna laniculum insedit, quale Gallicum modo cum praeter 
Capitolium atque arcem omnia haec hostium erant, et consulatum cum hoc M. Furio et 
quolibet alio ex patribus L. ille Sextius peteret, possetisne ferre Sextium haud pro dubio 
consulem esse, Camillum de repulsa dimicare? hocine est in commune honores uocare, 
ut duos plebeios fieri consules liceat, duos patricios non liceat? et alterum ex plebe 
creari necesse sit, utrumque ex patribus praeterire liceat? quaenam ista societas, 
quaenam consortio est? parum est, si, cuius pars tua nulla adhuc fuit, in partem eius 
uenis, nisi partem petendo totum traxeris? "timeo" inquit, "ne, si duos licebit creari 
patricios, neminem creetis plebeium." quid est dicere aliud "quia indignos uestra 
uoluntate creaturi non estis, necessitatem uobis creandi quos non uoltis imponam"? 

quid sequitur, nisi ut ne beneficium quidem debeat populo, si cum duobus patriciis unus 
petierit plebeius et lege se non suffragio creatum dicat? 


[41] Quomodo extorqueant, non quomodo petant honores, quaerunt; et ita maxima 
sunt adepturi, ut nihil ne pro minimis quidem debeant; et occasionibus potius quam 
uirtute petere honores malunt. est aliquis, qui se inspici, aestimari fastidiat, qui certos 
sibi uni honores inter dimicantes competitores aequum censeat esse, qui se arbitrio 
uestro eximat, qui uestra necessaria suffragia pro uoluntariis et serua pro liberis faciat. 
omitto Licinium Sextiumque, quorum annos in perpetua potestate tamquam regum in 
Capitolio numeratis: quis est hodie in ciuitate tam humilis cui non uia ad consulatum 
facilior per istius legis occasionem quam nobis ac liberis nostris fiat, si quidem nos ne 
cum uolueritis quidem creare interdum poteritis, istos etiam si nolueritis necesse sit? de 
indignitate satis dictum est- etenim dignitas ad homines pertinet—: quid de religionibus 
atque auspiciis—quae propria deorum immortalium contemptio atque iniuria est— 
loquar? auspiciis hanc urbem conditam esse, auspiciis bello ac pace domi militiaeque 
omnia geri, quis est qui ignoret? penes quos igitur sunt auspicia more maiorum? nempe 
penes patres; nam plebeius quidem magistratus nullus auspicato creatur; nobis adeo 
propria sunt auspicia, ut non solum quos populus creat patricios magistratus non aliter 
quam auspicato creet sed nos quoque ipsi sine suffragio populi auspicato interregem 
prodamus et priuatim auspicia habeamus, quae isti ne in magistratibus quidem habent. 
quid igitur aliud quam tollit ex ciuitate auspicia qui plebeios consules creando a patribus, 
qui soli ea habere possunt, aufert? eludant nunc licet religiones: "quid enim est, si pulli 
non pascentur, si ex cauea tardius exierint, si occecinerit auis?" parua sunt haec; sed 
parua ista non contemnendo maiores uestri maximam hanc rem fecerunt; nunc nos, 
tamquam iam nihil pace deorum opus sit, omnes caerimonias polluimus. uolgo ergo 
pontifices, augures, sacrificuli reges creentur; cuilibet apicem Dialem, dummodo homo 
sit imponamus; tradamus ancilia, penetralia, deos deorumque curam, quibus nefas est; 
non leges auspicato ferantur, non magistratus creentur; nec centuriatis nec curiatis 
comitiis patres auctores fiant; Sextius et Licinius tamquam Romulus ac Tatius in urbe 
Romana regnent, quia pecunias alienas, quia agros dono dant. tanta dulcedo est ex 
alienis fortunis praedandi, nec in mentem uenit altera lege solitudines uastas in agris 
fieri pellendo finibus dominos, altera fidem abrogari cum qua omnis humana societas 
tollitur? omnium rerum causa uobis antiquandas censeo istas rogationes. quod faxitis 
deos uelim fortunare.' 


[42] Oratio Appi ad id modo ualuit ut tempus rogationum iubendarum proferretur. 
refecti decumum iidem tribuni, Sextius et Licinius, de decemuiris sacrorum ex parte de 
plebe creandis legem pertulere. creati quinque patrum, quinque plebis; graduque eo 
iam uia facta ad consulatum uidebatur. hac uictoria contenta plebes cessit patribus ut 
in praesentia consulum mentione omissa tribuni militum crearentur. creati A. et M. 
Cornelii iterum M. Geganius P. Manlius L. Veturius P. Valerius sextum. cum praeter 
Velitrarum obsidionem, tardi magis rem exitus quam dubii, quietae externae res 
Romanis essent, fama repens belli Gallici allata perpulit ciuitatem ut M. Furius dictator 
quintum diceretur. is T. Quinctium Poenum magistrum equitum dixit. bellatum cum 
Gallis eo anno circa Anienem flumen auctor est Claudius inclitamque in ponte pugnam, 

qua T. Manlius Gallum cum quo prouocatus manus conseruit in conspectu duorum 
exercituum caesum torque spoliauit, tum pugnatam. pluribus auctoribus magis adducor 
ut credam decem haud minus post annos ea acta, hoc autem anno in Albano agro cum 
Gallis dictatore M. Furio signa conlata. nec dubia nec difficilis Romanis, quamquam 
ingentem Galli terrorem memoria pristinae cladis attulerant, uictoria fuit. multa milia 
barbarorum in acie, multa captis castris caesa; palati alii Apuliam maxime petentes cum 
fuga [se] longinqua tum quod passim eos simul pauor errorque distulerant, ab hoste 
sese tutati sunt. dictatori consensu patrum plebisque triumphus decretus. uixdum 
perfunctum eum bello atrocior domi seditio excepit, et per ingentia certamina dictator 
senatusque uictus, ut rogationes tribuniciae acciperentur; et comitia consulum aduersa 
nobilitate habita, quibus L. Sextius de plebe primus consul factus. et ne is quidem finis 
certaminum fuit. quia patricii se auctores futuros negabant, prope secessionem plebis 
res terribilesque alias minas ciuilium certaminum uenit cum tandem per dictatorem 
condicionibus sedatae discordiae sunt concessumque ab nobilitate plebi de consule 
plebeio, a plebe nobilitati de praetore uno qui ius in urbe diceret ex patribus creando. 
ita ab diutina ira tandem in concordiam redactis ordinibus, cum dignam eam rem 
senatus censeret esse meritoque id, si quando unquam alias, deum immortalium [causa 
libenter facturos] fore ut ludi maximi fierent et dies unus ad triduum adiceretur, 
recusantibus id munus aedilibus plebis, conclamatum a patriciis est iuuenibus se id 
honoris deum immortalium causa libenter facturos [ut aediles fierent]. quibus cum ab 
uniuersis gratiae actae essent, factum senatus consultum, ut, duumuiros aediles ex 
patribus dictator populum rogaret, patres auctores omnibus eius anni comitiis fierent. 


Liber VII. Annus hic erit insignis noui hominis 


[1] Annus hic erit insignis noui hominis consulatu, insignis nouis duobus magistratibus, 
praetura et curuli aedilitate; hos sibi patricii quaesiuere honores pro concesso plebi 
altero consulatu. Plebes consulatum L. Sextio, cuius lege partus erat, dedit: patres 
praeturam Sp. Furio M. Filio Camillo, aedilitatem Cn. Quinctio Capitolino et P. Cornelio 
Scipioni, suarum gentium uiris, gratia campestri ceperunt. L. Sextio collega ex patribus 
datus L. Aemilius Mamercus. Principio anni et de Gallis, quos primo palatos per Apuliam 
congregari iam fama erat, et de Hernicorum defectione agitata mentio. Cum de industria 
omnia, ne quid per plebeium consulem ageretur, proferrentur, silentium omnium rerum 
ac iustitio simile otium fuit, nisi quod non patientibus tacitum tribunis quod pro consule 
uno plebeio tres patricios magistratus curulibus sellis praetextatos tamquam consules 
sedentes nobilitas sibi sumpsisset, praetorem quidem etiam iura reddentem et collegam 
consulibus atque iisdem auspiciis creatum, uerecundia inde imposita est senatui ex 
patribus iubendi aediles curules creari. Primo ut alternis annis ex plebe fierent 
conuenerat: postea promiscuum fuit. Inde L. Genucio et Q. Seruilio consulibus et ab 
seditione et a bello quietis rebus, ne quando a metu ac periculis uacarent, pestilentia 
ingens orta. Censorem, aedilem curulem, tres tribunos plebis mortuos ferunt, pro 
portione et ex multitudine alia multa funera fuisse; maximeque eam pestilentiam 
insignem mors quam matura tam acerba M. Furi fecit. Fuit enim uere uir unicus in omni 

fortuna, princeps pace belloque priusquam exsulatum iret, clarior in exsilio, uel 
desiderio ciuitatis quae capta absentis implorauit opem uel felicitate qua restitutus in 
patriam secum patriam ipsam restituit; par deinde per quinque et uiginti annos—tot 
enim postea uixit—titulo tantae gloriae fuit dignusque habitus quem secundum a 
Romulo conditorem urbis Romanae ferrent. 


[2] Et hoc et insequenti anno C. Sulpicio Petico C. Licinio Stolone consulibus pestilentia 
fuit. Eo nihil dignum memoria actum, nisi quod pacis deum exposcendae causa tertio 
tum post conditam urbem lectisternium fuit. Et cum uis morbi nec humanis consiliis nec 
ope diuina leuaretur, uictis superstitione animis ludi quoque scenici, noua res bellicoso 
populo—nam circi modo spectaculum fuerat— inter alia caelestis irae placamina instituti 
dicuntur; ceterum parua quoque, ut ferme principia omnia, et ea ipsa peregrina res fuit. 
Sine carmine ullo, sine imitandorum carminum actu ludiones ex Etruria acciti, ad tibicinis 
modos saltantes, haud indecoros motus more Tusco dabant. Imitari deinde eos iuuentus, 
simul inconditis inter se iocularia fundentes uersibus, coepere; nec absoni a uoce motus 
erant. Accepta itaque res saepiusque usurpando excitata. Vernaculis artificibus, quia 
ister Tusco uerbo ludio uocabatur, nomen histrionibus inditum; qui non, sicut ante, 
Fescennino uersu similem incompositum temere ac rudem alternis iaciebant sed 
impletas modis saturas descripto iam ad tibicinem cantu motuque congruenti 
peragebant. Liuius post aliquot annis, qui ab saturis ausus est primus argumento 
fabulam serere, idem scilicet—id quod omnes tum erant—suorum carminum actor, 
dicitur, cum saepius reuocatus uocem obtudisset, uenia petita puerum ad canendum 
ante tibicinem cum statuisset, canticum egisse aliquanto magis uigente motu quia nihil 
uocis usus impediebat. Inde ad manum cantari histrionibus coeptum diuerbiaque 
tantum ipsorum uoci relicta. Postquam lege hac fabularum ab risu ac soluto ioco res 
auocabatur et ludus in artem paulatim uerterat, iuuentus histrionibus fabellarum actu 
relicto ipsa inter se more antiquo ridicula intexta uersibus iactitare coepit; unde exorta 
quae exodia postea appellata consertaque fabellis potissimum Atellanis sunt; quod 
genus ludorum ab Oscis acceptum tenuit iuuentus nec ab histrionibus pollui passa est; 
eo institutum manet, ut actores Atellanarum nec tribu moueantur et stipendia, 
tamquam expertes artis ludicrae, faciant. Inter aliarum parua principia rerum ludorum 
quoque prima origo ponenda uisa est, ut appareret quam ab sano initio res in hanc uix 
opulentis regnis tolerabilem insaniam uenerit. 


[3] Nec tamen ludorum primum initium procurandis religionibus datum aut religione 
animos aut corpora morbis leuauit; quin etiam, cum medios forte ludos circus Tiberi 
superfuso inrigatus impedisset, id uero, uelut auersis iam dis aspernantibusque 
placamina irae, terrorem ingentem fecit. Itaque Cn. Genucio L. Aemilio Mamerco iterum 
consulibus, cum piaculorum magis conquisitio animos quam corpora morbi adficerent, 
repetitum ex seniorum memoria dicitur pestilentiam quondam clauo ab dictatore fixo 
sedatam. Ea religione adductus senatus dictatorem claui figendi causa dici iussit; dictus 
L. Manlius Imperiosus L. Pinarium magistrum equitum dixit. Lex uetusta est, priscis 
litteris uerbisque scripta, ut qui praetor maximus sit idibus Septembribus clauum 
pangat; fixa fuit dextro lateri aedis louis optimi maximi, ex qua parte Mineruae templum 
est. Eum clauum, quia rarae per ea tempora litterae erant, notam numeri annorum 

fuisse ferunt eoque Mineruae templo dicatam legem quia numerus Mineruae inuentum 
sit.— Volsiniis quoque clauos indices numeri annorum fixos in templo Nortiae, Etruscae 
deae, comparere diligens talium monumentorum auctor Cincius adfirmat.—M. Horatius 
consul ea lege templum louis optimi maximi dedicauit anno post reges exactos; a 
consulibus postea ad dictatores, quia maius imperium erat, sollemne claui figendi 
translatum est. Intermisso deinde more digna etiam per se uisa res propter quam 
dictator crearetur. Qua de causa creatus L. Manlius, perinde ac rei gerendae ac non 
soluendae religionis gratia creatus esset, bellum Hernicum adfectans dilectu acerbo 
iuuentutem agitauit; tandemque omnibus in eum tribunis plebis coortis seu ui seu 
uerecundia uictus dictatura abiit. 


[4] Neque eo minus principio insequentis anni, Q. Seruilio Ahala L. Genucio consulibus, 
dies Manlio dicitur a M. Pomponio tribuno plebis. Acerbitas in dilectu, non damno modo 
ciuium sed etiam laceratione corporum lata, partim uirgis caesis qui ad nomina non 
respondissent, partim in uincula ductis, inuisa erat, et ante omnia inuisum ipsum 
ingenium atrox cognomenque Imperiosi, graue liberae ciuitati, ab ostentatione saeuitiae 
adscitum quam non magis in alienis quam in proximis ac sanguine ipse suo exerceret. 
Criminique ei tribunus inter cetera dabat quod filium iuuenem nullius probri compertum, 
extorrem urbe, domo, penatibus, foro, luce, congressu aequalium prohibitum, in opus 
seruile, prope in carcerem atque in ergastulum dederit, ubi summo loco natus 
dictatorius iuuenis cotidiana miseria disceret uere imperioso patre se natum esse. At 
quam ob noxam? Quia infacundior sit et lingua impromptus; quod naturae damnum 
utrum nutriendum patri, si quicquam in eo humani esset, an castigandum ac uexatione 
insigne faciendum fuisse? Ne mutas quidem bestias minus alere ac fouere si quid ex 
progenie sua parum prosperum sit; at hercule L. Manlium malum malo augere filii et 
tarditatem ingenii insuper premere et, si quid in eo exiguum naturalis uigoris sit, id 
exstinguere uita agresti et rustico cultu inter pecudes habendo. 


[5] Omnium potius his criminationibus quam ipsius iuuenis inritatus est animus; quin 
contra se quoque parenti causam inuidiae atque criminum esse aegre passus, ut omnes 
di hominesque scirent se parenti opem latam quam inimicis eius malle, capit consilium 
rudis quidem atque agrestis animi et quamquam non ciuilis exempli, tamen pietate 
laudabile. Inscientibus cunctis cultro succinctus mane in urbem atque a porta domum 
confestim ad M. Pomponium tribunum pergit; ianitori opus esse sibi domino eius 
conuento extemplo ait; nuntiaret T. Manlium L. Filium esse. Mox introductus —etenim 
percitum ira in patrem spes erat aut criminis aliquid noui aut consilii ad rem agendam 
deferre—salute accepta redditaque esse ait quae cum eo agere arbitris remotis uelit. 
Procul inde omnibus abire iussis cultrum stringit et super lectum stans ferro intento, nisi 
in quae ipse concepisset uerba iuraret se patris eius accusandi causa concilium plebis 
nunquam habiturum, se eum extemplo transfixurum minatur. Pauidus tribunus, quippe 
qui ferrum ante oculos micare, se solum inermem, illum praeualidum iuuenem et, quod 
haud minus timendum erat, stolide ferocem uiribus suis cerneret, adiurat in quae 
adactus est uerba; et prae se deinde tulit ea ui subactum se incepto destitisse. Nec, 
perinde ut maluisset plebes sibi suffragii ferendi de tam crudeli et superbo reo 
potestatem fieri, ita aegre habuit filium id pro parente ausum; eoque id laudabilius erat 

quod animum eius tanta acerbitas patria nihil a pietate auertisset. Itaque non patri 
modo remissa causae dictio est sed ipsi etiam adulescenti ea res honori fuit et, cum eo 
anno primum placuisset tribunos militum ad legiones suffragio fieri—nam antea, sicut 
nunc quos Rufulos uocant, imperatores ipsi faciebant—, secundum in sex locis tenuit 
nullis domi militiaeque ad conciliandam gratiam meritis ut qui rure et procul coetu 
hominum iuuentam egisset. 


[6] Eodem anno, seu motu terrae seu qua ui alia, forum medium ferme specu uasto 
conlapsum in immensam altitudinem dicitur; neque eam uoraginem coniectu terrae, 
cum pro se quisque gereret, expleri potuisse, priusquam deum monitu quaeri coeptum 
quo plurimum populus Romanus posset; id enim illi loco dicandum uates canebant, si 
rem publicam Romanam perpetuam esse uellent. Tum M. Curtium, iuuenem bello 
egregium, castigasse ferunt dubitantes an ullum magis Romanum bonum quam arma 
uirtusque esset, et silentio facto templa deorum immortalium, quae foro imminent, 
Capitoliumque intuentem et manus nunc in caelum, nunc in patentes terrae hiatus ad 
deos manes porrigentem, se deuouisse; equo deinde quam poterat maxime exornato 
insidentem, armatum se in specum immisisse; donaque ac fruges super eum a 
multitudine uirorum ac mulierum congestas lacumque Curtium non ab antiquo illo T. 
Tati milite Curtio Mettio sed ab hoc appellatum. Cura non deesset, si qua ad uerum uia 
inquirentem ferret: nunc fama rerum standum est, ubi certam derogat uetustas fidem; 
et lacus nomen ab hacrecentiore insignitius fabula est. Post tanti prodigii procurationem 
eodem anno de Hernicis consultus senatus, cum fetiales ad res repetendas nequiquam 
misisset, primo quoque die ferendum ad populum de bello indicendo Hernicis censuit 
populusque id bellum frequens iussit. L. Genucio consuli ea prouincia sorte euenit. In 
exspectatione ciuitas erat, quod primus ille de plebe consul bellum suis auspiciis 
gesturus esset, perinde ut euenisset res, ita communicatos honores pro bene aut secus 
consulto habitura. Forte ita tulit casus, ut Genucius ad hostes magno conatu profectus 
in insidias praecipitaret et legionibus necopinato pauore fusis consul circumuentus ab 
insciis quem intercepissent occideretur. Quod ubi est Romam nuntiatum, nequaquam 
tantum publica calamitate maesti patres, quantum feroces infelici consulis plebeii ductu, 
fremunt omnibus locis: irent crearent consules ex plebe, transferrent auspicia quo nefas 
esset; potuisse patres plebi scito pelli honoribus suis: num etiam in deos immortales 
inauspicatam legem ualuisse? Vindicasse ipsos suum numen, sua auspicia, quae ut 
primum contacta sint ab eo a quo nec ius nec fas fuerit, deletum cum duce exercitum 
documento fuisse ne deinde turbato gentium iure comitia haberentur. His uocibus curia 
et forum personat. Ap. Claudium, quia dissuaserat legem, maiore nunc auctoritate 
euentum reprehensi ab se consilii incusantem, dictatorem consensu patriciorum 
Seruilius consul dicit, dilectusque et iustitium indictum. 


[7] Priusquam dictator legionesque nouae in Hernicos uenirent, ductu C. Sulpici legati 
res per occasionem gesta egregie est. In Hernicos morte consulis contemptim ad castra 
Romana cum haud dubia expugnandi spe succedentes, hortante legato et plenis irae 
atque indignitatis militum animis eruptio est facta. Multum ab spe adeundi ualli res 
Hernicis afuit; adeo turbatis inde ordinibus abscessere. Dictatoris deinde aduentu nouus 
ueteri exercitus iungitur et copiae duplicantur; et pro contione dictator laudibus legati 

militumque, quorum uirtute castra defensa erant, simul audientibus laudes meritas tollit 
animos, simul ceteros ad aemulandas uirtutes acuit. Neque segnius ad hostes bellum 
apparatur, qui et parti ante decoris memores neque ignari auctarum uirium hostis suas 
quoque uires augent. Omne Hernicum nomen, omnis militaris aetas excitur; 
quadringenariae octo cohortes, lecta robora uirorum, scribuntur. Hunc eximium florem 
iuuentutis, eo etiam quod ut duplex acciperent stipendium decreuerant, spei 
animorumque impleuere; immunes quoque operum militarium erant, ut in unum 
pugnae laborem reseruati plus sibi quam pro uirili parte adnitendum scirent; extra 
ordinem etiam in acie locati quo conspectior uirtus esset. Duum milium planities castra 
Romana ab Hernicis dirimebat; ibi pari ferme utrimque spatio in medio pugnatum est. 
Primo stetit ambigua spe pugna nequiquam saepe conatis equitibus Romanis impetu 
turbare hostium aciem. Postquam equestris pugna effectu quam conatibus uanior erat, 
consulto prius dictatore equites, permissu deinde eius relictis equis, clamore ingenti 
prouolant ante signa et nouam integrant pugnam; neque sustineri poterant, ni 
extraordinariae cohortes pari corporum animorumque robore se obiecissent. 


[8] Tunc inter primores duorum populorum res geritur; quidquid hinc aut illinc 
communis Mars belli aufert, multiplex quam pro numero damnum est. Volgus aliud 
armatorum, uelut delegata primoribus pugna, euentum suum in uirtute aliena ponit. 
Multi utrimque cadunt, plures uolnera accipiunt; tandem equites alius alium increpantes, 
quid deinde restaret quaerendo, si neque ex equis pepulissent hostem neque pedites 
quicquam momenti facerent? Quam tertiam exspectarent pugnam? Quid ante signa 
feroces prosiluissent et alieno pugnarent loco?—his inter se uocibus concitati clamore 
renouato inferunt pedem et primum gradu mouerunt hostem, deinde pepulerunt, 
postremo iam haud dubie auertunt; neque, tam uires pares quae superauerit res facile 
dictu est, nisi quod perpetua fortuna utriusque populi et extollere animos et minuere 
potuit. Vsque ad castra fugientes Hernicos Romanus sequitur: castrorum oppugnatione, 
quia serum erat diei, abstinuere;—diu non perlitatum tenuerat dictatorem, ne ante 
meridiem signum dare posset; eo in noctem tractum erat certamen.— postero die 
deserta fuga castra Hernicorum et saucii relicti quidam inuenti; agmenque fugientium 
ab Signinis, cum praeter moenia eorum infrequentia conspecta signa essent, fusum ac 
per agros trepida fuga palatum est. Nec Romanis incruenta uictoria fuit: quarta pars 
militum amissa et, ubi haud minus iacturae fuit, aliquot equites Romani cecidere. 


[9] Insequenti anno cum C. Sulpicius et C. Licinius Caluus consules in Hernicos exercitum 
duxissent neque inuentis in agro hostibus Ferentinum urbem eorum ui cepissent, 
reuertentibus inde eis Tiburtes portas clausere. Ea ultima fuit causa, cum multae ante 
querimoniae ultro citroque iactatae essent, cur per fetiales rebus repetitis bellum Tiburti 
populo indiceretur. Dictatorem T. Quinctium Poenum eo anno fuisse satis constat et 
magistrum equitum Ser. Cornelium Maluginensem. Macer Licinius comitiorum 
habendorum causa et ab Licinio consule dictum scribit, quia collega comitia bello 
praeferre festinante ut continuaret consulatum, obuiam eundum prauae cupiditati 
fuerit. Quaesita ea propriae familiae laus leuiorem auctorem Licinium facit: cum 
mentionem eius rei in uetustioribus annalibus nullam inueniam, magis ut belli Gallici 
causa dictatorem creatum arbitrer inclinat animus. Eo certe anno Galli ad tertium 

lapidem Salaria uia trans pontem Anienis castra habuere. Dictator cum tumultus Gallici 
causa iustitium edixisset, omnes iuniores sacramento adegit ingentique exercitu ab urbe 
profectus in citeriore ripa Anienis castra posuit. Pons in medio erat, neutris rumpentibus 
ne timoris indicium esset. Proelia de occupando ponte crebra erant, nec qui potirentur 
incertis uiribus satis discerni poterat. Tum eximia corporis magnitudine in uacuum 
pontem Gallus processit et quantum maxima uoce potuit "quem nunc" inquit "Roma 
uirum fortissimum habet, procedat agedum ad pugnam, ut noster duorum euentus 
ostendat utra gens bello sit melior." 


[10] Diu inter primores iuuenum Romanorum silentium fuit, cum et abnuere certamen 
uererentur et praecipuam sortem periculi petere nollent; tum T. Manlius L. Filius, qui 
patrem a uexatione tribunicia uindicauerat, ex statione ad dictatorem pergit; "iniussu 
tuo" inquit, "imperator, extra ordinem nunquam pugnauerim, non si certam uictoriam 
uideam: si tu permittis, uolo ego illi beluae ostendere, quando adeo ferox praesultat 
hostium signis, me ex ea familia ortum quae Gallorum agmen ex rupe Tarpeia deiecit." 
Tum dictator "macte uirtute" inquit "ac pietate in patrem patriamque, T. Manli, esto. 
Perge et nomen Romanum inuictum iuuantibus dis praesta." Armant inde iuuenem 
aequales; pedestre scutum capit, Hispano cingitur gladio ad propiorem habili pugnam. 
Armatum adornatumque aduersus Gallum stolide laetum et—quoniam id quoque 
memoria dignum antiquis uisum est—linguam etiam ab inrisu exserentem producunt. 
Recipiunt inde se ad stationem; et duo in medio armati spectaculi magis more quam lege 
belli destituuntur, nequaquam uisu ac specie aestimantibus pares. Corpus alteri 
magnitudine eximium, uersicolori ueste pictisque et auro caelatis refulgens armis; media 
in altero militaris statura modicaque in armis habilibus magis quam decoris species; non 
cantus, non exsultatio armorumque agitatio uana sed pectus animorum iraeque tacitae 
plenum; omnem ferociam in discrimen ipsum certaminis distulerat. Vbi constitere inter 
duas acies tot circa mortalium animis spe metuque pendentibus, Gallus uelut moles 
superne imminens proiecto laeua scuto in aduenientis arma hostis uanum caesim cum 
ingenti sonitu ensem deiecit; Romanus mucrone subrecto, cum scuto scutum imum 
perculisset totoque corpore interior periculo uolneris factus insinuasset se inter corpus 
armaque, uno alteroque subinde ictu uentrem atque inguina hausit et in spatium ingens 
ruentem porrexit hostem. lacentis inde corpus ab omni alia uexatione intactum uno 
torque spoliauit, quem respersum cruore collo circumdedit suo. Defixerat pauor cum 
admiratione Gallos: Romani alacres ab statione obuiam militi suo progressi, gratulantes 
laudantesque ad dictatorem perducunt. Inter carminum prope in modum incondita 
quaedam militariter ioculantes Torquati cognomen auditum; celebratum deinde 
posteris etiam familiae honori fuit. Dictator coronam auream addidit donum mirisque 
pro contione eam pugnam laudibus tulit. 


[11] Et hercule tanti ea ad uniuersi belli euentum momenti dimicatio fuit, ut Gallorum 
exercitus proxima nocte relictis trepide castris in Tiburtem agrum atque inde societate 
belli facta commeatuque benigne ab Tiburtibus adiutus mox in Campaniam transierit. 
Ea fuit causa cur proximo anno C. Poetelius Balbus consul, cum collegae eius M. Fabio 
Ambusto Hernici prouincia euenisset, aduersus Tiburtes iussu populi exercitum duceret. 
Ad quorum auxilium cum Galli ex Campania redissent, foedae populationes in Labicano 

Tusculanoque et Albano agro haud dubie Tiburtibus ducibus sunt factae; et, cum 
aduersus Tiburtem hostem duce consule contenta res publica esset, Gallicus tumultus 
dictatorem creari coegit. Creatus Q. Seruilius Ahala T. Quinctium magistrum equitum 
dixit et ex auctoritate patrum, si prospere id bellum euenisset, ludos magnos uouit. 
Dictator ad continendos proprio bello Tiburtes consulari exercitu iusso manere, omnes 
iuniores nullo detractante militiam sacramento adegit. Pugnatum haud procul porta 
Collina est totius uiribus urbis in conspectu parentum coniugumque ac liberorum; quae 
magna etiam absentibus hortamenta animi tum subiecta oculis simul uerecundia 
misericordiaque militem accendebant. Magna utrimque edita caede auertitur tandem 
acies Gallorum. Fuga Tibur sicut arcem belli Gallici petunt; palati a consule Poetelio haud 
procul Tibure excepti, egressis ad opem ferendam Tiburtibus, simul cum iis intra portas 
compelluntur. Egregie cum ab dictatore tum ab consule res gesta est. Et consul alter 
Fabius proeliis primum paruis, postremo una insigni pugna, cum hostes totis adorti 
copiis essent, Hernicos deuincit. Dictator consulibus in senatu et apud populum 
magnifice conlaudatis et suarum quoque rerum illis remisso honore dictatura se 
abdicauit. Poetelius de Gallis Tiburtibusque geminum triumphum egit: Fabio satis uisum 
ut ouans urbem iniret. Inridere Poeteli triumphum Tiburtes: ubi enim eum secum acie 
conflixisse? Spectatores paucos fugae trepidationisque Gallorum extra portas egressos, 
postquam in se quoque fieri impetum uiderint et sine discrimine obuios caedi, recepisse 
se intra urbem; eam rem triumpho dignam uisam Romanis. Ne nimis mirum magnumque 
censerent tumultum exciere in hostium portis, maiorem ipsos trepidationem ante 
moenia sua uisuros. 


[12] Itaque insequenti anno M. Popilio Laenate Cn. Manlio consulibus primo silentio 
noctis ab Tibure agmine infesto profecti ad urbem Romam uenerunt. Terrorem repente 
ex somno excitatis subita res et nocturnus pauor praebuit, ad hoc multorum inscitia, qui 
aut unde hostes aduenissent; conclamatum tamen celeriter ad arma est et portae 
stationibus murique praesidiis firmati. Et ubi prima lux mediocrem multitudinem ante 
moenia neque alium quam Tiburtem hostem ostendit, duabus portis egressi consules 
utrimque aciem subeuntium iam muros adgrediuntur; apparuitque occasione magis 
quam uirtute fretos uenisse: adeo uix primum impetum Romanorum sustinuere. Quin 
etiam bono fuisse Romanis aduentum eorum constabat orientemque iam seditionem 
inter patres et plebem metu tam propinqui belli compressam. Alius aduentus hostium 
fuit agris terribilior: populabundi Tarquinienses fines Romanos, maxime qua ex parte 
Etruriam adiacent, peragrauere rebusque nequiquam repetitis noui consules C. Fabius 
et C. Plautius iussu populi bellum indixere; Fabioque ea prouincia, Plautio Hernici 
euenere. Gallici quoque belli fama increbrescebat. Sed inter multos terrores solacio fuit 
pax Latinis petentibus data et magna uis militum ab his ex foedere uetusto, quod multis 
intermiserant annis, accepta. Quo praesidio cum fulta res Romana esset, leuius fuit quod 
Gallos mox Praeneste uenisse atque inde circa Pedum consedisse auditum est. 
Dictatorem dici C. Sulpicium placuit; consul ad id accitus C. Plautius dixit; magister 
equitum dictatori additus M. Valerius. Hi robora militum ex duobus consularibus 
exercitibus electa aduersus Gallos duxerunt. Lentius id aliquanto bellum quam parti 
utrique placebat fuit. Cum primo Galli tantum auidi certaminis fuissent, deinde Romanus 

miles ruendo in arma ac dimicationem aliquantum Gallicam ferociam uinceret, dictatori 
neutiquam placebat, quando nulla cogeret res, fortunae se committere aduersus 
hostem, quem tempus deteriorem in dies faceret, locis alienis sine praeparato 
commeatu, sine firmo munimento morantem, ad hoc iis corporibus animisque quorum 
omnis in impetu uis esset, parua eadem languesceret mora. His consiliis dictator bellum 
trahebat grauemque edixerat poenam, si quis iniussu in hostem pugnasset. Milites aegre 
id patientes primo in stationibus uigiliisque inter se dictatorem sermonibus carpere, 
interdum patres communiter increpare quod non iussissent per consules geri bellum: 
electum esse eximium imperatorem, unicum ducem, qui nihil agenti sibi de caelo 
deuolaturam in sinum uictoriam censeat. Eadem deinde haec interdiu propalam ac 
ferociora his iactare: se iniussu imperatoris aut dimicaturos aut agmine Romam ituros. 
Immiscerique militibus centuriones nec in circulis modo fremere sed iam in principiis ac 
praetorio in unum sermones confundi atque in contionis magnitudinem crescere turba 
et uociferari ex omnibus locis ut extemplo ad dictatorem iretur; uerba pro exercitu 
faceret Sex. Tullius, ut uirtute eius dignum esset. 


[13] Septimum primum pilum iam Tullius ducebat neque erat in exercitu, qui quidem 
pedestria stipendia fecisset, uir factis nobilior. Is praecedens militum agmen ad tribunal 
pergit mirantique Sulpicio non turbam magis quam turbae principem Tullium, imperiis 
oboedientissimum militem, "si licet, dictator" inquit, "condemnatum se uniuersus 
exercitus a te ignauiae ratus et prope ignominiae causa destitutum sine armis orauit me 
ut suam causam apud te agerem. Equidem, sicubi loco cessum, si terga data hosti, si 
signa foede amissa obici nobis possent, tamen hoc a te impetrari aequum censerem ut 
nos uirtute culpam nostram corrigere et abolere flagitii memoriam noua gloria patereris. 
Etiam ad Alliam fusae legiones eandem quam per pauorem amiserant patriam profectae 
postea a Veiis uirtute reciperauere. Nobis deum benignitate, felicitate tua populique 
Romani, et res et gloria est integra; quamquam de gloria uix dicere ausim, si nos et 
hostes haud secus quam feminas abditos intra uallum omnibus contumeliis eludunt, et 
tu imperator noster— quod aegrius patimur—exercitum tuum sine animis, sine armis, 
sine manibus iudicas esse et, priusquam expertus nos esses, de nobis ita desperasti ut 
te mancorum ac debilium ducem iudicares esse. Quid enim aliud esse causae credamus, 
cur ueteranus dux, fortissimus bello, compressis, quod aiunt, manibus sedeas? 
Vtcumque enim se habet res, te de nostra uirtute dubitasse uideri quam nos de tua 
uerius est. Sin autem non tuum istuc sed publicum est consilium, et consensus aliqui 
patrum, non Gallicum bellum, nos ab urbe, a penatibus nostris ablegatos tenet, quaeso, 
ut ea quae dicam non a militibus imperatori dicta censeas sed a plebe patribus—quae si, 
ut uos uestra habeatis consilia, sic se sua habituram dicat, quis tandem suscenseat?— 
milites nos esse non seruos uestros, ad bellum non in exsilium missos; si quis det signum, 
in aciem educat, ut uiris ac Romanis dignum sit, pugnaturos: si nihil armis opus sit, otium 
Romae potius quam in castris acturos. Haec dicta sint patribus. Te, imperator, milites tui 
oramus ut nobis pugnandi copiam facias; cum uincere cupimus, tum te duce uincere, tibi 
lauream insignem deferre, tecum triumphantes urbem inire, tuum sequentes currum 
louis optimi maximi templum gratantes ouantesque adire." Orationem Tulli exceperunt 
preces multitudinis et undique, ut signum daret, ut capere arma iuberet, clamabant. 

[14] Dictator quamquam rem bonam exemplo haud probabili actam censebat tamen 
facturum quod milites uellent, in se recepit Tulliumque secreto quaenam haec res sit aut 
quo acta more percontatur. Tullius magno opere a dictatore petere ne se oblitum 
disciplinae militaris, ne sui neue imperatoriae maiestatis crederet; multitudini 
concitatae, quae ferme auctoribus similis esset, non subtraxisse se ducem ne quis alius, 
quales mota creare multitudo soleret, exsisteret; nam se quidem nihil non arbitrio 
imperatoris acturum. Illi quoque tamen uidendum magno opere esse ut exercitum in 
potestate haberet; differri non posse adeo concitatos animos; ipsos sibi locum ac 
tempus pugnandi sumpturos, si ab imperatore non detur. Dum haec loquuntur, iumenta 
forte pascentia extra uallum Gallo abigenti duo milites Romani ademerunt. In eos saxa 
coniecta a Gallis; deinde ab Romana statione clamor ortus ac procursum utrimque est. 
lamque haud procul iusto proelio res erat, ni celeriter diremptum certamen per 
centuriones esset; adfirmata certe eo casu Tulli apud dictatorem fides est; nec recipiente 
iam dilationem re, in posterum diem edicitur acie pugnaturos. Dictator tamen, ut qui 
magis animis quam uiribus fretus ad certamen descenderet, omnia circumspicere atque 
agitare coepit ut arte aliqua terrorem hostibus incuteret. Sollerti animo rem nouam 
excogitat, qua deinde multi nostri atque externi imperatores, nostra quoque quidam 
aetate, usi sunt: mulis strata detrahi iubet binisque tantum centunculis relictis agasones 
partim captiuis, partim aegrorum armis ornatos imponit. His fere mille effectis centum 
admiscet equites et nocte super castra in montes euadere ac siluis se occultare iubet 
neque inde ante mouere quam ab se acceperint signum. Ipse, ubi inluxit, in radicibus 
montium extendere aciem coepit sedulo, ut aduersus montes consisteret hostis, 
instructo uani terroris apparatu, qui quidem terror plus paene ueris uiribus profuit. 
Primo credere duces Gallorum non descensuros in aequum Romanos; deinde, ubi 
degressos repente uiderunt, et ipsi auidi certaminis in proelium ruunt priusque pugna 
coepit quam signum ab ducibus daretur. 


[15] Acrius inuasere Galli dextro cornu; neque sustineri potuissent, ni forte eo loco 
dictator fuisset, Sex. Tullium nomine increpans rogitansque sicine pugnaturos milites 
spopondisset? Vbi illi clamores sint arma poscentium, ubi minae iniussu imperatoris 
proelium inituros? En ipsum imperatorem clara uoce uocare ad proelium et ire armatum 
ante prima signa; ecquis sequeretur eorum qui modo ducturi fuerint, in castris feroces, 
in acie pauidi? Vera audiebant; itaque tantos pudor stimulos admouit, ut ruerent in 
hostium tela alienatis a memoria periculi animis. Hic primo impetus prope uecors 
turbauit hostes, eques deinde emissus turbatos auertit. Ipse dictator, post quam 
labantem una parte uidit aciem, signa in laeuum cornu confert, quo turbam hostium 
congregari cernebat, et iis qui in monte erant signum quod conuenerat dedit. Vbi inde 
quoque nouus clamor ortus est et tendere obliquo monte ad castra Gallorum uisi sunt, 
tum metu ne excluderentur omissa pugna est cursuque effuso ad castra ferebantur. Vbi 
cum Ooccurrisset eis M. Valerius magister equitum, qui profligato dextro cornu 
obequitabat hostium munimentis, ad montes siluasque uertunt fugam plurimique ibi a 
fallaci equitum specie agasonibusque excepti sunt; et eorum, quos pauor pertulerat in 
siluas, atrox caedes post sedatum proelium fuit. Nec alius post M. Furium quam C. 
Sulpicius iustiorem de Gallis egit triumphum. Auri quoque ex Gallicis spoliis satis 

magnum pondus saxo quadrato saeptum in Capitolio sacrauit. Eodem anno et a 
consulibus uario euentu bellatum; nam Hernici a C. Plautio deuicti subactique sunt, 
Fabius collega eius incaute atque inconsulte aduersus Tarquinienses pugnauit. Nec in 
acie tantum ibi cladis acceptum quam quod trecentos septem milites Romanos captos 
Tarquinienses immolarunt; qua foeditate supplicii aliquanto ignominia populi Romani 
insignitior fuit. Accessit ad eam cladem et uastatio Romani agri, quam Priuernates, 
Veliterni deinde, incursione repentina fecerunt. Eodem anno duae tribus, Pomptina et 
Publilia, additae; ludi uotiui, quos M. Furius dictator uouerat, facti; et de ambitu ab C. 
Poetelio tribuno plebis auctoribus patribus tum primum ad populum latum est; eaque 
rogatione nouorum maxime hominum ambitionem, qui nundinas et conciliabula obire 
soliti erant, compressam credebant. 


[16] Haud aeque laeta patribus insequenti anno C. Marcio Cn. Manlio consulibus de 
unciario fenore a M. Duillio L. Menenio tribunis plebis rogatio est perlata; et plebs 
aliquanto eam cupidius sciuit. Ad bella noua priore anno destinata Falisci quoque hostes 
exorti duplici crimine quod et cum Tarquiniensibus iuuentus eorum militauerat et eos 
qui Falerios perfugerant cum male pugnatum est, repetentibus fetialibus Romanis non 
reddiderant. Ea prouincia Cn. Manlio obuenit. Marcius exercitum in agrum Priuernatem, 
integrum pace longinqua, induxit militemque praeda impleuit. Ad copiam rerum addidit 
munificentiam, quod nihil in publicum secernendo augenti rem priuatam militi fauit. 
Priuernates cum ante moenia sua castris permunitis consedissent, uocatis ad contionem 
militibus "castra nunc" inquit "uobis hostium urbemque praedae do, si mihi pollicemini 
uos fortiter in acie operam nauaturos nec praedae magis quam pugnae paratos esse." 
Signum poscunt ingenti clamore celsique et spe haud dubia feroces in proelium uadunt. 
Ibi ante signa Sex. Tullius, de quo ante dictum est, exclamat "adspice, imperator" inquit, 
"quemadmodum exercitus tuus tibi promissa praestet", piloque posito stricto gladio in 
hostem impetum facit. Sequuntur Tullium antesignani omnes primoque impetu 
auertere hostem; fusum inde ad oppidum persecuti, cum iam scalas moenibus 
admouerent, in deditionem urbem acceperunt. Triumphus de Priuernatibus actus. Ab 
altero consule nihil memorabile gestum, nisi quod legem nouo exemplo ad Sutrium in 
castris tributim de uicensima eorum qui manumitterentur tulit. Patres, quia ea lege haud 
paruum uectigal inopi aerario additum esset, auctores fuerunt; ceterum tribuni plebis, 
non tam lege quam exemplo moti, ne quis postea populum seuocaret, capite sanxerunt: 
nihil enim non per milites iuratos in consulis uerba, quamuis perniciosum populo, si id 
liceret, ferri posse. Eodem anno C. Licinius Stolo a M. Popilio Laenate sua lege decem 
milibus aeris est damnatus, quod mille iugerum agri cum filio possideret 
emancupandoque filium fraudem legi fecisset. 


[17] Noui consules inde, M. Fabius Ambustus iterum et M. Popilius Laenas iterum, duo 
bella habuere, facile alterum cum Tiburtibus, quod Laenas gessit, qui hoste in urbem 
compulso agros uastauit; Falisci Tarquiniensesque alterum consulem prima pugna 
fuderunt. Inde terror maximus fuit quod sacerdotes eorum facibus ardentibus 
anguibusque praelatis incessu furiali militem Romanum insueta turbauerunt specie. Et 
tum quidem uelut lymphati et attoniti munimentis suis trepido agmine inciderunt; 
deinde, ubi consul legatique actribuni puerorum ritu uana miracula pauentes inridebant 

increpabantque, uertit animos repente pudor et in ea ipsa quae fugerant uelut caeci 
ruebant. Discusso itaque uano apparatu hostium, cum in ipsos armatos se intulissent, 
auerterunt totam aciem castrisque etiam eo die potiti praeda ingenti parta uictores 
reuerterunt, militaribus iocis cum apparatum hostium tum suum increpantes pauorem. 
Concitatur deinde omne nomen Etruscum et Tarquiniensibus Faliscisque ducibus ad 
Salinas perueniunt. Aduersus eum terrorem dictator C. Marcius Rutulus primus de plebe 
dictus magistrum equitum item de plebe C. Plautium dixit. Id uero patribus indignum 
uideri etiam dictaturam iam in promiscuo esse; omnique ope impediebant ne quid 
dictatori ad id bellum decerneretur parareturue. Eo promptius cuncta ferente dictatore 
populus iussit. Profectus ab urbe utraque parte Tiberis, ratibus exercitu, quocumque 
fama hostium ducebat, traiecto multos populatores agrorum uagos palantes oppressit; 
castra quoque necopinato adgressus cepit et octo milibus hostium captis, ceteris aut 
caesis aut ex agro Romano fugatis sine auctoritate patrum populi iussu triumphauit. 
Quia nec per dictatorem plebeium nec per consulem comitia consularia haberi uolebant 
et alter consul Fabius bello retinebatur, res ad interregnum redit. Interreges deinceps Q. 
Seruilius Ahala M. Fabius Cn. Manlius C. Fabius C. Sulpicius L. Aemilius Q. Seruilius M. 
Fabius Ambustus. In secundo interregno orta contentio est, quod duo patricii consules 
creabantur, intercedentibusque tribunis interrex Fabius aiebat in duodecim tabulis 
legem esse ut, quodcumque postremum populus iussisset, id ius ratumque esset; 
iussum populi et suffragia esse. Cum intercedendo tribuni nihil aliud quam ut differrent 
comitia ualuissent, duo patricii consules creati sunt, C. Sulpicius Peticus tertium M. 
Valerius Publicola eodemque die magistratum inierunt, 


[18] Quadringentesimo anno quam urbs Romana condita erat, quinto tricesimo quam a 
Gallis reciperata, ablato post undecimum annum a plebe consulatu [patricii consules 
ambo ex interregno magistratum iniere, C. Sulpicius Peticus tertium M. Valerius 
Publicola]. Empulum eo anno ex Tiburtibus haud memorando certamine captum, siue 
duorum consulum auspicio bellum ibi gestum est, ut scripsere quidam, seu per idem 
tempus Tarquiniensium quoque sunt uastati agri ab Sulpicio consule, quo Valerius 
aduersus Tiburtes legiones duxit. Domi maius certamen consulibus cum plebe actribunis 
erat. Fidei iam suae non solum uirtutis ducebant esse, ut accepissent duo patricii 
consulatum, ita ambobus patriciis mandare: quin aut toto cedendum esse ut plebeius 
iam magistratus consulatus fiat, aut totum possidendum quam possessionem integram 
a patribus accepissent. Plebes contra fremit: quid se uiuere, quid in parte ciuium censeri, 
si, quod duorum hominum uirtute, L. Sexti ac C. Licini, partum sit, id obtinere uniuersi 
non possint? Vel reges uel decemuiros uel si quod tristius sit imperii nomen patiendum 
esse potius quam ambos patricios consules uideant nec in uicem pareatur atque 
imperetur sed pars altera in aeterno imperio locata plebem nusquam alio natam quam 
ad seruiendum putet. Non desunt tribuni auctores turbarum, sed inter concitatos per se 
omnes uix duces eminent. Aliquotiens frustra in campum descensum cum esset 
multique per seditiones acti comitiales dies, postremo uicit perseuerantia consulum: 
plebis eo dolor erupit, ut tribunos actum esse de libertate  uociferantes 
relinquendumque non campum iam solum sed etiam urbem captam atque oppressam 
regno patriciorum maesta sequeretur. Consules relicti a parte populi per infrequentiam 

comitia nihilo segnius perficiunt. Creati consules ambo patricii, M. Fabius Ambustus 
tertium T. Quinctius. In quibusdam annalibus pro T. Quinctio M. Popilium consulem 
inuenio. 


[19] Duo bella eo anno prospere gesta: cum Tarquiniensibus Tiburtibusque ad 
deditionem pugnatum. Sassula ex his urbs capta; ceteraque oppida eandem fortunam 
habuissent, ni uniuersa gens positis armis in fidem consulis uenisset. Triumphatum de 
Tiburtibus; alioquin mitis uictoria fuit. In Tarquinienses acerbe saeuitum; multis 
mortalibus in acie caesis ex ingenti captiuorum numero trecenti quinquaginta octo 
delecti, nobilissimus quisque, qui Romam mitterentur; uolgus aliud trucidatum. Nec 
populus in eos qui missi Romam erant mitior fuit: medio in foro omnes uirgis caesi ac 
securi percussi. Id pro immolatis in foro Tarquiniensium Romanis poenae hostibus 
redditum. Res bello bene gestae ut Samnites quoque amicitiam peterent effecerunt. 
Legatis eorum comiter ab senatu responsum; foedere in societatem accepti. Non eadem 
domi quae militiae fortuna erat plebi Romanae. Nam etsi unciario fenore facto leuata 
usura erat, sorte ipsa obruebantur inopes nexumque inibant; eo nec patricios ambo 
consules neque comitiorum curam publicaue studia prae priuatis incommodis plebs ad 
animum admittebat. Consulatus uterque apud patricios manet; consules creati C. 
Sulpicius Peticus quartum M. Valerius Publicola iterum. In bellum Etruscum intentam 
ciuitatem, quia Caeritem populum misericordia consanguinitatis Tarquiniensibus 
adiunctum fama ferebat, legati Latini ad Volscos conuertere, nuntiantes exercitum 
conscriptum armatumque iam suis finibus imminere; inde populabundos in agrum 
Romanum uenturos esse. Censuit igitur senatus neutram neglegendam rem esse; 
utroque legiones scribi consulesque sortiri prouincias iussit. Inclinauit deinde pars maior 
curae in Etruscum bellum, postquam litteris Sulpici consulis, cui Tarquinii prouincia 
euenerat, cognitum est depopulatum agrum circa Romanas salinas praedaeque partem 
in Caeritum fines auectam et haud dubie iuuentutem eius populi inter praedatores 
fuisse. Itaque Valerium consulem, Volscis oppositum castraque ad finem Tusculanum 
habentem, reuocatum inde senatus dictatorem dicere iussit. T. Manlium L. filium dixit. 
Is cum sibi magistrum equitum A. Cornelium Cossum dixisset, consulari exercitu 
contentus ex auctoritate patrum ac populi iussu Caeritibus bellum indixit. 


[20] Tum primum Caerites, tamquam in uerbis hostium uis maior ad bellum 
significandum quam in suis factis, qui per populationem Romanos lacessierant, esset, 
uerus belli terror inuasit, et quam non suarum uirium ea dimicatio esset cernebant; 
paenitebatque populationis et Tarquinienses exsecrabantur defectionis auctores; nec 
arma aut bellum quisquam apparare sed pro se quisque legatos mitti iubebat ad 
petendam erroris ueniam. Legati senatum cum adissent, ab senatu reiecti ad populum 
deos rogauerunt, quorum sacra bello Gallico accepta rite procurassent, ut Romanos 
florentes ea sui misericordia caperet quae se rebus adfectis quondam populi Romani 
cepisset; conuersique ad delubra Vestae hospitium flaminum Vestaliumque ab se caste 
ac religiose cultum inuocabant: eane meritos crederet quisquam hostes repente sine 
causa factos? Aut, si quid hostiliter fecissent, consilio id magis quam furore lapsos fecisse, 
ut sua uetera beneficia, locata praesertim apud tam gratos, nouis corrumperent 
maleficiis florentemque populum Romanum ac felicissimum bello sibi desumerent 

hostem, cuius adflicti amicitiam cepissent? Ne appellarent consilium, quae uis ac 
necessitas appellanda esset. Transeuntes agmine infesto per agrum suum Tarquinienses, 
cum praeter uiam nihil petissent, traxisse quosdam agrestium populationis eius, quae 
sibi crimini detur, comites. Eos seu dedi placeat, dedere se paratos esse, seu supplicio 
adfici, daturos poenas. Caere, sacrarium populi Romani, deuersorium sacerdotum ac 
receptaculum Romanorum sacrorum, intactum inuiolatumque crimine belli hospitio 
Vestalium cultisque dis darent. Mouit populum non tam causa praesens quam uetus 
meritum, ut maleficii quam beneficii potius immemores essent. Itaque pax populo 
Caeriti data indutiasque in centum annos factas in senatus consultum referri placuit. In 
Faliscos eodem noxios crimine uis belli conuersa est; sed hostes nusquam inuenti. Cum 
populatione  peragrati fines essent, ab oppugnatione urbium temperatum; 
legionibusque Romam reductis reliquum anni muris turribusque  reficiendis 
consumptum et aedis Apollinis dedicata est. 


[21] Extremo anno comitia consularia certamen patrum ac plebis diremit, tribunis 
negantibus passuros comitia haberi ni secundum Liciniam legem haberentur, dictatore 
obstinato tollere potius totum e re publica consulatum quam promiscuum patribus ac 
plebi facere. Prolatandis igitur comitiis cum dictator magistratu abisset, res ad 
interregnum rediit. Infestam inde patribus plebem interreges cum accepissent, ad 
undecimum interregem seditionibus certatum est. Legis Liciniae patrocinium tribuni 
iactabant: propior dolor plebi fenoris ingrauescentis erat curaeque priuatae in 
certaminibus publicis erumpebant. Quorum taedio patres L. Cornelium Scipionem 
interregem concordiae causa obseruare legem Liciniam comitiis consularibus iussere. P. 
Valerio Publicolae datus e plebe collega C. Marcius Rutulus. Inclinatis semel in 
concordiam animis noui consules fenebrem quoque rem, quae distinere una animos 
uidebatur, leuare adgressi solutionem alieni aeris in publicam curam uerterunt 
quinqueuiris creatis quos mensarios ab dispensatione pecuniae appellarunt. Meriti 
aequitate curaque sunt, ut per omnium annalium monumenta celebres nominibus 
essent; fuere autem C. Duillius P. Decius Mus M. Papirius Q. Publilius et T. Aemilius. Qui 
rem difficillimam tractatu et plerumque parti utrique, semper certe alteri grauem cum 
alia moderatione tum impendio magis publico quam iactura sustinuerunt. Tarda enim 
nomina et impeditiora inertia debitorum quam facultatibus aut aerarium mensis cum 
aere in foro positis dissoluit, ut populo prius caueretur, aut aestimatio aequis rerum 
pretiis liberauit, ut non modo sine iniuria sed etiam sine querimoniis partis utriusque 
exhausta uis ingens aeris alieni sit. Terror inde uanus belli Etrusci, cum coniurasse 
duodecim populos fama esset, dictatorem dici coegit. Dictus in castris —eo enim ad 
consules missum senatus consultum est— C. lulius, cui magister equitum adiectus L. 
Aemilius. Ceterum foris tranquilla omnia fuere: 


[22] Temptatum domi per dictatorem, ut ambo patricii consules crearentur, rem ad 
interregnum perduxit. Duo interreges, C. Sulpicius et M. Fabius, interpositi obtinuere 
quod dictator frustra tetenderat, mitiore iam plebe ob recens meritum leuati aeris alieni, 
ut ambo patricii consules crearentur. Creati ipse C. Sulpicius Peticus, qui prior interregno 
abiit, et T. Quinctius Poenus; quidam Caesonem, alii Gaium praenomen Quinctio 
adiciunt, ad bellum ambo profecti, Faliscum Quinctius, Sulpicius Tarquiniense, nusquam 

acie congresso hoste cum agris magis quam cum hominibus urendo populandoque 
gesserunt bella; cuius lentae uelut tabis senio uicta utriusque pertinacia populi est, ut 
primum a consulibus, dein permissu eorum ab senatu indutias peterent. In quadraginta 
annos impetrauerunt. Ita posita duorum bellorum quae imminebant cura, dum aliqua 
ab armis quies esset, quia solutio aeris alieni multarum rerum mutauerat dominos, 
censum agi placuit. Ceterum cum censoribus creandis indicta comitia essent, professus 
censuram se petere C. Marcius Rutulus, qui primus dictator de plebe fuerat, concordiam 
ordinum turbauit; quod uidebatur quidem tempore alieno fecisse, quia ambo tum forte 
patricii consules erant, qui rationem eius se habituros negabant; sed et ipse constantia 
inceptum obtinuit et tribuni omni ui reciperaturi ius consularibus comitiis amissum 
adiuuerunt, et cum ipsius uiri maiestas nullius honoris fastigium non aequabat, tum per 
eundem, qui ad dictaturam aperuisset uiam, censuram quoque in partem uocari plebes 
uolebat. Nec uariatum comitiis est, quin cum Manlio [Naeuio censor] Marcius crearetur. 
Dictatorem quoque hic annus habuit M. Fabium, nullo terrore belli sed ne Licinia lex 
comitiis consularibus obseruaretur. Magister equitum dictatori additus Q. Seruilius. Nec 
tamen dictatura potentiorem eum consensum patrum consularibus comitiis fecit quam 
censoriis fuerat: 


[23] M. Popilius Laenas a plebe consul, a patribus L. Cornelius Scipio datus. Fortuna 
quoque inlustriorem plebeium consulem fecit; nam cum ingentem Gallorum exercitum 
in agro Latino castra posuisse nuntiatum esset, Scipione graui morbo implicito Gallicum 
bellum Popilio extra ordinem datum. Is impigre exercitu scripto, cum omnes extra 
portam Capenam ad Martis aedem conuenire armatos iuniores iussisset signaque 
eodem quaestores ex aerario deferre, quattuor expletis legionibus, quod superfuit 
militum P. Valerio Publicolae praetori tradidit, auctor patribus scribendi alterius 
exercitus, quod ad incertos belli euentus subsidium rei publicae esset. Ipse iam satis 
omnibus instructis comparatisque ad hostem pergit; cuius ut prius nosceret uires quam 
periculo ultimo temptaret, in tumulo, quem proximum castris Gallorum capere potuit, 
uallum ducere coepit. Gens ferox et ingenii auidi ad pugnam cum procul uisis 
Romanorum signis ut extemplo proelium initura explicuisset aciem, postquam neque in 
aequum demitti agmen uidit et cum loci altitudine tum uallo etiam tegi Romanos, 
perculsos pauore rata, simul opportuniores quod intenti tum maxime operi essent, truci 
clamore adgreditur. Ab Romanis nec opus intermissum— triarii erant, qui muniebant— 
et ab hastatis principibusque, qui pro munitoribus intenti armatique steterunt, proelium 
initum. Praeter uirtutem locus quoque superior adiuuit, ut pila omnia hastaeque non 
tamquam ex aequo missa uana, quod plerumque fit, caderent sed omnia librata 
ponderibus figerentur; oneratique telis Galli, quibus aut corpora transfixa aut 
praegrauata inhaerentibus gerebant scuta, cum cursu paene in aduersum subissent, 
primo incerti restitere; dein, cum ipsa cunctatio et his animos minuisset et auxisset hosti, 
impulsi retro ruere alii super alios stragemque inter se caede ipsa foediorem dare; adeo 
praecipiti turba obtriti plures quam ferro necati. 


[24] Necdum certa Romanis uictoria erat; alia in campum degressis supererat moles. 
Namque multitudo Gallorum, sensum omnem talis damni exsuperans, uelut noua rursus 
exoriente acie integrum militem aduersus uictorem hostem ciebat; stetitque suppresso 

impetu Romanus, et quia iterum fessis subeunda dimicatio erat et quod consul, dum 
inter primores incautus agitat, laeuo umero matari prope traiecto cesserat parumper ex 
acie. lamque omissa cunctando uictoria erat, cum consul uolnere alligato reuectus ad 
prima signa "quid stas, miles?" inquit; "non cum Latino Sabinoque hoste res est, quem 
uictum armis socium ex hoste facias; in beluas strinximus ferrum; hauriendus aut dandus 
est sanguis. Propulistis a castris, supina ualle praecipites egistis, stratis corporibus 
hostium superstatis; complete eadem strage campos qua montes replestis. Nolite 
exspectare dum stantes uos fugiant; inferenda sunt signa et uadendum in hostem." His 
adhortationibus iterum coorti pellunt loco primos manipulos Gallorum; cuneis deinde in 
medium agmen perrumpunt. Inde barbari dissipati, quibus nec certa imperia nec duces 
essent, uertunt impetum in suos; fusique per campos et praeter castra etiam sua fuga 
praelati, quod editissimum inter aequales tumulos occurrebat oculis, arcem Albanam 
petunt. Consul non ultra castra insecutus, quia et uolnus degrauabat et subicere 
exercitum tumulis ab hoste occupatis nolebat, praeda omni castrorum militi data 
uictorem exercitum opulentumque Gallicis spoliis Romam reduxit. Moram triumpho 
uolnus consulis attulit eademque causa dictatoris desiderium senatui fecit, ut esset qui 
aegris consulibus comitia haberet. Dictator L. Furius Camillus dictus addito magistro 
equitum P. Cornelio Scipione reddidit patribus possessionem pristinam consulatus. Ipse 
ob id meritum ingenti patrum studio creatus consul collegam Ap. Claudium Crassum 
dixit. 


[25] Prius quam inirent noui consules magistratum, triumphus a Popilio de Gallis actus 
magno fauore plebis; mussantesque inter se rogitabant num quem plebeii consulis 
paeniteret; simul dictatorem increpabant, qui legis Liciniae spretae mercedem priuata 
cupiditate quam publica iniuria foediorem cepisset, ut se ipse consulem dictator crearet. 
Annus multis uariisque motibus fuit insignis: Galli ex Albanis montibus, quia hiemis uim 
pati nequiuerant, per campos maritimaque loca uagi populabantur; mare infestum 
classibus Graecorum erat oraque litoris Antiatis Laurensque tractus et Tiberis ostia, ut 
praedones maritimi cum terrestribus congressi ancipiti semel proelio decertarint 
dubiique discesserint in castra Galli, Graeci retro ad naues, uictos se an uictores putarent. 
Inter hos longe maximus exstitit terror concilia populorum Latinorum ad lucum 
Ferentinae habita responsumque haud ambiguum imperantibus milites Romanis datum, 
absisterent imperare iis quorum auxilio egerent: Latinos pro sua libertate potius quam 
pro alieno imperio laturos arma. Inter duo simul bella externa defectione etiam 
sociorum senatus anxius, cum cerneret metu tenendos quos fides non tenuisset, 
extendere omnes imperii uires consules dilectu habendo iussit: ciuili quippe standum 
exercitu esse, quando socialis [coetus] desereret. Vndique non urbana tantum sed etiam 
agresti iuuentute decem legiones scriptae dicuntur quaternum milium et ducenorum 
peditum equitumque trecenorum, quem nunc nouum exercitum, si qua externa uis 
ingruat, hae uires populi Romani, quas uix terrarum capit orbis, contractae in unum haud 
facile efficiant; adeo in quae laboramus sola creuimus, diuitias luxuriamque. Inter cetera 
tristia eius anni consul alter Ap. Claudius in ipso belli apparatu moritur; redieratque res 
ad Camillum, cui unico consuli, uel ob aliam dignationem haud subiciendam dictaturae 
uel ob omen faustum ad Gallicum tumultum cognominis, dictatorem adrogari haud satis 


220 


decorum uisum est patribus. Consul duabus legionibus urbi praepositis, octo cum L. 
Pinario praetore diuisis memor paternae uirtutis Gallicum sibi bellum extra sortem sumit, 
praetorem maritimam oram tutari Graecosque arcere litoribus iussit. Et cum in agrum 
Pomptinum descendisset, quia neque in campis congredi nulla cogente re uolebat et 
prohibendo populationibus quos rapto uiuere necessitas cogeret satis domari credebat 
hostem, locum idoneum statiuis delegit. 


[26] Vbi cum stationibus quieti tempus tererent, Gallus processit magnitudine atque 
armis insignis; quatiensque scutum hasta cum silentium fecisset, prouocat per 
interpretem unum ex Romanis qui secum ferro decernat. M. erat Valerius tribunus 
militum adulescens, qui haud indigniorem eo decore se quam T. Manlium ratus, prius 
sciscitatus consulis uoluntatem, in medium armatus processit. Minus insigne certamen 
humanum numine interposito deorum factum; namque conserenti iam manum Romano 
coruus repente in galea consedit, in hostem uersus. Quod primo ut augurium caelo 
missum laetus accepit tribunus, precatus deinde, si diuus, si diua esset qui sibi 
praepetem misisset, uolens propitius adesset. Dictu mirabile, tenuit non solum ales 
captam semel sedem sed, quotienscumque certamen initum est, leuans se alis os 
oculosque hostis rostro et unguibus appetit, donec territum prodigii talis uisu oculisque 
simul ac mente turbatum Valerius obtruncat; coruus ex conspectu elatus orientem petit. 
Hactenus quietae utrimque stationes fuere; postquam spoliare corpus caesi hostis 
tribunus coepit, nec Galli se statione tenuerunt et Romanorum cursus ad uictorem etiam 
ocior fuit. Ibi circa iacentis Galli corpus contracto certamine pugna atrox concitatur. lam 
non manipulis proximarum stationum sed legionibus utrimque effusis res geritur. 
Camillus laetum militem uictoria tribuni, laetum tam praesentibus ac secundis dis ire in 
proelium iubet; ostentansque insignem spoliis tribunum, "hunc imitare, miles" aiebat, 
"et circa iacentem ducem sterne Gallorum cateruas." Di hominesque illi adfuere pugnae 
depugnatumque haudquaquam certamine ambiguo cum Gallis est; adeo duorum 
militum euentum, inter quos pugnatum erat, utraque acies animis praeceperat. Inter 
primos, quorum concursus alios exciuerat, atrox proelium fuit: alia multitudo, 
priusquam ad coniectum teli ueniret, terga uertit. Primo per Volscos Falernumque 
agrum dissipati sunt; inde Apuliam ac mare inferum petierunt. Consul contione 
aduocata laudatum tribunum decem bubus aureaque corona donat; ipse iussus ab 
senatu bellum maritimum curare cum praetore iunxit castra. Ibi quia res trahi segnitia 
Graecorum non committentium se in aciem uidebantur, dictatorem comitiorum causa 
T. Manlium Torquatum ex auctoritate senatus dixit. Dictator magistro equitum A. 
Cornelio Cosso dicto comitia consularia habuit aemulumque decoris sui absentem M. 
Valerium Coruumo— id enim illi deinde cognominis fuit —summo fauore populi, tres et 
uiginti natum annos, consulem renuntiauit. Collega Coruo de plebe M. Popilius Laenas, 
quartum consul futurus, datus est. Cum Graecis a Camillo nulla memorabilis gesta res; 
nec illi terra nec Romanus mari bellator erat. Postremo cum litoribus arcerentur, aqua 
etiam praeter cetera necessaria usui deficiente Italiam reliquere. Cuius populi ea 
cuiusque gentis classis fuerit nihil certi est. Maxime Siciliae fuisse tyrannos crediderim; 
nam ulterior Graecia ea tempestate intestino fessa bello iam Macedonum opes horrebat. 

[27] Exercitibus dimissis, cum et foris pax et domi concordia ordinum otium esset, ne 
nimis laetae res essent, pestilentia ciuitatem adorta coegit senatum imperare 
decemuiris ut libros Sibyllinos inspicerent; eorumque monitu lectisternium fuit. Eodem 
anno Satricum ab Antiatibus colonia deducta restitutaque urbs quam Latini diruerant. Et 
cum Carthaginiensibus legatis Romae foedus ictum, cum amicitiam ac societatem 
petentes uenissent. Idem otium domi forisque mansit T. Manlio Torquato [L.f.] C. Plautio 
consulibus. Semunciarium tantum ex unciario fenus factum et in pensiones aequas 
triennii, ita ut quarta praesens esset, solutio aeris alieni dispensata est; et sic quoque 
parte plebis adfecta fides tamen publica priuatis difficultatibus potior ad curam senatui 
fuit. Leuatae maxime res, quia tributo ac dilectu supersessum. Tertium anno post 
Satricum restitutum a Volscis M. Valerius Coruus iterum consul cum C. Poetelio factus, 
cum ex Latio nuntiatum esset legatos ab Antio circumire populos Latinorum ad 
concitandum bellum, prius quam plus hostium fieret Volscis arma inferre iussus, ad 
Satricum exercitu infesto pergit. Quo cum Antiates aliique Volsci praeparatis iam ante, 
si quid ab Roma moueretur, copiis occurrissent, nulla mora inter infensos diutino odio 
dimicandi facta est. Volsci, ferocior ad rebellandum quam ad bellandum gens, certamine 
uicti fuga effusa Satrici moenia petunt; et ne in muris quidem satis firma spe, cum corona 
militum cincta iam scalis caperetur urbs, ad quattuor milia militum praeter multitudinem 
imbellem sese dedidere. Oppidum dirutum atque incensum: ab aede tantum Matris 
Matutae abstinuere ignem: praeda omnis militi data. Extra praedam quattuor milia 
deditorum habita; eos uinctos consul ante currum triumphans egit; uenditis deinde 
magnam pecuniam in aerarium redegit. Sunt qui hanc multitudinem captiuam seruorum 
fuisse scribant, idque magis ueri simile est quam deditos uenisse. 


[28] Hos consules secuti sunt M. Fabius Dorsuo Ser. Sulpicius Camerinus. Auruncum inde 
bellum ab repentina populatione coeptum; metuque ne id factum populi unius 
consilium omnis nominis Latini esset, dictator—uelut aduersus armatum iam Latium— 
L. Furius creatus magistrum equitum Cn. Manlium Capitolinum dixit; et cum—quod per 
magnos tumultus fieri solitum erat—iustitio indicto dilectus sine uacationibus habitus 
esset, legiones quantum maturari potuit in Auruncos ductae. Ibi praedonum magis quam 
hostium animi inuenti; prima itaque acie debellatum est. Dictator tamen, quia et ultro 
bellum intulerant et sine detractatione se certamini offerebant, deorum quoque opes 
adhibendas ratus inter ipsam dimicationem aedem lunoni Monetae uouit; cuius 
damnatus uoti cum uictor Romam reuertisset, dictatura se abdicauit. Senatus 
duumuiros ad eam aedem pro amplitudine populi Romani faciendam creari iussit; locus 
in arce destinatus, quae area aedium M. Manli Capitolini fuerat. Consules dictatoris 
exercitu ad bellum Volscum usi Soram ex hostibus, incautos adorti, ceperunt. Anno 
postquam uota erat aedes Monetae dedicatur C. Marcio Rutulo tertium T. Manlio 
Torquato iterum consulibus. Prodigium extemplo dedicationem secutum, simile uetusto 
montis Albani prodigio; namque et lapidibus pluit et nox interdiu uisa intendi; librisque 
inspectis cum plena religione ciuitas esset, senatui placuit dictatorem feriarum 
constituendarum causa dici. Dictus P. Valerius Publicola; magister equitum ei Q. Fabius 
Ambustus datus est. Non tribus tantum supplicatum ire placuit sed finitimos etiam 
populos, ordoque iis, quo quisque die supplicarent, statutus. ludicia eo anno populi 

tristia in feneratores facta, quibus ab aedilibus dicta dies esset, traduntur; et res haud 
ulla insigni ad memoriam causa ad interregnum redit. Ex interregno, ut id actum uideri 
posset, ambo patricii consules creati sunt, M. Valerius Coruus tertium A. Cornelius 
Cossus. 


[29] Maiora iam hinc bella et uiribus hostium et vel longinquitate regionum uel 
temporum spatio quibus bellatum est dicentur. Namque eo anno aduersus Samnites, 
gentem opibus armisque ualidam, mota arma; Samnitium bellum ancipiti Marte gestum 
Pyrrhus hostis, Pyrrhum Poeni secuti. Quanta rerum moles. Quotiens in extrema 
periculorum uentum, ut in hanc magnitudinem quae uix sustinetur erigi imperium 
posset. Belli autem causa cum Samnitibus Romanis, cum societate amicitiaque iuncti 
essent, extrinsecus uenit, non orta inter ipsos est. Samnites Sidicinis iniusta arma, quia 
uiribus plus poterant, cum intulissent, coacti inopes ad opulentiorum auxilium 
confugere Campanis sese coniungunt. Campani magis nomen ad praesidium sociorum 
quam uires cum attulissent, fluentes luxu ab duratis usu armorum in Sidicino pulsi agro 
in se deinde molem omnem belli uerterunt. Namque Samnites, omissis Sidicinis ipsam 
arcem finitimorum [Campanos] adorti, unde aeque facilis uictoria, praedae atque gloriae 
plus esset, Tifata, imminentes Capuae colles, cum praesidio firmo occupassent, 
descendunt inde quadrato agmine in planitiem quae Capuam Tifataque interiacet. Ibi 
rursus acie dimicatum; aduersoque proelio Campani intra moenia compulsi, cum robore 
iuuentutis suae acciso nulla propinqua spes esset, coacti sunt ab Romanis petere 
auxilium. 


[30] Legati introducti in senatum maxime in hanc sententiam locuti sunt. "Populus nos 
Campanus legatos ad uos, patres conscripti, misit amicitiam in perpetuum, auxilium in 
praesens a uobis petitum. Quam si secundis rebus nostris petissemus, sicut coepta 
celerius, ita infirmiore uinculo contracta esset; tunc enim, ut qui ex aequo nos uenisse 
in amicitiam meminissemus, amici forsitan pariter ac nunc, subiecti atque obnoxii uobis 
minus essemus; nunc, misericordia uestra conciliati auxilioque in dubiis rebus defensi, 
beneficium quoque acceptum colamus oportet, ne ingrati atque omni ope diuina 
humanaque indigni uideamur. Neque hercule, quod Samnites priores amici sociique 
uobis facti sunt, ad id ualere arbitror ne nos in amicitiam accipiamur sed ut ii uetustate 
et gradu honoris nos praestent; neque enim foedere Samnitium, ne qua noua iungeretis 
foedera, cautum est. Fuit quidem apud uos semper satis iusta causa amicitiae, uelle eum 
uobis amicum esse qui uos appeteret: Campani, etsi fortuna praesens magnifice loqui 
prohibet, non urbis amplitudine, non agri ubertate ulli populo praeterquam uobis 
cedentes, haud parua, ut arbitror, accessio bonis rebus uestris in amicitiam uenimus 
uestram. Aequis Volscisque, aeternis hostibus huius urbis, quandocumque se mouerint, 
ab tergo erimus, et quod uos pro salute nostra priores feceritis, id nos pro imperio uestro 
et gloria semper faciemus. Subactis his gentibus quae inter nos uosque sunt, quod 
propediem futurum spondet et uirtus et fortuna uestra, continens imperium usque ad 
nos habebitis. Acerbum ac miserum est quod fateri nos fortuna nostra cogit: eo uentum 
est, patres conscripti, ut aut amicorum aut inimicorum Campani simus. Si defenditis, 
uestri, si deseritis, Samnitium erimus; Capuam ergo et Campaniam omnem uestris an 
Samnitium uiribus accedere malitis, deliberate. Omnibus quidem, Romani, uestram 

misericordiam, uestrum auxilium aequum est patere, iis tamen maxime, qui ea 
implorantibus aliis auxilium dum supra uires suas praestant, [ante] omnes ipsi in hanc 
necessitatem uenerunt. Quamquam pugnauimus uerbo pro Sidicinis, re pro nobis, cum 
uideremus finitimum populum nefario latrocinio Samnitium peti et, ubi conflagrassent 
Sidicini, ad nos traiecturum illud incendium esse. Nec enim nunc, quia dolent iniuriam 
acceptam Samnites sed quia gaudent oblatam sibi esse causam, oppugnatum nos 
ueniunt. An, si ultio irae haec et non occasio cupiditatis explendae esset, parum fuit 
quod semel in Sidicino agro, iterum in Campania ipsa legiones nostras cecidere? Quae 
est ista tam infesta ira quam per duas acies fusus sanguis explere non potuerit? Adde 
huc populationem agrorum, praedas hominum atque pecudum actas, incendia uillarum 
ac ruinas, omnia ferro ignique uastata. Hiscine ira expleri non potuit? Sed cupiditas 
explenda est. Ea ad oppugnandam Capuam rapit; aut delere urbem pulcherrimam aut 
ipsi possidere uolunt. Sed uos potius, Romani, beneficio uestro occupate eam quam illos 
habere per maleficium sinatis. Non loquor apud recusantem iusta bella populum; sed 
tamen, si ostenderitis auxilia uestra, ne bello quidem arbitror uobis opus fore. Vsque ad 
nos contemptus Samnitium peruenit, supra non ascendit; itaque umbra uestri auxilii, 
Romani, tegi possumus, quidquid deinde habuerimus, quidquid ipsi fuerimus, uestrum 
id omne existimaturi. Vobis arabitur ager Campanus, uobis Capua urbs frequentabitur; 
conditorum, parentium, deorum immortalium numero nobis eritis; nulla colonia uestra 
erit, quae nos obsequio erga uos fideque superet. Adnuite, patres conscripti, nutum 
numenque uestrum inuictum Campanis et iubete sperare incolumem Capuam futuram. 
Qua frequentia omnium generum multitudinis prosequente creditis nos illinc profectos? 
Quam omnia uotorum lacrimarumque plena reliquisse? In qua nunc exspectatione 
senatum populumque Campanum, coniuges liberosque nostros esse? Stare omnem 
multitudinem ad portas uiam hinc ferentem prospectantes certum habeo. Quid illis nos, 
patres conscripti, sollicitis ac pendentibus animi renuntiare iubetis? Alterum responsum 
salutem uictoriam lucem ac libertatem; alterum—ominari horreo quae ferat. Proinde ut 
aut de uestris futuris sociis atque amicis aut nusquam ullis futuris nobis consulite." 


[31] Semmotis deinde legatis, cum consultus senatus esset, etsi magnae parti urbs 
maxima opulentissimaque Italiae, uberrimus ager marique propinquus ad uarietates 
annonae horreum populi Romani fore uidebatur, tamen tanta utilitate fides antiquior 
fuit responditque ita ex auctoritate senatus consul. "Auxilio uos, Campani, dignos censet 
senatus; sed ita uobiscum amicitiam institui par est, ne qua uetustior amicitia ac societas 
uioletur. Samnites nobiscum foedere iuncti sunt; itaque arma, deos prius quam homines 
uiolatura, aduersus Samnites uobis negamus; legatos, sicut fas iusque est, ad socios 
atque amicos precatum mittemus, ne qua uobis uis fiat." Ad ea princeps legationis —sic 
enim domo mandatum attulerant—"quando quidem" inquit, "nostra tueri aduersus uim 
atque iniuria iusta ui non uoltis, uestra certe defendetis; itaque populum Campanum 
urbemque Capuam, agros, delubra deum, diuina humanaque omnia in uestram, patres 
conscripti, populique Romani dicionem dedimus, quidquid deinde patiemur dediticii 
uestri passuri". Sub haec dicta omnes, manus ad consules tendentes, pleni lacrimarum 
in uestibulo curiae procubuerunt. Commoti patres uice fortunarum humanarum, si ille 
praepotens opibus populus, luxuria superbiaque clarus, a quo paulo ante auxilium 

finitimi petissent, adeo infractos gereret animos, ut se ipse suaque omnia potestatis 
alienae faceret. Tum iam fides agi uisa deditos non prodi; nec facturum aequa 
Samnitium populum censebant, si agrum urbemque per deditionem factam populi 
Romani oppugnarent. Legatos itaque extemplo mitti ad Samnites placuit. Data mandata, 
ut preces Campanorum, responsum senatus amicitiae Samnitium memor, deditionem 
postremo factam Samnitibus exponerent; peterent pro societate amicitiaque, ut 
dediticiis suis parcerent neque in eum agrum qui populi Romani factus esset hostilia 
arma inferrent; si leniter agendo parum proficerent, denuntiarent Samnitibus populi 
Romani senatusque uerbis, ut Capua urbe Campanoque agro abstinerent. Haec legatis 
agentibus in concilio Samnitium adeo est ferociter responsum, ut non solum gesturos se 
esse dicerent id bellum sed magistratus eorum e curia egressi stantibus legatis 
praefectos cohortium uocarent iisque clara uoce imperarent ut praedatum in agrum 
Campanum extemplo proficiscerentur. 


[32] Hac legatione Romam relata, positis omnium aliarum rerum curis patres fetialibus 
ad res repetendas missis, belloque, quia non redderentur, sollemni more indicto, 
decreuerunt ut primo quoque tempore de ea re ad populum ferretur; iussuque populi 
consules ambo cum duobus exercitibus profecti, Valerius in Campaniam, Cornelius in 
Samnium, ille ad montem Gaurum, hic ad Saticulam castra ponunt. Priori Valerio 
Samnitium legiones—eo namque omnem belli molem inclinaturam censebant— 
occurrunt; simul in Campanos stimulabat ira tam promptos nunc ad ferenda, nunc ad 
accersenda aduersus se auxilia. Vt uero castra Romana uiderunt, ferociter pro se 
quisque signum duces poscere, adfirmare eadem fortuna Romanum Campano laturum 
opem qua Campanus Sidicino tulerit. Valerius leuibus certaminibus temptandi hostis 
causa haud ita multos moratus dies signum pugnae proposuit, paucis suos adhortatus 
ne nouum bellum eos nouusque hostis terreret: quidquid ab urbe longius proferrent 
arma, magis magisque in imbelles gentes eos prodire. Ne Sidicinorum Campanorumque 
cladibus Samnitium aestimarent uirtutem; qualescumque inter se certauerint, necesse 
fuisse alteram partem uinci. Campanos quidem haud dubie magis nimio luxu fluentibus 
rebus mollitiaque sua quam ui hostium uictos esse. Quid autem esse duo prospera in tot 
saeculis bella Samnitium aduersus tot decora populi Romani, qui triumphos paene 
plures quam annos ab urbe condita numeret; qui omnia circa se, Sabinos Etruriam 
Latinos Hernicos Aequos Volscos Auruncos, domita armis habeat; qui Gallos tot proeliis 
caesos postremo in mare ac naues fuga compulerit? Cum gloria belli ac uirtute sua 
quemque fretos ire in aciem debere, tum etiam intueri cuius ductu auspicioque ineunda 
pugna sit, utrum qui, audiendus dumtaxat, magnificus adhortator sit, uerbis tantum 
ferox, operum militarium expers, an qui et ipse tela tractare, procedere ante signa, 
uersari media in mole pugnae sciat. "Facta mea, non dicta uos, milites" inquit, "sequi 
uolo, nec disciplinam modo sed exemplum etiam a me petere. Non factionibus [modo] 
nec per coitiones usitatas nobilibus sed hac dextra mihi tres consulatus summamque 
laudem peperi. Fuit cum hoc dici poterat: patricius enim eras et a liberatoribus patriae 
ortus, et eodem anno familia ista consulatum quo urbs haec consulem habuit: nunc iam 
nobis patribus uobisque plebei promiscuus consulatus patet nec generis, ut ante, sed 
uirtutis est praemium. Proinde summum quodque spectate, milites, decus. Non, si mihi 

nouum hoc Coruini cognomen dis auctoribus homines dedistis, Publicolarum uetustum 
familiae nostrae cognomen memoria excessit; semper ego plebem Romanam militiae 
domique, priuatus, in magistratibus paruis magnisque, aeque tribunus ac consul, eodem 
tenore per omnes deinceps consulatus colo atque colui. Nunc, quod instat, dis bene 
iuuantibus nouum atque integrum de Samnitibus triumphum mecum petite." 


[33] Non alias militi familiarior dux fuit omnia inter infimos militum haud grauate munia 
obeundo. In ludo praeterea militari, cum uelocitatis uiriumque inter se aequales 
certamina ineunt, comiter facilis; uincere ac uinci uoltu eodem nec quemquam aspernari 
parem qui se offerret; factis benignus pro re, dictis haud minus libertatis alienae quam 
suae dignitatis memor; et, quo nihil popularius est, quibus artibus petierat magistratus, 
iisdem gerebat. Itaque uniuersus exercitus incredibili alacritate adhortationem 
prosecutus ducis castris egreditur. Proelium, ut quod maxime unquam, pari spe 
utrimque, aequis uiribus, cum fiducia sui sine contemptu hostium commissum est. 
Samnitibus ferociam augebant nouae res gestae et paucos ante dies geminata uictoria, 
Romanis contra quadringentorum annorum decora et conditae urbi aequalis uictoria; 
utrisque tamen nouus hostis curam addebat. Pugna indicio fuit quos gesserint animos; 
namque ita conflixerunt ut aliquamdiu in neutram partem inclinarent acies. Tum consul 
trepidationem iniciendam ratus, quando ui pelli non poterant, equitibus immissis 
turbare prima signa hostium conatur. Quos ubi nequiquam tumultuantes in spatio 
exiguo uoluere turmas uidit nec posse aperire in hostes uiam, reuectus ad antesignanos 
legionum, cum desiluisset ex equo, "nostrum" inquit, "peditum illud, milites, est opus; 
agitedum, ut me uideritis, quacumque incessero in aciem hostium, ferro uiam facientem, 
sic pro se quisque obuios sternite; illa omnia, qua nunc erectae micant hastae, patefacta 
strage uasta cernetis." Haec dicta dederat, cum equites consulis iussu discurrunt in 
cornua legionibusque in mediam aciem aperiunt uiam. Primus omnium consul inuadit 
hostem et cum quo forte contulit gradum obtruncat. Hoc spectaculo accensi dextra 
laeuaque ante se quisque memorandum proelium cient; stant obnixi Samnites, 
quamquam plura accipiunt quam inferunt uolnera. Aliquamdiu iam pugnatum erat; 
atrox caedes circa signa Samnitium, fuga ab nulladum parte erat: adeo morte sola uinci 
destinauerant animis. Itaque Romani cum et fluere iam lassitudine uires sentirent et diei 
haud multum superesse, accensi ira concitant se in hostem. Tum primum referri pedem 
atque inclinari rem in fugam apparuit; tum capi, occidi Samnis; nec superfuissent multi, 
ni nox uictoriam magis quam proelium diremisset. Et Romani fatebantur nunquam cum 
pertinaciore hoste conflictum, et Samnites, cum quaereretur quaenam prima causa tam 
obstinatos mouisset in fugam, oculos sibi Romanorum ardere uisos aiebant uesanosque 
uoltus et furentia ora; inde plus quam ex alia ulla re terroris ortum. Quem terrorem non 
pugnae solum euentu sed nocturna profectione confessi sunt. Postero die uacuis 
hostium castris Romanus potitur, quo se omnis Campanorum multitudo gratulabunda 
effudit. 


[34] Ceterum hoc gaudium magna prope clade in Samnio foedatum est. Nam ab Saticula 
profectus Cornelius consul exercitum incaute in saltum caua ualle peruium circaque 
insessum ab hoste induxit nec prius quam recipi tuto signa non poterant imminentem 
capiti hostem uidit. Dum id morae Samnitibus est quoad totum in uallem infimam 

demitteret agmen, P. Decius tribunus militum conspicit unum editum in saltu collem, 
imminentem hostium castris, aditu arduum impedito agmini, expeditis haud difficilem. 
Itaque consuli territo animi "uidesne tu" inquit, "A. Corneli, cacumen illud supra 
hostem? Arx illa est spei salutisque nostrae, si eam, quoniam caeci reliquere Samnites, 
impigre capimus. Ne tu mihi plus quam unius legionis principes hastatosque dederis; 
cum quibus ubi euasero in summum, perge hinc omni liber metu, teque et exercitum 
serua; neque enim moueri hostis, subiectus nobis ad omnes ictus, sine sua pernicie 
poterit. Nos deinde aut fortuna populi Romani aut nostra uirtus expediet." Conlaudatus 
ab consule accepto praesidio uadit occultus per saltum; nec prius ab hoste est uisus 
quam loco quem petebat appropinquauit. Inde admiratione pauentibus cunctis, cum 
omnium in se uertisset oculos, et spatium consuli dedit ad subducendum agmen in 
aequiorem locum et ipse in summo constitit uertice. Samnites dum huc illuc signa 
uertunt utriusque rei amissa occasione neque insequi consulem nisi per eandem uallem, 
in qua paulo ante subiectum eum telis suis habuerant, possunt, nec erigere agmen in 
captum super se ab Decio tumulum; sed cum ira in hos magis, qui fortunam gerendae 
rei eripuerant, tum propinquitas loci atque ipsa paucitas incitat; et nunc circumdare 
undique collem armatis uolunt, ut a consule Decium intercludant, nunc uiam patefacere, 
ut degressos in uallem adoriantur. Incertos quid agerent nox oppressit. Decium primum 
spes tenuit cum subeuntibus in aduersum collem ex superiore loco se pugnaturum; 
deinde admiratio incessit quod nec pugnam inirent nec, si ab eo consilio iniquitate loci 
deterrentur, opere se ualloque circumdarent. Tum centurionibus ad se uocatis: 
"Quaenam illa inscitia belli ac pigritia est? Aut quonam modo isti ex Sidicinis 
Campanisque uictoriam pepererunt? Huc atque illuc signa moueri ac modo in unum 
conferri modo educi uidetis; opus quidem incipit nemo, cum iam circumdati uallo 
potuerimus esse. Tum uero nos similes istorum simus, si diutius hic moremur quam 
commodum sit. Agitedum ite mecum ut, dum lucis aliquid superest, quibus locis 
praesidia ponant, qua pateat hinc exitus, exploremus." Haec omnia sagulo gregali 
amictus centurionibus item manipularium militum habitu ductis? Ne ducem circumire 
hostes notarent, perlustrauit. 


[35] Vigiliis deinde dispositis ceteris omnibus tesseram dari iubet, ubi secundae uigiliae 
bucina datum signum esset, armati cum silentio ad se conuenirent. Quo ubi, sicut 
edictum erat, taciti conuenerunt, "hoc silentium, milites," inquit, "omisso militari 
adsensu in me audiendo seruandum est. Vbi sententiam meam uobis peregero, tum 
quibus eadem placebunt in dextram partem taciti transibitis; quae pars maior erit, eo 
stabitur consilio. Nunc quae mente agitem audite. Non fuga delatos nec inertia relictos 
hic uos circumuenit hostis: uirtute cepistis locum, uirtute hinc oportet euadatis. 
Veniendo huc exercitum egregium populo Romano seruastis: erumpendo hinc uosmet 
ipsos seruate; digni estis qui pauci pluribus opem tuleritis, ipsi nullius auxilio egueritis. 
Cum eo hoste res est, qui hesterno die delendi omnis exercitus fortuna per socordiam 
usus non sit, hunc tam opportunum collem imminentem capiti suo non ante uiderit 
quam captum a nobis, nos tam paucos tot ipse milibus hominum nec ascensu arcuerit 
nec tenentes locum, cum diei tantum superesset, uallo circumdederit. Quem uidentem 
ac uigilantem sic eluseritis, sopitum oportet fallatis, immo necesse est; in eo enim loco 

res sunt nostrae ut uobis ego magis necessitas uestrae index quam consilii auctor sim. 
Neque enim, maneatis an abeatis hinc, deliberari potest, cum praeter arma et animos 
armorum memores nihil uobis fortuna reliqui fecerit fameque et siti moriendum sit, si 
plus quam uiros ac Romanos decet ferrum timeamus. Ergo una est salus erumpere hinc 
atque abire; id aut interdiu aut nocte faciamus oportet. Ecce autem aliud minus dubium; 
quippe, si lux exspectetur, quae spes est non uallo perpetuo fossaque nos saepturum 
hostem, qui nunc corporibus suis subiectis undique cinxerit, ut uidetis, collem? Atqui si 
nox opportuna est eruptioni, sicut est, haec profecto noctis aptissima hora est. Signo 
secundae uigiliae conuenistis, quod tempus mortales somno altissimo premit; per 
corpora sopita uadetis uel silentio incautos fallentes uel sentientibus clamore subito 
pauorem iniecturi. Me modo sequimini, quem secuti estis; ego eandem quae duxit huc 
sequar fortunam. Quibus haec salutaria uidentur, agitedum in dextram partem pedibus 
transite." 


[36] Omnes transierunt; uadentemque per intermissa custodiis loca Decium secuti sunt. 
lam euaserant media castra, cum superscandens uigilum strata somno corpora miles 
offenso scuto praebuit sonitum; quo excitatus uigil cum proximum mouisset erectique 
alios concitarent, ignari ciues an hostes essent, praesidium erumperet an consul castra 
cepisset, Decius, quoniam non fallerent, clamorem tollere iussis militibus torpidos 
somno insuper pauore exanimat, quo praepediti nec arma impigre capere nec obsistere 
nec insequi poterant. Inter trepidationem tumultumque Samnitium praesidium 
Romanum obuiis custodibus caesis ad castra consulis peruadit. Aliquantum supererat 
noctis iamque in tuto uidebantur esse, cum Decius "macte uirtute" inquit, "milites 
Romani, este; uestrum iter ac reditum omnia saecula laudibus ferent; sed ad 
conspiciendam tantam uirtutem luce ac die opus est, nec uos digni estis quos cum tanta 
gloria in castra reduces silentium ac nox tegat; hic lucem quieti opperiamur." Dictis 
obtemperatum; atque ubi primum inluxit, praemisso nuntio ad consulem castra ingenti 
gaudio concitantur; et tessera data incolumes reuerti, qui sua corpora pro salute 
omnium haud dubio periculo obiecissent, pro se quisque obuiam effusi laudant, 
gratulantur, singulos uniuersos seruatores suos uocant, dis laudes gratesque agunt, 
Decium in caelum ferunt. Hic Deci castrensis triumphus fuit incedentis per media castra 
cum armato praesidio coniectis in eum omnium oculis et omni honore tribunum consuli 
aequantibus. Vbi ad praetorium uentum est, consul classico ad contionem conuocat 
orsusque meritas Deci laudes interfante ipso Decio distulit contionem; qui auctor omnia 
posthabendi dum occasio in manibus esset, perpulit consulem ut hostes et nocturno 
pauore attonitos et circa collem castellatim dissipatos adgrederetur: credere etiam 
aliquos ad se sequendum emissos per saltum uagari. lussae legiones arma capere 
egressaeque castris, cum per exploratores notior iam saltus esset, uia patentiore ad 
hostem ducuntur; quem incautum improuiso adortae, cum palati passim Samnitium 
milites, plerique inermes, nec coire in unum nec arma capere nec recipere intra uallum 
se possent, pauentem primum intra castra compellunt, deinde castra ipsa turbatis 
stationibus capiunt. Perfertur circa collem clamor fugatque ex suis quemque praesidiis. 
Ita magna pars absenti hosti cessit: quos intra uallum egerat pauor—fuere autem ad 
triginta milia —omnes caesi, castra direpta. 

[37] Ita rebus gestis consul aduocata contione P. Deci non coeptas solum ante sed 
cumulatas noua uirtute laudes peragit et praeter militaria alia dona aurea corona eum 
et centum bubus eximioque uno albo opimo auratis cornibus donat. Milites, qui in 
praesidio simul fuerant, duplici frumento in perpetuum, in praesentia bubus priuis 
binisque tunicis donati. Secundum consulis donationem legiones gramineam coronam 
obsidialem, clamore donum approbantes, Decio imponunt; altera corona, eiusdem 
honoris index, a praesidio suo imposita est. His decoratus insignibus bouem eximium 
Marti immolauit, centum boues militibus dono dedit qui secum in expeditione fuerant. 
lisdem militibus legiones libras farris et sextarios uini contulerunt; omniaque ea ingenti 
alacritate per clamorem militarem, indicem omnium adsensus, gerebantur. Tertia pugna 
ad Suessulam commissa est; quia fugatus a M. Valerio Samnitium exercitus, omni robore 
iuuentutis domo accito, certamine ultimo fortunam experiri statuit. Ab Suessula nuntii 
trepidi Capuam, inde equites citati ad Valerium consulem opem oratum ueniunt. 
Confestim signa mota relictisque impedimentis castrorum cum ualido praesidio raptim 
agitur agmen; nec procul ab hoste locum perexiguum, ut quibus praeter equos 
ceterorum iumentorum calonumque turba abesset, castris cepit. Samnitium exercitus, 
uelut haud ulla mora pugnae futura esset, aciem instruit; deinde, postquam nemo 
obuius ibat, infestis signis ad castra hostium succedit. Ibi ut militem in uallo uidit 
missique ab omni parte exploratum quam in exiguum orbem contracta castra essent— 
paucitatem inde hostium colligentes—rettulerunt, fremere omnis acies complendas 
esse fossas scindendumque uallum et in castra inrumpendum; transactumque ea 
temeritate bellum foret, ni duces continuissent impetum militum. Ceterum, quia 
multitudo sua commeatibus grauis et prius sedendo ad Suessulam et tum certaminis 
mora haud procul ab rerum omnium inopia esset, placuit, dum inclusus paueret hostis, 
frumentatum per agros militem duci: interim quieto Romano, qui expeditus quantum 
umeris inter arma geri posset frumenti secum attulisset, defutura omnia. Consul palatos 
per agros cum uidisset hostes, stationes infrequentes relictas, paucis milites adhortatus 
ad castra oppugnanda ducit. Quae cum primo clamore atque impetu cepisset, pluribus 
hostium in tentoriis suis quam in portis ualloque caesis signa captiua in unum locum 
conferri iussit; relictisque duabus legionibus custodiae et praesidii causa, graui edicto 
monitis ut, donec ipse reuertisset, praeda abstinerent, profectus agmine instructo, cum 
praemissus eques uelut indagine dissipatos Samnites ageret, caedem ingentem fecit. 
Nam neque quo signo coirent inter se neque utrum castra peterent an longiorem 
intenderent fugam, territis constare poterat; tantumque fugae ac formidinis fuit, ut ad 
quadraginta milia scutorum — nequaquam tot caesis—et signa militaria cum iis quae in 
castris capta erant ad centum septuaginta ad consulem deferrentur. Tum in castra 
hostium reditum ibique omnis praeda militi data. 


[38] Huius certaminis fortuna et Faliscos, cum in indutiis essent, foedus petere ab senatu 
coegit et Latinos iam exercitibus comparatis ab Romano in Paelignum uertit bellum. 
Neque ita rei gestae fama Italiae se finibus tenuit sed Carthaginienses quoque legatos 
gratulatum Romam misere cum coronae aureae dono, quae in Capitolio in louis cella 
poneretur; fuit pondo uiginti quinque. Consules ambo de Samnitibus triumpharunt 
sequente Decio insigni cum laude donisque, cum incondito militari ioco haud minus 

tribuni celebre nomen quam consulum esset. Campanorum deinde Suessulanorumque 
auditae legationes, precantibusque datum ut praesidium eo in hiberna mitteretur, quo 
Samnitium excursiones arcerentur. lam tum minime salubris militari disciplinae Capua 
instrumento omnium uoluptatium delenitos militum animos auertit a memoria patriae, 
inibanturque consilia in hibernis eodem scelere adimendae Campanis Capuae per quod 
illi eam antiquis cultoribus ademissent: neque immerito suum ipsorum exemplum in eos 
uersurum; cur autem potius Campani agrum Italiae uberrimum, dignam agro urbem, qui 
nec se nec sua tutari possent, quam uictor exercitus haberet qui suo sudore ac sanguine 
inde Samnites depulisset? An aequum esse dediticios suos illa fertilitate atque 
amoenitate perfrui, se militando fessos in pestilenti atque arido circa urbem solo luctari 
aut in urbe insidentem labem crescentis in dies fenoris pati? Haec agitata occultis 
coniurationibus necdum uolgata in omnes consilia inuenit nouus consul C. Marcius 
Rutulus, cui Campania sorte prouincia euenerat, Q. Seruilio collega ad urbem relicto. 
Itaque cum omnia ea, sicut gesta erant, per tribunos comperta haberet, et aetate et usu 
doctus quippe qui iam quartum consul esset dictatorque et censor fuisset, optimum 
ratus differendo spem quandocumque uellent consilii exsequendi militarem impetum 
frustrari, rumorem dissipat in iisdem oppidis et anno post praesidia hibernatura—diuisa 
enim erant per Campaniae urbes manauerantque a Capua consilia in exercitum omnem. 
Eo laxamento cogitationibus dato quieuit in praesentia seditio. 


[39] Consul educto in aestiua milite, dum quietos Samnites habebat, exercitum purgare 
missionibus turbulentorum hominum instituit, aliis emerita dicendo stipendia esse, alios 
graues iam aetate aut uiribus parum ualidos; auidam in commeatus mittebantur, singuli 
primo, deinde et cohortes quaedam, quia procul ab domo ac rebus suis hibernassent; 
per speciem etiam militarium usuum, cum alii alio mitterentur, magna pars ablegati. 
Quam multitudinem consul alter Romae praetorque alias ex aliis fingendo moras 
retinebat. Et primo quidem ignari ludificationis minime inuiti domos reuisebant; 
postquam neque reuerti ad signa primos nec ferme alium quam qui in Campania 
hibernassent praecipueque ex his seditionis auctores mitti uiderunt, primum admiratio, 
deinde haud dubius timor incessit animos consilia sua emanasse: iam quaestiones, iam 
indicia, iam occulta singulorum supplicia impotensque et crudele consulum ac patrum 
in se regnum passuros. Haec qui in castris erant occultis sermonibus serunt, neruos 
coniurationis electos arte consulis cernentes. Cohors una, cum haud procul Anxure esset, 
ad Lautulas saltu angusto inter mare ac montes consedit ad excipiendos quos consul aliis 
atque aliis, ut ante dictum est, causis mittebat. lam ualida admodum numero manus 
erat nec quicquam ad iusti exercitus formam praeter ducem deerat. Incompositi itaque 
praedantes in agrum Albanum perueniunt et sub iugo Albae Longae castra uallo cingunt. 
Perfecto inde opere reliquum diei de imperatore sumendo sententiis decertant, nulli ex 
praesentibus satis fidentes: quem autem ab Roma posse exciri? Quem patrum aut plebis 
esse qui aut se tanto periculo sciens offerat aut cui ex iniuria insanientis exercitus causa 
recte committatur? Postero die cum eadem deliberatio teneret, ex praedatoribus uagis 
quidam compertum attulerunt T. Quinctium in Tusculano agrum colere, urbis 
honorumque immemorem. Patriciae hic uir gentis erat; cui cum militiae magna cum 
gloria actae finem pes alter ex uolnere claudus fecisset, ruri agere uitam procul 

ambitione ac foro constituit. Nomine audito extemplo agnouere uirum et, quod bene 
uerteret, acciri iusserunt. Sed parum spei erat uoluntate quicquam facturum; uim 
adhiberi ac metum placuit. Itaque silentio noctis cum tectum uillae qui ad id missi erant 
intrassent, somno grauem Quinctium oppressum, nihil medium aut imperium atque 
honorem aut ubi restitaret mortem ni sequeretur denuntiantes, in castra pertraxerunt. 
Imperator extemplo adueniens appellatus, insigniaque honoris exterrito subitae rei 
miraculo deferunt et ad urbem ducere iubent. Suo magis inde impetu quam consilio 
ducis conuolsis signis infesto agmine ad lapidem octauum uiae, quae nunc Appia est, 
perueniunt; issentque confestim ad urbem, ni uenire contra exercitum dictatoremque 
aduersus se M. Valerium Coruum dictum audissent et magistrum equitum L. Aemilium 
Mamercum. 


[40] Vbi primum in conspectum uentum est [et] arma signaque agnouere, extemplo 
omnibus memoria patriae iras permulsit. Nondum erant tam fortes ad sanguinem 
ciuilem nec praeter externa nouerant bella, ultimaque rabies secessio ab suis habebatur; 
itaque iam duces, iam milites utrimque congressus quaerere ac conloquia: Quinctius, 
quem armorum etiam pro patria satietas teneret nedum aduersus patriam, Coruinus 
omnes caritate ciues, praecipue milites, et ante alios suum exercitum complexus. [Is] ad 
conloquium processit. Cognito ei extemplo haud minore ab aduersariis uerecundia 
quam ab suis silentium datum. "Deos" inquit "immortales, milites, uestros meosque ab 
urbe proficiscens ita adoraui ueniamque supplex poposci ut mihi de uobis concordiae 
partae gloriam non uictoriam darent. Satis fuit eritque unde belli decus pariatur: hinc 
pax petenda est. Quod deos immortales inter nuncupanda uota expoposci, eius me 
compotem uoti uos facere potestis, si meminisse uoltis non uos in Samnio nec in Volscis 
sed in Romano solo castra habere, si illos colles quos cernitis patriae uestrae esse, si 
hunc exercitum ciuium uestrorum, si me consulem uestrum, cuius ductu auspicioque 
priore anno bis legiones Samnitium fudistis, bis castra ui cepistis. Ego sum M. Valerius 
Coruus, milites, cuius uos nobilitatem beneficiis erga uos non iniuriis sensistis, nullius 
superbae in uos legis, nullius crudelis senatus consulti auctor, in omnibus meis imperiis 
in me seuerior quam in uos. Ac si cui genus, si cui sua uirtus, si cui etiam maiestas, si cui 
honores subdere spiritus potuerunt, iis eram natus, id specimen mei dederam, ea aetate 
consulatum adeptus eram, ut potuerim tres et uiginti annos natus consul patribus 
quoque ferox esse non solum plebi. Quod meum factum dictumue consulis grauius 
quam tribuni audistis? Eodem tenore duo insequentes consulatus gessi, eodem haec 
imperiosa dictatura geretur; ut neque in hos meos et patriae meae milites [sim] mitior 
quam in uos—horreo dicere—hostes. Ergo uos prius in me strinxeritis ferrum quam in 
uos ego; istinc signa canent, istinc clamor prius incipiet atque impetus, si dimicandum 
est. Inducite in animum quod non induxerunt patres auique uestri, non illi qui in Sacrum 
montem secesserunt, non hi qui postea Auentinum insederunt. Exspectate, dum uobis 
singulis, ut olim Coriolano, matres coniugesque crinibus passis obuiae ab urbe ueniant. 
Tum Volscorum legiones, quia Romanum habebant ducem, quieuerunt: uos, Romanus 
exercitus, ne destiteritis impio bello. T. Quincti, quocumque istic loco seu uolens seu 
inuitus constitisti, si dimicandum erit, tum tu in nouissimos te recipito; fugeris etiam 
honestius tergumque ciui dederis quam pugnaueris contra patriam. Nunc ad 

pacificandum bene atque honeste inter primos stabis et conloquii huius salutaris 
interpres fueris. Postulate aequa et ferte; quamquam uel iniquis standum est potius 
quam impias inter nos conseramus manus." T. Quinctius plenus lacrimarum ad suos 
uersus "me quoque" inquit, "milites, si quis usus mei est, meliorem pacis quam belli 
habetis ducem. Non enim illa modo Volscus aut Samnis sed Romanus uerba fecit, uester 
consul, uester imperator, milites, cuius auspicia pro uobis experti nolite aduersus uos 
uelle experiri. Qui pugnarent uobiscum infestius, et alios duces senatus habuit: qui 
maxime uobis, suis militibus, parceret, cui plurimum uos, imperatori uestro, crederetis, 
eum elegit. Pacem etiam qui uincere possunt uolunt: quid nos uelle oportet? Quin 
omissis ira et spe, fallacibus auctoribus, nos ipsos nostraque omnia cognitae 
permittimus fidei?" 


[41] Approbantibus clamore cunctis T. Quinctius ante signa progressus in potestate 
dictatoris milites fore dixit; orauit ut causam miserorum ciuium susciperet 
susceptamque eadem fide qua rem publicam administrare solitus esset tueretur: sibi se 
priuatim nihil cauere; nolle alibi quam in innocentia spem habere; militibus cauendum, 
quod apud patres semel plebi, iterum legionibus cautum sit ne fraudi secessio esset. 
Quinctio conlaudato, ceteris bonum animum habere iussis, dictator equo citato ad 
urbem reuectus auctoribus patribus tulit ad populum in luco Petelino ne cui militum 
fraudi secessio esset. Orauit etiam bona uenia Quirites ne quis eam rem ioco serioue 
cuiquam exprobraret. Lex quoque sacrata militaris lata est ne cuius militis scripti nomen 
nisi ipso uolente deleretur; additumque legi ne quis, ubi tribunus militum fuisset, postea 
ordinum ductor esset. Id propter P. Salonium postulatum est ab coniuratis, qui alternis 
prope annis et tribunus militum et primus centurio erat, quem nunc primi pili appellant. 
Huic infensi milites erant, quod semper aduersatus nouis consiliis fuisset et, ne particeps 
eorum esset, [qui] ab Lautulis fugisse[n]t. Itaque cum hoc unum propter Salonium ab 
senatu non impetraretur, tum Salonius obtestatus patres conscriptos ne suum honorem 
pluris quam concordiam ciuitatis aestimarent, perpulit ut id quoque ferretur. Aeque 
impotens postulatum fuit ut de stipendio equitum—merebant autem triplex ea 
tempestate—aera demerentur, quod aduersati coniurationi fuissent. 


[42] Praeter haec inuenio apud quosdam L. Genucium tribunum plebis tulisse ad plebem 
ne fenerare liceret; item aliis plebi scitis cautum ne quis eundem magistratum intra 
decem annos caperet neu duos magistratus uno anno gereret utique liceret consules 
ambos plebeios creari. Quae si omnia concessa sunt plebi, apparet haud paruas uires 
defectionem habuisse. Aliis annalibus proditum est neque dictatorem Valerium dictum 
sed per consules omnem rem actam neque antequam Romam ueniretur sed Romae eam 
multitudinem coniuratorum ad arma consternatam esse nec in T. Quincti uillam sed in 
aedes C. Manli nocte impetum factum eumque a coniuratis comprehensum ut dux 
fieret; inde ad quartum lapidem profectos loco munito consedisse; nec ab ducibus 
mentionem concordiae ortam sed repente, eum in aciem armati exercitus processissent, 
salutationem factam et permixtos dextras iungere ac complecti inter se lacrimantes 
milites coepisse coactosque consules, cum uiderent auersos a dimicatione militum 
animos, rettulisse ad patres de concordia reconcilianda. Adeo nihil praeterquam 
seditionem fuisse eamque compositam inter antiquos rerum auctores constat. Et huius 

fama seditionis et susceptum cum Samnitibus graue bellum aliquot populos ab Romana 
societate auertit, et praeter Latinorum infidum iam diu foedus Priuernates etiam 
Norbam atque Setiam, finitimas colonias Romanas, incursione subita depopulati sunt. 


Liber VIII. lam consules erant C. Plautius iterum L. Aemilius Mamercus 


[1] lam consules erant C. Plautius iterum L. Aemilius Mamercus, cum Setini Norbanique 
Romam nuntii defectionis Priuernatium cum querimoniis acceptae cladis uenerunt. 
Volscorum item exercitum duce Antiati populo consedisse ad Satricum allatum est. 
utrumque bellum Plautio sorte euenit. prius ad Priuernum profectus extemplo acie 
conflixit; haud magno certamine deuicti hostes; oppidum captum redditumque 
Priuernatibus praesidio ualido imposito; agri partes duae ademptae. inde uictor 
exercitus Satricum contra Antiates ductus. ibi magna utrimque caede atrox proelium 
fuit; et cum tempestas eos neutro inclinata spe dimicantes diremisset, Romani nihil eo 
certamine tam ambiguo fessi in posterum diem proelium parant. Volscis recensentibus 
quos uiros in acie amisissent haudquaquam idem animus ad iterandum periculum fuit; 
nocte pro uictis Antium agmine trepido sauciis ac parte impedimentorum relicta 
abierunt. armorum magna uis cum inter caesa hostium corpora tum in castris inuenta 
est. ea Luae Matri dare se consul dixit finesque hostium usque ad oram maritimam est 
depopulatus. alteri consuli Aemilio ingresso Sabellum agrum non castra Samnitium, non 
legiones usquam oppositae; ferro ignique uastantem agros legati Samnitium pacem 
orantes adeunt. a quo reiecti ad senatum, potestate facta dicendi, positis ferocibus 
animis pacem sibi ab Romanis bellique ius aduersus Sidicinos petierunt: quae se eo 
iustius petere, quod et in amicitiam populi Romani secundis suis rebus, non aduersis ut 
Campani, uenissent, et aduersus Sidicinos sumerent arma, suos semper hostes, populi 
Romani nunquam amicos, qui nec ut Samnites in pace amicitiam nec ut Campani 
auxilium in bello petissent, nec in fide populi Romani nec in dicione essent. cum de 
postulatis Samnitium. 


[2] T. Aemilius praetor senatum consuluisset reddendumque iis foedus patres 
censuissent, praetor Samnitibus respondit nec, quo minus perpetua cum eis amicitia 
esset, per populum Romanum stetisse nec contradici quin, quoniam ipsos belli culpa sua 
contracti taedium ceperit, amicitia de integro reconcilietur; quod ad Sidicinos attineat, 
nihil intercedi quo minus Samniti populo pacis bellique liberum arbitrium sit. foedere 
icto cum domum reuertissent extemplo inde exercitus Romanus deductus annuo 
stipendio et trium mensum frumento accepto, quod pepigerat consul ut tempus indutiis 
daret quoad legati redissent. Samnites copiis iisdem, quibus usi aduersus Romanum 
bellum fuerant, contra Sidicinos profecti haud in dubia spe erant mature urbis hostium 
potiundae, cum ab Sidicinis deditio prius ad Romanos coepta fieri est. dein, postquam 
patres ut seram eam ultimaque tandem necessitate expressam aspernabantur, ad 
Latinos iam sua sponte in arma motos facta est. ne Campani quidem -* adeo iniuriae 
Samnitium quam beneficii Romanorum memoria praesentior erat * his se armis 
abstinuere. ex his tot populis unus ingens exercitus duce Latino fines Samnitium 
ingressus plus populationibus quam proeliis cladium fecit; et quamquam superiores 

certaminibus Latini erant, haud inuiti, ne saepius dimicandum foret, agro hostium 
excessere. id spatium Samnitibus datum est Romam legatos mittendi; qui cum adissent 
senatum, conquesti eadem se foederatos pati quae hostes essent passi, precibus infimis 
petiere ut satis ducerent Romani uictoriam quam Samnitibus ex Campano Sidicinoque 
hoste eripuissent; ne uinci etiam se ab ignauissimis populis sinerent; Latinos 
Campanosque, si sub dicione populi Romani essent, pro imperio arcerent Samniti agro: 
sin imperium abnuerent, armis coercerent. aduersus haec responsum anceps datum, 
quia fateri pigebat in potestate sua Latinos iam non esse timebantque ne arguendo 
abalienarent: Campanorum aliam condicionem esse, qui non foedere sed per 
deditionem in fidem uenissent; itaque Campanos, seu uelint seu nolint, quieturos; in 
foedere Latinos nihil esse quod bellare cum quibus ipsi uelint prohibeant. 


[3] Quod responsum sicut dubios Samnites quidnam facturum Romanum censerent 
dimisit, ita Campanos metu abalienauit, Latinos uelut nihil iam non concedentibus 
Romanis ferociores fecit. itaque per speciem aduersus Samnites belli parandi crebra 
concilia indicentes omnibus consultationibus inter se principes occulte Romanum 
coquebant bellum. huic quoque aduersus seruatores suos bello Campanos aderat. sed 
quamquam omnia de industria celabantur * priusquam mouerentur Romani tolli ab 
tergo Samnitem hostem uolebant * tamen per quosdam priuatis hospitiis 
necessitudinibusque coniunctos indicia coniurationis eius Romam emanarunt; iussisque 
ante tempus consulibus abdicare se magistratu, quo maturius noui consules aduersus 
tantam molem belli crearentur, religio incessit ab eis quorum imminutum imperium 
esset comitia haberi. itaque interregnum initum. duo interreges fuere, M. Valerius ac M. 
Fabius. creauit consules T. Manlium Torquatum tertium, P. Decium Murem. eo anno 
Alexandrum Epiri regem in Italiam classem appulisse constat; quod bellum, si prima satis 
prospera fuissent, haud dubie ad Romanos peruenisset. eadem aetas rerum magni 
Alexandri est, quem sorore huius ortum in alio tractu orbis, inuictum bellis, iuuenem 
fortuna morbo exstinxit. ceterum Romani, etsi defectio sociorum nominisque Latini 
haud dubia erat, tamen tamquam de Samnitibus non de se curam agerent, decem 
principes Latinorum Romam euocauerunt, quibus imperarent quae uellent. praetores 
tum duos Latium habebat, L. Annium Setinum et L. Numisium Circeiensem, ambo ex 
coloniis Romanis, per quos praeter Signiam Velitrasque et ipsas colonias Romanas Volsci 
etiam exciti ad arma erant; eos nominatim euocari placuit. haud cuiquam dubium erat 
super qua re accirentur; itaque concilio prius habito praetores quam Romam 
proficiscerentur euocatos se ab senatu docent Romano et quae actum iri secum credant, 
quidnam ad ea responderi placeat, referunt. 


[4] Cum aliud alii censerent, tum Annius: 'quamquam ipse ego rettuli quid responderi 
placeret, tamen magis ad summam rerum nostrarum pertinere arbitror quid agendum 
nobis quam quid loquendum sit. facile erit explicatis consiliis accommodare rebus uerba. 
nam si etiam nunc sub umbra foederis aequi seruitutem pati possumus, quid abest quin 
proditis Sidicinis non Romanorum solum sed Samnitium quoque dicto pareamus 
respondeamusque Romanis nos, ubi innuerint, posituros arma? sin autem tandem 
libertatis desiderium remordet animos, si foedus [est], si societas aequatio iuris est, si 
consanguineos nos Romanorum esse, quod olim pudebat, nunc gloriari licet, si socialis 

illis exercitus is est quo adiuncto duplicent uires suas, quem secernere ab se consilia 
bellis propriis ponendis sumendisque nolint, cur non omnia aequantur? cur non alter ab 
Latinis consul datur? ubi pars uirium, ibi et imperii pars est. est quidem nobis hoc per se 
haud nimis amplum quippe concedentibus Romam caput Latio esse; sed ut amplum 
uideri posset, diuturna patientia fecimus. atqui si quando unquam consociandi imperii, 
usurpandae libertatis tempus optastis, en hoc tempus adest et uirtute uestra et deum 
benignitate uobis datum. tempestatis patientiam negando militem; quis dubitat 
exarsisse eos, cum plus ducentorum annorum morem solueremus? pertulerunt tamen 
hunc dolorem. bellum nostro nomine cum Paelignis gessimus; qui ne nostrorum quidem 
finium nobis per nos tuendorum ius antea dabant, nihil intercesserunt. Sidicinos in fidem 
receptos, Campanos ab se ad nos descisse, exercitus nos parare aduersus Samnites, 
foederatos suos, audierunt nec mouerunt se ab urbe. unde haec illis tanta modestia nisi 
a conscientia uirium et nostrarum et suarum? idoneos auctores habeo querentibus de 
nobis Samnitibus ita responsum ab senatu Romano esse, ut facile appareret ne ipsos 
quidem iam postulare ut Latium sub Romano imperio sit. usurpate modo postulando 
quod illi uobis taciti concedunt. si quem hoc metus dicere prohibet, en ego ipse audiente 
non populo Romano modo senatuque sed loue ipso, qui Capitolium incolit, profiteor me 
dicturum, ut, si nos in foedere ac societate esse uelint, consulem alterum ab nobis 
senatusque partem accipiant.' haec ferociter non suadenti solum sed pollicenti clamore 
et adsensu omnes permiserunt, ut ageret diceretque quae e re publica nominis Latini 
fideque sua uiderentur. 


[5] Vbi est Romam uentum, in Capitolio eis senatus datus est. ibi cum T. Manlius consul 
egisset cum eis ex auctoritate patrum ne Samnitibus foederatis bellum inferrent, Annius, 
tamquam uictor armis Capitolium cepisset, non legatus iure gentium tutus loqueretur, 
'tempus erat' inquit, 'T. Manli uosque patres conscripti, tandem iam uos nobiscum nihil 
pro imperio agere, cum florentissimum deum benignitate [nunc] Latium armis uirisque, 
Samnitibus bello uictis, Sidicinis Campanisque sociis, nunc etiam Volscis adiunctis, 
uideretis; colonias quoque uestras Latinum Romano praetulisse imperium. sed quoniam 
uos regno impotenti finem ut imponatis non inducitis in animum, nos, quamquam armis 
possumus adserere Latium in libertatem, consanguinitati tamen hoc dabimus ut 
condiciones pacis feramus aequas utrisque, quoniam uires quoque aequari dis 
immortalibus placuit. consulem alterum Roma, alterum ex Latio creari oportet, senatus 
partem aequam ex utraque gente esse, unum populum, unam rem publicam fieri; et ut 
imperii eadem sedes sit idemque omnibus nomen, quoniam ab altera utra parte concedi 
necesse est, quod utrisque bene uertat, sit haec sane patria potior et Romani omnes 
uocemur.. forte ita accidit, ut parem ferociae huius et Romani consulem T. Manlium 
haberent, qui adeo non tenuit iram ut, si tanta dementia patres conscriptos cepisset ut 
ab Setino homine leges acciperent, gladio cinctum in senatum uenturum se esse palam 
diceret et quemcumque in curia Latinum uidisset sua manu interempturum. et 
conuersus ad simulacrum louis, 'audi, luppiter, haec scelera' inquit; 'audite, lus Fasque. 
peregrinos consules et peregrinum senatum in tuo, luppiter, augurato templo captus 
atque ipse oppressus uisurus es? haecine foedera Tullus, Romanus rex, cum Albanis, 
patribus uestris, Latini, haec L. Tarquinius uobiscum postea fecit? non uenit in mentem 

pugna apud Regillum lacum? adeo et cladium ueterum uestrarum et beneficiorum 
nostrorum erga uos obliti estis?' 


[6] Cum consulis uocem subsecuta patrum indignatio esset, proditur memoriae 
aduersus crebram implorationem deum, quos testes foederum saepius inuocabant 
consules, uocem Anni spernentis numina louis Romani auditam. certe, cum commotus 
ira se a uestibulo templi citato gradu proriperet, lapsus per gradus capite grauiter 
offenso impactus imo ita est saxo ut sopiretur. exanimatum auctores quoniam non 
omnes sunt, mihi quoque in incerto relictum sit, sicut inter foederum ruptorum 
testationem ingenti fragore caeli procellam effusam; nam et uera esse et apte ad 
repraesentandam iram deum ficta possunt. Torquatus missus ab senatu ad dimittendos 
legatos, cum iacentem Annium uidisset, exclamat, ita ut populo patribusque audita uox 
pariter sit: 'bene habet; di pium mouere bellum. est caeleste numen; es, magne luppiter; 
haud frustra te patrem deum hominum hac sede sacrauimus. quid cessatis, Quirites 
uosque patres conscripti, arma capere deis ducibus? sic stratas legiones Latinorum dabo, 
quemadmodum legatum iacentem uidetis.' adsensu populi excepta uox consulis tantum 
ardoris animis fecit ut legatos proficiscentes cura magistratuum magis, qui iussu consulis 
prosequebantur, quam ius gentium ab ira impetuque hominum tegeret. consensit et 
senatus bellum; consulesque duobus scriptis exercitibus per Marsos Paelignosque 
profecti adiuncto Samnitium exercitu ad Capuam, quo iam Latini sociique conuenerant, 
castra locant. ibi in quiete utrique consuli eadem dicitur uisa species uiri maioris quam 
pro humano habitu augustiorisque, dicentis ex una acie imperatorem, ex altera 
exercitum Deis Manibus Matrique Terrae deberi; utrius exercitus imperator legiones 
hostium superque eas se deuouisset, eius populi partisque uictoriam fore. hos ubi 
nocturnos uisus inter se consules contulerunt, placuit auerruncandae deum irae 
uictimas caedi; simul ut, si extis eadem quae somnio uisa fuerant portenderentur, alter 
uter consulum fata impleret. ubi responsa haruspicum insidenti iam animo tacitae 
religioni congruerunt, tum adhibitis legatis tribunisque et imperiis deum propalam 
expositis, ne mors uoluntaria consulis exercitum in acie terreret, comparant inter se ut, 
ab utra parte cedere Romanus exercitus coepisset, inde se consul deuoueret pro populo 
Romano Quiritibusque. agitatum etiam in consilio est ut, si quando unquam seuero 
ullum imperio bellum administratum esset, tunc uti disciplina militaris ad priscos 
redigeretur mores. curam acuebat quod aduersus Latinos bellandum erat, lingua, 
moribus, armorum genere, institutis ante omnia militaribus congruentes: milites 
militibus, centurionibus centuriones, tribuni tribunis compares collegaeque iisdem [in] 
praesidiis, saepe iisdem manipulis permixti fuerant. per haec ne quo errore milites 
caperentur, edicunt consules ne quis extra ordinem in hostem pugnaret. 


[7] Forte inter ceteros turmarum praefectos qui exploratum in omnes partes dimissi 
erant, T. Manlius consulis filius super castra hostium cum suis turmalibus euasit, ita ut 
uix teli iactu ab statione proxima abesset. ibi Tusculani erant equites; praeerat Geminus 
Maecius, uir cum genere inter suos tum factis clarus. is ubi Romanos equites 
insignemque inter eos praecedentem consulis filium * nam omnes inter se, utique 
illustres uiri, noti erant * cognouit, 'unane' ait 'turma Romani cum Latinis sociisque 
bellum gesturi estis? quid interea consules, quid duo exercitus consulares agent?' 

'aderunt in tempore' Manlius inquit, 'et cum illis aderit luppiter ipse, foederum a uobis 
uiolatorum testis, qui plus potest polletque. si ad Regillum lacum ad satietatem uestram 
pugnauimus, hic quoque efficiemus profecto ne nimis acies uobis et conlata signa 
nobiscum cordi sint.' ad ea Geminus paulum ab suis equo prouectus: 'uisne igitur, dum 
dies ista uenit qua magno conatu exercitus moueatis, interea tu ipse congredi mecum, 
ut nostro duorum iam hinc euentu cernatur quantum eques Latinus Romano praestet?' 
mouet ferocem animum iuuenis seu ira seu detractandi certaminis pudor seu 
inexsuperabilis uis fati. oblitus itaque imperii patrii consulumque edicti, praeceps ad id 
certamen agitur, quo uinceret an uinceretur haud multum interesset. equitibus ceteris 
uelut ad spectaculum submotis, spatio, quod uacui interiacebat campi, aduersos 
concitant equos; et cum infestis cuspidibus concurrissent, Manli cuspis super galeam 
hostis, Maeci trans ceruicem equi elapsa est. circumactis deinde equis, cum prior ad 
iterandum ictum Manlius consurrexisset, spiculum inter aures equi fixit. ad cuius 
uolneris sensum cum equus prioribus pedibus erectis magna ui caput quateret, excussit 
equitem, quem cuspide parmaque innixum attollentem se ab graui casu Manlius ab 
iugulo, ita ut per costas ferrum emineret, terrae adfixit; spoliisque lectis ad suos 
reuectus cum ouante gaudio turma in castra atque inde ad praetorium ad patrem tendit, 
ignarus fati futurique, laus an poena merita esset. 'ut me omnes' inquit, 'pater, tuo 
sanguine ortum uere ferrent, prouocatus equestria haec spolia capta ex hoste caeso 
porto.' quod ubi audiuit consul, extemplo filium auersatus contionem classico aduocari 
iussit. 


[8] Quae ubi frequens conuenit, 'quandoque' inquit, 'tu, T. Manli, neque imperium 
consulare neque maiestatem patriam ueritus, aduersus edictum nostrum extra ordinem 
in hostem pugnasti et, quantum in te fuit, disciplinam militarem, qua stetit ad hanc diem 
Romana res, soluisti meque in eam necessitatem adduxisti, ut aut rei publicae mihi aut 
mei [meorum] obliuiscendum sit, nos potius nostro delicto plectemur quam res publica 
tanto suo damno nostra peccata luat; triste exemplum sed in posterum salubre iuuentuti 
erimus. me quidem cum ingenita caritas liberum tum specimen istud uirtutis deceptum 
uana imagine decoris in te mouet; sed cum aut morte tua sancienda sint consulum 
imperia aut impunitate in perpetuum abroganda, nec te quidem, si quid in te nostri 
sanguinis est, recusare censeam, quin disciplinam militarem culpa tua prolapsam poena 
restituas - i, lictor, deliga ad palum'. exanimati omnes tam atroci imperio nec aliter 
quam in se quisque destrictam cernentes securem metu magis quam modestia quieuere. 
itaque uelut demerso ab admiratione animo cum silentio defixi stetissent, repente, 
postquam ceruice caesa fusus est cruor, tam libero conquestu coortae uoces sunt, ut 
neque lamentis neque exsecrationibus parceretur spoliisque contectum iuuenis corpus, 
quantum militaribus studiis funus ullum concelebrari potest, structo extra uallum rogo 
cremaretur, Manlianaque imperia non in praesentia modo horrenda sed exempli etiam 
tristis in posterum essent. fecit tamen atrocitas poenae oboedientiorem duci militem; 
et praeterquam quod custodiae uigiliaeque et ordo stationum intentioris ubique curae 
erant, in ultimo etiam certamine, cum descensum in aciem est, ea seueritas profuit. fuit 
autem ciuili maxime bello pugna similis; adeo nihil apud Latinos dissonum ab Romana 
re praeter animos erat. clipeis antea Romani usi sunt, dein, postquam stipendiarii facti 


237 


sunt, scuta pro clipeis fecere; et quod antea phalanges similes Macedonicis, hoc postea 
manipulatim structa acies coepit esse: postremi in plures ordines instruebantur [ordo 
sexagenos milites, duos centuriones, uexillarium unum habebat]. prima acies hastati 
erant, manipuli quindecim, distantes inter se modicum spatium; manipulus leues 
uicenos milites, aliam turbam scutatorum habebat; leues autem, qui hastam tantum 
gaesaque gererent, uocabantur. haec prima frons in acie florem iuuenum pubescentium 
ad militiam habebat. robustior inde aetas totidem manipulorum, quibus principibus est 
nomen, hos sequebantur, scutati omnes, insignibus maxime armis. hoc triginta 
manipulorum agmen antepilanos appellabant, quia sub signis iam alii quindecim ordines 
locabantur, ex quibus ordo unusquisque tres partes habebat * earum unam quamque 
primam pilum uocabant. tribus ex uexillis constabat ordo; sexagenos milites, duos 
centuriones, uexillarium unum habebat uexillum; centum octoginta sex homines erant. 
primum uexillum triarios ducebat, ueteranum militem spectatae uirtutis, secundum 
rorarios, minus roboris aetate factisque, tertium accensos, minimae fiduciae manum; eo 
et in postremam aciem reiciebantur. ubi his ordinibus exercitus instructus esset, hastati 
omnium primi pugnam inibant. si hastati profligare hostem non possent, pede presso 
eos retro cedentes in interualla ordinum principes recipiebant. tum principum pugna 
erat; hastati sequebantur; triarii sub uexillis considebant, sinistro crure porrecto, scuta 
innixa umeris, hastas suberecta cuspide in terra fixas, haud secus quam uallo saepta 
inhorreret acies, tenentes. si apud principes quoque haud satis prospere esset 
pugnatum a prima acie ad triarios se sensim referebant; inde rem ad triarios redisse, 
cum laboratur, prouerbio increbruit. triarii consurgentes, ubi in interualla ordinum 
suorum principes et hastatos recepissent, extemplo compressis ordinibus uelut 
claudebant uias unoque continenti agmine, iam nulla spe post relicta, in hostem 
incidebant; id erat formidolosissimum hosti, cum uelut uictos insecuti nouam repente 
aciem exsurgentem, auctam numero, cernebant. scribebantur autem quattuor fere 
legiones quinis milibus peditum, equitibus in singulas legiones trecenis. alterum tantum 
ex Latino dilectu adiciebatur, qui ea tempestate hostes erant Romanis eodemque ordine 
instruxerant aciem; nec uexilla cum uexillis tantum, uniuersi hastati cum hastatis, 
principes cum principibus, sed centurio quoque cum centurione, si ordines turbati non 
essent, concurrendum sibi esse sciebat. duo primi pili ex utraque acie intertriarios erant, 
Romanus corpore haudquaquam satis ualidus, ceterum strenuus uir peritusque militiae, 
Latinus uiribus ingens bellatorque primus, notissimi inter se, quia pares semper ordines 
duxerunt. Romano haud satis fidenti uiribus iam Romae permissum erat ab consulibus, 
ut subcenturionem sibi quem uellet legeret qui tutaretur eum ab uno destinato hoste; 
isque iuuenis in acie oblatus ex centurione Latino uictoriam tulit. pugnatum est haud 
procul radicibus Vesuuii^ montis, qua uia ad Veserim ferebat. 


[9] Romani consules, priusquam educerent in aciem, immolauerunt. Decio caput 
iocineris a familiari parte caesum haruspex dicitur ostendisse: alioqui acceptam dis 
hostiam esse; Manlium egregie litasse. 'atqui bene habet' inquit Decius, 'si ab collega 
litatum est.' instructis, sicut ante dictum est, ordinibus processere in aciem; Manlius 
dextro, Decius laeuo cornu praeerat. primo utrimque aequis uiribus, eodem ardore 
animorum gerebatur res; deinde ab laeuo cornu hastati Romani, non ferentes 

impressionem Latinorum, se ad principes recepere. in hactrepidatione Decius consul M. 
Valerium magna uoce inclamat. 'deorum' inquit, 'ope, M. Valeri, opus est; agedum, 
pontifex publicus populi Romani, praei uerba quibus me pro legionibus deuoueam.' 
pontifex eum togam praetextam sumere iussit et uelato capite, manu subter togam ad 
mentum exserta, super telum subiectum pedibus stantem sic dicere: 'lane, luppiter, 
Mars pater, Quirine, Bellona, Lares, Diui Nouensiles, Di Indigetes, Diui, quorum est 
potestas nostrorum hostiumque, Dique Manes, uos precor ueneror, ueniam peto 
feroque, uti populo Romano Quiritium uim uictoriam prosperetis hostesque populi 
Romani Quiritium terrore formidine morteque adficiatis. sicut uerbis nuncupaui, ita pro 
re publica [populi Romani] Quiritium, exercitu, legionibus, auxiliis populi Romani 
Quiritium, legiones auxiliaque hostium mecum Deis Manibus Tellurique deuoueo.' haec 
ita precatus lictores ire ad T. Manlium iubet matureque collegae se deuotum pro 
exercitu nuntiare; ipse incinctus cinctu Gabino, armatus in equum insiluit ac se in medios 
hostes immisit, conspectus ab utraque acie, aliquanto augustior humano uisu, sicut 
caelo missus piaculum omnis deorum irae qui pestem ab suis auersam in hostes ferret. 
ita omnis terror pauorque cum illo latus signa primo Latinorum turbauit, deinde in totam 
penitus aciem peruasit. euidentissimum id fuit quod, quacumque equo inuectus est, ibi 
haud secus quam pestifero sidere icti pauebant; ubi uero corruit obrutus telis, inde iam 
haud dubie consternatae cohortes Latinorum fugam ac uastitatem late fecerunt. simul 
et Romani exsolutis religione animis, uelut tum primum signo dato coorti pugnam 
integram ediderunt; nam et rorarii procurrerant inter antepilanos addiderantque uires 
hastatis ac principibus et triarii genu dextro innixi nutum consulis ad consurgendum 
exspectabant. 


[10] Procedente deinde certamine cum aliis partibus multitudo superaret Latinorum, 
Manlius consul audito euentu collegae, cum, ut ius fasque erat, lacrimis non minus quam 
laudibus debitis prosecutus tam memorabilem mortem esset, paulisper addubitauit an 
consurgendi iam triariis tempus esset; deinde melius ratus integros eos ad ultimum 
discrimen seruari, accensos ab nouissima acie ante signa procedere iubet. qui ubi 
subiere, extemplo Latini, tamquam idem aduersarii fecissent, triarios suos excitauerunt; 
qui aliquamdiu pugna atroci cum et semet ipsi fatigassent et hastas aut praefregissent 
aut hebetassent, pellerent [ui] tamen hostem, debellatum iam rati peruentumque ad 
extremam aciem, tum consul triariis 'consurgite nunc' inquit, 'integri aduersus fessos, 
memores patriae parentumque et coniugum ac liberorum, memores consulis pro uestra 
uictoria morte occubantis'. ubi triarii consurrexerunt integri refulgentibus armis, noua 
ex improuiso exorta acies, receptis in interualla ordinum antepilanis, clamore sublato 
principia Latinorum perturbant hastisque ora fodientes primo robore uirorum caeso per 
alios manipulos uelut inermes prope intacti euasere tantaque caede perrupere cuneos 
ut uix quartam partem relinquerent hostium. Samnites quoque sub radicibus montis 
procul instructi praebuere terrorem Latinis. ceterum inter omnes ciues sociosque 
praecipua laus eius belli penes consules fuit, quorum alter omnes minas periculaque ab 
deis superis inferisque in se unum uertit, alter ea uirtute eoque consilio in proelio fuit ut 
facile conuenerit inter Romanos Latinosque, qui eius pugnae memoriam posteris 
tradiderunt, utrius partis T. Manlius dux fuisset, eius futuram haud dubie fuisse 

uictoriam. Latini ex fuga se Minturnas contulerunt. castra secundum proelium capta 
multique mortales ibi uiui oppressi, maxime Campani. Decii corpus ne eo die inueniretur, 
nox quaerentes oppressit; postero die inuentum inter maximum hostium stragem, 
coopertum telis, funusque ei par morti celebrante collega factum est. illud adiciendum 
uidetur licere consuli dictatorique et praetori, cum legiones hostium deuoueat, non 
utique se sed quem uelit ex legione Romana scripta ciuem deuouere; si is homo qui 
deuotus est moritur, probe factum uideri; ni moritur, tum signum septem pedes altum 
aut maius in terram defodi et piaculum [hostia] caedi; ubi illud signum defossum erit, eo 
magistratum Romanum escendere fas non esse. sin autem sese deuouere uolet, sicuti 
Decius deuouit, ni moritur, neque suum neque publicum diuinum pure faciet, siue hostia 
siue quo alio uolet. qui sese deuouerit, Volcano arma siue cui alii diuo uouere uolet ius 
est. telo, super quod stans consul precatus est, hostem potiri fas non est; si potiatur, 
Marti suouetaurilibus piaculum fieri. haec, 


[11] Etsi omnis diuini humanique moris memoria aboleuit noua peregrinaque omnia 
priscis ac patriis praeferendo, haud ab re duxi uerbis quoque ipsis, ut tradita 
nuncupataque sunt, referre. Romanis post proelium demum factum Samnites uenisse 
subsidio exspectato euentu pugnae apud quosdam auctores inuenio. Latinis quoque ab 
Lauinio auxilium, dum deliberando terunt tempus, uictis demum ferri coeptum; et, cum 
iam portis prima signa et pars agminis esset egressa, nuntio allato de clade Latinorum 
cum conuersis signis retro in urbem rediretur, praetorem eorum nomine Milionium 
dixisse ferunt pro paulula uia magnam mercedem esse Romanis soluendam. qui 
Latinorum pugnae superfuerant, multis itineribus dissipati cum se in unum 
conglobassent, Vescia urbs eis receptaculum fuit. ibi in conciliis Numisius imperator 
eorum, adfirmando communem uere Martem belli utramque aciem pari caede 
prostrauisse uictoriaeque nomen tantum penes Romanos esse, ceteram pro uictis 
fortunam et illos gerere; funesta duo consulum praetoria, alterum parricidio filii, 
alterum consulis deuoti caede; trucidatum exercitum omnem, caesos hastatos 
principesque, stragem et ante signa et post signa factam; triarios postremo rem 
restituisse. Latinorum etsi pariter accisae copiae sint, tamen supplemento uel Latium 
propius esse uel Volscos quam Romam; itaque si uideatur eis, se ex Latinis et ex Volscis 
populis iuuentute propere excita rediturum infesto exercitu Capuam esse Romanosque 
nihil tum minus quam proelium exspectantes necopinato aduentu perculsurum. 
fallacibus litteris circa Latium nomenque Volscum missis, quia qui non interfuerant 
pugnae ad credendum temere faciliores erant, tumultuarius undique exercitus raptim 
conscriptus conuenit. huic agmini Torquatus consul ad Trifanum - inter Sinuessam 
Minturnasque is locus est -* occurrit. priusquam castris locus caperetur, sarcinis 
utrimque in aceruum coniectis pugnatum debellatumque est; adeo enim accisae res 
sunt ut consuli uictorem exercitum ad depopulandos agros eorum ducenti dederent se 
omnes Latini deditionemque eam Campani sequerentur. Latium Capuaque agro multati. 
Latinus ager Priuernati addito agro et Falernus, qui populi Campani fuerat, usque ad 
Volturnum flumen plebi Romanae diuiditur. bina in Latino iugera ita ut dodrante ex 
Priuernati complerent data, terna in Falerno quadrantibus etiam pro longinquitate 
adiectis. extra poenam fuere Latinorum Laurentes Campanorumque equites, quia non 

desciuerant; cum Laurentibus renouari foedus iussum renouaturque ex eo quotannis 
post diem decimum Latinarum. equitibus Campanis ciuitas Romana data, 
monumentoque ut esset, aeneam tabulam in aede Castoris Romae fixerunt. uectigal 
quoque eis Campanus populos iussus pendere in singulos quotannis * fuere autem mille 
et sexcenti * denarios nummos quadringenos quinquagenos. 


[12] Ita bello gesto, praemiis poenaque pro cuiusque merito persolutis T. Manlius 
Romam rediit; cui uenienti seniores tantum obuiam exisse constat, iuuentutem et tunc 
et omni uita deinde auersatam eum exsecratamque. Antiates in agrum Ostiensem 
Ardeatem Solonium incursiones fecerunt. Manlius consul quia ipse per ualetudinem id 
bellum exsequi nequierat, dictatorem L. Papirium Crassum, qui tum forte erat praetor, 
dixit; ab eo magister equitum L. Papirius Cursor dictus. nihil memorabile aduersus 
Antiates ab dictatore gestum est, cum aliquot menses statiua in agro Antiati habuisset. 
anno insigni uictoria de tot ac tam potentibus populis, ad hoc consulum alterius nobili 
morte, alterius sicut truci ita claro ad memoriam imperio, successere consules Ti. 
Aemilius Mamercinus Publilius Philo, neque in similem materiam rerum, et ipsi aut 
suarum rerum aut partium in re publica magis quam patriae memores. Latinos ob iram 
agri amissi rebellantes in campis Fenectanis fuderunt castrisque exuerunt. ibi Publilio, 
cuius ductu auspicioque res gestae erant, in deditionem accipiente Latinos populos, 
quorum ibi iuuentus caesa erat, Aemilius ad Pedum exercitum duxit. Pedanos tuebatur 
Tiburs Praenestinus Veliternusque populus; uenerant et ab Lanuuio Antioque auxilia. ubi 
cum proeliis quidem superior Romanus esset, ad urbem ipsam Pedum castraque 
sociorum populorum, quae urbi adiuncta erant, integer labor restaret, bello infecto 
repente omisso consul, quia collegae decretum triumphum audiuit, ipse quoque 
triumphi ante uictoriam flagitator Romam rediit. qua cupiditate offensis patribus 
negantibusque nisi Pedo capto aut dedito triumphum, hinc alienatus ab senatu Aemilius 
seditiosis tribunatibus similem deinde consulatum gessit. nam neque, quoad fuit consul, 
criminari apud populum patres destitit, collega haudquaquam aduersante quia et ipse 
de plebe erat * materiam autem praebebat criminibus ager in Latino Falernoque agro 
maligne plebei diuisus * et postquam senatus finire imperium consulibus cupiens 
dictatorem aduersus rebellantes Latinos dici iussit, Aemilius, [tum] cuius fasces erant, 
collegam dictatorem dixit; ab eo magister equitum lunius Brutus dictus. dictatura 
popularis et orationibus in patres criminosis fuit, et quod tres leges secundissimas plebei, 
aduersas nobilitati tulit: unam, ut plebi scita omnes Quirites tenerent; alteram, ut legum 
quae comitiis centuriatis ferrentur ante initum suffragium patres auctores fierent; 
tertiam, ut alter utique ex plebe * cum eo uentum sit ut utrumque plebeium fieri liceret 
* censor crearetur. plus eo anno domi acceptum cladis ab consulibus ac dictatore quam 
ex uictoria eorum bellicisque rebus foris auctum imperium patres credebant. 


[13] Anno insequenti, L. Furio Camillo C. Maenio consulibus, quo insignitius omissa res 
Aemilio, superioris anni consuli, exprobraretur, Pedum armis uirisque et omni ui 
expugnandum ac delendum senatus fremit coactique noui consules omnibus eam rem 
praeuerti proficiscuntur. iam Latio is status erat rerum ut neque bellum neque pacem 
pati possent; ad bellum opes deerant; pacem ob agri adempti dolorem aspernabantur. 
mediis consiliis standum uidebatur ut oppidis se tenerent * ne lacessitus Romanus 

causam belli haberet * et, si cuius oppidi obsidio nuntiata esset, undique ex omnibus 
populis auxilium obsessis ferretur. neque tamen nisi admodum a paucis populis Pedani 
adiuti sunt. Tiburtes Praenestinique, quorum ager propior erat, Pedum peruenere; 
Aricinos Lanuuinosque et Veliternos Antiatibus Volscis se coniungentes ad Asturae 
flumen Maenius improuiso adortus fudit. Camillus ad Pedum cum Tiburtibus, maxime 
ualido exercitu, maiore mole quamquam aeque prospero euentu pugnat. tumultum 
maxime repentina inter proelium eruptio oppidanorum fecit; in quos parte exercitus 
conuersa Camillus non compulit solum eos intra moenia sed eodem etiam die, cum ipsos 
auxiliaque eorum perculisset, oppidum scalis cepit. placuit inde iam maiore conatu 
animoque ab unius expugnatione urbis ad perdomandum Latium uictorem 
circumducere exercitum; nec quieuere antequam expugnando aut in deditionem 
accipiendo singulas urbes Latium omne subegere. praesidiis inde dispositis per recepta 
oppida Romam ad destinatum omnium consensu triumphum decessere. additus 
triumpho honos ut statuae equestres eis, rara illa aetate res, in foro ponerentur. 
priusquam comitiis in insequentem annum consules rogarent, Camillus de Latinis 
populis ad senatum rettulit atque ita disseruit: 'patres conscripti, quod bello armisque 
in Latio agendum fuit, id iam deum benignitate ac uirtute militum ad finem uenit. caesi 
ad Pedum Asturamque sunt exercitus hostium; oppida Latina omnia et Antium ex Volscis 
aut ui capta aut recepta in deditionem praesidiis tenentur uestris. reliqua consultatio 
est, quoniam rebellando saepius nos sollicitant, quonam modo perpetua pace quietos 
obtineamus. di immortales ita uos potentes huius consilii fecerunt ut, sit Latium deinde 
an non sit, in uestra manu posuerint; itaque pacem uobis, quod ad Latinos attinet, 
parare in perpetuum uel saeuiendo uel ignoscendo potestis. uoltis crudeliter consulere 
in deditos uictosque? licet delere omne Latium, uastas inde solitudines facere, unde 
sociali egregio exercitu per multa bella magnaque saepe usi estis. uoltis exemplo 
maiorum augere rem Romanam uictos in ciuitatem accipiendo? materia crescendi per 
summam gloriam suppeditat. certe id firmissimum longe imperium est quo oboedientes 
gaudent. sed maturato opus est quidquid statuere placet; tot populos inter spem 
metumque suspensos animi habetis; et uestram itaque de eis curam quam primum 
absolui et illorum animos, dum exspectatione stupent, seu poena seu beneficio 
praeoccupari oportet. nostrum fuit efficere ut omnium rerum uobis ad consulendum 
potestas esset; uestrum est decernere quod optimum uobis reique publicae sit.' 


[14] Principes senatus relationem consulis de summa rerum laudare sed, cum aliorum 
causa alia esset, ita expediri posse consilium dicere, [si] ut pro merito cuiusque 
statueretur, [si] de singulis nominatim referrent populis. relatum igitur de singulis 
decretumque. Lanuuinis ciuitas data sacraque sua reddita, cum eo ut aedes lucusque 
Sospitae lunonis communis Lanuuinis municipibus cum populo Romano esset. Aricini 
Nomentanique et Pedani eodem iure quo Lanuuini in ciuitatem accepti. Tusculanis 
seruata ciuitas quam habebant crimenque rebellionis a publica fraude in paucos 
auctores uersum. in Veliternos, ueteres ciues Romanos, quod totiens rebellassent, 
grauiter saeuitum: et muri deiecti et senatus inde abductus iussique trans Tiberim 
habitare, ut eius qui cis Tiberim deprehensus esset usque ad mille pondo assium 
clarigatio esset nec priusquam aere persoluto is qui cepisset extra uincula captum 

haberet. in agrum senatorum coloni missi, quibus adscriptis speciem antiquae 
frequentiae Velitrae receperunt. et Antium noua colonia missa, cum eo ut Antiatibus 
permitteretur, si et ipsi adscribi coloni uellent; naues inde longae abactae 
interdictumque mari Antiati populo est et ciuitas data. Tiburtes Praenestinique agro 
multati neque ob recens tantum rebellionis commune cum aliis Latinis crimen sed quod 
taedio imperii Romani cum Gallis, gente efferata, arma quondam consociassent. ceteris 
Latinis populis conubia commerciaque et concilia inter se ademerunt. Campanis 
equitum honoris causa, quia cum Latinis rebellare noluissent, Fundanisque et Formianis, 
quod per fines eorum tuta pacataque semper fuisset uia, ciuitas sine suffragio data. 
Cumanos Suessulanosque eiusdem iuris condicionisque cuius Capuam esse placuit. 
naues Antiatium partim in naualia Romae subductae, partim incensae, rostrisque earum 
suggestum in foro exstructum adornari placuit, Rostraque id templum appellatum. 


[15] C. Sulpicio Longo P. Aelio Paeto consulibus, cum omnia non opes magis Romanae 
quam beneficiis parta gratia bona pace obtineret, inter Sidicinos Auruncosque bellum 
ortum. Aurunci, T. Manlio consule in deditionem accepti, nihil deinde mouerant; eo 
petendi auxilii ab Romanis causa iustior fuit. sed priusquam consules ab urbe * iusserat 
enim senatus defendi Auruncos * exercitum educerent, fama adfertur Auruncos metu 
oppidum deseruisse profugosque cum coniugibus ac liberis Suessam communisse, quae 
nunc Aurunca appellatur, moenia antiqua eorum urbemque ab Sidicinis deletam. ob ea 
infensus consulibus senatus, quorum cunctatione proditi socii essent, dictatorem dici 
iussit. dictus C. Claudius Inregillensis magistrum equitum C. Claudium Hortatorem dixit. 
religio inde iniecta de dictatore et, cum augures uitio creatum uideri dixissent, dictator 
magisterque equitum se magistratu abdicarunt. eo anno Minucia Vestalis, suspecta 
primo propter mundiorem iusto cultum, insimulata deinde apud pontifices ab indice 
seruo, cum decreto eorum iussa esset sacris abstinere familiamque in potestate habere, 
facto iudicio uiua sub terram ad portam Collinam dextra uiam stratam defossa Scelerato 
campo; credo ab incesto id ei loco nomen factum. eodem anno Q. Publilius Philo praetor 
primum de plebe aduersante Sulpicio consule, qui negabat rationem eius se habiturum, 
est factus senatu, cum in summis imperiis id non obtinuisset, minus in praetura tendente. 


[16] Insequens annus, L. Papirio Crasso K. Duillio consulibus, Ausonum magis nouo quam 
magno bello fuit insignis. ea gens Cales urbem incolebat; Sidicinis finitimis arma 
coniunxerat; unoque proelio haud sane memorabili duorum populorum exercitus fusus, 
propinquitate urbium et ad fugam pronior et in fuga ipsa tutior fuit. nec tamen omissa 
eius belli cura patribus, quia totiens iam Sidicini aut ipsi mouerant bellum aut 
mouentibus auxilium tulerant aut causa armorum fuerant. itaque omni ope adnisi sunt, 
ut maximum ea tempestate imperatorem M. Valerium Coruum consulem quartum 
facerent; collega additus Coruo M. Atilius Regulus; et ne forte casu erraretur, petitum 
ab consulibus ut extra sortem Corui ea prouincia esset. exercitu uictore a superioribus 
consulibus accepto ad Cales, unde bellum ortum erat, profectus, cum hostes ab 
superioris etiam certaminis memoria pauidos clamore atque impetu primo fudisset, 
moenia ipsa oppugnare est adgressus. et militum quidem is erat ardor ut iam inde cum 
scalis succedere ad muros uellent euasurosque contenderent; Coruus, quia id arduum 
factu erat, labore militum potius quam periculo peragere inceptum uoluit. itaque 

aggerem et uineas egit turresque muro admouit, quarum usum forte oblata 
opportunitas praeuertit. namque M. Fabius, captiuus Romanus, cum per neglegentiam 
custodum festo die uinculis ruptis per murum inter opera Romanorum, religata ad 
pinnam muri reste suspensus, manibus se demisisset, perpulit imperatorem ut uino 
epulisque sopitos hostes adgrederetur; nec maiore certamine capti cum urbe Ausones 
sunt quam acie fusi erant. praeda capta ingens est praesidioque imposito Calibus 
reductae Romam legiones. consul ex senatus consulto triumphauit et, ne Atilius expers 
gloriae esset, iussi ambo consules aduersus Sidicinos ducere exercitum. dictatorem ante 
ex senatus consulto comitiorum habendorum causa dixerunt L. Aemilium Mamercinum; 
is magistrum equitum Q. Publilium Philonem dixit. dictatore comitia habente consules 
creati sunt T. Veturius Sp. Postumius. etsi belli pars cum Sidicinis restabat, tamen, ut 
beneficio praeuenirent desiderium plebis, de colonia deducenda Cales rettulerunt; 
factoque senatus consulto ut duo milia quingenti homines eo scriberentur, tres uiros 
coloniae deducendae agroque diuidundo creauerunt K. Duillium T. Quinctium M. 
Fabium. 


[17] Noui deinde consules a ueteribus exercitu accepto ingressi hostium fines populando 
usque ad moenia atque urbem peruenerunt. ibi quia ingenti exercitu comparato Sidicini 
et ipsi pro extrema spe dimicaturi enixe uidebantur et Samnium fama erat conciri ad 
bellum, dictator ab consulibus ex auctoritate senatus dictus P. Cornelius Rufinus, 
magister equitum M. Antonius. religio deinde incessit uitio eos creatos magistratuque 
se abdicauerunt; et quia pestilentia insecuta est, uelut omnibus eo uitio contactis 
auspiciis res ad interregnum rediit. ab interregno inito per quintum demum interregem, 
M. Valerium Coruum, creati consules A. Cornelius iterum et Cn. Domitius. tranquillis 
rebus fama Gallici belli pro tumultu ualuit ut dictatorem dici placeret; dictus M. Papirius 
Crassus et magister equitum P. Valerius Publicola. a quibus cum dilectus intentius quam 
aduersus finitima bella haberetur, exploratores missi attulerunt quieta omnia apud 
Gallos esse. Samnium quoque iam alterum annum turbari nouis consiliis suspectum erat; 
eo ex agro Sidicino exercitus Romanus non deductus. ceterum Samnites bellum 
Alexandri Epirensis in Lucanos traxit; qui duo populi aduersus regem escensionem a 
Paesto facientem signis conlatis pugnauerunt. eo certamine superior Alexander - 
incertum qua fide culturus, si perinde cetera processissent - pacem cum Romanis fecit. 
eodem anno census actus nouique ciues censi. tribus propter eos additae Maecia et 
Scaptia; censores addiderunt Q. Publilius Philo Sp. Postumius. Romani facti Acerrani lege 
ab L. Papirio praetore lata, qua ciuitas sine suffragio data. haec eo anno domi militiaeque 
gesta. 


[18] Foedus insequens annus seu intemperie caeli seu humana fraude fuit, M. Claudio 
Marcello C. Valerio consulibus. * Flaccum Potitumque uarie in annalibus cognomen 
consulis inuenio; ceterum in eo parui refert quid ueri sit 4. illud peruelim * nec omnes 
auctores sunt * proditum falso esse uenenis absumptos quorum mors infamem annum 
pestilentia fecerit; sicut proditur tamen res, ne cui auctorum fidem abrogauerim, 
exponenda est. cum primores ciuitatis similibus morbis eodemque ferme omnes euentu 
morerentur, ancilla quaedam ad Q. Fabium Maximum aedilem curulem indicaturam se 
causam publicae pestis professa est, si ab eo fides sibi data esset haud futurum noxae 

indicium. Fabius confestim rem ad consules, consules ad senatum referunt 
consensusque ordinis fides indici data. tum patefactum muliebri fraude ciuitatem premi 
matronasque ea uenena coquere et, si sequi extemplo uelint, manifesto deprehendi 
posse. secuti indicem et coquentes quasdam medicamenta et recondita alia inuenerunt; 
quibus in forum delatis et ad uiginti matronis, apud quas deprehensa erant, per 
uiatorem accitis duae ex eis, Cornelia ac Sergia, patriciae utraque gentis, cum ea 
medicamenta salubria esse contenderent, ab confutante indice bibere iussae ut se 
falsum commentam arguerent, spatio ad conloquendum sumpto, cum submoto populo 
[in conspectu omnium] rem ad ceteras rettulissent, haud abnuentibus et illis bibere, 
epoto [in conspectu omnium] medicamento suamet ipsae fraude omnes interierunt. 
comprehensae extemplo earum comites magnum numerum matronarum indicauerunt; 
ex quibus ad centum septuaginta damnatae; neque de ueneficiis ante eam diem Romae 
quaesitum est. prodigii ea res loco habita captisque magis mentibus quam consceleratis 
similis uisa; itaque memoria ex annalibus repetita in secessionibus quondam plebis 
clauum ab dictatore fixum alienatas[que] discordia mentes hominum eo piaculo 
compotes sui fecisse, dictatorem claui figendi causa creari placuit. creatus Cn. 
Quinctilius magistrum equitum L. Valerium dixit, qui fixo clauo magistratu se 
abdicauerunt. 


[19] Creati consules L. Papirius Crassus iterum L. Plautius Venox; cuius principio anni 
legati ex Volscis Fabraterni et Lucani Romam uenerunt, orantes ut in fidem reciperentur: 
si a Samnitium armis defensi essent, se sub imperio populi Romani fideliter atque 
oboedienter futuros. missi tum ab senatu legati denuntiatumque Samnitibus, ut eorum 
populorum finibus uim abstinerent; ualuitque ea legatio, non tam quia pacem uolebant 
Samnites quam quia nondum parati erant ad bellum. 


Eodem anno Priuernas bellum initum, cuius socii Fundani, dux etiam fuit Fundanus, 
Vitruuius Vaccus, uir non domi solum sed etiam Romae clarus; aedes fuere in Palatio 
eius, quae Vacci prata diruto aedificio publicatoque solo appellata. aduersus hunc 
uastantem effuse Setinum Norbanumque et Coranum agrum L. Papirius profectus haud 
procul castris eius consedit. Vitruuio nec ut uallo se teneret aduersus ualidiorem hostem 
sana constare mens, nec ut longius a castris dimicaret animus suppetere; uix tota extra 
portam castrorum explicata acie, fugam magis retro quam proelium aut hostem 
spectante milite, sine consilio, sine audacia depugnat. ut et leui momento nec ambigue 
est uictus, ita breuitate ipsa loci facilique receptu in tam propinqua castra haud aegre 
militem a multa caede est tutatus; nec fere quisquam in ipso certamine, pauci in turba 
fugae extremae, cum in castra ruerent, caesi; primisque tenebris Priuernum inde 
petitum agmine trepido, ut muris potius quam uallo sese tutarentur. a Priuerno Plautius 
alter consul peruastatis passim agris praedaque abacta in agrum Fundanum exercitum 
inducit. ingredienti fines senatus Fundanorum occurrit; negant se pro Vitruuio 
sectamque eius secutis precatum uenisse sed pro Fundano populo; quem extra culpam 
belli esse ipsum Vitruuium iudicasse, cum receptaculum fugae Priuernum habuerit non 
patriam [Fundanos]. Priuerni igitur hostes populi Romani quaerendos persequendosque 
esse, qui simul a Fundanis ac Romanis utriusque patriae immemores defecerint: Fundis 
pacem esse et animos Romanos et gratam memoriam acceptae ciuitatis. orare se 

consulem ut bellum ab innoxio populo abstineat; agros, urbem, corpora ipsorum 
coniugumque ac liberorum suorum in potestate populi Romani esse futuraque. 
conlaudatis Fundanis consul litterisque Romam missis in officio Fundanos esse ad 
Priuernum flexit iter. prius animaduersum in eos qui capita coniurationis fuerant a 
consule scribit Claudius: ad trecentos quinquaginta ex coniuratis uinctos Romam missos 
eamque deditionem ab senatu non acceptam, quod egentium atque humilium poena 
defungi uelle Fundanum populum censuerint. Priuernum. 


[20] Duobus consularibus exercitibus cum obsideretur, alter consul comitiorum causa 
Romam reuocatus. carceres eo anno in circo primum statuti. nondum perfunctos cura 
Priuernatis belli tumultus Gallici fama atrox inuasit, haud ferme unquam neglecta 
patribus. extemplo igitur consules noui, L. Aemilius Mamercinus et C. Plautius, eo ipso 
die, Kalendis Quinctilibus, quo magistratum inierunt, comparare inter se prouincias iussi, 
Mamercinus, cui Gallicum bellum euenerat, scribere exercitum sine ulla uacationis 
uenia; quin opificum quoque uolgus et sellularii, minime militiae idoneum genus, exciti 
dicuntur; Veiosque ingens exercitus contractus, ut inde obuiam Gallis iretur; longius 
discedi, ne alio itinere hostis falleret ad urbem incedens, non placuit. paucos deinde post 
dies satis explorata temporis eius quiete a Gallis Priuernum omnis conuersa uis. duplex 
inde fama est: alii ui captam urbem Vitruuiumque uiuum in potestatem uenisse: alii 
priusquam ultima adhiberetur uis, ipsos se in deditionem consuli caduceum 
praeferentes permisisse auctores sunt Vitruuiumque ab suis traditum. senatus de 
Vitruuio Priuernatibusque consultus consulem Plautium  dirutis Priuerni muris 
praesidioque ualido imposito ad triumphum accersit: Vitruuium in carcere adseruari 
iussit quoad consul redisset, tum uerberatum necari: aedes eius, quae essent in Palatio, 
diruendas, bona Semoni Sango censuerunt consecranda. quodque aeris ex eis redactum 
est, ex eo aenei orbes facti positi in sacello Sangus aduersus aedem Quirini. de senatu 
Priuernate ita decretum, ut qui senator Priuerni post defectionem ab Romanis mansisset 
trans Tiberim lege eadem qua Veliterni habitaret. his ita decretis usque ad triumphum 
Plauti silentium de Priuernatibus fuit; post triumphum consul necato Vitruuio sociisque 
eius noxae apud satiatos iam suppliciis nocentium tutam mentionem de Priuernatibus 
ratus, 'quoniam auctores defectionis' inquit, 'meritas poenas et ab dis immortalibus et 
a uobis habent, patres conscripti, quid placet de innoxia multitudine fieri? equidem, etsi 
meae partes exquirendae magis sententiae quam dandae sunt, tamen, cum uideam 
Priuernates uicinos Samnitibus esse, unde nunc nobis incertissima pax est, quam 
minimum irarum inter nos illosque relinqui uelim'. 


[21] Cum ipsa per se res anceps esset, prout cuiusque ingenium erat atrocius mitiusue 
suadentibus, tum incertiora omnia unus ex Priuernatibus legatis fecit, magis condicionis 
in qua natus esset quam praesentis necessitatis memor; qui interrogatus a quodam 
tristioris sententiae auctore quam poenam meritos Priuernates censeret, 'eam' inquit 
'quam merentur qui se libertate dignos censent'. cuius cum feroci responso infestiores 
factos uideret consul eos qui ante Priuernatium causam impugnabant, ut ipse benigna 
interrogatione mitius responsum eliceret, 'quid si poenam' inquit, 'remittimus uobis, 
qualem nos pacem uobiscum habituros speremus?' 'si bonam dederitis, inquit 'et fidam 
et perpetuam; si malam, haud diuturnam.' tum uero minari nec id ambigue Priuernatem 

quidam et illis uocibus ad rebellandum incitari pacatos populos; pars melior senatus ad 
molliora responsa trahere et dicere uiri et liberi uocem auditam: an credi posse ullum 
populum aut hominem denique in ea condicione, cuius eum paeniteat, diutius quam 
necesse sit mansurum? ibi pacem esse fidam ubi uoluntarii pacati sint, neque eo loco 
ubi seruitutem esse uelint fidem sperandam esse. in hanc sententiam maxime consul 
ipse inclinauit animos, identidem ad principes sententiarum consulares, uti exaudiri 
posset a pluribus, dicendo eos demum qui nihil praeterquam de libertate cogitent 
dignos esse qui Romani fiant. itaque et in senatu causam obtinuere et ex auctoritate 
patrum latum ad populum est ut Priuernatibus ciuitas daretur. eodem anno Anxur 
trecenti in coloniam missi sunt; bina iugera agri acceperunt. 


[22] Secutus est annus nulla re belli domiue insignis, P. Plautio Proculo P. Cornelio 
Scapula consulibus, praeterquam quod Fregellas * Segninorum is ager, deinde 
Volscorum fuerat * colonia deducta et populo uisceratio data a M. Flauio in funere 
matris. erant qui per speciem honorandae parentis meritam mercedem populo solutam 
interpretarentur, quod eum die dicta ab aedilibus crimine stupratae matrisfamiliae 
absoluisset. data uisceratio in praeteritam iudicii gratiam honoris etiam ei causa fuit 
tribunatuque plebei proximis comitiis absens petentibus praefertur. Palaepolis fuit haud 
procul inde ubi nunc Neapolis sita est; duabus urbibus populus idem habitabat. Cumis 
erant oriundi; Cumani Chalcide Euboica originem trahunt. classe, qua aduecti ab domo 
fuerant, multum in ora maris eius quod accolunt potuere, primo [in] insulas Aenariam 
et Pithecusas egressi, deinde in continentem ausi sedes transferre. haec ciuitas cum suis 
uiribus tum Samnitium infidae aduersus Romanos societati freta, siue pestilentiae quae 
Romanam urbem adorta nuntiabatur fidens, multa hostilia aduersus Romanos agrum 
Campanum Falernumque incolentes fecit. igitur L. Cornelio Lentulo Q. Publilio Philone 
iterum consulibus, fetialibus Palaepolim ad res repetendas missis cum relatum esset a 
Graecis, gente lingua magis strenua quam factis, ferox responsum, ex auctoritate 
patrum populus Palaepolitanis bellum fieri iussit. inter consules prouinciis comparatis 
bello Graeci persequendi Publilio euenerunt; Cornelius altero exercitu Samnitibus, si qua 
se mouerent, oppositus * fama autem erat defectioni Campanorum imminentes 
admoturos castra -* ; ibi optimum uisum Cornelio statiua habere. 


[23] Ab utroque consule exiguam spem pacis cum Samnitibus esse certior fit senatus: 
Publilius duo milia Nolanorum militum et quattuor Samnitium magis Nolanis cogentibus 
quam uoluntate Graecorum recepta Palaepoli; [miserat; Romae compertum,] Cornelius 
dilectum indictum a magistratibus uniuersumque Samnium erectum ac uicinos populos, 
Priuernatem Fundanumque et Formianum, haud ambigue sollicitari. ob haec cum 
legatos mitti placuisset prius ad Samnites quam bellum fieret, responsum redditur ab 
Samnitibus ferox. ultro incusabant iniurias Romanorum, neque eo neglegentius ea quae 
ipsis obicerentur purgabant: haud ullo publico consilio auxilioue iuuari Graecos nec 
Fundanum Formianumue a se sollicitatos; quippe minime paenitere se uirium suarum, 
si bellum placeat. ceterum non posse dissimulare aegre pati ciuitatem Samnitium quod 
Fregellas ex Volscis captas dirutasque ab se restituerit Romanus populus coloniamque 
in Samnitium agro imposuerint, quam coloni eorum Fregellas appellent; eam se 
contumeliam iniuriamque, ni sibi ab iis qui fecerint dematur, ipsos omni ui depulsuros 

esse. cum Romanus legatus ad disceptandum eos ad communes socios atque amicos 
uocaret, 'quid perplexe agimus?' inquit; 'nostra certamina, Romani, non uerba 
legatorum nec hominum quisquam disceptator sed campus Campanus, in quo 
concurrendum est, et arma et communis Mars belli decernet. proinde inter Capuam 
Suessulamque castra castris conferamus et Samnis Romanusne imperio Italiam regat 
decernamus.' legati Romanorum cum se non quo hostis uocasset sed quo imperatores 
sui duxissent ituros esse respondissent * *** jam Publilius inter Palaepolim 
Neapolimque loco opportune capto diremerat hostibus societatem auxilii mutui qua, ut 
quisque locus premeretur, inter se usi fuerant. itaque cum et comitiorum dies instaret 
et Publilium imminentem hostium muris auocari ab spe capiendae in dies urbis haud e 
re publica esset, actum cum tribunis est ad populum ferrent ut, cum Q. Publilius Philo 
consulatu abisset, pro consule rem gereret quoad debellatum cum Graecis esset. L. 
Cornelio, quia ne eum quidem in Samnium iam ingressum reuocari ab impetu belli 
placebat, litterae missae ut dictatorem comitiorum causa diceret. dixit M. Claudium 
Marcellum; ab eo magister equitum dictus Sp. Postumius. nec tamen ab dictatore 
comitia sunt habita, quia uitione creatus esset in disquisitionem uenit. consulti augures 
uitiosum uideri dictatorem pronuntiauerunt. eam rem tribuni suspectam infamemque 
criminando fecerunt: nam neque facile fuisse id uitium nosci, cum consul oriens de nocte 
silentio diceret dictatorem, neque ab consule cuiquam publice priuatimue de ea re 
scriptum esse nec quemquam mortalium exstare qui se uidisse aut audisse quid dicat 
quod auspicium dirimeret, neque augures diuinare Romae sedentes potuisse quid in 
castris consuli uitii obuenisset; cui non apparere, quod plebeius dictator sit, id uitium 
auguribus uisum? haec aliaque ab tribunis nequiquam iactata; tamen ad interregnum 
res redit, dilatisque alia atque alia de causa comitiis quartus decimus demum interrex L. 
Aemilius consules creat C. Poetelium L. Papirium Mugillanum; Cursorem in aliis 
annalibus inuenio. 


[24] Eodem anno Alexandream in Aegypto proditum conditam Alexandrumque Epiri 
regem ab exsule Lucano interfectum sortes Dodonaei louis euentu adfirmasse. accito ab 
Tarentinis in Italiam data dictio erat, caueret Acherusiam aquam Pandosiamque urbem: 
ibi fatis eius terminum dari. eoque ocius transmisit in Italiam ut quam maxime procul 
abesset urbe Pandosia in Epiro et Acheronte amni, quem ex Molosside fluentem in 
Stagna Inferna accipit Thesprotius sinus. ceterum ut ferme fugiendo in media fata ruitur, 
cum saepe Bruttias Lucanasque legiones fudisset, Heracleam, Tarentinorum coloniam, 
ex Lucanis Sipontumque, Bruttiorum Consentiam ac Terinam, alias inde Messapiorum 
ac Lucanorum cepisset urbes et trecentas familias illustres in Epirum quas obsidum 
numero haberet misisset, haud procul Pandosia urbe, imminente Lucanis ac Bruttiis 
finibus, tres tumulos aliquantum inter se distantes insedit, ex quibus incursiones in 
omnem partem agri hostilis faceret; et ducentos ferme Lucanorum exsules circa se pro 
fidis habebat, ut pleraque eius generis ingenia sunt, cum fortuna mutabilem gerentes 
fidem. imbres continui campis omnibus inundatis cum interclusissent trifariam 
exercitum a mutuo inter se auxilio, duo praesidia quae sine rege erant improuiso 
hostium aduentu opprimuntur; deletisque eis ad ipsius obsidionem omnes conuersi. 
inde ab Lucanis exsulibus ad suos nuntii missi sunt pactoque reditu promissum est regem 

aut uiuum aut mortuum in potestatem daturos. ceterum cum delectis ipse egregium 
facinus ausus per medios erumpit hostes et ducem Lucanorum comminus congressum 
obtruncat; contrahensque suos ex fuga palatos peruenit ad amnem ruinis recentibus 
pontis, quem uis aequae abstulerat, indicantem iter. quem cum incerto uado transiret 
agmen, fessus metu ac labore miles, increpans nomen abominandum fluminis, 'iure 
Acheros uocaris' inquit. quod ubi ad aures accidit regis, adiecit extemplo animum fatis 
suis substititque dubius an transiret. tum Sotimus, minister ex regiis pueris, quid in tanto 
discrimine periculi cunctaretur interrogans indicat Lucanos insidiis quaerere locum. quos 
ubi respexit rex procul grege facto uenientes, stringit gladium et per medium amnem 
transmittit equum; iamque in uadum egressum eminus ueruto Lucanus exsul transfigit. 
lapsum inde cum inhaerente telo corpus exanime detulit amnis in hostium praesidia. ibi 
foeda laceratio corporis facta. namque praeciso medio partem Consentiam misere, pars 
ipsis retenta ad ludibrium; quae cum iaculis saxisque procul incesseretur, mulier una 
ultra humanarum irarum fidem saeuienti turbae immixta, ut parumper sustinerent 
precata, flens ait uirum sibi liberosque captos apud hostes esse; sperare corpore regio 
utcumque mulcato se suos redempturam. is finis laceratione fuit, sepultumque 
Consentiae quod membrorum reliquum fuit cura mulieris unius, ossaque Metapontum 
ad hostes remissa, inde Epirum deuecta ad Cleopatram uxorem sororemque 
Olympiadem, quarum mater magni Alexandri altera, soror altera fuit. haec de Alexandri 
Epirensis tristi euentu, quamquam Romano bello fortuna eum abstinuit, tamen, quia in 
Italia bella gessit, paucis dixisse satis sit. 


[25] Eodem anno lectisternium Romae quinto post conditam urbem iisdem quibus ante 
placandis habitum est dies. noui deinde consules iussu populi cum misissent qui 
indicerent Samnitibus bellum, ipsi maiore conatu quam aduersus Graecos cuncta 
parabant; et alia noua nihil tum animo tale agitantibus accesserunt auxilia. Lucani atque 
Apuli, quibus gentibus nihil ad eam diem cum Romano populo fuerat, in fidem uenerunt, 
arma uirosque ad bellum pollicentes; foedere ergo in amicitiam accepti. eodem tempore 
etiam in Samnio res prospere gesta. tria oppida in potestatem uenerunt, Allifae, Callifae, 
Rufrium, aliusque ager primo aduentu consulum longe lateque est peruastatus. hoc 
bello tam prospere commisso, alteri quoque bello quo Graeci obsidebantur iam finis 
aderat. nam praeterquam quod intersaeptis munimentis hostium pars parti abscisa erat, 
foediora aliquanto intra muros iis quibus hostis territabat patiebantur et uelut capti a 
suismet ipsis praesidiis indigna iam liberis quoque ac coniugibus et quae captarum 
urbium extrema sunt [patiebantur]. itaque cum et a Tarento et a Samnitibus fama esset 
noua auxilia uentura, Samnitium plus quam uellent intra moenia esse rebantur, 
Tarentinorum iuuentutem, Graeci Graecos, haud minus per quos Samniti Nolanoque 
quam ut Romanis hostibus resisterent, exspectabant. postremo leuissimum malorum 
deditio ad Romanos uisa: Charilaus et Nymphius principes ciuitatis communicato inter 
se consilio partes ad rem agendam diuisere, ut alter ad imperatorem Romanorum 
transfugeret, alter subsisteret ad praebendam opportunam consilio urbem. Charilaus 
fuit qui ad Publilium Philonem uenit et, quod bonum faustum felix Palaepolitanis 
populoque Romano esset, tradere se ait moenia statuisse. eo facto utrum ab se prodita 
an seruata patria uideatur, in fide Romana positum esse. sibi priuatim nec pacisci 

quicquam nec petere; publice petere quam pacisci magis ut, si successisset inceptum, 
cogitaret populus Romanus potius cum quanto studio periculoque reditum in amicitiam 
suam esset quam qua stultitia et temeritate de officio decessum. conlaudatus ab 
imperatore tria milia militum ad occupandam eam partem urbis quam Samnites 
insidebant accepit; praesidio ei L. Quinctius tribunus militum praepositus. 


[26] Eodem tempore et Nymphius praetorem Samnitium arte adgressus perpulerat, ut, 
quoniam omnis Romanus exercitus aut circa Palaepolim aut in Samnio esset, sineret se 
classe circumuehi ad Romanum agrum, non oram modo maris sed ipsi urbi propinqua 
loca depopulaturum; sed ut falleret, nocte proficiscendum esse extemploque naues 
deducendas. quod quo maturius fieret, omnis iuuentus Samnitium praeter necessarium 
urbis praesidium ad litus missa. ubi dum Nymphius in tenebris et multitudine semet ipsa 
impediente, sedulo aliis alia imperia turbans, terit tempus, Charilaus ex composito ab 
sociis in urbem receptus, cum summa urbis Romano milite implesset, tolli clamorem 
iussit; ad quem Graeci signo accepto a principibus quieuere, Nolani per auersam partem 
urbis uia Nolam ferente effugiunt. Samnitibus exclusis ab urbe ut expeditior in 
praesentia fuga, ita foedior postquam periculo euaserunt uisa, quippe qui inermes nulla 
rerum suarum non relicta inter hostes, ludibrium non externis modo sed etiam 
popularibus, spoliati atque egentes domos rediere. haud ignarus opinionis alterius, qua 
haec proditio ab Samnitibus facta traditur, cum auctoribus hoc dedi, quibus dignius credi 
est, tum foedus Neapolitanum * eo enim deinde summa rei Graecorum uenit -* similius 
uero facit ipsos in amicitiam redisse. Publilio triumphus decretus, quod satis credebatur 
obsidione domitos hostes in fidem uenisse. duo singularia haec ei uiro primum contigere, 
prorogatio imperii non ante in ullo facta et acto honore triumphus. 


[27] Aliud subinde bellum cum alterius orae Graecis exortum. namque Tarentini cum 
rem Palaepolitanam uana spe auxilii aliquamdiu sustinuissent, postquam Romanos urbe 
potitos accepere, uelut destituti ac non qui ipsi destituissent, increpare Palaepolitanos, 
ira atque inuidia in Romanos furere, eo etiam quod Lucanos et Apulos * nam utraque eo 
anno societas coepta est 4 in fidem populi Romani uenisse allatum est: quippe 
propemodum peruentum ad se esse iamque in eo rem fore ut Romani aut hostes aut 
domini habendi sint. discrimen profecto rerum suarum in bello Samnitium euentuque 
eius uerti; eam solam gentem restare nec eam ipsam satis ualidam, quando Lucanus 
defecerit; quem reuocari adhuc impellique ad abolendam societatem Romanam posse, 
si qua ars serendis discordiis adhibeatur. haec consilia cum apud cupidos rerum 
nouandarum ualuissent, ex iuuentute quidam Lucanorum pretio adsciti, clari magis inter 
populares quam honesti, inter se mulcati ipsi uirgis, cum corpora nuda intulissent in 
ciuium coetum, uociferati sunt se, quod castra Romana ingredi ausi essent, a consulibus 
uirgis caesos ac prope securi percussos esse. deformis suapte natura res cum speciem 
iniuriae magis quam doli prae se ferret, concitati homines cogunt clamore suo 
magistratus senatum uocare; et alii circumstantes concilium bellum in Romanos poscunt, 
alii ad concitandam in arma multitudinem agrestium discurrunt, tumultuque etiam 
sanos consternante animos decernitur ut societas cum Samnitibus renouaretur, 
legatique ad eam rem mittuntur. repentina res quia quam causam nullam tam ne fidem 
quidem habebat, coacti a Samnitibus et obsides dare et praesidia in loca munita accipere, 


250 


caeci fraude et ira nihil recusarunt. dilucere deinde breui fraus coepit postquam 
criminum falsorum auctores Tarentum commigrauere; sed amissa omni de se potestate 
nihil ultra quam ut paeniteret frustra restabat. 


[28] Eo anno plebi Romanae uelut aliud initium libertatis factum est quod necti 
desierunt; mutatum autem ius ob unius feneratoris simul libidinem, simul crudelitatem 
insignem. L. Papirius is fuit, cui cum se C. Publilius ob aes alienum paternum nexum 
dedisset, quae aetas formaque misericordiam elicere poterant, ad libidinem et 
contumeliam animum accenderunt. [ut] florem aetatis eius fructum aduenticium crediti 
ratus, primo perlicere adulescentem sermone incesto est conatus; dein, postquam 
aspernabantur flagitium aures, minis territare atque identidem admonere fortunae; 
postremo, cum ingenuitatis magis quam praesentis condicionis memorem uideret, 
nudari iubet uerberaque adferri. quibus laceratus iuuenis cum se in publicum 
proripuisset, libidinem crudelitatemque conquerens feneratoris, ingens uis hominum 
cum aetatis miseratione atque indignitate iniuriae accensa, tum suae condicionis 
liberumque suorum respectu, in forum atque inde agmine facto ad curiam concurrit; et 
cum consules tumultu repentino coacti senatum uocarent, introeuntibus in curiam 
patribus laceratum iuuenis tergum procumbentes ad singulorum pedes ostentabant. 
uictum eo die ob impotentem iniuriam unius ingens uinculum fidei iussique consules 
ferre ad populum ne quis, nisi qui noxam meruisset, donec poenam lueret in 
compedibus aut in neruo teneretur; pecuniae creditae bona debitoris, non corpus 
obnoxium esset. ita nexi soluti, cautumque in posterum ne necterentur. 


[29] Eodem anno cum satis per se ipsum Samnitium bellum et defectio repens 
Lucanorum auctoresque defectionis Tarentini sollicitos haberent patres, accessit ut et 
Vestinus populus Samnitibus sese coniungeret. quae res sicut eo anno sermonibus magis 
passim hominum iactata quam in publico ullo concilio est, ita insequentis anni 
consulibus, L. Furio Camillo iterum lunio Bruto Scaeuae, nulla prior potiorque uisa est de 
qua ad senatum referrent. et quamquam [non] noua res erat, tamen tanta cura patres 
incessit ut pariter eam susceptam neglectamque timerent, ne aut impunitas eorum 
lasciuia superbiaque aut bello poenae expetitae metu propinquo atque ira concirent 
finitimos populos; et erat genus omne abunde bello Samnitibus par, Marsi Paelignique 
et Marrucini, quos, si Vestinus attingeretur, omnes habendos hostes. uicit tamen pars 
quae in praesentia uideri potuit maioris animi quam consilii; sed euentus docuit fortes 
fortunam iuuare. bellum ex auctoritate patrum populus aduersus Vestinos iussit. 
prouincia ea Bruto, Samnium Camillo sorte euenit. exercitus utroque ducti et cura 
tuendorum finium hostes prohibiti coniungere arma. ceterum alterum consulem L. 
Furium, cui maior moles rerum imposita erat, morbo graui implicitum fortuna bello 
subtraxit; iussusque dictatorem dicere rei gerendae causa longe clarissimum bello ea 
tempestate dixit, L. Papirium Cursorem, a quo Q. Fabius Maximus Rullianus magister 
equitum est dictus, par nobile rebus in eo magistratu gestis, discordia tamen, qua prope 
ad ultimum dimicationis uentum est, nobilius. ab altero consule in Vestinis multiplex 
bellum nec usquam uario euentu gestum est. nam et peruastauit agros et populando 
atque urendo tecta hostium sataque in aciem inuitos extraxit; et ita proelio uno accidit 
Vestinorum res, haudquaquam tamen incruento milite suo, ut non in castra solum 

refugerent hostes sed iam ne uallo quidem ac fossis freti dilaberentur in oppida, situ 
urbium moenibusque se defensuri. postremo oppida quoque ui expugnare adortus, 
primo Cutinam ingenti ardore militum a uolnerum ira quod haud fere quisquam integer 
proelio excesserat, scalis cepit, deinde Cingiliam. utriusque urbis praedam militibus, 
quod eos neque portae nec muri hostium arcuerant, concessit. 


[30] In Samnium incertis itum auspiciis est; cuius rei uitium non in belli euentum, quod 
prospere gestum est, sed in rabiem atque iras imperatorum uertit. namque Papirius 
dictator a pullario monitus cum ad auspicium repetendum Romam proficisceretur, 
magistro equitum denuntiauit ut sese loco teneret neu absente se cum hoste manum 
consereret. Q. Fabius cum post profectionem dictatoris per exploratores comperisset 
perinde omnia soluta apud hostes ac si nemo Romanus in Samnio esset, seu ferox 
adulescens indignitate accensus quod omnia in dictatore uiderentur reposita esse seu 
occasione bene gerendae rei inductus, exercitu instructo paratoque profectus ad 
Imbrinium * ita uocant locum * acie cum Samnitibus conflixit. ea fortuna pugnae fuit ut 
nihil relictum sit quo, si adfuisset dictator, res melius geri potuerit; non dux militi, non 
miles duci defuit. eques etiam auctore L. Cominio tribuno militum, qui aliquotiens 
impetu capto perrumpere non poterat hostium agmen, detraxit frenos equis atque ita 
concitatos calcaribus permisit ut sustinere eos nulla uis posset; per arma, per uiros late 
stragem dedere; secutus pedes impetum equitum turbatis hostibus intulit signa. uiginti 
milia hostium caesa eo die traduntur. auctores habeo bis cum hoste signa conlata 
dictatore absente, bis rem egregie gestam; apud antiquissimos scriptores una haec 
pugna inuenitur; in quibusdam annalibus tota res praetermissa est. magister equitum ut 
ex tanta caede multis potitus spoliis congesta in ingentem aceruum hostilia arma 
subdito igne concremauit, seu uotum id deorum cuipiam fuit seu credere libet Fabio 
auctori eo factum ne suae gloriae fructum dictator caperet nomenque ibi scriberet aut 
spolia in triumpho ferret. litterae quoque de re prospere gesta ad senatum non ad 
dictatorem missae argumentum fuere minime cum eo communicantis laudes. ita certe 
dictator id factum accepit, ut laetis aliis uictoria parta prae se ferret iram tristitiamque. 
misso itaque repente senatu se ex curia proripuit, tum uero non Samnitium magis 
legiones quam maiestatem dictatoriam et disciplinam militarem a magistro equitum 
uictam et euersam dictitans, si illi impune spretum imperium fuisset. itaque plenus 
minarum iraeque profectus in castra, cum maximis itineribus isset, non tamen 
praeuenire famam aduentus sui potuit; praecucurrerant enim ab urbe qui nuntiarent 
dictatorem auidum poenae uenire, alternis paene uerbis T. Manli factum laudantem. 


[31] Fabius contione extemplo aduocata obtestatus milites est ut, qua uirtute rem 
publicam ab infestissimis hostibus defendissent, eadem se cuius ductu auspicioque 
uicissent ab impotenti crudelitate dictatoris tutarentur: uenire amentem inuidia, iratum 
uirtuti alienae felicitatique; furere quod se absente res publica egregie gesta esset; malle, 
si mutare fortunam posset, apud Samnites quam Romanos uictoriam esse; imperium 
dictitare spretum, tamquam non eadem mente pugnari uetuerit qua pugnatum doleat. 
et tunc inuidia impedire uirtutem alienam uoluisse cupidissimisque arma ablaturum 
fuisse militibus, ne se absente moueri possent; et nunc id furere, id aegre pati, quod sine 
L. Papirio non inermes, non manci milites fuerint, quod se Q. Fabius magistrum equitum 

duxerit ac non accensum dictatoris. quid illum facturum fuisse, si, quod belli casus ferunt 
Marsque communis, aduersa pugna euenisset, qui sibi deuictis hostibus, re publica bene 
gesta ita ut non ab illo unico duce melius geri potuerit, supplicium magistro equitum 
tunc uictori minetur? neque illum magistro equitum infestiorem quam tribunis militum, 
quam centurionibus, quam militibus esse. si posset, in omnes saeuiturum fuisse: quia id 
nequeat, in unum saeuire. etenim inuidiam tamquam ignem summa petere; in caput 
consilii, in ducem incurrere; si se simul cum gloria rei gestae exstinxisset, [tunc uictorem] 
uelut in capto exercitu dominantem quidquid licuerit in magistro equitum in militibus 
ausurum. proinde adessent in sua causa omnium libertati. si consensum exercitus 
eundem qui in proelio fuerit in tuenda uictoria uideat et salutem unius omnibus curae 
esse, inclinaturum ad clementiorem sententiam animum. postremo se uitam 
fortunasque suas illorum fidei uirtutique permittere. 


[32] Clamor e tota contione ortus, uti bonum animum haberet: neminem illi uim 
allaturum saluis legionibus Romanis. haud multo post dictator aduenit classicoque 
extemplo ad contionem aduocauit. tum silentio facto praeco Q. Fabium magistrum 
equitum citauit; qui simul ex inferiore loco ad tribunal accessit, tum dictator 'quaero' 
inquit 'de te, Q. Fabi, cum summum imperium dictatoris sit pareantque ei consules, regia 
potestas, praetores, iisdem auspiciis quibus consules creati, aequum censeas necne 
magistrum equitum dicto audientem esse; itemque illud interrogo, cum me incertis 
auspiciis profectum ab domo scirem, utrum mihi turbatis religionibus res publica in 
discrimen committenda fuerit an auspicia repetenda ne quid dubiis dis agerem; simul 
illud, quae dictatori religio impedimento ad rem gerendam fuerit, num ea magister 
equitum solutus ac liber potuerit esse. sed quid ego haec interrogo, cum, si ego tacitus 
abissem, tamen tibi ad uoluntatis interpretationem meae dirigenda tua sententia fuerit? 
quin tu respondes uetuerimne te quicquam rei me absente agere, uetuerimne signa cum 
hostibus conferre? quo tu imperio meo spreto, incertis auspiciis, turbatis religionibus, 
aduersus morem militarem disciplinamque maiorum et numen deorum ausus es cum 
hoste confligere. ad haec quae interrogatus es responde; at extra ea caue uocem mittas. 
accede, lictor.' aduersus [quae] singula cum respondere haud facile esset, et nunc 
quereretur eundem accusatorem capitis sui ac iudicem esse, modo uitam sibi eripi citius 
quam gloriam rerum gestarum posse uociferaretur purgaretque se in uicem atque ultro 
accusaret, tunc Papirius redintegrata ira spoliari magistrum equitum ac uirgas et secures 
expediri iussit. Fabius fidem militum implorans lacerantibus uestem lictoribus ad triarios 
tumultum iam [in contione] miscentes sese recepit. inde clamor in totam contionem est 
perlatus; alibi preces, alibi minae audiebantur. qui proximi forte tribunali steterant, quia 
subiecti oculis imperatoris noscitari poterant, orabant ut parceret magistro equitum neu 
cum eo exercitum damnaret; extrema contio et circa Fabium globus increpabant 
inclementem dictatorem nec procul seditione aberant. ne tribunal quidem satis quietum 
erat; legati circumstantes sellam orabant ut rem in posterum diem differret et irae suae 
spatium et consilio tempus daret: satis castigatam adulescentiam Fabi esse, satis 
deformatam uictoriam; ne ad extremum finem supplicii tenderet neu unico iuueni neu 
patri eius, clarissimo uiro, neu Fabiae genti eam iniungeret ignominiam. cum parum 
precibus, parum causa proficerent, intueri saeuientem contionem iubebant: ita inritatis 

militum animis subdere ignem ac materiam seditioni non esse aetatis, non prudentiae 
eius; neminem id Q. Fabio poenam deprecanti suam uitio uersurum sed dictatori, si 
occaecatus ira infestam multitudinem in se prauo certamine mouisset. postremo, ne id 
se gratiae dare Q. Fabi crederet, se ius iurandum dare paratos esse non uideri e re 
publica in Q. Fabium eo tempore animaduerti. 


[33] His uocibus cum in se magis incitarent dictatorem quam magistro equitum placarent, 
iussi de tribunali descendere legati; et silentio nequiquam per praeconem temptato, 
prae strepitu ac tumultu [cum] nec ipsius dictatoris nec apparitorum eius uox audiretur, 
nox uelut in proelio certamini finem fecit. magister equitum, iussus postero die adesse, 
cum omnes adfirmarent infestius Papirium exarsurum, agitatum contentione ipsa 
exacerbatumque, clam ex castris Romam profugit; et patre auctore M. Fabio, qui ter iam 
consul dictatorque fuerat, uocato extemplo senatu, cum maxime conquereretur apud 
patres uim atque iniuriam dictatoris, repente strepitus ante curiam lictorum 
summouentium auditur et ipse infensus aderat, postquam comperit profectum ex 
castris, cum expedito equitatu secutus. iteratur deinde contentio et prendi Fabium 
Papirius iussit. ubi cum deprecantibus primoribus patrum atque uniuerso senatu 
perstaret in incepto immitis animus, tum pater M. Fabius 'quando quidem' inquit 'apud 
te nec auctoritas senatus nec aetas mea, cui orbitatem paras, nec uirtus nobilitasque 
magistri equitum a te ipso nominati ualet nec preces, quae saepe hostem mitigauere, 
quae deorum iras placant, tribunos plebis appello et prouoco ad populum eumque tibi, 
fugienti exercitus tui, fugienti senatus iudicium, iudicem fero, qui certe unus plus quam 
tua dictatura potest polletque. uidero cessurusne prouocationi sis, cui rex Romanus 
Tullus Hostilius cessit.' ex curia in contionem itur. quo cum paucis dictator, cum omni 
agmine principum magister equitum [cum] escendisset, deduci eum de rostris Papirius 
in partem inferiorem iussit. secutus pater 'bene agis' inquit, 'cum eo nos deduci iussisti 
unde et priuati uocem mittere possemus.' ibi primo non tam perpetuae orationes quam 
altercatio exaudiebantur; uicit deinde strepitum uox et indignatio Fabi senis increpantis 
superbiam crudelitatemque Papiri: se quoque dictatorem Romae fuisse nec a se 
quemquam, ne plebis quidem hominem, non centurionem, non militem, uiolatum; 
Papirium tamquam ex hostium ducibus, sic ex Romano imperatore uictoriam et 
triumphum petere. quantum interesse inter moderationem antiquorum et nouam 
superbiam crudelitatemque. dictatorem Quinctium Cincinnatum in L. Minucium 
consulem ex obsidione a se ereptum non ultra saeuisse quam ut legatum eum ad 
exercitum pro consule relinqueret. M. Furium Camillum in L. Furio, qui contempta sua 
senectute et auctoritate foedissimo cum euentu pugnasset, non solum in praesentia 
moderatum irae esse ne quid de collega secus populo aut senatui scriberet, sed cum 
reuertisset potissimum ex tribunis consularibus habuisse quem ex collegis optione ab 
senatu data socium sibi imperii deligeret. nam populi quidem, penes quem potestas 
omnium rerum esset, ne iram quidem unquam atrociorem fuisse in eos qui temeritate 
atque inscitia exercitus amisissent quam ut pecunia eos multaret: capite anquisitum ob 
rem bello male gestam de imperatore nullo ad eam diem esse. nunc ducibus populi 
Romani, quae ne uictis quidem bello fas fuerit, uirgas et secures uictoribus et iustissimos 
meritis triumphos intentari. quid enim tandem passurum fuisse filium suum, si 

exercitum amisisset, si fusus, fugatus, castris exutus fuisset? quo ultra iram 
uiolentiamque eius excessuram fuisse quam ut uerberaret necaretque? quam 
conueniens esse propter Q. Fabium ciuitatem in laetitia uictoria supplicationibus ac 
gratulationibus esse, eum propter quem deum delubra pateant, arae sacrificiis fument, 
honore donis cumulentur, nudatum uirgis lacerari in conspectu populi Romani, 
intuentem Capitolium atque arcem deosque ab se duobus proeliis haud frustra 
aduocatos. quo id animo exercitum, qui eius ductu auspiciisque uicisset, laturum? quem 
luctum in castris Romanis, quam laetitiam inter hostes fore. haec simul iurgans, querens, 
deum hominumque fidem obtestans, et complexus filium plurimis cum lacrimis agebat. 


[34] Stabat cum eo senatus maiestas, fauor populi, tribunicium auxilium, memoria 
absentis exercitus; ex parte altera imperium inuictum populi Romani et disciplina rei 
militaris et dictatoris edictum pro numine semper obseruatum et Manliana imperia et 
posthabita filii caritas publicae utilitati iactabantur: hoc etiam L. Brutum, conditorem 
Romanae libertatis, antea in duobus liberis fecisse; nunc patres comes et senes faciles 
de alieno imperio spreto, tamquam rei paruae, disciplinae militaris euersae iuuentuti 
gratiam facere. se tamen perstaturum in incepto nec ei, qui aduersus edictum suum 
turbatis religionibus ac dubiis auspiciis pugnasset, quicquam ex iusta poena remissurum. 
maiestas imperii perpetuane esset non esse in sua potestate: L. Papirium nihil eius 
deminuturum; optare ne potestas tribunicia, inuiolata ipsa, uiolet intercessione sua 
Romanum imperium neu populus in se potissimum dictatore uim et ius dictaturae 
exstinguat. quod si fecisset, non L. Papirium sed tribunos, sed prauum populi iudicium 
nequiquam posteros accusaturos, cum polluta semel militari disciplina non miles 
centurionis, non centurio tribuni, non tribunus legati, non legatus consulis, non magister 
equitum dictatoris pareat imperio, nemo hominum, nemo deorum uerecundiam habeat, 
non edicta imperatorum, non auspicia obseruentur, sine commeatu uagi milites in 
pacato, in hostico errent, immemores sacramenti licentia sua se ubi uelint exauctorent, 
infrequentia deserantur signa, neque conueniatur ad edictum, nec discernatur interdiu 
nocte, aequo iniquo loco, [iussu] iniussu imperatoris pugnent, et non signa, non ordines 
seruent, latrocinii modo caeca et fortuita pro sollemni et sacrata militia sit. - 'horum 
criminum uos reos in omnia saecula offerte, tribuni plebi; uestra obnoxia capita pro 
licentia Q. Fabi obicite.' 


[35] Stupentes tribunos et suam iam uicem magis anxios quam eius cui auxilium ab se 
petebatur, liberauit onere consensus populi Romani ad preces et obtestationem uersus 
ut sibi poenam magistri equitum dictator remitteret. tribuni quoque inclinatam rem in 
preces subsecuti orare dictatorem insistunt ut ueniam errori humano, ueniam 
adulescentiae Q. Fabi daret; satis eum poenarum dedisse. iam ipse adulescens, iam 
pater M. Fabius contentionis obliti procumbere ad genua et iram deprecari dictatoris. 
tum dictator silentio facto 'bene habet' inquit, 'Quirites; uicit disciplina militaris, uicit 
imperii maiestas, quae in discrimine fuerunt an ulla post hanc diem essent. non noxae 
eximitur Q. Fabius, qui contra edictum imperatoris pugnauit, sed noxae damnatus 
donatur populo Romano, donatur tribuniciae potestati precarium non iustum auxilium 
ferenti. uiue, Q. Fabi, felicior hoc consensu ciuitatis ad tuendum te quam qua paulo ante 
insultabas uictoria; uiue, id facinus ausus, cuius tibi ne parens quidem, si eodem loco 

fuisset quo fuit L. Papirius, ueniam dedisset. mecum, ut uoles, reuerteris in gratiam; 
populo Romano, cui uitam debes, nihil maius praestiteris quam si hic tibi dies satis 
documenti dederit ut bello ac pace pati legitima imperia possis.' cum se nihil morari 
magistrum equitum pronuntiasset, degressum eum templo laetus senatus, laetior 
populus, circumfusi ac gratulantes hinc magistro equitum, hinc dictatori, prosecuti sunt, 
firmatumque imperium militare haud minus periculo Q. Fabi quam supplicio miserabili 
adulescentis Manli uidebatur. forte ita eo anno euenit ut, quotienscumque dictator ab 
exercitu recessisset, hostes in Samnio mouerentur. ceterum in oculis exemplum erat Q. 
Fabius M. Valerio legato, qui castris praeerat, ne quam uim hostium magis quam trucem 
dictatoris iram timeret. itaque frumentatores cum circumuenti ex insidiis caesi loco 
iniquo essent, creditum uolgo est subueniri eis ab legato potuisse, ni tristia edicta 
exhorruisset. ea quoque ira alienauit a dictatore militum animos iam ante infensos quod 
implacabilis Q. Fabio fuisset et, quod suis precibus negasset, eius populo Romano 
ueniam dedisset. 


[36] Postquam dictator praeposito in urbe L. Papirio Crasso, magistro equitum Q. Fabio 
uetito quicquam pro magistratu agere, in castra rediit, neque ciuibus satis laetus 
aduentus eius fuit nec hostibus quicquam attulit terroris. namque postero die, seu ignari 
uenisse dictatorem seu adesset an abesset parui facientes, instructa acie ad castra 
accesserunt. ceterum tantum momenti in uno uiro L. Papirio fuit ut, si ducis consilia 
fauor subsecutus militum foret, debellari eo die cum Samnitibus potuisse pro haud 
dubio habitum sit; ita instruxit aciem [loco ac subsidiis], ita omni arte bellica firmauit; 
cessatum a milite ac de industria, ut obtrectaretur laudibus ducis, impedita uictoria est. 
plures Samnitium cecidere, plures Romani uolnerati sunt. sensit peritus dux quae res 
uictoriae obstaret: temperandum ingenium suum esse et seueritatem miscendam 
comitati. itaque adhibitis legatis ipse circuit saucios milites inserens in tentoria caput, 
singulosque ut sese haberet rogitans curam eorum nominatim legatis tribunisque et 
praefectis demandabat. rem per se popularem ita dextere egit, ut medendis corporibus 
animi multo prius militum imperatori reconciliarentur nec quicquam ad salubritatem 
efficacius fuerit quam quod grato animo ea cura accepta est. refecto exercitu cum hoste 
congressus haud dubia spe sua militumque ita fudit fugauitque Samnites ut ille ultimus 
eis dies conferendi signa cum dictatore fuerit. incessit deinde qua duxit praedae spes 
uictor exercitus perlustrauitque hostium agros, nulla arma, nullam uim nec apertam nec 
insidiis expertus. addebat alacritatem quod dictator praedam omnem edixerat militibus; 
nec ira magis publica quam priuatum compendium in hostem acuebat. his cladibus 
subacti Samnites pacem a dictatore petiere; cum quo pacti ut singula uestimenta 
militibus et annuum stipendium darent, cum ire ad senatum iussi essent, secuturos se 
dictatorem responderunt, unius eius fidei uirtutique causam suam commendantes. ita 
deductus ex Samnitibus exercitus. 


[37] Dictator triumphans urbem est ingressus; et cum se dictatura abdicare uellet, iussu 
patrum priusquam abdicaret consules creauit C. Sulpicium Longum iterum Q. Aemilium 
Cerretanum. Samnites infecta pace quia de condicionibus agebatur indutias annuas ab 
urbe rettulerunt; nec earum ipsarum sancta fides fuit; adeo, postquam Papirium abisse 
magistratu nuntiatum est, arrecti ad bellandum animi sunt. C. Sulpicio Q. Aemilio - 

Aulium quidam annales habent * consulibus ad defectionem Samnitium Apulum nouum 
bellum accessit. utroque exercitus missi. Sulpicio Samnites, Apuli Aemilio sorte 
euenerunt. sunt qui non ipsis Apulis bellum inlatum sed socios eius gentis populos ab 
Samnitium ui atque iniuriis defensos scribant; ceterum fortuna Samnitium, uix a se ipsis 
eo tempore propulsantium bellum, propius ut sit uero facit non Apulis ab Samnitibus 
arma inlata sed cum utraque simul gente bellum Romanis fuisse. nec tamen res ulla 
memorabilis acta; ager Apulus Samniumque euastatum; hostes nec hic nec illic inuenti. 
Romae nocturnus terror ita ex somno trepidam repente ciuitatem exciuit ut Capitolium 
atque arx moeniaque et portae plena armatorum fuerint; et cum concursatum 
clamatumque ad arma omnibus locis esset, prima luce nec auctor nec causa terroris 
comparuit. eodem anno de Tusculanis Flauia rogatione populi fuit iudicium. M. Flauius 
tribunus plebis tulit ad populum ut in Tusculanos animaduerteretur, quod eorum ope ac 
consilio Veliterni Priuernatesque populo Romano bellum fecissent. populus Tusculanus 
cum coniugibus ac liberis Romam uenit. ea multitudo ueste mutata et specie reorum 
tribus circuit genibus se omnium aduoluens; plus itaque misericordia ad poenae ueniam 
impetrandam quam causa ad crimen purgandum ualuit. tribus omnes praeter Polliam 
antiquarunt legem: Polliae sententia fuit puberes uerberatos necari, coniuges 
liberosque sub corona lege belli uenire. memoriam eius irae Tusculanis in poenae tam 
atrocis auctores mansisse ad patrum aetatem constat nec quemquam ferme ex Pollia 
tribu candidatum Papiriam ferre solitum. 


[38] Insequenti anno, Q. Fabio L. Fuluio consulibus, A. Cornelius Aruina dictator et M. 
Fabius Ambustus magister equitum, metu grauioris in Samnio belli * conducta enim 
pretio a finitimis iuuentus dicebatur -* intentiore dilectu habito egregium exercitum 
aduersus Samnites duxerunt. castra in hostico incuriose ita posita tamquam procul 
abesset hostis, cum subito aduenere Samnitium legiones tanta ferocia ut uallum usque 
ad stationem Romanam inferrent. nox iam appetebat; id prohibuit munimenta adoriri; 
nec dissimulabant orta luce postero die facturos. dictator ubi propiorem spe 
dimicationem uidit, ne militum uirtuti damno locus esset, ignibus crebris relictis qui 
conspectum hostium frustrarentur, silentio legiones educit; nec tamen fallere propter 
propinquitatem castrorum potuit. eques extemplo insecutus ita institit agmini ut, donec 
lucesceret, proelio abstineret; ne pedestres quidem copiae ante lucem castris egressae. 
eques luce demum ausus incursare in hostem carpendo nouissimos premendoque 
iniquis ad transitum locis agmen detinuit. interim pedes equitem adsecutus et totis iam 
copiis Samnis urgebat. tum dictator, postquam sine magno incommodo progredi non 
poterat, eum ipsum in quo constiterat locum castris dimetari iussit. id uero circumfuso 
undique equitatu * ut uallum peteretur opusque inciperet * fieri non poterat. itaque ubi 
neque eundi neque manendi copiam esse uidet, instruit aciem impedimentis ex agmine 
remotis. instruunt contra et hostes et animis et uiribus pares. auxerat id maxime animos 
quod ignari loco iniquo, non hosti cessum, uelut fugientes ac territos terribiles ipsi secuti 
fuerant. id aliquamdiu aequauit pugnam iam pridem desueto Samnite clamorem 
Romani exercitus pati; et hercule illo die ab hora diei tertia ad octauam ita anceps dicitur 
certamen stetisse ut neque clamor, ut primo semel concursu est sublatus, iteratus sit 
neque signa promota loco retroue recepta neque recursum ab ulla sit parte. in suo 

quisque gradu obnixi, urgentes scutis, sine respiratione ac respectu pugnabant; fremitus 
aequalis tenorque idem pugnae in defatigationem ultimam aut noctem spectabat. iam 
uiris uires, iam ferro sua uis, iam consilia ducibus deerant, cum subito Samnitium equites, 
cum turma una longius prouecta accepissent impedimenta Romanorum procul ab 
armatis sine praesidio, sine munimento stare, auiditate praedae impetum faciunt. quod 
ubi dictatori trepidus nuntius attulit, sine modo' inquit, 'sese praeda praepediant.' alii 
deinde super alios diripi passim ferrique fortunas militum uociferabantur. tum magistro 
equitum accito 'uides tu' inquit, 'M. Fabi, ab hostium equite omissam pugnam? haerent 
impediti impedimentis nostris. adgredere, quod inter praedandum omni multitudini 
euenit, dissipatos * raros equis insidentes, raros, quibus ferrum in manu sit, inuenies * 
equosque dum praeda onerant, caede inermes cruentamque illis praedam redde. mihi 
legiones peditumque pugna curae erunt; penes te equestre sit decus.' 


[39] Equitum acies qualis quae esse instructissima potest inuecta in dissipatos 
impeditosque hostes caede omnia replet. inter sarcinas omissas repente, obiacentes 
pedibus fugientium consternatorumque equorum, neque pugnae neque fugae satis 
potentes caeduntur. tum deleto prope equitatu hostium M. Fabius circumductis 
paululum alis ab tergo pedestrem aciem adoritur. clamor inde nouus accidens et 
Samnitium terruit animos et dictator, ubi respectantes hostium antesignanos 
turbataque signa et fluctuantem aciem uidit, tum appellare, tum adhortari milites, 
tribunos principesque ordinum nominatim ad iterandam secum pugnam uocare. nouato 
clamore signa inferuntur, et quidquid progrediebantur magis magisque turbatos hostes 
cernebant. eques ipse iam primis erat in conspectu et Cornelius respiciens ad manipulos 
militum, quod manu, quod uoce poterat, monstrabat uexilla se suorum parmasque 
cernere equitum. quod ubi auditum simul uisumque est, adeo repente laboris per diem 
paene totum tolerati uolnerumque obliti sunt, ut haud secus quam si tum integri e 
castris signum pugnae accepissent concitauerint se in hostem. nec ultra Samnis tolerare 
terrorem equitum peditumque uim potuit; partim in medio caesi, partim in fugam 
dissipati sunt. pedes restantes ac circumuentos cecidit: ab equite fugientium strages est 
facta, inter quos et ipse imperator cecidit. hoc demum proelium Samnitium res ita 
infregit, ut omnibus conciliis fremerent minime id quidem mirum esse, si impio bello et 
contra foedus suscepto, infestioribus merito deis quam hominibus nihil prospere 
agerent: expiandum id bellum magna mercede luendumque esse; id referre tantum 
utrum supplicia noxio paucorum an omnium innoxio praebeant sanguine; audebantque 
iam quidam nominare auctores armorum. unum maxime nomen per consensum 
clamantium Brutuli Papi exaudiebatur; uir nobilis potensque erat, haud dubie 
proximarum indutiarum ruptor. de eo coacti referre praetores decretum fecerunt ut 
Brutulus Papius Romanis dederetur et cum eo praeda omnis Romana captiuique ut 
Romam mitterentur quaeque res per fetiales ex foedere repetitae essent secundum ius 
fasque restituerentur. fetiales Romam, ut censuerunt, missi et corpus Brutuli exanime; 
ipse morte uoluntaria ignominiae se ac supplicio subtraxit. placuit cum corpore bona 
quoque eius dedi. nihil tamen earum rerum praeter captiuos ac si qua cognita ex praeda 
sunt acceptum est; ceterarum rerum inrita fuit deditio. dictator ex senatus consulto 
triumphauit. 

[40] Hoc bellum a consulibus bellatum quidam auctores sunt eosque de Samnitibus 
triumphasse; Fabium etiam in Apuliam processisse atque inde magnas praedas egisse. 
nec discrepat quin dictator eo anno A. Cornelius fuerit; id ambigitur belline gerendi 
causa creatus sit an ut esset qui ludis Romanis, quia L. Plautius praetor graui morbo forte 
implicitus erat, signum mittendis quadrigis daret functusque eo haud sane memorandi 
imperii ministerio se dictatura abdicaret. nec facile est aut rem rei aut auctorem auctori 
praeferre. uitiatam memoriam funebribus laudibus reor falsisque imaginum titulis, dum 
familiae ad se quaeque famam rerum gestarum honorumque fallente mendacio trahunt; 
inde certe et singulorum gesta et publica monumenta rerum confusa. nec quisquam 
aequalis temporibus illis scriptor exstat quo satis certo auctore stetur. 


Liber IX. Sequitur hunc annum nobilis clade Romana 


[1] Sequitur hunc annum nobilis clade Romana Caudina pax T. Veturio Caluino Sp. 
Postumio consulibus. Samnites eo anno imperatorem C. Pontium Herenni filium 
habuerunt, patre longe prudentissimo natum, primum ipsum bellatorem ducemque. Is, 
ubi legati qui ad dedendas res missi erant pace infecta redierunt, "ne nihil actum" inquit 
"hac legatione censeatis, expiatum est quidquid ex foedere rupto irarum in nos 
caelestium fuit. Satis scio, quibuscumque dis cordi fuit subigi nos ad necessitatem 
dedendi res quae ab nobis ex foedere repetitae fuerant, iis non fuisse cordi tam superbe 
ab Romanis foederis expiationem spretam. Quid enim ultra fieri ad placandos deos 
mitigandosque homines potuit quam quod nos fecimus? res hostium in praeda captas, 
quae belli iure nostrae uidebantur, remisimus; auctores belli, quia uiuos non potuimus, 
perfunctos iam fato dedidimus; bona eorum, ne quid ex contagione noxae remaneret 
penes nos, Romam portauimus. Quid ultra tibi, Romane, quid foederi, quid dis arbitris 
foederis debeo? quem tibi tuarum irarum, quem meorum suppliciorum iudicem feram? 
neminem, neque populum neque priuatum, fugio. Quod si nihil cum potentiore iuris 
humani relinquitur inopi, at ego ad deos uindices intolerandae superbiae confugiam et 
precabor, ut iras suas uertant in eos quibus non suae redditae res, non alienae 
accumulatae satis sint; quorum saeuitiam non mors noxiorum, non deditio 
exanimatorum corporum, non bona sequentia domini deditionem exsatient, [placari 
nequeant] nisi hauriendum sanguinem laniandaque uiscera nostra praebuerimus. 
Iustum est bellum, Samnites, quibus necessarium, et pia arma, quibus nulla nisi in armis 
relinquitur spes. Proinde, cum rerum humanarum maximum momentum sit quam 
propitiis rem, quam aduersis agant dis, pro certo habete priora bella aduersus deos 
magis quam homines gessisse, hoc quod instat ducibus ipsis dis gesturos." 


[2] Haec non laeta magis quam uera uaticinatus, exercitu educto circa Caudium castra 
quam potest occultissime locat. Inde ad Calatiam, ubi iam consules Romanos castraque 
esse audiebat, milites decem pastorum habitu mittit pecoraque diuersos alium alibi 
haud procul Romanis pascere iubet praesidiis; ubi inciderint in praedatores, ut idem 
omnibus sermo constet legiones Samnitium in Apulia esse, Luceriam omnibus copiis 
circumsedere, nec procul abesse quin ui capiant. lam is rumor ante de industria uolgatus 
uenerat ad Romanos, sed fidem auxere captiui eo maxime quod sermo inter omnes 

congruebat. Haud erat dubium quin Lucernis opem Romanus ferret, bonis ac fidelibus 
sociis, simul ne Apulia omnis ad praesentem terrorem deficeret: ea modo, qua irent, 
consultatio fuit. Duae ad Luceriam ferebant uiae, altera praeter oram superi maris, 
patens apertaque sed quanto tutior tanto fere longior, altera per Furculas Caudinas, 
breuior; sed ita natus locus est: saltus duo alti angusti siluosique sunt montibus circa 
perpetuis inter se iuncti. lacet inter eos satis patens clausus in medio campus herbidus 
aquosusque, per quem medium iter est; sed antequam uenias ad eum, intrandae primae 
angustiae sunt et aut eadem qua te insinuaueris retro uia repetenda aut, si ire porro 
pergas, per alium saltum artiorem impeditioremque euadendum. In eum campum uia 
alia per cauam rupem Romani demisso agmine cum ad alias angustias protinus 
pergerent, saeptas deiectu arborum saxorumque ingentium obiacente mole inuenere. 
Cum fraus hostilis apparuisset, praesidium etiam in summo saltu conspicitur. Citati inde 
retro, qua uenerant, pergunt repetere uiam; eam quoque clausam sua obice armisque 
inueniunt. Sistunt inde gradum sine ullius imperio stuporque omnium animos ac uelut 
torpor quidam insolitus membra tenet, intuentesque alii alios, cum alterum quisque 
compotem magis mentis ac consilii ducerent, diu immobiles silent; deinde, ubi praetoria 
consulum erigi uidere et expedire quosdam utilia operi, quamquam ludibrio fore 
munientes perditis rebus ac spe omni adempta cernebant, tamen, ne culpam malis 
adderent, pro se quisque nec hortante ullo nec imperante ad muniendum uersi castra 
propter aquam uallo circumdant, sua ipsi opera laboremque inritum, praeterquam quod 
hostes superbe increpabant, cum miserabili confessione eludentes. Ad consules 
maestos, ne aduocantes quidem in consilium, quando nec consilio nec auxilio locus esset, 
sua sponte legati ac tribuni conueniunt militesque ad praetorium uersi opem, quam uix 
di immortales ferre poterant, ab ducibus exposcunt. 


[3] Querentes magis quam consultantes nox oppressit, cum pro ingenio quisque 
fremerent, [alius] "per obices uiarum," alius, "per aduersa montium, per siluas, qua ferri 
arma poterunt, eamus; modo ad hostem peruenire liceat quem per annos iam prope 
triginta uincimus: omnia aequa et plana erunt Romano in perfidum Samnitem pugnanti"; 
alius: "quo aut qua eamus? num montes moliri sede sua paramus? dum haec 
imminebunt iuga, qua tu ad hostem uenies? armati, inermes, fortes, ignaui, pariter 
omnes capti atque uicti sumus; ne ferrum quidem ad bene moriendum oblaturus est 
hostis; sedens bellum conficiet." his in uicem sermonibus qua cibi qua quietis immemor 
noxtraducta est. Ne Samnitibus quidem consilium in tam laetis suppetebat rebus; itaque 
uniuersi Herennium Pontium, patrem imperatoris, per litteras consulendum censent. 
lam is grauis annis non militaribus solum sed ciuilibus quoque abscesserat muneribus; 
in corpore tamen adfecto uigebat uis animi consiliique. Is ubi accepit ad Furculas 
Caudinas inter duos saltus clausos esse exercitus Romanos, consultus ab nuntio filii 
censuit omnes inde quam primum inuiolatos dimittendos. Quae ubi spreta sententia est 
iterumque eodem remeante nuntio consulebatur, censuit ad unum omnes 
interficiendos. Quae ubi tam discordia inter se uelut ex ancipiti oraculo responsa data 
sunt, quamquam filius ipse in primis iam animum quoque patris consenuisse in adfecto 
corpore rebatur, tamen consensu omnium uictus est ut ipsum in consilium acciret. Nec 
grauatus senex plaustro in castra dicitur aduectus uocatusque in consilium ita ferme 

locutus esse, ut nihil sententiae suae mutaret, causas tantum adiceret: priore se consilio, 
quod optimum duceret, cum potentissimo populo per ingens beneficium perpetuam 
firmare pacem amicitiamque; altero consilio in multas aetates, quibus amissis duobus 
exercitibus haud facile receptura uires Romana res esset, bellum differre; tertium 
nullum consilium esse. Cum filius aliique principes percontando exsequerentur, quid si 
media uia consilii caperetur, ut et dimitterentur incolumes et leges iis iure belli uictis 
imponerentur, "ista quidem sententia" inquit "ea est, quae neque amicos parat nec 
inimicos tollit. Seruate modo quos ignominia inritaueritis; ea est Romana gens, quae 
uicta quiescere nesciat. Viuet semper in pectoribus illorum quidquid istuc praesens 
necessitas inusserit neque eos ante multiplices poenas expetitas a uobis quiescere 
sinet." neutra sententia accepta Herennius domum e castris est auectus. 


[4] Et in castris Romanis cum frustra multi conatus ad erumpendum capti essent et iam 
omnium rerum inopia esset, uicti necessitate legatos mittunt, qui primum pacem 
aequam peterent; si pacem non impetrarent, uti prouocarent ad pugnam. Tum Pontius 
debellatum esse respondit; et, quoniam ne uicti quidem ac capti fortunam fateri scirent, 
inermes cum singulis uestimentis sub iugum missurum; alias condiciones pacis aequas 
uictis ac uictoribus fore: si agro Samnitium decederetur, coloniae abducerentur, suis 
inde legibus Romanum ac Samnitem aequo foedere uicturum; his condicionibus 
paratum se esse foedus cum consulibus ferire; si quid eorum displiceat, legatos redire 
ad se uetuit. Haec cum legatio renuntiaretur, tantus gemitus omnium subito exortus est 
tantaque maestitia incessit ut non grauius accepturi uiderentur, si nuntiaretur omnibus 
eo loco mortem oppetendam esse. Cum diu silentium fuisset nec consules aut pro 
foedere tam turpi aut contra foedus tam necessarium hiscere possent, L. Lentulus, qui 
tum princeps legatorum uirtute atque honoribus erat, "patrem meum" inquit, "consules, 
saepe audiui memorantem se in Capitolio unum non fuisse auctorem senatui 
redimendae auro a Gallis ciuitatis, quando nec fossa ualloque ab ignauissimo ad opera 
ac muniendum hoste clausi essent et erumpere, si non sine magno periculo, tamen sine 
certa pernicie possent. Quod si, illis ut decurrere ex Capitolio armatis in hostem licuit, 
quo saepe modo obsessi in obsidentes eruperunt, ita nobis aequo aut iniquo loco 
dimicandi tantummodo cum hoste copia esset, non mihi paterni animi indoles in consilio 
dando deesset. Equidem mortem pro patria praeclaram esse fateor et me uel deuouere 
pro populo Romano legionibusque uel in medios me immittere hostes paratus sum; sed 
hic patriam uideo, hic quidquid Romanarum legionum est; quae nisi pro se ipsis ad 
mortem ruere uolunt, quid habent quod morte sua seruent? tecta urbis, dicat aliquis, et 
moenia et eam turbam a qua urbs incolitur. Immo hercule produntur ea omnia deleto 
hoc exercitu, non seruantur. Quis enim ea tuebitur? imbellis uidelicet atque inermis 
multitudo. Tam hercule quam a Gallorum impetu defendit. An a Veiis exercitum 
Camillumque ducem implorabunt? hic omnes spes opesque sunt, quas seruando 
patriam seruamus, dedendo ad necem patriam deserimus [ac prodimus]. At foeda atque 
ignominiosa deditio est. Sed ea caritas patriae est ut tam ignominia eam quam morte 
nostra, si opus sit, seruemus. Subeatur ergo ista, quantacumque est, indignitas et 
pareatur necessitati, quam ne di quidem superant. Ite, consules, redimite armis 
ciuitatem, quam auro maiores uestri redemerunt." 

[5] Consules profecti ad Pontium in conloquium, cum de foedere uictor agitaret, 
negarunt iniussu populi foedus fieri posse nec sine fetialibus caerimoniaque alia 
sollemni. Itaque non, ut uolgo credunt Claudiusque etiam scribit, foedere pax Caudina 
sed per sponsionem facta est. Quid enim aut sponsoribus in foedere opus esset aut 
obsidibus, ubi precatione res transigitur, per quem populum fiat quo minus legibus dictis 
stetur, ut eum ita luppiter feriat quemadmodum a fetialibus porcus feriatur? 
spoponderunt consules, legati, quaestores, tribuni militum, nominaque omnium qui 
spoponderunt exstant, ubi, si ex foedere acta res esset, praeterquam duorum fetialium 
non exstarent; et propter necessariam foederis dilationem obsides etiam sescenti 
equites imperati, qui capite luerent, si pacto non staretur. Tempus inde statutum 
tradendis obsidibus exercituque inermi mittendo. Redintegrauit luctum in castris 
consulum aduentus, ut uix ab iis abstinerent manus, quorum temeritate in eum locum 
deducti essent, quorum ignauia foedius inde quam uenissent abituri: illis non ducem 
locorum, non exploratorem fuisse; beluarum modo caecos in foueam missos. Alii alios 
intueri; contemplari arma mox tradenda et inermes futuras dextras obnoxiaque corpora 
hosti; proponere sibimet ipsi ante oculos iugum hostile et ludibria uictoris et uoltus 
superbos et per armatos inermium iter, inde foedi agminis miserabilem uiam per 
sociorum urbes, reditum in patriam ad parentes, quo saepe ipsi maioresque eorum 
triumphantes uenissent: se solos sine uolnere, sine ferro, sine acie uictos; sibi non 
stringere licuisse gladios, non manum cum hoste conferre; sibi nequiquam arma, 
nequiquam uires, nequiquam animos datos. Haec frementibus hora fatalis ignominiae 
aduenit, omnia tristiora experiundo factura quam quae praeceperant animis. lam 
primum cum singulis uestimentis inermes extra uallum exire iussi; et primi traditi 
obsides atque in custodiam abducti. Tum a consulibus abire lictores iussi 
paludamentaque detracta; tantam «id» inter eos qui paulo ante [eos] exsecrantes 
dedendos lacerandosque censuerant miserationem fecit, ut suae quisque condicionis 
oblitus ab illa deformatione tantae maiestatis uelut ab nefando spectaculo auerteret 
oculos. 


[6] Primi consules prope seminudi sub iugum missi; tum ut quisque gradu proximus erat, 
ita ignominiae obiectus; tum deinceps singulae legiones. Circumstabant armati hostes, 
exprobrantes eludentesque; gladii etiam plerisque intentati, et uolnerati quidam 
necatique, si uoltus eorum indignitate rerum acrior uictorem offendisset. Ita traducti 
sub iugum et quod paene grauius erat per hostium oculos, cum e saltu euasissent, etsi 
uelut ab inferis extracti tum primum lucem aspicere uisi sunt, tamen ipsa lux ita deforme 
intuentibus agmen omni morte tristior fuit. Itaque cum ante noctem Capuam peruenire 
possent, incerti de fide sociorum et quod pudor praepediebat circa uiam haud procul 
Capua omnium egena corpora humi prostrauerunt. Quod ubi est Capuam nuntiatum, 
euicit miseratio iusta sociorum superbiam ingenitam Campanis. Confestim insignia sua 
consulibus, [fasces, lictores,] arma, equos, uestimenta, commeatus militibus benigne 
mittunt; et uenientibus Capuam cunctus senatus populusque obuiam egressus iustis 
omnibus hospitalibus priuatisque et publicis fungitur officiis. Neque illis sociorum 
comitas uoltusque benigni et adloquia non modo sermonem elicere sed ne ut oculos 
quidem attollerent aut consolantes amicos contra intuerentur efficere poterant; adeo 

super maerorem pudor quidam fugere conloquia et coetus hominum cogebat. Postero 
die cum iuuenes nobiles missi a Capua ut pro ficiscentes ad finem Campanum 
prosequerentur reuertissent uocatique in curiam percontantibus maioribus natu multo 
sibi maestiores et abiectiores animi uisos referrent: adeo silens ac prope mutum agmen 
incessisse; iacere indolem illam Romanam ablatosque cum armis animos; non reddere 
salutem, [non salutantibus dare responsum,] non hiscere quemquam prae metu 
potuisse, tamquam ferentibus adhuc ceruicibus iugum sub quod missi essent; habere 
Samnites uictoriam non praeclaram solum sed etiam perpetuam; cepisse enim eos non 
Romam, sicut ante Gallos, sed, quod multo bellicosius fuerit, Romanam uirtutem 
ferociamque,— 


[7] Cum haec dicerentur audirenturque et deploratum paene Romanum nomen in 
concilio sociorum fidelium esset, dicitur [Ofillius] A. Calauius Oui filius, clarus genere 
factisque, tum etiam aetate uerendus, longe aliter se habere rem dixisse: silentium illud 
obstinatum fixosque in terram oculos et surdas ad omnia solacia aures et pudorem 
intuendae lucis ingentem molem irarum ex alto animo cientis indicia esse; aut Romana 
se ignorare ingenia aut silentium illud Samnitibus flebiles breui clamores gemitusque 
excitaturum, Caudinaeque pacis aliquanto Samnitibus quam Romanis tristiorem 
memoriam fore; quippe suos quemque eorum animos habiturum, ubicumque 
congressuri sint; saltus Caudinos non ubique Samnitibus fore. lam et Romae sua infamis 
clades erat. Obsessos primum audierunt; tristior deinde ignominiosae pacis magis quam 
periculi nuntius fuit. Ad famam obsidionis dilectus haberi coeptus erat; dimissus deinde 
auxiliorum | apparatus, postquam deditionem tam foede factam acceperunt; 
extemploque sine ulla publica auctoritate consensum in omnem formam luctus est. 
Tabernae circa forum clausae iustitiumque in foro sua sponte coeptum prius quam 
indictum; lati claui, anuli aurei positi; paene maestior exercitu ipso ciuitas esse; nec 
ducibus solum atque auctoribus sponsoribusque pacis irasci sed innoxios etiam milites 
odisse et negare urbe tectisue accipiendos. Quam concitationem animorum fregit 
aduentus exercitus etiam iratis miserabilis. Non enim tamquam in patriam reuertentes 
ex insperato incolumes sed captorum habitu uoltuque ingressi sero in urbem ita se in 
suis quisque tectis abdiderunt, ut postero atque insequentibus diebus nemo eorum 
forum aut publicum aspicere uellet. Consules in priuato abditi nihil pro magistratu agere 
nisi quod expressum senatus consulto est ut dictatorem dicerent comitiorum causa. Q. 
Fabium Ambustum dixerunt et P. Aelium Paetum magistrum equitum; quibus uitio 
creatis suffecti M. Aemilius Papus dictator, L. Valerius Flaccus magister equitum. Nec per 
eos comitia habita; et quia taedebat populum omnium magistratuum eius anni, res ad 
interregnum rediit. Interreges Q. Fabius Maximus M. Valerius Coruus. Is consules creauit 
Q. Publilium Philonem et L. Papirium Cursorem iterum haud dubio consensu ciuitatis, 
quod nulli ea tempestate duces clariores essent. 


u i su ie, —si i u ibus— i um inieru 

8] Quo creati sunt die, eo—sic enim placuerat patribus— magistratum inierunt 

sollemnibusque senatus consultis perfectis de pace Caudina rettulerunt; et Publilius, 

penes quem fasces erant, "dic, Sp. Postumi" inquit. Qui ubi surrexit, eodem illo uoltu 

quo sub iugum missus erat, "haud sum ignarus" inquit, "consules, ignominiae non 
i u imu xcitatum iussumque di j u 

honoris causa me primum excitatum iussumque dicere, non tamquam senatorem sed 

tamquam reum qua infelicis belli qua ignominiosae pacis. Ego tamen, quando neque de 
noxa nostra neque de poena rettulistis, omissa defensione, quae non difficillima esset 
apud haud ignaros fortunarum humanarum necessitatiumque, sententiam de eo de quo 
rettulistis paucis peragam; quae sententia testis erit mihine an legionibus uestris 
pepercerim, cum me seu turpi seu necessaria sponsione obstrinxi; qua tamen, quando 
iniussu populi facta est, non tenetur populus Romanus, nec quicquam ex ea 
praeterquam corpora nostra debentur Samnitibus. Dedamur per fetiales nudi uinctique; 
exsoluamus religione populum, si qua obligauimus, ne quid diuini humaniue obstet quo 
minus iustum piumque de integro ineatur bellum. Interea consules exercitum scribere, 
armare, educere placet, nec prius ingredi hostium fines quam omnia iusta in deditionem 
nostram perfecta erunt. Vos, di immortales, precor quaesoque, si uobis non fuit cordi 
Sp. Postumium T. Veturium consules cum Samnitibus prospere bellum gerere, at uos 
satis habeatis uidisse nos sub iugum missos, uidisse sponsione infami obligatos, uidere 
nudos uinctosque hostibus deditos, omnem iram hostium nostris capitibus excipientes; 
nouos consules legionesque Romanas ita cum Samnite gerere bellum uelitis, ut omnia 
ante nos consules bella gesta sunt." quae ubi dixit, tanta simul admiratio miseratioque 
uiri incessit homines ut modo uix crederent illum eundem esse Sp. Postumium qui 
auctor tam foedae pacis fuisset, modo miserarentur quod uir talis etiam praecipuum 
apud hostes supplicium passurus esset ob iram diremptae pacis. Cum omnes laudibus 
modo prosequentes uirum in sententiam eius pedibus irent, temptata paulisper 
intercessio est ab L. Liuio et Q. Maelio tribunis plebis, qui neque exsolui religione 
populum aiebant deditione sua, nisi omnia Samnitibus qualia apud Caudium fuissent 
restituerentur, neque se pro eo quod spondendo pacem seruassent exercitum populi 
Romani poenam ullam meritos esse, neque ad extremum, cum sacrosancti essent, dedi 
hostibus uiolariue posse. 


[9] Tum Postumius "interea dedite" inquit "profanos nos, quos salua religione potestis; 
dedetis deinde et istos sacrosanctos cum primum magistratu abierint, sed, se me 
audiatis, priusquam dedantur, hic in comitio uirgis caesos, hanc iam ut intercalatae 
poenae usuram habeant. Nam quod deditione nostra negant exsolui religione populum, 
id istos magis ne dedantur quam quia ita se res habeat dicere, quis adeo iuris fetialium 
expers est qui ignoret? neque ego infitias eo, patres conscripti, tam sponsiones quam 
foedera sancta esse apud eos homines apud quos iuxta diuinas religiones fides humana 
colitur; sed iniussu populi nego quicquam sanciri posse quod populum teneat. An, si 
eadem superbia, qua sponsionem istam expresserunt nobis Samnites, coegissent nos 
uerba legitima dedentium urbes nuncupare, deditum populum Romanum uos tribuni 
diceretis et hanc urbem, templa, delubra, fines, aquas Samnitium esse? omitto 
deditionem, quoniam de sponsione agitur; quid tandem, si spopondissemus urbem hanc 
relicturum populum Romanum? si incensurum? si magistratus, si senatum, si leges non 
habiturum? si sub regibus futurum? di meliora, inquis. Atqui non indignitas rerum 
sponsionis uinculum leuat; si quid est in quo obligari populus possit, in omnia potest. Et 
ne illud quidem, quod quosdam forsitan moueat, refert, consul an dictator an praetor 
spoponderit. Et hoc ipsi etiam Samnites iudicauerunt, quibus non fuit satis consules 
spondere, sed legatos, quaestores, tribunos militum spondere coegerunt. Nec a me 

nunc quisquam quaesiuerit quid ita spoponderim, cum id nec consulis ius esset nec illis 
spondere pacem quae mei non erat arbitrii, nec pro uobis qui nihil mandaueratis possem. 
Nihil ad Caudium, patres conscripti, humanis consiliis gestum est; di immortales et 
uestris et hostium imperatoribus mentem ademerunt. Nec nos in bello satis cauimus et 
illi male partam uictoriam male perdiderunt, dum uix locis quibus uicerant credunt, dum 
quacumque condicione arma uiris in arma natis auferre festinant. An, si sana mens 
fuisset, difficile illis fuit, dum senes ab domo ad consultandum accersunt, mittere 
Romam legatos? cum senatu, cum populo de pace ac foedere agere? tridui iter expeditis 
erat; interea in indutiis res fuisset, donec ab Roma legati aut uictoriam illis certam aut 
pacem adferrent. Ea demum sponsio esset quam populi iussu spopondissemus. Sed 
neque uostulissetis nec nos spopondissemus; nec fas fuit alium rerum exitum esse quam 
ut illi uelut somnio laetiore quam quod mentes eorum capere possent nequiquam 
eluderentur, et nostrum exercitum eadem quae impedierat fortuna expediret, uanam 
uictoriam uanior inritam faceret pax, sponsio interponeretur quae neminem praeter 
sponsorem obligaret. Quid enim uobiscum, patres conscripti, quid cum populo Romano 
actum est? quis uos appellare potest, quis se a uobis dicere deceptum? hostis an ciuis? 
hosti nihil spopondistis, ciuem neminem spondere pro uobis iussistis. Nihil ergo uobis 
nec nobiscum est quibus nihil mandastis, nec cum Samnitibus cum quibus nihil egistis. 
Samnitibus sponsores nos sumus rei satis locupletes in id quod nostrum est, in id quod 
praestare possumus, corpora nostra et animos; in haec saeuiant, in haec ferrum, in haec 
iras acuant. Quod ad tribunos attinet, consulite utrum praesens deditio eorum fieri 
possit an in diem differatur; nos interim, T. Veturi uosque ceteri, uilia haec capita, 
luendae sponsionis feramus et nostro supplicio liberemus Romana arma." 


[10] Mouit patres conscriptos cum causa tum auctor, nec ceteros solum sed tribunos 
etiam plebei, ut se in senatus dicerent fore potestate. Magistratu inde se extemplo 
abdicauerunt traditique fetialibus cum ceteris Caudium ducendi. Hoc senatus consulto 
facto lux quaedam adfulsisse ciuitati uisa est. Postumius in ore erat; eum laudibus ad 
caelum ferebant, deuotioni P. Deci consulis, aliis claris facinoribus aequabant: emersisse 
ciuitatem ex obnoxia pace illius consilio et opera; ipsum se cruciatibus et hostium irae 
offerre piaculaque pro populo Romano dare. Arma cuncti spectant et bellum: en 
unquam futurum, ut congredi armatis cum Samnite liceat? in ciuitate ira odioque 
ardente dilectus prope omnium uoluntariorum fuit. Rescriptae ex eodem milite nouae 
legiones ductusque ad Caudium exercitus. Praegressi fetiales ubi ad portam uenere, 
uestem detrahi pacis sponsoribus iubent, manus post tergum uinciri. Cum apparitor 
uerecundia maiestatis Postumi laxe uinciret, "quin tu" inquit "adduces lorum, ut iusta 
fiat deditio?" tum ubi in coetum Samnitium et ad tribunal uentum Ponti est, A. Cornelius 
Aruina fetialis ita uerba fecit. "quandoque hisce homines iniussu populi Romani 
Quiritium foedus ictum iri spoponderunt atque ob eam rem noxam nocuerunt, ob eam 
rem quo populus Romanus scelere impio sit solutus hosce homines uobis dedo." haec 
dicenti fetiali Postumius genu femur quanta maxime poterat ui perculit et clara uoce ait 
se Samnitem ciuem esse, illum legatum [fetialem] a se contra ius gentium uiolatum; eo 
iustius bellum gesturos. 

[11] Tum Pontius "nec ego istam deditionem accipiam" inquit, "nec Samnites ratam 
habebunt. Quin tu, Sp. Postumi, si deos esse censes, aut omnia inrita facis aut pacto 
stas? Samniti populo omnes quos in potestate habuit aut pro iis pax debetur. Sed quid 
ego te appello, qui te captum uictori cum qua potes fide restituis? populum Romanum 
appello; quem si sponsionis ad Furculas Caudinas factae paenitet, restituat legiones intra 
saltum quo saeptae fuerunt. Nemo quemquam deceperit; omnia pro infecto sint; 
recipiant arma quae per pactionem tradiderunt; redeant in castra sua; quidquid pridie 
habuerunt quam in conloquium est uentum habeant; tum bellum et fortia consilia 
placeant, tum sponsio et pax repudietur. Ea fortuna, iis locis quae ante pacis mentionem 
habuimus geramus bellum; nec populus Romanus consulum sponsionem nec nos fidem 
populi Romani accusemus. Nunquamne causa defiet cur uicti pacto non stetis? obsides 
Porsinnae dedistis; furto eos subduxistis. Auro ciuitatem a Gallis redemistis; inter 
accipiendum aurum caesi sunt. Pacem nobiscum pepigistis ut legiones uobis captas 
restitueremus; eam pacem inritam facitis. Et semper aliquam fraudi speciem iuris 
imponitis. Non probat populus Romanus ignominiosa pace legiones seruatas? pacem 
sibi habeat, legiones captas uictori restituat; hoc fide, hoc foederibus, hoc fetialibus 
caerimoniis dignum erat. Vt quidem tu quod petisti per pactionem habeas, tot ciues 
incolumes, ego pacem quam hos tibi remittendo pactus sum non habeam, hoc tu, A. 
Corneli, hoc uos, fetiales, iuris gentibus dicitis? ego uero istos quos dedi simulatis nec 
accipio nec dedi arbitror, nec moror quo minus in ciuitatem oblactam sponsione 
commissa iratis omnibus dis, quorum eluditur numen, redeant. Gerite bellum, quando 
Sp. Postumius modo legatum [fetialem] genu perculit. Ita di credent Samnitem ciuem 
Postumium, non ciuem Romanum esse et a Samnite legatum Romanum uiolatum; eo 
uobis iustum in nos factum esse bellum. Haec ludibria religionum non pudere in lucem 
proferre et uix pueris dignas ambages senes ac consulares fallendae fidei exquirere. I, 
lictor, deme uincla Romanis; moratus sit nemo quo minus ubi uisum fuerit abeant." et 
illi quidem, forsitan et publica, sua certe liberata fide ab Caudio in castra Romana 
inuiolati redierunt. 


[12] Samnitibus pro superba pace infestissimum cernentibus renatum bellum omnia 
quae deinde euenerunt non in animis solum sed prope in oculis esse; et sero ac 
nequiquam laudare senis Ponti utraque consilia, inter quae se medio lapsos uictoriae 
possessionem pace incerta mutasse; et beneficii et maleficii occasione amissa 
pugnaturos cum eis quos potuerint in perpetuum uel inimicos tollere uel amicos facere. 
Adeoque nullodum certamine inclinatis uiribus post Caudinam pacem animi mutauerant, 
ut clariorem inter Romanos deditio Postumium quam Pontium incruenta uictoria inter 
Samnites faceret, et geri posse bellum Romani pro uictoria certa haberent, Samnites 
simul rebellasse et uicisse crederent Romanum. Inter haec Satricani ad Samnites 
defecerunt, et Fregellae colonia necopinato aduentu Samnitium-—-fuisse et Satricanos 
cum iis satis constat—nocte occupata est. Timor inde mutuus utrosque usque ad lucem 
quietos tenuit; lux pugnae initium fuit, quam aliquamdiu aequam--et quia pro aris ac 
focis dimicabatur et quia ex tectis adiuuabat imbellis multitudo—tamen Fregellani 
sustinuerunt; fraus deinde rem inclinauit, quod uocem audiri praeconis passi sunt 
incolumem abiturum qui arma posuisset. Ea spes remisit a certamine animos et passim 

arma iactari coepta. Pertinacior pars armata per auersam portam erupit tutiorque eis 
audacia fuit quam incautus ad credendum ceteris pauor, quos circumdatos igni 
nequiquam deos fidemque inuocantes Samnites concremauerunt. Consules inter se 
partiti prouincias, Papirius in Apuliam ad Luceriam pergit, ubi equites Romani obsides 
ad Caudium dati custodiebantur, Publilius in Samnio substitit aduersus Caudinas 
legiones. Distendit ea res Samnitium animos, quod nec ad Luceriam ire, ne ab tergo 
instaret hostis, nec manere, ne Luceria interim amitteretur, satis audebant. Optimum 
uisum est committere rem fortunae et transigere cum Publilio certamen; itaque in aciem 
copias educunt. 


[13] Aduersus quos Publilius consul cum dimicaturus esset, prius adloquendos milites 
ratus contionem aduocari iussit; ceterum sicut ingenti alacritate ad praetorium 
concursum est, ita prae clamore poscentium pugnam nulla adhortatio imperatoris 
audita est; suus cuique animus memor ignominiae adhortator aderat. Vadunt igitur in 
proelium urgentes signiferos et, ne mora in concursu pilis emittendis stringendisque 
inde gladiis esset, pila uelut dato ad id signo abiciunt strictisque gladiis cursu in hostem 
feruntur. Nihil illic imperatoriae artis ordinibus aut subsidiis locandis fuit; omnia ira 
militaris prope uesano impetu egit. Itaque non fusi modo hostes sunt sed ne castris 
quidem suis fugam impedire ausi Apuliam dissipati petiere; Luceriam tamen coacto 
rursus in unum agmine est peruentum. Romanos ira eadem, quae per mediam aciem 
hostium tulerat, et in castra pertulit. Ibi plus quam in acie sanguinis ad caedis factum 
praedaeque pars maior ira corrupta. Exercitus alter cum Papirio consule locis maritimis 
peruenerat Arpos per omnia pacata Samnitium magis iniuriis et odio quam beneficio ullo 
populi Romani; nam Samnites, ea tempestate in montibus uicatim habitantes, 
campestria et maritima loca contempto cultorum molliore atque, ut euenit fere, locis 
simili genere ipsi montani atque agrestes depopulabantur. Quae regio si fida Samnitibus 
fuisset, aut peruenire Arpos exercitus Romanus nequisset aut interiecta [inter Romam 
et Arpos] penuria rerum omnium exclusos a commeatibus absumpsisset. Tum quoque 
profectos inde ad Luceriam iuxta obsidentes obsessosque inopia uexauit: omnia ab Arpis 
Romanis suppeditabantur, ceterum adeo exigue ut militi occupato stationibus uigiliisque 
et opere eques folliculis in castra ab Arpis frumentum ueheret, interdum occursu 
hostium cogeretur abiecto ex equo frumento pugnare: obsessis priusquam alter consul 
uictore exercitu aduenit, et commeatus ex montibus Samnitium inuecti erant et auxilia 
intromissa. Artiora omnia aduentus Publili fecit, qui obsidione delegata in curam 
collegae uacuus per agros cuncta infesta commeatibus hostium fecerat. Itaque cum spes 
nulla esset diutius obsessos inopiam laturos, coacti Samnites, qui ad Luceriam castra 
habebant, undique contractis uiribus signa cum Papirio conferre. 


[14] Per id tempus parantibus utrisque se ad proelium legati Tarentini interueniunt, 
denuntiantes Samnitibus Romanisque ut bellum omitterent: per utros stetisset quo 
minus discederetur ab armis, aduersus eos se pro alteris pugnaturos. Ea legatione 
Papirius audita perinde ac motus dictis eorum cum collega se communicaturum 
respondit; accitoque eo, cum tempus omne in apparatu pugnae consumpsisset 
conlocutus de re haud dubia, signum pugnae proposuit. Agentibus diuina humanaque, 
quae adsolent cum acie dimicandum est, consulibus Tarentini legati occursare 

responsum exspectantes; quibus Papirius ait: "auspicia secunda esse, Tarentini, pullarius 
nuntiat; litatum praeterea est egregie; auctoribus dis, ut uidetis, ad rem gerendam 
proficiscimur". Signa inde ferre iussit et copias eduxit uanissimam increpans gentem, 
quae, suarum impotens rerum prae domesticis seditionibus discordiisque, aliis modum 
pacis ac belli facere aequum censeret. Samnites ex parte altera, cum omnem curam belli 
remisissent, quia aut pacem uere cupiebant aut expediebat simulare ut Tarentinos sibi 
conciliarent, cum instructos repente ad pugnam Romanos conspexissent, uociferari se 
in auctoritate Tarentinorum manere nec descendere in aciem nec extra uallum arma 
ferre; deceptos potius quodcumque casus ferat passuros quam ut spreuisse pacis 
auctores Tarentinos uideantur. Accipere se omen consules aiunt et eam precari mentem 
hostibus ut ne uallum quidem defendant. Ipsi inter se partitis copiis succedunt hostium 
munimentis et simul undique adorti, cum pars fossas explerent, pars uellerent uallum 
atque in fossas proruerent, nec uirtus modo insita sed ira etiam exulceratos ignominia 
stimularet animos, castra inuasere; et pro se quisque non haec Furculas nec Caudium 
nec saltus inuios esse, ubi errorem fraus superbe uicisset, sed Romanam uirtutem, quam 
nec uallum nec fossae arcerent, memorantes caedunt pariter resistentes fusosque, 
inermes atque armatos, seruos liberos, puberes impubes, homines iumentaque; nec 
ullum superfuisset animal, ni consules receptui signum dedissent auidosque caedis 
milites e castris hostium imperio ac minis expulissent. Itaque apud infensos ob 
interpellatam dulcedinem irae confestim oratio habita est, ut doceretur miles minime 
cuiquam militum consules odio in hostes cessisse aut cessuros; quin duces sicut belli ita 
insatiabilis supplicii futuros fuisse, ni respectus equitum sescentorum qui Luceriae 
obsides tenerentur praepedisset animos, ne desperata uenia hostes caecos in supplicia 
eorum ageret perdere prius quam perire optantes. Laudare ea milites laetarique obuiam 
itum irae suae esse ac fateri omnia patienda potius quam proderetur salus tot principum 
Romanae iuuentutis. 


[15] Dimissa contione consilium habitum omnibusne copiis Luceriam premerent an 
altero exercitu et duce Apuli circa, gens dubiae ad id uoluntatis, temptarentur. Publilius 
consul ad peragrandam profectus Apuliam aliquot expeditione una populos aut ui 
subegit aut condicionibus in societatem accepit. Papirio quoque, qui obsessor Luceriae 
restiterat, breui ad spem euentus respondit; nam insessis omnibus uiis per quas 
commeatus ex Samnio subuehebantur, fame domiti Samnites qui Luceriae in praesidio 
erant legatos misere ad consulem Romanum, ut receptis equitibus qui causa belli essent 
absisteret obsidione. lis Papirius ita respondit debuisse eos Pontium Herenni filium, quo 
auctore Romanos sub iugum misissent, consulere quid uictis patiendum censeret; 
ceterum quoniam ab hostibus in se aequa statui quam in se ipsi ferre maluerint, nuntiare 
Luceriam iussit arma, sarcinas, iumenta, multitudinem omnem imbellem intra moenia 
relinquerent; militem se cum singulis uestimentis sub iugum missurum, ulciscentem 
inlatam, non nouam inferentem ignominiam. Nihil recusatum. Septem milia militum sub 
iugum missa praedaque ingens Luceriae capta, receptis omnibus signis armisque quae 
ad Caudium amissa erant et, quod omnia superabat gaudia, equitibus reciperatis quos 
pignora pacis custodiendos Luceriam Samnites dederant. Haud ferme alia mutatione 
subita rerum clarior uictoria populi Romani est, si quidem etiam, quod quibusdam in 

annalibus inuenio, Pontius Herenni filius, Samnitium imperator, ut expiaret consulum 
ignominiam, sub iugum cum ceteris est missus. Ceterum id minus miror obscurum esse 
de hostium duce dedito missoque; id magis mirabile est ambigi Luciusne Cornelius 
dictator cum L. Papirio Cursore magistro equitum eas res ad Caudium atque inde 
Luceriam gesserit ultorque unicus Romanae ignominiae haud sciam an iustissimo 
triumpho ad eam aetatem secundum Furium Camillum triumphauerit an consulum— 
Papirique praecipuum id decus sit. Sequitur hunc errorem alius error Cursorne Papirius 
proximis comitiis cum Q. Aulio Cerretano iterum ob rem bene gestam Luceriae 
continuato magistratu consul tertium creatus sit an L. Papirius Mugillanus et in 
cognomine erratum sit. 


[16] Conuenit iam inde per consules reliqua belli perfecta. Aulius cum Ferentanis uno 
secundo proelio debellauit urbemque ipsam, quo se fusa contulerat acies, obsidibus 
imperatis in deditionem accepit. Pari fortuna consul alter cum Satricanis, qui ciues 
Romani post Caudinam cladem ad Samnites defecerant praesidiumque eorum in urbem 
acceperant, rem gessit. Nam cum ad moenia Satrici admotus esset exercitus legatisque 
missis ad pacem cum precibus petendam triste responsum ab consule redditum esset, 
nisi praesidio Samnitium interfecto aut tradito ne ad se remearent, plus ea uoce quam 
armis inlatis terroris colonis iniectum. Itaque subinde exsequentes quaerendo a consule 
legati quonam se pacto paucos et infirmos crederet praesidio tam ualido et armato uim 
allaturos, ab iisdem consilium petere iussi quibus auctoribus praesidium in urbem 
accepissent, discedunt aegreque impetrato ut de ea re consuli senatum responsaque ad 
se referri sineret ad suos redeunt. Duae factiones senatum distinebant, una cuius 
principes erant defectionis a populo Romano auctores, altera fidelium ciuium; certatum 
ab utrisque tamen est ut ad reconciliandam pacem consuli opera nauaretur. Pars altera, 
cum praesidium Samnitium, quia nihil satis praeparati erat ad obsidionem tolerandam, 
excessurum proxima nocte esset, enuntiare consuli satis habuit qua noctis hora quaque 
porta et quam in uiam egressurus hostis foret; altera, quibus inuitis descitum ad 
Samnites erat, eadem nocte portam etiam consuli aperuerunt armatosque clam hoste 
in urbem acceperunt. Ita duplici proditione et praesidium Samnitium insessis circa uiam 
siluestribus locis necopinato oppressum est, et ab urbe plena hostium clamor sublatus 
momentoque unius horae caesus Samnis, Satricanus captus, et omnia in potestate 
consulis erant; qui quaestione habita quorum opera defectio esset facta, quos sontes 
comperit, uirgis caesos securi percussit praesidioque ualido imposito arma Satricanis 
ademit. Inde ad triumphum decessisse Romam Papirium Cursorem scribunt, qui eo duce 
Luceriam receptam Samnitesque sub iugum missos auctores sunt. Et fuit uir haud dubie 
dignus omni bellica laude, non animi solum uigore sed etiam corporis uiribus excellens. 
Praecipua pedum pernicitas inerat, quae cognomen etiam dedit; uictoremque cursu 
omnium aetatis suae fuisse ferunt [et] seu uirium ui seu exercitatione multa, cibi uinique 
eundem capacissimum; nec cum ullo asperiorem, quia ipse inuicti ad laborem corporis 
esset, fuisse militiam pediti pariter equitique; equites etiam aliquando ausos ab eo 
petere ut sibi pro re bene gesta laxaret aliquid laboris; quibus ille "ne nihil remissum 
dicatis, remitto" inquit, "ne utique dorsum demulceatis cum ex equis descendetis". Et 
uis erat in eo uiro imperii ingens pariter in socios ciuesque. Praenestinus praetor per 

timorem segnius ex subsidiis suos duxerat in primam aciem; quem cum inambulans ante 
tabernaculum uocari iussisset, lictorem expedire securem iussit. Ad quam uocem 
exanimi stante Praenestino, "agedum, lictor, excide radicem hanc" inquit "incommodam 
ambulantibus", perfusumque ultimi supplicii metu multa dicta dimisit. Haud dubie illa 
aetate, qua nulla uirtutum feracior fuit, nemo unus erat uir quo magis innixa res Romana 
staret. Quin eum parem destinant animis magno Alexandro ducem, si arma Asia 
perdomita in Europam uertisset.— 


[17] Nihil minus quaesitum a principio huius operis uideri potest quam ut plus iusto ab 
rerum ordine declinarem uarietatibusque distinguendo opere et legentibus uelut 
deuerticula amoena et requiem animo meo quaererem; tamen tanti regis ac ducis 
mentio, quibus saepe tacitus cogitationibus uolutaui animum, eas euocat in medium, ut 
quaerere libeat quinam euentus Romanis rebus, si cum Alexandro foret bellatum, 
futurus fuerit. Plurimum in bello pollere uidentur militum copia et uirtus, ingenia 
imperatorum, fortuna per omnia humana maxime in res bellicas potens; ea et singula 
intuenti et uniuersa sicut ab aliis regibus gentibusque, ita ab hoc quoque facile praestant 
inuictum Romanum imperium. lam primum, ut ordiar ab ducibus comparandis, haud 
equidem abnuo egregium ducem fuisse Alexandrum; sed clariorem tamen eum facit 
quod unus fuit, quod adulescens in incremento rerum, nondum alteram fortunam 
expertus, decessit. Vt alios reges claros ducesque omittam, magna exempla casuum 
humanorum, Cyrum, quem maxime Graeci laudibus celebrant, quid nisi longa uita, sicut 
Magnum modo Pompeium, uertenti praebuit fortunae? recenseam duces Romanos, nec 
omnes omnium aetatium sed ipsos eos cum quibus consulibus aut dictatoribus 
Alexandro fuit bellandum, M. Valerium Coruum, C. Marcium Rutulum, C. Sulpicium, T. 
Manlium Torquatum, Q. Publilium Philonem, L. Papirium Cursorem, Q. Fabium 
Maximum, duos Decios, L. Volumnium, M". Curium? deinceps ingentes sequuntur uiri, 
si Punicum Romano praeuertisset bellum seniorque in Italiam traiecisset. Horum in 
quolibet cum indoles eadem quae in Alexandro erat animi ingeniique, tum disciplina 
militaris, iam inde ab initiis urbis tradita per manus, in artis perpetuis praeceptis 
ordinatae modum uenerat. Ita reges gesserant bella, ita deinde exactores regum lunii 
Valeriique, ita deinceps Fabii, Quinctii, Cornelii, ita Furius Camillus, quem iuuenes ii 
quibus cum Alexandro dimicandum erat senem uiderant. Militaris opera pugnando 
obeunti Alexandro—nam ea quoque haud minus clarum eum faciunt—cessisset 
uidelicet in acie oblatus par Manlius Torquatus aut Valerius Coruus, insignes ante milites 
quam duces, cessissent Decii, deuotis corporibus in hostem ruentes, cessisset Papirius 
Cursor illo corporis robore, illo animi. Victus esset consiliis iuuenis unius, ne singulos 
nominem, senatus ille, quem qui ex regibus constare dixit unus ueram speciem Romani 
senatus cepit. Id uero erat periculum, ne sollertius quam quilibet unus ex his quos 
nominaui castris locum caperet, commeatus expediret, ab insidiis praecaueret, tempus 
pugnae deligeret, aciem instrueret, subsidiis firmaret. Non cum Dareo rem esse dixisset, 
quem mulierum ac spadonum agmen trahentem inter purpuram atque aurum oneratum 
fortunae apparatibus suae, praedam uerius quam hostem, nihil aliud quam bene ausus 
uana contemnere, incruentus deuicit. Longe alius Italiae quam Indiae, per quam 
temulento agmine comisabundus incessit, uisus illi habitus esset, saltus Apuliae ac 

montes Lucanos cernenti et uestigia recentia domesticae cladis, ubi auunculus eius 
nuper, Epiri rex Alexander, absumptus erat. 


[18] Et loquimur de Alexandro nondum merso secundis rebus, quarum nemo 
intolerantior fuit. Qui si ex habitu nouae fortunae nouique, ut ita dicam, ingenii quod 
sibi uictor induerat spectetur, Dareo magis similis quam Alexandro in Italiam uenisset et 
exercitum Macedoniae oblitum degenerantemque iam in Persarum mores adduxisset. 
Referre in tanto rege piget superbam mutationem uestis et desideratas humi iacentium 
adulationes, etiam uictis Macedonibus graues nedum uictoribus, et foeda supplicia et 
inter uinum et epulas caedes amicorum et uanitatem ementiendae stirpis. Quid si uini 
amor in dies fieret acrior? quid si trux ac praeferuida ira?—nec quicquam dubium inter 
scriptores refero—nullane haec damna imperatoriis uirtutibus ducimus? id uero 
periculum erat, quod leuissimi ex Graecis qui Parthorum quoque contra nomen 
Romanum gloriae fauent dictitare solent, ne maiestatem nominis Alexandri, quem ne 
fama quidem illis notum arbitror fuisse, sustinere non potuerit populus Romanus; et 
aduersus quem Athenis, in ciuitate fracta Macedonum armis, cernente tum maxime 
prope fumantes Thebarum ruinas, contionari libere ausi sunt homines, id quod ex 
monumentis orationum patet, aduersus eum nemo ex tot proceribus Romanis uocem 
liberam missurus fuerit. Quantalibet magnitudo hominis concipiatur animo; unius 
tamen ea magnitudo hominis erit collecta paulo plus decem annorum felicitate; quam 
qui eo extollunt quod populus Romanus etsi nullo bello multis tamen proeliis uictus sit, 
Alexandro nullius pugnae non secunda fortuna fuerit, non intellegunt se hominis res 
gestas, et eius iuuenis, cum populi iam octingentesimum bellantis annum rebus conferre. 
Miremur si, cum ex hac parte saecula plura numerentur quam ex illa anni, plus in tam 
longo spatio quam in aetate tredecim annorum fortuna uariauerit? quin tu homines cum 
homine, [et] duces cum duce, fortunam cum fortuna confers? quot Romanos duces 
nominem quibus nunquam aduersa fortuna pugnae fuit? paginas in annalibus 
magistratuumque fastis percurrere licet consulum dictatorumque quorum nec uirtutis 
nec fortunae ullo die populum Romanum paenituit. Et quo sint mirabiliores quam 
Alexander aut quisquam rex, denos uicenosque dies quidam dictaturam, nemo plus 
quam annum consulatum gessit; ab tribunis plebis dilectus impediti sunt; post tempus 
ad bella ierunt, ante tempus comitiorum causa reuocati sunt; in ipso conatu rerum 
circumegit se annus; collegae nunc temeritas, nunc prauitas impedimento aut damno 
fuit; male gestis rebus alterius successum est; tironem aut mala disciplina institutum 
exercitum acceperunt. At hercule reges non liberi solum impedimentis omnibus sed 
domini rerum temporumque trahunt consiliis cuncta, non sequuntur. Inuictus ergo 
Alexander cum inuictis ducibus bella gessisset et eadem fortunae pignora in discrimen 
detulisset; immo etiam eo plus periculi subisset quod Macedones unum Alexandrum 
habuissent, multis casibus non solum obnoxium sed etiam offerentem se, Romani multi 
fuissent Alexandro uel gloria uel rerum magnitudine pares, quorum suo quisque fato 
sine publico discrimine uiueret morereturque. 


[19] Restat ut copiae copiis comparentur uel numero uel militum genere uel multitudine 
auxiliorum. Censebantur eius aetatis lustris ducena quinquagena milia capitum. Itaque 
in omni defectione sociorum Latini nominis urbano prope dilectu decem scribebantur 

legiones; quaterni quinique exercitus saepe per eos annos in Etruria, in Vmbria Gallis 
hostibus adiunctis, in Samnio, in Lucanis gerebat bellum. Latium deinde omne cum 
Sabinis et Volscis et Aequis et omni Campania et parte Vmbriae Etruriaeque et 
Picentibus et Marsis Paelignisque ac Vestinis atque Apulis, adiuncta omni ora Graecorum 
inferi maris a Thuriis Neapolim et Cumas et inde Antio atque Ostiis tenus Samnites aut 
socios ualidos Romanis aut fractos bello inuenisset hostes. Ipse traiecisset mare cum 
ueteranis Macedonibus non plus triginta milibus hominum et quattuor milibus equitum, 
maxime Thessalorum; hoc enim roboris erat. Persas Indos aliasque si adiunxisset gentes, 
impedimentum maius quam auxilium traheret. Adde quod Romanis ad manum domi 
supplementum esset, Alexandro, quod postea Hannibali accidit, alieno in agro bellanti 
exercitus consenuisset. Arma clupeus sarisaeque illis; Romano scutum, maius corpori 
tegumentum, et pilum, haud paulo quam hasta uehementius ictu missuque telum. 
Statarius uterque miles, ordines seruans; sed illa phalanx immobilis et unius generis, 
Romana acies distinctior, ex pluribus partibus constans, facilis partienti, quacumque 
opus esset, facilis iungenti. lam in opere quis par Romano miles? quis ad tolerandum 
laborem melior? uno proelio uictus Alexander bello uictus esset: Romanum, quem 
Caudium, quem Cannae non fregerunt, quae fregisset acies? ne ille saepe, etiamsi prima 
prospere euenissent, Persas et Indos et imbellem Asiam quaesisset et cum feminis sibi 
bellum fuisse dixisset, quod Epiri regem Alexandrum mortifero uolnere ictum dixisse 
ferunt, sortem bellorum in Asia gestorum ab hoc ipso iuuene cum sua conferentem. 
Equidem cum per annos quattuor et uiginti primo Punico bello classibus certatum cum 
Poenis recordor, uix aetatem Alexandri suffecturam fuisse reor ad unum bellum. Et 
forsitan, cum et foederibus uetustis iuncta res Punica Romanae esset et timor par 
aduersus communem hostem duas potentissimas armis uirisque urbes armaret, [et] 
simul Punico Romanoque obrutus bello esset. Non quidem Alexandro duce nec integris 
Macedonum rebus sed experti tamen sunt Romani Macedonem hostem aduersus 
Antiochum Philippum Persen non modo cum clade ulla sed ne cum periculo quidem suo. 
Absit inuidia uerbo et ciuilia bella sileant: nunquam ab equite hoste, nunquam a pedite, 
nunquam aperta acie, nunquam aequis, utique nunquam nostris locis laborauimus: 
equitem, sagittas, saltus impeditos, auia commeatibus loca grauis armis miles timere 
potest. Mille acies grauiores quam Macedonum atque Alexandri auertit auertetque, 
modo sit perpetuus huius qua uiuimus pacis amor et ciuilis cura concordiae.— 


[20] M. Folius Flaccina inde et L. Plautius Venox consules facti. Eo anno ab frequentibus 
Samnitium populis de foedere renouando legati cum senatum humi strati mouissent, 
reiecti ad populum haudquaquam tam efficaces habebant preces. Itaque de foedere 
negatum; indutiae biennii, cum per aliquot dies fatigassent singulos precibus, 
impetratae. Et ex Apulia Teanenses Canusinique populationibus fessi obsidibus L. Plautio 
consuli datis in deditionem uenerunt. Eodem anno primum praefecti Capuam creari 
coepti legibus ab L. Furio praetore datis, cum utrumque ipsi pro remedio aegris rebus 
discordia intestina petissent; et duae Romae additae tribus, Vfentina ac Falerna. 
Inclinatis semel in Apulia rebus Teates quoque Apuli ad nouos consules, C. lunium 
Bubulcum Q. Aemilium Barbulam, foedus petitum uenerunt, pacis per omnem Apuliam 
praestandae populo Romano auctores. Id audacter spondendo impetrauere ut foedus 

daretur neque ut aequo tamen foedere sed ut in dicione populi Romani essent. Apulia 
perdomita—nam Forento quoque, ualido oppido, lunius potitus erat—in Lucanos 
perrectum; inde repentino aduentu Aemili consulis Nerulum ui captum. Et postquam res 
Capuae stabilitas Romana disciplina fama per socios uolgauit, Antiatibus quoque, qui se 
sine legibus certis, sine magistratibus agere querebantur, dati ab senatu ad iura 
statuenda ipsius coloniae patroni; nec arma modo sed iura etiam Romana late pollebant. 


[21] C. lunius Bubulcus et Q. Aemilius Barbula consules exitu anni non consulibus ab se 
creatis, Sp. Nautio et M. Popilio, ceterum dictatori L. Aemilio legiones tradiderant; is cum 
L. Fuluio magistro equitum Saticulam oppugnare adortus rebellandi causam Samnitibus 
dedit. Duplex inde terror inlatus Romanis: hinc Samnis magno exercitu coacto ad 
eximendos obsidione socios haud procul castris Romanorum castra posuit; hinc 
Saticulani magno cum tumultu patefactis repente portis in stationes hostium 
incurrerunt. Inde pars utraque, spe alieni magis auxilii quam uiribus freta suis, iusto mox 
proelio inito Romanos urgent et quamquam anceps dimicatio erat, tamen utrimque 
tutam aciem dictator habuit, quia et locum haud facilem ad circumueniendum cepit et 
diuersa statuit signa. Infestior tamen in erumpentes incessit nec magno certamine intra 
moenia compulit; tum totam aciem in Samnites obuertit. Ibi plus certaminis fuit; uictoria 
sicut sera ita nec dubia nec uaria fuit. Fusi in castra Samnites exstinctis nocte ignibus 
tacito agmine abeunt et spe abiecta Saticulae tuendae Plisticam ipsi, socios Romanorum, 
ut parem dolorem hosti redderent, circumsidunt. 


[22] Anno circumacto bellum deinceps ab dictatore Q. Fabio gestum est. Consules noui, 
sicut superiores, Romae manserunt; Fabius ad accipiendum ab Aemilio exercitum ad 
Saticulam cum supplemento uenit. Neque enim Samnites ad Plisticam manserant sed 
accitis ab domo nouis militibus multitudine freti castra eodem quo antea loco posuerunt 
lacessentesque proelio Romanos auertere ab obsidione conabantur. Eo intentius 
dictator in moenia hostium uersus id bellum tantum ducere quod urbem oppugnabat, 
securior ab Samnitibus agere stationibus modo oppositis ne qua in castra uis fieret. Eo 
ferocius adequitare Samnites uallo neque otium pati; et cum iam prope in portis 
castrorum esset hostis, nihil consulto dictatore magister equitum Q. Aulius Cerretanus 
magno tumultu cum omnibus turmis equitum euectus summouit hostem. Tum in 
minime pertinaci genere pugnae sic fortuna exercuit opes ut insignes utrimque clades 
et clara ipsorum ducum ederet funera. Prior Samnitium imperator aegre patiens, quo 
tam ferociter adequitasset, inde se fundi fugarique, orando hortandoque equites 
proelium iterauit; in quem insignem inter suos cientem pugnam magister equitum 
Romanus infesta cuspide ita permisit equum ut uno ictu exanimem equo praecipitaret. 
Nec, ut fit, ad ducis casum perculsa magis quam inritata est multitudo; omnes qui circa 
erant in Aulium temere inuectum per hostium turmas tela coniecerunt; fratri 
praecipuum decus ulti Samnitium imperatoris «di» dederunt. Is uictorem detractum ex 
equo magistrum equitum plenus maeroris atque irae trucidauit, nec multum afuit quin 
corpore etiam, quia inter hostiles ceciderat turmas, Samnites potirentur. Sed extemplo 
ad pedes descensum ab Romanis est coactique idem Samnites facere; et repentina acies 
circa corpora ducum pedestre proelium iniit, quo haud dubie superat Romanus, 
reciperatumque Auli corpus mixta cum dolore laetitia uictores in castra referunt. 

Samnites duce amisso et per equestre certamen temptatis uiribus, omissa Saticula, 
quam nequiquam defendi rebantur, ad Plisticae obsidionem redeunt intraque paucos 
dies Saticula Romanus per deditionem, Plistica per uim Samnis potitur. 


[23] Mutata inde belli sedes est; ad Soram ex Samnio Apuliaque traductae legiones. Sora 
ad Samnites defecerat interfectis colonis Romanorum. Quo cum prior Romanus 
exercitus ad ulciscendam ciuium necem reciperandamque coloniam magnis itineribus 
praeuenisset sparsi per uias speculatores sequi legiones Samnitium nec iam procul 
abesse alii super alios nuntiarent, obuiam itum hosti atque ad fuga alterius partis sed 
nox incertos uicti uictoresne essent diremit. Inuenio apud quosdam aduersam eam 
pugnam Romanis fuisse atque in ea cecidisse Q. Aulium magistrum equitum. Suffectus 
in locum Auli C. Fabius magister equitum cum exercitu nouo ab Roma aduenit et per 
praemissos nuntios consulto dictatore ubi subsisteret quoue tempore et qua ex parte 
hostem adgrederetur, substitit occultus ad omnia satis exploratis consiliis. Dictator cum 
per aliquot dies post pugnam continuisset suos intra uallum obsessi magis quam 
obsidentis modo, signum repente pugnae proposuit et efficacius ratus ad accendendos 
uirorum fortium animos nullam alibi quam in semet ipso cuiquam relictam spem de 
magistro equitum nouoque exercitu militem celauit et, tamquam nulla nisi in eruptione 
spes esset, "locis" inquit "angustis, milites, deprehensi, nisi quam uictoria patefecerimus 
uiam nullam habemus. Statiua nostra munimento satis tuta sunt sed inopia eadem 
infesta; nam et circa omnia defecerunt unde subuehi commeatus poterant et, si 
homines iuuare uelint, iniqua loca sunt. Itaque non frustrabor ego uos castra hic 
relinquendo, in quae infecta uictoria sicut pristino die uos recipiatis. Armis munimenta, 
non munimentis arma tuta esse debent. Castra habeant repetantque quibus operae est 
trahere bellum: nos omnium rerum respectum praeterquam uictoriae nobis abscidamus. 
Ferte signa in hostem; ubi extra uallum agmen excesserit, castra quibus imperatum est 
incendant; damna uestra, milites, omnium circa qui defecerunt populorum praeda 
sarcientur." et oratione dictatoris, quae necessitatis ultimae index erat, milites accensi 
uadunt in hostem, et respectus ipse ardentium castrorum, quamquam proximis 
tantum— ita enim iusserat dictator—ignis est subditus, haud paruum fuit inritamentum. 
Itaque uelut uecordes inlati signa primo impetu hostium turbant; et in tempore, 
postquam ardentia procul uidit castra magister equitum—id conuenerat signum— 
hostium terga inuadit. Ita circumuenti Samnites, qua potest quisque, fugam per diuersa 
petunt; ingens multitudo in unum metu conglobata ac semet ipsam turba impediens in 
medio caesa. Castra hostium capta direptaque, quorum praeda onustum militem in 
Romana castra dictator reducit, haudquaquam tam uictoria laetum quam quod praeter 
exiguam deformatam incendio partem cetera contra spem salua inuenit. 


[24] Ad Soram inde reditum; nouique consules M. Poetelius C. Sulpicius exercitum ab 
dictatore Fabio accipiunt magna parte ueterum militum dimissa nouisque cohortibus in 
supplementum adductis. Ceterum cum propter difficilem urbis situm nec oppugnandi 
satis certa ratio iniretur et aut tempore longinqua aut praeceps periculo uictoria esset, 
Soranus transfuga clam ex oppido profectus, cum ad uigiles Romanos penetrasset, duci 
se extemplo ad consules iubet deductusque traditurum urbem promittit. Visus inde, 
cum quonam modo id praestaturus esset percontantes doceret, haud uana adferre, 


274 


perpulit prope adiuncta moenibus Romana castra ut sex milia ab oppido remouerentur: 
fore ut minus intentae in custodiam urbis diurnae stationes ac nocturnae uigiliae essent. 
Ipse insequenti nocte sub oppido siluestribus locis cohortibus insidere iussis decem 
milites delectos secum per ardua ac prope inuia in arcem ducit, pluribus quam pro 
numero uirorum missilibus telis eo conlatis; ad hoc saxa erant et temere iacentia, ut fit 
in aspretis, et de industria etiam quo locus tutior esset ab oppidanis congesta. Vbi cum 
constituisset Romanos semitamque angustam et arduam erectam ex oppido in arcem 
ostendisset, "hoc quidem ascensu" inquit, "uel tres armati quamlibet multitudinem 
arcuerint; uos et decem numero et, quod plus est, Romani Romanorumque fortissimi 
uiri estis. Et locus pro uobis et nox erit, quae omnia ex incerto maiora territis ostentat. 
Ego iam terrore omnia implebo; uos arcem intenti tenete". Decurrit inde, quanto 
maxime poterat cum tumultu "ad arma" et "pro uestram fidem, ciues" clamitans; "arx 
ab hostibus capta est; defendite, ite." haec incidens principum foribus, haec obuiis, haec 
excurrentibus in publicum pauidis increpat. Acceptum ab uno pauorem plures per 
urbem ferunt. Trepidi magistratus missis ad arcem exploratoribus cum tela et armatos 
tenere arcem multiplicato numero audirent, auertunt animos a spe reciperandae arcis. 
Fuga cuncta complentur portaeque ab semisomnis ac maxima parte inermibus 
refringuntur, quarum per unam praesidium Romanum clamore excitatum inrumpit et 
concursantes per uias pauidos caedit. lam Sora capta erat, cum consules prima luce 
aduenere et quos reliquos fortuna ex nocturna caede ac fuga fecerat in deditionem 
accipiunt. Ex his ducentos uiginti quinque, qui omnium consensu destinabantur et 
infandae colonorum caedis et defectionis auctores, uinctos Romam deducunt; ceteram 
multitudinem incolumem praesidio imposito Sorae relinquunt. Omnes qui Romam 
deducti erant uirgis in foro caesi ac securi percussi summo gaudio plebis, cuius maxime 
intererat tutam ubique quae passim in colonias mitteretur multitudinem esse. 


[25] Consules ab Sora profecti in agros atque urbes Ausonum bellum intulerunt. Mota 
namque omnia aduentu Samnitium cum apud Lautulas dimicatum est fuerant, 
coniurationesque circa Campaniam passim factae nec Capua ipsa crimine caruit; quin 
Romam quoque et ad principum quosdam inquirendo uentum est. Ceterum Ausonum 
gens proditione urbium sicut Sora in potestatem uenit. Ausona et Minturnae et Vescia 
urbes erant, ex quibus principes iuuentutis duodecim numero in proditionem urbium 
suarum coniurati ad consules ueniunt. Docent suos iam pridem exoptantes Samnitium 
aduentum, simul ad Lautulas pugnatum audierint, pro uictis Romanos habuisse, 
iuuentute, armis Samnitem iuuisse; fugatis inde Samnitibus incerta pace agere nec 
claudentes portas Romanis, ne arcessant bellum, et obstinatos claudere si exercitus 
admoueatur; in ea fluctuatione animorum opprimi incautos posse. His auctoribus mota 
propius castra missique eodem tempore circa tria oppida milites, partim armati qui 
occulti propinqua moenibus insiderent loca, partim togati tectis ueste gladiis qui sub 
lucem apertis portis urbes ingrederentur. Ab his simul custodes trucidari coepti, simul 
datum signum armatis ut ex insidiis concurrerent. Ita portae occupatae triaque oppida 
eadem hora eodemque consilio capta; sed quia absentibus ducibus impetus est factus, 
nullus modus caedibus fuit deletaque Ausonum gens uix certo defectionis crimine 
perinde ac si interneciuo bello certasset. 

[26] Eodem anno prodito hostibus Romano praesidio Luceria Samnitium facta; nec diu 
proditoribus impunita res fuit. Haud procul inde exercitus Romanus erat, cuius primo 
impetu urbs sita in plano capitur. Lucerini ac Samnites ad internecionem caesi; eoque 
ira processit ut Romae quoque, cum de colonis mittendis Luceriam consuleretur senatus, 
multi delendam urbem censerent. Praeter odium, quod exsecrabile in bis captos erat, 
longinquitas quoque abhorrere a relegandis tam procul ab domo ciuibus inter tam 
infestas gentes cogebat. Vicit tamen sententia ut mitterentur coloni; duo milia et 
quingenti missi. Eodem anno, cum omnia infida Romanis essent, Capuae quoque 
occultae principum coniurationes factae. De quibus cum ad senatum relatum esset, 
haudquaquam neglecta res: quaestiones decretae dictatoremque quaestionibus 
exercendis dici placuit. C. Maenius dictus; is M. Folium magistrum equitum dixit. Ingens 
erat magistratus eius terror; itaque siue timoris seu conscientiae ui, Calauios Ouium 
Nouiumque -—ea capita coniurationis fuerant—priusquam nominarentur apud 
dictatorem, mors haud dubie ab ipsis conscita iudicio subtraxit. Deinde, ut quaestioni 
Campanae materia decessit, uersa Romam interpretando res: non nominatim qui 
Capuae sed in uniuersum qui usquam coissent coniurassentue aduersus rem publicam 
quaeri senatum iussisse et coitiones honorum adipiscendorum causa factas aduersus 
rem publicam esse. Latiorque et re et personis quaestio fieri haud abnuente dictatore 
sine fine ulla quaestionis suae ius esse. Postulabantur ergo nobiles homines 
appellantibusque tribunos nemo erat auxilio quin nomina reciperentur. Inde nobilitas, 
nec ii modo in quos crimen intendebatur sed uniuersi, simul negare nobilium id crimen 
esse quibus, si nulla obstetur fraude, pateat uia ad honorem, sed hominum nouorum; 
ipsos adeo dictatorem magistrumque equitum reos magis quam quaesitores idoneos 
eius criminis esse intellecturosque ita id esse simul magistratu abissent. Tum enimuero 
Maenius, iam famae magis quam imperii memor, progressus in contionem ita uerba 
fecit: "et omnes ante actae uitae uos conscios habeo, Quirites, et hic ipse honos delatus 
ad me testis est innocentiae meae; neque enim, quod saepe alias, quia ita tempora 
postulabant rei publicae, qui bello clarissimus esset, sed qui maxime procul ab his 
coitionibus uitam egisset, dictator deligendus exercendis quaestionibus fuit. Sed, 
quoniam quidam nobiles homines—qua de causa uos existimare quam me pro 
magistratu quicquam incompertum dicere melius est—primum ipsas expugnare 
quaestiones omni ope adnisi sunt; dein, postquam ad id parum potentes erant, ne 
causam dicerent, in praesidia aduersariorum, appellationem et tribunicium auxilium, 
patricii confugerunt; postremo repulsi inde—adeo omnia tutiora quam ut innocentiam 
suam purgarent uisa— in nos inruerunt, et priuatis dictatorem poscere reum uere 
cundiae non fuit;—ut omnes di hominesque sciant ab illis etiam quae non possint 
temptari ne rationem uitae reddant, me obuiam ire crimini et offerre me inimicis reum, 
dictatura me abdico. Vos quaeso, consules, si uobis datum ab senatu negotium fuerit, in 
me primum et hunc M. Folium quaestiones exerceatis, ut appareat innocentia nostra 
nos, non maiestate honoris tutos a criminationibus istis esse." abdicat inde se dictatura 
et post eum confestim Folius magisterio equitum; primique apud consules—iis enim ab 
senatu mandata res est—rei facti aduersus nobilium testimonia egregie absoluuntur. 
Publilius etiam Philo multiplicatis summis honoribus post res tot domi belloque gestas, 
ceterum inuisus nobilitati, causam dixit absolutusque est. Nec diutius, ut fit, quam dum 

recens erat quaestio per clara nomina reorum uiguit: inde labi coepit ad uiliora capita, 
donec coitionibus factionibusque aduersus quas comparata erat oppressa est. 


[27] Earum fama rerum, magis tamen spes Campanae defectionis, in quam coniuratum 
erat, Samnites in Apuliam uersos rursus ad Caudium reuocauit, ut inde ex propinquo, si 
qui motus occasionem aperiret, Capuam Romanis eriperent. Eo consules cum ualido 
exercitu uenerunt. Et primo circa saltus, cum utrimque ad hostem iniqua uia esset, 
cunctati sunt; deinde Samnites per aperta loca breui circuitu in loca plana [Campanos 
campos] agmen demittunt ibique primum castra in conspectum hostibus data, deinde 
leuibus proeliis equitum saepius quam peditum utrimque periculum factum; nec aut 
euentus eorum Romanum aut morae, qua trahebant bellum, paenitebat. Samnitium 
contra ducibus et carpi paruis cottidie damnis et senescere dilatione belli uires suae 
uidebantur. Itaque in aciem procedunt equitibus in cornua diuisis, quibus praeceptum 
erat intentiores ad respectum castrorum, ne qua eo uis fieret, quam ad proelium 
starent: aciem pedite tutam fore. Consulum Sulpicius in dextro, Poetelius in laeuo cornu 
consistunt. Dextra pars, qua et Samnites raris ordinibus aut ad cirrumeundos hostes aut 
ne ipsi circumirentur constiterant, latius patefacta stetit; sinistris, praeterquam quod 
confertiores steterant, repentino consilio Poeteli consulis additae uires, qui subsidiarias 
cohortes, quae integrae ad longioris pugnae casus reseruabantur, in primam aciem 
extemplo emisit uniuersique hostem primo impetu uiribus impulit. Commota pedestri 
acie Samnitium eques in pugnam succedit. In hunc transuerso agmine inter duas acies 
se inferentem Romanus equitatus concitat equos signaque et ordines peditum atque 
equitum confundit, donec uniuersam ab ea parte auertit aciem. In eo cornu non 
Poetelius solus sed Sulpicius etiam hortator adfuerat, auectus ab suis nondum 
conserentibus manus ad clamorem a sinistra parte prius exortum. Vnde haud dubiam 
uictoriam cernens cum ad suum cornu tenderet cum mille ducentis uiris, dissimilem ibi 
fortunam inuenit, Romanos loco pulsos, uictorem hostem signa in perculsos inferentem. 
Ceterum omnia mutauit repente consulis aduentus; nam et conspectu ducis refectus 
militum est animus, et maius quam pro numero auxilium aduenerat fortes uiri, et partis 
alterius uictoria audita mox uisa etiam proelium restituit. Tota deinde iam uincere acie 
Romanus et omisso certamine caedi capique Samnites, nisi qui Maleuentum, cui nunc 
urbi Beneuentum nomen est, perfugerunt. Ad triginta milia caesa aut capta Samnitium 
proditum memoriae est. 


[28] Consules egregia uictoria parta protinus inde ad Bouianum oppugnandum legiones 
ducunt; ibique hiberna egerunt, donec ab nouis consulibus, L. Papirio Cursore quintum 
C. lunio Bubulco iterum nominatus dictator C. Poetelius cum M. Folio magistro equitum 
exercitum accepit. Is, cum audisset arcem Fregellanam ab Samnitibus captam, omisso 
Bouiano ad Fregellas pergit; unde nocturna Samnitium fuga sine certamine receptis 
Fregellis praesidioque ualido imposito in Campaniam reditum maxime ad Nolam armis 
repetendam. Eo se intra moenia sub aduentum dictatoris et Samnitium omnis multitudo 
et Nolana agrestis contulerat. Dictator urbis situ circumspecto, quo apertior aditus ad 
moenia esset, omnia aedificia—et frequenter ibi habitabatur —circumiecta muris 
incendit; nec ita multo post siue a Poetelio dictatore siue ab C. lunio consule—nam 
utrumque traditur—Nola est capta. Qui captae decus Nolae ad consulem trahunt, 

adiciunt Atinam et Calatiam ab eodem captas, Poetelium autem pestilentia orta claui 
figendi causa dictatorem dictum. Suessa et Pontiae eodem anno coloniae deductae sunt. 
Suessa Auruncorum fuerat; Volsci Pontias, insulam sitam in conspectu litoris sui, 
incoluerant. Et Interamnam Sucasinam ut deduceretur colonia, senatus consultum 
factum est; sed triumuiros creauere ac misere colonorum quattuor milia insequentes 
consules M. Valerius P. Decius. 


[29] [M. Valerio P. Decio coss.] profligato fere Samnitium bello, priusquam ea cura 
decederet patribus Romanis, Etrusci belli fama exorta est; nec erat ea tempestate gens 
alia, cuius secundum Gallicos tumultus arma terribiliora essent cum propinquitate agri 
tum multitudine hominum. Itaque altero consule in Samnio reliquias belli persequente 
P. Decius, qui grauiter aeger Romae restiterat, auctore senatu dictatorem C. lunium 
Bubulcum dixit. Is, prout rei magnitudo postulabat, omnes iuniores sacramento adigit, 
arma quaeque alia res poscit summa industria parat; nec tantis apparatibus elatus de 
inferendo bello agitat, quieturus haud dubie, nisi ultro arma Etrusci inferrent. Eadem in 
comparando cohibendoque bello consilia et apud Etruscos fuere; neutri finibus egressi. 
Et censura clara eo anno Ap. Claudi et C. Plauti fuit; memoriae tamen felicioris ad 
posteros nomen Appi, quod uiam muniuit et aquam in urbem duxit; eaque unus perfecit 
quia ob infamem atque inuidiosam senatus lectionem uerecundia uictus collega 
magistratu se abdicauerat, Appius iam inde antiquitus insitam pertinaciam familiae 
gerendo solus censuram obtinuit. Eodem Appio auctore Potitia gens, cuius ad Aram 
Maximam Herculis familiare sacerdotium fuerat, seruos publicos ministerii delegandi 
causa sollemnia eius sacri docuerat. Traditur inde, dictu mirabile et quod dimouendis 
statu suo sacris religionem facere posset, cum duodecim familiae ea tempestate 
Potitiorum essent, puberes ad triginta, omnes intra annum cum stirpe exstinctos; nec 
nomen tantum Potitiorum interisse sed censorem etiam [Appium] memori deum ira 
post aliquot annos luminibus captum. 


[30] Itaque consules, qui eum annum secuti sunt, C. lunius Bubulcus tertium et Q. 
Aemilius Barbula iterum, initio anni questi apud populum deformatum ordinem praua 
lectione senatus, qua potiores aliquot lectis praeteriti essent, negauerunt eam 
lectionem se, quae sine recti prauique discrimine ad gratiam ac libidinem facta esset, 
obseruaturos et senatum extemplo citauerunt eo ordine qui ante censores Ap. Claudium 
et C. Plautium fuerat. Et duo imperia eo anno dari coepta per populum, utraque 
pertinentia ad rem militarem: unum, ut tribuni militum seni deni in quattuor legiones a 
populo crearentur, quae antea perquam paucis suffragio populi relictis locis dictatorum 
et consulum ferme fuerant beneficia—tulere eam rogationem tribuni plebei L. Atilius C. 
Marcius—: alterum, ut duumuiros nauales classis ornandae reficiendaeque causa idem 
populus iuberet; lator huius plebi sciti fuit M. Decius tribunus plebis. Eiusdem anni rem 
dictu paruam praeterirem, ni ad religionem uisa esset pertinere. Tibicines, quia prohibiti 
a proximis censoribus erant in aede louis uesci quod traditum antiquitus erat, aegre 
passi Tibur uno agmine abierunt, adeo ut nemo in urbe esset qui sacrificiis praecineret. 
Eius rei religio tenuit senatum legatosque Tibur miserunt: [ut] darent operam ut ii 
homines Romanis restituerentur. Tiburtini benigne polliciti primum accitos eos in curiam 
hortati sunt uti reuerterentur Romam; postquam perpelli nequibant, consilio haud 

abhorrente ab ingeniis hominum eos adgrediuntur. Die festo alii alios per speciem 
celebrandarum cantu epularum [causa] inuitant, et uino, cuius auidum ferme id genus 
est, oneratos sopiunt atque ita in plaustra somno uinctos coniciunt ac Romam 
deportant; nec prius sensere quam plaustris in foro relictis plenos crapulae eos lux 
oppressit. Tunc concursus populi factus, impetratoque ut manerent, datum ut triduum 
quotannis ornati cum cantu atque hac quae nunc sollemnis est licentia per urbem 
uagarentur, restitutumque in aede uescendi ius iis qui sacris praecinerent. Haec inter 
duorum ingentium bellorum curam gerebantur. 


[31] Consules inter se prouincias partiti: lunio Samnites, Aemilio nouum bellum Etruria 
sorte obuenit. In Samnio Cluuiarum praesidium Romanum, quia nequiuerat ui capi, 
obsessum fame in deditionem acceperant Samnites uerberibusque foedum in modum 
laceratos occiderant deditos. Huic infensus crudelitati lunius, nihil antiquius 
oppugnatione Cluuiana ratus, quo die adgressus est moenia, ui cepit atque omnes 
puberes interfecit. Inde uictor exercitus Bouianum ductus; caput hoc erat Pentrorum 
Samnitium, longe ditissimum atque opulentissimum armis uirisque. Ibi, quia haud 
tantum irarum erat, spe praedae milites accensi oppido potiuntur. Minus itaque 
saeuitum in hostes est, praedae plus paene quam ex omni Samnio unquam egestum 
benigneque omnis militi concessa. Et postquam praepotentem armis Romanum nec 
acies subsistere ullae nec castra nec urbes poterant, omnium principum in Samnio eo 
curae sunt intentae ut insidiis quaereretur locus, si qua licentia populando effusus 
exercitus excipi ac circrumueniri posset. Transfugae agrestes et captiui quidam, pars forte, 
pars consilio oblati, congruentia ad consulem adferentes—quae et uera erant— pecoris 
uim ingentem in saltum auium compulsam esse, perpulerunt ut praedatum eo expeditae 
ducerentur legiones. Ibi ingens hostium exercitus itinera occultus insederat et, 
postquam intrasse Romanos uidit saltum, repente exortus cum clamore ac tumultu 
incautos inuadit. Et primo noua res trepidationem fecit, dum arma capiunt, sarcinas 
congerunt in medium; dein postquam, ut quisque liberauerat se onere aptaueratque 
armis, ad signa undique coibant et, notis ordinibus in uetere disciplina militiae iam sine 
praecepto ullius sua sponte struebatur acies, consul ad ancipitem maxime pugnam 
aduectus desilit ex equo et louem Martemque atque alios testatur deos se nullam suam 
gloriam inde sed praedam militi quaerentem in eum locum deuenisse neque in se aliud 
quam nimiam ditandi ex hoste militis curam reprehendi posse; ab eo se dedecore nullam 
rem aliam quam uirtutem militum uindicaturam. Coniterentur modo uno animo omnes 
inuadere hostem uictum acie, castris exutum, nudatum urbibus, ultimam spem furto 
insidiarum temptantem et loco non armis fretum. Sed quem esse iam uirtuti Romanae 
inexpugnabilem locum? Fregellana arx Soranaque et ubicumque iniquo successum erat 
loco memorabantur. His accensus miles, omnium immemor difficultatium, uadit 
aduersus imminentem hostium aciem. Ibi paulum laboris fuit, dum in aduersum cliuum 
erigitur agmen; ceterum postquam prima signa planitiem summam ceperunt sensitque 
acies aequo se iam institisse loco, uersus extemplo est terror in insidiatores easdemque 
latebras, quibus se paulo ante texerant, palati atque inermes fuga repetebant. Sed loca 
difficilia hosti quaesita ipsos tum sua fraude impediebant. Itaque ergo perpaucis 

effugium patuit; caesa ad uiginti milia hominum; uictorque Romanus ad oblatam ab 
hoste praedam pecorum discurrit. 


[32] Dum haec geruntur in Samnio, iam omnes Etruriae populi praeter Arretinos ad arma 
ierant, ab oppugnando Sutrio, quae urbs socia Romanis uelut claustra Etruriae erat, 
ingens orsi bellum. Eo alter consulum Aemilius cum exercitu ad liberandos obsidione 
socios uenit. Aduenientibus Romanis Sutrini commeatus benigne in castra ante urbem 
posita aduexere. Etrusci diem primum consultando maturarent traherentne bellum 
traduxerunt: postero die, ubi celeriora quam tutiora consilia magis placuere ducibus, 
sole orto signum pugnae propositum est armatique in aciem procedunt. Quod postquam 
consuli nuntiatum est, extemplo tesseram dari iubet ut prandeat miles firmatisque cibo 
uiribus arma capiat. Dicto paretur. Consul ubi armatos paratosque uidit, signa extra 
uallum proferri iussit et haud procul hoste instruxit aciem. Aliquamdiu intenti utrimque 
steterunt exspectantes ut ab aduersariis clamor et pugna inciperet, et prius sol meridie 
se inclinauit quam telum hinc aut illinc emissum est: inde, ne infecta re abiretur, clamor 
ab Etruscis oritur concinuntque tubae et signa inferuntur. Nec segnius a Romanis pugna 
initur. Concurrunt infensis animis; numero hostis, uirtute Romanus superat; anceps 
proelium multos utrimque et fortissimum quemque absumit nec prius inclinata res est 
quam secunda acies Romana ad prima signa, integri fessis, successerunt, Etrusci, quia 
nullis recentibus subsidiis fulta prima acies fuit, ante signa circaque omnes ceciderunt. 
Nullo unquam proelio fugae minus nec plus caedis fuisset, ni obstinatos mori Tuscos nox 
texisset, ita ut uictores priusquam uicti pugnandi finem facerent. Post occasum solis 
signum receptui datum est; nocte ab utroque in castra reditum. Nec deinde quicquam 
eo anno rei memoria dignae apud Sutrium gestum est, quia et ex hostium exercitu prima 
tota acies deleta uno proelio fuerat subsidiariis modo relictis, uix quod satis esset ad 
castrorum praesidium, et apud Romanos tantum uolnerum fuit ut plures post proelium 
saucii decesserint quam ceciderant in acie. 


[33] Q. Fabius, insequentis anni consul, bellum ad Sutrium excepit; collega Fabio C. 
Marcius Rutulus datus est; ceterum et Fabius supplementum ab Roma adduxit et nouus 
exercitus domo accitus Etruscis uenit. Permulti anni iam erant cum inter patricios 
magistratus tribunosque nulla certamina fuerant, cum ex ea familia, quae uelut fatales 
cum tribunis ac plebe erat, certamen oritur. Ap. Claudius censor circumactis decem et 
octo mensibus, quod Aemilia lege finitum censurae spatium temporis erat, cum C. 
Plautius collega eius magistratu se abdicasset, nulla ui compelli ut abdicaret potuit. P. 
Sempronius erat tribunus plebis, qui finiendae censurae inter legitimum tempus 
actionem susceperat, non popularem magis quam iustam nec in uolgus quam optimo 
cuique gratiorem. Is cum identidem legem Aemiliam recitaret auctoremque eius Mam. 
Aemilium dictatorem laudibus ferret, qui quinquennalem ante [censuram] et 
longinquitate potestatem dominantem intra sex mensum et anni coegisset spatium, "dic 
agedum" inquit, "Appi Claudi, quidnam facturus fueris, si eo tempore quo C. Furius et M. 
Geganius censores fuerunt censor fuisses." negare Appius interrogationem tribuni 
magno opere ad causam pertinere suam; nam, etsi tenuerit lex Aemilia eos censores, 
quorum in magistratu lata esset, quia post illos censores creatos eam legem populus 
iussisset, quodque postremum iussisset id ius ratumque esset, non tamen aut se aut 

eorum quemquam, qui post eam legem latam creati censores essent, teneri ea lege 
potuisse. 


[34] Haecsine ullius adsensu cauillante Appio "en" inquit, "Quirites, illius Appi progenies, 
qui decemuirum in annum creatus altero anno se ipse creauit, tertio nec ab se nec ab 
ullo creatus priuatus fasces et imperium obtinuit, nec ante continuando abstitit 
magistratu quam obruerent eum male parta, male gesta, male retenta imperia. Haec est 
eadem familia, Quirites, cuius ui atque iniuriis compulsi, extorres patria Sacrum montem 
cepistis; haec, aduersus quam tribunicium auxilium uobis comparastis; haec, propter 
quam duo exercitus Auentinum insedistis; haec, quae fenebres leges, haec, quae 
agrarias semper impugnauit; haec conubia patrum et plebis interrupit; haec plebi ad 
curules magistratus iter obsaepsit. Hoc est nomen multo quam Tarquiniorum infestius 
uestrae libertati. Itane tandem, Appi Claudi? cum centesimus iam annus sit ab Mam. 
Aemilio dictatore, tot censores fuerunt, nobilissimi fortissimique uiri, nemo eorum 
duodecim tabulas legit? nemo id ius esse, quod postremo populus iussisset, sciit? immo 
uero omnes sciuerunt et ideo Aemiliae potius legi paruerunt quam illi antiquae qua 
primum censores creati erant, quia hanc postremam iusserat populus et quia, ubi duae 
contrariae leges sunt, semper antiquae obrogat noua. An hoc dicis, Appi, non teneri 
Aemilia lege populum? an populum teneri, te unum exlegem esse? tenuit Aemilia lex 
uiolentos illos censores, C. Furium et M. Geganium, qui quid iste magistratus in re 
publica mali facere posset indicarunt, cum ira finitae potestatis Mam. Aemilium, 
principem aetatis suae belli domique, aerarium fecerunt; tenuit deinceps omnes 
censores intra centum annorum spatium; tenet C. Plautium, collegam tuum iisdem 
auspiciis, eodem iure creatum. An hunc non, ut qui optimo iure censor creatus esset, 
populus creauit? tu unus eximius es in quo hoc praecipuum ac singulare ualeat? quem 
tu regem sacrificiorum crees? amplexus regni nomen, ut qui optimo iure rex Romae 
creatus sit, creatum se dicet. Quem semestri dictatura, quem interregno quinque 
dierum contentum fore putes? quem claui figendi aut ludorum causa dictatorem 
audacter crees? quam isti stolidos ac socordes uideri creditis eos qui intra uicesimum 
diem ingentibus rebus gestis dictatura se abdicauerunt aut qui uitio creati abierunt 
magistratu. Quid ego antiqua repetam? nuper intra decem annos C. Maenius dictator, 
quia, cum quaestiones seuerius quam quibusdam potentibus tutum erat exerceret, 
contagio eius quod quaerebat ipse criminis obiectata ab inimicis est, ut priuatus obuiam 
iret crimini, dictatura se abdicauit. Nolo ego istam in te modestiam; ne degeneraueris a 
familia imperiosissima [superbissima]; non die, non hora citius quam necesse est 
magistratu abieris, modo ne excedas finitum tempus. Satis est aut diem aut mensem 
censurae adicere? triennium, inquit, et sex menses ultra quam licet Aemilia lege 
censuram geram, et solus geram. Hoc quidem iam regno simile est. An collegam 
subrogabis, quem ne in demortui quidem locum subrogari fas est? paenitet enim, quod 
antiquissimum sollemne et solum ab ipso, cui fit, institutum deo ab nobilissimus 
antistitibus eius sacri ad seruorum ministerium religiosus censor deduxisti, gens 
antiquior originibus urbis huius, hospitio deorum immortalium sancta, propter te ac 
tuam censuram intra annum ab stirpe exstincta est, nisi uniuersam rem publicam eo 
nefario obstrinxeris, quod ominari etiam reformidat animus. Vrbs eo lustro capta est, 

quo demortuo collega C. lulio [censore], L. Papirius Cursor, ne abiret magistratu, M. 
Cornelium Maluginensem collegam subrogauit. Et quanto modestior illius cupiditas fuit 
quam tua, Appi? nec solus nec ultra finitum lege tempus L. Papirius censuram gessit; 
tamen neminem inuenit qui se postea auctorem sequeretur; omnes deinceps censores 
post mortem collegae se magistratu abdicarunt. Te nec quod dies exit censurae nec 
quod collega magistratu abiit nec lex nec pudor coercet: uirtutem in superbia, in audacia, 
in contemptu deorum hominumque ponis. Ego te, Appi Claudi, pro istius magistratus 
maiestate ac uerecundia quem gessisti, non modo manu uiolatum sed ne uerbo quidem 
inclementiori a me appellatum uellem; sed et haec quae adhuc egi peruicacia tua et 
superbia coegit me loqui, et, nisi Aemiliae legi parueris, in uincula duci iubebo nec, cum 
ita comparatum a maioribus sit ut comitiis censoriis, nisi duo confecerint legitima 
suffragia, non renuntiato altero comitia differantur, ego te, qui solus censor creari non 
possis, solum censuram gerere nunc patiar." haec taliaque cum dixisset, prendi 
censorem et in uincula duci iussit. Approbantibus sex tribunis actionem collegae, tres 
appellanti Appio auxilio fuerunt; summaque inuidia omnium ordinum solus censuram 
gessit. 


[35] Dum ea Romae geruntur, iam Sutrium ab Etruscis obsidebatur consulique Fabio imis 
montibus ducenti ad ferendam opem sociis temptandasque munitiones, si qua posset, 
acies hostium instructa occurrit; quorum ingentem multitudinem cum ostenderet 
subiecta late planities, consul, ut loco paucitatem suorum adiuuaret, flectit paululum in 
cliuos agmen —aspreta erant strata saxis—inde signa in hostem obuertit. Etrusci 
omnium praeterquam multitudinis suae qua sola freti erant immemores proelium 
ineunt adeo raptim et auide, ut abiectis missilibus quo celerius manus consererent 
stringerent gladios uadentes in hostem. Romanus contra nunc tela, nunc saxa, quibus 
eos adfatim locus ipse armabat, ingerere. Igitur scuta galeaeque ictae cum etiam quos 
non uolnerauerant turbarent—neque subire erat facile ad propio rem pugnam neque 
missilia habebant quibus eminus rem gererent—stantes et expositos ad ictus cum iam 
satis nihil tegeret, quosdam etiam pedem referentes fluctuantemque et instabilem 
aciem redintegrato clamore strictis gladiis hastati et principes inuadunt. Eum impetum 
non tulerunt Etrusci uersisque signis fuga effusa castra repetunt; sed equites Romani 
praeuecti per obliqua campi cum se fugientibus obtulissent, omisso ad castra itinere 
montes petunt; inde inermi paene agmine ac uexato uolneribus in siluam Ciminiam 
penetratum. Romanus multis milibus Etruscorum caesis, duodequadraginta signis 
militaribus captis, castris etiam hostium cum praeda ingenti potitur. Tum de 
persequendo hoste agitari coeptum. 


[36] Silua erat Ciminia magis tum inuia atque horrenda quam nuper fuere Germanici 
saltus, nulli ad eam diem ne mercatorum quidem adita. Eam intrare haud fere quisquam 
praeter ducem ipsum audebat; aliis omnibus cladis Caudinae nondum memoria 
aboleuerat. Tum ex iis qui aderant, consulis frater—M. Fabium, Caesonem alii, C. 
Claudium quidam matre eadem qua consulem genitum, tradunt—speculatum se iturum 
professus breuique omnia certa allaturum. Caere educatus apud hospites, Etruscis inde 
litteris eruditus erat linguamque Etruscam probe nouerat. Habeo auctores uolgo tum 
Romanos pueros, sicut nunc Graecis, ita Etruscis litteris erudiri solitos; sed propius est 


282 


uero praecipuum aliquid fuisse in eo qui se tam audaci simulatione hostibus immiscuerit. 
Seruus ei dicitur comes unus fuisse, nutritus una eoque haud ignarus linguae eiusdem; 
nec quicquam aliud proficiscentes quam summatim regionis quae intranda erat naturam 
ac nomina principum in populis accepere, ne qua inter conloquia insigni nota 
haesitantes deprendi possent. lere pastorali habitu, agrestibus telis, falcibus gaesisque 
binis armati. Sed neque commercium linguae nec uestis armorumue habitus sic eos texit 
quam quod abhorrebat ab fide quemquam externum Ciminios saltus intraturum. Vsque 
ad Camertes Vmbros penetrasse dicuntur; ibi qui essent fateri Romanum ausum; 
introductumque in senatum con sulis uerbis egisse de societate amicitiaque atque inde 
comi hospitio acceptum nuntiare Romanis iussum commeatum exercitui dierum triginta 
praesto fore, si ea loca intrasset, iuuentutemque Camertium Vmbrorum in armis 
paratam imperio futuram. Haec cum relata consuli essent, impedimentis prima uigilia 
praemissis, legionibus post impedimenta ire iussis ipse substitit cum equitatu et luce 
orta postero die obequitauit stationibus hostium, quae extra saltum dispositae erant; et 
cum satis diu tenuisset hostem, in castra sese recepit portaque altera egressus ante 
noctem agmen adsequitur. Postero die luce prima iuga Ciminii montis tenebat; inde 
contemplatus opulenta Etruriae arua milites emittit. Ingenti iam abacta praeda 
tumultuariae agrestium Etruscorum cohortes, repente a principibus regionis eius 
concitatae, Romanis occurrunt adeo incompositae ut uindices praedarum prope ipsi 
praedae fuerint. Caesis fugatisque his, late depopulato agro uictor Romanus 
opulentusque rerum omnium copia in castra rediit. Eo forte quinque legati cum duobus 
tribunis plebis uenerant denuntiatum Fabio senatus uerbis ne saltum Ciminium transiret. 
Laetati serius se quam ut impedire bellum possent uenisse, nuntii uictoriae Romam 
reuertuntur. 


[37] Hac expeditione consulis motum latius erat quam profligatum bellum; uastationem 
namque sub Ciminii montis radicibus iacens ora senserat conciueratque indignatione 
non Etruriae modo populos sed Vmbriae finitima. Itaque quantus non unquam antea 
exercitus ad Sutrium uenit; neque e siluis tantummodo promota castra sed etiam 
auiditate dimicandi quam primum in campos delata acies. Deinde instructa primo suo 
stare loco, relicto hostibus ad instruendum contra spatio: dein, postquam detractare 
hostem sensere pugnam, ad uallum subeunt. Vbi postquam stationes quoque receptas 
intra munimenta sensere, clamor repente circa duces ortus, ut eo sibi e castris cibaria 
eius diei deferri iuberent: mansuros se sub armis et aut nocte aut certe luce prima castra 
hostium inuasuros. Nihilo quietior Romanus exercitus imperio ducis continetur. Decima 
erat fere diei hora cum cibum capere consul milites iubet; praecipit ut in armis sint 
quacumque diei noctisue hora signum dederit. Paucis milites adloquitur; Samnitium 
bella extollit, eleuat Etruscos; nec hostem hosti nec multitudinem multitudini 
comparandam ait; esse praeterea telum aliud occultum; scituros in tempore; interea 
taceri opus esse. His ambagibus prodi simulabat hostes, quo animus militum multitudine 
territus restitueretur; et, quod sine munimento consederant, ueri similius erat quod 
simulabatur. Curati cibo corpora quieti dant et quarta fere uigilia sine tumultu excitati 
arma capiunt. Dolabrae calonibus diuiduntur ad uallum proruendum fossasque 
implendas. Intra munimenta instruitur acies; delectae cohortes ad portarum exitus 

conlocantur. Dato deinde signo paulo ante lucem, quod aestiuis noctibus sopitae 
maxime quietis tempus est, proruto uallo erupit acies, stratos passim inuadit hostes; 
alios immobiles, alios semisomnos in cubilibus suis, maximam partem ad arma 
trepidantes caedes oppressit. Paucis armandi se datum spatium est; eos ipsos non 
signum certum, non ducem sequentes fundit Romanus fugatosque persequitur. Ad 
castra, ad siluas diuersi tendebant. Siluae tutius dedere refugium; nam castra in campis 
sita eodem die capiuntur. Aurum argentumque iussum referri ad consulem; cetera 
praeda militis fuit. Caesa aut capta eo die hostium milia ad sexaginta. Eam tam claram 
pugnam trans Ciminiam siluam ad Perusiam pugnatam quidam auctores sunt metuque 
in magno ciuitatem fuisse ne interclusus exercitus tam infesto saltu coortis undique 
Tuscis Vmbrisque opprimeretur. Sed ubicumque pugnatum est, res Romana superior fuit. 
Itaque a Perusia et Cortona et Arretio, quae ferme capita Etruriae populorum ea 
tempestate erant, legati pacem foedusque ab Romanis petentes indutias in triginta 
annos impetrauerunt. 


[38] Dum haec in Etruria geruntur, consul alter C. Marcius Rutulus Allifas de Samnitibus 
ui cepit. Multa alia castella uicique aut deleta hostiliter aut integra in potestatem uenere. 
Per idem tempus et classis Romana a P. Cornelio, quem senatus maritimae orae 
praefecerat, in Campaniam acta cum adpulsa Pompeios esset, socii inde nauales ad 
depopulandum agrum Nucerinum profecti, proximis raptim uastatis unde reditus tutus 
ad naues esset, dulcedine, ut fit, praedae longius progressi exciuere hostes. Palatis per 
agros nemo obuius fuit, cum occidione occidi possent; redeuntes agmine incauto haud 
procul nauibus adsecuti agrestes exuerunt praeda, partem etiam occiderunt; quae 
superfuit caedi trepida multitudo ad naues compulsa est. Profectio Q. Fabi trans 
Ciminiam siluam quantum Romae terrorem fecerat, tam laetam famam in Samnium ad 
hostes tulerat interclusum Romanum exercitum obsideri; cladisque imaginem Furculas 
Caudinas memorabant: eadem temeritate auidam ulteriorum semper gentem in saltus 
inuios deductam, saeptam non hostium magis armis quam locorum iniquitatibus esse. 
lam gaudium inuidia quadam miscebatur, quod belli Romani decus ab Samnitibus 
fortuna ad Etruscos auertisset. Itaque armis uirisque ad obterendum C. Marcium 
consulem concurrunt, protinus inde Etruriam per Marsos ac Sabinos petituri, si Marcius 
dimicandi potestatem non faciat. Obuius iis consul fuit. Dimicatum proelio utrimque 
atroci atque incerto euentu est et, cum anceps caedes fuisset, aduersae tamen rei fama 
in Romanos uertit ob amissos quosdam equestris ordinis tribunosque militum atque 
unum legatum et, quod insigne maxime fuit, consulis ipsius uolnus. Ob haec etiam aucta 
fama, ut solet, ingens terror patres inuasit dictatoremque dici placebat; nec, quin Cursor 
Papirius diceretur, in quo tum summa rei bellicae ponebatur, dubium cuiquam erat. Sed 
nec in Samnium nuntium perferri omnibus infestis tuto posse nec uiuere Marcium 
consulem satis fidebant. Alter consul Fabius infestus priuatim Papirio erat; quae ne ira 
obstaret bono publico, legatos ex consularium numero mittendos ad eum senatus 
censuit, qui sua quoque eum, non publica solum auctoritate mouerent ut memoriam 
simultatium patriae remitteret. Profecti legati ad Fabium cum senatus consultum 
tradidissent adiecissentque orationem conuenientem mandatis, consul demissis in 
terram oculis tacitus ab incertis quidnam acturus esset legatis recessit; nocte deinde 

silentio, ut mos est, L. Papirium dictatorem dixit. Cui cum ob animum egregie uictum 
legati gratias agerent, obstinatum silentium obtinuit ac sine responso ac mentione facti 
sui legatos dimisit, ut appareret insignem dolorem ingenti comprimi animo. Papirius C. 
lunium Bubulcum magistrum equitum dixit; atque ei legem curiatam de imperio ferenti 
triste omen diem diffidit, quod Faucia curia fuit principium, duabus insignis cladibus, 
captae urbis et Caudinae pacis, quod utroque anno eiusdem curiae fuerat principium. 
Macer Licinius tertia etiam clade, quae ad Cremeram accepta est, abominandam eam 
curiam facit. 


[39] Dictator postero die auspiciis repetitis pertulit legem; et profectus cum legionibus 
ad terrorem traducti siluam Ciminiam exercitus nuper scriptis ad Longu lam peruenit 
acceptisque a Marcio consule ueteribus militibus in aciem copias eduxit. Nec hostes 
detractare uisi pugnam. Instructos deinde armatosque, cum ab neutris proelium 
inciperet, nox oppressit. Quieti aliquamdiu nec quis diffidentes uiribus nec hostem 
spernentes, statiua in propinquo habuere. Nam et cum Vmbrorum exercitu acie 
depugnatum est; fusi tamen magis quam caesi hostes, quia coeptam acriter non 
tolerarunt pugnam; et ad Vadimonis lacum Etrusci lege sacrata coacto exercitu, cum uir 
uirum legisset, quantis nunquam alias ante simul copiis simul animis dimicarunt; 
tantoque irarum certamine gesta res est ut ab neutra parte emissa sint tela. Gladiis 
pugna coepit et acerrime commissa ipso certamine, quod aliquamdiu anceps fuit, 
accensa est, ut non cum Etruscis totiens uictis sed cum aliqua noua gente uideretur 
dimicatio esse. Nihil ab ulla parte mouetur fugae; cadunt antesignani et, ne nudentur 
propugnatoribus signa, fit ex secunda prima acies. Ab ultimis deinde subsidiis cietur 
miles; adeoque ad ultimum laboris ac periculi uentum est ut equites Romani omissis 
equis ad primos ordines peditum per arma, per corpora euaserint. Ea uelut noua inter 
fessos exorta acies turbauit signa Etruscorum; secuta deinde impetum eorum, 
utcumque adfecta erat, cetera multitudo tandem perrumpit ordines hostium. Tunc uinci 
pertinacia coepta et auerti manipuli quidam; et, ut semel dedere hi terga, etiam «ceteri» 
certiorem capessere fugam. Ille primum dies fortuna uetere abundantes Etruscorum 
fregit opes; caesum in acie quod roboris fuit: castra eo impetu capta direptaque. 


[40] Pari subinde periculo gloriaeque euentu bellum in Samnitibus erat, qui, praeter 
ceteros belli apparatus, ut acies sua fulgeret nouis armorum insignibus fecerunt. Duo 
exercitus erant; scuta alterius auro, alterius argento caelauerunt; forma erat scuti: 
summum latius, qua pectus atque umeri teguntur, fastigio aequali; ad imum cuneatior 
mobilitatis causa. Spongia pectori tegumentum et sinistrum crus ocrea tectum. Galeae 
cristatae, quae speciem magnitudini corporum adderent. Tunicae auratis militibus 
uersicolores, argentatis linteae candidae. His dextrum cornu datum: illi in sinistro 
consistunt. Notus iam Romanis apparatus insignium armorum fuerat doctique a ducibus 
erant horridum militem esse debere, non caelatum auro et argento sed ferro et animis 
fretum: quippe illa praedam uerius quam arma esse, nitentia ante rem, deformia inter 
sanguinem et uolnera. Virtutem esse militis decus: et omnia illa uictoriam sequi et ditem 
hostem quamuis pauperis uictoris praemium esse. His Cursor uocibus instinctos milites 
in proelium ducit. Dextro ipse cornu consistit, sinistro praefecit magistrum equitum. 
Simul est concursum, ingens fuit cum hoste certamen, non segnius inter dictatorem et 

magistrum equitum ab utra parte uictoria inciperet. Prior forte lunius commouit hostem, 
laeuo dextrum cornu, sacratos more Samnitium milites eoque candida ueste et paribus 
candore armis insignes; eos se Orco mactare lunius dictitans, cum intulisset signa, 
turbauit ordines et haud dubie impulit aciem. Quod ubi sensit dictator, "ab laeuone 
cornu uictoria incipiet" inquit "et dextrum cornu, dictatoris acies, alienam pugnam 
sequetur, non partem maximam uictoriae trahet?" concitat milites; nec peditum uirtuti 
equites aut legatorum studia ducibus cedunt. M. Valerius a dextro, P. Decius ab laeuo 
cornu, ambo consulares, ad equites in cornibus positos euehuntur adhortatique eos, ut 
partem secum capesserent decoris, in transuersa latera hostium incurrunt. Is nouus 
additus terror cum ex parte utraque circumuasisset aciem et ad terrorem hostium 
legiones Romanae redintegrato clamore intulissent gradum, tum fuga ab Samnitibus 
coepta. lam strage hominum armorumque insignium campi repleri; ac primo pauidos 
Samnites castra sua accepere, deinde ne ea quidem retenta; captis direptisque ante 
noctem iniectus ignis. Dictator ex senatus consulto triumphauit, cuius triumpho longe 
maximam speciem captiua arma praebuere. Tantum magnificentiae uisum in his, ut 
aurata scuta dominis argentariarum ad forum ornandum diuiderentur. Inde natum 
initium dicitur fori ornandi ab aedilibus cum tensae ducerentur. Et Romani quidem ad 
honorem deum insignibus armis hostium usi sunt: Campani ad superbiam et odio 
Samnitium gladiatores, quod spectaculum inter epulas erat, eo ornatu armarunt 
Samnitiumque nomine compellarunt. Eodem anno cum reliquiis Etruscorum ad 
Perusiam, quae et ipsa indutiarum fidem ruperat, Fabius consul nec dubia nec difficili 
uictoria dimicat. Ipsum oppidum—nam ad moenia uictor accessit— cepisset, ni legati 
dedentes urbem exissent. Praesidio Perusiae imposito, legationibus Etruriae amicitiam 
petentibus prae se Romam ad senatum missis consul praestantiore etiam quam dictator 
uictoria triumphans urbem est inuectus; quin etiam deuictorum Samnitium decus 
magna ex parte ad legatos, P. Decium et M. Valerium, est uersum, quos populos proximis 
comitiis ingenti consensu consulem alterum, alterum praetorem declarauit. 


[41] Fabio ob egregie perdomitam Etruriam continuatur consulatus; Decio collega datur. 
Valerius praetor quartum creatus. Consules partiti prouincias; Etruria Decio, Samnium 
Fabio euenit. Profectus ad Nuceriam Alfaternam, cum pacem petentes, quod uti ea cum 
daretur noluissent, aspernatus esset, oppugnando ad deditionem subegit. Cum 
Samnitibus acie dimicatum. Haud magno certamine hostes uicti; neque eius pugnae 
memoria tradita foret, ni Marsi eo primum proelio cum Romanis bellassent. Secuti 
Marsorum defectionem Paeligni eandem fortunam habuerunt. Decio quoque, alteri 
consuli, secunda belli fortuna erat. Tarquiniensem metu subegerat frumentum exercitui 
praebere atque indutias in quadraginta annos petere. Volsiniensium castella aliquot ui 
cepit; quaedam ex his diruit ne receptaculo hostibus essent; circumferendoque passim 
bello tantum terrorem sui fecit ut nomen omne Etruscum foedus ab consule peteret. Ac 
de eo quidem nihil impetratum; indutiae annuae datae. Stipendium exercitu Romano ab 
hoste in eum annum pensum et binae tunicae in militem exactae; ea merces indutiarum 
fuit. Tranquillas res iam Etruscis turbauit repentina defectio Vmbrorum, gentis integrae 
a cladibus belli, nisi quod transitum exercitus ager senserat. li concitata omni iuuentute 
sua et magna parte Etruscorum ad rebellionem compulsa tantum exercitum fecerant ut 

relicto post se in Etruria Decio ad oppugnandam inde Romam ituros, magnifice de se ac 
contemptim de Romanis loquentes, iactarent. Quod inceptum eorum ubi ad Decium 
consulem perlatum est, ad urbem ex Etruria magnis itineribus pergit et in agro 
Pupiniensi ad famam intentus hostium consedit. Nec Romae spernebatur Vmbrorum 
bellum; et ipsae minae metum fecerant expertis Gallica clade quam intutam urbem 
incolerent. Itaque legati ad Fabium consulem missi sunt, ut, si quid laxamenti a bello 
Samnitium esset, in Vmbriam propere exercitum duceret. Dicto paruit consul magnisque 
itineribus ad Meuaniam, ubi tum copiae Vmbrorum erant, perrexit. Repens aduentus 
consulis, quem procul Vmbria in Samnio bello alio occupatum crediderant, ita exterruit 
Vmbros ut alii recedendum ad urbes munitas, quidam omittendum bellum censerent; 
plaga una—Materinam ipsi appellant—non continuit modo ceteros in armis sed 
confestim ad certamen egit. Castra uallantem Fabium adorti sunt. Quos ubi effusos 
ruere in munimenta consul uidit, reuocatos milites ab opere, prout loci natura 
tempusque patiebatur, ita instruxit; cohortatusque praedicatione uera qua in Tuscis, 
qua in Samnio partorum decorum, exiguam appendicem Etrusci belli conficere iubet et 
uocis impiae poenas expetere, qua se urbem Romanam oppugnaturos minati sunt. Haec 
tanta sunt alacritate militum audita ut clamor sua sponte ortus loquentem 
interpellauerit ducem. Ante imperium deinde concentu tubarum ac cornuum cursu 
effuso in hostem feruntur. Non tamquam in uiros aut armatos incurrunt; mirabilia dictu, 
signa primo eripi coepta signiferis, deinde ipsi signiferi trahi ad consulem armatique 
milites ex acie in aciem transferri et, sicubi est certamen, scutis magis quam gladiis 
geritur res; umbonibus incussaque ala sternuntur hostes. Plus capitur hominum quam 
caeditur atque una uox ponere arma iubentium per totam fertur aciem. Itaque inter 
ipsum certamen facta deditio est a primis auctoribus belli. Postero insequentibusque 
diebus et ceteri Vmbrorum populi deduntur: Ocriculani sponsione in amicitiam accepti. 


[42] Fabius, alienae sortis uictor belli, in suam prouinciam exercitum reduxit. Itaque ei 
ob res tam feliciter gestas, sicut priore anno populus continuauerat consulatum, ita 
senatus in insequentem annum, quo Ap. Claudius L. Volumnius consules fuerunt, 
prorogauit maxime Appio aduersante imperium. Appium censorem petisse consulatum 
comitiaque eius ab L. Furio tribuno plebis interpellata, donec se censura abdicarit, in 
quibusdam annalibus inuenio. Creatus consul, cum collegae nouum bellum, Sallentini 
hostes decernerentur, Romae mansit ut urbanis artibus opes augeret quando belli decus 
penes alios esset. Volumnium prouinciae haud paenituit. Multa secunda proelia fecit; 
aliquot urbes hostium ui cepit. Praedae erat largitor et benignitatem per se gratam 
comitate adiuuabat militemque his artibus fecerat et periculi et laboris auidum. Q. 
Fabius pro consule ad urbem Allifas cum Samnitium exercitu signis conlatis confligit. 
Minime ambigua res fuit; fusi hostes atque in castra compulsi; nec castra forent retenta, 
ni exiguum superfuisset diei; ante noctem tamen sunt circumsessa et nocte custodita ne 
quis elabi posset. Postero die uixdum luce certa deditio fieri coepta et pacti qui 
Samnitium forent ut cum singulis uestimentis emitterentur; ii omnes sub iugum missi. 
Sociis Samnitium nihil cautum; ad septem milia sub corona ueniere. Qui se ciuem 
Hernicum dixerat seorsus in custodia habitus; eos omnes Fabius Romam ad senatum 
misit; et cum quaesitum esset dilectu an uoluntarii pro Samnitibus aduersus Romanos 

bellassent, per Latinos populos custodiendi dantur, iussique eam integram rem noui 
consules P. Cornelius Aruina Q. Marcius Tremulus—hi enim iam creati erant—ad 
senatum referre. Id aegre passi Hernici; concilium populorum omnium habentibus 
Anagninis in circo quem Maritimum uocant, praeter Aletrinatem Ferentinatemque et 
Verulanum omnes Hernici nominis populo Romano bellum indixerunt. 


[43] In Samnio quoque, quia decesserat inde Fabius, noui motus exorti. Calatia et Sora 
praesidiaque quae in his Romana erant expugnata et in captiuorum corpora militum 
foede saeuitum. Itaque eo P. Cornelius cum exercitu missus. Marcio noui hostes—iam 
enim Anagninis Hernicisque aliis bellum iussum erat—decernuntur. Primo ita omnia 
opportuna loca hostes inter consulum castra inter ceperunt ut peruadere expeditus 
nuntius non posset et per aliquot dies incerti rerum omnium suspensique de statu 
alterius uterque consul ageret, Romamque is metus manaret, adeo ut omnes iuniores 
sacramento adigerentur atque ad subita rerum duo iusti scriberentur exercitus. Ceterum 
Hernicum bellum nequaquam pro praesenti terrore ac uetusta gentis gloria fuit: nihil 
usquam dictu dignum ausi, trinis castris intra paucos dies exuti, triginta dierum indutias 
ita ut ad senatum Romam legatos mitterent pacti sunt bimestri stipendio frumentoque 
et singulis in militem tunicis. Ab senatu ad Marcium reiecti, cui senatus consulto 
permissum de Hernicis erat; isque eam gentem in deditionem accepit. Et in Samnio alter 
consul superior uiribus, locis impeditior erat. Omnia itinera obsaepserant hostes 
saltusque peruios ceperant ne qua subuehi commeatus possent; neque eos, cum 
cottidie signa in aciem consul proferret, elicere ad certamen poterat, satisque apparebat 
neque Samnitem certamen praesens nec Romanum dilationem belli laturum. Aduentus 
Marci, qui Hernicis subactis maturauit collegae uenire auxilio, moram certaminis hosti 
exemit. Nam ut qui ne alteri quidem exercitui se ad certamen credidissent pares, 
coniungi utique passi duos consulares exercitus nihil crederent superesse spei, 
aduenientem incomposito agmine Marcium adgrediuntur. Raptim conlatae sarcinae in 
medium et, prout tempus patiebatur, instructa acies. Clamor primum in statiua perlatus, 
dein conspectus procul puluis tumultum apud alterum consulem in castris fecit; isque 
confestim arma capere iussis raptimque eductis in aciem militibus transuersam hostium 
aciem atque alio certamine occupatam inuadit, clamitans summum flagitium fore, si 
alterum exercitum utriusque uictoriae compotem sinerent fieri nec ad se sui belli 
uindicarent decus. Qua impetum dederat, perrumpit aciemque per mediam in castra 
hostium tendit et uacua defensoribus capit atque incendit. Quae ubi flagrantia 
Marcianus miles conspexit et hostes respexere, tum passim fuga coepta Samnitium fieri; 
sed omnia obtinet caedes nec in ullam partem tutum perfugium est. lam triginta milibus 
hostium caesis signum receptui consules dederant colligebantque in unum copias 
inuicem inter se gratantes, cum repente uisae procul hostium nouae cohortes, quae in 
supplementum scriptae fuerant, integrauere caedem. In quas nec iussu consulum nec 
signo accepto uictores uadunt, malo tirocinio imbuendum Samnitem clamitantes. 
Indulgent consules legionum ardori, ut qui probe scirent nouum militem hostium inter 
perculsos fuga ueteranos ne temptando quidem satis certamini fore. Nec eos opinio 
fefellit: omnes Samnitium copiae, ueteres nouaeque, montes proximos fuga capiunt. Eo 
et Romana erigitur acies, nec quicquam satis tuti loci uictis est et de iugis, quae ceperant, 

funduntur; iamque una uoce omnes pacem petebant. Tum trium mensum frumento 
imperato et annuo stipendio ac singulis in militem tunicis ad senatum pacis oratores 
missi. Cornelius in Samnio relictus: Marcius de Hernicis triumphans in urbem rediit 
statuaque equestris in foro decreta est, quae ante templum Castoris posita est. 
Hernicorum tribus populis, Aletrinati Verulano Ferentinati, quia maluerunt quam 
ciuitatem, suae leges redditae conubiumque inter ipsos, quod aliquamdiu soli 
Hernicorum habuerunt, permissum. Anagninis quique arma Romanis intulerant ciuitas 
sine suffragii latione data: concilia conubiaque adempta et magistratibus praeter quam 
sacrorum curatione interdictum. Eodem anno aedes Salutis a C. lunio Bubulco censore 
locata est, quam consul bello Samnitium uouerat. Ab eodem collegaque eius M. Valerio 
Maximo uiae per agros publica impensa factae. Et cum Carthaginiensibus eodem anno 
foedus tertio renouatum legatisque eorum, qui ad id uenerant, comiter munera missa. 


[44] Dictatorem idem annus habuit P. Cornelium Scipionem cum magistro equitum P. 
Decio Mure. Ab his, propter quae creati erant, comitia consularia habita, quia neuter 
consulum potuerat bello abesse. Creati consules L. Postumius Ti. Minucius. Hos consules 
Piso Q. Fabio et P. Decio suggerit biennio exempto, quo Claudium Volumniumque et 
Cornelium cum Marcio consules factos tradidimus. Memoriane fugerit in annalibus 
digerendis an consulto binos consules, falsos ratus, transcenderit, incertum est. Eodem 
anno in campum Stellatem agri Campani Samnitium incursiones factae. Itaque ambo 
consules in Samnium missi cum diuersas regiones, Tifernum Postumius, Bouianum 
Minucius petisset, Postumi prius ductu ad Tifernum pugnatum. Alii haud dubie Samnites 
uictos ac uiginti milia hominum capta tradunt, alii Marte aequo discessum et Postumium 
metum simulantem nocturno itinere clam in montes copias abduxisse, hostes secutos 
duo milia inde locis munitis et ipsos consedisse. Consul ut statiua tuta copiosaque—et 
ita erant— petisse uideretur, postquam et munimentis castra firmauit et omni apparatu 
rerum utilium instruxit, relicto firmo praesidio de uigilia tertia, qua duci proxime potest, 
expeditas legiones ad collegam, et ipsum aduersus alios sedentem, ducit. Ibi auctore 
Postumio Minucius cum hostibus signa confert; et cum anceps proelium in multum diei 
processisset, tum Postumius integris legionibus defessam iam aciem hostium improuiso 
inuadit. Itaque cum lassitudo ac uolnera fugam quoque praepedissent, occidione occisi 
hostes, signa unum et uiginti capta, atque inde ad castra Postumi perrectum. Ibi duo 
uictores exercitus perculsum iam fama hostem adorti fundunt fugantque; signa militaria 
sex et uiginti capta et imperator Samnitium Statius Gellius multique alii mortales et 
castra utraque capta. Et Bouianum urbs postero die coepta oppugnari breui capitur 
magnaque gloria rerum gestarum consules triumpharunt. Minucium consulem, cum 
uolnere graui relatum in castra, mortuum quidam auctores sunt, et M. Fuluium in locum 
eius consulem suffectum et ab eo, cum ad exercitum Minuci missus esset, Bouianum 
captum. Eo anno Sora Arpinum Cesennia recepta ab Samnitibus; Herculis magnum 
simulacrum in Capitolio positum dedicatumque. 


[45] P. Sulpicio Sauerrione P. Sempronio Sopho consulibus Samnites, seu finem seu 
dilationem belli quaerentes, legatos de pace Romam misere. Quibus suppliciter 
agentibus responsum est, nisi saepe bellum parantes pacem petissent Samnites, 
oratione ultro citro habita de pace transigi potuisse: nunc, quando uerba uana ad id 

locorum fuerint, rebus standum esse. P. Sempronium consulem cum exercitu breui in 
Samnio fore; eum, ad bellum pacemne inclinent animi, falli non posse; comperta omnia 
senatui relaturum; decedentem ex Samnio consulem legati sequerentur. Eo anno cum 
pacatum Samnium exercitus Romanus benigne praebito commeatu peragrasset, foedus 
antiquum Samnitibus redditum. Ad Aequos inde, ueteres hostes, ceterum per multos 
annos sub specie infidae pacis quietos, uersa arma Romana, quod incolumi Hernico 
nomine missitauerant simul cum iis Samniti auxilia et post Hernicos subactos uniuersa 
prope gens sine dissimulatione consilii publici ad hostes desciuerat; et postquam icto 
Romae cum Samnitibus foedere fetiales uenerant res repetitum, temptationem aiebant 
esse ut terrore incusso belli Romanos se fieri paterentur; quod quanto opere optandum 
foret, Hernicos docuisse, cum quibus licuerit suas leges Romanae ciuitati 
praeoptauerint; quibus legendi quid mallent copia non fuerit, pro poena necessariam 
ciuitatem fore. Ob haec uolgo in conciliis iactata populus Romanus bellum fieri Aequis 
iussit; consulesque ambo ad nouum profecti bellum quattuor milia a castris hostium 
consederunt. Aequorum exercitus, ut qui suo nomine permultos annos imbelles egissent, 
tumultuario similis sine ducibus certis, sine imperio trepidare. Alius exeundum in aciem, 
alii castra tuenda censent: mouet plerosque uastatio futura agrorum ac deinceps cum 
leuibus praesidiis urbium relictarum excidia. Itaque postquam inter multas sententias 
una, quae omissa cura communium ad respectum suarum quemque rerum uertit, est 
audita, ut prima uigilia diuersi e castris ad deportanda omnia tuendosque moenibus in 
urbes abirent, cuncti eam sententiam ingenti adsensu accepere. Palatis hostibus per 
agros prima luce Romani signis prolatis in acie consistunt et, ubi nemo obuius ibat, pleno 
gradu ad castra hostium tendunt; ceterum postquam ibi neque stationes pro portis nec 
quemquam in uallo nec fremitum consuetum castrorum animaduerterunt, insolito 
silentio moti metu insidiarum subsistunt. Transgressi deinde uallum cum deserta omnia 
inuenissent pergunt hostem uestigiis sequi; sed uestigia in omnes aeque ferentia partes, 
ut in dilapsis passim, primo errorem faciebant. Post per exploratores compertis hostium 
consiliis, ad singulas urbes circumferendo bello unum et triginta oppida intra dies 
quinquaginta, omnia oppugnando, ceperunt; quorum pleraque diruta atque incensa 
nomenque Aequorum prope ad internecionem deletum. De Aequis triumphatum; 
exemploque eorum clades fuit, ut Marrucini Marsi Paeligni Frentani mitterent Romam 
oratores pacis petendae amicitiaeque. His populis foedus petentibus datum. 


[46] Eodem anno Cn. Flauius Cn. Filius scriba, patre libertino humili fortuna ortus, 
ceterum callidus uir et facundus, aedilis curulis fuit. Inuenio in quibusdam annalibus, 
cum appareret aedilibus fierique se pro tribu aedilem uideret neque accipi nomen quia 
scriptum faceret, tabulam posuisse et iurasse se scriptum non facturum; quem aliquanto 
ante desisse scriptum facere arguit Macer Licinius tribunatu ante gesto 
triumuiratibusque, nocturno altero, altero coloniae deducendae. Ceterum, id quod haud 
discrepat, contumacia aduersus contemnentes humilitatem suam nobiles certauit; ciuile 
ius, repositum in penetralibus pontificum, euolgauit fastosque circa forum in albo 
proposuit, ut quando lege agi posset sciretur; aedem Concordiae in area Volcani summa 
inuidia nobilium dedicauit; coactusque consensu populi Cornelius Barbatus pontifex 
maximus uerba praeire, cum more maiorum negaret nisi consulem aut imperatorem 

posse templum dedicare. Itaque ex auctoritate senatus latum ad populum est ne quis 
templum aramue iniussu senatus aut tribunorum plebei partis maioris dedicaret.—haud 
memorabilem rem per se, nisi documentum sit aduersus superbiam nobilium plebeiae 
libertatis, referam. Ad collegam aegrum uisendi causa Flauius cum uenisset 
consensuque nobilium adulescentium, qui ibi adsidebant, adsurrectum ei non esset, 
curulem adferri sellam eo iussit ac sede honoris sui anxios inuidia inimicos spectauit.— 
ceterum Flauium dixerat aedilem forensis factio, Ap. Claudi censura uires nacta, qui 
senatum primus libertinorum filiis lectis inquinauerat et, posteaquam eam lectionem 
nemo ratam habuit nec in curia adeptus erat quas petierat opes urbanas, humilibus per 
omnes tribus diuisis forum et campum corrupit; tantumque Flaui comitia indignitatis 
habuerunt ut plerique nobilium anulos aureos et phaleras deponerent. Ex eo tempore 
in duas partes discessit ciuitas; aliud integer populus, fautor et cultor bonorum, aliud 
forensis factio tenebat, donec Q. Fabius et P. Decius censores facti et Fabius simul 
concordiae causa, simul ne humillimorum in manu comitia essent, omnem forensem 
turbam excretam in quattuor tribus coniecit urbanasque eas appellauit. Adeoque eam 
rem acceptam gratis animis ferunt ut Maximi cognomen, quod tot uictoriis non 
pepererat hac ordinum temperatione pareret. Ab eodem institutum dicitur ut equites 
idibus Quinctilibus transueherentur. 


Liber XX. L. Genucio Ser. Cornelio consulibus ab externis 


[1] L. Genucio Ser. Cornelio consulibus ab externis ferme bellis otium fuit. Soram atque 
Albam coloniae deductae. Albam in Aequos sex milia colonorum scripta: Sora agri Volsci 
fuerat sed possederant Samnites; eo quattuor milia hominum missa. Eodem anno 
Arpinatibus Trebulanisque ciuitas data. Frusinates tertia parte agri damnati, quod 
Hernicos ab eis sollicitatos compertum, capitaque coniurationis eius quaestione ab 
consulibus ex senatus consulto habita uirgis caesi ac securi percussi. Tamen ne prorsus 
imbellem agerent annum, parua expeditio in Vmbria facta est, quod nuntiabatur ex 
spelunca quadam excursiones armatorum in agros fieri. In eam speluncam penetratum 
cum signis est et ex ea, loco obscuro, multa uolnera accepta maximeque lapidum ictu, 
donec altero specus eius ore— nam peruius erat—inuento utraeque fauces congestis 
lignis accensae. Ita intus fumo ac uapore ad duo milia armatorum, ruentia nouissime in 
ipsas flammas, dum euadere tendunt, absumpta. M. Liuio Dentre «M.» Aemilio 
consulibus redintegratum Aequicum bellum. Coloniam aegre patientes uelut arcem suis 
finibus impositam, summa ui expugnare adorti ab ipsis colonis pelluntur. Ceterum 
tantum Romae terrorem fecere, quia uix credibile erat tam adfectis rebus solos per se 
Aequos ad bellum coortos, ut tumultus eius causa dictator diceretur C. lunius Bubulcus. 
Cum M. Titinio magistro equitum profectus primo congressu Aequos subegit ac die 
octauo triumphans in urbem cum redisset aedem Salutis, quam consul uouerat censor 
locauerat, dictator dedicauit. 


[2] Eodem anno classis Graecorum Cleonymo duce Lacedaemonio ad Italiae litora 
adpulsa Thurias urbem in Sallentinis cepit. Aduersus hunc hostem consul Aemilius 
missus proelio uno fugatum compulit in naues; Thuriae redditae ueteri cultori 

Sallentinoque agro pax parta.—lunium Bubulcum dictatorem missum in Sallentinos in 
quibusdam annalibus inuenio et Cleonymum, priusquam confligendum esset cum 
Romanis, Italia excessisse—. Circumuectus inde Brundisii promunturium medioque sinu 
Hadriatico uentis latus, cum laeua importuosa Italiae litora, dextra lllyrii Liburnique et 
Histri, gentes ferae et magna ex parte latrociniis maritimis infames, terrerent, penitus 
ad litora Venetorum peruenit. Expositis paucis qui loca explorarent, cum audisset tenue 
praetentum litus esse, quod transgressis stagna ab tergo sint inrigua aestibus maritimis, 
agros haud procul [proximos] campestres cerni, ulteriora colles uideri; esse ostium 
fluminis praealti quo circumagi naues in stationem tutam «possint» [uidisse], — 
Meduacus amnis erat—, eo inuectam classem subire flumine aduerso iussit. Grauissimas 
nauium non pertulit alueus fluminis; in leuiora nauigia transgressa multitudo armatorum 
ad frequentes agros tribus maritimis Patauinorum uicis colentibus eam oram peruenit. 
Ibi egressi praesidio leui nauibus relicto uicos expugnant, inflammant tecta, hominum 
pecudumque praedas agunt, et dulcedine praedandi longius usque a nauibus procedunt. 
Haec ubi Patauium sunt nuntiata —semper autem eos in armis accolae Galli habebant— 
in duas partes iuuentutem diuidunt. Altera in regionem qua effusa populatio 
nuntiabatur, altera, ne cui praedonum obuia fieret, altero itinere ad stationem 
nauium—milia autem quattuordecim ab oppido aberat—ducta. In naues ignaris 
custodibus interemptis impetus factus territique nautae coguntur naues in alteram 
ripam amnis traicere. Et in terra prosperum aeque in palatos praedatores proelium 
fuerat refugientibusque ad stationem Graecis Veneti obsistunt; ita in medio circrumuenti 
hostes caesique: pars capti classem indicant regemque Cleonymum tria milia abesse. 
Inde captiuis proximo uico in custodiam datis pars fluuiatiles naues, ad superanda uada 
stagnorum apte planis alueis fabricatas, pars captiua nauigia armatis complent 
profectique ad classem immobiles naues et loca ignota plus quam hostem timentes 
circumuadunt; fugientesque in altum acrius quam repugnantes usque ad ostium amnis 
persecuti captis quibusdam incensisque nauibus hostium, quas trepidatio in uada 
intulerat, uictores reuertuntur. Cleonymus uix quinta parte nauium incolumi, nulla 
regione maris Hadriatici prospere adita discessit. Rostra nauium spoliaque Laconum, in 
aede lunonis ueteri fixa, multi supersunt qui uiderunt Pataui. Monumentum naualis 
pugnae eo die quo pugnatum est quotannis sollemni certamine nauium in oppidi medio 
exercetur. 


[3] Eodem anno Romae cum Vestinis petentibus amicitiam ictum est foedus. Multiplex 
deinde exortus terror. Etruriam rebellare ab Arretinorum seditionibus motu orto 
nuntiabatur, ubi Cilnium genus praepotens diuitiarum inuidia pelli armis coeptum; simul 
Marsos agrum ui tueri, in quem colonia est Carseoli deducta [erat] quattuor milibus 
hominum scriptis. Itaque propter eos tumultus dictus M. Valerius Maximus dictator 
magistrum equitum sibi legit M. Aemilium Paulum.—id magis credo quam Q. Fabium ea 
aetate atque eis honoribus Valerio subiectum; ceterum ex Maximi cognomine ortum 
errorem haud abnuerim.—profectus dictator cum exercitu proelio uno Marsos fundit. 
Compulsis deinde in urbes munitas, Milioniam, Plestinam, Fresiliam intra dies paucos 
cepit et parte agri multatis Marsis foedus restituit. Tum in Etruscos uersum bellum; et, 
cum dictator auspiciorum repetendorum causa profectus Romam esset, magister 

equitum pabulatum egressus ex insidiis circumuenitur signisque aliquot amissis foeda 
militum caede ac fuga in castra est compulsus.—qui terror non eo tantum a Fabio 
abhorret quod, si qua alia arte cognomen suum aequauit, tum maxime bellicis laudibus, 
sed etiam quod memor Papirianae saeuitiae nunquam ut dictatoris iniussu dimicaret 
adduci potuisset. 


[4] Nuntiata ea clades Romam maiorem quam res erat terrorem exciuit; nam ut exercitu 
deleto ita iustitium indictum, custodiae in portis, uigiliae uicatim exactae, arma, tela in 
muros congesta. Omnibus iunioribus sacramento adactis dictator ad exercitum missus 
omnia spe tranquilliora et composita magistri equitum cura, castra in tutiorem locum 
redacta, cohortes quae signa amiserant extra uallum sine tentoriis destitutas inuenit, 
exercitum auidum pugnae, quo maturius ignominia aboleretur. Itaque confestim castra 
inde in agrum Rusellanum promouit. Eo et hostes secuti, quamquam ex bene gesta re 
summam et in aperto certamine uirium spem habebant, tamen insidiis quoque, quas 
feliciter experti erant, hostem temptant. Tecta semiruta uici per uastationem agrorum 
deusti haud procul castris Romanorum aberant. Ibi abditis armatis pecus in conspectu 
praesidii Romani, cui praeerat Cn. Fuluius legatus, propulsum. Ad quam inlecebram cum 
moueretur nemo ab Romana statione, pastorum unus progressus sub ipsas munitiones 
inclamat alios, cunctanter ab ruinis uici pecus propellentes, quid cessarent cum per 
media castra Romana tuto agere possent. Haec cum legato Caerites quidam 
interpretarentur et per omnes manipulos militum indignatio ingens esset nec tamen 
iniussu mouere auderent, iubet peritos linguae attendere animum, pastorum sermo 
agresti an urbano propior esset. Cum referrent sonum linguae et corporum habitum et 
nitorem cultiora quam pastoralia esse, "ite igitur, dicite" inquit, 'detegant nequiquam 
conditas insidias: omnia scire Romanum nec magis iam dolo capi quam armis uinci 
posse." haec ubi audita sunt et ad eos qui consederant in insidiis perlata, consurrectum 
repente ex latebris est et in patentem ad conspectum undique campum prolata signa. 
uisa legato maior acies quam quae ab suo praesidio sustineri posset; itaque propere ad 
dictatorem auxilia accitum mittit; interea ipse impetus hostium sustinet. 


[5] Nuntio allato dictator signa ferri ac sequi iubet armatos; sed celeriora prope omnia 
imperio erant; rapta extemplo signa armaque, et uix ab impetu et cursu tenebantur. 
Cum ira ab accepta nuper clade stimulabat, tum concitatior accidens clamor ab 
increscente certamine. urgent itaque alii alios hortanturque signiferos ut ocius eant. 
Quo magis festinantes uidet dictator, eo impensius retentat agmen ac sensim incedere 
iubet. Etrusci contra, principio exciti pugnae, omnibus copiis aderant; et super alios alii 
nuntiant dictatori omnes legiones Etruscorum capessisse pugnam nec iam ab suis resisti 
posse, et ipse cernit ex superiore loco in quanto discrimine praesidium esset. Ceterum 
satis fretus esse etiam nunc tolerando certamini legatum nec se procul abesse periculi 
uindicem, quam maxime uolt fatigari hostem ut integris adoriatur uiribus fessos. 
Quamquam lente procedunt, iam tamen ad impetum capiundum, equiti utique, 
modicum erat spatium. Prima incedebant signa legionum, ne quid occultum aut 
repentinum hostis timeret; sed reliquerat interualla inter ordines peditum, qua satis laxo 
spatio equi permitti possent. Pariter sustulit clamorem acies et emissus eques libero 
cursu in hostem inuehitur incompositisque aduersus equestrem procellam subitum 

pauorem offundit. Itaque, ut prope serum auxilium iam paene circumuentis, ita uniuersa 
requies data est. Integri accepere pugnam nec ea ipsa longa aut anceps fuit. Fusi hostes 
castra repetunt inferentibusque iam signa Romanis cedunt et in ultimam castrorum 
partem conglobantur. Haerent fugientes in angustiis portarum; pars magna aggerem 
uallumque conscendit, si aut ex superiore loco tueri se aut superare aliqua et euadere 
posset. Forte quodam loco male densatus agger pondere superstantium in fossam 
procubuit atque ea, cum deos pandere uiam fugae conclamassent, plures inermes quam 
armati euadunt. Hoc proelio fractae iterum Etruscorum uires, et pacto annuo stipendio 
et duum mensum frumento permissum ab dictatore ut de pace legatos mitterent 
Romam. Pax negata, indutiae biennii datae. Dictator triumphans in urbem rediit.— 
habeo auctores sine ullo memorabili proelio pacatam ab dictatore Etruriam esse 
seditionibus tantum Arretinorum compositis et Cilnio genere cum plebe in gratiam 
reducto.—consul ex dictatura factus M. Valerius. Non petentem atque adeo etiam 
absentem creatum tradidere quidam et per interregem ea comitia facta; id unum non 
ambigitur consulatum cum Apuleio Pansa gessisse. 


[6] M. Valerio et Q. Apuleio consulibus satis pacatae foris res fuere: Etruscum aduersae 
belli res et indutiae quietum tenebant; Samnitem multorum annorum cladibus domitum 
hauddum foederis noui paenitebat; Romae quoque plebem quietam exonerata[m 
deducta] in colonias multitudo praestabat. Tamen ne undique tranquillae res essent, 
certamen iniectum inter primores ciuitatis, patricios plebeiosque, ab tribunis plebis Q. 
Et Cn. Ogulniis, qui undique criminandorum patrum apud plebem occasionibus quaesitis, 
postquam alia frustra temptata erant, eam actionem susceperunt qua non infimam 
plebem accenderent sed ipsa capita plebis, consulares triumphalesque plebeios, 
quorum honoribus nihil praeter sacerdotia, quae nondum promiscua erant, deesset. 
Rogationem ergo promulgarunt ut, cum quattuor augures, quattuor pontifices ea 
tempestate essent placeretque augeri sacerdotum numerum, quattuor pontifices, 
quinque augures, de plebe omnes, adlegerentur.—quemadmodum ad quattuor 
augurum numerum nisi morte duorum id redigi collegium potuerit, non inuenio, cum 
inter augures constet imparem numerum debere esse, ut tres antiquae tribus, Ramnes, 
Titienses, Luceres, suum quaeque augurem habeant aut, si pluribus sit opus, pari inter 
se numero sacerdotes multiplicent; sicut multiplicati sunt cum ad quattuor quinque 
adiecti nouem numerum, ut terni in singulas essent, expleuerunt.—ceterum quia de 
plebe adlegebantur, iuxta eam rem aegre passi patres quam cum consulatum uolgari 
uiderent. Simulabant ad deos id magis quam ad se pertinere: ipsos uisuros ne sacra sua 
polluantur; id se optare tantum ne qua in rem publicam clades ueniat. Minus autem 
tetendere, adsueti iam in tali genere certaminum uinci; et cernebant aduersarios non, 
id quod olim uix sperauerint, adfectantes magnos honores sed omnia iam in quorum 
spem dubiam erat certatum adeptos, multiplices consulatus censurasque et triumphos. 


[7] Certatum tamen suadenda dissuadendaque lege inter Ap. Claudium maxime ferunt 
et inter P. Decium Murem. Qui cum eadem ferme de iure patrum ac plebis quae pro lege 
Licinia quondam contraque eam dicta erant cum plebeiis consulatus rogabatur 
disseruissent, rettulisse dicitur Decius parentis sui speciem, qualem eum multi qui in 
contione erant uiderant, incinctum Gabino cultu super telum stantem, quo se habitu pro 

populo ac legionibus Romanis deuouisset: tum P. Decium consulem purum piumque deis 
immortalibus uisum aeque ac si T. Manlius collega eius deuoueretur; eundem P. Decium 
qui sacra publica populi Romani faceret legi rite non potuisse? id esse periculum ne suas 
preces minus audirent di quam Ap. Claudi? castius eum sacra priuata facere et religiosius 
deos colere quam se? quem paenitere uotorum quae pro re publica nuncupauerint tot 
consules plebeii, tot dictatores, aut ad exercitus euntes aut inter ipsa bella? 
numerarentur duces eorum annorum, quibus plebeiorum ductu et auspicio res geri 
coeptae sint; numerarentur triumphi; iam ne nobilitatis quidem suae plebeios paenitere. 
Pro certo habere, si quod repens bellum oriatur, non plus spei fore senatui populoque 
Romano in patriciis quam in plebeiis ducibus. "quod cum ita se habeat, cui deorum 
hominumue indignum uideri potest" inquit, "eos uiros, quos uos sellis curulibus, toga 
praetexta, tunica palmata, et toga picta et corona triumphali laureaque honoraritis, 
quorum domos spoliis hostium adfixis insignes inter alias feceritis, pontificalia atque 
auguralia insignia adicere? qui louis optimi maximi ornatu decoratus, curru aurato per 
urbem uectus in Capitolium ascenderit, is «non» conspiciatur cum capide aclituo, «cum» 
capite uelato uictimam caedet auguriumue ex arce capiet? cuius «in» imaginis titulo 
consulatus censuraque et triumphus aequo animo legetur, si auguratum aut 
pontificatum adieceritis, non sustinebunt legentium oculi? equidem— pace dixerim 
deum-—eos nos iam populi Romani beneficio esse spero, qui sacerdotiis non minus 
reddamus dignatione nostra honoris quam acceperimus et deorum magis quam nostra 
causa expetamus ut quos priuatim colimus publice colamus. 


[8] Quid autem ego sic adhuc egi, tamquam integra sit causa patriciorum de sacerdotiis 
et non iam in possessione unius amplissimi simus sacerdotii? decemuiros sacris faciundis, 
carminum Sibyllae ac fatorum populi huius interpretes, antistites eosdem Apollinaris 
sacri caerimoniarumque aliarum plebeios uidemus; nec aut tum patriciis ulla iniuria 
facta est, cum duumuiris sacris faciundis adiectus est propter plebeios numerus, et nunc 
tribunus, uir fortis ac strenuus, quinque augurum loca, quattuor pontificum adiecit, in 
quae plebeii nominentur, non ut uos, Appi, uestro loco pellant sed ut adiuuent uos 
homines plebeii diuinis quoque rebus procurandis, sicut in ceteris humanis pro parte 
uirili adiuuant. Noli erubescere, Appi, collegam in sacerdotio habere, quem in censura, 
quem in consulatu collegam habere potuisti, cuius tam dictatoris magister equitum 
quam magistri equitum dictator esse potes. Sabinum aduenam, principem nobilitati 
uestrae, seu Attium Clausum seu Ap. Claudium mauoltis, illi antiqui patricii in suum 
numerum acceperunt: ne fastidieris nos in sacerdotum numerum accipere. Multa 
nobiscum decora adferimus, immo omnia eadem quae uos superbos fecerunt. L. Sextius 
primus de plebe consul est factus, C. Licinius Stolo primus magister equitum, C. Marcius 
Rutulus primus et dictator et censor, Q. Publilius Philo primus praetor. Semper ista 
audita sunt eadem penes uos auspicia esse, uos solos gentem habere, uos solos iustum 
imperium et auspicium domi militiaeque; aeque adhuc prosperum plebeium et 
patricium fuit porroque erit. En unquam fando audistis patricios primo esse factos non 
de caelo demissos sed qui patrem ciere possent, id est, nihil ultra quam ingenuos? 
consulem iam patrem ciere possum auumque iam poterit filius meus. Nihil est aliud in 
re, Quirites, nisi ut omnia negata adipiscamur; certamen tantum patricii petunt nec 

curant quem euentum certaminum habeant. Ego hanc legem, quod bonum faustum 
felixque sit uobis ac rei publicae, uti rogas, iubendam censeo." 


[9] Vocare tribus extemplo populus iubebat apparebatque accipi legem; ille tamen dies 
intercessione est sublatus. Postero die deterritis tribunis ingenti consensu accepta est. 
Pontifices creantur suasor legis P. Decius Mus P. Sempronius Sophus C. Marcius Rutulus 
M. Liuius Denter; quinque augures item de plebe, C. Genucius P. Aelius Paetus M. 
Minucius Faesus C. Marcius T. Publilius. Ita octo pontificum, nouem augurum numerus 
factus. Eodem anno M. Valerius consul de prouocatione legem tulit diligentius sanctam. 
Tertio ea tum post reges exactos lata est, semper a familia eadem. Causam renouandae 
saepius haud aliam fuisse reor quam quod plus paucorum opes quam libertas plebis 
poterat. Porcia tamen lex sola pro tergo ciuium lata uidetur, quod graui poena, si quis 
uerberasset necassetue ciuem Romanum, sanxit; Valeria lex cum eum qui prouocasset 
uirgis caedi securique necari uetuisset, si quis aduersus ea fecisset, nihil ultra quam 
"improbe factum" adiecit. Id, qui tum pudor hominum erat, uisum, credo, uinclum satis 
ualidum legis: nunc uix serio ita minetur quisquam. Bellum ab eodem consule 
haudquaquam memorabile aduersus rebellantes Aequos, cum praeter animos feroces 
nihil ex antiqua fortuna haberent, gestum est. Alter consul Appuleius in Vmbria 
Nequinum oppidum circumsedit. Locus erat arduus atque in parte una praeceps, ubi 
nunc Narnia sita est, nec ui nec munimento capi poterat. Itaque eam infectam rem M. 
Fuluius Paetus T. Manlius Torquatus noui consules acceperunt. In eum annum cum Q. 
Fabium consulem non petentem omnes dicerent centuriae, ipsum auctorem fuisse 
Macer Licinius ac Tubero tradunt differendi sibi consulatus in bellicosiorem annum: eo 
anno maiori se usui rei publicae fore urbano gesto magistratu; ita nec dissimulantem 
quid mallet nec petentem tamen, aedilem curulem cum L. Papirio Cursore factum. Id ne 
pro certo ponerem uetustior annalium auctor Piso effecit, qui eo anno aediles curules 
fuisse tradit Cn. Domitium Cn. Filium Caluinum et Sp. Caruilium Q. Filium Maximum. Id 
credo cognomen errorem in aedilibus fecisse secutamque fabulam mixtam ex aediliciis 
et consularibus comitiis, conuenientem errori. Et lustrum eo anno conditum a P. 
Sempronio Sopho et P. Sulpicio Sauerrione censoribus tribusque additae duae, Aniensis 
ac Terentina. Haec Romae gesta. 


[10] Ceterum ad Nequinum oppidum cum segni obsidione tempus tereretur, duo ex 
oppidanis, quorum erant aedificia iuncta muro, specu facto ad stationes Romanas itinere 
occulto perueniunt; inde ad consulem deducti praesidium armatum se intra moenia et 
muros accepturos confirmant. Nec aspernanda res uisa neque incaute credenda. Cum 
altero eorum— nam alter obses retentus—duo exploratores per cuniculum missi; per 
quos satis comperta re trecenti armati transfuga duce in urbem ingressi nocte portam, 
quae proxima erat, cepere. Qua refracta consul exercitusque Romanus sine certamine 
urbem inuasere. Ita Nequinum in dicionem populi Romani uenit. Colonia eo aduersus 
Vmbros missa a flumine Narnia appellata; exercitus cum magna praeda Romam reductus. 
Eodem anno ab Etruscis aduersus indutias paratum bellum; sed eos alia molientes 
Gallorum ingens exercitus fines ingressus paulisper a proposito auertit. Pecunia deinde, 
qua multum poterant, freti, socios ex hostibus facere Gallos conantur ut eo adiuncto 
exercitu cum Romanis bellarent. De societate haud abnuunt barbari: de mercede agitur. 

Qua pacta acceptaque cum parata cetera ad bellum essent sequique Etruscus iuberet, 
infitias eunt mercedem se belli Romanis inferendi pactos: quidquid acceperint accepisse, 
ne agrum Etruscum uastarent armisque lacesserent cultores; militaturos tamen se, si 
utique Etrusci uelint, sed nulla alia mercede quam ut in partem agri accipiantur 
tandemque aliqua sede certa consistant. Multa de eo concilia populorum Etruriae habita 
nec perfici quicquam potuit, non tam quia imminui agrum quam quia accolas sibi 
quisque adiungere tam efferatae gentis homines horrebat. Ita dimissi Galli pecuniam 
ingentem sine labore ac periculo partam rettulerunt. Romae terrorem praebuit fama 
Gallici tumultus ad bellum Etruscum adiecti; eo minus cunctanter foedus ictum cum 
Picenti populo est. 


[11] T. Manlio consuli prouincia Etruria sorte euenit; qui uixdum ingressus hostium fines, 
cum exerceretur inter equites, ab rapido cursu circumagendo equo effusus extemplo 
prope exspirauit; tertius ab eo casu dies finis uitae consuli fuit. Quo uelut omine belli 
accepto deos pro se commisisse bellum memorantes Etrusci sustulere animos. Romae 
cum desiderio uiri tum incommoditate temporis tristis nuntius fuit. Consulis subrogandi 
comitia ex sententia principum habita: M. Valerium consulem omnes [sententiae] 
centuriae[que] dixere, ut patres ab iubendo dictatore deterruerint, quem senatus 
dictatorem dici iussurus fuerat. Tum extemplo in Etruriam ad legiones proficisci iussit. 
Aduentus eius compressit Etruscos adeo ut nemo extra munimenta egredi auderet 
timorque ipsorum obsidioni similis esset; neque illos nouus consul uastandis agris 
urendisque tectis, cum passim non uillae solum sed frequentes quoque uici incendiis 
fumarent, elicere ad certamen potuit. Cum hoc segnius bellum opinione esset, alterius 
belli, quod multis in uicem cladibus haud immerito terribile erat, fama, Picentium 
nouorum sociorum indicio, exorta est: Samnites arma et rebellionem spectare seque ab 
iis sollicitatos esse. Picentibus gratiae actae et magna pars curae patribus ab Etruria in 
Samnites uersa est. Caritas etiam annonae sollicitam ciuitatem habuit uentumque ad 
inopiae ultimum foret, ut scripsere quibus aedilem fuisse eo anno Fabium Maximum 
placet, ni eius uiri cura, qualis in bellicis rebus multis tempestatibus fuerat, talis domi 
tum in annonae dispensatione praeparando ac conuehendo frumento fuisset. Eo anno— 
nectraditur causa—interregnum initum. Interreges fuere Ap. Claudius, dein P. Sulpicius. 
Is comitia consularia habuit; creauit L. Cornelium Scipionem Cn. Fuluium consules. 
Principio huius anni oratores Lucanorum ad nouos consules uenerunt questum, quia 
condicionibus perlicere se nequiuerint ad societatem armorum, Samnites infesto 
exercitu ingressos fines suos uastare belloque ad bellum cogere. Lucano populo satis 
superque erratum quondam: nunc ita obstinatos animos esse ut omnia ferre ac pati 
tolerabilius ducant quam ut unquam postea nomen Romanum uiolent. Orare patres ut 
et Lucanos in fidem accipiant et uim atque iniuriam ab se Samnitium arceant; se, 
quamquam bello cum Samnitibus suscepto necessaria iam facta aduersus Romanos 
fides sit, tamen obsides dare paratos esse. 


[12] Breuis consultatio senatus fuit; ad unum omnes iungendum foedus cum Lucanis 
resque repetendas ab Samnitibus censent. Benigne responsum Lucanis ictumque foedus. 
Fetiales missi, qui Samnitem decedere agro sociorum ac deducere exercitum finibus 
Lucanis iuberent; quibus obuiam missi ab Samnitibus qui denuntiarent, si quod adissent 

in Samnio concilium, haud inuiolatos abituros. Haec postquam audita sunt Romae, 
bellum Samnitibus et patres censuerunt et populus iussit. Consules inter se prouincias 
partiti sunt: Scipioni Etruria, Fuluio Samnites obuenerunt, diuersique ad suum quisque 
bellum proficiscuntur. Scipioni segne bellum et simile prioris anni militiae exspectanti 
hostes ad Volaterras instructo agmine occurrerunt. Pugnatum maiore parte diei magna 
utrimque caede; nox incertis qua data uictoria esset interuenit. Lux insequens uictorem 
uictumque ostendit; nam Etrusci silentio noctis castra reliquerunt. Romanus egressus in 
aciem, ubi profectione hostium concessam uictoriam uidet, progressus ad castra uacuis 
cum plurima praeda—nam et statiua et trepide deserta fuerant— potitur. Inde in 
Faliscum agrum copiis reductis, cum impedimenta Faleriis cum modico praesidio 
reliquisset, expedito agmine ad populandos hostium fines incedit. Omnia ferro ignique 
uastantur; praedae undique actae. Nec solum modo uastum hosti relictum sed castellis 
etiam uicisque inlatus ignis: urbibus oppugnandis temperatum, in quas timor Etruscos 
compulerat. Cn. Fului consulis clara pugna in Samnio ad Bouianum haudquaquam 
ambiguae uictoriae fuit. Bouianum inde adgressus nec ita multo post Aufidenam ui cepit. 


[13] Eodem anno Carseolos colonia in agrum Aequicolorum deducta. Fuluius consul de 
Samnitibus triumphauit. Cum comitia consularia instarent, fama exorta Etruscos 
Samnitesque ingentes conscribere exercitus; palam omnibus conciliis uexari principes 
Etruscorum, quod non Gallos quacumque condicione traxerint ad bellum; increpari 
magistratus Samnitium, quod exercitum aduersus Lucanum hostem comparatum 
obiecerint Romanis; itaque suis sociorumque uiribus consurgere hostes ad bellum et 
haudquaquam pari defungendum esse certamine. Hic terror, cum illustres uiri 
consulatum peterent, omnes in Q. Fabium Maximum primo non petentem, deinde, ut 
inclinata studia uidit, etiam recusantem conuertit: quid se iam senem ac perfunctum 
laboribus laborumque praemiis sollicitarent? nec corporis nec animi uigorem remanere 
eundem, et fortunam ipsam uereri, ne cui deorum nimia iam in se et constantior quam 
uelint humanae res uideatur. Et se gloriae seniorum succreuisse et ad suam gloriam 
consurgentes alios laetum adspicere; nec honores magnos fortissimis uiris Romae nec 
honoribus deesse fortes uiros. Acuebat hac moderatione tam iusta studia; quae 
uerecundia legum restinguenda ratus, legem recitari iussit, qua intra decem annos 
eundem consulem refici non liceret. uix prae strepitu audita lex est tribunique plebis 
nihil id impedimenti futurum aiebant; se ad populum laturos uti legibus solueretur. Et 
ille quidem in recusando perstabat: quid ergo attineret leges ferri, quibus per eosdem 
qui tulissent fraus fieret? iam regi leges, non regere. Populus nihilo minus suffragia inibat 
et, ut quaeque intro uocata erat centuria, consulem haud dubie Fabium dicebat. Tum 
demum consensu ciuitatis uictus, "dei approbent" inquit, "quod agitis acturique estis, 
Quirites. Ceterum, quoniam in me quod uos uoltis facturi estis, in collega sit meae apud 
uos gratiae locus: P. Decium, expertum mihi concordi collegio uirum, dignum uobis, 
dignum parente suo, quaeso mecum consulem faciatis". lusta suffragatio uisa. Omnes 
quae supererant centuriae Q. Fabium P. Decium consules dixere. Eo anno plerisque dies 
dicta ab aedilibus, quia plus quam quod lege finitum erat agri possiderent; nec quisquam 
ferme est purgatus uinculumque ingens immodicae cupiditatis iniectum est. 

[14] Consules noui, Q. Fabius Maximus quartum et P. Decius Mus tertium, cum inter se 
agitarent uti alter Samnites hostes, alter Etruscos deligeret, quantaeque in hanc aut in 
illam prouinciam copiae satis et uter ad utrum bellum dux idoneus magis esset, ab Sutrio 
et Nepete et Faleriis legati, auctores concilii Etruriae populorum de petenda pace haberi, 
totam belli molem in Samnium auerterunt. Profecti consules, quo expeditiores 
commeatus essent et incertior hostis qua uenturum bellum foret, Fabius per Soranum, 
Decius per Sidicinum agrum in Samnium legiones ducunt. ubi in hostium fines uentum 
est, uterque populabundus effuso agmine incedit. Explorant tamen latius quam 
populantur; igitur non fefellere ad Tifernum hostes in occulta ualle instructi, quam 
ingressos Romanos superiore ex loco adoriri parabant. Fabius impedimentis in locum 
tutum remotis praesidioque modico imposito praemonitis militibus adesse certamen, 
quadrato agmine ad praedictas hostium latebras succedit. Samnites desperato 
improuiso tumultu, quando in apertum semel discrimen euasura esset res, et ipsi acie 
iusta maluerunt concurrere. Itaque in aequum descendunt ac fortunae se maiore animo 
quam spe committunt; ceterum, siue quia ex omnium Samnitium populis quodcumque 
roboris fuerat contraxerant seu quia discrimen summae rerum angebat animos, 
aliquantum quoque aperta pugna praebuerunt terroris. Fabius ubi nulla ex parte hostem 
loco moueri uidit, Maximum filium et M. Valerium tribunos militum, cum quibus ad 
primam aciem procurrerat, ire ad equites iubet et adhortari ut, si quando unquam 
equestri ope adiutam rem publicam meminerint, illo die adnitantur ut ordinis eius 
gloriam inuictam praestent: peditum certamine immobilem hostem restare; omnem 
reliquam spem in impetu esse equitum. Et ipsos nominatim iuuenes, pari comitate 
utrumque, nunc laudibus, nunc promissis onerat. Ceterum quando, ne ea quoque 
temptata uis proficeret, consilio grassandum, si nihil uires iuuarent, ratus, Scipionem 
legatum hastatos primae legionis subtrahere ex acie et ad montes proximos quam 
posset occultissime circumducere iubet; inde ascensu abdito a conspectu erigere in 
montes agmen auersoque hosti ab tergo repente se ostendere. Equites ducibus tribunis 
haud multo plus hostibus quam suis, ex improuiso ante signa euecti, praebuerunt 
tumultus. Aduersus incitatas turmas stetit immota Samnitium acies nec parte ulla pelli 
aut perrumpi potuit; et postquam inritum inceptum erat, recepti post signa proelio 
excesserunt. Creuit ex eo hostium animus nec sustinere frons prima tam longum 
certamen increscentemque fiducia sui uim potuisset, ni secunda acies iussu consulis in 
primum successisset. Ibi integrae uires sistunt inuehentem se iam Samnitem; et 
tempore inprouisa ex montibus signa clamorque sublatus non uero tantum metu 
terruere Samnitium animos; nam et Fabius Decium collegam appropinquare exclamauit, 
et pro se quisque miles adesse alterum consulem, adesse legiones gaudio alacres 
fremunt; errorque utilis Romanis oblatus fugae formidinisque Samnites impleuit 
maxime territos ne ab altero exercitu integro intactoque fessi opprimerentur. Et quia 
passim in fugam dissipati sunt, minor caedes quam pro tanta uictoria fuit: tria milia et 
quadringenti caesi, capti octingenti ferme et triginta; signa militaria capta tria et uiginti. 


[15] Samnitibus Apuli se ante proelium coniunxissent, ni P. Decius consul iis ad 
Maleuentum castra obiecisset, extractos deinde ad certamen fudisset. Ibi quoque plus 
fugae fuit quam caedis; duo milia Apulorum caesa; spretoque eo hoste Decius in 

Samnium legiones duxit. Ibi duo consulares exercitus diuersis uagati partibus omnia 
spatio quinque mensum euastarunt. Quinque et quadraginta loca in Samnio fuere, in 
quibus Deci castra fuerunt, alterius consulis sex et octoginta; nec ualli tantum ac 
fossarum uestigia relicta sed multo alia illis insigniora monumenta uastitatis circa 
regionumque depopulatarum. Fabius etiam urbem Cimetram cepit. Ibi capta armatorum 
duo milia nongenti, caesi pugnantes ferme nongenti triginta. Inde comitiorum causa 
Romam profectus maturauit eam rem agere. Cum primo uocatae Q. Fabium consulem 
dicerent omnes centuriae, Ap. Claudius, consularis candidatus, uir acer et ambitiosus, 
non sui magis honoris causa quam ut patricii reciperarent duo consularia loca, cum suis 
tum totius nobilitatis uiribus incubuit ut se cum Q. Fabio consulem dicerent. Fabius 
primo de se eadem fere quae priore anno dicendo abnuere. Circumstare sellam omnis 
nobilitas; orare ut ex caeno plebeio consulatum extraheret maiestatemque pristinam 
cum honori tum patriciis gentibus redderet. Fabius silentio facto media oratione studia 
hominum sedauit; facturum enim se fuisse dixit ut duorum patriciorum nomina 
reciperet, si alium quam se consulem fieri uideret; nunc se suam rationem comitiis, cum 
contra leges futurum sit, pessimo exemplo non habiturum. Ita L. Volumnius de plebe 
cum Ap. Claudio consul est factus, priore item consulatu inter se comparati. Nobilitas 
obiectare Fabio fugisse eum Ap. Claudium collegam, eloquentia ciuilibusque artibus 
haud dubie praestantem. 


[16] Comitiis perfectis ueteres consules iussi bellum in Samnio gerere prorogato in sex 
menses imperio. Itaque insequenti quoque anno L. Volumnio Ap. Claudio consulibus P. 
Decius, qui consul in Samnio relictus a collega fuerat, proconsul idem populari non 
destitit agros, donec Samnitium exercitum nusquam se proelio committentem 
postremo expulit finibus. Etruriam pulsi petierunt et, quod legationibus nequiquam 
saepe temptauerant, id se tanto agmine armatorum mixtis terrore precibus acturos 
efficacius rati, postulauerunt principum Etruriae concilium. Quo coacto, per quot annos 
pro libertate dimicent cum Romanis, exponunt: omnia expertos esse si suismet ipsorum 
uiribus tolerare tantam molem belli possent; temptasse etiam haud magni momenti 
finitimarum gentium auxilia. Petisse pacem a populo Romano, cum bellum tolerare non 
possent; rebellasse, quod pax seruientibus grauior quam liberis bellum esset; unam sibi 
spem reliquam in Etruscis restare. Scire gentem Italiae opulentissimam armis, uiris, 
pecunia esse; habere accolas Gallos, inter ferrum et arma natos, feroces cum suopte 
ingenio tum aduersus Romanum populum, quem captum a se auroque redemptum, 
haud uana iactantes, memorent. Nihil abesse, si sit animus Etruscis qui Porsinnae 
quondam maioribusque eorum fuerit, quin Romanos omni agro cis Tiberim pulsos 
dimicare pro salute sua non de intolerando Italiae regno cogant. Samnitem illis 
exercitum paratum, instructum armis, stipendio uenisse, et confestim secuturos, uel si 
ad ipsam Romanam urbem oppugnandam ducant. 


[17] Haec eos in Etruria iactantes molientesque bellum domi Romanum urebat. Nam P. 
Decius, ubi comperit per exploratores profectum Samnitium exercitum, aduocato 
consilio "quid per agros" inquit "uagamur uicatim circumferentes bellum? quin urbes et 
moenia adgredimur? nullus iam exercitus Samnio praesidet; cessere finibus ac sibimet 
ipsi exsilium consciuere". Adprobantibus cunctis ad Murgantiam, ualidam urbem, 

oppugnandam ducit; tantusque ardor militum fuit et caritate ducis et spe maioris quam 
ex agrestibus populationibus praedae ut uno die ui atque armis urbem caperent. Ibi duo 
milia Samnitium et centum pugnantes circumuenti captique et alia praeda ingens capta 
est. Quae ne impedimentis grauibus agmen oneraret, conuocari milites Decius iubet. 
"hacine" inquit "uictoria sola aut hac praeda contenti estis futuri? uoltis uos pro uirtute 
spes gerere? omnes Samnitium urbes fortunaeque in urbibus relictae uestrae sunt, 
quando legiones eorum tot proeliis fusas postremo finibus expulistis. uendite ista et 
inlicite lucro mercatorem ut sequatur agmen; ego subinde suggeram quae uendatis. Ad 
Romuleam urbem hinc eamus, ubi uos labor haud maior, praeda maior manet." 
diuendita praeda ultro adhortantes imperatorem ad Romuleam pergunt. Ibi quoque sine 
opere, sine tormentis, simul admota sunt signa, nulla ui deterriti a muris, qua cuique 
proximum fuit, scalis raptim admotis in moenia euasere. Captum oppidum ac direptum 
est; ad duo milia et trecenti occisi et sex milia hominum capta, et miles ingenti praeda 
potitus, quam uendere sicut priorem coactus; Ferentinum inde, quamquam nihil quietis 
dabatur, tamen summa alacritate est ductus. Ceterum ibi plus laboris ac periculi fuit: et 
defensa summa ui moenia sunt et locus erat munimento naturaque tutus; sed euicit 
omnia adsuetus praedae miles. Ad tria milia hostium circa muros caesa; praeda militis 
fuit. Huius oppugnatarum urbium decoris pars maior in quibusdam annalibus ad 
Maximum trahitur; Murgantiam ab Decio, a Fabio Ferentinum Romuleamque 
oppugnatas tradunt. Sunt qui nouorum consulum hanc gloriam faciant, quidam non 
amborum sed alterius, L. Volumni: ei Samnium prouinciam euenisse. 


[18] Dum ea in Samnio cuiuscumque ductu auspicioque geruntur, Romanis in Etruria 
interim bellum ingens multis ex gentibus concitur, cuius auctor Gellius Egnatius ex 
Samnitibus erat. Tusci fere omnes consciuerant bellum; traxerat contagio proximos 
Vmbriae populos et Gallica auxilia mercede sollicitabantur; omnis ea multitudo ad castra 
Samnitium conueniebat. Qui tumultus repens postquam est Romam perlatus, cum iam 
L. Volumnius consul cum legione secunda ac tertia sociorumque milibus quindecim 
profectus in Samnium esset, Ap. Claudium primo quoque tempore in Etruriam ire placuit. 
Duae Romanae legiones secutae, prima et quarta, et sociorum duodecim milia; castra 
haud procul ab hoste posita. Ceterum magis eo profectum est quod mature uentum erat 
ut quosdam spectantes iam arma Etruriae populos metus Romani nominis comprimeret, 
quam quod ductu consulis quicquam ibi satis scite aut fortunate gestum sit: multa 
proelia locis et temporibus iniquis commissa spesque in dies grauiorem hostem faciebat, 
et iam prope erat ut nec duci milites nec militibus dux satis fideret. Litteras ad collegam 
accersendum ex Samnio missas in trinis annalibus inuenio; piget tamen in certo ponere, 
cum ea ipsa inter consules populi Romani, iam iterum eodem honore fungentes, 
disceptatio fuerit, Appio abnuente missas, Volumnio adfirmante Appi se litteris accitum. 
lam Volumnius in Samnio tria castella ceperat, in quibus ad tria milia hostium caesa 
erant, dimidium fere eius captum, et Lucanorum seditiones a plebeiis et egentibus 
ducibus ortas summa optimatium uoluntate per Q. Fabium, pro consule missum eo cum 
uetere exercitu, compresserat. Decio populandos hostium agros relinquit, ipse cum suis 
copiis in Etruriam ad collegam pergit. Quem aduenientem laeti omnes accepere: Appium 
ex conscientia sua credo animum habuisse—haud immerito iratum si nihil scripserat, 

inliberali et ingrato animo, si eguerat ope, dissimulantem. uix enim salute mutua reddita, 
cum obuiam egressus esset, "satin salue" inquit, "L. Volumni? ut sese in Samnio res 
habent? quae te causa ut prouincia tua excederes induxit?" Volumnius in Samnio res 
prosperas esse ait, litteris eius accitum uenisse; quae si falsae fuerint nec usus sui sit in 
Etruriam, extemplo conuersis signis abiturum. "tu uero abeas" inquit, "neque te 
quisquam moratur; etenim minime consentaneum est, cum bello tuo forsitan uix 
sufficias, huc te ad opem ferendam aliis gloriari uenisse." bene, hercules, uerteret, 
dicere Volumnius; malle frustra operam insumptam quam quicquam incidisse cur non 
satis esset Etruriae unus consularis exercitus. 


[19] Digredientes iam consules legati tribunique ex Appiano exercitu circumsistunt. Pars 
imperatorem suum orare ne collegae auxilium, quod acciendum ultro fuerit, sua sponte 
oblatam sperneretur; plures abeunti Volumnio obsistere; obtestari ne prauo cum 
collega certamine rem publicam prodat: si qua clades incidisset, desertori magis quam 
deserto noxae fore; eo rem adductam ut omne rei bene aut secus gestae in Etruria decus 
dedecusque ad L. Volumnium sit delegatum; neminem quaesiturum quae uerba Appi 
sed quae fortuna exercitus fuerit; dimitti ab Appio eum sed a re publica et ab exercitu 
retineri; experiretur modo uoluntatem militum. Haec monendo obtestandoque prope 
restitantes consules in contionem pertraxerunt. Ibi orationes longiores habitae in 
eandem ferme sententiam, in quam inter paucos certatum uerbis fuerat; et cum 
Volumnius, causa superior, ne infacundus quidem aduersus eximiam eloquentiam 
collegae uisus esset, cauillansque Appius sibi acceptum referre diceret debere, quod ex 
muto atque elingui facundum etiam consulem haberent—priore consulatu, primis 
utique mensibus, hiscere eum nequisse, nunc iam populares orationes serere—, "quam 
mallem" inquit Volumnius, "tu a me strenue facere quam ego abs te scite loqui 
didicissem." postremo condicionem ferre, quae decretura sit, non orator—neque enim 
id desiderare rem publicam—sed imperator uter sit melior. Etruriam et Samnium 
prouincias esse; utram mallet eligeret; suo exercitu se uel in Etruria uel in Samnio rem 
gesturum. Tum militum clamor ortus, ut simul ambo bellum Etruscum susciperent. Quo 
animaduerso consensu Volumnius "quoniam in collegae uoluntate interpretanda" inquit 
"erraui, non committam ut quid uos uelitis obscurum sit: manere an abire me uelitis 
clamore significate." tum uero tantus est clamor exortus ut hostes e castris exciret. 
Armis arreptis in aciem descendunt. Et Volumnius signa canere ac uexilla efferri castris 
iussit; Appium addubitasse ferunt cernentem seu pugnante seu quieto se fore collegae 
uictoriam; deinde ueritum ne suae quoque legiones Volumnium sequerentur, et ipsum 
flagitantibus suis signum dedisse. Ab neutra parte satis commode instructi fuerunt; nam 
et Samnitium dux Gellius Egnatius pabulatum cum cohortibus paucis ierat suoque 
impetu magis milites quam cuiusquam ductu aut imperio pugnam capessebant et 
Romani exercitus nec pariter ambo ducti nec satis temporis ad instruendum fuit. Prius 
concurrit Volumnius quam Appius ad hostem perueniret; itaque fronte inaequali 
concursum est; et uelut sorte quadam mutante adsuetos inter se hostes Etrusci 
Volumnio, Samnites parumper cunctati, quia dux aberat, Appio occurrere. Dicitur Appius 
in medio pugnae discrimine, ita ut inter prima signa manibus ad caelum sublatis 
conspiceretur, ita precatus esse: "Bellona, si hodie nobis uictoriam duis, ast ego tibi 

templum uoueo." haec precatus uelut instigante dea et ipse collegae et exercitus 
uirtutem aequauit ducis: imperatoria opera exsequuntur et milites; ne ab altera parte 
prius uictoria incipiat adnituntur. Ergo fundunt fugantque hostes, maiorem molem haud 
facile sustinentes quam cum qua manus conserere adsueti fuerant. urgendo cedentes 
insequendoque effusos compulere ad castra; ibi interuentu Gelli cohortiumque 
Sabellarum paulisper recruduit pugna. His quoque mox fusis iam a uictoribus castra 
oppugnabantur; et cum Volumnius ipse portae signa inferret, Appius Bellonam uictricem 
identidem celebrans accenderet militum animos, per uallum, per fossas inruperunt. 
Castra capta direptaque; praeda ingens parta et militi concessa est. Septem milia 
octingenti hostium occisi, duo milia et centum uiginti capti. 


[20] Dum ambo consules omnisque Romana uis in Etruscum bellum magis inclinat, in 
Samnio noui exercitus exorti ad populandos imperii Romani fines per Vescinos in 
Campaniam  Falernumque agrum transcendunt ingentesque praedas faciunt. 
Volumnium magnis itineribus in Samnium redeuntem—iam enim Fabio Decioque 
prorogati imperii finis aderat —fama de Samnitium exercitu populationibusque Campani 
agri ad tuendos socios conuertit. ut in Calenum [agrum] uenit, et ipse cernit recentia 
cladis uestigia et Caleni narrant tantum iam praedae hostes trahere ut uix explicare 
agmen possint; itaque iam propalam duces loqui extemplo eundum in Samnium esse, ut 
relicta ibi praeda in expeditionem redeant nec tam oneratum agmen dimicationibus 
committant. Ea quamquam similia ueris erant, certius tamen exploranda ratus dimittit 
equites, qui uagos praedatores in agro palantes intercipiant; ex quibus inquirendo 
cognoscit ad Volturnum flumen sedere hostem, inde tertia uigilia moturum; iter in 
Samnium esse. His satis exploratis profectus tanto interuallo ab hostibus consedit ut nec 
aduentus suus propinquitate nimia nosci posset et egredientem e castris hostem 
opprimeret. Aliquanto ante lucem ad castra accessit gnarosque Oscae linguae 
exploratum quid agatur mittit. Intermixti hostibus, quod facile erat in nocturna 
trepidatione, cognoscunt infrequentia armatis signa egressa, praedam praedaeque 
custodes exire, immobile agmen et sua quemque molientem nullo [inter alios] consensu 
nec satis certo imperio. Tempus adgrediendi aptissimum uisum est; et iam lux 
appetebat; itaque signa canere iussit agmenque hostium adgreditur. Samnites praeda 
impediti, infrequentes armati, pars addere gradum ac prae se agere praedam, pars stare 
incerti utrum progredi an regredi in castra tutius foret; inter cunctationem opprimuntur 
et Romani iam transcenderant uallum caedesque ac tumultus erat in castris. Samnitium 
agmen, praeterquam hostili tumultu, captiuorum etiam repentina defectione turbatum 
erat, qui partim ipsi soluti uinctos soluebant, partim arma in sarcinis deligata rapiebant 
tumultumque proelio ipso terribiliorem intermixti agmini praebebant. Memorandum 
deinde edidere facinus; nam Staium Minatium ducem adeuntem ordines hortantemque 
inuadunt; dissipatis inde equitibus qui cum eo aderant ipsum circumsistunt 
insidentemque equo captum ad consulem Romanum rapiunt. Reuocata eo tumultu 
prima signa Samnitium proeliumque iam profligatum integratum est; nec diutius 
sustineri potuit. Caesa ad sex milia hominum, duo milia et quingenti capti—in eis tribuni 
militum quattuor—signa militaria triginta, et, quod laetissimum  uictoribus fuit, 
captiuorum recepta septem milia et quadringenti, praeda ingens sociorum; accitique 

edicto domini ad res suas noscendas recipiendasque praestituta die. Quarum rerum non 
exstitit dominus, militi concessae; coactique uendere praedam ne alibi quam in armis 
animum haberent. 


[21] Magnum ea populatio Campani agri tumultum Romae praebuerat; et per eos forte 
dies ex Etruria allatum erat post deductum inde Volumnianum exercitum Etruriam 
concitam in arma et Gellium Egnatium, Samnitium ducem, et Vmbros ad defectionem 
uocari et Gallos pretio ingenti sollicitari. His nuntiis senatus conterritus iustitium indici, 
dilectum omnis generis hominum haberi iussit. Nec ingenui modo aut iuniores 
sacramento adacti sunt sed seniorum etiam cohortes factae libertinique centuriati; et 
defendendae urbis consilia agitabantur summaeque rerum praetor P. Sempronius 
praeerat. Ceterum parte curae exonerarunt senatum L. Volumni consulis litterae, quibus 
caesos fusosque populatores Campaniae cognitum est. Itaque et supplicationes ob rem 
bene gestam consulis nomine decernunt et iustitium remittitur quod fuerat dies 
duodeuiginti; supplicatioque perlaeta fuit. Tum de praesidio regionis depopulatae ab 
Samnitibus agitari coeptum; itaque placuit ut duae coloniae circa Vescinum et Falernum 
agrum deducerentur, una ad ostium Liris fluuii, quae Minturnae appellata, altera in saltu 
Vescino, Falernum contingente agrum, ubi Sinope dicitur Graeca urbs fuisse, Sinuessa 
deinde ab colonis Romanis appellata. Tribunis plebis negotium datum est, ut plebei scito 
iuberetur P. Sempronius praetor triumuiros in ea loca colonis deducendis creare; nec qui 
nomina darent facile inueniebantur, quia in stationem se prope perpetuam infestae 
regionis, non in agros mitti rebantur. Auertit ab eis curis senatum Etruriae ingrauescens 
bellum et crebrae litterae Appi monentis ne regionis eius motum neglegerent: quattuor 
gentes conferre arma, Etruscos, Samnites, Vmbros, Gallos; iam castra bifariam facta esse, 
quia unus locus capere tantam multitudinem non possit. Ob haec et—iam appetebat 
tempus— comitiorum causa L. Volumnius consul Romam reuocatus; qui priusquam ad 
suffragium centurias uocaret, in contionem aduocato populo multa de magnitudine belli 
Etrusci disseruit: iam tum, cum ipse ibi cum collega rem pariter gesserit, fuisse tantum 
bellum ut nec duce uno nec exercitu geri potuerit; accessisse postea dici Vmbros et 
ingentem exercitum Gallorum; aduersus quattuor populos duces consules illo die deligi 
meminissent. Se, nisi confideret eum consensu populi Romani consulem declaratum iri 
qui haud dubie tum primus omnium ductor habeatur, dictatorem fuisse extemplo 
dicturum. 


[22] Nemini dubium erat quin Fabius quintum omnium consensu destinaretur; eumque 
et praerogatiuae et primo uocatae omnes centuriae consulem cum L. Volumnio dicebant. 
Fabi oratio fuit, qualis biennio ante; deinde, ut uincebatur consensu, uersa postremo ad 
col'egam P. Decium poscendum: id senectuti suae adminiculum fore. Censura 
duobusque consulatibus simul gestis expertum se nihil concordi collegio firmius ad rem 
publicam tuendam esse. Nouo imperii socio uix iam adsuescere senilem animum posse; 
cum moribus notis facilius se communicaturum consilia. Subscripsit orationi eius consul 
cum meritis P. Deci laudibus, tum quae ex concordia consultum bona quaeque ex 
discordia mala in administratione rerum militarium euenirent memorando, quam prope 
ultimum discrimen suis et collegae certaminibus nuper uentum foret admonendo: 
Decium Fabiumque qui uno animo, una mente uiuerent esse praeterea uiros natos 

militiae, factis magnos, ad uerborum linguaeque certamina rudes. Ea ingenia consularia 
esse: callidos sollertesque, iuris atque eloquentiae consultos, qualis Ap. Claudius esset, 
urbi ac foro praesides habendos praetoresque ad reddenda iura creandos esse. His 
agendis dies est consumptus. Postridie ad praescriptum consulis et consularia et 
praetoria comitia habita. Consules creati Q. Fabius et P. Decius, Ap. Claudius praetor, 
omnes absentes; et L. Volumnio ex senatus consulto et scito plebis prorogatum in 
annum imperium est. 


[23] Eo anno prodigia multa fuerunt, quorum auerruncandorum causa supplicationes in 
biduum senatus decreuit; publice uinum ac tus praebitum; supplicatum iere frequentes 
uiri feminaeque. Insignem supplicationem fecit certamen in sacello Pudicitiae Patriciae, 
quae in foro bouario est ad aedem rotundam Herculis, inter matronas ortum. Verginiam 
Auli filiam, patriciam plebeio nuptam, L. Volumnio consuli, matronae quod e patribus 
enupsisset sacris arcuerant. Breuis altercatio inde ex iracundia muliebri in contentionem 
animorum exarsit, cum se Verginia et patriciam et pudicam in Patriciae Pudicitiae 
templum ingressam, ut uni nuptam ad quem uirgo deducta sit, nec se uiri honorumue 
eius ac rerum gestarum paenitere uero gloriaretur. Facto deinde egregio magnifica 
uerba adauxit. In uico Longo ubi habitabat, ex parte aedium quod satis esset loci modico 
sacello exclusit aramque ibi posuit et conuocatis plebeiis matronis conquesta iniuriam 
patriciarum, "hanc ego aram" inquit "Pudicitiae Plebeiae dedico; uosque hortor ut, quod 
certamen uirtutis uiros in hac ciuitate tenet, hoc pudicitiae inter matronas sit detisque 
operam ut haec ara quam illa, si quid potest, sanctius et a castioribus coli dicatur." 
eodem ferme ritu et haec ara quo illa antiquior culta est, ut nulla nisi spectatae 
pudicitiae matrona et quae uni uiro nupta fuisset ius sacrificandi haberet; uolgata dein 
religio a pollutis, nec matronis solum sed omnis ordinis feminis, postremo in obliuionem 
uenit. Eodem anno Cn. Et Q. Ogulnii aediles curules aliquot feneratoribus diem dixerunt; 
quorum bonis multatis ex eo quod in publicum redactum est aenea in Capitolio limina 
et trium mensarum argentea uasa in cella louis louemque in culmine cum quadrigis et 
ad ficum Ruminalem simulacra infantium conditorum urbis sub uberibus lupae 
posuerunt semitamque saxo quadrato a Capena porta ad Martis strauerunt. Et ab 
aedilibus plebeiis L. Aelio Paeto et C. Fuluio Curuo ex multaticia item pecunia, quam 
exegerunt pecuariis damnatis, ludi facti pateraeque aureae ad Cereris positae. 


[24] Q. Inde Fabius quintum et P. Decius quartum consulatum ineunt, tribus consulatibus 
censuraque collegae, nec gloria magis rerum, quae ingens erat, quam concordia inter se 
clari. Quae ne perpetua esset, ordinum magis quam ipsorum inter se certamen 
interuenisse reor, patriciis tendentibus ut Fabius in Etruriam extra ordinem prouinciam 
haberet, plebeiis auctoribus Decio ut ad sortem rem uocaret. Fuit certe contentio in 
senatu et, postquam ibi Fabius plus poterat, reuocata res ad populum est. In contione, 
ut inter militares uiros et factis potius quam dictis fretos, pauca uerba habita. Fabius, 
quam arborem conseuisset, sub ea legere alium fructum indignum esse dicere; se 
aperuisse Ciminiam siluam uiamque per deuios saltus Romano bello fecisse. Quid se id 
aetatis sollicitassent, si alio duce gesturi bellum essent? nimirum aduersarium se, non 
socium imperii legisse—sensim exprobrat—et inuidisse Decium concordibus collegis 
tribus. Postremo se tendere nihil ultra quam ut, si dignum prouincia ducerent, in eam 

mitterent; in senatus arbitrio se fuisse et in potestate populi futurum. P. Decius senatus 
iniuriam querebatur: quoad potuerint, patres adnisos ne plebeiis aditus ad magnos 
honores esset; postquam ipsa uirtus peruicerit ne in ullo genere hominum inhonorata 
esset, quaeri quemadmodum inrita sint non suffragia modo populi sed arbitria etiam 
fortunae et in paucorum potestatem uertantur. Omnes ante se consules sortitos 
prouincias esse: nunc extra sortem Fabio senatum prouinciam dare,—si honoris eius 
causa, ita eum de se deque re publica meritum esse ut faueat Q. Fabi gloriae quae modo 
non sua contumelia splendeat. Cui autem dubium esse, ubi unum bellum sit asperum ac 
difficile, cum id alteri extra sortem mandetur, quin alter consul pro superuacaneo atque 
inutili habeatur? gloriari Fabium rebus in Etruria gestis; uelle et P. Decium gloriari; et 
forsitan, quem ille obrutum ignem reliquerit, ita ut totiens nouum ex improuiso 
incendium daret, eum se exstincturum. Postremo se collegae honores praemiaque 
concessurum uerecundia aetatis eius maiestatisque; cum periculum, cum dimicatio 
proposita sit, neque cedere sua sponte neque cessurum. Et si nihil aliud ex eo certamine 
tulerit, illud certe laturum ut quod populi sit populus iubeat potius quam patres 
gratificentur. louem optimum maximum deosque immortales se precari, ut ita sortem 
aequam sibi cum collega dent si eandem uirtutem felicitatemque in bello administrando 
daturi sint. Certe et id natura aequum et exemplo utile esse et ad famam populi Romani 
pertinere, eos consules esse quorum utrolibet duce bellum Etruscum geri recte possit. 
Fabius nihil aliud precatus populum Romanum quam ut, priusquam intro uocarentur ad 
suffragium tribus, Ap. Claudi praetoris allatas ex Etruria litteras audirent, comitio abiit. 
Nec minore populi consensu quam senatus prouincia Etruria extra sortem Fabio decreta 
est. 


[25] Concursus inde ad consulem factus omnium ferme iuniorum et pro se quisque 
nomina dabant; tanta cupido erat sub eo duce stipendia faciendi. Qua circumfusus turba 
"quattuor milia" inquit, "peditum et sescentos equites dumtaxat scribere in animo est; 
hodierno et crastino die qui nomina dederitis mecum ducam. Maiori mihi curae est ut 
omnes locupletes reducam quam ut multis rem geram militi bus." profectus apto 
exercitu et eo plus fiduciae ac spei gerente quod non desiderata multitudo erat, ad 
oppidum Aharnam, unde haud procul hostes erant, ad castra Appi praetoris pergit. 
Paucis citra milibus lignatores ei cum praesidio occurrunt; qui ut lictores praegredi 
uiderunt Fabiumque esse consulem accepere, laeti atque alacres dis populoque Romano 
grates agunt quod eum sibi imperatorem misissent. Circumfusi deinde cum consulem 
salutarent, quaerit Fabius quo pergerent, respondentibusque lignatum se ire, "ain 
tandem?" inquit, "num castra uallata non habetis?" ad hoc cum succlamatum esset 
duplici quidem uallo et fossa et tamen in ingenti metu esse, "habetis igitur" inquit, 
"adfatim lignorum; redite et uellite uallum". Redeunt in castra terroremque ibi uellentes 
uallum et iis qui in castris remanserant militibus et ipsi Appio fecerunt; tum pro se 
quisque alii aliis dicere consulis se Q. Fabi facere iussu. Postero inde die castra mota et 
Appius praetor Romam dimissus. Inde nusquam statiua Romanis fuere. Negabat utile 
esse uno loco sedere exercitum; itineribus ac mutatione locorum mobiliorem ac 
salubriorem esse; fiebant autem itinera quanta fieri sinebat hiemps hauddum exacta. 
uere inde primo relicta secunda legione ad Clusium, quod Camars olim appellabant, 


306 


praepositoque castris L. Scipione pro praetore Romam ipse ad consultandum de bello 
rediit, siue ipse sponte sua, quia bellum ei maius in conspectu erat quam quantum esse 
famae crediderat siue senatus consulto accitus; nam in utrumque auctores sunt. Ab Ap. 
Claudio praetore retractum quidam uideri uolunt, cum in senatu et apud populum, id 
quod per litteras adsidue fecerat, terrorem belli Etrusci augeret: non suffecturum ducem 
unum nec exercitum unum aduersus quattuor populos; periculum esse, siue iuncti unum 
premant siue diuersi gerant bellum, ne ad omnia simul obire unus non possit. Duas se 
ibi legiones Romanas reliquisse et minus quinque milia peditum equitumque cum Fabio 
uenisse. Sibi placere P. Decium consulem primo quoque tempore in Etruriam ad 
collegam proficisci, L. Volumnio Samnium prouinciam dari; si consul malit in suam 
prouinciam ire, Volumnium in Etruriam ad consulem cum exercitu iusto consulari 
proficisci. Cum magnam partem moueret oratio praetoris, P. Decium censuisse ferunt, 
ut omnia integra ac libera Q. Fabio seruarentur, donec uel ipse, si per commodum rei 
publicae posset, Romam uenisset uel aliquem ex legatis misisset, a quo disceret senatus 
quantum in Etruria belli esset quantisque administrandum copiis et quot per duces esset. 


[26] Fabius, ut Romam rediit, et in senatu et productus ad populum mediam orationem 
habuit, ut nec augere nec minuere uideretur belli famam magisque in altero adsumendo 
duce aliorum indulgere timori quam suo aut rei publicae periculo consulere: ceterum si 
sibi adiutorem belli sociumque imperii darent, quonam modo se obliuisci P. Deci consulis 
per tot collegia experti posse? neminem omnium secum coniungi malle; et copiarum 
satis sibi cum P. Decio et nunquam nimium hostium fore. Sin collega quid aliud malit, at 
sibi L. Volumnium darent adiutorem. Omnium rerum arbitrium et a populo et a senatu 
et ab ipso collega Fabio permissum est; et cum P. Decius se in Samnium uel in Etruriam 
proficisci paratum esse ostendisset, tanta laetitia ac gratulatio fuit ut praeciperetur 
uictoria animis triumphusque non bellum decretum consulibus uideretur. Inuenio apud 
quosdam extemplo consulatu inito profectos in Etruriam Fabium Deciumque sine ulla 
mentione sortis prouinciarum certaminumque inter collegas quae exposui. Sunt «qui», 
quibus ne haec quidem «certamina» exponere satis fuerit, adiecerint et Appi 
criminationes de Fabio absente ad populum et pertinaciam aduersus praesentem 
consulem praetoris contentionemque aliam inter collegas tendente Decio ut suae 
quisque prouinciae sortem tueretur. Constare res incipit ex eo tempore quo profecti 
ambo consules ad bellum sunt. Ceterum antequam consules in Etruriam peruenirent, 
Senones Galli multitudine ingenti ad Clusium uenerunt legionem Romanam castraque 
oppugnaturi. Scipio, qui castris praeerat, loco adiuuandam paucitatem suorum militum 
ratus, in collem, qui inter urbem et castra erat, aciem erexit; sed, ut in re subita, parum 
explorato itinere ad iugum perrexit, quod hostes ceperant parte alia adgressi. Ita caesa 
ab tergo legio atque in medio, cum hostis undique urgeret, circumuenta. Deletam 
quoque ibi legionem, ita ut nuntius non superesset, quidam auctores sunt, nec ante ad 
consules, qui iam haud procul a Clusio aberant, famam eius cladis perlatam quam in 
conspectu fuere Gallorum equites, pectoribus equorum suspensa gestantes capita et 
lanceis infixa ouantesque moris sui carmine.—sunt qui Vmbros fuisse non Gallos tradant, 
nec tantum cladis acceptum et circumuentis pabulatoribus cum L. Manlio Torquato 
legato Scipionem propraetorem subsidium e castris tulisse uictoresque Vmbros 

redintegrato proelio uictos esse captiuosque eis ac praedam ademptam. Similius uero 
est a Gallo hoste quam Vmbro eam cladem acceptam, quod cum saepe alias tum eo 
anno Gallici tumultus praecipuus terror ciuitatem tenuit.—itaque praeterquam quod 
ambo consules profecti ad bellum erant cum quattuor legionibus et magno equitatu 
Romano Campanisque mille equitibus delectis, ad id bellum missis, et sociorum 
nominisque Latini maiore exercitu quam Romano, alii duo exercitus haud procul urbe 
Etruriae oppositi, unus in Falisco, alter in Vaticano agro. Cn. Fuluius et L. Postumius 
Megellus, propraetores ambo, statiua in eis locis habere iussi. 


[27] Consules ad hostes transgresso Appennino in agrum Sentinatem peruenerunt; ibi 
quattuor milium ferme interuallo castra posita. Inter hostes deinde consultationes 
habitae atque ita conuenit ne unis castris miscerentur omnes neue in aciem descenderet 
simul; Samnitibus Galli, Etruscis Vmbri adiecti. Dies indicta pugnae; Samniti Gallisque 
delegata pugna; inter ipsum certamen Etrusci Vmbrique iussi castra Romana oppugnare. 
Haec consilia turbarunt transfugae Clusini tres clam nocte ad Fabium consulem 
transgressi, qui editis hostium consiliis dimissi cum donis, ut subinde ut quaeque res 
noua decreta esset exploratum perferrent. Consules Fuluio ut ex Falisco, Postumio ut ex 
Vaticano exercitum ad Clusium admoueant summaque ui fines hostium depopulentur, 
scribunt. Huius populationis fama Etruscos ex agro Sentinate ad suos fines tuendos 
mouit. Instare inde consules, ut absentibus iis pugnaretur. Per biduum lacessiere proelio 
hostem; biduo nihil dignum dictu actum; pauci utrimque cecidere, magisque inritati sunt 
ad iustum certamen animi quam ad discrimen summa rerum adducta. Tertio die 
descensum in campum omnibus copiis est. Cum instructae acies starent, cerua fugiens 
lupum e montibus exacta per campos inter duas acies decurrit; inde diuersae ferae, 
cerua ad Gallos, lupus ad Romanos cursum deflexit. Lupo data inter ordines uia; ceruam 
Galli confixere. Tum ex antesignanis Romanus miles "illac fuga" inquit "et caedes uertit, 
ubi sacram Dianae feram iacentem uidetis; hinc uictor Martius lupus, integer et intactus, 
gentis nos Martiae et conditoris nostri admonuit." dextro cornu Galli, sinistro Samnites 
constiterunt. Aduersus Samnites Q. Fabius primam ac tertiam legionem pro dextro 
cornu, aduersus Gallos pro sinistro Decius quintam et sextam instruxit; secunda et 
quarta cum L. Volumnio proconsule in Samnio gerebant bellum. Primo concursu adeo 
aequis uiribus gesta res est ut, si adfuissent Etrusci et Vmbri aut in acie aut in castris, 
quocumque se inclinassent, accipienda clades fuerit. 


[28] Ceterum quamquam communis adhuc Mars belli erat necdum discrimen fortuna 
fecerat qua datura uires esset, haudquaquam similis pugna in dextro laeuoque cornu 
erat. Romani apud Fabium arcebant magis quam inferebant pugnam extrahebaturque 
in quam maxime serum diei certamen, quia ita persuasum erat duci et Samnites et Gallos 
primo impetu feroces esse, quos sustinere satis sit; longiore certamine sensim residere 
Samnitium animos, Gallorum quidem etiam corpora intolerantissima laboris atque 
aestus fluere, primaque eorum proelia plus quam uirorum, postrema minus quam 
feminarum esse. In id tempus igitur, quo uinci solebat hostis, quam integerrimas uires 
militi seruabat. Ferocior Decius et aetate et uigore animi, quantumcumque uirium 
habuit certamine primo effudit. Et quia lentior uidebatur pedestris pugna, equitatum in 
pugnam concitat et ipse fortissimae iuuenum turmae immixtus orat proceres iuuentutis, 

in hostem ut secum impetum faciant: duplicem illorum gloriam fore, si ab laeuo cornu 
et ab equite uictoria incipiat. Bis auertere Gallicum equitatum; iterum longius euectos 
et iam inter media peditum agmina proelium cientes nouum pugnae conterruit genus; 
essedis carrisque superstans armatus hostis ingenti sonitu equorum rotarumque 
aduenit et insolitos eius tumultus Romanorum conterruit equos. Ita uictorem equitatum 
uelut lymphaticus pauor dissipat; sternit inde ruentes equos uirosque improuida fuga. 
Turbata hinc etiam signa legionum multique impetu equorum ac uehiculorum raptorum 
per agmen obtriti antesignani; et insecuta, simul territos hostes uidit, Gallica acies 
nullum spatium respirandi recipiendique se dedit. uociferari Decius quo fugerent 
quamue in fuga spem haberent; obsistere cedentibus ac reuocare fusos; deinde, ut nulla 
ui perculsos sustinere poterat, patrem P. Decium nomine compellans, "quid ultra moror" 
inquit "familiare fatum? datum hoc nostro generi est ut luendis periculis publicis piacula 
simus. lam ego mecum hostium legiones mactandas Telluri ac Dis Manibus dabo." haec 
locutus M. Liuium pontificem, quem descendens in aciem digredi uetuerat ab se, praeire 
iussit uerba quibus se legionesque hostium pro exercitu populi Romani Quiritium 
deuoueret. Deuotus inde eadem precatione eodemque habitu quo pater P. Decius ad 
Veserim bello Latino se iusserat deuoueri, cum secundum sollemnes precationes 
adiecisset prae se agere sese formidinem ac fugam caedemque ac cruorem, caelestium 
inferorum iras, contacturum funebribus diris signa tela arma hostium, locumque 
eundem suae pestis ac Gallorum ac Samnitium fore, —haec exsecratus in se hostesque, 
qua confertissimam cernebat Gallorum aciem, concitat equum inferensque se ipse 
infestis telis est interfectus. 


[29] Vix humanae inde opis uideri pugna potuit. Romani duce amisso, quae res terrori 
alias esse solet, sistere fugam ac nouam de integro uelle instaurare pugnam; Galli et 
maxime globus circumstans consulis corpus uelut alienata mente uana in cassum iactare 
tela; torpere quidam et nec pugnae meminisse nec fugae. At ex parte altera pontifex 
Liuius, cui lictores Decius tradiderat iusseratque pro praetore esse, uociferari uicisse 
Romanos defunctos consulis fato; Gallos Samnitesque Telluris Matris ac Deorum 
Manium esse; rapere ad se ac uocare Decium deuotam secum aciem furiarumque ac 
formidinis plena omnia ad hostes esse. Superueniunt deinde his restituentibus pugnam 
L. Cornelius Scipio et C. Marcius, cum subsidiis ex nouissima acie iussu Q. Fabi consulis 
ad praesidium collegae missi. Ibi auditur P. Deci euentus, ingens hortamen ad omnia pro 
re publica audenda. Itaque cum Galli structis ante se scutis conferti starent nec facilis 
pede conlato uideretur pugna, iussu legatorum collecta humi pila, quae strata inter duas 
acies iacebant, atque in testudinem hostium coniecta; quibus plerisque in scuta 
uerutisque raris in corpora ipsa fixis sternitur cuneus ita ut magna pars integris 
corporibus attoniti conciderent. Haec in sinistro cornu Romanorum fortuna uariauerat. 
Fabius in dextro primo, ut ante dictum est, cunctando extraxerat diem; dein, postquam 
nec clamor hostium nec impetus nec tela missa eandem uim habere uisa, praefectis 
equitum iussis ad latus Samnitium circumducere alas, ut signo dato in transuersos 
quanto maximo possent impetu incurrerent, sensim suos signa inferre iussit et 
commouere hostem. Postquam non resisti uidit et haud dubiam lassitudinem esse, tum 
collectis omnibus subsidiis, quae ad id tempus reseruauerat, et legiones concitauit et 

signum ad inuadendos hostes equitibus dedit. Nec sustinuerunt Samnites impetum 
praeterque aciem ipsam Gallorum relictis in dimicatione sociis ad castra effuso cursu 
ferebantur: Galli testudine facta conferti stabant. Tum Fabius audita morte collegae 
Campanorum alam, quingentos fere equites, excedere acie iubet et circumuectos ab 
tergo Gallicam inuadere aciem; tertiae deinde legionis subsequi principes et, qua 
turbatum agmen hostium uiderent impetu equitum, instare ac territos caedere. Ipse 
aedem loui Victori spoliaque hostium cum uouisset, ad castra Samnitium perrexit, quo 
multitudo omnis consternata agebatur. Sub ipso uallo, quia tantam multitudinem portae 
non recepere, temptata ab exclusis turba suorum pugna est; ibi Gellius Egnatius, 
imperator Samnitium, cecidit; compulsi deinde intra uallum Samnites paruoque 
certamine capta castra et Galli ab tergo circumuenti. Caesa eo die hostium uiginti 
quinque milia, octo capta; nec incruenta uictoria fuit; nam ex P. Deci exercitu caesa 
septem milia, ex Fabi mille septingenti. Fabius dimissis ad quaerendum collegae corpus 
spolia hostium coniecta in aceruum loui Victori cremauit. Consulis corpus eo die, quia 
obrutum superstratis Gallorum cumulis erat, inueniri non potuit; postero die inuentum 
relatumque est cum multis militum lacrimis. Intermissa inde omnium aliarum rerum 
cura Fabius collegae funus omni honore laudibusque meritis celebrat. 


[30] Et in Etruria per eosdem dies ab Cn. Fuluio propraetore res ex sententia gesta et 
praeter ingentem inlatam populationibus agrorum hosti cladem pugnatum etiam 
egregie est Perusinorumque et Clusinorum caesa amplius milia tria et signa militaria ad 
uiginti capta. Samnitium agmen cum per Paelignum agrum fugeret, circrumuentum a 
Paelignis est; ex milibus quinque ad mille caesi. Magna eius diei, quo in Sentinati agro 
bellatum, fama est etiam uero stanti; sed superiecere quidam augendo fidem, qui in 
hostium exercitu peditum sexiens centena milia, equitum sex et quadraginta milia, mille 
carpentorum scripsere fuisse, scilicet cum Vmbris Tuscisque, quos et ipsos pugnae 
adfuisse; et ut Romanorum quoque augerent copias, L. Volumnium pro consule ducem 
consulibus exercitumque eius legionibus consulum adiciunt. In pluribus annalibus 
duorum ea consulum propria uictoria est, Volumnius in Samnio interim res gerit 
Samnitiumque exercitum in Tifernum montem compulsum, non deterritus iniquitate loci, 
fundit fugatque. Q. Fabius Deciano exercitu relicto in Etruriae praesidio, suis legionibus 
deductis ad urbem de Gallis Etruscisque ac Samnitibus triumphauit. Milites 
triumphantem secuti sunt. Celebrata inconditis militaribus non magis uictoria Q. Fabi 
quam mors praeclara P. Deci est excitataque memoria parentis, aequata euentu publico 
priuatoque, filii laudibus. Data ex praeda militibus aeris octogeni bini sagaque et tunicae, 
praemia illa tempestate militiae haudquaquam spernenda. 


[31] His ita rebus gestis nec in Samnitibus adhuc nec in Etruria pax erat; nam et Perusinis 
auctoribus post deduc tum ab consule exercitum rebellatum fuerat et Samnites 
praedatum in agrum Vescinum Formianumque et parte alia in Aeserninum quaeque 
Volturno adiacent flumini descendere. Aduersus eos Ap. Claudius praetor cum exercitu 
Deciano missus. Fabius in Etruria rebellante denuo quattuor milia et quingentos 
Perusinorum occidit, cepit ad mille septingentos quadraginta, qui redempti singuli aeris 
trecentis decem; praeda alia omnis militibus concessa. Samnitium legiones, cum partem 
Ap. Claudius praetor, partem L. Volumnius pro consule sequeretur, in agrum Stellatem 

conuenerunt; ibi ad Caiatiam omnes considunt et Appius Volumniusque castra 
coniungunt. Pugnatum infestissimis animis, hinc ira stimulante aduersus rebellantes 
totiens, illinc ab ultima iam dimicantibus spe. Caesa ergo Samnitium sedecim milia 
trecenti, capta duo milia septingenti; ex Romano exercitu cecidere duo milia septingenti. 
Felix annus bellicis rebus, pestilentia grauis prodigiisque sollicitus; nam et terram 
multifariam pluuisse et in exercitu Ap. Claudi plerosque fulminibus ictos nuntiatum est; 
librique ob haec aditi. Eo anno Q. Fabius Gurges consulis filius aliquot matronas ad 
populum stupri damnatas pecunia multauit; ex multaticio aere Veneris aedem quae 
prope Circum est faciendam curauit. Supersunt etiam nunc Samnitium bella, quae 
continua per quartum iam uolumen annumque sextum et quadragesimum a M. Valerio 
A. Cornelio consulibus, qui primi Samnio arma intulerunt, agimus; et ne tot annorum 
clades utriusque gentis laboresque actos nunc referam, quibus nequiuerint tamen dura 
illa pectora uinci, proximo anno Samnites in Sentinati agro, in Paelignis, ad Tifernum, 
Stellatibus campis, suis ipsi legionibus, mixti alienis, ab quattuor exercitibus, quattuor 
ducibus Romanis caesi fuerant; imperatorem clarissimum gentis suae amiserant; socios 
belli, Etruscos, Vmbros, Gallos, in eadem fortuna uidebant qua ipsi erant; nec suis nec 
externis uiribus iam stare poterant, tamen bello non abstinebant. Adeo ne infeliciter 
quidem defensae libertatis taedebat et uinci quam non temptare uictoriam malebant. 
Quinam sit ille quem pigeat longinquitatis bellorum scribendo legendoque quae 
gerentes non fatigauerunt? 


[32] Q. Fabium P. Decium L. Postumius Megellus et M. Atilius Regulus consules secuti 
sunt. Samnium ambobus decreta prouincia est, quia tres scriptos hostium exercitus, uno 
Etruriam, altero populationes Campaniae repeti, tertium tuendis parari finibus, fama 
erat. Postumium ualetudo aduersa Romae tenuit; Atilius extemplo profectus, ut in 
Samnio hostes—ita enim placuerat patribus—nondum egressos opprimeret. uelut ex 
composito ibi obuium habuere hostem, ubi et intrare ipsi Samnitium agrum 
prohiberentur et egredi inde in pacata sociorumque populi Romani fines Samnitem 
prohiberent. Cum castra castris conlata essent, quod uix Romanus totiens uictor auderet, 
ausi Samnites sunt —tantum desperatio ultima temeritatis facit—castra Romana 
oppugnare, et quamquam non uenit ad finem tam audax inceptum, tamen haud omnino 
uanum fuit. Nebula erat ad multum diei densa adeo ut lucis usum eriperet non 
prospectu modo extra uallum adempto sed propinquo etiam congredientium inter se 
conspectu. Hac uelut latebra insidiarum freti Samnites uixdum satis certa luce et eam 
ipsam premente caligine ad stationem Romanam in porta segniter agentem uigilias 
perueniunt. Improuiso oppressis nec animi satis ad resistendum nec uirium fuit. Ab tergo 
castrorum decumana porta impetus factus; itaque captum quaestorium quaestorque ibi 
L. Opimius Pansa occisus. Conclamatum inde ad arma. 


[33] Consul tumultu excitus cohortes duas sociorum, Lucanam Suessanamque, quae 
proximae forte erant, tueri praetorium iubet; manipulos legionum principali uia inducit. 
uixdum satis aptatis armis in ordines eunt et clamore magis quam oculis hostem noscunt 
nec quantus numerus sit aestimari potest. Cedunt primo incerti fortunae suae et hostem 
introrsum in media castra accipiunt; inde, cum consul uociferaretur expulsine extra 
uallum castra deinde sua oppugnaturi essent [rogitans], clamore sublato conixi primo 

resistunt, deinde inferunt pedem urgentque et impulsos semel terrore eodem [agunt] 
quo coeperunt expellunt extra portam uallumque. Inde pergere ac persequi, quia 
turbida lux metum circa insidiarum faciebat, non ausi, liberatis castris contenti 
receperunt se intra uallum trecentis ferme hostium occisis. Romanorum stationis 
primae [uigiliumque] et eorum qui circa quaestorium oppressi periere ad septingentos 
triginta. Animos inde Samnitibus non infelix audacia auxit et non modo proferre inde 
castra Romanum sed ne pabulari quidem per agros suos patiebantur; retro in pacatum 
Soranum agrum pabulatores ibant. Quarum rerum fama, tumultuosior etiam quam res 
erant, perlata Romam coegit L. Postumium consulem uixdum ualidum proficisci ex urbe. 
Prius tamen quam exiret militibus edicto Soram iussis conuenire ipse aedem Victoriae, 
quam aedilis curulis ex multaticia pecunia faciendam curauerat, dedicauit. Ita ad 
exercitum profectus, ab Sora in Samnium ad castra collegae perrexit. Inde postquam 
Samnites diffisi duobus exercitibus resisti posse recesserunt, diuersi consules ad 
uastandos agros urbesque oppugnandas discedunt. 


[34] Postumius Milioniam oppugnare adortus ui primo atque impetu, dein postquam ea 
parum procedebant opere ac uineis demum iniunctis muro cepit. Ibi capta iam urbe ab 
hora quarta usque ad octauam fere horam omnibus partibus urbis diu incerto euentu 
pugnatum est; postremo potitur oppido Romanus. Samnitium caesi tria milia ducenti, 
capti quattuor milia septingenti praeter praedam aliam. Inde Feritrum ductae legiones, 
unde oppidani cum omnibus rebus suis quae ferri agique potuerunt nocte per auersam 
portam silentio excesserunt. lgitur, simul aduenit consul, primo ita compositus 
instructusque moenibus successit, tamquam idem quod ad Milioniam fuerat certaminis 
foret; deinde, ut silentium uastum in urbe nec arma nec uiros in turribus ac muris uidit, 
auidum inuadendi deserta moenia militem detinet, ne quam occultam in fraudem 
incautus rueret; duas turmas sociorum Latini nominis circrumequitare moenia atque 
explorare omnia iubet. Equites portam unam alteramque eadem regione in propinquo 
patentes conspiciunt itineribusque iis uestigia nocturnae hostium fugae. Adequitant 
deinde sensim portis urbemque ex tuto rectis itineribus peruiam conspiciunt et consuli 
referunt excessum urbe; solitudine haud dubia id perspicuum esse et recentibus 
uestigiis fugae ac strage rerum in trepidatione nocturna relictarum passim. His auditis 
consul ad eam partem urbis quam adierant equites circumducit agmen. Constitutis haud 
procul porta signis quinque equites iubet intrare urbem et modicum spatium progressos 
tres manere eodem loco si tuta uideantur, duos explorata ad se referre. Qui ubi 
redierunt rettuleruntque eo se progressos unde in omnes partes circumspectus esset 
longe lateque silentium ac solitudinem uidisse, extemplo consul cohortes expeditas in 
urbem induxit, ceteros interim castra communire iussit. Ingressi milites refractis foribus 
paucos graues aetate aut inualidos inueniunt relictaque quae migratu difficilia essent. 
Ea direpta; et cognitum ex captiuis est communi consilio aliquot circa urbes conscisse 
fugam; suos prima uigilia profectos; credere eandem in aliis urbibus solitudinem 
inuenturos. Dictis captiuorum fides exstitit; desertis oppidis consul potitur. 


[35] Alteri consuli M. Atilio nequaquam tam facile bellum fuit. Cum ad Luceriam duceret 
legiones quam oppugnari ab Samnitibus audierat, ad finem Lucerinum ei hostis obuius 
fuit. Ibi ira uires aequauit; proelium uarium et anceps fuit, tristius tamen euentu 

Romanis, et quia insueti erant uinci et quia digredientes magis quam in ipso certamine 
senserunt quantum in sua parte plus uolnerum ac caedis fuisset. Itaque is terror in 
castris ortus, qui si pugnantes cepisset, insignis accepta clades foret; tum quoque 
sollicita nox fuit iam inuasurum castra Samnitem credentibus aut prima luce cum 
uictoribus conserendas manus. Minus cladis, ceterum non plus animorum ad hostes erat. 
ubi primum inluxit, abire sine certamine cupiunt. Sed uia una et ea ipsa praeter hostes 
erat; qua ingressi praebuere speciem recta tendentium ad castra oppugnanda. Consul 
arma capere milites iubet et sequi se extra uallum; legatis, tribunis, praefectis sociorum 
imperat quod apud quemque facto opus est. Omnes adfirmant se quidem omnia 
facturos sed militum iacere animos; tota nocte inter uolnera et gemitus morientium 
uigilatum esse; si ante lucem ad castra uentum foret, tantum pauoris fuisse ut relicturi 
signa fuerint; nunc pudore a fuga contineri, alioqui pro uictis esse. Quae ubi consul 
accepit, sibimet ipsi circrumeundos adloquendosque milites ratus, ut ad quosque 
uenerat, cunctantes arma capere increpabat: quid cessarent tergiuersarenturque? 
hostem in castra uenturum nisi illi extra castra exissent, et pro tentoriis suis pugnaturos 
si pro uallo nollent. Armatis ac dimicantibus dubiam uictoriam esse; qui nudus atque 
inermis hostem maneat, ei aut mortem aut seruitutem patiendam. Haec iurganti 
increpantique respondebant confectos se pugna hesterna esse; nec uirium quicquam 
nec sanguinis superesse; maiorem multitudinem hostium apparere quam pridie fuerit. 
Inter haec appropinquabat agmen; et iam breuiore interuallo certiora intuentes uallum 
secum portare Samnitem adfirmant nec dubium esse quin castra circumuallaturi sint. 
Tunc enimuero consul indignum facinus esse uociferari tantam contumeliam 
ignominiamque ab ignauissimo accipi hoste. "etiamne circumsedebimur" inquit "in 
castris, ut fame potius per ignominiam quam ferro, si necesse est, per uirtutem 
moriamur?" facerent— quod di bene uerterent—quod se dignum quisque ducerent; 
consulem M. Atilium uel solum, si nemo alius sequatur, iturum aduersus hostes 
casurumque inter signa Samnitium potius quam circumuallari castra Romana uideat. 
Dicta consulis legati tribunique et omnes turmae equitum et centuriones primorum 
ordinum approbauere. Tum pudore uictus miles segniter arma capit, segniter e castris 
egreditur longo agmine nec continenti; maesti ac prope uicti procedunt aduersus 
hostem nec spe nec animo certiorem. Itaque simul conspecta sunt Romana signa, 
extemplo a primo Samnitium agmine ad nouissimum fremitus perfertur exire, id quod 
timuerint, ad impediendum iter Romanos; nullam inde ne fugae quidem patere uiam; 
illo loco aut cadendum esse aut stratis hostibus per corpora eorum euadendum. 


[36] In medium sarcinas coniciunt; armati suis quisque ordinibus instruunt aciem. lam 
exiguum inter duas acies erat spatium, et stabant exspectantes, dum ab hostibus prius 
impetus, prius clamor inciperet. Neutris animus est ad pugnandum, diuersique integri 
atque intacti abissent, ni cedenti instaturum alterum timuissent. Sua sponte inter inuitos 
tergiuersantesque segnis pugna clamore incerto atque impari coepit; nec uestigio 
quisquam mouebatur. Tum consul Romanus, ut rem excitaret, equitum paucas turmas 
extra ordinem immisit; quorum cum plerique delapsi ex equis essent, et alii turbati et a 
Samnitium acie ad opprimendos eos qui ceciderant et ad suos tuendos ab Romanis 
procursum est. Inde paulum inritata pugna est; sed aliquanto et impigre magis et plures 

procurrerant Samnites et turbatus eques sua ipse subsidia territis equis proculcauit. Hinc 
fuga coepta totam auertit aciem Romanam; iamque in terga fugientium Samnites 
pugnabant, cum consul equo praeuectus ad portam castrorum ac statione equitum ibi 
opposita edictoque ut quicumque ad uallum tenderet, siue ille Romanus siue Samnis 
esset, pro hoste haberent, haec ipse minitans obstitit profuse tendentibus suis in castra. 
"quo pergis" inquit, "miles? et hic arma et uiros inuenies nec uiuo consule tuo nisi uictor 
castra intrabis; proinde elige cum ciue an hoste pugnare malis." haec dicente consule 
equites infestis cuspidibus circumfunduntur ac peditem in pugnam redire iubent. Non 
uirtus solum consulis sed fors etiam adiuuit, quod non institerunt Samnites spatiumque 
circumagendi signa uertendique aciem a castris in hostem fuit. Tum alii alios hortari ut 
repeterent pugnam; centuriones ab signiferis rapta signa inferre et ostendere suis 
paucos et ordinibus incompositis effuse uenire hostes. Inter haec consul manus ad 
caelum attollens uoce clara, ita ut exaudiretur, templum loui Statori uouet, si 
constitisset a fuga Romana acies redintegratoque proelio cecidisset uicissetque legiones 
Samnitium. Omnes undique adnisi ad restituendam pugnam, duces, milites, peditum 
equitumque uis. Numen etiam deorum respexisse nomen Romanum uisum; adeo facile 
inclinata res repulsique a castris hostes, mox etiam redacti ad eum locum in quo 
commissa pugna erat. Ibi obiacente sarcinarum cumulo, quas coniecerant in medium, 
haesere impediti; deinde, ne diriperentur res, orbem armatorum sarcinis circumdant. 
Tum uero eos a fronte urgere pedites, ab tergo circumuecti equites; ita in medio caesi 
captique. Captiuorum numerus fuit septem milium octingentorum, qui omnes nudi sub 
iugum missi; caesos rettulere ad quattuor milia octingentos. Ne Romanis quidem laeta 
uictoria fuit; recensente consule biduo acceptam cladem amissorum militum numerus 
relatus septem milium octingentorum. Dum haec in Apulia gerebantur, altero exercitu 
Samnites Interamnam, coloniam Romanam, quae uia Latina est, occupare conati urbem 
non tenuerunt; agros depopulati cum praedam aliam inde mixtam hominum atque 
pecudum colonosque captos agerent, in uictorem incidunt consulem ab Luceria 
redeuntem nec praedam solum amittunt sed ipsi longo atque impedito agmine 
incompositi caeduntur. Consul Interamnam edicto dominis ad res suas noscendas 
recipiendasque reuocatis et exercitu ibi relicto comitiorum causa Romam est profectus. 
Cui de triumpho agenti negatus honos et ob amissa tot milia militum et quod captiuos 
sine pactione sub iugum misisset. 


[37] Consul alter Postumius, quia in Samnitibus materia belli deerat, Etruriam transducto 
exercitu, primum peruastauerat Volsiniensem agrum; dein cum egressis ad tuendos 
fines haud procul moenibus ipsorum depugnat; duo milia octingenti Etruscorum caesi; 
ceteros propinquitas urbis tutata est. In Rusellanum agrum exercitus traductus; ibi non 
agri tantum uastati sed oppidum etiam expugnatum; capta amplius duo milia hominum, 
minus duo milia circa muros caesa. Pax tamen clarior maiorque quam bellum in Etruria 
eo anno fuerat parta est. Tres ualidissimae urbes, Etruriae capita, Volsinii, Perusia, 
Arretium, pacem petiere; et uestimentis militum frumentoque pacti cum consule, ut 
mitti Romam oratores liceret, indutias in quadraginta annos impetrauerunt. Multa 
praesens quingentum milium aeris in singulas ciuitates imposita. Ob hasce res gestas 
consul cum triumphum ab senatu moris magis causa quam spe impetrandi petisset 

uideretque alios quod tardius ab urbe exisset, alios quod iniussu senatus ex Samnio in 
Etruriam transisset, partim suos inimicos, partim collegae amicos ad solacium aequatae 
repulsae sibi quoque negare triumphum, "non ita" inquit, "patres conscripti, uestrae 
maiestatis meminero ut me consulem esse obliuiscar. Eodem iure imperii quo bella gessi, 
bellis feliciter gestis, Samnio atque Etruria subactis, uictoria et pace parta triumphabo." 
ita senatum reliquit. Inde inter tribunos plebis contentio orta; pars intercessuros ne 
nouo exemplo triumpharet aiebat, pars auxilio se aduersus collegas triumphanti futuros. 
lactata res ad populum est uocatusque eo consul cum M. Horatium L. Valerium consules, 
C. Marcium Rutulum nuper, patrem eius qui tunc censor esset, non ex auctoritate 
senatus sed iussu populi triumphasse diceret, adiciebat se quoque laturum fuisse ad 
populum, ni sciret mancipia nobilium, tribunos plebis, legem impedituros; uoluntatem 
sibi ac fauorem consentientis populi pro omnibus iussis esse ac futura; posteroque die 
auxilio tribunorum plebis trium aduersus intercessionem septem tribunorum et 
consensum senatus celebrante populo diem triumphauit. Et huius anni parum constans 
memoria est. Postumium auctor est Claudius in Samnio captis aliquot urbibus in Apulia 
fusum fugatumque saucium ipsum cum paucis Luceriam compulsum: ab Atilio in Etruria 
res gestas eumque triumphasse. Fabius ambo consules in Samnio et ad Luceriam res 
gessisse scribit traductumque in Etruriam exercitum —sed ab utro consule non adiecit— 
et ad Luceriam utrimque multos occisos inque ea pugna louis Statoris aedem uotam, ut 
Romulus ante uouerat; sed fanum tantum, id est locus templo effatus, fuerat; ceterum 
hoc demum anno ut aedem etiam fieri senatus iuberet bis eiusdem uoti damnata re 
publica in religionem uenit. 


[38] Sequitur hunc annum et consul insignis, L. Papirius Cursor, qua paterna gloria, qua 
sua, et bellum ingens uictoriaque quantam de Samnitibus nemo ad eam diem praeter L. 
Papirium patrem consulis pepererat. Et forte eodem conatu apparatuque omni 
opulentia insignium armorum bellum adornauerant; et deorum etiam adhibuerunt opes 
ritu quodam sacramenti uetusto uelut initiatis militibus, dilectu per omne Samnium 
habito noua lege, ut qui iuniorum non conuenisset ad imperatorum edictum quique 
iniussu abisset caput loui sacraretur. Tum exercitus omnis Aquiloniam est indictus. Ad 
sexaginta milia militum quod roboris in Samnio erat conuenerunt. Ibi mediis fere castris 
locus est consaeptus cratibus pluteisque et linteis contectus, patens ducentos maxime 
pedes in omnes pariter partes. Ibi ex libro uetere linteo lecto sacrificatum sacerdote 
Ouio Paccio quodam, homine magno natu, qui se id sacrum petere adfirmabat ex 
uetusta Samnitium religione, qua quondam usi maiores eorum fuissent cum adimendae 
Etruscis Capuae clandestinum cepissent consilium. Sacrificio perfecto per uiatorem 
imperator acciri iubebat nobilissimum | quemque genere factisque; singuli 
introducebantur. Erat cum alius apparatus sacri qui perfundere religione animum posset, 
tum in loco circa omni contecto arae in medio uictimaeque circa caesae et circumstantes 
centuriones strictis gladiis. Admouebatur altaribus magis ut uictima quam ut sacri 
particeps adigebaturque iure iurando quae uisa auditaque in eo loco essent non 
enuntiaturum. lurare cogebant diro quodam carmine, in exsecrationem capitis 
familiaeque et stirpis composito, nisi isset in proelium quo imperatores duxissent et si 
aut ipse ex acie fugisset aut si quem fugientem uidisset non extemplo occidisset. Id 


315 


primo quidam abnuentes iuraturos se obtruncati circa altaria sunt; iacentes deinde inter 
stragem uictimarum documento ceteris fuere ne abnuerent. Primoribus Samnitium ea 
detestatione obstrictis, decem nominatis ab imperatore, eis dictum, ut uir uirum 
legerent donec sedecim milium numerum confecissent. Ea legio linteata ab integumento 
consaepti, «in» quo sacrata nobilitas erat, appellata est; his arma insignia data et 
cristatae galeae, ut inter ceteros eminerent. Paulo plus uiginti milium alius exercitus fuit 
nec corporum specie nec gloria belli nec apparatu linteatae legioni dispar. Hic hominum 
numerus, quod roboris erat, «ad» Aquiloniam consedit. 


[39] Consules profecti ab urbe, prior Sp. Caruilius, cui ueteres legiones, quas M. Atilius 
superioris anni consul in agro Interamnati reliquerat, decretae erant. Cum eis in 
Samnium profectus, dum hostes operati superstitionibus concilia secreta agunt, 
Amiternum oppidum de Samnitibus ui cepit. Caesa ibi milia hominum duo ferme atque 
octingenti, capta quattuor milia ducenti septuaginta. Papirius nouo exercitu—ita enim 
decretum erat—scripto Duroniam urbem expugnauit; minus quam collega cepit 
hominum, plus aliquanto occidit; praeda opulenta utrobique est parta. Inde peruagati 
Samnium consules maxime depopulato Atinate agro, Caruilius ad Cominium, Papirius ad 
Aquiloniam, ubi summa rei Samnitium erat, peruenit. Ibi aliquamdiu nec cessatum ab 
armis est neque nauiter pugnatum; lacessendo quietos, resistentibus cedendo, 
comminandoque magis quam inferendo pugnam dies absumebatur. Quodcum «que 
Comini» inciperetur remittereturque, omnium rerum etiam paruarum euentus 
proferebatur in dies. Altera Romana castra [quae] uiginti milium spatio aberant, et 
absentis collegae consilia omnibus gerendis intererant rebus; intentiorque Caruilius, quo 
in maiore discrimine res uertebatur, in Aquiloniam quam ad Cominium quod obsidebat 
erat. L. Papirius, iam per omnia ad dimicandum satis paratus, nuntium ad collegam mittit 
sibi in animo esse postero die, si per auspicia liceret, confligere cum hoste; opus esse et 
illum quanta maxima ui posset Cominium oppugnare, ne quid laxamenti sit Samnitibus 
ad subsidia Aquiloniam mittenda. Diem ad proficiscendum nuntius habuit; nocte rediit 
approbare collegam consulta referens. Papirius nuntio misso extemplo contionem 
habuit; multa de uniuerso genere belli, multa de praesenti hostium apparatu, uana 
magis specie quam efficaci ad euentum, disseruit: non enim cristas uolnera facere; et 
per picta atque aurata scuta transire Romanum pilum et candore tunicarum fulgentem 
aciem ubi res ferro geratur cruentari. Auream olim atque argenteam Samnitium aciem 
a parente suo occidione occisam spoliaque ea honestiora uictori hosti quam ipsis arma 
fuisse. Datum hoc forsan nomini familiaeque suae ut aduersus maximos conatus 
Samnitium opponerentur duces spoliaque ea referrent quae insignia publicis etiam locis 
decorandis essent deos immortales adesse propter totiens petita foedera, totiens rupta; 
tum si qua coniectura mentis diuinae sit, nulli unquam exercitui fuisse infestiores quam 
qui nefando sacro mixta hominum pecudumque caede respersus, ancipiti deum irae 
deuotus, hinc foederum cum Romanis ictorum testes deos, hinc iuris iurandi aduersus 
foedera suscepti exsecrationes horrens, inuitus iurauerit, oderit sacramentum, uno 
tempore deos, ciues, hostes metuat. 


[40] Haec comperta perfugarum indiciis cum apud infensos iam sua sponte milites 
disseruisset, simul diuinae humanaeque spei pleni clamore consentienti pugnam 

poscunt; paenitet in posterum diem dilatum certamen; moram diei noctisque oderunt. 
Tertia uigilia noctis iam relatis litteris a collega Papirius silentio surgit et pullarium in 
auspicium mittit. Nullum erat genus hominum in castris intactum cupiditate pugnae; 
summi infimique aeque intenti erant; dux militum, miles ducis ardorem spectabat. Is 
ardor omnium etiam ad eos qui auspicio intererant peruenit; nam cum pulli non 
pascerentur, pullarius auspicium mentiri ausus tripudium solistimum consuli nuntiauit. 
Consul laetus auspicium egregium esse et deis auctoribus rem gesturos pronuntiat 
signumque pugnae proponit. Exeunti iam forte in aciem nuntiat perfuga uiginti cohortes 
Samnitium—quadringenariae ferme erant—Cominium profectas. Quod ne ignoraret 
collega, extemplo nuntium mittit; ipse signa ocius proferri iubet. Subsidia suis quaeque 
locis et praefectos subsidiis attribuerat; dextro cornu L. Volumnium, sinistro L. 
Scipionem, equitibus legatos alios, C. Caedicium et «T.» Trebonium, praefecit; Sp. 
Nautium mulos detractis clitellis cum «tribus» cohortibus alariis in tumulum conspectum 
propere circumducere iubet atque inde inter ipsam dimicationem quanto maxime 
posset motu pulueris se ostendere. Dum his intentus imperator erat, altercatio inter 
pullarios orta de auspicio eius diei exauditaque ab equitibus Romanis, qui rem haud 
spernendam rati Sp. Papirio, fratris filio consulis, ambigi de auspicio renuntiauerunt. 
luuenis ante doctrinam deos spernentem natus rem inquisitam ne quid incompertum 
deferret ad consulem detulit. Cui ille: "tu quidem macte uirtute diligentiaque esto; 
ceterum qui auspicio adest, si quid falsi nuntiat, in semet ipsum religionem recipit; mihi 
quidem tripudium nuntiatum, populo Romano exercituique egregium auspicium est." 
centurionibus deinde imperauit uti pullarios inter prima signa constituerent. Promouent 
et Samnites signa; insequitur acies ornata armataque, ut hostibus quoque magnificum 
spectaculum esset. Priusquam clamor tolleretur concurrereturque, emisso temere pilo 
ictus pullarius ante signa cecidit; quod ubi consuli nuntiatum est, "di in proelio sunt" 
inquit; "habet poenam noxium caput." ante consulem haec dicentem coruus uoce clara 
occinuit; quo laetus augurio consul, adfirmans nunquam humanis rebus magis 
praesentes interfuisse deos, signa canere et clamorem tolli iussit. 


[41] Proelium commissum atrox, ceterum longe disparibus animis. Romanos ira, spes, 
ardor certaminis auidos hostium sanguinis in proelium rapit; Samnitium magnam 
partem necessitas ac religio inuitos magis resistere quam inferre pugnam cogit; nec 
sustinuissent primum clamorem atque impetum Romanorum, per aliquot iam annos 
uinci adsueti, ni potentior alius metus insidens pectoribus a fuga retineret. Quippe in 
oculis erat omnis ille occulti paratus sacri et armati sacerdotes et promiscua hominum 
pecudumque strages et respersae fando nefandoque sanguine arae et dira exsecratio ac 
furiale carmen, detestandae familiae stirpique compositum; iis uinculis fugae obstricti 
stabant ciuem magis quam hostem timentes. Instare Romanus a cornu utroque, a media 
acie et caedere deorum hominumque attonitos metu; repugnatur segniter, ut ab iis quos 
timor moraretur a fuga. lam prope ad signa caedes peruenerat, cum ex transuerso puluis 
uelut ingentis agminis incessu motus apparuit; Sp. Nautius— Octauium Maecium quidam 
eum tradunt—dux alaribus cohortibus erat; puluerem maiorem quam pro numero 
excitabant; insidentes mulis calones frondosos ramos per terram trahebant. Arma 
signaque per turbidam lucem in primo apparebant; post altior densiorque puluis 


317 


equitum speciem cogentium agmen dabat fefellitque non Samnites modo sed etiam 
Romanos; et consul adfirmauit errorem clamitans inter prima signa ita ut uox etiam ad 
hostes accideret, captum Cominium, uictorem collegam adesse; adniterentur uincere 
priusquam gloria alterius exercitus foret. Haec insidens equo; inde tribunis 
centurionibusque imperat ut uiam equitibus patefaciant; ipse Trebonio Caedicioque 
praedixerat, ubi se cuspidem erectam quatientem uidissent, quanta maxima ui possent 
concitarent equites in hostem. Ad nutum omnia, ut ex ante praeparato, fiunt; panduntur 
inter ordines uiae; prouolat eques atque infestis cuspidibus in medium agmen hostium 
ruit perrumpitque ordines quacumque impetum dedit. Instant Volumnius et Scipio et 
perculsos sternunt. Tum, iam deorum hominumque uicta ui, funduntur linteatae 
cohortes; pariter iurati iniuratique fugiunt nec quemquam praeter hostes metuunt. 
Peditum agmen quod superfuit pugnae in castra aut Aquiloniam compulsum est; 
nobilitas equitesque Bouianum perfugerunt. Equites eques sequitur, peditem pedes; 
diuersa cornua dextrum ad castra Samnitium, laeuum ad urbem tendit. Prior aliquanto 
Volumnius castra cepit; ad urbem Scipioni maiore resistitur ui, non quia plus animi uictis 
est sed melius muri quam uallum armatos arcent; inde lapidibus propulsant hostem. 
Scipio, nisi in primo pauore priusquam colligerentur animi transacta res esset, lentiorem 
fore munitae urbis oppugnationem ratus, interrogat milites satin aequo animo 
paterentur ab altero cornu castra capta esse, se uictores pelli a portis urbis. 
Reclamantibus uniuersis primus ipse scuto super caput elato pergit ad portam; secuti 
alii testudine facta in urbem perrumpunt deturbatisque Samnitibus quae circa portam 
erant muri occupauere; penetrare in interiora urbis, quia pauci admodum erant, non 
audent. 


[42] Haec primo ignorare consul et intentus recipiendo exercitui esse; iam enim 
praeceps in occasum sol erat et appetens nox periculosa et suspecta omnia etiam 
uictoribus faciebat. Progressus longius ab dextra capta castra uidet, ab laeua clamorem 
in urbe mixtum pugnantium ac pauentium fremitu esse; et tum forte certamen ad 
portam erat. Aduectus deinde equo propius, ut suos in muris uidet nec iam integri 
quicquam esse, quoniam temeritate paucorum magnae rei parta occasio esset, acciri 
quas receperat copias signaque in urbem inferri iussit. Ingressi proxima ex parte quia 
nox appropinquabat quieuere; nocte oppidum ab hostibus desertum est. Caesa illo die 
ad Aquiloniam Samnitium milia uiginti trecenti quadraginta, capta tria milia octingenti 
et septuaginta, signa militaria nonaginta septem. Ceterum illud memoriae traditur non 
ferme alium ducem laetiorem in acie uisum seu suopte ingenio seu fiducia bene 
gerundae rei. Ab eodem robore animi neque controuerso auspicio reuocari a proelio 
potuit et in ipso discrimine quo templa deis immortalibus uoueri mos erat uouerat loui 
Victori, si legiones hostium fudisset, pocillum mulsi priusquam temetum biberet sese 
facturum. Id uotum dis cordi fuit et auspicia in bonum uerterunt. 


[43] Eadem fortuna ab altero consule ad Cominium gesta res. Prima luce ad moenia 
omnibus copiis admotis corona cinxit urbem subsidiaque firma ne qua eruptio fieret 
portis opposuit. lam signum dantem eum nuntius a collega trepidus de uiginti cohortium 
aduentu et ab impetu moratus est et partem copiarum reuocare instructam 
intentamque ad oppugnandum coegit. D. Brutum Scaeuam legatum cum legione prima 

et decem cohortibus alariis equitatuque ire aduersus subsidium hostium iussit: 
quocumque in loco fuisset obuius, obsisteret ac moraretur manumque, si forte ita res 
posceret, conferret, modo ne ad Cominium eae copiae admoueri possent. Ipse scalas 
ferri ad muros ab omni parte urbis iussit ac testudine ad portas successit; simul et 
refringebantur portae et uis undique in muros fiebat. Samnites sicut, antequam in muris 
uiderent armatos, satis animi habuerunt ad prohibendos urbis aditu hostes, ita, 
postquam iam non ex interuallo nec missilibus sed comminus gerebatur res et qui aegre 
successerant ex plano in muros, loco quem magis timuerant uicto, facile in hostem 
imparem ex aequo pugnabant, relictis turribus murisque in forum omnes compulsi 
paulisper inde temptauerunt extremam pugnae fortunam; deinde abiectis armis ad 
undecim milia hominum et quadringenti in fidem consulis uenerunt; caesa ad quattuor 
milia octingenti octoginta. Sic ad Cominium, sic ad Aquiloniam gesta res; in medio inter 
duas urbes spatio, ubi tertia exspectata erat pugna, hostes non inuenti. Septem milia 
passuum cum abessent a Cominio, reuocati ab suis neutri proelio occurrerunt. Primis 
ferme tenebris, cum in conspectu iam castra, iam Aquiloniam habuissent, clamor eos 
utrimque par accidens sustinuit; deinde regione castrorum, quae incensa ab Romanis 
erant, flamma late fusa certioris cladis indicio progredi longius prohibuit; eo ipso loco 
temere sub armis strati passim inquietum omne tempus noctis exspectando 
timendoque lucem egere. Prima luce incerti quam in partem intenderent iter repente in 
fugam consternantur conspecti ab equitibus, qui egressos nocte ab oppido Samnites 
persecuti uiderant multitudinem non uallo, non stationibus firmatam. Conspecta et ex 
muris Aquiloniae ea multitudo erat iamque etiam legionariae cohortes sequebantur; 
ceterum nec pedes fugientes persequi potuit et ab equite nouissimi agminis ducenti 
ferme et octoginta interfecti; arma multa pauidi ac signa militaria duodeuiginti 
reliquere; alio agmine incolumi, ut ex tanta trepidatione, Bouianum peruentum est. 


[44] Laetitiam utriusque exercitus Romani auxit et ab altera parte feliciter gesta res. 
uterque ex alterius sententia consul captum oppidum diripiendum militi dedit, exhaustis 
deinde tectis ignem iniecit; eodemque die Aquilonia et Cominium deflagrauere et 
consules cum gratulatione mutua legionum suaque castra coniunxere. In conspectu 
duorum exercituum et Caruilius suos pro cuiusque merito laudauit donauitque et 
Papirius, apud quem multiplex in acie, circa castra, circa urbem fuerat certamen, Sp. 
Nautium, Sp. Papirium, fratris filium, et quattuor centuriones manipulumque 
hastatorum armillis aureisque coronis donauit, Nautium propter expeditionem qua 
magni agminis modo terruerat hostes, iuuenem Papirium propter nauatam cum 
equitatu et in proelio operam et nocte qua fugam infestam Samnitibus ab Aquilonia clam 
egressis fecit, centuriones militesque quia primi portam murumque Aquiloniae 
ceperant; equites omnes ob insignem multis locis operam corniculis armillisque 
argenteis donat. Consilium inde habitum [cum] iamne tempus esset deducendi ab 
Samnio exercitus aut utriusque aut certe alterius; optimum uisum, quo magis fractae res 
Samnitium essent, eo pertinacius et infestius agere cetera et persequi ut perdomitum 
Samnium insequentibus consulibus tradi posset: quando iam nullus esset hostium 
exercitus qui signis conlatis dimicaturus uideretur, unum superesse belli genus, urbium 
oppugnationes, quarum per excidia militem locupletare praeda et hostem pro aris ac 

focis dimicantem conficere possent. Itaque litteris missis ad senatum populumque 
Romanum de rebus ab se gestis diuersi Papirius ad Saepinum, Caruilius ad Veliam 
oppugnandam legiones ducunt. 


[45] Litterae consulum ingenti laetitia et in curia et in contione auditae, et quatridui 
supplicatione publicum gaudium priuatis studiis celebratum est. Nec populo Romano 
magna solum sed peropportuna etiam ea uictoria fuit, quia per idem forte tempus 
rebellasse Etruscos allatum est; subibat cogitatio animum quonam modo tolerabilis 
futura Etruria fuisset si quid in Samnio aduersi euenisset, quae coniuratione Samnitium 
erecta, quoniam ambo consules omnisque Romana uis auersa in Samnium esset, 
occupationem populi Romani pro occasione rebellandi habuisset. Legationes sociorum, 
a M. Atilio praetore in senatum introductae, querebantur uri ac uastari agros a finitimis 
Etruscis quod desciscere a populo Romano nollent obtestabanturque patres conscriptos 
ut se a ui atque iniuria communium hostium tutarentur. Responsum legatis curae 
senatui futurum ne socios fidei suae paeniteret: Etruscorum propediem eandem 
fortunam quam Samnitium fore. Segnius tamen, quod ad Etruriam attinebat, acta res 
esset, ni Faliscos quoque, qui per multos annos in amicitia fuerant, allatum foret arma 
Etruscis iunxisse. Huius propinquitas populi acuit curam patribus ut fetiales mittendos 
ad res repetendas censerent; quibus non redditis ex auctoritate patrum iussu populi 
bellum Faliscis indictum est iussique consules sortiri uter ex Samnio in Etruriam cum 
exercitu transiret. lam Caruilius Veliam et Palumbinum et Herculaneum ex Samnitibus 
ceperat, Veliam intra paucos dies, Palumbinum eodem quo ad muros accessit. Ad 
Herculaneum etiam signis conlatis ancipiti proelio et cum maiore sua quam hostium 
iactura dimicauit; castris deinde positis moenibus hostem inclusit; oppugnatum 
oppidum captumque. In his tribus urbibus capta aut caesa ad decem milia hominum, ita 
ut paruo admodum plures caperentur. Sortientibus prouincias consulibus Etruria 
Caruilio euenit secundum uota militum, qui uim frigoris iam in Samnio non patiebantur. 
Papirio ad Saepinum maior uis hostium restitit. Saepe in acie, saepe in agmine, saepe 
circa ipsam urbem aduersus eruptiones hostium pugnatum, nec obsidio sed bellum ex 
aequo erat; non enim muris magis se Samnites quam armis ac uiris moenia tutabantur. 
Tandem pugnando in obsidionem iustam coegit hostes obsidendoque ui atque operibus 
urbem expugnauit. Itaque ab ira plus caedis editum capta urbe; septem milia 
quadringenti caesi, capta minus tria milia hominum. Praeda, quae plurima fuit congestis 
Samnitium rebus in urbes paucas, militi concessa est. 


[46] Niues iam omnia oppleuerant nec durari extra tecta poterat; itaque consul 
exercitum de Samnio deduxit. uenienti Romam triumphus omnium consensu est delatus. 
Triumphauit in magistratu insigni, ut illorum temporum habitus erat, triumpho. Pedites 
equitesque insignes donis transiere ac transuecti sunt; multae ciuicae coronae 
uallaresque ac murales conspectae; inspectata spolia Samnitium et decore ac 
pulchritudine paternis spoliis, quae nota frequenti publicorum ornatu locorum erant, 
comparabantur; nobiles aliquot captiui, clari suis patrumque factis, ducti. Aeris grauis 
trauecta uiciens centum milia et quingenta triginta tria milia; id aes redactum ex captiuis 
dicebatur; argenti, quod captum ex urbibus erat, pondo mille octingenta triginta. Omne 
aes argentumque in aerarium conditum, militibus nihil datum ex praeda est; auctaque 

ea inuidia est ad plebem, quod tributum etiam in stipendium militum conlatum est cum, 
si spreta gloria fuisset captiuae pecuniae in aerarium inlatae, et militi tum «donum?» dari 
ex praeda et stipendium militare praestari potuisset. Aedem Quirini dedicauit—quam in 
ipsa dimicatione uotam apud neminem ueterem auctorem inuenio, neque hercule tam 
exiguo tempore perficere potuisset—ab dictatore patre uotam filius consul dedicauit 
exornauitque hostium spoliis; quorum tanta multitudo fuit ut non templum tantum 
forumque iis ornaretur sed sociis etiam coloniisque finitimis ad templorum locorumque 
publicorum ornatum diuiderentur. Ab triumpho exercitum in agrum Vescinum, quia 
regio ea infesta ab Samnitibus erat, hibernatum duxit. Inter haec Caruilius consul in 
Etruria Troilum primum oppugnare adortus quadringentos septuaginta ditissimos, 
pecunia grandi pactos ut abire inde liceret, dimisit; ceteram multitudinem oppidumque 
ipsum ui cepit. Inde quinque castella locis sita munitis expugnauit. Caesa ibi hostium duo 
milia quadringenti, minus duo milia capti. Et Faliscis pacem petentibus annuas indutias 
dedit, pactus centum milia grauis aeris et stipendium eius anni militibus. His rebus actis 
ad triumphum decessit, ut minus clarum de Samnitibus quam collegae triumphus fuerat, 
ita cumulo Etrusci belli aequatum. Aeris grauis tulit in aerarium trecenta octoginta milia; 
reliquo aere aedem Fortis Fortunae de manubiis faciendam locauit prope aedem eius 
deae ab rege Ser. Tullio dedicatam; et militibus ex praeda centenos binos asses et 
alterum tantum centurionibus atque equitibus, malignitate collegae gratius 
accipientibus munus, diuisit. Fauor consulis tutatus ad populum est L. Postumium 
legatum eius, qui dicta die a M. Scantio tribuno plebis fugerat in legatione, ut fama 
ferebat, populi iudicium; iactarique magis quam peragi accusatio eius poterat. 


[47] Exacto iam anno noui tribuni plebis magistratum inierant; hisque ipsis, quia uitio 
creati erant, quinque post dies alii suffecti. Lustrum conditum eo anno est a P. Cornelio 
Aruina C. Marcio Rutulo censoribus; censa capitum milia ducenta sexaginta duo trecenta 
uiginti unum. Censores uicesimi sexti a primis censoribus, lustrum undeuicesimum fuit. 
Eodem anno coronati primum ob res bello bene gestas ludos Romanos spectarunt 
palmaeque tum primum translato e Graeco more uictoribus datae. Eodem anno, ab 
aedilibus curulibus qui eos ludos fecerunt, damnatis aliquot pecuariis, uia a Martis silice 
ad Bouillas perstrata est. Comitia consularia L. Papirius habuit; creauit consules Q. 
Fabium Maximi filium Gurgitem et D. lunium Brutum Scaeuam. Ipse Papirius praetor 
factus. Multis rebus laetus annus uix ad solacium unius mali, pestilentiae urentis simul 
urbem atque agros, suffecit; portentoque iam similis clades erat, et libri aditi quinam 
finis aut quod remedium eius mali ab dis daretur. Inuentum in libris Aesculapium ab 
Epidauro Romam arcessendum; neque eo anno, quia bello occupati consules erant, 
quicquam de ea re actum praeterquam quod unum diem Aesculapio supplicatio habita 
est. 


Liber XXI. In parte operis mei licet mihi praefari 


[1] In parte operis mei licet mihi praefari, quod in principio summae totius professi 
plerique sunt rerum scriptores, bellum maxime omnium memorabile quae unquam 
gesta sint me scripturum, quod Hannibale duce Carthaginienses cum populo Romano 

gessere. Nam neque ualidiores opibus ullae inter se ciuitates gentesque contulerunt 
arma neque his ipsis tantum unquam uirium aut roboris fuit; et haud ignotas belli artes 
inter sese sed expertas primo Punico conferebant bello, et adeo uaria fortuna belli 
ancepsque Mars fuit ut propius periculum fuerint qui uicerunt. Odiis etiam prope 
maioribus certarunt quam uiribus, Romanis indignantibus quod uictoribus uicti ultro 
inferrent arma, Poenis quod superbe auareque crederent imperitatum uictis esse. Fama 
est etiam Hannibalem annorum ferme nouem, pueriliter blandientem patri Hamilcari ut 
duceretur in Hispaniam, cum perfecto Africo bello exercitum eo traiecturus sacrificaret, 
altaribus admotum tactis sacris iure iurando adactum se cum primum posset hostem 
fore populo Romano. Angebant ingentis spiritus uirum Sicilia Sardiniaque amissae: nam 
et Siciliam nimis celeri desperatione rerum concessam et Sardiniam inter motum Africae 
fraude Romanorum, stipendio etiam insuper imposito, interceptam. 


[2] His anxius curis ita se Africo bello quod fuit sub recentem Romanam pacem per 
quinque annos, ita deinde nouem annis in Hispania augendo Punico imperio gessit ut 
appareret maius eum quam quod gereret agitare in animo bellum et, si diutius uixisset, 
Hamilcare duce Poenos arma Italiae inlaturos fuisse quae Hannibalis ductu intulerunt. 
Mors Hamilcaris peropportuna et pueritia Hannibalis distulerunt bellum. Medius 
Hasdrubal inter patrem ac filium octo ferme annos imperium obtinuit, flore aetatis, uti 
ferunt, primo Hamilcari conciliatus, gener inde ob aliam indolem profecto animi adscitus 
et, quia gener erat, factionis Barcinae opibus, quae apud milites plebemque plus quam 
modicae erant, haud sane uoluntate principum, in imperio positus. Is plura consilio 
quam ui gerens, hospitiis magis regulorum conciliandisque per amicitiam principum 
nouis gentibus quam bello aut armis rem Carthaginiensem auxit. Ceterum nihilo ei pax 
tutior fuit; barbarus eum quidam palam ob iram interfecti ab eo domini obtruncauit; 
comprensusque ab circumstantibus haud alio quam si euasisset uoltu, tormentis quoque 
cum laceraretur, eo fuit habitu oris ut superante laetitia dolores ridentis etiam speciem 
praebuerit. Cum hoc Hasdrubale, quia mirae artis in sollicitandis gentibus imperioque 
suo iungendis fuerat, foedus renouauerat populus Romanus ut finis utriusque imperii 
esset amnis Hiberus Saguntinisque mediis inter imperia duorum populorum libertas 
seruaretur. 


[3] In Hasdrubalis locum haud dubia res fuit quin[am successurus esset;] praerogatiuam 
militarem qua extemplo iuuenis Hannibal in praetorium delatus imperatorque ingenti 
omnium clamore atque adsensu appellatus [erat, a senatu comprobaretur. Fauor] etiam 
plebis sequebatur. Hunc uixdum puberem Hasdrubal litteris ad se accersierat, actaque 
res etiam in senatu fuerat. Barcinis nitentibus ut adsuesceret militiae Hannibal atque in 
paternas succederet opes Hanno, alterius factionis princeps, "et aequum postulare 
uidetur" inquit, "Hasdrubal, et ego tamen non censeo quod petit tribuendum." Cum 
admiratione tam ancipitis sententiae in se omnes conuertisset, "florem aetatis" inquit, 
"Hasdrubal, quem ipse patri Hannibalis fruendum praebuit, iusto iure eum a filio repeti 
censet; nos tamen minime decet iuuentutem nostram pro militari rudimento 
adsuefacere libidini praetorum. An hoc timemus ne Hamilcaris filius nimis sero imperia 
immodica et regni paterni speciem uideat et, cuius regis genero hereditarii sint relicti 
exercitus nostri, eius filio parum mature seruiamus? Ego istum iuuenem domi tenendum 

sub legibus, sub magistratibus, docendum uiuere aequo iure cum ceteris censeo, ne 
quandoque paruus hic ignis incendium ingens exsuscitet." 


[4] Pauci ac ferme optimus quisque Hannoni adsentiebantur; sed, ut plerumque fit, 
maior pars meliorem uicit. Missus Hannibal in Hispaniam primo statim aduentu omnem 
exercitum in se conuertit; Hamilcarem iuuenem redditum sibi ueteres milites credere; 
eundem uigorem in uoltu uimque in oculis, habitum oris lineamentaque intueri. Dein 
breui effecit ut pater in se minimum momentum ad fauorem conciliandum esset. 
Nunquam ingenium idem ad res diuersissimas, parendum atque imparandum, habilius 
fuit. Itaque haud facile discerneres utrum imperatori an exercitui carior esset; neque 
Hasdrubal alium quemquam praeficere malle ubi quid fortiter ac strenue agendum esset, 
neque milites alio duce plus confidere aut audere. Plurimum audaciae ad pericula 
capessenda, plurimum consilii inter ipsa pericula erat. Nullo labore aut corpus fatigari 
aut animus uinci poterat. Caloris ac frigoris patientia par; cibi potionisque desiderio 
naturali, non uoluptate modus finitus; uigiliarum somnique nec die nec nocte 
discriminata tempora; id quod gerendis rebus superesset quieti datum; ea neque molli 
strato neque silentio accersita; multi saepe militari sagulo opertum humi iacentem inter 
custodias stationesque militum conspexerunt. Vestitus nihil inter aequales excellens: 
arma atque equi conspiciebantur. Equitum peditumque idem longe primus erat; 
princeps in proelium ibat, ultimus conserto proelio excedebat. Has tantas uiri uirtutes 
ingentia uitia aequabant, inhumana crudelitas, perfidia plus quam Punica, nihil ueri, nihil 
sancti, nullus deum metus, nullum ius iurandum, nulla religio. Cum hac indole uirtutum 
atque uitiorum triennio sub Hasdrubale imperatore meruit, nulla re quae agenda 
uidendaque magno futuro duci esset praetermissa. 


[5] Ceterum ex quo die dux est declaratus, uelut Italia ei prouincia decreta bellumque 
Romanum mandatum esset, nihil prolatandum ratus ne se quoque, ut patrem 
Hamilcarem, deinde Hasdrubalem, cunctantem casus aliquis opprimeret, Saguntinis 
inferre bellum statuit. Quibus oppugnandis quia haud dubie Romana arma mouebantur, 
in Olcadum prius fines—ultra Hiberum ea gens in parte magis quam in dicione 
Carthaginiensium erat—induxit exercitum, ut non petisse Saguntinos sed rerum serie 
finitimis domitis gentibus iungendoque tractus ad id bellum uideri posset. Cartalam, 
urbem opulentam, caput gentis eius, expugnat diripitque; quo metu perculsae minores 
ciuitates stipendio imposito imperium accepere. Victor exercitus opulentusque praeda 
Carthaginem Nouam in hiberna est deductus. Ibi large partiendo praedam stipendioque 
praeterito cum fide exsoluendo cunctis ciuium sociorumque animis in se firmatis uere 
primo in Vaccaeos promotum bellum. Hermandica et Arbocala, eorum urbes, ui captae. 
Arbocala et uirtute et multitudine oppidanorum diu defensa; ab Hermandica profugi 
exsulibus Olcadum, priore aestate domitae gentis, cum se iunxissent, concitant 
Carpetanos adortique Hannibalem regressum ex Vaccaeis haud procul Tago flumine 
agmen graue praeda turbauere. Hannibal proelio abstinuit castrisque super ripam 
positis, cum prima quies silentiumque ab hostibus fuit, amnem uado traiecit ualloque 
ita praeducto ut locum ad transgrediendum hostes haberent inuadere eos transeuntes 
statuit. Equitibus praecepit ut, cum ingressos aquam uiderent, adorirentur impeditum 
agmen; in ripa elephantos—quadraginta autem erant—disponit. Carpetanorum cum 

appendicibus Olcadum Vaccaeorumque centum milia fuere, inuicta acies si aequo 
dimicaretur campo. Itaque et ingenio feroces et multitudine freti et, quod metu cessisse 
credebant hostem, id morari uictoriam rati quod interesset amnis, clamore sublato 
passim sine ullius imperio qua cuique proximum est in amnem ruunt. Et ex parte altera 
ripae uis ingens equitum in flumen immissa, medioque alueo haudquaquam pari 
certamine concursum, quippe ubi pedes instabilis ac uix uado fidens uel ab inermi equite, 
equo temere acto, peruerti posset, eques corpore armisque liber, equo uel per medios 
gurgites stabili, comminus eminusque rem gereret. Pars magna flumine absumpta; 
quidam uerticoso amni delati in hostes ab elephantis obtriti sunt. Postremi, quibus 
regressus in suam ripam tutior fuit, ex uaria trepidatione cum in unum colligerentur, 
priusquam a tanto pauore reciperent animos, Hannibal agmine quadrato amnem 
ingressus fugam ex ripa fecit uastatisque agris intra paucos dies Carpetanos quoque in 
deditionem accepit; et iam omnia trans Hiberum praeter Saguntinos Carthaginiensium 
erant. 


[6] Cum Saguntinis bellum nondum erat; ceterum iam belli causa certamina cum finitimis 
serebantur, maxime Turdetanis. Quibus cum adesset idem qui litis erat sator, nec 
certamen iuris sed uim quaeri appareret, legati a Saguntinis Romam missi auxilium ad 
bellum iam haud dubie imminens orantes. Consules tunc Romae erant P. Cornelius 
Scipio et Ti. Sempronius Longus. Qui cum legatis in senatum introductis de re publica 
rettulissent placuissetque mitti legatos in Hispaniam ad res sociorum inspiciendas, 
quibus si uideretur digna causa, et Hannibali denuntiarent ut ab Saguntinis, sociis populi 
Romani, abstineret et Carthaginem in Africam traicerent ac sociorum populi Romani 
querimonias deferrent—hac legatione decreta necdum missa, omnium spe celerius 
Saguntum oppugnari allatum est. Tunc relata de integro res ad senatum est; alii 
prouincias consulibus Hispaniam atque Africam decernentes terra marique rem 
gerendam censebant, alii totum in Hispaniam Hannibalemque intenderant bellum; erant 
qui non temere mouendam rem tantam exspectandosque ex Hispania legatos censerent. 
Haec sententia, quae tutissima uidebatur, uicit; legatique eo maturius missi, P. Valerius 
Flaccus et Q. Baebius Tamphilus, Saguntum ad Hannibalem atque inde Carthaginem si 
non absisteretur bello ad ducem ipsum in poenam foederis rupti deposcendum. 


[7] Dum ea Romani parant consultantque, iam Saguntum summa ui oppugnabatur. 
Ciuitas ea longe opulentissima ultra Hiberum fuit, sita passus mille ferme a mari. Oriundi 
a Zacyntho insula dicuntur mixtique etiam ab Ardea Rutulorum quidam generis; ceterum 
in tantas breui creuerant opes seu maritimis seu terrestribus fructibus seu multitudinis 
incremento seu disciplinae sanctitate qua fidem socialem usque ad perniciem suam 
coluerunt. Hannibal infesto exercitu ingressus fines, peruastatis passim agris urbem 
tripertito adgreditur. Angulus muri erat in planiorem patentioremque quam cetera circa 
uallem uergens; aduersus eum uineas agere instituit per quas aries moenibus admoueri 
posset. Sed ut locus procul muro satis aequus agendis uineis fuit, ita haudquaquam 
prospere, postquam ad effectum operis uentum est, coeptis succedebat. Et turris ingens 
imminebat et murus, ut in suspecto loco, supra ceterae modum altitudinis emunitus erat, 
et iuuentus delecta ubi plurimum periculi ac timoris ostendebatur ibi ui maiore 
obsistebant. Ac primo missilibus summouere hostem nec quicquam satis tutum 

munientibus pati; deinde iam non pro moenibus modo atque turri tela micare, sed ad 
erumpendum etiam in stationes operaque hostium animus erat; quibus tumultuariis 
certaminibus haud ferme plures Saguntini cadebant quam Poeni. Vt uero Hannibal ipse, 
dum murum incautius subit, aduersum femur tragula grauiter ictus cecidit, tanta circa 
fuga ac trepidatio fuit ut non multum abesset quin opera ac uineae desererentur. 


[8] Obsidio deinde per paucos dies magis quam oppugnatio fuit dum uolnus ducis 
curaretur; per quod tempus ut quies certaminum erat ita ab apparatu operum ac 
munitionum nihil cessatum. Itaque acrius de integro coortum est bellum pluribusque 
partibus, uix accipientibus quibusdam opera locis, uineae coeptae agi admouerique aries. 
Abundabat multitudine hominum Poenus; ad centum enim quinquaginta milia habuisse 
in armis satis creditur; oppidani ad omnia tuenda atque obeunda multifariam distineri 
coepti non sufficiebant. Itaque iam feriebantur arietibus muri quassataeque multae 
partes erant; una continentibus ruinis nudauerat urbem; tres deinceps turres 
quantumque inter eas muri erat cum fragore ingenti prociderunt. Captum oppidum ea 
ruina crediderant Poeni, qua, uelut si pariter utrosque murus texisset, ita utrimque in 
pugnam jprocursum est. Nihil tumultuariae pugnae simile erat, quales in 
oppugnationibus urbium per occasionem partis alterius conseri solent, sed iustae acies, 
uelut patenti campo, inter ruinas muri tectaque urbis modico distantia interuallo 
constiterant. Hinc spes, hinc desperatio animos inritat, Poeno cepisse iam se urbem si 
paulum adnitatur credente, Saguntinis pro nudata moenibus patria corpora 
opponentibus nec ullo pedem referente ne in relictum a se locum hostem immitteret. 
Itaque quo acrius et confertim magis utrimque pugnabatur, eo plures uolnerabantur 
nullo inter arma corporaque uano intercidente telo. Phalarica erat Saguntinis missile 
telum hastili abiegno et cetera tereti praeterquam ad extremum unde ferrum exstabat; 
id, sicut in pilo, quadratum stuppa circumligabant linebantque pice; ferrum autem tres 
longum habebat pedes ut cum armis transfigere corpus posset. Sed id maxime, etiamsi 
haesisset in scuto nec penetrasset in corpus, pauorem faciebat quod, cum medium 
accensum mitteretur conceptumque ipso motu multo maiorem ignem ferret, arma 
omitti cogebat nudumque militem ad insequentes ictus praebebat. 


[9] Cum diu anceps fuisset certamen et Saguntinis quia praeter spem resisterent 
creuissent animi, Poenus quia non uicisset pro uicto esset, clamorem repente oppidani 
tollunt hostemque in ruinas muri expellunt, inde impeditum trepidantemque exturbant, 
postremo fusum fugatumque in castra redigunt. Interim ab Roma legatos uenisse 
nuntiatum est; quibus obuiam ad mare missi ab Hannibale qui dicerent nec tuto eos 
adituros inter tot tam effrenatarum gentium arma nec Hannibali in tanto discrimine 
rerum operae esse legationes audire. Apparebat non admissos protinus Carthaginem 
ituros. Litteras igitur nuntiosque ad principes factionis Barcinae praemittit ut 
praepararent suorum animos ne quid pars altera gratificari populo Romano posset. 


[10] Itaque, praeterquam quod admissi auditique sunt, ea quoque uana atque inrita 
legatio fuit. Hanno unus aduersus senatum causam foederis magno silentio propter 
auctoritatem suam, non cum adsensu audientium egit, per deos foederum arbitros ac 
testes obtestans ne Romanum cum Saguntino suscitarent bellum; monuisse, praedixisse 

se ne Hamilcaris progeniem ad exercitum mitterent; non manes, non stirpem eius 
conquiescere uiri, nec unquam donec sanguinis nominisque Barcini quisquam supersit 
quietura Romana foedera. "Iuuenem flagrantem cupidine regni uiamque unam ad id 
cernentem si ex bellis bella serendo succinctus armis legionibusque uiuat, uelut 
materiam igni praebentes, ad exercitus misistis. Aluistis ergo hoc incendium quo nunc 
ardetis. Saguntum uestri circumsedent exercitus unde arcentur foedere; mox 
Carthaginem circumsedebunt Romanae legiones ducibus iisdem dis per quos priore 
bello rupta foedera sunt ulti. Vtrum hostem an uos an fortunam utriusque populi 
ignoratis? Legatos ab sociis et pro sociis uenientes bonus imperator uester in castra non 
admisit; ius gentium sustulit; hi tamen, unde ne hostium quidem legati arcentur, pulsi, 
ad uos uenerunt. Res ex foedere repetuntur; publica fraus absit: auctorem culpae et 
reum criminis deposcunt. Quo lenius agunt, segnius incipiunt, eo cum coeperint uereor 
ne perseuerantius saeuiant. Aegates insulas Erycemque ante oculos proponite, quae 
terra marique per quattuor et uiginti annos passi sitis. Nec puer hic dux erat sed pater 
ipse Hamilcar, Mars alter, ut isti uolunt. Sed Tarento, id est Italia, non abstinueramus ex 
foedere, sicut nunc Sagunto non abstinemus; uicerunt ergo di hominesque et, id de quo 
uerbis ambigebatur uter populus foedus rupisset, euentus belli uelut aequus iudex, unde 
ius stabat, ei uictoriam dedit. Carthagini nunc Hannibal uineas turresque admouet: 
Carthaginis moenia quatit ariete. Sagunti ruinae—falsus utinam uates sim— nostris 
capitibus incident, susceptumque cum Saguntinis bellum habendum cum Romanis est. 
dedemus ergo Hannibalem? Dicet aliquis. Scio meam leuem esse in eo auctoritatem 
propter paternas inimicitias; sed et Hamilcarem eo perisse laetatus sum quod, si ille 
uiueret, bellum iam haberemus cum Romanis, et hunc iuuenem tamquam furiam 
facemque huius belli odi ac detestor; nec dedendum solum id piaculum rupti foederis, 
sed si nemo deposcit, deuehendum in ultimas maris terrarumque oras, ablegandum eo 
unde nec ad nos nomen famaque eius accedere neque ille sollicitare quietae ciuitatis 
statum possit, ego ita censeo. Legatos extemplo Romam  mittendos qui senatui 
satisfaciant, alios qui Hannibali nuntient ut exercitum ab Sagunto abducat ipsumque 
Hannibalem ex foedere Romanis dedant, tertiam legationem ad res Saguntinis 
reddendas decerno." 


[11] Cum Hanno perorasset, nemini omnium certare oratione cum eo necesse fuit; adeo 
prope omnis senatus Hannibalis erat, infestiusque locutum arguebant Hannonem quam 
Flaccum Valerium, legatum Romanum. Responsum inde legatis Romanis est bellum 
ortum ab Saguntinis, non ab Hannibale esse; populum Romanum iniuste facere, si 
Saguntinos uetustissimae Carthaginiensium societati praeponat. Dum Romani tempus 
terunt legationibus mittendis, Hannibal, quia fessum militem proeliis operibusque 
habebat, paucorum iis dierum quietem dedit stationibus ad custodiam uinearum 
aliorumque operum dispositis. Interim animos eorum nunc ira in hostes stimulando, 
nunc spe praemiorum accendit; ut uero pro contione praedam captae urbis edixit 
militum fore, adeo accensi omnes sunt ut, si extemplo signum datum esset, nulla ui 
resisti uideretur posse. Saguntini ut a proeliis quietem habuerant nec lacessentes nec 
lacessiti per aliquot dies, ita non nocte, non die unquam cessauerant ab opere, ut nouum 
murum ab ea parte qua patefactum oppidum ruinis erat reficerent. Inde oppugnatio eos 

aliquanto atrocior quam ante adorta est, nec qua primum aut potissimum parte ferrent 
opem, cum omnia uariis clamoribus streperent, satis scire poterant. Ipse Hannibal qua 
turris mobilis, omnia munimenta urbis superans altitudine, agebatur hortator aderat. 
Quae cum admota catapultis ballistisque per omnia tabulata dispositis muros 
defensoribus nudasset, tum Hannibal occasionem ratus, quingentos ferme Afros cum 
dolabris ad subruendum ab imo murum mittit; nec erat difficile opus, quod caementa 
non calce durata erant sed interlita luto, structurae antiquae genere. Itaque latius quam 
qua caederetur ruebat perque patentia ruinis agmina armatorum in urbem uadebant. 
Locum quoque editum capiunt, conlatisque eo catapultis ballistisque ut castellum in ipsa 
urbe uelut arcem imminentem haberent muro circumdant; et Saguntini murum 
interiorem ab nondum capta parte urbis ducunt. Vtrimque summa ui et muniunt et 
pugnant; sed interiora tuendo minorem in dies urbem Saguntini faciunt. Simul crescit 
inopia omnium longa obsidione et minuitur exspectatio externae opis, cum tam procul 
Romani, unica spes, circa omnia hostium essent. Paulisper tamen adfectos animos 
recreauit repentina profectio Hannibalis in Oretanos Carpetanosque, qui duo populi, 
dilectus acerbitate consternati, retentis conquisitoribus metum defectionis cum 
praebuissent, oppressi celeritate Hannibalis omiserunt mota arma. 


[12] Nec Sagunti oppugnatio segnior erat Maharbale Himilconis filio— eum praefecerat 
Hannibal—ita impigre rem agente ut ducem abesse nec ciues nec hostes sentirent. Is et 
proelia aliquot secunda fecit et tribus arietibus aliquantum muri discussit strataque 
omnia recentibus ruinis aduenienti Hannibali ostendit. Itaque ad ipsam arcem extemplo 
ductus exercitus atroxque proelium cum multorum utrimque caede initum et pars arcis 
capta est. Temptata deinde per duos est exigua pacis spes, Alconem Saguntinum et 
Alorcum Hispanum. Alco insciis Saguntinis, precibus aliquid moturum ratus, cum ad 
Hannibalem noctu transisset, postquam nihil lacrimae mouebant condicionesque tristes, 
ut ab irato uictore, ferebantur, transfuga ex oratore factus apud hostem mansit, 
moriturum adfirmans qui sub condicionibus iis de pace ageret. Postulabatur autem, 
redderent res Turdetanis traditoque omni auro atque argento egressi urbe cum singulis 
uestimentis ibi habitarent ubi Poenus iussisset. Has pacis leges abnuente Alcone 
accepturos Saguntinos, Alorcus, uinci animos ubi alia uincantur adfirmans, se pacis eius 
interpretem fore pollicetur; erat autem tum miles Hannibalis, ceterum publice 
Saguntinis amicus atque hospes. Traditio palam telo custodibus hostium transgressus 
munimenta ad praetorem Saguntinum-—et ipse ita iubebat—est deductus. Quo cum 
extemplo concursus omnis generis hominum esset factus, submota cetera multitudine 
senatus Alorco datus est, cuius talis oratio fuit: 


[13] "Si ciuis uester Alco, sicut ad pacem petendam ad Hannibalem uenit, ita pacis 
condiciones ab Hannibale ad uos rettulisset, superuacaneum hoc mihi fuisset iter, quo 
nec orator Hannibalis nec transfuga ad uos ueni; sed cum ille aut uestra aut sua culpa 
manserit apud hostem—sua, si metum simulauit: uestra, si periculum est apud uos uera 
referentibus— ego, ne ignoraretis esse et salutis aliquas et pacis uobis condiciones, pro 
uetusto hospitio quod mihi uobiscum est ad uos ueni. Vestra autem causa me nec ullius 
alterius loqui quae loquor apud uos uel ea fides sit quod neque dum uestris uiribus 
restitistis neque dum auxilia ab Romanis sperastis pacis unquam apud uos mentionem 

feci. Postquam nec ab Romanis uobis ulla est spes nec uestra uos iam aut arma aut 
moenia satis defendunt, pacem adfero ad uos magis necessariam quam aequam. Cuius 
ita aliqua spes est, si eam, quemadmodum ut uictor fert Hannibal, sic uos ut uicti 
audiatis; si non id quod amittitur in damno, cum omnia uictoris sint, sed quidquid 
relinquitur pro munere habituri estis. Vrbem uobis, quam ex magna parte dirutam, 
captam fere totam habet, adimit: agros relinquit, locum adsignaturus in quo nouum 
oppidum aedificetis. Aurum et argentum omne, publicum priuatumque, ad se iubet 
deferri: corpora uestra coniugum ac liberorum uestrorum seruat inuiolata, si inermes 
cum binis uestimentis uelitis ab Sagunto exire. Haec uictor hostis imperat; haec 
quamquam sunt grauia atque acerba, fortuna uestra uobis suadet. Equidem haud 
despero, cum omnium potestas ei facta sit, aliquid ex his rebus remissurum; sed uel haec 
patienda censeo potius quam trucidari corpora uestra, rapi trahique ante ora uestra 
coniuges ac liberos belli iure sinatis." 


[14] Ad haec audienda cum circumfusa paulatim multitudine permixtum senatui esset 
populi concilium, repente primores secessione facta priusquam responsum daretur 
argentum aurumque omne ex publico priuatoque in forum conlatum in ignem ad id 
raptim factum conicientes eodem plerique semet ipsi praecipitauerunt. Cum ex eo 
pauor ac trepidatio totam urbem peruasisset, alius insuper tumultus ex arce auditur. 
Turris diu quassata prociderat, perque ruinam eius cohors Poenorum impetu facto cum 
signum imperatori dedisset nudatam stationibus custodiisque solitis hostium esse 
urbem, non cunctandum in tali occasione ratus Hannibal, totis uiribus adgressus urbem 
momento cepit, signo dato ut omnes puberes interficerentur. Quod imperium crudele, 
ceterum prope necessarium cognitum ipso euentu est; cui enim parci potuit ex iis qui 
aut inclusi cum coniugibus ac liberis domos super se ipsos concremauerunt aut armati 
nullum ante finem pugnae quam morientes fecerunt? 


[15] Captum oppidum est cum ingenti praeda. Quamquam pleraque ab dominis de 
industria corrupta erant et in caedibus uix ullum discrimen aetatis ira fecerat et captiui 
militum praeda fuerant, tamen et ex pretio rerum uenditarum aliquantum pecuniae 
redactum esse constat et multam pretiosam supellectilem uestemque missam 
Carthaginem. Octauo mense quam coeptum oppugnari captum Saguntum quidam 
scripsere; inde Carthaginem Nouam in hiberna Hannibalem concessisse; quinto deinde 
mense quam ab Carthagine profectus sit in Italiam peruenisse. Quae si ita sunt, fieri non 
potuit ut P. Cornelius Ti. Sempronius consules fuerint, ad quos et principio 
oppugnationis legati Saguntini missi sint et qui in suo magistratu cum Hannibale, alter 
ad Ticinum amnem, ambo aliquanto post ad Trebiam pugnauerint. Aut omnia breuiora 
aliquanto fuere aut Saguntum principio anni, quo P. Cornelius Ti. Sempronius consules 
fuerunt, non coeptum oppugnari est sed captum. Nam excessisse pugna ad Trebiam in 
annum Cn. Seruili et C. Flamini non potest, quia C. Flaminius Arimini consulatum iniit, 
creatus a Ti. Sempronio consule, qui post pugnam ad Trebiam ad creandos consules 
Romam cum uenisset comitiis perfectis ad exercitum in hiberna rediit. 


[16] Sub idem fere tempus et legati qui redierant ab Carthagine Romam rettulerunt 
omnia hostilia esse, et Sagunti excidium nuntiatum est; tantusque simul maeror patres 

misericordiaque sociorum peremptorum indigne et pudor non lati auxilii et ira in 
Carthaginienses metusque de summa rerum cepit, uelut si iam ad portas hostis esset, ut 
tot uno tempore motibus animi turbati trepidarent magis quam consulerent: nam neque 
hostem acriorem bellicosioremque secum congressum nec rem Romanam tam desidem 
unquam fuisse atque imbellem. Sardos Corsosque et Histros atque lllyrios lacessisse 
magis quam exercuisse Romana arma et cum Gallis tumultuatum uerius quam 
belligeratum: Poenum hostem ueteranum, trium et uiginti annorum militia durissima 
inter Hispanas gentes semper uictorem, duci acerrimo adsuetum, recentem ab excidio 
opulentissimae urbis, Hiberum transire; trahere secum tot excitos Hispanorum populos; 
conciturum auidas semper armorum Gallicas gentes; cum orbe terrarum bellum 
gerendum in Italia ac pro moenibus Romanis esse. 


[17] Nominatae iam antea consulibus prouinciae erant; tum sortiri iussi. Cornelio 
Hispania, Sempronio Africa cum Sicilia euenit. Sex in eum annum decretae legiones et 
socium quantum ipsis uideretur et classis quanta parari posset. Quattuor et uiginti 
peditum Romanorum milia scripta et mille octingenti equites, sociorum quadraginta 
milia peditum, quattuor milia et quadringenti equites; naues ducentae uiginti 
quinqueremes, celoces uiginti deducti. Latum inde ad populum uellent iuberent populo 
Carthaginiensi bellum indici; eiusque belli causa supplicatio per urbem habita atque 
adorati di, ut bene ac feliciter eueniret quod bellum populus Romanus iussisset. Inter 
consules ita copiae diuisae: Sempronio datae legiones duae—ea quaterna milia erant 
peditum et treceni equites—et sociorum sedecim milia peditum, equites mille 
octingenti; naues longae centum sexaginta, celoces duodecim. Cum his terrestribus 
maritimisque copiis Ti. Sempronius missus in Siciliam, ita in Africam transmissurus si ad 
arcendum Italia Poenum consul alter satis esset. Cornelio minus copiarum datum, quia 
L. Manlius praetor et ipse cum haud inualido praesidio in Galliam mittebatur; nauium 
maxime Cornelio numerus deminutus; sexaginta quinqueremes datae—neque enim 
mari uenturum aut ea parte belli dimicaturum hostem credebant—et duae Romanae 
legiones cum suo iusto equitatu et quattuordecim milibus sociorum peditum, equitibus 
mille sescentis. Duas legiones Romanas et decem milia sociorum peditum, mille equites 
socios, sescentos Romanos Gallia prouincia eodem uersa in Punicum bellum habuit. 


[18] His ita comparatis, ut omnia iusta ante bellum fierent, legatos maiores natu, Q. 
Fabium M. Liuium L. Aemilium C. Licinium Q. Baebium in Africam mittunt ad 
percontandos Carthaginienses publicone consilio Hannibal Saguntum oppugnasset, et si 
id quod facturi uidebantur faterentur ac defenderent publico consilio factum, ut 
indicerent populo Carthaginiensi bellum. Romani postquam Carthaginem uenerunt, cum 
senatus datus esset et Q. Fabius nihil ultra quam unum quod mandatum erat 
percontatus esset, tum ex Carthaginiensibus unus: "Praeceps uestra, Romani, et prior 
legatio fuit, cum Hannibalem tamquam suo consilio Saguntum oppugnantem 
deposcebatis; ceterum haec legatio uerbis adhuc lenior est, re asperior. Tunc enim 
Hannibal et insimulabatur et deposcebatur; nunc ab nobis et confessio culpae 
exprimitur et ut a confessis res extemplo repetuntur. Ego autem non priuato publicone 
consilio Saguntum oppugnatum sit quaerendum censeam sed utrum iure an iniuria; 
nostra enim haec quaestio atque animaduersio in ciuem nostrum est quid nostro aut 

suo fecerit arbitrio: uobiscum una disceptatio est licueritne per foedus fieri. Itaque 
quoniam discerni placet quid publico consilio, quid sua sponte imperatores faciant, 
nobis uobiscum foedus est a C. Lutatio consule ictum in quo, cum caueretur utrorumque 
sociis, nihil de Saguntinis— necdum enim erant socii uestri—cautum est. At enim eo 
foedere quod cum Hasdrubale ictum est Saguntini excipiuntur. Aduersus quod ego nihil 
dicturus sum nisi quod a uobis didici. Vos enim, quod C. Lutatius consul primo nobiscum 
foedus icit, quia neque auctoritate patrum nec populi iussu ictum erat, negastis uos eo 
teneri; itaque aliud de integro foedus publico consilio ictum est. Si uos non tenent 
foedera uestra nisi ex auctoritate aut iussu uestro icta, ne nos quidem Hasdrubalis 
foedus quod nobis insciis icit obligare potuit. Proinde omittite Sagunti atque Hiberi 
mentionem facere et quod diu parturit animus uester aliquando pariat." Tum Romanus 
sinu ex toga facto, "hic" inquit, "uobis bellum et pacem portamus; utrum placet sumite." 
Sub hanc uocem haud minus ferociter, daret utrum uellet, succlamatum est; et cum is 
iterum sinu effuso bellum dare dixisset, accipere se omnes responderunt et quibus 
acciperent animis iisdem se gesturos. 


[19] Haec derecta percontatio ac denuntiatio belli magis ex dignitate populi Romani uisa 
est quam de foederum iure uerbis disceptare, cum ante, tum maxime Sagunto excisa. 
Nam si uerborum disceptationis res esset, quid foedus Hasdrubalis cum Lutati priore 
foedere, quod mutatum est, comparandum erat, cum in Lutati foedere diserte additum 
esset ita id ratum fore si populus censuisset, in Hasdrubalis foedere nec exceptum tale 
quicquam fuerit et tot annorum silentio ita uiuo eo comprobatum sit foedus ut ne 
mortuo quidem auctore quicquam mutaretur? Quamquam, etsi priore foedere staretur, 
satis cautum erat Saguntinis sociis utrorumque exceptis; nam neque additum erat "iis 
qui tunc essent" nec "ne qui postea adsumerentur". Et cum adsumere nouos liceret 
socios, quis aequum censeret aut ob nulla quemquam merita in amicitiam recipi aut 
receptos in fidem non defendi, tantum ne Carthaginiensium socii aut sollicitarentur ad 
defectionem aut sua sponte desciscentes reciperentur? Legati Romani ab Carthagine, 
sicut iis Romae imperatum erat, in Hispaniam ut adirent ciuitates ut in societatem 
perlicerent aut auerterent a Poenis traiecerunt. Ad Bargusios primum uenerunt, a 
quibus benigne excepti, quia taedebat imperii Punici, multos trans Hiberum populos ad 
cupidinem nouae fortunae erexerunt. Inde est uentum ad Volcianos, quorum celebre 
per Hispaniam responsum ceteros populos ab societate Romana auertit. Ita enim 
maximus natu ex iis in concilio respondit: "Quae uerecundia est, Romani, postulare uos 
uti uestram Carthaginiensium amicitiae praeponamus, cum qui id fecerunt [Saguntini] 
crudelius quam Poenus hostis perdidit uos socii prodideritis? Ibi quaeratis socios censeo 
ubi Saguntina clades ignota est; Hispanis populis sicut lugubre, ita insigne documentum 
Sagunti ruinae erunt ne quis fidei Romanae aut societati confidat." Inde extemplo abire 
finibus Volcianorum iussi ab nullo deinde concilio Hispaniae benigniora uerba tulere. Ita 
nequiquam peragrata Hispania in Galliam transeunt. 


[20] In iis noua terribilisque species uisa est, quod armati— ita mos gentis erat—in 
concilium uenerunt. Cum uerbis extollentes gloriam uirtutemque populi Romani ac 
magnitudinem imperii petissent ne Poeno bellum Italiae inferenti per agros urbesque 
suas transitum darent, tantus cum fremitu risus dicitur ortus ut uix a magistratibus 

maioribusque natu iuuentus sedaretur; adeo stolida impudensque postulatio uisa est 
censere, ne in Italiam transmittant Galli bellum, ipsos id auertere in se agrosque suos 
pro alienis populandos obicere. Sedato tandem fremitu responsum legatis est neque 
Romanorum in se meritum esse neque Carthaginiensium iniuriam ob quae aut pro 
Romanis aut aduersus Poenos sumant arma; contra ea audire sese gentis suae homines 
agro finibusque Italiae pelli a populo Romano stipendiumque pendere et cetera indigna 
pati. Eadem ferme in ceteris Galliae conciliis dicta auditaque, nec hospitale quicquam 
pacatumue satis prius auditum quam Massiliam uenere. Ibi omnia ab sociis inquisita cum 
cura ac fide cognita: praeoccupatos iam ante ab Hannibale Gallorum animos esse; sed 
ne illi quidem ipsi satis mitem gentem fore—adeo ferocia atque indomita ingenia esse — 
ni subinde auro, cuius auidissima gens est, principum animi concilientur. Ita peragratis 
Hispaniae et Galliae populis legati Romam redeunt haud ita multo post quam consules 
in prouincias profecti erant. Ciuitatem omnem in exspectationem belli erectam 
inuenerunt, satis constante fama iam Hiberum Poenos tramisisse. 


[21] Hannibal Sagunto capto Carthaginem Nouam in hiberna concesserat, ibique auditis 
quae Romae quaeque Carthagine acta decretaque forent, seque non ducem solum sed 
etiam causam esse belli, partitis diuenditisque reliquiis praedae nihil ultra differendum 
ratus, Hispani generis milites conuocat. "Credo ego uos" inquit, "socii, et ipsos cernere 
pacatis omnibus Hispaniae populis aut finiendam nobis militiam exercitusque 
dimittendos esse aut in alias terras transferendum bellum; ita enim hae gentes non pacis 
solum sed etiam uictoriae bonis florebunt, si ex aliis gentibus praedam et gloriam 
quaeremus. itaque cum longinqua ab domo instet militia incertumque sit quando domos 
uestras et quae cuique ibi cara sunt uisuri sitis, si quis uestrum suos inuisere uolt, 
commeatum do. Primo uere edico adsitis, ut dis bene iuuantibus bellum ingentis gloriae 
praedaeque futurum incipiamus." Omnibus fere uisendi domos oblata ultro potestas 
grata erat, et iam desiderantibus suos et longius in futurum prouidentibus desiderium. 
Per totum tempus hiemis quies inter labores aut iam exhaustos aut mox exhauriendos 
renouauit corpora animosque ad omnia de integro patienda; uere primo ad edictum 
conuenere. Hannibal cum recensuisset omnium gentium auxilia, Gades profectus 
Herculi uota exsoluit nouisque se obligat uotis, si cetera prospera euenissent. Inde 
partiens curas simul [in] inferendum atque arcendum bellum, ne, dum ipse terrestri per 
Hispaniam Galliasque itinere Italiam peteret, nuda apertaque Romanis Africa ab Sicilia 
esset, ualido praesidio firmare eam statuit; pro eo supplementum ipse ex Africa maxime 
iaculatorum leuium armis petiit, ut Afri in Hispania, in Africa Hispani, melior procul ab 
domo futurus uterque miles, uelut mutuis pigneribus obligati stipendia facerent. 
Tredecim milia octingentos quinquaginta pedites caetratos misit in Africam et funditores 
Baliares octingentos septuaginta, equites mixtos ex multis gentibus mille ducentos. Has 
copias partim Carthagini praesidio esse, partim distribui per Africam iubet. Simul 
conquisitoribus in ciuitates missis quattuor milia conscripta delectae iuuentutis, 
praesidium eosdem et obsides, duci Carthaginem iubet. 


[22] Neque Hispaniam neglegendam ratus, atque id eo minus quod haud ignarus erat 
circumitam ab Romanis eam legatis ad sollicitandos principum animos, Hasdrubali fratri, 
uiro impigro, eam prouinciam destinat firmatque eum Africis maxime praesidiis, 

peditum Afrorum undecim milibus octingentis quinquaginta, Liguribus trecentis, 
Baliaribus [quingentis]. Ad haec peditum auxilia additi equites Libyphoenices, mixtum 
Punicum Afris genus, quadringenti [quinquaginta] et Numidae Maurique accolae Oceani 
ad mille octingenti et parua llergetum manus ex Hispania, ducenti equites, et, ne quod 
terrestris deesset auxilii genus, elephanti uiginti unus. Classis praeterea data tuendae 
maritimae orae, quia qua parte belli uicerant ea tum quoque rem gesturos Romanos 
credi poterat, quinquaginta quinqueremes, quadriremes duae, triremes quinque; sed 
aptae instructaeque remigio triginta et duae quinqueremes erant et triremes quinque. 
Ab Gadibus Carthaginem ad hiberna exercitus rediit; atque inde profectus praeter 
Onussam urbem ad Hiberum maritima ora ducit. Ibi fama est in quiete uisum ab eo 
iuuenem diuina specie qui se ab loue diceret ducem in Italiam Hannibali missum; 
proinde sequeretur neque usquam a se deflecteret oculos. Pauidum primo, nusquam 
circumspicientem aut respicientem, secutum; deinde cura ingenii humani cum, quidnam 
id esset quod respicere uetitus esset, agitaret animo, temperare oculis nequiuisse; tum 
uidisse post sese serpentem mira magnitudine cum ingenti arborum ac uirgultorum 
strage ferri ac post insequi cum fragore caeli nimbum. Tum quae moles ea quidue 
prodigii esset quaerentem, audisse uastitatem Italiae esse; pergeret porro ire nec ultra 
inquireret sineretque fata in occulto esse. 


[23] Hoc uisu laetus tripertito Hiberum copias traiecit, praemissis qui Gallorum animos, 
qua traducendus exercitus erat, donis conciliarent Alpiumque transitus specularentur. 
Nonaginta milia peditum, duodecim milia equitum Hiberum traduxit. llergetes inde 
Bargusiosque et Ausetanos et Lacetaniam, quae subiecta Pyrenaeis montibus est, 
subegit oraeque huic omni praefecit Hannonem, ut fauces quae Hispanias Galliis iungunt 
in potestate essent. Decem milia peditum Hannoni ad praesidium obtinendae regionis 
data et mille equites. Postquam per Pyrenaeum saltum traduci exercitus est coeptus 
rumorque per barbaros manauit certior de bello Romano, tria milia inde Carpetanorum 
peditum iter auerterunt. Constabat non tam bello motos quam longinquitate uiae 
insuperabilique Alpium transitu. Hannibal quia reuocare aut ui retinere eos anceps erat, 
ne ceterorum etiam feroces animi inritarentur, supra septem milia hominum domos 
remisit, quos et ipse grauari militia senserat, Carpetanos quoque ab se dimissos simulans. 


[24] Inde, ne mora atque otium animos sollicitaret, cum reliquis copiis Pyrenaeum 
transgreditur et ad oppidum lliberrim castra locat. Galli quamquam Italiae bellum inferri 
audiebant, tamen, quia ui subactos trans Pyrenaeum Hispanos fama erat praesidiaque 
ualida imposita, metu seruitutis ad arma consternati Ruscinonem aliquot populi 
conueniunt. Quod ubi Hannibali nuntiatum est, moram magis quam bellum metuens, 
oratores ad regulos eorum misit, conloqui semet ipsum cum iis uelle; et uel illi propius 
lliberrim accederent uel se Ruscinonem processurum, ut ex propinquo congressus 
facilior esset; nam et accepturum eos in castra sua se laetum nec cunctanter se ipsum 
ad eos uenturum; hospitem enim se Galliae non hostem aduenisse, nec stricturum ante 
gladium, si per Gallos liceat, quam in Italiam uenisset. Et per nuntios quidem haec; ut 
uero reguli Gallorum castris ad lliberrim extemplo motis haud grauate ad Poenum 
uenerunt, capti donis cum bona pace exercitum per fines suos praeter Ruscinonem 
oppidum transmiserunt. 

[25] In Italiam interim nihil ultra quam Hiberum transisse Hannibalem a Massiliensium 
legatis Romam perlatum erat, cum, perinde ac si Alpes iam transisset, Boii sollicitatis 
Insubribus defecerunt, nec tam ob ueteres in populum Romanum iras quam quod nuper 
circa Padum Placentiam Cremonamque colonias in agrum Gallicum deductas aegre 
patiebantur. Itaque armis repente arreptis, in eum ipsum agrum impetu facto tantum 
terroris ac tumultus fecerunt ut non agrestis modo multitudo sed ipsi triumuiri Romani, 
qui ad agrum uenerant adsignandum, diffisi Placentiae moenibus Mutinam confugerint, 
C. Lutatius, C. Seruilius, M. Annius. Lutati nomen haud dubium est; pro Annio Seruilioque 
M'. Acilium et C. Herennium habent quidam annales, alii P. Cornelium Asinam et C. 
Papirium Masonem. Id quoque dubium est legati ad expostulandum missi ad Boios 
uiolati sint [incertum] an in triumuiros agrum metantes impetus sit factus. Mutinae cum 
obsiderentur et gens ad oppugnandarum urbium artes rudis, pigerrima eadem ad 
militaria opera, segnis intactis adsideret muris, simulari coeptum de pace agi; 
euocatique ab Gallorum principibus legati ad conloquium non contra ius modo gentium 
sed uiolata etiam quae data in id tempus erat fide comprehenduntur, negantibus Gallis, 
nisi obsides sibi redderentur, eos dimissuros. Cum haec de legatis nuntiata essent et 
Mutina praesidiumque in periculo esset, L. Manlius praetor ira accensus effusum agmen 
ad Mutinam ducit. Siluae tunc circa uiam erant, plerisque incultis. Ibi inexplorato 
profectus in insidias praecipitat multaque cum caede suorum aegre in apertos campos 
emersit. Ibi castra communita et, quia Gallis ad temptanda ea defuit spes, refecti sunt 
militum animi, quamquam ad [quingentos] cecidisse satis constabat. Iter deinde de 
integro coeptum nec, dum per patentia loca ducebatur agmen, apparuit hostis; ubi 
rursus siluae intratae, tum postremos adorti cum magna trepidatione ac pauore 
omnium septingentos milites occiderunt, sex signa ademere. Finis et Gallis territandi et 
pauendi fuit Romanis ut ex saltu inuio atque impedito euasere. Inde apertis locis facile 
tutantes agmen Romani Tannetum, uicum propinquum Pado, contendere. Ibi se 
munimento ad tempus commeatibusque fluminis et Brixianorum etiam Gallorum auxilio 
aduersus crescentem in dies multitudinem hostium tutabantur. 


[26] Qui tumultus repens postquam est Romam perlatus et Punicum insuper Gallico 
bellum auctum patres acceperunt, C. Atilium praetorem cum una legione Romana et 
quinque milibus sociorum, dilectu nouo a consule conscriptis, auxilium ferre Manlio 
iubent; qui sine ullo certamine—abscesserant enim metu hostes— Tannetum peruenit. 
Et P. Cornelius, in locum eius quae missa cum praetore erat scripta legione noua, 
profectus ab urbe sexaginta longis nauibus praeter oram Etruriae Ligurumque et inde 
Saluum montes peruenit Massiliam et ad proximum ostium Rhodani—pluribus enim 
diuisus amnis in mare decurrit—castra locat, uixdum satis credens Hannibalem 
superasse Pyrenaeos montes. Quem ut de Rhodani quoque transitu agitare 
animaduertit, incertus quonam ei loco occurreret necdum satis refectis ab iactatione 
maritima militibus trecentos interim delectos equites ducibus Massiliensibus et 
auxiliaribus Gallis ad exploranda omnia uisendosque ex tuto hostes praemittit. Hannibal 
ceteris metu aut pretio pacatis iam in Volcarum peruenerat agrum, gentis ualidae. 
Colunt autem circa utramque ripam Rhodani; sed diffisi citeriore agro arceri Poenum 
posse, ut flumen pro munimento haberent, omnibus ferme suis trans Rhodanum 

traiectis ulteriorem ripam [amnis] armis obtinebant. Ceteros accolas fluminis Hannibal 
et eorum ipsorum quos sedes suae tenuerant simul perlicit donis ad naues undique 
contrahendas fabricandasque; simul et ipsi traici exercitum leuarique quam primum 
regionem suam tanta hominum urgente turba cupiebant. Itaque ingens coacta uis 
nauium est lintriumque temere ad uicinalem usum paratarum; nouasque alias primum 
Galli incohantes cauabant ex singulis arboribus, deinde et ipsi milites simul copia 
materiae, simul facilitate operis inducti, alueos informes, nihil dummodo innare aquae 
et capere onera possent curantes, raptim quibus se suaque transueherent faciebant. 


[27] lamque omnibus satis comparatis ad traiciendum terrebant ex aduerso hostes 
omnem ripam equites uirique obtinentes. Quos ut auerteret, Hannonem Bomilcaris 
filium uigilia prima noctis cum parte copiarum, maxime Hispanis, aduerso flumine ire 
iter unius diei iubet et, ubi primum possit quam occultissime traiecto amni, 
circumducere agmen ut cum opus facto sit adoriatur ab tergo hostes. Ad id dati duces 
Galli edocent inde milia quinque et uiginti ferme supra paruae insulae circrumfusum 
amnem latiore ubi diuidebatur eoque minus alto alueo transitum ostendere. Ibi raptim 
caesa materia ratesque fabricatae in quibus equi uirique et alia onera traicerentur. 
Hispani sine ulla mole in utres uestimentis coniectis ipsi caetris superpositis incubantes 
flumen tranauere. Et alius exercitus ratibus iunctis traiectus, castris prope flumen positis, 
nocturno itinere atque operis labore fessus quiete unius diei reficitur, intento duce ad 
consilium opportune exsequendum. Postero die profecti, ex loco edito fumo significant 
transisse et haud procul abesse; quod ubi accepit Hannibal, ne tempori deesset dat 
signum ad traiciendum. lam paratas aptatasque habebat pedes lintres, eques fere 
propter equos naves. Nauium agmen ad excipiendum aduersi impetum fluminis parte 
superiore transmittens tranquillitatem infra traicientibus lintribus praebebat; equorum 
pars magna nantes loris a puppibus trahebantur, praeter eos quos instratos frenatosque 
ut extemplo egresso in ripam equiti usui essent imposuerant in naues. 


[28] Galli occursant in ripa cum uariis ululatibus cantuque moris sui, quatientes scuta 
super capita uibrantesque dextris tela, quamquam et ex aduerso terrebat tanta uis 
nauium cum ingenti sono fluminis et clamore uario nautarum militumque, et qui 
nitebantur perrumpere impetum fluminis et qui ex altera ripa traicientes suos 
hortabantur. lam satis pauentes aduerso tumultu terribilior ab tergo adortus clamor, 
castris ab Hannone captis. Mox et ipse aderat ancepsque terror circumstabat, et e 
nauibus tanta ui armatorum in terram euadente et ab tergo improuisa premente acie. 
Galli postquam utroque uim facere conati pellebantur, qua patere uisum maxime iter 
perrumpunt trepidique in uicos passim suos diffugiunt. Hannibal ceteris copiis per otium 
traiectis spernens iam Gallicos tumultus castra locat. Elephantorum traiciendorum uaria 
consilia fuisse credo; certe uariata memoria actae rei. Quidam congregatis ad ripam 
elephantis tradunt ferocissimum ex iis inritatum ab rectore suo, cum refugientem in 
aquam nantem sequeretur, traxisse gregem, ut quemque timentem altitudinem 
destitueret uadum, impetu ipso fluminis in alteram ripam rapiente. Ceterum magis 
constat ratibus traiectos; id ut tutius consilium ante rem foret, ita acta re ad fidem 
pronius est. Ratem unam ducentos longam pedes, quinquaginta latam a terra in amnem 
porrexerunt, quam, ne secunda aqua deferretur, pluribus ualidis retinaculis parte 

superiore ripae religatam pontis in modum humo iniecta constrauerunt ut beluae 
audacter uelut per solum ingrederentur. Altera ratis aeque lata, longa pedes centum, ad 
traiciendum flumen apta, huic copulata est; tres tum elephanti per stabilem ratem 
tamquam uiam praegredientibus feminis acti ubi in minorem adplicatam transgressi 
sunt, extemplo resolutis quibus leuiter adnexa erat uinculis, ab actuariis aliquot nauibus 
ad alteram ripam pertrahitur; ita primis expositis, alii deinde repetiti ac traiecti sunt. 
Nihil sane trepidabant, donec continenti uelut ponte agerentur; primus erat pauor cum 
soluta ab ceteris rate in altum raperentur. lbi urgentes inter se, cedentibus extremis ab 
aqua, trepidationis aliquantum edebant donec quietem ipse timor circrumspectantibus 
aquam fecisset. Excidere etiam saeuientes quidam in flumen; sed pondere ipso stabiles, 
deiectis rectoribus, quaerendis pedetemptim uadis in terram euasere. 


[29] Dum elephanti traiciuntur, interim Hannibal Numidas equites quingentos ad castra 
Romana miserat speculatum ubi et quantae copiae essent et quid pararent. Huic alae 
equitum missi, ut ante dictum est, ab ostio Rhodani trecenti Romanorum equites 
occurrunt. Proelium atrocius quam pro numero pugnantium editur; nam praeter multa 
uolnera caedes etiam prope par utrimque fuit, fugaque et pauor Numidarum Romanis 
iam admodum fessis uictoriam dedit. Victores ad centum sexaginta, nec omnes Romani 
sed pars Gallorum, uicti amplius ducenti ceciderunt. Hoc principium simul omenque belli 
ut summae rerum prosperum euentum, ita haud sane incruentam ancipitisque 
certaminis uictoriam Romanis portendit. Vt re ita gesta ad utrumque ducem sui 
redierunt, nec Scipioni stare sententia poterat nisi ut ex consiliis coeptisque hostis et 
ipse conatus caperet, et Hannibalem, incertum utrum coeptum iin Italiam intenderet iter 
an cum eo qui primus se obtulisset Romanus exercitus manus consereret, auertit a 
praesenti certamine Boiorum legatorum regulique Magali aduentus, qui se duces 
itinerum, socios periculi fore adfirmantes, integro bello nusquam ante libatis uiribus 
Italiam adgrediendam censent. Multitudo timebat quidem hostem nondum oblitterata 
memoria superioris belli; sed magis iter immensum Alpesque, rem fama utique 
inexpertis horrendam, metuebat. 


[30] Itaque Hannibal, postquam ipsi sententia stetit pergere ire atque Italiam petere, 
aduocata contione uarie militum uersat animos castigando adhortandoque: mirari se 
quinam pectora semper impauida repens terror inuaserit. Per tot annos uincentes eos 
stipendia facere neque ante Hispania excessisse quam omnes gentesque et terrae quas 
duo diuersa maria amplectantur Carthaginiensium essent. Indignatos deinde quod 
quicumque Saguntum obsedissent uelut ob noxam sibi dedi postularet populus 
Romanus, Hiberum traiecisse ad delendum nomen Romanorum liberandumque orbem 
terrarum. Tum nemini uisum id longum, cum ab occasu solis ad exortus intenderent iter: 
nunc, postquam multo maiorem partem itineris emensam cernant, Pyrenaeum saltum 
inter ferocissimas gentes superatum, Rhodanum, tantum amnem, tot milibus Gallorum 
prohibentibus, domita etiam ipsius fluminis ui traiectum, in conspectu Alpes habeant 
quarum alterum latus Italiae sit, in ipsis portis hostium fatigatos subsistere, quid Alpes 
aliud esse credentes quam montium altitudines? Fingerent altiores Pyrenaei iugis: nullas 
profecto terras caelum contingere nec inexsuperabiles humano generi esse. Alpes 
quidem habitari, coli, gignere atque alere animantes; peruias paucis esse, esse et 

exercitibus. Eos ipsos quos cernant legatos non pinnis sublime elatos Alpes transgressos. 
Ne maiores quidem eorum indigenas sed aduenas Italiae cultores has ipsas Alpes 
ingentibus saepe agminibus cum liberis ac coniugibus migrantium modo tuto 
transmisisse. Militi quidem armato nihil secum praeter instrumenta belli portanti quid 
inuium aut inexsuperabile esse? Saguntum ut caperetur, quid per octo menses periculi, 
quid laboris exhaustum esse? Romam, caput orbis terrarum, petentibus quicquam adeo 
asperum atque arduum uideri quod inceptum moretur? Cepisse quondam Gallos ea 
quae adiri posse Poenus desperet; proinde aut cederent animo atque uirtute genti per 
eos dies totiens ab se uictae aut itineris finem sperent campum interiacentem Tiberi ac 
moenibus Romanis. 


[31] His adhortationibus incitatos corpora curare atque ad iter se parare iubet. Postero 
die profectus aduersa ripa Rhodani mediterranea Galliae petit, non quia rectior ad Alpes 
uia esset, sed quantum a mari recessisset minus obuium fore Romanum credens, cum 
quo priusquam in Italiam uentum foret non erat in animo manus conserere. Quartis 
castris ad Insulam peruenit. lbi Isara Rhodanusque amnes diuersis ex Alpibus 
decurrentes, agri aliquantum amplexi confluunt in unum in mediis campis; Insulae 
nomen inditum. Incolunt prope Allobroges, gens iam inde nulla Gallica gente opibus aut 
fama inferior. Tum discors erat. Regni certamine ambigebant fratres; maior et qui prius 
imperitarat, Braneus nomine, minore a fratre et coetu iuniorum qui iure minus, ui plus 
poterant, pellebatur. Huius seditionis peropportuna disceptatio cum ad Hannibalem 
delata esset, arbiter regni factus, quod ea senatus principumque sententia fuerat, 
imperium maiori restituit. Ob id meritum commeatu copiaque rerum omnium, maxime 
uestis, est adiutus, quam infames frigoribus Alpes praeparari cogebant. Sedatis 
certaminibus Allobrogum cum iam Alpes peteret, non recta regione iter instituit sed ad 
laeuam in Tricastinos flexit; inde per extremam oram Vocontiorum agri tendit in 
Trigorios, haud usquam impedita uia priusquam ad Druentiam flumen peruenit. Is et 
ipse Alpinus amnis longe omnium Galliae fluminum difficillimus transitu est; nam cum 
aquae uim uehat ingentem, non tamen nauium patiens est, quia nullis coercitus ripis, 
pluribus simul neque iisdem alueis fluens, noua semper [per] uada nouosque gurgites— 
et ob eadem pediti quoque incerta uia est—ad hoc saxa glareosa uoluens, nihil stabile 
nec tutum ingredienti praebet; et tum forte imbribus auctus ingentem transgredientibus 
tumultum fecit, cum super cetera trepidatione ipsi sua atque incertis clamoribus 
turbarentur. 


[32] P. Cornelius consul, triduo fere postquam Hannibal a ripa Rhodani mouit, quadrato 
agmine ad castra hostium uenerat, nullam dimicandi moram facturus; ceterum ubi 
deserta munimenta nec facile se tantum praegressos adsecuturum uidet, ad mare ac 
naues rediit, tutius faciliusque ita descendenti ab Alpibus Hannibali occursurus. Ne 
tamen nuda auxiliis Romanis Hispania esset, quam prouinciam sortitus erat, Cn. 
Scipionem fratrem cum maxima parte copiarum aduersus Hasdrubalem misit, non ad 
tuendos tantummodo ueteres socios conciliandosque nouos sed etiam ad pellendum 
Hispania Hasdrubalem. Ipse cum admodum exiguis copiis Genuam repetit, eo qui circa 
Padum erat exercitu Italiam defensurus. Hannibal ab Druentia campestri maxime itinere 
ad Alpes cum bona pace incolentium ea loca Gallorum peruenit. Tum, quamquam fama 

prius, qua incerta in maius uero ferri solent, praecepta res erat, tamen ex propinquo uisa 
montium altitudo niuesque caelo prope immixtae, tecta informia imposita rupibus, 
pecora iumentaque torrida frigore, homines intonsi et inculti, animalia inanimaque 
omnia rigentia gelu, cetera uisu quam dictu foediora terrorem renouarunt. Erigentibus 
in primos agmen cliuos apparuerunt imminentes tumulos insidentes montani, qui, si 
ualles occultiores insedissent, coorti ad pugnam repente ingentem fugam stragemque 
dedissent. Hannibal consistere signa iussit; Gallisque ad uisenda loca praemissis, 
postquam comperit transitum ea non esse, castra inter confragosa omnia praeruptaque 
quam extentissima potest ualle locat. Tum per eosdem Gallos, haud sane multum lingua 
moribusque abhorrentes, cum se immiscuissent conloquiis montanorum, edoctus 
interdiu tantum obsideri saltum, nocte in sua quemque dilabi tecta, luce prima subiit 
tumulos, ut ex aperto atque interdiu uim per angustias facturus. Die deinde simulando 
aliud quam quod parabatur consumpto, cum eodem quo constiterant loco castra 
communissent, ubi primum degressos tumulis montanos laxatasque sensit custodias, 
pluribus ignibus quam pro numero manentium in speciem factis impedimentisque cum 
equite relictis et maxima parte peditum, ipse cum expeditis, acerrimo quoque uiro, 
raptim angustias euadit iisque ipsis tumulis quos hostes tenuerant consedit. 


[33] Prima deinde luce castra mota et agmen reliquum incedere coepit. lam montani 
signo dato ex castellis ad stationem solitam conueniebant, cum repente conspiciunt 
alios arce occupata sua super caput imminentes, alios uia transire hostes. Vtraque simul 
obiecta res oculis animisque immobiles parumper eos defixit; deinde, ut trepidationem 
in angustiis suoque ipsum tumultu misceri agmen uidere, equis maxime consternatis, 
quidquid adiecissent ipsi terroris satis ad perniciem fore rati, peruersis rupibus iuxta, 
inuia ac deuia adsueti decurrunt. Tum uero simul ab hostibus, simul ab iniquitate 
locorum Poeni oppugnabantur plusque inter ipsos, sibi quoque tendente ut periculo 
primus euaderet, quam cum hostibus certaminis erat. Et equi maxime infestum agmen 
faciebant, qui et clamoribus dissonis quos nemora etiam repercussaeque ualles 
augebantterriti trepidabant, et icti forte aut uolnerati adeo consternabantur, ut stragem 
ingentem simul hominum ac sarcinarum omnis generis facerent; multosque turba, cum 
praecipites deruptaeque utrimque angustiae essent, in immensum altitudinis deiecit, 
quosdam et armatos; et ruinae maxime modo iumenta cum oneribus deuoluebantur. 
Quae quamquam foeda uisu erant, stetit parumper tamen Hannibal ac suos continuit, 
ne tumultum ac trepidationem augeret; deinde, postquam interrumpi agmen uidit 
periculumque esse, ne exutum impedimentis exercitum nequiquam incolumem 
traduxisset, decurrit ex superiore loco et, cum impetu ipso fudisset hostem, suis quoque 
tumultum auxit. Sed is tumultus momento temporis, postquam liberata itinera fuga 
montanorum erant, sedatur, nec per otium modo sed prope silentio mox omnes traducti. 
Castellum inde, quod caput eius regionis erat, uiculosque circumiectos capit et capt[o 
c]ibo ac pecoribus per triduum exercitum aluit; et, quia nec montanis primo perculsis 
nec loco magno opere impediebantur, aliquantum eo triduo uiae confecit. 


[34] Peruentum inde ad frequentem cultoribus alium, ut inter montanos, populum. Ibi 
non bello aperto sed suis artibus, fraude et insidiis, est prope circrumuentus. Magno natu 
principes castellorum oratores ad Poenum ueniunt, alienis malis, utili exemplo, doctos 

memorantes amicitiam malle quam uim experiri Poenorum; itaque oboedienter 
imperata facturos; commeatum itinerisque duces et ad fidem promissorum obsides 
acciperet. Hannibal nec temere credendo nec asperando, ne repudiati aperte hostes 
fierent, benigne cum respondisset, obsidibus quos dabant acceptis et commeatu quem 
in uiam ipsi detulerant usus, nequaquam ut inter pacatos composito agmine duces 
eorum sequitur. Primum agmen elephanti et equites erant; ipse post cum robore 
peditum circumspectans sollicitus omnia incedebat. Vbi in angustiorem uiam et ex parte 
altera subiectam iugo insuper imminenti uentum est, undique ex insidiis barbari a fronte 
ab tergo coorti, comminus eminus petunt, saxa ingentia in agmen deuoluunt. Maxima 
ab tergo uis hominum urgebat. In eos uersa peditum acies haud dubium fecit quin, nisi 
firmata extrema agminis fuissent, ingens in eo saltu accipienda clades fuerit. Tunc 
quoque ad extremum periculi ac prope perniciem uentum est; nam dum cunctatur 
Hannibal demittere agmen in angustias, quia non, ut ipse equitibus praesidio erat, ita 
peditibus quicquam ab tergo auxilii reliquerat, occursantes per obliqua montani 
interrupto medio agmine uiam insedere, noxque una Hannibali sine equitibus atque 
impedimentis acta est. 


[35] Postero die iam segnius intercursantibus barbaris iunctae copiae saltusque haud 
sine clade, maiore tamen iumentorum quam hominum pernicie, superatus. Inde 
montani pauciores iam et latrocinii magis quam belli more concursabant modo in 
primum, modo in nouissimum agmen, utcumque aut locus opportunitatem daret aut 
progressi moratiue aliquam occasionem fecissent. Elephanti sicut per artas [praecipites] 
uias magna mora agebantur, ita tutum ab hostibus quacumque incederent, quia insuetis 
adeundi propius metus erat, agmen praebebant. Nono die in iugum Alpium peruentum 
est per inuia pleraque et errores, quos aut ducentium fraus aut, ubi fides iis non esset, 
temere initae ualles a coniectantibus iter faciebant. Biduum in iugo statiua habita 
fessisque labore ac pugnando quies data militibus; iumentaque aliquot, quae prolapsa 
in rupibus erant, sequendo uestigia agminis in castra peruenere. Fessis taedio tot 
malorum niuis etiam casus, occidente iam sidere Vergiliarum, ingentem terrorem adiecit. 
Per omnia niue oppleta cum signis prima luce motis segniter agmen incederet 
pigritiaque et desperatio in omnium uoltu emineret, praegressus signa Hannibal in 
promunturio quodam, unde longe ac late prospectus erat, consistere iussis militibus 
Italiam ostentat subiectosque Alpinis montibus Cirrumpadanos campos, moeniaque eos 
tum transcendere non Italiae modo sed etiam urbis Romanae; cetera plana, procliuia 
fore; uno aut summum altero proelio arcem et caput Italiae in manu ac potestate 
habituros. Procedere inde agmen coepit iam nihil ne hostibus quidem praeter parua 
furta per occasionem temptantibus. Ceterum iter multo quam in adscensu fuerat—ut 
pleraque Alpium ab Italia sicut breuiora ita arrectiora sunt— difficilius fuit; omnis enim 
ferme uia praeceps, angusta, lubrica erat, ut neque sustinere se ab lapsu possent nec 
qui paulum titubassent haerere adflicti uestigio suo, aliique super alios et iumenta in 
homines occiderent. 


[36] Ventum deinde ad multo angustiorem rupem atque ita rectis saxis ut aegre 
expeditus miles temptabundus manibusque retinens uirgulta ac stirpes circa eminentes 
demittere sese posset. Natura locus iam ante praeceps recenti lapsu terrae in pedum 

mille admodum altitudinem abruptus erat. Ibi cum uelut ad finem uiae equites 
constitissent, miranti Hannibali quae res moraretur agmen nuntiatur rupem inuiam esse. 
Digressus deinde ipse ad locum uisendum. Haud dubia res uisa quin per inuia circa nec 
trita antea, quamuis longo ambitu, circumduceret agmen. Ea uero uia insuperabilis fuit; 
nam cum super ueterem niuem intactam noua modicae altitudinis esset, molli nec 
praealtae facile pedes ingredientium insistebant; ut uero tot hominum iumentorumque 
incessu dilapsa est, per nudam infra glaciem fluentemque tabem liquescentis niuis 
ingrediebantur. Taetra ibi luctatio erat, [ut a lubrica] glacie non recipiente uestigium et 
in prono citius pedes fallente, ut, seu manibus in adsurgendo seu genu se adiuuissent, 
ipsis adminiculis prolapsis iterum corruerent; nec stirpes circa radicesue ad quas pede 
aut manu quisquam eniti posset erant; ita in leui tantum glacie tabidaque niue 
uolutabantur. lumenta secabant interdum etiam infimam ingredientia niuem et 
prolapsa iactandis grauius in conitendo ungulis penitus perfringebant, ut pleraque uelut 
pedica capta haererent in dura et alta concreta glacie. 


[37] Tandem nequiquam iumentis atque hominibus fatigatis castra in iugo posita, 
aegerrime ad id ipsum loco purgato; tantum niuis fodiendum atque egerendum fuit. 
Inde ad rupem muniendam per quam unam uia esse poterat milites ducti, cum 
caedendum esset saxum, arboribus circa immanibus deiectis detruncatisque struem 
ingentem lignorum faciunt eamque, cum et uis uenti apta faciendo igni coorta esset, 
succendunt ardentiaque saxa infuso aceto putrefaciunt. Ita torridam incendio rupem 
ferro pandunt molliuntque anfractibus modicis cliuos ut non iumenta solum sed 
elephanti etiam deduci possent. Quadriduum circa rupem consumptum, iumentis prope 
fame absumptis; nuda enim fere cacumina sunt et, si quid est pabuli, obruunt niues. 
Inferiora uallis apricos quosdam colles habent riuosque prope siluas et iam humano 
cultu digniora loca. Ibi iumenta in pabulum missa et quies muniendo fessis hominibus 
data. Triduo inde ad planum descensum et iam locis mollioribus et accolarum ingeniis. 


[38] Hoc maxime modo in Italiam peruentum est quinto mense a Carthagine Noua, ut 
quidam auctores sunt, quinto decimo die Alpibus superatis. Quantae copiae transgresso 
in Italiam Hannibali fuerint nequaquam inter auctores constat. Qui plurimum, centum 
milia peditum, uiginti equitum fuisse scribunt; qui minimum, uiginti milia peditum, sex 
equitum. L. Cincius Alimentus, qui captum se ab Hannibale scribit, maxime auctor 
moueret, nisi confunderet numerum Gallis Liguribusque additis; cum his octoginta milia 
peditum, decem equitum adducta—in Italia magis adfluxisse ueri simile est et ita quidam 
auctores sunt;—ex ipso autem audisse Hannibale, postquam Rhodanum transierit 
triginta sex milia hominum ingentemque numerum equorum et aliorum iumentorum 
amisisse. Taurini Semigalli proxima gens erat in Italiam degresso. Id cum inter omnes 
constet, eo magis miror ambigi quanam Alpes transierit et uolgo credere Poenino— 
atque inde nomen ei iugo Alpium inditum—transgressum, Coelium per Cremonis iugum 
dicere transisse; qui ambo saltus eum non in Taurinos sed per Salassos montanos ad 
Libuos Gallos deduxerint. Nec ueri simile est ea tum ad Galliam patuisse itinera; utique 
quae ad Poeninum ferunt obsaepta gentibus semigermanis fuissent. Neque hercule 
[nomen] montibus his, si quem forte id mouet, ab transitu Poenorum ullo Sedunoueragri, 

incolae iugi eius, norint inditum sed ab eo quem in summo sacratum uertice Poeninum 
montani appellant. 


[39] Peropportune ad principia rerum Taurinis, proximae genti, aduersus Insubres 
motum bellum erat. Sed armare exercitum Hannibal ut parti alteri auxilio esset, in 
reficiendo maxime sentientem contracta ante mala, non poterat; otium enim ex labore, 
copia ex inopia, cultus ex inluuie tabeque squalida et prope efferata corpora uarie 
mouebat. Ea P. Cornelio consuli causa fuit, cum Pisas nauibus uenisset, exercitu a Manlio 
Atilioque accepto tirone et in nouis ignominiis trepido ad Padum festinandi ut cum hoste 
nondum refecto manus consereret. Sed cum Placentiam consul uenit, iam ex statiuis 
mouerat Hannibal Taurinorumque unam urbem, caput gentis eius, quia uolentes in 
amicitiam non ueniebant, ui expugnarat; iunxissetque sibi non metu solum sed etiam 
uoluntate Gallos accolas Padi, ni eos circumspectantes defectionis tempus subito 
aduentu consul oppressisset. Et Hannibal mouit ex Taurinis, incertos quae pars 
sequenda esset Gallos praesentem secuturos esse ratus. lam prope in conspectu erant 
exercitus conuenerantque duces sicuti inter se nondum satis noti, ita iam imbutus 
uterque quadam admiratione alterius. Nam Hannibalis et apud Romanos iam ante 
Sagunti excidium celeberrimum nomen erat, et Scipionem Hannibal eo ipso quod 
aduersus se dux potissimum lectus esset praestantem uirum credebat; et auxerant inter 
se opinionem, Scipio, quod relictus in Gallia obuius fuerat in Italiam transgresso 
Hannibali, Hannibal et conatu tam audaci traiciendarum Alpium et effectu. Occupauit 
tamen Scipio Padum traicere et ad Ticinum amnem motis castris, priusquam educeret 
in aciem, adhortandorum militum causa talem orationem est exorsus. 


[40] "Si eum exercitum, milites, educerem in aciem quem in Gallia mecum habui, 
supersedissem loqui apud uos; quid enim adhortari referret aut eos equites qui 
equitatum hostium ad Rhodanum flumen egregie uicissent, aut eas legiones cum quibus 
fugientem hunc ipsum hostem secutus confessionem cedentis ac detractantis certamen 
pro uictoria habui? Nunc quia ille exercitus, Hispaniae prouinciae scriptus, ibi cum fratre 
Cn. Scipione meis auspiciis rem gerit ubi eum gerere senatus populusque Romanus 
uoluit, ego, ut consulem ducem aduersus Hannibalem ac Poenos haberetis, ipse me huic 
uoluntario certamini obtuli, nouo imperatori apud nouos milites pauca uerba facienda 
sunt. Ne genus belli neue hostem ignoretis, cum iis est uobis, milites, pugnandum quos 
terra marique priore bello uicistis, a quibus stipendium per uiginti annos exegistis, a 
quibus capta belli praemia Siciliam ac Sardiniam habetis. Erit igitur in hoc certamine is 
uobis illisque animus qui uictoribus et uictis esse solet. Nec nunc illi quia audent sed quia 
necesse est pugnaturi sunt, qui plures paene perierint quam supersint; nisi creditis, qui 
exercitu incolumi pugnam detractauere, eos duabus partibus peditum equitumque in 
transitu Alpium amissis plus spei nactos esse. At enim pauci quidem sunt sed uigentes 
animis corporibusque, quorum robora ac uires uix sustinere uis ulla possit. Effigies immo, 
umbrae hominum, fame, frigore, inluuie, squalore enecti, contusi ac debilitati inter saxa 
rupesque; ad hoc praeusti artus, niue rigentes nerui, membra torrida gelu, quassata 
fractaque arma, claudi ac debiles equi. Cum hoc equite, cum hoc pedite pugnaturi estis; 
reliquias extremas hostis, non hostem habetis, ac nihil magis uereor quam ne cui, uos 
cum pugnaueritis, Alpes uicisse Hannibalem uideantur. Sed ita forsitan decuit, cum 

foederum ruptore duce ac populo deos ipsos sine ulla humana ope committere ac 
profligare bellum, nos, qui secundum deos uiolati sumus, commissum ac profligatum 
conficere. 


[41] Non uereor ne quis me haec uestri adhortandi causa magnifice loqui existimet, 
ipsum aliter animo adfectum esse. Licuit in Hispaniam, prouinciam meam, quo iam 
profectus eram, cum exercitu ire meo, ubi et fratrem consilii participem ac periculi 
socium haberem et Hasdrubalem potius quam Hannibalem hostem et minorem haud 
dubie molem belli; tamen, cum praeterueherer nauibus Galliae oram, ad famam huius 
hostis in terram egressus, praemisso equitatu ad Rhodanum moui castra. Equestri 
proelio, qua parte copiarum conserendi manum fortuna data est, hostem fudi; peditum 
agmen, quod in modum fugientium raptim agebatur, quia adsequi terra non poteram, 
[neque] regressus ad naues [erat] quanta maxime potui celeritate tanto maris 
terrarumque circuitu, in radicibus prope Alpium huic timendo hosti obuius fui. Vtrum, 
cum declinarem certamen, improuidus incidisse uideor an occurrere in uestigiis eius, 
lacessere ac trahere ad decernendum? Experiri iuuat utrum alios repente 
Carthaginienses per uiginti annos terra ediderit an iidem sint qui ad Aegates 
pugnauerunt insulas et quos ab Eryce duodeuicenis denariis aestimatos emisistis, et 
utrum Hannibal hic sit aemulus itinerum Herculis, ut ipse fert, an uectigalis 
stipendiariusque et seruus populi Romani a patre relictus. Quem nisi Saguntinum scelus 
agitaret, respiceret profecto, si non patriam uictam, domum certe patremque et foedera 
Hamilcaris scripta manu, qui iussus ab consule nostro praesidium deduxit ab Eryce, qui 
graues impositas uictis Carthaginiensibus leges fremens maerensque accepit, qui 
decedens Sicilia stipendium populo Romano dare pactus est. Itaque uos ego, milites, non 
eo solum animo quo aduersus alios hostes soletis, pugnare uelim, sed cum indignatione 
quadam atque ira, uelut si seruos uideatis uestros arma repente contra uos ferentes. 
Licuit ad Erycem clausos ultimo supplicio humanorum, fame interficere; licuit uictricem 
classem in Africam traicere atque intra paucos dies sine ullo certamine Carthaginem 
delere; ueniam dedimus precantibus, emisimus ex obsidione, pacem cum uictis fecimus, 
tutelae deinde nostrae duximus, cum Africo bello urgerentur. Pro his impertitis furiosum 
iuuenem sequentes oppugnatum patriam nostram ueniunt. Atque utinam pro decore 
tantum hoc uobis et non pro salute esset certamen. Non de possessione Siciliae ac 
Sardiniae, de quibus quondam agebatur, sed pro Italia uobis est pugnandum. Nec est 
alius ab tergo exercitus qui, nisi nos uincimus, hosti obsistat, nec Alpes aliae sunt, quas 
dum superant, comparari noua possint praesidia; hic est obstandum, milites, uelut si 
ante Romana moenia pugnemus. Vnusquisque se non corpus suum sed coniugem ac 
liberos paruos armis protegere putet; nec domesticas solum agitet curas sed identidem 
hoc animo reputet nostras nunc intueri manus senatum populumque Romanum: qualis 
nostra uis uirtusque fuerit, talem deinde fortunam illius urbis ac Romani imperii fore." 


[42] Haec apud Romanos consul. Hannibal rebus prius quam uerbis adhortandos milites 
ratus, circumdato ad spectaculum exercitu captiuos montanos uinctos in medio statuit 
armisque Gallicis ante pedes eorum proiectis interrogare interpretem iussit, ecquis, si 
uinculis leuaretur armaque et equum uictor acciperet, decertare ferro uellet. Cum ad 
unum omnes ferrum pugnamque poscerent et deiecta in id sors esset, se quisque eum 

optabat quem fortuna in id certamen legeret, et, [ut] cuiusque sors exciderat, alacer, 
inter gratulantes gaudio exsultans, cum sui moris tripudiis arma raptim capiebat. Vbi 
uero dimicarent, is habitus animorum non inter eiusdem modo condicionis homines erat 
sed etiam inter spectantes uolgo, ut non uincentium magis quam bene morientium 
fortuna laudaretur. 


[43] Cum sic aliquot spectatis paribus adfectos dimisisset, contione inde aduocata ita 
apud eos locutus fertur. "Si, quem animum in alienae sortis exemplo paulo ante 
habuistis, eundem mox in aestimanda fortuna uestra habueritis, uicimus, milites; neque 
enim spectaculum modo illud sed quaedam ueluti imago uestrae condicionis erat. Ac 
nescio an maiora uincula maioresque necessitates uobis quam captiuis uestris fortuna 
circumdederit. Dextra laeuaque duo maria claudunt nullam ne ad effugium quidem 
nauem habentes; circa Padus amnis, maior [Padus] ac uiolentior Rhodano, ab tergo 
Alpes urgent, uix integris uobis ac uigentibus transitae. Hic uincendum aut moriendum, 
milites, est, ubi primum hosti occurristis. Et eadem fortuna, quae necessitatem pugnandi 
imposuit, praemia uobis ea uictoribus proponit quibus ampliora homines ne ab dis 
quidem immortalibus optare solent. Si Siciliam tantum ac Sardiniam parentibus nostris 
ereptas nostra uirtute reciperaturi essemus, satis tamen ampla pretia essent: quidquid 
Romani tot triumphis partum congestumque possident, id omne uestrum cum ipsis 
dominis futurum est; in hanc tam opimam mercedem, agite dum, dis bene iuuantibus 
arma capite. Satis adhuc in uastis Lusitaniae Celtiberiaeque montibus pecora 
consectando nullum emolumentum tot laborum periculorumque uestrorum uidistis; 
tempus est iam opulenta uos ac ditia stipendia facere et magna operae pretia mereri, 
tantum itineris per tot montes fluminaque et tot armatas gentes emensos. Hic uobis 
terminum laborum fortuna dedit; hic dignam mercedem emeritis stipendiis dabit. Nec, 
quam magni nominis bellum est, tam difficilem existimaritis uictoriam fore; saepe et 
contemptus hostis cruentum certamen edidit et incliti populi regesque perleui momento 
uicti sunt. Nam dempto hoc uno fulgore nominis Romani, quid est cur illi uobis 
comparandi sint? Vt uiginti annorum militiam uestram cum illa uirtute, cum illa fortuna 
taceam, ab Herculis columnis, ab Oceano terminisque ultimis terrarum per tot 
ferocissimos Hispaniae et Galliae populos uincentes huc peruenistis; pugnabitis cum 
exercitu tirone, hac ipsa aestate caeso, uicto, circumsesso a Gallis, ignoto adhuc duci suo 
ignorantique ducem. An me in praetorio patris, clarissimi imperatoris, prope natum, 
certe eductum, domitorem Hispaniae Galliaeque, uictorem eundem non Alpinarum 
modo gentium sed ipsarum, quod multo maius est, Alpium, cum semenstri hoc 
conferam duce, desertore exercitus sui? Cui si quis demptis signis Poenos Romanosque 
hodie ostendat, ignoraturum certum habeo utrius exercitus sit consul. Non ego illud 
parui aestimo, milites, quod nemo est uestrum cuius non ante oculos ipse saepe militare 
aliquod ediderim facinus, cui non idem ego uirtutis spectator actestis notata temporibus 
locisque referre sua possim decora. Cum laudatis a me miliens donatisque, alumnus 
prius omnium uestrum quam imperator, procedam in aciem aduersus ignotos inter se 
ignorantesque. 


[44] Quocumque circumtuli oculos, plena omnia uideo animorum ac roboris, ueteranum 
peditem, generosissimarum gentium equites frenatos infrenatosque, uos socios 

fidelissimos fortissimosque, uos, Carthaginienses, cum ob patriam, tum ob iram 
iustissimam pugnaturos. Inferimus bellum infestisque signis descendimus in Italiam, 
tanto audacius fortiusque pugnaturi quam hostis, quanto maior spes, maior est animus 
inferentis uim quam arcentis. Accendit praeterea et stimulat animos dolor, iniuria, 
indignitas. Ad supplicium depoposcerunt me ducem primum, deinde uos omnes qui 
Saguntum oppugnassetis; deditos ultimis cruciatibus adfecturi fuerunt. Crudelissima ac 
superbissima gens sua omnia suique arbitrii facit; cum quibus bellum, cum quibus pacem 
habeamus, se modum imponere aequum censet. Circumscribit includitque nos terminis 
montium fluminumque, quos non excedamus, neque eos, quos statuit, terminos 
obseruat: "Ne transieris Hiberum; ne quid rei tibi sit cum Saguntinis." Ad Hiberum est 
Saguntum? "Nusquam te uestigio moueris." Parum est quod ueterrimas prouincias meas, 
Siciliam ac Sardiniam, [ademisti?] Adimis etiam Hispanias et, si inde cessero, in Africam 
transcendes. [Transcendes] dico? Duos consules huius anni, unum in Africam, alterum 
in Hispaniam miserunt. Nihil usquam nobis relictum est nisi quod armis uindicarimus. 
Illis timidis et ignauis esse licet, qui respectum habent, quos sua terra, suus ager per tuta 
ac pacata itinera fugientes accipient: uobis necesse est fortibus uiris esse et, omnibus 
inter uictoriam mortemue certa desperatione abruptis, aut uincere aut, si fortuna 
dubitabit, in proelio potius quam in fuga mortem oppetere. Si hoc [bene fixum] omnibus 
destinatum in animo est, iterum dicam, uicistis; nullum contemptu  m[ortis 
incitamentum] ad uincendum homini ab dis immortalibus acrius datum est." 


[45] His adhortationibus cum utrimque ad certamen accensi militum animi essent, 
Romani ponte Ticinum iungunt tutandique pontis causa castellum insuper imponunt: 
Poenus hostibus opere occupatis Maharbalem cum ala Numidarum, equitibus 
quingentis, ad depopulandos sociorum populi Romani agros mittit; Gallis parci quam 
maxime iubet principgumque animos ad defectionem sollicitari. Ponte perfecto traductus 
Romanus exercitus in agrum Insubrium quinque milia passuum ab Victumulis consedit. 
Ibi Hannibal castra habebat; reuocatoque propere Maharbale atque equitibus cum 
instare certamen cerneret, nihil unquam satis dictum praemonitumque ad cohortandos 
milites ratus, uocatis ad contionem certa praemia pronuntiat in quorum spem 
pugnarent: agrum sese daturum esse in Italia, Africa, Hispania, ubi quisque uelit, 
immunem ipsi qui accepisset liberisque; qui pecuniam quam agrum maluisset, ei se 
argento satisfacturum; qui sociorum ciues Carthaginienses fieri uellent, potestatem 
facturum; qui domos redire mallent, daturum se operam ne cuius suorum popularium 
mutatum secum fortunam esse uellent. Seruis quoque dominos prosecutis libertatem 
proponit binaque pro his mancipia dominis se redditurum. Eaque ut rata scirent fore, 
agnum laeua manu, dextra silicem retinens, si falleret, louem ceterosque precatur deos 
ita se mactarent quemadmodum ipse agnum mactasset, et secundum precationem 
caput pecudis saxo elisit. Tum uero omnes, uelut dis auctoribus in spem suam quisque 
acceptis, id morae quod nondum pugnarent ad potienda sperata rati, proelium uno 
animo et uoce una poscunt. 


[46] Apud Romanos haudquaquam tanta alacritas erat, super cetera recentibus etiam 
territos prodigiis; nam et lupus intrauerat castra laniatisque obuiis ipse intactus euaserat, 
[et] examen apum in arbore praetorio imminente consederat. Quibus procuratis Scipio 

cum equitatu iaculatoribusque expeditis profectus ad castra hostium exque propinquo 
copias, quantae et cuius generis essent, speculandas obuius fit Hannibali et ipsi cum 
equitibus ad exploranda circa loca progresso. Neutri alteros primo cernebant; densior 
deinde incessu tot hominum [et] equorum oriens puluis signum propinquantium 
hostium fuit. Consistit utrumque agmen et ad proelium sese expediebant. Scipio 
iaculatores et Gallos equites in fronte locat, Romanos sociorumque quod roboris fuit in 
subsidiis; Hannibal frenatos equites in medium accipit, cornua Numidis firmat. Vixdum 
clamore sublato iaculatores fugerunt inter subsidia ac secundam aciem. Inde equitum 
certamen erat aliquamdiu anceps; dein quia turbabant equos pedites intermixti, multis 
labentibus ex equis aut desilientibus ubi suos premi circumuentos uidissent, iam magna 
ex parte ad pedes pugna abierat, donec Numidae qui in cornibus erant circumuecti 
paulum ab tergo se ostenderunt. Is pauor perculit Romanos, auxitque pauorem consulis 
uolnus periculumque intercursu tum primum pubescentis filii propulsatum. Hic erit 
iuuenis penes quem perfecti huiusce belli laus est, Africanus ob egregiam uictoriam de 
Hannibale Poenisque appellatus. Fuga tamen effusa iaculatorum maxime fuit quos 
primos Numidae inuaserunt; alius confertus equitatus consulem in medium acceptum, 
non armis modo sed etiam corporibus suis protegens, in castra nusquam trepide neque 
effuse cedendo reduxit. Seruati consulis decus Coelius ad seruum natione Ligurem 
delegat; malim equidem de filio uerum esse, quod et plures tradidere auctores et fama 
obtinuit. 


[47] Hoc primum cum Hannibale proelium fuit; quo facile apparuit et equitatu meliorem 
Poenum esse et ob id campos patentes, quales sunt inter Padum Alpesque, bello 
gerendo Romanis aptos non esse. Itaque proxima nocte iussis militibus uasa silentio 
colligere castra ab Ticino mota festinatumque ad Padum est ut ratibus, quibus iunxerat 
flumen, nondum resolutis sine tumultu atque insectatione hostis copias traiceret. Prius 
Placentiam peruenere quam satis sciret Hannibal ab Ticino profectos; tamen ad 
sescentos moratorum in citeriore ripa Padi segniter ratem soluentes cepit. Transire 
pontem non potuit, ut extrema resoluta erant tota rate in secundam aquam labente. 
Coelius auctor est Magonem cum equitatu et Hispanis peditibus flumen extemplo 
tranasse, ipsum Hannibalem per superiora Padi uada exercitum traduxisse, elephantis 
in ordinem ad sustinendum impetum fluminis oppositis. Ea peritis amnis eius uix fidem 
fecerint; nam neque equites armis equisque saluis tantam uim fluminis superasse ueri 
simile est, ut iam Hispanos omnes inflati trauexerint utres, et multorum dierum circuitu 
Padi uada petenda fuerunt qua exercitus grauis impedimentis traduci posset. Potiores 
apud me auctores sunt qui biduo uix locum rate iungendo flumini inuentum tradunt; ea 
cum Magone equites [et] Hispanorum expeditos praemissos. Dum Hannibal, circa 
flumen legationibus Gallorum audiendis moratus, traicit grauius peditum agmen, 
interim Mago equitesque ab transitu fluminis diei unius itinere Placentiam ad hostes 
contendunt. Hannibal paucis post diebus sex milia a Placentia castra communiuit et 
postero die in conspectu hostium acie directa potestatem pugnae fecit. 


[48] Insequenti nocte caedes in castris Romanis, tumultu tamen quam re maior, ab 
auxiliaribus Gallis facta est. Ad duo milia peditum et ducenti equites uigilibus ad portas 
trucidatis ad Hannibalem transfugiunt; quos Poenus benigne adlocutus et spe ingentium 

donorum accensos in ciuitates quemque suas ad sollicitandos popularium animos 
dimisit. Scipio caedem eam signum defectionis omnium Gallorum esse ratus 
contactosque eo scelere uelut iniecta rabie ad arma ituros, quamquam grauis adhuc 
uolnere erat, tamen quarta uigilia noctis insequentis tacito agmine profectus, ad 
Trebiam fluuium iam in loca altiora collesque impeditiores equiti castra mouet. Minus 
quam ad Ticinum fefellit; missisque Hannibal primum Numidis, deinde omni equitatu 
turbasset utique nouissimum agmen, ni auiditate praedae in uacua Romana castra 
Numidae deuertissent. Ibi dum perscrutantes loca omnia castrorum nullo satis digno 
morae pretio tempus terunt, emissus hostis est de manibus; et cum iam transgressos 
Trebiam Romanos metantesque castra conspexissent, paucos moratorum occiderunt 
citra flumen interceptos. Scipio, nec uexationem uolneris in uia iactati ultra patiens et 
collegam — iam enim et reuocatum ex Sicilia audierat—ratus exspectandum, locum qui 
prope flumen tutissimus statiuis est uisus delectum communiit. Nec procul inde 
Hannibal cum consedisset, quantum uictoria equestri elatus, tantum anxius inopia quae 
per hostium agros euntem, nusquam praeparatis commeatibus, maior in dies excipiebat, 
ad Clastidium uicum, quo magnum frumenti numerum congesserant Romani, mittit. Ibi 
cum uim pararent, spes facta proditionis; nec sane magno pretio, nummis aureis 
quadringentis, Dasio Brundisino praefecto praesidii corrupto traditur Hannibali 
Clastidium. Id horreum fuit Poenis sedentibus ad Trebiam. In captiuos ex tradito 
praesidio, ut fama clementiae in principio rerum colligeretur, nihil saeuitum est. 


[49] Cum ad Trebiam terrestre constitisset bellum, interim circa Siciliam insulasque 
Italiae imminentes et a Sempronio consule et ante aduentum eius terra marique res 
gestae. Viginti quinqueremes cum mille armatis ad depopulandam oram Italiae a 
Carthaginiensibus missae; nouem Liparas, octo ad insulam Volcani tenuerunt, tres in 
fretum auertit aestus. Ad eas conspectas a Messana duodecim naues ab Hierone rege 
Syracusanorum missae, qui tum forte Messanae erat consulem Romanum opperiens, 
nullo repugnante captas naues Messanam in portum deduxerunt. Cognitum ex captiuis 
praeter uiginti naues, cuius ipsi classis essent, in Italiam missas, quinque et triginta alias 
quinqueremes Siciliam petere ad sollicitandos ueteres socios; Lilybaei occupandi 
praecipuam curam esse; credere eadem tempestate qua ipsi disiecti forent eam quoque 
classem ad Aegates insulas deiectam. Haec, sicut audita erant, rex M. Aemilio praetori, 
cuius Sicilia prouincia erat, perscribit monetque [et] Lilybaeum firmo teneret praesidio. 
Extemplo et circa a praetore ad ciuitates missi legati tribunique suos ad curam custodiae 
intendere, et ante omnia Lilybaeum tueri apparatu belli, edicto proposito ut socii 
nauales decem dierum cocta cibaria ad naues deferrent et ubi signum datum esset ne 
quis moram conscendendi faceret, perque omnem oram qui ex speculis prospicerent 
aduentantem hostium classem missis. Itaque quamquam de industria morati cursum 
nauium erant Carthaginienses ut ante lucem accederent Lilybaeum, praesensum tamen 
est quia et luna pernox erat et sublatis armamentis ueniebant. Extemplo datum signum 
ex speculis et in oppido ad arma conclamatum est et in naues conscensum; pars militum 
in muris portarumque in stationibus, pars in nauibus erant. Et Carthaginienses, quia rem 
fore haud cum imparatis cernebant, usque ad lucem portu se abstinuerunt, demendis 
armamentis eo tempore aptandaque ad pugnam classe absumpto. Vbi inluxit, recepere 

classem in altum ut spatium pugnae esset exitumque liberum e portu naues hostium 
haberent. Nec Romani detractauere pugnam et memoria circa ea ipsa loca gestarum 
rerum freti et militum multitudine ac uirtute. 


[50] Vbi in altum euecti sunt, Romanus conserere pugnam et ex propinquo uires 
conferre uelle; contra eludere Poenus et arte non ui rem gerere nauiumque quam 
uirorum aut armorum malle certamen facere. Nam ut sociis naualibus adfatim 
instructam classem, ita inopem milite habebant et, sicubi conserta nauis esset, 
haudquaquam par numerus armatorum ex ea pugnabat. Quod ubi animaduersum est, 
et Romanis multitudo sua auxit animum et paucitas illis minuit. Extemplo septem naues 
Punicae circumuentae: fugam ceterae ceperunt. Mille et septingenti fuere in nauibus 
captis milites nautaeque, in his tres nobiles Carthaginiensium. Classis Romana incolumis, 
una tantum perforata naui sed ea quoque ipsa reduce, in portum rediit. Secundum hanc 
pugnam, nondum gnaris eius qui Messanae erant Ti. Sempronius consul Messanam 
uenit. Ei fretum intranti rex Hiero classem ornatam obuiam duxit, transgressusque ex 
regia in praetoriam nauem, gratulatus sospitem cum exercitu et nauibus aduenisse 
precatusque prosperum ac felicem in Siciliam transitum, statum deinde insulae et 
Carthaginiensium conata exposuit pollicitusque est, quo animo priore bello populum 
Romanum iuuenis adiuuisset, eo senem adiuturum; frumentum uestimentaque sese 
legionibus consulis sociisque naualibus gratis praebiturum; grande periculum Lilybaeo 
maritimisque ciuitatibus esse et quibusdam uolentibus nouas res fore. Ob haec consuli 
nihil cunctandum uisum quin Lilybaeum classe peteret. Et rex regiaque classis una 
profecti. Nauigantes inde pugnatum ad Lilybaeum fusasque et captas hostium naues 
accepere. 


[51] ALilybaeo consul, Hierone cum classe regia dimisso relictoque praetore ad tuendam 
Siciliae oram, ipse in insulam Melitam, quae a Carthaginiensibus tenebatur, traiecit. 
Aduenienti Hamilcar Gisgonis filius, praefectus praesidii, cum paulo minus duobus 
milibus militum oppidumque cum insula traditur. Inde post paucos dies reditum 
Lilybaeum captiuique et a consule et a praetore, praeter insignes nobilitate uiros, sub 
corona uenierunt. Postquam ab ea parte satis tutam Siciliam censebat consul, ad insulas 
Volcani, quia fama erat stare ibi Punicam classem, traiecit; nec quisquam hostium circa 
eas insulas inuentus; iam forte transmiserant ad uastandam Italiae oram depopulatoque 
Vibonensi agro urbem etiam terrebant. Repetenti Siciliam consuli escensio hostium in 
agrum Vibonensem facta nuntiatur, litteraeque ab senatu de transitu in Italiam 
Hannibalis et ut primo quoque tempore collegae ferret auxilium missae traduntur. 
Multis simul anxius curis exercitum extemplo in naues impositum Ariminum mari supero 
misit, Sex. Pomponio legato cum uiginti quinque longis nauibus Vibonensem agrum 
maritimamque oram Italiae tuendam attribuit, M. Aemilio praetori quinquaginta 
nauium classem expleuit. Ipse compositis Siciliae rebus decem nauibus oram Italiae 
legens Ariminum peruenit. Inde cum exercitu suo profectus ad Trebiam flumen collegae 
coniungitur. 


[52] lam ambo consules et quidquid Romanarum uirium erat Hannibali oppositum aut 
illis copiis defendi posse Romanum imperium aut spem nullam aliam esse satis 

declarabat. Tamen consul alter, equestri proelio uno et uolnere suo comminutus, trahi 
rem malebat; recentis animi alter eoque ferocior nullam dilationem patiebatur. Quod 
inter Trebiam Padumque agri est Galli tum incolebant, in duorum praepotentium 
populorum certamine per ambiguum fauorem haud dubie gratiam uictoris spectantes. 
Id Romani, modo ne quid mouerent, aequo satis, Poenus periniquo animo ferebat, ab 
Gallis accitum se uenisse ad liberandos eos dictitans. Ob eam iram, simul ut praeda 
militem aleret, duo milia peditum et mille equites, Numidas plerosque, mixtos quosdam 
et Gallos, populari omnem deinceps agrum usque ad Padi ripas iussit. Egentes ope Galli, 
cum ad id dubios seruassent animos, coacti ab auctoribus iniuriae ad uindices futuros 
declinant legatisque ad consulem missis auxilium Romanorum terrae ob nimiam 
cultorum fidem in Romanos laboranti orant. Cornelio nec causa nec tempus agendae rei 
placebat suspectaque ei gens erat cum ob infida multa facinora, tum, ut alia uetustate 
obsoleuissent, ob recentem Boiorum perfidiam: Sempronius contra continendis in fide 
sociis maximum uinculum esse primos qui eguissent ope defensos censebat. Tum 
collega cunctante equitatum suum mille peditum, iaculatoribus ferme, admixtis ad 
defendendum Gallicum agrum trans Trebiam mittit. Sparsos et incompositos, ad hoc 
graues praeda plerosque cum inopinato inuasissent, ingentem terrorem caedemque ac 
fugam usque ad castra stationesque hostium fecere; unde multitudine effusa pulsi, 
rursus subsidio suorum proelium restituere. Varia inde pugna [inter recedentes 
in|sequentesque, cumque ad extremum aequassent certamen, maior tamen hostium 
[cum caedes esset, penes] Romanos fama uictoriae fuit. 


[53] Ceterum nemini omnium maior ea iustiorque quam ipsi consuli uideri; gaudio efferri, 
qua parte copiarum alter consul uictus foret, ea se uicisse: restitutos ac refectos 
militibus animos nec quemquam esse praeter collegam qui dilatam dimicationem uellet; 
eum, animo magis quam corpore aegrum memoria uolneris aciem ac tela horrere. Sed 
non esse cum aegro senescendum. Quid enim ultra differri aut teri tempus? Quem 
tertium consulem, quem alium exercitum exspectari? Castra Carthaginiensium in Italia 
ac prope in conspectu urbis esse. Non Siciliam ac Sardiniam, uictis ademptas, nec cis 
Hiberum Hispaniam peti sed solo patrio terraque in qua geniti forent pelli Romanos. 
"Quantum ingemiscant" inquit "patres nostri, circa moenia Carthaginis bellare soliti, si 
uideant nos, progeniem suam, duos consules consularesque exercitus, in media Italia 
pauentes intra castra, Poenum quod inter Alpes Appenninumque agri sit suae dicionis 
fecisse?" Haec adsidens aegro collegae, haec in praetorio prope contionabundus agere. 
Stimulabat et tempus propinquum comitiorum, ne in nouos consules bellum differretur, 
et occasio in se unum uertendae gloriae, dum aeger collega erat. Itaque nequiquam 
dissentiente Cornelio parari ad propinquum certamen milites iubet. Hannibal cum quid 
optimum foret hosti cerneret, uix ullam spem habebat temere atque improuide 
quicquam consules acturos; cum alterius ingenium, fama prius, deinde re cognitum, 
percitum ac ferox sciret esse ferociusque factum prospero cum praedatoribus suis 
certamine crederet, adesse gerendae rei fortunam haud diffidebat. Cuius ne quod 
praetermitteret tempus, sollicitus intentusque erat, dum tiro hostium miles esset, dum 
meliorem ex ducibus inutilem uolnus faceret, dum Gallorum animi uigerent, quorum 
ingentem multitudinem sciebat segnius secuturam quanto longius ab domo traherentur. 

Cum ob haec taliaque speraret propinquum certamen et facere, si cessaretur, cuperet 
speculatoresque Galli, ad ea exploranda quae uellet tutiores quia in utrisque castris 
militabant, paratos pugnae esse Romanos rettulissent, locum insidiis circumspectare 
Poenus coepit. 


[54] Erat in medio riuus praealtis utrimque clausus ripis et circa obsitus palustribus 
herbis et quibus inculta ferme uestiuntur, uirgultis uepribusque. Quem ubi equites 
quoque tegendo satis latebrosum locum circumuectus ipse oculis perlustrauit, "hic erit 
locus" Magoni fratri ait "quem teneas. Delige centenos uiros ex omni pedite atque 
equite cum quibus ad me uigilia prima uenias; nunc corpora curare tempus est." Ita 
praetorium missum. Mox cum delectis Mago aderat. "Robora uirorum cerno" inquit 
Hannibal; "sed uti numero etiam, non animis modo ualeatis, singulis uobis nouenos ex 
turmis manipulisque uestri similes eligite. Mago locum monstrabit quem insideatis; 
hostem caecum ad has belli artes habetis." Ita [cum] mille equitibus Magone, mille 
peditibus dimisso Hannibal prima luce Numidas equites transgressos Trebiam flumen 
obequitare iubet hostium portis iaculandoque in stationes elicere ad pugnam hostem, 
iniecto deinde certamine cedendo sensim citra flumen pertrahere. Haec mandata 
Numidis: ceteris ducibus peditum equitumque praeceptum ut prandere omnes iuberent, 
armatos deinde instratisque equis signum exspectare. Sempronius ad tumultum 
Numidarum primum omnem equitatum, ferox ea parte uirium, deinde sex milia peditum, 
postremo omnes copias ad destinatum iam ante consilio auidus certaminis eduxit. Erat 
forte brumae tempus et niualis dies in locis Alpibus Appenninoque interiectis, 
propinquitate etiam fluminum ac paludum praegelidis. Ad hoc raptim eductis hominibus 
atque equis, non capto ante cibo, non ope ulla ad arcendum frigus adhibita, nihil caloris 
inerat, et quidquid aurae fluminis appropinquabant, adflabat acrior frigoris uis. Vt uero 
refugientes Numidas insequentes aquam ingressi sunt—et erat pectoribus tenus aucta 
nocturno imbri—tum utique egressis rigere omnibus corpora ut uix armorum 
tenendorum potentia esset, et simul lassitudine et procedente iam die fame etiam 
deficere. 


[55] Hannibalis interim miles ignibus ante tentoria factis oleoque per manipulos, ut 
mollirent artus, misso et cibo per otium capto, ubi transgressos flumen hostes 
nuntiatum est, alacer animis corporibusque arma capit atque in aciem procedit. Baliares 
locat ante signa [ac] leuem armaturam, octo ferme milia hominum, dein grauiorem 
armis peditem, quod uirium, quod roboris erat; in cornibus circumfudit decem milia 
equitum et ab cornibus in utramque partem diuersos elephantos statuit. Consul effuse 
sequentes equites, cum ab resistentibus subito Numidis incauti exciperentur, signo 
receptui dato reuocatos circumdedit peditibus. Duodeuiginti milia Romani erant, socium 
nominis Latini uiginti, auxilia praeterea Cenomanorum; ea sola in fide manserat Gallica 
gens. lis copiis concursum est. Proelium a Baliaribus ortum est; quibus cum maiore 
robore legiones obsisterent, diducta propere in cornua leuis armatura est, quae res 
effecit ut equitatus Romanus extemplo urgeretur. Nam cum uix iam per se resisterent 
decem milibus equitum quattuor milia et fessi integris plerisque, obruti sunt insuper 
uelut nube iaculorum a Baliaribus coniecta. Ad hoc elephanti eminentes ab extremis 
cornibus, equis maxime non uisu modo sed odore insolito territis, fugam late faciebant. 

Pedestris pugna par animis magis quam uiribus erat, quas recentes Poenus paulo ante 
curatis corporibus in proelium attulerat; contra ieiuna fessaque corpora Romanis et 
rigentia gelu torpebant. Restitissent tamen animis, si cum pedite solum foret pugnatum; 
sed et Baliares pulso equite iaculabantur in latera et elephanti iam in mediam peditum 
aciem sese tulerant et Mago Numidaeque, simul latebras eorum improuida praeterlata 
acies est, exorti ab tergo ingentem tumultum ac terrorem fecere. Tamen in tot 
circumstantibus malis mansit aliquamdiu immota acies, maxime praeter spem omnium 
aduersus elephantos. Eos uelites ad id ipsum locati uerutis coniectis et auertere et 
insecuti auersos sub caudis, qua maxime molli cute uolnera accipiunt, fodiebant. 


[56] Trepidantesque et prope iam in suos consternatos e media acie in extremam ad 
sinistrum cornu aduersus Gallos auxiliares agi iussit Hannibal. Ibi extemplo haud dubiam 
fecere fugam; nouus quoque terror additus Romanis ut fusa auxilia sua uiderunt. Itaque 
cum iam in orbem pugnarent, decem milia ferme hominum-—cum alia euadere 
nequissent—media Afrorum acie quae Gallicis auxiliis firmata erat, cum ingenti caede 
hostium perrupere et, cum neque in castra reditus esset flumine interclusus neque prae 
imbri satis decernere possent qua suis opem ferrent, Placentiam recto itinere perrexere. 
Plures deinde in omnes partes eruptiones factae; et qui flumen petiere, aut gurgitibus 
absumpti sunt aut inter cunctationem ingrediendi ab hostibus oppressi. Qui passim per 
agros fuga sparsi erant uestigia cedentis sequentes agminis Placentiam contendere; aliis 
timor hostium audaciam ingrediendi flumen fecit, transgressique in castra peruenerunt. 
Imber niue mixtus et intoleranda uis frigoris et homines multos et iumenta et elephantos 
prope omnes absumpsit. Finis insequendi hostis Poenis flumen Trebia fuit, et ita 
torpentes gelu in castra rediere ut uix laetitiam uictoriae sentirent. Itaque nocte 
insequenti, cum praesidium castrorum et quod reliquum [ex fuga semermium] ex magna 
parte militum erat ratibus Trebiam traicerent, aut nihil sensere obstrepente pluuia aut, 
quia iam moueri nequibant prae lassitudine ac uolneribus, sentire sese dissimularunt, 
quietisque Poenis tacito agmine ab Scipione consule exercitus Placentiam est perductus, 
inde Pado traiectus Cremonam, ne duorum exercituum hibernis una colonia premeretur. 


[57] Romam tantus terror ex hac clade perlatus est ut iam ad urbem Romanam crederent 
infestis signis hostem uenturum nec quicquam spei aut auxilii esse quo portis 
moenibusque uim arcerent: uno consule ad Ticinum uicto, altero ex Sicilia reuocato, 
duobus consulibus, duobus consularibus exercitibus uictis quos alios duces, quas alias 
legiones esse quae arcessantur? Ita territis Sempronius consul aduenit, ingenti periculo 
per effusos passim ad praedandum hostium equites audacia magis quam consilio aut 
spe fallendi resistendiue, si non falleret, transgressus. Is, quod unum maxime in 
praesentia desiderabatur, comitiis consularibus habitis in hiberna rediit. Creati consules 
Cn. Seruilius et C. Flaminius. Ceterum ne hiberna quidem Romanis quieta erant 
uagantibus passim Numidis equitibus et, [ut] quaeque his impeditiora erant, Celtiberis 
Lusitanisque. Omnes igitur undique clausi commeatus erant, nisi quos Pado naues 
subueherent. Emporium prope Placentiam fuit et opere magno munitum et ualido 
firmatum praesidio. Eius castelli oppugnandi spe cum equitibus ac leui armatura 
profectus Hannibal, cum plurimum in celando incepto ad effectum spei habuisset, nocte 
adortus non fefellit uigiles. Tantus repente clamor est sublatus ut Placentiae quoque 

audiretur. Itaque sub lucem cum equitatu consul aderat iussis quadrato agmine 
legionibus sequi. Equestre interim proelium commissum; in quo, quia saucius Hannibal 
pugna excessit, pauore hostibus iniecto defensum egregie praesidium est. Paucorum 
inde dierum quiete sumpta et uixdum satis percurato uolnere, ad Victumulas 
oppugnandas ire pergit. Id emporium Romanis Gallico bello fuerat; munitum inde locum 
frequentauerant accolae mixti undique ex finitimis populis, et tum terror populationum 
eo plerosque ex agris compulerat. Huius generis multitudo fama impigre defensi ad 
Placentiam praesidii accensa armis arreptis obuiam Hannibali procedit. Magis agmina 
quam acies in uia concurrerunt, et cum ex altera parte nihil praeter inconditam turbam 
esset, in altera et dux militi et duci miles fidens, ad triginta quinque milia hominum a 
paucis fusa. Postero die deditione facta praesidium intra moenia accepere; iussique 
arma tradere cum dicto paruissent, signum repente uictoribus datur, ut tamquam ui 
captam urbem diriperent; neque ulla, quae in tali re memorabilis scribentibus uideri 
solet, praetermissa clades est; adeo omne libidinis crudelitatisque et inhumanae 
superbiae editum in miseros exemplum est. Hae fuere hibernae expeditiones Hannibalis. 


[58] Haud longi inde temporis, dum intolerabilia frigora erant, quies militi data est; et ad 
prima ac dubia signa ueris profectus ex hibernis in Etruriam ducit, eam quoque gentem, 
sicut Gallos Liguresque, aut ui aut uoluntate adiuncturus. Transeuntem Appenninum 
adeo atrox adorta tempestas est, ut Alpium prope foeditatem superauerit. Vento mixtus 
imber cum ferretur in ipsa ora, primo, quia aut arma omittenda erant aut contra 
enitentes uertice intorti adfligebantur, constitere; dein, cum iam spiritum includeret nec 
reciprocare animam sineret, auersi a uento parumper consedere. Tum uero ingenti sono 
caelum strepere et inter horrendos fragores micare ignes; capti auribus et oculis metu 
omnes torpere; tandem effuso imbre, cum eo magis accensa uis uenti esset, ipso illo quo 
deprensi erant loco castra ponere necessarium uisum est. Id uero laboris uelut de 
integro initium fuit; nam nec explicare quicquam nec statuere poterant nec quod 
statutum esset manebat omnia perscindente uento et rapiente. Et mox aqua leuata 
uento cum super gelida montium iuga concreta esset, tantum niuosae grandinis deiecit 
ut omnibus omissis procumberent homines tegminibus suis magis obruti quam tecti; 
tantaque uis frigoris insecuta est ut ex illa miserabili hominum iumentorumque strage 
cum se quisque attollere ac leuare uellet, diu nequiret, quia torpentibus rigore neruis 
uix flectere artus poterant. Deinde, ut tandem agitando sese mouere acrecipere animos 
et raris locis ignis fieri est coeptus, ad alienam opem quisque inops tendere. Biduum eo 
loco uelut obsessi mansere; multi homines, multa iumenta, elephanti quoque ex iis qui 
proelio ad Trebiam facto superfuerant septem absumpti. 


[59] Degressus Appennino retro ad Placentiam castra mouit et ad decem milia 
progressus consedit. Postero die duodecim milia peditum, quinque equitum aduersus 
hostem ducit; nec Sempronius consul—iam enim redierat ab Roma-—detractauit 
certamen. Atque eo die tria milia passuum inter bina castra fuere; postero die ingentibus 
animis uario euentu pugnatum est. Primo concursu adeo res Romana superior fuit ut 
non acie uincerent solum sed pulsos hostes in castra persequerentur, mox castra 
quoque oppugnarent. Hannibal paucis propugnatoribus in uallo portisque positis, 
ceteros confertos in media castra recepit intentosque signum ad erumpendum 

exspectare iubet. lam nona ferme diei hora erat, cum Romanus nequiquam fatigato 
milite, postquam nulla spes erat potiundi castris, signum receptui dedit. Quod ubi 
Hannibal accepit laxatamque pugnam et recessum a castris uidit, extemplo equitibus 
dextra laeuaque emissis in hostem ipse cum peditum robore mediis castris erupit. Pugna 
raro magis ulla saeua aut utriusque partis pernicie clarior fuisset, si extendi eam dies in 
longum spatium siuisset; nox accensum ingentibus animis proelium diremit. Itaque 
acrior concursus fuit quam caedes et, sicut aequata ferme pugna erat, ita clade pari 
discessum est. Ab neutra parte sescentis plus peditibus et dimidium eius equitum 
cecidit; sed maior Romanis quam pro numero iactura fuit, quia equestris ordinis aliquot 
et tribuni militum quinque et praefecti sociorum tres sunt interfecti. Secundum eam 
pugnam Hannibal in Ligures, Sempronius Lucam concessit. Venienti in Ligures Hannibali 
per insidias intercepti duo quaestores Romani, C. Fuluius et L. Lucretius, cum duobus 
tribunis militum et quinque equestris ordinis, senatorum ferme liberis, quo magis ratam 
fore cum iis pacem societatemque crederet, traduntur. 


[60] Dum haec iin Italia geruntur, Cn. Cornelius Scipio in Hispaniam cum classe et exercitu 
missus, cum ab ostio Rhodani profectus Pyrenaeosque montes circumuectus Emporias 
appulisset classem, exposito ibi exercitu orsus a Laeetanis omnem oram usque ad 
Hiberum flumen partim renouandis societatibus partim nouis instituendis Romanae 
dicionis fecit. Inde conciliata clementiae fama non ad maritimos modo populos sed in 
mediterraneis quoque ac montanis ad ferociores iam gentes ualuit; nec pax modo apud 
eos sed societas etiam armorum parta est, ualidaeque aliquot auxiliorum cohortes ex iis 
conscriptae sunt. Hannonis cis Hiberum prouincia erat; eum reliquerat Hannibal ad 
regionis eius praesidium. Itaque priusquam alienarentur omnia obuiam eundum ratus, 
castris in conspectu hostium positis in aciem eduxit. Nec Romano differendum certamen 
uisum, quippe qui sciret cum Hannone et Hasdrubale sibi dimicandum esse malletque 
aduersus singulos separatim quam aduersus duos simul rem gerere. Nec magni 
certaminis ea dimicatio fuit. Sex milia hostium caesa, duo capta cum praesidio 
castrorum; nam et castra expugnata sunt atque ipse dux cum aliquot principibus 
capiuntur; et Cissis, propinquum castris oppidum, expugnatur. Ceterum praeda oppidi 
parui pretii rerum fuit, supellex barbarica ac uilium mancipiorum; castra militem 
ditauere, non eius modo exercitus qui uictus erat sed et eius qui cum Hannibale in Italia 
militabat, omnibus fere caris rebus, ne grauia impedimenta ferentibus essent, citra 
Pyrenaeum relictis. 


[61] Priusquam certa huius cladis fama accideret, transgressus Hiberum Hasdrubal cum 
octo milibus peditum, mille equitum, tamquam ad primum aduentum Romanorum 
occursurus, postquam perditas res ad Cissim amissaque castra accepit, iter ad mare 
conuertit. Haud procul Tarracone classicos milites naualesque socios uagos palantesque 
per agros, quod ferme fit ut secundae res neglegentiam creent, equite passim dimisso 
cum magna caede, maiore fuga ad naues compellit; nec diutius circa ea loca morari 
ausus, ne ab Scipione opprimeretur, trans Hiberum sese recepit. Et Scipio raptim ad 
famam nouorum hostium agmine acto, cum in paucos praefectos nauium 
animaduertisset, praesidio Tarracone modico relicto Emporias cum classe rediit. Vixdum 
digresso eo Hasdrubal aderat et llergetum populo, qui obsides Scipioni dederat, ad 

defectionem impulso cum eorum ipsorum iuuentute agros fidelium Romanis sociorum 
uastat; excito deinde Scipione hibernis toto cis Hiberum rursus cedit agro. Scipio 
relictam ab auctore defectionis llergetum gentem cum infesto exercitu inuasisset, 
compulsis omnibus Atanagrum urbem, quae caput eius populi erat, circumsedit, 
intraque dies paucos pluribus quam ante obsidibus imperatis llergetes pecunia etiam 
multatos in ius dicionemque recepit. Inde in Ausetanos prope Hiberum, socios et ipsos 
Poenorum, procedit atque urbe eorum obsessa Lacetanos auxilium finitimis ferentes 
nocte haud procul iam urbe, cum intrare uellent, excepit insidiis. Caesa ad duodecim 
milia; exuti prope omnes armis domos passim palantes per agros diffugere; nec obsessos 
alia ulla res quam iniqua oppugnantibus hiemps tutabatur. Triginta dies obsidio fuit, per 
quos raro unquam nix minus quattuor pedes alta iacuit adeoque pluteos ac uineas 
Romanorum operuerat ut ea sola ignibus aliquotiens coniectis ab hoste etiam 
tutamentum fuerit. Postremo cum Amusicus princeps eorum ad Hasdrubalem 
profugisset, uiginti argenti talentis pacti deduntur. Tarraconem in hiberna reditum est. 


[62] Romae aut circa urbem multa ea hieme prodigia facta aut, quod euenire solet motis 
semel in religionem animis, multa nuntiata et temere credita sunt, in quis ingenuum 
infantem semenstrem in foro holitorio triumphum clamasse, et [in] foro boario bouem 
in tertiam contignationem sua sponte escendisse atque inde tumultu habitatorum 
territum sese deiecisse, et nauium speciem de caelo adfulsisse, et aedem Spei, quae est 
in foro holitorio, fulmine ictam, et Lanuui hastam se commouisse et coruum in aedem 
lunonis deuolasse atque in ipso puluinari consedisse, et in agro Amiternino multis locis 
hominum specie procul candida ueste uisos nec cum ullo congressos, et in Piceno 
lapidibus pluuisse, et Caere sortes extenuatas, et in Gallia lupum uigili gladium ex uagina 
raptum abstulisse. Ob cetera prodigia libros adire decemuiri iussi; quod autem lapidibus 
pluuisset in Piceno, nouendiale sacrum edictum; et subinde aliis procurandis prope tota 
ciuitas operata fuit. lam primum omnium urbs lustrata est hostiaeque maiores quibus 
editum est dis caesae, et donum ex auri pondo quadraginta Lanuuium lunoni portatum 
est et signum aeneum matronae lunoni in Auentino dedicauerunt, et lectisternium 
Caere, ubi sortes attenuatae erant, imperatum, et supplicatio Fortunae in Algido; Romae 
quoque et lectisternium luuentati et supplicatio ad aedem Herculis nominatim, deinde 
uniuerso populo circa omnia puluinaria indicta, et Genio maiores hostiae caesae 
quinque, et C. Atilius Serranus praetor uota suscipere iussus, si in decem annos res 
publica eodem stetisset statu. Haec procurata uotaque ex libris Sibyllinis magna ex parte 
leuauerant religione animos. 


[63] Consulum designatorum alter Flaminius, cui eae legiones quae Placentiae 
hibernabant sorte euenerant, edictum et litteras ad consulem misit ut is exercitus idibus 
Martiis Arimini adesset in castris. Hic in prouincia consulatum inire consilium erat 
memori ueterum certaminum cum patribus, quae tribunus plebis et quae postea consul 
prius de consulatu qui abrogabatur, dein de triumpho habuerat, inuisus etiam patribus 
ob nouam legem, quam Q. Claudius tribunus plebis aduersus senatum atque uno patrum 
adiuuante C. Flaminio tulerat, ne quis senator cuiue senator pater fuisset maritimam 
nauem, quae plus quam trecentarum amphorarum esset, haberet. Id satis habitum ad 
fructus ex agris uectandos; quaestus omnis patribus indecorus uisus. Res per summam 

contentionem acta inuidiam apud nobilitatem suasori legis Flaminio, fauorem apud 
plebem alterumque inde consulatum peperit. Ob haec ratus auspiciis ementiendis 
Latinarumque feriarum mora et consularibus aliis impedimentis retenturos se in urbe, 
simulato itinere priuatus clam in prouinciam abiit. Ea res ubi palam facta est, nouam 
insuper iram infestis iam ante patribus mouit: non cum senatu modo sed iam cum dis 
immortalibus C. Flaminium bellum gerere. Consulem ante inauspicato factum 
reuocantibus ex ipsa acie dis atque hominibus non paruisse; nunc conscientia spretorum 
et Capitolium et sollemnem uotorum nuncupationem fugisse, ne die initi magistratus 
louis optimi maximi templum adiret, ne senatum inuisus ipse et sibi uni inuisum uideret 
consuleretque, ne Latinas indiceret louique Latiari sollemne sacrum in monte faceret, 
ne auspicato profectus in Capitolium ad uota nuncupanda, paludatus inde cum lictoribus 
in prouinciam iret. Lixae modo sine insignibus, sine lictoribus profectum clam, furtim, 
haud aliter quam si exsilii causa solum uertisset. Magis pro maiestate uidelicet imperii 
Arimini quam Romae magistratum initurum et in deuersorio hospitali quam apud 
penates suos praetextam sumpturum. Reuocandum uniuersi retrahendumque 
censuerunt et cogendum omnibus prius praesentem in deos hominesque fungi officiis 
quam ad exercitum et in prouinciam iret. In eam legationem—legatos enim mitti 
placuit —Q. Terentius et M. Antistius profecti nihilo magis eum mouerunt quam priore 
consulatu litterae mouerant ab senatu missae. Paucos post dies magistratum iniit, 
immolantique ei uitulus iam ictus e manibus sacrificantium sese cum proripuisset, 
multos circumstantes cruore respersit; fuga procul etiam maior apud ignaros quid 
trepidaretur et concursatio fuit. Id a plerisque in omen magni terroris acceptum. 
Legionibus inde duabus a Sempronio prioris anni consule, duabus a C. Atilio praetore 
acceptis Etruriam per Appennini tramites exercitus duci est coeptus. 


Liber XXII. lam uer appetebat; itaque Hannibal 


[1] lam uer appetebat; itaque Hannibal ex hibernis mouit, et nequiquam ante conatus 
transcendere Appenninum intolerandis frigoribus et cum ingenti periculo moratus ac 
metu. Galli, quos praedae populationumque conciuerat spes, postquam pro eo ut ipsi 
ex alieno agro raperent agerentque, suas terras sedem belli esse premique utriusque 
partis exercituum hibernis uidere, uerterunt retro in Hannibalem ab Romanis odia; 
petitusque saepe principum insidiis, ipsorum inter se fraude, eadem leuitate qua 
consenserant consensum indicantium, seruatus erat et mutando nunc uestem nunc 
tegumenta capitis errore etiam sese ab insidiis munierat. Ceterum hic quoque ei timor 
causa fuit maturius mouendi ex hibernis. Per idem tempus Cn. Seruilius consul Romae 
idibus Martiis magistratum iniit. Ibi cum de re publica rettulisset, redintegrata in C. 
Flaminium inuidia est: duos se consules creasse, unum habere; quod enim illi iustum 
imperium, quod auspicium esse? Magistratus id a domo, publicis priuatisque penatibus, 
Latinis feriis actis, sacrificio in monte perfecto, uotis rite in Capitolio nuncupatis, secum 
ferre; nec priuatum auspicia sequi nec sine auspiciis profectum in externo ea solo noua 
atque integra concipere posse. Augebant metum prodigia ex pluribus simul locis 
nuntiata: in Sicilia militibus aliquot spicula, in Sardinia autem in muro circumeunti 

uigilias equiti scipionem quem manu tenuerit arsisse et litora crebris ignibus fulsisse et 
scuta duo sanguine sudasse, et milites quosdam ictos fulminibus et solis orbem minui 
uisum, et Praeneste ardentes lapides caelo cecidisse, et Arpis parmas in caelo uisas 
pugnantemque cum luna solem, et Capenae duas interdiu lunas ortas, et aquas Caeretes 
sanguine mixtas fluxisse fontemque ipsum Herculis cruentis manasse respersum maculis, 
et in Antiati metentibus cruentas in corbem spicas cecidisse, et Faleriis caelum findi 
uelut magno hiatu uisum quaque patuerit ingens lumen effulsisse; sortes sua sponte 
attenuatas unamque excidisse ita scriptam: "Mauors telum suum concutit", et per idem 
tempus Romae signum Martis Appia uia ac simulacra luporum sudasse, et Capuae 
speciem caeli ardentis fuisse lunaeque inter imbrem cadentis. Inde minoribus etiam 
dictu prodigiis fides habita: capras lanatas quibusdam factas, et gallinam in marem, 
gallum in feminam sese uertisse. His, sicut erant nuntiata, expositis auctoribusque in 
curiam introductis consul de religione patres consuluit. Decretum ut ea prodigia partim 
maioribus hostiis, partim lactentibus procurarentur et uti supplicatio per triduum ad 
omnia puluinaria haberetur; cetera, cum decemuiri libros inspexissent, ut ita fierent 
quemadmodum cordi esse [di sibi] diuinis carminibus praefarentur. Decemuirorum 
monitu decretum est loui primum donum fulmen aureum pondo quinquaginta fieret, 
lunoni Mineruaeque ex argento dona darentur et lunoni reginae in Auentino lunonique 
Sospitae Lanuui maioribus hostiis sacrificaretur, matronaeque pecunia conlata quantum 
conferre cuique commodum esset donum lunoni reginae in Auentinum ferrent 
lectisterniumque fieret, et ut libertinae et ipsae unde Feroniae donum daretur pecuniam 
pro facultatibus suis conferrent. Haec ubi facta, decemuiri Ardeae in foro maioribus 
hostiis sacrificarunt. Postremo Decembri iam mense ad aedem Saturni Romae 
immolatum est, lectisterniumque imperatum—et eum lectum senatores strauerunt—et 
conuiuium publicum, ac per urbem Saturnalia diem ac noctem clamata, populusque eum 
diem festum habere ac seruare in perpetuum iussus. 


[2] Dum consul placandis Romae dis habendoque dilectu dat operam, Hannibal 
profectus ex hibernis, quia iam Flaminium consulem Arretium peruenisse fama erat, 
cum aliud longius, ceterum commodius ostenderetur iter, propiorem uiam per paludes 
petit, qua fluuius Arnus per eos dies solito magis inundauerat. Hispanos et Afros—id 
omne ueterani erat robur exercitus—admixtis ipsorum impedimentis necubi consistere 
coactis necessaria ad usus deessent, primos ire iussit; sequi Gallos, ut id agminis medium 
esset; nouissimos ire equites; Magonem inde cum expeditis Numidis cogere agmen, 
maxime Gallos, si taedio laboris longaeque uiae—ut est mollis ad talia gens— 
dilaberentur aut subsisterent, cohibentem. primi, qua modo praeirent duces, per 
praealtas fluuii ac profundas uoragines, hausti paene limo immergentesque se, tamen 
signa sequebantur. Galli neque sustinere se prolapsi neque adsurgere ex uoraginibus 
poterant, neque aut corpora animis aut animos spe sustinebant, alii fessa aegre 
trahentes membra, alii, ubi semel uictis taedio animis procubuissent, inter iumenta et 
ipsa iacentia passim morientes; maximeque omnium  uigiliae conficiebant per 
quadriduum iam et tres noctes toleratae. Cum omnia obtinentibus aquis nihil ubi in sicco 
fessa sternerent corpora inueniri posset, cumulatis in aqua sarcinis insuper incumbebant, 
[aut] lumentorum itinere toto prostratorum passim acerui tantum quod exstaret aqua 

quaerentibus ad quietem parui temporis necessarium cubile dabant. Ipse Hannibal 
aeger oculis ex uerna primum intemperie uariante calores frigoraque, elephanto, qui 
unus superfuerat, quo altius ab aqua exstaret, uectus, uigiliis tamen et nocturno umore 
palustrique caelo grauante caput et quia medendi nec locus nec tempus erat altero 
oculo capitur. 


[3] Multis hominibus iumentisque foede amissis cum tandem e paludibus emersisset, 
ubi primum in sicco potuit, castra locat, certumque per praemissos exploratores habuit 
exercitum Romanum circa Arreti moenia esse. Consulis deinde consilia atque animum 
et situm regionum itineraque et copias ad commeatus expediendos et cetera quae 
cognosse in rem erat summa omnia cum cura inquirendo exsequebatur. Regio erat in 
primis Italiae fertilis, Etrusci campi, qui Faesulas inter Arretiumque iacent, frumenti ac 
pecoris et omnium copia rerum opulenti; consul ferox ab consulatu priore et non modo 
legum aut patrum maiestatis sed ne deorum quidem satis metuens; hanc insitam 
ingenio eius temeritatem fortuna prospero ciuilibus bellicisque rebus successu aluerat. 
Itaque satis apparebat nec deos nec homines consulentem ferociter omnia ac 
praepropere acturum; quoque pronior esset in uitia sua, agitare eum atque inritare 
Poenus parat, et laeua relicto hoste Faesulas praeteriens medio Etruriae agro 
praedatum profectus, quantam maximam uastitatem potest caedibus incendiisque 
consuli procul ostendit. Flaminius, qui ne quieto quidem hoste ipse quieturus erat, tum 
uero, postquam res sociorum ante oculos prope suos ferri agique uidit, suum id dedecus 
ratus per mediam iam Italiam uagari Poenum atque obsistente nullo ad ipsa Romana 
moenia ire oppugnanda, ceteris omnibus in consilio salutaria magis quam speciosa 
suadentibus: collegam exspectandum, ut coniunctis exercitibus communi animo 
consilioque rem gererent, interim equitatu auxiliisque leuium armorum ab effusa 
praedandi licentia hostem cohibendum,—íiratus se ex consilio proripuit, signumque 
simul itineris pugnaeque cum [iussisset pronuntiari] "immo Arreti ante moenia 
sedeamus" inquit, "hic enim patria et penates sunt. Hannibal emissus e manibus 
perpopuletur Italiam uastandoque et urendo omnia ad Romana moenia perueniat, nec 
ante nos hinc mouerimus quam, sicut olim Camillum ab Veiis, C. Flaminium ab Arretio 
patres acciuerint". Haec simul increpans cum ocius signa conuelli iuberet et ipse in 
equum insiluisset, equus repente corruit consulemque lapsum super caput effudit. 
Territis omnibus qui circa erant uelut foedo omine incipiendae rei, insuper nuntiatur 
signum omni ui moliente signifero conuelli nequire. Conuersus ad nuntium "num litteras 
quoque" inquit "ab senatu adfers quae me rem gerere uetant? Abi, nuntia, effodiant 
signum, si ad conuellendum manus prae metu obtorpuerit". Incedere inde agmen coepit 
primoribus, superquam quod dissenserant ab consilio, territis etiam duplici prodigio, 
milite in uolgus laeto ferocia ducis, cum spem magis ipsam quam causam spei intueretur. 


[4] Hannibal quod agri est inter Cortonam urbem Trasumennumque lacum omni clade 
belli peruastat, quo magis iram hosti ad uindicandas sociorum iniurias acuat; et iam 
peruenerant ad loca nata insidiis, ubi maxime montes Cortonenses in Trasumennum 
sidunt. Via tantum interest perangusta, uelut ad [id] Ipsum de industria relicto spatio; 
deinde paulo latior patescit campus; inde colles adsurgunt. Ibi castra in aperto locat, ubi 
ipse cum Afris modo Hispanisque consideret; Baliares ceteramque leuem armaturam 

post montes circumducit; equites ad ipsas fauces saltus tumulis apte tegentibus locat, 
ut, ubi intrassent Romani, obiecto equitatu clausa omnia lacu ac montibus essent. 
Flaminius cum pridie solis occasu ad lacum peruenisset, inexplorato postero die uixdum 
satis certa luce angustiis superatis, postquam in patentiorem campum pandi agmen 
coepit, id tantum hostium quod ex aduerso erat conspexit: ab tergo ac super caput 
deceptae insidiae. Poenus ubi, id quod petierat, clausum lacu ac montibus et 
circumfusum suis copiis habuit hostem, signum omnibus dat simul inuadendi. Qui ubi, 
qua cuique proximum fuit, decucurrerunt, eo magis Romanis subita atque improuisa res 
fuit, quod orta ex lacu nebula campo quam montibus densior sederat agminaque 
hostium ex pluribus collibus ipsa inter se satis conspecta eoque magis pariter 
decucurrerant. Romanus clamore prius undique orto quam satis cerneret se 
circumuentum esse sensit, et ante in frontem lateraque pugnari coeptum est quam satis 
instrueretur acies aut expediri arma stringique gladii possent. 


[5] Consul perculsis omnibus ipse satis ut in re trepida impauidus, turbatos ordines, 
uertente se quoque ad dissonos clamores, instruit ut tempus locusque patitur, et 
quacumque adire audirique potest, adhortatur ac stare ac pugnare iubet: nec enim inde 
uotis aut imploratione deum sed ui ac uirtute euadendum esse; per medias acies ferro 
uiam fieri et quo timoris minus sit, eo minus ferme periculi esse. Ceterum prae strepitu 
ac tumultu nec consilium nec imperium accipi poterat, tantumque aberat ut sua signa 
atque ordines et locum noscerent, ut uix ad arma capienda aptandaque pugnae 
competeret animus, opprimerenturque quidam onerati magis iis quam tecti. Et erat in 
tanta caligine maior usus aurium quam oculorum. Ad gemitus uolnerum ictusque 
corporum aut armorum et mixtos strepentium pauentiumque clamores circumferebant 
ora oculosque. Alii fugientes pugnantium globo inlati haerebant; alios redeuntes in 
pugnam auertebat fugientium agmen. Deinde, ubi in omnes partes nequiquam impetus 
capti et ab lateribus montes ac lacus, a fronte et ab tergo hostium acies claudebat 
apparuitque nullam nisi in dextera ferroque salutis spem esse, tum sibi quisque dux 
adhortatorque factus ad rem gerendam, et noua de integro exorta pugna est, non illa 
ordinata per principes hastatosque ac triarios nec ut pro signis antesignani, post signa 
alia pugnaret acies nec ut in sua legione miles aut cohorte aut manipulo esset; fors 
conglobat et animus suus cuique ante aut post pugnandi ordinem dabat tantusque fuit 
ardor animorum, adeo intentus pugnae animus, ut eum motum terrae qui multarum 
urbium Italiae magnas partes prostrauit auertitque cursu rapidos amnes, mare 
fluminibus inuexit, montes lapsu ingenti proruit, nemo pugnantium senserit. 


[6] Tres ferme horas pugnatum est et ubique atrociter; circa consulem tamen acrior 
infestiorque pugna est. Eum et robora uirorum sequebantur et ipse, quacumque in parte 
premi ac laborare senserat suos, impigre ferebat opem, insignemque armis et hostes 
summa ui petebant et tuebantur ciues, donec Insuber eques—Ducario nomen erat— 
facie quoque noscitans consulem, "[En]" inquit "hic est" popularibus suis, "qui legiones 
nostras cecidit agrosque et urbem est depopulatus; iam ego hanc uictimam manibus 
peremptorum foede ciuium dabo". Subditisque calcaribus equo per confertissimam 
hostium turbam impetum facit obtruncatoque prius armigero, qui se infesto uenienti 
obuiam obiecerat, consulem lancea transfixit; spoliare cupientem triarii obiectis scutis 

arcuere. Magnae partis fuga inde primum coepit; et iam nec lacus nec montes pauori 
obstabant; per omnia arta praeruptaque uelut caeci euadunt, armaque et uiri super 
alium alii praecipitantur. Pars magna, ubi locus fugae deest, per prima uada paludis in 
aquam progressi, quoad capitibus [umeris] exstare possunt, sese immergunt; fuere quos 
inconsultus pauor nando etiam capessere fugam impulerit; quae ubi immensa ac sine 
spe erat, aut deficientibus animis hauriebantur gurgitibus aut nequiquam fessi uada 
retro aegerrime repetebant atque ibi ab ingressis aquam hostium equitibus passim 
trucidabantur. Sex milia ferme primi agminis per aduersos hostes eruptione impigre 
facta, ignari omnium quae post se agerentur, ex saltu euasere et, cum in tumulo quodam 
constitissent, clamorem modo ac sonum armorum audientes, quae fortuna pugnae 
esset neque scire nec perspicere prae caligine poterant. Inclinata denique re, cum 
incalescente sole dispulsa nebula aperuisset diem, tum liquida iam luce montes 
campique perditas res stratamque ostendere foede Romanam aciem. Itaque ne in 
conspectos procul immitteretur eques, sublatis raptim signis quam citatissimo poterant 
agmine sese abripuerunt. Postero die cum super cetera extrema fames etiam instaret, 
fidem dante Maharbale, qui cum omnibus equestribus copiis nocte consecutus erat, si 
arma tradidissent, abire cum singulis uestimentis passurum, sese dediderunt; quae 
Punica religione seruata fides ab Hannibale est atque in uincula omnes coniecti. 


[7] Haec est nobilis ad Trasumennum pugna atque inter paucas memorata populi 
Romani clades. Quindecim milia Romanorum in acie caesa sunt; decem milia sparsa fuga 
per omnem Etruriam auersis itineribus urbem petiere; duo milia quingenti hostium in 
acie, multi postea [utrimque] ex uolneribus periere. Multiplex caedes utrimque facta 
traditur ab aliis; ego praeterquam quod nihil auctum ex uano uelim, quo nimis inclinant 
ferme scribentium animi, Fabium, aequalem temporibus huiusce belli, potissimum 
auctorem habui. Hannibal captiuorum qui Latini nominis essent sine pretio dimissis, 
Romanis in uincula datis, segregata ex hostium coaceruatorum cumulis corpora suorum 
cum sepeliri iussisset, Flamini quoque corpus funeris causa magna cum cura inquisitum 
non inuenit. Romae ad primum nuntium cladis eius cum ingenti terrore ac tumultu 
concursus in forum populi est factus. Matronae uagae per uias, quae repens clades allata 
quaeue fortuna exercitus esset, obuios percontantur; et cum frequentis contionis modo 
turba in comitium et curiam uersa magistratus uocaret, tandem haud multo ante solis 
occasum M. Pomponius praetor "pugna" inquit "magna uicti sumus". Et quamquam nihil 
certius ex eo auditum est, tamen alius ab alio impleti rumoribus domos referunt: 
consulem cum magna parte copiarum caesum; superesse paucos aut fuga passim per 
Etruriam sparsos aut captos ab hoste. Quot casus exercitus uicti fuerant, tot in curas 
distracti animi eorum erant quorum propinqui sub C. Flaminio consule meruerant, 
ignorantium quae cuiusque suorum fortuna esset; nec quisquam satis certum habet 
quid aut speret aut timeat. Postero ac deinceps aliquot diebus ad portas maior prope 
mulierum quam uirorum multitudo stetit, aut suorum aliquem aut nuntios de iis 
opperiens; circumfundebanturque obuiis sciscitantes neque auelli, utique ab notis, 
priusquam ordine omnia inquisissent, poterant. Inde uarios uoltus digredientium ab 
nuntiis cerneres, ut cuique laeta aut tristia nuntiabantur, gratulantesque aut 
consolantes redeuntibus domos circumfusos. Feminarum praecipue et gaudia insignia 

erant et luctus. Vnam in ipsa porta sospiti filio repente oblatam in complexu eius 
exspirasse ferunt; alteram, cui mors filii falso nuntiata erat, maestam sedentem domi, 
ad primum conspectum redeuntis filii gaudio nimio exanimatam. Senatum praetores per 
dies aliquot ab orto usque ad occidentem solem in curia retinent, consultantes quonam 
duce aut quibus copiis resisti uictoribus Poenis posset. 


[8] Priusquam satis certa consilia essent, repens alia nuntiatur clades, quattuor milia 
equitum cum C. Centenio propraetore missa ad collegam ab Seruilio consule in Vmbria, 
quo post pugnam ad Trasumennum auditam auerterant iter, ab Hannibale circrumuenta. 
Eius rei fama uarie homines adfecit. Pars occupatis maiore aegritudine animis leuem ex 
comparatione priorum ducere recentem equitum iacturam; pars non id quod acciderat 
per se aestimare sed, ut in adfecto corpore quamuis leuis causa magis quam [in] ualido 
grauior sentiretur, ita tum aegrae et adfectae ciuitati quodcumque aduersi inciderit, non 
rerum magnitudine sed uiribus extenuatis, quae nihil quod adgrauaret pati possent, 
aestimandum esse. itaque ad remedium iam diu neque desideratum nec adhibitum, 
dictatorem dicendum, ciuitas confugit; et quia et consul aberat, a quo uno dici posse 
uidebatur, nec per occupatam armis Punicis Italiam facile erat aut nuntium aut litteras 
mitti [nec dictatorem populus creare poterat], quod nunquam ante eam diem factum 
erat, dictatorem populus creauit Q. Fabium Maximum et magistrum equitum M. 
Minucium Rufum; iisque negotium ab senatu datum, ut muros turresque urbis firmarent 
et praesidia disponerent, quibus locis uideretur, pontesque rescinderent fluminum: pro 
urbe dimicandum esse ac penatibus quando Italiam tueri nequissent. 


[9] Hannibal recto itinere per Vmbriam usque ad Spoletium uenit. Inde, cum 
perpopulato agro urbem oppugnare adortus esset, cum magna caede suorum repulsus, 
coniectans ex unius coloniae minus prospere temptatae uiribus quanta moles Romanae 
urbis esset, in agrum Picenum auertit iter, non copia solum omnis generis frugum 
abundantem sed refertum praeda, quam effuse auidi atque egentes rapiebant. Ibi per 
dies aliquot statiua habita refectusque miles hibernis itineribus ac palustri uia 
proelioque magis ad euentum secundo quam leui aut facili adfectus. Vbi satis quietis 
datum praeda ac populationibus magis quam otio aut requie gaudentibus, profectus 
Praetutianum Hadrianumque agrum, Marsos inde Marrucinosque et Paelignos deuastat 
circaque Arpos et Luceriam proximam Apuliae regionem. Cn. Seruilius consul leuibus 
proeliis cum Gallis factis et uno oppido ignobili expugnato, postquam de collegae 
exercitusque caede audiuit, iam moenibus patriae metuens ne abesset in discrimine 
extremo, ad urbem iter intendit. Q. Fabius Maximus dictator iterum quo die 
magistratum iniit uocato senatu, ab dis orsus, cum edocuisset patres plus neglegentia 
caerimoniarum quam temeritate atque inscitia peccatum a C. Flaminio consule esse 
quaeque piacula irae deum essent ipsos deos consulendos esse, peruicit ut, quod non 
ferme decernitur nisi cum taetra prodigia nuntiata sunt, decemuiri libros Sibyllinos adire 
iuberentur. Qui inspectis fatalibus libris rettulerunt patribus, quod eius belli causa 
uotum Marti foret, id non rite factum de integro atque amplius faciundum esse, et loui 
ludos magnos et aedes Veneri Erycinae ac Menti uouendas esse, et supplicationem 
lectisterniumque habendum, et uer sacrum uouendum si bellatum prospere esset 
resque publica in eodem quo ante bellum fuisset statu permansisset. Senatus, quoniam 

Fabium belli cura occupatura esset, M. Aemilium praetorem, ex collegii pontificum 
sententia omnia ea ut mature fiant, curare iubet. 


[10] His senatus consultis perfectis, L. Cornelius Lentulus pontifex maximus consulente 
collegium praetore omnium primum populum consulendum de uere sacro censet: 
iniussu populi uoueri non posse. Rogatus in haec uerba populus: "Velitis iubeatisne haec 
sic fieri? Si res publica populi Romani Quiritium ad quinquennium proximum, sicut uelim 
[uou]eamque, salua seruata erit hisce duellis, quod duellum populo Romano cum 
Carthaginiensi est quaeque duella cum Gallis sunt qui cis Alpes sunt, tum donum duit 
populus Romanus Quiritium quod uer attulerit ex suillo ouillo caprino bouillo grege 
quaeque profana erunt loui fieri, ex qua die senatus populusque iusserit. Qui faciet, 
quando uolet quaque lege uolet facito; quo modo faxit probe factum esto. Si id moritur 
quod fieri oportebit, profanum esto, neque scelus esto. Si quis rumpet occidetue 
insciens, ne fraus esto. Si quis clepsit, ne populo scelus esto neue cui cleptum erit. Si atro 
die faxit insciens, probe factum esto. Si nocte siue luce, si seruus siue liber faxit, probe 
factum esto. Si antidea senatus populusque iusserit fieri ac faxitur, eo populus solutus 
liber esto". Eiusdem rei causa ludi magni uoti aeris trecentis triginta tribus milibus, 
[trecentis triginta tribus] triente, praeterea bubus loui trecentis, multis aliis diuis bubus 
albis atque ceteris hostiis. Votis rite nuncupatis supplicatio edicta; supplicatumque iere 
cum coniugibus ac liberis non urbana multitudo tantum sed agrestium etiam, quos in 
aliqua sua fortuna publica quoque contingebat cura. Tum lectisternium per triduum 
habitum decemuiris sacrorum curantibus: sex puluinaria in conspectu fuerunt, loui ac 
lunoni unum, alterum Neptuno ac Mineruae, tertium Marti ac Veneri, quartum Apollini 
ac Dianae, quintum Volcano ac Vestae, sextum Mercurio et Cereri. Tum aedes uotae. 
Veneri Erycinae aedem Q. Fabius Maximus dictator uouit, quia ita ex fatalibus libris 
editum erat ut is uoueret cuius maximum imperium in ciuitate esset; Menti aedem T. 
Otacilius praetor uouit. 


[11] Ita rebus diuinis peractis, tum de bello reque [de] publica dictator rettulit quibus 
quotue legionibus uictori hosti obuiam eundum esse patres censerent. Decretum ut ab 
Cn. Seruilio consule exercitum acciperet; scriberet praeterea ex ciuibus sociisque 
quantum equitum ac peditum uideretur; cetera omnia ageret faceretque ut e re publica 
duceret. Fabius duas legiones se adiecturum ad Seruilianum exercitum dixit. lis per 
magistrum equitum scriptis Tibur diem ad conueniendum edixit. Edictoque proposito ut, 
quibus oppida castellaque immunita essent, ut ii commigrarent in loca tuta, ex agris 
quoque demigrarent omnes regionis eius qua iturus Hannibal esset tectis prius incensis 
ac frugibus corruptis ne cuius rei copia esset, ipse uia Flaminia profectus obuiam consuli 
exercituque, cum ad Tiberim circa Ocriculum prospexisset agmen consulemque cum 
equitibus ad se progredientem, [substitit] uiatore misso qui consuli nuntiaret ut sine 
lictoribus ad dictatorem ueniret. Qui cum dicto paruisset congressusque eorum 
ingentem speciem dictaturae apud ciues sociosque uetustate iam prope oblitos eius 
imperii fecisset, litterae ab urbe allatae sunt naues onerarias commeatum ab Ostia in 
Hispaniam ad exercitum portantes a classe Punica circa portum Cosanum captas esse. 
Itaque extemplo consul Ostiam proficisci iussus nauibusque quae ad urbem Romanam 
aut Ostiae essent completis milite ac naualibus sociis persequi hostium classem ac litora 

Italiae tutari. Magna uis hominum conscripta Romae erat; libertini etiam, quibus liberi 
essent et aetas militaris, in uerba iurauerant. Ex hoc urbano exercitu, qui minores 
quinque et triginta annis erant, in naues impositi, alii ut urbi praesiderent relicti. 


[12] Dictator exercitu consulis accepto a Fuluio Flacco legato per agrum Sabinum Tibur, 
quo diem ad conueniendum edixerat nouis militibus, uenit. inde Praeneste ac 
transuersis limitibus in uiam Latinam est egressus, unde itineribus summa cum cura 
exploratis ad hostem ducit, nullo loco, nisi quantum necessitas cogeret, fortunae se 
commissurus. Quo primum die haud procul Arpis in conspectu hostium posuit castra, 
nulla mora facta quin Poenus educeret in aciem copiamque pugnandi faceret. Sed ubi 
quieta omnia apud hostes nec castra ullo tumultu mota uidet, increpans quidem uictos 
tandem illos Martios animos Romanis, debellatumque et concessum propalam de 
uirtute ac gloria esse, in castra rediit; ceterum tacita cura animum incessit quod cum 
duce haudquaquam Flamini Sempronique simili futura sibi res esset ac tum demum 
edocti malis Romani parem Hannibali ducem quaesissent. Et prudentiam quidem [non 
uim] dictatoris extemplo timuit; constantiam hauddum expertus, agitare ac temptare 
animum mouendo crebro castra populandoque in oculis eius agros sociorum coepit, et 
modo citato agmine ex conspectu abibat, modo repente in aliquo flexu uiae, si excipere 
degressum in aequum posset, occultus subsistebat. Fabius per loca alta agmen ducebat, 
modico ab hoste interuallo ut neque omitteret eum neque congrederetur. Castris, nisi 
quantum usus necessarii cogerent, tenebatur miles; pabulum et ligna nec pauci 
petebant nec passim; equitum leuisque armaturae statio, composita instructaque in 
subitos tumultus, et suo militi tuta omnia et infesta effusis hostium populatoribus 
praebebat; neque uniuerso periculo summa rerum committebatur et parua momenta 
leuium certaminum ex tuto coeptorum, finitimo receptu, adsuefaciebant territum 
pristinis cladibus militem minus iam tandem aut uirtutis aut fortunae paenitere suae. 
Sed non Hannibalem magis infestum tam sanis consiliis habebat quam magistrum 
equitum, qui nihil aliud quam quod impar erat imperio morae ad rem publicam 
praecipitandam habebat. Ferox rapidusque consiliis ac lingua immodicus, primo inter 
paucos, dein propalam in uolgus, pro cunctatore segnem, pro cauto timidum, adfingens 
uicina uirtutibus uitia, compellabat, premendoque superiorem, quae pessima ars nimis 
prosperis multorum successibus creuit, sese extollebat. 


[13] Hannibal ex Hirpinis in Samnium transit, Beneuentanum depopulatur agrum, 
Telesiam urbem capit, inritat etiam de industria Romanum ducem, si forte accensum tot 
indignitatibus [cladibus] sociorum detrahere ad aequum certamen possit. Inter 
multitudinem sociorum Italici generis, qui ad Trasumennum capti ab Hannibale 
dimissique fuerant, tres Campani equites erant, multis iam tum  inlecti donis 
promissisque Hannibalis ad conciliandos popularium animos. Hi nuntiantes si in 
Campaniam exercitum admouisset Capuae potiendae copiam fore, cum res maior quam 
auctores esset, dubium Hannibalem alternisque fidentem ac diffidentem tamen ut 
Campaniam ex Samnio peteret mouerunt. Monitos etiam atque etiam promissa rebus 
adfirmarent iussosque cum pluribus et aliquibus principum redire ad se dimisit. Ipse 
imperat duci ut se in agrum Casinatem ducat, edoctus a peritis regionum, si eum saltum 
occupasset, exitum Romano ad opem ferendam sociis interclusurum; sed Punicum 

abhorrens ab Latinorum nominum [locutione os, Casilinum] pro Casino dux ut acciperet, 
fecit, auersusque ab suo itinere per Allifanum Caiatinumque et Calenum agrum in 
campum Stellatem descendit. Vbi cum montibus fluminibusque clausam regionem 
circumspexisset, uocatum ducem percontatur ubi terrarum esset. cum is Casilini eo die 
mansurum eum dixisset, tum demum cognitus est error et Casinum longe inde alia 
regione esse; uirgisque caeso duce et ad reliquorum terrorem in crucem sublato, castris 
communitis Maharbalem cum equitibus in agrum Falernum praedatum dimisit. Vsque 
ad aquas Sinuessanas populatio ea peruenit. Ingentem cladem, fugam [tamen] 
terroremque latius Numidae fecerunt; nec tamen is terror, cum omnia bello flagrarent, 
fide socios dimouit, uidelicet quia iusto et moderato regebantur imperio nec abnuebant, 
quod unum uinculum fidei est, melioribus parere. 


[14] Vt uero, [post]quam ad Volturnum flumen castra sunt posita, exurebatur 
amoenissimus Italiae ager uillaeque passim incendiis fumabant, per iuga Massici montis 
Fabio ducente, tum prope de integro seditio [ac de seditione] accensa; [quieti fuerant] 
enim per paucos dies, quia, cum celerius solito ductum agmen esset, festinari ad 
prohibendam populationibus Campaniam crediderant. Vt uero in extrema iuga Massici 
montis uentum est [et] hostes sub oculis erant Falerni agri colonorumque Sinuessae 
tecta urentes, nec ulla erat mentio pugnae, "spectatum huc" inquit Minucius, "ad rem 
fruendam oculis, sociorum caedes et incendia uenimus? Nec, si nullius alterius nos ne 
ciuium quidem horum pudet, quos Sinuessam colonos patres nostri miserunt, ut ab 
Samnite hoste tuta haec ora esset, quam nunc non uicinus Samnis urit sed Poenus 
aduena, ab extremis orbis terrarum terminis nostra cunctatione et socordia iam huc 
progressus? Tantum pro. Degeneramus a patribus nostris ut, praeter quam [per] oram 
illi [suam] Punicas uagari classes dedecus esse imperii sui duxerint, eam nunc plenam 
hostium Numidarumque ac Maurorum iam factam uideamus? Qui modo Saguntum 
oppugnari indignando non homines tantum sed foedera et deos ciebamus, scandentem 
moenia Romanae coloniae Hannibalem laeti spectamus. Fumus ex incendiis uillarum 
agrorumque in oculos atque ora uenit; strepunt aures clamoribus plorantium sociorum, 
saepius nostram quam deorum inuocantium opem; nos hic pecorum modo per aestiuos 
saltus deuiasque calles exercitum ducimus, conditi nubibus siluisque. Si hoc modo 
peragrando cacumina saltusque M. Furius recipere a Gallis urbem uoluisset, quo hic 
nouus Camillus, nobis dictator unicus in rebus adfectis quaesitus, Italiam ab Hannibale 
reciperare parat, Gallorum Roma esset, quam uereor ne sic cunctantibus nobis Hannibali 
ac Poenis totiens seruauerint maiores nostri. Sed uir ac uere Romanus, quo die 
dictatorem eum ex auctoritate patrum iussuque populi dictum Veios allatum est, cum 
esset satis altum laniculum ubi sedens prospectaret hostem, descendit in aequum atque 
illo ipso die media in urbe, qua nunc busta Gallica sunt, et postero die citra Gabios cecidit 
Gallorum legiones. Quid? Post multos annos cum ad Furculas Caudinas ab Samnite hoste 
sub iugum missi sumus, utrum tandem L. Papirius Cursor iuga Samni perlustrando an 
Luceriam premendo obsidendoque et lacessendo uictorem hostem depulsum ab 
Romanis ceruicibus iugum superbo Samniti imposuit? Modo C. Lutatio quae alia res 
quam celeritas uictoriam dedit, quod postero die quam hostem uidit classem grauem 
commeatibus, impeditam suomet ipsam instrumento atque apparatu, oppressit? 

Stultitia est sedendo aut uotis debellari credere posse. Arma capias oportet et 
descendas in aequum et uir cum uiro congrediaris. Audendo atque agendo res Romana 
creuit, non his segnibus consiliis quae timidi cauta uocant". Haec uelut contionanti 
Minucio circrumfundebatur tribunorum equitumque Romanorum multitudo, et ad aures 
quoque militum dicta ferocia euoluebantur; ac si militaris suffragii res esset, haud dubie 
ferebant Minucium Fabio duci praelaturos. 


[15] Fabius pariter in suos haud minus quam in hostes intentus, prius ab illis inuictum 
animum praestat. Quamquam probe scit non in castris modo suis sed iam etiam Romae 
infamem suam cunctationem esse, obstinatus tamen tenore eodem consiliorum aestatis 
reliquum extraxit, ut Hannibal destitutus ab spe summa ope petiti certaminis iam 
hibernis locum circumspectaret, quia ea regio praesentis erat copiae, non perpetuae, 
arbusta uineaeque et consita omnia magis amoenis quam necessariis fructibus. Haec per 
exploratores relata Fabio. Cum satis sciret per easdem angustias quibus intrauerat 
Falernum agrum rediturum, Calliculam montem et Casilinum occupat modicis praesidiis, 
quae urbs Volturno flumine dirempta Falernum a Campano agro diuidit; ipse iugis iisdem 
exercitum reducit, misso exploratum cum quadringentis equitibus sociorum L. Hostilio 
Mancino. Qui ex turba iuuenum audientium saepe ferociter contionantem magistrum 
equitum, progressus primo exploratoris modo ut ex tuto specularetur hostem, ubi uagos 
passim per uicos Numidas [peruastantes uidit,] per occasionem etiam paucos occidit, 
extemplo occupatus certamine est animus excideruntque praecepta dictatoris, qui 
quantum tuto posset progressum prius recipere sese iusserat quam in conspectum 
hostium ueniret. Numidae alii atque alii, occursantes refugientesque, ad castra prope 
eum cum fatigatione equorum atque hominum pertraxere. Inde Carthalo, penes quem 
summa equestris imperii erat, concitatis equis inuectus, cum priusquam ad coniectum 
teli ueniret auertisset hostes, quinque ferme milia continenti cursu secutus est fugientes. 
Mancinus postquam nec hostem desistere sequi nec spem uidit effugiendi esse, 
cohortatus suos in proelium rediit, omni parte uirium impar. Itaque ipse et delecti 
equitum circumuenti occiduntur; ceteri effuso rursus cursu Cales primum, inde prope 
inuiis callibus ad dictatorem perfugerunt. Eo forte die Minucius se coniunxerat Fabio 
missus ad firmandum praesidio saltum, qui super Tarracinam in artas coactus fauces 
imminet mari, ne ab Sinuessa Poenus Appiae limite peruenire in agrum Romanum 
posset. Coniunctis exercitibus dictator ac magister equitum castra in uiam deferunt qua 
Hannibal ducturus erat; duo inde milia hostes aberant. 


[16] Postero die Poeni quod uiae inter bina castra erat agmine compleuere. cum Romani 
sub ipso constitissent uallo haud dubie aequiore loco, successit tamen Poenus cum 
expeditis equitibusque ad lacessendum hostem. Carptim Poeni et procursando 
recipiendoque sese pugnauere; restitit suo loco Romana acies; lenta pugna et ex 
dictatoris magis quam Hannibalis uoluntate fuit. Ducenti ab Romanis, octingenti hostium 
cecidere. Inclusus inde uidere Hannibal uia ad Casilinum obsessa, cum Capua et 
Samnium et tantum ab tergo diuitum sociorum Romanis commeatus subueheret, 
Poenus inter Formiana saxa ac Literni harenas stagnaque et per horridas siluas 
hibernaturus esset; nec Hannibalem fefellit suis se artibus peti. Itaque cum per Casilinum 
euadere non posset petendique montes et iugum Calliculae superandum esset, necubi 

Romanus inclusum uallibus agmen adgrederetur, ludibrium oculorum specie terribile ad 
frustrandum hostem commentus, principio noctis furtim succedere ad montes statuit. 
Fallacis consilii talis apparatus fuit. Faces undique ex agris collectae fascesque uirgarum 
atque aridi sarmenti praeligantur cornibus boum, quos domitos indomitosque multos 
inter ceteram agrestem praedam agebat. Ad duo milia ferme boum effecta, 
Hasdrubalique negotium datum ut nocte id armentum accensis cornibus ad montes 
ageret, maxime, si posset, super saltus ab hoste insessos. 


[17] Primis tenebris silentio mota castra; boues aliquanto ante signa acti. Vbi ad radices 
montium uiasque angustas uentum est, signum extemplo datur, ut accensis cornibus 
armenta in aduersos concitentur montes; et metus ipse relucentis flammae a capite 
calorque iam ad uiuum ad imaque cornua ueniens uelut stimulatos furore agebat boues. 
Quo repente discursu, haud secus quam siluis montibusque accensis, omnia circum 
uirgulta ardere; capitumque inrita quassatio excitans flammam hominum passim 
discurrentium speciem praebebat. Qui ad transitum saltus insidendum locati erant, ubi 
in summis montibus ac super se quosdam ignes conspexere, circumuentos se esse rati 
praesidio excessere. Qua minime densae micabant flammae, uelut tutissimum iter 
petentes summa montium iuga, tamen in quosdam boues palatos a suis gregibus 
inciderunt. Et primo cum procul cernerent, ueluti flammas spirantium miraculo attoniti 
constiterunt; deinde ut humana apparuit fraus, tum uero insidias rati esse, cum maiore 
tumultu concitant se in fugam. Leui quoque armaturae hostium incurrere; ceterum nox 
aequato timore neutros pugnam incipientes ad lucem tenuit. Interea toto agmine 
Hannibal transducto per saltum et quibusdam in ipso saltu hostium oppressis in agro 
Allifano posuit castra. 


[18] Hunc tumultum sensit Fabius; ceterum et insidias esse ratus et ab nocturno utique 
abhorrens certamine, suos munimentis tenuit. Luce prima sub iugo montis proelium fuit, 
quo interclusam ab suis leuem armaturam facile (etenim numero aliquantum 
praestabant) Romani superassent, nisi Hispanorum cohors ad id ipsum remissa ab 
Hannibale superuenisset. Ea adsuetior montibus et ad concursandum inter saxa 
rupesque aptior ac leuior cum uelocitate corporum, tum armorum habitu, campestrem 
hostem, grauem armis statariumque, pugnae genere facile elusit. Ita haudquaquam pari 
certamine digressi, Hispani fere omnes incolumes, Romani aliquot suis amissis in castra 
contenderunt. Fabius quoque mouit castra transgressusque saltum super Allifas loco 
alto ac munito consedit. Tum per Samnium Romam se petere simulans Hannibal usque 
in Paelignos populabundus rediit; Fabius medius inter hostium agmen urbemque 
Romam iugis ducebat nec absistens nec congrediens. Ex Paelignis Poenus flexit iter 
retroque Apuliam repetens Gereonium peruenit, urbem metu, quia conlapsa ruinis pars 
moenium erat, ab suis desertam: dictator in Larinate agro castra communiit. Inde 
sacrorum causa Romam reuocatus, non imperio modo sed consilio etiam ac prope 
precibus agens cum magistro equitum, ut plus consilio quam fortunae confidat et se 
potius ducem quam Sempronium Flaminiumque imitetur: ne nihil actum censeret 
extracta prope aestate per ludificationem hostis; medicos quoque plus interdum quiete 
quam mouendo atque agendo proficere; haud paruam rem esse ab totiens uictore hoste 

uinci desisse ac respirasse ab continuis cladibus,—haec nequiquam praemonito 
magistro equitum Romam est profectus. 


[19] Principio aestatis qua haec gerebantur in Hispania quoque terra marique coeptum 
bellum est. Hasdrubal ad eum nauium numerum, quem a fratre instructum paratumque 
acceperat, decem adiecit; quadraginta nauium classem Himilconi tradit atque ita 
Carthagine profectus nauibus prope terram, exercitum in litore ducebat, paratus 
confligere quacumque parte copiarum hostis occurrisset. Cn. Scipio postquam mouisse 
ex hibernis hostem audiuit, primo idem consilii fuit; deinde minus terra propter 
ingentem famam nouorum auxiliorum concurrere ausus, delecto milite ad naues 
imposito quinque et triginta nauium classe ire obuiam hosti pergit. altero ab Tarracone 
die [ad] stationem decem milia passuum distantem ab ostio Hiberi amnis peruenit. Inde 
duae Massiliensium speculatoriae praemissae rettulere, classem Punicam stare in ostio 
fluminis castraque in ripa posita. Itaque ut improuidos incautosque uniuerso simul 
offuso terrore opprimeret, sublatis ancoris ad hostem uadit. Multas et locis altis positas 
turres Hispania habet, quibus et speculis et propugnaculis aduersus latrones utuntur. 
Inde primo conspectis hostium nauibus datum signum Hasdrubali est, tumultusque prius 
in terra et castris quam ad mare et ad naues est ortus, nondum aut pulsu remorum 
strepituque alio nautico exaudito aut aperientibus classem promunturiis, cum repente 
eques alius super alium ab Hasdrubale missus uagos in litore quietosque in tentoriis suis, 
nihil minus quam hostem aut proelium eo die exspectantes, conscendere naues propere 
atque arma capere iubet: classem Romanam iam haud procul portu esse. haec equites 
dimissi passim imperabant; mox Hasdrubal ipse cum omni exercitu aderat, uarioque 
omnia tumultu strepunt ruentibus in naues simul remigibus militibusque, fugientium 
magis e terra quam in pugnam euntium modo. Vixdum omnes conscenderant cum alii 
resolutis oris in ancoras euehuntur, alii, ne quid teneat, ancoralia incidunt; raptimque 
omnia [ac] praepropere agendo militum apparatu nautica ministeria impediuntur, 
trepidatione nautarum capere et aptare arma miles prohibetur. Et iam Romanus non 
appropinquabat modo sed direxerat etiam in pugnam naues. itaque non ab hoste et 
proelio magis Poeni quam suomet ipsi tumultu turbati, temptata uerius pugna quam 
inita in fugam auerterunt classem; et, cum aduersi amnis os lato agmini et tam multis 
simul uenientibus haud sane intrabile esset, in litus passim naues egerunt, atque alii 
uadis, alii sicco litore excepti, partim armati, partim inermes ad instructam per litus 
aciem suorum perfugere; duae tamen primo concursu captae erant Punicae naues, 
quattuor suppressae. 


[20] Romani, quamquam terra hostium erat armatamque aciem toto praetentam in 
litore cernebant, haud cunctanter insecuti trepidam hostium classem naues omnes, 
quae non aut perfregerant proras litori inlisas aut carinas fixerant uadis, religatas 
puppibus in altum extraxere; ad quinque et uiginti naues e quadraginta cepere. Neque 
id pulcherrimum eius uictoriae fuit sed quod una leui pugna toto eius orae mari potiti 
erant. Itaque ad Onusam classe prouecti; escensio ab nauibus in terram facta. Cum 
urbem ui cepissent captamque diripuissent, Carthaginem inde petunt, atque omnem 
agrum circa depopulati postremo tecta quoque coniuncta muro portisque incenderunt. 
Inde iam praeda grauis ad Longunticam peruenit classis, ubi uis magna sparti [erat] ad 

rem nauticam congesta ab Hasdrubale. Quod satis in usum fuit sublato ceterum omne 
incensum est. Nec continentis modo praelecta est ora, sed in Ebusum insulam 
transmissum. Ibi urbe, quae caput insulae est, biduum nequiquam summo labore 
oppugnata, ubi in spem inritam frustra teri tempus animaduersum est, ad populationem 
agri uersi, direptis aliquot incensisque uicis maiore quam ex continenti praeda parta cum 
in naues se recepissent, ex Baliaribus insulis legati pacem petentes ad Scipionem 
uenerunt. Inde flexa retro classis reditumque in citeriora prouinciae, quo omnium 
populorum, qui [cis] Hiberum incolunt, multorum et ultimae Hispaniae legati 
concurrerunt; sed qui uere dicionis imperiique Romani facti sunt obsidibus datis, populi 
amplius fuere centum uiginti. Igitur terrestribus quoque copiis satis fidens Romanus 
usque ad saltum Castulonensem est progressus; Hasdrubal in Lusitaniam ac propius 
Oceanum concessit. 


[21] Quietum inde fore uidebatur reliquum aestatis tempus fuissetque per Poenum 
hostem; sed praeterquam quod ipsorum Hispanorum inquieta auidaque in nouas res 
sunt ingenia, Mandonius Indibilisque, qui antea llergetum regulus fuerat, postquam 
Romani ab saltu recessere ad maritimam oram, concitis popularibus in agrum pacatum 
sociorum Romanorum ad populandum uenerunt. Aduersus eos tribuni militum cum 
expeditis auxiliis a Scipione missi, leui certamine ut tumultuariam manum fudere mille 
hominibus occisis, quibusdam captis, magnaque parte armis exuta. Hic tamen tumultus 
cedentem ad Oceanum Hasdrubalem cis Hiberum ad socios tutandos retraxit. Castra 
Punica in agro llergauonensium, castra Romana ad Nouam Classem erant cum fama 
repens alio auertit bellum. Celtiberi, qui principes regionis suae legatos [obuiam antea 
miserant] obsidesque dederant Romanis, nuntio misso a Scipione exciti arma capiunt 
prouinciamque Carthaginiensium ualido exercitu inuadunt. Tria oppida ui expugnant; 
inde cum ipso Hasdrubale duobus proeliis egregie pugnantes, quindecim milia hostium 
occiderunt, quattuor milia cum multis militaribus signis capiunt. 


[22] Hoc statu rerum in Hispania P. Scipio in prouinciam uenit, prorogato post 
consulatum imperio ab senatu missus, cum triginta longis nauibus et octo milibus 
militum magnoque commeatu aduecto. Ea classis ingens agmine onerariarum procul 
uisa cum magna laetitia ciuium sociorumque portum Tarraconis ex alto tenuit. Ibi milite 
exposito profectus Scipio fratri se coniungit, ac deinde communi animo consilioque 
gerebant bellum. occupatis igitur Carthaginiensibus Celtiberico bello haud cunctanter 
Hiberum transgrediuntur nec ullo uiso hostes Saguntum pergunt ire, quod ibi obsides 
totius Hispaniae traditos ab Hannibale fama erat modico in arce custodiri praesidio. Id 
unum pignus inclinatos ad Romanam societatem omnium Hispaniae populorum animos 
morabatur, ne sanguine liberum suorum culpa defectionis lueretur. Eo uinculo 
Hispaniam uir unus sollerti magis quam fideli consilio exsoluit. Abelux erat Sagunti 
nobilis Hispanus, fidus ante Poenis; tum, qualia plerumque sunt barbarorum ingenia, 
cum fortuna mutauerat fidem. Ceterum transfugam sine magnae rei proditione 
uenientem ad hostes nihil aliud quam unum uile atque infame corpus esse ratus, id 
agebat ut quam maximum emolumentum nouis sociis esset. circumspectis igitur 
omnibus quae fortuna potestatis eius poterat facere, obsidibus potissimum tradendis 
animum adiecit, eam unam rem maxime ratus conciliaturam Romanis principum 

Hispaniae amicitiam. Sed cum iniussu Bostaris praefecti satis sciret nihil obsidum 
custodes facturos esse, Bostarem ipsum arte adgreditur. Castra extra urbem in ipso 
litore habebat Bostar ut aditum ea parte intercluderet Romanis. Ibi eum in secretum 
abductum, uelut ignorantem, monet quo statu sit res: metum continuisse ad eam diem 
Hispanorum animos, quia procul Romani abessent; nunc cis Hiberum castra Romana 
esse, arcem tutam perfugiumque nouas uolentibus res; itaque quos metus non teneat 
beneficio et gratia deuinciendos esse. miranti Bostari percontantique quodnam id 
subitum tantae rei donum posset esse, "obsides" inquit, "in ciuitates remitte. Id et 
priuatim parentibus, quorum maximum nomen in ciuitatibus est suis, et publice populis 
gratum erit. Volt sibi quisque credi et habita fides ipsam plerumque obligat fidem. 
ministerium restituendorum domos obsidum mihimet deposco ipse, ut opera quoque 
impensa consilium adiuuem meum et rei suapte natura gratae quantam insuper gratiam 
possim adiciam". Homini non ad cetera Punica ingenia callido ut persuasit, nocte clam 
progressus ad hostium stationes, conuentis quibusdam auxiliaribus Hispanis et ab his ad 
Scipionem perductus, quid adferret expromit et fide accepta dataque ac loco ettempore 
constituto ad obsides tradendos Saguntum redit. Diem insequentem absumpsit cum 
Bostare mandatis ad rem agendam accipiendis. Dimissus, cum se nocte iturum ut 
custodias hostium falleret constituisset, ad compositam cum iis horam excitatis 
custodibus puerorum profectus, ueluti ignarus in praeparatas sua fraude insidias ducit. 
In castra Romana perducti; cetera omnia de reddendis obsidibus, sicut cum Bostare 
constitutum erat, acta per eundem ordinem quo si Carthaginiensium nomine sic 
ageretur. maior aliquanto Romanorum gratia fuit in re pari quam quanta futura 
Carthaginiensium fuerat. Illos enim graues [superbos] In rebus secundis expertos 
fortuna et timor mitigasse uideri poterat: Romanus primo aduentu, incognitus ante, ab 
re clementi liberalique initium fecerat et Abelux, uir prudens, haud frustra uidebatur 
socios mutasse. Itaque ingenti consensu defectionem omnes spectare; armaque 
extemplo mota forent, ni hiemps, quae Romanos quoque et Carthaginienses concedere 
in tecta coegit, interuenisset. 


[23] Haec in Hispania [quoque] secunda aestate Punici belli gesta, cum in Italia paulum 
interualli cladibus Romanis sollers cunctatio Fabi fecisset; quae ut Hannibalem non 
mediocri sollicitum cura habebat, tandem eum militiae magistrum delegisse Romanos 
cernentem, qui bellum ratione, non fortuna gereret, ita contempta erat inter ciues 
armatos pariter togatosque utique postquam absente eo temeritate magistri equitum 
laeto uerius dixerim quam prospero euentu pugnatum fuerat. Accesserant duae res ad 
augendam inuidiam dictatoris, una fraude ac dolo Hannibalis quod, cum a perfugis ei 
monstratus ager dictatoris esset, omnibus circa solo aequatis ab uno eo ferrum 
ignemque et uim omnem [hostium] abstineri iussit ut occulti alicuius pacti ea merces 
uideri posset, altera ipsius facto, primo forsitan dubio quia non exspectata in eo senatus 
auctoritas est, ad extremum haud ambigue in maximam laudem uerso. In permutandis 
captiuis, quod sic primo Punico bello factum erat, conuenerat inter duces Romanum 
Poenumque ut, quae pars plus reciperet quam daret, argenti pondo bina et selibras in 
militem praestaret. Ducentis quadraginta septem cum plures Romanus quam Poenus 
recepisset argentumque pro eis debitum, saepe iactata in senatu re, quoniam non 

consuluisset patres, tardius erogaretur, inuiolatum ab hoste agrum misso Romam 
Quinto filio uendidit, fidemque publicam impendio priuato exsoluit. Hannibal pro 
Gereoni moenibus, cuius urbis captae atque incensae ab se in usum horreorum pauca 
reliquerat tecta, in statiuis erat. Inde frumentatum duas exercitus partes mittebat; cum 
tertia ipse expedita in statione erat, simul castris praesidio et cirrumspectans necunde 
impetus in frumentatores fieret. 


[24] Romanus tunc exercitus in agro Larinati erat; praeerat Minucius magister equitum 
profecto, sicut ante dictum est, ad urbem dictatore. ceterum castra, quae in monte alto 
ac tuto loco posita fuerant, iam in planum deferuntur; agitabanturque pro ingenio ducis 
consilia calidiora, ut impetus aut in frumentatores palatos aut in castra relicta cum leui 
praesidio fieret. Nec Hannibalem fefellit cum duce mutatam esse belli rationem et 
ferocius quam consultius rem hostes gesturos; ipse autem, quod minime quis crederet 
cum hostis propius esset, tertiam partem militum frumentatum duabus in castris 
retentis dimisit; dein castra ipsa propius hostem mouit, duo ferme a Gereonio milia, in 
tumulum hosti conspectum, ut intentum [se] sciret esse ad frumentatores, si qua uis 
fieret, tutandos. propior inde ei atque ipsis imminens Romanorum castris tumulus 
apparuit; ad quem capiendum si luce palam iretur quia haud dubie hostis breuiore uia 
praeuenturus erat, nocte clam missi Numidae ceperunt. Quos tenentes locum 
contempta paucitate Romani postero die cum deiecissent, ipsi eo transferunt castra. 
[tum ut] Itaque exiguum spatii uallum a uallo aberat et id ipsum totum ut prope 
compleuerat Romana acies, simul et per auersa castra [e castris Hannibalis] equitatus 
cum leui armatura emissus in frumentatores late caedem fugamque hostium palatorum 
fecit. Nec acie certare Hannibal ausus, quia tanta paucitate— pars exercitus aberat iam 
fame [grauante]—uix castra, si oppugnarentur, tutari poterat; iamque artibus Fabi 
sedendo et cunctando bellum gerebat receperatque suos in priora castra, quae pro 
Gereoni moenibus erant. lusta quoque acie et conlatis signis dimicatum quidam 
auctores sunt; primo concursu Poenum usque ad castra fusum; inde eruptione facta 
repente uersum terrorem in Romanos; Numeri Decimi Samnitis deinde aduentu 
proelium restitutum. Hunc, principem genere ac diuitiis, non Bouiani modo—unde 
erat— sed toto Samnio, iussu dictatoris octo milia peditum et equites ad [quingentos] 
ducentem in castra, ab tergo cum apparuisset Hannibali, speciem parti utrique 
praebuisse noui praesidii cum Q. Fabio ab Roma uenientis. Hannibalem, insidiarum 
quoque aliquid timentem, recepisse suos; Romanum insecutum adiuuante Samnite duo 
castella eo die expugnasse. Sex milia hostium caesa, quinque admodum Romanorum; 
tamen in tam pari prope clade famam [uanam] egregiae uictoriae cum uanioribus litteris 
magistri equitum Romam perlatam. 


[25] De iis rebus persaepe et in senatu et in contione actum est. Cum laeta ciuitate 
dictator unus nihil nec famae nec litteris crederet, ut uera omnia essent, secunda se 
magis quam aduersa timere diceret, tum M. Metilius tribunus plebis id unum enimuero 
ferendum esse negat, non praesentem solum dictatorem obstitisse rei bene gerendae 
sed absentem etiam gestae obstare [et in ducendo bello] ac sedulo tempus terere quo 
diutius in magistratu sit solusque et Romae et in exercitu imperium habeat. Quippe 
consulum alterum in acie cecidisse, alterum specie classis Punicae persequendae procul 

ab Italia ablegatum; duos praetores Sicilia atque Sardinia occupatos, quarum neutra hoc 
tempore prouincia praetore egeat; M. Minucium magistrum equitum, ne hostem 
uideret, ne quid rei bellicae gereret, prope in custodia habitum. Itaque hercule non 
Samnium modo, quo iam tamquam trans Hiberum agro Poenis concessum sit, sed et 
Campanum Calenumque et Falernum agrum peruastatos esse sedente Casilini dictatore 
et legionibus populi Romani agrum suum tutante. Exercitum cupientem pugnare et 
magistrum equitum clausos prope intra uallum retentos; tamquam hostibus captiuis 
arma adempta. Tandem, ut abscesserit inde dictator, ut obsidione liberatos, extra 
uallum egressos fudisse ac fugasse hostes. Quas ob res, si antiquus animus plebei 
Romanae esset, audaciter se laturum fuisse de abrogando Q. Fabi imperio; nunc 
modicam rogationem promulgaturum de aequando magistri equitum et dictatoris iure. 
Nec tamen ne ita quidem prius mittendum ad exercitum Q. Fabium quam consulem in 
locum C. Flamini suffecisset. Dictator contionibus se abstinuit in actione minime populari. 
Ne in senatu quidem satis aequis auribus audiebatur tunc, cum hostem uerbis extolleret 
bienniique clades per temeritatem atque inscientiam ducum acceptas referret, magistro 
equitum, quod contra dictum suum pugnasset, rationem diceret reddendam esse. Si 
penes se summa imperii consiliique sit, propediem effecturum ut sciant homines bono 
imperatore haud magni fortunam momenti esse, mentem rationemque dominari, et in 
tempore et sine ignominia seruasse exercitum quam multa milia hostium occidisse 
maiorem gloriam esse. Huius generis orationibus frustra habitis et consule creato M. 
Atilio Regulo ne praesens de iure imperii dimicaret, pridie quam rogationis ferendae dies 
adesset, nocte ad exercitum abiit. Luce orta cum plebis concilium esset, magis tacita 
inuidia dictatoris fauorque magistri equitum animos uersabat quam satis audebant 
homines ad suadendum quod uolgo placebat prodire, et fauore superante auctoritas 
tamen rogationi deerat. Vnus inuentus est suasor legis C. Terentius Varro, qui priore 
anno praetor fuerat, loco non humili solum sed etiam sordido ortus. Patrem lanium 
fuisse ferunt, ipsum institorem mercis, filioque hoc ipso in seruilia eius artis ministeria 
usum. 


[26] Is iuuenis, ut primum ex eo genere quaestus pecunia a patre relicta animos ad spem 
liberalioris fortunae fecit, togaque et forum placuere, proclamando pro sordidis 
hominibus causisque aduersus rem et famam bonorum primum in notitiam populi, 
deinde ad honores peruenit, quaesturaque et duabus aedilitatibus, plebeia et curuli, 
postremo et praetura, perfunctus, iam ad consulatus spem cum attolleret animos, haud 
parum callide auram fauoris popularis ex dictatoria inuidia petit scitique plebis unus 
gratiam tulit. Omnes eam rogationem, quique Romae quique in exercitu erant, aequi 
atque iniqui, praeter ipsum dictatorem in contumeliam eius latam acceperunt. Ipse, qua 
grauitate animi criminantes se ad multitudinem inimicos tulerat, eadem et populi in se 
saeuientis iniuriam tulit; acceptisque in ipso itinere litteris [s. C.] de aequato imperio, 
satis fidens haudquaquam cum imperii iure artem imperandi aequatam, cum inuicto a 
ciuibus hostibusque animo ad exercitum rediit. 


[27] Minucius uero cum iam ante uix tolerabilis fuisset rebus secundis ac fauore uolgi, 
tum utique immodice immodesteque non Hannibale magis uicto ab se quam Q. Fabio 
gloriari: illum in rebus asperis unicum ducem ac parem quaesitum Hannibali, maiorem 

minori, dictatorem magistro equitum, quod nulla memoria habeat annalium, iussu 
populi aequatum in eadem ciuitate, in qua magistri equitum uirgas ac secures dictatoris 
tremere atque horrere soliti sint; tantum suam felicitatem uirtutemque enituisse. ergo 
secuturum se fortunam suam, si dictator in cunctatione ac segnitie deorum 
hominumque iudicio damnata perstaret. Itaque quo die primum congressus est cum Q. 
Fabio, statuendum omnium primum ait esse quemadmodum imperio aequato utantur: 
se optimum ducere aut diebus alternis aut, si maiora interualla placerent, partitis 
temporibus alterius summum ius imperiumque esse, ut par hosti non solum consilio sed 
uiribus etiam esset, si quam occasionem rei gerendae habuisset. Q. Fabio haudquaquam 
id placere: omnia fortunam eam habitura quamcumque temeritas collegae habuisset; 
sibi communicatum cum alio, non ademptum imperium esse; itaque se nunquam 
uolentem parte, qua posset, rerum consilio gerendarum cessurum, nec se tempora aut 
dies imperii cum eo, exercitum diuisurum suisque consiliis, quoniam omnia non liceret, 
quae posset seruaturum. Ita obtinuit ut legiones, sicut consulibus mos esset, inter [se] 
diuiderent. Prima et quarta Minucio, secunda et tertia Fabio euenerunt. Item equites 
pari numero sociumque et Latini nominis auxilia diuiserunt. Castris quoque separari 
magister equitum uoluit. 


[28] Duplex inde Hannibali gaudium fuit; neque enim quicquam eorum quae apud hostes 
agerentur eum fallebat et perfugis multa [non] Indicantibus et per suos explorantem: 
nam et liberam Minuci temeritatem se suo modo captaturum et sollertiae Fabi dimidium 
uirium decessisse. Tumulus erat inter castra Minuci et Poenorum, quem qui occupasset 
haud dubie iniquiorem erat hosti locum facturus. Eum non tam capere sine certamine 
uolebat Hannibal, quamquam id operae pretium erat, quam causam certaminis cum 
Minucio, quem semper occursurum ad obsistendum satis sciebat, contrahere. Ager 
omnis medius erat prima specie inutilis insidiatori, quia non modo siluestre quicquam 
sed ne uepribus quidem uestitum habebat, re ipsa natus tegendis insidiis, eo magis quod 
in nuda ualle nulla talis fraus timeri poterat; et erant in anfractibus cauae rupes, ut 
quaedam earum ducenos armatos possent capere. In has latebras, quot quemque locum 
apte insidere poterant, quinque milia conduntur peditum equitumque. Necubi tamen 
aut motus alicuius temere egressi aut fulgor armorum fraudem in ualle tam aperta 
detegeret, missis paucis prima luce ad capiendum quem ante diximus tumulum auertit 
oculos hostium. Primo statim conspectu contempta paucitas ac sibi quisque deposcere 
pellendos inde hostes ac locum capiendum; dux ipse inter stolidissimos ferocissimosque 
ad arma uocat et uanis minis increpat hostem. Principio leuem armaturam emittit, 
deinde conferto agmine [mitti] equites; postremo, cum hostibus quoque subsidia mitti 
uideret, instructis legionibus procedit. et Hannibal laborantibus suis alia atque alia 
accrescente certamine mittens auxilia peditum equitumque iam iustam expleuerat 
aciem, ac totis utrimque uiribus certatur. Prima leuis armatura Romanorum, 
praeoccupatum [ex] inferiore loco succedens tumulum, pulsa detrusaque terrorem in 
succedentem intulit equitem et ad signa legionum refugit. Peditum acies inter perculsos 
impauida sola erat uidebaturque, si iusta ac directa pugna esset, haudquaquam impar 
futura; tantum animorum fecerat prospere ante paucos dies res gesta; sed exorti 
repente insidiatores eum tumultum terroremque in latera utrimque ab tergoque 

incursantes fecerunt ut neque animus ad pugnam neque ad fugam spes cuiquam 
superesset. 


[29] Tum Fabius, primo clamore pauentium audito, dein conspecta procul turbata acie, 
"ita est" inquit; "non celerius quam timui deprendit fortuna temeritatem. Fabio 
aequatus imperio Hannibalem et uirtute et fortuna superiorem uidet. Sed aliud iurgandi 
suscensendique tempus erit: nunc signa extra uallum proferte; uictoriam hosti 
extorqueamus, confessionem erroris ciuibus". lam magna ex parte caesis aliis, aliis 
circumspectantibus fugam, Fabiana se acies repente uelut caelo demissa ad auxilium 
ostendit. Itaque priusquam ad coniectum teli ueniret aut manum consereret, et suos a 
fuga effusa et ab nimis feroci pugna hostes continuit. Qui solutis ordinibus uage dissipati 
erant undique confugerunt ad integram aciem; qui plures simul terga dederant conuersi 
in hostem uoluentesque orbem nunc sensim referre pedem, nunc conglobati restare. Ac 
iam prope una acies facta erat uicti atque integri exercitus inferebantque signa in 
hostem, cum Poenus receptui cecinit, palam ferente Hannibale ab se Minucium, se ab 
Fabio uictum. Ita per uariam fortunam diei maiore parte exacta cum in castra reditum 
esset, Minucius conuocatis militibus "saepe ego" inquit, "audiui, milites, eum primum 
esse uirum qui ipse consulat quid in rem sit, secundum eum qui bene monenti oboediat; 
qui nec ipse consulere nec alteri parere sciat, eum extremi ingenii esse. Nobis quoniam 
prima animi ingeniique negata sors est, secundam ac mediam teneamus et, dum 
imperare discimus, parere prudenti in animum inducamus. Castra cum Fabio iungamus. 
Ad praetorium eius signa cum tulerimus, ubi ego eum parentem appellauero, quod 
beneficio eius erga nos ac maiestate eius dignum est, uos, milites, eos quorum uos modo 
arma dexterae texerunt patronos salutabitis, et, si nihil aliud, gratorum certe nobis 
animorum gloriam dies hic dederit." 


[30] Signo dato conclamatur inde ut colligantur uasa. Profecti et agmine incedentes in 
dictatoris castra in admirationem et ipsum et omnes qui circa erant conuerterunt. Vt 
constituta sunt ante tribunal signa, progressus ante alios magister equitum, cum patrem 
Fabium appellasset circumfusosque militum eius totum agmen patronos consalutasset, 
"parentibus" inquit, "meis, dictator, quibus te modo nomine quod fando possum 
aequaui, uitam tantum debeo, tibi cum meam salutem, tum omnium horum. Itaque 
plebei scitum, quo oneratus [sum] magis quam honoratus, primus antiquo abrogoque 
et, quod exercitibus his tuis quod tibi mihique seruato ac conseruatori sit felix, sub 
imperium auspiciumque tuum redeo et signa haec legionesque restituo. tu, quaeso, 
placatus me magisterium equitum, hos ordines suos quemque tenere iubeas". Tum 
dextrae interiunctae militesque contione dimissa ab notis ignotisque benigne atque 
hospitaliter inuitati laetusque dies ex admodum tristi paulo ante ac prope exsecrabili 
factus. Romae, ut est perlata fama rei gestae, dein litteris non magis ipsorum 
imperatorum quam uolgo militum ex utroque exercitu adfirmata, pro se quisque 
Maximum laudibus ad caelum ferre. Par gloria apud Hannibalem hostesque Poenos erat; 
actum demum sentire cum Romanis atque in Italia bellum esse; nam biennio ante adeo 
et duces Romanos et milites spreuerant, ut uix cum eadem gente bellum esse crederent 
cuius terribilem [eam] famam a patribus accepissent. Hannibalem quoque ex acie 

redeuntem dixisse ferunt tandem eam nubem, quae sedere in iugis montium solita sit, 
cum procella imbrem dedisse. 


[31] Dum haec geruntur in Italia, Cn. Seruilius Geminus consul cum classe [centum 
uiginti] nauium circumuectus Sardiniae et Corsicae oram, et obsidibus utrimque acceptis 
in Africam transmisit et, priusquam in continentem escensiones faceret, Menige insula 
uastata et ab incolentibus Cercinam, ne et ipsorum ureretur diripereturque ager, decem 
talentis argenti acceptis ad litora Africae accessit copiasque exposuit. Inde ad 
populandum agrum ducti milites naualesque socii iuxta effusi ac si [in] insulis cultorum 
egentibus praedarentur. Itaque in insidias temere inlati, cum a frequentibus palantes et 
locorum ignari ab gnaris circumuenirentur, cum multa caede ac foeda fuga retro ad 
naues compulsi sunt. Ad mille hominum cum Ti. Sempronio Blaeso quaestore amissum, 
classis ab litoribus hostium plenis trepide soluta in Siciliam cursum tenuit, traditaque 
Lilybaei T. Otacilio praetori, ut ab legato eius P. Cincio Romam reduceretur. Ipse per 
Siciliam pedibus profectus freto in Italiam traiecit, litteris Q. Fabi accitus et ipse et collega 
eius M. Atilius, ut exercitus ab se exacto iam prope semenstri imperio acciperent. 
Omnium prope annales Fabium dictatorem aduersus Hannibalem rem gessisse tradunt; 
Caelius etiam eum primum a populo creatum dictatorem scribit. Sed et Caelium et 
ceteros fugit uni consuli Cn. Seruilio, qui tum procul in Gallia prouincia aberat, ius fuisse 
dicendi dictatoris; quam moram quia exspectare territa iam clade ciuitas non poterat, 
eo decursum esse ut a populo crearetur qui pro dictatore esset; res inde gestas 
gloriamque insignem ducis et augentes titulum imaginis posteros, ut qui pro dictatore 
[creatus erat, dictator] crederetur, facile obtinuisse. 


[32] Consules Atilius Fabiano, Geminus Seruilius Minuciano exercitu accepto, 
hibernaculis mature communitis, [quod reli]lquum autumni erat Fabi artibus cum summa 
inter se concordia bellum gesserunt. Frumentatum exeunti Hannibali diuersis locis 
opportuni aderant, carpentes agmen palatosque excipientes; in casum uniuersae 
dimicationis, quam omnibus artibus petebat hostis, non ueniebant, adeoque inopia est 
coactus Hannibal ut, nisi cum fugae specie abeundum timuisset, Galliam repetiturus 
fuerit, nulla spe relicta alendi exercitus in eis locis si insequentes consules eisdem artibus 
bellum gererent. Cum ad Gereonium iam hieme impediente constitisset bellum, 
Neapolitani legati Romam uenere. Ab iis quadraginta paterae aureae magni ponderis in 
curiam inlatae atque ita uerba facta ut dicerent: scire sese populi [Romani] aerarium 
bello exhauriri et, cum iuxta pro urbibus agrisque sociorum ac pro capite atque arce 
Italiae urbe Romana atque imperio geratur, aequum censuisse Neapolitanos, quod auri 
sibi cum ad templorum ornatum tum ad subsidium fortunae a maioribus relictum foret, 
eo iuuare populum Romanum. Si quam opem in sese crederent, eodem studio fuisse 
oblaturos. Gratum sibi patres Romanos populumque facturum si omnes res 
Neapolitanorum suas duxissent, dignosque iudicauerint ab quibus donum animo ac 
uoluntate eorum qui libentes darent quam re maius ampliusque acciperent. Legatis 
gratiae actae pro munificentia curaque; patera, quae ponderis minimi fuit, accepta. 


[33] Per eosdem dies speculator Carthaginiensis, qui per biennium fefellerat, Romae 
deprensus praecisisque manibus dimissus, et serui quinque et uiginti in crucem acti, 

quod in campo Martio coniurassent; indici data libertas et aeris grauis uiginti milia. 
Legati et ad Philippum Macedonum regem missi ad deposcendum Demetrium Pharium, 
qui bello uictus ad eum fugisset, et alii [in] Ligures ad expostulandum quod Poenum 
opibus auxiliisque suis iuuissent, simul ad uisendum ex propinquo quae in Boiis atque 
Insubribus gererentur. Ad Pinnem quoque regem in Illyrios legati missi ad stipendium, 
cuius dies exierat, poscendum aut, si diem proferri uellet, obsides accipiendos. Adeo, 
etsi bellum ingens in ceruicibus erat, nullius usquam terrarum rei cura Romanos, ne 
longinquae quidem effugiebat. In religionem etiam uenit aedem Concordiae, quam per 
seditionem militarem biennio ante L. Manlius praetor in Gallia uouisset, locatam ad id 
tempus non esse. Itaque duumuiri ad eam rem creati a M. Aemilio praetore urbano, C. 
Pupius et Caeso Quinctius Flamininus, aedem in arce faciendam locauerunt. Ab eodem 
praetore ex senatus consulto litterae ad consules missae ut, si iis uideretur, alter eorum 
ad consules creandos Romam ueniret; se in eam diem quam iussissent comitia 
edicturum. Ad haec a consulibus rescriptum sine detrimento rei publicae abscedi non 
posse ab hoste; itaque per interregem comitia habenda esse potius quam consul alter a 
bello auocaretur. Patribus rectius uisum est dictatorem a consule dici comitiorum 
habendorum causa. Dictus L. Veturius Philo M. Pomponium Mathonem magistrum 
equitum dixit. lis uitio creatis iussisque die quarto decimo se magistratu abdicare, ad 
interregnum res rediit. 


[34] Consulibus prorogatum in annum imperium. Interreges proditi sunt a patribus C. 
Claudius Appi filius Cento, inde P. Cornelius Asina. In eius interregno comitia habita 
magno certamine patrum ac plebis. C. Terentio Varroni, quem sui generis hominem, 
plebi insectatione principum popularibusque artibus conciliatum, ab Q. Fabi opibus et 
dictatorio imperio concusso aliena inuidia splendentem uolgus extrahere ad consulatum 
nitebatur, patres summa ope obstabant ne se insectando sibi aequari adsuescerent 
homines. Q. Baebius Herennius tribunus plebis, cognatus C. Terenti, criminando non 
senatum modo sed etiam augures, quod dictatorem prohibuissent comitia perficere, per 
inuidiam eorum fauorem candidato suo conciliabat: ab hominibus nobilibus, per multos 
annos bellum quaerentibus, Hannibalem in Italiam adductum; ab iisdem, cum debellari 
possit, fraude bellum trahi. Cum quattuor legionibus uniuersis pugnari posse 
apparuisset eo quod M. Minucius absente Fabio prospere pugnasset, duas legiones hosti 
ad caedem obiectas, deinde ex ipsa caede ereptas ut pater patronusque appellaretur 
qui prius uincere prohibuisset Romanos quam uinci. Consules deinde Fabianis artibus, 
cum debellare possent, bellum traxisse. Id foedus inter omnes nobiles ictum nec finem 
ante belli habituros quam consulem uere plebeium, id est, hominem nouum fecissent; 
nam plebeios nobiles iam eisdem initiatos esse sacris et contemnere plebem, ex quo 
contemni patribus desierint, coepisse. Cui non apparere id actum et quaesitum esse ut 
interregnum iniretur, ut in patrum potestate comitia essent? Id consules ambos ad 
exercitum morando quaesisse; id postea, quia inuitis iis dictator esset dictus comitiorum 
causa, expugnatum esse ut uitiosus dictator per augures fieret. Habere igitur 
interregnum eos; consulatum unum certe plebis Romanae esse; populum liberum 
habiturum ac daturum ei qui [magis] uere uincere quam diu imperare malit. 

[35] Cum his orationibus accensa plebs esset, tribus patriciis petentibus, P. Cornelio 
Merenda L. Manlio Volsone M. Aemilio Lepido, duobus nobilium iam familiarum plebeiis, 
C. Atilio Serrano et Q. Aelio Paeto, quorum alter pontifex, alter augur erat, C. Terentius 
consul unus creatur, ut in manu eius essent comitia rogando collegae. Tum experta 
nobilitas parum fuisse uirium in competitoribus eius, L. Aemilium Paulum, qui cum M. 
Liuio consul fuerat et damnatione collegae sui prope ambustus euaserat, infestum 
plebei, diu ac multum recusantem ad petitionem compellit. Is proximo comitiali die 
concedentibus omnibus, qui cum Varrone certauerant, par magis in aduersandum quam 
collega datur consuli. Inde praetorum comitia habita. Creati M. Pomponius Matho et P. 
Furius [Philus]; Philo Romae iuri dicundo urbana sors, Pomponio inter ciues Romanos et 
peregrinos euenit; additi duo praetores, M. Claudius Marcellus in Siciliam, L. Postumius 
Albinus in Galliam. Omnes absentes creati sunt nec cuiquam eorum praeter Terentium 
consulem mandatus honos quem non iam antea gessisset, praeteritis aliquot fortibus ac 
strenuis uiris, quia in tali tempore nulli nouus magistratus uidebatur mandandus. 


[36] Exercitus quoque multiplicati sunt; quantae autem copiae peditum equitumque 
additae sint adeo et numero et genere copiarum uariant auctores, ut uix quicquam satis 
certum adfirmare ausus sim. Decem milia nouorum militum alii scripta in supplementum, 
alii nouas quattuor legiones ut octo legionibus rem gererent; numero quoque peditum 
equitumque legiones auctas milibus peditum et centenis equitibus in singulas adiectis, 
ut quina milia peditum, treceni equites essent, socii duplicem numerum equitum darent, 
peditis aequarent, septem et octoginta milia armatorum et ducentos in castris Romanis 
[fuisse] cum pugnatum ad Cannas est quidam auctores sunt. lllud haudquaquam 
discrepat maiore conatu atque impetu rem actam quam prioribus annis, quia spem 
posse uinci hostem dictator praebuerat. Ceterum priusquam signa ab urbe nouae 
legiones mouerent, decemuiri libros adire atque inspicere iussi propter territos uolgo 
homines nouis prodigiis. Nam et Romae in Auentino et Ariciae nuntiatum erat sub idem 
tempus lapidibus pluuisse, et multo cruore signa in Sabinis, Caeretes aquas [fonte 
callidos] manasse; id quidem etiam, quod saepius acciderat, magis terrebat; et in uia 
fornicata, quae ad Campum erat, aliquot homines de caelo tacti exanimatique fuerant. 
Ea prodigia ex libris procurata. Legati a Paesto pateras aureas Romam attulerunt. lis, 
sicut Neapolitanis, gratiae actae, aurum non acceptum. 


[37] Per eosdem dies ab Hierone classis Ostia cum magno commeatu accessit. legati in 
senatum introducti nuntiarunt caedem C. Flamini consulis exercitusque allatam adeo 
aegre tulisse regem Hieronem ut nulla sua propria regnique sui clade moueri magis 
potuerit. Itaque, quamquam probe sciat magnitudinem populi Romani admirabiliorem 
prope aduersis rebus quam secundis esse, tamen se omnia quibus a bonis fidelibusque 
sociis bella iuuari soleant misisse; quae ne accipere abnuant magno opere se patres 
conscriptos orare. lam omnium primum ominis causa Victoriam auream pondo 
ducentum ac uiginti adferre sese. Acciperent eam tenerentque et haberent propriam et 
perpetuam. Aduexisse etiam trecenta milia modium tritici, ducenta hordei, ne 
commeatus deessent, et quantum praeterea opus esset quo iussissent subuecturos. 
Milite atque equite scire nisi Romano Latinique nominis non uti populum Romanum: 
leuium armorum auxilia etiam externa uidisse in castris Romanis. Itaque misisse mille 

sagittariorum ac funditorum, aptam manum aduersus Baliares ac Mauros pugnacesque 
alias missili telo gentes. Ad ea dona consilium quoque addebant ut praetor, cui prouincia 
Sicilia euenisset, classem in Africam traiceret, ut et hostes in terra sua bellum haberent 
minusque laxamenti daretur iis ad auxilia Hannibali summittenda. Ab senatu ita 
responsum regi est: uirum bonum egregiumque socium Hieronem esse atque uno 
tenore, ex quo in amicitiam populi Romani uenerit, fidem coluisse ac rem Romanam 
omni tempore ac loco munifice adiuuisse. Id perinde ac deberet gratum populo Romano 
esse. aurum et a ciuitatibus quibusdam allatum, gratia rei accepta, non accepisse 
populum Romanum; Victoriam omenque accipere sedemque ei se diuae dare dicare 
Capitolium, templum louis optimi maximi, in ea arce urbis Romanae sacratam uolentem 
propitiamque, firmam ac stabilem fore populo Romano. Funditores sagittariique et 
frumentum traditum consulibus. quinqueremes ad [quinquaginta] nauium classem quae 
cum T. Otacilio propratore in Sicilia erat quinque et uiginti additae, permissumque est 
ut, si e re publica censeret esse, in Africam traiceret. 


[38] Dilectu perfecto consules paucos morati dies dum ab sociis ac nomine Latino 
uenirent milites. Tum, quod nunquam antea factum erat, iure iurando ab tribunis 
militum adacti milites; nam ad eam diem nihil praeter sacramentum fuerat iussu 
consulum conuenturos neque iniussu abituros; et ubi ad decuriandum aut centuriandum 
conuenissent, sua uoluntate ipsi inter sese decuriati equites, centuriati pedites 
coniurabant sese fugae atque formidinis ergo non abituros neque ex ordine recessuros 
nisi teli sumendi aut petendi et aut hostis feriendi aut ciuis seruandi causa. Id ex 
uoluntario inter ipsos foedere ad tribunos ac legitimam iuris iurandi adactionem 
translatum. Contiones, priusquam ab urbe signa mouerentur, consulis Varronis multae 
ac feroces fuere denuntiantis bellum arcessitum in Italiam ab nobilibus mansurumque 
in uisceribus rei publicae, si plures Fabios imperatores haberet, se quo die hostem 
uidisset perfecturum. Collegae eius Pauli una, pridie quam ex urbe proficisceretur, 
contio fuit, uerior quam gratior populo, qua nihil inclementer in Varronem dictum nisi 
id modo mirari se quidni qui dux priusquam aut suum aut hostium exercitum locorum 
situm naturam regionis nosset, iam nunc togatus in urbe sciret quae sibi agenda armato 
forent, [et] diem quoque praedicere posset qua cum hoste signis conlatis esset 
dimicaturus: se, quae consilia magis res dent hominibus quam homines rebus, ea ante 
tempus immatura non praecepturum; optare ut quae caute ac consulte gesta essent 
satis prospere euenirent; temeritatem, praeterquam quod stulta sit, infelicem etiam ad 
id locorum fuisse. Et sua sponte apparebat tuta celeribus consiliis praepositurum, et, 
quo id constantius perseueraret, Q. Fabius Maximus sic eum proficiscentem adlocutus 
fertur. 


[39] "Si aut collegam, id quod mallem, tui similem, L. Aemili, haberes aut tu collegae tui 
esses similis, superuacanea esset oratio mea; nam et duo boni consules, etiam me 
indicente, omnia e re publica fide uestra faceretis, et mali nec mea uerba auribus uestris 
nec consilia animis acciperetis. Nunc et collegam tuum et te talem uirum intuenti mihi 
tecum omnis oratio est, quem uideo nequiquam et uirum bonum et ciuem fore, si altera 
parte claudente re publica malis consiliis idem ac bonis iuris et potestatis erit. erras enim, 
L. Paule, si tibi minus certaminis cum C. Terentio quam cum Hannibale futurum censes; 

nescio an infestior hic aduersarius quam ille hostis maneat; cum illo in acie tantum, cum 
hoc omnibus locis ac temporibus certaturus es; aduersus Hannibalem legionesque eius 
tuis equitibus ac peditibus pugnandum tibi est, Varro dux tuis militibus te est 
oppugnaturus. Ominis etiam tibi causa absit C. Flamini memoria. Tamen ille consul 
demum et in prouincia et ad exercitum coepit furere: hic, priusquam peteret consulatum, 
deinde in petendo consulatu, nunc quoque consul, priusquam castra uideat aut hostem, 
insanit. Et qui tantas iam nunc procellas proelia atque acies iactando inter togatos ciet, 
quid inter armatam iuuentutem censes facturum et ubi extemplo res uerba sequitur? 
Atqui si hic, quod facturum se denuntiat, extemplo pugnauerit, aut ego rem militarem, 
belli hoc genus, hostem hunc ignoro, aut nobilior alius Trasumenno locus nostris 
cladibus erit. Nec gloriandi tempus aduersus unum est, et ego contemnendo potius 
quam appetendo gloriam modum excesserim; sed ita res se habet: una ratio belli 
gerendi aduersus Hannibalem est qua ego gessi. Nec euentus modo hoc docet— 
stultorum iste magister est —sed eadem ratio, quae fuit futuraque donec res eaedem 
manebunt, immutabilis est. In Italia bellum gerimus, in sede ac solo nostro; omnia circa 
plena ciuium ac sociorum sunt; armis, uiris, equis, commeatibus iuuant iuuabuntque,— 
id iam fidei documentum in aduersis rebus nostris dederunt; meliores, prudentiores, 
constantiores nos tempus diesque facit. Hannibal contra in aliena, in hostili est terra 
inter omnia inimica infestaque, procul ab domo, ab patria; neque illi terra neque mari 
est pax; nullae eum urbes accipiunt, nulla moenia; nihil usquam sui uidet, in diem rapto 
uiuit; partem uix tertiam exercitus eius habet quem Hiberum amnem traiecit; plures 
fame quam ferro absumpti; nec his paucis iam uictus suppeditat. Dubitas ergo quin 
sedendo superaturi simus eum qui senescat in dies, non commeatus, non 
supplementum, non pecuniam habeat? Quamdiu pro Gereoni, castelli Apuliae inopis, 
tamquam pro Carthaginis moenibus sedet? Ne aduersus te quidem de me gloriabor: 
Seruilius atque Atilius, proximi consules, uide quemadmodum eum ludificati sint. Haec 
una salutis est uia, L. Paule, quam difficilem infestamque ciues tibi magis quam hostes 
facient. Idem enim tui quod hostium milites uolent; idem Varro consul Romanus quod 
Hannibal Poenus imperator cupiet. Duobus ducibus unus resistas oportet. Resistes 
autem, aduersus famam rumoresque hominum si satis firmus steteris, si te neque 
collegae uana gloria neque tua falsa infamia mouerit. Veritatem laborare nimis saepe 
aiunt, exstingui nunquam. Gloriam qui spreuerit, ueram habebit. Sine timidum pro cauto, 
tardum pro considerato, imbellem pro perito belli uocent. Malo te sapiens hostis metuat 
quam stulti ciues laudent. Omnia audentem contemnet Hannibal, nihil temere agentem 
metuet. Nec ego ut nihil agatur [hortor] sed ut agentem te ratio ducat, non fortuna; tuae 
potestatis semper tu tuaque omnia sint; armatus intentusque sis; neque occasioni tuae 
desis neque suam occasionem hosti des. Omnia non properanti clara certaque erunt; 
festinatio improuida est et caeca." 


[40] Aduersus ea consulis oratio haud sane laeta fuit, magis fatentis ea quae diceret uera 
quam facilia factu esse; dictatori magistrum equitum intolerabilem fuisse; quid consuli 
aduersus collegam seditiosum ac temerarium uirium atque auctoritatis fore? Se 
populare incendium priore consulatu semustum effugisse; optare ut omnia prospere 
euenirent; sed si quid aduersi caderet, hostium se telis potius quam suffragiis iratorum 

ciuium caput obiecturum. Ab hoc sermone profectum Paulum tradunt prosequentibus 
primoribus patrum: plebeium consulem sua plebes prosecuta, turba conspectior cum 
dignitates deessent. Vt in castra uenerunt, permixto nouo exercitu ac uetere, castris 
bifariam factis, ut noua minora essent propius Hannibalem, in ueteribus maior pars et 
omne robur uirium esset, consulum anni prioris M. Atilium, aetatem excusantem, 
Romam miserunt, Geminum Seruilium in minoribus castris legioni Romanae et socium 
peditum equitumque duobus milibus praeficiunt. Hannibal quamquam parte dimidia 
auctas hostium copias cernebat, tamen aduentu consulum mire gaudere. Non solum 
enim nihil ex raptis in diem commeatibus superabat sed ne unde raperet quidem 
quicquam reliqui erat, omni undique frumento, postquam ager parum tutus erat, in 
urbes munitas conuecto, ut uix decem dierum, quod compertum postea est, frumentum 
superesset Hispanorumque ob inopiam transitio parata fuerit, si maturitas temporum 
exspectata foret. 


[41] Ceterum temeritati consulis ac praepropero ingenio materiam etiam fortuna dedit, 
quod in prohibendis praedatoribus tumultuario proelio ac procursu magis militum quam 
ex praeparato aut iussu imperatorum orto haudquaquam par Poenis dimicatio fuit. Ad 
mille et septingenti caesi, non plus centum Romanorum sociorumque occisis. Ceterum 
uictoribus effuse sequentibus metu insidiarum obstitit Paulus consul, cuius eo die—nam 
alternis imperitabant—imperium erat, Varrone indignante ac uociferante emissum 
hostem e manibus debellarique ni cessatum foret potuisse. Hannibal id damnum haud 
aegerrime pati; quin potius credere uelut inescatam temeritatem ferocioris consulis ac 
nouorum maxime militum esse. Et omnia ei hostium haud secus quam sua nota erant: 
dissimiles discordesque imperitare, duas prope partes tironum militum in exercitu esse. 
Itaque locum et tempus insidiis aptum se habere ratus, nocte proxima nihil praeter arma 
ferente secum milite castra plena omnis fortunae publicae priuataeque relinquit, 
transque proximos montes laeua pedites instructos condit, dextra equites, impedimenta 
per conuallem mediam traducit, ut diripiendis uelut desertis fuga dominorum castris 
occupatum impeditumque hostem opprimeret. Crebri relicti in castris ignes, ut fides 
fieret dum ipse longius spatium fuga praeciperet falsa imagine castrorum, sicut Fabium 
priore anno frustratus esset, tenere in locis consules uoluisse. 


[42] Vbi inluxit, subductae primo stationes, deinde propius adeuntibus insolitum 
silentium admirationem fecit. Tum satis comperta solitudine in castris concursus fit ad 
praetoria consulum nuntiantium fugam hostium adeo trepidam ut tabernaculis 
stantibus castra reliquerint, quoque fuga obscurior esset, crebros etiam relictos ignes. 
Clamor inde ortus ut signa proferri iuberent ducerentque ad persequendos hostes ac 
protinus castra diripienda et consul alter uelut unus turbae militaris erat: Paulus etiam 
atque etiam dicere prouidendum praecauendumque esse; postremo, cum aliter neque 
seditionem neque ducem seditionis sustinere posset, Marium Statilium praefectum cum 
turma Lucana exploratum mittit. Qui ubi adequitauit portis, subsistere extra munimenta 
ceteris iussis ipse cum duobus equitibus uallum intrauit speculatusque omnia cum cura 
renuntiat insidias profecto esse: ignes in parte castrorum quae uergat in hostem relictos; 
tabernacula aperta et omnia cara in promptu relicta; argentum quibusdam locis temere 
per uias uel[ut] obiectum ad praedam uidisse. Quae ad deterrendos a cupiditate animos 

nuntiata erant, ea accenderunt, et clamore orto a militibus, ni signum detur, sine 
ducibus ituros, haudquaquam dux defuit; nam extemplo Varro signum dedit 
proficiscendi. Paulus, cum ei sua sponte cunctanti pulli quoque auspicio non addixissent, 
nuntiari iam efferenti porta signa collegae iussit. Quod quamquam Varro aegre est 
passus, Flamini tamen recens casus Claudique consulis primo Punico bello memorata 
naualis clades religionem animo incussit. Di prope ipsi eo die magis distulere quam 
prohibuere imminentem pestem Romanis; nam forte ita euenit ut, cum referri signa in 
castra iubenti consuli milites non parerent, serui duo Formiani unus, alter Sidicini equitis, 
qui Seruilio atque Atilio consulibus inter pabulatores excepti a Numidis fuerant, 
profugerent eo die ad dominos; deductique ad consules nuntiant omnem exercitum 
Hannibalis trans proximos montes sedere in insidiis. Horum opportunus aduentus 
consules imperii potentes fecit, cum ambitio alterius suam primum apud eos praua 
indulgentia maiestatem soluisset. 


[43] Hannibal postquam motos magis inconsulte Romanos quam ad ultimum temere 
euectos uidit, nequiquam detecta fraude in castra rediit. Ibi plures dies propter inopiam 
frumenti manere nequit, nouaque consilia in dies non apud milites solum mixtos ex 
conluuione omnium gentium sed etiam apud ducem ipsum oriebantur. Nam cum initio 
fremitus, deinde aperta uociferatio fuisset exposcentium stipendium debitum 
querentiumque annonam primo, postremo famem, et mercennarios milites, maxime 
Hispani generis, de transitione cepisse consilium fama esset, ipse etiam interdum 
Hannibal de fuga in Galliam dicitur agitasse ita ut relicto peditatu omni cum equitibus se 
proriperet. Cum haec consilia atque hic habitus animorum esset in castris, mouere inde 
statuit in calidiora atque eo maturiora messibus Apuliae loca, simul ut, quo longius ab 
hoste recessisset, eo transfugia impeditiora leuibus ingeniis essent. Profectus est nocte 
ignibus similiter factis tabernaculisque paucis in speciem relictis, ut insidiarum par priori 
metus contineret Romanos. Sed per eundem Lucanum Statilium omnibus ultra castra 
transque montes exploratis, cum relatum esset uisum procul hostium agmen, tum de 
insequendo eo consilia agitari coepta. Cum utriusque consulis eadem quae ante semper 
fuisset sententia, ceterum Varroni fere omnes, Paulo nemo praeter Seruilium, prioris 
anni consulem, adsentiretur, [ex] maioris partis sententia ad nobilitandas clade Romana 
Cannas urgente fato profecti sunt. Prope eum uicum Hannibal castra posuerat auersa a 
Volturno uento, qui campis torridis siccitate nubes pulueris uehit. Id cum ipsis castris 
percommodum fuit, tum salutare praecipue futurum erat cum aciem dirigerent, ipsi 
auersi terga tantum adflante uento in occaecatum puluere offuso hostem pugnaturi. 


[44] Consules satis exploratis itineribus sequentes Poenum, ut uentum ad Cannas est et 
in conspectu Poenum habebant, bina castra communiunt, eodem ferme interuallo quo 
ad Gereonium sicut ante copiis diuisis. Aufidus amnis, utrisque castris adfluens, aditum 
aquatoribus ex sua cuiusque opportunitate haud sine certamine dabat; ex minoribus 
tamen castris, quae posita trans Aufidum erant, liberius aquabantur Romani, quia ripa 
ulterior nullum habebat hostium praesidium. Hannibal spem nanctus locis natis ad 
equestrem pugnam, qua parte uirium inuictus erat, facturos copiam pugnandi consules, 
dirigit aciem lacessitque Numidarum procursatione hostes. Inde rursus sollicitari 
seditione militari ac discordia consulum Romana castra, cum Paulus Sempronique et 

Flamini temeritatem Varroni Varro speciosum timidis ac segnibus ducibus exemplum 
Fabium obiceret testareturque deos hominesque hic nullam penes se culpam esse, quod 
Hannibal iam uel[ut] usu cepisset Italiam; se constrictum a collega teneri; ferrum atque 
arma iratis et pugnare cupientibus adimi militibus; ille, si quid proiectis ac proditis ad 
inconsultam atque improuidam pugnam legionibus accideret, se omnis culpae exsortem, 
omnis euentus participem fore diceret; uideret ut quibus lingua prompta ac temeraria, 
aeque in pugna uigerent manus. 


[45] Dum altercationibus magis quam consiliis tempus teritur, Hannibal ex acie, quam 
ad multum diei tenuerat instructam, cum in castra ceteras reciperet copias, Numidas ad 
inuadendos ex minoribus castris Romanorum aquatores trans flumen mittit. Quam 
inconditam turbam cum uixdum in ripam egressi clamore ac tumultu fugassent, in 
stationem quoque pro uallo locatam atque ipsas prope portas euecti sunt. Id uero 
indignum uisum ab tumultuario auxilio iam etiam castra Romana terreri, ut ea modo una 
causa ne extemplo transirent flumen dirigerentque aciem tenuerit Romanos quod 
summa imperii eo die penes Paulum fuerit. Itaque postero die Varro, cui sors eius diei 
imperii erat, nihil consulto collega signum proposuit instructasque copias flumen 
traduxit, sequente Paulo quia magis non probare quam non adiuuare consilium poterat. 
Transgressi flumen eas quoque quas in castris minoribus habuerant copias suis 
adiungunt atque ita instructa acie in dextro cornu—id erat flumini propius— Romanos 
equites locant, deinde pedites: laeuum cornu extremi equites sociorum, intra pedites, 
ad medium iuncti legionibus Romanis, tenuerunt: iaculatores ex ceteris leuium armorum 
auxiliis prima acies facta. Consules cornua tenuerunt, Terentius laeuum, Aemilius 
dextrum: Gemino Seruilio media pugna tuenda data. 


[46] Hannibal luce prima Baliaribus leuique alia armatura praemissa transgressus flumen, 
ut quosque traduxerat, ita in acie locabat, Gallos Hispanosque equites prope ripam 
laeuo in cornu aduersus Romanum equitatum; dextrum cornu Numidis equitibus datum 
media acie peditibus firmata ita ut Afrorum utraque cornua essent, interponerentur his 
medii Galli atque Hispani. Afros Romanam [magna ex parte] crederes aciem; ita armati 
erant armis et ad Trebiam ceterum magna ex parte ad Trasumennum captis. Gallis 
Hispanisque scuta eiusdem formae fere erant, dispares ac dissimiles gladii, Gallis 
praelongi ac sine mucronibus, Hispano, punctim magis quam caesim adsueto petere 
hostem, breuitate habiles et cum mucronibus. Ante alios habitus gentium harum cum 
magnitudine corporum, tum specie terribilis erat: Galli super umbilicum erant nudi: 
Hispani linteis praetextis purpura tunicis, candore miro fulgentibus, constiterant. 
Numerus omnium peditum qui tum stetere in acie milium fuit quadraginta, decem 
equitum. Duces cornibus praeerant sinistro Hasdrubal, dextro Maharbal; mediam aciem 
Hannibal ipse cum fratre Magone tenuit. Sol seu de industria ita locatis seu quod forte 
ita stetere peropportune utrique parti obliquus erat Romanis in meridiem, Poenis in 
septentrionem uersis; uentus— Volturnum regionis incolae uocant—aduersus Romanis 
coortus multo puluere in ipsa ora uoluendo prospectum ademit. 


[47] Clamore sublato procursum ab auxiliis et pugna leuibus primum armis commissa; 
deinde equitum Gallorum Hispanorumque laeuum cornu cum dextro Romano concurrit, 


378 


minime equestris more pugnae; frontibus enim aduersis concurrendum erat, quia nullo 
circa ad euagandum relicto spatio hinc amnis, hinc peditum acies claudebant. In 
derectum utrimque nitentes, stantibus ac confertis postremo turba equis uir uirum 
amplexus detrahebat equo. Pedestre magna iam ex parte certamen factum erat; acrius 
tamen quam diutius pugnatum est pulsique Romani equites terga uertunt. Sub equestris 
finem certaminis coorta est peditum pugna, primo et uiribus et animis par dum 
constabant ordines Gallis Hispanisque; tandem Romani, diu ac saepe conisi, aequa 
fronte acieque densa impulere hostium cuneum nimis tenuem eoque parum ualidum, a 
cetera prominentem acie. Impulsis deinde ac trepide referentibus pedem institere ac 
tenore uno per praeceps pauore fugientium agmen in mediam primum aciem inlati, 
postremo nullo resistente ad subsidia Afrorum peruenerunt, qui utrimque reductis alis 
constiterant media, qua Galli Hispanique steterant, aliquantum prominente acie. Qui 
cuneus ut pulsus aequauit frontem primum, deinde cedendo etiam sinum in medio dedit, 
Afri circa iam cornua fecerant inruentibusque incaute in medium Romanis cirrumdedere 
alas; mox cornua extendendo clausere et ab tergo hostes. Hinc Romani, defuncti 
nequiquam [de] proelio uno, omissis Gallis Hispanisque, quorum terga ceciderant, [et] 
aduersus Afros integram pugnam ineunt, non tantum [in] eo iniquam quod inclusi 
aduersus circumfusos sed etiam quod fessi cum recentibus ac uegetis pugnabant. 


[48] lam et sinistro cornu Romanis, ubi sociorum equites aduersus Numidas steterant, 
consertum proelium erat, segne primo et a Punica coeptum fraude. Quingenti ferme 
Numidae, praeter solita arma telaque gladios occultos sub loricis habentes, specie 
transfugarum cum ab suis parmas post terga habentes adequitassent, repente ex equis 
desiliunt parmisque et iaculis ante pedes hostium proiectis in mediam aciem accepti 
ductique ad ultimos considere ab tergo iubentur. Ac dum proelium ab omni parte 
conseritur, quieti manserunt; postquam omnium animos oculosque occupauerat 
certamen, tum arreptis scutis, quae passim inter aceruos caesorum corporum strata 
erant, auersam adoriuntur Romanam aciem, tergaque ferientes ac poplites caedentes 
stragem ingentem ac maiorem aliquanto pauorem ac tumultum fecerunt. Cum alibi 
terror ac fuga, alibi pertinax in mala iam spe proelium esset, Hasdrubal qui ea parte 
praeerat, subductos ex media acie Numidas, quia segnis eorum cum aduersis pugna erat, 
ad persequendos passim fugientes mittit, Hispanos et Gallos pedites Afris prope iam 
fessis caede magis quam pugna adiungit. 


[49] Parte altera pugnae Paulus, quamquam primo statim proelio funda grauiter ictus 
fuerat, tamen et occurrit saepe cum confertis Hannibali et aliquot locis proelium restituit, 
protegentibus eum equitibus Romanis, omissis postremo equis, quia consulem et ad 
regendum equum uires deficiebant. Tum denuntianti cuidam iussisse consulem ad 
pedes descendere equites dixisse Hannibalem ferunt: "quam mallem, uinctos mihi 
traderet". Equitum pedestre proelium, quale iam haud dubia hostium uictoria, fuit, cum 
uicti mori in uestigio mallent quam fugere, uictores morantibus uictoriam irati 
trucidarent quos pellere non poterant. Pepulerunt tamen iam paucos superantes et 
labore ac uolneribus fessos. Inde dissipati omnes sunt, equosque ad fugam qui poterant 
repetebant. Cn. Lentulus tribunus militum cum praeteruehens equo sedentem in saxo 
cruore oppletum consulem uidisset, "L. Aemili" inquit, "quem unum insontem culpae 

cladis hodiernae dei respicere debent, cape hunc equum, dum et tibi uirium aliquid 
superest [et] comes ego te tollere possum ac protegere. Ne funestam hanc pugnam 
morte consulis feceris; etiam sine hoc lacrimarum satis luctusque est". Ad ea consul: "tu 
quidem, Cn. Corneli, macte uirtute esto; sed caue, frustra miserando exiguum tempus e 
manibus hostium euadendi absumas. Abi, nuntia publice patribus urbem Romanam 
muniant ac priusquam uictor hostis adueniat praesidiis firment; priuatim Q. Fabio L. 
Aemilium praeceptorum eius memorem et uixisse [et] adhuc et mori. Me in hac strage 
militum meorum patere exspirare, ne aut reus iterum e consulatu sim [aut] accusator 
collegae exsistam ut alieno crimine innocentiam meam protegam." Haec eos agentes 
prius turba fugientium ciuium, deinde hostes oppressere; consulem ignorantes quis 
esset obruere telis, Lentulum in tumultu abripuit equus. Tum undique effuse fugiunt. 
Septem milia hominum in minora castra, decem in maiora, duo ferme in uicum ipsum 
Cannas perfugerunt, qui extemplo a Carthalone atque equitibus nullo munimento 
tegente uicum circumuenti sunt. Consul alter, seu forte seu consilio nulli fugientium 
insertus agmini, cum quinquaginta fere equitibus Venusiam perfugit. Quadraginta 
quinque milia quingenti pedites, duo milia septingenti equites, et tantadem prope 
ciuium sociorumque pars, caesi dicuntur; in his ambo consulum quaestores, L. Atilius et 
L. Furius Bibaculus, et undetriginta tribuni militum, consulares quidam praetoriique et 
aedilicii—inter eos Cn. Seruilium Geminum et M. Minucium numerant, qui magister 
equitum priore anno, [consul] aliquot annis ante fuerat—octoginta praeterea aut 
senatores aut qui eos magistratus gessissent unde in senatum legi deberent cum sua 
uoluntate milites in legionibus facti essent. Capta eo proelio tria milia peditum et equites 
mille et quingenti dicuntur. 


[50] Haec est pugna [Cannensis], Alliensi cladi nobilitate par, ceterum ut illis quae post 
pugnam accidere leuior, quia ab hoste est cessatum, sic strage exercitus grauior 
foediorque. Fuga namque ad Alliam sicut urbem prodidit, ita exercitum seruauit: ad 
Cannas fugientem consulem uix quinquaginta secuti sunt, alterius morientis prope totus 
exercitus fuit. Binis in castris cum multitudo semiermis sine ducibus esset, nuntium qui 
in maioribus erant mittunt, dum proelio, deinde ex laetitia epulis fatigatos quies 
nocturna hostes premeret ut ad se transirent: uno agmine Canusium abituros esse. eam 
sententiam alii totam aspernari; cur enim illos, qui se arcessant, ipsos non uenire, cum 
aeque coniungi possent? Quia uidelicet plena hostium omnia in medio essent, et aliorum 
quam sua corpora tanto periculo mallent obicere. Aliis non tam sententia displicere 
quam animus deesse: P. Sempronius Tuditanus tribunus militum "capi ergo mauoltis" 
inquit, "ab auarissimo et crudelissimo hoste aestimarique capita uestra et exquiri pretia 
ab interrogantibus Romanus ciuis sis an Latinus socius, et ex tua contumelia et miseria 
alteri honos quaeratur? Non tu, si quidem L. Aemili consulis, qui se bene mori quam 
turpiter uiuere maluit, et tot fortissimorum uirorum qui circa eum cumulati iacent ciues 
estis. Sed antequam opprimit lux maioraque hostium agmina obsaepiunt iter, per hos, 
qui inordinati atque incompositi obstrepunt portis, erumpamus. Ferro atque audacia uia 
fit quamuis per confertos hostes. Cuneo quidem hoc laxum atque solutum agmen, ut si 
nihil obstet, disicias. Itaque ite mecum qui et uosmet ipsos et rem publicam saluam 
uoltis". Haec ubi dicta dedit, stringit gladium cuneoque facto per medios uadit hostes et, 

cum in latus dextrum quod patebat Numidae iacularentur, translatis in dextrum scutis 
in maiora castra ad sescenti euaserunt atque inde protinus alio magno agmine adiuncto 
Canusium incolumes perueniunt. Haec apud uictos magis impetu animorum, quos 
ingenium suum cuique aut fors dabat, quam ex consilio ipsorum aut imperio cuiusquam 
agebatur. 


[51] Hannibali uictori cum ceteri circumfusi gratularentur suaderentque ut, tanto 
perfunctus bello, diei quod reliquum esset noctisque insequentis quietem et ipse sibi 
sumeret et fessis daret militibus, Maharbal praefectus equitum, minime cessandum 
ratus, "immo ut quid hac pugna sit actum scias, die quinto" inquit, "uictor in Capitolio 
epulaberis. Sequere; cum equite, ut prius uenisse quam uenturum sciant, praecedam." 
Hannibali nimis laeta res est uisa maiorque quam ut eam statim capere animo posset. 
Itaque uoluntatem se laudare Maharbalis ait; ad consilium pensandum temporis opus 
esse. Tum Maharbal: "non omnia nimirum eidem di dedere. Vincere scis, Hannibal; 
uictoria uti nescis." mora eius diei satis creditur saluti fuisse urbi atque imperio. Postero 
die ubi primum inluxit, ad spolia legenda foedamque etiam hostibus spectandam 
stragem insistunt. lacebant tot Romanorum milia, pedites passim equitesque, ut quem 
cuique fors aut pugna iunxerat aut fuga; adsurgentes quidam ex strage media cruenti, 
quos stricta matutino frigore excitauerant uolnera, ab hoste oppressi sunt; quosdam et 
iacentes uiuos succisis feminibus poplitibusque inuenerunt nudantes ceruicem 
iugulumque et reliquum sanguinem iubentes haurire; inuenti quidam sunt mersis in 
effossam terram capitibus quos sibi ipsos fecisse foueas obruentesque ora superiecta 
humo interclusisse spiritum apparebat. Praecipue conuertit omnes subtractus Numida 
mortuo superincubanti Romano uiuus naso auribusque laceratis, cum manibus ad 
capiendum telum inutilibus, in rabiem ira uersa laniando dentibus hostem exspirasset. 


[52] Spoliis ad multum diei lectis, Hannibal ad minora ducit castra oppugnanda et 
omnium primum brachio obiecto [a] flumine eos excludit; ceterum omnibus labore, 
uigiliis, uolneribus etiam fessis maturior ipsius spe deditio est facta. Pacti ut arma atque 
equos traderent, in capita Romana trecenis nummis quadrigatis, in socios ducenis, in 
seruos centenis et ut eo pretio persoluto cum singulis abirent uestimentis, in castra 
hostes acceperunt traditique in custodiam omnes sunt, seorsum ciues sociique. dum ibi 
tempus teritur, interea cum ex maioribus castris, quibus satis uirium aut animi fuit, ad 
quattuor milia hominum et ducenti equites, alii agmine, alii palati passim per agros, 
quod haud minus tutum erat, Canusium perfugissent, castra ipsa ab sauciis timidisque 
eadem condicione qua altera tradita hosti. Praeda ingens parta est, et praeter equos 
uirosque et si quid argenti (quod plurimum in phaleris equorum erat; nam ad 
uescendum facto perexiguo, utique militantes, utebantur) omnis cetera praeda 
diripienda data est. Tum sepeliendi causa conferri in unum corpora suorum iussit; ad 
octo milia fuisse dicuntur fortissimorum uirorum. consulem quoque Romanum 
conquisitum sepultumque quidam auctores sunt. Eos qui Canusium perfugerant mulier 
Apula nomine Busa, genere clara ac diuitiis, moenibus tantum tectisque a Canusinis 
acceptos, frumento, ueste, uiatico etiam iuuit, pro qua ei munificentia postea bello 
perfecto ab senatu honores habiti sunt. 

[53] Ceterum cum ibi tribuni militum quattuor essent, Fabius Maximus de legione prima, 
cuius pater priore anno dictator fuerat, et de legione secunda L. Publicius Bibulus et P. 
Cornelius Scipio et de legione tertia Ap. Claudius Pulcher, qui proxime aedilis fuerat, 
omnium consensu ad P. Scipionem admodum adulescentem et ad Ap. Claudium summa 
imperii delata est. Quibus consultantibus inter paucos de summa rerum nuntiat P. Furius 
Philus, consularis uiri filius, nequiquam eos perditam spem fouere; desperatam 
comploratamque rem esse publicam; nobiles iuuenes quosdam, quorum principem L. 
Caecilium Metellum, mare ac naues spectare, ut deserta Italia ad regum aliquem 
transfugiant. Quod malum, praeterquam atrox, super tot clades etiam nouum, cum 
stupore ac miraculo torpidos defixisset qui aderant et consilium aduocandum de eo 
censerent, negat consilii rem esse [Scipio] luuenis, fatalis dux huiusce belli: audendum 
atque agendum, non consultandum ait in tanto malo esse. Irent secum extemplo armati 
qui rem publicam saluam uellent; nulla uerius quam ubi ea cogitentur hostium castra 
esse. Pergit ire sequentibus paucis in hospitium Metelli et, cum concilium ibi iuuenum 
de quibus allatum erat inuenisset, stricto super capita consultantium gladio, "ex mei 
animi sententia" inquit, "ut ego rem publicam populi Romani non deseram neque alium 
ciuem Romanum deserere patiar; si sciens fallo, tum me, luppiter optime maxime, 
domum, familiam remque meam pessimo leto adficias. In haec uerba, L. Caecili, iures 
postulo, ceterique qui adestis. Qui non iurauerit in se hunc gladium strictum esse sciat". 
Haud secus pauidi quam si uictorem Hannibalem cernerent, iurant omnes 
custodiendosque semet ipsos Scipioni tradunt. 


[54] Eo tempore quo haec Canusi agebantur Venusiam ad consulem ad quattuor milia 
et quingenti pedites equitesque, qui sparsi fuga per agros fuerant, peruenere. Eos 
omnes Venusini per familias benigne accipiendos curandosque cum diuisissent, in 
singulos equites togas et tunicas et quadrigatos nummos quinos uicenos, et pediti denos 
et arma quibus deerant dederunt, ceteraque publice ac priuatim hospitaliter facta 
certatumque ne a muliere Canusina populus Venusinus officiis uinceretur. Sed grauius 
onus Busae multitudo faciebat; et iam ad decem milia hominum erant, Appiusque et 
Scipio, postquam incolumem esse alterum consulem acceperunt, nuntium extemplo 
mittunt quantae secum peditum equitumque copiae essent sciscitatumque simul utrum 
Venusiam adduci exercitum an manere iuberet Canusi. Varro ipse Canusium copias 
traduxit; et iam aliqua species consularis exercitus erat moenibusque se certe, si non 
armis, ab hoste uidebantur defensuri. Romam ne has quidem reliquias superesse ciuium 
sociorumque sed occidione occisum cum duobus [consularibus ducibus] exercitum 
deletasque omnes copias allatum fuerat. Nunquam salua urbe tantum pauoris 
tumultusque intra moenia Romana fuit. Itaque succumbam oneri neque adgrediar 
narrare quae edissertando minora uero faciam. consule exercituque ad Trasumennum 
priore anno amisso non uolnus super uolnus sed multiplex clades, cum duobus 
consulibus duo consulares exercitus amissi nuntiabantur nec ulla iam castra Romana nec 
ducem nec militem esse; Hannibalis Apuliam, Samnium ac iam prope totam Italiam 
factam. Nulla profecto alia gens tanta mole cladis non obruta esset. compares cladem 
ad Aegates insulas Carthaginiensium proelio nauali acceptam, qua fracti Sicilia ac 
Sardinia cessere, inde uectigales ac stipendiarios fieri se passi sunt, aut pugnam 

aduersam in Africa, cui postea hic ipse Hannibal succubuit; nulla ex parte comparandae 
sunt nisi quod minore animo latae sunt. 


[55] P. Furius Philus et M. Pomponius praetores senatum in curiam Hostiliam 
uocauerunt, ut de urbis custodia consulerent; neque enim dubitabant deletis exercitibus 
hostem ad oppugnandam Romam, quod unum opus belli restaret, uenturum. Cum in 
malis sicuti ingentibus ita ignotis ne consilium quidem satis expedirent obstreperetque 
clamor lamentantium mulierum et nondum palam facto uiui mortuique et per omnes 
paene domos promiscue complorarentur, tum Q. Fabius Maximus censuit equites 
expeditos et Appia et Latina uia mittendos, qui obuios percontando—aliquos profecto 
ex fuga passim dissipatos fore—referant quae fortuna consulum atque exercituum sit et, 
si quid di immortales miseriti imperii relilquum Romani nominis fecerint, ubi eae copiae 
sint; quo se Hannibal post proelium contulerit, quid paret, quid agat acturusque sit. Haec 
exploranda noscendaque per impigros iuuenes esse; illud per patres ipsos agendum, 
quoniam magistratuum parum sit, ut tumultum ac trepidationem in urbe tollant, 
matronas publico arceant continerique intra suum quamque limen cogant, comploratus 
familiarum coerceant, silentium per urbem faciant, nuntios rerum omnium ad praetores 
deducendos curent, suae quisque fortunae domi auctorem exspectent, custodesque 
praeterea ad portas ponant qui prohibeant quemquam egredi urbe cogantque homines 
nullam nisi urbe ac moenibus saluis salutem sperare. Vbi conticuerit [recte] tumultus, 
tum in curiam patres reuocandos consulendumque de urbis custodia esse. 


[56] Cum in hanc sententiam pedibus omnes issent summotaque foro [a] magistratibus 
turba patres diuersi ad sedandos tumultus discessissent, tum demum litterae a C. 
Terentio consule allatae sunt: L. Aemilium consulem exercitumque caesum; sese Canusi 
esse, reliquias tantae cladis uelut ex naufragio colligentem; ad decem milia militum 
ferme esse incompositorum inordinatorumque; Poenum sedere ad Cannas, in 
captiuorum pretiis praedaque alia nec uictoris animo nec magni ducis more 
nundinantem. Tum priuatae quoque per domos clades uolgatae sunt adeoque totam 
urbem oppleuit luctus ut sacrum anniuersarium Cereris intermissum sit, quia nec 
lugentibus id facere est fas nec ulla in illa tempestate matrona expers luctus fuerat. 
Itaque ne ob eandem causam alia quoque sacra publica aut priuata desererentur, 
senatus consulto diebus triginta luctus est finitus. Ceterum cum sedato urbis tumultu 
reuocati in curiam patres essent, aliae insuper ex Sicilia litterae allatae sunt ab T. Otacilio 
propraetore, regnum Hieronis classe Punica uastari; cui cum opem imploranti ferre 
uellent [praefecti ab se missi], nuntiatum his esse aliam classem ad Aegates insulas stare 
paratam instructamque, ut, ubi se uersum ad tuendam Syracusanam oram Poeni 
sensissent, Lilybaeum extemplo prouinciamque aliam Romanam adgrederentur; itaque 
classe opus esse, si regem socium Siciliamque tueri uellent. 


[57] Litteris consulis praetorisque [lectis censuere patres] M. Claudium, qui classi ad 
Ostiam stanti praeesset, Canusium ad exercitum mittendum scribendumque consuli et, 
cum praetori exercitum tradidisset, primo quoque tempore, quantum per commodum 
rei publicae fieri posset, Romam ueniret. Territi etiam super tantas clades cum ceteris 
prodigiis, tum quod duae Vestales eo anno, Opimia atque Floronia, stupri compertae et 

altera sub terra, uti mos est, ad portam Collinam necata fuerat, altera sibimet ipsa 
mortem consciuerat; L. Cantilius scriba pontificius, quos nunc minores pontifices 
appellant, qui cum Floronia stuprum fecerat, a pontifice maximo eo usque uirgis in 
comitio caesus erat ut inter uerbera exspiraret. hoc nefas cum inter tot, ut fit, clades in 
prodigium uersum esset, decemuiri libros adire iussi sunt et Q. Fabius Pictor Delphos ad 
oraculum missus est sciscitatum quibus precibus suppliciisque deos possent placare et 
quaenam futura finis tantis cladibus foret. Interim ex fatalibus libris sacrificia aliquot 
extraordinaria facta, inter quae Gallus et Galla, Graecus et Graeca in foro bouario sub 
terram uiui demissi sunt in locum saxo consaeptum, iam ante hostiis humanis, minime 
Romano sacro, imbutum. Placatis satis, ut rebantur, deis M. Claudius Marcellus ab Ostia 
mille et quingentos milites quos in classem scriptos habebat Romam, ut urbi praesidio 
essent, mittit; ipse legione classica—ea legio tertia erat —cum tribunis militum Teanum 
Sidicinum praemissa, classe tradita P. Furio Philo collegae paucos post dies Canusium 
magnis itineribus contendit. Inde dictator ex auctoritate patrum dictus M. lunius et Ti. 
Sempronius magister equitum dilectu edicto iuniores ab annis septemdecim et quosdam 
praetextatos scribunt; quattuor ex his legiones et mille equites effecti. Item ad socios 
Latinumque nomen ad milites ex formula accipiendos mittunt. Arma, tela, alia parari 
iubent et uetera spolia hostium detrahunt templis porticibusque. Et aliam formam noui 
dilectus inopia liberorum capitum ac necessitas dedit: octo milia iuuenum ualidorum ex 
seruitiis, prius sciscitantes singulos uellentne militare, empta publice armauerunt. Hic 
miles magis placuit, cum pretio minore redimendi captiuos copia fieret. 


[58] Namque Hannibal secundum tam prosperam ad Cannas pugnam uictoris magis 
quam bellum gerentis intentus curis, cum captiuis productis segregatisque socios, sicut 
ante ad Trebiam Trasumennumque lacum, benigne adlocutus sine pretio dimisisset, 
Romanos quoque uocatos, quod nunquam alias antea, satis miti sermone adloquitur: 
non interneciuum sibi esse cum Romanis bellum; de dignitate atque imperio certare. Et 
patres uirtuti Romanae cessisse et se id adniti ut suae in uicem simul felicitati et uirtuti 
cedatur. Itaque redimendi se captiuis copiam facere; pretium fore in capita equiti 
quingenos quadrigatos nummos, trecenos pediti, seruo centenos. Quamquam 
aliquantum adiciebatur equitibus ad id pretium quo pepigerant dedentes se, laeti tamen 
quamcumque condicionem paciscendi acceperunt. Placuit suffragio ipsorum decem 
deligi qui Romam ad senatum irent, nec pignus aliud fidei quam ut iurarent se redituros 
acceptum. Missus cum his Carthalo, nobilis Carthaginiensis, qui, si forte ad pacem 
inclinaret animus, condiciones ferret. Cum egressi castris essent, unus ex iis, minime 
Romani ingenii homo uelut aliquid oblitus, iuris iurandi soluendi causa cum in castra 
redisset, ante noctem comites adsequitur. Vbi Romam uenire eos nuntiatum est, 
Carthaloni obuiam lictor missus, qui dictatoris uerbis nuntiaret ut ante noctem 
excederet finibus Romanis. 


[59] Legatis captiuorum senatus ab dictatore datus est, quorum princeps: "M. luni 
uosque, patres conscripti" inquit, "nemo nostrum ignorat nulli unquam ciuitati uiliores 
fuisse captiuos quam nostrae; ceterum, nisi nobis plus iusto nostra placet causa, non alii 
unquam minus neglegendi uobis quam nos in hostium potestatem uenerunt. Non enim 
in acie per timorem arma tradidimus sed cum prope ad noctem superstantes cumulis 

caesorum corporum proelium extraxissemus, in castra recepimus nos; diei reliquum ac 
noctem insequentem, fessi labore ac uolneribus, uallum sumus tutati; postero die, cum 
circumsessi ab exercitu uictore aqua arceremur nec ulla iam per confertos hostes 
erumpendi spes esset nec esse nefas duceremus quinquaginta milibus hominum ex acie 
nostra trucidatis aliquem ex Cannensi pugna Romanum militem restare, tunc demum 
pacti sumus pretium quo redempti dimitteremur, arma in quibus nihil iam auxilii erat 
hosti tradidimus. Maiores quoque acceperamus se a Gallis auro redemisse et patres 
uestros, asperrimos illos ad condiciones pacis, legatos tamen [ad] captiuorum 
redimendorum gratia Tarentum misisse. Atqui et [ad] Alliam cum Gallis et ad Heracleam 
cum Pyrrho utraque non tam clade infamis quam pauore et fuga pugna fuit: Cannenses 
campos acerui Romanorum corporum tegunt, nec supersumus pugnae nisi in quibus 
trucidandis et ferrum et uires hostem defecerunt. Sunt etiam de nostris quidam qui ne 
in acie quidem fuerunt sed praesidio castris relicti, cum castra traderentur, in 
potestatem hostium uenerunt. Haud equidem ullius ciuis et commilitonis fortunae aut 
condicioni inuideo, nec premendo alium me extulisse uelim: ne illi quidem, nisi 
pernicitatis pedum et cursus aliquod praemium est, qui plerique inermes ex acie 
fugientes non prius quam Venusiae aut Canusii constiterunt, se nobis merito 
praetulerint gloriatique sint in se plus quam in nobis praesidii rei publicae esse. Sed illis 
et bonis ac fortibus militibus utemini et nobis etiam promptioribus pro patria, quod 
beneficio uestro redempti atque in patriam restituti fuerimus. Dilectum ex omni aetate 
et fortuna habetis; octo milia seruorum audio armari. Non minor numerus noster est 
nec maiore pretio redimi possumus quam ii emuntur; nam si conferam nos cum illis, 
iniuriam nomini Romano faciam. Illud etiam in tali consilio animaduertendum uobis 
censeam, patres conscripti, si iam duriores esse uelitis, quod nullo nostro merito faciatis, 
cui nos hosti relicturi sitis. Pyrrho uidelicet, qui [uos] hospitum numero captiuos habuit? 
An barbaro ac Poeno, qui utrum auarior an crudelior sit uix existimari potest? Si uideatis 
catenas, squalorem, deformitatem ciuium uestrorum, non minus profecto uos ea 
species moueat quam si ex altera parte cernatis stratas Cannensibus campis legiones 
uestras. Intueri potestis sollicitudinem et lacrimas in uestibulo curiae stantium 
cognatorum nostrorum exspectantiumque responsum uestrum. Cum ii pro nobis proque 
iis qui absunt ita suspensi ac solliciti sint, quem censetis animum ipsorum esse quorum 
in discrimine uita libertasque est? Si, mediusfidius, ipse in nos mitis Hannibal contra 
naturam suam esse uelit, nihil tamen nobis uita opus esse censeamus cum indigni ut 
redimeremur a uobis uisi simus. Rediere Romam quondam remissi a Pyrrho sine pretio 
captiui; sed rediere cum legatis, primoribus ciuitatis, ad redimendos sese missis. Redeam 
ego in patriam trecentis nummis non aestimatus ciuis? Suum quisque animum, patres 
conscripti. Scio in discrimine esse uitam corpusque meum; magis me famae periculum 
mouet, ne a uobis damnati ac repulsi abeamus; neque enim uos pretio pepercisse 
homines credent." 


[60] Vbi is finem fecit, extemplo ab ea turba, quae in comitio erat, clamor flebilis est 
sublatus manusque ad curiam tendebant orantes ut sibi liberos, fratres, cognatos 
redderent. Feminas quoque metus ac necessitas in foro [ac] turbae uirorum immiscuerat. 
Senatus summotis arbitris consuli coeptus. lbi cum sententiis uariaretur et alii 

redimendos de publico, alii nullam publice impensam faciendam nec prohibendos ex 
priuato redimi; si quibus argentum in praesentia deesset, dandam ex aerario pecuniam 
mutuam praedibusque ac praediis cauendum populo censerent, tum T. Manlius 
Torquatus, priscae ac nimis durae, ut plerisque uidebatur, seueritatis, interrogatus 
sententiam ita locutus fertur: "si tantummodo postulassent legati pro iis qui in hostium 
potestate sunt ut redimerentur, sine ullius insectatione eorum breui sententiam 
peregissem; quid enim aliud quam admonendi essetis ut morem traditum a patribus 
necessario ad rem militarem exemplo seruaretis? Nunc autem, cum prope gloriati sint 
quod se hostibus dediderint, praeferrique non captis modo in acie ab hostibus sed etiam 
iis qui Venusiam Canusiumque peruenerunt atque ipsi C. Terentio consuli aequum 
censuerint, nihil uos eorum, patres conscripti, quae illic acta sunt ignorare patiar. Atque 
utinam haec, quae apud uos acturus sum, Canusii apud ipsum exercitum agerem, 
optimum testem ignauiae cuiusque et uirtutis, aut unus hic saltem adesset P. 
Sempronius, quem si isti ducem secuti essent, milites hodie in castris Romanis non 
captiui in hostium potestate essent. Sed cum fessis pugnando hostibus, tum uictoria 
laetis et ipsis plerique regressis in castra sua, noctem ad erumpendum liberam 
habuissent et septem milia armatorum hominum erumpere etiam [per] confertos 
hostes possent, neque per se ipsi id facere conati sunt neque alium sequi uoluerunt. 
Nocte prope tota P. Sempronius Tuditanus non destitit monere, adhortari eos, dum 
paucitas hostium circa castra, dum quies ac silentium esset, dum nox inceptum tegere 
posset, se ducem sequerentur: ante lucem peruenire in tuta loca, in sociorum urbes 
posse. Si ut auorum memoria P. Decius tribunus militum in Samnio, si ut nobis 
adulescentibus priore Punico bello Calpurnius Flamma trecentis uoluntariis, cum ad 
tumulum eos capiendum situm inter medios duceret hostes, dixit "moriamur, milites, et 
morte nostra eripiamus ex obsidione circumuentas legiones", si hoc P. Sempronius 
diceret, nec uiros quidem nec Romanos uos duceret, si nemo tantae uirtutis exstitisset 
comes. Viam non ad gloriam magis quam ad salutem ferentem demonstrat; reduces in 
patriam ad parentes, ad coniuges ac liberos facit. Vt seruemini, deest uobis animus: quid, 
si moriendum pro patria esset, faceretis? Quinquaginta milia ciuium sociorumque circa 
uos eo ipso die caesa iacent. Si tot exempla uirtutis non mouent, nihil unquam mouebit; 
si tanta clades uilem uitam non fecit, nulla faciet. Liberi atque incolumes desiderate 
patriam; immo desiderate, dum patria est, dum ciues eius estis. Sero nunc desideratis, 
deminuti capite, [abalienati iure ciuium] serui Carthaginiensium facti. Pretio redituri 
estis eo unde ignauia ac nequitia abistis? P. Sempronium ciuem uestrum non audistis 
arma capere ac sequi se iubentem; Hannibalem post paulo audistis castra prodi et arma 
tradi iubentem. Quam[quam quid] ego ignauiam istorum accuso, cum scelus possim 
accusare? Non modo enim sequi recusarunt bene monentem sed obsistere ac retinere 
conati sunt, ni strictis gladiis uiri fortissimi inertes summouissent. Prius, inquam, P. 
Sempronio per ciuium agmen quam per hostium fuit erumpendum. Hos ciues patria 
desideret, quorum si ceteri similes fuissent, neminem hodie ex iis qui ad Cannas 
pugnauerunt ciuem haberet? Ex milibus septem armatorum sescenti exstiterunt qui 
erumpere auderent, qui in patriam liberi atque armati redirent, neque his sescentis 
hostes obstitere; quam tutum iter duarum prope legionum agmini futurum censetis 
fuisse? Haberetis hodie uiginti milia armatorum Canusii fortia, fidelia, patres conscripti. 

Nunc autem quemadmodum hi boni fidelesque—nam "fortes" ne ipsi quidem dixerint- 
ciues esse possunt? Nisi quis credere potest aut adfuisse erumpentibus qui, ne 
erumperent, obsistere conati sunt, aut non inuidere eos cum incolumitati, tum gloriae 
illorum per uirtutem partae, cum sibi timorem ignauiamque seruitutis ignominiosae 
causam esse sciant. Maluerunt in tentoriis latentes simul lucem atque hostem 
exspectare, cum silentio noctis erumpendi occasio esset. [at] ad erumpendum e castris 
defuit animus, ad tutanda fortiter castra animum habuerunt; dies noctesque aliquot 
obsessi uallum armis, se ipsi tutati uallo sunt; tandem ultima ausi passique, cum omnia 
subsidia uitae deessent adfectisque fame uiribus arma iam sustinere nequirent, 
necessitatibus magis humanis quam armis uicti sunt. Orto sole ab hostibus ad uallum 
accessum; ante secundam horam, nullam fortunam certaminis experti, tradiderunt 
arma ac se ipsos. Haec uobis istorum per biduum militia fuit. Cum in acie stare ac 
pugnare decuerat, [cum] In castra refugerunt; cum pro uallo pugnandum erat, castra 
tradiderunt, neque in acie neque in castris utiles. Et uos redimam? Cum erumpere e 
castris oportet, cunctamini ac manetis; cum manere [et] castra tutari armis necesse est, 
et castra et arma et uos ipsos traditis hosti. Ego non magis istos redimendos, patres 
conscripti, censeo quam illos dedendos Hannibali qui per medios hostes e castris 
eruperunt ac per summam uirtutem se patriae restituerunt." 


[61] Postquam Manlius dixit, quamquam patrum quoque plerosque captiui cognatione 
attingebant, praeter exemplum ciuitatis minime in captiuos iam inde antiquitus 
indulgentis, pecuniae quoque summa homines mouit, quia nec aerarium exhauriri, 
magna iam summa erogata in seruos ad militiam emendos armandosque, nec 
Hannibalem, maxime huiusce rei, ut fama erat, egentem, locupletari uolebant. Cum 
triste responsum non redimi captiuos redditum esset nouusque super ueterem luctus 
tot iactura ciuium adiectus esset, cum magnis fletibus questibus legatos ad portam 
prosecuti sunt. Vnus ex iis domum abiit, quod fallaci reditu in castra iure iurando se 
exsoluisset. quod ubi innotuit relatumque ad senatum est, omnes censuerunt 
comprehendendum et custodibus publice datis deducendum ad Hannibalem esse. Est 
et alia de captiuis fama: decem primos uenisse; de eis cum dubitatum in senatu esset 
admitterentur in urbem necne, ita admissos esse ne tamen iis senatus daretur; 
morantibus deinde longius omnium spe alios tres insuper legatos uenisse, L. Scribonium 
et C. Calpurnium et L. Manlium; tum demum ab cognato Scriboni tribuno plebis de 
redimendis captiuis relatum esse nec censuisse redimendos senatum; et nouos legatos 
tres ad Hannibalem reuertisse, decem ueteres remansisse, quod per causam 
recognoscendi nomina captiuorum ad Hannibalem ex itinere regressi religione sese 
exsoluissent; de iis dedendis magna contentione actum in senatu esse uictosque paucis 
sententiis qui dedendos censuerint; ceterum proximis censoribus adeo omnibus notis 
ignominiisque confectos esse ut quidam eorum mortem sibi ipsi extemplo consciuerint, 
ceteri non foro solum omni deinde uita sed prope luce ac publico caruerint. Mirari magis 
adeo discrepare inter auctores quam quid ueri sit discernere queas. Quanto autem 
maior ea clades superioribus cladibus fuerit uel ea res indicio [est quod fides socio]rum, 
quae ad eam diem firma steterat, tum labare coepit nulla profecto alia de re quam quod 
desperauerant de imperio. Defecere autem ad Poenos hi populi: Atellani, Calatini, 

Hirpini, Apulorum pars, Samnites praeter Pentros, Bruttii omnes, Lucani, praeter hos 
Vzentini, et Graecorum omnis ferme ora, Tarentini, Metapontini, Crotonienses Locrique, 
et Cisalpini omnes Galli. Nec tamen eae clades defectionesque sociorum mouerunt ut 
pacis usquam mentio apud Romanos fieret neque ante consulis Romam aduentum nec 
postquam is rediit renouauitque memoriam acceptae cladis; quo in tempore ipso adeo 
magno animo ciuitas fuit ut consuli ex tanta clade, cuius ipse causa maxima fuisset, 
redeunti et obuiam itum frequenter ab omnibus ordinibus sit et gratiae actae quod de 
re publica non desperasset; qui si Carthaginiensium ductor fuisset, nihil recusandum 
supplicii foret. 


Liber XXIII. Hannibal post Cannensem pugnam [castraque] capta 


[1] Hannibal post Cannensem pugnam [castraque] capta ac direpta confestim ex Apulia 
in Samnium mouerat, accitus in Hirpinos a Statio [Trebio] pollicente se Compsam 
traditurum. Compsanus erat Trebius nobilis inter suos; sed premebat eum Mopsiorum 
factio, familiae per gratiam Romanorum potentis. Post famam Cannensis pugnae 
uolgatumque Trebi sermonibus aduentum Hannibalis cum Mopsiani urbe excessissent, 
sine certamine tradita urbs Poeno praesidiumque acceptum est. Ibi praeda omni atque 
impedimentis relictis, exercitu partito Magonem regionis eius urbes aut deficientes ab 
Romanis accipere aut detractantes cogere ad defectionem iubet, ipse per agrum 
Campanum mare inferum petit, oppugnaturus Neapolim, ut urbem maritimam haberet. 
Vbi fines Neapolitanorum intrauit, Numidas partim in insidiis—et pleraeque cauae sunt 
uiae sinusque occulti —quacumque apte poterat disposuit, alios prae se actam praedam 
ex agris ostentantes obequitare portis iussit. In quos, quia nec multi et incompositi 
uidebantur, cum turma equitum erupisset, ab cedentibus consulto tracta in insidias 
circumuenta est; nec euasisset quisquam, ni mare propinquum et haud procul litore 
naues, piscatoriae pleraeque, conspectae peritis nandi dedissent effugium. Aliquot 
tamen eo proelio nobiles iuuenes capti caesique, inter quos et Hegeas, praefectus 
equitum, intemperantius cedentes secutus cecidit. Ab urbe oppugnanda Poenum 
absterruere conspecta moenia haudquaquam prompta oppugnanti. 


[2] Inde Capuam flectit iter, luxuriantem longa felicitate atque indulgentia fortunae, 
maxime tamen inter corrupta omnia licentia plebis sine modo libertatem exercentis. 
Senatum et sibi et plebi obnoxium Pacuuius Calauius fecerat, nobilis idem ac popularis 
homo, ceterum malis artibus nanctus opes. Is cum eo forte anno, quo res male gesta ad 
Trasumennum est, in summo magistratu esset, iam diu infestam senatui plebem ratus 
per occasionem nouandi res magnum ausuram facinus ut, si in ea loca Hannibal cum 
uictore exercitu uenisset, trucidato senatu traderet Capuam Poenis, improbus homo sed 
non ad extremum perditus, cum mallet incolumi quam euersa re publica dominari, 
nullam autem incolumem esse orbatam publico consilio crederet, rationem iniit qua et 
senatum seruaret et obnoxium sibi ac plebi faceret. Vocato senatu cum sibi defectionis 
ab Romanis consilium placiturum nullo modo, nisi necessarium fuisset, praefatus esset, 
quippe qui liberos ex Ap. Claudi filia haberet filiamque Romam nuptum M. Liuio 
dedisset; ceterum maiorem multo rem magisque timendam instare; non enim per 

defectionem ad tollendum ex ciuitate senatum plebem spectare sed per caedem 
senatus uacuam rem publicam tradere Hannibali ac Poenis uelle; eo se periculo posse 
liberare eos si permittant sibi et certaminum in re publica obliti credant, —cum omnes 
uicti metu permitterent, "claudam" inquit "in curia uos et, tamquam et ipse cogitati 
facinoris particeps, approbando consilia quibus nequiquam aduersarer uiam saluti 
uestrae inueniam. In hoc fidem, quam uoltis ipsi, accipite." Fide data egressus claudi 
curiam iubet praesidiumque in uestibulo relinquit ne quis adire curiam iniussu suo neue 
inde egredi possit. 


[3] Tum uocato ad contionem populo "quod saepe" inquit "optastis, Campani, ut 
supplicii sumendi uobis ex improbo ac detestabili senatu potestas esset, eam non per 
tumultum expugnantes domos singulorum, quas praesidiis clientium seruorumque 
tuentur, cum summo uestro periculo, sed tutam habetis ac liberam; clausos omnes in 
curia accipite, solos, inermes. Nec quicquam raptim aut forte temere egeritis; de 
singulorum capite uobis ius sententiae dicendae faciam, ut quas quisque meritus est 
poenas pendat; sed ante omnia ita uos irae indulgere oportet, ut potiorem ira salutem 
atque utilitatem uestram habeatis. Etenim hos, ut opinor, odistis senatores, non 
senatum omnino habere non uoltis; quippe aut rex, quod abominandum, aut, quod 
unum liberae ciuitatis consilium est, senatus habendus est. Itaque duae res simul 
agendae uobis sunt, ut et ueterem senatum tollatis et nouum cooptetis. Citari singulos 
senatores iubebo de quorum capite uos consulam; quod de quoque censueritis fiet; sed 
prius in eius locum uirum fortem ac strenuum nouum senatorem cooptabitis quam de 
noxio supplicium sumatur." Inde consedit et nominibus in urnam coniectis citari quod 
primum sorte nomen excidit ipsumque e curia produci iussit. Vbi auditum est nomen, 
malum et improbum pro se quisque clamare et supplicio dignum. Tum Pacuuius: "uideo 
quae de hoc sententia sit; date igitur pro malo atque improbo bonum senatorem et 
iustum." Primo silentium erat inopia potioris subiciundi; deinde cum aliquis omissa 
uerecundia quempiam nominasset, multo maior extemplo clamor oriebatur, cum alii 
negarent nosse, alii nunc probra, nunc humilitatem sordidamque inopiam et pudendae 
artis aut quaestus genus obicerent. Hoc multo magis in secundo actertio citato senatore 
est factum, ut ipsius paenitere homines appareret, quem autem in eius substituerent 
locum deesse, quia nec eosdem nominari attinebat, nihil aliud quam ad audienda probra 
nominatos, et multo humiliores obscurioresque ceteri erant eis qui primi memoriae 
occurrebant. lta dilabi homines, notissimum quodque malum maxime tolerabile 
dicentes esse iubentesque senatum ex custodia dimitti. 


[4] Hoc modo Pacuuius cum obnoxium uitae beneficio senatum multo sibi magis quam 
plebi fecisset, sine armis iam omnibus concedentibus dominabatur. Hinc senatores 
omissa dignitatis libertatisque memoria plebem adulari; salutare, benigne inuitare, 
apparatis accipere epulis, eas causas suscipere, ei semper parti adesse, secundum eam 
litem iudices dare quae magis popularis aptiorque in uolgus fauori conciliando esset; iam 
uero nihil in senatu agi aliter quam si plebis ibi esset concilium. Prona semper ciuitas in 
luxuriam non ingeniorum modo uitio sed afluenti copia uoluptatium et illecebris omnis 
amoenitatis maritimae terrestrisque, tum uero ita obsequio principum et licentia plebei 
lasciuire ut nec libidini nec sumptibus modus esset. Ad contemptum legum, 

magistratuum, senatus accessit tum, post Cannensem cladem, ut, cuius aliqua 
uerecundia erat, Romanum quoque spernerent imperium. Id modo erat in mora ne 
extemplo deficerent, quod conubium uetustum multas familias claras ac potentes 
Romanis miscuerat, et, quod maximum uinculum erat, trecenti equites, nobilissimus 
quisque Campanorum, cum militarent aliquando apud Romanos in praesidia Sicularum 
urbium delecti ab Romanis ac missi. 


[5] Horum parentes cognatique aegre peruicerunt ut legati ad consulem Romanum 
mitterentur. li nondum Canusium profectum sed Venusiae cum paucis ac semiermibus 
consulem inuenerunt, quam poterant maxime miserabilem bonis sociis, superbis atque 
infidelibus, ut erant Campani, spernendum. Et auxit rerum suarum suique contemptum 
consul nimis detegendo cladem nudandoque. Nam cum legati aegre ferre senatum 
populumque Campanum  aduersi quicquam  euenisse Romanis  nuntiassent 
pollicerenturque omnia quae ad bellum opus essent, "morem magis" inquit "loquendi 
cum sociis seruastis, Campani, iubentes quae opus essent ad bellum imperare, quam 
conuenienter ad praesentem fortunae nostrae statum locuti estis. Quid enim nobis ad 
Cannas relictum est ut, quasi aliquid habeamus, id quod deest expleri ab sociis uelimus? 
Pedites uobis imperemus tamquam equites habeamus? Pecuniam deesse dicamus 
tamquam ea tantum desit? Nihil, ne quod suppleremus quidem, nobis reliquit fortuna. 
Legiones, equitatus, arma, signa, equi uirique, pecunia, commeatus aut in acie aut binis 
postero die amissis castris perierunt. Itaque non iuuetis nos in bello oportet, Campani, 
sed paene bellum pro nobis suscipiatis. Veniat in mentem, ut trepidos quondam maiores 
uestros intra moenia compulsos, nec Samnitem modo hostem sed etiam Sidicinum 
pauentes, receptos in fidem [ad] Saticulam defenderimus coeptumque propter uos cum 
Samnitibus bellum per centum prope annos uariante fortuna euentum tulerimus. 
Adicite ad haec, quod foedus aequum deditis, quod leges uestras, quod ad extremum, 
id quod ante Cannensem certe cladem maximum fuit, ciuitatem nostram magnae parti 
uestrum dedimus communicauimusque uobiscum. Itaque communem uos hanc cladem 
quae accepta est credere, Campani, oportet, communem patriam tuendam arbitrari 
esse. Non cum Samnite aut Etrusco res est ut quod a nobis ablatum sit in Italia tamen 
imperium maneat; Poenus hostis ne Africae quidem indigenam ab ultimis terrarum oris, 
freto Oceani Herculisque columnis, expertem omnis iuris et condicionis et linguae prope 
humanae militem trahit. Hunc natura et moribus immitem ferumque insuper dux ipse 
efferauit, pontibus ac molibus ex humanorum corporum strue faciendis et, quod 
proloqui etiam piget, uesci corporibus humanis docendo. His infandis pastos epulis, quos 
contingere etiam nefas sit, uidere atque habere dominos et ex Africa et a Carthagine 
iura petere et Italiam Numidarum ac Maurorum pati prouinciam esse, cui non, genito 
modo in Italia, detestabile sit? Pulchrum erit, Campani, prolapsum clade Romanum 
imperium uestra fide, uestris uiribus retentum ac reciperatum esse. Triginta milia 
peditum, quattuor milia equitum arbitror ex Campania scribi posse; iam pecuniae 
adfatim est frumentique. Si parem fortunae uestrae fidem habetis, nec Hannibal se 
uicisse sentiet nec Romani uictos esse." 


[6] [Ab] hac oratione consulis dimissis redeuntibusque domum legatis unus ex iis Vibius 
Virrius tempus uenisse ait, quo Campani non agrum solum ab Romanis quondam per 

iniuriam ademptum reciperare sed imperio etiam Italiae potiri possint; foedus enim cum 
Hannibale quibus uelint legibus facturos; neque controuersiam fore quin, cum ipse 
confecto bello Hannibal uictor in Africam decedat exercitumque deportet, Italiae 
imperium Campanis relinquatur. Haec Virrio loquenti assensi omnes ita renuntiant 
legationem uti deletum omnibus uideretur nomen Romanum. Extemplo plebes ad 
defectionem ac pars maior senatus spectare; extracta tamen auctoritatibus seniorum 
per paucos dies est res. Postremo uicit sententia plurium ut iidem legati qui ad consulem 
Romanum ierant ad Hannibalem mitterentur. Quo priusquam iretur certumque 
defectionis consilium esset, Romam legatos missos a Campanis in quibusdam annalibus 
inuenio, postulantes ut alter consul Campanus fieret, si rem Romanam adiuuari uellent; 
indignatione orta summoueri a curia iussos esse, missumque lictorem qui ex urbe 
educeret eos atque eo die manere extra fines Romanos iuberet. Quia nimis compar 
Latinorum quondam postulatio erat Coeliusque et alii id haud sine causa praetermiserint 
scriptores, ponere pro certo sum ueritus. 


[7] Legati ad Hannibalem uenerunt pacemque cum eo condicionibus fecerunt ne quis 
imperator magistratusue Poenorum ius ullum in ciuem Campanum haberet neue ciuis 
Campanus inuitus militaret munusue faceret; ut suae leges, sui magistratus Capuae 
essent; ut trecentos ex Romanis captiuis Poenus daret Campanis, quos ipsi elegissent, 
cum quibus equitum Campanorum, qui in Sicilia stipendia facerent, permutatio fieret. 
Haec pacta: illa insuper quam quae pacta erant facinora Campani ediderunt: nam 
praefectos socium ciuesque Romanos alios, partim aliquo militiae munere occupatos, 
partim priuatis negotiis implicitos, plebs repente omnes comprehensos uelut custodiae 
causa balneis includi iussit, ubi feruore atque aestu anima interclusa foedum in modum 
exspirarent. Ea ne fierent neu legatio mitteretur ad Poenum, summa ope Decius Magius, 
uir cui ad summam auctoritatem nihil praeter sanam ciuium mentem defuit, restiterat. 
Vt uero praesidium mitti ab Hannibale audiuit, Pyrrhi superbam dominationem 
miserabilemque Tarentinorum seruitutem exempla referens, primo ne reciperetur 
praesidium palam uociferatus est, deinde ut receptum aut eiceretur aut, si malum 
facinus quod a uetustissimis sociis consanguineisque defecissent forti ac memorabili 
facinore purgare uellent, ut interfecto Punico praesidio restituerent Romanis se. Haec— 
nec enim occulta agebantur— cum relata Hannibali essent, primo misit qui uocarent 
Magium ad sese in castra; deinde, cum is ferociter negasset se iturum nec enim 
Hannibali ius esse in ciuem Campanum, concitatus ira Poenus comprehendi hominem 
uinctumque attrahi ad sese iussit. Veritus deinde ne quid inter uim tumultus atque ex 
concitatione animorum inconsulti certaminis oreretur, ipse praemisso nuntio ad Marium 
Blossium, praetorem Campanum, postero die se Capuae futurum, proficiscitur e castris 
cum modico praesidio. Marius contione aduocata edicit, ut frequentes cum coniugibus 
acliberis obuiam irent Hannibali. Ab uniuersis id non obedienter modo sed enixe, fauore 
etiam uolgi et studio uisendi tot iam uictoriis clarum imperatorem, factum est. Decius 
Magius nec obuiam egressus est nec, quo timorem aliquem ex conscientia significare 
posset, priuatim se tenuit; in foro cum filio clientibusque paucis otiose inambulauit 
trepidante tota ciuitate ad excipiendum Poenum uisendumque. Hannibal ingressus 
urbem senatum extemplo postulat, precantibusque inde primoribus Campanorum ne 

quid eo die seriae rei gereret diemque ut ipse, aduentu suo festum, laetus ac libens 
celebraret, quamquam praeceps ingenio in iram erat, tamen, ne quid in principio 
negaret, uisenda urbe magnam partem diei consumpsit. 


[8] Deuersatus est apud Ninnios Celeres, Sthenium Pacuuiumque, inclitos nobilitate ac 
diuitiis. Eo Pacuuius Calauius, de quo ante dictum est, princeps factionis eius quae 
traxerat rem ad Poenos, filium iuuenem adduxit abstractum ab Deci Magi latere, cum 
quo ferocissime pro Romana societate aduersus Punicum foedus steterat, nec eum aut 
inclinata in partem alteram ciuitas aut patria maiestas sententia depulerat. Huic tum 
pater iuueni Hannibalem deprecando magis quam purgando placauit, uictusque patris 
precibus lacrimisque etiam ad cenam eum cum patre uocari iussit, cui conuiuio 
neminem Campanum praeterquam hospites Vibelliumque Tauream, insignem bello 
uirum, adhibiturus erat. Epulari coeperunt de die, et conuiuium non ex more Punico aut 
militari disciplina esse sed, ut in ciuitate atque etiam domo diti ac luxuriosa, omnibus 
uoluptatium inlecebris instructum. Vnus nec dominorum inuitatione nec ipsius interdum 
Hannibalis Calauius filius perlici ad uinum potuit, ipse ualetudinem excusans patre animi 
quoque eius haud mirabilem perturbationem causante. Solis ferme occasu patrem 
Calauium ex conuiuio egressum secutus filius, ubi in secretum—hortus erat posticis 
aedium partibus— peruenerunt, "consilium" inquit "adfero, pater, quo non ueniam 
solum peccati, quod defecimus ad Hannibalem, impetraturi ab Romanis sed in multo 
maiore dignitate et gratia simus Campani [futuri] quam unquam fuimus. Cum 
mirabundus pater quidnam id esset consilii quaereret, toga reiecta ab umero latus 
succinctum gladio nudat. "lam ego" inquit "sanguine Hannibalis sanciam Romanum 
foedus. Te id prius scire uolui, si forte abesse, dum facinus patratur, malles." 


[9] Quae ubi uidit audiuitque senex, uelut si iam agendis quae audiebat interesset, 
amens metu "per ego te" inquit, "fili, quaecumque iura liberos iungunt parentibus, 
precor quaesoque ne ante oculos patris facere et pati omnia infanda uelis. Paucae horae 
sunt intra quas iurantes per quidquid deorum est, dextrae dextras iungentes, fidem 
obstrinximus—ut sacratas fide manus, digressi a conloquio, extemplo in eum 
armaremus? Ab hospitali mensa surgis, ad quam tertius Campanorum adhibitus es ab 
Hannibale,—ut eam ipsam mensam cruentares hospitis sanguine? Hannibalem pater 
filio meo potui placare, filium Hannibali non possum? Sed sit nihil sancti, non fides, non 
religio, non pietas; audeantur infanda, si non perniciem nobis cum scelere ferunt. Vnus 
adgressurus es Hannibalem? Quid illa turba tot liberorum seruorumque? Quid in unum 
intenti omnium oculi? Quid tot dextrae? Torpescent in amentia illa? Voltum ipsius 
Hannibalis, quem armati exercitus sustinere n[equeunt], quem horret populus Romanus, 
tu sustinebis? Vt alia auxilia desint, me ipsum ferire corpus meum opponentem pro 
corpore Hannibalis sustinebis? Atqui per meum pectus petendus ille tibi 
transfigendusque est. Sed hic te deterreri sine potius quam illic uinci. Valeant preces 
apud te meae, sicut pro te hodie ualuerunt." Lacrimantem inde iuuenem cernens 
medium complectitur atque osculo haerens non ante precibus abstitit quam peruicit, ut 
gladium poneret fidemque daret nihil facturum tale. Tum iuuenis "ego quidem" inquit, 
"quam patriae debeo pietatem exsoluam patri. Tuam doleo uicem, cui ter proditae 
patriae sustinendum est crimen, semel cum defectionem inisti ab Romanis, iterum cum 

pacis cum Hannibale fuisti auctor, tertio hodie, cum restituendae Romanis Capuae mora 
atque impedimentum es. Tu, patria, ferrum, quo pro te armatus hanc arcem hostium 
inii, quoniam parens extorquet, recipe." Haec cum dixisset, gladium in publicum trans 
maceriam horti abiecit et, quo minus res suspecta esset, se ipse conuiuio reddidit. 


[10] Postero die senatus frequens datus Hannibali; ubi prima eius oratio perblanda ac 
benigna fuit, qua gratias egit Campanis quod amicitiam suam Romanae societati 
praeposuissent, [et] inter cetera magnifica promissa pollicitus breui caput Italiae omni 
Capuam fore iuraque inde cum ceteris populis Romanum etiam petiturum. Vnum esse 
exsortem Punicae amicitiae foederisque secum facti, quem neque esse Campanum 
neque dici debere, Magium Decium; eum postulare ut sibi dedatur, ac se praesente de 
eo referatur senatusque consultum fiat. Omnes in eam sententiam ierunt, quamquam 
magnae parti et uir indignus ea calamitate et haud paruo initio minui uidebatur ius 
libertatis. Egressus curia in templo magistratuum consedit comprehendique Decium 
Magium atque ante pedes destitutum causam dicere iussit. Qui cum manente ferocia 
animi negaret lege foederis id cogi posse, tum iniectae catenae ducique ante lictorem in 
castra est iussus. Quoad capite aperto est ductus, contionabundus incessit, ad 
circumfusam undique multitudinem uociferans: "habetis libertatem, Campani, quam 
petistis. Foro medio, luce clara, uidentibus uobis nulli Campanorum secundus uinctus ad 
mortem rapior. Quid uiolentius capta Capua fieret? Ite obuiam Hannibali, exornate 
urbem diemque aduentus eius consecrate, ut hunc triumphum de ciue uestro spectetis." 
Haec uociferanti, cum moueri uolgus uideretur, obuolutum caput est ociusque rapi extra 
portam iussus. Ita in castra perducitur extemploque impositus in nauem et Carthaginem 
missus, ne motu aliquo Capuae ex indignitate rei orto senatum quoque paeniteret dediti 
principis et legatione missa ad repetendum eum aut negando rem quam primam 
peterent offendendi sibi noui socii aut tribuendo habendus Capuae esset seditionis ac 
turbarum auctor. Nauem Cyrenas detulit tempestas, quae tum in dicione regum erant. 
Ibi cum Magius ad statuam Ptolomaei regis confugisset, deportatus a custodibus 
Alexandream ad Ptolomaeum, cum eum docuisset contra ius foederis uinctum se ab 
Hannibale esse, uinclis liberatur, permissumque ut rediret seu Romam seu Capuam 
mallet. Nec Magius Capuam sibi tutam dicere et Romam eo tempore quo inter Romanos 
Campanosque bellum sit transfugae magis quam hospitis fore domicilium; nusquam 
malle quam in regno eius uiuere quem uindicem atque auctorem habeat libertatis. 


[11] Dum haec geruntur, Q. Fabius Pictor legatus a Delphis Romam rediit responsumque 
ex scripto recitauit. Diui diuaeque in eo erant quibus quoque modo supplicaretur; tum: 
"si ita faxitis, Romani, uestrae res meliores facilioresque erunt magisque ex sententia 
res publica uestra uobis procedet uictoriaque duelli populi Romani erit. Pythio Apollini 
re publica uestra bene gesta seruataque lucris meritis donum mittitote deque praeda 
manubiis spoliisque honorem habetote; lasciuiam a uobis prohibetote." Haec ubi ex 
Graeco carmine interpretata recitauit, tum dixit se oraculo egressum extemplo iis 
omnibus diuis rem diuinam ture ac uino fecisse, iussumque ab templi antistite, sicut 
coronatus laurea corona et oraculum adisset et rem diuinam fecisset, ita coronatum 
nauem adscendere nec ante deponere eam quam Romam peruenisset; se, quaecumque 
imperata sint, cum summa religione ac diligentia exsecutum coronam Romae in aram 

Apollinis deposuisse. Senatus decreuit ut eae res diuinae supplicationesque primo 
quoque tempore cum cura fierent. Dum haec Romae atque [in] Italia geruntur, nuntius 
uictoriae ad Cannas Carthaginem uenerat Mago Hamilcaris filius, non ex ipsa acie a 
fratre missus sed retentus aliquot dies in recipiendis ciuitatibus Bruttiorum quae 
deficiebant. Is, cum ei senatus datus esset, res gestas in Italia a fratre exponit: cum sex 
imperatoribus eum, quorum quattuor consules, duo dictator ac magister equitum 
fuerint, cum sex consularibus exercitibus acie conflixisse; occidisse supra ducenta milia 
hostium, supra quinquaginta milia cepisse. Ex quattuor consulibus duos occidisse; ex 
duobus saucium alterum, alterum toto amisso exercitu uix cum quinquaginta hominibus 
effugisse. Magistrum equitum, quae consularis potestas sit, fusum fugatum; dictatorem, 
quia se in aciem nunquam commiserit, unicum haberi imperatorem. Bruttios Apulosque, 
partim Samnitium ac Lucanorum defecisse ad Poenos. Capuam, quod caput non 
Campaniae modo sed post adflictam rem Romanam Cannensi pugna Italiae sit, Hannibali 
se tradidisse. Pro his tantis totque uictoriis uerum esse grates deis immortalibus agi 
haberique. 


[12] Ad fidem deinde tam laetarum rerum effundi in uestibulo curiae iussit anulos aureos, 
qui tantus aceruus fuit ut metientibus dimidium supra tres modios explesse sint quidam 
auctores: fama tenuit quae propior uero est, haud plus fuisse modio. Adiecit deinde 
uerbis, quo maioris cladis indicium esset, neminem nisi equitem, atque eorum ipsorum 
primores, id gerere insigne. Summa fuit orationis, quo propius spem belli perficiendi sit, 
eo magis omni ope iuuandum Hannibalem esse; procul enim ab domo militiam esse, in 
media hostium terra; magnam uim frumenti pecuniae absumi, et tot acies, ut hostium 
exercitus delesse, ita uictoris etiam copias parte aliqua minuisse; mittendum igitur 
supplementum esse, mittendam in stipendium pecuniam frumentumque tam bene 
meritis de nomine Punico militibus. Secundum haec dicta Magonis laetis omnibus, 
Himilco, uir factionis Barcinae, locum Hannonis increpandi esse ratus, "quid est, 
Hanno?" Inquit; "etiam nunc paenitet belli suscepti aduersus Romanos? lube dedi 
Hannibalem; ueta in tam prosperis rebus grates deis immortalibus agi; audiamus 
Romanum senatorem in Carthaginiensium curia." Tum Hanno: "tacuissem hodie, patres 
conscripti, ne quid in communi omnium gaudio minus laetum quod esset uobis loquerer; 
nunc interroganti senatori, paeniteatne adhuc suscepti aduersus Romanos belli, si 
reticeam, aut superbus aut obnoxius uidear, quorum alterum est hominis alienae 
libertatis obliti, alterum suae. Respondeam" inquit "Himilconi non desisse paenitere me 
belli neque desiturum ante inuictum uestrum imperatorem incusare quam finitum 
aliqua tolerabili condicione bellum uidero; nec mihi pacis antiquae desiderium ulla alia 
res quam pax noua finiet. Itaque ista quae modo Mago iactauit Himilconi ceterisque 
Hannibalis satellitibus iam laeta sunt: mihi possunt laeta esse, quia res bello bene gestae, 
si uolumus fortuna uti, pacem nobis aequiorem dabunt; nam si praetermittimus hoc 
tempus quo magis dare quam accipere possumus uideri pacem, uereor ne haec quoque 
laetitia luxuriet nobis ac uana euadat. Quae tamen nunc quoque qualis est? Occidi 
exercitus hostium; mittite milites mihi. Quid aliud rogares, si esses uictus? Hostium cepi 
bina castra, praedae uidelicet plena et commeatuum; frumentum et pecuniam date. 
Quid aliud, si spoliatus, si exutus castris esses, peteres? Et ne omnia ipse mirer—mihi 

quoque enim, quoniam respondi Himilconi, interrogare ius fasque est—uelim seu 
Himilco seu Mago respondeat, cum ad internecionem Romani imperii pugnatum ad 
Cannas sit constetque in defectione totam Italiam esse, primum, ecquis Latini nominis 
populus defecerit ad nos, deinde, ecquis homo ex quinque et triginta tribubus ad 
Hannibalem transfugerit." Cum utrumque Mago negasset, "hostium quidem ergo" 
inquit "adhuc nimis multum superest. Sed multitudo ea quid animorum quidue spei 
habeat scire uelim." 


[13] Cum id nescire Mago diceret, "nihil facilius scitu est" inquit. "Ecquos legatos ad 
Hannibalem Romani miserunt de pace? Ecquam denique mentionem pacis Romae 
factam esse allatum ad uos est?" Cum id quoque negasset, "bellum igitur" inquit "tam 
integrum habemus quam habuimus qua die Hannibal in Italiam est transgressus. Quam 
uaria uictoria priore [Punico] bello fuerit plerique qui meminerimus supersumus. 
Nunquam terra marique magis prosperae res nostrae uisae sunt quam ante consules C. 
Lutatium et A. Postumium fuerunt; Lutatio et Postumio consulibus deuicti ad Aegates 
insulas sumus. Quod si, id quod di omen auertant, nunc quoque fortuna aliquid 
uariauerit, tum pacem speratis cum uincemur, quam nunc cum uincimus dat nemo? Ego, 
si quis de pace consulet seu deferenda hostibus seu accipienda, habeo quid sententiae 
dicam; si de iis quae Mago postulat refertis, nec uictoribus mitti attinere puto et 
frustrantibus nos falsa atque inani spe multo minus censeo mittenda esse." Haud multos 
mouit Hannonis oratio; nam et simultas cum familia Barcina leuiorem auctorem faciebat 
et occupati animi praesenti laetitia nihil quo uanius fieret gaudium suum auribus 
admittebant debellatumque mox fore, si adniti paulum uoluissent, rebantur. Itaque 
ingenti consensu fit senatus consultum ut Hannibali quattuor milia Numidarum in 
supplementum mitterentur et quadraginta elephanti et argenti talenta, * dictatorque * 
cum Magone in Hispaniam praemissus est ad conducenda uiginti milia peditum, 
quattuor milia equitum, quibus exercitus qui in Italia quique in Hispania erant, 
supplerentur. 


[14] Ceterum haec, ut in secundis rebus, segniter otioseque gesta; Romanos praeter 
insitam industriam animis fortuna etiam cunctari prohibebat. Nam nec consul ulli rei 
quae per eum agenda esset deerat, et dictator M. lunius Pera, rebus diuinis perfectis 
latoque, ut solet, ad populum ut equum escendere liceret, praeter duas urbanas 
legiones quae principio anni a consulibus conscriptae fuerant et seruorum dilectum 
cohortesque ex agro Piceno et Gallico collectas, ad ultimum prope desperatae rei 
publicae auxilium—cum honesta utilibus cedunt— descendit edixitque qui capitalem 
fraudem ausi quique pecuniae iudicati in uinculis essent, qui eorum apud se milites 
fierent, eos noxa pecuniaque sese exsolui iussurum. Ea sex milia hominum Gallicis spoliis, 
quae triumpho C. Flamini tralata erant, armauit, itaque cum uiginti quinque milibus 
armatorum ab urbe proficiscitur. Hannibal Capua recepta, cum iterum Neapolitanorum 
animos partim spe, partim metu nequiquam temptasset, in agrum Nolanum exercitum 
traducit, ut non hostiliter statim, quia non desperabat uoluntariam deditionem, ita, si 
morarentur spem, nihil eorum quae pati aut timere possent praetermissurus. Senatus 
ac maxime primores eius in societate Romana cum fide perstare; plebs nouarum, ut 
solet, rerum atque Hannibalis tota esse metumque agrorum populationis et patienda in 

obsidione multa grauia indignaque proponere animo; neque auctores defectionis 
deerant. Itaque ubi senatum metus cepit, si propalam tenderent, resisti multitudini 
concitatae non posse, secunda simulando dilationem mali inueniunt. Placere enim sibi 
defectionem ad Hannibalem simulant; quibus autem condicionibus in foedus 
amicitiamque nouam transeant, parum constare. Ita spatio sumpto legatos propere ad 
praetorem Romanum M[arcellum] Claudium, qui Casilini cum exercitu erat, mittunt 
docentque quanto in discrimine sit Nolana res: agrum Hannibalis esse et Poenorum, 
urbem extemplo futuram ni subueniatur; concedendo plebei senatum ubi uelint 
defecturos se, ne deficere praefestinarent effecisse. Marcellus conlaudatis Nolanis 
eadem simulatione extrahi rem in suum aduentum iussit; interim celari quae secum acta 
essent spemque omnem auxilii Romani. Ipse a Casilino Caiatiam petit atque inde 
Volturno amni traiecto per agrum Saticulanum Trebianumque super Suessulam per 
montes Nolam peruenit. 


[15] Sub aduentum praetoris Romani Poenus agro Nolano excessit et ad mare proxime 
Neapolim descendit, cupidus maritimi oppidi potiundi, quo cursus nauibus tutus ex 
Africa esset; ceterum postquam Neapolim a praefecto Romano teneri accepit —M. 
lunius Silanus erat, ab ipsis Neapolitanis accitus—Neapoli quoque, sicut Nola, omissa 
petit Nuceriam. Eam cum aliquamdiu circumsedisset, saepe ui, saepe sollicitandis 
nequiquam nunc plebe, nunc principibus, fame demum in deditionem accepit, pactus ut 
inermes cum singulis abirent uestimentis. Deinde ut qui a principio mitis omnibus Italicis 
praeter Romanos uideri uellet, praemia atque honores qui remanserint ac militare 
secum uoluissent proposuit. Nec ea spe quemquam tenuit; dilapsi omnes, quocumque 
hospitia aut fortuitus animi impetus tulit, per Campaniae urbes, maxime Nolam 
Neapolimque. Cum ferme triginta senatores, ac forte primus quisque, Capuam petissent, 
exclusi inde, quod portas Hannibali clausissent, Cumas se contulerunt. Nucerina praeda 
militi data est, urbs direpta atque incensa. Nolam Marcellus non sui magis fiducia 
praesidii quam uoluntate principum habebat; plebs timebatur et ante omnes L. Bantius, 
quem conscientia temptatae defectionis ac metus a praetore Romano nunc ad 
proditionem patriae, nunc, si ad id fortuna defuisset, ad transfugiendum stimulabat. Erat 
iuuenis acer et sociorum ea tempestate prope nobilissimus eques. Seminecem eum ad 
Cannas in aceruo caesorum corporum inuentum curatumque benigne, etiam cum donis 
Hannibal domum remiserat. Ob eius gratiam meriti rem Nolanam in ius dicionemque 
dare uoluerat Poeno, anxiumque eum et sollicitum cura nouandi res praetor cernebat. 
Ceterum cum aut poena cohibendus esset aut beneficio conciliandus, sibi adsumpsisse 
quam hosti ademisse fortem ac strenuum maluit socium, accitumque ad se benigne 
appellat: multos eum inuidos inter populares habere inde existimatu facile esse quod 
nemo ciuis Nolanus sibi indicauerit quam multa eius egregia facinora militaria essent; 
sed qui in Romanis militauerit castris, non posse obscuram eius uirtutem esse. Multos 
sibi qui cum eo stipendia fecerint, referre qui uir esset ille quaeque et quotiens pericula 
pro salute ac dignitate populi Romani adisset, utique Cannensi proelio non prius pugna 
abstiterit quam prope exsanguis ruina superincidentium uirorum equorum armorumque 
sit oppressus. "Itaque macte uirtute esto" inquit. "Apud me tibi omnis honos atque 
omne praemium erit et, quo frequentior mecum fueris, senties eam rem tibi dignitati 

atque emolumento esse." Laetoque iuueni promissis equum eximium dono dat 
bigatosque quingentos quaestorem numerare iubet; lictoribus imperat ut eum se adire 
quotiens uelit patiantur. 


[16] Hac comitate Marcelli ferocis iuuenis animus adeo est mollitus ut nemo inde 
sociorum rem Romanam fortius ac fidelius iuuerit. Cum Hannibal ad portas esset— 
Nolam enim rursus a Nuceria mouit castra—plebesque Nolana de integro ad 
defectionem spectaret, Marcellus sub aduentum hostium intra muros se recepit, non 
castris metuens sed ne prodendae urbis occasionem nimis multis in eam imminentibus 
daret. Instrui deinde utrimque acies coeptae, Romanorum pro moenibus Nolae, 
Poenorum ante castra sua. Proelia hinc parua inter urbem castraque et uario euentu 
fiebant, quia duces nec prohibere paucos temere prouocantes nec dare signum 
uniuersae pugnae uolebant. In hac cotidiana duorum exercituum statione principes 
Nolanorum nuntiant Marcello nocturna conloquia inter plebem ac Poenos fieri 
statutumque esse ut, cum Romana acies egressa portis foret, impedimenta eorum ac 
sarcinas diriperent, clauderent deinde portas murosque occuparent, ut potentes rerum 
suarum atque urbis Poenum inde pro Romano acciperent. Haec ubi nuntiata Marcello 
sunt, conlaudatis senatoribus Nolanis, priusquam aliqui motus in urbe oreretur, 
fortunam pugnae experiri statuit. Ad tres portas in hostes uersas tripertito exercitum 
instruxit; impedimenta subsequi iussit, calones lixasque et inualidos milites uallum ferre. 
Media porta robora legionum et Romanos equites, duabus circa portis nouos milites 
leuemque armaturam ac sociorum equites statuit. Nolani muros portasque adire uetiti 
subsidiaque destinata impedimentis data, ne occupatis proelio legionibus in ea impetus 
fieret. Ita instructi intra portas stabant. Hannibali sub signis, id quod per aliquot dies 
fecerat, ad multum diei in acie stanti primo miraculo esse quod nec exercitus Romanus 
porta egrederetur nec armatus quisquam in muris esset. Ratus deinde prodita conloquia 
esse metuque resides factos, partem militum in castra remittit iussos propere 
apparatum omnem oppugnandae urbis in primam aciem adferre, satis fidens, si 
cunctantibus instaret, tumultum aliquem in urbe plebem moturam. Dum in sua quisque 
ministeria discursu trepidat ad prima signa succeditque ad muros acies, patefacta 
repente porta Marcellus signa canere clamoremque tolli ac pedites primum, deinde 
equites, quanto maximo possent impetu in hostem erumpere iubet. Satis terroris 
tumultusque in aciem mediam intulerant, cum duabus circa portis P. Valerius Flaccus et 
C. Aurelius legati in cornua hostium erupere. Addidere clamorem lixae calonesque et 
alia turba custodiae impedimentorum adposita, ut paucitatem maxime spernentibus 
Poenis ingentis repente exercitus speciem fecerit. Vix equidem ausim adfirmare, quod 
quidam auctores sunt, duo milia et octingentos hostium caesos non plus quingentis 
Romanorum amissis; sed, siue tanta siue minor uictoria fuit, ingens eo die res ac nescio 
an maxima illo bello gesta sit; non uinci enim ab Hannibale [uincentibus] difficilius fuit 
quam postea uincere. 


[17] Hannibal spe potiundae Nolae adempta cum Acerras recessisset, Marcellus 
extemplo clausis portis custodibusque dispositis ne quis egrederetur quaestionem in 
foro de iis qui clam in conloquiis hostium fuerant habuit. Supra septuaginta damnatos 
proditionis securi percussit bonaque eorum iussit publica populi Romani esse et summa 

rerum senatui tradita cum exercitu omni profectus supra Suessulam castris positis 
consedit. Poenus Acerras primum ad uoluntariam deditionem conatus perlicere, inde 
postquam obstinatos uidet, obsidere atque oppugnare parat. Ceterum Acerranis plus 
animi quam uirium erat; itaque desperata tutela urbis, ut circumuallari moenia uiderunt, 
priusquam continuarentur hostium opera, per intermissa munimenta neglectasque 
custodias silentio noctis dilapsi, per uias inuiaque qua quemque aut consilium aut error 
tulit, in urbes Campaniae, quas satis certum erat non mutasse fidem, perfugerunt. 
Hannibal Acerris direptis atque incensis, cum a Casilino dictatorem Romanum 
legionesque acciri nuntiassent, ne quid noui tam propinquis hostium castris Capuae 
quoque occurreret, exercitum ad Casilinum ducit. Casilinum eo tempore quingenti 
Praenestini habebant cum paucis Romanis Latinique nominis, quos eodem audita 
Cannensis clades contulerat. Hi, non confecto Praeneste ad diem dilectu, serius profecti 
domo cum Casilinum ante famam aduersae pugnae uenissent et aliis adgregantibus sese 
Romanis sociisque, profecti a Casilino cum satis magno agmine irent, auertit eos retro 
Casilinum nuntius Cannensis pugnae. lbi cum dies aliquot, suspecti Campanis 
timentesque, cauendis ac struendis in uicem insidiis traduxissent, ut de Capuae 
defectione agi accipique Hannibalem satis pro certo habuere, interfectis nocte oppidanis 
partem urbis, quae cis Volturnum est—eo enim diuiditur amni—occupauere idque 
praesidii Casilini habebant Romani. Additur et Perusina cohors, homines quadringenti 
sexaginta, eodem nuntio quo Praenestini paucos ante dies, Casilinum compulsi. Et satis 
ferme armatorum ad tam exigua moenia et flumine altera parte cincta tuenda erat: 
penuria frumenti, nimium etiam ut uideretur hominum, efficiebat. 


[18] Hannibal cum iam inde haud procul esset, Gaetulos cum praefecto nomine Isalca 
praemittit ac primo, si fiat conloquii copia, uerbis benignis ad portas aperiundas 
praesidiumque accipiendum perlicere iubet: si in pertinacia perstent, ui rem gerere ac 
temptare si qua parte inuadere urbem possit. Vbi ad moenia accessere, quia silentium 
erat, solitudo uisa; metuque concessum barbarus ratus moliri portas et claustra 
refringere parat, cum patefactis repente portis cohortes duae, ad id ipsum instructae 
intus, ingenti cum tumultu erumpunt stragemque hostium faciunt. Ita primis repulsis 
Maharbal cum maiore robore uirorum missus nec ipse eruptionem cohortium sustinuit. 
Postremo Hannibal castris ante ipsa moenia oppositis paruam urbem paruumque 
praesidium summa ui atque omnibus copiis oppugnare parat, ac dum instat lacessitque 
corona undique circumdatis moenibus, aliquot milites et promptissimum quemque e 
muro turribusque ictos amisit. Semel ultro erumpentes agmine elephantorum opposito 
prope interclusit trepidosque compulit in urbem satis multis ut ex tanta paucitate 
interfectis; plures cecidissent ni nox proelio interuenisset. Postero die omnium animi ad 
oppugnandum accenduntur, utique postquam corona aurea muralis proposita est atque 
ipse dux castelli plano loco positi segnem oppugnationem Sagunti expugnatoribus 
exprobrabat, Cannarum Trasumennique et Trebiae singulos admonens uniuersosque. 
Inde uineae quoque coeptae agi cuniculique; nec ad uarios conatus hostium aut uis ulla 
aut ars deerat sociis Romanorum. Propugnacula aduersus uineas statuere, transuersis 
cuniculis hostium cuniculos excipere, et palam et clam coeptis obuiam ire, donec pudor 
etiam Hannibalem ab incepto auertit, castrisque communitis ac praesidio modico 

imposito, ne omissa res uideretur, in hiberna Capuam concessit. Ibi partem maiorem 
hiemis exercitum in tectis habuit, aduersus omnia humana mala saepe ac diu duratum, 
bonis inexpertum atque insuetum. Itaque, quos nulla mali uicerat uis, perdidere nimia 
bona ac uoluptates immodicae, et eo impensius quo auidius ex insolentia in eas se 
merserant. Somnus enim et uinum et epulae et scorta balineaque et otium 
consuetudine in dies blandius ita eneruauerunt corpora animosque ut magis deinde 
praeteritae uictoriae eos quam praesentes tutarentur uires, maiusque id peccatum ducis 
apud peritos artium militarium haberetur quam quod non ex Cannensi acie protinus ad 
urbem Romanam duxisset; illa enim cunctatio distulisse modo uictoriam uideri potuit, 
hic error uires ademisse ad uincendum. Itaque hercule, uelut si cum alio exercitu a Capua 
exiret, nihil usquam pristinae disciplinae tenuit. Nam et redierunt plerique scortis 
impliciti et, ubi primum sub pellibus haberi coepti sunt, uiaque et alius militaris labor 
excepit, tironum modo corporibus animisque deficiebant, et deinde per omne 
aestiuorum tempus magna pars sine commeatibus ab signis dilabebantur neque aliae 
latebrae quam Capua desertoribus erant. 


[19] Ceterum mitescente iam hieme educto ex hibernis milite Casilinum redit, ubi, 
quamquam ab oppugnatione cessatum erat, obsidio tamen continua oppidanos 
praesidiumque ad ultimum inopiae adduxerat. Castris Romanis Ti. Sempronius praeerat 
dictatore auspiciorum repetendorum causa profecto Romam. Marcellum et ipsum 
cupientem ferre auxilium obsessis et Volturnus amnis inflatus aquis et preces 
Nolanorum Acerranorumque tenebant, Campanos timentium si praesidium Romanum 
abscessisset. Gracchus adsidens tantum Casilino, quia praedictum erat dictatoris ne quid 
absente eo rei gereret, nihil mouebat, quamquam quae facile omnem patientiam 
uincerent nuntiabantur a Casilino; nam et praecipitasse se quosdam non tolerantes 
famem constabat et stare inermes in muris, nuda corpora ad missilium telorum ictus 
praebentes. Ea aegre patiens Gracchus, cum neque pugnam conserere dictatoris iniussu 
auderet—pugnandum autem esse, si palam frumentum importaret, uidebat—neque 
clam importandi spes esset, farre ex agris circa undique conuecto cum complura dolia 
complesset, nuntium ad magistratum Casilinum misit ut exciperent dolia quae amnis 
deferret. Insequenti nocte intentis omnibus in flumen ac spem ab nuntio Romano 
factam dolia medio missa amni defluxerunt; aequaliter inter omnes frumentum diuisum. 
Id postero quoque die ac tertio factum est; nocte et mittebantur et perueniebant; eo 
custodias hostium fallebant. Imbribus deinde continuis citatior solito amnis transuerso 
uertice dolia impulit ad ripam quam hostes seruabant. Ibi haerentia inter obnata ripis 
salicta conspiciuntur, nuntiatumque Hannibali est et deinde intentiore custodia cautum 
ne quid falleret Volturno ad urbem missum. Nuces tamen fusae ab Romanis castris, cum 
medio amni ad Casilinum defluerent, cratibus excipiebantur. Postremo ad id uentum 
inopiae est, ut lora detractasque scutis pelles, ubi feruida mollissent aqua, mandere 
conarentur nec muribus alioue animali abstinerent et omne herbarum radicumque 
genus aggeribus infimis muri eruerent. Et cum hostes obarassent quidquid herbidi 
terreni extra murum erat, raporum semen iniecerunt, ut Hannibal "'eone usque dum ea 
nascuntur ad Casilinum sessurus sum?" Exclamaret; et qui nullam antea pactionem 
auribus admiserat, tum demum agi secum est passus de redemptione liberorum 

capitum. Septunces auri in singulos pretium conuenit. Fide accepta tradiderunt sese. 
Donec omne aurum persolutum est, in uinculis habiti; tum remissi summa cum fide. Id 
uerius est quam ab equite in abeuntes immisso interfectos. Praenestini maxima pars 
fuere. Ex quingentis septuaginta qui in praesidio fuerunt, minus dimidium ferrum 
famesque absumpsit: ceteri incolumes Praeneste cum praetore suo M. Anicio— scriba is 
antea fuerat—redierunt. Statua eius indictio fuit, Praeneste in foro statuta, loricata, 
amicta toga, uelato capite, [et tria signa] cum titulo lamnae aeneae inscripto, M. Anicium 
pro militibus qui Casilini in praesidio fuerint uotum soluisse. Idem titulus tribus signis in 
aede Fortunae positis fuit subiectus. 


[20] Casilinum oppidum redditum Campanis est, firmatum septingentorum militum de 
exercitu Hannibalis praesidio, ne, ubi Poenus inde abscessisset, Romani oppugnarent. 
Praenestinis militibus senatus Romanus duplex stipendium et quinquennii militiae 
uacationem decreuit; ciuitate cum donarentur ob uirtutem, non mutauerunt. 
Perusinorum casus obscurior fama est, quia nec ipsorum monumento ullo est illustratus 
nec decreto Romanorum. Eodem tempore Petelinos, qui uni ex Bruttiis manserant in 
amicitia Romana, non Carthaginienses modo qui regionem obtinebant sed Bruttii 
quoque ceteri ob separata ab se consilia oppugnabant. Quibus cum obsistere malis 
nequirent Petelini, legatos Romam ad praesidium petendum miserunt. Quorum preces 
lacrimaeque -in questus enim flebiles, cum sibimet ipsi consulere iussi sunt, sese in 
uestibulo curiae profuderunt—ingentem misericordiam patribus ac populo mouerunt, 
consultique iterum a M. Aemilio praetore patres circumspectis omnibus imperii uiribus 
fateri coacti nihil iam longinquis sociis in se praesidii esse, redire domum fideque ad 
ultimum expleta consulere sibimet ipsos in reliquum [pro] praesenti fortuna iusserunt. 
Haec postquam renuntiata legatio Petelinis est, tantus repente maeror pauorque 
senatum eorum cepit ut pars profugiendi qua quisque posset ac deserendae urbis 
auctores essent, pars, quando deserti a ueteribus sociis essent, adiungendi se ceteris 
Bruttiis ac per eos dedendi Hannibali. Vicit tamen ea pars quae nihil raptim nec temere 
agendum consulendumque de integro censuit. Relata postero die per minorem 
trepidationem re tenuerunt optimates ut conuectis omnibus ex agris urbem ac muros 
firmarent. 


[21] Per idem fere tempus litterae ex Sicilia Sardiniaque Romam allatae. Priores ex Sicilia 
T. Otacili propraetoris in senatu recitatae sunt: P. Furium praetorem cum classe ex Africa 
Lilybaeum uenisse; ipsum grauiter saucium in discrimine ultimo uitae esse; militi ac 
naualibus sociis neque stipendium neque frumentum ad diem dari neque unde detur 
esse; magno opere suadere ut quam primum ea mittantur, sibique, si ita uideatur, ex 
nouis praetoribus successorem mittant. Eademque ferme de stipendio frumentoque ab 
A. Cornelio Mammula propraetore ex Sardinia scripta. Responsum utrique non esse 
unde mitteretur, iussique ipsi classibus atque exercitibus suis consulere. T. Otacilius ad 
unicum subsidium populi Romani, Hieronem, legatos cum misisset, in stipendium quanti 
argenti opus fuit et sex mensum frumentum accepit; Cornelio in Sardinia ciuitates sociae 
benigne contulerunt. Et Romae quoque propter penuriam argenti triumuiri mensarii 
rogatione M. Minucii tribuni plebis facti, L. Aemilius Papus, qui consul censorque fuerat, 
et M. Atilius Regulus, qui bis consul fuerat, et L. Scribonius Libo, qui tum tribunus plebis 

erat. Et duumuiri creati M. et C. Atilii aedem Concordiae, quam L. Manlius praetor 
uouerat, dedicauerunt; et tres pontifices creati, Q. Caecilius Metellus et Q. Fabius 
Maximus et Q. Fuluius Flaccus, in locum P. Scantini demortui et L. Aemili Pauli consulis 
et Q. Aeli Paeti, qui ceciderant pugna Cannensi. 


[22] Cum cetera quae continuis cladibus fortuna minuerat, quantum consiliis humanis 
adsequi poterant, patres explessent, tandem se quoque et solitudinem curiae 
paucitatemque conuenientium ad publicum consilium respexerunt; neque enim post L. 
Aemilium et C. Flaminium censores senatus lectus fuerat, cum tantum senatorum 
aduersae pugnae, ad hoc sui quemque casus per quinquennium absumpsissent. Cum de 
ea re M. Aemilius praetor, dictatore post Casilinum amissum profecto iam ad exercitum, 
exposcentibus cunctis rettulisset, tum Sp. Caruilius cum longa oratione non solum 
inopiam sed paucitatem etiam ciuium ex quibus in patres legerentur conquestus esset, 
explendi senatus causa et iungendi artius Latini nominis cum populo Romano magno 
opere se suadere dixit ut ex singulis populis Latinorum binis senatoribus, [quibus] patres 
Romani censuissent, ciuitas daretur, atque [inde] in demortuorum locum in senatum 
legerentur. Eam sententiam haud aequioribus animis quam ipsorum quondam 
postulatum Latinorum patres audierunt; et cum fremitus indignantium tota curia esset 
et praecipue T. Manlius esse etiam nunc eius stirpis uirum diceret ex qua quondam in 
Capitolio consul minatus esset quem Latinum in curia uidisset eum sua manu se 
interfecturum, Q. Fabius Maximus nunquam rei ullius alieniore tempore mentionem 
factam in senatu dicit quam inter tam suspensos sociorum animos incertamque fidem 
id iactum quod insuper sollicitaret eos; eam unius hominis temerariam uocem silentio 
omnium exstinguendam esse et, si quid unquam arcani sanctiue ad silendum in curia 
fuerit, id omnium maxime tegendum, occulendum, obliuiscendum, pro non dicto 
habendum esse. Ita eius rei oppressa mentio est. Dictatorem, qui censor ante fuisset 
uetustissimusque ex iis qui uiuerent censoriis esset, creari placuit qui senatum legeret, 
accirique C. Terentium consulem ad dictatorem dicendum iusserunt. Qui ex Apulia 
relicto ibi praesidio cum magnis itineribus Romam redisset, nocte proxima, ut mos erat, 
M. Fabium Buteonem ex senatus consulto sine magistro equitum dictatorem in sex 
menses dixit. 


[23] Is ubi cum lictoribus in rostra escendit, neque duos dictatores tempore uno, quod 
nunquam antea factum esset, probare se dixit, neque dictatorem sine magistro equitum, 
nec censoriam uim uni permissam et eidem iterum, nec dictatori, nisi rei gerendae causa 
creato, in sex menses datum imperium. Quae immoderata fors, tempus ac necessitas 
fecerit, iis se modum impositurum; nam neque senatu quemquam moturum ex iis quos 
C. Flaminius L. Aemilius censores in senatum legissent; transcribi tantum recitarique eos 
iussurum, ne penes unum hominem iudicium arbitriumque de fama ac moribus 
senatoriis fuerit; et ita in demortuorum locum sublecturum ut ordo ordini, non homo 
homini praelatus uideretur. Recitato uetere senatu, inde primos in demortuorum locum 
legit qui post L. Aemilium C. Flaminium censores curulem magistratum cepissent 
necdum in senatum lecti essent, ut quisque eorum primus creatus erat; tum legit qui 
aediles, tribuni plebis, quaestoresue fuerant; tum ex iis qui [non] magistratus cepissent, 
qui spolia ex hoste fixa domi haberent aut ciuicam coronam accepissent. Ita centum 

septuaginta septem cum ingenti adprobatione hominum in senatum lectis, extemplo se 
magistratu abdicauit priuatusque de rostris descendit lictoribus abire iussis, turbaeque 
se immiscuit priuatas agentium res, tempus hoc sedulo terens ne deducendi sui causa 
populum de foro abduceret. Neque tamen elanguit cura hominum ea mora 
frequentesque eum domum deduxerunt. Consul nocte insequenti ad exercitum redit 
non facto certiore senatu ne comitiorum causa in urbe retineretur. 


[24] Postero die consultus a M. Pomponio praetore senatus decreuit dictatori 
scribendum uti, si e re publica censeret esse, ad consules subrogandos ueniret cum 
magistro equitum et praetore M. Marcello, ut ex iis praesentibus noscere patres possent 
quo statu res publica esset consiliaque ex rebus caperent. Qui acciti erant, omnes 
uenerunt relictis legatis qui legionibus praeessent. Dictator de se pauca ac modice 
locutus in magistrum equitum Ti. Sempronium Gracchum magnam partem gloriae uertit 
comitiaque edixit, quibus L. Postumius tertium absens, qui tum Galliam prouinciam 
obtinebat, et Ti. Sempronius Gracchus, qui tum magister equitum et aedilis curulis erat, 
consules creantur. Praetores inde creati M. Valerius Laeuinus iterum, Ap. Claudius 
Pulcher, Q. Fuluius Flaccus, Q. Mucius Scaeuola. Dictator creatis magistratibus Teanum 
in hiberna ad exercitum redit relicto magistro equitum Romae, qui, cum post paucos 
dies magistratum initurus esset, de exercitibus scribendis comparandisque in annum 
patres consuleret. Cum eae res maxime agerentur, noua clades nuntiata aliam super 
aliam cumulante in eum annum fortuna, L. Postumium consulem designatum in Gallia 
ipsum atque exercitum deletos. Silua erat uasta —Litanam Galli uocabant— qua 
exercitum traducturus erat. Eius siluae dextra laeuaque circa uiam Galli arbores ita 
inciderunt ut immotae starent, momento leui impulsae occiderent. Legiones duas 
Romanas habebat Postumius, sociumque ab supero mari tantum conscripserat ut uiginti 
quinque milia armatorum in agros hostium induxerit. Galli oram extremae siluae cum 
circumsedissent, ubi intrauit agmen saltum, tum extremas arborum succisarum 
impellunt; quae alia in aliam, instabilem per se ac male haerentem, incidentes ancipiti 
strage arma, uiros, equos obruerunt, ut uix decem homines effugerent. Nam cum 
exanimati plerique essent arborum truncis fragmentisque ramorum, ceteram 
multitudinem inopinato malo trepidam Galli saltum omnem armati circumsedentes 
interfecerunt paucis e tanto numero captis, qui pontem fluminis petentes obsesso ante 
ab hostibus ponte interclusi sunt. Ibi Postumius omni ui ne caperetur dimicans occubuit. 
Spolia corporis caputque praecisum ducis Boii ouantes templo quod sanctissimum est 
apud eos intulere. Purgato inde capite, ut mos iis est, caluam auro caelauere, idque 
sacrum uas iis erat quo sollemnibus libarent poculumque idem sacerdoti esset ac templi 
antistitibus. Praeda quoque haud minor Gallis quam uictoria fuit; nam etsi magna pars 
animalium strage siluae oppressa erat, tamen ceterae res, quia nihil dissipatum fuga est, 
stratae per omnem iacentis agminis ordinem inuentae sunt. 


[25] Hac nuntiata clade cum per dies multos in tanto pauore fuisset ciuitas ut tabernis 
clausis uelut nocturna solitudine per urbem acta senatus aedilibus negotium daret ut 
urbem circumirent aperirique tabernas et maestitiae publicae speciem urbi demi 
iuberent, tum Ti. Sempronius senatum habuit consolatusque patres est, et adhortatus 
ne qui Cannensi ruinae non succubuissent ad minores calamitates animos summitterent: 

quod ad Carthaginienses hostes Hannibalemque attineret, prospera modo essent, sicut 
speraret, futura, Gallicum bellum et omitti tuto et differri posse ultionemque eam 
fraudis in deorum ac populi Romani potestate fore: de hoste Poeno exercitibusque, per 
quos id bellum gereretur, consultandum atque agitandum. Ipse primum quid peditum 
equitumque, quid ciuium, quid sociorum in exercitu esset dictatoris, disseruit; tum 
Marcellus suarum copiarum summam exposuit. Quid in Apulia cum C. Terentio consule 
esset a peritis quaesitum est nec unde duo consulares exercitus satis firmi ad tantum 
bellum efficerentur inibatur ratio. Itaque Galliam, quamquam stimulabat iusta ira, omitti 
eo anno placuit. Exercitus dictatoris consuli decretus est. De exercitu M. Marcelli, qui 
eorum ex fuga Cannensi essent, in Siciliam eos traduci atque ibi militare donec in Italia 
bellum esset placuit; eodem ex dictatoris legionibus reici militem minimi quemque 
roboris nullo praestituto militiae tempore nisi quod stipendiorum legitimorum esset. 
Duae legiones urbanae alteri consuli, qui in locum L. Postumi suffectus esset, decretae 
sunt eumque, cum primum saluis auspiciis posset, creari placuit; legiones praeterea 
duas primo quoque tempore ex Sicilia acciri, atque inde consulem, cui legiones urbanae 
euenissent, militum sumere quantum opus esset; C. Terentio consuli prorogari in annum 
imperium neque de eo exercitu quem ad praesidium Apuliae haberet quicquam minui. 


[26] Dum haec in Italia geruntur apparanturque, nihilo segnius in Hispania bellum erat 
sed ad eam diem magis prosperum Romanis. P. et Cn. Scipionibus inter se partitis copias 
ut Gnaeus terra, Publius nauibus rem gereret, Hasdrubal, Poenorum imperator, neutri 
parti uirium satis fidens, procul ab hoste interuallo ac locis tutus tenebat se, quoad 
multum ac diu obtestanti quattuor milia peditum et quingenti equites in supplementum 
missi ex Africa sunt. Tum refecta tandem spe, castra propius hostem mouit classemque 
et ipse instrui pararique iubet ad insulas maritimamque oram tutandam. In ipso impetu 
mouendarum de integro rerum perculit eum praefectorum nauium transitio, qui post 
classem ad Hiberum per pauorem desertam grauiter increpiti nunquam deinde satis fidi 
aut duci aut Carthaginiensium rebus fuerant. Fecerant hi transfugae motum in 
Tartesiorum gente, desciuerantque his auctoribus urbes aliquot; una etiam ab ipsis ui 
capta fuerat. In eam gentem uersum ab Romanis bellum est, infestoque exercitu 
Hasdrubal ingressus agrum hostium pro captae ante dies paucos urbis moenibus 
Chalbum, nobilem Tartesiorum ducem, cum ualido exercitu castris se tenentem, adgredi 
statuit. Praemissa igitur leui armatura quae eliceret hostes ad certamen, equitum 
partem ad populandum per agros passim dimisit [et] ut palantes exciperent. Simul et ad 
castra tumultus erat et per agros fugaque et caedes; deinde undique diuersis itineribus 
cum in castra se recepissent, adeo repente decessit animis pauor ut non ad munimenta 
modo defendenda satis animorum esset sed etiam ad lacessendum proelio hostem. 
Erumpunt igitur agmine e castris, tripudiantes more suo, repentinaque eorum audacia 
terrorem hosti paulo ante ultro lacessenti incussit. Itaque et ipse Hasdrubal in collem 
satis arduum, flumine etiam obiecto tutum, copias subducit et praemissam leuem 
armaturam equitesque palatos eodem recipit, nec aut colli aut flumini satis fidens, 
castra uallo permunit. In hoc alterno pauore certamina aliquot sunt contracta; nec 
Numida Hispano eques par fuit nec iaculator Maurus caetrato, uelocitate pari, robore 
animi uiriumque aliquantum praestanti. 

[27] Postquam neque elicere Poenum ad certamen obuersati castris poterant neque 
castrorum oppugnatio facilis erat, urbem Ascuam, quo fines hostium ingrediens 
Hasdrubal frumentum commeatusque alios conuexerat, ui capiunt omnique circa agro 
potiuntur; nec iam aut in agmine aut in castris ullo imperio contineri. Quam ubi 
neglegentiam ex re, ut fit, bene gesta oriri senserat Hasdrubal, cohortatus milites ut 
palatos sine signis hostes adgrederentur, degressus colle pergit ire acie instructa ad 
castra. Quem ut adesse tumultuose nuntii refugientes ex speculis stationibusque 
attulere, ad arma conclamatum est. Vt quisque arma ceperat, sine imperio, sine signo, 
incompositi, inordinati in proelium ruunt. lam primi conseruerant manus, cum alii 
cateruatim currerent, alii nondum e castris exissent; tamen primo ipsa audacia terruere 
hostem; deinde rari in confertos inlati, cum paucitas parum tuta esset, respicere alii alios 
et undique pulsi coire in orbem, et, dum corpora corporibus applicant armaque armis 
iungunt, in artum compulsi, cum uix mouendis armis satis spatii esset, corona hostium 
cincti ad multum diei caeduntur; exigua pars eruptione facta siluas ac montes petit. 
Parique terrore et castra sunt deserta et uniuersa gens postero die in deditionem uenit. 
Nec diu in pacto mansit; nam subinde ab Carthagine allatum est ut Hasdrubal primo 
quoque tempore in Italiam exercitum duceret, quae uolgata res per Hispaniam omnium 
ferme animos ad Romanos auertit. Itaque Hasdrubal extemplo litteras Carthaginem 
mittit, indicans quanto fama profectionis suae damno fuisset: si uero inde pergeret, 
priusquam Hiberum transiret Romanorum Hispaniam fore; nam praeterquam quod nec 
praesidium nec ducem haberet quem relinqueret pro se, eos imperatores esse Romanos 
quibus uix aequis uiribus resisti possit. Itaque si ulla Hispaniae cura esset, successorem 
sibi cum ualido exercitu mitterent; cui si omnia prospere euenirent, non tamen otiosam 
prouinciam fore. 


[28] Eae litterae quamquam primo admodum mouerunt senatum, tamen, quia Italiae 
cura prior potiorque erat, nihil de Hasdrubale neque de copiis eius mutatum est: Himilco 
cum exercitu iusto et aucta classe ad retinendam terra marique ac tuendam Hispaniam 
est missus. Qui ut pedestres naualesque copias traiecit, castris communitis nauibusque 
subductis et uallo circumdatis cum equitibus delectis ipse, quantum maxime accelerare 
poterat, per dubios infestosque populos iuxta intentus ad Hasdrubalem peruenit. Cum 
decreta senatus mandataque exposuisset atque edoctus fuisset ipse in uicem 
quemadmodum tractandum bellum in Hispania foret, retro in sua castra rediit, nulla re 
quam celeritate tutior, quod undique abierat antequam consentirent. Hasdrubal 
priusquam moueret castra pecunias imperat populis omnibus suae dicionis, satis gnarus 
Hannibalem transitus quosdam pretio mercatum nec auxilia Gallica aliter quam 
conducta habuisse; inopem tantum iter ingressum uix penetraturum ad Alpes fuisse. 
Pecuniis igitur raptim exactis ad Hiberum descendit. Decreta Carthaginiensium et 
Hasdrubalis iter ubi ad Romanos sunt perlata, omnibus omissis rebus ambo duces iunctis 
copiis ire obuiam coeptis atque obsistere parant, rati, si Hannibali, uix per se ipsi 
tolerando Italiae hosti, Hasdrubal dux atque Hispaniensis exercitus esset iunctus, illum 
finem Romani imperii fore. His anxii curis ad Hiberum contrahunt copias et transito 
amne, cum diu consultassent utrum castra castris conferrent an satis haberent sociis 
Carthaginiensium oppugnandis morari ab itinere proposito hostem, urbem a propinquo 

flumine Hiberam appellatam, opulentissimam ea tempestate regionis eius, oppugnare 
parant. Quod ubi sensit Hasdrubal, pro ope ferenda sociis pergit ire ipse ad urbem 
deditam nuper in fidem Romanorum oppugnandam. Ita iam coepta obsidio omissa ab 
Romanis est et in ipsum Hasdrubalem uersum bellum. 


[29] Quinque milium interuallo castra distantia habuere paucos dies nec sine leuibus 
proeliis nec ut in aciem exirent: tandem uno eodemque die uelut ex composito utrimque 
signum pugnae propositum est atque omnibus copiis in campum descensum. Triplex 
stetit Romana acies; uelitum pars inter antesignanos locata, pars post signa accepta; 
equites cornua cinxere. Hasdrubal mediam aciem Hispanis firmat; in cornibus, dextro 
Poenos locat, laeuo Afros mercenariorumque auxilia; equitum Numidas Poenorum 
peditibus, ceteros Afris, pro cornibus apponit. Nec omnes Numidae in dextro locati 
cornu sed quibus desultorum in modum binos trahentibus equos inter acerrimam saepe 
pugnam in recentem equum ex fesso armatis transultare mos erat; tanta uelocitas ipsis 
tamque docile equorum genus est. Cum hoc modo instructi starent, imperatorum 
utriusque partis haud ferme dispares spes erant; nam ne multum quidem aut numero 
aut genere militum hi aut illi praestabant; militibus longe dispar animus erat. Romanis 
enim, quamquam procul a patria pugnarent, facile persuaserant duces pro Italia atque 
urbe Romana eos pugnare; itaque, uelut quibus reditus in patriam [in] eo discrimine 
pugnae uerteretur, obstinauerant animis uincere aut mori. Minus pertinaces uiros 
habebat altera acies; nam maxima pars Hispani erant, qui uinci in Hispania quam 
uictores in Italiam trahi malebant. Primo igitur concursu, cum uix pila coniecta essent, 
rettulit pedem media acies inferentibusque se magno impetu Romanis uertit terga. 
Nihilo segnius [in] cornibus proelium fuit. Hinc Poenus, hinc Afer urget, et uelut in 
circumuentos proelio ancipiti pugnant; sed cum in medium tota iam coisset Romana 
acies, satis uirium ad dimouenda hostium cornua habuit. Ita duo diuersa proelia erant. 
Vtroque Romani, ut qui pulsis iam ante mediis et numero et robore uirorum praestarent, 
haud dubie superant. Magna uis hominum ibi occisa et, nisi Hispani uixdum conserto 
proelio tam effuse fugissent, perpauci ex tota superfuissent acie. Equestris pugna nulla 
admodum fuit, quia, simul inclinatam mediam aciem Mauri Numidaeque uidere, 
extemplo fuga effusa nuda cornua elephantis quoque prae se actis deseruere. Et 
Hasdrubal usque ad ultimum euentum pugnae moratus e media caede cum paucis 
effugit. Castra Romani cepere atque diripuere. Ea pugna si qua dubia [in] Hispania erant 
Romanis adiunxit, Hasdrubalique non modo in Italiam traducendi exercitus sed ne 
manendi quidem satis tuto in Hispania spes reliqua erat. Quae posteaquam litteris 
Scipionum Romae uolgata sunt, non tam uictoria quam prohibito Hasdrubalis in Italiam 
transitu laetabantur. 


[30] Dum haec in Hispania geruntur, Petelia in Bruttiis aliquot post mensibus quam 
coepta oppugnari erat ab Himilcone praefecto Hannibalis expugnata est. Multo sanguine 
ac uolneribus ea Poenis uictoria stetit nec ulla magis uis obsessos quam fames 
expugnauit. Absumptis enim frugum alimentis carnisque omnis generis quadrupedum 
suetae [insuetae]que postremo coriis herbisque et radicibus et corticibus teneris 
strictisque foliis uixere nec ante quam uires ad standum in muris ferendaque arma 
deerant expugnati sunt. Recepta Petelia Poenus ad Consentiam copias traducit, quam 

minus pertinaciter defensam intra paucos dies in deditionem accepit. lisdem ferme 
diebus et Bruttiorum exercitus Crotonem, Graecam urbem, circumsedit, opulentam 
quondam armis uirisque, tum iam adeo multis magnisque cladibus adflictam ut omnis 
aetatis minus duo milia ciuium superessent. Itaque urbe a defensoribus uasta facile 
potiti hostes sunt: arx tantum retenta, in quam inter tumultum captae urbis e media 
caede quidam effugere. Et Locrenses desciuere ad Bruttios Poenosque prodita 
multitudine a principibus. Regini tantummodo regionis eius et in fide erga Romanos et 
potestatis suae ad ultimum manserunt. In Siciliam quoque eadem inclinatio animorum 
peruenit et ne domus quidem Hieronis tota ab defectione abstinuit. Namque Gelo, 
maximus stirpis, contempta simul senectute patris simul post Cannensem cladem 
Romana societate ad Poenos defecit, mouissetque in Sicilia res, nisi mors, adeo 
opportuna ut patrem quoque suspicione aspergeret, armantem eum multitudinem 
sollicitantemque socios absumpsisset. Haec eo anno in Italia, in Africa, in Sicilia, in 
Hispania uario euentu acta. Exitu anni Q. Fabius Maximus a senatu postulauit ut aedem 
Veneris Erycinae, quam dictator uouisset, dedicare liceret. Senatus decreuit ut Ti. 
Sempronius, consul designatus, cum [primum magistratum] inisset, ad populum ferret 
ut Q. Fabium duumuirum esse iuberent aedis dedicandae causa. Et M. Aemilio Lepido, 
qui bis consul augurque fuerat, filii tres, Lucius, Marcus, Quintus, ludos funebres per 
triduum et gladiatorum paria duo et uiginti [per triduum] in foro dederunt. Aediles 
curules C. Laetorius et Ti. Sempronius Gracchus, consul designatus, qui in aedilitate 
magister equitum fuerat, ludos Romanos fecerunt, qui per triduum instaurati sunt. 
Plebeii ludi aedilium M. Aurelii Cottae et M. Claudii Marcelli ter instaurati. Circumacto 
tertio anno Punici belli, Ti. Sempronius consul idibus Martiis magistratum init. Praetores 
Q. Fuluius Flaccus, qui antea consul censorque fuerat, urbanam, M. Valerius Laeuinus 
peregrinam sortem in iurisdictione habuit; Ap. Claudius Pulcher Siciliam, Q. Mucius 
Scaeuola Sardiniam sortiti sunt. M. Marcello pro consule imperium esse populus iussit, 
quod post Cannensem cladem unus Romanorum imperatorum in Italia prospere rem 
gessisset. 


[31] Senatus quo die primum est in Capitolio consultus decreuit ut quod eo anno duplex 
tributum imperaretur simplex confestim exigeretur, ex quo stipendium praesens 
omnibus militibus daretur praeterquam qui milites ad Cannas fuissent. De exercitibus 
ita decreuerunt ut duabus legionibus urbanis Ti. Sempronius consul Cales ad 
conueniendum diem ediceret; inde eae legiones in castra Claudiana supra Suessulam 
deducerentur. Quae ibi legiones essent —erant autem Cannensis maxime exercitus—eas 
Ap. Claudius Pulcher praetor in Siciliam traiceret quaeque in Sicilia essent Romam 
deportarentur. Ad exercitum cui ad conueniendum Cales edicta dies erat M. Claudius 
Marcellus missus, isque iussus in castra Claudiana deducere urbanas legiones. Ad 
ueterem exercitum accipiendum deducendumque inde in Siciliam Ti. Maecilius Croto 
legatus ab Ap. Claudio est missus. Taciti primo exspectauerant homines uti consul 
comitia collegae creando haberet; deinde ubi ablegatum uelut de industria M. 
Marcellum uiderunt, quem maxime consulem in eum annum ob egregie in praetura res 
gestas creari uolebant, fremitus in curia ortus. Quod ubi sensit, consul "utrumque" inquit 
"e re publica fuit, patres conscripti, et M. Claudium ad permutandos exercitus in 

Campaniam proficisci et comitia non prius edici quam is inde confecto quod mandatum 
est negotio reuertisset, ut uos consulem, quem tempus rei publicae postularet, quem 
maxime uoltis, haberetis." Ita de comitiis donec rediit Marcellus silentium fuit. Interea 
duumuiri creati sunt Q. Fabius Maximus et T. Otacilius Crassus aedibus dedicandis, Menti 
Otacilius, Fabius Veneri Erycinae; utraque in Capitolio est, canali uno discretae. Et de 
trecentis equitibus Campanis qui in Sicilia cum fide stipendiis emeritis Romam uenerant 
latum ad populum ut ciues Romani essent; item uti municipes Cumani essent pridie 
quam populus Campanus a populo Romano defecisset. Maxime ut hoc ferretur mouerat 
quod quorum hominum essent scire se ipsi negabant uetere patria relicta, in eam in 
quam redierant nondum adsciti. Postquam Marcellus ab exercitu rediit, comitia consuli 
uni rogando in locum L. Postumi edicuntur. Creatur ingenti consensu Marcellus qui 
extemplo magistratum occiperet. Cui ineunti consulatum cum tonuisset, uocati augures 
uitio creatum uideri pronuntiauerunt; uolgoque patres ita fama ferebant, quod tum 
primum duo plebeii consules facti essent, id deis cordi non esse. In locum Marcelli, ubi 
is se magistratu abdicauit, suffectus Q. Fabius Maximus tertium. Mare arsit eo anno; ad 
Sinuessam bos eculeum peperit; signa Lanuui ad lunonis Sospitae cruore manauere 
lapidibusque circa id templum pluit, ob quem imbrem nouendiale, ut adsolet, sacrum 
fuit; ceteraque prodigia cum cura expiata. 


[32] Consules exercitus inter sese diuiserunt. Fabio exercitus Teani, cui M. lunius dictator 
praefuerat, euenit; Sempronio uolones qui ibi erant et sociorum uiginti quinque milia, 
M. Valerio praetori legiones quae ex Sicilia redissent decretae; M. Claudius pro consule 
ad eum exercitum qui supra Suessulam Nolae praesideret missus; praetores in Siciliam 
ac Sardiniam profecti. Consules edixerunt, quotiens in senatum uocassent, uti senatores 
quibusque in senatu dicere sententiam liceret ad portam Capenam conuenirent. 
Praetores quorum iuris dictio erat tribunalia ad Piscinam publicam posuerunt; eo 
uadimonia fieri iusserunt ibique eo anno ius dictum est. Interim Carthaginem, unde 
Mago, frater Hannibalis, duodecim milia peditum et mille quingentos equites, uiginti 
elephantos, mille argenti talenta in Italiam transmissurus erat cum praesidio sexaginta 
nauium longarum, nuntius adfertur in Hispania rem male gestam omnesque ferme eius 
prouinciae populos ad Romanos defecisse. Erant qui Magonem cum classe ea copiisque 
omissa Italia in Hispaniam auerterent, cum Sardiniae recipiendae repentina spes 
adfulsit: paruum ibi exercitum Romanum esse; ueterem praetorem inde A. Cornelium 
prouinciae peritum decedere, nouum exspectari; ad hoc fessos iam animos Sardorum 
esse diuturnitate imperii Romani, et proximo iis anno acerbe atque auare imperatum; 
graui tributo et conlatione iniqua frumenti pressos; nihil deesse aliud quam auctorem 
ad quem deficerent. Haec clandestina legatio per principes missa erat, maxime eam rem 
moliente Hampsicora, qui tum auctoritate atque opibus longe primus erat. His nuntiis 
prope uno tempore turbati erectique Magonem cum classe sua copiisque in Hispaniam 
mittunt, in Sardiniam Hasdrubalem deligunt ducem et tantum ferme copiarum quantum 
Magoni decernunt. Et Romae consules transactis rebus quae in urbe agendae erant 
mouebant iam sese ad bellum. Ti. Sempronius militibus Sinuessam diem ad 
conueniendum edixit, et Q. Fabius consulto prius senatu ut frumenta omnes ex agris 
ante kalendas lunias primas in urbes munitas conueherent; qui non inuexisset eius se 

agrum populaturum, seruos sub hasta uenditurum, uillas incensurum. Ne praetoribus 
quidem qui ad ius dicendum creati erant uacatio a belli administratione data est. 
Valerium praetorem in Apuliam ire placuit ad exercitum a Terentio accipiendum; cum ex 
Sicilia legiones uenissent, iis potissimum uti ad regionis eius praesidium, Terentianum 
[exercitum Tarentum] mitti cum aliquo legatorum; et uiginti quinque naues datae quibus 
oram maritimam inter Brundisium ac Tarentum tutari posset. Par nauium numerus Q. 
Fuluio praetori urbano decretus ad suburbana litora tutanda. C. Terentio proconsuli 
negotium datum ut in Piceno agro conquisitionem militum haberet locisque iis praesidio 
esset. Et T. Otacilius Crassus, postquam aedem Mentis in Capitolio dedicauit, in Siciliam 
cum imperio qui classi praeesset missus. 


[33] In hanc dimicationem duorum opulentissimorum in terris populorum omnes reges 
gentesque animos intenderant, inter quos Philippus Macedonum rex eo magis quod 
propior Italiae ac mari tantum lonio discretus erat. Is ubi primum fama accepit 
Hannibalem Alpes transgressum, ut bello inter Romanum Poenumque orto laetatus erat, 
ita utrius populi mallet uictoriam esse incertis adhuc uiribus fluctuatus animo fuerat. 
Postquam tertia iam pugna, tertia uictoria cum Poenis erat, ad fortunam inclinauit 
legatosque ad Hannibalem misit; qui uitantes portus Brundisinum Tarentinumque, quia 
custodiis nauium Romanarum tenebantur, ad Laciniae lunonis templum in terram 
egressi sunt. Inde per Apuliam petentes Capuam media in praesidia Romana inlati sunt 
deductique ad Valerium Laeuinum praetorem, circa Luceriam castra habentem. Ibi 
intrepide Xenophanes, legationis princeps, a Philippo rege se missum ait ad amicitiam 
societatemque iungendam cum populo Romano; mandata habere ad consules ac 
senatum populumque Romanum. Praetor inter defectiones ueterum sociorum noua 
societate tam clari regis laetus admodum hostes pro hospitibus comiter accepit. Dat qui 
prosequantur; itinera cum cura demonstrat [et] quae loca quosque saltus aut Romanus 
aut hostes teneant. Xenophanes per praesidia Romana in Campaniam, inde qua 
proximum fuit in castra Hannibalis peruenit foedusque cum eo atque amicitiam iungit 
legibus his: ut Philippus rex quam maxima classe—ducentas autem naues uidebatur 
effecturus— in Italiam traiceret et uastaret maritimam oram, bellum pro parte sua terra 
marique gereret; ubi debellatum esset, Italia omnis cum ipsa urbe Roma 
Carthaginiensium atque Hannibalis esset praedaque omnis Hannibali cederet; 
perdomita Italia nauigarent in Graeciam bellumque cum quibus regi placeret gererent; 
quae ciuitates continentis quaeque insulae ad Macedoniam uergunt, eae Philippi 
regnique eius essent. 


[34] In has ferme leges inter Poenum ducem legatosque Macedonum ictum foedus; 
missique cum iis ad regis ipsius firmandam fidem legati, Gisgo et Bostar et Mago, eodem 
ad lunonis Laciniae, ubi nauis occulta in statione erat, perueniunt. Inde profecti cum 
altum tenerent, conspecti a classe Romana sunt quae praesidio erat Calabriae litoribus; 
Valeriusque Flaccus cercuros ad persequendam retrahendamque nauem cum misisset, 
primo fugere regii conati, deinde, ubi celeritate uinci senserunt, tradunt se Romanis et 
ad praefectum classis adducti, cum quaereret qui et unde et quo tenderent cursum, 
Xenophanes primo satis iam semel felix mendacium struere, a Philippo se ad Romanos 
missum ad M. Valerium, ad quem unum iter tutum fuerit, peruenisse, Campaniam 

superare nequisse, saeptam hostium praesidiis. Deinde ut Punicus cultus habitusque 
suspectos legatos fecit Hannibalis interrogatosque sermo prodidit, tum comitibus 
eorum seductis ac metu territis, litterae quoque ab Hannibale ad Philippum inuentae et 
pacta inter regem Macedonum Poenumque ducem. Quibus satis cognitis optimum 
uisum est captiuos comitesque eorum Romam ad senatum aut [ad] consules ubicunque 
essent, quam primum deportare. Ad id celerrimae quinque naues delectae ac L. Valerius 
Antias, qui praeesset, missus, eique mandatum ut in omnes naues legatos separatim 
custodiendos diuideret daretque operam ne quod iis conloquium inter se neue quae 
communicatio consilii esset. Per idem tempus Romae cum A. Cornelius Mammula, ex 
Sardinia prouincia decedens, rettulisset qui status rerum in insula esset: bellum ac 
defectionem omnes spectare; Q. Mucium qui successisset sibi, grauitate caeli 
aquarumque aduenientem exceptum, non tam in periculosum quam longum morbum 
implicitum, diu ad belli munia sustinenda inutilem fore, exercitumque ibi ut satis firmum 
pacatae prouinciae praesidem esse, ita parum bello quod motum iri uideretur, 
decreuerunt patres ut Q. Fuluius Flaccus quinque milia peditum, quadringentos equites 
scriberet eamque legionem primo quoque tempore in Sardiniam traiciendam curaret, 
mitteretque cum imperio quem ipsi uideretur, qui rem gereret quoad Mucius 
conualuisset. Ad eam rem missus est T. Manlius Torquatus, qui bis consul et censor 
fuerat subegeratque in consulatu Sardos. Sub idem fere tempus et a Carthagine in 
Sardiniam classis missa duce Hasdrubale, cui Caluo cognomen erat, foeda tempestate 
uexata ad Baliares insulas deicitur, ibique—adeo non armamenta modo sed etiam aluei 
nauium quassati erant—subductae naues dum reficiuntur aliquantum temporis 
triuerunt. 


[35] In Italia cum post Cannensem pugnam fractis partis alterius uiribus, alterius mollitis 
animis, segnius bellum esset, Campani per se adorti sunt rem Cumanam suae dicionis 
facere, primo sollicitantes ut ab Romanis deficerent; ubi id parum processit, dolum ad 
capiendos eos comparant. [erat] Campanis omnibus statum sacrificium ad Hamas. Eo 
senatum Campanum uenturum certiores Cumanos fecerunt petieruntque ut et 
Cumanus eo senatus ueniret ad consultandum communiter ut eosdem uterque populus 
socios hostesque haberet; praesidium ibi armatum se habituros ne quid ab Romano 
Poenoue periculi esset. Cumani, quamquam suspecta fraus erat, nihil abnuere, ita tegi 
fallax consilium posse rati. Interim Ti. Sempronius consul Romanus Sinuessae, quo ad 
conueniendum diem edixerat, exercitu lustrato transgressus Volturnum flumen circa 
Liternum posuit castra. Ibi quia otiosa statiua erant, crebro decurrere milites cogebat ut 
tirones—ea maxima pars uolonum erant—adsuescerent signa sequi et in acie agnoscere 
ordines suos. Inter quae maxima erat cura duci—itaque legatis tribunisque 
praeceperat—ne qua exprobratio cuiquam ueteris fortunae discordiam inter ordines 
sereret; uetus miles tironi, liber uoloni sese exaequare sineret; omnes satis honestos 
generososque ducerent quibus arma sua signaque populus Romanus commisisset; quae 
fortuna coegisset ita fieri, eandem cogere tueri factum. Ea non maiore cura praecepta 
ab ducibus sunt quam a militibus obseruata breuique tanta concordia coaluerant 
omnium animi ut prope in obliuionem ueniret qua ex condicione quisque esset miles 
factus. Haec agenti Graccho legati Cumani nuntiarunt quae a Campanis legatio paucos 

ante dies uenisset et quid iis ipsi respondissent: triduo post eum diem festum esse; non 
senatum solum omnem ibi futurum sed castra etiam et exercitum Campanum. Gracchus 
iussis Cumanis omnia ex agris in urbem conuehere et manere intra muros, ipse pridie 
quam statum sacrificium Campanis esset Cumas mouet castra. Hamae inde tria milia 
passuum absunt. lam Campani eo frequentes ex composito conuenerant, nec procul 
inde in occulto Marius Alfius medix tuticus— [is] summus magistratus erat Campanis— 
cum quattuordecim milibus armatorum habebat castra, sacrificio adparando et inter id 
instruendae fraudi aliquanto intentior quam muniendis castris aut ulli militari operi. 
[triduum sacrificatum ad Hamas.] nocturnum erat sacrum, ita ut ante mediam noctem 
compleretur. Huic Gracchus insidiandum tempori ratus, custodibus ad portas positis, ne 
quis enuntiare posset coepta, et ab decima diei hora coactis militibus corpora curare 
somnoque operam dare, ut primis tenebris conuenire ad signum possent, uigilia ferme 
prima tolli iussit signa, silentique profectus agmine cum ad Hamas media nocte 
peruenisset, castra Campana ut in peruigilio neglecta simul omnibus portis inuadit; alios 
somno stratos, alios perpetrato sacro inermes redeuntes obtruncat. Hominum eo 
tumultu nocturno caesa plus duo milia cum ipso duce Mario Alfio; capta sunt signa 
militaria quattuor et triginta. 


[36] Gracchus minus centum militum iactura castris hostium potitus Cumas se propere 
recepit, ab Hannibale metuens, qui super Capuam in Tifatis habebat castra. Nec eum 
prouida futuri fefellit opinio. Nam simul Capuam ea clades est nuntiata, ratus Hannibal 
ab re bene gesta insolenter laetum exercitum tironum, magna ex parte seruorum, 
spoliantem uictos praedasque agentem ad Hamas se inuenturum, citatum agmen 
praeter Capuam rapit obuiosque ex fuga Campanorum dato praesidio Capuam duci, 
saucios uehiculis portari iubet. Ipse Hamis uacua ab hostibus castra nec quicquam 
praeter recentis uestigia caedis strataque passim corpora sociorum inuenit. Auctores 
erant quidam ut protinus inde Cumas duceret urbemque oppugnaret. Id quamquam 
haud modice Hannibal cupiebat, ut, quia Neapolim non potuerat, Cumas saltem 
maritimam urbem haberet, tamen, quia praeter arma nihil secum miles raptim acto 
agmine extulerat, retro in castra super Tifata se recepit. Inde fatigatus Campanorum 
precibus sequenti die cum omni apparatu oppugnandae urbis Cumas redit 
perpopulatoque agro Cumano mille passus ab urbe castra locat, cum Gracchus magis 
uerecundia in tali necessitate deserendi socios implorantes fidem suam populique 
Romani substitisset quam satis fidens exercitui. Nec alter consul Fabius, qui ad Cales 
castra habebat, Volturnum flumen traducere audebat exercitum, occupatus primo 
auspiciis repetendis, dein prodigiis quae alia super alia nuntiabantur; expiantique ea 
haud facile litari haruspices respondebant. 


[37] Eae causae cum Fabium tenerent, Sempronius in obsidione erat et iam operibus 
oppugnabatur. Aduersus ligneam ingentem admotam urbi aliam turrem ex ipso muro 
excitauit consul Romanus, aliquanto altiorem, quia muro satis per se alto subiectis 
ualidis sublicis pro solo usus erat. Inde primum saxis sudibusque et ceteris missilibus 
propugnatores moenia atque urbem tuebantur; postremo, ubi promouendo adiunctam 
muro uiderunt turrem, facibus ardentibus plurimum simul ignem coniecerunt. Quo 
incendio trepida armatorum multitudo cum de turre sese praecipitaret, eruptio ex 

oppido simul duabus portis stationes hostium fudit fugauitque in castra ut eo die 
obsesso quam obsidenti similior esset Poenus. Ad mille trecenti Carthaginiensium caesi 
et undesexaginta uiui capti, qui circa muros et in stationibus solute ac neglegenter 
agentes, cum nihil minus quam eruptionem timuissent, ex improuiso oppressi fuerant. 
Gracchus, priusquam se hostes ab repentino pauore colligerent, receptui signum dedit 
ac suos intra muros recepit. Postero die Hannibal, laetum secunda re consulem iusto 
proelio ratus certaturum, aciem inter castra atque urbem instruxit; ceterum postquam 
neminem moueri ab solita custodia urbis uidit nec committi quicquam temerariae spei, 
ad Tifata redit infecta re. Quibus diebus Cumae liberatae sunt obsidione, iisdem diebus 
et in Lucanis ad Grumentum Ti. Sempronius, cui Longo cognomen erat, cum Hannone 
Poeno prospere pugnat. Supra duo milia hominum occidit et ducentos octoginta milites 
[amisit], signa militaria ad quadraginta unum cepit. Pulsus finibus Lucanis Hanno retro 
in Bruttios sese recepit. Et ex Hirpinis oppida tria, quae a populo Romano defecerant ui 
recepta per M. Valerium praetorem, Vercellium, Vescellium, Sicilinum, et auctores 
defectionis securi percussi. Supra quinque milia captiuorum sub hasta uenierunt; praeda 
alia militi concessa, exercitusque Luceriam reductus. 


[38] Dum haec in Lucanis atque in Hirpinis geruntur, quinque naues, quae Macedonum 
atque Poenorum captos legatos Romam portabant, ab supero mari ad inferum 
circumuectae prope omnem Italiae oram, cum praeter Cumas uelis ferrentur neque 
hostium an sociorum essent satis sciretur, Gracchus obuiam ex classe sua naues misit. 
Cum percontando in uicem cognitum esset consulem Cumis esse, naues Cumas adpulsae 
captiuique ad consulem deducti et litterae datae. Consul litteris Philippi atque 
Hannibalis perlectis consignata omnia ad senatum itinere terrestri misit, nauibus deuehi 
legatos iussit. Cum eodem fere die litterae legatique Romam uenissent et percontatione 
facta dicta cum scriptis congruerent, primo grauis cura patres incessit, cernentes quanta 
uix tolerantibus Punicum bellum Macedonici belli moles instaret; cui tamen adeo non 
succubuerunt ut extemplo agitaretur quemadmodum ultro inferendo bello auerterent 
ab Italia hostem. Captiuis in uincula condi iussis comitibusque eorum sub hasta uenditis, 
ad naues uiginti quinque, quibus P. Valerius Flaccus praefectus praeerat, uiginti 
[quinque] [paratis] alias decernunt. His comparatis deductisque et additis quinque 
nauibus, quae aduexerant captiuos legatos, triginta naues ab Ostia Tarentum profectae, 
iussusque P. Valerius militibus Varronianis, quibus L. Apustius legatus Tarenti praeerat, 
in naues impositis quinquaginta quinque nauium classe non tueri modo Italiae oram sed 
explorare de Macedonico bello; si congruentia litteris legatorumque indiciis Philippi 
consilia essent, ut M. Valerium praetorem litteris certiorem faceret, isque L. Apustio 
legato exercitui praeposito Tarentum ad classem profectus primo quoque tempore in 
Macedoniam transmitteret daretque operam ut Philippum in regno contineret. Pecunia 
ad classem tuendam bellumque Macedonicum ea decreta est, quae Ap. Claudio in 
Siciliam missa erat ut redderetur Hieroni regi; ea per L. Antistium legatum Tarentum est 
deuecta. Simul ab Hierone missa ducenta milia modium tritici et hordei centum. 


[39] Dum haec Romani parant aguntque, ad Philippum captiua nauis una ex iis quae 
Romam missae erant, ex cursu refugit; inde scitum legatos cum litteris captos. Itaque 
ignarus rex quae cum Hannibale legatis suis conuenissent quaeque legati eius ad se 

allaturi fuissent, legationem aliam cum eisdem mandatis mittit. Legati ad Hannibalem 
missi Heraclitus [cui Scotino cognomen erat] et Crito Boeotus et Sositheus Magnes. Hi 
prospere tulerunt ac rettulerunt mandata; sed prius se aestas circumegit quam mouere 
ac moliri quicquam rex posset. —tantum nauis una capta cum legatis momenti fecit ad 
dilationem imminentis Romanis belli. Et circa Capuam transgresso Volturnum Fabio post 
expiata tandem prodigia ambo consules rem gerebant. Combulteriam et Trebulam et 
Austiculam urbes, quae ad Poenum defecerant Fabius ui cepit, praesidiaque in his 
Hannibalis Campanique permulti capti. [Et] Nolae, sicut priore anno, senatus 
Romanorum, plebs Hannibalis erat, consiliaque occulta de caede principum et 
proditione urbis inibantur. Quibus ne incepta procederent, inter Capuam castraque 
Hannibalis, quae in Tifatis erant, traducto exercitu Fabius super Suessulam in castris 
Claudianis consedit; inde M. Marcellum propraetorem cum iis copiis quas habebat 
Nolam in praesidium misit. 


[40] Et in Sardinia res per T. Manlium praetorem administrari coeptae, quae omissae 
erant postquam Q. Mucius praetor graui morbo est implicitus. Manlius nauibus longis 
ad Carales subductis naualibusque sociis armatis ut terra rem gereret et a praetore 
exercitu accepto, duo et uiginti milia peditum, mille ducentos equites confecit. Cum his 
equitum peditumque copiis profectus in agrum hostium haud procul ab Hampsicorae 
castris castra posuit. Hampsicora tum forte profectus erat in Pellitos Sardos ad 
iuuentutem armandam qua copias augeret; filius nomine Hostus castris praeerat. Is 
adulescentia ferox temere proelio inito fusus fugatusque. Ad tria milia Sardorum eo 
proelio caesa, octingenti ferme uiui capti; alius exercitus primo per agros siluasque fuga 
palatus, dein, quo ducem fugisse fama erat, ad urbem nomine Cornum, caput eius 
regionis, confugit; debellatumque eo proelio in Sardinia esset, ni classis Punica cum duce 
Hasdrubale, quae tempestate deiecta ad Baliares erat, in tempore ad spem rebellandi 
aduenisset. Manlius post famam adpulsae Punicae classis Carales se recepit; ea occasio 
Hampsicorae data est Poeno se iungendi. Hasdrubal copiis in terram expositis et classe 
remissa Carthaginem duce Hampsicora ad sociorum populi Romani agrum populandum 
profectus, Carales peruenturus erat, ni Manlius obuio exercitu ab effusa eum 
populatione continuisset. Primo castra castris modico interuallo sunt obiecta; deinde 
per procursationes leuia certamina uario euentu inita; postremo descensum in aciem. 
Signis conlatis iusto proelio per quattuor horas pugnatum. Diu pugnam ancipitem Poeni, 
Sardis facile uinci adsuetis, fecerunt; postremo et ipsi, cum omnia circa strage ac fuga 
Sardorum repleta essent, fusi; ceterum terga dantes circumducto cornu quo pepulerat 
Sardos inclusit Romanus. Caedes inde magis quam pugna fuit. Duodecim milia hostium 
caesa, Sardorum simul Poenorumque, ferme tria milia et septingenti capti et signa 
militaria septem et uiginti. 


[41] Ante omnia claram et memorabilem pugnam fecit Hasdrubal imperator captus et 
Hanno et Mago, nobiles Carthaginienses, Mago ex gente Barcina, propinqua cognatione 
Hannibali iunctus, Hanno auctor rebellionis Sardis bellique eius haud dubie concitor. Nec 
Sardorum duces minus nobilem eam pugnam cladibus suis fecerunt; nam et filius 
Hampsicorae Hostus in acie cecidit, et Hampsicora cum paucis equitibus fugiens, ut 
super adflictas res necem quoque filii audiuit, nocte, ne cuius interuentus coepta 

impediret, mortem sibi consciuit. Ceteris urbs Cornus eadem quae ante fugae 
receptaculum fuit; quam Manlius uictore exercitu adgressus intra dies paucos recepit. 
Deinde aliae quoque ciuitates quae ad Hampsicoram Poenosque defecerant obsidibus 
datis dediderunt sese; quibus stipendio frumentoque imperato pro cuiusque aut uiribus 
aut delicto Carales exercitum reduxit. Ibi nauibus longis deductis impositoque quem 
secum aduexerat milite Romam nauigat Sardiniamque perdomitam nuntiat patribus; et 
stipendium quaestoribus, frumentum aedilibus, captiuos Q. Fuluio praetori tradit. Per 
idem tempus T. Otacilius praetor ab Lilybaeo classi in Africam transuectus 
depopulatusque agrum Carthaginiensem, cum Sardiniam inde peteret, quo fama erat 
Hasdrubalem a Baliaribus nuper traiecisse, classi Africam repetenti occurrit, leuique 
certamine in alto commisso septem inde naues cum sociis naualibus cepit. Ceteras 
metus haud secus quam tempestas passim disiecit. Per eosdem forte dies et Bomilcar 
cum militibus ad supplementum Carthagine missis elephantisque et commeatu Locros 
accessit. Quem ut incautum opprimeret Ap. Claudius, per simulationem prouinciae 
circrumeundae Messanam raptim exercitu ducto [uento] aestuque suo Locros traiecit. 
lam inde Bomilcar ad Hannonem in Bruttios profectus erat et Locrenses portas Romanis 
clauserunt; Appius magno conatu nulla re gesta Messanam repetit. Eadem aestate 
Marcellus ab Nola quam praesidio obtinebat crebras excursiones in agrum Hirpinum et 
Samnites Caudinos fecit adeoque omnia ferro atque igni uastauit ut antiquarum cladium 
Samnio memoriam renouaret. 


[42] Itaque extemplo legati ad Hannibalem missi simul ex utraque gente ita Poenum 
adlocuti sunt. "Hostes populi Romani, Hannibal, fuimus primum per nos ipsi quoad 
nostra arma, nostrae uires nos tutari poterant. Postquam his parum fidebamus, Pyrrho 
regi nos adiunximus; a quo relicti pacem necessariam accepimus fuimusque in ea per 
annos prope quinquaginta ad id tempus quo tu in Italiam uenisti. Tua nos non magis 
uirtus fortunaque quam unica comitas ac benignitas erga ciues nostros quos captos 
nobis remisisti ita conciliauit tibi ut te saluo atque incolumi amico non modo populum 
Romanum sed ne deos quidem iratos, si fas est dici, timeremus. At hercule non solum 
incolumi et uictore sed praesente te, cum ploratum prope coniugum ac liberorum 
nostrorum exaudire et flagrantia tecta posses conspicere, ita sumus aliquotiens hac 
aestate deuastati ut M. Marcellus, non Hannibal, uicisse ad Cannas uideatur 
glorienturque Romani te, ad unum modo ictum uigentem, uelut aculeo emisso torpere. 
Per annos [centum] cum populo Romano bellum gessimus, nullo externo adiuti nec duce 
nec exercitu nisi quod per biennium Pyrrhus nostro magis milite suas auxit uires quam 
suis uiribus nos defendit. Non ego secundis rebus nostris gloriabor duos consules ac duos 
consulares exercitus ab nobis sub iugum missos et si qua alia aut laeta aut gloriosa nobis 
euenerunt. Quae aspera aduersaque tunc acciderunt, minore indignatione referre 
possumus quam quae hodie eueniunt. Magni dictatores cum magistris equitum, bini 
consules cum binis consularibus exercitibus ingrediebantur fines nostros; ante explorato 
et subsidiis positis et sub signis ad populandum ducebant; nunc propraetoris unius et 
parui ad tuendam Nolam praesidii praeda sumus; iam ne manipulatim quidem sed 
latronum modo percursant totis finibus nostris neglegentius quam si in Romano 
uagarentur agro. Causa autem haec est quod neque tu defendis et nostra iuuentus, quae 

si domi esset tutaretur, omnis sub signis militat tuis. Nec te nec exercitum tuum norim 
nisi, a quo tot acies Romanas fusas stratasque esse sciam, ei facile esse dicam opprimere 
populatores nostros uagos sine signis palatos quo quemque trahit quamuis uana 
praedae spes. Numidarum paucorum illi quidem praeda erunt, praesidiumque mis[eris 
sim]ul nobis et Nolae ademeris, si modo, quos ut socios haberes dignos duxisti, haud 
indignos iudicas quos in fidem receptos tuearis." 


[43] Ad ea Hannibal respondit omnia simul facere Hirpinos Samnitesque et indicare 
clades suas et petere praesidium et queri indefensos se neglectosque; indicandum 
autem primum fuisse, dein petendum praesidium, postremo ni impetraretur, tum 
denique querendum frustra opem imploratam. Exercitum sese non in agrum Hirpinum 
Samnitemue, ne et ipse oneri esset, sed in proxima loca sociorum populi Romani 
adducturum. lis populandis et militem suum repleturum se et metu procul ab his 
summoturum hostes. Quod ad bellum Romanum attineret, si Trasumenni quam Trebiae, 
si Cannarum quam Trasumenni pugna nobilior esset, Cannarum se quoque memoriam 
obscuram maiore et clariore uictoria facturum. Cum hoc responso muneribusque amplis 
legatos dimisit; ipse praesidio modico relicto in Tifatis profectus cetero exercitu ire 
Nolam pergit. Eodem Hanno ex Bruttiis cum supplemento Carthagine aduecto atque 
elephantis uenit. Castris haud procul positis longe alia omnia inquirenti comperta sunt 
quam quae a legatis sociorum audierat. Nihil enim Marcellus ita egerat ut aut fortunae 
aut temere hosti commissum dici posset. Explorato cum firmisque praesidiis tuto 
receptu praedatum ierat omniaque uelut aduersus praesentem Hannibalem cauta 
prouisaque fuerunt. Tum, ubi sensit hostem aduentare, copias intra moenia tenuit; per 
muros inambulare senatores Nolanos iussit et omnia circa explorare quae apud hostes 
fierent. Ex his Hanno, cum ad murum successisset, Herennium Bassum et Herium 
Pettium ad conloquium euocatos permissuque Marcelli egressos per interpretem 
adloquitur. Hannibalis uirtutem fortunamque extollit: populi Romani obterit 
senescentem cum uiribus maiestatem; quae si paria essent ut quondam fuissent, tamen 
expertis quam graue Romanum imperium sociis, quanta indulgentia Hannibalis etiam in 
captiuos omnes Italici nominis fuisset, Punicam Romanae societatem atque amicitiam 
praeoptandam esse. Si ambo consules cum suis exercitibus ad Nolam essent, tamen non 
magis pares Hannibali futuros quam ad Cannas fuissent, nedum praetor unus cum paucis 
et nouis militibus Nolam tutari possit. Ipsorum quam Hannibalis [magis] interesse capta 
an tradita Nola poteretur; potiturum enim ut Capua Nuceriaque potitus esset; sed quid 
inter Capuae ac Nuceriae fortunam interesset ipsos prope in medio sitos Nolanos scire. 
Nolle ominari quae captae urbi cessura forent et potius spondere, si Marcellum cum 
praesidio ac Nolam tradidissent, neminem alium quam ipsos legem qua in societatem 
amicitiamque Hannibalis uenirent dicturum. 


[44] Ad ea Herennius Bassus respondit multos annos iam inter Romanum Nolanumque 
populum amicitiam esse, cuius neutros ad eam diem paenitere et sibi, si cum fortuna 
mutanda fides fuerit, sero iam esse mutare. An dedituris se Hannibali fuisse 
accersendum Romanorum praesidium? Cum iis qui ad sese tuendos uenissent omnia sibi 
et esse consociata et ad ultimum fore. Hoc conloquium abstulit spem Hannibali per 
proditionem recipiendae Nolae. Itaque corona oppidum circumdedit ut simul ab omni 

parte moenia adgrederetur. Quem ut successisse muris Marcellus uidit, instructa intra 
portam acie cum magno tumultu erupit. Aliquot primo impetu perculsi caesique sunt; 
dein concursu ad pugnantes facto aequatisque uiribus atrox esse coepit pugna, 
memorabilisque inter paucas fuisset ni ingentibus procellis effusus imber diremisset 
pugnantes. Eo die commisso modico certamine atque inritatis animis in urbem Romani, 
Poeni in castra receperunt sese; tamen Poenorum prima eruptione perculsi ceciderunt 
haud plus quam triginta, Romani quinquaginta. Imber continens per noctem totam 
usque ad horam tertiam diei insequentis tenuit. Itaque, quamquam utraque pars auidi 
certaminis erant, eo die tenuerunt sese tamen munimentis. Tertio die Hannibal partem 
copiarum praedatum in agrum Nolanum misit. Quod ubi animaduertit Marcellus, 
extemplo in aciem copias eduxit; neque Hannibal detrectauit. Mille fere passuum inter 
urbem erant castraque; eo spatio—et sunt omnia campi circa Nolam—concurrerunt. 
Clamor ex parte utraque sublatus proximos ex cohortibus iis quae in agros praedatum 
exierant ad proelium iam commissum reuocauit. Et Nolani aciem Romanam auxerunt, 
quos conlaudatos Marcellus in subsidiis stare et saucios ex acie efferre iussit, pugna 
abstinere ni ab se signum accepissent. 


[45] Proelium erat anceps; summa ui et duces hortabantur et milites pugnabant. 
Marcellus uictis ante diem tertium, fugatis ante paucos dies a Cumis, pulsis priore anno 
ab Nola ab eodem se duce, milite alio, instare iubet: non omnes esse in acie; praedantes 
uagari in agro; sed qui pugnent marcere Campana luxuria, uino et scortis omnibusque 
lustris per totam hiemem confectos. Abisse illam uim uigoremque, delapsa esse robora 
corporum animorumque quibus Pyrenaei Alpiumque superata sint iuga. Reliquias 
illorum uirorum uix arma membraque sustinentes pugnare. Capuam Hannibali Cannas 
fuisse: ibi uirtutem bellicam, ibi militarem disciplinam, ibi praeteriti temporis famam, ibi 
spem futuri exstinctam. Cum haec exprobrando hosti Marcellus suorum militum animos 
erigeret, Hannibal multo grauioribus probris increpabat: arma signaque eadem se 
noscere quae ad Trebiam Trasumennumque, postremo ad Cannas uiderit habueritque; 
militem alium profecto se in hiberna Capuam duxisse, alium inde eduxisse. "Legatumne 
Romanum et legionis unius atque alae magno certamine uix toleratis pugnam, quos 
binae acies consulares nunquam sustinuerunt? Marcellus tirone milite ac Nolanis 
subsidiis inultus nos iam iterum lacessit. Vbi ille miles meus est, qui derepto ex equo C. 
Flaminio consuli caput abstulit? Vbi, qui L. Paulum ad Cannas occidit? Ferrum nunc 
hebet? An dextrae torpent? An quid prodigii est aliud? Qui pauci plures uincere soliti 
estis, nunc paucis plures uix restatis. Romam uos expugnaturos, si quis duceret, fortes 
lingua iactabatis. En, minor res est: hic experiri uim uirtutemque uolo. Expugnate Nolam, 
campestrem urbem, non flumine, non mari saeptam. Hinc uos ex tam opulenta urbe 
praeda spoliisque onustos uel ducam quo uoletis uel sequar." 


[46] Nec bene nec male dicta profuerunt ad confirmandos animos. Cum omni parte 
pellerentur, Romanisque crescerent animi, non duce solum adhortante sed Nolanis 
etiam per clamorem fauoris indicem accendentibus ardorem pugnae, terga Poeni 
dederunt atque in castra compulsi sunt. Quae oppugnare cupientes milites Romanos 
Marcellus Nolam reduxit cum magno gaudio et gratulatione etiam plebis quae ante 
inclinatior ad Poenos fuerat. Hostium plus quinque milia caesa eo die, uiui capti sescenti 

et signa militaria undeuiginti et duo elephanti; quattuor in acie occisi; Romanorum 
minus mille interfecti. Posterum diem indutiis tacitis sepeliendo utrimque caesos in acie 
consumpserunt. Spolia hostium Marcellus Volcano uotum cremauit. Tertio post die ob 
iram, credo, aliquam aut spem liberalioris militiae ducenti septuaginta duo equites, mixti 
Numidae [et] Hispani, ad Marcellum transfugerunt. Eorum forti fidelique opera in eo 
bello usi sunt saepe Romani. Ager Hispanis in Hispania et Numidis in Africa post bellum 
uirtutis causa datus est. Hannibal ab Nola remisso in Bruttios Hannone cum quibus 
uenerat copiis ipse Apuliae hiberna petit circaque Arpos consedit. Q. Fabius ut 
profectum in Apuliam Hannibalem audiuit, frumento ab Nola Neapolique in ea castra 
conuecto quae super Suessulam erant, munimentisque firmatis et praesidio quod per 
hiberna ad tenendum locum satis esset relicto ipse Capuam propius mouit castra 
agrumque Campanum ferro ignique est depopulatus, donec coacti sunt Campani, nihil 
admodum uiribus suis fidentes, egredi portis et castra ante urbem in aperto communire. 
Sex milia armatorum habebant, peditem imbellem, equitatu plus poterant; itaque 
equestribus proeliis lacessebant hostem. Inter multos nobiles equites Campanos 
Cerrinus Vibellius erat, cognomine Taurea. Ciuis indidem erat, longe omnium 
Campanorum fortissimus eques adeo ut, cum apud Romanos militaret, unus eum 
Romanus Claudius Asellus gloria equestri aequaret. Tunc Taurea cum diu perlustrans 
oculis obequitasset hostium turmis, tandem silentio facto ubi esset Claudius Asellus 
quaesiuit et, quoniam uerbis secum de uirtute ambigere solitus esset, cur non ferro 
decerneret daretque opima spolia uictus aut uictor caperet. 


[47] Haec ubi Asello sunt nuntiata in castra, id modo moratus ut consulem percontaretur 
liceretne extra ordinem in prouocantem hostem pugnare, permissu eius arma extemplo 
cepit, prouectusque ante stationes equo Tauream nomine compellauit congredique ubi 
uellet iussit. Hinc Romani ad spectaculum pugnae eius frequentes exierant, et Campani 
non uallum modo castrorum sed moenia etiam urbis prospectantes repleuerunt. Cum 
iam ante ferocibus dictis rem nobilitassent, infestis hastis concitarunt equos; dein libero 
spatio inter se ludificantes sine uolnere pugnam extrahere. Tum Campanus Romano 
"equorum" inquit "hoc non equitum erit certamen, nisi e campo in cauam hanc uiam 
demittimus equos. Ibi nullo ad euagandum spatio comminus conserentur manus". Dicto 
prope citius equum in uiam Claudius egit. Taurea, uerbis ferocior quam re, "minime, sis," 
inquit "cantherium in fossam"; quae uox in rusticum inde prouerbium prodita est. 
Claudius cum ea uia longe perequitasset [quia] nullo obuio hoste in campum rursus 
euectus, increpans ignauiam hostis, cum magno gaudio et gratulatione uictor in castra 
redit. Huic pugnae equestri rem— quam uera sit communis existimatio est —mirabilem 
certe adiciunt quidam annales: cum refugientem ad urbem Tauream Claudius 
sequeretur, patenti hostium portae inuectum per alteram, stupentibus miraculo 
hostibus, intactum euasisse. 


[48] Quieta inde statiua fuere ac retro etiam consul mouit castra ut sementem Campani 
facerent, nec ante uiolauit agrum Campanum quam iam altae in segetibus herbae 
pabulum praebere poterant. Id conuexit in Claudiana castra super Suessulam ibique 
hiberna aedificauit. M. Claudio proconsuli imperauit, ut retento Nolae necessario ad 
tuendam urbem praesidio ceteros milites dimitteret Romam ne oneri sociis et sumptui 

rei publicae essent. Et Ti. Gracchus a Cumis Luceriam in Apuliam legiones cum duxisset, 
M. Valerium inde praetorem Brundisium cum eo quem Luceriae habuerat exercitu misit 
tuerique oram agri Sallentini et prouidere quod ad Philippum bellumque Macedonicum 
attineret iussit. Exitu aestatis eius qua haec gesta perscripsimus litterae a P. et Cn. 
Scipionibus uenerunt quantas quamque prosperas in Hispania res gessissent; sed 
pecuniam in stipendium uestimentaque et frumentum exercitui et sociis naualibus 
omnia deesse. Quod ad stipendium attineat, si aerarium inops sit, se aliquam rationem 
inituros quomodo ab Hispanis sumatur; cetera utique ab Roma mittenda esse, nec aliter 
aut exercitum aut prouinciam teneri posse. Litteris recitatis nemo omnium erat quin et 
uera scribi et postulari aequa fateretur; sed occurrebat animis quantos exercitus 
terrestres naualesque tuerentur quantaque noua classis mox paranda esset si bellum 
Macedonicum moueretur: Siciliam ac Sardiniam, quae ante bellum uectigales fuissent, 
uix praesides prouinciarum exercitus alere; tributo sumptus suppeditari; [eum] ipsum 
tributum conferentium numerum tantis exercituum stragibus et ad Trasumennum 
lacum et ad Cannas imminutum; qui superessent pauci, si multiplici grauarentur 
stipendio, alia perituros peste. Itaque nisi fide staretur, rem publicam opibus non 
staturam. Prodeundum in contionem Fuluio praetori esse, indicandas populo publicas 
necessitates cohortandosque qui redempturis auxissent patrimonia, ut rei publicae, ex 
qua creuissent, tempus commodarent, conducerentque ea lege praebenda quae ad 
exercitum Hispaniensem opus essent, ut, cum pecunia in aerario esset, iis primis 
solueretur. Haec praetor in contione; [diemque] edixit quo uestimenta frumentum 
Hispaniensi exercitui praebenda quaeque alia opus essent naualibus sociis esset 
locaturus. 


[49] Vbi ea dies uenit, ad conducendum tres societates aderant hominum undeuiginti, 
quorum duo postulata fuere, unum ut militia uacarent dum in eo publico essent, alterum 
ut quae in naues imposuissent ab hostium tempestatisque ui publico periculo essent. 
Vtroque impetrato conduxerunt priuataque pecunia res publica administrata est. li 
mores eaque caritas patriae per omnes ordines uelut tenore uno pertinebat. 
Quemadmodum conducta omnia magno animo sunt, sic summa fide praebita, nec 
quicquam [parcius milites quam] si ex opulento aerario, ut quondam, alerentur. Cum hi 
commeatus uenerunt, lliturgi oppidum ab Hasdrubale ac Magone et Hannibale 
Bomilcaris filio ob defectionem ad Romanos oppugnabatur. Inter haec trina castra 
hostium Scipiones cum in urbem sociorum magno certamine ac strage obsistentium 
peruenissent, frumentum, cuius inopia erat, aduexerunt, cohortatique oppidanos, ut 
eodem animo moenia tutarentur quo pro se pugnantem Romanum exercitum uidissent, 
ad castra maxima oppugnanda, quibus Hasdrubal praeerat, ducunt. Eodem et duo duces 
et duo exercitus Carthaginiensium, ibi rem summam agi cernentes, conuenerunt. Itaque 
eruptione e castris pugnatum est. Sexaginta hostium milia eo die in pugna fuerunt, 
sedecim circa [ab] Romanis; tamen adeo haud dubia uictoria fuit, ut plures numero 
quam ipsi erant Romani hostium occiderint, ceperint amplius tria milia hominum, paulo 
minus mille equorum, undesexaginta militaria signa, septem elephantos, quinque in 
proelio occisis, trinisque eo die castris potiti sint. lliturgi obsidione liberato ad Intibili 
oppugnandum Punici exercitus traducti suppletis copiis ex prouincia, ut quae maxime 

omnium belli auida, modo praeda aut merces esset, et tum iuuentute abundante. 
Iterum signis conlatis eadem fortuna utriusque partis pugnatum. Supra tredecim milia 
hostium caesa, supra duo milia capta cum signis duobus et quadraginta et nouem 
elephantis. Tum uero omnes prope Hispaniae populi ad Romanos defecerunt, multoque 
maiores ea aestate in Hispania quam in Italia res gestae. 


Liber XXIV. Vt ex Campania in Bruttios reditum est 


[1] Vt ex Campania in Bruttios reditum est, Hanno adiutoribus et ducibus Bruttiis Graecas 
urbes temptauit, eo facilius in societate manentes Romana quod Bruttios, quos et 
oderant et metuebant, Carthaginiensium partis factos cernebant. Regium primum 
temptatum est diesque aliquot ibi nequiquam absumpti. interim Locrenses frumentum 
lignaque et cetera necessaria usibus ex agris in urbem rapere, etiam ne quid relictum 
praedae hostibus esset, et in dies maior omnibus portis multitudo effundi; postremo 
sescenti modo relicti in urbe erant qui reficere muros portas telaque in propugnacula 
congerere cogebantur. in permixtam omnium aetatium ordinumque multitudinem et 
uagantem in agris magna ex parte inermem Hamilcar Poenos equites emisit, qui uiolare 
quemquam uetiti, tantum ut ab urbe excluderent fuga dissipatos, turmas obiecere. dux 
ipse loco superiore capto unde agros urbemque posset conspicere, Bruttiorum 
cohortem adire muros atque euocare principes Locrensium ad conloquium iussit et 
pollicentes amicitiam Hannibalis adhortari ad urbem tradendam. Bruttiis in conloquio 
nullius rei primo fides est; deinde ut Poenus apparuit in collibus et refugientes pauci 
aliam omnem multitudinem in potestate hostium esse adferebant, tum metu uicti 
consulturos se populum responderunt; aduocataque extemplo contione, cum et 
leuissimus quisque nouas res nouamque societatem mallent et, quorum propinqui extra 
urbem interclusi ab hostibus erant, uelut obsidibus datis pigneratos haberent animos, 
pauci magis taciti probarent constantem fidem quam propalam tueri auderent, haud 
dubio in speciem consensu fit ad Poenos deditio. L. Atilio, praefecto praesidii, quique 
cum eo milites Romani erant clam in portum deductis atque impositis in naues ut 
Regium deueherentur Hamilcarem Poenosque ea condicione ut foedus extemplo aequis 
legibus fieret in urbem acceperunt; cuius rei prope non seruata fides deditis est, cum 
Poenus dolo dimissum Romanum incusaret, Locrenses profugisse ipsum causarentur. 
insecuti etiam equites sunt, si quo casu in freto aestus morari aut deferre naues in 
terram posset. et eos quidem quos sequebantur non sunt adepti: alias a Messana 
traicientes freto Regium naues conspexerunt. milites erant Romani a Claudio praetore 
missi ad obtinendam urbem praesidio. itaque Regio extemplo abscessum est. 
Locrensibus iussu Hannibalis data pax ut liberi suis legibus uiuerent, urbs pateret Poenis, 
portus in potestate Locrensium esset, societas eo iure staret ut Poenus Locrensem 
Locrensisque Poenum pace ac bello iuuaret. 


[2] Sic a freto Poeni reducti frementibus Bruttiis quod Regium ac Locros, quas urbes 
direpturos se destinauerant, intactas reliquissent. itaque per se ipsi conscriptis 
armatisque iuuentutis suae quindecim milibus ad Crotonem oppugnandum pergunt ire, 
Graecam et ipsam urbem et maritimam, plurimum accessurum opibus, si in ora maris 

urbem portu ac moenibus ualidam tenuissent, credentes. ea cura angebat quod neque 
non accersere ad auxilium Poenos satis audebant, ne quid non pro sociis egisse 
uiderentur et, si Poenus rursus magis arbiter pacis quam adiutor belli fuisset, ne in 
libertatem Crotonis, sicut ante Locrorum, frustra pugnaretur. itaque optimum uisum est 
ad Hannibalem mitti legatos cauerique ab eo ut receptus Croto Bruttiorum esset. 
Hannibal cum praesentium eam consultationem esse respondisset et ad Hannonem eos 
reiecisset, ab Hannone nihil certi ablatum; nec enim diripi uolebat nobilem atque 
opulentam urbem et sperabat, cum Bruttius oppugnaret, Poenos nec probare nec iuuare 
eam oppugnationem appareret, eo maturius ad se defecturos. Crotone nec consilium 
unum inter populares nec uoluntas erat. unus uelut morbus inuaserat omnes Italiae 
ciuitates ut plebes ab optimatibus dissentirent, senatus Romanis faueret, plebs ad 
Poenos rem traheret. eam dissensionem in urbe perfuga nuntiat Bruttiis: Aristomachum 
esse principem plebis tradendaeque auctorem urbis, et in uasta urbe lateque moenibus 
disiectis raras stationes custodiasque senatorum esse; quacumque custodiant plebis 
homines, ea patere aditum. auctore ac duce perfuga Bruttii corona cinxerunt urbem 
acceptique ab plebe primo impetu omnem praeter arcem cepere. arcem optimates 
tenebant praeparato iam ante ad talem casum perfugio. eodem Aristomachus perfugit, 
tamquam Poenis, non Bruttiis auctor urbis tradendae fuisset. 


[3] Urbs Croto murum in circuitu patentem duodecim milia passuum habuit ante Pyrrhi 
in Italiam aduentum; post uastitatem eo bello factam uix pars dimidia habitabatur; 
flumen, quod medio oppido fluxerat, extra frequentia tectis loca praeterfluebat, «erat» 
et arx procul eis quae habitabantur. sex milia aberat in«de» [urbe nobili] templum, ipsa 
urbe [erat] nobilius, Laciniae lunonis, sanctum omnibus circa populis; lucus ibi frequenti 
silua et proceris abietis arboribus saeptus laeta in medio pascua habuit, ubi omnis 
generis sacrum deae pecus pascebatur sine ullo pastore, separatimque greges sui 
cuiusque generis nocte remeabant ad stabula, nunquam insidiis ferarum, non fraude 
uiolati hominum. magni igitur fructus ex eo pecore capti columnaque inde aurea solida 
facta et sacrata est; inclitumque templum diuitiis etiam, non tantum sanctitate fuit. ac 
miracula aliqua adfinguntur ut plerumque tam insignibus locis: fama est aram esse in 
uestibulo templi cuius cinerem nullo unquam moueri uento. sed arx Crotonis, una parte 
imminens mari, altera uergente in agrum, situ tantum naturali quondam munita, postea 
et muro cincta est qua per auersas rupes ab Dionysio Siciliae tyranno per dolum fuerat 
capta. ea tum arce satis ut uidebatur tuta Crotoniatum optimates tenebant se 
circumsedente cum Bruttiis eos etiam plebe sua. postremo Bruttii, cum suis uiribus 
inexpugnabilem uiderent arcem, coacti necessitate Hannonis auxilium implorant. is 
condicionibus ad deditionem compellere Crotoniates conatus ut coloniam Bruttiorum 
eo deduci antiquamque frequentiam recipere uastam ac desertam bellis urbem 
paterentur, omnium neminem praeter Aristomachum mouit. morituros se adfirmabant 
citius quam immixti Bruttiis in alienos ritus mores legesque ac mox linguam etiam 
uerterentur. Aristomachus unus, quando nec suadendo ad deditionem satis ualebat nec, 
sicut urbem prodiderat, locum prodendae arcis inueniebat, transfugit ad Hannonem. 
Locrenses breui post legati, cum permissu Hannonis arcem intrassent, persuadent ut 
traduci se in Locros paterentur nec ultima experiri uellent; iam hoc ut sibi liceret 

impetrauerant et ab Hannibale missis ad is ipsum legatis. ita Crotone excessum est 
deductique Crotoniatae ad mare naues conscendunt; Locros omnis multitudo abeunt. in 
Apulia ne hiemps quidem quieta inter Romanos atque Hannibalem erat. Luceriae 
Sempronius consul, Hannibal haud procul Arpis hibernabat. inter eos leuia proelia ex 
occasione aut opportunitate huius aut illius partis oriebantur meliorque eis Romanus et 
in dies cautior tutiorque ab insidiis fiebat. 


[4] In Sicilia Romanis omnia mutauerat mors Hieronis regnumque ad Hieronymum 
nepotem eius translatum, puerum uixdum libertatem, nedum dominationem modice 
laturum. eam aetatem, id ingenium tutores atque amici ad praecipitandum in omnia 
uitia acceperunt. quae ita futura cernens Hiero ultima senecta uoluisse dicitur liberas 
Syracusas relinquere, ne sub dominatu puerili per ludibrium bonis artibus partum 
firmatumque interiret regnum. huic consilio eius summa ope obstitere filiae, nomen 
regium penes puerum futurum ratae, regimen rerum omnium penes se uirosque suos 
Adran«odorum et Zoippum, qui tut»orum primi relinquebantur. non facile erat 
nonagesimum iam agenti annum, circumsesso dies noctesque muliebribus blanditiis, 
liberare animum et conuertere ad publicam «a» priuata curam. itaque tutores modo 
quindecim puero relinquit, quos precatus est moriens ut fidem erga populum Romanum 
quinquaginta annos ab se cultam inuiolatam seruarent iuuenemque suis potissimum 
uestigiis insistere uellent et disciplinae, in qua eductus esset. haec mandata. cum 
exspirasset, tutores testamento prolato pueroque in contionem producto-erat autem 
quindecim tum ferme annorum-paucis, qui per contionem ad excitandos clamores 
dispositi erant, adprobantibus testamentum, ceteris uelut patre amisso in orba ciuitate 
omnia timentibus^". funus fit regium magis amore ciuium et caritate quam cura suorum 
celebre. breui deinde ceteros tutores summouet Adranodorus, iuuenem iam esse 
dictitans Hieronymum ac regni potentem; deponendoque tutelam ipse, quae cum 
pluribus communis erat, in se unum omnium uires conuertit. 


[5] Vix quidem uel bono moderatoque regi facilis erat fauor apud Syracusanos, 
succedenti tantae caritati Hieronis; uerum enimuero Hieronymus, uelut suis uitiis 
desiderabilem efficere uellet auum, primo statim conspectu omnia quam disparia essent 
ostendit. nam qui per tot annos Hieronem filiumque eius Gelonem nec uestis habitu nec 
alio ullo insigni differentes a ceteris ciuibus uidissent, ei conspexere purpuram ac 
diadema ac satellites armatos, quadrigisque etiam alborum equorum interdum ex regia 
procedentem more Dionysi tyranni. hunc tam superbum adparatum habitumque 
conuenientes sequebantur contemptus omnium hominum, superbae aures, 
contumeliosa dicta, rari aditus non alienis modo sed tutoribus etiam, libidines nouae, 
inhumana crudelitas. itaque tantus omnes terror inuaserat ut quidam ex tutoribus aut 
morte uoluntaria aut fuga praeuerterent metum suppliciorum. tres ex iis quibus solis 
aditus in domum familiarior erat, Adranodorus et Zoippus, generi Hieronis, et Thraso 
quidam, de aliis quidem rebus haud magno opere audiebantur; tendendo autem duo ad 
Carthaginienses, Thraso ad societatem Romanam, certamine ac studiis interdum in se 
conuertebant animum adulescentis, cum coniuratio in tyranni caput facta indicatur per 
Callonem quendam, aequalem Hieronymi et iam inde a puero in omnia familiaria iura 
adsuetum. index unum ex coniuratis Theodotum, a quo ipse appellatus erat, nominare 

potuit. qui comprensus extemplo traditusque Adranodoro torquendus, de se ipse haud 
cunctanter fassus conscios celabat; postremo cum omnibus intolerandis patientiae 
humanae cruciatibus laceraretur, uictum malis se simulans auertit ab consciis in insontes 
indicium, Thrasonem esse auctorem consilii mentitus, nec nisi tam potenti duce confisos 
rem tantam ausuros «fuisse; addit socios» ab latere tyranni quorum capita uilissima 
fingenti inter dolores gemitusque occurrere. maxime animo tyranni credibile indicium 
Thraso nominatus fecit; itaque extemplo traditur ad supplicium adiectique poenae 
ceteri iuxta insontes. consciorum nemo, cum diu socius consilii torqueretur, aut latuit 
aut fugit; tantum illis in uirtute ac fide Theodoti fiduciae fuit tantumque ipsi Theodoto 
uirium ad arcana occultanda. 


[6] Ita, quod unum uinculum cum Romanis societatis erat, Thrasone sublato e medio 
extemplo haud dubie ad defectionem res spectabat, legatique ad Hannibalem missi ac 
remissi ab eo cum Hannibale, nobili adulescente, Hippocrates et Epicydes, nati 
Carthagine sed oriundi ab Syracusis exsule auo, Poeni ipsi materno genere. per hos 
iuncta societas Hannibali ac Syracusano tyranno nec inuito Hannibale apud tyrannum 
manserunt. Ap. Claudius praetor, cuius Sicilia prouincia erat, ubi ea accepit, extemplo 
legatos ad Hieronymum misit. qui cum sese ad renouandam societatem quae cum auo 
fuisset uenisse dicerent, per ludibrium auditi dimissique sunt ab quaerente per iocum 
Hieronymo quae fortuna eis pugnae ad Cannas fuisset; uix credibilia enim legatos 
Hannibalis narrare; uelle quid ueri sit scire, ut ex eo utram spem sequatur consilium 
capiat. Romani, cum serio legationes audire coepisset redituros se ad eum dicentes esse, 
monito magis eo quam rogato ne fidem temere mutaret proficiscuntur. Hieronymus 
legatos Carthaginem misit ad foedus ex societate cum Hannibale pacta faciendum. 
conuenit ut, cum Romanos Sicilia expulissentcid autem breui fore, si naues atque 
exercitum misissent-, Himera amnis, qui ferme «mediam» diuidit, finis regni Syracusani 
ac Punici imperii esset. aliam deinde, inflatus adsentationibus eorum qui eum non 
Hieronis tantum sed Pyrrhi etiam regis, materni aui, iubebant meminisse, legationem 
misit, qua aequum censebat Sicilia sibi omni cedi, Italiae imperium proprium quaeri 
Carthaginiensi populo. hanc leuitatem ac iactationem animi neque mirabantur in iuuene 
furioso neque arguebant, dummodo auerterent eum ab Romanis. 


[7] Sed omnia in eo praecipitia ad exitium fuerunt. nam cum praemissis Hippocrate 
atque Epicyde cum binis milibus armatorum ad temptandas urbes quae praesidiis 
tenebantur Romanis, et ipse in Leontinos cum cetero omni exercitu-erant autem ad 
quindecim milia peditum equitumque-profectus esset, liberas aedes coniurati-et 
omnes forte militabant-zimminentes uiae angustae qua descendere ad forum rex solebat 
sumpserunt. ibi cum instructi armatique ceteri transitum exspectantes starent, uni ex 
eis-Dinomeni fuit nomen-, quia custos corporis erat, partes datae sunt ut, cum 
adpropinquaret ianuae rex, per causam aliquam in angustiis sustineret ab tergo agmen. 
ita ut conuenerat factum est. tamquam laxaret elatum pedem ab stricto nodo, moratus 
turbam Dinomenes tantum interualli fecit ut, cum in praetereuntem sine armatis regem 
impetus fieret, confoderetur aliquot prius uolneribus quam succurri posset. clamore et 
tumultu audito in Dinomenem iam haud dubie obstantem tela coniciuntur, inter quae 
tamen duobus acceptis uolneribus euasit. fuga satellitum, ut iacentem uidere regem, 

facta est; interfectores pars in forum ad multitudinem laetam libertate, pars Syracusas 
pergunt ad praeoccupanda Adranodori regiorumque aliorum consilia. incerto rerum 
statu Ap. Claudius bellum oriens ex propinquo cum cerneret, senatum litteris certiorem 
fecit Siciliam Carthaginiensi populo et Hannibali conciliari, ipse aduersus Syracusana 
consilia «ad» prouinciae regnique fines omnia conuertit praesidia. exitu anni eius Q. 
Fabius ex auctoritate senatus Puteolos, per bellum coeptum frequentari emporium, 
communiit praesidiumque imposuit. inde Romam comitiorum causa ueniens in eum 
quem primum diem comitialem habuit comitia edixit atque ex itinere praeter urbem in 
campum descendit. eo die cum sors praerogatiuae Aniensi iuniorum exisset eaque T. 
Otacilium M. Aemilium Regillum consules diceret, tum Q. Fabius silentio facto tali 
oratione est usus: 


[8] 'Si aut pacem in Italia aut «id» bellum eumque hostem haberemus in quo 
neglegentiae laxior locus esset, qui uestris studiis, quae in campum ad mandandos 
quibus uelitis honores adfertis, moram ullam offerret, is mihi parum meminisse 
uideretur uestrae libertatis; sed cum in hoc bello, in hoc hoste nunquam ab ullo duce 
sine ingenti nostra clade erratum sit, eadem uos cura qua in aciem armati descenditis 
inire suffragium ad creandos consules decet et sibi quemque dicere: "Hannibali 
imperatori parem consulem nomino." hoc anno ad Capuam Uibellio Taureae, Campano 
summo equiti, prouocanti summus Romanus eques Asellus Claudius est oppositus. 
aduersus Gallum quondam prouocantem in ponte Anienis T. Manlium fidentem et 
animo et uiribus misere maiores nostri. eandem causam haud multis annis post fuisse 
non negauerim cur M. Ualerio non diffideretur aduersus similiter prouocantem ad 
certamen arma capienti Gallum. quemadmodum pedites equitesque optamus ut 
ualidiores, si minus, ut pares hosti habeamus, ita duci hostium parem imperatorem 
quaeramus. cum qui est summus in ciuitate dux eum legerimus, tamen repente lectus, 
in annum creatus aduersus ueterem ac perpetuum imperatorem comparabitur, nullis 
neque temporis nec iuris inclusum angustiis quo minus ita omnia gerat administretque 
ut tempora postulabunt belli; nobis autem in adparatu ipso ac tantum incohantibus res 
annus circumagitur. quoniam quales uiros creare uos consules deceat satis est dictum, 
restat ut pauca de eis in quos praerogatiuae fauor inclinauit dicam. M. Aemilius Regillus 
flamen est Quirinalis, quem neque mittere a sacris neque retinere possumus ut non 
deum aut belli deseramus curam. «T.» Otacilius sororis meae filiam uxorem atque ex ea 
liberos habet; ceterum non ea uestra in me maioresque meos merita sunt ut non 
potiorem priuatis necessitudinibus rem publicam habeam. quilibet nautarum 
uectorumque tranquillo mari gubernare potest; ubi saeua orta tempestas est ac turbato 
mari rapitur uento nauis, tum uiro et gubernatore opus est. non tranquillo nauigamus 
sed iam aliquot procellis summersi paene sumus; itaque quis ad gubernacula sedeat 
summa cura prouidendum ac praecauendum uobis est. in minore te experti, T. Otacili, 
re sumus; haud sane cur ad maiora tibi fidamus documenti quicquam dedisti. classem 
hoc anno, cui tu praefuisti, trium rerum causa parauimus, ut Africae oram popularetur, 
ut tuta nobis Italiae litora essent, ante omnia ne supplementum cum stipendio 
commeatuque ab Carthagine Hannibali transportaretur. create consulem T. Otacilium, 
non dico si omnia haec, sed si aliquid eorum rei publicae praestitit. sin autem te classem 

obtinente, ea etiam uelut pacato mari quibus «non erat opus» Hannibali tuta atque 
integra ab domo uenerunt, si ora Italiae infestior hoc anno quam Africae fuit, quid dicere 
potes cur te potissimum ducem Hannibali hosti «hi» opponant? si consul esses, 
dictatorem dicendum exemplo maiorum nostrorum censeremus, nec tu id indignari 
posses aliquem in ciuitate Romana meliorem bello haberi quam te. magis nullius interest 
quam tua, T. Otacili, non imponi ceruicibus tuis onus sub quo concidas. ego magno opere 
suadeo, Quirites, eodem animo quo si stantibus uobis in acie armatis repente deligendi 
duo imperatores essent quorum ductu atque auspicio dimicaretis, hodie quoque 
consules creetis quibus sacramento liberi uestri dicant, ad quorum edictum conueniant, 
sub quorum tutela atque cura militent. lacus Trasumennus et Cannae tristia ad 
recordationem exempla sed ad praecauenda similia [utiles] documento sunt. praeco, 
Aniensem iuniorum in suffragium reuoca.' 


[9] Cum T. Otacilius ferociter eum continuare consulatum uelle uociferaretur atque 
obstreperet, lictores ad eum accedere consul iussit et, quia urbem non inierat protinus 
in campum ex itinere profectus, admonuit cum securibus sibi fasces praeferri. interim 
praerogatiua suffragium init creatique in ea consules Q. Fabius Maximus quartum M. 
Marcellus tertium. eosdem consules ceterae centuriae sine uariatione ulla dixerunt; et 
praetor unus refectus Q. Fuluius Flaccus, noui alii creati, T. Otacilius Crassus iterum, Q. 
Fabius consulis filius qui tum aedilis curulis erat, P. Cornelius Lentulus. comitiis 
praetorum perfectis senatus consultum factum, ut Q. Fuluio extra ordinem urbana 
prouincia esset isque potissimum consulibus ad bellum profectis urbi praeesset. aquae 
magnae bis eo anno fuerunt Tiberisque agros inundauit cum magna strage tectorum 
pecorumque et hominum pernicie. quinto anno secundi Punici belli Q. Fabius Maximus 
quartum M. Claudius Marcellus tertium consulatum ineuntes plus solito conuerterant in 
se ciuitatis animos; multis enim annis tale consulum par non fuerat. referebant senes sic 
Maximum Rullum cum P. Decio ad bellum Gallicum, sic postea Papirium Caruiliumque 
aduersus Samnites Bruttiosque et Lucanum cum Tarentino populum consules declaratos. 
absens Marcellus consul creatus, cum ad exercitum esset; praesenti Fabio atque ipsi 
comitia habenti consulatus continuatus. tempus ac necessitas belli ac discrimen 
summae rerum faciebant ne quis aut exemplum exquireret aut suspectum cupiditatis 
imperii consulem haberet; quin laudabant potius magnitudinem animi quod, cum 
summo imperatore esse opus rei publicae sciret seque eum haud dubie esse, minoris 
inuidiam suam, si qua ea re oreretur, quam utilitatem rei publicae fecisset. 


[10] Quo die magistratum inierunt consules, senatus in Capitolio est habitus 
decretumque omnium primum ut consules sortirentur compararentue inter se uter 
censoribus creandis comitia haberet priusquam ad exercitum proficisceretur. 
prorogatum deinde imperium omnibus qui ad exercitus erant iussique in prouinciis 
manere, Ti. Gracchus Luceriae, ubi cum uolonum exercitu erat, C. Terentius Uarro in 
agro Piceno, M. Pomponius in Gallico; et praetorum prioris anni pro praetoribus, Q. 
Mucius obtineret Sardiniam, M. Ualerius ad Brundisium orae maritimae, intentus 
aduersus omnes motus Philippi Macedonum regis, praeesset. P. Cornelio Lentulo 
praetori Sicilia decreta prouincia, T. Otacilio classis eadem quam aduersus 
Carthaginienses priore anno habuisset. prodigia eo anno multa nuntiata sunt, quae quo 

magis credebant simplices ac religiosi homines, eo plura nuntiabantur: Lanuui in aede 
intus Sospitae lunonis coruos nidum fecisse; in Apulia palmam uiridem arsisse; Mantuae 
stagnum effusum Mincio amni cruentum uisum; et Calibus creta et Romae in foro 
bouario sanguine pluuisse; et in uico Insteio fontem sub terra tanta ui aquarum fluxisse 
ut serias doliaque quae in eo loco erant prouoluta uelut impetu torrentis tulerit; tacta 
de caelo atrium publicum in Capitolio, aedem in campo Uolcani, Uacunae in Sabinis 
publicamque uiam, murum ac portam Gabiis. iam alia uolgata miracula erant: hastam 
Martis Praeneste sua sponte promotam; bouem in Sicilia locutum; infantem in utero 
matris in Marrucinis 'io triumphe' clamasse; ex muliere Spoleti uirum factum; Hadriae 
aram in caelo speciesque hominum circum eam cum candida ueste uisas esse. quin 
Romae quoque in ipsa urbe, secundum apum examen in foro uisum-quod mirabile est, 
quia rarum-, adfirmantes quidam legiones se armatas in laniculo uidere concitauerunt 
ciuitatem ad arma, cum qui in laniculo essent negarent quemquam ibi praeter adsuetos 
collis eius cultores apparuisse. haec prodigia hostiis maioribus procurata sunt ex 
haruspicum responso et supplicatio omnibus deis quorum puluinaria Romae essent 
indicta est. 


[11] Perpetratis quae ad pacem deum pertinebant, de re publica belloque gerendo et 
quantum copiarum et ubi quaeque essent consules ad senatum rettulerunt. 
duodeuiginti legionibus bellum geri placuit; binas consules sibi sumere, binis Galliam 
Siciliamque ac Sardiniam obtineri; duabus Q. Fabium praetorem Apuliae, duabus 
uolonum Ti. Gracchum circa Luceriam praeesse; singulas C. Terentio proconsuli ad 
Picenum et M. Ualerio ad classem circa Brundisium relinqui, duas urbi praesidio esse. 
hic ut numerus legionum expleretur, sex nouae legiones erant scribendae. eas primo 
quoque tempore consules scribere iussi et classem parare, ut cum eis nauibus quae pro 
Calabriae litoribus in statione essent, centum quinquaginta longarum classis nauium eo 
anno expleretur. dilectu habito et centum nauibus nouis deductis Q. Fabius comitia 
censoribus creandis habuit; creati M. Atilius Regulus et P. Furius Philus. cum 
increbresceret rumor bellum in Sicilia esse, T. Otacilius eo cum classe proficisci iussus 
est. cum deessent nautae, consules ex senatus consulto edixerunt ut, qui L. Aemilio C. 
Flaminio censoribus milibus aeris quinquaginta ipse aut pater eius census fuisset usque 
ad centum milia aut cui postea tanta res esset facta, nautam unum cum sex mensum 
stipendio daret; qui supra centum milia usque ad trecenta milia, tres nautas cum 
stipendio annuo; qui supra trecenta milia usque ad deciens aeris, quinque nautas; qui 
supra deciens, septem; senatores octo nautas cum annuo stipendio darent. ex hoc 
edicto dati nautae, armati instructique ab dominis, cum triginta dierum coctis cibariis 
naues conscenderunt. tum primum est factum ut classis Romana sociis naualibus priuata 
impensa paratis compleretur. 


[12] Hic maior solito apparatus praecipue conterruit Campanos ne ab obsidione Capuae 
bellum eius anni Romani inciperent. itaque legatos ad Hannibalem oratum miserunt ut 
Capuam exercitum admoueret: ad eam oppugnandam nouos exercitus scribi Romae nec 
ullius urbis defectioni magis infensos eorum animos esse. id quia tam trepide nuntiabant, 
maturandum Hannibal ratus ne praeuenirent Romani, profectus Arpis ad Tifata in 
ueteribus castris super Capuam consedit. inde Numidis Hispanisque ad praesidium simul 

castrorum simul Capuae relictis cum cetero exercitu ad lacum Auerni per speciem 
sacrificandi, re ipsa ut temptaret Puteolos quodque ibi praesidii erat, descendit. 
Maximus, postquam Hannibalem Arpis profectum et regredi in Campaniam allatum est, 
nec die nec nocte intermisso itinere ad exercitum redit, et Ti. Gracchum ab Luceria 
Beneuentum copias admouere, Q. Fabium praetorem-is filius consulis erat-«ad» 
Luceriam Graccho succedere iubet. in Siciliam eodem tempore duo praetores profecti, 
P. Cornelius ad exercitum, T. Otacilius qui maritimae orae reique nauali praeesset; et 
ceteri in suas quisque prouincias profecti, et quibus prorogatum imperium erat easdem 
quas priori anno regiones obtinuerunt. 


[1313] Ad Hannibalem, cum ad lacum Auerni esset, quinque nobiles iuuenes ab Tarento 
uenerunt, partim ad Trasumennum lacum, partim ad Cannas capti dimissique domos 
cum eadem comitate qua usus aduersus omnes Romanorum socios Poenus fuerat. ei 
memores beneficiorum eius perpulisse magnam partem se iuuentutis Tarentinae 
referunt ut Hannibalis amicitiam ac societatem quam populi Romani mallent, legatosque 
ab suis missos rogare Hannibalem ut exercitum propius Tarentum admoueat: si signa 
eius, si castra conspecta a Tarento sint, haud ullam intercessuram moram quin «in 
deditionem ueniat» urbs; in potestate iuniorum plebem, in manu plebis rem Tarentinam 
esse. Hannibal conlaudatos eos oneratosque ingentibus promissis domum ad coepta 
maturanda redire iubet; se in tempore adfuturum esse. hac cum spe dimissi Tarentini. 
ipsum ingens cupido incesserat Tarenti potiundi. urbem esse uidebat cum opulentam 
nobilemque, tum maritimam et in Macedoniam opportune uersam regemque Philippum 
hunc portum, si transiret in Italiam, Brundisium cum Romani haberent, petiturum. sacro 
inde perpetrato ad quod uenerat et, dum ibi moratur, peruastato agro Cumano usque 
ad Miseni promunturium Puteolos repente agmen conuertit ad opprimendum 
praesidium Romanum. sex milia hominum erant et locus munimento quoque, non 
natura modo tutus. triduum ibi moratus Poenus ab omni parte temptato praesidio, 
deinde, ut nihil procedebat, ad populandum agrum Neapolitanum magis ira quam 
potiundae urbis spe processit. aduentu eius in propinquum agrum mota Nolana est 
plebs, iam diu auersa ab Romanis et infesta senatui suo. itaque legati ad arcessendum 
Hannibalem cum haud dubio promisso tradendae urbis uenerunt. praeuenit inceptum 
eorum Marcellus consul a primoribus accitus. die uno Suessulam a Calibus, cum 
Uolturnus amnis traicientem moratus esset, contenderat; inde proxima nocte sex milia 
peditum, equites trecentos, qui praesidio senatui essent, Nolam intromisit. et uti a 
consule omnia impigre facta sunt ad praeoccupandam Nolam, ita Hannibal tempus 
terebat, bis iam ante nequiquam temptata re segnior ad credendum Nolanis factus. 


[14] lisdem diebus et Q. Fabius consul ad Casilinum temptandum, quod praesidio Punico 
tenebatur, uenit et ad Beneuentum uelut ex composito parte altera Hanno ex Bruttiis 
cum magna peditum equitumque manu, altera Ti. Gracchus ab Luceria accessit. qui 
primo oppidum intrauit, deinde, ut Hannonem tria milia ferme ab urbe ad Calorem 
fluuium castra posuisse et inde agrum populari audiuit, et ipse egressus moenibus mille 
ferme passus ab hoste castra locat. ibi contionem militum habuit. legiones magna ex 
parte uolonum habebat, qui iam alterum annum libertatem tacite mereri quam 
postulare palam maluerant. senserat tamen hibernis egrediens murmur in agmine esse 

quaerentium, en unquam liberi militaturi essent, scripseratque senatui non tam quid 
desiderarent quam quid meruissent: bona fortique opera eorum se ad eam diem usum 
neque ad exemplum iusti militis quicquam eis praeter libertatem deesse. de eo 
permissum ipsi erat faceret quod e re publica duceret esse. itaque priusquam cum hoste 
manum consereret, pronuntiat tempus uenisse eis libertatis quam diu sperassent 
potiundae; postero die signis conlatis dimicaturum puro ac patenti campo, ubi sine ullo 
insidiarum metu uera uirtute geri res posset. qui caput hostis rettulisset, eum se 
extemplo liberum iussurum esse; qui loco cessisset, in eum seruili supplicio 
animaduersurum; suam cuique fortunam in manu esse. libertatis auctorem eis non se 
fore solum sed consulem M. Marcellum, sed uniuersos patres, quos consultos ab se de 
libertate eorum sibi permisisse. litteras inde consulis ac senatus consultum recitauit, ad 
quae clamor cum ingenti adsensu est sublatus. pugnam poscebant signumque ut daret 
extemplo ferociter instabant. Gracchus proelio in posterum diem  pronuntiato 
contionem dimisit: milites laeti, praecipue quibus merces nauatae in unum diem operae 
libertas futura erat, armis expediendis diei reliquum consumunt. 


[15] Postero die ubi signa coeperunt canere, primi omnium parati instructique ad 
praetorium conueniunt. sole orto Gracchus in aciem copias educit nec hostes moram 
dimicandi fecerunt. septendecim milia peditum erant, maxima ex parte Bruttii ac Lucani, 
equites mille ducenti, inter quos pauci admodum Italici, ceteri Numidae fere omnes 
Maurique. pugnatum est et acriter et diu; quattuor horis neutro inclinata est pugna nec 
alia magis Romanum impediebat res quam capita hostium pretia libertatis facta. nam ut 
quisque hostem impigre occiderat, primum capite aegre inter turbam tumultumque 
abscidendo terebat tempus; deinde occupata dextra tenendo caput fortissimus quisque 
pugnator esse desierat, segnibus ac timidis tradita pugna erat. quod ubi tribuni militum 
Graccho nuntiauerunt, neminem stantem iam uolnerari hostem, carnificari iacentes et 
in dextris militum pro gladiis humana capita esse, signum dari propere iussit proicerent 
capita inuaderentque hostem: claram satis et insignem uirtutem esse nec dubiam 
libertatem futuram strenuis uiris. tum redintegrata pugna est et eques etiam in hostes 
emissus; quibus cum impigre Numidae concurrissent nec segnior equitum quam 
peditum pugna esset, iterum in dubium adducta res. cum utrimque duces, Romanus 
Bruttium Lucanumque totiens a maioribus suis uictos subactosque, Poenus mancipia 
Romana et ex ergastulo militem uerbis obtereret, postremo pronuntiat Gracchus esse 
nihil quod de libertate sperarent, nisi eo die fusi fugatique hostes essent. 


[16] Ea demum uox ita animos accendit ut renouato clamore uelut alii repente facti tanta 
ui se in hostem intulerint, ut sustineri ultra non possent. primo antesignani Poenorum, 
dein signa perturbata, postremo tota impulsa acies; inde haud dubie terga data 
ruuntque fugientes in castra adeo pauidi trepidique ut ne in portis quidem aut uallo 
quisquam restiterit ac prope continenti agmine Romani insecuti nouum de integro 
proelium inclusi hostium uallo ediderint. ibi sicut pugna impeditior in angustiis, ita 
caedes atrocior fuit; et adiuuere captiui, qui rapto inter tumultum ferro conglobati et ab 
tergo ceciderunt Poenos et fugam impedierunt. itaque minus duo milia hominum ex 
tanto exercitu, et ea maior pars equitum, cum ipso duce effugerunt; alii omnes caesi aut 
capti; capta et signa duodequadraginta. ex uictoribus duo milia ferme cecidere. praeda 

omnis, praeterquam hominum captorum, militi concessa est; et pecus exceptum est 
quod intra dies triginta domini cognouissent. cum praeda onusti in castra redissent, 
quattuor milia ferme uolonum militum, quae pugnauerant segnius nec in castra 
inruperant simul, metu poenae collem haud procul castris ceperunt. postero die per 
tribunos militum inde deducti, contione militum aduocata a Graccho superueniunt. ubi 
cum proconsul ueteres milites primum, prout cuiusque uirtus atque opera in ea pugna 
fuerat, militaribus donis donasset, tunc quod ad uolones attineret omnes ait malle 
laudatos a se, dignos indignosque, quam quemquam eo die castigatum esse; quod 
bonum faustum felixque rei publicae ipsisque esset, omnes eos liberos esse iubere. ad 
quam uocem cum clamor ingenti alacritate sublatus esset ac nunc complexi inter se 
gratulantesque, nunc manus ad caelum tollentes bona omnia populo Romano 
Gracchoque ipsi precarentur, tum Gracchus 'priusquam omnes iure libertatis 
aequassem' inquit, neminem nota strenui aut ignaui militis notasse uolui; nunc exsoluta 
iam fide publica, ne discrimen omne uirtutis ignauiaeque pereat, nomina eorum qui 
detractatae pugnae memores secessionem paulo ante fecerunt referri ad me iubebo 
citatosque singulos iure iurando adigam, nisi quis morbus causa erit, non aliter quam 
stantes cibum potionemque quoad stipendia facient capturos esse. hanc multam ita 
aequo animo feretis, si reputabitis nulla ignauiae nota leuiore uos designari potuisse.' 
signum deinde colligendi uasa dedit; militesque praedam portantes agentesque per 
lasciuiam ac iocum ita ludibundi Beneuentum rediere ut ab epulis per celebrem 
festumque diem actis non ex acie reuerti uiderentur. Beneuentani omnes turba effusa 
cum obuiam ad portas exissent, complecti milites, gratulari, uocare in hospitium. 
apparata conuiuia omnibus in propatulo aedium fuerant; ad ea inuitabant Gracchumque 
orabant ut epulari permitteret militibus; et Gracchus ita permisit in publico epularentur 
omnes ante suas quisque fores. prolata omnia. pilleati aut lana alba uelatis capitibus 
uolones epulati sunt, alii accubantes, alii stantes qui simul ministrabant uescebanturque. 
digna res uisa ut simulacrum celebrati eius diei Gracchus, postquam Romam rediit, pingi 
iuberet in aede Libertatis quam pater eius in Auentino ex multaticia pecunia faciendam 
curauit dedicauitque. 


[17] Dum haec ad Beneuentum geruntur, Hannibal depopulatus agrum Neapolitanum 
ad Nolam castra mouet. quem ubi aduentare consul sensit, Pomponio propraetore cum 
eo exercitu qui super Suessulam in castris erat accito ire obuiam hosti parat nec moram 
dimicandi facere. C. Claudium Neronem cum robore equitum silentio noctis per auersam 
maxime ab hoste portam emittit circumuectumque occulte subsequi sensim agmen 
hostium iubet et, cum coortum proelium uideret, ab tergo se obicere. id errore uiarum 
an exiguitate temporis Nero exsequi non potuerit incertum est. absente eo cum 
proelium commissum esset, superior quidem haud dubie Romanus erat; sed quia 
equites non adfuere in tempore, ratio compositae rei turbata est. non ausus insequi 
cedentes Marcellus uincentibus suis signum receptui dedit. plus tamen duo milia 
hostium eo die caesa traduntur, Romani minus quadringenti. solis fere occasu Nero diem 
noctemque nequiquam fatigatis equis hominibusque, ne uiso quidem hoste rediens, 
adeo grauiter est ab consule increpitus ut per eum stetisse diceretur quo minus accepta 
ad Cannas redderetur hosti clades. postero die Romanus in aciem descendit, Poenus 

tacita etiam confessione uictus castris se tenuit. tertio die silentio noctis omissa spe 
Nolae potiundae, rei nunquam prospere temptatae, Tarentum ad certiorem spem 
proditionis proficiscitur. 


[18] Nec minore animo res Romana domi quam militiae gerebatur. censores, uacui ab 
operum locandorum cura propter inopiam aerarii, ad mores hominum regendos 
animum aduerterunt castigandaque uitia quae, uelut diutinis morbis aegra corpora ex 
sese gignunt, eo enata bello erant. primum eos citauerunt qui post Cannensem «cladem 
a re publica defecisse» dicebantur. princeps eorum M. Caecilius Metellus quaestor tum 
forte erat. iusso deinde eo ceterisque eiusdem noxae reis causam dicere cum purgari 
nequissent, pronuntiarunt uerba orationemque eos aduersus rem publicam habuisse, 
quo coniuratio deserendae ltaliae causa fieret. secundum eos citati nimis callidi 
exsoluendi iuris iurandi interpretes, qui captiuorum ex itinere regressi clam in castra 
Hannibalis solutum quod iurauerant redituros rebantur. his superioribusque illis equi 
adempti qui publicum equum habebant, tribuque moti aerarii omnes facti. neque 
senatu modo aut equestri ordine regendo cura se censorum tenuit. nomina omnium ex 
iuniorum tabulis excerpserunt qui quadriennio non militassent, quibus neque uacatio 
iusta militiae neque morbus causa fuisset. et ea supra duo milia nominum in aerarios 
relata tribuque omnes moti; additumque tam truci censoriae notae triste senatus 
consultum, ut ei omnes quos censores notassent pedibus mererent mitterenturque in 
Siciliam ad Cannensis exercitus reliquias, cui militum generi non prius quam pulsus Italia 
hostis esset finitum stipendiorum tempus erat. cum censores ob inopiam aerarii se iam 
locationibus abstinerent aedium sacrarum  tuendarum  curuliumque equorum 
praebendorum ac similium his rerum, conuenere ad eos frequentes qui hastae huius 
generis adsueuerant hortarique censores ut omnia perinde agerent locarent ac si 
pecunia in aerario esset: neminem nisi bello confecto pecuniam ab aerario petiturum 
esse. conuenere deinde domini eorum quos Ti. Sempronius ad Beneuentum manu 
emiserat arcessitosque se ab triumuiris mensariis esse dixerunt ut pretia seruorum 
acciperent; ceterum non antequam bello confecto accepturos esse. cum haec inclinatio 
animorum plebis ad sustinendam inopiam aerarii fieret, pecuniae quoque pupillares 
primo, deinde uiduarum coeptae conferri, nusquam eas tutius sanctiusque deponere 
credentibus qui deferebant quam in publica fide; inde si quid emptum paratumque 
pupillis ac uiduis foret, a quaestore perscribebatur. manauit ea priuatorum benignitas 
ex urbe etiam in castra, ut non eques, non centurio stipendium acciperet, 
mercennariumque increpantes uocarent qui accepisset. 


[19] Q. Fabius consul ad Casilinum castra habebat, quod duum milium Campanorum et 
septingentorum militum Hannibalis tenebatur praesidio. praeerat Statius Metius, missus 
ab Cn. Magio Atellano, qui eo anno medix tuticus erat seruitiaque et plebem promiscue 
armarat ut castra Romana inuaderet intento consule ad Casilinum oppugnandum. nihil 
eorum Fabium fefellit. itaque Nolam ad collegam mittit: altero exercitu dum Casilinum 
oppugnatur opus esse qui Campanis opponatur; uel ipse relicto Nolae praesidio modico 
ueniret uel, si eum Nola teneret necdum securae res ab Hannibale essent, se Ti. 
Gracchum proconsulem a Beneuento acciturum. hoc nuntio Marcellus duobus militum 
milibus Nolae in praesidio relictis cum cetero exercitu Casilinum uenit, aduentuque eius 

Campani iam mouentes sese quieuerunt. ita ab duobus consulibus Casilinum oppugnari 
coepit. ubi cum multa succedentes temere moenibus Romani milites acciperent uolnera 
neque satis inceptum succederet, Fabius omittendam rem paruam ac iuxta magnis 
difficilem abscedendumque inde censebat, cum res maiores instarent; Marcellus multa 
magnis ducibus sicut non adgredienda, ita semel adgressis non dimittenda esse dicendo, 
quia magna famae momenta in utramque partem fierent, tenuit ne inrito incepto 
abiretur. uineae inde omniaque alia operum machinationumque genera cum 
admouerentur Campanique Fabium orarent ut abire Capuam tuto liceret, paucis egressis 
Marcellus portam qua egrediebantur occupauit caedesque promiscue omnium circa 
portam primo, deinde inruptione facta etiam in urbe fieri coepta est. quinquaginta fere 
primo egressi Campanorum, cum ad Fabium confugissent, praesidio eius Capuam 
peruenerunt: Casilinum inter conloquia cunctationemque petentium fidem per 
occasionem captum est, captiuique Campanorum quique Hannibalis militum erant 
Romam missi atque ibi in carcere inclusi sunt: oppidanorum turba per finitimos populos 
in custodiam diuisa. 


[20] Quibus diebus a Casilino re bene gesta recessum est, eis Gracchus in Lucanis aliquot 
cohortes in ea regione conscriptas cum praefecto socium in agros hostium praedatum 
misit. eos effuse palatos Hanno adortus haud multo minorem quam ad Beneuentum 
acceperat reddidit hosti cladem atque in Bruttios raptim ne Gracchus adsequeretur 
concessit. consules Marcellus retro unde uenerat Nolam rediit, Fabius in Samnites ad 
populandos agros recipiendasque armis quae defecerant urbes processit. Caudinus 
Samnis grauius deuastatus: perusti late agri, praedae pecudum hominumque actae; 
oppida ui capta Compulteria, Telesia, Compsa inde, Fugifulae et Orbitanium ex Lucanis, 
Blanda et Apulorum Aecae oppugnatae. milia hostium in his urbibus uiginti quinque 
capta aut occisa et recepti perfugae trecenti septuaginta; quos cum Romam misisset 
consul, uirgis in comitio caesi omnes ac de saxo deiecti. haec a Q. Fabio intra paucos dies 
gesta; Marcellum ab gerundis rebus ualetudo aduersa Nolae tenuit. et a praetore Q. 
Fabio, cui circa Luceriam prouincia erat, Acuca oppidum per eos dies ui captum 
statiuaque ad Ardoneas communita. dum haec in aliis locis ab Romanis geruntur, iam 
Tarentum peruenerat Hannibal cum maxima omnium quacunque ierat clade; in 
Tarentino demum agro pacatum incedere agmen coepit. nihil ibi uiolatum neque 
usquam uia excessum est, apparebatque non id modestia militum aut ducis nisi ad 
conciliandos animos Tarentinorum fieri. ceterum cum prope moenibus accessisset, nullo 
ad conspectum primum agminis, ut rebatur, motu facto castra ab urbe ferme passus 
mille locat. Tarenti triduo ante quam Hannibal ad moenia accederet a M. Ualerio 
propraetore, qui classi ad Brundisium praeerat, missus M. Liuius impigre conscripta 
iuuentute dispositisque ad omnes portas circaque muros qua res postulabat stationibus, 
die ac nocte iuxta intentus neque hostibus neque dubiis sociis loci quicquam praebuit 
ad temptandum|[que]. diebus aliquot frustra ibi absumptis Hannibal, cum eorum nemo 
qui ad lacum Auerni adissent aut ipsi uenirent aut nuntium litterasue mitterent, uana 
promissa se temere secutum cernens castra inde mouit, tum quoque intacto agro 
Tarentino quamquam simulata lenitas nihildum profuerat, tamen spe labefactandae 
fidei haud absistens. Salapiam ut uenit, frumentum ex agris Metapontino atque 

Heracleensiciam enim aestas exacta erat et hibernis placebat locus-comportat. 
praedatum inde Numidae Maurique per Sallentinum agrum proximosque Apuliae saltus 
dimissi; unde ceterae praedae haud multum, equorum greges maxime abacti, e quibus 
ad quattuor milia domanda equitibus diuisa. 


[21] Romani, cum bellum nequaquam contemnendum in Sicilia oreretur, morsque 
tyranni duces magis impigros dedisset Syracusanis quam causam aut animos mutasset, 
M. Marcello alteri consulum eam prouinciam decernunt. secundum Hieronymi caedem 
primo tumultuatum in Leontinis apud milites fuerat uociferatumque ferociter 
parentandum regi sanguine coniuratorum esse. deinde libertatis restitutae dulce auditu 
nomen crebro usurpatum, spe facta ex pecunia regia largitionis militiaeque fungendae 
potioribus ducibus; et relata tyranni foeda scelera foedioresque libidines adeo mutauere 
animos ut insepultum iacere corpus paulo ante desiderati regis paterentur. cum ceteri 
ex coniuratis ad exercitum obtinendum remansissent, Theodotus et Sosis regiis equis 
quanto maximo cursu poterant, ut ignaros omnium regios opprimerent, Syracusas 
contendunt. ceterum praeuenerat non fama solum, qua nihil in talibus rebus est celerius, 
sed nuntius etiam ex regiis seruis. itaque Adranodorus et Insulam et arcem et alia quae 
poterat quaeque opportuna erant praesidiis firmarat. Hexapylo Theodotus ac Sosis post 
solis occasum iam obscura luce inuecti, cum cruentam regiam uestem atque insigne 
capitis ostentarent, trauecti per Tycham simul ad libertatem simul ad arma uocantes, in 
Achradinam conuenire iubent. multitudo pars procurrit in uias, pars in uestibulis stat, 
pars ex tectis fenestrisque prospectant et quid rei sit rogitant. omnia luminibus 
conlucent strepituque uario complentur. armati locis patentibus congregantur; inermes 
ex Olympii louis templo spolia Gallorum Illyriorumque, dono data Hieroni a populo 
Romano fixaque ab eo, detrahunt, precantes louem ut uolens propitius praebeat sacra 
arma pro patria, pro deum delubris, pro libertate sese armantibus. haec quoque 
multitudo stationibus per principes regionum urbis dispositis adiungitur. in Insula inter 
cetera Adranodorus praesidiis firmarat horrea publica. locus saxo quadrato saeptus 
atque arcis in modum emunitus capitur ab iuuentute quae praesidio eius loci attributa 
erat mittuntque nuntios in Achradinam horrea frumentumque in senatus potestate esse. 


[22] Luce prima populus omnis, armatus inermisque, in Achradinam ad curiam conuenit. 
ibi pro Concordiae ara, quae in eo sita loco erat, ex principibus unus nomine Polyaenus 
contionem et liberam et moderatam habuit: seruitii onus indignitatesque homines 
expertos aduersus notum malum inritatos esse: discordia ciuilis quas importet clades, 
audisse magis a patribus Syracusanos quam ipsos uidisse. arma quod impigre ceperint, 
laudare: magis laudaturum, si non utantur nisi ultima necessitate coacti. in praesentia 
legatos ad Adranodorum mitti placere qui denuntient ut in potestate senatus ac populi 
sit, portas Insulae aperiat, reddat praesidium. si tutelam alieni regni suum regnum uelit 
facere, eundem se censere multo acrius ab Adranodoro quam ab Hieronymo repeti 
libertatem. ab hac contione legati missi sunt. senatus inde haberi coeptus est, quod sicut 
regnante Hierone manserat publicum consilium, ita post mortem eius ante eam diem 
nulla de re neque conuocati neque consulti fuerant. ut uentum ad Adranodorum est, 
ipsum quidem mouebat et ciuium consensus et cum aliae occupatae urbis partes, tum 
pars Insulae uel munitissima prodita atque alienata; sed euocatum eum ab legatis 

Damarata uxor, filia Hieronis, inflata adhuc regiis animis ac muliebri spiritu, admonet 
saepe usurpatae Dionysi tyranni uocis, qua pedibus tractum, non insidentem equo 
relinquere tyrannidem dixerit debere: facile esse momento quo quis uelit cedere 
possessione magnae fortunae; facere et parare eam difficile atque arduum esse. 
spatium sumeret ad consultandum ab legatis; eo uteretur ad arcessendos ex Leontinis 
milites, quibus si pecuniam regiam pollicitus esset, omnia in potestate eius futura. haec 
muliebria consilia Adranodorus neque tota aspernatus est neque extemplo accepit, 
tutiorem ad opes adfectandas ratus esse uiam, si in praesentia tempori cessisset. itaque 
legatos renuntiare iussit futurum se in senatus ac populi potestate. postero die luce 
prima patefactis Insulae portis in forum Achradinae uenit. ibi in aram Concordiae, ex qua 
pridie Polyaenus contionatus erat, escendit orationemque eam orsus est qua primum 
cunctationis suae ueniam petiuit: se enim clausas habuisse portas, non separantem suas 
res a publicis sed strictis semel gladiis timentem qui finis caedibus esset futurus, utrum, 
quod satis libertati foret, contenti nece tyranni essent an quicumque aut propinquitate 
aut adfinitate aut aliquis ministeriis regiam contigissent alienae culpae rei trucidarentur. 
postquam animaduerterit eos qui liberassent patriam seruare etiam liberatam uelle 
atque undique consuli in medium, non dubitasse quin et corpus suum et cetera omnia, 
quae suae fidei tutelaeque essent, quoniam eum qui mandasset suus furor absumpsisset, 
patriae restitueret. conuersus deinde ad interfectores tyranni ac nomine appellans 
Theodotum ac Sosin, 'facinus' inquit 'memorabile fecistis; sed, mihi credite, incohata 
uestra gloria, nondum perfecta est periculumque ingens manet, nisi paci et concordiae 
consulitis, ne libera efferatur res «publica».' 


[23] Post hanc orationem claues portarum pecuniaeque regiae ante pedes eorum posuit. 
atque illo quidem die dimissi ex contione laeti circa fana omnia deum supplicauerunt 
cum coniugibus ac liberis; postero die comitia praetoribus creandis habita. creatus in 
primis Adranodorus, ceteri magna ex parte interfectores tyranni. duos etiam absentes, 
Sopatrum ac Dinomenen, fecerunt; qui, auditis iis quae Syracusis acta erant pecuniam 
regiam quae in Leontinis erat Syracusas deuectam quaestoribus ad id ipsum creatis 
tradiderunt. et ea quae in Insula erat Achradinam tralata est; murique ea pars quae ab 
cetera urbe nimis firmo munimento intersaepiebat Insulam consensu omnium deiecta 
est. secutae et ceterae res hanc inclinationem animorum ad libertatem[que]. 
Hippocrates atque Epicydes audita morte tyranni, quam Hippocrates etiam nuntio 
interfecto celare uoluerat, deserti a militibus, quia id tutissimum ex praesentibus 
uidebatur, Syracusas rediere; ubi ne suspecti obuersarentur tamquam nouandi res 
aliquam occasionem quaerentes, praetores primum, dein per eos senatum adeunt. ab 
Hannibale se missos praedicant ad Hieronymum tamquam amicum ac socium paruisse 
imperio eius cuius imperator suus uoluerit. uelle ad Hannibalem redire; ceterum, cum 
iter tutum non sit uagantibus passim per totam Siciliam Romanis, petere ut praesidii 
dent aliquid quo Locros in Italiam perducantur; gratiam magnam eos parua opera apud 
Hannibalem inituros. facile res impetrata; abire enim duces regios cum peritos militiae, 
tum egentes eosdem atque audaces cupiebant; sed quod uolebant non quam maturato 
opus erat nauiter expediebant. interim iuuenes militares et adsueti militibus nunc apud 
eos ipsos, nunc apud transfugas, quorum maxima pars ex naualibus sociis Romanorum 

erat, nunc etiam apud infimae plebis homines crimina serebant in senatum 
optimatesque: illud moliri clam eos atque struere ut Syracusae per speciem reconciliatae 
societatis in dicione Romanorum sint, dein factio ac pauci auctores foederis renouati 
dominentur. 


[24] His audiendis credendisque opportuna multitudo maior in dies Syracusas 
confluebat nec Epicydi solum spem nouandarum rerum sed Adranodoro etiam 
praebebat. qui fessus tandem uxoris uocibus monentis nunc illud esse tempus 
occupandi res, dum turbata omnia noua atque incondita libertate essent, dum regiis 
stipendiis pastus obuersaretur miles, dum ab Hannibale missi duces adsueti militibus 
iuuare possent incepta, cum Themisto, cui Gelonis filia nupta erat, rem consociatam 
paucos post dies Aristoni cuidam tragico actori, cui et alia arcana committere adsuerat, 
incaute aperit. huic et genus et fortuna honesta erant nec ars, quia nihil tale apud 
Graecos pudori est, ea deformabat; itaque fidem potiorem ratus quam patriae debebat, 
indicium ad praetores defert. qui ubi rem haud uanam esse certis indiciis compererunt, 
consultis senioribus et «ex» auctoritate eorum praesidio ad fores posito ingressos 
curiam Themistum atque Adranodorum interfecerunt; et cum tumultus ab re in speciem 
atrociore causam aliis ignorantibus ortus esset, silentio tandem facto indicem in curiam 
introduxerunt. qui cum ordine omnia edocuisset-principium coniurationis factum ab 
Harmoniae Gelonis filiae nuptiis quibus Themisto iuncta esset; Afrorum Hispanorumque 
auxiliares instructos ad caedem praetorum principumque aliorum bonaque eorum 
praedae futura interfectoribus pronuntiatum; iam mercennariorum manum, adsuetam 
imperiis Adranodori, paratam fuisse ad Insulam rursus occupandam,-singula deinde 
quae per quosque agerentur totamque uiris armisque instructam coniurationem ante 
oculos posuit. et senatui quidem tam iure caesi quam Hieronymus uidebantur: ante 
curiam uariae atque incertae rerum multitudinis clamor erat. quam ferociter 
minitantem in uestibulo curiae corpora coniuratorum eo metu compresserunt ut 
silentes integram plebem in contionem sequerentur. Sopatro mandatum ab senatu et a 
collegis ut uerba faceret. 


[25] Is tamquam reos ageret, ab ante acta uita orsus, quaecunque post Hieronis mortem 
sceleste atque impie facta essent, Adranodorum ac Themistum arguit fecisse: quid enim 
sua sponte [fecisse] Hieronymum, puerum ac uixdum pubescentem, facere potuisse? 
tutores ac magistros eius sub aliena inuidia regnasse. itaque aut ante Hieronymum aut 
certe cum Hieronymo perire eos debuisse. at illos debitos iam morti destinatosque, alia 
noua scelera post mortem tyranni molitos, palam primo cum clausis Adranodorus 
Insulae portis hereditatem regni creuerit et quae procurator tenuerat pro domino 
possederit; proditus deinde ab eis qui in Insula erant circumsessus ab uniuersa ciuitate 
quae Achradinam tenuerit nequiquam palam atque aperte petitum regnum clam et dolo 
adfectare conatus sit, et ne beneficio quidem atque honore potuerit uinci, cum inter 
liberatores patriae insidiator ipse libertatis creatus esset praetor. sed animos eis regios 
regias coniuges fecisse, alteri Hieronis, alteri Gelonis filias nuptas. sub hanc uocem ex 
omnibus partibus contionis clamor oritur nullam earum uiuere debere nec quemquam 
superesse tyrannorum stirpis. ea natura multitudinis est: aut seruit humiliter aut 
superbe dominatur; libertatem, quae media est, nec struere modice nec habere sciunt; 

et non ferme desunt irarum indulgentes ministri, qui auidos atque intemperantes 
suppliciorum animos ad sanguinem et caedes inritent. sicut tum extemplo praetores 
rogationem promulgarunt-acceptaque paene prius quam promulgata est-ut omnes 
regiae stirpis interficerentur; missique a praetoribus Damaratam Hieronis et Harmoniam 
Gelonis filiam, coniuges Adranodori et Themisti, interfecerunt. 


[26] Heraclia erat filia Hieronis, uxor Zoippi, qui legatus ab Hieronymo ad regem 
Ptolomaeum missus uoluntarium consciuerat exsilium. ea cum ad se quoque ueniri 
praescisset, in sacrarium ad penates confugit cum duabus filiabus uirginibus, resolutis 
crinibus miserabilique alio habitu, et ad ea addidit preces, nunc «per deos, nunc» per 
memoriam Hieronis patris Gelonisque fratris ne se innoxiam inuidia Hieronymi 
conflagrare sinerent: nihil se ex regno illius praeter exsilium uiri habere; neque fortunam 
suam eandem uiuo Hieronymo fuisse quam sororis neque interfecto eo causam eandem 
esse. quid quod si Adranodoro consilia processissent, illa cum uiro fuerit regnatura, sibi 
cum ceteris seruiendum? si quis Zoippo nuntiet interfectum Hieronymum ac liberatas 
Syracusas, cui dubium esse quin extemplo conscensurus sit nauem atque in patriam 
rediturus? quantum spes hominum falli. in liberata patria coniugem eius ac liberos de 
uita dimicare, quid obstantes libertati aut legibus? quod ab se cuiquam periculum, a sola 
ac prope uidua et puellis in orbitate degentibus esse? at enim periculi quidem nihil ab 
se timeri, inuisam tamen stirpem regiam esse. ablegarent ergo procul ab Syracusis 
Siciliaque et asportari Alexandriam iuberent, ad uirum uxorem, ad patrem filias. auersis 
auribus animisque ^cassae, ne tempus tererent, ferrum quosdam expedientes cernebat; 
tum omissis pro se precibus, puellis ut saltem parcerent orare institit, a qua aetate etiam 
hostes iratos abstinere; ne tyrannos ulciscendo quae odissent scelera ipsi imitarentur. 
inter haec abstractam a penetralibus iugulant. in uirgines deinde respersas matris cruore 
impetum faciunt, quae alienata mente simul luctu metuque uelut captae furore eo cursu 
se ex sacrario proripuerunt ut, si effugium patuisset in publicum, impleturae urbem 
tumultu fuerint. tum quoque haud magno aedium spatio inter medios tot armatos 
aliquotiens integro corpore euaserunt tenentibusque, cum tot ac tam ualidae 
eluctandae manus essent, sese eripuerunt. tandem uolneribus confectae, cum omnia 
replessent sanguine, exanimes conruerunt. caedem per se miserabilem miserabiliorem 
casus fecit, quod paulo post nuntius uenit mutatis repente ad misericordiam animis ne 
interficerentur. ira deinde ex misericordia orta, quod adeo festinatum ad supplicium 
neque locus paenitendi aut regressus ab ira relictus esset. itaque fremere multitudo et 
in locum Adranodori ac Themisti-nam ambo praetores fuerant-comitia poscere quae 
nequaquam ex sententia praetorum futura essent. 


[27] Statutus est comitiis dies; quo necopinantibus omnibus unus ex ultima turba 
Epicyden nominauit, tum inde alius Hippocratem. crebriores deinde hae uoces et cum 
haud dubio adsensu multitudinis esse; et erat confusa contio non populari modo sed 
militari quoque turba, magna ex parte etiam perfugis qui omnia nouare cupiebant 
permixtis. praetores dissimulare primo extrahenda re; sed postremo, uicti consensu et 
seditionem metuentes, pronuntiant eos praetores. nec illi primo statim creati nudare 
quid uellent, quamquam aegre ferebant et de indutiis dierum decem legatos isse ad Ap. 
Claudium et impetratis eis alios qui de foedere antiquo renouando agerent missos. ad 

Murgantiam tum classem nauium centum Romanus habebat, quonam euaderent motus 
ex caedibus tyrannorum orti Syracusis quoue eos ageret noua atque insolita libertas 
operiens. per eosdem dies cum ad Marcellum uenientem in Siciliam legati Syracusani 
missi ab Appio essent, auditis condicionibus pacis Marcellus, posse rem conuenire ratus, 
et ipse legatos Syracusas qui coram cum praetoribus de renouando foedere agerent 
misit. et iam ibi nequaquam eadem quies ac tranquillitas erat. postquam Punicam 
classem accessisse Pachynum allatum est, dempto timore Hippocrates et Epicydes nunc 
apud mercennarios milites, nunc apud transfugas prodi Romano Syracusas 
criminabantur. ut uero Appius naues ad ostium portus, quid" aliae partis hominibus 
animus accederet, in statione habere coepit, ingens in speciem criminibus uanis 
accesserat fides; ac primo etiam tumultuose decurrerat multitudo ad prohibendos si in 
terram egrederentur. 


[28] In hac turbatione rerum in contionem uocari placuit; ubi cum alii alio tenderent nec 
procul seditione res esset, Apollonides, principum unus, orationem salutarem ut in tali 
tempore habuit: nec spem salutis nec perniciem propiorem unquam ciuitati ulli fuisse. 
si enim uno animo omnes uel ad Romanos uel ad Carthaginienses inclinent, nullius 
ciuitatis statum fortunatiorem ac beatiorem fore; si alii alio trahant res, non inter Poenos 
Romanosque bellum atrocius fore quam inter ipsos Syracusanos, cum intra eosdem 
muros pars utraque suos exercitus, sua arma, suos habitura sit duces. itaque, ut idem 
omnes sentiant, summa ui agendum esse. utra societas sit utilior, eam longe minorem 
ac leuioris momenti consultationem esse; sed tamen Hieronis potius quam Hieronymi 
auctoritatem sequendam in sociis legendis, uel quinquaginta annis feliciter expertam 
amicitiam nunc incognitae, quondam infideli praeferendam. esse etiam momenti aliquid 
ad consilium quod Carthaginiensibus ita pax negari possit, ut non utique in praesentia 
bellum cum eis geratur; cum Romanis extemplo aut pacem aut bellum habendum. quo 
minus cupiditatis ac studii uisa est oratio habere, eo plus auctoritatis habuit. adiectum 
est praetoribus ac delectis senatorum militare etiam consilium; iussi et duces ordinum 
praefectique auxiliorum simul consulere. cum saepe acta res esset magnis certaminibus, 
postremo, quia belli cum Romanis gerendi ratio nulla apparebat, pacem fieri placuit 
mittique legatos ad rem cum eis confirmandam. 


[29] Dies haud ita multi intercesserunt, cum ex Leontinis legati praesidium finibus suis 
orantes uenerunt; quae legatio peropportuna uisa ad multitudinem inconditam ac 
tumultuosam exonerandam ducesque eius ablegandos. Hippocrates praetor ducere eo 
transfugas iussus; secuti multi ex mercennariis auxiliis quattuor milia armatorum 
effecerunt. et mittentibus et missis ea laeta expeditio fuit; nam et illis, quod iam diu 
cupiebant, nouandi res occasio data est, et hi sentinam quandam urbis rati exhaustam 
laetabantur. ceterum leuauerunt modo in praesentia uelut corpus aegrum quo mox in 
grauiorem morbum recideret. Hippocrates enim finitima prouinciae Romanae primo 
furtiuis excursionibus uastare coepit; deinde, cum ad tuendos sociorum agros missum 
ab Appio praesidium esset, omnibus copiis impetum in oppositam stationem cum caede 
multorum fecit. quae cum essent nuntiata Marcello, legatos extemplo Syracusas misit, 
qui pacis fidem ruptam esse dicerent nec belli defuturam unquam causam, nisi 
Hippocrates atque Epicydes non ab Syracusis modo sed tota procul Sicilia ablegarentur. 

Epicydes, ne aut reus criminis absentis fratris praesens esset aut deesset pro parte sua 
concitando bello, profectus et ipse in Leontinos, quia satis eos aduersus populum 
Romanum concitatos cernebat, auertere etiam ab Syracusanis coepit: nam ita eos 
pacem pepigisse cum Romanis ut quicumque populi sub regibus fuissent ei suae dicionis 
essent, nec iam libertate contentos esse nisi etiam regnent ac dominentur. 
renuntiandum igitur eis esse Leontinos quoque aequum censere liberos se esse, uel 
quod in solo urbis suae tyrannus ceciderit uel quod ibi primum conclamatum ad 
libertatem relictisque regiis ducibus ad Syracusanos concursum «sit». itaque aut 
eximendum id de foedere esse aut legem eam foederis non accipiendam. facile 
multitudini persuasum; legatisque Syracusanorum et de caede stationis Romanae 
querentibus et Hippocratem atque Epicydem abire seu Locros seu quo alio mallent, 
dummodo Sicilia cederent, iubentibus ferociter responsum est: neque mandasse sese 
Syracusanis ut pacem pro se cum Romanis facerent neque teneri alienis foederibus. haec 
ad Romanos Syracusani detulerunt, abnuentes Leontinos in sua potestate esse: itaque 
integro secum foedere bellum Romanos cum iis gesturos neque sese defuturos ei bello, 
ita ut in potestatem redacti suae rursus dicionis essent, sicut pax conuenisset. 


[30] Marcellus cum omni exercitu profectus in Leontinos Appio quoque accito ut altera 
parte adgrederetur, tanto ardore militum est usus ab ira inter condiciones pacis 
interfectae stationis ut primo impetu urbem expugnarent. Hippocrates atque Epicydes 
postquam capi muros refringique portas uidere, in arcem sese cum paucis recepere; 
inde clam nocte Herbesum perfugiunt. Syracusanis octo milium armatorum agmine 
profectis domo ad Mylan flumen nuntius occurrit captam urbem esse, cetera falsa mixta 
ueris ferens: caedem promiscuam militum atque oppidanorum factam nec quicquam 
puberum arbitrari superesse; direptam urbem, bona locupletium donata. ad nuntium 
tam atrocem constitit agmen concitatisque omnibus duces-erant autem Sosis ac 
Dinomenes-quid agerent consultabant. terroris speciem haud uanam mendacio 
praebuerant uerberati ac securi percussi transfugae ad duo milia hominum; ceterum 
Leontinorum militumque aliorum nemo post captam urbem uiolatus fuerat suaque 
omnia eis, nisi quae primus tumultus captae urbis absumpserat, restituebantur. nec ut 
Leontinos irent, proditos ad caedem commilitones querentes perpelli potuere, nec ut 
eodem loco certiorem nuntium exspectarent. cum ad defectionem inclinatos animos 
cernerent praetores sed eum motum haud diuturnum fore si duces amentiae sublati 
essent, exercitum ducunt Megara, ipsi cum paucis equitibus Herbesum proficiscuntur 
spe territis omnibus per proditionem urbis potiundae. quod ubi frustra eis fuit inceptum, 
ui agendum rati postero die Megaris castra mouent, ut Herbesum omnibus copiis 
oppugnarent. Hippocrates et Epicydes non tam tutum prima specie quam unum spe 
undique abscisa consilium esse rati, ut se militibus permitterent et adsuetis magna ex 
parte sibi et tum fama caedis commilitonum accensis, obuiam agmini procedunt. prima 
forte signa sescentorum Cretensium erant, qui apud Hieronymum meruerant sub eis et 
Hannibalis beneficium habebant, capti ad Trasumennum inter Romanorum auxilia 
dimissique. quos ubi ex signis armorumque habitu cognouere Hippocrates atque 
Epicydes, ramos oleae ac uelamenta alia supplicum porrigentes orare ut reciperent sese, 

receptos tutarentur neu proderent Syracusanis, a quibus ipsi mox trucidandi populo 
Romano dederentur. 


[31] Enimuero conclamant bonum ut animum haberent; omnem se cum illis fortunam 
subituros. inter hoc conloquium signa constiterant tenebaturque agmen, necdum quae 
morae causa foret peruenerat ad duces. postquam Hippocraten atque Epicyden 
"peruasit rumor fremitusque toto agmine erat haud dubie approbantium aduentum 
eorum, extemplo praetores citatis equis ad prima signa perrexerunt. qui mos ille, quae 
licentia Cretensium esset rogitantes, conloquia serendi cum hoste iniussuque 
praetorum miscendi eos agmini suo, comprehendi inicique catenas iusserunt Hippocrati. 
ad quam uocem tantus extemplo primum a Cretensibus clamor est ortus, deinde 
exceptus ab aliis, ut facile, si ultra tenderent, appareret eis timendum esse. solliciti 
incertique rerum suarum Megara, unde profecti erant, referri signa iubent nuntiosque 
de statu praesenti Syracusas mittunt. fraudem quoque Hippocrates addit inclinatis ad 
omnem suspicionem animis et Cretensium quibusdam ad itinera insidenda missis uelut 
interceptas litteras quas ipse composuerat, recitat: 'praetores Syracusani consuli 
Marcello.' secundum salutem, ut adsolet, scriptum erat recte eum atque ordine fecisse 
quod in Leontinis nulli pepercisset; sed omnium mercennariorum militum eandem esse 
causam nec unquam Syracusas quieturas donec quicquam externorum auxiliorum aut in 
urbe aut in exercitu suo esset. itaque daret operam, ut eos qui cum suis praetoribus 
castra ad Megara haberent in suam potestatem redigeret ac supplicio eorum liberaret 
tandem Syracusas. haec cum recitata essent, cum tanto clamore ad arma discursum est 
ut praetores inter tumultum pauidi abequitauerint Syracusas. et ne fuga quidem eorum 
seditio compressa est impetusque in Syracusanos milites fiebant nec ab ullo 
temperatum foret, ni Epicydes atque Hippocrates irae multitudinis obuiam issent, non a 
misericordia aut humano consilio sed ne spem reditus praeciderent sibi, et cum ipsos 
simul milites fidos haberent simul obsides, tum cognatos quoque eorum atque amicos 
tanto merito primum, dein pignore sibi conciliarent. expertique quam uana aut leui aura 
mobile uolgus esset, militem nancti ex eo numero qui in Leontinis circumsessi erant, 
subornant, ut Syracusas perferret nuntium conuenientem eis quae ad Mylas falso 
nuntiata erant, auctoremque se exhibendo ac uelut uisa quae dubia erant narrando 
concitaret iras hominum. 


[32] Huic non apud uolgum modo fides fuit sed senatum quoque in curiam introductus 
mouit. haud uani quidam homines palam ferre perbene detectam in Leontinis esse 
auaritiam et crudelitatem Romanorum; eadem, si intrassent Syracusas, aut foediora 
etiam, quo maius ibi auaritiae praemium esset, facturos fuisse. itaque claudendas cuncti 
portas et custodiendam urbem censere; sed non ab iisdem omnes timere nec eosdem 
odisse. ad militare genus omne partemque magnam plebis inuisum esse nomen 
Romanum; praetores optimatiumque pauci, quamquam inflati uano nuntio erant, 
tamen ad propius praesentiusque malum cautiores esse. et iam ad Hexapylum erant 
Hippocrates atque Epicydes serebanturque conloquia per propinquos popularium qui in 
exercitu erant, ut portas aperirent sinerentque communem patriam defendi ab impetu 
Romanorum. iam unis foribus Hexapyli apertis coepti erant recipi cum praetores 
interuenerunt. et primo imperio minisque, deinde auctoritate deterrendo, postremo, ut 

omnia uana erant, obliti maiestatis precibus agebant ne proderent patriam tyranni ante 
satellitibus et tum corruptoribus exercitus. sed surdae ad omnia aures concitatae 
multitudinis erant nec minore intus ui quam foris portae effringebantur, effractisque 
omnibus toto Hexapylo agmen receptum est. praetores in Achradinam cum iuuentute 
popularium confugiunt. mercennarii milites perfugaeque et quidquid regiorum militum 
Syracusis erat agmen hostium augent. ita Achradina quoque primo impetu capitur, 
praetorumque nisi qui inter tumultum effugerunt omnes interficiuntur. nox caedibus 
finem fecit. postero die serui ad pilleum uocati et carcere uincti emissi; confusaque haec 
omnis multitudo Hippocraten atque Epicyden creant praetores; Syracusaeque, cum 
breue tempus libertas adfulsisset, in antiquam seruitutem recciderant. 


[33] Haec nuntiata cum essent Romanis, ex Leontinis mota sunt extemplo castra ad 
Syracusas. et ab Appio legati per portum missi forte in quinqueremi erant. praemissa 
quadriremis cum intrasset fauces portus, capitur; legati aegre effugerunt; et iam non 
modo pacis sed ne belli quidem iura relicta erant, cum Romanus exercitus ad Olympium- 
louis id templum est-mille et quingentos passus ab urbe castra posuit. inde quoque 
legatos praemitti placuit; quibus, ne intrarent urbem, extra portam Hippocrates atque 
Epicydes obuiam cum suis processerunt. Romanus orator non bellum se Syracusanis sed 
opem auxiliumque adferre ait, et eis qui ex media caede elapsi perfugerint ad se, et eis 
qui metu oppressi foediorem non exsilio solum sed etiam morte seruitutem patiantur; 
nec caedem nefandam sociorum inultam Romanos passuros. itaque si eis qui ad se 
perfugerint tutus in patriam reditus pateat et caedis auctores dedantur et libertas 
legesque «suae» Syracusanis restituantur, nihil armis opus esse; si ea non fiant, 
quicumque in mora sit bello persecuturos. ad ea Epicydes, si qua ad se mandata 
haberent, responsum eis ait se daturos fuisse; cum in eorum ad quos uenerint manu res 
Syracusana esset, tum reuerterentur. si bello lacesserent, ipsa re intellecturos 
nequaquam idem esse Syracusas ac Leontinos oppugnare. ita legatis relictis portas 
clausit. inde terra marique simul coeptae oppugnari Syracusae, terra ab Hexapylo, mari 
ab Achradina, cuius murus fluctu adluitur; et quia, sicut Leontinos terrore ac primo 
impetu ceperant, non diffidebant uastam disiectamque spatio urbem parte aliqua se 
inuasuros, omnem apparatum oppugnandarum urbium muris admouerunt. 


[34] Et habuisset tanto impetu coepta res fortunam, nisi unus homo Syracusis ea 
tempestate fuisset. Archimedes is erat, unicus spectator caeli siderumque, mirabilior 
tamen inuentor ac machinator bellicorum tormentorum operumque quibus «si quid» 
hostes ingenti mole agerent ipse perleui momento ludificaretur. murum per inaequales 
ductum colles, pleraque alta et difficilia aditu, summissa quaedam et quae planis 
uallibus adiri possent, ut cuique aptum uisum est loco, ita genere omni tormentorum 
instruxit. Achradinae murum, qui, ut ante dictum est, mari adluitur, sexaginta 
quinqueremibus Marcellus oppugnabat. ex ceteris nauibus sagittarii funditoresque et 
uelites etiam, quorum telum ad remittendum inhabile imperitis est, uix quemquam sine 
uolnere consistere in muro patiebantur; hi, quia spatio missilibus opus est, procul muro 
tenebant naues: iunctae aliae binae quinqueremes demptis interioribus remis ut latus 
lateri applicaretur, cum exteriore ordine remorum uelut una nauis agerentur, turres 
contabulatas machinamentaque alia quatiendis muris portabant. aduersus hunc 

naualem apparatum Archimedes uariae magnitudinis tormenta in muris disposuit. in eas 
quae procul erant naues saxa ingenti pondere emittebat; propiores leuioribus eoque 
magis crebris petebat telis; postremo, ut sui uolnere intacti tela in hostem ingererent, 
murum ab imo ad summum crebris cubitalibus fere cauis aperuit, per quae caua pars 
sagittis, pars scorpionibus modicis ex occulto petebant hostem. [quae] propius quaedam 
subibant naues quo interiores ictibus tormentorum essent; in eas tollenone super 
murum eminente ferrea manus firmae catenae inligata cum iniecta prorae esset 
grauique libramento plumbum recelleret ad solum, suspensa prora nauem in puppim 
statuebat; dein remissa subito uelut ex muro cadentem nauem cum ingenti trepidatione 
nautarum ita undae adfligebant ut etiamsi recta recciderat, aliquantum aquae acciperet. 
ita maritima oppugnatio est elusa omnisque spes eo uersa ut totis uiribus terra 
adgrederentur. sed ea quoque pars eodem omni apparatu tormentorum instructa erat 
Hieronis impensis curaque per multos annos, Archimedis unica arte. natura etiam 
adiuuabat loci, quod saxum, cui imposita muri fundamenta sunt, magna parte ita 
procliue est ut non solum missa tormento sed etiam quae pondere suo prouoluta essent, 
grauiter in hostem inciderent. eadem causa ad subeundum arduum aditum 
instabilemque ingressum praebebat. ita consilio habito, quando omnis conatus ludibrio 
esset, absistere oppugnatione atque obsidendo tantum arcere terra marique 
commeatibus hostem placuit. 


[35] interim Marcellus cum tertia fere parte exercitus ad recipiendas urbes profectus 
quae in motu rerum ad Carthaginienses defecerant, Helorum atque Herbesum 
dedentibus ipsis recipit, Megara ui capta diruit ac diripuit ad reliquorum ac maxime 
Syracusanorum terrorem. per idem fere tempus et Himilco, qui ad Pachyni 
promunturium classem diu tenuerat, ad Heracleam, quam uocant Minoam, quinque et 
uiginti milia peditum, tria equitum, duodecim elephantos exposuit, nequaquam cum 
quantis copiis ante tenuerat ad Pachynum classem; sed, postquam ab Hippocrate 
occupatae Syracusae erant, profectus Carthaginem adiutusque ibi et ab legatis 
Hippocratis et litteris Hannibalis, qui uenisse tempus aiebat Siciliae per summum decus 
repetendae, et ipse haud uanus praesens monitor facile perpulerat ut quantae maxime 
possent peditum equitumque copiae in Siciliam traicerentur. adueniens Heracleam, 
intra paucos inde dies Agrigentum recepit; aliarumque ciuitatium quae partis 
Carthaginiensium erant adeo accensae sunt spes ad pellendos Sicilia Romanos ut 
postremo etiam qui obsidebantur Syracusis animos sustulerint; et, parte copiarum satis 
defendi urbem posse rati, ita inter se munera belli partiti sunt ut Epicydes praeesset 
custodiae urbis, Hippocrates Himilconi coniunctus bellum aduersus consulem Romanum 
gereret. cum decem milibus peditum, quingentis equitibus nocte per intermissa 
custodiis loca profectus castra circa Acrillas urbem ponebat. munientibus superuenit 
Marcellus ab Agrigento iam occupato, cum frustra eo praeuenire hostem festinans 
tetendisset, rediens, nihil minus ratus quam illo tempore ac loco Syracusanum sibi 
exercitum obuium fore; sed tamen metu Himilconis Poenorumque, ut quibus 
nequaquam eis copiis quas habebat par esset, quam poterat maxime intentus atque 
agmine ad omnes casus composito ibat. 

[36] forte ea cura [q.] aduersus Poenos praeparata aduersus Siculos usui fuit. castris 
ponendis incompositos ac dispersos nanctus eos et plerosque inermes quod peditum 
fuit circrumuenit; eques leui certamine inito cum Hippocrate Acras perfugit. ea pugna 
deficientes ab Romanis cum cohibuisset Siculos, Marcellus Syracusas redit; et post 
paucos dies Himilco adiuncto Hippocrate ad flumen Anapum octo ferme inde milia 
castra posuit. sub idem fere tempus et naues longae quinque et quinquaginta 
Carthaginiensium cum Bomilcare in magnum portum Syracusas ex alto decurrere, et 
Romana item classis, triginta quinqueremes, legionem primam Panormi exposuere; 
uersumque ab Italia bellum-adeo uterque populus in Siciliam intentus-fuisse uideri 
poterat. legionem Romanam quae exposita Panormi erat uenientem Syracusas praedae 
haud dubie sibi futuram Himilco ratus uia decipitur. mediterraneo namque Poenus 
itinere duxit; legio maritimis locis classe prosequente ad Ap. Claudium Pachynum cum 
parte copiarum obuiam progressum peruenit. nec diutius Poeni ad Syracusas morati 
sunt: et Bomilcar, simul parum fidens nauibus suis duplici facile numero classem 
habentibus Romanis simul inutili mora cernens nihil aliud ab suis quam inopiam 
adgrauari sociorum, uelis in altum datis in Africam transmisit, et Himilco, secutus 
nequiquam Marcellum Syracusas, si qua priusquam maioribus copiis iungeretur occasio 
pugnandi esset, postquam ea nulla contigerat tutumque ad Syracusas et munimento et 
uiribus hostem cernebat, ne frustra adsidendo spectandoque obsidionem sociorum 
tempus tereret, castra inde mouit, ut quocumque uocasset defectionis ab Romano spes 
admoueret exercitum ac praesens suas res fouentibus adderet animos. Murgantiam 
primum  prodito ab ipsis praesidio Romano recipit, ubi frumenti magna uis 
commeatusque omnis generis conuecti erant Romanis. 


[37] ad hanc defectionem erecti sunt et aliarum ciuitatium animi praesidiaque Romana 
aut pellebantur arcibus aut prodita per fraudem opprimebantur. Henna, excelso loco ac 
praerupto undique sita, cum loco inexpugnabilis erat, tum praesidium in arce ualidum 
praefectumque praesidii haud sane opportunum insidiantibus habebat. L. Pinarius erat, 
uir acer et qui plus in eo ne posset decipi quam in fide Siculorum reponeret; et tum 
intenderant eum ad cauendi omnia curam tot auditae proditiones defectionesque 
urbium et clades praesidiorum. itaque nocte dieque iuxta parata instructaque omnia 
custodiis ac uigiliis erant nec ab armis aut loco suo miles abscedebat. quod ubi 
Hennensium principes, iam pacti cum  Himilcone de proditione praesidii, 
animaduerterunt, nulli occasioni fraudis Romanum patere, palam erat agendum: urbem 
arcemque suae potestatis aiunt debere esse, si liberi in societatem, non serui in 
custodiam traditi essent Romanis. itaque claues portarum reddi sibi aequum censent: 
bonis sociis fidem suam maximum uinculum esse et ita sibi populum Romanum 
senatumque gratias habiturum, si uolentes ac non coacti mansissent in amicitia. ad ea 
Romanus se in praesidio impositum esse dicere ab imperatore suo clauesque portarum 
et custodiam arcis ab eo accepisse, quae nec suo nec Hennensium arbitrio haberet sed 
eius qui commisisset. praesidio decedere apud Romanos capital esse et nece liberorum 
etiam suorum eam «noxiam» parentes sanxisse. consulem Marcellum haud procul esse; 
ad eum mitterent legatos cuius iuris atque arbitrii esset. se uero negare illi missuros 
testarique, si uerbis nihil agerent, uindictam aliquam libertatis suae quaesituros. tum 

Pinarius: at illi si ad consulem grauarentur mittere, sibi saltem darent populi concilium, 
ut sciretur utrum paucorum ea denuntiatio an uniuersae ciuitatis esset. consensa in 
posterum diem contio. 


[38] postquam ab eo conloquio in arcem sese recepit, conuocatis militibus 'credo ego 
uos audisse, milites' inquit, quemadmodum praesidia Romana ab Siculis circumuenta et 
oppressa sint per hos dies. eam uos fraudem deum primo benignitate, dein uestra ipsi 
uirtute dies noctesque perstando ac peruigilando in armis uitastis. utinam reliquum 
tempus nec patiendo infanda nec faciendo traduci possit. haec occulta in fraude cautio 
est qua usi adhuc sumus; cui quoniam parum succedit, aperte ac propalam claues 
portarum reposcunt; quas simul tradiderimus, Carthaginiensium extemplo Henna erit 
foediusque hic trucidabimur quam Murgantiae praesidium interfectum est. noctem 
unam aegre ad consultandum sumpsi, qua uos certiores periculi instantis facerem. orta 
luce contionem habituri sunt ad criminandum me concitandumque in uos populum. 
itaque crastino die aut uestro aut Hennensium sanguine Henna inundabitur. nec 
praeoccupati spem ullam nec occupantes periculi quicquam habebitis; qui prior 
strinxerit ferrum, eius uictoria erit. intenti ergo omnes armatique signum exspectabitis. 
ego in contione ero et tempus, quoad omnia instructa sint, loquendo altercandoque 
traham. cum toga signum dedero, tum mihi undique clamore sublato turbam inuadite 
ac sternite omnia ferro; et cauete quisquam supersit cuius aut uis aut fraus timeri possit. 
uos, Ceres mater ac Proserpina, precor, ceteri superi infernique di, qui hanc urbem, hos 
sacratos lacus lucosque colitis, ut ita nobis uolentes propitii adsitis, si uitandae, non 
inferendae fraudis causa hoc consilii capimus. pluribus uos, milites, hortarer, si cum 
armatis dimicatio futura esset; inermes, incautos ad satietatem trucidabitis; et consulis 
castra in propinquo sunt, ne quid ab Himilcone et Carthaginiensibus timeri possit.' 


[39] ab hac adhortatione dimissi corpora curant. postero die alii aliis locis ad obsidenda 
itinera claudendosque oppositi exitus; pars maxima super theatrum circaque, adsueti et 
ante spectaculo contionum, consistunt. productus ad populum a magistratibus 
praefectus Romanus cum consulis de ea re ius ac potestatem esse, non suam et pleraque 
eadem quae pridie dixisset, et primo sensim "ac plus* reddere claues, dein iam una uoce 
id omnes iuberent cunctantique et differenti ferociter minitarentur nec uiderentur ultra 
uim ultimam dilaturi, tum praefectus toga signum, ut conuenerat, dedit militesque 
intenti dudum ac parati alii superne in auersam contionem clamore sublato decurrunt, 
alii ad exitus theatri conferti obsistunt. caeduntur Hennenses cauea inclusi 
coaceruanturque non caede solum sed etiam fuga, cum super aliorum «alii» capita 
ruerent «et» integris saucii, uiui mortuis incidentes cumularentur. inde passim 
discurritur, et urbis captae modo fugaque et caedes omnia tenet nihilo remissiore 
militum ira quod turbam inermem caedebant quam si periculum par et ardor certaminis 
eos inritaret. ita Henna aut malo aut necessario facinore retenta. Marcellus nec factum 
improbauit et praedam Hennensium militibus concessit, ratus timore fore deterritos 
proditionibus praesidiorum Siculos. atque ea clades, ut urbis in media Sicilia sitae 
claraeque uel ob insignem munimento naturali locum uel ob sacrata omnia uestigiis 
raptae quondam Proserpinae, prope uno die omnem Siciliam peruasit et, quia caede 
infanda rebantur non hominum tantum sed etiam deorum sedem uiolatam esse, tum 

uero qui etiam ante dubii fuerant defecere ad Poenos. Hippocrates inde Murgantiam, 
Himilco Agrigentum sese recepit, cum acciti a proditoribus nequiquam ad Hennam 
exercitum | admouissent. Marcellus retro in Leontinos redit frumentoque et 
commeatibus aliis in castra conuectis, praesidio modico ibi relicto, ad Syracusas 
obsidendas uenit. inde Ap. Claudio Romam ad consulatum petendum misso T. 
Quinctium Crispinum in eius locum classi castrisque praeficit ueteribus; ipse hibernacula 
quinque milia passuum «ab» Hexapylo-Leonta uocant locum-communiit aedificauitque. 
haec in Sicilia usque ad principium hiemis gesta. 


[40] eadem aestate et cum Philippo rege, quod iam ante suspectum fuerat, motum 
bellum est. legati ab Orico ad M. Ualerium praetorem uenerunt, praesidentem classi 
Brundisio Calabriaeque circa litoribus, nuntiantes Philippum primum Apolloniam 
temptasse, lembis biremibus centum uiginti flumine aduerso subuectum; deinde, ut ea 
res tardior spe fuerit, ad Oricum clam nocte exercitum admouisse eamque urbem, sitam 
in plano, neque moenibus neque uiris atque armis ualidam, primo impetu oppressam 
esse. haec nuntiantes orabant ut opem ferret hostemque haud dubium Romanis mari 
ac terra maritimis urbibus arceret, quae ob nullam aliam causam nisi quod imminerent 
Italiae, peterentur. M. Ualerius duorum milium praesidio relicto «praeposito»que eis P. 
Ualerio legato cum classe instructa parataque et, quod longae naues militum capere non 
poterant, in onerarias impositis altero die Oricum peruenit; urbemque eam leui tenente 
praesidio quod «rex» recedens inde reliquerat haud magno certamine recepit. legati eo 
ab Apollonia uenerunt, nuntiantes in obsidione sese, quod deficere ab Romanis nollent, 
esse neque sustinere ultra uim Macedonum posse, nisi praesidium mittatur Romanum. 
facturum se quae uellent pollicitus, duo milia delectorum militum nauibus longis mittit 
ad ostium fluminis cum praefecto socium Q. Naeuio Crista, uiro impigro et perito militiae. 
is expositis in terram militibus nauibusque Oricum retro unde uenerat ad ceteram 
classem remissis milites procul a flumine per uiam minime ab regiis obsessam duxit et 
nocte, ita ut nemo hostium sentiret, urbem est ingressus. diem insequentem quieuere 
dum praefectus iuuentutem Apolloniatium armaque et urbis uires inspiceret. ubi ea uisa 
inspectaque satis animorum fecere simulque ab exploratoribus comperit quanta 
socordia ac neglegentia apud hostes esset, silentio noctis ab urbe sine ullo tumultu 
egressus castra hostium adeo neglecta atque aperta intrauit, ut satis constaret prius 
mille hominum uallum intrasse quam quisquam sentiret ac, si caede abstinuissent, 
peruenire ad tabernaculum regium potuisse. caedes proximorum portae excitauit 
hostes. inde tantus terror pauorque omnes occupauit ut non modo alius quisquam arma 
caperet aut castris pellere hostem conaretur, sed etiam ipse rex, sicut somno excitus 
erat, prope seminudus fugiens, militi quoque nedum regi uix decoro habitu ad flumen 
nauesque perfugerit. eodem et alia turba effusa est. paulo minus tria milia militum in 
castris aut capta aut occisa; plus tamen hominum aliquanto captum quam caesum est. 
castris direptis Apolloniatae catapultas ballistas tormentaque alia quae oppugnandae 
urbi comparata erant ad tuenda moenia, si quando similis fortuna uenisset, Apolloniam 
deuexere: cetera omnis praeda castrorum Romanis concessa est. haec cum Oricum 
essent nuntiata, M. Ualerius classem extemplo ad ostium fluminis duxit, ne nauibus 
capessere fugam rex posset. itaque Philippus, neque terrestri neque nauali certamini 

satis fore parem se fidens, subductis nauibus atque incensis terra Macedoniam petit, 
magna ex parte inermi exercitu spoliatoque. Romana classis cum M. Ualerio Orici 
hibernauit. 


[41] eodem anno in Hispania uarie res gestae. nam priusquam Romani amnem Hiberum 
transirent, ingentes copias Hispanorum Mago et Hasdrubal fuderunt; defecissetque ab 
Romanis ulterior Hispania, ni P. Cornelius raptim traducto exercitu Hiberum dubiis 
sociorum animis in tempore aduenisset. primo ad Castrum Album-locus est insignis 
caede magni Hamilcaris-castra Romani habuere. arx erat munita et conuexerant ante 
frumentum; tamen, quia omnia circa hostium plena erant agmenque Romanum impune 
incursatum ab equitibus hostium fuerat et ad duo milia aut moratorum aut palantium 
per agros interfecta, cessere inde Romani propius pacata loca et ad montem Uictoriae 
castra communiuere. eo Cn. Scipio cum omnibus copiis et Hasdrubal Gisgonis filius, 
tertius Carthaginiensium dux, cum exercitu iusto aduenit contraque castra Romana 
trans fluuium omnes consedere. P. Scipio cum expeditis clam profectus ad loca circa 
uisenda haud fefellit hostes oppressissentque eum in patentibus campis, ni tumulum in 
propinquo cepisset. ibi quoque circumsessus aduentu fratris obsidione eximitur. Castulo, 
urbs Hispaniae ualida ac nobilis et adeo coniuncta societate Poenis ut uxor inde 
Hannibali esset, ad Romanos defecit. Carthaginienses lliturgim oppugnare adorti, quia 
praesidium ibi Romanum erat; uidebanturque inopia maxime eum locum expugnaturi. 
Cn. Scipio, ut sociis praesidioque ferret opem, cum legione expedita profectus inter bina 
castra cum magna caede hostium urbem est ingressus et postero die eruptione aeque 
felici pugnauit. supra duodecim milia hominum caesa duobus proeliis; plus mille 
hominum captum cum sex et triginta militaribus signis. ita ab lliturgi recessum est. 
Bigerra inde urbs-socia et haec Romanorum erat-a Carthaginiensibus oppugnari coepta 
est. eam obsidionem sine certamine adueniens Cn. Scipio soluit. 


[42] ad Mundam exinde castra Punica mota et Romani eo confestim secuti sunt. ibi signis 
conlatis pugnatum per quattuor ferme horas egregieque uincentibus Romanis signum 
receptui est datum, quod Cn. Scipionis femur tragula confixum erat pauorque circa eum 
ceperat milites ne mortiferum esset uolnus. ceterum haud dubium fuit quin, nisi ea mora 
interuenisset, castra eo die Punica capi potuerint; nam non milites solum sed elephanti 
etiam usque ad uallum acti erant, superque ipsas «fossas» nouem et triginta elephanti 
pilis confixi. hoc quoque proelio ad duodecim milia hominum dicuntur caesa, prope tria 
capta cum signis militaribus septem et quinquaginta. ad Auringem inde urbem Poeni 
recessere et, ut territis instaret, secutus Romanus. ibi iterum Scipio lecticula in aciem 
inlatus conflixit nec dubia uictoria fuit; minus tamen dimidio hostium quam antea, quia 
pauciores superfuerant qui pugnarent, occisum. sed gens nata instaurandis 
reparandisque bellis Magone ad conquisitionem militum a fratre misso breui repleuit 
exercitum animosque ad temptandum de integro certamen fecit. Galli plerique milites, 
iique pro parte totiens intra paucos dies uicta, iisdem animis quibus priores eodemque 
euentu pugnauere. plus octo milia hominum caesa, haud multo minus quam mille 
captum et signa militaria quinquaginta octo. et spolia plurima Gallica fuere, aurei 
torques armillaeque, magnus numerus; duo etiam insignes reguli Gallorum- 
Moeniacapto et Uismaro nomina erant—eo proelio ceciderunt. octo elephanti capti, tres 

Occisi. cum tam prosperae res in Hispania essent, uerecundia Romanos tandem cepit 
Saguntum oppidum, quae causa belli esset, octauum iam annum sub hostium potestate 
esse. itaque id oppidum ui pulso praesidio Punico receperunt cultoribusque antiquis 
quos ex iis uis reliquerat belli restituerunt; et Turdetanos, qui contraxerant eis cum 
Carthaginiensibus bellum, in potestatem redactos sub corona uendiderunt urbemque 
eorum deleuerunt. 


[43] haec in Hispania Q. Fabio M. Claudio consulibus gesta. Romae cum tribuni plebis 
noui magistratum inissent, extemplo censoribus P. Furio et M. Atilio a «M.» Metello 
tribuno plebis dies dicta ad populum est-quaestorem eum proximo anno adempto equo 
tribu mouerant atque aerarium fecerant propter coniurationem deserendae Italiae ad 
Cannas factam-sed nouem tribunorum auxilio uetiti causam in magistratu dicere 
dimissique [fuerant]. ne lustrum perficerent, mors prohibuit P. Furii; M. Atilius 
magistratu se abdicauit. comitia consularia habita ab Q. Fabio Maximo consule. creati 
consules ambo absentes, Q. Fabius Maximus, consulis filius, et Ti. Sempronius Gracchus 
iterum. praetores fiunt duo qui tum aediles curules erant, P. Sempronius Tuditanus et 
Cn. Fuluius Centumalus, et «cum illis M. Atilius et? M. Aemilius Lepidus. ludos scenicos 
per quatriduum eo anno primum factos ab curulibus aedilibus memoriae proditur. 
aedilis Tuditanus hic erit, qui ad Cannas pauore aliis in tanta clade torpentibus per 
medios hostes duxit. his comitiis perfectis auctore Q. Fabio consule designati consules 
Romam accersiti magistratum inierunt, senatumque de bello ac prouinciis suis 
praetorumque et de exercitibus quibus quique praeessent consuluerunt; 


[44] itaque prouinciae atque exercitus diuisi: bellum cum Hannibale consulibus 
mandatum et exercituum unus quem ipse Sempronius habuerat, alter quem Fabius 
consul; eae binae erant legiones. M. Aemilius praetor, cuius peregrina sors erat, 
iurisdictione M. Atilio collegae, praetori urbano, mandata Luceriam prouinciam haberet 
legionesque duas quibus Q. Fabius, qui tum consul erat, praetor praefuerat. P. 
Sempronio prouincia Ariminum, Cn. Fuluio Suessula cum binis item legionibus 
euenerunt ut Fuluius urbanas legiones duceret, Tuditanus a M. Pomponio acciperet. 
prorogata imperia prouinciaeque, M. Claudio Sicilia finibus eis quibus regnum Hieronis 
fuisset, «P.» Lentulo propraetori prouincia uetus, T. Otacilio classis-exercitus nulli additi 
noui-; M. Ualerio Graecia Macedoniaque cum legione et classe quam haberet; Q. Mucio 
cum uetere exercitu-duae autem legiones erant-Sardinia; C. Terentio, «cum» legione 
una cui iam praeerat, Picenum. scribi praeterea duae urbanae legiones iussae et uiginti 
milia sociorum. his ducibus, his copiis aduersus multa simul aut mota aut suspecta bella 
muniuerunt Romanum imperium. consules duabus urbanis legionibus scriptis 
supplementoque in alias lecto priusquam ab urbe mouerent prodigia procurarunt quae 
nuntiata erant. murus ac porta Caietae et Ariciae etiam louis aedes de caelo tacta fuerat. 
et alia ludibria oculorum auriumque credita pro ueris: nauium longarum species in 
flumine Tarracinae quae nullae erant uisas et in louis Uicilini templo, quod in Compsano 
agro est, arma concrepuisse et flumen Amiterni cruentum fluxisse. his procuratis ex 
decreto pontificum profecti consules Sempronius in Lucanos, in Apuliam Fabius. pater 
filio legatus ad Suessulam in castra uenit. cum obuiam filius progrederetur lictoresque 
uerecundia maiestatis eius taciti anteirent, praeter undecim fasces equo praeuectus 

senex, ut consul animaduertere proximum lictorem iussit et is ut descenderet ex equo 
inclamauit, tum demum desiliens 'experiri' inquit 'uolui, fili, 


[45] satin scires consulem te esse'. in ea castra Dasius Altinius Arpinus clam nocte cum 
tribus seruis uenit promittens, si sibi praemio foret, se Arpos proditurum esse. eam rem 
ad consilium «cum» rettulisset Fabius, aliis pro transfuga uerberandus necandusque 
uideri ancipitis animi communis hostis, qui post Cannensem cladem, tamquam cum 
fortuna fidem stare oporteret, ad Hannibalem descisset traxissetque ad defectionem 
Arpos; tum, quia res Romana contra spem uotaque eius uelut resurgere ab stirpibus 
uideatur, nouam referre proditionem proditis polliceatur, aliunde ipse stet semper, 
aliunde sentiat, infidus socius, uanus hostis; id ad Faleriorum Pyrrhique proditorem 
tertium transfugis documentum esset. contra ea consulis pater Fabius temporum oblitos 
homines in medio ardore belli tamquam in pace libera de quoque arbitria agere aiebat; 
qui, cum illud potius agendum atque cogitandum sit si quo modo fieri possit ne qui socii 
a populo Romano desciscant, id non cogitent, documentum autem dicant statui 
oportere si quis resipiscat et antiquam societatem respiciat. quod si abire ab Romanis 
liceat, redire ad eos non liceat, cui dubium esse quin breui deserta ab sociis Romana res 
foederibus Punicis omnia in Italia iuncta uisura sit? se tamen non eum esse qui Altinio 
fidei quicquam censeat habendum; sed mediam secuturum consilii uiam. neque eum 
pro hoste neque pro socio in praesentia habitum libera custodia haud procul a castris 
placere in aliqua fida ciuitate [eum] seruari per belli tempus; perpetrato bello tum 
consultandum utrum prior defectio plus merita sit poenae an hic reditus ueniae. Fabio 
adsensum est Calenisque legatis traditus et ipse et comites; et auri satis magnum 
pondus quod secum tum attulerat ei seruari iussum. Calibus eum interdiu solutum 
custodes sequebantur, nocte clausum adseruabant. Arpis domi primum desiderari 
quaerique est coeptus; dein fama per totam urbem uolgata tumultum, ut principe 
amisso, fecit, metuque rerum nouarum extemplo nuntii missi. quibus nequaquam 
offensus Poenus, quia et ipsum ut ambiguae fidei uirum suspectum iam pridem habebat 
et causam nactus erat tam ditis hominis bona possidendi uendendique; ceterum, ut irae 
magis quam auaritiae datum crederent homines, crudelitatem quoque auiditati addidit 
coniugemque eius ac liberos in castra accitos, quaestione prius habita primum de fuga 
Altini, dein quantum auri argentique domi relictum esset, satis cognitis omnibus uiuos 
combussit. 


[46] Fabius ab Suessula profectus Arpos primum institit oppugnare. ubi cum a quingentis 
fere passibus castra posuisset, contemplatus ex propinquo situm urbis moeniaque, quae 
pars tutissima moenibus erat, quia maxime neglectam custodia uidit, ea potissimum 
adgredi statuit. comparatis omnibus quae ad urbes oppugnandas usui sunt centurionum 
robora extoto exercitu delegit tribunosque uiros fortes eis praefecit et milites sescentos, 
quantum satis uisum est, attribuit eosque, ubi quartae uigiliae signum cecinisset, ad eum 
locum scalas iussit ferre. porta ibi humilis et angusta erat infrequenti uia per desertam 
partem urbis. iam portam scalis prius transgressos [murum] aperire ex interiore parte 
aut claustra refringere iubet et tenentes partem urbis cornu signum dare ut ceterae 
copiae admouerentur: parata omnia atque instructa sese habiturum. ea impigre facta; 
et quod impedimentum agentibus fore uidebatur, id maxime ad fallendum adiuuit. 

imber ab nocte media coortus custodes uigilesque dilapsos e stationibus subfugere in 
tecta coegit, sonituque primo largioris procellae strepitum molientium portam exaudiri 
prohibuit, lentior deinde aequaliorque accidens auribus magnam partem hominum 
sopiuit. postquam portam tenebant, cornicines in uia paribus interuallis dispositos 
canere iubent ut consulem excirent. id ubi factum ex composito est, signa efferri consul 
iubet ac paulo ante lucem per effractam portam urbem ingreditur. 


[47] tum demum hostes excitati sunt iam et imbre conquiescente et propinqua luce. 
praesidium in urbe erat Hannibalis, quinque milia ferme armatorum, et ipsi Arpini tria 
milia hominum armarant. eos primos Poeni, ne quid ab tergo fraudis esset, hosti 
opposuerunt. pugnatum primo in tenebris angustisque uiis est. cum Romani non uias 
tantum sed tecta etiam proxima portam occupassent ne peti superne ac uolnerari 
possent, cogniti inter se quidam Arpinique et Romani atque inde conloquia coepta fieri, 
percontantibus Romanis quid sibi uellent Arpini, quam ob noxam Romanorum aut quod 
meritum Poenorum pro alienigenis ac barbaris Italici aduersus ueteres socios Romanos 
bellum gererent et uectigalem ac stipendiariam Italiam Africae facerent, Arpinis 
purgantibus ignaros omnium se uenum a principibus datos Poeno, captos oppressosque 
a paucis esse. initio orto plures cum pluribus conloqui; postremo praetor Arpinus ab suis 
ad consulem deductus fideque data inter signa aciesque Arpini repente pro Romanis 
aduersus Carthaginiensem arma uerterunt. Hispani quoque, paulo minus mille homines, 
nihil praeterea cum consule pacti quam ut sine fraude Punicum emitteretur praesidium, 
ad consulem transtulerunt signa. Carthaginiensibus portae patefactae emissique cum 
fide incolumes ad Hannibalem Salapiam uenerunt: Arpi sine clade ullius praeterquam 
unius ueteris proditoris, noui perfugae, restituti ad Romanos. Hispanis duplicia cibaria 
dari iussa operaque eorum forti ac fideli persaepe res publica usa est. cum consul alter 
in Apulia, alter in Lucanis esset, equites centum duodecim nobiles Campani, per speciem 
praedandi ex hostium agro permissu magistratuum ab Capua profecti, ad castra Romana, 
quae super Suessulam erant, uenerunt; stationi militum qui essent dixerunt: conloqui 
sese cum praetore uelle. Cn. Fuluius castris praeerat; cui ubi nuntiatum est, decem ex 
eo numero iussis inermibus deduci ad se, ubi quae postularent audiuit-nihil autem aliud 
petebant quam ut, Capua recepta bona sibi restituerentur-, in fidem omnes accepti. et 
ab altero praetore Sempronio Tuditano oppidum Atrinum expugnatum; amplius septem 
milia hominum capta et aeris argentique signati aliquantum. Romae foedum incendium 
per duas noctes ac diem unum tenuit. solo aequata omnia inter Salinas ac portam 
Carmentalem cum Aequimaelio lugarioque uico et templis Fortunae ac matris Matutae; 
et extra portam late uagatus ignis sacra profanaque multa absumpsit. 


[48] eodem anno P. et Cn. Cornelii, cum in Hispania res prosperae essent multosque et 
ueteres reciperent socios et nouos adicerent, in Africam quoque spem extenderunt. 
Syphax erat rex Numidarum, subito Carthaginiensibus hostis factus; ad eum centuriones 
tres legatos miserunt qui cum eo amicitiam societatemque facerent et pollicerentur, si 
perseueraret urgere bello Carthaginienses, gratam eam rem fore senatui populoque 
Romano et adnisuros ut in tempore et bene cumulatam gratiam referant. grata ea 
legatio barbaro fuit; conlocutusque cum legatis de ratione belli gerundi, ut ueterum 
militum uerba audiuit, quam multarum rerum ipse ignarus esset ex comparatione tam 

ordinatae disciplinae animum aduertit. tum primum ut pro bonis ac fidelibus sociis 
facerent, orauit ut duo legationem referrent ad imperatores suos, unus apud sese 
magister rei militaris restaret: rudem ad pedestria bella Numidarum gentem esse, equis 
tantum habilem; ita iam inde a principiis gentis maiores suos bella gessisse, ita se a 
pueris insuetos; sed habere hostem pedestri fidentem Marte, cui si aequari robore 
uirium uelit, et sibi pedites comparandos esse. et ad id multitudine hominum regnum 
abundare sed armandi ornandique et instruendi eos artem ignorare. omnia uelut forte 
congregata turba uasta ac temeraria esse. facturos se in praesentia quod uellet legati 
respondent, fide accepta ut remitteret extemplo eum, si imperatores sui non 
comprobassent factum. Q. Statorio nomen fuit, qui ad regem remansit. cum duobus 
Romanis rex tres a Numidis legatos in Hispaniam misit ad accipiendam fidem ab 
imperatoribus Romanis. iisdem mandauit ut protinus Numidas qui intra praesidia 
Carthaginiensium auxiliares essent ad transitionem perlicerent. et Statorius ex multa 
iuuentute regi pedites conscripsit ordinatosque proxime morem Romanum instruendo 
et decurrendo signa sequi et seruare ordines docuit, et operi aliisque iustis militaribus 
ita adsuefecit ut breui rexnon equiti magis fideret quam pediti conlatisque aequo campo 
signis iusto proelio Carthaginiensem hostem superaret. Romanis quoque in Hispania 
legatorum regis aduentus magno emolumento fuit; namque ad famam eorum 
transitiones crebrae ab Numidis coeptae fieri. ita cum Syphace Romanis coepta amicitia 
est. quod ubi Carthaginienses acceperunt, extemplo ad Galam in parte altera Numidiae— 
Maesuli ea gens uocatur-regnantem legatos mittunt. 


[49] filium Gala Masinissam habebat septem decem annos natum, ceterum iuuenem ea 
indole ut iam tum appareret maius regnum opulentiusque quam quod accepisset 
facturum. legati, quoniam Syphax se Romanis iunxisset ut potentior societate eorum 
aduersus reges populosque Africae esset, docent melius fore Galae quoque 
Carthaginiensibus iungi quam primum antequam Syphax in Hispaniam aut Romani in 
Africam transeant; opprimi Syphacem nihildum praeter nomen ex foedere Romano 
habentem posse. facile persuasum Galae filio deposcente id bellum ut mitteret 
exercitum; qui Carthaginiensibus legionibus coniunctus magno proelio Syphacem deuicit. 
triginta milia eo proelio hominum caesa dicuntur. Syphax cum paucis equitibus in 
Maurusios ex acie Numidas-extremi prope Oceanum aduersus Gades colunt-refugit, 
adfluentibusque ad famam eius undique barbaris ingentes breui copias armauit, cum 
quibus in Hispaniam angusto diremptam freto traiceret. «eo» Masinissa cum uictore 
exercitu aduenit; isque ibi cum Syphace ingenti gloria per se sine ullis Carthaginiensium 
opibus gessit bellum. in Hispania nihil memorabile gestum praeterquam quod 
Celtiberum iuuentutem eadem mercede qua pacta cum Carthaginiensibus erat 
imperatores Romani ad se perduxerunt, et nobilissimos Hispanos supra trecentos in 
Italiam ad sollicitandos populares qui inter auxilia Hannibalis erant miserunt. id modo 
eius anni in Hispania ad memoriam insigne est quod mercennarium militem in castris 
neminem antequam tum Celtiberos Romani habuerunt. 


Liber XXV. Dum haec in Africa atque in Hispania geruntur 

[1] Dum haec in Africa atque in Hispania geruntur, Hannibal in agro Sallentino aestatem 
consumpsit spe per proditionem urbis Tarentinorum potiundae. ipsorum interim 
Sallentinorum ignobiles urbes ad eum defecerunt. eodem tempore in Bruttiis ex 
duodecim populis, qui anno priore ad Poenos desciuerant, Consentini et Tauriani in 
fidem populi Romani redierunt et plures redissent, ni T. Pomponius Ueientanus, 
praefectus socium, prosperis aliquot populationibus in agro Bruttio iusti ducis speciem 
nactus, tumultuario exercitu coacto cum Hannone conflixisset. magna ibi uis hominum 
sed inconditae turbae agrestium seruorumque caesa aut capta est: minimum iacturae 
fuit quod praefectus inter ceteros est captus, et tum temerariae pugnae auctor et ante 
publicanus omnibus malis artibus et rei publicae et societatibus infidus damnosusque. 
Sempronius consul in Lucanis multa proelia parua, haud ullum dignum memoratu fecit 
et ignobilia oppida Lucanorum aliquot expugnauit. quo diutius trahebatur bellum et 
uariabant secundae aduersaeque res non fortunam magis quam animos hominum, tanta 
religio, et ea magna ex parte externa, ciuitatem incessit ut aut homines aut dei repente 
alii uiderentur facti. nec iam in secreto modo atque intra parietes abolebantur Romani 
ritus, sed in publico etiam ac foro Capitolioque mulierum turba erat nec sacrificantium 
nec precantium deos patrio more. sacrificuli ac uates ceperant hominum mentes 
quorum numerum auxit rustica plebs, ex incultis diutino bello infestisque agris egestate 
et metu in urbem compulsa; et quaestus ex alieno errore facilis, quem uelut concessae 
artis usu exercebant. primo secretae bonorum indignationes exaudiebantur; deinde ad 
patres etiam ac publicam querimoniam excessit res. incusati grauiter ab senatu aediles 
triumuirique capitales quod non prohiberent, cum emouere eam multitudinem e foro 
ac disicere apparatus sacrorum conati essent, haud procul afuit quin uiolarentur. ubi 
potentius iam esse id malum apparuit quam ut minores per magistratus sedaretur, M. 
Aemilio praetori [urb.] negotium ab senatu datum est ut eis religionibus populum 
liberaret. is et in contione senatus consultum recitauit et edixit ut quicumque libros 
uaticinos precationesue aut artem sacrificandi conscriptam haberet eos libros omnes 
litterasque ad se ante kalendas Apriles deferret neu quis in publico sacroue loco nouo 
aut externo ritu sacrificaret. 


[2] Aliquot publici sacerdotes mortui eo anno sunt, L. Cornelius Lentulus pontifex 
maximus et C. Papirius C. filius Masso pontifex et P. Furius Philus augur et C. Papirius L. 
filius Masso decemuir sacrorum. in Lentuli locum M. Cornelius Cethegus, in Papiri Cn. 
Seruilius Caepio pontifices suffecti sunt; augur creatus L. Quinctius Flamininus, decemuir 
sacrorum L. Cornelius Lentulus. comitiorum consularium iam appetebat tempus; sed 
quia consules a bello intentos auocare non placebat, Ti. Sempronius consul comitiorum 
causa dictatorem dixit C. Claudium Centonem. ab eo magister equitum est dictus Q. 
Fuluius Flaccus. dictator primo comitiali die creauit consules Q. Fuluium Flaccum, 
magistrum equitum, et Ap. Claudium Pulchrum, cui Sicilia prouincia in praetura fuerat. 
tum praetores creati Cn. Fuluius Flaccus «C.» Claudius Nero M. lunius Silanus P. 
Cornelius Sulla. comitiis perfectis dictator magistratu abiit. aedilis curulis fuit eo anno 
cum M. Cornelio Cethego P. Cornelius Scipio, cui post Africano fuit cognomen. huic 
petenti aedilitatem cum obsisterent tribuni plebis, negantes rationem eius habendam 
esse quod nondum ad petendum legitima aetas esset, 'si me' inquit 'omnes Quirites 

aedilem facere uolunt, satis annorum habeo.' tanto inde fauore ad suffragium ferendum 
in tribus discursum est ut tribuni repente incepto destiterint. aedilicia largitio haec fuit, 
ludi Romani pro temporis illius copiis magnifice facti et diem unum instaurati, et congii 
olei in uicos singulos dati. L. Uillius Tappulus et M. Fundanius Fundulus, aediles plebeii, 
aliquot matronas apud populum probri accusarunt; quasdam ex eis damnatas in exsilium 
egerunt. ludi plebeii per biduum instaurati et louis epulum fuit ludorum causa. 


[3] Q. Fuluius Flaccus tertium, Ap. Claudius consulatum ineunt; et praetores prouincias 
sortiti sunt, P. Cornelius Sulla urbanam et peregrinam, quae duorum ante sors fuerat, 
Cn. Fuluius Flaccus Apuliam, C. Claudius Nero Suessulam, M. lunius Silanus Tuscos. 
consulibus bellum cum Hannibale et binae legiones decretae; alter a Q. Fabio superioris 
anni consule, alter a Fuluio Centumalo acciperet; praetorum Fului Flacci quae Luceriae 
sub Aemilio praetore, Neronis Claudi quae in Piceno sub C. Terentio fuissent legiones 
essent; supplementum in eas ipsi scriberent sibi; M. lunio in Tuscos legiones urbanae 
prioris anni datae. Ti. Sempronio Graccho et P. Sempronio Tuditano imperium 
prouinciaeque Lucani et Gallia cum suis exercitibus prorogatae; item P. Lentulo qua 
uetus prouincia in Sicilia esset, M. Marcello Syracusae et qua Hieronis regnum fuisset, T. 
Otacilio classis, Graecia M. Ualerio, Sardinia Q. Mucio Scaeuolae, Hispaniae P. et Cn. 
Corneliis. ad ueteres exercitus duae urbanae legiones a consulibus scriptae summaque 
trium et uiginti legionum eo anno effecta est. 


Dilectum consulum M. Postumii Pyrgensis cum magno prope motu rerum factum 
impediit. publicanus erat Postumius, qui multis annis parem fraude auaritiaque 
neminem in ciuitate habuerat praeter T. Pomponium Ueientanum, quem populantem 
temere agros in Lucanis ductu Hannonis priore anno ceperant Carthaginienses. hi, quia 
publicum periculum erat a ui tempestatis in iis quae portarentur ad exercitus et ementiti 
erant falsa naufragia et ea ipsa quae uera renuntiauerant fraude ipsorum facta erant, 
non casu. in ueteres quassasque naues paucis et parui pretii rebus impositis, cum 
mersissent eas in alto exceptis in praeparatas scaphas nautis, multiplices fuisse merces 
ementiebantur. ea fraus indicata M. Aemilio praetori priore anno fuerat ac per eum ad 
senatum delata nec tamen ullo senatus consulto notata, quia patres ordinem 
publicanorum in tali tempore offensum nolebant. populus seuerior uindex fraudis erat; 
excitatique tandem duo tribuni plebis, Sp. et L. Caruilii, cum rem inuisam infamemque 
cernerent, ducentum milium aeris multam M. Postumio dixerunt. cui certandae cum 
dies aduenisset conciliumque tam frequens plebis adesset ut multitudinem area 
Capitolii uix caperet, perorata causa una spes uidebatur esse si C. Seruilius Casca 
tribunus plebis, qui propinquus cognatusque Postumio erat, priusquam ad suffragium 
tribus uocarentur, intercessisset. testibus datis tribuni populum submouerunt sitellaque 
lata est ut sortirentur ubi Latini suffragium ferrent. interim publicani Cascae instare ut 
concilio diem eximeret; populus reclamare; et forte in cornu primus sedebat Casca, cui 
simul metus pudorque animum uersabat. cum in eo parum praesidii esset, turbandae 
rei causa publicani per uacuum submoto locum cuneo inruperunt iurgantes simul cum 
populo tribunisque. nec procul dimicatione res erat cum Fuluius consul tribunis 'nonne 
uidetis' inquit 'uos in ordinem coactos esse et rem ad seditionem spectare, ni propere 
dimittitis plebis concilium?' 

[4] Plebe dimissa senatus uocatur et consules referunt de concilio plebis turbato ui atque 
audacia publicanorum: M. Furium Camillum, cuius exsilium ruina urbis secutura fuerit, 
damnari se ab iratis ciuibus passum esse; decemuiros ante eum, quorum legibus ad eam 
diem uiuerent, multos postea principes ciuitatis iudicium de se populi passos; 
Postumium Pyrgensem suffragium populo Romano extorsisse, concilium plebis 
sustulisse, tribunos in ordinem coegisse, contra populum Romanum aciem instruxisse, 
locum occupasse ut tribunos a plebe intercluderet, tribus in suffragium uocari 
prohiberet. nihil aliud a caede ac dimicatione continuisse homines nisi patientiam 
magistratuum, quod cesserint in praesentia furori atque audaciae paucorum uincique 
se ac populum Romanum passi sint et comitia, quae reus ui atque armis prohibiturus 
erat, ne causa quaerentibus dimicationem daretur, uoluntate ipsi sua sustulerint. haec 
cum ab optimo quoque pro atrocitate rei accepta essent uimque eam contra rem 
publicam et pernicioso exemplo factam senatus decresset, confestim Caruilii tribuni 
plebis omissa multae certatione rei capitalis diem Postumio dixerunt ac ni uades daret 
prendi a uiatore atque in carcerem duci iusserunt. Postumius uadibus datis non adfuit. 
tribuni plebem rogauerunt plebesque ita sciuit, si M. Postumius ante kalendas Maias 
non prodisset citatusque eo die non respondisset neque excusatus esset, uideri eum in 
exsilio esse bonaque eius uenire, ipsi aqua et igni placere interdici. singulis deinde eorum 
qui turbae ac tumultus concitatores fuerant, rei capitalis diem dicere ac uades poscere 
coeperunt. primo non dantes, deinde etiam eos qui dare possent in carcerem 
coniciebant; cuius rei periculum uitantes plerique in exsilium abierunt. 


[5] Hunc fraus publicanorum, deinde fraudem audacia protegens exitum habuit. comitia 
inde pontifici maximo creando sunt habita; ea comitia nouus pontifex M. Cornelius 
Cethegus habuit. tres ingenti certamine petierunt, Q. Fuluius Flaccus consul, qui et ante 
bis consul et censor fuerat, et T. Manlius Torquatus, et ipse duobus consulatibus et 
censura insignis, et «P.» Licinius Crassus, qui aedilitatem curulem petiturus erat. hic 
senes honoratosque iuuenis in eo certamine uicit. ante hunc intra centum annos et 
uiginti nemo praeter P. Cornelium Calussam pontifex maximus creatus fuerat qui sella 
curuli non sedisset. consules dilectum cum aegre conficerent, quod inopia iuniorum non 
facile in utrumque ut et nouae urbanae legiones et supplementum ueteribus scriberetur 
sufficiebat, senatus absistere eos incepto uetuit et triumuiros binos creari iussit, alteros 
qui citra, alteros qui ultra quinquagesimum lapidem in pagis forisque et conciliabulis 
omnem copiam ingenuorum inspicerent et, si qui roboris satis ad ferenda arma habere 
uiderentur, etiamsi nondum militari aetate essent, milites facerent; tribuni plebis, si iis 
uideretur, ad populum ferrent ut, qui minores septendecim annis sacramento dixissent, 
iis perinde stipendia procederent ac si septendecim annorum aut maiores milites facti 
essent. ex hoc senatus consulto creati triumuiri bini conquisitionem ingenuorum per 
agros habuerunt. 


Eodem tempore ex Sicilia litterae M. Marcelli de postulatis militum qui cum P. Lentulo 
militabant in senatu recitatae sunt. Cannensis reliquiae cladis hic exercitus erat, 
relegatus in Siciliam, sicut ante dictum est, ne ante Punici belli finem in Italiam 
reportarentur. 

[6] Hi permissu Lentuli primores equitum centurionumque et robora ex legionibus 
peditum legatos in hiberna ad M. Marcellum miserunt, e quibus unus potestate dicendi 
facta: 'consulem te, M. Marcelle, in Italia adissemus, cum primum de nobis, etsi non 
iniquum, certe triste senatus consultum factum est, nisi hoc sperassemus in prouinciam 
nos morte regum turbatam ad graue bellum aduersus Siculos simul Poenosque mitti, et 
sanguine nostro uolneribusque nos senatui satisfacturos esse, sicut patrum memoria qui 
capti a Pyrrho ad Heracleam erant aduersus Pyrrhum ipsum pugnantes satisfecerunt. 
quamquam quod ob meritum nostrum suscensuistis, patres conscripti, nobis aut 
suscensetis? ambo mihi consules et uniuersum senatum intueri uideor, cum te, M. 
Marcelle, intueor, quem si ad Cannas consulem habuissemus, melior et rei publicae et 
nostra fortuna esset. sine, quaeso, priusquam de condicione nostra queror, noxam cuius 
arguimur nos purgare. si non deum ira nec fato, cuius lege immobilis rerum humanarum 
ordo seritur, sed culpa periimus ad Cannas, cuius tandem ea culpa fuit? militum an 
imperatorum? equidem miles nihil unquam dicam de imperatore meo, cui praesertim 
gratias sciam ab senatu actas quod non desperauerit de re publica, cui post fugam 
Cannensem per omnes annos prorogatum imperium. ceteros item ex reliquiis cladis eius, 
quos tribunos militum habuimus, honores petere et gerere et prouincias obtinere 
audiuimus. an uobis uestrisque liberis ignoscitis facile, patres conscripti, in haec uilia 
capita saeuitis? et consuli primoribusque aliis ciuitatis fugere, cum spes alia nulla esset, 
turpe non fuit, milites utique morituros in aciem misistis? ad Alliam prope omnis 
exercitus fugit; ad Furculas Caudinas ne expertus quidem certamen arma tradidit hosti, 
ut alias pudendas clades exercituum taceam; tamen tantum afuit ab eo ut ulla ignominia 
iis exercitibus quaereretur ut et urbs Roma per eum exercitum qui ab Allia Ueios 
transfugerat reciperaretur, et Caudinae legiones quae sine armis redierant Romam 
armatae remissae in Samnium eundem illum hostem sub iugum miserint, qui hac sua 
ignominia laetatus fuerat. Cannensem uero quisquam exercitum fugae aut pauoris 
insimulare potest, ubi plus quinquaginta milia hominum ceciderunt, unde consul cum 
equitibus septuaginta fugit, unde nemo superest nisi quem hostis caedendo fessus 
reliquit? cum captiuis redemptio negabatur, nos uolgo homines laudabant quod rei 
publicae nos reseruassemus quod ad consulem Uenusiam redissemus et speciem iusti 
exercitus fecissemus; nunc deteriore condicione sumus quam apud patres nostros 
fuerunt captiui. quippe illis arma tantum atque ordo militandi locusque, in quo 
tenderent in castris, est mutatus, quae tamen semel nauata rei publicae opera et uno 
felici proelio reciperarunt; nemo eorum relegatus in exsilium est, nemini spes emerendi 
stipendia adempta; hostis denique est datus, cum quo dimicantes aut uitam semel aut 
ignominiam finirent; nos, quibus, nisi quod commisimus ut quisquam ex Cannensi acie 
miles Romanus superesset, nihil obici potest, non solum a patria procul Italiaque sed ab 
hoste etiam relegati sumus, ubi senescamus in exsilio ne qua spes, ne qua occasio 
abolendae ignominiae, ne qua placandae ciuium irae, ne qua denique bene moriendi sit. 
neque ignominiae finem nec uirtutis praemium petimus; modo experiri animum et 
uirtutem exercere liceat. laborem et periculum petimus, ut uirorum, ut militum officio 
fungamur. bellum in Sicilia iam alterum annum ingenti dimicatione geritur; urbes alias 
Poenus, alias Romanus expugnat; peditum, equitum acies concurrunt; ad Syracusas 
terra marique geritur res; clamorem pugnantium crepitumque armorum exaudimus 

resides ipsi ac segnes, tamquam nec manus nec arma habeamus. seruorum legionibus 
Ti. Sempronius consul totiens iam cum hoste signis conlatis pugnauit; operae pretium 
habent libertatem ciuitatemque. pro seruis saltem ad hoc bellum emptis uobis simus; 
congredi cum hoste liceat et pugnando quaerere libertatem. uis tu mari, uis terra, uis 
acie, uis urbibus oppugnandis experiri uirtutem? asperrima quaeque ad laborem 
periculumque deposcimus, ut quod ad Cannas faciundum fuit quam primum fiat, 
quoniam quidquid postea uiximus id omne destinatum ignominiae est.' 


[7] Sub haec dicta ad genua Marcelli procubuerunt. Marcellus id nec iuris nec potestatis 
suae esse dixit; senatui scripturum se omniaque de sententia patrum facturum esse. eae 
litterae ad nouos consules allatae ac per eos in senatu recitatae sunt; consultusque de 
iis litteris ita decreuit senatus: militibus, qui ad Cannas commilitones suos pugnantes 
deseruissent, senatum nihil uidere cur res publica committenda esset. si M. Claudio 
proconsuli aliter uideretur, faceret quod e re publica fideque sua duceret, dum ne quis 
eorum munere uacaret neu dono militari uirtutis ergo donaretur neu in Italiam 
reportaretur donec hostis in terra Italia esset. comitia deinde a praetore urbano de 
senatus sententia plebique scitu sunt habita, quibus creatis sunt quinqueuiri muris 
turribus reficiendis et triumuiri bini, uni sacris conquirendis donisque persignandis, alteri 
reficiendis aedibus Fortunae et matris Matutae intra portam Carmentalem et Spei extra 
portam, quae priore anno incendio consumptae fuerant. tempestates foedae fuere; in 
Albano monte biduum continenter lapidibus pluuit; tacta de caelo multa, duae in 
Capitolio aedes, uallum in castris multis locis supra Suessulam, et duo uigiles exanimati; 
murus turresque quaedam Cumis non ictae modo fulminibus sed etiam decussae. Reate 
saxum ingens uisum uolitare, sol rubere solito magis sanguineoque similis. horum 
prodigiorum causa diem unum supplicatio fuit et per aliquot dies consules rebus diuinis 
operam dederunt et per eosdem dies sacrum nouendiale fuit. cum Tarentinorum 
defectio iam diu et in spe Hannibali et in suspicione Romanis esset, causa forte 
extrinsecus maturandae eius interuenit. Phileas Tarentinus diu iam per speciem 
legationis Romae cum esset, uir inquieti animi et minime otium, quo tum diutino 
senescere uidebatur, patientis, aditum sibi ad obsides Thurinos «et» Tarentinos inuenit. 
custodiebantur in atrio Libertatis minore cura, quia nec ipsis nec ciuitatibus eorum 
fallere Romanos expediebat. hos crebris conloquiis sollicitatos corruptis aedituis duobus 
cum primis tenebris custodia eduxisset, ipse comes occulti itineris factus profugit. luce 
prima uolgata per urbem fuga est missique qui sequerentur ab Tarracina comprensos 
omnes retraxerunt. deducti in comitium uirgisque approbante populo caesi de saxo 
deiciuntur. 


[8] Huius atrocitas poenae duarum nobilissimarum in ltalia Graecarum ciuitatium 
animos inritauit cum publice, tum etiam singulos priuatim ut quisque tam foede 
interemptos aut propinquitate aut amicitia contingebat. ex iis tredecim fere nobiles 
iuuenes Tarentini coniurauerunt, quorum principes Nico et Philemenus erant. hi 
priusquam aliquid mouerent conloquendum cum Hannibale rati, nocte per speciem 
uenandi urbe egressi ad eum proficiscuntur; et cum haud procul castris abessent, ceteri 
silua prope uiam sese occuluerunt, Nico et Philemenus progressi ad stationes 
comprehensique, ultro id petentes, ad Hannibalem deducti sunt. qui cum et causas 

consilii sui et quid pararent exposuissent, conlaudati oneratique promissis iubentur, ut 
fidem popularibus facerent, praedandi causa se urbe egressos, pecora Carthaginiensium 
quae pastum propulsa essent ad urbem agere; tuto ac sine certamine id facturos 
promissum est. conspecta ea praeda iuuenum est minusque iterum ac saepius id eos 
audere miraculo fuit. congressi cum Hannibale rursus fide sanxerunt liberos Tarentinos 
leges «suas» suaque omnia habituros neque ullum uectigal Poeno pensuros 
praesidiumue inuitos recepturos; prodita praesidia Carthaginiensium fore. haec ubi 
conuenerunt, tunc uero Philemenus consuetudinem nocte egrediundi redeundique in 
urbem frequentiorem facere. et erat uenandi studio insignis, canesque et alius 
apparatus sequebatur, captumque ferme aliquid aut ab hoste ex praeparato allatum 
reportans donabat aut praefecto aut custodibus portarum; nocte maxime commeare 
propter metum hostium credebant. ubi iam eo consuetudinis adducta res est ut, 
quocumque noctis tempore sibilo dedisset signum, porta aperiretur, tempus agendae 
rei Hannibali uisum est. tridui uiam aberat; ubi, quo minus mirum esset uno eodemque 
loco statiua eum tam diu habere, aegrum simulabat. Romanis quoque, qui in praesidio 
Tarenti erant, suspecta esse iam segnis mora eius desierat. 


[9] Ceterum postquam Tarentum ire constituit, decem milibus peditum atque equitum, 
quos in expeditionem uelocitate corporum ac leuitate armorum aptissimos esse ratus 
est, electis, quarta uigilia noctis signa mouit, praemissisque octoginta fere Numidis 
equitibus praecepit ut discurrerent circa uias perlustrarentque omnia oculis, ne quis 
agrestium procul spectator agminis falleret; praegressos retraherent, obuios occiderent, 
ut praedonum magis quam exercitus accolis species esset. ipse raptim agmine acto 
quindecim ferme milium spatio castra ab Tarento posuit; et ne ibi quidem nuntiato quo 
pergerent, tantum conuocatos milites monuit uia omnes irent nec deuerti quemquam 
aut excedere ordine agminis paterentur et in primis intenti ad imperia accipienda essent 
neu quid nisi ducum iussu facerent; se in tempore editurum quae uellet agi. eadem 
ferme hora Tarentum fama praeuenerat Numidas equites paucos populari agros 
terroremque late agrestibus iniecisse. ad quem nuntium nihil ultra motus praefectus 
Romanus quam ut partem equitum postero die luce prima iuberet exire ad arcendum 
populationibus hostem; in cetera adeo nihil ab eo intenta cura est ut contra pro 
argumento fuerit illa procursatio Numidarum Hannibalem exercitumque «e» castris non 
mouisse. 


Hannibal concubia nocte mouit. dux Philemenus erat cum solito captae uenationis 
onere; ceteri proditores ea quae composita erant exspectabant. conuenerat autem ut 
Philemenus portula adsueta uenationem inferens armatos induceret, parte alia portam 
Temenitida adiret Hannibal; ea mediterranea regio est orientem spectans; busta 
aliquantum intra moenia includunt. cum portae adpropinquaret, editus ex composito 
ignis ab Hannibale est refulsitque idem redditum ab Nicone signum; exstinctae deinde 
utrimque flammae sunt. Hannibal silentio ducebat ad portam. Nico ex improuiso adortus 
sopitos uigiles in cubilibus suis obtruncat portamque aperit. Hannibal cum peditum 
agmine ingreditur, equites subsistere iubet ut, quo res postulet occurrere libero campo 
possent. et Philemenus portulae parte alia, qua commeare adsuerat, adpropinquabat. 
nota uox eius et familiare iam signum cum excitasset uigilem, dicenti uix sustineri 

grandis bestiae onus portula aperitur. inferentes aprum duos iuuenes secutus ipse cum 
expedito uenatore uigilem, incautius miraculo magnitudinis in eos qui ferebant uersum, 
uenabulo traicit. ingressi deinde triginta fere armati ceteros uigiles obtruncant 
refringuntque portam proximam et agmen sub signis confestim inrupit. inde cum 
silentio in forum ducti Hannibali sese coniunxerunt. tum duo milia Gallorum Poenus in 
tres diuisa partes per urbem dimittit; Tarentinos «iis addit duces binos»; itinera quam 
maxime frequentia occupari iubet, tumultu orto Romanos passim caedi, oppidanis parci. 
sed ut fieri id posset, praecipit iuuenibus Tarentinis ut, ubi quem suorum procul 
uidissent, quiescere ac silere ac bono animo esse iuberent. 


[10] lam tumultus erat clamorque qualis esse in capta urbe solet; sed quid rei esset 
nemo satis pro certo scire. Tarentini Romanos ad diripiendam urbem credere coortos; 
Romanis seditio aliqua cum fraude uideri ab oppidanis mota. praefectus primo excitatus 
tumultu in portum effugit; inde acceptus scapha in arcem circumuehitur. errorem et 
tuba audita ex theatro faciebat; nam et Romana erat, a proditoribus ad hoc ipsum 
praeparata, et inscienter a Graeco inflata quis aut quibus signum daret incertum 
efficiebat. ubi inluxit, et Romanis Punica et Gallica arma cognita [tum] dubitationem 
exemerunt, et Graeci Romanos passim caede stratos cernentes, ab Hannibale captam 
urbem senserunt. postquam lux certior erat et Romani qui caedibus superfuerant in 
arcem confugerant conticiscebatque paulatim tumultus, tum Hannibal Tarentinos sine 
armis conuocari iubet. conuenere omnes, praeterquam qui cedentes in arcem Romanos 
ad omnem adeundam simul fortunam persecuti fuerant. ibi Hannibal benigne adlocutus 
Tarentinos testatusque quae praestitisset ciuibus eorum quos ad Trasumennum aut ad 
Cannas cepisset, simul in dominationem superbam Romanorum inuectus, recipere se in 
domos suas quemque iussit et foribus nomen suum inscribere; se domos eas quae 
inscriptae non essent signo extemplo dato diripi iussurum; si quis in hospitio ciuis 
Romani-uacuas autem tenebant domo-nomen inscripsisset, eum se pro hoste 
habiturum. contione dimissa cum titulis notatae fores discrimen pacatae ab hostili domo 
fecissent, signo dato ad diripienda hospitia Romana passim discursum est; et fuit 
praedae aliquantum. 


[11] Postero die ad oppugnandam arcem ducit; quam cum et «a» mari, quo in paene 
insulae modum pars maior circumluitur, praealtis rupibus et ab ipsa urbe muro et fossa 
ingenti saeptam uideret eoque nec ui nec operibus expugnabilem esse, ne aut se ipsum 
cura tuendi Tarentinos a maioribus rebus moraretur aut in relictos sine ualido praesidio 
Tarentinos impetum ex arce cum uellent Romani facerent, uallo urbem ab arce 
intersaepire statuit, non sine illa etiam spe cum prohibentibus opus Romanis manum 
posse conseri et, si ferocius procucurrissent, magna caede ita attenuari praesidii uires 
ut facile per se ipsi Tarentini urbem ab iis tueri possent. ubi coeptum opus est, patefacta 
repente porta impetum in munientes fecerunt Romani pellique se statio passa est quae 
pro opere erat, ut successu cresceret audacia pluresque et longius pulsos 
persequerentur. tum signo dato coorti undique Poeni sunt, quos instructos ad hoc 
Hannibal tenuerat; nec sustinuere impetum Romani; sed ab effusa fuga loci angustiae 
eos impeditaque alia opere iam coepto, alia apparatu operis morabantur; plurimi in 
fossam praecipitauere occisique sunt plures in fuga quam in pugna. inde et opus nullo 

prohibente fieri coeptum. fossa ingens ducta et uallum intra eam erigitur modicoque 
post interuallo murum etiam eadem regione addere parat, ut uel sine praesidio tueri se 
aduersus Romanos possent. reliquit tamen modicum praesidium, simul ut in perficiendo 
muro adiuuaret: ipse profectus cum ceteris copiis ad Galaesum flumen-quinque milia 
ab urbe abest-posuit castra. 


Ex his statiuis regressus ad inspiciendum quod opus aliquantum opinione eius celerius 
creuerat, spem cepit etiam arcem expugnari posse. et est non altitudine, ut ceterae, tuta 
sed loco plano posita et ab urbe muro tantum ac fossa diuisa. cum iam machinationum 
omni genere et operibus oppugnaretur, missum a Metaponto praesidium Romanis fecit 
animum ut nocte ex improuiso opera hostium inuaderent. alia disiecerunt, alia igni 
corruperunt, isque finis Hannibali fuit ea parte arcem oppugnandi. reliqua erat in 
obsidione spes nec ea satis efficax, quia arcem tenentes, quae in paene insula posita 
imminet faucibus portus, mare liberum habebant, urbs contra exclusa maritimis 
commeatibus propiusque inopiam erant obsidentes quam obsessi. Hannibal conuocatis 
principibus Tarentinis omnes praesentes difficultates exposuit: neque arcis tam munitae 
expugnandae cernere uiam neque in obsidione quicquam habere spei donec mari hostes 
potiantur; quod si naues sint, quibus commeatus inuehi prohibeat, extemplo aut 
abscessuros aut dedituros se hostes. adsentiebantur Tarentini; ceterum ei qui consilium 
adferret opem quoque in eam rem adferendam censebant esse. Punicas enim naues ex 
Sicilia accitas id posse facere: suas, quae sinu exiguo intus inclusae essent, cum claustra 
portus hostis haberet, quem ad modum inde in apertum mare euasuras? 'euadent' 
inquit Hannibal. 'multa, quae impedita natura sunt, consilio expediuntur. urbem in 
campo sitam habetis; planae et satis latae uiae patent in omnes partes. uia, quae ex 
portu per mediam urbem ad mare transmissa est, plaustris transueham naues haud 
magna mole et mare nostrum erit, quo nunc hostes potiuntur, et illinc mari, hinc terra 
circumsedebimus arcem; immo breui aut relictam ab hostibus aut cum ipsis hostibus 
capiemus.' haec oratio non spem modo effectus sed ingentem etiam ducis 
admirationem fecit. contracta extemplo undique plaustra iunctaque inter se et 
machinae ad subducendas naues admotae munitumque inter quo faciliora plaustra 
minorque moles in transitu esset. iumenta inde et homines contracti et opus impigre 
coeptum; paucosque post dies classis instructa ac parata circumuehitur arcem et ante 
os ipsum portus ancoras iacit. hunc statum rerum Hannibal Tarenti relinquit, regressus 
ipse in hiberna. ceterum defectio Tarentinorum utrum priore anno an hoc facta sit, in 
diuersum auctores trahunt; plures propioresque aetate memoriae rerum hoc anno 
factam tradunt. 


[12] Romae consules praetoresque usque «ad» ante diem quintum kalendas Maias 
Latinae tenuerunt; eo die perpetrato sacro in monte in suas quisque prouincias 
proficiscuntur. religio deinde noua obiecta est ex carminibus Marcianis. uates hic 
Marcius inlustris fuerat, et cum conquisitio priore anno ex senatus consulto talium 
librorum fieret, in M. Aemili praetoris [urbem], qui eam rem agebat, manus uenerant; is 
protinus nouo praetori Sullae tradiderat. ex huius Marci duobus carminibus alterius post 
rem actam editi comperto auctoritas euentu alteri quoque, cuius nondum tempus 
uenerat, adferebat fidem. priore carmine Cannensis praedicta clades in haec fere uerba 

erat: amnem, Troiugena, fuge Cannam, ne te alienigenae cogant in campo Diomedis 
conserere manus. sed neque credes tu mihi, donec compleris sanguine campum, 
multaque milia occisa tua deferet amnis in pontum magnum ex terra frugifera; piscibus 
atque auibus ferisque quae incolunt terras iis fuat esca caro tua; nam mihi ita luppiter 
fatus est.' et Diomedis Argiui campos et Cannam flumen ii qui militauerant in iis locis 
iuxta atque ipsam cladem agnoscebant. tum alterum carmen recitatum, non eo tantum 
obscurius quia incertiora futura praeteritis sunt sed perplexius etiam scripturae genere. 
'hostes, Romani, si ex agro expellere uoltis, uomicam quae gentium uenit longe, Apollini 
uouendos censeo ludos qui quotannis comiter Apollini fiant; cum populus dederit ex 
publico partem, priuati uti conferant pro se atque suis; iis ludis faciendis praesit praetor 
is quis ius populo plebeique dabit summum; decemuiri Graeco ritu hostiis sacra faciant. 
hoc si recte facietis, gaudebitis semper fietque res uestra melior; nam is deum 
exstinguet perduelles uestros qui uestros campos pascit placide. ad id carmen 
expiandum diem unum sumpserunt; postero die senatus consultum factum est ut 
decemuiri libros de ludis Apollini reque diuina facienda inspicerent. ea cum inspecta 
relataque ad senatum essent, censuerunt patres Apollini ludos uouendos faciendosque 
et quando ludi facti essent, duodecim milia aeris praetori ad rem diuinam et duas hostias 
maiores dandas. alterum senatus consultum factum est ut decemuiri sacrum Graeco ritu 
facerent hisce hostiis, Apollini boue aurato et capris duabus albis auratis, Latonae boue 
femina aurata. ludos praetor in circo maximo cum facturus esset, edixit ut populus per 
eos ludos stipem Apollini quantam commodum esset conferret. haec est origo ludorum 
Apollinarium, uictoriae, non ualetudinis ergo ut plerique rentur, uotorum factorumque. 
populus coronatus spectauit, matronae supplicauere; uolgo apertis ianuis in propatulo 
epulati sunt celeberque dies omni caerimoniarum genere fuit. 


[13] Cum Hannibal circa Tarentum, consules ambo in Samnio essent sed circumsessuri 
Capuam uiderentur, quod malum diuturnae obsidionis esse solet, iam famem Campani 
sentiebant, quia sementem facere prohibuerant eos Romani exercitus. itaque legatos 
ad Hannibalem miserunt orantes ut priusquam consules in agros suos educerent 
legiones uiaeque omnes hostium praesidiis insiderentur, frumentum ex propinquis locis 
conuehi iuberet Capuam. Hannibal Hannonem ex Bruttiis cum exercitu in Campaniam 
transire et dare operam ut frumenti copia fieret Campanis iussit. Hanno ex Bruttiis 
profectus cum exercitu, uitabundus castra hostium consulesque qui in Samnio erant, 
cum Beneuento iam appropinquaret, tria milia passuum ab ipsa urbe loco edito castra 
posuit; inde ex sociis circa populis quo aestate comportatum erat deuehi frumentum in 
castra iussit praesidiis datis quae commeatus eos prosequerentur. Capuam inde 
nuntium misit qua die in castris ad accipiendum frumentum praesto essent omni 
undique genere uehiculorum iumentorumque ex agris contracto. id pro cetera socordia 
neglegentiaque a Campanis actum; paulo plus quadringenta uehicula missa et pauca 
praeterea iumenta. ob id castigatis ab Hannone quod ne fames quidem, quae mutas 
accenderet bestias, curam eorum stimulare posset alia prodicta dies ad frumentum 
maiore apparatu petendum. ea omnia, sicut acta erant, cum enuntiata Beneuentanis 
essent, legatos decem extemplo ad consules-circa Bouianum castra Romanorum erant- 
miserunt. qui cum auditis quae ad Capuam agerentur inter se comparassent ut alter in 

Campaniam exercitum duceret, Fuluius, cui ea prouincia obuenerat, profectus nocte 
Beneuenti moenia est ingressus. ex propinquo cognoscit Hannonem cum exercitus parte 
profectum frumentatum; per quaestorem Campanis datum frumentum; duo milia 
plaustrorum, inconditam inermemque aliam turbam aduenisse; per tumultum ac 
trepidationem omnia agi, castrorumque formam et militarem ordinem immixtis 
agrestibus [iis] externis sublatum. 


His satis compertis, consul militibus edicit, signa tantum armaque in proximam noctem 
expedirent; castra Punica oppugnanda esse. quarta uigilia profecti sarcinis omnibus 
impedimentisque Beneuenti relictis, paulo ante lucem cum ad castra peruenissent, 
tantum pauoris iniecerunt ut, si in plano castra posita essent, haud dubie primo impetu 
capi potuerint. altitudo loci et munimenta defendere quae nulla ex parte adiri nisi arduo 
ac difficili adscensu poterant. luce prima proelium ingens accensum est. nec uallum 
modo tutantur Poeni sed, ut quibus locus aequior esset, deturbant nitentes per ardua 
hostes. 


[14] Vincit tamen omnia pertinax uirtus, et aliquot simul partibus ad uallum ac fossas 
peruentum est sed cum multis uolneribus ac militum pernicie. itaque conuocatis 
«legatis» tribunisque militum consul absistendum temerario incepto ait; tutius sibi 
uideri reduci eo die exercitum Beneuentum, dein postero «castra» castris hostium iungi, 
ne exire inde Campani neue Hanno regredi posset; id quo facilius obtineatur, collegam 
quoque et exercitum eius se acciturum totumque eo uersuros bellum. haec consilia 
ducis, cum iam receptui caneret, clamor militum aspernantium tam segne imperium 
disiecit. proxima forte [hostium] erat cohors Paeligna, cuius praefectus Uibius Accaus 
arreptum uexillum trans uallum hostium traiecit. exsecratus inde seque et cohortem si 
eius uexilli hostes potiti essent, princeps ipse per fossam uallumque in castra inrupit. 
iamque intra uallum Paeligni pugnabant, cum altera parte, Ualerio Flacco tribuno 
militum tertiae legionis exprobrante Romanis ignauiam qui sociis captorum castrorum 
concederent decus, T. Pedanius princeps primus centurio, cum signifero signum 
ademisset, 'iam hoc signum et hic centurio' inquit 'intra uallum hostium erit; sequantur 
qui capi signum ab hoste prohibituri sunt.' manipulares sui primum transcendentem 
fossam, dein legio tota secuta est. iam et consul ad conspectum transgredientium 
uallum mutato consilio ab reuocando[que] ad incitandos hortandosque uersus milites, 
ostendere in quanto discrimine ac periculo fortissima cohors sociorum et ciuium legio 
esset. itaque pro se quisque omnes per aequa atque iniqua loca, cum undique tela 
conicerentur armaque et corpora hostes obicerent, peruadunt inrumpuntque; multi 
uolnerati etiam quos uires et sanguis desereret, ut intra uallum hostium caderent 
nitebantur; capta itaque momento temporis uelut in plano sita nec permunita castra. 
caedes inde, non iam pugna erat omnibus intra uallum permixtis. supra sex milia 
hostium occisa, supra septem milia capitum cum frumentatoribus Campanis omnique 
plaustrorum et iumentorum apparatu capta; et alia ingens praeda fuit quam Hanno, 
populabundus passim cum isset, ex sociorum populi Romani agris traxerat. inde deletis 
hostium castris Beneuentum reditum praedamque ibi ambo consules-nam et Ap. 
Claudius eo post paucos dies uenit-uendiderunt diuiseruntque. et donati quorum opera 
castra hostium capta erant, ante alios Accaus Paelignus et T. Pedanius, princeps tertiae 

legionis. Hanno ab Cominio Ocrito, quo nuntiata castrorum clades est, cum paucis 
frumentatoribus quos forte secum habuerat fugae magis quam itineris modo in Bruttios 
rediit. 


[15] Et [legati] Campani, audita sua pariter sociorumque clade legatos ad Hannibalem 
miserunt qui nuntiarent duos consules ad Beneuentum esse, diei iter a Capua; tantum 
non ad portas et muros bellum esse; ni propere subueniat, celerius Capuam quam Arpos 
in potestatem hostium uenturam. ne Tarentum quidem, non modo arcem, tanti debere 
esse ut Capuam, quam Carthagini aequare sit solitus, desertam indefensamque populo 
Romano tradat. Hannibal, curae sibi fore rem Campanam pollicitus, in praesentia duo 
milia equitum cum legatis mittit quo praesidio agros populationibus possent prohibere. 


Romanis interim, sicut aliarum rerum, arcis Tarentinae praesidiique quod ibi obsideretur 
cura est. C. Seruilius legatus, ex auctoritate patrum a P. Cornelio praetore in Etruriam ad 
frumentum coemendum missus, cum aliquot nauibus onustis in portum Tarentinum 
inter hostium custodias peruenit. cuius aduentu qui ante in exigua spe uocati saepe ad 
transitionem ab hostibus per conloquia erant ultro ad transeundum hostes uocabant 
sollicitabantque. et erat satis ualidum praesidium traductis ad arcem Tarenti tuendam 
qui Metaponti erant militibus. itaque Metapontini extemplo metu quo tenebantur 
liberati ad Hannibalem defecere. hoc idem eadem ora maris et Thurini fecerunt. mouit 
eos non Tarentinorum magis defectio Metapontinorumque, quibus indidem ex Achaia 
oriundi etiam cognatione iuncti erant, quam ira in Romanos propter obsides nuper 
interfectos. eorum amici cognatique litteras ac nuntios ad Hannonem Magonemque, qui 
in propinquo in Bruttiis erant, miserunt, si exercitum ad moenia admouissent, se in 
potestatem eorum urbem tradituros esse. M. Atinius Thuriis cum modico praesidio 
praeerat, quem facile elici ad certamen temere ineundum rebantur posse, non militum 
quos perpaucos habebat fiducia quam iuuentutis Thurinae; eam ex industria 
centuriauerat armaueratque ad tales casus. diuisis copiis inter se duces Poeni cum 
agrum Thurinum ingressi essent, Hanno cum peditum agmine infestis signis ire ad urbem 
pergit, Mago cum equitatu tectus collibus ap«te ad» tegendas insidias oppositis subsistit. 
Atinius peditum tantum agmine per exploratores comperto in aciem copias educit, et 
fraudis intestinae et hostium insidiarum ignarus. pedestre proelium fuit persegne paucis 
in prima acie pugnantibus Romanis, Thurinis exspectantibus magis quam adiuuantibus 
euentum; et Carthaginiensium acies de industria pedem referebat, ut ad terga collis ab 
equite suo insessi hostem incautum pertraheret. quo ubi est uentum, coorti cum 
clamore equites prope inconditam Thurinorum turbam nec satis fido animo unde 
pugnabat stantem extemplo in fugam auerterunt. Romani, quamquam circumuentos 
hinc pedes, hinc eques urgebat, tamen aliquamdiu pugnam traxere; postremo et ipsi 
terga uertunt atque ad urbem fugiunt. ibi proditores conglobati cum popularium agmen 
patentibus portis accepissent, ubi Romanos fusos ad urbem ferri uiderunt, conclamant 
instare Poenum permixtosque et hostes urbem inuasuros ni propere portas claudant. 
ita exclusos Romanos praebuere hosti ad caedem; Atinius tamen cum paucis receptus. 
seditio inde paulisper tenuit, cum [inde] alii cedendum fortunae et tradendam urbem 
uictoribus censerent. ceterum, ut plerumque, fortuna et consilia mala uicerunt; Atinio 
cum suis ad mare ac naues deducto, magis quia ipsi ob imperium in se mite ac iustum 

consultum uolebant quam respectu Romanorum, Carthaginienses in urbem accipiunt. 
consules a Beneuento in Campanum agrum legiones ducunt non ad frumenta modo, 
quae iam in herbis erant, corrumpenda sed ad Capuam oppugnandam, nobilem se 
consulatum tam opulentae urbis excidio rati facturos, simul et ingens flagitium imperio 
dempturos, quod urbi tam propinquae tertium annum impunita defectio esset. ceterum 
ne Beneuentum sine praesidio esset et ut ad subita belli, si Hannibal, quod facturum 
haud dubitabant, ad opem ferendam sociis Capuam uenisset, equitis uim sustinere 
possent, Ti. Gracchum ex Lucanis cum equitatu ac leui armatura Beneuentum uenire 
iubent; legionibus statiuisque ad obtinendas res in Lucanis aliquem praeficeret. 


[16] Graccho, priusquam ex Lucanis moueret, sacrificanti triste prodigium factum est. ad 
exta sacrificio perpetrato angues duo ex occulto adlapsi adedere iocur conspectique 
repente ex oculis abierunt. et cum haruspicum monitu sacrificium instauraretur atque 
intentius exta seruarentur, iterum ac tertium tradunt libato[que] iocinere intactos 
angues abisse. cum haruspices ad imperatorem id pertinere prodigium praemonuissent 
et ab occultis cauendum hominibus consultisque, nulla tamen prouidentia fatum 
imminens moueri potuit. Flauus Lucanus fuit, caput partis eius Lucanorum, cum pars ad 
Hannibalem defecisset, quae cum Romanis stabat; et iam annuo in magistratu erat, ab 
iisdem illis creatus praetor. is mutata repente uoluntate locum gratiae apud Poenum 
quaerens, neque transire ipse neque trahere ad defectionem Lucanos satis habuit, nisi 
imperatoris et eiusdem hospitis proditi capite ac sanguine foedus cum hostibus sanxisset. 
ad Magonem, qui in Bruttiis praeerat, clam in conloquium uenit fideque ab eo accepta, 
si Romanum iis imperatorem tradidisset, liberos cum suis legibus uenturos in amicitiam 
Lucanos, deducit Poenum in locum «quo cum» paucis Gracchum adducturum ait: Mago 
ibi pedites equitesque armatos-et capere eas latebras ingentem numerumc-occuleret. 
loco satis inspecto atque undique explorato dies composita gerendae rei est. Flauus ad 
Romanum imperatorem uenit. rem se ait magnam incohasse, ad quam perficiendam 
ipsius Gracchi opera opus esse: omnium populorum praetoribus, qui ad Poenum in illo 
communi Italiae motu descissent, persuasisse ut redirent in amicitiam Romanorum, 
quando res quoque Romana, quae prope exitium clade Cannensi uenisset, in dies melior 
atque auctior fieret, Hannibalis uis senesceret ac prope ad nihilum uenisset: ueteri 
delicto haud implacabiles fore Romanos; nullam unquam gentem magis exorabilem 
promptioremque ueniae dandae fuisse; quotiens rebellioni etiam maiorum suorum 
ignotum? haec ab se suis dicta; ceterum ab ipso Graccho eadem haec audire malle eos 
praesentisque contingere dextram «et» id pignus fidei secum ferre: locum se concilio iis 
dixisse a conspectu amotum, haud procul castris Romanis; ibi paucis uerbis transigi rem 
posse ut omne nomen Lucanum in fide ac societate Romana sit. Gracchus fraudem et 
sermoni et rei abesse ratus ac similitudine ueri captus, cum lictoribus ac turma equitum 
e castris profectus duce hospite «in» insidias praecipitat. hostes subito exorti; et, ne 
dubia proditio esset, Flauus iis se adiungit. tela undique in Gracchum atque equites 
coniciuntur. Gracchus ex equo desilit; idem ceteros facere iubet hortaturque ut, quod 
unum reliquum fortuna fecerit, id cohonestent uirtute: reliquum autem quid esse paucis 
a multitudine in ualle silua ac montibus saepta circumuentis praeter mortem? id referre, 
utrum praebentes corpora pecorum modo inulti trucidentur an toti a patiendo 

exspectandoque euentu in impetum atque iram uersi, agentes audentesque, perfusi 
hostium cruore, inter exspirantium inimicorum cumulata armaque et corpora cadant. 
Lucanum proditorem ac transfugam omnes peterent; qui eam uictimam prae se ad 
inferos misisset, eum decus eximium, egregium solatium suae morti inuenturum. inter 
haec dicta paludamento circa laeuum bracchium intorto-nam ne scuta quidem secum 
extulerant-in hostes impetum fecit. maior quam pro numero hominum editur pugna. 
iaculis maxime aperta corpora Romanorum; et, cum undique ex altioribus locis in cauam 
uallem coniectus esset, transfiguntur. Gracchum iam nudatum praesidio uiuum capere 
Poeni nituntur; ceterum conspicatus Lucanum hospitem inter hostes adeo infestus 
confertos inuasit ut parci ei sine multorum pernicie non posset. exanimem eum Mago 
extemplo ad Hannibalem misit ponique cum captis simul fascibus ante tribunal 
imperatoris iussit. haec si uera fama est, Gracchus in Lucanis ad campos qui Ueteres 
uocantur periit. 


[17] Sunt qui in agro Beneuentano prope Calorem fluuium contendant a castris cum 
lictoribus ac tribus seruis lauandi causa progressum, cum forte inter salicta innata ripis 
laterent hostes, nudum atque inermem saxisque quae uoluit amnis propugnantem 
interfectum. sunt qui haruspicum monitu quingentos passus a castris progressum, uti 
loco puro ea quae ante dicta prodigia sunt procuraret, ab insidentibus forte locum 
duabus turmis Numidarum circumuentum scribant. adeo nec locus nec ratio mortis in 
uiro tam claro et insigni constat. funeris quoque Gracchi uaria est fama. alii in castris 
Romanis sepultum ab suis, alii ab Hannibale-et ea uolgatior fama est-tradunt in 
uestibulo Punicorum castrorum rogum exstructum «esse, armatum exercitum 
decucurrisse cum tripudiis Hispanorum motibusque armorum et corporum suae cuique 
genti adsuetis, ipso Hannibale omni rerum uerborumque honore exsequias celebrante. 
haec tradunt qui in Lucanis rei gestae auctores sunt. si illis qui ad Calorem fluuium 
interfectum memorant credere uelis, capitis tantum Gracchi hostes potiti sunt; eo 
delato ad Hannibalem missus ab eo confestim Carthalo, qui in castra Romana ad Cn. 
Cornelium quaestorem deferret; is funus imperatoris in castris celebrantibus cum 
exercitu Beneuentanis fecit. 


[18] Consules agrum Campanum ingressi cum passim popularentur, eruptione 
oppidanorum et Magonis cum equitatu territi et trepidi ad signa milites palatos passim 
reuocarunt, et uixdum instructa acie fusi supra mille et quingentos milites amiserunt. 
inde ingens ferocia superbae suopte ingenio genti creuit multisque proeliis lacessebant 
Romanos; sed intentiores ad cauendum consules una pugna fecerat incaute atque 
inconsulte inita. restituit tamen his animos et illis minuit audaciam parua una res; sed in 
bello nihil tam leue est quod non magnae interdum rei momentum faciat. T. Quinctio 
Crispino Badius Campanus hospes erat perfamiliari hospitio iunctus. creuerat 
consuetudo, quod aeger Romae apud Crispinum Badius ante defectionem Campanam 
liberaliter comiterque curatus fuerat. is tum Badius progressus ante stationes quae pro 
porta stabant uocari Crispinum iussit. quod ubi est Crispino nuntiatum, ratus 
conloquium amicum ac familiare quaeri, manente memoria etiam in discidio publicorum 
foederum priuati iuris, paulum a ceteris processit. postquam in conspectum uenere, 
'prouoco te' inquit 'ad pugnam, Crispine' Badius; 'conscendamus equos summotisque 

aliis uter bello melior sit decernamus.' ad ea Crispinus nec sibi nec illi ait hostes deesse 
in quibus uirtutem ostendant; se, etiamsi in acie occurrerit, declinaturum, ne hospitali 
caede dextram uiolet; conuersusque abibat. enimuero ferocius tum Campanus 
increpare mollitiam ignauiamque et se digna probra in insontem iacere, hospitalem 
hostem appellans simulantemque parcere cui sciat parem se non esse. si parum publicis 
foederibus ruptis dirempta simul et priuata iura esse putet, Badium Campanum T. 
Quinctio Crispino Romano palam duobus exercitibus audientibus renuntiare hospitium. 
nihil sibi cum eo consociatum, nihil foederatum, hosti cum hoste, cuius patriam ac 
penates publicos priuatosque oppugnatum uenisset. si uir esset, congrederetur. diu 
cunctantem Crispinum perpulere turmales ne impune insultare Campanum pateretur. 
itaque tantum moratus dum imperatores consuleret permitterentne sibi extra ordinem 
in prouocantem hostem pugnare, permissu eorum arma cepit equumque conscendit et 
Badium nomine compellans ad pugnam euocauit. nulla mora a Campano facta est; 
infestis equis concurrerunt. Crispinus supra scutum sinistrum umerum Badio hasta 
transfixit, superque delapsum cum uolnere ex equo desiluit ut pedes iacentem 
conficeret. Badius priusquam opprimeretur parma atque equo relicto ad suos aufugit; 
Crispinus equum armaque capta et cruentam cuspidem insignis spoliis ostentans cum 
magna laude et gratulatione militum ad consules est deductus laudatusque ibi magnifice 
et donis donatus. 


[19] Hannibal ex agro Beneuentano castra ad Capuam cum mouisset, tertio post die 
quam uenit copias in aciem eduxit, haudquaquam dubius, quod Campanis absente se 
paucos ante dies secunda fuisset pugna, quin multo minus se suumque totiens uictorem 
exercitum sustinere Romani possent. ceterum postquam pugnari coeptum est, equitum 
maxime incursu, cum iaculis obrueretur, laborabat Romana acies, donec signum 
equitibus datum est ut in hostem admitterent equos. ita equestre proelium erat, cum 
procul uisus Sempronianus exercitus, cui Cn. Cornelius quaestor praeerat, utrique parti 
parem metum praebuit ne hostes noui aduentarent. uelut ex composito utrimque 
signum receptui datum reductique in castra prope aequo Marte discesserunt; plures 
tamen ab Romanis primo incursu equitum ceciderunt. inde consules, ut auerterent 
Capua Hannibalem, nocte quae secuta est diuersi, Fuluius in agrum Cumanum, Claudius 
in Lucanos abiit. postero die cum uacua castra Romanorum esse nuntiatum Hannibali 
esset et duobus agminibus diuersos abiisse, incertus primo utrum sequeretur Appium 
institit sequi. ille circumducto hoste qua uoluit alio itinere ad Capuam rediit. 


Hannibali alia in his locis bene gerendae rei fortuna oblata est. M. Centenius fuit 
cognomine Paenula, insignis inter primi pili centuriones et magnitudine corporis et 
animo. is, perfunctus militia, per P. Cornelium Sullam praetorem in senatum introductus 
petit a patribus uti sibi quinque milia militum darentur: se peritum et hostis et regionum 
breui operae pretium facturum et quibus artibus ad id locorum nostri et duces et 
exercitus capti forent iis aduersus inuentorem usurum. id non promissum magis stolide 
quam stolide creditum tamquam eaedem militares et imperatoriae artes essent. data 
pro quinque octo milia militum, pars dimidia ciues, pars socii; et ipse aliquantum 
uoluntariorum in itinere ex agris conciuit ac prope duplicato exercitu in Lucanos peruenit, 
ubi Hannibal nequiquam secutus Claudium substiterat. haud dubia res erat, quippe inter 

Hannibalem ducem et centurionem exercitusque alterum uincendo ueteranum, alterum 
nouum totum, magna ex parte etiam tumultuarium ac semermem. ut conspecta inter 
se agmina sunt et neutra pars detractauit pugnam, extemplo instructae acies. pugnatum 
tamen ^'ut in nulla pari re" duas amplius horas concitata, donec dux stetit, Romana acie. 
postquam is non pro uetere fama solum sed etiam metu futuri dedecoris, si sua 
temeritate contractae cladi superesset, obiectans se hostium telis cecidit, fusa extemplo 
est Romana acies; sed adeo ne fugae quidem iter patuit omnibus uiis ab equite insessis, 
ut ex tanta multitudine uix mille euaserint, ceteri passim alii alia peste absumpti sint. 


[20] Capua a consulibus iterum summa ui obsideri coepta est, quaeque in eam rem opus 
erant comportabantur parabanturque. Casilinum frumentum conuectum; ad Uolturni 
ostium, ubi nunc urbs est, castellum communitum, «ibique et Puteolis-ciam» ante Fabius 
Maximus munierat-praesidium impositum ut mare proximum et flumen in potestate 
essent. in ea duo maritima castella frumentum, quod ex Sardinia nuper missum erat 
quodque M. lunius praetor ex Etruria coemerat, ab Ostia conuectum est ut exercitui per 
hiemem copia esset. ceterum super eam cladem quae in Lucanis accepta erat uolonum 
quoque exercitus, qui uiuo Graccho summa fide stipendia fecerat, uelut exauctoratus 
morte ducis ab signis discessit. 


Hannibal non Capuam neglectam neque in tanto discrimine desertos uolebat socios; sed 
prospero ex temeritate unius Romani ducis successu in alterius ducis exercitusque 
opprimendi occasionem imminebat. Cn. Fuluium praetorem Apuli legati nuntiabant 
primo, dum urbes quasdam Apulorum quae ad Hannibalem desciuissent oppugnaret, 
intentius rem egisse: postea nimio successu et ipsum et milites praeda impletos in 
tantam licentiam socordiamque effusos ut nulla disciplina militiae esset. cum saepe alias, 
tum paucis diebus ante expertus qualis sub inscio duce exercitus esset in Apuliam castra 
mouit. 


[21]Ccirca Herdoneam Romanae legiones et praetor Fuluius erat. quo ubi allatum est 
hostes aduentare, prope est factum ut iniussu praetoris signis conuolsis in aciem exirent; 
necres magis ulla tenuit quam spes haud dubia suo id arbitrio ubi uellent facturos. nocte 
insequenti Hannibal, cum tumultuatum in castris et plerosque ferociter, signum ut daret, 
institisse duci ad arma uocantes sciret, haud dubius prosperae pugnae occasionem dari, 
tria milia expeditorum militum in uillis circa uepribusque et siluis disponit, qui signo dato 
simul omnes e latebris exsisterent, et Magonem ac duo ferme milia equitum qua fugam 
inclinaturam credebat omnia itinera insidere iubet. his nocte praeparatis, prima luce in 
aciem copias educit; nec Fuluius est cunctatus, non tam sua ulla spe quam militum 
impetu fortuito tractus. itaque eadem temeritate qua processum in aciem est instruitur 
ipsa acies ad libidinem militum forte procurrentium consistentiumque quo loco ipsorum 
tulisset animus, deinde per libidinem aut metum deserentium locum. prima legio et 
sinistra ala in primo instructae et in longitudinem porrecta acies. clamantibus tribunis 
nihil introrsus roboris ac uirium esse et quacumque impetum fecissent hostes 
perrupturos, nihil quod salutare esset non modo ad animum sed ne ad aures quidem 
admittebat. et Hannibal haudquaquam similis dux neque simili exercitu neque ita 
instructo aderat. ergo ne clamorem quidem atque impetum primum eorum Romani 

sustinuere. dux stultitia et temeritate Centenio par, animo haudquaquam comparandus, 
ubi rem inclinatam ac trepidantes suos uidet, equo arrepto cum ducentis ferme 
equitibus effugit; cetera a fronte pulsa, inde a tergo atque alis circrumuenta acies eo 
usque est caesa ut ex duodeuiginti milibus hominum duo milia haud amplius euaserint. 
castris hostes potiti sunt. 


[22] Hae clades, super aliam alia, Romam cum essent nuntiatae, ingens quidem et luctus 
et pauor ciuitatem cepit; sed tamen quia consules, ubi summa rerum esset, ad id 
locorum prospere rem gererent, minus his cladibus commouebantur. legatos ad 
consules mittunt C. Laetorium M. Metilium qui nuntiarent, ut reliquias duorum 
exercituum cum cura colligerent, darentque operam ne per metum ac desperationem 
hosti se dederent, id quod post Cannensem accidisset cladem, et ut desertores de 
exercitu uolonum conquirerent. idem negotii P. Cornelio datum, cui et dilectus 
mandatus erat; isque per fora conciliabulaque edixit ut conquisitio uolonum fieret iique 
ad signa reducerentur. haec omnia intentissima cura acta. 


Ap. Claudius consul D. lunio ad ostium Uolturni, M. Aurelio Cotta Puteolis praeposito qui, 
ut quaeque naues ex Etruria ac Sardinia accessissent, extemplo in castra mitterent 
frumentum, ipse ad Capuam regressus Q. Fuluium collegam inuenit Casilino omnia 
deportantem molientemque ad oppugnandam Capuam. tum ambo circumsederunt 
urbem et Claudium Neronem praetorem ab Suessula ex Claudianis castris exciuerunt. is 
quoque modico ibi praesidio ad tenendum locum relicto ceteris omnibus copiis ad 
Capuam descendit. ita tria praetoria circa Capuam erecta; tres exercitus diuersis 
partibus opus adgressi fossa ualloque circumdare urbem parant et castella excitant 
modicis interuallis, multisque simul locis cum prohibentibus opera Campanis eo euentu 
pugnant ut postremo portis muroque se contineret Campanus. prius tamen quam haec 
continuarentur opera, legati ad Hannibalem missi qui quererentur desertam ab eo 
Capuam ac prope redditam Romanis obtestarenturque ut tunc saltem opem non 
circumsessis modo sed etiam circumuallatis ferret. consulibus litterae a P. Cornelio 
praetore missae ut, priusquam clauderent Capuam operibus, potestatem Campanis 
facerent ut qui eorum uellent exirent a Capua suasque res secum ferrent: liberos fore 
suaque omnia habituros qui ante idus Martias exissent; post eam diem quique exissent 
quique ibi mansissent hostium futuros numero. ea pronuntiata Campanis atque ita 
spreta ut ultro contumelias dicerent minarenturque. Hannibal ab Herdonea Tarentum 
duxerat legiones, spe aut ui aut dolo arcis Tarentinae potiundae; quod ubi parum 
processit, ad Brundisium flexit iter, prodi id oppidum ratus. ibi quoque cum frustra 
tereret tempus, legati Campani ad eum uenerunt querentes simul orantesque; quibus 
Hannibal magnifice respondit et antea se soluisse obsidionem et nunc aduentum suum 
consules non laturos. cum hac spe dimissi legati uix regredi Capuam iam duplici fossa 
ualloque cinctam potuerunt. 


[23] Cum maxime Capua circumuallaretur, Syracusarum oppugnatio ad finem uenit, 
praeterquam ui ac uirtute ducis exercitusque, intestina etiam proditione adiuta. namque 
Marcellus initio ueris incertus utrum Agrigentum ad Himilconem et Hippocraten 
uerteret bellum an obsidione Syracusas premeret, quamquam nec ui capi uidebat posse 

inexpugnabilem terrestri ac maritimo situ urbem nec fame, ut quam prope liberi a 
Carthagine commeatus alerent, tamen, ne quid inexpertum relinqueret, transfugas 
Syracusanos-erant autem apud Romanos aliqui nobilissimi uiri, inter defectionem ab 
Romanis, quia ab nouis consiliis abhorrebant, pulsi-conloquiis suae partis temptare 
hominum animos iussit et fidem dare, si traditae forent Syracusae, liberos eos ac suis 
legibus uicturos esse. non erat conloquii copia, quia multorum animi suspecti omnium 
curam oculosque eo uerterant ne quid falleret tale admissum. seruus unus exsulum, pro 
transfuga intromissus in urbem, conuentis paucis initium conloquendi de tali re fecit. 
deinde in piscatoria quidam naue retibus operti circumuectique ita ad castra Romana 
conlocutique cum transfugis et iidem saepius eodem modo et alii atque alii; postremo 
ad octoginta facti. et cum iam composita omnia ad proditionem essent, indicio delato 
ad Epicyden per Attalum quendam indignantem sibi rem creditam non esse, necati 
omnes cum cruciatu sunt. 


Alia subinde spes, postquam haec uana euaserat, excepit. Damippus quidam 
Lacedaemonius, missus ab Syracusis ad Philippum regem, captus ab Romanis nauibus 
erat. huius utique redimendi et Epicydae cura erat ingens, nec abnuit Marcellus iam tum 
Aetolorum, quibus socii Lacedaemonii erant, amicitiam adfectantibus Romanis. ad 
conloquium de redemptione eius missis medius maxime atque utrisque opportunus 
locus ad portum Trogilorum propter turrim, quam uocant Galeagram, est uisus. quo cum 
saepius commearent, unus ex Romanis, ex propinquo murum contemplans, numerando 
lapides aestimandoque ipse secum quid in fronte paterent singuli, altitudinem muri 
quantum proxime coniectura poterat permensus humilioremque aliquanto pristina 
opinione sua et ceterorum omnium ratus esse et uel mediocribus scalis superabilem, ad 
Marcellum rem defert. haud spernenda uisa; sed cum adiri locus, quia ob id ipsum 
intentius custodiebatur, non posset, occasio quaerebatur; quam obtulit transfuga 
nuntians diem festum Dianae per triduum agi et, quia alia in obsidione desint, uino 
largius epulas celebrari et ab Epicyde praebito uniuersae plebei et per tribus a 
principibus diuiso. quod ubi accepit Marcellus, cum paucis tribunorum militum 
conlocutus, electisque per eos ad rem tantam agendam audendamque idoneis 
centurionibus militibusque et scalis in occulto comparatis ceteris signum dari iubet, ut 
mature corpora curarent quietique darent: nocte in expeditionem eundum esse. inde 
ubi id temporis uisum quo «de» die epulatis iam uini satias principiumque somni esset, 
signi unius milites ferre scalas iussit; et ad mille fere armati tenui agmine per silentium 
eo deducti. ubi sine strepitu ac tumultu primi euaserunt in murum, secuti ordine alii, 
cum priorum audacia dubiis etiam animum faceret. 


[24] lam mille armatorum «muri» ceperant partem, cum ceterae admotae «sunt copiae» 
pluribusque scalis in murum euadebant, signo ab Hexapylo dato quo per ingentem 
solitudinem erat peruentum, quia magna pars in turribus epulati aut sopiti uino erant 
aut semigraues potabant; paucos tamen eorum oppressos in cubilibus interfecerunt. 
prope Hexapylon est portula; ea magna ui refringi coepta et e muro ex composito tuba 
datum signum erat et iam undique non furtim sed ui aperta gerebatur res. quippe ad 
Epipolas, frequentem custodiis locum, peruentum erat terrendique magis hostes erant 
quam fallendi, sicut territi sunt. nam simulac tubarum est auditus cantus clamorque 

tenentium muros partemque urbis omnia teneri custodes rati alii per murum fugere, alii 
salire de muro praecipitarique turba pauentium. magna pars tamen ignara tanti mali 
erat et grauatis omnibus uino somnoque et in uastae magnitudinis urbe partium sensu 
non satis pertinente in omnia. sub lucem Hexapylo effracto Marcellus omnibus copiis 
urbem ingressus excitauit conuertitque omnes ad arma capienda opemque si quam 
possent iam captae prope urbi ferendam. Epicydes ab Insula, quam ipsi Nasson uocant, 
citato profectus agmine, haud dubius quin paucos, per neglegentiam custodum 
transgressos murum, expulsurus foret, occurrentibus pauidis tumultum augere eos 
dictitans et maiora ac terribiliora uero adferre, postquam conspexit omnia circa Epipolas 
armis completa, lacessito tantum hoste paucis missilibus retro in Achradinam agmen 
conuertit, non tam uim multitudinemque hostium metuens quam ne qua intestina fraus 
per occasionem oreretur clausasque inter tumultum Achradinae atque Insulae inueniret 
portas. Marcellus ut moenia ingressus ex superioribus locis urbem omnium ferme illa 
tempestate pulcherrimam subiectam oculis uidit, inlacrimasse dicitur partim gaudio 
tantae perpetratae rei, partim uetusta gloria urbis. Atheniensium classes demersae et 
duo ingentes exercitus cum duobus clarissimis ducibus deleti occurrebant et tot bella 
cum Carthaginiensibus tanto cum discrimine gesta, tot tam opulenti tyranni regesque, 
praeter ceteros Hiero, cum recentissimae memoriae rex, tum ante omnia quae uirtus ei 
fortunaque sua dederat beneficiis in populum Romanum insignis. ea cum uniuersa 
occurrerent animo subiretque cogitatio iam illa momento horae arsura omnia et ad 
cineres reditura, priusquam signa Achradinam admoueret, praemittit Syracusanos qui 
intra praesidia Romana, ut ante dictum est, fuerant, ut adloquio leni perlicerent hostes 
ad dedendam urbem. 


[25] Tenebant Achradinae portas murosque maxime transfugae, quibus nulla erat per 
condiciones ueniae spes; ei nec adire muros nec adloqui quemquam passi. itaque 
Marcellus, postquam id inceptum inritum fuit, ad Euryalum signa referri iussit. tumulus 
est in extrema parte urbis auersus a mari uiaeque imminens ferenti in agros 
mediterraneaque insulae, percommode situs ad commeatus excipiendos. praeerat huic 
arci Philodemus Argiuus, ab Epicyde impositus, ad quem missus a Marcello Sosis, unus 
ex interfectoribus tyranni, cum longo sermone habito dilatus per frustrationem esset, 
rettulit Marcello tempus eum ad deliberandum sumpsisse. cum is diem de die differret 
dum Hippocrates atque Himilco admouerent castra [legiones], haud dubius, si in arcem 
accepisset eos, deleri Romanum exercitum inclusum muris posse, Marcellus, ut 
Euryalum neque tradi neque capi uidit posse, inter Neapolim et Tycham-nomina ea 
partium urbis et instar urbium sunt-posuit castra, timens ne, si frequentia intrasset loca, 
contineri ab discursu miles auidus praedae non posset. legati eo ab Tycha et Neapoli 
cum infulis et uelamentis uenerunt, precantes ut a caedibus et ab incendiis parceretur. 
de quorum precibus quam postulatis magis consilio habito Marcellus ex omnium 
sententia edixit militibus ne quis liberum corpus uiolaret: cetera praedae futura. castra 
obiectu parietum pro muro saepta; portis regione platearum patentibus stationes 
praesidiaque disposuit, ne quis in discursu militum impetus in castra fieri posset. inde 
signo dato milites discurrerunt; refractisque foribus cum omnia terrore ac tumultu 
streperent, a caedibus tamen temperatum est; rapinis nullus ante modus fuit quam 

omnia diuturna felicitate cumulata bona egesserunt. inter haec et Philodemus, cum spes 
auxilii nulla esset, fide accepta ut inuiolatus ad Epicyden rediret, deducto praesidio 
tradidit tumulum Romanis. auersis omnibus ad tumultum ex parte captae urbis Bomilcar 
noctem eam nactus, qua propter uim tempestatis stare ad ancoram in salo Romana 
classis non posset, cum triginta quinque nauibus ex portu Syracusano profectus libero 
mari uela in altum dedit quinque et quinquaginta nauibus Epicydae et Syracusanis 
relictis; edoctisque Carthaginiensibus in quanto res Syracusana discrimine esset cum 
centum nauibus post paucos dies redit, multis, ut fama est, donis ex Hieronis gaza ab 
Epicyde donatus. 


[26] Marcellus Euryalo recepto praesidioque addito una cura liber erat ne qua ab tergo 
uis hostium in arcem accepta inclusos impeditosque moenibus suos turbaret. 
Achradinam inde trinis castris per idonea dispositis loca, spe ad inopiam omnium rerum 
inclusos redacturum, circumsedit. cum per aliquot dies quietae stationes utrimque 
fuissent, repente aduentus Hippocratis et Himilconis ut ultro undique oppugnarentur 
Romani fecit. nam et Hippocrates castris ad magnum portum communitis signoque iis 
dato qui Achradinam tenebant castra uetera Romanorum adortus est, quibus Crispinus 
praeerat, et Epicydes eruptionem in stationes Marcelli fecit et classis Punica litori quod 
inter urbem et castra Romana erat adpulsa est, ne quid praesidii Crispino summitti a 
Marcello posset. tumultum tamen maiorem hostes praebuerunt quam certamen; nam 
et Crispinus Hippocraten non reppulit tantum munimentis sed insecutus etiam est 
trepide fugientem, et Epicyden Marcellus in urbem compulit; satisque iam etiam in 
posterum uidebatur prouisum ne quid ab repentinis eorum excursionibus periculi foret. 
accessit et ad «haec» pestilentia, commune malum, quod facile utrorumque animos 
auerteret a belli consiliis. nam tempore autumni et locis natura grauibus, multo tamen 
magis extra urbem quam in urbe, intoleranda uis aestus per utraque castra omnium 
ferme corpora mouit. ac primo temporis ac loci uitio et aegri erant et moriebantur; 
postea curatio ipsa et contactus aegrorum uolgabat morbos, ut aut neglecti desertique 
qui incidissent morerentur aut adsidentes curantesque eadem ui morbi repletos secum 
traherent, cotidianaque funera et mors ob oculos esset et undique dies noctesque 
ploratus audirentur. postremo ita adsuetudine mali efferauerant animos, ut non modo 
lacrimis iustoque comploratu prosequerentur mortuos sed ne efferrent quidem aut 
sepelirent, iacerentque strata exanima corpora in conspectu similem mortem 
exspectantium, mortuique aegros, aegri ualidos cum metu, tum tabe ac pestifero odore 
corporum conficerent; et ut ferro potius morerentur, quidam inuadebant soli hostium 
stationes. multo tamen uis maior pestis Poenorum castra quam Romana «adfecerat; 
nam Romani» diu circrumsedendo Syracusas caelo aquisque adsuerant magis. ex hostium 
exercitu Siculi, ut primum uidere ex grauitate loci uolgari morbos, in suas quisque 
propinquas urbes dilapsi sunt; at Carthaginienses, quibus nusquam receptus erat, cum 
ipsis ducibus Hippocrate atque Himilcone ad internecionem omnes perierunt. Marcellus, 
ut tanta uis ingruebat mali, traduxerat in urbem suos, infirmaque corpora tecta et 
umbrae recreauerant; multi tamen ex Romano exercitu eadem peste absumpti sunt. 


[27] Deleto terrestri Punico exercitu Siculi, qui Hippocratis milites fuerant, ... haud 
magna oppida, ceterum et situ et munimentis tuta; tria milia alterum ab Syracusis, 

alterum quindecim abest; eo et commeatus e ciuitatibus suis comportabant et auxilia 
accersebant. interea Bomilcar iterum cum classe profectus Carthaginem, ita exposita 
fortuna sociorum, ut spem faceret non ipsis modo salutarem opem ferri posse sed 
Romanos quoque in capta quodam modo urbe capi, perpulit ut onerarias naues quam 
plurimas omni copia rerum onustas secum mitterent classemque suam augerent. igitur 
centum triginta nauibus longis, septingentis onerariis profectus a Carthagine satis 
prosperos uentos ad traiciendum in Siciliam habuit; sed iidem uenti superare eum 
Pachynum prohibebant. Bomilcaris aduentus fama primo, dein praeter spem mora cum 
gaudium et metum in uicem Romanis Syracusanisque praebuisset, Epicydes metuens ne, 
si pergerent iidem qui tum tenebant ab ortu solis flare per dies plures uenti, classis 
Punica Africam repeteret, tradita Achradina mercennariorum militum ducibus ad 
Bomilcarem nauigat. classem in statione uersa in Africam habentem atque timentem 
nauale proelium, non tam quod impar uiribus aut numero nauium esset-quippe etiam 
plures habebat-quam quod uenti aptiores Romanae quam suae classi flarent, perpulit 
tamen ut fortunam naualis certaminis experiri uellet. et Marcellus, cum et Siculum 
exercitum ex tota insula conciri uideret et cum ingenti commeatu classem Punicam 
aduentare, ne simul terra marique inclusus urbe hostium urgeretur, quamquam impar 
numero nauium erat, prohibere aditu Syracusarum Bomilcarem constituit. duae classes 
infestae circa promunturium Pachynum stabant, ubi prima tranquillitas maris in altum 
euexisset, concursurae. itaque cadente iam Euro, qui per dies aliquot saeuierat, prior 
Bomilcar mouit; cuius primo classis petere altum uisa est, quo facilius superaret 
promunturium; ceterum postquam tendere ad se Romanas naues uidit, incertum qua 
subita territus re, Bomilcar uela in altum dedit missisque nuntiis Heracleam qui onerarias 
retro Africam repetere iuberent ipse Siciliam praeteruectus Tarentum petit. Epicydes, a 
tanta repente destitutus spe, ne in obsidionem magna ex parte captae urbis rediret, 
Agrigentum nauigat, exspectaturus magis euentum quam inde quicquam moturus. 


[28] Quae ubi in castra Siculorum sunt nuntiata Epicyden Syracusis excessisse, a 
Carthaginiensibus relictam insulam et prope iterum traditam Romanis, legatos de 
condicionibus dedendae urbis explorata prius per conloquia uoluntate eorum qui 
obsidebantur ad Marcellum mittunt. cum haud ferme discreparet, quin quae ubique 
regum fuissent Romanorum essent, Siculis cetera cum libertate ac legibus suis 
seruarentur, euocatis ad conloquium iis quibus ab Epicyde creditae res erant, missos se 
simul ad Marcellum, simul ad eos ab exercitu Siculorum aiunt, ut una omnium qui 
obsiderentur quique extra obsidionem fuissent fortuna esset neue alteri proprie sibi 
paciscerentur quicquam. recepti deinde ab iis, ut necessarios hospitesque 
adloquerentur, expositis quae pacta iam cum Marcello haberent, oblata spe salutis 
perpulere eos ut secum praefectos Epicydis Polyclitum et Philistionem et Epicyden, cui 
Sindon cognomen erat, adgrederentur. interfectis iis et multitudine ad contionem 
uocata inopiam quaeque ipsi inter se fremere occulte soliti erant conquesti, quamquam 
tot mala urgerent, negarunt fortunam accusandam esse quod in ipsorum esset 
potestate quam diu ea paterentur; Romanis causam oppugnandi Syracusas fuisse 
caritatem Syracusanorum, non odium; nam ut occupatas res ab satellitibus Hannibalis, 
deinde Hieronymi, Hippocrate atque Epicyde, audierint, tum bellum mouisse et obsidere 

urbem coepisse, ut crudeles tyrannos eius, non ut ipsam urbem expugnarent. 
Hippocrate uero interempto, Epicyde intercluso ab Syracusis et praefectis eius occisis, 
Carthaginiensibus omni possessione Siciliae terra marique pulsis quam superesse 
causam Romanis cur non, perinde ac si Hiero ipse uiueret unicus Romanae amicitiae 
cultor, incolumes Syracusas esse uelint? itaque nec urbi nec hominibus aliud periculum 
quam ab semet ipsis esse, si occasionem reconciliandi se Romanis praetermisissent; eam 
autem, qualis illo momento horae sit, nullam deinde fore, si simul liberatas "ab 
impotentibus tyrannis apparuisset^. 


[29] Omnium ingenti adsensu audita ea oratio est. praetores tamen prius creari quam 
legatos nominari placuit; ex ipsorum deinde praetorum numero missi oratores ad 
Marcellum, quorum princeps 'neque primo' inquit 'Syracusani a uobis defecimus sed 
Hieronymus, nequaquam tam in uos impius quam in nos, nec postea pacem tyranni 
caede compositam Syracusanus quisquam sed satellites regii Hippocrates atque 
Epicydes oppressis nobis hinc metu hinc fraude turbauerunt. nec quisquam dicere 
potest aliquando nobis libertatis tempus fuisse quod pacis uobiscum non fuerit. nunc 
certe caede eorum qui oppressas tenebant Syracusas cum primum nostri arbitrii esse 
coepimus, extemplo uenimus ad tradenda arma, dedendos nos, urbem, moenia, nullam 
recusandam fortunam quae imposita a uobis fuerit. gloriam captae nobilissimae 
pulcherrimaeque urbis Graecarum dei tibi dederunt, Marcelle. quidquid unquam terra 
marique memorandum gessimus, id tui triumphi titulo accedit. famaene credi uelis 
quanta urbs a te capta sit quam posteris quoque eam spectaculo esse, quo quisquis terra, 
quisquis mari uenerit nunc nostra de Atheniensibus Carthaginiensibusque tropaea, nunc 
tua de nobis ostendat incolumesque Syracusas familiae uestrae sub clientela nominis 
Marcellorum tutelaque habendas tradas? ne plus apud uos Hieronymi quam Hieronis 
memoria momenti faciat. diutius ille multo amicus fuit quam hic hostis, et illius 
benefacta etiam re sensistis, huius amentia ad perniciem tantum ipsius ualuit.' omnia et 
impetrabilia et tuta erant apud Romanos: inter ipsos plus belli ac periculi erat. namque 
transfugae, tradi se Romanis rati, mercennariorum quoque militum auxilia in eundem 
compulere metum; arreptisque armis praetores primum obtruncant, inde ad caedem 
Syracusanorum discurrunt quosque fors obtulit irati interfecere atque omnia quae in 
promptu erant diripuerunt. tum, ne sine ducibus essent, sex praefectos creauere ut terni 
Achradinae ac Nasso praeessent. sedato tandem tumultu exsequentibus sciscitando 
quae acta cum Romanis essent, dilucere id quod erat coepit aliam suam ac perfugarum 
causam esse. 


[30] In tempore legati a Marcello redierunt, falsa eos suspicione incitatos memorantes 
nec causam expetendae poenae eorum ullam Romanis esse. erat e tribus Achradinae 
praefectis Hispanus Moericus nomine. ad eum inter comites legatorum de industria 
unus ex Hispanorum auxiliaribus est missus, qui sine arbitris Moericum nanctus primum, 
quo in statu reliquisset Hispaniam—-et nuper inde uenerat-exponit: omnia Romanis ibi 
obtineri armis. posse eum, si operae pretium faciat, principem popularium esse, seu 
militare cum Romanis seu in patriam reuerti libeat: contra, si malle obsideri pergat, 
quam spem esse terra marique clauso? motus his Moericus, cum legatos ad Marcellum 
mitti placuisset, fratrem inter eos mittit, qui per eundem illum Hispanum secretus ab 

aliis ad Marcellum deductus, cum fidem accepisset composuissetque agendae ordinem 
rei, Achradinam redit. tum Moericus, ut ab suspicione proditionis auerteret omnium 
animos, negat sibi placere legatos commeare ultro citroque: neque recipiendum 
quemquam neque mittendum et, quo intentius custodiae seruentur, opportuna 
diuidenda praefectis esse, ut suae quisque partis tutandae reus sit. omnes adsensi sunt. 
partibus diuidendis ipsi regio euenit ab Arethusa fonte usque ad ostium magni portus: 
id ut scirent Romani fecit. itaque Marcellus nocte nauem onerariam cum armatis 
remulco quadriremis trahi ad Achradinam iussit exponique milites regione portae quae 
prope fontem Arethusam est. hoc cum quarta uigilia factum esset expositosque milites 
porta, ut conuenerat, recepisset Moericus, luce prima Marcellus omnibus copiis moenia 
Achradinae adgreditur ita ut non eos solum qui Achradinam tenebant in se conuerteret, 
sed ab Nasso etiam agmina armatorum concurrerent relictis stationibus suis ad uim et 
impetum Romanorum arcendum. in hoc tumultu actuariae naues, instructae iam ante 
circrumuectaeque ad Nassum, armatos exponunt qui improuiso adorti semiplenas 
stationes et adapertas fores portae, qua paulo ante excurrerant armati, haud magno 
certamine Nassum cepere desertam trepidatione et fuga custodum. neque in ullis minus 
praesidii aut pertinaciae ad manendum quam in transfugis fuit, quia ne suis quidem satis 
credentes e medio certamine effugerunt. Marcellus ut uidit captam esse Nassum et 
Achradinae regionem unam teneri Moericumque cum praesidio suis adiunctum, 
receptui cecinit, ne regiae opes, quarum fama maior quam res erat, diriperentur. 


[31] Suppresso impetu militum, ut iis qui in Achradina erant transfugis spatium locusque 
fugae datus est, Syracusani tandem liberi metu portis Achradinae apertis oratores ad 
Marcellum mittunt, nihil petentes aliud quam incolumitatem sibi liberisque suis. 
Marcellus consilio aduocato et adhibitis etiam Syracusanis qui per seditiones pulsi ab 
domo intra praesidia Romana fuerant, respondit non plura per annos quinquaginta 
benefacta Hieronis quam paucis his annis maleficia eorum qui Syracusas tenuerint erga 
populum Romanum esse; sed pleraque eorum quo debuerint reccidisse foederumque 
ruptorum ipsos ab se grauiores multo quam populus Romanus uoluerit poenas exegisse. 
se quidem tertium annum circumsedere Syracusas, non ut populus Romanus seruam 
ciuitatem haberet sed ne transfugarum duces captam et oppressam tenerent. quid 
potuerint Syracusani facere, exemplo uel eos esse Syracusanorum qui intra praesidia 
Romana fuerint uel Hispanum ducem Moericum qui praesidium tradiderit uel ipsorum 
Syracusanorum postremo serum quidem, sed forte consilium. sibi omnium laborum 
periculorumque circa moenia Syracusana terra marique tam diu exhaustorum 
nequaquam tantum fructum esse quod capere «sibi contigerit, quantum si seruare» 
Syracusas potuisset. inde quaestor cum praesidio ad Nassum ad accipiendam pecuniam 
regiam custodiendamque missus. urbs diripienda militi data est custodibus diuisis per 
domos eorum qui intra praesidia Romana fuerant. cum multa irae, multa auaritiae foeda 
exempla ederentur, Archimeden memoriae proditum est in tanto tumultu, quantum 
captae urbis in «uiis» discursus diripientium militum ciere poterat, intentum formis quas 
in puluere descripserat ab ignaro milite quis esset interfectum; aegre id Marcellum 
tulisse sepulturaeque curam habitam, et propinquis etiam inquisitis honori praesidioque 
nomen ac memoriam eius fuisse. hoc maxime modo Syracusae captae; in quibus 

praedae tantum fuit, quantum uix capta Carthagine tum fuisset cum qua uiribus aequis 
certabatur. 


Paucis ante diebus quam Syracusae caperentur T. Otacilius cum quinqueremibus 
octoginta Uticam ab Lilybaeo transmisit, et cum ante lucem portum intrasset, onerarias 
frumento onustas cepit, egressusque in terram depopulatus est aliquantum agri circa 
Uticam praedamque omnis generis retro ad naues egit. Lilybaeum tertio die quam inde 
profectus erat, cum centum triginta onerariis nauibus frumento praedaque onustis rediit 
idque frumentum extemplo Syracusas misit, quod ni tam in tempore subuenisset, 
uictoribus uictisque pariter perniciosa fames instabat. 


[32] Eadem aestate in Hispania, cum biennio ferme nihil admodum memorabile factum 
esset consiliisque magis quam armis bellum gereretur, Romani imperatores egressi 
hibernis copias coniunxerunt. ibi consilium aduocatum omniumque in unum 
congruerunt sententiae, quando ad id locorum id modo actum esset ut Hasdrubalem 
tendentem in Italiam retinerent, tempus esse id iam agi ut bellum in Hispania finiretur; 
et satis ad id uirium credebant accessisse uiginti milia Celtiberorum ea hieme ad arma 
excita. tres exercitus erant. Hasdrubal Gisgonis filius et Mago coniunctis castris quinque 
ferme dierum iter ab Romanis aberant. propior erat Hamilcaris filius Hasdrubal, uetus in 
Hispania imperator; ad urbem nomine Amtorgim exercitum habebat. eum uolebant 
prius opprimi duces Romani; et spes erat satis superque ad id uirium esse; illa restabat 
cura, ne fuso eo perculsi alter Hasdrubal et Mago in auios saltus montesque recipientes 
sese bellum extraherent. optimum igitur rati diuisis bifariam copiis totius simul 
Hispaniae amplecti bellum, ita inter se diuiserunt ut P. Cornelius duas partes exercitus 
Romanorum sociorumque aduersus Magonem duceret atque Hasdrubalem, Cn. 
Cornelius cum tertia parte ueteris exercitus Celtiberis adiunctis cum Hasdrubale Barcino 
bellum gereret. una profecti ambo duces exercitusque Celtiberis praegredientibus ad 
urbem Amtorgim in conspectu hostium dirimente amni ponunt castra. ibi Cn. Scipio cum 
quibus ante dictum est copiis substitit, P. Scipio profectus ad destinatam belli partem. 


[33] Hasdrubal postquam animaduertit exiguum Romanum exercitum in castris et spem 
omnem in Celtiberorum auxiliis esse, peritus omnis barbaricae et praecipue omnium 
earum gentium in quibus per tot annos militabat perfidiae, facili lingua, cum utraque 
castra plena Hispanorum essent, per occulta conloquia paciscitur magna mercede cum 
Celtiberorum principibus ut copias inde abducant. nec atrox uisum facinus-non enim ut 
in Romanos uerterent arma agebatur-, et merces quanta uel pro bello satis esset 
dabatur ne bellum gererent, et cum quies ipsa, tum reditus domum fructusque uidendi 
suos suaque grata uolgo erant. itaque non ducibus facilius quam multitudini persuasum 
est. simul ne metus quidem ab Romanis erat, quippe tam paucis, si ui retinerent. id 
quidem cauendum semper Romanis ducibus erit exemplaque haec uere pro documentis 
habenda, ne ita externis credant auxiliis ut non plus sui roboris suarumque proprie 
uirium in castris habeant. signis repente sublatis Celtiberi abeunt, nihil aliud 
quaerentibus causam obtestantibusque ut manerent Romanis respondentes quam 
domestico se auocari bello. Scipio, postquam socii nec precibus nec ui retineri poterant, 
nec se aut parem sine illis hosti esse aut fratri rursus coniungi uidit posse, nec ullum 

aliud salutare consilium in promptu esse, retro quantum posset cedere statuit, in id omni 
cura intentus necubi hosti aequo se committeret loco, qui transgressus flumen prope 
uestigiis abeuntium insistebat. 


[34] Per eosdem dies P. Scipionem par terror, periculum maius ab nouo hoste urgebat. 
Masinissa erat iuuenis, eo tempore socius Carthaginiensium, quem deinde clarum 
potentemque Romana fecit amicitia. is tum cum equitatu Numidarum et aduenienti P. 
Scipioni occurrit et deinde adsidue dies noctesque infestus aderat, ut non uagos tantum 
procul a castris lignatum pabulatumque progressos exciperet sed ipsis obequitaret 
castris inuectusque in medias saepe stationes omnia ingenti tumultu turbaret. noctibus 
quoque saepe incursu repentino in portis ualloque trepidatum est nec aut locus aut 
tempus ullum uacuum a metu ac sollicitudine erat Romanis, compulsique intra uallum 
adempto rerum omnium usu. cum prope iusta obsidio esset futuramque artiorem eam 
appareret, si se Indibilis, quem cum septem milibus et quingentis Suessetanorum 
aduentare fama erat, Poenis coniunxisset, dux cautus et prouidens Scipio uictus 
necessitatibus temerarium capit consilium, ut nocte Indibili obuiam iret et quocumque 
occurrisset loco proelium consereret. relicto igitur modico praesidio in castris 
praepositoque Ti. Fonteio legato media nocte profectus cum obuiis hostibus manus 
conseruit. agmina magis quam acies pugnabant; superior tamen, ut in tumultuaria 
pugna, Romanus erat. ceterum et equites Numidae repente, quos fefellisse se dux ratus 
erat, ab lateribus circumfusi magnum terrorem intulere, «et» contracto aduersus 
Numidas certamine nouo tertius insuper aduenit hostis, duces Poeni adsecuti ab tergo 
iam pugnantes; ancepsque proelium Romanos circumsteterat incertos in quem 
potissimum hostem quamue in partem conferti eruptionem facerent. pugnanti 
hortantique imperatori et offerenti se ubi plurimus labor erat latus dextrum lancea 
traicitur; cuneusque is hostium, qui in confertos circa ducem impetum fecerat, ut 
exanimem labentem ex equo Scipionem uidit, alacres gaudio cum clamore per totam 
aciem nuntiantes discurrunt imperatorem Romanum cecidisse. ea peruagata passim uox, 
ut et hostes haud dubie pro uictoribus et Romani pro uictis essent, fecit. fuga confestim 
ex acie duce amisso fieri coepta est; ceterum ut ad erumpendum inter Numidas 
leuiumque armorum alia auxilia haud difficilis erat, ita effugere tantum equitum 
aequantiumque equos uelocitate peditum uix poterant caesique prope plures in fuga 
quam in pugna sunt; nec superfuisset quisquam ni praecipiti iam ad uesperum die nox 
interuenisset. 


[35] Haud segniter inde duces Poeni fortuna usi confestim e proelio, uix necessaria 
quiete data militibus ad Hasdrubalem Hamilcaris citatum agmen rapiunt non dubia spe, 
«si» se coniunxissent, debellari posse. quo ubi est uentum, inter exercitus ducesque 
uictoria recenti laetos gratulatio ingens facta, imperatore tanto cum omni exercitu 
deleto et alteram pro haud dubia parem uictoriam exspectantes. ad Romanos nondum 
quidem fama tantae cladis peruenerat, sed maestum quoddam silentium erat et tacita 
diuinatio, qualis iam praesagientibus animis imminentis mali esse solet. imperator ipse, 
praeterquam quod ab sociis se desertum, hostium tantum auctas copias sentiebat, 
coniectura etiam et ratione ad suspicionem acceptae cladis quam ad ullam bonam spem 
pronior erat: quonam modo enim Hasdrubalem ac Magonem, nisi defunctos suo bello, 

sine certamine adducere exercitus potuisse? quomodo autem non obstitisse aut ab 
tergo secutum fratrem, ut, si prohibere quo minus in unum coirent et duces et exercitus 
hostium non posset, ipse certe cum fratre coniungeret copias? his anxius curis id modo 
esse salutare in praesens credebat, cedere inde quantum posset; exinde una nocte 
ignaris hostibus et ob id quietis aliquantum emensus est iter. luce ut senserunt profectos, 
hostes praemissis Numidis quam poterant maxime citato agmine sequi coeperunt. ante 
noctem adsecuti Numidae, nunc ab tergo, nunc in latera incursantes, consistere 
coegerunt ac tutari agmen; quantum possent tamen tuto ut simul pugnarent 
procederentque, Scipio hortabatur, priusquam pedestres copiae adsequerentur. 


[36] Ceterum nunc agendo, nunc sustinendo agmen cum aliquamdiu haud multum 
procederetur et nox iam instaret, reuocat e proelio suos Scipio et collectos in tumulum 
quendam non quidem satis tutum, praesertim agmini perculso, editiorem tamen quam 
cetera circa erant, subducit. ibi primo impedimentis et equitatu in medium receptis 
circumdati pedites haud difficulter impetus incursantium Numidarum arcebant; dein, 
postquam toto agmine tres imperatores cum tribus iustis exercitibus aderant 
apparebatque, parum armis ad tuendum locum sine munimento ualituros esse, 
circumspectare atque agitare dux coepit si quo modo posset uallum circumicere. sed 
erat adeo nudus tumulus et asperi soli, ut nec uirgulta uallo caedendo nec terra caespiti 
faciendo aut ducendae fossae aliiue ulli operi apta inueniri posset; nec natura quicquam 
satis arduum aut abscisum erat, quod hosti aditum adscensumue difficilem praeberet; 
omnia fastigio leni subuexa. ut tamen aliquam imaginem ualli obicerent, clitellas 
inligatas oneribus uelut struentes ad altitudinem solitam circumdabant, cumulo 
sarcinarum omnis generis obiecto, ubi ad moliendum clitellae defuerant. 


Punici exercitus postquam aduenere, in tumulum quidem perfacile agmen erexere; 
munitionis facies noua primo eos uelut miraculo quodam tenuit, cum duces undique 
uociferarentur quid starent et non ludibrium illud, uix feminis puerisue morandis satis 
ualidum, distraherent diriperentque? captum hostem teneri, latentem post sarcinas. 
haec contemptim duces increpabant; ceterum neque transilire nec moliri onera obiecta 
nec caedere stipatas clitellas ipsisque obrutas sarcinis facile erat. at trudibus cum amoliti 
obiecta onera armatis dedissent uiam pluribusque idem partibus fieret, capta iam 
undique castra erant. pauci a multis perculsique a uictoribus passim caedebantur; 
magna pars tamen militum, cum in propinquas refugisset siluas, in castra P. Scipionis, 
quibus Ti. Fonteius legatus praeerat, perfugerunt. Cn. Scipionem alii in tumulo primo 
impetu hostium caesum tradunt, alii cum paucis in propinquam castris turrim perfugisse; 
hanc igni circrumdatam atque ita exustis foribus, quas nulla moliri potuerant ui, captam 
omnesque intus cum ipso imperatore occisos. anno octauo postquam in Hispaniam 
uenerat, Cn. Scipio undetricesimo die post fratris mortem est interfectus. luctus ex 
morte eorum non Romae maior quam per totam Hispaniam fuit; quin apud ciues partem 
doloris et exercitus amissi et alienata prouincia et publica trahebat clades; Hispaniae 
ipsos lugebant desiderabantque duces, Gnaeum magis, quod diutius praefuerat iis 
priorque et fauorem occupauerat et specimen iustitiae temperantiaeque Romanae 
primus dederat. 

[37] Cum deleti exercitus amissaeque Hispaniae uiderentur, uir unus res perditas 
restituit. erat in exercitu L. Marcius Septimi filius, eques Romanus, impiger iuuenis 
animique et ingenii aliquanto quam pro fortuna in qua erat natus maioris. ad summam 
indolem accesserat Cn. Scipionis disciplina, sub qua per tot annos omnes militiae artes 
edoctus fuerat. «is» et ex fuga collectis militibus et quibusdam de praesidiis deductis 
haud contemnendum exercitum fecerat iunxeratque cum Ti. Fonteio, P. Scipionis legato. 
sed tantum praestitit eques Romanus auctoritate inter milites atque honore, ut castris 
citra Hiberum communitis cum ducem exercitus comitiis militaribus creari placuisset, 
subeuntes alii aliis in custodiam ualli stationesque, donec per omnes suffragium iret, ad 
L. Marcium cuncti summam imperii detulerint. omne inde tempus-exiguum id fuit- 
muniendis castris conuehendisque commeatibus consumpsit, et omnia imperia milites 
cum impigre, tum haudquaquam abiecto animo exsequebantur. ceterum postquam 
Hasdrubalem Gisgonis uenientem ad reliquias belli delendas transisse Hiberum et 
adpropinquare adlatum est signumque pugnae propositum ab nouo duce milites 
uiderunt, recordati quos paulo ante imperatores habuissent quibusque et ducibus et 
copiis freti prodire in pugnam soliti essent, flere omnes repente et offensare capita et 
alii manus ad caelum tendere deos incusantes, alii strati humi suum quisque nominatim 
ducem implorare. neque sedari lamentatio poterat excitantibus centurionibus 
manipulares et ipso mulcente et increpante Marcio, quod in muliebres et inutiles se 
proiecissent fletus potius quam ad tutandos semet ipsos et rem publicam secum 
acuerent animos et ne inultos imperatores suos iacere sinerent; cum subito clamor 
tubarumque sonus-iam enim prope uallum hostes erant-exauditur. inde uerso repente 
in iram luctu discurrunt ad arma ac uelut accensi rabie discurrunt ad portas et in hostem 
neglegenter atque incomposite uenientem incurrunt. extemplo improuisa res pauorem 
incutit Poenis mirabundique unde tot hostes subito exorti prope deleto exercitu forent, 
unde tanta audacia, tanta fiducia sui uictis ac fugatis, quis imperator duobus Scipionibus 
caesis exstitisset, quis castris praeesset, quis signum dedisset pugnae-ad haec tot tam 
necopinata primo omnium incerti stupentesque referunt pedem, dein ualida 
impressione pulsi terga uertunt. et aut fugientium caedes foeda fuisset aut temerarius 
periculosusque sequentium impetus, ni Marcius propere receptui dedisset signum 
obsistensque ad prima signa et quosdam ipse retinens concitatam repressisset aciem. 
inde in castra auidos adhuc caedisque et sanguinis reduxit. Carthaginienses trepide 
primo ab hostium uallo acti, postquam neminem insequi uiderunt, metu substitisse rati, 
contemptim rursus et sedato gradu in castra abeunt. par neglegentia in castris 
custodiendis fuit; nam etsi propinquus hostis erat, tamen reliquias eum esse duorum 
exercituum ante paucos dies deletorum succurrebat. ob hoc cum omnia neglecta apud 
hostes essent, exploratis iis Marcius ad consilium prima specie temerarium magis quam 
audax animum adiecit ut ultro castra hostium oppugnaret, facilius esse ratus unius 
Hasdrubalis expugnari castra quam, si se rursus tres exercitus ac tres duces iunxissent, 
sua defendi; simul aut, si successisset coeptis, erecturum se adflictas res aut, si pulsus 
esset, tamen ultro inferendo arma contemptum sui dempturum. 


[38] Ne tamen subita res et nocturnus terror et iam non suae fortunae consilium 
perturbaret, adloquendos adhortandosque sibi milites ratus, contione aduocata ita 

disseruit: 'uel mea erga imperatores nostros uiuos mortuosque pietas uel praesens 
omnium nostrum, milites, fortuna fidem cuiuis facere potest mihi hoc imperium, ut 
amplum iudicio uestro, ita re ipsa graue ac sollicitum esse. quo enim tempore, nisi metus 
maerorem obstupefaceret, uix ita compos mei essem ut aliqua solacia inuenire aegro 
animo possem, cogor uestram omnium uicem, quod difficillimum in luctu est, unus 
consulere. et ne tum quidem, ubi quonam modo has reliquias duorum exercituum 
patriae conseruare possim cogitandum est, auertere animum ab adsiduo maerore licet. 
praesto est enim acerba memoria et Scipiones me ambo dies noctesque curis 
insomniisque agitant et excitant saepe somno, neu se neu inuictos per octo annos in his 
terris milites suos, commilitones uestros, neu rem publicam patiar inultam, et suam 
disciplinam suaque instituta sequi iubent et, ut imperiis uiuorum nemo oboedientior me 
uno fuerit, ita post mortem suam, quod quaque in re facturos illos fuisse maxime 
censeam, id optimum ducere. uos quoque uelim, milites, non lamentis lacrimisque 
tamquam  exstinctos prosequi-uiuunt uigentque fama rerum  gestarum-sed, 
quotienscumque occurret memoria illorum, uelut si adhortantes signumque dantes 
uideatis eos, ita proelia inire. nec alia profecto species hesterno die oblata oculis 
animisque uestris memorabile illud edidit proelium, quo documentum dedistis hostibus 
non cum Scipionibus exstinctum esse nomen Romanum et, cuius populi uis atque uirtus 
non obruta sit Cannensi clade, ex omni profecto saeuitia fortunae emersurum esse. 


Nunc, quia tantum ausi estis sponte uestra, experiri libet quantum audeatis duce uestro 
auctore. non enim hesterno die, cum signum receptui dedi sequentibus effuse uobis 
turbatum hostem, frangere audaciam uestram sed differre in maiorem gloriam atque 
opportunitatem uolui, ut postmodo praeparati incautos, armati inermes atque etiam 
sopitos per occasionem adgredi possetis. nec huius occasionis spem, milites, forte 
temere sed ex re ipsa conceptam habeo. a uobis quoque profecto si quis quaerat 
quonam modo pauci a multis, uicti a uictoribus castra tutati sitis? nihil aliud respondeatis 
quam id ipsum timentes uos omnia et operibus firmata habuisse et ipsos paratos 
instructosque fuisse. et ita se res habet: ad id quod ne timeatur fortuna facit minime tuti 
sunt homines, quia quod neglexeris incautum atque apertum habeas. nihil omnium nunc 
minus metuunt hostes quam ne, obsessi modo ipsi atque oppugnati, castra sua ultro 
oppugnemus. audeamus quod credi non potest ausuros nos; eo ipso quod difficillimum 
uidetur facilius erit. tertia uigilia noctis silenti agmine ducam uos. exploratum habeo non 
uigiliarum ordinem, non stationes iustas esse. clamor in portis auditus et primus impetus 
castra ceperit. tum inter torpidos somno pauentesque ad necopinatum tumultum et 
inermes in cubilibus suis oppressos illa caedes edatur a qua uos hesterno die reuocatos 
aegre ferebatis. scio audax uideri consilium; sed in rebus asperis et tenui spe fortissima 
quaeque consilia tutissima sunt, quia, si in occasionis momento cuius praeteruolat 
opportunitas cunctatus paulum fueris, nequiquam mox omissam quaeras. unus 
exercitus in propinquo est, duo haud procul absunt. nunc adgredientibus spes aliqua 
est,-et iam temptastis uestras atque illorum uires: si diem proferimus et hesternae 
eruptionis fama contemni desierimus, periculum est ne omnes duces, omnes copiae 
conueniant. tres deinde duces, tres exercitus sustinebimus hostium quos Cn. Scipio 
incolumi exercitu non sustinuit? ut diuidendo copias periere duces nostri, ita separatim 

ac diuisi opprimi possunt hostes. alia belli gerendi uia nulla est. proinde nihil praeter 
noctis proximae opportunitatem exspectemus. ite, deis bene iuuantibus, corpora curate, 
ut integri uigentesque eodem animo in castra hostium inrumpatis quo uestra tutati 
estis.' laeti et audiere ab nouo duce nouum consilium et quo audacius erat magis 
placebat. reliquum diei expediendis armis et curatione corporum consumptum et maior 
pars noctis quieti data est. quarta uigilia mouere. 


[39] Erant ultra proxima castra sex milium interuallo distantes aliae copiae Poenorum. 
uallis caua intererat, condensa arboribus; in huius siluae medio ferme spatio cohors 
Romana arte Punica abditur et equites. ita medio itinere intercepto ceterae copiae 
silenti agmine ad proximos hostes ductae et, cum statio nulla pro portis neque in uallo 
custodiae essent, uelut in sua castra nullo usquam obsistente penetrauere. inde signa 
canunt et tollitur clamor. pars semisomnos hostes caedunt, pars ignes casis stramento 
arido tectis iniciunt, pars portas occupant ut fugam intercludant. hostes simul ignis, 
clamor, caedes, uelut alienatos sensibus, nec audire nec prouidere quicquam sinunt. 
incidunt inermes inter cateruas armatorum. alii ruunt ad portas, alii obsaeptis itineribus 
super uallum saliunt et ut quisque euaserat protinus ad castra altera fugiunt, ubi ab 
cohorte et equitibus ex occulto procurrentibus circumuenti caesique ad unum omnes 
sunt; quamquam, etiamsi quis ex ea caede effugisset, adeo raptim a captis propioribus 
castris in altera transcursum castra ab Romanis est, ut praeuenire nuntius cladis non 
posset. ibi uero, quo longius ab hoste aberant et quia sub lucem pabulatum lignatumque 
et praedatum quidam dilapsi fuerant, neglecta magis omnia ac soluta inuenere, arma 
tantum in stationibus posita, milites inermes aut humi sedentes accubantesque aut 
obambulantes ante uallum portasque. cum his tam securis solutisque Romani calentes 
adhuc ab recenti pugna ferocesque uictoria proelium ineunt. itaque nequaquam resisti 
in portis potuit; intra portas concursu ex totis castris ad primum clamorem et tumultum 
facto atrox proelium oritur; diuque tenuisset, ni cruenta scuta Romanorum uisa indicium 
alterius cladis Poenis atque inde pauorem iniecissent. hic terror in fugam auertit omnes 
effusique qua iter est, nisi quos caedes oppressit, exuuntur castris. ita nocte ac die bina 
castra hostium oppugnata ductu L. Marcii. ad triginta septem milia hostium caesa auctor 
est Claudius, qui annales Acilianos ex Graeco in Latinum sermonem uertit; captos ad 
mille octingentos triginta, praedam ingentem partam; in ea fuisse clipeum argenteum 
pondo centum triginta septem cum imagine Barcini Hasdrubalis. Ualerius Antias una 
castra Magonis capta tradit, septem milia caesa hostium; altero proelio eruptione 
pugnatum cum Hasdrubale, decem milia occisa, quattuor milia trecentos triginta captos. 
Piso quinque milia hominum, cum Mago cedentes nostros effuse sequeretur, caesa ex 
insidiis scribit. apud omnes magnum nomen Marcii ducis est; et uerae gloriae eius etiam 
miracula addunt flammam ei contionanti fusam e capite sine ipsius sensu cum magno 
pauore circumstantium militum; monumentumque uictoriae eius de Poenis usque ad 
incensum Capitolium fuisse in templo clipeum, Marcium appellatum, cum imagine 
Hasdrubalis.-quietae deinde aliquamdiu in Hispania res fuere, utrisque post tantas in 
uicem acceptas inlatasque clades cunctantibus periculum summae rerum facere. 


[40] Dum haec in Hispania geruntur, Marcellus captis Syracusis, cum cetera in Sicilia 
tanta fide atque integritate composuisset ut non modo suam gloriam sed etiam 

maiestatem populi Romani augeret, ornamenta urbis, signa tabulasque quibus 
abundabant Syracusae, Romam deuexit, hostium quidem illa spolia et parta belli iure; 
ceterum inde primum initium mirandi Graecarum artium opera licentiaeque hinc sacra 
profanaque omnia uolgo spoliandi factum est, quae postremo in Romanos deos, 
templum id ipsum primum quod a Marcello eximie ornatum est, uertit. uisebantur enim 
ab externis ad portam Capenam dedicata a M. Marcello templa propter excellentia eius 
generis ornamenta, quorum perexigua pars comparet. 


Legationes omnium ferme ciuitatium Siciliae ad eum conueniebant. dispar ut causa 
earum, ita condicio erat. qui ante captas Syracusas aut non desciuerant aut redierant in 
amicitiam ut socii fideles accepti cultique; quos metus post captas Syracusas dediderat 
ut uicti a uictore leges acceperunt. erant tamen haud paruae reliquiae belli circa 
Agrigentum Romanis, Epicydes et Hanno, duces reliqui prioris belli, et tertius nouus ab 
Hannibale in locum Hippocratis missus, Libyphoenicum generis Hippacritanus-Muttinen 
populares uocabant-, uir impiger et sub Hannibale magistro omnes belli artes edoctus. 
huic ab Epicyde et Hannone Numidae dati auxiliares, cum quibus ita peruagatus est 
hostium agros, ita socios ad retinendos in fide animos eorum ferendo in tempore cuique 
auxilium adiit, ut breui tempore totam Siciliam impleret nominis sui nec spes alia maior 
apud fauentes rebus Carthaginiensium esset. itaque inclusi ad «id» tempus moenibus 
Agrigenti dux Poenus Syracusanusque, non consilio Muttinis quam fiducia magis ausi 
egredi extra muros ad Himeram amnem posuerunt castra. quod ubi perlatum ad 
Marcellum est, extemplo copias mouit et ab hoste quattuor ferme milium interuallo 
consedit, quid agerent pararentue exspectaturus. sed nullum neque locum neque 
tempus cunctationi consilioue dedit Muttines, transgressus amnem ac stationibus 
hostium cum ingenti terrore ac tumultu inuectus. postero die prope iusto proelio 
compulit hostes intra munimenta. inde reuocatus seditione Numidarum in castris facta, 
cum trecenti ferme eorum Heracleam Minoam concessissent, ad mitigandos 
reuocandosque eos profectus magno opere monuisse duces dicitur ne absente se cum 
hoste manus consererent. id ambo aegre passi duces, magis Hanno, iam ante anxius 
gloria eius: Muttinem sibi modum facere, degenerem Afrum imperatori Carthaginiensi 
misso ab senatu populoque? is perpulit cunctantem Epicyden ut transgressi flumen in 
aciem exirent: nam si Muttinem opperirentur et secunda pugnae fortuna euenisset, 
haud dubie Muttinis gloriam fore. 


[41] Enimuero indignum ratus Marcellus se, qui Hannibalem subnixum uictoria Cannensi 
ab Nola reppulisset, his terra marique uictis ab se hostibus cedere, arma propere capere 
milites et efferri signa iubet. instruenti exercitum decem effusis equis aduolant ex 
hostium acie Numidae nuntiantes populares suos, primum ea seditione motos qua 
trecenti ex numero suo concesserint Heracleam, dein quod praefectum suum ab 
obtrectantibus ducibus gloriae eius sub ipsam certaminis diem ablegatum uideant, 
quieturos in pugna. gens fallax promissi fidem praestitit. itaque et Romanis creuit 
animus nuntio celeri per ordines misso destitutum ab equite hostem esse quem maxime 
timuerant, et territi hostes, praeterquam quod maxima parte uirium suarum non 
iuuabantur, timore etiam incusso ne ab suomet ipsi equite oppugnarentur. itaque haud 
magni certaminis fuit; primus clamor atque impetus rem decreuit. Numidae cum in 

concursu quieti stetissent in cornibus, ut terga dantes suos uiderunt, fugae tantum 
parumper comites facti, postquam omnes Agrigentum trepido agmine petentes 
uiderunt, ipsi metu obsidionis passim in ciuitates proximas dilapsi. multa milia hominum 
caesa; capta «sex milia» et octo elephanti. haec ultima in Sicilia Marcelli pugna fuit; 
uictor inde Syracusas rediit. 


lam ferme in exitu annus erat; itaque senatus Romae decreuit ut P. Cornelius praetor 
litteras Capuam ad consules mitteret, dum Hannibal procul abesset nec ulla magni 
discriminis res ad Capuam gereretur, alter eorum, si ita uideretur, ad magistratus 
subrogandos Romam ueniret. litteris acceptis inter se consules compararunt ut Claudius 
comitia perficeret, Fuluius ad Capuam maneret. consules Claudius creauit Cn. Fuluium 
Centumalum et P. Sulpicium Serui filium Galbam, qui nullum antea curulem magistratum 
gessisset. praetores deinde creati «L. Cornelius Lentulus M.» Cornelius Cethegus C. 
Sulpicius «C. Calpurnius» Piso. Pisoni iurisdictio urbana, Sulpicio Sicilia, Cethego Apulia 
Lentulo Sardinia euenit. consulibus prorogatum in annum imperium est. 


Liber XXVI. Cn. Fuluius Centumalus P. Sulpicius Galba consules 


[1] Cn. Fuluius Centumalus P. Sulpicius Galba consules cum idibus Martiis magistratum 
inissent, senatu in Capitolium uocato, de re publica, de administratione belli, de 
prouinciis exercitibusque patres consuluerunt. Q. Fuluio Ap. Claudio, prioris anni 
consulibus, prorogatum imperium est atque exercitus quos habebant decreti, 
adiectumque ne a Capua quam obsidebant abscederent priusquam expugnassent. ea 
tum cura maxime intentos habebat Romanos, non ab ira tantum, quae in nullam 
unquam ciuitatem iustior fuit, quam quod urbs tam nobilis ac potens, sicut defectione 
sua traxerat aliquot populos, ita recepta inclinatura rursus animos uidebatur ad ueteris 
imperii respectum. et praetoribus prioris anni M. lunio in Etruria, P. Sempronio in Gallia 
cum binis legionibus quas habuerant prorogatum est imperium. prorogatum et M. 
Marcello, ut pro consule in Sicilia reliqua belli perficeret eo exercitu quem haberet: si 
supplemento opus esset, suppleret de legionibus quibus P. Cornelius pro praetore in 
Sicilia praeesset, dum ne quem militem legeret ex eo numero quibus senatus missionem 
reditumque in patriam negasset ante belli finem. C. Sulpicio cui Sicilia euenerat duae 
legiones quas P. Cornelius habuisset decretae et supplementum de exercitu Cn. Fului, 
qui priore anno in Apulia foede caesus fugatusque erat. huic generi militum senatus 
eundem, quem Cannensibus, finem statuerat militiae. additum etiam utrorumque 
ignominiae est ne in oppidis hibernarent neue hiberna propius ullam urbem decem 
milibus passuum aedificarent. L. Cornelio in Sardinia duae legiones datae quibus Q. 
Mucius praefuerat; supplementum si opus esset consules scribere iussi. T. Otacilio et M. 
Ualerio Siciliae Graeciaeque orae cum legionibus classibusque quibus praeerant 
decretae; quinquaginta Graecia cum legione una, centum Sicilia cum duabus legionibus 
habebat naues. tribus et uiginti legionibus Romanis eo anno bellum terra marique est 
gestum. 

[2] Principio eius anni cum de litteris L. Marci referretur, res gestae magnificae senatui 
uisae: titulus honoris, quod imperio non populi iussu, non ex auctoritate patrum dato 
'propraetor senatui' scripserat, magnam partem hominum offendebat: rem mali 
exempli esse imperatores legi ab exercitibus et sollemne auspicandorum comitiorum in 
castra et prouincias procul ab legibus magistratibusque ad militarem temeritatem 
transferri. et cum quidam referendum ad senatum censerent, melius uisum differri eam 
consultationem donec proficiscerentur equites qui ab Marcio litteras attulerant. rescribi 
de frumento et uestimentis exercitus placuit eam utramque rem curae fore senatui; 
adscribi autem 'propraetori L. Marcio' non placuit, ne id ipsum quod consultationi 
reliquerant pro praeiudicato ferret. dimissis equitibus, de nulla re prius consules 
rettulerunt, omniumque in unum sententiae congruebant agendum cum tribunis plebis 
esse, primo quoque tempore ad plebem ferrent quem cum imperio mitti placeret in 
Hispaniam ad eum exercitum cui Cn. Scipio imperator praefuisset. ea res cum tribunis 
acta promulgataque est; sed aliud certamen occupauerat animos. C. Sempronius 
Blaesus die dicta Cn. Fuluium ob exercitum in Apulia amissum in contionibus uexabat, 
multos imperatores temeritate atque inscitia exercitum in locum praecipitem duxisse 
dictitans, neminem praeter Cn. Fuluium ante corrupisse omnibus uitiis legiones suas 
quam proderet. itaque uere dici posse prius eos perisse quam uiderent hostem, nec ab 
Hannibale, sed ab imperatore suo uictos esse. neminem cum suffragium ineat satis 
cernere cui imperium, cui exercitum permittat. quid interfuisse inter Ti. Sempronium «et 
Cn. Fuluium? Ti. Sempronium» cum ei seruorum exercitus datus esset breui effecisse 
disciplina atque imperio ut nemo eorum generis ac sanguinis sui memor in acie esset 
«sed» praesidio sociis, hostibus terrori essent; Cumas Beneuentum aliasque urbes eos 
uelut e faucibus Hannibalis ereptas populo Romano restituisse: Cn. Fuluium Quiritium 
Romanorum exercitum, honeste genitos, liberaliter educatos, seruilibus uitiis imbuisse. 
ergo effecisse ut feroces et inquieti inter socios, ignaui et imbelles inter hostes essent, 
nec impetum modo Poenorum sed ne clamorem quidem sustinere possent. nec hercule 
mirum esse «cessisse» milites in acie cum primus omnium imperator fugeret: magis 
mirari se aliquos stantes cecidisse et non omnes comites Cn. Fului fuisse pauoris ac fugae. 
C. Flaminium, L. Paulum, L. Postumium, Cn. ac P. Scipiones cadere in acie maluisse quam 
deserere circumuentos exercitus: Cn. Fuluium prope unum nuntium deleti exercitus 
Romam redisse. facinus indignum esse Cannensem exercitum quod ex acie fugerit in 
Siciliam deportatum ne prius inde dimittatur quam hostis ex Italia decesserit et hoc idem 
in Cn. Fului legionibus nuper decretum, Cn. Fuluio fugam ex proelio ipsius temeritate 
commisso impunitam esse et eum in ganea lustrisque ubi iuuentam egerit senectutem 
acturum, milites qui nihil aliud peccauerint quam quod imperatoris similes fuerint 
relegatos prope in exsilium ignominiosam pati militiam; adeo imparem libertatem 
Romae diti ac pauperi, honorato atque inhonorato esse. 


[3] Reus ab se culpam in milites transferebat: eos ferociter pugnam poscentes, 
productos in aciem non eo quo uoluerint, quia serum diei fuerit, sed postero die, et 
tempore et loco aequo instructos, seu famam seu uim hostium non sustinuisse. cum 
effuse omnes fugerent, se quoque turba ablatum, ut Uarronem Cannensi pugna, ut 
multos alios imperatores. qui autem solum se restantem prodesse rei publicae, nisi si 

mors sua remedio publicis cladibus futura esset, potuisse? non se inopia commeatus 
[non] in loca iniqua incaute deductum, non agmine inexplorato euntem insidiis 
cirrumuentum: ui aperta armis acie uictum. nec suorum animos nec hostium in 
potestate habuisse: suum cuique ingenium audaciam aut pauorem facere. bis est 
accusatus pecuniaque anquisitum. tertio testibus datis cum, praeterquam quod 
omnibus probris onerabatur, iurati permulti dicerent fugae pauorisque initium a 
praetore ortum, ab eo desertos milites cum haud uanum timorem ducis crederent terga 
dedisse, tanta ira accensa est ut capite anquirendum contio succlamaret. de eo quoque 
nouum certamen ortum; nam cum bis pecunia anquisisset, tertio capitis se anquirere 
diceret, tribuni plebis appellati collegae negarunt se in mora esse quo minus, quod ei 
more maiorum permissum esset, seu legibus seu moribus mallet, anquireret quoad uel 
capitis uel pecuniae iudicasset priuato. tum Sempronius perduellionis se iudicare Cn. 
Fuluio dixit, diemque comitiis ab C. Calpurnio praetore urbano petit. inde alia spes ab 
reo temptata est, si adesse in iudicio Q. Fuluius frater posset, florens tum et fama rerum 
gestarum et propinqua spe Capuae potiundae. id cum per litteras miserabiliter pro 
fratris capite scriptas petisset Fuluius negassentque patres e re publica esse abscedi a 
Capua, postquam dies comitiorum aderat, Cn. Fuluius exsulatum Tarquinios abiit. id ei 
iustum exsilium esse sciuit plebs. 


[4] Inter haec uis omnis belli uersa in Capuam erat; obsidebatur tamen acrius quam 
oppugnabatur, nec aut famem tolerare seruitia ac plebs poterant aut mittere nuntios ad 
Hannibalem per custodias tam artas. inuentus est Numida qui acceptis litteris euasurum 
se professus praestaret promissum. per media Romana castra nocte egressus spem 
accendit Campanis dum aliquid uirium superesset ab omni parte eruptionem temptandi. 
ceterum in multis certaminibus equestria proelia ferme prospera faciebant, pedites 
superabantur; sed nequaquam tam laetum uincere quam triste uinci ulla parte erat ab 
Obsesso et prope expugnato hoste. inita tandem ratio est ut quod uiribus deerat arte 
aequaretur. ex omnibus legionibus electi sunt iuuenes maxime uigore ac leuitate 
corporum ueloces; eis parmae breuiores quam equestres et septena iacula quaternos 
longa pedes data, praefixa ferro quale hastis uelitaribus inest. eos singulos in equos suos 
accipientes equites adsuefecerunt et uehi post sese et desilire perniciter ubi datum 
signum esset. postquam adsuetudine cotidiana satis intrepide fieri uisum est, in 
campum qui medius inter castra murumque erat aduersus instructos Campanorum 
equites processerunt, et ubi ad coniectum teli uentum est signo dato uelites desiliunt. 
pedestris inde acies ex equitatu repente in hostium equites incurrit iaculaque cum 
impetu alia super alia emittunt; quibus plurimis in equos uirosque passim coniectis 
permultos uolnerauerunt; pauoris tamen plus ex re noua atque inopinata iniectum est, 
et in perculsum hostem equites inuecti fugam stragemque eorum usque ad portas 
fecerunt. inde equitatu quoque superior Romana res fuit; institutum ut uelites in 
legionibus essent. auctorem peditum equiti immiscendorum centurionem Q. Nauium 
ferunt honorique id ei apud imperatorem fuisse. 


[5] Cum in hoc statu ad Capuam res essent, Hannibalem diuersum Tarentinae arcis 
potiundae Capuaeque retinendae trahebant curae. uicit tamen respectus Capuae in 
quam omnium sociorum hostiumque conuersos uidebat animos, documento futurae 

qualemcunque euentum defectio ab Romanis habuisset. igitur magna parte 
impedimentorum relicta in Bruttiis et omni grauiore armatu, cum delectis peditum 
equitumque quam poterat aptissimus ad maturandum iter in Campaniam contendit; 
secuti tamen tam raptim euntem tres et triginta elephanti. in ualle occulta post Tifata, 
montem imminentem Capuae, consedit. adueniens cum castellum Calatiam praesidio ui 
pulso cepisset, in circumsedentes Capuam se uertit, praemissisque nuntiis Capuam quo 
tempore castra Romana adgressurus esset ut eodem et illi ad eruptionem parati portis 
omnibus se effunderent, ingentem praebuit terrorem; nam alia parte ipse adortus est, 
alia Campani omnes, equites peditesque, et cum iis Punicum praesidium cui Bostar et 
Hanno praeerant erupit. Romani ut in re trepida, ne ad unam concurrendo partem 
aliquid indefensi relinquerent, ita inter sese copias partiti sunt: Ap. Claudius Campanis, 
Fuluius Hannibali est oppositus; C. Nero propraetor cum equitibus sex legionum uia quae 
Suessulam fert, C. Fuluius Flaccus legatus cum sociali equitatu constitit e regione 
Uolturni amnis. proelium non solito modo clamore ac tumultu est coeptum; sed ad alium 
uirorum equorum armorumque sonum disposita in muris Campanorum imbellis 
multitudo tantum cum aeris crepitu qualis in defectu lunae silenti nocte cieri solet edidit 
clamorem ut auerteret etiam pugnantium animos. Campanos facile a uallo Appius 
arcebat: maior uis ab altera parte Fuluium Hannibal et Poeni urgebant. legio ibi sexta 
loco cessit; qua pulsa, cohors Hispanorum cum tribus elephantis usque ad uallum 
peruasit; ruperatque mediam aciem Romanorum et in ancipiti spe ac periculo erat 
utrum in castra perrumperet an intercluderetur a suis. quem pauorem legionis 
periculumque castrorum Fuluius ubi uidit, Q. Nauium primoresque alios centurionum 
hortatur ut cohortem hostium sub uallo pugnantem inuadant: in summo discrimine rem 
uerti; aut uiam dandam iis esse-et minore conatu quam condensam aciem rupissent in 
castra inrupturos-aut conficiendos sub uallo esse; nec magni certaminis rem fore; 
paucos esse et ab suis interclusos; et quae dum paueat Romanus interrupta acies 
uideatur, eam si se utrimque in hostem uertat ancipiti pugna medios cirrumuenturam. 
Nauius ubi haec imperatoris dicta accepit, secundi hastati signum ademptum signifero 
in hostes infert, iacturum in medios eos minitans ni se propere sequantur milites et 
partem capessant pugnae. ingens corpus erat et arma honestabant; et sublatum alte 
signum conuerterat ad spectaculum ciues hostesque. ceterum postquam iam ad signa 
peruenerat Hispanorum, tum undique in eum tragulae coniectae et prope tota in unum 
acies uersa; sed neque multitudo hostium neque telorum uis arcere impetum eius uiri 
potuerunt. 


[6] Et M. Atilius legatus primi principis ex eadem legione signum inferre in cohortem 
Hispanorum coepit; et qui castris praeerant, L. Porcius Licinus et T. Popillius legati, pro 
uallo acriter propugnant elephantosque transgredientes in ipso uallo conficiunt. quorum 
corporibus cum oppleta fossa esset, uelut aggere aut ponte iniecto transitum hostibus 
dedit; ibi per stragem iacentium elephantorum atrox edita caedes. altera in parte 
castrorum iam impulsi erant Campani Punicumque praesidium et sub ipsa porta Capuae 
quae Uolturnum fert pugnabatur; neque tam armati inrumpentibus Romanis resistebant 
quam porta ballistis scorpionibusque instructa missilibus procul hostes arcebat. et 
suppressit impetum Romanorum uolnus imperatoris Ap. Claudi, cui suos ante prima 

signa adhortanti sub laeuo umero summum pectus gaeso ictum est. magna uis tamen 
hostium ante portam est caesa, ceteri trepidi in urbem compulsi. et Hannibal postquam 
cohortis Hispanorum stragem uidit summaque ui castra hostium defendi, omissa 
oppugnatione recipere signa et conuertere agmen peditum obiecto ab tergo equitatu 
ne hostis instaret coepit. legionum ardor ingens ad hostem insequendum fuit: Flaccus 
receptui cani iussit, satis ad utrumque profectum ratus ut et Campani quam haud 
multum in Hannibale praesidii esset, et ipse Hannibal sentiret. caesa eo die, qui huius 
pugnae auctores sunt, octo milia hominum de Hannibalis exercitu, tria ex Campanis 
tradunt, signaque Carthaginiensibus quindecim adempta, duodeuiginti Campanis. apud 
alios nequaquam tantam molem pugnae inueni plusque pauoris quam certaminis fuisse, 
cum inopinato in castra Romana Numidae Hispanique cum elephantis inrupissent, 
elephanti per media castra uadentes stragem tabernaculorum ingenti sonitu ac fugam 
abrumpentium uincula iumentorum facerent; fraudem quoque super tumultum 
adiectam, immissis ab Hannibale qui habitu Italico gnari Latinae linguae iuberent 
consulum uerbis quoniam amissa castra essent pro se quemque militum in proximos 
montes fugere; sed eam celeriter cognitam fraudem oppressamque magna caede 
hostium; elephantos igni e castris exactos. hoc ultimum, utcumque initum finitumque 
est, ante deditionem Capuae proelium fuit. medix tuticus, qui summus magistratus apud 
Campanos est, eo anno Seppius Loesius erat, loco obscuro tenuique fortuna ortus. 
matrem eius quondam pro pupillo eo procurantem familiare ostentum cum 
respondisset haruspex summum quod esset imperium Capuae peruenturum ad eum 
puerum, nihil ad eam spem adgnoscentem dixisse ferunt: 'ne tu perditas res 
Campanorum narras, ubi summus honos ad filium meum perueniet.' ea ludificatio ueri 
et ipsa in uerum uertit; nam cum fame ferroque urgerentur nec spes ulla superesset sisti 
«posse iis qui nati» in spem honorum erant honores detractantibus, Loesius querendo 
desertam ac proditam a primoribus Capuam, summum magistratum ultimus omnium 
Campanorum cepit. 


[7] Ceterum Hannibal, ut nec hostes elici amplius ad pugnam uidit neque per castra 
eorum perrumpi ad Capuam posse, ne suos quoque commeatus intercluderent noui 
consules, abscedere inrito incepto et mouere a Capua statuit castra. multa secum 
quonam inde ire pergeret uoluenti subiit animum impetus caput ipsum belli Romam 
petendi, cuius rei semper cupitae praetermissam occasionem post Cannensem pugnam 
et alii fremebant et ipse non dissimulabat: necopinato pauore ac tumultu non esse 
desperandum aliquam partem urbis occupari posse, et si Roma in discrimine esset, 
Capuam extemplo omissuros aut ambo imperatores Romanos aut alterum ex iis; et si 
diuisissent copias, utrumque infirmiorem factum aut sibi aut Campanis bene gerendae 
rei fortunam daturos esse. una ea cura angebat ne ubi abscessisset extemplo dederentur 
Campani. Numidam promptum ad omnia audenda donis pellicit ut litteris acceptis specie 
transfugae castra Romana ingressus, altera parte clam Capuam peruadat. litterae autem 
erant adhortatione plenae: profectionem suam quae salutaris illis foret abstracturam ad 
defendendam Romam ab oppugnanda Capua duces atque exercitus Romanos; ne 
desponderent animos; tolerando paucos dies totam soluturos obsidionem. inde naues 
in flumine Uolturno comprehensas subigi ad id quod iam ante praesidii causa fecerat 

castellum iussit. quarum ubi tantam copiam esse ut una nocte traici posset exercitus 
allatum est, cibariis decem dierum praeparatis deductas nocte ad fluuium legiones ante 
lucem traiecit. 


[8] Id priusquam fieret ita futurum compertum ex transfugis Fuluius Flaccus senatui 
Romam cum scripsisset, uarie animi hominum pro cuiusque ingenio adfecti sunt. ut in 
re tam trepida senatu extemplo uocato, P. Cornelius cui Asinae cognomen erat omnes 
duces exercitusque ex tota Italia, neque Capuae neque ullius alterius rei memor, ad urbis 
praesidium reuocabat. Fabius Maximus abscedi a Capua terrerique et circumagi ad 
nutus comminationesque Hannibalis flagitiosum ducebat: qui ad Cannas uictor ire 
tamen ad urbem ausus non esset, eum a Capua repulsum spem potiundae urbis Romae 
cepisse. non ad Romam obsidendam, sed ad Capuae liberandam obsidionem ire. Romam 
cum eo exercitu qui ad urbem esset louem foederum ruptorum ab Hannibale testem 
deosque alios defensuros esse. has diuersas sententias media sententia P. Ualeri Flacci 
uicit, qui utriusque rei memor imperatoribus qui ad Capuam essent scribendum censuit 
quid ad urbem praesidii esset; quantas autem Hannibal copias duceret aut quanto 
exercitu ad Capuam obsidendam opus esset, ipsos scire. si ita Romam e ducibus alter et 
exercitus pars mitti posset, ut ab reliquo et duce et exercitu Capua recte obsideretur, 
inter se compararent Claudius Fuluiusque utri obsidenda Capua, utri ad prohibendam 
obsidione patriam Romam ueniundum esset. hoc senatus consulto Capuam perlato Q. 
Fuluius proconsul, cui collega ex uolnere aegro redeundum Romam erat, e tribus 
exercitibus milite electo ad quindecim milia peditum mille equites Uolturnum traducit. 
inde cum Hannibalem Latina uia iturum satis comperisset, ipse per Appiae municipia 
quaeque propter eam uiam sunt, Setiam, Coram, Lauinium praemisit ut commeatus 
paratos et in urbibus haberent et ex agris deuiis in uiam proferrent, praesidiaque in 
urbes contraherent ut sua cuique res publica in manu esset. 


[9] Hannibal quo die Uolturnum est transgressus, haud procul a flumine castra posuit: 
postero die praeter Cales in agrum Sidicinum peruenit. ibi diem unum populando 
moratus per Suessanum Allifanumque et Casinatem agrum uia Latina ducit. sub Casino 
biduo statiua habita et passim populationes factae. inde praeter Interamnam 
Aquinumque in Fregellanum agrum ad Lirim fluuium uentum, ubi intercisum pontem a 
Fregellanis morandi itineris causa inuenit. et Fuluium Uolturnus tenuerat amnis, nauibus 
ab Hannibale incensis, rates ad traiciendum exercitum in magna inopia materiae aegre 
comparantem. traiecto ratibus exercitu, reliquum Fuluio expeditum iter, non per urbes 
modo sed circa uiam expositis benigne commeatibus, erat; alacresque milites alius alium 
ut adderet gradum memor ad defendendam iri patriam hortabantur. Romam 
Fregellanus nuntius diem noctemque itinere continuato ingentem attulit terrorem. 
tumultuosius quam allatam erat «uolgatum periculum  dis»cursu hominum 
adfingentium uana auditis totam urbem concitat. ploratus mulierum non ex priuatis 
solum domibus exaudiebatur, sed undique matronae in publicum effusae circa deum 
delubra discurrunt crinibus passis aras uerrentes, nixae genibus, supinas manus ad 
caelum ac deos tendentes orantesque ut urbem Romanam e manibus hostium eriperent 
matresque Romanas et liberos paruos inuiolatos seruarent. senatus magistratibus in 
foro praesto est si quid consulere uelint. alii accipiunt imperia disceduntque ad suas 

quisque officiorum partes: alii offerunt se si quo usus operae sit. praesidia in arce, in 
Capitolio, in muris, circa urbem, in monte etiam Albano atque arce Aefulana ponuntur. 
inter hunc tumultum Q. Fuluium proconsulem profectum cum exercitu Capua adfertur; 
cui ne minueretur imperium si in urbem uenisset, decernit senatus ut Q. Fuluio par cum 
consulibus imperium esset. Hannibal, infestius perpopulato agro Fregellano propter 
intercisos pontes, per Frusinatem Ferentinatemque et Anagninum agrum in Labicanum 
uenit, inde Algido Tusculum petiit, nec receptus moenibus infra Tusculum dextrorsus 
Gabios descendit. inde in Pupiniam exercitu demisso octo milia passuum ab Roma posuit 
castra. quo propius hostis accedebat, eo maior caedes fiebat fugientium praecedentibus 
Numidis, pluresque omnium generum atque aetatium capiebantur. 


[10] In hoc tumultu Fuluius Flaccus porta Capena cum exercitu Romam ingressus, media 
urbe per Carinas Esquilias contendit; inde egressus inter Esquilinam Collinamque portam 
posuit castra. aediles plebis commeatum eo comportarunt; consules senatusque in 
castra uenerunt; ibi de summa republica consultatum. placuit consules circa portas 
Collinam Esquilinamque ponere castra; C. Calpurnium praetorem urbanum Capitolio 
atque arci praeesse, et senatum frequentem in foro contineri si quid in tam subitis rebus 
consulto opus esset. inter haec Hannibal ad Anienem fluuium tria milia passuum ab urbe 
castra admouit. ibi statiuis positis ipse cum duobus milibus equitum ad portam Collinam 
usque ad Herculis templum est progressus atque unde proxime poterat moenia 
situmque urbis obequitans contemplabatur. id eum tam licenter atque otiose facere 
Flacco indignum uisum est; itaque immisit equites summouerique atque in castra redigi 
hostium equitatum iussit. cum commissum proelium esset, consules transfugas 
Numidarum, qui tum in Auentino ad mille et ducenti erant, media urbe transire Esquilias 
iusserunt, nullos aptiores inter conualles tectaque hortorum et sepulcra et cauas 
undique uias ad pugnandum futuros rati. quos cum ex arce Capitolioque cliuo Publicio 
in equis decurrentes quidam uidissent, captum Auentinum conclamauerunt. ea res 
tantum tumultum ac fugam praebuit ut nisi castra Punica extra urbem fuissent, effusura 
se omnis pauida multitudo fuerit: tunc in domos atque in tecta refugiebant, uagosque 
in uiis suos pro hostibus lapidibus telisque incessebant. nec comprimi tumultus 
aperirique error poterat refertis itineribus agrestium turba pecorumque quae 
repentinus pauor in urbem compulerat. equestre proelium secundum fuit summotique 
hostes sunt. et quia multis locis comprimendi tumultus erant qui temere oriebantur, 
placuit omnes qui dictatores consules censoresue fuissent cum imperio esse, donec 
recessisset a muris hostis. et diei quod reliquum fuit et nocte insequenti multi temere 
excitati tumultus sunt compressique. 


[11] Postero die transgressus Anienem Hannibal in aciem omnes copias eduxit; nec 
Flaccus consulesque certamen detractauere. instructis utrimque exercitibus in eius 
pugnae casum in qua urbs Roma uictori praemium esset, imber ingens grandine mixtus 
ita utramque aciem turbauit ut uix armis retentis in castra sese receperint, nullius rei 
minore quam hostium metu. et postero die eodem loco acies instructas eadem 
tempestas diremit; ubi recepissent se in castra, mira serenitas cum tranquillitate 
oriebatur. in religionem ea res apud Poenos uersa est, auditaque uox Hannibalis fertur 
potiundae sibi urbis Romae modo mentem non dari, modo fortunam. minuere etiam 

spem eius duae aliae, parua magnaque, res, magna illa quod cum ipse ad moenia urbis 
Romae armatus sederet milites sub uexillis in supplementum Hispaniae profectos audiit, 
parua autem quod per eos dies eum forte agrum in quo ipse castra haberet uenisse nihil 
ob id deminuto pretio cognitum ex quodam captiuo est. id uero adeo superbum atque 
indignum uisum eius soli quod ipse bello captum possideret haberetque inuentum 
Romae emptorem ut extemplo uocato praecone tabernas argentarias quae circa forum 
Romanum essent iusserit uenire. his motus ad Tutiam fluuium castra rettulit sex milia 
passuum ab urbe. inde ad lucum Feroniae pergit ire, templum ea tempestate inclutum 
diuitiis. Capenates aliique qui accolae eius erant primitias frugum eo donaque alia pro 
copia portantes multo auro argentoque id exornatum habebant. iis omnibus donis tum 
spoliatum templum; aeris acerui cum rudera milites religione inducti iacerent post 
profectionem Hannibalis magni inuenti.-huius populatio templi haud dubia inter 
scriptores est. Coelius Romam euntem ab Ereto deuertisse eo Hannibalem tradit, 
iterque eius ab Reate Cutiliisque et ab Amiterno orditur: ex Campania in Samnium, inde 
in Paelignos peruenisse, praeterque oppidum Sulmonem in Marrucinos transisse; inde 
Albensi agro in Marsos, hinc Amiternum Forulosque uicum uenisse. neque ibi error est 
quod tanti «ducis tanti»que exercitus uestigia intra tam breuis aeui memoriam potuerint 
confundi-isse enim ea constat-: tantum id interest ueneritne eo itinere ad urbem an ab 
urbe in Campaniam redierit. 


[12] Ceterum non quantum Romanis pertinaciae ad premendam obsidione Capuam fuit, 
tantum ad defendendam Hannibali. namque «per Samnium Apuliamque» et Lucanos in 
Bruttium agrum ad fretum ac Regium eo cursu contendit ut prope repentino aduentu 
incautos oppresserit. Capua etsi nihilo segnius obsessa per eos dies fuerat, tamen 
aduentum Flacci sensit, et admiratio orta est non simul regressum Hannibalem. inde per 
conloquia intellexerunt relictos se desertosque et spem Capuae retinendae deploratam 
apud Poenos esse. accessit edictum proconsulum ex senatus consulto propositum 
uolgatumque apud hostes ut qui ciuis Campanus ante certam diem transisset sine fraude 
esset. nec ulla facta est transitio, metu magis eos quam fide continente quia maiora in 
defectione deliquerant quam quibus ignosci posset. ceterum quemadmodum nemo 
priuato consilio ad hostem transibat, ita nihil salutare in medium consulebatur. nobilitas 
rem publicam deseruerat, neque in senatum cogi poterant; in magistratu erat qui non 
sibi honorem adiecisset, sed indignitate sua uim ac ius magistratui quem gerebat 
dempsisset. iam ne in foro quidem aut publico loco principum quisquam apparebat; 
domibus inclusi patriae occasum cum suo exitio in dies expectabant. summa curae 
omnis in Bostarem Hannonemque, praefectos praesidii Punici, uersa erat, suo non 
sociorum periculo sollicitos. ii conscriptis ad Hannibalem litteris non libere modo, sed 
etiam aspere, quibus non Capuam solam traditam in manum hostibus, sed se quoque et 
praesidium in omnes cruciatus proditos incusabant: abisse eum in Bruttios uelut 
auertentem sese ne Capua in oculis eius caperetur. at hercule Romanos ne 
oppugnatione quidem urbis Romanae abstrahi a Capua obsidenda potuisse; tanto 
constantiorem inimicum Romanum quam amicum Poenum esse. si redeat Capuam 
bellumque omne eo uertat, et se et Campanos paratos eruptioni fore. non cum Reginis 
neque Tarentinis bellum gesturos transisse Alpes: ubi Romanae legiones sint, ibi et 

Carthaginiensium exercitus debere esse. sic ad Cannas, sic ad Trasumennum rem bene 
gestam, coeundo conferundoque cum hoste castra, fortunam temptando. in hanc 
sententiam litterae conscriptae Numidis, proposita mercede eam professis operam, 
dantur. ii specie transfugarum cum ad Flaccum in castra uenissent ut inde tempore capto 
abirent, famesque quae tam diu Capuae erat nulli non probabilem causam transitionis 
faceret, mulier repente Campana in castra uenit, scortum transfugarum unius, 
indicatque imperatori Romano Numidas fraude composita transisse litterasque ad 
Hannibalem ferre: id unum ex iis qui sibi rem aperuisset arguere sese paratam esse. 
productus primo satis constanter ignorare se mulierem simulabat: paulatim dein 
conuictus ueris cum tormenta posci et parari uideret, fassus id ita esse litteraeque 
prolatae. additum etiam indicio quod celabatur et alios specie transfugarum Numidas 
uagari in castris Romanis. ii supra septuaginta comprensi et cum transfugis nouis mulcati 
uirgis manibusque praecisis Capuam rediguntur. 


[13] Conspectum tam triste supplicium fregit animos Campanorum. concursus ad curiam 
populi factus coegit Loesium senatum uocare; et primoribus qui iam diu publicis consiliis 
aberant propalam minabantur nisi uenirent in senatum circa domos eorum ituros se et 
in publicum omnes ui extracturos esse. is timor frequentem senatum magistratui 
praebuit. ibi cum ceteri de legatis mittendis ad imperatores Romanos agerent, Uibius 
Uirrius, qui defectionis auctor ab Romanis fuerat, interrogatus sententiam, negat eos 
qui de legatis et de pace ac deditione loquantur meminisse nec quid facturi fuerint si 
Romanos in potestate habuissent nec quid ipsis patiendum sit. 'quid? uos' inquit 'eam 
deditionem fore censetis qua quondam, ut aduersus Samnites auxilium impetraremus, 
nos nostraque omnia Romanis dedidimus? iam e memoria excessit, quo tempore et in 
qua fortuna a populo Romano defecerimus? iam, quemadmodum in defectione 
praesidium, quod poterat emitti, per cruciatum et ad contumeliam necarimus? quotiens 
in obsidentes, quam  inimice eruperimus, castra oppugnarimus, Hannibalem 
uocauerimus ad opprimendos eos? hoc quod recentissimum est, ad oppugnandam 
Romam hinc eum miserimus? age contra, quae illi infeste in nos fecerint repetite, ut ex 
eo quid speretis habeatis. cum hostis alienigena in Italia esset et Hannibal hostis et 
cuncta bello arderent, omissis omnibus, omisso ipso Hannibale, ambo consules et duo 
consulares exercitus ad Capuam oppugnandam miserunt. alterum | annum 
circumuallatos inclusosque nos fame macerant, et ipsi nobiscum ultima pericula et 
grauissimos labores perpessi, circa uallum ac fossas saepe trucidati ac prope ad 
extremum castris exuti. sed omitto haec-uetus atque usitata res est in oppugnanda 
hostium urbe labores ac pericula pati-: illud irae atque odii «inexpiabilis» 
exsecrabilisque indicium est. Hannibal ingentibus copiis peditum equitumque castra 
oppugnaulit et ex parte cepit: tanto periculo nihil moti sunt ab obsidione. profectus trans 
Uolturnum perussit Calenum agrum: nihil tanta sociorum clade auocati sunt. ad ipsam 
urbem Romam infesta signa ferri iussit: eam quoque tempestatem imminentem 
spreuerunt. transgressus Anienem tria milia passuum ab urbe castra posuit, postremo 
ad moenia ipsa et ad portas accessit; Romam se adempturum eis, nisi omitterent 
Capuam, ostendit: non omiserunt. feras bestias caeco impetu ac rabie concitatas, si ad 
cubilia et catulos earum ire pergas, ad opem suis ferendam auertas: Romanos Roma 

circumsessa coniuges, liberi, quorum ploratus hinc prope exaudiebantur, arae foci deum 
delubra sepulcra maiorum temerata ac uiolata a Capua non auerterunt; tanta auiditas 
supplicii expetendi, tanta sanguinis nostri hauriendi est sitis. nec iniuria forsitan; nos 
quoque idem fecissemus, si data fortuna esset. itaque quoniam aliter dis immortalibus 
est uisum, cum mortem ne recusare quidem debeam, cruciatus contumeliasque quas 
parat hostis dum liber, dum mei potens sum, effugere morte praeterquam honesta, 
etiam leni possum. non uidebo Ap. Claudium et Q. Fuluium uictoria insolenti subnixos, 
neque uinctus per urbem Romanam triumphi spectaculum trahar, ut deinde "in 
carcerem^ aut ad palum deligatus, lacerato uirgis tergo, ceruicem securi Romanae 
subiciam; nec dirui incendique patriam uidebo, nec rapi ad stuprum matres Campanas 
uirginesque et ingenuos pueros. Albam unde ipsi oriundi erant a fundamentis 
proruerunt, ne stirpis, ne memoria originum suarum exstaret: nedum eos Capuae 
parsuros credam, cui infestiores quam Carthagini sunt. itaque quibus uestrum ante fato 
cedere quam haec tot tam acerba uideant in animo est, iis apud me hodie epulae 
instructae parataeque sunt. satiatis uino ciboque poculum idem quod mihi datum fuerit 
circumferetur; ea potio corpus a cruciatu, animum a contumeliis, oculos aures a uidendis 
audiendisque omnibus acerbis indignisque quae manent uictos uindicabit. parati erunt 
qui magno rogo in propatulo aedium accenso corpora exanima iniciant. haec una uia et 
honesta et libera ad mortem. et ipsi uirtutem mirabuntur hostes et Hannibal fortes 
socios sciet ab se desertos ac proditos esse.' 


[14] Hanc orationem Uirri plures cum adsensu audierunt quam forti animo id quod 
probabant exsequi potuerunt. maior pars senatus, multis saepe bellis expertam populi 
Romani clementiam haud diffidentes sibi quoque placabilem fore, legatos ad dedendam 
Romanis Capuam decreuerunt miseruntque. Uibium Uirrium septem et uiginti ferme 
senatores domum secuti sunt, epulatique cum eo et quantum facere potuerant alienatis 
mentibus uino ab imminentis sensu mali, uenenum omnes sumpserunt; inde misso 
conuiuio dextris inter se datis ultimoque complexu conlacrimantes suum patriaeque 
casum, alii ut eodem rogo cremarentur manserunt, alii domos digressi sunt. impletae 
cibis uinoque uenae minus efficacem in maturanda morte uim ueneni fecerunt; itaque 
noctem totam plerique eorum et diei insequentis partem cum animam egissent, omnes 
tamen prius quam aperirentur hostibus portae exspirarunt. postero die porta louis, quae 
aduersus castra Romana erat, iussu proconsulum aperta est. ea intromissa legio una et 
duae alae cum C. Fuluio legato. is cum omnium primum arma telaque quae Capuae erant 
ad se conferenda curasset, custodiis ad omnes portas dispositis ne quis exire aut emitti 
posset, praesidium Punicum comprehendit, senatum Campanum ire in castra ad 
imperatores Romanos iussit. quo cum uenissent, extemplo iis omnibus catenae iniectae, 
iussique ad quaestores deferre quod auri atque argenti haberent. auri pondo duo milia 
septuaginta fuit, argenti triginta milia pondo et mille ducenta. senatores quinque et 
uiginti Cales in custodiam, duodetriginta Teanum missi, quorum de sententia maxime 
descitum ab Romanis constabat. 


[15] De supplicio Campani senatus haudquaquam inter Fuluium Claudiumque 
conueniebat. facilis impetrandae ueniae Claudius, Fului durior sententia erat. itaque 
Appius Romam ad senatum arbitrium eius rei totum reiciebat: percontandi etiam 

aequum esse potestatem fieri patribus, num communicassent consilia cum aliquis 
sociorum Latini nominis [municipiorum] et num ope eorum in bello forent adiuti. id uero 
minime committendum esse Fuluius dicere ut sollicitarentur criminibus dubiis sociorum 
fidelium animi, et subicerentur indicibus quis neque «quid dicerent neque» quid 
facerent quicquam unquam pensi fuisset; itaque se eam quaestionem oppressurum 
exstincturumque. ab hoc sermone cum digressi essent, et Appius quamuis ferociter 
loquentem collegam non dubitaret tamen litteras super tanta re ab Roma 
exspectaturum, Fuluius, ne id ipsum impedimentum incepto foret, dimittens praetorium 
tribunis militum ac praefectis socium imperauit uti duobus milibus equitum delectis 
denuntiarent ut ad tertiam bucinam praesto essent. cum hoc equitatu nocte Teanum 
profectus, prima luce portam intrauit atque in forum perrexit; concursuque ad primum 
equitum ingressum facto magistratum Sidicinum citari iussit imperauitque ut produceret 
Campanos quos in custodia haberet. producti omnes uirgisque caesi ac securi percussi. 
inde citato equo Cales percurrit; ubi cum in tribunali consedisset productique Campani 
deligarentur ad palum, eques citus ab Roma uenit litterasque a C. Calpurnio praetore 
Fuluio et senatus consultum tradit. murmur ab tribunali totam contionem peruasit 
differri rem integram ad patres de Campanis; et Fuluius, id ita esse ratus acceptas litteras 
neque resolutas cum in gremio reposuisset, praeconi imperauit ut lictorem lege agere 
iuberet. ita de iis quoque qui Calibus erant sumptum supplicium. tum litterae lectae 
senatusque consultum, serum ad impediendam rem actam quae summa ope 
approperata erat ne impediri posset. consurgentem iam Fuluium Taurea Uibellius 
Campanus per mediam uadens turbam nomine inclamauit, et cum mirabundus quidnam 
sese uellet resedisset Flaccus, 'me quoque' inquit 'iube occidi ut gloriari possis multo 
fortiorem quam ipse es uirum abs te occisum esse.' cum Flaccus negaret profecto satis 
compotem mentis esse, modo prohiberi etiam se si id uellet senatus consulto diceret, 
tum Uibellius 'tquando quidem' inquit 'capta patria propinquis amicisque amissis, cum 
ipse manu mea coniugem liberosque interfecerim ne quid indigni paterentur, mihi ne 
mortis quidem copia eadem est quae his ciuibus meis, petatur a uirtute inuisae huius 
uitae uindicta.' atque ita gladio quem ueste texerat per aduersum pectus transfixus, 
ante pedes imperatoris moribundus procubuit. 


[16] Quia et quod ad supplicium attinet Campanorum et pleraque alia de Flacci unius 
sententia acta erant, mortuum Ap. Claudium sub deditionem Capuae quidam tradunt; 
hunc quoque ipsum Tauream neque sua sponte uenisse Cales neque sua manu 
interfectum, sed dum inter ceteros ad palum deligatur, quia parum inter strepitus 
exaudiri possent quae uociferaretur silentium fieri Flaccum iussisse; tum Tauream illa 
quae ante memorata sunt dixisse, uirum se fortissimum ab nequaquam pari ad uirtutem 
occidi; sub haec dicta iussu proconsulis praeconem ita pronuntiasse: 'lictor, uiro forti 
adde uirgas et in eum primum lege age.' lectum quoque senatus consultum priusquam 
securi feriret quidam auctores sunt, sed quia adscriptum in senatus consulto fuerit si ei 
uideretur integram rem ad senatum reiceret, interpretatum esse quid magis e re publica 
duceret aestimationem sibi permissam. Capuam a Calibus reditum est, Atellaque et 
Calatia in deditionem acceptae; ibi quoque in eos qui capita rerum erant animaduersum. 
ita ad septuaginta principes senatus interfecti, trecenti ferme nobiles Campani in 

carcerem conditi, alii per sociorum Latini nominis urbes in custodias dati, uariis casibus 
interierunt: multitudo alia ciuium Campanorum uenum data. de urbe agroque reliqua 
consultatio fuit, quibusdam delendam censentibus urbem praeualidam propinquam 
inimicam. ceterum praesens utilitas uicit; nam propter agrum, quem omni fertilitate 
terrae satis constabat primum in Italia esse, urbs seruata est ut esset aliqua aratorum 
sedes. urbi frequentandae multitudo incolarum libertinorumque et institorum 
opificumque retenta: ager omnis et tecta publica populi Romani facta. ceterum habitari 
tantum tamquam urbem Capuam frequentarique placuit, corpus nullum ciuitatis nec 
senatum nec plebis concilium nec magistratus esse: sine consilio publico, sine imperio 
multitudinem nullius rei inter se sociam ad consensum inhabilem fore; praefectum ad 
iura reddenda ab Roma quotannis missuros. ita ad Capuam res compositae consilio ab 
omni parte laudabili. seuere et celeriter in maxime noxios animaduersum; multitudo 
ciuium dissipata in nullam spem reditus; non saeuitum incendiis ruinisque in tecta 
innoxia murosque, et cum emolumento quaesita etiam apud socios lenitatis species 
incolumitate urbis nobilissimae opulentissimaeque, cuius ruinis omnis Campania, omnes 
qui Campaniam circa accolunt populi ingemuissent; confessio expressa hosti quanta uis 
in Romanis ad expetendas poenas ab infidelibus sociis et quam nihil in Hannibale auxilii 
ad receptos in fidem tuendos esset. 


[17] Romani patres perfuncti quod ad Capuam attinebat cura, C. Neroni ex iis duabus 
legionibus quas ad Capuam habuerat sex milia peditum et trecentos equites quos ipse 
legisset et socium Latini nominis peditum numerum parem et octingentos equites 
decernunt. eum exercitum Puteolis in naues impositum Nero in Hispaniam transportauit. 
cum Tarraconem nauibus uenisset, expositisque ibi copiis et nauibus subductis socios 
quoque nauales multitudinis augendae causa armasset, profectus ad Hiberum flumen 
exercitum ab Ti. Fonteio et L. Marcio accepit. inde pergit ad hostes ire. Hasdrubal 
Hamilcaris ad Lapides Atros castra habebat; in Ausetanis is locus est inter oppida 
lliturgim et Mentissam. huius saltus fauces Nero occupauit. Hasdrubal, ne in arto res 
esset, caduceatorem misit qui promitteret si inde missus foret se omnem exercitum ex 
Hispania deportaturum. quam rem cum laeto animo Romanus accepisset, diem 
posterum Hasdrubal conloquio petiuit ut coram leges conscriberentur de tradendis 
arcibus urbium dieque statuenda ad quam praesidia deducerentur suaque omnia sine 
fraude Poeni deportarent. quod ubi impetrauit, extemplo primis tenebris atque inde 
tota nocte quod grauissimum exercitus erat Hasdrubal quacunque posset euadere e 
saltu iussit. data sedulo opera est ne multi ea nocte exirent, ut ipsa paucitas cum ad 
hostem silentio fallendum aptior, tum ad euadendum per artas semitas ac difficiles esset. 
uentum insequenti die ad conloquium est; sed loquendo plura scribendoque dedita 
opera quae in rem non essent die consumpto, in posterum dilatum est. addita insequens 
nox spatium dedit et alios emittendi; nec postero die res finem inuenit. ita aliquot dies 
disceptando palam de legibus noctesque emittendis clam e castris Carthaginiensibus 
absumptae. et postquam pars maior emissa exercitus erat, iam ne iis quidem quae ultro 
dicta erant stabatur; minusque ac minus, cum timore simul fide decrescente, 
conueniebat. iam ferme pedestres omnes copiae euaserant e saltu cum prima luce 
densa nebula saltum omnem camposque circa intexit. quod ubi sensit Hasdrubal, mittit 

ad Neronem qui in posterum diem conloquium differret: illum diem religiosum 
Carthaginiensibus ad agendum quicquam rei seriae esse. ne tum quidem suspecta fraus 
cum esset, data uenia eius diei, extemploque Hasdrubal cum equitatu elephantisque 
castris egressus sine ullo tumultu in tutum euasit. hora ferme quarta dispulsa sole 
nebula aperuit diem, uacuaque hostium castra conspexerunt Romani tum demum 
Claudius Punicam fraudem adgnoscens ut se dolo captum sensit, proficiscentem institit 
sequi paratus confligere acie. sed hostis detractabat pugnam; leuia tamen proelia inter 
extremum Punicum agmen praecursoresque Romanorum fiebant. 


[18] Inter haec Hispaniae populi nec qui post cladem acceptam defecerant redibant ad 
Romanos, nec ulli noui deficiebant; et Romae senatui populoque post receptam Capuam 
non Italiae iam maior quam Hispaniae cura erat. et exercitum augeri et imperatorem 
mitti placebat; nec tam quem mitterent satis constabat quam illud, ubi duo summi 
imperatores intra dies triginta cecidissent, qui in locum duorum succederet 
extraordinaria cura deligendum esse. cum alii alium nominarent, postremum eo 
decursum est ut proconsuli creando in Hispaniam comitia haberentur; diemque comitiis 
consules edixerunt. primo exspectauerant ut qui se tanto imperio dignos crederent 
nomina profiterentur; quae ut destituta exspectatio est, redintegratus luctus acceptae 
cladis desideriumque imperatorum amissorum. maesta itaque ciuitas prope inops 
consilii comitiorum die tamen in campum descendit; atque in magistratus uersi 
circumspectant ora principum aliorum alios intuentium fremuntque adeo perditas res 
desperatumque de re publica esse ut nemo audeat in Hispaniam imperium accipere, 
cum subito P. Cornelius «Publi filius eius» qui in Hispania ceciderat, [filius] quattuor et 
uiginti ferme annos natus, professus se petere, in superiore unde conspici posset loco 
constitit. in quem postquam omnium ora conuersa sunt, clamore ac fauore ominati 
extemplo sunt felix faustumque imperium. iussi deinde inire suffragium ad unum omnes 
non centuriae modo, sed etiam homines P. Scipioni imperium esse in Hispania iusserunt. 
ceterum post rem actam ut iam resederat impetus animorum ardorque, silentium subito 
ortum et tacita cogitatio quidnam egissent; nonne fauor plus ualuisset quam ratio. 
aetatis maxime paenitebat; quidam fortunam etiam domus horrebant nomenque ex 
funestis duabus familiis in eas prouincias ubi inter sepulcra patris patruique res 
gerendae essent proficiscentis. 


[19] Quam ubi ab re tanto impetu acta sollicitudinem curamque hominum animaduertit, 
aduocata contione ita de aetate sua imperioque mandato et bello quod gerundum esset 
magno elatoque animo disseruit, ut ardorem eum qui resederat excitaret rursus 
nouaretque et impleret homines certioris spei quam quantam fides promissi humani aut 
ratio ex fiducia rerum subicere solet. fuit enim Scipio non ueris tantum uirtutibus 
mirabilis, sed arte quoque quadam ab iuuenta in ostentationem earum compositus, 
pleraque apud multitudinem aut per nocturnas uisa species aut uelut diuinitus mente 
monita agens, siue et ipse capti quadam superstitione animi, siue ut imperia consiliaque 
uelut sorte oraculi missa sine cunctatione exsequerentur. ad hoc iam inde ab initio 
praeparans animos, ex quo togam uirilem sumpsit nullo die prius ullam publicam 
priuatamque rem egit quam in Capitolium iret ingressusque aedem consideret et 
plerumque solus in secreto ibi tempus tereret. hic mos per omnem uitam seruatus seu 

consulto seu temere uolgatae opinioni fidem apud quosdam fecit stirpis eum diuinae 
uirum esse, rettulitque famam in Alexandro magno prius uolgatam, et uanitate et fabula 
parem, anguis immanis concubitu conceptum, et in cubiculo matris eius uisam persaepe 
prodigii eius speciem interuentuque hominum euolutam repente atque ex oculis 
elapsam. his miraculis nunquam ab ipso elusa fides est; quin potius aucta arte quadam 
nec abnuendi tale quicquam nec palam adfirmandi. multa alia eiusdem generis, alia uera, 
alia adsimulata, admirationis humanae in eo iuuene excesserant modum; quibus freta 
tunc ciuitas aetati haudquaquam maturae tantam rerum molem tantumque imperium 
permisit. ad eas copias quas ex uetere exercitu Hispania habebat, quaeque a Puteolis 
cum C. Nerone traiectae erant, decem milia militum et mille equites adduntur, et M. 
lunius Silanus propraetor adiutor ad res gerendas datus est. ita cum triginta nauium 
classe-omnes autem quinqueremes erant-Ostiis Tiberinis profectus praeter oram Tusci 
maris, Alpesque et Gallicum sinum et deinde Pyrenaei circumuectus promuntorium, 
Emporiis urbe Graeca-oriundi et ipsi a Phocaea sunt-copias exposuit. inde sequi nauibus 
iussis Tarraconem pedibus profectus conuentum omnium sociorum-etenim legationes 
ad famam eius ex omni se prouincia effuderant-habuit. naues ibi subduci iussit, remissis 
quattuor triremibus Massiliensium quae officii causa ab domo prosecutae fuerant. 
responsa inde legationibus suspensis uarietate tot casuum dare coepit, ita elato ab 
ingenti uirtutum suarum fiducia animo ut nullum ferox uerbum excideret ingensque 
omnibus quae diceret cum maiestas inesset tum fides. 


[20] Profectus ab Tarracone et ciuitates sociorum et hiberna exercitus adiit, 
collaudauitque milites quod duabus tantis deinceps cladibus icti prouinciam 
obtinuissent, nec fructum secundarum rerum sentire hostes passi omni cis Hiberum agro 
eos arcuissent, sociosque cum fide tutati essent. Marcium secum habebat cum tanto 
honore, ut facile appareret nihil minus uereri quam ne quis obstaret gloriae suae. 
successit inde Neroni Silanus, et in hiberna milites noui deducti. Scipio omnibus quae 
adeunda agendaque erant mature aditis peractisque Tarraconem concessit. nihilo minor 
fama apud hostes Scipionis erat quam apud ciues sociosque, et diuinatio quaedam futuri, 
quo minus ratio timoris reddi poterat oborti temere, maiorem inferens metum. in 
hiberna diuersi concesserant, Hasdrubal Gisgonis usque ad Oceanum et Gades, Mago in 
mediterranea maxime supra Castulonensem saltum; Hasdrubal Hamilcaris filius 
proximus Hibero circa Saguntum hibernauit. aestatis eius extremo qua capta est Capua 
et Scipio in Hispaniam uenit, Punica classis ex Sicilia Tarentum accita ad arcendos 
commeatus praesidii Romani quod in arce Tarentina erat, clauserat quidem omnes ad 
arcem a mari aditus, sed adsidendo diutius artiorem annonam sociis quam hosti 
faciebat; non enim tantum subuehi oppidanis per pacata litora apertosque portus 
praesidio nauium Punicarum poterat quantum frumenti classis ipsa turba nauali mixta 
ex omni genere hominum absumebat, ut arcis praesidium etiam sine inuecto quia pauci 
erant ex ante praeparato sustentari posset, Tarentinis classique ne inuectum quidem 
sufficeret. tandem maiore gratia quam uenerat classis dimissa est; annona haud multum 
laxauerat quia remoto maritimo praesidio subuehi frumentum non poterat. 


[21] Eiusdem aestatis exitu M. Marcellus ex Sicilia prouincia cum ad urbem uenisset, a 
C. Calpurnio praetore senatus ei ad aedem Bellonae datus est. ibi cum de rebus ab se 

gestis disseruisset, questus leniter non suam magis quam militum uicem quod prouincia 
confecta exercitum deportare non licuisset, postulauit ut triumphanti urbem inire liceret. 
id non impetrauit. cum multis uerbis actum esset utrum minus conueniret cuius nomine 
absentis ob res prospere ductu eius gestas supplicatio decreta foret et dis immortalibus 
habitus honos ei praesenti negare triumphum, an quem tradere exercitum successori 
iussissent-quod nisi manente in prouincia bello non decerneretur-eum quasi debellato 
triumphare cum exercitus testis meriti atque immeriti triumphi abesset, medium uisum 
ut ouans urbem iniret. tribuni plebis ex auctoritate senatus ad populum tulerunt ut M. 
Marcello quo die urbem ouans iniret imperium esset. pridie quam urbem iniret in monte 
Albano triumphauit; inde ouans multam prae se praedam in urbem intulit. cum 
simulacro captarum Syracusarum catapultae ballistaeque et alia omnia instrumenta belli 
lata et pacis diuturnae regiaeque opulentiae ornamenta, argenti aerisque fabrefacti uis, 
alia supellex pretiosaque uestis et multa nobilia signa, quibus inter primas Graeciae 
urbes Syracusae ornatae fuerant. Punicae quoque uictoriae signum octo ducti elephanti, 
et non minimum fuere spectaculum cum coronis aureis praecedentes Sosis Syracusanus 
et Moericus Hispanus, quorum altero duce nocturno Syracusas introitum erat, alter 
Nassum quodque ibi praesidii erat prodiderat. his ambobus ciuitas data et quingena 
iugera agri, Sosidi in agro Syracusano qui aut regius aut hostium populi Romani fuisset 
et aedes Syracusis cuius uellet eorum in quos belli iure animaduersum esset, Moerico 
Hispanisque qui cum eo transierant urbs agerque in Sicilia ex iis qui a populo Romano 
defecissent, iussa dari. id M. Cornelio mandatum ut ubi ei uideretur urbem agrumque 
eis adsignaret. in eodem agro Belligeni, per quem inlectus ad transitionem Moericus erat, 
quadringenta iugera agri decreta. post profectionem ex Sicilia Marcelli Punica classis 
octo milia peditum, tria Numidarum equitum exposuit. ad eos Murgentia et Er«getium 
urbes defece»re. secutae defectionem earum Hybla et Macella et ignobiliores quaedam 
aliae; et Numidae praefecto Muttine uagi per totam Siciliam sociorum populi Romani 
agros urebant. super haec exercitus Romanus iratus, partim quod cum imperatore non 
deuectus ex prouincia esset, partim quod in oppidis hibernare uetiti erant, segni 
fungebantur militia, magisque eis auctor ad seditionem quam animus deerat. inter has 
difficultates M. Cornelius praetor et militum animos nunc consolando nunc castigando 
sedauit, et ciuitates omnes quae defecerant in dicionem redegit; atque ex iis 
Murgentiam Hispanis quibus urbs agerque debebatur ex senatus consulto attribuit. 


[22] Consules cum ambo Apuliam prouinciam haberent, minusque iam terroris a Poenis 
et Hannibale esset, sortiri iussi Apuliam Macedoniamque prouincias. Sulpicio Macedonia 
euenit isque Laeuino successit. Fuluius Romam comitiorum causa arcessitus cum comitia 
consulibus rogandis haberet, praerogatiua Uoturia iuniorum T. Manlium Torquatum et 
T. Otacilium «consules dixit. cum ad Manlium», qui praesens erat, gratulandi causa turba 
coiret, nec dubius esset consensus populi, magna circumfusus turba ad tribunal consulis 
uenit, petitque ut pauca sua uerba audiret centuriamque quae tulisset suffragium 
reuocari iuberet. erectis omnibus exspectatione quidnam postulaturus esset, oculorum 
ualetudinem excusauit: impudentem et gubernatorem et imperatorem esse qui, cum 
alienis oculis ei omnia agenda sint, postulet sibi aliorum capita ac fortunas committi; 
proinde si uideretur ei, redire in suffragium Uoturiam iuniorum iuberet et meminisse in 

consulibus creandis belli quod in Italia sit temporumque rei publicae; uixdum requiesse 
aures a strepitu et tumultu hostili, quo paucos ante menses cesserint prope moenia 
Romana. post haec cum centuria frequens succlamasset nihil se mutare sententiae 
eosdemque consules dicturos esse, tum Torquatus 'neque ego uestros' inquit 'mores 
consul ferre potero neque uos imperium meum. redite in suffragium et cogitate bellum 
Punicum in Italia et hostium ducem Hannibalem esse.' tum centuria et auctoritate mota 
uiri et admirantium circa fremitu, petiit a consule ut Uoturiam seniorum citaret: uelle 
sese cum maioribus natu conloqui et ex auctoritate eorum consules dicere. citatis 
Uoturiae senioribus, datum secreto in Ouili cum iis conloquendi tempus. seniores de 
tribus consulendum dixerunt esse, duobus plenis iam honorum, Q. Fabio et M. Marcello, 
et si utique nouum aliquem aduersus Poenos consulem creari uellent, M. Ualerio 
Laeuino; egregie aduersus Philippum regem terra marique rem gessisse. ita de tribus 
consultatione data, senioribus dimissis iuniores suffragium ineunt. M. Claudium, 
fulgentem tum Sicilia domita, et M. Ualerium absentes consules dixerunt. auctoritatem 
praerogatiuae omnes centuriae secutae sunt. eludant nunc antiqua mirantes: non 
equidem, si qua sit sapientium ciuitas quam docti fingunt magis quam norunt, aut 
principes grauiores temperantioresque a cupidine imperii aut multitudinem melius 
moratam censeam fieri posse. centuriam uero iuniorum seniores consulere uoluisse 
quibus imperium suffragio mandaret, uix ut ueri simile sit parentium quoque hoc 
saeculo uilis leuisque apud liberos auctoritas fecit. 


[23] Praetoria inde comitia habita. P. Manlius Uolso et L. Manlius Acidinus et C. Laetorius 
et L. Cincius Alimentus creati sunt. forte ita incidit ut comitiis perfectis nuntiaretur T. 
Otacilium, quem T. Manlio nisi interpellatus ordo comitiorum esset collegam absentem 
daturus fuisse uidebatur populus, mortuum in Sicilia esse. ludi Apollinares et priore anno 
fuerant et eo anno ut fierent referente Calpurnio praetore senatus decreuit ut in 
perpetuum uouerentur. eodem anno prodigia aliquot uisa nuntiataque sunt. in aede 
Concordiae Uictoria quae in culmine erat fulmine icta decussaque ad Uictorias quae in 
antefixis erant haesit neque inde procidit; et Anagniae et Fregellis nuntiatum est murum 
portasque de caelo tacta, et in foro Subertano sanguinis riuos per diem totum fluxisse, 
et Ereti lapidibus pluuisse, et Reate mulam peperisse. ea prodigia hostiis maioribus sunt 
procurata et obsecratio in unum diem populo indicta et nouendiale sacrum. sacerdotes 
publici aliquot eo anno demortui sunt nouique suffecti: in locum M'. Aemili Numidae 
decemuiri sacrorum M. Aemilius Lepidus, in locum M. Pomponi Mathonis pontificis C. 
Liuius, in locum Sp. Caruili Maximi auguris M. Seruilius. T. Otacilius Crassus pontifex quia 
exacto anno mortuus erat, ideo nominatio in locum eius non est facta. C. Claudius 
flamen Dialis quod exta perperam dederat flamonio abiit. 


[24] Per idem tempus M. Ualerius Laeuinus temptatis prius per secreta conloquia 
principum animis ad indictum ante ad id ipsum concilium Aetolorum classe expedita 
uenit. ubi cum Syracusas Capuamque captas in fidem in Italia «Sicilia»-que rerum 
secundarum ostentasset, adiecissetque iam inde a maioribus traditum morem Romanis 
colendi socios, ex quibus alios in ciuitatem atque aequum secum ius accepissent, alios 
in ea fortuna haberent ut socii esse quam ciues mallent: Aetolos eo in maiore futuros 
honore quod gentium transmarinarum in amicitiam primi uenissent; Philippum eis et 

Macedonas graues accolas esse, quorum se uim ac spiritus et iam fregisse et eo 
redacturum esse ut non iis modo urbibus quas per uim ademisset Aetolis excedant, sed 
ipsam Macedoniam infestam habeant; et Acarnanas quos aegre ferrent Aetoli a corpore 
suo diremptos restituturum se in antiquam formulam iurisque ac dicionis eorum;-haec 
dicta promissaque a Romano imperatore Scopas, qui tum praetor gentis erat, et 
Dorimachus princeps Aetolorum adfirmauerunt auctoritate sua, minore cum uerecundia 
et maiore cum fide uim maiestatemque populi Romani extollentes. maxime tamen spes 
potiundae mouebat Acarnaniae. igitur conscriptae condiciones quibus in amicitiam 
societatemque populi Romani uenirent; additumque ut, si placeret uellentque, eodem 
iure amicitiae Elei Lacedaemoniique et Attalus et Pleuratus et Scerdilaedus essent, Asiae 
Attalus, hi Thracum et Illyriorum reges; bellum ut extemplo Aetoli cum Philippo terra 
gererent; nauibus ne minus uiginti quinque quinqueremibus adiuuaret Romanus; 
urbium Corcyrae tenus ab Aetolia incipienti solum tectaque et muri cum agris Aetolorum, 
alia omnis praeda populi Romani esset, darentque operam Romani ut Acarnaniam Aetoli 
haberent; si Aetoli pacem cum Philippo facerent, foederi adscriberent ita ratam fore 
pacem si Philippus arma ab Romanis sociisque quique eorum dicionis essent 
abstinuisset; item si populus Romanus foedere iungeretur regi, ut caueret ne ius ei belli 
inferendi Aetolis sociisque eorum esset. haec conuenerunt, conscriptaque biennio post 
Olympiae ab Aetolis, in Capitolio ab Romanis, ut testata sacratis monumentis essent sunt 
posita. morae causa fuerant retenti Romae diutius legati Aetolorum; nec tamen 
impedimento id rebus gerendis fuit. et Aetoli extemplo mouerunt aduersus Philippum 
bellum, et Laeuinus Zacynthum-parua insula est propinqua Aetoliae; urbem unam 
eodem quo ipsa est nomine habet; eam praeter arcem ui cepit-et Oeniadas Nassumque 
Acarnanum captas Aetolis contribuit; Philippum quoque satis implicatum bello finitimo 
ratus ne Italiam Poenosque et pacta cum Hannibale posset respicere, Corcyram ipse se 
recepit. 


[25] Philippo Aetolorum defectio Pellae hibernanti allata est. itaque quia primo uere 
moturus exercitum in Graeciam erat, lllyrios finitimasque eis urbes ab tergo metu 
quietas ut Macedonia haberet, expeditionem subitam in Oricinorum atque 
Apolloniatium fines fecit, egressosque Apolloniatas cum magno terrore ac pauore 
compulit intra muros. uastatis proximis Illyrici in Pelagoniam eadem celeritate uertit iter; 
inde Dardanorum urbem Sintiam, in Macedoniam transitum Dardanis facturam, cepit. 
his raptim actis, memor Aetolici iunctique cum eo Romani belli per Pelagoniam et 
Lyncum et Bottiaeam in Thessaliam descendit-ad bellum secum aduersus Aetolos 
capessendum incitari posse homines credebat-et relicto ad fauces Thessaliae Perseo 
cum quattuor milibus armatorum ad arcendos aditu Aetolos, ipse priusquam maioribus 
occuparetur rebus in Macedoniam atque inde in Thraciam exercitum ac Maedos duxit. 
incurrere ea gens in Macedoniam solita erat, ubi regem occupatum externo bello ac sine 
praesidio esse regnum sensisset. ad frangendas igitur «uires gentis simul» uastare agros 
et urbem lamphorynnam, caput arcemque Maedicae, oppugnare coepit. Scopas ubi 
profectum in Thraciam regem occupatumque ibi bello audiuit, armata omni iuuentute 
Aetolorum bellum inferre Acarnaniae parat. aduersus quos Acarnanum gens, et uiribus 
impar et iam Oeniadas Nassumque amissa cernens Romanaque insuper arma ingruere, 

ira magis instruit quam consilio bellum. coniugibus liberisque et senioribus super 
sexaginta annos in propinquam Epirum missis, ab quindecim ad sexaginta annos 
coniurant nisi uictores se non redituros; qui uictus acie excessisset, eum ne quis urbe 
tecto mensa lare reciperet, diram exsecrationem in populares, obtestationem quam 
sanctissimam potuerunt aduersus hospites composuerunt; precatique simul Epirotas 
sunt ut qui suorum in acie cecidissent eos uno tumulo contegerent, adicerentque 
humatis titulum: 'hic siti sunt Acarnanes, qui aduersus uim atque iniuriam Aetolorum 
pro patria pugnantes mortem occubuerunt.' per haec incitatis animis castra in extremis 
finibus suis obuia hosti posuerunt. nuntiis ad Philippum missis quanto res in discrimine 
esset, omittere Philippum id quod in manibus erat coegerunt bellum, lamphorynna per 
deditionem recepta et prospero alio successu rerum. Aetolorum impetum tardauerat 
primo coniurationis fama Acarnanicae; deinde auditus Philippi aduentus regredi etiam 
in intimos coegit fines. nec Philippus, quanquam ne opprimerentur Acarnanes itineribus 
magnis ierat, ultra Dium est progressus; inde cum audisset reditum Aetolorum ex 
Acarnania, et ipse Pellam rediit. 


[26] Laeuinus ueris principio a Corcyra profectus nauibus superato Leucata promuntorio 
cum uenisset Naupactum, Anticyram inde se petiturum edixit ut praesto ibi Scopas 
Aetolique essent. sita Anticyra est in Locride laeua parte sinum Corinthiacum intranti; 
breue terra iter eo, breuis nauigatio ab Naupacto est. tertio ferme post die utrimque 
oppugnari coepta est; grauior a mari oppugnatio erat quia et tormenta machinaeque 
omnis generis in nauibus erant et Romani inde oppugnabant. itaque intra paucos dies 
recepta urbs per deditionem Aetolis traditur: praeda ex pacto Romanis cessit. litterae 
Laeuino redditae consulem eum absentem declaratum et successorem uenire P. 
Sulpicium; ceterum diuturno ibi morbo implicitus serius spe omnium Romam uenit. M. 
Marcellus cum idibus Martiis consulatum inisset, senatum eo die moris modo causa 
habuit professus nihil se absente collega neque de re publica neque de prouinciis 
acturum: scire se frequentes Siculos prope urbem in uillis obtrectatorum suorum esse; 
quibus tantum abesse ut per se non liceat palam Romae crimina edita [ficta] ab inimicis 
uolgare, ut ni simularent aliquem sibi timorem absente collega dicendi de consule esse, 
ipse eis extemplo daturus senatum fuerit. ubi quidem collega uenisset non passurum 
quicquam prius agi quam ut Siculi in senatum introducantur. dilectum prope a M. 
Cornelio per totam Siciliam habitum ut quam plurimi questum de se Romam uenirent; 
eundem litteris falsis urbem implesse bellum in Sicilia esse ut suam laudem minuat. 
moderati animi gloriam eo die adeptus consul senatum dimisit, ac prope iustitium 
omnium rerum futurum uidebatur donec alter consul ad urbem uenisset. otium, ut solet, 
excitauit plebis rumores. belli diuturnitatem et uastatos agros circa urbem, qua infesto 
agmine isset Hannibal, exhaustam dilectibus Italiam et prope quotannis caesos exercitus 
querebantur, et consules bellicosos ambo uiros acresque nimis et feroces creatos qui 
uel in pace tranquilla bellum excitare possent, nedum in bello respirare ciuitatem forent 
passuri. 


[27] Interrupit hos sermones nocte quae pridie Quinquatrus fuit pluribus simul locis circa 
forum incendium ortum. eodem tempore septem tabernae quae postea quinque, et 
argentariae quae nunc nouae appellantur, arsere; comprehensa postea priuata 

aedificia-neque enim tum basilicae erant-comprehensae lautumiae forumque 
piscatorium et atrium regium; aedis Uestae uix defensa est tredecim maxime seruorum 
opera, qui in publicum redempti ac manu missi sunt. nocte ac die continuatum 
incendium fuit, nec ulli dubium erat humana id fraude factum esse quod pluribus simul 
locis et iis diuersis ignes coorti essent. itaque consul ex auctoritate senatus pro contione 
edixit qui, quorum opera id conflatum incendium, profiteretur, praemium fore libero 
pecuniam, seruo libertatem. eo praemio inductus Campanorum Calauiorum seruus- 
Manus ei nomen erat-indicauit dominos et quinque praeterea iuuenes nobiles 
Campanos quorum parentes a Q. Fuluio securi percussi erant id incendium fecisse, 
uolgoque facturos alia ni comprendantur. comprehensi ipsi familiaeque eorum. et primo 
eleuabatur index indiciumque: pridie eum uerberibus castigatum ab dominis discessisse; 
per iram ac leuitatem ex re fortuita crimen commentum. ceterum ut coram 
coarguebantur et quaestio ex ministris facinoris foro medio haberi coepta est, fassi 
omnes, atque in dominos seruosque conscios animaduersum est; indici libertas data et 
uiginti milia aeris. consuli Laeuino Capuam praetereunti circumfusa multitudo 
Campanorum est obsecrantium cum lacrimis ut sibi Romam ad senatum ire liceret 
oratum, si qua misericordia tandem flecti possent, ne se ad ultimum perditum irent 
nomenque Campanorum a Q. Flacco deleri sinerent. Flaccus sibi priuatam simultatem 
cum Campanis negare ullam esse: publicas inimicitias "hostilis" et esse et futuras, quoad 
eo animo esse erga populum Romanum sciret; nullam enim in terris gentem esse, 
nullum infestiorem populum nomini Romano. ideo se moenibus inclusos tenere eos, 
quia si qui euasissent aliqua, uelut feras bestias per agros uagari et laniare et trucidare 
quodcunque obuium detur; alios ad Hannibalem transfugisse, alios ad Romam 
incendendam profectos. inuenturum in semusto foro consulem uestigia sceleris 
Campanorum; Uestae aedem petitam et aeternos ignes et conditum in penetrali fatale 
pignus imperii Romani. se minime censere tutum esse Campanis potestatem intrandi 
Romana moenia fieri. Laeuinus Campanos, iure iurando a Flacco adactos quinto die 
quam ab senatu responsum accepissent Capuam redituros, sequi se Romam iussit. hac 
circumfusus multitudine, simul Siculis obuiam egressis secutisque Romam, praebuit 
«dolentis speciem duarum» clarissimarum urbium excidio, ac celeberrimis uiris uictos 
bello accusatores in urbem adducentis. de re publica tamen primum ac de prouinciis 
ambo consules ad senatum rettulere. 


[28] Ibi Laeuinus, quo statu Macedonia et Graecia, Aetoli, Acarnanes Locrique essent, 
quasque ibi res ipse egisset terra marique, exposuit: Philippum inferentem bellum 
Aetolis in Macedoniam retro ab se compulsum ad intima penitus regni abisse, 
legionemque inde deduci posse; classem satis esse ad arcendum Italia regem. haec de 
se deque prouincia, cui praefuerat, consul: tum de prouinciis communis relatio fuit. 
decreuere patres ut alteri consulum Italia bellumque cum Hannibale prouincia esset, 
alter classem cui T. Otacilius praefuisset Siciliamque prouinciam cum L. Cincio praetore 
obtineret. exercitus eis duo decreti qui in Etruria Galliaque essent; eae quattuor erant 
legiones; urbanae duae superioris anni in Etruriam, duae quibus Sulpicius consul 
praefuisset in Galliam mitterentur. Galliae et legionibus praeesset quem consul cuius 
Italia prouincia esset praefecisset: in Etruriam C. Calpurnius post praeturam prorogato 

in annum imperio missus. et Q. Fuluio Capua prouincia decreta prorogatumque in 
annum imperium; exercitus ciuium sociorumque minui iussus ut ex duabus legionibus 
una legio, quinque milia peditum et trecenti equites essent, dimissis qui plurima 
stipendia haberent, et sociorum septem milia peditum et trecenti equites 
relinquerentur, eadem ratione stipendiorum habita in ueteribus militibus dimittendis. 
Cn. Fuluio consuli superioris anni nec de prouincia Apulia nec de exercitu quem habuerat 
quicquam mutatum; tantum in annum prorogatum imperium est. P. Sulpicius collega 
eius omnem exercitum praeter socios nauales iussus dimittere est. item ex Sicilia 
exercitus cui M. Cornelius praeesset ubi consul in prouinciam uenisset dimitti iussus. L. 
Cincio praetori ad obtinendam Siciliam Cannenses milites dati, duarum instar legionum. 
totidem legiones in Sardiniam P. Manlio Uolsoni praetori decretae, quibus L. Cornelius 
in eadem prouincia priore anno praefuerat. urbanas legiones ita scribere consules iussi 
ne quem militem facerent qui in exercitu M. Claudi M. Ualeri Q. Fului fuisset, neue eo 
anno plures quam una et uiginti Romanae legiones essent. 


[29] His senatus consultis perfectis sortiti prouincias consules. Sicilia et classis Marcello, 
Italia cum bello aduersus Hannibalem Laeuino euenit. quae sors, uelut iterum captis 
Syracusis, ita exanimauit Siculos, exspectatione sortis in consulum conspectu stantes, ut 
comploratio eorum flebilesque uoces et extemplo oculos hominum conuerterint et 
postmodo sermones praebuerint. circumibant enim senatorum «domos» cum ueste 
sordida, adfirmantes se non modo suam quosque patriam, sed totam Siciliam relicturos 
si eo Marcellus iterum cum imperio redisset. nullo suo merito eum ante implacabilem in 
se fuisse: quid iratum quod Romam de se questum uenisse Siculos sciat facturum? obrui 
Aetnae ignibus aut mergi freto satius illi insulae esse quam uelut dedi noxae inimico. hae 
Siculorum querellae domos primum nobilium circumlatae celebrataeque sermonibus, 
quos partim misericordia Siculorum, partim inuidia Marcelli excitabat, in senatum etiam 
peruenerunt. postulatum a consulibus est ut de permutandis prouinciis senatum 
consulerent. Marcellus si iam auditi ab senatu Siculi essent aliam forsitan futuram fuisse 
sententiam suam dicere: nunc ne quis timore frenari eos dicere posset quo minus de eo 
libere querantur in cuius potestate mox futuri sint, si collegae nihil intersit mutare se 
prouinciam paratum esse, deprecari senatus praeiudicium; nam cum extra sortem 
collegae optionem dari prouinciae iniquum fuerit, quanto maiorem iniuriam, immo 
contumeliam esse, sortem suam ad eum transferri? ita senatus cum quid placeret magis 
ostendisset quam decreuisset, dimittitur. inter ipsos consules permutatio prouinciarum 
rapiente fato Marcellum ad Hannibalem facta est, ut ex quo primus post «aduersissimas 
haud» aduersae pugnae gloriam ceperat, in eius laudem postremus Romanorum 
imperatorum prosperis tum maxime bellicis rebus caderet. 


[30] Permutatis prouinciis Siculi in senatum introducti multa de Hieronis regis fide 
perpetua erga populum Romanum uerba fecerunt, in gratiam publicam auertentes: 
Hieronymum ac postea Hippocraten atque Epicyden tyrannos cum ob alia, tum propter 
defectionem ab Romanis ad Hannibalem inuisos fuisse sibi. ob eam causam et 
Hieronymum a principibus iuuentutis prope publico consilio interfectum, et in Epicydis 
Hippocratisque caedem septuaginta nobilissimorum iuuenum coniurationem factam; 
quos Marcelli mora destitutos quia ad praedictum tempus exercitum ad Syracusas non 

admouisset indicio facto omnes ab tyrannis interfectos. eam quoque Hippocratis et 
Epicydis tyrannidem Marcellum excitasse Leontinis crudeliter direptis. nunquam deinde 
principes Syracusanorum desisse ad Marcellum transire pollicerique se urbem cum 
uellet ei tradituros; sed eum primo ui capere maluisse; dein cum id neque terra neque 
mari omnia expertus potuisset, auctores traditarum Syracusarum fabrum aerarium 
Sosim et Moericum Hispanum quam principes Syracusanorum habere, totiens id 
nequiquam ultro offerentes, praeoptasse, quo scilicet iustiore de causa uetustissimos 
socios populi Romani trucidaret ac diriperet. si non Hieronymus ad Hannibalem 
defecisset, sed populus Syracusanus et senatus, si portas Marcello Syracusani publice et 
non oppressis Syracusanis tyranni eorum Hippocrates et Epicydes clausissent, si 
Carthaginiensium animis bellum cum populo Romano gessissent, quid ultra quam quod 
fecerit nisi ut deleret Syracusas facere hostiliter Marcellum potuisse? certe praeter 
moenia et tecta exhausta urbis ac refracta ac spoliata deum delubra dis ipsis 
ornamentisque eorum ablatis nihil relictum Syracusis esse. bona quoque multis 
adempta ita ut ne nudo quidem solo reliquiis direptae fortunae alere sese ac suos 
possent. orare se patres conscriptos ut si nequeant omnia, saltem quae compareant 
cognoscique possint restitui dominis iubeant. talia conquestos cum excedere ex templo 
ut de postulatis eorum patres consuli possent Laeuinus iussisset, maneant immo' inquit 
Marcellus, 'ut coram iis respondeam, quando ea condicione pro uobis, patres conscripti, 
bella gerimus ut uictos armis accusatores habeamus duae«que» captae hoc anno urbes 
Capua Fuluium reum, Marcellum Syracusae habeant.' 


[31] Reductis in curiam legatis tum consul 'non adeo maiestatis' inquit 'populi Romani 
imperiique huius oblitus sum, patres conscripti, ut, si de meo crimine ambigeretur, 
consul dicturus causam accusantibus Graecis fuerim; sed non quid ego fecerim in 
disquisitionem uenit, quem quidquid in hostibus feci ius belli defendit, sed quid isti pati 
debuerint. qui si non fuerunt hostes, nihil interest nunc an uiuo Hierone Syracusas 
uiolauerim; sin autem desciuerunt a populo Romano, si legatos nostros ferro atque 
armis petierunt, urbem ac moenia clauserunt exercituque Carthaginiensium aduersus 
nos tutati sunt, quis passos esse hostilia cum fecerint indignatur? tradentes urbem 
principes Syracusanorum auersatus sum; Sosim et Moericum Hispanum quibus tantam 
crederem rem potiores habui. non estis extremi Syracusanorum, quippe qui aliis 
humilitatem obiciatis: quis est uestrum qui se mihi portas aperturum, qui armatos 
milites meos in urbem accepturum promiserit? odistis et exsecramini eos qui fecerunt, 
et ne hic quidem contumeliis in eos dicendis parcitis; tantum abest ut et ipsi tale 
quicquam facturi fueritis. ipsa humilitas eorum, patres conscripti, quam isti obiciunt 
maximo argumento est me neminem qui nauatam operam rei publicae nostrae uellet 
auersatum esse. et antequam obsiderem Syracusas, nunc legatis mittendis, nunc ad 
conloquium eundo temptaui pacem, et posteaquam neque legatos uiolandi uerecundia 
erat nec mihi ipsi congresso ad portas cum principibus responsum dabatur, multis terra 
marique exhaustis laboribus tandem ui atque armis Syracusas cepi. quae captis 
acciderint apud Hannibalem et Carthaginienses uictos iustius quam apud uictoris populi 
senatum quererentur. ego, patres conscripti, Syracusas spoliatas si negaturus essem, 
nunquam spoliis earum urbem Romam exornarem. quae autem singulis uictor aut ademi 

aut dedi, cum belli iure tum ex cuiusque merito satis scio me fecisse. ea uos rata habeatis, 
patres conscripti, necne, magis rei publicae interest quam mea. quippe mea fides 
exsoluta est: ad rem publicam pertinet ne acta mea rescindendo alios in posterum 
segniores duces faciatis. et quoniam coram et Siculorum et mea uerba audistis, patres 
conscripti, simul templo excedemus, ut me absente liberius consuli senatus possit.' ita 
dimissi Siculi et ipse in Capitolium ad dilectum discessit. 


[32] Consul alter de postulatis Siculorum ad patres rettulit. ibi cum diu sententiis 
certatum esset et magna pars senatus, principe eius sententiae T. Manlio Torquato, cum 
tyrannis bellum gerendum fuisse censerent hostibus et Syracusanorum et populi Romani, 
et urbem recipi, non capi, et receptam legibus antiquis et libertate stabiliri, non fessam 
miseranda seruitute bello adfligi; inter tyrannorum et ducis Romani certamina 
praemium uictoris in medio positam urbem pulcherrimam ac nobilissimam perisse, 
horreum atque aerarium quondam populi Romani, cuius munificentia ac donis multis 
tempestatibus, hoc denique ipso Punico bello adiuta ornataque res publica esset; si ab 
inferis exsistat rex Hiero fidissimus imperii Romani cultor, quo ore aut Syracusas aut 
Romam ei ostendi posse, cum, ubi semirutam ac spoliatam patriam respexerit, 
ingrediens Romam in uestibulo urbis, prope in porta, spolia patriae suae uisurus sit?— 
haec taliaque cum ad inuidiam consulis miserationemque Siculorum dicerentur, mitius 
tamen decreuerunt patres: acta M. Marcelli quae is gerens bellum uictorque egisset rata 
habenda esse, in reliquum curae senatui fore rem Syracusanam, mandaturosque consuli 
Laeuino ut quod sine iactura rei publicae fieri posset fortunis eius ciuitatis consuleret. 
missis duobus senatoribus in Capitolium ad consulem uti rediret in curiam et introductis 
Siculis, senatus consultum recitatum est; legatique benigne appellati ac dimissi ad genua 
se Marcelli consulis proiecerunt obsecrantes ut quae deplorandae ac leuandae 
calamitatis causa dixissent ueniam eis daret, et in fidem clientelamque se urbemque 
Syracusas acciperet. potens senatus consulto consul clementer appellatos eos dimisit. 


[33] Campanis deinde senatus datus est, quorum oratio miserabilior, causa durior erat. 
neque enim meritas poenas negare poterant, nec tyranni erant in quos culpam 
conferrent, sed satis pensum poenarum tot ueneno absumptis, tot securi percussis 
senatoribus credebant: paucos nobilium superstites esse, quos nec sua conscientia ut 
quicquam de se grauius consulerent impulerit nec uictoris ira capitis damnauerit; eos 
libertatem sibi suisque et bonorum aliquam partem orare ciues Romanos, adfinitatibus 
plerosque et propinquis iam cognationibus ex conubio uetusto iunctos. summotis 
deinde e templo paulisper dubitatum an arcessendus a Capua Q. Fuluius esset-mortuus 
enim post captam Claudius consul erat-ut coram imperatore qui res gessisset, sicut inter 
Marcellum Siculosque disceptatum fuerat, disceptaretur. dein cum M. Atilium C. 
Fuluium fratrem Flacci legatos eius et Q. Minucium et L. Ueturium Philonem item Claudi 
legatos qui omnibus gerendis rebus adfuerant in senatu uiderent nec Fuluium auocari a 
Capua nec differri Campanos uellent, interrogatus sententiam M. Atilius Regulus, cuius 
ex iis qui ad Capuam fuerant maxima auctoritas erat, 'in consilio' inquit 'arbitror me 
fuisse consulibus Capua capta cum quaereretur ecqui Campanorum bene meritus de re 
publica nostra esset. duas mulieres compertum est Uestiam Oppiam Atellanam Capuae 
habitantem et Paculam Cluuiam quae quondam quaestum corpore fecisset, illam 

cottidie sacrificasse pro salute et uictoria populi Romani, hanc captiuis egentibus 
alimenta clam suppeditasse: ceterorum omnium Campanorum eundem erga nos 
animum quem Carthaginiensium fuisse, securique percussos a Q. Fuluio fuisse magis 
quorum dignitas inter alios quam quorum culpa eminebat. per senatum agi de Campanis, 
qui ciues Romani sunt, iniussu populi non uideo posse, idque et apud maiores nostros in 
Satricanis factum esse cum defecissent ut M. Antistius tribunus plebis prius rogationem 
ferret scisceretque plebs uti senatui de Satricanis sententiae dicendae ius esset. itaque 
censeo cum tribunis plebis agendum esse ut eorum unus pluresue rogationem ferant ad 
plebem qua nobis statuendi de Campanis ius fiat.' L. Atilius tribunus plebis ex auctoritate 
senatus plebem in haec uerba rogauit: 'omnes Campani Atellani Calatini Sabatini qui se 
dediderunt in arbitrium dicionemque populi Romani «Q.» Fuluio proconsuli, quosque 
una secum dedidere quaeque una secum dedidere agrum urbemque diuina humanaque 
utensiliaque siue quid aliud dediderunt, de iis rebus quid fieri uelitis uos rogo, Quirites.' 
Plebes sic iussit: quod senatus iuratus, maxima pars, censeat, qui adsient, id uolumus 
iubemusque.' 


[34] Ex hoc plebei scito senatus consultus Oppiae Cluuiaeque primum bona ac 
libertatem restituit: si qua alia praemia petere ab senatu uellent, uenire eas Romam. 
Campanis in familias singulas decreta facta quae non operae pretium est omnia 
enumerare: aliorum bona publicanda, ipsos liberosque eorum et coniuges uendendas, 
extra filias quae enupsissent priusquam in populi Romani potestatem uenirent: alios in 
uincula condendos ac de iis posterius consulendum: aliorum Campanorum summam 
etiam census distinxerunt publicanda necne bona essent: pecua captiua praeter equos 
et mancipia praeter puberes uirilis sexus et omnia quae solo non continerentur 
restituenda censuerunt dominis. Campanos omnes Atellanos Calatinos Sabatinos, extra 
quam qui eorum aut ipsi aut parentes eorum apud hostes essent, liberos esse iusserunt, 
ita ut nemo eorum ciuis Romanus aut Latini nominis esset, neue quis eorum qui Capuae 
fuisset dum portae clausae essent in urbe agroue Campano intra certam diem maneret; 
locus ubi habitarent trans Tiberim qui non contingeret Tiberim daretur: qui nec Capuae 
necin urbe Campana quae a populo Romano defecisset per bellum fuissent, eos cis Lirim 
amnem Romam uersus, qui ad Romanos transissent priusquam Capuam Hannibal 
ueniret, cis Uolturnum emouendos censuerunt, ne quis eorum propius mare quindecim 
milibus passuum agrum aedificiumue haberet. qui eorum trans Tiberim emoti essent, ne 
ipsi posteriue eorum uspiam pararent haberentue nisi in Ueiente Sutrino Nepesinoue 
agro, dum ne cui maior quam quinquaginta iugerum agri modus esset. senatorum 
omnium quique magistratus Capuae Atellae Calatiae gessissent bona uenire Capuae 
iusserunt: libera corpora quae uenum dari placuerat Romam mitti ac Romae uenire. 
signa statuas aeneas quae capta de hostibus dicerentur, quae eorum sacra ac profana 
essent ad pontificum collegium reiecerunt. ob haec decreta maestiores aliquanto quam 
Romam uenerant Campanos dimiserunt; nec iam Q. Fului saeuitiam in sese, sed 
iniquitatem deum atque exsecrabilem fortunam suam incusabant. 


[35] Dimissis Siculis Campanisque dilectus habitus. scripto deinde exercitu de remigum 
supplemento agi coeptum; in quam rem cum neque hominum satis nec ex qua 
pararentur stipendiumque acciperent pecuniae quicquam ea tempestate in publico 


498 


esset, edixerunt consules ut priuatim ex censu ordinibusque, sicut antea, remiges darent 
cum stipendio cibariisque dierum triginta. ad id edictum tantus fremitus hominum, tanta 
indignatio fuit ut magis dux quam materia seditioni deesset: secundum Siculos 
Campanosque plebem Romanam perdendam lacerandamque sibi consules sumpsisse. 
per tot annos tributo exhaustos nihil reliqui praeter terram nudam ac uastam habere. 
tecta hostes incendisse, seruos agri cultores rem publicam abduxisse, nunc ad militiam 
paruo aere emendo, nunc remiges imperando; si quid cui argenti aerisue fuerit, 
stipendio remigum et tributis annuis ablatum. se ut dent quod non habeant nulla ui nullo 
imperio cogi posse. bona sua uenderent; in corpora quae reliqua essent saeuirent; ne 
unde redimantur quidem quicquam superesse. haec non in occulto, sed propalam in 
foro atque oculis ipsorum consulum ingens turba circumfusi fremebant; nec eos sedare 
consules nunc castigando, nunc consolando poterant. spatium deinde iis tridui se dare 
ad cogitandum dixerunt; quo ipsi ad rem inspiciendam «et» expediendam usi sunt. 
senatum postero die habuerunt de remigum supplemento; ubi cum multa disseruissent 
cur aequa plebis recusatio esset, uerterunt orationem eo ut dicerent priuatis id seu 
aequum seu iniquum onus iniungendum esse; nam unde, cum pecunia in aerario non 
esset, paraturos nauales socios? quomodo autem sine classibus aut Siciliam obtineri aut 
Italia Philippum arceri posse aut tuta Italiae litora esse? 


[36] Cum in hac difficultate rerum consilium haereret ac prope torpor quidam 
occupasset hominum mentes, tum Laeuinus consul: magistratus senatui et senatum 
populo, sicut honore praestet, ita ad omnia quae dura atque aspera essent subeunda 
ducem debere esse. 'si quid iniungere inferiori uelis, id prius in te ac tuos si ipse iuris 
statueris, facilius omnes obedientes habeas; nec impensa grauis est, cum «ex» ea plus 
quam pro uirili parte sibi quemque capere principum uident. itaque «si» classes habere 
atque ornare uolumus populum Romanum, priuatos sine recusatione remiges dare, 
nobismet ipsis primum imperemus. aurum argentum «aes» signatum omne senatores 
crastino die in publicum conferamus, ita ut anulos sibi quisque et coniugi et liberis, et 
filio bullam et quibus uxor filiaeue sunt singulas uncias pondo auri relinquant: argenti 
qui curuli sella sederunt equi ornamenta et libras pondo, ut salinum patellamque 
deorum causa habere possint: ceteri senatores libram argenti tantum: aeris signati quina 
milia in singulos patres familiae relinquamus: ceterum omne aurum argentum aes 
signatum ad triumuiros mensarios extemplo deferamus nullo ante senatus consulto 
facto, ut uoluntaria conlatio et certamen adiuuandae rei publicae excitet ad 
aemulandum animos primum equestris ordinis, dein reliquae plebis. hanc unam uiam 
multa inter nos conlocuti consules inuenimus; ingredimini dis bene iuuantibus. res 
publica incolumis et priuatas res facile saluas praestat: publica prodendo tua nequiquam 
serues.' in haectanto animo consensum est ut gratiae ultro consulibus agerentur. senatu 
inde misso pro se quisque aurum argentum et aes in publicum conferunt, tanto 
certamine iniecto ut prima aut inter primos nomina sua uellent in publicis tabulis esse 
ut nec triumuiri accipiundo nec scribae referundo sufficerent. hunc consensum senatus 
equester ordo est secutus, equestris ordinis plebs. ita sine edicto, sine coercitione 
magistratus nec remige in supplementum nec stipendio res publica eguit; paratisque 
omnibus ad bellum consules in prouincias profecti sunt. 

[37] Neque aliud tempus belli fuit quo Carthaginienses Romanique pariter uariis casibus 
immixti magis in ancipiti spe ac metu fuerint. nam Romanis et in prouinciis hinc in 
Hispania aduersae res, hinc prosperae in Sicilia luctum et laetitiam miscuerant, et in 
Italia cum Tarentum amissum damno et dolori, tum arx cum praesidio retenta praeter 
spem gaudio fuit, et terrorem subitum pauoremque urbis Romae obsessae et 
oppugnatae Capua post dies paucos capta in laetitiam uertit. transmarinae quoque res 
quadam uice pensatae: Philippus hostis tempore haud satis opportuno factus, Aetoli 
noui adsciti socii Attalusque Asiae rex, iam uelut despondente fortuna Romanis 
imperium orientis. Carthaginienses quoque Capuae amissae Tarentum captum 
aequabant, et ut ad moenia urbis Romanae nullo prohibente se peruenisse in gloria 
ponebant, ita pigebat inriti incepti, pudebatque adeo se spretos ut sedentibus ipsis ad 
Romana moenia alia porta exercitus Romanus in Hispaniam duceretur. ipsae quoque 
Hispaniae quo propius spem uenerant tantis duobus ducibus exercitibusque caesis 
debellatum ibi ac pulsos inde Romanos esse, eo plus ab L. Marcio tumultuario duce ad 
uanum et inritum uictoriam redactam esse indignationis praebebant. ita aequante 
fortuna suspensa omnia utrisque erant, integra spe, integro metu, uelut illo tempore 
primum bellum inciperent. 


[38] Hannibalem ante omnia angebat quod Capua pertinacius oppugnata ab Romanis 
quam defensa ab se multorum Italiae populorum animos auerterat, quos neque omnes 
tenere praesidiis nisi uellet in multas paruasque partes carpere exercitum quod minime 
tum expediebat poterat, nec deductis praesidiis spei liberam uel obnoxiam timori 
sociorum relinquere fidem. praeceps in auaritiam et crudelitatem animus ad spolianda 
quae tueri nequibat, ut uastata hosti relinquerentur, inclinauit. id foedum consilium cum 
incepto tum etiam exitu fuit. neque enim indigna patientium modo abalienabantur 
animi, sed ceterorum etiam; quippe ad plures exemplum "quam" pertinebat; nec consul 
Romanus temptandis urbibus sicunde spes aliqua se ostendisset deerat. Salapiae 
principes erant Dasius et Blattius, Dasius Hannibali amicus; Blattius quantum ex tuto 
poterat rem Romanam fouebat et per occultos nuntios spem proditionis fecerat 
Marcello; sed sine adiutore Dasio res transigi non poterat. multum ac diu cunctatus, et 
tum quoque magis inopia consilii potioris quam spe effectus, Dasium appellabat; at ille, 
cum ab re auersus, tum aemulo potentatus inimicus, rem Hannibali aperit. arcessito 
utroque Hannibal cum pro tribunali quaedam ageret mox de Blattio cogniturus, 
starentque summoto populo accusator et reus, Blattius de proditione Dasium appellat. 
enimuero ille, uelut in manifesta re, exclamat sub oculis Hannibalis secum de proditione 
agi. Hannibali atque eis qui aderant quo audacior res erat, minus similis ueri uisa est: 
aemulationem profecto atque odium esse, et id crimen adferri quod, quia testem habere 
non posset, liberius fingenti esset. ita inde dimissi sunt. nec Blattius ante abstitit tam 
audaci incepto quam idem obtundendo, docendoque quam ea res ipsis patriaeque 
salutaris esset, peruicit ut praesidium Punicum-«quingenti» autem Numidae erant- 
Salapiaque traderetur Marcello. nec sine caede multa tradi potuit. longe fortissimi 
equitum toto Punico exercitu erant. itaque, quamquam improuisa res fuit nec usus 
equorum in urbe erat, tamen armis inter tumultum captis et eruptionem temptauerunt 
et, cum euadere nequirent, pugnantes ad ultimum occubuerunt, nec plus quinquaginta 

ex his in potestatem hostium uiui uenerunt. plusque aliquanto damni haec ala equitum 
amissa Hannibali quam Salapia fuit; nec deinde unquam Poenus, quo longe plurimum 
ualuerat, equitatu superior fuit. 


[39] Per idem tempus cum in arce Tarentina uix inopia tolerabilis esset, spem omnem 
praesidium quod ibi erat Romanum praefectusque praesidii atque arcis M. Liuius in 
commeatibus ab Sicilia missis habebant, qui ut tuto praeterueherentur oram Italiae, 
classis uiginti ferme nauium Regii stabat. praeerat classi commeatibusque D. Quinctius, 
obscuro genere ortus, ceterum multis fortibus factis militari gloria inlustris. primo 
quinque naues, quarum maximae duae triremes, a Marcello ei traditae erant [habuit]: 
postea rem impigre saepe gerenti tres additae quinqueremes: postremo ipse a sociis 
Reginisque et a Uelia et a Paesto debitas ex foedere exigendo classem uiginti nauium, 
sicut ante dictum est, efficit. huic ab Regio profectae classi Democrates cum pari nauium 
Tarentinarum numero quindecim milia ferme ab urbe ad Sapriportem obuius fuit. uelis 
tum forte improuidus futuri certaminis Romanus ueniebat; sed circa Crotonem 
Sybarimque suppleuerat remigio naues, instructamque et armatam egregie pro 
magnitudine nauium classem habebat; et tum forte sub idem tempus et uenti uis omnis 
cecidit et hostes in conspectu fuere ut ad componenda armamenta expediendumque 
remigem ac militem ad imminens certamen satis temporis esset. raro alias tantis animis 
iustae concurrerunt classes, quippe cum in maioris discrimen rei quam ipsae erant 
pugnarent, Tarentini ut reciperata urbe ab Romanis post centesimum prope annum, 
arcem etiam liberarent, spe commeatus quoque hostibus si nauali proelio possessionem 
maris ademissent interclusuros, Romani ut retenta possessione arcis ostenderent non 
ui ac uirtute, sed proditione ac furto Tarentum amissum. itaque ex utraque parte signo 
dato cum rostris concurrissent neque retro nauem inhiberent nec dirimi ab se hostem 
paterentur quam quis indeptus nauem erat ferrea iniecta manu, ita conserebant ex 
propinquo pugnam ut non missilibus tantum, sed gladiis etiam prope conlato pede 
gereretur res. prorae inter se iunctae haerebant, puppes alieno remigio 
circumagebantur; ita in arto stipatae erant naues ut uix ullum telum in mari uanum 
intercideret; frontibus uelut pedestris acies urgebant peruiaeque naues pugnantibus 
erant. insignis tamen inter ceteras pugna fuit duarum quae primae agminum 
concurrerant inter se. in Romana naue ipse Quinctius erat, in Tarentina Nico cui Perconi 
fuit cognomen, non publico modo sed priuato etiam odio inuisus atque infestus Romanis 
quod eius factionis erat quae Tarentum Hannibali prodiderat. hic Quinctium simul 
pugnantem hortantemque suos, incautum hasta transfigit. ille ut praeceps cum armis 
procidit ante proram, uictor Tarentinus in turbatam duce amisso nauem impigre 
transgressus cum summouisset hostes et prora iam Tarentinorum esset, puppim male 
conglobati tuerentur Romani, repente et alia a puppe triremis hostium apparuit; ita in 
medio circumuenta Romana nauis capitur. hinc ceteris terror iniectus uti praetoriam 
nauem captam uidere, fugientesque passim aliae in alto mersae, aliae in terram remis 
abreptae mox praedae fuere Thurinis Metapontinisque. ex onerariis quae cum 
commeatu sequebantur, perpaucae in potestatem hostium uenere; aliae ad incertos 
uentos hinc atque illinc obliqua transferentes uela, in altum euectae sunt. nequaquam 
pari fortuna per eos dies Tarenti res gesta. nam ad quattuor milia hominum 

frumentatum egressa cum in agris passim uagarentur, Liuius qui arci praesidioque 
Romano praeerat, intentus in omnes occasiones gerendae rei, C. Persium impigrum 
uirum cum duobus milibus et «quingentis» armatorum ex arce emisit, qui uage effusos 
per agros palatosque adortus cum diu passim cecidisset, paucos ex multis, trepida fuga 
incidentes semiapertis portarum foribus, in urbem compulit ne«que multum afuit quin» 
urbs eodem impetu caperetur. ita aequatae res ad Tarentum, Romanis uictoribus 
«terra», Carthaginiensibus mari. frumenti spes, quae in oculis fuerat, utrosque frustrata 
pariter. 


[40] Per idem tempus Laeuinus consul iam magna parte anni circumacta in Siciliam 
ueteribus nouisque sociis exspectatus cum uenisset, primum ac potissimum omnium 
ratus Syracusis noua pace inconditas componere res, Agrigentum inde, quod belli 
reliquum erat tenebaturque a Carthaginiensium ualido praesidio, duxit legiones. et 
adfuit fortuna incepto. Hanno erat imperator Carthaginiensium, sed omnem in Muttine 
Numidisque spem repositam habebant. per totam Siciliam uagus praedas agebat ex 
sociis Romanorum neque intercludi ab Agrigento ui aut arte ulla nec quin erumperet ubi 
uellet prohiberi poterat. haec eius gloria quia iam imperatoris quoque famae officiebat, 
postremo in inuidiam uertit ut ne bene gestae quidem res iam Hannoni propter 
auctorem satis laetae essent. postremo praefecturam eius filio suo dedit, ratus cum 
imperio auctoritatem quoque ei inter Numidas erepturum. quod longe aliter euenit; 
nam ueterem fauorem eius sua insuper inuidia auxit; neque ille indignitatem iniuriae 
tulit confestimque ad Laeuinum occultos nuntios misit de tradendo Agrigento. per quos 
ut est facta fides compositusque rei gerendae modus, portam ad mare ferentem 
Numidae cum occupassent pulsis inde custodibus aut caesis Romanos ad id ipsum 
missos in urbem acceperunt. et cum agmine iam in media urbis ac forum magno tumultu 
iretur, ratus Hanno non aliud quam tumultum ac secessionem, id quod et ante acciderat, 
Numidarum esse, ad comprimendam seditionem processit. atque ille cum ei multitudo 
maior quam Numidarum procul uisa et clamor Romanus haudquaquam ignotus ad aures 
accidisset, priusquam ad ictum teli ueniret capessit fugam. per auersam portam emissus 
adsumpto comite Epicyde cum paucis ad mare peruenit; nactique opportune paruum 
nauigium, relicta hostibus Sicilia de qua per tot annos certatum erat, in Africam 
traiecerunt. alia multitudo Poenorum Siculorumque ne temptato quidem certamine 
cum caeci in fugam ruerent clausique exitus essent circa portas caesa. oppido recepto 
Laeuinus qui capita rerum Agrigenti erant uirgis caesos securi percussit, ceteros 
praedamque uendidit; omnem pecuniam Romam misit. fama Agrigentinorum cladis 
Siciliam cum peruasisset, omnia repente ad Romanos inclinauerunt. prodita breui sunt 
uiginti oppida, sex ui capta: uoluntaria deditione in fidem uenerunt ad quadraginta. 
quarum ciuitatium principibus cum pro cuiusque merito consul pretia poenasque 
exsoluisset, coegissetque Siculos positis tandem armis ad agrum colendum animos 
conuertere, ut esset non incolarum modo alimentis frugifera insula, sed urbis Romae 
atque Italiae, id quod multis saepe tempestatibus fecerat, annonam leuaret, ab 
Agathyrna inconditam multitudinem secum in Italiam transuexit. quattuor milia 
hominum erant, mixti ex omni conluuione exsules obaerati capitalia ausi plerique cum 
in ciuitatibus suis ac sub legibus uixerant, et postquam eos ex uariis causis fortuna similis 

conglobauerat Agathyrnam per latrocinia ac rapinam tolerantes uitam. hos neque 
relinquere Laeuinus in insula tum primum noua pace coalescente uelut materiam 
nouandis rebus satis tutum ratus est, et Reginis usui futuri erant ad populandum 
Bruttium agrum adsuetam latrociniis quaerentibus manum. et quod ad Siciliam attinet 
eo anno debellatum est. 


[41] In Hispania principio ueris P. Scipio nauibus deductis euocatisque edicto 
Tarraconem sociorum auxiliis classem onerariasque ostium inde Hiberi fluminis petere 
iubet. eodem legiones ex hibernis conuenire cum iussisset, ipse cum quinque milibus 
sociorum ab Tarracone profectus ad exercitum est. quo cum uenisset adloquendos 
maxime ueteres milites qui tantis superfuerunt cladibus ratus, contione aduocata ita 
disseruit: 'nemo ante me nouus imperator militibus suis priusquam opera eorum usus 
esset gratias agere iure ac merito potuit: me uobis priusquam prouinciam aut castra 
uiderem obligauit fortuna, primum quod ea pietate erga patrem patruumque meum 
uiuos mortuosque fuistis, deinde quod amissam tanta clade prouinciae possessionem 
integram et populo Romano et successori mihi uirtute uestra obtinuistis. sed cum iam 
benignitate deum id paremus atque agamus non ut ipsi maneamus in Hispania sed ne 
Poeni maneant, nec ut pro ripa Hiberi stantes arceamus transitu hostes sed ut ultro 
transeamus transferamusque bellum, uereor ne cui uestrum maius id audaciusque 
consilium quam aut pro memoria cladium nuper acceptarum aut pro aetate mea 
uideatur. aduersae pugnae in Hispania nullius in animo quam meo minus oblitterari 
possunt, quippe cui pater et patruus intra triginta dierum spatium ut aliud super aliud 
cumularetur familiae nostrae funus interfecti sunt; sed ut familiaris paene orbitas ac 
solitudo frangit animum, ita publica cum fortuna tum uirtus desperare de summa rerum 
prohibet. ea fato quodam data nobis sors est ut magnis omnibus bellis uicti uicerimus. 
uetera omitto, Porsennam Gallos Samnites: a Punicis bellis incipiam. quot classes, quot 
duces, quot exercitus priore bello amissi sunt? iam quid hoc bello memorem? omnibus 
aut ipse adfui cladibus aut quibus afui, maxime unus omnium eas sensi. Trebia 
Trasumennus Cannae quid aliud sunt quam monumenta occisorum exercituum 
consulumque Romanorum? adde defectionem Italiae, Siciliae maioris partis, Sardiniae; 
adde ultimum terrorem ac pauorem, castra Punica inter Anienem ac moenia Romana 
posita et uisum prope in portis uictorem Hannibalem. in hac ruina rerum stetit una 
integra atque immobilis uirtus populi Romani; haec omnia strata humi erexit ac sustulit. 
uos omnium primi, milites, post Cannensem cladem uadenti Hasdrubali ad Alpes 
Italiamque, qui si se cum fratre coniunxisset nullum iam nomen esset populi Romani, 
ductu auspicioque patris mei obstitistis; et hae secundae res illas aduersas sustinuerunt. 
nunc benignitate deum omnia secunda prospera in dies laetiora ac meliora in Italia 
Siciliaque geruntur. in Sicilia Syracusae, Agrigentum captum, pulsi tota insula hostes, 
receptaque prouincia in dicionem populi Romani est: in Italia Arpi recepti, Capua capta. 
iter omne ab urbe Roma trepida fuga emensus Hannibal, in extremum angulum agri 
Bruttii compulsus nihil iam maius precatur deos quam ut incolumi cedere atque abire ex 
hostium terra liceat. quid igitur minus conueniat, milites, quam cum aliae super alias 
clades cumularentur ac di prope ipsi cum Hannibale starent, uos hic cum parentibus 
meis-aequentur enim etiam honore nominis-sustinuisse labantem fortunam populi 

Romani, nunc eosdem quia illic omnia secunda laetaque sunt animis deficere? nuper 
quoque quae acciderunt, utinam tam sine meo luctu quam^"^. nunc di immortales 
imperii Romani praesides qui centuriis omnibus ut mihi imperium iuberent dari fuere 
auctores, iidem auguriis auspiciisque et per nocturnos etiam uisus omnia laeta ac 
prospera portendunt. animus quoque meus, maximus mihi ad hoc tempus uates, 
praesagit nostram Hispaniam esse, breui extorre hinc omne Punicum nomen maria 
terrasque foeda fuga impleturum. quod mens sua sponte diuinat, idem subicit ratio 
haud fallax. uexati ab iis socii nostram fidem per legatos implorant. tres duces 
discordantes prope ut defecerint alii ab aliis, trifariam exercitum in diuersissimas 
regiones distraxere. eadem in illos ingruit fortuna quae nuper nos adflixit; nam et 
deseruntur ab sociis, ut prius ab Celtiberis nos, et diduxere exercitus quae patri 
patruoque meo causa exitii fuit; nec discordia intestina coire eos in unum sinet neque 
singuli nobis resistere poterunt. uos modo, milites, fauete nomini Scipionum, suboli 
imperatorum uestrorum uelut accisis recrescenti stirpibus. agite, ueteres milites, nouum 
exercitum nouumque ducem traducite Hiberum, traducite in terras cum multis fortibus 
factis saepe a uobis peragratas. breui faciam ut, quemadmodum nunc noscitatis in me 
patris patruique similitudinem oris uoltusque et lineamenta corporis, ita ingenii fidei 
uirtutisque effigiem uobis reddam ut reuixisse aut renatum sibi quisque Scipionem 
imperatorem dicat.' 


[42] Hac oratione accensis militum animis relicto ad praesidium regionis eius M. Silano 
cum tribus milibus peditum et trecentis equitibus ceteras omnes copias-erant autem 
uiginti quinque milia peditum, duo milia quingenti equites-Hiberum traiecit. ibi 
quibusdam suadentibus ut quoniam in tres tam diuersas regiones discessissent Punici 
exercitus, proximum adgrederetur, periculum esse ratus ne eo facto in unum omnes 
contraheret nec par esset unus tot exercitibus, Carthaginem Nouam interim oppugnare 
statuit urbem cum ipsam opulentam suis opibus tum hostium omni bellico apparatu 
plenam-ibi arma, ibi pecunia, ibi totius Hispaniae obsides erant-sitam praeterea cum 
opportune ad traiciendum in Africam tum super portum satis amplum quantaeuis classi 
et nescio an unum in Hispaniae ora qua nostro adiacet mari. nemo omnium quo iretur 
sciebat praeter C. Laelium. is classe circummissus ita moderari cursum nauium iussus 
erat ut eodem tempore Scipio ab terra exercitum ostenderet et classis portum intraret. 
septimo die ab Hibero Carthaginem uentum est simul terra marique. castra ab regione 
urbis qua in septentrionem uersa est posita; his ab tergo-nam frons natura tuta erat- 
uallum obiectum. etenim sita Carthago sic est. sinus est maris media fere Hispaniae ora, 
maxime Africo uento oppositus, «ad duo milia» et quingentos passus introrsus retractus, 
paululo plus passuum «mille et ducentos» in latitudinem patens. huius in ostio sinus 
parua insula obiecta ab alto portum ab omnibus uentis praeterquam Africo tutum facit. 
ab intimo sinu paeneinsula excurrit, tumulus is ipse in quo condita urbs est, ab ortu solis 
et a meridie cincta mari: ab occasu stagnum claudit paulum etiam ad septentrionem 
fusum, incertae altitudinis utcumque exaestuat aut deficit mare. continenti urbem 
iugum ducentos fere et quinquaginta passus patens coniungit. unde cum tam parui 
operis munitio esset, non obiecit uallum imperator Romanus, seu fiduciam hosti superbe 
ostentans siue ut subeunti saepe ad moenia urbis recursus pateret. 

[43] Cetera quae munienda erant cum perfecisset, naues etiam in portu uelut 
maritimam quoque ostentans obsidionem instruxit; circumuectusque classem cum 
monuisset praefectos nauium ut uigilias nocturnas intenti seruarent, omnia ubique 
primo obsessum hostem conari, regressus in castra ut consilii sui rationem quod ab urbe 
potissimum oppugnanda bellum orsus esset militibus ostenderet et spem potiundae 
cohortando faceret, contione aduocata ita disseruit: 'ad urbem unam oppugnandam si 
quis uos adductos credit, is magis operis uestri quam emolumenti rationem exactam, 
milites, habet; oppugnabitis enim uere moenia unius urbis, sed in una urbe uniuersam 
ceperitis Hispaniam. hic sunt obsides omnium nobilium regum populorumque, qui simul 
in potestate uestra erunt, extemplo omnia quae nunc sub Carthaginiensibus sunt in 
dicionem tradent; hic pecunia omnis hostium, sine qua neque illi gerere bellum possunt, 
quippe qui mercennarios exercitus alant, et quae nobis maximo usui ad conciliandos 
animos barbarorum erit; hic tormenta arma omnis apparatus belli est, qui simul et uos 
instruet et hostes nudabit. potiemur praeterea cum pulcherrima opulentissimaque urbe 
tum opportunissima portu egregio unde terra marique quae belli usus poscunt 
suppeditentur; quae cum magna ipsi habebimus tum dempserimus hostibus multo 
maiora. haec illis arx, hoc horreum aerarium armamentarium, hoc omnium rerum 
receptaculum est; huc rectus ex Africa cursus est; haec una inter Pyrenaeum et Gades 
statio; hinc omni Hispaniae imminet Africa." 


[44] ^"armauerat. cum terra marique instrui oppugnationem uideret et ipse copias ita 
disponit. oppidanorum duo milia ab ea parte qua castra Romana erant opponit: 
quingentis militibus arcem insidit, quingentos tumulo urbis in orientem uerso imponit: 
multitudinem aliam quo clamor, quo subita uocasset res intentam ad omnia occurrere 
iubet. patefacta deinde porta eos quos in uia ferente ad castra hostium instruxerat 
emittit. Romani duce ipso praecipiente parumper cessere, ut propiores subsidiis in 
certamine ipso summittendis essent. et primo haud impares stetere acies; subsidia 
deinde identidem summissa e castris non auerterunt solum in fugam hostes, sed adeo 
effusis institerunt ut nisi receptui cecinisset permixti fugientibus inrupturi fuisse in 
urbem uiderentur. trepidatio uero non in proelio maior quam tota urbe fuit; multae 
stationes pauore atque fuga desertae sunt relictique muri cum qua cuique erat 
proximum desiluissent. quod ubi egressus Scipio in tumulum quem Mercuri uocant 
animaduertit multis partibus nudata defensoribus moenia esse, omnes e castris excitos 
ire ad oppugnandam urbem et ferre scalas iubet. ipse trium prae se iuuenum ualidorum 
scutis oppositiscingens enim iam uis omnis generis telorum e muris uolabat-ad urbem 
succedit; hortatur imperat quae in rem sunt, quodque plurimum ad accendendos 
militum animos intererat, testis spectatorque uirtutis atque ignauiae cuiusque adest. 
itaque in uolnera ac tela ruunt; neque illos muri neque superstantes armati arcere 
queunt quin certatim adscendant. et ab nauibus eodem tempore ea quae mari adluitur 
pars urbis oppugnari coepta est. ceterum tumultus inde maior quam uis adhiberi poterat. 
dum applicant, dum raptim exponunt scalas militesque dum qua cuique proximum est 
in terram euadere properant, ipsa festinatione et certamine alii alios impediunt. 


[45] Inter haec repleuerat iam Poenus armatis muros, et uis magna ex ingenti copia 
congesta telorum suppeditabat; sed neque uiri nec tela nec quicquam aliud aeque quam 

moenia ipsa sese defendebant. rarae enim scalae altitudini aequari poterant, et quo 
quaeque altiores, eo infirmiores erant. itaque cum summus quisque euadere non posset, 
subirent tamen alii, onere ipso frangebantur. quidam stantibus scalis cum altitudo 
caliginem oculis offudisset, ad terram delati sunt. et cum passim homines scalaeque 
ruerent et ipso successu audacia atque alacritas hostium cresceret, signum receptui 
datum est; quod spem non praesentis modo ab tanto certamine ac labore quietis 
Obsessis, sed etiam in posterum dedit scalis et corona capi urbem non posse: opera et 
difficilia esse et tempus datura ad ferendam opem imperatoribus suis. uix prior tumultus 
conticuerat cum Scipio ab defessis iam uolneratisque recentes integrosque alios 
accipere scalas iubet et ui maiore adgredi urbem. ipse ut ei nuntiatum est aestum 
decedere, quod per piscatores Tarraconenses, nunc leuibus cumbis, nunc ubi eae 
siderent uadis peruagatos stagnum, compertum habebat facilem pedibus ad murum 
transitum dari, eo secum armatos quingentos duxit. medium ferme diei erat, et ad id, 
quod sua sponte cedente in mare aestu trahebatur aqua, acer etiam septentrio ortus 
inclinatum stagnum eodem quo aestus ferebat et adeo nudauerat uada ut alibi umbilico 
tenus aqua esset, alibi genua uix superaret. hoc cura ac ratione compertum in prodigium 
ac deos uertens Scipio qui ad transitum Romanis mare uerterent et stagna auferrent 
uiasque ante nunquam initas humano uestigio aperirent, Neptunum iubebat ducem 
itineris sequi ac medio stagno euadere ad moenia. 


[46] Ab terra ingens labor succedentibus erat; nec altitudine tantum moenium 
impediebantur, sed quod "euntes" ad ancipites utrimque ictus subiectos habebant 
Romanos, ut latera infestiora subeuntibus quam aduersa corpora essent. at parte "in 
alia quingentis et per stagnum facilis transitus et in murum adscensus inde fuit; nam 
neque opere emunitus erat ut ubi ipsius loci ac stagni praesidio satis creditum foret, nec 
ulla armatorum statio aut custodia opposita intentis omnibus ad opem eo ferendam 
unde periculum ostendebatur. ubi urbem sine certamine intrauere, pergunt inde quanto 
maximo cursu poterant ad eam portam circa quam omne contractum certamen erat; in 
quod adeo intenti omnium non animi solum fuere sed etiam oculi auresque pugnantium 
spectantiumque et adhortantium pugnantes ut nemo ante ab tergo senserit captam 
urbem quam tela in auersos inciderunt et utrimque ancipitem hostem habebant. tunc 
turbatis defensoribus metu et moenia capta et porta intus forisque pariter refringi 
coepta; et mox caedendo confectis ac distractis ne iter impediretur foribus armati 
impetum fecerunt. magna multitudo et muros transcendebat; sed hi passim ad caedem 
oppidanorum uersi; illa quae portam ingressa erat iusta acies cum ducibus, cum 
ordinibus media urbe usque in forum processit. inde cum duobus itineribus fugientes 
uideret hostes, alios ad tumulum in orientem uersum qui tenebatur quingentorum 
militum praesidio, alios in arcem in quam et ipse Mago cum omnibus fere armatis qui 
muris pulsi fuerant refugerat, partem copiarum ad tumulum expugnandum mittit, 
partem ipse ad arcem ducit. et tumulus primo impetu est captus, et Mago arcem conatus 
defendere, cum omnia hostium plena uideret neque spem ullam esse, se arcemque et 
praesidium dedidit. quoad dedita arx est, caedes tota urbe passim factae nec ulli 
puberum qui obuius fuit parcebatur: tum signo dato caedibus finis factus, ad praedam 
uictores uersi, quae ingens omnis generis fuit. 

[47] Liberorum capitum uirile secus ad decem milia capta; inde qui ciues Nouae 
Carthaginis erant dimisit urbemque et sua omnia quae reliqua eis bellum fecerat 
restituit. opifices ad duo milia hominum erant; eos publicos fore populi Romani edixit, 
cum spe propinqua libertatis si ad ministeria belli enixe operam nauassent. ceteram 
multitudinem incolarum iuuenum ac ualidorum seruorum in classem ad supplementum 
remigum dedit; et auxerat nauibus octo captiuis classem. extra hanc multitudinem 
Hispanorum obsides erant, quorum perinde ac si sociorum liberi essent cura habita. 
captus et apparatus ingens belli; catapultae maximae formae centum uiginti, minores 
ducentae octoginta una; ballistae maiores uiginti tres, minores quinquaginta duae; 
scorpionum maiorum minorumque et armorum telorumque ingens numerus; signa 
militaria septuaginta quattuor. et auri argenti relata ad imperatorem magna uis: paterae 
aureae fuerunt ducentae septuaginta sex, librales ferme omnes pondo; argenti infecti 
signatique decem et octo milia et trecenta pondo, uasorum argenteorum magnus 
numerus; haec omnia C. Flaminio quaestori appensa adnumerataque sunt; tritici 
quadringenta milia modium, hordei ducenta septuaginta. naues onerariae sexaginta tres 
in portu expugnatae captaeque, quaedam cum suis oneribus, frumento, armis, aere 
praeterea ferroque et linteis et sparto et nauali alia materia ad classem aedificandam, 
ut minimum omnium inter tantas opes belli captas Carthago ipsa fuerit. 


[48] Eo die Scipio C. Laelio cum sociis naualibus urbem custodire iusso ipse in castra 
legiones reduxit fessosque milites omnibus uno die belli operibus, quippe qui et acie 
dimicassent et capienda urbe tantum laboris periculique adissent et capta cum iis qui in 
arcem confugerant iniquo etiam loco pugnassent, curare corpora iussit. postero die 
militibus naualibusque sociis conuocatis primum dis immortalibus laudes gratesque egit, 
qui se non urbis solum opulentissimae omnium in Hispania uno die compotem fecissent, 
sed ante eo congessissent omnis Africae atque Hispaniae opes, ut neque hostibus 
quicquam relinqueretur et sibi ac suis omnia superessent. militum deinde uirtutem 
conlaudauit quod eos non eruptio hostium, non altitudo moenium, non inexplorata 
stagni uada, non castellum in alto tumulo situm, non munitissima arx deterruisset quo 
minus transcenderent omnia perrumperentque. itaque quamquam omnibus omnia 
deberet, praecipuum muralis coronae decus eius esse qui primus murum adscendisset; 
profiteretur qui se dignum eo duceret dono. duo professi sunt, Q. Trebellius, centurio 
legionis quartae, et Sex. Digitius, socius naualis. nec ipsi tam inter se acriter 
contendebant quam studia excitauerant uterque sui corporis hominum. sociis C. Laelius, 
praefectus classis, legionariis M. Sempronius Tuditanus aderat. ea contentio cum prope 
seditionem ueniret, Scipio tres recuperatores cum se daturum pronuntiasset qui cognita 
causa testibusque auditis iudicarent uter prior in oppidum transcendisset, C. Laelio et M. 
Sempronio, aduocatis partis utriusque, P. Cornelium Caudinum de medio adiecit eosque 
tres recuperatores considere et causam cognoscere iussit. cum res eo maiore ageretur 
certamine quod amoti tantae dignitatis non tam aduocati quam moderatores studorium 
fuerant, C. Laelius relicto consilio ad tribunal ad Scipionem accedit, eumque docet rem 
sine modo ac modestria agi, ac proper esse ut manus inter se conferant. Ceterum, etiam 
si vis absit, nihilo minus detestabili exemplo rem agi, quippe ubi fraude ac periurio decus 
petatur virtutis. Satre hinc legionarios milites, hinc classicos, per omnis deos paratos 

iurare magis quae velint quam quae sciant vera esse, et obstringere periurio non se 
solum suumque caput, sed signa militaria et aquilas sacramentique religionem. Haec se 
ad eum de sententia P. Cornelii et M. Sempronii deferre. Scipio conlaudato Laelio ad 
contionem advocavit pronuntiavitque se satis compertum habere Q. Trebellium et Sex. 
Digitium pariter in murum escendisse, seque eos ambos virtutis causa coronis muralibus 
donare. Tum reliquos prout cuiusque meritum virtusque erat donavit; ante omnis C. 
Laelium praefectum classis et omni genere laudis sibimet ipse aequavit et corona aurea 
ac triginta bubus donavit. 


[49] Tum obsides ciuitatium Hispaniae uocari iussit; quorum quantus numerus fuerit 
piget scribere, quippe ubi alibi trecentos ferme, alibi tria milia septingentos uiginti 
quattuor fuisse inueniam. Aeque et alia inter auctores discrepant. Praesidium Punicum 
alius decem, alius septem, alius haud plus quam duum milium fuisse scribit. Capta alibi 
decem milia capitum, alibi supra quinque et uiginti inuenias. Scorpiones maiores 
minoresque ad sexaginta captos scripserim, si auctorem Graecum sequar Silenum; si 
ualerium Antiatem, maior scorpionumsex milia, minorum tredecim milia; adeo nullus 
mentiendi modus est. Ne de ducibus quidem conuenit. Plerique Laelium praefuisse classi, 
sunt qui M. lulium Silanum dicant; Arinen praefuisse Punico praesidio deditumque 
Romanis Antias ualerius, Magonem alii scriptores tradunt. Non de numero nauium 
captarum, non de pondere auri atque argenti et redacta pecunia conuenit; si aliquis 
adsentiri necesse est, media simillima ueri sunt. Ceterum, uocatis obsidibus primum 
uniuersos bonum animum habere iussit: uenisse enim eos in populi Romani potestatem, 
qui beneficio quam metu obligare homines malit exterasque gentes fide ac societate 
iunctas habere quam tristi subiectas seruitio. Deinde acceptis nominibus ciuitatium 
recensuit captiuos quot cuiusque populi essent, et nuntios domum misit ut ad suos 
quisque recipiendos ueniret. Si quarum forte ciuitatium legati aderant, eis praesentibus 
suos restituit: ceterorum curam benigne tuendorum C. Flaminio quaestori attribuit. 
Inter haec e media turba obsidum mulier magno natu, Mandonii uxor, qui frater Indibilis 
llergetum reguli erant, flens ad pedes imperatoris procubuit obtestarique coepit ut 
curam cultumque feminarum impensius custodibus commendaret. Cum Scipio nihil 
defuturum iis profecto diceret, tum rursus mulier: "Haud magni ista facimus" inquit; 
"quid enim huic fortunae non satis est? Alia me cura aetatem harum intuentem D nam 
ipsa iam extra periculum iniuriae muliebris sum D stimulat." Et aetate et forma florentes 
circa eam Indibilis filiae erant aliaeque nobilitate pari, quae omnes eam pro parente 
colebant. Tum Scipio: "Meae populique Romani disciplinae causae facerem" inquit, "ne 
quid quod sanctum usquam esset apud nos uiolaretur: nunc ut id curem impensius, 
uestra quoque uirtus dignitasque facit quae ne in malis quidem oblitae decoris 
matronalis estis". Spectatae deinde integritatis uiro tradidit eas tuerique haud secus 
uerecunde ac modeste quam hospitum coniuges ac matres iussit. 


[50] Captiua deinde a militibus adducitur ad eum adulta uirgo, adeo eximia forma ut 
quacumque incedebat conuerteret omnium oculos. Scipio percontatus patriam 
parentesque, inter cetera accepit desponsam eam principi Celtiberorum: adulescenti 
Allucio nomen erat. Extemplo igitur parentibus sponsoque ab domo accitis, cum interim 
audiret deperire eum sponsae amore, ubi primum uenit, accuratiore eum sermone 

quam parentes adloquitur. "luuenis", inquit, "iuuenem appello, quo minor sit inter nos 
huius sermonis uerecundia. Ego cum sponsa tua capta a militibus nostris ad me ducta 
esset audiremque tibi eam cordi esse, et forma faceret fidem, quia ipse, si frui liceret 
ludo aetatis, praesertim in recto et legitimo amore, et non res publica animum nostrum 
occupasset, ueniam mihi dari sponsam impensius amanti uellem, tuo cuius possum 
amori faueo. Fuit sponsa tua apud me eadem qua apud soceros tuos parentesque suos 
uerecundia; seruata tibi est, ut inuiolatum et dignum me teque dari tibi donum posset. 
Hanc mercedem unam pro eo munere paciscor: amicus populo Romano sis et, si me 
uirum bonum credis esse quales patrem patruumque meum iam ante hae gentes norant, 
scias multos nostri similes in ciuitate Romana esse, nec ullum in terris hodie populum 
dici posse quem minus tibi hostem tuisque esse uelis aut amicum malis." Cum 
adulescens, simul pudore et gaudio perfusus, dextram Scipionis tenens deos omnes 
inuocaret ad gratiam illi pro se referendam, quoniam sibi nequaquam satis facultatis pro 
suo animo atque illius erga se merito esset, parentes inde cognatique uirgines appellati; 
qui, quoniam gratis sibi redderetur, uirgo ad quam redimendam satis magnum 
attulissent auri pondus, orare Scipionem ut id ab se donum acciperet coeperunt, haud 
minorem eius rei apud se gratiam futuram esse adfirmantes quam redditae inuiolatae 
foret uirginis. Scipio quando tanto opere peterent accepturum se pollicitus, poni ante 
pedes iussit uocatoque ad se Allucio. "Super dotem" inquit "quam accepturus a socero 
es, haec tibi a me dotalia dona accedent"; aurumque tollere ac sibi habere iussit. His 
laetus donis honoribusque dimissus domum, impleuit populares laudibus meritis 
Scipionis: uenisse dis simillimum iuuenem, uincentem omnia cum armis, tum 
benignitate ac beneficiis. Itaque dilectu clientium habito cum delectis mille et 
quadringentis equitibus intra paucos dies ad Scipionem reuertit. 


[51] Scipio retentum secum Laelium, dum captiuos obsidesque et praedam ex consilio 
eius disponeret, satis omnibus rebus compositis, data quinquereme «et» captiuis * cum 
Magone et quindecim fere senatoribus qui simul cum eo capti erant in naues sex 
impositis nuntium uictoriae Romam mittit. Ipse paucos dies quibus morari Carthagine 
statuerat, exercendis naualibus pedestribusque copiis absumpsit. Primo die legiones in 
armis quattuor milium spatio decurrerunt; secundo die arma curare et tergere ante 
tentoria iussi; tertio die rudibus inter se in modum iustae pugnae concurrerunt 
praepilatisque missilibus iaculati sunt; quarto die quies data; quinto iterum in armis 
decursum est. Hunc ordinem laboris quietisque quoad Carthagine morati sunt seruarunt. 
Remigium classicique milites tranquillo in altum euecti, agilitatem nauium simulacris 
naualis pugnae experiebantur. Haec extra urbem terra marique corpora simul 
animosque ad bellum acuebant; urbs ipsa strepebat apparatu belli fabris omnium 
generum in publicam officinam inclusis. Dux cuncta pari cura obibat: nunc in classe ac 
nauali erat, nunc cum legionibus decurrebat: nunc operibus adspiciendis tempus dabat, 
quaeque in officinis quaeque in armamentario ac naualibus fabrorum multitudo plurima 
in singulos dies certamine ingenti faciebat. His ita incohatis refectisque quae quassata 
erant muri dispositisque praesidiis ad custodiam urbis, Tarraconem est profectus, a 
multis legationibus protinus in uia aditus, quas partim dato responso ex itinere dimisit, 
partim distulit Tarraconem, quo omnibus nouis ueteribusque sociis edixerat conuentum. 

Et cuncti fere qui cis Hiberum incolunt populi, multi etiam ulterioris prouinciae 
conuenerunt. Carthaginiensium duces primo ex industria famam captae Carthaginis 
compresserunt: deinde, ut clarior res erat quam ut tegi ac dissimulari posset, eleuabant 
uerbis: necopinato aduentu ac prope furto unius diei urbem unam Hispaniae 
interceptam, cuius rei tam paruae praemio elatum insolentem iuuenem immodico 
gaudio speciem magnae uictoriae imposuisse: at ubi adpropinquare tres duces, tres 
uictores hostium exercitus audisset, occursuram ei extemplo domesticorum funerum 
memoriam. Haec in uolgus iactabant, haudquaquam ipsi ignari quantum sibi ad omnia 
uirium Carthagine amissa decessisset. 


Liber XXVII. Hic status rerum in Hispania erat. 


[1] Hic status rerum in Hispania erat. in Italia consul Marcellus Salapia per proditionem 
recepta Marmoreas et Meles de Samnitibus ui cepit. ad tria milia militum ibi Hannibalis, 
quae praesidii causa relicta erant, oppressa: praeda-et aliquantum eius fuit-militi 
concessa. tritici quoque ducenta quadraginta milia modium et centum decem milia 
hordei inuenta. ceterum nequaquam inde tantum gaudium fuit quanta clades intra 
paucos dies accepta est haud procul Herdonea urbe. castra ibi Cn. Fuluius proconsul 
habebat spe recipiendae Herdoneae, quae post Cannensem cladem ab Romanis 
defecerat, nec loco satis tuto posita nec praesidiis firmata. neglegentiam insitam ingenio 
ducis augebat spes ea quod labare iis aduersus Poenum fidem senserat, postquam 
Salapia amissa excessisse iis locis in Bruttios Hannibalem auditum est. ea omnia ab 
Herdonea per occultos nuntios delata Hannibali simul curam sociae retinendae urbis et 
spem fecere incautum hostem adgrediendi. exercitu expedito ita ut famam prope 
praeueniret magnis itineribus ad Herdoneam contendit et, quo plus terroris hosti 
obiceret, acie instructa accessit. par audacia Romanus, consilio et uiribus impar, copiis 
raptim eductis conflixit. quinta legio et sinistra ala acriter pugnam inierunt; ceterum 
Hannibal signo equitibus dato ut, cum pedestres acies occupassent praesenti certamine 
oculos animosque, circumuecti pars castra hostium, pars terga trepidantium inuaderent, 
ipse Cn. Fului similitudinem nominis-quia Cn. Fuluium praetorem biennio ante in iisdem 
deuicerat lociscincrepans, similem euentum pugnae fore adfirmabat. neque ea spes 
uana fuit. nam cum comminus acie et peditum certamine multi cecidissent Romanorum, 
starent tamen ordines signaque, equestris tumultus a tergo, simul a castris clamor 
hostilis auditus sextam [ante] legionem, quae in secunda acie posita prior ab Numidis 
turbata est, quintam deinde atque eos qui ad prima signa erant auertit; pars in fugam 
effusi, pars in medio caesi, ubi et ipse Cn. Fuluius cum undecim tribunis militum cecidit. 
Romanorum sociorumque quot caesa in eo proelio milia sint, quis pro certo adfirmet, 
cum tredecim milia alibi, alibi haud plus quam septem inueniam? castris praedaque 
uictor potitur. Herdoneam, quia et defecturam fuisse ad Romanos comperit nec 
mansuram in fide, si inde abscessisset, multitudine omni Metapontum ac Thurios 
traducta, incendit: occidit principes qui cum Fuluio conloquia occulta habuisse comperti 
sunt. Romani qui ex tanta clade euaserant diuersis itineribus semermes ad Marcellum 
consulem in Samnium perfugerunt. 

[2] Marcellus nihil admodum tanta clade territus litteras Romam ad senatum de duce et 
exercitu ad Herdoneam amisso scribit: ceterum eundem se, qui post Cannensem 
pugnam ferocem uictoria Hannibalem contuderit, ire aduersus eum, breuem illi 
laetitiam qua exsultet facturum. et Romae quidem cum luctus ingens ex praeterito, tum 
timor in futurum erat: consul ex Samnio in Lucanos transgressus ad Numistronem in 
conspectu Hannibalis loco plano, cum Poenus collem teneret, posuit castra. addidit et 
aliam fidentis speciem, quod prior in aciem eduxit; nec detractauit Hannibal, ut signa 
portis efferri uidit. ita tamen aciem instruxerunt ut Poenus dextrum cornu in collem 
erigeret, Romani sinistrum ad oppidum adplicarent. ab Romanis prima legio et dextra 
ala, ab Hannibale Hispani milites et funditores Baliares, elephanti quoque commisso iam 
certamine in proelium acti; diu pugna neutro inclinata stetit. ab hora tertia cum ad 
noctem pugnam extendissent, fessaeque pugnando primae acies essent, primae legioni 
tertia, dextrae alae sinistra subit, et apud hostes integri a fessis pugnam accepere. 
nouum atque atrox proelium ex iam segni repente exarsit, recentibus animis 
corporibusque; sed nox incerta uictoria diremit pugnantes. postero die Romani ab sole 
orto in multum diei stetere in acie; ubi nemo hostium aduersus prodit, spolia per otium 
legere et congestos in unum locum cremauere suos. nocte insequenti Hannibal silentio 
mouit castra et in Apuliam abiit. Marcellus, ubi lux fugam hostium aperuit, sauciis cum 
praesidio modico Numistrone relictis praepositoque iis L. Furio Purpurione, tribuno 
militum, uestigiis institit sequi. ad Uenusiam adeptus eum est. ibi per dies aliquot cum 
ab stationibus procursaretur, mixta equitum peditumque tumultuosa magis proelia 
quam magna et ferme omnia Romanis secunda fuere. inde per Apuliam ducti exercitus 
sine ullo memorando certamine, cum Hannibal nocte signa moueret locum insidiis 
quaerens, Marcellus nisi certa luce et explorato ante non sequeretur. 


[3] Capuae interim Flaccus dum bonis principum uendendis, agro qui publicatus erat 
locando-locauit autem omnem frumento-tempus terit, ne deesset materia in 
Campanos saeuiendi, nouum in occulto gliscens per indicium protractum est facinus. 
milites aedificiis emotos, simul ut cum agro tecta urbis fruenda locarentur, simul 
metuens ne suum quoque exercitum sicut Hannibalis nimia urbis amoenitas emolliret, 
in portis murisque sibimet ipsos tecta militariter coegerat aedificare; erant autem 
pleraque ex cratibus ac tabulis facta, alia harundine texta, stramento intecta, omne 
uelut de industria alimentum ignis. haec noctis una hora omnia ut incenderent, centum 
septuaginta Campani principibus Blossiis fratribus coniurauerunt. indicio eius rei ex 
familia Blossiorum facto, portis repente iussu proconsulis clausis cum ad arma signo 
dato milites concurrissent, comprehensi omnes qui in noxa erant, et quaestione acriter 
habita damnati necatique; indicibus libertas et aeris dena milia data. Nucerinos et 
Acerranos, querentes ubi habitarent non esse, Acerris ex parte incensis, Nuceria deleta, 
Romam Fuluius ad senatum misit. Acerranis permissum, ut aedificarent, quae incensa 
erant: Nucerini Atellam quia id maluerant, Atellanis Calatiam migrare iussis, traducti. 
inter multas magnasque res, quae nunc secundae, nunc aduersae occupabant 
cogitationes hominum, ne Tarentinae quidem arcis excidit memoria. M. Ogulnius et P. 
Aquilius in Etruriam legati ad frumentum coemendum quod Tarentum portaretur 

profecti, et mille milites de exercitu urbano, par numerus Romanorum sociorumque, 
eodem in praesidium cum frumento missi. 


[4] lam aestas in exitu erat comitiorumque consularium instabat tempus; sed litterae 
Marcelli, negantis e re publica esse uestigium abscedi ab Hannibale cui cedenti 
certamenque abnuenti grauis ipse instaret, patribus curam iniecerant ne aut consulem 
tum maxime res agentem a bello auocarent aut in annum consules deessent. optimum 
uisum est, quamquam extra Italiam esset, Ualerium potius consulem ex Sicilia reuocari. 
ad eum litterae iussu senatus ab L. Manlio praetore urbano missae cum litteris consulis 
M. Marcelli, ut ex iis nosceret quae causa patribus eum potius quam collegam reuocandi 
ex prouincia esset. eo fere tempore legati ab rege Syphace Romam uenerunt, quae is 
prospera proelia cum Carthaginiensibus fecisset, memorantes: regem nec inimiciorem 
ulli populo quam Carthaginiensi nec amiciorem quam Romano esse adfirmabant; misisse 
eum antea legatos in Hispaniam ad Cn. et P. Cornelios imperatores Romanos: nunc ab 
ipso uelut fonte petere Romanam amicitiam uoluisse. senatus non legatis modo benigne 
respondit, sed et ipse legatos cum donis ad regem misit, L. Genucium, P. Poetelium, P. 
Popillium. dona tulere togam et tunicam purpuream, sellam eburneam, pateram ex 
quinque pondo auri factam. protinus et alios Africae regulos iussi adire; iis quoque quae 
darentur portata, togae praetextae et terna pondo paterae aureae. et Alexandream ad 
Ptolomaeum et Cleopatram reges M. Atilius et M'. Acilius, legati ad commemorandam 
renouandamque amicitiam missi, dona tulere, regi togam et tunicam purpuream cum 
sella eburnea, reginae pallam pictam cum amiculo purpureo. 


Multa ea aestate qua haec facta sunt ex propinquis urbibus agrisque nuntiata sunt 
prodigia: Tusculi agnum cum ubere lactenti natum, louis aedis culmen fulmine ictum ac 
prope omni tecto nudatum; iisdem ferme diebus Anagniae terram ante portam ictam 
diem ac noctem sine ullo ignis alimento arsisse, et aues ad compitum Anagninum in luco 
Dianae nidos in arboribus reliquisse; Tarracinae in mari haud procul portu angues 
magnitudinis mirae lasciuientium piscium modo exsultasse; Tarquiniis porcum cum ore 
humano genitum, et in agro Capenate ad lucum Feroniae quattuor signa sanguine multo 
diem ac noctem sudasse. haec prodigia hostiis maioribus procurata decreto pontificum; 
et supplicatio diem unum Romae ad omnia puluinaria, alterum in Capenati agro ad 
Feroniae lucum indicta. 


[5] M. Ualerius consul litteris excitus, prouincia exercituque mandato L. Cincio praetori, 
M. Ualerio Messalla praefecto classis cum parte nauium in Africam praedatum simul 
speculatumque quae populus Carthaginiensis ageret pararetque misso, ipse decem 
nauibus Romam profectus cum prospere peruenisset, senatum extemplo habuit, ubi de 
suis rebus gestis commemorauit: cum annos prope sexaginta in Sicilia terra marique 
magnis saepe cladibus bellatum esset, se eam prouinciam confecisse. neminem 
Carthaginiensem in Sicilia esse; neminem Siculum non esse; qui fugati metu inde 
afuerint, omnes in urbes, in agros suos reductos arare, serere; desertam recoli terram, 
tandem frugiferam ipsis cultoribus populoque Romano pace ac bello fidissimum 
annonae subsidium. exim Muttine, et si quorum aliorum merita erga populum 
Romanum erant in senatum introductis honores omnibus ad exsoluendam fidem a 

consule habiti. Muttines etiam ciuis Romanus factus, rogatione ab tribunis plebis ex 
auctoritate patrum ad plebem lata. 


Dum haec Romae geruntur, M. Ualerius quinquaginta nauibus cum ante lucem ad 
Africam accessisset, improuiso in agrum Uticensem escensionem fecit; eumque late 
depopulatus multis mortalibus cum alia omnis generis praeda captis ad naues redit et 
ad Siciliam tramisit, tertio decimo die quam profectus inde erat Lilybaeum reuectus. ex 
captiuis quaestione habita haec comperta consulique Laeuino omnia ordine perscripta 
ut sciret quo in statu res Africae essent: quinque milia Numidarum cum Masinissa, Galae 
filio, acerrimo iuuene, Carthagine esse, et alios per totam Africam milites mercede 
conduci qui in Hispaniam ad Hasdrubalem traicerentur, ut is quam maximo exercitu 
primo quoque tempore in Italiam transgressus iungeret se Hannibali; in eo positam 
uictoriam credere Carthaginienses; classem praeterea ingentem apparari ad Siciliam 
repetendam eamque se credere breui traiecturam. haec recitata a consule ita mouere 
senatum ut non exspectanda comitia consuli censeret, sed dictatore comitiorum 
habendorum causa dicto extemplo in prouinciam redeundum. illa disceptatio tenebat 
quod consul in Sicilia se M. Ualerium Messallam qui tum classi praeesset dictatorem 
dicturum esse aiebat, patres extra Romanum agrum-eum autem Italia terminari— 
negabant dictatorem dici posse. M. Lucretius tribunus plebis cum de ea re consuleret, 
ita decreuit senatus ut consul priusquam ab urbe discederet populum rogaret quem 
dictatorem dici placeret, eumque quem populus iussisset diceret dictatorem; si consul 
noluisset, praetor populum rogaret; si ne is quidem uellet, tum tribuni ad plebem ferrent. 
cum consul se populum rogaturum negasset quod suae potestatis esset, praetoremque 
uetuisset rogare, tribuni plebem rogarunt, plebesque sciuit ut Q. Fuluius, qui tum ad 
Capuam erat, dictator diceretur. sed quo die id plebis concilium futurum erat, consul 
clam nocte in Siciliam abiit; destitutique patres litteras ad M. Claudium mittendas 
censuerunt ut desertae ab collega rei publicae subueniret diceretque quem populus 
iussisset dictatorem. ita a M. Claudio consule Q. Fuluius dictator dictus, et ex eodem 
plebis scito ab Q. Fuluio dictatore P. Licinius Crassus pontifex maximus magister equitum 
dictus. 


[6] Dictator postquam Romam uenit, C. Sempronium Blaesum legatum quem ad Capuam 
habuerat in Etruriam prouinciam ad exercitum misit in locum C. Calpurni praetoris, 
quem ut Capuae exercituique suo praeesset litteris exciuit. ipse comitia in quem diem 
primum potuit edixit; quae certamine inter tribunos dictatoremque iniecto perfici non 
potuerunt. Galeria iuniorum, quae sorte praerogatiua erat, Q. Fuluium et Q. Fabium 
consules dixerat, eodemque iure uocatae inclinassent ni se tribuni plebis C. et L. Arrenii 
interposuissent, qui neque magistratum continuari satis ciuile esse aiebant et multo 
foedioris exempli eum ipsum creari qui comitia haberet; itaque si suum nomen dictator 
acciperet, se comitiis intercessuros: si aliorum praeterquam ipsius ratio haberetur, 
comitiis se moram non facere. dictator causam comitiorum auctoritate senatus, plebis 
scito, exemplis tutabatur: namque Cn. Seruilio consule cum C. Flaminius alter consul ad 
Trasumennum cecidisset, ex auctoritate patrum ad plebem latum plebemque sciuisse 
ut, quoad bellum in Italia esset, ex iis qui consules fuissent quos et quotiens uellet 
reficiendi consules populo ius esset; exemplaque in eam rem se habere, uetus L. Postumi 

Megelli, qui interrex iis comitiis quae ipse habuisset consul cum C. lunio Bubulco creatus 
esset, recens Q. Fabi, qui sibi continuari consulatum nisi id bono publico fieret profecto 
nunquam sisset. his orationibus cum diu certatum esset, postremo ita inter dictatorem 
ac tribunos conuenit ut eo quod censuisset senatus staretur. patribus id tempus rei 
publicae uisum est ut per ueteres et expertos bellique peritos imperatores res publica 
gereretur; itaque moram fieri comitiis non placere. concedentibus tribunis, comitia 
habita; declarati consules Q. Fabius Maximus quintum, Q. Fuluius Flaccus quartum. 
praetores inde creati L. Ueturius Philo, T. Quinctius Crispinus, C. Hostilius Tubulus, C. 
Aurunculeius. magistratibus in annum creatis Q. Fuluius dictatura se abdicauit. 


Extremo aestatis huius classis Punica nauium quadraginta cum praefecto Hamilcare in 
Sardiniam traiecta, Olbiensem primo, dein postquam ibi P. Manlius Uolso praetor cum 
exercitu apparuit circumacta inde ad alterum insulae latus Caralitanum agrum uastauit, 
et cum praeda omnis generis in Africam redit. 


Sacerdotes Romani eo anno mortui aliquot suffectique. C. Seruilius pontifex factus in 
locum T. Otacili Crassi, Ti. Sempronius Ti. filius Longus augur factus in locum T. Otacili 
Crassi. decemuir item sacris faciundis in locum Ti. Semproni C. filii Longi Ti. Sempronius 
Ti. filius Longus suffectus. M. Marcius rex sacrorum mortuus est et M. Aemilius Papus 
maximus curio; neque in eorum locum sacerdotes eo anno suffecti. 


Et censores hic annus habuit L. Ueturium Philonem et P. Licinium Crassum, maximum 
pontificem. Crassus Licinius nec consul nec praetor ante fuerat quam censor est factus: 
ex aedilitate gradum ad censuram fecit. sed hi censores neque senatum legerunt neque 
quicquam publicae rei egerunt: mors diremit L. Ueturi; inde et Licinius censura se 
abdicauit. aediles curules L. Ueturius et P. Licinius Uarus ludos Romanos diem unum 
instaurarunt: aediles plebei Q. Catius et L. Porcius Licinus ex multaticio argento signa 
aenea ad Cereris dedere et ludos pro temporis eius copia magnifici apparatus fecerunt. 


[7] Exitu anni huius C. Laelius legatus Scipionis die quarto et tricensimo quam a 
Tarracone profectus erat Romam uenit; isque cum agmine captiuorum ingressus urbem 
magnum concursum hominum fecit. postero die in senatum introductus captam 
Carthaginem caput Hispaniae uno die, receptasque aliquot urbes quae defecissent 
nouasque in societatem adscitas exposuit; ex captiuis comperta iis fere congruentia 
quae in litteris fuerant M. Ualeri Messallae. maxime mouit patres Hasdrubalis transitus 
in Italiam, uix Hannibali atque eius armis obsistentem. productus et in contionem Laelius 
eadem edisseruit. senatus ob res feliciter a P. Scipione gestas supplicationem in unum 
diem decreuit; C. Laelium primo quoque tempore cum quibus uenerat nauibus redire in 
Hispaniam iussit.-Carthaginis expugnationem in hunc annum contuli multis auctoribus, 
haud nescius quosdam esse qui anno insequenti captam tradiderint, quod mihi minus 
simile ueri uisum est annum integrum Scipionem nihil gerendo in Hispania consumpsisse. 
Q. Fabio Maximo quintum Q. Fuluio Flacco quartum consulibus, idibus Martiis, quo die 
magistratum inierunt, Italia ambobus prouincia decreta, regionibus tamen partitum 
imperium: Fabius ad Tarentum, Fuluius in Lucanis ac Bruttiis rem gereret. M. Claudio 
prorogatum in annum imperium. praetores sortiti prouincias, C. Hostilius Tubulus 
urbanam, L. Ueturius Philo peregrinam cum Gallia, T. Quinctius Crispinus Capuam, C. 

Aurunculeius Sardiniam. exercitus ita per prouincias diuisi: Fuluio duae legiones quas in 
Sicilia M. Ualerius Laeuinus haberet, Fabio, quibus in Etruria C. Calpurnius praefuisset: 
urbanus exercitus ut in Etruriam succederet: C. Calpurnius eidem praeesset prouinciae 
exercituique: Capuam exercitumque quem Q. Fuluius habuisset T. Quinctius obtineret: 
C. Hostilius ab C. Laetorio propraetore prouinciam exercitumque qui tum Arimini erat 
acciperet. M. Marcello quibus consul rem gesserat legiones decretae; M. Ualerio cum L. 
Cincio-iis quoque enim prorogatum in Sicilia imperium-Cannensis exercitus datus, 
eumque supplere ex militibus qui ex legionibus Cn. Fului superessent iussi. conquisitos 
eos consules in Siciliam miserunt; additaque eadem militiae ignominia sub qua 
Cannenses militabant quique ex praetoris Cn. Fului exercitu ob similis iram fugae missi 
eo ab senatu fuerant. C. Aurunculeio eaedem in Sardinia legiones quibus P. Manlius 
Uolso eam prouinciam obtinuerat decretae. P. Sulpicio eadem legione eademque classe 
Macedoniam obtinere iusso prorogatum in annum imperium. triginta quinqueremes ex 
Sicilia Tarentum ad Q. Fabium consulem mitti iussae: cetera classe placere praedatum 
in Africam aut ipsum M. Ualerium Laeuinum traicere aut mittere seu L. Cincium seu M. 
Ualerium Messallam uellet. nec de Hispania quicquam mutatum nisi quod non in annum 
Scipioni Silanoque, sed donec reuocati ab senatu forent prorogatum imperium est. ita 
prouinciae exercituumque in eum annum partita imperia. 


[8] Inter maiorum rerum curas comitia maximi curionis, cum in locum M. Aemili sacerdos 
crearetur, uetus excitauerunt certamen, patriciis negantibus C. Mamili Atelli, qui unus 
ex plebe petebat, habendam rationem esse quia nemo ante eum nisi ex patribus id 
sacerdotium habuisset. tribuni appellati ad senatum «rem» reiecerunt: senatus populi 
potestatem fecit: ita primus ex plebe creatus maximus curio C. Mamilius Atellus. et 
flaminem Dialem inuitum inaugurari coegit P. Licinius pontifex maximus C. Ualerium 
Flaccum; decemuirum sacris faciundis creatus in locum Q. Muci Scaeuolae demortui C. 
Laetorius. causam inaugurari coacti flaminis libens reticuissem, ni ex mala fama in 
bonam uertisset. ob adulescentiam neglegentem luxuriosamque C. Flaccus flamen 
captus a P. Licinio pontifice maximo erat, L. Flacco fratri germano cognatisque aliis ob 
eadem uitia inuisus. is ut animum eius cura sacrorum et caerimoniarum cepit, ita 
repente exuit antiquos mores ut nemo tota iuuentute haberetur prior nec probatior 
primoribus patrum, suis pariter alienisque, esset. huius famae consensu elatus ad iustam 
fiduciam sui rem intermissam per multos annos ob indignitatem flaminum priorum 
repetiuit, ut in senatum introiret. ingressum eum curiam cum P. Licinius praetor inde 
eduxisset, tribunos plebis appellauit. flamen uetustum ius sacerdotii repetebat: datum 
id cum toga praetexta et sella curuli ei flamonio esse. praetor non exoletis uetustate 
annalium exemplis stare ius, sed recentissimae cuiusque consuetudinis usu uolebat: nec 
patrum nec auorum memoria Dialem quemquam id ius usurpasse. tribuni rem inertia 
flaminum oblitteratam ipsis, non sacerdotio damno fuisse cum aequum censuissent, ne 
ipso quidem contra tendente praetore, magno adsensu patrum plebisque flaminem in 
senatum introduxerunt, omnibus ita existimantibus magis sanctitate uitae quam 
sacerdotii iure eam rem flaminem obtinuisse. consules priusquam in prouincias irent, 
duas urbanas legiones in supplementum quantum opus erat ceteris exercitibus militum 
scripserunt. urbanum ueterem exercitum Fuluius consul C. Fuluio Flacco legato-frater 

hic consulis erat-in Etruriam dedit ducendum et legiones quae in Etruria erant Romam 
deducendas. et Fabius consul reliquias exercitus Fuluiani conquisitas-fuere autem ad 
quattuor milia trecenti quadraginta quattuor-Q. Maximum filium ducere in Siciliam ad 
M. Ualerium proconsulem iussit, atque ab eo duas legiones et triginta quinqueremes 
accipere. nihil eae deductae ex insula legiones minuerunt nec uiribus nec specie eius 
prouinciae praesidium; nam cum praeter egregie suppletas duas ueteres legiones 
transfugarum etiam Numidarum equitum peditumque magnam uim haberet, Siculos 
quoque qui in exercitu Epicydis aut Poenorum fuerant, belli peritos uiros, milites scripsit. 
ea externa auxilia cum singulis Romanis legionibus adiunxisset, duorum speciem 
exercituum seruauit; altero L. Cincium partem insulae, regnum qua Hieronis fuerat, tueri 
iussit: altero ipse ceteram insulam tuebatur diuisam quondam Romani Punicique imperii 
finibus, classe quoque nauium septuaginta partita ut omni ambitu litorum praesidio orae 
maritimae essent. ipse cum Muttinis equitatu prouinciam peragrabat ut uiseret agros 
cultaque ab incultis notaret et perinde dominos laudaret castigaretque. ita tantum ea 
cura frumenti prouenit ut et Romam mitteret et Catinam conueheret unde exercitui qui 
ad Tarentum aestiua acturus esset posset praeberi. 


[9] Ceterum transportati milites in Siciliam—-et erant maior pars Latini nominis 
sociorumque-prope magni motus causa fuere; adeo ex paruis saepe magnarum 
momenta rerum pendent. fremitus enim inter Latinos sociosque in conciliis ortus, 
decimum annum dilectibus stipendiis se exhaustos esse; quotannis ferme clade magna 
pugnare; alios in acie occidi, alios morbo absumi; magis perire sibi ciuem qui ab Romano 
miles lectus sit quam qui ab Poeno captus: quippe ab hoste gratis remitti in patriam, ab 
Romanis extra Italiam in exsilium uerius quam in militiam ablegari. octauum iam ibi 
annum senescere Cannensem militem, moriturum ante quam Italia hostis, quippe nunc 
cum maxime florens uiribus, excedat. si ueteres milites non redeant in patriam, noui 
legantur, breui neminem superfuturum. itaque quod propediem res ipsa negatura sit, 
priusquam ad ultimam solitudinem atque egestatem perueniant, negandum populo 
Romano esse. si consentientes in hoc socios uideant Romani, profecto de pace cum 
Carthaginiensibus iungenda cogitaturos: aliter nunquam uiuo Hannibale sine bello 
Italiam fore. haec acta in conciliis. 


Triginta tum coloniae populi Romani erant; ex iis duodecim, cum omnium legationes 
Romae essent, negauerunt consulibus esse unde milites pecuniamque darent. eae fuere 
Ardea, Nepete, Sutrium, Alba, Carseoli, Sora, Suessa, Circeii, Setia, Cales, Narnia, 
Interamna. noua re consules icti cum absterrere eos a tam detestabili consilio uellent, 
castigando increpandoque plus quam leniter agendo profecturos rati, eos ausos esse 
consulibus dicere aiebant quod consules ut in senatu pronuntiarent in animum inducere 
non possent; non enim detractationem eam munerum militiae, sed apertam 
defectionem a populo Romano esse. redirent itaque propere in colonias et tamquam 
integra re, locuti magis quam ausi tantum nefas, cum suis consulerent. admonerent non 
Campanos neque Tarentinos esse eos sed Romanos, inde oriundos, inde in colonias 
atque in agrum bello captum stirpis augendae causa missos. quae liberi parentibus 
deberent, ea illos Romanis debere, si ulla pietas, si memoria antiquae patriae esset. 
consulerent igitur de integro; nam tum quidem quae temere agitassent, ea prodendi 

imperii Romani, tradendae Hannibali uictoriae esse. cum alternis haec consules diu 
iactassent, nihil moti legati neque se quid domum renuntiarent habere dixerunt neque 
senatum suum quid noui consuleret, ubi nec miles qui legeretur nec pecunia quae 
daretur in stipendium esset. cum obstinatos eos uiderent consules, rem ad senatum 
detulerunt, ubi tantus pauor animis hominum est iniectus ut magna pars actum de 
imperio diceret: idem alias colonias facturas, idem socios; consensisse omnes ad 
prodendam Hannibali urbem Romanam. 


[10] Consules hortari et consolari senatum et dicere alias colonias in fide atque officio 
pristino fore: eas quoque ipsas quae officio decesserint si legati circa eas colonias 
mittantur qui castigent, non qui precentur, uerecundiam imperii habituras esse. 
permissum ab senatu iis cum esset, agerent facerentque ut e re publica ducerent, 
pertemptatis prius aliarum coloniarum animis citauerunt legatos quaesiueruntque ab iis 
ecquid milites ex formula paratos haberent. pro duodeuiginti coloniis M. Sextilius 
Fregellanus respondit et milites paratos ex formula esse, et si pluribus opus esset plures 
daturos, et quidquid aliud imperaret uelletque populus Romanus enixe facturos; ad id 
sibi neque opes deesse, animum etiam superesse. consules parum sibi uideri praefati 
pro merito eorum sua uoce conlaudari [eos] nisi uniuersi patres iis in curia gratias 
egissent, sequi in senatum eos iusserunt. senatus quam poterat honoratissimo decreto 
adlocutos eos, mandat consulibus ut ad populum quoque eos producerent, et inter 
multa alia praeclara quae ipsis maioribusque suis praestitissent recens etiam meritum 
eorum in rem publicam commemorarent. ne nunc quidem post tot saecula sileantur 
fraudenturue laude sua: Signini fuere et Norbani Saticulanique et Fregellani et Lucerini 
et Uenusini et Brundisini et Hadriani et Firmani et Ariminenses, et ab altero mari Pontiani 
et Paestani et Cosani, et mediterranei Beneuentani et Aesernini et Spoletini et Placentini 
et Cremonenses. harum coloniarum subsidio tum imperium populi Romani stetit, iisque 
gratiae in senatu et apud populum actae. duodecim aliarum coloniarum quae 
detractauerunt imperium mentionem fieri patres uetuerunt, neque illos dimitti neque 
retineri neque appellari a consulibus; ea tacita castigatio maxime ex dignitate populi 
Romani uisa est. 


Cetera expedientibus quae ad bellum opus erant consulibus, aurum uicesimarium quod 
in sanctiore aerario ad ultimos casus seruabatur promi placuit. prompta ad quattuor 
milia pondo auri. inde quingena pondo data consulibus et M. Marcello et P. Sulpicio 
proconsulibus et L. Ueturio praetori qui Galliam prouinciam erat sortitus, additumque 
Fabio consuli centum pondo auri praecipuum quod in arcem Tarentinam portaretur; 
cetero auro usi sunt ad uestimenta praesenti pecunia locanda exercitui qui in Hispania 
bellum secunda sua fama ducisque gerebat. 


[11] Prodigia quoque priusquam ab urbe consules proficiscerentur procurari placuit. in 
Albano monte tacta de caelo erant signum louis arborque templo propinqua, et Ostiae 
lacus, et Capuae murus Fortunaeque aedis, et Sinuessae murus portaque. haec de caelo 
tacta: cruentam etiam fluxisse aquam Albanam quidam auctores erant, et Romae intus 
in cella aedis Fortis Fortunae de capite signum quod in corona erat in manum sponte sua 
prolapsum. et Priuerni satis constabat bouem locutum uolturiumque frequenti foro in 

tabernam deuolasse, et Sinuessae natum ambiguo inter marem ac feminam sexu 
infantem, quos androgynos uolgus, ut pleraque, faciliore ad duplicanda uerba Graeco 
sermone appellat, et lacte pluuisse et cum elephanti capite puerum natum. ea prodigia 
hostiis maioribus procurata, et supplicatio circa omnia puluinaria, obsecratio in unum 
diem indicta; et decretum ut C. Hostilius praetor ludos Apollini sicut iis annis uoti 
factique erant uoueret faceretque. per eos dies et censoribus creandis Q. Fuluius consul 
comitia habuit. creati censores ambo qui nondum consules fuerant, M. Cornelius 
Cethegus P. Sempronius Tuditanus. ii censores ut agrum Campanum fruendum locarent 
ex auctoritate patrum latum ad plebem est plebesque sciuit. senatus lectionem 
contentio inter censores de principe legendo tenuit. Sempronii lectio erat; ceterum 
Cornelius morem traditum a patribus sequendum aiebat ut qui primus censor ex iis qui 
uiuerent fuisset, eum principem legerent; is T. Manlius Torquatus erat; Sempronius cui 
di sortem legendi dedissent ei ius liberum eosdem dedisse deos; se id suo arbitrio 
facturum lecturumque Q. Fabium Maximum quem tum principem Romanae ciuitatis 
esse uel Hannibale iudice uicturus esset. cum diu certatum uerbis esset, concedente 
collega lectus a Sempronio princeps in senatum Q. Fabius Maximus consul. inde alius 
lectus senatus octo praeteritis, inter quos M. Caecilius Metellus erat, infamis auctor 
deserendae Italiae post Cannensem cladem. in equestribus quoque notis eadem seruata 
causa, sed erant perpauci quos ea infamia attingeret; illis omnibus-et multi erant- 
adempti equi qui Cannensium legionum equites in Sicilia erant. addiderunt acerbitati 
etiam tempus, ne praeterita stipendia procederent iis quae equo publico emeruerant, 
sed dena stipendia equis priuatis facerent. magnum praeterea numerum eorum 
conquisiuerunt qui equo merere deberent, atque ex iis qui principio eius belli 
septemdecim annos nati fuerant neque militauerant omnes aerarios fecerunt. 
locauerunt inde reficienda quae circa forum incendio consumpta erant, septem 
tabernas, macellum, atrium regium. 


[12] Transactis omnibus quae Romae agenda erant consules ad bellum profecti. prior 
Fuluius praegressus Capuam: post paucos dies consecutus Fabius, qui et collegam coram 
obtestatus et per litteras Marcellum ut quam acerrimo bello detinerent Hannibalem 
dum ipse Tarentum oppugnaret-ea urbe adempta hosti iam undique pulso, nec ubi 
consisteret nec quid fidum respiceret habenti, ne remorandi quidem causam in Italia 
fore-Regium etiam nuntium mittit ad praefectum praesidii quod ab Laeuino consule 
aduersus Bruttios ibi locatum erat, octo milia hominum, pars maxima ab Agathyrna, 
sicut ante dictum est, ex Sicilia traducta, rapto uiuere hominum adsuetorum; additi 
erant Bruttiorum indidem perfugae, et audacia et audendi omnia necessitatibus pares. 
hanc manum ad Bruttium primum agrum depopulandum duci iussit, inde ad Cauloniam 
urbem oppugnandam. imperata non impigre solum sed etiam auide exsecuti direptis 
fugatisque cultoribus agri summa ui urbem oppugnabant. 


Marcellus et consulis litteris excitus et quia ita induxerat in animum neminem ducem 
Romanum tam parem Hannibali quam se esse, ubi primum in agris pabuli copia fuit ex 
hibernis profectus ad Canusium Hannibali occurrit. sollicitabat ad defectionem 
Canusinos Poenus; ceterum ut appropinquare Marcellum audiuit, castra inde mouit. 
aperta erat regio, sine ullis ad insidias latebris; itaque in loca saltuosa cedere inde coepit. 

Marcellus uestigiis instabat castraque castris conferebat, et opere perfecto extemplo in 
aciem legiones educebat. Hannibal turmatim per equites peditumque iaculatores leuia 
certamina serens casum uniuersae pugnae non necessarium ducebat. tractus est tamen 
ad id quod uitabat certamen. nocte praegressum adsequitur locis planis ac patentibus 
Marcellus; castra inde ponentem pugnando undique in munitores operibus prohibet. ita 
signa conlata pugnatumque totis copiis, et cum iam nox instaret Marte aequo discessum 
est. castra exiguo distantia spatio raptim ante noctem permunita. postero die luce prima 
Marcellus in aciem copias eduxit; nec Hannibal detractauit certamen, multis uerbis 
adhortatus milites ut memores Trasumenni Cannarumque contunderent ferociam 
hostis: urgere atque instare eum; non iter quietos facere, non castra ponere pati, non 
respirare aut circumspicere; cottidie simul orientem solem et Romanam aciem in campis 
uidendam esse; si uno proelio haud incruentus abeat, quietius deinde tranquilliusque 
eum bellaturum. his inritati adhortationibus simulque taedio ferociae hostium cottidie 
instantium lacessentiumque acriter proelium ineunt. pugnatum amplius duabus horis 
est. cedere inde ab Romanis dextra ala et extraordinarii coepere. quod ubi Marcellus 
uidit, duodeuicesimam legionem in primam aciem inducit. dum alii trepide cedunt, alii 
segniter subeunt, turbata tota acies est, dein prorsus fusa, et uincente pudorem metu 
terga dabant. cecidere in pugna fugaque ad duo milia et septingenti ciuium 
sociorumque; in iis quattuor Romani centuriones, duo tribuni militum, M. Licinius et M. 
Heluius. signa militaria quattuor de ala prima quae fugit, duo de legione quae cedentibus 
sociis successerat amissa. 


[13] Marcellus postquam in castra reditum est, contionem adeo saeuam atque acerbam 
apud milites habuit ut proelio per diem totum infeliciter tolerato tristior iis irati ducis 
oratio esset. 'dis immortalibus, ut in tali re, laudes gratesque' inquit 'ago quod uictor 
hostis cum tanto pauore incidentibus uobis in uallum portasque non ipsa castra est 
adgressus; deseruissetis profecto eodem terrore castra quo omisistis pugnam. qui pauor 
hic, qui terror, quae repente qui et cum quibus pugnaretis obliuio animos cepit? nempe 
iidem sunt hi hostes quod uincendo et uictos sequendo priorem aestatem absumpsistis, 
quibus dies noctesque fugientibus per hos dies institistis, quos leuibus proeliis fatigastis, 
quos hesterno die nec iter facere nec castra ponere passi estis. omitto ea quibus gloriari 
potestis: cuius et ipsius pudere ac paenitere uos oportet referam-nempe aequis 
manibus hesterno die diremistis pugnam. quid haec nox, quid hic dies attulit? uestrae 
iis copiae imminutae sunt an illorum auctae? non equidem mihi cum exercitu meo loqui 
uideor nec cum Romanis militibus: corpora tantum atque arma eadem sunt. an si 
eosdem animos habuissetis, terga uestra uidisset hostis? signa alicui manipulo aut 
cohorti ademisset? adhuc caesis legionibus Romanis gloriabatur: uos illi hodierno die 
primum fugati exercitus dedistis decus.' clamor inde ortus ut ueniam eius diei daret: ubi 
uellet deinde experiretur militum suorum animos. 'ego uero experiar,' inquit 'milites, et 
uos crastino die in aciem educam ut uictores potius quam uicti ueniam impetretis quam 
petitis. cohortibus quae signa amiserant hordeum dari iussit, centurionesque 
manipulorum quorum signa amissa fuerant destrictis gladiis discinctos destituit; et ut 
postero die omnes pedites equites armati adessent edixit. ita contio dimissa fatentium 

iure ac merito sese increpitos neque illo die uirum quemquam in acie Romana fuisse 
praeter unum ducem, cui aut morte satisfaciendum aut egregia uictoria esset. 


Postero die ornati [armatique] ad edictum aderant. imperator eos conlaudat 
pronuntiatque a quibus orta pridie fuga esset cohortesque quae signa amisissent se in 
primam aciem inducturum; edicere iam sese omnibus pugnandum ac uincendum esse 
et adnitendum singulis uniuersisque ne prius hesternae fugae quam hodiernae uictoriae 
fama Romam perueniat. inde cibo corpora firmare iussi ut si longior pugna esset uiribus 
sufficerent. ubi omnia dicta factaque sunt quibus excitarentur animi militum in aciem 
procedunt. 


[14] Quod ubi Hannibali nuntiatum est, 'cum eo nimirum' inquit 'hoste res est qui nec 
bonam nec malam ferre fortunam possit. seu uicit, ferociter instat uictis: seu uictus est, 
instaurat cum uictoribus certamen.' signa inde canere iussit et copias educit. pugnatum 
utrimque aliquanto quam pridie acrius est Poenis ad obtinendum hesternum decus 
adnitentibus, Romanis ad demendam ignominiam. sinistra ala ab Romanis et cohortes 
quae amiserant signa in prima acie pugnabant et legio duodeuicesima ab dextro cornu 
instructa. L. Cornelius Lentulus et C. Claudius Nero legati cornibus praeerant: Marcellus 
mediam aciem hortator testisque praesens firmabat. ab Hannibale Hispani primam 
obtinebant frontem-et id roboris in omni exercitu erat. cum anceps diu pugna esset, 
Hannibal elephantos in primam aciem induci iussit, si quem inicere ea res tumultum ac 
pauorem posset. et primo turbarunt signa ordinesque, et partim occulcatis, partim 
dissipatis terrore qui circa erant nudauerant una parte aciem, latiusque fuga manasset 
ni C. Decimius Flauus tribunus militum signo arrepto primi hastati manipulum eius signi 
sequi se iussisset. duxit ubi maxime tumultum conglobatae beluae faciebant pilaque in 
eas conici iussit. haesere omnia tela haud difficili ex propinquo in tanta corpora ictu et 
tum conferta turba; sed ut non omnes uolnerati sunt, ita in quorum tergis infixa stetere 
pila, ut est genus anceps, in fugam uersi etiam integros auertere. tum iam non unus 
manipulus, sed pro se quisque miles qui modo adsequi agmen fugientium elephantorum 
poterat, pila conicere. eo magis ruere in suos beluae tantoque maiorem stragem edere 
quam inter hostes ediderant, quanto acrius pauor consternatam agit quam insidentis 
magistri imperio regitur. in perturbatam transcursu beluarum aciem signa inferunt 
Romani pedites et haud magno certamine dissipatos trepidantesque auertunt. tum in 
fugientes equitatum immittit Marcellus, nec ante finis sequendi est factus quam in 
castra pauentes compulsi sunt. nam super alia quae terrorem trepidationemque 
facerent, elephanti quoque duo in ipsa porta corruerant, coactique erant milites per 
fossam uallumque ruere in castra. ibi maxima hostium caedes facta; caesa ad octo milia 
hominum, quinque elephanti. nec Romanis incruenta uictoria fuit: mille ferme et 
septingenti de duabus legionibus et sociorum supra mille et trecentos occisi; uolnerati 
permulti ciuium sociorumque. Hannibal nocte proxima castra mouit: cupientem insequi 
Marcellum prohibuit multitudo sauciorum. 


[15] Speculatores qui prosequerentur agmen missi postero die rettulerunt Bruttios 
Hannibalem petere. 

lisdem ferme diebus et ad Q. Fuluium consulem Hirpini et Lucani et Uolceientes traditis 
praesidiis Hannibalis quae in urbibus habebant dediderunt sese, clementerque a consule 
cum uerborum tantum castigatione ob errorem praeteritum accepti sunt, et Bruttiis 
similis spes ueniae facta est, cum ab iis Uibius et Paccius fratres, longe nobilissimi gentis 
eius, eandem quae data Lucanis erat condicionem deditionis petentes uenissent. 


Q. Fabius consul oppidum in Sallentinis Manduriam ui cepit; ibi ad quattuor milia 
hominum capta et ceterae praedae aliquantum. inde Tarentum profectus in ipsis 
faucibus portus posuit castra. naues quas Laeuinus tutandis commeatibus habuerat 
partim machinationibus onerat apparatuque moenium oppugnandorum, partim 
tormentis et saxis omnique missilium telorum genere instruit, onerarias quoque, non 
eas solum quae remis agerentur, ut alii machinas scalasque ad muros ferrent, alii procul 
ex nauibus uolnerarent moenium propugnatores. hae naues ab aperto mari ut urbem 
adgrederentur instructae parataeque sunt; et erat liberum mare classe Punica cum 
Philippus oppugnare Aetolos pararet Corcyram tramissa. in Bruttiis interim Cauloniae 
oppugnatores sub aduentu Hannibalis ne opprimerentur in tumulum a praesenti impetu 
tutum, ad cetera inopem, concessere. 


Fabium Tarentum obsidentem leue dictu momentum ad rem ingentem potiundam 
adiuuit. praesidium Bruttiorum datum ab Hannibale Tarentini habebant. eius praesidii 
praefectus deperibat amore mulierculae cuius frater in exercitu Fabi consulis erat. is 
certior litteris sororis factus de noua consuetudine aduenae locupletis atque inter 
populares tam honorati, spem nactus per sororem quolibet impelli amantem posse, quid 
speraret ad consulem detulit. quae cum haud uana cogitatio uisa esset pro perfuga 
iussus Tarentum transire, ac per sororem praefecto conciliatus primo occulte 
temptando animum, dein satis explorata leuitate blanditiis muliebribus perpulit eum ad 
proditionem custodiae loci cui praepositus erat. ubi et ratio agendae rei et tempus 
conuenit, miles nocte per interualla stationum clam ex urbe emissus ea quae acta erant 
quaeque ut agerentur conuenerat ad consulem refert. 


Fabius uigilia prima dato signo iis qui in arce erant quique custodiam portus habebant, 
ipse circumito portu ab regione urbis in orientem uersa occultus consedit. canere inde 
tubae simul ab arce simul a portu et ab nauibus quae ab aperto mari adpulsae erant, 
clamorque undique cum ingenti tumultu unde minimum periculi erat de industria ortus. 
consul interim silentio continebat suos. igitur Democrates, qui praefectus antea classis 
fuerat, forte illi loco praepositus, postquam quieta omnia circa se uidit, alias partes eo 
tumultu personare ut captae urbis interdum excitaretur clamor, ueritus ne inter 
cunctationem suam consul aliquam uim faceret ac signa inferret, praesidium ad arcem 
unde maxime terribilis accidebat sonus traducit. Fabius cum et ex temporis spatio et ex 
silentio ipso quod, ubi paulo ante strepebant excitantes uocantesque ad arma, inde nulla 
accidebat uox, deductas custodias sensisset, ferri scalas ad eam partem muri qua 
Bruttiorum cohortem praesidium agitare proditionis conciliator nuntiauerat iubet. ea 
primum captus est murus adiuuantibus recipientibusque Bruttiis, et transcensum in 
urbem est; inde et proxima refracta porta ut frequenti agmine signa inferrentur. tum 

clamore sublato sub ortum ferme lucis nullo obuio armato in forum perueniunt, 
omnesque undique qui ad arcem portumque pugnabant in se conuerterunt. 


[16] Proelium in aditu fori maiore impetu quam perseuerantia commissum est. non 
animo, non armis, non arte belli, non uigore ac uiribus corporis par Romano Tarentinus 
erat; igitur pilis tantum coniectis, prius paene quam consererent manus terga dederunt, 
dilapsique per nota urbis itinera in suas amicorumque domos. duo ex ducibus Nico et 
Democrates fortiter pugnantes cecidere. Philemenus, qui proditionis ad Hannibalem 
auctor fuerat, cum citato equo ex proelio auectus esset, uagus paulo post equus [errans] 
per urbem cognitus, corpus nusquam inuentum est; creditum uolgo est in puteum 
apertum ex equo praecipitasse. Carthalonem autem praefectum Punici praesidii cum 
commemoratione paterni hospitii positis armis uenientem ad consulem miles obuius 
obtruncat. alii alios [passim] sine discrimine armatos inermes caedunt, Carthaginienses 
Tarentinosque pariter. Bruttii quoque multi passim interfecti, seu per errorem seu 
uetere in eos insito odio seu ad proditionis famam ut ui potius atque armis captum 
Tarentum uideretur exstinguendam. tum ab caede ad diripiendam urbem discursum. 
triginta milia seruilium capitum dicuntur capta, argenti uis ingens facti signatique, auri 
tria milia octoginta pondo, signa tabulae prope ut Syracusarum ornamenta aequauerint. 
sed maiore animo generis eius praeda abstinuit Fabius quam Marcellus; ^qui 
interroganti scribae" quid fieri signis uellet ingentis magnitudinis-di sunt, suo quisque 
habitu in modum pugnantium formati-deos iratos Tarentinis relinqui iussit. murus inde 
qui urbem ab arce dirimebat dirutus est ac disiectus. 


Dum haec Tarenti aguntur, Hannibal iis qui Cauloniam obsidebant in deditionem 
acceptis, audita oppugnatione Tarenti dies noctesque cursim agmine acto cum festinans 
ad opem ferendam captam urbem audisset, 'et Romani suum Hannibalem' inquit 
'habent; eadem qua ceperamus arte Tarentum amisimus.' ne tamen fugientis modo 
conuertisse agmen uideretur, quo constiterat loco quinque milia ferme ab urbe posuit 
castra; ibi paucos moratus dies Metapontum sese recepit. inde duos Metapontinos cum 
litteris principum eius ciuitatis ad Fabium Tarentum mittit, fidem ab consule accepturos 
impunita priora fore si Metapontum cum praesidio Punico prodidissent. Fabius uera 
quae adferrent esse ratus, diem qua accessurus esset Metapontum constituit litterasque 
ad principes dedit, quae ad Hannibalem delatae sunt. enimuero laetus successu fraudis 
si ne Fabius quidem dolo inuictus fuisset, haud procul Metaponto insidias ponit. Fabio 
auspicanti priusquam egrederetur ab Tarento, aues semel atque iterum non addixerunt. 
hostia quoque caesa consulenti deos haruspex cauendum a fraude hostili et ab insidiis 
praedixit. Metapontini postquam ad constitutum non uenerat diem remissi ut 
cunctantem hortarentur ac repente comprehensi, metu grauioris quaestionis detegunt 
insidias. 


[17] Aestatis eius principio qua haec agebantur, P. Scipio in Hispania cum hiemem totam 
reconciliandis barbarorum | animis partim donis, partim remissione obsidum 
captiuorumque absumpsisset, Edesco ad eum clarus inter duces Hispanos uenit. erant 
coniunx liberique eius apud Romanos; sed praeter eam causam etiam uelut fortuita 
inclinatio animorum quae Hispaniam omnem auerterat ad Romanum a Punico imperio 


522 


traxit eum. eadem causa Indibili Mandonioque fuit, haud dubie omnis Hispaniae 
principibus, cum omni popularium manu relicto Hasdrubale secedendi in imminentes 
castris eius tumulos unde per continentia iuga tutus receptus ad Romanos esset. 
Hasdrubal cum hostium res tantis augescere incrementis cerneret, suas imminui ac fore 
ut, nisi audendo aliquid moueret, qua coepissent ruerent, dimicare quam primum statuit. 
Scipio auidior etiam certaminis erat cum a spe quam successus rerum augebat tum quod 
priusquam iungerentur hostium exercitus cum uno dimicare duce exercituque quam 
simul cum uniuersis malebat. ceterum etiamsi cum pluribus pariter dimicandum foret, 
arte quadam copias auxerat. nam cum uideret nullum esse nauium usum, quia uacua 
omnis Hispaniae ora classibus Punicis erat, subductis nauibus Tarracone nauales socios 
terrestribus copiis addidit; et armorum affatim erat «et» captorum Carthagine et quae 
post captam eam fecerat tanto opificum numero incluso. 


Cum iis copiis Scipio ueris principio ab Tarracone egressus-iam enim et Laelius redierat 
ab Roma, sine quo nihil maioris rei motum uolebat-ducere ad hostem pergit. per omnia 
pacata eunti, ut cuiusque populi fines transiret prosequentibus excipientibusque sociis, 
Indibilis et Mandonius cum suis copiis occurrerent. Indibilis pro utroque locutus 
haudquaquam «ut» barbarus stolide incauteue, sed potius cum uerecundia «ac» 
grauitate, propiorque excusanti transitionem ut necessariam quam glorianti eam uelut 
primam occasionem raptam; scire enim se transfugae nomen exsecrabile ueteribus 
sociis, nouis suspectum esse; neque eum se reprehendere morem hominum si tam 
anceps odium causa, non nomen faciat. merita inde sua in duces Carthaginienses 
commemorauit, auaritiam contra eorum superbiamque et omnis generis iniurias in se 
atque populares. itaque corpus dumtaxat suum ad id tempus apud eos fuisse: animum 
iam pridem ibi esse ubi ius ac fas crederent coli; ad deos quoque confugere supplices 
qui nequeant hominum uim atque iniurias pati. se id Scipionem orare ut transitio sibi 
nec fraudi apud eum nec honori sit. quales ex hac die experiundo cognorit, perinde 
operae eorum pretium faceret. ita prorsus respondet facturum Romanus, nec pro 
transfugis habiturum qui non duxerint societatem ratam ubi nec diuini quicquam nec 
humani sanctum esset. productae deinde in conspectum iis coniuges liberique 
lacrimantibus gaudio redduntur, atque eo die in hospitium abducti: postero die foedere 
accepta fides dimissique ad copias adducendas. iisdem deinde castris tendebant donec 
ducibus iis ad hostem peruentum est. 


[18] Proximus Carthaginiensium exercitus Hasdrubalis prope urbem Baeculam erat. pro 
castris equitum stationes habebant. in eas uelites antesignanique et qui primi agminis 
erant aduenientes ex itinere priusquam castris locum acciperent, adeo contemptim 
impetum fecerunt ut facile appareret quid utrique parti animorum esset. in castra 
trepida fuga compulsi equites sunt signaque Romana portis prope ipsis inlata. atque illo 
quidem die inritatis tantum ad certamen animis castra Romani posuerunt: nocte 
Hasdrubal in tumulum copias recipit plano campo in summo patentem; fluuius ab tergo, 
ante circaque uelut ripa praeceps oram eius omnem cingebat. suberat et altera inferior 
summissa fastigio planities; eam quoque altera crepido haud facilior in adscensum 
ambibat. in hunc inferiorem campum postero die Hasdrubal postquam stantem pro 

castris hostium aciem uidit, equites Numidas leuiumque armorum Baliares et Afros 
demisit. 


Scipio circumuectus ordines signaque ostendebat hostem praedamnata spe aequo 
dimicandi campo captantem tumulos, loci fiducia non uirtutis armorumque stare in 
conspectu; sed altiora moenia habuisse Carthaginem, quae transcendisset miles 
Romanus; nec tumulos nec arcem, ne mare quidem armis obstitisse suis. ad id fore 
altitudines quas cepissent hostibus ut per praecipitia et praerupta salientes fugerent; 
eam quoque se illis fugam clausurum. cohortesque duas alteram tenere fauces uallis per 
quam deferretur amnis iubet, alteram uiam insidere quae ab orbe per tumuli obliqua in 
agros ferret. ipse expeditos qui pridie stationes hostium pepulerant ad leuem 
armaturam infimo stantem supercilio ducit. per aspreta primum, nihil aliud quam uia 
impediti, iere; deinde ut sub ictum uenerunt, telorum primo omnis generis uis ingens 
effusa in eos est; ipsi contra saxa quae locus strata passim, omnia ferme missilia, praebet 
ingerere, non milites solum, sed etiam turba calonum immixta armatis. 


Ceterum quamquam adscensus difficilis erat et prope obruebantur telis saxisque, 
adsuetudine tamen succedendi muros et pertinacia animi subierunt primi. qui simul 
cepere aliquid aequi loci ubi firmo consisterent gradu, leuem et concursatorem hostem 
atque interuallo tutum cum procul missilibus pugna eluditur, instabilem eundem ad 
comminus conserendas manus, expulerunt loco et cum caede magna in aciem altiore 
superstantem tumulo impegere. inde Scipio iussis aduersus mediam euadere aciem 
uictoribus ceteras copias cum Laelio diuidit, atque eum parte dextra tumuli circumire 
donec mollioris adscensus uiam inueniret iubet: ipse ab laeua, circuitu haud magno, in 
transuersos hostes incurrit. inde primo turbata acies est dum ad circumsonantem 
undique clamorem flectere cornua et obuertere ordines uolunt. hoc tumultu et Laelius 
subiit; et dum pedem referunt ne ab tergo uolnerarentur, laxata prima acies locusque 
ad euadendum et mediis datus est, qui per tam iniquum locum stantibus integris 
ordinibus elephantisque ante signa locatis nunquam euasissent. cum ab omni parte 
caedes fieret Scipio, qui laeuo cornu in dextrum incucurrerat, maxime in nuda latera 
hostium pugnabat; et iam ne fugae quidem patebat locus; nam et stationes utrimque 
Romanae dextra laeuaque insederant uias, et porta castrorum ducis principumque fuga 
clausa erat, addita trepidatione elephantorum quos territos aeque atque hostes 
timebant. caesa igitur ad octo milia hominum. 


[19] Hasdrubal iam ante quam dimicaret pecunia rapta elephantisque praemissis, quam 
plurimos poterat de fuga excipiens praeter Tagum flumen ad Pyrenaeum tendit. Scipio 
castris hostium potitus cum praeter libera capita omnem praedam militibus concessisset, 
in recensendis captiuis decem milia peditum, duo milia equitum inuenit. ex his Hispanos 
sine pretio omnes domum dimisit, Afros uendere quaestorem iussit. circumfusa inde 
multitudo Hispanorum et ante deditorum et pridie captorum regem eum ingenti 
consensu appellauit. tum Scipio silentio per praeconem facto sibi maximum nomen 
imperatoris esse dixit quo se milites sui appellassent: regium nomen alibi magnum, 
Romae intolerabile esse. regalem animum in se esse, si id in hominis ingenio 
amplissimum ducerent, taciti iudicarent: uocis usurpatione abstinerent. sensere etiam 

barbari magnitudinem animi, cuius miraculo nominis alii mortales stuperent id ex tam 
alto fastigio aspernantis. dona inde regulis principibusque Hispanorum diuisa, et ex 
magna copia captorum equorum trecentos quos uellet eligere Indibilem iussit. 


Cum Afros uenderet iussu imperatoris quaestor, puerum adultum inter eos forma insigni 
cum audisset regii generis esse, ad Scipionem misit. quem cum percontaretur Scipio quis 
et cuias et cur id aetatis in castris fuisset, Numidam esse ait, Massiuam populares 
uocare: orbum a patre relictum apud maternum auum Galam, regem Numidarum, 
eductum, cum auunculo Masinissa, qui nuper cum equitatu subsidio Carthaginiensibus 
uenisset, in Hispaniam traiecisse; prohibitum propter aetatem a Masinissa nunquam 
ante proelium inisse: eo die quo pugnatum cum Romanis esset inscio auunculo clam 
armis equoque sumpto in aciem exisse; ibi prolapso equo effusum in praeceps captum 
ab Romanis esse. Scipio cum adseruari Numidam iussisset, quae pro tribunali agenda 
erant peragit; inde cum se in praetorium recepisset, uocatum eum interrogat uelletne 
ad Masinissam reuerti. cum effusis gaudio lacrimis cupere uero diceret, tum puero 
anulum aureum tunicam lato clauo cum Hispano sagulo et aurea fibula equumque 
ornatum donat, iussisque prosequi quoad uellet equitibus dimisit. 


[20] De bello inde consilium habitum; et auctoribus quibusdam ut confestim 
Hasdrubalem consequeretur, anceps id ratus ne Mago atque alter Hasdrubal cum eo 
iungerent copias, praesidio tantum ad insidendum Pyrenaeum misso ipse reliquum 
aestatis recipiendis in fidem Hispaniae populis absumpsit. 


Paucis post proelium factum ad Baeculam diebus cum Scipio rediens iam Tarraconem 
saltu Castulonensi excessisset, Hasdrubal Gisgonis filius et Mago imperatores ex 
ulteriore Hispania ad Hasdrubalem uenere, serum post male gestam rem auxilium, 
consilio in cetera exsequenda belli haud parum opportuni. ibi conferentibus quid in 
cuiusque prouinciae regione animorum Hispanis esset, unus Hasdrubal Gisgonis 
ultimam Hispaniae oram quae ad Oceanum et Gades uergit ignaram adhuc Romanorum 
esse eoque Carthaginiensibus satis fidam censebat: inter Hasdrubalem alterum et 
Magonem constabat beneficiis Scipionis occupatos omnium animos publice priuatimque 
esse nec transitionibus finem ante fore quam omnes Hispani milites aut in ultima 
Hispaniae amoti aut traducti in Galliam forent. itaque etiam si senatus Carthaginiensium 
non censuisset, eundum tamen Hasdrubali fuisse in Italiam ubi belli caput rerumque 
summa esset, simul ut Hispanos omnes procul ab nomine Scipionis ex Hispania 
abduceret. exercitum eius cum transitionibus tum aduerso proelio imminutum Hispanis 
repleri militibus, et Magonem Hasdrubali Gisgonis filio tradito exercitu ipsum cum grandi 
pecunia ad conducenda mercede auxilia in Baliares traicere; Hasdrubalem Gisgonis cum 
exercitu penitus in Lusitaniam abire, nec cum Romano manus conserere; Masinissae ex 
omni equitatu quod roboris esset tria milia equitum expleri, eumque uagum per 
citeriorem Hispaniam sociis opem ferre, hostium oppida atque agros populari;-his 
decretis, ad exsequenda quae statuerant duces digressi. haec eo anno in Hispania acta. 
Romae fama Scipionis in dies crescere, Fabio Tarentum captum astu magis quam uirtute 
gloriae tamen esse, Fului senescere fama, Marcellus etiam aduerso rumore esse, 
superquam quod primo male pugnauerat, quia uagante per Italiam Hannibale media 

aestate Uenusiam in tecta milites abduxisset. inimicus erat ei C. Publicius Bibulus 
tribunus plebis. is iam a prima pugna quae aduersa fuerat adsiduis contionibus infamem 
inuisumque plebei Claudium fecerat, et iam de imperio abrogando eius agebat cum 
tamen necessarii Claudii obtinuerunt ut relicto Uenusiae legato Marcellus Romam 
rediret ad purganda ea quae inimici obicerent nec de imperio eius abrogando absente 
ipso ageretur. forte sub idem tempus et Marcellus ad deprecandam ignominiam et Q. 
Fuluius consul comitiorum causa Romam uenit. 


[21] Actum de imperio Marcelli in circo Flaminio est ingenti concursu plebisque et 
omnium ordinum. accusauit tribunus plebis non Marcellum modo, sed omnem 
nobilitatem: fraude eorum et cunctatione fieri ut Hannibal decimum iam annum Italiam 
prouinciam habeat, diutius ibi quam Carthagine uixerit; habere fructum imperii 
prorogati Marcello populum Romanum; bis caesum exercitum eius aestiua Uenusiae sub 
tectis agere. hanc tribuni orationem ita obruit Marcellus commemoratione rerum 
suarum ut non rogatio solum de imperio eius abrogando antiquaretur, sed postero die 
consulem eum ingenti consensu centuriae omnes crearent. additur collega T. Quinctius 
Crispinus, qui tum praetor erat. postero die praetores creati P. Licinius Crassus Diues 
pontifex maximus, P. Licinius Uarus Sex. lulius Caesar Q. Claudius. 


Comitiorum ipsorum diebus sollicita ciuitas de Etruriae defectione fuit. principium eius 
rei ab Arretinis fieri C. Calpurnius scripserat, qui eam prouinciam pro praetore obtinebat. 
itaque confestim eo missus Marcellus consul designatus, qui rem inspiceret ac, si digna 
uideretur, exercitu accito bellum ex Apulia in Etruriam transferret. eo metu compressi 
Etrusci quieuerunt. Tarentinorum legatis pacem petentibus cum libertate ac legibus suis 
responsum ab senatu est ut redirent cum Fabius consul Romam uenisset. 


Ludi et Romani et plebeii eo anno in singulos dies instaurati. aediles curules fuere L. 
Cornelius Caudinus et Ser. Sulpicius Galba, plebeii C. Seruilius et Q. Caecilius Metellus. 
Seruilium negabant iure aut tribunum plebis fuisse aut aedilem esse, quod patrem eius, 
quem triumuirum agrarium occisum a Boiis circa Mutinam esse opinio per nouem annos 
fuerat, uiuere atque in hostium potestate esse satis constabat. 


[22] Undecimo anno Punici belli consulatum inierunt M. Marcellus quintum-ut 
numeretur consulatus quem uitio creatus non gessit-et T. Quinctius Crispinus. utrisque 
consulibus Italia decreta prouincia est et duo consulum prioris anni exercitus-tertius 
Uenusiae tum erat, cui Marcellus praefuerat-ita ut ex tribus eligerent duo quos uellent, 
tertius ei traderetur qui Tarentum et Sallentini prouincia euenisset. ceterae prouinciae 
ita diuisae: praetoribus, P. Licinio Uaro urbana, P. Licinio Crasso pontifici maximo 
peregrina et quo senatus censuisset, Sex. lulio Caesari Sicilia, Q. Claudio [Flamini] 
Tarentum. prorogatum imperium in annum est Q. Fuluio Flacco ut prouinciam Capuam 
quae T. Quincti praetoris fuerat cum una legione obtineret. prorogatum et C. Hostilio 
Tubulo est ut pro praetore in Etruriam ad duas legiones succederet C. Calpurnio. 
prorogatum et L. Ueturio Philoni est ut pro praetore Galliam eandem prouinciam cum 
iisdem duabus legionibus obtineret quibus praetor obtinuisset. quod in L. Ueturio, idem 
in C. Aurunculeio decretum ab senatu, latumque de prorogando imperio ad populum est 
qui praetor Sardiniam prouinciam cum duabus legionibus obtinuerat. additae ei ad 

praesidium prouinciae quinquaginta longae naues quas P. Scipio ex Hispania misisset. et 
P. Scipioni et M. Silano suae Hispaniae suique exercitus in annum decreti. Scipio ex 
octoginta nauibus quas aut secum ex Italia adductas aut captas Carthagine habebat 
quinquaginta in Sardiniam tramittere iussus, quia fama erat magnum naualem 
apparatum eo anno Carthagine esse: ducentis nauibus omnem oram Italiae Siciliae 
Sardiniaeque impleturos. et in Sicilia ita diuisa res est: Sex. Caesari exercitus Cannensis 
datus est: M. Ualerius Laeuinus-ei quoque enim prorogatum imperium est-classem 
quae ad Siciliam erat nauium septuaginta obtineret; adderet eo triginta naues quae ad 
Tarentum priore anno fuerant; cum ea centum nauium classe si uideretur ei praedatum 
in Africam traiceret. et P. Sulpicio ut eadem classe Macedoniam Graeciamque 
prouinciam haberet prorogatum in annum imperium est. de duabus quae ad urbem 
Romam fuerant legionibus nihil mutatum. supplementum quo opus esset ut scriberent 
consulibus permissum. una et uiginti legionibus eo anno defensum imperium Romanum 
est. et P. Licinio Uaro praetori urbano negotium datum ut naues longas triginta ueteres 
reficeret quae Ostiae erant et uiginti nouas naues sociis naualibus compleret, ut 
quinquaginta nauium classe oram maris uicinam urbi Romanae tueri posset. C. 
Calpurnius uetitus ab Arretio mouere exercitum nisi cum successor uenisset; idem et 
Tubulo imperatum ut inde praecipue caueret ne qua noua consilia orerentur. 


[23] Praetores in prouincias profecti: consules religio tenebat quod prodigiis aliquot 
nuntiatis non facile litabant. et ex Campania nuntiata erant Capuae duas aedes, 
Fortunae et Martis, et sepulcra aliquot de caelo tacta, Cumis-adeo minimis etiam rebus 
praua religio inserit deos-mures in aede louis aurum rosisse, Casini examen apium 
ingens in foro consedisse; et Ostiae murum portamque de caelo tactam, Caere 
uolturium uolasse in aedem louis, Uolsiniis sanguine lacum manasse. horum 
prodigiorum causa diem unum supplicatio fuit. per dies aliquot hostiae maiores sine 
litatione caesae diuque non impetrata pax deum. in capita consulum re publica incolumi 
exitiabilis prodigiorum euentus uertit. 


Ludi Apollinares Q. Fuluio Ap. Claudio consulibus a P. Cornelio Sulla praetore urbano 
primum facti erant; inde omnes deinceps praetores urbani fecerant; sed in unum annum 
uouebant dieque incerta faciebant. eo anno pestilentia grauis incidit in urbem agrosque, 
quae tamen magis in longos morbos quam in permitiales euasit. eius pestilentiae causa 
et supplicatum per compita tota urbe est et P. Licinius Uarus praetor urbanus legem 
ferre ad populum iussus ut ii ludi in perpetuum in statam diem uouerentur. ipse primus 
ita uouit, fecitque ante diem tertium nonas Quinctiles. is dies deinde sollemnis seruatus. 


[24] De Arretinis et fama in dies grauior et cura crescere patribus. itaque C. Hostilio 
scriptum est ne differret obsides ab Arretinis accipere, et cui traderet Romam 
deducendos C. Terentius Uarro cum imperio missus. qui ut uenit, extemplo Hostilius 
legionem unam quae ante urbem castra habebat signa in urbem ferre iussit praesidiaque 
locis idoneis disposuit; tum in forum citatis senatoribus obsides imperauit. cum senatus 
biduum ad considerandum [tempus] peteret, aut ipsos extemplo dare aut se postero die 
senatorum omnes liberos sumpturum edixit. inde portas custodire iussi tribuni militum 
praefectique socium et centuriones ne quis nocte urbe exiret. id segnius 

neglegentiusque factum; septem principes senatus priusquam custodiae in portis 
locarentur ante noctem cum liberis euaserunt. postero die luce prima cum senatus in 
forum citari coeptus esset desiderati, bonaque eorum uenierunt: a ceteris senatoribus 
centum uiginti obsides liberi ipsorum accepti traditique C. Terentio Romam deducendi. 
is omnia suspectiora quam ante fuerant in senatu fecit. itaque tamquam imminente 
Etrusco tumultu, legionem unam, alteram ex urbanis, Arretium ducere iussus ipse C. 
Terentius eamque habere in praesidio urbis: C. Hostilium cum cetero exercitu placet 
totam prouinciam peragrare et cauere ne qua occasio nouare cupientibus res daretur. 
C. Terentius ut Arretium cum legione uenit, claues portarum cum magistratus 
poposcisset, negantibus iis comparere fraude amotas magis ratus quam neglegentia 
intercidisse ipse alias claues omnibus portis imposuit cauitque cum cura ut omnia in 
potestate sua essent; Hostilium intentius monuit, ut in eo spem non moturos quicquam 
Etruscos poneret, si ne quid moueri posset praecauisset. 


[25] De Tarentinis inde magna contentione in senatu actum coram Fabio, defendente 
ipso quos ceperat armis, aliis infensis et plerisque aequantibus eos Campanorum noxae 
poenaeque. senatus consultum in sententiam M'. Acilii factum est ut oppidum praesidio 
custodiretur Tarentinique omnes intra moenia continerentur, res integra postea 
referretur cum tranquillior status Italiae esset. et de M. Liuio praefecto arcis Tarentinae 
haud minore certamine actum est, aliis senatus consulto notantibus praefectum quod 
eius socordia Tarentum proditum hosti esset, aliis praemia decernentibus quod per 
quinquennium arcem tutatus esset maximeque unius eius opera receptum Tarentum 
foret, mediis ad censores non ad senatum notionem de eo pertinere dicentibus, cuius 
sententiae et Fabius fuit. adiecit tamen, fateri se opera Liui Tarentum receptum quod 
amici eius uolgo in senatu iactassent; neque enim recipiundum fuisse nisi amissum foret. 


Consulum alter T. Quinctius Crispinus ad exercitum quem OQ. Fuluius Flaccus habuerat 
cum supplemento in Lucanos est profectus. Marcellum aliae atque aliae obiectae animo 
religiones tenebant, in quibus quod cum bello Gallico ad Clastidium aedem Honori et 
Uirtuti uouisset dedicatio eius a pontificibus impediebatur, quod negabant unam cellam 
amplius quam uni deo recte dedicari, quia si de caelo tacta aut prodigii aliquid in ea 
factum esset difficilis procuratio foret, quod utri deo res diuina fieret sciri non posset; 
neque enim duobus nisi certis deis rite una hostia fieri. ita addita Uirtutis aedes 
adproperato opere; neque tamen ab ipso aedes eae dedicatae sunt. tum demum ad 
exercitum quem priore anno Uenusiae reliquerat cum supplemento proficiscitur. 


Locros in Bruttiis Crispinus oppugnare conatus quia magnam famam attulisse Fabio 
Tarentum rebatur, omne genus tormentorum machinarumque ex Sicilia arcessierat; et 
naues indidem accitae erant quae uergentem ad mare partem urbis oppugnarent. ea 
omissa oppugnatio est quia Lacinium Hannibal admouerat copias, et collegam eduxisse 
iam a Uenusia exercitum fama erat, cui coniungi uolebat. itaque in Apuliam ex Bruttiis 
reditum, et inter Uenusiam Bantiamque minus trium milium passuum interuallo 
consules binis castris consederant. in eandem regionem et Hannibal rediit auerso ab 
Locris bello. ibi consules ambo ingenio feroces prope cottidie in aciem exire haud dubia 
spe, si duobus exercitibus consularibus iunctis commisisset sese hostis, debellari posse. 

[26] Hannibal, quia cum Marcello bis priore anno congressus uicerat uictusque erat, ut 
cum eodem si dimicandum foret nec spem nec metum ex uano haberet, ita duobus 
consulibus haudquaquam sese parem futurum censebat; itaque totus in suas artes 
uersus insidiis locum quaerebat. leuia tamen proelia inter bina castra uario euentu 
fiebant. quibus cum extrahi aestatem posse consules crederent, nihilo minus oppugnari 
Locros posse rati L. Cincio ut ex Sicilia Locros cum classe traiceret scribunt; et ut ab terra 
quoque oppugnari moenia possent, ab Tarento partem exercitus qui in praesidio erat 
duci eo iusserunt. ea ita futura per quosdam Thurinos comperta Hannibali cum essent, 
mittit ad insidendam ab Tarento uiam. ibi sub tumulo Peteliae tria milia equitum, duo 
peditum in occulto locata; in quae inexplorato euntes Romani cum incidissent, ad duo 
milia armatorum caesa, mille et quingenti ferme uiui capti, alii dissipati fuga per agros 
saltusque Tarentum rediere. 


Tumulus erat siluestris inter Punica et Romana castra ab neutris primo occupatus, quia 
Romani qualis pars eius quae uergeret ad hostium castra esset ignorabant, Hannibal 
insidiis quam castris aptiorem eum crediderat. itaque nocte ad id missas aliquot 
Numidarum turmas medio in saltu condiderat, quorum interdiu nemo ab statione 
mouebatur ne aut arma aut ipsi procul conspicerentur. fremebant uolgo in castris 
Romanis occupandum eum tumulum esse et castello firmandum ne, si occupatus ab 
Hannibale foret, uelut in ceruicibus haberet hostem. mouit ea res Marcellum, et collegae 
'quin imus' inquit 'ipsi cum equitibus paucis exploratum? subiecta res oculis certius dabit 
consilium." adsentienti Crispino, cum equitibus ducentis uiginti, ex quibus quadraginta 
Fregellani, ceteri Etrusci erant, proficiscuntur; secuti tribuni militum M. Marcellus 
consulis filius et A. Manlius, simul et duo praefecti socium L. Arrenius et M'. Aulius. 
immolasse eo die quidam prodidere memoriae consulem Marcellum et prima hostia 
caesa iocur sine capite inuentum, in secunda omnia comparuisse quae adsolent, auctum 
etiam uisum in capite; nec id sane haruspici placuisse quod secundum trunca et turpia 
exta nimis laeta apparuissent. 


[27] ceterum consulem Marcellum tanta cupiditas tenebat dimicandi cum Hannibale ut 
numquam satis castra castris conlata diceret; tum quoque uallo egrediens signum dedit 
ut ad locum miles esset paratus, ut si collis in quem speculatum irent placuisset, uasa 
conligerent et sequerentur. 


Exiguum campi ante castra erat; inde in collem aperta undique et conspecta ferebat uia. 
Numidis speculator nequaquam in spem tantae rei positus sed si quos uagos pabuli aut 
lignorum causa longius a castris progressos possent excipere, signum dat ut pariter ab 
suis quisque latebris exorerentur. non ante apparuere quibus obuiis ab iugo ipso 
consurgendum erat quam circumiere qui ab tergo intercluderent uiam; tum undique 
omnes exorti, et clamore sublato impetum fecere. cum in ea ualle consules essent ut 
neque euadere possent in iugum occupatum ab hoste nec receptum ab tergo 
circumuenti haberent, extrahi tamen diutius certamen potuisset ni coepta ab Etruscis 
fuga pauorem ceteris iniecisset. non tamen omisere pugnam deserti ab Etruscis 
Fregellani donec integri consules hortando ipsique ex parte pugnando rem sustinebant; 
sed postquam uolneratos ambo consules, Marcellum etiam transfixum lancea 

prolabentem ex equo moribundum uidere, tum et ipsi -perpauci autem supererant- 
cum Crispino consule duobus iaculis icto et Marcello adulescente saucio et ipso 
effugerunt. interfectus A. Manlius tribunus militum, et ex duobus praefectis socium M'. 
Aulius occisus, «L.» Arrenius captus; et lictores consulum quinque uiui in hostium 
potestatem uenerunt, ceteri aut interfecti aut cum consule effugerunt; equitum tres et 
quadraginta aut in proelio aut in fuga ceciderunt, duodeuiginti uiui capti. tumultuatum 
et in castris fuerat, ut consulibus irent subsidio, cum consulem et filium alterius consulis 
saucios exiguasque infelicis expeditionis reliquias ad castra uenientes cernunt. mors 
Marcelli cum alioqui miserabilis fuit, tum quod nec pro aetate-iam enim maior sexaginta 
annis erat-neque pro ueteris prudentia ducis tam improuide se collegamque et prope 
totam rem publicam in praeceps dederat. 


Multos circa unam rem ambitus fecerim si quae de Marcelli morte uariant auctores, 
omnia exsequi uelim. ut omittam alios, Coelius triplicem gestae rei "ordinem edit, unam 
traditam fama, alteram scriptam in laudatione filii, qui rei gestae interfuerit, tertiam 
quam ipse pro inquisita ac sibi comperta affert. ceterum ita fama uariat ut tamen 
plerique loci speculandi causa castris egressum, omnes insidiis circumuentum tradant. 


[28] Hannibal magnum terrorem hostibus morte consulis unius, uolnere alterius 
iniectum esse ratus, ne cui deesset occasioni castra in tumulum in quo pugnatum erat 
extemplo transfert; ibi inuentum Marcelli corpus sepelit. Crispinus et morte collegae et 
suo uolnere territus, silentio insequentis noctis profectus, quos proximos nanctus est 
montes, in iis loco alto et tuto undique castra posuit. ibi duo duces sagaciter moti sunt, 
alter ad inferendam, alter ad cauendam fraudem. anulis Marcelli simul cum corpore 
Hannibal potitus erat. eius signi errore ne qui dolus necteretur a Poeno metuens 
Crispinus circa ciuitates proximas miserat nuntios occisum collegam esse anulisque eius 
hostem potitum: ne quibus litteris crederent nomine Marcelli compositis. paulo ante hic 
nuntius consulis Salapiam uenerat quam litterae ab Hannibale allatae sunt Marcelli 
nomine compositae se nocte quae diem illum secutura esset Salapiam uenturum: parati 
milites essent qui in praesidio erant, si quo opera eorum opus esset. sensere Salapitani 
fraudem; et ab ira non defectionis modo sed etiam equitum interfectorum rati 
occasionem supplicii peti, remisso retro nuntio-perfuga autem Romanus erat-ut sine 
arbitro milites quae uellent agerent, oppidanos per muros urbisque opportuna loca in 
stationibus disponunt; custodias uigiliasque in eam noctem intentius instruunt; circa 
portam qua uenturum hostem rebantur quod roboris in praesidio erat opponunt. 
Hannibal quarta uigilia ferme ad urbem accessit. primi agminis erant perfugae 
Romanorum et arma Romana habebant. ii ubi ad portam est uentum Latine omnes 
loquentes excitant uigiles aperirique portam iubent: consulem adesse. uigiles uelut ad 
uocem eorum excitati tumultuari trepidare moliri portam. cataracta [deiecta] clausa 
erat; eam partim uectibus leuant, partim funibus subducunt, in tantum altitudinis ut 
subire recti possent. uixdum satis patebat iter cum perfugae certatim ruunt per portam; 
et cum sescenti ferme intrassent, remisso fune quo suspensa erat cataracta magno 
sonitu cecidit. Salapitani alii perfugas neglegenter ex itinere suspensa humeris, ut inter 
pacatos, gerentes arma inuadunt, alii e turribus portae murisque saxis sudibus pilis 
absterrent hostem. ita inde Hannibal suamet ipse fraude captus abiit, profectusque ad 

Locrorum soluendam obsidionem, qua «cingebat urbem L.» Cincius summa ui operibus 
tormentorumque omni genere ex Sicilia aduecto oppugnans. Magoni iam haud ferme 
fidenti retenturum defensurumque se urbem, prima spes morte nuntiata Marcelli 
adfulsit. secutus inde nuntius Hannibalem Numidarum equitatu praemisso ipsum 
quantum adcelerare posset cum peditum agmine sequi. itaque ubi primum Numidas 
edito e speculis signo aduentare sensit, et ipse patefacta repente porta ferox in hostes 
erumpit. et primo, magis quia improuiso id fecerat quam quod par uiribus esset, anceps 
certamen erat; deinde ut superuenere Numidae, tantus pauor Romanis est iniectus ut 
passim ad mare ac naues fugerent relictis operibus machinisque quibus muros 
quatiebant. ita aduentu Hannibalis soluta Locrorum obsidio est. 


[29] Crispinus postquam in Bruttios profectum Hannibalem sensit, exercitum cui collega 
praefuerat M. Marcellum tribunum militum Uenusiam abducere iussit: ipse cum 
legionibus suis Capuam profectus uix lecticae agitationem prae grauitate uolnerum 
patiens, Romam litteras de morte collegae scripsit quantoque ipse in discrimine esset: 
se comitiorum causa non posse Romam uenire quia nec uiae laborem passurus uideretur 
et de Tarento sollicitus esset ne ex Bruttiis Hannibal eo conuerteret agmen; legatos opus 
esse ad se mitti uiros prudentes cum quibus quae uellet de re publica loqueretur. hae 
litterae recitatae magnum et luctum morte alterius consulis et metum de altero fecerunt. 
itaque et Q. Fabium filium ad exercitum Uenusiam miserunt, et ad consulem tres legati 
missi Sex. lulius Caesar L. Licinius Pollio L. Cincius Alimentus cum paucis ante diebus ex 
Sicilia redisset. hi nuntiare consuli iussi ut si ad comitia ipse uenire Romam non posset 
dictatorem in agro Romano diceret comitiorum causa; si consul Tarentum profectus 
esset, Q. Claudium praetorem placere in eam regionem inde abducere legiones in qua 
plurimas sociorum urbes tueri posset. 


Eadem aestate M. Ualerius cum classe centum nauium ex Sicilia in Africam tramisit, et 
ad Clupeam urbem escensione facta agrum late nullo ferme obuio armato uastauit. inde 
ad naues raptim praedatores recepti, quia repente fama accidit classem Punicam 
aduentare. octoginta erant et tres naues. cum his haud procul Clupea prospere pugnat 
Romanus. duodeuiginti nauibus captis, fugatis aliis cum magna terrestri naualique 
praeda Lilybaeum rediit. eadem aestate et Philippus implorantibus Achaeis auxilium tulit, 
quos et Machanidas tyrannus Lacedaemoniorum finitimo bello urebat et Aetoli, nauibus 
per fretum quod Naupactum et Patras interfluit-Rhion incolae uocant-exercitu traiecto, 
depopulati erant. Attalum quoque regem Asiae, quia Aetoli summum gentis suae 
magistratum ad eum proximo ^anno"^ concilio detulerant, fama erat in Europam 
traiecturum. 


[30] Ob haec Philippo in Graeciam descendenti ad Lamiam urbem Aetoli duce Pyrrhia, 
qui praetor in eum annum cum absente Attalo creatus erat, occurrerunt. habebant et 
ab Attalo auxilia secum et mille ferme ex Romana classe a P. Sulpicio missos. aduersus 
hunc ducem atque has copias Philippus bis prospero euentu pugnauit; mille admodum 
hostium utraque pugna occidit. inde cum Aetoli metu compulsi Lamiae urbis moenibus 
tenerent sese, Philippus ad Phalara exercitum duxit; in Maliaco sinu is locus est, 
quondam frequenter habitatus propter egregium portum tutasque circa stationes et 

aliam opportunitatem maritimam terrestremque. eo legati ab rege Aegypti Ptolomaeo 
Rhodiisque et Atheniensibus et Chiis uenerunt ad dirimendum inter Philippum atque 
Aetolos bellum. adhibitus ab Aetolis et ex finitimis pacificator Amynander, rex 
Athamanum. omnium autem non tanta pro Aetolis cura erat, ferociori quam pro ingeniis 
Graecorum gente, quam ne Philippus regnumque eius rebus Graeciae, graue libertati 
futurum, immisceretur. de pace dilata consultatio est in concilium Achaeorum, 
concilioque ei et locus et dies certa indicta; interim triginta dierum indutiae impetratae. 
profectus inde rex per Thessaliam Boeotiamque Chalcidem Euboeae uenit ut Attalum, 
quem classe Euboeam petiturum audierat, portibus et litorum adpulsu arceret. inde 
praesidio relicto aduersus Attalum si forte interim traiecisset, profectus ipse cum paucis 
equitum leuisque armaturae Argos uenit. ibi curatione Heraeorum Nemeorumque 
suffragiis populi ad eum delata quia se Macedonum reges ex ea ciuitate oriundos 
referunt, Heraeis peractis ab ipso ludicro extemplo Aegium profectus est ad indictum 
multo ante sociorum concilium. ibi de Aetolico finiendo bello actum ne causa aut 
Romanis aut Attalo intrandi Graeciam esset. sed ea omnia uixdum indutiarum tempore 
circumacto Aetoli turbauere postquam et Attalum Aeginam uenisse et Romanam 
classem stare ad Naupactum audiuere. uocati enim in concilium Achaeorum, in quo et 
eae legationes erant quae ad Phalara egerant de pace, primum questi sunt quaedam 
parua contra fidem conuentionis tempore indutiarum facta; postremo negarunt dirimi 
bellum posse nisi Messeniis Achaei Pylum redderent, Romanis restitueretur Atintania, 
Scerdilaedo et Pleurato Ardiaei. enimuero indignum ratus Philippus uictos uictori sibi 
ultro condiciones ferre, ne antea quidem se aut de pace audisse aut indutias pepigisse 
dixit spem ullam habentem quieturos Aetolos, sed uti omnes socios testes haberet se 
pacis, illos belli causam quaesisse. ita infecta pace concilium dimisit quattuor milibus 
armatorum relictis ad praesidium Achaeorum et quinque longis nauibus acceptis, quas 
si adiecisset missae nuper ad se classi Carthaginiensium et ex Bithynia ab rege Prusia 
uenientibus nauibus, statuerat nauali proelio lacessere Romanos iam diu in regione ea 
potentes maris. ipse ab eo concilio Argos regressus; iam enim Nemeorum appetebat 
tempus, quae celebrari uolebat praesentia sua. 


[31] Occupato rege apparatu ludorum et per dies festos licentius quam inter belli 
tempora remittente animum P. Sulpicius ab Naupacto profectus classem adpulit inter 
Sicyonem et Corinthum agrumque nobilissimae fertilitatis effuse uastauit. fama eius rei 
Philippum ab ludis exciuit; raptimque cum equitatu profectus iussis subsequi peditibus, 
palatos passim per agros grauesque praeda ut qui nihil tale metuerent adortus Romanos 
compulit in naues. classis Romana haudquaquam laeta praeda Naupactum redit: 
Philippo ludorum quoque qui reliqui erant celebritatem quantaecumque, de Romanis 
tamen, uictoriae partae fama auxerat, laetitiaque ingenti celebrati festi dies, eo magis 
etiam quod populariter dempto capitis insigni purpuraque atque alio regio habitu 
aequauerat ceteris se in speciem, quo nihil gratius est ciuitatibus liberis; praebuissetque 
haud dubiam eo facto spem libertatis nisi omnia intoleranda libidine foeda ac deformia 
effecisset. uagabatur autem cum uno aut altero comite per maritas domos dies 
noctesque, et summittendo se in priuatum fastigium quo minus conspectus eo solutior 
erat, et libertatem, cum aliis uanam ostendisset, totam in suam licentiam uerterat. 

neque enim omnia emebat aut eblandiebatur, sed uim etiam flagitiis adhibebat, 
periculosumque et uiris et parentibus erat moram incommoda seueritate libidini regiae 
fecisse; uni etiam principi Achaeorum Arato adempta uxor nomine Polycratia ac spe 
regiarum nuptiarum in Macedoniam asportata fuerat. 


Per haec flagitia sollemni Nemeorum peracto paucisque additis diebus, Dymas est 
profectus ad praesidium Aetolorum quod ab Eleis accitum acceptumque in urbem erat 
eiciendum. Cycliadas-penes eum summa imperii erat-Achaeique ad Dymas regi 
occurrere, et Eleorum accensi odio quod a ceteris Achaeis dissentirent, et infensi Aetolis 
quos Romanum quoque aduersus se mouisse bellum credebant. profecti ab Dymis 
coniuncto exercitu transeunt Larisum amnem, qui Eleum agrum ab Dymaeo dirimit. 


[32] Primum diem quo fines hostium ingressi sunt populando absumpserunt; postero 
die acie instructa ad urbem accesserunt praemissis equitibus qui obequitando portis 
promptum ad excursiones genus lacesserent Aetolorum. ignorabant Sulpicium cum 
quindecim nauibus ab Naupacto Cyllenen traiecisse et expositis in terram quattuor 
milibus armatorum silentio noctis ne conspici agmen posset intrasse Elim. itaque 
improuisa res ingentem iniecit terrorem postquam inter Aetolos Eleosque Romana signa 
atque arma cognouere. et primo recipere suos uoluerat rex; deinde contracto iam inter 
Aetolos et Tralles-Illyriorum id est genus-certamine cum urgeri uideret suos, et ipse rex 
cum equitatu in cohortem Romanam incurrit. ibi equus pilo traiectus cum prolapsum 
super caput regem effudisset, atrox pugna utrimque accensa est, et ab Romanis impetu 
in regem facto et protegentibus regiis. insignis et ipsius pugna fuit cum pedes inter 
equites coactus esset proelium inire; dein cum iam impar certamen esset caderentque 
circa eum multi et uolnerarentur, raptus ab suis atque alteri equo iniectus fugit. eo die 
castra quinque milia passuum ab urbe Eleorum posuit; postero die ad propinquum 
Eleorum castellum—-Pyrgum uocant-copias omnes eduxit, quo agrestium multitudinem 
cum pecoribus metu populationum compulsam audierat. eam inconditam inermemque 
multitudinem primo statim terrore adueniens cepit; compensaueratque ea praeda quod 
ignominiae ad Elim acceptum fuerat. diuidenti praedam captiuosque-fuere autem 
quattuor milia hominum, pecorisque omnis generis ad uiginti milia-nuntius ex 
Macedonia uenit Aeropum quendam corrupto arcis praesidiique praefecto Lychnidum 
cepisse; tenere et Dassaretiorum quosdam uicos et Dardanos etiam concire. omisso 
igitur Achaico atque Aetolico bello, relictis tamen duobus milibus et quingentis omnis 
generis armatorum cum Menippo et Polyphanta ducibus ad praesidium sociorum, 
profectus ab Dymis per Achaiam Boeotiamque et Euboeam decimis castris Demetriadem 
in Thessaliam peruenit. 


[33] Ibi alii maiorem adferentes tumultum nuntii occurrunt, Dardanos in Macedoniam 
effusos Orestidem iam tenere ac descendisse in Argestaeum campum, famamque inter 
barbaros celebrem esse Philippum occisum. expeditione ea qua cum populatoribus agri 
ad Sicyonem pugnauit, in arborem inlatus impetu equi ad eminentem ramum cornu 
alterum galeae praefregit; id inuentum ab Aetolo quodam perlatumque in Aetoliam ad 
Scerdilaedum, cui notum erat insigne galeae, famam interfecti regis uolgauit. post 
profectionem ex Achaia regis Sulpicius Aeginam classe profectus cum Attalo sese 

coniunxit. Achaei cum Aetolis Eleisque haud procul Messene prosperam pugnam 
fecerunt. Attalus rex et P. Sulpicius Aeginae hibernarunt. 


Exitu huius anni T. Quinctius consul, dictatore comitiorum ludorumque faciendorum 
causa dicto T. Manlio Torquato, ex uolnere moritur; alii Tarenti, alii in Campania 
mortuum tradunt; ita quod nullo ante bello acciderat, duo consules sine memorando 
proelio interfecti uelut orbam rem publicam reliquerant. dictator Manlius magistrum 
equitum C. Seruilium—tum aedilis curulis erat-dixit. senatus quo die primum est habitus 
ludos magnos facere dictatorem iussit, quos M. Aemilius praetor urbanus C. Flaminio, 
Cn. Seruilio consulibus fecerat et in quinquennium uouerat; tum dictator et fecit ludos 
et in insequens lustrum uouit. ceterum cum duo consulares exercitus tam prope hostem 
sine ducibus essent, omnibus aliis omissis una praecipua cura patres populumque 
incessit consules primo quoque tempore creandi et ut eos crearent potissimum quorum 
uirtus satis tuta a fraude Punica esset: cum toto eo bello damnosa praepropera ac 
feruida ingenia imperatorum fuissent, tum eo ipso anno consules nimia cupiditate 
conserendi cum hoste manum in necopinatam fraudem lapsos esse; ceterum deos 
immortales, miseritos nominis Romani, pepercisse innoxiis exercitibus, temeritatem 
consulum ipsorum capitibus damnasse. 


[34] Cum circumspicerent patres quosnam consules facerent, longe ante alios eminebat 
C. Claudius Nero. ei collega quaerebatur; et uirum quidem eum egregium ducebant, sed 
promptiorem acrioremque quam tempora belli postularent aut hostis Hannibal; 
temperandum acre ingenium [eius] moderato et prudenti uiro adiuncto collega 
censebant. M. Liuius erat, multis ante annis ex consulatu populi iudicio damnatus, quam 
ignominiam adeo aegre tulerat ut rus migrarit et per multos annos et urbe et omni coetu 
careret hominum. octauo ferme post damnationem anno M. Claudius Marcellus et M. 
Ualerius Laeuinus consules reduxerant eum in urbem; sed erat ueste obsoleta capilloque 
et barba promissa, prae se ferens in uoltu habituque insignem memoriam ignominiae 
acceptae. L. Ueturius et P. Licinius censores eum tonderi et squalorem deponere et in 
senatum uenire fungique aliis publicis muneribus coegerunt; sed tum quoque aut uerbo 
adsentiebatur aut pedibus in sententiam ibat donec cognati hominis eum causa M. Liuii 
Macati, cum fama eius ageretur, stantem coegit in senatu sententiam dicere. tunc ex 
tanto interuallo auditus conuertit ora hominum in se, causamque sermonibus praebuit 
indigno iniuriam a populo factam magnoque id damno fuisse quod tam graui bello nec 
opera nec consilio talis uiri usa res publica esset: C. Neroni neque Q. Fabium neque M. 
Ualerium Laeuinum dari collegam posse quia duos patricios creari non liceret; eandem 
causam in T. Manlio esse praeterquam quod recusasset delatum consulatum 
recusaturusque esset; egregium par consulum fore, si M. Liuium C. Claudio collegam 
adiunxissent. nec populus mentionem eius rei ortam a patribus est aspernatus. unus 
eam rem in ciuitate is cui deferebatur honos abnuebat, leuitatem ciuitatis accusans: 
sordidati rei non miseritos candidam togam inuito offerre; eodem honores poenasque 
congeri. si uirum bonum ducerent, quid ita pro malo ac noxio damnassent? si noxium 
comperissent, quid ita male credito priore consulatu alterum crederent? haec taliaque 
arguentem et querentem castigabant patres, et M. Furium memorantes reuocatum de 
exsilio patriam pulsam sede sua restituisse-ut parentium saeuitiam, sic patriae patiendo 

ac ferendo leniendam esse-, adnisi omnes cum «C.» Claudio M. Liuium consulem 
fecerunt. 


[35] Post diem tertium eius diei praetorum comitia habita. praetores creati L. Porcius 
Licinus C. Mamilius C. et A. Hostilii Catones. comitiis perfectis ludisque factis dictator et 
magister equitum magistratu abierunt. C. Terentius Uarro in Etruriam pro praetore 
missus ut ex ea prouincia C. Hostilius Tarentum ad eum exercitum iret quem T. Quinctius 
consul habuerat; et L. Manlius trans mare legatus iret uiseretque quae res ibi gererentur; 
simul quod Olympiae ludicrum ea aestate futurum erat quod maximo coetu Graeciae 
celebraretur, ut si tuto per hostem posset adiret id concilium ut qui Siculi bello ibi profugi 
aut Tarentini ciues relegati ab Hannibale essent, domos redirent scirentque sua omnia 
iis quae ante bellum habuissent reddere populum Romanum. 


Quia periculosissimus annus imminere uidebatur neque consules in re publica erant, in 
consules designatos omnes uersi quam primum eos sortiri prouincias et praesciscere 
quam quisque eorum prouinciam, quem hostem haberet uolebant. de reconciliatione 
etiam gratiae eorum in senatu actum est principio facto a Q. Fabio Maximo; inimicitiae 
autem nobiles inter eos erant et acerbiores eas indignioresque Liuio sua calamitas 
fecerat quod spretum se in ea fortuna credebat. itaque is magis implacabilis erat et nihil 
opus esse reconciliatione aiebat: acrius et intentius omnia gesturos timentes ne 
crescendi ex se inimico collegae potestas fieret. uicit tamen auctoritas senatus ut positis 
simultatibus communi animo consilioque administrarent rem publicam. prouinciae iis 
non permixtae regionibus, sicut superioribus annis, sed diuersae extremis Italiae finibus, 
alteri aduersus Hannibalem Bruttii et Lucani, alteri Gallia aduersus Hasdrubalem quem 
iam Alpibus adpropinquare fama erat, decreta; exercitum e duobus qui in Gallia quique 
in Etruria esset addito urbano eligeret quem mallet, qui Galliam esset sortitus: cui Bruttii 
prouincia euenisset, nouis legionibus urbanis scriptis utrius mallet consulum prioris anni 
exercitum sumeret; relictum a consule exercitum Q. Fuluius proconsul acciperet eique 
in annum imperium esset. et C. Hostilio, cui pro Etruria Tarentum mutauerant 
prouinciam, pro Tarento Capuam mutauerunt; legio una data cui Fuluius proximo anno 
praefuerat. 


[36] De Hasdrubalis aduentu in Italiam cura in dies crescebat. Massiliensium primum 
legati nuntiauerant eum in Galliam transgressum erectosque aduentu eius, quia 
magnum pondus auri attulisse diceretur ad mercede auxilia conducenda, Gallorum 
animos. missi deinde cum iis legati ab Roma Sex. Antistius et M. Raecius ad rem 
inspiciendam rettulerant misisse se cum Massiliensibus ducibus qui per hospites eorum 
principes Gallorum omnia explorata referrent; pro comperto habere Hasdrubalem 
ingenti iam coacto exercitu proximo uere Alpes traiecturum, nec tum eum quicquam 
aliud morari nisi quod clausae hieme Alpes essent. in locum M. Marcelli P. Aelius Paetus 
augur creatus inauguratusque, et Cn. Cornelius Dolabella rex sacrorum inauguratus est 
in locum M. Marci qui biennio ante mortuus erat. hoc eodem anno et lustrum conditum 
est a censoribus P. Sempronio Tuditano et M. Cornelio Cethego. censa ciuium capita 
centum triginta septem milia centum octo, minor aliquanto numerus quam qui ante 
bellum fuerat. eo anno primum ex quo Hannibal in Italiam uenisset comitium tectum 


535 


esse memoriae proditum est, et ludos Romanos semel instauratos ab aedilibus curulibus 
Q. Metello et C. Seruilio. et plebeiis ludis biduum instauratum a C. Mamilio et M. Caecilio 
Metello aedilibus plebis; et tria signa ad Cereris iidem dederunt; et louis epulum fuit 
ludorum causa. consulatum inde ineunt C. Claudius Nero et M. Liuius iterum, qui quia 
iam designati prouincias sortiti erant, praetores sortiti iusserunt. C. Hostilio iurisdictio 
urbana euenit; addita et peregrina, ut tres in prouincias exire possent. A. Hostilio 
Sardinia, C. Mamilio Sicilia, L. Porcio Gallia euenit. summa legionum trium et uiginti ita 
per prouincias diuisa: binae consulum essent, quattuor Hispania haberet, binas tres 
praetores, in Sicilia et Sardinia et Gallia, duas C. Terentius in Etruria, duas Q. Fuluius in 
Bruttiis, duas Q. Claudius circa Tarentum et Sallentinos, unam C. Hostilius Tubulus 
Capuae; duae urbanae ut scriberentur. primis quattuor legionibus populus tribunos 
creauit: in ceteras consules miserunt. 


[37] Priusquam consules proficiscerentur nouendiale sacrum fuit quia Ueiis de caelo 
lapidauerat. sub unius prodigii, ut fit, mentionem alia quoque nuntiata: Minturnis 
aedem louis et lucum Maricae, item Atellae murum et portam de caelo tactam; 
Minturnenses, terribilius quod esset, adiciebant sanguinis riuum in porta fluxisse; et 
Capuae lupus nocte portam ingressus uigilem laniauerat. haec procurata hostiis 
maioribus prodigia et supplicatio diem unum fuit ex decreto pontificum. inde iterum 
nouendiale instauratum quod in Armilustro lapidibus uisum pluere. liberatas religione 
mentes turbauit rursus nuntiatum Frusinone natum esse infantem quadrimo parem nec 
magnitudine tam mirandum quam quod is quoque, ut Sinuessae biennio ante, incertus 
mas an femina esset natus erat. id uero haruspices ex Etruria acciti foedum ac turpe 
prodigium dicere: extorrem agro Romano, procul terrae contactu, alto mergendum. 
uiuum in arcam condidere prouectumque in mare proiecerunt. decreuere item 
pontifices ut uirgines ter nouenae per urbem euntes carmen canerent. id cum in louis 
Statoris aede discerent conditum ab Liuio poeta carmen, tacta de caelo aedis in 
Auentino lunonis reginae; prodigiumque id ad matronas pertinere haruspices cum 
respondissent donoque diuam placandam esse, aedilium curulium edicto in Capitolium 
conuocatae quibus in urbe Romana intraque decimum lapidem ab urbe domicilia essent, 
ipsae inter se quinque et uiginti delegerunt ad quas ex dotibus stipem conferrent; inde 
donum peluis aurea facta lataque in Auentinum, pureque et caste a matronis 
sacrificatum. confestim ad aliud sacrificium eidem diuae ab decemuiris edicta dies, cuius 
ordo talis fuit. ab aede Apollinis boues feminae albae duae porta Carmentali in urbem 
ductae; post eas duo signa cupressea lunonis reginae portabantur; tum septem et uiginti 
uirgines, longam indutae uestem, carmen in lunonem reginam canentes ibant, illa 
tempestate forsitan laudabile rudibus ingeniis, nunc abhorrens et inconditum si 
referatur; uirginum ordinem sequebantur decemuiri coronati laurea praetextatique. a 
porta lugario uico in forum uenere; in foro pompa constitit et per manus reste data 
uirgines sonum uocis pulsu pedum modulantes incesserunt. inde uico Tusco Uelabroque 
per bouarium forum in cliuum Publicium atque aedem lunonis reginae perrectum. ibi 
duae hostiae ab decemuiris immolatae et simulacra cupressea in aedem inlata. 


[38] Deis rite placatis dilectum consules habebant acrius intentiusque quam prioribus 
annis quisquam meminerat habitum; nam et belli terror duplicatus noui hostis in Italiam 

aduentu et minus iuuentutis erat unde scriberent milites. itaque colonos etiam 
maritimos, qui sacrosanctam uacationem dicebantur habere, dare milites cogebant. 
quibus recusantibus edixere in diem certam ut quo quisque iure uacationem haberet ad 
senatum deferret. ea die ad senatum hi populi uenerunt, Ostiensis Alsiensis Antias 
Anxurnas Minturnensis Sinuessanus, et ab supero mari Senensis. cum uacationes suas 
quisque populus recitaret, nullius cum in Italia hostis esset praeter Antiatem 
Ostiensemque uacatio obseruata est; et earum coloniarum iuniores iure iurando adacti 
supra dies triginta non pernoctaturos se extra moenia coloniae suae donec hostis in 
Italia esset. 


Cum omnes censerent primo quoque tempore consulibus eundum ad bellum-nam et 
Hasdrubali occurrendum esse descendenti ab Alpibus ne Gallos Cisalpinos neue 
Etruriam erectam in spem rerum nouarum sollicitaret, et Hannibalem suo proprio 
occupandum bello ne emergere ex Bruttiis atque obuiam ire fratri posset-, Liuius 
cunctabatur parum fidens suarum prouinciarum exercitibus: collegam ex duobus 
consularibus egregiis exercitibus et tertio cui Q. Claudius Tarenti praeesset electionem 
habere; intuleratque mentionem de uolonibus reuocandis ad signa. senatus liberam 
potestatem consulibus fecit et supplendi unde uellent et eligendi de omnibus exercitibus 
quos uellent permutandique ex prouinciis quos e re publica censerent esse traducendos. 
ea omnia cum summa concordia consulum acta. uolones in undeuicensimam et 
uicensimam legiones scripti. magni roboris auxilia ex Hispania quoque a P. Scipione M. 
Liuio missa quidam ad id bellum auctores sunt, octo milia Hispanorum Gallorumque et 
duo milia de legione militum, equitum mille octingentos mixtos Numidas Hispanosque; 
M. Lucretium has copias nauibus aduexisse; et sagittariorum funditorumque ad tria milia 
ex Sicilia C. Mamilium misisse. 


[39] Auxerunt Romae tumultum litterae ex Gallia allatae ab L. Porcio praetore: 
Hasdrubalem mouisse ex hibernis et iam Alpes transire; octo milia Ligurum conscripta 
armataque coniunctura se transgresso in Italiam esse nisi mitteretur in Ligures qui eos 
bello occuparet; se cum inualido exercitu quoad tutum putaret progressurum. hae 
litterae consules raptim confecto dilectu maturius quam constituerant exire in 
prouincias coegerunt ea mente ut uterque hostem in sua prouincia contineret neque 
coniungi aut conferre in unum uires pateretur. plurimum in eam rem adiuuit opinio 
Hannibalis quod, etsi ea aestate transiturum in Italiam fratrem crediderat, recordando 
quae ipse in transitu nunc Rhodani nunc Alpium cum hominibus locisque pugnando per 
quinque menses exhausisset, haudquaquam tam facilem maturumque transitum 
exspectabat; ea tardius mouendi ex hibernis causa fuit. ceterum Hasdrubali et sua et 
aliorum spe omnia celeriora atque expeditiora fuere. non enim receperunt modo 
Aruerni eum deincepsque aliae Gallicae atque Alpinae gentes, sed etiam secutae sunt 
ad bellum; et cum per munita pleraque transitu fratris quae antea inuia fuerant ducebat, 
tum etiam duodecim annorum adsuetudine peruiis Alpibus factis inter mitiora iam 
transibant hominum ingenia. inuisitati namque antea alienigenis nec uidere ipsi 
aduenam in sua terra adsueti, omni generi humano insociabiles erant; et primo ignari 
quo Poenus pergeret suas rupes suaque castella et pecorum hominumque praedam peti 
crediderant; fama deinde Punici belli quo duodecimum annum Italia urebatur satis 

edocuerat uiam tantum Alpes esse; duas praeualidas urbes magno inter se maris 
terrarumque spatio discretas de imperio et opibus certare. 


Hae causae aperuerant Alpes Hasdrubali. ceterum quod celeritate itineris profectum 
erat, id mora ad Placentiam dum frustra obsidet magis quam oppugnat corrupit. 
crediderat campestris oppidi facilem expugnationem esse, et nobilitas coloniae 
induxerat eum, magnum se excidio eius urbis terrorem ceteris ratum iniecturum. non 
ipse se solum ea oppugnatione impediit, sed Hannibalem post famam transitus eius 
tanto spe sua celeriorem iam mouentem ex hibernis continuerat, quippe reputantem 
non solum quam lenta urbium oppugnatio esset sed etiam quam ipse frustra eandem 
illam coloniam ab Trebia uictor regressus temptasset. 


[40] Consules diuersis itineribus profecti ab urbe uelut in duo pariter bella distenderant 
curas hominum, simul recordantium quas primus aduentus Hannibalis intulisset Italiae 
clades, simul cum illa angeret cura, quos tam propitios urbi atque imperio fore deos ut 
eodem tempore utrobique res publica prospere gereretur? adhuc aduersa secundis 
pensando rem ad id tempus extractam esse. cum in Italia ad Trasumennum et Cannas 
praecipitasset Romana res, prospera bella in Hispania prolapsam eam erexisse; postea, 
cum in Hispania alia super aliam clades duobus egregiis ducibus amissis duos exercitus 
ex parte delesset, multa secunda in Italia Siciliaque gesta quassatam rem publicam 
excepisse; et ipsum interuallum loci, quod in ultimis terrarum oris alterum bellum 
gereretur, spatium dedisse ad respirandum. nunc duo bella in Italiam accepta, duo 
celeberrimi nominis duces circumstare urbem Romanam, et unum in locum totam 
periculi molem, omne onus incubuisse. qui eorum prior uicisset, intra paucos dies castra 
cum altero iuncturum. terrebat et proximus annus lugubris duorum consulum funeribus. 
his anxii curis homines digredientes in prouincias consules prosecuti sunt. memoriae 
proditum est plenum adhuc irae in ciues M. Liuium ad bellum proficiscentem monenti 
Q. Fabio ne priusquam genus hostium cognosset temere manum consereret, 
respondisse ubi primum hostium agmen conspexisset pugnaturum. cum quaereretur 
quae causa festinandi esset, 'aut ex hoste egregiam gloriam' inquit 'aut ex ciuibus uictis 
gaudium meritum certe, etsi non honestum, capiam'. 


Priusquam Claudius consul in prouinciam perueniret per extremum finem agri ^Larinatis 
ducentem in Sallentinos exercitum Hannibalem expeditis cohortibus adortus C. Hostilius 
Tubulus incomposito agmini terribilem tumultum intulit; ad quattuor milia hominum 
occidit, nouem signa militaria cepit. mouerat ex hibernis ad famam hostis Q. Claudius, 
qui per urbes agri Sallentini castra disposita habebat. itaque ne cum duobus exercitibus 
simul confligeret Hannibal nocte castra ex agro Tarentino mouit atque in Bruttios 
concessit. Claudius in Sallentinos agmen conuertit, Hostilius Capuam petens obuius ad 
Uenusiam fuit consuli Claudio. ibi ex utroque exercitu electa peditum quadraginta milia, 
duo milia et quingenti equites, quibus consul aduersus Hannibalem rem gereret: reliquas 
copias Hostilius Capuam ducere iussus ut Q. Fuluio proconsuli traderet. 


[41] Hannibal undique contracto exercitu quem in hibernis aut in praesidiis agri Bruttii 
habuerat, in Lucanos ad Grumentum uenit spe recipiendi oppida quae per metum ad 
Romanos defecissent. eodem a Uenusia consul Romanus exploratis itineribus contendit 

et mille fere et quingentos passus castra locat ab hoste. Grumenti moenibus prope 
iniunctum uidebatur Poenorum uallum; quingenti passus intererant. castra Punica ac 
Romana interiacebat campus: colles imminebant nudi sinistro lateri Carthaginiensium, 
dextro Romanorum, neutris suspecti quod nihil siluae neque ad insidias latebrarum 
habebant. in medio campo ab stationibus procursantes certamina haud satis digna dictu 
serebant. id modo Romanum quaerere apparebat ne abire hostem pateretur: Hannibal 
inde euadere cupiens totis uiribus in aciem descendebat. tum consul ingenio hostis usus, 
quo minus in tam apertis collibus timeri insidiae poterant, quinque cohortes additis 
quinque manipulis nocte iugum superare et in auersis collibus considere iubet: tempus 
exsurgendi ex insidiis et adgrediendi hostem Ti. Claudium Asellum tribunum militum et 
P. Claudium praefectum socium edocet, quos cum iis mittebat. ipse luce prima copias 
omnes peditum equitumque in aciem eduxit. paulo post et ab Hannibale signum pugnae 
propositum est clamorque in castris ad arma discurrentium est sublatus; inde eques 
pedesque certatim portis ruere ac palati per campum properare ad hostes. quos ubi 
effusos consul uidet, tribuno militum tertiae legionis C. Aurunculeio imperat ut equites 
legionis quanto maximo impetu possit in hostem emittat: ita pecorum modo 
incompositos toto passim se campo fudisse ut sterni obterique priusquam instruantur 
possint. 


[42] Nondum Hannibal e castris exierat cum pugnantium clamorem audiuit; itaque 
excitus tumultu raptim ad hostem copias agit. iam primos occupauerat equestris terror; 
peditum etiam prima legio et dextra ala proelium inibat. incompositi hostes, ut 
quemque aut pediti aut equiti casus obtulit, ita conserunt manus. crescit pugna subsidiis 
et procurrentium ad certamen numero augetur; pugnantesque-quod nisi in uetere 
exercitu et duce ueteri haud facile est-inter tumultum ac terrorem instruxisset Hannibal, 
ni cohortium ac manipulorum decurrentium per colles clamor ab tergo auditus metum 
ne intercluderentur a castris iniecisset. inde pauor incussus et fuga passim fieri coepta 
est; minorque caedes fuit, quia propinquitas castrorum breuiorem fugam perculsis fecit. 
equites enim tergo inhaerebant; in transuersa latera inuaserant cohortes secundis 
collibus uia nuda ac facili decurrentes. tamen supra octo milia hominum occisa, [supra] 
septingenti capti; signa militaria nouem adempta; elephanti etiam, quorum nullus usus 
in repentina ac tumultuaria pugna fuerat, quattuor occisi, duo capti. circa quingentos 
Romanorum sociorumque uictores ceciderunt. 


Postero die Poenus quieuit: Romanus, in aciem copiis eductis postquam neminem signa 
contra efferre uidit, spolia legi caesorum hostium et suorum corpora conlata in unum 
sepeliri iussit. inde insequentibus continuis diebus aliquot ita institit portis ut prope 
inferre signa uideretur, donec Hannibal tertia uigilia crebris ignibus tabernaculisque 
quae pars castrorum ad hostes uergebat et Numidis paucis qui in uallo portisque se 
ostenderent relictis profectus Apuliam petere intendit. ubi inluxit, successit uallo 
Romana acies, et Numidae ex composito paulisper in portis se ualloque ostentauere, 
frustratique aliquamdiu hostes citatis equis agmen suorum adsequuntur. consul ubi 
silentium in castris et ne paucos quidem qui prima luce obambulauerant parte ulla 
cernebat, duobus equitibus speculatum in castra praemissis postquam satis tuta omnia 
esse exploratum est, inferri signa iussit; tantumque ibi moratus dum milites ad praedam 


539 


discurrunt receptui deinde cecinit multoque ante noctem copias reduxit. postero die 
prima luce profectus magnis itineribus famam et uestigia agminis sequens haud procul 
Uenusia hostem adsequitur. ibi quoque tumultuaria pugna fuit; supra duo milia 
Poenorum caesa. inde nocturnis montanisque itineribus Poenus ne locum pugnandi 
daret Metapontum petiit. Hanno inde-is enim praesidio eius loci praefuerat-in Bruttios 
cum paucis ad exercitum nouum comparandum missus: Hannibal copiis eius ad suas 
additis Uenusiam retro quibus uenerat itineribus repetit atque inde Canusium procedit. 
nunquam Nero uestigiis hostis abstiterat et Q. Fuluium, cum Metapontum ipse 
proficisceretur, in Lucanos ne regio ea sine praesidio esset arcessierat. 


[43] Inter haec ab Hasdrubale postquam a Placentiae obsidione abscessit quattuor Galli 
equites, duo Numidae cum litteris missi ad Hannibalem cum per medios hostes totam 
ferme longitudinem Italiae emensi essent, dum Metapontum cedentem Hannibalem 
sequuntur incertis itineribus Tarentum delati, a uagis per agros pabulatoribus Romanis 
ad Q. Claudium propraetorem deducuntur. eum primo incertis implicantes responsis ut 
metus tormentorum admotus fateri uera coegit, edocuerunt litteras se ab Hasdrubale 
ad Hannibalem ferre. cum iis litteris, sicut erant, signatis L. Uerginio tribuno militum 
ducendi ad Claudium consulem traduntur; duae simul turmae Samnitium praesidii causa 
missae. qui ubi ad consulem peruenerunt litteraeque lectae per interpretem sunt et ex 
captiuis percontatio facta, tum Claudius non id tempus esse rei publicae ratus quo 
consiliis ordinariis prouinciae suae quisque finibus per exercitus suos cum hoste 
destinato ab senatu bellum gereret-audendum ac nouandum aliquid improuisum, 
inopinatum, quod coeptum non minorem apud ciues quam hostes terrorem faceret, 
perpetratum in magnam laetitiam ex magno metu uerteret-, litteris Hasdrubalis Romam 
ad senatum missis simul et ipse patres conscriptos quid pararet edocet; monet ut cum 
in Umbria se occursurum Hasdrubal fratri scribat legionem a Capua Romam arcessant, 
dilectum Romae habeant, exercitum urbanum ad Narniam hosti opponant. haec senatu 
scripta. praemissi item per agrum Larinatem Marrucinum Frentanum Praetutianum, qua 
exercitum ducturus erat, ut omnes ex agris urbibusque commeatus paratos militi ad 
uescendum in uiam deferrent, equos iumentaque alia producerent ut uehiculorum 
fessis copia esset. ipse de toto exercitu ciuium sociorumque quod roboris erat delegit, 
sex milia peditum, mille equites; pronuntiat occupare se in Lucanis proximam urbem 
Punicumque in ea praesidium uelle; ut ad iter parati omnes essent. profectus nocte flexit 
in Picenum. et consul quidem quantis maximis itineribus poterat ad collegam ducebat, 
relicto Q. Catio legato qui castris praeesset. 


[44] Romae haud minus terroris ac tumultus erat quam fuerat quadriennio ante cum 
castra Punica obiecta Romanis moenibus portisque fuerant. neque satis constabat 
animis tam audax iter consulis laudarent uituperarentne; apparebat, quo nihil iniquius 
est, ex euentu famam habiturum: castra prope Hannibalem hostem relicta sine duce 
cum exercitu cui detractum foret omne quod roboris, quod floris fuerit; et consulem in 
Lucanos ostendisse iter cum Picenum et Galliam peteret, castra relinquentem nulla alia 
re tutiora quam errore hostis qui ducem inde atque exercitus partem abisse ignoraret. 
quid futurum, si id palam fiat et aut insequi Neronem cum sex milibus armatorum 
profectum Hannibal toto exercitu uelit aut castra inuadere praedae relicta, sine uiribus, 

sine imperio, sine auspicio? ueteres eius belli clades, duo consules proximo anno 
interfecti terrebant: et ea omnia accidisse cum unus imperator, unus exercitus hostium 
in Italia esset: nunc duo bella Punica facta, duos ingentes exercitus, duos prope 
Hannibales in Italia esse. quippe et Hasdrubalem patre eodem Hamilcare genitum, 
aeque impigrum ducem, per tot annos in Hispania Romano exercitatum bello, gemina 
uictoria insignem, duobus exercitibus cum clarissimis ducibus deletis. nam itineris 
quidem celeritate ex Hispania et concitatis ad arma Gallicis gentibus multo magis quam 
Hannibalem ipsum gloriari posse; quippe in iis locis hunc coegisse exercitum quibus ille 
maiorem partem militum fame ac frigore, quae miserrima mortis genera sint, amisisset. 
adiciebant etiam periti rerum Hispaniae haud cum ignoto eum duce C. Nerone 
congressurum sed quem in saltu impedito deprensus forte haud secus quam puerum 
conscribendis fallacibus condicionibus pacis frustratus elusisset. omnia maiora etiam 
uero praesidia hostium, minora sua, metu interprete semper in deteriora inclinato, 
ducebant. 


[45] Nero postquam iam tantum interualli ab hoste fecerat ut detegi consilium satis 
tutum esset, paucis milites adloquitur. negat ullius consilium imperatoris in speciem 
audacius, re ipsa tutius fuisse quam suum: ad certam eos se uictoriam ducere; quippe 
ad quod bellum collega non ante quam ad satietatem ipsius peditum atque equitum 
datae ab senatu copiae fuissent, maiores instructioresque quam si aduersus ipsum 
Hannibalem iret, profectus sit, eos ipsos quantumcumque uirium momentum addiderint 
rem omnem inclinaturos. auditum modo in acie-nam ne ante audiatur, daturum 
operam-alterum consulem et alterum exercitum aduenisse haud dubiam uictoriam 
facturum. famam bellum conficere et parua momenta in spem metumque impellere 
animos. gloriae quidem ex re bene gesta partae fructum prope omnem ipsos laturos; 
semper quod postremum adiectum sit id rem totam uideri traxisse. cernere ipsos quo 
concursu, qua admiratione, quo fauore hominum iter suum celebretur. 


Et hercule per instructa omnia ordinibus uirorum mulierumque undique ex agris 
effusorum inter uota ac preces et laudes ibant. illos praesidia rei publicae, uindices urbis 
Romanae imperiique appellabant: in illorum armis dextrisque suam liberorumque 
suorum salutem ac libertatem repositam esse. deos omnes deasque precabantur ut illis 
faustum iter, felix pugna, matura ex hostibus uictoria esset, damnarenturque ipsi 
uotorum quae pro iis suscepissent ut, quemadmodum nunc solliciti prosequerentur eos, 
ita paucos post dies laeti ouantibus uictoria obuiam irent. inuitare inde pro se quisque 
et offerre et fatigare precibus ut quae ipsis iumentisque usui essent ab se potissimum 
sumerent; benigne omnia cumulata dare. modestia certare milites ne quid ultra usum 
necessarium sumerent; nihil morari, nec ab signis absistere cibum capientes; diem ac 
noctem ire; uix quod satis ad naturale desiderium corporum esset quieti dare. et ad 
collegam praemissi erant qui nuntiarent aduentum percontarenturque clam an palam, 
interdiu an noctu uenire sese uellet, iisdem an aliis considere castris. nocte clam ingredi 
uisum est. 


[46] Tessera per castra ab Liuio consule data erat ut tribunus tribunum, centurio 
centurionem, eques equitem, pedes peditem acciperet: neque enim dilatari castra opus 

esse, ne hostis aduentum alterius consulis sentiret; et coartatio plurium in angusto 
tendentium facilior futura erat quod Claudianus exercitus nihil ferme praeter arma 
secum in expeditionem tulerat. ceterum in ipso itinere auctum uoluntariis agmen erat, 
offerentibus ultro sese et ueteribus militibus perfunctis iam militia et iuuenibus, quos 
certatim nomina dantes, si quorum corporis species roburque uirium aptum militiae 
uidebatur, conscripserat. ad Senam castra alterius consulis erant, et quingentos ferme 
[inde] passus Hasdrubal aberat. itaque cum iam appropinquaret, tectus montibus 
substitit Nero ne ante noctem castra ingrederetur. silentio ingressi ab sui quisque ordinis 
hominibus in tentoria abducti cum summa omnium laetitia hospitaliter excipiuntur. 
postero die consilium habitum, cui et L. Porcius Licinus praetor adfuit. castra iuncta 
consulum castris habebat, et ante aduentum eorum per loca alta ducendo exercitum 
cum modo insideret angustos saltus ut transitum clauderet, modo ab latere aut ab tergo 
carperet agmen, ludificatus hostem omnibus artibus belli fuerat; is tum in consilio aderat. 
multorum eo inclinant sententiae ut, dum fessum uia ac uigiliis reficeret militem Nero, 
simul et ad noscendum hostem paucos sibi sumeret dies, tempus pugnandi differretur. 
Nero non suadere modo sed summa ope orare institit ne consilium suum quod tutum 
celeritas fecisset temerarium morando facerent; errore qui non diuturnus futurus esset 
uelut torpentem Hannibalem nec castra sua sine duce relicta adgredi nec ad sequendum 
se iter intendisse. antequam se moueat deleri exercitum Hasdrubalis posse redirique in 
Apuliam. qui prolatando spatium hosti det, eum et illa castra prodere Hannibali et 
aperire in Galliam iter ut per otium ubi uelit Hasdrubali coniungatur. extemplo signum 
dandum et exeundum in aciem abutendumque errore hostium absentium 
praesentiumque dum neque illi sciant cum paucioribus nec hi cum pluribus et 
ualidioribus rem esse. consilio dimisso signum pugnae proponitur confestimque in 
aciem procedunt. 


[47] lam hostes ante castra instructi stabant. moram pugnae attulit quod Hasdrubal 
prouectus ante signa cum paucis equitibus scuta uetera hostium notauit quae ante non 
uiderat et strigosiores equos; multitudo quoque maior solita uisa est. suspicatus enim id 
quod erat, receptui propere cecinit ac misit ad flumen unde aquabantur ubi et excipi 
aliqui possent et notari oculis si qui forte adustioris coloris ut ex recenti uia essent; simul 
circumuehi procul castra iubet specularique num auctum aliqua parte sit uallum, et ut 
attendant semel bisne signum canat in castris. ea cum ordine relata omnia essent, castra 
nihil aucta errorem faciebant; bina erant, sicut ante aduentum consulis alterius fuerant, 
una M. Liui, altera L. Porci; neutris quicquam quo latius tenderetur ad munimenta 
adiectum. illud ueterem ducem adsuetumque Romano hosti mouit quod semel in 
praetoriis castris signum, bis in consularibus referebant cecinisse; duos profecto 
consules esse, et quonam modo alter ab Hannibale abscessisset cura angebat. minime 
id quod erat suspicari poterat, tantae rei frustratione Hannibalem elusum ut ubi dux, ubi 
exercitus esset cum quo castra coniuncta habuerit ignoraret: profecto haud mediocri 
clade absterritum insequi non ausum; magno opere uereri ne perditis rebus serum ipse 
auxilium uenisset Romanisque eadem iam fortuna in Italia quae in Hispania esset. 
interdum litteras suas ad eum non peruenisse credere interceptisque iis consulem ad 
sese opprimendum accelerasse. his anxius curis, exstinctis ignibus, uigilia prima dato 

signo ut taciti uasa conligerent, signa ferri iussit. in trepidatione et nocturno tumultu 
duces parum intente adseruati, alter in destinatis iam ante animo latebris subsedit, alter 
per uada nota Metaurum flumen tranauit. ita desertum ab ducibus agmen primo per 
agros palatur, fessique aliquot somno ac uigiliis sternunt corpora passim atque 
infrequentia relinquunt signa. Hasdrubal dum lux uiam ostenderet ripa fluminis signa 
ferri iubet, et per tortuosi amnis sinus flexusque cum errorem uoluens haud multum 
processisset, ubi prima lux transitum opportunum ostendisset transiturus erat. sed cum, 
quantum a mari abscedebat, tanto altioribus coercentibus amnem ripis non inueniret 
uada, diem terendo spatium dedit ad insequendum sese hosti. 


[48] Nero primum cum omni equitatu aduenit: Porcius deinde adsecutus cum leui 
armatura. qui cum fessum agmen carperent ab omni parte incursarentque, et iam 
omisso itinere quod fugae simile erat castra metari Poenus in tumulo super fluminis 
ripam uellet, aduenit Liuius peditum omnibus copiis non itineris modo sed ad 
conserendum extemplo proelium instructis armatisque. sed ubi omnes copias 
coniunxerunt directaque acies est, Claudius dextro in cornu, Liuius ab sinistro pugnam 
instruit: media acies praetori tuenda data. Hasdrubal omissa munitione castrorum 
postquam pugnandum uidit, in prima acie ante signa elephantos conlocat: circa eos 
laeuo in cornu aduersus Claudium Gallos opponit, haud tantum iis fidens quantum ab 
hoste timeri eos credebat: ipse dextrum cornu aduersus M. Liuium sibi atque Hispanis- 
et ibi maxime in uetere milite spem habebat-sumpsit: Ligures in medio post elephantos 
positi. sed longior quam latior acies erat; Gallos prominens collis tegebat; ea frons quam 
Hispani tenebant cum sinistro Romanorum cornu concurrit: dextra omnis acies extra 
proelium eminens cessabat; collis oppositus arcebat ne aut a fronte aut ab latere 
adgrederentur. 


Inter Liuium Hasdrubalemque ingens contractum certamen erat, atroxque caedes 
utrimque edebatur. ibi duces ambo, ibi pars maior peditum equitumque Romanorum, 
ibi Hispani uetus miles peritusque Romanae pugnae, et Ligures durum in armis genus. 
eodem uersi elephanti, qui primo impetu turbauerant antesignanos et iam signa 
mouerant loco; deinde crescente certamine et clamore impotentius iam regi et inter 
duas acies uersari uelut incerti quorum essent, haud dissimiliter nauibus sine 
gubernaculo uagis. Claudius 'quid ergo praecipiti cursu tam longum iter emensi sumus?' 
clamitans militibus cum in aduersum collem frustra signa erigere conatus esset, 
postquam ea regione penetrari ad hostem non uidebat posse, cohortes aliquot 
subductas e dextro cornu, ubi stationem magis segnem quam pugnam futuram cernebat 
post aciem circumducit, et non hostibus modo sed etiam suis inopinantibus in sinistrum 
«euectus in dextrum» hostium latus incurrit; tantaque celeritas fuit ut cum ostendissent 
se ab latere mox in terga iam pugnarent. ita ex omnibus partibus, ab fronte, ab latere, 
ab tergo, trucidantur Hispani Liguresque; et ad Gallos iam caedes peruenerat. ibi 
minimum certaminis fuit; nam et pars magna ab signis aberant nocte dilapsi stratique 
somno passim per agros, et qui aderant itinere ac uigiliis fessi, intolerantissima laboris 
corpora, uix arma umeris gerebant; et iam diei medium erat, sitisque et calor hiantes 
caedendos capiendosque adfatim praebebat. 


y 

[49] Elephanti plures ab ipsis rectoribus quam ab hoste interfecti. fabrile scalprum cum 
malleo habebant; id, ubi saeuire beluae ac ruere in suos coeperant, magister inter aures 
positum ipsa in compage qua iungitur capiti ceruix quanto maximo poterat ictu adigebat. 
ea celerrima uia mortis in tantae molis belua inuenta erat ubi regendi spem ui uicissent, 
primusque id Hasdrubal instituerat, dux cum saepe alias memorabilis tum illa praecipue 
pugna. ille pugnantes hortando pariterque obeundo pericula sustinuit; ille fessos 
abnuentesque taedio et labore nunc precando, nunc castigando accendit; ille fugientes 
reuocauit omissamque pugnam aliquot locis restituit; postremo cum haud dubie fortuna 
hostium esset, ne superstes tanto exercitui suum nomen secuto esset concitato equo se 
in cohortem Romanam immisit; ibi, ut patre Hamilcare et Hannibale fratre dignum erat, 
pugnans cecidit. 


Nunquam eo bello una acie tantum hostium interfectum est, redditaque aequa Cannensi 
clades uel ducis uel exercitus interitu uidebatur. quinquaginta septem milia hostium 
occisa, capta quinque milia et quadringenti; magna praeda alia cum omnis generis tum 
auri etiam argentique; ciuium etiam Romanorum qui capti apud hostes erant supra 
quattuor milia capitum recepta. id solatii fuit pro amissis eo proelio militibus. nam 
haudquaquam incruenta uictoria fuit: octo ferme milia Romanorum sociorumque occisa, 
adeoque etiam uictores sanguinis caedisque ceperat satias ut postero die cum esset 
nuntiatum Liuio consuli Gallos Cisalpinos Liguresque qui aut proelio non adfuissent aut 
inter caedem effugissent uno agmine abire sine certo duce sine signis sine ordine ullo 
aut imperio; posse, si una equitum ala mittatur, omnes deleri; 'quin supersint' inquit 
'aliqui nuntii et hostium cladis et nostrae uirtutis.' 


[50] Nero ea nocte quae secuta est pugnam «profectus in Apuliam» citatiore quam inde 
uenerat agmine, die sexto ad statiua sua atque ad hostem peruenit. iter eius frequentia 
minore-nemo enim praecesserat nuntius-laetitia uero tanta uix ut compotes mentium 
prae gaudio essent celebratum est. nam Romae neuter animi habitus satis dici 
enarrarique potest, nec quo incerta exspectatione euentus ciuitas fuerat nec quo 
uictoriae famam accepit. nunquam per omnes dies ex quo Claudium consulem 
profectum fama attulit ab orto sole ad occidentem aut senator quisquam a curia atque 
ab magistratibus abscessit aut populus e foro; matronae quia nihil in ipsis opis erat in 
preces obtestationesque uersae per omnia delubra uagae suppliciis uotisque fatigare 
deos. tam sollicitae ac suspensae ciuitati fama incerta primo accidit duos Narnienses 
equites in castra quae in faucibus Umbriae opposita erant uenisse ex proelio nuntiantes 
caesos hostes. et primo magis auribus quam animis id acceptum erat, ut maius 
laetiusque quam quod mente capere aut satis credere possent; et ipsa celeritas fidem 
impediebat quod biduo ante pugnatum dicebatur. litterae deinde ab L. Manlio Acidino 
missae ex castris adferuntur de Narniensium equitum aduentu. hae litterae per forum 
ad tribunal praetoris latae senatum curia exciuerunt; tantoque certamine ac tumultu 
populi ad fores curiae concursum est ut adire nuntius non posset, sed traheretur a 
percontantibus uociferantibusque ut in rostris prius quam in senatu litterae recitarentur. 
tandem summoti et coerciti a magistratibus, dispensarique laetitia inter impotentes eius 
animos potuit. in senatu primum, deinde in contione litterae recitatae sunt; et pro 

cuiusque ingenio aliis iam certum gaudium, aliis nulla ante futura fides erat quam legatos 
consulumue litteras audissent. 


[51] Ipsos deinde adpropinquare legatos allatum est. tunc enimuero omnis aetas currere 
obuii, primus quisque oculis auribusque haurire tantum gaudium cupientes. ad Muluium 
usque pontem continens agmen peruenit. legati-erant L. Ueturius Philo P. Licinius Uarus 
Q. Caecilius Metellus-circumfusi omnis generis hominum frequentia in forum 
peruenerunt, cum alii ipsos, alii comites eorum quae acta essent percontarentur; et ut 
quisque audierat exercitum hostium imperatoremque occisum, legiones Romanas 
incolumes, saluos consules esse, extemplo aliis porro impertiebant gaudium suum. cum 
aegre in curiam peruentum esset, multo aegrius summota turba ne patribus misceretur, 
litterae in senatu recitatae sunt. inde traducti in contionem legati. L. Ueturius litteris 
recitatis, ipse planius omnia quae acta erant exposuit cum ingenti adsensu, postremo 
etiam clamore uniuersae contionis cum uix gaudium animis caperent. discursum inde ab 
aliis circa templa deum ut grates agerent, ab aliis domos ut coniugibus liberisque tam 
laetum nuntium impertirent. senatus quod M. Liuius et C. Claudius consules incolumi 
exercitu ducem hostium legionesque occidissent supplicationem in triduum decreuit. 
eam supplicationem C. Hostilius praetor pro contione edixit, celebrataque a uiris 
feminisque est. omnia templa per totum triduum aequalem turbam habuere, cum 
matronae amplissima ueste cum liberis perinde ac si debellatum foret omni solutae 
metu deis immortalibus grates agerent. statum quoque ciuitatis ea uictoria mouit, ut 
iam inde haud secus quam in pace res inter se contrahere uendendo, emendo, mutuum 
dando argentum creditumque soluendo auderent. C. Claudius consul cum in castra 
redisset, caput Hasdrubalis quod seruatum cum cura attulerat proici ante hostium 
stationes, captiuosque Afros uinctos ut erant ostendi, duos etiam ex iis solutos ire ad 
Hannibalem et expromere quae acta essent iussit. Hannibal tanto simul publico 
familiarique ictus luctu, adgnoscere se fortunam Carthaginis fertur dixisse; castrisque 
inde motis ut omnia auxilia quae diffusa latius tueri non poterat in extremum Italiae 
angulum Bruttios contraheret, et Metapontinos ciuitatem uniuersam excitos sedibus 
suis et Lucanorum qui suae dicionis erant in Bruttium agrum traduxit. 


Liber XXVIII. Cum transitu Hasdrubalis quantum in Italiam 


[1] Cum transitu Hasdrubalis quantum in Italiam declinauerat belli tantum leuatae 
Hispaniae uiderentur, renatum ibi subito par priori bellum est. Hispanias ea tempestate 
sic habebant Romani Poenique: Hasdrubal Gisgonis filius ad Oceanum penitus Gadesque 
concesserat: nostri maris ora omnisque ferme Hispania qua in orientem uergit Scipionis 
ac Romanae dicionis erat. nouus imperator Hanno in locum Barcini Hasdrubalis nouo 
cum exercitu ex Africa transgressus Magonique iunctus cum in Celtiberia, quae media 
inter duo maria est, breui magnum hominum numerum armasset, Scipio aduersus eum 
M. Silanum cum decem haud amplius milibus militum, equitibus quingentis misit. Silanus 
quantis maximis potuit itineribuscimpediebant autem et asperitates uiarum et 
angustiae saltibus crebris, ut pleraque Hispaniae sunt, inclusae-tamen non solum 
nuntios sed etiam famam aduentus sui praegressus, ducibus indidem ex Celtiberia 

transfugis ad hostem peruenit. eisdem auctoribus compertum est cum decem circiter 
milia ab hoste abessent bina castra circa uiam qua irent esse; laeua Celtiberos nouum 
exercitum, supra nouem milia hominum, dextra Punica tenere castra; ea stationibus 
uigiliis omni iusta militari custodia tuta et firma esse: illa altera soluta neglectaque, ut 
barbarorum et tironum et minus timentium quod in sua terra essent. 


Ea prius adgredienda ratus Silanus signa quam maxime ad laeuam iubebat ferri, necunde 
ab stationibus Punicis conspiceretur; ipse praemissis speculatoribus citato agmine ad 
hostem pergit. 


[2] Tria milia ferme aberat, cum hauddum quisquam hostium senserat; confragosa loca, 
et obsiti uirgultis tegebant colles. ibi in caua ualle atque ob id occulta considere militem 
et cibum capere iubet; interim speculatores transfugarum dicta adfirmantes uenerunt; 
tum sarcinis in medium coniectis arma Romani capiunt acieque iusta in pugnam uadunt. 
mille passuum aberant, cum ab hoste conspecti sunt trepidarique repente coeptum; et 
Mago ex castris citato equo ad primum clamorem et tumultum aduehitur. erant in 
Celtiberorum exercitu quattuor milia scutata et ducenti equites; hanc iustam legionem- 
et id ferme roboris erat-in prima acie locat: ceteros leuem armaturam in subsidiis posuit. 
cum ita instructos educeret e castris, uixdum in egressos uallo [eos] Romani pila 
coniecerunt. subsidunt Hispani aduersus emissa tela ab hoste, inde ad mittenda ipsi 
consurgunt; quae cum Romani conferti, ut solent, densatis excepissent scutis, tum pes 
cum pede conlatus et gladiis geri res coepta est. ceterum asperitas locorum et Celtiberis, 
quibus in proelio concursare mos est, uelocitatem inutilem faciebat, et haud iniqua 
eadem erat Romanis stabili pugnae adsuetis, nisi quod angustiae et internata uirgulta 
ordines dirimebant et singuli binique uelut cum paribus conserere pugnam cogebantur. 
quod ad fugam impedimento hostibus erat, id ad caedem eos uelut uinctos praebebat; 
et iam ferme omnibus scutatis Celtiberorum interfectis leuis armatura et 
Carthaginienses, qui ex alteris castris subsidio uenerant, perculsi caedebantur. duo haud 
amplius milia peditum et equitatus omnis uix inito proelio cum Magone effugerunt: 
Hanno alter imperator cum eis qui postremi iam profligato proelio aduenerant uiuus 
capitur. Magonem fugientem equitatus ferme omnis et quod ueterum peditum erat 
secuti, decimo die in Gaditanam prouinciam ad Hasdrubalem peruenerunt: Celtiberi 
nouus miles in proximas dilapsi siluas inde domos diffugerunt. 


Peropportuna uictoria nequaquam tantum iam conflatum bellum, quanta futuri materia 
belli, si licuisset iis Celtiberorum gente excita et alios ad arma sollicitare populos, 
oppressa erat. itaque conlaudato benigne Silano Scipio spem debellandi si nihil eam ipse 
cunctando moratus esset nactus, ad id quod reliquum belli erat in ultimam Hispaniam 
aduersus Hasdrubalem pergit. Poenus cum castra tum forte in Baetica ad sociorum 
animos continendos in fide haberet, signis repente sublatis fugae magis quam itineris 
modo penitus ad Oceanum et Gades ducit. ceterum, quoad continuisset exercitum, 
propositum bello se fore ratus, antequam freto Gades traiceret exercitum omnem 
passim in ciuitates diuisit ut et muris se ipsi et armis muros tutarentur. 


[3] Scipio ubi animaduertit dissipatum passim bellum, et circumferre ad singulas urbes 
arma diutini magis quam magni esse operis, retro uertit iter. ne tamen hostibus eam 

relinqueret regionem, L. Scipionem fratrem cum decem milibus peditum, mille equitum 
ad oppugnandam opulentissimam in iis locis ui(bem-Orongin barbari appellabant-mittit. 
sita in Maesessum finibus est, Hispanae gentis; ager frugifer; argentum etiam incolae 
fodiunt. ea arx fuerat Hasdrubali ad excursiones circa mediterraneos populos faciendas. 
Scipio castris prope urbem positis, priusquam circumuallaret urbem misit ad portas qui 
ex propinquo adloquio animos temptarent suaderentque ut amicitiam potius quam uim 
experirentur Romanorum. ubi nihil pacati respondebatur, fossa duplicique uallo 
circumdata urbe in tres partes exercitum diuidit ut una semper pars quietis interim 
duabus oppugnaret. prima pars cum adorta "oppugnare est," atrox sane et anceps 
proelium fuit; non subire, non scalas ferre ad muros prae incidentibus telis facile erat; 
etiam qui erexerant ad murum scalas, alii furcis ad id ipsum factis detrudebantur, in alios 
lupi superne ferrei iniecti ut in periculo essent ne suspensi in murum extraherentur. 
quod ubi animaduertit Scipio nimia paucitate suorum exaequatum certamen esse et iam 
eo superare hostem quod ex muro pugnaret, duabus simul partibus prima recepta 
urbem est adgressus. quae res tantum pauoris iniecit fessis iam cum primis pugnando, 
ut et oppidani moenia repentina fuga desererent et Punicum praesidium metu ne 
prodita urbs esset relictis stationibus in unum se conligeret. 


Timor inde oppidanos incessit ne, si hostis urbem intrasset, sine discrimine Poenus an 
Hispanus esset obuii passim caederentur; itaque patefacta repente porta frequentes ex 
oppido sese eiecerunt, scuta prae se tenentes ne tela procul conicerentur, dextras nudas 
ostentantes ut gladios abiecisse appareret. id utrum parum ex interuallo sit conspectum 
an dolus aliquis suspectus fuerit incompertum est; impetus hostilis in transfugas factus, 
nec secus quam aduersa acies caesi; eademque porta signa infesta urbi inlata. et aliis 
partibus securibus dolabrisque caedebantur portae et refringebantur, et ut quisque 
intrauerat eques, ad forum occupandum-ita enim praeceptum erat-citato equo 
pergebat. additum erat et triariorum equiti praesidium; legionarii ceteras partes urbis 
peruadunt. direptione et caede obuiorum, nisi qui armis se tuebantur, abstinuerunt. 
Carthaginienses omnes in custodiam dati sunt, oppidanorum quoque trecenti ferme qui 
clauserant portas; ceteris traditum oppidum, suae redditae res. cecidere in urbis eius 
oppugnatione hostium duo milia ferme, Romanorum haud amplius nonaginta. 


[4] Laeta et ipsis qui rem gessere urbis eius expugnatio fuit et imperatori ceteroque 
exercitui; et speciosum aduentum suum ingentem turbam captiuorum prae se agentes 
fecerunt. Scipio conlaudato fratre cum quanto poterat uerborum honore Carthagini ab 
se captae captam ab eo Orongin aequasset, quia et hiemps instabat ut nec temptare 
Gades nec disiectum passim per prouinciam exercitum Hasdrubalis consectari posset, in 
citeriorem Hispaniam omnes suas copias reduxit; dimissisque in hiberna legionibus L. 
Scipione fratre Romam misso et Hannone hostium imperatore ceterisque nobilibus 
captiuis ipse Tarraconem concessit. 


Eodem anno classis Romana cum M. Ualerio Laeuino proconsule ex Sicilia in Africam 
transmissa in Uticensi Carthaginiensique agro late populationes fecit. extremis finibus 
Carthaginiensium circa ipsa moenia Uticae praedae actae sunt. repetentibus Siciliam 
classis Punica-septuaginta erant longae naues-occurrit; septemdecim naues ex iis 

captae sunt, quattuor in alto mersae; cetera fusa ac fugata classis. terra marique uictor 
Romanus cum magna omnis generis praeda Lilybaeum repetit. tuto inde mari pulsis 
hostium nauibus magni commeatus frumenti Romam subuecti. 


[5] Principio aestatis eius qua haec sunt gesta P. Sulpicius proconsul et Attalus rex cum 
Aeginae sicut ante dictum est hibernassent, Lemnum inde classe iuncta-Romanae 
quinque et uiginti quinqueremes, regiae quinque et triginta-transmiserunt. et Philippus 
ut, seu terra seu mari obuiam eundum hosti foret, paratus ad omnes conatus esset, ipse 
Demetriadem ad mare descendit, Larisam diem ad conueniendum exercitui edixit. 
undique ab sociis legationes Demetriadem ad famam regis conuenerunt. sustulerant 
enim animos Aetoli cum ab Romana societate tum post Attali aduentum finitimosque 
depopulabantur; nec Acarnanes solum Boeotique et qui Euboeam incolunt in magno 
metu erant, sed Achaei quoque, quos super Aetolicum bellum Machanidas etiam 
Lacedaemonius tyrannus haud procul Argiuorum fine positis castris terrebat. hi omnes 
suis quisque urbibus quae pericula terra marique portenderentur memorantes auxilia 
regem orabant. ne ex regno quidem ipsius tranquillae nuntiabantur res: et Scerdilaedum 
Pleuratumque motos esse, et Thracum maxime Maedos, si quod longinquum bellum 
regem occupasset, proxima Macedoniae incursuros. Boeoti quidem et interiores 
Graeciae populi Thermopylarum saltum, ubi angustae fauces coartant iter, fossa 
ualloque intercludi ab Aetolis nuntiabant ne transitum ad sociorum urbes tuendas 
Philippo darent. 


Vel segnem ducem tot excitare tumultus circumfusi poterant. legationes dimittit 
pollicitus prout tempus ac res sineret omnibus laturum auxilium. in praesentia quae 
maxime urgebat res, Peparethum praesidium urbi mittit, unde allatum erat Attalum ab 
Lemno classe transmissa omnem circum urbem agrum depopulatum. Polyphantam cum 
modica manu in Boeotiam, Menippum item quendam ex regiis ducibus cum mille 
peltatis-pelta caetrae haud dissimilis est-Chalcidem mittit; additi quingenti Agrianum 
ut omnes insulae partes tueri posset. ipse Scotussam est profectus eodemque ab Larisa 
Macedonum copias traduci iussit. eo nuntiatum est concilium Aetolis Heracleam 
indictum regemque Attalum ad consultandum de summa belli uenturum. hunc 
conuentum ut turbaret subito aduentu, magnis itineribus Heracleam duxit. et concilio 
quidem dimisso [iam] uenit; segetibus tamen, quae iam prope maturitatem erant, 
maxime in sinu Aenianum euastatis Scotussam copias reducit. ibi exercitu omni relicto, 
cum cohorte regia Demetriadem sese recepit. inde ut ad omnes hostium motus posset 
occurrere, in Phocidem atque Euboeam et Peparethum mittit qui loca alta eligerent 
unde editi ignes apparerent: ipse in Tisaeo-mons est in altitudinem ingentem cacuminis 
editi-speculam posuit ut ignibus procul sublatis signum, ubi quid molirentur hostes, 
momento temporis acciperet. 


Romanus imperator et Attalus rex a Peparetho Nicaeam traiecerunt; inde classem in 
Euboeam ad urbem Oreum tramittunt, quae ab Demetriaco sinu Chalcidem et Euripum 
petenti ad laeuam prima urbium Euboeae posita est. ita inter Attalum ac Sulpicium 
conuenit ut Romani a mari, regii a terra oppugnarent. 

[6] Quadriduo postquam adpulsa classis est, urbem adgressi sunt. id tempus occultis 
cum Platore, qui a Philippo praepositus urbi erat, conloquiis absumptum est. duas arces 
urbs habet, unam imminentem mari; altera urbis media est. cuniculo inde uia ad mare 
ducit, quam a mari turris quinque tabulatorum egregium propugnaculum claudebat. ibi 
primo atrocissimum contractum est certamen, et turre instructa omni genere telorum 
et tormentis machinisque ad oppugnandam eam ex nauibus expositis. cum omnium 
animos oculosque id certamen auertisset, porta maritimae arcis Plator Romanos accepit 
momentoque arx occupata est. oppidani pulsi inde in mediam urbem ad alteram 
tendere arcem; et ibi positi erant qui fores portae obicerent. ita exclusi in medio 
caeduntur capiunturque. Macedonum praesidium conglobatum sub arcis muro stetit, 
nec fuga effuse petita nec pertinaciter proelio inito. eos Plator uenia ab Sulpicio 
impetrata in naues impositos ad Demetrium Phthiotidis exposuit; ipse ad Attalum se 
recepit. 


Sulpicius tam facili ad Oreum successu elatus Chalcidem inde protinus uictrici classe 
petit, ubi haudquaquam ad spem euentus respondit. ex patenti utrimque coactum in 
angustias mare speciem intuenti primo gemini portus in ora duos uersi praebuerit; sed 
haud facile alia infestior classi statio est. nam et uenti ab utriusque terrae praealtis 
montibus subiti ac procellosi deiciunt, et fretum ipsum Euripi non septiens die, sicut 
fama fert, temporibus statis reciprocat, sed temere in modum uenti nunc huc nunc illuc 
uerso mari, uelut monte praecipiti deuolutus torrens rapitur. ita nec nocte nec die quies 
nauibus datur. cum classem tam infesta statio accepit, tum et oppidum, alia parte 
clausum mari, alia ab terra egregie munitum praesidioque ualido firmatum et praecipue 
fide praefectorum principumque, quae fluxa et uana apud Oreum fuerat, stabile atque 
inexpugnabile fuit. id prudenter, ut in temere suscepta re, Romanus fecit quod 
circumspectis difficultatibus ne frustra tempus tereret celeriter abstitit incepto 
classemque inde ad Cynum Locridiscemporium id est urbis Opuntiorum mille passuum 
a mari sitae-traiecit. 


[7] Philippum et ignes ab Oreo editi monuerant sed serius Platoris fraude ex specula 
elati; et impari tum maritimis uiribus haud facilis erat in insulam classi accessus; ita re 
per cunctationem omissa ad Chalcidis auxilium, ubi signum accepit, impigre est motus. 
nam et ipsa Chalcis, quamquam eiusdem insulae urbs est, tamen adeo arto 
interscinditur freto, ut ponte continenti iungatur terraque aditum faciliorem quam mari 
habeat. igitur Philippus ab Demetriade Scotussam, inde de tertia uigilia profectus, 
deiecto praesidio fusisque Aetolis qui saltum Thermopylarum insidebant cum trepidos 
hostes Heracleam compulisset, ipse uno die Phocidis Elatiam milia amplius sexaginta 
contendit. eodem ferme die ab Attalo rege Opuntiorum urbs capta diripiebatur- 
concesserat eam regi praedam Sulpicius, quia Oreum paucos ante dies ab Romano milite, 
expertibus regiis, direptum fuerat. cum Romana classis Oreum sese recepisset, Attalus 
ignarus aduentus Philippi pecuniis a principibus exigendis terebat tempus, adeoque 
improuisa res fuit ut, nisi Cretensium quidam forte pabulatum ab urbe longius progressi 
agmen hostium procul conspexissent, opprimi potuerit. Attalus inermis atque 
incompositus cursu effuso mare ac naues petit, et molientibus ab terra naues Philippus 
superuenit tumultumque etiam ex terra nauticis praebuit. inde Opuntem rediit, deos 

hominesque accusans quod tantae rei fortunam ex oculis prope raptam amisisset. 
Opuntii quoque ab eadem ira increpiti quod, cum trahere obsidionem in aduentum 
suum potuissent, uiso statim hoste prope in uoluntariam deditionem concessissent. 


Compositis circa Opuntem rebus Toronen est profectus. et Attalus primo Oreum se 
recepit; inde, cum fama accidisset Prusian Bithyniae regem in fines regni sui 
transgressum, omissis Romanis rebus atque Aetolico bello in Asiam traiecit. et Sulpicius 
Aeginam classem recipit, unde initio ueris profectus erat. haud maiore certamine quam 
Opuntem Attalus ceperat, Philippus Toronen cepit. incolebant urbem eam profugi ab 
Thebis Phthioticis; urbe sua capta a Philippo cum in fidem Aetolorum perfugissent, 
sedem iis Aetoli eam dederant urbis uastae ac desertae priore eiusdem Philippi bello. 
tum ab Torone, sicut paulo ante dictum est, recepta profectus Tithronion et Drumias, 
Doridis parua atque ignobilia oppida, cepit. inde Elatiam iussis ibi se opperiri Ptolomaei 
Rhodiorumque legatis uenit. ubi cum de finiendo Aetolico bello ageretur-adfuerant 
enim legati nuper Heracleae concilio Romanorum Aetolorumque-nuntius adfertur 
Machanidam Olympiorum sollemne ludicrum parantes Eleos adgredi statuisse. 
praeuertendum id ratus legatis cum benigno responso dimissis-se neque causam eius 
belli fuisse nec moram, si modo aequa et honesta condicione liceat, paci facturum-cum 
expedito agmine profectus per Boeotiam Megara atque inde Corinthum descendit, unde 
commeatibus sumptis Phliunta Pheneumque petit. et iam cum Heraeam uenisset, 
audito Machanidam fama aduentus sui territum refugisse Lacedaemonem, Aegium se 
ad concilium Achaeorum recepit, simul classem Punicam, ut mari quoque aliquid posset 
accitam, ibi ratus se inuenturum. paucis ante diebus inde "Oxeas traiecerant Poeni, inde 
portus Acarnanum petierant, cum ab Oreo profectum Attalum Romanosque audissent, 
ueriti ne in se iretur et intra Rhium-fauces eae sunt Corinthii sinuscopprimerentur. 


[8] Philippus maerebat quidem et angebatur cum ad omnia ipse raptim isset nulli tamen 
se rei in tempore occurrisse, et rapientem omnia ex oculis elusisse celeritatem suam 
fortunam; in concilio autem dissimulans aegritudinem elato animo disseruit, testatus 
deos hominesque se nullo loco nec tempore defuisse quin ubi hostium arma 
concrepuissent eo quanta maxima posset celeritate tenderet: sed uix rationem iniri 
posse utrum a se audacius an fugacius ab hostibus geratur bellum. sic ab Opunte 
Attalum, sic Sulpicium ab Chalcide, sic eis ipsis diebus Machanidam e manibus suis 
elapsum. sed non semper felicem esse fugam nec pro difficili id bellum habendum in 
quo, si modo congressus cum hoste sis, uiceris. quod primum esset, confessionem se 
hostium habere nequaquam pares esse sibi: breui et uictoriam haud dubiam habiturum, 
nec meliore euentu eos secum quam spe pugnaturos. 


Laeti regem socii audierunt. reddidit inde Achaeis Heraeam et Triphuliam, Alipheram 
autem Megalopolitis quod suorum fuisse finium satis probabant restituit. inde nauibus 
acceptis ab Achaeis-erant autem tres quadriremes et biremes totidem-Anticyram 
traiecit. inde quinqueremibus septem et lembis uiginti amplius, quos ut adiungeret 
Carthaginiensium classi miserat in Corinthium sinum, profectus ad Eruthras Aetolorum, 
quae prope Eupalium sunt, escensionem fecit. haud fefellit Aetolos; nam hominum quod 
aut in agris aut in propinquis castellis Potidaniae atque Apolloniae fuit in siluas 

montesque refugit: pecora quae inter festinationem abigi nequierant sunt direpta et in 
naues compulsa. cum iis ceteraque praeda Nicia praetore Achaeorum Aegium misso 
cum Corinthum petisset, pedestres inde copias per Boeotiam terra duci iussit: ipse ab 
Cenchreis praeter terram Atticam super Sunium nauigans inter medias prope hostium 
classes, Chalcidem peruenit. inde conlaudata fide ac uirtute quod neque timor nec spes 
flexisset eorum animos, hortatusque in posterum ut eadem constantia permanerent in 
societate si suam quam Oritanorum atque Opuntiorum fortunam mallent, ab Chalcide 
Oreum nauigat, principumque iis qui fugere capta urbe quam se Romanis tradere 
maluerant summa rerum et custodia urbis permissa ipse Demetriadem ab Euboea, unde 
primum ad opem ferendam sociis profectus erat, traiecit. Cassandreae deinde centum 
nauium longarum carinis positis contractaque ad effectum eius operis multitudine 
fabrorum naualium, quia res in Graecia tranquillas et profectio Attali fecerat et in 
tempore laborantibus sociis latum ab se auxilium, retro in regnum concessit ut Dardanis 
bellum inferret. 


[9] Extremo aestatis eius qua haec in Graecia gesta sunt, cum Q. Fabius Maximus filius 
legatus ab M. Liuio consule Romam ad senatum nuntiasset consulem satis praesidii 
Galliae prouinciae credere L. Porcium cum suis legionibus esse, decedere se inde ac 
deduci exercitum consularem posse, patres non M. Liuium tantum redire ad urbem sed 
collegam quoque eius C. Claudium iusserunt. id modo in decreto interfuit quod M. Liui 
exercitum reduci, Neronis legiones Hannibali oppositas manere in prouincia iusserunt. 
inter consules ita per litteras conuenit ut, quemadmodum uno animo rem publicam 
gessissent, ita quamquam ex diuersis regionibus conuenirent uno tempore ad urbem 
accederent; Praeneste qui prior uenisset, collegam ibi opperiri iussus. forte ita euenit ut 
eodem die ambo Praeneste uenirent. inde praemisso edicto ut triduo post frequens 
senatus ad aedem Bellonae adesset, omni multitudine obuiam effusa ad urbem 
accessere. non salutabant modo uniuersi circumfusi, sed contingere pro se quisque 
uictrices dextras consulum cupientes, alii gratulabantur, alii gratias agebant quod eorum 
opera incolumis res publica esset. in senatu cum more omnium imperatorum expositis 
rebus ab se gestis postulassent ut pro re publica fortiter feliciterque administrata et dis 
immortalibus haberetur honos et ipsis triumphantibus urbem inire liceret, se uero ea 
quae postularent decernere patres merito deorum primum, dein secundum deos 
consulum responderunt; et supplicatione amborum nomine et triumpho utrique 
decreto, inter ipsos, ne cum bellum communi animo gessissent triumphum separarent, 
ita conuenit, quoniam et in prouincia M. Liui res gesta esset et eo die quo pugnatum 
foret eius forte auspicium fuisset et exercitus Liuianus deductus Romam uenisset, 
Neronis deduci de prouincia non potuisset, ut M. Liuium quadrigis urbem ineuntem 
milites sequerentur, C. Claudius equo sine militibus inueheretur. 


Ita consociatus triumphus cum utrique, tum magis ei qui quantum merito anteibat 
tantum honore collegae cesserat, gloriam auxit. illum equitem aiebant sex dierum spatio 
transcurrisse longitudinem Italiae, et eo die cum Hasdrubale in Gallia signis conlatis 
pugnasse quo eum castra aduersus sese in Apulia posita habere Hannibal credidisset. ita 
unum consulem pro utraque parte Italiae aduersus "duos duces" duos imperatores hinc 
consilium suum hinc corpus opposuisse. nomen Neronis satis fuisse ad continendum 

castris Hannibalem; Hasdrubalem uero qua alia re quam aduentu eius obrutum atque 
exstinctum esse? itaque iret alter consul sublimis curru multiiugis si uellet equis: uno 
equo per urbem uerum triumphum uehi, Neronemque etiamsi pedes incedat uel parta 
eo bello uel spreta eo triumpho gloria memorabilem fore. hi sermones spectantium 
Neronem usque in Capitolium prosecuti sunt. pecuniae in aerarium tulerunt sestertium 
triciens, octoginta milia aeris. militibus M. Liuius quinquagenos senos asses diuisit; 
tantundem C. Claudius absentibus militibus suis est pollicitus cum ad exercitum redisset. 
notatum est eo die plura carmina militaribus iocis in C. Claudium quam in consulem 
suum iactata; equites L. Ueturium et Q. Caecilium legatos magnis tulisse laudibus 
hortatosque esse plebem ut eos consules in proximum annum crearent; adiecisse 
equitum praerogatiuae auctoritatem consules postero die in contione quam forti 
fidelique duorum praecipue legatorum opera usi essent commemorantes. 


[10] Cum comitiorum tempus appeteret et per dictatorem comitia haberi placuisset, C. 
Claudius consul M. Liuium collegam dictatorem dixit, Liuius Q. Caecilium magistrum 
equitum. a M. Liuio dictatore creati consules L. Ueturius Q. Caecilius, is ipse qui tum erat 
magister equitum. inde praetorum comitia habita; creati C. Seruilius M. Caecilius 
Metellus Ti. Claudius Asellus Q. Mamilius Turrinus, qui tum aedilis plebis erat. comitiis 
perfectis dictator, magistratu abdicato dimissoque exercitu, in Etruriam prouinciam ex 
senatus consulto est profectus ad quaestiones habendas qui Etruscorum Umbrorumue 
populi defectionis ab Romanis ad Hasdrubalem sub aduentum eius consilia agitassent 
quique eum auxiliis aut commeatu aut ope aliqua iuuissent. haec eo anno domi 
militiaeque gesta. 


Ludi Romani ter toti instaurati ab aedilibus curulibus Cn. Seruilio Caepione Ser. Cornelio 
Lentulo; item ludi plebeii semel toti instaurati ab aedilibus plebis M. Pomponio Mathone 
et Q. Mamilio Turrino. 


Tertio decimo anno Punici belli L. Ueturio Philone et Q. Caecilio Metello consulibus, 
Bruttii ambobus ut cum Hannibale bellum gererent prouincia decreta. praetores exinde 
sortiti sunt M. Caecilius Metellus urbanam, Q. Mamilius peregrinam, C. Seruilius Siciliam, 
Ti. Claudius Sardiniam. exercitus ita diuisi: consulum alteri quem C. Claudius prioris anni 
consul, alteri quem Q. Claudius propraetor-eae binae legiones erant-habuisset 
exercitum: in Etruria duas uolonum legiones a C. Terentio propraetore M. Liuius 
proconsul, cui prorogatum in annum imperium erat, acciperet, et Q. Mamilius ut 
collegae iurisdictione tradita Galliam cum exercitu cui L. Porcius praetor praefuerat 
obtineret decretum est, iussusque populari agros Gallorum qui ad Poenos sub aduentum 
Hasdrubalis defecissent. C. Seruilio cum Cannensibus duabus legionibus, sicut C. 
Mamilius tenuerat, Sicilia tuenda data. ex Sardinia uetus exercitus, cui A. Hostilius 
praefuerat, deportatus; nouam legionem quam Ti. Claudius traiceret secum consules 
conscripserunt. Q. Claudio ut Tarentum, C. Hostilio Tubulo ut Capuam prouinciam 
haberet prorogatum in annum imperium est. M. Ualerius proconsul, qui tuendae circa 
Siciliam maritimae orae praefuerat, triginta nauibus C. Seruilio praetori traditis cum 
cetera omni classe redire ad urbem iussus. 

[11] In ciuitate tanto discrimine belli sollicita cum omnium secundorum aduersorumque 
causas in deos uerterent, multa prodigia nuntiabantur: Tarracinae louis aedem, Satrici 
Matris Matutae de caelo tactam; Satricanos haud minus terrebant in aedem louis foribus 
ipsis duo perlapsi angues; ab Antio nuntiatum est cruentas spicas metentibus uisas esse; 
Caere porcus biceps et agnus mas idem feminaque natus erat; et Albae duo soles uisos 
ferebant et nocte Fregellis lucem obortam; et bos in agro Romano locutus et ara Neptuni 
multo manasse sudore in circo Flaminio dicebatur; et aedes Cereris Salutis Quirini de 
caelo tactae. prodigia consules hostiis maioribus procurare iussi et supplicationem unum 
diem habere-ea ex senatus consulto facta-: plus omnibus aut nuntiatis peregre aut uisis 
domi prodigiis terruit animos hominum ignis in aede Uestae exstinctus, caesaque flagro 
est Uestalis cuius custodia eius noctis fuerat iussu P. Licini pontificis. id quamquam nihil 
portendentibus dis ceterum neglegentia humana acciderat, tamen et hostiis maioribus 
procurari et supplicationem ad Uestae haberi placuit. 


Priusquam proficiscerentur consules ad bellum moniti a senatu sunt ut in agros 
reducendae plebis curam haberent: deum benignitate summotum bellum ab urbe 
Romana et Latio esse et posse sine metu in agris habitari; minime conuenire Siciliae 
quam Italiae colendae maiorem curam esse. sed res haudquaquam erat populo facilis et 
liberis cultoribus bello absumptis et inopia seruitiorum et pecore direpto uillisque dirutis 
aut incensis; magna tamen pars auctoritate consulum compulsa in agros remigrauit. 
mouerant autem huiusce rei mentionem Placentinorum et Cremonensium legati 
querentes agrum suum ab accolis Gallis incursari ac uastari, magnamque partem 
colonorum suorum dilapsam esse, et iam infrequentes se urbes, agrum uastum ac 
desertum habere. Mamilio praetori mandatum ut colonias ab hoste tueretur: consules 
ex senatus consulto edixerunt ut qui ciues Cremonenses atque Placentini essent ante 
certam diem in colonias reuerterentur. 


Principio deinde ueris et ipsi ad bellum profecti sunt. Q. Caecilius consul exercitum ab C. 
Nerone, L. Ueturius a Q. Claudio propraetore accepit, nouisque militibus quos ipse 
conscripserat suppleuit. in Consentinum agrum consules exercitum duxerunt, 
passimque depopulati, cum agmen iam graue praeda esset, in saltu angusto a Bruttiis 
iaculatoribusque Numidis turbati sunt ita ut non praeda tantum sed armati quoque in 
periculo fuerint. maior tamen tumultus quam pugna fuit, et praemissa praeda incolumes 
legiones in loca culta euasere. inde in Lucanos profecti; ea sine certamine tota gens in 
dicionem populi Romani rediit. 


[12] Cum Hannibale nihil eo anno rei gestum est. nam neque ipse se obtulit in tam 
recenti uolnere publico priuatoque neque lacessierunt quietum Romani; tantam inesse 
uim etsi omnia alia circa eum ruerent in uno illo duce censebant. ac nescio an mirabilior 
aduersis quam secundis rebus fuerit, quippe qui cum in hostium terra per annos 
tredecim, tam procul ab domo, uaria fortuna bellum gereret, exercitu non suo ciuili sed 
mixto ex conluuione omnium gentium, quibus non lex, non mos, non lingua communis, 
alius habitus, alia uestis, alia arma, alii ritus, alia sacra, alii prope di essent, ita quodam 
uno uinculo copulauerit eos ut nulla nec inter ipsos nec aduersus ducem seditio exstiterit, 
cum et pecunia saepe in stipendium et commeatus in hostium agro deesset, quorum 

inopia priore Punico bello multa infanda inter duces militesque commissa fuerant. post 
Hasdrubalis uero exercitum cum duce in quibus spes omnis reposita uictoriae fuerat 
deletum cedendoque in angulum Bruttium cetera Italia concessum, cui non uideatur 
mirabile nullum motum in castris factum? nam ad cetera id quoque accesserat ut ne 
alendi quidem exercitus nisi ex Bruttio agro spes esset, qui ut omnis coleretur exiguus 
tamen tanto alendo exercitui erat; tum magnam partem iuuentutis abstractam a cultu 
agrorum bellum occupauerat et mos uitio etiam insitus genti per latrocinia militiam 
exercendi; nec ab domo quicquam mittebatur, de Hispania retinenda sollicitis tamquam 
omnia prospera in Italia essent. 


In Hispania res quadam ex parte eandem fortunam, quadam longe disparem habebant; 
eandem quod proelio uicti Carthaginienses duce amisso in ultimam Hispaniae oram 
usque ad Oceanum compulsi erant, disparem autem quod Hispania non quam Italia 
modo sed quam ulla pars terrarum bello reparando aptior erat locorum hominumque 
ingeniis. itaque ergo prima Romanis inita prouinciarum, quae quidem continentis sint, 
postrema omnium nostra demum aetate ductu auspicioque Augusti Caesaris perdomita 
est. ibi tum Hasdrubal Gisgonis, maximus clarissimusque eo bello secundum Barcinos 
dux, regressus ab Gadibus rebellandi spe, adiuuante Magone Hamilcaris filio dilectibus 
per ulteriorem Hispaniam habitis ad quinquaginta milia peditum, quattuor milia et 
quingentos equites armauit. de equestribus copiis ferme inter auctores conuenit: 
peditum septuaginta milia quidam adducta ad Silpiam urbem scribunt. ibi super campos 
patentes duo duces Poeni ea mente ne detractarent certamen consederunt. 


[13] Scipio cum ad eum fama tanti comparati exercitus perlata esset, neque Romanis 
legionibus tantae se parem multitudini ratus ut non in speciem saltem opponerentur 
barbarorum auxilia, neque in iis tamen tantum uirium ponendum ut mutando fidem, 
quae cladis causa fuisset patri patruoque, magnum momentum facerent, praemisso 
Silano ad Culcham, duodetriginta oppidis regnantem, ut equites peditesque ab eo quos 
se per hiemem conscripturum pollicitus erat acciperet, ipse ab Tarracone profectus 
protinus ab sociis qui accolunt uiam modica contrahendo auxilia Castulonem peruenit. 
eo adducta ab Silano auxilia, tria milia peditum et quingenti equites. inde ad Baeculam 
urbem processum cum omni exercitu ciuium, sociorum, peditum equitumque quinque 
et quadraginta milibus. castra ponentes eos Mago et Masinissa cum omni equitatu 
adgressi sunt, turbassentque munientes ni abditi post tumulum opportune ad id 
positum ab Scipione equites improuiso in effusos incurrissent. ii promptissimum 
quemque et proxime uallum atque in ipsos munitores primum inuectum uixdum proelio 
inito fuderunt: cum ceteris, qui sub signis atque ordine agminis incesserant, longior et 
diu ambigua pugna fuit. sed cum ab stationibus primum expeditae cohortes, deinde ex 
opere deducti milites atque arma capere iussi plures usque et integri fessis subirent 
magnumque iam agmen armatorum a castris in proelium rueret, terga haud dubie 
uertunt Poeni Numidaeque. et primo turmatim abibant, nihil propter pauorem 
festinationemue confusis ordinibus; dein, postquam acrius ultimis incidebat Romanus 
neque sustineri impetus poterat, nihil iam ordinum memores passim qua cuique 
proximum fuit in fugam effunduntur. et quamquam eo proelio aliquantum et Romanis 

aucti et deminuti hostibus animi erant, tamen nunquam per aliquot insequentes dies ab 
excursionibus equitum leuisque armaturae cessatum est. 


[14] Ubi satis temptatae per haec leuia certamina uires sunt, prior Hasdrubal in aciem 
copias eduxit, deinde et Romani processere; sed utraque acies pro uallo stetit instructa, 
et cum ab neutris pugna coepta esset, iam die ad occasum inclinante a Poeno prius, 
deinde ab Romano in castra copiae reductae. hoc idem per dies aliquot factum. prior 
semper Poenus copias castris educebat, prior fessis stando signum receptui dabat; ab 
neutra parte procursum telumue missum aut uox ulla orta. mediam aciem hinc Romani 
illinc Carthaginienses mixti Afris, cornua socii tenebant-erant autem utrisque Hispani-; 
pro cornibus ante Punicam aciem elephanti castellorum procul speciem praebebant. iam 
hociin utrisque castris sermonis erat, ita ut instructi stetissent pugnaturos; medias acies, 
Romanum Poenumque, quos inter belli causa esset, pari robore animorum armorumque 
concursuros. Scipio ubi hoc obstinate credi animaduertit, omnia de industria in eum 
diem quo pugnaturus erat mutauit. tesseram uesperi per castra dedit ut ante lucem uiri 
equique curati pransi essent, armatus eques frenatos instratosque teneret equos. 


Vixdum satis certa luce equitatum omnem cum leui armatura in stationes Punicas 
immisit; inde confestim ipse cum graui agmine legionum procedit, praeter opinionem 
destinatam suorum hostiumque Romano milite cornibus firmatis, sociis in mediam 
aciem acceptis. Hasdrubal clamore equitum excitatus ut ex tabernaculo prosiluit 
tumultumque ante uallum et trepidationem suorum et procul signa legionum fulgentia 
plenosque hostium campos uidit, equitatum omnem extemplo in equites emittit; ipse 
cum peditum agmine castris egreditur, nec ex ordine solito quicquam acie instruenda 
mutat. equitum iam diu anceps pugna erat nec ipsa per se decerni poterat quia pulsis, 
quod prope in uicem fiebat, in aciem peditum tutus receptus erat; sed ubi iam haud plus 
quingentos passus acies inter sese aberant, signo receptui dato Scipio patefactisque 
ordinibus equitatum omnem leuemque armaturam in medium acceptam diuisamque in 
partes duas in subsidiis post cornua locat. inde ubi incipiendae iam pugnae tempus erat, 
Hispanos-ea media acies fuit-presso gradu incedere iubet; ipse e dextro cornu-ibi 
namque praeerat-nuntium ad Silanum et Marcium mittit ut cornu extenderent in 
sinistram partem quemadmodum se tendentem ad dextram uidissent, et cum expeditis 
peditum equitumque prius pugnam consererent cum hoste quam coire inter se mediae 
acies possent. ita diductis cornibus cum ternis peditum cohortibus ternisque equitum 
turmis, ad hoc uelitibus, citato gradu in hostem ducebant sequentibus in obliquum aliis; 
sinus in medio erat, qua segnius Hispanorum signa incedebant. et iam conflixerant 
cornua cum quod roboris in acie hostium erat, Poeni ueterani Afrique, nondum ad teli 
coniectum uenissent, neque in cornua ut adiuuarent pugnantes discurrere auderent ne 
aperirent mediam aciem uenienti ex aduerso hosti. cornua ancipiti proelio urgebantur; 
eques leuisque armatura «ac» uelites circumductis alis in latera incurrebant: cohortes a 
fronte urgebant ut abrumperent cornua a cetera acie; 


[15] Et cum ab omni parte haudquaquam par pugna erat, tum quod turba Baliarium 
tironumque Hispanorum Romano Latinoque militi obiecta erat. et procedente iam die 
uires etiam deficere Hasdrubalis exercitum coeperant, oppressos matutino tumultu 

coactosque priusquam cibo corpora firmarent raptim in aciem exire; et ad id sedulo 
diem extraxerat Scipio ut sera pugna esset; nam ab septima demum hora peditum signa 
cornibus incucurrerunt; ad medias acies aliquanto serius peruenit pugna, ita ut prius 
aestus a meridiano sole laborque standi sub armis et simul fames sitisque corpora 
adficerent quam manus cum hoste consererent. itaque steterunt scutis innixi. iam super 
cetera elephanti etiam tumultuoso genere pugnae equitum uelitumque et leuis 
armaturae consternati e cornibus in mediam aciem sese intulerant. fessi igitur 
corporibus animisque rettulere pedem, ordines tamen seruantes haud secus quam si 
imperio ducis cederet integra acies. 


Sed cum eo ipso acrius ubi inclinatam sensere rem uictores se undique inueherent, nec 
facile impetus sustineri posset quamquam retinebat obsistebatque cedentibus 
Hasdrubal ab tergo esse colles tutumque receptum si modice se reciperent clamitans, 
tamen uincente metu uerecundiam cum proximus quisque hostem cederet, terga 
extemplo data, atque in fugam sese omnes effuderunt. ac primo consistere signa in 
radicibus collium ac reuocare in ordines militem coeperant cunctantibus in aduersum 
collem erigere aciem Romanis; deinde ut inferri impigre signa uiderunt, integrata fuga 
in castra pauidi compelluntur. nec procul uallo Romanus aberat; cepissetque tanto 
impetu castra nisi ex uehementi sole, qualis inter graues imbre nubes effulget, tanta uis 
aquae deiecta esset ut uix in castra sua receperint se uictores, quosdam etiam religio 
ceperit ulterius quicquam eo die conandi. Carthaginienses, quamquam fessos labore ac 
uolneribus nox imberque ad necessariam quietem uocabat, tamen quia metus et 
periculum cessandi non dabat tempus prima luce oppugnaturis hostibus castra, saxis 
undique circa ex propinquis uallibus congestis augent uallum, munimento sese quando 
in armis parum praesidii foret defensuri; sed transitio sociorum fuga ut tutior mora 
uideretur fecit. principium defectionis ab Attene regulo Turdetanorum factum est; is 
cum magna popularium manu transfugit; inde duo munita oppida cum praesidiis tradita 
a praefectis Romano; et ne latius inclinatis semel ad defectionem animis serperet res, 
silentio proximae noctis Hasdrubal castra mouet. 


[16] Scipio, ut prima luce qui in stationibus erant rettulerunt profectos hostes, praemisso 
equitatu signa ferri iubet; adeoque citato agmine ducti sunt ut, si uia recta uestigia 
sequentes issent, haud dubie adsecuturi fuerint: ducibus est creditum breuius aliud esse 
iter ad Baetim fluuium ut transeuntes adgrederentur. Hasdrubal clauso transitu fluminis 
ad Oceanum flectit, et iam inde fugientium modo effusi abibant; itaque ab legionibus 
Romanis aliquantum interualli fecit. eques leuisque armatura nunc ab tergo nunc ab 
lateribus occurrendo fatigabat morabaturque, sed cum ad crebros tumultus signa 
consisterent et nunc equestria nunc cum uelitibus auxiliisque peditum proelia 
consererent, superuenerunt legiones. inde non iam pugna sed trucidatio uelut pecorum 
fieri donec ipse dux fugae auctor in proximos colles cum sex millibus ferme semermium 
euasit; ceteri caesi captique. castra tumultuaria raptim Poeni tumulo editissimo 
communiuerunt, atque inde cum hostis nequiquam subire iniquo adscensu conatus 
esset haud difficulter sese tutati sunt. sed obsidio in loco nudo atque inopi uix in paucos 
dies tolerabilis erat; itaque transitiones ad hostem fiebant. postremo dux ipse nauibus 
accitis-nec procul inde aberat mare-nocte relicto exercitu Gades perfugit. Scipio fuga 

ducis hostium audita decem milia peditum mille equites relinquit Silano ad castrorum 
obsidionem; ipse cum ceteris copiis septuagensimis castris, protinus causis regulorum 
ciuitatiumque cognoscendis ut praemia ad ueram meritorum aestimationem tribui 
possent, Tarraconem rediit. post profectionem eius Masinissa cum Silano clam 
congressus, ut ad noua consilia gentem quoque suam oboedientem haberet cum paucis 
popularibus in Africam traiecit, non tam euidenti eo tempore subitae mutationis causa 
quam documento post id tempus constantissimae ad ultimam senectam fidei ne tum 
quidem eum sine probabili causa fecisse. Mago inde remissis ab Hasdrubale nauibus 
Gades petit; ceteri deserti ab ducibus, pars transitione, pars fuga dissipati per proximas 
ciuitates sunt, nulla numero aut uiribus manus insignis. 


Hoc maxime modo ductu atque auspicio P. Scipionis pulsi Hispania Carthaginienses sunt, 
quarto decimo anno post bellum initum, quinto quam P. Scipio prouinciam et exercitum 
accepit. haud multo post Silanus debellatum referens Tarraconem ad Scipionem rediit. 


[17] L. Scipio cum multis nobilibus captiuis nuntius receptae Hispaniae Romam est 
missus. et cum ceteri laetitia gloriaque ingenti eam rem uolgo ferrent, unus qui gesserat, 
inexplebilis uirtutis ueraeque laudis, paruum instar eorum quae spe ac magnitudine 
animi concepisset receptas Hispanias ducebat. iam Africam magnamque Carthaginem 
et in suum decus nomenque uelut consummatam eius belli gloriam spectabat. itaque 
praemoliendas sibi ratus iam res conciliandosque regum gentiumque animos, Syphacem 
primum regem statuit temptare. Masaesuliorum is rex erat. Masaesulii, gens adfinis 
Mauris, in regionem Hispaniae maxime qua sita Noua Carthago est spectant. foedus ea 
tempestate regi cum Carthaginiensibus erat, quod haud grauius ei sanctiusque quam 
uolgo barbaris, quibus ex fortuna pendet fides, ratus fore, oratorem ad eum C. Laelium 
cum donis mittit. quibus barbarus laetus et quia res tum prosperae ubique Romanis, 
Poenis in Italia aduersae in Hispania nullae iam erant, amicitiam se Romanorum accipere 
adnuit: firmandae eius fidem nec dare nec accipere nisi cum ipso coram duce Romano. 
ita Laelius in id modo fide ab rege accepta tutum aduentum fore, ad Scipionem redit. 


Magnum in omnia momentum Syphax adfectanti res Africae erat, opulentissimus eius 
terrae rex, bello iam expertus ipsos Carthaginienses, finibus etiam regni apte ad 
Hispaniam quod freto exiguo dirimuntur positis. dignam itaque rem Scipio ratus quae, 
quoniam non aliter posset, magno periculo peteretur, L. Marcio Tarracone M. Silano 
Carthagine Noua, quo pedibus ab Tarracone itineribus magnis ierat, ad praesidium 
Hispaniae relictis ipse cum C. Laelio duabus quinqueremibus ab Carthagine profectus 
tranquillo mari plurimum remis, interdum et leni adiuuante uento, in Africam traiecit. 
forte ita incidit ut eo ipso tempore Hasdrubal, pulsus Hispania, septem triremibus 
portum inuectus, ancoris positis terrae applicaret naues cum conspectae duae 
quinqueremes, haud cuiquam dubio quin hostium essent opprimique a pluribus 
priusquam portum intrarent possent, nihil aliud quam tumultum actrepidationem simul 
militum ac nautarum nequiquam armaque et naues expedientium fecerunt. percussa 
enim ex alto uela paulo acriori uento prius in portum intulerunt quinqueremes quam 
Poeni ancoras molirentur; nec ultra tumultum ciere quisquam in regio portu audebat. 
ita in terram prior Hasdrubal, mox Scipio et Laelius egressi ad regem pergunt. 

[18] Magnificumque id Syphaci-nec erat aliter-uisum duorum opulentissimorum ea 
tempestate duces populorum uno die suam pacem amicitiamque petentes uenisse. 


Utrumque in hospitium inuitat, et quoniam fors eos sub uno tecto esse atque ad eosdem 
penates uoluisset, contrahere in conloquium dirimendarum simultatium causa est 
conatus, Scipione abnuente aut priuatim sibi ullum cum Poeno odium esse quod 
conloquendo finiret, aut de re publica quicquam se cum hoste agere iniussu senatus 
posse. illud magno opere tendente rege, ne alter hospitum exclusus mensa uideretur, 
ut in animum induceret ad easdem uenire epulas haud abnuit, cenatumque simul apud 
regem est; eodem etiam lecto Scipio atque Hasdrubal quia ita cordi erat regi 
accubuerunt. tanta autem inerat comitas Scipioni atque ad omnia naturalis ingenii 
dexteritas ut non Syphacem modo, barbarum insuetumque moribus Romanis, sed 
hostem etiam infestissimum facunde adloquendo sibi conciliarit. mirabiliorem sibi eum 
congresso coram uisum prae se ferebat quam bello rebus gestis, nec dubitare quin 
Syphax regnumque eius iam in Romanorum essent potestate; eam artem illi uiro ad 
conciliandos animos esse. itaque non quo modo Hispaniae amissae sint quaerendum 
magis Carthaginiensibus esse quam quo modo Africam retineant cogitandum. non 
peregrinabundum neque circa amoenas oras uagantem tantum ducem Romanum, 
relicta prouincia nouae dicionis relictis exercitibus, duabus nauibus in Africam traiecisse 
et commisisse sese in hostilem terram, in potestatem regiam, in fidem inexpertam, sed 
potiundae Africae spem adfectantem. hoc eum iam pridem uolutare in animo, hoc 
palam fremere quod non quemadmodum Hannibal in Italia sic Scipio in Africa bellum 
gereret. Scipio, foedere icto cum Syphace, profectus ex Africa dubiisque et plerumque 
saeuis in alto iactatus uentis die quarto Nouae Carthaginis portum tenuit. 


[19] Hispaniae sicut a bello Punico quietae erant, ita quasdam ciuitates propter 
conscientiam culpae metu magis quam fide quietas esse apparebat, quarum maxime 
insignes et magnitudine et noxa lliturgi et Castulo erant. Castulo, cum prosperis rebus 
socii fuissent, post caesos cum exercitibus Scipiones defecerat ad Poenos: lliturgitani 
prodendis qui ex illa clade ad eos perfugerant interficiendisque scelus etiam defectioni 
addiderant. in eos populos primo aduentu cum dubiae Hispaniae essent merito magis 
quam utiliter saeuitum foret: tunc iam tranquillis rebus quia tempus expetendae poenae 
uidebatur uenisse, accitum ab Tarracone L. Marcium cum tertia parte copiarum ad 
Castulonem oppugnandum mittit, ipse cum cetero exercitu quintis fere ad lliturgin 
castris peruenit. clausae erant portae omniaque instructa et parata ad oppugnationem 
arcendam; adeo conscientia quid se meritos scirent pro indicto eis bello fuerat. hinc et 
hortari milites Scipio orsus est: ipsos claudendo portas indicasse Hispanos quid ut 
timerent meriti essent. itaque multo infestioribus animis cum eis quam cum 
Carthaginiensibus bellum gerendum esse; quippe cum illis prope sine ira de imperio et 
gloria certari, ab his perfidiae et crudelitatis et sceleris poenas expetendas. euenisse 
tempus quo et nefandam commilitonum necem et in semet ipsos, si eodem fuga delati 
forent, instructam fraudem ulciscerentur, et in omne tempus graui documento sancirent 
ne quis unquam Romanum ciuem militemque in ulla fortuna opportunum iniuriae 
duceret. 

Ab hac cohortatione ducis incitati scalas electis per manipulos uiris diuidunt, partitoque 
exercitu ita ut parti alteri Laelius praeesset legatus, duobus simul locis ancipiti terrore 
urbem adgrediuntur. non dux unus aut plures principes oppidanos, sed suus ipsorum ex 
conscientia culpae metus ad defendendam impigre urbem hortatur. et meminerant et 
admonebant alios supplicium ex se non uictoriam peti: ubi quisque mortem oppeteret, 
id referre, utrum in pugna et in acie, ubi Mars communis et uictum saepe erigeret et 
adfligeret uictorem, an postmodo cremata et diruta urbe, ante ora captarum coniugum 
liberorumque, inter uerbera et uincula, omnia foeda atque indigna passi exspirarent. 
igitur non militaris modo aetas aut uiri tantum, sed feminae puerique super animi 
corporisque uires adsunt, pugnantibus tela ministrant, saxa in muros munientibus 
gerunt. non libertas solum agebatur, quae uirorum fortium tantum pectora acuit, sed 
ultima omnibus supplicia et foeda mors ob oculos erat. accendebantur animi et 
certamine laboris ac periculi atque ipso inter se conspectu. itaque tanto ardore 
certamen initum est ut domitor ille totius Hispaniae exercitus ab unius oppidi iuuentute 
saepe repulsus a muris haud satis decoro proelio trepidaret. id ubi uidit Scipio, ueritus 
ne uanis tot conatibus suorum et hostibus cresceret animus et segnior miles fieret, 
sibimet conandum ac partem periculi capessendam esse ratus increpita ignauia militum 
ferri scalas iubet et se ipsum si ceteri cunctentur escensurum minatur. iam subierat haud 
mediocri periculo moenia cum clamor undique ab sollicitis uicem imperatoris militibus 
sublatus, scalaeque multis simul partibus erigi coeptae; et ex altera parte Laelius institit. 
tum uicta oppidanorum uis deiectisque propugnatoribus occupantur muri. arx etiam ab 
ea parte qua inexpugnabilis uidebatur inter tumultum capta est: 


[20] Transfugae Afri, qui tum inter auxilia Romana erant, et oppidanis in ea tuenda unde 
periculum uidebatur uersis et Romanis subeuntibus qua adire poterant, conspexerunt 
editissimam urbis partem, quia rupe praealta tegebatur, neque opere ullo munitam et 
ab defensoribus uacuam. leuium corporum homines et multa exercitatione pernicium, 
clauos secum ferreos portantes, qua per inaequaliter eminentia rupis poterant scandunt. 
sicubi nimis arduum et leue saxum occurrebat, clauos per modica interualla figentes 
cum uelut gradus fecissent, primi insequentes extrahentes manu, postremi subleuantes 
eos qui prae se irent, in summum euadunt. inde decurrunt cum clamore in urbem iam 
captam ab Romanis. tum uero apparuit ab ira et ab odio urbem oppugnatam esse. nemo 
capiendi uiuos, nemo patentibus ad direptionem omnibus praedae memor est; trucidant 
inermes iuxta atque armatos, feminas pariter ac uiros; usque ad infantium caedem ira 
crudelis peruenit. ignem deinde tectis iniciunt ac diruunt quae incendio absumi 
nequeunt; adeo uestigia quoque urbis exstinguere ac delere memoriam hostium sedis 
cordi est. 


Castulonem inde Scipio exercitum ducit, quam urbem non Hispani modo conuenae sed 
Punici etiam exercitus ex dissipata passim fuga reliquiae tutabantur. sed aduentum 
Scipionis praeuenerat fama cladis lliturgitanorum terrorque inde ac desperatio 
inuaserat; et in diuersis causis cum sibi quisque consultum sine alterius respectu uellet, 
primo tacita suspicio, deinde aperta discordia secessionem inter Carthaginienses atque 
Hispanos fecit. his Cerdubelus propalam deditionis auctor, Himilco Punicis auxiliaribus 
praeerat; quos urbemque clam fide accepta Cerdubelus Romano prodit. mitior ea 

uictoria fuit; nec tantundem noxae admissum erat et aliquantum irae lenierat uoluntaria 
deditio. 


[21] Marcius inde in barbaros si qui nondum perdomiti erant sub ius dicionemque 
redigendos missus. Scipio Carthaginem ad uota soluenda dis munusque gladiatorium, 
quod mortis causa patris patruique parauerat, edendum rediit. gladiatorum 
spectaculum fuit non ex eo genere hominum ex quo lanistis comparare mos est, 
seruorum de catasta ac liberorum qui uenalem sanguinem habent: uoluntaria omnis et 
gratuita opera pugnantium fuit. nam alii missi ab regulis sunt ad specimen insitae genti 
uirtutis ostendendum, alii ipsi professi se pugnaturos in gratiam ducis, alios aemulatio 
et certamen ut prouocarent prouocatique haud abnuerent traxit; quidam quas 
disceptando controuersias finire nequierant aut noluerant, pacto inter se ut uictorem 
res sequeretur, ferro decreuerunt. neque obscuri generis homines sed clari inlustresque, 
Corbis et Orsua, patrueles fratres, de principatu ciuitatis quam Ibem uocabant 
ambigentes ferro se certaturos professi sunt. Corbis maior erat aetate: Orsuae pater 
princeps proxime fuerat a fratre maiore post mortem eius principatu accepto. cum 
uerbis disceptare Scipio uellet ac sedare iras, negatum id ambo dicere cognatis 
communibus, nec alium deorum hominumue quam Martem se iudicem habituros esse. 
robore maior, minor flore aetatis ferox, mortem in certamine quam ut alter alterius 
imperio subiceretur praeoptantes cum dirimi ab tanta rabie nequirent, insigne 
spectaculum exercitui praebuere documentumque quantum cupiditas imperii malum 
inter mortales esset. maior usu armorum et astu facile stolidas uires minoris superauit. 
huic gladiatorum spectaculo ludi funebres additi pro copia prouinciali et castrensi 
apparatu. 


[22] Res interim nihilo minus ab legatis gerebantur. Marcius superato Baete amni, quem 
incolae Certim appellant, duas opulentas ciuitates sine certamine in deditionem accepit. 
Astapa urbs erat Carthaginiensium semper partis; neque id tam dignum ira erat quam 
quod extra necessitates belli praecipuum in Romanos gerebant odium. nec urbem aut 
situ aut munimento tutam habebant quae ferociores iis animos faceret; sed ingenia 
incolarum latrocinio laeta ut excursiones in finitimum agrum sociorum populi Romani 
facerent impulerant et uagos milites Romanos lixasque et mercatores exciperent. 
magnum etiam comitatum, quia paucis parum tutum fuerat, transgredientem fines 
positis insidiis circumuentum iniquo loco interfecerant. ad hanc urbem oppugnandam 
cum admotus exercitus esset, oppidani conscientia scelerum, quia nec deditio tuta ad 
tam infestos uidebatur neque spes moenibus aut armis tuendae salutis erat, facinus in 
se ac suos foedum ac ferum consciscunt. locum in foro destinant quo pretiosissima 
rerum suarum congererent. super eum cumulum coniuges ac liberos considere cum 
iussissent, ligna circa exstruunt fascesque uirgultorum coniciunt. quinquaginta deinde 
armatis iuuenibus praecipiunt ut, donec incertus euentus pugnae esset, praesidium eo 
loco fortunarum suarum corporumque quae cariora fortunis essent seruarent; si rem 
inclinatam uiderent atque in eo iam esse ut urbs caperetur, scirent omnes quos euntes 
in proelium cernerent mortem in ipsa pugna obituros; illos se per deos superos 
inferosque orare ut memores libertatis, quae illo die aut morte honesta aut seruitute 
infami finienda esset, nihil relinquerent in quod saeuire iratus hostis posset; ferrum 

ignemque in manibus esse; amicae ac fideles potius ea quae peritura forent absumerent 
manus quam insultarent superbo ludibrio hostes. his adhortationibus exsecratio dira 
adiecta si quem a proposito spes mollitiaue animi flexisset. 


Inde concitato agmine patentibus portis ingenti cum tumultu erumpunt; neque erat ulla 
satis firma statio opposita, quia nihil minus quam ut egredi moenibus auderent timeri 
poterat. perpaucae equitum turmae leuisque armatura repente e castris ad id ipsum 
emissa occurrit. acrior impetu atque animis quam compositior ordine ullo pugna fuit. 
itaque pulsus eques qui primus se hosti obtulerat terrorem intulit leui armaturae; 
pugnatumque sub ipso uallo foret, ni robur legionum perexiguo ad instruendum dato 
tempore aciem direxisset. ibi quoque trepidatum parumper circa signa est cum caeci 
furore in uolnera ac ferrum uecordi audacia ruerent; dein uetus miles, aduersus 
temerarios impetus pertinax, caede primorum insequentes suppressit. conatus paulo 
post ultro inferre pedem, ut neminem cedere atque obstinatos mori in uestigio 
quemque suo uidit, patefacta acie, quod ut facere posset multitudo armatorum facile 
suppeditabat, cornua hostium amplexus, in orbem pugnantes ad unum omnes occidit. 


[23] Atque haec tamen hostium iratorum «in morem» ac tum maxime dimicantium iure 
belli in armatos repugnantesque edebantur: foedior alia in urbe trucidatio erat cum 
turbam feminarum puerorumque imbellem inermem ciues sui caederent et in 
succensum rogum semianima pleraque inicerent corpora riuique sanguinis flammam 
orientem restinguerent: postremo ipsi caede miseranda suorum fatigati cum armis 
medio incendio se iniecerunt. iam caedi perpetratae uictores Romani superuenerunt. ac 
primo conspectu tam foedae rei mirabundi parumper obstipuerunt; dein cum aurum 
argentumque cumulo rerum aliarum interfulgens auiditate ingenii humani rapere ex igni 
uellent, correpti alii flamma sunt, alii ambusti adflatu uaporis, cum receptus primis 
urgente ab tergo ingenti turba non esset. ita Astapa sine praeda militum ferro ignique 
absumpta est. Marcius ceteris eius regionis metu in deditionem acceptis uictorem 
exercitum Carthaginem ad Scipionem reduxit. 


Per eos ipsos dies perfugae a Gadibus uenerunt pollicentes urbem Punicumque 
praesidium quod in ea urbe esset et imperatorem praesidii cum classe prodituros. Mago 
ibi ex fuga substiterat, nauibusque in Oceano conlectis aliquantum auxiliorum et trans 
fretum ex Africa ora et ex proximis Hispaniae locis per Hannonem praefectum coegerat. 
fide accepta dataque perfugis, et Marcius eo cum expeditis cohortibus et Laelius cum 
septem triremibus quinqueremi una est missus ut terra marique communi consilio rem 
gererent. 


[24] Scipio ipse graui morbo implicitus, grauiore tamen fama cum ad id quisque quod 
audierat insita hominibus libidine alendi de industria rumores adiceret aliquid, 
prouinciam omnem ac maxime longinqua eius turbauit; apparuitque quantam excitatura 
molem uera fuisset clades cum uanus rumor tantas procellas exciuisset. non socii in fide, 
non exercitus in officio mansit. Mandonius et Indibilis, quibus quia regnum sibi Hispaniae 
pulsis inde Carthaginiensibus destinarant animis nihil pro spe contigerat, concitatis 
popularibus-Lacetani autem  erant-et  iuuentute  Celtiberorum excita agrum 
Suessetanum Sedetanumque sociorum populi Romani hostiliter depopulati sunt. 


561 


Ciuilis alius furor in castris ad Sucronem ortus; octo ibi milia militum erant, praesidium 
gentibus quae cis Hiberum incolunt impositum. motae autem eorum mentes sunt non 
tum primum cum de uita imperatoris rumores dubii allati sunt, sed iam ante licentia ex 
diutino, utfit, otio conlecta, et nonnihil quod in hostico laxius rapto suetis uiuere artiores 
in pace res erant. ac primo sermones tantum occulti serebantur: si bellum in prouincia 
esset, quid sese inter pacatos facere? si debellatum iam et confecta prouincia esset, cur 
in Italilam non reuehi? flagitatum quoque stipendium procacius quam ex more et 
modestia militari erat, et ab custodibus probra in circumeuntes uigilias tribunos iacta, et 
noctu quidam praedatum in agrum circa pacatum ierant; postremo interdiu ac propalam 
sine commeatu ab signis abibant. omnia libidine ac licentia militum, nihil instituto aut 
disciplina militiae aut imperio eorum qui praeerant gerebatur. forma tamen 
Romanorum castrorum constabat una ea spe quod tribunos ex contagione furoris haud 
expertes seditionis defectionisque rati fore, et iura reddere in principiis sinebant et 
signum ab eis petebant et in stationes ac uigilias ordine ibant; et ut uim imperii 
abstulerant, ita speciem dicto parentium ultro sibi ipsi imperantes seruabant. 


Erupit deinde seditio, postquam reprehendere atque improbare tribunos ea quae 
fierent et conari obuiam ire et propalam abnuere furoris eorum se futuros socios 
senserunt. fugatis itaque ex principiis ac post paulo e castris tribunis ad principes 
seditionis gregarios milites C. Albium Calenum et C. Atrium Umbrum delatum omnium 
consensu imperium est; qui nequaquam tribuniciis contenti ornamentis, insignia etiam 
summi imperii, fasces securesque, attractare ausi; neque eis uenit in mentem suis tergis 
suis ceruicibus uirgas illas securesque imminere quas ad metum aliorum praeferrent. 
mors Scipionis falso credita occaecabat animos, sub cuius uolgatam iam famam non 
dubitabant totam Hispaniam arsuram bello: in eo tumultu et sociis pecunias imperari et 
diripi propinquas urbes posse; et turbatis rebus cum omnia omnes auderent minus 
insignia fore quae ipsi fecissent. 


[25] Cum alios subinde recentes nuntios non mortis modo sed etiam funeris 
exspectarent, neque superueniret quisquam euanesceretque temere ortus rumor, tum 
primi auctores requiri coepti; et subtrahente se quoque ut credidisse potius temere 
quam finxisse rem talem uideri posset, destituti duces iam sua ipsi insignia et pro uana 
imagine imperii quod gererent ueram iustamque mox in se uersuram potestatem 
horrebant. stupente ita seditione cum uiuere primo, mox etiam ualere Scipionem certi 
auctores adferrent, tribuni militum septem ab ipso Scipione missi superuenerunt. ad 
quorum primum aduentum exasperati animi: mox ipsis placido sermone permulcentibus 
notos cum quibus congressi erant, leniti sunt. circumeuntes enim tentoria primo, deinde 
in principiis praetorioque ubi sermones inter se serentium circulos uidissent 
adloquebantur, percontantes magis quae causa irae consternationisque subitae foret 
quam factum accusantes. uolgo stipendium non datum ad diem iactabatur, et cum 
eodem tempore quo scelus lliturgitanum exstitisset post duorum imperatorum 
duorumque exercituum stragem sua uirtute defensum nomen Romanum ac retenta 
prouincia esset, lliturgitanos poenam noxae meritam habere, suis recte factis gratiam 
qui exsoluat non esse. talia querentes aequa orare seque ea relaturos ad imperatorem 

respondebant; laetari quod nihil tristius nec insanabilius esset; et P. Scipionem deum 
benignitate et rem publicam esse gratiae referendae. 


Scipionem, bellis adsuetum, ad seditionum procellas rudem, sollicitum habebat res ne 
aut exercitus peccando aut ipse puniendo modum excederet. in praesentia, ut coepisset, 
leniter agi placuit et missis circa stipendiarias ciuitates exactoribus stipendii spem 
propinquam facere; et edictum subinde propositum ut ad stipendium petendum 
conuenirent Carthaginem, seu carptim partes seu uniuersi mallent. tranquillam 
seditionem iam per se languescentem repentina quies rebellantium Hispanorum fecit; 
redierant enim in fines omisso incepto Mandonius et Indibilis, postquam uiuere 
Scipionem allatum est; nec iam erat aut ciuis aut externus cum quo furorem suum 
consociarent. omnia circumspectantes [consilia] nihil reliqui habebant praeter unum 
tutissimum a malis consiliis receptum, ut imperatoris uel iustae irae uel non 
desperandae clementiae sese committerent: etiam hostibus eum ignouisse cum quibus 
ferro dimicasset: suam seditionem sine uolnere, sine sanguine fuisse nec ipsam atrocem 
nec atroci poena dignam-ut ingenia humana sunt ad suam cuique leuandam culpam 
nimio plus facunda. illa dubitatio erat singulaene cohortes an uniuersi ad stipendium 
petendum irent. inclinauit sententia, quod tutius censebant, uniuersos ire. 


[26] Per eosdem dies quibus haec illi consultabant consilium de iis Carthagini erat, 
certabaturque sententiis utrum in auctores tantum seditionis-erant autem ii numero 
haud plus quam quinque et trigintacanimaduerteretur, an plurium supplicio uindicanda 
tam foedi exempli defectio magis quam seditio esset. uicit sententia lenior ut unde culpa 
orta esset ibi poena consisteret: ad multitudinem castigationem satis esse. consilio 
dimisso, ut id actum uideretur, expeditio aduersus Mandonium Indibilemque edicitur 
exercitui qui Carthagine erat et cibaria dierum aliquot parare iubentur. tribunis septem 
qui et antea Sucronem ad leniendam seditionem ierant obuiam exercitui missis quina 
nomina principum seditionis edita sunt, ut eos per idoneos homines benigno uoltu ac 
sermone in hospitium inuitatos sopitosque uino uincirent. haud procul iam Carthagine 
aberant cum ex obuiis auditum postero die omnem exercitum cum M. Silano in 
Lacetanos proficisci non metu modo omni qui tacitus insidebat animis liberauit eos, sed 
laetitiam ingentem fecit quod magis habituri solum imperatorem quam ipsi futuri in 
potestate eius essent. sub occasum solis urbem ingressi sunt exercitumque alterum 
parantem omnia ad iter uiderunt. excepti sermonibus de industria compositis-laetum 
opportunumque aduentum eorum imperatori esse quod sub ipsam profectionem 
alterius exercitus uenissent-corpora curant. ab tribunis sine ullo tumultu auctores 
seditionis per idoneos homines perducti in hospitia comprensi ac uincti sunt. uigilia 
quarta impedimenta exercitus cuius simulabatur iter proficisci coepere: sub lucem signa 
mota, et ad portam retentum agmen custodesque circa omnes portas missi ne quis urbe 
egrederetur. uocati deinde ad contionem qui pridie uenerant, ferociter in forum ad 
tribunal imperatoris ut ultro territuri succlamationibus concurrunt. simul et imperator 
in tribunal escendit et reducti armati a portis inermi contioni se ab tergo circumfuderunt. 
tum omnis ferocia concidit et, ut postea fatebantur, nihil aeque eos terruit quam praeter 
spem robur et colos imperatoris, quem adfectum uisuros crediderant, uoltusque qualem 

ne in acie quidem aiebant meminisse. sedit tacitus paulisper donec nuntiatum est 
deductos in forum auctores seditionis et parata omnia esse. 


[27] Tum silentio per praeconem facto ita coepit: nunquam mihi defuturam orationem 
qua exercitum meum adloquerer credidi, non quo uerba unquam potius quam res 
exercuerim, sed quia prope a pueritia in castris habitus adsueram militaribus ingeniis: 
apud uos quemadmodum loquar nec consilium nec oratio suppeditat, quos ne quo 
nomine quidem appellare debeam scio. ciues? qui a patria uestra descistis. an milites? 
qui imperium auspiciumque abnuistis, sacramenti religionem rupistis. hostes? corpora, 
ora, uestitum, habitum ciuium adgnosco: facta, dicta, consilia, animos hostium uideo. 
quid enim uos, nisi quod llergetes et Lacetani, aut optastis aliud aut sperastis? et illi 
tamen Mandonium atque Indibilem, regiae nobilitatis uiros, duces furoris secuti sunt: 
uos auspicium et imperium ad Umbrum Atrium et Calenum Albium detulistis. negate 
uos id omnes fecisse aut factum uoluisse, milites; paucorum eum furorem atque 
amentiam esse libenter credam, negantibus; nec enim ea sunt commissa quae, uolgata 
in omnem exercitum, sine piaculis ingentibus expiari possint. 


'Inuitus ea tamquam uolnera attingo; sed nisi tacta tractataque sanari non possunt. 
equidem pulsis Hispania Carthaginiensibus nullum locum tota prouincia nullos homines 
credebam esse ubi uita inuisa esset mea; sic me non solum aduersus socios gesseram 
sed etiam aduersus hostes: in castris en meis-quantum opinio fefellit.-fama mortis 
meae non accepta solum sed etiam exspectata est. non quod ego uulgari facinus per 
omnes uelim-equidem si totum exercitum meum mortem mihi optasse crederem hic 
statim ante oculos uestros morerer, nec me uita iuuaret inuisa ciuibus et militibus meis. 
sed multitudo omnis sicut natura maris per se immobilis est, [et] uenti et aurae cient; 
ita aut tranquillum aut procellae in uobis sunt; et causa atque origo omnis furoris penes 
auctores est, uos contagione insanistis; qui mihi ne hodie quidem scire uidemini quo 
amentiae progressi sitis, quid facinoris in me, quid in patriam parentesque ac liberos 
uestros, quid in deos sacramenti testes, quid aduersus auspicia sub quibus militatis, quid 
aduersus morem militiae disciplinamque maiorum, quid aduersus summi imperii 
maiestatem ausi sitis. 


'De me ipso taceo-temere potius quam auide credideritis, is denique ego sim cuius 
imperii taedere exercitum minime mirandum sit-: patria quid de uobis meruerat, quam 
cum Mandonio et Indibili consociando consilia prodebatis? quid populus Romanus, cum 
imperium ablatum ab tribunis suffragio populi creatis ad homines priuatos detulistis, 
cum eo ipso non contenti si pro tribunis illos haberetis, fasces imperatoris uestri ad eos 
quibus seruus cui imperarent nunquam fuerat, Romanus exercitus detulistis? in 
praetorio tetenderunt Albius et Atrius; classicum apud eos cecinit; signum ab iis petitum 
est; sederunt in tribunali P. Scipionis; lictor apparuit; summoto incesserunt; fasces cum 
securibus praelatis sunt. lapides pluere et fulmina iaci de caelo et insuetos fetus animalia 
edere uos portenta esse putatis: hoc est portentum quod nullis hostiis nullis 
supplicationibus sine sanguine eorum qui tantum ausi facinus sunt expiari possit. 


[28] 'Atque ego, quamquam nullum scelus rationem habet, tamen, ut in re nefaria, quae 
mens, quod consilium uestrum fuerit scire uelim. Regium quondam in praesidium missa 

legio interfectis per scelus principibus ciuitatis urbem opulentam per decem annos 
tenuit, propter quod facinus tota legio, milia hominum quattuor, in foro Romae securi 
percussi sunt. sed illi primum non Atrium Umbrum semilixam, nominis etiam 
abominandi ducem, sed D. Uibellium tribunum militum secuti sunt, nec cum Pyrrho nec 
cum Samnitibus aut Lucanis, hostibus populi Romani, se coniunxerunt: uos cum 
Mandonio et Indibili et consilia communicastis et arma consociaturi fuistis. illi, sicut 
Campani Capuam Tuscis ueteribus cultoribus ademptam, Mamertini in Sicilia Messanam, 
sic Regium habituri perpetuam sedem erant, nec populum Romanum nec socios populi 
Romani ultro lacessituri bello: Sucronemne uos domicilium habituri eratis? ubi si uos 
decedens confecta prouincia imperator relinquerem, deum hominumque fidem 
implorare debebatis quod non redieritis ad coniuges liberosque uestros. 


'Sed horum quoque memoriam, sicut patriae meique, eieceritis ex animis uestris: uiam 
consilii scelerati sed non ad ultimum dementis exsequi uolo; mene uiuo et cetero 
incolumi exercitu, cum quo ego die uno Carthaginem cepi, cum quo quattuor 
imperatores quattuor exercitus Carthaginiensium fudi, fugaui, Hispania expuli, uos octo 
milia hominum, minoris certe omnes pretii quam Albius et Atrius sunt quibus uos 
subiecistis, Hispaniam prouinciam populo Romano erepturi eratis? amolior et amoueo 
nomen meum; nihil ultra facile creditam mortem meam a uobis uiolatus sim: quid? si 
ego morerer, mecum exspiratura res publica, mecum casurum imperium populi Romani 
erat? ne istuc luppiter optimus maximus sirit, urbem auspicato dis auctoribus in 
aeternum conditam huic fragili et mortali corpori aequalem esse. Flaminio, Paulo, 
Graccho, Postumio Albino, M. Marcello, T. Quinctio Crispino, Cn. Fuluio, Scipionibus 
meis, tot tam praeclaris imperatoribus uno bello absumptis superstes est populus 
Romanus, eritque mille aliis nunc ferro nunc morbo morientibus: meo unius funere elata 
esset res publica? uos ipsi hic in Hispania patre et patruo meo duobus imperatoribus 
interfectis Septimum Marcium ducem uobis aduersus exsultantes recenti uictoria 
Poenos delegistis. et sic loquor tamquam sine duce Hispaniae futurae fuerint: M. Silanus 
eodem iure eodem imperio mecum in prouinciam missus, L. Scipio frater meus et C. 
Laelius legati, uindices maiestatis imperii deessent? utrum exercitus exercitui, an duces 
ducibus, an dignitas, an causa comparari poterat? quibus si omnibus superiores essetis, 
arma contra patriam contra ciues uestros ferretis? Africam Italiae, Carthaginem urbi 
Romanae imperare uelletis? quam ob noxam patriae? 


[29] Coriolanum quondam damnatio iniusta, miserum et indignum exsilium ut iret ad 
oppugnandam patriam impulit; reuocauit tamen a publico parricidio priuata pietas: uos 
qui dolor, quae ira incitauit? stipendiumne diebus paucis imperatore aegro serius 
numeratum satis digna causa fuit cur patriae indiceretis bellum, cur ad llergetes 
descisceretis a populo Romano, cur nihil diuinarum humanarumue rerum inuiolatum 
uobis esset? 


'Insanistis profecto, milites, nec maior in corpus meum uis morbi quam in uestras 
mentes inuasit. horret animus referre quid crediderint homines, quid sperauerint, quid 
optauerint: auferat omnia inrita obliuio, si potest: si non, utcumque silentium tegat. non 
negauerim tristem atrocemque uobis uisam orationem meam: quanto creditis facta 

uestra atrociora esse quam dicta mea? et me ea quae fecistis pati aequum censetis: uos 
ne dici quidem omnia aequo animo fertis? sed ne ea quidem ipsa ultra exprobrabuntur. 
utinam tam facile uos obliuiscamini eorum quam ego obliuiscar. itaque quod ad 
uniuersos uos attinet, si erroris paenitet, satis superque poenarum habeo: Albius 
Calenus et Atrius Umber et ceteri nefariae seditionis auctores sanguine luent quod 
admiserunt. uobis supplicii eorum spectaculum non modo non acerbum sed laetum 
etiam, si sana mens rediit, debet esse; de nullis enim quam de uobis infestius aut 
inimicius consuluerunt.' 


Vix finem dicendi fecerat cum ex praeparato simul omnium rerum terror oculis 
auribusque est offusus. exercitus, qui corona contionem circumdederat, gladiis ad scuta 
concrepuit; praeconis audita uox citantis nomina damnatorum in consilio; nudi in 
medium protrahebantur et simul omnis apparatus supplicii expromebatur. deligati ad 
palum uirgisque caesi et securi percussi, adeo torpentibus metu qui aderant ut non 
modo ferocior uox aduersus atrocitatem poenae sed ne gemitus quidem exaudiretur. 
tracti inde de medio omnes, purgatoque loco citati milites nominatim apud tribunos 
militum in uerba P. Scipionis iurarunt stipendiumque ad nomen singulis persolutum est. 
hunc finem exitumque seditio militum coepta apud Sucronem habuit. 


[30] Per idem tempus ad Baetim fluuium Hanno praefectus Magonis missus a Gadibus 
cum parua manu Afrorum, mercede Hispanos sollicitando ad quattuor milia iuuenum 
armauit. castris deinde exutus ab L. Marcio, maxima parte militum inter tumultum 
captorum castrorum, quibusdam etiam in fuga amissis, palatos persequente equite, cum 
paucis ipse effugit. 


Dum haec ad Baetim fluuium geruntur, Laelius interim freto in Oceanum euectus ad 
Carteiam classe accessit. urbs ea in ora Oceani sita est, ubi primum e faucibus angustis 
panditur mare. Gades sine certamine per proditionem recipiendi, ultro qui eam rem 
pollicerentur in castra Romana uenientibus, spes, sicut ante dictum est, fuerat. sed 
patefacta immatura proditio est, comprensosque omnes Mago Adherbali praetori 
Carthaginem deuehendos tradit. Adherbal coniuratis in quinqueremem impositis 
praemissaque ea, quia tardior quam triremis erat, ipse cum octo triremibus modico 
interuallo sequitur. iam fretum  intrabat quinqueremis cum Laelius et ipse in 
quinqueremi ex portu Carteiae sequentibus septem triremibus euectus in Adherbalem 
ac triremes inuehitur, quinqueremem satis credens deprensam rapido in freto in 
aduersum aestum reciprocari non posse. Poenus in re subita parumper incertus 
trepidauit utrum quinqueremem sequeretur an in hostes rostra conuerteret. ipsa 
cunctatio facultatem detractandae pugnae ademit; iam enim sub ictu teli erant et 
undique instabant hostes. aestus quoque arbitrium moderandi naues ademerat; neque 
erat nauali pugna similis, quippe ubi nihil uoluntarium, nihil artis aut consilii esset. una 
natura freti aestusque totius certaminis potens suis, alienis nauibus nequiquam remigio 
in contrarium tendentes inuehebat; et fugientem nauem uideres, uertice retro intortam 
uictoribus inlatam, et sequentem, si in contrarium tractum incidisset maris, fugientis 
modo sese auertentem. iam in ipsa pugna haec cum infesta rostro peteret hostium 
nauem, obliqua ipsa ictum alterius rostri accipiebat: illa cum transuersa obiceretur hosti, 

repente intorta in proram circumagebatur. cum inter triremes fortuna regente anceps 
proelium misceretur, quinqueremis Romana seu pondere tenacior seu pluribus 
remorum ordinibus scindentibus uertices cum facilius regeretur, duas triremes 
suppressit, unius, praelata impetu, lateris alterius remos detersit; ceterasque quas 
indepta esset mulcasset, ni cum reliquis quinque nauibus Adherbal uelis in Africam 
transmisisset. 


[31] Laelius uictor Carteiam reuectus. auditis quae acta Gadibus erant-patefactam 
proditionem coniuratosque missos Carthaginem, spem ad inritum redactam qua 
uenissent-nuntiis ad L. Marcium missis nisi si terere frustra tempus sedendo ad Gades 
uellent redeundum ad imperatorem esse, adsentiente Marcio paucos post dies ambo 
Carthaginem rediere. ad quorum discessum non respirauit modo Mago cum terra 
marique ancipiti metu urgeretur, sed etiam audita rebellione llergetum spem 
reciperandae Hispaniae nanctus nuntios Carthaginem ad senatum mittit qui simul 
seditionem ciuilem in castris Romanis simul defectionem sociorum in maius uerbis 
extollentes hortentur ut auxilia mitterent quibus traditum a patribus imperium 
Hispaniae repeti posset. Mandonius et Indibilis in fines regressi paulisper dum quidnam 
de seditione statueretur scirent suspensi quieuerunt, si ciuium errori ignosceretur non 
diffidentes sibi quoque ignosci posse. postquam uolgata est atrocitas supplicii suam 
quoque noxam pari poena aestimatam rati, uocatis rursus ad arma popularibus 
contractisque quae ante habuerant auxiliis, in Sedetanum agrum, ubi principio 
defectionis statiua habuerant, cum uiginti milibus peditum duobus milibus equitum et 
quingentis transcenderunt. 


[32] Scipio cum fide soluendi pariter omnibus noxiis innoxiisque stipendii tum uoltu ac 
sermone in omnes placato facile reconciliatis militum animis, priusquam castra ab 
Carthagine moueret contione aduocata multis uerbis in perfidiam rebellantium 
regulorum inuectus, nequaquam eodem animo se ire professus est ad uindicandum id 
scelus quo ciuilem errorem nuper sanauerit. tum se haud secus quam uiscera secantem 
sua cum gemitu et lacrimis triginta hominum capitibus expiasse octo milium seu 
imprudentiam seu noxam: nunc laeto et erecto animo ad caedem llergetum ire. non 
enim eos neque natos in eadem terra nec ulla secum societate iunctos esse; eam quae 
sola fuerit fidei atque amicitiae ipsos per scelus rupisse. in exercitu suo se, praeterquam 
quod omnes ciues aut socios Latinique nominis uideat, etiam eo moueri quod nemo fere 
sit miles qui non aut a patruo suo Cn. Scipione, qui primus Romani nominis in eam 
prouinciam uenerit, aut a patre consule aut a se sit ex Italia aduectus. Scipionum nomini 
auspiciisque omnes adsuetos, quos secum in patriam ad meritum triumphum deducere 
uelit, quos consulatum petenti uelut si omnium communis agatur honos adfuturos 
speret. 


Quod ad expeditionem attineat quae instet, immemorem esse rerum suarum gestarum 
qui id bellum ducat. Magonis hercule sibi qui extra orbem terrarum in circumfusam 
Oceano insulam cum paucis perfugerit nauibus maiorem curam esse quam llergetum; 
quippe illic et ducem Carthaginiensem et quantumcumque Punicum praesidium esse, 
hic latrones latrtonumque duces, quibus ut ad populandos finitimorum agros tectaque 

urenda et rapienda pecora aliqua uis sit, ita in acie ac signis conlatis nullam esse; magis 
uelocitate ad fugam quam armis fretos pugnaturos esse. itaque non quod ullum inde 
periculum aut semen maioris belli uideat, ideo se priusquam prouincia decedat 
opprimendos llergetes duxisse, sed primum ne impunita tam scelerata defectio esset, 
deinde ne quis in prouincia simul uirtute tanta et felicitate perdomita relictus hostis dici 
posset. proinde dis bene iuuantibus sequerentur, non tam ad bellum gerendum-neque 
enim cum pari hoste certamen esse-quam ad expetendas ab hominibus scelestis poenas. 


[33] Ab hac oratione dimissos ad iter se comparare in diem posterum iubet profectusque 
decimis castris peruenit ad Hiberum flumen. inde superato amni die quarto in conspectu 
hostium posuit castra. campus ante montibus circa saeptus erat. in eam uallem Scipio 
cum pecora rapta pleraque ex ipsorum hostium agris propelli ad inritandam feritatem 
barbarorum iussisset, uelites subsidio misit, a quibus ubi per procursationem commissa 
pugna esset Laelium cum equitatu impetum ex occulto facere iubet. mons opportune 
prominens equitum insidias texit nec ulla mora pugnae facta est. Hispani in conspecta 
procul pecora, uelites in Hispanos praeda occupatos incurrere. primo missilibus 
territauere; deinde missis leuibus telis, quae inritare magis quam decernere pugnam 
poterant, gladios nudant et conlato pede res coepta geri est; ancepsque pedestre 
certamen erat ni equites superuenissent. neque ex aduerso tantum inlati obuios 
obtriuere, sed circumuecti etiam quidam per infima cliui ab tergo se ut plerosque 
intercluderent obiecerunt, maiorque caedes fuit quam quantam edere leuia per 
excursiones proelia solent. 


Ira magis accensa aduerso proelio barbaris est quam imminuti animi. itaque ne perculsi 
uiderentur prima luce postero die in aciem processere. non capiebat omnes copias 
angusta, sicut ante dictum est, ualles; duae ferme peditum partes omnis equitatus in 
aciem descendit: quod reliquum peditum erat obliquo constituerunt colle. Scipio pro se 
esse loci angustias ratus et quod in arto pugna Romano aptior quam Hispano militi futura 
uidebatur et quod in eum locum detracta hostium acies esset qui non omnem 
multitudinem eorum caperet, nouo etiam consilio adiecit animum; equitem nec se posse 
circumdare cornibus in tam angusto spatio, et hosti, quem cum pedite deduxisset 
inutilem fore. itaque imperat Laelio ut per colles quam occultissimo itinere cirrumducat 
equites segregetque quantum possit equestrem a pedestri pugnam: ipse omnia signa 
peditum in hostes uertit; quattuor cohortes in fronte statuit quia latius pandere aciem 
non poterat. moram pugnandi nullam fecit ut ipso certamine auerteret ab conspectu 
transeuntium per colles equitum; neque ante circumductos sensere quam tumultum 
equestris pugnae ab tergo accepere. ita duo diuersa proelia erant; duae peditum acies, 
duo equitatus per longitudinem campi, quia misceri ex genere utroque proelium 
angustiae non patiebantur, pugnabant. Hispanorum cum neque pedes equiti neque 
eques pediti auxilio esset, pedes fiducia equitis temere commissus campo caederetur, 
eques circumuentus nec peditem a fronte-iam enim stratae pedestres copiae erant-nec 
ab tergo equitem sustineret, et ipsi cum diu in orbem sese stantibus equis defendissent 
ad unum omnes caesi sunt, nec quisquam peditum equitumue superfuit qui in ualle 
pugnauerunt. tertia pars, quae in colle ad spectaculum magis tutum quam ad partem 

pugnae capessendam steterat, et locum et tempus ad fugiendum habuit. inter eos et 
reguli ipsi fugerunt priusquam tota circumueniretur acies inter tumultum elapsi. 


[34] Castra eodem die Hispanorum, praeter ceteram praedam, cum tribus ferme milibus 
hominum capiuntur. Romani sociique ad mille et ducenti in eo proelio ceciderunt; 
uolnerata amplius tria milia hominum. minus cruenta uictoria fuisset si patentiore 
campo et ad fugam capessendam facili foret pugnatum. 


Indibilis abiectis belli consiliis nihil tutius in adflictis rebus experta fide et clementia 
Scipionis ratus, Mandonium fratrem ad eum mittit; qui aduolutus genibus fatalem 
rabiem temporis eius accusat cum uelut contagione quadam pestifera non llergetes 
modo et Lacetani sed castra quoque Romana insanierint. suam quidem et fratris et 
reliquorum popularium eam condicionem esse ut aut, si ita uideatur, reddant spiritum 
P. Scipioni ab eodem illo acceptum, aut seruati bis uni debitam uitam pro eo in 
perpetuum deuoueant. antea in causa sua fiduciam sibi fuisse nondum experta 
clementia eius: nunc contra nullam in causa, omnem in misericordia uictoris spem 
positam habere. mos uetustus erat Romanis, cum quo nec foedere nec aequis legibus 
iungeretur amicitia, non prius imperio in eum tamquam pacatum uti quam omnia diuina 
humanaque dedidisset, obsides accepti, arma adempta, praesidia urbibus imposita 
forent. Scipio multis inuectus in praesentem Mandonium absentemque Indibilem uerbis, 
illos quidem merito perisse ipsorum maleficio ait, uicturos suo atque populi Romani 
beneficio. ceterum se neque arma iis adempturum «neque obsides imperaturum»—- 
quippe ea pignera timentium rebellionem esse: se libera arma relinquere, solutos 
animos-neque [se] in obsides innoxios sed in ipsos, si defecerint, saeuiturum, nec ab 
inermi sed ab armato hoste poenas expetiturum. utramque fortunam expertis 
permittere sese utrum propitios an iratos habere Romanos mallent. ita dimissus 
Mandonius pecunia tantummodo imperata ex qua stipendium militi praestari posset. 
ipse Marcio in ulteriorem Hispaniam praemisso, Silano Tarraconem remisso paucos 
moratus dies dum imperatam pecuniam llergetes pernumerarent, cum expeditis 
Marcium iam adpropinquantem Oceano adsequitur. 


[35] Incohata res iam ante de Masinissa aliis atque aliis de causis dilata erat, quod 
Numida cum ipso utique congredi Scipione uolebat atque eius dextra fidem sancire; ea 
tum itineris tam longi ac tam deuii causa Scipioni fuit. Masinissa cum Gadibus esset, 
certior aduentare eum a Marcio factus, causando corrumpi equos inclusos in insula 
penuriamque omnium rerum et facere ceteris et ipsos sentire, ad hoc equitem 
marcescere desidia, «Magonem»? perpulit ut se traicere in continentem ad 
depopulandos proximos Hispaniae agros pateretur. transgressus tres principes 
Numidarum praemittit ad tempus locumque conloquio statuendum. duos pro obsidibus 
retineri ab Scipione iubet: remisso tertio qui quo iussus erat adduceret Masinissam, cum 
paucis in conloquium uenerunt. ceperat iam ante Numidam ex fama rerum gestarum 
admiratio uiri, substitueratque animo speciem quoque corporis amplam ac magnificam; 
ceterum maior praesentis ueneratio cepit, et praeterquam quod suapte natura multa 
maiestas inerat, adornabat promissa caesaries habitusque corporis non cultus munditiis 

sed uirilis uere ac militaris, et aetas erat in medio uirium robore, quod plenius 
nitidiusque ex morbo uelut renouatus flos iuuentae faciebat. 


Prope attonitus ipso congressu Numida gratias de fratris filio remisso agit. exeo tempore 
adfirmat eam se quaesisse occasionem quam tandem oblatam deum immortalium 
beneficio non omiserit. cupere se illi populoque Romano operam nauare ita ut nemo 
unus externus magis enixe adiuuerit rem Romanam. id se, etiamsi iam pridem uellet, 
minus praestare in Hispania terra aliena atque ignota potuisse; in qua autem genitus 
educatusque in spem paterni regni esset, facile praestaturum. si quidem eundem 
Scipionem ducem in Africam Romani mittant, satis sperare perbreuis aeui Carthaginem 
esse. laetus eum Scipio uidit audiuitque cum caput rerum in omni hostium equitatu 
Masinissam fuisse sciret, et ipse iuuenis specimen animi prae se ferret. fide data 
acceptaque profectus retro Tarraconem est. Masinissa permissu Romanorum ne sine 
causa traiecisse in continentem uideretur populatus proximos agros, Gades rediit. 


[36] Magoni desperatis in Hispania rebus, in quarum spem seditio primum militaris, 
deinde defectio Indibilis animos eius sustulerant, paranti traicere in Africam nuntiatum 
ab Carthagine est iubere senatum ut classem quam Gadibus haberet in Italiam traiceret; 
conducta ibi Gallorum ac Ligurum quanta maxima posset iuuentute coniungeret se 
Hannibali neu senescere bellum maximo impetu maiore fortuna coeptum sineret. ad 
eam rem et a Carthagine pecunia Magoni aduecta est, et ipse quantam potuit a 
Gaditanis exegit, non aerario modo eorum sed etiam templis spoliatis et priuatim 
omnibus coactis aurum argentumque in publicum conferre. 


Cum praeterueheretur Hispaniae oram, haud procul Carthagine Noua expositis in terram 
militibus proximos depopulatur agros; inde ad urbem classem adpulit. ibi cum interdiu 
milites in nauibus tenuisset, nocte in litus expositos ad partem eam muri qua capta 
Carthago ab Romanis fuerat ducit, nec praesidio satis ualido urbem teneri ratus et 
aliquos oppidanorum ad spem nouandi res aliquid moturos. ceterum nuntii ex agris 
trepidi simul populationem agrestiumque fugam et hostium aduentum attulerant, et 
uisa interdiu classis erat, nec sine causa electam ante urbem stationem apparebat; 
itaque instructi armatique intra portam ad stagnum ac mare uersam continebantur. ubi 
effusi hostes, mixta inter milites naualis turba, ad muros tumultu maiore quam ui 
subierunt, patefacta repente porta Romani cum clamore erumpunt, turbatosque hostes 
et ad primum incursum coniectumque telorum auersos usque ad litus cum multa caede 
persequuntur; nec nisi naues litori adpulsae trepidos accepissent superfuisset fugae aut 
pugnae quisquam. in ipsis quoque trepidatum nauibus est dum ne hostes cum suis simul 
inrumperent trahunt scalas, orasque et ancoras ne in moliendo mora esset praecidunt; 
multique adnantes nauibus, incerto prae tenebris quid aut peterent aut uitarent, foede 
interierunt. postero die cum classis inde retro ad Oceanum unde uenerat fugisset, ad 
octingenti homines caesi inter murum litusque et ad duo milia armorum inuenta. 


[37] Mago cum Gades repetisset, exclusus inde ad Cimbios-haud procul a Gadibus is 
locus abest-classe adpulsa, mittendis legatis querendoque quod portae sibi socio atque 
amico clausae forent, purgantibus iis multitudinis concursu factum infestae ob direpta 
quaedam ab conscendentibus naues militibus, ad conloquium sufetes eorum, qui 

summus Poenis est magistratus, cum quaestore elicuit, laceratosque uerberibus cruci 
adfigi iussit. inde nauibus ad Pityusam insulam centum milia ferme a continenti-Poeni 
tum eam incolebant-traiecit. itaque classis bona cum pace accepta est, nec commeatus 
modo benigne praebiti sed in supplementum classis iuuentus armaque data; quorum 
fiducia Poenus in Baliares insulas-quinquaginta inde milia absunt-tramisit. 


Duae sunt Baliares insulae, maior altera atque opulentior armis uirisque; et portum 
habet, ubi commode hibernaturum se-et iam extremum autumni erat-censebat. 
ceterum haud secus quam si Romani eam insulam incolerent hostiliter classi occursum 
est. fundis ut nunc plurimum, ita tum solo eo telo utebantur, nec quisquam alterius 
gentis unus tantum ea arte quantum inter omnes alios Baliares excellunt. itaque tanta 
uis lapidum creberrimae grandinis modo in propinquantem iam terrae classem effusa 
est ut intrare portum non ausi auerterent in altum naues. in minorem inde Baliarium 
insulam traiecerunt, fertilem agro, uiris armis haud aeque ualidam. itaque egressi 
nauibus super portum loco munito castra locant; ac sine certamine urbe agroque potiti, 
duobus milibus auxiliarium inde conscriptis missisque Carthaginem, ad hibernandum 
naues subduxerunt. post Magonis ab Oceani ora discessum Gaditani Romanis deduntur. 


[38] Haec in Hispania P. Scipionis ductu auspicioque gesta. ipse L. Lentulo et L. Manlio 
Acidino propraetoribus prouincia tradita decem nauibus Romam rediit, et senatu extra 
urbem dato in aede Bellonae quas res in Hispania gessisset disseruit, quotiens signis 
conlatis dimicasset, quot oppida ex hostibus ui cepisset, quas gentes in dicionem populi 
Romani redegisset; aduersus quattuor se imperatores, quattuor uictores exercitus in 
Hispaniam isse; neminem Carthaginiensem in iis terris reliquisse. ob has res gestas magis 
temptata est triumphi spes quam petita pertinaciter, quia neminem ad eam diem 
triumphasse qui sine magistratu res gessisset constabat. senatu misso urbem est 
ingressus, argentique prae se in aerarium tulit quattuordecim milia pondo trecenta 
quadraginta duo et signati argenti magnum numerum. comitia inde creandis consulibus 
habuit L. Ueturius Philo, centuriaeque omnes ingenti fauore P. Cornelium Scipionem 
consulem dixerunt; collega additur ei P. Licinius Crassus pontifex maximus. ceterum 
comitia maiore quam ulla per id bellum celebrata frequentia proditum memoriae est. 
conuenerant undique non suffragandi modo sed etiam spectandi causa P. Scipionis, 
concurrebantque et domum frequentes et in Capitolium ad immolantem eum cum 
centum bubus uotis in Hispania loui sacrificaret; spondebantque animis, sicut C. Lutatius 
superius bellum Punicum finisset, ita id quod instaret P. Cornelium finiturum, atque uti 
Hispania omni Poenos expulisset, sic Italia pulsurum esse; Africamque ei perinde ac 
debellatum in Italia foret prouinciam destinabant. praetoria inde comitia habita. creati 
duo qui tum aediles plebis erant, Sp. Lucretius et Cn. Octauius, et ex priuatis Cn. Seruilius 
Caepio et L. Aemilius Papus. 


Quarto decimo anno Punici belli P. Cornelius Scipio et P. Licinius Crassus ut consulatum 
inierunt, nominatae consulibus prouinciae sunt, Sicilia Scipioni extra sortem, 
concedente collega quia cura sacrorum pontificem maximum in Italia retinebat, Bruttii 
Crasso. tum praetoriae prouinciae in sortem coniectae. urbana Cn. Seruilio obtigit, 
Ariminum-ita Galliam appellabant-Sp. Lucretio, Sicilia L. Aemilio, Cn. Octauio Sardinia. 

Senatus in Capitolio habitus. ibi referente P. Scipione senatus consultum factum est ut 
quos ludos inter seditionem militarem in Hispania uouisset, ex ea pecunia quam ipse in 
aerarium detulisset faceret. 


[39] Tum Saguntinorum legatos in senatum introduxit. ex eis maximus natu: 'etsi nihil 
ultra malorum est, patres conscripti, quam quod passi sumus ut ad ultimum fidem uobis 
praestaremus, tamen ea uestra merita imperatorumque uestrorum erga nos fuerunt ut 
nos cladium nostrarum non paeniteat. bellum propter nos suscepistis; susceptum 
quartum decimum annum tam pertinaciter geritis ut saepe ad ultimum discrimen et ipsi 
ueneritis et populum Carthaginiensem adduxeritis. cum in Italia tam atrox bellum et 
Hannibalem hostem haberetis, consulem cum exercitu in Hispaniam uelut ad 
conciliandas reliquias naufragii nostri misistis. P. et Cn. Cornelii ex quo in prouinciam 
uenerunt nullo tempore destiterunt quae nobis secunda quaeque aduersa hostibus 
nostris essent facere. iam omnium primum oppidum nobis restituerunt; per omnem 
Hispaniam ciues nostros uenum datos, dimissis qui conquirerent, ex seruitute in 
libertatem restituerunt. cum iam prope esset ut optabilem ex miserrima fortunam 
haberemus, P. et Cn. Cornelii imperatores uestri luctuosius nobis prope quam uobis 
perierunt. 


"Tum uero ad hoc retracti ex distantibus locis in sedem antiquam uidebamur ut iterum 
periremus et alterum excidium patriae uideremus-nec ad perniciem nostram 
Carthaginiensi utique aut duce aut exercitu opus esse: ab Turdulis nos ueterrimis 
hostibus, qui prioris quoque excidii causa nobis fuerant, exstingui posse-cum ex 
insperato repente misistis nobis hunc P. Scipionem, quem fortunatissimi omnium 
Saguntinorum uidemur quia consulem declaratum uidemus ac uidisse nos ciuibus 
nostris renuntiaturi sumus, spem, opem, salutem nostram; qui cum plurimas hostium 
uestrorum cepisset in Hispania urbes, ubique ex captorum numero excretos Saguntinos 
in patriam remisit; postremo Turdetaniam, adeo infestam nobis ut illa gente incolumi 
stare Saguntum non posset, ita bello adflixit ut non modo nobis sed-absit uerbo inuidia—- 
ne posteris quidem timenda nostris esset. deletam urbem cernimus eorum quorum in 
gratiam Saguntum deleuerat Hannibal; uectigal ex agro eorum capimus quod nobis non 
fructu iucundius est quam ultione. ob haec, quibus maiora nec sperare nec optare ab dis 
immortalibus poteramus, gratias actum nos decem legatos Saguntinus senatus 
populusque ad uos misit; simul gratulatum quod ita res hos annos in Hispania atque 
Italia gessistis ut Hispaniam non Hibero amne tenus sed qua terrarum ultimas finit 
Oceanus domitam armis habeatis, Italiae nisi quatenus uallum castrorum cingit nihil 
reliqueritis Poeno. loui optimo maximo, praesidi Capitolinae arcis, non grates tantum ob 
haec agere iussi sumus sed donum hoc etiam, si uos permitteretis, coronam auream in 
Capitolium uictoriae ergo ferre. id uti permittatis quaesumus, utique, si uobis ita uidetur, 
quae nobis imperatores uestri commoda tribuerunt, ea rata atque perpetua auctoritate 
uestra faciatis.' 


Senatus legatis Saguntinis respondit et dirutum et restitutum Saguntum fidei socialis 
utrimque seruatae documentum omnibus gentibus fore; suos imperatores recte et 
ordine et ex uoluntate senatus fecisse quod Saguntum restituerint ciuesque Saguntinos 

seruitio exemerint; quaeque alia eis benigne fecerint, ea senatum ita uoluisse fieri; 
donum permittere ut in Capitolio ponerent. locus inde lautiaque legatis praeberi iussa 
et muneris ergo in singulos dari ne minus dena milia aeris. legationes deinde ceterae in 
senatum introductae auditaeque; et petentibus Saguntinis ut quatenus tuto possent 
Italiam spectatum irent, duces dati litteraeque per oppida missae ut Hispanos comiter 
acciperent. tum de re publica, de exercitibus scribendis, de prouinciis relatum. 


[40] Cum Africam nouam prouinciam extra sortem P. Scipioni destinari homines fama 
ferrent, et ipse nulla iam modica gloria contentus non ad gerendum modo bellum sed 
ad finiendum diceret se consulem declaratum, neque id aliter fieri posse quam si ipse in 
Africam exercitum transportasset, et acturum se id per populum aperte ferret si senatus 
aduersaretur,-id consilium haudquaquam primoribus patrum cum placeret, ceteri per 
metum aut ambitionem mussarent, Q. Fabius Maximus rogatus sententiam: 'scio multis 
uestrum uideri, patres conscripti, rem actam hodierno die agi et frustra habiturum 
orationem qui tamquam de integra re de Africa prouincia sententiam dixerit. ego autem 
primum illud ignoro quemadmodum iam certa prouincia Africa consulis, uiri fortis ac 
strenui, sit, quam nec senatus censuit in hunc annum prouinciam esse nec populus iussit. 
deinde, si est, consulem peccare arbitror qui de re transacta simulando se referre 
senatum ludibrio habet, non senatorem qui de quo consulitur suo loco dicit sententiam. 
atque ego certum habeo dissentienti mihi ab ista festinatione in Africam traiciendi 
duarum rerum subeundam opinionem esse, unius, insitae ingenio meo cunctationis, 
quam metum pigritiamque homines adulescentes sane appellent, dum ne paeniteat 
adhuc aliorum speciosiora primo adspectu consilia semper uisa, mea usu meliora; 
alterius, obtractationis atque inuidiae aduersus crescentem in dies gloriam fortissimi 
consulis. a qua suspicione si me neque uita acta et mores mei neque dictatura cum 
quinque consulatibus tantumque gloriae belli domique partae uindicat ut propius 
fastidium eius sim quam desiderium, aetas saltem liberet. quae enim mihi aemulatio 
cum eo esse potest qui ne filio quidem meo aequalis sit? me dictatorem cum uigerem 
adhuc uiribus et in cursu maximarum rerum essem recusantem nemo aut in senatu aut 
apud populum audiuit quo minus insectanti me magistro equitum, quod fando nunquam 
ante auditum erat, imperium mecum aequaretur; rebus quam uerbis adsequi malui ut 
qui aliquorum iudicio mihi comparatus erat sua mox confessione me sibi praeferret; 
nedum ego perfunctus honoribus certamina mihi atque aemulationem cum adulescente 
florentissimo proponam; uidelicet ut mihi iam uiuendo non solum rebus gerendis fesso, 
si huic negata fuerit, Africa prouincia decernatur. cum ea gloria quae parta est uiuendum 
atque moriendum est. uincere ego prohibui Hannibalem ut a uobis quorum uigent nunc 
uires etiam uinci posset. 


[41] "Illud te mihi ignoscere, P. Corneli, aequum erit, si cum in me ipso nunquam pluris 
famam hominum quam rem publicam fecerim, ne tuam quidem gloriam bono publico 
praeponam. quamquam si aut bellum nullum in Italia aut is hostis esset ex quo uicto 
nihil gloriae quaereretur, qui te in Italia retineret, etsi id bono publico faceret, simul cum 
bello materiam gloriae tuae isse ereptum uideri posset. cum uero Hannibal hostis 
incolumi exercitu quartum decimum annum Italiam obsideat, paenitebit te, P. Corneli, 
gloriae tuae si hostem eum qui tot funerum tot cladium nobis causa fuit tu consul Italia 

expuleris et, sicut penes C. Lutatium prioris Punici perpetrati belli titulus fuit, ita penes 
te huius fuerit? nisi aut Hamilcar Hannibali dux est praeferendus aut illud bellum huic, 
aut uictoria illa maior clariorque quam haec-modo contingat ut te consule uincamus- 
futura est? a Drepanis aut Eryce detraxisse Hamilcarem quam Italia expulisse Poenos 
atque Hannibalem malis? ne tu quidem, etsi magis partam quam speratam gloriam 
amplecteris, Hispania potius quam Italia bello liberata gloriatus fueris. 


'Nondum is est Hannibal, quem non magis timuisse uideatur quam contempsisse qui 
aliud bellum maluerit. quin igitur ad hoc accingeris nec per istos circuitus, ut cum in 
Africam traieceris secuturum te illuc Hannibalem speres, potius quam recto hinc itinere, 
ubi Hannibal est, eo bellum intendis? egregiam istam palmam belli Punici patrati petis? 
hoc et natura prius est, tua cum defenderis aliena ire oppugnatum. pax ante in Italia 
quam bellum in Africa sit, et nobis prius decedat timor quam ultro aliis inferatur. si 
utrumque tuo ductu auspicioque fieri potest, Hannibale hic uicto, illic Carthaginem 
expugna: si alterautra uictoria nouis consulibus relinquenda est, prior cum maior 
clariorque tum causa etiam insequentis fuerit. nam nunc quidem, praeterquam quod et 
in Italia et in Africa duos diuersos exercitus alere aerarium non potest, praeterquam 
quod unde classes tueamur unde commeatibus sufficiamus praebendis nihil reliqui est, 
quid? periculi tandem quantum adeatur quem fallit? P. Licinius in Italia, P. Scipio bellum 
in Africa geret. quid? si-quod omnes di omen auertant et dicere etiam reformidat 
animus, sed quae acciderunt accidere possunt-uictor Hannibal ire ad urbem perget, tum 
demum te consulem ex Africa, sicut Q. Fuluium a Capua, arcessemus? quid? quod in 
Africa quoque Mars communis belli erit? domus tibi tua, pater patruusque intra triginta 
dies cum exercitibus caesi documento sint, ubi per aliquot annos maximis rebus terra 
marique gerendis amplissimum nomen apud exteras gentes populi Romani uestraeque 
familiae fecerant. dies me deficiat si reges imperatoresque temere in hostium terram 
transgressos cum maximis cladibus suis exercituumque suorum enumerare uelim. 
Athenienses, prudentissima ciuitas, bello domi relicto, auctore aeque impigro ac nobili 
iuuene, magna classe in Siciliam tramissa, una pugna nauali florentem rem publicam 
suam in perpetuum adflixerunt. 


[42] 'Externa et nimis antiqua repeto. Africa eadem ista et M. Atilius, insigne utriusque 
fortunae exemplum, nobis documento sint. ne tibi, P. Corneli, cum ex alto Africam 
conspexeris, ludus et iocus fuisse Hispaniae tuae uidebuntur. quid enim simile? pacato 
mari praeter oram Italiae Galliaeque uectus Emporias in urbem sociorum classem 
adpulisti; expositos milites per tutissima omnia ad socios et amicos populi Romani 
Tarraconem duxisti; ab Tarracone deinde iter per praesidia Romana; circa Hiberum 
exercitus patris patruique tui post amissos imperatores ferociores calamitate ipsa facti, 
et dux tumultuarius quidem ille L. Marcius et militari suffragio ad tempus lectus, ceterum 
si nobilitas ac iusti honores adornarent, claris imperatoribus qualibet arte belli par; 
oppugnata per summum otium Carthago nullo trium Punicorum exercituum socios 
defendente; cetera-neque ea eleuo-nullo tamen modo Africo bello comparanda, ubi 
non portus ullus classi nostrae apertus, non ager pacatus, non ciuitas socia, non rex 
amicus, non consistendi usquam locus, non procedendi; quacumque circumspexeris 
hostilia omnia atque infesta. 

'An Syphaci Numidisque credis? satis sit semel creditum; non semper temeritas est felix, 
et fraus fidem in paruis sibi praestruit ut, cum operae pretium sit, cum mercede magna 
fallat. non hostis patrem patruumque tuum armis prius quam Celtiberi socii fraude 
circumuenerunt; nec tibi ipsi a Magone et Hasdrubale hostium ducibus quantum ab 
Indibili et Mandonio in fidem acceptis periculi fuit. Numidis tu credere potes, 
defectionem militum tuorum expertus? et Syphax et Masinissa se quam Carthaginienses 
malunt potentissimos in Africa esse, Carthaginienses quam quemquam alium. nunc illos 
aemulatio inter sese et omnes causae certaminum acuunt quia procul externus metus 
est: ostende Romana arma et exercitum alienigenam; iam uelut ad commune 
restinguendum incendium concurrent. aliter iidem illi Carthaginienses Hispaniam 
defenderunt, aliter moenia patriae, templa deum, aras et focos defendent cum euntes 
in proelium pauida prosequetur coniunx et parui liberi occursabunt. 


"Quid porro, si satis confisi Carthaginienses consensu Africae, fide sociorum regum, 
moenibus suis, cum tuo exercitusque tui praesidio nudatam Italiam uiderint, ultro ipsi 
nouum exercitum in Italiam aut ex Africa miserint, aut Magonem, quem a Baliaribus 
classe transmissa iam praeter oram Ligurum Alpinorum uectari constat, Hannibali se 
coniungere iusserint? nempe in eodem terrore erimus in quo nuper fuimus cum 
Hasdrubal in Italiam transcendit, quem tu, qui non solum Carthaginem sed omnem 
Africam exercitu tuo es clausurus, e manibus tuis in Italiam emisisti. uictum a te dices; 
eo quidem minus uellem-et id tua non rei publicae solum causa-iter datum uicto in 
Italiam esse. patere nos omnia quae prospera tibi ac populi Romani imperio euenere tuo 
consilio adsignare, aduersa casibus incertis belli et fortunae relegare: quo melior 
fortiorque es, eo magis talem praesidem sibi patria tua atque uniuersa Italia retinet. non 
potes ne ipse quidem dissimulare, ubi Hannibal sit, ibi caput atque arcem huius belli esse, 
quippe qui prae te feras eam tibi causam traiciendi in Africam esse ut Hannibalem eo 
trahas. siue igitur hic siue illic, cum Hannibale est tibi futura res. 


'Utrum tandem ergo firmior eris in Africa solus an hic tuo collegaeque exercitu 
coniuncto? ne Claudius quidem et Liuius consules tam recenti exemplo quantum id 
intersit documento sunt? quid? Hannibalem utrum tandem extremus angulus agri 
Bruttii, frustra iam diu poscentem ab domo auxilia, an propinqua Carthago et tota socia 
Africa potentiorem armis uirisque faciet? quod istud consilium est, ibi malle decernere 
ubi tuae dimidio minores copiae sint, hostium multo maiores, quam ubi duobus 
exercitibus aduersus unum tot proeliis et tam diuturna ac graui militia fessum 
pugnandum sit? quam compar consilium tuum parentis tui consilio sit reputa. ille consul 
profectus in Hispaniam, ut Hannibali ab Alpibus descendenti occurreret in Italiam ex 
prouincia rediit: tu cum Hannibal in Italia sit relinquere Italiam paras, non quia rei 
publicae utile sed quia tibi id amplum et gloriosum censes esse-sicut cum prouincia et 
exercitu relicto sine lege sine senatus consulto duabus nauibus populi Romani imperator 
fortunam publicam et maiestatem imperii, quae tum in tuo capite periclitabantur, 
commisisti. ego, patres conscripti, P. Cornelium rei publicae nobisque, non sibi ipsi 
priuatim creatum consulem existimo, exercitusque ad custodiam urbis atque Italiae 
scriptos esse, non quos regio more per superbiam consules quo terrarum uelint 
traiciant.' 

[43] Cum oratione ad tempus parata Fabius, tum auctoritate et inueteratae prudentiae 
fama magnam partem senatus et seniores maxime «cum» mouisset, pluresque 
consilium senis quam animum adulescentia ferocem laudarent, Scipio ita locutus fertur: 
'et ipse Q. Fabius principio orationis, patres conscripti, commemorauit in sententia sua 
posse obtractationem suspectam esse; cuius ego rei non tam ipse ausim tantum uirum 
insimulare quam ea suspicio, uitio orationis an rei, haud sane purgata est. sic enim 
honores suos et famam rerum gestarum extulit uerbis ad exstinguendum inuidiae 
crimen tamquam mihi ab infimo quoque periculum sit ne mecum aemuletur, et non ab 
eo qui, quia super ceteros excellat, quo me quoque niti non dissimulo, me sibi aequari 
nolit. sic senem se perfunctumque et me infra aetatem filii etiam sui posuit tamquam 
non longius quam quantum uitae humanae spatium est cupiditas gloriae extendatur 
maximaque pars eius in memoriam ac posteritatem promineat. maximo cuique id 
accidere animo certum habeo ut se non cum praesentibus modo sed cum omnis aeui 
claris uiris comparent. equidem haud dissimulo me tuas, Q. Fabi, laudes non adsequi 
solum uelle sed-bona uenia tua dixerim-, si possim, etiam exsuperare. illud nec tibi in 
me nec mihi in minoribus natu animi sit ut nolimus quemquam nostri similem euadere 
ciuem; id enim non eorum modo quibus inuiderimus sed rei publicae et paene omnis 
generis humani detrimentum est. 


'Commemorauit quantum essem periculi aditurus si in Africam traicerem, ut meam 
quoque, non solum rei publicae et exercitus uicem uideretur sollicitus. unde haec 
repente cura de me exorta? cum pater patruusque meus interfecti, cum duo exercitus 
eorum prope occidione occisi essent, cum amissae Hispaniae, cum quattuor exercitus 
Poenorum quattuorque duces omnia metu armisque tenerent, cum quaesitus ad id 
bellum imperator nemo se ostenderet praeter me, nemo profiteri nomen ausus esset, 
cum mihi quattuor et uiginti annos nato detulisset imperium populus Romanus, quid ita 
tum nemo aetatem meam, uim hostium, difficultatem belli, patris patruique recentem 
cladem commemorabat? utrum maior aliqua nunc in Africa calamitas accepta est quam 
tunc in Hispania erat? an maiores nunc sunt exercitus in Africa et duces plures 
melioresque quam tunc in Hispania fuerunt? an aetas mea tunc maturior bello gerendo 
fuit quam nunc est? an cum Carthaginiensi hoste in Hispania quam in Africa bellum geri 
aptius est? facile est post fusos fugatosque quattuor exercitus Punicos, post tot urbes ui 
captas aut metu subactas in dicionem, post perdomita omnia usque ad Oceanum, tot 
regulos, tot saeuas gentes, post receptam totam Hispaniam ita ut uestigium belli nullum 
reliquum sit, eleuare meas res gestas, tam hercule quam, si uictor ex Africa redierim, ea 
ipsa eleuare quae nunc retinendi mei causa ut terribilia eadem uideantur uerbis 
extolluntur. 


'Negat aditum esse in Africam, negat ullos patere portus. M. Atilium captum in Africa 
commemorat, tamquam M. Atilius primo accessu ad Africam offenderit, neque 
recordatur illi ipsi tam infelici imperatori patuisse tamen portus Africae, et res egregie 
primo anno gessisse et quantum ad Carthaginienses duces attinet inuictum ad ultimum 
permansisse. nihil igitur me isto exemplo terrueris. si hoc bello non priore, si nuper et 
non annis ante quadraginta ista ita clades accepta foret, qui ego minus in Africam Regulo 
capto quam Scipionibus occisis in Hispaniam traicerem? nec felicius Xanthippum 

Lacedaemonium Carthagini quam me patriae meae sinerem natum esse, cresceretque 
mihi ex eo ipso fiducia quod possit in hominis unius uirtute tantum momenti esse. at 
etiam Athenienses audiendi sunt temere in Siciliam omisso domi bello transgressi. cur 
ergo, quoniam Graecas fabulas enarrare uacat, non Agathoclem potius, Syracusanum 
regem, cum diu Sicilia Punico bello ureretur, transgressum in hanc eandem Africam 
auertisse eo bellum unde uenerat refers? 


[44] 'Sed quid, ultro metum inferre hosti et ab se remoto periculo alium in discrimen 
adducere quale sit, ueteribus externisque exemplis admonere opus est? maius 
praesentiusue ullum exemplum esse quam Hannibal potest? multum interest alienos 
populere fines an tuos uri exscindi uideas; plus animi est inferenti periculum quam 
propulsanti. ad hoc maior ignotarum rerum est terror: bona malaque hostium ex 
propinquo ingressus fines adspicias. non sperauerat Hannibal fore ut tot in Italia populi 
ad se deficerent: defecerunt post Cannensem cladem: quanto minus quicquam in Africa 
Carthaginiensibus firmum aut stabile est infidis sociis, grauibus ac superbis dominis. ad 
hoc nos, etiam deserti ab sociis, uiribus nostris milite Romano stetimus: Carthaginiensi 
nihil ciuilis roboris est: mercede paratos milites habent, Afros Numidasque, leuissima 
fidei mutandae ingenia. hic modo nihil morae sit, una et traiecisse me audietis et ardere 
bello Africam et molientem hinc Hannibalem et obsideri Carthaginem. laetiores et 
frequentiores ex Africa exspectate nuntios quam ex Hispania accipiebatis. has mihi spes 
subicit fortuna populi Romani, di foederis ab hoste uiolati testes, Syphax et Masinissa 
reges quorum ego fidei ita innitar ut bene tutus a perfidia sim. 


'Multa quae nunc ex interuallo non apparent bellum aperiet: id est uiri et ducis, non 
deesse fortunae praebenti se et oblata casu flectere ad consilium. habebo, Q. Fabi, 
parem quem das Hannibalem; sed illum ego potius traham quam ille me retineat. in sua 
terra cogam pugnare eum, et Carthago potius praemium uictoriae erit quam semiruta 
Bruttiorum castella. ne quid interim dum traicio, dum expono exercitum in Africa, dum 
castra ad Carthaginem promoueo, res publica hic detrimenti capiat, quod tu, Q. Fabi, 
cum uictor tota uolitaret Italia Hannibal potuisti praestare, hoc uide ne contumeliosum 
sit concusso iam et paene fracto Hannibale negare posse P. Licinium consulem, uirum 
fortissimum, praestare, qui ne a sacris absit pontifex maximus ideo in sortem tam 
longinquae prouinciae non uenit. si hercules nihilo maturius hoc quo ego censeo modo 
perficeretur bellum, tamen ad dignitatem populi Romani famamque apud reges 
gentesque externas pertinebat, non ad defendendam modo Italiam sed ad inferenda 
etiam Africae arma uideri nobis animum esse, nec hoc credi uolgarique quod Hannibal 
ausus sit neminem ducem Romanum audere, et priore Punico bello tum cum de Sicilia 
certaretur totiens Africam ab nostris exercitibusque et classibus oppugnatam, nunc cum 
de Italia certetur Africam pacatam esse. requiescat aliquando uexata tam diu Italia: 
uratur euasteturque in uicem Africa. castra Romana potius Carthaginis portis immineant 
quam nos iterum uallum hostium ex moenibus nostris uideamus. Africa sit reliqui belli 
sedes; illuc terror fugaque, populatio agrorum, defectio sociorum, ceterae belli clades, 
quae in nos per quattuordecim annos ingruerunt, uertantur. 

'Quae ad rem publicam pertinent et bellum quod instat et prouincias de quibus agitur 
dixisse satis est: illa longa oratio nec ad uos pertinens sit, si quemadmodum Q. Fabius 
meas res gestas in Hispania eleuauit sic ego contra gloriam eius eludere et meam uerbis 
extollere uelim. neutrum faciam, patres conscripti, et si nulla alia re, modestia certe et 
temperando linguae adulescens senem uicero. ita et uixi et gessi res ut tacitus ea 
opinione quam uestra sponte conceptam animis haberetis facile contentus essem.' 


[45] Minus aequis animis auditus est Scipio quia uolgatum erat si apud senatum non 
obtinuisset ut prouincia Africa sibi decerneretur, ad populum extemplo laturum. itaque 
Q. Fuluius, qui consul quater et censor fuerat, postulauit a consule ut palam in senatu 
diceret permitteretne patribus ut de prouinciis decernerent staturusque eo esset quod 
censuissent an ad populum laturus. cum Scipio respondisset se quod e re publica esset 
facturum, tum Fuluius: 'non ego ignarus quid responsurus facturusue esses quaesiui, 
quippe cum prae te feras temptare te magis quam consulere senatum et ni prouinciam 
tibi quam uolueris extemplo decernamus paratam rogationem habeas. itaque a uobis, 
tribuni plebis, postulo' inquit 'ut sententiam mihi ideo non dicenti quod, etsi in meam 
sententiam discedatur, non sit ratum habiturus consul auxilio sitis.' inde altercatio orta 
cum consul negaret aequum esse tribunos intercedere quo minus suo quisque loco 
rogatus sententiam diceret. tribuni ita decreuerunt: 'si consul senatui de prouinciis 
permittit, stari eo quod senatus censuerit placet, nec de ea re ferri ad populum 
patiemur; si non permittit, qui de ea re sententiam recusabit dicere auxilio erimus.' 


Consul diem ad conloquendum cum collega petit; postero die permissum senatui est. 
prouinciae ita decretae: alteri consuli Sicilia et triginta rostratae naues quas C. Seruilius 
superiore anno habuisset; permissumque ut in Africam, si id e re publica esse censeret, 
traiceret; alteri Bruttii et bellum cum Hannibale, cum eo exercitu quem^". L. Ueturius et 
Q. Caecilius sortirentur inter se compararentue uter in Bruttiis duabus legionibus quas 
consul reliquisset rem gereret, imperiumque in annum prorogaretur cui ea prouincia 
euenisset. et ceteris "praeter consules praetoresque qui exercitibus prouinciisque 
praefuturi^ erant prorogata imperia. Q. Caecilio sorti euenit ut cum consule in Bruttiis 
aduersus Hannibalem bellum gereret. 


Ludi deinde Scipionis magna frequentia et fauore spectantium celebrati. Legati Delphos 
ad donum ex praeda Hasdrubalis portandum missi M. Pomponius Matho et Q. Catius. 
Tulerunt coronam aureaum ducentum pondo et simulacra spoliorum ex mille pondo 
argenti facta. 


Scipio cum ut dilectum haberet neque impetrasset neque magnopere tetendisset, ut 
uoluntarios ducere sibi milites liceret tenuit et, quia impensae negauerat rei publicae 
futuram classem, ut quae ab sociis darentur ad nouas fabricandas naues acciperet. 
Etruriae primum populi pro suis quisque facultatibus consulem adiuturos polliciti: 
Caerites frumentum sociis naualibus commeatumque omnis generis, Populonenses 
ferrum, Tarquinienses lintea in uela, Volaterrani interamenta nauium et frumentum, 
Arretini tria milia scutorum, galeas totidem, pila gaesa hastas longas, milium 
quinquaginta summam pari cuiusque generis numero expleturos, secures rutra falces 
alueolos molas quantum in quadraginta longas naues opus esset, tritici centum uiginti 

milia modium et in uiaticum decurionibus remigibusque conlaturos; Perusini Clusini 
Rusellani abietem in fabricandas naues et frumenti magnum numerum; abiete «et» ex 
publicis siluis est usus. Vmbriae populi et praeter hos Nursini et Reatini et Amiternini 
Sabinusque omnis ager milites polliciti. Marsi Paeligni Marrucinique multi uoluntarii 
nomina in classem dederunt. Camertes cum aequo foedere cum Romanis essent 
cohortem armatam sescentorum hominum miserunt. Triginta nauium carinae, uiginti 
quinqueremes decem quadriremes, cum essent posirae ipse ita institit operi ut die 
quadragensimo quinto quam ex siluis detracta materia erat naues instructae 
armataeque in aquam deductae sint. 


[46] Profectus in Siciliam est triginta nauibus longis, uoluntariorum septem ferme 
milibus in naues impositis. Et P. Licinius in Bruttios ad duos exercitus consulares uenit. 
Ex iis eum sibi sumpsit quem L. Veturius consul habuerat: Metello ut quibus praefuisset 
legionibus iis praeesset, facilius cum adsuetis imperio rem gesturum ratus, permisit. Et 
praetores diuersi in prouincias profecti. Et quia pecunia ad bellum deerat, agri Campani 
regionem a fossa Graeca ad mare uersam uendere quaestores iussi, indicio quoque 
permisso qui ager ciuis Campani fuisset, uti is publicus populi Romani esset; indici 
praemium constitutum, quantae pecuniae ager indicatus esset pars decima. Et Cn. 
Seruilio praetori urbano negotium datum ut Campani ciues, ubi cuique ex senatus 
consulto liceret habitare, ibi habitarent, animaduerteretque in eos qui alibi habitarent. 


Eadem aestate Mago Hamilcaris filius ex minore Baliarium insula, ubi hibernarat, 
iuuentute lecta in classem imposita in Italiam triginta ferme rostratis nauibus et multis 
onerariis duodecim milia peditum duo ferme equitum traiecit, Genuamque nullis 
praesidiis maritimam oram tutantibus repentino aduentu cepit. Inde ad oram Ligurum 
Alpinorum, si quos ibi motus facere posset, classem adpulit. Ingauni —Ligurum ea gens 
est-bellum ea tempestate gerebant cum Epanteriis Montanis. Igitur Poenus Sauone 
oppido Alpino praeda deposita et decem longis nauibus in statione ad praesidium relictis, 
ceteris Carthaginem missis ad tuendam maritimam oram quia fama erat Scipionem 
traiecturum, ipse societate cum Ingaunis quorum gratiam malebat composita Montanos 
instituit oppugnare. Et crescebat exercitus in dies ad famam nominis eius Gallis undique 
confluentibus. Ea «res» litteris cognita Sp. Lucreti, ne frustra Hasdrubale cum exercitu 
deleto biennio ante forent laetati si par aliud inde bellum duce tantum mutato oreretur, 
curam ingentem accendit patribus. Itaque et M. Liuium proconsulem ex Etruria uolonum 
exercitum admouere Ariminum iusserunt, et Cn. Seruilio praetori negotium datum ut, si 
e re publica censeret esse, duas urbanas legiones imperio cui uideretur dato ex urbe 
duci iuberet. M. Valerius Laeuinus Arretium eas legiones duxit. 


lisdem diebus naues onerariae Poenorum ad octoginta circa Sardiniam ab Cn. Octauio, 
qui prouinciae praeerat, captae; eas Coelius frumento misso ad Hannibalem 
commeatuque onustas,Valerius praedam Etruscam Ligurumque et Montanorum 
captiuos Carthaginem portantes captas tradit. In Bruttiis nihil ferme anno eo 
memorabile gestum. Pestilentia incesserat pari clade in Romanos Poenosque, nisi quod 
Punicum exercitum super morbum etiam fames adfecit. Propter lunonis Laciniae 

templum aestatem Hannibal egit, ibique aram condidit dedicauitque cum ingenti rerum 
ab se gestarum titulo Punicis Graccisque litteris insculpto. 


Liber XXIX. Scipio postquam in Siciliam uenit 


[1] Scipio postquam in Siciliam uenit, uoluntarios milites ordinauit centuriauitque. ex iis 
trecentos iuuenes, florentes aetate et uirium robore insignes, inermes circa se habebat, 
ignorantes quem ad usum neque centuriati neque armati seruarentur. tum ex totius 
Siciliae iuniorum numero principes genere et fortuna trecentos equites qui secum in 
Africam traicerent legit, diemque iis qua equis armisque instructi atque ornati adessent 
edixit. grauis ea militia, procul domo, terra marique multos labores magna pericula 
allatura uidebatur; neque ipsos modo sed parentes cognatosque eorum ea cura angebat. 
ubi dies quae dicta erat aduenit, arma equosque ostenderunt. tum Scipio renuntiari sibi 
dixit quosdam equites Siculorum tamquam grauem et duram horrere eam militiam: si 
qui ita animati essent, malle eos sibi iam tum fateri quam postmodo querentes segnes 
atque inutiles milites rei publicae esse; expromerent quid sentirent; cum bona uenia se 
auditurum. ubi ex iis unus ausus est dicere se prorsus, si sibi utrum uellet liberum esset, 
nolle militare, tum Scipio ei: 'quoniam igitur, adulescens, quid sentires non dissimulasti, 
uicarium tibi expediam cui tu arma equumque et cetera instrumenta militiae tradas et 
tecum hinc extemplo domum ducas exerceas docendum cures equo armisque.' laeto 
condicionem accipienti unum ex trecentis quos inermes habebat tradit. ubi hoc modo 
exauctoratum equitem cum gratia imperatoris ceteri uiderunt, se quisque excusare et 
uicarium accipere. ita trecentis Siculis Romani equites substituti sine publica impensa. 
docendorum atque exercendorum curam Siculi habuerunt, quia edictum imperatoris 
erat ipsum militaturum qui ita non fecisset. egregiam hanc alam equitum euasisse ferunt 
multisque proeliis rem publicam adiuuisse. 


Legiones inde cum inspiceret, plurimorum stipendiorum ex iis milites delegit, maxime 
qui sub duce Marcello militauerant, quos cum optima disciplina institutos credebat tum 
etiam ab longa Syracusarum obsidione peritissimos esse urbium oppugnandarum; nihil 
enim paruum sed Carthaginis iam excidia agitabat animo. inde exercitum per oppida 
dispertit; frumentum Siculorum ciuitatibus imperat, ex Italia aduecto parcit; ueteres 
naues reficit et cum iis C. Laelium in Africam praedatum mittit; nouas Panhormi subducit, 
quia ex uiridi materia raptim factae erant, ut in sicco hibernarent. 


Praeparatis omnibus ad bellum Syracusas, nondum ex magnis belli motibus satis 
tranquillas, uenit. Graeci res a quibusdam Italici generis eadem ui qua per bellum 
ceperant retinentibus, concessas sibi ab senatu repetebant. omnium primum ratus tueri 
publicam fidem, partim edicto, partim iudiciis etiam in pertinaces ad obtinendam 
iniuriam redditis suas res Syracusanis restituit. non ipsis tantum ea res sed omnibus 
Siciliae populis grata fuit, eoque enixius ad bellum adiuuerunt. 


Eadem aestate in Hispania coortum ingens bellum conciente llergete Indibili nulla alia 
de causa quam per admirationem Scipionis contemptu imperatorum aliorum orto: eum 
superesse unum ducem Romanis ceteris ab Hannibale interfectis [rebantur]; eo nec in 

Hispaniam caesis Scipionibus alium quem mitterent habuisse, et postquam in Italia 
grauius bellum urgeret, aduersus Hannibalem eum arcessitum. praeterquam quod 
nomina tantum ducum in Hispania Romani habeant, exercitum quoque inde ueterem 
deductum; trepida omnia et inconditam turbam tironum esse. nunquam talem 
occasionem liberandae Hispaniae fore. seruitum ad eam diem aut Carthaginiensibus aut 
Romanis, nec in uicem his aut illis sed interdum utrisque simul. pulsos ab Romanis 
Carthaginienses: ab Hispanis, si consentirent, pelli Romanos posse, ut ab omni externo 
imperio soluta in perpetuum Hispania in patrios rediret mores ritusque. haec taliaque 
dicendo non populares modo sed Ausetanos quoque, uicinam gentem, concitat et alios 
finitimos sibi atque illis populos. itaque intra paucos dies triginta milia peditum quattuor 
ferme equitum in Sedetanum agrum, quo edictum erat, conuenerunt. 


[2] Romani quoque imperatores L. Lentulus et L. Manlius Acidinus, ne glisceret prima 
neglegendo bellum, iunctis et ipsi exercitibus per agrum Ausetanum hostico tamquam 
pacato clementer ductis militibus ad sedem hostium peruenere et trium milium spatio 
procul a castris eorum posuerunt castra. primo per legatos nequiquam temptatum ut 
discederetur ab armis; dein cum in pabulatores Romanos impetus repente ab equitibus 
Hispanis factus esset, summisso ab statione Romana equitatu equestre proelium fuit 
haud sane memorando in partem ullam euentu. sole oriente postero die armati 
instructique omnes mille ferme passus procul a castris Romanis aciem ostendere. medii 
Ausetani erant; cornua dextrum llergetes, laeuum ignobiles tenebant Hispani populi; 
inter cornua et mediam aciem interualla patentia satis late fecerant qua equitatum, ubi 
tempus esset, emitterent. et Romani more suo exercitum cum instruxissent, id modo 
hostium imitati sunt ut inter legiones et ipsi patentes equiti relinquerent uias. ceterum 
Lentulus ei parti usum equitis fore ratus quae prior in dehiscentem interuallis hostium 
aciem equites emisisset, Ser. Cornelio tribuno militum imperat equites per patentes in 
hostium acie uias permittere equos iubeat. ipse coepta parum prospere pedestri pugna 
tantum moratus dum cedenti duodecimae legioni, quae in laeuo cornu aduersus 
llergetes locata erat, tertiam decimam legionem ex subsidiis in primam aciem 
firmamentum ducit, postquam aequata ibi pugna est, ad L. Manlium inter prima signa 
hortantem ac subsidia quibus res postulabat locis inducentem uenit; indicat tuta ab 
laeuo cornu esse; iam missum ab se Cornelium procella equestri hostes circumfusurum. 


Vix haec dicta dederat cum Romani equites in medios inuecti hostes simul pedestres 
acies turbarunt, simul equitibus Hispanorum uiam immittendi equos clauserunt. itaque 
omissa pugna equestri ad pedes Hispani descenderunt. Romani imperatores ut turbatos 
hostium ordines et trepidationem pauoremque et fluctuantia uiderunt signa, hortantur 
orant milites ut perculsos inuadant neu restitui aciem patiantur. non sustinuissent tam 
infestum impetum barbari, ni regulus ipse Indibilis cum equitibus ad pedes degressis 
ante prima signa peditum se obiecisset. ibi aliquamdiu atrox pugna stetit; tandem 
postquam ii qui circa regem seminecem restantem deinde pilo terrae adfixum 
pugnabant obruti telis occubuerunt, tum fuga passim coepta. plures caesi, quia equos 
conscendendi equitibus spatium non fuerat, et quia perculsis acriter institerunt Romani; 
nec ante abscessum est quam castris quoque exuerunt hostem. tredecim milia 
Hispanorum caesa eo die, mille octingenti ferme capti: Romanorum sociorumque paulo 

amplius ducenti, maxime in laeuo cornu, ceciderunt. pulsi castris Hispani aut qui ex 
proelio effugerant, sparsi primo per agros, deinde in suas quisque ciuitates redierunt. 


[3] Tum a Mandonio euocati in concilium conquestique ibi clades suas increpitis 
auctoribus belli legatos mittendos ad arma tradenda deditionemque faciendam 
censuere. quibus culpam in auctorem belli Indibilem ceterosque principes quorum 
plerique in acie cecidissent conferentibus tradentibusque arma et dedentibus sese, 
responsum est in deditionem ita accipi eos si Mandonium ceterosque belli concitores 
tradidissent uiuos; si minus, exercitum se in agrum llergetum Ausetanorumque et 
deinceps aliorum populorum inducturos. haec dicta legatis renuntiataque in concilium. 
ibi Mandonius ceterique principes comprehensi et traditi ad supplicium. Hispaniae 
populis reddita pax; stipendium eius anni duplex et frumentum sex mensum imperatum 
sagaque et togae exercitui, et obsides ab triginta ferme populis accepti. 


Ita Hispaniae rebellantis tumultu haud magno motu intra paucos dies concito et 
compresso, in Africam omnis terror uersus. C. Laelius nocte ad Hipponem Regium cum 
accessisset, luce prima ad populandum agrum sub signis milites sociosque in auxilium 
nauales duxit. omnibus pacis modo incuriose agentibus magna clades inlata; nuntiique 
trepidi Carthaginem terrore ingenti compleuere classem Romanam Scipionemque 
imperatorem-et fama fuerat iam in Siciliam transgressum-aduenisse. nec quot naues 
uidissent nec quanta manus agros popularetur satis gnari omnia in maius metu augente 
accipiebant. itaque primo terror pauorque, dein maestitia animos incessit: tantum 
fortunam mutasse ut qui modo ipsi exercitum ante moenia Romana habuissent uictores 
stratisque tot hostium exercitibus omnes Italiae populos aut ui aut uoluntate in 
deditionem accepissent, ii uerso Marte Africae populationes et obsidionem Carthaginis 
uisuri forent, nequaquam pari ad patienda ea robore ac Romani fuissent. illis Romanam 
plebem, illis Latium iuuentutem praebuisse maiorem semper frequentioremque pro tot 
caesis exercitibus subolescentem: suam plebem imbellem in urbe, imbellem in agris 
esse; mercede parari auxilia ex Afris, gente ad omnem auram spei mobili atque infida. 
iam reges, Syphacem post conloquium cum Scipione alienatum, Masinissam aperta 
defectione infestissimum hostem. nihil usquam spei, nihil auxilii esse. nec Magonem ex 
Gallia mouere tumultus quicquam nec coniungere sese Hannibali, et Hannibalem ipsum 
iam et fama senescere et uiribus. 


[4] In haec deflenda prolapsos ab recenti nuntio animos rursus terror instans reuocauit 
ad consultandum quonam modo obuiam praesentibus periculis iretur. dilectus raptim in 
urbe agrisque haberi placet; mittere ad conducenda Afrorum auxilia; munire urbem, 
frumentum conuehere, tela arma parare; instruere naues ac mittere ad Hipponem 
aduersus Romanam classem. iam haec agentibus nuntius tandem uenit Laelium non 
Scipionem, copiasque quantae ad incursiones agrorum satis sint transuectas; summae 
belli molem adhuc in Sicilia esse. ita respiratum mittique ad Syphacem legationes 
aliosque regulos firmandae societatis causa coeptae. ad Philippum quoque missi qui 
ducenta argenti talenta pollicerentur ut in Siciliam aut in Italiam traiceret. missi et ad 
suos imperatores in Italiam ut omni terrore Scipionem retinerent; ad Magonem non 
legati modo sed uiginti quinque longae naues, sex milia peditum, octingenti equites, 

septem elephanti, ad hoc magna pecunia ad conducenda auxilia quibus fretus propius 
urbem Romanam exercitum admoueret coniungeretque se Hannibali. 


Haec Carthagini parabant agitabantque, cum ad Laelium praedas ingentes ex agro inermi 
ac nudo praesidiis agentem Masinissa fama Romanae classis excitus cum equitibus 
paucis uenit. is segniter rem agi ab Scipione questus, quod non exercitum iam in Africam 
traiecisset perculsis Carthaginiensibus, Syphace impedito finitimis bellis; quem certum 
habere, si spatium ad sua ut uelit componenda detur, nihil sincera fide cum Romanis 
acturum. hortaretur stimularet Scipionem ne cessaret; se, quamquam regno pulsus 
esset, cum haud contemnendis copiis adfuturum peditum equitumque. nec ipsi Laelio 
morandum in Africa esse; classem credere profectam a Carthagine cum qua absente 
Scipione non satis tutum esset contrahi certamen. 


[5] Ab hoc sermone dimisso Masinissa Laelius postero die naues praeda onustas ab 
Hippone soluit, reuectusque in Siciliam mandata Masinissae Scipioni exposuit. iisdem 
ferme diebus naues quae ab Carthagine ad Magonem missae erant inter Albingaunos 
Ligures Genuamque accesserunt. in iis locis tum forte Mago tenebat classem; qui 
legatorum auditis uerbis iubentium exercitus quam maximos comparare, extemplo 
Gallorum et Ligurum-namque utriusque gentis ingens ibi multitudo erat-concilium 
habuit; et missum se ad eos uindicandos in libertatem ait et, ut ipsi cernant, mitti sibi ab 
domo praesidia; sed quantis uiribus quanto exercitu id bellum geratur, in eorum 
potestate esse. duos exercitus Romanos, unum in Gallia, alterum in Etruria esse; satis 
scire Sp. Lucretium se cum M. Liuio iuncturum; multa milia armanda esse ut duobus 
ducibus duobus exercitibus Romanis resistatur. Galli summam ad id suam uoluntatem 
esse dicere; sed cum una castra Romana intra fines, altera in finitima terra Etruria prope 
in conspectu habeant, si palam fiat auxiliis adiutum ab sese Poenum, extemplo infestos 
utrimque exercitus in agrum suum incursuros. ea ab Gallis desideraret quibus occulte 
adiuuari posset: Liguribus, quod procul agro urbibusque eorum castra Romana sint, 
libera consilia esse; illos armare iuuentutem et capessere pro parte bellum aequum esse. 
Ligures haud abnuere: tempus modo duorum mensum petere ad dilectus habendos. 
interim Mago milites Gallos dimissis clam per agros eorum mercede conducere; 
commeatus quoque omnis generis occulte ad eum a Gallicis populis mittebantur. M. 
Liuius exercitum uolonum ex Etruria in Galliam traducit, iunctusque Lucretio, si se Mago 
ex Liguribus propius urbem moueat, obuiam ire parat, si Poenus sub angulo Alpium 
quietus se contineat, et ipse in eadem statione circa Ariminum Italiae praesidio futurus. 


[6] Post reditum ex Africa C. Laeli et Scipione stimulato Masinissae adhortationibus et 
militibus praedam ex hostium terra cernentibus tota classe efferri accensis ad 
traiciendum quam primum, interuenit maiori minor cogitatio Locros urbem recipiendi, 
quae sub defectionem Italiae desciuerat et ipsa ad Poenos. spes autem adfectandae eius 
rei ex minima re adfulsit. latrociniis magis quam iusto bello in Bruttiis gerebantur res, 
principio ab Numidis facto et Bruttiis non societate magis Punica quam suopte ingenio 
congruentibus in eum morem; postremo Romani quoque milites iam contagione 
quadam rapto gaudentes, quantum per duces licebat, excursiones in hostium agros 
facere. ab iis egressi quidam urbe Locrenses circumuenti Regiumque abstracti fuerant. 

in eo captiuorum numero fabri quidam fuere, adsueti forte apud Poenos mercede opus 
in arce Locrorum facere. hi cogniti ab Locrensium principibus qui pulsi ab aduersa 
factione, quae Hannibali Locros tradiderat, Regium se contulerant, cum cetera 
percontantibus, ut mos est qui diu absunt, quae domi agerentur exposuissent, spem 
fecerunt si redempti ac remissi forent arcem se iis tradituros; ibi se habitare fidemque 
sibi rerum omnium inter Carthaginienses esse. itaque, ut qui simul desiderio patriae 
angerentur simul cupiditate inimicos ulciscendi arderent, redemptis extemplo iis 
remissisque cum ordinem agendae rei composuissent signaque quae procul edita 
obseruarent, ipsi ad Scipionem Syracusas profecti, apud quem pars exsulum erat, 
referentes ibi promissa captiuorum cum spem ab effectu haud abhorrentem consuli 
fecissent, tribuni militum cum iis M. Sergius et P. Matienus missi iussique ab Regio tria 
milia militum Locros ducere; et Q. Pleminio propraetori scriptum ut rei agendae adesset. 


Profecti ab Regio, scalas ad editam altitudinem arcis fabricatas portantes, media ferme 
nocte ex eo loco unde conuenerat signum dedere proditoribus arcis; qui parati 
intentique et ipsi scalas ad id ipsum factas cum demisissent pluribusque simul locis 
scandentes accepissent, priusquam clamor oreretur in uigiles Poenorum, ut in nullo tali 
metu sopitos, impetus est factus. quorum gemitus primo morientium exauditus, deinde 
subita consternatio ex somno et tumultus cum causa ignoraretur, postremo certior res 
aliis excitantibus alios. iamque ad arma pro se quisque uocabat: hostes in arce esse et 
caedi uigiles; oppressique forent Romani nequaquam numero pares, ni clamor ab iis qui 
extra arcem erant sublatus incertum unde accidisset omnia uana augente nocturno 
tumultu fecisset. itaque uelut plena iam hostium arce territi Poeni omisso certamine in 
alteram arcem-duae sunt haud multum inter se distantes-confugiunt. oppidani urbem 
habebant, uictoribus praemium in medio positam; ex arcibus duabus proeliis cottidie 
leuibus certabatur. Q. Pleminius Romano, Hamilcar Punico praesidio praeerat. 
arcessentes ex propinquis locis subsidia copias augebant: ipse postremo ueniebat 
Hannibal, nec sustinuissent Romani nisi Locrensium multitudo, exacerbata superbia 
atque auaritia Poenorum, ad Romanos inclinasset. 


[7] Scipioni ut nuntiatum est in maiore discrimine Locris rem uerti ipsumque Hannibalem 
aduentare, ne praesidio etiam periclitaretur haud facili inde receptu, et ipse a Messana 
L. Scipione fratre in praesidio ibi relicto cum primum aestu fretum inclinatum est "naues 
mari secundo misit. et Hannibal a Buloto amni-haud procul is ab urbe Locris abest- 
nuntio praemisso ut sui luce prima summa ui proelium cum Romanis ac Locrensibus 
consererent dum ipse auersis omnibus in eum tumultum ab tergo urbem incautam 
adgrederetur, ubi luce coeptam inuenit pugnam, ipse nec in arcem se includere, turba 
locum artum impediturus, uoluit, neque scalas quibus scanderet muros attulerat. 
sarcinis in aceruum coniectis cum haud procul muris ad terrorem hostium aciem 
ostendisset, cum equitibus Numidis cirrumequitabat urbem, dum scalae quaeque alia 
ad oppugnandum opus erant parantur, ad uisendum qua maxime parte adgrederetur: 
progressus ad murum scorpione icto qui proximus eum forte steterat, territus inde tam 
periculoso casu receptui canere cum iussisset, castra procul ab ictu teli communit. classis 
Romana a Messana Locros aliquot horis multo die superante accessit; expositi omnes e 
nauibus et ante occasum solis urbem ingressi sunt. 

Postero die coepta ex arce a Poenis pugna, et Hannibal iam scalis aliisque omnibus ad 
oppugnationem paratis subibat muros cum repente in eum nihil minus quam tale 
quicquam timentem patefacta porta erumpunt Romani. ad ducentos, improuidos cum 
inuasissent, occidunt: ceteros Hannibal, ut consulem adesse sensit, in castra recipit, 
nuntioque misso ad eos qui in arce erant ut sibimet ipsi consulerent nocte motis castris 
abiit. et qui in arce erant igni iniecto tectis quae tenebant ut is tumultus hostem 
moraretur, agmen suorum fugae simili cursu ante noctem adsecuti sunt. 


[8] Scipio ut et arcem relictam ab hostibus et uacua uidit castra, uocatos ad contionem 
Locrenses grauiter ob defectionem incusauit; de auctoribus supplicium sumpsit 
bonaque eorum alterius factionis principibus ob egregiam fidem aduersus Romanos 
concessit. publice nec dare nec eripere se quicquam Locrensibus dixit; Romam mitterent 
legatos; quam senatus aequum censuisset, eam fortunam habituros. illud satis scire, etsi 
male de populo Romano meriti essent, in meliore statu sub iratis Romanis futuros quam 
sub amicis Carthaginiensibus fuerint. ipse Pleminio legato praesidioque quod arcem 
ceperat ad tuendam urbem relicto, cum quibus uenerat copiis Messanam traiecit. 


Ita superbe et crudeliter habiti Locrenses ab Carthaginiensibus post defectionem ab 
Romanis fuerant ut modicas iniurias non aequo modo animo pati sed prope libenti 
possent; uerum enimuero tantum Pleminius Hamilcarem praesidii praefectum, tantum 
praesidiarii milites Romani Poenos scelere atque auaritia superauerunt ut non armis sed 
uitiis uideretur certari. nihil omnium quae inopi inuisas opes potentioris faciunt 
praetermissum in oppidanos est ab duce aut a militibus; in corpora ipsorum, in liberos, 
in coniuges infandae contumeliae editae. iam auaritia ne sacrorum quidem spoliatione 
abstinuit; nec alia modo templa uiolata sed Proserpinae etiam intacti omni aetate 
thesauri, praeterquam quod a Pyrrho, qui cum magno piaculo sacrilegii sui manubias 
rettulit, spoliati dicebantur. ergo sicut ante regiae naues laceratae naufragiis nihil in 
terram integri praeter sacram pecuniam deae quam asportabant extulerant, tum 
quoque alio genere cladis eadem illa pecunia omnibus contactis ea uiolatione templi 
furorem obiecit atque inter se ducem in ducem, militem in militem rabie hostili uertit. 


[9] Summae rei Pleminius praeerat; militum pars sub eo quam ipse ab Regio adduxerat, 
pars sub tribunis erat. rapto poculo argenteo ex oppidani domo Plemini miles fugiens 
sequentibus quorum erat, obuius forte Sergio et Matieno tribunis militum fuit; cui cum 
iussu tribunorum ademptum poculum esset, iurgium inde et clamor, pugna postremo 
orta inter Plemini milites tribunorumque, ut suis quisque opportunus aduenerat 
multitudine simul ac tumultu crescente. uicti Plemini milites cum ad Pleminium cruorem 
ac uolnera ostentantes non sine uociferatione atque indignatione concurrissent probra 
in eum ipsum iactata in iurgiis referentes, accensus ira domo sese proripuit uocatosque 
tribunos nudari ac uirgas expediri iubet. dum spoliandis iiscrepugnabant enim 
militumque fidem implorabant-tempus teritur, repente milites feroces recenti uictoria 
ex omnibus locis, uelut aduersus hostes ad arma conclamatum esset, concurrerunt; et 
cum uiolata iam uirgis corpora tribunorum uidissent, tum uero in multo impotentiorem 
subito rabiem accensi sine respectu non maiestatis modo sed etiam humanitatis, in 
legatum impetum lictoribus prius indignum in modum mulcatis faciunt. tum ipsum ab 

suis interceptum et seclusum hostiliter lacerant et prope exsanguem naso auribusque 
mutilatis relinquunt. 


His Messanam nuntiatis Scipio post paucos dies Locros hexere aduectus cum causam 
Plemini et tribunorum audisset, Pleminio noxa liberato relictoque in eiusdem loci 
praesidio, tribunis sontibus iudicatis et in uincla coniectis ut Romam ad senatum 
mitterentur, Messanam atque inde Syracusas rediit. Pleminius impotens irae, neglectam 
ab Scipione et nimis leuiter latam suam iniuriam ratus nec quemquam aestimare alium 
eam litem posse nisi qui atrocitatem eius patiendo sensisset, tribunos attrahi ad se iussit, 
laceratosque omnibus quae pati corpus ullum potest suppliciis interfecit, nec satiatus 
uiuorum poena insepultos proiecit. simili crudelitate et in Locrensium principes est usus 
quos ad conquerendas iniurias ad P. Scipionem profectos audiuit; et quae antea per 
libidinem atque auaritiam foeda exempla in socios ediderat, tunc ab ira multiplicia edere, 
infamiae atque inuidiae non sibi modo sed etiam imperatori esse. 


[10] lam comitiorum appetebat tempus cum a P. Licinio consule litterae Romam allatae 
se exercitumque suum graui morbo adflictari, nec sisti potuisse ni eadem uis mali aut 
grauior etiam in hostes ingruisset; itaque quoniam ipse uenire ad comitia non posset, si 
ita patribus uideretur, se Q. Caecilium Metellum dictatorem comitiorum causa dicturum. 
exercitum Q. Caecili dimitti e re publica esse; [nam] neque usum eius ullum in praesentia 
esse, cum Hannibal iam in hiberna suos receperit, et tanta incesserit in ea castra uis 
morbi ut nisi mature dimittantur nemo omnium superfuturus uideatur. ea consuli a 
patribus facienda ut e re publica fideque sua duceret permissa. ciuitatem eo tempore 
repens religio inuaserat inuento carmine in libris Sibyllinis propter crebrius eo anno de 
caelo lapidatum inspectis, quandoque hostis alienigena terrae Italiae bellum intulisset 
eum pelli Italia uincique posse si mater Idaea a Pessinunte Romam aduecta foret. id 
carmen ab decemuiris inuentum eo magis patres mouit quod et legati qui donum 
Delphos portauerant referebant et sacrificantibus ipsis Pythio Apollini omnia laeta fuisse 
et responsum oraculo editum maiorem multo uictoriam quam cuius ex spoliis dona 
portarent adesse populo Romano. in eiusdem spei summam conferebant P. Scipionis 
uelut praesagientem animum de fine belli quod depoposcisset prouinciam Africam. 
itaque quo maturius fatis ominibus oraculisque portendentis sese uictoriae compotes 
fierent, id cogitare atque agitare quae ratio transportandae Romam deae esset. 


[11] Nullasdum in Asia socias ciuitates habebat populus Romanus; tamen memores 
Aesculapium quoque ex Graecia quondam hauddum ullo foedere sociata ualetudinis 
populi causa arcessitum, tunc iam cum Attalo rege propter commune aduersus 
Philippum bellum coeptam amicitiam esse —facturum eum quae posset populi Romani 
causa-, legatos ad eum decernunt M. Ualerium Laeuinum qui bis consul fuerat ac res in 
Graecia gesserat, M. Caecilium Metellum praetorium, Ser. Sulpicium Galbam aedilicium, 
duos quaestorios Cn. Tremelium Flaccum et M. Ualerium Faltonem. iis quinque naues 
quinqueremes ut ex dignitate populi Romani adirent eas terras ad quas concilianda 
maiestas nomini Romano esset decernunt. legati Asiam petentes protinus Delphos cum 
escendissent, oraculum adierunt consulentes ad quod negotium domo missi essent 
perficiendi eius quam sibi spem populoque Romano portenderet. responsum esse 

ferunt per Attalum regem compotes eius fore quod peterent: cum Romam deam 
deuexissent, tum curarent ut eam qui uir optimus Romae esset hospitio exciperet. 
Pergamum ad regem uenerunt. is legatos comiter acceptos Pessinuntem in Phrygiam 
deduxit sacrumque iis lapidem quam matrem deum esse incolae dicebant tradidit ac 
deportare Romam iussit. praemissus ab legatis M. Ualerius Falto nuntiauit deam 
apportari; quaerendum uirum optimum in ciuitate esse qui eam rite hospitio acciperet. 
Q. Caecilius Metellus dictator ab consule in Bruttiis comitiorum causa dictus 
exercitusque eius dimissus, magister equitum L. Ueturius Philo. comitia per dictatorem 
habita. consules facti M. Cornelius Cethegus P. Sempronius Tuditanus absens cum 
prouinciam Graeciam haberet. praetores inde creati Ti. Claudius Nero M. Marcius Ralla 
L. Scribonius Libo M. Pomponius Matho. comitiis peractis dictator sese magistratu 
abdicauit. 


Ludi Romani ter, plebeii septiens instaurati. curules erant aediles Cn. et L. Cornelii Lentuli. 
Lucius Hispaniam prouinciam habebat; absens creatus absens eum honorem gessit. Ti. 
Claudius Asellus et M. lunius Pennus plebeii aediles fuerunt. aedem Uirtutis eo anno ad 
portam Capenam M. Marcellus dedicauit septimo decimo anno postquam a patre eius 
primo consulatu uota in Gallia ad Clastidium fuerat. et flamen Martialis eo anno est 
mortuus M. Aemilius Regillus. 


[12] Neglectae eo biennio res in Graecia erant. itaque Philippus Aetolos desertos ab 
Romanis, cui uni fidebant auxilio, quibus uoluit condicionibus ad petendam et 
paciscendam subegit pacem. quod nisi omni ui perficere maturasset, bellantem eum 
cum Aetolis P. Sempronius proconsul, successor imperii missus Sulpicio cum decem 
milibus peditum et mille equitibus et triginta quinque rostratis nauibus, haud paruum 
momentum ad opem ferendam sociis, oppressisset. uixdum pace facta nuntius regi 
uenit Romanos Dyrrachium uenisse Parthinosque et propinquas alias gentes motas esse 
ad spem nouandi res Dimallumque oppugnari. eo se auerterant Romani ab Aetolorum 
quo missi erant auxilio, irati quod sine auctoritate sua aduersus foedus cum rege pacem 
fecissent. ea cum audisset Philippus ne qui motus maior in finitimis gentibus populisque 
oreretur magnis itineribus Apolloniam contendit, quo Sempronius se receperat misso 
Laetorio legato cum parte copiarum et quindecim nauibus in Aetoliam ad uisendas res 
pacemque si posset turbandam. Philippus agros Apolloniatium uastauit et ad urbem 
admotis copiis potestatem pugnae Romano fecit; quem postquam quietum muros 
tantummodo tueri uidit, nec satis fidens uiribus ut urbem oppugnaret et cum Romanis 
quoque, sicut cum Aetolis, cupiens pacem si posset, si minus, indutias facere, nihil ultra 
inritatis nouo certamine odiis in regnum se recepit. 


Per idem tempus taedio diutini belli Epirotae temptata prius Romanorum uoluntate 
legatos de pace communi ad Philippum misere, satis confidere conuenturam eam 
adfirmantes si ad conloquium cum P. Sempronio imperatore Romano uenisset. facile 
impetratum-neque enim ne ipsius quidem regis abhorrebat animus-ut in Epirum 
transiret. Phoenice urbs est Epiri; ibi prius conlocutus rex cum Aeropo et Derda et 
Philippo, Epirotarum praetoribus, postea cum P. Sempronio congreditur. adfuit 
conloquio Amynander Athamanum rex, et magistratus alii Epirotarum et Acarnanum. 

primus Philippus praetor uerba facit et petit simul ab rege et ab imperatore Romano ut 
finem belli facerent darentque eam Epirotis ueniam. P. Sempronius condiciones pacis 
dixit ut Parthini et Dimallum et Bargullum et Eugenium Romanorum essent, Atintania, si 
missis Romam legatis ab senatu impetrasset, ut Macedoniae accederet. in eas 
condiciones cum pax conueniret, ab rege foederi adscripti Prusia Bithyniae rex, Achaei 
Boeoti Thessali Acarnanes Epirotae: ab Romanis llienses, Attalus rex, Pleuratus, Nabis 
Lacedaemoniorum tyrannus, Elei Messenii Athenienses. haec conscripta consignataque 
sunt, et in duos menses indutiae factae donec Romam mitterentur legati ut populus in 
has condiciones pacem iuberet; iusseruntque omnes tribus, quia uerso in Africam bello 
omnibus aliis in praesentia leuari bellis uolebant. P. Sempronius pace facta ad 
consulatum Romam decessit. 


[13] M. Cornelio P. Sempronio consulibus-quintus decimus is annus belli Punici erat- 
prouinciae Cornelio Etruria cum uetere exercitu, Sempronio Bruttii ut nouas scriberet 
legiones decretae: praetoribus M. Marcio urbana, L. Scribonio Liboni peregrina et eidem 
Gallia, M. Pomponio Mathoni Sicilia, Ti. Claudio Neroni Sardinia euenit. P. Scipioni cum 
eo exercitu, cum ea classe quam habebat, prorogatum in annum imperium est; item P. 
Licinio ut Bruttios duabus legionibus obtineret quoad eum in prouincia cum imperio 
morari consuli e re publica uisum esset. et M. Liuio et Sp. Lucretio cum binis legionibus 
quibus aduersus Magonem Galliae praesidio fuissent prorogatum imperium est, et Cn. 
Octauio ut cum Sardiniam legionemque Ti. Claudio tradidisset ipse nauibus longis 
quadraginta maritimam oram, quibus finibus senatus censuisset, tutaretur. M. 
Pomponio praetori in Sicilia Cannensis exercitus duae legiones decretae; T. Quinctius 
Tarentum, C. Hostilius Tubulus Capuam pro praetoribus, sicut priore anno, cum uetere 
uterque praesidio obtinerent. de Hispaniae imperio, quos in eam prouinciam duos pro 
consulibus mitti placeret latum ad populum est. omnes tribus eosdem L. Cornelium 
Lentulum et L. Manlium Acidinum pro consulibus, sicut priore anno tenuissent, obtinere 
eas prouincias iusserunt. consules dilectum habere instituerunt et ad nouas scribendas 
in Bruttios legiones et in ceterorum-ita enim iussi ab senatu erant-exercituum 
supplementum. 


[14] Quamquam nondum aperte Africa prouincia decreta erat occultantibus id, credo, 
patribus ne praesciscerent Carthaginienses, tamen in eam spem erecta ciuitas erat in 
Africa eo anno bellatum iri finemque bello Punico adesse. impleuerat ea res 
superstitionum animos, pronique et ad nuntianda et ad credenda prodigia erant; eo 
plura uolgabantur: duos soles uisos, et nocte interluxisse, et facem Setiae ab ortu solis 
ad occidentem porrigi uisam: Tarracinae portam, Anagniae et portam et multis locis 
murum de caelo tactum: in aede lunonis Sospitae Lanuui cum horrendo fragore 
strepitum editum. eorum procurandorum causa diem unum supplicatio fuit, et 
nouendiale sacrum quod de caelo lapidatum esset factum. eo accessit consultatio de 
matre ldaea accipienda, quam, praeterquam quod M. Ualerius unus ex legatis 
praegressus actutum in Italia fore nuntiauerat, recens nuntius aderat Tarracinae iam 
esse. haud paruae rei iudicium senatum tenebat qui uir optimus in ciuitate esset; ueram 
certe uictoriam eius rei sibi quisque mallet quam ulla imperia honoresue suffragio seu 
patrum seu plebis delatos. P. Scipionem Cn. filium eius qui in Hispania ceciderat, 

adulescentem nondum quaestorium, iudicauerunt in tota ciuitate uirum bonorum 
optimum esse.-id quibus uirtutibus inducti ita iudicarint, sicut traditum a proximis 
memoriae temporum illorum scriptoribus libens posteris traderem, ita meas opiniones 
coniectando rem uetustate obrutam non interponam. P. Cornelius cum omnibus 
matronis Ostiam obuiam ire deae iussus; isque eam de naue acciperet et in terram 
elatam traderet ferendam matronis. postquam nauis ad ostium amnis Tiberini accessit, 
sicut erat iussus, in salum naue euectus ab sacerdotibus deam accepit extulitque in 
terram. matronae primores ciuitatis, inter quas unius Claudiae Quintae insigne est 
nomen, accepere; cui dubia, ut traditur, antea fama clariorem ad posteros tam religioso 
ministerio pudicitiam fecit. eae per manus, succedentes deinde aliae aliis, omni obuiam 
effusa ciuitate, turibulis ante ianuas positis qua praeferebatur atque accenso ture 
precantibus ut uolens propitiaque urbem Romanam iniret, in aedem Uictoriae quae est 
in Palatio pertulere deam pridie idus Apriles; isque dies festus fuit. populus frequens 
dona deae in Palatium tulit, lectisterniumque et ludi fuere, Megalesia appellata. 


[15] Cum de supplemento legionum quae in prouinciis erant ageretur, tempus esse a 
quibusdam senatoribus subiectum est quae dubiis in rebus utcumque tolerata essent, 
ea dempto iam tandem deum benignitate metu non ultra pati. erectis exspectatione 
patribus subiecerunt colonias Latinas duodecim quae Q. Fabio et Q. Fuluio consulibus 
abnuissent milites dare, eas annum iam ferme sextum uacationem militiae quasi honoris 
et beneficii causa habere cum interim boni obedientesque socii pro fide atque obsequio 
in populum Romanum continuis omnium annorum dilectibus exhausti essent. sub hanc 
uocem non memoria magis patribus renouata rei prope iam oblitteratae quam ira 
inritata est. itaque nihil prius referre consules passi, decreuerunt ut consules 
magistratus denosque principes Nepete Sutrio Ardea Calibus Alba Carseolis Sora Suessa 
Setia Circeiis Narnia Interamna-hae namque coloniae in ea causa erant-Romam 
excirent; iis imperarent, quantum quaeque earum coloniarum militum plurimum 
dedisset populo Romano ex quo hostes in Italia essent, duplicatum eius summae 
numerum peditum daret et equites centenos uicenos; si qua eum numerum equitum 
explere non posset pro equite uno tres pedites liceret dare; pedites equitesque quam 
locupletissimi legerentur mitterenturque ubicumque extra Italiam supplemento opus 
esset. si qui ex iis recusarent, retineri eius coloniae magistratus legatosque placere 
neque si postularent senatum dari priusquam imperata fecissent. stipendium praeterea 
iis coloniis in milia aeris asses singulos imperari exigique quotannis, censumque in iis 
coloniis agi ex formula ab Romanis censoribus data; dari autem placere eandem quam 
populo Romano; deferrique Romam ab iuratis censoribus coloniarum priusquam 
magistratu abirent. ex hoc senatus consulto accitis Romam magistratibus primoribusque 
earum coloniarum consules cum milites stipendiumque imperassent, alii aliis magis 
recusare ac reclamare: negare tantum militum effici posse: uix si simplum ex formula 
imperetur enisuros: orare atque obsecrare ut sibi senatum adire ac deprecari liceret: 
nihil se quare perire merito deberent admisisse; sed si pereundum etiam foret, neque 
suum delictum neque iram populi Romani ut plus militum darent quam haberent posse 
efficere. consules obstinati legatos manere Romae iubent, magistratus ire domum ad 
dilectus habendos: nisi summa militum quae imperata esset Romam adducta neminem 

iis senatum daturum. ita praecisa spe senatum adeundi deprecandique dilectus in iis 
duodecim coloniis per longam uacationem numero iuniorum aucto haud difficulter est 
perfectus. 


[16] Altera item res prope aeque longo neglecta silentio relata a M. Ualerio Laeuino est 
qui priuatis conlatas pecunias se ac M. Claudio consulibus reddi tandem aequum esse 
dixit; nec mirari quemquam debere in publica obligata fide suam praecipuam curam 
esse; nam praeterquam quod aliquid proprie ad consulem eius anni quo conlatae 
pecuniae essent pertineret, etiam se auctorem ita conferendi fuisse inopi aerario nec 
plebe ad tributum sufficiente. grata ea patribus admonitio fuit; iussisque referre 
consulibus decreuerunt ut tribus pensionibus ea pecunia solueretur; primam 
praesentem ii qui tum essent, duas tertii et quinti consules numerarent. 


Omnes deinde alias curas una occupauit postquam Locrensium clades, quae ignoratae 
ad eam diem fuerant, legatorum aduentu uolgatae sunt; nec tam Plemini scelus quam 
Scipionis in eo aut ambitio aut neglegentia iras hominum inritauit. decem legati 
Locrensium obsiti squalore et sordibus in comitio sedentibus consulibus uelamenta 
supplicum, ramos oleae, ut Graecis mos est, porgentes ante tribunal cum flebili 
uociferatione humi procubuerunt. quaerentibus consulibus Locrenses se dixerunt esse, 
ea passos a Q. Pleminio legato Romanisque militibus quae pati ne Carthaginienses 
quidem uelit populus Romanus; orare uti sibi patres adeundi deplorandique aerumnas 
suas potestatem facerent. 


[17] Senatu dato, maximus natu ex iis: 'scio, quanti aestimentur nostrae apud uos 
querellae, patres conscripti, plurimum in eo momenti esse si probe sciatis et quomodo 
proditi Locri Hannibali sint et quomodo pulso Hannibalis praesidio restituti in dicionem 
uestram; quippe si et culpa defectionis procul a publico consilio absit, et reditum in 
uestram dicionem appareat non uoluntate solum sed ope etiam ac uirtute nostra, magis 
indignemini bonis ac fidelibus sociis tam indignas tam atroces iniurias ab legato uestro 
militibusque fieri. sed ego causam utriusque defectionis nostrae in aliud tempus 
differendam arbitror esse duarum rerum gratia; unius ut coram P. Scipione, qui Locros 
recepit «et» omnium nobis recte perperamque factorum est testis, agatur; alterius quod 
qualescumque sumus tamen haec quae passi sumus pati non debuimus. non possumus 
dissimulare, patres conscripti, nos cum praesidium Punicum in arce nostra haberemus, 
multa foeda et indigna et a praefecto praesidii Hamilcare et ab Numidis Afrisque passos 
esse; sed quid illa sunt, conlata cum iis quae hodie patimur? cum bona uenia, quaeso, 
audiatis, patres conscripti, id quod inuitus eloquar. in discrimine est nunc humanum 
omne genus, utrum uos an Carthaginienses principes orbis terrarum uideat. si ex iis quae 
Locrenses aut ab illis passi sumus aut a uestro praesidio nunc cum maxime patimur 
aestimandum Romanum ac Punicum imperium sit, nemo non illos sibi quam uos 
dominos praeoptet. et tamen uidete quemadmodum in uos Locrenses animati sint. cum 
a Carthaginiensibus iniurias tanto minores acciperemus, ad uestrum imperatorem 
confugimus: cum a uestro praesidio plus quam hostilia patiamur, nusquam alio quam ad 
uos querellas detulimus. aut uos respicietis perditas res nostras, patres conscripti, aut 
ne ab dis quidem immortalibus quod precemur quicquam superest. 

'Q. Pleminius legatus missus est cum praesidio ad recipiendos a Carthaginiensibus Locros 
et cum eodem ibi relictus est praesidio. in hoc legato uestro-dant enim animum ad 
loquendum libere ultimae miseriae-nec hominis quicquam est, patres conscripti, 
praeter figuram et speciem neque Romani ciuis praeter habitum uestitumque et sonum 
Latinae linguae; pestis ac belua immanis, quales fretum quondam quo ab Sicilia 
diuidimur ad perniciem nauigantium circumsedisse fabulae ferunt. ac si scelus 
libidinemque et auaritiam solus ipse exercere in socios uestros satis haberet, unam 
profundam quidem uoraginem tamen patientia nostra expleremus: nunc omnes 
centuriones militesque uestros-adeo in promiscuo licentiam atque improbitatem esse 
uoluit-Pleminios fecit; omnes rapiunt, spoliant, uerberant, uolnerant, occidunt; 
constuprant matronas, uirgines, ingenuos raptos ex complexu parentium. cottidie 
capitur urbs nostra, cottidie diripitur; dies noctesque omnia passim mulierum 
puerorumque qui rapiuntur atque asportantur ploratibus sonant. miretur qui sciat, 
quomodo aut nos ad patiendum sufficiamus aut illos qui faciunt nondum tantarum 
iniuriarum satietas ceperit. neque ego exsequi possum nec uobis operae est audire 
singula quae passi sumus: communiter omnia amplectar. nego domum ullam Locris, 
nego quemquam hominem expertem iniuriae esse; nego ullum genus sceleris, libidinis, 
auaritiae superesse quod in ullo qui pati potuerit praetermissum sit. uix ratio iniri potest 
uter casus ciuitati sit detestabilior, cum hostes bello urbem cepere an cum exitiabilis 
tyrannus ui atque armis oppressit. omnia quae captae urbes patiuntur passi sumus et 
cum maxime patimur, patres conscripti; omnia quae crudelissimi atque importunissimi 
tyranni scelera in oppressos ciues edunt Pleminius in nos liberosque nostros et coniuges 
edidit. 


[18] 'Unum est de quo nominatim et nos queri religio infixa animis cogat et uos audire 
et exsoluere rem publicam uestram religione, si ita uobis uidebitur, uelimus, patres 
conscripti; uidimus enim cum quanta caerimonia non uestros solum colatis deos sed 
etiam externos accipiatis. fanum est apud nos Proserpinae, de cuius sanctitate templi 
credo aliquam famam ad uos peruenisse Pyrrhi bello, qui cum ex Sicilia rediens Locros 
classe praeterueheretur, inter alia foeda quae propter fidem erga uos in ciuitatem 
nostram facinora edidit, thesauros quoque Proserpinae intactos ad eam diem spoliauit 
atque ita pecunia in naues imposita ipse terra est profectus. quid ergo euenit, patres 
conscripti? classis postero die foedissima tempestate lacerata omnesque naues quae 
sacram pecuniam habuerunt in litora nostra eiectae sunt; qua tanta clade edoctus 
tandem deos esse, superbissimus rex pecuniam omnem conquisitam in thesauros 
Proserpinae referri iussit. nec tamen illi unquam postea prosperi quicquam euenit, 
pulsusque Italia ignobili atque inhonesta morte temere nocte ingressus Argos occubuit. 
haec cum audisset legatus uester tribunique militum et mille alia quae non augendae 
religionis causa sed praesenti deae numine saepe comperta nobis maioribusque nostris 
referebantur, ausi sunt nihilominus sacrilegas admouere manus intactis illis thesauris et 
nefanda praeda se ipsos ac domos contaminare suas et milites uestros. quibus per uos 
fidemque uestram, patres conscripti, priusquam eorum scelus expietis neque in Italia 
neque in Africa quicquam rei gesseritis, ne quod piaculi commiserunt non suo solum 
sanguine sed etiam publica clade luant. 

'Quamquam ne nunc quidem, patres conscripti, aut in ducibus aut in militibus uestris 
cessat ira deae. aliquotiens iam inter se signis conlatis concurrerunt. dux alterius partis 
Pleminius, alterius duo tribuni militum erant. non acrius cum Carthaginiensibus quam 
inter se ipsi ferro dimicauerunt, praebuissentque occasionem furore suo Locros 
recipiendi Hannibali nisi accitus ab nobis Scipio interuenisset. at hercule milites 
contactos sacrilegio furor agitat, in ducibus ipsis puniendis nullum deae numen apparuit. 
immo ibi praesens maxime fuit. uirgis caesi tribuni ab legato sunt: legatus deinde insidiis 
tribunorum interceptus, praeterquam quod toto corpore laceratus, naso quoque 
auribusque decisis exsanguis est relictus; recreatus dein legatus ex uolneribus tribunos 
militum in uincla coniectos, dein uerberatos seruilibus omnibus suppliciis cruciando 
occidit, mortuos deinde prohibuit sepeliri. 


'Has dea poenas a templi sui spoliatoribus habet, nec ante desinet omnibus eos agitare 
furiis quam reposita sacra pecunia in thesauris fuerit. maiores quondam nostri graui 
Crotoniensium bello, quia extra urbem templum est, transferre in urbem eam pecuniam 
uoluerunt; noctu audita ex delubro uox est: abstinerent manus, deam sua defensuram. 
quia mouendi inde thesauros religio incussa erat, muro circumdari templum uoluerunt; 
ad aliquantum iam altitudinis excitata erant moenia cum subito conlapsa ruina sunt. sed 
et nunc et tunc et saepe alias dea suam sedem suumque templum aut tutata est aut a 
uiolatoribus grauia piacula exegit: nostras iniurias nec potest nec possit alius ulcisci 
quam uos, patres conscripti. ad uos uestramque fidem supplices confugimus. nihil 
nostra interest utrum sub illo legato sub illo praesidio Locros esse sinatis an irato 
Hannibali et Poenis ad supplicium dedatis. non postulamus ut extemplo nobis, ut de 
absente, ut indicta causa credatis: ueniat, coram ipse audiat, ipse diluat. si quicquam 
sceleris quod homo in homines edere potest in nos praetermisit, non recusamus quin et 
nos omnia eadem iterum si pati possumus patiamur et ille omni diuino humanoque 
liberetur scelere.' 


[19] Haec cum ab legatis dicta essent quaesissetque ab iis Q. Fabius detulissentne eas 
querellas ad P. Scipionem, responderunt missos legatos esse sed eum belli apparatu 
occupatum esse et in Africam aut iam traiecisse aut intra paucos dies traiecturum; et 
legati gratia quanta esset apud imperatorem expertos esse cum inter eum et tribunos 
cognita causa tribunos in uincla coniecerit, legatum aeque sontem aut magis etiam in ea 
potestate reliquerit. iussis excedere templo legatis, non Pleminius modo sed etiam 
Scipio principum orationibus lacerari. ante omnes Q. Fabius natum eum ad 
corrumpendam disciplinam militarem arguere: sic et in Hispania plus prope per 
seditionem militum quam bello amissum; externo et regio more et indulgere licentiae 
militum et saeuire in eos. sententiam deinde aeque trucem orationi adiecit: Pleminium 
legatum uinctum Romam deportari placere et ex uinculis causam dicere ac, si uera 
forent quae Locrenses quererentur, in carcere necari bonaque eius publicari: P. 
Scipionem quod de prouincia decessisset iniussu senatus reuocari, agique cum tribunis 
plebis ut de imperio eius abrogando ferrent ad populum: Locrensibus coram senatum 
respondere quas iniurias sibi factas quererentur eas neque senatum neque populum 
Romanum factas uelle; uiros bonos sociosque et amicos eos appellari; liberos coniuges 
quaeque alia erepta essent restitui: pecuniam quanta ex thesauris Proserpinae sublata 

esset conquiri duplamque pecuniam in thesauros reponi, et sacrum piaculare fieri ita ut 
prius ad collegium pontificum referretur, quod sacri thesauri moti aperti uiolati essent, 
quae piacula, quibus dis, quibus hostiis fieri placeret: milites qui Locris essent omnes in 
Siciliam transportari: quattuor cohortes sociorum Latini nominis in praesidium Locros 
adduci. 


Perrogari eo die sententiae accensis studiis pro Scipione et aduersus Scipionem non 
potuere. praeter Plemini facinus Locrensiumque cladem ipsius etiam imperatoris non 
Romanus modo sed ne militaris quidem cultus iactabatur: cum pallio crepidisque 
inambulare in gymnasio; libellis eum palaestraeque operam dare; aeque [segniter] 
molliter cohortem totam Syracusarum amoenitate frui; Carthaginem atque Hannibalem 
excidisse de memoria; exercitum omnem licentia corruptum, qualis Sucrone in Hispania 
fuerit, qualis nunc Locris, sociis magis quam hosti metuendum. 


[20] Haec quamquam partim uera partim mixta eoque similia ueris iactabantur, tamen 
uicit Q. Metelli sententia qui de ceteris Maximo adsensus de Scipionis causa dissensit: 
qui enim conuenire quem modo ciuitas iuuenem admodum unum reciperandae 
Hispaniae delegerit ducem, quem recepta ab hostibus Hispania ad imponendum Punico 
bello finem creauerit consulem, spe destinauerit Hannibalem ex Italia retracturum, 
Africam subacturum, eum repente, tamquam Q. Pleminium, indicta causa prope 
damnatum ex prouincia reuocari, cum ea quae in se nefarie facta Locrenses quererentur 
ne praesente quidem Scipione facta dicerent, neque aliud quam patientia aut pudor 
quod legato pepercisset insimulari posset? sibi placere M. Pomponium praetorem, cui 
Sicilia prouincia sorti euenisset, triduo proximo in prouinciam proficisci: consules decem 
legatos quos iis uideretur ex senatu legere quos cum praetore mitterent, et duos 
tribunos plebei atque aedilem; cum eo consilio praetorem cognoscere; si ea quae 
Locrenses facta quererentur iussu aut uoluntate P. Scipionis facta essent, ut eum de 
prouincia decedere iuberent; si P. Scipio iam in Africam traiecisset, tribuni plebis atque 
aedilis cum duobus legatis quos maxime idoneos praetor censuisset in Africam 
proficiscerentur, tribuni atque aedilis qui reducerent inde Scipionem, legati qui exercitui 
praeessent donec nouus imperator ad eum exercitum uenisset: si M. Pomponius et 
decem legati comperissent neque iussu neque uoluntate P. Scipionis ea facta esse, ut ad 
exercitum Scipio maneret bellumque ut proposuisset gereret. hoc facto senatus 
consulto, cum tribunis plebis actum est aut compararent inter se aut sorte legerent qui 
duo cum praetore ac legatis irent: ad collegium pontificum relatum de expiandis quae 
Locris in templo Proserpinae tacta ac uiolata elataque inde essent. 


Tribuni plebis cum praetore et decem legatis profecti M. Claudius Marcellus et M. 
Cincius Alimentus; aedilis plebis datus est quem, si aut in Sicilia praetori dicto audiens 
non esset Scipio aut iam in Africam traiecisset, prendere tribuni iuberent, ac iure 
sacrosanctae potestatis reducerent. prius Locros ire quam Messanam consilium erat. 


[21 ] Ceterum duplex fama est quod ad Pleminium attinet. alii auditis quae Romae acta 
essent in exsilium Neapolim euntem forte in Q. Metellum unum ex legatis incidisse et 
ab eo Regium ui retractum tradunt: alii ab ipso Scipione legatum cum triginta 
nobilissimis equitum missum qui Q. Pleminium in catenas et cum eo seditionis principes 

conicerent. ii omnes seu ante Scipionis seu tum praetoris iussu traditi in custodiam 
Reginis sunt. 


Praetor legatique Locros profecti primam, sicuti mandatum erat, religionis curam 
habuere; omnem enim sacram pecuniam quaeque apud Pleminium quaeque apud 
milites erat conquisitam, cum ea quam ipsi secum attulerant, in thesauris reposuerunt 
ac piaculare sacrum fecerunt. tum uocatos ad contionem milites praetor signa extra 
urbem efferre iubet castraque in campo locat cum graui edicto si quis miles aut in urbe 
restitisset aut secum extulisset quod suum non esset: Locrensibus se permittere ut quod 
sui quisque cognosset prenderet, si quid non compareret repeteret; ante omnia libera 
corpora placere sine mora Locrensibus restitui; non leui defuncturum poena qui non 
restituisset. Locrensium deinde contionem habuit atque iis libertatem legesque suas 
populum Romanum senatumque restituere dixit; si qui Pleminium aliumue quem 
accusare uellet, Regium se sequeretur: si de P. Scipione publice queri uellent ea quae 
Locris nefarie in deos hominesque facta essent iussu aut uoluntate P. Scipionis facta esse, 
legatos mitterent Messanam; ibi se cum consilio cogniturum. Locrenses praetori 
legatisque, senatui ac populo Romano gratias egerunt: se ad Pleminium accusandum 
ituros: Scipionem, quamquam parum iniuriis ciuitatis suae doluerit, eum esse uirum 
quem amicum sibi quam inimicum malint esse; pro certo se habere neque iussu neque 
uoluntate P. Scipionis tot tam nefanda commissa, sed aut Pleminio nimium [aut] sibi 
parum creditum, aut natura insitum quibusdam esse ut magis peccari nolint quam satis 
animi ad uindicanda peccata habeant. et praetori et consilio haud mediocre onus 
demptum erat de Scipione cognoscendi. Pleminium et ad duo et triginta homines cum 
eo damnauerunt atque in catenis Romam miserunt. ipsi ad Scipionem profecti sunt ut 
ea quoque quae uolgata sermonibus erant de cultu ac desidia imperatoris solutaque 
disciplina militiae comperta oculis referrent Romam. 


[22] Venientibus iis Syracusas Scipio res, non uerba ad purgandum sese parauit. 
exercitum omnem eo conuenire, classem expediri iussit, tamquam dimicandum eo die 
terra marique cum Carthaginiensibus esset. quo die uenerunt hospitio comiter acceptis, 
postero die terrestrem naualemque exercitum, non instructos modo sed hos 
decurrentes, classem in portu simulacrum et ipsam edentem naualis pugnae ostendit; 
tum circa armamentaria et horrea bellique alium apparatum uisendum praetor 
legatique ducti. tantaque admiratio singularum uniuersarumque rerum incussa ut satis 
crederent aut illo duce atque exercitu uinci Carthaginiensem populum aut alio nullo 
posse, iuberentque quod di bene uerterent traicere et spei conceptae quo die illum 
omnes centuriae priorem consulem dixissent primo quoque tempore compotem 
populum Romanum facere; adeoque laetis inde animis profecti sunt, tamquam 
uictoriam non belli magnificum apparatum nuntiaturi Romam essent. 


Pleminius quique in eadem causa erant postquam Romam est uentum extemplo in 
carcerem conditi. ac primo producti ad populum ab tribunis apud praeoccupatos 
Locrensium clade animos nullum misericordiae locum habuerunt: postea cum saepius 
producerentur, iam senescente inuidia molliebantur irae; et ipsa deformitas Plemini 

memoriaque absentis Scipionis fauorem ad uolgum conciliabat. mortuus tamen prius in 
uinclis est quam iudicium de eo populi perficeretur. 


Hunc Pleminium Clodius Licinus in libro tertio rerum Romanarum refert ludis uotiuis 
quos Romae Africanus iterum consul faciebat conatum per quosdam quos pretio 
corruperat aliquot locis urbem incendere ut effringendi carceris fugiendique haberet 
occasionem; patefacto dein scelere delegatum in Tullianum ex senatus consulto. 


De Scipione nusquam nisi in senatu actum, ubi omnes legatique et tribuni classem 
exercitum ducemque uerbis extollentes effecerunt ut senatus censeret primo quoque 
tempore in Africam traiciendum Scipionique permitteretur ut ex iis exercitibus qui in 
Sicilia essent ipse eligeret quos in Africam secum traiceret, quos prouinciae relinqueret 
praesidio. 


[23] Dum haec apud Romanos geruntur, Carthaginienses quoque cum speculis per 
omnia promunturia positis percontantes pauentesque ad singulos nuntios sollicitam 
hiemem egissent, haud paruum et ipsi tuendae Africae momentum adiecerunt 
societatem Syphacis regis, cuius maxime fiducia traiecturum in Africam Romanum 
crediderant. erat Hasdrubali Gisgonis filio non hospitium modo cum rege, de quo ante 
dictum est cum ex Hispania forte in idem tempus Scipio atque Hasdrubal conuenerunt, 
sed mentio quoque incohata adfinitatis ut rex duceret filiam Hasdrubalis. ad eam rem 
consummandam tempusque nuptiis statuendum-iam enim et nubilis erat uirgo- 
profectus Hasdrubal ut accensum cupiditate-et sunt ante omnes barbaros Numidae 
effusi in uenerem-sensit, uirginem a Carthagine arcessit maturatque nuptias; et inter 
aliam gratulationem ut publicum quoque foedus priuato adiceretur societas inter 
populum Carthaginiensem regemque, data ultro citroque fide eosdem amicos 
inimicosque habituros, iure iurando adfirmatur. 


Ceterum Hasdrubal, memor et cum Scipione initae regi societatis et quam uana et 
mutabilia barbarorum ingenia essent, ueritus ne, si traiecisset in Africam Scipio, paruum 
uinculum eae nuptiae essent, dum accensum recenti amore Numidam habet perpellit 
blanditiis quoque puellae adhibitis ut legatos in Siciliam ad Scipionem mittat per quos 
moneat eum ne prioribus suis promissis fretus in Africam traiciat; se et nuptiis ciuis 
Carthaginiensis, filiae Hasdrubalis quem uiderit apud se in hospitio, et publico etiam 
foedere cum populo Carthaginiensi iunctum optare primum ut procul ab Africa, sicut 
adhuc fecerint, bellum Romani cum Carthaginiensibus gerant, ne sibi interesse 
certaminibus eorum armaque aut haec aut illa abnuentem alteram societatem sequi 
necesse sit: si non abstineat Africa Scipio et Carthagini exercitum admoueat, sibi 
necessarium fore et pro terra Africa in qua et ipse sit genitus et pro patria coniugis suae 
proque parente ac penatibus dimicare. 


[24] Cum his mandatis ab rege legati ad Scipionem missi Syracusis eum conuenerunt. 
Scipio quamquam magno momento rerum in Africa gerendarum magnaque spe 
destitutus erat, legatis propere priusquam res uolgaretur remissis in Africam litteras dat 
ad regem quibus etiam atque etiam monet eum ne iura hospitii secum neu cum populo 
Romano initae societatis neu fas fidem dexteras deos testes atque arbitros 

conuentorum fallat. ceterum quando neque celari aduentus Numidarum poterat-uagati 
enim in urbe obuersatique praetorio erant-et, si sileretur quid petentes uenissent, 
periculum erat ne uera eo ipso quod celarentur sua sponte magis emanarent, timorque 
in exercitum incederet ne simul cum rege et Carthaginiensibus foret bellandum, auertit 
a uero falsis praeoccupando mentes hominum, et uocatis ad contionem militibus non 
ultra esse cunctandum ait; instare ut in Africam quam primum traiciat socios reges. 
Masinissam prius ipsum ad C. Laelium uenisse querentem quod cunctando tempus 
tereretur: nunc Syphacem mittere legatos idem admirantem quae tam diuturnae morae 
sit causa postulantemque ut aut traiciatur tandem in Africam exercitus aut, si mutata 
consilia sint, certior fiat ut et ipse sibi ac regno suo possit consulere. itaque satis iam 
omnibus instructis apparatisque et re iam non ultra recipiente cunctationem, in animo 
sibi esse Lilybaeum classe traducta eodemque omnibus peditum equitumque copiis 
contractis quae prima dies cursum nauibus daret dis bene iuuantibus in Africam traicere. 
litteras ad M. Pomponium mittit ut, si ei uideretur, Lilybaeum ueniret ut communiter 
consulerent quas potissimum legiones et quantum militum numerum in Africam 
traiceret. item circum oram omnem maritimam misit ut naues onerariae comprensae 
Lilybaeum omnes contraherentur. 


Quicquid militum nauiumque in Sicilia erat cum Lilybaeum conuenisset et nec urbs 
multitudinem hominum neque portus naues caperet, tantus omnibus ardor erat in 
Africam traiciendi ut non ad bellum duci uiderentur sed ad certa uictoriae praemia. 
praecipue qui superabant ex Cannensi exercitu milites illo non alio duce credebant 
nauata rei publicae opera finire se militiam ignominiosam posse. et Scipio minime id 
genus militum aspernabatur, ut qui neque ad Cannas ignauia eorum cladem acceptam 
sciret neque ullos aeque ueteres milites in exercitu Romano esse expertosque non uariis 
proeliis modo sed urbibus etiam oppugnandis. quinta et sexta Cannenses erant legiones. 
eas se traiecturum in Africam cum dixisset, singulos milites inspexit, relictisque quos non 
idoneos credebat in locum eorum subiecit quos secum ex Italia adduxerat, suppleuitque 
ita eas legiones ut singulae sena milia et ducenos pedites, trecenos haberent equites. 
sociorum item Latini nominis pedites equitesque de exercitu Cannensi legit. 


[25] Quantum militum in Africam transportatum sit non paruo numero inter auctores 
discrepat. alibi decem milia peditum duo milia et ducentos equites, alibi sedecim milia 
peditum mille et sescentos equites, alibi parte plus dimidia rem auctam, quinque et 
triginta milia peditum equitumque in naues imposita «inuenio». quidam non adiecere 
numerum, inter quos me ipse in re dubia poni malim. Coelius ut abstinet numero, ita ad 
immensum multitudinis speciem auget: uolucres ad terram delapsas clamore militum 
ait tantamque multitudinem conscendisse naues ut nemo mortalium aut in Italia aut in 
Sicilia relinqui uideretur. 


Milites ut naues ordine ac sine tumultu conscenderent ipse eam sibi curam sumpsit: 
nauticos C. Laelius, qui classis praefectus erat, in nauibus ante conscendere coactos 
continuit: commeatus imponendi M. Pomponio praetori cura data: quinque et 
quadraginta dierum cibaria, e quibus quindecim dierum cocta, imposita. ut omnes iam 
in nauibus erant, scaphas circummisit ut ex omnibus nauibus gubernatoresque et 

magistri nauium et bini milites in forum conuenirent ad imperia accipienda. postquam 
conuenerunt, primum ab iis quaesiuit si aquam hominibus iumentisque in totidem dies 
quot frumentum imposuissent. ubi responderunt aquam dierum quinque et quadraginta 
in nauibus esse, tum edixit militibus ut silentium quieti nautis sine certamine ad 
ministeria exsequenda bene oboedientes praestarent. cum uiginti rostratis se ac L. 
Scipionem ab dextro cornu, ab laeuo totidem rostratas et C. Laelium praefectum classis 
cum M. Porcio Catone-quaestor is tum erat-onerariis futurum praesidio. lumina in 
nauibus singula rostratae, bina onerariae haberent: in praetoria naue insigne nocturnum 
trium luminum fore. Emporia ut peterent gubernatoribus edixit.—fertilissimus ager 
eoque abundans omnium copia rerum est regio, et imbelles-quod plerumque in uberi 
agro euenit-barbari sunt priusque quam ab Carthagine subueniretur opprimi 
uidebantur posse.-iis editis imperiis redire ad naues iussi et postero die bis bene 
iuuantibus signo dato soluere naues. 


[26] Multae classes Romanae e Sicilia atque ipso illo portu profectae erant; ceterum non 
eo bello solum-nec id mirum; praedatum enim tantummodo pleraeque classes ierant- 
sed ne priore quidem ulla profectio tanti spectaculi fuit; quamquam, si magnitudine 
classis aestimares, et bini consules cum binis exercitibus ante traiecerant et prope 
totidem rostratae in illis classibus fuerant quot onerariis Scipio tum traiciebat; nam 
praeter quadraginta longas naues quadringentis ferme onerariis exercitum trauexit. sed 
et bellum bello secundum priore ut atrocius Romanis uideretur, cum quod in Italia 
bellabatur tum ingentes strages tot exercituum simul caesis ducibus effecerant, et Scipio 
dux partim factis fortibus partim suapte fortuna quadam "ingenti" ad incrementa 
gloriae celebratus conuerterat animos, simul et mens ipsa traiciendi, nulli ante eo bello 
duci temptata, quod ad Hannibalem detrahendum ex Italia transferendumque et 
finiendum in Africa bellum se transire uolgauerat. concurrerat ad spectaculum in portum 
omnis turba non habitantium modo Lilybaei sed legationum omnium ex Sicilia quae et 
ad prosequendum Scipionem officii causa conuenerant et praetorem prouinciae M. 
Pomponium secutae fuerant; ad hoc legiones quae in Sicilia relinquebantur ad 
prosequendos commilitones processerant; nec classis modo prospectantibus e terra, 
sed terra etiam omnis circa referta turba spectaculo nauigantibus erat. 


[27] Ubi inluxit, Scipio e praetoria naue silentio per praeconem facto 'diui diuaeque' 
inquit 'qui maria terrasque colitis, uos precor quaesoque uti quae in meo imperio gesta 
sunt geruntur postque gerentur, ea mihi populo plebique Romanae sociis nominique 
Latino qui populi Romani quique meam sectam imperium auspiciumque terra mari 
amnibusque sequuntur bene uerruncent, eaque uos omnia bene iuuetis, bonis auctibus 
auxitis; saluos incolumesque uictis perduellibus uictores spoliis decoratos praeda 
onustos triumphantesque mecum domos reduces sistatis; inimicorum hostiumque 
ulciscendorum copiam faxitis; quaeque populus Carthaginiensis in ciuitatem nostram 
facere molitus est, ea ut mihi populoque Romano in ciuitatem Carthaginiensium 
exempla edendi facultatem detis.' 


Secundum has preces cruda exta caesa uictima, uti mos est, in mare proiecit tubaque 
signum dedit proficiscendi. uento secundo uehementi satis prouecti celeriter e 

conspectu terrae ablati sunt; et a meridie nebula occepit ita uix ut concursus nauium 
inter se uitarent; lenior uentus in alto factus. noctem insequentem eadem caligo 
obtinuit: sole orto est discussa, et addita uis uento. iam terram cernebant. haud ita 
multo post gubernator Scipioni ait non plus quinque milia passuum Africam abesse; 
Mercuri promunturium se cernere; si iubeat eo dirigi, iam in portu fore omnem classem. 
Scipio, ut in conspectu terra fuit, precatus deos uti bono rei publicae suoque Africam 
uiderit, dare uela et alium infra nauibus accessum petere iubet. uento eodem 
ferebantur; ceterum nebula sub idem ferme tempus quo pridie exorta conspectum 
terrae ademit et uentus premente nebula cecidit. nox deinde incertiora omnia fecit; 
itaque ancoras ne aut inter se concurrerent naues aut terrae inferrentur iecere. ubi 
inluxit, uentus idem coortus nebula disiecta aperuit omnia Africae litora. Scipio quod 
esset proximum promuntorium percontatus cum Pulchri promunturium id uocari 
audisset, 'placet omen;' inquit 'huc dirigite naues.' eo classis decurrit, copiaeque omnes 
in terram expositae sunt. 


Prosperam nauigationem sine terrore ac tumultu fuisse permultis Graecis Latinisque 
auctoribus credidi. Coelius unus praeterquam quod non mersas fluctibus naues ceteros 
omnes caelestes maritimosque terrores, postremo abreptam tempestate ab Africa 
classem ad insulam Aegimurum, inde aegre correctum cursum exponit, et prope obrutis 
nauibus iniussu imperatoris scaphis, haud secus quam naufragos, milites sine armis cum 
ingenti tumultu in terram euasisse. 


[28] Expositis copiis Romani castra in proximis tumulis metantur. iam non in maritimos 
modo agros conspectu primum classis dein tumultu egredientium in terram pauor 
terrorque peruenerat, sed in ipsas urbes; neque enim hominum modo turba mulierum 
puerorumque agminibus immixta omnes passim compleuerat uias, sed pecora quoque 
prae se agrestes agebant, ut relinqui subito Africam diceres. urbibus uero ipsis maiorem 
quam quem secum attulerant terrorem inferebant; praecipue Carthagini prope ut 
captae tumultus fuit. nam post M. Atilium Regulum et L. Manlium consules, annis prope 
quinquaginta, nullum Romanum exercitum uiderant praeter praedatorias classes quibus 
escensiones in agros maritimos factae erant, raptisque quae obuia fors fecerat prius 
recursum semper ad naues quam clamor agrestes conciret fuerat. eo maior tum fuga 
pauorque in urbe fuit. et hercule neque exercitus domi ualidus neque dux quem 
opponerent erat. Hasdrubal Gisgonis filius genere, fama, diuitiis, regia tum etiam 
adfinitate, longe primus ciuitatis erat; sed eum ab ipso illo Scipione aliquot proeliis 
fusum pulsumque in Hispania meminerant nec magis ducem duci parem quam 
tumultuarium exercitum suum Romano exercitui esse. itaque uelut si urbem extemplo 
adgressurus Scipio foret, ita conclamatum ad arma est portaeque raptim clausae et 
armati in muris uigiliaeque et stationes dispositae ac nocte insequenti uigilatum est. 
postero die quingenti equites, speculatum ad mare turbandosque egredientes ex 
nauibus missi, in stationes Romanorum inciderunt. iam enim Scipio, classe Uticam missa, 
ipse haud ita multum progressus a mari tumulos proximos ceperat; equites et in 
stationibus locis idoneis posuerat et per agros miserat praedatum. 

[29] Hi cum Carthaginiensi equitatu proelium cum commisissent, paucos in ipso 
certamine, plerosque fugientes persecuti, in quibus praefectum quoque Hannonem, 
nobilem iuuenem, occiderunt. Scipio non agros modo circa uastauit sed urbem etiam 
proximam Afrorum satis opulentam cepit; ubi praeter cetera, quae extemplo in naues 
onerarias imposita missaque in Siciliam erant, octo milia liberorum seruorumque 
capitum sunt capta. 


Laetissimus tamen Romanis in principio rerum gerendarum aduentus fuit Masinissae; 
quem quidam cum ducentis haud amplius equitibus, plerique cum duum milium 
equitatu tradunt uenisse. ceterum cum longe maximus omnium aetatis suae regum hic 
fuerit plurimumque rem Romanam iuuerit, operae pretium uidetur excedere paulum ad 
enarrandum quam uaria fortuna usus sit in amittendo reciperandoque paterno regno.- 
militanti pro Carthaginiensibus in Hispania pater ei moritur; Galae nomen erat. regnum 
ad fratrem regis Oezalcem pergrandem natu-ita mos apud Numidas est-peruenit. haud 
multo post Oezalce quoque mortuo maior ex duobus filiis eius Capussa, puero admodum 
altero, paternum imperium accepit. ceterum cum magis iure gentis quam auctoritate 
inter suos aut uiribus obtineret regnum, exstitit quidam Mazaetullus nomine, non 
alienus sanguine regibus, familiae semper inimicae ac de imperio uaria fortuna cum iis 
qui tum obtinebant certantis. is concitatis popularibus, apud quos inuidia regum magnae 
auctoritatis erat, castris palam positis descendere regem in aciem ac dimicare de regno 
coegit. in eo proelio Capussa cum multis principum cecidit. gens Maesuliorum omnis in 
dicionem | imperiumque  Mazaetulli concessit; regio tamen nomine abstinuit 
contentusque nomine modico tutoris puerum Lacumazen, qui stirpis regiae supererat, 
regem appellat. Carthaginiensem nobilem feminam, sororis filiam Hannibalis, quae 
proxime Oezalci regi nupta fuerat, matrimonio sibi iungit spe Carthaginiensium 
societatis, et cum Syphace hospitium uetustum legatis missis renouat, omnia ea auxilia 
praeparans aduersus Masinissam. 


[30] Et Masinissa audita morte patrui, dein nece fratris patruelis, ex Hispania in 
Mauretaniam-Baga ea tempestate rex Maurorum erat-traiecit. ab eo supplex infimis 
precibus auxilium itineri, quoniam bello non poterat, quattuor milia Maurorum 
impetrauit. cum iis praemisso nuntio ad paternos suosque amicos cum ad fines regni 
peruenisset, quingenti ferme Numidae ad eum conuenerunt. igitur Mauris inde sicut 
conuenerat retro ad regem remissis, quamquam aliquanto minor spe multitudo 
"conueniret^, nec cum qua tantam rem adgredi satis auderet, ratus agendo ac moliendo 
uires quoque ad agendum aliquid conlecturum, proficiscenti ad Syphacem Lacumazae 
regulo ad Thapsum occurrit. trepidum agmen cum in urbem refugisset, urbem Masinissa 
primo impetu capit et ex regiis alios tradentes se recipit, alios uim parantes occidit; pars 
maxima cum ipso puero inter tumultum ad Syphacem quo primum intenderant iter 
peruenerunt. fama huius modicae rei in principio rerum prospere actae conuertit ad 
Masinissam Numidas, adfluebantque undique ex agris uicisque ueteres milites Galae et 
incitabant iuuenem ad reciperandum paternum regnum. numero militum aliquantum 
Mazaetullus superabat; nam et ipse eum exercitum quo Capussam uicerat et ex receptis 
post caedem regis aliquot habebat, et puer Lacumazes ab Syphace auxilia ingentia 
adduxerat. quindecim milia peditum Mazaetullo decem milia equitum erant, quibus cum 

Masinissa nequaquam tantum peditum equitumue habente acie conflixit. uicit tamen et 
ueterum militum uirtus et prudentia inter Romana et Punica arma exercitati ducis; 
regulus cum tutore et exigua Masaesuliorum manu in Carthaginiensem agrum perfugit. 
ita reciperato regno paterno Masinissa, quia sibi aduersus Syphacem haud paulo 
maiorem restare dimicationem cernebat, optimum ratus cum fratre patruele gratiam 
reconciliare, missis qui et puero spem facerent si in fidem Masinissae sese permisisset 
futurum eum in eodem honore quo apud Galam Oezalces quondam fuisset, et qui 
Mazaetullo praeter impunitatem sua omnia cum fide restitui sponderent, ambo 
praeoptantes exsilio modicam domi fortunam, omnia ne id fieret Carthaginiensibus de 
industria agentibus, ad sese perduxit. 


[31] Hasdrubal tum forte cum haec gerebantur apud Syphacem erat; qui Numidae, haud 
sane multum ad se pertinere credenti utrum penes Lacumazen an Masinissam regnum 
Maesuliorum esset, falli eum magno opere ait si Masinissam eisdem contentum fore 
quibus patrem Galam aut patruum eius Oezalcem credat: multo maiorem indolem in eo 
animi ingeniique esse quam in ullo gentis eius unquam fuisset; saepe eum in Hispania 
rarae inter homines uirtutis specimen dedisse sociis pariter hostibusque; et Syphacem 
et Carthaginienses nisi orientem illum ignem oppressissent ingenti mox incendio cum 
iam nullam opem ferre possent arsuros; adhuc teneras et fragiles uires eius esse uixdum 
coalescens fouentis regnum. instando stimulandoque peruincit ut exercitum ad fines 
Maesuliorum admoueat atque in agro de quo saepe cum Gala non uerbis modo 
disceptatum sed etiam armis certatum fuerat, tamquam haud dubie iuris sui, castra 
locet. si quis arceat, id quod maxime opus sit, acie dimicaturum: sin per metum agro 
cedatur, in medium regni eundum. aut sine certamine concessuros in dicionem eius 
Maesulios aut nequaquam pares futuros armis. 


His uocibus incitatus Syphax Masinissae bellum infert. et primo certamine Maesulios 
fundit fugatque; Masinissa cum paucis equitibus ex acie in montem-Bellum incolae 
uocant-perfugit. familiae aliquot cum mapalibus pecoribusque suis-ea pecunia illis est- 
persecuti sunt regem: cetera Maesuliorum multitudo in dicionem Syphacis concessit. 
quem ceperant exsules montem herbidus aquosusque est; et quia pecori bonus alendo 
erat, hominum quoque carne ac lacte uescentium abunde sufficiebat alimentis. inde 
nocturnis primo ac furtiuis incursionibus, deinde aperto latrocinio infesta omnia circa 
esse; maxime uri Carthaginiensis ager, quia et plus praedae quam inter Numidas et 
latrocinium tutius erat. iamque adeo licenter eludebant ut ad mare deuectam praedam 
uenderent mercatoribus adpellentibus naues ad id ipsum, pluresque quam iusto saepe 
in bello Carthaginienses caderent caperenturque. deplorabant ea apud Syphacem 
Carthaginienses infensumque et ipsum ad reliquias belli persequendas instigabant; sed 
uix regium uidebatur latronem uagum in montibus consectari; 


[32] Bucar ex praefectis regis, uir acer et impiger, ad id delectus. ei data quattuor milia 
peditum duo equitum, praemiorumque ingentium spe oneratus si caput Masinissae 
rettulisset aut uiuum-id uero inaestimabile gaudium  fore-cepisset. palatos 
incurioseque agentes improuiso adortus, pecorum hominumque ingenti multitudine a 
praesidio armatorum exclusa Masinissam ipsum cum paucis in uerticem montis 

compellit. inde prope iam ut debellato nec praeda modo pecorum hominumque 
captorum missa ad regem sed copiis etiam, ut aliquanto maioribus quam pro reliquiis 
belli, remissis, cum quingentis haud amplius peditibus ducentisque equitibus degressum 
iugis Masinissam persecutus in ualle arta faucibus utrimque obsessis inclusit. ibi ingens 
caedes Maesuliorum facta: Masinissa cum quinquaginta haud amplius equitibus per 
anfractus montis ignotos sequentibus se eripuit. tenuit tamen uestigia Bucar, 
adeptusque eum patentibus prope Clupeam urbem campis ita circumuenit ut praeter 
quattuor equites omnes ad unum interfecerit. cum iis ipsum quoque Masinissam 
saucium prope e manibus inter tumultum amisit. in conspectu erant fugientes; ala 
equitum dispersa lato campo quibusdam ut occurrerent per obliqua tendentibus 
quinque hostes sequebatur. amnis ingens fugientes accepit-neque enim cunctanter, ut 
quos maior metus urgeret, immiserant equos-raptique gurgite in obliquum praelati. 
duobus in conspectu hostium in praerapidum gurgitem haustis, ipse perisse creditus ac 
duo reliqui equites cum eo inter uirgulta ulterioris ripae emerserunt. is finis Bucari 
sequendi fuit, nec ingredi flumen auso nec habere credenti se iam quem sequeretur. 
inde uanus auctor absumpti Masinissae ad regem rediit, missique qui Carthaginem 
gaudium ingens nuntiarent; totaque Africa fama mortis Masinissae repleta uarie animos 
adfecit. 


Masinissa in spelunca occulta cum herbis curaret uolnus duorum equitum latrocinio per 
dies aliquot uixit. ubi primum ducta cicatrix patique posse uisus iactationem, audacia 
ingenti pergit ire ad regnum repetendum; atque in ipso itinere haud plus quadraginta 
equitibus conlectis cum in Maesulios palam iam quis esset ferens uenisset, tantum 
motum cum fauore pristino tum gaudio insperato quod quem perisse crediderant 
incolumem cernebant fecit ut intra paucos dies sex milia peditum armatorum quattuor 
equitum ad eum confluerent, iamque non in possessione modo paterni regni esset sed 
etiam socios Carthaginiensium populos Masaesuliorumque fines-id Syphacis regnum 
erat-uastaret. inde inritato ad bellum Syphace, inter Cirtam Hipponemque in iugis 
opportunorum ad omnia montium consedit. 


[33] Maiorem igitur iam rem Syphax ratus quam ut per praefectos ageret, cum filio 
iuuene-nomen Uermina erat-parte exercitus missa imperat ut circumducto agmine in 
se intentum hostem ab tergo inuadat. nocte profectus Uermina qui ex occulto 
adgressurus erat; Syphax autem interdiu aperto itinere ut qui signis conlatis acie 
dimicaturus esset mouit castra. ubi tempus uisum est quo peruenisse iam circummissi 
uideri poterant, et ipse leni cliuo ferente ad hostem cum multitudine fretus tum 
praeparatis ab tergo insidiis per aduersum montem erectam aciem ducit. Masinissa 
fiducia maxime loci, quo multo aequiore pugnaturus erat, et ipse dirigit suos. atrox 
proelium et diu anceps fuit, loco et uirtute militum Masinissam, multitudine quae nimio 
maior erat Syphacem iuuante. ea multitudo diuisa cum pars a fronte urgeret pars ab 
tergo se circumfudisset, uictoriam haud dubiam Syphaci dedit, et ne effugium quidem 
patebat hinc a fronte hinc ab tergo inclusis. itaque ceteri pedites equitesque caesi aut 
capti: ducentos ferme equites Masinissa circa se conglobatos diuisosque turmatim in 
tres partes erumpere iubet, loco praedicto in quem ex dissipata conuenirent fuga. ipse 
qua intenderat inter media tela hostium euasit: duae turmae haesere; altera metu 

dedita hosti, pertinacior altera in repugnando telis obruta et confixa est. Uerminam 
prope uestigiis instantem in alia atque alia flectendo itinera eludens, taedio et 
desperatione tandem fessum absistere sequendo coegit; ipse cum sexaginta equitibus 
ad minorem Syrtim peruenit. ibi cum conscientia egregia saepe repetiti regni paterni 
inter Punica Emporia gentemque Garamantum omne tempus usque ad C. Laeli 
classisque Romanae aduentum in Africam consumpsit. haec animum inclinant ut cum 
modico potius quam cum magno praesidio equitum ad Scipionem quoque postea 
uenisse Masinissam credam; quippe illa regnanti multitudo, haec paucitas exsulis 
fortunae conueniens est. 


[34] Carthaginienses ala equitum cum praefecto amissa, alio equitatu per nouum 
dilectum comparato Hannonem Hamilcaris filium praeficiunt. Hasdrubalem subinde ac 
Syphacem per litteras nuntiosque, postremo etiam per legatos arcessunt; Hasdrubalem 
opem ferre prope circumsessae patriae iubent; Syphacem orant ut Carthagini, ut 
uniuersae Africae subueniat. ad Uticam tum castra Scipio ferme mille passus ab urbe 
habebat translata a mari, ubi paucos dies statiua coniuncta classi fuerant. Hanno 
nequaquam satis ualido non modo ad lacessendum hostem sed ne ad tuendos quidem 
a populationibus agros equitatu accepto id omnium primum egit ut per conquisitionem 
numerum equitum augeret; nec aliarum gentium aspernatus, maxime tamen Numidas- 
id longe primum equitum in Africa est genus-conducit. iam ad quattuor milia equitum 
habebat, cum Salaecam nomine urbem occupauit quindecim ferme milia ab Romanis 
castris. quod ubi Scipioni relatum est, 'aestiua sub tectis equitatus.' inquit 'sint uel plures, 
dum talem ducem habeant.' eo minus sibi cessandum ratus quo illi segnius rem agerent, 
Masinissam cum equitatu praemissum portis obequitare atque hostem ad pugnam 
elicere iubet: ubi omnis multitudo se effudisset grauiorque iam in certamine esset quam 
ut facile sustineri posset, cederet paulatim; se in tempore pugnae obuenturum. tantum 
moratus quantum satis temporis praegresso uisum ad eliciendos hostes, cum Romano 
equitatu secutus tegentibus tumulis, qui peropportune circa uiae flexus oppositi erant, 
occultus processit. 


Masinissa ex composito nunc terrentis, nunc timentis modo aut ipsis obequitabat portis 
aut cedendo, cum timoris simulatio audaciam hosti faceret, ad insequendum temere 
eliciebat. nondum omnes egressi erant uarieque dux fatigabatur, alios uino et somno 
graues arma capere et frenare equos cogendo, aliis ne sparsi et inconditi sine ordine sine 
signis omnibus portis excurrerent obsistendo. primo incaute se inuehentes Masinissa 
excipiebat; mox plures simul conferti porta effusi aequauerant certamen; postremo iam 
omnis equitatus proelio cum adesset, sustineri ultra nequiere; non tamen effusa fuga 
Masinissa sed cedendo sensim impetus eorum accipiebat donec ad tumulos tegentes 
Romanum equitatum pertraxit. inde exorti equites et ipsi integris uiribus et recentibus 
equis Hannoni Afrisque pugnando ac sequendo fessis se circumfudere; et Masinissa 
flexis subito equis in pugnam rediit. mille fere qui primi agminis fuerant, quibus haud 
facilis receptus fuit, cum ipso duce Hannone interclusi atque interfecti sunt: ceteros 
ducis praecipue territos caede effuse fugientes per triginta milia passuum uictores secuti 
ad duo praeterea milia equitum aut ceperunt aut occiderunt. inter eos satis constabat 

non minus ducentos Carthaginiensium equites fuisse, et diuitiis quosdam et genere 
inlustres. 


[35] Eodem forte quo haec gesta sunt die naues quae praedam in Siciliam uexerant cum 
commeatu rediere, uelut ominatae ad praedam alteram repetendam sese uenisse. duos 
eodem nomine Carthaginiensium duces duobus equestribus proeliis interfectos non 
omnes auctores sunt, ueriti, credo, ne falleret bis relata eadem res: Coelius quidem et 
Ualerius captum etiam Hannonem tradunt. 


Scipio praefectos equitesque prout cuiusque opera fuerat et ante omnes Masinissam 
insignibus donis donat; et firmo praesidio Salaecae imposito ipse cum cetero exercitu 
profectus, non agris modo quacumque incedebat populatis sed urbibus etiam 
quibusdam uicisque expugnatis late fuso terrore belli septimo die quam profectus erat 
magnam uim hominum et pecoris et omnis generis praedae trahens in castra redit, 
grauesque iterum hostilibus spoliis naues dimittit. inde omissis expeditionibus paruis 
populationibusque ad oppugnandam Uticam omnes belli uires conuertit, eam deinde si 
cepisset sedem ad cetera exsequenda habiturus. simul et a classe nauales socii, qua ex 
parte urbs mari adluitur, simul et terrestris exercitus ab imminente prope ipsis moenibus 
tumulo est admotus. tormenta machinasque et aduexerat secum, et ex Sicilia missa cum 
commeatu erant; et noua in armamentario multis talium operum artificibus de industria 
inclusis fiebant. 


Uticensibus tanta undique mole  circumsessis in Carthaginiensi populo, 
Carthaginiensibus in Hasdrubale ita si is mouisset Syphacem, spes omnis erat; sed 
desiderio indigentium auxilii tardius cuncta mouebantur. Hasdrubal intentissima 
conquisitione cum ad triginta milia peditum, tria equitum confecisset, non tamen ante 
aduentum Syphacis castra propius hostem mouere est ausus. Syphax cum quinquaginta 
milibus peditum, decem equitum aduenit confestimque motis a Carthagine castris, haud 
procul Utica munitionibusque Romanis consedit. quorum aduentus hoc tamen momenti 
fecit ut Scipio, cum quadraginta ferme dies nequiquam omnia experiens obsedisset 
Uticam, abscederet inde inrito incepto. et-iam enim hiemps instabat-castra hiberna in 
promunturio, quod tenui iugo continenti adhaerens in aliquantum maris spatium 
extenditur, communit. uno uallo et naualia et castra amplectitur; iugo medio legionum 
castris impositis, latus ad septentrionem uersum subductae naues naualesque socii 
tenebant, meridianam uallem ad alterum litus deuexam equitatus. haec in Africa usque 
ad extremum autumni gesta. 


[36] Praeter conuectum undique ex populatis circa agris frumentum commeatusque ex 
Sicilia atque Italia aduectos, Cn. Octauius propraetor ex Sardinia ab Ti. Claudio praetore 
cuius ea prouincia erat ingentem uim frumenti aduexit; horreaque non solum ea quae 
iam facta erant repleta, sed noua aedificata. uestimenta exercitui deerant; id mandatum 
Octauio ut cum praetore ageret si quid ex ea prouincia comparari ac mitti posset. ea 
quoque haud segniter curata res; mille ducentae togae breui spatio, duodecim milia 
tunicarum missa. 

Aestate ea qua haec in Africa gesta sunt P. Sempronius consul cui Bruttii prouincia erat 
in agro Crotoniensi cum Hannibale in ipso itinere tumultuario proelio conflixit. 
agminibus magis quam acie pugnatum est. Romani pulsi, et tumultu uerius quam pugna 
ad mille et ducenti de exercitu consulis interfecti; in castra trepide reditum, neque 
oppugnare tamen ea hostes ausi. ceterum silentio proximae noctis profectus inde consul 
praemisso nuntio ad P. Licinium proconsulem ut suas legiones admoueret copias 
coniunxit. ita duo duces duo exercitus ad Hannibalem redierunt; nec mora dimicandi 
facta, cum consuli duplicatae uires, Poeno recens uictoria animos faceret. in primam 
aciem suas legiones Sempronius induxit; in subsidiis locatae P. Licini legiones. consul 
principio pugnae aedem Fortunae Primigeniae uouit si eo die hostes fudisset; 
composque eius uoti fuit. fusi ac fugati Poeni; supra quattuor milia armatorum caesa, 
paulo minus trecenti uiui capti et equi quadraginta undecim militaria signa. perculsus 
aduerso proelio Hannibal Crotonem exercitum reduxit. 


Eodem tempore M. Cornelius consul in altera parte Italiae non tam armis quam 
iudiciorum terrore Etruriam continuit, totam ferme ad Magonem ac per eum ad spem 
nouandi res uersam. eas quaestiones ex senatus consulto minime ambitiose habuit; 
multique nobiles Etrusci qui aut ipsi ierant aut miserant ad Magonem de populorum 
suorum defectione, primo praesentes erant condemnati, postea conscientia sibimet ipsi 
exsilium consciscentes cum absentes damnati essent, corporibus subtractis bona 
tantum quae publicari poterant pigneranda poenae praebebant. 


[37] Dum haec consules diuersis regionibus agunt, censores interim Romae M. Liuius et 
C. Claudius senatum recitauerunt. princeps iterum lectus Q. Fabius Maximus; notati 
septem, nemo tamen qui sella curuli sedisset. sarta tecta acriter et cum summa fide 
exegerunt. uiam e foro bouario [et] ad Ueneris circa foros publicos et aedem Matris 
Magnae in Palatio faciendam locauerunt. uectigal etiam nouum ex salaria annona 
statuerunt. sextante sal et Romae et per totam Italiam erat; Romae pretio eodem, pluris 
in foris et conciliabulis et alio alibi pretio praebendum locauerunt. id uectigal 
commentum alterum ex censoribus satis credebant populo iratum quod iniquo iudicio 
quondam damnatus esset, et in pretio salis maxime oneratas tribus quarum opera 
damnatus erat [credebant]; inde Salinatori Liuio inditum cognomen. 


Lustrum conditum serius quia per prouincias dimiserunt censores ut ciuium Romanorum 
in exercitibus quantus ubique esset referretur numerus. censa cum iis ducenta 
quattuordecim milia hominum. condidit lustrum C. Claudius Nero. duodecim deinde 
coloniarum, quod nunquam antea factum erat, deferentibus ipsarum coloniarum 
censoribus censum acceperunt ut quantum numero militum, quantum pecunia ualerent 
in publicis tabulis monumenta exstarent. equitum deinde census agi coeptus est; et 
ambo forte censores equum publicum habebant. cum ad tribum Polliam uentum esset 
in qua M. Liui nomen erat, et praeco cunctaretur citare ipsum censorem, 'cita' inquit 
Nero 'M. Liuium'; et siue ex residua uetere simultate siue intempestiua iactatione 
seueritatis inflatus M. Liuium quia populi iudicio esset damnatus equum uendere iussit. 
item M. Liuius cum ad tribum Arniensem et nomen collegae uentum est, uendere equum 
C. Claudium iussit duarum rerum causa, unius quod falsum aduersus se testimonium 

dixisset, alterius quod non sincera fide secum in gratiam redisset. aeque foedum 
certamen inquinandi famam alterius cum suae famae damno factum est exitu censurae. 
cum in leges iurasset C. Claudius et in aerarium escendisset, inter nomina eorum quos 
aerarios relinquebat dedit collegae nomen. deinde M. Liuius in aerarium uenit; praeter 
Maeciam tribum, quae se neque condemnasset neque condemnatum aut consulem aut 
censorem fecisset, populum Romanum omnem, quattuor et triginta tribus, aerarios 
reliquit, quod et innocentem se condemnassent et condemnatum consulem et 
censorem fecissent neque infitiari possent aut iudicio semel aut comitiis bis ab se 
peccatum esse: inter quattuor et triginta tribus et C. Claudium aerarium fore; quod si 
exemplum haberet bis eundem aerarium relinquendi, C. Claudium nominatim se inter 
aerarios fuisse relicturum. prauum certamen notarum inter censores; castigatio 
inconstantiae populi censoria et grauitate temporum illorum digna. in inuidia censores 
cum essent, crescendi ex iis ratus esse occasionem Cn. Baebius tribunus plebis diem ad 
populum utrique dixit. ea res consensu patrum discussa est ne postea obnoxia populari 
aurae censura esset. 


[38] Eadem aestate in Bruttiis Clampetia a consule ui capta, Consentia et Pandosia et 
ignobiles aliae ciuitates uoluntate in dicionem uenerunt. et cum comitiorum iam 
appeteret tempus, Cornelium potius ex Etruria ubi nihil belli erat Romam acciri placuit. 
is consules Cn. Seruilium Caepionem et C. Seruilium Geminum creauit. inde praetoria 
comitia habita. creati P. Cornelius Lentulus P. Quinctilius Uarus P. Aelius Paetus P. Uillius 
Tappulus; hi duo cum aediles plebis essent, praetores creati sunt. consul comitiis 
perfectis ad exercitum in Etruriam redit. 


Sacerdotes eo anno mortui atque in locum eorum suffecti: Ti. Ueturius Philo flamen 
Martialis in locum M. AAemili Regilli, qui priore anno mortuus erat, creatus 
inauguratusque; in M. Pomponi Mathonis auguris et decemuiri locum creati decemuir 
M. Aurelius Cotta, augur Ti. Sempronius Gracchus admodum adulescens, quod tum 
perrarum in mandandis sacerdotiis erat. quadrigae aureae eo anno in Capitolio positae 
ab aedilibus curulibus C. Liuio et M. Seruilio Gemino, et ludi Romani biduum instaurati; 
item per biduum plebeii ab aedilibus P. Aelio P. Uillio; et louis epulum fuit ludorum causa. 


Liber XXX. Cn. Seruilius et C. Seruilius consules 


[1] Cn. Seruilius et C. Seruilius consules-sextus decimus is annus belli Punici erat-cum 
de re publica belloque et prouinciis ad senatum rettulissent, censuerunt patres ut 
consules inter se compararent sortirenturue uter Bruttios aduersus Hannibalem, uter 
Etruriam ac Ligures prouinciam haberet: cui Bruttii euenissent exercitum a P. Sempronio 
acciperet; P. Sempronius-ei quoque enim pro consule imperium in annum 
prorogabatur-P. Licinio succederet; is Romam reuerteretur, bello quoque bonus habitus 
ad cetera, quibus nemo ea tempestate instructior ciuis habebatur, congestis omnibus 
humanis ab natura fortunaque bonis. nobilis idem ac diues erat; forma uiribusque 
corporis excellebat; facundissimus habebatur, seu causa oranda, seu in senatu et apud 
populum suadendi ac dissuadendi locus esset; iuris pontificii peritissimus; super haec 

bellicae quoque laudis consulatus compotem fecerat. quod in Bruttiis prouincia, idem in 
Etruria ac Liguribus decretum: M. Cornelius nouo consuli tradere exercitum iussus, ipse 
prorogato imperio Galliam prouinciam obtinere cum legionibus iis quas «L.» Scribonius 
priore anno habuisset. sortiti deinde prouincias: Caepioni Bruttii, [Seruilio] Gemino 
Etruria euenit. tum praetorum prouinciae in sortem coniectae. iurisdictionem urbanam 
Paetus Aelius, Sardiniam P. Lentulus, Siciliam P. Uillius, Ariminum cum duabus 
legionibus-sub Sp. Lucretio eae fuerant-Quinctilius Uarus est sortitus. et Lucretio 
prorogatum imperium ut Genuam oppidum a Magone Poeno dirutum exaedificaret. P. 
Scipioni non temporis, sed rei gerendae fine, donec debellatum in Africa foret, 
prorogatum imperium est; decretumque ut supplicatio fieret, quod is in Africam 
prouinciam traiecisset, ut ea res salutaris populo Romano ipsique duci atque exercitui 
esset. 


[2] In Siciliam tria milia militum sunt scripta [et] quia quod roboris ea prouincia habuerat 
in Africam transuectum fuerat; et quia ne qua classis ex Africa traiceret quadraginta 
nauibus custodiri placuerat Siciliae maritimam oram, tredecim nouas naues Ulillius 
secum in Siciliam duxit, ceterae in Sicilia ueteres refectae. huic classi M. Pomponius 
prioris anni praetor prorogato imperio praepositus nouos milites ex Italia aduectos in 
naues imposuit. parem nauium numerum Cn. Octauio praetori item prioris anni cum pari 
iure imperii ad tuendam Sardiniae oram patres decreuerunt; Lentulus praetor duo milia 
militum dare in naues iussus. et Italiae ora, quia incertum erat quo missuri classem 
Carthaginienses forent, uidebantur autem quicquid nudatum praesidiis esset petituri, M. 
Marcio praetori prioris anni cum totidem nauibus tuenda data est. tria milia militum in 
eam classem ex decreto patrum consules scripserunt et duas legiones urbanas ad incerta 
belli. Hispaniae cum exercitibus imperioque ueteribus imperatoribus, L. Lentulo et L. 
Manlio Acidino, decretae. uiginti omnino legionibus et centum sexaginta nauibus longis 
res Romana eo anno gesta. 


Praetores in prouincias ire iussi: consulibus imperatum ut priusquam ab urbe 
proficiscerentur ludos magnos facerent quos T. Manlius Torquatus dictator in quintum 
annum uouisset si eodem statu res publica staret. et nouas religiones excitabant in 
animis hominum prodigia ex pluribus locis nuntiata. aurum in Capitolio corui non 
lacerasse tantum rostris crediti sed etiam edisse; mures Antii coronam auream adrosere; 
circa Capuam omnem agrum locustarum uis ingens, ita ut unde aduenissent parum 
constaret, compleuit; eculeus Reate cum quinque pedibus natus; Anagniae sparsi 
primum ignes in caelo, dein fax ingens arsit; Frusinone arcus solem tenui linea amplexus 
est, circulum deinde ipsum maior solis orbis extrinsecus inclusit; Arpini terra campestri 
agro in ingentem sinum consedit; consulum alteri primam hostiam immolanti caput 
iocineris defuit. ea prodigia maioribus hostiis procurata; editi a collegio pontificum dei 
quibus sacrificaretur. 


[3] His transactis consules praetoresque in prouincias profecti; omnibus tamen, uelut 
eam sortitis, Africae cura erat, seu quia ibi summam rerum bellique uerti cernebant seu 
ut Scipioni gratificarentur, in quem tum omnis uersa ciuitas erat. itaque non ex Sardinia 
tantum, sicut ante dictum est, sed ex Sicilia quoque et Hispania uestimenta 

frumentumque, et arma etiam ex Sicilia et omne genus commeatus eo portabantur. nec 
Scipio ullo tempore hiemis belli opera remiserat, quae multa simul undique eum 
circumstabant. Uticam — obsidebat; castra in conspectu  Hasdrubalis erant; 
Carthaginienses deduxerant naues; classem paratam instructamque ad commeatus 
intercipiendos habebant. inter haec ne Syphacis quidem reconciliandi curam ex animo 
miserat, si forte iam satias amoris in uxore ex multa copia eum cepisset. ab Syphace 
magis pacis cum Carthaginiensibus condiciones ut Romani Africa, Poeni Italia excederent 
quam, si bellaretur, spes ulla desciturum adferebatur.-haec per nuntios acta magis 
equidem crediderim-et ita pars maior auctores sunt-quam ipsum Syphacem, ut Antias 
Ualerius prodit, in castra Romana ad conloquium uenisse.-primo eas condiciones 
imperator Romanus uix auribus admisit; postea, ut causa probabilis suis commeandi 
foret in castra hostium, mollius eadem illa abnuere ac spem facere saepius ultro citroque 
agitantibus rem conuenturam. hibernacula Carthaginiensium, congesta temere ex agris 
materia exaedificata, lignea ferme tota erant. Numidae praecipue harundine textis 
storeaque pars maxima tectis, passim nullo ordine, quidam ut sine imperio occupatis 
locis extra fossam etiam uallumque habitabant. haec relata Scipioni spem fecerant 
castra hostium per occasionem incendendi. 


[4] Cum legatis quos mitteret ad Syphacem calonum loco primos ordines spectatae 
uirtutis atque prudentiae seruili habitu mittebat, qui dum in conloquio legati essent uagi 
per castra alius alia aditus exitusque omnes, situm formamque et uniuersorum 
castrorum et partium, qua Poeni qua Numidae haberent, quantum interualli inter 
Hasdrubalis ac regia castra esset, specularentur moremque simul noscerent stationum 
uigiliarumque, nocte an interdiu opportuniores insidianti essent; et inter crebra 
conloquia alii atque alii de industria quo pluribus omnia nota essent mittebantur. cum 
saepius agitata res certiorem spem pacis in dies et Syphaci et Carthaginiensibus per eum 
faceret, legati Romani uetitos se reuerti ad imperatorem aiunt nisi certum responsum 
detur: proinde, seu ipsi staret iam sententia, «promeret sententiam», seu consulendus 
Hasdrubal et Carthaginienses essent, consuleret; tempus esse aut pacem componi aut 
bellum  nauiter geri. dum consulitur Hasdrubal ab Syphace, ab Hasdrubale 
Carthaginienses, et speculatores omnia uisendi et Scipio ad comparanda ea quae in rem 
erant tempus habuit; et ex mentione ac spe pacis neglegentia, ut fit, apud Poenos 
Numidamque orta cauendi ne quid hostile interim paterentur. tandem relatum 
responsum, quibusdam, quia nimis cupere Romanus pacem uidebatur, iniquis per 
occasionem adiectis, quae peropportune cupienti tollere indutias Scipioni causam 
praebuere; ac nuntio regis cum relaturum se ad consilium dixisset, postero die respondit 
se uno frustra tendente nulli alii pacem placuisse; renuntiaret igitur nullam aliam spem 
pacis quam relictis Carthaginiensibus Syphaci cum Romanis esse. ita tollit indutias ut 
libera fide incepta exsequeretur; deductisque nauibus-et iam ueris principium erat- 
machinas tormentaque, uelut a mari adgressurus Uticam, imponit, et duo milia militum 
ad capiendum quem antea tenuerat tumulum super Uticam mittit, simul ut ab eo quod 
parabat in alterius rei curam conuerteret hostium animos, simul ne qua, cum ipse ad 
Syphacem Hasdrubalemque profectus esset, eruptio ex urbe et impetus in castra sua 
relicta cum leui praesidio fieret. 

[5] His praeparatis aduocatoque consilio et dicere exploratoribus iussis quae comperta 
adferrent Masinissaque, cui omnia hostium nota erant, postremo ipse quid pararet in 
proximam noctem proponit; tribunis edicit ut ubi praetorio dimisso signa concinuissent 
extemplo educerent castris legiones. ita ut imperauerat signa sub occasum solis efferri 
sunt coepta; ad primam ferme uigiliam agmen explicauerunt; media nocte-septem enim 
milia itineris erant-modico gradu ad castra hostium peruentum est. ibi Scipio partem 
copiarum Laelio Masinissamque ac Numidas attribuit et castra Syphacis inuadere 
ignesque conicere iubet. singulos deinde separatim Laelium ac Masinissam seductos 
obtestatur ut quantum nox prouidentiae adimat tantum diligentia expleant curaque: se 
Hasdrubalem Punicaque castra adgressurum; ceterum non ante coepturum quam ignem 
in regiis castris conspexisset. neque ea res morata diu est; nam ut primis casis iniectus 
ignis haesit, extemplo proxima quaeque et deinceps continua amplexus totis se passim 
dissipauit castris. et trepidatio quidem quantam necesse erat in nocturno effuso tam 
late incendio orta est; ceterum fortuitum non hostilem ac bellicum ignem rati esse, sine 
armis ad restinguendum incendium effusi in armatos incidere hostes, maxime Numidas 
ab Masinissa notitia regiorum castrorum ad exitus itinerum idoneis locis dispositos. 
multos in ipsis cubilibus semisomnos hausit flamma; multi [in] praecipiti fuga ruentes 
super alios alii in angustiis portarum obtriti sunt. 


[6] Relucentem flammam primo uigiles Carthaginiensium, deinde excitati alii nocturno 
tumultu cum conspexissent, ab eodem errore credere et ipsi sua sponte incendium 
ortum; et clamor inter caedem et uolnera sublatus an ex trepidatione nocturna esset 
confusis sensum ueri adimebat. igitur pro se quisque inermes, ut quibus nihil hostile 
suspectum esset, omnibus portis, qua cuique proximum erat, ea modo quae 
restinguendo igni forent portantes in agmen Romanum ruebant. quibus caesis omnibus 
praeterquam hostili odio etiam ne quis nuntius refugeret, extemplo Scipio neglectas ut 
in tali tumultu portas inuadit; ignibusque in proxima tecta coniectis effusa flamma primo 
uelut sparsa pluribus locis reluxit, dein per continua serpens uno repente omnia 
incendio hausit. ambusti homines iumentaque foeda primum fuga, dein strage 
obruebant itinera portarum. quos non oppresserat ignis ferro absumpti, binaque castra 
clade una deleta. duces tamen ambo et ex tot milibus armatorum duo milia peditum et 
quingenti equites semermes, magna pars saucii adflatique incendio, effugerunt. caesa 
aut hausta flammis ad quadraginta milia hominum sunt, capta supra quinque milia, multi 
Carthaginiensium nobiles, undecim senatores; signa militaria centum septuaginta 
quattuor, equi Numidici supra duo milia septingentos; elephanti sex capti, octo ferro 
flammaque absumpti. magna uis armorum capta; ea omnia imperator Uolcano sacrata 
incendit. 


[7] Hasdrubal ex fuga cum paucis Afrorum urbem proximam petierat, eoque omnes qui 
supererant uestigia ducis sequentes se contulerant; metu deinde ne dederetur Scipioni 
urbe excessit. mox eodem patentibus portis Romani accepti, nec quicquam hostile, quia 
uoluntate concesserant in dicionem, factum. duae subinde urbes captae direptaeque. 
ea praeda et quae castris incensis ex igne rapta erat militi concessa est. Syphax octo 
milium ferme inde spatio loco munito consedit; Hasdrubal Carthaginem contendit ne 
quid per metum ex recenti clade mollius consuleretur. quo tantus primo terror est 

allatus ut omissa Utica Carthaginem crederent extemplo Scipionem obsessurum. 
senatum itaque sufetes, quod uelut consulare imperium apud eos erat, uocauerunt. ibi 
tribus «sententiis certatum»; una de pace legatos ad Scipionem decernebat, altera 
Hannibalem ad tuendam ab exitiabili bello patriam reuocabat, tertia Romanae in 
aduersis rebus constantiae erat; reparandum exercitum Syphacemque hortandum ne 
bello absisteret censebat. haec sententia quia Hasdrubal praesens Barcinaeque omnes 
factionis bellum malebant uicit. inde dilectus in urbe agrisque haberi coeptus, et ad 
Syphacem legati missi, summa ope et ipsum reparantem bellum cum uxor non iam ut 
ante blanditiis, satis potentibus ad animum amantis, sed precibus et misericordia 
ualuisset, plena lacrimarum obtestans ne patrem suum patriamque proderet iisdemque 
flammis Carthaginem quibus castra conflagrassent absumi sineret. spem quoque 
opportune oblatam adferebant legati: quattuor milia Celtiberorum circa urbem nomine 
Obbam ab conquisitoribus suis conducta in Hispania, egregiae iuuentutis, sibi occurrisse; 
et Hasdrubalem propediem adfore cum manu haudquaquam contemnenda. igitur non 
benigne modo legatis respondit, sed ostendit etiam multitudinem agrestium 
Numidarum quibus per eosdem dies arma equosque dedisset, et omnem iuuentutem 
adfirmat ex regno exciturum: scire incendio non proelio cladem acceptam; eum bello 
inferiorem esse qui armis uincatur. haec legatis responsa, et post dies paucos rursus 
Hasdrubal et Syphax copias iunxerunt. is omnis exercitus fuit triginta ferme milium 
armatorum. 


[8] Scipionem, uelut iam debellato quod ad Syphacem Carthaginiensesque attineret, 
Uticae oppugnandae intentum iamque machinas admouentem muris auertit fama 
redintegrati belli; modicisque praesidiis ad speciem modo obsidionis terra marique 
relictis ipse cum robore exercitus ire ad hostes pergit. primo in tumulo quattuor milia 
ferme distante ab castris regiis consedit; postero die cum equitatu in Magnos-ita 
uocant-campos subiectos ei tumulo degressus, succedendo ad stationes hostium 
lacessendoque leuibus proeliis diem absumpsit. et per insequens biduum tumultuosis 
hinc atque illinc excursionibus in uicem nihil dictu satis dignum fecerunt: quarto die in 
aciem utrimque descensum est. Romanus principes post hastatorum prima signa, in 
subsidiis triarios constituit: equitatum Italicum ab dextro cornu, ab laeuo Numidas 
Masinissamque opposuit. Syphax Hasdrubalque Numidis aduersus Italicum equitatum, 
Carthaginiensibus contra Masinissam locatis Celtiberos in mediam aciem aduersus signa 
legionum accepere. ita instructi concurrunt. primo impetu simul utraque cornua, et 
Numidae et Carthaginienses, pulsi; nam neque Numidae, maxima pars agrestes, 
Romanum equitatum neque Carthaginienses, et ipse nouus miles, Masinissam recenti 
super cetera uictoria terribilem sustinuere. nudata utrimque cornibus Celtiberum acies 
stabat quod nec in fuga salus ulla ostendebatur locis ignotis neque spes ueniae ab 
Scipione erat, quem bene meritum de se et gente sua mercennariis armis in Africam 
oppugnatum euenissent. igitur circumfusis undique hostibus alii super alios cadentes 
obstinate moriebantur; omnibusque in eos uersis aliquantum ad fugam temporis Syphax 
et Hasdrubal praeceperunt. fatigatos caede diutius quam pugna uictores nox oppressit. 


[9] Postero die Scipio Laelium Masinissamque cum omni Romano et Numidico equitatu 
expeditisque militum ad persequendos Syphacem atque Hasdrubalem mittit; ipse cum 

robore exercitus urbes circa, quae omnes Carthaginiensium dicionis erant, partim spe, 
partim metu, partim ui subigit. Carthagini erat quidem ingens terror, et circumferentem 
arma Scipionem omnibus finitimis raptim perdomitis ipsam Carthaginem repente 
adgressurum credebant. itaque et muri reficiebantur propugnaculisque armabantur, et 
pro se quisque quae diutinae obsidionis tolerandae sunt ex agris conuehit. rara mentio 
est pacis, frequentior legatorum ad Hannibalem arcessendum mittendorum; pars 
maxima classem, quae ad commeatus excipiendos parata erat, mittere iubent ad 
opprimendam stationem nauium ad Uticam incaute agentem; forsitan etiam naualia 
castra relicta cum leui praesidio oppressuros. in hoc consilium maxime inclinant; legatos 
tamen ad Hannibalem mittendos censent: quippe classi ut felicissime geratur res, parte 
aliqua leuari Uticae obsidionem: Carthaginem ipsam qui tueatur neque imperatorem 
alium quam Hannibalem neque exercitum alium quam Hannibalis superesse. deductae 
ergo postero die naues, simul et legati in Italiam profecti; raptimque omnia stimulante 
fortuna agebantur, et in quo quisque cessasset prodi ab se salutem omnium rebatur. 
Scipio grauem iam spoliis multarum urbium exercitum trahens, captiuis aliaque praeda 
in uetera castra ad Uticam missis iam in Carthaginem intentus occupat relictum fuga 
custodum Tyneta-abest ab Carthagine quindecim milia ferme passuum-, locum cum 
operibus tum suapte natura tutum et qui et ab Carthagine conspici et praebere ipse 
prospectum cum ad urbem tum ad circumfusum mare urbi possit. 


[10] inde cum maxime uallum Romani iacerent, conspecta classis hostium est Uticam ab 
Carthagine petens. igitur omisso opere pronuntiatum iter signaque raptim ferri sunt 
coepta ne naues in terram et ad obsidionem uersae ac minime nauali proelio aptae 
opprimerentur: qui enim restitissent agili et nautico instrumento aptae et armatae classi 
naues tormenta machinasque portantes et aut in onerariarum usum uersae aut ita 
adpulsae muris ut pro aggere ac pontibus praebere adscensum possent? itaque Scipio, 
postquam eo uentum est, contra quam in nauali certamine solet rostratis quae praesidio 
aliis esse poterant in postremam aciem receptis prope terram, onerariarum 
quadruplicem ordinem pro muro aduersus hostem opposuit, easque ipsas, ne in tumultu 
pugnae turbari ordines possent, malis antennisque de naue in nauem traiectis ac ualidis 
funibus uelut uno inter se uinculo inligatis comprendit, tabulasque superinstrauit ut 
peruium in totum nauium ordinem esset, et sub ipsis pontibus interualla fecit qua 
procurrere speculatoriae naues in hostem ac tuto recipi possent. his raptim pro tempore 
instructis, mille ferme delecti propugnatores onerariis imponuntur; telorum maxime 
missilium ut quamuis longo certamine sufficerent uis ingens congeritur. ita parati atque 
intenti hostium aduentum opperiebantur. 


Carthaginienses, qui, si maturassent, omnia permixta turba trepidantium primo impetu 
oppressissent, perculsi terrestribus cladibus atque inde ne mari quidem ubi ipsi plus 
poterant satis fidentes, die segni nauigatione absumpto sub occasum solis in portum- 
Rusucmona Afri uocant- classem adpulere. postero die sub ortum solis instruxere ab 
alto naues uelut ad iustum proelium nauale et tamquam exituris contra Romanis. cum 
diu stetissent postquam nihil moueri ab hostibus uiderunt, tum demum onerarias 
adgrediuntur. erat res minime certamini nauali similis, proxime speciem muros 
oppugnantium nauium. altitudine aliquantum onerariae superabant; ex rostratis Poeni 

uana pleraque, utpote supino iactu, tela in locum superiorem mittebant; grauior ac 
pondere ipso libratior superne ex onerariis ictus erat. speculatoriae naues ac leuia alia 
nauigia, quae sub constratis pontium per interualla excurrebant, primo ipsae tantum 
impetu ac magnitudine rostratarum obruebantur; deinde propugnatoribus quoque 
incommodae erant quod permixtae cum hostium nauibus inhibere saepe tela cogebant 
metu ne ambiguo ictu suis inciderent. postremo asseres ferreo unco praefixi- 
harpagones uocat miles-ex Punicis nauibus inici in Romanas coepti. quos cum neque 
ipsos neque catenas quibus suspensi iniciebantur incidere possent, ut quaeque retro 
inhibita rostrata onerariam haerentem unco traheret, scindi uideres uincula quibus aliis 
innexa erat, seriem aliam simul plurium nauium trahi. hoc maxime modo lacerati 
[quidem] omnes pontes et uix transiliendi in secundum ordinem nauium spatium 
propugnatoribus datum est. sexaginta ferme  onerariae puppibus abstractae 
Carthaginem sunt. maior quam pro re laetitia, sed eo gratior quod inter adsiduas clades 
ac lacrimas unum quantumcumque ex insperato gaudium adfulserat, cum eo ut 
appareret haud procul exitio fuisse Romanam classem ni cessatum a praefectis suarum 
nauium foret et Scipio in tempore subuenisset. 


[11] Per eosdem forte dies cum Laelius et Masinissa quinto decimo ferme die in 
Numidiam peruenissent, Maesulii, regnum paternum Masinissae, laeti ut ad regem diu 
desideratum concessere. Syphax pulsis inde praefectis praesidiisque suis uetere se 
continebat regno, neutiquam quieturus stimulabat aegrum amore uxor socerque, et ita 
uiris equisque abundabat ut subiectae oculis regni per multos florentis annos uires etiam 
minus barbaro atque impotenti animo spiritus possent facere. igitur omnibus qui bello 
apti erant in unum coactis equos arma tela diuidit; equites in turmas, pedites in cohortes, 
sicut quondam ab Romanis centurionibus didicerat, distribuit. exercitu haud minore 
quam quem prius habuerat, ceterum omni prope nouo atque incondito, ire ad hostes 
pergit. et castris in propinquo positis primo pauci equites ex tuto speculantes ab 
stationibus progredi, dein iaculis summoti recurrere ad suos; inde excursiones in uicem 
fieri et cum pulsos indignatio accenderet plures subire, quod inritamentum certaminum 
equestrium est cum aut uincentibus spes aut pulsis ira adgregat suos. 


Ita tum a paucis proelio accenso omnem utrimque postremo equitatum certaminis 
studium effudit. ac dum sincerum equestre proelium erat, multitudo Masaesuliorum 
ingentia agmina Syphace emittente sustineri uix poterat; deinde ut pedes Romanus 
repentino per turmas suis uiam dantes intercursu stabilem aciem fecit absterruitque 
effuse inuehentem sese hostem, primo barbari segnius permittere equos, dein stare ac 
prope turbari nouo genere pugnae, postremo non pediti solum cedere sed ne equitem 
quidem sustinere, peditis praesidio audentem. iam signa quoque legionum 
adpropinquabant. tum uero Masaesulii non modo primum impetum sed ne conspectum 
quidem signorum atque armorum tulerunt; tantum seu memoria priorum cladium seu 
praesens terror ualuit. 


[12] Ibi Syphax dum obequitat hostium turmis si pudore, si periculo suo fugam sistere 
posset, equo grauiter icto effusus opprimitur capiturque et uiuus, laetum ante omnes 
Masinissae praebiturus spectaculum, ad Laelium pertrahitur. caedes in eo proelio minor 

quam uictoria fuit quia equestri tantummodo proelio certatum fuerat: non plus quinque 
milia occisa, minus dimidium eius hominum captum est impetu in castra facto quo 
perculsa rege amisso multitudo se contulerat. 


Cirta caput regni Syphacis erat; eoque ex fuga ingens hominum se contulerat uis. 
Masinissa sibi quidem dicere nihil esse in praesentia pulchrius quam uictorem 
reciperatum tanto post interuallo patrium inuisere regnum, sed tam secundis quam 
aduersis rebus non dari spatium ad cessandum; si se Laelius cum equitatu uinctoque 
Syphace Cirtam praecedere sinat, trepida omnia metu se oppressurum; Laelium cum 
peditibus subsequi modicis itineribus posse. adsentiente Laelio praegressus Cirtam 
euocari ad conloquium principes Cirtensium iubet. sed apud ignaros regis casus nec 
quae acta essent promendo nec minis nec suadendo ante ualuit quam rex uinctus in 
conspectum datus est. tum ad spectaculum tam foedum comploratio orta, et partim 
pauore moenia sunt deserta, partim repentino consensu gratiam apud uictorem 
quaerentium patefactae portae. et Masinissa praesidio circa portas opportunaque 
moenium dimisso ne cui fugae pateret exitus, ad regiam occupandam citato uadit equo. 


Intranti uestibulum in ipso limine Sophoniba, uxor Syphacis, filia Hasdrubalis Poeni, 
Occurrit; et cum in medio agmine armatorum Masinissam insignem cum armis tum 
cetero habitu conspexisset, regem esse, id quod erat, rata genibus aduoluta eius 'omnia 
quidem ut possis' inquit 'in nobis di dederunt uirtusque et felicitas tua; sed si captiuae 
apud dominum uitae necisque suae uocem supplicem mittere licet, si genua, si uictricem 
attingere dextram, precor quaesoque per maiestatem regiam, in qua paulo ante nos 
quoque fuimus, per gentis Numidarum nomen, quod tibi cum Syphace commune fuit, 
per huiusce regiae deos, qui te melioribus ominibus accipiant quam Syphacem hinc 
miserunt, hanc ueniam supplici des ut ipse quodcumque fert animus de captiua tua 
statuas neque me in cuiusquam Romani superbum et crudele arbitrium uenire sinas. si 
nihil aliud quam Syphacis uxor fuissem, tamen Numidae atque in eadem mecum Africa 
geniti quam alienigenae et externi fidem experiri mallem: quid Carthaginiensi ab 
Romano, quid filiae Hasdrubalis timendum sit uides. si nulla re alia potes, morte me ut 
uindices ab Romanorum arbitrio oro obtestorque.' forma erat insignis et florentissima 
aetas. itaque cum modo «genua modo» dextram amplectens in id ne cui Romano 
traderetur fidem exposceret propiusque blanditias iam oratio esset quam preces, non 
in misericordiam modo prolapsus est animus uictoris, sed, ut est genus Numidarum in 
uenerem praeceps, amore captiuae uictor captus. data dextra in id quod petebatur 
obligandae fidei in regiam concedit. institit deinde reputare secum ipse quemadmodum 
promissi fidem praestaret. quod cum expedire non posset, ab amore temerarium atque 
impudens mutuatur consilium; nuptias in eum ipsum diem parari repente iubet ne quid 
relinqueret integri aut Laelio aut ipsi Scipioni consulendi uelut in captiuam quae 
Masinissae iam nupta foret. factis nuptiis superuenit Laelius et adeo non dissimulauit 
improbare se factum ut primo etiam cum Syphace et ceteris captiuis detractam eam 
«lecto» geniali mittere ad Scipionem conatus sit. uictus deinde precibus Masinissae 
orantis ut arbitrium utrius regum duorum fortunae accessio Sophoniba esset ad 
Scipionem reiceret, misso Syphace et captiuis ceteras urbes Numidiae quae praesidiis 
regiis tenebantur adiuuante Masinissa recipit. 

[13] Syphacem in castra adduci cum esset nuntiatum, omnis uelut ad spectaculum 
triumphi multitudo effusa est. praecedebat ipse uinctus; sequebatur grex nobilium 
Numidarum. tum quantum quisque plurimum poterat magnitudini Syphacis famaeque 
gentis uictoriam suam augendo addebat: illum esse regem cuius tantum maiestati duo 
potentissimi in terris tribuerint populi Romanus Carthaginiensisque ut Scipio imperator 
suus ad amicitiam eius petendam relicta prouincia Hispania exercituque duabus 
quinqueremibus in Africam nauigauerit, Hasdrubal Poenorum imperator non ipse modo 
ad eum in regnum uenerit sed etiam filiam ei nuptum dederit. habuisse eum uno 
tempore in potestate duos imperatores, Poenum Romanumque. sicut ab dis 
immortalibus pars utraque hostiis mactandis pacem petisset, ita ab eo utrimque pariter 
amicitiam petitam. iam tantas habuisse opes ut Masinissam regno pulsum eo redegerit 
ut uita eius fama mortis et latebris ferarum modo in siluis rapto uiuentis tegeretur. 


His sermonibus circumstantium celebratus rex in praetorium ad Scipionem est 
perductus. mouit et Scipionem cum fortuna pristina uiri praesenti fortunae conlata, tum 
recordatio hospitii dextraeque datae et foederis publice ac priuatim iuncti. eadem haec 
et Syphaci animum dederunt in adloquendo uictore. nam cum Scipio quid sibi uoluisset 
quaereret qui non societatem solum abnuisset Romanam sed ultro bellum intulisset, 
tum ille peccasse quidem sese atque insanisse fatebatur, sed non tum demum cum arma 
aduersus populum Romanum cepisset; exitum sui furoris eum fuisse, non principium; 
tum se insanisse, tum hospitia priuata et publica foedera omnia ex animo eiecisse cum 
Carthaginiensem matronam domum acceperit. illis nuptialibus facibus regiam 
conflagrasse suam; illam furiam pestemque omnibus delenimentis animum suum 
auertisse atque alienasse, nec conquiesse donec ipsa manibus suis nefaria sibi arma 
aduersus hospitem atque amicum induerit. perdito tamen atque adflicto sibi hoc in 
miseriis solatii esse quod in omnium hominum inimicissimi sibi domum ac penates 
eandem pestem ac furiam transisse uideat. neque prudentiorem neque constantiorem 
Masinissam quam Syphacem esse, etiam iuuenta incautiorem; certe stultius illum atque 
intemperantius eam quam se duxisse. 


[14] Haec non hostili modo odio sed amoris etiam stimulis amatam apud aemulum 
cernens cum dixisset, non mediocri cura Scipionis animum pepulit; et fidem criminibus 
raptae prope inter arma nuptiae neque consulto neque exspectato Laelio faciebant 
tamque praeceps festinatio ut quo die captam hostem uidisset eodem matrimonio 
iunctam acciperet et ad penates hostis sui nuptiale sacrum conficeret. et eo foediora 
haec uidebantur Scipioni quod ipsum in Hispania iuuenem nullius forma pepulerat 
captiuae. haec secum uolutanti Laelius ac Masinissa superuenerunt. quos cum pariter 
ambo et benigno uoltu excepisset et egregiis laudibus frequenti praetorio celebrasset, 
abductum in secretum Masinissam sic adloquitur: 'aliqua te existimo, Masinissa, 
intuentem in me bona et principio in Hispania ad iungendam mecum amicitiam uenisse 
et postea in Africa te ipsum spesque omnes tuas in fidem meam commisisse. atqui nulla 
earum uirtus est propter quas tibi adpetendus uisus sim qua ego aeque ac temperantia 
et continentia libidinum gloriatus fuerim. hanc te quoque ad ceteras tuas eximias 
uirtutes, Masinissa, adiecisse uelim. non est, non-mihi crede-tantum ab hostibus 
armatis aetati nostrae periculi quantum ab circumfusis undique uoluptatibus. qui eas 

temperantia sua frenauit ac domuit multo maius decus maioremque uictoriam sibi 
peperit quam nos Syphace uicto habemus. quae me absente strenue ac fortiter fecisti 
libenter et commemoraui et memini: cetera te ipsum reputare tecum quam me dicente 
erubescere malo. Syphax populi Romani auspiciis uictus captusque est. itaque ipse 
coniunx regnum ager oppida homines qui incolunt, quicquid denique Syphacis fuit, 
praeda populi, Romani est; et regem coniugemque eius, etiamsi non ciuis 
Carthaginiensis esset, etiamsi non patrem eius imperatorem hostium uideremus, 
Romam oporteret mitti, ac senatus populique Romani de ea iudicium atque arbitrium 
esse quae regem socium nobis alienasse atque in arma egisse praecipitem dicatur. uince 
animum; caue deformes multa bona uno uitio et tot meritorum gratiam maiore culpa 
quam causa culpae est corrumpas.' 


[15] Masinissae haec audienti non rubor solum suffusus sed lacrimae etiam obortae; et 
cum se quidem in potestate futurum imperatoris dixisset orassetque eum ut quantum 
res sineret fidei suae temere obstrictae consuleret-promisisse enim se in nullius 
potestatem eam traditurum—ex praetorio in tabernaculum suum confusus concessit. ibi 
arbitris remotis cum crebro suspiritu et gemitu, quod facile ab circumstantibus 
tabernaculum exaudiri posset, aliquantum temporis consumpsisset, ingenti ad 
postremum edito gemitu fidum e seruis unum uocat, sub cuius custodia regio more ad 
incerta fortunae uenenum erat, et mixtum in poculo ferre ad Sophonibam iubet ac simul 
nuntiare Masinissam libenter primam ei fidem praestaturum fuisse quam uir uxori 
debuerit: quoniam eius arbitrium qui possint adimant, secundam fidem praestare ne 
uiua in potestatem Romanorum ueniat. memor patris imperatoris patriaeque et duorum 
regum quibus nupta fuisset, sibi ipsa consuleret. 


Hunc nuntium ac simul uenenum ferens minister cum ad Sophonibam uenisset, 'accipio' 
inquit 'nuptiale munus, neque ingratum, si nihil maius uir uxori praestare potuit. hoc 
tamen nuntia, melius me morituram fuisse si non in funere meo nupsissem.' non locuta 
est ferocius quam acceptum poculum nullo trepidationis signo dato impauide hausit. 
quod ubi nuntiatum est Scipioni, ne quid aeger animi ferox iuuenis grauius consuleret 
accitum eum extemplo nunc solatur, nunc quod temeritatem temeritate alia luerit 
tristioremque rem quam necesse fuerit fecerit leniter castigat. postero die ut a praesenti 
motu auerteret animum eius, in tribunal escendit et contionem aduocari iussit. ibi 
Masinissam, primum regem appellatum eximiisque ornatum laudibus, aurea corona 
aurea patera sella curuli et scipione eburneo toga picta et palmata tunica donat. addit 
uerbis honorem: neque magnificentius quicquam triumpho apud Romanos neque 
triumphantibus ampliorem eo ornatum esse quo unum omnium externorum dignum 
Masinissam populus Romanus ducat. Laelium deinde et ipsum conlaudatum aurea 
corona donat; et alii militares uiri, prout a quoque nauata opera erat, donati. his 
honoribus mollitus regis animus erectusque in spem propinquam sublato Syphace omnis 
Numidiae potiundae. 


[16] Scipio C. Laelio cum Syphace aliisque captiuis Romam misso, cum quibus et 
Masinissae legati profecti sunt, ipse ad Tyneta rursus castra refert et quae munimenta 
incohauerat permunit. Carthaginienses non breui solum sed prope uano gaudio ab satis 

prospera in praesens oppugnatione classis perfusi, post famam capti Syphacis in quo 
plus prope quam in Hasdrubale atque exercitu suo spei reposuerant perculsi, iam nullo 
auctore belli ultra audito oratores ad pacem petendam mittunt triginta seniorum 
principes; id erat sanctius apud illos consilium maximaque ad ipsum senatum regendum 
uis. qui ubi in castra Romana et in praetorium peruenerunt more adulantium-accepto, 
credo, ritu ex ea regione ex qua oriundi erant-procubuerunt. conueniens oratio tam 
humili adulationi fuit non culpam purgantium sed transferentium initium culpae in 
Hannibalem potentiaeque eius fautores. ueniam ciuitati petebant ciuium temeritate bis 
iam euersae, incolumi futurae iterum hostium beneficio; imperium ex uictis hostibus 
populum Romanum, non perniciem petere; paratis oboedienter seruire imperaret quae 
uellet. 


Scipio et uenisse ea spe in Africam se ait, et spem suam prospero belli euentu auctam, 
uictoriam se non pacem domum reportaturum esse; tamen cum uictoriam prope in 
manibus habeat, pacem non abnuere, ut omnes gentes sciant populum Romanum et 
suscipere iuste bella et finire. leges pacis se has dicere: captiuos et perfugas et fugitiuos 
restituant; exercitus ex Italia et Gallia deducant; Hispania abstineant; insulis omnibus 
quae inter Italiam atque Africam sint decedant; naues longas praeter uiginti omnes 
tradant, tritici quingenta, hordei trecenta milia modium.-pecuniae summam quantam 
imperauerit parum conuenit; alibi quinque milia talentum, alibi quinque milia pondo 
argenti, alibi duplex stipendium militibus imperatum inuenio.—'his condicionibus' inquit 
'placeatne pax triduum ad consultandum dabitur. si placuerit, mecum indutias facite, 
Romam ad senatum mittite legatos. ita dimissi Carthaginienses nullas recusandas 
condiciones pacis cum censuissent quippe qui moram temporis quaererent dum 
Hannibal in Africam traiceret, legatos alios ad Scipionem ut indutias facerent, alios 
Romam ad pacem petendam mittunt ducentes paucos in speciem captiuos perfugasque 
et fugitiuos quo impetrabilior pax esset. 


[17] Multis ante diebus Laelius cum Syphace primoribusque Numidarum captiuis 
Romam uenit quaeque in Africa gesta essent omnia ordine exposuit patribus ingenti 
hominum et in praesens laetitia et in futurum spe. consulti inde patres regem in 
custodiam Albam mittendum censuerunt, Laelium retinendum donec legati 
Carthaginienses uenirent. supplicatio in quadriduum decreta est. P. Aelius praetor 
senatu misso et contione inde aduocata cum C. Laelio in rostra escendit. ibi uero 
audientes fusos Carthaginiensium exercitus, deuictum et captum ingentis nominis 
regem, Numidiam omnem egregia uictoria peragratam, tacitum continere gaudium non 
poterant quin clamoribus quibusque aliis multitudo solet laetitiam immodicam 
significarent. itaque praetor extemplo edixit uti aeditui aedes sacras omnes tota urbe 
aperirent, circumeundi salutandique deos agendique grates per totum diem populo 
potestas fieret. 


Postero die legatos Masinissae in senatum introduxit. gratulati primum senatui sunt 
quod P. Scipio prospere res in Africa gessisset; deinde gratias egerunt quod Masinissam 
non appellasset modo regem sed fecisset restituendo in paternum regnum, in quo post 
Syphacem sublatum si ita patribus uisum esset sine metu et certamine esset regnaturus, 

dein conlaudatum pro contione amplissimis decorasset donis, quibus ne indignus esset 
et dedisse operam Masinissam et porro daturum esse. petere ut regium nomen 
ceteraque Scipionis beneficia et munera senatus decreto confirmaret; et, nisi molestum 
esset, illud quoque petere Masinissam, ut Numidas captiuos qui Romae in custodia 
essent remitterent; id sibi amplum apud populares futurum esse. ad ea responsum 
legatis rerum gestarum prospere in Africa communem sibi cum rege gratulationem esse; 
Scipionem recte atque ordine uideri fecisse quod eum regem appellauerit, et quicquid 
aliud fecerit quod cordi foret Masinissae id patres comprobare ac laudare. munera 
quoque quae legati ferrent regi decreuerunt, sagula purpurea duo cum fibulis aureis 
singulis et lato clauo tunicis, equos duo phaleratos, bina equestria arma cum loricis, et 
tabernacula militaremque supellectilem qualem praeberi consuli mos esset. haec regi 
praetor mittere iussus: legatis in singulos dona ne minus quinum milium, comitibus 
eorum «singulorum» milium aeris, et uestimenta bina legatis, singula comitibus 
Numidisque, qui ex custodia emissi redderentur regi; ad hoc aedes liberae loca lautia 
legatis decreta. 


[18] Eadem aestate qua haec decreta Romae et in Africa gesta sunt P. Quinctilius Uarus 
praetor et M. Cornelius proconsul in agro Insubrum Gallorum cum Magone Poeno signis 
conlatis pugnarunt. praetoris legiones in prima acie fuerunt: Cornelius suas in subsidiis 
tenuit, ipse ad prima signa equo aduectus; proque duobus cornibus praetor ac proconsul 
milites ad inferenda in hostes signa summa ui hortabantur. postquam nihil 
commouebant, tum Quinctilius Cornelio: 'lentior, ut uides, fit pugna, et induratur 
praeter spem resistendo hostium timor, ac ne uertat in audaciam periculum est. 
equestrem procellam excitemus oportet si turbare ac statu mouere uolumus. itaque uel 
tu ad prima signa proelium sustine, ego inducam in pugnam equites; uel ego hic in prima 
acie rem geram, tu quattuor legionum equites in hostem emitte.' utram uellet praetor 
muneris partem proconsule accipiente, Quinctilius praetor cum filio, cui Marco 
praenomen erat, impigro iuuene, ad equites pergit iussosque escendere in equos 
repente in hostem emittit. tumultum equestrem auxit clamor ab legionibus additus, nec 
stetisset hostium acies ni Mago ad primum equitum motum paratos elephantos 
extemplo in proelium induxisset; ad quorum stridorem odoremque et adspectum territi 
equi uanum equestre auxilium fecerunt. et ut rem" permixtus, ubi cuspide uti et 
comminus gladio posset, roboris maioris Romanus eques erat, ita in ablatum pauentibus 
procul equis melius ex interuallo Numidae iaculabantur. simul et peditum legio 
duodecima magna ex parte caesa pudore magis quam uiribus tenebat locum; nec diutius 
tenuisset ni ex subsidiis tertia decima legio in primam aciem inducta proelium dubium 
excepisset. Mago quoque ex subsidiis Gallos integrae legioni opposuit. quibus haud 
magno certamine fusis hastati legionis undecimae conglobant sese atque elephantos 
iam etiam peditum aciem turbantes inuadunt; in quos cum pila confertos coniecissent 
nullo ferme frustra emisso, omnes retro in aciem suorum auerterunt; quattuor grauati 
uolneribus corruerunt. tum primum commota hostium acies, simul omnibus equitibus, 
ut auersos uidere elephantos, ad augendum pauorem ac tumultum effusis. sed donec 
stetit ante signa Mago, gradum sensim referentes, ordines et tenorem pugnae 
seruabant: postquam femine transfixo cadentem  auferrique ex proelio prope 

exsanguem uidere, extemplo in fugam omnes uersi. ad quinque milia hostium eo die 
caesa et signa militaria duo et uiginti capta. nec Romanis incruenta uictoria fuit; duo 
milia et trecenti de exercitu praetoris, pars multo maxima ex legione duodecima, amissi; 
inde et tribuni militum duo, M. Cosconius et M. Maeuius; tertiae decimae quoque 
legionis, quae postremo proelio adfuerat, C. Heluius tribunus militum in restituenda 
pugna cecidit; et duo et uiginti ferme equites inlustres, obtriti ab elephantis, cum 
centurionibus aliquot perierunt. et longius certamen fuisset ni uolnere ducis concessa 
uictoria esset. 


[19] Mago proximae silentio noctis profectus quantum pati uiae per uolnus poterat 
itineribus extentis ad mare in Ligures Ingaunos peruenit. ibi eum legati ab Carthagine 
paucis ante diebus in sinum Gallicum adpulsis nauibus adierunt, iubentes primo quoque 
tempore in Africam traicere; id et fratrem eius Hannibalem-nam ad eum quoque isse 
legatos eadem iubentes-facturum; non in eo esse Carthaginiensium res ut Galliam atque 
Italiam armis obtineant. Mago non imperio modo senatus periculoque patriae motus 
sed metuens etiam ne uictor hostis moranti instaret Liguresque ipsi relinqui Italiam a 
Poenis cernentes ad eos quorum mox in potestate futuri essent deficerent, simul 
sperans leniorem in nauigatione quam in uia iactationem uolneris fore et curationi 
omnia commodiora, impositis copiis in naues profectus uixdum superata Sardinia ex 
uolnere moritur. naues quoque aliquot Poenorum disiectae in alto ab classe Romana 
quae circa Sardiniam erat capiuntur. haec terra marique in parte Italiae quae iacet ad 
Alpes gesta. 


Consul C. Seruilius, nulla memorabili re in prouincia Etruria Galliaque-nam eo quoque 
processerat-gesta, patre C. Seruilio et C. Lutatio ex seruitute post sextum decimum 
annum receptis qui ad uicum Tannetum a Boiis capti fuerant, hinc patre hinc Catulo 
lateri circumdatis priuato magis quam publico decore insignis Romam rediit. latum ad 
populum est ne C. Seruilio fraudi esset quod patre qui sella curuli sedisset uiuo, cum id 
ignoraret, tribunus plebis atque aedilis plebis fuisset contra quam sanctum legibus erat. 
hac rogatione perlata in prouinciam rediit. 


Ad Cn. Seruilium consulem, qui in Bruttiis erat, Consentia Aufugum Bergae Baesidiae 
Ocriculum Lymphaeum Argentanum Clampetia multique alii ignobiles populi senescere 
Punicum bellum cernentes defecere. idem consul cum Hannibale in agro Crotoniensi 
acie conflixit. obscura eius pugnae fama est. Ualerius Antias quinque milia hostium caesa 
ait, quae tanta res est ut aut impudenter ficta sit aut neglegenter praetermissa. nihil 
certe ultra rei in Italia ab Hannibale gestum. nam ad eum quoque legati ab Carthagine 
reuocantes in Africam, iis forte diebus quibus ad Magonem, uenerunt. 


[20] Frendens gemensque ac uix lacrimis temperans dicitur legatorum uerba audisse. 
postquam edita sunt mandata, 'iam non perplexe' inquit 'sed palam reuocant qui 
uetando supplementum et pecuniam mitti iam pridem retrahebant. uicit ergo 
Hannibalem non populus Romanus totiens caesus fugatusque sed senatus 
Carthaginiensis obtrectatione atque inuidia; neque hac deformitate reditus mei tam P. 
Scipio exsultabit atque efferet sese quam Hanno qui domum nostram quando alia re non 
potuit ruina Carthaginis oppressit.' 

lam hoc ipsum praesagiens animo praeparauerat ante naues. itaque inutili militum turba 
praesidii specie in oppida Bruttii agri quae pauca metu magis quam fide continebantur 
dimissa, quod roboris in exercitu erat in Africam transuexit, multis Italici generis, quia in 
Africam secuturos abnuentes concesserant in lunonis Laciniae delubrum inuiolatum ad 
eam diem, in templo ipso foede interfectis. raro quemquam alium patriam exsilii causa 
relinquentem tam maestum abisse ferunt quam Hannibalem hostium terra excedentem; 
respexisse saepe Italiae litora, et deos hominesque accusantem in se quoque ac suum 
ipsius caput exsecratum quod non cruentum ab Cannensi uictoria militem Romam 
duxisset; Scipionem ire ad Carthaginem ausum qui consul hostem Poenum in Italia non 
uidisset: se, centum milibus armatorum ad Trasumennum ad Cannas caesis, circa 
Casilinum Cumasque et Nolam consenuisse. haec accusans querensque ex diutina 
possessione Italiae est detractus. 


[21] Romam per eosdem dies et Magonem et Hannibalem profectos allatum est. cuius 
duplicis gratulationis minuit laetitiam et quod parum duces in retinendis iis, cum id 
mandatum ab senatu esset, aut animi aut uirium habuisse uidebantur et quod solliciti 
erant omni belli mole in unum exercitum ducemque inclinata quo euasura esset res. per 
eosdem dies legati Saguntini uenerunt comprensos cum pecunia adducentes 
Carthaginienses qui ad conducenda auxilia in Hispaniam traiecissent. ducenta et 
quinquaginta auri, octingenta pondo argenti in uestibulo curiae posuerunt. hominibus 
acceptis et in carcerem conditis auro argentoque reddito gratiae legatis actae, atque 
insuper munera data ac naues quibus in Hispaniam reuerterentur. 


Mentio deinde ab senioribus facta est segnius homines bona quam mala sentire; transitu 
in Italiam Hannibalis quantum terroris pauorisque esset meminisse; quas deinde clades, 
quos luctus incidisse. uisa castra hostium e muris urbis; quae uota singulorum 
uniuersorumque fuisse. quotiens in conciliis uoces manus ad caelum porrigentium 
auditas en unquam ille dies futurus esset quo uacuam hostibus Italiam bona pace 
florentem uisuri essent. dedisse id deos tandem sexto decimo demum anno, nec esse 
qui dis grates agendas censeat; adeo ne aduenientem quidem gratiam homines benigne 
accipere, nedum ut praeteritae satis memores sint. conclamatum deinde ex omni parte 
curiae est uti referret P. Aelius praetor; decretumque ut quinque dies circa omnia 
puluinaria supplicaretur uictimaeque maiores immolarentur centum uiginti. 


lam dimisso Laelio legatisque Masinissae cum Carthaginiensium legatos de pace ad 
senatum uenientes Puteolis uisos inde terra uenturos allatum esset, reuocari C. Laelium 
placuit ut coram eo de pace ageretur. Q. Fuluius Gillo legatus Scipionis Carthaginienses 
Romam adduxit; quibus uetitis ingredi urbem hospitium in uilla publica, senatus ad 
aedem Bellonae datus est. 


[22] Orationem eandem ferme quam apud Scipionem habuerunt, culpam omnem belli 
a publico consilio in Hannibalem uertentes: eum iniussu senatus non Alpes modo sed 
Hiberum quoque transgressum, nec Romanis solum sed ante etiam Saguntinis priuato 
consilio bellum intulisse; senatui ac populo Carthaginiensi, si quis uere aestimet, foedus 
ad eam diem inuiolatum esse cum Romanis; itaque nihil aliud sibi mandatum esse uti 
peterent quam ut in ea pace quae postremo cum C. Lutatio facta esset manere liceret. 

cum more tradito [a] patribus potestatem interrogandi, si quis quid uellet, legatos 
praetor fecisset, senioresque qui foederibus interfuerant alia alii interrogarent, nec 
meminisse se per aetatem-etenim omnes ferme iuuenes erant- dicerent legati, 
conclamatum ex omni parte curiae est Punica fraude electos qui ueterem pacem 
repeterent cuius ipsi non meminissent. 


[23] Emotis deinde curia legatis sententiae interrogari coeptae. M. Liuius C. Seruilium 
consulem qui propior esset arcessendum ut coram eo de pace ageretur censebat; cum 
de re maiore quam quanta ea esset consultatio incidere non posset, non uideri sibi 
absente consulum altero ambobusue eam rem agi satis ex dignitate populi Romani esse. 
Q. Metellus, qui triennio ante consul dictatorque fuerat: cum P. Scipio caedendo 
exercitus agros populando in eam necessitatem hostes compulisset ut supplices pacem 
peterent, et nemo omnium uerius existimare posset qua mente ea pax peteretur quam 
qui ante portas Carthaginis bellum gereret, nullius alterius consilio quam Scipionis 
accipiendam abnuendamue pacem esse. M. Ualerius Laeuinus, qui bis consul fuerat, 
speculatores non legatos uenisse arguebat, iubendosque Italia excedere et custodes 
cum iis usque ad naues mittendos, Scipionique scribendum ne bellum remitteret. Laelius 
Fuluiusque adiecerunt et Scipionem in eo positam habuisse spem pacis si Hannibal et 
Mago ex Italia non reuocarentur; ceterum omnia simulaturos Carthaginienses, duces 
eos exercitusque exspectantes; deinde quamuis recentium foederum et deorum 
omnium oblitos bellum gesturos. eo magis in Laeuini sententiam discessum. legati pace 
infecta ac prope sine responso dimissi. 


[24] Per eos dies Cn. Seruilius consul, haud dubius quin pacatae Italiae penes se gloria 
esset, uelut pulsum ab se Hannibalem persequens, in Siciliam, inde in Africam 
transiturus, traiecit. quod ubi Romae uolgatum est, primo censuerant patres ut praetor 
scriberet consuli senatum aequum censere in Italiam reuerti eum; dein, cum praetor 
spreturum eum litteras suas diceret, dictator ad id ipsum creatus P. Sulpicius pro iure 
maioris imperii consulem in Italiam reuocauit. reliquum anni cum M. Seruilio magistro 
equitum circumeundis in Italia urbibus quae bello alienatae fuerant noscendisque 
singularum causis consumpsit. 


Per indutiarum tempus ex Sardinia a P. Lentulo praetore centum onerariae naues cum 
commeatu uiginti rostratarum praesidio, et ab hoste et ab tempestatibus mari tuto, in 
Africam transmiserunt. Cn. Octauio ducentis onerariis triginta longis nauibus ex Sicilia 
traicienti non eadem fortuna fuit. in conspectum ferme Africae prospero cursu uectum 
primo destituit uentus, deinde uersus in Africum turbauit ac passim naues disiecit. ipse 
cum rostratis per aduersos fluctus ingenti remigum labore enisus Apollinis 
promunturium tenuit: onerariae pars maxima ad Aegimurum insulam-ea sinum ab alto 
claudit in quo sita Carthago est, triginta ferme milia ab urbe-, aliae aduersus urbem 
ipsam ad Calidas Aquas delatae sunt. omnia in conspectu Carthaginis erant. itaque ex 
tota urbe in forum concursum est; magistratus senatum uocare: populus in curiae 
uestibulo fremere ne tanta ex oculis manibusque amitteretur praeda. cum quidam pacis 
petitae, alii indutiarum-necdum enim dies exierat-fidem opponerent, permixto paene 
senatus populique concilio consensum est ut classem quinquaginta nauium Hasdrubal 

Aegimurum traiceret, inde per litora portusque dispersas Romanas naues conligeret. 
desertae fuga nautarum primum ab Aegimuro, deinde ab Aquis onerariae Carthaginem 
puppibus tractae sunt. 


[25] Nondum ab Roma reuerterant legati neque sciebatur quae senatus Romani de bello 
aut pace sententia esset, necdum indutiarum dies exierat; eo indigniorem iniuriam ratus 
Scipio ab iis qui petissent pacem et indutias et spem pacis et fidem indutiarum uiolatam 
esse, legatos Carthaginem L. Baebium L. Sergium L. Fabium extemplo misit. qui cum 
multitudinis concursu prope uiolati essent nec reditum tutiorem futurum cernerent, 
petierunt a magistratibus quorum auxilio uis prohibita erat ut naues mitterent quae se 
prosequerentur. datae triremes duae cum ad Bagradam flumen peruenissent unde 
castra Romana conspiciebantur Carthaginem rediere. classis Punica ad Uticam 
stationem habebat. ex ea tres quadriremes, seu clam misso a Carthagine nuntio ut id 
fieret, seu Hasdrubale qui classi praeerat sine publica fraude auso facinus, 
quinqueremem Romanam superantem promunturium ex alto repente adgressae sunt. 
sed neque rostro ferire celeritate subterlabentem poterant neque transilire armati ex 
humilioribus in altiorem nauem; et defendebatur egregie quoad tela suppeditarunt. quis 
deficientibus iam nulla alia res eam quam propinquitas terrae multitudoque a castris in 
litus effusa tueri potuisset. concitatam enim remis quanto maximo impetu poterant in 
terram cum immisissent, nauis tantum iactura facta incolumes ipsi euaserunt. ita alio 
super aliud scelere cum haud dubie indutiae ruptae essent, Laelius Fuluiusque ab Roma 
cum legatis Carthaginiensibus superuenerunt. quibus Scipio etsi non indutiarum fides 
modo a Carthaginiensibus sed ius etiam gentium in legatis uiolatum esset tamen se nihil 
nec institutis populi Romani nec suis moribus indignum in iis facturum esse cum dixisset, 
dimissis legatis bellum parabat. 


Hannibali iam terrae adpropinquanti iussus e nauticis unus escendere in malum ut 
specularetur quam tenerent regionem cum dixisset sepulcrum dirutum proram spectare, 
abominatus praeteruehi iusso gubernatore ad Leptim adpulit classem atque ibi copias 
exposuit. 


[26] Haec eo anno in Africa gesta; insequentia excedunt in eum annum quo M. Seruilius 
Geminus, qui tum magister equitum erat, et Ti. Claudius Nero consules facti sunt. 
ceterum exitus superioris anni cum legati sociarum urbium ex Graecia questi essent 
uastatos agros ab regiis praesidiis profectosque in Macedoniam legatos ad res 
repetendas non admissos ad Philippum regem, simul nuntiassent quattuor milia militum 
cum Sopatro duce traiecta in Africam dici ut essent Carthaginiensibus praesidio et 
pecuniae aliquantum una missum, legatos ad regem qui haec aduersus foedus facta 
uideri patribus nuntiarent mittendos censuit senatus. missi C. Terentius Uarro C. 
Mamilius M. Aurelius; iis tres quinqueremes datae. 


Annus insignis incendio ingenti, quo cliuus Publicius ad solum exustus est, et aquarum 
magnitudine, sed annonae uilitate fuit, praeterquam quod pace omnis Italia erat aperta, 
etiam quod magnam uim frumenti ex Hispania missam M. Ualerius Falto et M. Fabius 
Buteo aediles curules quaternis aeris uicatim populo discripserunt. 

eodem anno Q. Fabius Maximus moritur, exactae aetatis si quidem uerum est augurem 
duos et sexaginta annos fuisse, quod quidam auctores sunt. uir certe fuit dignus tanto 
cognomine uel si nouum ab eo inciperet. superauit paternos honores, auitos aequauit. 
pluribus uictoriis et maioribus proeliis auus insignis Rullus; sed omnia aequare unus 
hostis Hannibal potest. cautior tamen quam promptior hic habitus; et sicut dubites 
utrum ingenio cunctator fuerit an quia ita bello proprie quod tum gerebatur aptum erat, 
sic nihil certius est quam unum hominem nobis cunctando rem restituisse, sicut Ennius 
ait. augur in locum eius inauguratus Q. Fabius Maximus filius: in eiusdem locum 
pontifex-nam duo sacerdotia habuit-Ser. Sulpicius Galba. ludi Romani diem unum, 
plebeii ter toti instaurati ab aedilibus M. Sextio Sabino et Cn. Tremelio Flacco. ii ambo 
praetores facti et cum his C. Liuius Salinator et C. Aurelius Cotta. comitia eius anni utrum 
C. Seruilius consul habuerit an, quia eum res in Etruria tenuerint quaestiones ex senatus 
consulto de coniurationibus principum habentem, dictator ab eo dictus P. Sulpicius 
incertum ut sit diuersi auctores faciunt. 


[27] Principio insequenti anni M. Seruilius et Ti. Claudius senatu in Capitolium uocato de 
prouinciis rettulerunt. Italiam atque Africam in sortem conici, Africam ambo cupientes, 
uolebant; ceterum Q. Metello maxime adnitente neque negata neque data est Africa. 
consules iussi cum tribunis plebis agere ut, si iis uideretur, populum rogarent quem 
uellet in Africa bellum gerere. omnes tribus P. Scipionem iusserunt. nihilo minus 
consules prouinciam Africam-ita enim senatus decreuerat-in sortem coniecerunt. Ti. 
Claudio Africa euenit ut quinquaginta nauium classem, omnes quinqueremes, in Africam 
traiceret parique imperio cum P. Scipione imperator esset: M. Seruilius Etruriam sortitus. 
in eadem prouincia et C. Seruilio prorogatum imperium si consulem manere ad urbem 
senatui placuisset. praetores M. Sextius Galliam est sortitus ut duas legiones 
prouinciamque traderet ei P. Quinctilius Uarus: C. Liuius Bruttios cum duabus legionibus 
quibus P. Sempronius proconsul priore anno praefuerat: Cn. Tremelius Siciliam ut a P. 
Uillio Tappulo praetore prioris anni prouinciam et duas legiones acciperet; Uillius pro 
praetore uiginti nauibus longis militibus mille oram Siciliae tutaretur: M. Pomponius 
uiginti nauibus reliquis mille et quingentos milites Romam deportaret. C. Aurelio Cottae 
urbana euenit. ceteris ita uti quisque obtinebant prouincias exercitusque prorogata 
imperia. sedecim non amplius eo anno legionibus defensum imperium est. et ut placatis 
dis omnia inciperent agerentque, ludos quos M. Claudio Marcello T. Quinctio consulibus 
T. Manlius dictator quasque hostias maiores uouerat si per quinquennium res publica 
eodem statu fuisset, ut eos ludos consules priusquam ad bellum proficiscerentur 
facerent. ludi in circo per quadriduum facti hostiaeque quibus uotae erant dis caesae. 


[28] Inter haec simul spes simul cura in dies crescebat nec satis certum constare apud 
animos poterat utrum gaudio dignius esset Hannibalem post sextum decimum annum 
ex Italia decedentem uacuam possessionem eius reliquisse populo Romano, an magis 
metuendum quod incolumi exercitu in Africam transisset: locum nimirum non periculum 
mutatum; cuius tantae dimicationis uatem qui nuper decessisset Q. Fabium haud frustra 
canere solitum grauiorem in sua terra futurum hostem Hannibalem quam in aliena 
fuisset. nec Scipioni aut cum Syphace inconditae barbariae rege, cui Statorius semilixa 
ducere exercitus solitus sit, aut cum socero eius Hasdrubale fugacissimo duce rem 

futuram, aut «cum» tumultuariis exercitibus ex agrestium semermi turba subito 
conlectis, sed cum Hannibale, prope nato in praetorio patris fortissimi ducis, alito atque 
educato inter arma, puero quondam milite, uixdum iuuene imperatore, qui senex 
uincendo factus Hispanias Gallias Italiam ab Alpibus ad fretum monumentis ingentium 
rerum complesset. ducere exercitum aequalem stipendiis suis, duratum omnium rerum 
patientia quas uix fides fiat homines passos, perfusum miliens cruore Romano, exuuias 
non militum tantum sed etiam imperatorum portantem. multos occursuros Scipioni in 
acie qui praetores, qui imperatores, qui consules Romanos sua manu occidissent, 
muralibus uallaribusque insignes coronis, peruagatos capta castra captas urbes 
Romanas. non esse hodie tot fasces magistratibus populi Romani quot captos ex caede 
imperatorum prae se ferre posset Hannibal. has formidines agitando animis ipsi curas et 
metus augebant, etiam quod, cum adsuessent per aliquot annos bellum ante oculos aliis 
atque aliis in Italiae partibus lenta spe in nullum propinquum debellandi finem gerere, 
erexerant omnium animos Scipio et Hannibal uelut ad supremum certamen comparati 
duces. iis quoque quibus erat ingens in Scipione fiducia et uictoriae spes quo magis in 
propinquam eam imminebant animis eo curae intentiores erant. haud dispar habitus 
animorum Carthaginiensibus erat quos modo petisse pacem, intuentes Hannibalem ac 
rerum gestarum eius magnitudinem, paenitebat, modo cum respicerent bis sese acie 
uictos, Syphacem captum, pulsos se Hispania, pulsos Italia, atque ea omnia unius uirtute 
et consilio Scipionis facta, uelut fatalem eum ducem in exitium suum natum horrebant. 


[29] lam Hadrumetum peruenerat Hannibal; unde, ad reficiendum ex iactatione 
maritima militem paucis diebus sumptis, excitus pauidis nuntiis omnia circa Carthaginem 
obtineri armis adferentium magnis itineribus Zamam contendit.-Zama quinque dierum 
iter ab Carthagine abest.-inde praemissi speculatores cum excepti ab custodibus 
Romanis deducti ad Scipionem essent, traditos eos tribuno militum, iussosque omisso 
metu uisere omnia, per castra qua uellent circumduci iussit; percontatusque satin per 
commodum omnia explorassent, datis qui prosequerentur retro ad Hannibalem dimisit. 
Hannibal nihil quidem eorum quae nuntiabantur-nam et Masinissam cum sex milibus 
peditum quattuor equitum uenisse eo ipso forte die adferebant-laeto animo audiuit, 
maxime hostis fiducia, quae non de nihilo profecto concepta esset, perculsus. itaque 
quamquam et ipse causa belli erat et aduentu suo turbauerat et pactas indutias et spem 
foederum, tamen si integer quam si uictus peteret pacem aequiora impetrari posse ratus, 
nuntium ad Scipionem misit ut conloquendi secum potestatem faceret.-id utrum sua 
sponte fecerit an publico consilio, neutrum cur adfirmem habeo. Ualerius Antias primo 
proelio uictum eum ab Scipione, quo duodecim milia armatorum in acie sint caesa, mille 
et septingenti capti, legatum cum aliis decem legatis tradit in castra ad Scipionem 
uenisse. 


Ceterum Scipio cum conloquium haud abnuisset, ambo ex composito duces castra 
protulerunt ut coire ex propinquo possent. Scipio haud procul Naraggara urbe cum ad 
cetera loco opportuno tum quod aquatio intra teli coniectum erat consedit. Hannibal 
tumulum a quattuor milibus inde, tutum commodumque alioqui nisi quod longinquae 
aquationis erat, cepit. ibi in medio locus conspectus undique ne quid insidiarum esset 
delectus. 

[30] Summotis pari spatio armatis, cum singulis interpretibus congressi sunt, non suae 
modo aetatis maximi duces sed omnis ante se memoriae omnium gentium cuilibet 
regum imperatorumue pares. paulisper alter alterius conspectu, admiratione mutua 
prope attoniti, conticuere; tum Hannibal prior: 'si hoc ita fato datum erat ut qui primus 
bellum intuli populo Romano, quique totiens prope in manibus uictoriam habui, is ultro 
ad pacem petendam uenirem, laetor te mihi sorte potissimum datum a quo peterem. 
tibi quoque inter multa egregia non in ultimis laudum hoc fuerit Hannibalem cui tot de 
Romanis ducibus uictoriam di dedissent tibi cessisse, teque huic bello uestris prius quam 
nostris cladibus insigni finem imposuisse. hoc quoque ludibrium casus ediderit fortuna 
ut cum patre tuo consule ceperim arma, cum eodem primum Romano imperatore signa 
contulerim, ad filium eius inermis ad pacem petendam ueniam. optimum quidem fuerat 
eam patribus nostris mentem datam ab dis esse ut et uos Italiae et nos Africae imperio 
contenti essemus; neque enim ne uobis quidem Sicilia ac Sardinia satis digna pretia sunt 
pro tot classibus, tot exercitibus, tot tam egregiis amissis ducibus; sed praeterita magis 
reprehendi possunt quam corrigi. ita aliena appetiuimus ut de nostris dimicaremus nec 
in Italia solum nobis bellum, uobis in Africa esset; sed et uos in portis uestris prope ac 
moenibus signa armaque hostium uidistis et nos ab Carthagine fremitum castrorum 
Romanorum exaudimus. quod igitur nos maxime abominaremur, uos ante omnia 
optaretis, in meliore uestra fortuna de pace agitur. agimus ii quorum et maxime interest 
pacem esse, et qui quodcumque egerimus ratum ciuitates nostrae habiturae sunt: 
animo tantum nobis opus est non abhorrente a quietis consiliis. 


'Quod ad me attinet, iam aetas senem in patriam reuertentem unde puer profectus sum, 
iam secundae, iam aduersae res ita erudierunt ut rationem sequi quam fortunam malim: 
tuam et adulescentiam et perpetuam felicitatem, ferociora utraque quam quietis opus 
est consiliis, metuo. non temere incerta casuum reputat quem fortuna nunquam decepit. 
quod ego fui ad Trasumennum, ad Cannas, id tu hodie es. uixdum militari aetate imperio 
accepto omnia audacissime incipientem nusquam fefellit fortuna. patris et patrui 
persecutus mortem ex calamitate uestrae domus decus insigne uirtutis pietatisque 
eximiae cepisti; amissas Hispanias reciperasti quattuor inde Punicis exercitibus pulsis; 
consul creatus, cum ceteris ad tutandam Italiam parum animi esset, transgressus in 
Africam duobus hic exercitibus caesis, binis eadem hora captis simul incensisque castris, 
Syphace potentissimo rege capto, tot urbibus regni eius, tot nostri imperii ereptis, me 
sextum decimum iam annum haerentem in possessione ltaliae detraxisti. potest 
uictoriam malle quam pacem animus. noui spiritus magnos magis quam utiles; et mihi 
talis aliquando fortuna adfulsit. quod si in secundis rebus bonam quoque mentem 
darent di, non ea solum quae euenissent sed etiam ea quae euenire possent 
reputaremus. ut omnium obliuiscaris aliorum, satis ego documenti in omnes casus sum 
quem modo castris inter Anienem atque urbem uestram positis signa inferentem ac iam 
prope scandentem moenia Romana uideris, hic cernas duobus fratribus, fortissimis uiris, 
clarissimis imperatoribus orbatum ante moenia prope obsessae patriae quibus terrui 
uestram urbem ea pro mea deprecantem. 


'Maximae cuique fortunae minime credendum est. in bonis tuis rebus, nostris dubiis, tibi 
ampla ac speciosa danti est pax, nobis petentibus magis necessaria quam honesta. 

melior tutiorque est certa pax quam sperata uictoria; haec in tua, illa in deorum manu 
est. ne tot annorum felicitatem in unius horae dederis discrimen. cum tuas uires tum 
uim fortunae Martemque belli communem propone animo; utrimque ferrum, utrimque 
corpora humana erunt; nusquam minus quam in bello euentus respondent. non tantum 
ad id quod data pace iam habere potes, si proelio uinces, gloriae adieceris, quantum 
«dempseris», si quid aduersi eueniat. simul parta ac sperata decora unius horae fortuna 
euertere potest. omnia in pace iungenda tuae potestatis sunt, P. Corneli: tunc ea 
habenda fortuna erit quam di dederint. inter pauca felicitatis uirtutisque exempla M. 
Atilius quondam in hac eadem terra fuisset, si uictor pacem petentibus dedisset patribus 
nostris; sed non statuendo felicitati modum nec cohibendo efferentem se fortunam 
quanto altius elatus erat, eo foedius corruit. 'est quidem eius qui dat, non qui petit, 
condiciones dicere pacis; sed forsitan non indigni simus qui nobismet ipsi multam 
inrogemus. non recusamus quin omnia propter quae ad bellum itum est uestra sint, 
Sicilia Sardinia Hispania quidquid insularum toto inter Africam Italiamque continetur 
mari; Carthaginienses inclusi Africae litoribus uos, quando ita dis placuit, externa etiam 
terra marique uideamus regentes imperio. haud negauerim propter non nimis sincere 
petitam aut exspectatam nuper pacem suspectam esse uobis Punicam fidem: multum 
per quos petita sit ad fidem tuendae pacis pertinet, Scipio-uestri quoque, ut audio, 
patres nonnihil etiam ob hoc quia parum dignitatis in legatione erat negauerunt pacem-; 
Hannibal peto pacem qui neque peterem, nisi utilem crederem, et propter eandem 
utilitatem tuebor eam propter quam petii; et quemadmodum quia a me bellum coeptum 
est ne quem eius paeniteret quoad ipsi inuidere di praestiti, ita adnitar ne quem pacis 
per me partae paeniteat.' 


[31] Aduersus haec imperator Romanus in hanc fere sententiam respondit: 'non me 
fallebat, Hannibal, aduentus tui spe Carthaginienses et praesentem indutiarum fidem et 
spem pacis turbasse; neque tu id sane dissimulas qui de condicionibus superioribus pacis 
omnia subtrahas praeter ea quae iam pridem in nostra potestate sunt. ceterum ut tibi 
curae est sentire ciues tuos quanto per te onere leuentur, sic mihi laborandum est ne 
quae tum pepigerunt hodie subtracta ex condicionibus pacis praemia perfidiae habeant. 
indigni quibus eadem pateat condicio, etiam ut prosit uobis fraus petitis. neque patres 
nostri priores de Sicilia neque nos de Hispania fecimus bellum; et tunc Mamertinorum 
sociorum periculum et nunc Sagunti excidium nobis pia ac iusta induerunt arma. uos 
lacessisse et tu ipse fateris et di testes sunt qui et illius belli exitum secundum ius fasque 
dederunt et huius dant et dabunt. 


'Quod ad me attinet, et humanae infirmitatis memini et uim fortunae reputo et omnia 
quaecumque agimus subiecta esse mille casibus scio; ceterum quemadmodum superbe 
et uiolenter me faterer facere si priusquam in Africam traiecissem te tua uoluntate 
cedentem Italia et imposito in naues exercitu ipsum uenientem ad pacem petendam 
aspernarer, sic nunc cum prope manu conserta restitantem ac tergiuersantem in 
Africam attraxerim nulla sum tibi uerecundia obstrictus. proinde si quid ad ea in quae 
tum pax conuentura uidebatur, quasi multa nauium cum commeatu per indutias 
expugnatarum legatorumque uiolatorum, adicitur, est quod referam ad consilium: sin 
illa quoque grauia uidentur, bellum parate quoniam pacem pati non potuistis.' ita infecta 

pace ex conloquio ad suos cum se recepissent, frustra uerba temptata renuntiant: armis 
decernendum esse habendamque eam fortunam quam di dedissent. 


[32] In castra ut est uentum, pronuntiant ambo arma expedirent milites animosque ad 
supremum certamen, non in unum diem sed in perpetuum, si felicitas adesset, uictores. 
Roma an Carthago iura gentibus daret ante crastinam noctem scituros; neque enim 
Africam aut Italiam sed orbem terrarum uictoriae praemium fore; par periculum 
praemio quibus aduersa pugnae fortuna fuisset. nam neque Romanis effugium ullum 
patebat in aliena ignotaque terra, et Carthagini, supremo auxilio effuso, adesse 
uidebatur praesens excidium. ad hoc discrimen procedunt postero die duorum 
opulentissimorum populorum duo longe clarissimi duces, duo fortissimi exercitus, multa 
ante parta decora aut cumulaturi eo die aut euersuri. anceps igitur spes et metus 
miscebant animos; contemplantibusque modo suam, modo hostium aciem, cum oculis 
magis quam ratione pensarent uires, simul laeta, simul tristia obuersabantur: quae ipsis 
sua sponte non succurrebant, ea duces admonendo atque hortando subiciebant. Poenus 
sedecim annorum in terra Italia res gestas, tot duces Romanos, tot exercitus occidione 
occisos et sua cuique decora ubi ad insignem alicuius pugnae memoria militem uenerat 
referebat: Scipio Hispanias et recentia in Africa proelia et confessionem hostium quod 
neque non petere pacem propter metum neque manere in ea prae insita animis perfidia 
potuissent. ad hoc conloquium Hannibalis in secreto habitum ac liberum fingenti qua 
uolt flectit. ominatur, quibus quondam auspiciis patres eorum ad Aegates pugnauerint 
insulas, ea illis exeuntibus in aciem portendisse deos. adesse finem belli ac laboris; in 
manibus esse praedam Carthaginis, reditum domum in patriam ad parentes liberos 
coniuges penatesque deos. celsus haec corpore uoltuque ita laeto ut uicisse iam 
crederes dicebat. 


Instruit deinde primos hastatos, post eos principes; triariis postremam aciem clausit. 


[33] Non confertas autem cohortes ante sua quamque signa instruebat sed manipulos 
aliquantum inter se distantes ut esset spatium qua elephanti hostium acti nihil ordines 
turbarent. Laelium, cuius ante legati, eo anno quaestoris extra sortem ex senatus 
consulto opera utebatur, cum |talico equitatu ab sinistro cornu, Masinissam 
Numidasque ab dextro opposuit. uias patentes inter manipulos antesignanorum 
uelitibuscea tunc leuis armatura erat-compleuit, dato praecepto ut ad impetum 
elephantorum aut post directos refugerent ordines aut in dextram laeuamque discursu 
applicantes se antesignanis uiam qua inruerent in ancipitia tela beluis darent. 


Hannibal ad terrorem primos elephantos-octoginta autem erant, quot nulla unquam in 
acie ante habuerat- instruxit, deinde auxilia Ligurum .Gallorumque, Baliaribus 
Maurisque admixtis: in secunda acie Carthaginienses Afrosque et Macedonum 
legionem: modico deinde interuallo relicto subsidiariam aciem Italicorum militum— 
Bruttii plerique erant, ui ac necessitate plures quam sua uoluntate decedentem ex Italia 
secuti-instruxit. equitatum et ipse circumdedit cornibus; dextrum Carthaginienses, 
sinistrum Numidae tenuerunt. uaria adhortatio erat in exercitu inter tot homines quibus 
non lingua, non mos, non lex, non arma, non uestitus habitusque, non causa militandi 
eadem esset. auxiliaribus et praesens et multiplicata ex praeda merces ostentatur: Galli 

proprio atque insito in Romanos odio accenduntur: Liguribus campi uberes Italiae 
deductis ex asperrimis montibus in spem uictoriae ostentantur: Mauros Numidasque 
Masinissae impotenti futuro dominatu terret: aliis aliae spes ac metus iactantur. 
Carthaginiensibus moenia patriae, di penates, sepulcra maiorum, liberi cum parentibus 
coniugesque pauidae, aut excidium seruitiumque aut imperium orbis terrarum, nihil aut 
in metum aut in spem medium, ostentatur. 


Cum maxime haec imperator apud Carthaginienses, duces suarum gentium inter 
populares, pleraque per interpretes inter immixtos alienigenis agerent, tubae 
cornuaque ab Romanis cecinerunt, tantusque clamor ortus ut elephanti in suos, 
sinistrum maxime cornu, uerterentur, Mauros ac Numidas. addidit facile Masinissa 
perculsis terrorem nudauitque ab ea parte aciem equestri auxilio. paucae tamen 
bestiarum intrepidae in hostem actae inter uelitum ordines cum multis suis uolneribus 
ingentem stragem edebant. resilientes enim ad manipulos uelites cum uiam elephantis 
ne obtererentur fecissent, in ancipites ad ictum utrimque coniciebant hastas, nec pila ab 
antesignanis cessabant donec undique incidentibus telis exacti ex Romana acie hi 
quoque in suo dextro cornu ipsos Carthaginiensium equites in fugam uerterunt. Laelius, 
ut turbatos uidit hostes, addidit perculsis terrorem. 


[34] Utrimque nudata equite erat Punica acies cum pedes concurrit, nec spe nec uiribus 
iam par. ad hoc dictu parua sed magna eadem in re gerenda momenta: congruens 
clamor ab Romanis eoque maior et terribilior, dissonae illis, ut gentium multarum 
discrepantibus linguis, uoces; pugna Romana stabilis et suo et armorum pondere 
incumbentium in hostem, concursatio et uelocitas illinc maior quam uis. igitur primo 
impetu extemplo mouere loco hostium aciem Romani. ala deinde et umbonibus 
pulsantes in summotos gradu inlato aliquantum spatii uelut nullo resistente incessere, 
urgentibus et nouissimis primos ut semel motam aciem sensere, quod ipsum uim 
magnam ad pellendum hostem addebat. apud hostes auxiliares cedentes secunda acies, 
Afri et Carthaginienses, adeo non sustinebant ut contra etiam, ne resistentes 
pertinaciter primos caedendo ad se perueniret hostis, pedem referrent. igitur auxiliares 
terga dant repente et in suos uersi partim refugere in secundam aciem, partim non 
recipientes caedere, ut et paulo ante non adiuti et tunc exclusi; et prope duo iam 
permixta proelia erant, cum Carthaginienses simul cum hostibus simul cum suis 
cogerentur manus conserere. non tamen ita perculsos iratosque in aciem accepere sed 
densatis ordinibus in cornua uacuumque circa campum extra proelium eiecere, ne 
pauido fuga uolneribusque milite sinceram et integram aciem miscerent. 


Ceterum tanta strages hominum armorumque locum in quo steterant paulo ante 
auxiliares compleuerat ut prope difficilior transitus esset quam per confertos hostes 
fuerat. itaque qui primi erant, hastati, per cumulos corporum armorumque et tabem 
sanguinis qua quisque poterat sequentes hostem et signa et ordines confuderunt. 
principum quoque signa fluctuari coeperant uagam ante se cernendo aciem. quod Scipio 
ubi uidit receptui propere canere hastatis iussit et sauciis in postremam aciem subductis 
principes triariosque in cornua inducit quo tutior firmiorque media hastatorum acies 
esset. ita nouum de integro proelium ortum est; quippe ad ueros hostes peruentum erat, 

et armorum genere et usu militiae et fama rerum gestarum et magnitudine uel spei uel 
periculi pares; sed et numero superior Romanus erat et animo quod iam equites, iam 
elephantos fuderat, iam prima acie pulsa in secundam pugnabat. 


[35] In tempore Laelius ac Masinissa pulsos per aliquantum spatii secuti equites, 
reuertentes in auersam hostium aciem incurrere. is demum equitum impetus perculit 
hostem. multi cirrumuenti in acie caesi, «multi» per patentem circa campum fuga sparsi 
tenente omnia equitatu passim interierunt. Carthaginiensium sociorumque caesa eo die 
supra uiginti milia: par ferme numerus captus cum signis militaribus centum triginta 
duobus, elephantis undecim: uictores ad mille et quingenti cecidere. 


Hannibal cum paucis equitibus inter tumultum elapsus Hadrumetum perfugit, omnia et 
ante aciem et in proelio priusquam excederet pugna expertus, et confessione etiam 
Scipionis omniumque peritorum militiae illam laudem adeptus singulari arte aciem eo 
die instruxisse: elephantos in prima fronte quorum fortuitus impetus atque intolerabilis 
uis signa sequi et seruare ordines, in quo plurimum spei ponerent, Romanos 
prohiberent; deinde auxiliares ante Carthaginiensium aciem ne homines mixti ex 
conluuione omnium gentium, quos non fides teneret sed merces, liberum receptum 
fugae haberent, simul primum ardorem atque impetum hostium excipientes fatigarent 
ac, si nihil aliud, uolneribus suis ferrum hostile hebetarent; tum, ubi omnis spes esset, 
milites Carthaginienses Afrosque ut omnibus rebus aliis pares eo quod integri cum fessis 
ac sauciis pugnarent superiores essent; Italicos incertos socii an hostes essent in 
postremam aciem summotos, interuallo quoque diremptos. hoc edito uelut ultimo 
uirtutis opere, Hannibal cum Hadrumetum refugisset accitusque inde Carthaginem 
sexto actricensimo post anno quam puer inde profectus erat redisset, fassus in curia est 
non proelio modo se sed bello uictum, nec spem salutis alibi quam in pace impetranda 
esse. 


[36] Scipio confestim a proelio expugnatis hostium castris direptisque cum ingenti 
praeda ad mare ac naues rediit, nuntio allato P. Lentulum cum quinquaginta rostratis 
centum onerariis cum omni genere commeatus ad Uticam accessisse. admouendum 
igitur undique terrorem perculsae Carthagini ratus, misso Laelio Romam cum uictoriae 
nuntio, Cn. Octauium terrestri itinere ducere legiones Carthaginem iubet: ipse ad suam 
ueterem noua Lentuli classe adiuncta profectus ab Utica portum Carthaginis petit. haud 
procul aberat cum uelata infulis ramisque oleae Carthaginiensium occurrit nauis. decem 
legati erant principes ciuitatis auctore Hannibale missi ad petendam pacem. qui cum ad 
puppim praetoriae nauis accessissent uelamenta supplicum porrigentes, orantes 
implorantesque fidem ac misericordiam Scipionis, nullum iis aliud responsum datum 
quam ut Tynetem uenirent: eo se moturum castra. ipse ad contemplandum Carthaginis 
situm «prouectus in portum» non tam noscendi in praesentia quam deprimendi hostis 
causa, Uticam eodem et Octauio reuocato rediit. 


Inde procedentibus ad Tynetem nuntius allatus Uerminam Syphacis filium cum equitibus 
pluribus quam peditibus uenire Carthaginiensibus auxilio. pars exercitus cum omni 
equitatu missa, Saturnalibus primis agmen adgressa, Numidas leui certamine fudit. exitu 
quoque fugae intercluso a parte omni circumdatis equitibus quindecim milia hominum 

caesa, mille et ducenti uiui capti, et equi Numidici mille et quingenti, signa militaria duo 
et septuaginta; regulus ipse inter tumultum cum paucis effugit. tum ad Tynetem eodem 
quo antea loco castra posita, legatique triginta ab Carthagine ad Scipionem uenerunt. 


Et illi quidem multo miserabilius quam ante quo magis cogebat fortuna egerunt; sed 
aliquanto minore cum misericordia ab recenti memoria perfidiae auditi sunt. in consilio 
quamquam iusta ira omnes ad delendam stimulabat Carthaginem, tamen cum et quanta 
res esset et quam longi temporis obsidio tam munitae et tam ualidae urbis reputarent, 
et ipsum Scipionem exspectatio successoris uenturi ad paratum uictoriae fructum, 
alterius labore ac periculo finiti belli famam, sollicitaret, ad pacem omnium animi uersi 
sunt. 


[37] Postero die reuocatis legatis et cum multa castigatione perfidiae monitis ut tot 
cladibus edocti tandem deos et ius iurandum esse crederent, condiciones pacis dictae 
ut liberi legibus suis uiuerent: quas urbes quosque agros quibusque finibus ante bellum 
tenuissent tenerent, populandique finem eo die Romanus faceret: perfugas 
fugitiuosque et captiuos omnes redderent Romanis, et naues rostratas praeter decem 
triremes traderent elephantosque quos haberent domitos, neque domarent alios: 
bellum neue in Africa neue extra Africam iniussu populi Romani gererent: Masinissae 
res redderent foedusque cum eo facerent: frumentum stipendiumque auxiliis donec ab 
Roma legati redissent praestarent: decem milia talentum argenti discripta pensionibus 
aequis in annos quinquaginta soluerent: obsides centum arbitratu Scipionis darent ne 
minores quattuordecim annis neu triginta maiores. indutias ita daturum, si per priores 
indutias naues onerariae captae quaeque fuissent in nauibus restituerentur; aliter nec 
indutias nec spem pacis ullam esse. has condiciones legati cum domum referre iussi in 
contione ederent et Gisgo ad dissuadendam pacem processisset audireturque a 
multitudine inquieta eadem et imbelli, indignatus Hannibal dici ea in tali tempore 
audirique arreptum Gisgonem manu sua ex superiore loco detraxit. quae insueta liberae 
ciuitati species cum fremitum populi mouisset, perturbatus militaris uir urbana libertate 
'nouem' inquit 'annorum a uobis profectus post sextum et tricesimum annum redii. 
militares artes, quas me a puero fortuna nunc priuata nunc publica docuit, probe uideor 
scire: urbis ac fori iura, leges, mores uos me oportet doceatis.' excusata imprudentia de 
pace multis uerbis disseruit quam nec iniqua et necessaria esset. id omnium maxime 
difficile erat quod ex nauibus per indutias captis nihil praeter ipsas comparebat naues, 
nec inquisitio erat facilis aduersantibus paci qui arguerentur. placuit naues reddi et 
homines utique inquiri: cetera quae abessent aestimanda Scipioni permitti atque ita 
pecunia luere Carthaginienses.-sunt qui Hannibalem ex acie ad mare peruenisse, inde 
praeparata naue ad regem Antiochum extemplo profectum tradant, postulantique ante 
omnia Scipioni ut Hannibal sibi traderetur responsum esse Hannibalem in Africa non 
esse. 


[38] Postquam redierunt ad Scipionem legati, quae publica in nauibus fuerant ex publicis 
descripta rationibus quaestores, quae priuata, profiteri domini iussi; pro ea summa 
pecuniae uiginti quinque milia pondo argenti praesentia exacta; indutiaeque 
Carthaginiensibus datae in tres menses. additum ne per indutiarum tempus alio usquam 

quam Romam mitterent legatos et quicumque legati Carthaginem uenissent ne ante 
dimitterent eos quam Romanum imperatorem qui et quae petentes uenissent certiorem 
facerent. cum legatis Carthaginiensibus Romam missi L. Ueturius Philo et M. Marcius 
Ralla et L. Scipio imperatoris frater. per eos dies commeatus ex Sicilia Sardiniaque 
tantam uilitatem annonae fecerunt ut pro uectura frumentum nautis mercator 
relinqueret. 


Romae ad nuntium primum rebellionis Carthaginiensium trepidatum fuerat iussusque 
erat Ti. Claudius mature classem in Siciliam ducere atque inde in Africam traicere, et 
alter consul M. Seruilius ad urbem morari donec quo statu res in Africa essent sciretur. 
segniter omnia in comparanda deducendaque classe ab Ti. Claudio consule facta erant 
quod patres de pace Scipionis potius arbitrium esse quibus legibus daretur quam 
consulis censuerant. prodigia quoque nuntiata sub ipsam famam rebellionis attulerant 
terrorem: Cumis solis orbis minui uisus et pluit lapideo imbri, et in Ueliterno agro terra 
ingentibus cauernis consedit arboresque in profundum haustae; Ariciae forum et circa 
tabernae, Frusinone murus aliquot locis et porta de caelo tacta; et in Palatio lapidibus 
pluit. id prodigium more patrio nouendiali sacro, cetera hostiis maioribus expiata. inter 
quae etiam aquarum insolita magnitudo in religionem uersa; nam ita abundauit Tiberis 
ut ludi Apollinares circo inundato extra portam Collinam ad aedem Erycinae Ueneris 
parati sint. ceterum ludorum ipso die subita serenitate orta pompa duci coepta ad 
portam Collinam reuocata deductaque in circum est cum decessisse inde aquam 
nuntiatum esset; laetitiamque populo et ludis celebritatem addidit sedes sua sollemni 
spectaculo reddita. 


[39] Claudium consulem profectum tandem ab urbe inter portus Cosanum 
Loretanumque atrox uis tempestatis adorta in metum ingentem adduxit. Populonium 
inde cum peruenisset stetissetque ibi dum reliquum tempestatis exsaeuiret, lluam 
insulam et ab llua Corsicam, a Corsica in Sardiniam traiecit. ibi superantem Insanos 
montes multo et saeuior et infestioribus locis tempestas adorta disiecit classem. multae 
quassatae armamentisque spoliatae naues, quaedam fractae; ita uexata ac lacerata 
classis Carales tenuit. ubi dum subductae reficiuntur naues, hiemps oppressit 
circumactumque anni tempus, et nullo prorogante imperium priuatus Ti. Claudius 
classem Romam reduxit. M. Seruilius, ne comitiorum causa ad urbem reuocaretur 
dictatore dicto C. Seruilio Gemino, in prouinciam est profectus; dictator magistrum 
equitum P. Aelium Paetum dixit. saepe comitia indicta perfici tempestates prohibuerunt; 
itaque cum pridie idus Martias ueteres magistratus abissent, noui suffecti non essent, 
res publica sine curulibus magistratibus erat. T. Manlius Torquatus pontifex eo anno 
mortuus; in locum eius suffectus C. Sulpicius Galba. ab L. Licinio Lucullo et Q. Fuluio 
aedilibus curulibus ludi Romani ter toti instaurati. pecuniam ex aerario scribae 
uiatoresque aedilicii clam egessisse per indicem damnati sunt, non sine infamia Luculli 
aedilis. P. Aelius Tubero et L. Laetorius aediles plebis uitio creati magistratu se 
abdicauerunt cum ludos ludorumque causa epulum loui fecissent et signa tria ex 
multaticio argento facta in Capitolio posuissent. Cerialia ludos dictator et magister 
equitum ex senatus consulto fecerunt. 

[40] Legati ex Africa Romani simul Carthaginiensesque cum uenissent Romam, senatus 
ad aedem Bellonae habitus est. ubi cum L. Ueturius Philo pugnatum cum Hannibale esse 
suprema Carthaginiensibus pugna finemque tandem lugubri bello impositum ingenti 
laetitia patrum exposuisset, adiecit Uerminam etiam Syphacis filium, quae parua bene 
gestae rei accessio erat, deuictum. in contionem inde prodire iussus gaudiumque id 
populo impertire. tum patefacta gratulationi omnia in urbe templa supplicationesque in 
triduum decretae. legatis Carthaginiensium et Philippi regis-nam hi quoque uenerant- 
petentibus ut senatus sibi daretur responsum iussu patrum ab dictatore est consules 
nouos iis senatum daturos esse. 


Comitia inde habita. creati consules Cn. Cornelius Lentulus P. Aelius Paetus, praetores 
M. Iunius Pennus, cui sors urbana euenit-M. Ualerius Falto Bruttios, M. Fabius Buteo 
Sardiniam, P. Aelius Tubero Siciliam est sortitus. de prouinciis consulum nihil ante 
placebat agi quam legati Philippi regis et Carthaginiensium auditi essent; belli finem 
alterius, alterius principium prospiciebant animis. 


Cn. Lentulus consul cupiditate flagrabat prouinciae Africae, seu bellum foret facilem 
uictoriam, seu iam finiretur finiti tanti belli se consule gloriam petens. negare itaque 
prius quicquam agi passurum quam sibi prouincia Africa decreta esset, concedente 
collega, moderato uiro et prudenti, qui gloriae eius certamen cum Scipione, 
praeterquam quod iniquum esset, etiam impar futurum cernebat. Q. Minucius Thermus 
et M'. Acilius Glabrio tribuni plebis rem priore anno nequiquam temptatam ab Ti. 
Claudio consule Cn. Cornelium temptare aiebant: ex auctoritate patrum latum ad 
populum esse cuius uellent imperium in Africa esse; omnes quinque et triginta tribus P. 
Scipioni id imperium decreuisse. multis contentionibus et in senatu et ad populum acta 
res postremo eo deducta est ut senatui permitterent. patres igitur iuraticita enim 
conuenerat-censuerunt uti consules prouincias inter se compararent sortirenturue uter 
Italiam, uter classem nauium quinquaginta haberet; cui classis obuenisset in Siciliam 
nauigaret; si pax cum Carthaginiensibus componi nequisset, in Africam traiceret; consul 
mari, Scipio eodem quo adhuc iure imperii terra rem gereret; si condiciones conuenirent 
pacis, tribuni plebis populum rogarent utrum consulem an P. Scipionem iuberent pacem 
dare et quem, si deportandus exercitus uictor ex Africa esset, deportare. si pacem per P. 
Scipionem dari atque ab eodem exercitum deportari iussissent, ne consul ex Sicilia in 
Africam traiceret. alter consul cui Italia euenisset duas legiones a M. Sextio praetore 
acciperet. 


[41] P. Scipioni cum exercitibus quos haberet in prouincia Africa prorogatum imperium. 
praetoribus M. Ualerio Faltoni duae legiones in Bruttiis quibus C. Liuius priore anno 
praefuerat decretae-P. Aelius [praetor] duas legiones in Sicilia ab Cn. Tremelio acciperet, 
legio una M. Fabio in Sardiniam quam P. Lentulus pro praetore habuisset decernitur. M. 
Seruilio prioris anni consuli cum suis duabus item legionibus in Etruria prorogatum 
imperium est. quod ad Hispanias attineret, aliquot annos iam ibi L. Cornelium Lentulum 
et L. Manlium Acidinum esse; uti consules cum tribunis agerent ut si iis uideretur plebem 
rogarent cui iuberent in Hispania imperium esse; is ex duobus exercitibus in unam 
legionem conscriberet Romanos milites et in quindecim cohortes socios Latini nominis, 

quibus prouinciam obtineret; ueteres milites L. Cornelius et L. Manlius in Italiam 
deportarent. consuli quinquaginta nauium classis ex duabus classibus, Cn. Octaui quae 
in Africa esset, et P. Uilli quae Siciliae oram tuebatur, decreta, ut quas uellet naues 
deligeret. P. Scipio quadraginta naues longas quas habuisset haberet; quibus si Cn. 
Octauium, sicut praefuisset, praeesse uellet, Octauio pro praetore in eum annum 
imperium esset; si Laelium praeficeret, Octauius Romam decederet reduceretque naues 
quibus consuli usus non esset. et M. Fabio in Sardiniam decem longae naues decretae. 
et consules duas urbanas legiones scribere iussi, ut quattuordecim legionibus eo anno 
centum nauibus longis res publica administraretur. 


[42] Tum de legatis Philippi et Carthaginiensium actum. priores Macedonas introduci 
placuit; quorum uaria oratio fuit. partim purgantium quae questi erant missi ad regem 
ab Roma legati de populatione sociorum, partim ultro accusantium quidem et socios 
populi Romani sed multo infestius M. Aurelium, quem ex tribus ad se missis legatis 
dilectu habito substitisse et se bello lacessisse contra foedus et saepe cum praefectis 
suis signis conlatis pugnasse, «partim» postulantium ut Macedones duxque eorum 
Sopater, qui apud Hannibalem mercede militassent, tum capti in uinclis essent, sibi 
restituerentur. aduersus ea M. Furius, missus ad id ipsum ab Aurelio ex Macedonia, 
disseruit Aurelium relictum ne socii populi Romani fessi populationibus ui atque iniuria 
ad regem deficerent; finibus sociorum non excessisse; dedisse operam ne impune in 
agros eorum populatores transcenderent. Sopatrum ex purpuratis et propinquis regis 
esse; eum cum quattuor milibus Macedonum et pecunia missum nuper in Africam esse 
Hannibali et Carthaginiensibus auxilio. de his rebus interrogati Macedones cum perplexe 
responderent, neq«uaquam?» ipsi mite responsum tulerunt: bellum quaerere regem et 
si pergat propediem inuenturum; dupliciter ab eo foedus uiolatum et quod sociis populi 
Romani iniurias fecerit ac bello armisque lacessiuerit, et quod hostes auxiliis et pecunia 
iuuerit. et P. Scipionem recte atque ordine fecisse uideri et facere quod eos qui arma 
contra populum Romanum ferentes capti sint hostium numero in uinclis habeat, et M. 
Aurelium e re publica facere gratumque id senatui esse quod socios populi Romani, 
quando iure foederis non possit, armis tueatur. 


Cum hoc tam tristi responso dimissis Macedonibus, legati Carthaginienses uocati. 
quorum aetatibus dignitatibusque conspectis-nam longe primi ciuitatis erant-tum pro 
se quisque dicere uere de pace agi. insignis tamen inter ceteros Hasdrubal erat-Haedum 
populares cognomine appellabant-, pacis semper auctor aduersusque factioni Barcinae. 
eo tum plus illi auctoritatis fuit belli culpam in paucorum cupiditatem ab re publica 
transferenti. qui cum uaria oratione usus esset, nunc purgando crimina, nunc quaedam 
fatendo ne impudenter certa negantibus difficilior uenia esset, nunc monendo etiam 
patres conscriptos ut rebus secundis modeste ac moderate uterentur-si se atque 
Hannonem audissent Carthaginienses et tempore uti uoluissent, daturos fuisse pacis 
condiciones quas tunc peterent; raro simul hominibus bonam fortunam bonamque 
mentem dari; populum Romanum eo inuictum esse quod in secundis rebus sapere et 
consulere meminerit; et hercule mirandum fuisse si aliter faceret; ex insolentia quibus 
noua bona fortuna sit impotentes laetitiae insanire: populo Romano usitata ac prope 
iam obsoleta ex uictoria gaudia esse ac plus paene parcendo uictis quam uincendo 

imperium auxisse —ceterorum miserabilior oratio fuit, commemorantium ex quantis 
opibus quo reccidissent Carthaginiensium res: nihil iis qui modo orbem prope terrarum 
obtinuerint armis superesse praeter Carthaginis moenia; his inclusos, non terra non mari 
quicquam sui iuris cernere; urbem quoque ipsam ac penates ita habituros si non in ea 
quoque, quo nihil ulterius sit, saeuire populus Romanus uelit. cum flecti misericordia 
patres appareret, senatorum unum infestum perfidiae Carthaginiensium succlamasse 
ferunt per quos deos foedus icturi essent cum eos per quos ante ictum esset fefellissent. 
'per eosdem', inquit Hasdrubal 'quoniam tam infesti sunt foedera uiolantibus.' 


[43] Inclinatis omnium ad pacem animis Cn. Lentulus consul, cui classis prouincia erat, 
senatus consulto intercessit. tum M'. Acilius et Q. Minucius tribuni plebis ad populum 
tulerunt uellent iuberentne senatum decernere ut cum Carthaginiensibus pax fieret; et 
quem eam pacem dare quemque ex Africa exercitum deportare iuberent. de pace 'uti 
rogas' omnes tribus iusserunt; pacem dare P. Scipionem, eundem exercitum deportare. 
ex hacrogatione senatus decreuit ut P. Scipio ex decem legatorum sententia pacem cum 
populo Carthaginiensi quibus legibus ei uideretur faceret. gratias deinde patribus egere 
Carthaginienses, et petierunt ut sibi in urbem introire et conloqui cum ciuibus suis liceret 
qui capti in publica custodia essent: esse in iis partim propinquos amicosque suos, 
nobiles homines, partim ad quos mandata a propinquis haberent. quibus conuentis cum 
rursus peterent ut sibi quos uellent ex iis redimendi potestas fieret, iussi nomina edere; 
et cum ducenta ferme ederent, senatus consultum factum est ut legati Romani ducentos 
ex captiuis quos Carthaginienses uellent ad P. Cornelium in Africam deportarent, 
nuntiarentque ei ut, si pax conuenisset, sine pretio eos Carthaginiensibus redderet. 
fetiales cum in Africam ad foedus feriundum ire iuberentur, ipsis postulantibus senatus 
consultum in haec uerba factum est ut priuos lapides silices priuasque uerbenas secum 
ferrent ut, ubi praetor Romanus imperaret ut foedus ferirent, illi praetorem sagmina 
poscerent.-herbae id genus ex arce sumptum fetialibus dari solet. 


Ita dimissi ab Roma Carthaginienses cum in Africam uenissent ad Scipionem, quibus ante 
dictum est legibus pacem fecerunt. naues longas elephantos perfugas fugitiuos 
captiuorum quattuor milia tradiderunt, inter quos Q. Terentius Culleo senator fuit. 
naues prouectas in altum incendi iussit; quingentas fuisse omnis generis quae remis 
agerentur quidam tradunt; quarum conspectum repente incendium tam lugubre fuisse 
Poenis quam si ipsa Carthago arderet. de perfugis grauius "quam de fugitiuis^ 
consultum: nominis Latini qui erant securi percussi, Romani in crucem sublati. 


[44] Annis ante quadraginta pax cum Carthaginiensibus postremo facta erat, Q. Lutatio 
A. Manlio consulibus. bellum initum annis post tribus et uiginti, P. Cornelio Ti. Sempronio 
consulibus, finitum est septimo decimo anno, Cn. Cornelio P. Aelio consulibus. saepe 
postea ferunt Scipionem dixisse Ti. Claudi primum cupiditatem, deinde Cn. Corneli fuisse 
in mora quo minus id bellum exitio Carthaginis finiret. 


Carthagini cum prima conlatio pecuniae diutino bello exhaustis difficilis uideretur, 
maestitiaque et fletus in curia esset, ridentem Hannibalem ferunt conspectum. cuius 
cum Hasdrubal Haedus risum increparet in publico fletu cum ipse lacrimarum causa 
esset, 'si, quemadmodum oris habitus cernitur oculis', inquit 'sic et animus intus cerni 

posset, facile uobis appareret non laeti sed prope amentis malis cordis hunc quem 
increpatis risum esse; qui tamen nequaquam adeo est intempestiuus quam uestrae istae 
absurdae atque abhorrentes lacrimae sunt. tunc flesse decuit cum adempta sunt nobis 
arma, incensae naues, interdictum externis bellis; illo enim uolnere concidimus. nec est 
cur uos otio uestro consultum ab Romanis credatis. nulla magna ciuitas diu quiescere 
potest; si foris hostem non habet, domi inuenit, ut praeualida corpora ab externis causis 
tuta uidentur, suis ipsa uiribus onerantur. sed tantum nimirum ex publicis malis 
sentimus quantum ad priuatas res pertinet, nec in iis quicquam acrius quam pecuniae 
damnum stimulat. itaque cum spolia uictae Carthagini detrahebantur, cum inermem 
iam ac nudam destitui inter tot armatas gentes Africae cerneretis, nemo ingemuit: nunc 
quia tributum ex priuato conferendum est, tamquam in publico funere comploratis. 
quam uereor ne propediem sentiatis leuissimo in malo uos hodie lacrimasse.' haec 
Hannibal apud Carthaginienses. 


Scipio contione aduocata Masinissam ad regnum paternum Cirta oppido et ceteris 
urbibus agrisque quae exregno Syphacis in populi Romani potestatem uenissent adiectis 
donauit. Cn. Octauium classem in Siciliam ductam Cn. Cornelio consuli tradere iussit, 
legatos Carthaginiensium Romam proficisci ut quae ab se ex decem legatorum sen tentia 
acta essent ea patrum auctoritate populique iussu confirmarentur. 


[45] Pace terra marique parta, exercitu in naues imposito in Siciliam Lilybaeum traiecit. 
inde magna parte militum nauibus missa ipse per laetam pace non minus quam uictoria 
Italiam effusis non urbibus modo ad habendos honores sed agrestium etiam turba 
obsidente uias Romam peruenit triumphoque omnium clarissimo urbem est inuectus. 
argenti tulit in aerarium pondo centum uiginti tria milia. militibus ex praeda 
quadringenos aeris diuisit. morte subtractus spectaculo magis hominum quam 
triumphantis gloriae Syphax est, Tiburi haud ita multo ante mortuus, quo ab Alba 
traductus fuerat. conspecta tamen mors eius fuit quia publico funere est elatus.-hunc 
regem in triumpho ductum Polybius, haudquaquam spernendus auctor, tradit.— secutus 
Scipionem triumphantem est pilleo capiti imposito Q. Terentius Culleo, omnique deinde 
uita, ut dignum erat, libertatis auctorem coluit. Africani cognomen militaris prius fauor 
an popularis aura celebrauerit an, sicuti Felicis Sullae Magnique Pompeii patrum 
memoria, coeptum ab adsentatione familiari sit parum compertum habeo; primus certe 
hic imperator nomine uictae ab se gentis est nobilitatus; exemplo deinde huius 
nequaquam uictoria pares insignes imaginum titulos claraque cognomina familiarum 
fecerunt. 


Liber XXXI. Me quoque iuuat, uelut ipse in parte laboris 


[1] Me quoque iuuat, uelut ipse in parte laboris ac periculi fuerim, ad finem belli Punici 
peruenisse. nam etsi profiteri ausum perscripturum res omnes Romanas in partibus 
singulis tanti operis fatigari minime conueniat, tamen, cum in mentem uenit tres et 
sexaginta annos-tot enim sunt a primo Punico ad secundum bellum finitum-aeque 
multa uolumina occupasse mihi quam occupauerint quadringenti duodenonaginta anni 

a condita urbe ad Ap. Claudium consulem, qui primum bellum Carthaginiensibus intulit, 
iam prouideo animo, uelut qui proximis litori uadis inducti mare pedibus ingrediuntur, 
quidquid progredior, in uastiorem me altitudinem ac uelut profundum inuehi et crescere 
paene opus, quod prima quaeque perficiendo minui uidebatur. 


Pacem Punicam bellum Macedonicum excepit, periculo haudquaquam comparandum 
aut uirtute ducis aut militum robore, claritate regum antiquorum uetustaque fama 
gentis et magnitudine imperii, quo multa quondam Europae, maiorem partem Asiae 
obtinuerant armis, prope nobilius. ceterum coeptum bellum aduersus Philippum decem 
ferme ante annis triennio prius depositum erat, cum Aetoli et belli et pacis fuissent causa. 
uacuos deinde pace Punica iam Romanos et infensos Philippo cum ob infidam aduersus 
Aetolos aliosque regionis eiusdem socios pacem, tum ob auxilia cum pecunia nuper in 
Africam missa Hannibali Poenisque preces Atheniensium, quos agro peruastato in 
urbem compulerat, excitauerunt ad renouandum bellum. 


[2] Sub idem fere tempus et ab Attalo rege et Rhodiis legati uenerunt nuntiantes Asiae 
quoque ciuitates sollicitari. his legationibus responsum est curae eam rem senatui fore; 
consultatio de Macedonico bello integra ad consules, qui tunc in prouinciis erant, reiecta 
est. interim ad Ptolomaeum Aegypti regem legati tres missi, C. Claudius Nero M. 
Aemilius Lepidus P. Sempronius Tuditanus, ut nuntiarent uictum Hannibalem 
Poenosque et gratias agerent regi quod in rebus dubiis, cum finitimi etiam socii Romanos 
desererent, in fide mansisset, et peterent ut, si coacti iniuriis bellum aduersus Philippum 
suscepissent, pristinum animum erga populum Romanum conseruaret. 


Eodem fere tempore P. Aelius consul in Gallia, cum audisset a Boiis ante suum aduentum 
incursiones in agros sociorum factas, duabus legionibus subitariis tumultus eius causa 
scriptis additisque ad eas quattuor cohortibus de exercitu suo, C. Ampium praefectum 
socium hac tumultuaria manu per Umbriam qua tribum Sapiniam uocant agrum 
Boiorum inuadere iussit; ipse eodem aperto itinere per montes duxit. Ampius ingressus 
hostium fines primo populationes satis prospere ac tuto fecit. delecto deinde ad castrum 
Mutilum satis idoneo loco ad demetenda frumenta-iam enim maturae erant segetes- 
profectus neque explorato circa nec stationibus satis firmis quae armatae inermes atque 
operi intentos tutarentur positis, improuiso impetu Gallorum cum frumentatoribus est 
circumuentus. inde pauor fugaque etiam armatos cepit. ad septem milia hominum 
palata per segetes sunt caesa, inter quos ipse C. Ampius praefectus; ceteri in castra metu 
compulsi. inde sine certo duce consensu militari proxima nocte, relicta magna parte 
rerum suarum, ad consulem per saltus prope inuios peruenere. qui nisi quod populatus 
est Boiorum fines et cum Ingaunis Liguribus foedus icit, nihil quod esset memorabile 
aliud in prouincia cum gessisset, Romam rediit. 


[3] Cum primum senatum habuit, uniuersis postulantibus ne quam prius rem quam de 
Philippo ac sociorum querellis ageret, relatum extemplo est; decreuitque frequens 
senatus ut P. Aelius consul quem uideretur ei cum imperio mitteret qui, classe accepta 
quam ex Sicilia Cn. Octauius reduceret, in Macedoniam traiceret. M. Ualerius Laeuinus 
propraetor missus circa Uibonem duodequadraginta nauibus ab Cn. Octauio acceptis in 
Macedoniam transmisit. ad quem cum M. Aurelius legatus uenisset edocuissetque eum 

quantos exercitus, quantum nauium numerum comparasset rex, et quemadmodum 
circa omnes non continentis modo urbes sed etiam insulas partim ipse adeundo, partim 
per legatos conciret homines ad arma: maiore conatu Romanis id capessendum bellum 
esse, ne cunctantibus iis auderet Philippus quod Pyrrhus prius ausus ex aliquanto minore 
regno esset-haec scribere eadem Aurelium consulibus senatuique placuit. 


[4] Exitu huius anni cum de agris ueterum militum relatum esset qui ductu atque 
auspicio P. Scipionis in Africa bellum perfecissent, decreuerunt patres ut M. lunius 
praetor urbanus, si ei uideretur, decemuiros agro Samniti Apuloque, quod eius publicum 
populi Romani esset, metiendo diuidendoque crearet. creati P. Seruilius Q. Caecilius 
Metellus C. et M. Seruilii-Geminis ambobus cognomen erat-L. et A. Hostilii Catones P. 
Uillius Tappulus M. Fuluius Flaccus P. Aelius Paetus T. Quinctius Flamininus. 


Per eos dies P. Aelio consule comitia habente creati consules P. Sulpicius Galba C. 
Aurelius Cotta. praetores exinde facti Q. Minucius Rufus L. Furius Purpurio Q. Fuluius 
Gillo C. Sergius Plautus. ludi Romani scaenici eo anno magnifice apparateque facti ab 
aedilibus curulibus L. Ualerio Flacco et L. Quinctio Flaminino; biduum instauratum est; 
frumentique uim ingentem quod ex Africa P. Scipio miserat quaternis aeris populo cum 
summa fide et gratia diuiserunt. et plebei ludi ter toti instaurati ab aedilibus plebi L. 
Apustio Fullone et Q. Minucio Rufo, qui ex aedilitate praetor creatus erat; et louis 
epulum fuit ludorum causa. 


[5] Anno quingentesimo quinquagesimo primo ab urbe condita, P. Sulpicio Galba C. 
Aurelio consulibus, bellum cum rege Philippo initum est, paucis mensibus post pacem 
Carthaginiensibus datam. omnium primum eam rem idibus Martiis, quo die tum 
consulatus inibatur, P. Sulpicius consul rettulit senatusque decreuit uti consules 
maioribus hostiis rem diuinam facerent quibus diis ipsis uideretur cum precatione ea, 
'quod senatus populusque Romanus de re publica deque ineundo nouo bello in animo 
haberet, ea res uti populo Romano sociisque ac nomini Latino bene acfeliciter eueniret'; 
secundum rem diuinam precationemque ut de re publica deque prouinciis senatum 
consulerent. per eos dies opportune inritandis ad bellum animis et litterae ab M. Aurelio 
legato et M. Ualerio Laeuino propraetore allatae et Atheniensium noua legatio uenit 
quae regem adpropinquare finibus suis nuntiaret breuique non agros modo sed urbem 
etiam in dicione eius futuram nisi quid in Romanis auxilii foret. cum renuntiassent 
consules rem diuinam rite peractam esse et precationi adnuisse deos haruspices 
respondere laetaque exta fuisse et prolationem finium uictoriamque et triumphum 
portendi, tum litterae Ualeri Aurelique lectae et legati Atheniensium auditi. senatus inde 
consultum factum est ut sociis gratiae agerentur quod diu sollicitati ne obsidionis 
quidem metu fide decessissent: de auxilio mittendo tum responderi placere cum 
consules prouincias sortiti essent atque is consul cui Macedonia prouincia euenisset ad 
populum tulisset ut Philippo regi Macedonum indiceretur bellum. 


[6] P. Sulpicio prouincia Macedonia sorti euenit isque rogationem promulgauit, 'uellent 
iuberent Philippo regi Macedonibusque qui sub regno eius essent, ob iniurias armaque 
inlata sociis populi Romani bellum indici.' alteri consulum Aurelio Italia prouincia obtigit. 
praetores exinde sortiti sunt C. Sergius Plautus urbanam, Q. Fuluius Gillo Siciliam, Q. 

Minucius Rufus Bruttios, L. Furius Purpurio Galliam. rogatio de bello Macedonico primis 
comitiis ab omnibus ferme centuriis antiquata est. id cum fessi diuturnitate et grauitate 
belli sua sponte homines taedio periculorum laborumque fecerant, tum Q. Baebius 
tribunus plebis, uiam antiquam criminandi patres ingressus, incusauerat bella ex bellis 
seri ne pace unquam frui plebs posset. aegre eam rem passi patres laceratusque probris 
in senatu tribunus plebis et consulem pro se quisque hortari ut de integro comitia 
rogationi ferendae ediceret castigaretque segnitiam populi atque edoceret quanto 
damno dedecorique dilatio ea belli futura esset. 


[7] Consul in campo Martio comitiis, priusquam centurias in suffragium mitteret, 
contione aduocata, 'ignorare' inquit 'mihi uidemini, Quirites, non utrum bellum an 
pacem habeatis uos consuli-neque enim liberum id uobis Philippus permittet, qui terra 
marique ingens bellum molitur-sed utrum in Macedoniam legiones transportetis an 
hostes in Italiam accipiatis. hoc quantum intersit, sin unquam ante alias, proximo certe 
Punico bello experti estis. quis enim dubitat quin, si Saguntinis obsessis fidemque 
nostram implorantibus impigre tulissemus opem, sicut patres nostri Mamertinis tulerant, 
totum in Hispaniam auersuri bellum fuerimus, quod cunctando cum summa clade nostra 
in Italiam accepimus? ne illud quidem dubium est quin hunc ipsum Philippum, pactum 
iam per legatos litterasque cum Hannibale ut in Italiam traiceret, misso cum classe 
Laeuino qui ultro ei bellum inferret, in Macedonia continuerimus. et quod tunc fecimus, 
cum hostem Hannibalem in Italia haberemus, id nunc pulso Italia Hannibale, deuictis 
Carthaginiensibus cunctamur facere? patiamur expugnandis Athenis, sicut Sapunto 
expugnando Hannibalem passi sumus, segnitiam nostram experiri regem: non quinto 
inde mense, quemadmodum ab Sagunto Hannibal, sed quinto [inde] die quam ab 
Corintho soluerit naues, in Italiam perueniet. ne aequaueritis Hannibali Philippum nec 
Carthaginiensibus Macedonas: Pyrrho certe aequabitis. «aequabitis» dico? quantum uel 
uir uiro uel gens genti praestat. minima accessio semper Epirus regno Macedoniae fuit 
et hodie est. Peloponnesum totam in dicione Philippus habet Argosque ipsos, non 
uetere fama magis quam morte Pyrrhi nobilitatos. nostra nunc comparate. quanto magis 
florentem Italiam, quanto magis integras res, saluis ducibus, saluis tot exercitibus quos 
Punicum postea bellum absumpsit, adgressus Pyrrhus tamen concussit et uictor prope 
ad ipsam urbem Romanam uenit. nec Tarentini modo oraque illa Italiae quam maiorem 
Graeciam uocant, ut linguam, ut nomen secutos crederes, sed Lucanus et Bruttius et 
Samnis ab nobis defecerunt. haec uos, si Philippus in Italiam transmiserit, quietura aut 
mansura in fide creditis? manserunt enim Punico postea bello. nunquam isti populi, nisi 
cum deerit ad quem desciscant, ab nobis non deficient. si piguisset uos in Africam 
traicere, hodie in Italia Hannibalem et Carthaginienses hostes haberetis. Macedonia 
potius quam Italia bellum habeat: hostium urbes agrique ferro atque igni uastentur. 
experti iam sumus foris nobis quam domi feliciora potentioraque arma esse. ite in 
suffragium bene iuuantibus diuis et quae patres censuerunt uos iubete. huius uobis 
sententiae non consul modo auctor est sed etiam di immortales, qui mihi sacrificanti 
precantique ut hoc bellum mihi, senatui uobisque, sociis ac nomini Latino, classibus 
exercitibusque nostris bene ac feliciter eueniret, laeta omnia prosperaque portendere.' 

[8] Ab hac oratione in suffragium missi, uti rogaret, bellum iusserunt. supplicatio inde a 
consulibus in triduum ex senatus consulto indicta est, obsecratique circa omnia 
puluinaria di ut quod bellum cum Philippo populus iussisset, id bene acfeliciter eueniret; 
consultique fetiales ab consule Sulpicio, bellum quod indiceretur regi Philippo utrum ipsi 
utique nuntiari iuberent an satis esset in finibus regni quod proximum praesidium esset, 
eo nuntiari. fetiales decreuerunt utrum eorum fecisset recte facturum. consuli a 
patribus permissum ut quem uideretur ex iis qui extra senatum essent legatum mitteret 
ad bellum regi indicendum. 


Tum de exercitibus consulum praetorumque actum. consules binas legiones scribere 
iussi, ueteres dimittere exercitus. Sulpicio, cui nouum ac magni nominis bellum 
decretum erat, permissum ut de exercitu quem P. Scipio ex Africa deportasset 
uoluntarios, quos posset, duceret: inuitum ne quem militem ueterem ducendi ius esset. 
praetoribus L. Furio Purpurioni et Q. Minucio Rufo quina milia socium Latini nominis 
consules darent, quibus praesidiis alter Galliam, alter Bruttios prouinciam obtineret. Q. 
Fuluius Gillo ipse iussus ex eo exercitu quem P. Aelius consul habuisset, ut quisque 
minime multa stipendia haberet, legere, donec et ipse quinque milia socium ac nominis 
Latini effecisset: id praesidii Siciliae prouinciae esset. M. Ualerio Faltoni, qui praetor 
priore anno Campaniam prouinciam habuerat, prorogatum in annum imperium est, uti 
pro praetore in Sardiniam traiceret; is quoque de exercitu qui ibi esset quinque milia 
socium nominis Latini, qui eorum minime multa stipendia haberent, legeret. et consules 
duas urbanas legiones scribere iussi, quae si quo res posceret, multis in Italia contactis 
gentibus Punici belli societate iraque inde tumentibus, mitterentur. sex legionibus 
Romanis eo anno usura res publica erat. 


[9] In ipso apparatu belli legati a rege Ptolomaeo uenerunt qui nuntiarent Athenienses 
aduersus Philippum petisse ab rege auxilium: ceterum, etsi communes socii sint, tamen 
nisi ex auctoritate populi Romani neque classem neque exercitum defendendi aut 
oppugnandi cuiusquam causa regem in Graeciam missurum esse; uel quieturum eum in 
regno, si populo Romano socios defendere libeat, uel Romanos quiescere, si malint, 
passurum atque ipsum auxilia, quae facile aduersus Philippum tueri Athenas possent, 
missurum. gratiae regi ab senatu actae responsumque tutari socios populo Romano in 
animo esse: si qua re ad id bellum opus sit indicaturos regi, regnique eius opes scire 
subsidia firma ac fidelia suae rei publicae esse. munera deinde legatis in singulos quinum 
milium aeris ex senatus consulto missa. 


Cum dilectum consules haberent pararentque quae ad bellum opus essent, ciuitas 
religiosa in principiis maxime nouorum bellorum, supplicationibus habitis iam et 
obsecratione circa omnia puluinaria facta, ne quid praetermitteretur quod aliquando 
factum esset, ludos loui donumque uouere consulem cui prouincia Macedonia euenisset 
iussit. moram uoto publico Licinius pontifex maximus attulit, qui negauit ex incerta 
pecunia uoueri debere, quia «ea» pecunia non posset in bellum usui esse seponique 
statim deberet nec cum alia pecunia misceri: quod si factum esset, uotum rite solui non 
posse. quamquam et res et auctor mouebat, tamen ad collegium pontificum referre 
consul iussus si posset recte uotum incertae pecuniae suscipi. posse rectiusque etiam 

esse pontifices decreuerunt. uouit in eadem uerba consul praeeunte maximo pontifice 
quibus antea quinquennalia uota suscipi solita erant, praeterquam quod tanta pecunia 
quantam tum cum solueretur senatus censuisset ludos donaque facturum uouit. octiens 
ante ludi magni de certa pecunia uoti erant, hi primi de incerta. 


[10] Omnium animis in bellum Macedonicum uersis repente, nihil minus eo tempore 
timentibus, Gallici tumultus fama exorta. Insubres Cenomanique et Boii excitis Celinibus 
lluatibusque et ceteris Ligustinis populis, Hamilcare Poeno duce, qui in iis locis de 
Hasdrubalis exercitu substiterat, Placentiam inuaserant; et direpta urbe ac per iram 
magna ex parte incensa, uix duobus milibus hominum inter incendia ruinasque relictis, 
traiecto Pado ad Cremonam diripiendam pergunt. uicinae urbis audita clades spatium 
colonis dedit ad claudendas portas praesidiaque per muros disponenda, ut obsiderentur 
tamen prius quam expugnarentur nuntiosque mitterent ad praetorem Romanum. L. 
Furius Purpurio tum prouinciae praeerat, cetero ex senatus consulto exercitu dimisso 
praeter quinque milia socium ac Latini nominis; cum iis copiis in proxima regione 
prouinciae circa Ariminum substiterat. is tum senatui scripsit quo in tumultu prouincia 
esset: duarum coloniarum quae ingentem  ilam tempestatem Punici belli 
subterfugissent alteram captam ac direptam ab hostibus, alteram oppugnari; nec in 
exercitu suo satis praesidii colonis laborantibus fore nisi quinque milia socium 
quadraginta milibus hostium-tot enim in armis esse-trucidanda obicere uelit et tanta 
sua clade iam inflatos excidio coloniae Romanae augeri hostium animos. 


[11] His litteris recitatis decreuerunt ut C. Aurelius consul exercitum, cui in Etruriam ad 
conueniendum diem edixerat, Arimini eadem die adesse iuberet et aut ipse, si per 
commodum rei publicae posset, ad opprimendum Gallicum tumultum proficisceretur 
aut Q. Minucio praetori scriberet ut, cum ad eum legiones ex Etruria uenissent, missis in 
uicem earum quinque milibus sociorum quae interim Etruriae praesidio essent, 
proficisceretur ipse ad coloniam liberandam obsidione. 


Legatos item mittendos in Africam censuerunt, eosdem Carthaginem, eosdem in 
Numidiam ad Masinissam: Carthaginem ut nuntiarent ciuem eorum Hamilcarem 
relictum in Gallia-haud satis scire ex Hasdrubalis prius an ex Magonis postea exercitu- 
bellum contra foedus facere, exercitus Gallorum Ligurumque exciuisse ad arma contra 
populum Romanum; eum, si pax placeret, reuocandum illis et dedendum populo 
Romano esse. simul nuntiare iussi perfugas sibi non omnes redditos esse ac magnam 
partem eorum palam Carthagini obuersari dici; quos comprehendi conquirique debere 
ut sibi ex foedere restituantur. haec ad Carthaginienses mandata. Masinissae gratulari 
iussi quod non patrium modo reciperasset regnum sed parte florentissima Syphacis 
finium adiecta etiam auxisset. nuntiare praeterea iussi bellum cum rege Philippo 
susceptum, quod Carthaginienses auxiliis iuuisset iniuriasque inferendo sociis populi 
Romani flagrante bello Italia coegisset classes exercitusque in Graeciam mitti et 
distinendo copias causa in primis fuisset serius in Africam traiciendi; peterentque ut ad 
id bellum mitteret auxilia Numidarum equitum. dona ampla data quae ferrent regi, uasa 
aurea argenteaque, toga purpurea et palmata tunica cum eburneo scipione et toga 

praetexta cum curuli sella; iussique polliceri, si quid ei«s» ad firmandum augendumque 
regnum opus esse indicasset, enixe id populum Romanum merito eius praestaturum. 


Uerminae quoque Syphacis filii legati per eos dies senatum adierunt excusantes errorem 
adulescentiamque et culpam omnem in fraudem Carthaginiensium auertentes: et 
Masinissam Romanis ex hoste amicum factum, Uerminam quoque adnisurum ne officiis 
in populum Romanum aut a Masinissa aut ab ullo alio uincatur; petere ut rex sociusque 
et amicus ab senatu appellaretur. responsum legatis est et patrem eius Syphacem sine 
causa ex socio et amico hostem repente populi Romani factum et eum ipsum 
rudimentum adulescentiae bello lacessentem Romanos posuisse; itaque pacem illi prius 
petendam ab populo Romano esse quam ut rex sociusque et amicus appelletur: nominis 
eius honorem pro magnis erga se regum meritis dare populum Romanum consuesse. 
legatos Romanos in Africa fore, quibus mandaturum senatum ut Uerminae pacis dent 
leges, liberum arbitrium eius populo Romano permittendi: si quid ad eas addi, demi 
mutariue uellet, rursus ab senatu ei postulandum fore. legati cum iis mandatis in Africam 
missi C. Terentius Uarro Sp. Lucretius Cn. Octauius, quinqueremes singulis datae. 


[12] Litterae deinde in senatu recitatae sunt Q. Minuci praetoris, cui Bruttii prouincia 
erat: pecuniam Locris ex Proserpinae thesauris nocte clam sublatam nec ad quos 
pertineat facinus uestigia ulla exstare. indigne passus senatus non cessari ab sacrilegiis 
et ne Pleminium quidem, tam clarum recensque noxae simul ac poenae exemplum, 
homines deterrere. C. Aurelio consuli negotium datum ut ad praetorem in Bruttios 
scriberet: senatui placere quaestionem de expilatis thesauris eodem exemplo haberi 
quo M. Pomponius praetor triennio ante habuisset; quae inuenta pecunia esset, reponi; 
si quo minus inuentum foret, expleri ac piacularia, si uideretur, sicut ante pontifices 
censuissent, fieri. curam expiandae uiolationis eius templi prodigia etiam sub idem 
tempus pluribus locis nuntiata accenderunt. in Lucanis caelum arsisse adferebant, 
Priuerni sereno per diem totum rubrum solem fuisse, Lanuui i«n» templo Sospitae 
lunonis nocte strepitum ingentem exortum. iam animalium obsceni fetus pluribus locis 
nuntiabantur: in Sabinis incertus infans natus, masculus an femina esset, alter sedecim 
iam annorum item ambiguo sexu inuentus; Frusinone agnus cum suillo capite, Sinuessae 
porcus cum capite humano natus, in Lucanis in agro publico eculeus cum quinque 
pedibus. foeda omnia et deformia errantisque in alienos fetus naturae uisa: ante omnia 
abominati semimares iussique in mare extemplo deportari, sicut proxime C. Claudio M. 
Liuio consulibus deportatus similis prodigii fetus erat. nihilo minus decemuiros adire 
libros de portento eo iusserunt. decemuiri ex libris res diuinas easdem quae proxime 
secundum id prodigium factae essent imperarunt. carmen praeterea ab ter nouenis 
uirginibus cani per urbem iusserunt donumque lunoni reginae ferri. ea uti fierent C. 
Aurelius consul ex decemuirorum responso curauit. carmen, sicut patrum memoria 
Liuius, ita tum condidit P. Licinius Tegula. 


[13] Expiatis omnibus religionibus-nam etiam Locris sacrilegium peruestigatum ab Q. 
Minucio erat pecuniaque ex bonis noxiorum in thesauros reposita-cum consules in 
prouincias proficisci uellent, priuati frequentes, quibus ex pecunia quam M. Ualerio M. 
Claudio consulibus mutuam dederant tertia pensio debebatur eo anno, adierunt 

senatum, quia consules, cum ad nouum bellum quod magna classe magnisque 
exercitibus gerendum esset uix aerarium sufficeret, negauerant esse unde iis in 
praesentia solueretur. senatus querentes eos non sustinuit: si in Punicum bellum 
pecunia data in Macedonicum quoque bellum uti res publica uellet, aliis ex aliis 
orientibus bellis quid aliud quam publicatam pro beneficio tamquam ob noxiam suam 
pecuniam fore? cum et priuati aequum postularent nec tamen soluendo aere alieno res 
publica esset, quod medium inter aequum et utile erat decreuerunt, ut, quoniam magna 
pars eorum agros uolgo uenales esse diceret et sibimet emptis opus esse, agri publici 
qui intra quinquagesimum lapidem esset copia iis fieret: consules agrum aestimaturos 
et in iugera asses uectigal testandi causa publicum agrum esse imposituros, ut si quis, 
cum soluere posset populus, pecuniam habere quam agrum mallet, restitueret agrum 
populo. laeti eam condicionem priuati accepere; trientabulumque is ager, quia pro tertia 
parte pecuniae datus erat, appellatus. 


[14] Tum P. Sulpicius secundum uota in Capitolio nuncupata paludatis lictoribus 
profectus ab urbe Brundisium uenit et, ueteribus militibus uoluntariis ex Africano 
exercitu in legiones discriptis nauibusque ex classe Cn. Corneli electis, altero die quam a 
Brundisio soluit in Macedoniam traiecit. ibi ei praesto fuere Atheniensium legati orantes 
ut se obsidione eximeret. missus extemplo Athenas est C. Claudius Cento cum uiginti 
longis nauibus et mille militum-neque enim ipse rex Athenas obsidebat: eo maxime 
tempore Abydum oppugnabat, iam cum Rhodiis et Attalo naualibus certaminibus, 
neutro feliciter proelio, uires expertus, sed animos ei faciebat praeter ferociam insitam 
foedus ictum cum Antiocho Syriae rege diuisaeque iam cum eo Aegypti opes, cui morte 
audita Ptolomaei regis ambo imminebant. 


Contraxerant autem sibi cum Philippo bellum Athenienses haudquaquam digna causa, 
dum ex uetere fortuna nihil praeter animos seruant. Acarnanes duo iuuenes per 
initiorum dies non initiati templum Cereris imprudentes religionis cum cetera turba 
ingressi sunt. facile eos sermo prodidit absurde quaedam percunctantes, deductique ad 
antistites templi, cum palam esset per errorem ingressos, tamquam ob infandum scelus 
interfecti sunt. id tam foede atque hostiliter gens Acarnanum factum ad Philippum 
detulit impetrauitque ab eo ut datis Macedonum auxiliis bellum se inferre Atheniensibus 
pateretur. hic exercitus primo terram Atticam ferro ignique depopulatus cum omnis 
generis praeda in Acarnaniam rediit. et inritatio quidem animorum ea prima fuit: postea 
iustum bellum decretis ciuitatis ultro indicendo factum. Attalus enim rex Rhodiique 
persecuti cedentem in Macedoniam Philippum cum Aeginam uenissent, rex Piraeum 
renouandae confirmandaeque cum Atheniensibus societatis causa traiecit. ciuitas omnis 
obuiam effusa cum coniugibus ac liberis, sacerdotes «cum» insignibus suis intrantem 
urbem ac di prope ipsi exciti sedibus suis acceperunt. 


[15] In contionem extemplo populus uocatus ut rex quae uellet coram ageret; deinde ex 
dignitate magis uisum scribere eum de quibus uideretur quam praesentem aut 
referendis suis in ciuitatem — beneficiis erubescere aut  significationibus 
acclamationibusque multitudinis adsentatione immodica pudorem onerantis. in litteris 
autem, quae missae in contionem recitataeque sunt, commemoratio erat beneficiorum 

primum in ciuitatem suorum, deinde rerum quas aduersus Philippum gessisset, ad 
postremum adhortatio capessendi belli dum se, dum Rhodios, tum quidem dum etiam 
Romanos haberent: nequiquam postea, si tum cessassent, praetermissam occasionem 
quaesituros. Rhodii deinde legati auditi sunt; quorum recens erat beneficium, quod 
naues longas quattuor Atheniensium captas nuper ab Macedonibus reciperatasque 
remiserant. itaque ingenti consensu bellum aduersus Philippum decretum. honores regi 
primum Attalo immodici, deinde et Rhodiis habiti: tum primum mentio inlata de tribu 
quam Attalida appellarent ad decem ueteres tribus addenda, et Rhodiorum populus 
corona aurea uirtutis ergo donatus, ciuitasque Rhodiis data quemadmodum Rhodii prius 
Atheniensibus dederant. secundum haec rex Attalus Aeginam ad classem se recipit; 
Rhodii Ceam ab Aegina, inde per insulas Rhodum nauigarunt omnibus praeter Andrum 
Parumque et Cythnum, quae praesidiis Macedonum tenebantur, in societatem acceptis. 
Attalum Aeginae missi in Aetoliam nuntii expectatique inde legati aliquamdiu nihil 
agentem tenuere. sed neque illos excire ad arma potuit, gaudentes utcumque 
composita cum Philippo pace, et ipse Rhodiique, cum, si institissent Philippo, egregium 
liberatae per se Graeciae titulum habere potuissent, patiendo rursus eum in 
Hellespontum traicere occupantemque Thraeciae opportuna loca uires colligere, bellum 
aluere gloriamque eius gesti perfectique Romanis concesserunt. 


[16] Philippus magis regio animo est usus; qui cum Attalum Rhodiosque hostes non 
sustinuisset, ne Romano quidem quod imminebat bello territus, Philocle quodam ex 
praefectis suis cum duobus milibus peditum, equitibus ducentis ad populandos 
Atheniensium agros misso, classe tradita Heraclidi ut Maroneam peteret, ipse terra 
eodem cum expeditis duobus milibus peditum, equitibus ducentis pergit. et Maroneam 
quidem primo impetu expugnauit; Aenum inde cum magno labore, postremo per 
proditionem Callimedis praefecti Ptolomaei, cepit. deinceps alia castella, Cypsela et 
Doriscon et Serrheum, occupat. inde progressus ad Chersonesum Elaeunta et 
Alopeconnesum tradentibus ipsis recipit; Callipolis quoque et Madytos deditae et 
castella quaedam ignobilia. Abydeni ne legatis quidem admissis regi portas clauserunt. 
ea oppugnatio diu Philippum tenuit, eripique ex obsidione, ni cessatum ab Attalo et 
Rhodiis foret, potuerunt. Attalus trecentos tantum milites in praesidium, Rhodii 
quadriremem unam ex classe, cum ad Tenedum staret, miserunt. eodem postea, cum 
iam uix sustinerent obsidionem, et ipse Attalus cum traiecisset spem tantum auxilii ex 
propinquo ostendit, neque terra neque mari adiutis sociis. 


[17] Abydeni primo tormentis per muros dispositis non terra modo adeuntes aditu 
arcebant sed nauium quoque stationem infestam hosti faciebant; postea, cum et muri 
pars strata ruinis et ad interiorem raptim oppositum murum cuniculis iam peruentum 
esset, legatos ad regem de condicionibus tradendae urbis miserunt. paciscebantur 
autem ut Rhodiam quadriremem cum sociis naualibus Attalique praesidium emitti 
liceret atque ipsis urbe excedere cum singulis uestimentis. quibus cum Philippus nihil 
pacati nisi omnia per mittentibus respondisset, adeo renuntiata haec legatio ab 
indignatione simul ac desperatione iram accendit ut ad Saguntinam rabiem uersi 
matronas omnes in templo Dianae, pueros ingenuos uirginesque, infantes etiam cum 
suis nutricibus in gymnasio includi iuberent, aurum et argentum in forum deferri, 

uestem pretiosam in naues Rhodiam Cyzicenamque quae in portu erant coici, 
sacerdotes uictimasque adduci et altaria in medio poni. ibi delecti primum qui, ubi 
caesam aciem suorum pro diruto muro pugnantem uidissent, extemplo coniuges 
liberosque interficerent, aurum argentum uestemque quae in nauibus esset in mare 
deicerent, tectis publicis priuatisque quam plurimis locis possent ignes subicerent: id se 
facinus perpetraturos praeeuntibus exsecrabile carmen sacerdotibus iure iurando 
adacti; tum militaris aetas iurat neminem uiuum nisi uictorem acie excessurum. hi 
memores deorum adeo pertinaciter pugnauerunt ut, cum proelium nox diremptura 
esset, rex prior, territus rabie eorum, pugna abstiterit. principes, quibus atrocior pars 
facinoris delegata erat, cum paucos et confectos uolneribus ac lassitudine superesse 
proelio cernerent, luce prima sacerdotes cum infulis ad urbem dedendam Philippo 
mittunt. 


[18] Ante deditionem ex iis legatis Romanis qui Alexandream missi erant M. Aemilius 
trium consensu, minimus natu, audita obsidione Abydenorum ad Philippum uenit. qui 
questus Attalo Rhodiisque arma inlata et quod tum maxime Abydum oppugnaret, cum 
rex ab Attalo et Rhodiis ultro se bello lacessitum diceret, 'num Abydeni quoque' inquit 
'ultro tibi intulerunt arma?' insueto uera audire ferocior oratio uisa est quam quae 
habenda apud regem esset. 'aetas' inquit 'et forma et super omnia Romanum nomen te 
ferociorem facit. ego autem primum uelim uos foederum memores seruare mecum 
pacem: sin bello lacessitis, mihi quoque animos facere et regnum et Macedonum nomen 
haud minus quam Romanum nobile sentietis.' 


Ita dimisso legato Philippus auro argento quaeque «alia» coaceruata erant acceptis 
hominum praedam omnem amisit. tanta enim rabies multitudinem inuasit ut repente 
proditos rati qui pugnantes mortem occubuissent, periuriumque alius alii exprobrantes 
et sacerdotibus maxime, qui quos ad mortem deuouissent, eorum deditionem uiuorum 
hosti fecissent, repente omnes ad caedem coniugum liberorumque discurrerent seque 
ipsi per omnes uias leti interficerent. obstupefactus eo furore rex suppressit impetum 
militum et triduum se ad moriendum Abydenis dare dixit. quo spatio plura facinora in se 
uicti ediderunt quam infesti edidissent uictores, nec, nisi quem uincula aut alia 
necessitas mori prohibuit, quisquam uiuus in potestatem uenit. Philippus imposito Abydi 
praesidio in regnum rediit. cum uelut Sagunti excidium Hannibali, sic Philippo 
Abydenorum clades ad Romanum bellum animos fecisset, nuntii occurrerunt consulem 
iam in Epiro esse et Apolloniam terrestres copias, nauales Corcyram in hiberna deduxisse. 


[19] Inter haec legatis, qui in Africam missi erant, de Hamilcare Gallici exercitus duce 
responsum a Carthaginiensibus est nihil ultra se facere posse quam ut exilio eum 
multarent bonaque eius publicarent: perfugas et fugitiuos quos inquirendo uestigare 
potuerint reddidisse et de ea re missuros legatos Romam qui senatui satisfacerent. 
ducenta milia modium tritici Romam, ducenta ad exercitum in Macedoniam miserunt. 
inde in Numidiam ad reges profecti legati. dona data Masinissae mandataque edita; 
equites mille Numidae, cum duo milia daret, accepti. ipse in naues imponendos curauit 
et cum ducentis milibus modium tritici, ducentis hordei in Macedoniam misit. tertia 
legatio ad Uerminam erat. is ad primos fines regni legatis obuiam progressus, ut 

scriberent ipsi quas uellent pacis condiciones permisit: omnem pacem bonam 
iustamque fore sibi cum populo Romano. datae leges pacis iussusque ad eam 
confirmandam mittere legatos Romam. 


[20] Per idem tempus L. Cornelius Lentulus pro consule ex Hispania rediit. qui cum in 
senatu res ab se per multos annos fortiter feliciterque gestas exposuisset postulassetque 
ut triumphanti sibi inuehi liceret in urbem, res triumpho dignas esse censebat senatus, 
sed exemplum a maioribus non accepisse ut qui neque dictator neque consul neque 
praetor res gessisset triumpharet: pro consule illum Hispaniam prouinciam, non 
consulem aut praetorem obtinuisse. decurrebatur tamen eo ut ouans urbem iniret, 
intercedente Ti. Sempronio Longo tribuno plebis, qui nihilo magis id more maiorum aut 
ullo exemplo futurum diceret. postremo uictus consensu patrum tribunus cessit et ex 
senatus consulto L. Lentulus ouans urbem est ingressus. argenti tulit [ex praeda] 
quadraginta tria milia pondo, auri duo milia quadringenta quinquaginta; militibus ex 
praeda centenos uicenos asses diuisit. 


[21] lam exercitus consularis ab Arretio Ariminum transductus erat et quinque milia 
socium Latini nominis ex Gallia in Etruriam transierant. itaque L. Furius magnis itineribus 
ab Arimino aduersus Gallos Cremonam tum obsidentes profectus, castra mille 
quingentorum passuum interuallo ab hoste posuit. occasio egregie rei gerendae fuit, si 
protinus de uia ad castra oppugnanda duxisset: palati passim uagabantur per agros nullo 
satis firmo relicto praesidio; lassitudini militum timuit, quod raptim ductum agmen erat. 
Galli clamore suorum ex agris reuocati omissa praeda quae in manibus erat castra 
repetiuere; et postero die in aciem progressi. nec Romanus moram pugnandi fecit; sed 
uix spatium instruendi fuit: eo cursu hostes in proelium uenerunt. dextra ala-in alas 
diuisum socialem exercitum habebat-in prima acie locata est, in subsidiis duae Romanae 
legiones. M. Furius dextrae alae, legionibus M. Caecilius, equitibus L. Ualerius Flaccus- 
legati omnes erant-praepositi. praetor secum duos legatos, C. Laetorium et P. Titinium, 
habebat, cum quibus circumspicere et obire ad omnes hostium subitos conatus posset. 
primo Galli omni multitudine in unum locum conixi obruere atque obterere sese 
dextram alam, quae prima erat, sperarunt posse. ubi id parum procedebat, circuire a 
cornibus et amplecti hostium aciem, quod in multitudine aduersus paucos facile 
uidebatur, conati sunt. id ubi uidit praetor, ut et ipse dilataret aciem, duas legiones ex 
subsidiis dextra laeuaque alae quae in prima acie pugnabat circumdat aedemque Diioui 
uOuit, si eo die hostes fudisset. L. Ualerio imperat ut parte una duarum legionum equites, 
altera sociorum equitatum in cornua hostium emittat nec circuire eos aciem patiatur; 
simul et ipse, ut extenuatam mediam diductis cornibus aciem Gallorum uidit, signa 
inferre confertos milites et perrumpere ordines iubet. et cornua ab equitibus et medii a 
pedite pulsi; ac repente, cum in omni parte caede ingenti sternerentur, Galli terga 
uerterunt fugaque effusa repetunt castra. fugientes persecutus eques; mox et legiones 
insecutae in castra impetum fecerunt. minus sex milia hominum inde effugerunt: caesa 
aut capta supra quinque et triginta milia cum signis militaribus septuaginta, carpentis 
Gallicis multa praeda oneratis plus ducentis. Hamilcar dux Poenus eo proelio cecidit et 
tres imperatores nobiles Gallorum. Placentini captiui ad duo milia liberorum capitum 
redditi colonis. 

[22] Magna uictoria laetaque Romae fuit: litteris allatis supplicatio in triduum decreta 
est. Romanorum sociorumque ad duo milia eo proelio ceciderunt, plurimi dextrae alae, 
in quam primo impetu uis hostium ingens inlata est. quamquam per praetorem prope 
debellatum erat, consul quoque C. Aurelius, perfectis quae Romae agenda fuerant, 
profectus in Galliam uictorem exercitum a praetore accepit. 


Consul alter cum autumno ferme exacto in prouinciam uenisset, circa Apolloniam 
hibernabat. ab classe, quae Corcyrae subducta erat, C. Claudius triremesque Romanae, 
sicut ante dictum est, Athenas missae cum Piraeum peruenissent, despondentibus iam 
animos sociis spem ingentem attulerant. nam et terrestres ab Corintho quae per Megara 
incursiones in agros fieri solitae erant non fiebant, et praedonum a Chalcide naues, quae 
non mare solum infestum sed etiam omnes maritimos agros Atheniensibus fecerant, 
non modo Sunium superare sed ne extra fretum «quidem» Euripi committere aperto 
mari se audebant. superuenerunt his tres Rhodiae quadriremes et erant Atticae tres 
apertae naues, ad tuendos maritimos agros comparatae. hac classe si urbs agrique 
Atheniensium defenderentur, satis in praesentia existimanti Claudio esse maioris etiam 
rei fortuna oblata est. 


[23] Exules ab Chalcide regiorum iniuriis pulsi attulerunt occupari Chalcidem sine 
certamine ullo posse; nam et Macedonas, quia nullus in propinquo sit hostium metus, 
uagari passim, et oppidanos praesidio Macedonum fretos custodiam urbis neglegere. 
his auctoribus profectus quamquam Sunium ita mature peruenerat ut inde prouehi ad 
primas angustias Euboeae posset, ne superato promunturio conspiceretur, classem in 
statione usque ad noctem tenuit. primis tenebris mouit et tranquillo peruectus 
Chalcidem paulo ante lucem, qua infrequentissima urbis sunt, paucis militibus turrim 
proximam murumque circa scalis cepit, alibi sopitis custodibus, alibi nullo custodiente. 
progressi inde ad frequentia aedificiis loca, custodibus interfectis refractaque porta 
ceteram multitudinem armatorum acceperunt. inde in totam urbem discursum est, 
aucto etiam tumultu quod circa forum ignis tectis iniectus erat: conflagrarunt et horrea 
regia et armamentarium cum ingenti apparatu machinarum tormentorumque. caedes 
inde passim fugientium pariter ac repugnantium fieri coepta est; nec ullo iam qui 
militaris aetatis esset non aut caeso aut fugato, Sopatro etiam Acarnane praefecto 
praesidii interfecto, praeda omnis primo in forum conlata, deinde in naues imposita. 
carcer etiam ab Rhodiis refractus emissique captiui quos Philippus tamquam in 
tutissimam custodiam condiderat. statuis inde regis deiectis truncatisque signo receptui 
dato conscenderunt naues et Piraeum, unde profecti erant, redierunt. quod si tantum 
militum Romanorum fuisset ut et Chalcis teneri et non deseri praesidium Athenarum 
potuisset, magna res principio statim belli, Chalcis et Euripus adempta regi forent; nam 
ut terra Thermopylarum angustiae Graeciam, ita mari fretum Euripi claudit. 


[24] Demetriade tum Philippus erat. quo cum esset nuntiata clades sociae urbis, 
quamquam serum auxilium perditis «rebus» erat, tamen, quae proxima auxilio est, 
ultionem petens, cum expeditis quinque milibus peditum et trecentis equitibus 
extemplo profectus cursu prope Chalcidem contendit, haudquaquam dubius opprimi 
Romanos posse. a qua destitutus spe nec quicquam aliud quam ad deforme spectaculum 

semirutae ac fumantis sociae urbis cum uenisset, paucis uix qui sepelirent bello 
absumptos relictis aeque raptim ac uenerat transgressus ponte Euripum per Boeotiam 
Athenas ducit, pari incepto haud disparem euentum ratus responsurum. et respondisset, 
ni speculator-hemerodromos uocant Graeci, ingens die uno cursu emetientes spatium— 
contemplatus regium agmen ex specula quadam, praegressus nocte media Athenas 
peruenisset. idem ibi somnus eademque neglegentia erat quae Chalcidem dies ante 
paucos prodiderat. excitati nuntio trepido et praetor Atheniensium et Dioxippus, 
praefectus cohortis mercede militantium auxiliorum, conuocatis in forum militibus tuba 
signum ex arce dari iubent, ut hostes adesse omnes scirent. ita undique ad portas, ad 
muros discurrunt. paucas post horas Philippus, aliquanto tamen ante lucem, 
adpropinquans urbi, conspectis luminibus crebris et fremitu hominum trepidantium, ut 
in tali tumultu, exaudito sustinuit signa et considere ac conquiescere agmen iussit, ui 
aperta propalam usurus quando parum dolus profuerat. ab Dipylo accessit. porta ea, 
uelut in ore urbis posita, maior aliquanto patentiorque quam ceterae est, et intra eam 
extraque latae uiae sunt, ut et oppidani derigere aciem a foro ad portam possent et extra 
limes mille ferme passus longus, in Academiae gymnasium ferens, pediti equitique 
hostium liberum spatium praeberet. eo limite Athenienses cum Attali praesidio et 
cohorte Dioxippi acie intra portam instructa signa extulerunt. quod ubi Philippus uidit, 
habere se hostes in potestate ratus et diu optata caede-neque enim ulli Graecarum 
ciuitatium infestior erat-«iram» expleturum, cohortatus milites ut se intuentes 
pugnarent scirentque ibi signa, ibi aciem esse debere ubi rex esset, concitat in hostes 
equum non ira tantum sed etiam gloria elatus, quod ingenti turba completis etiam ad 
spectaculum muris conspici se pugnantem egregium ducebat. aliquantum ante aciem 
cum equitibus paucis euectus in medios hostes ingentem cum suis ardorem, tum 
pauorem hostibus iniecit. plurimos manu sua comminus eminusque uolneratos 
compulsosque in portam consecutus et ipse, cum maiorem in angustiis trepidantium 
edidisset caedem, in temerario incepto tutum tamen receptum habuit quia qui in 
turribus portae erant sustinebant tela ne in permixtos hostibus suos conicerent. intra 
muros deinde tenentibus milites Atheniensibus Philippus signo receptui dato castra ad 
Cynosarges —templum Herculis gymnasiumque et lucus erat circumiectus-posuit. sed et 
Cynosarges et Lycium et quidquid sancti amoeniue circa urbem erat incensum est, 
dirutaque non tecta solum sed etiam sepulcra, nec diuini humaniue iuris quicquam prae 
impotenti ira est seruatum. 


[25] Postero die cum primo clausae fuissent portae, deinde subito apertae quia 
praesidium Attali ab Aegina Romanique ab Piraeo intrauerant urbem, castra ab urbe 
rettulit rex tria ferme milia passuum. inde Eleusinem profectus spe improuiso templi 
castellique quod et imminet et circumdatum est templo capiendi, cum haudquaquam 
neglectas custodias animaduertisset et classem a Piraeo subsidio uenire, omisso incepto 
Megara ac protinus Corinthum ducit et, cum Argis Achaeorum concilium esse audisset, 
inopinantibus Achaeis contioni ipsi superuenit. consultabant de bello aduersus Nabim 
tyrannum Lacedaemoniorum, qui tralato imperio a Philopoemene ad Cycliadan, 
nequaquam parem illi ducem, dilapsa cernens Achaeorum auxilia redintegrauerat 
bellum agrosque finitimorum uastabat et iam urbibus quoque erat terribilis. aduersus 

hunc hostem cum quantum ex quaque ciuitate militum scriberetur consultarent, 
Philippus dempturum se eis curam, quod ad Nabim et Lacedaemonios attineret, «est» 
pollicitus nec tantum agros sociorum populationibus prohibiturum sed terrorem omnem 
belli in ipsam Laconicam ducto eo extemplo exercitu tralaturum. haec oratio cum ingenti 
adsensu hominum acciperetur, 'ita tamen aequum est' inquit 'me uestra meis armis 
tutari ne mea interim nudentur praesidiis. itaque, si uobis uidetur, tantum parate 
militum quantum ad Oreum et Chalcidem et Corinthum tuenda satis sit, ut meis ab tergo 
tutis securus bellum Nabidi inferam et Lacedaemoniis. non fefellit Achaeos quo 
spectasset tam benigna pollicitatio auxiliumque oblatum aduersus Lacedaemonios: id 
quaeri ut obsidem Achaeorum iuuentutem educeret ex Peloponneso ad inligandam 
Romano bello gentem. et id quidem coarguere Cycliadas praetor Achaeorum nihil 
attinere ratus, id modo cum dixisset non licere legibus Achaeorum de aliis rebus referre 
quam propter quas conuocati essent, decreto de exercitu parando aduersus Nabim facto 
concilium fortiter ac libere habitum dimisit, inter adsentatores regios ante eam diem 
habitus. Philippus magna spe depulsus, uoluntariis paucis militibus conscriptis, 
Corinthum atque in Atticam terram rediit. 


[26] Per eos ipsos dies quibus Philippus in Achaia fuit Philocles praefectus regius ex 
Euboea profectus cum duobus milibus Thracum Macedonumque ad depopulandos 
Atheniensium fines regione Eleusinis saltum Cithaeronis transcendit. inde dimidia parte 
militum ad praedandum passim per agros dimissa, cum parte ipse occultus loco ad 
insidias opportuno consedit ut, si ex castello ab Eleusine in praedantes suos impetus 
fieret, repente hostes effusos ex improuiso adoriretur. non fefellere insidiae. itaque 
reuocatis qui discurrerant ad praedandum militibus instructisque ad oppugnandum 
castellum Eleusinem profectus, cum multis inde uolneribus recessit Philippoque se 
uenienti ex Achaia coniunxit. temptata et ab ipso rege oppugnatio eiusdem castelli est; 
sed naues Romanae a Piraeo uenientes intromissumque praesidium absistere incepto 
coegerunt. diuiso deinde exercitu rex cum parte Philoclem Athenas mittit, cum parte 
Piraeum pergit ut, dum Philocles subeundo muros comminandaque oppugnatione 
contineret urbe Athenienses, ipsi Piraeum leui cum praesidio relictum expugnandi 
facultas esset. ceterum nihilo ei Piraei quam Eleusinis facilior iisdem fere defendentibus 
oppugnatio fuit. a Piraeo Athenas repente duxit. inde eruptione subita peditum 
equitumque inter angustias semiruti muri qui bracchiis duobus Piraeum Athenis iungit 
repulsus, omissa oppugnatione urbis, diuiso cum Philocle rursus exercitu ad agros 
uastandos profectus, cum priorem populationem sepulcris circa urbem diruendis 
exercuisset, ne quid inuiolatum relinqueret, templa deum quae pagatim sacrata 
habebant dirui atque incendi iussit. et ornata eo genere operum eximie terra Attica et 
copia domestici marmoris et ingeniis artificum praebuit huic furori materiam; neque 
enim diruere modo ipsa templa ac simulacra euertere satis habuit, sed lapides quoque, 
ne integri cumularent ruinas, frangi iussit. et postquam non tam ira «erat» satiata quam 
irae exercendae materia deerat, agro hostium in Boeotiam excessit nec aliud quicquam 
dignum memoria in Graecia egit. 


[27] Consul Sulpicius eo tempore inter Apolloniam ac Dyrrachium ad Apsum flumen 
habebat castra, quo arcessitum L. Apustium legatum cum parte copiarum ad 

depopulandos hostium fines mittit. Apustius extrema Macedoniae populatus, Corrhago 
et Gerrunio et Orgesso castellis primo impetu captis ad Antipatream, in faucibus 
angustis sitam urbem, uenit. ac primo euocatos principes ad conloquium, ut fidei 
Romanorum se committerent, perlicere est conatus; deinde, ubi magnitudine ac 
moenibus situque urbis freti dicta aspernabantur, ui atque armis adortus expugnauit 
puberibusque interfectis, praeda omni militibus concessa, diruit muros atque urbem 
incendit. hic metus Codrionem, satis ualidum et munitum oppidum, sine certamine ut 
dederetur Romanis effecit. praesidio ibi relicto Cnidus-nomen propter alteram in Asia 
urbem quam oppidum notius-ui capitur. reuertentem legatum ad consulem cum satis 
magna praeda Athenagoras quidam, regius praefectus, in transitu fluminis a nouissimo 
agmine adortus postremos turbauit. ad quorum clamorem et trepidationem cum 
reuectus equo propere legatus signa conuertisset et coniectis in medium sarcinis aciem 
direxisset, non tulere impetum Romanorum militum regii: multi ex iis occisi, plures capti. 
legatus incolumi exercitu reducto ad consulem remittitur inde extemplo ad classem. 


[28] Hac satis felici expeditione bello commisso reguli ac principes accolae Macedonum 
in castra Romana ueniunt, Pleuratus Scerdilaedi filius et Amynander Athamanum rex et 
ex Dardanis Bato Longari filius: bellum suo nomine Longarus cum Demetrio Philippi 
patre gesserat. pollicentibus auxilia respondit consul Dardanorum et Pleurati opera, cum 
exercitum in Macedoniam induceret, se usurum; Amynandro Aetolos concitandos ad 
bellum attribuit. Attali legatis-nam ii quoque per id tempus uenerant-mandat ut 
Aeginae rex, ubi hibernabat, classem Romanam opperiretur, qua adiuncta bello 
maritimo, sicut ante, Philippum urgeret. ad Rhodios quoque missi legati, ut capesserent 
partem belli. nec Philippus segniusciam enim in Macedoniam peruenerat-apparabat 
bellum. filium Persea, puerum admodum, datis ex amicorum numero qui aetatem eius 
regerent, cum parte copiarum ad obsidendas angustias quae ad Pelagoniam sunt mittit. 
Sciathum et Peparethum, haud ignobiles urbes, ne classi hostium praedae ac praemio 
essent, diruit. ad Aetolos mittit legatos, ne gens inquieta aduentu Romanorum fidem 
mutaret. 


[29] Concilium Aetolorum stata die, quod Panaetoli«c»um uocant, futurum erat. huic ut 
occurrerent, et regis legati iter accelerarunt et a consule missus L. Furius Purpurio 
legatus uenit; Atheniensium quoque legati ad id concilium occurrerunt. primi 
Macedones, cum quibus recentissimum foedus erat, auditi sunt. qui «in» nulla noua re 
nihil se noui habere quod adferrent dixerunt: quibus enim de causis experta inutili 
societate Romana pacem cum Philippo fecissent, compositam semel pacem seruare eos 
debere. 'an imitari' inquit unus ex legatis Romanorum licentiam, an leuitatem dicam, 
mauultis? qui cum legatis uestris Romae responderi ita iussissent: "quid ad nos uenitis, 
Aetoli, sine quorum auctoritate pacem cum Philippo fecistis?", iidem nunc ut bellum 
secum aduersus Philippum geratis postulant; et antea propter uos et pro uobis arma 
sumpta aduersus eum simulabant, nunc uos in pace esse cum Philippo prohibent. 
Messanae ut auxilio essent primo in Siciliam transcenderunt, iterum ut Syracusas 
oppressas ab Carthaginiensibus in libertatem eximerent: et Messanam et Syracusas et 
totam Siciliam ipsi habent uectigalemque prouinciam securibus et fascibus subiecerunt. 
scilicet sicut uos Naupacti legibus uestris per magistratus a uobis creatos concilium 

habetis, socium hostemque libere quem uelitis lecturi, pacem ac bellum arbitrio habituri 
uestro, sic Siculorum ciuitatibus Syracusas aut Messanam aut Lilybaeum indicitur 
concilium. praetor Romanus conuentus agit: eo imperio euocati conueniunt, excelso in 
suggestu superba iura reddentem, stipatum lictoribus uident, uirgae tergo, secures 
ceruicibus imminent; et quotannis alium atque alium dominum sortiuntur. nec id mirari 
debent aut possunt, cum Italiae urbes, Regium Tarentum Capuam-ne finitimas quarum 
ruinis creuit urbs Roma nominem-, eidem subiectas uideant imperio. Capua quidem 
sepulcrum ac monumentum Campani populi, elato et extorri eiecto ipso populo, 
superest, urbs trunca sine senatu, sine plebe, sine magistratibus, prodigium, relicta 
crudelius habitanda quam si deiecta foret. furor est, si alienigenae homines plus lingua 
et moribus et legibus quam maris terrarumque spatio discreti haec tenuerint, sperare 
quicquam eodem statu mansurum. Philippi regnum officere aliquid uidetur libertati 
uestrae; qui, cum merito uestro uobis infensus esset, nihil a uobis ultra quam pacem 
petiit fidemque hodie pacis pactae desiderat. adsuefacite his terris legiones externas et 
iugum accipite: sero ac nequiquam, cum dominum Romanum habebitis, socium 
Philippum quaeretis. Aetolos Acarnanas Macedonas, eiusdem linguae homines, leues ad 
tempus ortae causae diiungunt coniunguntque: cum alienigenis, cum barbaris aeternum 
omnibus Graecis bellum est eritque; natura enim, quae perpetua est, non mutabilibus 
in diem causis hostes sunt. sed unde coepit oratio mea, ibi desinet. hoc eodem loco 
iidem homines de eiusdem Philippi pace triennio ante decreuistis iisdem improbantibus 
eam pacem Romanis, qui nunc pactam et compositam turbare uolunt. in qua 
consultatione nihil fortuna mutauit, cur uos mutetis non uideo.' 


[30] Secundum Macedonas ipsis Romanis ita concedentibus iubentibusque Athenienses, 
qui foeda passi iustius in crudelitatem saeuitiamque regis inuehi poterant, introducti 
sunt. deplorauerunt uastationem populationemque miserabilem agrorum: neque id se 
queri, quod hostilia ab hoste passi forent; esse enim quaedam belli iura, quae ut facere 
ita pati sit fas: sata exuri, dirui tecta, praedas hominum pecorumque agi misera magis 
quam indigna patienti esse; uerum enim uero id se queri, quod is qui Romanos 
alienigenas et barbaros uocet adeo omnia simul diuina humanaque iura polluerit ut 
priore populatione cum infernis deis, secunda cum superis bellum nefarium gesserit. 
omnia sepulcra monumentaque diruta esse in finibus suis, omnium nudatos manes, 
nullius ossa terra tegi. delubra sibi fuisse quae quondam pagatim habitantes in paruis 
illis castellis uicisque consecrata ne in unam urbem quidem contributi maiores sui 
deserta reliquerint: circa ea omnia templa Philippum infestos circumtulisse ignes; 
semusta, truncata simulacra deum inter prostratos iacere postes templorum. qualem 
terram Atticam fecerit, exornatam quondam opulentamque, talem eum si liceat 
Aetoliam Graeciamque omnem facturum. urbis quoque suae similem deformitatem 
futuram fuisse, nisi Romani subuenissent. eodem enim scelere urbem colentes deos 
praesidemque arcis Mineruam petitam, eodem Eleusine Cereris templum, eodem Piraei 
louem Mineruamque; sed ab eorum non templis modo sed etiam moenibus ui atque 
armis repulsum in ea delubra quae sola religione tuta fuerint saeuisse. itaque se orare 
atque obsecrare Aetolos ut miseriti Atheniensium ducibus diis immortalibus, deinde 
Romanis, qui secundum deos plurimum possent, bellum susciperent. 

[31] Tum Romanus legatus: 'totam orationis meae formam Macedones primum, deinde 
Athenienses mutarunt. nam et Macedones, cum ad conquerendas Philippi iniurias in tot 
socias nobis urbes uenissem, ultro accusando Romanos, defensionem ut accusatione 
potiorem haberem effecerunt, et Athenienses in deos inferos superosque nefanda 
atque inhumana scelera eius referendo quid mihi aut cuiquam reliquerunt quod obicere 
ultra possim? eadem haec Cianos Abydenos Aenios Maronitas Thasios Parios Samios 
Larisenses Messenios hinc ex Achaia existimate queri, grauiora etiam acerbioraque eos 
quibus nocendi maiorem facultatem habuit. nam quod ad ea attinet quae nobis obiecit, 
nisi gloria digna sunt, fateor ea defendi non posse. Regium et Capuam et Syracusas nobis 
obiecit. Regium Pyrrhi bello legio a nobis Reginis ipsis ut mitteremus orantibus in 
praesidium missa urbem ad quam defendendam missa erat per scelus possedit. 
comprobauimus ergo id facinus? an bello persecuti sceleratam legionem, in potestatem 
nostram redactam, tergo et ceruicibus poenas sociis pendere cum coegissemus, urbem 
agros suaque omnia cum libertate legibusque Reginis reddidimus? Syracusanis oppressis 
ab externis tyrannis, quo indignius esset, cum tulissemus opem et fatigati prope per 
triennium terra marique urbe munitissima oppugnanda essemus, cum iam ipsi 
Syracusani seruire tyrannis quam capi a nobis mallent, captam iisdem armis et liberatam 
urbem reddidimus. neque infitias imus Siciliam prouinciam nostram esse et ciuitates 
quae in parte Carthaginiensium fuerunt et uno animo cum illis aduersus nos bellum 
gesserunt, stipendiarias nobis ac uectigales esse: quin contra hoc et uos et omnes gentes 
scire uolumus pro merito cuique erga nos fortunam esse. an Campanorum poenae, de 
qua ne ipsi quidem queri possunt, nos paeniteat? hi homines, cum pro iis bellum 
aduersus Samnites per annos prope septuaginta cum magnis nostris cladibus 
gessissemus, ipsos foedere primum, deinde conubio atque inde cognationibus, 
postremo ciuitate nobis coniunxissemus, tempore nostro aduerso primi omnium Italiae 
populorum, praesidio nostro foede interfecto, ad Hannibalem defecerunt, deinde 
indignati se obsideri a nobis Hannibalem ad oppugnandam Romam miserunt. horum si 
neque urbs ipsa neque homo quisquam superesset, quis id durius quam pro merito 
ipsorum statutum indignari posset? plures sibimet ipsi conscientia scelerum mortem 
consciuerunt quam ab nobis supplicio adfecti sunt. ceteris ita oppidum, ita agros 
ademimus ut agrum locumque ad habitandum daremus, urbem innoxiam stare 
incolumem pateremur, ut qui hodie uideat eam nullum oppugnatae captaeue ibi 
uestigium inueniat. sed quid ego Capuam dico, cum Carthagini uictae pacem ac 
libertatem dederimus? magis illud est periculum ne nimis facile uictis ignoscendo plures 
ob id ipsum ad experiundam aduersus nos fortunam belli incitemus. haec pro nobis dicta 
sint, haec aduersus Philippum, cuius domestica parricidia et cognatorum amicorumque 
caedes et libidinem inhumaniorem prope quam crudelitatem uos, quo propiores 
Macedoniae estis, melius nostis. quod ad uos attinet, Aetoli, nos pro uobis bellum 
suscepimus aduersus Philippum, uos sine nobis cum eo pacem fecistis. et forsitan dicatis 
bello Punico occupatis nobis coactos metu uos leges pacis ab eo qui tum plus poterat 
accepisse; et nos, cum alia maiora urgerent, depositum a uobis bellum et ipsi omisimus. 
nunc et nos deum benignitate Punico perfecto bello totis uiribus nostris in Macedoniam 
incubuimus, et uobis restituendi uos in amicitiam societatemque nostram fortuna oblata 
est, nisi perire cum Philippo quam uincere cum Romanis mauultis.' 

[32] Haec dicta ab Romano cum essent, inclinatis omnium animis ad Romanos 
Damocritus praetor Aetolorum pecunia, ut fama est, ab rege accepta, nihil aut huic aut 
illi parti adsensus, rem magni discriminis consiliis nullam esse tam inimicam quam 
celeritatem dixit: celerem enim paenitentiam, sed eandem seram atque inutilem sequi, 
cum praecipitata raptim consilia neque reuocari neque in integrum restitui possint. 
deliberationis autem eius cuius ipse maturitatem expectandam putaret tempus ita iam 
nunc statui posse: cum legibus cautum esset ne de pace belloque nisi in Panaetolico et 
Pylaico concilio ageretur, decernerent extemplo ut praetor sine fraude, cum de bello et 
pace agere uelit, aduocet concilium et quod tum referatur decernaturque ut perinde ius 
ratumque «sit» acsi in Panaetolico aut Pylaico concilio actum esset. dimissis ita suspensa 
re legatis egregie consultum genti aiebat: nam utrius partis melior fortuna belli esset, ad 
eius societatem inclinaturos. haec in concilio Aetolorum acta. 


[33] Philippus impigre terra marique parabat bellum. nauales copias Demetriadem in 
Thessaliam contrahebat; Attalum Romanamque classem principio ueris ab Aegina ratus 
moturos, nauibus maritimaeque orae praefecit Heraclidam, quem et ante praefecerat; 
ipse terrestres copias comparabat, magna se duo auxilia Romanis detraxisse credens, ex 
una parte Aetolos, ex altera Dardanos, faucibus ad Pelagoniam a filio Perseo interclusis. 
ab consule non parabatur sed gerebatur iam bellum. per Dassaretiorum fines exercitum 
ducebat, frumentum quod ex hibernis extulerat integrum uehens, quod in usum militi 
satis esset praebentibus agris. oppida uicique partim uoluntate, partim metu se 
tradebant; quaedam ui expugnata, quaedam deserta in montes propinquos 
refugientibus barbaris inueniebantur. ad Lyncum statiua posuit prope flumen Beuum; 
inde frumentatum circa horrea Dassaretiorum mittebat. Philippus consternata quidem 
omnia circa pauoremque ingentem hominum cernebat, sed parum gnarus quam partem 
petisset consul, alam equitum ad explorandum quonam hostes iter intendissent misit. 
idem error apud consulem erat: mouisse ex hibernis regem sciebat, quam regionem 
petisset ignorans. is quoque speculatum miserat equites. hae duae alae ex diuerso, cum 
diu incertis itineribus uagatae per Dassaretios essent, tandem in unum iter conuenerunt. 
neutros fefellit, ut fremitus procul hominum equorumque exauditus est, hostes 
adpropinquare. itaque priusquam in conspectum uenirent, equos armaque expedierant; 
nec mora, ubi primum hostem uidere, concurrendi facta est. forte et numero et uirtute, 
utpote lecti utrimque, haud impares aequis uiribus per aliquot horas pugnarunt. 
fatigatio ipsorum equorumque incerta uictoria diremit proelium; Macedonum 
quadraginta equites, Romanorum quinque et triginta ceciderunt. neque eo magis 
explorati quicquam in qua regione castra hostium essent aut illi ad regem aut hi ad 
consulem rettulerunt; per transfugas cognitum est, quos leuitas ingeniorum ad 
cognoscendas hostium res in omnibus bellis praebet. 


[34] Philippus aliquid et ad caritatem suorum et ut promptius pro eo periculum adirent 
ratus profecturum se, si equitum qui ceciderant in expeditione sepeliendorum curam 
habuisset, adferri eos in castra iussit, ut conspiceretur ab omnibus funeris honos. nihil 
tam incertum nec tam inaestimabile est quam animi multitudinis. quod promptiores ad 
subeundam omnem dimicationem uidebatur facturum, id metum pigritiamque incussit; 
nam qui hastis sagittisque et rara lanceis facta uolnera uidissent, cum Graecis Illyriisque 

pugnare adsueti, postquam gladio Hispaniensi detruncata corpora bracchiis cum 
humero abscisis aut tota ceruice desecta diuisa a corpore capita patentiaque uiscera et 
foeditatem aliam uolnerum uiderunt, aduersus quae tela quosque uiros pugnandum 
foret pauidi uolgo cernebant. ipsum quoque regem terror cepit nondum iusto proelio 
cum Romanis congressum. itaque reuocato filio praesidioque quod in faucibus 
Pelagoniae erat, ut iis copiis suas augeret, Pleurato Dardanisque iter in Macedoniam 
patefecit. ipse cum uiginti milibus peditum, duobus milibus equitum ducibus transfugis 
ad hostem profectus paulo plus mille passus a castris Romanis tumulum propinquum 
Ataeo fossa ac uallo conmuniuit; ac subiecta cernens Romana castra, admiratus esse 
dicitur et uniuersam speciem castrorum et discripta suis quaeque partibus cum 
tendentium ordine tum itinerum interuallis, et negasse barbarorum ea castra ulli uideri 
posse. biduum consul et rex, alter alterius conatus expectantes, continuere suos intra 
uallum; tertio die Romanus omnes in aciem copias eduxit. 


[35] Rex non tam celerem aleam uniuersi certaminis timens quadringentos Tralles- 
Illyriorum id, sicut alio diximus loco, est genus-et Cretenses trecentos, addito his 
peditibus pari numero equitum, cum duce Athenagora, uno ex purpuratis, ad 
lacessendos hostium equites misit. ab Romanis autem-aberat acies eorum paulo plus 
quingentos passus-uelites et equitum duae ferme alae emissae, ut numero quoque 
eques pedesque hostem aequarent. credere regii genus pugnae quo adsueuerant fore, 
ut equites in uicem insequentes refugientesque nunc telis uterentur, nunc terga darent, 
lllyriorum uelocitas ad excursiones et impetus subitos usui esset, Cretenses in 
inuehentem se effuse hostem sagittas conicerent. turbauit hunc ordinem pugnandi non 
acrior quam pertinacior impetus Romanorum; nam haud secus quam si tota acie 
dimicarent, et uelites emissis hastis comminus gladiis rem gerebant et equites, ut semel 
in hostem euecti sunt, stantibus equis, partim ex ipsis equis, partim desilientes 
immiscentesque se peditibus pugnabant. ita nec eques regius equiti par erat, insuetus 
ad stabilem pugnam, nec pedes concursator et uagus et prope seminudus genere 
armorum ueliti Romano parmam gladiumque habenti pariterque et ad se tuendum et 
ad hostem petendum armato. non tulere itaque dimicationem nec alia re quam 
uelocitate tutantes se in castra refugerunt. 


[36] Uno deinde intermisso die, cum omnibus copiis equitum leuisque armaturae 
pugnaturus rex esset, nocte caetratos, quos peltas«tas» uocant, loco opportuno inter 
bina castra in insidiis abdiderat praeceperatque Athenagorae et equitibus ut si aperto 
proelio procederet res, uterentur fortuna, si minus, cedendo sensim ad insidiarum 
locum hostem pertraherent. et equitatus quidem cessit, duces caetratae cohortis non 
satis expectato signo ante tempus excitatis suis occasionem bene gerendae rei amisere. 
Romanus et aperto proelio uictor et tutus a fraude insidiarum in castra sese recepit. 
postero die consul omnibus copiis in aciem descendit ante prima signa locatis elephantis, 
quo auxilio tum primum Romani, quia captos aliquot bello Punico habebant, usi sunt. 
ubi latentem intra uallum hostem uidit, in tumulos quoque ac sub ipsum uallum 
exprobrans metum successit. postquam ne tum quidem potestas pugnandi dabatur, 
quia ex tam propinquis statiuis parum tuta frumentatio erat, dispersos milites per agros 
equitibus extemplo inuasuris, octo fere inde milia, interuallo tutiorem frumentationem 

habiturus, castra ad Ottolobum-id est loco nomen-mouit. cum in propinquo agro 
frumentarentur Romani, primo rex intra uallum suos tenuit, ut cresceret simul et 
neglegentia cum audacia hosti. ubi effusos uidit, cum omni equitatu et Cretensium 
auxiliaribus, quantum equitem uelocissimi pedites cursu aequare poterant, citato 
profectus agmine inter castra Romana et frumentatores constituit signa. inde copiis 
diuisis partem ad consectandos uagos frumentatores emisit dato signo ne quem uiuum 
relinquerent, cum parte ipse substitit itineraque quibus ad castra recursuri uidebantur 
hostes obsedit. iam passim caedes ac fuga erat, necdum quisquam in castra Romana 
nuntius cladis peruenerat, quia refugientes in regiam stationem incidebant et plures ab 
obsidentibus uias quam ab emissis ad caedem interficiebantur. tandem inter medias 
hostium stationes elapsi quidam trepidi tumultum magis quam certum nuntium 
intulerunt castris. 


[37] Consul equitibus iussis qua quisque posset opem ferre laborantibus ipse legiones e 
castris educit et agmine quadrato ad hostem ducit. dispersi equites per agros quidam 
aberrarunt decepti clamoribus aliis ex alio existentibus loco, pars obuios habuerunt 
hostes. pluribus locis simul pugna coepit. regia statio atrocissimum proelium edebat; 
nam et ipsa multitudine equitum peditumque prope iusta acies erat et Romanorum, 
quia medium obsederat iter, plurimi in eam inferebantur. eo quoque superiores 
Macedones erant, quod et rex ipse hortator aderat et Cretensium auxiliares multos ex 
improuiso uolnerabant, conferti praeparatique in dispersos et effusos pugnantes. quod 
si modum in insequendo habuissent, non in praesentis modo certaminis gloriam sed in 
summam etiam belli profectum foret: nunc auiditate caedis intemperantius secuti in 
praegressas cum tribunis militum cohortes Romanas incidere, et fugiens eques, ut primo 
signa suorum uidit, conuertit in effusum hostem equos, uersaque momento temporis 
fortuna pugnae est terga dantibus qui modo secuti erant. multi comminus congressi, 
multi fugientes interfecti; nec ferro tantum periere, sed in paludes quidam coniecti 
profundo limo cum ipsis equis hausti sunt. rex quoque in periculo fuit; nam ruente saucio 
equo praeceps ad terram datus haud multum afuit quin iacens opprimeretur. saluti fuit 
eques, qui raptim ipse desiluit pauidumque regem in equum subiecit; ipse, cum pedes 
aequare cursu fugientes non posset equites, ab hostibus ad casum regis concitatis 
confossus perit. rex circumuectus paludes per uias inuiaque trepida fuga in castra 
tandem, iam desperantibus plerisque incolumem  euasurum, peruenit. ducenti 
Macedonum equites eo proelio periere, centum ferme capti; octoginta admodum ornati 
equi spoliis simul armorum relatis abducti. 


[38] Fuere qui hoc die regem temeritatis, consulem segnitiae accusarent: nam et 
Philippo quiescendum fuisse, cum paucis diebus hostes exhausto circa omni agro ad 
ultimum inopiae uenturos sciret, et consulem, cum equitatum hostium leuemque 
armaturam fudisset ac prope regem ipsum cepisset, protinus ad castra hostium ducere 
debuisse; nec enim mansuros ita perculsos hostes fuisse debellarique momento 
temporis potuisse. id dictu quam re, ut pleraque, facilius erat. nam si omnibus peditum 
quoque copiis congressus rex fuisset, forsitan inter tumultum, cum omnes uicti metuque 
perculsi ex proelio intra uallum, protinus inde superuadentem munimenta uictorem 
hostem fugerent, exui castris potuerit rex; cum uero integrae copiae peditum in castris 

mansissent, stationes ante portas praesidiaque disposita essent, quid nisi ut 
temeritatem regis effuse paulo ante secuti perculsos equites imitaretur, profecisset? 
neque enim ne regis quidem primum consilium, quo impetum in frumentatores palatos 
per agros fecit, reprehendendum foret, si modum prosperae pugnae imposuisset. eo 
quoque minus est mirum temptasse eum fortunam, quod fama erat Pleuratum 
Dardanosque ingentibus copiis profectos domo iam in Macedoniam transcendisse; 
quibus si undique circumuentus copiis foret, sedentem Romanum debellaturum credi 
poterat. itaque secundum duas aduersas equestres pugnas multo minus tutam moram 
in iisdem statiuis fore Philippus ratus, cum abire inde et fallere abiens hostem uellet, 
caduceatore sub occasum solis misso ad consulem qui indutias ad sepeliendos equites 
peteret, frustratus hostem secunda uigilia multis ignibus per tota castra relictis silenti 
agmine abit. 


[39] Corpus iam curabat consul cum uenisse caduceatorem et quid uenisset nuntiatum 
est. responso tantum dato mane postero die fore copiam conueniendi, id quod 
quaesitum erat, nox dieique insequentis pars ad praecipiendum iter Philippo data est. 
montes quam uiam non ingressurum graui agmine Romanum sciebat petit. consul prima 
luce caduceatore datis indutiis dimisso haud ita multo post abisse hostem cum sensisset, 
ignarus qua sequeretur, iisdem statiuis frumentando dies aliquot consumpsit. 
Stuberram deinde petit atque ex Pelagonia frumentum quod in agris erat conuexit; inde 
ad Pluinnam est progressus, nondum comperto quam regionem hostes petissent. 
Philippus cum primo ad Bruanium statiua habuisset, profectus inde transuersis limitibus 
terrorem praebuit subitum hosti. mouere itaque ex Pluinna Romani et ad Osphagum 
flumen posuerunt castra. rex haud procul inde et ipse uallo super ripam amnis ducto- 
Erigonum incolae uocant-consedit. inde satis comperto Eordaeam petituros Romanos, 
ad occupandas angustias, ne superare hostes artis faucibus inclusum aditum possent, 
praecessit. ibi alia uallo, alia fossa, alia lapidum congerie ut pro muro essent, alia 
arboribus obiectis, ut aut locus postulabat aut materia suppeditabat, «pr»opere 
permuniit atque, ut ipse rebatur, uiam suapte natura difficilem obiectis per omnes 
transitus operibus inexpugnabilem fecit. erant pleraque siluestria circa, incommoda 
phalangi maxime Macedonum, quae nisi ubi praelongis hastis uelut uallum ante clipeos 
obiecit, quod ut fiat libero campo opus est, nullius admodum usus est. Thracas quoque 
rumpiae ingentis et ipsae longitudinis inter obiectos undique ramos impediebant. 
Cretensium una cohors non inutilis erat; sed ea quoque ipsa ut, si quis impetum faceret, 
in patentem uolneri equum equitemque sagittas conicere poterat, ita aduersus scuta 
Romana nec ad traiciendum satis magnam uim habebat nec aperti quicquam erat quod 
peterent. itaque id ut uanum teli genus senserunt esse, saxis passim tota ualle iacentibus 
incessebant hostem. ea maiore cum sonitu quam uolnere ullo pulsatio scutorum 
parumper succedentes Romanos tenuit; deinde iis quoque spretis partim testudine facta 
per aduersos uadunt hostes, partim breui circuitu cum in iugum collis euasissent, 
trepidos ex praesidiis stationibusque Macedonas deturbant et, ut in locis impeditis 
difficili fuga, plerosque etiam obtruncant. 


[40] Ita angustiae minore certamine quam quod animis proposuerant superatae et in 
Eordaeam peruentum, ubi peruastatis passim agris in Elimiam «consul» se recepit. inde 

impetum in Orestidem facit et oppidum Celetrum est adgressus in paeneinsula situm: 
lacus moenia cingit, angustis faucibus unum ex continenti iter est. primo situ ipso freti 
clausis portis abnuere imperium; deinde, postquam signa ferri ac testudine succedi ad 
portam obsessasque fauces agmine hostium uiderunt, priusquam experirentur 
certamen metu in deditionem uenerunt. ab Celetro in Dassaretios processit urbemque 
Pelion ui cepit. seruitia inde cum cetera praeda abduxit, [et] libera capita sine pretio 
dimisit oppidumque iis reddidit praesidio ualido imposito; nam et sita opportune urbs 
erat ad impetus in Macedoniam faciendos. ita peragratis hostium agris consul in loca 
pacata ad Apolloniam, unde orsus bellum erat, copias reduxit. 


Philippum auerterant Aetoli et Athamanes et Dardani et tot bella repente alia ex aliis 
locis exorta. aduersus Dardanos, iam recipientes ex Macedonia sese, Athenagoran cum 
expeditis peditibus ac maiore parte equitatus misit, iussum instare ab tergo abeuntibus 
et carpendo postremum agmen segniores eos ad mouendos domo exercitus efficere. 
Aetolos Damocritus praetor, qui morae ad decernendum bellum ad Naupactum auctor 
fuerat, idem proximo concilio ad arma conciuerat post famam equestris ad Ottolobum 
pugnae Dardanorumque et Pleurati cum lllyriis transitum in Macedoniam, ad hoc classis 
Romanae aduentum Oreum et super circumfusas tot Macedoniae gentes maritimam 
quoque instantem obsidionem. 


[41] Hae causae Damocritum Aetolosque restituerant Romanis; et Amynandro rege 
Athamanum adiuncto profecti Cercinium obsedere. clauserant portas, incertum ui an 
uoluntate, quia regium habebant praesidium; ceterum intra paucos dies captum est 
Cercinium atque incensum; qui superfuerunt e magna clade liberi seruique inter 
ceteram praedam abducti. is timor omnes qui circumcolunt Boeben paludem relictis 
urbibus montes coegit petere. Aetoli inopia praedae inde auersi in Perrhaebiam ire 
pergunt. Cyretias ibi ui capiunt foedeque diripiunt; qui Maloeam incolunt uoluntate in 
deditionem societatemque accepti. ex Perrhaebia Gomphos petendi Amynander auctor 
erat: et imminet Athamania huic urbi uidebaturque expugnari sine magno certamine 
posse. Aetoli campos Thessaliae opimos ad praedam petiere, sequente quamquam non 
probante Amynandro nec effusas populationes Aetolorum nec castra quo fors tulisset 
loco sine ullo discrimine aut cura muniendi posita. itaque ne temeritas eorum 
neglegentiaque sibi ac suis etiam cladis alicuius causa esset, cum campestribus locis 
subicientes eos castra Pharcado«ni» urbi uideret, ipse paulo plus mille passuum inde 
tumulum suis quamuis leui munimento tutum cepit. cum Aetoli nisi quod populabantur 
uix meminisse uiderentur se in agro hostium esse, alii palati semermes uagarentur, alii 
in castris sine stationibus per somnum uinumque dies noctibus aequarent, Philippus 
inopinantibus aduenit. quem cum adesse refugientes ex agris quidam pauidi nuntiassent, 
trepidare Damocritus ceterique duces-et erat forte meridianum tempus, quo plerique 
graues cibo sopiti iacebant-: excitare alii alios, iubere arma capere, alios dimittere ad 
reuocandos qui palati per agros praedabantur; tantaque trepidatio fuit ut sine gladiis 
quidam equitum exirent, loricas plerique non induerent. ita raptim educti, cum 
sescentorum aegre simul equites peditesque numerum explessent, incidunt in regium 
equitatum numero armis animisque praestantem. itaque primo impetu fusi uix 

temptato certamine turpi fuga repetunt castra; caesi captique quidam quos equites ab 
agmine fugientium interclusere. 


[42] Philippus suis iam uallo adpropinquantibus receptui cani iussit; fatigatos enim 
equos uirosque non tam proelio quam itineris simul longitudine, simul praepropera 
celeritate habebat. itaque turmatim equites, in uicem manipulos leuis armaturae 
aquatum ire et prandere iubet, alios in statione armatos retinet, opperiens agmen 
peditum tardius ductum propter grauitatem armorum. quod ubi aduenit, et ipsis 
imperatum ut statutis signis armisque ante se positis raptim cibum caperent binis 
ternisue summum ex manipulis aquandi causa missis; interim eques cum leui armatura 
paratus instructusque stetit, si quid hostis moueret. Aetoliciam enim et quae per agros 
sparsa multitudo fuerat receperat se in castra-ut defensuri munimenta circa portas 
uallumque armatos disponunt, dum quietos hostes ipsi feroces ex tuto spectabant. 
postquam mota signa Macedonum sunt et succedere ad uallum parati atque instructi 
coepere, repente omnes relictis stationibus per auersam partem castrorum ad tumulum 
ad castra Athamanum perfugiunt; multi in hac quoque tam trepida fuga capti caesique 
sunt Aetolorum. Philippus, si satis diei superesset, non dubius quin Athamanes quoque 
exui castris potuissent, die per proelium, deinde per direptionem castrorum absumpto 
sub tumulo in proxima planitie consedit, prima luce insequentis diei hostem adgressurus. 
sed Aetoli eodem pauore quo sua castra reliquerant nocte proxima dispersi fugerunt. 
maximo usui fuit Amynander, quo duce Athamanes itinerum periti summis montibus per 
calles ignotas sequentibus eos hostibus in Aetoliam perduxerunt. non ita multos in 
dispersa fuga error intulit in Macedonum equites, quos prima luce Philippus, ut 
desertum tumulum uidet, ad carpendum hostium agmen misit. 


[43] Per eos dies et Athenagoras regius praefectus Dardanos recipientes se in fines 
adeptus postremum agmen primo turbauit; dein, postquam Dardani conuersis signis 
direxere aciem, aequa pugna iusto proelio erat. ubi rursus procedere Dardani coepissent, 
equite et leui armatura regii nullum tale auxilii genus habentes Dardanos oneratosque 
immobilibus armis uexabant; et loca ipsa adiuuabant. occisi perpauci sunt, plures 
uolnerati, captus nemo, quia non excedunt temere ordinibus suis sed confertim et 
pugnant et cedunt. ita damna Romano accepta bello duabus per opportunas 
expeditiones coercitis gentibus restituerat Philippus incepto forti, non prospero solum 
euentu. minuit deinde ei forte oblata res hostium Aetolorum numerum. Scopas princeps 
gentis ab Alexandrea magno cum pondere auri ab rege Ptolomaeo missus sex milia 
peditum et quingentos equites mercede conductos Aegyptum auexit; nec ex iuuentute 
Aetolorum quemquam reliquisset, ni Damocritus nunc belli quod instaret, nunc futurae 
solitudinis admonens, incertum cura gentis an ut aduersaretur Scopae parum donis 
cultus, partem iuniorum castigando domi continuisset. 


[44] Haec ea aestate ab Romanis Philippoque gesta terra; classis a Corcyra eiusdem 
principio aestatis cum L. Apustio legato profecta Maleo superato circa Scyllaeum agri 
Hermionici Attalo regi coniuncta est. tum uero Atheniensium ciuitas, cui odio in 
Philippum per metum iam diu moderata erat, id omne in auxilii praesentis spem effundit. 
nec unquam ibi desunt linguae promptae ad plebem concitandam; quod genus cum in 

omnibus liberis ciuitatibus tum praecipue Athenis, ubi oratio plurimum pollet, fauore 
multitudinis alitur. rogationem extemplo tulerunt plebesque sciuit ut Philippi statuae 
imagines omnes nominaque earum, item maiorum eius uirile ac muliebre secus omnium 
tollerentur delerenturque, diesque festi sacra sacerdotes, quae ipsius maiorumque eius 
honoris causa instituta essent, omnia profanarentur; loca quoque in quibus positum 
aliquid inscriptumue honoris eius causa fuisset detestabilia esse, neque in iis quicquam 
postea poni dedicarique placere eorum quae in loco puro poni dedicarique fas esset; 
sacerdotes publicos quotienscumque pro populo Atheniensi sociisque, exercitibus et 
classibus eorum precarentur, totiens detestari atque exsecrari Philippum liberos eius 
regnumque, terrestres naualesque copias, Macedonum genus omne nomenque. 
additum decreto: si quis quid postea quod ad notam ignominiamque Philippi pertineret 
ferret, id omne populum Atheniensem iussurum; si quis contra ignominiam proue 
honore eius dixisset fecissetue, qui occidisset eum iure caesurum. postremo inclusum, 
ut omnia quae aduersus Pisistratidas decreta quondam erant eadem in Philippo 
seruarentur. Athenienses quidem litteris uerbisque, quibus solis ualent, bellum aduersus 
Philippum gerebant. 


[45] Attalus Romanique cum Piraeum primo ab Hermione petissent, paucos ibi morati 
dies oneratique aeque immodicis ad honores sociorum atque in ira aduersus hostem 
fuerant Atheniensium decretis, nauigant a Piraeo Andrum. et cum in portu quem 
Gaureion uocant constitissent, missis qui temptarent oppidanorum animos, si uoluntate 
tradere urbem quam uim experiri mallent, postquam praesidio regio arcem teneri nec 
se potestatis suae esse respondebant, expositis copiis apparatuque omni urbium 
oppugnandarum diuersis partibus rex et legatus Romanus ad urbem subeunt. plus 
aliquanto Graecos Romana arma signaque non ante uisa animique militum tam prompte 
succedentium muros terruere; itaque fuga extemplo in arcem facta est, urbe hostes 
potiti. et in arce cum biduum loci se magis quam armorum fiducia tenuissent, tertio die 
pacti ipsi praesidiumque ut cum singulis uestimentis Delium Boeotiae transueherentur, 
urbem arcemque tradiderunt. ea ab Romanis regi Attalo concessa: praedam 
ornamentaque urbis ipsi auexerunt. Attalus, ne desertam haberet insulam, et 
Macedonum fere omnibus et quibusdam Andriorum ut manerent persuasit. postea et 
ab Delio qui ex pacto trauecti eo fuerant promissis regis, cum desiderium quoque patriae 
facilius ad credendum inclinaret animos, reuocati. 


Ab Andro Cythnum traiecerunt; ibi dies aliquot oppugnanda urbe nequiquam absumpti 
et, quia uix operae pretium erat, abscessere. ad Prasias-continentis Atticae is locus est- 
Issaeorum uiginti lembi classi Romanorum adiuncti sunt. ii missi ad populandos 
Carystiorum agros; cetera classis Geraestum, nobilem Euboeae portum, dum ab Carysto 
Issaei redirent, tenuit. inde omnes uelis in altum datis mari medio praeter Scyrum 
insulam Icum peruenere. ibi paucos dies saeuiente Borea retenti, ubi prima tranquillitas 
data est, Sciathum traiecere, uastatam urbem direptamque nuper a Philippo. per agros 
palati milites frumentum et si qua alia usui esse ad uescendum poterant ad naues 
rettulere; praedae nec erat quicquam nec meruerant Graeci cur diriperentur. inde 
Cassandream petentes primo ad Mendaeum, maritimum ciuitatis eius uicum, tenuere. 
inde cum superato promunturio ad ipsa moenia urbis circumagere classem uellent, 

saeua coorta tempestate prope obruti fluctibus dispersi magna ex parte amissis 
armamentis in terram effugerunt. omen quoque ea maritima tempestas ad rem terra 
gerendam fuit. nam conlectis in unum nauibus expositisque copiis adgressi urbem cum 
multis uolneribus repulsi-et erat ualidum ibi regium praesidium -inrito incepto regressi 
ad Canastraeum Pallenes traiecere. inde superato Toronae promunturio nauigantes 
Acanthum petiere. ibi primo ager uastatus, deinde ipsa urbs ui capta ac direpta; necultra 
progressi-iam enim et graues praeda naues habebant-retro unde uenerant Sciathum et 
ab Sciatho Euboeam repetunt. 


[46] Ibi relicta classe decem nauibus expeditis sinum Maliacum intrauere ad 
conloquendum cum Aetolis de ratione gerendi belli. Pyrrhias Aetolus princeps legationis 
eius fuit quae ad communicanda consilia Heracleam cum rege et cum Romano legato 
uenit. petitum ex foedere ab Attalo est ut mille milites «mitteret»; tantum enim 
numerum bellum gerentibus aduersus Philippum debebat. id negatum Aetolis, quod illi 
quoque grauati prius essent ad populandam Macedoniam exire, quo tempore Philippo 
circa Pergamum urente sacra profanaque abstrahere eum inde respectu rerum suarum 
potuissent. ita Aetoli cum spe magis Romanis omnia pollicentibus quam cum auxilio 
dimissi; Apustius cum Attalo ad classem redit. 


Inde agitari de Oreo oppugnando coeptum. ualida ea ciuitas et moenibus et, quia ante 
fuerat temptata, firmo erat praesidio: coniunxerant se iis post expugnationem Andri 
cum praefecto Acesimbroto uiginti Rhodiae naues, tectae omnes. eam classem in 
stationem ad Zelasium miserunt-Phthiotidis super Demetriadem promunturium est 
peropportune obiectum-ut, si quid inde mouerent Macedonum naues, in praesidio 
essent. Heraclides praefectus regius classem ibi tenebat magis per occasionem, si quam 
neglegentia hostium dedisset, quam aperta ui quicquam ausurus. Oreum diuersi Romani 
et rex Attalus oppugnabant, Romani a maritima arce, regii aduersus uallem inter duas 
iacentem arces, qua et muro intersaepta urbs est. et ut loca diuersa, sic dispari modo 
etiam oppugnabant: Romanus testudinibus et uineis et ariete ad mouendo muris, regii 
ballistis catapultisque et alio omni genere tormentorum tela ingerentes et pondere 
ingenti saxa; faciebant et cuniculos et quidquid aliud priore oppugnatione expertum 
profuerat. ceterum non plures tantum Macedones quam ante tuebantur urbem 
arcesque sed etiam praesentioribus animis, et castigationis regis in admissa culpa et 
simul minarum, simul promissorum in futurum memores. itaque cum praeter spem 
tempus ibi traheretur plusque in obsidione et in operibus quam in oppugnatione celeri 
spei esset, interim et aliud agi posse ratus legatus ^«militibus» relictis, quod satis 
uidebatur ad opera perficienda, traicit in proxima continentis Larisamque-non illam in 
Thessalia nobilem urbem, sed alteram quam Cremasten uocant-subito aduentu praeter 
arcem cepit. Attalus quoque Pteleon nihil minus quam tale quicquam in alterius 
oppugnatione urbis timentibus oppressit. et iam cum opera in effectu erant circa Oreum, 
tum praesidium quod intus erat labore adsiduo, uigiliis diurnis pariter nocturnisque et 
uolneribus confectum. muri quoque pars ariete incusso subruta multis iam locis 
prociderat, perque apertum ruina iter nocte Romani in arcem quae super portum est 
perruperunt. Attalus luce prima signo ex arce dato ab Romanis et ipse urbem inuasit 

stratis magna ex parte muris: praesidium oppidanique in arcem alteram perfugere, unde 
biduo post deditio facta. urbs regi, captiua corpora Romanis cessere. 


[47] lam autumnale aequinoctium instabat, et est sinus Euboicus quem Coela uocant 
suspectus nautis; itaque ante hiemales motus euadere inde cupientes Piraeum, unde 
profecti ad bellum erant, repetunt. Apustius triginta nauibus ibi relictis super Maleum 
nauigat Corcyram. regem statum initiorum Cereris ut sacris interesset tenuit; secundum 
initia et ipse in Asiam se recepit Acesimbroto et Rhodiis domum remissis. haec ea 
aestate terra marique aduersus Philippum sociosque eius ab consule et legato Romanis 
adiuuantibus rege Attalo et Rhodiis gesta. 


Consul alter C. Aurelius ad confectum bellum cum in prouinciam uenisset, haud clam 
tulit iram aduersus praetorem quod absente se rem gessisset. misso igitur eo in Etruriam 
ipse in agrum hostium legiones induxit populandoque cum praeda maiore quam gloria 
bellum gessit. L. Furius simul quod in Etruria nihil erat rei quod gereret, simul Gallico 
triumpho imminens quem absente consule irato atque inuidente facilius impetrari posse 
ratus «est?, Romam inopinato cum uenisset, senatum in aede Bellonae habuit 
expositisque rebus gestis ut triumphanti sibi in urbem inuehi liceret petit. 


[48] Apud magnam partem senatus et magnitudine rerum gestarum ualebat et gratia. 
maiores natu negabant triumphum et quod alieno exercitu rem gessisset et quod 
prouinciam reliquisset cupiditate rapiendi per occasionem triumphi: id uero eum nullo 
exemplo fecisse. consulares praecipue expectandum fuisse consulem censebant- 
potuisse enim castris prope urbem positis tutanda colonia ita ut acie non decerneret in 
aduentum eius rem extrahere-et quod praetor non fecisset, senatui faciendum esse ut 
consulem expectaret: ubi coram disceptantes consulem et praetorem audissent uerius 
de causa existimaturos esse. magna pars senatus nihil praeter res gestas et an in 
magistratu suis quis auspiciis gessisset censebant spectare senatum debere: ex duabus 
coloniis, quae uelut claustra ad cohibendos Gallicos tumultus oppositae fuissent, cum 
una direpta et incensa esset traiecturumque id incendium uelut ex continentibus tectis 
in alteram tam propinquam coloniam esset, quid tandem praetori faciendum fuisse? 
nam si sine consule geri nihil oportuerit, aut senatum peccasse qui exercitum praetori 
dederit-potuisse enim sicut non praetoris sed consulis exercitu rem geri uoluerit, ita 
finire senatus consulto ne per praetorem sed per consulem gereretur-aut consulem qui 
non, cum exercitum ex Etruria transire in Galliam iussisset, ipse Arimini occurrerit ut 
bello interesset quod sine eo geri fas non esset. non expectare belli tempora moras et 
dilationes imperatorum, et pugnandum esse interdum non quia uelis sed quia hostis 
cogat. pugnam ipsam euentumque pugnae spectari debere: fusos caesosque hostes, 
castra capta ac direpta, coloniam liberatam obsidione, alterius coloniae captiuos 
reciperatos restitutosque suis, debellatum uno proelio esse. non homines tantum ea 
uictoria laetatos sed diis quoque immortalibus per triduum supplicationes habitas, quod 
bene ac feliciter, non quod male ac temere res publica a L. Furio praetore gesta esset. 
data fato etiam quodam Furiae genti Gallica bella. 


[49] Huius generis orationibus ipsius amicorumque uicta est praesentis gratia praetoris 
absentis consulis maiestas triumphumque frequentes L. Furio decreuerunt. triumphauit 

de Gallis in magistratu L. Furius praetor et in aerarium tulit trecenta uiginti milia aeris, 
argenti «bigati» centum septuaginta milia mille quingentos. neque captiui ulli ante 
currum ducti neque spolia praelata neque milites secuti: omnia praeter uictoriam penes 
consulem esse apparebat. 


Ludi deinde a P. Cornelio Scipione quos consul in Africa uouerat magno apparatu facti. 
et de agris militum eius decretum ut quot quisque eorum annos in Hispania aut in Africa 
militasset, in singulos annos bina iugera agri acciperet: eum agrum decemuiri 
adsignarent. triumuiri item creati ad supplendum Uenusinis colonorum numerum, quod 
bello Hannibalis attenuatae uires eius coloniae erant, C. Terentius Uarro T. Quinctius 
Flamininus P. Cornelius Cn. f. Scipio; hi colonos Uenusiam adscripserunt. 


Eodem anno C. Cornelius Cethegus, qui proconsul Hispaniam obtinebat, magnum 
hostium exercitum in agro Sedetano fudit. quindecim milia Hispanorum eo proelio 
dicuntur caesa, signa militaria capta octo et septuaginta. C. Aurelius consul cum ex 
prouincia Romam comitiorum causa uenisset, non id quod animis praeceperant questus 
est, non expectatum se ab senatu neque disceptandi cum praetore consuli potestatem 
factam, sed ita triumphum decresse senatum ut nullius nisi eius qui triumphaturus esset 
et «non» eorum qui bello interfuissent uerba audiret: maiores ideo instituisse ut legati 
tribuni centuriones milites denique triumpho adessent, ut testes rerum gestarum eius 
cui tantus honos haberetur populus Romanus uideret. ecquem ex eo exercitu qui cum 
Gallis pugnauerit, si non militem, lixam saltem fuisse quem percunctari posset senatus 
quid ueri praetor uaniue adferret? comitiis deinde diem edixit, quibus creati sunt 
consules L. Cornelius Lentulus P. Uillius Tappulus. praetores inde facti L. Quinctius 
Flamininus L. Ualerius Flaccus L. Uillius Tappulus Cn. Baebius Tamphilus. 


[50] Annona quoque eo anno peruilis fuit; frumenti uim magnam ex Africa aduectam 
aediles curules M. Claudius Marcellus et Sex. Aelius Paetus binis aeris in modios populo 
diuiserunt. et ludos Romanos magno apparatu fecerunt; diem unum instaurarunt; signa 
aenea quinque ex multaticio argento in aerario posuerunt. plebeii ludi ab aedilibus L. 
Terentio Massiliota et Cn. Baebio Tamphilo, qui praetor designatus erat, ter toti 
instaurati. et ludi funebres eo anno per quadriduum in foro mortis causa «M.» Ualeri 
Laeuini a P. et M. filiis eius facti et munus gladiatorium datum ab iis; paria quinque et 
uiginti pugnarunt. M. Aurelius Cotta decemuir sacrorum mortuus: in eius locum M'. 
Acilius Glabrio suffectus. 


Comitiis aediles curules creati sunt forte ambo qui statim occipere magistratum non 
possent. nam C. Cornelius Cethegus absens creatus erat, cum Hispaniam obtineret 
prouinciam; C. Ualerius Flaccus, quem praesentem creauerant, quia flamen Dialis erat 
iurare in leges non poterat; magistratum autem plus quinque dies, nisi qui iurasset in 
leges, non licebat gerere. petente Flacco ut legibus solueretur, senatus decreuit ut si 
aedilis qui pro se iuraret arbitratu consulum daret, consules si iis uideretur cum tribunis 
plebis agerent uti ad plebem ferrent. datus qui iuraret pro fratre L. Ualerius Flaccus 
praetor designatus; tribuni ad plebem tulerunt plebesque sciuit ut perinde esset ac si 
ipse aedilis iurasset. et de altero aedile scitum plebi est factum: rogantibus tribunis quos 
duos in Hispaniam cum imperio ad exercitus ire iuberent, ut C. Cornelius aedilis curulis 

ad magistratum gerendum ueniret et L. Manlius Acidinus decederet de prouincia multos 
post annos, plebes Cn. Cornelio Lentulo et L. Stertinio pro consulibus imperium esse in 
Hispania iussit. 


Liber XXXII. Consules praetoresque cum idibus Martiis 


[1] Consules praetoresque cum idibus Martiis magistratum inissent prouincias sortiti 
sunt. L. Lentulo Italia, P. Uillio Macedonia, praetoribus L. Quinctio urbana, Cn. Baebio 
Ariminum, L. Ualerio Sicilia, L. Uillio Sardinia euenit. Lentulus consul nouas legiones 
scribere iussus, Uillius a P. Sulpicio exercitum accipere: in supplementum eius quantum 
militum uideretur ut scriberet ipsi permissum. Praetori Baebio legiones quas C. Aurelius 
consul habuisset ita decretae ut retineret eas donec consul nouo cum exercitu 
succederet; in Galliam ubi is uenisset omnes milites exauctorati domum dimitterentur 
praeter quinque milia socium: iis obtineri circa Ariminum prouinciam satis esse. 
Prorogata imperia praetoribus prioris anni, C. Sergio ut militibus qui in Hispania Sicilia 
Sardinia stipendia per multos annos fecissent agrum adsignandum curaret, Q. Minucio 
ut in Bruttiis idem de coniurationibus quaestiones quas praetor cum fide curaque 
exercuisset perficeret et eos quos sacrilegii compertos in uinculis Romam misisset 
Locros mitteret ad supplicium quaeque sublata ex delubro Proserpinae essent 
reponenda cum piaculis curaret. Feriae Latinae pontificum decreto instauratae sunt, 
quod legati ab Ardea questi in senatu erant sibi in monte Albano Latinis carnem, ut 
adsolet, datam non esse. Ab Suessa nuntiatum est duas portas quodque inter eas muri 
erat de caelo tactum, et Formiani legati aedem louis, item Ostienses aedem louis, et 
Ueliterni Apollinis et Sancus aedes, et in Herculis aede capillum enatum; et ex Bruttiis 
ab Q. Minucio propraetore scriptum eculeum cum quinque pedibus, pullos gallinaceos 
tres cum ternis pedibus natos esse. A P. Sulpicio proconsule ex Macedonia litterae 
adlatae, in quibus inter cetera scriptum erat lauream in puppi nauis longae enatam. 
Priorum prodigiorum causa senatus censuerat ut consules maioribus hostiis quibus diis 
uideretur sacrificarent; ob hoc unum prodigium haruspices in senatum uocati, atque ex 
responso eorum supplicatio populo in diem unum indicta et ad omnia puluinaria res 
diuinae factae. 


[2] Carthaginienses eo anno argentum in stipendium impositum primum Romam 
aduexerunt. Id quia probum non esse quaestores renuntiauerant experientibusque pars 
quarta decocta erat, pecunia Romae mutua sumpta intertrimentum argenti expleuerunt. 
Petentibus deinde ut, si iam uideretur senatui, obsides sibi redderentur, centum redditi 
obsides; de ceteris, si in fide permanerent, spes facta. Petentibus iisdem qui non 
reddebantur obsides ut ab Norba, ubi parum commode essent, alio traducerentur, 
concessum ut Signiam et Ferentinum transirent. Gaditanis item petentibus remissum ne 
praefectus Gades mitteretur, aduersus id quod iis in fidem populi Romani uenientibus 
cum L. Marcio Septimo conuenisset. Et Narniensium legatis querentibus ad numerum 
sibi colonos non esse et immixtos quosdam non sui generis pro colonis se gerere, earum 
rerum causa tresuiros creare L. Cornelius consul iussus. Creati P. Et Sex. Aelii-Paetis fuit 

ambobus cognomen-et Cn. Cornelius Lentulus. Quod Narniensibus datum erat, ut 
colonorum numerus augeretur, id Cosani petentes non impetrauerunt. 


[3] Rebus quae Romae agendae erant perfectis consules in prouincias profecti. P. Uillius 
in Macedoniam cum uenisset, atrox seditio militum iam ante inritata nec satis in 
principio compressa excepit. Duo milia ea militum fuere, quae ex Africa post deuictum 
Hannibalem in Siciliam, inde anno fere post in Macedoniam pro uoluntariis transportata 
erant. Id uoluntate factum negabant: ab tribunis recusantes in naues impositos. Sed 
utcumque, seu iniuncta seu suscepta foret militia, et eam exhaustam et finem aliquem 
militandi fieri aequum esse. Multis annis sese Italiam non uidisse; consenuisse sub armis 
in Sicilia, Africa, Macedonia; confectos iam se labore opere, exsangues tot acceptis 
uolneribus esse. Consul causam postulandae missionis probabilem, si modeste 
peteretur, uideri dixit: seditionis nec eam nec ullam aliam satis iustam causam esse. 
Itaque si manere ad signa et dicto parere uelint, se de missione eorum ad senatum 
scripturum; modestia facilius quam pertinacia quod uelint impetraturos. 


[4] Thaumacos eo tempore Philippus summa ui oppugnabat aggeribus uineisque et iam 
arietem muris admoturus erat. Ceterum incepto absistere eum coegit subitus 
Aetolorum aduentus, qui Archidamo duce inter custodias Macedonum moenia ingressi 
nec nocte nec die finem ullum erumpendi nunc in stationes, nunc in opera Macedonum 
faciebant. Et adiuuabat eos natura ipsa loci. Namque Thaumaci a Pylis sinuque Maliaco 
per Lamiam eunti loco alto siti sunt in ipsis faucibus, imminentes quam Coelen uocant 
Thessaliae; quae transeunti confragosa loca implicatasque flexibus uallium uias ubi 
uentum ad hanc urbem est, repente uelut maris uasti sic uniuersa panditur planities ut 
subiectos campos terminare oculis haud facile queas: ab eo miraculo Thaumaci appellati. 
Nec altitudine solum tuta urbs sed quod saxo undique absciso rupibus imposita est. Hae 
difficultates et quod haud satis dignum tanti laboris periculique pretium erat ut 
absisteret incepto Philippus effecerunt. Hiemps quoque iam instabat, cum inde 
abscessit et in Macedoniam in hiberna copias reduxit. 


[5] Ibi ceteri quidem data quanticumque quiete temporis simul animos corporaque 
remiserant; Philippum quantum ab adsiduis laboribus itinerum pugnarumque laxauerat 
animum, tanto magis intentum in uniuersum euentum belli curae angunt, non hostes 
modo timentem qui terra marique urgebant, sed nunc sociorum, nunc etiam popularium 
animos, ne et illi ad spem amicitiae Romanorum deficerent et Macedonas ipsos cupido 
nouandi res caperet. Itaque et in Achaiam legatos misit, simul qui ius iurandum-ita enim 
pepigerant quotannis iuraturos in uerba Philippi-exigerent, simul qui redderent Achaeis 
Orchomenon et Heraean et Triphylian Eleis «ademptam, Megalopolitis» Alipheran, 
contendentibus nunquam eam urbem fuisse ex Triphylia sed sibi debere restitui, quia 
una esset ex iis quae ad condendam Megalen polin ex concilio Arcadum contributae 
forent. Et cum Achaeis quidem per haec societatem firmabat: «ad» Macedonum animos 
cum Heracliden amicum maxime inuidiae sibi esse cerneret, multis criminibus oneratum 
in uincla coniecit ingenti popularium gaudio. Bellum si quando unquam ante alias, tum 
magna cura apparauit exercuitque in armis et Macedonas et mercennarios milites 
principioque ueris cum Athenagora omnia externa auxilia quodque leuis armaturae erat 

in Chaoniam per Epirum ad occupandas quae ad Antigoneam fauces sunt-Stena uocant 
Graeci-misit. Ipse post paucis diebus grauiore secutus agmine, cum situm omnem 
regionis adspexisset, maxime idoneum ad muniendum locum credidit esse praeter 
amnem Aoum. Is inter montes, quorum alterum Meropum, alterum Asnaum incolae 
uocant, angusta ualle fluit, iter exiguum super ripam praebens. Asnaum Athenagoram 
cum leui armatura tenere et communire iubet; ipse in Meropo posuit castra. Qua 
abscisae rupes erant, statio paucorum armatorum tenebat; qua minus tuta erant, alia 
fossis, alia uallo, alia turribus muniebat. Magna tormentorum etiam uis ut missilibus 
procul arcerent hostem idoneis locis disposita est. Tabernaculum regium pro uallo in 
conspecto maxime tumulo, ut terrorem hostibus suisque spem ex fiducia faceret, 
positum. 


[6] Consul per Charopum Epiroten certior factus quos saltus cum exercitu insedisset rex, 
et ipse, cum Corcyrae hibernasset, uere primo in continentem trauectus ad hostem 
ducere pergit. Quinque milia ferme ab regiis castris cum abesset, loco munito relictis 
legionibus ipse cum expeditis progressus ad speculanda loca postero die consilium 
habuit, utrum per insessum ab hoste saltum, quamquam labor ingens periculumque 
proponeretur, transitum temptaret, an eodem itinere quo priore anno Sulpicius 
Macedoniam intrauerat, circumduceret copias. Hoc consilium per multos dies agitanti ei 
nuntius uenit T. Quinctium consulem factum sortitumque prouinciam Macedoniam 
maturato itinere iam Corcyram traiecisse. Ualerius Antias intrasse saltum Uillium tradit, 
quia recto itinere nequiuerit omnibus ab rege insessis, secutum uallem per quam 
mediam fertur Aous amnis, ponte raptim facto in ripam in qua erant castra regia 
transgressum acie conflixisse; fusum fugatumque regem castris exutum; duodecim milia 
hostium eo proelio caesa, capta duo milia et ducentos et signa militaria centum triginta 
duo, equos ducentos triginta; aedem etiam loui in eo proelio uotam, si res prospere 
gesta esset. Ceteri Graeci Latinique auctores, quorum quidem ego legi annales, nihil 
memorabile a Uillio actum integrumque bellum insequentem consulem T. Quinctium 
accepisse tradunt. 


[7] Dum haec in Macedonia geruntur, consul alter L. Lentulus, qui Romae substiterat, 
comitia censoribus creandis habuit. Multis claris petentibus uiris creati censores P. 
Cornelius Scipio Africanus et P. Aelius Paetus. li magna inter se concordia et senatum 
sine ullius nota legerunt et portoria uenalicium Capuae Puteolisque, item Castrum 
portorium, quo in loco nunc oppidum est, fruendum locarunt colonosque eo trecentos- 
is enim numerus finitus ab senatu erat —adscripserunt et sub Tifatis Capuae agrum 
uendiderunt. Sub idem tempus L. Manlius Acidinus ex Hispania decedens, prohibitus a 
P. Porcio Laeca tribuno plebis ne ouans rediret, cum ab senatu impetrasset, priuatus 
urbem ingrediens sex milia pondo argenti, triginta pondo ferme auri in aerarium tulit. 
Eodem anno Cn. Baebius Tamphilus, qui ab C. Aurelio consule anni prioris prouinciam 
Galliam acceperat, temere ingressus Gallorum Insubrum fines prope cum toto exercitu 
est circumuentus; supra sex milia et septingentos milites amisit: tanta ex eo bello quod 
iam timeri desierat clades accepta est. Ea res L. Lentulum consulem ab urbe exciuit; qui 
ut in prouinciam uenit plenam tumultus, trepido exercitu accepto praetorem multis 
probris increpitum prouincia decedere atque abire Romam iussit. Neque ipse consul 

memorabile quicquam gessit, comitiorum causa Romam reuocatus; quae ipsa per M. 
Fuluium et M'. Curium tribunos plebis impediebantur, quod T. Quinctium Flamininum 
consulatum ex quaestura petere non patiebantur: iam aedilitatem praeturamque 
fastidiri nec per honorum gradus, documentum sui dantes, nobiles homines tendere ad 
consulatum, sed transcendendo media summa imis continuare. Res ex campestri 
certamine in senatum peruenit. Patres censuerunt qui honorem quem sibi capere per 
leges liceret peteret, in eo populo creandi quem uelit potestatem fieri aequum esse. In 
auctoritate patrum fuere tribuni. Creati consules Sex. Aelius Paetus et T. Quinctius 
Flamininus. Inde praetorum comitia habita. Creati L. Cornelius Merula, M. Claudius 
Marcellus, M. Porcius Cato, C. Heluius, qui aediles plebis fuerant. Ab iis ludi plebeii 
instaurati; et epulum louis fuit ludorum causa. Et ab aedilibus curulibus C. Ualerio Flacco, 
flamine Diali, et C. Cornelio Cethego ludi Romani magno apparatu facti. Ser. et C. Sulpicii 
Galbae pontifices eo anno mortui sunt: in eorum locum M. Aemilius Lepidus et Cn. 
Cornelius Scipio pontifices suffecti sunt. 


[8] Sex. Aelius Paetus T. Quinctius Flamininus consules magistratu inito senatum in 
Capitolio cum habuissent, decreuerunt patres ut prouincias Macedoniam atque Italiam 
consules compararent inter se sortirenturue: utri eorum Macedonia euenisset, in 
supplementum legionum tria milia militum Romanorum scriberet et trecentos equites, 
item sociorum Latini nominis quinque milia peditum, quingentos equites; alteri consuli 
nouus omnis exercitus decretus. L. Lentulo prioris anni consuli prorogatum imperium 
uetitusque aut ipse prouincia decedere prius aut ueterem deducere exercitum quam 
cum legionibus nouis consul uenisset. Sortiti consules prouincias: Aelio Italia, Quinctio 
Macedonia euenit. Praetores L. Cornelius Merula urbanam, M. Claudius Siciliam, M. 
Porcius Sardiniam, C. Heluius Galliam est sortitus. Dilectus inde haberi est coeptus; nam 
praeter consulares exercitus praetoribus quoque iussi scribere milites erant, Marcello in 
Siciliam quattuor milia peditum socium et Latini nominis et trecentos equites, Catoni in 
Sardiniam ex eodem genere militum duo milia peditum, ducentos equites, ita ut ii 
praetores ambo cum in prouincias uenissent ueteres dimitterent pedites equitesque. 
Attali deinde regis legatos in senatum consules introduxerunt. li regem classe sua 
copiisque omnibus terra marique rem Romanam iuuare quaeque imperarent Romani 
consules impigre atque oboedienter ad eam diem fecisse cum exposuissent, uereri 
dixerunt ne id praestare ei per Antiochum regem ultra non liceret: uacuum namque 
praesidiis naualibus terrestribusque regnum Attali Antiochum inuasisse. Itaque Attalum 
orare patres conscriptos, si sua classi suaque opera uti ad Macedonicum bellum uellent, 
mitterent ipsi praesidium ad regnum eius tutandum; si id nollent, ipsum ad sua 
defendenda cum classe ac reliquis copiis redire paterentur. Senatus legatis ita 
responderi iussit: quod rex Attalus classe copiisque aliis duces Romanos iuuisset, id 
gratum senatui esse; auxilia nec ipsos missuros Attalo aduersus Antiochum, socium et 
amicum populi Romani, nec Attali auxilia retenturos ultra quam regi commodum esset; 
semper populum Romanum alienis rebus arbitrio alieno usum; et principium et finem in 
potestatem ipsorum qui ope sua uelint adiutos Romanos esse; legatos ad Antiochum 
missuros qui nuntient Attali nauiumque eius et militum opera aduersus Philippum 
communem hostem uti populum Romanum: gratum eum facturum senatui si regno 

Attali abstineat belloque absistat; aequum esse socios et amicos populi Romani reges 
inter se quoque ipsos pacem seruare. 


[9] Consulem T. Quinctium ita habito dilectu ut eos fere legeret qui in Hispania aut Africa 
meruissent spectatae uirtutis milites, properantem in prouinciam prodigia nuntiata 
atque eorum procuratio Romae tenuerunt. De caelo tacta erant uia publica Ueis, forum 
et aedes louis Lanuui, Herculis aedes Ardeae, Capuae murus et turres et aedes quae Alba 
dicitur; caelum ardere uisum erat Arreti; terra Uelitris trium iugerum spatio cauerna 
ingenti desederat; Suessae Auruncae nuntiabant agnum cum duobus capitibus natum et 
Sinuessae porcum «cum» humano capite. Eorum prodigiorum causa supplicatio unum 
diem habita, et consules rebus diuinis operam dederunt placatisque diis in prouincias 
profecti sunt: Aelius cum Heluio praetore in Galliam; exercitumque ab L. Lentulo 
acceptum, quem dimittere debebat, praetori tradidit, ipse nouis legionibus quas secum 
adduxerat bellum gesturus; neque memorabilis rei quicquam gessit. T. Quinctius alter 
consul maturius quam priores soliti erant consules a Brundisio cum tramisisset, 
Corcyram tenuit cum octo milibus peditum, equitibus quingentis. Ab Corcyra in proxima 
Epiri quinqueremi traiecit et in castra Romana magnis itineribus contendit. Inde Ulillio 
dimisso paucos moratus dies, dum se copiae ab Corcyra adsequerentur, consilium 
habuit, utrum recto itinere per castra hostium uim facere conaretur an ne temptata 
quidem re tanti laboris ac periculi per Dassaretios potius Lyncumque tuto circuitu 
Macedoniam intraret; uicissetque ea sententia ni timuisset ne, cum a mari longius 
recessisset emisso e manibus hoste, si, quod antea fecerat, solitudinibus siluisque se 
tutari rex uoluisset, sine ullo effectu aestas extraheretur. Utcumque esset igitur illo ipso 
tam iniquo loco adgredi hostem placuit. Sed magis fieri id placebat quam quomodo 
fieret satis expediebant; 


[10] Diesque quadraginta sine ullo conatu sedentes in conspectu hostium absumpserant. 
Inde spes data Philippo est per Epirotarum gentem temptandae pacis; habitoque 
concilio delecti ad eam rem agendam Pausanias praetor et Alexander magister equitum 
consulem et regem, ubi in artissimas ripas Aous cogitur amnis, in conloquium 
adduxerunt. Summa postulatorum consulis erat: praesidia ex ciuitatibus rex deduceret; 
iis quorum agros urbesque populatus esset, redderet res quae comparerent; ceterorum 
aequo arbitrio aestimatio fieret. Philippus aliam aliarum ciuitatium condicionem esse 
respondit: quas ipse cepisset, eas liberaturum; quae sibi traditae a maioribus essent, 
earum hereditaria ac iusta possessione non excessurum. Si quas quererentur belli clades 
eae ciuitates cum quibus bellatum foret, arbitro quo uellent populorum cum quibus pax 
utrisque fuisset se usurum. Consul nihil ad id quidem arbitro aut iudice opus esse dicere: 
cui enim non apparere ab eo qui prior arma intulisset iniuriam ortam, nec Philippum ab 
ullis bello lacessitum priorem uim omnibus fecisse? Inde cum ageretur quae ciuitates 
liberandae essent, Thessalos primos omnium nominauit consul. Ad id uero adeo 
accensus indignatione est rex ut exclamaret 'quid uicto grauius imperares, T. Quincti?' 
atque ita se ex conloquio proripuit; et temperatum aegre est quin missilibus, quia 
dirempti medio amni fuerant, pugnam inter se consererent. Postero die per excursiones 
ab stationibus primo in planitie satis ad id patenti multa leuia commissa proelia sunt; 
deinde recipientibus se regiis in arta et confragosa loca auiditate accensi certaminis eo 

quoque Romani penetrauere. Pro his ordo et militaris disciplina et genus armorum erat, 
aptum tegendis corporibus; pro hoste loca et catapultae ballistaeque in omnibus prope 
rupibus quasi in muro dispositae. Multis hinc atque illinc uolneribus acceptis cum etiam, 
ut in proelio iusto, aliquot cecidissent, nox pugnae finem fecit. 


[11] Cum in hoc statu res esset, pastor quidam a Charopo principe Epirotarum missus 
deducitur ad consulem. Is se in eo saltu qui regiis tum teneretur castris armentum 
pascere solitum ait omnes montium eorum anfractus callesque nosse. Si secum aliquos 
consul mittere uelit, se non iniquo nec perdifficili aditu super caput hostium eos 
educturum. Haec ubi consul audiuit, percunctatum ad Charopum mittit satisne 
credendum super tanta re agresti censeret: Charopus renuntiari iubet, ita crederet ut 
suae potius omnia quam illius potestatis essent. Cum magis uellet credere quam auderet 
mixtumque gaudio et metu animum gereret, auctoritate motus Charopi experiri spem 
oblatam statuit et, ut auerteret regem ab suspicione, biduo insequenti lacessere hostem 
dispositis ab omni parte copiis succedentibusque integris in locum defessorum non 
destitit. Quattuor milia inde lecta peditum et trecentos equites tribuno militum tradit. 
Equites quoad loca patiantur ducere iubet: ubi ad inuia equiti uentum sit, in planitie 
aliqua locari equitatum, pedites qua dux monstraret uiam ire; ubi, ut polliceatur, super 
caput hostium peruentum sit, fumo dare signum nec antea clamorem tollere quam ab 
se signo recepto pugnam coeptam arbitrari posset. Nocte itinera fieri iubet-et pernox 
forte luna erat—: interdiu cibi quietisque sumeret tempus. Ducem promissis in gentibus 
oneratum, si fides exstet, uinctum tamen tribuno tradit. His copiis ita dimissis eo 
intentius Romanus undique instat, [capit] stationes. 


[12] Interim die tertio cum uerticem quem petierant Romani cepisse ac tenere se fumo 
significarent, tum uero trifariam diuisis copiis consul ualle media cum militum robore 
succedit, cornua dextra laeuaque admouet castris; nec segnius hostes obuiam eunt. Et 
dum auiditate certaminis prouecti extra munitiones pugnant, haud paulo superior est 
Romanus miles et uirtute et scientia et genere armorum: postquam multis uolneratis 
interfectisque recepere se regii in loca aut munimento aut natura tuta, uerterat 
periculum in Romanos temere in loca iniqua nec faciles ad receptum angustias 
progressos. Neque impunita temeritate inde recepissent sese, ni clamor primum ab 
tergo auditus, dein pugna etiam coepta amentes repentino terrore regios fecisset. Pars 
in fugam effusi sunt; pars magis quia locus fugae deerat quam quod animi satis esset ad 
pugnam cum substitissent, ab hoste et a fronte et ab tergo urgente circumuenti sunt. 
Deleri totus exercitus potuit si fugientes persecuti uictores essent; sed equitem 
angustiae locorumque asperitas, peditem armorum grauitas impediit. Rex primo effuse 
ac sine respectu fugit; dein quinque milium spatium progressus cum ex iniquitate 
locorum, id quod erat, suspicatus esset sequi non posse hostem, substitit in tumulo 
quodam dimisitque suos per omnia iuga uallesque qui palatos in unum colligerent. Non 
plus duobus milibus hominum amissis cetera omnis multitudo, uelut signum aliquod 
secuta, in unum cum conuenisset, frequenti agmine petunt Thessaliam. Romani quoad 
tutum fuit insecuti caedentes spoliantesque caesos castra regia, etiam sine defensoribus 
difficili aditu, diripiunt; atque ea nocte in suis castris manserunt. 

[13] Postero die consul per ipsas angustias quas inter ualle se flumen insinuat hostem 
sequitur. Rex primo die ad castra Pyrrhi peruenit; locus quem ita uocant est in Triphylia 
terrae Molottidis. Inde postero die-ingens iter agmini, sed metus urgebat-in montes 
Lyncon perrexit. Ipsi Epiri sunt, interiecti Macedoniae Thessaliaeque: latus, quod uergit 
in Thessaliam, oriens spectat, septentrio a Macedonia obicitur. Uestiti frequentibus 
siluis sunt; iuga summa campos patentes aquasque perennes habent. Ibi statiuis rex per 
aliquot dies habitis fluctuatus animo est utrum protinus in regnum se reciperet an 
praeuerti in Thessaliam posset. Inclinauit sententia ut in Thessaliam agmen demitteret, 
Triccamque proximis limitibus petit; inde obuias urbes raptim peragrauit. Homines qui 
sequi possent sedibus excibat, oppida incendebat. Rerum suarum quas possent 
ferendarum secum dominis ius fiebat, cetera militis praeda erat; nec quod ab hoste 
crudelius pati possent reliqui quicquam fuit quam quae ab sociis patiebantur. Haec 
etiam facienti Philippo acerba erant, sed e terra mox futura hostium corpora saltem 
eripere sociorum uolebat. Ita euastata oppida sunt Phacium «P»iresiae Euhydrium 
Eretria Palaepharsalus. Pheras cum peteret exclusus, quia res egebat mora si expugnare 
uellet nec tempus erat, omisso incepto in Macedoniam transcendit; nam etiam Aetolos 
adpropinquare fama erat. Qui audito proelio quod circa amnem Aoum factum erat, 
proximis prius euastatis circa Sperchias et Macran quam uocant Comen, transgressi inde 
in Thessaliam C «t»imenes et Angeias primo impetu potiti sunt. A Metropoli, dum 
uastant agros, concursu oppidanorum ad tuenda moenia facto repulsi sunt. Callithera 
inde adgressi similem impetum oppidanorum pertinacius sustinuerunt; compulsisque 
intra moenia qui eruperant, contenti ea uictoria, quia spes nulla admodum expugnandi 
erat, abscesserunt. Teuma inde et Celathara uicos expugnant diripiuntque; Acharras per 
deditionem receperunt. Xyniae simili metu a cultoribus desertae sunt. Hoc sedibus suis 
extorre agmen in praesidium incidit quod ad Thaumacum quo tutior frumentatio esset 
ducebatur: incondita inermisque multitudo, mixta et imbelli turba, ab armatis caesa est; 
Xyniae desertae diripiuntur. Cyphaera inde Aetoli capiunt, opportune Dolopiae 
imminens castellum. Haec raptim intra paucos dies ab Aetolis gesta. Nec Amynander 
atque Athamanes post famam prosperae pugnae Romanorum quieuerunt. 


[14] Ceterum Amynander, quia suo militi parum fidebat, petito a consule modico 
praesidio cum Gomphos peteret, oppidum protinus nomine Phaecam, situm inter 
Gomphos faucesque angustas quae ab Athamania Thessaliam dirimunt, ui cepit. Inde 
Gomphos adortus «est», et per aliquot dies summa ui tuentes urbem, cum iam scalas ad 
moenia erexisset, eo dem«um»? metu perpulit ad deditionem. Haectraditio Gomphorum 
ingentem terrorem Thessalis intulit. Dedidere deinceps sese qui Argenta quique 
Pherinium et Timarum et Ligynas et Strymonem et Lampsum habent aliaque castella 
iuxta ignobilia. Dum Athamanes Aetolique submoto Macedonum metu in aliena uictoria 
suam praedam faciunt Thessaliaque ab tribus simul exercitibus incerta quem hostem 
quemue socium crederet uastatur, consul faucibus quas fuga hostium aperuerat in 
regionem Epiri transgressus, etsi probe scit cui parti Charopo principe excepto Epirotae 
fauissent, tamen quia ab satisfaciendi quoque cura imperata enixe facere uidet, ex 
praesenti eos potius quam ex praeterito aestimat habitu et ea ipsa facilitate ueniae 
animos eorum in posterum conciliat. Missis deinde nuntiis Corcyram ut onerariae naues 

in sinum uenirent Ambracium, ipse progressus modicis itineribus quarto die in monte 
Cercetio posuit castra, eodem Amynandro cum suis auxiliis adcito, non tam uirium eius 
egens quam ut duces in Thessaliam haberet. Ab eodem consilio et plerique Epirotarum 
uoluntarii inter auxilia accepti. 


[15] Primam urbem Thessaliae Phaloriam est adgressus. Duo milia Macedonum in 
praesidio habebat, qui primo summa ui restiterunt, quantum arma, quantum moenia 
tueri poterant; sed oppugnatio continua, non nocte non die remissa, cum consul in eo 
uerti crederet ceterorum Thessalorum animos si primi uim Romanam non sustinuissent, 
uicit pertinaciam Macedonum. Capta Phaloria legati a Metropoli et a Cierio dedentes 
urbes uenerunt: uenia iisdem petentibus datur; Phaloria incensa ac direpta est. Inde 
Aeginium petit; quem locum cum uel modico praesidio tutum ac prope inexpugnabilem 
uidisset, paucis in stationem proximam telis coniectis ad Gomphorum regionem agmen 
uertit. Degressusque in campos Thessaliae, cum iam omnia exercitui deessent, quia 
Epirotarum pepercerat agris, explorato ante utrum Leucadem an sinum Ambracium 
onerariae tenuissent, frumentatum Ambraciam in uicem cohortes misit; et est iter a 
Gomphis Ambraciam sicut impeditum ac difficile, ita spatio perbreui. Intra paucos itaque 
dies transuectis a mari commeatibus repleta omni rerum copia sunt castra. Inde 
Atragem est profectus. Decem ferme milia ab Larisa abest; ex Perrhaebia oriundi sunt; 
sita est urbs super Peneum amnem. Nihil trepidauere Thessali ad primum aduentum 
Romanorum; et Philippus sicut in Thessaliam ipse progredi non audebat, ita intra Tempe 
statiuis positis, ut quisque locus ab hoste temptabatur praesidia per occasiones 
submittebat. 


[16] Sub idem fere tempus quo consul aduersus Philippum primum in Epiri faucibus 
posuit castra, et L. Quinctius frater consulis, cui classis cura maritimaeque orae 
imperium mandatum ab senatu erat, cum duabus quinqueremibus Corcyram trauectus, 
postquam profectam inde classem audiuit nihil morandum ratus, cum ad Samen insulam 
adsecutus esset, dimisso «C.» Liuio, cui successerat, tarde inde ad Maleum trahendis 
plerumque remulco nauibus quae cum commeatu sequebantur peruenit. A Maleo iussis 
ceteris quantum maxime possent maturare sequi ipse tribus quinqueremibus expeditis 
Piraeum praecedit accepitque naues relictas ibi ab L. Apustio legato ad praesidium 
Athenarum. Eodem tempore duae ex Asia classes profectae, una cum Attalo rege-eae 
quattuor et uiginti quinqueremes erant-, Rhodia altera uiginti nauium tectarum; 
Acesimbrotus praeerat. Hae circa Andrum insulam classes coniunctae Euboeam inde 
exiguo distantem freto traiecerunt. Carystiorum primum agros uastarunt; deinde, ubi 
Carystus praesidio a Chalcide raptim misso firma uisa est, ad Eretriam accesserunt. 
Eodem et L. Quinctius cum iis nauibus quae Piraei fuerant Attali regis aduentu audito 
uenit, iussis ut quaeque ex sua classe uenissent naues Euboeam petere. Eretria summa 
ui oppugnabatur; nam et trium iunctarum classium naues omnis generis tormenta 
machinasque ad urbium excidia secum portabant et agri adfatim materiae praebebant 
ad noua molienda opera. Oppidani primo haud impigre tuebantur moenia; dein fessi 
uolneratique aliquot, cum et muri partem euersam operibus hostium cernerent, 
«...ut...»addeditionem inclinarent. Sed praesidium erat Macedonum, quos non minus 
quam Romanos metuebant, et Philocles regius praefectus a Chalcide nuntios mittebat 

se in tempore adfuturum si sustinerent obsidionem. Haec mixta metu spes ultra quam 
uellent aut quam possent trahere eos tempus cogebat; deinde, postquam Philoclen 
repulsum trepidantemque refugisse Chalcidem acceperunt, oratores extemplo ad 
Attalum ueniam fidemque eius petentes miserunt. Dum in spem pacis intenti segnius 
munera belli obeunt et ea modo parte qua murus dirutus erat ceteris neglectis stationes 
armatas opponunt, Quinctius noctu ab ea parte quae minime suspecta erat impetu facto 
scalis urbem cepit. Oppidanorum omnis multitudo cum coniugibus ac liberis in arcem 
confugit, deinde in deditionem uenit. Pecuniae aurique et argenti haud sane multum 
fuit; signa tabulae priscae artis ornamentaque eius generis plura quam pro urbis 
magnitudine aut opibus ceteris inuenta. 


[17] Carystus inde repetita, unde priusquam e nauibus copiae exponerentur omnis 
multitudo urbe deserta in arcem confugit. Inde ad fidem ab Romano petendam oratores 
mittunt. Oppidanis extemplo uita ac libertas concessa est: Macedonibus nummi treceni 
in capita statutum pretium est et ut armis traditis abirent. Hac summa redempti inermes 
in Boeotiam traiecti. Nauales copiae duabus claris urbibus Euboeae intra dies paucos 
captis circrumuectae Sunium, Atticae terrae promunturium, Cenchreas Corinthiorum 
emporium petierunt. Consul interim omnium spe longiorem «Atracis» atrocioremque 
oppugnationem habuit, et ea qua minimum credidisset resistebant hostes. Nam omnem 
laborem in muro crediderat diruendo fore: si aditum armatis in urbem patefecisset, 
fugam inde caedemque hostium fore, qualis captis urbibus fieri solet; ceterum 
postquam parte muri arietibus decussa per ipsas ruinas transcenderunt in urbem armati, 
illud principium uelut noui atque integri laboris fuit. Nam Macedones qui in praesidio 
erant et multi et delecti, gloriam etiam egregiam rati si armis potius et uirtute quam 
moenibus urbem tuerentur, conferti pluribus introrsus ordinibus acie firmata, cum 
transcendere ruinas sensissent Romanos, per impeditum ac difficilem ad receptum 
locum expulerunt. Id consul aegre passus nec eam ignominiam ad unius modo 
oppugnandae moram urbis sed ad summam uniuersi belli pertinere ratus, quod ex 
momentis paruarum plerumque rerum penderet, purgato loco qui strage semiruti muri 
cumulatus erat, turrem ingentis altitudinis magnam uim armatorum multiplici tabulato 
portantem promouit et cohortes in uicem sub signis quae cuneum Macedonum- 
phalangem ipsi uocant-, si possent, ui perrumperent emittebat. Sed ad loci angustias, 
haud late patente interuallo diruti muri, genus armorum pugnaeque hosti aptius erat. 
Ubi conferti hastas ingentis longitudinis prae se Macedones obiecissent, uelut in 
constructam densitate clipeorum testudinem Romani pilis nequiquam emissis cum 
strinxissent gladios, neque congredi propius neque praecidere hastas poterant et, si 
quam incidissent aut praefregissent, hastile fragmento ipso acuto inter spicula 
integrarum hastarum uelut uallum explebat. Ad hoc et muri pars utraque integra tuta 
praestabat latera nec ex longo spatio aut cedendum aut impetus faciendus erat, quae 
res turbare ordines solet. Accessit etiam fortuita res ad animos eorum firmandos; nam 
cum turris per aggerem parum densati soli ageretur, rota una in altiorem orbitam 
depressa ita turrim inclinauit ut speciem ruentis hostibus trepidationemque insanam 
superstantibus armatis praebuerit. 

[18] Cum parum quicquam succederet, consul minime aequo animo comparationem 
militum generisque armorum fieri patiebatur, simul nec maturam expugnandi spem nec 
rationem procul a mari et in euastatis belli cladibus locis hibernandi ullam cernebat. 
Itaque relicta obsidione, quia nullus in tota Acarnaniae atque Aetoliae ora portus erat 
qui simul et omnes onerarias quae commeatum exercitui portabant caperet et tecta ad 
hibernandum legionibus praeberet, Anticyra in Phocide in Corinthium uersa sinum ad id 
opportunissime sita uisa, quia nec procul Thessalia hostiumque locis aberat et ex 
aduerso Peloponnesum exiguo maris spatio diuisam, ab tergo Aetoliam Acarnaniamque, 
ab lateribus Locridem ac Boeotiam habebat. Phocidis primo impetu Phanoteam sine 
certamine cepit. Anticyra haud multum in oppugnando morae praebuit. Ambrysus inde 
Hyampolisque receptae. Daulis, quia in tumulo excelso sita est, nec scalis nec operibus 
capi poterat: lacessendo missilibus eos qui in praesidio erant cum ad excursiones 
elicuissent, refugiendo in uicem insequendoque et leuibus sine effectu certaminibus eo 
neglegentiae et contemptus adduxerunt ut cum refugientibus in portam permixti 
impetum Romani facerent. Et alia ignobilia castella Phocidis terrore magis quam armis 
in potestatem uenerunt. Elatia clausit portas nec, nisi ui cogerentur, recepturi moenibus 
uidebantur aut ducem aut exercitum Romanum. 


[19] Elatiam obsidenti consuli rei maioris spes adfulsit, Achaeorum gentem ab societate 
regia in Romanam amicitiam auertendi. Cycliadan principem factionis ad Philippum 
trahentium res expulerunt; Aristaenus, qui Romanis gentem iungi uolebat, praetor erat. 
Classis Romana cum Attalo et Rhodiis Cenchreis stabat parabantque communi omnes 
consilio Corinthum oppugnare. Optimum igitur ratus est, priusquam eam rem 
adgrederentur, legatos ad gentem Achaeorum mitti pollicentes, si ab rege ad Romanos 
defecissent, Corinthum contributuros in antiquum gentis concilium. Auctore consule 
legati a fratre eius L. Quinctio et Attalo et Rhodiis et Atheniensibus ad Achaeos missi. 
Sicyone datum est iis concilium. Erat autem non admodum simplex habitus inter 
Achaeos animorum: terrebat Nabis Lacedaemonius, grauis et adsiduus hostis; horrebant 
Romana arma; Macedonum beneficiis et ueteribus et recentibus obligati erant; regem 
ipsum suspectum habebant pro eius crudelitate perfidiaque, neque ex iis quae tum ad 
tempus faceret aestimantes grauiorem post bellum dominum futurum cernebant. 
Neque solum quid in senatu quisque ciuitatis suae aut in communibus conciliis gentis 
pro sententia dicerent ignorabant, sed ne ipsis quidem secum cogitantibus quid uellent 
aut quid optimum putarent satis constabat. Ad homines ita incertos introductis legatis 
potestas dicendi facta est. Romanus primum legatus L. Calpurnius, deinde Attali regis 
legati, post eos Rhodii disseruerunt; Philippi deinde legatis potestas dicendi facta est; 
postremi Athenienses, ut refellerent Macedonum dicta, auditi sunt. li fere atrocissime 
in regem, quia nulli nec plura nec tam acerba passi erant, inuecti sunt. Et illa quidem 
contio sub occasum solis tot legatorum perpetuis orationibus die absumpto dimissa est. 


[20] Postero die aduocatur concilium; ubi cum per praeconem, sicut Graecis mos est, 
suadendi si quis uellet potestas a magistratibus facta esset nec quisquam prodiret, diu 
silentium aliorum alios intuentium fuit. Neque mirum si, quibus sua sponte uolutantibus 
res inter se repugnantes obtorpuerant quodam modo animi, eos orationes quoque 
insuper turbauerant utrimque quae difficilia essent promendo admonendoque per 

totum diem habitae. Tandem Aristaenus praetor Achaeorum, ne tacitum concilium 
dimitteret, 'ubi' inquit 'illa certamina animorum, Achaei, sunt, quibus in conuiuiis et 
circulis, cum de Philippo et Romanis mentio incidit, uix manibus temperatis? Nunc in 
concilio ad eam rem unam indicto, cum legatorum utrimque uerba audieritis, cum 
referant magistratus, cum praeco ad suadendum uocet, obmutuistis. Si non cura salutis 
communis, ne studia quidem, quae in hanc aut in illam partem animos uestros 
inclinarunt, uocem cuiquam possunt exprimere? Cum praesertim nemo tam hebes sit 
qui ignorare possit dicendi ac suadendi quod quisque aut uelit aut optimum putet nunc 
occasionem esse, priusquam quicquam decernamus: ubi semel decretum erit, omnibus 
id, etiam quibus ante displicuerit, pro bono atque utili fore defendendum.' haec 
adhortatio praetoris non modo quemquam unum elicuit ad suadendum sed ne fremitum 
quidem aut murmur contionis tantae ex tot populis congregatae mouit. 


[21] Tum Aristaenus praetor rursus: 'non magis consilium uobis, principes Achaeorum, 
deest quam lingua; sed suo quisque periculo in commune consultum non uult. Forsitan 
ego quoque tacerem, si priuatus essem: nunc praetori uideo aut non dandum concilium 
legatis fuisse aut non sine responso eos dimittendos esse; respondere autem nisi ex 
uestro decreto qui possum? Et quoniam nemo uestrum qui in hoc concilium aduocati 
estis pro sententia quicquam dicere uult aut audet, orationes legatorum hesterno die 
«ut» pro sententiis dictas percenseamus, perinde ac non postulauerint quae e re sua 
essent sed suaserint quae nobis censerent utilia esse. Romani Rhodiique et Attalus 
societatem amicitiamque nostram petunt et in bello quod aduersus Philippum gerunt se 
a nobis adiuuari aequum censent. Philippus societatis secum admonet et iuris iurandi et 
modo postulat ut secum stemus, modo ne intersimus armis contentum ait se esse. 
Nulline uenit in mentem cur qui nondum socii sunt plus petant quam socius? Non fit hoc 
neque modestia Philippi neque impudentia Romanorum, Achaei: fortuna et dat fiduciam 
postulantibus et demit. Philippi praeter legatum uidemus nihil; Romana classis ad 
Cenchreas stat urbium Euboeae spolia prae se ferens, consulem legionesque eius, 
exiguo maris spatio diiunctas, Phocidem ac Locridem peruagantes uidemus: miramini 
cur diffidenter Cleomedon legatus Philippi ut pro rege arma caperemus aduersus 
Romanos modo egerit? Qui, si ex eodem foedere ac iure iurando cuius nobis religionem 
iniciebat rogemus eum ut nos Philippus et ab Nabide ac Lacedaemoniis et ab Romanis 
defendat, non modo praesidium quo tueatur nos sed ne quid respondeat quidem nobis 
sit inuenturus, non hercule magis quam ipse Philippus priore anno, qui pollicendo se 
aduersus Nabidem bellum gesturum cum temptasset nostram iuuentutem hinc in 
Euboeam extrahere, postquam nos neque decernere id sibi praesidium neque uelle 
inligari Romano bello uidit, oblitus societatis eius quam nunc iactat uastandos 
depopulandosque Nabidi ac Lacedaemoniis reliquit. Ac mihi quidem minime conueniens 
inter se oratio Cleomedontis uisa est. Eleuabat Romanum bellum euentumque eius 
eundem fore qui prioris belli quod cum Philippo gesserint dicebat. Cur igitur nostrum ille 
auxilium absens petit potius quam praesens nos, socios ueteres, simul ab Nabide ac 
Romanis tueatur? Nos dico? Quid ita passus est Eretriam Carystumque capi. Quid ita tot 
Thessaliae urbes? Quid ita Locridem Phocidemque? Quid ita nunc Elatiam oppugnari 
patitur? Cur excessit faucibus Epiri claustrisque illis inexpugnabilibus super Aoum 

amnem relictoque quem insidebat saltu penitus in regnum abiit? Aut ui aut metu aut 
uoluntate. Si sua uoluntate tot socios reliquit hostibus diripiendos, qui recusare potest 
quin et socii sibi consulant? Si metu, nobis quoque ignoscat timentibus; si uictus armis 
cessit, Achaei Romana arma sustinebimus, Cleomedon, quae uos Macedones non 
sustinuistis? An tibi potius credamus Romanos non maioribus copiis nec uiribus nunc 
bellum gerere quam antea gesserint, potius quam res ipsas intueamur? Aetolos tum 
classe adiuuerunt; nec duce consulari nec exercitu bellum gesserunt; sociorum Philippi 
maritimae tum urbes in terrore ac tumultu erant; mediterranea adeo tuta ab armis 
Romanis fuerunt ut Philippus Aetolos nequiquam opem Romanorum implorantes 
depopularetur: nunc autem defuncti bello Punico Romani, quod per sedecim annos 
uelut intra uiscera Italiae tolerauerunt, non praesidium Aetolis bellantibus miserunt sed 
ipsi duces belli arma terra marique simul Macedoniae intulerunt. Tertius iam consul 
summa ui gerit bellum. Sulpicius in ipsa Macedonia congressus fudit fugauitque regem, 
partem opulentissimam regni eius depopulatus: nunc Quinctius tenentem claustra Epiri, 
natura loci, munimentis, exercitu fretum castris exuit, fugientem in Thessaliam 
persecutus praesidia regia sociasque urbes eius prope in conspectu regis ipsius 
expugnauit. 'ne sint uera quae Atheniensis modo legatus de crudelitate, auaritia, libidine 
regis disseruit; nihil ad nos pertineant quae in terra Attica scelera in superos inferosque 
deos sunt admissa, multo minus quae Ciani Abydenique, qui procul ab nobis absunt, 
passi sunt; nostrorum ipsi uolnerum, si uultis, obliuiscamur, caedes direptionesque 
bonorum Messenae in media Peloponneso factas et hospitem Cyparissiae Charitelen 
contra ius omne ac fas inter epulas prope ipsas occisum et Aratum patrem filiumque 
Sicyonios, cum senem infelicem parentem etiam appellare solitus esset, interfectos, filii 
etiam uxorem libidinis causa in Macedoniam asportatam; cetera stupra uirginum 
matronarumque obliuioni dentur. Ne sit cum Philippo res, cuius crudelitatis metu 
obmutuistis omnes-nam quae alia tacendi aduocatis in concilium causa est?—: cum 
Antigono, mitissimo ac iustissimo rege et de nobis omnibus optime merito, existimemus 
disceptationem esse, num id postularet facere nos quod fieri non posset? Paeneinsula 
est Peloponnesus, angustis Isthmi faucibus continenti adhaerens, nulli apertior neque 
opportunior quam nauali bello. Si centum tectae naues et quinquaginta leuiores apertae 
et triginta Issaici lembi maritimam oram uastare et expositas prope in ipsis litoribus 
urbes coeperint oppugnare, in mediterraneas scilicet nos urbes recipiemus, tamquam 
non intestino et haerente in ipsis uisceribus uramur bello? Cum terra Nabis et 
Lacedaemonii mari classis Romana urgebunt, unde regiam societatem et Macedonum 
praesidia implorem «us»? An ipsi nostris armis ab hoste Romano tutabimur urbes quae 
oppugnabuntur? Egregie enim Dymas priore bello sumus tutati. Satis exemplorum nobis 
clades alienae praebent: ne quaeramus quem ad modum ceteris exemplo simus. 'nolite, 
quia ultro Romani petunt amicitiam, id quod optandum uobis ac summa ope petendum 
erat fastidire. Metu enim uidelicet compulsi et deprensi in aliena terra, quia sub umbra 
uestri auxilii latere uolunt, in societatem uestram confugiunt ut portibus uestris 
recipiantur, ut commeatibus utantur. Mare in potestate habent; terras quascumque 
adeunt extemplo dicionis suae faciunt; quod rogant, cogere possunt; quia pepercisse 
uobis uolunt, committere uos cur pereatis non patiuntur. Nam quod Cleomedon modo 
tamquam mediam et tutissimam uobis uiam consilii, ut quiesceretis abstineretisque 

armis, ostendebat, ea non media sed nulla uia est. Etenim praeterquam quod aut 
accipienda aut aspernanda uobis Romana societas est, quid aliud quam nusquam gratia 
stabili, uelut qui euentum expectauerimus ut fortunae adplicaremus nostra consilia, 
praeda uictoris erimus? Nolite, si quod omnibus uotis petendum erat ultro offertur, 
fastidire. Non quemadmodum hodie utrumque uobis licet, sic semper liciturum est: nec 
saepe nec diu eadem occasio erit. Liberare uos a Philippo iam diu magis uultis quam 
audetis. Sine uestro labore et periculo qui uos in libertatem uindicarent cum magnis 
classibus exercitibusque mare traiecerunt. Hos si socios aspernamini, uix mentis sanae 
estis; sed aut socios aut hostes habeatis oportet. 


[22] Secundum orationem praetoris murmur ortum aliorum cum adsensu, aliorum 
inclementer adsentientes increpantium; et iam non singuli tantum sed populi uniuersi 
inter se altercabantur. Tum inter magistratus gentis -damiurgos uocant, decem numero 
creantur-certamen nihilo segnius quam inter multitudinem esse. Quinque relaturos de 
societate Romana se aiebant suffragiumque daturos; quinque lege cautum testabantur 
ne quid quod aduersus Philippi societatem esset aut referre magistratibus aut decernere 
concilio ius esset. Is quoque dies iurgiis est consumptus. Supererat unus iusti concilii 
dies; tertio enim lex iubebat decretum fieri; in quem adeo exarsere studia ut uix 
parentes ab liberis temperauerint. Pisias Pellenensis erat: filium damiurgum nomine 
Memnonem habebat, partis eius quae decretum recitari perrogarique sententias 
prohibebat. Is diu obtestatus filium ut consulere Achaeos communi saluti pateretur neu 
pertinacia sua gentem uniuersam perditum iret, postquam parum proficiebant preces, 
iuratus se eum sua manu interempturum nec pro filio sed pro hoste habiturum minis 
peruicit ut postero die coniungeret iis se qui referebant. Qui cum plures facti referrent, 
omnibus fere populis haud dubie adprobantibus relationem ac prae se ferentibus quid 
decreturi essent, Dymaei ac Megalopolitani et quidam Argiuorum, priusquam decretum 
fieret, consurrexerunt ac reliquerunt concilium neque mirante ullo nec improbante. 
Nam Megalopolitanos auorum memoria pulsos ab Lacedaemoniis restituerat in patriam 
Antigonus, et Dymaeis captis nuper direptisque ab exercitu Romano, cum redimi eos 
ubicumque seruirent Philippus iussisset, non libertatem modo sed etiam patriam 
reddiderat; iam Argiui, praeterquam quod Macedonum reges ab se oriundos credunt, 
priuatis etiam hospitiis familiarique amicitia plerique inligati Philippo erant. Ob haec 
concilio quod inclinauerat ad Romanam societatem iubendam excesserunt ueniaque iis 
huius secessionis fuit et magnis et recentibus obligatis beneficiis. 


[23] Ceteri populi Achaeorum cum sententias perrogarentur, societatem cum «Attalo» 
ac Rhodiis praesenti decreto confirmarunt: cum Romanis, quia iniussu populi non 
poterat rata esse, in id tempus quo Romam mitti legati possent dilata est; in praesentia 
tres legatos ad L. Quinctium mitti placuit et exercitum omnem Achaeorum ad Corinthum 
admoueri captis Cenchreis iam urbem ipsam Quinctio oppugnante. Et hi quidem e 
regione portae quae fert Sicyonem posuerunt castra. Romani «in» Cenchreas uersam 
partem urbis, Attalus traducto per Isthmum exercitu ab Lechaeo alterius maris portu 
oppugnabant, primo segnius, sperantes seditionem intus fore inter oppidanos ac regium 
praesidium. Postquam uno animo omnes et Macedones tamquam communem patriam 
tuebantur et Corinthii ducem praesidii Androsthenen haud secus quam ciuem et 

suffragio creatum suo imperio in se uti patiebantur, omnis inde spes «op»pugnantibus 
in ui et armis et operibus erat. Undique aggeres haud facili aditu ad moenia 
admouebantur. Aries ex ea parte quam Romani oppugnabant aliquantum muri diruerat; 
in quem locum, quia nudatus munimento erat, protegendum armis cum Macedones 
concurrerent, atrox proelium inter eos ac Romanos ortum est. Ac primo multitudine 
facile expellebantur Romani; adsumptis deinde Achaeorum Attalique auxiliis aequabant 
certamen, nec dubium erat quin Macedonas Graecosque facile loco pulsuri fuerint. 
Transfugarum Italicorum magna multitudo erat, pars ex Hannibalis exercitu metu 
poenae a Romanis Philippum secuta, pars nauales socii relictis nuper classibus ad spem 
honoratioris militiae transgressi: hos desperata salus, si Romani uicissent, ad rabiem 
magis quam audaciam accendebat. Promunturium est aduersus Sicyonem lunonis quam 
uocant Acraeam, in altum excurrens; traiectus inde Corinthum septem fere milium 
passuum. Eo Philocles regius et ipse praefectus mille et quingentos milites per Boeotiam 
duxit; praesto fuere ab Corintho lembi qui praesidium id acceptum Lechaeum traicerent. 
Auctor erat Attalus incensis operibus omittendae extemplo oppugnationis: pertinacius 
Quinctius in incepto perstabat. Is quoque ut pro omnibus portis disposita uidet praesidia 
regia nec facile erumpentium impetus sustineri posse, in Attali sententiam concessit. Ita 
inrito incepto dimissis Achaeis reditum ad naues est: Attalus Piraeum, Romani Corcyram 
petierunt. 


[24] Dum haec ab nauali exercitu geruntur, consul in Phocide ad Elatiam castris positis 
primo conloquiis rem per principes Elatensium temptauit. Postquam nihil esse in manu 
sua et plures ualidioresque esse regios quam oppidanos respondebatur, tum simul ab 
omni parte operibus armisque urbem est adgressus. Ariete admoto cum quantum inter 
«duas» turres muri erat prorutum cum ingenti fragore ac strepitu nudasset urbem, simul 
et cohors Romana per apertum recenti strage iter inuasit, et ex omnibus oppidi partibus 
relictis suis quisque stationibus in eum qui premebatur impetu hostium locum 
concurrerunt. Eodem tempore Romani et ruinas muri superuadebant et scalas ad stantia 
moenia inferebant; et dum in unam partem oculos animosque hostium certamen 
auerterat, pluribus locis scalis capitur murus armatique in urbem transcenderunt. Quo 
tumultu audito territi hostes relicto quem conferti tuebantur loco in arcem omnes, 
inermi quoque sequente turba, confugerunt. Ita urbe potitur consul; qua direpta missis 
in arcem qui uitam regiis si inermes abire uellent, libertatem Elatensibus pollicerentur 
fideque in haec data, post dies paucos arcem recipit. 


[25] Ceterum aduentu in Achaiam Philoclis regii praefecti non Corinthus tantum liberata 
obsidione sed Argiuorum quoque ciuitas per quosdam principes Philocli prodita est 
temptatis prius animis plebis. Mos erat comitiorum die primo uelut ominis causa 
praetores pronuntiare louem Apollinemque et Herculem: additum lege erat ut his 
Philippus rex adiceretur. Cuius nomen post pactam cum Romanis societatem quia 
praeco non adiecit, fremitus primo multitudinis ortus, deinde clamor subicientium 
Philippi nomen iubentiumque legitimum honorem usurpare, donec cum ingenti adsensu 
nomen recitatum est. Huius fiducia fauoris Philocles arcessitus nocte occupat collem 
imminentem urbi —Larisam eam arcem uocant-positoque ibi praesidio cum lucis 
principio signis infestis ad subiectum arci forum uaderet, instructa acies ex aduerso 

occurrit. Praesidium erat Achaeorum, nuper impositum, quingenti fere iuuenes delecti 
omnium ciuitatium; Aenesidemus Dymaeus praeerat. Ad hos orator a praefecto regio 
missus qui excedere urbe iuberet-neque enim pares eos oppidanis solis, qui idem quod 
Macedones sentirent, nedum adiunctis Macedonibus esse, quos ne Romani quidem ad 
Corinthum sustinuissent-primo nihil nec ducem nec ipsos mouit; post paulo, ut Argiuos 
quoque armatos ex parte altera uenientes magno agmine uiderunt, certam perniciem 
cernentes omnem tamen casum, si pertinacior dux fuisset, uidebantur subituri. 
Aenesidemus, ne flos Achaeorum iuuentutis simul cum urbe amitteretur, pactus a 
Philocle ut abire illis liceret, ipse quo loco steterat armatus cum paucis clientibus non 
excessit. Missus a Philocle qui quaereret quid sibi uellet. Nihil moto tantummodo, cum 
proiecto prae se clipeo staret, in praesidio creditae urbis moriturum se armatum 
respondit. Tum iussu praefecti a Thraecibus coniecta tela interfectique omnes. Et post 
pactam inter Achaeos ac Romanos societatem duae nobilissimae urbes, Argi et 
Corinthus, in potestate regis erant. Haec ea aestate ab Romanis in Graecia terra marique 
gesta. 


[26] In Gallia nihil sane memorabile ab Sex. Aelio consule gestum. Cum duos exercitus in 
prouincia habuisset, unum retentum quem dimitti oportebat, cui L. Cornelius proconsul 
praefuerat-ipse ei C. Heluium praetorem praefecit-, alterum quem in prouinciam 
adduxit, totum prope annum Cremonensibus Placentinisque cogendis redire in colonias, 
unde belli casibus dissipati erant, consumpsit. Quemadmodum Gallia praeter spem 
quieta eo anno fuit, ita circa urbem seruilis prope tumultus est excitatus. Obsides 
Carthaginiensium Setiae custodiebantur: cum iis ut principum liberis magna uis 
seruorum erat; augebant eorum numerum, ut ab recenti Africo bello, et ab ipsis Setinis 
captiua aliquot nationis eius empta ex praeda mancipia. Cum coniurationem fecissent, 
missis ex eo numero primum qui in Setino agro, deinde circa Norbam et Cerceios seruitia 
sollicitarent, satis iam omnibus praeparatis, ludis qui Setiae prope diem futuri erant 
spectaculo intentum populum adgredi statuerant, Setia per caedem et repentinum 
tumultum capta Norbam et Cerceios occupare «non potueret» seruitia. Huius rei tam 
foedae indicium Romam ad L. Cornelium Lentulum praetorem urbanum delatum est. 
Serui duo ante lucem ad eum uenerunt atque ordine omnia quae acta futuraque erant 
exposuerunt. Quibus domi custodiri iussis praetor senatu uocato edoctoque quae 
indices adferrent, proficisci ad eam coniurationem quaerendam atque opprimendam 
iussus, cum quinque legatis profectus obuios in agris sacramento rogatos arma capere 
et sequi cogebat. Hoc tumultuario dilectu duobus milibus ferme hominum armatis 
Setiam omnibus quo pergeret ignaris uenit. Ibi raptim principibus coniurationis 
comprehensis fuga seruorum ex oppido facta est. Dimissis deinde per agros qui 
uestigarent «profugos . . .». Egregia duorum opera seruorum indicum et unius liberi fuit. 
Ei centum milia grauis aeris dari patres iusserunt, seruis uicena quina milia aeris et 
libertatem: pretium eorum ex aerario solutum est dominis. Haud ita multo post ex 
eiusdem coniurationis reliquiis nuntiatum est seruitia Praeneste occupatura. Eo L. 
Cornelius praetor profectus de quingentis fere hominibus qui in ea noxa erant 
supplicium sumpsit. In timore ciuitas fuit obsides captiuosque Poenorum ea moliri. 
Itaque et Romae uigiliae per uicos seruatae iussique circumire eas minores magistratus 

et triumuiri carceris lautumiarum intentiorem custodiam habere iussi; et circa nomen 
Latinum a praetore litterae missae ut et obsides in priuato seruarentur neque in 
publicum prodeundi facultas daretur et captiui ne minus decem pondo compedibus 
uincti in nulla alia quam in carceris publici custodia essent. 


[27] Eodem anno legati ab rege Attalo coronam auream ducentum quadraginta sex 
pondo in Capitolio posuerunt gratiasque senatui egere quod Antiochus legatorum 
Romanorum auctoritate motus finibus Attali exercitum deduxisset. Eadem aestate 
equites ducenti et elephanti decem et tritici modium ducenta milia ab rege Masinissa ad 
exercitum qui in Graecia erat peruenerunt. Item ex Sicilia Sardiniaque magni commeatus 
et uestimenta exercitui missa. Siciliam M. Marcellus, Sardiniam M. Porcius Cato 
obtinebat, sanctus et innocens, asperior tamen in faenore coercendo habitus; fugatique 
ex insula faeneratores et sumptus quos in cultum praetorum socii facere soliti erant 
circumcisi aut sublati. Sex. Aelius consul ex Gallia comitiorum causa Romam cum 
redisset, creauit consules C. Cornelium Cethegum et Q. Minucium Rufum. Biduo post 
praetorum comitia habita. Sex praetores illo anno primum creati crescentibus iam 
prouinciis et latius patescente imperio; creati autem hi: L. Manlius Uolso C. Sempronius 
Tuditanus M. Sergius Silus M. Heluius M. Minucius Rufus L. Atilius-Sempronius et 
Heluius ex iis aediles plebis erant-; curules aediles Q. Minucius Thermus et Ti. 
Sempronius Longus. Ludi Romani eo anno quater instaurati. 


[28] C. Cornelio et Q. Minucio consulibus omnium primum de prouinciis consulum 
praetorumque actum. Prius de praetoribus transacta res quae transigi sorte poterat: 
urbana Sergio, peregrina iurisdictio Minucio obtigit; Sardiniam Atilius, Siciliam Manlius, 
Hispanias Sempronius citeriorem, Heluius ulteriorem est sortitus. Consulibus Italiam 
Macedoniamque sortiri parantibus L. Oppius et Q. Fuluius tribuni plebis impedimento 
erant, quod longinqua prouincia Macedonia esset neque ulla alia res maius bello 
impedimentum ad eam diem fuisset quam quod uixdum incohatis rebus in ipso conatu 
gerendi belli prior consul reuocaretur: quartum iam annum esse ab decreto Macedonico 
bello; quaerendo regem et exercitum eius Sulpicium maiorem partem anni absumpsisse; 
Uillium congredientem cum hoste infecta re reuocatum; Quinctium rebus diuinis Romae 
maiorem partem anni retentum ita gessisse tamen res ut, si aut maturius in prouinciam 
uenisset aut hiems magis sera fuisset, potuerit debellare: nunc prope in hiberna 
profectum ita comparare dici bellum ut, nisi successor impediat, perfecturus aestate 
proxima uideatur. His orationibus peruicerunt ut consules in senatus auctoritate fore 
dicerent se, si idem tribuni plebis facerent. Permittentibus utrisque liberam 
consultationem patres consulibus ambobus Italiam prouinciam decreuerunt, T. Quinctio 
prorogarunt imperium donec successor ex senatus consulto uenisset. Consulibus binae 
legiones decretae et ut bellum cum Gallis Cisalpinis qui defecissent a populo Romano 
gererent. Quinctio in Macedoniam supplementum decretum, sex milia peditum, trecenti 
equites, sociorum naualium milia tria. Praeesse eidem cui praeerat classi L. Quinctius 
Flamininus iussus. Praetoribus in Hispanias octona milia peditum socium ac nominis 
Latini data et quadringeni equites, ut dimitterent ueterem ex Hispaniis militem; et 
terminare iussi qua ulterior citeriorue prouincia seruaretur. Macedoniae legatos P. 
Sulpicium et P. Uillium, qui consules in ea prouincia fuerant, adiecerunt. 

[29] Priusquam consules praetoresque in prouincias proficiscerentur, prodigia procurari 
placuit, quod aedes Uolcani Summanique Romae et quod Fregenis murus et porta de 
caelo tacta erant, et Frusinone inter noctem lux orta, et Aefulae agnus biceps cum 
quinque pedibus natus, et Formiis duo lupi oppidum ingressi obuios aliquot laniauerant, 
Romae non in urbem solum sed in Capitolium penetrauerat lupus. C. Atinius tribunus 
plebis tulit ut quinque coloniae in oram maritimam deducerentur, duae ad ostia 
fluminum Uolturni Liternique, una Puteolos, una ad Castrum Salerni: his Buxentum 
adiectum; trecenae familiae in singulas colonias iubebantur mitti. Tresuiri deducendis 
iis, qui per triennium magistratum haberent, creati M. Seruilius Geminus Q. Minucius 
Thermus Ti. Sempronius Longus. Dilectu rebusque aliis diuinis humanisque quae per 
ipsos agenda erant perfectis consules ambo in Galliam profecti: Cornelius recta ad 
Insubres uia, qui tum in armis erant Cenomanis adsumptis; Q. Minucius in laeua Italiae 
ad inferum mare flexit iter Genuamque exercitu ducto ab Liguribus orsus bellum est. 
Oppida Clastidium et Litubium, utraque Ligurum, et duae gentis eiusdem ciuitates 
Celeiates Cerdiciatesque sese dediderunt; et iam omnia cis Padum praeter Gallorum 
Boios, lluates Ligurum sub dicione erant: quindecim oppida, hominum uiginti milia esse 
dicebantur quae se dediderant. Inde in agrum Boiorum legiones duxit. 


[30] Boiorum exercitus haud ita multo ante traiecerat Padum iunxeratque se Insubribus 
et Cenomanis, quod ita acceperant coniunctis legionibus consules rem gesturos ut et ipsi 
conlatas in unum uires firmarent. Postquam fama accidit alterum consulem Boiorum 
urere agros, seditio extemplo orta est: postulare Boi ut laborantibus opem uniuersi 
ferrent, Insubres negare se sua deserturos. Ita diuisae copiae Boisque in agrum suum 
tutandum profectis Insubres cum Cenomanis super amnis Minci ripam consederunt. 
Infra eum locum duo milia passuum et consul Cornelius eidem flumini castra adplicuit. 
Inde mittendo in uicos Cenomanorum Brixiamque quod caput gentis erat, ut satis 
comperit non ex auctoritate seniorum iuuentutem in armis esse nec publico consilio 
Insubrum defectioni Cenomanos sese adiunxisse, excitis ad se principibus id agere ac 
moliri coepit ut desciscerent ab Insubribus Cenomani et sublatis signis aut domos 
redirent aut ad Romanos transirent. Et id quidem impetrari nequiit: in id fides data 
consuli est ut in acie aut quiescerent aut, si qua etiam occasio fuisset, adiuuarent 
Romanos. Haec ita conuenisse Insubres ignorabant; suberat tamen quaedam suspicio 
animis labare fidem sociorum. Itaque cum in aciem eduxissent, neutrum iis cornu 
committere ausi ne, si dolo cessissent, rem totam inclinarent, post signa in subsidiis eos 
locauerunt. Consul principio pugnae uouit aedem Sospitae lunoni si eo die hostes fusi 
fugatique fuissent: a militibus clamor sublatus compotem uoti consulem se facturos, et 
impetus in hostes est factus. Non tulerunt Insubres primum concursum. Quidam et a 
Cenomanis terga repente in ipso certamine adgressis tumultum ancipitem iniectum 
auctores sunt caesaque in medio quinque et triginta milia hostium, quinque milia et 
ducentos uiuos captos, in iis Hamilcarem Poenorum imperatorem, qui belli causa fuisset; 
signa militaria centum triginta et carpenta supra ducenta. Multa oppida Gallorum, quae 
Insubrum defectionem secuta erant, dediderunt se Romanis. 


[31] Minucius consul primo effusis populationibus peragrauerat fines Boiorum, deinde, 
ut relictis Insubribus ad sua tuenda receperant sese, castris se tenuit acie dimicandum 

cum hoste ratus. Nec Boi detrectassent pugnam, ni fama Insubres uictos allata animos 
fregisset; itaque relicto duce castrisque dissipati per uicos sua quisque ut defenderent, 
rationem gerendi belli hosti mutarunt. Omissa enim spe per unam dimicationem rei 
decernendae rursus populari agros et urere tecta uicosque expugnare coepit. Per 
eosdem dies Clastidium incensum. Inde in Ligustinos lluates, qui soli non parebant, 
legiones ductae. Ea quoque gens ut Insubres acie uictos, Boios ita ut temptare spem 
certaminis non auderent territos audiuit, in dicionem uenit. Litterae consulum amborum 
de rebus in Gallia prospere gestis sub idem tempus Romam allatae. M. Sergius praetor 
urbanus in senatu eas, deinde ex auctoritate patrum ad populum recitauit; supplicatio 
in quadriduum decreta. 


[32] Hiems iam eo tempore erat, et cum T. Quinctius capta Elatia in Phocide ac Locride 
hiberna disposita haberet, Opunte seditio orta est. Factio una Aetolos, qui propiores 
erant, altera Romanos accersebat. Aetoli priores uenerunt; sed opulentior factio exclusis 
Aetolis missoque ad imperatorem Romanum nuntio usque in aduentum eius tenuit 
urbem. Arcem regium tenebat praesidium neque ut decederent inde aut Opuntiorum 
minui aut auctoritate imperatoris Romani perpelli potuerunt. Mora cur non extemplo 
oppugnarentur ea fuit quod caduceator ab rege uenerat locum ac tempus petens 
conloquio. Id grauate regi concessum est, non quin cuperet Quinctius per se partim 
armis, partim condicionibus confectum uideri bellum: necdum enim sciebat utrum 
successor sibi alter ex nouis consulibus mitteretur an, quod summa ui ut tenderent 
amicis et propinquis mandauerat, imperium prorogaretur; aptum autem fore 
conloquium credebat ut sibi liberum esset uel ad bellum manenti uel ad pacem 
decedenti rem inclinare. In sinu Maliaco prope Nicaeam litus elegere. Eo rex ab 
Demetriade cum quinque lembis et una naue rostrata uenit: erant cum eo «duo» 
principes Macedonum et Achaeorum exul, uir insignis, Cycliadas. Cum imperatore 
Romano rex Amynander erat et Dionysodorus Attali legatus et Acesimbrotus praefectus 
Rhodiae classis et Phaeneas princeps Aetolorum et Achaei duo, Aristaenus et Xenophon. 
Inter hos Romanus «ad» extremum litus progressus, cum rex in proram nauis in ancoris 
stantis processisset, commodius' inquit, 'si in terram egrediaris, ex propinquo dicamus 
in uicem audiamusque'. Cum rex facturum se id negaret, quem tandem' inquit Quinctius 
'times?' Ad hoc ille superbo et regio animo: 'neminem equidem timeo praeter deos 
immortales: non omnium autem credo fidei quos circa te uideo, atque omnium minime 
Aetolis'. 'istuc quidem' ait Romanus 'par omnibus periculum est qui cum hoste ad 
conloquium congrediuntur, si nulla fides sit.' 'non tamen' inquit, 'Tite Quincti, par 
perfidiae praemium est, si fraude agatur, Philippus et Phaeneas; neque enim aeque 
difficulter Aetoli praetorem alium ac Macedones regem in meum locum substituant.' 


[33] Secundum haec silentium fuit, cum Romanus eum aequum censeret priorem dicere 
qui petisset conloquium, rex eius esse priorem orationem qui daret pacis leges, non qui 
acciperet; tum Romanus: simplicem suam orationem esse; ea enim se dicturum quae ni 
fiant nulla sit pacis condicio. Deducenda ex omnibus Graeciae ciuitatibus regi praesidia 
esse, captiuos et transfugas sociis populi Romani reddendos, restituenda Romanis ea 
Illyrici loca quae post pacem in Epiro factam occupasset, Ptolomaeo Aegypti regi 
reddendas urbes quas post Philopatoris Ptolomaei mortem occupauisset. Suas 

populique Romani condiciones has esse; ceterum et socium audiri postulata uerum esse. 
Attali regis legatus naues captiuosque quae ad Chium nauali proelio capta essent, et 
Nicephorium Uenerisque templum quae spoliasset euastassetque, pro incorruptis 
restitui; Rhodii Peraean -regio est continentis aduersus insulam, uetustae eorum 
dicioniscrepetebant postulabantque praesidia deduci ab laso et a Bargyliis et 
Euromensium urbe et in Hellesponto Sesto atque Abydo, et Perinthum Byzantiis in 
antiqui formulam iuris restitui, et liberari omnia Asiae emporia portusque. Achaei 
Corinthum et Argos repetebant. Praetor Aetolorum Phaeneas cum eadem fere quae 
Romani ut Graecia decederetur postulasset redderenturque Aetolis urbes quae 
quondam iuris ac dicionis eorum fuissent, excepit orationem eius princeps Aetolorum 
Alexander, uir ut inter Aetolos facundus. lam dudum se reticere ait, non quo quicquam 
agi putet eo conloquio, sed ne quem sociorum dicentem interpellet: nec de pace cum 
fide Philippum agere nec bella uera uirtute unquam gessisse. In conloquiis insidiari et 
captare; in bello non congredi aequo campo neque signis conlatis dimicare, sed 
refugientem incendere ac diripere urbes et uincentium praemia uictum corrumpere. At 
non antiquos Macedonum reges, sed acie bellare solitos, urbibus parcere quantum 
possent, quo opulentius haberent imperium. Nam de quorum possessione dimicetur 
tollentem nihil sibi praeter bellum relinquere, quod consilium esse? Plures priore anno 
sociorum urbes in Thessalia euastasse Philippum quam omnes qui unquam hostes 
Thessaliae fuerint. Ipsis quoque Aetolis eum plura socium quam hostem ademisse: 
Lysimachiam pulso praetore et praesidio Aetolorum occupasse eum; Cium, item suae 
dicionis urbem, funditus euertisse ac delesse; eadem fraude habere eum Thebas Phthias 
Echinum Larisam Pharsalum. 


[34] Motus oratione Alexandri Philippus nauem ut exaudiretur propius terram adplicuit. 
Orsum eum dicere, in Aetolos maxime, uiolenter Phaeneas interfatus non in uerbis rem 
uerti ait: aut bello uincendum aut melioribus parendum esse. 'apparet id quidem' inquit 
Philippus 'etiam caeco', iocatus in ualetudinem oculorum Phaeneae; et erat dicacior 
natura quam regem decet, et ne inter seria quidem risu satis temperans. Indignari inde 
coepit Aetolos tamquam Romanos decedi Graecia iubere, qui quibus finibus Graecia sit 
dicere non possent; ipsius enim Aetoliae Agraeos Apodotosque et Amphilochos, quae 
permagna eorum pars sit, Graeciam non esse. 'an quod a sociis eorum non abstinuerim 
iustam querellam habent, cum ipsi pro lege hunc antiquitus morem seruent ut aduersus 
socios ipsi suos publica tantum auctoritate dempta iuuentutem suam militare sinant, et 
contrariae persaepe acies in utraque parte Aetolica auxilia habeant? Neque ego Cium 
expugnaui, sed Prusiam socium et amicum oppugnantem adiuui; et Lysimachiam ab 
Thracibus uindicaui, sed quia me necessitas ad hoc bellum a custodia eius auertit 
Thraces habent. Et Aetolis haec; Attalo autem Rhodiisque nihil iure debeo: non enim a 
me sed ab illis principium belli ortum est. Romanorum autem honoris causa et Peraean 
Rhodiis et naues Attalo cum captiuis qui comparebunt restituam. Nam quod ad 
Nicephorium Uenerisque templi restitutionem attinet, quid restitui ea postulantibus 
respondeam nisi, quo uno modo siluae lucique caesi restitui possunt, curam 
impensamque sationis me praestaturum-quoniam haec inter se reges postulare et 
respondere placet.' extrema eius oratio aduersus Achaeos fuit, in qua orsus ab Antigoni 

primum suis deinde erga gentem eam meritis, recitari decreta eorum iussit omnes 
diuinos humanosque honores complexa atque eis obiecit recens decretum quo ab se 
desciuissent; inuectusque grauiter in perfidiam eorum Argos tamen se iis redditurum 
dixit: de Corintho cum imperatore Romano deliberaturum esse quaesiturumque ab eo 
simul utrum iisne urbibus decedere se aequum censeat quas ab se ipso captas iure belli 
habeat, an iis etiam quas a maioribus suis accepisset. 


[35] Parantibus Achaeis Aetolisque ad ea respondere, cum prope occasum sol esset, 
dilato in posterum diem conloquio Philippus in stationem ex qua profectus erat, Romani 
sociique in castra redierunt. Quinctius postero die ad Nicaeam-is enim locus placuerat- 
ad constitutum tempus uenit: Philippus nullus usquam nec nuntius ab eo per aliquot 
horas ueniebat, et iam desperantibus uenturum repente apparuerunt naues. Atque ipse 
quidem cum tam grauia et indigna imperarentur inopem consilii diem se consumpsisse 
deliberando aiebat: uolgo credebant de industria rem in serum tractam ne tempus dari 
posset Achaeis Aetolisque ad respondendum, et eam opinionem ipse adfirmauit 
petendo ut submotis aliis, ne tempus altercando tereretur et aliqui finis rei imponi 
posset, cum ipso imperatore Romano liceret sibi conloqui. Id primo non acceptum, ne 
excludi conloquio uiderentur socii, dein cum haud absisteret petere, ex omnium consilio 
Romanus imperator cum Ap. Claudio tribuno militum ceteris submotis ad extremum 
litus processit: rex cum duobus quos pridie adhibuerat in terram est egressus. Ibi cum 
aliquamdiu secreto locuti essent, quae acta Philippus ad suos rettulerit minus 
compertum est; Quinctius haec rettulit ad socios: Romanis eum cedere tota Illyrici ora, 
perfugas remittere ac si qui sint captiui; Attalo naues et cum iis captos nauales socios, 
Rhodiis regionem quam Peraean uocant reddere, laso et Bargyliis non cessurum; Aetolis 
Pharsalum Larisamque reddere, Thebas non reddere; Achaeis non Argis modo sed etiam 
Corintho cessurum. Nulli omnium placere partium quibus cessurus aut non cessurus 
esset destinatio: plus enim amitti in iis quam adquiri nec unquam, nisi tota deduxisset 
Graecia praesidia, causas certaminum defore. 


[36] Cum haec toto ex concilio certatim omnes uociferarentur, ad Philippum quoque 
procul stantem uox est perlata. Itaque a Quinctio petit ut rem totam in posterum diem 
differret: profecto aut persuasurum se aut persuaderi sibi passurum. Litus ad Thronium 
conloquio destinatur. Eo mature conuentum est. Ibi Philippus primum et Quinctium et 
omnes qui aderant rogare ne spem pacis turbare uellent, postremo petere tempus quo 
legatos mittere Romam ad senatum posset: aut iis condicionibus se pacem 
impetraturum aut quascumque senatus dedisset leges pacis accepturum. Id ceteris 
haudquaquam placebat: nec enim aliud quam moram et dilationem ad colligendas uires 
quaeri; Quinctius uerum id futurum fuisse dicere si aestas et tempus rerum gerendarum 
esset: nunc hieme instante nihil amitti dato spatio ad legatos mittendos; nam neque sine 
auctoritate senatus ratum quicquam eorum fore quae cum rege ipsi pepigissent, et 
explorari dum bello necessariam quietem ipsa hiems daret senatus auctoritatem posse. 
In hanc sententiam et ceteri sociorum principes concesserunt; indutiisque datis in duos 
menses et ipsos mittere singulos legatos ad senatum edocendum ne fraude regis 
caperetur placuit; additum indutiarum pacto ut regia praesidia Phocide ac Locride 
extemplo deducerentur. Et ipse Quinctius cum sociorum legatis Amynandrum 

Athamanum regem, ut speciem legationi adiceret, et Q. Fabium-uxoris Quincti sororis 
filius erat-et Q. Fuluium et Ap. Claudium misit. 


[37] Ut uentum Romam est, prius sociorum legati quam regis auditi sunt. Cetera eorum 
oratio conuiciis regis consumpta est: mouerunt eo maxime senatum demonstrando 
maris terrarumque regionis eius situm ut omnibus appareret si Demetriadem in 
Thessalia, Chalcidem in Euboea, Corinthum in Achaia rex teneret, non posse liberam 
Graeciam esse et ipsum Philippum non contumeliosius quam uerius compedes eas 
Graeciae appellare. Legati deinde regis intromissi; quibus longiorem exorsis orationem 
breuis interrogatio cessurusne iis tribus urbibus esset sermonem incidit, cum mandati 
sibi de iis nominatim negarent quicquam. Sic infecta pace regii dimissi: Quinctio liberum 
arbitrium pacis ac belli permissum. Cui ut satis apparuit non taedere belli senatum, et 
ipse uictoriae quam pacis auidior neque conloquium postea Philippo dedit neque 
legationem aliam quam quae omni Graecia decedi nuntiaret admissurum dixit. 


[38] Philippus cum acie decernendum uideret et undique ad se contrahendas uires, 
maxime de Achaiae urbibus, regionis ab se diuersae, et magis tamen de Argis quam de 
Corintho sollicitus, optimum ratus Nabidi eam Lacedaemoniorum tyranno uelut 
fiduciariam dare ut uictori sibi restitueret, si quid aduersi accidisset ipse haberet, Philocli, 
qui Corintho Argisque praeerat, scribit ut tyrannum ipse conueniret. Philocles 
praeterquam quod iam ueniebat cum munere adicit, ad pignus futurae regi cum tyranno 
amicitiae, filias suas regem Nabidis filiis matrimonio coniungere uelle. Tyrannus primo 
negare aliter urbem eam se accepturum nisi Argiuorum ipsorum decreto accersitus ad 
auxilium urbis esset, deinde, ut frequenti contione non aspernatos modo sed 
abominatos etiam nomen tyranni audiuit, causam se spoliandi eos nactum ratus, tradere 
ubi uellet urbem Philoclen iussit. Nocte ignaris omnibus acceptus in urbem est tyrannus: 
prima luce occupata omnia superiora loca portaeque clausae. Paucis principum inter 
primum tumultum elapsis, eorum absentium direptae fortunae; praesentibus aurum 
atque argentum ablatum, pecuniae imperatae ingentes. Qui non cunctanter contulere, 
sine contumelia et laceratione corporum dimissi; quos occulere aut retrahere aliquid 
suspicio fuit, in seruilem modum lacerati atque extorti. Contione inde aduocata 
rogationes promulgauit, unam de tabulis nouis, alteram de agro uiritim diuidendo, duas 
faces nouantibus res ad plebem in optimates accendendam. 


[39] Postquam in potestate Argiuorum ciuitas erat, nihil eius memor tyrannus a quo eam 
ciuitatem et in quam condicionem accepisset, legatos Elatiam ad Quinctium et «ad» 
Attalum Aeginae hibernantem mittit qui nuntiarent Argos in potestate sua esse: eo si 
ueniret Quinctius ad conloquium, non diffidere sibi omnia cum eo conuentura. Quinctius 
ut eo quoque praesidio Philippum nudaret cum adnuisset se uenturum, mittit ad 
Attalum ut ab Aegina Sicyonem sibi occurreret; ipse ab Anticyra decem quinqueremibus 
quas iis forte ipsis diebus L. Quinctius frater eius adduxerat ex hibernis Corcyrae 
Sicyonem tramisit. lam ibi Attalus erat; qui cum tyranno ad Romanum imperatorem, non 
Romano ad tyrannum eundum diceret, in sententiam suam Quinctium traduxit ne in 
urbem ipsam Argos iret. Haud procul urbe Mycenica uocatur: in eo loco ut 
congrederentur conuenit. Quinctius cum fratre et tribunis militum paucis, Attalus cum 

regio comitatu, Nicostratus Achaeorum praetor cum auxiliaribus paucis uenit. Tyrannum 
ibi cum omnibus copiis opperientem inuenerunt. Progressus armatus cum satellitibus 
armatis est in medium fere interiacentis campi: inermis Quinctius cum fratre et duobus 
tribunis militum, inermi item regi praetor Achaeorum et unus ex purpuratis latus 
cingebant. Initium sermonis ab excusatione tyranni ortum quod armatus ipse 
armatisque saeptus, cum inermes Romanum imperatorem regemque cerneret, in 
conloquium uenisset: neque enim se illos timere dixit sed exules Argiuorum. Inde ubi de 
condicionibus amicitiae coeptum agi est, Romanus duas postulare res, unam ut bellum 
cum Achaeis finiret, alteram ut aduersus Philippum mitteret secum auxilia. Ea se 
missurum dixit; pro pace cum Achaeis indutiae impetratae, donec bellum cum Philippo 
finiretur. 


[40] De Argis quoque disceptatio ab Attalo rege est mota, cum fraude Philoclis proditam 
urbem ui ab eo teneri argueret, ille ab ipsis Argiuis se defenderet accitum. Contionem 
rex Argiuorum postulabat ut id sciri posset, nec tyrannus abnuere; sed deductis ex urbe 
praesidiis liberam contionem non immixtis Lacedaemoniis declaraturam quid Argiui 
uellent praeberi debere dicebat rex: tyrannus negauit deducturum. Haec disceptatio 
sine exitu fuit. De conloquio discessum sescentis Cretensibus ab tyranno datis Romano 
indutiisque inter Nicostratum praetorem Achaeorum et Lacedaemoniorum tyrannum in 
quattuor menses factis. Inde Quinctius Corinthum est profectus et ad portam cum 
Cretensium cohorte accessit, ut Philocli praefecto urbis appareret tyrannum a Philippo 
descissehilocles et ipse ad imperatorem Romanum in conloquium uenit hortantique ut 
extemplo transiret urbemque traderet ita respondit ut distulisse rem magis quam 
negasse uideretur. A Corintho Quinctius Anticyram traiecit, inde fratrem ad 
temptandam Acarnanum gentem misit. Attalus ab Argis Sicyonem est profectus. Ibi et 
ciuitas nouis honoribus ueteres regis honores auxit et rex ad id quod sacrum Apollinis 
agrum grandi quondam pecunia redemerat iis, tum quoque ne sine aliqua munificentia 
praeteriret ciuitatem sociam atque amicam, decem talenta argenti dono dedit et decem 
milia medimnum frumenti; atque ita Cenchreas ad naues redit. Et Nabis firmato 
praesidio Argis Lacedaemonem regressus, cum ipse uiros spoliasset, ad feminas 
spoliandas uxorem Argos remisit. Ea nunc singulas inlustres, nunc simul plures genere 
inter se iunctas domum accersendo blandiendoque ac minando non aurum modo iis sed 
postremo uestem quoque mundumque omnem muliebrem ademit. 


Liber XXXIII. Haec per hiemem gesta. 


[1] Haec per hiemem gesta. initio autem ueris Quinctius Attalo Elatiam excito 
Boeotorum gentem incertis ad eam diem animis fluctuantem dicionis suae facere 
cupiens, profectus per Phocidem quinque milia ab Thebis, quod caput est Boeotiae, 
posuit castra. inde postero die «cum» unius signi militibus et Attalo legationibusque 
quae frequentes undique conuenerant pergit ire ad urbem, iussis legionis hastatis-ea 
duo milia militum erant-sequi se mille passuum interuallo distantibus. ad medium ferme 
uiae Boeotorum praetor Antiphilus obuius fuit; cetera multitudo e muris aduentum 
imperatoris Romani regisque prospeculabatur. rara arma paucique milites circa eos 

apparebant; hastatos sequentes procul anfractus uiarum uallesque interiectae 
occulebant. cum iam adpropinquaret urbi, uelut obuiam egredientem turbam salutaret, 
tardius incedebat: causa erat morae ut hastati consequerentur. oppidani, ante lictorem 
turba acta, insecutum confestim agmen armatorum non ante quam ad hospitium 
imperatoris uentum est conspexere. tum uelut prodita dolo Antiphili praetoris urbe 
captaque obstipuerunt omnes; et apparebat nihil liberae consultationis concilio quod in 
diem posterum indictum erat Boeotis relictum esse. texerunt dolorem quem et 
nequiquam et non sine periculo ostendissent. 


[2] In concilio Attalus primus uerba fecit. orsus a maiorum suorum suisque et 
communibus in omnem Graeciam et propriis in Boeotorum gentem meritis, senior iam 
et infirmior quam ut contentionem dicendi sustineret, obmutuit et concidit; et dum 
regem auferunt reficiuntque parte membrorum captum, paulisper contio intermissa est. 
Aristaenus inde Achaeorum praetor eo cum maiore auctoritate auditus quod non alia 
quam quae Achaeis suaserat Boeotis suadebat. pauca ab ipso Quinctio adiecta, fidem 
magis Romanam quam arma aut opes extollente uerbis. rogatio inde a Plataeensi 
Dicaearcho lata recitataque «de societate» cum Romanis iungenda, nullo contra dicere 
audente, omnium Boeotiae ciuitatum suffragiis accipitur iubeturque. concilio dimisso 
Quinctius tantum Thebis moratus quantum Attali repens casus coegit, postquam non 
uitae praesens periculum uis morbi attulisse sed membrorum debilitatem uisa est, 
relicto eo ad curationem necessariam corporis, Elatiam unde profectus erat redit, 
Boeotis quoque sicut prius Achaeis ad societatem adscitis et, quoniam tuta ea pacataque 
ab tergo relinquebantur, omnibus iam cogitationibus in Philippum et quod reliquum belli 
erat conuersis. 


[3] Philippus quoque primo uere, postquam legati ab Roma nihil pacati rettulerant, 
dilectum per omnia oppida regni habere instituit in magna inopia iuniorum. 
absumpserant enim per multas iam aetates continua bella Macedonas; ipso quoque 
regnante et naualibus bellis aduersus Rhodios Attalumque et terrestribus aduersus 
Romanos ceciderat magnus numerus. ita et tirones ab sedecim annis milites scribebat, 
et emeritis quidam stipendiis, quibus modo quicquam reliqui roboris erat, ad signa 
reuocabantur. ita suppleto exercitu secundum uernum aequinoctium omnes copias 
Dium contraxit ibique statiuis positis exercendo cotidie milite hostem opperiebatur. et 
Quinctius per eosdem ferme dies ab Elatia profectus praeter Thronium et Scarpheam ad 
Thermopylas peruenit. ibi concilium — Aetolorum Heracleam indictum tenuit 
consultantium quantis auxiliis Romanum ad bellum sequerentur. cognitis sociorum 
decretis tertio die ab Heraclea Xynias praegressus in confinio Aenianum 
Thessalorumque positis castris Aetolica auxilia opperiebatur. nihil morati Aetoli sunt: 
Phaenea duce sex milia peditum cum equitibus quadringentis uenerunt. ne dubium 
esset quid expectasset, confestim Quinctius mouit castra. transgresso in Phthioticum 
agrum quingenti Gortynii Cretensium, duce Cydante, et trecenti Apolloniatae haud 
dispari armatu se coniunxere, nec ita multo post Amynander cum Athamanum peditum 
ducentis et mille. 

Philippus cognita profectione ab Elatia Romanorum, ut cui de summa rerum adesset 
certamen, adhortandos milites ratus, multa iam saepe memorata de maiorum uirtutibus 
simul de militari laude Macedonum cum disseruisset, ad ea quae tum maxime animos 
terrebant quibusque «erigi» ad aliquam spem poterant uenit. 


[4] Acceptae ad Aoum flumen in angustiis cladi «i»terum a Macedonum phalange ad 
Atragem ui pulsos Romanos opponebat: et illic tamen, ubi insessas fauces Epiri non 
tenuissent, primam culpam fuisse eorum qui neglegenter custodias seruassent, 
secundam in ipso certamine leuis armaturae mercennariorumque militum; Macedonum 
uero phalangem et tunc stetisse et loco aequo iustaque pugna semper mansuram 
inuictam. decem et sex milia militum haec fuere, robur omne uirium eius regni; ad hoc 
duo milia caetratorum, quos peltas«tas» appellant, Thracumque et Illyriorum-Tralles est 
nomen genti-par numerus, bina milia erant, et mixti ex pluribus gentibus mercede 
conducti auxiliares mille ferme et quingenti et duo milia equitum. cum iis copiis rex 
hostem opperiebatur. Romanis ferme par numerus erat; qui tum copiis tantum quod 
Aetoli accesserant superabant. 


[5] Quinctius ad Thebas Phthioticas castra cum mouisset, spem nactus per Timonem 
principem ciuitatis prodi urbem, cum paucis equitum leuisque armaturae ad muros 
successit. ibi adeo frustrata spes est ut non certamen modo cum erumpentibus sed 
periculum quoque atrox subiret, ni castris exciti repente pedites equitesque in tempore 
subuenissent. et postquam nihil conceptae temere spei succedebat, urbis quidem 
amplius temptandae in praesentia conatu absistit; ceterum satis gnarus iam in Thessalia 
regem esse, nondum comperto quam in regionem uenisset, milites per agros dimissos 
uallum caedere et parare iubet. 


Vallo et Macedones et Graeci usi sunt, sed usum nec ad commoditatem ferendi nec ad 
ipsius munitionis firmamentum aptauerunt; nam et maiores et magis ramosas arbores 
caedebant quam quas ferre cum armis miles posset, et cum castra his ante obiectis 
saepsissent, facilis molitio eorum ualli erat. nam et quia rari stipites magnarum arborum 
eminebant multique et ualidi rami praebebant quod recte manu caperetur, duo aut 
summum tres iuuenes conixi arborem unam euellebant, qua euulsa portae instar 
extemplo patebat, nec in promptu erat quod obmolirentur. Romanus leues et bifurcos 
plerosque et trium aut cum plurimum quattuor ramorum uallos caedit, ut et suspensis 
ab tergo armis ferat plures simul apte miles; et ita densos obfigunt implicantque ramis 
ut neque «quis cuiusque palmae stipes neque» quae cuiusque stipitis palma sit peruideri 
possit; et adeo acuti aliusque per alium immissi rami locum ad inserendam manum non 
relinquunt ut neque prehendi quod trahatur neque trahi, cum inter se innexi rami 
uinculum in uicem praebeant, possit; et si euulsus forte est unus, nec loci multum aperit 
et alium reponere perfacile est. 


[6] Quinctius postero die uallum secum ferente milite ut paratus omni loco castris 
ponendis esset, progressus modicum iter sex ferme milia a Pheris cum consedisset, 
speculatum in qua parte Thessaliae hostis esset quidue pararet misit. circa Larisam erat 
rex. certior iam factus Romanum ab Thebis Pheras mouisse, defungi quam primum et 
ipse certamine cupiens ducere ad hostem pergit et quattuor milia fere a Pheris posuit 

castra. inde postero die cum expediti utrimque ad occupandos super urbem tumulos 
processissent, pari ferme interuallo ab iugo quod capiendum erat, cum inter se 
conspecti essent, constiterunt, nuntios in castra remissos qui quid sibi, quoniam praeter 
spem hostis occurrisset, faciendum esset consulerent, quieti opperientes. et illo quidem 
die nullo inito certamine in castra reuocati sunt; postero die circa eosdem tumulos 
equestre proelium fuit, in quo non minimum Aetolorum opera regii fugati atque in castra 
compulsi sunt. magnum utris«que» impedimentum ad rem gerendam fuit ager consitus 
crebris arboribus hortique, ut in suburbanis locis, et coartata itinera maceriis et 
quibusdam locis interclusa. itaque pariter ducibus consilium fuit excedendi ea regione, 
et uelut ex praedicto ambo Scotusam petierunt, Philippus spe frumentandi inde, 
Romanus ut praegressus corrumperet hosti frumenta. per diem totum, quia colles 
perpetuo iugo intererant, nullo conspecta inter se loco agmina ierunt. Romani «ad» 
Eretriam Phthiotici agri, Philippus super amnem Onchestum posuit castra. ne postero 
quidem die, cum Philippus ad Melambium quod uocant Scotusae«i» agri, Quinctius circa 
Thetideum Pharsaliae terrae posuisset castra, aut hi aut illi ubi hostis esset satis 
compertum habuerunt. tertio die primo nimbus effusus, dein caligo nocti simillima 
Romanos metu insidiarum tenuit. 


[7] Philippus maturandi itineris causa, post imbrem nubibus in terram demissis nihil 
deterritus, signa ferri iussit; sed tam densa caligo occaecauerat diem ut neque signiferi 
uiam nec signa milites cernerent, agmen ad incertos clamores uagum uelut errore 
nocturno turbaretur. supergressi tumulos qui Cynoscephalae uocantur, relicta ibi 
statione firma peditum equitumque, posuerunt castra. Romanus iisdem ad Thetideum 
castris cum se tenuisset, exploratum tamen ubi hostis esset decem turmas equitum et 
mille pedites misit monitos ut ab insidiis, quas dies obscurus apertis quoque locis 
tecturus esset, praecauerent. ubi uentum ad insessos tumulos est, pauore mutuo iniecto 
uelut torpentes quieuerunt; dein nuntiis retro in castra ad duces missis, ubi primus 
terror ab necopinato uisu consedit, non diutius certamine abstinuere. principio a paucis 
procurrentibus lacessita pugna est, deinde subsidiis tuentium pulsos aucta. in qua cum 
haudquaquam pares Romani alios super alios nuntios ad ducem mitterent premi sese, 
quingenti equites et duo milia peditum, maxime Aetolorum, cum duobus tribunis 
militum propere missa rem inclinatam restituerunt, uersaque fortuna Macedones 
laborantes opem regis per nuntios implorabant. rex, ut qui nihil minus illo die propter 
offusam caliginem quam proelium expectasset, magna parte hominum omnis generis 
pabulatum missa, aliquamdiu inops consilii trepidauit; deinde, postquam nuntii 
instabant, et iam iuga montium detexerat nebula, et in conspectu erant Macedones in 
tumulum maxime editum inter alios compulsi loco se magis quam armis tutantes, 
committendam rerum summam in discrimen utcumque ratus, ne partis indefensae 
iactura fieret, Athenagoram ducem mercede militantium cum omnibus praeter Thracas 
auxiliis et equitatu Macedonum ac Thessalorum mittit. eorum aduentu depulsi ab iugo 
Romani non ante restiterunt quam in planiorem uallem peruentum est. ne effusa 
detruderentur fuga plurimum in Aetolis equitibus praesidii fuit. is longe tum optimus 
eques in Graecia erat; pedite inter finitimos uincebantur. 

[8] Laetior res quam pro successu pugnae nuntiata, cum alii super alios recurrentes ex 
proelio clamarent fugere pauidos Romanos, inuitum et cunctabundum et dicentem 
«Philippum» temere fieri, non locum sibi placere, non tempus, perpulit ut educeret 
omnes copias in aciem. idem et Romanus, magis necessitate quam occasione pugnae 
inductus, fecit. dextrum cornu elephantis ante signa instructis in subsidiis reliquit; laeuo 
cum omni leui armatura in hostem uadit, simul admonens cum iisdem Macedonibus 
pugnaturos quos ad Epiri fauces, montibus fluminibusque saeptos, uicta naturali 
difficultate locorum expulissent acieque expugnassent, cum iis quos P. Sulpicii prius 
ductu obsidentes in Eordaeam aditum uicissent: fama stetisse, non uiribus Macedoniae 
regnum; eam quoque famam tandem euanuisse. iam peruentum ad suos in ima ualle 
stantes erat, qui aduentu exercitus imperatorisque pugnam renouant impetuque facto 
rursus auertunt hostem. Philippus cum caetratis et cornu dextro peditum, robore 
Macedonici exercitus, quam phalangem uocabant, prope cursu ad hostem uadit; 
Nicanori, ex purpuratis uni, ut cum reliquis copiis confestim sequatur imperat. primo, ut 
in iugum euasit et iacentibus ibi paucis armis corporibusque hostium proelium eo loco 
fuisse pulsosque inde Romanos et pugnari prope castra hostium uidit, ingenti gaudio est 
elatus; mox refugientibus suis et terrore uerso paulisper incertus an in castra reciperet 
copias trepidauit; deinde ut adpropinquabat hostis et, praeterquam quod caedebantur 
auersi nec nisi defenderentur seruari poterant, ne ipsi quidem in tuto iam receptus erat, 
coactus nondum adsecuta parte suorum periculum summae rerum facere, equites 
leuemque armaturam qui in proelio fuerant dextero in cornu locat iuxta caetratos, 
Macedonum phalangem hastis positis, quarum longitudo impedimento erat, gladiis rem 
gerere iubet. simul ne facile perrumperetur acies, dimidium de fronte demptum 
introrsus porrectis ordinibus duplicat, ut longa potius quam lata acies esset; simul et 
densari ordines iussit, ut uir uiro, arma armis iungerentur. 


[9] Quinctius iis qui in proelio fuerant inter signa et ordines acceptis tuba dat signum. 
raro alias tantus clamor dicitur in principio pugnae exortus; nam forte utraque acies 
simul conclamauere nec solum qui pugnabant sed subsidia etiam quique tum maxime in 
proelium ueniebant. dextero cornu rexloci plurimum auxilio, ex iugis altioribus pugnans, 
uincebat; sinistro tum cum maxime adpropinquante phalangis parte quae nouissimi 
agminis fuerat, sine ullo ordine trepidabatur; media acies, quae propior dextrum cornu 
erat, stabat spectaculo uelut nihil ad se pertinentis pugnae intenta. phalanx, quae 
uenerat agmen magis quam acies aptiorque itineri quam pugnae, uixdum in iugum 
euaserat. in hos incompositos Quinctius, quamquam pedem referentes in dextro cornu 
suos cernebat, elephantis prius in hostem actis impetum facit, ratus partem profligatam 
cetera tracturam. non dubia res fuit; extemplo terga uertere Macedones, terrore primo 
bestiarum auersi. et ceteri quidem hos pulsos sequebantur; unus e tribunis militum ex 
tempore capto consilio cum uiginti signorum militibus, relicta ea parte suorum quae 
haud dubie uincebat, breui circuitu dextrum cornu hostium auersum inuadit. nullam 
aciem ab tergo adortus non turbasset; ceterum ad communem omnium in tali re 
«tre»pidationem accessit quod phalanx Macedonum grauis atque immobilis nec 
circumagere se poterat nec hoc qui a fronte paulo ante pedem referentes tunc ultro 
territis instabant patiebantur. ad hoc loco etiam premebantur, quia iugum ex quo 

pugnauerant dum per procliue pulsos insequuntur tradiderant hosti ad terga sua 
circumducto. paulisper in medio caesi, deinde omissis plerique armis capessunt fugam. 


[10] Philippus cum paucis peditum equitumque primo tumulum altiorem inter ceteros 
cepit «unde» specularetur quae in laeua parte suorum fortuna esset; deinde postquam 
fugam effusam animaduertit et omnia circa iuga signis atque armis fulgere, tum et ipse 
acie excessit. Quinctius cum institisset cedentibus, repente quia erigentes hastas 
Macedonas conspexerat, quidnam pararent incertus paulisper nouitate rei constituit 
signa; deinde, ut accepit hunc morem esse Macedonum tradentium sese, parcere uictis 
in animo habebat. ceterum ab ignaris militibus omissam ab hoste pugnam et quid 
imperator uellet impetus in eos est factus et primis caesis ceteri in fugam dissipati sunt. 
rex effuso cursu Tempe petit. ibi ad Gonnos diem unum substitit ad excipiendos si qui 
proelio superessent. Romani uictores in castra hostium spe praedae «inrumpunt»: ea 
magna iam «ex parte» direpta ab Aetolis inueniunt. caesa eo die octo milia hostium, 
«quinque» capta; ex uictoribus septingenti ferme ceciderunt. si Ualerio qui credat 
omnium rerum immodice numerum augenti, quadraginta milia hostium eo die sunt 
caesa, capta-ibi modestius mendacium est-quinque milia septingenti, signa militaria 
ducenta undequinquaginta. Claudius quoque duo et triginta milia hostium caesa scribit, 
capta quattuor milia et trecentos. nos non minimo potissimum numero credidimus sed 
Polybium secuti sumus, non incertum auctorem cum omnium Romanarum rerum tum 
praecipue in Graecia gestarum. 


[11] Philippus collectis ex fuga qui uariis casibus pugnae dissipati uestigia eius secuti 
fuerant missisque Larisam ad commentarios regios comburendos ne in hostium uenirent 
potestatem, in Macedoniam concessit. Quinctius captiuis praedaque «partim» 
uenumdatis partim militi concessis Larisam est profectus, hauddum satis gnarus quam 
regionem petisset rex quidue pararet. caduceator eo regius uenit, specie ut indutiae 
essent donec tollerentur ad sepulturam qui in acie cecidissent, re uera ad petendam 
ueniam legatis mittendis. utrumque ab Romano impetratum. adiecta etiam illa uox, 
bono animo esse regem ut iuberet, quae maxime Aetolos offendit iam tumentes 
querentesque mutatum uictoria imperatorem: ante pugnam omnia magna paruaque 
communicare cum sociis solitum, nunc omnium expertes consiliorum esse, suo ipsum 
arbitrio cuncta agere; cum Philippo iam gratiae priuatae locum quaerere, ut dura atque 
aspera belli Aetoli exhauserint, pacis gratiam et fructum Romanus in se uertat. et haud 
dubie decesserat iis aliquantum honoris; sed cur neglegerentur ignorabant. donis regis 
imminere credebant inuicti ab ea cupiditate animi uirum; sed et suscensebat non 
immerito Aetolis ob insatiabilem auiditatem praedae et adrogantiam eorum, uictoriae 
gloriam in se rapientium, quae uanitate sua omnium aures offendebat, et Philippo 
sublato, fractis opibus Macedonici regni Aetolos habendos Graeciae dominos cernebat. 
ob eas causas multa sedulo ut uiliores leuioresque apud omnes essent et uiderentur 
faciebat. 


[12] Indutiae quindecim dierum datae hosti erant et cum ipso rege constitutum 
conloquium; cuius priusquam tempus ueniret, in consilium aduocauit socios. rettulit 
quas leges pacis placeret dici. Amynander Athamanum rex paucis sententiam absoluit: 

ita componendam pacem esse ut Graecia etiam absentibus Romanis satis potens 
tuendae simul pacis libertatisque esset. Aetolorum asperior oratio fuit, qui pauca 
praefati recte atque ordine imperatorem Romanum facere quod, quos belli socios 
habuisset, cum iis communicaret pacis consilia, falli aiunt eum tota re si aut Romanis 
pacem aut Graeciae libertatem satis firmam se credat relicturum nisi Philippo aut occiso 
aut regno pulso; quae utraque procliuia esse si fortuna uti uellet. ad haec Quinctius 
negare Aetolos aut moris Romanorum memorem aut sibi ipsis conuenientem 
sententiam dixisse; et illos prioribus omnibus conciliis conloquiisque [et] de 
condicionibus pacis semper, «non» ut ad internecionem bellaretur disseruisse, et 
Romanos praeter uetustissimum morem uictis parcendi praecipuum clementiae 
documentum dedisse pace Hannibali et Carthaginiensibus data. omittere se 
Carthaginienses: cum Philippo ipso quotiens uentum in conloquium? nec unquam ut 
cederet regno actum esse. an quia uictus proelio foret, inexpiabile bellum factum? cum 
armato hoste infestis animis concurri debere: aduersus uictos mitissimum quemque 
animum maximum habere. libertati Graeciae uideri graues Macedonum reges: si 
regnum gensque tollatur, Thracas Illyrios Gallos deinde, gentes feras et indomitas, in 
Macedoniam se et in Graeciam effusuras. ne proxima quaeque amoliendo maioribus 
grauioribusque aditum ad se facerent. interfanti deinde Phaeneae praetori Aetolorum 
testificantique si elapsus eo tempore Philippus foret mox grauius eum rebellaturum, 
'desistite tumultuari' inquit 'ubi consultandum est: non iis condicionibus inligabitur rex 
ut mouere bellum possit.' 


[13] Hoc dimisso concilio postero die rex ad fauces quae ferunt in Tempe-is datus erat 
locus conloquio-uenit; tertio die datur ei Romanorum ac sociorum frequens concilium. 
ibi Philippus perquam prudenter iis sine quibus pax impetrari non poterat sua potius 
uoluntate omissis quam altercando extorquerentur, quae priore conloquio aut imperata 
a Romanis aut postulata ab sociis essent omnia se concedere, de ceteris senatui 
permissurum dixit. quamquam uel inimicissimis omnibus praeclusisse uocem uidebatur, 
Phaeneas tamen Aetolus cunctis tacentibus 'quid? nobis' inquit, 'Philippe, reddisne 
tandem Pharsalum et Larisam Cremasten et Echinum et Thebas Phthias?' cum Philippus 
nihil morari diceret quo minus reciperent, disceptatio inter imperatorem Romanum et 
Aetolos orta est de Thebis; nam eas populi Romani iure belli factas esse Quinctius 
dicebat, quod integris rebus exercitu ab se admoto uocati in amicitiam, cum potestas 
libera desciscendi ab rege esset, regiam societatem Romanae praeposuissent; Phaeneas 
et pro societate belli quae ante bellum habuissent restitui Aetolis aequum censebat et 
ita in foedere primo cautum esse ut belli praeda rerum quae ferri agique possent 
Romanos, ager urbesque captae Aetolos sequerentur. 'uos' inquit 'ipsi' Quinctius 
'societatis istius leges rupistis quo tempore relictis nobis cum Philippo pacem fecistis. 
quae si maneret, captarum tamen urbium illa lex foret: Thessaliae ciuitates sua 
uoluntate in dicionem nostram uenerunt.' haec cum omnium sociorum adsensu dicta 
Aetolis non «in» praesentia modo grauia auditu sed mox etiam belli causa 
magnarumque ex eo cladium iis fuerunt. cum Philippo ita conuenit ut Demetrium filium 
et quosdam ex amicorum numero obsides et ducenta talenta daret, de ceteris Romam 
mitteret legatos: ad eam rem quattuor mensum indutiae essent. si pax non impetrata 

ab senatu foret, obsides pecuniamque reddi Philippo receptum est. causa Romano 
imperatori non alia maior fuisse dicitur maturandae pacis quam quod Antiochum bellum 
transitumque in Europam moliri constabat. 


[14] Eodem tempore atque, ut quidam tradidere, eodem die ad Corinthum Achaei 
ducem regium Androsthenem iusto proelio fuderunt. eam urbem pro arce habiturus 
Philippus aduersus Graeciae ciuitates et principes inde euocatos per speciem 
conloquendi quantum equitum dare Corinthii ad bellum possent retinuerat pro 
obsidibus, et praeter quingentos Macedonas mixtosque ex omni genere auxiliorum 
octingentos, quot iam ante ibi fuerant, mille Macedonum eo miserat et mille ac 
ducentos Illyrios Thracasque et Cretenses, qui in utraque parte militabant, octingentos. 
his additi Boeoti Thessalique et Acarnanes mille, scutati omnes, et «septingenti ex» 
ipsorum Corinthiorum iuuentute, impleta ut essent sex milia armatorum, fiduciam 
Androstheni fecerunt acie decernendi. Nicostratus praetor Achaeorum Sicyone erat cum 
duobus milibus peditum, centum equitibus, sed imparem se et numero et genere 
militum cernens moenibus non excedebat. regiae copiae peditum equitumque uagae 
Pellenensem et Phliasium et Cleonaeum agrum  depopulabantur; postremo 
exprobrantes metum hosti in fines Sicyoniorum transcendebant, nauibus etiam 
circumuecti omnem oram Achaiae uastabant. cum id effusius hostes et, ut fit ab nimia 
fiducia, neglegentius etiam facerent, Nicostratus spem nactus necopinantes eos 
adgrediendi circa finitimas ciuitates nuntium occultum mittit quo die et quot ex quaque 
ciuitate armati ad Apelaurum-Stymphaliae terrae is locus est-conuenirent. omnibus ad 
diem edictam paratis profectus inde extemplo per Phliasiorum fines nocte Cleonas 
insciis omnibus quid pararet peruenit. erant autem cum eo quinque milia peditum, ex 
quibus "armaturae leuis, et trecenti equites. cum iis copiis, dimissis qui specularentur 
quam in partem hostes effunderent sese, opperiebatur. 


[15] Androsthenes omnium ignarus Corintho profectus ad Nemeam-amnis est 
Corinthium «et» Sicyonium interfluens agrum-castra locat. ibi partem dimidiam 
exercitus dimissam-trifariam diuisit-et omnes equites discurrere ad depopulandos 
simul Pellenensem Sicyoniumque agros et Phliasium iubet. haec tria diuersa agmina 
discessere. quod ubi Cleonas ad Nicostratum perlatum est, extemplo ualidam 
mercennariorum manum praemissam ad occupandum saltum per quem transitus in 
Corinthium est agrum, ante signa equitibus ut praegrederentur locatis, ipse confestim 
agmine duplici sequitur. parte una mercennarii milites ibant cum leui armatura, altera 
clipeati; id in illarum gentium exercitibus robur erat. iam haud procul castris aberant 
pedites equitesque, et Thracum quidam in uagos palatosque per agros hostes impetum 
fecerant, cum repens terror castris infertur. trepidare dux, ut qui hostes nusquam nisi 
raros in collibus ante Sicyonem non audentes agmen demittere in campos uidisset, ab 
Cleonis quidem accessuros nunquam credidisset. reuocari tuba iubet uagos a castris 
dilapsos; ipse raptim capere arma iussis militibus infrequenti agmine porta egressus 
«su»per flumen instruit aciem. ceterae copiae uix conligi atque instrui cum potuissent, 
primum hostium impetum non tulerunt. Macedones et maxime omnium frequentes ad 
signa fuerant et diu ancipitem uictoriae spem fecerunt; postremo fuga ceterorum nudati, 
cum duae iam acies hostium ex diuerso, leuis armatura ab latere, clipeati caetratique a 

fronte urgerent, et ipsi re inclinata primo rettulere pedem, deinde impulsi terga uertunt 
et plerique abiectis armis, nulla spe castrorum tenendorum relicta, Corinthum petierunt. 
Nicostratus mercennariis militibus ad hos persequendos, equitibus Thracumque auxiliis 
in populatores agri Sicyonii missis magnam utrobique caedem edidit, maiorem prope 
quam in proelio ipso. ex iis quoque qui Pellenen Phliuntaque depopulati erant, 
incompositi partim omniumque ignari ad castra reuertentes in hostium stationes 
tamquam in suas inlati sunt, partim ex discursu id quod erat suspicati ita se in fugam 
passim sparserunt ut ab ipsis agrestibus errantes circumuenirentur. ceciderunt eo die 
mille et quingenti, capti trecenti. Achaia omnis magno liberata metu. 


[16] Priusquam dimicaretur ad Cynoscephalas, L. Quinctius Corcyram excitis Acarnanum 
principibus, quae sola Graeciae gentium in societate Macedonum manserat, initium 
quoddam ibi motus fecit. duae autem maxime causae eos tenuerant in amicitia regis, 
una fides insita genti, altera metus odiumque Aetolorum. concilium Leucadem indictum 
est. eo neque cuncti conuenere Acarnanum populi nec [in] iis qui conuenerant idem 
placuit; sed duo principes et magistratus peruicerunt ut priuatum decretum Romanae 
societatis fieret. id omnes qui afuerant aegre passi; et in hoc fremitu gentis a Philippo 
missi duo principes Acarnanum, Androcles et Echedemus, non ad tollendum modo 
decretum Romanae societatis ualuerunt sed etiam ut Archelaus et Bianor, principes 
gentis ambo, quod auctores eius sententiae fuissent, proditionis in concilio damnarentur 
et Zeuxidae praetori, quod de ea re rettulisset, imperium abrogaretur. rem temerariam 
sed euentu prosperam damnati fecerunt. suadentibus nam«que» amicis cederent 
tempori et Corcyram ad Romanos abirent, statuerunt offerre se multitudini et aut eo 
ipso lenire iras aut pati quod casus tulisset. cum se frequenti concilio intulissent, primo 
murmur ac fremitus admirantium, silentium mox a uerecundia simul pristinae dignitatis 
ac misericordia praesentis fortunae ortum est. potestate quoque dicendi facta principio 
suppliciter, procedente autem oratione, ubi ad crimina diluenda uentum est, cum tanta 
fiducia quantum innocentia dabat disseruerunt; postremo ultro aliquid etiam queri et 
castigare iniquitatem simul in se crudelitatemque ausi ita adfecerunt animos ut omnia 
quae in eos decreta erant frequentes tollerent neque eo minus redeundum in 
societatem Philippi abnuendamque Romanorum amicitiam censerent. 


[17] Leucade haec sunt decreta. id caput Acarnaniae erat eoque in concilium omnes 
populi conueniebant. itaque cum haec repentina mutatio Corcyram ad legatum 
Flamininum perlata esset, extemplo cum classe profectus Leucadem ad Heraeum quod 
uocant naues adplicuit. inde cum omni genere tormentorum machinarumque quibus 
expugnantur urbes ad muros accessit, ad primum terrorem ratus inclinari animos posse. 
postquam pacati nihil ostendebatur, tum uineas turresque erigere et arietem admouere 
muris coepit. 


Acarnania uniuersa inter Aetoliam atque Epirum posita solem occidentem et mare 
Siculum spectat. Leucadia nunc insula est, uadoso freto quod perfossum manu est ab 
Acarnania diuisa; tum paeninsula erat, occidentis regione artis faucibus cohaerens 
Acarnaniae; quingentos ferme passus longae eae fauces erant, latae haud amplius 
centum et uiginti. in iis angustiis Leucas posita est, colli adplicata uerso in orientem et 

Acarnaniam; ima urbis plana sunt, iacentia ad mare, quo Leucadia ab Acarnania diuiditur. 
inde terra marique expugnabilis est; nam et uada sunt stagno similiora quam mari et 
campus terrenus omnis operique facilis. itaque multis simul locis aut subruti aut ariete 
decussi ruebant muri; sed quam urbs ipsa opportuna oppugnantibus erat, tam 
inexpugnabiles hostium animi. die ac nocte intenti reficere quassata muri, obstruere 
quae patefacta ruinis erant, proelia impigre inire et armis magis muros quam se ipsos 
moenibus tutari; diutiusque spe Romanorum obsidionem eam extraxissent ni exules 
quidam Italici generis Leucade habitantes ab arce milites accepissent. eos tamen ex 
superiore loco magno cum tumultu decurrentes acie in foro instructa iusto proelio 
aliquamdiu Leucadii sustinuerunt. interim et scalis capta multis locis moenia et per 
stragem lapidum ac ruinas transcensum in urbem; iamque ipse legatus magno agmine 
circumuenerat pugnantes. tum pars in medio caesi, pars armis abiectis dediderunt sese 
uictori. et post dies paucos audito proelio quo ad Cynoscephalas pugnatum erat, omnes 
Acarnaniae populi in dicionem legati uenerunt. 


[18] lisdem diebus, omnia simul inclinante fortuna, Rhodii quoque ad uindicandam a 
Philippo | continentis regionem-Peraean uocant-possessam (a maioribus suis, 
Pausistratum praetorem cum octingentis Achaeis peditibus, mille et octingentis fere 
armatis ex uario genere auxiliorum collectis miserunt: Galli et Mniesutae et Pisuetae et 
Tarmiani et Theraei ex Peraea et Laudiceni ex Asia erant. cum iis copiis Pausistratus 
Tendeba in Stratonicensi agro, locum peropportunum, ignaris regiis qui Therae erant 
occupauit. in tempore et ad «id» ipsum excitum auxilium, mille Achaei pedites cum 
centum equitibus superuenerunt; Theoxenus iis praeerat. Dinocrates regius praefectus 
reciperandi castelli causa primo castra ad ipsa Tendeba mouet, inde ad alterum 
castellum item Stratonicensis agri-Astragon uocant-; omnibusque eo praesidiis, quae 
multifariam disiecta erant, deuocatis et ab ipsa Stratonicea Thessalorum auxiliaribus ad 
Alabanda, ubi hostes erant, ducere pergit. nec Rhodii pugnam detractauerunt. ita castris 
in propinquo locatis extemplo in aciem descensum est. Dinocrates quingentos 
Macedonas dextro cornu, laeuo Agrianas locat, in medium accipit contractos ex 
castellorum-Cares maxime erant-praesidiis, equites cornibus circumdat et Cretensium 
auxiliares Thracumque. Rhodii Achaeos dextro cornu, sinistro mercennarios milites, 
lectam peditum manum, habuere, medios mixta ex pluribus gentibus auxilia, equites 
leuisque armaturae quod erat cornibus circumiectum. eo die steterunt tantum acies 
utraque super ripam qui tenui tum aqua interfluebat torrentis paucisque telis emissis in 
castra receperunt sese. postero die eodem ordine instructi maius aliquanto proelium 
quam pro numero edidere pugnantium. neque enim plus terna milia peditum fuere et 
centeni ferme equites; ceterum non numero tantum nec armorum genere sed animis 
quoque paribus et aequa spe pugnarunt. Achaei primi torrente superato in Agrianas 
impetum fecerunt; deinde tota prope cursu transgressa amnem acies est. diu anceps 
pugna stetit. numero Achaei, mille ipsi, quadringentos loco pepulere; inclinato deinde 
laeuo cornu in dextrum omnes conisi. Macedones usque dum ordines et ueluti stipata 
phalanx constabat moueri nequiuerunt; postquam laeuo latere nudato circumagere 
hastas in uenientem ex transuerso hostem conati sunt, turbati extemplo tumultum 
primo inter se fecerunt, terga deinde uertunt, postremo abiectis armis in praecipitem 

fugam effunduntur. Bargylias petentes fugerunt; eodem et Dinocrates perfugit. Rhodii 
quantum diei superfuit secuti receperunt sese in castra. satis constat, si confestim 
uictores Stratoniceam  petissent, recipi eam urbem sine certamine potuisse. 
praetermissa eius rei occasio est dum in castellis uicisque recipiendis Peraeae tempus 
teritur. interim animi eorum qui Stratoniceam praesidio obtinebant confirmati sunt; 
mox et Dinocrates cum iis quae proelio superfuerant copiis intrauit muros. nequiquam 
inde obsessa oppugnataque urbs est, necrecipi nisi aliquanto post per Antiochum potuit. 
haec in Thessalia, haec in Achaia, haec in Asia per eosdem dies ferme gesta. 


[19] Philippus cum audisset Dardanos transgressos fines ab contemptu concussi tum 
regni superiora Macedoniae euastare, quamquam toto prope orbe terrarum undique se 
suosque exigente fortuna urgebatur, tamen morte tristius ratus Macedoniae etiam 
possessione pelli, dilectu raptim per urbes Macedonum habito cum sex milibus peditum 
et quingentis equitibus circa Stobos Paeoniae improuiso hostes oppressit. magna 
multitudo hominum in proelio, maior cupidine praedandi palata per agros caesa est. 
quibus fuga in expedito fuit, ne temptato quidem casu pugnae in fines suos redierunt. 
ea una expeditione, non pro reliquo statu fortunae facta, refectis suorum animis 
Thessalonicam sese recepit. 


Non tam in tempore Punicum bellum terminatum erat, ne simul et cum Philippo foret 
bellandum, quam opportune iam Antiocho ex Syria mouente bellum Philippus est 
superatus; nam praeterquam quod facilius cum singulis quam si in unum ambo simul 
contulissent uires bellatum est, Hispania quoque sub idem tempus magno tumultu ad 
bellum consurrexit. 


Antiochus cum priore aestate omnibus quae in Coele Syria sunt ciuitatibus ex Ptolomaei 
dicione in suam potestatem redactis in hiberna Antiochiam concessisset, nihilo quietiora 
ea ipsis aestiuis habuit. omnibus enim regni uiribus conixus cum ingentes copias 
terrestres maritimasque comparasset, principio ueris praemissis terra cum exercitu filiis 
duobus Ardye«que» ac Mithridate iussisque Sardibus se opperiri, ipse cum classe 
centum tectarum nauium, ad hoc leuioribus nauigiis cercurisque ac lembis ducentis 
proficiscitur, simul per omnem oram Ciliciae Lyciaeque et Cariae temptaturus urbes 
quae in dicione Ptolomaei essent, simul Philippum-necdum enim debellatum erat- 
exercitu nauibusque adiuturus. 


[20] Multa egregie Rhodii pro fide erga populum Romanum proque uniuerso nomine 
Graecorum terra marique ausi sunt, nihil magnificentius quam quod ea tempestate non 
territi tanta mole imminentis belli legatos ad regem miserunt ne Chelidonias- 
promunturium Ciliciae est, inclutum foedere antiquo Atheniensium cum regibus 
Persarum-superaret: si eo fine non contineret classem copiasque suas, se obuiam ituros, 
non ab odio ullo sed ne coniungi eum Philippo paterentur et impedimento esse Romanis 
liberantibus Graeciam. Coracesium eo tempore Antiochus operibus oppugnabat, 
Zephyrio et Solis et Aphrodisiade et Coryco et superato Anemurio-promunturium id 
quoque Ciliciae est-Selinunte recepto. omnibus his aliisque eius orae castellis aut metu 
aut uoluntate sine certamine in dicionem acceptis, Coracesium praeter spem clausis 
portis tenebat eum. ibi legati Rhodiorum auditi. et quamquam ea legatio erat quae 

accendere regium animum posset, temperauit irae et legatos se Rhodum missurum 
respondit iisque mandaturum ut renouarent uetusta iura cum ea ciuitate sua 
maiorumque suorum et uetarent eos pertimescere aduentum regis: nihil aut iis aut 
sociis eorum noxiae futurum fraudiue; nam Romanorum amicitiam se non uiolaturum 
argumento et suam recentem ad eos legationem esse et senatus honorifica in se decreta 
responsaque. tum forte legati redierant ab Roma comiter auditi dimissique, ut tempus 
postulabat, incerto adhuc aduersus Philippum euentu belli. cum haec legati regis in 
contione Rhodiorum agerent, nuntius uenit debellatum ad Cynoscephalas esse. hoc 
nuntio accepto Rhodii dempto metu a Philippo omiserunt consilium obuiam eundi classe 
Antiocho: illam alteram curam non omiserunt tuendae libertatis ciuitatium sociarum 
Ptolomaei quibus bellum ab Antiocho imminebat. nam alias auxiliis iuuerunt, alias 
prouidendo ac praemonendo conatus hostis, causaque libertatis fuerunt Cauniis 
Myndiis Halicarnassenibus Samiisque. non operae est persequi ut quaeque acta in his 
locis sint, cum ad ea quae propria Romani belli sunt uix sufficiam. 


[21] Eodem tempore Attalus rex aeger ab Thebis Pergamum aduectus moritur altero et 
septuagesimo anno, cum quattuor et quadraginta annos regnasset. huic uiro praeter 
diuitias nihil ad spem regni fortuna dederat. iis simul prudenter, simul magnifice utendo 
effecit primum ut sibi deinde ut aliis non indignus uideretur regno. uictis deinde proelio 
uno Gallis, quae tum gens recenti aduentu terribilior Asiae erat, regium adsciuit nomen, 
cuius magnitudini semper animum aequauit. summa iustitia suos rexit, unicam fidem 
sociis praestitit, comis uxori ac liberis-quattuor superstites habuit-, mitis ac munificus 
amicis fuit; regnum adeo stabile ac firmum reliquit ut ad tertiam stirpem possessio eius 
descenderit. 


Cum hic status rerum in Asia Graeciaque et Macedonia esset, uixdum terminato cum 
Philippo bello, pace certe nondum perpetrata, ingens in Hispania ulteriore coortum est 
bellum. M. Heluius eam prouinciam obtinebat. is litteris senatum certiorem fecit 
Culcham et Luxinium regulos in armis esse: cum Culcha decem et septem oppida, cum 
Luxinio ualidas urbes Carmonem et Bardonem; in maritima ora Malacinos Sexetanosque 
«et» Baeturiam omnem et quae nondum animos nudauerant ad finitimorum motus 
consurrectura. his litteris a M. Sergio praetore, cuius iurisdictio inter ciues et peregrinos 
erat, recitatis decreuerunt patres ut comitiis praetorum perfectis, cui praetori prouincia 
Hispania obuenisset, is primo quoque tempore de bello Hispaniae ad senatum referret. 


[22] Sub idem tempus consules Romam uenerunt; quibus in aede Bellonae senatum 
habentibus postulantibusque triumphum ob res prospere bello gestas C. Atinius Labeo 
et C. Afranius tribuni plebis ut separatim de triumpho agerent consules postularunt: 
communem se relationem de ea re fieri non passuros, ne par honos in dispari merito 
esset. cum Q. Minucius utrique Italiam prouinciam obtigisse diceret, communi animo 
consilioque se et collegam res gessisse, et C. Cornelius adiceret Boios aduersus se 
transgredientes Padum ut Insubribus Cenomanisque auxilio essent depopulante uicos 
eorum atque agros collega ad sua tuenda auersos esse, tribuni res tantas bello gessisse 
C. Cornelium fateri ut non magis de triumpho eius quam de honore diis immortalibus 
habendo dubitari possit: non tamen nec illum nec quemquam alium ciuem tantum gratia 

atque opibus ualuisse ut, cum sibi meritum triumphum impetrasset, collegae eundem 
honorem immeritum impudenter petenti daret. Q. Minucium in Liguribus leuia proelia 
uix digna dictu fecisse, in Gallia magnum numerum militum amisisse; nominabant etiam 
tribunos militum T. luuentium Cn. Ligurium legionis quartae: aduersa pugna cum multis 
aliis uiris fortibus, ciuibus ac sociis, cecidisse. oppidorum paucorum ac uicorum falsas et 
in tempus simulatas sine ullo pignore deditiones factas esse. hae inter consules 
tribunosque altercationes biduum tenuerunt uictique perseuerantia tribunorum 
consules separatim rettulerunt. 


[23] C. Cornelio omnium consensu decretus triumphus; et Placentini Cremonensesque 
addiderunt fauorem consuli, gratias agentes commemorantesque obsidione sese ab eo 
liberatos, plerique etiam, cum apud hostes essent, seruitute exemptos. Q. Minucius 
temptata tantum relatione, cum aduersum omnem senatum uideret, in monte Albano 
se triumphaturum et iure imperii consularis et multorum clarorum uirorum exemplo 
dixit. C. Cornelius de Insubribus Cenomanisque in magistratu triumphauit. multa signa 
militaria tulit, multa Gallica spolia captiuis carpentis transuexit, multi nobiles Galli ante 
currum ducti, inter quos quidam Hamilcarem ducem Poenorum fuisse auctores sunt; 
ceterum magis in se conuertit oculos Cremonensium Placentinorumque colonorum 
turba, pilleatorum currum sequentium. aeris tulit in triumpho ducenta triginta septem 
milia quingentos, argenti bigati undeoctoginta milia; septuageni aeris militibus diuisi, 
duplex equiti centurionique. Q. Minucius consul de Liguribus Boisque Gallis in monte 
Albano triumphauit. is triumphus ut loco et fama rerum gestarum et quod sumptum non 
erogatum ex aerario omnes sciebant inhonoratior fuit, ita signis carpentisque et spoliis 
ferme aequabat. pecuniae etiam prope par summa fuit: aeris tralata ducenta 
quinquaginta quattuor milia, argenti bigati quinquaginta tria milia et ducenti; militibus 
centurionibusque et equitibus idem in singulos datum quod dederat collega. 


[24] Secundum triumphum consularia comitia habita. creati consules L. Furius Purpurio 
et M. Claudius Marcellus. praetores postero die facti Q. Fabius Buteo Ti. Sempronius 
Longus Q. Minucius Thermus M'. Acilius Glabrio L. Apustius Fullo C. Laelius. 


Exitu ferme anni litterae a T. Quinctio uenerunt se signis conlatis cum rege Philippo in 
Thessalia pugnasse, hostium exercitum fusum fugatumque. hae litterae prius in senatu 
a «M.» Sergio praetore, deinde ex auctoritate patrum in contione sunt recitatae, et ob 
res prospere gestas in dies quinque supplicationes decretae. breui post legati et ab T. 
Quinctio et ab rege Philippo uenerunt. Macedones deducti extra urbem in uillam 
publicam ibique iis locus et lautia praebita et ad aedem Bellonae senatus datus. ibi haud 
multa uerba facta, cum Macedones quodcumque senatus censuisset id regem facturum 
esse dicerent. decem legati more maiorum, quorum ex consilio T. Quinctius imperator 
leges pacis Philippo daret, decreti adiectumque ut in eo numero legatorum P. Sulpicius 
et P. Uillius essent, qui consules prouinciam Macedoniam obtinuissent. 


Cosanis eo tem«pore» postulantibus ut sibi colonorum numerus augeretur mille adscribi 
iussi, dum ne quis in eo numero esset qui post P. Cornelium et Ti. Sempronium consules 
hostis fuisset. 

[25] ludi Romani eo anno in circo scaenaque ab aedilibus curulibus P. Cornelio Scipione 
et Cn. Manlio Uolsone et magnificentius quam alias facti et laetius propter res bello bene 
gestas spectati totique ter instaurati. plebei septiens instaurati; M'. Acilius Glabrio et C. 
Laelius eos ludos fecerunt, et de argento multaticio tria signa aenea, Cererem 
Liberumque et Liberam, posuerunt. 


L. Furius et M. Claudius Marcellus consulatu inito, cum de prouinciis ageretur et Italiam 
utrique prouinciam senatus decerneret, ut Macedoniam cum [talia sortirentur 
tendebant. Marcellus, prouinciae cupidior, pacem simulatam ac fallacem dicendo et 
rebellaturum si exercitus inde deportatus esset regem, dubios sententiae patres fecerat; 
et forsitan obtinuisset consul, ni Q. Marcius Ralla et C. Atinius Labeo tribuni plebis se 
intercessuros dixissent ni prius ipsi ad plebem tulissent uellent iuberentne cum rege 
Philippo pacem esse. ea rogatio in Capitolio ad plebem lata est: omnes quinque et 
triginta tribus 'uti rogas' iusserunt. et quo magis pacem ratam esse in Macedonia uolgo 
laetarentur, tristis ex Hispania allatus nuntius effecit uolgataeque litterae C. 
Sempronium Tuditanum proconsulem in citeriore Hispania proelio uictum, exercitum 
eius fusum fugatum, multos inlustres uiros in acie cecidisse, Tuditanum cum graui 
uolnere relatum ex proelio haud ita multo post exspirasse. consulibus ambobus Italia 
prouincia cum iis legionibus quas superiores consules habuissent decreta et ut quattuor 
legiones nouas scriberent, duas urbanas, duas quae quo senatus censuisset mitterentur; 
et T. Quinctius Flamininus [cum duabus legionibus] prouinciam eodem exercitu obtinere 
iussus: imperium ei prorogatum satis iam ante uideri esse. 


[26] Praetores deinde prouincias sortiti, L. Apustius Fullo urbanam iurisdictionem, M'. 
Acilius Glabrio inter ciues et peregrinos, Q. Fabius Buteo Hispaniam ulteriorem, Q. 
Minucius Thermus citeriorem, C. Laelius Siciliam, Ti. Sempronius Longus Sardiniam. Q. 
Fabio Buteoni et Q. Minucio, quibus Hispaniae prouinciae euenerant, consules legiones 
singulas ex quattuor ab se scriptis quas uideretur ut darent decretum est et socium ac 
Latini nominis quaterna milia peditum, trecenos equites; iique primo quoque tempore 
in prouincias ire iussi. bellum in Hispania quinto post anno motum est quam simul cum 
Punico bello fuerat finitum. priusquam aut hi praetores ad bellum prope nouum, quia 
tum primum suo nomine sine ullo Punico exercitu aut duce ad arma ierant, 
proficiscerentur aut ipsi consules ab urbe mouerent, procurare, ut adsolet, prodigia 
quae nuntiabantur iussi. P. Uillius eques Romanus in Sabinos proficiscens fulmine ipse 
equusque exanimati fuerant; aedis Feroniae in Capenati de caelo tacta erat; ad Monetae 
duarum hastarum spicula arserant; lupus Esquilina porta ingressus, frequentissima parte 
urbis cum in forum decurrisset, Tusco uico atque inde Cermalo per portam Capenam 
prope intactus euaserat. haec prodigia maioribus hostiis sunt procurata. 


[27] Isdem diebus Cn. Cornelius Blasio, qui ante C. Sempronium Tuditanum citeriorem 
Hispaniam obtinuerat, ouans ex senatus consulto urbem est ingressus. tulit prae se auri 
mille et quingenta quindecim pondo, argenti uiginti milia, signati denarium triginta 
quattuor milia et quingentos. L. Stertinius ex ulteriore Hispania, ne temptata quidem 
triumphi spe, quinquaginta milia pondo argenti in aerarium intulit, et de manubiis duos 
fornices in foro bouario ante Fortunae aedem et matris Matutae, unum in maximo circo 

fecit et his fornicibus signa aurata imposuit. haec per hiemem ferme acta. hibernabat eo 
tempore Elatiae T. Quinctius, a quo cum multa socii peterent, Boeoti petierunt 
impetraueruntque ut qui suae gentis militassent apud Philippum sibi restituerentur. id 
a Quinctio facile impetratum, non quia satis dignos eos credebat, sed quia Antiocho rege 
iam suspecto fauor conciliandus nomini Romano apud ciuitates erat. restitutis iis 
confestim apparuit quam nulla inita apud Boeotos gratia esset; nam ad Philippum 
legatos gratias agentes ei pro redditis hominibus, perinde atque ipsis et non Quinctio et 
Romanis id datum esset, miserunt et comitiis proximis Boeotarchen ob nullam aliam 
causam Brachyllem quendam quam quod praefectus Boeotorum apud regem 
militantium fuisset fecerunt, praeteritis Zeuxippo et Pisistrato aliisque qui Romanae 
societatis auctores fuerant. id aegre et in praesentia hi passi et in futurum etiam metum 
ceperunt: cum ad portas prope sedente exercitu Romano ea fierent, quidnam se 
futurum esse profectis in Italiam Romanis, Philippo ex propinquo socios adiuuante et 
infesto iis qui partis aduersae fuissent? 


[28] Dum Romana arma in propinquo haberent, tollere Brachyllem principem fautorum 
regis statuerunt. et tempore ad eam rem capto, cum in publico epulatus reuerteretur 
domum temulentus prosequentibus mollibus uiris qui ioci causa conuiuio celebri 
interfuerant, ab sex armatis, quorum tres Italici, tres Aetoli erant, circumuentus 
occiditur. fuga comitum et quiritatio facta et tumultus per totam urbem discurrentium 
cum luminibus; percussores proxima porta euaserunt. luce prima contio frequens uelut 
ex ante indicto aut uoce praeconis conuocata in theatro erat. palam ab suo comitatu et 
obscenis illis uiris fremebant interfectum, animis autem Zeuxippum auctorem 
destinabant caedis. in praesentia placuit comprehendi eos qui simul fuissent 
quaestionemque ex iis haberi. qui dum quaeruntur, Zeuxippus constanti animo 
auertendi ab se criminis causa in contionem progressus errare ait homines qui tam 
atrocem caedem pertinere ad illos semiuiros crederent, multaque in eam partem 
probabiliter argumentatur; quibus fidem apud quosdam fecit nunquam, si sibi conscius 
esset, oblaturum se multitudini mentionemue eius caedis nullo lacessente facturum 
fuisse; alii non dubitare impudenter obuiam crimini eundo suspicionem auerti. torti post 
paulo insontes, cum scirent ipsi nihil, opinione omnium pro indicio Zeuxippum et 
Pisistratum nominauerunt nullo adiecto cur scire quicquam uiderentur argumento. 
Zeuxippus tamen cum Stratonida quodam nocte perfugit Tanagram, suam magis 
conscientiam quam indicium hominum nullius rei consciorum metuens; Pisistratus 
spretis indicibus Thebis mansit. seruus erat Zeuxippi, totius internuntius et minister rei, 
quem indicem Pisistratus timens eo ipso timore ad indicium protraxit. litteras ad 
Zeuxippum mittit ut seruum conscium tolleret: non tam idoneum ad celandam rem eum 
uideri sibi quam ad agendam fuerit. has qui tulerat litteras iussus Zeuxippo dare quam 
primum, quia non statim conueniendi eius copia fuit, illi ipsi seruo, quem ex omnibus 
domino fidissimum credebat, tradit et adicit a Pisistrato de re magno opere pertinente 
ad Zeuxippum esse. conscientia ictus, cum extemplo traditurum eas adfirmasset, aperit 
perlectisque litteris pauidus Thebas refugit et ad magistratus indicium defert. et 
Zeuxippus quidem fuga serui motus Anthedonem, tutiorem exilio locum ratus, 

concessit; de Pisistrato aliisque quaestiones tormentis habitae et sumptum supplicium 
est. 


[29] Efferauit ea caedes Thebanos Boeotosque omnes ad exsecrabile odium 
Romanorum, credentes non sine consilio imperatoris Romani Zeuxippum principem 
gentis id facinus conscisse. ad rebellandum neque uires neque ducem habebant: 
proximum bello quod erat, in latrocinium uersi alios in hospitiis, alios uagos per hiberna 
milites ad uarios commeantes usus excipiebant. quidam in ipsis itineribus ad notas 
latebras ab insidiantibus, pars in deserta per fraudem  deuersoria deducti 
opprimebantur; postremo non tantum ab odio sed etiam auiditate praedae ea facinora 
fiebant, quia negotiandi ferme causa argentum in zonis habentes in commeatibus erant. 
cum primo pauci, deinde in dies plures desiderarentur, infamis esse Boeotia omnis 
coepit et timidius quam in hostico egredi castris miles. tum Quinctius legatos ad 
quaerendum de latrociniis per ciuitates mittit. plurimae caedes circa Copaidem paludem 
inuentae: ibi ex limo eruta extractaque ex stagno cadauera saxis aut amphoris, ut 
pondere traherentur in profundum, adnexa; multa facinora Acraephiae et Coroneae 
facta inueniebantur. Quinctius primo noxios tradi sibi iussit et pro quingentis militibus— 
tot enim interempti erant-quingenta talenta Boeotos conferre. quorum cum fieret 
neutrum, uerbis tantum ciuitates excusarent nihil publico consilio factum esse, missis 
Athenas et in Achaiam legatis qui testarentur socios iusto pioque se bello persecuturum 
Boeotos, et cum parte copiarum Ap. Claudio Acraephiam ire iusso, ipse cum parte 
Coroneam circumsidit uastatis prius agris qua ab Elatia duo diuersa agmina iere. hac 
perculsi clade Boeoti, cum omnia terrore ac fuga completa essent, legatos mittunt. qui 
cum in castra non admitterentur, Achaei Atheniensesque superuenerunt; plus 
auctoritatis Achaei habuerunt deprecantes, quia ni impetrassent pacem Boeotis bellum 
simul gerere decreuerant. per Achaeos et Boeotis copia adeundi adloquendique 
Romanum facta est iussisque tradere noxios et multae nomine triginta conferre talenta 
pax data et ab oppugnatione recessum. 


[30] Paucos post dies decem legati ab Roma uenerunt, quorum ex consilio pax data 
Philippo in has leges est, ut omnes Graecorum ciuitates quae in Europa quaeque in Asia 
essent libertatem ac suas haberent leges: quae earum sub dicione Philippi fuissent, 
praesidia ex iis Philippus deduceret uacuasque traderet, Romanis ante Isthmiorum 
tempus; deduceret et ex iis quae in Asia essent, Euromo Pedasisque et Bargyliis et laso 
et Myrina et Abydo et Thaso et Perintho: eas quoque enim placere liberas esse; de 
Cianorum libertate Quinctium Prusiae Bithynorum regi scribere quid senatui et decem 
legatis placuisset; captiuos transfugasque reddere Philippum Romanis et naues omnes 
tectas tradere praeter quinque et regiam unam inhabilis prope magnitudinis, quam 
sedecim uersus remorum agebant; ne plus quinque milia armatorum haberet neue 
elephantum ullum; bellum extra Macedoniae fines ne iniussu senatus gereret; mille 
talentum daret populo Romano, dimidium praesens, dimidium pensionibus decem 
annorum. Ualerius Antias quaternum milium pondo argenti uectigal in decem annos 
impositum regi tradit; Claudius in annos triginta quaterna milia pondo et ducena, «in» 
praesens uiginti milia pondo. idem nominatim adiectum scribit ne cum Eumene Attali 
filio-nouus is tum rex erat-bellum gereret. in haec obsides accepti, inter quos Demetrius 

Philippi filius. adicit Antias Ualerius Attalo absenti Aeginam insulam elephantosque dono 
datos et Rhodiis Stratoniceam Cariaeque alias urbes quas Philippus tenuisset; 
Atheniensibus insulas datas Lemnum Imbrum Delum Scyrum. 


[31] Omnibus Graeciae ciuitatibus hanc pacem adprobantibus soli Aetoli decretum 
decem legatorum clam mussantes carpebant: litteras inanes uana specie libertatis 
adumbratas esse. cur enim alias Romanis tradi urbes nec nominari eas, alias nominari et 
sine traditione liberas iuberi esse, nisi quod quae in Asia sint liberentur, longinquitate 
ipsa tutiores, quae in Graecia sint, ne nominatae quidem intercipiantur, Corinthus et 
Chalcis et Oreus cum Eretria et Demetriade? nec tota ex uano criminatio erat. 
dubitabatur enim de Corintho et Chalcide et Demetriade, quia in senatus consulto, quo 
missi decem legati ab urbe erant, ceterae Graeciae atque Asiae urbes haud dubie 
liberabantur, de iis tribus urbibus legati quod tempora rei publicae postulassent id e re 
publica fideque sua facere ac statuere iussi erant. Antiochus rex erat, quem 
transgressurum in Europam cum primum ei uires suae satis placuissent non dubitabant: 
ei tam opportunas ad occupandum patere urbes nolebant. ab Elatia profectus Quinctius 
Anticyram cum decem legatis, inde Corinthum traiecit. ibi consilia de libertate Graeciae 
dies prope totos in concilio decem legatorum agitabantur: identidem Quinctius 
liberandam omnem Graeciam, si Aetolorum linguas retundere, si ueram caritatem ac 
maiestatem apud omnes nominis Romani uellent esse, si fidem facere ad liberandam 
Graeciam, non ad transferendum a Philippo ad se imperium sese mare traiecisse. nihil 
contra ea de libertate urbium alii dicebant: ceterum ipsis tutius esse manere paulisper 
sub tutela praesidii Romani quam pro Philippo Antiochum dominum accipere. postremo 
ita decretum est: Corinthus redderetur Achaeis ut in Acrocorintho tamen praesidium 
esset; Chalcidem ac Demetriadem retineri donec cura de Antiocho decessisset. 


[32] Isthmiorum statum ludicrum aderat, semper quidem et alias frequens cum propter 
spectaculi studium insitum genti, quo certamina omnis generis artium uiriumque et 
pernicitatis uisuntur, tum quia propter opportunitatem loci per duo diuersa maria 
omnium rerum usus ministrantis humano generi, concilium Asiae Graeciaeque is 
mercatus erat. tum uero non ad solitos modo usus undique conuenerant sed 
expectatione erecti qui deinde status futurus Graeciae, quae sua fortuna esset. alii alia 
non taciti solum opinabantur sed sermonibus etiam ferebant Romanos facturos: uix 
cuiquam persuadebatur Graecia omni cessuros. ad spectaculum consederant, et praeco 
cum tubicine, ut mos est, in mediam aream, unde sollemni carmine ludicrum indici solet, 
processit et tuba silentio facto ita pronuntiat: 'senatus Romanus et T. Quinctius 
imperator Philippo rege Macedonibusque deuictis liberos, immunes, suis legibus esse 
iubet Corinthios, Phocenses, Locrensesque omnes et insulam Euboeam et Magnetas, 
Thessalos, Perrhaebos, Achaeos Phthiotas'. percensuerat omnes gentes quae sub 
dicione Philippi regis fuerant. audita uoce praeconis maius gaudium fuit quam quod 
uniuersum homines acciperent: uix satis credere se quisque audisse et alii alios intueri, 
mirabundi uelut ad somni uanam speciem; quod ad quemque pertinebat, suarum 
aurium fidei minimum credentes, proximos interrogabant. reuocatus praeco, cum 
unusquisque non audire modo sed uidere libertatis suae nuntium aueret, iterum 
pronuntiauit eadem. tum ab certo iam gaudio tantus cum clamore plausus est ortus 

totiensque repetitus ut facile appareret nihil omnium bonorum multitudini gratius quam 
libertatem esse. ludicrum deinde ita raptim peractum est ut nullius nec animi nec oculi 
spectaculo intenti essent: adeo unum gaudium praeoccupauerat omnium aliarum 
sensum uoluptatium. 


[33] Ludis uero dimissis cursu prope omnes tendere ad imperatorem Romanum, ut 
ruente turba in unum adire contingere dextram cupientium, coronas lemniscosque 
iacientium haud procul periculo fuerit. sed erat trium ferme et triginta annorum, et cum 
robur iuuentae tum gaudium ex tam insigni gloriae fructu uires suppeditabat. nec 
praesens tantummodo effusa est laetitia, sed per multos dies gratis et cogitationibus et 
sermonibus renouata: esse aliquam in terris gentem quae sua impensa, suo labore ac 
periculo bella gerat pro libertate aliorum, nec hoc finitimis aut propinquae uicinitatis 
hominibus aut terris continentibus iunctis praestet, sed maria traiciat, ne quod toto orbe 
terrarum iniustum imperium sit, ubique ius fas lex potentissima sint; una uoce praeconis 
liberatas omnes Graeciae atque Asiae urbes: hoc spe concipere audacis animi fuisse, ad 
effectum adducere et uirtutis et fortunae ingentis. 


[34] Secundum lsthmia Quinctius et decem legati legationes regum gentium 
ciuitatiumque audiuere. primi omnium regis Antiochi uocati legati sunt. iis eadem fere 
quae Romae egerant uerba sine fide rerum iactantibus nihil iam perplexe ut ante, cum 
dubiae res incolumi Philippo erant, sed aperte denuntiatum ut excederet Asiae urbibus 
quae Philippi aut Ptolomaei regum fuissent, abstineret liberis ciuitatibus, neu quam 
lacesseret armis: et in pace et in libertate esse debere omnes ubique Graecas urbes; 
ante omnia denuntiatum ne in Europam aut ipse transiret aut copias traiceret. dimissis 
regis legatis conuentus ciuitatium gentiumque est haberi coeptus, eoque maturius 
peragebatur quod decreta decem legatorum «in» ciuitates nominatim pronuntiabantur. 
Orestis-Macedonum ea gens est-quod primi ab rege defecissent, suae leges redditae. 
Magnetes et Perrhaebi et Dolopes liberi quoque pronuntiati. Thessalorum genti praeter 
libertatem concessam Achaei Phthiotae dati, Thebis Phthioticis et Pharsalo excepta. 
Aetolos de Pharsalo et Leucade postulantes ut ex foedere sibi restituerentur ad senatum 
reiecerunt; Phocenses Locrensesque, sicut ante fuerant, adiecta decreti auctoritate iis 
contribuerunt. Corinthus et Triphylia et Heraea-Peloponnesi et ipsa urbs est-redditae 
Achaeis. Oreum et Eretriam decem legati Eumeni regi, Attali filio, dabant dissentiente 
Quinctio: ea una res in arbitrium senatus reiecta est; senatus libertatem iis ciuitatibus 
dedit Carysto adiecta. Pleurato Lychnidus et Parthini dati: Illyriorum utraque gens sub 
dicione Philippi fuerant. Amynandrum tenere iusserunt castella quae per belli tempus 
Philippo capta ademisset. 


[35] Dimisso conuentu decem legati, partiti munia inter se, ad liberandas suae quisque 
regionis ciuitates discesserunt, P. Lentulus Bargylias, L. Stertinius Hephaestiam et 
Thasum et Thraeciae urbes, P. Uillius et L. Terentius ad regem Antiochum, Cn. Cornelius 
ad Philippum. qui de minoribus rebus editis mandatis percunctatus si consilium non utile 
solum sed etiam salutare admittere auribus posset, cum rex gratias quoque se acturum 
diceret si quid quod in rem suam esset expromeret, magno opere ei suasit, quoniam 
pacem impetrasset, ad societatem amicitiamque petendam mitteret Romam legatos ne, 

si quid Antiochus moueret, expectasse et temporum opportunitates captasse ad 
rebellandum uideri posset. ad Tempe Thessalica Philippus est conuentus. qui cum se 
missurum extemplo legatos respondisset, Cornelius Thermopylas, ubi frequens Graeciae 
statis diebus esse solet conuentus-Pylaicum appellant-, uenit: Aetolos praecipue 
monuit ut constanter et fideliter in amicitia populi Romani permanerent. Aetolorum 
principes alii leniter questi sunt quod non idem erga suam gentem Romanorum animus 
esset post uictoriam qui in bello fuisset; alii ferocius incusarunt exprobraruntque non 
modo uinci sine Aetolis Philippum sed ne transire quidem in Graeciam Romanos potuisse. 
aduersus ea respondere, ne in altercationem excederet res, cum supersedisset Romanus, 
omnia eos aequa impetraturos si Romam misissent dixit. itaque ex auctoritate eius 
decreti legati sunt. hunc finem bellum cum Philippo habuit. 


[36] Cum haec in Graecia Macedoniaque et Asia gererentur, Etruriam infestam prope 
coniuratio seruorum fecit. ad quaerendam opprimendamque eam M'. Acilius Glabrio 
praetor, cui inter ciues peregrinosque iurisdictio obtigerat, cum una ex duabus legione 
urbana est missus. alios «uagos "comprehendit, alios» iam congregatos pugnando uicit: 
ex his multi occisi, multi capti; alios uerberatos crucibus adfixit, qui principes 
coniurationis fuerant, alios dominis restituit. consules in prouincias profecti sunt. 
Marcellum Boiorum ingressum fines, fatigato per diem totum milite uia facienda, castra 
in tumulo quodam ponentem Corolamus quidam, regulus Boiorum, cum magna manu 
adortus ad tria milia hominum occidit; et inlustres uiri aliquot in illo tumultuario proelio 
ceciderunt, inter quos praefecti socium T«i». Sempronius Gracchus et M. lunius Silanus 
et tribuni militum de legione secunda M. Ogulnius et P. Claudius. castra tamen ab 
Romanis impigre permunita retentaque, cum hostes prospera pugna elati nequiquam 
oppugnassent. statiuis deinde iisdem per dies aliquot sese tenuit, dum et saucios curaret 
et «a» tanto terrore animos militum reficeret. Boi, ut est gens minime ad morae taedium 
ferendum patiens, in castella sua uicosque passim dilapsi sunt. Marcellus Pado 
confestim traiecto in agrum Comensem, ubi Insubres Comensibus ad arma excitis castra 
habebant, legiones ducit. Galli, feroces Boiorum ante dies paucos pugna, in ipso itinere 
proelium committunt; et primo adeo acriter inuaserunt ut antesignanos impulerint. 
quod ubi Marcellus animaduertit, ueritus ne moti semel pellerentur, cohortem 
Marsorum cum opposuisset, equitum Latinorum omnes turmas in hostem emisit. 
quorum cum primus secundusque impetus rettudisset inferentem se ferociter hostem, 
confirmata et reliqua acies Romana restitit primo, deinde signa acriter intulit; nec ultra 
sustinuere certamen Galli quin terga uerterent atque effuse fugerent. in eo proelio supra 
quadraginta milia hominum caesa Ualerius Antias scribit, octoginta septem signa 
militaria capta, et carpenta septingenta triginta duo et aureos torques multos, ex quibus 
unum magni ponderis Claudius in Capitolio loui donum in aede positum scribit. castra 
eo die Gallorum expugnata direptaque et Comum oppidum post dies paucos captum; 
castella inde duodetriginta ad consulem defecerunt. id quoque inter scriptores 
ambigitur utrum in Boios prius an Insubres consul exercitum duxerit aduersamque 
prospera pugna oblitterauerit an uictoria ad Comum parta deformata clade in Bois 
accepta sit. 

[37] Sub haectam uaria fortuna gesta L. Furius Purpurio alter consul per tribum Sapiniam 
in Boios uenit. iam castro Mutilo adpropinquabat, cum ueritus ne intercluderetur simul 
a Bois Liguribusque exercitum eadem uia qua adduxerat reduxit et magno circuitu per 
aperta eoque tuta loca ad collegam peruenit. inde iunctis exercitibus primum Boiorum 
agrum usque ad Felsinam oppidum populantes peragrauerunt. ea urbs ceteraque circa 
castella et Boi fere omnes praeter iuuentutem, quae praedandi causa in armis erat-tunc 
in deuias siluas recesserat-, in deditionem uenerunt. in Ligures inde traductus exercitus. 
Boi neglegentius coactum agmen Romanorum, quia ipsi procul abesse uiderentur, 
improuiso adgressuros se rati per occultos saltus secuti sunt. quos non adepti, Pado 
repente nauibus traiecto Laeuos Libuosque cum peruastassent, redeuntes inde per 
Ligurum extremos fines cum agresti praeda in agmen incidunt Romanum. proelium 
celerius acriusque commissum quam si tempore locoque ad certamen destinato 
praeparatis animis concurrissent. ibi quantam uim ad stimulandos animos ira haberet 
apparuit; nam ita caedis magis quam uictoriae auidi pugnarunt Romani ut uix nuntium 
cladis hosti relinquerent. ob has res gestas consulum litteris Romam allatis supplicatio 
in triduum decreta est. breui post Marcellus consul Romam uenit triumphusque ei 
magno consensu patrum est decretus. triumphauit in magistratu de Insubribus 
Comensibusque; Boiorum triumphi spem collegae reliquit, quia ipsi proprie aduersa 
pugna in ea gente euenerat, cum collega secunda. multa spolia hostium captiuis 
carpentis trauecta, multa militaria signa; aeris lata trecenta uiginti milia, argenti bigati 
ducenta triginta quattuor milia; in pedites singulos dati octogeni aeris, triplex equiti 
centurionique. 


[38] Eodem anno Antiochus rex, cum hibernasset Ephesi, omnes Asiae ciuitates in 
antiquam imperii formulam redigere est conatus. et ceteras quidem, aut quia locis planis 
positae erant aut quia parum moenibus armisque ac iuuentuti fidebant, haud difficulter 
uidebat iugum accepturas: Zmyrna et Lampsacus libertatem usurpabant, periculumque 
erat ne, si concessum iis foret quod intenderent, Zmyrnam in Aeolide loniaque, 
Lampsacum in Hellesponto aliae urbes sequerentur. igitur et ipse ab Epheso ad 
Zmyrnam obsidendam misit et quae Abydi copiae erant praesidio tantum modico relicto 
duci ad Lampsacum oppugnandam iussit. nec ui tantum terrebat, sed per legatos leniter 
adloquendo castigandoque temeritatem ac pertinaciam spem conabatur facere breui 
quod peterent habituros, sed cum satis et ipsis et omnibus aliis appareret ab rege 
impetratam eos libertatem, non per occasionem raptam habere. aduersus quae 
respondebatur nihil neque mirari neque suscensere Antiochum debere, si spem 
libertatis differri non satis aequo animo paterentur. 


Ipse initio ueris nauibus ab Epheso profectus Hellespontum petit, terrestres copias traici 
ab Abydo Chersonesum iussit. cum ad Madytum Chersonesi urbem terrestri naualem 
exercitum iunxisset, quia clauserant portas, circumdedit moenia armatis; et iam opera 
admouenti deditio facta est. idem metus Sestum incolentes aliasque Chersonesi urbes 
in deditionem dedit. Lysimachiam inde omnibus simul naualibus terrestribus copiis uenit. 
quam cum desertam ac stratam prope omnem ruinis inuenisset-ceperant autem 
direptamque incenderant Thraces paucis ante annis-cupido eum restituendi nobilem 
urbem et loco sitam opportuno cepit. itaque omni cura simul est adgressus et tecta 


700 


muros restituere et partim redimere seruientes Lysimachenses, partim fuga sparsos per 
Hellespontum Chersonesumque conquirere et contrahere, partim nouos colonos spe 
commodorum proposita adscribere et omni modo frequentare; simul, ut Thracum 
submoueretur metus, ipse parte dimidia terrestrium copiarum ad depopulanda proxima 
Thraciae est profectus, partem naualesque omnes socios reliquit in operibus reficiendae 
urbis. 


[39] Sub hoc tempus et L. Cornelius, missus ab senatu ad dirimenda inter Antiochum 
Ptolomaeumque reges certamina, Selymbriae substitit et decem legatorum P. Lentulus 
a Bargyliis, P. Uillius et L. Terentius ab Thaso Lysimachiam petierunt. eodem et ab 
Selymbria L. Cornelius et ex Thracia paucos post dies Antiochus conuenerunt. primus 
congressus cum legatis et deinceps inuitatio benigna et hospitalis fuit; ut de mandatis 
statuque praesenti Asiae agi coeptum est, animi exasperati sunt. Romani omnia acta 
eius ex quo tempore ab Syria classem soluisset displicere senatui non dissimulabant 
restituique et Ptolomaeo omnes ciuitates quae dicionis eius fuissent aequum censebant: 
nam quod ad eas ciuitates attineret quas a Philippo possessas Antiochus per occasionem 
auerso Philippo in Romanum bellum intercepisset, id uero ferendum non esse Romanos 
per tot annos terra marique tanta pericula ac labores exhausisse, Antiochum belli 
praemia habere. sed ut in Asiam aduentus eius dissimulari ab Romanis tamquam nihil 
ad eos pertinens potuerit, quid? quod iam etiam in Europam omnibus naualibus 
terrestribusque copiis transierit, quantum a bello aperte Romanis indicto abesse? illum 
quidem, etiam si in Italiam traiciat, negaturum; Romanos autem non expectaturos ut id 
posset facere. 


[40] Aduersus ea Antiochus mirari se dixit Romanos tam diligenter inquirere quid regi 
Antiocho faciundum aut quousque terra marique progrediundum fuerit, ipsos non 
cogitare Asiam nihil ad se pertinere nec magis illis inquirendum esse quid Antiochus in 
Asia quam Antiocho quid in Italia populus Romanus faciat. quod ad Ptolomaeum attineat, 
cui ademptas ciuitates querantur, sibi cum Ptolomaeo et amicitiam esse et id agere ut 
breui etiam adfinitas iungatur. ne ex Philippi quidem aduersa fortuna spolia ulla se 
petisse aut aduersus Romanos in Europam traiecisse, sed qua Lysimachi quondam 
regnum fuerit, quo uicto omnia quae illius fuissent iure belli Seleuci facta sint, existimare 
suae dicionis esse. occupatis maioribus suis rerum aliarum cura primo quaedam ex iis 
Ptolomaeum, inde et Philippum usurpandae alienae possessionis causa tenuisse. 
Chersonesus quidem et proxima Thraciae quae circa Lysimachiam sint, quem dubitare 
quin Lysimachi fuerint? ad ea recipienda in antiquum ius uenisse et Lysimachiam 
deletam Thracum impetu de integro condere, ut Seleucus filius eam sedem regni habeat. 


[41] His disceptationibus per dies aliquot habitis rumor sine ullo satis certo auctore 
allatus de morte Ptolomaei regis ut nullus exitus imponeretur sermonibus effecit. nam 
et dissimulabat pars utraque se audisse et L. Cornelius, cui legatio ad duos reges 
Antiochum Ptolomaeumque mandata erat, spatium modici temporis ad conueniendum 
Ptolomaeum petebat, ut priusquam moueretur aliquid in noua possessione regni 
praeueniret in Aegyptum, et Antiochus suam fore Aegyptum, si tum occupasset, 
censebat. itaque dimissis Romanis relictoque Seleuco filio cum terrestribus copiis ad 

restituendam ut instituerat Lysimachiam, ipse omni classe nauigat Ephesum, legatis ad 
Quinctium missis qui ad fidem faciendam nihil nouaturum regem de societate agerent. 
oram Asiae legens peruenit in Lyciam, Patarisque cognito uiuere Ptolomaeum nauigandi 
quidem in Aegyptum omissum consilium est. Cyprum nihilo minus petens, cum 
Chelidoniarum promunturium superasset, paulisper seditione remigum est retentus in 
Pamphylia circa Eurymedontem amnem. inde profectum eum ad capita quae uocant Sari 
fluminis foeda tempestas adorta prope cum omni classe demersit: multae fractae, 
multae naues eiectae, multae ita haustae mari ut nemo in terram enarit. magna uis 
hominum ibi interiit, non remigum modo militumque ignotae turbae sed etiam 
insignium regis amicorum. conlectis reliquiis naufragii, cum res non in eo essent ut 
Cyprum temptaret, minus opulento agmine quam profectus erat Seleuciam rediit. ibi 
subduci nauibus iussisciam enim et hiems instabat-ipse in hiberna Antiochiam concessit. 
in hoc statu regum erant res. 


[42] Romae eo primum anno tresuiri epulones facti C. Licinius Lucullus tribunus plebis, 
qui legem de creandis his tulerat, et P. Manlius et P. Porcius Laeca; iis triumuiris item ut 
pontificibus lege datum est togae praetextae habendae ius. sed magnum certamen cum 
omnibus sacerdotibus eo anno fuit quaestoribus urbanis Q. Fabio Labeoni et L. Aurelio. 
pecunia opus erat, quod ultimam pensionem pecuniae in bellum conlatae persolui 
placuerat priuatis. quaestores ab auguribus pontificibusque quod stipendium per bellum 
non contulissent petebant. ab sacerdotibus tribuni plebis nequiquam appellati, 
omniumque annorum per quos non dederant exactum est. eodem anno duo mortui 
pontifices nouique in eorum locum suffecti, M. Marcellus consul in locum C. Semproni 
Tuditani, qui praetor in Hispania decesserat, et L. Ualerius Flaccus in locum M. Corneli 
Cethegi. et Q. Fabius Maximus augur mortuus est admodum adulescens, priusquam 
ullum magistratum caperet; nec eo anno augur in eius locum est suffectus. 


Comitia inde consularia habita a M. Marcello consule. creati consules L. Ualerius Flaccus 
et M. Porcius Cato. praetores inde facti Cn. Manlius Uolso Ap. Claudius Nero P. Porcius 
Laeca C. Fabricius «Luscinus C. Atinius» Labeo P. Manlius. eo anno aediles curules M. 
Fuluius Nobilior et C. Flaminius tritici deciens centena milia binis aeris populo 
discripserunt. id C. Flamini honoris causa ipsius patrisque aduexerant Siculi Romam: 
Flaminius gratiam eius communicauerat cum collega. ludi Romani et apparati magnifice 
sunt et ter toti instaurati. aediles plebis Cn. Domitius Ahenobarbus et C. Scribonius Curio 
[maximus] multos pecuarios ad populi iudicium adduxerunt: tres ex his condemnati 
sunt; ex eorum multaticia pecunia aedem in insula Fauni fecerunt. ludi plebei per 
biduum instaurati, et epulum fuit ludorum causa. 


[43] L. Ualerius Flaccus et M. Porcius Cato consules idibus Martiis, quo die magistratum 
inierunt, de prouinciis cum ad senatum rettulissent, patres censuerunt, quoniam in 
Hispania tantum glisceret bellum ut iam consulari et duce et exercitu opus esset, placere 
consules Hispaniam citeriorem Italiamque prouincias aut comparare inter se aut sortiri: 
utri Hispania prouincia euenisset, eum duas legiones et quindecim milia socium Latini 
nominis et octingentos equites secum portare et naues longas uiginti ducere; alter 
consul duas scriberet legiones: iis Galliam obtineri prouinciam satis esse fractis proximo 

anno Insubrum Boiorumque animis. Cato Hispaniam, Ualerius Italiam est sortitus. 
praetores deinde prouincias sortiti, C. Fabricius Luscinus urbanam, C. Atinius Labeo 
peregrinam, Cn. Manlius Uolso Siciliam, Ap. Claudius Nero Hispaniam ulteriorem, P. 
Porcius Laeca Pisas, ut ab tergo Liguribus esset; P. Manlius in Hispaniam citeriorem 
adiutor consuli datus. T. Quinctio, suspectis non solum Antiocho et Aetolis sed iam etiam 
Nabide Lacedaemoniorum tyranno, prorogatum in annum imperium est, duas legiones 
ut haberet: in eas si quid supplementi opus esset, consules scribere et mittere in 
Macedoniam iussi. Ap. Claudio praeter legionem quam Q. Fabius habuerat, duo milia 
«peditum» et ducentos equites nouos ut scriberet permissum. par numerus peditum 
equitumque nouorum et P. Manlio in citeriorem Hispaniam decretus et legio eadem 
quae fuerat sub Q. Minucio praetore data. et P. Porcio Laecae ad Etruriam circa Pisas 
decem milia peditum et quingenti equites ex Gallico exercitu decreti. in Sardinia 
prorogatum imperium Ti. Sempronio Longo. 


[44] Prouinciis ita distributis consules, priusquam ab urbe proficiscerentur, uer sacrum 
ex decreto pontificum iussi facere, quod A. Cornelius Mammula praetor uouerat de 
senatus sententia populique iussu Cn. Seruilio C. Flaminio consulibus. annis post uno et 
uiginti factum est quam uotum. per eosdem dies C. Claudius Appi filius Pulcher augur in 
Q. Fabi Maximi locum, qui priore anno mortuus erat, lectus inauguratusque est. 


Mirantibus iam uolgo hominibus quod Hispania mouisset bellum neglegi, litterae a Q. 
Minucio allatae sunt se ad Turdam oppidum cum Budare et Baesadine imperatoribus 
Hispanis signis conlatis prospere pugnasse: duodecim milia hostium caesa, Budarem 
imperatorem captum, ceteros fusos fugatosque. his litteris lectis minus terroris ab 
Hispanis erat, unde ingens bellum expectatum fuerat. omnes curae utique post 
aduentum decem legatorum in Antiochum regem conuersae. hi expositis prius quae 
cum Philippo acta essent et quibus legibus data pax, non minorem belli molem instare 
ab Antiocho docuerunt: ingenti classe, egregio terrestri exercitu in Europam eum 
traicisse et, nisi auertisset uana spes ex uaniore rumore orta Aegypti inuadendae, mox 
bello Graeciam arsuram fuisse; neque enim ne Aetolos quidem quieturos, cum ingenio 
inquietam tum iratam Romanis gentem. haerere et aliud in uisceribus Graeciae ingens 
malum, Nabim, nunc Lacedaemoniorum, mox si liceat uniuersae Graeciae futurum 
tyrannum, auaritia et crudelitate omnes fama celebratos tyrannos aequantem; cui si 
Argos uelut arcem Peloponneso impositam tenere liceat, deportatis in Italiam Romanis 
exercitibus nequiquam liberatam a Philippo Graeciam fore, pro rege si nihil aliud 
longinquo uicinum tyrannum dominum habituram. 


[45] Haec cum ab tam grauibus auctoribus, tum qui omnia per se ipsos explorata 
adferrent, audirentur, maior res quod ad Antiochum attineret, maturanda magis, 
quoniam rex quacumque de causa in Syriam concessisset, de tyranno consultatio uisa 
est. cum diu disceptatum esset utrum satis iam causae uideretur cur decerneretur 
bellum, an permitterent T. Quinctio, quod ad Nabim Lacedaemonium attineret, faceret 
quod ere publica censeret esse, permiserunt, eam rem esse rati quae maturata dilataue 
non ita magni momenti ad summam rem publicam esset: magis id animaduertendum 

esse quid Hannibal et Carthaginienses, si cum Antiocho bellum motum foret, acturi 
essent. 


Aduersae Hannibali factionis homines principibus Romanis, hospitibus quisque suis, 
identidem scribebant nuntios litterasque ab Hannibale ad Antiochum missas et ab rege 
ad eum clam legatos uenisse: ut feras quasdam nulla mitescere arte, sic immitem et 
implacabilem eius uiri animum esse; marcescere otii situ queri ciuitatem et inertia sopiri 
nec sine armorum sonitu excitari posse. haec probabilia memoria prioris belli per unum 
illum non magis gesti quam moti faciebat. inritauerat etiam recenti facto multorum 
potentium animos. 


[46] ludicum ordo Carthagine ea tempestate dominabatur, eo maxime quod iidem 
perpetui iudices erant. res fama uitaque omnium in illorum potestate erat; qui unum 
eius ordinis offendisset omnes aduersos habebat, nec accusator apud infensos iudices 
deerat. horum in tam impotenti regno-neque enim ciuiliter nimiis opibus utebantur- 
praetor factus Hannibal uocari ad se quaestorem iussit. quaestor id pro nihilo habuit; 
nam et aduersae factionis erat et, quia ex quaestura in iudices, potentissimum ordinem, 
referebatur, iam pro futuris mox opibus animos gerebat. enimuero indignum id ratus 
Hannibal uiatorem ad prendendum quaestorem misit subductumque in contionem non 
ipsum magis quam ordinem iudicum, prae quorum superbia atque opibus nec leges 
quicquam essent nec magistratus, accusauit. et ut secundis auribus accipi orationem 
animaduertit et infimorum quoque libertati grauem esse superbiam eorum, legem 
extemplo promulgauit pertulitque ut in singulos annos iudices legerentur neu quis 
biennium continuum iudex esset. ceterum quantam eo facto ad plebem inierat gratiam, 
tantum magnae partis principum offenderat animos. adiecit et aliud quo bono publico 
sibi proprias simultates inritauit. uectigalia publica partim neglegentia dilabebantur, 
partim praedae ac diuisui et principum quibusdam et magistratibus erant: quin et 
pecunia quae in stipendium Romanis suo quoque anno penderetur deerat tributumque 
graue priuatis imminere uidebatur. 


[47] Hannibal postquam uectigalia quanta terrestria maritimaque essent et in quas res 
erogarentur animaduertit et quid eorum ordinarii rei publicae usus consumerent, 
quantum peculatus auerteret, omnibus residuis pecuniis exactis, tributo priuatis remisso 
satis locupletem rem publicam fore ad uectigal praestandum Romanis pronuntiauit in 
contione et praestitit promissum. 


Tum uero ii quos pauerat per aliquot annos publicus peculatus, uelut bonis ereptis, non 
furtorum manubiis extortis infensi et irati Romanos in Hannibalem et ipsos causam odii 
quaerentes instigabant. ita diu repugnante P. Scipione Africano, qui parum ex dignitate 
populi Romani esse ducebat subscribere odiis accusatorum Hannibalis et factionibus 
Carthaginiensium inserere publicam auctoritatem nec satis habere bello uicisse 
Hannibalem nisi uelut accusatores calumniam in eum iurarent ac nomen deferrent, 
tandem peruicerunt ut legati Carthaginem mitterentur qui ad senatum eorum arguerent 
Hannibalem cum Antiocho rege consilia belli faciendi inire. legati tres missi, Cn. Seruilius 
M. Claudius Marcellus Q. Terentius Culleo. qui cum Carthaginem uenissent, ex consilio 
inimicorum Hannibalis quaerentibus causam aduentus dici iusserunt uenisse se ad 

controuersias quae cum Masinissa rege Numidarum  Carthaginiensibus essent 
dirimendas. id creditum uolgo: unum Hannibalem se peti ab Romanis non fallebat et ita 
pacem Carthaginiensibus datam esse ut inexpiabile bellum aduersus se unum maneret. 
itaque cedere tempori et fortunae statuit; et praeparatis iam ante omnibus ad fugam, 
obuersatus eo die in foro auertendae suspicionis causa, primis tenebris uestitu forensi 
ad portam cum duobus comitibus ignaris consilii est egressus. 


[48] Cum equi quo in loco iusserat praesto fuissent, nocte Byzacium-ita regionem 
quandam agri uocant-transgressus, postero die ad mare inter Acyllam et Thapsum ad 
suam turrem peruenit; ibi eum parata instructaque remigio excepit nauis. ita Africa 
Hannibal excessit, saepius patriae quam suum euentum miseratus. eodem die in 
Cercinam insulam traiecit. ubi cum in portu naues aliquot Phoenicum onerarias cum 
mercibus inuenisset et ad egressum eum e naue concursus salutantium esset factus, 
percunctantibus legatum se Tyrum missum dici iussit. ueritus tamen ne qua earum nauis 
nocte profecta Thapsum aut Hadrumetum nuntiaret se Cercinae uisum, sacrificio 
apparari iusso magistros nauium mercatoresque inuitari iussit et uela cum antemnis ex 
nauibus corrogari ut umbraclum-media aestas forte erat-cenantibus in litore fieret. 
quanto res et tempus patiebatur apparatu celebratae eius diei epulae sunt, multoque 
uino in serum noctis conuiuium productum. Hannibal cum primum fallendi eos qui in 
portu erant tempus habuit, nauem soluit. ceteri sopiti cum postero die tandem ex 
somno pleni crapulae surrexissent, ad id quod serum erat, aliquot horas referendis in 
naues collocandis«que» et aptandis armamentis absumpserunt. Carthagine [et] 
multitudinis adsuetae domum Hannibalis frequentare concursus ad uestibulum aedium 
est factus. ut non comparere eum uolgatum est, in forum turba conuenit principem 
ciuitatis quaerentium; et alii fugam conscisse, id quod erat, alii fraude Romanorum 
interfectum idque magis uolgo fremebant, uariosque uoltus cerneres ut in ciuitate 
aliorum alias partes fouentium et factionibus discordi; uisum deinde Cercinae eum 
tandem allatum est. 


[49] Et Romani legati cum in senatu exposuissent compertum patribus Romanis esse et 
Philippum regem ante ab Hannibale maxime accensum bellum populo Romano fecisse 
et nunc litteras nuntiosque ab eo ad Antiochum et Aetolos missos consiliaque inita 
impellendae ad defectionem Carthaginis, nec alio eum quam ad Antiochum regem 
profectum: haud quieturum antequam bellum toto orbe terrarum concisset; id ei non 
debere impune esse, si satisfacere Carthaginienses populo Romano uellent nihil eorum 
sua uoluntate nec publico consilio factum esse-Carthaginienses responderunt quidquid 
aequum censuissent Romani facturos esse. 


Hannibal prospero cursu Tyrum peruenit exceptusque a conditoribus Carthaginis ut ab 
altera patria, uir tam clarus omni genere honorum, paucos moratus dies Antiochiam 
nauigat. ibi profectum iam regem in Asiam cum audisset filiumque eius sollemne 
ludorum ad Daphnen celebrantem conuenisset, comiter ab eo exceptus nullam moram 
nauigandi fecit. Ephesi regem est consecutus, fluctuantem adhuc animo incertumque de 
Romano bello, sed haud paruum momentum ad animum eius moliendum aduentus 
Hannibalis fecit. Aetolorum quoque eodem tempore alienati ab societate Romana animi 

sunt, quorum legatos Pharsalum et Leucadem et quasdam alias ciuitates ex primo 
foedere repetentes senatus ad T. Quinctium reiecit. 


Liber XXXIV. Inter bellorum magnorum aut uixdum 


[1] Inter bellorum magnorum aut uixdum finitorum aut imminentium curas intercessit 
res parua dictu sed quae studiis in magnum certamen excesserit. M. Fundanius et L. 
Ualerius tribuni plebi ad plebem tulerunt de Oppia lege abroganda. tulerat eam C. 
Oppius tribunus plebis Q. Fabio Ti. Sempronio consulibus in medio ardore Punici belli, 
ne qua mulier plus semunciam auri haberet neu uestimento uersicolori uteretur neu 
iuncto uehiculo in urbe oppidoue aut propius inde mille passus nisi sacrorum publicorum 
causa ueheretur. M. et P. lunii Bruti tribuni plebis legem Oppiam tuebantur nec eam se 
abrogari passuros aiebant; ad suadendum dissuadendumque multi nobiles prodibant; 
Capitolium turba hominum fauentium aduersantiumque legi complebatur. matronae 
nulla nec auctoritate nec uerecundia nec imperio uirorum contineri limine poterant, 
omnes uias urbis aditusque in forum obsidebant, uiros descendentes ad forum orantes 
ut florente re publica, crescente in dies priuata omnium fortuna matronis quoque 
pristinum ornatum reddi paterentur. augebatur haec frequentia mulierum in dies; nam 
etiam ex oppidis conciliabulisque conueniebant. iam et consules praetoresque et alios 
magistratus adire et rogare audebant; ceterum minime exorabilem alterum utique 
consulem M. Porcium Catonem habebant, qui pro lege quae abrogabatur ita disseruit: 


[2] 'Si in sua quisque nostrum matre familiae, Quirites, ius et maiestatem uiri retinere 
instituisset, minus cum uniuersis feminis negotii haberemus: nunc domi uicta libertas 
nostra impotentia muliebri hic quoque in foro obteritur et calcatur, et quia singulas 
sustinere non potuimus uniuersas horremus. equidem fabulam et fictam rem ducebam 
esse uirorum omne genus in aliqua insula coniuratione muliebri ab stirpe sublatum esse; 
ab nullo genere non summum periculum est si coetus et concilia et secretas 
consultationes esse sinas. atque ego uix statuere apud animum meum possum utrum 
peior ipsa res an peiore exemplo agatur; quorum alterum ad nos consules reliquosque 
magistratus, alterum ad uos, Quirites, magis pertinet. nam utrum e re publica sit necne 
id quod ad uos fertur, uestra existimatio est qui in suffragium ituri estis. haec 
consternatio muliebris, siue sua sponte siue auctoribus uobis, M. Fundani et L. Ualeri, 
facta est, haud dubie ad culpam magistratuum pertinens, nescio uobis, tribuni, an 
consulibus magis sit deformis: uobis, si feminas ad concitandas tribunicias seditiones 
iam adduxistis; nobis, si ut plebis quondam sic nunc mulierum secessione leges 
accipiendae sunt. equidem non sine rubore quodam paulo ante per medium agmen 
mulierum in forum perueni. quod nisi me uerecundia singularum magis maiestatis et 
pudoris quam uniuersarum tenuisset, ne compellatae a consule uiderentur, dixissem: 
"qui hic mos est in publicum procurrendi et obsidendi uias et uiros alienos appellandi? 
istud ipsum suos quaeque domi rogare non potuistis? an blandiores in publico quam in 
priuato et alienis quam uestris estis? quamquam ne domi quidem uos, si sui iuris finibus 
matronas contineret pudor, quae leges hic rogarentur abrogarenturue curare decuit." 
maiores nostri nullam, ne priuatam quidem rem agere feminas sine tutore auctore 

uoluerunt, in manu esse parentium, fratrum, uirorum: nos, si diis placet, iam etiam rem 
publicam capessere eas patimur et foro prope et contionibus et comitiis immisceri. quid 
enim nunc aliud per uias et compita faciunt quam rogationem tribunorum plebi suadent, 
quam legem abrogandam censent? date frenos impotenti naturae et indomito animali 
et sperate ipsas modum licentiae facturas: nisi uos facietis, minimum hoc eorum est 
quae iniquo animo feminae sibi aut moribus aut legibus iniuncta patiuntur. omnium 
rerum libertatem, immo licentiam, si uere dicere uolumus, desiderant. quid enim, si hoc 
expugnauerint, non temptabunt? 


[3] Recensete omnia muliebria iura quibus licentiam earum adligauerint maiores uestri 
per quaeque subiecerint uiris; quibus omnibus constrictas uix tamen continere potestis. 
quid? si carpere singula et extorquere et exaequari ad extremum uiris patiemini, 
tolerabiles uobis eas fore creditis? extemplo simul pares esse coeperint, superiores 
erunt. at hercule ne quid nouum in eas rogetur recusant, non ius sed iniuriam 
deprecantur: immo ut quam accepistis iussistis suffragiis uestris legem, quam usu tot 
annorum et experiendo comprobastis, hanc ut abrogetis, id est, ut unam tollendo legem 
ceteras infirmetis. nulla lex satis commoda omnibus est: id modo quaeritur, si maiori 
parti et in summam prodest. si quod cuique priuatim officiet ius, id destruet ac 
demolietur, quid attinebit uniuersos rogare leges quas mox abrogare in quos latae sunt 
possint? uolo tamen audire quid sit propter quod matronae consternatae procucurrerint 
in publicum ac uix foro se et contione abstineant? ut captiui ab Hannibale redimantur 
parentes, uiri, liberi, fratres earum? procul abest absitque semper talis fortuna rei 
publicae; sed tamen, cum fuit, negastis hoc piis precibus earum. at non pietas nec 
sollicitudo pro suis sed religio congregauit eas: matrem Idaeam a Pessinunte ex Phrygia 
uenientem accepturae sunt. quid honestum dictu saltem seditioni praetenditur 
muliebri? "ut auro et purpura fulgamus" inquit, "ut carpentis festis profestisque diebus, 
uelut triumphantes de lege uicta et abrogata et captis ereptis suffragiis uestris, per 
urbem uectemur: ne ullus modus sumptibus, ne luxuriae sit." 


[4] Saepe me querentem de feminarum, saepe de uirorum nec de priuatorum modo sed 
etiam magistratuum sumptibus audistis, diuersisque duobus uitiis, auaritia et luxuria, 
ciuitatem laborare, quae pestes omnia magna imperia euerterunt. haec ego, quo melior 
laetiorque in dies fortuna rei publicae est, quo magis imperium crescit-et iam in 
Graeciam Asiamque transcendimus omnibus libidinum inlecebris repletas et regias 
etiam adtrectamus gazas-, eo plus horreo, ne illae magis res nos ceperint quam nos illas. 
infesta, mihi credite, signa ab Syracusis inlata sunt huic urbi. iam nimis multos audio 
Corinthi et Athenarum ornamenta laudantes mirantesque et antefixa fictilia deorum 
Romanorum ridentes. ego hos malo propitios deos et ita spero futuros, si in suis manere 
sedibus patiemur. patrum nostrorum memoria per legatum Cineam Pyrrhus non 
uirorum modo sed etiam mulierum animos donis temptauit. nondum lex Oppia ad 
coercendam luxuriam muliebrem lata erat; tamen nulla accepit. quam causam fuisse 
censetis? eadem fuit quae maioribus nostris nihil de hac re lege sanciundi: nulla erat 
luxuria quae coerceretur. sicut ante morbos necesse est cognitos esse quam remedia 
eorum, sic cupiditates prius natae sunt quam leges quae iis modum facerent. quid legem 
Liciniam excitauit de quingentis iugeribus nisi ingens cupido agros continuandi? quid 

legem Cinciam de donis et muneribus nisi quia uectigalis iam et stipendiaria plebs esse 
senatui coeperat? itaque minime mirum est nec Oppiam nec aliam ullam tum legem 
desideratam esse quae modum sumptibus mulierum faceret, cum aurum et purpuram 
data et oblata ultro non accipiebant. si nunc cum illis donis Cineas urbem circumiret, 
stantes in publico inuenisset quae acciperent. atque ego nonnullarum cupiditatium ne 
causam quidem aut rationem inire possum. nam ut quod alii liceat tibi non licere aliquid 
fortasse naturalis aut pudoris aut indignationis habeat, sic aequato omnium cultu quid 
unaquaeque uestrum ueretur ne in se conspiciatur? pessimus quidem pudor est uel 
parsimoniae uel paupertatis; sed utrumque lex uobis demit cum id quod habere non 
licet non habetis. "hanc" inquit "ipsam exaequationem non fero" illa locuples. "cur non 
insignis auro et purpura conspicior? cur paupertas aliarum sub hac legis specie latet, ut 
quod habere non possunt habiturae, si liceret, fuisse uideantur?" uultis hoc certamen 
uxoribus uestris inicere, Quirites, ut diuites id habere uelint quod nulla alia possit, 
pauperes ne ob hoc ipsum contemnantur, supra uires se extendant? ne «eas» simul 
pudere quod non oportet coeperit, quod oportet non pudebit. quae de suo poterit, 
parabit: quae non poterit, uirum rogabit. miserum illum uirum, et qui exoratus et qui 
non exoratus erit, cum quod ipse non dederit datum ab alio uidebit. nunc uolgo alienos 
uiros rogant et, quod maius est, legem et suffragia rogant et a quibusdam impetrant. 
aduersus te et rem tuam et liberos tuos exorabilis es: simul lex modum sumptibus uxoris 
tuae facere desierit, tu nunquam facies. nolite eodem loco existimare, «Quirites,» 
futuram rem quo fuit antequam lex de hoc ferretur. et hominem improbum non accusari 
tutius est quam absolui, et luxuria non mota tolerabilior esset quam erit nunc, ipsis 
uinculis sicut ferae bestiae inritata, deinde emissa. ego nullo modo abrogandam legem 
Oppiam censeo: uos quod faxitis, deos omnes fortunare uelim.' 


[5] Post haec tribuni quoque plebi qui se intercessuros professi erant, cum pauca in 
eandem sententiam adiecissent, tum L. Ualerius pro rogatione ab se promulgata ita 
disseruit: 'si priuati tantummodo ad suadendum dissuadendumque id quod ab nobis 
rogatur processissent, ego quoque, cum satis dictum pro utraque parte existimarem, 
tacitus suffragia uestra expectassem: nunc cum uir clarissimus, consul M. Porcius, non 
auctoritate solum, quae tacita satis momenti habuisset, sed oratione etiam longa et 
accurata insectatus sit rogationem nostram, necesse est paucis respondere. qui tamen 
plura uerba in castigandis matronis quam in rogatione nostra dissuadenda consumpsit, 
et quidem ut in dubio poneret utrum id quod reprenderet matronae sua sponte an nobis 
auctoribus fecissent. rem defendam, non nos, in quos iecit magis hoc consul uerbo tenus 
quam ut re insimularet. coetum et seditionem et interdum secessionem muliebrem 
appellauit quod matronae in publico uos rogassent ut legem in se latam per bellum 
temporibus duris in pace et florenti ac beata re publica abrogaretis. uerba magna quae 
rei augendae causa conquirantur et haec et alia esse scio, et M. Catonem oratorem non 
solum grauem sed interdum etiam trucem esse scimus omnes, cum ingenio sit mitis. 
nam quid tandem noui matronae fecerunt, quod frequentes in causa ad se pertinente 
in publicum processerunt? nunquam ante hoc tempus in publico apparuerunt? tuas 
aduersus te Origines reuoluam. accipe quotiens id fecerint, et quidem semper bono 
publico. iam a principio, regnante Romulo, cum Capitolio ab Sabinis capto medio in foro 

signis conlatis dimicaretur, nonne intercursu matronarum inter acies duas proelium 
sedatum est? quid? regibus exactis cum Coriolano Marcio duce legiones Uolscorum 
castra ad quintum lapidem posuissent, nonne id agmen quo obruta haec urbs esset 
matronae auerterunt? iam urbe capta a Gallis aurum quo redempta urbs est nonne 
matronae consensu omnium in publicum contulerunt? proximo bello, ne antiqua 
repetam, nonne et, cum pecunia opus fuit, uiduarum pecuniae adiuuerunt aerarium et, 
cum di quoque noui ad opem ferendam dubiis rebus accerserentur, matronae uniuersae 
ad mare profectae sunt ad matrem Idaeam accipiendam? dissimiles, inquis, causae sunt. 
nec mihi causas aequare propositum est: nihil noui factum purgare satis est. ceterum 
quod in rebus ad omnes pariter uiros feminas pertinentibus fecisse eas nemo miratus 
est, in causa proprie ad ipsas pertinente miramur fecisse? quid autem fecerunt? 
superbas, me dius fidius, aures habemus si, cum domini seruorum non fastidiant preces, 
nos rogari ab honestis feminis indignamur. 


[6] Uenio nunc ad id de quo agitur. in quo duplex consulis oratio fuit; nam et legem ullam 
omnino abrogari est indignatus et eam praecipue legem quae luxuriae muliebris 
coercendae causa lata esset. et illa communis pro legibus uisa consularis oratio est, et 
haec aduersus luxuriam seuerissimis moribus conueniebat; itaque periculum est, nisi 
quid in utraque re uani sit docuerimus, ne quis error uobis offundatur. ego enim 
quemadmodum ex iis legibus quae non in tempus aliquod sed perpetuae utilitatis causa 
in aeternum latae sunt nullam abrogari debere fateor, nisi quam aut usus coarguit aut 
status aliquis rei publicae inutilem fecit, sic quas tempora aliqua desiderarunt leges, 
mortales, ut ita dicam, et temporibus ipsis mutabiles esse uideo. quae in pace lata sunt, 
plerumque bellum abrogat, quae in bello, pax, ut in nauis administratione alia in secunda, 
alia in aduersa tempestate usui sunt. haec cum ita natura distincta sint, ex utro tandem 
genere ea lex esse uidetur quam abrogamus? «num»quae uetus? regia lex simul cum 
ipsa urbe nata aut, quod secundum est, ab decemuiris ad condenda iura creatis in 
duodecim tabulis scripta, sine qua cum maiores nostri non existimarint decus matronale 
seruari posse, nobis quoque uerendum sit ne cum ea pudorem sanctitatemque 
feminarum abrogemus? quis igitur nescit nouam istam legem esse, Q. Fabio et Ti. 
Sempronio consulibus uiginti ante annis latam? sine qua cum per tot annos matronae 
optimis moribus uixerint, quod tandem ne abrogata ea effundantur ad luxuriam 
periculum est? nam si ista lex «uetus» aut ideo lata esset ut finiret libidinem muliebrem, 
uerendum foret ne abrogata incitaret: cur sit autem lata, ipsum indicabit tempus. 
Hannibal in Italia erat, uictor ad Cannas; iam Tarentum, iam Arpos, iam Capuam 
habebat; ad urbem Romam admoturus exercitum uidebatur; defecerant socii; non 
milites in supplementum, non socios nauales ad classem tuendam, non pecuniam in 
aerario habebamus; serui quibus arma darentur ita ut pretium pro iis bello perfecto 
dominis solueretur emebantur; in eandem diem pecuniae frumentum et cetera quae 
belli usus postulabant praebenda publicani se conducturos professi erant; seruos ad 
remum numero ex censu constituto cum stipendio nostro dabamus; aurum et argentum 
omne ab senatoribus eius rei initio orto in publicum conferebamus; uiduae et pupilli 
pecunias suas in aerarium deferebant; cautum erat quo ne plus auri et argenti facti, quo 
ne plus signati argenti et aeris domi haberemus-tali tempore in luxuria et ornatu 

matronae occupatae erant, ut ad eam coercendam Oppia lex desiderata sit, cum quia 
Cereris sacrificium lugentibus omnibus matronis intermissum erat, senatus finiri luctum 
triginta diebus iussit? cui non apparet inopiam et miseriam ciuitatis, [et] quia omnium 
priuatorum pecuniae in usum publicum uertendae erant, istam legem scripsisse tam diu 
mansuram quam diu causa scribendae legis mansisset? nam si quae tunc temporis causa 
aut decreuit senatus aut populus iussit in perpetuum seruari oportet, cur pecunias 
reddimus priuatis? cur publica praesenti pecunia locamus? cur serui qui militent non 
emuntur? cur priuati non damus remiges sicut tunc dedimus? 


[7] Omnes alii ordines, omnes homines mutationem in meliorem statum rei publicae 
sentient: ad coniuges tantum nostras pacis et tranquillitatis publicae fructus non 
perueniet? purpura uiri utemur, praetextati in magistratibus, in sacerdotiis, liberi nostri 
praetextis purpura togis utentur; magistratibus in coloniis municipiisque, hic Romae 
infimo generi, magistris uicorum, togae praetextae habendae ius permittemus, nec id ut 
uiui solum habeant [tantum] insigne sed etiam ut cum eo crementur mortui: feminis 
dumtaxat purpurae usu interdicemus? et cum tibi uiro liceat purpura in uestem 
stragulam uti, matrem familiae tuam purpureum amiculum habere non sines, et equus 
tuus speciosius instratus erit quam uxor uestita? sed in purpura, quae teritur absumitur, 
iniustam quidem sed aliquam tamen causam tenacitatis uideo; in auro uero, in quo 
praeter manupretium nihil intertrimenti fit, quae malignitas est? praesidium potius in 
eo est et ad priuatos et ad publicos usus, sicut experti estis. nullam aemulationem inter 
se singularum, quoniam nulla haberet, esse aiebat. at hercule uniuersis dolor et 
indignatio est, cum sociorum Latini nominis uxoribus uident ea concessa ornamenta 
quae sibi adempta sint, cum insignes eas esse auro et purpura, cum illas uehi per urbem, 
se pedibus sequi, tamquam in illarum ciuitatibus non in sua imperium sit. uirorum hoc 
animos uolnerare posset: quid muliercularum censetis, quas etiam parua mouent? non 
magistratus nec sacerdotia nec triumphi nec insignia nec dona aut spolia bellica iis 
contingere possunt: munditiae et ornatus et cultus, haec feminarum insignia sunt, his 
gaudent et gloriantur, hunc mundum muliebrem appellarunt maiores nostri. quid aliud 
in luctu quam purpuram atque aurum deponunt? quid cum eluxerunt sumunt? quid in 
gratulationibus supplicationibusque nisi excellentiorem ornatum adiciunt? scilicet, si 
legem Oppiam abrogaritis, non uestri arbitrii erit si quid eius uetare uolueritis quod nunc 
lex uetat: minus filiae, uxores, sorores etiam quibusdam in manu erunt. nunquam saluis 
suis exuitur seruitus muliebris, et ipsae libertatem quam uiduitas et orbitas facit 
detestantur. in uestro arbitrio suum ornatum quam in legis malunt esse; et uos in manu 
et tutela, non in seruitio debetis habere eas et malle patres uos aut uiros quam dominos 
dici. inuidiosis nominibus utebatur modo consul seditionem muliebrem et secessionem 
appellando. id enim periculum est ne Sacrum montem, sicut quondam irata plebs, aut 
Auentinum capiant. patiendum huic infirmitati est, quodcumque uos censueritis. quo 
plus potestis, eo moderatius imperio uti debetis.' 


[8] Haec cum contra legem proque lege dicta essent, aliquanto maior frequentia 
mulierum postero die sese in publicum effudit unoque agmine omnes Brutorum ianuas 
obsederunt, qui collegarum rogationi intercedebant, nec ante abstiterunt quam remissa 
intercessio ab tribunis est. nulla deinde dubitatio fuit quin omnes tribus legem 

abrogarent. uiginti annis post abrogata est quam lata. M. Porcius consul, postquam 
abrogata lex Oppia est, extemplo uiginti quinque nauibus longis, quarum quinque 
sociorum erant, ad Lunae portum profectus est eodem exercitu conuenire iusso, et 
edicto per oram maritimam misso nauibus omnis generis contractis ab Luna proficiscens 
edixit ut ad portum Pyrenaei sequerentur: inde se frequenti classe ad hostes iturum. 
praeteruecti Ligustinos montes sinumque Gallicum ad diem quam dixerat conuenerunt. 
inde Rhodam uentum et praesidium Hispanorum quod in castello erat ui deiectum. ab 
Rhoda secundo uento Emporias peruentum: ibi copiae omnes praeter socios nauales in 
terram expositae. 


[9] lam tunc Emporiae duo oppida erant muro diuisa. unum Graeci habebant, a Phocaea, 
unde et Massilienses, oriundi, alterum Hispani; sed Graecum oppidum in mare 
expositum totum orbem muri minus quadringentos passus patentem habebat, Hispanis 
retractior a mari trium milium passuum in circuitu murus erat. tertium genus Romani 
coloni ab diuo Caesare post deuictos Pompei liberos adiecti. nunc in corpus unum 
confusi omnes Hispanis prius, postremo et Graecis in ciuitatem Romanam adscitis. 
miraretur qui tum cerneret, aperto mari ab altera parte, ab altera Hispanis tam fera et 
bellicosa gente obiectis, quae res eos tutaretur. disciplina erat custos infirmitatis, quam 
inter ualidiores optime timor continet. partem muri uersam in agros egregie munitam 
habebant, una tantum in eam regionem porta imposita, cuius adsiduus custos semper 
aliquis ex magistratibus erat. nocte pars tertia ciuium in muris excubabat; neque moris 
causa tantum aut legis sed quanta si hostis ad portas esset et seruabant uigilias et 
circumibant cura. Hispanum neminem in urbem recipiebant: ne ipsi quidem temere urbe 
excedebant. ad mare patebat omnibus exitus. porta ad Hispanorum oppidum uersa 
nunquam nisi frequentes, pars tertia fere cuius proxima nocte uigiliae in muris fuerant, 
egrediebantur. causa exeundi haec erat: commercio eorum Hispani imprudentes maris 
gaudebant mercarique et ipsi ea quae externa nauibus inueherentur et agrorum exigere 
fructus uolebant. huius mutui usus desiderium ut Hispana urbs Graecis pateret faciebat. 
erant etiam eo tutiores quod sub umbra Romanae amicitiae latebant, quam sicut 
minoribus uiribus quam Massilienses pari colebant fide. tum quoque consulem 
exercitumque comiter ac benigne acceperunt. paucos ibi moratus dies Cato, dum 
exploraret ubi et quantae hostium copiae essent, ut ne mora quidem segnis esset, omne 
id tempus exercendis militibus consumpsit. id erat forte tempus anni ut frumentum in 
areis Hispani haberent; itaque redemptoribus uetitis frumentum parare ac Romam 
dimissis 'bellum' inquit 'se ipsum alet'. profectus ab Emporiis agros hostium urit 
uastatque, omnia fuga et terrore complet. 


[10] Eodem tempore M. Heluio decedenti ex ulteriore Hispania cum praesidio sex milium 
dato ab Ap. Claudio praetore Celtiberi agmine ingenti ad oppidum lliturgi occurrunt. 
uiginti milia armatorum fuisse Ualerius scribit, duodecim milia ex iis caesa, oppidum 
lliturgi receptum et puberes omnes interfectos. inde ad castra Catonis Heluius peruenit 
et, quia tuta iam ab hostibus regio erat, praesidio in ulteriorem Hispaniam remisso 
Romam est profectus et ob rem feliciter gestam ouans urbem est ingressus. argenti 
infecti tulit in aerarium quattuordecim milia pondo septingenta triginta duo et signati 
bigatorum septemdecim milia uiginti tres et Oscensis argenti centum undeuiginti milia 

quadringentos undequadraginta. causa triumphi negandi senatui fuit quod alieno 
auspicio et in aliena prouincia pugnasset; ceterum biennio post redierat, cum prouincia 
successori Q. Minucio tradita annum insequentem retentus ibi longo et graui fuisset 
morbo. itaque duobus modo mensibus ante Heluius ouans urbem est ingressus quam 
successor eius Q. Minucius triumpharet. hic quoque tulit argenti pondo triginta quattuor 
milia octingenta et bigatorum septuaginta tria milia et Oscensis argenti ducenta 
septuaginta octo milia. 


[11] In Hispania interim consul haud procul Emporiis castra habebat. eo legati tres ab 
llergetum regulo Bilistage, in quibus unus filius eius erat, uenerunt querentes castella 
sua oppugnari nec spem ullam esse resistendi nisi praesidium Romanus misisset: tria 
milia militum satis esse nec hostes, si tanta manus uenisset, mansuros. ad ea consul 
moueri quidem se uel periculo eorum uel metu dicere, sed sibi nequaquam tantum 
copiarum esse ut, cum magna uis hostium haud procul absit et quam mox signis conlatis 
dimicandum sit in dies expectet, diuidendo exercitum minuere tuto uires possit. legati 
ubi haec audierunt flentes ad genua consulis prouoluuntur, orant ne se in rebus tam 
trepidis deserat: quo enim se, repulsos ab Romanis, ituros? nullos se socios, nihil 
usquam in terris aliud spei habere. potuisse se extra id periculum esse, si decedere fide, 
si coniurare cum ceteris uoluissent. nullis minis, nullis terriculis se motos, sperantes satis 
opis et auxilii sibi in Romanis esse. id si nullum sit, si sibi a consule negetur, deos 
hominesque se testes facere inuitos et coactos se, ne eadem quae Saguntini passi sint 
patiantur, defecturos et cum ceteris potius Hispanis quam solos perituros esse. 


[12] Et illo quidem die sic sine responso dimissi. consulem nocte quae insecuta est 
anceps cura agitare: nolle deserere socios, nolle minuere exercitum, quod aut moram 
sibi ad dimicandum aut in dimicando periculum adferre posset. stat sententia non 
minuere copias, ne quid interim hostes inferant ignominiae; sociis spem pro re 
ostentandam censet: saepe uana pro ueris, maxime in bello, ualuisse et credentem se 
aliquid auxilii habere, perinde atque haberet, ipsa fiducia et sperando atque audendo 
seruatum. postero die legatis respondet, quamquam uereatur ne suas uires aliis eas 
commodando minuat, tamen se illorum temporis ac periculi magis quam sui rationem 
habere. denuntiari militum parti tertiae ex omnibus cohortibus iubet ut cibum quem in 
naues imponant mature coquant nauesque in diem tertium expediri [iussit]. duos ex 
legatis Bilistagi atque llergetibus nuntiare ea iubet; filium reguli comiter habendo et 
muneribus apud se retinet. legati non ante profecti quam impositos in naues milites 
uiderunt: id pro haud dubio iam nuntiantes non suos modo sed etiam hostes fama 
Romani auxilii aduentantis impleuerunt. 


[13] Consul ubi satis quod in speciem fuit ostentatum est, reuocari ex nauibus milites 
iubet: ipse, cum iam id tempus anni appeteret quo geri res possent, castra hiberna tria 
milia passuum ab Emporiis posuit. inde per occasiones nunc hac parte, nunc illa modico 
praesidio castris relicto praedatum milites in hostium agros ducebat; nocte ferme 
proficiscebantur ut et quam longissime a castris procederent et inopinantes 
opprimerent. et exercebat ea res nouos milites et hostium magna uis excipiebatur, nec 
iam egredi extra munimenta castellorum audebant. ubi [satis] admodum et suorum et 

hostium animos est expertus, conuocari tribunos praefectosque et equites omnes et 
centuriones iussit. 'tempus' inquit 'quod saepe optastis uenit, quo uobis potestas fieret 
uirtutem uestram ostendendi. adhuc praedonum magis quam bellantium militastis 
more: nunc iusta pugna hostes cum hostibus conferetis manus; non agros inde populari 
sed urbium opes exhaurire licebit. patres nostri, cum «in» Hispania Carthaginiensium et 
imperatores [ibi] et exercitus essent, ipsi nullum in ea militem haberent, tamen addi hoc 
in foedere uoluerunt ut imperii sui Hiberus fluuius esset finis. nunc cum duo praetores, 
cum consul, cum tres exercitus Romani Hispaniam obtineant, Carthaginiensium decem 
iam prope annis nemo in his prouinciis sit, imperium nobis citra Hiberum amissum est. 
hoc armis et uirtute reciperetis oportet et nationem rebellantem magis temere quam 
constanter bellantem iugum quo se exuit accipere rursus cogatis.' in hunc modum 
maxime adhortatus pronuntiat se nocte ad castra hostium ducturum. ita ad corpora 
curanda dimissi. 


[14] Nocte media, cum auspicio operam dedisset, profectus ut locum quem uellet 
priusquam hostes sentirent caperet, praeter castra hostium circumducit et prima luce 
acie instructa sub ipsum uallum tres cohortes mittit. mirantes barbari ab tergo 
apparuisse Romanum, discurrere «et» ipsi ad arma. interim consul apud suos 'nusquam 
nisi in uirtute spes est, milites', inquit 'et ego sedulo ne esset feci. inter castra nostra et 
nos medii hostes et ab tergo hostium ager est. quod pulcherrimum, idem tutissimum: in 
uirtute spem positam habere'. sub haec cohortes recipi iubet, ut barbaros simulatione 
fugae eliceret. id quod crediderat euenit. pertimuisse et cedere rati Romanos porta 
erumpunt et quantum inter castra sua et aciem hostium relictum erat loci armatis 
complent. dum trepidant acie instruenda, consul iam paratis ordinatisque omnibus 
incompositos adgreditur. equites primos ab utroque cornu in pugnam induxit; sed in 
dextro extemplo pulsi cedentesque trepidi etiam pediti terrorem intulere. quod ubi 
consul uidit, duas cohortes delectas ab dextro latere hostium circumduci iubet et ab 
tergo se ostendere priusquam concurrerent peditum acies. is terror obiectus hosti rem 
metu Romanorum equitum inclinatam aequauit; tamen adeo turbati erant dextrae alae 
pedites equitesque ut quosdam consul manu ipse reprenderit uerteritque in hostem. ita 
et quamdiu missilibus pugnatum est anceps pugna erat et iam ab dextra parte, unde 
terror et fuga coeperat, aegre Romanus restabat; ab sinistro cornu et a fronte 
urgebantur barbari et cohortes a tergo instantes pauidi respiciebant. ut emissis 
soliferreis phalaricisque gladios strinxerunt, tum uelut redintegrata est pugna: non 
caecis ictibus procul ex improuiso uolnerabantur, sed pede conlato tota in uirtute ac 
uiribus spes erat. 


[15] Fessos iam suos consul ex secunda acie subsidiariis cohortibus in pugnam inductis 
accendit. noua acies facta. integri recentibus telis fatigatos adorti hostes primum acri 
impetu uelut cuneo perculerunt, deinde dissipatos in fugam auerterunt; effuso per agros 
cursu castra repetebantur. ubi omnia fuga completa uidit Cato, ipse ad secundam 
legionem, quae in subsidio posita erat, reuehitur et signa prae se ferri plenoque gradu 
ad castra hostium oppugnanda succedere iubet. si quis extra ordinem auidius procurrit, 
et ipse interequitans sparo percutit et tribunos centurionesque castigare iubet. iam 
castra oppugnabantur, saxisque et sudibus et omni genere telorum submouebantur a 

uallo Romani. ubi recens admota legio est, tum et oppugnantibus animus creuit et 
infensius hostes pro uallo pugnabant. consul omnia oculis perlustrat ut qua minima ui 
resistatur ea parte inrumpat. ad sinistram portam infrequentes uidet: eo secundae 
legionis principes hastatosque inducit. non sustinuit impetum eorum statio quae portae 
apposita erat; et ceteri, postquam intra uallum hostem uident, ipsi castris exuti signa 
armaque abiciunt. caeduntur in portis, suomet ipsi agmine in arto haerentes. secundani 
terga hostium caedunt, ceteri castra diripiunt. Ualerius Antias supra quadraginta milia 
hostium caesa eo die scribit; Cato ipse, haud sane detractator laudum suarum, multos 
caesos ait, numerum non adscribit. 


[16] Tria eo die laudabilia fecisse putatur: unum, quod circumducto exercitu procul 
nauibus suis castrisque, ubi spem «nusquam»e nisi in uirtute haberent, inter medios 
hostes proelium commisit; alterum, quod cohortes ab tergo hostibus obiecit; tertium, 
quod secundam legionem ceteris omnibus effusis ad sequendos hostes pleno gradu sub 
signis compositam instructamque subire ad portam castrorum iussit. nihil deinde a 
uictoria cessatum. cum receptui signo dato suos spoliis onustos in castra reduxisset, 
paucis horis noctis ad quietem datis ad praedandum in agros duxit: effusius, ut sparsis 
hostibus fuga, praedati sunt. quae res non minus quam pugna pridie aduersa 
Emporitanos Hispanos accolasque eorum in deditionem compulit. multi et aliarum 
ciuitatium, qui Emporias perfugerant, dediderunt se; quos omnes appellatos benigne 
uinoque et cibo curatos domos dimisit. confestim inde castra mouit; et quacumque 
incedebat agmen legati dedentium ciuitates suas occurrebant, et cum Tarraconem uenit 
iam omnis cis Hiberum Hispania perdomita erat, captiuique et Romani et socium ac 
Latini nominis uariis casibus in Hispania oppressi donum consuli a barbaris reducebantur. 
fama deinde uolgatur consulem in Turdetaniam exercitum ducturum, et ad deuios 
montanos 'profectum etiam' falso perlatum est. ad hunc uanum et sine auctore ullo 
rumorem Bergistanorum ciuitatis septem castella defecerunt: eos deducto exercitu 
consul sine memorando proelio in potestatem redegit. haud ita multo post eidem, 
regresso Tarraconem consule, priusquam inde quoquam procederet, defecerunt. iterum 
subacti; sed non eadem uenia uictis fuit: sub corona ueniere omnes, ne saepius pacem 
sollicitarent. 


[17] Interim P. Manlius praetor exercitu uetere a Q. Minucio, cui successerat, accepto, 
adiuncto et Ap. Claudi Neronis ex ulteriore Hispania uetere item exercitu, in 
Turdetaniam proficiscitur. omnium Hispanorum maxime imbelles habentur Turdetani; 
freti tamen multitudine sua obuiam ierunt agmini Romano. eques immissus turbauit 
extemplo aciem eorum. pedestre proelium nullius ferme certaminis fuit: milites ueteres, 
periti hostium bellique, haud dubiam pugnam fecerunt. nec tamen ea pugna debellatum 
est: decem milia Celtiberum mercede Turduli conducunt alienisque armis parabant 
bellum. consul interim rebellione Bergistanorum ictus, ceteras quoque ciuitates ratus 
per occasionem idem facturas, arma omnibus cis Hiberum Hispanis adimit; quam rem 
adeo aegre passi ut multi mortem sibimet ipsi consciscerent, ferox genus, nullam uitam 
rati sine armis esse. quod ubi consuli renuntiatum est, senatores omnium ciuitatium ad 
se uocari iussit atque iis 'non nostra' inquit 'magis quam uestra refert uos non rebellare, 
siquidem id maiore Hispanorum malo quam exercitus Romani labore semper adhuc 

factum est. id ut ne fiat, uno modo arbitror caueri posse, si effectum erit ne possitis 
rebellare. uolo id quam mollissima uia consequi. uos quoque in ea re consilio me 
adiuuate: nullum libentius sequar quam quod uosmet ipsi attuleritis. tacentibus 
spatium se ad deliberandum dierum paucorum dare dixit. cum reuocati secundo quoque 
concilio tacuissent, uno die muris omnium dirutis, ad eos qui nondum parebant 
profectus, ut in quamque regionem uenerat, omnes qui circa incolebant populos in 
dicionem accepit. Segesticam tantum, grauem atque opulentam ciuitatem, uineis et 
pluteis cepit. 


[18] Eo maiorem habebat difficultatem in subigendis hostibus quam qui primi uenerant 
in Hispaniam, quod ad illos taedio imperii Carthaginiensium Hispani deficiebant, huic ex 
usurpata libertate in seruitutem uelut adserendi erant; et ita mota omnia accepit ut alii 
in armis essent, alii obsidione ad defectionem cogerentur nec, nisi in tempore 
subuentum foret, ultra sustentaturi fuerint. sed in consule ea uis animi atque ingenii fuit 
ut omnia maxima minimaque per se adiret atque ageret, nec cogitaret modo 
imperaretque quae in rem essent sed pleraque ipse per se transigeret, necin quemquam 
omnium grauius seueriusque quam in semet ipsum imperium exerceret, parsimonia et 
uigiliis et labore cum ultimis militum certaret, nec quicquam in exercitu suo praecipui 
praeter honorem atque imperium haberet. 


[19] Difficilius bellum in Turdetania praetori P. Manlio Celti — .1 beri mercede exciti ab 
hostibus, sicut ante dictum est, faciebant; itaque eo consul accersitus litteris praetoris 
legiones duxit. ubi eo uenit, castra separatim Celtiberi et Turdetani habebant. cum 
Turdetanis extemplo leuia proelia incursantes in stationes eorum Romani facere 
semperque uictores ex quamuis temere coepto certamine abire. ad Celtiberos in 
conloquium tribunos militum ire consul atque iis trium condicionum electionem ferre 
iubet: primam, si transire ad Romanos uelint et duplex stipendium accipere quam 
quantum a Turdetanis pepigissent; alteram, si domos abire, publica fide accepta nihil 
eam rem noxiae futuram quod hostibus se Romanorum iunxissent; tertiam, si utique 
bellum placeat, diem locumque constituant ubi secum armis decernant. a Celtiberis dies 
ad consultandum petita. concilium immixtis Turdetanis habitum magno cum tumultu; 
eo minus decerni quicquam potuit. cum incerta bellum an pax cum Celtiberis essent, 
commeatus tamen haud secus quam in pace ex agris castellisque hostium Romani 
portabant, deni saepe munimenta eorum, uelut communi pacto commercio, priuatis 
indutiis ingredientes. consul ubi hostes ad pugnam elicere nequit, primum praedatum 
sub signis aliquot expeditas cohortes in agrum integrae regionis ducit, deinde audito 
Seguntiae Celtiberum omnes sarcinas impedimentaque relicta, eo pergit ducere ad 
oppugnandum. postquam nulla mouentur re, persoluto stipendio non suis modo sed 
etiam praetoris militibus relictoque omni exercitu in castris praetoris ipse cum septem 
cohortibus ad Hiberum est regressus. 


[20] Ea tam exigua manu oppida aliquot cepit. defecere ad eum Sedetani Ausetani 
Suessetani. Lacetanos, deuiam et siluestrem gentem, cum insita feritas continebat in 
armis, tum conscientia, dum consul exercitusque Turdulo bello esset occupatus, 
depopulatorum subitis incursionibus sociorum. igitur ad oppidum eorum oppugnandum 

consul ducit non Romanas modo cohortes sed iuuentutem etiam merito infensorum iis 
sociorum. oppidum longum, in latitudinem haudquaquam tantundem patens habebant. 
quadringentos inde ferme passus constituit signa. ibi delectarum cohortium stationem 
relinquens praecepit iis ne se ex eo loco ante mouerent quam ipse ad eos uenisset; 
ceteras copias ad ulteriorem partem urbis circumducit. maximum ex omnibus auxiliis 
numerum Suessetanae iuuentutis habebat: eos ad murum oppugnandum subire iubet. 
quorum ubi arma signaque Lacetani cognouere, memores quam saepe in agro eorum 
impune persultassent, quotiens ipsos signis conlatis fudissent fugassentque, patefacta 
repente porta uniuersi in eos erumpunt. uix clamorem eorum, nedum impetum 
Suessetani tulere. quod postquam sicut futurum ratus erat consul fieri etiam uidit, equo 
citato subter murum hostium ad cohortes auehitur atque eas arreptas, effusis omnibus 
ad sequendos Suessetanos, qua silentium ac solitudo erat in urbem inducit priusque 
omnia cepit quam se reciperent Lacetani. mox ipsos nihil praeter arma habentes in 
deditionem accepit. 


[21] Confestim inde uictor ad Bergium castrum ducit. receptaculum id maxime 
praedonum erat et inde incursiones in agros pacatos prouinciae eius fiebant. transfugit 
inde ad consulem princeps Bergistanus et purgare se ac populares coepit: non esse in 
manu ipsis rem publicam; praedones receptos totum suae potestatis id castrum fecisse. 
consul eum domum redire conficta aliqua probabili cur afuisset causa iussit: cum se 
muros subisse cerneret intentosque praedones ad tuenda moenia esse, tum uti cum 
suae factionis hominibus meminisset arcem occupare. id uti praeceperat factum; 
repente anceps terror hinc muros ascendentibus Romanis, illinc arce capta barbaros 
circumuasit. huius potitus loci consul eos qui arcem tenuerant liberos esse cum cognatis 
suaque habere iussit, Bergistanos ceteros quaestori ut uenderet imperauit, de 
praedonibus supplicium sumpsit. pacata prouincia uectigalia magna instituit ex ferrariis 
argentariisque, quibus tum institutis locupletior in dies prouincia fuit. ob has res gestas 
in Hispania supplicationem in triduum patres decreuerunt. 


[22] Eadem aestate alter consul L. Ualerius Flaccus in Gallia cum Boiorum manu propter 
Litanam siluam signis conlatis secundo proelio conflixit. octo milia Gallorum caesa 
traduntur; ceteri omisso bello in uicos suos atque agros dilapsi. consul reliquum aestatis 
circa Padum Placentiae et Cremonae exercitum habuit restituitque quae in iis oppidis 
bello diruta fuerant. cum hic status rerum in Italia Hispaniaque esset, T. Quinctio in 
Graecia ita hibernis actis ut exceptis Aetolis, quibus nec pro spe uictoriae praemia 
contigerant nec diu quies placere poterat, uniuersa Graecia simul pacis libertatisque 
perfruens bonis egregie statu suo gauderet nec magis in bello uirtutem Romani ducis 
quam in uictoria temperantiam iustitiamque et moderationem miraretur, senatus 
consultum quo bellum aduersus Nabim Lacedaemonium decretum erat adfertur. quo 
lecto Quinctius conuentum Corinthum omnium sociarum ciuitatium legationibus in 
diem certam edicit; ad quam ubi frequentes undique principes conuenerunt, ita uti ne 
Aetoli quidem abessent, tali oratione est usus: 'bellum aduersus Philippum non magis 
communi animo consilioque Romani et Graeci gesserunt quam utrique suas causas belli 
habuerunt. nam et Romanorum amicitiam nunc Carthaginienses hostes eorum iuuando, 
nunc hic sociis nostris oppugnandis uiolauerat et in uos talis fuit ut nobis, etiamsi 

nostrarum obliuisceremur iniuriarum, uestrae iniuriae satis digna causa belli fuerit. 
hodierna consultatio tota ex uobis pendet. refero enim ad uos utrum Argos, sicut scitis 
ipsi, ab Nabide occupatos pati uelitis sub dicione eius esse an aequum censeatis 
nobilissimam uetustissimamque ciuitatem, in media Graecia sitam, repeti in libertatem 
et eodem statu quo ceteras urbes Peloponnesi et Graeciae esse. haec consultatio, ut 
uidetis, tota de re pertinente ad uos est: Romanos nihil contingit, nisi quatenus liberatae 
Graeciae unius ciuitatis seruitus non plenam nec integram gloriam esse sinit. ceterum si 
uos nec cura eius ciuitatis nec exemplum nec periculum mouet ne serpat latius contagio 
eius mali, nos aequi bonique facimus. de hac re uos consulo, staturus eo quod plures 
censueritis.' 


[23] Post orationem Romani imperatoris percenseri aliorum sententiae coeptae sunt. 
cum legatus Atheniensium quantum poterat gratiis agendis Romanorum in Graeciam 
merita extulisset-imploratos [auxilium] aduersus Philippum tulisse opem, non rogatos 
ultro aduersus tyrannum Nabim offerre auxilium-indignatusque esset haec tanta merita 
sermonibus tamen aliquorum carpi futura calumniantium cum fateri potius 
praeteritorum gratiam deberent, apparebat incessi Aetolos. igitur Alexander princeps 
gentis, inuectus primum in Athenienses, libertatis quondam duces et auctores, 
adsentationis propriae gratia communem causam prodentes, questus deinde [est] 
Achaeos, Philippi quondam milites, ad postremum inclinata fortuna eius transfugas, et 
Corinthum recepisse et id agere ut Argos habeant, Aetolos, primos hostes Philippi, 
semper socios Romanorum, pactos in foedere suas urbes agrosque fore deuicto Philippo 
fraudari Echino et Pharsalo, insimulauit fraudis Romanos quod uano titulo libertatis 
ostentato Chalcidem et Demetriadem praesidiis tenerent, qui Philippo cunctanti 
deducere inde praesidia obicere semper soliti sint, nunquam donec Demetrias 
Chalcisque et Corinthus tenerentur liberam Graeciam fore, postremo quia manendi in 
Graecia retinendique exercitus Argos et Nabim causam facerent. deportarent legiones 
in Italiam: Aetolos polliceri aut condicionibus et uoluntate sua Nabim praesidium Argis 
deducturum, aut ui atque armis coacturos in potestate consentientis Graeciae esse. 


[24] Haec uaniloquentia primum Aristaenum praetorem Achaeorum excitauit. 'ne istuc' 
inquit 'luppiter optimus maximus sirit lunoque regina cuius in tutela Argi sunt, ut illa 
ciuitas inter tyrannum Lacedaemonium et latrones Aetolos praemium sit posita in eo 
discrimine ut miserius a uobis recipiatur quam ab illo capta est. mare interiectum ab istis 
praedonibus non tuetur nos, T. Quincti: quid si in media Peloponneso arcem sibi fecerint 
futurum nobis est? linguam tantum Graecorum habent sicut speciem hominum: 
moribus ritibusque efferatioribus quam ulli barbari, immo quam immanes beluae uiuunt. 
itaque uos rogamus, Romani, ut et ab Nabide Argos reciperetis et ita res Graeciae 
constituatis ut ab latrocinio quoque Aetolorum satis pacata haec relinquatis.' Romanus 
cunctis undique increpantibus Aetolos responsurum se fuisse iis dixit, nisi ita infensos 
omnes in eos uideret ut sedandi potius quam inritandi essent. contentum itaque 
opinione ea quae de Romanis Aetolisque esset referre se dixit quid de Nabidis bello 
placeret, nisi redderet Achaeis Argos. cum omnes bellum decressent, auxilia ut pro 
uiribus suis quaeque ciuitates mitterent est hortatus. ad Aetolos legatum etiam misit, 
magis ut nudaret animos, id quod euenit, quam spe impetrari posse. 

[25] Tribunis militum ut exercitum ab Elatia arcesserent imperauit. per eosdem dies et 
Antiochi legatis de societate agentibus respondit nihil se absentibus decem legatis 
sententiae habere: Romam eundum ad senatum iis esse. ipse copias adductas ab Elatia 
ducere Argos pergit; atque ei circa Cleonas Aristaenus praetor cum decem milibus 
Achaeorum, equitibus mille occurrit, et haud procul inde iunctis exercitibus posuerunt 
castra. postero die in campum Argiuorum descenderunt et quattuor ferme milia ab Argis 
locum castris capiunt. praefectus praesidii Laconum erat Pythagoras, gener idem tyranni 
et uxoris eius frater, qui sub aduentum Romanorum et utrasque arces-nam duas habent 
Argi-et loca alia quae aut opportuna aut suspecta erant ualidis praesidiis firmauit; sed 
inter haec agenda pauorem iniectum aduentu Romanorum dissimulare haudquaquam 
poterat. et ad externum terrorem intestina etiam seditio accessit. Damocles erat Argiuus, 
adulescens maioris animi quam consilii, qui primo iure iurando interposito de praesidio 
expellendo cum idoneis conlocutus, dum uires adicere coniurationi studet incautior fidei 
aestimator fuit. conloquentem eum cum suis satelles a praefecto missus cum accerseret, 
sensit proditum consilium esse hortatusque «est» coniuratos qui aderant ut potius 
quam extorti morerentur arma secum caperent. atque ita cum paucis in forum pergit ire 
clamitans ut qui saluam rem publicam uellent auctorem et ducem se libertatis 
sequerentur. haud sane mouit quemquam, quia nihil usquam spei propinquae nedum 
satis firmi praesidii cernebant. haec uociferantem eum Lacedaemonii cirrumuentum 
cum suis interfecerunt. comprensi deinde quidam et alii; ex iis occisi plures, pauci in 
custodiam coniecti; «alii» proxima nocte funibus per murum demissi ad Romanos 
perfugerunt. 


[26] Quinctius adfirmantibus iis, si ad portas exercitus Romanus fuisset, non sine effectu 
motum eum futurum fuisse et, si propius castra admouerentur, non quieturos Argiuos, 
misit expeditos pedites equitesque, qui circa Cylarabim-gymnasium id est minus 
trecentos passus ab urbe-cum erumpentibus a porta Lacedaemoniis proelium 
commiserunt atque eos haud magno certamine compulerunt in urbem. et castra eo ipso 
loco ubi pugnatum erat imperator Romanus posuit; diem inde unum in speculis fuit, si 
quid noui motus oreretur. postquam oppressam metu ciuitatem uidit, aduocat 
consilium de oppugnandis Argis. omnium principum Graeciae praeter Aristaenum 
eadem sententia erat, cum causa belli non alia esset, inde potissimum ordiendi bellum. 
Quinctio id nequaquam placebat, et Aristaenum contra omnium consensum 
disserentem cum haud dubia adprobatione audiuit; et ipse adiecit, cum pro Argiuis 
aduersus tyrannum bellum susceptum sit, quid minus conueniens esse quam omisso 
hoste Argos oppugnari? se uero caput belli Lacedaemonem et tyrannum petiturum. et 
dimisso consilio frumentatum expeditas cohortes misit. quod maturi erat circa, 
demessum et conuectum est: uiride, ne hostes mox haberent, protritum et corruptum. 
castra deinde mouit et Parthenio superato monte praeter Tegeam tertio die ad Caryas 
posuit castra. ibi priusquam hostium intraret agrum, sociorum auxilia expectauit. 
uenerunt Macedones a Philippo mille et quingenti et Thessalorum equites quadringenti. 
nec iam auxilia, quorum adfatim erat, sed commeatus finitumis urbibus imperati 
morabantur Romanum. nauales quoque magnae copiae conueniebant: iam ab Leucade 
L. Quinctius quadraginta nauibus uenerat, iam Rhodiae duodeuiginti tectae naues, iam 

Eumenes rex circa Cycladas insulas erat cum decem tectis nauibus, triginta lembis 
mixtisque aliis minoris formae nauigiis. ipsorum quoque Lacedaemoniorum exules 
permulti, tyrannorum iniuria pulsi, spe reciperandae patriae in castra Romana 
conuenerunt; multi autem erant iam per aliquot aetates ex quo tyranni tenebant 
Lacedaemonenm, alii ab aliis expulsi. princeps erat exulum Agesipolis, cuius iure gentis 
regnum Lacedaemone erat, pulsus infans ab Lycurgo tyranno post mortem Cleomenis 
qui primus tyrannus Lacedaemone fuit. 


[27] Cum terra marique tantum belli circumstaret tyrannum et prope nulla spes esset 
uere suas hostiumque aestimanti uires, non tamen omisit bellum sed et a Creta mille 
delectos iuuentutis eorum exciuit, cum mille iam haberet, et tria milia mercennariorum 
militum, decem milia popularium cum castellanis agrestibus in armis habuit et fossa 
ualloque urbem communiuit; et ne quid intestini motus oreretur, metu et acerbitate 
poenarum tenebat animos, quoniam ut saluum uellent tyrannum sperare non poterat. 
cum suspectos quosdam ciuium haberet, eductis in campum omnibus copiis-Dromon 
ipsi uocant-positis armis ad contionem uocari iubet Lacedaemonios atque eorum 
contioni satellites armatos circumdedit. et pauca praefatus cur sibi omnia timenti 
cauentique ignoscendum in tali tempore foret, et ipsorum referre si quos suspectos 
status praesens rerum faceret prohiberi potius ne quid moliri possint quam puniri 
molientes; itaque quosdam se in custodia habiturum donec ea quae instet tempestas 
praetereat: hostibus repulsis-a quibus, si modo proditio intestina satis caueatur, minus 
periculi esse —extemplo eos emissurum; sub haec citari nomina octoginta ferme 
principum iuuentutis iussit atque eos, ut quisque ad nomen responderat, in custodiam 
tradidit: nocte insequenti omnes interfecti. llotarum deinde quidam-hi sunt iam inde 
antiquitus castellani, agreste genus-transfugere uoluisse insimulati per omnes uicos sub 
uerberibus acti necantur. hoc terrore obstipuerant multitudinis animi ab omni conatu 
nouorum consiliorum. intra munitiones copias continebat nec parem se ratus, si 
dimicare acie uellet, et urbem relinquere tam suspensis et incertis omnium animis 
metuens. 


[28] Quinctius satis iam omnibus paratis profectus ab statiuis die altero ad Sellasiam 
super Oenunta fluuium peruenit, quo in loco Antigonus Macedonum rex cum Cleomene 
Lacedaemoniorum tyranno signis conlatis dimicasse dicebatur. inde cum audisset 
descensum difficilis et artae uiae esse, breui per montes circuitu praemissis qui munirent 
uiam, lato satis et patenti limite ad Eurotam amnem, sub ipsis prope fluentem moenibus, 
peruenit. ubi castra metantes Romanos Quinctiumque ipsum cum equitibus atque 
expeditis praegressum auxiliares tyranni adorti in terrorem ac tumultum coniecerunt 
nihil tale expectantes quia nemo iis obuius toto itinere fuerat ac ueluti pacato agro 
transierant. aliquamdiu peditibus equites, equitibus pedites uocantibus, cum in se 
cuique minimum fiduciae esset, trepidatum est; tandem signa legionum superuenerunt 
et, cum primi agminis cohortes inductae in proelium essent, qui modo terrori fuerant 
trepidantes in urbem compulsi sunt. Romani cum tantum a muro recessissent ut extra 
ictum teli essent, acie derecta paulisper steterunt; postquam nemo hostium contra 
exibat, redierunt in castra. postero die Quinctius prope flumen praeter urbem sub ipsas 
Menelai montis radices ducere copias instructas pergit: primae legionariae cohortes 

ibant, leuis armatura et equites agmen cogebant. Nabis intra murum instructos 
paratosque sub signis habebat mercennarios milites, in quibus omnis fiducia erat, ut ab 
tergo hostem adgrederetur. postquam extremum agmen praeteriit, tum ab oppido 
eodem quo pridie eruperant tumultu pluribus simul locis erumpunt. Ap. Claudius agmen 
cogebat; qui ad id quod futurum erat, ne inopinatum accideret, praeparatis suorum 
animis signa extemplo conuertit totumque in hostem agmen circumegit. itaque, uelut 
rectae acies concurrissent, iustum aliquamdiu proelium fuit. tandem Nabidis milites in 
fugam inclinarunt; quae minus infesta ac trepida fuisset ni Achaei locorum prudentes 
institissent. ii et caedem ingentem ediderunt et dispersos passim fuga plerosque armis 
exuerunt. Quinctius prope Amyclas posuit castra; unde cum perpopulatus omnia 
circumiecta urbi frequentis et amoeni agri loca esset, nullo iam hostium porta excedente 
castra mouit ad fluuium Eurotam. inde uallem Taygeto subiectam agrosque ad mare 
pertinentes euastat. 


[29] Eodem fere tempore L. Quinctius maritimae orae oppida partim uoluntate, partim 
metu aut ui recepit. certior deinde factus Gytheum oppidum omnium maritimarum 
rerum Lacedaemoniis receptaculum esse nec procul a mari castra Romana abesse, 
omnibus id copiis adgredi constituit. erat eo tempore ualida urbs et multitudine ciuium 
incolarumque et omni bellico apparatu instructa. in tempore Quinctio rem haud facilem 
adgredienti rex Eumenes et classis Rhodiorum superuenerunt. ingens multitudo 
naualium sociorum e tribus contracta classibus intra paucos dies omnia quae ad 
oppugnationem urbis terra marique munitae faciunda opera erant effecit. iam 
testudinibus admotis murus subruebatur, iam arietibus quatiebatur. itaque una crebris 
ictibus euersa est turris quodque circa muri erat casu eius prostratum; et Romani simul 
a portu, unde aditus planior erat, ut distenderent ab apertiore loco hostes, simul per 
patefactum ruina iter inrumpere conabantur. nec multum afuit quin qua intenderant 
penetrarent; sed tardauit impetum eorum spes obiecta dedendae urbis, mox deinde 
eadem turbata. Dexagoridas et Gorgopas pari imperio praeerant urbi. Dexagoridas 
miserat ad legatum Romanum traditurum se urbem; et cum ad eam rem tempus et ratio 
conuenisset, a Gorgopa proditor interficitur intentiusque ab uno urbs defendebatur. et 
difficilior facta oppugnatio erat ni T. Quinctius cum quattuor milibus delectorum militum 
superuenisset. is cum supercilio haud procul distantis tumuli ab urbe instructam aciem 
ostendisset et ex altera parte L. Quinctius ab operibus suis terra marique instaret, tum 
uero desperatio Gorgopan quoque coegit id consilii quod in altero morte uindicauerat 
capere, et pactus ut abducere inde milites quos praesidii causa habebat liceret, tradidit 
Quinctio urbem. priusquam Gytheum traderetur Pythagoras, praefectus Argis relictus, 
tradita custodia urbis Timocrati Pellenensi cum mille mercennariis militibus et duobus 
milibus Argiuorum Lacedaemonem ad Nabim uenit. 


[30] Nabis sicut primo aduentu Romanae classis et traditione oppidorum maritimae orae 
conterritus erat, sic parua spe cum acquieuisset Gytheo ab suis retento, postquam id 
quoque traditum Romanis audiuit esse «et», cum ab terra omnibus circa hosti«li»bus 
nihil spei esset, a mari quoque toto se interclusum, cedendum fortunae ratus 
caduceatorem primum in castra misit ad explorandum si paterentur legatos ad se mitti. 
qua impetrata re Pythagoras ad imperatorem uenit nullis cum aliis mandatis quam ut 

tyranno conloqui cum imperatore liceret. consilio aduocato cum omnes dandum 
conloquium censuissent, dies locusque constituitur. in mediae regionis tumulos modicis 
copiis sequentibus cum uenissent, relictis ibi in statione conspecta utrimque cohortibus 
Nabis cum delectis custodibus corporis, Quinctius cum fratre et Eumene rege et Sosila 
Rhodio et Aristaeno Achaeorum praetore tribunisque militum paucis descendit. 


[31] Ibi permisso [ut] seu dicere prius seu audire mallet, ita coepit tyrannus: 'si ipse per 
me, T. Quincti uosque qui adestis, causam excogitare cur mihi aut indixissetis bellum aut 
inferretis possem, tacitus euentum fortunae meae expectassem: nunc imperare animo 
nequiui quin, priusquam perirem, cur periturus essem scirem. et hercules, si tales essetis 
quales esse Carthaginienses fama est, apud quos nihil societatis fides sancti haberet, in 
me quoque uobis quid faceretis minus pensi esse non mirarer. nunc cum uos intueor, 
Romanos esse uideo, qui rerum diuinarum foedera, humanarum fidem socialem 
sanctissimam habeatis; cum me ipse respexi, eum «me» esse spero cui et publice, sicut 
ceteris Lacedaemoniis, uobiscum uetustissimum foedus sit et meo nomine priuatim 
amicitia ac societas, nuper Philippi bello renouata. at enim ego eam uiolaui et euerti, 
quod Argiuorum ciuitatem teneo. quomodo hoc tuear? re an tempore? res mihi 
duplicem defensionem praebet; nam et ipsis uocantibus ac tradentibus urbem eam 
accepi, non occupaui, et accepi urbem cum Philippi partium non in uestra societate esset. 
tempus autem eo me liberat quod, cum iam Argos haberem, societas mihi uobiscum 
conuenit et ut uobis mitterem ad bellum auxilia, non ut Argis praesidium deducerem 
pepigistis. at hercule in ea controuersia quae de Argis est superior sum et aequitate rei, 
quod non uestram urbem sed hostium, quod uolentem non ui coactam accepi, et uestra 
confessione, quod in condicionibus societatis Argos mihi reliquistis. ceterum nomen 
tyranni et facta me premunt, quod seruos ad libertatem uoco, quod in agros inopem 
plebem deduco. de nomine hoc respondere possum me, qualiscumque sum, eundem 
esse qui fui cum tu ipse mecum, T. Quincti, societatem pepigisti. tum me regem appellari 
a uobis memini: nunc tyrannum uocari uideo. itaque si ego nomen imperii mutassem, 
mihi meae inconstantiae, cum uos mutetis, uobis uestrae reddenda ratio est. quod ad 
multitudinem seruis liberandis auctam et egentibus diuisum agrum attinet, possum 
quidem et in hoc me iure temporis tutari: iam feceram haec, qualiacumque sunt, cum 
societatem mecum pepigistis et auxilia in bello aduersus Philippum accepistis; sed si 
nunc ea fecissem, non dico "quid in eo uos laesissem aut uestram amicitiam uiolassem?" 
sed illud, me more atque instituto maiorum fecisse. nolite ad uestras leges atque 
instituta exigere ea quae Lacedaemone fiunt. nihil comparare singula necesse est. uos a 
censu equitem, a censu peditem legitis et paucos excellere opibus, plebem subiectam 
esse illis uultis: noster legum lator non in paucorum manu rem publicam esse uoluit, 
quem uos senatum appellatis, nec excellere unum aut alterum ordinem in ciuitate, sed 
per aequationem fortunae ac dignitatis fore credidit ut multi essent qui arma pro patria 
ferrent. pluribus me ipse egisse quam pro patria sermonis breuitate fateor; et breuiter 
peroratum esse potuit nihil me, postquam uobiscum institui amicitiam, cur eius uos 
paeniteret commisisse.' 


[32] Ad haecimperator Romanus: 'amicitia et societas nobis nulla tecum sed cum Pelope, 
rege Lacedaemoniorum iusto ac legitimo, facta est, cuius ius tyranni quoque qui postea 

per uim tenuerunt Lacedaemone imperium, quia nos bella nunc Punica, nunc Gallica, 
nunc alia ex aliis occupauerant, usurparunt, sicut tu quoque hoc Macedonico bello fecisti. 
nam quid minus conueniret quam eos qui pro libertate Graeciae aduersus Philippum 
gereremus bellum cum tyranno instituere amicitiam? et tyranno quam qui unquam fuit 
saeuissimo et uiolentissimo in suos? nobis uero, etiamsi Argos nec cepisses per fraudem 
nec teneres, liberantibus omnem Graeciam Lacedaemon quoque uindicanda in 
antiquam libertatem erat atque in leges suas, quarum modo tamquam aemulus Lycurgi 
mentionem fecisti. an ut ab laso et Bargyliis praesidia Philippi deducantur curae erit 
nobis, Argos et Lacedaemonem, duas clarissimas urbes, lumina quondam Graeciae, sub 
pedibus tuis relinquemus quae titulum nobis liberatae Graeciae seruientes deforment? 
at enim cum Philippo Argiui senserunt. remittimus hoc tibi ne nostram uicem irascaris. 
satis compertum habemus duorum aut summum trium in ea re, non ciuitatis culpam 
esse, tam hercule quam in te tuoque praesidio accersendo accipiendoque in arcem nihil 
esse publico consilio actum. Thessalos et Phocenses et Locrenses consensu omnium 
scimus partium Philippi fuisse, tamen cum cetera liberauimus Graecia: quid tandem 
censes in Argiuis, qui insontes publici consilii sint, facturos? seruorum ad libertatem 
uocatorum et egentibus hominibus agri diuisi crimina tibi obici dicebas, non quidem nec 
ipsa mediocria; sed quid ista sunt prae iis quae a te tuisque cotidie alia super alia facinora 
eduntur? exhibe liberam contionem uel Argis uel Lacedaemone, si audire iuuat uera 
dominationis impotentissimae crimina. ut alia omnia uetustiora omittam, quam caedem 
Argis Pythagoras iste, gener tuus, paene in oculis meis edidit? quam tu ipse, cum iam 
prope in finibus Lacedaemoniorum essem? agedum, quos in contione comprehensos 
omnibus audientibus ciuibus tuis te in custodia habiturum esse pronuntiasti, iube 
uinctos produci: miseri parentes quos falso lugent uiuere sciant. at enim, ut iam ita sint 
haec, quid ad uos, Romani? hoc tu dicas liberantibus Graeciam? hoc iis qui ut liberare 
possent mare traiecerunt, terra marique gesserunt bellum? "uos tamen" inquis 
"uestramque amicitiam ac societatem proprie non uiolaui." quotiens uis te id arguam 
fecisse? sed nolo pluribus: summam rem complectar. quibus igitur rebus amicitia 
uiolatur? nempe his maxime duabus, si socios meos pro hostibus habeas, si cum 
hostibus te coniungas. utrumque a te factum est; nam et Messenen, uno atque eodem 
iure foederis quo et Lacedaemonem in amicitiam nostram acceptam, socius ipse sociam 
nobis urbem ui atque armis cepisti et cum Philippo, hoste nostro, non societatem solum 
sed, si diis placet, adfinitatem etiam per Philoclen praefectum eius pepigisti et, «ut» 
bellum aduersus nos gerens, mare circa Maleum infestum nauibus piraticis fecisti et 
plures prope ciues Romanos quam Philippus cepisti atque occidisti, tutiorque 
Macedoniae ora quam promunturium Maleae commeatus ad exercitus nostros 
portantibus nauibus fuit. proinde parce, sis, fidem ac iura societatis iactare et omissa 
populari oratione tamquam tyrannus et hostis loquere.' 


[33] Sub haec Aristaenus nunc monere Nabim, nunc etiam orare ut dum liceret, dum 
Occasio esset, sibi ac fortunis suis consuleret; referre deinde nominatim tyrannos 
ciuitatium finitimarum coepit, qui deposito imperio restitutaque libertate suis non 
tutam modo sed etiam honoratam inter ciues senectutem egissent. his dictis in uicem 
auditisque nox prope diremit conloquium. postero die Nabis Argis se cedere ac deducere 

praesidium, quando ita Romanis placeret, et captiuos et perfugas redditurum dixit; aliud 
si quid postularent, scriptum ut ederent petiit, ut deliberare cum amicis posset. ita et 
tyranno tempus datum ad consultandum est et Quinctius sociorum etiam principibus 
adhibitis habuit consilium. maximae partis sententia erat perseuerandum in bello esse 
et tollendum tyrannum: nunquam aliter tutam libertatem Graeciae fore; satius multo 
fuisse non moueri bellum aduersus eum quam omitti motum; et ipsum uelut 
comprobata dominatione firmiorem futurum auctore iniusti imperii adsumpto populo 
Romano et exemplo multos in aliis ciuitatibus ad insidiandum libertati ciuium suorum 
incitaturum. ipsius imperatoris animus ad pacem inclinatior erat. uidebat enim 
compulso intra moenia hoste nihil praeter obsidionem restare, eam autem fore [et] 
diuturnam; non enim Gytheum, quod ipsum tamen traditum, non expugnatum esset, 
sed Lacedaemonem, ualidissimam urbem uiris armisque, oppugnaturos. unam spem 
fuisse si qua admouentibus exercitum dissensio inter ipsos ac seditio excitari posset: 
cum signa portis prope inferri cernerent, neminem se mouisse. adiciebat et cum 
Antiocho infidam pacem Uillium legatum inde redeuntem nuntiare: multo maioribus 
quam ante terrestribus naualibusque copiis in Europam eum transisse. si occupasset 
obsidio Lacedaemonis exercitum, quibus aliis copiis aduersus regem tam ualidum ac 
potentem bellum gesturos? haec propalam dicebat: illa tacita suberat cura ne nouus 
consul Graeciam prouinciam sortiretur et incohata belli uictoria successori tradenda 
esset. 


[34] Cum aduersus tendendo nihil moueret socios, simulando se transire in eorum 
sententiam omnes in adsensum consilii sui traduxit. 'bene uertat' inquit, obsideamus 
Lacedaemonem, quando ita placet. illud modo ne fallat: [ceterum] cum res tam lenta 
quam ipsi scitis oppugnatio urbium sit et obsidentibus prius saepe quam obsessis 
taedium adferat, iam nunc hoc ita proponere uos animis oportet hibernandum circa 
Lacedaemonis moenia esse. quae mora si laborem tantum ac periculum haberet, ut et 
animis et corporibus ad sustinenda ea parati essetis hortarer uos; nunc impensa quoque 
magna eget in opera, in machinationes et tormenta quibus tanta urbs oppugnanda est, 
in commeatus uobis nobisque in hiemem expediendos. itaque, ne aut repente trepidetis 
aut rem incohatam turpiter destituatis, scribendum ante uestris ciuitatibus censeo 
explorandumque quid quaeque animi, quid uirium habeat. auxiliorum satis superque 
habeo; sed quo plures sumus, pluribus rebus egebimus. nihil iam praeter nudum solum 
ager hostium habet: ad hoc hiems accedet ad comportandum ex longinquo difficilis." 
haec oratio primum animos omnium ad respicienda «sua» cuiusque domestica mala 
conuertit, segnitiam, inuidiam et obtrectationem domi manentium aduersus militantes, 
libertatem difficilem ad consensum, inopiam publicam, malignitatem conferendi ex 
priuato. uersis itaque subito uoluntatibus faceret quod e re publica populi Romani 
sociorumque esse crederet imperatori permiserunt. 


[35] Inde Quinctius adhibitis legatis tantum tribunisque militum condiciones in quas pax 
cum tyranno fieret has conscripsit: sex mensium indutiae ut essent Nabidi Romanisque 
et Eumeni regi et Rhodiis; legatos extemplo mitterent Romam T. Quinctius et Nabis, ut 
pax [ex] auctoritate senatus confirmaretur; et qua die scriptae condiciones pacis editae 
Nabidi forent, ea dies ut indutiarum principium esset, et ut ex ea die intra decimum diem 

ab Argis ceterisque oppidis quae in Argiuorum agro essent praesidia omnia 
deducerentur uacuaque et libera traderentur Romanis, et ne quod inde mancipium 
regium publicumue aut priuatum educeretur: si qua dolo malo publice aut priuatim ante 
educta forent, dominis recte restituerentur; naues quas ciuitatibus maritimis ademisset 
redderet neue ipse nauem ullam praeter duos lembos, qui non plus quam sedecim remis 
agerentur, haberet; perfugas et captiuos omnibus sociis populi Romani ciuitatibus 
redderet et Messeniis omnia quae comparerent quaeque domini cognossent; exulibus 
quoque Lacedaemoniis liberos coniuges restitueret quae earum uiros sequi uoluissent, 
inuita ne qua exulis comes esset; mercennariorum militum Nabidis qui aut in ciuitates 
suas aut ad Romanos transissent, iis res suae omnes recte redderentur; in Creta insula 
ne quam urbem haberet, quas habuisset redderet Romanis; ne quam societatem cum 
ullo Cretensium aut quoquam alio institueret neu bellum gereret; ciuitatibus omnibus, 
quasque [et] ipse restituisset quaeque se suaque in fidem ac dicionem populi Romani 
tradidissent, omnia praesidia deduceret seque ipse suosque ab iis abstineret; ne quod 
oppidum neu quod castellum in suo alienoue agro conderet; obsides ea ita futura daret 
quinque quos imperatori Romano placuisset et filium in iis suum, et talenta centum 
argenti in praesenti et quinquaginta talenta in singulos annos per annos octo. 


[36] Haec conscripta castris propius urbem motis Lacedaemonem mittuntur. nec sane 
quicquam eorum satis placebat tyranno, nisi quod praeter spem reducendorum exulum 
mentio nulla facta erat; maxime autem omnium ea res offendebat quod et naues et 
maritimae ciuitates ademptae erant. fuerat autem ei magno fructui mare omnem oram 
«a» Maleo praedatoriis nauibus infestam habenti; iuuentutem praeterea ciuitatium 
earum ad supplementum longe optimi generis militum habebat. has condiciones 
quamquam ipse in secreto uolutauerat cum amicis, uolgo tamen omnes fama ferebant, 
uanis ut ad ceteram fidem sic ad secreta tegenda satellitum regiorum ingeniis. non tam 
omnia uniuersi quam ea quae ad quemque pertinerent singuli carpebant. qui exulum 
coniuges in matrimonio habebant aut ex bonis eorum aliquid possederant, tamquam 
amissuri, non reddituri indignabantur. seruis liberatis a tyranno non inrita modo futura 
libertas sed multo foedior quam fuisset ante seruitus redeuntibus in iratorum 
dominorum potestatem ante oculos obuersabatur. mercennarii milites et pretia militiae 
casura in pace aegre ferebant et reditum sibi nullum esse in ciuitates uidebant infensas 
non tyrannis magis quam satellitibus eorum. 


[37] Haec inter se primo circulos serentes fremere; deinde subito ad arma discurrerunt. 
quo tumultu cum per se satis inritatam multitudinem cerneret tyrannus, contionem 
aduocari iussit. ubi cum ea quae imperarentur ab Romanis exposuisset et grauiora atque 
indigniora quaedam falso adfinxisset, et ad singula nunc ab uniuersis nunc a partibus 
contionis acclamaretur, interrogauit quid se respondere ad ea aut quid facere uellent. 
prope una uoce omnes nihil responderi et bellum geri iusserunt; et pro se quisque, 
qualia multitudo solet, bonum animum habere et bene sperare iubentes, fortes 
fortunam adiuuare aiebant. his uocibus incitatus tyrannus et Antiochum Aetolosque 
adiuturos pronuntiat et sibi ad obsidionem sustinendam copiarum adfatim esse. 
exciderat pacis mentio ex omnium animis, et in stationes non ultra quieturi discurrunt. 
paucorum excursio lacessentium et emissa iacula extemplo et Romanis dubitationem 

quin bellandum esset exemerunt. leuia inde proelia per quadriduum primum sine ullo 
satis certo euentu commissa. quinto die prope iusta pugna adeo pauentes in oppidum 
Lacedaemonii compulsi sunt ut quidam milites Romani terga fugientium caedentes per 
intermissa, ut tunc erant, moenia urbem intrarint. 


[38] Et tunc quidem Quinctius satis eo terrore coercitis excursionibus hostium nihil 
praeter ipsius oppugnationem urbis superesse ratus, missis qui omnes nauales socios a 
Gytheo accerserent, ipse interim cum tribunis militum ad uisendum urbis situm moenia 
circumuehitur. fuerat quondam sine muro Sparta; tyranni nuper locis patentibus 
planisque obiecerant murum: altiora loca et difficiliora aditu stationibus armatorum pro 
munimento obiectis tutabantur. ubi satis omnia inspexit, corona oppugnandum ratus 
omnibus copiis — erant autem Romanorum sociorumque, simul peditum equitumque, 
simul terrestrium ac naualium copiarum, ad quinquaginta milia hominum —urbem cinxit. 
alii scalas, alii ignem, alii alia quibus non oppugnarent modo sed etiam terrerent, 
portabant. iussi clamore sublato subire undique omnes, ut qua primum occurrerent 
quaue opem ferrent ad omnia simul pauentes Lacedaemonii ignorarent. quod roboris in 
exercitu erat, trifariam diuisum: parte una a Phoebeo, altera a Dictynnaeo, tertia ab eo 
loco quem Heptagonias appellant-omnia autem haec aperta sine muro loca sunt — 
adgredi iubet. cum tantus undique terror urbem circumuasisset, primo tyrannus et ad 
clamores repentinos et ad nuntios trepidos motus, ut quisque maxime laboraret locus, 
aut ipse occurrebat aut aliquos mittebat; deinde circumfuso undique pauore ita 
obtorpuit ut nec dicere quod in rem esset nec audire posset, nec inops modo consilii sed 
uix mentis compos esset. 


[39] Romanos primo sustinebant in angustiis Lacedaemonii, ternaeque acies tempore 
uno locis diuersis pugnabant; deinde crescente certamine nequaquam erat proelium par. 
missilibus enim Lacedaemonii pugnabant, a quibus se et magnitudine scuti perfacile 
Romanus tuebatur miles et quod alii uani, alii leues admodum ictus erant. nam propter 
angustias loci confertamque turbam non modo ad emittenda cum procursu, quo 
plurimum concitantur, tela spatium habebant, sed ne ut de gradu quidem libero ac 
stabili conarentur. itaque ex aduerso missa tela nulla in corporibus, rara in scutis 
haerebant; ab circumstantibus ex superioribus locis uolnerati quidam sunt; mox 
progressos iam etiam ex tectis non tela modo sed tegulae quoque inopinantes 
perculerunt. sublatis deinde supra capita scutis continuatisque ita inter se ut non modo 
ad caecos ictus sed ne ad inserendum quidem ex propinquo telum loci quicquam esset, 
testudine facta subibant. et primae angustiae paulisper sua hostiumque refertae turba 
tenuerunt: postquam in patentiorem uiam urbis paulatim urgentes hostem processere, 
non ultra uis eorum atque impetus sustineri poterant. cum terga uertissent 
Lacedaemonii et fuga effusa superiora peterent loca, Nabis quidem ut capta urbe 
trepidans quanam ipse euaderet circumspectabat: Pythagoras cum ad cetera animo 
officioque ducis fungebatur, tunc uero unus ne caperetur urbs causa fuit; succendi enim 
aedificia proxima muro iussit. quae cum momento temporis arsissent, ut adiuuantibus 
ignem qui alias ad extinguendum opem ferre solent, ruere in Romanos tecta nec 
tegularum modo fragmenta sed etiam ambusta tigna ad armatos peruenire et flamma 
late fundi, fumus terrorem etiam maiorem quam periculum facere. itaque et qui extra 

urbem erant Romanorum, tum maxime impetus facientes, recessere a muro et qui iam 
intrauerant, ne incendio ab tergo oriente intercluderentur ab suis, receperunt sese; et 
Quinctius postquam quid rei esset uidit, receptui canere iussit. ita iam capta prope urbe 
reuocati redierunt in castra. 


[40] Quinctius plus ex timore hostium quam exre ipsa spei nactus per triduum insequens 
territauit eos nunc proeliis lacessendo, nunc operibus, intersaepiendoque quaedam ne 
exitus ad fugam esset. his comminationibus compulsus tyrannus Pythagoran rursus 
oratorem misit; quem Quinctius primo aspernatus excedere castris iussit, dein 
suppliciter orantem aduolutumque genibus tandem audiuit. prima oratio fuit omnia 
permittentis arbitrio Romanorum; dein cum ea uelut uana et sine effectu nihil proficeret, 
eo deducta est res ut iis condicionibus quae ex scripto paucis ante diebus editae erant 
indutiae fierent, pecuniaque et obsides accepti. dum oppugnatur tyrannus, Argiui 
nuntiis aliis [prope] super alios adferentibus tantum non iam captam Lacedaemonem 
esse erecti et ipsi, simul eo quod Pythagoras cum parte ualidissima praesidii excesserat, 
contempta paucitate eorum qui in arce erant, duce Archippo quodam praesidium 
expulerunt; Timocratem Pellenensem, quia clementer praefuerat, uiuum fide data 
emiserunt. huic laetitiae Quinctius superuenit pace data tyranno dimissisque ab 
Lacedaemone Eumene et Rhodiis et L. Quinctio fratre ad classem. 


[41] Laeta ciuitas celeberrimum festorum dierum ac nobile ludicrum Nemeorum, die 
stata propter belli mala praetermissum, in aduentum Romani exercitus ducisque 
indixerunt praefeceruntque ludis ipsum imperatorem. multa erant quae gaudium 
cumularent: reducti ciues ab Lacedaemone erant quos nuper Pythagoras quosque ante 
Nabis abduxerat; redierant qui post compertam a Pythagora coniurationem et caede 
iam coepta effugerant; libertatem ex longo interuallo libertatisque auctores Romanos, 
quibus causa bellandi cum tyranno ipsi fuissent, cernebant. testata quoque ipso 
Nemeorum die uoce praeconis libertas est Argiuorum. Achaeis quantum restituti Argi in 
commune Achaiae concilium laetitiae adferebant, tantum serua Lacedaemon relicta et 
lateri adhaerens tyrannus non sincerum gaudium praebebant. Aetoli uero eam rem 
omnibus conciliis lacerare: cum Philippo non ante desitum bellari quam omnibus 
excederet Graeciae urbibus, tyranno relictam Lacedaemonem; regem autem legitimum, 
qui in Romanis fuerit castris, ceterosque nobilissimos ciues in exilio uicturos; Nabidis 
dominationis satellitem factum populum Romanum. Quinctius ab Argis Elatiam, unde ad 
bellum Spartanum profectus erat, copias reduxit. sunt qui non ex oppido proficiscentem 
bellum gessisse tyrannum tradant sed castris aduersus Romana positis castra diuque 
cunctatum, quia Aetolorum auxilia expectasset, coactum ad extremum acie confligere 
impetu in pabulatores suos a Romanis facto: eo proelio uictum castrisque exutum 
pacem petisse, cum cecidissent quattuordecim milia militum, capta plus quattuor milia 
essent. 


[42] Eodem fere tempore et a T. Quinctio de rebus ad Lacedaemonem gestis et a M. 
Porcio consule ex Hispania litterae allatae. utriusque nomine in dies ternos supplicatio 
ab senatu decreta est. L. Ualerius consul, cum post fusos circa Litanam siluam Boios 
quietam prouinciam habuisset, comitiorum causa Romam rediit et creauit consules P. 


726 


Cornelium Scipionem Africanum iterum et Ti. Sempronium Longum. horum patres primo 
anno secundi Punici belli consules fuerant. praetoria inde comitia habita: creati P. 
Cornelius Scipio et duo Cn. Cornelii, Merenda et Blasio, et Cn. Domitius Ahenobarbus et 
Sex. Digitius et T. luuentius Thalna. comitiis perfectis consul in prouinciam rediit. nouum 
ius eo anno a Ferentinatibus temptatum, ut Latini qui in coloniam Romanam nomina 
dedissent ciues Romani essent: Puteolos Salernumque et Buxentum adscripti coloni qui 
nomina dederant, et, cum ob id se pro ciuibus Romanis ferrent, senatus iudicauit non 
esse eos ciues Romanos. 


[43] Principio anni quo P. Scipio Africanus iterum et Ti. Sempronius Longus consules 
fuerunt, legati Nabidis tyranni Romam uenerunt. iis extra urbem in aede Apollinis 
senatus datus est. pax quae cum T. Quinctio conuenisset ut rata esset petierunt 
impetraruntque. de prouinciis cum relatum esset, senatus frequens in eam sententiam 
ibat ut, quoniam in Hispania et Macedonia debellatum foret, consulibus ambobus Italia 
prouincia esset. Scipio satis esse Italiae unum consulem censebat, alteri Macedoniam 
decernendam esse: bellum graue ab Antiocho imminere, iam ipsum sua sponte in 
Europam transgressum. quid deinde facturum censerent, cum hinc Aetoli, haud dubii 
hostes, uocarent ad bellum, illinc Hannibal, Romanis cladibus insignis imperator, 
stimularet? dum de prouinciis consulum disceptatur, praetores sortiti sunt: Cn. Domitio 
urbana iurisdictio, T. luuentio peregrina euenit, P. Cornelio Hispania ulterior, Sex. Digitio 
citerior, duobus Cn. Corneliis, Blasioni Sicilia, Merendae Sardinia. in Macedoniam nouum 
exercitum transportari non placuit, eum qui esset ibi reduci in Italiam a Quinctio ac 
dimitti; item eum exercitum dimitti qui cum M. Porcio Catone in Hispania esset; 
consulibus ambobus Italiam prouinciam esse et duas urbanas scribere eos legiones, ut 
dimissis quos senatus censuisset exercitibus octo omnino Romanae legiones essent. 


[44] Uer sacrum factum erat priore anno, M. Porcio et L. Ualerio consulibus. id cum P. 
Licinius pontifex non esse recte factum collegio primum, deinde ex auctoritate collegii 
patribus renuntiasset, de integro faciendum arbitratu pontificum censuerunt ludosque 
magnos qui una uoti essent tanta pecunia quanta adsoleret faciendos: uer sacrum uideri 
pecus quod natum esset inter kal. Martias et pridie kal. Maias P. Cornelio et Ti. 
Sempronio consulibus. censorum inde comitia sunt habita. creati censores Sex. Aelius 
Paetus et C. Cornelius Cethegus. «ii» principem senatus P. Scipionem consulem, quem 
et priores censores legerant, legerunt. tres omnino senatores, neminem curuli honore 
usum, praeterierunt. gratiam quoque ingentem apud eum ordinem pepererunt, quod 
ludis Romanis aedilibus curulibus imperarunt ut loca senatoria secernerent a populo; 
nam antea in promiscuo spectarant. equitibus quoque perpaucis adempti equi, nec in 
ullum ordinem saeuitum. atrium Libertatis et uila publica ab iisdem refecta 
amplificataque. uer sacrum ludique Romani uotiui quos uouerat Ser. Sulpicius Galba 
consul facti. cum spectaculo eorum occupati animi hominum essent, Q. Pleminius, qui 
propter multa in deos hominesque scelera Locris admissa in carcerem coniectus fuerat, 
comparauerat homines qui pluribus simul locis urbis nocte incendia facerent, ut in 
consternata nocturno tumultu ciuitate refringi carcer posset. ea res indicio consciorum 
palam facta delataque ad senatum est. Pleminius in inferiorem demissus carcerem est 
necatusque. 

[45] Coloniae ciuium Romanorum eo anno deductae sunt Puteolos Uolturnum Liternum, 
treceni homines in singulas. item Salernum Buxentumque coloniae ciuium Romanorum 
deductae sunt. deduxere triumuiri Ti. Sempronius Longus, qui tum consul erat, M. 
Seruilius Q. Minucius Thermus. ager diuisus est, qui Campanorum fuerat. Sipontum item 
in agrum qui Arpinorum fuerat coloniam ciuium Romanorum alii triumuiri, D. lunius 
Brutus M. Baebius Tamphilus M. Heluius deduxerunt. Tempsam item et Crotonem 
coloniae ciuium Romanorum deductae. Tempsanus ager de Bruttiis captus erat: Bruttii 
Graecos expulerant; Crotonem Graeci habebant. triumuiri Cn. Octauius L. Aemilius 
Paulus C. Laetorius Crotonem, Tempsam L. Cornelius Merula Q. «...» C. Salonius 
deduxerunt. prodigia quoque alia uisa eo anno Romae sunt, alia nuntiata. in foro et 
comitio et Capitolio sanguinis guttae uisae sunt; et terra aliquotiens pluuit et caput 
Uolcani arsit. nuntiatum est Nare amni lac fluxisse, pueros ingenuos Arimini sine oculis 
ac naso et in Piceno agro non pedes, non manus habentem natum. ea prodigia ex 
pontificum decreto procurata. et sacrificium nouemdiale factum est, quod Hadriani 
nuntiauerant in agro suo lapidibus pluuisse. 


[46] In Gallia L. Ualerius Flaccus proconsul circa Mediolanium cum Gallis Insubribus et 
Bois, qui Dorulato duce ad concitandos Insubres Padum transgressi erant, signis conlatis 
depugnauit; decem milia hostium sunt caesa. per eos dies collega eius M. Porcius Cato 
ex Hispania triumphauit. tulit in eo triumpho argenti infecti uiginti quinque milia pondo, 
bigati centum uiginti tria milia, Oscensis quingenta quadraginta, auri pondo mille 
quadringenta. militibus ex praeda diuisit in singulos ducenos septuagenos aeris, triplex 
equiti. Ti. Sempronius consul in prouinciam profectus in Boiorum primum agrum 
legiones duxit. Boiorix tum regulus eorum cum duobus fratribus tota gente concitata ad 
rebellandum castra locis apertis posuit, ut appareret dimicaturos si hostis fines intrasset. 
consul ubi quantae copiae, quanta fiducia esset hosti sensit, nuntium ad collegam mittit 
ut, si uideretur ei, maturaret uenire: se tergiuersando in aduentum eius rem 
extracturum. quae causa consuli cunctandi, eadem Gallis, praeterquam quod cunctatio 
hostium animos faciebat, rei maturandae erat ut priusquam coniungerentur consulum 
copiae rem transigerent. per biduum tamen nihil aliud quam steterunt parati ad 
pugnandum, si quis contra egrederetur; tertio subiere ad uallum castraque simul ab 
omni parte adgressi sunt. consul arma extemplo capere milites iussit; armatos inde 
paulisper continuit, ut et stolidam fiduciam hosti augeret et disponeret copias quibus 
quaeque portis erumperent. duae legiones duabus principalibus portis signa efferre 
iussae. sed in ipso exitu ita conferti obstitere Galli ut clauderent uiam. diu in angustiis 
pugnatum est; nec dextris magis gladiisque gerebatur res quam scutis corporibusque 
ipsis obnixi urgebant, Romani ut signa foras efferrent, Galli ut aut in castra ipsi 
penetrarent aut exire Romanos prohiberent. nec ante in hanc aut illam partem moueri 
acies potuerunt quam Q. Uictorius primi pili centurio et C. Atinius tribunus militum, 
quartae hic, ille secundae legionis, rem in asperis proeliis saepe temptatam, signa 
adempta signiferis in hostes iniecerunt. dum repetunt enixe signum, priores secundani 
se porta eiecerunt. 


[47] lam hi extra uallum pugnabant, quarta legione in porta haerente, cum alius 
tumultus ex auersa parte castrorum est exortus. in portam quaestoriam inruperant Galli 

resistentesque pertinacius occiderant L. Postumium quaestorem, cui Tympano fuit 
cognomen, et M. Atinium et P. Sempronium praefectos socium, et ducentos ferme 
milites. capta ab ea parte castra erant, donec cohors extraordinaria, missa a consule ad 
tuendam quaestoriam portam, et eos qui intra uallum erant partim occidit partim 
expulit castris et inrumpentibus obstitit. eodem fere tempore et quarta legio cum 
duabus extraordinariis cohortibus porta erupit. ita simul tria proelia circa castra locis 
distantibus erant clamoresque dissoni ad incertos suorum euentus a praesenti 
certamine animos pugnantium auertebant. usque ad meridiem aequis uiribus ac prope 
pari spe pugnatum est. labor et aestus mollia et fluida corpora Gallorum et minime 
patientia sitis cum decedere pugna coegisset, in paucos restantes impetum Romani 
fecerunt fusosque compulerunt in castra. signum inde receptui ab consule datum est; 
ad quod pars maior receperunt sese, pars certaminis studio et spe potiundi castris 
hostium perstitit ad uallum. eorum paucitate contempta Galli uniuersi ex castris 
eruperunt: fusi inde Romani quae imperio consulis noluerant suo pauore ac terrore 
castra repetunt. ita uaria hinc atque illinc nunc fuga, nunc uictoria fuit; Gallorum tamen 
ad undecim milia, Romanorum quinque milia sunt occisa. Galli recepere in intima finium 
sese, consul Placentiam legiones duxit. 


[48] Scipionem alii coniuncto exercitu cum collega per Boiorum Ligurumque agros 
populantem isse, quod progredi siluae paludesque passae sint, scribunt, alii nulla 
memorabili re gesta Romam comitiorum causa redisse. eodem hoc anno T. Quinctius 
Elatiae, quo in hiberna reduxerat copias, totum hiemis tempus iure dicundo consumpsit 
mutandisque iis quae aut ipsius Philippi aut praefectorum eius licentia in ciuitatibus 
facta erant, cum suae factionis hominum uires augendo ius ac libertatem aliorum 
deprimerent. ueris initio Corinthum conuentu edicto uenit. ibi omnium ciuitatium 
legationes in contionis modum circumfusas est adlocutus, orsus ab inita primum 
Romanis amicitia cum Graecorum gente et imperatorum qui ante se in Macedonia 
fuissent suisque rebus gestis. omnia cum adprobatione ingenti sunt audita, 
praeterquam cum ad mentionem Nabidis uentum esset: id minime conueniens liberanti 
Graeciam uidebatur tyrannum reliquisse non suae solum patriae grauem sed omnibus 
circa ciuitatibus metuendum, haerentem uisceribus nobilissimae ciuitatis. 


[49] Nec ignarus huius habitus animorum Quinctius, si sine excidio Lacedaemonis fieri 
potuisset, fatebatur pacis cum tyranno mentionem admittendam auribus non fuisse: 
nunc, cum aliter quam ruina grauissimae ciuitatis opprimi non posset, satius uisum esse 
tyrannum debilitatum ac totis prope uiribus ad nocendum cuiquam ademptis relinqui 
quam intermori uehementioribus quam quae pati possit remediis ciuitatem sinere, in 
ipsa uindicta libertatis perituram. praeteritorum commemorationi subiecit proficisci sibi 
in Italiam atque omnem exercitum deportare in animo esse: Demetriadis Chalcidisque 
praesidia intra decimum diem audituros deducta, Acrocorinthum ipsis extemplo 
uidentibus uacuam Achaeis traditurum, ut omnes scirent utrum Romanis an Aetolis 
mentiri mos esset, qui male commissam libertatem populo Romano sermonibus 
distulerint et mutatos pro Macedonibus Romanos dominos. sed illis nec quid dicerent 
nec quid facerent quicquam unquam pensi fuisse; reliquas ciuitates monere ut «ex» 
factis, non ex dictis amicos pensent intellegantque quibus credendum et a quibus 

cauendum sit. libertate modice utantur: temperatam eam salubrem et singulis et 
ciuitatibus esse, nimiam et aliis grauem et ipsis qui habeant praecipitem et effrenatam 
esse. concordiae in ciuitatibus principes et ordines inter se et in commune omnes 
ciuitates consulerent. aduersus consentientes nec regem quemquam satis ualidum nec 
tyrannum fore: discordiam et seditionem omnia opportuna insidiantibus facere, cum 
pars quae domestico certamine inferior sit externo potius se adplicet quam ciui cedat. 
alienis armis partam, externa fide redditam libertatem sua cura custodirent 
seruarentque ut populus Romanus dignis datam libertatem ac munus suum bene 
positum sciret. 


[50] Has uelut parentis uoces cum audirent, manare omnibus gaudio lacrimae, adeo ut 
ipsum quoque confunderent dicentem. paulisper fremitus adprobantium dicta fuit 
monentiumque aliorum alios ut eas uoces uelut oraculo missas in pectora animosque 
demitterent. silentio deinde facto petiit ab iis ut ciues Romanos, si qui apud eos in 
seruitute essent, conquisitos intra duos menses mitterent ad se in Thessaliam: ne ipsis 
quidem honestum esse in liberata terra liberatores eius seruire. omnes acclamarunt 
gratias se inter cetera etiam ob hoc agere quod admoniti essent ut tam pio, tam 
necessario officio fungerentur. ingens numerus erat bello Punico captorum, quos 
Hannibal, cum ab suis non redimerentur, uenum dederat. multitudinis eorum 
argumentum sit quod Polybius scribit centum talentis eam rem Achaeis stetisse, cum 
quingenos denarios pretium in capita quod redderetur dominis statuissent. mille enim 
ducentos ea ratione Achaia habuit: adice nunc pro portione quot uerisimile sit Graeciam 
totam habuisse. nondum conuentus dimissus erat, cum respiciunt praesidium ab 
Acrocorintho descendens protinus duci ad portam atque abire. quorum agmen 
imperator secutus prosequentibus cunctis, seruatorem liberatoremque acclamantibus, 
salutatis dimissisque iis eadem qua uenerat uia Elatiam rediit. inde cum omnibus copiis 
Ap. Claudium legatum dimittit; per Thessaliam atque Epirum ducere Oricum iubet atque 
se ibi opperiri: inde namque in animo esse exercitum in Italiam traicere. et L. Quinctio 
fratri, legato et praefecto classis, scribit ut onerarias ex omni Graeciae ora eodem 
contraheret. 


[51] Ipse Chalcidem profectus, deductis non a Chalcide solum sed etiam ab Oreo atque 
Eretria praesidiis, conuentum ibi Euboicarum habuit ciuitatium admonitosque in quo 
statu rerum accepisset eos et in quo relinqueret dimisit. Demetriadem inde proficiscitur 
deductoque praesidio, prosequentibus cunctis sicut Corinthi et Chalcide, pergit ire in 
Thessaliam, ubi non liberandae modo ciuitates erant sed ex omni conluuione et 
confusione in aliquam tolerabilem formam redigendae. nec enim temporum modo uitiis 
ac uiolentia et licentia regia turbati erant sed inquieto etiam ingenio gentis nec comitia 
nec conuentum nec concilium ullum non per seditionem ac tumultum iam inde a 
principio ad nostram usque aetatem traducentis. a censu maxime et senatum et iudices 
legit potentioremque eam partem ciuitatium fecit cui salua et tranquilla omnia esse 
magis expediebat. 


[52] Ita cum percensuisset Thessaliam, per Epirum Oricum, unde erat traiecturus, uenit. 
ab Orico copiae omnes Brundisium transportatae; inde per totam Italiam ad urbem 

prope triumphantes non minore agmine rerum captarum quam suo prae se acto 
uenerunt. postquam Romam uentum est, senatus extra urbem Quinctio ad res gestas 
edisserendas datus est triumphusque meritus ab lubentibus decretus. triduum 
triumphauit. die primo arma tela signaque aerea et marmorea transtulit, plura Philippo 
adempta quam quae ex ciuitatibus ceperat; secundo aurum argentumque factum 
infectumque et signatum. infecti argenti fuit "decem et octo^ milia pondo et ducenta 
septuaginta, facti uasa multa omnis generis, caelata pleraque, quaedam eximiae artis; 
et ex aere multa fabrefacta; ad hoc clipea argentea decem. signati argenti octoginta 
quattuor milia fuere Atticorum: tetrachma uocant, trium fere denariorum in singulis 
argenti est pondus. auri pondo fuit tria milia septingenta quattuordecim et clipeum 
unum ex auro totum et Philippei nummi aurei quattuordecim milia quingenti 
quattuordecim. tertio die coronae aureae, dona ciuitatium, tralatae centum 
quattuordecim; et hostiae ductae et ante currum multi nobiles captiui obsidesque, inter 
quos Demetrius regis Philippi filius fuit et Armenes Nabidis tyranni filius, Lacedaemonius. 
ipse deinde Quinctius in urbem est inuectus. secuti currum milites frequentes, ut 
exercitu omni ex prouincia deportato. his duceni quinquageni aeris in pedites diuisi, 
duplex centurioni, triplex equiti. praebuerunt speciem triumpho capitibus rasis secuti 
qui seruitute exempti fuerant. 


[53] Exitu anni huius Q. Aelius Tubero tribunus plebis ex senatus consulto tulit ad plebem 
plebesque sciuit uti duae Latinae coloniae, una in Bruttios, altera in Thurinum agrum 
deducerentur. his deducendis triumuiri creati, quibus in triennium imperium esset, in 
Bruttios Q. Naeuius M. Minucius Rufus M. Furius Crassipes, in Thurinum agrum A. 
Manlius Q. Aelius L. Apustius. ea bina comitia Cn. Domitius praetor urbanus in Capitolio 
habuit. aedes eo anno aliquot dedicatae sunt: una lunonis Matutae in foro holitorio, 
uota locataque quadriennio ante a C. Cornelio consule Gallico bello: censor idem 
dedicauit; altera Fauni: aediles eam biennio ante ex multaticio argento faciendam 
locarant C. Scribonius et Cn. Domitius, qui praetor urbanus eam dedicauit. et aedem 
Fortunae Primigeniae in colle Quirinali dedicauit Q. Marcius Ralla, duumuir ad id ipsum 
creatus: uouerat eam decem annis ante Punico bello P. Sempronius Sophus consul, 
locauerat idem censor. et in insula louis aedem C. Seruilius duumuir dedicauit: uota erat 
sex annis ante Gallico bello ab L. Furio Purpurione praetore, ab eodem postea consule 
locata. haec eo anno acta. 


[54] P. Scipio ex prouincia Gallia ad consules subrogandos uenit. comitia consulum fuere, 
quibus creati sunt L. Cornelius Merula et Q. Minucius Thermus. postero die creati sunt 
praetores L. Cornelius Scipio M. Fuluius Nobilior C. Scribonius M. Ualerius Messalla L. 
Porcius Licinus et C. Flaminius. Megalesia ludos scaenicos A. Atilius Serranus L. 
Scribonius Libo aediles curules primi fecerunt. horum aedilium ludos Romanos primum 
senatus a populo secretus spectauit praebuitque sermones, sicut omnis nouitas solet, 
aliis tandem quod multo ante debuerit tributum existimantibus amplissimo ordini, aliis 
demptum ex dignitate populi quidquid maiestati patrum adiectum esset 
interpretantibus et omnia discrimina talia quibus ordines discernerentur et concordiae 
et libertatis aequae minuendae esse: ad quingentesimum «quinquagesimum» octauum 
annum in promiscuo spectatum esse; quid repente factum cur immisceri sibi in cauea 

patres plebem nollent? cur diues pauperem consessorem fastidiret? nouam, superbam 
libidinem, ab nullius ante gentis senatu neque desideratam neque institutam. postremo 
ipsum quoque Africanum quod consul auctor eius rei fuisset paenituisse ferunt; adeo 
nihil motum ex antiquo probabile est: ueteribus, nisi quae usus euidenter arguit, stari 
malunt. 


[55] Principio anni quo L. Cornelius Q. Minucius consules fuerunt terrae motus ita crebri 
nuntiabantur ut non rei tantum ipsius sed feriarum quoque ob id indictarum homines 
taederet; nam neque senatus haberi neque res publica administrari poterat sacrificando 
expiandoque occupatis consulibus. postremo decemuiris adire libros iussis, ex responso 
eorum supplicatio per triduum fuit. coronati ad omnia puluinaria supplicauerunt 
edictumque est ut omnes qui ex una familia essent supplicarent pariter. item ex 
auctoritate senatus consules edixerunt ne quis, quo die terrae motu nuntiato feriae 
indictae essent, eo die alium terrae motum nuntiaret. prouincias deinde consules prius, 
tum praetores sortiti. Cornelio Gallia, Minucio Ligures euenerunt; sortiti praetores C. 
Scribonius urbanam, M. Ualerius peregrinam, L. Cornelius Siciliam, L. Porcius Sardiniam, 
C. Flaminius Hispaniam citeriorem, M. Fuluius Hispaniam ulteriorem. 


[56] Nihil eo anno belli expectantibus consulibus litterae M. Cinci-praefectus is Pisis 
erat-allatae: Ligurum uiginti milia armatorum coniuratione per omnia conciliabula 
uniuersae gentis facta Lunensem primum agrum depopulatos, Pisanum deinde finem 
transgressos omnem oram maris peragrasse. itaque Minucius consul, cui Ligures 
prouincia euenerat, ex auctoritate patrum in rostra escendit et edixit ut legiones duae 
urbanae quae superiore anno conscriptae essent post diem decimum Arretii adessent: 
in earum locum se duas legiones urbanas scripturum. item sociis et Latino nomini, 
magistratibus legatisque eorum qui milites dare debebant, edixit ut in Capitolio se 
adirent. iis quindecim milia peditum et quingentos equites pro numero cuiusque 
iuniorum discripsit et inde ex Capitolio protinus ire ad portam et, ut maturaretur res, 
proficisci ad dilectum iussit. Fuluio Flaminioque terna milia Romanorum peditum, 
centeni equites in supplementum et quina milia socium Latini nominis et duceni equites 
decreti, mandatumque praetoribus ut ueteres dimitterent milites cum in prouinciam 
uenissent. cum milites qui in legionibus urbanis erant frequentes tribunos plebei 
adissent uti causas cognoscerent eorum quibus aut emerita stipendia aut morbus 
causae essent quo minus militarent, eam rem litterae Ti. Semproni discusserunt, in 
quibus scriptum erat Ligurum decem milia in agrum Placentinum uenisse et eum usque 
ad ipsa coloniae moenia et Padi ripas cum caedibus et incendiis perpopulatos esse; 
Boiorum quoque gentem ad rebellionem spectare. ob eas res tumultum esse decreuit 
senatus: tribunos plebei non placere causas militares cognoscere quo minus ad edictum 
conueniretur. adiecerunt etiam ut socii nominis Latini qui in exercitu P. Corneli Ti. 
Semproni fuissent et dimissi ab iis consulibus essent, ut ad quam diem L. Cornelius 
consul edixisset et in quem locum edixisset Etruriae conuenirent, et uti L. Cornelius 
consul in prouinciam proficiscens in oppidis agrisque qua iturus esset si quos ei uideretur 
milites scriberet armaretque et duceret secum, dimittendique ei quos eorum 
quandoque uellet ius esset. 

[57] Postquam consules dilectu habito profecti in prouincias sunt, tum T. Quinctius 
postulauit ut de iis quae cum decem legatis ipse statuisset senatus audiret eaque, si 
uideretur, auctoritate sua confirmaret: id eos facilius facturos si legatorum uerba qui ex 
uniuersa Graecia et magna parte Asiae quique ab regibus uenissent audissent. eae 
legationes a C. Scribonio praetore urbano in senatum introductae sunt benigneque 
omnibus responsum. cum Antiocho quia longior disceptatio erat, decem legatis, quorum 
pars aut in Asia aut Lysimachiae apud regem fuerant, delegata est. T. Quinctio 
mandatum ut adhibitis iis legatorum regis uerba audiret responderetque iis quae ex 
dignitate atque utilitate populi Romani responderi possent. Menippus et Hegesianax 
principes regiae legationis erant. ex iis Menippus ignorare se dixit quidnam perplexi sua 
legatio haberet, cum simpliciter ad amicitiam petendam iungendamque societatem 
uenissent. esse autem tria genera foederum quibus inter se paciscerentur amicitias 
ciuitates regesque: unum, cum bello uictis dicerentur leges; ubi enim omnia ei qui armis 
plus posset dedita essent, quae ex iis habere uictos, quibus multari eos uelit, ipsius ius 
atque arbitrium esse; alterum, cum pares bello aequo foedere in pacem atque amicitiam 
uenirent; tunc enim repeti reddique per conuentionem res et, si quarum turbata bello 
possessio sit, eas aut ex formula iuris antiqui aut ex partis utriusque commodo componi; 
tertium esse genus cum qui nunquam hostes fuerint ad amicitiam sociali foedere inter 
se iungendam coeant: eos neque dicere nec accipere leges; id enim uictoris et uicti esse. 
ex eo genere cum Antiochus esset, mirari se quod Romani aequum censeant leges ei 
dicere quas Asiae urbium liberas et immunes, quas stipendiarias esse uelint, quas intrare 
praesidia regia regemque uetent; cum Philippo enim hoste pacem, non cum Antiocho 
amico societatis foedus ita sanciendum esse. 


[58] Ad ea Quinctius: 'quoniam uobis distincte agere libet et genera iungendarum 
amicitiarum enumerare, ego quoque duas condiciones ponam, extra quas nullam esse 
regi nuntietis amicitiae cum populo Romano iungendae: unam, si nos nihil quod ad urbes 
Asiae attinet curare uelit, ut et ipse omni Europa abstineat; alteram, si se ille Asiae 
finibus non contineat et in Europam transcendat, ut et Romanis ius sit Asiae ciuitatium 
amicitias et tueri quas habeant et nouas complecti.' enimuero id auditu etiam dicere 
indignum esse Hegesianax Thraciae et Chersonesi urbibus arceri Antiochum, «cum» 
quae Seleucus, proauus eius, Lysimacho rege bello uicto et in acie caeso per summum 
decus parta reliquerit, pari cum laude eadem, ab Thracibus possessa, partim armis 
receperit Antiochus, partim deserta, sicut ipsam Lysimachiam, et reuocatis cultoribus 
frequentauerit et, quae strata ruinis atque incendiis erant, ingentibus impensis 
aedificauerit: quid igitur simile esse ex ea possessione, ita parta, ita recuperata, deduci 
Antiochum et Romanos abstinere Asia, quae nunquam eorum fuerit? amicitiam 
expetere Romanorum Antiochum, sed quae impetrata gloriae sibi, non pudori sit. ad 
haec Quinctius 'quandoquidem' inquit 'honesta pensamus, sicut aut sola aut prima certe 
pensari decet principi orbis terrarum populo et tanto regi, utrum tandem uidetur 
honestius liberas uelle omnes quae ubique sunt Graeciae urbes an seruas et uectigales 
facere? si sibi Antiochus pulchrum esse censet, quas urbes proauus belli iure habuerit, 
auus paterque nunquam usurpauerint pro suis, eas repetere in seruitutem, et populus 
Romanus susceptum patrocinium libertatis Graecorum non deserere fidei 

constantiaeque suae ducit esse. sicut a Philippo Graeciam liberauit, ita et ab Antiocho 
Asiae urbes quae Graii nominis sint liberare in animo habet. neque enim in Aeolidem 
loniamque coloniae in seruitutem regiam missae sunt, sed stirpis augendae causa 
gentisque uetustissimae per orbem terrarum propagandae'. 


[59] Cum haesitaret Hegesianax nec infitiari posset honestiorem causam libertatis quam 
seruitutis praetexi titulo, 'quin mittimus ambages?' inquit P. Sulpicius, qui maximus natu 
ex decem legatis erat, 'alteram ex duabus condicionibus quae modo diserte a Quinctio 
latae sunt legite aut supersedete de amicitia agere'. 'nos uero' inquit Menippus 'nec 
uolumus nec possumus pacisci quicquam quo regnum Antiochi minuatur.' postero die 
Quinctius legationes uniuersas Graeciae Asiaeque cum in senatum introduxisset, ut 
scirent quali animo populus Romanus, quali Antiochus erga ciuitates Graeciae essent, 
postulata et regis et sua exposuit: renuntiarent ciuitatibus suis populum Romanum, qua 
uirtute quaque fide libertatem eorum a Philippo uindicauerit, eadem ab Antiocho, nisi 
decedat Europa, uindicaturum. tum Menippus deprecari et Quinctium et patres institit 
ne festinarent decernere, quo decreto turbaturi orbem terrarum essent: tempus et sibi 
sumerent et regi ad cogitandum darent; cogitaturum, cum renuntiatae condiciones 
essent, et impetraturum aliquid aut pacis causa concessurum. ita integra dilata res est. 
legatos mitti ad regem eosdem qui Lysimachiae apud eum fuerant placuit, P. Sulpicium 
P. Uillium P. Aelium. 


[60] Uixdum hi profecti erant, cum a Carthagine legati bellum haud dubie parare 
Antiochum Hannibale ministro attulerunt inieceruntque curam ne simul et Punicum 
excitaretur bellum. Hannibal patria profugus peruenerat ad Antiochum, sicut ante 
dictum est, et erat apud regem in magno honore, nulla alia arte nisi quod uolutanti diu 
consilia de Romano bello nemo aptior super tali re particeps esse sermonis poterat. 
sententia eius una atque eadem semper erat, ut in Italia bellum gereretur: Italiam et 
commeatus et militem praebituram externo hosti; si nihil ibi moueatur liceatque populo 
Romano uiribus et copiis Italiae extra Italiam bellum gerere, neque regem neque gentem 
ullam parem Romanis esse. sibi centum tectas naues et decem milia peditum, mille 
equites deposcebat: ea se classe primum Africam petiturum; magno opere confidere et 
Carthaginienses ad rebellandum ab se compelli posse; si illi cunctentur, se aliqua parte 
Italiae excitaturum Romanis bellum. regem cum ceteris omnibus transire in Europam 
debere et in aliqua parte Graeciae copias continere neque traicientem et, quod in 
speciem famamque belli satis sit, paratum traicere. 


[61] In hanc sententiam cum adduxisset regem, praeparandos sibi ad id popularium 
animos ratus litteras, ne quo casu interceptae palam facerent conata, scribere non est 
ausus. Aristonem quendam Tyrium nanctus Ephesi expertusque sollertiam leuioribus 
ministeriis, partim donis, partim spe praemiorum oneratum, quibus etiam ipse rex 
adnuerat, Carthaginem cum mandatis mittit. edit nomina eorum quibus conuentis opus 
esset; instruit etiam secretis notis, per quas haud dubie agnoscerent sua mandata esse. 
hunc Aristonem Carthagine obuersantem non prius amici quam inimici Hannibalis qua 
de causa uenisset cognouerunt. et primo in circulis conuiuiisque celebrata sermonibus 
res est; deinde in senatu quidam nihil actum esse dicere exilio Hannibalis si absens 

quoque nouas moliri res et sollicitando animos hominum turbare statum ciuitatis 
posset: Aristonem quendam, Tyrium aduenam, instructum mandatis ab Hannibale et 
rege Antiocho uenisse; certos homines cotidie cum eo secreta conloquia serere; in 
occulto concoqui quod mox in omnium perniciem erupturum esset. conclamare omnes 
uocari Aristonem debere et quaeri quid uenisset et, nisi expromeret, cum legatis Romam 
mitti: satis pro temeritate unius hominis suppliciorum pensum esse; priuatos suo 
periculo peccaturos, rem publicam non extra noxam modo sed etiam extra famam noxae 
conseruandam esse. uocatus Ariston purgare sese et firmissimo propugnaculo uti quod 
litterarum nihil ad quemquam attulisset; ceterum nec causam aduentus satis expediebat 
et in eo maxime haesitabat quod cum Barcinae solum factionis hominibus conlocutum 
eum arguebant. orta inde altercatio est aliis pro speculatore comprehendi iam et 
custodiri iubentibus, aliis negantibus tumultuandi causam esse: mali rem exempli esse 
de nihilo hospites corripi; idem Carthaginiensibus et Tyri et in aliis emporiis quo 
frequenter commeent euenturum. dilata eo die res est. Ariston Punico ingenio inter 
Poenos usus tabellas conscriptas celeberrimo loco super sedem cotidianam 
magistratuum prima uespera suspendit, ipse de tertia uigilia nauem conscendit et 
profugit. postero die cum sufetes ad ius dicendum consedissent, conspectae tabellae 
demptaeque et lectae. scriptum erat Aristonem priuatim ad neminem, publice ad 
seniores-ita senatum uocabant-mandata habuisse. publicato crimine minus intenta de 
paucis quaestio erat; mitti tamen legatos Romam qui rem ad consules et senatum 
deferrent placuit, simul qui de iniuriis Masinissae quererentur. 


[62] Masinissa postquam et infames Carthaginienses et inter se ipsos discordes sensit, 
principibus propter conloquia Aristonis senatui, senatu propter indicium eiusdem 
Aristonis populo suspecto, locum iniuriae esse ratus agrum maritimum eorum et 
depopulatus est et quasdam urbes uectigales Carthaginiensium sibi coegit stipendium 
pendere. Emporia uocant eam regionem: ora est minoris Syrtis et agri uberis; una ciuitas 
eius Lepcis: ea singula in dies talenta uectigal Carthaginiensibus dedit. hanc tum 
regionem et totam infestam Masinissa et ex quadam parte dubiae possessionis, sui regni 
an Carthaginiensium esset, effecerat. et quia simul ad purganda crimina et questum de 
se Romam eos ituros comperit, qui et illa onerarent suspicionibus et de iure uectigalium 
disceptarent legatos et ipse Romam mittit. auditi de Tyrio aduena primum 
Carthaginienses curam iniecere patribus ne cum Antiocho simul et Poenis bellandum 
esset. maxime ea suspicio crimen urgebat quod quem comprensum Romam mitti 
placuisset nec ipsum nec nauem eius custodissent. de agro deinde cum regis legatis 
disceptari coeptum. Carthaginienses iure finium causam tutabantur, quod intra eos 
terminos esset quibus P. Scipio uictor agrum qui iuris esset Carthaginiensium finisset, et 
confessione regis, qui cum Aphthirem profugum ex regno suo cum parte Numidarum 
uagantem circa Cyrenas persequeretur, precario ab se iter per eum ipsum agrum 
tamquam haud dubie Carthaginiensium iuris petisset. Numidae et de terminatione 
Scipionis mentiri eos arguebant et, si quis ueram originem iuris exigere uellet, quem 
proprium agrum Carthaginiensium in Africa esse? aduenis, quantum secto bouis tergo 
amplecti loci potuerint, tantum ad urbem communiendam precario datum: quidquid 
Bursam, sedem suam, excesserint, ui atque iniuria partum habere. neque eum de quo 


735 


agatur probare eos posse non modo semper ex quo ceperint sed ne diu quidem [eos] 
possedisse. per opportunitates nunc illos, nunc reges Numidarum usurpasse ius, 
semperque penes eum possessionem fuisse qui plus armis potuisset. cuius condicionis 
res fuerit priusquam hostes Romanis Carthaginienses, socius atque amicus rex 
Numidarum esset, eius sinerent esse necse interponerent quo minus qui posset teneret. 
responderi legatis utriusque partis placuit missuros se in Africam qui inter populum 
Carthaginiensem et regem in re praesenti disceptarent. missi P. Scipio Africanus et C. 
Cornelius Cethegus et M. Minucius Rufus audita inspectaque re omnia suspensa neutro 
inclinatis sententiis reliquere. id utrum sua sponte fecerint an quia mandatum ita fuerit 
non tam certum est quam uidetur tempori aptum fuisse integro certamine eos relinqui; 
nam ni ita esset, unus Scipio uel notitia rei uel auctoritate, ita de utrisque meritus, finire 
nutu disceptationem potuisset. 


Liber XXXV. Principio anni quo haec gesta sunt 


[1] Principio anni quo haec gesta sunt, Sex. Digitius praetor in Hispania citeriore cum 
ciuitatibus iis quae post profectionem M. Catonis permultae rebellauerant crebra magis 
quam digna dictu proelia fecit et adeo pleraque aduersa ut uix dimidium militum quam 
quod acceperat successori tradiderit. nec dubium est quin omnis Hispania sublatura 
animos fuerit, ni alter praetor P. Cornelius Cn. f. Scipio trans Hiberum multa secunda 
proelia fecisset, quo terrore non minus quinquaginta oppida ad eum defecerunt. praetor 
haec gesserat Scipio: idem pro praetore Lusitanos peruastata ulteriore prouincia cum 
ingenti praeda domum redeuntes in ipso itinere adgressus ab hora tertia diei ad 
octauam incerto euentu pugnauit, numero militum impar, superior aliis; nam et acie 
frequenti armatis aduersus longum et impeditum turba pecorum agmen et recenti milite 
aduersus fessos longo itinere concurrerat. tertia namque uigilia exierant hostes; huic 
nocturno itineri tres diurnae horae accesserant, nec ulla quiete data laborem uiae 
proelium exceperat. itaque principio pugnae uigoris aliquid in corporibus animisque fuit, 
et turbauerant primo Romanos; deinde aequata paulisper pugna est. in hoc discrimine 
ludos loui, si fudisset cecidissetque hostes, praetor uouit. tandem gradum acrius intulere 
Romani cessitque Lusitanus, deinde prorsus terga dedit; et cum institissent fugientibus 
uictores, ad duodecim milia hostium sunt caesa, capti quingenti quadraginta, omnes 
ferme equites, et signa militaria capta centum triginta quattuor; de exercitu Romano 
septuaginta et tres amissi. pugnatum haud procul llipa urbe est: eo uictorem opulentum 
praeda exercitum P. Cornelius reduxit. ea omnis ante urbem exposita est potestasque 
dominis suas res cognoscendi facta est; cetera uendenda quaestori data; quod inde 
refectum est, militi diuisum. 


[2] Nondum ab Roma profectus erat C. Flaminius praetor cum haec in Hispania 
gerebantur. itaque aduersae quam secundae res per ipsum amicosque eius magis 
sermonibus celebrabantur; et temptauerat, quoniam bellum ingens in prouincia 
exarsisset et exiguas reliquias exercitus ab Sex. Digitio atque eas ipsas plenas pauoris ac 
fugae accepturus esset, ut sibi unam ex urbanis legionibus decernerent, ad quam cum 
militem ab se ipso scriptum ex senatus consulto adiecisset, eligeret ex omni numero sex 

milia et ducentos pedites, equites trecentos: ea se legione-nam in Sex. Digiti exercitu 
haud multum spei esse-rem gesturum. seniores negare ad rumores a priuatis temere in 
gratiam magistratuum confictos senatus consulta facienda esse: nisi quod aut praetores 
ex prouinciis scriberent aut legati renuntiarent, nihil ratum haberi debere; si tumultus in 
Hispania esset, placere tumultuarios milites extra Italiam scribi a praetore. mens ea 
senatus fuit ut in Hispania tumultuarii milites legerentur. Ualerius Antias et in Siciliam 
nauigasse dilectus causa C. Flaminium scribit et, ex Sicilia Hispaniam petentem, 
tempestate in Africam delatum uagos milites de exercitu P. Africani sacramento rogasse; 
his duarum prouinciarum dilectibus tertium in Hispania adiecisse. 


[3] Nec in Italia segnius Ligurum bellum crescebat. Pisas iam quadraginta milibus 
hominum, adfluente cotidie multitudine ad famam belli spemque praedae, 
circumsedebant. Minucius consul Arretium die quam edixerat ad conueniendum 
militibus uenit. inde quadrato agmine ad Pisas duxit, et cum hostes non plus mille 
passuum ab oppido trans fluuium mouissent castra, consul urbem haud dubie seruatam 
aduentu suo est ingressus. postero die et ipse trans fluuium quingentos ferme passus ab 
hoste posuit castra. inde leuibus proeliis a populationibus agrum sociorum tutabatur: in 
aciem exire non audebat nouo milite et ex multis generibus hominum conlecto necdum 
noto satis inter se ut fidere alii aliis possent. Ligures multitudine freti et in aciem exibant, 
parati de summa rerum decernere, et abundantes militum numero passim multas 
manus per extrema finium ad praedandum mittebant, et cum coacta uis magna 
pecorum praedaeque esset, paratum erat praesidium per quod in castella eorum 
uicosque ageretur. 


[4] Cum bellum Ligustinum ad Pisas constitisset, consul alter, L. Cornelius Merula, per 
extremos Ligurum fines exercitum in agrum Boiorum induxit, ubi longe alia belli ratio 
quam cum Liguribus erat. consul in aciem exibat, hostes pugnam detractabant; 
praedatumque ubi nemo obuiam exiret discurrebant Romani, Boi diripi sua impune 
quam tuendo ea conserere certamen malebant. postquam omnia ferro ignique satis 
euastata erant, consul agro hostium excessit et ad Mutinam agmine incauto, ut inter 
pacatos, ducebat. Boi ut egressum finibus suis hostem sensere, sequebantur silenti 
agmine, locum insidiis quaerentes. nocte praetergressi castra Romana saltum qua 
transeundum erat Romanis insederunt. id cum parum occulte fecissent, consul, qui 
multa nocte solitus erat mouere castra, ne nox terrorem in tumultuario proelio augeret 
lucem expectauit et, cum luce moueret, tamen turmam equitum exploratum misit. 
postquam relatum est quantae copiae et in quo loco essent, totius agminis sarcinas in 
medium coici iussit et triarios uallum circumicere, cetero exercitu instructo ad hostem 
accessit. idem et Galli fecerunt, postquam apertas esse insidias et recto ac iusto proelio, 
ubi uera uinceret uirtus, dimicandum uiderunt. 


[5] Hora secunda ferme concursum est. sinistra sociorum [equitum] ala et extraordinarii 
prima in acie pugnabant; praeerant duo consulares legati, M. Marcellus et Ti. 
Sempronius prioris anni consul. nouus consul nunc ad prima signa erat, nunc legiones 
continebat in subsidiis, ne certaminis studio prius procurrerent quam datum signum 
esset. equites earum extra aciem in locum patentem Q. et P. Minucios tribunos militum 

educere iussit, unde cum signum dedisset impetum ex aperto facerent. haec agenti 
nuntius uenit a Ti. Sempronio Longo non sustinere extraordinarios impetum Gallorum: 
et caesos permultos esse et qui supersint partim labore, partim metu remisisse ardorem 
pugnae; legionem alteram ex duabus, si uideretur, submitteret, priusquam ignominia 
acciperetur. secunda missa est legio et extraordinarii recepti. tum redintegrata est 
pugna, cum et recens miles et frequens ordinibus legio successisset; et sinistra ala ex 
proelio subducta est, dextra in primam aciem subiit. sol ingenti ardore torrebat minime 
patientia aestus corpora Gallorum; densis tamen ordinibus nunc alii in alios, nunc in 
scuta incumbentes sustinebant impetus Romanorum. quod ubi animaduertit consul, ad 
perturbandos ordines eorum C. Liuium Salinatorem, qui praeerat alariis equitibus, quam 
concitatissimos equos immittere iubet et legionarios equites in subsidiis esse. haec 
procella equestris primo confudit et turbauit, deinde dissipauit aciem Gallorum, non 
tamen ut terga darent. obstabant duces, hastilibus caedentes terga trepidantium et 
redire in ordines cogentes; sed interequitantes alarii non patiebantur. consul 
obtestabatur milites ut paululum adniterentur: uictoriam in manibus esse; dum turbatos 
et trepidantes uiderent, instarent; si restitui ordines sissent, integro rursus eos proelio 
et dubio dimicaturos. inferre uexillarios iussit signa. omnes conisi tandem auerterunt 
hostem. postquam terga dabant et in fugam passim effundebantur, tum ad 
persequendos eos legionarii equites immissi. quattuordecim milia Boiorum eo die sunt 
caesa; uiui capti mille nonaginta duo, equites septingenti uiginti unus, tres duces eorum, 
signa militaria ducenta duodecim, carpenta sexaginta tria. nec Romanis incruenta 
uictoria fuit: supra quinque milia militum, ipsorum aut sociorum, amissa, centuriones 
tres et uiginti, praefecti socium quattuor et M. Genucius et Q. et M. Marcii tribuni 
militum secundae legionis. 


[6] Eodem fere tempore duorum consulum litterae allatae sunt, L. Corneli de proelio ad 
Mutinam cum Bois facto et Q. Minuci a Pisis: comitia suae sortis esse, ceterum adeo 
suspensa omnia in Liguribus se habere ut abscedi inde sine pernicie sociorum et damno 
rei publicae non posset. si ita uideretur patribus, mitterent ad collegam ut is, qui 
profligatum bellum haberet, ad comitia Romam rediret; si id facere grauaretur, quod 
non suae sortis id negotium esset, se quidem facturum quodcumque senatus censuisset; 
sed etiam atque etiam uiderent ne magis e re publica esset interregnum iniri quam ab 
se in eo statu relinqui prouinciam. senatus C. Scribonio negotium dedit ut duos legatos 
ex ordine senatorio mitteret ad L. Cornelium consulem, qui litteras collegae ad senatum 
missas deferrent ad eum et nuntiarent senatum, ni is ad magistratus subrogandos 
Romam ueniret, potius quam Q. Minucium a bello integro auocaret interregnum iniri 
passurum. missi legati renuntiarunt L. Cornelium ad magistratus subrogandos Romam 
uenturum. de litteris L. Corneli, quas scripserat secundum proelium cum Bois factum, 
disceptatio in senatu fuit, quia priuatim plerisque senatoribus legatus M. Claudius 
scripserat fortunae populi Romani et militum uirtuti gratiam habendam quod res bene 
gesta esset: consulis opera et militum aliquantum amissum et hostium exercitum, cuius 
delendi oblata fortuna fuerit, elapsum. milites eo plures perisse quod tardius ex subsidiis 
qui laborantibus opem ferrent successissent; hostes e manibus emissos quod equitibus 
legionariis et tardius datum signum esset et persequi fugientes non licuisset. 

[7] De earre nihil temere decerni placuit; ad frequentiores consultatio dilata est. instabat 
enim cura alia, quod ciuitas faenore laborabat et quod, cum multis faenebribus legibus 
constricta auaritia esset, uia fraudis inita erat ut in socios, qui non tenerentur iis legibus, 
nomina transcriberent; ita libero faenore obruebantur debitores. cuius coercendi cum 
ratio quaereretur, diem finiri placuit Feralia quae proxime fuissent, ut qui post eam diem 
socii ciuibus Romanis credidissent pecunias profiterentur, et ex ea die pecuniae creditae 
quibus debitor uellet legibus ius creditori diceretur. inde postquam professionibus 
detecta est magnitudo aeris alieni per hanc fraudem contracti, M. Sempronius tribunus 
plebis ex auctoritate patrum plebem rogauit plebesque sciuit ut cum sociis ac nomine 
Latino creditae pecuniae ius idem quod cum ciuibus Romanis esset. 


Haec in Italia domi militiaeque acta. in Hispania nequaquam tantum belli fuit quantum 
auxerat fama. C. Flaminius in citeriore Hispania oppidum llluciam in Oretanis cepit, 
deinde in hibernacula milites deduxit; et per hiemem proelia aliquot nulla memoria 
digna aduersus latronum magis quam hostium excursiones, uario tamen euentu nec sine 
militum iactura sunt facta. maiores gestae res a M. Fuluio. is apud Toletum oppidum 
cum Uaccaeis Uettonibusque et Celtiberis signis conlatis dimicauit, exercitum earum 
gentium fudit fugauitque, regem Hilernum uiuum cepit. 


[8] Cum haec in Hispania gerebantur, comitiorum iam appetebat dies. itaque L. Cornelius 
consul relicto ad exercitum M. Claudio legato Romam uenit. is in senatu cum de rebus 
ab se gestis disseruisset quoque statu prouincia esset, questus est cum patribus 
conscriptis quod tanto bello una secunda pugna tam feliciter perfecto non esset habitus 
diis immortalibus honos; postulauit deinde, supplicationem simul triumphumque 
decernerent. prius tamen quam relatio fieret, Q. Metellus, qui consul dictatorque fuerat, 
litteras eodem tempore dixit et consulis L. Corneli ad senatum et M. Marcelli ad magnam 
partem senatorum allatas esse inter se pugnantes, eoque dilatam esse consultationem 
ut praesentibus auctoribus earum litterarum disceptaretur. itaque expectasse sese ut 
consul, qui sciret ab legato suo aduersus se scriptum aliquid, cum ipsi ueniendum esset, 
deduceret eum secum Romam, cum etiam uerius esset Ti. Sempronio imperium habenti 
tradi exercitum quam legato: nunc uideri amotum de industria qui, «si» ea quae 
scripsisset praesens diceret, arguere coram et, si quid uani adferret, argui posset, donec 
ad liquidum ueritas explorata esset; itaque nihil eorum quae postularet consul 
decernendum in praesentia censere. cum pergeret nihilo segnius referre ut 
supplicationes decernerentur triumphantique sibi urbem inuehi liceret, M. et C. Titinii 
tribuni plebis se intercessuros si de ea re fieret senatus consultum dixerunt. 


[9] Censores erant priore anno creati Sex. Aelius Paetus et C. Cornelius Cethegus. 
Cornelius lustrum condidit. censa sunt ciuium capita «C»CXLIIIDCCIV. aquae ingentes eo 
anno fuerunt et Tiberis loca plana urbis inundauit; circa portam Flumentanam etiam 
conlapsa quaedam ruinis sunt. et porta Caelimontana fulmine icta est murusque circa 
multis locis de caelo tactus; et Ariciae et Lanuuii et in Auentino lapidibus pluit; et a Capua 
nuntiatum est examen uesparum ingens in forum aduolasse et in Martis aede 
consedisse: eas conlectas cum cura et igni crematas esse. horum prodigiorum causa 
decemuiri libros adire iussi, et nouemdiale sacrum factum et supplicatio indicta est 

atque urbs lustrata. iisdem diebus aediculam Uictoriae Uirginis prope aedem Uictoriae 
M. Porcius Cato dedicauit biennio post quam uouit. eodem anno coloniam Latinam in 
castrum Frentinum triumuiri deduxerunt A. Manlius Uolso L. Apustius Fullo Q. Aelius 
Tubero, cuius lege deducebatur. tria milia peditum iere, trecenti equites, numerus 
exiguus pro copia agri. dari potuere tricena iugera in pedites, sexagena in equites: 
Apustio auctore tertia pars agri dempta est, quo postea, si uellent, nouos colonos 
adscribere possent; uicena iugera pedites, quadragena equites acceperunt. 


[10] In exitu iam annus erat, et ambitio magis quam unquam alias exarserat consularibus 
comitiis. multi et potentes petebant patricii plebeique: P. Cornelius Cn. filius Scipio, qui 
ex Hispania prouincia nuper decesserat magnis rebus gestis, et L. Quinctius Flamininus, 
qui classi in Graecia praefuerat, et Cn. Manlius Uolso, hi patricii; plebei autem C. Laelius 
Cn. Domitius C. Liuius Salinator M'. Acilius. sed omnium oculi in Quinctium 
Corneliumque coniecti; nam et in unum locum petebant patricii ambo et rei militaris 
gloria recens utrumque commendabat. ceterum ante omnia certamen accendebant 
fratres candidatorum, duo clarissimi aetatis suae imperatores. maior gloria Scipionis et 
quo maior eo propior inuidiam, Quincti recentior ut qui eo anno triumphasset. 
accedebat quod alter decimum iam prope annum adsiduus in oculis hominum fuerat, 
quae res minus uerendos magnos homines ipsa satietate facit: consul iterum post 
deuictum Hannibalem censorque fuerat; in Quinctio noua et recentia omnia ad gratiam 
erant, nihil nec petierat a populo post triumphum nec adeptus erat. pro fratre germano, 
non patrueli se petere aiebat, pro legato et participe administrandi belli: se terra, 
fratrem mari rem gessisse. his obtinuit ut praeferretur candidato quem Africanus frater 
ducebat, quem Cornelia gens Cornelio consule comitia habente, quem tantum 
praeiudicium senatus, uirum e ciuitate optimum iudicatum qui matrem ldaeam 
Pessinunte uenientem in urbem acciperet. 


L. Quinctius et Cn. Domitius Ahenobarbus consules facti: adeo ne in plebeio quidem 
consule, cum pro C. Laelio niteretur, Africanus ualuit. postero die praetores creati L. 
Scribonius Libo M. Fuluius Centumalus A. Atilius Serranus M. Baebius Tamphilus L. 
Ualerius Tappo Q. Salonius Sarra. aedilitas insignis eo anno fuit M. Aemilii Lepidi et L. 
Aemilii Pauli: multos pecuarios damnarunt; ex ea pecunia clupea inaurata in fastigio 
louis aedis posuerunt, porticum unam extra portam Trigeminam, emporio ad Tiberim 
adiecto, alteram ab porta Fontinali ad Martis aram qua in Campum iter esset 
perduxerunt. 


[11] Diu nihil in Liguribus dignum memoria gestum erat: extremo eius anni bis in 
magnum periculum res adducta est; nam et castra consulis oppugnata aegre sunt 
defensa et non ita multo post per saltum angustum cum duceretur agmen Romanum, 
ipsas fauces exercitus Ligurum insedit. qua cum exitus non pateret, conuerso agmine 
redire institit consul. et ab tergo fauces saltus occupatae a parte hostium erant 
Caudinaeque cladis memoria non animis modo sed prope oculis obuersabatur. Numidas 
octingentos ferme equites inter auxilia habebat. eorum praefectus consuli pollicetur se 
parte utra uellet cum suis erupturum, tantum uti diceret utra pars frequentior uicis 
esset: in eos se impetum facturum et nihil prius quam flammam tectis iniecturum, ut is 

pauor cogeret Ligures excedere saltu quem obsiderent et discurrere ad opem ferendam 
suis. conlaudatum eum consul spe praemiorum onerat. Numidae equos conscendunt et 
obequitare stationibus hostium, neminem lacessentes, coeperunt. nihil primo adspectu 
contemptius: equi hominesque paululi et graciles, discinctus et inermis eques, 
praeterquam quod iacula secum portat, equi sine frenis, deformis ipse cursus rigida 
ceruice et extento capite currentium. hunc contemptum de industria augentes labi ex 
equis et per ludibrium spectaculo esse. itaque qui primo intenti paratique si 
lacesserentur in stationibus fuerant, iam inermes sedentesque pars maxima spectabant. 
Numidae adequitare, dein refugere, sed propius saltum paulatim euehi, uelut quos 
impotentes regendi equi inuitos efferrent. postremo subditis calcaribus per medias 
stationes hostium erupere et in agrum latiorem euecti omnia propinqua uiae tecta 
incendunt. proximo deinde uico inferunt ignem, ferro flammaque omnia peruastant. 
fumus primo conspectus, deinde clamor trepidantium in uicis auditus, postremo 
seniores puerique refugientes tumultum in castris fecerunt. itaque sine consilio, sine 
imperio pro se quisque currere ad sua tutanda; momentoque temporis castra relicta 
erant, et obsidione liberatus consul quo intenderat peruenit. 


[12] Sed neque Boi neque Hispani, cum quibus eo anno bellatum erat, tam inimice infesti 
erant Romanis quam Aetolorum gens. ii post deportatos ex Graecia exercitus primo in 
spe fuerant et Antiochum in uacuam Europae possessionem uenturum nec Philippum 
aut Nabim quieturos. ubi nihil usquam moueri uiderunt, agitandum aliquid 
miscendumque rati ne cunctando senescerent consilia, concilium Naupactum indixerunt. 
ibi Thoas praetor eorum conquestus iniurias Romanorum statumque Aetoliae, quod 
omnium Graeciae gentium ciuitatiumque inhonoratissimi post eam uictoriam essent 
cuius causa ipsi fuissent, legatos censuit circa reges mittendos, qui non solum 
temptarent animos eorum sed suis quemque stimulis mouerent ad Romanum bellum. 
Damocritus ad Nabim, Nicander ad Philippum, Dicaearchus frater praetoris ad 
Antiochum est missus. tyranno Lacedaemonio Damocritus ademptis maritimis 
ciuitatibus eneruatam tyrannidem dicere: inde militem, inde naues naualesque socios 
habuisse; inclusum suis prope muris Achaeos uidere dominantes in Peloponneso; 
nunquam habiturum reciperandi sua occasionem si eam quae tum esset praetermisisset. 
[et] nullum exercitum Romanum in Graecia esse nec [propter] Gytheum aut maritimos 
alios Laconas dignam causam existimaturos Romanos cur legiones rursus in Graeciam 
transmittant. haec ad incitandum animum tyranni dicebantur ut, cum Antiochus in 
Graeciam traiecisset, conscientia uiolatae per sociorum iniurias Romanae amicitiae 
coniungeret se cum Antiocho. et Philippum Nicander haud dissimili oratione incitabat; 
erat etiam maior orationis materia, quo ex altiore fastigio rex quam tyrannus detractus 
erat, quoque plures ademptae res. ad hoc uetusta regum Macedoniae fama 
peragratusque orbis terrarum uictoriis eius gentis referebatur: et tutum uel incepto uel 
euentu se consilium adferre; nam neque ut ante se moueat Philippus quam Antiochus 
cum exercitu transierit in Graeciam suadere et, qui sine Antiocho aduersus Romanos 
Aetolosque tam diu sustinuerit bellum, ei adiuncto Antiocho, sociis Aetolis qui tum 
grauiores hostes quam Romani fuerint, quibus tandem uiribus resistere Romanos posse? 
adiciebat de duce Hannibale, nato aduersus Romanos hoste, qui plures et duces et 

milites eorum occidisset quam quot superessent. haec Philippo Nicander: alia 
Dicaearchus Antiocho; et omnium primum praedam de Philippo Romanorum esse dicere, 
uictoriam Aetolorum, et aditum in Graeciam Romanis nullos alios quam Aetolos dedisse 
et ad uincendum uires eosdem praebuisse; deinde quantas peditum equitumque copias 
praebituri Antiocho ad bellum essent, quae loca terrestribus copiis, quos portus 
maritimis. tum de Philippo et Nabide libero mendacio abutebatur: paratum utrumque 
ad rebellandum esse et primam quamque occasionem reciperandi ea quae bello 
amisissent arrepturos. ita per totum simul orbem terrarum Aetoli Romanis concitabant 
bellum. 


[13] Et reges tamen aut non moti aut tardius moti sunt. Nabis extemplo circa omnes 
maritimos uicos dimisit ad seditiones in iis miscendas et alios principum donis ad suam 
causam perduxit, alios pertinaciter in societate Romana manentes occidit. Achaeis 
omnium maritimorum Laconum tuendorum a T. Quinctio cura mandata erat. itaque 
extemplo et ad tyrannum legatos miserunt qui admonerent foederis Romani 
denuntiarentque ne pacem quam tantopere petisset turbaret, et auxilia ad Gytheum, 
quod iam oppugnabatur ab tyranno, et Romam qui ea nuntiarent legatos miserunt. 


Antiochus rex, ea hieme Raphiae in Phoenice Ptolomaeo regi Aegypti filia in 
matrimonium data, cum Antiochiam se recepisset, per Ciliciam Tauro monte superato 
extremo iam hiemis Ephesum peruenit. inde principio ueris, Antiocho filio misso in 
Syriam ad custodiam ultimarum partium regni, ne quid absente se ab tergo moueretur, 
ipse cum omnibus terrestribus copiis ad Pisidas, qui circa Sidam incolunt, oppugnandos 
est profectus. eo tempore legati Romani P. Sulpicius et P. Uillius, qui ad Antiochum, sicut 
ante dictum est, missi erant, iussi prius Eumenem adire Elaeam uenere; inde 
Pergamumcibi regia Eumenis fuit-escenderunt. cupidus belli aduersus Antiochum 
Eumenes erat, grauem, si pax esset, accolam tanto potentiorem regem credens, 
eundem, si motum bellum esset, non magis parem Romanis fore quam Philippus fuisset 
et aut funditus sublatum iri aut, si pax uicto daretur, multa illi detracta sibi accessura, ut 
facile deinde se ab eo sine ullo auxilio Romano tueri posset: etiam si quid aduersi 
casurum foret, satius esse Romanis sociis quamcumque fortunam subire quam solum 
aut imperium pati Antiochi aut abnuentem ui atque armis cogi. ob haec quantum 
auctoritate, quantum consilio ualebat, incitabat Romanos ad bellum. 


[14] Sulpicius aeger Pergami substitit; Uillius cum Pisidiae bello occupatum esse regem 
audisset, Ephesum profectus, dum paucos ibi moratur dies, dedit operam ut cum 
Hannibale, qui tum ibi forte erat, saepe congrederetur, ut animum eius temptaret et, si 
qua posset, metum demeret periculi quicquam ei ab Romanis esse. iis conloquiis aliud 
quidem actum nihil est, secutum tamen sua sponte est, uelut consilio petitum esset, ut 
uilior ob ea regi Hannibal et suspectior ad omnia fieret. 


Claudius, secutus Graecos Acilianos libros, P. Africanum in ea fuisse legatione tradit 
eumque Ephesi conlocutum cum Hannibale, et sermonem unum etiam refert: quaerenti 
Africano quem fuisse maximum imperatorem Hannibal crederet, respondisse 
Alexandrum Macedonum regem, quod parua manu innumerabiles exercitus fudisset 
quod«que» ultimas oras, quas uisere supra spem humanam esset, peragrasset. 

quaerenti deinde quem secundum poneret, Pyrrhum dixisse: castra metari primum 
docuisse, ad hoc neminem elegantius loca cepisse, praesidia disposuisse; artem etiam 
conciliandi sibi homines eam habuisse ut Italicae gentes regis externi quam populi 
Romani, tam diu principis in ea terra, imperium esse mallent. exsequenti quem tertium 
duceret, haud dubie semet ipsum dixisse. tum risum obortum Scipioni et subiecisse 
'quidnam tu diceres, si me uicisses?' 'tum uero me' inquit 'et ante Alexandrum et ante 
Pyrrhum et ante alios omnes imperatores esse.' et perplexum Punico astu responsum et 
improuisum adsentationis genus Scipionem mouisse, quod e grege se imperatorum 
uelut inaestimabilem secreuisset. 


[15] Uillius ab Epheso Apameam processit. eo et Antiochus audito legatorum 
Romanorum aduentu occurrit. Apameae congressis disceptatio eadem ferme fuit quae 
Romae inter Quinctium et legatos regis fuerat. mors nuntiata Antiochi filii regis, quem 
missum paulo ante dixeram in Syriam, diremit conloquia. magnus luctus in regia fuit 
magnumque eius iuuenis desiderium; id enim iam specimen sui dederat uti, si uita 
longior contigisset, magni iustique regis in eo indolem fuisse appareret. quo carior 
acceptiorque omnibus erat, eo mors eius suspectior fuit: grauem successorem eum 
instare senectuti suae patrem credentem per spadones quosdam, talium ministeriis 
facinorum acceptos regibus, ueneno sustulisse. eam quoque causam clandestino 
facinori adiciebant quod Seleuco filio Lysimachiam dedisset, Antiocho quam similem 
daret sedem, ut procul ab se honore eum quoque ablegaret, non habuisset. magni 
tamen luctus species per aliquot dies regiam tenuit, legatusque Romanus ne alieno 
tempore incommodus obuersaretur Pergamum concessit; rex Ephesum omisso quod 
incohauerat bello redit. ibi per luctum regia clausa cum Minnione quodam, qui princeps 
amicorum eius erat, secreta consilia agitauit. Minnio, ignarus omnium externorum 
uiresque aestimans regis ex rebus in Syria aut Asia gestis, non causa modo superiorem 
esse Antiochum quod nihil aequi postularent Romani sed bello quoque superaturum 
credebat. fugienti regi disceptationem cum legatis, seu iam experto eam minus 
prosperam seu maerore recenti confuso, professus Minnio se quae pro causa essent 
dicturum persuasit ut a Pergamo accerserentur legati. 


[16] lam conualuerat Sulpicius; itaque ambo Ephesum uenerunt. rex a Minnione 
excusatus et absente eo agi res coepta est. ibi praeparata oratione Minnio 'specioso 
titulo' inquit 'uti uos, Romani, Graecarum ciuitatium liberandarum uideo; sed facta 
uestra orationi non conueniunt, et aliud Antiocho iuris statuitis, alio ipsi utimini. qui 
enim magis Zmyrnaei Lampsacenique Graeci sunt quam Neapolitani et Regini et 
Tarentini, a quibus stipendium, a quibus naues ex foedere exigitis? cur Syracusas atque 
in alias Siciliae Graecas urbes praetorem quotannis cum imperio et uirgis et securibus 
mittitis? nihil aliud profecto dicatis quam armis superatis uos iis has leges imposuisse. 
eandem de Zmyrna, Lampsaco ciuitatibusque quae loniae aut Aeolidis sunt causam ab 
Antiocho accipite. bello superatas a maioribus et stipendiarias ac uectigales factas in 
antiquum ius repetit. itaque ad haec ei responderi uelim, si ex aequo disceptatur et non 
belli causa quaeritur.' ad ea Sulpicius 'fecit uerecunde' inquit 'Antiochus, qui, si alia pro 
causa eius non erant quae dicerentur, quemlibet ista quam se dicere maluit. quid enim 
simile habet ciuitatium earum quas comparasti causa? ab Reginis et Neapolitanis et 

Tarentinis, ex quo in nostram uenerunt potestatem, uno et perpetuo tenore iuris, 
semper usurpato, nunquam intermisso, quae ex foedere debent exigimus. potesne 
tandem dicere ut ii populi non per se, non per alium quemquam foedus mutauerint, sic 
Asiae ciuitates, ut semel uenere in maiorum Antiochi potestatem, in perpetua 
possessione regni uestri mansisse et non alias earum in Philippi, alias in Ptolomaei fuisse 
potestate, alias per multos annos nullo ambigente libertatem usurpasse? nam si quod 
aliquando seruierunt, temporum iniquitate pressi, ius post tot saecula adserendi eos in 
seruitutem faciet, quid abest quin actum nobis nihil sit, quod a Philippo liberauimus 
Graeciam, et repetant posteri eius Corinthum, Chalcidem, Demetriadem et Thessalorum 
totam gentem? sed quid ego causam ciuitatium ago quam ipsis agentibus et nos et 
regem ipsum cognoscere aequius est?' 


[17] Vocari deinde ciuitatium legationes iussit, praeparatas iam ante et instructas ab 
Eumene, qui quantumcumque uirium Antiocho decessisset, suo id accessurum regno 
ducebat. admissi plures, dum suas quisque nunc querellas, nunc postulationes inserit et 
aequa iniquis miscent, ex disceptatione altercationem fecerunt. itaque nec remissa ulla 
re nec impetrata, aeque ac uenerant omnium incerti legati Romam redierunt. rex 
dimissis iis consilium de bello Romano habuit. ibi alius alio ferocius, quia quo quisque 
asperius aduersus Romanos locutus esset, eo spes gratiae maior erat, alius superbiam 
postulatorum increpare, tamquam Nabidi uicto, sic Antiocho, maximo Asiae regum, 
imponentium leges: quamquam Nabidi tamen dominationem in patria sua et patria 
Lacedaemone remissam, Antiocho si Zmyrna et Lampsacus imperata faciant indignum 
uideri; alii paruas et uix dictu dignas belli causas tanto regi eas ciuitates esse, sed initium 
semper a paruis iniusta imperandi fieri, nisi crederent Persas, cum aquam terramque ab 
Lacedaemoniis petierint, gleba terrae et haustu aquae eguisse. per similem 
temptationem «a» Romanis de duabus ciuitatibus agi, et alias ciuitates, simul duas 
iugum exuisse uidissent, ad liberatorem populum defecturas. si non libertas seruitute 
potior sit, tamen omni praesenti statu spem cuique nouandi res suas blandiorem esse. 


[18] Alexander Acarnan in consilio erat: Philippi quondam amicus, nuper relicto eo 
secutus opulentiorem regiam Antiochi et, tamquam peritus Graeciae nec ignarus 
Romanorum, in eum gradum amicitiae regis ut consiliis quoque arcanis interesset 
acceptus erat. is tamquam non utrum bellandum esset necne consuleretur sed ubi et 
qua ratione bellum gereretur, uictoriam se haud dubiam proponere animo adfirmabat, 
si in Europam transisset rex et in aliqua Graeciae parte sedem bello cepisset: iam 
primum Aetolos, qui umbilicum Graeciae incolerent, in armis eum inuenturum, 
antesignanos ad asperrima quaeque belli paratos; in duobus uelut cornibus Graeciae 
Nabim a Peloponneso concitaturum omnia, repetentem Argiuorum urbem, repetentem 
maritimas ciuitates quibus eum depulsum Romani Lacedaemonis muris inclusissent, a 
Macedonia Philippum, ubi primum bellicum cani audisset, arma capturum; nosse se 
spiritus eius, nosse animum; scire ferarum modo quae claustris aut uinculis teneantur, 
ingentes iam diu iras eum in pectore uoluere. meminisse etiam se quotiens in bello 
precari omnes deos solitus sit ut Antiochum sibi darent adiutorem; cuius uoti si compos 
nunc fiat, nullam moram rebellandi facturum. tantum non cunctandum nec cessandum 

esse; in eo enim uictoriam uerti si et loca opportuna et socii praeoccuparentur. 
Hannibalem quoque sine mora mittendum in Africam esse ad distringendos Romanos. 


[19] Hannibal non adhibitus est in consilium, propter conloquia cum Uillio suspectus regi 
et in nullo postea honore habitus. primo eam contumeliam tacitus tulit; deinde melius 
esse ratus et percunctari causam repentinae alienationis et purgare se, tempore apto 
quaesita simpliciter iracundiae causa auditaque 'pater Hamilcar' inquit, 'Antioche, 
paruum admodum me, cum sacrificaret, altaribus admotum iureiurando adegit 
nunquam amicum fore populi Romani. sub hoc sacramento sex et triginta annos militaui, 
hoc me in pace patria mea expulit, hoc patria extorrem in tuam regiam adduxit: hoc duce, 
si tu spem meam destitueris, ubicumque uires, ubi arma esse sciam ueniam, toto orbe 
terrarum quaerens aliquos Romanis hostes. itaque si quibus tuorum meis criminibus 
apud te crescere libet, aliam materiam crescendi ex me quaerant. odi odioque sum 
Romanis. id me uerum dicere pater Hamilcar et di testes sunt. proinde cum de bello 
Romano cogitabis, inter primos amicos Hannibalem habeto: si qua res te ad pacem 
compellet, in id consilium alium cum quo deliberes quaerito.' non mouit modo talis 
oratio regem sed etiam reconciliauit Hannibali. ex consilio ita discessum est ut bellum 
gereretur. 


[20] Romae destinabant quidem sermonibus hostem Antiochum, sed nihildum ad id 
bellum praeter animos parabant. consulibus ambobus Italia prouincia decreta est, ita ut 
inter se compararent sortirenturue uter comitiis eius anni praeesset: ad utrum ea non 
pertineret cura, ut paratus esset si quo eum extra Italiam opus esset ducere legiones. 
huic consuli permissum ut duas legiones scriberet nouas et socium nominis Latini uiginti 
milia et equites octingentos. alteri consuli duae legiones decretae quas L. Cornelius 
consul superioris anni habuisset, et socium ac Latini nominis ex eodem exercitu 
quindecim milia et equites quingenti. Q. Minucio cum exercitu quem in Liguribus 
habebat prorogatum imperium; additum in supplementum ut quattuor milia peditum 
Romanorum scriberentur, centum quinquaginta equites, et sociis eodem quinque milia 
peditum imperarentur, ducenti quinquaginta equites. Cn. Domitio extra Italiam quo 
senatus censuisset prouincia euenit, L. Quinctio Gallia et comitia habenda. praetores 
deinde prouincias sortiti, M. Fuluius Centumalus urbanam, L. Scribonius Libo peregrinam, 
L. Ualerius Tappo Siciliam, Q. Salonius Sarra Sardiniam, M. Baebius Tamphilus Hispaniam 
citeriorem, A. Atilius Serranus ulteriorem. sed his duobus primum senatus consulto, 
deinde plebei etiam scito permutatae prouinciae sunt: Atilio classis et Macedonia, 
Baebio Bruttii decreti. Flaminio Fuluioque in Hispaniis prorogatum imperium. Atilio in 
Bruttios duae legiones decretae quae priore anno urbanae fuissent, et ut sociis eodem 
milia peditum quindecim imperarentur et quingenti equites. Baebius Tamphilus triginta 
naues quinqueremes facere iussus et ex naualibus ueteres deducere si quae utiles 
essent et scribere nauales socios; et consulibus imperatum ut ei duo milia socium ac 
Latini nominis et mille Romanos darent pedites. hi duo praetores et duo exercitus, 
terrestris naualisque, aduersus Nabim aperte iam oppugnantem socios populi Romani 
dicebantur parari; ceterum legati ad Antiochum missi expectabantur, et priusquam ii 
redissent uetuerat Cn. Domitium consulem senatus discedere ab urbe. 

[21] Praetoribus Fuluio et Scribonio, quibus ut ius dicerent Romae prouincia erat, 
negotium datum ut praeter eam classem cui Baebius praefuturus erat centum 
quinqueremes pararent. 


Priusquam consul praetoresque in prouincias proficiscerentur, supplicatio fuit 
prodigiorum causa. capram sex haedos uno fetu edidisse ex Piceno nuntiatum est et 
Arreti puerum natum unimanum, Amiterni terra pluuisse, Formiis portam murumque de 
caelo tacta et, quod maxime terrebat, consulis Cn. Domiti bouem locutum 'Roma, caue 
tibi'. ceterorum prodigiorum causa supplicatum est: bouem cum cura seruari alique 
haruspices iusserunt. Tiberis infestiore quam priore «anno» impetu inlatus urbi duos 
pontes, aedificia multa maxime circa Flumentanam portam euertit. saxum ingens siue 
imbribus seu motu terrae leniore quam ut alioqui sentiretur labefactatum in uicum 
lugarium ex Capitolio procidit et multos oppressit. in agris passim inundatis pecua ablata, 
uillarum strages facta est. 


Priusquam L. Quinctius consul in prouinciam perueniret, Q. Minucius in agro Pisano cum 
Liguribus signis conlatis pugnauit: nouem milia hostium occidit, ceteros fusos 
fugatosque in castra compulit. ea usque in noctem magno certamine oppugnata 
defensaque sunt. nocte clam profecti Ligures, prima luce uacua castra Romanus inuasit; 
praedae minus inuentum est, quod subinde spolia agrorum capta domos mittebant. 
Minucius nihil deinde laxamenti hostibus dedit: ex agro Pisano in Ligures profectus 
castella uicosque eorum igni ferroque peruastauit. ibi praeda Etrusca, quae missa a 
populatoribus fuerat, repletus est miles Romanus. 


[22] Sub idem tempus legati ab regibus Romam reuerterunt. qui cum nihil quod satis 
maturam causam belli haberet nisi aduersus Lacedaemonium tyrannum adtulissent, 
quem et Achaei legati nuntiabant contra foedus maritimam oram Laconum oppugnare, 
Atilius praetor cum classe missus in Graeciam est ad tuendos socios. consules, quando 
nihil ab Antiocho instaret, proficisci ambo in prouincias placuit. Domitius ab Arimino, 
qua proximum fuit, Quinctius per Ligures in Boios uenit. duo consulum agmina diuersa 
late agrum hostium peruastarunt. primo equites eorum pauci cum praefectis, deinde 
uniuersus senatus, postremo in quibus aut fortuna aliqua aut dignitas erat, ad mille 
quingenti ad consules transfugerunt. 


Et in utraque Hispania eo anno res prospere gestae; nam et C. Flaminius oppidum 
Licabrum munitum opulentumque uineis expugnauit et nobilem regulum Corribilonem 
uiuum cepit, et M. Fuluius proconsul cum duobus exercitibus hostium duo secunda 
proelia fecit, oppida duo Hispanorum, Uesceliam Helonemque, et castella multa 
expugnauit; alia uoluntate ad eum defecerunt. tum in Oretanos progressus et ibi duobus 
potitus oppidis, Noliba et Cusibi, ad Tagum amnem ire pergit. Toletum ibi parua urbs 
erat, sed loco munito. eam cum oppugnaret, Uettonum magnus exercitus Toletanis 
subsidio uenit. cum iis signis conlatis prospere pugnauit et fusis Uettonibus operibus 
Toletum cepit. 


[23] Ceterum eo tempore minus ea bella quae gerebantur curae patribus erant quam 
expectatio nondum coepti cum Antiocho belli. nam etsi per legatos identidem omnia 

explorabantur, tamen rumores temere sine ullis auctoribus orti multa falsa ueris 
miscebant; inter quae allatum erat, cum in Aetoliam uenisset Antiochus, extemplo 
classem eum in Siciliam missurum. itaque senatus, etsi praetorem Atilium cum classe 
miserat in Graeciam, tamen, quia non copiis modo sed etiam auctoritate opus erat ad 
tenendos sociorum animos, T. Quinctium et Cn. Octauium et Cn. Seruilium et P. Uillium 
legatos in Graeciam misit; et ut M. Baebius ex Bruttiis ad Tarentum et Brundisium 
promoueret legiones decreuit, inde, si res posceret, in Macedoniam traiceret; et ut M. 
Fuluius praetor classem nauium uiginti mitteret ad tuendam Siciliae oram; et ut cum 
imperio esset qui classem eam duceret-duxit L. Oppius Salinator, qui priore anno aedilis 
plebei fuerat-; et ut idem praetor L. Ualerio collegae scriberet periculum esse ne classis 
regis Antiochi ex Aetolia in Siciliam traiceret, itaque placere senatui ad eum exercitum 
quem haberet tumultuariorum militum ad duodecim milia et quadringentos equites 
scriberet, quibus oram maritimam prouinciae qua uergeret in Graeciam tueri posset. 
eum dilectum praetor non ex Sicilia ipsa tantum sed ex circumiacentibus insulis habuit 
oppidaque omnia maritima quae in Graeciam uersa erant praesidiis firmauit. addidit 
alimenta rumoribus aduentus Attali, Eumenis fratris, qui nuntiauit Antiochum regem 
Hellespontum cum exercitu transisse et Aetolos ita se parare ut sub aduentum eius in 
armis essent. et Eumeni absenti et praesenti Attalo gratiae actae et aedes liberae, locus, 
lautia decreta et munera data: equi duo, bina equestria arma et uasa argentea centum 
pondo et aurea uiginti pondo. 


[24] Cum alii atque alii nuntii bellum instare adferrent, ad rem pertinere uisum est 
consules primo quoque tempore creari. itaque senatus consultum factum est, ut M. 
Fuluius praetor litteras extemplo ad consulem mitteret quibus certior fieret senatui 
placere prouincia exercituque tradito legatis Romam reuerti eum et ex itinere 
praemittere edictum quo comitia consulibus creandis ediceret. paruit iis litteris consul 
et praemisso edicto Romam uenit. 


Eo quoque anno magna ambitio fuit, quod patricii tres in unum locum petierunt, P. 
Cornelius Cn. f. Scipio, qui priore anno repulsam tulerat, et L. Cornelius Scipio et Cn. 
Manlius Uolso. P. Scipioni, ut dilatum uiro tali non negatum honorem appareret, 
consulatus datus est; additur ei de plebe collega M'. Acilius Glabrio. postero die 
praetores creati L. Aemilius Paulus M. Aemilius Lepidus M. lunius Brutus A. Cornelius 
Mammula C. Liuius et L. Oppius, utrique eorum Salinator cognomen erat; Oppius is erat 
qui classem uiginti nauium in Siciliam duxerat. interim dum noui magistratus sortirentur 
prouincias, M. Baebius a Brundisio cum omnibus copiis transire in Epirum est iussus et 
circa Apolloniam copias continere, et M. Fuluio praetori urbano negotium datum est ut 
quinqueremes nouas quinquaginta faceret. 


[25] Et populus quidem Romanus ita se ad omnes conatus Antiochi praeparabat: Nabis 
iam non differebat bellum sed summa ui Gytheum oppugnabat et infestus Achaeis, quod 
miserant obsessis praesidium, agros eorum uastabat. Achaei non antea ausi capessere 
bellum quam ab Roma reuertissent legati, ut quid senatui placeret scirent, post reditum 
legatorum et Sicyonem concilium edixerunt et legatos ad T. Quinctium miserunt qui 
consilium ab eo peterent. in concilio omnium ad bellum extemplo capessendum 

inclinatae sententiae erant; litterae T. Quincti cunctationem iniecerunt, quibus auctor 
erat praetorem classemque Romanam expectandi. cum principum alii in sententia 
permanerent, alii utendum eius quem ipsi consuluissent consilio censerent, multitudo 
Philopoemenis sententiam expectabat. praetor is tum erat et omnes eo tempore et 
prudentia et auctoritate anteibat. is praefatus bene comparatum apud Aetolos esse ne 
praetor, cum de bello consuluisset, ipse sententiam diceret, statuere quam primum 
ipsos quid uellent iussit: praetorem decreta eorum cum fide et cura exsecuturum 
adnisurumque ut, quantum in consilio humano positum esset, nec pacis eos paeniteret 
nec belli. plus ea oratio momenti ad incitandos ad bellum habuit quam si aperte 
suadendo cupiditatem res gerendi ostendisset. itaque ingenti consensu bellum 
decretum est, tempus et ratio administrandi eius libera praetori permissa. Philopoemen, 
praeterquam quod ita Quinctio placeret, et ipse existimabat classem Romanam 
expectandam, quae a mari Gytheum tueri posset; sed metuens ne dilationem res non 
pateretur et non Gytheum solum sed praesidium quoque missum ad tuendam urbem 
amitteretur, naues Achaeorum deduxit. 


[26] Comparauerat et tyrannus modicam classem ad prohibenda si qua obsessis mari 
submitterentur praesidia, tres tectas naues et lembos pristesque, tradita uetere classe 
ex foedere Romanis. harum nouarum tum nauium agilitatem ut experiretur, simul ut 
omnia satis apta ad certamen essent, prouectos in altum cotidie remigem militemque 
simulacris naualis pugnae exercebat, in eo ratus uerti spem obsidionis si praesidia 
maritima interclusisset. praetor Achaeorum sicut terrestrium certaminum arte quemuis 
clarorum imperatorum uel usu uel ingenio aequabat, ita rudis in re nauali erat, Arcas, 
mediterraneus homo, externorum etiam omnium, nisi quod in Creta praefectus 
auxiliorum militauerat, ignarus. nauis erat quadriremis uetus, capta annis octoginta ante, 
cum Crateri uxorem Nicaeam a Naupacto Corinthum ueheret. huius fama motus-fuerat 
enim nobile in classe regia quondam nauigium-deduci ab Aegio putrem iam admodum 
et uetustate dilabentem iussit. hac tum praetoria naue praecedente classem, cum in ea 
Patrensis Tiso praefectus classis ueheretur, occurrerunt a Gytheo Laconum naues; et 
primo statim incursu ad nouam et firmam nauem uetus, quae per se ipsa omnibus 
compagibus aquam acciperet, diuulsa est captique omnes qui in naue erant. cetera 
classis praetoria naue amissa quantum quaeque remis ualuit fugerunt. ipse 
Philopoemen in leui speculatoria naue fugit nec ante fugae finem quam Patras uentum 
est fecit. nihil ea res animum militaris uiri et multos experti casus imminuit: quin contra, 
si in re nauali, cuius esset ignarus, offendisset, eo plus in ea quorum usu calleret spei 
nactus, breue id tyranno gaudium se effecturum adfirmabat. 


[27] Nabis cum prospera «re» elatus, tum spem etiam haud dubiam nactus nihil iam a 
mari periculi fore, et terrestres aditus claudere opportune positis praesidiis uoluit. tertia 
parte copiarum ab obsidione Gythei abducta ad Pleias posuit «castra»; imminet is locus 
et Leucis et Acriis, qua uidebantur hostes exercitum admoturi. cum ibi statiua essent 
«et» pauci tabernacula haberent, multitudo alia casas ex harundine textas fronde, quae 
umbram modo praeberet, texissent, priusquam in conspectum hostis ueniret, 
Philopoemen necopinantem eum improuiso genere belli adgredi statuit. nauigia parua 
in stationem occultam agri Argiui contraxit; in ea expeditos milites, caetratos plerosque, 

cum fundis et iaculis et alio leui genere armaturae imposuit. inde litora legens cum ad 
propinquum castris hostium promunturium uenisset, egressus callibus notis nocte Pleias 
peruenit et, sopitis uigilibus ut in nullo propinquo metu, ignem casis ab omni parte 
castrorum iniecit. multi prius incendio absumpti sunt quam hostium aduentum sentirent, 
et qui senserant nullam opem ferre potuerunt. ferro flammaque omnia absumpta; 
perpauci ex tam ancipiti peste ad Gytheum in maiora castra perfugerunt. ita perculsis 
hostibus Philopoemen protinus ad depopulandam Tripolim Laconici agri, qui proximus 
finem Megalopolitarum est, duxit et magna ui pecorum hominumque inde abrepta, 
priusquam a Gytheo tyrannus praesidium agris mitteret, discessit. inde Tegeam exercitu 
contracto concilioque eodem et Achaeis et sociis indicto, in quo et Epirotarum et 
Acarnanum fuere principes, statuit, quoniam satis et suorum a pudore maritimae 
ignominiae restituti animi et hostium conterriti essent, ad Lacedaemonem ducere, eo 
modo uno ratus ab obsidione Gythei hostem abduci posse. ad Caryas primum in hostium 
terra posuit castra. eo ipso die Gytheum expugnatum est. cuius rei ignarus Philopoemen 
castra ad Barbosthenem-mons est decem milia passuum ab Lacedaemone-promouit. 
et Nabis recepto Gytheo cum expedito exercitu inde profectus, cum praeter 
Lacedaemonem raptim duxisset, Pyrrhi quae uocant castra occupauit, quem peti locum 
ab Achaeis non dubitabat. inde hostibus occurrit. obtinebant autem longo agmine 
propter angustias uiae prope quinque milia passuum; cogebatur agmen ab equitibus et 
maxima [a] parte auxiliorum, quod existimabat Philopoemen tyrannum mercennariis 
militibus, quibus plurimum fideret, ab tergo suos adgressurum. duae res simul 
inopinatae perculerunt eum: una praeoccupatus quem petebat locus, altera quod primo 
agmini occurrisse hostem cernebat, ubi, cum per loca confragosa iter esset, sine leuis 
armaturae praesidio signa ferri non uidebat posse. 


[28] Erat autem Philopoemen praecipuae in ducendo agmine locisque capiendis 
sollertiae atque usus, nec belli tantum temporibus sed etiam in pace ad id maxime 
animum exercuerat. ubi iter quopiam faceret et ad difficilem transitu saltum uenisset, 
contemplatus ab omni parte loci naturam, cum solus iret secum ipse agitabat animo, 
cum comites haberet ab his quaerebat, si hostis eo loco apparuisset, quid si a fronte, 
quid si ab latere hoc aut illo, quid si ab tergo adoriretur capiendum consilii foret: posse 
instructos derecta acie, posse inconditum agmen et tantummodo aptum uiae occurrere. 
quem locum ipse capturus esset cogitando aut quaerendo exsequebatur, aut quot 
armatis aut quo genere armorum-plurimum enim interesse-usurus; quo impedimenta, 
quo sarcinas, quo turbam inermem reiceret; quanto ea aut quali praesidio custodiret; et 
utrum pergere qua coepisset ire uia an eam qua uenisset repetere melius esset; castris 
quoque quem locum caperet, quantum munimento amplecteretur loci, qua opportuna 
aquatio, qua pabuli lignorumque copia esset; qua postero die castra mouenti tutum 
maxime iter, quae forma agminis esset. his curis cogitationibusque ita ab ineunte aetate 
animum agitauerat ut nulla ei noua in tali re cogitatio esset. et tum omnium primum 
agmen constituit; dein Cretenses auxiliares et quos Tarentinos uocabant equites binos 
secum trahentes equos ad prima signa misit et iussis equitibus subsequi super torrentem 
unde aquari possent rupem occupauit. eo impedimenta omnia et calonum turbam 
conlectam armatis circumdedit et pro natura loci castra communiuit; tabernacula 

statuere in aspretis et inaequabili solo difficile erat. hostes quingentos passus aberant. 
ex eodem riuo utrique cum praesidio leuis armaturae aquati sunt; et priusquam, qualia 
[in] propinquis castris solent, contraheretur certamen, nox interuenit; postero die 
apparebat pugnandum pro aquatoribus circa riuum esse. nocte in ualle a conspectu 
hostium auersa quantam multitudinem locus occulere poterat condidit caetratorum. 


[29] Luce orta Cretensium leuis armatura et Tarentini equites super torrentem proelium 
commiserunt.  Telemnastus Cretensis popularibus suis, equitibus — Lycortas 
Megalopolitanus praeerat. Cretenses et hostium auxiliares equitumque idem genus, 
Tarentini, praesidio aquatoribus erant. aliquamdiu dubium proelium fuit, ut eodem ex 
parte utraque hominum genere et armis paribus. procedente certamine et numero 
uicere tyranni auxiliares et quia ita praeceptum a Philopoemene praefectis erat ut 
modico edito proelio in fugam inclinarent hostemque ad locum insidiarum pertraherent. 
effuse secuti fugientes per conuallem plerique et uolnerati et interfecti sunt, priusquam 
occultum hostem uiderent. caetrati ita, quantum latitudo uallis patiebatur, instructi 
sederant ut facile per interualla ordinum fugientes suos acciperent. consurgunt deinde 
ipsi integri, recentes, instructi, et in hostes inordinatos, effusos, labore etiam et 
uolneribus fessos impetum faciunt. nec dubia uictoria fuit. extemplo terga dedit tyranni 
miles et haud paulo concitatiore cursu quam secutus erat fugiens ad castra est 
compulsus; multi caesi captique in ea fuga sunt. et in castris quoque foret trepidatum, 
ni Philopoemen receptui cani iussisset, loca magis confragosa et quacumque temere 
processisset iniqua quam hostem metuens. inde et ex fortuna pugnae et ex ingenio ducis 
coniectans in quo tum is pauore esset, unum de auxiliaribus specie transfugae mittit ad 
eum, qui pro comperto adferret Achaeos statuisse postero die ad Eurotan amnem, qui 
prope ipsis adfluit moenibus, progredi ut intercluderent iter, ne aut tyrannus cum uellet 
receptum ad urbem haberet aut commeatus ab urbe in castra portarentur, simul et 
temptaturos si quorum animi sollicitari ad defectionem a tyranno possent. non tam 
fidem dictis perfuga fecit quam perculso metu relinquendi castra causam probabilem 
praebuit. postero die Pythagoran cum auxiliaribus et equitatu stationem agere pro uallo 
iussit: ipse tamquam in aciem cum robore exercitus egressus signa ocius ferri ad urbem 
iussit. 


[30] Philopoemen postquam citatum agmen per angustam et procliuem uiam duci 
raptim uidit, equitatum omnem et Cretensium auxiliares in stationem hostium quae pro 
castris erat emittit. illi ubi hostes adesse et a suis se desertos uiderunt, primo in castra 
recipere se conati sunt; deinde postquam instructa acies tota Achaeorum admouebatur, 
metu ne cum ipsis castris caperentur, sequi suorum agmen aliquantum praegressum 
insistunt. extemplo caetrati Achaeorum in castra impetum faciunt et diripiunt; ceteri ad 
persequendos hostes ire pergunt. erat iter tale per quod uix tranquillum ab hostili metu 
agmen expediri posset. ut uero ad postremos proelium ortum est clamorque terribilis 
ab tergo pauentium ad prima signa est perlatus, pro se quisque armis abiectis in 
circumiectas itineri siluas diffugiunt, momentoque temporis strage armorum saepta uia 
est, maxime hastis, quae pleraeque aduersae cadentes uelut uallo obiecto iter 
impediebant. Philopoemen utcumque possent instare et persequi auxiliaribus iussis- 
utique enim equitibus haud facilem futuram fugam-ipse grauius agmen uia patentiore 

ad Eurotan amnem deduxit. ibi castris sub occasum solis positis leuem armaturam, quam 
ad persequendum reliquerat hostem, opperiebatur. qui ubi prima uigilia uenerunt, 
nuntiantes tyrannum cum paucis ad urbem penetrasse, ceteram multitudinem inermem 
toto sparsam uagari saltu, corpora curare eos iubet. ipse ex cetera copia militum qui, 
quia priores in castra uenerant, refecti et cibo sumpto et modica quiete erant delectos, 
nihil praeter gladios secum ferentes, extemplo educit et duarum portarum itineribus 
quae Pharas quaeque Barbosthenem ferunt eos instruxit, qua ex fuga recepturos sese 
hostes credebat. nec eum opinio fefellit. nam Lacedaemonii, quoad lucis superfuit 
quicquam, deuiis callibus medio saltu recipiebant se; primo uespere, ut lumina in castris 
hostium conspexere, regione eorum occultis semitis se tenuerunt; ubi praegressi ea sunt, 
iam tutum rati in patentes uias descenderunt. ibi excepti ab insidente hoste passim ita 
multi caesi captique sunt ut uix quarta pars de toto exercitu euaserit. Philopoemen 
incluso tyranno in urbem insequentes dies prope triginta uastandis agris Laconum 
absumpsit debilitatisque ac prope fractis tyranni uiribus domum rediit, aequantibus eum 
gloria rerum Achaeis imperatori Romano et, quod ad Laconum bellum attineret, 
praeferentibus etiam. 


[31] Dum inter Achaeos et tyrannum bellum erat, legati Romanorum circuire sociorum 
urbes solliciti ne Aetoli partis alicuius animos ad Antiochum auertissent. minimum 
operae in Achaeis adeundis consumpserunt, quos, quia Nabidi infesti erant, ad cetera 
quoque satis fidos censebant esse. Athenas primum, inde Chalcidem, inde in Thessaliam 
iere, adlocutique concilio frequenti Thessalos Demetriadem iter flexere. eo Magnetum 
concilium indictum est. accuratior ibi habenda oratio fuit, quod pars principum alienati 
Romanis totique Antiochi et Aetolorum erant, quia cum reddi obsidem filium Philippo 
allatum esset stipendiumque impositum remitti, inter cetera uana allatum erat 
Demetriadem quoque ei reddituros Romanos esse. id ne fieret, Eurylochus princeps 
Magnetum factionisque eius quidam omnia nouari Aetolorum Antiochique aduentu 
malebant. aduersus eos ita disserendum erat ne timorem uanum iis demendo spes 
incisa Philippum abalienaret, in quo plus ad omnia momenti quam in Magnetibus esset. 
illa tantum commemorata, cum totam Graeciam beneficio libertatis obnoxiam Romanis 
esse, tum eam ciuitatem praecipue; ibi enim non praesidium modo Macedonum fuisse 
sed regiam exaedificatam, ut praesens semper in oculis habendus esset dominus; 
ceterum nequiquam ea facta, si Aetoli Antiochum in Philippi regiam adducerent et nouus 
et incognitus pro uetere et experto habendus rex esset. Magnetarchen summum 
magistratum uocant; is tum Eurylochus erat, ac potestate ea fretus negauit 
dissimulandum sibi et Magnetibus esse quae fama uolgata de reddenda Demetriade 
Philippo foret: id ne fieret, omnia et conanda et audenda Magnetibus esse. et inter 
dicendi contentionem inconsultius euectus proiecit tum quoque specie liberam 
Demetriadem esse, re uera omnia ad nutum Romanorum fieri. sub hanc uocem fremitus 
uariantis multitudinis fuit partim adsensum partim indignationem dicere id ausum eum; 
Quinctius quidem adeo exarsit ira ut manus ad caelum tendens deos testes ingrati ac 
perfidi Magnetum inuocaret. hac uoce perterritis omnibus Zeno ex principibus unus, 
magnae cum ob eleganter actam uitam auctoritatis tum quod semper Romanorum haud 
dubie partis fuerat, ab Quinctio legatisque aliis flens petit ne unius amentiam ciuitati 

adsignarent: suo quemque periculo furere. Magnetas non libertatem modo sed omnia 
quae hominibus sancta caraque sint T. Quinctio et populo Romano debere: nihil 
quemquam ab diis immortalibus precari posse quod non Magnetes ab illis haberent, et 
in corpora sua citius per furorem saeuituros quam ut Romanam amicitiam uiolarent. 


[32] Huius orationem subsecutae multitudinis preces sunt; Eurylochus ex concilio 
itineribus occultis ad portam atque inde protinus in Aetoliam profugit. iam enim et id 
magis in dies Aetoli defectionem nudabant, eoque ipso forte tempore Thoas princeps 
gentis, quem miserant ad Antiochum, redierat inde Menippumque secum adduxerat 
regis legatum. qui, priusquam concilium iis daretur, impleuerant omnium aures 
terrestres naualesque copias commemorando: ingentem uim peditum equitumque 
uenire, ex India elephantos accitos, ante omnia, quo maxime credebant moueri 
multitudinis animos, tantum aduehi auri ut ipsos emere Romanos posset. apparebat 
quid ea oratio in concilio motura esset; nam et uenisse eos et quae agerent omnia legatis 
Romanis deferebantur; et quamquam prope abscisa spes erat, tamen non ab re esse 
Quinctio uisum est sociorum aliquos legatos interesse ei concilio, qui admonerent 
Romanae societatis Aetolos, qui uocem liberam mittere aduersus regis legatum 
auderent. Athenienses maxime in eam rem idonei uisi sunt et propter ciuitatis 
dignitatem et uetustam societatem cum Aetolis. ab iis Quinctius petit ut legatos ad 
Panaetolicum concilium mitterent. Thoas primus in eo concilio renuntiauit legationem. 
Menippus post eum intromissus optimum fuisse omnibus qui Graeciam Asiamque 
incolerent ait integris rebus Philippi potuisse interuenire Antiochum: sua quemque 
habiturum fuisse neque omnia sub nutum dicionemque Romanam peruentura. 'nunc 
quoque' inquit, 'si modo uos quae incohastis consilia constanter perducitis ad exitum, 
poterit diis iuuantibus et Aetolis sociis Antiochus quamuis inclinatas Graeciae res 
restituere in pristinam dignitatem. ea autem in libertate posita est quae suis stat uiribus, 
non ex alieno arbitrio pendet.' Athenienses, quibus primis post regiam legationem 
dicendi quae uellent potestas facta est, mentione omni regis praetermissa Romanae 
societatis Aetolos meritorumque in uniuersam Graeciam T. Quincti admonuerunt: ne 
temere eam nimia celeritate consiliorum euerterent; consilia calida et audacia prima 
specie laeta, tractatu dura, euentu tristia esse. legatos Romanos, et in iis T. Quinctium, 
haud procul inde abesse; dum integra omnia essent, uerbis potius de iis quae 
ambigerentur disceptarent quam Asiam Europamque ad funestum armarent bellum. 


[33] Multitudo auida nouandi res Antiochi tota erat, et ne admittendos quidem in 
concilium Romanos censebant; principum maxime seniores auctoritate obtinuerunt ut 
daretur iis concilium. hoc decretum Athenienses cum rettulissent, eundum in Aetoliam 
Quinctio uisum est: aut enim moturum aliquid aut omnes homines testes fore penes 
Aetolos culpam belli esse, Romanos iusta ac prope necessaria sumpturos arma. 
postquam uentum est eo, Quinctius in concilio orsus a principio societatis Aetolorum 
cum Romanis et quotiens ab iis fides mota foederis esset, pauca de iure ciuitatium de 
quibus ambigeretur disseruit: si quid tamen aequi se habere arbitrarentur, quanto esse 
satius Romam mittere legatos, seu disceptare seu rogare senatum mallent, quam 
populum Romanum cum Antiocho, lanistis Aetolis, non sine magno motu generis 
humani et pernicie Graeciae dimicare? nec ullos prius cladem eius belli sensuros quam 

qui mouissent. haec nequiquam uelut uaticinatus Romanus. Thoas deinde ceterique 
factionis eiusdem cum adsensu omnium auditi peruicerunt ut ne dilato quidem concilio 
et absentibus Romanis decretum fieret, quo accerseretur Antiochus ad liberandam 
Graeciam disceptandumque inter Aetolos et Romanos. huic tam superbo decreto 
addidit propriam contumeliam Damocritus praetor eorum; nam cum id ipsum decretum 
posceret eum Quinctius, non ueritus maiestatem uiri, aliud in praesentia quod magis 
instaret praeuertendum sibi esse dixit: decretum responsumque in Italia breui castris 
super ripam Tiberis positis daturum. tantus furor illo tempore gentem Aetolorum, tantus 
magistratus eorum cepit. 


[34] Quinctius legatique Corinthum redierunt; inde ut quaeque de Antiocho 
«adferrentur excipiebant. Aetoli ne» nihil per se ipsi moti et sedentes expectare 
aduentum uiderentur regis, concilium quidem uniuersae gentis post dimissos Romanos 
non habuerunt, per apocletos autem-ita uocant sanctius consilium: ex delectis constat 
uiriscid agitabant quonam modo in Graecia res nouarentur. inter omnes constabat in 
ciuitatibus principes et optimum quemque Romanae societatis esse et praesenti statu 
gaudere, multitudinem et quorum res non ex sententia ipsorum essent omnia nouare 
uelle. Aetoli consilium cum rei «tum» spei quoque non audacis modo sed etiam 
impudentis ceperunt Demetriadem Chalcidem Lacedaemonem occupandi. singuli in 
singulas principes missi sunt Thoas Chalcidem, Alexamenus Lacedaemonem, Diocles 
Demetriadem. hunc exul Eurylochus, de cuius fuga causaque fugae ante dictum est, quia 
reditus in patriam nulla alia erat spes, adiuuit. litteris Eurylochi admoniti propinqui 
amicique et qui eiusdem factionis erant liberos et coniugem eius cum sordida ueste, 
tenentes uelamenta supplicum, «in» contionem frequentem accierunt singulos 
uniuersosque obtestantes ne insontem indemnatum consenescere in exilio sinerent. et 
simplices homines misericordia et improbos seditiososque immiscendi res tumultu 
Aetolico spes mouit, et pro se quisque reuocari iubebant. his praeparatis Diocles cum 
omni equitatu-et erat tum praefectus equitum-specie reducentis exulem hospitem 
profectus, die ac nocte ingens iter emensus, cum milia sex ab urbe abesset, luce prima 
tribus electis turmis, cetera multitudine equitum subsequi iussa, praecessit. postquam 
portae adpropinquabat, desilire omnes ex equis iussit et loris ducere equos, itineris 
maxime modo solutis ordinibus, ut comitatus magis praefecti uideretur quam 
praesidium. ibi una ex turmis ad portam relicta ne excludi subsequens equitatus posset, 
media urbe ac per forum manu Eurylochum tenens multis occurrentibus 
gratulantibusque domum deduxit. mox equitum plena urbs erat et loca opportuna 
occupabantur; tum in domos missi qui principes aduersae factionis interficerent. ita 
Demetrias Aetolorum facta est. 


[35] Lacedaemone non urbi uis adferenda sed tyrannus dolo capiendus erat; quem 
spoliatum maritimis oppidis ab Romanis, tunc intra moenia etiam Lacedaemonis ab 
Achaeis compulsum qui occupasset occidere, eum totius gratiam rei apud 
Lacedaemonios laturum. causam mittendi ad eum habuerunt quod fatigabat precibus 
ut auxilia sibi, cum illis auctoribus rebellasset, mitterentur. mille pedites Alexameno dati 
sunt et triginta delecti ex iuuentute equites. iis a praetore Damocrito in consilio arcano 
gentis, de quo ante dictum est, denuntiatur ne se ad bellum Achaicum aut rem ullam 

quam sua quisque opinione praecipere posset crederent missos esse: quidquid 
Alexamenum res monuisset subiti consilii capere, ad id quamuis inopinatum, 
temerarium, audax oboedienter exsequendum parati essent ac pro eo acciperent 
tamquam ad id unum agendum missos ab domo se scirent. cum his ita praeparatis 
Alexamenus ad tyrannum uenit, quem adueniens extemplo spei impleuit: Antiochum 
iam transisse in Europam, mox in Graecia fore, terras maria armis uiris completurum; 
non cum Philippo rem esse credituros Romanos; numerum iniri peditum equitumque ac 
nauium non posse; elephantorum aciem conspectu ipso debellaturam. Aetolos toto suo 
exercitu paratos esse uenire Lacedaemonem, cum res poscat, sed frequentes armatos 
ostendere aduenienti regi uoluisse. Nabidi quoque et ipsi faciendum esse ut quas 
haberet copias non sineret sub tectis marcescere otio sed educeret et in armis decurrere 
cogeret, simul animos acueret et corpora exerceret. consuetudine leuiorem laborem 
fore et comitate ac benignitate ducis etiam non iniucundum fieri posse. educi inde 
frequenter ante urbem in campum ad Eurotan amnem coepere. satellites tyranni media 
fere in acie consistebant; tyrannus cum tribus summum equitibus, inter quos plerumque 
Alexamenus erat, ante signa uectabatur, cornua extrema inuisens; in dextro cornu Aetoli 
erant, et qui ante auxiliares tyranni fuerant et qui uenerant mille cum Alexameno. 
fecerat sibi morem Alexamenus nunc cum tyranno inter paucos ordines circumeundi 
monendique eum quae in rem esse uidebantur, nunc in dextrum cornu ad suos 
adequitandi, mox inde uelut imperato quod res poposcisset recipiendi ad tyrannum. sed 
quem diem patrando facinori statuerat, eo paulisper cum tyranno uectatus cum ad suos 
concessisset, tum equitibus ab domo secum missis 'agenda' inquit 'res est, iuuenes, 
audendaque quam me duce impigre exsequi iussi estis. parate animos, dextras, ne quis 
in eo quod me uiderit facientem cesset. qui cunctatus fuerit et suum consilium meo 
interponet, sciat sibi reditum ad penates non esse.' horror cunctos cepit et meminerant 
cum quibus mandatis exissent. tyrannus ab laeuo cornu ueniebat. ponere hastas equites 
Alexamenus iubet et se intueri: conligit et ipse animum confusum tantae cogitatione rei. 
postquam adpropinquabat, impetum facit et transfixo equo tyrannum deturbat, 
iacentem equites confodiunt; multis frustra in loricam ictibus datis tandem in nudum 
corpus uolnera peruenerunt, et priusquam «a» media acie succurreretur exspirauit. 


[36] Alexamenus cum omnibus Aetolis citato gradu ad regiam occupandam pergit. 
corporis custodes, cum in oculis res gereretur, pauor primo cepit; deinde, postquam 
abire Aetolorum agmen uidere, concurrunt ad relictum tyranni corpus, et spectatorum 
turba ex custodibus uitae mortisque ultoribus est facta. nec mouisset se quisquam si 
extemplo positis armis uocata in contionem multitudo fuisset et oratio habita tempori 
conueniens, frequentes inde retenti in armis Aetoli sine iniuria cuiusquam; sed, ut 
oportuit in consilio fraude coepto, omnia in maturandam perniciem eorum qui fecerant 
sunt acta. dux regia inclusus diem ac noctem in scrutandis thesauris tyranni absumpsit; 
Aetoli uelut capta urbe quam liberasse uideri uolebant in praedam uersi. simul indignitas 
rei, [ac] simul contemptus animos Lacedaemoniis ad coeundum fecit. alii dicere 
exturbandos Aetolos et libertatem, cum restitui uideretur interceptam, repetendam; alii, 
ut caput agendae rei esset, regii generis aliquem in speciem adsumendum. Laconicus 
eius stirpis erat puer admodum, eductus cum liberis tyranni. eum in equum imponunt 

et armis arreptis Aetolos uagos per urbem caedunt. tum regiam inuadunt; ibi 
Alexamenum cum paucis resistentem obtruncant. Aetoli circa Chalcioecon-Mineruae 
aereum est templum-congregati caeduntur; pauci armis abiectis pars Tegeam, pars 
Megalen polin perfugiunt; ibi comprensi a magistratibus sub corona uenierunt. 


[37] Philopoemen audita caede tyranni profectus Lacedaemonem cum omnia turbata 
metu inuenisset, euocatis principibus et oratione habita, qualis habenda Alexameno 
fuerat, societati Achaeorum Lacedaemonios adiunxit, eo etiam facilius quod ad idem 
forte tempus A. Atilius cum quattuor et uiginti quinqueremibus ad Gytheum accessit. 
iisdem diebus circa Chalcidem Thoas per Euthymidam principem, pulsum opibus eorum 
qui Romanae societatis erant, post T. Quincti legatorumque aduentum, et Herodorum, 
Cianum mercatorem sed potentem  Chalcide propter diuitias, praeparatis ad 
proditionem iis qui Euthymidae factionis erant, nequaquam eandem fortunam qua 
Demetrias per Eurylochum occupata erat habuit. Euthymidas ab Athenis-ceum domicilio 
delegerat locum-Thebas primum, hinc Salganea processit, Herodorus ad Thronium. inde 
haud procul in Maliaco sinu duo milia peditum Thoas et ducentos equites, onerarias 
leues ad triginta habebat. eas cum sescentis peditibus Herodorus traicere in insulam 
Atalanten iussus, ut inde, cum pedestres copias adpropinquare iam Aulidi atque Euripo 
sensisset, Chalcidem traiceret; ipse ceteras copias nocturnis maxime itineribus quanta 
poterat celeritate Chalcidem ducebat. 


[38] Micythio et Xenoclides, penes quos tum summa rerum pulso Euthymida Chalcide 
erat, seu ipsi per se suspicati seu indicata re, primo pauidi nihil usquam spei nisi in fuga 
ponebant; deinde postquam resedit terror et prodi et deseri non patriam modo sed 
etiam Romanorum societatem cernebant, consilio tali animum adiecerunt. 


Sacrum anniuersarium eo forte tempore Eretriae Amarynthidis Dianae erat, quod non 
popularium modo sed Carystiorum etiam coetu celebratur. eo miserunt qui orarent 
Eretrienses Carystiosque ut et suarum fortunarum in eadem insula geniti misererentur 
et Romanam societatem respicerent: ne sinerent Aetolorum Chalcidem fieri; Euboeam 
habituros, si Chalcidem habuissent; graue fuisse Macedonas dominos, multo minus 
tolerabiles futuros Aetolos. Romanorum maxime respectus ciuitates mouit et uirtutem 
nuper in bello «et» in uictoria iustitiam benignitatemque expertas. itaque quod roboris 
in iuuentute erat utraque ciuitas armauit misitque. iis tuenda moenia Chalcidis oppidani 
cum tradidissent, ipsi omnibus copiis transgressi Euripum ad Salganea posuerunt castra. 
inde caduceator primum, deinde legati ad Aetolos missi percunctatum quo suo dicto 
factoue socii atque amici ad se oppugnandos uenirent. respondit Thoas dux Aetolorum 
non ad oppugnandos sed ad liberandos ab Romanis uenire sese: splendidiore nunc eos 
catena sed multo grauiore uinctos esse quam cum praesidium Macedonum in arce 
habuissent. se uero negare Chalcidenses aut seruire ulli aut praesidio cuiusquam egere. 
ita digressi ex conloquio legati ad suos; Thoas et Aetoli, ut qui spem omnem in eo ut 
improuiso opprimerent habuissent, ad iustum bellum oppugnationemque urbis mari ac 
terra munitae haudquaquam pares, domum rediere. Euthymidas postquam castra 
popularium ad Salganea esse profectosque Aetolos audiuit, et ipse a Thebis Athenas 
rediit; et Herodorus cum per aliquot dies intentus ab Atalante signum nequiquam 

expectasset, missa speculatoria naue ut quid morae esset sciret, postquam rem 
omissam ab sociis uidit, Thronium unde uenerat repetit. 


[39] Quinctius quoque his auditis ab Corintho ueniens nauibus in Chalcidi«co» Euripo 
Eumeni regi occurrit. placuit quingentos milites praesidii causa relinqui Chalcide ab 
Eumene rege, ipsum Athenas ire. Quinctius quo profectus erat Demetriadem contendit, 
ratus Chalcidem liberatam momenti aliquid apud Magnetas ad repetendam societatem 
Romanam facturam, et ut praesidii aliquid esset suae partis hominibus, Eunomo praetori 
Thessalorum scripsit ut armaret iuuentutem, et «Uillium» ad Demetriadem praemisit ad 
temptandos animos, non aliter nisi pars aliqua inclinaret ad respectum pristinae 
societatis rem adgressurus. Uillius quinqueremi naue ad ostium portus est inuectus. eo 
multitudo Magnetum omnis cum se effudisset, quaesiuit Uillius utrum ad amicos an ad 
hostes uenisse se mallent. respondit Magnetarches Eurylochus ad amicos uenisse eum, 
sed abstineret portu et sineret Magnetas in concordia et libertate esse nec per conloquii 
speciem multitudinem sollicitaret. altercatio inde non sermo fuit, cum Romanus ut 
ingratos increparet Magnetas imminentesque  praediceret clades, multitudo 
obstreperet nunc senatum nunc Quinctium accusando. ita inrito incepto Uillius ad 
Quinctium sese recepit. at Quinctius nuntio ad praetorem misso ut reduceret domum 
copias, ipse nauibus Corinthum rediit. 


[40] Abstulere me uelut de spatio Graeciae res immixtae Romanis, non quia ipsas operae 
pretium esset perscribere sed quia causae cum Antiocho fuerunt belli. consulibus 
designatiscinde namque deuerteram-L. Quinctius et Cn. Domitius consules in prouincias 
profecti sunt, Quinctius in Ligures, Domitius aduersus Boios. Boi quieuerunt, atque etiam 
senatus eorum cum liberis et praefecti cum equitatu-csumma omnium mille et 
quingenti-consuli dediderunt sese. ab altero consule ager Ligurum late est uastatus 
castellaque aliquot capta, unde non praeda modo omnis generis cum captiuis parta sed 
recepti quoque aliquot ciues sociique qui in hostium potestate fuerant. 


Eodem hoc anno Uibonem colonia deducta est ex senatus consulto plebique scito. tria 
milia et septingenti pedites ierunt, trecenti equites; triumuiri deduxerunt eos Q. Naeuius 
M. Minucius M. Furius Crassipes; quina dena iugera agri data in singulos pedites sunt, 
duplex equitibus. Bruttiorum proxime fuerat ager; Brutti ceperant de Graecis. Romae 
per idem tempus duo maximi fuerunt terrores, diutinus alter sed segnior: terra dies 
duodequadraginta mouit. per totidem dies feriae in sollicitudine ac metu fuere; [in] 
triduum eius rei causa supplicatio habita est. ille non pauor uanus sed uera multorum 
clades fuit: incendio a foro Bouario orto diem noctemque aedificia in Tiberim uersa 
arsere tabernaeque omnes cum magni pretii mercibus conflagrauerunt. 


[41] lam fere in exitu annus erat, et in dies magis et fama de bello Antiochi et cura 
patribus crescebat; itaque de prouinciis designatorum magistratuum, quo intentiores 
essent omnes, agitari coeptum est. decreuere ut consulibus Italia et quo senatus 
censuisset-eam esse bellum aduersus Antiochum regem omnes sciebant-prouinciae 
essent; cuius ea sors esset, quattuor milia peditum ciuium Romanorum et trecenti 
equites, sex milia socium Latini nominis cum quadringentis equitibus sunt decreta. 
eorum dilectum habere L. Quinctius consul iussus, ne quid moraretur quo minus consul 

nouus quo senatus censuisset extemplo proficisci posset. item de prouinciis praetorum 
decretum est, prima ut sors duae urbanaque et inter ciues ac peregrinos iurisdictio esset, 
secunda Bruttii, tertia classis ut nauigaret quo senatus censuisset, quarta Sicilia, quinta 
Sardinia, sexta Hispania ulterior. imperatum praeterea L. Quinctio consuli est ut duas 
legiones ciuium Romanorum nouas conscriberet et socium ac Latini nominis uiginti milia 
peditum et octingentos equites. eum exercitum praetori cui Bruttii prouincia euenisset 
decreuerunt. 


Aedes duae louis eo anno in Capitolio dedicatae sunt; uouerat L. Furius Purpurio praetor 
Gallico bello unam, alteram consul; dedicauit Q. Marcius Ralla duumuir. iudicia in 
faeneratores eo anno multa seuere sunt facta, accusantibus priuatos aedilibus curulibus 
M. Tuccio et P. lunio Bruto. de multa damnatorum quadrigae inauratae in Capitolio 
positae et in cella louis supra fastigium aediculae [et] duodecim clupea inaurata; et 
iidem porticum extra portam Trigeminam inter lignarios fecerunt. 


[42] Intentis in apparatum noui belli Romanis ne ab Antiocho quidem cessabatur. tres 
eum ciuitates tenebant, Zmyrna et Alexandria Troas et Lampsacus, quas neque ui 
expugnare ad eam diem poterat neque condicionibus in amicitiam perlicere, neque ab 
tergo relinquere traiciens ipse in Europam uolebat. tenuit eum et de Hannibale 
deliberatio. et primo naues apertae quas cum eo missurus in Africam fuerat moratae 
sunt; deinde an omnino mittendus esset consultatio mota est, maxime a Thoante Aetolo, 
qui omnibus in Graecia tumultu completis Demetriadem adferebat in potestate esse, et 
quibus mendaciis de rege, multiplicando uerbis copias eius, erexerat multorum in 
Graecia animos, iisdem et regis spem inflabat: omnium uotis eum accersi; concursum ad 
litora futurum, unde classem regiam prospexissent. hic idem ausus de Hannibale est 
mouere sententiam prope iam certam regis. nam neque dimittendam partem nauium a 
classe regia censebat neque, si mittendae naues forent, minus quemquam ei classi quam 
Hannibalem praeficiendum: exulem illum et Poenum esse, cui mille in dies noua consilia 
uel fortuna sua uel ingenium possit facere, et ipsam eam gloriam belli qua uelut dote 
Hannibal concilietur nimiam in praefecto regio esse. regem conspici, regem unum 
ducem, unum imperatorem uideri debere. si classem, si exercitum amittat Hannibal, 
idem damni fore ac si per alium ducem amittantur; si quid prospere eueniat, Hannibalis 
eam, non Antiochi gloriam fore; si uero uniuerso bello uincendi Romanos fortuna detur, 
quam spem esse sub rege uicturum Hannibalem, uni subiectum, qui patriam prope non 
tulerit? non ita se a iuuenta eum gessisse, spe animoque complexum orbis terrarum 
imperium, ut in senectute dominum laturus uideatur. nihil opus esse regi duce 
Hannibale; comite et consiliario eodem ad bellum uti posse. modicum fructum ex 
ingenio tali neque grauem neque inutilem fore: si summa petantur, et dantem et 
accipientem praegrauatura. 


[43] Nulla ingenia tam prona ad inuidiam sunt quam eorum qui genus ac fortunam suam 
animis non aequant, quia uirtutem et bonum alienum oderunt. extemplo consilium 
mittendi Hannibalis, quod unum in principio belli utiliter cogitatum erat, abiectum est. 
Demetriadis maxime defectione ab Romanis ad Aetolos elatus non ultra differre 
profectionem in Graeciam constituit. priusquam solueret naues, llium a mari escendit ut 

Mineruae sacrificaret. inde ad classem regressus proficiscitur quadraginta tectis nauibus, 
apertis sexaginta, et ducentae onerariae cum omnis generis commeatu bellicoque alio 
apparatu sequebantur. Imbrum primo insulam tenuit; inde Sciathum traiecit; ubi 
conlectis in alto quae dissipatae erant nauibus ad Pteleum primum continentis uenit. ibi 
Eurylochus ei Magnetarches principesque Magnetum ab Demetriade occurrerunt; 
quorum frequentia laetus die postero in portum urbis nauibus est inuectus, copias haud 
procul inde exposuit. decem milia peditum fuere et quingenti equites, sex elephanti, uix 
ad Graeciam nudam occupandam satis copiarum, nedum ad sustinendum Romanum 
bellum. 


Aetoli, postquam Demetriadem uenisse Antiochum allatum est, concilio indicto 
decretum quo accerserent eum fecerunt. iam profectus ab Demetriade rex, quia ita 
decreturos sciebat, Phalara in sinum Maliacum processerat. inde decreto accepto 
Lamiam uenit, exceptus ingenti fauore multitudinis cum plausibus clamoribusque et 
quibus aliis laetitia effusa uolgi significatur. 


[44] In concilium ut uentum est, aegre a Phaenea praetore principibusque aliis 
introductus silentio facto dicere orsus rex. prima eius oratio fuit [primo] excusantis quod 
tanto minoribus spe atque opinione omnium copiis uenisset: id suae impensae erga eos 
uoluntatis maximum debere indicium esse, quod nec paratus satis ulla re et tempore ad 
nauigandum immaturo uocantibus legatis eorum haud grauate obsecutus esset 
credidissetque, cum se uidissent Aetoli, omnia uel in se uno posita praesidia 
existimaturos esse. ceterum eorum quoque se quorum expectatio destituta in 
praesentia uideatur spem abunde expleturum; nam simul primum anni tempus 
nauigabile praebuisset mare, omnem se Graeciam armis uiris equis, omnem oram 
maritimam classibus completurum, nec impensae nec labori nec periculo parsurum, 
donec depulso ceruicibus eorum imperio Romano liberam uere Graeciam atque in ea 
principes Aetolos fecisset. cum exercitibus commeatus quoque omnis generis ex Asia 
uenturos: in praesentia curae esse Aetolis debere ut copia frumenti suis et annona 
tolerabilis rerum aliarum suppeditetur. 


[45] In hanc sententiam rex cum magno omnium adsensu locutus discessit. post 
discessum regis inter duos principes Aetolorum Phaeneam et Thoantem contentio fuit. 
Phaeneas reconciliatore pacis et disceptatore de iis quae in controuersia cum populo 
Romano essent utendum potius Antiocho censebat quam duce belli: aduentum eius et 
maiestatem ad uerecundiam faciendam Romanis uim maiorem habituram quam arma. 
multa homines, ne bellare necesse sit, uoluntate remittere quae bello et armis cogi non 
possint. Thoas negare paci studere Phaeneam sed discutere apparatum belli uelle, ut 
taedio et impetus relanguescat regis et Romani tempus ad comparandum habeant; nihil 
enim aequi ab Romanis impetrari posse totiens legationibus missis Romam, totiens cum 
ipso Quinctio disceptando satis expertum esse, nec nisi abscisa omni spe auxilium 
Antiochi imploraturos fuisse. quo celerius spe omnium oblato non esse elanguescendum, 
sed orandum potius regem ut quoniam, quod maximum fuerit, ipse uindex Graeciae 
uenerit, copias quoque terrestres naualesque accersat. armatum regem aliquid 
impetraturum: inermem non pro Aetolis modo sed ne pro se quidem ipso momenti ullius 

futurum apud Romanos. haec uicit sententia, imperatoremque regem appellandum 
censuerunt et triginta principes cum quibus, si qua uellet, consultaret delegerunt. 


[46] Ita dimisso concilio multitudo omnis in suas ciuitates dilapsa est; rex postero die 
cum apocletis eorum unde bellum ordiretur consultabat. optimum uisum est Chalcidem, 
frustra ab Aetolis nuper temptatam, primum adgredi, et celeritate magis in eam rem 
quam magno conatu et apparatu opus esse. itaque cum mille peditibus rex qui 
Demetriade secuti erant profectus per Phocidem est, et alio itinere principes Aetoli 
iuniorum paucis euocatis ad Chaeroneam occurrerunt et decem constratis nauibus 
secuti sunt. rex ad Salganea castris positis nauibus ipse cum principibus Aetolorum 
Euripum traiecit; et, cum haud procul portu egressus esset, magistratus quoque 
Chalcidensium et principes ante portam processerunt. pauci utrimque ad conloquium 
congressi sunt. Aetoli magnopere suadere ut salua Romanorum amicitia regem quoque 
adsumerent socium atque amicum; neque enim eum inferendi belli sed liberandae 
Graeciae causa in Europam traiecisse, et liberandae re, non uerbis et simulatione, quod 
fecissent Romani. nihil autem utilius Graeciae ciuitatibus esse quam utramque complecti 
amicitiam; ita enim ab utriusque iniuria tutas alterius semper praesidio et fiducia fore. 
nam si non recepissent regem, uiderent quid patiendum iis extemplo foret, cum 
Romanorum procul auxilium, hostis Antiochus, cui resistere suis uiribus non possent, 
ante portas esset. ad haec Micythio, unus ex principibus, mirari se dixit ad quos 
liberandos Antiochus relicto regno suo in Europam traiecisset; nullam enim ciuitatem se 
in Graecia nosse quae aut praesidium habeat aut stipendium Romanis pendat aut 
foedere iniquo adligata quas nolit leges patiatur; itaque Chalcidenses neque uindice 
libertatis ullo egere, cum liberi sint, neque praesidio, cum pacem eiusdem populi Romani 
beneficio et libertatem habeant. amicitiam regis non aspernari nec ipsorum Aetolorum. 
id primum eos pro amicis facturos, si insula excedant atque abeant; nam ipsis certum 
esse non modo non recipere moenibus sed ne societatem quidem ullam pacisci nisi ex 
auctoritate Romanorum. 


[47] Haec renuntiata regi ad naues ubi restiterat cum essent, in praesentia-neque enim 
iis uenerat copiis ut ui agere quicquam posset-reuerti Demetriadem placuit. ibi, 
quoniam primum uanum inceptum euasisset, consultare cum Aetolis rex quid deinde 
fieret. placuit «Boeotos», Achaeos, Amynandrum regem Athamanum temptare. 
Boeotorum gentem auersam ab Romanis iam inde a Brachylli morte et quae secuta eam 
fuerant censebant; Achaeorum Philopoemenem principem aemulatione gloriae in bello 
Laconum infestum inuisumque esse Quinctio credebant. Amynander uxorem Apamam, 
filiam Alexandri cuiusdam Megalopolitani, habebat, qui se oriundum a magno Alexandro 
ferens filiis duobus Philippum atque Alexandrum et filiae Apamam nomina imposuerat; 
quam regiis inclutam nuptiis maior e fratribus Philippus secutus in Athamaniam fuerat. 
hunc forte ingenio uanum Aetoli et Antiochus impulerant in spem Macedoniae regni, 
quod is uere regum stirpis esset, si Amynandrum Athamanesque Antiocho coniunxisset; 
et ea uanitas promissorum non apud Philippum modo sed etiam apud Amynandrum 
ualuit. 

[48] In Achaia legatis Antiochi Aetolorumque coram T. Quinctio Aegii datum est 
concilium. Antiochi legatus prior quam Aetoli est auditus. is, ut plerique quos opes regiae 
alunt, uaniloquus maria terrasque inani sonitu uerborum compleuit: equitum 
innumerabilem uim traici Hellesponto in Europam, partim loricatos, quos cataphractos 
uocant, partim sagittis ex equo utentes et, a quo nihil satis tecti sit, auerso refugientes 
equo certius figentes. his equestribus copiis quamquam uel totius Europae exercitus in 
unum coacti obrui possent, adiciebat multiplices copias peditum et nominibus quoque 
gentium uix fando auditis terrebat, Dahas Medos Elymaeosque et Cadusios appellans; 
naualium uero copiarum, quas nulli portus capere in Graecia possent, dextrum cornu 
Sidonios et Tyrios, sinistrum Aradios et ex Pamphylia Sidetas tenere, quas gentes nullae 
unquam nec arte nec uirtute nauali aequassent. iam pecuniam, iam alios belli apparatus 
referre superuacaneum esse: scire ipsos abundasse semper auro regna Asiae. itaque 
non cum Philippo nec Hannibale rem futuram Romanis, principe altero unius ciuitatis, 
altero Macedoniae tantum regni finibus incluso, sed cum magno Asiae totius partisque 
Europae rege. eum tamen, quamquam ab ultimis orientis terminis ad liberandam 
Graeciam ueniat, nihil postulare ab Achaeis in quo fides eorum aduersus Romanos, 
priores socios atque amicos, laedatur; non enim ut secum aduersus eos arma capiant, 
sed ut neutri parti sese coniungant petere. pacem utrique parti, quod medios deceat 
amicos, optent: bello se non interponant. idem ferme et Aetolorum legatus Archidamus 
petiit ut, quae facillima et tutissima esset, quietem praestarent spectatoresque belli 
fortunarum alienarum euentum sine ullo discrimine rerum suarum opperirentur. 
prouectus deinde est intemperantia linguae in maledicta nunc communiter Romanorum, 
nunc proprie ipsius Quincti, ingratos appellans et exprobrans non uictoriam modo de 
Philippo uirtute Aetolorum partam sed etiam salutem, ipsumque et exercitum sua opera 
seruatos. quo enim illum unquam imperatoris functum officio esse? auspicantem 
immolantemque et uota nuncupantem sacrificuli uatis modo in acie uidisse, cum ipse 
corpus suum pro eo telis hostium obiceret. 


[49] Ad ea Quinctius coram quibus magis quam apud quos uerba faceret dicere 
Archidamum rationem habuisse; Achaeos enim probe scire Aetolorum omnem ferociam 
in uerbis, non in factis esse, et in conciliis magis contionibusque quam in acie apparere; 
itaque parui Achaeorum existimationem, quibus notos esse se scirent, fecisse: legatis 
regis et per eos absenti regi eum se iactasse. quod si quis antea ignorasset quae res 
Antiochum et Aetolos coniunxisset, ex legatorum sermone potuisse apparere: 
mentiendo in uicem iactandoque uires quas non haberent, inflasse uana spe atque 
inflatos esse. 'dum hi ab se uictum Philippum, sua uirtute protectos Romanos et, quae 
modo audiebatis, narrant uos ceterasque ciuitates et gentes suam sectam esse 
secuturos, rex contra peditum equitumque nubes iactat et consternit maria classibus 
suis. est autem res simillima cenae Chalcidensis hospitis mei, et hominis boni et sciti 
conuiuatoris, apud quem solstitiali tempore comiter accepti cum miraremur unde illi eo 
tempore anni tam uaria et multa uenatio, homo non qua isti sunt gloriosus renidens 
condimentis ait uarietatem illam et speciem ferinae carnis ex mansueto sue factam.' hoc 
dici apte in copias regis, quae paulo ante iactatae sint, posse; uaria enim genera 
armorum et multa nomina gentium inauditarum, Dahas «et Medos» et Cadusios et 

Elymaeos, Syros omnes esse, haud paulo mancipiorum melius propter seruilia ingenia 
quam militum genus. 'et utinam subicere oculis uestris, Achaei, possem concursationem 
regis magni ab Demetriade nunc Lamiam in concilium Aetolorum, nunc Chalcidem: 
uideretis uix duarum male plenarum legiuncularum instar in castris regis, uideretis 
regem nunc mendicantem prope frumentum ab Aetolis quod militi admetiatur, nunc 
mutuas pecunias faenore in stipendium quaerentem, nunc ad portas Chalcidis stantem 
et mox, inde exclusum, nihil aliud quam Aulide atque Euripo spectatis in Aetoliam 
redeuntem. male crediderunt et Antiochus Aetolis et Aetoli regiae uanitati; quo minus 
uos decipi debetis sed expertae potius spectataeque Romanorum fidei credere. nam 
quod optimum esse dicunt, non interponi uos bello, nihil immo tam alienum rebus 
uestris est: quippe sine gratia, sine dignitate praemium uictoris eritis.' 


[50] Nec absurde aduersus utrosque respondisse uisus est, et facile erat orationem apud 
fauentes aequis auribus accipi. nulla enim nec disceptatio nec dubitatio fuit quin omnes 
eosdem genti Achaeorum hostes et amicos quos populus Romanus censuisset iudicarent 
bellumque et Antiocho et Aetolis nuntiari iuberent. auxilia etiam quo censuit Quinctius, 
quingentorum militum Chalcidem, quingentorum Piraeum extemplo miserunt. erat 
enim haud procul seditione Athenis res, trahentibus ad Antiochum quibusdam spe 
largitionum uenalem pretio multitudinem, donec ab iis qui Romanae partis erant 
Quinctius est accitus et accusante Leonte quodam Apollodorus auctor defectionis 
damnatus atque in exilium est eiectus. 


Et ab Achaeis quidem cum tristi responso legatio ad regem rediit; Boeoti nihil certi 
responderunt: cum Antiochus in Boeotiam uenisset, tum quid sibi faciundum esset se 
deliberaturos esse. 


Antiochus cum ad Chalcidis praesidium et Achaeos et Eumenem regem misisse audisset, 
maturandum ratus ut et praeuenirent sui et uenientes, si possent, exciperent, 
Menippum cum tribus ferme milibus militum et cum omni classe Polyxenidan mittit, ipse 
paucos post dies sex milia suorum militum et ex ea copia quae Lamiae repente conligi 
potuit non ita multos Aetolos ducit. Achaei quingenti «et» ab Eumene rege modicum 
auxilium missum duce Xenoclide Chalcidensi nondum obsessis itineribus tuto transgressi 
Euripum Chalcidem peruenerunt. Romani milites, quingenti ferme et ipsi, cum iam 
Menippus castra ante Salganea ad Hermaeum, qua transitus ex Boeotia in Euboeam 
insulam est, haberet, uenerunt. Micythio erat cum iis, legatus ab Chalcide ad Quinctium 
ad id ipsum praesidium petendum missus. qui postquam obsessas ab hostibus fauces 
uidit, omisso ad Aulidem itinere Delium conuertit, ut inde in Euboeam transmissurus. 


[51] Templum est Apollinis Delium, imminens mari; quinque milia passuum ab Tanagra 
abest; minus quattuor milium inde in proxima Euboeae est mari traiectus. ubi et in fano 
lucoque ea religione et eo iure sancto quo sunt templa quae asyla Graeci appellant, et 
nondum aut indicto bello aut ita commisso ut strictos gladios aut sanguinem usquam 
factum audissent, cum per magnum otium milites alii ad spectaculum templi lucique 
uersi, alii in litore inermes uagarentur, magna pars per agros lignatum pabulatumque 
dilapsa esset, repente Menippus palatos passim adgressus ^'eos cecidit, ad quinquaginta 
uiuos cepit; perpauci effugerunt, in quibus Micythio parua oneraria naue exceptus. ea 


761 


res Quinctio Romanisque sicut iactura militum molesta, ita ad ius inferendi Antiocho belli 
adiecisse aliquantum uidebatur. Antiochus admoto ad Aulidem exercitu, cum rursus 
oratores partim ex suis partim Aetolos Chalcidem misisset qui eadem illa quae nuper 
cum minis grauioribus agerent, nequiquam contra Micythione et Xenoclide tendentibus 
facile tenuit ut portae sibi aperirentur. qui Romanae partis erant sub aduentum regis 
urbe excesserunt. Achaeorum et Eumenis milites Salganea tenebant, et in Euripo 
castellum Romani milites pauci custodiae causa loci communiebant. Salganea Menippus, 
rex ipse castellum Euripi oppugnare est adortus. priores Achaei et Eumenis milites pacti 
ut sine fraude liceret abire, praesidio excesserunt; pertinacius Romani Euripum 
tuebantur. hi quoque tamen cum terra marique obsiderentur et iam machinas 
tormentaque adportari uiderent, non tulere obsidionem. cum id, quod caput erat 
Euboeae, teneret rex, ne ceterae quidem insulae eius urbes imperium abnuerunt; 
magnoque principio sibi orsus bellum uidebatur, quod tanta insula et tot opportunae 
urbes in suam dicionem uenissent. 


Liber XXXVI. P. Cornelium Cn. filium Scipionem et M'. Acilium 


[1] P. Cornelium Cn. filium Scipionem et M'. Acilium Glabrionem consules inito 
magistratu patres, priusquam de prouinciis agerent, res diuinas facere maioribus hostiis 
iusserunt in omnibus fanis, in quibus lectisternium maiorem partem anni fieri solet, 
precarique, quod senatus de nouo bello in animo haberet, ut ea res senatui populoque 
Romano bene atque feliciter eueniret. ea omnia sacrificia laeta fuerunt, primisque 
hostiis perlitatum est, et ita haruspices responderunt, eo bello terminos populi Romani 
propagari, uictoriam ac triumphum ostendi. haec cum renuntiata essent, solutis 
religione animis patres rogationem ad populum ferri iusserunt, uellent iuberentne cum 
Antiocho rege, quique eius sectam secuti essent, bellum iniri; si ea perlata rogatio esset, 
tum, si ita uideretur consulibus, rem integram ad senatum referrent. P. Cornelius eam 
rogationem pertulit; tum senatus decreuit, ut consules Italiam et Graeciam prouincias 
sortirentur; cui Graecia euenisset, ut praeter eum numerum militum, quem L. Quinctius 
consul in eam prouinciam ex auctoritate senatus scripsisset imperassetue, ut eum 
exercitum acciperet, quem M. Baebius praetor anno priore ex senatus consulto in 
Macedoniam traiecisset; et extra Italiam permissum, ut, si res postulasset, auxilia ab 
sociis ne supra quinque milium numerum acciperet. L. Quinctium superioris anni 
consulem legari ad id bellum placuit. alter consul, cui Italia prouincia euenisset, cum Bois 
iussus bellum gerere utro exercitu mallet ex duobus, quos superiores consules 
habuissent, alterum ut mitteret Romam, eaeque urbanae legiones essent paratae quo 
senatus censuisset. 


[2] His ita in senatu, «incerto» ad id, quae cuius«que» prouincia foret, decretis, tum 
demum sortiri consules placuit. Acilio Graecia, Cornelio Italia euenit. certa deinde sorte 
senatus consultum factum est, quod populus Romanus eo tempore duellum iussisset 
esse cum rege Antiocho, quique sub imperio eius essent, ut eius rei causa 
supplicationem imperarent consules, utique M'. Acilius consul ludos magnos loui 
uoueret et dona ad omnia puluinaria. id uotum in haec uerba praeeunte P. Licinio 

pontifice maximo consul nuncupauit: 'si duellum, quod cum rege Antiocho sumi populus 
iussit, id ex sententia senatus populique Romani confectum erit, tum tibi, luppiter, 
populus Romanus ludos magnos dies decem continuos faciet, donaque ad omnia 
puluinaria dabuntur de pecunia, quantam senatus decreuerit. quisquis magistratus eos 
ludos quando ubique faxit, hi ludi recte facti donaque data recte sunto.' supplicatio inde 
ab duobus consulibus edicta per biduum fuit. 


Consulibus sortitis prouincias extemplo et praetores sortiti sunt. M. lunio Bruto 
iurisdictio utraque euenit, A. Cornelio Mammulae Bruttii, M. Aemilio Lepido Sicilia, L. 
Oppio Salinatori Sardinia, C. Liuio Salinatori classis, L. Aemilio Paulo Hispania ulterior. his 
ita exercitus decreti: A. Cornelio noui milites, conscripti priore anno ex senatus consulto 
a L. Quinctio consule, dati sunt, iussusque tueri omnem oram circa Tarentum 
Brundisiumque. L. Aemilio Paulo in ulteriorem Hispaniam, praeter eum exercitum, quem 
a M. Fuluio proconsule accepturus esset, decretum est, ut nouorum militum tria milia 
duceret et trecentos equites, ita ut in iis duae partes socium Latini nominis, tertia ciuium 
Romanorum esset. idem supplementi ad C. Flaminium, cui imperium prorogabatur, in 
Hispaniam citeriorem est missum. M. Aemilius Lepidus ab L. Ualerio, cui successurus 
esset, simul prouinciam exercitumque accipere iussus; L. Ualerium, si ita uideretur, pro 
praetore in prouincia retinere et prouinciam ita diuidere, ut una ab Agrigento ad 
Pachynum esset, altera a Pachyno Tyndareum; eam maritimam oram L. Ualerius uiginti 
nauibus longis custodiret. eidem praetori mandatum, ut duas decumas frumenti 
exigeret; id ad mare comportandum deuehendumque in Graeciam curaret. idem L. 
Oppio de alteris decumis exigendis in Sardinia imperatum; ceterum non in Graeciam sed 
Romam id frumentum portari placere. C. Liuius praetor, cui classis euenerat, triginta 
nauibus paratis traicere in Graeciam primo quoque tempore iussus, et ab Atilio naues 
accipere. ueteres naues, quae in naualibus erant, ut reficeret et armaret, M. lunio 
praetori negotium datum est, et in eam classem socios nauales libertinos legeret. 


[3] Legati terni in Africam ad Carthaginienses et in Numidiam ad frumentum rogandum, 
quod in Graeciam portaretur, missi, pro quo pretium solueret populus Romanus. 
adeoque in apparatum curamque eius belli ciuitas intenta fuit, ut P. Cornelius consul 
ediceret, qui senatores essent quibusque in senatu sententiam dicere liceret, quique 
minores magistratus essent, ne quis eorum longius ab urbe Roma abiret, quam unde eo 
die redire posset, neue uno tempore quinque senatores ab urbe Roma abessent. in 
comparanda impigre classe C. Liuium praetorem contentio orta cum colonis maritimis 
paulisper tenuit. nam cum cogerentur in classem, tribunos plebi appellarunt; ab iis ad 
senatum reiecti sunt. senatus ita, ut ad unum omnes consentirent, decreuit uacationem 
rei naualis eis colonis non esse. Ostia et Fregenae et Castrum Nouum et Pyrgi et Antium 
et Tarracina et Minturnae et Sinuessa fuerunt, quae cum praetore de uacatione 
certarunt. consul deinde M'. Acilius ex senatus consulto ad collegium fetialium rettulit, 
ipsine utique regi Antiocho indiceretur bellum, an satis esset ad praesidium aliquod eius 
nuntiari; et num Aetolis quoque separatim indici iuberent bellum, et num prius societas 
et amicitia eis renuntianda esset quam bellum indicendum. fetiales responderunt, iam 
ante sese, cum de Philippo consulerentur, decreuisse nihil referre, ipsi coram an ad 
praesidium nuntiaretur; amicitiam renuntiatam uideri, cum legatis totiens repetentibus 

res nec reddi nec satisfieri aequum censuissent; Aetolos ultro sibi bellum indixisse, cum 
Demetriadem, sociorum urbem, per uim occupassent, Chalcidem terra marique 
oppugnatum issent, regem Antiochum in Europam ad bellum populo Romano 
inferendum traduxissent. omnibus iam satis comparatis M'. Acilius consul edixit, ut quos 
L. Quinctius milites conscripsisset et quos sociis nominique Latino imperasset, quos 
secum in prouinciam ire oporteret, et tribuni militum legionis primae et tertiae, ut ii 
omnes Brundisium idibus Mais conuenirent. ipse a. d. quintum nonas Maias paludatus 
urbe egressus est. per eosdem dies et praetores in prouincias profecti sunt. 


[4] Sub idem tempus legati ab duobus regibus, Philippo et Ptolomaeo, [Aegypti rege,] 
Romam uenerunt, Philippo pollicente ad bellum auxilia et pecuniam et frumentum; ab 
Ptolomaeo etiam mille pondo auri, uiginti milia pondo argenti adlata. nihil eius 
acceptum; gratiae regibus actae; et cum uterque se cum omnibus copiis in Aetoliam 
uenturum belloque interfuturum polliceretur, Ptolomaeo id remissum; Philippi legatis 
responsum gratum eum senatui populoque Romano facturum, si M'. Acilio consuli non 
defuisset. item ab Carthaginiensibus et Masinissa rege legati uenerunt. Carthaginienses 
tritici modium milia, hordei quingenta ad exercitum, dimidium eius Romam 
apportaturos polliciti; id ut ab se munus Romani acciperent, petere sese, et classem 
[suorum] suo sumptu comparaturos, et stipendium, quod pluribus pensionibus in 
multos annos deberent, praesens omne daturos; Masinissae legati quingenta milia 
modium tritici, trecenta hordei ad exercitum in Graeciam, Romam trecenta milia 
modium tritici, ducenta quinquaginta hordei, equites quingentos, elephantos uiginti 
regem ad M'. Acilium consulem missurum. de frumento utrisque responsum, ita usurum 
eo populum Romanum, si pretium acciperent; de classe Carthaginiensibus remissum, 
praeterquam si quid nauium ex foedere deberent; de pecunia item responsum, nullam 
ante diem accepturos. 


[5] Cum haec Romae agebantur, Chalcide Antiochus, ne cessaret per hibernorum 
tempus, partim ipse sollicitabat ciuitatium animos mittendis legatis, partim ultro ad eum 
ueniebant, sicut Epirotae communi gentis consensu et Elei e Peloponneso uenerunt. Elei 
auxilium aduersus Achaeos petebant, quos post bellum non ex sua sententia indictum 
Antiocho primum ciuitati suae arma illaturos «credebant». mille iis pedites cum duce 
Cretensi Euphane sunt missi. Epirotarum legatio erat minime in partem ullam liberi aut 
simplicis animi; apud regem gratiam initam uolebant cum eo, ut cauerent, ne quid 
offenderent Romanos. petebant enim, ne se temere in causam deduceret, expositos 
aduersus Italiam pro omni Graecia et primos impetus Romanorum excepturos; sed si 
ipse posset terrestribus naualibusque copiis praesidere Epiro, cupide eum omnis 
Epirotas et urbibus et portibus suis accepturos; si id non posset, deprecari, ne se nudos 
atque inermes Romano bello obiceret. hac legatione id agi apparebat, ut siue, quod 
magis credebant, abstinuisset Epiro, integra sibi omnia apud exercitus Romanos essent, 
conciliata satis apud regem gratia, quod accepturi fuissent uenientem, siue uenisset, sic 
quoque spes ueniae ab Romanis foret, quod non expectato longinquo ab se auxilio 
praesentis uiribus succubuissent. huic tam perplexae legationi quia non satis in promptu 
erat, quid responderet, legatos se missurum ad eos dixit, qui de iis, quae ad illos seque 
communiter pertinerent, loquerentur. 

[6] In Boeotiam ipse profectus est, causas in speciem irae aduersus Romanos eas, quas 
ante dixi, habentem, Brachyllae necem et bellum a Quinctio Coroneae propter 
Romanorum militum caedes illatum, re uera per multa iam saecula publice priuatimque 
labante egregia quondam disciplina gentis et multorum eo statu, qui diuturnus esse sine 
mutatione rerum non posset. obuiam effusis undique Boeotiae principibus Thebas uenit. 
ibi in concilio gentis, quamquam et ad Delium impetu in praesidium Romanum facto et 
ad Chalcidem commiserat nec paruis nec dubiis principiis bellum, tamen eandem 
orationem «est» exorsus, qua in colloquio primo ad Chalcidem quaque per legatos in 
concilio Achaeorum usus erat, ut amicitiam secum institui, non bellum indici Romanis 
postularet. neminem, quid ageretur, fallebat; decretum tamen sub leni uerborum 
praetextu pro rege aduersus Romanos factum est. 


Hac quoque gente adiuncta Chalcidem regressus, praemissis inde litteris, ut 
Demetriadem conuenirent principes Aetolorum, cum quibus de summa rerum 
deliberaret, nauibus eo ad diem indictum concilio uenit. et Amynander, accitus ad 
consultandum ex Athamania, et Hannibal Poenus, iam diu non adhibitus, interfuit ei 
consilio. consultatum de Thessalorum gente est, quorum omnibus, qui aderant, uoluntas 
temptanda uidebatur. in eo modo diuersae sententiae erant, quod alii extemplo 
agendum, alii ex hieme, quae tum ferme media erat, differendum in ueris principium, et 
alii legatos tantummodo mittendos, alii cum omnibus copiis eundum censebant 
terrendosque metu, si cunctarentur. 


[7] Cum circa hanc fere consultationem disceptatio omnis uerteretur, Hannibal 
nominatim interrogatus sententiam in uniuersi belli cogitationem regem atque eos, qui 
aderant, tali oratione auertit. 'si, ex quo traiecimus in Graeciam, adhibitus essem in 
consilium, cum de Euboea deque Achaeis et de Boeotia agebatur, eandem sententiam 
dixissem, quam hodie, cum de Thessalis agitur, dicam. ante omnia Philippum et 
Macedonas in societatem belli quacumque ratione censeo deducendos esse. nam quod 
ad Euboeam Boeotosque et Thessalos attinet, cui dubium est, quin, ut quibus nullae 
suae uires sint, praesentibus adulando semper, quem metum in consilio habeant, 
eodem ad impetrandam ueniam utantur, simul ac Romanum exercitum in Graecia 
uiderint, ad consuetum imperium se auertant, nec iis noxiae futurum sit, quod, cum 
Romani procul abessent, uim tuam praesentis exercitusque tui experiri noluerint? 
quanto igitur prius potiusque est Philippum nobis coniungere quam hos? cui, si semel in 
causam descenderit, nihil integri futurum sit, quique eas uires adferat, quae non 
accessio tantum ad Romanum esse bellum, sed per se ipsae nuper sustinere potuerint 
Romanos. hoc ego adiuncto-absit uerbo inuidia —qui dubitare de euentu possim, cum, 
quibus aduersus Philippum ualuerint Romani, iis nunc fore uideam, ut ipsi oppugnentur? 
Aetoli, qui Philippum, quod inter omnes constat, uicerunt, cum Philippo aduersus 
Romanos pugnabunt; Amynander atque Athamanum gens, quorum secundum Aetolos 
plurima fuit opera in eo bello, nobiscum stabunt; Philippus tum te quieto totam molem 
sustinebat belli; nunc duo maximi reges Asiae Europaeque uiribus aduersus unum 
populum, ut meam utramque fortunam taceam, patrum certe aetate ne uni quidem 
Epirotarum regi parem-qui quid tandem erat uobiscum comparatus?-geretis bellum. 
quae igitur res mihi fiduciam praebet coniungi nobis Philippum posse? una, communis 


765 


utilitas, quae societatis maximum uinculum est; altera, auctores uos Aetoli. uester enim 
legatus hic Thoas inter cetera, quae ad exciendum in Graeciam Antiochum dicere est 
solitus, ante omnia hoc semper adfirmauit, fremere Philippum et aegre pati sub specie 
pacis leges seruitutis sibi impositas. ille quidem ferae bestiae uinctae aut clausae et 
refringere claustra cupienti regis iram uerbis aequabat. cuius si talis animus est, 
soluamus nos eius uincula et claustra refringamus, ut erumpere diu coercitam iram in 
hostes communes possit. quod si nihil eum legatio nostra mouerit, at nos, quoniam 
nobis eum adiungere non possumus, ne hostibus nostris ille adiungi possit, caueamus. 
Seleucus filius tuus Lysimachiae est; qui si eo exercitu, quem secum habet, per Thraciam 
proxima Macedoniae coeperit depopulari, facile ab auxilio ferendo Romanis Philippum 
ad sua potissimum tuenda auertet. de Philippo meam sententiam habes; de ratione 
uniuersi belli quid sentirem, iam ab initio non ignorasti. quod si tum auditus forem, non 
in Euboea Chalcidem captam et castellum Euripi expugnatum Romani, sed Etruriam 
Ligurumque et Galliae Cisalpinae oram bello ardere, et, qui maximus iis terror est, 
Hannibalem in Italia esse audirent. nunc quoque accersas censeo omnis naualis 
terrestrisque copias; sequantur classem onerariae cum commeatibus; nam hic sicut ad 
belli munera pauci sumus, sic nimis multi pro inopia commeatuum. cum omnis tuas 
contraxeris uires, diuisa classe partem Corcyrae in statione habebis, ne transitus 
Romanis liber ac tutus pateat, partem ad litus Italiae, quod Sardiniam Africamque 
spectat, traicies; ipse cum omnibus terrestribus copiis in Bullinum agrum procedes; inde 
Graeciae praesidebis, et speciem Romanis traiecturum te praebens et, si res poposcerit, 
traiecturus. haec suadeo, qui ut non omnis peritissimus sim belli, cum Romanis certe 
bellare bonis malisque meis didici. in quae consilium dedi, in eadem nec infidelem nec 
segnem operam polliceor. dii approbent eam sententiam, quae tibi optima uisa fuerit.' 


[8] Haec ferme Hannibalis oratio fuit; quam laudarunt magis in praesentia, qui aderant, 
quam rebus ipsis exsecuti sunt; nihil enim eorum factum est, nisi quod ad classem 
copiasque accersendas ex Asia Polyxenidam misit. legati Larisam ad concilium 
Thessalorum sunt missi, et Aetolis Amynandroque dies ad conueniendum exercitui 
Pheras est dictus; eodem et rex cum suis copiis confestim uenit. ubi dum opperitur 
Amynandrum atque Aetolos, Philippum Megalopolitanum cum duobus milibus 
hominum ad legenda ossa Macedonum circa Cynoscephalas, ubi debellatum erat cum 
Philippo, misit, siue ab ipso, quaerente sibi commendationem ad Macedonum gentem 
et inuidiam regi, quod insepultos milites reliquisset, monitus, siue ab insita regibus 
uanitate ad consilium specie amplum, re inane animo adiecto. tumulus est in unum 
ossibus, quae passim strata erant, coaceruatis factus, qui nullam gratiam ad Macedonas, 
odium ingens ad Philippum mouit. itaque qui ad id tempus fortunam esset habiturus in 
consilio, is extemplo ad M. Baebium propraetorem misit, Antiochum in Thessaliam 
impetum fecisse; si uideretur ei, moueret ex hibernis; se obuiam processurum, ut, quid 
agendum esset, consultarent. 


[9] Antiocho ad Pheras iam castra habenti, ubi coniunxerant ei se Aetoli et Amynander, 
legati ab Larisa uenerunt quaerentes, quod ob factum dictumue Thessalorum bello 
lacesseret eos, simul orantes, ut remoto exercitu per legatos, si quid ei uideretur, secum 
disceptaret. eodem tempore quingentos armatos duce Hippolocho Pheras in praesidium 

miserunt; ii exclusi aditu, iam omnia itinera obsidentibus regiis, Scotusam se receperunt. 
legatis Larisaeorum rex clementer respondit, non belli faciendi, sed tuendae et 
stabiliendae libertatis Thessalorum causa se Thessaliam intrasse. similia his, qui cum 
Pheraeis ageret, missus; cui nullo dato responso Pheraei ipsi legatum ad regem 
principem ciuitatis Pausaniam miserunt. qui cum haud dissimilia iis, ut in causa pari, 
quae pro Chalcidensibus in colloquio ad Euripi fretum dicta erant, quaedam etiam 
ferocius egisset, rex etiam atque etiam deliberare eos iussos, ne id consilii caperent, 
cuius, dum in futurum nimis cauti et prouidi essent, extemplo paeniteret, dimisit. haec 
renuntiata Pheras legatio cum esset, ne paulum quidem dubitarunt, quin pro fide erga 
Romanos, quidquid fors belli tulisset, paterentur. itaque et hi summa ope parabant se 
ad urbem defendendam, et rex ab omni parte simul oppugnare moenia est adgressus et, 
ut qui satis intellegeret-neque enim dubium erat-in euentu eius urbis positum esse, 
quam primam adgressus esset, aut sperni deinde ab uniuersa gente Thessalorum aut 
timeri se, omnem undique terrorem obsessis iniecit. primum impetum oppugnationis 
satis constanter sustinuerunt; dein cum multi propugnantes caderent aut uulnerarentur, 
labare animi coeperunt. reuocati deinde castigationibus principum ad perseuerandum 
in proposito, relicto exteriore circulo muri, deficientibus iam copiis in interiorem partem 
urbis concesserunt, cui breuior orbis munitionis circumiectus erat; postremo uicti malis, 
cum timerent, ne ui captis nulla apud uictorem uenia esset, dediderunt sese. nihil deinde 
moratus rex quattuor milia armatorum, dum recens terror esset, Scotusam misit. nec ibi 
mora deditionis est facta cernentibus Pheraeorum recens exemplum, qui, quod 
pertinaciter primo abnuerant, malo domiti tandem fecissent; cum ipsa urbe Hippolochus 
Larisaeorumque deditum est praesidium. dimissi ab rege inuiolati omnes, quod eam rem 
magni momenti futuram rex ad conciliandos Larisaeorum animos credebat. 


[10] Intra decimum diem, quam Pheras uenerat, his perfectis Crannonem profectus cum 
toto exercitu primo aduentu cepit. inde Cierium et Metropolim et iis circumiecta castella 
recepit; omniaque iam regionis eius praeter Atracem et Gyrtonem in potestate erant. 
tunc adgredi Larisam constituit ratus uel terrore ceterarum expugnatarum uel beneficio 
praesidii dimissi uel exemplo tot ciuitatium dedentium sese non ultra in pertinacia 
mansuros. elephantis agi ante signa terroris causa iussis quadrato agmine ad urbem 
incessit, ut incerti fluctuarentur animi magnae partis Larisaeorum inter metum 
praesentem hostium et uerecundiam absentium sociorum. per eosdem dies Amynander 
cum Athamanum iuuentute occupat Pellinaeum, et Menippus cum tribus milibus 
peditum Aetolorum et ducentis equitibus in Perrhaebiam profectus Malloeam et 
Cyretias ui cepit «et» depopulatus est agrum Tripolitanum. his raptim peractis Larisam 
ad regem redeunt; consultanti, quidnam agendum de Larisa esset, superuenerunt. ibi in 
diuersum sententiae tendebant aliis uim adhibendam et non differendum censentibus, 
quin operibus ac machinis simul undique moenia adgrederetur urbis sitae in plano, 
aperto et campestri undique aditu, aliis nunc uires urbis nequaquam Pheris conferendae 
memorantibus, nunc hiemem et tempus anni nulli bellicae rei, minime obsidioni atque 
oppugnatione urbium aptum. incerto regi inter spem metumque legati a Pharsalo, qui 
ad dedendam urbem suam forte uenerant, animos auxerunt. M. Baebius interim cum 
Philippo in Dassaretiis congressus Ap. Claudium ex communi consilio ad praesidium 


767 


Larisae misit, qui per Macedoniam magnis itineribus in iugum montium, quod super 
Gonnos est, peruenit. oppidum Gonni uiginti milia ab Larisa abest, in ipsis faucibus saltus, 
quae Tempe appellantur, situm. ibi castra metatus latius quam pro copiis et plures quam 
quot satis in usum erant ignes cum accendisset, speciem, quam quaesierat, hosti fecit 
omnem ibi Romanum exercitum cum rege Philippo esse. itaque hiemem instare apud 
Suos causatus rex unum tantum moratus diem ab Larisa recessit et Demetriadem rediit, 
Aetolique et Athamanes in suos receperunt se fines. Appius etsi, cuius rei causa missus 
erat, solutam cernebat obsidionem, tamen Larisam ad confirmandos in reliquum 
sociorum animos descendit; duplexque laetitia erat, quod et hostes excesserant finibus, 
et intra moenia praesidium Romanum cernebant. 


[11] Rex Chalcidem a Demetriade, amore captus uirginis Chalcidensis, Cleoptolemi filiae, 
cum patrem primo allegando, deinde coram ipse rogando fatigasset, inuitum se 
grauioris fortunae condicioni illigantem, tandem impetrata re tamquam in media pace 
nuptias celebrat et relicum hiemis, oblitus, quantas simul duas res suscepisset, bellum 
Romanum et Graeciam liberandam, omissa omnium rerum cura, in conuiuiis et uinum 
sequentibus uoluptatibus ac deinde ex fatigatione magis quam satietate earum in 
somno traduxit. eadem omnis praefectos regios, qui ubique, ad Boeotiam maxime, 
praepositi hibernis erant, cepit luxuria; in eandem et milites effusi sunt, nec quisquam 
eorum aut arma induit aut stationem aut uigilias seruauit aut quicquam, quod militaris 
operis aut muneris esset, fecit. itaque principio ueris, cum per Phocidem Chaeroneam, 
quo conuenire omnem undique exercitum iusserat, uenisset, facile animaduertit nihilo 
seueriore disciplina milites quam ducem hibernasse. Alexandrum inde Acarnana et 
Menippum Macedonem Stratum Aetoliae copias ducere iussit; ipse Delphis sacrificio 
Apollini facto Naupactum processit. consilio principum Aetoliae habito uia, quae praeter 
Calydonem et Lysimachiam fert ad Stratum, suis, qui per Maliacum sinum ueniebant, 
occurrit. ibi Mnasilochus princeps Acarnanum, multis emptus donis, non ipse solum 
gentem regi conciliabat, sed Clytum etiam praetorem, penes quem tum summa potestas 
erat, in suam sententiam adduxerat. is cum Leucadios, quod Acarnaniae caput est, non 
facile ad defectionem posse cerneret impelli propter metum Romanae classis, quae cum 
Atilio quaeque circa Cephallaniam erat, arte eos est adgressus. nam cum in concilio 
dixisset tuenda mediterranea Acarnaniae esse et omnibus, qui arma ferrent, exeundum 
ad Medionem et Thyrreum, ne ab Antiocho aut Aetolis occuparentur, fuere qui dicerent 
nihil attinere omnis tumultuose concitari, satis esse quingentorum hominum praesidium. 
eam iuuentutem nactus, trecentis Medione, ducentis Thyrrei in praesidio positis, id 
agebat, ut pro obsidibus futuri uenirent in potestatem regis. 


[12] Per eosdem dies legati(9 regis Medionem uenerunt; quibus auditis cum in contione, 
quidnam respondendum regi esset, consultaretur, et alii manendum in Romana 
societate, alii non aspernandam amicitiam regis censerent, media uisa est Clyti sententia 
eoque accepta, ut ad regem mitterent legatos peterentque ab eo, ut Medionios super 
tanta re consultare in concilio Acarnanum pateretur. in eam legationem Mnasilochus et 
qui eius factionis erant de industria coniecti, clam missis, qui regem admouere copias 
iuberent, ipsi terebant tempus. itaque uixdum iis egressis [legatis] Antiochus in finibus 
et mox ad portas erat, et trepidantibus, qui expertes proditionis fuerant, tumultuoseque 

iuuentutem ad arma uocantibus ab Clyto et Mnasilocho in urbem est inductus; et aliis 
sua uoluntate adfluentibus metu coacti etiam, qui dissentiebant, ad regem conuenerunt. 
quos placida oratione territos cum permulsisset, ad spem uulgatae clementiae aliquot 
populi Acarnaniae defecerunt. Thyrreum a Medione profectus est Mnasilocho eodem et 
legatis praemissis. ceterum detecta Medione fraus cautiores, non timidiores Thyrreensis 
fecit; dato enim haud perplexo responso, nullam se nouam societatem nisi ex 
auctoritate imperatorum Romanorum accepturos, portisque clausis armatos in muris 
disposuerunt. et peropportune ad confirmandos Acarnanum animos Cn. Octauius 
missus a Quinctio, cum praesidium et paucas naues ab A. Postumio, qui ab Atilio legato 
Cephallaniae praepositus fuerat, accepisset, Leucadem uenit impleuitque spei socios M'. 
Acilium consulem iam cum legionibus mare traiecisse et in Thessalia castra Romana esse. 
hunc rumorem quia similem ueri tempus anni maturum iam ad nauigandum faciebat, 
rex praesidio Medione imposito et in quibusdam aliis Acarnaniae oppidis Thyrreo 
abscessit et per Aetoliae ac Phocidis urbis Chalcidem rediit. 


[13] Sub idem tempus M. Baebius et Philippus rex, iam ante per hiemem in Dassaretiis 
congressi, cum Ap. Claudium, ut obsidione Larisam eximeret, in Thessaliam misissent, 
quia id tempus rebus gerendis immaturum erat, in hiberna regressi, principio ueris 
coniunctis copiis in Thessaliam descenderunt. in Acarnania tum Antiochus erat. 
aduenientes Philippus Malloeam Perrhaebiae, Baebius Phacium est adgressus; quo 
primo prope impetu capto Phaestum eadem celeritate capit. inde Atracem cum se 
recepisset, Cyretias hinc et Eritium occupat, praesidiisque per recepta oppida dispositis 
Philippo rursus obsidenti Malloeam se coniungit. sub aduentum Romani exercitus seu 
ad metum uirium seu ad spem ueniae cum dedidissent sese, ad ea recipienda oppida, 
quae Athamanes occupauerant, uno agmine ierunt. erant autem haec: Aeginium 
Ericinium Gomphi Silana Tricca Meliboea Phaloria. inde Pellinaeum, ubi Philippus 
Megalopolitanus cum quingentis peditibus et equitibus quadraginta in praesidio erat, 
circumsidunt et, priusquam oppugnarent, mittunt ad Philippum qui monerent, ne uim 
ultimam experiri uellet. quibus ille satis ferociter respondit uel Romanis uel Thessalis se 
crediturum fuisse, in Philippi se potestatem commissurum non esse. postquam apparuit 
ui agendum, quia uidebatur et Limnaeum eodem tempore oppugnari posse, regem ad 
Limnaeum ire placuit, Baebius restitit ad Pellinaeum oppugnandum. 


[14] Per eos forte dies M'. Acilius consul cum uiginti milibus peditum, duobus milibus 
equitum, quindecim elephantis mari traiecto pedestris copias Larisam ducere tribunos 
militum iussit; ipse cum equitatu Limnaeum ad Philippum uenit. aduentu consulis 
deditio sine cunctatione est facta, traditumque praesidium regium et cum iis Athamanes. 
ab Limnaeo Pellinaeum consul proficiscitur. ibi primi Athamanes tradiderunt sese, 
deinde et Philippus Megalopolitanus; cui decedenti praesidio cum obuius forte fuisset 
Philippus rex, ad ludibrium regem eum consalutari iussit, ipse congressus fratrem haud 
sane decoro maiestati suae ioco appellauit. deductus inde ad consulem custodiri iussus 
«est» et haud ita multo post in uinculis Romam missus. cetera multitudo Athamanum 
aut militum Antiochi regis, quae in praesidiis deditorum per eos dies oppidorum fuerat, 
Philippo tradita regi est; fuere autem ad quattuor milia hominum. consul Larisam est 
profectus, ibi de summa belli consultaturus. in itinere ab Cierio et Metropoli legati 

tradentes urbes suas occurrerunt. Philippus Athamanum praecipue captiuis indulgenter 
habitis, ut per eos conciliaret gentem, nactus spem Athamaniae potiendae exercitum eo 
duxit praemissis in ciuitates captiuis. et illi magnam auctoritatem apud populares 
habuerunt, clementiam erga se regis munificentiamque commemorantes, et 
Amynander, cuius praesentis maiestas aliquos in fide continuisset, ueritus, ne traderetur 
Philippo iam pridem hosti et Romanis merito tunc propter defectionem infensis, cum 
coniuge ac liberis regno excesset Ambraciamque se contulit; ita Athamania omnis in ius 
dicionemque Philippi concessit. consul ad reficienda maxime iumenta, quae et 
nauigatione et postea itineribus fatigata erant, paucos Larisae moratus dies, uelut 
renouato modica quiete exercitu Crannonem est progressus. uenienti Pharsalus et 
Scotusa et Pherae quaeque in eis praesidia Antiochi erant deduntur. ex iis interrogatis, 
qui manere secum uellent, mille uolentis Philippo tradit, ceteros inermes Demetriadem 
remittit. Proernam inde recepit et quae circa eam castella erant. ducere tum porro in 
sinum Maliacum coepit. appropinquanti faucibus, super quas siti Thaumaci sunt, deserta 
urbe iuuentus omnis armata siluas et itinera insedit et in agmen Romanum ex 
superioribus locis incursauit. consul primo misit, qui ex propinquo colloquentes 
deterrerent eos a tali furore; postquam perseuerare in incepto uidit, tribuno cum 
duorum signorum militibus circummisso interclusit ad urbem iter armatis, uacuamque 
eam cepit. tum clamore ab tergo captae urbis audito refugientium undique ex siluis 
insidiatorum caedes facta est. ab Thaumacis altero die consul ad Spercheum amnem 
peruenit, inde Hypataeorum agros uastauit. 


[15] Cum haec agebantur, Chalcide erat Antiochus, iam tum cernens nihil se ex Graecia 
praeter amoena Chalcide hiberna et infames nuptias petisse. tunc Aetolorum uana 
promissa incusare et Thoantem, Hannibalem uero non ut prudentem tantum uirum sed 
prope uatem omnium, quae tum euenirent, admirari. ne tamen temere coepta segnitia 
insuper euerteret, nuntios in Aetoliam misit, ut omni contracta iuuentute conuenirent 
Lamiam; et ipse eo decem milia fere peditum ex iis, qui postea uenerant ex Asia, expleta 
et equites quingentos duxit. quo cum aliquanto pauciores quam umquam antea 
conuenissent, et principes tantummodo cum paucis clientibus essent, atque ii dicerent 
omnia sedulo ab se facta, ut quam plurimos ex ciuitatibus suis euocarent; nec 
auctoritate nec gratia nec imperio aduersus detractantes militiam ualuisse, destitutus 
undique et ab suis, qui morabantur in Asia, et ab sociis, qui ea, in quorum spem 
uocauerant, non praestabant, intra saltum Thermopylarum sese recepit. id iugum, sicut 
Appennini dorso Italia diuiditur, ita mediam Graeciam dirimit. ante saltum 
Thermopylarum in septentrionem uersa Epirus et Perrhaebia et Magnesia et Thessalia 
est et Phthiotae Achaei et sinus Maliacus; intra fauces ad meridiem uergunt Aetoliae 
pars maior et Acarnania et cum Locride Phocis et Boeotia adiunctaque insula Euboea et 
excurrente in altum uelut promunturio Attica terra et sita ab tergo Peloponnesus. hoc 
iugum ab Leucate et mari ad occidentem uerso per Aetoliam ad alterum mare orienti 
obiectum tendens ea aspreta rupesque interiectas habet, ut non modo exercitus sed ne 
expediti quidem facile ullas ad transitum calles inueniant. extremos ad orientem montis 
Oetam uocant, quorum quod altissimum est Callidromon appellatur, in cuius ualle ad 
Maliacum sinum uergente iter est non latius quam sexaginta passus. haec una militaris 


770 


uia est, qua traduci exercitus, si non prohibeantur, possint. ideo Pylae et ab aliis, quia 
calidae aquae in ipsis faucibus sunt, Thermopylae locus appellatur, nobilis 
Lacedaemoniorum aduersus Persas morte magis memorabili quam pugna. 


[16] Haudquaquam pari tum animo Antiochus intra portas loci eius castris positis 
munitionibus insuper saltum impediebat et, cum duplici uallo fossaque et muro etiam, 
qua res postulabat, ex multa copia passim iacentium lapidum permunisset omnia, satis 
fidens numquam ea uim Romanum exercitum facturum, Aetolos ex quattuor milibus- 
tot enim conuenerant —partim ad Heracleam praesidio obtinendam, quae ante ipsas 
fauces posita est, partim Hypatam mittit, et Heracleam haud dubius consulem 
oppugnaturum, et iam multis nuntiantibus circa Hypatam omnia euastari. consul 
depopulatus Hypatensem primo deinde Heracleensem agrum, inutili utrobique auxilio 
Aetolorum, in ipsis faucibus prope fontes calidarum aquarum aduersus regem posuit 
castra. Aetolorum utraeque manus Heracleam sese incluserunt. Antiochum, cui, 
priusquam hostem cerneret, satis omnia permunita et praesidiis obsaepta uidebantur, 
timor incessit, ne quas per imminentia iuga calles inueniret ad transitum Romanus; nam 
et Lacedaemonios quondam ita a Persis circuitos fama erat, et nuper Philippum ab 
iisdem Romanis; itaque nuntium Heracleam ad Aetolos mittit, ut hanc saltem sibi 
operam eo bello praestarent, ut uertices circa montium occuparent obsiderentque, ne 
qua transire Romani possent. hoc nuntio audito dissensio inter Aetolos orta est. pars 
imperio parendum regis atque eundum censebant, pars subsistendum Heracleae ad 
utramque fortunam, ut, siue uictus ab consule rex esset, in expedito haberent integras 
copias ad opem propinquis ferendam ciuitatibus suis, siue uinceret, ut dissipatos in 
fugam Romanos persequerentur. utraque pars non mansit modo in sententia sua, sed 
etiam exsecuta est consilium: duo milia Heracleae substiterunt; duo trifariam diuisa 
Callidromum et Rhoduntiam et Tichiuntachaec nomina cacuminibus sunt-occupauere. 


[17] Consul postquam insessa superiora loca ab Aetolis uidit, M. Porcium Catonem et L. 
Ualerium Flaccum consularis legatos cum binis milibus delectorum peditum ad castella 
Aetolorum, Flaccum in Rhoduntiam et Tichiunta, Catonem in Callidromum mittit. ipse, 
priusquam ad hostem copias admoueret, uocatos in contionem milites paucis est 
adlocutus. 'plerosque omnium ordinum, milites, inter uos esse uideo, qui in hac eadem 
prouincia T. Quincti ductu auspicioque militaueritis. Macedonico bello inexsuperabilior 
saltus ad amnem Aoum fuit quam hic; quippe portae sunt hae, et unus inter duo maria 
clausis omnibus uelut naturalis transitus est; munitiones et locis opportunioribus tunc 
fuerunt et ualidiores impositae; exercitus hostium ille et numero maior et militum 
genere aliquanto melior; quippe illic Macedones Thracesque et Illyrii erant, ferocissimae 
omnes gentes, hic Syri et Asiatici Graeci sunt, uilissima genera hominum et seruituti 
nata; rex ille bellicosissimus et exercitatus iam inde ab iuuenta finitimis Thracum atque 
Illyriorum et circa omnium accolarum bellis, hic, ut aliam omnem uitam sileam, is est, 
qui cum ad inferendum populo Romano bellum ex Asia in Europam transisset, nihil 
memorabilius toto tempore hibernorum gesserit, quam quod amoris causa ex domo 
priuata et obscuri etiam inter popularis generis uxorem duxit, et nouus maritus, uelut 
saginatus nuptialibus cenis, ad pugnam processit. summa uirium speique eius in Aetolis 
fuit, gente uanissima et ingratissima, ut uos prius experti estis, nunc Antiochus experitur. 

nam necuenerunt frequentes, nec contineri in castris potuerunt, et in seditione ipsi inter 
sese sunt, et, cum Hypatam tuendam Heracleamque depoposcissent, neutram tutati 
refugerunt in iuga montium, pars Heracleae incluserunt sese. rex ipse confessus 
nusquam aequo campo non modo congredi se ad pugnam audere, sed ne castra quidem 
in aperto ponere, relicta omni ante se regione ea, quam se nobis ac Philippo ademisse 
gloriabatur, condidit se intra rupes, ne ante fauces quidem saltus, ut quondam 
Lacedaemonios fama est, sed intra penitus retractis castris; quod quantum interest ad 
timorem ostendendum, an muris urbis alicuius obsidendum sese incluserit? sed neque 
Antiochum tuebuntur angustiae, nec Aetolos uertices illi, quos ceperunt. satis undique 
prouisum atque praecautum est, ne quid aduersus uos in pugna praeter hostis esset. 
illud proponere animo uestro debetis, non uos pro Graeciae libertate tantum dimicare, 
quamquam is quoque egregius titulus esset, liberatam a Philippo ante nunc ab Aetolis 
et ab Antiocho liberare, neque ea tantum in praemium uestrum cessura, quae nunc in 
regiis castris sunt, sed illum quoque omnem apparatum, qui in dies ab Epheso 
expectatur, praedae futurum, Asiam deinde Syriamque et omnia usque ad ortum solis 
ditissima regna Romano imperio aperturos. quid deinde aberit, quin ab Gadibus ad mare 
rubrum Oceano finis terminemus, qui orbem terrarum amplexu finit, et omne humanum 
genus secundum deos nomen Romanum ueneretur? in haec tanta praemia dignos 
parate animos, ut crastino die bene iuuantibus diis acie decernamus.' 


[18] Ab hac contione dimissi milites, priusquam corpora curarent, arma telaque parant. 
luce prima signo pugnae proposito instruit aciem consul, arta fronte, ad naturam et 
angustias loci. rex, postquam signa hostium conspexit, et ipse copias educit. leuis 
armaturae partem ante uallum in primo locauit, tum Macedonum robur, quos 
sarisophorus appellabant, uelut firmamentum circa ipsas munitiones constituit. his ab 
sinistro cornu iaculatorum sagittariorumque et funditorum manum sub ipsis radicibus 
montis posuit, ut ex altiore loco nuda latera hostium incesserent. ab dextro 
Macedonibus ad ipsum munimentorum finem, qua loca usque ad mare inuia palustri 
limo et uoraginibus claudunt, elephantos cum adsueto praesidio posuit, post eos equites, 
tum modico interuallo relicto ceteras copias in secunda acie. Macedones pro uallo locati 
primo facile sustinebant Romanos, temptantis ab omni parte aditus, multum 
adiuuantibus, qui ex loco superiore fundis uelut nimbum glandis et sagittas simul ac 
iacula ingerebant; deinde, ut maior nec iam toleranda uis hostium inferebat se, pulsi 
loco intra munimenta subductis ordinibus concesserunt; inde ex uallo prope alterum 
uallum hastis prae se obiectis fecerunt. et ita modica altitudo ualli erat, ut et locum 
superiorem suis ad pugnandum praeberet, et propter longitudinem hastarum 
subiectum haberet hostem. multi temere subeuntes uallum transfixi sunt; et aut incepto 
irrito recessissent aut plures cecidissent, ni M. Porcius ab iugo Callidromi deiectis inde 
Aetolis et magna ex parte caesis-incautos enim et plerosque sopitos oppresserat-super 
imminentem castris collem apparuisset. 


[19] Flacco non eadem fortuna ad Tichiunta et Rhoduntiam, nequiquam subire ad ea 
castella conato, fuerat. Macedones quique alii in castris regiis erant primo, dum procul 
nihil aliud quam turba et agmen apparebat, Aetolos credere uisa procul pugna subsidio 
uenire; ceterum, ut primum signaque et arma ex propinquo cognita errorem aperuerunt, 

tantus repente pauor omnis cepit, ut abiectis armis fugerent. et munimenta sequentis 
impedierunt, et angustiae uallis, per quam sequendi erant, et maxime omnium quod 
elephanti nouissimi agminis erant, quos pedes aegre praeterire, eques nullo poterat 
modo timentibus equis tumultumque inter se maiorem quam in proelio edentibus; 
aliquantum temporis et direptio castrorum tenuit; Scarpheam tamen eo die consecuti 
sunt hostem. multis in ipso itinere caesis captisque, non equis uirisque tantum, sed 
etiam elephantis, quos capere non potuerant, interfectis, in castra reuerterunt; quae 
temptata eo die inter ipsum pugnae tempus ab Aetolis, Heracleam obtinentibus 
praesidio, sine ullo haud parum audacis incepti effectu fuerant. consul noctis 
insequentis tertia uigilia praemisso equitatu ad persequendum hostem, signa legionum 
luce prima mouit. aliquantum uiae praeceperat rex, ut qui non ante quam Elatiae ab 
effuso constiterit cursu; ubi primum reliquiis pugnaeque et fugae collectis, cum 
perexigua manu semiermium militum Chalcidem se recepit. Romanus equitatus ipsum 
quidem regem Elatiae adsecutus non est; magnam partem agminis aut lassitudine 
subsistentes aut errore, ut qui sine ducibus per ignota itinera fugerent, dissipatos 
oppresserunt; nec praeter quingentos, qui circa regem fuerunt, ex toto exercitu 
quisquam effugit, etiam ex decem milibus militum, quos Polybio auctore traiecisse 
secum regem in Graeciam scripsimus, exiguus numerus; quid, si Antiati Ualerio 
credamus sexaginta milia militum fuisse in regio exercitu scribenti, quadraginta inde 
milia cecidisse, supra quinque milia capta cum signis militaribus ducentis triginta? 
Romanorum centum quinquaginta in ipso certamine pugnae, ab incursu Aetolorum se 
tuentes non plus quinquaginta interfecti sunt. 


[20] Consule per Phocidem et Boeotiam exercitum ducente consciae defectionis 
ciuitates cum uelamentis ante portas stabant metu, ne hostiliter diriperentur. ceterum 
per omnes dies haud secus quam «in» pacato agro sine uexatione ullius rei agmen 
processit, donec in agrum Coroneum uentum est. ibi statua regis Antiochi posita in 
templo Mineruae Itoniae iram accendit, permissumque militi est, ut circrumiectum 
templo agrum popularetur; dein cogitatio animum subit, cum communi decreto 
Boeotorum posita esset statua, indignum esse in unum Coronensem agrum saeuire. 
reuocato extemplo milite finis populandi factus; castigati tantum uerbis Boeoti ob 
ingratum in tantis tamque recentibus beneficiis animum erga Romanos. inter ipsum 
pugnae tempus decem naues regiae cum praefecto Isidoro ad Thronium in sinu Maliaco 
stabant. eo grauis uulneribus Alexander Acarnan, nuntius aduersae pugnae, cum 
perfugisset, trepidae inde recenti terrore naues Cenaeum Euboeae petierunt. ibi 
mortuus sepultusque Alexander. tres, quae ex Asia profectae eundem portum tenuerant, 
naues audita exercitus clade Ephesum redierunt. Isidorus ab Cenaeo Demetriadem, si 
forte eo deferret fuga regem, traiecit.-per eosdem dies A. Atilius praefectus Romanae 
classis magnos regios commeatus iam fretum, quod ad Andrum insulam est, 
praeteruectos excepit; alias mersit, alias cepit naues; quae nouissimi agminis erant 
cursum in Asiam uerterunt. Atilius Piraeum, unde profectus erat, cum agmine 
captiuarum nauium reuectus magnam uim frumenti et Atheniensibus et aliis eiusdem 
regionis sociis diuisit. 

[21] Antiochus sub aduentum consulis a Chalcide profectus Tenum primo tenuit, inde 
Ephesum transmisit. consuli Chalcidem uenienti portae patuerunt, cum appropinquante 
eo Aristoteles praefectus regis urbe excessisset. et ceterae urbes in Euboea sine 
certamine traditae; post paucosque dies omnibus perpacatis sine ullius noxa urbis 
exercitus Thermopylas reductus, multo modestia post uictoriam quam ipsa uictoria 
laudabilior. inde consul M. Catonem, per quem quae gesta essent senatus populusque 
Romanus haud dubio auctore sciret, Romam misit. is a Creusa-Thespiensium emporium 
est, in intimo sinu Corinthiaco retractum-Patras Achaiae petit; a Patris Corcyram usque 
Aetoliae atque Acarnaniae littora legit, atque ita ad Hydruntum Italiae traicit. quinto die 
inde pedestri itinere Romam ingenti cursu peruenit. ante lucem ingressus urbem a porta 
ad praetorem M. lunium iter intendit. is prima luce in senatum uocauit; quo L. Cornelius 
Scipio, aliquot diebus ante a consule dimissus, cum adueniens audisset praegressum 
Catonem in senatu esse, superuenit exponenti, quae gesta essent. duo inde legati iussu 
senatus in contionem sunt producti, atque ibi eadem, quae in senatu, de rebus in Aetolia 
gestis exposuerunt. supplicatio in triduum decreta est et ut quadraginta hostiis 
maioribus praetor, quibus diis ei uideretur, sacrificaret.-per eosdem dies et M. Fuluius 
Nobilior, qui biennio ante praetor in Hispaniam erat profectus, ouans urbem est 
ingressus; argenti bigati prae se tulit centum triginta milia et extra numeratum 
duodecim milia pondo argenti, auri pondo centum uiginti septem. 


[22] Acilius consul ab Thermopylis Heracleam ad Aetolos praemisit, ut tunc saltem, 
experti regiam uanitatem, resipiscerent traditaque Heraclea cogitarent de petenda ab 
senatu seu furoris sui seu erroris uenia. et ceteras Graeciae ciuitates defecisse eo bello 
ab optime meritis Romanis; sed quia post fugam regis, cuius fiducia officio decessissent, 
non addidissent pertinaciam culpae, in fidem receptas esse; Aetolos quoque, 
quamquam non secuti sint regem, sed accersierint, et duces belli, non socii fuerint, si 
paenitere possint, posse et incolumis esse. ad ea cum pacati nihil responderetur, 
appareretque armis rem gerendam et rege superato bellum Aetolicum integrum restare, 
castra ab Thermopylis ad Heracleam mouit, eoque ipso die, ut situm nosceret urbis, ab 
omni parte equo moenia est circumuectus. sita est Heraclea in radicibus Oetae montis, 
ipsa in campo, arcem imminentem loco alto et undique praecipiti habet. contemplatus 
omnia, quae noscenda erant, quattuor simul locis aggredi urbem constituit. a flumine 
Asopo, qua et gymnasium est, L. Ualerium operibus atque oppugnationi praeposuit; 
partem extra muros, qua frequentius prope quam in urbe habitabatur, Ti. Sempronio 
Longo oppugnandam dedit; e regione sinus Maliaci, quae aditum haud facilem pars 
habebat, M. Baebium, ab altero amniculo, quem Melana uocant, aduersus Dianae 
templum Ap. Claudium opposuit. horum magno certamine intra paucos dies turres 
arietesque et alius omnis apparatus oppugnandarum urbium perficitur. et cum ager 
Heracleensis paluster omnis frequensque proceris arboribus benigne ad omne genus 
operum materiam suppeditabat, tum, quia refugerant intra moenia Aetoli, deserta, 
quae in uestibulo urbis erant, tecta in uarios usus non tigna modo et tabulas sed laterem 
quoque et caementa et saxa uariae magnitudinis praebebant. 


[23] Et Romani quidem operibus magis quam armis urbem oppugnabant, Aetoli contra 
armis se tuebantur. nam cum ariete quaterentur muri, non laqueis, ut solet, exceptos 

declinabant ictus, sed armati frequentes «erumpebant», quidam ignes etiam, quos 
aggeribus inicerent, ferebant. fornices quoque in muro erant apti ad excurrendum, et 
ipsi, cum pro dirutis reficerent muros, crebriores eos, ut pluribus erumperetur in hostem 
locis, faciebant. hoc primis diebus, dum integrae uires erant, et frequentes et inpigre 
fecerunt; in dies deinde pauciores et segnius. etenim cum multis urgerentur rebus, nulla 
eos res aeque ac uigiliae conficiebant, Romanis in magna copia militum succedentibus 
aliis in stationem aliorum, Aetolos propter paucitatem eosdem dies noctesque adsiduo 
labore urente. per quattuor et uiginti dies, ita ut nullum tempus uacuum dimicatione 
esset, aduersus quattuor e partibus simul oppugnantem hostem nocturnus diurno 
continuatus labor est. cum fatigatos iam Aetolos sciret consul et ex spatio temporis et 
quod ita transfugae adfirmabant, tale consilium init. media nocte receptui signum dedit 
et ab oppugnatione simul milites omnes deductos usque ad tertiam diei horam quietos 
in castris tenuit; inde coepta oppugnatio ad mediam rursus noctem perducta est, 
intermissa deinde usque ad tertiam diei horam. fatigationem rati esse causam Aetoli 
non continuandae oppugnationis, quae et ipsos adfecerat, ubi Romanis datum receptui 
signum esset, uelut ipsi quoque reuocati pro se quisque ex stationibus decedebant, nec 
ante tertiam diei horam armati in muris apparebant. 


[24] Consul cum nocte media intermisisset oppugnationem, quarta uigilia rursus ab 
tribus partibus summa ui adgressus, ab una Ti. Sempronium tenere intentos milites 
signumque expectare iussit, ad ea in nocturno tumultu, unde clamor exaudiretur, haud 
dubie ratus hostis concursuros. Aetoli pars sopiti adfecta labore ac uigiliis corpora ex 
somno moliebantur, pars uigilantes adhuc ad strepitum pugnantium in tenebris currunt. 
hostes partim per ruinas iacentis muri transcendere conantur, partim scalis ascensus 
temptant, aduersus quos undique ad opem ferendam concurrunt Aetoli. pars una, in 
qua aedificia extra urbem erant, neque defenditur neque oppugnatur; sed qui 
oppugnarent, intenti signum expectabant; defensor nemo aderat. iam dilucescebat, 
cum signum consul dedit; et sine ullo certamine partim per semirutos, partim scalis 
integros muros transcendere. simul clamor, index capti oppidi, est exauditus; undique 
Aetoli desertis stationibus in arcem fugiunt. oppidum uictores permissu consulis 
diripiunt, non tam ab ira nec ab odio, quam ut miles, coercitus in tot receptis ex 
potestate hostium urbibus, aliquo tandem loco fructum uictoriae sentiret. reuocatos 
inde a medio ferme die milites cum in duas diuisisset partes, unam radicibus montium 
circumduci ad rupem iussit, quae, fastigio altitudinis par, media ualle uelut abrupta ab 
arce erat; sed adeo prope geminata cacumina eorum montium sunt, ut ex uertice altero 
conici tela in arcem possint; cum dimidia parte militum consul ab urbe escensurus in 
arcem signum ab iis, qui ab tergo in rupem euasuri erant, expectabat. non tulere qui in 
arce erant Aetoli primum eorum, qui rupem ceperant, clamorem, deinde impetum ab 
urbe Romanorum et fractis iam animis et nulla ibi praeparata re ad obsidionem diutius 
tolerandam, utpote congregatis feminis puerisque et imbelli alia turba in arcem, quae 
uix capere, nedum tueri multitudinem tantam posset. itaque ad primum impetum 
abiectis armis dediderunt sese. traditus inter ceteros princeps Aetolorum Damocritus 
est, qui principio belli decretum Aetolorum, quo accersendum Antiochum censuerant, 

T. Quinctio poscenti responderat, in Italia daturum, cum castra ibi Aetoli posuissent. ob 
eam ferociam maius uictoribus gaudium traditus fuit. 


[25] Eodem tempore, quo Romani Heracleam, Philippus Lamiam ex composito 
oppugnabat, circa Thermopylas cum consule redeunte ex Boeotia, ut uictoriam ipsi 
populoque Romano gratularetur excusaretque, quod morbo impeditus bello non 
interfuisset, congressus. inde diuersi ad duas simul oppugnandas urbes profecti. 
intersunt septem ferme milia passuum; et quia Lamia cum posita est in tumulo, tum 
regionem maxime Oetae spectat, oppido quam breue interuallum uidetur, et omnia in 
conspectu sunt. cum enixe, uelut proposito certamine, Romani Macedonesque diem ac 
noctem aut in operibus aut in proeliis essent, hoc maior difficultas Macedonibus erat, 
quod Romani aggere et uineis et omnibus supra terram operibus, subter Macedones 
cuniculis oppugnabant, et in asperis locis silex paene inpenetrabilis ferro occurrebat. et 
cum parum procederet inceptum, per colloquia principum oppidanos temptabat rex, ut 
urbem dederent, haud dubius, quin, si prius Heraclea capta foret, Romanis se potius 
quam sibi dedituri essent, suamque gratiam consul in obsidione liberanda facturus esset. 
nec eum opinio est frustrata; confestim enim ab Heraclea capta nuntius uenit, ut 
oppugnatione absisteret: aequius esse Romanos milites, qui acie dimicassent cum 
Aetolis, praemia uictoriae habere. ita recessum ab Lamia est, et propinquae clade urbis 
ipsi, ne quid simile paterentur, effugerunt. 


[26] Paucis priusquam Heraclea caperetur diebus Aetoli concilio Hypatam coacto legatos 
ad Antiochum miserunt, inter quos et Thoas idem, qui et antea, missus est. mandata 
erant, ut ab rege peterent, primum ut ipse coactis rursus terrestribus naualibusque 
copiis in Graeciam traiceret, deinde, si qua ipsum teneret res, ut pecuniam et auxilia 
mitteret; id cum ad dignitatem eius fidemque pertinere, non prodi socios, tum etiam ad 
incolumitatem regni, ne sineret Romanos uacuos omni cura, cum Aetolorum gentem 
sustulissent, omnibus copiis in Asiam traicere. uera erant, quae dicebantur; eo magis 
regem mouerunt. itaque in praesentia pecuniam, quae ad usus belli necessaria erat, 
legatis dedit; auxilia terrestria naualiaque adfirmauit missurum. Thoantem unum ex 
legatis retinuit, et ipsum haud inuitum morantem, ut exactor praesens promissorum 
adesset. 


[27] Ceterum Heraclea capta fregit tandem animos Aetolorum, et paucos post dies, 
quam ad bellum renouandum acciendumque regem in Asiam miserant legatos, abiectis 
belli consiliis pacis petendae oratores ad consulem miserunt. quos dicere exorsos consul 
interfatus, cum alia sibi praeuertenda esse dixisset, redire Hypatam eos datis dierum 
decem indutiis et L. Ualerio Flacco cum iis misso iussit eique, quae secum acturi fuissent, 
exponere, et si qua uellent alia. Hypatam ut est uentum, principes Aetolorum apud 
Flaccum concilium habuerunt consultantes, quonam agendum modo apud consulem 
foret. parantibus iis antiqua iura foederum ordiri meritaque in populum Romanum 
absistere iis Flaccus iussit, quae ipsi uiolassent ac rupissent; confessionem iis culpae 
magis profuturam et totam in preces orationem uersam; nec enim in causa ipsorum, sed 
in populi Romani clementia spem salutis positam esse; et se suppliciter agentibus iis 
adfuturum et apud consulem et Romae in senatu; eo quoque enim mittendos fore 

legatos. haec una uia omnibus ad salutem uisa est, ut in fidem se permitterent 
Romanorum; ita enim et illis uiolandi supplices uerecundiam se imposituros, et ipsos 
nihilo minus suae potestatis fore, si quid melius fortuna ostendisset. 


[28] Postquam ad consulem uentum est, Phaeneas legationis princeps longam 
orationem et uarie ad mitigandam iram uictoris compositam ita ad extremum finiuit, ut 
diceret Aetolos se suaque omnia fidei populi Romani permittere. id consul ubi audiuit, 
'etiam atque etiam uidete' inquit, 'Aetoli, ut ita permittatis.' tum decretum Phaeneas, in 
quo id diserte scriptum erat, ostendit. 'quando ergo' inquit 'ita permittitis, postulo, ut 
mihi Dicaearchum ciuem uestrum et Menestam Epirotam'-Naupactum is cum praesidio 
ingressus ad defectionem compulerat-'et Amynandrum cum principibus Athamanum, 
quorum consilio ab nobis defecistis, sine mora dedatis.' prope dicentem interfatus 
Romanum 'non in seruitutem' inquit, 'sed in fidem tuam nos tradidimus, et certum 
habeo te imprudentia labi, qui nobis imperes, quae moris Graecorum non sint.' ad ea 
consul 'nec hercule' inquit 'magnopere nunc curo, quid Aetoli satis ex more Graecorum 
factum esse censeant, dum ego more Romano imperium inhibeam in deditos modo 
decreto suo, ante armis uictos; itaque, ni propere fit, quod impero, uinciri uos iam 
iubebo.' adferri catenas et circumsistere lictores iussit. tum fracta Phaeneae ferocia 
Aetolisque aliis est, et tandem cuius condicionis essent senserunt, et Phaeneas se 
quidem et qui adsint Aetolorum scire facienda esse, quae imperentur, dixit, sed ad 
decernenda ea concilio Aetolorum opus esse; ad id petere ut decem dierum indutias 
daret. petente Flacco pro Aetolis indutiae datae, et Hypatam reditum est. ubi cum in 
consilio delectorum, quos apocletos uocant, Phaeneas, et quae imperarentur et quae 
ipsis prope accidissent, exposuisset, ingemuerunt quidem principes condicioni suae, 
parendum tamen uictori censebant et ex omnibus oppidis conuocandos Aetolos ad 
concilium. 


[29] Postquam uero coacta omnis multitudo eadem illa audiuit, adeo saeuitia imperii 
atque indignitate animi exasperati sunt, ut, si in pace fuissent, illo impetu irae concitari 
potuerint ad bellum. ad iram accedebat et difficultas eorum, quae imperarentur- 
quonam modo enim utique regem Amynandrum se tradere posse?-et spes forte oblata, 
quod Nicander eo ipso tempore ab rege Antiocho ueniens impleuit expectatione uana 
multitudinem, terra marique ingens parari bellum. duodecumo is die, quam 
conscenderat nauem, in Aetoliam perfecta legatione rediens Phalara in sinu Maliaco 
tenuit. inde Lamiam pecuniam cum deuexisset, ipse cum expeditis prima uespera inter 
Macedonum Romanaque castra medio agro, dum Hypatam notis callibus petit, in 
stationem incidit Macedonum deductusque ad regem est nondum conuiuio dimisso. 
quod ubi nuntiatum est, uelut hospitis, non hostis aduentu motus Philippus accumbere 
eum epularique iussit, atque inde dimissis aliis, solum retentum, ipsum quidem de se 
timere quicquam uetuit, Aetolorum praua consilia atque in ipsorum caput semper 
recidentia accusauit, qui primum Romanos, deinde Antiochum in Graeciam adduxissent. 
sed praeteritorum, quae magis reprehendi quam corrigi possint, oblitum se non 
facturum, ut insultet aduersis rebus eorum; Aetolos quoque finire tandem aduersus se 
odia debere, et Nicandrum priuatim eius diei, quo seruatus a se foret, meminisse. ita 

datis, qui in tutum eum prosequerentur, Hypatam Nicander consultantibus de pace 
Romana superuenit. 


[30] M'. Acilius uendita aut concessa militi circa Heracleam praeda, postquam nec 
Hypatae pacata consilia esse, et Naupactum concurrisse Aetolos, ut inde totum 
impetum belli sustinerent, audiuit, praemisso Ap. Claudio cum quattuor milibus militum 
ad occupanda iuga, qua difficiles transitus montium erant, ipse Oetam escendit 
Herculique sacrificium fecit in eo loco, quem Pyram, quod ibi mortale corpus eius dei sit 
crematum, appellant. inde toto exercitu profectus reliquum iter satis expedito agmine 
fecit; ut ad Coracem uentum est-mons est altissimus inter Callipolim et Naupactum-, 
ibi et iumenta multa ex agmine praecipitata cum ipsis oneribus sunt et homines uexati; 
et facile apparebat, quam cum inerti hoste res esset, qui tam impeditum saltum nullo 
praesidio, ut clauderet transitum, insedisset. tum quoque uexato exercitu ad 
Naupactum descendit, et uno castello aduersus arcem posito ceteras partes urbis diuisis 
copiis pro situ moenium circumsedit. nec minus operis laborisque ea oppugnatio quam 
Heracleae habuit. 


[31] Eodem tempore et Messene in Peloponneso ab Achaeis, quod concilii eorum 
recusaret esse, oppugnari coepta est. duae ciuitates, Messene et Elis, extra concilium 
Achaicum erant; cum Aetolis sentiebant. Elei tamen post fugatum ex Graecia Antiochum 
legatis Achaeorum lenius responderant: dimisso praesidio regio cogitaturos se, quid sibi 
faciendum esset: Messenii sine responso dimissis legatis mouerant bellum, trepidique 
rerum suarum, cum iam ager effuso exercitu passim ureretur castraque prope urbem 
poni uiderent, legatos Chalcidem ad T. Quinctium, auctorem libertatis, miserunt, qui 
nuntiarent Messenios Romanis, non Achaeis et aperire portas et dedere urbem paratos 
esse. auditis legatis extemplo profectus Quinctius a Megalopoli ad Diophanen 
praetorem Achaeorum misit, qui extemplo reducere eum a Messene exercitum et 
uenire ad se iuberet. dicto paruit Diophanes et soluta obsidione expeditus ipse 
praegressus agmen circa Andaniam, paruum oppidum inter Megalopolim Messenenque 
positum, Quinctio occurrit; et cum causas oppugnationis exponeret, castigatum leniter, 
quod tantam rem sine auctoritate sua conatus esset, dimittere exercitum iussit nec 
pacem omnium bono partam turbare. Messeniis imperauit, ut exules reducerent et 
Achaeorum concilii essent; si qua haberent, de quibus aut recusare aut in posterum 
caueri sibi uellent, Corinthum ad se uenirent; Diophanen concilium Achaeorum 
extemplo sibi praebere iussit. ibi de Zacyntho intercepta per fraudem insula questus 
postulauit, ut restitueretur Romanis. Philippi Macedonum regis Zacynthus fuerat; eam 
mercedem Amynandro dederat, ut per Athamaniam ducere exercitum in superiorem 
partem Aetoliae liceret, qua expeditione fractis animis Aetolos compulit ad petendam 
pacem. Amynander Philippum Megalopolitanum insulae praefecit; postea per bellum, 
quo se Antiocho aduersus Romanos coniunxit, Philippo ad munera belli reuocato 
Hieroclen Agrigentinum successorem misit. 


[32] Is post fugam ab Thermopylis Antiochi Amynandrumque a Philippo Athamania 
pulsum missis ultro ad Diophanen praetorem Achaeorum nuntiis pecunia pactus insulam 
Achaeis tradidit. id praemium belli suum esse aequum censebant Romani: non enim M'. 

Acilium consulem legionesque Romanas Diophani et Achaeis ad Thermopylas pugnasse. 
Diophanes aduersus haec purgare interdum sese gentemque, interdum de iure facti 
disserere. quidam Achaeorum et initio eam se rem aspernatos testabantur et tunc 
pertinaciam increpitabant praetoris; auctoribusque iis decretum est, ut T. Quinctio ea 
res permitteretur. erat Quinctius sicut aduersantibus asper, ita, si cederes, idem 
placabilis. omissa contentione uocis uultusque 'si utilem' inquit, 'possessionem eius 
insulae censerem Achaeis esse, auctor essem senatui populoque Romano, ut eam uos 
habere sinerent; ceterum sicut testudinem, ubi collecta in suum tegumen est, tutam ad 
omnis ictus uideo esse, ubi exserit partis aliquas, quodcumque nudauit, obnoxium atque 
infirmum habere, haud dissimiliter uos, Achaei, clausos undique mari, quae intra 
Peloponnesi sunt terminos, ea et iungere uobis et iuncta tueri facile, simul auiditate 
plura amplectendi hinc excedatis, nuda uobis omnia, quae extra sint, et exposita ad 
omnes ictus esse.' adsentienti omni concilio nec Diophane ultra tendere auso Zacynthus 
Romanis traditur. 


[33] Per idem tempus Philippus rex proficiscentem consulem ad Naupactum 
percunctatus, si se interim, quae defecissent ab societate Romana, urbes recipere uellet, 
permittente eo ad Demetriadem copias admouit haud ignarus, quanta ibi tum turbatio 
esset. destituti enim ab omni spe, cum desertos se ab Antiocho, spem nullam in Aetolis 
esse cernerent, dies noctesque aut Philippi hostis aduentum aut infestiorem etiam, quo 
iustius irati erant, Romanorum expectabant. turba erat ibi incondita regiorum, qui primo 
pauci in praesidio relicti, postea plures, plerique inermes, ex proelio aduerso fuga delati, 
nec uirium nec animi satis ad obsidionem tolerandam habebant; itaque praemissis a 
Philippo, qui spem impetrabilis ueniae ostendebant, responderunt patere portas regi. 
ad primum eius ingressum principum quidam urbe excesserunt, Eurylochus mortem sibi 
consciuit. Antiochi milites-sic enim pacti erant-per Macedoniam Thraeciamque 
prosequentibus Macedonibus, ne quis eos uiolaret, Lysimachiam deducti sunt. erant et 
paucae naues Demetriade, quibus praeerat Isidorus; eae quoque cum praefecto suo 
dimissae sunt. inde Dolopiam et Aperantiam et Perrhaebiae quasdam ciuitates recipit. 


[34] Dum haec a Philippo geruntur, T. Quinctius recepta Zacyntho ab Achaico concilio 
Naupactum traiecit, quae iam per duos menses-et iam prope excidium erat- 
oppugnabatur, et si capta ui foret, omne nomen ibi Aetolorum ad internecionem 
uidebatur uenturum. ceterum quamquam merito iratus erat Aetolis, quod solos 
obtrectasse gloriae suae, cum liberaret Graeciam, meminerat, et nihil auctoritate sua 
motos esse, cum, quae tum maxime accidebant, casura praemonens a furioso incepto 
eos deterreret, tamen sui maxime operis esse credens nullam gentem liberatae ab se 
Graeciae funditus euerti, obambulare muris, ut facile nosceretur ab Aetolis, coepit. 
confestim a primis stationibus cognitus est, uulgatumque per omnes ordines, Quinctium 
esse. itaque concursu facto undique in muros manus pro se quisque tendentes 
consonante clamore nominatim Quinctium orare, ut opem ferret ac seruaret. et tum 
quidem, quamquam moueretur his uocibus, manu tamen abnuit quicquam opis in se 
esse; ceterum postquam ad consulem uenit, 'utrum fefellit' inquit 'te, M'. Acili, quid 
agatur, an, cum satis peruideas, nihil id magnopere ad summam rem pertinere censes?' 
erexerat expectatione consulem; et 'quin expromis' inquit, 'quid rei sit?' tum Quinctius 

'ecquid uides te deuicto Antiocho in duabus urbibus oppugnandis tempus terere, cum 
iam prope annus circumactus sit imperii tui, Philippum autem, qui non aciem, non signa 
hostium uidit, non solum urbes sed tot iam gentes, Athamaniam Perrhaebiam 
Aperantiam Dolopiam, sibi adiunxisse, et uictoriae tuae praemium te militesque tuos 
nondum duas urbes, Philippum tot gentes Graeciae habere? atqui non tantum interest 
nostra Aetolorum opes ac uires minui, quantum non supra modum Philippum crescere.' 


[35] Adsentiebatur his consul; sed pudor, si irrito incepto abscederet obsidione, 
occurrebat. tota inde Quinctio res permissa est. is rursus ad eam partem muri, qua paulo 
ante uociferati Aetoli fuerant, rediit. ibi cum impensius orarent, ut misereretur gentis 
Aetolorum, exire aliquos ad se iussit. Phaeneas ipse principesque alii extemplo egressi 
sunt. quibus prouolutis ad pedes 'fortuna' inquit 'uestra facit, ut et irae meae et orationi 
temperem. euenerunt quae praedixi euentura, et ne hoc quidem reliqui uobis est, ut 
indignis accidisse ea uideantur; ego tamen sorte quadam nutriendae Graeciae datus ne 
ingratis quidem benefacere absistam. mittite oratores ad consulem, qui indutias tanti 
temporis petant, ut mittere legatos Romam possitis, per quos senatui de uobis 
permittatis; ego apud consulem deprecator defensorque uobis adero.' ita, ut censuerat 
Quinctius, fecerunt, nec aspernatus est consul legationem; indutiisque in diem certam 
datis, qua legatio renuntiari ab Roma posset, soluta obsidio est et exercitus in Phocidem 
missus. 


Consul cum T. Quinctio ad Achaicum concilium Aegium traiecit. ibi de Eleis et de exulibus 
Lacedaemoniorum restituendis actum est; neutra perfecta res, quia suae gratiae 
reseruari «exulum causam» Achaei, Elei per se ipsi quam per Romanos maluerunt 
Achaico contribui concilio. Epirotarum legati ad consulem uenerunt, quos non sincera 
fide in amicitia fuisse satis constabat; militem tamen nullum Antiocho dederant; pecunia 
iuuisse eum insimulabantur; legatos ad regem ne ipsi quidem misisse infitiabantur. iis 
petentibus, ut in amicitia pristina esse liceret, respondit consul se, utrum hostium an 
pacatorum eos numero haberet, nondum scire; senatum eius rei iudicem fore; integram 
se causam eorum Romam reicere; indutias ad id dierum nonaginta dare. Epirotae 
Romam missi senatum adierunt. iis magis, quae non fecissent hostilia, referentibus 
quam purgantibus ea, de quibus arguebantur, responsum datum est, quo ueniam 
impetrasse, non causam probasse uideri possent. et Philippi regis legati sub idem 
tempus in senatum introducti, gratulantes de uictoria. iis petentibus, ut sibi sacrificare 
in Capitolio donumque ex auro liceret ponere in aede louis optimi maximi, permissum 
ab senatu. centum pondo coronam auream posuerunt. non responsum solum benigne 
regis legatis est, sed filius quoque Philippi Demetrius, qui obses Romae erat, ad patrem 
reducendus legatis datus est. bellum, quod cum Antiocho rege in Graecia gestum est a 
M'. Acilio consule, hunc finem habuit. 


[36] Alter consul P. Cornelius Scipio, Galliam prouinciam sortitus, priusquam ad bellum, 
quod cum Bois gerendum erat, proficisceretur, postulauit ab senatu, ut pecunia sibi 
decerneretur ad ludos, quos praetor in Hispania inter ipsum discrimen pugnae uouisset. 
nouum atque iniquum postulare est uisus; censuerunt ergo, quos ludos inconsulto 
senatu ex sua unius sententia uouisset, eos uel de manubiis, si quam pecuniam ad id 

reseruasset, uel sua ipse impensa faceret. eos ludos per dies decem P. Cornelius fecit. 
per idem fere tempus aedes Matris Magnae [Idaeae] dedicata est, quam deam is P. 
Cornelius aduectam ex Asia P. Cornelio Scipione, cui postea Africano fuit cognomen, P. 
Licinio consulibus in Palatium a mari detulerat. locauerant aedem faciendam ex senatus 
consulto M. Liuius C. Claudius censores M. Cornelio P. Sempronio consulibus; tredecim 
annis postquam locata erat, dedicauit eam M. lunius Brutus, ludique ob dedicationem 
eius facti, quos primos scenicos fuisse Antias Ualerius est auctor, Megalesia appellatos. 
item luuentatis aedem in circo maximo C. Licinius Lucullus duumuir dedicauit. uouerat 
eam sexdecim annis ante M. Liuius consul, quo die Hasdrubalem exercitumque eius 
cecidit; idem censor eam faciendam locauit M. Cornelio P. Sempronio consulibus. huius 
quoque dedicandae causa ludi facti, et eo omnia cum maiore religione facta, quod 
nouum cum Antiocho instabat bellum. 


[37] Principio eius anni, quo haec iam profecto ad bellum M'. Acilio, manente adhuc 
Romae P. Cornelio consule agebantur, boues duos domitos in Carinis per scalas 
peruenisse in tegulas aedificii proditum memoriae est. eos uiuos comburi cineremque 
eorum deici in Tiberim haruspices iusserunt. Tarracinae et Amiterni nuntiatum est 
aliquotiens lapidibus pluuisse, Menturnis aedem louis et tabernas circa forum de caelo 
tactas esse, Uolturni in ostio fluminis duas naues fulmine ictas conflagrasse. eorum 
prodigiorum causa libros Sibyllinos ex senatus consulto decemuiri cum adissent, 
renuntiauerunt, ieiunium instituendum Cereri esse, et id quinto quoque anno 
seruandum; et ut nouemdiale sacrum fieret et unum diem supplicatio esset; coronati 
supplicarent; et consul P. Cornelius, quibus diis quibusque hostiis edidissent decemuiri, 
sacrificaret. placatis diis nunc uotis rite soluendis nunc prodigiis expiandis, in prouinciam 
proficiscitur consul, atque inde Cn. Domitium proconsulem dimisso exercitu Romam 
decedere iussit; ipse in agrum Boiorum legiones induxit. 


[38] Sub idem fere tempus Ligures lege sacrata coacto exercitu nocte improuiso castra 
Q. Minucii proconsulis adgressi sunt. Minucius usque ad lucem intra uallum militem 
instructum tenuit intentus, ne qua transcenderet hostis munimenta. prima luce duabus 
simul portis eruptionem fecit. nec primo impetu, quod sperauerat, Ligures pulsi sunt; 
duas amplius horas dubium certamen sustinuere; postremo, cum alia atque alia agmina 
erumperent, et integri fessis succederent ad pugnam, tandem Ligures, inter cetera etiam 
uigiliis confecti, terga dederunt. caesa supra quattuor milia hostium; ex Romanis 
sociisque minus trecenti perierunt. duobus fere post mensibus P. Cornelius consul cum 
Boiorum exercitu signis collatis egregie pugnauit. duodetriginta milia hostium occisa 
Antias Ualerius scribit, capta tria milia et quadringentos, signa militaria centum uiginti 
quattuor, equos mille ducentos triginta, carpenta ducenta quadraginta septem; ex 
uictoribus mille quadringentos octoginta quattuor cecidisse. ubi ut in numero scriptori 
parum fidei sit, quia in augendo eo non alius intemperantior est, magnam tamen 
uictoriam fuisse apparet, quod et castra capta sunt et Boi post eam pugnam extemplo 
dediderunt sese, et quod supplicatio eius uictoriae causa decreta ab senatu uictimaeque 
maiores caesae. 

[39] Per eosdem dies M. Fuluius Nobilior ex ulteriore Hispania ouans urbem est ingressus. 
argenti transtulit duodecim milia pondo, bigati argenti centum triginta, auri centum 
uiginti septem pondo. P. Cornelius consul obsidibus a Boiorum gente acceptis agri parte 
fere dimidia eos multauit, quo, si uellet, populus Romanus colonias mittere posset. inde 
Romam ut ad triumphum haud dubium decedens exercitum dimisit, et adesse Romae 
ad diem triumphi iussit; ipse postero die, quam uenit, senatu in aedem Bellonae uocato 
cum de rebus ab se gestis disseruisset, postulauit, ut sibi triumphanti liceret urbem 
inuehi. P. Sempronius Blaesus tribunus plebis non negandum Scipioni, sed differendum 
honorem triumphi censebat: bella Ligurum Gallicis semper iuncta fuisse; eas inter se 
gentes mutua ex propinquo ferre auxilia. si P. Scipio deuictis acie Bois aut ipse cum 
uictore exercitu in agrum Ligurum transisset, aut partem copiarum Q. Minucio misisset, 
qui iam tertium ibi annum dubio detineretur bello, debellari cum Liguribus potuisse; 
nunc ad triumphum frequentandum deductos esse milites, qui egregiam nauare operam 
rei publicae potuissent, possent etiam, si senatus, quod festinatione triumphi 
praetermissum esset, id restituere differendo triumpho uellet. iuberent consulem cum 
legionibus redire in prouinciam, dare operam, ut Ligures subigantur. nisi illi cogantur in 
ius iudiciumque populi Romani, ne Boios quidem quieturos; aut pacem aut bellum 
utrobique habenda. deuictis Liguribus, paucos post menses proconsulem P. Cornelium 
multorum exemplo, qui in magistratu non triumphauerunt, triumphaturum esse. 


[40] Ad ea consul neque se Ligures prouinciam sortitum esse ait, neque cum Liguribus 
bellum gessisse, neque triumphum de iis postulare; Q. Minucium confidere breui 
subactis iis meritum triumphum postulaturum atque impetraturum esse; se de Gallis 
Bois postulare triumphum, quos acie uicerit, castris exuerit, quorum gentem biduo post 
pugnam totam acceperit in deditionem, a quibus obsides abduxerit, pacis futurae pignus. 
uerum enimuero illud multo maius esse, quod tantum numerum Gallorum occiderit in 
acie, quot cum milibus certe Boiorum nemo ante se imperator pugnauerit. plus partem 
dimidiam ex quinquaginta milibus hominum caesam, multa milia capta; senes 
puerosque Bois superesse. itaque id quemquam mirari posse, cur uictor exercitus, cum 
hostem in prouincia neminem reliquisset, Romam uenerit ad celebrandum consulis 
triumphum? quorum militum si et in alia prouincia opera uti senatus uelit, utro tandem 
modo promptiores ad aliud periculum nouumque laborem ituros credat, si persoluta eis 
sine detractatione prioris periculi laborisque merces sit, an si spem pro re ferentis 
dimittant, iam semel in prima spe deceptos? nam quod ad se attineat, sibi gloriae in 
omnem uitam illo die satis quaesitum esse, quo se uirum optimum iudicatum ad 
accipiendam matrem ldaeam misisset senatus. hoc titulo, etsi nec consulatus nec 
triumphus addatur, satis honestam honoratamque P. Scipionis Nasicae imaginem fore. 
uniuersus senatus non ipse modo ad decernendum triumphum consensit, sed etiam 
tribunum plebis auctoritate sua compulit ad remittendam intercessionem. P. Cornelius 
consul triumphauit de Bois. in eo triumpho Gallicis carpentis arma signaque et spolia 
omnis generis trauexit et uasa aenea Gallica et cum captiuis nobilibus equorum quoque 
captorum gregem traduxit. aureos torques transtulit mille quadringentos septuaginta 
unum, ad hocauri pondo ducenta quadraginta septem, argenti infecti factique in Gallicis 
uasis, non infabre suo more factis, duo milia trecenta quadraginta pondo, bigatorum 

nummorum ducenta triginta quattuor. militibus, qui currum secuti sunt, centenos 
uicenos quinos asses diuisit, duplex centurioni, triplex equiti. postero die contione 
aduocata de rebus ab se gestis et de iniuria tribuni bello alieno se illigantis, ut suae 
uictoriae fructu se fraudaret, cum disseruisset, milites exauctoratos dimisit. 


[41] Dum haec in Italia geruntur, Antiochus Ephesi securus admodum de bello Romano 
erat tamquam non transituris in Asiam Romanis; quam securitatem ei magna pars 
amicorum aut per errorem aut adsentando faciebat. Hannibal unus, cuius eo tempore 
uel maxima apud regem auctoritas erat, magis mirari se aiebat, quod non iam in Asia 
essent Romani, quam uenturos dubitare; propius esse ex Graecia in Asiam quam ex Italia 
in Graeciam traicere, et multo maiorem causam Antiochum quam Aetolos esse; neque 
[enim] mari minus quam terra pollere Romana arma. iam pridem classem circa Maleam 
esse; audire sese nuper nouas naues nouumque imperatorem rei gerendae causa ex 
Italia uenisse; itaque desineret Antiochus pacem sibi ipse spe uana facere. in Asia et de 
ipsa Asia breui terra marique dimicandum ei cum Romanis esse, et aut imperium 
adimendum orbem terrarum adfectantibus, aut ipsi regnum amittendum. unus uera et 
prouidere et fideliter praedicere uisus. itaque ipse rex nauibus, quae paratae 
instructaeque erant, Chersonesum petit, ut ea loca, si forte terra uenirent Romani, 
praesidiis firmaret; ceteram classem Polyxenidam parare et deducere iussit; 
speculatorias naues ad omnia exploranda circa insulas dimisit. 


[42] C. Liuius praefectus Romanae classis, cum quinquaginta nauibus tectis profectus ab 
Roma Neapolim, quo ab sociis eius orae conuenire iusserat apertas naues, quae ex 
foedere debebantur, Siciliam inde petit fretoque Messanam praeteruectus, cum sex 
Punicas naues ad auxilium missas accepisset et ab Reginis Locrisque et eiusdem iuris 
sociis debitas exegisset naues, lustrata classe ad Lacinium, altum petit. Corcyram, quam 
primam Graeciae ciuitatium adiit, cum uenisset, percunctatus de statu belli-necdum 
enim omnia in Graecia perpacata erant—et ubi classis Romana esset, postquam audiuit 
circa Thermopylarum saltum in statione consulem ac regem esse, classem Piraei stare, 
maturandum ratus omnium rerum causa, pergit protinus nauigare Peloponnesum. 
Samen Zacynthumque, quia partis Aetolorum maluerant esse, protinus depopulatus 
Maleam petit, et prospera nauigatione usus paucis diebus Piraeum ad ueterem classem 
peruenit. ad Scyllaeum Eumenes rex cum tribus nauibus occurrit, cum Aeginae diu 
incertus consilii fuisset, utrum ad tuendum rediret regnum-audiebat enim Antiochum 
Ephesi nauales terrestrisque parare copias-, an nusquam abscederet ab Romanis, ex 
quorum fortuna sua penderet. a Piraeo A. Atilius traditis successori quinque et uiginti 
nauibus tectis Romam est profectus. Liuius una et octoginta constratis nauibus, multis 
praeterea minoribus, quae aut apertae rostratae aut sine rostris speculatoriae erant, 
Delum traiecit. 


[43] Eo fere tempore consul Acilius Naupactum oppugnabat. Liuium Deli per aliquot 
dies-et est uentosissima regio inter Cycladas fretis alias maioribus, alias minoribus 
diuisas-aduersi uenti tenuerunt. Polyxenidas certior per dispositas speculatorias naues 
factus Deli stare Romanam classem, nuntios ad regem misit. qui omissis, quae in 
Hellesponto agebat, cum rostratis nauibus, quantum accelerare poterat, Ephesum redit 

et consilium extemplo habuit, faciendumne periculum naualis certaminis foret. 
Polyxenidas negabat cessandum et utique prius confligendum quam classis Eumenis et 
Rhodiae naues coniungerentur Romanis; ita numero non ferme impares futuros se, 
ceteris omnibus superiores, et celeritate nauium et uarietate auxiliorum. nam Romanas 
naues cum ipsas inscite factas immobiles esse, tum etiam, ut quae in terram hostium 
ueniant, oneratas commeatu uenire; suas autem, ut pacata omnia circa se relinquentis, 
nihil praeter militem atque arma habituras. multum etiam adiuturam notitiam maris 
terrarumque et uentorum, quae omnia ignaros turbatura hostis essent. mouit omnis 
auctor consilii, qui et re consilium exsecuturus erat. biduum in apparatu morati tertio 
die centum nauibus, quarum septuaginta tectae, ceterae apertae, minoris omnes 
formae erant, profecti Phocaeam petierunt. inde, cum audisset appropinquare iam 
Romanam classem, rex, quia non interfuturus nauali certamini erat, Magnesiam, quae 
ad Sipylum est, concessit ad terrestris copias comparandas; classis ad Cissuntem portum 
Erythraeorum, tamquam ibi aptius expectatura hostem, contendit. Romani, ubi primum 
aquilones-ii namque per aliquot dies tenuerant-ceciderunt, ab Delo Phanas, portum 
Chiorum in Aegaeum mare uersum, petunt; inde ad urbem circumegere naues, 
commeatuque sumpto Phocaeam traiciunt. Eumenes Elaeam ad suam classem 
profectus, paucis post inde diebus cum quattuor et uiginti nauibus tectis, apertis 
pluribus paulo Phocaeam ad Romanos parantis instruentisque se ad nauale certamen 
rediit. inde centum quinque tectis nauibus, apertis ferme quinquaginta profecti, primo 
aquilonibus transuersis cum urgerentur in terram, cogebantur tenui agmine prope in 
ordinem singulae naues ire; deinde, ut lenita paulum uis uenti est, ad Corycum portum, 
qui super Cissuntem est, conati sunt traicere. 


[44] Polyxenidas, ut appropinquare hostis adlatum est, occasione pugnandi laetus 
sinistrum ipse cornu in altum extendit, dextrum cornu praefectos nauium ad terram 
explicare iubet, et aequa fronte ad pugnam procedebat. quod ubi uidit Romanus, uela 
contrahit malosque inclinat et simul armamenta componens opperitur insequentis nauis. 
iam ferme triginta in fronte erant, quibus ut aequaret laeuum cornu, dolonibus erectis 
altum petere intendit, iussis qui sequebantur aduersus dextrum cornu prope terram 
proras derigere. Eumenes agmen cogebat; ceterum, ut demendis armamentis 
tumultuari primum coeptum est, et ipse, quanta maxime celeritate potest, concitat 
naues. iam omnibus in conspectu erant. duae Punicae naues antecedebant Romanam 
classem, quibus obuiae tres fuerunt regiae naues; et, ut in numero impari, duae regiae 
unam circumsistunt, et primum ab utroque latere remos detergunt, deinde 
transcendunt armati et deiectis caesisque propugnatoribus nauem capiunt; una, quae 
pari Marte concurrerat, postquam captam alteram nauem uidit, priusquam ab tribus 
simul circumueniretur, retro ad classem refugit. Liuius indignatione accensus praetoria 
naue in hostes tendit. aduersus quam eadem spe duae, quae Punicam unam nauem 
circumuenerant, cum inferrentur, demittere remos in aquam ab utroque latere remiges 
stabiliendae nauis causa iussit, et in aduenientis hostium naues ferreas manus inicere et, 
ubi pugnam pedestri similem fecissent, meminisse Romanae uirtutis nec pro uiris ducere 
regia mancipia. haud paulo facilius quam ante duae unam, tunc una duas naues 
expugnauit cepitque. et iam classes quoque undique concurrerant, et passim permixtis 

nauibus pugnabatur. Eumenes, qui [extremus] commisso certamine aduenerat, ut 
animaduertit laeuum cornu hostium ab Liuio turbatum, dextrum ipse, ubi aequa pugna 
erat, inuadit. 


[45] Neque ita multo post primum ab laeuo cornu fuga coepit. Polyxenidas enim ut 
uirtute militum haud dubie se superari uidit, sublatis dolonibus effuse fugere intendit; 
mox idem et qui prope terram cum Eumene contraxerant certamen fecerunt. Romani et 
Eumenes, quoad sufficere remiges potuerunt et in spe erant extremi agminis uexandi, 
satis pertinaciter secuti sunt. postquam celeritate nauium, utpote leuium, suas 
commeatu onustas eludi frustra tendentis uiderunt, tandem abstiterunt tredecim captis 
nauibus cum milite ac remige, decem demersis. Romanae classis una Punica nauis, in 
primo certamine ab duabus circumuenta, periit. Polyxenidas non prius quam in portu 
Ephesi fugae finem fecit. Romani eo die, unde egressa regia classis erat, manserunt; 
postero die hostem persequi intenderunt. medio fere in cursu obuiae fuere iis quinque 
et uiginti tectae Rhodiae naues cum Pausistrato praefecto classis. his adiunctis Ephesum 
hostem persecuti ante ostium portus acie instructa steterunt. postquam confessionem 
uictis satis expresserunt, Rhodii et Eumenes domos dimissi; Romani Chium petentes, 
Phoenicuntem primum portum Erythraeae terrae praeteruecti, nocte ancoris iactis, 
postero die in insulam ad ipsam urbem traiecerunt. ubi paucos dies remige maxime 
reficiendo morati Phocaeam tramittunt. ibi relictis ad praesidium urbis quattuor 
quinqueremibus ad Canas classis uenit; et, cum iam hiems appeteret, fossa ualloque 
circumdatis naues subductae. exitu anni comitia Romae habita, quibus creati sunt 
consules L. Cornelius Scipio et C. Laelius-Africanum intuentibus cunctis-ad finiendum 
cum Antiocho bellum. postero die praetores creati M. Tuccius L. Aurunculeius Cn. 
Fuluius L. Aemilius P. lunius C. Atinius Labeo. 


Liber XXXVII. L. Cornelio Scipione C. Laelio consulibus 


[1] L. Cornelio Scipione C. Laelio consulibus nulla prius secundum religiones acta in 
senatu res est quam de Aetolis. et legati eorum institerunt, quia breuem indutiarum 
diem habebant, et ab T. Quinctio, qui tum Romam ex Graecia redierat, adiuti sunt. Aetoli, 
ut quibus plus in misericordia senatus quam in causa spei esset, suppliciter egerunt, 
ueteribus benefactis noua pensantes maleficia. ceterum et praesentes interrogationibus 
undique senatorum, confessionem magis noxae quam responsa exprimentium, fatigati 
sunt, et excedere curia iussi magnum certamen praebuerunt. plus ira quam misericordia 
in causa eorum ualebat, quia non ut hostibus modo, sed tamquam indomitae et 
insociabili genti suscensebant. per aliquot dies cum certatum esset, postremo neque 
dari neque negari pacem placuit; duae condiciones iis latae sunt: uel senatui liberum 
arbitrium de se permitterent, uel mille talentum darent eosdemque amicos atque 
inimicos haberent. exprimere cupientibus, quarum rerum in se arbitrium senatui 
permitterent, nihil certi responsum est. ita infecta pace dimissi urbe eodem die, Italia 
intra quindecim dies excedere iussi. 

Tum de consulum prouinciis coeptum agi est. ambo Graeciam cupiebant. multum Laelius 
in senatu poterat. is, cum senatus aut sortiri aut comparare inter se prouincias consules 
iussisset, elegantius facturos dixit, si iudicio patrum quam si sorti eam rem permisissent. 
Scipio responso ad hoc dato cogitaturum, quid sibi faciendum esset, cum fratre uno 
locutus iussusque ab eo permittere audacter senatui, renuntiat collegae facturum se, 
quod is censeret. cum res aut noua aut uetustate exemplorum memoriae iam exoletae 
relata expectatione certaminis senatum erexisset, P. Scipio Africanus dixit, si L. Scipioni 
fratri suo prouinciam Graeciam decreuissent, se «ei» legatum iturum. haec uox magno 
adsensu audita sustulit certamen; experiri libebat, utrum plus regi Antiocho in Hannibale 
uicto an in uictore Africano consuli legionibusque Romanis auxilii foret; ac prope omnes 
Scipioni Graeciam, Laelio Italiam decreuerunt. 


[2] Praetores inde prouincias sortiti sunt, L. Aurunculeius urbanam, Cn. Fuluius 
peregrinam, L. Aemilius Regillus classem, P. lunius Brutus Tuscos, M. Tuccius Apuliam et 
Bruttios, C. Atinius Siciliam. consuli deinde, cui Graecia prouincia decreta erat, ad eum 
exercitum, quem a M*'. Acilio-duae autem legiones erant-accepturus esset, in 
supplementum addita peditum ciuium Romanorum tria milia, equites centum, et socium 
Latini nominis quinque milia, equites ducenti; et adiectum, ut, cum in prouinciam 
uenisset, si e re publica uideretur esse, exercitum in Asiam traiceret. alteri consuli totus 
nouus exercitus decretus, duae legiones Romanae et socium Latini nominis quindecim 
milia peditum, equites sexcenti. exercitum ex Liguribus Q. Minucius-ciam enim 
confectam prouinciam scripserat et Ligurum omne nomen in deditionem uenisse- 
traducere in Boios et P. Cornelio proconsuli tradere iussus ex agro, quo uictos bello 
multauerat, Boios deducenti. duae urbanae legiones, quae priore anno conscriptae 
erant, M. Tuccio praetori datae et socium ac Latini nominis peditum quindecim milia et 
equites sexcenti ad Apuliam Bruttiosque obtinendos. A. Cornelio superioris anni praetori, 
qui Bruttios cum exercitu obtinuerat, imperatum, si ita consuli uideretur, ut legiones in 
Aetoliam traiectas M'. Acilio traderet, si is manere ibi uellet; si Acilius redire Romam 
mallet, ut A. Cornelius cum eo exercitu in Aetolia remaneret. C. Atinium Labeonem 
prouinciam Siciliam exercitumque a M. Aemilio accipere placuit et in supplementum 
scribere ex ipsa prouincia, si uellet, peditum duo milia et centum equites. P. lunius 
Brutus in Tuscos exercitum nouum, legionem unam Romanam et decem milia socium ac 
Latini nominis scribere et quadringentos equites; L. Aemilius, cui maritima prouincia erat, 
uiginti naues longas et socios naualis a M. lunio praetore superioris anni accipere iussus 
et scribere ipse mille naualis socios, duo milia peditum; cum iis nauibus militibusque in 
Asiam proficisci et classem a C. Liuio accipere. duas Hispanias Sardiniamque 
obtinentibus prorogatum in annum imperium est et idem exercitus decreti. Siciliae 
Sardiniaeque binae aeque «ac» proximo anno decumae frumenti imperatae; Siculum 
omne frumentum in Aetoliam ad exercitum portari iussum, ex Sardinia pars Romam pars 
in Aetoliam, eodem quo Siculum. 


[3] Priusquam consules in prouincias proficiscerentur, prodigia per pontifices procurari 
placuit. Romae lunonis Lucinae templum de caelo tactum erat ita, ut fastigium 
ualuaeque deformarentur; Puteolis pluribus locis murus et porta fulmine icta et duo 
homines exanimati; Nursiae sereno satis constabat nimbum ortum; ibi quoque duos 

liberos homines exanimatos; terra apud se pluuisse Tusculani nuntiabant, et Reatini 
mulam in agro suo peperisse. ea procurata, Latinaeque instauratae, quod Laurentibus 
carnis, quae dari debet, data non fuerat. supplicatio quoque earum religionum causa 
fuit quibus diis decemuiri ex libris ut fieret ediderunt. decem ingenui, decem uirgines, 
patrimi omnes matrimique, ad id sacrificium adhibiti, et decemuiri nocte lactentibus rem 
diuinam fecerunt. P. Cornelius Scipio Africanus, priusquam proficisceretur, fornicem in 
Capitolio aduersus uiam, qua in Capitolium escenditur, cum signis septem auratis et 
equis duobus et marmorea duo labra ante fornicem posuit. 


Per eosdem dies principes Aetolorum tres et quadraginta, inter quos Damocritus et 
frater eius erant, ab duabus cohortibus missis a M'. Acilio Romam deducti et in 
Lautumias coniecti sunt. cohortes inde ad exercitum redire L. Cornelius consul iussit.— 
legati ab Ptolomaeo et Cleopatra regibus Aegypti gratulantes, quod M'. Acilius consul 
Antiochum regem Graecia expulisset, uenerunt adhortantesque, ut in Asiam exercitum 
traicerent: omnia perculsa metu non in Asia modo sed etiam in Syria esse; reges Aegypti 
ad ea, quae censuisset senatus, paratos fore. gratiae regibus actae; legatis munera dari 
iussa in singulos quaternum milium aeris. 


[4] L. Cornelius consul peractis, quae Romae agenda erant, pro contione edixit, ut milites, 
quos ipse in supplementum scripsisset, quique in Bruttiis cum A. Cornelio propraetore 
essent, ut hi omnes idibus Quinctilibus Brundisium conuenirent. item tres legatos 
nominauit, Sex. Digitium L. Apustium C. Fabricium Luscinum, qui ex ora maritima 
undique nauis Brundisium contraherent; et omnibus iam paratis paludatus ab urbe est 
profectus. ad quinque milia uoluntariorum, Romani sociique, qui emerita stipendia sub 
imperatore P. Africano habebant, praesto fuere exeunti consuli et nomina dederunt. per 
eos dies, quibus est profectus ad bellum consul, ludis Apollinaribus, a. d. quintum idus 
Quinctiles caelo sereno interdiu obscurata lux est, cum luna sub orbem solis subisset. et 
L. Aemilius Regillus, cui naualis prouincia euenerat, eodem tempore profectus est. L. 
Aurunculeio negotium ab senatu datum est, ut triginta quinqueremes, uiginti triremes 
faceret, quia fama erat Antiochum post proelium nauale maiorem classem aliquanto 
reparare. 


Aetoli, postquam legati ab Roma rettulerunt nullam spem pacis esse, quamquam omnis 
ora maritima eorum, quae in Peloponnesum uersa est, depopulata ab Achaeis erat, 
periculi magis quam damni memores, ut Romanis intercluderent iter, Coracem 
occupauerunt montem; neque enim dubitabant ad oppugnationem Naupacti eos 
principio ueris redituros esse. Acilio, quia id expectari sciebat, satius uisum est 
inopinatam adgredi rem et Lamiam oppugnare; nam et a Philippo prope ad excidium 
adductos esse, et tunc eo ipso, quod nihil tale timerent, opprimi incautos posse. 
profectus ab Elatia primum in hostium terra circa Spercheum amnem posuit castra; inde 
nocte motis signis prima luce corona moenia est adgressus. 


[5] Magnus pauor ac tumultus, ut in re improuisa, fuit. constantius tamen, quam quis 
facturos crederet, in tam subito periculo, cum uiri propugnarent, feminae tela omnis 
generis saxaque in muros gererent, iam multifariam scalis appositis urbem eo die 
defenderunt. Acilius signo receptui dato suos in castra medio ferme die reduxit; et tunc 

cibo et quiete refectis corporibus, priusquam praetorium dimitteret, denuntiauit, ut 
ante lucem armati paratique essent; nisi expugnata urbe se eos in castra non 
reducturum. eodem tempore, quo pridie, pluribus locis adgressus, cum oppidanos iam 
uires, iam tela, iam ante omnia animus deficeret, intra paucas horas urbem cepit. ibi 
partim diuendita partim diuisa praeda, consilium habitum, quid deinde faceret. nemini 
ad Naupactum iri placuit occupato ad Coracem ab Aetolis saltu. ne tamen segnia aestiua 
essent et Aetoli non impetratam pacem ab senatu nihilo minus per suam cunctationem 
haberent, oppugnare Acilius Amphissam statuit. ab Heraclea per Oetam exercitus eo 
deductus. cum ad moenia castra posuisset, non corona, sicut Lamiam, sed operibus 
oppugnare urbem est adortus. pluribus simul locis aries admouebatur, et cum 
quaterentur muri, nihil aduersus tale machinationis genus parare aut comminisci 
oppidani conabantur; omnis spes in armis et audacia erat; eruptionibus crebris et 
stationes hostium et eos ipsos, qui circa opera et machinas erant, turbabant. 


[6] Multis tamen locis decussus murus erat, cum adlatum est successorem Apolloniae 
exposito exercitu per Epirum ac Thessaliam uenire. cum tredecim milibus peditum et 
quingentis equitibus consul ueniebat. iam in sinum Maliacum uenerat; et praemissis 
Hypatam, qui tradere urbem iuberent, postquam nihil responsum est nisi ex communi 
Aetolorum decreto facturos, ne teneret se oppugnatio Hypatae nondum Amphissa 
recepta, praemisso fratre Africano Amphissam ducit. sub aduentum eorum oppidani 
relicta urbeciam enim magna ex parte moenibus nudata erat-in arcem, quam 
inexpugnabilem habent, omnes armati atque inermes concessere. consul sex milia fere 
passuum inde posuit castra. eo legati Athenienses primum ad P. Scipionem praegressum 
agmen, sicut ante dictum est, deinde ad consulem uenerunt, deprecantes pro Aetolis. 
clementius responsum ab Africano tulerunt, qui causam relinquendi honeste Aetolici 
belli quaerens Asiam et regem Antiochum spectabat, iusseratque Athenienses non 
Romanis solum, ut pacem bello praeferrent, sed etiam Aetolis persuadere. celeriter 
auctoribus Atheniensibus frequens ab Hypata legatio Aetolorum uenit, et spem pacis eis 
sermo etiam Africani, quem priorem adierunt, auxit, commemorantis multas gentes 
populosque in Hispania prius, deinde in Africa in fidem suam uenisse; in omnibus se 
maiora clementiae benignitatisque quam uirtutis bellicae monumenta reliquisse. 
perfecta uidebatur res, cum aditus consul idem illud responsum rettulit, quo fugati ab 
senatu erant. eo tamquam nouo cum icti Aetoli essent-nihil enim nec legatione 
Atheniensium nec placido Africani responso profectum uidebant-, referre ad suos 
dixerunt uelle. 


[7] Reditum inde Hypatam est, nec consilium expediebatur; nam neque, unde mille 
talentum daretur, erat, et permisso libero arbitrio ne in corpora sua saeuiretur, 
metuebant. redire itaque eosdem legatos ad consulem et Africanum iusserunt et petere, 
ut, si dare uere pacem, non tantum ostendere, frustrantes spem miserorum uellent, aut 
ex summa pecuniae demerent aut permissionem extra ciuium corpora fieri iuberent. 
nihil impetratum ut mutaret consul; et ea quoque irrita legatio dimissa est. secuti et 
Athenienses sunt; et princeps legationis eorum Echedemus fatigatos tot repulsis Aetolos 
et complorantis inutili lamentatione fortunam gentis ad spem reuocauit auctor indutias 
sex mensium petendi, ut legatos mittere Romam possent: dilationem nihil ad praesentia 

mala, quippe quae ultima essent, adiecturam; leuari per multos casus tempore 
interposito praesentis clades posse. auctore Echedemo idem missi; prius P. Scipione 
conuento, per eum indutias temporis eius, quod petebant, ab consule impetrauerunt. 
et soluta obsidione Amphissae M'. Acilius tradito consuli exercitu prouincia decessit, et 
consul ab Amphissa Thessaliam repetit, ut per Macedoniam Thraeciamque duceret in 
Asiam. 


Tum Africanus fratri: 'iter, quod insistis, L. Scipio, ego quoque approbo; sed totum id 
uertitur in uoluntate Philippi, qui si imperio nostro fidus est, et iter et commeatus et 
omnia, quae in longo itinere exercitus alunt iuuantque, nobis suppeditabit; si is destituit, 
nihil per Thraeciam satis tutum habebis; itaque prius regis animum explorari placet. 
optime explorabitur, si nihil ex praeparato agentem opprimet qui mittetur.' Ti. 
Sempronius Gracchus, longe tum acerrimus iuuenum, ad id delectus per dispositos 
equos prope incredibili celeritate ab Amphissa-inde enim est dimissus-die tertio Pellam 
peruenit. in conuiuio rex erat et in multum uini processerat; ea ipsa remissio animi 
suspicionem dempsit nouare eum quicquam uelle. et tum quidem comiter acceptus 
hospes, postero die commeatus exercitui paratos benigne, pontes in fluminibus factos, 
uias, ubi transitus difficiles erant, munitas uidit. haec referens eadem, qua ierat, 
celeritate Thaumacis occurrit consuli. inde certiore et maiore spe laetus exercitus ad 
praeparata omnia in Macedoniam peruenit. uenientis regio apparatu et accepit et 
prosecutus est rex. multa in eo et dexteritas et humanitas uisa, quae commendabilia 
apud Africanum erant, uirum sicut ad cetera egregium, ita a comitate, quae sine luxuria 
esset, non auersum. inde non per Macedoniam modo sed etiam Thraeciam prosequente 
et praeparante omnia Philippo ad Hellespontum peruentum est. 


[8] Antiochus post naualem ad Corycum pugnam cum totam hiemem liberam in 
apparatus terrestris maritimosque habuisset, classi maxume reparandae, ne tota maris 
possessione pelleretur, intentus fuerat. succurrebat superatum se, cum classis afuisset 
Rhodiorum; quodsi ea quoque-nec commissuros Rhodios, ut iterum morarentur- 
certamini adesset, magno sibi nauium numero opus fore, ut uiribus et magnitudine 
classem hostium aequaret. itaque et Hannibalem in Syriam miserat ad Phoenicum 
accersendas naues, et Polyxenidam, quo minus prospere res gesta erat, eo enixius et 
eas, quae erant, reficere et alias parare naues iussit. ipse in Phrygia hibernauit undique 
auxilia accersens. etiam in Gallograeciam miserat; bellicosiores ea tempestate erant, 
Gallicos adhuc, nondum exoleta stirpe gentis, seruantes animos. filium Seleucum in 
Aeolide reliquerat cum exercitu ad maritimas continendas urbes, quas illinc a Pergamo 
Eumenes, hinc a Phocaea Erythrisque Romani sollicitabant. classis Romana, sicut ante 
dictum est, ad Canas hibernabat; eo media ferme hieme rex Eumenes cum duobus 
milibus peditum, equitibus quingentis uenit. is cum magnam praedam agi posse dixisset 
ex agro hostium, qui circa Thyatiram esset, hortando perpulit Liuium, ut quinque milia 
militum secum mitteret. missi ingentem praedam intra paucos dies auerterunt. 


[9] Inter haec Phocaeae seditio orta quibusdam ad Antiochum multitudinis animos 
auocantibus. grauia hiberna nauium erant, graue tributum, quod togae quingentae 
imperatae erant cum quingentis tunicis, grauis etiam inopia frumenti, propter quam 

naues quoque et praesidium Romanum excessit. tum uero liberata metu factio erat, 
quae plebem in contionibus ad Antiochum trahebat; senatus et optimates in Romana 
societate perstandum censebant; defectionis auctores plus apud multitudinem 
ualuerunt. Rhodii, quo magis cessatum priore aestate erat, eo maturius aequinoctio 
uerno eundem Pausistratum classis praefectum cum sex et triginta nauibus miserunt. 
iam Liuius a Canis cum triginta nauibus «suis» et septem quadriremibus, quas secum 
Eumenes rex adduxerat, Hellespontum petebat, ut ad transitum exercitus, quem terra 
uenturum opinabatur, praepararet, quae opus essent. in portum, quem uocant 
Achaeorum, classem primum aduertit; inde Ilium escendit, sacrificioque Mineruae facto 
legationes finitimas ab Elaeunte et Dardano et Rhoeteo, tradentis in fidem ciuitatis suas, 
benigne audiuit. inde ad Hellesponti fauces nauigat et decem nauibus in statione contra 
Abydum relictis cetera classe in Europam ad Sestum oppugnandam traiecit. iam 
subeuntibus armatis muros fanatici Galli primum cum sollemni habitu ante portam 
occurrunt; iussu se matris deum famulos deae uenire memorant ad precandum 
Romanum, ut parceret moenibus urbique. nemo eorum uiolatus est. mox uniuersus 
senatus cum magistratibus ad dedendam urbem processit. inde Abydum traiecta classis. 
ubi cum temptatis per colloquia animis nihil pacati responderetur, ad oppugnationem 
sese expediebant. 


[10] Dum haec in Hellesponto geruntur, Polyxenidas regius praefectus-erat autem exul 
Rhodius-cum audisset profectam ab domo popularium suorum classem, et 
Pausistratum praefectum superbe quaedam et contemptim in se contionantem dixisse, 
praecipuo certamine animi aduersus eum sumpto nihil aliud dies noctesque agitabat 
animo, quam ut uerba magnifica eius rebus confutaret. mittit ad eum hominem et illi 
notum, qui diceret et se Pausistrato patriaeque suae magno usui, se liceat, fore, et a 
Pausistrato se restitui in patriam posse. cum, quonam modo ea fieri possent, 
mirabundus Pausistratus percunctaretur, fidem petenti dedit agendae communiter rei 
aut tegendae silentio. tum internuntius: regiam classem aut totam aut maiorem «eius» 
partem Polyxenidam traditurum ei; pretium tanti meriti nullum aliud pacisci quam 
reditum in patriam. magnitudo rei nec ut crederet nec ut aspernaretur dicta effecit. 
Panhormum Samiae terrae petit, ibique ad explorandam rem, quae oblata erat, substitit. 
ultro citroque nuntii cursare, nec fides ante Pausistrato facta est, quam coram nuntio 
eius Polyxenidas sua manu scripsit se ea, quae pollicitus esset, facturum signoque suo 
impressas tabellas misit. eo uero pignore uelut auctoratum sibi proditorem ratus est: 
neque enim eum, qui sub rege uiueret, commissurum fuisse, ut aduersus semet ipsum 
indicia manu sua testata daret. inde ratio simulatae proditionis composita. omnium se 
rerum apparatum omissurum Polyxenidas dicere; non remigem, non socios naualis ad 
classem frequentis habiturum; subducturum per simulationem reficiendi quasdam 
naues, alias in propinquos portus dimissurum; paucas ante portum Ephesi in salo 
habiturum, quas, si exire res cogeret, obiecturus certamini foret. quam neglegentiam 
Polyxenidam in classe sua habiturum Pausistratus audiuit, eam ipse extemplo habuit, 
partem nauium ad commeatus accersendos Halicarnassum, partem Samum ad urbem 
misit, «ipse ad Panhormum mansit,» ut paratus esset, cum signum adgrediendi a 
proditore accepisset. Polyxenidas augere simulando errorem; subducit quasdam naues, 


790 


alias uelut subducturus esset, naualia reficit; remiges ex hibernis non Ephesum accersit, 
sed Magnesiam occulte cogit. 


[11] Forte quidam Antiochi miles, cum Samum rei priuatae causa uenisset, pro 
speculatore deprehensus deducitur Panhormum ad praefectum. is percunctanti, quid 
Ephesi ageretur, incertum metu an erga suos haud sincera fide, omnia aperit: classem 
instructam paratamque in portu stare; remigium omne Magnesiam [ad Sipylum] 
missum; perpaucas naues subductas esse et naualia detegi; numquam intentius rem 
naualem administratam esse. haec ne pro ueris audirentur, animus errore et spe uana 
praeoccupatus fecit. Polyxenidas satis omnibus comparatis, nocte remige a Magnesia 
accersito, deductisque raptim, quae subductae erant, nauibus, cum diem non tam 
apparatu absumpsisset, quam quod conspici proficiscentem classem nolebat, post solis 
occasum profectus septuaginta nauibus tectis uento aduerso ante lucem Pygela portum 
tenuit. ibi cum interdiu ob eandem causam quiesset, nocte in proxima Samiae terrae 
traiecit. hinc Nicandro quodam archipirata quinque nauibus tectis Palinurum iusso 
petere, atque inde armatos, qua proximum per agros iter esset, Panhormum ad tergum 
hostium ducere, ipse interim classe diuisa, ut ex utraque parte fauces portus teneret, 
Panhormum petit. Pausistratus primo ut in re necopinata turbatus parumper, deinde 
uetus miles celeriter collecto animo terra melius arceri quam mari hostes posse ratus, 
armatos duobus agminibus ad promunturia, quae cornibus obiectis ab alto portum 
faciunt, ducit, inde facile telis ancipitibus hostem summoturus. id inceptum eius 
Nicander a terra uisus cum turbasset, repente mutato consilio naues conscendere omnis 
iubet. tum uero ingens pariter militum nautarumque trepidatio orta, et uelut fuga in 
naues fieri, cum se mari terraque simul cernerent circumuentos. Pausistratus unam 
uiam salutis esse ratus, si uim facere per fauces portus atque erumpere in mare apertum 
posset, postquam conscendisse suos uidit, sequi ceteris iussis princeps ipse concitata 
naue remis ad ostium portus tendit. superantem iam fauces nauem eius Polyxenidas 
tribus quinqueremibus circumsistit. nauis rostris icta supprimitur; telis obruuntur 
propugnatores, inter quos et Pausistratus impigre pugnans interficitur. nauium 
reliquarum ante portum aliae, aliae in portu deprensae, quaedam a Nicandro, dum 
moliuntur a terra, captae; quinque tantum Rhodiae naues cum duabus Cois effugerunt 
terrore flammae micantis uia sibi inter confertas naues facta; contis enim binis a prora 
prominentibus trullis ferreis multum conceptum ignem prae se portabant. Erythraeae 
triremes cum haud procul a Samo Rhodiis nauibus, quibus ut essent praesidio ueniebant, 
obuiae fugientibus fuissent, in Hellespontum ad Romanos cursum auerterunt. sub idem 
tempus Seleucus proditam Phocaeam porta una per custodes aperta recepit; et Cyme 
aliaeque eiusdem orae urbes ad eum metu defecerunt. 


[12] Dum haec in Aeolide geruntur, Abydus cum per aliquot dies obsidionem tolerasset 
praesidio regio tutante moenia, iam omnibus fessis Philota quoque praefecto praesidii 
permittente magistratus eorum cum Liuio de condicionibus tradendae urbis agebant. 
rem distinebat, quod, utrum armati an inermes emitterentur regii, parum conueniebat. 
haec agentibus cum interuenisset nuntius Rhodiorum cladis, emissa de manibus res est; 
metuens enim Liuius, ne successu tantae rei inflatus Polyxenidas classem, quae ad Canas 
erat, opprimeret, Abydi obsidione custodiaque Hellesponti extemplo relicta naues, quae 

subductae Canis erant, deduxit; et Eumenes Elaeam uenit. Liuius omni classe, cui 
adiunxerat duas triremes Mitylenaeas, Phocaeam petit. quam cum teneri ualido regio 
praesidio audisset, nec procul Seleuci castra esse, depopulatus maritimam oram, et 
praeda maxime hominum raptim in naues imposita tantum moratus, dum Eumenes cum 
classe adsequeretur, Samum petere intendit. Rhodiis primo audita clades simul 
pauorem simul luctum ingentem fecit; nam praeter nauium militumque iacturam, quod 
floris, quod roboris in iuuentute fuerat, amiserant, multis nobilibus secutis inter cetera 
auctoritatem Pausistrati, quae inter suos merito maxima erat; deinde, quod fraude capti, 
quod a ciue potissimum suo forent, in iram luctus uertit. decem extemplo naues, et 
diebus post paucis decem alias praefecto omnium Eudamo miserunt, quem aliis 
uirtutibus bellicis haudquaquam Pausistrato parem, cautiorem, quo minus animi erat, 
ducem futurum credebant. Romani et Eumenes rex in Erythraeam primum classem 
applicuerunt. ibi noctem unam morati postero die Corycum [Pelorum] promunturium 
tenuerunt. inde cum in proxima Samiae uellent traicere, non expectato solis ortu, ex quo 
statum caeli notare gubernatores possent, in incertam tempestatem miserunt. medio in 
cursu, aquilone in septentrionem uerso, exasperato fluctibus mari iactari coeperunt. 


[13] Polyxenidas Samum petituros ratus hostis, ut se Rhodiae classi coniungerent, ab 
Epheso profectus primo ad Myonnesum stetit; inde ad Macrin, quam uocant, insulam 
traiecit, ut praeteruehentis classis si quas aberrantis ex agmine naues posset aut 
postremum agmen opportune adoriretur. postquam sparsam tempestate classem uidit, 
occasionem primo adgrediendi ratus, paulo post increbrescente uento et maiores iam 
uoluente fluctus, quia peruenire se ad eos uidebat non posse, ad Aethaliam insulam 
traiecit, ut inde postero die Samum ex alto petentis nauis adgrederetur. Romani, pars 
exigua, primis tenebris portum desertum Samiae tenuerunt, classis cetera nocte tota in 
alto iactata in eundem portum decurrit. ibi ex agrestibus cognito hostium naues ad 
Aethaliam stare, consilium habitum, utrum extemplo decernerent, an Rhodiam 
expectarent classem. dilata re-ita enim placuit-Corycum, unde uenerant, traiecerunt. 
Polyxenidas quoque, cum frustra stetisset, Ephesum rediit. tum Romanae naues uacuo 
ab hostibus mari Samum traiecerunt. eodem et Rhodia classis post dies paucos uenit. 
quam ut expectatam esse appareret, profecti extemplo sunt Ephesum, ut aut 
decernerent nauali certamine, aut, si detractaret hostis pugnam, quod plurimum 
intererat ad animos ciuitatium, timoris confessionem exprimerent. contra fauces portus 
instructa in frontem nauium acie stetere. postquam nemo aduersus ibat, classe diuisa 
pars in salo ad ostium portus in ancoris stetit, pars in terram milites exposuit. in eos 
[iam] ingentem praedam late depopulato agro agentis Andronicus Macedo, qui in 
praesidio Ephesi erat, iam moenibus appropinquantis eruptionem fecit, exutosque 
magna parte praedae ad mare ac naues redegit. postero die insidiis medio ferme uiae 
positis ad eliciendum extra moenia Macedonem Romani ad urbem agmine iere; inde, 
cum ea ipsa suspicio, ne quis exiret, deterruisset, redierunt ad naues; et terra marique 
fugientibus certamen hostibus Samum, unde uenerat, classis repetit. inde duas 
sociorum ex Italia, duas Rhodias triremes cum praefecto Epicrate Rhodio ad fretum 
Cephallaniae tuendum praetor misit. infestum id latrocinio Lacedaemonius Hybristas 
cum iuuentute Cephallanum faciebat, clausumque iam mare commeatibus Italicis erat. 

[14] Piraei L. Aemilio Regillo succedenti ad nauale imperium Epicrates occurrit; qui 
audita clade Rhodiorum, cum ipse duas tantum quinqueremes haberet, Epicratem cum 
quattuor nauibus in Asiam secum reduxit; prosecutae etiam apertae Atheniensium 
naues sunt. Aegaeo mari traiecit «Chium». eodem Timasicrates Rhodius cum duabus 
quadriremibus ab Samo nocte intempesta uenit, deductusque ad Aemilium praesidii 
causa se missum ait, quod eam oram maris infestam onerariis regiae naues 
excursionibus crebris ab Hellesponto atque Abydo facerent. traicienti Aemilio a Chio 
Samum duae Rhodiae quadriremes, missae obuiam ab Liuio, et rex Eumenes cum 
duabus quinqueremibus occurrit. Samum postquam uentum est, accepta ab Liuio classe 
et sacrificio, ut adsolet, rite facto Aemilius consilium aduocauit. ibi C. Liuius-is enim est 
primus rogatus sententiam-neminem fidelius posse dare consilium dixit quam eum, qui 
id alteri suaderet, quod ipse, si in eodem loco esset, facturus fuerit: se in animo habuisse 
tota classe Ephesum petere et onerarias ducere multa saburra grauatas, atque eas in 
faucibus portus supprimere; et eo minoris molimenti ea claustra esse, quod in fluminis 
modum longum et angustum et uadosum ostium portus sit. ita adempturum se maris 
usum hostibus fuisse inutilemque classem facturum. 


[15] Nulli ea placere sententia. Eumenes rex quaesiuit, quid tandem? ubi demersis 
nauibus frenassent claustra maris, utrum libera sua classe abscessuri inde forent ad 
opem ferendam sociis terroremque hostibus praebendum, an nihilo minus tota classe 
portum obsessuri? siue enim abscedant, cui dubium esse, quin hostes extracturi 
demersas moles sint et minore molimento aperturi portum, quam obstruatur? sin 
autem manendum ibi nihilo minus sit, quid attinere claudi portum? quin contra illos, 
tutissimo portu, opulentissima urbe fruentis, omnia Asia praebente quieta aestiua 
acturos; Romanos aperto in mari fluctibus tempestatibusque obiectos, omnium inopes, 
in adsidua statione futuros, ipsos magis adligatos impeditosque, ne quid eorum, quae 
agenda sint, possint agere, quam ut hostis clausos habeant. Eudamus praefectus 
Rhodiae classis magis eam sibi displicere sententiam ostendit, quam ipse, quid censeret 
faciendum, dixit. Epicrates Rhodius omissa in praesentia Epheso mittendam nauium 
partem in Lyciam censuit, et Patara, caput gentis, in societatem adiungenda. in duas 
magnas res id usui fore, et Rhodios pacatis contra insulam suam terris totis uiribus 
incumbere in unius belli, quod aduersus Antiochum sit, curam posse, et eam classem, 
quae in Cilicia compararetur, intercludi, ne Polyxenidae coniungatur. haec maxime 
mouit sententia; placuit tamen Regillum classe tota euehi ad portum Ephesi ad 
inferendum hostibus terrorem. 


[16] C. Liuius cum duabus quinqueremibus Romanis et quattuor quadriremibus Rhodiis 
et duabus apertis Zmyrnaeis in Lyciam est missus, Rhodum prius iussus adire et omnia 
cum iis communicare consilia. ciuitates, quas praeteruectus est, Miletus Myndus 
Halicarnassus Cnidus Cous, imperata enixe fecerunt. Rhodum ut uentum est, simul et, 
ad quam rem missus esset, iis exposuit et consuluit eos. approbantibus cunctis et ad 
eam, quam habebat, classem, adsumptis tribus quadriremibus, nauigat Patara. primo 
secundus uentus ad ipsam urbem ferebat eos, sperabantque subito terrore aliquid 
moturos; postquam circumagente se uento fluctibus dubiis uolui coeptum est mare, 
peruicerunt quidem remis, ut tenerent terram; sed neque circa urbem tuta statio erat, 

nec ante ostium portus in salo stare poterant aspero mari et nocte imminente. 
praeteruecti moenia portum Phoenicunta, minus duum milium spatio inde distantem, 
petiere, nauibus a maritima ui tutum; sed altae insuper inminebant rupes, quas celeriter 
oppidani adsumptis regiis militibus, quos in praesidio habebant, ceperunt. aduersus 
quos Liuius, quamquam erant iniqua ac difficilia ad exitus loca, Issaeos auxiliares et 
Zmyrnaeorum expeditos iuuenes misit. hi, dum missilibus primo et aduersus paucos 
leuibus excursionibus lacessebatur magis quam conserebatur pugna, sustinuerunt 
certamen; postquam plures ex urbe adfluebant, et iam omnis multitudo effundebatur, 
timor incessit Liuium, ne et auxiliares circrumuenirentur et nauibus etiam ab terra 
periculum esset. ita non milites solum sed etiam naualis socios, remigum turbam, quibus 
quisque poterat telis, armatos in proelium eduxit. tum quoque anceps pugna fuit, neque 
milites solum aliquot, sed L. Apustius tumultuario proelio cecidit; postremo tamen fusi 
fugatique sunt Lycii atque in urbem compulsi, et Romani cum haud incruenta uictoria ad 
naues redierunt. inde in Telmessicum profecti sinum, qui latere uno Cariam altero 
Lyciam contingit, omisso «consilio» Patara amplius temptandi Rhodii domum dimissi 
sunt, Liuius praeteruectus Asiam in Graeciam transmisit, ut conuentis Scipionibus, qui 
tum circa Thessaliam erant, in Italiam traiceret. 


[17] Aemilius postquam omissas in Lycia res et Liuium profectum in Italiam cognouit, 
cum ipse ab Epheso tempestate repulsus irrito incepto Samum reuertisset, turpe ratus 
temptata frustra Patara esse, proficisci eo tota classe et summa ui adgredi urbem statuit. 
Miletum et ceteram oram sociorum praeteruecti in Bargylietico sinu escensionem ad 
lasum fecerunt. urbem regium tenebat praesidium; agrum circa Romani hostiliter 
depopulati sunt. missis deinde, qui per colloquia principum et magistratuum temptarent 
animos, postquam nihil in potestate sua responderunt esse, ad urbem oppugnandam 
ducit. erant lasensium exules cum Romanis; ii frequentes Rhodios orare institerunt, ne 
urbem et uicinam sibi et cognatam innoxiam perire sinerent; sibi exilii nullam aliam 
causam esse quam fidem erga Romanos; eadem ui regiorum, qua ipsi pulsi sint, teneri 
eos, qui in urbe maneant; omnium lasensium unam mentem esse, ut seruitutem regiam 
effugerent. Rhodii moti precibus Eumene etiam rege adsumpto simul suas 
necessitudines commemorando, simul obsessae regio praesidio urbis casum miserando 
peruicerunt, ut oppugnatione abstineretur. profecti inde pacatis ceteris cum oram Asiae 
legerent, Loryma-portus aduersus Rhodum est-peruenerunt. ibi in principiis sermo 
primo inter tribunos militum secretus oritur, deinde ad aures ipsius Aemilii peruenit, 
abduci classem ab Epheso, ab suo bello, ut ab tergo liber relictus hostis in tot propinquas 
sociorum urbes omnia impune conari posset. mouere ea Aemilium; uocatosque Rhodios 
cum percontatus esset, [utrum]num Pataris uniuersa classis in portu stare posset, cum 
respondissent non posse, causam nactus omittendae rei Samum naues reduxit. 


[18] Per idem tempus Seleucus Antiochi filius, cum per omne hibernorum tempus 
exercitum in Aeolide continuisset partim sociis ferendo opem, partim, quos in 
societatem perlicere non poterat, depopulandis, transire in fines regni Eumenis, dum is 
procul ab domo cum Romanis et Rhodiis Lyciae maritima oppugnaret, statuit. ad Elaeam 
primo infestis signis accessit; deinde omissa oppugnatione urbis agros hostiliter 
depopulatus ad caput arcemque regni Pergamum ducit oppugnandam. Attalus primo 

stationibus ante urbem positis et excursionibus equitum leuisque armaturae magis 
lacessebat quam sustinebat hostem; postremo cum per leuia certamina expertus nulla 
parte uirium se parem esse intra moenia se recepisset, obsideri urbs coepta est. eodem 
ferme tempore et Antiochus ab Apamea profectus Sardibus primum, deinde haud procul 
Seleuci castris ad caput Caici amnis statiua habuit cum magno exercitu mixto uariis ex 
gentibus. plurimum terroris in Gallorum mercede conductis quattuor milibus erat. hos 
paucis * admixtis ad peruastandum passim Pergamenum agrum [milites] misit. quae 
postquam Samum nuntiata sunt, primo Eumenes auocatus domestico bello cum classe 
Elaeam petit; inde, cum praesto fuissent equites peditumque expediti, praesidio eorum 
tutus, priusquam hostes sentirent aut mouerentur, Pergamum contendit. ibi rursus leuia 
per excursiones proelia fieri coepta Eumene summae rei discrimen haud dubie 
detractante. paucos post dies Romana Rhodiaque classis, ut regi opem ferrent, Elaeam 
ab Samo uenerunt. quos ubi exposuisse copias Elaeae et tot classes in unum conuenisse 
portum Antiocho adlatum est, et sub idem tempus audiuit consulem cum exercitu iam 
in Macedonia esse pararique, quae ad transitum Hellesponti opus essent, tempus 
uenisse ratus, priusquam terra marique simul urgeretur, agendi de pace [esse], tumulum 
quendam aduersus Elaeam castris cepit; ibi peditum omnibus copiis relictis cum 
equitatu-erant autem sex milia equitum-in campos sub ipsa Elaeae moenia descendit 
misso caduceatore ad Aemilium, uelle se de pace agere. 


[19] Aemilius Eumene a Pergamo accito adhibitis et Rhodiis consilium habuit. Rhodii 
haud aspernari pacem; Eumenes nec honestum dicere esse eo tempore de pace agi, nec 
exitum rei imponi posse: 'qui enim' inquit 'aut honeste, inclusi moenibus et obsessi, 
uelut leges pacis accipiemus? aut cui rata ista pax erit, quam sine consule, non ex 
auctoritate senatus, non iussu populi Romani pepigerimus? quaero enim pace per te 
facta rediturusne extemplo in Italiam sis, classem exercitumque deducturus, an 
expectaturus, quid de ea re consuli placeat, quid senatus censeat aut populus iubeat? 
restat ergo, ut maneas in Asia, et rursus in hiberna copiae reductae omisso bello 
exhauriant commeatibus praebendis socios, deinde, si ita uisum iis sit, penes quos 
potestas fuerit, instauremus nouum de integro bellum, quod possumus, si ex hoc impetu 
rerum nihil prolatando remittitur, ante hiemem diis uolentibus perfecisse.' haec 
sententia uicit, responsumque Antiocho est ante consulis aduentum de pace agi non 
posse. Antiochus pace nequiquam temptata, euastatis Elaeensium primum, deinde 
Pergamenorum agris, relicto ibi Seleuco filio, Adramytteum hostiliter itinere facto petit 
agrum opulentum, quem uocant Thebes campum, carmine Homeri nobilitatum; neque 
alio ullo loco Asiae maior regiis militibus parta est praeda. eodem Adramytteum, ut urbi 
praesidio essent, nauibus circumuecti Aemilius et Eumenes uenerunt. 


[20] Per eosdem forte dies Elaeam ex Achaia mille pedites cum centum equitibus, 
Diophane omnibus iis copiis praeposito, accesserunt, quos egressos nauibus obuiam 
missi ab Attalo nocte Pergamum deduxerunt. ueterani omnes et periti belli erant, et ipse 
dux Philopoemenis, summi tum omnium Graecorum imperatoris, discipulus. qui biduum 
simul ad quietem hominum equorumque et ad uisendas hostium stationes, quibus locis 
temporibusque accederent reciperentque sese, sumpserunt. ad radices fere collis, in 
quo posita urbs est, regii succedebant; ita libera ab tergo populatio erat. nullo ab urbe, 

ne in stationes quidem «qui» procul iacularetur, excurrente, postquam semel, compulsi 
metu, se moenibus incluserunt, contemptus eorum et inde neglegentia apud regios 
oritur. non stratos, non infrenatos magna pars habebant equos; paucis ad arma et 
ordines relictis dilapsi ceteri sparserant se toto passim campo, pars in iuuenales lusus 
lasciuiamque uersi, pars uescentes sub umbra, quidam somno etiam strati. haec 
Diophanes ex alta urbe Pergamo contemplatus arma suos capere et ad portam praesto 
esse iubet; ipse Attalum adit et in animo sibi esse dixit hostium stationem temptare. 
aegre id permittente Attalo, quippe qui centum equitibus aduersus sescentos, mille 
peditibus cum quattuor milibus pugnaturum cerneret, porta egressus haud procul 
statione hostium, occasionem opperiens, consedit. et qui Pergami erant amentiam 
magis quam audaciam credere esse, et hostes paulisper in eos uersi, ut nihil moueri 
uiderunt, nec ipsi quicquam ex solita neglegentia, insuper etiam eludentes paucitatem, 
mutarunt. Diophanes quietos aliquamdiu suos, uelut ad spectaculum modo eductos, 
continuit; postquam dilapsos ab ordinibus hostes uidit, peditibus, quantum accelerare 
possent, sequi iussis ipse princeps inter equites cum turma sua, quam potuit effusissimis 
habenis, clamore ab omni simul pedite atque equite sublato stationem hostium 
improuiso inuadit. non homines solum sed equi etiam territi, cum uincula abrupissent, 
trepidationem et tumultum inter suos fecerunt. pauci stabant impauidi equi; eos ipsos 
non sternere, non infrenare aut escendere facile poterant multo maiorem quam pro 
numero equitum terrorem Achaeis inferentibus. pedites uero ordinati et praeparati 
sparsos per neglegentiam et semisomnos prope adorti sunt. caedes passim fugaque per 
campos facta est. Diophanes secutus effusos, quoad tutum fuit, magno decore genti 
Achaeorum parto-spectauerant enim e moenibus Pergami non uiri modo sed feminae 
etiam-in praesidium urbis redit. 


[21] Postero die regiae magis compositae et ordinatae stationes quingentis passibus 
longius ab urbe posuerunt castra, et Achaei eodem ferme tempore atque in eundem 
locum processerunt. per multas horas intenti utrimque uelut iam futurum impetum 
expectauere; postquam haud procul occasu solis redeundi in castra tempus erat, regii 
signis collatis abire agmine ad iter magis quam ad pugnam composito coepere. quieuit 
Diophanes, dum in conspectu erant; deinde eodem, quo pridie, impetu in postremum 
agmen incurrit, tantumque rursus pauoris ac tumultus incussit, ut, cum terga 
caederentur, nemo pugnandi causa restiterit; trepidantesque et uix ordinem agminis 
seruantes in castra compulsi sunt. haec Achaeorum audacia Seleucum ex agro 
Pergameno mouere castra coegit. 


Antiochus postquam Romanos ad tuendum Adramytteum uenisse audiuit, ea quidem 
urbe abstinuit; depopulatus agros Peraeam inde, coloniam Mitylenaeorum, expugnauit. 
Cotton et Corylenus et Aphrodisias et Prinne primo impetu captae sunt. inde per 
Thyatiram Sardis rediit. Seleucus in ora maritima permanens aliis terrori erat, aliis 
praesidio. classis Romana cum Eumene Rhodiisque Mitylenen primo, inde retro, unde 
profecta erat, Elaeam redit. inde Phocaeam petentes ad insulam, quam Bacchium 
uocant -imminet urbi Phocaeensium-, appulerunt et, quibus ante abstinuerant templis 
signisque-egregie autem exornata insula erat-, cum hostiliter diripuissent, ad ipsam 
urbem transmiserunt. eam diuisis inter se partibus cum oppugnarent et uideretur sine 

operibus, armis scalisque capi posse, missum ab Antiocho praesidium trium milium 
armatorum cum intrasset urbem, extemplo oppugnatione omissa classis ad insulam se 
recepit nihil aliud quam depopulato circa urbem hostium agro. 


[22] Inde placuit Eumenen domum dimitti et praeparare consuli atque exercitui, quae 
ad transitum Hellesponti opus essent, Romanam Rhodiamque classem redire Samum 
atque ibi in statione esse, ne Polyxenidas ab Epheso moueret. rex Elaeam, Romani ac 
Rhodii Samum redierunt. ibi M. Aemilius frater praetoris decessit. Rhodii celebratis 
exsequiis aduersus classem, quam fama erat ex Syria uenire, tredecim suis nauibus et 
una Coa quinqueremi, altera Cnidia Rhodum, ut ibi in statione essent, profecti sunt. 
biduo ante, quam Eudamus cum classe ab Samo ueniret, tredecim ab Rhodo naues cum 
Pamphilida praefecto aduersus eandem Syriacam classem missae adsumptis quattuor 
nauibus, quae Cariae praesidio erant, oppugnantibus regiis Daedala et quaedam alia 
Peraeae castella obsidione exemerunt. Eudamum confestim exire placuit. additae huic 
quoque sunt ad eam classem, quam habebat, sex apertae naues. profectus cum, 
quantum accelerare poterat, maturasset, ad portum, quem Megisten uocant, 
praegressos consequitur. inde uno agmine Phaselidem cum uenissent, optimum uisum 
est ibi hostem opperiri. 


[23] In confinio Lyciae et Pamphyliae Phaselis est; prominet penitus in altum 
conspiciturque prima terrarum Rhodum a Cilicia petentibus et procul nauium praebet 
prospectum. eo maxime, ut in obuio classi hostium essent, electus locus est; ceterum, 
quod non prouiderunt, et loco graui et tempore anni-medium enim aestatis erat-, ad 
hoc insolito odore ingruere morbi uulgo, maxime in remiges, coeperunt. cuius 
pestilentiae metu profecti cum  praeterueherentur Pamphylium — sinum, ad 
Eurymedontem amnem appulsa classe audiunt ab Aspendiis ad Sidam hostis esse. 
tardius nauigauerant regii aduerso tempore etesiarum, quod uelut statum fauoniis 
uentis est. Rhodiorum duae et triginta quadriremes et quattuor triremes fuere; regia 
classis septem et triginta maioris formae nauium erat; in quibus tres hepteres, quattuor 
hexeres habebat. praeter has decem triremes erant. et hi adesse hostis ex specula 
quadam cognouerunt. utraque classis postero die luce prima, tamquam eo die 
pugnatura, e portu mouit; et postquam superauere Rhodii promunturium, quod ab Sida 
prominet in altum, extemplo et conspecti ab hostibus sunt et ipsi eos uiderunt. ab regiis 
sinistro cornu, quod ab alto obiectum erat, Hannibal, dextro Apollonius, purpuratorum 
unus, praeerat; et iam in frontem derectas habebant naues. Rhodii longo agmine 
ueniebant; prima praetoria nauis Eudami erat; cogebat agmen Chariclitus; Pamphilidas 
mediae classi praeerat. Eudamus postquam hostium aciem instructam et paratam ad 
concurrendum uidit, et ipse in altum euehitur, et deinceps quae sequebantur seruantes 
ordinem in frontem derigere iubet. ea res primo tumultum praebuit; nam nec sic in 
altum euectus erat, ut ordo omnium nauium ad terram explicari posset, et festinans ipse 
praepropere cum quinque solis nauibus Hannibali occurrit; ceteri quia in frontem 
derigere iussi erant, non sequebantur. extremo agmini loci nihil ad terram relicti erat; 
trepidantibusque iis inter se iam in dextro cornu aduersus Hannibalem pugnabatur. 

[24] Sed momento temporis et nauium uirtus et usus maritimae rei terrorem omnem 
Rhodiis dempsit. nam et in altum celeriter euectae naues locum post se quaeque 
uenienti ad terram dedere, et si qua concurrerat rostro cum hostium naue, aut proram 
lacerabat, aut remos detergebat, aut libero inter ordines discursu praeteruecta in 
puppim impetum dabat. maxime exterruit hepteris regia a multo minore Rhodia naue 
uno ictu demersa; itaque iam haud dubie dextrum cornu hostium in fugam inclinabat. 
Eudamum in alto multitudine nauium maxime Hannibal, ceteris omnibus longe 
praestantem, urgebat, et circumuenisset, ni signo sublato ex praetoria naue, quo 
dispersam classem in unum colligi mos erat, omnes quae in dextro cornu uicerant naues 
ad opem ferendam suis concurrissent. tum et Hannibal quaeque circa eum naues erant 
capessunt fugam; nec insequi Rhodii ex magna parte aegris et ob id celerius fessis 
remigibus potuerunt. cum in alto, ubi substiterant, cibo reficerent uires, contemplatus 
Eudamus hostis claudas mutilatasque naues apertis nauibus remulco trahentis, uiginti 
paulo amplius integras abscedentis, e turri praetoriae nauis silentio facto 'exsurgite' 
inquit 'et egregium spectaculum capessite oculis.' consurrexere omnes, contemplatique 
trepidationem fugamque hostium [ac] prope una uoce omnes, ut sequerentur, 
exclamauerunt. ipsius Eudami multis ictibus uulnerata nauis erat; Pamphilidam et 
Chariclitum insequi, quoad putarent tutum, iussit. aliquamdiu secuti sunt; postquam 
terrae appropinquabat Hannibal, ueriti, ne includerentur uento in hostium ora, ad 
Eudamum reuecti hepterem captam, quae primo concursu icta erat, aegre Phaselidem 
pertraxerunt. inde Rhodum non tam uictoria laeti, quam alius alium accusantes, quod, 
cum potuisset, non omnis submersa aut capta classis hostium foret, redierunt. Hannibal, 
ictus uno proelio aduerso, ne tum quidem praeteruehi Lyciam audebat, cum coniungi 
ueteri regiae classi quam primum cuperet; et ne id ei facere liberum esset, Rhodii 
Chariclitum cum uiginti nauibus rostratis ad Patara et Megisten portum miserunt. 
Eudamum cum septem nauibus maximis ex ea classe, cui praefuerat, Samum redire ad 
Romanos iusserunt, ut, quantum consilio, quantum auctoritate ualeret, compelleret 
Romanos ad Patara expugnanda. 


[25] Magnam Romanis laetitiam prius uictoriae nuntius, deinde aduentus attulit 
Rhodiorum; et apparebat, si Rhodiis ea cura dempta fuisset, uacuos eos tuta eius 
regionis maria praestaturos. sed profectio Antiochi ab Sardibus «metusque inde», ne 
opprimerentur maritimae urbes, abscedere custodia loniae atque  Aeolidis 
prohibuerunt; Pamphilidam cum quattuor nauibus tectis ad eam classem, quae circa 
Patara erat, miserunt. Antiochus non ciuitatium modo, quae circa se erant, contrahebat 
praesidia, sed ad Prusiam Bithyniae regem legatos miserat litterasque, quibus transitum 
in Asiam Romanorum increpabat: uenire eos ad omnia regna tollenda, ut nullum 
usquam [orbis] terrarum nisi Romanum imperium esset; Philippum, Nabim expugnatos; 
se tertium peti; ut quisque proximus ab oppresso sit, per omnis uelut continens 
incendium peruasurum; ab se gradum in Bithyniam fore, quando Eumenes in 
uoluntariam seruitutem concessisset. his motum Prusiam litterae Scipionis consulis, sed 
magis fratris eius Africani, ab suspicione tali auerterunt, qui praeter consuetudinem 
perpetuam populi Romani augendi omni honore regum sociorum maiestatem, 
domesticis ipse exemplis Prusiam ad promerendam amicitiam suam compulit: regulos 

se acceptos in fidem in Hispania reges reliquisse; Masinissam non in patrio modo locasse 
regno, sed in Syphacis, a quo ante expulsus fuisset, regnum imposuisse; et esse eum non 
Africae modo regum longe opulentissimum, sed toto in orbe terrarum cuiuis regum uel 
maiestate uel uiribus parem. Philippum et Nabim, hostis et bello superatos ab T. 
Quinctio, tamen in regno relictos. Philippo quidem anno priore etiam stipendium 
remissum et filium obsidem redditum; et quasdam ciuitates extra Macedoniam 
patientibus Romanis imperatoribus recepisse eum. in eadem dignitate et Nabim 
futurum fuisse, nisi eum suus primum furor, deinde fraus Aetolorum absumpsisset. 
maxime confirmatus est animus regis, postquam ad eum C. Liuius, qui praetor ante classi 
praefuerat, legatus ab Roma uenit et edocuit, quanto et spes uictoriae certior Romanis 
quam Antiocho et amicitia sanctior firmiorque apud Romanos futura esset. 


[26] Antiochus postquam a spe societatis Prusiae decidit, Ephesum ab Sardibus est 
profectus ad classem, quae per aliquot menses instructa ac parata fuerat, uisendam, 
magis quia terrestribus copiis exercitum Romanum et duos Scipiones imperatores 
uidebat sustineri non posse, quam quod res naualis ipsa per se aut temptata sibi 
umquam feliciter aut tunc magnae et certae fiduciae esset. erat tamen momentum in 
praesentia spei, quod et magnam partem Rhodiae classis circa Patara esse et Eumenen 
regem cum omnibus nauibus suis consuli obuiam in Hellespontum profectum audierat; 
aliquid etiam inflabat animos classis Rhodia ad Samum per occasionem fraude 
praeparatam absumpta. his fretus, Polyxenida cum classe ad temptandam omni modo 
certaminis fortunam misso, ipse copias ad Notium ducit. id oppidum Colophonium, mari 
imminens, abest a uetere Colophone duo ferme milia passuum. et ipsam urbem suae 
potestatis esse uolebat, adeo propinquam Epheso, ut nihil terra mariue ageret, quod 
non subiectum oculis Colophoniorum ac per eos notum extemplo Romanis esset, et hos 
audita obsidione non dubitabat ad opem sociae urbi ferendam classem ab Samo 
moturos; eam occasionem Polyxenidae ad rem gerendam fore. igitur operibus 
oppugnare urbem adgressus, ad mare partibus duabus pariter munitionibus deductis, 
utrimque uineas et aggerem muro iniunxit et testudinibus arietes admouit. quibus territi 
malis Colophonii oratores Samum ad L. Aemilium, fidem praetoris populique Romani 
implorantes, miserunt. Aemilium et Sami segnis diu mora offendebat, nihil minus 
opinantem quam Polyxenidam, bis nequiquam ab se prouocatum, potestatem pugnae 
facturum esse, et turpe existimabat Eumenis classem adiuuare consulem ad traiciendas 
in Asiam legiones, se Colophonis obsessae auxilio, incertam finem habituro, alligari. 
Eudamus Rhodius, qui et tenuerat eum Sami cupientem proficisci in Hellespontum, 
cunctique instare et [dicere]: quanto satius esse uel socios obsidione eximere uel uictam 
iam semel classem iterum uincere et totam maris possessionem «hosti» eripere, quam 
desertis sociis, tradita Antiocho Asia terra marique in Hellespontum, ubi satis esset 
Eumenis classis, ab sua parte belli discedere. 


[27] Profecti ab Samo ad petendos commeatus consumptis iam omnibus Chium 
parabant traicere; id erat horreum Romanis, eoque omnes ex Italia missae onerariae 
derigebant cursum. circumuecti ab urbe ad auersa insulae—obiecta aquiloni ad Chium et 
Erythras sunt-cum pararent traicere, litteris certior fit praetor frumenti uim magnam 
Chium ex Italia uenisse, uinum portantes naues tempestatibus retentas esse; simul 

adlatum est Teios regiae classi commeatus benigne praebuisse, quinque milia uasorum 
uini esse pollicitos. Teum ex medio cursu classem repente auertit, aut uolentibus iis 
usurus commeatu parato hostibus, aut ipsos pro hostibus habiturus. cum derexissent ad 
terram proras, quindecim ferme eis naues circa Myonnesum apparuerunt, quas primo 
ex classe regia praetor esse ratus institit sequi; apparuit deinde piraticos celoces et 
lembos esse. Chiorum maritimam oram depopulati cum omnis generis praeda 
reuertentes postquam uidere ex alto classem, in fugam uerterunt. et celeritate 
superabant leuioribus et ad id fabrefactis nauigiis, et propiores terrae erant; itaque 
priusquam appropinquaret classis Myonnesum perfugerunt, unde se e portu ratus 
abstracturum naues, ignarus loci sequebatur praetor. Myonnesus promunturium inter 
Teum Samumque est. ipse collis est in modum metae in acutum cacumen a fundo satis 
lato fastigatus; a continenti artae semitae aditum habet, a mari exesae fluctibus rupes 
claudunt, ita ut quibusdam locis superpendentia saxa plus in altum, quam quae in 
statione sunt naues, promineant. circa ea appropinquare non ausae naues, ne sub ictu 
superstantium rupibus piratarum essent, diem triuere. tandem sub noctem uano 
incepto cum abstitissent, Teum postero die accessere et in portu, qui ab tergo urbis est- 
Geraesticum ipsi appellant-, nauibus constitutis praetor ad depopulandum circa urbem 
agrum emisit milites. 


[28] Teii, cum in oculis populatio esset, oratores cum infulis et uelamentis ad Romanum 
miserunt. quibus purgantibus ciuitatem omnis facti dictique hostilis aduersus Romanos, 
et iuuisse eos commeatu classem hostium arguit, et quantum uini Polyxenidae 
promisissent; quae si eadem Romanae classi darent, reuocaturum se a populatione 
militem; si minus, pro hostibus eos habiturum. hoc tam triste responsum cum 
rettulissent legati, uocatur in contionem a magistratibus populus, ut, quid agerent, 
consultarent. eo forte die Polyxenidas cum regia classe a Colophone profectus postquam 
mouisse a Samo Romanos audiuit et ad Myonnesum piratas persecutos Teiorum agrum 
depopulari, naues in Geraestico portu stare, ipse aduersus Myonnesum in insula-Macrin 
nautici uocant-ancoras portu occulto iecit. inde ex propinquo explorans, quid hostes 
agerent, primo in magna spe fuit, quem ad modum Rhodiam classem ad Samum 
circumsessis ad exitum faucibus portus expugnasset, sic et Romanam expugnaturum. 
nec est dissimilis natura loci: promunturiis coeuntibus inter se ita clauditur portus, ut uix 
duae simul inde naues possint exire. [inde] nocte occupare fauces Polyxenidas in animo 
habebat, et denis nauibus ad promunturia stantibus, quae ab utroque cornu in latera 
exeuntium nauium pugnarent, ex cetera classe, sicut ad Panhormum fecerat, armatis in 
littora expositis terra marique simul hostis opprimere. quod non uanum ei consilium 
fuisset, ni, cum Teii facturos se imperata promisissent, ad accipiendos commeatus aptius 
uisum esset Romanis in eum portum, qui ante urbem est, classem transire. dicitur et 
Eudamus Rhodius uitium alterius portus ostendisse, cum forte duae naues in arto ostio 
implicitos remos fregissent; et inter alia id quoque mouit praetorem, ut traduceret 
classem, quod ab terra periculum erat, haud procul inde Antiocho statiua habente. 


[29] Traducta classe ad urbem ignaris omnibus egressi milites nautaeque sunt ad 
commeatus et uinum maxime diuidendum in naues, cum medio forte diei agrestis 
quidam ad praetorem adductus nuntiat alterum iam diem classem stare ad insulam 


800 


Macrin, et paulo ante uisas quasdam moueri tamquam ad profectionem naues. re subita 
perculsus praetor tubicines canere iubet, ut, si qui per agros palati essent, redirent; 
tribunos in urbem mittit ad cogendos milites nautasque in naues. haud secus quam in 
repentino incendio aut capta urbe trepidatur, aliis in urbem currentibus ad suos 
reuocandos, aliis ex urbe naues cursu repetentibus, incertisque clamoribus, quibus ipsis 
tubae obstreperent, turbatis imperiis tandem concursum ad naues est. uix suas quisque 
noscere aut adire prae tumultu poterat; trepidatumque cum periculo et in mari et in 
terra foret, ni partibus diuisis Aemilius cum praetoria naue primum e portu in altum 
euectus, excipiens insequentis, suo quamque ordine in frontem instruxisset, Eudamus 
Rhodiaque classis substitissent ad terram, ut et sine trepidatione conscenderent et, ut 
quaeque parata esset, exiret nauis. ita et explicuere ordinem primae in conspectu 
praetoris, et coactum agmen ab Rhodiis est, instructaque acies, uelut cernerent regios, 
in altum processit. inter Myonnesum et Corycum promunturium erant, cum hostem 
conspexere. et regia classis, binis in ordinem nauibus longo agmine ueniens, et ipsa 
aciem aduersam explicuit laeuo tantum euecta cornu, ut amplecti et circuire dextrum 
cornu Romanorum posset. quod ubi Eudamus, qui cogebat agmen, uidit, non posse 
aequare ordinem Romanos et tantum non iam circuiri ab dextro cornu, concitat naues- 
et erant Rhodiae longe omnium celerrimae tota classe-, aequatoque cornu praetoriae 
naui, in qua Polyxenidas erat, suam obiecit. 


[30] lam totis classibus simul ab omni parte pugna conserta erat. ab Romanis octoginta 
naues pugnabant, ex quibus Rhodiae duae et uiginti erant; hostium classis 
undenonaginta nauium fuit; maximae formae naues tres hexeres habebat, duas 
hepteres. robore nauium et uirtute militum Romani longe praestabant, Rhodiae naues 
agilitate et arte gubernatorum et scientia remigum; maximo tamen terrori hostibus 
fuere, quae ignes prae se portabant, et quod unum iis ad Panhormum circumuentis 
saluti fuerat, id tum maximum momentum ad uictoriam fuit. nam metu ignis aduersi 
regiae naues, ne prorae concurrerent, cum declinassent, neque ipsae ferire rostro 
hostem poterant, et obliquas se ipsae ad ictus praebebant, et si qua concurrerat, 
obruebatur infuso igni, magisque ad incendium quam ad proelium trepidabant. 
plurimum tamen, quae solet, militum uirtus in bello ualuit. mediam namque aciem 
hostium Romani cum rupissent, circumuecti ab tergo pugnantibus aduersus Rhodios 
regiis sese obiecere; momentoque temporis et media acies Antiochi et laeuo cornu 
circumuentae naues mergebantur. dextera pars integra sociorum magis clade quam suo 
periculo terrebantur; ceterum, postquam alias circumuentas, praetoriam nauem 
Polyxenidae relictis sociis uela dantem uidere, sublatis raptim dolonibus-et erat 
secundus petentibus Ephesum uentus-capessunt fugam quadraginta duabus nauibus in 
ea pugna amissis, quarum decem tres captae in potestatem hostium uenerunt, ceterae 
incensae aut demersae. Romanorum duae naues fractae sunt, uulneratae aliquot; 
Rhodia una capta memorabili casu. nam cum rostro percussisset Sidoniam nauem, 
ancora, ictu ipso excussa e naue sua, unco dente, uelut ferrea manu iniecta, adligauit 
alterius proram; inde tumultu iniecto cum diuellere se ab hoste cupientes inhiberent 
Rhodii, tractum ancorale et implicitum remis latus alterum detersit; debilitatam ea ipsa, 

quae icta cohaeserat nauis cepit. hoc maxime modo ad Myonnesum nauali proelio 
pugnatum est. 


[31] Quo territus Antiochus, quia possessione maris pulsus longinqua tueri diffidebat se 
posse, praesidium ab Lysimachia, ne opprimeretur ibi ab Romanis, deduci prauo, ut res 
ipsa postea docuit, consilio iussit. non enim tueri solum Lysimachiam a primo impetu 
Romanorum facile erat, sed obsidionem etiam tota hieme tolerare et obsidentis quoque 
ad ultimam inopiam adducere extrahendo tempus et interim spem pacis per occasionem 
temptare. nec Lysimachiam tantum hostibus tradidit post aduersam naualem pugnam, 
sed etiam Colophonis obsidione abscessit et Sardis recepit se; atque inde in 
Cappadociam ad Ariarathen, qui auxilia accerserent, et quocumque alio poterat, ad 
copias contrahendas, in unum iam consilium, ut acie dimicaret, intentus misit. 


Regillus Aemilius post uictoriam naualem profectus Ephesum, derectis ante portum 
nauibus, cum confessionem ultimam concessi maris hosti expressisset, Chium, quo ante 
nauale proelium cursum ab Samo intenderat, nauigat. ibi naues in proelio quassatas cum 
refecisset, L. Aemilium Scaurum cum triginta nauibus Hellespontum ad exercitum 
traiciendum misit, Rhodios parte praedae et spoliis naualibus decoratos domum redire 
iubet. Rhodii impigre praeuertere ad traiciendas copias consulis [iere]; atque eo quoque 
functi officio, tum demum Rhodum rediere. classis Romana ab Chio Phocaeam traiecit. 
in sinu maris intimo posita haec urbs est, oblonga forma; duum milium et quingentorum 
passuum spatium murus amplectitur, coit deinde ex utraque parte in artiorem uelut 
cuneum; Lamptera ipsi appellant. mille et ducentos passus ibi latitudo patet; inde lingua 
in altum mille passuum excurrens medium fere sinum uelut nota distinguit; ubi cohaeret 
faucibus angustis, duos in utramque regionem uersos portus tutissimos habet. qui in 
meridiem uergit, Naustathmon ab re appellant, quia ingentem uim nauium capit; alter 
prope ipsum Lamptera est. 


[32] Hos portus tutissimos cum occupasset Romana classis, priusquam aut scalis aut 
operibus moenia  adgrederetur, mittendos censuit praetor, qui principum 
magistratuumque animos temptarent. postquam obstinatos uidit, duobus simul locis 
oppugnare est adortus. altera pars infrequens aedificiis erat; templa deum aliquantum 
tenebant loci; ea prius ariete admoto quatere muros turresque coepit; dein cum eo 
multitudo occurreret ad defendendum, altera quoque parte admotus aries; et iam 
utrimque sternebantur muri. ad quorum casum cum impetum Romani milites per ipsam 
stragem ruinarum facerent, alii scalis etiam ascensum in muros temptarent, adeo 
obstinate restitere oppidani, ut facile appareret plus in armis et uirtute quam in 
moenibus auxilii esse. coactus ergo periculo militum praetor receptui cani iussit, ne 
obiceret incautos furentibus desperatione ac rabie. dirempto proelio, ne tum quidem ad 
quietem uersi, sed undique omnes ad munienda et obmolienda, quae ruinis strata erant, 
concurrerunt. huic operi intentis superuenit Q. Antonius a praetore missus, qui castigata 
pertinacia eorum maiorem curam Romanis quam illis ostenderet esse, ne in perniciem 
urbis pugnaretur; si absistere furore uellent, potestatem iis dari eadem condicione, qua 
prius C. Liuii in fidem uenissent, se tradendi. haec cum audissent, quinque dierum spatio 
ad deliberandum sumpto, temptata interim spe auxilii ab Antiocho, postquam legati 

missi ad regem nihil in eo praesidii esse retulerant, tum portas aperuerunt, pacti, ne quid 
hostile paterentur. cum signa in urbem inferrentur et pronuntiasset praetor parci se 
deditis uelle, clamor undique est sublatus, indignum facinus esse, Phocaeensis, 
numquam fidos socios, semper infestos hostis, impune eludere. ab hac uoce uelut signo 
a praetore dato ad diripiendam urbem passim discurrunt. Aemilius primo resistere et 
reuocare dicendo captas, non deditas diripi urbes, et in iis tamen imperatoris, non 
militum arbitrium esse. postquam ira et auaritia imperio potentiora erant, praeconibus 
per urbem missis liberos omnes in forum ad se conuenire iubet, ne uiolarentur; et in 
omnibus, quae ipsius potestatis fuerunt, fides constitit praetoris: urbem agrosque et 
suas leges iis restituit; et, quia hiems iam appetebat, Phocaeae portus ad hibernandum 
classi delegit. 


[33] Per idem fere tempus consuli, transgresso Aeniorum Maronitarumque finis, 
nuntiatur uictam regiam classem ad Myonnesum relictamque a praesidio Lysimachiam 
esse. id multo quam de nauali uictoria laetius fuit, utique postquam eo uenerunt, 
refertaque urbs omnium rerum commeatibus uelut in aduentum exercitus praeparatis 
eos excepit, ubi inopiam ultimam laboremque in obsidenda urbe proposuerant sibi. 
paucos dies statiua habuere, impedimenta aegrique ut consequerentur, qui passim per 
omnia Thraciae castella, fessi morbis ac longitudine uiae, relicti erant. receptis omnibus 
ingressi rursus iter per Chersonesum Hellespontum perueniunt. ubi omnibus cura regis 
Eumenis ad traiciendum praeparatis uelut in pacata littora nullo prohibente, aliis alio 
delatis nauibus, sine tumultu traiecere. ea uero res Romanis auxit animos, concessum 
sibi transitum cernentibus in Asiam, quam rem magni certaminis futuram crediderant. 
statiua deinde ad Hellespontum aliquamdiu habuerunt, quia dies forte, quibus ancilia 
mouentur, religiosi ad iter inciderant. idem dies P. Scipionem propiore etiam religione, 
quia salius erat, diiunxerant ab exercitu; causaque et is ipse morae erat, dum 
consequeretur. 


[34] Per eos forte dies legatus ab Antiocho in castra uenerat Byzantius Heraclides, de 
pace adferens mandata; quam impetrabilem fore magnam ei spem attulit mora et 
cunctatio Romanorum, quos, simul Asiam attigissent, effuso agmine ad castra regia 
ituros crediderat. statuit tamen non prius consulem adire quam P. Scipionem, et ita 
mandatum ab rege erat. in eo maximam spem habebat, praeterquam quod et 
magnitudo animi et satietas gloriae placabilem eum maxime faciebat, notumque erat 
gentibus, qui uictor ille in Hispania, qui deinde in Africa fuisset, etiam quod filius eius 
captus in potestate regis erat. is ubi et quando et quo casu captus sit, sicut pleraque alia, 
parum inter auctores constat. alii principio belli, a Chalcide Oreum petentem, 
circumuentum ab regiis nauibus tradunt; alii, postquam transitum in Asiam est, cum 
turma Fregellana missum exploratum ad regia castra, effuso obuiam equitatu cum 
reciperet sese, in eo tumultu delapsum ex equo cum duobus equitibus oppressum, ita 
ad regem deductum esse. illud satis constat, si pax cum populo Romano maneret 
hospitiumque priuatim regi cum Scipionibus esset, neque liberalius neque benignius 
haberi colique adolescentem, quam cultus est, potuisse. ob haec cum aduentum P. 
Scipionis legatus expectasset, ubi is uenit, consulem adit petitque, ut mandata audiret. 

[35] Aduocato frequenti consilio legati uerba sunt audita. is, multis ante legationibus 
ultro citroque nequiquam de pace missis, eam ipsam fiduciam impetrandi sibi esse dixit, 
quod priores legati nihil impetrassent: Zmyrnam enim et Lampsacum et Alexandriam 
Troadem et Lysimachiam in Europa iactatas in illis disceptationibus esse; quarum 
Lysimachia iam cessisse regem, ne quid habere eum in Europa dicerent; eas quae in Asia 
sint ciuitates tradere paratum esse, et si quas alias Romani, quod suarum partium fuerint, 
uindicare ab imperio regio uelint; impensae quoque in bellum factae partem dimidiam 
regem praestaturum populo Romano. hae condiciones erant pacis; reliqua oratio fuit, ut 
memores rerum humanarum et suae fortunae moderarentur et alienam ne urgerent. 
finirent Europa imperium, id quoque immensum esse; et parari singula acquirendo 
facilius potuisse quam uniuersa teneri posse; quod si Asiae quoque partem aliquam 
abstrahere uelint, dummodo non dubiis regionibus finiant, uinci suam temperantiam 
Romana cupiditate pacis et concordiae causa regem passurum. ea, quae legato magna 
ad pacem impetrandam uidebantur, parua Romanis uisa: nam et impensam, quae in 
bellum facta esset, omnem praestare regem aequum censebant, cuius culpa bellum 
excitatum esset, et non lonia modo atque Aeolide deduci debere regia praesidia, sed 
sicut Graecia omnis liberata esset, ita, quae in Asia sint, omnes liberari urbes; id aliter 
fieri non posse, quam ut cis Taurum montem possessione Asiae Antiochus cedat. 


[36] Legatus postquam nihil aequi in consilio impetrare se censebat, priuatim-sic enim 
imperatum erat-P. Scipionis temptare animum est conatus. omnium primum filium ei 
sine pretio redditurum regem dixit; deinde ignarus et animi Scipionis et moris Romani, 
auri pondus ingens «est» pollicitus, et nomine tantum regio excepto societatem omnis 
regni, si per eum pacem impetrasset. ad ea Scipio: 'quod Romanos omnis, quod me, ad 
quem missus es, ignoras, minus miror, cum te fortunam eius, a quo uenis, ignorare 
cernam. Lysimachia tenenda erat, ne Chersonesum intraremus, aut ad Hellespontum 
obsistendum, ne in Asiam traiceremus, si pacem tamquam ab sollicitis de belli euentu 
petituri eratis; concesso uero in Asiam transitu et non solum frenis, sed etiam iugo 
accepto quae disceptatio ex aequo, cum imperium patiendum sit, relicta est? ego ex 
munificentia regia maximum donum filium habebo; aliis, deos precor, ne umquam 
fortuna egeat mea; animus certe non egebit. pro tanto in me munere gratum me in se 
esse sentiet, si priuatam gratiam pro priuato beneficio desiderabit; publice nec habebo 
quicquam ab illo nec dabo. quod in praesentia dare possim, fidele consilium est. abi, 
nuntia meis uerbis, bello absistat, pacis condicionem nullam recuset.' nihil ea mouerunt 
regem, tutam fore belli aleam ratum, quando perinde ac uicto iam sibi leges dicerentur. 
omissa igitur in praesentia mentione pacis totam curam in belli apparatum intendit. 


[37] Consul omnibus praeparatis ad proposita exsequenda cum ex statiuis mouisset, 
Dardanum primum, deinde Rhoeteum utraque ciuitate obuiam effusa uenit. inde Ilium 
processit, castrisque in campo, qui est subiectus moenibus, positis in urbem arcemque 
cum escendisset, sacrificauit Mineruae praesidi arcis et lliensibus in omni rerum 
uerborumque honore ab se oriundos Romanos praeferentibus et Romanis laetis origine 
sua. inde profecti sextis castris ad caput Caici amnis peruenerunt. eo et Eumenes rex, 
primo conatus ab Hellesponto reducere classem in hiberna Elaeam, aduersis deinde 
uentis cum aliquot diebus superare Lecton promunturium non potuisset, in terram 

egressus, ne deesset principiis rerum, qua proximum fuit, in castra Romana cum parua 
manu contendit. ex castris Pergamum remissus ad commeatus expediendos, tradito 
frumento quibus iusserat consul, in eadem statiua rediit. inde plurium dierum 
praeparatis cibariis consilium erat ire ad hostem, priusquam hiems opprimeret. 


Regia castra circa Thyatiram erant. ubi cum audisset Antiochus P. Scipionem aegrum 
Elaeam delatum, legatos, qui filium ad eum reducerent, misit. non animo solum patrio 
gratum munus, sed corpori quoque salubre gaudium fuit; satiatusque tandem complexu 
filii 'renuntiate' inquit 'gratias regi me agere, referre aliam gratiam nunc non posse, 
quam ut suadeam, ne ante in aciem descendat, quam in castra me redisse audierit.' 
quamquam sexaginta milia peditum, plus duodecim milia equitum animos interdum ad 
spem certaminis faciebant, motus tamen Antiochus tanti auctoritate uiri, in quo ad 
incertos belli euentus omnis fortunae posuerat subsidia, recepit se et transgressus 
Phrygium amnem circa Magnesiam, quae ad Sipylum est, posuit castra; et ne, si 
extrahere tempus uellet, munimenta Romani temptarent, fossam sex cubita altam, 
duodecim latam cum duxisset, extra duplex uallum fossae circumdedit, interiore labro 
murum cum turribus crebris obiecit, unde facile arceri transitu fossae hostis posset. 


[38] Consul circa Thyatiram esse regem ratus, continuis itineribus quinto die ad 
Hyrcanum campum descendit. inde cum profectum audisset, secutus uestigia citra 
Phrygium amnem, quattuor milia ab hoste posuit castra. eo mille ferme equites-maxima 
pars Gallograeci erant, et Dahae quidam aliarumque gentium sagittarii equites 
intermixti-tumultuose amni traiecto in stationes impetum fecerunt. primo turbauerunt 
incompositos; dein, cum longius certamen fieret «et» Romanorum ex propinquis castris 
facili subsidio cresceret numerus, regii fessi iam et pluris non sustinentes recipere se 
conati circa ripam amnis, priusquam flumen ingrederentur, ab instantibus tergo aliquot 
interfecti sunt. biduum deinde silentium fuit neutris transgredientibus amnem; tertio 
post die Romani simul omnes transgressi sunt et duo milia fere et quingentos passus ab 
hoste posuerunt castra. metantibus et muniendo occupatis tria milia delecta equitum 
peditumque regiorum magno terrore ac tumultu aduenere; aliquanto pauciores in 
statione erant; hi tamen per se, nullo «a» munimento castrorum milite auocato, et 
primo aequum proelium sustinuerunt, et crescente certamine pepulerunt hostis centum 
ex iis occisis, centum ferme captis. per quadriduum insequens instructae utrimque acies 
pro uallo stetere; quinto die Romani processere in medium campi; Antiochus nihil 
promouit signa, ita ut extremi minus mille pedes a uallo abessent. 


[39] Consul postquam detractari certamen uidit, postero die in consilium aduocauit, 
quid sibi faciendum esset, si Antiochus pugnandi copiam non faceret? instare hiemem; 
aut sub pellibus habendos milites fore, aut, si concedere in hiberna uellet, differendum 
esse in aestatem bellum. nullum umquam hostem Romani aeque contempserunt. 
conclamatum undique est, duceret extemplo et uteretur ardore militum, qui, tamquam 
non pugnandum cum tot milibus hostium, sed par numerus pecorum trucidandus esset, 
per fossas, per uallum castra inuadere parati erant, si in proelium hostis non exiret. Cn. 
Domitius ad explorandum iter, et qua parte adiri hostium uallum posset, missus, 
postquam omnia certa rettulit, postero die propius admoueri castra placuit; tertio signa 

in medium campi prolata et instrui acies coepta est. nec Antiochus ultra tergiuersandum 
ratus, ne et suorum animos minueret detractando certamen et hostium spem augeret, 
et ipse copias eduxit, tantum progressus a castris, ut dimicaturum appareret. 


Romana acies unius prope formae fuit et hominum et armorum genere. duae legiones 
Romanae, duae socium ac Latini nominis erant; quina milia et quadringenos singulae 
habebant. Romani mediam aciem, cornua Latini tenuerunt; hastatorum prima signa, 
dein principum erant, triarii postremos claudebant. extra hanc uelut iustam aciem a 
parte dextra consul Achaeorum caetratis immixtos auxiliares Eumenis, tria milia ferme 
peditum, aequata fronte instruxit; ultra eos equitum minus tria milia opposuit, ex quibus 
Eumenis octingenti, reliquus omnis Romanus equitatus erat; extremos Trallis et 
Cretensis-quingentorum utrique numerum explebant-statuit. laeuum cornu non egere 
uidebatur obiectis talibus auxiliis, quia flumen ab ea parte ripaeque deruptae 
claudebant; quattuor tamen inde turmae equitum oppositae. haec summa copiarum 
erat Romanis, et duo milia mixtorum Macedonum Thracumque, qui uoluntate secuti 
erant; hi praesidio castris relicti sunt. XVlelephantos post triarios in subsidio locauerunt; 
nam praeterquam quod multitudinem regiorum elephantorum-erant autem quattuor 
et quinquaginta-sustinere non uidebantur posse, ne pari quidem numero Indicis Africi 
resistunt, siue quia magnitudine-longe enim illi praestant-siue robore animorum 
uincuntur. 


[40] Regia acies uaria magis multis gentibus, dissimilitudine armorum auxiliorumque 
erat. decem et sex milia peditum more Macedonum armati fuere, qui phalangitae 
appellabantur. haec media acies fuit, in fronte in decem partes diuisa; partes eas 
interpositis binis elephantis distinguebat; a fronte introrsus in duos et triginta ordines 
armatorum acies patebat. hoc et roboris in regiis copiis erat, et perinde cum alia specie 
tum eminentibus tantum inter armatos elephantis magnum terrorem praebebat. 
ingentes ipsi erant; addebant speciem frontalia et cristae et tergo impositae turres 
turribusque superstantes praeter rectorem quaterni armati. ad latus dextrum 
phalangitarum mille et quingentos Gallograecorum pedites opposuit. his tria milia 
equitum loricatorum-cataphractos ipsi appellant-adiunxit. addita his ala mille ferme 
equitum; agema eam uocabant; Medi erant, lecti uiri, et eiusdem regionis mixti 
multarum gentium equites. continens his grex sedecim elephantorum est oppositus in 
subsidiis. ab eadem parte, paulum producto cornu, regia cohors erat; argyraspides a 
genere armorum appellabantur; Dahae deinde, equites sagittarii, mille et ducenti; tum 
leuis armatura, trium milium, pari ferme numero, pars Cretenses, pars Tralles; duo milia 
et quingenti Mysi sagittarii his adiuncti erant. extremum cornu claudebant quattuor 
milia, mixti Cyrtii funditores et Elymaei sagittarii. ab laeuo cornu phalangitis adiuncti 
erant Gallograeci pedites mille et quingenti et similiter his armati duo milia 
Cappadocum-ab Ariarathe missi erant regi-; inde auxiliares mixti omnium generum, 
duo milia septingenti, et tria milia cataphractorum equitum et mille alii equites, regia ala 
leuioribus tegumentis suis equorumque, alio haud dissimili habitu; Syri plerique erant 
Phrygibus et Lydis immixti. ante hunc equitatum falcatae quadrigae et cameli, quos 
appellant dromadas. his insidebant Arabes sagittarii, gladios tenuis habentes longos 
quaterna cubita, ut ex tanta altitudine contingere hostem possent. inde alia multitudo, 

par ei, quae in dextro cornu erat: primi Tarentini, deinde Gallograecorum equitum duo 
milia et quingenti, inde Neocretes mille et eodem armatu Cares et Cilices mille et 
quingenti et totidem Tralles et quattuor milia caetratorum: Pisidae erant et Pamphylii et 
Lycii; tum Cyrtiorum et Elymaeorum paria in dextro cornu locatis auxilia, et sedecim 
elephanti modico interuallo distantes. 


[41] Rex ipse in dextro cornu erat; Seleucum filium et Antipatrum fratris filium in laeuo 
praeposuit; media acies tribus permissa, Minnioni et Zeuxidi et Philippo, magistro 
elephantorum. nebula matutina, crescente die leuata in nubes, caliginem dedit; umor 
inde ab austro uelut * perfudit omnia; quae nihil admodum Romanis, eadem 
perincommoda regiis erant; nam et obscuritas lucis in acie modica Romanis non 
adimebat in omnis partes conspectum et umor toto fere graui armatu nihil gladios aut 
pila hebetabat; regii tam lata acie ne ex medio quidem cornua sua conspicere poterant, 
nedum extremi inter se conspicerentur, et umor arcus fundasque et iaculorum amenta 
emollierat. falcatae quoque quadrigae, quibus se perturbaturum hostium aciem 
Antiochus crediderat, in suos terrorem uerterunt. armatae autem in hunc maxime 
modum erant: cuspides circa temonem ab iugo decem cubita exstantis uelut cornua 
habebant, quibus, quidquid obuium daretur, transfigerent, et in extremis iugis binae 
circa eminebant falces, altera aequata iugo, altera inferior in terram deuexa, illa ut, 
quidquid ab latere obiceretur, abscideret, haec ut prolapsos subeuntisque contingeret; 
item ab axibus rotarum utrimque binae eodem modo diuersae deligabantur falces. sic 
armatas quadrigas, quia, si in extremo aut in medio locatae forent, per suos agendae 
erant, in prima acie, ut ante dictum est, locauerat rex. quod ubi Eumenes uidit, haud 
ignarus, quam anceps esset pugnae et auxilii genus, si quis pauorem magis equis iniceret, 
quam iusta adoriretur pugna, Cretenses sagittarios funditoresque et iaculatores «cum 
aliquot turmis» equitum non confertos, sed quam maxime possent dispersos excurrere 
iubet et ex omnibus simul partibus tela ingerere. haec uelut procella partim uulneribus 
missilium undique coniectorum partim clamoribus dissonis ita consternauit equos, ut 
repente uelut effrenati passim incerto cursu ferrentur; quorum impetus et leuis 
armatura et expediti funditores et uelox Cretensis momento declinabant; et eques 
insequendo tumultum ac pauorem equis camelisque, et ipsis simul consternatis, 
augebat clamore et ab alia circumstantium turba multiplici adiecto. ita medio inter duas 
acies campo exiguntur quadrigae; amotoque inani ludibrio, tum demum ad iustum 
proelium signo utrimque dato concursum est. 


[42] Ceterum uana illa res uerae mox cladis causa fuit. auxilia enim subsidiaria, quae 
proxima locata erant, pauore et consternatione quadrigarum territa et ipsa in fugam 
uersa nudarunt omnia usque ad cataphractos equites. ad quos cum dissipatis subsidiis 
peruenisset equitatus Romanus, ne primum quidem impetum sustinuerunt; pars eorum 
fusi sunt, alii propter grauitatem tegumentorum armorumque oppressi [sunt]. totum 
deinde laeuum cornu inclinauit, et turbatis auxiliaribus, qui inter equitem et quos 
appellant phalangitas erant, usque ad mediam aciem terror peruenit. ibi simul 
perturbati ordines et impeditus intercursu suorum usus praelongarum hastarumcsarisas 
Macedones uocant-, intulere signa Romanae legiones et pila in perturbatos coniecere. 
ne interpositi quidem elephanti militem Romanum deterrebant, adsuetum iam ab Africis 

bellis et uitare impetum beluae et ex transuerso aut pilis incessere aut, si propius subire 
posset, gladio neruos incidere. iam media acies fere omnis a fronte prostrata erat, et 
subsidia circumita ab tergo caedebantur, cum in parte alia fugam suorum et prope iam 
ad ipsa castra clamorem pauentium accepere. namque Antiochus a dextro cornu, cum 
ibi fiducia fluminis nulla subsidia cerneret praeter quattuor turmas equitum, et eas, dum 
applicant se suis, ripam nudantis, impetum in eam partem cum auxiliis et cataphracto 
equitatu fecit; nec a fronte tantum instabat, sed circumito a flumine cornu iam ab latere 
urgebat, donec fugati equites primum, dein proximi peditum effuso cursu ad castra 
compulsi sunt. 


[43] Praeerat castris M. Aemilius tribunus militum, M. Lepidi filius, qui post paucos annos 
pontifex maximus factus est. is qua fugam cernebat suorum, cum praesidio omni 
occurrit et stare primo, deinde redire in pugnam iubebat pauorem et turpem fugam 
increpans; minae exinde erant, in perniciem suam caecos ruere, ni dicto parerent; 
postremo dat suis signum, ut primos fugientium caedant, turbam insequentium ferro et 
uulneribus in hostem redigant. hic maior timor minorem uicit; ancipiti coacti metu primo 
constiterunt; deinde et ipsi rediere in pugnam, et Aemilius cum suo praesidio- erant 
autem duo milia uirorum fortium-effuse sequenti regi acriter obstitit, et Attalus, 
Eumenis frater, ab dextro cornu, quo laeuum hostium primo impetu fugatum fuerat, 
«ut» ab sinistro fugam suorum et tumultum circa castra uidit, in tempore cum ducentis 
equitibus aduenit. Antiochus postquam et eos, quorum terga modo uiderat, repetentis 
pugnam et aliam et a castris et ex acie adfluentem turbam conspexit, in fugam uertit 
equum. ita utroque cornu uictores Romani per aceruos corporum, quos in media 
maxime acie cumulauerant, ubi et robur fortissimorum uirorum et arma grauitate fugam 
impedierant, pergunt ad castra diripienda. equites primi omnium Eumenis, deinde et 
alius equitatus toto passim campo sequuntur hostem et postremos, ut quosque adepti 
sunt, caedunt. ceterum fugientibus maior pestis, intermixtis quadrigis elephantisque et 
camelis, erat sua ipsorum turba, cum solutis ordinibus uelut caeci super alios alii ruerent 
et incursu beluarum obtererentur. in castris quoque ingens et maior prope quam in acie 
caedes est edita; nam et primorum fuga in castra maxime inclinauit, et huius fiducia 
multitudinis, qui in praesidio erant, pertinacius pro uallo pugnarunt. retenti in portis 
ualloque, quae se impetu ipso capturos crediderant, Romani, postquam tandem 
perruperunt, ab ira grauiorem ediderunt caedem. 


[44] Ad quinquaginta milia peditum caesa eo die dicuntur, equitum tria milia; mille et 
quadringenti capti et quindecim cum rectoribus elephanti. Romanorum aliquot 
uulnerati sunt; ceciderunt non plus trecenti pedites, quattuor et uiginti equites et de 
Eumenis exercitu quinque et uiginti. 


Et illo quidem die uictores direptis hostium castris cum magna praeda in sua 
reuerterunt; postero die spoliabant caesorum corpora et captiuos contrahebant. legati 
ab Thyatira et Magnesia ab Sipylo ad dedendas urbes uenerunt. Antiochus cum paucis 
fugiens, in ipso itinere pluribus congregantibus se, modica manu armatorum media 
ferme nocte Sardis concessit. inde, cum audisset Seleucum filium et quosdam amicorum 
Apameam progressos, et ipse quarta uigilia cum coniuge ac filia petit Apameam. Xenoni 

tradita custodia urbis, Timone Lydiae praeposito; quibus spretis consensu oppidanorum 
et militum, qui in arce erant, legati ad consulem missi sunt. 


[45] Sub idem fere tempus et ab Trallibus et a Magnesia, quae super Maeandrum est, et 
ab Epheso ad dedendas urbes uenerunt. reliquerat Ephesum Polyxenidas audita pugna, 
et classi usque ad Patara Lyciae peruectus, metu stationis Rhodiarum nauium, quae ad 
Megisten erant, in terram egressus cum paucis itinere pedestri Syriam petit. Asiae 
ciuitates in fidem consulis dicionemque populi Romani sese tradebant. Sardibus iam 
consul erat; eo et P. Scipio ab Elaea, cum primum pati laborem uiae potuit, uenit. 


Sub idem fere tempus caduceator ab Antiocho per P. Scipionem a consule petit 
impetrauitque, ut oratores mittere liceret regi. paucos post dies Zeuxis, qui praefectus 
Lydiae fuerat, et Antipater, fratris filius, uenerunt. prius Eumene conuento, quem 
propter uetera certamina auersum maxime a pace credebant esse, et placatiore eo et 
sua et regis spe inuento, tum P. Scipionem et per eum consulem adierunt; praebitoque 
iis petentibus frequenti consilio ad mandata edenda, 'non tam, quid ipsi dicamus, 
habe«ntes ueni»mus' inquit Zeuxis, quam ut a uobis quaeramus, Romani, quo piaculo 
expiare errorem regis, pacem ueniamque impetrare a uictoribus possimus. maximo 
semper animo uictis regibus populisque ignouistis; quanto id maiore et placatiore animo 
decet uos facere in hac uictoria, quae uos dominos orbis terrarum fecit? positis iam 
aduersus omnes mortales certaminibus haud secus quam deos consulere et parcere uos 
generi humano oportet. iam antequam legati uenirent, decretum erat, quid 
responderetur. respondere Africanum placuit. is in hunc modum locutus fertur: 'Romani 
ex iis, quae in deum immortalium potestate erant, ea habemus, quae dii dederunt; 
animos, qui nostrae mentis sunt, eosdem in omni fortuna gessimus gerimusque, neque 
eos secundae res extulerunt nec aduersae minuerunt. eius rei, ut alios omittam, 
Hannibalem uestrum uobis testem darem, nisi uos ipsos dare possem. postquam 
traiecimus Hellespontum, priusquam castra regia, priusquam aciem uideremus, cum 
communis Mars et incertus belli euentus esset, de pace uobis agentibus quas pares 
paribus ferebamus condiciones, easdem nunc uictores uictis ferimus: Europa abstinete; 
Asia omni, quae cis Taurum montem est, decedite. pro impensis deinde in bellum factis 
quindecim milia talentum Euboicorum dabitis, quingenta praesentia, duo milia et 
quingenta, cum senatus populusque Romanus pacem comprobauerint; «milia» deinde 
talentum per duodecim annos. Eumeni quoque reddi quadringenta talenta et quod 
frumenti reliquum ex eo, quod patri debitum est, placet. haec cum pepigerimus, 
facturos uos ut pro certo habeamus, erit quidem aliquod pignus, si obsides uiginti nostro 
arbitratu dabitis; sed numquam satis liquebit nobis ibi pacem esse populo Romano, ubi 
Hannibal erit; eum ante omnia deposcimus. Thoantem quoque Aetolum concitorem 
Aetolici belli, qui et illorum fiducia uos et uestra illos in nos armauit, dedetis et cum eo 
Mnasilochum Acarnana et Chalcidensis Philonem et Eubulidam. in deteriore sua fortuna 
pacem faciet rex, quia serius facit, quam facere potuit. si nunc moratus fuerit, sciat 
regum maiestatem difficilius ab summo fastigio ad medium detrahi quam a mediis ad 
ima praecipitari. cum iis mandatis ab rege missi erant legati, ut omnem pacis 
condicionem acciperent; itaque Romam mitti legatos placuit. consul in hiberna 
exercitum Magnesiam ad Maeandrum et Trallis Ephesumque diuisit. Ephesum ad 

consulem paucos post dies obsides ab rege adducti sunt, et legati, qui Romam irent, 
uenerunt. Eumenes quoque eodem tempore profectus est Romam, quo legati regis. 
secutae eos sunt legationes omnium Asiae populorum. 


[46] Dum haec in Asia geruntur, duo fere sub idem tempus cum triumphi spe 
proconsules de prouinciis Romam redierunt, Q. Minucius ex Liguribus, M'. Acilius ex 
Aetolia. auditis utriusque rebus gestis Minucio negatus triumphus, Acilio magno 
consensu decretus; isque triumphans de rege Antiocho et Aetolis urbem est inuectus. 
praelata in eo triumpho sunt signa militaria ducenta triginta, et argenti infecti tria milia 
pondo, signati tetrachmum Atticum centum decem tria milia, cistophori ducenta 
undequinquaginta, uasa argentea caelata multa magnique ponderis; tulit et 
suppellectilem regiam argenteam ac uestem magnificam, coronas aureas, dona 
sociarum ciuitatium, quadraginta quinque, spolia omnis generis. captiuos nobiles, 
Aetolos et regios duces, sex et triginta duxit. Damocritus, Aetolorum dux, paucos ante 
dies, cum e carcere noctu effugisset, in ripa Tiberis consecutis custodibus, priusquam 
comprehenderetur, gladio se transfixit. milites tantum, qui sequerentur currum, 
defuerunt; alioqui magnificus et spectaculo et fama rerum triumphus fuit. 


Huius triumphi minuit laetitiam nuntius ex Hispania tristis, aduersa pugna in Bastetanis 
ductu L. Aemilii proconsulis apud oppidum Lyconem cum Lusitanis sex milia de Romano 
exercitu cecidisse, ceteros pauentis intra uallum compulsos aegre castra defendisse et 
in modum fugientium magnis itineribus in agrum pacatum reductos. haec ex Hispania 
nuntiata. ex Gallia legatos Placentinorum et Cremonensium L. Aurunculeius praetor in 
senatum introduxit. iis querentibus inopiam colonorum, aliis belli casibus, aliis morbo 
absumptis, quosdam taedio accolarum Gallorum reliquisse colonias, decreuit senatus, 
uti C. Laelius consul, si ei uideretur, sex milia familiarum conscriberet, quae in eas 
colonias diuiderentur, et ut L. Aurunculeius praetor triumuiros crearet ad eos colonos 
deducendos. creati M. Atilius Serranus L. Ualerius P. F. Flaccus L. Ualerius C. F. Tappo. 


[47] Haud ita multo post, cum iam consularium comitiorum appeteret tempus, C. Laelius 
consul ex Gallia Romam rediit. is non solum ex facto absente se senatus consulto in 
supplementum Cremonae et Placentiae colonos scripsit, sed, ut nouae coloniae duae in 
agrum, qui Boiorum fuisset, deducerentur, et rettulit et auctore eo patres censuerunt. 


eodem tempore litterae L. Aemilii praetoris adlatae de nauali pugna ad Myonnesum 
facta, et L. Scipionem consulem in Asiam exercitum traiecisse. uictoriae naualis ergo in 
diem unum supplicatio decreta est, in alterum diem, quod exercitus Romanus tum 
primum in Asia posuisset castra, ut ea res prospera et laeta eueniret. uicenis maioribus 
hostiis in singulas supplicationes sacrificare consul est iussus. inde consularia comitia 
magna contentione habita. M. Aemilius Lepidus petebat aduersa omnium fama, quod 
prouinciam Siciliam petendi causa non consulto senatu, ut sibi id facere liceret, 
reliquisset. petebant cum eo M. Fuluius Nobilior Cn. Manlius «Uulso» M. Ualerius 
Messalla. Fuluius consul unus creatur, cum ceteri centurias non explessent, isque 
postero die Cn. Manlium Lepido deiecto-nam Messalla iacuit-collegam dixit. praetores 
exinde facti duo Q. Fabii, Labeo et Pictor-Pictor flamen Quirinalis eo anno inauguratus 

fuerat-, M. Sempronius Tuditanus Sp. Postumius Albinus L. Plautius Hypsaeus L. Baebius 
Diues. 


[48] M. Fuluio Nobiliore et Cn. Manlio Uulsone consulibus Ualerius Antias auctor est 
rumorem celebrem Romae fuisse et paene pro certo habitum, recipiendi Scipionis 
adulescentis causa consulem L. Scipionem et cum eo P. Africanum in colloquium 
euocatos regis et ipsos comprehensos esse, et ducibus captis confestim ad castra 
Romana exercitum ductum, eaque expugnata et deletas omnis copias Romanorum esse. 
ob haec Aetolos sustulisse animos et abnuisse imperata facere, principesque eorum in 
Macedoniam et in Dardanos et in Thraeciam ad conducenda mercede auxilia profectos. 
haec qui nuntiarent Romam, A. Terentium Uarronem et M. Claudium Lepidum ab A. 
Cornelio propraetore ex Aetolia missos esse. subtexit deinde fabulae huic legatos 
Aetolos in senatu inter cetera hoc quoque interrogatos esse, unde audissent 
imperatores Romanos in Asia captos ab Antiocho rege et exercitum deletum esse; 
Aetolos respondisse ab suis legatis se, qui cum consule fuerint, certiores factos. rumoris 
huius quia neminem alium auctorem habeo, neque adfirmata res mea opinione sit nec 
pro uana praetermissa. 


[49] Aetoli legati in senatum introducti, cum et causa eos sua et fortuna hortaretur, ut 
confitendo seu culpae seu errori ueniam supplices peterent, orsi a beneficiis in populum 
Romanum et prope exprobrantes uirtutem suam in Philippo bello et offenderunt aures 
insolentia sermonis et eo, uetera et oblitterata repetendo, rem adduxerunt, ut haud 
paulo plurium maleficiorum gentis quam beneficiorum memoria subiret animos patrum, 
et quibus misericordia opus erat, iram et odium irritarent. interrogati ab uno senatore, 
permitterentne arbitrium de se populo Romano, deinde ab altero, habiturine eosdem 
quos populus Romanus socios et hostis essent, nihil ad ea respondentes egredi templo 
iussi sunt. conclamatum deinde prope ab uniuerso senatu est totos adhuc Antiochi 
Aetolos esse et ex unica ea spe pendere animos eorum; itaque bellum cum haud dubiis 
hostibus gerendum perdomandosque feroces animos esse. illa etiam res accendit, quod 
eo ipso tempore, quo pacem ab Romanis petebant, Dolopiae atque Athamaniae bellum 
inferebant. senatus consultum in M*'. Acilii sententiam, qui Antiochum Aetolosque 
deuicerat, factum est, ut Aetoli eo die iuberentur proficisci ab urbe et intra quintum 
decimum diem Italia excedere. A. Terentius Uarro ad custodiendum iter eorum missus, 
denuntiatumque, si qua deinde legatio ex Aetolis, nisi permissu imperatoris, qui eam 
prouinciam obtineret, et cum legato Romano uenisset Romam, pro hostibus omnis 
futuros. ita dimissi Aetoli. 


[50] De prouinciis deinde consules rettulerunt; sortiri eos Aetoliam et Asiam placuit; qui 
Asiam sortitus esset, exercitus ei, quem L. Scipio haberet, est decretus et in eum 
supplementum quattuor milia peditum Romanorum, ducenti equites, et sociorum ac 
Latini nominis octo milia peditum, quadringenti equites; his copiis ut bellum cum 
Antiocho gereret. alteri consuli exercitus, qui erat in Aetolia, est decretus, et ut in 
supplementum scriberet permissum ciuium sociorumque eundem numerum, quem 
collega. naues quoque idem consul, quae priore anno paratae erant, ornare iussus ac 
ducere secum; nec cum Aetolis solum bellum gerere, sed etiam in Cephallaniam insulam 

traicere. mandatum eidem, ut, si per commodum rei publicae facere posset, ut ad 
comitia Romam ueniret; nam, praeterquam quod magistratus annui subrogandi essent, 
censores quoque placere creari. si qua res eum teneret, senatum certiorem faceret se 
ad comitiorum tempus occurrere non posse. Aetolia M. Fuluio, Asia Cn. Manlio sorte 
euenit. praetores deinde sortiti sunt, Sp. Postumius Albinus urbanam et inter peregrinos, 
M. Sempronius Tuditanus Siciliam, Q. Fabius Pictor, flamen Quirinalis, Sardiniam, Q. 
Fabius Labeo classem, L. Plautius Hypsaeus Hispaniam citeriorem, L. Baebius Diues 
Hispaniam ulteriorem. Siciliae legio una et classis, quae in ea prouincia erat, decreta, et 
ut duas decumas frumenti nouus praetor imperaret Siculis; earum alteram in Asiam, 
alteram in Aetoliam mitteret. idem ab Sardis exigi atque ad eosdem exercitus id 
frumentum, ad quos Siculum, deportari iussum. L. Baebio supplementum in Hispaniam 
datum mille Romani pedites, equites quinquaginta, et sex milia peditum Latini nominis, 
ducenti equites; Plautio Hypsaeo in Hispaniam citeriorem mille Romani dati sunt pedites, 
duo milia socium Latini nominis et ducenti equites; cum his supplementis ut singulas 
legiones duae Hispaniae haberent. prioris anni magistratibus C. Laelio cum suo exercitu 
prorogatum in annum imperium est; prorogatum et P. lunio propraetori in Etruria cum 
eo exercitu, qui in prouincia esset, et M. Tuccio propraetori in Bruttiis et Apulia. 


[51] Priusquam in prouincias praetores irent, certamen inter P. Licinium pontificem 
maximum fuit et Q. Fabium Pictorem flaminem Quirinalem, quale patrum memoria inter 
L. Metellum et Postumium Albinum fuerat. consulem illum cum C. Lutatio collega in 
Siciliam ad classem proficiscentem ad sacra retinuerat Metellus, pontifex maximus; 
praetorem hunc, ne in Sardiniam proficisceretur, P. Licinius tenuit. et in senatu et ad 
populum magnis contentionibus certatum, et imperia inhibita ultro citroque, et pignera 
capta, et multae dictae, et tribuni appellati, et prouocatum ad populum est. religio ad 
postremum uicit; ut dicto audiens esset flamen pontifici iussus; et multa iussu populi ei 
remissa. ira prouinciae ereptae praetorem magistratu abdicare se conantem patres 
auctoritate sua deterruerunt et, ut ius inter peregrinos diceret, decreuerunt. dilectibus 
deinde intra paucos dies-neque enim multi milites legendi erant-perfectis consules 
praetoresque in prouincias proficiscuntur. fama dein de rebus in Asia gestis temere 
uulgata sine auctore, et post dies paucos nuntii certi litteraeque imperatoris Romam 
adlatae, quae non tantum gaudium ab recenti metu attulerunt-desierant enim uictum 
in Aetolia «regem» metuere-quam a uetere fama, quod ineuntibus id bellum grauis 
hostis et suis uiribus, et quod Hannibalem rectorem militiae haberet, uisus fuerat. nihil 
tamen aut de consule mittendo in Asiam mutandum aut minuendas eius copias 
censuerunt metu, ne cum Gallis foret bellandum. 


[52] Haud multo post M. Aurelius Cotta legatus L. Scipionis cum Antiochi regis legatis et 
Eumenes rex Rhodiique Romam uenerunt. Cotta in senatu primum, deinde in contione 
iussu patrum, quae acta in Asia essent, exposuit. supplicatio inde in triduum decreta est, 
et quadraginta maiores hostiae immolari iussae. tum omnium primum Eumeni senatus 
datus est. is cum breuiter et egisset gratias patribus, quod obsidione se ac fratrem 
exemissent regnumque ab iniuriis Antiochi uindicassent, et gratulatus esset, quod terra 
marique res prospere gessissent, quodque regem Antiochum fusum fugatumque et 
exutum castris prius Europa, post et Asia, quae cis Taurum montem est, expulissent, sua 

deinde merita malle eos ex imperatoribus suis legatisque quam se commemorante 
cognoscere dixit. haec approbantibus cunctis iubentibusque dicere ipsum, omissa in id 
uerecundia, quid sibi ab senatu populoque Romano tribui aequum censeret; propensius 
cumulatiusque, si quo possit, prout eius merita sint, senatum facturum, ad ea rex, si ab 
aliis sibi praemiorum optio deferretur, libenter, data modo facultate consulendi 
senatum Romanum, consilio amplissimi ordinis usurum fuisse, ne quid aut immoderate 
cupisse aut petisse parum modeste uideri posset; uerum enimuero cum ipsi daturi sint, 
multo magis munificentiam eorum in se fratresque suos ipsorum arbitrii debere esse. 
nihil hac oratione eius patres conscripti deterriti sunt, quo minus dicere ipsum iuberent, 
et, cum aliquamdiu hinc indulgentia hinc modestia inter permittentis in uicem non magis 
mutua quam inexplicabili facilitate certatum esset, Eumenes ex templo excessit. senatus 
in eadem perstare sententia, ut absurdum esse diceret ignorare regem, quid sperans aut 
petens uenerit; quae accommodata regno suo sint, ipsum optime scire; Asiam longe 
melius quam senatum nosse; reuocandum igitur et cogendum, quae uellet quaeque 
sentiret, expromere. 


[53] Reductus a praetore in templum rex et dicere iussus 'perseuerassem' inquit 'tacere, 
patres conscripti, nisi Rhodiorum legationem mox uocaturos uos scirem, et illis auditis 
mihi necessitatem fore dicendi. quae quidem eo difficilior oratio erit, quod ea postulata 
eorum futura sunt, ut non solum nihil, quod contra me sit, sed ne quod ad ipsos quidem 
proprie pertineat, petere uideantur. agent enim causam ciuitatium Graecarum, et 
liberari eas dicent debere. quo impetrato, cui dubium est, quin et a nobis auersuri sint 
non eas modo ciuitates, quae liberabuntur, sed etiam ueteres stipendiarias nostras, ipsi 
autem tanto obligatos beneficio uerbo socios, re uera subiectos imperio et obnoxios 
habituri sint? et, si dis placet, cum has tantas opes affectabunt, dissimulabunt ulla parte 
id ad se pertinere; uos modo id decere et conueniens esse ante factis dicent. haec uos 
ne decipiat oratio, prouidendum uobis erit, neue non solum inaequaliter alios nimium 
deprimatis ex sociis uestris, alios praeter modum extollatis, sed etiam ne, qui aduersus 
uos arma tulerint, in meliore statu sint, quam socii et amici uestri. quod ad me attinet, 
in aliis rebus cessisse intra finem iuris mei cuilibet uideri malim, quam nimis pertinaciter 
in obtinendo eo tetendisse; in certamine autem amicitiae uestrae, beneuolentiae erga 
uos, honoris, qui ab uobis habebitur, minime aequo animo uinci possum. hanc ego 
maximam hereditatem a patre accepi, qui primus omnium Asiam Graeciamque 
incolentium in amicitiam uenit uestram eamque perpetua et constanti fide ad extremum 
uitae finem perduxit; nec animum dumtaxat uobis fidelem ac bonum praestitit, sed 
omnibus interfuit bellis, quae in Graecia gessistis, terrestribus naualibus, omni genere 
commeatuum, ita ut nemo sociorum uestrorum ulla parte aequari posset, uos adiuuit; 
postremo, cum Boeotos ad societatem uestram hortaretur, in ipsa contione 
intermortuus haud multo post exspirauit. huius ego uestigia ingressus uoluntati quidem 
et studio in colendis uobis adicere—-etenim inexsuperabilia haec erant-nihil potui; rebus 
ipsis meritisque et impensis officiorum ut superare possem, fortuna tempora Antiochus 
et bellum in Asia gestum praebuerunt materiam. rex Asiae et partis Europae Antiochus 
filiam suam in matrimonium mihi dabat; restituebat extemplo ciuitates, quae defecerant 
a nobis; spem magnam in posterum amplificandi regni faciebat, si secum bellum 

aduersus uos gessissem. non gloriabor eo, quod nihil in uos deliquerim; illa potius, quae 
uetustissima domus nostrae uobiscum amicitia digna sunt, referam. pedestribus 
naualibusque copiis, ut nemo sociorum uestrorum me aequiperare posset, imperatores 
uestros adiuui; commeatus terra marique suppeditaui; naualibus proeliis, quae multis 
locis facta sunt, omnibus adfui; nec labori meo nec periculo usquam peperci. quod 
miserrimum est in bello, obsidionem passus sum, Pergami inclusus cum discrimine 
ultimo simul uitae regnique. liberatus deinde obsidione, cum alia parte Antiochus alia 
Seleucus circa arcem regni mei castra haberent, relictis meis rebus tota classe ad 
Hellespontum L. Scipioni consuli uestro occurri, ut eum in traiciendo exercitu adiuuarem. 
posteaquam in Asiam exercitus uester est transgressus, numquam a consule abscessi; 
nemo miles Romanus magis adsiduus in castris fuit uestris quam ego fratresque mei; 
nulla expeditio, nullum equestre proelium sine me factum est; in acie ibi steti, eam 
partem sum tutatus, in qua me consul esse uoluit. non sum hoc dicturus, patres 
conscripti: quis hoc bello meritis erga uos mecum comparari potest? ego nulli omnium 
neque populorum neque regum, quos in magno honore habetis, non ausim me 
comparare. Masinissa hostis uobis ante quam socius fuit, nec incolumi regno cum auxiliis 
suis, sed extorris, expulsus, amissis omnibus copiis, cum turma equitum in castra 
confugit uestra; tamen eum, quia in Africa aduersus Syphacem et Carthaginiensis 
fideliter atque impigre uobiscum stetit, non in patrium solum regnum restituistis, sed 
adiecta opulentissima parte Syphacis regni praepotentem inter Africae reges fecistis. 
quo tandem igitur nos praemio atque honore digni apud uos sumus, qui numquam 
hostes, semper socii fuimus? pater, ego, fratres mei non in Asia tantum, sed etiam procul 
ab domo in Peloponneso in Boeotia in Aetolia, Philippi Antiochi Aetolico bello, terra 
marique pro uobis arma tulimus. quid ergo postulas? dicat aliquis. ego, patres conscripti, 
quoniam dicere utique uolentibus uobis parendum est, si uos ea mente ultra Tauri iuga 
emostis Antiochum, ut ipsi teneretis eas terras, nullos accolas nec finitimos habere quam 
uos malo, nec ulla re alia tutius stabiliusque regnum meum futurum spero; sed si uobis 
decedere inde atque deducere exercitus in animo est, neminem digniorem esse ex sociis 
uestris, qui bello a uobis parta possideat quam me dicere ausim. at enim magnificum est 
liberare ciuitates seruas. ita opinor, si nihil hostile aduersus uos fecerunt; sin autem 
Antiochi partis fuerunt, quanto est uestra prudentia et aequitate dignius sociis bene 
meritis quam hostibus uos consulere?' 


[54] Grata oratio regis patribus fuit, et facile apparebat munifice omnia et propenso 
animo facturos. interposita Smyrnaeorum breuis legatio est, quia non aderat quidam 
Rhodiorum. collaudatis egregie Smyrnaeis, quod omnia ultima pati quam se regi tradere 
maluissent, introducti Rhodii sunt. quorum princeps legationis expositis initiis amicitiae 
cum populo Romano meritisque Rhodiorum Philippi prius, deinde Antiochi bello 'nihil' 
inquit 'nobis tota nostra actione, patres conscripti, neque difficilius neque molestius est, 
quam quod cum Eumene nobis disceptatio est, cum quo uno maxime regum et priuatim 
singulis et, quod magis nos mouet, publicum ciuitati nostrae hospitium est. ceterum non 
animi nostri, patres conscripti, nos, sed rerum natura, quae potentissima est, disiungit, 
ut nos liberi etiam aliorum libertatis causam agamus, reges serua omnia et subiecta 
imperio suo esse uelint. utcumque tamen res sese habet, magis uerecundia nostra 

aduersus regem nobis obstat, quam ipsa disceptatio aut nobis impedita est aut uobis 
perplexam deliberationem praebitura uidetur. nam si aliter socio atque amico regi et 
bene merito hoc ipso in bello, de cuius praemiis agitur, honos haberi nullus posset, nisi 
liberas ciuitates in seruitutem traderetis ei, esset deliberatio anceps, ne aut regem 
amicum inhonoratum dimitteretis, aut decederetis instituto uestro gloriamque Philippi 
bello partam nunc seruitute tot ciuitatium deformaretis; sed ab hac necessitate aut 
gratiae in amicum minuendae aut gloriae uestrae egregie uos fortuna uindicat. est enim 
deum benignitate non gloriosa magis quam diues uictoria uestra, quae uos facile isto 
uelut aere alieno exsoluat. nam et Lycaonia et Phrygia utraque et Pisidia omnis et 
Chersonesus, quaeque circumiacent Europae, in uestra sunt potestate, quarum una 
quaelibet regi adiecta multiplicare regnum Eumenis potest, omnes uero datae maximis 
eum regibus aequare. licet ergo uobis et praemiis belli ditare socios et non decedere 
instituto uestro et meminisse, quem titulum praetenderitis prius aduersus Philippum, 
nunc aduersus Antiochum belli, quid feceritis Philippo uicto, quid nunc a uobis, non 
magis quia fecistis, quam quia id uos facere decet, desideretur atque expectetur. alia 
enim aliis et honesta et probabilis est causa armorum; illi agrum, hi uicos, hi oppida, hi 
portus oramque aliquam maris ut possideant; uos nec cupistis haec antequam haberetis, 
nec nunc, cum orbis terrarum in dicione uestra sit, cupere potestis. pro dignitate et 
gloria apud omne humanum genus, quod uestrum nomen imperiumque iuxta ac deos 
immortales iam pridem intuetur, pugnastis. quae parare et quaerere arduum fuit, nescio 
an tueri difficilius sit. gentis uetustissimae nobilissimaeque uel fama rerum gestarum uel 
omni commendatione humanitatis doctrinarumque tuendam ab seruitio regio 
libertatem suscepistis; hoc patrocinium receptae in fidem et clientelam uestram 
uniuersae gentis perpetuum uos praestare decet. non, quae in solo [modo] antiquo sunt, 
Graecae magis urbes sunt quam coloniae earum, illinc quondam profectae in Asiam; nec 
terra mutata mutauit genus aut mores. certare pio certamine cuiuslibet bonae artis ac 
uirtutis ausi sumus cum parentibus quaeque ciuitas et conditoribus suis. adistis Graeciae, 
adistis Asiae urbes plerique; nisi quod longius a uobis absumus, nulla uincimur alia re. 
Massiliensis, quos, si natura insita uelut ingenio terrae uinci posset, iam pridem 
efferassent tot indomitae circumfusae gentes, in eo honore, in ea merito dignitate 
audimus apud uos esse, ac si medium umbilicum Graeciae incolerent. non enim sonum 
modo linguae uestitumque et habitum, sed ante omnia mores et leges et ingenium 
sincerum integrumque a contagione accolarum seruarunt. terminus est nunc imperii 
uestri mons Taurus; quidquid intra eum cardinem est, nihil longinquum uobis debet 
uideri; quo arma uestra peruenerunt, eodem ius hinc profectum perueniat. barbari, 
quibus pro legibus semper dominorum imperia fuerunt, quo gaudent, reges habeant; 
Graeci suam fortunam, uestros animos gerunt. domesticis quondam uiribus etiam 
imperium amplectebantur; nunc imperium, ubi est, ibi ut sit perpetuum, optant; 
libertatem uestris tueri armis satis habent, quoniam suis non possunt. at enim quaedam 
ciuitates cum Antiocho senserunt. et aliae prius cum Philippo, et cum Pyrrho Tarentini; 
ne alios populos enumerem, Carthago libera cum suis legibus est. huic uestro exemplo 
quantum debeatis, uidete, patres conscripti; inducetis in animum negare Eumenis 
cupiditati, quod iustissimae irae uestrae negastis. Rhodii «et in hoc» et in omnibus bellis, 
quae in illa ora gessistis, quam forti fidelique uos opera adiuuerimus, uestro iudicio 

relinquimus. nunc in pace consilium id adferimus, quod si comprobaritis, magnificentius 
uos uictoria usos esse quam uicisse omnes existimaturi sint.' apta magnitudine Romanae 
oratio uisa est. 


[55] Post Rhodios Antiochi legati uocati sunt. ii uulgato petentium ueniam more errorem 
fassi regis obtestati sunt patres conscriptos, ut suae potius clementiae quam regis culpae 
qui satis superque poenarum dedisset, memores consulerent; postremo pacem datam 
a L. Scipione imperatore, quibus legibus dedisset, confirmarent auctoritate sua. et 
senatus eam pacem seruandam censuit, et paucos post dies populus iussit. foedus in 
Capitolio cum Antipatro principe legationis et eodem fratris filio regis Antiochi est ictum. 


Auditae deinde et aliae legationes ex Asia sunt. quibus omnibus datum responsum 
decem legatos more maiorum senatum missurum ad res Asiae disceptandas 
componendasque; summam tamen hanc fore, ut cis Taurum montem, quae intra regni 
Antiochi fines fuissent, Eumeni attribuerentur praeter Lyciam Cariamque usque ad 
Maeandrum amnem; ea ut ciuitatis Rhodiorum essent; ceterae ciuitates Asiae, quae 
Attali stipendiariae fuissent, eaedem uectigal Eumeni penderent; quae uectigales 
Antiochi fuissent, eae liberae atque immunes essent. decem legatos hos decreuerunt: 
Q. Minucium Rufum L. Furium Purpurionem Q. Minucium Thermum Ap. Claudium 
Neronem Cn. Cornelium Merulam M. lunium Brutum L. Aurunculeium L. Aemilium 
Paulum P. Cornelium Lentulum P. Aelium Tuberonem. 


[56] His, quae praesentis disceptationis essent, libera mandata; de summa rerum 
senatus constituit. Lycaoniam omnem et Phrygiam utramque et Mysiam «quam Prusia 
rex ademerat, restituit» regi et Milyas et Lydiam loniamque extra ea oppida, quae libera 
fuissent, quo die cum rege Antiocho pugnatum est, et nominatim Magnesiam ad 
Sipylum, et Cariam, quae Hydrela appellatur, agrumque Hydrelitanum ad Phrygiam 
uergentem, et castella uicosque ad Maeandrum amnem et oppida, nisi quae libera ante 
bellum fuissent, Telmessum item nominatim et castra Telmessium, praeter agrum, qui 
Ptolemaei Telmessii fuisset. haec omnia, quae supra sunt scripta, regi Eumeni iussa dari. 
Rhodiis Lycia data extra eundem Telmessum et castra Telmessium et agrum, qui 
Ptolemaei Telmessii fuisset; hic et ab Eumene et Rhodiis exceptus. ea quoque iis pars 
Cariae data, quae propior Rhodum insulam trans Maeandrum amnem est, oppida, uici, 
castella, agri, qui ad Pisidiam uergunt, nisi quae eorum oppida in libertate fuissent pridie, 
quam cum Antiocho rege in Asia pugnatum est. pro his cum gratias egissent Rhodii, de 
Solis urbe, quae in Cilicia est, egerunt: Argis et illos, sicut sese, oriundos esse; ab ea 
germanitate fraternam sibi cum iis caritatem esse; petere hoc extraordinarium munus, 
ut eam ciuitatem ex seruitute regia eximerent. uocati sunt legati regis Antiochi, 
actumque cum iis est nec quicquam impetratum testante foedera Antipatro, aduersus 
quae ab Rhodiis non Solos, sed Ciliciam peti et iuga Tauri transcendi. reuocatis in 
senatum Rhodiis, cum quanto opere tenderet legatus regius, exposuissent, adiecerunt, 
si utique eam rem ad ciuitatis suae dignitatem pertinere censerent Rhodii, senatum 
omni modo expugnaturum pertinaciam legatorum. tum uero impensius quam ante 
Rhodii gratias egerunt, cessurosque sese potius arrogantiae Antipatri, quam causam 
turbandae pacis praebituros dixerunt. ita nihil de Solis mutatum est. 

[57] Per eos dies, quibus haec gesta sunt, legati Massiliensium nuntiarunt L. Baebium 
praetorem in prouinciam Hispaniam proficiscentem ab Liguribus circrumuentum, magna 
parte comitum caesa uulneratum ipsum cum paucis sine lictoribus Massiliam perfugisse 
et intra triduum exspirasse. senatus ea re audita decreuit, uti P. lunius Brutus, qui 
propraetor in Etruria esset, prouincia exercituque traditis uni, cui uideretur, ex legatis, 
ipse in ulteriorem Hispaniam proficisceretur, eaque ei prouincia esset. hoc senatus 
consultum litteraeque a Sp. Postumio praetore in Etruriam missae sunt, profectusque in 
Hispaniam est P. lunius propraetor. in qua prouincia prius aliquanto, quam successor 
ueniret, L. Aemilius Paulus, qui postea regem Persea magna gloria uicit, cum priore anno 
haud prospere rem gessisset, tumultuario exercitu collecto signis collatis cum Lusitanis 
pugnauit. fusi fugatique hostes; caesa decem octo milia armatorum; duo milia trecenti 
capti et castra expugnata. huius uictoriae fama tranquilliores in Hispania res fecit. 
eodem anno ante diem tertium Kal. lanuarias Bononiam Latinam coloniam ex senatus 
consulto L. Ualerius Flaccus M. Atilius Serranus L. Ualerius Tappo triumuiri deduxerunt. 
tria milia hominum sunt deducta; equitibus septuagena iugera, ceteris colonis 
quinquagena sunt data. ager captus de Gallis Bois fuerat; Galli Tuscos expulerant. 


eodem anno censuram multi et clari uiri petierunt. quae res, tamquam in se parum 
magni certaminis causam haberet, aliam contentionem multo maiorem excitauit. 
petebant T. Quinctius Flamininus P. Cornelius Cn. F. Scipio L. Ualerius Flaccus M. Porcius 
Cato M. Claudius Marcellus M'. Acilius Glabrio, qui Antiochum ad Thermopylas 
Aetolosque deuicerat. in hunc maxime, quod multa congiaria distribuerat, quibus 
magnam partem hominum obligarat, fauor populi se inclinabat. id cum aegre paterentur 
tot nobiles, nouum sibi hominem tantum praeferri, P. Sempronius Gracchus et C. 
Sempronius Rutilus, «tribuni plebis,» ei diem dixerunt, quod pecuniae regiae 
praedaeque aliquantum captae in Antiochi castris neque in triumpho tulisset, neque in 
aerarium rettulisset. uaria testimonia legatorum tribunorumque militum erant. M. Cato 
ante alios testis conspiciebatur; cuius auctoritatem perpetuo tenore uitae partam toga 
candida eleuabat. is testis, quae uasa aurea atque argentea castris captis inter aliam 
praedam regiam uidisset, ea se in triumpho negabat uidisse. postremo in huius maxime 
inuidiam desistere se petitione Glabrio dixit, quando, quod taciti indignarentur nobiles 
homines, id aeque nouus competitor intestabili periurio incesseret. 


[58] Centum milium multa irrogata erat; bis de ea certatum est; tertio, cum de petitione 
destitisset reus, nec populus de multa suffragium ferre uoluit, et tribuni eo negotio 
destiterunt censores T. Quinctius Flamininus M. Claudius Marcellus creati. 


Per eos dies L. Aemilio Regillo, qui classe praefectum Antiochi regis deuicerat, extra 
urbem in aede Apollinis cum senatus datus esset, auditis rebus gestis eius, quantis cum 
classibus hostium dimicasset, quot inde naues demersisset aut cepisset, magno 
consensu patrum triumphus naualis est decretus. triumphauit Kal. Februariis. in eo 
triumpho undequinquaginta coronae aureae translatae sunt, pecunia nequaquam 
[tanta] pro specie regii triumphi, tetrachma Attica triginta quattuor milia ducenta, 
cistophori centum triginta duo milia trecenti. supplicationes deinde fuerunt ex senatus 
consulto, quod L. Aemilius in Hispania prospere rem publicam gessisset. 

Haud ita multo post L. Scipio ad urbem uenit; qui ne cognomini fratris cederet, Asiaticum 
se appellari uoluit. et in senatu et in contione de rebus ab se gestis disseruit. erant qui 
fama id maius bellum quam difficultate rei fuisse interpretarentur: uno memorabili 
proelio debellatum, gloriamque eius uictoriae praefloratam ad Thermopylas esse. 
ceterum uere aestimanti Aetolicum magis ad Thermopylas bellum quam regium fuit; 
quota enim parte uirium suarum ibi dimicauit Antiochus? in Asia totius Asiae steterunt 
uires ab ultimis Orientis finibus omnium gentium contractis auxiliis. 


[59] Merito ergo et diis immortalibus, quantus maximus poterat, habitus est honos, 
quod ingentem uictoriam facilem etiam fecissent, «et» imperatori triumphus est 
decretus. triumphauit mense intercalario pridie Kal. Martias. qui triumphus spectaculo 
oculorum maior quam Africani fratris eius fuit, recordatione rerum et aestimatione 
periculi certaminisque non magis comparandus, quam si imperatorem imperatori aut 
Antiochum ducem Hannibali conferres. tulit in triumpho signa militaria ducenta uiginti 
quattuor, oppidorum simulacra centum triginta quattuor, eburneos dentes mille 
ducentos triginta unum, aureas coronas ducentas triginta quattuor, argenti pondo 
centum triginta septem milia quadringenta uiginti, tetrachmum Atticorum ducenta 
uiginti quattuor milia, cistophori trecenta uiginti unum milia septuaginta, nummos 
aureos Philippeos centum quadraginta milia, uasorum argenteorum-omnia caelata 
erant-mille pondo et quadringenta uiginti tria, aureorum mille pondo uiginti tria. et 
duces regii, praefecti, purpurati duo et triginta ante currum ducti. militibus quini uiceni 
denarii dati, duplex centurioni, triplex equiti. et stipendium militare et frumentum 
duplex post triumphum datum; «iam» proelio in Asia facto duplex dederat. triumphauit 
anno fere post, quam consulatu abiit. 


[60] Eodem fere tempore et Cn. Manlius consul in Asiam et Q. Fabius Labeo praetor ad 
classem uenit. ceterum consuli non deerat cum Gallis belli materia. mare pacatum erat 
deuicto Antiocho, cogitantique Fabio, cui rei potissimum  insisteret, ne otiosam 
prouinciam habuisse uideri posset, optimum uisum est in Cretam insulam traicere. 
Cydoniatae bellum aduersus Gortynios Gnosiosque gerebant, et captiuorum 
Romanorum atque Italici generis magnus numerus in seruitute esse per totam insulam 
dicebatur. classe ab Epheso profectus cum primum Cretae litus attigit, nuntios circa 
ciuitates misit, ut armis absisterent captiuosque in suis quaeque urbibus agrisque 
conquisitos reducerent, et legatos mitterent ad se, cum quibus de rebus ad Cretensis 
pariter Romanosque pertinentibus ageret. nihil magnopere ea Cretenses mouerunt; 
captiuos praeter Gortynios nulli reddiderunt. Ualerius Antias quattuor milia captiuorum, 
quia belli minas timuerint, ex tota insula reddita scripsit; eamque causam Fabio, cum 
rem nullam aliam gessisset, triumphi naualis impetrandi ab senatu fuisse. a Creta 
Ephesum Fabius redit; inde tribus nauibus in Thraciae oram missis ab Aeno et Maronia 
praesidia Antiochi deduci iussit, ut in libertate eae ciuitates essent. 


Liber XXXVIII. Dum in Asia bellum geritur, ne in Aetolia 

[1] Dum in Asia bellum geritur, ne in Aetolia quidem res quietae fuerant, principio a 
gente Athamanum orto. Athamania ea tempestate pulso Amynandro sub praefectis 
Philippi regio tenebatur praesidio, qui superbo atque immodico imperio desiderium 
Amynandri fecerant. Exulanti tum Amynandro in Aetolia litteris suorum, indicantium 
statum Athamaniae, spes recuperandi regni facta est. Remissique ab eo nuntiant 
principibus Argitheam-id enim caput Athamaniae erat-, si popularium animos satis 
perspectos haberet, impetrato ab Aetolis auxilio in Athamaniam se «uenturum. Non 
diffidere sibi facile con»uenturum cum delectis, quod consilium est gentis, et Nicandro 
praetore. Quos ubi ad omnia paratos esse uidit, certiores suos inde facit, quo die cum 
exercitu Athamaniam ingressurus esset. Quattuor primo fuerunt coniurati aduersus 
Macedonum praesidium. Hi senos sibi adiutores ad rem gerendam adsumpserunt; dein 
paucitate parum freti, quae celandae rei quam agendae aptior erat, parem priori 
numerum adiecerunt. Ita duo et quinquaginta facti quadrifariam se diuiserunt; pars una 
Heracleam, altera Tetraphyliam petit, ubi custodia regiae pecuniae esse solita erat, 
tertia Theudoriam, quarta Argitheam. Ita inter omnis conuenit, ut primo quieti, uelut ad 
priuatam rem agendam uenissent, in foro obuersarentur; die certa multitudinem 
omnem conuocarent ad praesidia Macedonum arcibus expellenda. Vbi ea dies aduenit, 
et Amynander cum mille Aetolis in finibus erat, ex composito quattuor simul locis 
praesidia Macedonum expulsa, litteraeque in alias urbes passim dimissae, ut uindicarent 
sese ab impotenti dominatione Philippi et restituerent in patrium ac legitimum regnum. 
Vndique Macedones expelluntur. Theium oppidum litteris a Xenone praefecto praesidii 
interceptis et arce ab regiis occupata paucos dies obsidentibus restitit; deinde id quoque 
traditum Amynandro est, et omnis Athamania in potestate erat praeter Athenaeum 
castellum, finibus Macedoniae subiectum. 


[2] Philippus audita defectione Athamaniae cum sex milibus armatorum profectus 
ingenti celeritate Gomphos peruenit. Ibi relicta maiore parte exercitus-neque enim ad 
tanta itinera sufficerent-cum duobus milibus Athenaeum, quod unum a praesidio suo 
retentum fuerat, peruenit. Inde proximis temptatis cum facile animaduertisset cetera 
hostilia esse, Gomphos regressus omnibus copiis simul in Athamaniam redit. Xenonem 
inde cum mille peditibus praemissum Aethopiam occupare iubet, opportune Argitheae 
imminentem; quem ubi teneri ab suis locum uidit, ipse circa templum louis Acraei posuit 
castra. Ibi unum diem foeda tempestate retentus, postero die ducere ad Argitheam 
intendit. Euntibus extemplo apparuere Athamanes in tumulos imminentis uiae 
discurrentes. Ad quorum conspectum constitere prima signa, totoque agmine pauor et 
trepidatio erat, et pro se quisque, quidnam futurum esset, cogitare, si in ualles subiectas 
rupibus agmen foret demissum. Haec tumultuatio regem cupientem, si se sequerentur, 
raptim euadere angustias, reuocare primos et eadem, qua uenerat, uia referre coegit 
signa. Athamanes primo ex interuallo quieti sequebantur; postquam Aetoli se 
coniunxerunt, hos, ut ab tergo agmini instarent, reliquerunt, ipsi ab lateribus se 
circumfuderunt, quidam per notas calles breuiore uia praegressi transitus insedere; 
tantumque tumultus Macedonibus est iniectum, ut fugae magis effusae quam itineris 
ordinati modo multis armis uirisque relictis flumen traiecerint. Hic finis sequendi fuit. 
Inde tuto Macedones Gomphos et a Gomphis in Macedoniam redierunt. Athamanes 

Aetolique Aethopiam ad Xenonem ac mille Macedonas opprimendos undique 
concurrerunt. Macedones parum loco freti ab Aethopia in altiorem deruptioremque 
undique tumulum concessere; quo pluribus ex locis aditu inuento expulere eos 
Athamanes, dispersosque et per inuia atque ignotas rupes iter fugae non expedientis 
partim ceperunt partim interfecerunt. Multi pauore in derupta praecipitati; perpauci 
cum Xenone ad regem euaserunt. Postea per indutias sepeliendi caesos potestas facta 
est. 


[3] Amynander recuperato regno legatos et Romam ad senatum et ad Scipiones in Asiam, 
Ephesi post magnum cum Antiocho proelium morantes, misit. Pacem petebat 
excusabatque sese, quod per Aetolos recuperasset paternum regnum; Philippum 
incusabat. Aetoli ex Athamania in Amphilochos profecti sunt et maioris partis uoluntate 
in ius dicionemque totam redegerunt gentem. Amphilochia recepta-nam fuerat 
quondam Aetolorum-eadem spe in Aperantiam transcenderunt; ea quoque magna ex 
parte sine certamine in deditionem uenit. Dolopes numquam Aetolorum fuerant, 
Philippi erant. Hi primo ad arma concurrerunt; ceterum postquam Amphilochos cum 
Aetolis esse fugamque ex Athamania Philippi et caedem praesidii eius accepere, et ipsi 
a Philippo ad Aetolos deficiunt. Quibus circumiectis gentibus iam undique se a 
Macedonibus tutos credentibus esse Aetolis fama adfertur Antiochum in Asia uictum ab 
Romanis; nec ita multo post legati ab Roma rediere sine spe pacis Fuluiumque consulem 
nuntiantes cum exercitu iam traiecisse. His territi, prius ab Rhodo et Athenis legationibus 
excitis, ut per auctoritatem earum ciuitatium suae preces nuper repudiatae faciliorem 
aditum ad senatum haberent, principes gentis ad temptandam spem ultimam Romam 
miserunt, nihil, ne bellum haberent, priusquam paene in conspectu hostis erat, 
praemeditati. lam M. Fuluius Apolloniam exercitu traiecto cum Epirotarum principibus 
consultabat, unde bellum inciperet. Epirotis Ambraciam placebat adgredi, quae tum 
contribuerat se Aetolis: siue ad tuendam eam uenirent Aetoli, apertos circa campos ad 
dimicandum esse; siue detractarent certamen, oppugnationem fore haud difficilem; 
nam et copiam in propinquo materiae ad aggeres excitandos et cetera opera esse, et 
Arethontem, nauigabilem amnem, opportunum ad comportanda, quae usui sint, 
praeter ipsa moenia fluere, et aestatem aptam rei gerendae adesse. His persuaserunt, 
ut per Epirum duceret. 


[4] Consuli ad Ambraciam aduenienti magni operis oppugnatio uisa est. Ambracia 
tumulo aspero subiecta est; Perranthem incolae uocant. Vrbs, qua murus uergit in 
campos et flumen, occidentem, arx, quae imposita tumulo est, orientem spectat. Amnis 
Aretho ex Athamania fluens cadit in sinum maris ab nomine propinquae urbis 
Ambracium appellatum. Praeterquam quod hinc amnis munit, hinc tumuli, muro 
quoque firmo saepta erat, patente in circuitu paulo amplius quattuor milia passuum. 
Fuluius bina a campo castra, modico inter se distantia interuallo, unum castellum loco 
edito contra arcem obiecit; ea omnia uallo atque fossa ita iungere parat, ne exitus 
inclusis ab urbe neue aditus foris ad auxilia intromittenda esset. Ad famam 
oppugnationis Ambraciae Stratum iam edicto Nicandri praetoris conuenerant Aetoli. 
Inde primo copiis omnibus ad prohibendam obsidionem uenire in animo fuerat; dein, 
postquam urbem iam magna ex parte operibus saeptam uiderunt, Epirotarum trans 

flumen loco plano castra posita esse, diuidere copias placuit. Cum mille expeditis 
Eupolemus Ambraciam profectus per nondum commissa inter se munimenta urbem 
intrauit. Nicandro cum cetera manu primo Epirotarum castra nocte adgredi consilium 
fuerat haud facili ab Romanis auxilio, quia flumen intererat; dein, periculosum inceptum 
ratus, ne qua sentirent Romani et regressus inde in tuto non esset, deterritus ab hoc 
consilio ad depopulandam Acarnaniam iter conuertit. 


[5] Consul iam munimentis,quibus saepienda urbs erat, iam operibus, quae admouere 
muris parabat, perfectis quinque simul locis moenia est adgressus. Tria paribus 
interuallis, faciliore aditu a campo, aduersus Pyrrheum, quod uocant, admouit, unum e 
regione Aesculapii, unum aduersus arcem. Arietibus muros quatiebat; asseribus falcatis 
detergebat pinnas. Oppidanos primo et ad speciem et ad ictus moenium cum terribili 
sonitu editos pauor ac trepidatio cepit; deinde, ut praeter spem stare muros uiderunt, 
collectis rursus animis in arietes tollenonibus libramenta plumbi aut saxorum stipitesue 
robustos incutiebant; falces ancoris ferreis iniectis in interiorem partem muri trahentes 
asserem praefringebant; ad hoc eruptionibus et nocturnis in custodias operum et diurnis 
in stationes ultro terrorem inferebant. In hoc statu res ad Ambraciam cum essent, iam 
Aetoli a populatione Acarnaniae Stratum redierant. Inde Nicander praetor spem nactus 
soluendae incepto forti obsidionis, Nicodamum quendam cum Aetolis quingentis 
Ambraciam intromittit. Noctem certam tempusque etiam noctis constituit, quo et illi ab 
urbe opera hostium, quae aduersus Pyrrheum erant, adgrederentur, et ipse ad castra 
Romana terrorem faceret, posse ratus ancipiti tumultu et nocte augente pauorem 
memorabilem rem geri. Et Nicodamus intempesta nocte, cum alias custodias fefellisset, 
per alias impetu constanti perrupisset, superato brachio in urbem penetrat, animique 
aliquantum ad omnia audenda et spei obsessis adiecit et, simul constituta nox uenit, ex 
composito repente opera est adgressus. Id inceptum conatu quam effectu grauius fuit, 
quia nulla ab exteriore parte uis admota est, seu metu deterrito praetore Aetolorum, 
seu quia potius uisum est Amphilochis nuper receptis ferre opem, quos Perseus, Philippi 
filius, missus ad Dolopiam Amphilochosque recipiendos, summa ui oppugnabat. 


[6] Tribus locis, sicut ante dictum est, ad Pyrrheum opera Romana erant, quae omnia 
simul, sed nec apparatu nec ui simili, Aetoli adgressi sunt: alii cum ardentibus facibus, 
alii stuppam picemque et malleolos ferentes, tota collucente flammis acie, aduenere. 
Multos primo impetu custodes oppresserunt; dein, postquam clamor tumultusque in 
castra est perlatus datumque a consule signum, arma capiunt et omnibus portis ad opem 
ferendam effunduntur. [uno in loco] ferro ignique gesta res; ab duobus irrito incepto, 
cum temptassent magis quam inissent certamen, Aetoli abscesserunt; atrox pugna in 
unum inclinauerat locum. Ibi diuersis partibus duo duces Eupolemus et Nicodamus 
pugnantis hortabantur et prope certa fouebant spe iam Nicandrum ex composito adfore 
et terga hostium inuasurum. Haec res aliquamdiu animos pugnantium sustinuit; 
ceterum, postquam nullum ex composito signum a suis accipiebant et crescere 
numerum hostium cernebant, destituti segnius instare; postremo re omissa iam uix tuto 
receptu fugientes in urbem compelluntur, parte operum incensa et pluribus aliquanto, 
quam «ab» ipsis ceciderant, interfectis. Quodsi ex composito acta res fuisset, haud 
dubium erat expugnari una utique parte opera cum magna caede hostium potuisse. 

Ambracienses quique intus erant Aetoli non ab eius solum noctis incepto recessere, sed 
in reliquum quoque tempus uelut proditi ab suis segniores ad pericula erant. lam nemo 
eruptionibus, ut ante, in stationes hostium, sed dispositi per muros et turres ex tuto 
pugnabant. 


[7] Perseus ubi adesse Aetolos audiuit, omissa obsidione urbis, quam oppugnabat, 
depopulatus tantum agros Amphilochia excessit atque in Macedoniam redit. Et Aetolos 
inde auocauit populatio maritumae orae. Pleuratus, Illyriorum rex, cum sexaginta lembis 
Corinthium sinum inuectus adiunctis Achaeorum quae Patris erant nauibus marituma 
Aetoliae uastabat. Aduersus quos mille Aetoli missi, quacumque se classis circumegerat 
per litorum amfractus, breuioribus semitis occurrebant. Et Romani ad Ambraciam 
pluribus locis quatiendo arietibus muros aliquantum urbis nudauerant, nec tamen 
penetrare in urbem poterant; nam et pari celeritate nouus pro diruto murus obiciebatur, 
et armati ruinis superstantes instar munimenti erant. Itaque cum aperta ui parum 
procederet consuli res, cuniculum occultum uineis ante contecto loco agere instituit; et 
aliquamdiu, cum dies noctesque in opere essent, non solum sub terra fodientes sed 
egerentes etiam humum fefellere hostem. Cumulus repente terrae eminens index 
operis oppidanis fuit, pauidique, ne iam subrutis muris facta in urbem uia esset, fossam 
intra murum e regione eius operis, quod uineis contectum erat, ducere instituunt. Cuius 
ubi ad tantam altitudinem, quantae esse solum infimum cuniculi poterat, peruenerunt, 
silentio facto pluribus locis aure admota sonitum fodientium captabant. Quem ubi 
acceperunt, aperiunt rectam in cuniculum uiam nec fuit magni operis; momento enim 
ad inane suspenso fulturis ab hostibus muro peruenerunt. Ibi commissis operibus, cum 
e fossa in cuniculum pateret iter, primo ipsis ferramentis, quibus in opere usi erant, 
deinde celeriter armati etiam subeuntes occultam sub terra ediderunt pugnam; segnior 
deinde ea facta est intersaepientibus cuniculum, ubi uellent, nunc ciliciis praetentis nunc 
foribus raptim obiectis. Noua etiam haud magni operis aduersus eos, qui in cuniculo 
erant, excogitata res. Dolium a fundo pertusum, qua fistula modica inseri posset, et 
ferream fistulam operculumque dolii ferreum, et ipsum pluribus locis perforatum, 
fecerunt. Hoc tenui pluma completum dolium ore in cuniculum uerso posuerunt. Per 
operculi foramina praelongae hastae, quas sarisas uocant, ad summouendos hostes 
eminebant. Scintillam leuem ignis inditam plumae folle fabrili ad caput fistulae imposito 
flando accenderunt. Inde non solum magna uis fumi sed acrior etiam foedo quodam 
odore ex adusta pluma cum totum cuniculum complesset, uix durare quisquam intus 
poterat. 


[8] Cum in hoc statu ad Ambraciam res esset,legati ab Aetolis Phaeneas et Damoteles 
cum liberis mandatis decreto gentis ad consulem uenerunt. Nam praetor eorum, cum 
alia parte Ambraciam oppugnari cerneret, alia infestam oram nauibus hostium esse, alia 
Amphilochos Dolopiam«que» a Macedonibus uastari, nec Aetolos ad tria simul diuersa 
bella occursantis sufficere, conuocato concilio Aetoliae principes, quid agendum esset, 
consuluit. Omnium eo sententiae decurrererunt, ut pax, si posset, aequis, si minus, 
tolerandis condicionibus peteretur; Antiochi fiducia bellum susceptum; Antiocho terra 
marique superato et prope extra orbem terrae ultra iuga Tauri exacto quam spem esse 
sustinendi belli? Phaeneas et Damoteles quod e re Aetolorum, ut in tali casu, fideque 

sua esse censerent, agerent; quod enim sibi consilium aut cuius rei electionem a fortuna 
relictam? Cum his mandatis legati missi orare consulem, ut parceret urbi, misereretur 
gentis quondam sociae, nolle dicere iniuriis, miseriis certe coactae insanire; non plus 
mali meritos Aetolos Antiochi bello, quam boni ante, cum aduersus Philippum bellatum 
sit, fecisse; nec tum large gratiam relatam sibi, nec nunc immodice poenam iniungi 
debere. Ad ea consul respondit magis saepe quam uere umquam Aetolos pacem petere. 
Imitarentur Antiochum in petenda pace, quem in bellum traxissent; non paucis urbibus 
eum, de quarum libertate certatum sit, sed omni Asia cis Taurum montem, opimo regno, 
excessisse. Aetolos nisi inermes de pace agentes non auditurum se; arma illis prius 
equosque omnis tradendos esse, deinde mille talentum argenti populo Romano dandum, 
cuius summae dimidium praesens numeretur, si pacem habere uellent. Ad ea 
adiecturum etiam in foedus esse, ut eosdem quos populus Romanus amicos atque hostis 
habeant. 


[9] Aduersus quae legati, et quia grauia erant, et quia suorum animos indomitos ac 
mutabiles nouerant, nullo reddito responso domum regressi sunt, ut etiam atque etiam, 
quid agendum esset, re integra praetorem et principes consulerent. Clamore et iurgio 
excepti, quam diu rem traherent, qualemcumque pacem referre iussi, cum redirent 
Ambraciam, Acarnanum insidiis prope uiam positis, cum quibus bellum erat, circumuenti 
Thyrreum custodiendi deducuntur. Haec mora iniecta est paci, cum iam Atheniensium 
Rhodiorumque legati, qui ad deprecandum pro iis uenerant, apud consulem essent. 
Amynander quoque Athamanum rex fide accepta uenerat in castra Romana, magis pro 
Ambracia urbe, ubi maiorem partem temporis exulauerat, quam pro Aetolis sollicitus. 
Per hos certior factus consul de casu legatorum adduci eos a Thyrreo iussit; quorum post 
aduentum agi coeptum est de pace. Amynander, quod sui maxime operis erat, impigre 
agebat, ut Ambracienses compelleret ad deditionem. «ad» id cum per colloquia 
principum succedens murum parum proficeret, postremo consulis permissu ingressus 
urbem partim consilio partim precibus euicit, ut permitterent se Romanis. Et Aetolos C. 
Valerius, Laeuini filius, qui cum ea gente primum amicitiam pepigerat, consulis frater 
matre eadem genitus, egregie adiuuit. Ambracienses prius pacti, ut Aetolorum auxiliares 
sine fraude emitterent, aperuerunt portas. Dein «Aetolis condiciones pacis dictae:» 
quingenta Euboica ut darent talenta, ex quibus ducenta praesentia, trecenta per annos 
sex pensionibus aequis; captiuos perfugasque redderent Romanis; urbem ne quam 
formulae sui iuris facerent, quae post id tempus, quo T. Quinctius traiecisset in Graeciam, 
aut ui capta ab Romanis esset aut uoluntate in amicitiam uenisset; Cephallania insula ut 
extra ius foederis esset. Haec quamquam spe ipsorum aliquanto leuiora erant, 
petentibus Aetolis, ut ad concilium referrent, permissum est. Parua disceptatio de 
urbibus tenuit, quae cum sui iuris aliquando fuissent, auelli uelut a corpore suo aegre 
patiebantur; ad unum omnes tamen accipi pacem iusserunt. Ambracienses coronam 
auream consuli centum et quinquaginta pondo dederunt. Signa aenea marmoreaque et 
tabulae pictae, quibus ornatior Ambracia, quia regia ibi Pyrrhi fuerat, quam ceterae 
regionis eius urbes erant, sublata omnia auectaque; nihil praeterea tactum uiolatumue. 


[10] Profectus ab Ambracia consul in mediterranea Aetoliae ad Argos Amphilochium- 
uiginti duo milia ab Ambracia abest-castra posuit. Eo tandem legati Aetoli mirante 

consule, quod morarentur, uenerunt. Inde, postquam approbasse pacem concilium 
Aetolorum accepit, iussis proficisci Romam ad senatum permissoque, ut et Rhodii et 
Athenienses deprecatores irent, dato, qui simul cum iis proficisceretur, C. Valerio fratre 
ipse in Cephallaniam traiecit. Praeoccupatas auris animosque principum Romae 
criminibus Philippi inuenerunt, qui per legatos, per litteras Dolopas Amphilochosque et 
Athamaniam erepta sibi querens, praesidiaque sua, postremo filium etiam Persea ex 
Amphilochis pulsum, auerterat senatum ab audiendis precibus eorum. Rhodii tamen et 
Athenienses cum silentio auditi sunt. Atheniensis legatus Leon Hicesiae filius eloquentia 
etiam dicitur mouisse; qui uulgata similitudine, mari tranquillo, quod uentis concitaretur, 
aequiperando multitudinem Aetolorum, usus, cum in fide Romanae societatis 
mansissent, insita gentis tranquillitate quiesse eos aiebat; postquam flare ab Asia Thoas 
et Dicaearchus, ab Europa Menestas et Damocritus coepissent, tum illam tempestatem 
coortam, quae ad Antiochum eos sicuti in scopulum intulisset. 


[11] Diu iactati Aetoli tandem, ut condiciones pacis conuenirent, effecerunt. Fuerunt 
autem hae: 'imperium maiestatemque populi Romani gens Aetolorum conseruato sine 
dolo malo; ne quem exercitum, qui aduersus socios amicosque eorum ducetur, per fines 
suostransire sinito, neue ulla ope iuuato; hostis eosdem habeto quos populus Romanus, 
armaque in eos ferto, bellumque pariter gerito; perfugas fugitiuos captiuos reddito 
Romanis sociisque, praeterquam si qui capti, cum domos redissent, iterum capti sunt, 
aut si qui eo tempore ex iis capti sunt, qui tum hostes erant Romanis, cum intra praesidia 
Romana Aetoli essent; aliorum qui comparebunt intra dies centum Corcyraeorum 
magistratibus sine dolo malo tradantur; qui non comparebunt, quando quisque eorum 
primum inuentus erit, reddatur; obsides quadraginta arbitratu consulis Romanis dato ne 
minores duodecim annorum neu maiores quadraginta, obses ne esto praetor, 
praefectus equitum, scriba publicus, neu quis, qui ante obses fuit apud Romanos; 
Cephallania extra pacis leges esto. De pecuniae summa, quam penderent, 
pensionibusque eius nihil ex eo, quod cum consule conuenerat, mutatum; pro argento 
si aurum dare mallent, darent, conuenit, dum pro argenteis decem aureus unus ualeret. 
'Quae urbes, qui agri, qui homines Aetolorum iuris aliquando fuerunt, qui eorum T. 
Quinctio Cn. Domitio consulibus postue eos consules aut armis subacti aut uoluntate in 
dicionem populi Romani uenerunt, ne quem eorum Aetoli recepisse uelint; Oeniadae 
cum urbe agrisque Acarnanum sunto.' His legibus foedus ictum cum Aetolis est. 


[12] Eadem non aestate solum, sed etiam iisdem prope diebus, quibus haec a M. Fuluio 
consule in Aetolia gesta sunt, consul alter Cn. Manlius in Gallograecia bellum gessit, 
quod nunc ordiri pergam. Vere primo Ephesum consul uenit, acceptisque copiis ab L. 
Scipione et exercitu lustrato contionem apud milites habuit, qua collaudata uirtute 
eorum, quod cum Antiocho uno proelio debellassent, adhortatus eos «ad» nouum cum 
Gallis suscipiendum bellum, qui et auxiliis iuuissent Antiochum, et adeo indomita 
haberent ingenia, ut nequiquam Antiochus emotus ultra iuga Tauri montis esset, nisi 
frangerentur opes Gallorum, de se quoque pauca, nec falsa nec immodica, adiecit. Laeti 
milites cum frequenti adsensu consulem audiuerunt, partem uirium Antiochi fuisse 
Gallos credentes; rege superato nullum momentum in solis per se Gallorum copiis fore. 
Eumenen haud in tempore abesse-Romae tum erat-credere consul, gnarum locorum 

hominumque, et cuius interesset frangi Gallorum opes. Attalum igitur fratrem eius 
accersit a Pergamo, hortatusque ad capessendum secum bellum pollicentem suam 
suorumque operam domum ad comparandum dimittit. Paucos post dies profecto ab 
Epheso consuli ad Magnesiam occurrit Attalus cum mille peditibus equitibusque 
quingentis, Athenaeo fratre iusso cum ceteris copiis subsequi, commendata iis custodia 
Pergami, quos fratri regnoque fidos credebat. Consul collaudato iuuene cum omnibus 
copiis ad Maeandrum progressus castra posuit, quia uado superari amnis non poterat et 
contrahendae naues erant ad exercitum traiciendum. Transgressi Maeandrum ad Hieran 
Comen peruenerunt. 


[13] Fanum ibi augustum Apollinis et oraculum; sortes uersibus haud inconditis dare 
uates dicuntur. Hinc alteris castris ad Harpasum flumen uentum est, quo legati ab 
Alabandis uenerunt, ut castellum, quod ab ipsis nuper descisset, aut auctoritate aut 
armis cogeret iura antiqua pati. Eodem et Athenaeus, Eumenis et Attali frater, cum 
Cretense Leuso et Corrago Macedone uenit; mille pedites mixtarum gentium et 
trecentos equites secum adduxerunt. Consul tribuno militum misso cum modica manu 
castellum ui cepit, captum Alabandensibus reddit. Ipse nihil uia degressus ad Antiochiam 
super Maeandrum amnem posuit castra. Huius amnis fontes Celaenis oriuntur. Celaenae 
urbs caput quondam Phrygiae fuit; migratum inde haud procul ueteribus Celaenis, 
nouaeque urbi Apameae nomen inditum ab Apama sorore Seleuci regis. Et Marsyas 
amnis, haud procul a Maeandri fontibus oriens, in Maeandrum cadit, famaque ita tenet, 
Celaenis Marsyan cum Apolline tibiarum cantu certasse. Maeander ex arce summa 
Celaenarum ortus, media urbe decurrens, per Caras primum, deinde lonas in sinum 
maris editur, qui inter Prienen et Miletum est. Ad Antiochiam in castra consulis Seleucus, 
Antiochi filius, ex foedere icto cum Scipione ad frumentum exercitui dandum uenit. 
Parua disceptatio de Attali auxiliaribus orta est, quod Romano tantum militi pactum 
Antiochum ut daretur frumentum Seleucus dicebat. Discussa ea quoque est constantia 
consulis, qui misso tribuno edixit, ne Romani milites acciperent, priusquam Attali auxilia 
accepissent. Inde ad Gordiutichos quod uocant processum est. Ex eo loco ad Tabas tertiis 
castris peruentum. In finibus Pisidarum posita urbs est, in ea parte, quae uergit ad 
Pamphylium mare. Integris uiribus regionis eius feroces ad bellandum habebat uiros. 
Tum quoque equites in agmen Romanum eruptione facta haud modice primo impetu 
turbauere; deinde ut apparuit nec numero se nec uirtute pares esse, in urbem compulsi 
ueniam erroris petebant, dedere urbem parati. Quinque et uiginti talenta argenti et 
decem milia medimnum tritici imperata; ita in deditionem accepti. 


[14] Tertio inde die ad Casum amnem peruen tum; inde profecti Erizam urbem primo 
impetu ceperunt. Ad Thabusion castellum imminens flumini Indo uentum est, cui fecerat 
nomen Indus ab elephanto deiectus. Haud procul a Cibyra aberant, nec legatio ulla a 
Moagete, tyranno ciuitatis eius, homine ad omnia infido atque importuno, ueniebat. Ad 
temptandum eius animum C. Heluium cum quattuor milibus peditum et quingentis 
equitibus consul praemittit. Huic agmini iam finis ingredienti legati occurrerunt 
nuntiantes paratum esse tyrannum imperata facere; orabant, ut pacatus finis iniret 
cohiberetque a populatione agri militem, et in corona aurea quindecim talenta 
adferebant. Heluius integros a populatione agros seruaturum pollicitus ire ad consulem 

legatos iussit. Quibus eadem referentibus consul 'neque Romani' inquit 'bonae 
uoluntatis ullum signum erga nos tyranni habemus, et ipsum talem esse inter omnes 
constat, ut de poena eius magis quam de amicitia nobis cogitandum sit.' Perturbati hac 
uoce legati nihil aliud petere, quam ut coronam acciperet ueniendique ad eum tyranno 
potestatem et copiam loquendi ac purgandi se faceret. Permissu consulis postero die in 
castra tyrannus uenit, uestitus comitatusque uix ad priuati modice locupletis habitum, 
et oratio fuit summissa et infracta, extenuantis opes suas urbiumque suae dicionis 
egestatem querentis. Erant autem sub eo praeter Cibyram Sylleum et ad Limnen quae 
appellatur. Ex his, ut se suosque spoliaret, quinque et uiginti talenta se confecturum, 
prope ut diffidens, pollicebatur. 'Enimuero' inquit consul 'ferri iam ludificatio ista non 
potest. Parum est non erubuisse absentem, cum per legatos frustrareris nos; praesens 
quoque in eadem perstas impudentia. Quinque et uiginti talenta tyrannidem tuam 
exhaurient? Quingenta ergo talenta nisi triduo numeras, populationem in agris, 
obsidionem in urbe expecta.' Hac denuntiatione conterritus perstare tamen in pertinaci 
simulatione inopiae. Et paulatim illiberali adiectione nunc per cauillationem, nunc 
precibus et simulatis lacrimis ad centum talenta est perductus. Adiecta decem milia 
medimnum frumenti. Haec omnia intra sex dies exacta. 


[15] A Cibyra per agros Sindensium exercitus ductus, transgressusque Caularem amnem 
posuit castra. Postero die [et] praeter Caralitin paludem agmen ductum; ad 
Madamprum manserunt. Inde progredientibus ab Lago, proxima urbe, metu incolae 
fugerunt; uacuum hominibus et refertum rerum omnium copia oppidum diripuerunt. 
Inde ad Lysis fluminis fontes, postero die ad Cobulatum amnem progressi. Termessenses 
eo tempore Isiondensium arcem urbe capta oppugnabant. Inclusi, cum alia spes auxilii 
nulla esset, legatos ad consulem orantes opem miserunt: cum coniugibus ac liberis in 
arce inclusos se mortem in dies, aut ferro aut fame patiendam, expectare. Volenti 
consuli causa in Pamphyliam deuertendi oblata est. Adueniens obsidione Isiondensis 
exemit; Termesso pacem dedit quinquaginta talentis argenti acceptis; item Aspendiis 
ceterisque Pamphyliae populis. Ex Pamphylia rediens ad fluuium Taurum primo die, 
postero ad Xylinen quam uocant Comen posuit castra. Profectus inde continentibus 
itineribus ad Cormasa urbem peruenit. Darsa proxima urbs erat; eam metu incolarum 
desertam, plenam omnium rerum copia inuenit. Progredienti praeter paludes legati ab 
Lysinoe dedentes ciuitatem uenerunt. Inde in agrum Sagalassenum, uberem fertilemque 
omni genere frugum, uentum est. Colunt Pisidae, longe optimi bello regionis eius. Cum 
ea res animos fecit, tum agri fecunditas et multitudo hominum et situs inter paucas 
munitae urbis. Consul, quia nulla legatio ad finem praesto fuerat, praedatum in agros 
misit. Tum demum fracta pertinacia est, ut ferri agique res suas uiderunt; legatis missis 
pacti quinquaginta talentis et uiginti milibus medimnum tritici, uiginti hordei, pacem 
impetrauerunt. Progressus inde ad Rhotrinos fontes ad uicum, quem Acoridos Comen 
uocant, posuit castra. Eo Seleucus ab Apamea postero die uenit. Aegros inde et inutilia 
impedimenta cum Apameam dimisisset, ducibus itinerum ab Seleuco acceptis profectus 
eo die in Metropolitanum campum, postero die Dynias Phrygiae processit. Inde Synnada 
uenit, metu omnibus circa oppidis desertis. Quorum praeda iam graue agmen trahens 
uix quinque milium die toto itinere perfecto ad Beudos, quod uetus appellant, peruenit. 

Ad Anabura inde, et altero die ad Alandri fontes, tertio ad Abbassium posuit castra. Ibi 
plures dies statiua habuit, quia peruentum erat ad Tolostobogiorum fines. 


[16] Galli, magna hominum uis, seu inopia agri seu praedae spe, nullam gentem, per 
quas ituri essent, parem armis rati, Brenno duce in Dardanos peruenerunt. Ibi seditio 
orta est; ad uiginti milia hominum cum Lonorio ac Lutario regulis secessione facta a 
Brenno in Thraeciam iter auertunt. Vbi cum resistentibus pugnando, pacem petentibus 
stipendium imponendo Byzantium cum peruenissent, aliquamdiu oram Propontidis, 
uectigalis habendo regionis eius urbes, obtinuerunt. Cupido inde eos in Asiam 
transeundi, audientis ex propinquo, quanta ubertas eius terrae esset, cepit; et 
Lysimachia fraude capta Chersonesoque omni armis possessa ad Hellespontum 
descenderunt. Ibi uero exiguo diuisam freto cernentibus Asiam multo magis animi ad 
transeundum accensi; nuntiosque ad Antipatrum praefectum eius orae de transitu 
mittebant. Quae res cum lentius spe ipsorum traheretur, alia rursus noua inter regulos 
seditio orta est. Lonorius retro, unde uenerat, cum maiore parte hominum repetit 
Byzantium; Lutarius Macedonibus per speciem legationis ab Antipatro ad speculandum 
missis duas tectas naues et tris lembos adimit. lis alios atque alios dies noctesque 
trauehendo intra paucos dies omnis copias traicit. Haud ita multo post Lonorius 
adiuuante Nicomede Bithyniae rege a Byzantio transmisit. Coeunt deinde in unum 
rursus Galli et auxilia Nicomedi dant aduersus Ziboetam, tenentem partem Bithyniae, 
gerenti bellum. Atque eorum maxime opera deuictus Ziboeta est, Bithyniaque omnis in 
dicionem Nicomedis concessit. Profecti ex Bithynia in Asiam processerunt. Non plus ex 
uiginti milibus hominum quam decem armata erant. Tamen tantum terroris omnibus 
quae cis Taurum incolunt gentibus iniecerunt, ut quas adissent quasque non adissent, 
pariter ultimae propinquis, imperio parerent. Postremo cum tres essent gentes, 
Tolostobogii Trocmi Tectosages, in tris partis, qua cuique populorum suorum uectigalis 
Asia esset, diuiserunt. Trocmis Hellesponti ora data; Tolostobogii Aeolida atque loniam, 
Tectosages mediterranea Asiae sortiti sunt. Et stipendium tota cis Taurum Asia 
exigebant, sedem autem ipsi sibi circa Halyn flumen cepere. Tantusque terror eorum 
nominis erat, multitudine etiam magna subole aucta, ut Syriae quoque ad postremum 
reges stipendium dare non abnuerent. Primus Asiam incolentium abnuit Attalus, pater 
regis Eumenis; audacique incepto praeter opinionem omnium adfuit fortuna, et signis 
collatis superior fuit. Non tamen ita infregit animos eorum, ut absisterent imperio; 
eaedem opes usque ad bellum Antiochi cum Romanis manserunt. Tum quoque, pulso 
Antiocho, magnam spem habuerunt, quia procul mari incolerent, Romanum exercitum 
ad se non peruenturum. 


[17] Cum hoc hoste, tam terribili omnibus regionis eius, quia bellum gerendum erat, pro 
contione milites in hunc maxime modum adlocutus est consul: 'non me praeterit, milites, 
omnium quae Asiam colunt gentium Gallos fama belli praestare. Inter mitissimum genus 
hominum ferox natio peruagata bello prope orbem terrarum sedem cepit. Procera 
corpora, promissae et rutilatae comae, uasta scuta, praelongi gladii; ad hoc cantus 
ineuntium proelium et ululatus et tripudia, et quatientium scuta in patrium quendam 
modum horrendus armorum crepitus, omnia de industria composita ad terrorem. Sed 
haec, quibus insolita atque insueta sunt, Graeci et Phryges et Cares timeant; Romanis 

Gallici tumultus adsueti, etiam uanitates notae sunt. Semel primo congressu ad Aliam 
eos olim fugerunt maiores nostri; ex eo tempore per ducentos iam annos pecorum in 
modum consternatos caedunt fugantque, et plures prope de Gallis triumphi quam de 
toto orbe terrarum acti sunt. lam usu hoc cognitum est: si primum impetum, quem 
feruido ingenio et caeca ira effundunt, sustinueris, fluunt sudore et lassitudine membra, 
labant arma; mollia corpora, molles, ubi ira consedit, animos sol puluis sitis, ut ferrum 
non admouess, prosternunt. Non legionibus legiones eorum solum experti sumus, sed 
uir unus cum uiro congrediendo T. Manlius, M. Valerius, quantum Gallicam rabiem 
uinceret Romana uirtus, docuerunt. lam M. Manlius unus agmine scandentis in 
Capitolium detrusit Gallos. Et illis maioribus nostris cum haud dubiis Gallis, in sua terra 
genitis, res erat; hi iam degeneres sunt, mixti, et Gallograeci uere, quod appellantur; 
sicut in frugibus pecudibusque non tantum semina ad seruandam indolem ualent, 
quantum terrae proprietas caelique, sub quo aluntur, mutat. Macedones, qui 
Alexandriam in Aegypto, qui Seleuciam ac Babyloniam, quique alias sparsas per orbem 
terrarum colonias habent, in Syros Parthos Aegyptios degenerarunt; Massilia, inter 
Gallos sita, traxit aliquantum ab accolis animorum; Tarentinis quid ex Spartana dura illa 
et horrida disciplina mansit? «Est» generosius, in sua quidquid sede gignitur; insitum 
alienae terrae in id, quo alitur, natura uertente se, degenerat. Phrygas igitur Gallicis 
oneratos armis, sicut in acie Antiochi cecidistis, uictos uictores, caedetis. Magis uereor, 
ne parum inde gloriae, quam ne nimium belli sit. Attalus eos rex saepe fudit fugauitque. 
Nolite existimare beluas tantum recens captas feritatem illam siluestrem primo seruare, 
dein, cum diu manibus humanis aluntur, mitescere, in hominum feritate mulcenda non 
eandem naturam esse. Eosdemne hos creditis esse, qui patres eorum auique fuerunt? 
Extorres inopia agrorum profecti domo per asperrimam Illyrici oram, Paeoniam inde et 
Thraeciam pugnando cum ferocissimis gentibus emensi, has terras ceperunt. Duratos 
eos tot malis exasperatosque accepit terra, quae copia omnium rerum saginaret. 
Vberrimo agro, mitissimo caelo, clementibus accolarum ingeniis omnis illa, cum qua 
uenerant, mansuefacta est feritas. Vobis mehercule, Martiis uiris, cauenda ac fugienda 
quam primum amoenitas est Asiae: tantum hae peregrinae uoluptates ad extinguendum 
uigorem animorum possunt; tantum contagio disciplinae morisque accolarum ualet. Hoc 
tamen feliciter euenit, quod sicut uim aduersus uos nequaquam, ita famam apud 
Graecos parem illi antiquae obtinent, cum qua uenerunt, bellique gloriam uictores 
eandem inter socios habebitis, quam si seruantis anticum specimen animorum Gallos 
uicissetis.' 


[18] Contione dimissa missisque ad Eposognatum legatis, qui unus ex regulis et in 
Eumenis manserat amicitia et negauerat Antiocho aduersus Romanos auxilia, castra 
mouit. Primo die ad Alandrum flumen, postero ad uicum quem uocant Tyscon uentum. 
Eo legati Oroandensium cum uenissent amicitiam petentes, ducenta talenta his sunt 
imperata, precantibusque, ut domum renuntiarent, potestas facta. Ducere inde 
exercitum consul ad Pliten intendit; deinde ad Alyattos castra posita. Eo missi ad 
Eposognatum redierunt, et legati reguli orantes, ne Tectosagis bellum inferret; ipsum in 
eam gentem iturum Eposognatum persuasurumque, ut imperata faciant. Data uenia 
regulo, duci inde exercitus per Axylon quam uocant terram coeptus. Ab re nomen habet: 

non ligni modo quicquam, sed ne spinas quidem aut ullum aliud alimentum fert ignis; 
fimo bubulo pro lignis utuntur. Ad Cuballum, Gallograeciae castellum, castra habentibus 
Romanis apparuere cum magno tumultu hostium equites, nec turbarunt tantum 
Romanas stationes repente inuecti, sed quosdam etiam occiderunt. Qui tumultus cum 
in castra perlatus esset, effusus repente omnibus portis equitatus Romanus fudit 
fugauitque Gallos et aliquot fugientis occidit. Inde consul, ut qui iam ad hostis 
peruentum cerneret, explorato deinde et cum cura coacto agmine procedebat. Et 
continentibus itineribus cum ad Sangarium flumen uenisset, pontem, quia uado 
nusquam transitus erat, facere instituit. Sangarius ex Adoreo monte per Phrygiam fluens 
miscetur ad Bithyniam Tymbri fluuio; inde maior iam geminatis aquis per Bithyniam 
fertur et in Propontidem sese effundit, non tamen tam magnitudine memorabilis, quam 
quod piscium accolis ingentem uim praebet. Transgressis ponte perfecto flumen praeter 
ripam euntibus Galli Matris Magnae a Pessinunte occurrere cum insignibus suis, 
uaticinantes fanatico carmine deam Romanis uiam belli et uictoriam dare imperiumque 
eius regionis. Accipere se omen cum dixisset consul, castra eo ipso loco posuit. Postero 
die ad Gordium peruenit. Id haud magnum quidem oppidum est, sed plus quam 
mediterraneum celebre et frequens emporium. Tria maria pari ferme distantia 
interuallo habet, ad Hellespontum, ad Sinopen, et alterius orae litora, qua Cilices 
maritimi colunt; multarum magnarumque praeterea gentium finis contigit, quarum 
commercium in eum maxime locum mutui usus contraxere. Id tum desertum fuga 
incolarum oppidum, refertum idem copia rerum omnium inuenerunt. Ibi statiua 
habentibus legati ab Eposognato uenerunt nuntiantes profectum eum ad regulos 
Gallorum nihil aequi impetrasse; ex campestribus uicis agrisque frequentes demigrare 
et cum coniugibus ac liberis, quae ferre atque agere possint, prae se agentis 
portantisque Olympum montem petere, ut inde armis locorumque situ sese tueantur. 


[19] Certiora postea Oroandensium legati attulerunt, Tolostobogiorum ciuitatem 
Olympum montem cepisse; diuersos Tectosagos alium montem, Magaba qui dicatur, 
petisse; Trocmos coniugibus ac liberis apud Tectosagos depositis armatorum agmine 
Tolostobogiis statuisse auxilium ferre. Erant autem tunc trium populorum reguli Ortiago 
et Combolomarus et Gaulotus. lis haec maxime ratio belli sumendi fuerat, quod cum 
montes editissimos regionis eius tenerent, conuectis omnibus, quae ad usum quamuis 
longi temporis sufficerent, taedio se fatigaturos hostem censebant: nam neque ausuros 
per tam ardua atque iniqua loca subire eos, et, si conarentur, uel parua manu prohiberi 
aut deturbari posse, nec quietos in radicibus montium gelidorum sedentes frigus aut 
inopiam laturos. Et cum ipsa altitudo locorum eos tutaretur, fossam quoque et alia 
munimenta uerticibus iis, quos insederant, circumiecere. Minima apparatus missilium 
telorum cura fuit, quod saxa adfatim praebituram asperitatem ipsam locorum credebant. 


[20] Consul quia non comminus pugnam sed procul locis oppugnandis futuram 
praeceperat animo, ingentem uim pilorum, uelitarium hastarum, sagittarum glandisque 
et modicorum, qui funda mitti possent, lapidum parauerat, instructusque missilium 
apparatu ad Olympum montem ducit et a quinque ferme milibus castra locat. Postero 
die cum quadringentis equitibus et Attalo progressum eum ad naturam montis situmque 
Gallicorum castrorum uisendum equites hostium, duplex numerus, effusi e castris, in 

fugam auerterunt; occisi quoque pauci fugientium, uulnerati plures. Tertio die cum 
omnibus ad loca exploranda profectus, quia nemo hostium extra munimenta processit, 
tuto circumuectus montem, animaduertit meridiana regione terrenos et placide accliues 
ad quendam finem colles esse, a septentrione arduas et rectas prope rupes, atque 
omnibus ferme aliis inuiis itinera tria esse, unum medio monte, qua terrena erant, duo 
difficilia ab hiberno solis ortu et ab aestiuo occasu. Haec contemplatus eo die sub ipsis 
radicibus posuit castra; postero, sacrificio facto, cum primis hostiis litasset, trifariam 
exercitum diuisum ducere ad hostem pergit. Ipse cum maxima parte copiarum, qua 
aequissimum aditum praebebat mons, ascendit; L. Manlium fratrem ab hiberno ortu, 
quoad loca patiantur et tuto possit, subire iubet; si qua periculosa et praerupta 
occurrant, non pugnare cum iniquitate locorum neque inexsuperabilibus uim adferre, 
sed obliquo monte ad se declinare et suo agmini coniungi; C. Heluium cum tertia parte 
circuire sensim per infima montis, deinde ab occasu aestiuo erigere agmen. Et Attali 
auxilia trifariam aequo numero diuisit, secum esse ipsum iuuenem iussit. Equitatum cum 
elephantis in proxima tumulis planitie reliquit; edictum praefectis, ut intenti, quid 
ubique geratur, animaduertant opemque ferre, quo postulet res, possint. 


[21] Galli [et] ab duobus lateribus satis fidentes inuia esse, ab ea parte, quae in meridiem 
uergeret, ut armis clauderent uiam, quattuor milia fere armatorum ad tumulum 
imminentem uiae minus mille passuum a castris occupandum mittunt, eo se rati ueluti 
castello iter impedituros. Quod ubi Romani uiderunt, expediunt sese ad pugnam. Ante 
signa modico interuallo uelites eunt et ab Attalo Cretenses sagittarii et funditores et 
Tralli «et» Thraeces; signa peditum ut per arduum, leni gradu ducuntur, ita prae se 
habentium scuta, ut missilia tantum uitarent, pede collato non uiderentur pugnaturi. 
Missilibus ex interuallo loci proelium commissum est, primo par, Gallos loco adiuuante, 
Romanos uarietate et copia telorum; procedente certamine nihil iam aequi erat. Scuta 
longa ceterum ad amplitudinem corporum parum lata, et ea ipsa plana, male tegebant 
Gallos. Nec tela iam alia habebant praeter gladios, quorum, cum manum hostis non 
consereret, nullus usus erat. Saxis nec modicis, ut quae non praeparassent, sed quod 
cuique temere trepidanti ad manum uenisset, «et» ut insueti, nec arte nec uiribus 
adiuuantes ictum, utebantur. Sagittis glande iaculis incauti [et] ab omni parte 
configebantur nec, quid agerent, ira et pauore occaecatis animis cernebant, et erant 
deprensi genere pugnae, in quod minime apti sunt. Nam quemadmodum comminus, ubi 
in uicem pati et inferre uulnera licet, accendit ira animos eorum, ita, ubi ex occulto et 
procul leuibus telis uulnerantur, nec, quo ruant caeco impetu, habent, uelut ferae 
transfixae in suos temere incurrunt. Detegebat uulnera eorum, quod nudi pugnant, et 
sunt fusa et candida corpora, ut quae numquam nisi in pugna nudentur; ita et plus 
sanguinis ex multa carne fundebatur, et foediores patebant plagae, et candor corporum 
magis sanguine atro maculabatur. Sed non tam patentibus plagis mouentur; interdum 
insecta cute, ubi latior quam altior plaga est, etiam gloriosius se pugnare putant; iidem, 
cum aculeus sagittae aut glandis abditae introrsus tenui uulnere in speciem urit, et 
scrutantis, qua euellant, telum non sequitur, tum in rabiem et pudorem tam paruae 
perimentis uersi pestis prosternunt corpora humi, sicut tum passim procumbebant; alii 
ruentes in hostem undique configebantur et, cum comminus uenerant, gladiis a 

uelitibus trucidabantur. Hic miles tripedalem parmam habet et in dextera hastas, quibus 
eminus utitur; gladio Hispaniensi est cinctus; quodsi pede collato pugnandum est, 
translatis in laeuam hastis stringit gladium. Pauci iam supererant Gallorum, qui, 
postquam ab leui armatura superatos se uiderunt et instare legionum signa, effusa fuga 
castra repetunt pauoris et tumultus iam plena, ut ubi feminae puerique et alia imbellis 
turba permixta esset. Romanos uictores deserti fuga hostium acceperunt tumuli. 


[22] Sub idem tempus L. Manlius et C. Heluius, cum, quoad uiam colles obliqui dederunt, 
escendissent, postquam ad inuia uentum est, flexere iter in partem montis, quae una 
habebat iter, et sequi consulis agmen modico uterque interuallo uelut ex composito 
coeperunt, quod primo optimum factu fuisset, in id necessitate ipsa compulsi; subsidia 
enim in talibus iniquitatibus locorum maximo saepe usui fuerunt, ut primis forte 
deturbatis secundi et tegant pulsos et integri pugnam excipiant. Consul, postquam ad 
tumulos ab leui armatura captos prima signa legionum peruenerunt, respirare et 
conquiescere paulisper militem iubet; simul strata per tumulos corpora Gallorum 
ostentat, et, cum leuis armatura proelium tale ediderit, quid ab legionibus, quid ab iustis 
armis, quid ab animis fortissimorum militum expectari? Castra illis capienda esse, in 
quae compulsus ab leui armatura hostis trepidet. Praecedere tamen iubet leuem 
armaturam, quae, cum staret agmen, colligendis per tumulos telis, ut missilia sufficerent, 
haud segne id ipsum tempus consumpserat. lam castris appropinquabant; et Galli, ne 
parum se munimenta sua tegerent, armati pro uallo constiterant. Obruti deinde omni 
genere telorum, cum, quo plures atque densiores erant, eo minus uani quicquam 
intercideret teli, intra uallum momento temporis compelluntur stationibus tantum 
firmis ad ipsos aditus portarum relictis. In multitudinem compulsam in castra uis ingens 
missilium telorum coniciebatur, et uulnerari multos clamor permixtus mulierum atque 
puerorum ploratibus significabat. In eos, qui portas stationibus suis clauserant, legionum 
antesignani pila coniecerunt. lis uero non uulnerabantur, sed transuerberatis scutis 
plerique inter se conserti haerebant; nec diutius impetum Romanorum sustinuerunt. 


[23] Patentibus iam portis, priusquam irrumperent uictores, fuga e castris Gallorum in 
omnis partes facta est. Ruunt caeci per uias, per inuia; nulla praecipitia saxa, nullae rupes 
obstant; nihil praeter hostem metuunt; itaque plerique, praecipites per uastam 
altitudinem prolapsi, «contusi» aut debilitati exanimantur. Consul captis castris 
direptione praedaque abstinet militem; sequi pro se quemque et instare et perculsis 
pauorem addere iubet. Superuenit et alterum cum L. Manlio agmen; nec eos castra 
intrare sinit; protinus ad persequendos hostis mittit, et ipse paulo post tradita 
captiuorum custodia tribunis militum sequitur, debellatum ratus, si in illo pauore quam 
plurimi caesi forent aut capti. Egresso consule C. Heluius cum tertio agmine aduenit, nec 
continere suos ab direptione castrorum ualuit, praedaque eorum, iniquissima sorte, qui 
pugnae non interfuerant, facta est. Equites diu ignari et pugnae et uictoriae suorum 
steterunt; deinde et ipsi, quantum equis subire poterant, sparsos fuga Gallos circa 
radices montis consectati cecidere aut cepere. Numerus interfectorum haud facile iniri 
potuit, quia late per omnis amfractus montium fugaque et caedes fuit, et magna pars 
rupibus inuiis in profundae altitudinis conualles delapsa est, pars in siluis uepribusque 
occisa. Claudius, qui bis pugnatum in Olympo monte scribit, ad quadraginta milia 

hominum auctor est caesa, Ualerius Antias, qui magis immodicus in numero augendo 
esse solet, non plus decem milia. Numerus captiuorum haud dubie milia quadraginta 
expleuit, quia omnis generis aetatisque turbam secum traxerant demigrantium magis 
quam in bellum euntium modo. Consul armis hostium [in] uno concrematis cumulo 
ceteram praedam conferre omnis iussit, et aut uendidit, quod eius in publicum 
redigendum erat, aut cum cura, ut quam aequissima esset, per milites diuisit. Laudati 
quoque pro contione omnes sunt, donatique pro merito quisque, ante omnis Attalus 
summo ceterorum adsensu; nam singularis eius iuuenis cum uirtus et industria in 
omnibus laboribus periculisque tum modestia etiam fuerat. 


[24] Supererat bellum integrum cum Tectosagis. Ad eos profectus consul tertiis castris 
Ancyram, nobilem in illis locis urbem, peruenit, unde hostes paulo plus decem milia 
aberant. Vbi cum statiua essent, facinus memorabile a captiua factum est. Orgiagontis 
reguli uxor forma eximia custodiebatur inter plures captiuos; cui custodiae centurio 
praeerat et libidinis et auaritiae militaris. Is primo animum temptauit; quem cum 
abhorrentem a uoluntario uideret stupro, corpori, quod seruum fortuna erat, uim fecit. 
Deinde ad leniendam indignitatem iniuriae spem reditus ad suos mulieri facit, et ne eam 
quidem, ut amans, gratuitam. Certo auri pondere pactus, ne quem suorum conscium 
haberet, ipsi permittit, ut, quem uellet, unum ex captiuis nuntium ad suos mitteret. 
Locum prope flumen constituit, quo duo ne plus necessarii captiuae cum auro uenirent 
nocte insequenti ad eam accipiendam. Forte ipsius mulieris seruus inter captiuos 
eiusdem custodiae erat. Hunc nuntium primis tenebris extra stationes centurio educit. 
Nocte insequenti et duo necessarii mulieris ad constitutum locum et centurio cum 
captiua uenit. Vbi cum aurum ostenderent, quod summam talenti Attici-tanti enim 
pepigerat-expleret, mulier lingua sua, stringerent ferrum et centurionem pensantem 
aurum occiderent, imperauit. lugulati praecisum caput ipsa inuolutum ueste ferens ad 
uirum Orgiagontem, qui ab Olympo domum refugerat, peruenit; quem priusquam 
complecteretur, caput centurionis ante pedes eius abiecit, mirantique, cuiusnam id 
caput hominis aut quod id facinus haudquaquam muliebre esset, et iniuriam corporis et 
ultionem uiolatae per uim pudicitiae confessa uiro est, aliaque, ut traditur, sanctitate et 
grauitate uitae huius matronalis facinoris decus ad ultimum conseruauit. 


[25] Ancyram in statiua oratores Tectosagum ad consulem uenerunt petentes, ne ante 
[ab Ancyra] castra moueret, quam collocutus cum suis regibus esset: nullas condiciones 
pacis iis non bello fore potiores. Tempus in posterum diem constituitur locusque, qui 
medius maxime inter castra Gallorum et Ancyram est uisus. Quo cum consul ad tempus 
cum praesidio quingentorum equitum uenisset nec ullo Gallorum ibi uiso regressus in 
castra esset, oratores idem redeunt, excusantes religione obiecta uenire reges non 
posse; principes gentis, per quos aeque res transigi posset, uenturos. Consul se quoque 
Attalum missurum dixit. Ad hoc colloquium utrimque uentum est. Trecentos equites 
Attalus praesidii causa cum adduxisset, iactatae sunt pacis condiciones; finis rei quia 
absentibus ducibus imponi non poterat, conuenit, uti consul regesque eo loco postero 
die congrederentur. Frustratio Gallorum eo spectabat, primum ut tererent tempus, 
donec res suas, quibus periclitari nolebant, cum coniugibus et liberis trans Halyn flumen 
traicerent, deinde quod ipsi consuli, parum cauto aduersus colloquii fraudem, 

insidiabantur. Mille ad eam rem ex omni numero audaciae expertae delegerunt equites; 
et successisset fraudi, ni pro iure gentium, cuius uiolandi consilium initum erat, stetisset 
fortuna. Pabulatores lignatoresque Romani in eam partem, in qua colloquium futurum 
erat, ducti sunt, tutius id futurum tribunis ratis, quia consulis praesidium et ipsum pro 
statione habituri erant hosti oppositum; suam tamen alteram stationem propius castra 
sescentorum equitum posuerunt. Consul, adfirmante Attalo uenturos reges et transigi 
rem posse, profectus e castris, cum eodem quo antea praesidio equitum quinque milia 
fere processisset nec multum a constituto loco abesset, repente concitatis equis cum 
impetu hostili uidet Gallos uenientis. Constituit agmen, et expedire tela animosque 
equitibus iussis primo constanter initium pugnae excepit nec cessit; dein, cum 
praegrauaret multitudo, cedere sensim nihil confusis turmarum ordinibus coepit; 
postremo, cum iam plus in mora periculi quam in ordinibus conseruandis praesidii esset, 
omnes passim in fugam effusi sunt. Tum uero instare dissipatis Galli et caedere; 
magnaque pars oppressa foret, ni statio pabulatorum, sescenti equites occurrissent. li 
procul clamore pauido suorum audito cum tela equosque expedissent, integri 
profligatam pugnam acceperunt. Itaque uersa extemplo fortuna est, uersus a uictis in 
uictores terror. Et primo impetu fusi Galli sunt, et ex agris concurrebant pabulatores, et 
undique obuius hostis Gallis erat, ut ne fugam quidem tutam aut facilem haberent, quia 
recentibus equis Romani fessos sequebantur. Pauci ergo effugerunt; captus est nemo 
maior multo pars per fidem uiolati colloquii poenas morte luerunt. Romani ardentibus 
ira animis postero die omnibus copiis ad hostem perueniunt. 


[26] Biduum natura montis per se ipsum exploranda, ne quid ignoti esset, absumpsit 
consul; tertio die, cum auspicio operam dedisset, deinde immolasset, in quattuor partes 
diuisas copias educit, duas, ut medio monte duceret, duas ab lateribus, ut aduersus 
cornua Gallorum erigeret. Hostium quod roboris erat, Tectosagi et Trocmi, mediam 
tenebant aciem, milia hominum quinquaginta; equitatum, quia equorum nullus erat 
inter inaequales rupes usus, ad pedes deductum, decem milia hominum, ab dextro 
locauerunt cornu; Ariarathis Cappadoces et Morzi auxiliares in laeuo quattuor ferme 
milium numerum explebant. Consul, sicut in Olympo monte, prima in acie locata leui 
armatura, telorum omnis generis ut aeque magna uis ad manum esset, curauit. Vbi 
appropinquarunt, omnia eadem utrimque, quae fuerant in priore proelio, erant praeter 
animos et uictoribus ab re secunda auctos et hostibus «fractos», quia, etsi non ipsi uicti 
erant, suae gentis hominum cladem pro sua ducebant. Itaque a paribus initiis coepta res 
eundem exitum habuit. Velut nubes leuium telorum coniecta obruit aciem Gallorum. 
Nec aut procurrere quisquam ab ordinibus suis, ne nudarent undique corpus ad ictus, 
audebant, et stantes, quo densiores erant, hoc plura, uelut destinatum petentibus, 
uulnera accipiebant. Consul iam per se turbatis si legionum signa ostendisset, uersuros 
extemplo in fugam omnis ratus receptis inter ordines uelitibus et alia turba auxiliorum 
aciem promouit. 


[27] Galli et memoria Tolostobogiorum cladis territi et inhaerentia corporibus gerentes 
tela fessique et stando et uulneribus ne primum quidem impetum et clamorem 
Romanorum tulerunt. Fuga ad castra inclinauit; sed pauci intra munimenta sese 
recepere; pars maior dextra laeuaque praelati, qua quemque impetus tulit, fugerunt. 

Victores usque ad castra secuti ceciderunt terga; deinde in castris cupiditate praedae 
haeserunt, nec sequebatur quisquam. In cornibus Galli diutius steterunt, quia serius ad 
eos peruentum est; ceterum ne primum quidem coniectum telorum tulerunt. Consul 
quia ingressos in castra ab direptione abstrahere non poterat, eos, qui in cornibus 
fuerant, protinus ad sequendos hostis misit. Per aliquantum spatium secuti non plus 
tamen octo milia hominum in fuga-nam pugna nulla fuit-ceciderunt; reliqui flumen 
Halyn traiecerunt. Romanorum pars magna ea nocte in castris hostium mansit; ceteros 
in sua castra consul reduxit. Postero die captiuos praedamque recensuit, quae tanta fuit, 
quantam auidissima rapiendi gens, cum cis montem Taurum omnia armis per multos 
annos tenuisset, coaceruare potuit. Galli ex dissipata passim fuga in unum locum 
congregati, magna pars saucii aut inermes, nudati omnibus rebus, oratores de pace ad 
consulem miserunt. Eos Manlius Ephesum uenire iussit; ipseciam enim medium autumni 
erat -locis gelidis propinquitate Tauri montis excedere properans uictorem exercitum in 
hiberna maritimae orae reduxit. 


[28] Dum haec in Asia geruntur, in ceteris prouinciis tranquillae res fuerunt. Censores 
Romae T. Quinctius Flamininus et M. Claudius Marcellus senatum legerunt; princeps in 
senatu tertium lectus P. Scipio Africanus; quattuor soli praeteriti sunt, nemo curuli usus 
honore. Et in equitatu recensendo mitis admodum censura fuit. Substructionem super 
Aequimelium in Capitolio et uiam silice sternendam a porta Capena ad Martis locauerunt. 
Campani, ubi censerentur, senatum consuluerunt; decretum, uti Romae censerentur. 
Aquae ingentes eo anno fuerunt; Tiberis duodeciens campum Martium planaque urbis 
inundauit. Ab Cn. Manlio consule bello in Asia cum Gallis perfecto, alter consul M. 
Fuluius perdomitis Aetolis cum traiecisset in Cephallaniam, circa ciuitates insulae misit 
percontatum, utrum se dedere Romanis an belli fortunam experiri mallent. Metus ad 
omnes ualuit, ne deditionem recusarent. Obsides inde imperatos pro uiribus inopes 
populi * * uicenos autem Cranii et Palenses et Samaei dederunt. Insperata pax 
Cephallaniae adfulserat, cum repente una ciuitas, incertum quam ob causam, Samaei 
desciuerunt. Quia opportuno loco urbs posita esset, timuisse se aiebant, ne demigrare 
cogerentur ab Romanis. Ceterum ipsine sibi eum finxerint metum et timore uano 
quietum excitauerint malum, an iactata sermonibus res apud Romanos perlata ad eos 
sit, nihil comperti est, nisi quod datis iam obsidibus repente portas clauserunt et ne 
suorum quidem  precibus-miserat enim sub muros consul ad temptandam 
misericordiam parentium populariumque-desistere ab incepto uoluerunt. Oppugnari 
deinde, postquam nihil pacati respondebatur, coepta urbs est. Apparatum omnem 
tormentorum machinarumque trauectum ab Ambraciae oppugnatione habebat, et 
opera quae facienda erant, inpigre milites perfecerunt. Duobus igitur locis admoti 
arietes quatiebant muros. 


[29] Nec ab Samaeis quicquam, quo aut opera aut hostis arceri posset, praetermissum 
est. Duabus tamen maxime resistebant rebus, una, interiorem semper iuxta ualidum pro 
diruto nouum obstruentes murum, altera, eruptionibus subitis nunc in opera hostium, 
nuncin stationes; et plerumque his proeliis superiores erant. Vna ad coercendos inuenta, 
haud magna memoratu, res est. Centum funditores ab Aegio et Patris et Dymis acciti. A 
pueris ii more quodam gentis saxis globosis, quibus ferme harenae immixtis strata litora 

sunt, funda mare apertum incessentes exercebantur. Itaque longius certiusque et 
ualidiore ictu quam Baliaris funditor eo telo usi sunt. Et est non simplicis habenae, ut 
Baliarica aliarumque gentium funda, sed triplex scutale, crebris suturis duratum, ne fluxa 
habena uolutetur in iactu glans, sed librata cum sederit, uelut neruo missa excutiatur. 
Coronas modici circuli magno ex interuallo loci adsueti traicere non capita solum 
hostium uulnerabant, sed quem locum destinassent oris. Hae fundae Samaeos 
cohibuerunt, ne tam crebro neue tam audacter erumperent, adeo ut precarentur ex 
muris Achaeos, ut parumper abscederent et se cum Romanis stationibus pugnantis 
quiete spectarent. Quattuor menses obsidionem Same sustinuit. Cum ex paucis cotidie 
aliqui eorum caderent aut uulnerarentur, et qui supererant fessi et corporibus et animis 
essent, Romani nocte per arcem, quam Cyneatidem uocant-nam urbs in mare deuexa 
in occidentem uergit-, muro superato in forum peruenerunt. Samaei postquam captam 
partem urbis ab hostibus senserunt, cum coniugibus ac liberis in maiorem refugerunt 
arcem. Inde postero die dediti direpta urbe sub corona omnes uenierunt. 


[30] Consul compositis rebus Cephallaniae, praesidio Samae imposito, in Peloponnesum 
iam diu accersentibus Aegiensibus maxime ac Lacedaemoniis traiecit. Aegium a principio 
Achaici concilii semper conuentus gentis indicti sunt, seu dignitati urbis id seu loci 
opportunitati datum est. Hunc morem Philopoemen eo primum anno labefactare 
conatus legem parabat ferre, ut in omnibus ciuitatibus, quae Achaici concilii essent, in 
uicem conuentus agerentur. Et sub ad uentum consulis damiurgis ciuitatium, qui 
summus est magistratus, Aegium euocantibus Philopoemen-praetor tum erat-Argos 
conuentum edixit. Quo cum appareret omnes ferme conuenturos, consul quoque, 
quamquam Aegiensium fauebat causae, Argos uenit; ubi cum disceptatio fuisset, et rem 
inclinatam cerneret, incepto destitit. Lacedaemonii deinde eum in sua certamina 
auerterunt. Sollicitam eam ciuitatem exules maxime habebant, quorum magna pars in 
maritimis Laconicae orae castellis, quae omnis adempta erat, habitabant. Id aegre 
patientes Lacedaemonii, ut aliqua liberum ad mare haberent aditum, si quando Romam 
alioue quo mitterent legatos, simul ut emporium et receptaculum peregrinis mercibus 
ad necessarios usus esset, nocte adorti uicum maritimum nomine Lan improuiso 
occupauerunt. Vicani quique ibi exules habitabant primo inopinata re territi sunt; deinde 
sub lucem congregati leui certamine expulerunt Lacedaemonios. Terror tamen omnem 
maritimam oram peruasit, legatosque communiter et castella omnia uicique et exules, 
quibus ibi domicilia erant, ad Achaeos miserunt. 


[31] Philopoemen praetor, iam inde ab initio exulum causae [et] amicus, et auctor 
semper Achaeis minuendi opes et auctoritatem Lacedaemoniorum, concilium 
querentibus dedit, decretumque referente eo factum est, cum in fidem Achaeorum 
tutelamque T. Quinctius et Romani Laconicae orae castella et uicos tradidissent, et, cum 
abstinere iis ex foedere Lacedaemonii deberent, Las uicus oppugnatus esset, caedesque 
ibi facta, qui eius rei auctores adfinesque essent, nisi dederentur Achaeis, uiolatum 
uideri foedus. Ad exposcendos eos legati extemplo Lacedaemonem missi sunt. Id 
imperium adeo superbum et indignum Lacedaemoniis uisum est, ut, si antiqua ciuitatis 
fortuna esset, haud dubie arma extemplo capturi fuerint. Maxime autem consternauit 
eos metus, si semel primis imperiis oboediendo iugum accepissent, ne, id quod iam diu 

moliretur Philopoemen, exulibus Lacedaemonem traderet. Furentes igitur ira triginta 
hominibus ex factione, cum qua consiliorum aliqua societas Philopoemeni atque 
exulibus erat, interfectis decreuerunt renuntiandam societatem Achaeis legatosque 
extemplo  Cephallaniam | mittendos, qui consuli M. Fuluio quique Romanis 
Lacedaemonem dederent orarentque eum, ut ueniret in Peloponnesum ad urbem 
Lacedaemonem in fidem dicionemque populi Romani accipiendam. 


[32] Id ubi legati ad Achaeos rettulerunt, omnium ciuitatium, quae eius concilii erant, 
consensu bellum Lacedaemoniis indictum est. Ne extemplo gereretur, hiems impediit; 
incursionibus tamen paruis, latrocinii magis quam belli modo, non terra tantum sed 
etiam nauibus a mari fines eorum uastati. Hic tumultus consulem Peloponnesum adduxit, 
iussuque eius Elin concilio indicto Lacedaemonii ad disceptandum acciti. Magna ibi non 
disceptatio modo sed altercatio fuit, cui consul, cum alia satis ambitiose partem 
utramque fouendo incerta respondisset, una denuntiatione, ut bello abstinerent, donec 
Romam ad senatum legatos misissent, finem imposuit. Vtrimque legatio missa Romam 
est. Exules quoque Lacedaemoniorum suam causam legationemque Achaeis iniunxerunt. 
Diophanes et Lycortas, Megalopolitani ambo, principes legationis Achaeorum fuerunt, 
qui, dissidentes in re publica, tum quoque minime inter se conuenientis orationes 
habuerunt. Diophanes senatui disceptationem omnium rerum permittebat: eos optime 
controuersias inter Achaeos ac Lacedaemonios finituros esse; Lycortas ex praeceptis 
Philopoemenis postulabat, ut Achaeis ex foedere ac legibus suis, quae decressent, agere 
liceret, libertatemque sibi illibatam, cuius ipsi auctores essent, praestarent. Magnae 
auctoritatis apud Romanos tum gens Achaeorum erat; nouari tamen nihil de 
Lacedaemoniis placebat. Ceterum responsum ita perplexum fuit, ut et Achaei sibi de 
Lacedaemone permissum acciperent, et Lacedaemonii non omnia concessa iis 
interpretarentur. Hac potestate immodice Achaei ac superbe usi sunt. Philopoemeni 
continuatur magistratus. 


[33] Qui ueris initio exercitu indicto castra in finibus Lacedaemoniorum posuit, legatos 
deinde misit ad deposcendos auctores defectionis, et ciuitatem in pace futuram, si id 
fecisset, pollicentis, et illos nihil indicta causa passuros. Silentium prae metu ceterorum 
fuit; quos nominatim depoposcerat, ipsi se ituros professi sunt, fide accepta a legatis 
uim abfuturam, donec causam dixissent. lerunt etiam alii illustres uiri, et aduocati 
priuatis, et quia pertinere causam eorum ad rem publicam censebant. Numquam alias 
exules Lacedaemoniorum Achaei secum adduxerant in finis, quia nihil aeque 
alienaturum animos ciuitatis uidebatur; tunc exercitus totius prope antesignani exules 
erant. Hi uenientibus Lacedaemoniis ad portam castrorum agmine facto occurrerunt; et 
primo lacessere iurgiis, deinde, altercatione orta, cum accenderentur irae, ferocissimi 
exulum impetum in Lacedaemonios fecerunt. Cum illi deos et fidem legatorum 
testarentur, et legati et praetor summouere turbam et protegere Lacedaemonios 
uinclaque iam quosdam inicientis arcere. Crescebat tumultu concitato turba; et Achaei 
ad spectaculum primo concurrebant; deinde uociferantibus exulibus, quae passi forent, 
et orantibus opem adfirmantibusque simul numquam talem occasionem habituros, si 
eam praetermisissent; foedus, quod in Capitolio, quod Olympiae, quod in arce Athenis 
sacratum fuisset, irritum per illos esse; priusquam alio de integro foedere obligarentur, 

noxios puniendos esse, accensa his uocibus multitudo ad uocem unius, qui, ut ferirent, 
inclamauit, saxa coniecit. Atque ita decem septem, quibus uincula per tumultum iniecta 
erant, interfecti sunt. Sexaginta tres postero die comprehensi, a quibus praetor uim 
arcuerat, non quia saluos uellet, sed quia perire causa indicta nolebat, obiecti 
multitudini iratae, cum auersis auribus pauca locuti essent, damnati omnes et traditi 
sunt ad supplicium. 


[34] Hoc metu iniecto Lacedaemoniis imperatum primum, uti muros diruerent; deinde, 
ut omnes externi auxiliares, qui mercede apud tyrannos militassent, terra Laconica 
excederent; tum uti quae seruitia tyranni liberassent-ea magna multitudo erat-ante 
diem certam abirent; qui ibi mansissent, eos prendendi abducendi uendendi Achaeis ius 
esset; Lycurgi leges moresque abrogarent, Achaeorum  adsuescerent legibus 
institutisque: ita unius eos corporis fore et de omnibus rebus facilius consensuros. Nihil 
oboedientius fecerunt, quam ut muros diruerent, nec aegrius passi sunt quam exules 
reduci. Decretum Tegeae in concilio communi Achaeorum de restituendis iis factum est; 
et mentione illata externos auxiliares dimissos ac Lacedaemoniis adscriptos-ita enim 
uocabant qui ab tyrannis liberati erant-urbe excessisse «et» in agros dilapsos, 
priusquam dimitteretur exercitus, ire praetorem cum expeditis et comprehendere id 
genus hominum et uendere iure praedae placuit. Multi comprehensi uenierunt. Porticus 
ex ea pecunia Megalopoli permissu Achaeorum refecta est, quam Lacedaemonii 
diruerant. Et ager Belbinates, quem iniuria tyranni Lacedaemoniorum possederant, 
restitutus eidem ciuitati ex decreto uetere Achaeorum, quod factum erat Philippo 
Amyntae filio regnante. Per haec uelut eneruata ciuitas Lacedaemoniorum diu Achaeis 
obnoxia fuit; nulla tamen res tanto erat damno quam disciplina Lycurgi, cui per 
octingentos annos adsuerant, sublata. 


[35] A concilio, ubi ad consulem inter Achaeos Lacedaemoniosque disceptatum est, M. 
Fuluius, quia iam in exitu annus erat, comitiorum causa profectus Romam creauit 
consules M. Valerium Messalam et C. Liuium Salinatorem, cum M. Aemilium Lepidum 
inimicum eo quoque anno petentem deiecisset. Praetores inde creati Q. Marcius 
Philippus M. Claudius Marcellus C. Stertinius C. Atinius P. Claudius Pulcher L. Manlius 
Acidinus. Comitiis perfectis consulem M. Fuluium in prouinciam et ad exercitum redire 
placuit, eique et collegae Cn. Manlio imperium in annum prorogatum est. Eo anno in 
aede Herculis signum dei ipsius ex decemuirorum responso, et seiuges in Capitolio aurati 
a P. Cornelio positi; consulem dedisse inscriptum est. Et duodecim clipea aurata ab 
aedilibus curulibus P. Claudio Pulchro et Ser. Sulpicio Galba sunt posita ex pecunia, qua 
frumentarios ob annonam compressam damnarunt; et aedilis plebi Q. Fuluius Flaccus 
duo signa aurata uno reo damnato-nam separatim accusauerant-posuit; collega eius A. 
Caecilius neminem condemnauit. Ludi Romani ter, plebei quinquiens toti instaurati. M. 
Valerius Messala inde et C. Liuius Salinator consulatum idibus Martiis cum inissent, de 
re publica deque prouinciis et exercitibus senatum consuluerunt. De Aetolia et Asia nihil 
mutatum est; consulibus alteri Pisae cum Liguribus, alteri Gallia prouincia decreta est. 
Comparare inter se aut sortiri iussi et nouos exercitus, binas legiones, scribere, et ut 
sociis Latini nominis quina dena milia peditum imperarent et mille et ducentos equites. 
Messalae Ligures, Salinatori obtigit Gallia. Praetores inde sortiti sunt: M. Claudio urbana, 

P. Claudio peregrina iurisdictio euenit; Q. Marcius Siciliam, C. Stertinius Sardiniam, L. 
Manlius Hispaniam citeriorem, C. Atinius ulteriorem est sortitus. 


[36] De exercitibus ita placuit: ex Gallia legiones, quae sub C. Laelio fuerant, ad M. 
Tuccium propraetorem in Bruttios traduci, et, qui in Sicilia esset, dimitti exercitum, et 
classem, quae ibi esset, Romam reduceret M. Sempronius propraetor. Hispaniis singulae 
legiones, quae tum in iis prouinciis erant, decretae, et ut terna milia peditum, ducenos 
equites ambo praetores in supplementum sociis imperarent secumque transportarent. 
Priusquam in prouincias noui magistratus proficiscerentur, supplicatio triduum pro 
collegio decemuirorum imperata fuit in omnibus compitis, quod luce inter horam 
tertiam ferme et quartam tenebrae obortae fuerant. Et nouemdiale sacrificium indictum 
est, quod in Auentino lapidibus pluuisset. Campani, cum eos ex senatus consulto, quod 
priore anno factum erat, censores Romae censeri coegissent-nam antea incertum 
fuerat, ubi censerentur-, petierunt, ut sibi ciues Romanas ducere uxores liceret, et, si 
qui prius duxissent, ut habere eas, et nati ante eam diem uti iusti sibi liberi heredesque 
essent. Vtraque res impetrata. De Formianis Fundanisque municipibus et Arpinatibus C. 
Valerius Tappo tribunus plebis promulgauit, ut iis suffragii latio-nam antea sine suffragio 
habuerant ciuitatem-esset. Huic rogationi quattuor tribuni plebis, quia non ex 
auctoritate senatus ferretur, cum intercederent, edocti, populi esse, non senatus ius 
suffragium, quibus uelit, impertire, destiterunt incepto. Rogatio perlata est, ut in Aemilia 
tribu Formiani et Fundani, in Cornelia Arpinates ferrent; atque in his tribubus tum 
primum ex Ualerio plebiscito censi sunt. M. Claudius Marcellus censor sorte superato T. 
Quinctio lustrum condidit. Censa sunt ciuium capita CCLVIIICCCXVIII. Lustro perfecto 
consules in prouincias profecti sunt. 


[37] Hieme ea, qua haec Romae gesta sunt, ad Cn. Manlium consulem primum, dein pro 
consule, hibernantem in Asia, legationes undique ex omnibus ciuitatibus gentibusque, 
quae cis Taurum montem incolunt, conueniebant. Et ut clarior nobiliorque uictoria 
Romanis de rege Antiocho fuit quam de Gallis, ita laetior sociis erat de Gallis quam de 
Antiocho. Tolerabilior regia seruitus fuerat quam feritas immanium barbarorum 
incertusque in dies terror, quo uelut tempestas eos populantis inferret. Itaque, ut quibus 
libertas Antiocho pulso, pax Gallis domitis data esset, non gratulatum modo uenerant, 
sed coronas etiam aureas pro suis quaeque facultatibus attulerant. Et ab Antiocho legati 
et ab ipsis Gallis, ut pacis leges dicerentur, et ab Ariarathe rege Cappadocum uenerunt 
ad ueniam petendam luendamque pecunia noxam, quod auxiliis Antiochum iuuisset. 
Huic sescenta talenta argenti sunt imperata; Gallis responsum, cum Eumenes rex 
uenisset, tum daturum iis leges. Ciuitatium legationes cum benignis responsis, laetiores 
etiam quam  uenerant, dimissae. Antiochi legati pecuniam in  Pamphyliam 
frumentumque ex pacto cum L. Scipione foedere iussi aduehere; eo se cum exercitu 
uenturum. Principio deinde ueris lustrato exercitu profectus die octauo Apameam uenit. 
Ibi triduum statiuis habitis, tertiis rursus ab Apamea castris in Pamphyliam, quo 
pecuniam frumentumque regios conuehere iusserat, peruenit. «duo» milia et quingenta 
talenta argenti accepta Apameam deportantur; frumentum exercitui diuiditur. Inde ad 
Pergam ducit, quae una in iis locis regio tenebatur praesidio. Appropinquanti praefectus 
praesidii obuius fuit, triginta dierum tempus petens, ut regem Antiochum de urbe 

tradenda consuleret. Dato tempore ad eam diem praesidio decessum est. A Perga L. 
Manlio fratre cum quattuor milibus militum Oroanda ad reliquum pecuniae ex eo, quod 
pepigerant, exigendum misso, ipse, quia Eumenem regem et decem legatos ab Roma 
Ephesum uenisse audierat, iussis sequi Antiochi legatis Apameam exercitum reduxit. 


[38] Ibi ex decem legatorum sententia foedus in haec uerba fere cum Antiocho 
conscriptum est: 'amicitia regi Antiocho cum populo Romano his legibus et 
condicionibus esto: ne quem exercitum, qui cum populo Romano sociisue bellum 
gesturus erit, rex per fines regni sui eorumue, qui sub dicione eius erunt, transire sinito, 
neu commeatu neu qua alia ope iuuato; idem Romani sociique Antiocho et iis, qui sub 
imperio eius erunt, praestent. Belli gerendi ius Antiocho ne esto cum iis, qui insulas 
colunt, neue in Europam transeundi. Excedito urbibus agris uicis castellis cis Taurum 
montem usque ad Halyn amnem, et a ualle Tauri usque ad iuga, qua in Lycaoniam uergit. 
Ne qua «praeter» arma efferto ex iis oppidis agris castellisque, quibus excedat; si qua 
extulit, quo quaeque oportebit, recte restituito. Ne militem neu quem alium ex regno 
Eumenis recipito. Si qui earum urbium ciues, quae regno abscedunt, cum rege Antiocho 
intraque fines regni eius sunt, Apameam omnes ante diem certam redeunto; qui ex 
regno Antiochi apud Romanos sociosque sunt, iis ius abeundi manendique esto; seruos 
seu fugitiuos seu bello captos, seu quis liber captus aut transfuga erit, reddito Romanis 
sociisque. Elephantos tradito omnis neque alios parato. Tradito et naues longas 
armamentaque earum, neu plures quam decem naues «tectas neue plures quam naues» 
actuarias, quarum nulla plus quam triginta remis agatur, habeto, neue monerem [ex] 
belli causa, quod ipse illaturus erit. Ne nauigato citra Calycadnum neu Sarpedonium 
promunturia, extra quam si qua nauis pecuniam «in» stipendium aut legatos aut obsides 
portabit. Milites mercede conducendi ex iis gentibus, quae sub dicione populi Romani 
sunt, Antiocho regi ius ne esto, ne uoluntarios quidem recipiendi. Rhodiorum 
sociorumue quae aedes aedificiaque intra fines regni Antiochi sunt, quo iure ante bellum 
fuerunt, eo Rhodiorum sociorumue sunto; si quae pecuniae debentur, earum exactio 
esto; si quid ablatum est, id conquirendi cognoscendi repetendique item ius esto. Si quas 
urbes, quas tradi oportet, ii tenent, quibus Antiochus dedit, et ex iis praesidia deducito, 
utique recte tradantur, curato. Argenti probi talenta Attica duodecim milia dato intra 
duodecim annos pensionibus aequis-talentum ne minus pondo octoginta Romanis 
ponderibus pendat-et tritici quingenta quadraginta milia modium. Eumeni regi talenta 
trecenta quinquaginta intra quinquennium dato, et pro frumento, quod aestimatione fit, 
talenta centum uiginti septem. Obsides Romanis uiginti dato et triennio mutato, ne 
minores octonum denum annorum neu maiores quinum quadragenum. Si qui sociorum 
populi Romani ultro bellum inferent Antiocho, uim ui arcendi ius esto, dum ne quam 
urbem aut belli iure teneat aut in amicitiam accipiat. Controuersias inter1 se iure ac 
iudicio disceptando, aut, si utrisque placebit, bello.' De Hannibale Poeno et Aetolo 
Thoante et Mnasilocho Acarnane et Chalcidensibus Eubulida et Philone dedendis in hoc 
quoque foedere adscriptum est, et ut, si quid postea addi demi mutariue placuisset, ut 
id saluo foedere fieret. 


[39] Consul in hoc foedus iurauit; ab rege qui exigerent iusiurandum, profecti Q. 
Minucius Thermus et L. Manlius, qui tum forte ab Oroandis rediit. Et Q. Fabio Labeoni, 

qui classi praeerat, scripsit, ut Patara extemplo proficisceretur, quaeque ibi naues regiae 
essent, concideret cremaretque. Profectus ab Epheso quinquaginta tectas naues aut 
concidit aut incendit. Telmessum eadem expeditione territis subito aduentu classis 
oppidanis recipit. Ex Lycia protinus, iussis ab Epheso sequi, qui ibi relicti erant, per insulas 
in Graeciam traiecit. Athenis paucos moratus dies, dum Piraeum ab Epheso naues 
uenirent, totam inde classem in Italiam reduxit. Cn. Manlius cum inter cetera, quae 
accipienda ab Antiocho erant, elephantos quoque accepisset donoque Eumeni omnis 
dedisset, causas deinde ciuitatium, multis inter nouas res turbatis, cognouit. Et 
Ariarathes rex parte dimidia pecuniae imperatae beneficio Eumenis, cui desponderat 
per eos dies filiam, remissa in amicitiam est acceptus. Ciuitatium autem cognitis causis 
decem legati aliam aliarum fecerunt condicionem. Quae stipendiariae regi Antiocho 
fuerant et cum populo Romano senserant, iis immunitatem dederunt; quae partium 
Antiochi fuerant aut stipendiariae Attali regis, eas omnes uectigal pendere Eumeni 
iusserunt. Nominatim praeterea Colophoniis, qui in Notio habitant, et Cymaeis et 
Mylasenis immunitatem concesserunt; Clazomeniis super immunitatem et Drymussam 
insulam dono dederunt, et Milesiis quem sacrum appellant agrum restituerunt, et 
lliensibus Rhoeteum et Gergithum addiderunt, non tam ob recentia ulla merita quam 
originum memoria. Eadem et Dardanum liberandi causa fuit. Chios quoque et 
Zmyrnaeos et Erythraeos pro singulari fide, quam eo bello praestiterunt, et agro 
donarunt et in omni praecipuo honore habuerunt. Phocaeensibus et ager, quem ante 
bellum habuerant, redditus, et ut legibus antiquis uterentur permissum. Rhodiis 
adfirmata, quae data priore decreto erant; Lycia et Caria datae usque ad Maeandrum 
amnem praeter Telmessum. Regi Eumeni Chersonesum in Europa et Lysimachiam, 
castella, uicos, agrum, quibus finibus tenuerat Antiochus, adiecerunt; in Asia Phrygiam 
utramque-alteram ad Hellespontum, maiorem alteram uocant-et Mysiam, quam Prusia 
rex ademerat, ei restituerunt, et Lycaoniam et Milyada et Lydiam et nominatim urbes 
Tralles atque Ephesum et Telmessum. De Pamphylia disceptatum inter Eumenem et 
Antiochi legatos cum esset, quia pars eius citra pars ultra Taurum est, integra «res» ad 
senatum reicitur. 


[40] His foederibus decretisque datis Manlius cum decem legatis omnique exercitu ad 
Hellespontum profectus, euocatis eo regulis Gallorum, leges, quibus pacem cum 
Eumene seruarent, dixit, denuntiauit, ut morem uagandi cum armis finirent agrorumque 
suorum terminis se continerent. Contractis deinde ex omni ora nauibus et Eumenis 
etiam classe per Athenaeum fratrem regis ab Elaea adducta copias omnes in Europam 
traiecit. Inde per Chersonesum modicis itineribus graue praeda omnis generis agmen 
trahens Lysimachiae statiua habuit, ut quam maxime recentibus et integris iumentis 
Thraeciam, per quam iter uulgo horrebant, ingrederetur. Quo profectus est ab 
Lysimachia die, ad amnem Melana quem uocant, inde postero die Cypsela peruenit. A 
Cypselis uia decem milium fere siluestris angusta confragosa excipiebat, propter cuius 
difficultatem itineris in duas partes diuisus exercitus, et praecedere una iussa, altera 
magno interuallo cogere agmen, media impedimenta interposuit; plaustra cum pecunia 
publica erant pretiosaque alia praeda. Ita cum per saltum iret, Thraecum decem haud 
amplius milia ex quattuor populis, Astii et Caeni et Maduateni et Coreli, ad ipsas 

angustias uiam circumsederunt. Opinio erat non sine Philippi Macedonum regis fraude 
id factum; eum scisse non alia quam per Thraeciam redituros Romanos, et quantam 
pecuniam secum portarent. In primo agmine imperator erat, sollicitus propter 
iniquitatem locorum. Thraeces nihil se mouerunt, donec armati transirent; postquam 
primos superasse angustias uiderunt, postremos nondum  appropinquantis, 
impedimenta et sarcinas inuadunt, caesisque custodibus partim ea, quae in plaustris 
erant, diripere, partim sub oneribus iumenta abstrahere. Vnde postquam clamor 
primum ad eos, qui iam ingressi saltum sequebantur, deinde etiam ad primum agmen 
est perlatus, utrimque in medium concurritur, et inordinatum pluribus simul locis 
proelium conseritur. Thraecas praeda ipsa impeditos oneribus et plerosque, ut ad 
rapiendum uacuas manus haberent, inermes ad caedem praebet; Romanos iniquitas 
locorum barbaris per calles notas obcursantibus et latentibus interdum per cauas ualles 
prodebat. Ipsa etiam onera plaustraque, ut fors tulit, his aut illis incommode obiecta 
pugnantibus impedimento sunt. Alibi praedo, alibi praedae uindex cadit. Prout locus 
iniquus aequusue his aut illis, prout animus pugnantium est, prout numerus -alii enim 
pluribus, quam ipsi erant, alii paucioribus occurrerant-, uaria fortuna pugnae est; multi 
utrimque cadunt. lam nox 1 appetebat, cum proelio excedunt Thraeces, non fuga 
uulnerum aut mortis, sed quia satis praedae habebant. 


[41] Romanorum primum agmen extra saltum circa templum Bendidium castra loco 
aperto posuit; pars altera ad custodiam impedimentorum medio in saltu, duplici 
circumdato uallo, mansit. Postero die prius explorato saltu, quam mouerent, primis se 
coniungunt. In eo proelio cum et impedimentorum et calonum pars et milites aliquot, 
cum passim toto prope saltu pugnaretur, cecidissent, plurimum Q. Minucii Thermi morte 
damni est acceptum, fortis ac strenui uiri. Eo die ad Hebrum flumen peruentum est. Inde 
Aeniorum finis praeter Apollinis, Zerynthium quem uocant incolae, templum superant. 
Aliae angustiae circa Tempyra excipiunt-hoc loco nomen est-, nec minus confragosae 
quam priores; sed, quia nihil siluestre circa est, ne latebras quidem ad insidiandum 
praebent. Huc ad eandem spem praedae Thrausi, gens et ipsa Thraecum, conuenere; 
sed, quia nudae ualles, procul ut conspicerentur angustias obsidentes, efficiebant, minus 
terroris tumultusque fuit apud Romanos; quippe etsi iniquo loco, proelio tamen iusto, 
acie aperta, signis collatis dimicandum erat. Conferti subeunt et cum clamore impetu 
facto primum expulere loco hostis, deinde auertere; fuga inde caedesque suis ipsos 
impedientibus angustiis fieri coepta est. Romani uictores ad uicum Maronitarum-Salen 
appellant-posuerunt castra. Postero die patenti itinere Priaticus campus eos excepit, 
triduumque ibi frumentum accipientes manserunt, partem ex agris Maronitarum, 
conferentibus ipsis, partem ex nauibus suis, quae cum omnis generis commeatu 
sequebantur. Ab statiuis diei uia Apolloniam fuit. Hinc per Abderitarum agrum Neapolim 
peruentum est. Hoc omne per Graecorum colonias pacatum iter fuit; reliquum inde per 
medios Thraecas dies noctesque, etsi non infestum, tamen suspectum, donec in 
Macedoniam peruenerunt. Mitiores Thraecas idem exercitus, cum a Scipione eadem uia 
duceretur, habuerat, nullam ob aliam causam, quam quod praedae minus, quod 
peteretur, fuerat; quamquam tunc quoque Claudius auctor est ad quindecim milia 
Thraecum praecedenti ad exploranda loca agmen Muttini Numidae occurrisse. 

Quadringentos equites fuisse Numidas, paucos elephantos; Muttinis filium per medios 
hostes cum centum quinquaginta delectis equitibus perrupisse; eundem mox, cum iam 
Muttines in medio elephantis locatis, in cornua equitibus dispositis manum cum hoste 
conseruisset, terrorem ab tergo praebuisse, atque inde turbatos equestri uelut procella 
hostis ad peditum agmen non accessisse. Cn. Manlius per Macedoniam in Thessaliam 
exercitum traduxit. Inde per Epirum Apolloniam cum peruenisset, nondum adeo hiberno 
contempto mari, ut traicere auderet, Apolloniae hibernauit. 


[42] Exitu prope anni M. Valerius consul ex Liguribus ad magistratus subrogandos 
Romam uenit nulla memorabili in prouincia gesta re, ut ea probabilis morae causa esset, 
quod solito serius ad comitia uenisset. Comitia consulibus rogandis fuerunt a. D. XII. Kal. 
Martias; creati M. Aemilius Lepidus C. Flaminius. Postero die praetores facti Ap. Claudius 
Pulcher Ser. Sulpicius Galba Q. Terentius Culleo L. Terentius Massaliota Q. Fuluius 
Flaccus M. Furius Crassipes. Comitiis perfectis, quas prouincias praetoribus esse placeret, 
retulit ad senatum consul. Decreuerunt duas Romae iuris dicendi causa, duas extra 
Italiam, Siciliam ac Sardiniam, duas in Italia, Tarentum et Galliam; et extemplo, 
priusquam inirent magistratum, sortiri iussi. Ser. Sulpicius urbanam, Q. Terentius 
peregrinam est sortitus, L. Terentius Siciliam, Q. Fuluius Sardiniam, Ap. Claudius 
Tarentum, M. Furius Galliam. Eo anno L. Minucius Myrtilus et L. Manlius, quod legatos 
Carthaginienses pulsasse dicebantur, iussu M. Claudii praetoris urbani per fetiales traditi 
sunt legatis et Carthaginem auecti. In Liguribus magni belli et gliscentis in dies magis 
fama erat. Itaque consulibus nouis, quo die de prouinciis et de re publica retulerunt, 
senatus utrisque Ligures prouinciam decreuit. Huic senatus consulto Lepidus consul 
intercedebat, indignum esse praedicans consules ambos in ualles Ligurum includi, M. 
Fuluium et Cn. Manlium biennium iam, alterum in Europa, alterum in Asia, uelut pro 
Philippo atque Antiocho substitutos regnare. Si exercitus in his terris esse placeat, 
consules iis potius quam priuatos praeesse oportere. Vagare eos cum belli terrore per 
nationes, quibus bellum indictum non sit, pacem pretio uenditantis. Si eas prouincias 
exercitibus obtinere opus esset, sicut M'. Acilio L. Scipio consul, L. Scipioni M. Fuluius et 
Cn. Manlius successissent consules, ita Fuluio Manlioque C. Liuium et M. Valerium 
consules debuisse succedere. Nunc certe, perfecto Aetolico bello, recepta ab Antiocho 
Asia, deuictis Gallis, aut consules ad exercitus consulares mitti aut reportari legiones 
inde reddique tandem rei publicae debere. Senatus his auditis in sententia perseuerauit, 
ut consulibus ambobus Ligures prouincia esset; Manlium Fuluiumque decedere de 
prouinciis et exercitus inde deducere ac redire Romam placuit. 


[43] Inimicitiae inter M. Fuluium et M. Aemilium consulem erant, et super cetera 
Aemilius serius biennio se consulem factum M. Fuluii opera ducebat. Itaque ad inuidiam 
ei faciundam legatos Ambraciensis in senatum subornatos criminibus introduxit, qui sibi, 
cum in pace essent imperataque prioribus consulibus fecissent et eadem oboedienter 
praestare M. Fuluio parati essent, bellum illatum questi, agros primum depopulatos, 
terrorem direptionis et caedis urbi iniectum, ut eo metu claudere cogerentur portas; 
obsessos deinde et oppugnatos se, et omnia exempla belli edita in se caedibus incendiis 
ruinis direptione urbis, coniuges liberos in seruitium abstractos, bona adempta, et, quod 
se ante omnia moueat, templa tota urbe spoliata ornamentis; simulacra deum, deos 

immo ipsos, conuulsos ex sedibus suis ablatos esse; parietes postesque nudatos, quos 
adorent, ad quos precentur et supplicent, Ambraciensibus superesse—: haec querentis 
interrogando criminose ex composito consul ad plura uelut non sua sponte dicenda 
eliciebat. Motis patribus alter consul C. Flaminius M. Fuluii causam excepit, qui ueterem 
uiam et obsoletam ingressos Ambracienses dixit; sic M. Marcellum ab Syracusanis, sic Q. 
Fuluium a Campanis accusatos. Quin eadem opera T. Quinctium a Philippo rege, M'. 
Acilium et L. Scipionem ab Antiocho, Cn. Manlium a Gallis, ipsum M. Fuluium ab Aetolis 
et Cephallaniae populis accusari paterentur? 'Ambraciam oppugnatam et captam et 
signa inde ornamentaque ablata et cetera facta, quae captis urbibus soleant, negaturum 
aut me pro M. Fuluio aut ipsum M. Fuluium censetis, patres conscripti, qui ob has res 
gestas triumphum a uobis postulaturus sit, Ambraciam captam signaque, quae ablata 
criminantur, et cetera spolia eius urbis ante currum laturus et fixurus in postibus suis? 
Nihil est, quod se ab Aetolis separent; eadem Ambraciensium et Aetolorum causa est. 
Itaque collega meus uel in alia causa inimicitias exerceat, uel, si in hac utique mauult, 
retineat Ambraciensis suos in aduentum M. Fuluii; ego nec de Ambraciensibus nec de 
Aetolis decerni quicquam absente M. Fuluio patiar.' 


[44] Cum Aemilius callidam malitiam inimici uelut notam omnibus insimularet et tempus 
eum morando extracturum diceret, ne consule inimico Romam ueniret, certamine 
consulum biduum absumptum est; nec praesente Flaminio decerni quicquam uidebatur 
posse. Captata occasio est, cum aeger forte Flaminius abesset, et referente Aemilio 
senatus consultum factum est, ut Ambraciensibus suae res omnes redderentur; in 
libertate essent ac legibus suis uterentur; portoria, quae uellent, terra marique caperent, 
dum eorum immunes Romani ac socii nominis Latini essent; signa aliaque ornamenta, 
quae quererentur ex aedibus sacris sublata esse, de iis, cum M. Fuluius Romam 
reuertisset, placere ad collegium pontificum referri, et quod ii censuissent, fieri. Neque 
his contentus consul fuit, sed postea per infrequentiam adiecit senatus consultum, 
Ambraciam ui captam esse non uideri. Supplicatio inde ex decemuirorum decreto pro 
ualetudine populi per triduum fuit, quia grauis pestilentia urbem atque agros uastabat. 
Latinae inde fuerunt. Quibus religionibus liberati consules et dilectu perfecto-nouis 
enim uterque maluit uti militibuscin prouinciam profecti sunt, ueteresque omnes 
dimiserunt. Post consulum profectionem Cn. Manlius proconsul Romam uenit; cui cum 
ab Ser. Sulpicio praetore senatus ad aedem Bellonae datus esset, et ipse commemoratis 
rebus ab se gestis postulasset, ut ob eas diis immortalibus honos haberetur sibique 
triumphanti urbem inuehi liceret, contradixerunt pars maior decem legatorum, qui cum 
eo fuerant, et ante alios L. Furius Purpurio et L. Aemilius Paulus. 


[45] Legatos sese Cn. Manlio datos pacis cum Antiocho faciendae causa foederisque 
legum, quae cum L. Scipione inchoatae fuissent, perficiendarum. Cn. Manlium summa 
ope tetendisse, ut eam pacem turbaret, et Antiochum, si sui potestatem fecisset, insidiis 
exciperet; sed illum cognita fraude consulis, cum saepe colloquiis petitis captatus esset, 
non congressum modo sed conspectum etiam eius uitasse. Cupientem transire Taurum 
aegre omnium legatorum precibus, ne carminibus Sibyllae praedictam superantibus 
terminos fatalis cladem experiri uellet, retentum admosse tamen exercitum et prope 
«in» ipsis iugis ad diuortia aquarum castra posuisse. Cum ibi nullam belli causam 

inueniret quiescentibus regiis, circumegisse exercitum ad Gallograecos; cui nationi non 
ex senatus auctoritate, non populi iussu bellum illatum. Quod quem umquam de sua 
sententia facere ausum? Antiochi Philippi Hannibalis et Poenorum recentissima bella 
esse; de omnibus his consultum senatum, populum iussisse, per legatos ante res 
repetitas, postremo, qui bellum indicerent, missos. 'Quid eorum, Cn. Manli, factum est, 
ut istud publicum populi Romani bellum et non tuum priuatum latrocinium ducamus? 
At eo ipso contentus fuisti, recto itinere exercitum duxisti ad eos, quos tibi hostis 
desumpseras; an per omnes amfractus uiarum, cum ad biuia consisteres, ut, quo 
flexisset agmen Attalus, Eumenis frater, eo consul mercennarius cum exercitu Romano 
sequereris, Pisidiae Lycaoniaeque et Phrygiae recessus omnis atque angulos peragrasti, 
stipem ab tyrannis castellanisque deuiis colligens? Quid enim tibi cum Oroandis? Quid 
cum aliis aeque innoxiis populis?' 'Bellum autem ipsum, cuius nomine triumphum petis, 
quo modo gessisti? Loco aequo, tempore tuo pugnasti? Tu uero recte, ut diis 
immortalibus honos habeatur, postulas, primum quod pro temeritate imperatoris, nullo 
gentium iure bellum inferentis, poenas luere exercitum noluerunt; deinde quod beluas, 
non hostis nobis obiecerunt. 


[46] Nolite nomen tantum existimare mixtum esse Gallograecorum; multo ante et 
corpora et animi mixti ac uitiati sunt. An, si illi Galli essent, cum quibus milliens uario 
euentu in Italia pugnatum est, quantum in imperatore uestro fuit, nuntius illinc redisset? 
Bis cum iis pugnatum est, bis loco iniquo subiit, in ualle inferiore pedibus paene hostium 
aciem subiecit. Vt non tela ex superiore loco mitterent, sed corpora sua nuda inicerent, 
obruere nos potuerunt. Quid igitur incidit? Magna fortuna populi Romani est, magnum 
et terribile nomen. Recenti ruina Hannibalis Philippi Antiochi prope attoniti erant. 
Tantae corporum moles fundis sagittisque in fugam consternatae sunt; gladius in acie 
cruentatus non est Gallico bello; uelut auium examina ad crepitum primum missilium 
auolauere. At hercule iidem nos-monente fortuna, quid, si hostem habuissemus, 
casurum fuisset-cum redeuntes in latrunculos Thracas incidissemus, caesi, fugati, exuti 
impedimentis sumus. Q. Minucius Thermus, in quo haud paulo plus damni factum est, 
quam si Cn. Manlius, cuius temeritate ea clades inciderat, perisset, cum multis uiris 
fortibus cecidit; exercitus spolia regis Antiochi referens trifariam dissipatus, alibi primum, 
alibi postremum agmen, alibi impedimenta, inter uepres in latebris ferarum noctem 
unam delituit. Pro his triumphus petitur? Si nihil in Thracia cladis ignominiaeque foret 
acceptum, de quibus hostibus triumphum peteres? De iis, ut opinor, quos tibi hostes 
senatus aut populus Romanus dedisset. Sic huic L. Scipioni, sic illi M'. Acilio de rege 
Antiocho, sic paulo ante T. Quinctio de rege Philippo, sic P. Africano de Hannibale et 
Poenis et Syphace triumphus datus. Et minima illa, cum iam senatus censuisset bellum, 
quaesita tamen sunt, quibus nuntiandum esset: ipsis utique regibus nuntiaretur, an satis 
esset ad praesidium aliquod nuntiari. Vultis ergo haec omnia pollui et confundi, tolli 
fetialia iura, nullos esse fetiales? Fiat, pace deum dixerim, iactura religionis; obliuio 
deorum capiat pectora uestra; num senatum quoque de bello consuli non placet? Non 
ad populum ferri, uelint iubeantne cum Gallis bellum geri? Modo certe consules 
Graeciam atque Asiam uolebant; tamen perseuerantibus uobis Ligures prouinciam 

decernere dicto audientes fuerunt. Merito ergo a uobis prospere bello gesto triumphum 
petent, quibus auctoribus gesserunt.' 


[47] Talis oratio Furii et Aemilii fuit. Manlium in hunc maxime modum respondisse 
accepi: tribuni plebis antea solebant triumphum postulantibus aduersari, patres 
conscripti; quibus ego gratiam habeo, quod seu mihi seu magnitudini rerum gestarum 
hoc dederunt, ut non solum silentio comprobarent honorem meum, sed referre etiam, 
si opus esset, uiderentur parati esse; ex decem legatis, si diis placet, quod consilium 
dispensandae cohonestandaeque uictoriae imperatoribus maiores dederunt nostri, 
aduersarios habeo. L. Furius et L. Aemilius currum triumphalem me conscendere 
prohibent, coronam insignem capiti detrahunt, quos ego, si tribuni triumphare me 
prohiberent, testes citaturus fui rerum a me gestarum. Nullius equidem inuideo honori, 
patres conscripti; uos tribunos plebei nuper, uiros fortes ac strenuos, impedientes Q. 
Fabii Labeonis triumphum auctoritate uestra deterruistis; triumphauit, quem non 
bellum iniustum gessisse, sed hostem omnino non uidisse inimici iactabant; ego, qui cum 
centum milibus ferocissimorum hostium signis collatis totiens pugnaui, qui plus 
quadraginta milia hominum cepi aut occidi, qui bina castra eorum expugnaui, qui citra 
iuga Tauri omnia pacatiora, quam terra Italia est, reliqui, non triumpho modo fraudor, 
sed causam apud uos, patres conscripti, accusantibus meis ipse legatis dico. Duplex 
eorum, ut animaduertistis, patres conscripti, accusatio fuit: nam nec gerendum mihi 
fuisse bellum cum Gallis, et gestum temere atque imprudenter dixerunt. 'Non erant Galli 
hostes, sed tu eos pacatos imperata facientes uiolasti.' Non sum postulaturus a uobis, 
patres conscripti, ut, quae communiter de immanitate gentis Gallorum, de infestissimo 
odio in nomen Romanum scitis, ea de illis quoque, qui Asiam incolunt, existimetis Gallis; 
remota uniuersae gentis infamia atque inuidia per se ipsos aestimate. Vtinam rex 
Eumenes, utinam Asiae omnes ciuitates adessent, et illos potius querentes quam me 
accusantem audiretis. Mittite, agedum, legatos circa omnes Asiae urbes et quaerite, utra 
grauiori seruitute, Antiocho ultra Tauri iuga emoto an Gallis subactis, liberati sint. 
Quotiens agri eorum uastati sint, quotiens praedae abactae, referant, cum uix redimendi 
captiuos copia esset, et mactatas humanas hostias immolatosque liberos suos audirent. 
Stipendium scitote pependisse socios uestros Gallis et nunc, liberatos per uos regio 
imperio, fuisse pensuros, si a me foret cessatum. 


[48] Quo longius Antiochus emotus esset, hoc impotentius in Asia Galli dominarentur, 
et, quidquid est terrarum citra Tauri iuga, Gallorum imperio, non uestro adiecissetis. At 
enim sunt quidem ista uera; «sed» etiam Delphos quondam, commune humani generis 
oraculum, umbilicum orbis terrarum, Galli spoliauerunt, nec ideo populus Romanus his 
bellum indixit aut intulit. Equidem aliquid interesse rebar inter id tempus, quo nondum 
in iure ac dicione uestra Graecia atque Asia erat, ad curandum animaduertendumque, 
quid in his terris fieret, et hoc, quo finem imperii Romani Taurum montem statuistis, quo 
libertatem, immunitatem ciuitatibus datis, quo aliis fines adicitis, alias agro multatis, aliis 
uectigal imponitis, regna augetis minuitis donatis adimitis, curae uestrae censetis esse, 
ut pacem terra marique habeant. An, nisi praesidia deduxisset Antiochus, quae quieta 
in suis arcibus erant, non putaretis liberatam Asiam; si Gallorum exercitus effusi 
uagarentur, rata dona uestra, quae dedistis, regi Eumeni, rata libertas ciuitatibus esset? 

Sed quid ego haec ita argumentor, tamquam non acceperim, sed fecerim hostes Gallos? 
Te, L. Scipio, appello, cuius ego mihi, succedens in uicem imperii tui, uirtutem 
felicitatemque pariter non frustra ab diis immortalibus precatus sum, te, P. Scipio, qui 
legati ius, collegae maiestatem et apud fratrem consulem et apud exercitum habuisti, 
sciatisne in exercitu Antiochi Gallorum legiones fuisse, uideritis in acie eos, in cornu 
utroque-id enim roboris esse uidebatur-locatos, pugnaueritis ut cum hostibus iustis, 
cecideritis, spolia eorum retuleritis. Atqui cum Antiocho, non cum Gallis bellum et 
senatus decreuerat et populus iusserat. Sed simul, ut opinor, cum his decreuerant 
iusserantque, qui intra praesidia eius fuissent; ex quibus praeter Antiochum, cum quo 
pacem pepigerat Scipio, et cum quo nominatim foedus ut fieret mandaueratis, omnes 
hostes erant, qui pro Antiocho arma aduersus nos tulerunt. In qua causa cum Galli ante 
omnes fuissent et reguli quidam et tyranni, ego tamen et cum aliis, pro dignitate imperii 
uestri coactis luere peccata sua, pacem pepigi, et Gallorum animos, si possent mitigari a 
feritate insita, temptaui et, postquam indomitos atque implacabiles cernebam, tum 
demum ui atque armis coercendos ratus sum.' 'Nunc, quoniam suscepti belli purgatum 
est crimen, gesti reddenda est ratio. In quo confiderem equidem causae meae, etiam si 
non apud Romanum sed apud Carthaginiensem senatum agerem, ubi in crucem tolli 
imperatores dicuntur, si prospero euentu, prauo consilio rem gesserunt; sed ego in ea 
ciuitate, quae ideo omnibus rebus incipiendis gerendisque deos adhibet, quia nullius 
calumniae subicit ea, quae dii comprobauerunt, et in sollemnibus uerbis habet, cum 
supplicationem aut triumphum decernit, 'quod bene ac feliciter rem publicam 
administrarit', si nollem, si graue ac superbum existimarem uirtute gloriari, «si» pro 
felicitate mea exercitusque mei, quod tantam nationem sine ulla militum iactura 
deuicimus, postularem, ut diis immortalibus honos haberetur et ipse triumphans in 
Capitolium ascenderem, unde uotis rite nuncupatis profectus sum, negaretis hoc mihi 
cum diis immortalibus? 


[49] Iniquo enim loco dimicaui. Dic igitur, quo aequiore potuerim dimicare. Cum hostes 
montem cepissent, loco se munito tenerent, nempe eundum ad hostes erat, si uincere 
uellem. Quid? Si urbem eo loco haberent et moenibus se tenerent? Nempe oppugnandi 
erant. Quid? Ad Thermopylas aequone loco M'. Acilius cum rege Antiocho pugnauit? 
Quid? Philippum non eodem modo super Aoum amnem iuga tenentem montium T. 
Quinctius deiecit? Equidem adhuc, qualem aut sibi fingant aut uobis uideri uelint hostem 
fuisse, non inuenio. Si degenerem et emollitum amoenitate Asiae, quid periculi uel 
iniquo loco subeuntibus fuit? Si timendum et feritate animorum et robore corporum, 
huicine tantae uictoriae triumphum negatis? Caeca inuidia est, patres conscripti, nec 
quicquam aliud scit quam detractare uirtutes, corrumpere honores ac praemia earum. 
Mihi quaeso ita ignoscatis, patres conscripti, si longiorem orationem non cupiditas 
gloriandi de me, sed necessaria criminum defensio fecit. An etiam per Thraciam saltus 
patentes, qui angusti erant, et plana ex arduis et culta ex siluestribus facere potui et 
praestare, necubi notis sibi latebris delitescerent latrones Thraces, ne quid sarcinarum 
raperetur, ne quod iumentum ex tanto agmine abstraheretur, ne quis uulneraretur, ne 
ex uulnere uir fortis ac strenuus Q. Minucius moreretur? In hoc casu, quo infeliciter 
incidit, ut talem ciuem amitteremus, haerent; quod saltu iniquo, loco alieno cum adortus 

nos hostis esset, duae simul acies primi et nouissimi agminis haerentem ad impedimenta 
nostra exercitum barbarorum circumuenerunt, quod multa milia «illo» ipso die, plura 
multo post dies paucos ceciderunt et ceperunt, hoc, si ipsi tacuerint, uos scituros, cum 
testis orationis meae totus exercitus sit, non credunt? Si gladium in Asia non strinxissem, 
si hostem non uidissem, tamen [proconsul] triumphum in Thracia duobus proeliis 
merueram. Sed iam dictum satis est; quin pro eo, quod pluribus uerbis uos quam uellem 
fatigaui, ueniam a uobis petitam impetratamque uelim, patres conscripti. 


[50] Plus crimina eo die quam defensio ualuisset, ni altercationem in serum perduxissent. 
Dimittitur senatus in ea opinione, ut negaturus triumphum fuisse uideretur. Postero die 
et cognati amicique Cn. Manlii summis opibus adnisi sunt, et auctoritas seniorum ualuit, 
negantium exemplum proditum memoriae esse, ut imperator, qui deuictis perduellibus, 
confecta prouincia exercitum reportasset, sine curru et laurea priuatus inhonoratusque 
urbem iniret. Hic pudor malignitatem uicit, triumphumque frequentes decreuerunt. 
Oppressit deinde mentionem memoriamque omnem contentionis huius maius et cum 
maiore et clariore uiro certamen ortum. P. Scipioni Africano, ut Ualerius Antias auctor 
est, duo Q. Petillii diem dixerunt. Id, prout cuiusque ingenium erat, interpretabantur. Alii 
non tribunos plebis, sed uniuersam ciuitatem, quae id pati posset, incusabant: duas 
maximas orbis terrarum urbes ingratas uno prope tempore in principes inuentas, 
Romam ingratiorem, si quidem uicta Carthago uictum Hannibalem in exilium expulisset, 
Roma uictrix uictorem Africanum expellat. Alii, neminem unum ciuem tantum eminere 
debere, ut legibus interrogari non possit; nihil tam aequandae libertatis esse quam 
potentissimum quemque posse dicere causam. Quid autem tuto cuiquam, nedum 
summam rem publicam, permitti, si ratio non sit reddenda? Qui ius aequum pati non 
possit, in eum uim haud iniustam esse. Haec agitata sermonibus, donec dies causae 
dicendae uenit. Nec alius antea quisquam nec ille ipse Scipio consul censorue maiore 
omnis generis hominum frequentia quam reus illo die in forum est deductus. lussus 
dicere causam sine ulla criminum mentione orationem adeo magnificam de rebus ab se 
gestis est exorsus, ut satis constaret neminem umquam neque melius neque uerius 
laudatum esse. Dicebantur enim ab «eo» eodem animo ingenioque, quo gesta erant, et 
aurium fastidium aberat, quia pro periculo, non in gloriam referebantur. 


[51] Tribuni uetera luxuriae crimina Syracusanorum hibernorum et Locris Pleminianum 
tumultum cum ad fidem praesentium criminum retulissent, suspicionibus magis quam 
argumentis pecuniae captae reum accusarunt: filium captum sine pretio redditum, 
omnibusque aliis rebus Scipionem, tamquam in eius unius manu pax Romana bellumque 
esset, ab Antiocho cultum; dictatorem eum consuli, non legatum in prouincia fuisse; nec 
ad aliam rem eo profectum, quam ut, id quod Hispaniae Galliae Siciliae Africae iam 
pridem persuasum esset, hoc Graeciae Asiaeque et omnibus ad orientem uersis regibus 
gentibusque appareret, unum hominem caput columenque imperii Romani esse, sub 
umbra Scipionis ciuitatem dominam orbis terrarum latere, nutum eius pro decretis 
patrum, pro populi iussis esse. Infamia intactum inuidia, qua possunt, urgent. 
Orationibus in noctem perductis prodicta dies est. Vbi ea uenit, tribuni in Rostris prima 
luce consederunt; citatus reus magno agmine amicorum clientiumque per mediam 
contionem ad Rostra subiit silentioque facto 'hoc' inquit 'die, tribuni plebis uosque, 

Quirites, cum Hannibale et Carthaginiensibus signis collatis in Africa bene ac feliciter 
pugnaui. Itaque, cum hodie litibus et iurgiis supersederi aequum sit, ego hinc extemplo 
in Capitolium ad louem optimum maximum lunonemque et Mineruam ceterosque deos, 
qui Capitolio atque arci praesident, salutandos ibo, hisque gratias agam, quod mihi et 
hoc ipso die et saepe alias egregie gerendae rei publicae mentem facultatemque 
dederunt. Vestrum quoque quibus commodum est, Quirites, ite mecum, et orate deos, 
ut mei similes principes habeatis, ita, si ab annis septemdecim ad senectutem semper 
uos aetatem meam honoribus uestris anteistis, ego uestros honores rebus gerendis 
praecessi.' Ab Rostris in Capitolium ascendit. Simul se uniuersa contio auertit et secuta 
Scipionem est, adeo ut postremo scribae uiatoresque tribunos relinquerent, nec cum iis 
praeter seruilem comitatum et praeconem qui reum ex Rostris citabat, quisquam esset. 
Scipio non in Capitolio modo, sed per totam urbem omnia templa deum cum populo 
Romano circumiit. Celebratior is prope dies fauore hominum et aestimatione uera 
magnitudinis eius fuit, quam quo triumphans de Syphace rege et Carthaginiensibus 
urbem est inuectus. 


[52] Hic speciosus ultimus dies P. Scipioni illuxit. Post quem cum inuidiam et certamina 
cum tribunis prospiceret, die longiore prodicta in Literninum concessit certo consilio, ne 
ad causam dicendam adesset. Maior animus et natura erat ac maiori fortunae adsuetus, 
quam ut reus esse sciret et summittere se in humilitatem causam dicentium. Vbi dies 
uenit citarique absens est coeptus, L. Scipio morbum causae esse, cur abesset, excusabat. 
Quam excusationem cum tribuni, qui diem dixerant, non acciperent, et ab eadem 
superbia non uenire ad causam dicendam arguerent, qua iudicium et tribunos plebis et 
contionem reliquisset, et, quibus ius sententiae de se dicendae et libertatem ademisset, 
his comitatus, uelut captos trahens, triumphum de populo Romano egisset 
secessionemque eo die in Capitolium a tribunis plebis fecisset:- habetis ergo temeritatis 
illius mercedem; quo duce et auctore nos reliquistis, ab eo ipsi relicti estis, et tantum 
animorum in dies nobis decrescit, ut, ad quem ante annos septemdecim exercitum et 
classem habentem tribunos plebis aedilemque mittere in Siciliam ausi sumus, qui 
prenderent eum et Romam reducerent, ad eum priuatum ex uilla sua extrahendum ad 
causam dicendam mittere non audeamus'-; tribuni plebis appellati ab L. Scipione ita 
decreuerunt: si morbi causa excusaretur, sibi placere accipi eam causam diemque a 
collegis prodici. Tribunus plebis eo tempore Ti. Sempronius Gracchus erat, cui inimicitiae 
cum P. Scipione intercedebant. Is, cum uetuisset nomen suum decreto collegarum 
adscribi, tristioremque omnes sententiam expectarent, ita decreuit: cum L. Scipio 
excusasset morbum esse causae fratri, satis id sibi uideri; se P. Scipionem, priusquam 
Romam redisset, accusari non passurum; tum quoque, si se appellet, auxilio ei futurum, 
ne causam dicat: ad id fastigium rebus gestis, honoribus populi Romani P. Scipionem 
deorum hominumque consensu peruenisse, ut sub Rostris reum stare et praebere aures 
adolescentium conuiciis populo Romano magis deforme quam ipsi sit. 


[53] Adiecit decreto indignationem: 'sub pedibus uestris stabit, tribuni, domitor ille 
Africae Scipio? Ideo quattuor nobilissimos duces Poenorum in Hispania, quattuor 
exercitus fudit fugauitque; ideo Syphacem cepit, Hannibalem deuicit, Carthaginem 
uectigalem nobis fecit, Antiochum-recipit enim fratrem consortem huius gloriae L. 

Scipio-ultra iuga Tauri emouit, ut duobus Petilliis succumberet? Vos de P. Africano 
palmam pet«i f»eretis? Nullisne meritis suis, nullis nostris honoribus umquam in arcem 
tutam et uelut sanctam clari uiri peruenient, ubi, si non uenerabilis, inuiolata saltem 
senectus eorum considat?' Mouit et decretum et adiecta oratio non ceteros modo, sed 
ipsos etiam accusatores, et deliberaturos se, quid iuris sui et officii esset, dixerunt. 
Senatus deinde concilio plebis dimisso haberi est coeptus. Ibi gratiae ingentes ab 
uniuerso ordine, praecipue a consularibus senioribusque, Ti. Graccho actae sunt, quod 
rem publicam priuatis simultatibus potiorem habuisset, et Petillii uexati sunt probris, 
quod splendere aliena inuidia uoluissent et spolia ex Africani triumpho peterent. 
Silentium deinde de Africano fuit. Vitam Literni egit sine desiderio urbis; morientem rure 
eo ipso loco sepeliri se iussisse ferunt monumentumque ibi aedificari, ne funus sibi in 
ingrata patria fieret. Vir memorabilis, bellicis tamen quam pacis artibus memorabilior. 
«nobilior» prima pars uitae quam postrema fuit, quia in iuuenta bella adsidue gesta, cum 
senecta res quoque defloruere, nec praebita est materia ingenio. Quid ad primum 
consulatum secundus, etiam si censuram adicias? Quid Asiatica legatio, et ualetudine 
aduersa inutilis et filii casu deformata et post reditum necessitate aut subeundi iudicii 
aut simul cum patria deserendi? Punici tamen belli perpetrati, quo nullum neque maius 
neque periculosius Romani gessere, unus praecipuam gloriam tulit. 


[54] Morte Africani creuere inimicorum animi, quorum princeps fuit M. Porcius Cato, qui 
uiuo quoque eo adlatrare magnitudinem eius solitus erat. Hoc auctore existimantur 
Petillii et uiuo Africano rem ingressi et mortuo rogationem promulgasse. Fuit autem 
rogatio talis: 'uelitis iubeatis, Quirites, quae pecunia capta ablata coacta ab rege 
Antiocho est quique sub imperio eius fuerunt, quod eius in publicum relatum non est, 
uti de ea re Ser. Sulpicius praetor urbanus ad senatum referat, quem eam rem uelit 
senatus quaerere de iis, qui praetores nunc sunt.' Huic rogationi primo Q. Et L. Mummii 
intercedebant, senatum quaerere de pecunia non relata in publicum, ita ut antea 
semper factum esset, aequum censebant. Petillii nobilitatem et regnum in senatu 
Scipionum accusabant. L. Furius Purpureo consularis, qui in decem legatis in Asia fuerat, 
latius rogandum censebat, non quae ab Antiocho modo pecuniae captae forent, sed 
quae ab aliis regibus gentibusque, Cn. Manlium inimicum incessens. Et L. Scipio, quem 
magis pro se quam aduersus legem dicturum apparebat, dissuasor processit. Is morte P. 
Africani fratris, uiri omnium fortissimi clarissimique, eam exortam rogationem est 
conquestus; parum enim fuisse non laudari pro Rostris P. Africanum post mortem, nisi 
etiam accusaretur; et Carthaginienses exilio Hannibalis contentos esse, populum 
Romanum ne morte quidem P. Scipionis exsatiari, nisi et ipsius fama sepulti laceretur et 
frater insuper, accessio inuidiae, mactetur. M. Cato suasit rogationem-exstat oratio eius 
de pecunia regis Antiochicet Mummios tribunos auctoritate deterruit, ne aduersarentur 
rogationi. Remittentibus ergo his intercessionem omnes tribus uti rogassent iusserunt. 


[55] Ser. Sulpicio deinde referente, quem rogatione Petillia quaerere uellent, Q. 
Terentium Culleonem patres iusserunt. Ad hunc praetorem, adeo amicum Corneliae 
familiae, ut, qui Romae mortuum elatumque P. Scipionem-est enim ea quoque fama- 
tradunt, pilleatum, sicut in triumpho ierat, in funere quoque ante lectum isse memoriae 
prodiderint, et ad Portam Capenam mulsum prosecutis funus dedisse, quod ab eo inter 

alios captiuos in Africa ex hostibus receptus esset, aut adeo inimicum eundem, ut 
propter insignem simultatem ab ea factione, quae aduersa Scipionibus erat, delectus sit 
potissimum ad quaestionem exercendam-; ceterum ad hunc nimis aequum aut iniquum 
praetorem reus extemplo factus L. Scipio. Simul et delata et recepta nomina legatorum 
eius, A. Et L. Hostiliorum Catonum, et C. Furii Aculeonis quaestoris et, ut omnia contacta 
societate peculatus uiderentur, scribae quoque duo et accensus. L. Hostilius et scribae 
et accensus, priusquam de Scipione iudicium fieret, absoluti sunt, Scipio et A. Hostilius 
legatus et C. Furius damnati: quo commodior pax Antiocho daretur, Scipionem sex milia 
pondo auri, quadringenta octoginta argenti plus accepisse, quam in aerarium retulerit, 
A. Hostilium octoginta pondo auri, argenti quadringenta tria, Furium quaestorem auri 
pondo centum triginta, argenti ducenta. Has ego summas auri et argenti relatas apud 
Antiatem inueni. In L. Scipione malim equidem librarii mendum quam mendacium 
scriptoris esse in summa auri atque argenti; similius enim ueri est argenti quam auri 
maius pondus fuisse, et potius quadragiens quam ducentiens quadragiens litem 
aestimatam, eo magis, quod tantae summae rationem etiam ab ipso P. Scipione 
requisitam esse in senatu tradunt, librumque rationis eius cum Lucium fratrem adferre 
iussisset, inspectante senatu suis ipsum manibus concerpsisse indignantem, quod, cum 
bis milliens in aerarium intulisset, quadragiens ratio ab se posceretur. Ab eadem fiducia 
animi, cum quaestores pecuniam ex aerario contra legem promere non auderent, 
poposcisse clauis et se aperturum aerarium dixisse, qui, ut clauderetur, effecisset. 


[56] Multa alia in Scipionis exitu maxime uitae dieque dicta, morte, funere, sepulcro, in 
diuersum trahunt, ut, cui famae, quibus scriptis adsentiar, non habeam. Non de 
accusatore conuenit: alii M. Naeuium, alii Petillios diem dixisse scribunt, non de tempore, 
quo dicta dies sit, non de anno, quo mortuus sit, non ubi mortuus aut elatus sit; alii 
Romae, alii Literni et mortuum et sepultum. Vtrobique monumenta ostenduntur et 
statuae; nam et Literni monumentum monumentoque statua superimposita fuit, quam 
tempestate deiectam nuper uidimus ipsi, et Romae extra portam Capenam in Scipionum 
monumento tres statuae sunt, quarum duae P. Et L. Scipionum dicuntur esse, tertia 
poetae Q. Ennii. Nec inter scriptores rerum discrepat solum, sed orationes quoque, si 
modo ipsorum sunt quae feruntur, P. Scipionis et Ti. Gracchi abhorrent inter se. Index 
orationis P. Scipionis nomen M. Naeuii tribuni plebis habet, ipsa oratio sine nomine est 
accusatoris; modo nebulonem, modo nugatorem appellat. Ne Gracchi quidem oratio aut 
Petilliorum accusatorum Africani aut diei dictae Africano ullam mentionem habet. Alia 
tota serenda fabula est Gracchi orationi conueniens, et illi auctores sequendi sunt, qui, 
cum L. Scipio et accusatus et damnatus sit pecuniae captae ab rege legatum in Etruria 
fuisse Africanum tradunt; qua post famam de casu fratris adlatam relicta legatione 
cucurrisse eum Romam et, cum a porta recta ad forum se contulisset, quod in uincula 
duci fratrem dictum erat, reppulisse a corpore eius uiatorem, et tribunis retinentibus 
magis pie quam ciuiliter uim fecisse. Haec enim ipsa Ti. Gracchus queritur dissolutam 
esse a priuato tribuniciam potestatem, et ad postremum, cum auxilium L. Scipioni 
pollicetur, adicit tolerabilioris exempli esse a tribuno plebis potius quam a priuato 
uictam uideri et tribuniciam potestatem et rem publicam esse. Sed ita hanc unam 
impotentem eius iniuriam inuidia onerat, ut increpando, quod degenerarit tantum a se 

ipse, cumulatas ei ueteres laudes moderationis et temperantiae pro reprehensione 
praesenti reddat; castigatum enim quondam ab eo populum ait, quod eum perpetuum 
consulem et dictatorem uellet facere; prohibuisse statuas sibi in comitio, in Rostris, in 
curia, in Capitolio, in cella louis poni; prohibuisse, ne decerneretur, ut imago sua 
triumphali ornatu e templo louis optimi maximi exiret. 


[57] Haec uel in laudatione posita ingentem magnitudinem animi moderantis ad ciuilem 
habitum honoribus significarent, quae exprobrando inimicus fatetur. Huic Graccho 
minorem ex duabus filiis-nam maior P. Cornelio Nasicae haud dubie a patre collocata 
erat-nuptam fuisse conuenit. lllud parum constat, utrum post mortem patris et 
desponsa sit et nupserit, an uerae illae opiniones sint, Gracchum, cum L. Scipio in uincula 
duceretur, nec quisquam collegarum auxilio esset, iurasse sibi inimicitias cum 
Scipionibus, quae fuissent, manere, nec se gratiae quaerendae causa quicquam facere, 
sed, in quem carcerem reges et imperatores hostium ducentem uidisset P. Africanum, 
in eum se fratrem eius duci non passurum. Senatum eo die forte in Capitolio cenantem 
consurrexisse et petisse, ut inter epulas Graccho filiam Africanus desponderet. Quibus 
ita inter publicum sollemne sponsalibus rite factis cum se domum recepisset, Scipionem 
Aemiliae uxori dixisse filiam se minorem despondisse. Cum illa, muliebriter 
indignabunda nihil de communi filia secum consultatum, adiecisset non, si Ti. Graccho 
daret, expertem consilii debuisse matrem esse, laetum Scipionem tam concordi iudicio 
ei ipsi desponsam respondisse. Haec de tanto uiro quam et opinionibus et monumentis 
litterarum uariarent, proponenda erant. 


[58] ludiciis a Q. Terentio praetore perfectis, Hostilius et Furius damnati praedes eodem 
die quaestoribus urbanis dederunt; Scipio cum contenderet omnem quam accepisset 
pecuniam in aerario esse, nec se quicquam publici habere, in uincula duci est coeptus. 
P. Scipio Nasica tribunos appellauit orationemque habuit plenam ueris decoribus non 
communiter modo Corneliae gentis, sed proprie familiae suae. Parentes suos et P. 
Africani ac L. Scipionis, qui in carcerem duceretur, fuisse Cn. Et P. Scipiones, clarissimos 
uiros. Eos, cum per aliquot annos in terra Hispania aduersus multos Poenorum 
Hispanorumque et duces et exercitus nominis Romani famam auxissent non bello solum, 
sed quod Romanae temperantiae fideique specimen illis gentibus dedissent, ad 
extremum ambo pro republica mortem occubuisse. Cum illorum gloriam tueri posteris 
satis esset, P. Africanum tantum paternas superiecisse laudes, ut fidem fecerit non 
sanguine humano sed stirpe diuina satum se esse. L. Scipionem, de quo agatur, ut, quae 
in Hispania, quae in Africa, cum legatus fratris esset, gessisset, praetereantur, consulem 
et ab senatu dignum habitum, cui extra sortem Asia prouincia et bellum cum Antiocho 
rege decerneretur, et a fratre, cui post duos consulatus censuramque et triumphum 
legatus in Asiam iret. Ibi ne magnitudo et splendor legati laudibus consulis officeret, 
forte ita incidisse, ut, quo die ad Magnesiam signis collatis L. Scipio Antiochum deuicisset, 
aeger P. Scipio Elaeae dierum aliquot uia abesset. Non fuisse minorem eum exercitum 
quam Hannibalis, cum quo in Africa esset pugnatum; Hannibalem eundem fuisse inter 
multos alios regios duces, qui imperator Punici belli fuerit. Et bellum quidem ita gestum 
esse, ut ne fortunam quidem quisquam criminari possit; in pace crimen quaeri; eam dici 
uenisse. Hic decem legatos simul argui, quorum ex consilio data pax esset; quamquam 

exstitissent ex decem legatis, qui Cn. Manlium accusarent, tamen non modo ad criminis 
fidem, sed ne ad moram quidem triumphi eam accusationem ualuisse. 


[59] At hercule in Scipione leges ipsas pacis, ut nimium accommodatas Antiocho, 
suspectas esse; integrum enim ei regnum relictum; omnia possidere eum uictum, quae 
ante bellum eius fuerint; auri et argenti cum uim magnam habuisset, nihil in publicum 
relatum, omne in priuatum uersum; an praeter omnium oculos tantum auri argentique 
in triumpho L. Scipionis, quantum non decem aliis triumphis, siomne in unum conferatur, 
latum? Nam quid de finibus regni dicam? Asiam omnem et proxima Europae tenuisse 
Antiochum. Ea quanta regio orbis terrarum sit, a Tauro monte in Aegaeum usque 
prominens mare, quot non urbes modo sed gentes amplectatur, omnes scire. Hanc 
regionem dierum plus triginta «iter» in longitudinem, decem inter duo maria in 
latitudinem patentem usque ad Tauri montis iuga Antiocho ademptam, expulso in 
ultimum angulum orbis terrarum. Quid, si gratuita pax esset, plus adimi ei potuisse? 
Philippo uicto Macedoniam, Nabidi Lacedaemonem relictam, nec Quinctio crimen 
quaesitum; non enim habuisse eum Africanum fratrem; cuius «cum» gloria prodesse L. 
Scipioni debuisset, inuidiam nocuisse. Tantum auri argentique iudicatum esse in domum 
L. Scipionis illatum, quantum uenditis omnibus bonis redigi non posset. Vbi ergo esse 
regium aurum, ubi tot hereditates acceptas? In domo, quam sumptus non exhauserint, 
exstare debuisse nouae fortunae cumulum. At enim, quod ex bonis redigi non possit, ex 
corpore et tergo per uexationem et contumelias L. Scipionis petituros inimicos, ut in 
carcere inter fures nocturnos et latrones uir clarissimus includatur et in robore et 
tenebris exspiret, deinde nudus ante carcerem proiciatur. Non id Corneliae magis 
familiae quam urbi Romanae fore erubescendum. 


[60] Aduersus ea Terentius praetor rogationem Petilliam et senatus consultum et 
iudicium de L. Scipione factum recitauit; se, ni referatur pecunia in publicum, quae 
iudicata sit, nihil habere quod faciat, nisi ut prendi damnatum et in uincula duci iubeat. 
Tribuni cum in consilium secessissent, paulo post C. Fannius ex sua collegarumque 
aliorum, praeter Gracchum, sententia pronuntiauit praetori non intercedere tribunos, 
quo minus sua potestate utatur. Ti. Gracchus ita decreuit, quo minus ex bonis L. Scipionis 
quod iudicatum sit redigatur, se non intercedere praetori; L. Scipionem, qui regem 
opulentissimum orbis terrarum deuicerit, imperium populi Romani propagauerit in 
ultimos terrarum fines, regem Eumenem, Rhodios, alias tot Asiae urbes deuinxerit 
populi Romani beneficiis, plurimos duces hostium in triumpho ductos carcere incluserit, 
non passurum inter hostes populi Romani in carcere et uinculis esse, mittique eum se 
iubere. Tanto adsensu auditum est decretum, adeo dimissum Scipionem laeti homines 
uiderunt, ut uix in eadem ciuitate uideretur factum iudicium. In bona deinde L. Scipionis 
possessum publice quaestores praetor misit. Neque in iis non modo uestigium ullum 
comparuit pecuniae regiae, sed nequaquam tantum redactum est, quantae summae 
damnatus fuerat. Collata ea pecunia a cognatis amicisque et clientibus est L. Scipioni, ut, 
si acciperet eam, locupletior aliquanto esset, quam ante calamitatem fuerat. Nihil 
accepit; quae necessaria ad cultum erant, redempta ei a proximis cognatis sunt; 
uerteratque Scipionum inuidia in praetorem et consilium eius et accusatores. 

Liber XXXIX. Dum haec, si modo hoc anno acta sunt 


[1] Dum haec, si modo hoc anno acta sunt, Romae aguntur, consules ambo in Liguribus 
gerebant bellum. is hostis uelut natus ad continendam inter magnorum interualla 
bellorum Romanis militarem disciplinam erat; nec alia prouincia militem magis ad 
uirtutem acuebat. nam Asia et amoenitate urbium et copia terrestrium maritimarumque 
rerum et mollitia hostium regiisque opibus ditiores quam fortiores exercitus faciebat. 
praecipue sub imperio Cn. Manlii solute ac neglegenter habiti sunt. itaque asperius 
paulo iter in Thracia et exercitatior hostis magna clade eos castigauit. in Liguribus omnia 
erant, quae militem excitarent, loca montana et aspera, quae et ipsis capere labor erat 
et ex praeoccupatis deicere hostem; itinera ardua, angusta, infesta insidiis; hostis leuis 
et uelox et repentinus, qui nullum usquam tempus, nullum locum quietum aut securum 
esse sineret; oppugnatio necessaria munitorum  castellorum, laboriosa simul 
periculosaque; inops regio, quae parsimonia astringeret milites, praedae haud multum 
praeberet. itaque non lixa sequebatur, non iumentorum longus ordo agmen extendebat. 
nihil praeter arma et uiros omnem spem in armis habentes erat. nec deerat umquam 
cum iis uel materia belli uel causa, quia propter domesticam inopiam uicinos agros 
incursabant. nec tamen in discrimen summae rerum pugnabatur. 


[2] C. Flaminius consul, cum Friniatibus Liguribus in agro eorum pluribus proeliis 
secundis factis, in deditionem gentem accepit et arma ademit. ea quia non sincera fide 
tradebant, cum castigarentur, relictis uicis in montem Auginum profugerunt. confestim 
secutus est consul. ceterum effusi rursus, et pars maxima inermes, per inuia et rupes 
deruptas praecipitantes fugerunt, qua sequi hostis non posset. ita trans Appenninum 
abierunt. qui castris se tenuerant, circumsessi et expugnati sunt. inde trans Appenninum 
ductae legiones. ibi montis quem ceperant altitudine paulisper se tutati, mox in 
deditionem concesserunt. tum conquisita cum intentiore cura arma, et omnia adempta. 
translatum deinde ad Apuanos Ligures bellum, qui in agrum Pisanum Bononiensemque 
ita incursauerant, ut coli non possent. his quoque perdomitis consul pacem dedit 
finitimis. et quia a bello quieta ut esset prouincia effecerat, ne in otio militem haberet, 
uiam a Bononia perduxit Arretium. M. Aemilius alter consul agros Ligurum uicosque, qui 
in campis aut uallibus erant, ipsis montes duos Ballistam Suismontiumque tenentibus, 
deussit depopulatusque est. deinde eos, qui in montibus erant, adortus primo leuibus 
proeliis fatigauit, postremo coactos in aciem descendere iusto proelio deuicit, in quo et 
aedem Dianae uouit. subactis cis Appenninum omnibus, tum transmontanos adortus-in 
his et Friniates Ligures erant, quos non adierat C. Flaminiuscomnes Aemilius subegit 
armaque ademit et de montibus in campos multitudinem deduxit. pacatis Liguribus 
exercitum in agrum Gallicum duxit, uiamque a Placentia, ut Flaminiae committeret, 
Ariminum perduxit. proelio ultimo, quo cum Liguribus signis collatis conflixit, aedem 
lunoni reginae uouit. haec in Liguribus eo anno gesta. 


[3] In Gallia M. Furius praetor insontibus Cenomanis, in pace speciem belli quaerens, 
ademerat arma. id Cenomani conquesti Romae apud senatum reiectique ad consulem 
Aemilium, cui ut cognosceret statueretque senatus permiserat, magno certamine cum 

praetore habito obtinuerunt causam. arma reddere Cenomanis, decedere prouincia 
praetor iussus. 


legatis deinde sociorum Latini nominis, qui toto undique ex Latio frequentes 
conuenerant, senatus datus est. his querentibus magnam multitudinem ciuium suorum 
Romam commigrasse et ibi censos esse, Q. Terentio Culleoni praetori negotium datum 
est, ut eos conquireret, et quem C. Claudio M. Liuio censoribus postue eos censores 
ipsum parentemue eius apud se censum esse probassent socii, ut redire eo cogeret, ubi 
censi essent. hac conquisitione duodecim milia Latinorum domos redierunt, iam tum 
multitudine alienigenarum urbem onerante. 


[4] Priusquam consules redirent Romam, M. Fuluius proconsul ex Aetolia redit; isque ad 
aedem Apollinis in senatu cum de rebus in Aetolia Cephallaniaque ab se gestis 
disseruisset, petit a patribus, ut, «si» aequum censerent, ob rem publicam bene ac 
feliciter gestam et diis immortalibus honorem haberi iuberent et sibi triumphum 
decernerent. M. Aburius tribunus plebis, si quid de ea re ante M. Aemilii consulis 
aduentum decerneretur, intercessurum se ostendit: eum contra dicere uelle, 
proficiscentemque in prouinciam ita sibi mandasse, ut ea disceptatio integra in 
aduentum suum seruaretur. Fuluium temporis iacturam facere: senatum etiam 
praesente consule quod uellet decreturum. «tum» Fuluius: si aut simultas M. Aemilii 
secum ignota hominibus esset, aut quam is eas inimicitias impotenti ac prope regia ira 
exerceret, tamen non fuisse ferendum absentem consulem et deorum immortalium 
honori obstare et meritum debitumque triumphum morari, imperatorem rebus egregie 
gestis uictoremque exercitum cum praeda et captiuis ante portas stare, donec consuli 
ob hoc ipsum moranti redire Romam libitum esset. uerum enimuero cum sint notissimae 
sibi cum consule inimicitiae, quid ab eo quemquam posse aequi exspectare, qui per 
infrequentiam furtim senatus consultum factum ad aerarium detulerit, Ambraciam non 
uideri ui captam, quae aggere ac uineis oppugnata sit, ubi incensis operibus alia de 
integro facta sint, ubi circa muros supra subterque terram per dies quindecim pugnatum, 
ubi a prima luce, cum iam transcendisset muros miles, usque ad noctem diu anceps 
proelium tenuerit, ubi plus tria milia hostium sint caesa. iam de deorum immortalium 
templis spoliatis in capta urbe qualem calumniam * * ad pontifices attulerit? nisi 
Syracusarum ceterarumque captarum ciuitatium ornamentis urbem exornari fas fuerit, 
in Ambracia una capta non ualuerit belli ius. se et patres conscriptos orare et ab tribuno 
petere, ne se superbissimo inimico ludibrio esse sinant. 


[5] Undique omnes alii deprecari tribunum, alii castigare. Ti. Gracchi collegae plurimum 
oratio mouit. ne suas quidem simultates pro magistratu exercere boni exempli esse: 
alienarum uero simultatum tribunum plebis cognitorem fieri turpe et indignum collegii 
eius potestate et sacratis legibus esse. suo quemque iudicio et homines odisse aut 
diligere et res probare aut improbare debere, non pendere ex alterius uultu ac nutu nec 
alieni momentis animi circumagi, adstipularique irato consuli tribunum plebei; et quid 
priuatim M. Aemilius mandauerit, meminisse, tribunatum sibi a populo Romano 
mandatum obliuisci, et mandatum pro auxilio ac libertate priuatorum, non pro consulari 
regno. ne hoc quidem cernere eum, fore ut memoriae ac posteritati mandetur eiusdem 

collegii alterum e duobus tribunis plebis suas inimicitias remisisse rei publicae, alterum 
alienas et mandatas exercuisse. his uictus castigationibus tribunus cum templo 
excessisset, referente Ser. Sulpicio praetore triumphus M. Fuluio est decretus. is cum 
gratias patribus conscriptis egisset, adiecit ludos magnos se loui optimo maximo eo die 
quo Ambraciam cepisset uouisse; in eam rem sibi centum pondo auri a ciuitatibus 
collatum; petere ut ex ea pecunia, quam in triumpho latam in aerario positurus esset, id 
aurum secerni iuberent. senatus pontificum collegium consuli iussit, num omne id 
aurum in ludos consumi necesse esset. cum pontifices negassent ad religionem 
pertinere, quanta impensa in ludos fieret, senatus Fuluio quantum impenderet permisit, 
dum ne summam octoginta milium excederet. triumphare mense lanuario statuerat: sed 
cum audisset consulem M. Aemilium, litteris M. Aburii tribuni plebis acceptis de remissa 
intercessione, ipsum ad impediendum triumphum Romam uenientem aegrum in uia 
substitisse, ne plus in triumpho certaminum quam in bello haberet, praetulit triumphi 
diem. triumphauit ante diem decimum Kal. lanuarias de Aetolis et de Cephallania. 
aureae coronae centum duodecim pondo ante currum latae sunt; argenti pondo milia 
octoginta tria, auri pondo ducenta quadraginta tria, tetrachma Attica centum octodecim 
milia, Philippei nummi duodecim milia trecenti uiginti duo, signa aenea septingenta 
octoginta quinque, signa marmorea ducenta triginta, arma tela cetera spolia hostium, 
magnus numerus, ad hoc catapultae, ballistae, tormenta omnis generis; duces aut Aetoli 
et Cephallanes aut regii ab Antiocho ibi relicti ad uiginti septem. multos eo die, 
priusquam in urbem inueheretur, in circo Flaminio tribunos praefectos equites 
centuriones, Romanos sociosque, donis militaribus donauit. militibus ex praeda uicenos 
quinos denarios diuisit, duplex centurioni, triplex equiti. 


[6] lam consularium comitiorum appetebat tempus; quibus quia M. Aemilius, cuius 
sortis ea cura erat, occurrere non potuit, C. Flaminius Romam uenit. ab eo creati 
consules Sp. Postumius Albinus Q. Marcius Philippus. praetores inde facti T. Maenius P. 
Cornelius Sulla C. Calpurnius Piso M. Licinius Lucullus C. Aurelius Scaurus L. Quinctius 
Crispinus. 


Extremo anni, magistratibus iam creatis, ante diem tertium nonas Martias Cn. Manlius 
Uulso de Gallis qui Asiam incolunt triumphauit. serius ei triumphandi causa fuit, ne Q. 
Terentio Culleone praetore causam lege Petillia diceret, et incendio alieni iudicii, quo L. 
Scipio damnatus erat, conflagraret, eo infensioribus in se quam in illum iudicibus, quod 
disciplinam militarem seuere ab eo conseruatam successorem ipsum omni genere 
licentiae corrupisse fama attulerat. neque ea sola infamiae erant, quae in prouincia 
procul ab oculis facta narrabantur, sed ea etiam magis, quae in militibus eius quotidie 
aspiciebantur. luxuriae enim peregrinae origo ab exercitu Asiatico inuecta in urbem est. 
ii primum lectos aeratos, uestem stragulam pretiosam, plagulas et alia textilia, et quae 
tum magnificae supellectilis habebantur, monopodia et abacos Romam aduexerunt. 
tunc psaltriae sambucistriaeque et conuiualia alia ludorum oblectamenta addita epulis; 
epulae quoque ipsae et cura et sumptu maiore apparari coeptae. tum coquus, 
uilissimum antiquis mancipium et aestimatione et usu, in pretio esse, et quod 
ministerium fuerat, ars haberi coepta. uix tamen illa quae tum conspiciebantur, semina 
erant futurae luxuriae. 

[7] In triumpho tulit Cn. Manlius coronas aureas ducenta duodecim [pondo], argenti 
pondo ducenta uiginti milia, auri pondo duo milia centum tria, tetrachmum Atticum 
centum uiginti septem milia, cistophori ducenta quinquaginta, Philippeorum aureorum 
nummorum sedecim milia trecentos uiginti; et arma spoliaque multa Gallica carpentis 
trauecta, duces hostium duo et quinquaginta ducti ante currum. militibus quadragenos 
binos denarios diuisit, duplex centurioni, triplex in equites, et stipendium duplex [in 
pedites] dedit; multi omnium ordinum donati militaribus donis currum secuti sunt. 
carminaque a militibus ea in imperatorem dicta, ut facile appareret in ducem 
indulgentem ambitiosumque ea dici, triumphum esse militari magis fauore quam 
populari celebrem. sed ad populi quoque gratiam conciliandam amici Manlii ualuerunt; 
quibus adnitentibus senatus consultum factum est, ut ex pecunia quae in triumpho 
translata esset, stipendium collatum a populo in publicum, quod eius solutum antea non 
esset, solueretur. uicenos quinos et semisses in milia aeris quaestores urbani cum fide 
et cura soluerunt. per idem tempus tribuni militum duo ex duabus Hispaniis cum litteris 
C. Atinii et L. Manlii, qui eas prouincias obtinebant, uenerunt. ex iis litteris cognitum est 
Celtiberos Lusitanosque in armis esse et sociorum agros populari. de ea re 
consultationem integram senatus ad nouos magistratus reiecit. 


Ludis Romanis eo anno, quos P. Cornelius Cethegus A. Postumius Albinus faciebant, 
malus in circo instabilis in signum Pollentiae procidit atque id deicit. ea religione moti 
patres et diem unum adiciendum ludorum censuerunt, et signa duo pro uno reponenda, 
et nouum auratum faciendum. et plebeii ludi ab aedilibus C. Sempronio Blaeso et M. 
Furio Lusco diem unum instaurati sunt. 


[8] Insequens annus Sp. Postumium Albinum et Q. Marcium Philippum consules ab 
exercitu bellorumque et prouinciarum cura ad intestinae coniurationis uindictam auertit. 
praetores prouincias sortiti sunt, T. Maenius urbanam, M. Licinius Lucullus inter ciues et 
peregrinos, C. Aurelius Scaurus Sardiniam, P. Cornelius Sulla Siciliam, L. Quinctius 
Crispinus Hispaniam citeriorem, C. Calpurnius Piso Hispaniam ulteriorem. consulibus 
ambobus quaestio de clandestinis coniurationibus decreta est. Graecus ignobilis in 
Etruriam primum uenit nulla cum arte earum, quas multas ad animorum corporumque 
cultum nobis eruditissima omnium gens inuexit, sacrificulus et uates; nec is qui aperta 
religione, propalam et quaestum et disciplinam profitendo, animos errore imbueret, sed 
occultorum et nocturnorum antistes sacrorum. initia erant, quae primo paucis tradita 
sunt, deinde uulgari coepta sunt per uiros mulieresque. additae uoluptates religioni uini 
et epularum, quo plurium animi illicerentur. cum uinum animos «incendissent», et nox 
et mixti feminis mares, aetatis tenerae maioribus, discrimen omne pudoris exstinxissent, 
corruptelae primum omnis generis fieri coeptae, cum ad id quisque, quo natura 
pronioris libidinis esset, paratam uoluptatem haberet. nec unum genus noxae, stupra 
promiscua ingenuorum feminarumque erant, sed falsi testes, falsa signa testamentaque 
et indicia ex eadem officina exibant: uenena indidem intestinaeque caedes, ita ut ne 
corpora quidem interdum ad sepulturam exstarent. multa dolo, pleraque per uim 
audebantur. occulebat uim quod prae ululatibus tympanorumque et cymbalorum 
strepitu nulla uox quiritantium inter stupra et caedes exaudiri poterat. 

[9] Huius mali labes ex Etruria Romam ueluti contagione morbi penetrauit. primo urbis 
magnitudo capacior patientiorque talium malorum ea celauit: tandem indicium hoc 
maxime modo ad Postumium consulem peruenit. P. Aebutius, cuius pater publico equo 
stipendia fecerat, pupillus relictus, mortuis deinde tutoribus sub tutela Duroniae matris 
et uitrici T. Sempronii Rutili educatus fuerat. et mater dedita uiro erat, et uitricus, quia 
tutelam ita gesserat, ut rationem reddere non posset, aut tolli pupillum aut obnoxium 
sibi uinculo aliquo fieri cupiebat. uia una corruptelae Bacchanalia erant. mater 
adulescentem appellat: se pro aegro eo uouisse, ubi primum conualuisset, Bacchis eum 
se initiaturam; damnatam uoti benignitate deum exsoluere id uelle. decem dierum 
castimonia opus esse: decimo die cenatum, deinde pure lautum in sacrarium 
deducturam. scortum nobile libertina Hispala Faecenia, non digna quaestu, cui ancillula 
adsuerat, etiam postquam manumissa erat, eodem se genere tuebatur. huic consuetudo 
iuxta uicinitatem cum Aebutio fuit, minime adulescentis aut rei aut famae damnosa: 
ultro enim amatus appetitusque erat, et maligne omnia praebentibus suis meretriculae 
munificentia sustinebatur. quin eo processerat consuetudine capta, ut post patroni 
mortem, quia in nullius manu erat, tutore ab tribunis et praetore petito, cum 
testamentum faceret, unum Aebutium institueret heredem. 


[10] Haec amoris pignora cum essent, nec quicquam secretum alter ab altero haberent, 
per iocum adulescens uetat eam mirari, si per aliquot noctes secubuisset: religionis se 
causa, ut uoto pro ualetudine sua facto liberetur, Bacchis initiari uelle. id ubi mulier 
audiuit, perturbata 'dii meliora.' inquit: mori et sibi et illi satius esse quam id faceret; et 
in caput eorum detestari minas periculaque, qui id suasissent. admiratus cum uerba tum 
perturbationem tantam adulescens parcere exsecrationibus iubet: matrem id sibi 
adsentiente uitrico imperasse. 'uitricus ergo' inquit 'tuus-matrem enim insimulare 
forsitan fas non sit-pudicitiam famam spem uitamque tuam perditum ire hoc facto 
properat.' eo magis mirabundo quaerentique, quid rei esset, pacem ueniamque precata 
deorum dearumque, si coacta caritate eius silenda enuntiasset, ancillam se ait dominae 
comitem id sacrarium intrasse, liberam numquam eo accessisse. scire corruptelarum 
omnis generis eam officinam esse; et iam biennio constare neminem initiatum ibi 
maiorem annis uiginti. ut quisque introductus sit, uelut uictimam tradi sacerdotibus. eos 
deducere in locum, qui circumsonet ululatibus cantuque symphoniae et cymbalorum et 
tympanorum pulsu, ne uox quiritantis, cum per uim stuprum inferatur, exaudiri possit. 
orare inde atque obsecrare, ut eam rem quocumque modo discuteret nec se eo 
praecipitaret, ubi omnia infanda patienda primum, deinde facienda essent. neque ante 
dimisit eum, quam fidem dedit adulescens ab his sacris se temperaturum. 


[11] Postquam domum uenit, et mater mentionem intulit, quid eo die, quid deinceps 
ceteris, quae ad sacra pertinerent, faciendum esset, negat eorum se quicquam facturum, 
nec initiari sibi in animo esse. aderat sermoni uitricus. confestim mulier exclamat 
Hispalae concubitu carere eum decem noctes non posse; illius excetrae delenimentis et 
uenenis imbutum nec parentis nec uitrici nec deorum uerecundiam habere. iurgantes 
hinc mater, hinc uitricus cum quattuor eum seruis domo exegerunt. adulescens inde ad 
Aebutiam se amitam contulit, causamque ei, cur esset a matre eiectus, narrauit, deinde 
ex auctoritate eius postero die ad consulem Postumium arbitris remotis rem detulit. 

consul post diem tertium redire ad se iussum dimisit; ipse Sulpiciam grauem feminam, 
socrum suam, percunctatus est, ecquam anum Aebutiam ex Auentino nosset. cum ea 
nosse probam et antiqui moris feminam respondisset, opus esse sibi ea conuenta dixit: 
mitteret nuntium ad eam, ut ueniret. Aebutia accita ad Sulpiciam uenit, et consul paulo 
post, uelut forte interuenisset, sermonem de Aebutio fratris eius filio infert. lacrimae 
mulieri obortae, et miserari casum adulescentis coepit, qui spoliatus fortunis, a quibus 
minime oporteret, apud se tunc esset, eiectus a matre, quod probus adulescens-dii 
propitii essent-obscenis, ut fama esset, sacris initiari nollet. 


[12] Satis exploratum de Aebutio ratus consul non uanum auctorem esse, Aebutia 
dimissa socrum rogat, ut Hispalam indidem ex Auentino libertinam, non ignotam 
uiciniae, arcesseret ad sese: eam quoque esse quae percunctari uellet. ad cuius nuntium 
perturbata Hispala, quod ad tam nobilem et grauem feminam ignara causae 
arcesseretur, postquam lictores in uestibulo turbamque consularem et consulem ipsum 
conspexit, prope exanimata est. in interiorem partem aedium abductam socru adhibita 
consul, si uera dicere inducere in animum posset, negat perturbari debere; fidem uel a 
Sulpicia, tali femina, uel ab se acciperet; expromeret sibi, quae in luco Stimulae 
Bacchanalibus in sacro nocturno solerent fieri. hoc ubi audiuit, tantus pauor tremorque 
omnium membrorum mulierem cepit, ut diu hiscere non posset. tandem confirmata 
puellam admodum se ancillam initiatam cum domina ait: aliquot annis, ex quo 
manumissa sit, nihil quid ibi fiat scire. iam id ipsum consul laudare, quod initiatam se 
non infitiaretur: sed et cetera eadem fide expromeret. neganti ultra quicquam scire, non 
eandem dicere, si coarguatur ab alio, ac per se fatenti ueniam aut gratiam fore; eum sibi 
omnia exposuisse, qui ab illa audisset. 


[13] Mulier haud dubie, id quod erat, Aebutium indicem arcani rata esse, ad pedes 
Sulpiciae procidit, et eam primo orare coepit, ne mulieris libertinae cum amatore 
sermonem in rem non seriam modo sed capitalem etiam uerti uellet: se terrendi eius 
causa, non quod sciret quicquam, ea locutam esse. hic Postumius accensus ira tum 
quoque ait eam cum Aebutio se amatore cauillari credere, non in domo grauissimae 
feminae et cum consule loqui. et Sulpicia attollere pauentem, simul illam adhortari, 
simul iram generi lenire. tandem confirmata, multum incusata perfidia Aebutii, qui 
optime de ipso meritae talem gratiam rettulisset, magnum sibi metum deorum, quorum 
occulta initia enuntiaret, maiorem multo dixit hominum esse, qui se indicem manibus 
suis discerpturi essent. itaque hoc se Sulpiciam, hoc consulem orare, ut se extra Italiam 
aliquo ablegarent, ubi reliquum uitae degere tuto posset. bono animo esse iubere eam 
consul, et sibi curae fore dicere, ut Romae tuto habitaret. tum Hispala originem 
sacrorum expromit. primo sacrarium id feminarum fuisse, nec quemquam eo uirum 
admitti solitum. tres in anno statos dies habuisse, quibus interdiu Bacchis initiarentur; 
sacerdotes in uicem matronas creari solitas. Pacullam Anniam Campanam sacerdotem 
omnia, tamquam deum monitu, immutasse: nam et uiros eam primam filios suos 
initiasse, Minium et Herennium Cerrinios; et nocturnum sacrum ex diurno, et pro tribus 
in anno diebus quinos singulis mensibus dies initiorum fecisse. ex quo in promiscuo sacra 
sint et permixti uiri feminis, et noctis licentia accesserit, nihil ibi facinoris, nihil flagitii 
praetermissum. plura uirorum inter sese quam feminarum esse stupra. si qui minus 

patientes dedecoris sint et pigriores ad facinus, pro uictimis immolari. nihil nefas ducere, 
hanc summam inter eos religionem esse. uiros, uelut mente capta, cum iactatione 
fanatica corporis uaticinari; matronas Baccharum habitu crinibus sparsis cum ardentibus 
facibus decurrere ad Tiberim, demissasque in aquam faces, quia uiuum sulpur cum calce 
insit, integra flamma efferre. raptos a diis homines dici, quos machinae illigatos ex 
conspectu in abditos specus abripiant: eos esse, qui aut coniurare aut sociari facinoribus 
aut stuprum pati noluerint. multitudinem ingentem, alterum iam prope populum esse; 
in his nobiles quosdam uiros feminasque. biennio proximo institutum esse, ne quis 
maior uiginti annis initiaretur: captari aetates et erroris et stupri patientes. 


[14] Peracto indicio aduoluta rursus genibus preces easdem, ut se ablegaret, repetiuit. 
consul rogat socrum, ut aliquam partem aedium uacuam faceret, quo Hispala 
immigraret. cenaculum super aedes datum est, scalis ferentibus in publicum obseratis, 
aditu in aedes uerso. res omnes Faeceniae extemplo translatae et familia arcessita, et 
Aebutius migrare ad consulis clientem iussus. 


Ita cum indices ambo in potestate essent, rem ad senatum Postumius defert, omnibus 
ordine expositis, quae delata primo, quae deinde ab se inquisita forent. patres pauor 
ingens cepit, cum publico nomine, ne quid eae coniurationes coetusque nocturni fraudis 
occultae aut periculi importarent, tum priuatim suorum cuiusque uicem, ne quis adfinis 
ei noxae esset. censuit autem senatus gratias consuli agendas, quod eam rem et cum 
singulari cura et sine ullo tumultu inuestigasset. quaestionem deinde de Bacchanalibus 
sacrisque nocturnis extra ordinem consulibus mandant; indicibus Aebutio ac Faeceniae 
ne fraudi ea res sit curare et alios indices praemiis inuitare iubent; sacerdotes eorum 
sacrorum, seu uiri seu feminae essent, non Romae modo sed per omnia fora et 
conciliabula conquiri, ut in consulum potestate essent; edici praeterea in urbe Roma et 
per totam Italiam edicta mitti, ne quis, qui Bacchis initiatus esset, coisse aut conuenisse 
sacrorum causa uelit, neu quid talis rei diuinae fecisse. ante omnia ut quaestio de iis 
habeatur, qui coierint coniurauerintue, quo stuprum flagitiumue inferretur. haec 
senatus decreuit. consules aedilibus curulibus imperarunt, ut sacerdotes eius sacri 
omnes conquirerent, comprehensosque libero conclaui ad quaestionem seruarent; 
aediles plebis uiderent, ne qua sacra in operto fierent. triumuiris capitalibus mandatum 
est, ut uigilias disponerent per urbem seruarentque, ne qui nocturni coetus fierent, 
utque ab incendiis caueretur; adiutores triumuiris quinqueuiri uls cis Tiberim suae 
quisque regionis aedificiis praeessent. 


[15] Ad haec officia dimissis magistratibus consules in rostra escenderunt, et contione 
aduocata cum sollemne carmen precationis, quod praefari, priusquam populum 
adloquantur, magistratus solent, peregisset consul, ita coepit. 'nulli umquam contioni, 
Quirites, tam non solum apta sed etiam necessaria haec sollemnis deorum comprecatio 
fuit, quae uos admoneret hos esse deos, quos colere uenerari precarique maiores uestri 
instituissent, non illos, qui prauis et externis religionibus captas mentes uelut furialibus 
stimulis ad omne scelus et ad omnem libidinem agerent. equidem nec quid taceam nec 
quatenus proloquar inuenio. si aliquid ignorabitis, ne locum neglegentiae dem, si omnia 
nudauero, ne nimium terroris offundam uobis, uereor. quidquid dixero, minus quam pro 

atrocitate et magnitudine rei dictum scitote esse: ut ad cauendum satis sit, dabitur opera 
a nobis. Bacchanalia tota iam pridem Italia et nunc per urbem etiam multis locis esse, 
non fama solum accepisse uos sed crepitibus etiam ululatibusque nocturnis, qui 
personant tota urbe, certum habeo, ceterum quae ea res sit, ignorare: alios deorum 
aliquem cultum, alios concessum ludum et lasciuiam credere esse, et qualecumque sit, 
ad paucos pertinere. quod ad multitudinem eorum attinet, si dixero multa milia 
hominum esse, ilico necesse est exterreamini, nisi adiunxero qui qualesque sint. primum 
igitur mulierum magna pars est, et is fons mali huiusce fuit; deinde simillimi feminis 
mares, stuprati et constupratores, fanatici, uigiliis, uino, strepitibus clamoribusque 
nocturnis attoniti. nullas adhuc uires coniuratio, ceterum incrementum ingens uirium 
habet, quod in dies plures fiunt. maiores uestri ne uos quidem, nisi cum aut uexillo in 
arce posito comitiorum causa exercitus eductus esset, aut plebi concilium tribuni 
edixissent, aut aliquis ex magistratibus ad contionem uocasset, forte temere coire 
uoluerunt; et ubicumque multitudo esset, ibi et legitimum rectorem multitudinis 
censebant esse debere. quales primum nocturnos coetus, deinde promiscuos mulierum 
ac uirorum esse creditis? si quibus aetatibus initientur mares sciatis, non misereat uos 
eorum solum, sed etiam pudeat. hoc sacramento initiatos iuuenes milites faciendos 
censetis, Quirites? his ex obsceno sacrario eductis arma committenda? hi cooperti 
stupris suis alienisque pro pudicitia coniugum ac liberorum uestrorum ferro decernent? 


[16] Minus tamen esset, si flagitiis tantum effeminati forent-ipsorum id magna ex parte 
dedecus erat-, a facinoribus manus, mentem a fraudibus abstinuissent: numquam 
tantum malum in re publica fuit, nec ad plures nec ad plura pertinens. quidquid his annis 
libidine, quidquid fraude, quidquid scelere peccatum est, ex illo uno sacrario scitote 
ortum esse. necdum omnia, in quae coniurarunt, edita facinora habent. adhuc priuatis 
noxiis, quia nondum ad rem publicam opprimendam satis uirium est, coniuratio sese 
impia tenet. crescit et serpit quotidie malum. iam maius est, quam ut capere id priuata 
fortuna possit: ad summam rem publicam spectat. nisi praecauetis, Quirites, iam huic 
diurnae, legitime ab consule uocatae, par nocturna contio esse poterit. nunc illi uos 
singuli uniuersos contionantes timent: iam ubi uos dilapsi domos et in rura uestra eritis, 
illi coierint, consultabunt de sua salute simul ac uestra pernicie: tum singulis uobis 
uniuersi timendi erunt. optare igitur unusquisque uestrum debet, ut bona mens suis 
omnibus fuerit. si quem libido, si furor in illum gurgitem abripuit, illorum eum, cum 
quibus in omne flagitium et facinus coniurauit, non suum iudicet esse. ne quis etiam 
errore labatur uestrum, Quirites, non sum securus. nihil enim in speciem fallacius est 
quam praua religio. ubi deorum numen praetenditur sceleribus, subit animum timor, ne 
fraudibus humanis uindicandis diuini iuris aliquid immixtum uiolemus. hac uos religione 
innumerabilia decreta pontificum, senatus consulta, haruspicum denique responsa 
liberant. quotiens hoc patrum auorumque aetate negotium est magistratibus datum, uti 
sacra externa fieri uetarent, sacrificulos uatesque foro circo urbe prohiberent, uaticinos 
libros conquirerent comburerentque, omnem disciplinam sacrificandi praeterquam 
more Romano abolerent. iudicabant enim prudentissimi uiri omnis diuini humanique 
iuris nihil aeque dissoluendae religionis esse, quam ubi non patrio sed externo ritu 
sacrificaretur. haec uobis praedicenda ratus sum, ne qua superstitio agitaret animos 

uestros, cum demolientes nos Bacchanalia discutientesque nefarios coetus cerneretis. 
omnia diis propitiis uolentibusque [ea] faciemus; qui quia suum numen sceleribus 
libidinibusque contaminari indigne ferebant, ex occultis ea tenebris in lucem extraxerunt, 
nec patefieri, ut impunita essent, sed ut uindicarentur et opprimerentur, uoluerunt. 
senatus quaestionem extra ordinem de ea re mihi collegaeque meo mandauit. nos, quae 
ipsis nobis agenda sunt, impigre exsequemur; uigiliarum nocturnarum curam per urbem 
minoribus magistratibus mandauimus. uos quoque aequum est, quae uestra munia sunt, 
quo quisque loco positus erit, quod imperabitur, impigre praestare, et dare operam, ne 
quid fraude noxiorum periculi aut tumultus oriatur.' 


[17] Recitari deinde senatus consulta iusserunt, indicique praemium proposuerunt, si 
quis quem ad se deduxisset nomenue absentis detulisset. qui nominatus profugisset, 
diem certam se finituros, ad quam nisi citatus respondisset, absens damnaretur. si quis 
eorum, qui tum extra terram Italiam essent, nominaretur, ei laxiorem diem daturos, si 
uenire ad causam dicendam uellet. edixerunt deinde, ne quis quid fugae causa 
uendidisse neue emisse uellet; ne quis reciperet, celaret, ope ulla iuuaret fugientes. 


Contione dimissa terror magnus urbe tota fuit, nec moenibus se tantum urbis aut finibus 
Romanis continuit, sed passim per totam Italiam, litteris hospitum de senatus consulto 
et contione et edicto consulum acceptis, trepidari coeptum est. multi ea nocte, quae 
diem insecuta est, quo in contione res palam facta est, custodiis circa portas positis 
fugientes a triumuiris comprehensi et reducti sunt: multorum delata nomina. quidam ex 
iis uirifeminaeque mortem sibi consciuerunt. coniurasse supra septem milia uirorum ac 
mulierum dicebantur. capita autem coniurationis constabat esse M. et C. Atinios de 
plebe Romana et Faliscum L. Opicernium et Minium Cerrinium Campanum: ab his omnia 
facinora et flagitia orta, eos maximos sacerdotes conditoresque eius sacri esse. data 
opera, ut primo quoque tempore comprehenderentur. adducti ad consules fassique de 
se nullam moram indicio fecerunt. 


[18] Ceterum tanta fuga ex urbe facta erat, ut, quia multis actiones et res peribant, 
cogerentur praetores T. Maenius et M. Licinius per senatum res in diem tricesimum 
differre, donec quaestiones a consulibus perficerentur. eadem solitudo, quia Romae non 
respondebant nec inueniebantur, quorum nomina delata erant, coegit consules circa 
fora proficisci ibique quaerere et iudicia exercere. qui tantum initiati erant et ex carmine 
sacro, praeeunte uerba sacerdote, precationes fecerant, [in] quibus nefanda coniuratio 
in omne facinus ac libidinem continebatur, nec earum rerum ullam, in quas iureiurando 
obligati erant, in se aut alios admiserant, eos in uinculis relinquebant: qui stupris aut 
caedibus uiolati erant, qui falsis testimoniis, signis adulterinis, subiectione 
testamentorum, fraudibus aliis contaminati, eos capitali poena adficiebant. plures necati 
quam in uincula coniecti sunt. magna uis in utraque causa uirorum mulierumque fuit. 
mulieres damnatas cognatis, aut in quorum manu essent, tradebant, ut ipsi in priuato 
animaduerterent in eas: si nemo erat idoneus supplicii exactor, in publico 
animaduertebatur. datum deinde consulibus negotium est, ut omnia Bacchanalia 
Romae primum, deinde per totam Italiam diruerent, extra quam si qua ibi uetusta ara 
aut signum consecratum esset. in reliquum deinde senatus consulto cautum est, ne qua 

Bacchanalia Romae neue in Italia essent. si quis tale sacrum sollemne et necessarium 
duceret, nec sine religione et piaculo se id omittere posse, apud praetorem urbanum 
profiteretur, praetor senatum consuleret. si ei permissum esset, cum in senatu centum 
non minus essent, ita id sacrum faceret, dum ne plus quinque sacrificio interessent, neu 
qua pecunia communis neu quis magister sacrorum aut sacerdos esset. 


[19] Aliud deinde huic coniunctum referente Q. Marcio consule senatus consultum 
factum est, ut de iis, quos pro indicibus consules habuissent, integra res ad senatum 
referretur, cum Sp. Postumius quaestionibus perfectis Romam redisset. Minium 
Cerrinium Campanum Ardeam in uincula mittendum censuerunt, magistratibusque 
Ardeatium praedicendum, ut intentiore eum custodia adseruarent, non solum ne 
effugeret, sed ne mortis consciscendae locum haberet. Sp. Postumius aliquanto post 
Romam uenit: eo referente de P. Aebutii et Hispalae Faeceniae praemio, quod eorum 
opera indicata Bacchanalia essent, senatus consultum factum est, uti singulis his 
centena milia aeris quaestores urbani ex aerario darent; utique consul cum tribunis 
plebis ageret, ut ad plebem primo quoque tempore ferrent, ut P. Aebutio emerita 
stipendia essent, ne inuitus militaret neue censor ei inuito equum publicum adsignaret; 
utique Faeceniae Hispalae datio, deminutio, gentis enuptio, tutoris optio item esset, 
quasi ei uir testamento dedisset; utique ei ingenuo nubere liceret, neu quid ei qui eam 
duxisset ob id fraudi ignominiaeue esset; utique consules praetoresque, qui nunc essent 
quiue postea futuri essent, curarent, ne quid ei mulieri iniuriae fieret, utique tuto esset. 
id senatum uelle et aequum censere, ut ita fieret. ea omnia lata ad plebem factaque 
sunt ex senatus consulto; [et] de ceterorum indicum impunitate praemiisque consulibus 
permissum est. 


[20] Et iam Q. Marcius quaestionibus suae regionis perfectis in Ligures prouinciam 
proficisci parabat, tribus milibus peditum Romanorum, centum quinquaginta equitibus, 
et quinque milibus Latini nominis peditum ducentis equitibus in supplementum acceptis. 
eadem prouincia, idem numerus peditum equitumque et collegae decretus erat. 
exercitus acceperunt, quos priore anno C. Flaminius et M. Aemilius consules habuerant. 
duas praeterea legiones nouas ex senatus consulto scribere iussi sunt, et uiginti milia 
peditum sociis et nomini Latino imperarunt et equites octingentos, et tria milia peditum 
Romanorum, ducentos equites. totum hunc exercitum praeter legiones in 
supplementum Hispaniensis exercitus duci placebat. itaque consules, dum ipsi 
quaestionibus impediebantur, T. Maenium dilectui habendo praefecerunt. perfectis 
quaestionibus prior Q. Marcius in Ligures Apuanos est profectus. dum penitus in abditos 
saltus, quae latebrae receptaculaque illis semper fuerant, persequitur, in praeoccupatis 
angustiis loco iniquo est circumuentus. quattuor milia militum amissa, et legionis 
secundae signa tria, undecim uexilla socium Latini nominis in potestatem hostium 
uenerunt, et arma multa, quae quia impedimento fugientibus per siluestres semitas 
erant, passim iactabantur. prius sequendi Ligures finem quam fugae Romani fecerunt. 
consul ubi primum ex hostium agro euasit, ne, quantum deminutae copiae forent, 
appareret, in locis pacatis exercitum dimisit. non tamen obliterare famam rei male 
gestae potuit: nam saltus, unde eum Ligures fugauerant, Marcius est appellatus. 

[21] Sub hunc nuntium ex Ligustinis uulgatum litterae ex Hispania mixtam gaudio 
tristitiam adferentes recitatae sunt. C. Atinius, qui biennio ante praetor in eam 
prouinciam profectus erat, cum Lusitanis in agro Hastensi signis collatis pugnauit: ad sex 
milia hostium sunt caesa, ceteri fusi et fugati castrisque exuti. ad oppidum deinde 
Hastam oppugnandum legiones ducit: id quoque haud multo maiore certamine cepit 
quam castra; sed dum incautius subit muros, ictus ex uulnere post dies paucos moritur. 
litteris de morte propraetoris recitatis senatus censuit mittendum, qui ad Lunae portum 
C. Calpurnium praetorem consequeretur, nuntiaretque senatum aequum censere, ne 
sine imperio prouincia esset, maturare eum proficisci. quarto die qui missus erat Lunam 
uenit: paucis ante diebus Calpurnius profectus erat. et in citeriore Hispania L. Manlius 
Acidinus, qui eodem tempore, quo C. Atinius in prouinciam ierat, cum Celtiberis acie 
conflixit. incerta uictoria discessum est, nisi quod Celtiberi castra inde nocte proxima 
mouerunt, Romanis et suos sepeliendi et spolia legendi ex hostibus potestas facta est. 
paucos post dies maiore coacto exercitu Celtiberi ad Calagurrim oppidum ultro 
lacessiuerunt proelio Romanos. nihil traditur, quae causa numero aucto infirmiores eos 
fecerit. superati proelio sunt: ad duodecim milia hominum caesa, plus duo capta, et 
castris Romanus potitur. et nisi successor aduentus suo inhibuisset impetum uictoris, 
subacti Celtiberi forent. noui praetores ambo in hiberna exercitus deduxerunt. 


[22] Per eos dies, quibus haec ex Hispania nuntiata sunt, ludi Taurii per biduum facti 
religionis causa. decem deinde «dies magno» apparatu ludos M. Fuluius, quos uouerat 
Aetolico bello, fecit. multi artifices ex Graecia uenerunt honoris eius causa. athletarum 
quoque certamen tum primo Romanis spectaculo fuit, et uenatio data leonum et 
pantherarum, et prope huius saeculi copia ac uarietate ludicrum celebratum est. 
nouemdiale deinde sacrum tenuit, quod in Piceno per triduum lapidibus pluerat, 
ignesque caelestes multifariam orti adussisse complurium leui adflatu uestimenta 
maxime dicebantur. addita et unum diem supplicatio est ex decreto pontificum, quod 
aedis Opis in Capitolio de caelo tacta erat. hostiis maioribus consules procurarunt 
urbemque lustrauerunt. sub idem tempus et ex Umbria nuntiatum est semimarem 
duodecim ferme annos natum inuentum. id prodigium abominantes arceri Romano agro 
necarique quam primum iusserunt. 


Eodem anno Galli Transalpini transgressi in Uenetiam sine populatione aut bello haud 
procul inde, ubi nunc Aquileia est, locum oppido condendo ceperunt. legatis Romanis 
de eare trans Alpes missis responsum est neque profectos ex auctoritate gentis eos, nec 
quid in Italia facerent sese scire. 


L. Scipio ludos eo tempore, quos bello Antiochi uouisse sese dicebat, ex collata ad id 
pecunia ab regibus ciuitatibusque per dies decem fecit. legatum eum post damnationem 
et bona uendita missum in Asiam ad dirimenda inter Antiochum et Eumenem reges 
certamina Ualerius Antias est auctor: tum collatas ei pecunias congregatosque per 
Asiam artifices, et quorum ludorum post bellum, in quo uotos diceret, mentionem non 
fecisset, de iis post legationem demum in senatu actum. 


[23] Cum iam in exitu annus esset, Q. Marcius absens magistratu abiturus erat, Sp. 
Postumius quaestionibus cum summa fide curaque perfectis comitia habuit. creati 

consules sunt Ap. Claudius Pulcher M. Sempronius Tuditanus. postero die praetores facti 
P. Cornelius Cethegus A. Postumius Albinus C. Afranius Stellio C. Atilius Serranus L. 
Postumius Tempsanus M. Claudius Marcellinus. extremo anni, quia Sp. Postumius consul 
renuntiauerat peragrantem se propter quaestiones utrumque litus Italiae desertas 
colonias Sipontum supero, Buxentum infero mari inuenisse, triumuiri ad colonos eo 
scribendos ex senatus consulto ab T. Maenio praetore urbano creati sunt L. Scribonius 
Libo M. Tuccius Cn. Baebius Tamphilus. 


Cum Perseo rege et Macedonibus bellum quod imminebat, non unde plerique opinantur, 
nec ab ipso Perseo causas cepit: inchoata initia a Philippo sunt; et is ipse, si diutius 
uixisset, id bellum gessisset. una eum res, cum uicto leges imponerentur, maxime 
angebat, quod qui Macedonum ab se defecerant in bello, in eos ius saeuiendi ademptum 
ei ab senatu erat, cum, quia rem integram Quinctius in condicionibus pacis distulerat, 
non desperasset impetrari posse. Antiocho rege deinde bello superato ad Thermopylas, 
diuisis partibus, cum per eosdem dies consul Acilius Heracleam, Philippus Lamiam 
oppugnasset, capta Heraclea quia iussus abscedere a moenibus Lamiae erat 
Romanisque oppidum deditum est, aegre eam rem tulerat. permulsit iram eius consul, 
quod ad Naupactum ipse festinans, quo se ex fuga Aetoli contulerant, Philippo permisit, 
ut Athamaniae et Amynandro bellum inferret, et urbes quas Thessalis Aetoli ademerant, 
regno adiceret. haud magno certamine et Amynandrum Athamania expulerat et urbes 
receperat aliquot. Demetriadem quoque, urbem ualidam et ad omnia opportunam, et 
Magnetum gentem suae dicionis fecit. inde et in Thracia quasdam urbes, nouae atque 
insuetae libertatis uitio seditionibus principum turbatas, partibus, quae domestico 
certamine uincerentur, adiungendo sese cepit. 


[24] His sedata in praesentia regis ira in Romanos est. numquam tamen remisit animum 
a colligendis in pace uiribus, quibus, quandoque data fortuna esset, ad bellum uteretur. 
uectigalia regni non fructibus tantum agrorum portoriisque maritimis auxit, sed metalla 
etiam et uetera intermissa recoluit et noua multis locis instituit. ut uero antiquam 
multitudinem hominum, quae belli cladibus amissa erat, restitueret, non subolem 
tantum stirpis parabat cogendis omnibus procreare atque educare liberos, sed Thracum 
etiam magnam multitudinem in Macedoniam traduxerat, quietusque aliquamdiu a bellis 
omni cura in augendas regni opes intentus fuerat. rediere deinde causae, quae de 
integro iram mouerent in Romanos. Thessalorum et Perrhaeborum querellae de urbibus 
suis ab eo possessis, et legatorum Eumenis regis de Thraciis oppidis per uim occupatis 
traductaque in Macedoniam multitudine, ita auditae erant, ut eas non neglegi satis 
appareret. maxime mouerat senatum, quod iam Aeni et Maroneae adfectari 
possessionem audierant; minus Thessalos curabant. Athamanes quoque uenerant legati, 
non partis amissae, non finium iacturam querentes, sed totam Athamaniam sub ius 
iudiciumque regis uenisse; et Maronitarum exules uenerant, pulsi, quia libertatis 
causam defendissent ab regio praesidio: ii non Maroneam modo sed etiam Aenum in 
potestate narrabant esse Philippi. uenerant et a Philippo legati ad purganda ea, qui nihil 
nisi permissu Romanorum imperatorum factum adfirmabant: ciuitates Thessalorum et 
Perrhaeborum et Magnetum et cum Amynandro Athamanum gentem in eadem causa 
qua Aetolos fuisse; Antiocho rege pulso occupatum oppugnandis Aetolicis urbibus 

consulem ad recipiendas eas ciuitates Philippum misisse; armis subactos parere. senatus, 
ne quid absente rege statueret, legatos ad eas controuersias disceptandas misit OQ. 
Caecilium Metellum M. Baebium Tamphilum Ti. Sempronium. quorum sub aduentum ad 
Thessalica Tempe omnibus iis ciuitatibus, quibus cum rege disceptatio erat, concilium 
indictum est. 


[25] Ibi cum Romani legati disceptatorum loco, Thessali Perrhaebique et Athamanes 
haud dubii accusatores, Philippus ad audienda crimina tamquam reus consedissent, pro 
ingenio quisque eorum, qui principes legationum erant, et gratia cum Philippo aut odio 
acerbius leniusue egerunt. in controuersiam autem ueniebant Philippopolis Tricca 
Phaloria et Eurymenae et cetera circa eas oppida, utrum, Thessalorum iuris cum 
«essent», ui ademptae possessaeque ab Aetolis forent-nam Philippum Aetolis ademisse 
eas constabat-, an Aetolica antiquitus ea oppida fuissent: ita enim Acilium regi 
concessisse, si Aetolorum fuissent, et si uoluntate, non si ui atque armis coacti cum 
Aetolis essent. eiusdem formulae disceptatio de Perrhaeborum Magnetumque oppidis 
fuit: omnium enim iura possidendo per occasiones Aetoli miscuerant. ad haec, quae 
disceptationis erant, querellae Thessalorum adiectae, quod ea oppida, si iam 
redderentur sibi, spoliata ac deserta redditurus esset: nam praeter belli casibus amissos 
quingentos principes iuuentutis in Macedoniam abduxisse, et opera eorum in seruilibus 
abuti ministeriis; et quae reddiderit coactus Thessalis, inutilia ut redderet curasse. 
Thebas Pthias unum maritimum emporium fuisse quondam Thessalis quaestuosum et 
frugiferum: ibi nauibus onerariis comparatis regem, quae praeter Thebas Demetriadem 
cursum derigerent, negotiationem maritimam omnem eo auertisse. iam ne a legatis 
quidem, qui iure gentium sancti sint, uiolandis abstinere: insidias positas euntibus ad T. 
Quinctium. itaque ergo in tantum metum omnes Thessalos coniectos, ut non in 
ciuitatibus suis, non in communibus gentis conciliis quisquam hiscere audeat. procul 
enim abesse libertatis auctores Romanos: lateri adhaerere grauem dominum, 
prohibentem uti beneficiis populi Romani. quid autem, si uox libera non sit, liberum 
esse? nunc se fiducia et praesidio legatorum ingemiscere magis quam loqui. nisi 
prouideant aliquid Romani, quo et Graecis Macedoniam accolentibus metus et audacia 
Philippo minuatur, nequiquam et illum uictum et se liberatos esse. ut equum tenacem, 
non parentem frenis asperioribus castigandum esse. haec acerbe postremi, cum priores 
leniter permulsissent iram eius petentes, ut ignosceret pro libertate loquentibus, et ut 
deposita domini acerbitate adsuesceret socium atque amicum sese praestare, et 
imitaretur populum Romanum, qui caritate quam metu adiungere sibi socios mallet. 
Thessalis auditis Perrhaebi Gonnocondylum, quod Philippus Olympiadem appellauerat, 
Perrhaebiae fuisse, et ut sibi restitueretur, agebant; et de Malloea et Ericinio eadem 
postulatio erat. Athamanes libertatem repetebant et castella Athenaeum et Poetneum. 


[26] Philippus, ut accusatoris potius quam rei speciem haberet, et ipse a querellis orsus 
Menelaidem in Dolopia, quae regni sui fuisset, Thessalos ui atque armis expugnasse 
questus est; item Petram in Pieria ab iisdem Thessalis Perrhaebisque captam. Xynias 
quidem, haud dubie Aetolicum oppidum, sibi contribuisse eos; et Paracheloida, quae 
sub Athamania esset, nullo iure Thessalorum formulae factam. nam quae sibi crimina 
obiciantur de insidiis legatorum et maritimis portubus frequentatis aut desertis, alterum 

ridiculum esse, se reddere rationem, quos portus mercatores aut nautici petant, alterum 
mores respuere suos. tot annos esse, per quos numquam cessauerint legati nunc ad 
imperatores Romanos nunc Romam ad senatum crimina de se deferre: quem umquam 
uerbo uiolatum esse? semel euntibus ad Quinctium insidias dici factas: sed quid iis 
acciderit, non adici. quaerentium quod falso obiciant, cum ueri nihil habeant, ea crimina 
esse. insolenter et immodice abuti Thessalos indulgentia populi Romani, uelut ex diutina 
siti nimis auide meram haurientes libertatem: ita seruorum modo praeter spem repente 
manumissorum licentiam uocis et linguae experiri et iactare sese insectatione et 
conuiciis dominorum. elatus deinde ira adiecit nondum omnium dierum solem occidisse. 
id minaciter dictum non Thessali modo in sese, sed etiam Romani acceperunt. et cum 
fremitus post eam uocem ortus et tandem sedatus esset, Perrhaeborum inde 
Athamanumque legatis respondit eandem, de quibus illi agant, ciuitatium causam esse. 
consulem Acilium et Romanos sibi dedisse eas, cum hostium essent. si suum munus qui 
dedissent adimere uelint, scire cedendum esse: sed meliori et fideliori amico in gratiam 
leuium et inutilium sociorum iniuriam eos facturos. nec enim ullius rei minus diuturnam 
esse gratiam quam libertatis, praesertim apud eos, qui male utendo eam corrupturi sint. 
causa cognita pronuntiarunt legati placere deduci praesidia Macedonum ex iis urbibus, 
et antiquis Macedoniae terminis regnum finiri. de iniuriis, quas ultro citroque illatas 
querantur, quo modo inter eas gentes et Macedonas disceptetur, formulam iuris 
exsequendi constituendam esse. 


[27] Inde grauiter offenso rege Thessalonicen ad cognoscendum de Thraciae urbibus 
proficiscuntur. ibi legati Eumenis, si liberas esse Aenum et Maroneam uelint Romani, 
nihil sui pudoris esse ultra dicere, quam ut admoneant, re, non uerbo eos liberos 
relinquant, nec suum munus intercipi ab alio patiantur. sin autem minor cura sit 
ciuitatium in Thracia positarum, multo uerius esse, quae sub Antiocho fuerint, praemia 
belli Eumenem quam Philippum habere, uel pro patris Attali meritis bello, quod 
aduersus Philippum ipsum gesserit populus Romanus, uel suis, quod Antiochi bello terra 
marique laboribus periculisque omnibus interfuerit. habere eum praeterea decem 
legatorum in eam rem praeiudicium, qui cum Chersonesum Lysimachiamque dederint, 
Maroneam quoque atque Aenum profecto dedisse, quae ipsa propinquitate regionis 
uelut appendices maioris muneris essent. nam Philippum quidem quo aut merito in 
populum Romanum aut iure imperii, cum tam procul a finibus Macedoniae absint, 
ciuitatibus his praesidia imposuisse? uocari Maronitas iuberent: ab iis certiora omnia de 
statu ciuitatium earum scituros. 


Legati Maronitarum uocati non uno tantum loco urbis praesidium regium esse, sicut in 
aliis ciuitatibus, dixerunt, sed pluribus simul, et plenam Macedonum Maroneam esse. 
itaque dominari adsentatores regios: his solis loqui et in senatu et in contionibus licere; 
eos omnes honores et capere ipsos et dare aliis. optimum quemque, quibus libertatis, 
quibus legum cura sit, aut exsulare pulsos patria aut inhonoratos et deterioribus 
obnoxios silere. de iure etiam finium pauca adiecerunt: Q. Fabium Labeonem, cum in 
regione ea fuisset, derexisse finem Philippo ueterem uiam regiam, quae ad Thraciae 
Paroreian subeat, nusquam ad mare declinantem: Philippum nouam postea deflexisse 
uiam, qua Maronitarum urbes agrosque amplectatur. 

[28] Ad ea Philippus longe aliam, quam aduersus Thessalos Perrhaebosque nuper, 
ingressus disserendi uiam 'non cum Maronitis' inquit 'mihi aut cum Eumene disceptatio 
est, sed iam uobiscum, Romani, a quibus nihil aequi me impetrare iam diu animaduerto. 
ciuitates Macedonum, quae a me inter indutias defecerant, reddi mihi aequum 
censebam, non quia magna accessio ea regni futura esset-sunt enim et parua oppida et 
in finibus extremis posita-sed quia multum ad reliquos Macedonas continedos 
exemplum pertinebat. negatum est mihi. bello Aetolico Lamiam oppugnare iussus a 
consule M'. Acilio cum diu fatigatus ibi operibus proeliisque essem, transcendentem me 
iam muros a capta prope urbe reuocauit consul et abducere copias inde coegit. ad huius 
solacium iniuriae permissum est, ut Thessaliae Perrhaebiaeque et Athamanum 
reciperem quaedam castella magis quam urbes. ea quoque ipsa uos mihi, Q. Caecili, 
paucos ante dies ademistis. pro non dubio paulo ante, si diis placet, legati Eumenis 
sumebant, quae Antiochi fuerunt, Eumenem aequius esse quam me habere. id ego longe 
aliter iudico esse. Eumenes enim non, nisi uicissent Romani, sed nisi bellum gessissent, 
manere in regno suo non potuit. itaque ille uestrum meritum habet, non uos illius. mei 
autem regni tantum aberat ut ulla pars in discrimine fuerit, ut tria milia talentum et 
quinquaginta tectas naues et omnes Graeciae ciuitates, quas antea tenuissem, 
pollicentem ultro Antiochum in mercedem societatis sim aspernatus; hostemque ei me 
esse prius etiam quam M'. Acilius exercitum in Graeciam traiceret praetuli. et cum eo 
consule belli partem, quamcumque mihi delegauit, gessi, et insequenti consuli L. Scipioni, 
cum terra statuisset ducere exercitum ad Hellespontum, non iter tantum per regnum 
nostrum dedi, sed uias etiam muniui, pontes feci, commeatus praebui; nec per 
Macedoniam tantum, sed per Thraciam etiam, ubi inter cetera pax quoque praestanda 
a barbaris erat. pro hoc studio meo erga uos, ne dicam merito, utrum adicere uos, 
Romani, aliquid et amplificare et augere regnum meum munificentia uestra oportebat, 
an, quae haberem aut meo iure aut beneficio uestro eripere, id quod nunc facitis? 
Macedonum ciuitates, quas regni mei fuisse fatemini, non restituuntur. Eumenes 
tamquam ad Antiochum spoliandum me uenit, et si diis placet, decem legatorum 
decretum calumniae impudentissimae praetendit, quo maxime et refelli et coargui 
potest. disertissime enim  planissimeque in eo scriptum est Chersonesum et 
Lysimachiam Eumeni dari. ubi tandem Aenus et Maronea et Thraciae ciuitates 
adscriptae sunt? quod ab illis ne postulare quidem est ausus, id apud uos, tamquam ab 
illisimpetrauerit, obtinebit? quo in numero me apud uos esse uelitis, refert. si tamquam 
inimicum et hostem insectari propositum est, pergite ut coepistis facere: sin aliquis 
respectus est mei ut socii atque amici regis, deprecor, ne me tanta iniuria dignum 
iudicetis.' 


[29] Mouit aliquantum oratio regis legatos. itaque medio responso rem suspenderunt: 
si decem legatorum decreto Eumeni datae ciuitates eae essent, nihil se mutare; si 
Philippus bello cepisset eas, praemium uictoriae iure belli habiturum; si neutrum eorum 
foret, cognitionem placere senatui reseruari et, ut omnia in integro manerent, praesidia, 
quae in iis urbibus sint, deduci. 


Hae causae maxime animum Philippi alienauerunt ab Romanis, ut non a Perseo filio eius 
nouis causis motum, sed ob has a patre bellum relictum filio uideri possit. Romae nulla 

Macedonici belli suspicio erat. L. Manlius proconsul ex Hispania redierat; cui postulanti 
ab senatu in aede Bellonae triumphum rerum gestarum magnitudo impetrabilem 
faciebat; exemplum obstabat, quod ita comparatum more maiorum erat, ne quis, qui 
exercitum non deportasset, triumpharet, nisi perdomitam pacatamque prouinciam 
tradidisset successori. medius tamen honos Manlio habitus, ut ouans urbem iniret. tulit 
coronas aureas quinquaginta duas, auri praeterea pondo centum triginta duo, argenti 
sedecim milia trecenta, et pronuntiauit in senatu decem milia pondo argenti et octoginta 
auri Q. Fabium quaestorem aduehere: id quoque se in aerarium delaturum. 


Magnus motus seruilis eo anno in Apulia fuit. Tarentum prouinciam L. Postumius praetor 
habebat. is de pastorum coniuratione, qui uias latrociniis pascuaque publica infesta 
habuerant, quaestionem seuere exercuit. ad septem milia hominum condemnauit: multi 
inde fugerunt, de multis sumptum est supplicium. consules diu retenti ad urbem 
dilectibus tandem in prouincias profecti sunt. 


[30] Eodem anno in Hispania praetores C. Calpurnius et L. Quinctius, cum primo uere ex 
hibernis copias eductas in Baeturia iunxissent, in Carpetaniam, ubi hostium castra erant, 
progressi sunt, communi animo consilioque parati rem gerere. haud procul Dipone et 
Toleto urbibus inter pabulatores pugna orta est, quibus dum utrimque subuenitur a 
castris, paulatim omnes copiae in aciem eductae sunt. in eo tumultuario certamine et 
loca sua et genus pugnae pro hoste fuere. duo exercitus Romani fusi atque in castra 
compulsi sunt. non institere perculsis hostes. praetores Romani, ne postero die castra 
oppugnarentur, silentio proximae noctis tacito signo exercitum abduxerunt. luce prima 
Hispani acie instructa ad uallum accesserunt, uacuaque praeter spem castra ingressi, 
quae relicta inter nocturnam trepidationem erant, diripuerunt, regressique in castra sua 
paucos dies quieti statiuis manserunt. Romanorum sociorumque in proelio fugaque ad 
quinque milia occisa, quorum se spoliis hostes armarunt. inde ad Tagum flumen profecti 
sunt. praetores interim Romani omne id tempus contrahendis ex ciuitatibus sociis 
Hispanorum auxiliis et reficiendis ab terrore aduersae pugnae militum animis 
consumpserunt. ubi satis placuere uires et iam miles quoque ad delendam priorem 
ignominiam hostem poscebat, duodecim milia passuum ab Tago flumine posuerunt 
castra. inde tertia uigilia sublatis signis quadrato agmine principio lucis ad Tagi ripam 
peruenerunt. trans fluuium in colle hostium castra erant. extemplo, qua duobus locis 
uada nudabat amnis, dextra parte Calpurnius, laeua Quinctius exercitus traduxerunt 
quieto hoste, dum miratur subitum aduentum consultatque, qui tumultum inicere 
trepidantibus in ipso transitu amnis potuisset. interim Romani, impedimentis quoque 
omnibus traductis contractisque in unum locum, quia iam moueri uidebant hostem nec 
spatium erat castra communiendi, aciem instruxerunt. in medio locatae quinta Calpurnii 
legio et octaua Quinctii: id robur totius exercitus erat. campum apertum usque ad 
hostium castra habebant, liberum a metu insidiarum. 


[31] Hispani postquam in citeriore ripa duo Romanorum agmina conspexerunt, ut, 
priusquam se iungere atque instruere possent, occuparent eos, castris repente effusi 
cursu ad pugnam tendunt. atrox in principio pugna fuit, et Hispanis recenti uictoria 
ferocibus et insueta ignominia milite Romano accenso. acerrime media acies, duae 

fortissimae legiones, dimicabant. quas cum aliter moueri loco non posse hostis cerneret, 
cuneo institit pugnare; et usque plures confertioresque medios urgebant. ibi postquam 
laborare aciem Calpurnius praetor uidit, T. Quinctilium Uarum et L. luuentium Talnam 
legatos ad singulas legiones adhortandas propere mittit; docere et monere iubet in illis 
spem omnem uincendi et retinendae Hispaniae esse: si illi loco cedant, neminem eius 
exercitus non modo Italiam, sed ne Tagi quidem ulteriorem ripam umquam uisurum. 
ipse cum equitibus duarum legionum paulum circumuectus in cuneum hostium, qui 
mediam urgebat aciem, ab latere incurrit. Quinctius cum sociis equitibus alterum 
hostium latus inuadit. sed longe acrius Calpurniani equites pugnabant, et praetor ante 
alios: nam et primus hostem percussit, et ita se immiscuit mediis, ut uix, utrius partis 
esset, nosci posset; et equites praetoris eximia uirtute et equitum pedites accensi sunt. 
pudor mouit primos centuriones, qui inter tela hostium praetorem conspexerunt. itaque 
urgere signiferos pro se quisque, iubere inferre signa et confestim militem sequi. 
renouatur ab omnibus clamor: impetus fit uelut ex superiore loco. haud secus ergo 
quam torrentis modo fundunt sternuntque perculsos, nec sustineri alii super alios 
inferentes sese possunt. fugientes in castra equites persecuti sunt, et permixti turbae 
hostium intra uallum penetrauerunt; ubi ab relictis in praesidio castrorum proelium 
instauratum, coactique sunt Romani equites descendere ex equis. dimicantibus iis legio 
quinta superuenit; deinde, ut quaeque potuerant, copiae adfluebant. caeduntur passim 
Hispani per tota castra; nec plus quam quattuor milia hominum effugerunt. inde tria 
milia fere, qui arma retinuerant, montem propinquum ceperunt; mille semiermes 
maxime per agros palati sunt. supra triginta quinque milia hostium fuerant, ex quibus 
tam exigua pars pugnae superfuit. signa capta centum triginta tria. Romani sociique 
paulo plus sescenti et prouincialium auxiliorum centum quinquaginta ferme ceciderunt. 
tribuni militum quinque amissi et pauci equites Romani cruentae maxime uictoriae 
speciem fecerunt. in castris hostium, quia ipsis spatium sua communiendi non fuerat, 
manserunt. pro contione postero die laudati donatique a C. Calpurnio equites phaleris, 
pronuntiauitque eorum maxime opera hostes fusos, castra capta et expugnata esse. 
Quinctius alter praetor suos equites catellis ac fibulis donauit. donati et centuriones ex 
utriusque exercitu permulti, maxime qui mediam aciem tenuerant. 


[32] Consules dilectibus aliisque, quae Romae agendae erant, peractis rebus in Ligures 
prouinciam exercitum duxerunt. Sempronius a Pisis profectus in Apuanos Ligures, 
uastando agros urendoque uicos et castella eorum aperuit saltum usque ad Macram 
fluuium et Lunae portum. hostes montem, antiquam sedem maiorum suorum, 
ceperunt; et inde superata locorum iniquitate proelio deiecti sunt. et Ap. Claudius 
felicitatem uirtutemque collegae in Liguribus Ingaunis aequauit secundis aliquot proeliis. 
sex praeterea oppida eorum expugnauit; multa milia hominum in iis cepit; belli auctores 
tres et quadraginta securi percussit. iam comitiorum appetebat tempus. prior tamen 
Claudius quam Sempronius, cui sors comitia habendi obtigerat, Romam uenit, quia P. 
Claudius frater eius consulatum petebat. competitores habebat patricios L. Aemilium Q. 
Fabium Ser. Sulpicium Galbam, ueteres candidatos, et ab repulsis eo magis debitum, 
quia primo negatus erat, honorem repetentes. etiam quia plus quam unum ex patriciis 
creari non licebat, artior petitio quattuor petentibus erat. plebeii quoque gratiosi 

homines petebant, L. Porcius Q. Terentius Culleo Cn. Baebius Tamphilus, et hi repulsis in 
spem impetrandi tandem aliquando honoris dilati. Claudius ex omnibus unus nouus 
candidatus erat. opinione hominum haud dubie destinabantur Q. Fabius Labeo et L. 
Porcius Licinus. sed Claudius consul sine lictoribus cum fratre toto foro uolitando, 
clamitantibus aduersariis et maiore parte senatus, meminisse eum debere se prius 
consulem populi Romani quam fratrem P. Claudii esse: quin ille sedens pro tribunali aut 
arbitrum aut tacitum spectatorem comitiorum se praeberet?-coerceri tamen ab effuso 
studio nequit. magnis contentionibus tribunorum quoque plebis, qui aut contra 
consulem aut pro studio eius pugnabant, comitia aliquotiens turbata, donec peruicit 
Appius, ut deiecto Fabio fratrem traheret. creatus P. Claudius Pulcher praeter spem 
suam et ceterorum. locum suum tenuit L. Porcius Licinus, quia moderatis studiis, non ui 
Claudiana inter plebeios certatum est. praetorum inde comitia sunt habita: C. Decimius 
Flauus P. Sempronius Longus P. Cornelius Cethegus Q. Naeuius Matho C. Sempronius 
Blaesus A. Terentius Uarro praetores facti. haec eo anno, quo Ap. Claudius M. 
Sempronius consules fuerunt, domi militiaeque gesta. 


[33] Principio insequentis anni P. Claudius L. Porcius consules, cum Q. Caecilius M. 
Baebius Ti. Sempronius, qui ad disceptandum inter Philippum et Eumenem reges 
Thessalorumque ciuitates missi erant, legationem renuntiassent, regum quoque eorum 
ciuitatiumque legatos in senatum introduxerunt. eadem utrimque iterata, quae dicta 
apud legatos in Graecia erant. aliam deinde nouam legationem patres, cuius princeps 
Ap. Claudius fuit, in Graeciam et Macedoniam decreuerunt ad uisendum, redditaene 
ciuitates Thessalis et Perrhaebis essent. iisdem mandatum, ut ab Aeno et Maronea 
praesidia deducerentur, maritimaque omnis Thraciae ora a Philippo et Macedonibus 
liberaretur. Peloponnesum quoque adire iussi, unde prior legatio discesserat incertiore 
statu rerum, quam si non uenissent: nam super cetera etiam sine responso dimissi, nec 
datum petentibus erat Achaeorum concilium. de qua re querente grauiter Q. Caecilio et 
simul Lacedaemoniis deplorantibus moenia diruta, abductam plebem in Achaiam et 
uenumdatam, ademptas, quibus ad eam diem ciuitas stetisset, Lycurgi leges, Achaei 
maxime concilii negati crimen excusabant recitando legem, quae nisi belli pacisue causa, 
et cum legati ab senatu cum litteris aut scriptis mandatis uenirent, uetaret indici 
concilium. ea ne postea excusatio esset, ostendit senatus curae iis esse debere, ut legatis 
Romanis semper adeundi concilium gentis potestas fieret, quem ad modum et illis, 
quotiens uellent, senatus daretur. 


[34] Dimissis iis legationibus, Philippus a suis certior factus cedendum ciuitatibus 
deducendaque praesidia esse, infensus omnibus in Maronitas iram effundit. Onomasto, 
qui praeerat maritimae orae, mandat, ut partis aduersae principes interficeret. ille per 
Casandrum quendam, unum ex regiis iam diu habitantem Maroneae, nocte Thracibus 
intromissis uelut in bello capta urbe caedem fecit. idem apud Romanos legatos 
querentes tam crudeliter aduersus innoxios Maronitas, tam superbe aduersus populum 
Romanum factum, ut, quibus libertatem restituendam senatus censuisset, ii pro 
hostibus trucidarentur, abnuebat quicquam eorum ad se aut quemquam suorum 
pertinere; seditione inter ipsos dimicatum, cum ad se alii, alii ad Eumenem ciuitatem 
traherent; id facile scituros esse; percunctarentur ipsos Maronitas-, haud dubius, 

perculsis omnibus terrore tam recentis caedis, neminem hiscere aduersus se ausurum. 
negare Appius rem euidentem pro dubia quaerendam. si ab se culpam remouere uellet, 
Onomastum et Casandrum, per quos acta res diceretur, mitteret Romam, ut eos senatus 
percunctari posset. primo adeo perturbauit ea uox regem, ut non color, non uultus ei 
constaret; deinde collecto tandem animo Casandrum, qui Maroneae fuisset, si utique 
uellent, se missurum dixit: ad Onomastum quidem quid eam rem pertinere, qui non 
modo Maroneae, sed ne in regione quidem propinqua fuisset? et parcebat magis 
Onomasto, honoratiori amico, et eundem indicem haud paulo plus timebat, quia et ipse 
sermonem cum eo contulerat et multorum talium ministrum et conscium habebat. 
Casander quoque, missis qui per Epirum ad mare prosequerentur eum, ne qua indicium 
emanaret, ueneno creditur sublatus. 


[35] Et legati a Philippi colloquio ita digressi sunt, ut prae se ferrent nihil eorum sibi 
placere, et Philippus minime, quin rebellandum esset, dubius. quia tamen immaturae ad 
id uires erant, ad moram interponendam Demetrium minorem filium mittere Romam 
simul ad purganda crimina, simul ad deprecandam iram senatus statuit, satis credens 
ipsum etiam iuuenem, quod Romae obses specimen indolis regiae dedisset, aliquid 
momenti facturum. interim per speciem auxilii Byzantiis ferendi, re ipsa ad terrorem 
regulis Thracum iniciendum profectus, perculsis iis uno proelio et Amadoco duce capto 
in Macedoniam rediit, missis ad accolas Histri fluminis barbaros, ut in Italiam 
irrumperent, sollicitandos. et in Peloponneso aduentus legatorum Romanorum, qui ex 
Macedonia in Achaiam ire iussi erant, exspectabatur; aduersus quos ut praeparata 
consilia haberent, Lycortas praetor concilium indixit. ibi de Lacedaemoniis actum: ex 
hostibus eos accusatores factos, et periculum esse, ne uicti magis timendi forent, quam 
bellantes fuissent. quippe in bello sociis Romanis Achaeos usos: nunc eosdem Romanos 
aequiores Lacedaemoniis quam Achaeis esse, ubi Areus etiam et Alcibiades, ambo 
exsules, suo beneficio restituti, legationem Romam aduersus gentem Achaeorum ita de 
ipsis meritam suscepissent, adeoque infesta oratione usi essent, ut pulsi patria, non 
restituti in eam uiderentur. clamor undique ortus, referret nominatim de iis; et cum 
omnia ira, non consilio gererentur, capitis damnati sunt. paucos post dies Romani legati 
uenerunt. his Clitore in Arcadia datum est concilium. 


[36] Priusquam agerent quicquam, terror Achaeis iniectus erat et cogitatio, quam non 
ex aequo disceptatio futura esset, quod Areum et Alcibiadem capitis ab se concilio 
proximo damnatos cum legatis uidebant; nec hiscere quisquam audebat. Appius ea, 
quae apud senatum questi erant Lacedaemonii, displicere senatui ostendit: caedem 
primum ad Compasium factam eorum, qui a Philopoemene ad causam dicendam 
euocati uenissent; deinde cum in homines ita saeuitum esset, ne ulla parte crudelitas 
eorum cessaret, muros dirutos urbis nobilissimae esse, leges uetustissimas abrogatas, 
inclutamque per gentes disciplinam Lycurgi sublatam. haec cum Appius dixisset, 
Lycortas, et quia praetor et quia Philopoemenis, auctoris omnium quae Lacedaemone 
acta fuerant, factionis erat, ita respondit. 'difficilior nobis, Ap. Claudi, apud uos oratio 
est quam Romae nuper apud senatum fuit. tunc enim Lacedaemoniis accusantibus 
respondendum erat: nunc a uobis ipsis accusati sumus, apud quos causa est dicenda. 
quam iniquitatem condicionis subimus illa spe, iudicis animo te auditurum esse, posita 

contentione qua paulo ante egisti. ego certe, cum ea, quae et hic antea apud Q. 
Caecilium et postea Romae questi sunt Lacedaemonii, a te paulo ante relata sint, non 
tibi sed illis me apud te respondere credam. caedem obicitis eorum, qui a Philopoemene 
praetore euocati ad causam dicendam interfecti sunt. hoc ego crimen non modo a uobis, 
Romani, sed ne apud uos quidem nobis obiciendum fuisse arbitror. quid ita? quia in 
uestro foedere erat, ut maritimis urbibus abstinerent Lacedaemonii. quo tempore armis 
captis urbes, a quibus abstinere iussi erant, nocturno impetu occupauerunt, si T. 
Quinctius, si exercitus Romanus, sicut antea, in Peloponneso fuisset, eo nimirum capti 
et oppressi confugissent. cum uos procul essetis, quo alio nisi ad nos, socios uestros, 
quos antea Gytheo opem ferentes, quos Lacedaemonem uobiscum simili de causa 
oppugnantes uiderant, confugerent? pro uobis igitur iustum piumque bellum 
suscepimus. quod cum alii laudent, reprehendere ne Lacedaemonii quidem possint, dii 
quoque ipsi comprobauerint, qui nobis uictoriam dederunt, quonam modo ea, quae belli 
iure acta sunt, in disceptationem ueniunt? quorum tamen maxima pars nihil pertinet ad 
nos. nostrum est, quod euocauimus ad causam dicendam eos, qui ad arma multitudinem 
exciuerant, qui expugnauerant maritima oppida, qui diripuerant, qui caedem principum 
fecerant. quod uero illi uenientes in castra interfecti sunt, uestrum est, Areu et Alcibiade, 
qui nunc nos, si diis placet, accusatis, non nostrum. exsules Lacedaemoniorum, quo ex 
numero hi quoque duo fuerunt, et tunc nobiscum erant, et quod domicilio sibi 
delegerant maritima oppida, se petitos credentes, in eos, quorum opera patria extorres 
ne in tuto quidem exsilio posse consenescere se indignabantur, impetum fecerunt. 
Lacedaemonii igitur Lacedaemonios, non Achaei interfecerunt; nec iure an iniuria caesi 
sint, argumentari refert. 


[37] At enim illa certe uestra sunt, Achaei, quod leges disciplinamque uetustissimam 
Lycurgi sustulistis, quod muros diruistis. quae utraque ab iisdem obici qui possunt, cum 
muri Lacedaemoniis non ab Lycurgo, sed paucos ante annos ad dissoluendam Lycurgi 
disciplinam exstructi sint? tyranni enim nuper eos arcem et munimentum sibi, non 
ciuitati parauerunt; et si exsistat hodie ab inferis Lycurgus, gaudeat ruinis eorum, et nunc 
se patriam et Spartam antiquam agnoscere dicat. non Philopoemenem exspectare nec 
Achaeos, sed uos ipsi Lacedaemonii, uestris manibus amoliri et diruere omnia uestigia 
tyrannidis debuistis. uestrae enim illae deformes ueluti notae seruitutis erant, et cum 
sine muris per octingentos prope annos liberi, aliquando etiam principes Graeciae 
fuissetis, muris uelut compedibus circumdatis uincti per centum annos seruistis. quod 
ad leges ademptas attinet, ego antiquas Lacedaemoniis leges tyrannos ademisse 
arbitror; nos non suas ademisse, quas non habebant, sed nostras leges dedisse; nec male 
consuluisse ciuitati, cum concilii nostri eam fecerimus et nobis miscuerimus, ut corpus 
unum et concilium totius Peloponnesi esset. tunc, ut opinor, si aliis ipsi legibus 
uiueremus, alias istis iniunxissemus, queri se iniquo iure esse et indignari possent. scio 
ego, Ap. Claudi, hanc orationem, qua sum adhuc usus, neque sociorum apud socios 
neque liberae gentis esse, sed uere seruorum disceptantium apud dominos. nam si non 
uana illa uox praeconis fuit, qua liberos esse omnium primos Achaeos iussistis, si foedus 
ratum est, si societas et amicitia ex aequo obseruatur, cur ego, quid Capua capta feceritis 
Romani, non quaero, uos rationem reposcitis, quid Achaei Lacedaemoniis bello uictis 

fecerimus? interfecti aliqui sunt, finge, a nobis: quid? uos senatores Campanos securi 
non percussistis? at muros diruimus: uos non muros tantum sed urbem agrosque 
ademistis. specie, inquis, aequum est foedus: re apud Achaeos precaria libertas, apud 
Romanos etiam imperium est. sentio, Appi, et, si non oportet, non indignor: sed oro uos, 
quantumlibet intersit inter Romanos et Achaeos, modo ne in aequo hostes uestri 
nostrique apud uos sint ac nos socii, immo ne meliore iure sint. nam ut in aequo essent 
nos fecimus, cum leges iis nostras dedimus, cum, ut Achaici concilii essent, effecimus 
parum est uictis, quod uictoribus satis est; plus postulant hostes quam socii habent. 
quae iureiurando, quae monumentis litterarum in lapide insculptis in aeternam 
memoriam sancta atque sacrata sunt, ea cum periurio nostro tollere parant. ueremur 
quidem uos, Romani, et si ita uultis, etiam timemus: sed plus et ueremur et timemus 
deos immortales.' cum adsensu maximae partis est auditus, et locutum omnes pro 
maiestate magistratus censebant, ut facile appareret molliter agendo dignitatem suam 
tenere Romanos non posse. tum Appius suadere se magnopere Achaeis dixit, ut, dum 
liceret uoluntate sua facere, gratiam inirent, ne mox inuiti et coacti facerent. haec uox 
audita quidem cum omnium gemitu est, sed metum iniecit imperata recusandi. id modo 
petierunt, ut Romani, quae uiderentur, de Lacedaemoniis mutarent nec Achaeos 
religione obstringerent irrita ea, quae iureiurando sanxissent, faciendi. damnatio 
tantum Arei et Alcibiadis, quae nuper facta erat, sublata est. 


[38] Romae principio eius anni, cum de prouinciis consulum et praetorum actum est, 
consulibus Ligures, quia bellum nusquam alibi erat, decreti. praetores C. Decimius Flauus 
urbanam, P. Cornelius Cethegus inter ciues et peregrinos sortiti sunt, C. Sempronius 
Blaesus Siciliam, Q. Naeuius Matho Sardiniam et ut idem quaereret de ueneficiis, A. 
Terentius Uarro Hispaniam citeriorem, P. Sempronius Longus Hispaniam ulteriorem. de 
iis duabus prouinciis legati per id fere tempus L. luuentius Talna et T. Quinctilius Uarus 
uenerunt, qui, quantum bellum iam profligatum in Hispania esset, senatu edocto 
postularunt simul, ut pro rebus tam prospere gestis diis immortalibus haberetur honos 
et ut praetoribus exercitum deportare liceret. supplicatio in biduum decreta est: de 
legionibus deportandis, cum de consulum praetorumque exercitibus ageretur, rem 
integram referri iusserunt. paucos post dies consulibus in Ligures binae legiones, quas 
Ap. Claudius et M. Sempronius habuerant, decretae sunt. de Hispaniensibus exercitibus 
magna contentio fuit inter nouos praetores et amicos absentium, Calpurnii Quinctiique. 
utraque causa tribunos plebis, utraque consulem habebat. hi se intercessuros senatus 
consulto, si deportandos censerent exercitus, denuntiabant: illi, si haec intercessio fieret, 
nullam rem aliam se decerni passuros. uicta postremo absentium gratia est et senatus 
consultum factum, ut praetores quattuor milia peditum Romanorum scriberent, 
trecentos equites, et quinque milia peditum sociorum Latini nominis, quingentos 
equites, quos secum in Hispaniam portarent. cum ea quattuor milia «in» legiones 
discripsissent, quo plus quam quina milia peditum, treceni equites in singulis legionibus 
esset, dimitterent, eos primum, qui emerita stipendia haberent, deinde ut cuiusque 
fortissima opera Calpurnius et Quinctius in proelio usi essent. 


[39] Hac sedata contentione alia subinde C. Decimii praetoris morte exorta est. Cn. 
Sicinius et L. Pupius, qui aediles proximo anno fuerant, et C. Ualerius flamen Dialis et Q. 

Fuluius Flaccus-is quia aedilis curulis designatus erat, sine toga candida, sed maxima ex 
omnibus contentione-petebant; certamenque ei cum flamine erat. et postquam primo 
aequare, mox superare etiam est uisus, pars tribunorum plebis negare rationem eius 
habendam esse, quod duos simul unus magistratus, praesertim curules, neque capere 
posset nec gerere; pars legibus eum solui aequum censere, ut quem uellet praetorem 
creandi populo potestas fieret. L. Porcius consul primo in ea sententia esse, ne nomen 
eius acciperet; deinde, ut ex auctoritate senatus idem faceret, conuocatis patribus 
referre se ad eos dixit, quod nec iure ullo nec exemplo tolerabili liberae ciuitati aedilis 
curulis designatus praeturam peteret; sibi, nisi quid aliud iis uideretur, in animo esse e 
lege comitia habere. patres censuerunt, uti L. Porcius consul cum Q. Fuluio ageret, ne 
impedimento esset, quo minus comitia praetoris in locum C. Decimii subrogandi e lege 
haberentur. agenti consuli ex senatus consulto respondit Flaccus nihil, quod se indignum 
esset, facturum. medio responso spem ad uoluntatem interpretantibus fecerat 
cessurum patrum auctoritati esse. comitiis acrius etiam quam ante petebat criminando, 
extorqueri sibi a consule et senatu populi Romani beneficium, et inuidiam fieri geminati 
honoris, tamquam non appareret, ubi designatus praetor esset, extemplo aedilitate se 
abdicaturum. consul cum et pertinaciam petentis crescere et fauorem populi magis 
magisque in eum inclinari cerneret, dimissis comitiis senatum uocauit. censuerunt 
frequentes, quoniam Flaccum auctoritas patrum nihil mouisset, ad populum cum Flacco 
agendum. contione aduocata cum egisset consul, ne tum quidem de sententia motus 
gratias populo Romano egit, quod tanto studio, quotienscumque declarandae uoluntatis 
potestas facta esset, praetorem se uoluisset facere: ea sibi studia ciuium suorum 
destituere non esse in animo. haec uero tam obstinata uox tantum ei fauorem accendit, 
ut haud dubius praetor esset, si consul accipere nomen uellet. ingens certamen tribunis 
et inter se ipsos et cum consule fuit, donec senatus a consule est habitus decretumque: 
quoniam praetoris subrogandi comitia ne legibus fierent, pertinacia Q. Flacci et praua 
studia hominum impedirent, senatum censere satis praetorum esse; P. Cornelius 
utramque in urbe iurisdictionem haberet, Apollinique ludos faceret. 


[40] His comitiis prudentia et uirtute senatus sublatis, alia maioris certaminis, quo et 
maiore de re et inter plures potentioresque uiros, sunt exorta. censuram summa 
contentione petebant L. Ualerius Flaccus P. et L. Scipiones Cn. Manlius Uulso L. Furius 
Purpurio patricii, plebeii autem M. Porcius Cato M. Fuluius Nobilio Ti. et M. Sempronii, 
Longus et Tuditanus. sed omnes patricios plebeiosque nobilissimarum familiarum M. 
Porcius longe anteibat. in hoc uiro tanta uis animi ingeniique fuit, ut quocumque loco 
natus esset, fortunam sibi ipse facturus fuisse uideretur. nulla ars neque priuatae neque 
publicae rei gerendae ei defuit; urbanas rusticasque res pariter callebat. ad summos 
honores alios scientia iuris, alios eloquentia, alios gloria militaris prouexit: huic uersatile 
ingenium sic pariter ad omnia fuit, ut natum ad id unum diceres, quodcumque ageret: 
in bello manu fortissimus multisque insignibus clarus pugnis, idem postquam ad magnos 
honores peruenit, summus imperator, idem in pace, si ius consuleres, peritissimus, si 
causa oranda esset, eloquentissimus, nec is tantum, cuius lingua uiuo eo uiguerit, 
monumentum eloquentiae nullum exstet: uiuit immo uigetque eloquentia eius sacrata 
scriptis omnis generis. orationes et pro se multae et pro aliis et in alios: nam non solum 

accusando sed etiam causam dicendo fatigauit inimicos. simultates nimio plures et 
exercuerunt eum et ipse exercuit eas; nec facile dixeris, utrum magis presserit eum 
nobilitas, an ille agitauerit nobilitatem. asperi procul dubio animi et linguae acerbae et 
immodice liberae fuit, sed inuicti a cupiditatibus animi, rigidae innocentiae, contemptor 
gratiae, diuitiarum. in parsimonia, in patientia laboris periculique ferrei prope corporis 
animique, quem ne senectus quidem, quae soluit omnia, fregerit, qui sextum et 
octogesimum annum agens causam dixerit, ipse pro se orauerit scripseritque, 
nonagesimo anno Ser. Galbam ad populi adduxerit iudicium. 


[41] Hunc, sicut omni uita, tum petentem premebat nobilitas; coierantque praeter L. 
Flaccum, qui collega in consulatu fuerat, candidati omnes ad deiciendum honore, non 
solum ut ipsi potius adipiscerentur, nec quia indignabantur nouum hominem censorem 
uidere, sed etiam quod tristem censuram periculosamque multorum famae et ab laeso 
a plerisque et laedendi cupido exspectabant. etenim tum quoque minitabundus petebat, 
refragari sibi, qui liberam et fortem censuram timerent, criminando. et simul L. Ualerio 
suffragabatur: illo uno collega castigare se noua flagitia et priscos reuocare mores posse. 
his accensi homines, aduersa nobilitate, non M. Porcium modo censorem fecerunt, sed 
collegam ei L. Ualerium Flaccum adiecerunt. 


Secundum comitia censorum consules praetoresque in prouincias profecti praeter Q. 
Naeuium, quem quattuor non minus menses, priusquam in Sardiniam iret, quaestiones 
ueneficii, quarum magnam partem extra urbem per municipia conciliabulaque habuit, 
quia ita aptius uisum erat, tenuerunt. si Antiati Ualerio credere libet, ad duo milia 
hominum damnauit. et L. Postumius praetor, cui Tarentum prouincia euenerat, magnas 
pastorum coniurationes uindicauit, et reliquias Bacchanalium quaestionis cum cura 
exsecutus est. multos, qui aut citati non adfuerant aut uades deseruerant, in ea regione 
Italiae latentes partim noxios iudicauit, partim comprehensos Romam ad senatum misit. 
in carcerem omnes a P. Cornelio coniecti sunt. 


[42] In Hispania ulteriore fractis proximo bello Lusitanis quietae res fuerunt: in citeriore 
A. Terentius in Suessetanis oppidum Corbionem uineis et operibus expugnauit, captiuos 
uendidit: quieta deinde hiberna et citerior prouincia habuit. ueteres praetores C. 
Calpurnius Piso et L. Quinctius Romam redierunt. utrique magno patrum consensu 
triumphus est decretus. prior C. Calpurnius de Lusitanis et Celtiberis triumphauit: 
coronas aureas tulit octoginta tres et duodecim milia pondo argenti. paucos post dies L. 
Quinctius Crispinus ex iisdem Lusitanis et Celtiberis triumphauit: tantundem auri atque 
argenti in eo triumpho praelatum. censores M. Porcius et L. Ualerius metu mixta 
exspectatione senatum legerunt; septem mouerunt senatu, ex quibus unum insignem 
et nobilitate et honoribus, L. Quinctium Flamininum consularem. patrum memoria 
institutum fertur, ut censores motis senatu adscriberent notas. Catonis et aliae quidem 
acerbae orationes exstant in eos, quos aut senatorio loco mouit aut quibus equos ademit, 
longe grauissima in L. Quinctium oratio, qua si accusator ante notam, non censor post 
notam usus esset, retinere L. Quinctium in senatu ne frater quidem T. Quinctius, si tum 
censor esset, potuisset. inter cetera obiecit ei Philippum Poenum, carum ac nobile 
scortum, ab Roma in Galliam prouinciam spe ingentium donorum perductum. eum 

puerum, «per» lasciuiam cum cauillaretur, exprobrare consuli [per]saepe solitum, quod 
sub ipsum spectaculum gladiatorium abductus ab Roma esset, ut obsequium amatori 
uenditaret. forte epulantibus iis, cum iam uino incaluissent, nuntiatum in conuiuio esse 
nobilem Boium cum liberis transfugam uenisse; conuenire consulem uelle, ut ab eo 
fidem praesens acciperet. introductum in tabernaculum per interpretem adloqui 
consulem coepisse. inter cuius sermonem Quinctius scorto 'uis tu', inquit 'quoniam 
gladiatorium spectaculum reliquisti, iam hunc Gallum morientem uidere?' et cum is 
uixdum serio adnuisset, ad nutum scorti consulem stricto gladio, qui super caput 
pendebat, loquenti Gallo caput primum percussisse, deinde, fugienti fidemque populi 
Romani atque eorum, qui aderant, imploranti latus transfodisse. 


[43] Ualerius Antias, ut qui nec orationem Catonis legisset et fabulae tantum sine 
auctore editae credidisset, aliud argumentum, simile tamen et libidine et crudelitate 
peragit. Placentiae famosam mulierem, cuius amore deperiret, in conuiuium arcessitam 
scribit. ibi iactantem sese scorto inter cetera rettulisse, quam acriter quaestiones 
exercuisset, et quam multos capitis damnatos in uinculis haberet, quos securi 
percussurus esset. tum illam infra eum accubantem negasse umquam uidisse 
quemquam securi ferientem, et peruelle id uidere. hic indulgentem amatorem unum ex 
illis miseris attrahi iussum securi percussisse. facinus, siue eo modo, quo censor obiecit, 
siue, ut Ualerius tradit, commissum est, saeuum atque atrox: inter pocula atque epulas, 
ubi libare diis dapes, ubi bene precari mos esset, ad spectaculum scorti procacis, in sinu 
consulis recubantis, mactatam humanam uictimam esse et cruore mensam respersam. 
in extrema oratione Catonis condicio Quinctio fertur, ut si id factum negaret ceteraque, 
quae obiecisset, sponsione defenderet sese: sin fateretur, ignominiane sua quemquam 
doliturum censeret, cum ipse uino et uenere amens sanguine hominis in conuiuio 
lusisset? 


[44] In equitatu recognoscendo L. Scipioni Asiatico ademptus equus. in censibus quoque 
accipiendis tristis et aspera in omnes ordines censura fuit. ornamenta et uestem 
muliebrem et uehicula, quae pluris quam quindecim milium aeris essent, «deciens tanto 
pluris quam quanti essent» in censum referre iuratores iussi; item mancipia minora 
annis uiginti, quae post proximum lustrum decem milibus aeris aut pluris eo uenissent, 
uti ea quoque deciens tanto pluris quam quanti essent aestimarentur, et his rebus 
omnibus terni in milia aeris attribuerentur. aquam publicam omnem in priuatum 
aedificium aut agrum fluentem ademerunt; et quae in loca publica inaedificata 
immolitaue priuati habebant, intra dies triginta demoliti sunt. opera deinde facienda ex 
decreta in eam rem pecunia, lacus sternendos lapide, detergendasque, qua opus esset, 
cloacas, in Auentino et in aliis partibus, qua nondum erant, faciendas locauerunt. et 
separatim Flaccus molem ad Neptunias aquas, ut iter populo esset, et uiam per 
Formianum montem, Cato atria duo, Maenium et Titium, in lautumiis, et quattuor 
tabernas in publicum emit basilicamque ibi fecit, quae Porcia appellata est. et uectigalia 
summis pretiis, ultro tributa infimis locauerunt. quas locationes cum senatus precibus 
et lacrimis uictus publicanorum induci et de integro locari iussisset, censores, edicto 
summotis ab hasta qui ludificati priorem locationem erant, omnia eadem paulum 
imminutis pretiis locauerunt. nobilis censura fuit simultatiumque plena, quae M. 

Porcium, cui acerbitas ea adsignabatur, per omnem uitam exercuerunt. eodem anno 
coloniae duae, Potentia in Picenum, Pisaurum in Gallicum agrum, deductae sunt. sena 
iugera in singulos data. diuiserunt agrum coloniasque deduxerunt iidem tresuiri, Q. 
Fabius Labeo, et M. et Q. Fuluii, Flaccus et Nobilior. consules eius anni nec domi nec 
militiae memorabile quicquam egerunt. 


[45] In insequentem annum crearunt consules M. Claudium Marcellum Q. Fabium 
Labeonem. M. Claudius Q. Fabius idibus Martiis, quo die consulatum inierunt, de 
prouinciis suis praetorumque rettulerunt. praetores creati erant C. Ualerius flamen 
Dialis, qui et priore anno petierat, et Sp. Postumius Albinus et P. Cornelius Sisenna L. 
Pupius L. lulius Cn. Sicinius. consulibus Ligures cum iisdem exercitibus, quos P. Claudius 
et L. Porcius habuerant, prouincia decreta est. Hispaniae extra sortem prioris anni 
praetoribus cum suis exercitibus seruatae. praetores ita sortiri iussi, uti flamini Diali 
utique altera iuris dicendi Romae prouincia esset: peregrinam est sortitus. Sisennae 
Cornelio urbana, Sp. Postumio Sicilia, L. Pupio Apulia, L. lulio Gallia, Cn. Sicinio Sardinia 
euenit. L. lulius maturare est iussus. Galli Transalpini per saltus ignotae antea uiae, ut 
ante dictum est, in Italiam transgressi oppidum in agro, qui nunc est Aquileiensis, 
aedificabant. id eos ut prohiberet, quod eius sine bello posset, praetori mandatum est. 
si armis prohibendi essent, consules certiores faceret: ex his placere alterum aduersus 
Gallos ducere legiones. 


extremo prioris anni [comitia auguris creandi habita erant]. «augur» in demortui Cn. 
Cornelii Lentuli locum creatus erat Sp. Postumius Albinus. 


[46] Huius principio anni P. Licinius Crassus pontifex maximus mortuus est, in cuius 
locum M. Sempronius Tuditanus pontifex est cooptatus; pontifex maximus est creatus 
C. Seruilius Geminus. P. Licinii funeris causa uisceratio data, et gladiatores centum uiginti 
pugnauerunt, et ludi funebres per triduum facti, post ludos epulum. in quo cum toto 
foro strata triclinia essent, tempestas cum magnis procellis coorta coegit plerosque 
tabernacula statuere in foro: eadem paulo post, cum undique disserenasset, sublata; 
defunctosque uulgo ferebant quod inter fatalia uates cecinissent, necesse esse 
tabernacula in foro statui. hac religione leuatis altera iniecta, quod sanguine per biduum 
pluuisset in area Uulcani; et per decemuiros supplicatio indicta erat eius prodigii 
expiandi causa. 


Priusquam consules in prouincias proficiscerentur, legationes transmarinas in senatum 
introduxerunt. nec umquam ante tantum regionis eius hominum Romae fuerat. nam ex 
quo fama per gentes, quae Macedoniam accolunt, uulgata est crimina querimoniasque 
de Philippo non neglegenter ab Romanis audiri, multis operae pretium fuisse queri, pro 
se quaeque ciuitates gentesque, singuli etiam priuatim—grauis enim accola omnibus 
erat-Romam aut ad spem leuandae iniuriae aut ad deflendae solacium uenerunt. et ab 
Eumene rege legatio cum fratre eius Athenaeo uenit ad querendum simul quod non 
deducerentur ex Thracia praesidia, simul quod in Bithyniam Prusiae bellum aduersus 
Eumenem gerenti auxilia missa forent. 

[47] Respondendum ad omnia iuueni tum admodum Demetrio erat. cum haud facile 
esset aut ea, quae obicerentur, aut quae aduersus ea dicenda erant, memoria 
complecti-nec enim multa solum, sed etiam pleraque oppido quam parua erant, de 
controuersia finium, de hominibus raptis pecoribusque abactis, de iure aut dicto per 
libidinem aut non dicto, de rebus per uim aut gratiam iudicatis-, nihil horum neque 
Demetrium docere dilucide nec se satis liquido discere ab eo senatus cum cerneret 
posse, simul et tirocinio et perturbatione iuuenis moueretur, quaeri iussit ab eo, ecquem 
de his rebus commentarium a patre accepisset. cum respondisset accepisse se, nihil 
prius nec potius uisum est quam regis ipsius de singulis responsa accipere. librum 
extemplo poposcerunt, deinde ut ipse recitaret permiserunt. erant autem de singulis 
rebus in breue coactae causae, ut alia fecisse se secundum decreta legatorum diceret, 
alia non per se stetisse, quo minus faceret, sed per eos ipsos, qui accusarent. 
interposuerat et querellas de iniquitate decretorum, et quam non ex aequo disceptatum 
apud Caecilium foret indigneque sibi nec ullo suo merito insultatum ab omnibus esset. 
has notas irritati eius animi collegit senatus: ceterum alia excusanti iuueni, alia recipienti 
futura ita, ut maxime uellet senatus, responderi placuit nihil patrem eius neque rectius 
nec magis quod ex uoluntate senatus esset fecisse, quam quod, utcumque ea gesta 
essent, per Demetrium filium satisfieri uoluisset Romanis. multa et dissimulare et 
obliuisci et pati praeterita senatum posse, et credere etiam Demetrio [credendum esse]. 
obsidem enim se animum eius habere, etsi corpus patri reddiderit, et scire, quantum 
salua in patrem pietate possit, amicum eum populi Romani esse, honorisque eius causa 
missuros in Macedoniam legatos, ut si quid minus factum sit quam debuerit, tum 
quoque sine piaculo rerum praetermissarum fiat. uelle etiam sentire Philippum integra 
omnia sibi cum populo Romano Demetrii filii beneficio esse. 


[48] Haec, quae augendae amplitudinis eius causa facta erant, extemplo in inuidiam, 
mox etiam in perniciem adulescenti uerterunt. Lacedaemonii deinde introducti sunt. 
multae et paruae disceptationes iactabantur: sed quae maxime rem continerent, erant, 
utrum restituerentur, quos Achaei damnauerant, necne; inique an iure occidissent, quos 
occiderant, [uertebatur] et utrum manerent in Achaico concilio Lacedaemonii, an, ut 
ante fuerat, secretum eius unius in Peloponneso ciuitatis ius esset. restitui iudiciaque 
facta tolli placuit, Lacedaemonem manere in Achaico concilio scribique id decretum et 
consignari a Lacedaemoniis et Achaeis. 


Legatus in Macedoniam Q. Marcius est missus, iussus idem in Peloponneso sociorum res 
aspicere. nam ibi quoque et ex ueteribus discordiis residui motus erant, et Messene 
desciuerat a concilio Achaico. cuius belli et causas et ordinem si expromere uelim, 
immemor sim propositi, quo statui non ultra attingere externa, nisi qua Romanis 
cohaererent rebus. 


[49] Euentus memorabilis est, quod, cum bello superiores essent, Achaei, Philopoemen 
praetor eorum capitur, ad praeoccupandam Coronen, quam hostes petebant, incita» 
ualle iniqua cum equitibus paucis oppressus. ipsum potuisse effugere Thracum 
Cretensiumque auxilio tradunt: sed pudor relinquendi equites, nobilissimos gentis, ab 
ipso nuper lectos, tenuit. quibus dum locum ad euadendas angustias cogendo ipse 

agmen praebet, sustinens impetus hostium, prolapso equo et suo ipse casu et onere 
equi super eum ruentis haud multum afuit, quin exanimaretur, septuaginta annos iam 
natus et diutino morbo, ex quo tum primum reficiebatur, uiribus admodum attenuatis. 
iacentem hostes superfusi oppresserunt; cognitumque [primum] a uerecundia 
memoriaque meritorum haud secus quam ducem suum attollunt reficiuntque et ex ualle 
deuia in uiam portant, uix sibimet ipsi prae necopinato gaudio credentes; pars nuntios 
Messenen praemittunt debellatum esse, Philopoemenem captum adduci. primum adeo 
incredibilis uisa res, ut non pro uano modo sed uix pro sano nuntius audiretur. deinde 
ut super alium alius idem omnes adfirmantes ueniebant, tandem facta fides; et 
priusquam appropinquare urbi satis scirent, ad spectaculum omnes simul liberi ac serui, 
pueri quoque cum feminis, effunduntur. itaque clauserat portam turba, dum pro se 
quisque, nisi ipse oculis suis credidisset, uix pro comperta tantam rem habiturus uidetur. 
aegre summouentes obuios intrare portam, qui adducebant Philopoemenem, potuerunt. 
aeque conferta turba iter reliquum clauserat; et cum pars maxima exclusa a spectaculo 
esset, theatrum repente, quod propinquum uiae erat, compleuerunt, et, ut eo 
adduceretur in conspectum populi, una uoce omnes exposcebant. magistratus et 
principes ueriti, ne quem motum misericordia praesentis tanti uiri faceret, cum alios 
uerecundia pristinae maiestatis collatae praesenti fortunae, alios recordatio ingentium 
meritorum motura esset, procul in conspectu eum statuerunt, deinde raptim ex oculis 
hominum abstraxerunt, dicente praetore Dinocrate esse, quae pertinentia ad summam 
belli percunctari eum magistratus uellent. inde abducto eo in curiam et senatu uocato 
consultari coeptum. 


[50] lam inuesperascebat, et non modo cetera, sed ne in proximam quidem noctem ubi 
satis tuto custodiretur, expediebant. obstupuerant ad magnitudinem pristinae eius 
fortunae uirtutisque, et neque ipsi domum recipere custodiendum audebant, nec 
cuiquam uni custodiam eius satis credebant. admonent deinde quidam esse thesaurum 
publicum sub terra, saxo quadrato saeptum. eo uinctus demittitur, et saxum ingens, quo 
operitur, machina superimpositum est. ita loco potius quam homini cuiquam 
credendam custodiam rati, lucem insequentem exspectauerunt. postero die multitudo 
quidem integra, memor pristinorum eius in ciuitatem meritorum, parcendum ac per 
eum remedia quaerenda esse praesentium malorum censebant: defectionis auctores, 
quorum in manu res publica erat, in secreto consultantes omnes ad necem eius 
consentiebant. sed utrum maturarent an differrent, ambigebatur. uicit pars auidior 
poenae, missusque qui uenenum ferret. accepto poculo nihil aliud locutum ferunt quam 
quaesisse, si incolumis Lycortas-is alter imperator Achaeorum erat-equitesque 
euasissent. postquam dictum est incolumes esse, 'bene habet' inquit et poculo impauide 
exhausto haud ita multo post exspirauit. non diuturnum mortis eius gaudium auctoribus 
crudelitatis fuit. uicta namque Messene bello exposcentibus Achaeis dedidit noxios, 
ossaque reddita Philopoemenis sunt, et sepultus ab uniuerso Achaico est concilio, adeo 
omnibus humanis congestis honoribus, ut ne diuinis quidem abstineretur. ab 
scriptoribus rerum Graecis Latinisque tantum huic uiro tribuitur, ut a quibusdam eorum, 
uelut ad insignem notam huius anni, memoriae mandatum sit tres claros imperatores 

eo anno decessisse, Philopoemenem, Hannibalem, P. Scipionem: adeo in aequo eum 
duarum potentissimarum gentium summis imperatoribus posuerunt. 


[51] Ad Prusiam regem legatus T. Quinctius Flamininus uenit, quem suspectum Romanis 
et receptus post fugam Antiochi Hannibal et bellum aduersus Eumenem motum faciebat. 
ibi seu quia a Flaminino inter cetera obiectum Prusiae erat hominem omnium, qui 
uiuerent, infestissimum populo Romano apud eum esse, qui patriae suae primum, 
deinde fractis eius opibus Antiocho regi auctor belli aduersus populum Romanum 
fuisset; seu quia ipse Prusias, ut gratificaretur praesenti Flaminino Romanisque, per se 
necandi aut tradendi eius in potestatem consilium cepit; a primo colloquio Flaminini 
milites extemplo ad domum Hannibalis custodiendam missi sunt. semper talem exitum 
uitae suae Hannibal prospexerat animo et Romanorum inexpiabile odium in se cernens, 
et fidei regum nihil sane confisus: Prusiae uero leuitatem etiam expertus erat; Flaminini 
quoque aduentum uelut fatalem sibi horruerat. ad omnia undique infesta ut iter semper 
aliquod praeparatum fugae haberet, septem exitus e domo fecerat, et ex iis quosdam 
occultos, ne custodia saepirentur. sed graue imperium regum nihil inexploratum, quod 
uestigari uolunt, efficit. totius circuitum domus ita custodiis complexi sunt, ut nemo inde 
elabi posset. Hannibal, postquam est nuntiatum milites regios in uestibulo esse, postico, 
quod deuium maxime atque occultissimi exitus erat, fugere conatus, ut id quoque 
occursu militum obsaeptum sensit et omnia circa clausa custodiis dispositis esse 
uenenum, quod multo ante praeparatum ad tales habebat casus, poposcit. 'liberemus' 
inquit 'diuturna cura populum Romanum, quando mortem senis exspectare longum 
censent. nec magnam nec memorabilem ex inermi proditoque Flamininus uictoriam 
feret. mores quidem populi Romani quantum mutauerint, uel hic dies argumento erit. 
horum patres Pyrrho regi, hosti armato, exercitum in Italia habenti, ut a ueneno caueret 
praedixerunt: hi legatum consularem, qui auctor esset Prusiae per scelus occidendi 
hospitis, miserunt.' exsecratus deinde in caput regnumque Prusiae, et hospitales deos 
uiolatae ab eo fidei testes inuocans, poculum exhausit. hic uitae exitus fuit Hannibalis. 


[52] Scipionem et Polybius et Rutilius hoc anno mortuum scribunt. ego neque his neque 
Ualerio adsentior, his, quod censoribus M. Porcio L. Ualerio «L. Ualerium» principem 
senatus ipsum censorem lectum inuenio, cum superioribus duobus lustris Africanus 
fuisset, quo uiuo, nisi ut ille senatu moueretur, quam notam nemo memoriae prodidit, 
alius princeps in locum eius lectus non esset. Antiatem auctorem refellit tribunus plebis 
M. Naeuius, aduersus quem oratio inscripta P. Africani est. hic Naeuius in magistratuum 
libris est tribunus plebis P. Claudio L. Porcio consulibus, sed iniit tribunatum Ap. Claudio 
M. Sempronio consulibus ante diem quartum idus Decembres. inde tres menses ad idus 
Martias sunt, quibus P. Claudius L. Porcius consulatum inierunt. ita uixisse in tribunatu 
Naeuii uidetur, diesque ei dici ab eo potuisse, decessisse autem ante L. Ualerii et M. 
Porcii censuram. trium clarissimorum suae cuiusque gentis uirorum non tempore magis 
congruente comparabilis mors uidetur esse, quam quod nemo eorum satis dignum 
splendore uitae exitum habuit. iam primum omnes non in patrio solo mortui nec sepulti 
sunt. ueneno absumpti Hannibal et Philopoemen; exsul Hannibal, proditus ab hospite, 
captus Philopoemen in carcere et in uinculis exspirauit: Scipio etsi non exsul neque 

damnatus, die tamen dicta, ad quam non adfuerat reus, absens citatus, uoluntarium non 
sibimet ipse solum sed etiam funeri suo exsilium indixit. 


[53] Dum ea in Peloponneso, a quibus deuertit oratio, geruntur, reditus in Macedoniam 
Demetrii legatorumque aliter aliorum adfecerat animos. uulgus Macedonum, quos belli 
ab Romanis imminentis metus terruerat, Demetrium ut pacis auctorem cum ingenti 
fauore conspiciebant, simul et spe haud dubia regnum ei post mortem patris 
destinabant. nam etsi minor aetate quam Perseus esset, hunc iusta matre familiae, illum 
paelice ortum esse; illum ut ex uulgato corpore genitum nullam certi patris notam 
habere, hunc insignem Philippi similitudinem prae se ferre. ad hoc Romanos Demetrium 
in paterno solio locaturos, Persei nullam apud eos gratiam esse. haecuulgo loquebantur. 
itaque et Persea cura angebat, ne parum pro se una aetas ualeret, cum aliis omnibus 
rebus frater superior esset; et Philippus ipse, uix sui arbitrii fore, quem heredem regni 
relinqueret credens, sibi quoque grauiorem esse quam uellet minorem filium aiebat. 
offendebatur interdum concursu Macedonum ad eum, et alteram iam se uiuo regiam 
esse indignabatur. et ipse iuuenis haud dubie inflatior redierat, subnisus erga se iudiciis 
senatus, concessisque sibi, quae patri negata essent; et omnis mentio Romanorum 
quantam dignitatem ei apud ceteros Macedonas, tantam inuidiam non apud fratrem 
modo sed etiam apud patrem conciliabat, utique postquam legati [alii] Romani uenerunt, 
et cogebatur decedere Thracia praesidiaque deducere et alia aut ex decreto priorum 
legatorum aut ex noua constitutione senatus facere. sed omnia maerens quidem et 
gemens, eo magis quod filium frequentiorem prope cum illis quam secum cernebat, 
oboedienter tamen aduersus Romanos faciebat, ne quam mouendi extemplo belli 
causam praeberet. auertendos etiam animos a suspicione talium consiliorum ratus, 
mediam per Thraciam exercitum in Odrysas et Dentheletos et Bessos duxit: 
Philippopolin urbem fuga desertam oppidanorum, qui in proxima montium iuga cum 
familiis receperant sese, cepit, campestresque barbaros, depopulatus agros eorum, in 
deditionem accepit. relicto inde ad Philippopolin praesidio, quod haud multo post ab 
Odrysis expulsum est, oppidum in Deuriopo condere instituit-Paeoniae ea regio est-, 
prope Erigonum fluuium, qui ex Illyrico per Pe«lag»oniam fluens in Axium amnem editur, 
haud procul Stobis, uetere urbe: nouam urbem Perseida, ut is filio maiori haberetur 
honos, appellari iussit. 


[54] Dum haec in Macedonia geruntur, consules in prouincias profecti. Marcellus 
nuntium praemisit ad L. Porcium proconsulem, ut ad nouum Gallorum oppidum legiones 
admoueret. aduenienti consuli Galli sese dediderunt. duodecim milia armatorum erant: 
plerique arma ex agris rapta habebant: ea aegre patientibus iis adempta, quaeque alia 
aut populantes agros rapuerant aut secum attulerant. de his rebus qui quererentur, 
legatos Romam miserunt. introducti in senatum a C. Ualerio praetore exposuerunt se 
superante in Gallia multitudine inopia coactos agri et egestate ad quaerendam sedem 
Alpes transgressos, quae inculta per solitudines uiderent, ibi sine ullius iniuria 
consedisse. oppidum quoque aedificare coepisse, quod indicium esset nec agro nec urbi 
ulli uim adlaturos uenisse. nuper M. Claudium ad se nuntium misisse bellum se cum iis, 
ni dederentur, gesturum. se certam, etsi non speciosam pacem quam incerta belli 
praeoptantes dedidisse se prius in fidem quam in potestatem populi Romani. post 

paucos dies iussos et urbe et agro decedere sese tacitos abire, quo terrarum possent, in 
animo habuisse. arma deinde sibi, et postremo omnia alia, quae ferrent agerentque, 
adempta. orare se senatum populumque Romanum, ne in se innoxios deditos acerbius 
quam in hostes saeuirent. huic orationi senatus ita responderi iussit, neque illos recte 
fecisse, cum in Italiam uenerint oppidumque in alieno agro, nullius Romani magistratus, 
qui ei prouinciae praeesset, permissu aedificare conati sint; neque senatui placere 
deditos spoliari. itaque se cum iis legatos ad consulem missuros, qui, si redeant, unde 
uenerint, omnia iis sua reddi iubeant, quique protinus eant trans Alpes, et denuntient 
Gallicis populis, multitudinem suam domi contineant: Alpes prope inexsuperabilem 
finem in medio esse: non utique iis melius fore «quam» qui eas primi peruias fecissent. 
legati missi L. Furius Purpurio Q. Minucius L. Manlius Acidinus. Galli, redditis omnibus, 
quae sine cuiusquam iniuria habebant, Italia excesserunt. 


[55] Legatis Romanis Transalpini populi benigne responderunt. seniores eorum nimiam 
lenitatem populi Romani castigarunt, quod eos homines, qui gentis iniussu profecti 
occupare agrum imperii Romani et in alieno solo aedificare oppidum conati sint, 
impunitos dimiserint: debuisse grauem temeritatis mercedem statui. quod uero etiam 
sua reddiderint, uereri ne tanta indulgentia plures ad talia audenda impellantur. et 
exceperunt et prosecuti cum donis legatos sunt. 


M. Claudius consul Gallis ex prouincia exactis Histricum bellum moliri coepit litteris ad 
senatum missis, ut sibi in Histriam traducere legiones liceret. id senatui «non» placuit. 
illud agitabant, uti colonia Aquileia deduceretur, nec satis constabat, utrum Latinam an 
ciuium Romanorum deduci placeret. postremo Latinam potius coloniam deducendam 
patres censuerunt. triumuiri creati sunt P. Scipio Nasica C. Flaminius L. Manlius Acidinus. 
eodem anno Mutina et Parma coloniae ciuium Romanorum sunt deductae. bina milia 
hominum in agro, qui proxime Boiorum, ante Tuscorum fuerat, octona iugera Parmae, 
quina Mutinae acceperunt. deduxerunt triumuiri M. Aemilius Lepidus T. Aebutius Parrus 
L. Quinctius Crispinus. et Saturnia colonia ciuium Romanorum in agrum Caletranum est 
deducta. deduxerunt triumuiri Q. Fabius Labeo C. Afranius Stellio Ti. Sempronius 
Gracchus. in singulos iugera data dena. 


[56] Eodem anno A. Terentius proconsul haud procul flumine Hibero, in agro Ausetano, 
et proelia secunda cum Celtiberis fecit, et oppida, quae ibi communierant, aliquot 
expugnauit. ulterior Hispania eo anno in pace fuit, quia et P. Sempronius proconsul 
diutino morbo est implicitus, et nullo lacessente peropportune quieuerunt Lusitani. nec 
in Liguribus memorabile quicquam a Q. Fabio consule gestum. 


Ex Histria reuocatus M. Marcellus exercitu dimisso Romam comitiorum causa rediit. 
creauit consules Cn. Baebium Tamphilum et L. Aemilium Paulum. cum M. Aemilio Lepido 
hic aedilis curulis fuerat; a quo consule quintus annus erat, cum is ipse Lepidus post duas 
repulsas consul factus esset. praetores inde facti Q. Fuluius Flaccus M. Ualerius Laeuinus 
P. Manlius iterum M. Ogulnius Gallus L. Caecilius Denter C. Terentius Istra. 


Supplicatio extremo anno fuit prodigiorum causa, quod sanguine per biduum pluuisse 
in area Concordiae satis credebant, nuntiatumque erat haud procul Sicilia insulam, quae 

non ante fuerat, nouam editam e mari esse. Hannibalem hoc anno Antias Ualerius 
decessisse est auctor legatis ad eam rem ad Prusiam missis praeter T. Quinctium 
Flamininum, cuius in ea re celebre est nomen, L. Scipione Asiatico et P. Scipione Nasica. 


Liber XL. Principio insequentis anni consules praetoresque 


[1] Principio insequentis anni consules praetoresque sortiti prouincias sunt. consulibus 
nulla praeter Ligures, quae decerneretur, erat. iurisdictio urbana M. Ogulnio Gallo, inter 
peregrinos M. Ualerio euenit; Hispaniarum Q. Fuluio Flacco citerior, P. Manlio ulterior, 
L. Caecilio Dentri Sicilia, C. Terentio Istrae Sardinia. dilectus habere consules iussi. Q. 
Fabius ex Liguribus scripserat Apuanos ad rebellionem spectare, periculumque esse, ne 
impetum in agrum Pisanum facerent. et ex Hispaniis citeriorem in armis esse et cum 
Celtiberis bellari sciebant; in ulteriore, quia diu aeger esset praetor, luxuria et otio 
solutam disciplinam militarem esse. ob ea nouos exercitus conscribi placuit, quattuor 
legiones in Ligures, uti singulae quina milia et ducenos pedites, trecenos haberent 
equites, sociorum iisdem Latini nominis quindecim milia peditum addita et octingenti 
equites. hi duo consulares exercitus essent. scribere praeterea iussi septem milia 
peditum sociorum ac Latini nominis et quadringentos equites et mittere ad M. 
Marcellum in Galliam, cui ex consulatu prorogatum imperium erat. in Hispaniam 
utramque quae ducerentur, quattuor milia peditum ciuium Romanorum et ducenti 
equites, et sociorum septem milia peditum cum trecentis equitibus scribi iussa. et Q. 
Fabio Labeoni cum exercitu, quem habebat, in Liguribus prorogatum in annum imperium 
est. 


[2] Ver procellosum eo anno fuit. pridie Parilia, medio ferme die, atrox cum uento 
tempestas coorta multis sacris profanisque locis stragem fecit, signa aenea in Capitolio 
deiecit, forem ex aede Lunae, quae in Auentino est, raptam tulit et in posticis parietibus 
Cereris templi adfixit, signa alia in circo maximo cum columnis quibus superstabant 
euertit, fastigia aliquot templorum a culminibus abrupta foede dissipauit. itaque in 
prodigium uersa ea tempestas, procurarique haruspices iusserunt. simul procuratum est 
quod tripedem mulum Reate natum nuntiatum erat, et a Formiis * * aedem Apollinis 
Caietae de caelo tactam. ob ea prodigia uiginti hostiis maioribus sacrificatum est et diem 
unum supplicatio fuit. 


Per eos dies ex litteris A. Terentii propraetoris cognitum P. Sempronium in ulteriore 
prouincia, cum plus annum aeger fuisset, mortuum esse. eo maturius in Hispaniam 
praetores iussi proficisci. 


Legationes deinde transmarinae in senatum introductae sunt, primae Eumenis et 
Pharnacis regum et Rhodiorum querentium de Sinopensium clade. Philippi quoque 
legati et Achaeorum et Lacedaemoniorum sub idem tempus uenerunt. iis prius Marcio 
audito, qui ad res Graeciae Macedoniaeque uisendas missus erat, responsa data sunt. 
Asiae regibus ac Rhodiis responsum est legatos ad eas res uisendas senatum missurum. 

[3] De Philippo auxerat curam Marcius: nam ita fecisse eum, quae senatui placuissent, 
fatebatur, ut facile appareret non diutius quam necesse esset facturum. neque 
obscurum erat rebellaturum, omniaque, quae tunc ageret diceretque, eo spectare. iam 
primum omnem fere multitudinem ciuium ex maritimis ciuitatibus cum familiis suis in 
Emathiam, quae nunc dicitur, quondam appellata Paeonia est, traduxit, Thracibusque et 
aliis barbaris urbes tradidit habitandas, fidiora haec genera hominum fore ratus in 
Romano bello. ingentem ea res fremitum Macedonia tota fecit, relinquentesque 
penates suos cum coniugibus ac liberis pauci tacitum dolorem continebant; 
exsecrationesque in agminibus proficiscentium in regem uincente odio metum 
exaudiebantur. his ferox animus omnes homines, omnia loca temporaque suspecta 
habebat. postremo negare propalam coepit satis tutum sibi quicquam esse, nisi liberos 
eorum, quos interfecisset, comprehensos in custodia haberet et tempore alium alio 
tolleret. 


[4] Eam crudelitatem, foedam per se, foediorem unius domus clades fecit. Herodicum 
principem Thessalorum multis ante annis occiderat; generos quoque eius postea 
interfecit. in uiduitate relictae filiae singulos filios paruos habentes. Theoxena et Archo 
nomina iis erant mulieribus. Theoxena multis petentibus aspernata nuptias est: Archo 
Poridi cuidam, longe principi gentis Aenianum, nupsit et apud eum plures enixa partus, 
paruis admodum relictis omnibus, decessit. Theoxena, ut in suis manibus liberi sororis 
educarentur, Poridi nupsit; et tamquam omnes ipsa enixa foret, suum sororisque filios 
in eadem habebat cura. postquam regis edictum de comprehendendis liberis eorum, qui 
interfecti essent, accepit, ludibrio futuros non regis modo sed custodum etiam libidini 
rata ad rem atrocem animum adiecit ausaque est dicere se sua manu potius omnes 
interfecturam quam in potestatem Philippi uenirent. Poris abominatus mentionem tam 
foedi facinoris Athenas deportaturum eos ad fidos hospites dixit, comitemque ipsum 
fugae futurum esse. proficiscuntur ab Thessalonica Aeneam ad statum sacrificium, quod 
Aeneae conditori cum magna caerimonia quotannis faciunt. ibi die per sollemnes epulas 
consumpto nauem praeparatam a Poride sopitis omnibus de tertia uigilia conscendunt 
tamquam redituri [in] Thessalonicam: sed traicere in Euboeam erat propositum. 
ceterum in aduersum uentum nequiquam eos tendentes prope terram lux oppressit, et 
regii, qui praeerant custodiae portus, lembum armatum ad retrahendam eam nauem 
miserunt cum graui edicto, ne reuerterentur sine ea. cum iam appropinquabant, Poris 
quidem ad hortationem remigum nautarumque intentus erat; interdum manus ad 
caelum tendens deos, ut ferrent opem, orabat. ferox interim femina, ad multo ante 
praecogitatum reuoluta facinus, uenenum diluit ferrumque promit et posito in 
conspectu poculo strictisque gladiis 'mors' inquit 'una uindicta est. uiae ad mortem hae 
sunt: qua quemque animus fert, effugite superbiam regiam. agite, iuuenes mei, primum, 
qui maiores estis, capite ferrum aut haurite poculum, si segnior mors iuuat.' et hostes 
aderant et auctor mortis instabat. alii alio leto absumpti semianimes e naue 
praecipitantur. ipsa deinde uirum comitem mortis complexa in mare sese deiecit. naue 
uacua dominis regii potiti sunt. 


[5] Huius atrocitas facinoris nouam uelut flammam regis inuidiae adiecit, ut uulgo ipsum 
liberosque exsecrarentur; quae dirae breui ab omnibus diis exauditae, ut saeuiret ipse 

in suum sanguinem, effecerunt. Perseus enim cum in dies magis cerneret fauorem et 
dignitatem Demetrii fratris apud multitudinem Macedonum crescere et gratiam apud 
Romanos, sibi spem nullam regni superesse nisi in scelere ratus ad id unum omnes 
cogitationes intendit. ceterum cum se ne ad id quidem, quod muliebri cogitabat animo, 
satis per se ualidum crederet, singulos amicorum patris temptare sermonibus perplexis 
institit. et primo quidam ex his aspernantium tale quicquam praebuerunt speciem, quia 
plus in Demetrio spei ponebant; deinde crescente in dies Philippi odio in Romanos, cui 
Perseus indulgeret, Demetrius summa ope aduersaretur, prospicientes animo exitum 
incauti a fraude fraterna iuuenis, adiuuandum, quod futurum erat, rati fouendamque 
spem potentioris, Perseo se adiungunt. cetera in suum quaeque tempus agenda 
differunt: in praesentia placet omni ope in Romanos accendi regem impellique ad 
consilia belli, ad quae iam sua sponte animum inclinasset. simul ut Demetrius in dies 
suspectior esset, ex composito sermones ad res Romanorum trahebant. ibi cum alii 
mores et instituta eorum, alii res gestas, alii speciem ipsius urbis nondum exornatae 
neque publicis neque priuatis locis, alii singulos principum eluderent, iuuenis incautus 
et amore nominis Romani et certamine aduersus fratrem omnia tuendo suspectum se 
patri et opportunum criminibus faciebat. itaque expertem eum pater omnium de rebus 
Romanis consiliorum habebat: totus in Persea uersus cum eo cogitationes eius rei dies 
ac noctes agitabat. redierant forte, quos miserat in Bastarnas ad arcessenda auxilia, 
adduxerantque inde nobiles iuuenes et regii quosdam generis, quorum unus sororem 
suam in matrimonium Philippi filio pollicebatur; erexeratque consociatio gentis eius 
animum regis. tum Perseus 'quid ista prosunt?' inquit. nequaquam tantum in externis 
auxiliis est praesidii, quantum periculi «in» fraude domestica. proditorem nolo dicere, 
certe speculatorem habemus in sinu, cuius, ex quo obses Romae fuit, corpus nobis 
reddiderunt Romani, animum ipsi habent. omnium paene Macedonum in eum ora 
conuersa sunt, nec regem se alium habituros aiunt quam quem Romani dedissent'. his 
per se aegra mens senis stimulabatur, et animo magis quam uultu ea crimina accipiebat. 


[6] Forte lustrandi exercitus uenit tempus, cuius sollemne est tale: caput mediae canis 
praecisae et pars ad dexteram, cum extis posterior ad laeuam uiae ponitur: inter hanc 
diuisam hostiam copiae armatae traducuntur. praeferuntur primo agmini arma insignia 
omnium ab ultima origine Macedoniae regum, deinde rex ipse cum liberis sequitur, 
proxima est regia cohors custodesque corporis, postremum agmen Macedonum cetera 
multitudo claudit. latera regis duo filii iuuenes cingebant, Perseus iam tricesimum 
annum agens, Demetrius quinquennio minor, medio iuuentae robore ille, hic flore, 
fortunati patris matura suboles, si mens sana fuisset. mos erat lustrationis sacro peracto 
decurrere exercitum, et diuisas bifariam [duas] acies concurrere ad simulacrum pugnae. 
regii iuuenes duces ei ludicro certamini dati: ceterum non imago fuit pugnae, sed 
tamquam de regno dimicaretur, ita concurrerunt, multaque uulnera rudibus facta, nec 
praeter ferrum quicquam defuit ad iustam belli speciem. pars ea, quae sub Demetrio 
erat, longe superior fuit. id aegre patiente Perseo laetari prudentes amici eius, eamque 
rem ipsam dicere praebituram causam criminandi iuuenis. 


[7] Conuiuium eo die sodalium, qui simul decurrerant, uterque habuit, cum uocatus ad 
cenam ab Demetrio Perseus negasset. festo die benigna inuitatio et hilaritas iuuenalis 

utrosque in uinum traxit. commemoratio ibi certaminis ludicri et iocosa dicta in 
aduersarios, ita ut ne ipsis quidem ducibus abstineretur, iactabantur. ad has excipiendas 
uoces speculator ex conuiuis Persei missus cum incautior obuersaretur, exceptus a 
iuuenibus forte triclinio egressis male mulcatur. huius rei ignarus Demetrius 'quin 
comisatum' inquit 'ad fratrem imus et iram eius, si qua ex certamine residet, simplicitate 
et hilaritate nostra lenimus?' omnes ire se conclamarunt praeter eos, qui speculatoris 
ab se pulsati praesentem ultionem metuebant. cum eos quoque Demetrius traheret, 
ferrum ueste abdiderunt, quo se tutari, si qua uis fieret, possent. nihil occulti esse in 
intestina discordia potest. utraque domus speculatorum et proditorum plena erat. 
praecucurrit index ad Persea, ferro succinctos nuntians cum Demetrio quattuor 
adulescentes uenire. etsi causa apparebat-nam ab iis pulsatum conuiuam suum 
audierat-, infamandae rei causa ianuam obserari iubet, et ex parte superiore aedium 
uersisque in uiam fenestris comisatores, tamquam ad caedem suam uenientes, aditu 
ianuae arcet. Demetrius per uinum, quod excluderetur, paulisper uociferatus in 
conuiuium redit, totius rei ignarus. 


[8] Postero die Perseus, cum primum conueniendi potestas patris fuit, regiam ingressus 
perturbato uultu in conspectu patris tacitus procul constitit. cui cum pater 'satin salue?' 
et, quaenam ea maestitia esset, interrogaret eum, 'de lucro tibi' inquit 'uiuere me scito. 
iam non occultis a fratre petimur insidiis; nocte cum armatis domum ad interficiendum 
me uenit, clausisque foribus parietum praesidio me a furore eius sum tutatus.' cum 
pauorem mixtum admiratione patri iniecisset, 'atqui si aures praebere potes' inquit, 
'manifestam rem teneas faciam.' enimuero se Philippus dicere auditurum, uocarique 
extemplo Demetrium iussit; et seniores amicos duos, expertes iuuenalium inter fratres 
certaminum, infrequentes iam in regia, Lysimachum et Onomastum arcessit, quos in 
consilio haberet. dum ueniunt amici, solus filio procul stante multa secum animo 
uolutans inambulauit. postquam uenisse eos nuntiatum est, secessit in partem 
interiorem cum duobus amicis et totidem custodibus corporis; filiis, ut ternos inermes 
secum introducerent, permisit. ibi cum consedisset, 'sedeo' inquit 'miserrimus pater 
iudex inter duos filios, accusatorem parricidii et reum, aut conficti aut admissi criminis 
labem apud meos inuenturus. iam pridem quidem hanc procellam imminentem 
timebam, cum uultus inter uos minime fraternos cernerem, cum uoces quasdam 
exaudirem. sed interdum spes animum subibat deflagrare iras uestras, purgari 
suspiciones posse. etiam hostes armis positis foedus icisse, et priuatas multorum 
simultates finitas: subituram uobis aliquando germanitatis memoriam, puerilis 
quondam simplicitatis consuetudinisque inter uos, meorum denique praeceptorum, 
quae uereor ne uana surdis auribus cecinerim. quotiens ego audientibus uobis 
detestatus exempla discordiarum fraternarum horrendos euentus eorum rettuli, qui se 
stirpemque suam, domos, regna funditus euertissent. meliora quoque exempla parte 
altera posui: sociabilem consortionem inter binos Lacedaemoniorum reges, salutarem 
per multa saecula ipsis patriaeque: eandem ciuitatem, postquam mos sibi cuique 
rapiendi tyrannidem exortus sit, euersam. iam hos Eumenem Attalumque fratres, ab 
tam exiguis rebus, prope ut puderet regii nominis, mihi Antiocho, cuilibet regum huius 
aetatis, nulla re magis quam fraterna unanimitate, regnum aequasse. ne Romanis 


886 


quidem exemplis abstinui, quae aut uisa aut audita habebam, T. et L. Quinctiorum, qui 
bellum mecum gesserunt, P. et L. Scipionum, qui Antiochum deuicerunt, patris patrique 
eorum, quorum perpetuam uitae concordiam mors quoque miscuit. neque uos illorum 
scelus similisque sceleri euentus deterrere a uecordi discordia potuit, neque horum 
bona mens, bona fortuna ad sanitatem flectere. uiuo et spirante me hereditatem meam 
ambo et spe et cupiditate improba creuistis. eo usque me uiuere uultis, donec alterius 
uestrum superstes haud ambiguum regem alterum mea morte faciam. nec fratrem nec 
patrem potestis pati. nihil cari, nihil sancti est. in omnium uicem regni unius insatiabilis 
amor successit. agite, conscelerate aures paternas, decernite criminibus, mox ferro 
decreturi, dicite palam quidquid aut ueri potestis aut libet comminisci: reseratae aures 
sunt, quae posthac secretis alterius ab altero criminibus claudentur.' haec furens ira cum 
dixisset, lacrimae omnibus obortae, et diu maestum silentium tenuit. 


[9] Tum Perseus 'aperienda nimirum nocte ianua fuit et armati comisatores accipiendi 
praebendumque ferro iugulum, quando non creditur nisi perpetratum facinus, et eadem 
petitus insidiis audio, quae latro atque insidiator. non nequiquam isti unum Demetrium 
filium te habere, me subditum et paelice genitum appellant. nam si gradum, si caritatem 
filii apud te haberem, non in me querentem deprehensas insidias, sed in eum, qui 
fecisset, saeuires, nec adeo uilis tibi uita esset nostra, ut nec praeterito periculo meo 
mouereris, neque futuro, si insidiantibus «sit» impune. itaque si mori tacitum oportet, 
taceamus, precati tantum deos, ut a me coeptum scelus in me finem habeat, nec per 
meum latus tu petaris: sin autem, quod circumuentis in solitudine natura ipsa subicit, ut 
hominum, quos numquam uiderint, fidem tamen implorent, mihi quoque ferrum in me 
strictum cernenti uocem mittere licet, per te patriumque nomen, quod utri nostrum 
sanctius sit iam pridem sentis, ita me audias precor, tamquam si uoce et comploratione 
nocturna excitus mihi quiritanti interuenisses, Demetrium cum armatis nocte 
intempesta in uestibulo meo deprehendisses. quod tum uociferarer in re praesenti 
pauidus, hoc nunc postero die queror. frater, non comisantium in uicem «animis» iam 
diu uiuimus inter nos. regnare utique uis. huic spei tuae obstat aetas mea, obstat 
gentium ius, obstat uetustus Macedoniae mos, obstat uero etiam patris iudicium. haec 
transcendere nisi per meum sanguinem non potes. omnia moliris et temptas. adhuc seu 
cura mea seu fortuna restitit parricidio tuo. hesterno die in lustratione et decursu et 
simulacro ludicro pugnae funestum prope proelium fecisti, nec me aliud a morte 
uindicauit, quam quod me ac meos uinci passus sum. ab hostili proelio, tamquam 
fraterno lusu, pertrahere me ad cenam uoluisti. credis me, pater, inter inermes conuiuas 
cenaturum fuisse, ad quem armati comisatum uenerunt? credis nihil a gladiis nocte 
pericul«i mihi futur»um fuisse, quem rudibus te inspectante prope occiderunt? quid hoc 
noctis, quid inimicus ad iratum, quid cum ferro succinctis iuuenibus uenis? conuiuam me 
tibi committere ausus non sum: comisatorem te cum armatis uenientem recipiam? si 
aperta ianua fuisset, funus meum parares hoc tempore, pater, quo querentem audis. 
nihil ego, tamquam accusator, criminose nec dubia argumentis colligendo ago. quid 
enim? negat uenisse se cum multitudine ad ianuam meam, an ferro succinctos secum 
fuisse? quos nominauero, arcesse. possunt quidem omnia audere, qui hoc ausi sunt: non 

tamen audebunt negare. si deprehensos intra limen meum cum ferro ad te deducerem, 
[rem] pro manifesto haberes: fatentes pro deprehensis habe. 


[10] Exsecrare nunc cupiditatem regni, et furias fraternas concita. sed ne sint caecae, 
pater, exsecrationes tuae, discerne, dispice insidiatorem et petitum insidiis: noxium 
incesse caput. qui occisurus fratrem fuit, habeat etiam iratos paternos deos: qui 
periturus fraterno scelere fuit, perfugium in patris misericordia et iustitia habeat. quo 
enim alio confugiam, cui non sollemne lustrale exercitus tui, non decursus militum, non 
domus, non epulae, non nox ad quietem data naturae beneficio mortalibus tuta est? si 
iero ad fratrem inuitatus, moriendum est; si recepero intra ianuam comisatum fratrem, 
moriendum est: nec eundo nec manendo insidias euito. quo me conferam? nihil praeter 
deos, pater, et te colui. non Romanos habeo, ad quos confugiam: perisse expetunt, quia 
tuis iniuriis doleo, quia tibi ademptas tot urbes, tot gentes, modo Thraciae maritimam 
oram, indignor. nec me necte incolumi Macedoniam suam futuram sperant. si me scelus 
fratris, te senectus absumpserit, aut ne ea quidem exspectata fuerit, regem regnumque 
Macedoniae sua futura sciunt. si quid extra Macedoniam tibi Romani reliquissent, mihi 
quoque id relictum crederem receptaculum. at in Macedonibus satis praesidii est. uidisti 
hesterno die impetum militum in me. quid illis defuit nisi ferrum? quod illis defuit 
interdiu, conuiuae fratris noctu sumpserunt. quid de magna parte principum loquar, qui 
in Romanis spem omnem dignitatis et fortunae posuerunt et in eo, qui omnia apud 
Romanos potest? neque hercule istum mihi tantum, fratri maiori, sed prope est, ut tibi 
quoque ipsi, regi et patri, praeferant. iste enim est, cuius beneficio poenam tibi senatus 
remisit, qui nunc te ab armis Romanis protegit, qui tuam senectutem obligatam et 
obnoxiam adulescentiae suae esse aequum censet. pro isto Romani stant, pro isto 
omnes urbes tuo imperio liberatae, pro isto Macedones qui pace Romana gaudent. mihi 
praeter te, pater, quid usquam aut spei aut praesidii est? 


[11] Quo spectare illas litteras ad te nunc missas T. Quinctii credis, quibus et bene te 
consuluisse rebus tuis ait, quod Demetrium Romam miseris, et hortatur, ut iterum et 
cum pluribus legatis et primoribus eum remittas Macedonum? T. Quinctius nunc est 
auctor omnium rerum isti et magister. eum sibi te abdicato patre in locum tuum 
substituit. illic ante omnia clandestina cocta sunt consilia. quaeruntur adiutores consiliis, 
cum te plures et principes Macedonum cum isto mittere iubet. qui hinc integri et sinceri 
Romam eunt, Philippum regem se habere credentes, imbuti illinc et infecti Romanis 
delenimentis redeunt. Demetrius iis unus omnia est, eum iam regem uiuo patre 
appellant. haec si indignor, audiendum est statim non ab aliis solum sed etiam a te, pater, 
cupiditatis regni crimen. ego uero, si in medio ponitur, non agnosco. quem enim suo 
loco moueo, ut ipse in eius locum succedam? unus ante me pater est, et ut diu sit, deos 
rogo. superstes-et ita sim, si merebor, ut ipse me esse uelit-hereditatem regni, si pater 
tradet, accipiam. cupit regnum, et quidem scelerate cupit, qui transcendere festinat 
ordinem aetatis, naturae, moris Macedonum, iuris gentium. obstat frater maior, ad 
quem iure, uoluntate etiam patris, regnum pertinet. tollatur: non primus regnum 
fraterna caede petiero. pater senex et [filio] solus [orbatus] de se magis timebit, quam 
ut filii necem ulciscatur. Romani laetabuntur, probabunt, defendent factum. hae spes 
incertae, pater, sed non inanes sunt. ita enim se res habet: periculum uitae propellere a 

me potes, puniendo eos, qui ad me interficiendum ferrum sumpserunt; si facinori eorum 
successerit, mortem meam idem tu persequi non poteris.' 


[12] Postquam dicendi finem Perseus fecit, coniecti eorum, qui aderant, oculi in 
Demetrium sunt, uelut confestim responsurus esset. deinde diu silentium fuit, cum 
perfusum fletu appareret omnibus loqui non posse. tandem uicit dolorem ipsa 
necessitas, cum dicere iuberent, atque ita orsus est. 'omnia, quae reorum antea fuerant 
auxilia, pater, praeoccupauit accusator. simulatis lacrimis in alterius perniciem ueras 
meas lacrimas suspectas tibi fecit. cum ipse, ex quo ab Roma redii, per occulta cum suis 
colloquia dies noctesque insidietur, ultro mihi non insidiatoris modo sed latronis 
manifesti et percussoris speciem induit. periculo suo te exterret, ut innoxio fratri per 
eundem te maturet perniciem. perfugium sibi nusquam gentium esse ait, ut ego ne apud 
te quidem spei quicquam reliqui habeam. circumuentum, solum, inopem inuidia gratiae 
externae, quae obest potius quam prodest, onerat. iam illud quam accusatorie, quod 
noctis huius crimen miscuit cum cetera insectatione uitae meae, ut et hoc, quod iam 
quale sit scies, suspectum alio uitae nostrae tenore faceret, et illam  uanam 
criminationem spei uoluntatis consiliorum meorum nocturno hoc ficto et composito 
argumento fulciret? simul et illud quaesiuit, ut repentina et minime praeparata 
accusatio uideretur, quippe ex noctis huius metu et tumultu repentino exorta. oportuit 
autem, Perseu, si proditor ego patris regnique eram, si cum Romanis, si cum aliis inimicis 
patris inieram consilia, non exspectatam fabulam esse noctis huius, sed proditionis me 
ante accusatum: si illa, separata hac, uana accusatio erat inuidiamque tuam aduersus 
me magis quam crimen meum indicatura, hodie quoque eam aut praetermitti aut in 
aliud tempus differri, ut per se quae«re»retur, utrum ego tibi an tu mihi, nouo quidem 
et singulari genere odii, insidias fecisses. ego tamen, quantum in hac subita 
perturbatione potero, separabo ea, quae tu confudisti, et noctis huius insidias aut tuas 
aut meas detegam. occidendi sui consilium inisse me uideri uult, ut scilicet maiore fratre 
sublato, cuius iure gentium, more Macedonum, tuo etiam, ut ait, iudicio regnum est 
futurum, ego minor in eius, quem occidissem, succederem locum. quid ergo illa sibi uult 
pars altera orationis, qua Romanos a me cultos ait atque eorum fiducia in spem regni 
me uenisse? nam si et in Romanis tantum momenti credebam esse, ut quem uellent 
imponerent Macedoniae regem, et meae tantum apud eos gratiae confidebam, quid 
opus parricidio fuit? an ut cruentum diadema fraterna caede gererem? ut illis ipsis, apud 
quos aut uera aut certe simulata probitate partam gratiam habeo, si quam forte habeo, 
exsecrabilis et inuisus essem? nisi T. Quinctium credis, cuius nutu et consiliis me nunc 
arguis regi, cum et ipse tali pietate uiuat cum fratre, mihi fraternae caedis fuisse 
auctorem. idem non Romanorum gratiam solum, sed Macedonum iudicia ac paene 
omnium deorum hominumque consensum collegit, per quae omnia se mihi parem in 
certamine non futurum crediderit: idem, tamquam [in] aliis omnibus rebus inferior 
essem, ad sceleris ultimam spem confugisse me insimulat. uis hanc formulam cognitionis 
esse, ut, uter timuerit, ne alter dignior uideretur regno, is consilium opprimendi fratris 
iudicetur cepisse? 


[13] Exsequamur tamen quocumque modo conficti ordinem criminis. pluribus modis se 
petitum criminatus est, et omnes insidiarum uias in unum diem contulit. uolui interdiu 


889 


eum post lustrationem, cum concurrimus, et quidem, si diis placet, lustrationum die 
occidere; uolui, cum ad cenam inuitaui, ueneno scilicet tollere; uolui, cum comisatum 
gladiis succincti me secuti sunt, ferro interficere. tempora quidem qualia sint ad 
parricidium electa, uides: lusus, conuiuii, comisationis. quid? dies qualis? quo lustratus 
exercitus, quo inter diuisam uictimam, praelatis omnium, qui umquam fuere, 
Macedoniae regum armis regiis, duo soli tua tegentes latera, pater, praeuecti sumus, et 
secutum est Macedonum agmen: hoc ego, etiam si quid antea admisissem piaculo 
dignum, lustratus et expiatus sacro, tum cum maxime in hostiam itineri nostro 
circumdatam intuens, parricidium uenena gladios in comisationem praeparatos 
uolutabam in animo, ut quibus aliis deinde sacris contaminatam omni scelere mentem 
expiarem? sed caecus criminandi cupiditate animus, dum omnia suspecta efficere uult, 
aliud alio confundit. nam si ueneno te inter cenam tollere uolui, quid minus aptum fuit 
quam pertinaci certamine et concursu iratum te efficere, ut merito, sicut fecisti, 
inuitatus ad cenam abnueres? cum autem iratus negasses, utrum, ut placarem te, danda 
opera fuit, ut aliam quaererem occasionem, quoniam semel uenenum paraueram, an ab 
illo consilio uelut transiliendum ad aliud fuit, ut ferro te, et quidem eo«dem» die, per 
speciem comisationis occiderem? quo deinde modo, si te metu mortis credebam cenam 
uitasse meam, non ab eodem metu comisationem quoque uitaturum existimabam? 


[14] Non est res, qua erubescam, pater, si die festo inter aequales largiore uino sum usus. 
tu quoque uelim inquiras, qua laetitia, quo lusu apud me celebratum hesternum 
conuiuium sit, illo etiam— prauo forsitan-gaudio prouehente, quod in iuuenali armorum 
certamine pars nostra non inferior fuerat. miseria haec et metus crapulam facile 
excusserunt; quae si non interuenissent, insidiatores nos sopiti iaceremus. si domum 
tuam expugnaturus, capta domo dominum interfecturus eram, non temperassem uino 
in unum diem, non milites meos abstinuissem? et ne ego me solus nimia simplicitate 
tuear, ipse quoque minime malus ac suspicax frater 'nihil aliud scio', inquit 'nihil arguo, 
nisi quod cum ferro comisatum uenerunt.' si quaeram, unde id ipsum scias, necesse erit 
te fateri aut speculatorum tuorum plenam domum fuisse meam, aut illos ita aperte 
sumpsisse ferrum, ut omnes uiderent. et ne quid ipse aut prius inquisisse aut nunc 
criminose argumentari uideretur, te quaerere ex iis, quos nominasset, iubebat, an 
ferrum habuissent, ut tamquam in re dubia, cum id quaesisses, quod ipsi fatentur, pro 
conuictis haberentur. quin tu illud quaeri iubes, num tui occidendi causa ferrum 
sumpserint, num me auctore et sciente? hoc enim uideri uis, non illud quod fatentur et 
palam est. ei sui se tuendi causa sumpsisse dicunt. recte an perperam fecerint, ipsi sui 
facti rationem reddent: meam causam, quae nihil eo facto contingitur, ne miscueris. aut 
explica, utrum aperte an clam te aggressuri fuerimus. si aperte, cur non omnes ferrum 
habuimus? cur nemo praeter eos, qui tuum speculatorem pulsauerunt? si clam, quis 
ordo consilii fuit? conuiuio soluto cum comisator ego discessissem, quattuor 
substitissent, ut sopitum te adgrederentur? quomodo fefellissent et alieni et mei et 
maxime suspecti, quia paulo ante in rixa fuerant? quomodo autem trucidato te ipsi 
euasuri fuerunt? quattuor gladiis domus tua capi et expugnari potuit? 


[15] Quin tu omissa ista nocturna fabula ad id, quod doles, quod inuidia urit, reuerteris? 
'cur usquam [regni] tui mentio fit, Demetri? cur dignior patris fortunae successor 

quibusdam uideris quam ego? cur spem meam, quae, si tu non esses, certa erat, dubiam 
et sollicitam facis?' haec sentit Perseus, etsi non dicit; haec istum inimicum, haec 
accusatorem faciunt; haec domum, haec regnum tuum criminibus et suspicionibus 
replent. ego autem, pater, quem ad modum nec nunc sperare regnum nec ambigere 
umquam de eo forsitan debeam, quia minor sum, quia tu me maiori cedere uis, sic illud 
nec debui facere nec debeo, ut indignus te patre [indignus] omnibus uidear. id enim 
uitiis meis, non cedendi, cui ius fasque est, modestia consequar. Romanos obicis mihi, 
et ea, quae gloriae esse debent, in crimen uertis. ego nec obses Romanis ut traderer nec 
ut legatus mitterer Romam, petii. a te missus ire non recusaui. utroque tempore ita me 
gessi, ne tibi pudori, ne regno tuo, ne genti Macedonum essem. itaque mihi cum 
Romanis, pater, amicitiae causa tu fuisti. quoad tecum illis pax manebit, mecum quoque 
gratia erit: si bellum esse coeperit, qui obses, qui legatus pro patre non inutilis fui, idem 
hostis illis acerrimus ero. nec hodie ut prosit mihi gratia Romanorum, postulo: ne obsit, 
tantum deprecor. nec in bello coepit nec ad bellum reseruatur: pacis pignus fui, ad 
pacem retinendam legatus missus sum: neutra res mihi nec gloriae nec crimini sit. ego 
si quid impie in te, pater, si quid scelerate in fratrem admisi, nullam deprecor poenam: 
si innocens sum, ne inuidia conflagrem, cum crimine non possim, deprecor. non hodie 
me primum frater accusat, sed hodie primum aperte, nullo meo in se merito. si mihi 
pater suscenseret, te maiorem fratrem pro minore deprecari oportebat, te 
adulescentiae, te errori ueniam impetrare meo. ubi praesidium esse oportebat, ibi 
exitium est. e conuiuio et comisatione prope semisomnus raptus sum ad causam 
parricidii dicendam. sine aduocatis, sine patronis ipse pro me dicere cogor. si pro alio 
dicendum esset, tempus ad meditandum et componendam orationem sumpsissem, 
cum quid aliud quam ingenii fama periclitarer? ignarus, quid arcessitus essem, te iratum 
et iubentem dicere causam, fratrem accusantem audiui. ille diu ante praeparata ac 
meditata in me oratione est usus: ego id tantum temporis, quo accusatus sum, ad 
cognoscendum, quid ageretur, habui. utrum momento illo horae accusatorem audirem 
an defensionem meditarer? attonitus repentino atque inopinato malo, uix, quid 
obiceretur, intellegere potui, nedum satis sciam, quo modo me tuear. quid mihi spei 
esset, nisi patrem iudicem haberem? apud quem etiam si caritate a fratre maiore uincor, 
misericordia certe reus uinci non debeo. ego enim ut me mihi tibique serues, precor; ille 
ut me in securitatem suam occidas, postulat. quid eum, cum regnum ei tradideris, 
facturum credis in me esse, qui iam nunc sanguinem meum sibi indulgeri aequum 
censet?' 


[16] Dicenti haec lacrimae simul spiritum et uocem intercluserunt. Philippus summotis 
iis paulisper collocutus cum amicis pronuntiauit, non uerbis se nec unius horae 
disceptatione causam eorum diiudicaturum, sed inquirendo in utriusque uitam «ac» 
mores, et dicta factaque in magnis paruisque rebus obseruando, ut omnibus appareret 
noctis proximae crimen facile reuictum, suspectam nimiam cum Romanis Demetrii 
gratiam esse. haec maxime uiuo Philippo uelut semina iacta sunt Macedonici belli, quod 
cum Perseo gerendum erat. 


Consules ambo in Ligures, quae tum una consularis prouincia erat, proficiscuntur. et quia 
prospere ibi res gesserunt, supplicatio in unum diem decreta est. Ligurum duo milia fere 

ad extremum finem prouinciae Galliae, ubi castra Marcellus habebat, uenerunt, uti 
reciperentur, orantes. Marcellus opperiri eodem loco Liguribus iussis senatum per 
litteras consuluit. senatus rescribere M. Ogulnium praetorem Marcello iussit uerius 
fuisse consules, quorum prouincia esset, quam se, quid e re publica esset, decernere; 
tum quoque non placere nisi per deditionem Ligures recipi, et receptis arma adimi atque 
eos ad consules mitti senatum aequum censere. 


Praetores eodem tempore, P. Manlius in ulteriorem Hispaniam, quam et priore praetura 
prouinciam obtinuerat, Q. Fuluius Flaccus in citeriorem peruenit, exercitumque «ab» A. 
Terentio accepit: nam ulterior morte P. Sempronii proconsulis sine imperio fuerat. 
Fuluium Flaccum oppidum Hispanum Urbicnam nomine oppugnantem Celtiberi adorti 
sunt. dura ibi proelia aliquot facta, multi Romani milites et uulnerati et interfecti sunt. 
uicit perseuerantia Fuluius, quod nulla ui abstrahi ab obsidione potuit: Celtiberi fessi 
proeliis uariis abscesserunt. urbs amoto auxilio eorum intra paucos dies capta et direpta 
est: praedam militibus praetor concessit. Fuluius hoc oppido capto, Manlius exercitu 
tantum in unum coacto, qui dissipatus fuerat, nulla alia memorabili gesta re, exercitus 
in hiberna deduxerunt. haec ea aestate in Hispania gesta. Terentius, qui ex ea prouincia 
decesserat, ouans urbem iniit. translatum argenti pondo nouem milia trecenta uiginti, 
auri octoginta pondo et duo, coronae aureae [pondo] sexaginta septem. 


[17] Eodem anno inter populum Carthaginiensem et regem Masinissam in re praesenti 
disceptatores Romani de agro fuerunt. ceperat eum ab Carthaginiensibus pater 
Masinissae Gala; Galam Syphax inde expulerat, postea in gratiam soceri Hasdrubalis 
Carthaginiensibus dono dederat; Carthaginienses eo anno Masinissa expulerat. haud 
minore certamine animorum, quam cum ferro et acie dimicarunt, res acta apud 
Romanos. Carthaginienses, quod maiorum suorum fuisset, deinde ab Syphace ad se 
peruenisset, repetebant. Masinissa paterni regni agrum se et recepisse et habere 
gentium iure aiebat; et causa et possessione superiorem esse; nihil aliud se in ea 
disceptatione metuere, quam ne pudor Romanorum, dum uereantur, ne quid socio 
atque amico regi aduersus communes suos atque illius hostes indulsisse uideantur, 
damno sit. legati possessionis ius non mutarunt, causam integram Romam ad senatum 
reiecerunt. 


In Liguribus nihil postea gestum. recesserant primum in deuios saltus, deinde dimisso 
exercitu passim in uicos castellaque sua dilapsi sunt. consules quoque dimittere 
exercitum uoluerunt, ac de ea re patres consuluerunt. alterum ex iis dimisso exercitu ad 
magistratus in annum creandos uenire Romam iusserunt, alterum cum legionibus suis 
Pisis hiemare. fama erat Gallos Transalpinos iuuentutem armare, nec, in quam regionem 
Italiae effusura se multitudo esset, sciebatur. ita inter se consules compararunt, ut Cn. 
Baebius ad comitia iret, quia M. Baebius frater eius consulatum petebat. 


[18] Comitia consulibus rogandis fuere: creati P. Cornelius Lentulus M. Baebius 
Tamphilus. praetores inde facti duo Q. Fabii, Maximus et Buteo, Ti. Claudius Nero Q. 
Petilius Spurinus M. Pinarius Rusca L. Duronius. his inito magistratu prouinciae ita sorte 
euenerunt: Ligures consulibus, praetoribus Q. Petilio urbana, Q. Fabio Maximo peregrina, 
Q. Fabio Buteoni Gallia, Ti. Claudio Neroni Sicilia, M. Pinario Sardinia, L. Duronio Apulia; 

et Histri adiecti, quod Tarentini Brundisinique nuntiabant maritimos agros infestos 
transmarinarum nauium latrociniis esse. eadem Massilienses de Ligurum nauibus 
querebantur. exercitus inde decreti, quattuor legiones consulibus, quae quina milia 
ducenos Romanos pedites, trecenos haberent equites, et quindecim milia socium ac 
Latini nominis, octingenti equites. in Hispaniis prorogatum ueteribus praetoribus 
imperium est cum exercitibus, quos haberent, et in supplementum decreta tria milia 
ciuium Romanorum, ducenti equites, et socium Latini nominis sex milia peditum, 
trecenti equites. nec rei naualis cura omissa. duumuiros in eam rem consules creare iussi, 
per quos naues uiginti deductae naualibus sociis ciuibus Romanis, qui seruitutem 
seruissent, complerentur, ingenui tantum ut iis praeessent. inter duumuiros ita diuisa 
tuenda denis nauibus maritima ora, ut promunturium iis Mineruae uelut cardo in medio 
esset; alter in«de» dextram partem usque ad Massiliam, laeuam alter usque ad Barium 
tueretur. 


[19] Prodigia multa foeda et Romae eo anno uisa et nuntiata peregre. in area Uulcani et 
Concordiae sanguine pluuit; et pontifices hastas motas nuntiauere, et Lanuuini 
simulacrum lunonis Sospitae lacrimasse. pestilentia in agris forisque et conciliabulis et 
in urbe tanta erat, ut Libitina fune«ribus» uix sufficeret. his prodigiis cladibusque anxii 
patres decreuerunt, ut et consules, quibus diis uideretur, hostiis maioribus sacrificarent, 
et decemuiri libros adirent. eorum decreto supplicatio circa omnia puluinaria Romae in 
diem unum indicta est. iisdem auctoribus et senatus censuit et consules edixerunt, ut 
per totam Italiam triduum supplicatio et feriae essent. pestilentiae tanta uis erat, ut, 
cum propter defectionem Corsorum bellumque ab lliensibus concitatum in Sardinia octo 
milia peditum ex sociis Latini nominis placuisset scribi et trecentos equites, quos M. 
Pinarius praetor secum in Sardiniam traiceret, tantum hominum demortuum esse, 
tantum ubique aegrorum consules renuntiauerint, ut is numerus effici militum non 
potuerit. quod deerat militum, sumere a Cn. Baebio proconsule, qui Pisis hibernabat, 
iussus praetor atque inde in Sardiniam traicere. 


L. Duronio praetori, cui prouincia Apulia euenerat, adiecta de Bacchanalibus quaestio 
est, cuius residua quaedam uelut semina ex prioribus malis iam priore anno 
apparuerant; sed magis inchoatae apud L. Pupium praetorem quaestiones erant quam 
ad exitum ullum perductae. id persecare nouum praetorem, ne serperet iterum latius, 
patres iusserunt. et legem de ambitu consules ex auctoritate senatus ad populum 
tulerunt. 


[20] Legationes deinde in senatum introduxerunt, regum primas Eumenis et Ariarathis 
Cappadocis et Pharnacis Pontici. nec ultra quicquam eis responsum est quam missuros, 
qui de controuersiis eorum cognoscerent statuerentque. Lacedaemoniorum deinde 
exsulum et Achaeorum legati introducti sunt, et spes data exsulibus est scripturum 
senatum Achaeis, ut restituerentur. Achaei de Messene recepta compositisque ibi rebus 
cum adsensu patrum exposuerunt. et a Philippo rege Macedonum duo legati uenerunt, 
Philocles et Apelles, nulla super re, quae petenda ab senatu esset, speculatum magis 
inquisitumque missi de iis, quorum Perseus Demetrium insimulasset sermonum cum 
Romanis, maxime cum T. Quinctio, aduersus fratrem de regno habitorum. hos tamquam 

medios nec in alterius fauorem inclinatos miserat rex: erant autem et hi Persei fraudis 
in fratrem ministri et participes. Demetrius omnium praeterquam fraterno scelere, quod 
nuper eruperat, ignarus primo neque magnam neque nullam spem habebat patrem sibi 
placari posse; minus deinde in dies patris animo fidebat, cum obsideri aures a fratre 
cerneret. itaque circumspiciens dicta factaque sua, ne cuius suspiciones augeret, 
maxime ab omni mentione et contagione Romanorum abstinebat, ut neque scribi sibi 
uellet, quia hoc praecipue criminum genere exasperari patris animum sentiebat. 


[21] Philippus, simul ne otio miles deterior fieret, simul auertendae suspicionis causa 
quicquam a se agitari de Romano bello, Stobos Paeoniae exercitu indicto in Maedicam 
ducere pergit. cupido eum ceperat in uerticem Haemi montis ascendendi, quia uulgatae 
opinioni crediderat Ponticum simul et Hadriaticum mare et Histrum amnem et Alpes 
conspici posse: subiecta oculis ea haud parui sibi momenti futura ad cogitationem 
Romani belli. percunctatus regionis peritos de ascensu Haemi, cum satis inter omnes 
constaret uiam exercitui nullam esse, paucis et expeditis per difficillimum aditum, ut 
sermone familiari minorem filium permulceret, quem statuerat non ducere secum, 
primum quaerit ab eo, cum tanta difficultas itineris proponatur, utrum perseuerandum 
sit in incepto an abstinendum. si pergat tamen ire, non posse obliuisci se in talibus rebus 
Antigoni, qui saeua tempestate iactatus, cum in eadem naue secum suos omnes 
habuisset, praecepisse liberis diceretur, ut et ipsi meminissent et ita posteris proderent, 
ne quis cum tota gente simul in rebus dubiis periclitari auderet. memorem ergo se 
praecepti eius duos simul filios non commissurum in aleam eius, qui proponeretur, 
casus; et quoniam maiorem filium secum duceret, minorem ad subsidia spei et 
custodiam regni remissurum in Macedoniam esse. non fallebat Demetrium ablegari se, 
ne adesset consilio, cum in conspectu locorum consultarent, quae proxime itinera ad 
mare Hadriaticum atque Italiam ducerent, quaeque ratio belli esset futura. sed non 
solum parendum patri [tutum], sed etiam adsentiendum erat, ne inuitum parere 
suspicionem faceret. ut tamen iter ei tutum in Macedoniam esset, Didas ex praetoribus 
regiis unus, qui Paeoniae praeerat, iussus est prosequi eum cum modico praesidio. hunc 
quoque Perseus, sicut plerosque patris amicorum, ex quo haud cuiquam dubium esse 
coeperat, ad quem regis animo ita inclinato hereditas regni pertineret, inter coniuratos 
in fratris perniciem habuit. in praesentia dat ei mandata, ut per omne obsequium 
insinuaret se in quam maxime familiarem usum, ut elicere omnia arcana specularique 
abditos eius sensus posset. ita digreditur Demetrius cum infestioribus, quam si solus iret, 
praesidiis. 


[22] Philippus Maedicam primum, deinde solitudines interiacentes Maedicae atque 
Haemo transgressus septimis demum castris ad radices montis peruenit. ibi unum 
moratus diem ad deligendos, quos duceret secum, tertio die iter est ingressus. modicus 
primo labor in imis collibus fuit. quantum in altitudinem egrediebantur, magis magisque 
siluestria et pleraque inuia loca excipiebant: peruenere deinde in tam opacum iter, ut 
prae densitate arborum immissorumque aliorum in alios ramorum perspici caelum uix 
posset. ut uero iugis appropinquabant, quod rarum in altis locis est, adeo omnia 
contecta nebula «erant», ut haud secus quam nocturno itinere impedirentur. tertio 
demum die ad uerticem peruentum. nihil uulgatae opinioni degressi inde detraxerunt, 

magis credo, ne uanitas itineris ludibrio esset, quam quod diuersa inter se maria 
montesque et amnes ex uno loco conspici potuerint. uexati omnes, et ante alios rex ipse, 
quo grauior aetate erat, difficultate uiae est. duabus aris ibi loui et Soli sacratis cum 
immolasset, qua triduo ascenderat, biduo est degressus, frigora nocturna maxime 
metuens, quae caniculae ortu similia brumalibus erant. multis per eos dies difficultatibus 
conflictatus nihilo laetiora in castris inuenit, ubi summa penuria erat, ut in regione, quam 
ab omni parte solitudines clauderent. itaque unum tantum moratus diem, quietis eorum 
causa, quos habuerat secum, itinere inde simili fugae in Dentheletos transcurrit. socii 
erant, sed propter inopiam haud secus quam hostium fines Macedones populati sunt: 
rapiendo enim passim uillas primum, dein quosdam etiam uicos euastarunt, non sine 
magno pudore regis, cum sociorum uoces nequiquam deos sociales nomenque suum 
implorantes audiret. frumento inde sublato in Maedicam regressus, urbem, quam 
Petram appellant, oppugnare est adortus. ipse a campestri aditu castra posuit, Perseum 
filium cum modica manu circummisit, ut a superioribus locis urbem adgrederetur. 
oppidani, cum terror undique instaret, obsidibus datis in praesentia dediderunt sese: 
iidem, postquam exercitus recessit, obliti obsidum relicta urbe in loca munita et montes 
refugerunt. Philippus omni genere laboris sine ullo effectu fatigatis militibus et fraude 
Didae praetoris auctis in filium suspicionibus in Macedoniam rediit. 


[23] Missus hic comes, ut ante dictum est, cum simplicitatem iuuenis incauti et suis haud 
immerito suscensentis adsentando indignandoque et ipse uicem eius captaret, in omnia 
ultro suam offerens operam, fide data arcana eius elicuit. fugam ad Romanos Demetrius 
meditabatur; cui consilio adiutor deum beneficio oblatus uidebatur Paeoniae praetor, 
per cuius prouinciam spem ceperat elabi tuto posse. hoc consilium extemplo et fratri 
proditur et auctore eo indicatur patri. litterae primum ad obsidentem Petram adlatae 
sunt. inde Herodorus-princeps hic amicorum Demetrii erat-in custodiam est coniectus 
et Demetrius dissimulanter adseruari iussus. haec super cetera tristem aduentum in 
Macedoniam regi fecerunt. mouebant eum et praesentia crimina: exspectandos tamen, 
quos ad exploranda omnia Romam miserat, censebat. his anxius curis cum aliquot 
menses egisset, tandem legati, iam ante praemeditati in Macedonia, quae ab Roma 
renuntiarent, uenerunt; qui super cetera scelera falsas etiam litteras, signo adulterino T. 
Quinctii signatas, reddiderunt regi. deprecatio in litteris erat, si quid adulescens 
cupiditate regni prolapsus secum egisset: nihil eum aduersus suorum quemquam 
facturum neque eum se esse, qui ullius impii consilii auctor futurus uideri possit. hae 
litterae fidem Persei criminibus fecerunt. itaque Herodorus extemplo diu excruciatus 
sine indicio rei ullius in tormentis moritur. 


[24] Demetrium iterum ad patrem accusauit Perseus. fuga per Paeoniam praeparata 
arguebatur et corrupti quidam, ut comites itineris essent; maxime falsae litterae T. 
Quinctii urgebant. nihil tamen palam grauius pronuntiatum de eo est, ut dolo potius 
interficeretur, nec id cura ipsius, sed ne poena eius consilia aduersus Romanos nudaret. 
ab Thessalonice Demetriadem ipsi cum iter esset, Astraeum Paeoniae Demetrium mittit 
cum eodem comite Dida, Perseum Amphipolin ad obsides Thracum accipiendos. 
digredienti ab se Didae mandata dedisse dicitur de filio occidendo. sacrificium ab Dida 
seu institutum seu simulatum est, ad quod celebrandum inuitatus Demetrius ab Astraeo 

Heracleam uenit. in ea cena dicitur uenenum datum. poculo epoto extemplo sensit, et 
mox coortis doloribus, relicto conuiuio cum in cubiculum recepisset sese, crudelitatem 
patris conquerens, parricidium fratris ac Didae scelus incusans torquebatur. intromissi 
deinde Thyrsis quidam Stuberraeus et Beroeaeus Alexander iniectis tapetibus in caput 
faucesque spiritum intercluserunt. ita innoxius adulescens, cum in eo ne simplici quidem 
genere mortis contenti inimici fuissent, interficitur. 


[25] Dum haec in Macedonia geruntur, L. Aemilius Paulus, prorogato ex consulatu 
imperio, principio ueris in Ligures Ingaunos «exercitum» introduxit. ubi primum in 
hostium finibus castra posuit, legati ad eum per speciem pacis petendae speculatum 
uenerunt. neganti Paulo nisi cum deditis pacisci se pacem, non tam id recusabant, quam 
tempore aiebant opus esse, ut generi agresti hominum persuaderetur. ad hoc decem 
dierum indutiae cum darentur, petierunt deinde, ne trans montes proximos castris 
pabulatum lignatumque milites irent: culta ea loca suorum finium esse. id ubi 
impetrauere, post eos ipsos montes, unde auerterant hostem, exercitu omni coacto, 
repente multitudine ingenti castra Romanorum oppugnare simul omnibus portis 
adgressi sunt. summa ui totum diem oppugnarunt, ita ut ne efferendi quidem signa 
Romanis spatium nec ad explicandam aciem locus esset. conferti in portis obstando 
magis quam pugnando castra tutabantur. sub occasum solis cum recessissent hostes, 
duos equites ad Cn. Baebium «pro»consulem cum litteris Pisas mittit, ut obsesso per 
indutias sibi quam primum subsidio ueniret. Baebius exercitum M. Pinario praetori eunti 
in Sardiniam tradiderat: ceterum et senatum litteris certiorem fecit obsideri a Liguribus 
L. Aemilium, et M. Claudio Marcello, cuius proxima inde prouincia erat, scripsit, ut, si 
uideretur ei, exercitum e Gallia traduceret in Ligures et L. Aemilium liberaret obsidione. 
haec sera futura auxilia erant. Ligures ad castra postero die redeunt. Aemilius cum et 
uenturos scisset et educere in aciem potuisset, intra uallum suos tenuit, ut extraheret 
rem in id tempus, quo Baebius cum exercitu uenire a Pisis posset. 


[26] Romae magnam trepidationem litterae Baebii fecerunt, eo maiorem, quod paucos 
post dies Marcellus, tradito exercitu Fabio Romam cum uenisset, spem ademit eum, qui 
in Gallia esset, exercitum in Ligures posse traduci, quia bellum cum Histris esset 
prohibentibus coloniam Aquileiam deduci: eo profectum Fabium, neque inde regredi 
bello inchoato posse. una, et ea ipsa tardior quam tempus postulabat, subsidii spes erat, 
si consules maturassent in prouinciam ire. id ut facerent, pro se quisque patrum 
uociferari. consules nisi confecto dilectu negare se ituros, nec suam segnitiem sed uim 
morbi in causa esse, quo serius perficeretur. non tamen potuerunt sustinere consensum 
senatus, quin paludati exirent et militibus, quos conscriptos haberent, diem edicerent, 
quo Pisas conuenirent. permissum, ut, qua irent, protinus subitarios milites scriberent 
ducerentque secum. et praetoribus Q. Petilio et Q. Fabio imperatum est, ut Petilius duas 
legiones ciuium Romanorum tumultuarias scriberet et omnes minores quinquaginta 
annis sacramento rogaret, Fabio, ut sociis Latini nominis quindecim milia peditum, 
octingentos equites imperaret. duumuiri nauales creati C. Matienus et C. Lucretius, 
nauesque iis ornatae sunt, Matienoque, cuius ad Gallicum sinum prouincia erat, 
imperatum est, ut classem primo quoque tempore duceret in Ligurum oram, si quo usui 
esse L. Aemilio atque exercitui eius posset. 

[27] Aemilius, postquam nihil usquam auxilii ostendebatur, interceptos credens equites, 
non ultra differendum ratus, quin per se fortunam temptaret, priusquam hostes 
uenirent, qui segnius socordiusque oppugnabant, ad quattuor portas exercitum instruxit, 
ut signo dato simul ex omnibus partibus eruptionem facerent. quattuor extraordinariis 
cohortibus duas adiunxit praeposito M. Ualerio legato, erumpere praetoria porta iussit. 
ad dexteram principalem hastatos legionis primae instruxit; principes ex eadem legione 
in subsidiis posuit: M. Seruilius et L. Sulpicius tribuni militum his praepositi. tertia legio 
aduersus sinistram principalem portam instructa est. id tantum mutatum: principes 
primi et hastati in subsidiis locati; Sex. lulius Caesar et L. Aurelius Cotta tribuni militum 
huic legioni praepositi sunt. Q. Fuluius Flaccus legatus cum dextera ala ad quaestoriam 
portam positus; duae cohortes et triarii duarum legionum in praesidio castrorum 
manere iussi. omnes portas contionabundus ipse imperator circumiit, et, quibuscumque 
irritamentis poterat, iras militum acuebat, nunc fraudem hostium incusans, qui pace 
petita, indutiis datis, per ipsum indutiarum tempus contra ius gentium ad castra 
oppugnanda uenissent: nunc, quantus pudor esset, edocens ab Liguribus, latronibus 
uerius quam hostibus iustis, Romanum exercitum obsideri. 'quo ore quisquam uestrum, 
si hinc alieno praesidio, non uestra uirtute euaseritis, occurret, non dico eis militibus, 
qui Hannibalem, qui Philippum, qui Antiochum, maximos aetatis nostrae reges ducesque, 
uicerunt, sed iis, qui hos ipsos Ligures aliquotiens pecorum modo fugientes per saltus 
inuios consectati ceciderunt? quod Hispani, quod Galli, quod Macedones Poeniue non 
audeant, Ligustinus hostis uallum Romanum subit, obsidet ultro et oppugnat, quem 
scrutantes ante deuios saltus abditum et latentem uix inueniebamus.' ad haec 
consentiens reddebatur militum clamor, nullam militum culpam esse, quibus nemo ad 
erumpendum signum dedisset, daret signum: intellecturum eosdem, qui antea fuerint, 
et Romanos et Ligures esse. 


[28] Bina cis montes castra Ligurum erant. ex iis primis diebus sole orto pariter omnes 
compositi et instructi procedebant; tum nisi exsatiati cibo uinoque arma non capiebant, 
dispersi inordinati exibant, ut quibus prope certum esset hostes extra uallum non 
elaturos signa. aduersus ita incompositos eos uenientes clamore pariter omnium, qui in 
castris erant, calonum quoque et lixarum sublato simul omnibus portis Romani 
eruperunt. Liguribus adeo improuisa res fuit, ut perinde ac si insidiis circumuenti forent 
trepidarent. exiguum temporis aliqua forma pugnae fuit: fuga deinde effusa et 
fugientium passim caedes erat, equitibus dato signo, ut conscenderent equos nec 
effugere quemquam sinerent. in castra omnes trepida fuga compulsi sunt, deinde ipsis 
exuti castris. supra quindecim milia Ligurum eo die occisa, capti duo milia et trecenti. 
triduo post Ligurum Ingaunorum nomen omne obsidibus datis in dicionem uenit. 
gubernatores nautaeque conquisiti, qui «in» praedatoriis fuissent nauibus, atque omnes 
in custodiam coniecti. et a C. Matieno duumuiro naues eius generis in Ligustina ora 
triginta duae captae sunt. haec qui nuntiarent litterasque ad senatum ferrent, L. Aurelius 
Cotta C. Sulpicius Gallus Romam missi, simulque peterent, ut L. Aemilio confecta 
prouincia decedere et deducere secum milites liceret atque dimittere. utrumque 
permissum ab senatu et supplicatio ad omnia puluinaria per triduum decreta, iussique 
praetores Petilius urbanas dimittere legiones, Fabius sociis atque nomini Latino 

remittere dilectum; et uti praetor urbanus consulibus scriberet senatum aequum 
censere subitarios milites, tumultus causa conscriptos, primo quoque tempore dimitti. 


[29] Colonia Grauiscae eo anno deducta est in agrum Etruscum, de Tarquiniensibus 
quondam captum. quina iugera agri data; tresuiri deduxerunt C. Calpurnius Piso P. 
Claudius Pulcher C. Terentius Istra. siccitate et inopia frugum insignis annus fuit. sex 
menses numquam pluuisse memoriae proditum. eodem anno in agro L. Petilii scribae 
sub laniculo, dum cultores [agri] altius moliuntur terram, duae lapideae arcae, octonos 
ferme pedes longae, quaternos latae, inuentae sunt, operculis plumbo deuinctis. litteris 
Latinis Graecisque utraque arca inscripta erat, in altera Numam Pompilium Pomponis 
filium, regem Romanorum, sepultum esse, in altera libros Numae Pompilii inesse. eas 
arcas cum ex amicorum sententia dominus aperuisset, quae titulum sepulti regis 
habuerat, inanis inuenta, sine uestigio ullo corporis humani aut ullius rei, per tabem tot 
annorum omnibus absumptis. in altera duo fasces candelis inuoluti septenos habuere 
libros, non integros modo sed recentissima specie. septem Latini de iure pontificum 
erant, septem Graeci de disciplina sapientiae, quae illius aetatis esse potuit. adicit Antias 
Ualerius Pythagoricos fuisse, uulgatae opinioni, qua creditur Pythagorae auditorem 
fuisse Numam, mendacio probabili accommodata fide. primo ab amicis, qui in re 
praesenti fuerunt, libri lecti; mox pluribus legentibus cum uulgarentur, Q. Petilius 
praetor urbanus studiosus legendi libros eos a L. Petilio sumpsit: et erat familiaris usus, 
quod scribam eum quaestor Q. Petilius in decuriam legerat. lectis rerum summis cum 
animaduertisset pleraque dissoluendarum religionum esse, L. Petilio dixit sese libros eos 
in ignem coniecturum esse; priusquam id faceret, se ei permittere, uti, si quod seu ius 
seu auxilium se habere ad eos libros repetendos existimaret, experiretur: «id» integra 
sua gratia eum facturum. scriba tribunos plebis adit, ab tribunis ad senatum res est 
reiecta. praetor se iusiurandum dare paratum esse aiebat, libros eos legi seruarique non 
oportere. senatus censuit satis habendum quod praetor iusiurandum polliceretur; libros 
primo quoque tempore in comitio cremandos esse; pretium pro libris, quantum Q. 
Petilio praetori maiorique parti tribunorum plebis uideretur, domino soluendum esse. 
id scriba non accepit. libri in comitio igne a uictimariis facto in conspectu populi cremati 
sunt. 


[30] Magnum bellum ea aestate coortum in Hispania citeriore. ad quinque et triginta 
milia hominum, quantum numquam ferme antea, Celtiberi comparauerant. Q. Fuluius 
Flaccus eam obtinebat prouinciam. is quia armare iuuentutem Celtiberos audierat, et 
ipse quanta poterat a sociis auxilia contraxerat, sed nequaquam numero militum hostem 
aequabat. principio ueris exercitum in Carpetaniam duxit, et castra locauit ad oppidum 
Aeburam, modico praesidio in urbe posito. paucis post diebus Celtiberi milia duo fere 
inde sub colle posuerunt castra. quos ubi adesse praetor Romanus sensit, M. Fuluium 
fratrem cum duabus turmis sociorum equitum ad castra hostium speculatum misit, 
quam proxime succedere ad uallum iussum, ut uiseret, quanta essent; pugna abstineret, 
reciperetque sese, si hostium equitatum exeuntem uidisset. ita ut praeceptum erat fecit. 
per dies aliquot nihil ultra motum, quam ut hae duae turmae ostenderentur, deinde 
subducerentur, ubi equitatus hostium castris procucurrisset. postremo Celtiberi, simul 
omnibus copiis peditum equitumque castris egressi, acie derecta medio fere spatio inter 

bina castra constiterunt. campus erat planus omnis et aptus pugnae. ibi stetere Hispani 
hostes exspectantes. Romanus suos intra uallum continuit. per quadriduum continuum 
et illi eodem loco aciem instructam tenuerunt «et» ab Romanis nihil motum. inde 
quieuere in castris Celtiberi, quia pugnae copia non fiebat: equites tantum in stationem 
egrediebantur, ut parati essent, si quid ab hoste moueretur. pone castra utrique 
pabulatum et lignatum ibant, neutri alteros impedientes. 


[31] Praetor Romanus ubi satis tot dierum quiete credidit spem factam hosti nihil se 
priorem moturum, L. Acilium cum ala sinistra et sex milibus prouincialium auxiliorum 
circumire montem iubet, qui ab tergo hostibus erat; inde, ubi clamorem audisset, 
decurrere ad castra eorum. nocte profecti sunt, ne possent conspici. Flaccus luce prima 
C. Scribonium praefectum socium ad uallum hostium cum equitibus extraordinariis 
sinistrae alae mittit; quos ubi et propius accedere et plures, quam soliti erant, Celtiberi 
conspexerunt, omnis equitatus effunditur castris, simul et peditibus signum ad 
exeundum datur. Scribonius, uti praeceptum erat, ubi primum fremitum equestrem 
audiuit, auertit equos et castra repetit. eo effusius sequi hostes. primo equites, mox et 
peditum acies aderat, haud dubia spe castra eo die se expugnaturos. quingentos passus 
non plus a uallo aberant. itaque Flaccus ubi satis abstractos eos a praesidio castrorum 
suorum ratus est, intra uallum exercitu instructo tribus partibus simul erumpit, clamore 
non tantum ad ardorem pugnae excitandum sublato, sed etiam ut, qui in montibus erant, 
exaudirent. nec morati sunt, quin decurrerent, sicut imperatum erat, ad castra; ubi 
quinque milium armatorum non amplius relictum erat praesidium. quos cum et paucitas 
sua et multitudo hostium et improuisa res terruisset, prope sine certamine capiuntur 
castra. captis, quae pars maxime «a» pugnantibus conspici poterat, iniecit Acilius ignem. 


[32] Postremi Celtiberorum qui in acie erant, primi flammam conspexere, deinde per 
totam aciem uulgatum est castra amissa esse et tum cum maxime ardere. unde illis 
terror, inde Romanis animus creuit. iam clamor suorum uincentium accidebat, iam 
ardentia hostium castra apparebant. Celtiberi parumper incertis animis fluctuati sunt: 
ceterum postquam receptus pulsis nullus erat nec usquam nisi in certamine spes, 
pertinacius de integro capessunt pugnam. acie media urgebantur acriter a quinta 
legione: aduersus laeuum cornu, in quo sui generis prouincialia auxilia instruxisse 
Romanos cernebant, cum maiore fiducia intulerunt signa. iam prope erat, ut sinistrum 
cornu pelleretur Romanis, ni septima legio successisset. simul ab oppido Aebura, qui in 
praesidio relicti erant, in medio ardore pugnae aduenerunt, et Acilius ab tergo erat. diu 
in medio caesi Celtiberi: qui supererant in omnes passim partes capessunt fugam. 
equites bipartito in eos emissi magnam caedem edidere. ad uiginti tria milia hostium eo 
die occisa, capta quattuor milia septingenti cum equis plus quingentis, et signa militaria 
octoginta octo. magna uictoria, non tamen incruenta fuit: Romani milites de duabus 
legionibus paulo plus ducenti, socium Latini nominis octingenti triginta, externorum 
auxiliarium ferme duo milia et quadringenti ceciderunt. praetor in castra uictorem 
exercitum reduxit, Acilius manere in captis ab se castris iussus. postero die spolia de 
hostibus lecta, et pro contione donati, quorum uirtus insignis fuerat. 

[33] Sauciis deinde in oppidum Aeburam deuectis per Carpetaniam ad Contrebiam 
ductae legiones. ea urbs circumsessa cum a Celtiberis auxilia arcessisset, morantibus iis, 
non quia ipsi cunctati sunt, sed quia profectos domo inexplicabiles continuis imbribus 
uiae et inflati amnes tenebant, desperato auxilio suorum in deditionem uenit. Flaccus 
quoque tempestatibus foedis coactus exercitum omnem in urbem introduxit. Celtiberi, 
qui profecti erant [a domo] deditionis ignari, cum tandem superatis, ubi primum 
remiserunt imbres, amnibus Contrebiam uenissent, postquam nulla castra extra moenia 
uiderunt, aut in alteram partem translata rati aut recessisse hostes, per neglegentiam 
effusi ad oppidum accesserunt. in eos duabus portis Romani eruptionem fecerunt et 
incompositos adorti fuderunt. quae res ad resistendum eos et ad capessendam pugnam 
impediit, quod non uno agmine nec ad signa frequentes ueniebant, eadem magnae parti 
ad fugam saluti fuit: sparsi enim toto passim campo se diffuderunt, nec usquam 
confertos eos hostis circumuenit. tamen ad duodecim milia sunt caesa, capta plus 
quinque milia hominum, equi quadringenti, signa militaria sexaginta duo. qui palati e 
fuga domum se recipiebant, alterum agmen uenientium Celtiberorum deditionem 
Contrebiae et suam cladem narrando auerterunt. extemplo in uicos castellaque sua 
omnes dilapsi. Flaccus a Contrebia profectus per Celtiberiam populabundus ducit 
legiones multa castella expugnando, donec maxima pars Celtiberorum in deditionem 
uenit. 


[34] Haec in citeriore Hispania eo anno gesta. in ulteriore Manlius praetor secunda 
aliquot proelia cum Lusitanis fecit. 


Aquileia colonia Latina eodem anno in agrum Gallorum est deducta. tria milia peditum 
quinquagena iugera, centuriones centena, centena quadragena equites acceperunt. 
tresuiri deduxerunt P. Cornelius Scipio Nasica C. Flaminius L. Manlius Acidinus. aedes 
duae eo anno dedicatae sunt, una Ueneris Erycinae ad portam Collinam: dedicauit L. 
Porcius L. f. Licinus duumuir, uota erat a consule L. Porcio Ligustino bello, altera in foro 
holitorio Pietatis: eam aedem dedicauit M'. Acilius Glabrio duumuir; statuamque 
auratam, quae prima omnium in Italia est statuta aurata, patris Glabrionis posuit. is erat, 
qui ipse eam aedem uouerat, quo die cum rege Antiocho ad Thermopylas depugnasset, 
locaueratque idem ex senatus consulto. per eosdem dies, quibus aedes hae dedicatae 
sunt, L. Aemilius Paulus proconsul ex Liguribus Ingaunis triumphauit. transtulit coronas 
aureas quinque et uiginti, nec praeterea quicquam auri argentique in eo triumpho latum. 
captiui multi principes Ligurum antea currum ducti. aeris trecenos militibus diuisit. 
auxerunt eius triumphi famam legati Ligurum pacem perpetuam orantes: ita in animum 
induxisse Ligurum gentem, nulla umquam arma nisi imperata a populo Romano sumere. 
responsum a Q. Fabio praetore est Liguribus iussu senatus orationem eam non nouam 
Liguribus esse: mens uero ut noua et orationi conueniens esset, ipsorum id plurimum 
referre. ad consules irent, et, quae ab iis imperata essent, facerent. nulli alii quam 
consulibus senatum crediturum esse sincera fide in pace Ligures esse. pax in Liguribus 
fuit. in Corsica pugnatum cum Corsis: ad duo milia eorum M. Pinarius praetor in acie 
occidit. qua clade compulsi obsides dederunt et cerae centum milia pondo. inde in 
Sardiniam exercitus ductus, et cum lliensibus, gente ne nunc quidem omni parte pacata, 
secunda proelia facta. Carthaginiensibus eodem anno centum obsides redditi, 


900 


pacemque [cum] iis populus Romanus non ab se tantum sed ab rege etiam Masinissa 
praestitit, qui cum praesidio armato agrum, qui in controuersia erat, obtinebat. 


[35] Otiosam prouinciam consules habuerunt. M. Baebius comitiorum causa Romam 
reuocatus consules creauit A. Postumium Albinum Luscum et C. Calpurnium Pisonem. 
praetores exinde facti Ti. Sempronius Gracchus L. Postumius Albinus P. Cornelius 
Mammula, Ti. Minucius Molliculus A. Hostilius Mancinus C. Maenius. ii omnes 
magistratum idibus Martiis inierunt. 


Principio eius anni, quo A. Postumius Albinus et C. Calpurnius Piso consules fuerunt, ab 
A. Postumio consule in senatum introducti, qui ex Hispania citeriore uenerant a Q. 
«Fuluio» Flacco, L. Minucius legatus et duo tribuni militum, T. Maenius et L. Terentius 
Massaliota. hi cum duo secunda proelia, deditionem Celtiberiae, confectam prouinciam 
nuntiassent, nec stipendio, quod mitti soleret, nec frumento portato ad exercitum in 
eum annum opus esse, petierunt ab senatu primum, ut ob res prospere gestas diis 
immortalibus honos haberetur, deinde ut Q. Fuluio decedenti de prouincia deportare 
inde exercitum, cuius forti opera et ipse et multi ante eum praetores usi essent, liceret. 
quod fieri, praeterquam quod ita deberet, etiam prope necessarium esse: ita enim 
obstinatos esse milites, ut non ultra retineri posse in prouincia uiderentur, iniussuque 
abituri inde essent, si non dimitterentur, aut in perniciosam, si quis impense retineret, 
seditionem exarsuri. consulibus ambobus prouinciam Ligures esse senatus iussit. 
praetores inde sortiti sunt: A. Hostilio urbana, Ti. Minucio peregrina obuenit, P. Cornelio 
Sicilia, C. Maenio Sardinia. Hispanias sortiti L. Postumius ulteriorem, Ti. Sempronius 
citeriorem. is quia successurus Q. Fuluio erat, ne uetere exercitu prouincia spoliaretur, 
'quaero' inquit 'de te, L. Minuci, cum confectam prouinciam nunties, existimesne 
Celtiberos perpetuo in fide mansuros, ita ut sine exercitu ea prouincia obtineri possit. si 
neque de fide barbarorum quicquam recipere aut adfirmare nobis potes, et habendum 
illic utique exercitum censes, utrum tandem auctor senatui sis supplementum in 
Hispaniam mittendi, ut ii modo, quibus emerita stipendia sint, milites dimittantur, 
ueteribus militibus tirones immisceantur, an deductis de prouincia ueteribus legionibus 
nouas conscribendi et mittendi, cum contemptum tirocinium etiam mitiores barbaros 
excitare ad rebellandum possit? dictu quam re facilius est prouinciam ingenio ferocem, 
rebellatricem confecisse. paucae ciuitates, ut quidem ego audio, quas uicina maxime 
hiberna premebant, in ius dicionemque uenerunt; ulteriores in armis sunt. quae cum ita 
sint, ego iam hinc praedico, patres conscripti, me exercitu eo, qui nunc est, rem publicam 
administraturum: si deducat secum Flaccus legiones, loca pacata me ad hibernacula 
lecturum neque nouum militem ferocissimo hosti obiecturum.' 


[36] Legatus ad ea, quae interrogatus erat, respondit neque se neque quemquam alium 
diuinare posse, quid in animo Celtiberi haberent aut porro habituri essent. itaque negare 
non posse, quin rectius sit etiam ad pacatos barbaros, nondum satis adsuetos imperio, 
exercitum mitti. nouo autem an uetere exercitu opus sit, eius esse dicere, qui scire possit, 
qua fide Celtiberi in pace mansuri sint, simul et qui illud exploratum habeat, quieturos 
milites, si diutius in prouincia retineantur. si ex eo, quod aut inter se loquantur aut 
succlamationibus apud contionantem imperatorem significent, quid sentiant, 

coniectandum sit, palam uociferatos esse aut imperatorem in prouincia retenturos aut 
cum eo in Italiam uenturos esse. disceptationem inter praetorem legatumque consulum 
relatio interrupit, qui suas ornari prouincias, priusquam de praetoris exercitu ageretur, 
aequum censebant. nouus omnis exercitus consulibus est decretus, binae legiones 
Romanae cum suo equitatu, et socium Latini nominis quantus semper numerus, 
quindecim milia peditum, octingenti equites. cum hoc exercitu Apuanis Liguribus ut 
bellum inferrent, mandatum est. P. Cornelio et M. Baebio prorogatum imperium 
iussique prouincias obtinere, donec consules uenissent; tum imperatum, ut dimisso, 
quem haberent, exercitu reuerterentur Romam. de Ti. Sempronii deinde exercitu actum 
est. nouam legionem ei quinque milium et ducentorum peditum cum equitibus 
quadringentis consules scribere iussi, et mille praeterea peditum Romanorum, 
quinquaginta equites, et sociis nominis Latini imperare septem milia peditum, trecentos 
equites. cum hoc exercitu placuit ire in Hispaniam citeriorem Ti. Sempronium. Q. Fuluio 
permissum, ut, qui milites ante Sp. Postumium Q. Marcium consules ciues Romani 
sociiue in Hispaniam transportati essent, et praeterea supplemento adducto, quo 
amplius «in» duabus legionibus quam decem milia et quadringenti pedites, sescenti 
equites essent, et socium Latini nominis duodecim milia, sescenti equites, quorum forti 
opera duobus aduersus Celtiberos proeliis usus Q. Fuluius esset, eos, si uideretur, secum 
deportaret. et supplicationes decretae, quod is prospere rem publicam gessisset. et 
ceteri praetores in prouincias missi. Q. Fabio Buteoni prorogatum in Gallia imperium est. 
octo legiones praeter exercitum ueterem, qui in Liguribus in spe propinqua missionis 
erat, eo anno esse placuit. et is ipse exercitus aegre explebatur propter pestilentiam, 
quae tertium iam annum urbem Romanam atque Italiam uastabat. 


[37] Praetor Ti. Minucius et haud ita multo post consul C. Calpurnius moritur, multique 
alii omnium ordinum illustres uiri. postremo prodigii loco ea clades haberi coepta est. C. 
Seruilius pontifex maximus piacula irae deum conquirere iussus, decemuiri libros 
inspicere, consul Apollini Aesculapio Saluti dona uouere et dare signa inaurata: quae 
uouit deditque. decemuiri supplicationem in biduum ualetudinis causa in urbe et per 
omnia fora conciliabulaque edixerunt: maiores duodecim annis omnes coronati et 
lauream in manu tenentes supplicauerunt. fraudis quoque humanae insinuauerat 
suspicio animis; et ueneficii quaestio ex senatus consulto, quod in urbe propiusue urbem 
decem milibus passuum esset commissum, C. Claudio praetori, qui in locum Ti. Minucii 
erat suffectus, ultra decimum lapidem per fora conciliabulaque C. Maenio, priusquam in 
Sardiniam prouinciam traiceret, decreta. suspecta consulis erat mors maxime. necatus 
a Quarta Hostilia uxore dicebatur. ut quidem filius eius Q. Fuluius Flaccus in locum uitrici 
consul est declaratus, aliquanto magis infamis mors Pisonis coepit esse; et testes 
exsistebant, qui post declaratos consules Albinum et Pisonem, quibus comitiis Flaccus 
tulerat repulsam, et exprobratum ei a matre dicerent, quod iam ei tertium negatus 
consulatus petenti esset, et adiecisse, pararet se ad petendum: intra duos menses 
effecturam, ut consul fieret. inter multa alia testimonia ad causam pertinentia haec 
quoque uox, nimis uero euentu comprobata, ualuit, cur Hostilia damnaretur. ueris 
principio huius, dum consules nouos dilectus Romae tenet, mors deinde alterius et 
creandi comitia consulis in locum eius omnia tardiora fecerunt, interim P. Cornelius et 

M. Baebius, qui in consulatu nihil memorabile gesserant, in Apuanos Ligures exercitum 
induxerunt. 


[38] Ligures, qui ante aduentum in prouinciam consulum non exspectassent bellum, 
improuiso oppressi ad duodecim milia hominum dediderunt se. eos consulto per litteras 
prius senatu deducere ex montibus in agros campestres procul ab domo, ne reditus spes 
esset, Cornelius et Baebius statuerunt, nullum alium ante finem rati fore Ligustini belli. 


Ager publicus populi Romani erat in Samnitibus, qui Taurasinorum «fuerat. eo cum» 
traducere Ligures Apuanos uellent, edixerunt, «ut» Ligures Apuani de montibus 
descenderent cum liberis coniugibusque, sua omnia secum portarent. Ligures saepe per 
legatos deprecati, ne penates, sedem in qua geniti essent, sepulcra maiorum cogerentur 
relinquere, arma obsides pollicebantur. postquam nihil impetrabant neque uires ad 
bellandum erant, edicto paruerunt. traducti sunt publico sumptu ad quadraginta milia 
liberorum capitum cum feminis puerisque. argenti data centum et quinquaginta milia, 
unde in nouas sedes compararent, quae opus essent. agro diuidendo dandoque iidem, 
qui traduxerant, Cornelius et Baebius praepositi. postulantibus tamen ipsis quinqueuiri 
ab senatu dati, quorum ex consilio agerent. transacta re cum ueterem exercitum Romam 
deduxissent, triumphus ab senatu est decretus. hi omnium primi nullo bello gesto 
triumpharunt. tantum hostiae ductae ante currum, quia nec quod ferretur neque quod 
duceretur captum neque quod militibus daretur, quicquam in triumphis eorum fuerat. 


[39] Eodem anno in Hispania Fuluius Flaccus proconsul, quia successor in prouinciam 
tardius ueniebat, educto exercitu ex hibernis ulteriorem Celtiberiae agrum, unde ad 
deditionem non uenerant, institit uastare. qua re irritauit magis quam conterruit animos 
barbarorum; et clam comparatis copiis saltum Manlianum, per quem transiturum 
exercitum Romanum satis sciebant, obsederunt. in Hispaniam ulteriorem eunti L. 
Postumio Albino collegae Gracchus mandauerat, ut Q. Fuluium certiorem faceret, 
Tarraconem exercitum adduceret: ibi dimittere ueteranos supplementaque distribuere 
et ordinare omnem exercitum sese uelle. dies quoque, et ea propinqua, edita Flacco est, 
qua successor esset uenturus. haec noua adlata res, omissis quae agere instituerat, 
Flaccum raptim deducere exercitum ex Celtiberia cum coegisset, barbari causae ignari, 
suam defectionem et clam comparata arma sensisse eum et pertimuisse rati, eo ferocius 
saltum insederunt. ubi eum saltum prima luce agmen Romanum intrauit, repente ex 
duabus partibus simul exorti hostes Romanos inuaserunt. quod ubi uidit Flaccus, primos 
tumultus in agmine per centuriones stare omnes, suo quemque loco, et arma expedire 
iubendo sedauit, et sarcinis iumentisque in unum locum coactis copias omnes partim 
ipse partim per legatos tribunosque militum, ut tempus, ut locus postulabat, sine ulla 
trepidatione instruxit, cum bis deditis rem esse admonens, scelus et perfidiam illis, non 
uirtutem nec animum accessisse, reditum ignobilem in patriam clarum ac memorabilem 
eos sibi fecisse: cruentos ex recenti caede hostium gladios et manantia sanguine spolia 
Romam ad triumphum delaturos. plura dici tempus non patiebatur: inuehebant se 
hostes, et in partibus extremis iam pugnabatur. deinde acies concurrerunt. 


[40] Atrox ubique proelium, sed uaria fortuna erat. egregie legiones, nec segnius duae 
alae pugnabant: externa auxilia ab simili armatura, meliore aliquantum militum genere 

urgebantur, nec locum tueri poterant. Celtiberi ubi ordinata acie et signis collatis se non 
esse pares legionibus senserunt, cuneo impressionem fecerunt, quo tantum ualent 
genere pugnae, ut quamcumque [in] partem perculere impetu suo, sustineri nequeant. 
tunc quoque turbatae legiones sunt, prope interrupta acies. quam trepidationem ubi 
Flaccus conspexit, equo aduehitur ad legionarios equites, et 'ni quid auxilii in uobis est, 
actum iam de hoc exercitu erit.' cum undique acclamassent, quin ederet, quid fieri 
uellet: non segniter imperium exsecuturos; 'duplicate turmas' inquit, 'duarum legionum 
equites, et permittite equos in cuneum hostium, quo nostros urgent. id cum maiore ui 
[equorum] facietis, si effrenatos in eos equos immittitis; quod saepe Romanos equites 
cum magna laude fecisse sua memoriae proditum est.' dicto paruerunt detractisque 
frenis bis ultro citroque cum magna strage hostium, infractis omnibus hastis, 
transcurrerunt. dissipato cuneo, in quo omnis spes fuerat, Celtiberi trepidare et prope 
omissa pugna locum fugae circumspicere. et alarii equites postquam Romanorum 
equitum tam memorabile facinus uidere, et ipsi uirtute eorum accensi sine ullius imperio 
in perturbatos iam hostes equos immittunt. tunc uero Celtiberi omnes in fugam 
effunduntur, et imperator Romanus auersos hostes contemplatus aedem Fortunae 
equestri louique optimo maximo ludos uouit. caeduntur Celtiberi per totum saltum 
dissipati fuga. decem et septem milia hostium caesa eo die traduntur, uiui capti plus tria 
milia septingenti, cum signis militaribus septuaginta septem, equis prope sescentis. in 
suis castris eo die uictor exercitus mansit. uictoria non sine iactura militum fuit: 
quadringenti septuaginta duo milites Romani, socium ac Latini nominis mille decem et 
nouem, cum his tria milia militum auxiliariorum perierunt. ita uictor exercitus renouata 
priore gloria Tarraconem est perductus. uenienti Fuluio Ti. Sempronius praetor, qui 
biduo ante uenerat, obuiam processit gratulatusque est, quod rem publicam egregie 
gessisset. cum summa concordia, quos dimitterent quosque retinerent milites, 
composuerunt. inde Fuluius exauctoratis militibus in naues impositis Romam est 
profectus, Sempronius in Celtiberiam legiones duxit. 


[41] Consules ambo in Ligures exercitus induxerunt diuersis partibus. Postumius prima 
et tertia legione Ballistam Letumque montes obsedit, et premendo praesidiis angustos 
saltus eorum commeatus interclusit, inopiaque omnium rerum eos perdomuit. Fuluius 
secunda et quarta legione adortus a Pisis Apuanos Ligures, qui eorum circa Macram 
fluuium incolebant, in deditionem acceptos, ad septem milia hominum, in naues 
impositos praeter oram Etrusci maris Neapolim transmisit. inde in Samnium traducti, 
agerque iis inter populares datus est. montanorum Ligurum ab A. Postumio uineae 
caesae frumentaque deusta, donec cladibus omnibus belli coacti in deditionem 
uenerunt armaque tradiderunt. nauibus inde Postumius ad uisendam oram Ingaunorum 
Intemeliorumque Ligurum processit. priusquam hi consules uenirent ad exercitum, qui 
Pisas indictus erat, praeerat A. Postumius. frater Q. Fuluii M. Fuluius Nobilior-secundae 
legionis [Fuluius] tribunus militum is erat-mensibus suis dimisit legionem, iureiurando 
adactis centurionibus aes in aerarium ad quaestores esse delaturos. hoc ubi Placentiam- 
nam eo forte erat profectus-Aulo nuntiatum est, cum equitibus expeditis secutus 
dimissos, quos eorum potuit adsequi, reduxit castigatos Pisas; de ceteris consulem 
certiorem fecit. eo referente senatus consultum factum est, ut M. Fuluius in Hispaniam 

relegaretur ultra nouam Carthaginem; litteraeque ei datae sunt a consule ad P. Manlium 
in Hispaniam ulteriorem deferendae: milites iussi ad signa redire. ignominiae causa uti 
semestre stipendium in eum annum esset ei legioni, decretum: qui miles ad exercitum 
non redisset, eum ipsum bonaque eius uendere consul iussus. 


[42] Eodem anno L. Duronius, qui praetor anno superiore «fuerat», ex Illyrico cum 
decem nauibus Brundisium rediit. inde in portu relictis nauibus cum uenisset Romam, 
inter exponendas res, quas ibi gessisset, haud dubie in regem lllyriorum Gentium 
latrocinii omnis maritimi causam auertit: ex regno eius omnes naues esse, quae superi 
maris oram depopulatae essent; de his rebus se legatos misisse, nec conueniendi regis 
potestatem factam. uenerant Romam legati a Gentio, qui, quo tempore Romani 
conueniendi regis causa uenissent, aegrum forte eum in ultimis partibus fuisse regni 
dicerent: petere Gentium ab senatu, ne crederent confictis criminibus in se, quae inimici 
detulissent. ad ea Duronius adiecit multis ciuibus Romanis et sociis Latini nominis 
iniurias factas in regno eius, et ciues Romanos dici Corcyrae retineri. eos omnes Romam 
adduci placuit, C. Claudium praetorem cognoscere, neque ante Gentio regi legatisue 
eius responsum reddi. 


Inter multos alios, quos pestilentia eius anni absumpsit, sacerdotes quoque aliquot 
mortui sunt. L. Ualerius Flaccus pontifex mortuus est: in eius locum suffectus est Q. 
Fabius Labeo. P. Manlius, qui nuper ex ulteriore Hispania redierat, triumuir epulo: Q. 
Fuluius M. f. in locum eius triumuir cooptatus, tum praetextatus erat. de rege 
sacrific«ul»o sufficiendo in locum Cn. Cornelii Dolabellae contentio inter C. Seruilium 
pontificem maximum fuit et L. Cornelium Dolabellam duumuirum naualem, quem ut 
inauguraret pontifex magistratu sese abdicare iubebat. recusantique id facere ob eam 
rem multa duumuiro dicta a pontifice, deque ea, cum prouocasset, certatum ad 
populum. cum plures iam tribus intro uocatae dicto esse audientem pontifici 
duumuirum iuberent, multamque remitti, si magistratu se abdicasset, uitium de caelo, 
quod comitia turbaret, interuenit. religio inde fuit pontificibus inaugurandi Dolabellae. 
P. Cloelium Siculum inaugurarunt, qui secundo loco nominatus erat. exitu anni et C. 
Seruilius Geminus pontifex maximus decessit: idem decemuir sacrorum fuit. pontifex in 
locum eius a collegio cooptatus est Q. Fuluius Flaccus: «creatus» inde pontifex maximus 
M. Aemilius Lepidus, cum multi clari uiri petissent; et decemuir sacrorum Q. Marcius 
Philippus in eiusdem locum est cooptatus. et augur Sp. Postumius Albinus decessit: in 
locum eius P. Scipionem, filium Africani, augures cooptarunt. 


Cumanis eo anno petentibus permissum, ut publice Latine loquerentur et praeconibus 
Latine uendendi ius esset. 


[43] Pisanis agrum pollicentibus, quo Latina colonia deduceretur, gratiae ab senatu 
actae; triumuiri creati ad eam rem Q. Fabius Buteo M. et P. Popilii Laenates. a C. Maenio 
praetore, cui prouincia Sardinia cum euenisset, additum erat, ut quaereret de ueneficiis 
longius ab urbe decem milibus passuum, litterae adlatae, se iam tria milia hominum 
damnasse, et crescere sibi quaestionem indiciis: aut eam sibi esse deserendam aut 
prouinciam dimittendam. 

Q. Fuluius Flaccus ex Hispania rediit Romam cum magna fama gestarum rerum; qui cum 
extra urbem triumphi causa esset, consul est creatus cum L. Manlio Acidino, et post 
paucos dies cum militibus, quos secum deduxerat, triumphans urbem est inuectus. tulit 
in triumpho coronas aureas centum uiginti quattuor: praeterea auri pondo triginta 
unum, «argenti infecti» * * * et signati Oscensis nummum centum septuaginta tria milia 
ducentos. militibus de praeda quinquagenos denarios dedit, duplex centurionibus, 
triplex equiti, tantundem sociis Latini nominis, et stipendium omnibus duplex. 


[44] Eo anno rogatio primum lata est ab L. Uillio tribuno plebis, quot annos nati quemque 
magistratum peterent caperentque. inde cognomen familiae inditum, ut Annales 
appellarentur. praetores quattuor post multos annos lege Baebia creati, quae alternis 
quaternos iubebat creari. hi facti Cn. Cornelius Scipio C. Ualerius Laeuinus Q. et P. Mucii 
Q. f. Scaeuolae. Q. Fuluio et L. Manlio consulibus eadem prouincia, quae superioribus, 
pari numero copiae peditum equitum, ciuium sociorum decretae. in Hispaniis duabus Ti. 
Sempronio et L. Postumio cum iisdem exercitibus, quos haberent, prorogatum imperium 
est; et in supplementum consules scribere iussi ad tria milia peditum Romanorum, 
trecentos equites, quinque milia sociorum Latini nominis et quadringentos equites. P. 
Mucius Scaeuola urbanam sortitus prouinciam est, et ut idem quaereret de ueneficiis in 
urbe et propius urbem decem milia passuum, Cn. Cornelius Scipio peregrinam, Q. 
Mucius Scaeuola Siciliam, C. Ualerius Laeuinus Sardiniam. 


Q. Fuluius consul priusquam ullam rem publicam ageret, liberare et se et rem publicam 
religione uotis soluendis dixit uelle. uouisse, quo die postremum cum Celtiberis 
pugnasset, ludos loui optimo maximo et aedem equestri Fortunae sese facturum: in eam 
rem sibi pecuniam collatam esse ab Hispanis. ludi decreti, et ut duumuiri ad aedem 
locandam crearentur. de pecunia finitum, ne maior ludorum causa consumeretur, quam 
quanta Fuluio Nobiliori post Aetolicum bellum ludos facienti decreta esset; neue quid ad 
eos ludos arcesseret cogeret acciperet faceret aduersus id senatus consultum, quod L. 
Aemilio Cn. Baebio consulibus de ludis factum esset. decreuerat id senatus propter 
effusos sumptus factos in ludos Ti. Sempronii aedilis, qui graues non modo Italiae ac 
sociis Latini nominis, sed etiam prouinciis externis fuerant. 


[45] Hiems eo anno niue saeua et omni tempestatum genere fuit: arbores, quae 
obnoxiae frigoribus sunt, deusserat cunctas; et eadem aliquanto quam alias longior fuit. 
itaque Latinas nox subito coorta et intolerabilis tempestas in monte turbauit, 
instaurataeque sunt ex decreto pontificum. eadem tempestas et in Capitolio aliquot 
signa prostrauit fulminibusque complura loca deformauit, aedem louis Tarracinae, 
aedem Albam Capuae portamque Romanam; muri pinnae aliquot locis decussae erant. 
haec inter prodigia nuntiatum et ab Reate tripedem natum mulum. ob ea decemuiri iussi 
adire libros edidere, quibus diis et quot hostiis sacrificaretur, et [fulminibus complura 
loca deformata aedem louis] ut supplicatio diem unum esset. ludi deinde uotiui Q. Fuluii 
consulis per dies decem magno apparatu facti. 


Censorum inde comitia habita: creati M. Aemilius Lepidus pontifex maximus et M. 
Fuluius Nobilior, qui ex Aetolis triumphauerat. inter hos uiros nobiles inimicitiae erant, 
saepe multis et in senatu et ad populum atrocibus celebratae certaminibus. comitiis 

confectis, ut traditum antiquitus est, censores in Campo ad aram Martis sellis curulibus 
consederunt; quo repente principes senatorum cum agmine uenerunt ciuitatis, inter 
quos Q. Caecilius Metellus uerba fecit. 


[46] 'Non obliti sumus, censores, uos paulo ante ab uniuerso populo Romano moribus 
nostris praepositos esse, et nos a uobis et admoneri et regi, non uos a nobis debere. 
indicandum tamen est, quid omnes bonos in uobis aut offendat aut certe mutatum 
malint. singulos cum intuemur, M. Aemili, M. Fului, neminem hodie in ciuitate habemus, 
quem, si reuocemur in suffragium, uelimus uobis praelatum esse. ambo cum simul 
aspicimus, non possumus «non» uereri, ne male comparati sitis, nec tantum rei publicae 
prosit, quod omnibus nobis egregie placetis, quam, quod alter alteri displicetis, noceat. 
inimicitias per annos multos uobis ipsis graues et atroces geritis, quae periculum est ne 
ex hac die nobis et rei publicae quam uobis grauiores fiant. de quibus causis hoc 
timeamus, multa succurrunt, quae dicerentur, * * * nisi forte implacabiles "fueritis 
implicauerint animos uestros. has ut hodie, ut in isto templo finiatis simultates, 
quaesumus uos uniuersi, et quos coniunxit suffragiis suis populus Romanus, hos etiam 
reconciliatione gratiae coniungi a nobis sinatis; uno animo, uno consilio legatis senatum, 
equites recenseatis, agatis censum, lustrum condatis; quod in omnibus fere 
precationibus nuncupabitis uerbis "ut ea res mihi collegaeque meo bene et feliciter 
eueniat," id ita ut uere, ut ex animo uelitis euenire, efficiatisque, ut, quod deos precati 
eritis, id uos uelle etiam homines credamus. T. Tatius et Romulus, in cuius urbis medio 
foro acie hostes concurrerant, ibi concordes regnarunt. non modo simultates, sed bella 
quoque finiuntur: ex infestis hostibus plerumque socii fideles, interdum etiam ciues fiunt. 
Albani diruta Alba Romam traducti sunt, Latini, Sabini in ciuitatem accepti. uulgatum 
illud, quia uerum erat, in prouerbium uenit, amicitias immortales, «mortales» inimicitias 
debere esse.' fremitus ortus cum adsensu, deinde uniuersorum uoces idem petentium 
confusae in unum orationem interpellarunt. inde Aemilius questus cum alia, tum bis a 
M. Fuluio se certo consulatu deiectum: Fuluius contra queri se ab eo semper lacessitum 
et in probrum suum sponsionem factam. tamen ambo significare, si alter uellet, se in 
potestate tot principum ciuitatis futuros. omnibus instantibus, qui aderant, dexteras 
fidemque dedere remittere [uere] ac finire odium. deinde collaudantibus cunctis deducti 
sunt in Capitolium. et cura super tali re principum et facilitas censorum egregie 
comprobata ab senatu et laudata est. censoribus deinde postulantibus, ut pecuniae 
summa sibi, qua in opera publica uterentur, «attribueretur,» uectigal annuum decretum 
est. 


[47] Eodem anno in Hispania L. Postumius et Ti. Sempronius propraetores 
comparauerunt ita inter se, ut in Uaccaeos per Lusitaniam iret Albinus, in Celtiberiam 
inde reuerteretur; Gracchus, si maius ibi bellum esset, in ultima Celtiberiae penetraret. 
* * * * Mundam urbem primum ui cepit, nocte ex improuiso adgressus. acceptis deinde 
obsidibus praesidioque imposito castella oppugnare, [deinde] agros urere, donec ad 
praeualidam aliam urbem-Certimam appellant Celtiberi-peruenit. ubi cum iam opera 
admoueret, ueniunt legati ex oppido, quorum sermo antiquae simplicitatis fuit, non 
dissimulantium bellaturos, si uires essent. petierunt enim, ut sibi in castra Celtiberorum 
ire liceret ad auxilia accienda: si non impetrassent, tum separatim [eos] ab illis se 

consulturos. permittente Graccho ierunt et post paucis diebus alios decem legatos 
secum adduxerunt. meridianum tempus erat. nihil prius petierunt a praetore, quam ut 
bibere sibi iuberet dari. epotis primis poculis iterum poposcerunt, magno risu 
circumstantium in tam rudibus et moris omnis ignaris ingeniis. tum maximus natu ex iis 
'missi sumus' inquit 'a gente nostra, qui sciscitaremur, qua tandem re fretus arma nobis 
inferres.' ad hanc percunctationem Gracchus exercitu se egregio fidentem uenisse 
respondit; quem si ipsi uisere uelint, quo certiora ad suos referant, potestatem se eis 
facturum esse. tribunisque militum imperat, ut ornari omnes copias peditum 
equitumque et decurrere iubeant armatas. ab hoc spectaculo legati «di»missi 
deterruerunt suos ab auxilio circumsessae urbi ferendo. oppidani cum ignes nocte «e» 
turribus nequiquam, quod signum conuenerat, sustulissent, destituti ab unica spe auxilii 
in deditionem uenerunt. nummum quater et uiciens ab iis est exactum, quadraginta 
nobilissimi equites, nec obsidum nomine-nam militare iussi sunt-, et tamen re ipsa ut 
pignus fidei essent. 


[48] Inde iam duxit ad Alcen urbem, ubi castra Celtiberorum erant, a quibus uenerant 
nuper legati. eos cum per aliquot dies, armaturam leuem immittendo in stationes, 
lacessisset paruis proeliis, in dies maiora certamina serebat, ut omnes extra munitiones 
eliceret. ubi, quod petebat, «sat»is sensit effectum, auxiliorum praefectis imperat, ut 
contracto certamine, tamquam multitudine superarentur, repente tergis datis ad castra 
effuse fugerent: ipse intra uallum ad omnes portas instruxit copias. haud multum 
temporis intercessit, cum ex composito refugientium suorum agmen, post effuse 
sequentes barbaros conspexit. instructam ad hoc ipsum intra uallum habebat aciem. 
itaque tantum moratus, ut suos refugere in castra libero introitu sineret, clamore 
sublato simul omnibus portis erupit. non sustinuere impetum necopinatum hostes. qui 
ad castra oppugnanda uenerant, ne sua quidem tueri potuerunt: nam extemplo fusi 
fugati, mox intra uallum pauentes compulsi, postremo exuuntur castris. eo die nouem 
milia hostium caesa; capti uiui trecenti uiginti, equi centum duodecim, signa militaria 
triginta septem. de exercitu Romano centum nouem ceciderunt. 


[49] Ab hoc proelio Gracchus duxit ad depopulandam Celtiberiam legiones. et cum ferret 
passim cuncta atque ageret, populique alii uoluntate alii metu iugum acciperent, centum 
tria oppida intra paucos dies in deditionem accepit, praeda potitus ingenti est. conuertit 
inde agmen retro, unde uenerat, ad Alcen, atque eam urbem oppugnare institit. 
oppidani primum impetum hostium sustinuerunt; deinde cum iam non armis modo sed 
etiam operibus oppugnarentur, diffisi praesidio urbis in arcem uniuersi concesserunt: 
postremo et inde praemissis oratoribus in dicionem se suaque omnia Romanis 
permiserunt. magna inde praeda facta est. multi captiui nobiles in potestatem uenerunt, 
inter quos et Thurri filii duo et filia. regulus hic earum gentium erat, longe potentissimus 
omnium Hispanorum. audita suorum clade, missis qui fidem uenienti in castra ad 
Gracchum peterent, uenit. et primum quaesiuit ab eo, liceretne sibi ac suis uiuere. cum 
praetor uicturum respondisset, quaesiuit iterum, si cum Romanis militare liceret. id 
quoque Graccho permittente, 'sequar' inquit 'uos aduersus ueteres socios meos, 
quoniam illos "ad me propiunt suspicere.' secutus est inde Romanos, fortique ac fideli 
opera multis locis rem Romanam adiuuit. 

[50] Ergauica inde, nobilis et potens ciuitas, aliorum circa populorum cladibus territa 
portas aperuit Romanis. eam deditionem oppidorum haud cum fide factam quidam 
auctores sunt: e qua regione abduxisset legiones, extemplo inde rebellatum, magnoque 
eum postea proelio ad montem Chaunum cum Celtiberis a prima luce ad sextam horam 
diei signis collatis pugnasse, multos utrimque cecidisse; nec aliud magnopere, cur uicisse 
crederes, fecisse Romanos, nisi quod postero die lacessierint proelio manentes intra 
uallum: spolia per totum diem legisse; tertio die proelio maiore iterum pugnatum, et 
tum demum haud dubie uictos Celtiberos castraque eorum capta et direpta esse. uiginti 
duo milia hostium eo die esse caesa, plus trecentos captos, parem fere equorum 
numerum, et signa militaria septuaginta duo. inde «de»bellatum, ueramque pacem, non 
fluxa, ut ante, fide Celtiberos fecisse. eadem aestate et L. Postumium in Hispania 
ulteriore bis cum Uaccaeis egregie pugnasse scribunt: ad triginta et quinque milia 
hostium occidisse et castra expugnasse. propius uero est serius in prouinciam 
peruenisse, quam ut ea aestate potuerit res gerere. 


[51] Censores fideli concordia senatum legerunt. princeps lectus est ipse censor M. 
Aemilius Lepidus pontifex maximus: tres eiecti de senatu; retinuit quosdam Lepidus a 
collega praeteritos. opera ex pecunia attributa diuisaque inter se haec [con]fecerunt. 
Lepidus molem ad Tarracinam, ingratum opus, quod praedia habebat ibi priuatamque 
publicae rei impensam ins«er»uerat; theatrum et proscaenium ad Apollinis, aedem louis 
in Capitolio, columnasque circa poliendas albo locauit; et ab his columnis, quae 
incommode opposita uidebantur, signa amouit clipeaque de columnis et signa militaria 
adfixa omnis generis dempsit. M. Fuluius plura et maioris locauit usus: portum et pilas 
pontis in Tiberi, quibus pilis fornices post aliquot annos P. Scipio Africanus et L. 
Mummius censores locauerunt imponendos; basilicam post argentarias nouas et forum 
piscatorium circumdatis tabernis quas uendidit in priuatum; [et forum] et porticum extra 
portam Trigeminam, et aliam post naualia et ad fanum Herculis et post Spei ad Tiberim 
«et ad» aedem Apollinis medici. habuere et in promiscuo praeterea pecuniam: ex ea 
communiter locarunt aquam adducendam fornicesque faciendos. impedimento operi 
fuit M. Licinius Crassus, qui per fundum suum duci non est passus. portoria quoque et 
uectigalia iidem multa instituerunt. complura sacella publicaque loca, occupata a 
priuatis, publica sacraque ut essent paterentque populo curarunt. mutarunt suffragia, 
regionatimque generibus hominum causisque et quaestibus tribus discripserunt. 


[52] Et alter ex censoribus M. Aemilius petiit ab senatu, ut sibi dedicationis «causa» 
templorum reginae lunonis et Dianae, quae bello Ligustino annis octo ante uouisset, 
pecunia ad ludos decerneretur. uiginti milia aeris decreuerunt. dedicauit eas aedes, 
utramque in circo Flaminio, ludosque scaenicos triduum post dedicationem templi 
lunonis, biduum post Dianae, et singulos dies fecit in circo. idem dedicauit aedem Larum 
permarinum in Campo. uouerat eam annis undecim ante L. Aemilius Regillus nauali 
proelio aduersus praefectos regis Antiochi. supra ualuas templi tabula cum titulo hoc 
fixa est: 'duello magno dirimendo, regibus subigendis, "caput patrandae pacis haec 
pugna exeunti L. Aemilio M. Aemilii filio * * auspicio imperio felicitate ductuque eius 
inter Ephesum Samum Chiumque, inspectante eopse Antiocho, exercitu omni, equitatu 
elephantisque, classis regis Antiochi antehac inuicta fusa contusa fugataque est, ibique 

eo die naues longae cum omnibus sociis captae quadraginta duae. ea pugna pugnata rex 
Antiochus regnumque * * *. eius rei ergo aedem Laribus permarinis uouit.' eodem 
exemplo tabula in aede louis in Capitolio supra ualuas fixa est. 


[53] Biduo, quo senatum legerunt censores, Q. Fuluius consul profectus in Ligures, per 
inuios montes Ballistae saltus cum exercitu transgressus, signis collatis cum hoste 
pugnauit; neque tantum acie uicit, sed castra quoque eodem die cepit. tria milia ducenti 
hostium «caesi sunt», omnisque ea regio Ligurum in deditionem uenit. consul deditos in 
campestres agros deduxit, praesidiaque montibus imposuit. celeriter «et Roma consul 
ad hostes» et ex prouincia litterae Romam uenerunt: supplicationes ob eas res gestas in 
triduum decretae sunt; praetores quadraginta hostiis maioribus per supplicationes rem 
diuinam fecerunt. ab altero consule L. Manlio nihil memoria dignum in Liguribus est 
gestum. Galli Transalpini, tria milia hominum, in Italiam transgressi, neminem bello 
lacessentes agrum a consulibus et senatu petebant, ut pacati sub imperio populi Romani 
essent. eos senatus excedere Italia iussit, et consulem Q. Fuluium quaerere et 
animaduertere in eos, qui principes et auctores transcendendi Alpes fuissent. 


[54] Eodem anno Philippus rex Macedonum, senio et maerore consumptus post mortem 
filii, decessit. Demetriade hibernabat, cum desiderio anxius filii, tum paenitentia 
crudelitatis suae. stimulabat animum et alter filius haud dubie et sua et aliorum opinione 
rex, conuersique in eum omnium oculi, et destituta senectus aliis exspectantibus suam 
mortem, aliis ne exspectantibus quidem. quo magis angebatur, et cum eo Antigonus 
Echecratis filius, nomen patrui Antigoni ferens, qui tutor Philippi fuerat, regiae uir 
maiestatis, nobili etiam pugna aduersus Cleomenem Lacedaemonium clarus. tutorem 
eum Graeci, ut cognomine a ceteris regibus distinguerent, appellarunt. huius fratris filius 
Antigonus ex honoratis Philippi amicis unus incorruptus permanserat, eique ea fides 
nequaquam amicum Persea inimicissimum fecerat is prospiciens animo, quanto cum 
periculo suo hereditas regni uentura esset ad Persea, ut primum labare animum regis et 
ingemiscere interdum filii desiderio sensit, nunc praebendo aures, nunc lacessendo 
etiam mentionem rei temere actae, saepe querenti querens et ipse aderat. et cum multa, 
«ut» adsolet, ueritas praeberet uestigia sui, omni ope adiuuabat, quo maturius omnia 
emanarent. suspecti ut ministri facinoris Apelles maxime et Philocles erant, qui Romam 
legati fuerant litterasque exitiales Demetrio sub nomine Flaminini attulerant. 


[55] Falsas esse et a scriba uitiatas signumque adulterinum uulgo in regia fremebant. 
ceterum cum suspecta magis quam manifesta esset res, forte Xychus obuius fit Antigono, 
comprehensusque ab eo in regiam est perductus. relicto eo custodibus Antigonus ad 
Philippum processit. 'multis' inquit 'sermonibus intellexisse uideor magno te 
aestimaturum, si scire uera omnia posses de filiis tuis, uter ab utro petitus fraude et 
insidiis esset. homo unus omnium, qui nodum huius erroris exsoluere possit, in 
potestate tua est Xychus. forte oblatum perductumque in regiam uocari iube.' regi 
adductus primo ita negare inconstanter, ut paruo metu admoto paratum indicem esse 
appareret. conspectum tortoris uerberumque non sustinuit, ordinemque omnem 
facinoris legatorum  ministeriique sui exposuit. extemplo missi, qui legatos 
comprehenderent, Philoclem, qui praesens erat, oppresserunt: Apelles missus ad 

Chaeream quendam persequendum indicio Xychi audito in Italiam traiecit. de Philocle 
nihil certi uulgatum est: alii primo audaciter negantem, postquam in conspectum 
adductus sit Xychus, non ultra tetendisse, alii tormenta etiam infitiantem perpessum 
adfirmant. Philippo redintegratus est luctus geminatusque; et infelicitatem suam in 
liberis grauiorem, quod alter «su»peresset, censebat. 


[56] Perseus certior factus omnia detecta esse, potentior quidem erat, quam ut fugam 
necessariam duceret: tantum ut procul abesset, curabat, interim uelut ab incendio 
flagrantis irae, dum Philippus uiueret, se defensurus. «is» spe potiundi ad poenam 
corporis eius amissa, quod reliquum erat, id studere, ne super impunitatem etiam 
praemio sceleris frueretur. Antigonum igitur appellat, cui et palam facti parricidii gratia 
obnoxius erat, et nequa«quam» pudendum aut paenitendum eum regem Macedonibus 
propter recentem patrui Antigoni gloriam fore censebat. quando in eam fortunam ueni,' 
inquit 'Antigone, ut orbitas mihi, quam alii detestantur parentes, optabilis esse debeat, 
regnum, quod a patruo tuo forti, non solum fideli, tutela eius custoditum et auctum 
etiam accepi, id tibi tradere in animo est. te unum habeo, quem dignum regno iudicem. 
si neminem haberem, perire et exstingui id mallem quam Perseo scelestae fraudis 
praemium esse. Demetrium excitatum ab inferis restitutumque credam mihi, si te, qui 
morti innocentis, qui meo infelici errori unus illacrimasti, in locum eius substitutum 
relinquam.' ab hoc sermone omni genere honoris producere eum non destitit. cum in 
Thracia Perseus abesset, circumire Macedoniae urbes principibusque Antigonum 
commendare; et si uita longior suppetisset, haud dubium fuit, quin eum in possessione 
regni relicturus fuerit. ab Demetriade profectus Thessalonicae plurimum temporis 
moratus fuerat. inde cum Amphipolim uenisset, graui morbo est implicitus. sed animo 
tamen aegrum magis fuisse quam corpore constat; curisque et uigiliis, cum identidem 
species et umbrae insontis interempti filii agitarent, exstinctum esse cum diris 
exsecrationibus alterius. tamen * * * admoueri potuisset Antigonus, si aut «affuisset 
aut» statim palam facta esset mors regis. medicus Calligenes, qui curationi praeerat, non 
exspectata morte regis, a primis desperationis notis nuntios per dispositos «equos», ita 
ut conuenerat, misit ad Perseum, et mortem regis in aduentum eius omnes, qui extra 
regiam erant, celauit. 


[57] Oppressit igitur necopinantes ignarosque omnes Perseus et regnum scelere partum 
inuasit. peropportuna mors Philippi fuit ad dilationem et ad uires bello subtrahendas. 
nam post paucis diebus gens Bastarnarum, diu sollicitata, ab suis sedibus magna 
peditum equitumque manu Histrum traiecit. inde praegressi, qui nuntiarent regi, 
Antigonus et Cotto: «Cotto» nobilis erat Bastarna, Antigonus e regiis unus, saepe cum 
ipso Cottone legatus ad concitandos Bastarnas missus. haud procul Amphipoli fama, 
in«de» certi nuntii occurrerunt mortuum esse regem. quae res omnem ordinem consilii 
turbauit. compositum autem sic fuerat, transitum per Thraciam tutum et commeatus 
Bastarnis ut Philippus praestaret. id ut facere posset, regionum principes donis coluerat, 
fide sua obligata pacato agmine transituros Bastarnas. Dardanorum gentem delere 
propositum erat inque eorum agro sedes dare Bastarnis. duplex inde erat commodum 
futurum, si et Dardani, gens semper infestissima Macedoniae temporibusque iniquis 
regum imminens, tolleretur, et Bastarnae relictis in Dardania coniugibus liberisque ad 


911 


populandam Italiam possent mitti. per Scordiscos iter esse ad mare Hadriaticum 
Italiamque; alia uia traduci exercitum non posse. facile Bastarnis Scordiscos iter daturos: 
nec enim aut lingua aut moribus [aequales] abhorrere; et ipsos adiuncturos se, cum ad 
praedam opulentissimae gentis ire uidissent. inde in omnem euentum consilia 
«ac»commodabantur: siue caesi ab Romanis forent Bastarnae, Dardanos tamen 
sublatos praedamque ex reliquiis Bastarnarum et possessionem liberam Dardaniae 
solacio fore; siue prospere «rem» gessissent, Romanis auersis in Bastarnarum bellum 
recuperaturum se in Graecia, quae amisisset. haec Philippi consilia fuerant. 


[58] «Primum» ingressi sunt pacato agmine. «digressu» deinde Cottonis et Antigoni et 
haud multo post fama mortis Philippi neque Thraces commercio faciles erant, «neque» 
Bastarnae empto contenti esse poterant aut in agmine contineri, ne decederent uia. 
inde iniuriae ultro citroque fieri, quarum in dies incremento bellum exarsit. postremo 
Thraces cum uim ac multitudinem sustinere hostium non possent, relictis campestribus 
uicis in montem ingentis altitudinis-Donucam uocant-concesserunt. quo «cum» subire 
Bastarnae uellent, quali tempestate Gallos spoliantes Delphos fama est peremptos esse, 
talis tum Bastarnas nequiquam ad iuga montium appropinquantes oppressit. neque 
enim imbre tantum effuso, dein creberrima grandine obruti sunt cum ingenti fragore 
caeli tonitribusque et fulguribus praestringentibus aciem oculorum, sed fulmina etiam 
sic undique micabant, ut peti uiderentur corpora, nec solum milites sed etiam principes 
icti caderent. itaque cum praecipiti fuga per rupes praealtas improuidi sternerentur 
ruerentque, instabant quidem perculsis Thraces, sed ipsi deos auctores fugae esse 
caelumque in se ruere aiebant. dissipati procella cum tamquam ex naufragio plerique 
semermes in castra, unde profecti erant, redissent, consultari, quid agerent, coeptum. 
inde orta dissensio, aliis redeundum aliis penetrandum in Dardaniam censentibus: 
triginta ferme milia hominum Clondico duce, «quo» profecti erant, peruenerunt, cetera 
multitudo retro, qua uenerat, Apolloniam Mesembriamque repetit. Perseus potitus 
regno interfici Antigonum iussit; et dum firmaret res, legatos Romam ad amicitiam 
paternam renouandam petendumque, ut rex ab senatu appellaretur, misit. haec eo 
anno in Macedonia gesta. 


[59] Alter consulum Q. Fuluius ex Liguribus triumphauit; quem triumphum magis gratiae 
quam rerum gestarum magnitudini datum constabat. armorum hostilium magnam uim 
transtulit, nullam pecuniam admodum. diuisit tamen in singulos milites trecenos aeris, 
duplex centurionibus, triplex equiti. nihil in eo triumpho magis insigne fuit, quam quod 
forte euenit, ut eodem die triumpharet, quo priore anno ex praetura triumphauerat. 
secundum triumphum comitia edixit, quibus creati consules sunt M. lunius Brutus A. 
Manlius Uulso. praetorum inde tribus creatis comitia tempestas diremit. postero die 
reliqui tres facti, ante diem quartum idus Martias, M. Titinius Curuus Ti. Claudius Nero 
T. Fonteius Capito. ludi Romani instaurati ab aedilibus curulibus Cn. Seruilio Caepione 
Ap. Claudio Centone propter prodigia, quae euenerant. terra mouit; in fanis publicis, ubi 
lectisternium erat, deorum capita, quae in lectis erant, auerterunt se, lanxque cum 
integumentis, quae loui apposita fuit, decidit de mensa. oleas quoque praegustasse 
mures in prodigium uersum est. ad ea expianda nihil ultra, quam ut ludi instaurarentur, 
actum est. 

Liber XLI. * a patre in pace habitam armasse eoque iuuentuti 


[1] * * a patre in pace habitam armasse eoque iuuentuti praedandi cupidae pergratus 
esse dicebatur. consilium de Histrico bello cum haberet consul, alii gerendum extemplo, 
antequam contrahere copias hostes possent, alii consulendum prius senatum censebant. 
uicit sententia, quae diem non proferebat. profectus ab Aquileia consul castra ad lacum 
Timaui posuit; imminet mari is lacus. eodem decem nauibus C. Furius duumuir naualis 
uenit. aduersus Illyriorum classem creati duumuiri nauales erant, qui tuendae uiginti 
nauibus maris superi orae Anconam uelut cardinem haberent; inde L. Cornelius dextra 
litora usque ad Tarentum, C. Furius laeua usque ad Aquileiam tueretur. eae naues ad 
proximum portum in Histriae fines cum onerariis et magno commeatu missae, 
secutusque cum legionibus consul quinque ferme milia a mari posuit castra. in portu 
emporium breui perfrequens factum, omniaque hinc in castra supportabantur. et, quo 
id tutius fieret, stationes ab omnibus castrorum partibus circumdatae sunt: in Histriam 
uersum praesidium statiuum, repentina cohors Placentina opposita; inter mare et castra 
et, ut idem aquatoribus ad fluuium esset praesidium, M. Aebutius tribunus militum 
secundae legionis duos manipulos militum ducere iussus est; T. et C. Aelii tribuni militum 
legionem tertiam, quae pabulatores et lignatores tueretur, uia, quae Aquileiam fert, 
duxerant. ab eadem regione mille ferme passuum castra erant Gallorum: Catmelus 
regulus praeerat tribus haud amplius milibus armatorum. 


[2] Histri, ut primum ad lacum Timaui castra Romana sunt mota, ipsi post collem occulto 
loco consederunt, et inde obliquis itineribus agmen sequebantur, in omnem occasionem 
intenti; nec quicquam eos, quae terra marique agerentur, fallebat. postquam stationes 
inualidas esse pro castris, forum turba inermi frequens inter castra et mare mercantium 
sine ullo terrestri aut maritimo munimento uiderunt, duo simul praesidia, Placentinae 
cohortis et manipulorum secundae legionis, adgrediuntur. nebula matutina texerat 
inceptum; qua dilabente ad primum teporem solis perlucens iam aliquid, incerta tamen, 
ut solet, lux speciem omnium multiplicem intuenti reddens, tum quoque frustrata 
Romanos, multo maiorem iis, quam erat, hostium aciem ostendit. qua territi utriusque 
stationis milites ingenti tumultu cum in castra confugissent, haud paulo ibi plus, quam 
quod secum ipsi attulerant, terroris fecerunt. nam neque dicere, quid fugissent, nec 
percunctantibus reddere responsum poterant; et clamor in portis, ut ubi nulla esset 
statio, quae sustineret impetum, audiebatur; et concursatio in obscuro incidentium 
aliorum in alios incertum fecerat, an hostis intra uallum esset. una uox audiebatur ad 
mare uocantium; id forte temere ab uno exclamatum totis passim personabat castris. 
itaque primo, uelut iussi id facere, pauci, armati «alii», maior pars inermes, ad mare 
decurrunt, dein plures, postremo prope omnes, et ipse consul, cum frustra reuocare 
fugientes conatus nec imperio nec auctoritate nec precibus ad extremum ualuisset. unus 
remansit M. Licinius Strabo, tribunus militum secundae legionis, cum tribus signis ab 
legione sua relictus. hunc in uacua castra impetu facto Histri, cum alius armatus iis nemo 
obuiam isset, in praetorio instruentem atque adhortantem suos oppresserunt. proelium 
atrocius quam pro paucitate resistentium fuit, nec ante finitum est, quam tribunus 
militum quique circa eum constiterant interfecti sunt. praetorio deiecto direptis«que», 
quae ibi fuerunt, ad quaestorium, forum quintanamque hostes peruenerunt. ibi cum 

omnium rerum paratam expositamque copiam et stratos lectos in quaestorio 
inuenissent, regulus accubans epulari coepit. mox idem ceteri omnes, armorum 
hostiumque obliti, faciunt; et, ut quibus insuetus liberalior uictus esset, auidius uino 
ciboque corpora onerant. 


[3] nequaquam eadem est tum rei forma apud Romanos; terra mari trepidatur; nautici 
tabernacula detendunt commeatumque in litore expositum in naues rapiunt; milites in 
scaphas et mare territi ruunt; nautae metu, ne compleantur nauigia, alii turbae obsistunt, 
alii ab litore naues in altum expellunt. inde certamen, mox etiam pugna cum uulneribus 
et caede in uicem militum nautarumque oritur, donec iussu consulis procul a terra classis 
submota est. secernere inde inermes ab armatis coepit. uix mille ducenti ex tanta 
multitudine, qui arma haberent, perpauci equites, qui equos secum eduxissent, inuenti 
sunt; cetera deformis turba uelut lixarum calonumque, praeda fere futura, si belli hostes 
meminissent. tunc demum nuntius «missus» ad tertiam legionem reuocandam et 
Gallorum praesidium; et simul ex omnibus locis ad castra recipienda demendamque 
ignominiam rediri coeptum est. tribuni militum tertiae legionis pabulum lignaque 
proicere iubent, centurionibus imperant, ut grauiores aetate milites binos in ea iumenta, 
ex quibus onera deiecta erant, imponant; equites ut singulos e iuuenibus pedites secum 
in equos tollant: egregiam gloriam legionis fore, si castra metu secundanorum amissa 
sua uirtute recipiant. et recipi facile esse, si in praeda occupati barbari subito 
opprimantur; sicut ceperint, posse capi. summa militum alacritate adhortatio audita est. 
ferunt citati signa, nec signiferos armati morantur. priores tamen consul copiaeque, 
quae a mari reducebantur, ad uallum accesserunt. L. Atius, tribunus primus secundae 
legionis, non hortabatur modo milites, sed docebat etiam, si uictores Histri, quibus armis 
cepissent castra, iisdem capta retinere in animo haberent, primum exutum castris 
hostem ad mare persecuturos fuisse, deinde stationes certe pro uallo habituros: uino 
somnoque ueri simile esse mersos iacere. 


[4] sub haec A. Baeculonium, signiferum suum, notae fortitudinis uirum, inferre signum 
iussit. ille, si [unum] se sequerentur, quo celerius fieret, facturum dixit; conisusque cum 
trans uallum signum traiecisset, primus omnium portam intrauit. et parte alia T. et C. 
Aelii, tribuni militum tertiae legionis, cum equitatu adueniunt. confestim et quos binos 
oneraria in iumenta imposuerant secuti, et consul cum toto agmine. at Histrorum pauci, 
qui modice uino usi erant, memores fuerant fugae, aliis somno mors continuata est; 
integraque sua omnia Romani, praeterquam quod uini cibique absumptum erat, 
receperunt. aegri quoque milites, qui in castris relicti fuerant, postquam intra uallum 
suos senserunt, armis arreptis caedem ingentem fecerunt. ante omnes insignis opera 
fuit C. Popili equitis; Sabello cognomen erat. is pede saucio relictus longe plurimos 
hostium occidit. ad octo milia Histrorum sunt caesa, captus nemo, quia ira et indignatio 
immemores praedae fecit. rex tamen Histrorum temulentus ex conuiuio, raptim a suis 
in equum impositus, fugit. ex uictoribus ducenti triginta septem milites perierunt, plures 
in matutina fuga quam in recipiendis castris. 


[5] forte ita euenit, ut Cn. et L. Gauillii Nouelli, Aquileienses, cum commeatu uenientes, 
ignari prope in capta castra ab Histris inciderent. ii cum Aquileiam relictis impedimentis 

refugissent, omnia terrore ac tumultu non Aquileiae modo, sed Romae quoque post 
paucos dies inpleuerunt; quo non capta tantum castra ab hostibus nec fuga, quae uera 
erant, sed perditas res deletumque exercitum omnem allatum est. itaque, quod in 
tumultu fieri solet, dilectus extra ordinem non in urbe tantum, sed tota Italia indicti. 
duae legiones ciuium Romanorum conscriptae, et decem milia peditum cum equitibus 
quingentis sociis nominis Latini imperata. M. lunius consul transire in Galliam et ab 
ciuitatibus prouinciae eius, quantum quaeque posset, militum exigere iussus. simul 
decretum, ut Ti. Claudius praetor militibus legionis quartae et socium Latini nominis 
quinque milibus, equitibus ducentis quinquaginta, Pisas ut conuenirent, ediceret, 
eamque prouinciam, dum consul inde abesset, tutaretur; M. Titinius praetor legionem 
primam, parem numerum sociorum peditum equitumque, Ariminum conuenire iuberet. 
Nero paludatus Pisas in prouinciam est profectus; Titinius C. Cassio tribuno militum 
Ariminum, qui praeesset legioni, misso dilectum Romae habuit. M. lunius consul ex 
Liguribus in prouinciam Galliam transgressus, auxiliis protinus per ciuitates Galliae 
militibusque coloniis imperatis, Aquileiam peruenit. ibi certior factus exercitum 
incolumem esse, scriptis litteris Romam, ne tumultuarentur, ipse remissis auxiliis, quae 
Gallis imperauerat, ad collegam est profectus. Romae magna ex necopinato laetitia fuit: 
dilectus omissus est, exauctorati, qui sacramento dixerant, et exercitus, qui Arimini 
pestilentia adfectus erat, domum dimissus. Histri magnis copiis cum castra haud procul 
consulis castris haberent, postquam alterum consulem cum exercitu nouo aduenisse 
audierunt, passim in ciuitates dilapsi sunt. consules Aquileiam in hiberna legiones 
reduxerunt. 


[6] sedato tandem Histrico tumultu senatus consultum factum est, ut consules inter se 
compararent, uter eorum ad comitia habenda Romam rediret. cum absentem Manlium 
tribuni plebis «A.» Licinius Nerua et C. Papirius Turdus in contionibus lacerarent 
rogationemque promulgarent, ne Manlius post idus Martias-- prorogatae namque 
consulibus iam in annum prouinciae erant--*imperium retineret, uti causam extemplo 
dicere, cum abisset magistratu, posset, huic rogationi Q. Aelius collega intercessit 
magnisque contentionibus obtinuit, ne perferretur. per eos dies Ti. Sempronius 
Gracchus et L. Postumius Albinus ex Hispania Romam cum reuertissent, senatus iis a M. 
Titinio praetore datus in aede Bellonae ad disserendas res, quas gessissent, 
postulandosque honores meritos «et» ut diis immortalibus haberetur honos. eodem 
tempore et in Sardinia magnum tumultum esse litteris T. Aebuti praetoris cognitum est, 
quas filius eius ad senatum attulerat. llienses adiunctis Balarorum auxiliis pacatam 
prouinciam inuaserant, nec eis inualido exercitu et magna parte pestilentia absumpto 
resisti poterat. eadem et Sardorum legati nuntiabant orantes, ut urbibus saltem*4iam 
enim agros deploratos esse-*opem senatus ferret. haec legatio totumque, quod ad 
Sardiniam pertinebat, ad nouos magistratus reiectum est. aeque miserabilis legatio 
Lyciorum, qui crudelitatem Rhodiorum, quibus ab L. Cornelio Scipione attributi erant, 
querebantur: fuisse «se» sub dicione Antiochi; eam regiam seruitutem conlatam cum 
praesenti statu praeclaram libertatem uisam. non publice tantum se premi imperio, sed 
singulos iustum pati seruitium. [iustos] coniuges liberosque uexari; in corpus, in tergum 
saeuiri; famam, quod indignum sit, maculari dehonestarique; et palam res odiosas fieri 

iuris etiam usurpandi causa, ne pro dubio habeant, nihil inter se et argento parata 
mancipia interesse. motus his senatus litteras Lyciis ad Rhodios dedit, nec Lycios Rhodiis 
nec ullos alii cuiquam, qui nati liberi sint, in seruitutem dari placere; Lycios ita sub 
Rhodiorum simul imperio et tutela esse, ut in dicione populi Romani ciuitates sociae sint. 


[7] triumphi deinde ex Hispania duo continui acti. prior Sempronius Gracchus de 
Celtiberis sociisque eorum, postero die L. Postumius de Lusitanis aliisque eiusdem 
regionis Hispanis triumphauit. quadraginta milia pondo argenti [Ti.] Gracchus transtulit, 
uiginti milia Albinus. militibus denarios quinos uicenos, duplex centurioni, triplex equiti 
ambo diuiserunt; sociis tantumdem quantum Romanis. per eosdem forte dies M. lunius 
consul ex Histria comitiorum causa Romam uenit. eum cum in senatu fatigassent 
interrogationibus tribuni plebis Papirius et Licinius de iis, quae in Histria essent acta, in 
contionem quoque produxerunt. ad quae cum consul se dies non plus undecim in ea 
prouincia fuisse responderet, quae se absente acta essent, se quoque, ut illos, fama 
comperta habere, exsequebantur deinde quaerentes, quid ita non potius A. Manlius 
Romam uenisset, ut rationem redderet populo Romano, cur ex Gallia prouincia, quam 
sortitus esset, in Histriam transisset? quando id bellum senatus decreuisset, quando [id 
bellum] populus Romanus iussisset? at hercule priuato quidem consilio bellum 
susceptum esse, sed gestum prudenter fortiterque. immo, utrum susceptum sit nequius 
an inconsultius gestum, dici non posse. stationes duas necopinantes ab Histris oppressas, 
castra Romana capta, quod peditum, quod equitum in castris fuerit «caesum;» ceteros 
inermes fusosque, ante omnes consulem ipsum, ad mare ac naues fugisse. priuatum 
rationem redditurum earum rerum esse, quoniam consul noluisset. 


[8] comitia deinde habita. consules creati C. Claudius Pulcher Ti. Sempronius Gracchus. 
et postero die praetores facti P. Aelius Tubero iterum C. Quinctius Flamininus C. 
Numisius L. Mummius Cn. Cornelius Scipio C. Ualerius Laeuinus. Tuberoni urbana 
iurisdictio, Quinctio peregrina euenit, Numisio Sicilia, Mummio Sardinia; sed ea propter 
belli magnitudinem prouincia consularis facta. [Gracchus eam sortitur, Histriam 
Claudius.] Scipio et Laeuinus Galliam in duas diuisam prouincias sortiti sunt. idibus 
Martiis, quo die Sempronius Claudiusque consulatum inierunt, mentio tantum de 
prouinciis Sardinia Histriaque et utriusque hostibus fuit, qui in his prouinciis bellum 
conciuissent. postero die legati Sardorum, qui ad nouos magistratus dilati erant, «et» L. 
Minucius Thermus, qui legatus Manli consulis in Histria fuerat, in senatum uenit. ab his 
edoctus est senatus, quantum belli eae prouinciae haberent. mouerunt senatum et 
legationes socium nominis Latini, quae et censores et priores consules fatigauerant, 
tandem in senatum introductae. summa querellarum erat, ciues suos Romae censos 
plerosque Romam commigrasse; quod si permittatur, perpaucis lustris futurum, ut 
deserta oppida, deserti agri nullum militem dare possint. Fregellas quoque milia 
quattuor familiarum transisse ab se Samnites Paelignique querebantur, neque eo minus 
aut hos aut illos in dilectu militum dare. genera autem fraudis duo mutandae uiritim 
ciuitatis inducta erant. lex sociis [ac] nominis Latini, qui stirpem ex sese domi 
relinquerent, dabat, ut ciues Romani fierent. ea lege male utendo alii sociis, alii populo 
Romano iniuriam faciebant. nam et ne stirpem domi relinquerent, liberos suos 
quibuslibet Romanis in eam condicionem, ut manu mitterentur, mancipio dabant, 


916 


libertinique ciues essent; et quibus stirps deesset, quam relinquerent, ut ciues Romani 
* * fiebant. postea his quoque imaginibus iuris spretis, promiscue sine lege, sine stirpe 
in ciuitatem Romanam per migrationem et censum transibant. haec ne postea fierent, 
petebant legati, et ut redire in ciuitates iuberent socios; deinde ut lege cauerent, ne quis 
quem ciuitatis mutandae causa suum faceret neue alienaret; et si quis ita ciuis Romanus 
factus esset, «ciuis ne esset». haec impetrata ab senatu. 


[9] prouinciae deinde, quae in bello erant, Sardinia atque Histria «consulibus» decretae. 
in Sardiniam duae legiones scribi iussae, quina milia in singulas et duceni pedites, treceni 
equites, et duodecim milia peditum sociorum ac Latini nominis et sescenti equites et 
decem quinqueremes naues, si deducere ex naualibus uellet. tantumdem peditum 
equitumque in Histriam, quantum in Sardiniam, decretum. et legionem unam cum 
equitibus trecentis, et quinque milia peditum sociorum et ducentos quinquaginta 
mittere equites in Hispaniam consules ad M. Titinium iussi. priusquam consules 
prouincias sortirentur, prodigia nuntiata sunt: lapidem in agro Crustumino in lucum 
Martis de caelo cecidisse; puerum trunci corporis in agro Romano natum et 
quadrupedem anguem uisum; et Capuae multa in foro aedificia de caelo tacta; et 
Puteolis duas naues fulminis ictu concrematas esse. inter haec, quae nuntiabantur, lupus 
etiam Romae interdiu agitatus, cum Collina porta intrasset, per Esquilinam magno 
consectantium tumultu euasit. eorum prodigiorum causa consules maiores hostias 
immolarunt, et diem unum circa omnia puluinaria supplicatio fuit. sacrificiis rite 
perfectis prouincias sortiti sunt; Claudio Histria, Sempronio Sardinia obuenit. legem dein 
de sociis C. Claudius tulit «ex» senatus consulto et edixit, qui socii [ac] nominis Latini, 
ipsi maioresue eorum, M. Claudio T. Quinctio censoribus postue ea apud socios nominis 
Latini censi essent, ut omnes in suam quisque ciuitatem ante kal. Nouembres redirent. 
quaestio, qui ita non redissent, L. Mummio praetori decreta est. ad legem et edictum 
consulis senatus consultum adiectum est, ut dictator, consul, interrex, censor, praetor, 
qui nunc esset «quiue postea futurus esset», apud eorum quem «qui» manu mitteretur, 
in libertatem uindicaretur, ut ius iurandum daret, qui eum manu mitteret, ciuitatis 
mutandae causa manu non mittere; in quo id non iuraret, eum manu mittendum non 
censuerunt. haec in posterum cauta iussique edicto C. Claudi cons. * * * Claudio decreta 
est. 


[10] dum haec Romae geruntur, M. lunius et A. Manlius, qui priore anno consules 
fuerant, cum Aquileiae hibernassent, principio ueris in finis Histrorum exercitum 
introduxerunt; ubi cum effuse popularentur, dolor magis et indignatio diripi res suas 
cernentis Histros, quam certa spes, satis sibi uirium aduersus duos exercitus «esse», 
exciuit. concursu ex omnibus populis iuuentutis facto repentinus et tumultuarius 
exercitus acrius primo impetu quam perseuerantius pugnauit. ad quattuor milia eorum 
in acie caesa; ceteri omisso bello in ciuitates passim diffugerunt. inde legatos primum ad 
pacem petendam in castra Romana, deinde obsides imperatos miserunt. haec cum 
Romae cognita litteris proconsulum essent, C. Claudius consul ueritus, ne forte eae res 
prouinciam «et» exercitum sibi adimerent, non uotis nuncupatis, non paludatis 
lictoribus, uno omnium certiore facto collega, nocte profectus, praeceps in prouinciam 
abiit; ubi inconsultius quam uenerat se gessit. nam cum contione aduocata fugam e 

castris A. Manlio aduersis auribus militum, quippe qui primi ipsi fugissent, obiectasset 
«et» ingessisset probra M. lunio, quod se dedecoris socium collegae fecisset, ad 
extremum utrumque decedere prouincia iussit. «ad» quod cum illi tum consulis imperio 
dicto audientes futuros esse dicerent, cum is more maiorum, secundum uota in Capitolio 
nuncupata, lictoribus paludatis profectus ab urbe esset, furens ira uocatum, qui pro 
quaestore Manli erat, catenas poposcit, uinctos se lunium Manliumque minitans 
Romam missurum. ab eo quoque spretum consulis imperium est; et circumfusus 
exercitus, fauens imperatorum causae et consuli infestus, animos ad non parendum 
addebat. postremo fatigatus consul et contumeliis singulorum et multitudinis--«-nam 
insuper inridebant--ludibriis, naue eadem, qua uenerat, Aquileiam redit. inde collegae 
scripsit, ut militum nouorum ei parti, quae scripta in Histriam prouinciam esset, ediceret, 
Aquileiam ut conueniret, ne quid se Romae teneret, quo minus uotis nuncupatis 
paludatus ab urbe exiret. haec a collega obsequenter facta, breuisque dies ad 
conueniendum edicta est. Claudius prope consecutus est litteras suas. contione 
adueniens de Manlio et lunio habita, non ultra triduum moratus Romae, paludatis 
lictoribus uotisque in Capitolio nuncupatis, in prouinciam aeque ac prius praecipiti 
celeritate abit. 


[11] paucis ante diebus lunius Manliusque oppidum Nesattium, quo se principes 
Histrorum et regulus ipse Aepulo receperat, summa ui oppugnare coeperant. eo 
Claudius duabus legionibus nouis adductis, uetere exercitu cum suis ducibus dimisso, 
ipse oppidum circumsedit et uineis oppugnare intendit, amnemque praeterfluentem 
moenia, qui et impedimento oppugnantibus erat et aquationem Histris praebebat, 
multorum dierum opere exceptum nouo alueo auertit. ea res barbaros miraculo terruit 
abscisae aquae: et ne tum quidem memores pacis, in caedem coniugum ac liberorum 
uersi, etiam ut spectaculo hostibus tam foedum facinus esset, palam in muris trucidatos 
praecipitabant. inter simul complorationem feminarum puerorumque, simul nefandam 
caedem, milites transgressi murum oppidum intrarunt. cuius capti tumultum ubi ex 
pauido clamore fugientium accepit rex, traiecit ferro pectus, ne uiuus caperetur; ceteri 
capti aut occisi. duo deinde oppida, Mutila et Faueria, ui capta et deleta. praeda, ut in 
gente inopi, spe maior fuit, et omnis militibus concessa est. quinque milia capitum 
sescenta triginta duo sub corona uenierunt. auctores belli uirgis caesi et securi percussi. 
Histria tota trium oppidorum excidio et morte regis pacata est; omnesque undique 
populi obsidibus datis in dicionem uenerunt. sub Histrici finem belli apud Ligures concilia 
de bello haberi coepta. 


[12] Ti. Claudius proconsul, qui praetor priore anno fuerat, cum praesidio legionis unius 
Pisis praeerat. cuius litteris senatus certior factus, eas ipsas litteras ad C. 
Claudium-**nam alter consul iam in Sardiniam traiecerat-*deferendas censet et adicit 
decretum, quoniam Histria prouincia confecta esset, si ei uideretur, exercitum 
traduceret in Ligures. simul ex litteris consulis, quas de rebus in Histria gestis scripserat, 
in biduum supplicatio decreta. et «ab» altero consule Ti. Sempronio in Sardinia prospere 
res gesta. exercitum in agrum Sardorum lliensium induxit. Balarorum magna auxilia 
lliensibus uenerant; cum utraque gente signis conlatis conflixit. fusi fugatique hostes 
castrisque exuti, duodecim milia armatorum caesa. postero die arma lecta conici in 

aceruum iussit consul sacrumque id Uulcano cremauit. uictorem exercitum in hiberna 
sociarum urbium reduxit. et C. Claudius litteris Ti. Claudi et senatus consulto accepto ex 
Histria legiones in Ligures transduxit. ad Scultennam flumen in campos progressi castra 
habebant hostes, ibi cum iis acie dimicatum. quindecim milia caesa, plus septingenti aut 
in proelio aut in castris--- nam ea quoque expugnata sunt--*capti, et signa militaria unum 
et quinquaginta capta. Ligures, reliquiae caedis, in montes refugerunt, passimque 
populanti campestris agros consuli nulla usquam apparuerunt arma. Claudius duarum 
gentium uno anno uictor, duabus, quod raro alius, in consulatu pacatis prouinciis 
Romam reuertit. 


[13] prodigia eo anno nuntiata: in Crustumino auem sanqualem, quam uocant, sacrum 
lapidem rostro cecidisse, bouem in Campania locutam, uaccam aeneam Syracusis ab 
agresti tauro, qui a pecore aberrasset, initam ac semine adspersam. in Crustumino diem 
unum in ipso loco supplicatio fuit, et in Campania bos alenda publice data, 
Syracusanumque prodigium expiatum editis ab haruspicibus dis, quibus supplicaretur. 
pontufex eo anno mortuus est M. Claudius Marcellus, qui consul censorque fuerat. in 
eius locum suffectus est pontifex filius eius M. Marcellus. et Lunam colonia eodem anno 
duo milia ciuium Romanorum sunt deducta. triumuiri deduxerunt P. Aelius «M. 
Aemilius» Lepidus Cn. Sicinius; quinquagena et singula iugera et semisses agri in singulos 
dati sunt. de Liguribus captus ager erat; Etruscorum ante quam Ligurum fuerat. C. 
Claudius consul ad urbem uenit; cui, cum in senatu de rebus in Histria Liguribusque 
prospere gestis «disseruisset», postulanti triumphus est decretus. triumphauit in 
magistratu de duabus simul gentibus. tulit in eo triumpho denarium trecenta septem 
milia et uictoriatum octoginta quinque milia septingentos duos. militibus in singulos 
quini deni denarii dati, duplex centurioni, triplex equiti. sociis dimidio minus quam 
ciuibus datum. itaque taciti, ut iratos esse sentires, secuti sunt currum. 


[14] «cum is» triumphus de Liguribus agebatur, Ligures postquam senserunt non 
consularem tantum exercitum Romam abductum, sed legionem ab Ti. Claudio Pisis 
dimissam, soluti metu, clam exercitu indicto, per transuersos limites superatis montibus 
in campos degressi, agrum Mutinensem populati, repentino impetu coloniam ipsam 
ceperunt. id ubi Romam allatum est, senatus C. Claudium consulem comitia primo 
quoque tempore habere iussit creatisque in annum magistratibus in prouinciam redire 
et coloniam ex hostibus eripere. ita, uti censuit senatus, comitia habita. consules creati 
Cn. Cornelius Scipio Hispallus Q. Petilius Spurinus. praetores inde facti M. Popilius Laenas 
P. Licinius Crassus M. Cornelius Scipio L. Papirius Maso M. Aburius L. Aquilius Gallus. C. 
Claudio consuli prorogatum in annum imperium et Gallia prouincia; et ne Histri idem, 
quod et Ligures, facerent, socios nominis Latini in Histriam mitteret, quos triumphi causa 
de prouincia deduxisset. Cn. Cornelio et Q. Petilio consulibus, quo die magistratum 
inierunt, immolantibus loui singulis bubus, uti solet, in ea hostia, qua Q. Petilius 
sacrificauit, in iocinere caput non inuentum. id cum ad senatum rettulisset, boue 
perlitare iussus. de prouinciis deinde consultus senatus Pisas et Ligures prouincias 
consulibus decreuit; cui Pisae prouincia obuenisset, cum magistratuum creandorum 
tempus esset, ad comitia reuerti iussit. additum decreto, ut binas legiones nouas 
scriberent et trecenos equites; et dena milia peditum sociis nominique Latino et 

sescenos imperarent equites. Ti. Claudio prorogatum est imperium in id tempus, quo in 
prouinciam consul uenisset. 


[15] dum de iis rebus «in» senatu agitur, Cn. Cornelius euocatus a uiatore, cum templo 
egressus esset, paulo post redit confuso uultu et exposuit patribus conscriptis bouis 
sescenaris, quem immolauisset, iocur diffluxisse. id se uictimario nuntianti parum 
credentem ipsum aquam effundi ex olla, ubi exta coquerentur, iussisse et uidisse 
ceteram integram partem extorum, iecur omne inenarrabili tabe absumptum. territis eo 
prodigio patribus et alter consul curam adiecit, qui se, quod caput iocineri defuisset, 
tribus bubus perlitasse negauit. senatus maioribus hostiis usque ad litationem sacrificari 
iussit. ceteris diis perlitatum ferunt; Saluti Petilium perlitasse negant. inde consules 
praetoresque prouincias sortiti. Pisae Cn. Cornelio, Ligures «Q.» Petilio obuenerunt. 
praetores L. Papirius Maso urbanam, M. Aburius inter peregrinos sortiti sunt. M. 
Cornelius Scipio Maluginensis Hispaniam ulteriorem, L. Aquilius Gallus Siciliam habuit. 
duo deprecati sunt, ne in prouincias irent, M. Popilius in Sardiniam: Gracchum eam 
prouinciam pacare; ei T. Aebutium praetorem adiutorem ab senatu datum esse. 
interrumpi tenorem rerum, in quibus peragendis continuatio ipsa efficacissima esset, 
minime conuenire; inter traditionem imperii nouitatemque successoris, quae noscendis 
prius quam agendis rebus inbuenda sit, saepe bene gerendae rei occasiones intercidere. 
probata Popilii excusatio est. P. Licinius Crassus sacrificiis se impediri sollemnibus 
excusabat, ne in prouinciam iret; «ei» citerior Hispania obuenerat. ceterum aut ire iussus 
aut iurare pro contione sollemni sacrificio se prohiberi. id ubi in P. Licinio ita statutum 
est, et ab se uti iusiurandum acciperent M. Cornelius postulauit, ne in Hispaniam 
ulteriorem iret. praetores ambo in eadem uerba iurarunt. M. Titinius et «T.» Fonteius 
proconsules manere cum eodem imperii iure in Hispania iussi; et ut in supplementum 
his tria milia ciuium Romanorum cum equitibus ducentis, quinque milia socium Latini 
nominis et trecenti equites mitterentur. 


[16] Latinae feriae fuere ante diem tertium nonas Maias, in quibus quia in una hostia 
magistratus Lanuuinus precatus non erat populo Romano Quiritium, religioni fuit. id cum 
ad senatum relatum esset senatusque ad pontificum collegium reiecisset, pontificibus, 
quia non recte factae Latinae essent, instaurari Latinas placuit, Lanuuinos, quorum 
opera instaurandae essent, hostias praebere. accesserat ad religionem, «quod» Cn. 
Cornelius consul ex monte Albano rediens concidit et, parte membrorum captus, ad 
Aquas Cumanas profectus ingrauescente morbo Cumis decessit. sed inde mortuus 
Romam adlatus et funere magnifico elatus sepultusque est. pontifex idem fuerat. consul 
Q. Petilius cum primum per auspicia posset, collegae subrogando comitia habere iussus 
et Latinas edicere, comitia in «ante» diem tertium nonas Sextiles, «Latinas» in ante diem 
tertium idus Sextiles edixit. plenis religionum animis prodigia insuper nuntiata: Tusculi 
facem in caelo uisam, Gabiis aedem Apollinis et priuata aedificia conplura, Grauiscus 
murum portamque de caelo tacta. ea patres procurari, uti pontifices censuissent, 
iusserunt. dum consules primum religiones, deinde alterum alterius mors et comitia et 
Latinarum instauratio inpediunt, interim C. Claudius exercitum ad Mutinam, quam 
Ligures priore anno ceperant, admouit. intra triduum, quam oppugnare coeperat, 
receptam ex hostibus colonis restituit. octo milia ibi Ligurum intra muros caesa; 


920 


litteraeque Romam extemplo scriptae, quibus non modo rem exponeret, sed etiam 
gloriaretur sua uirtute ac felicitate neminem iam cis Alpis «esse» hostem populi Romani, 
agrique aliquantum captum, qui multis milibus hominum diuidi uiritim posset. 


[17] et Ti. Sempronius eodem tempore in Sardinia multis secundis proeliis Sardos 
perdomuit. quindecim milia hostium sunt caesa, omnes Sardorum populi, qui defecerant, 
in dicionem redacti. stipendiariis ueteribus duplex uectigal imperatum exactumque; 
ceteri frumentum contulerunt. pacata prouincia obsidibusque ex tota insula ducentis 
triginta acceptis legati Romam, qui ea nuntiarent, missi, quique ab senatu peterent, ut 
ob eas res ductu auspicioque Ti. Semproni prospere gestas diis inmortalibus honos 
haberetur ipsique decedenti de prouincia exercitum secum deportare liceret. senatus in 
aede Apollinis legatorum uerbis auditis supplicationem in biduum decreuit, et 
quadraginta maioribus hostiis consules sacrificare iussit, Ti. Sempronium proconsulem 
exercitumque eo anno in prouincia manere. comitia deinde consulis unius subrogandi, 
«quae in» ante diem tertium nonas Sextiles edicta erant, eo ipso die sunt confecta. Q. 
Petilius consul collegam, qui extemplo magistratum occiperet, creauit C. Ualerium 
Laeuinum. ipse iam diu cupidus prouinciae, cum opportunae cupiditati eius litterae 
adlatae essent Ligures rebellasse, nonis Sextilibus paludatus * *. «senatus» litteris 
auditis tumultus eius causa legionem tertiam ad C. Claudium proconsulem in Galliam 
proficisci iussit, et duumuiros nauales cum classe Pisas ire, qui Ligurum oram, 
maritumum quoque terrorem admouentes, circumuectarentur. eodem Pisas et Q. 
Petilius consul ad conueniendum exercitui «diem» edixerat. et C. Claudius proconsul 
audita rebellione Ligurum praeter eas copias, quas secum Parmae habebat, subitariis 
collectis militibus exercitum ad fines Ligurum admouit. 


[18] hostes sub aduentum C. Claudi, a quo duce de meminerant nuper ad Scultennam 
flumen uictos fugatosque, locorum magis praesidio aduersus infeliciter expertam uim 
quam armis se defensuri, duos montes Letum et Ballistam ceperunt muroque insuper 
amplexi sunt. tardius ex agris demigrantes oppressi ad mille et quingenti perierunt; 
ceteri montibus se tenebant, et ne in metu quidem feritatis ingenitae obliti saeuiunt in 
praedam, quae Mutinae parta erat. captiuos cum foeda laceratione interficiunt; pecora 
in fanis trucidant uerius passim quam rite sacrificant. satiati caede animantium, quae 
inanima erant parietibus adfigunt, uasa omnis generis usui magis quam [ornamento] in 
speciem facta. Q. Petilius consul, ne absente se debellaretur, litteras ad C. Claudium 
misit, ut cum exercitu ad se in Galliam ueniret: campis Macris se eum expectaturum. 
litteris acceptis Claudius ex Liguribus castra mouit exercitumque ad campos Macros 
consuli tradidit. eodem [tempore] paucis post diebus C. Ualerius consul alter uenit. ibi 
diuisis copiis, «prius» quam digrederentur, communiter ambo exercitus lustrauerunt. 
tum sortiti, quia non ab eadem utrumque parte adgredi hostem placebat, regiones quas 
peterent. Ualerium auspicato sortitum constabat, quod in templo fuisset; in Petilio id 
uitii factum postea augures responderunt, quod extra templum sortem in sitellam ^'in 
templum latam foris ipse oporteret. profecti inde in diuersas regiones. Petilius aduersus 
Ballistae et Leti iugum, quod eos montes perpetuo dorso inter se iungit, castra habuit. 
ibi adhortantem eum pro contione milites, inmemorem ambiguitatis uerbi, ominatum 
ferunt se eo die Letum capturum esse. duabus simul partibus subire in aduersos montes 

coepit. ea pars, in qua ipse erat, inpigre succedebat. alteram hostes cum propulissent, 
ut restitueret rem inclinatam, consul equo aduectus suos quidem a fuga reuocauit, ipse, 
dum incautius ante signa obuersatur, missili traiectus cecidit. nec hostes ducem occisum 
senserunt, et suorum pauci, qui uiderant, haud neglegenter, ut qui in eo uictoriam uerti 
scirent, corpus occultauere. alia multitudo peditum equitumque deturbatis hostibus 
montis sine duce cepere. ad quinque milia Ligurum occisa; ex Romano exercitu duo et 
quinquaginta ceciderunt. super tam euidentem tristis ominis euentum etiam ex pullario 
auditum est uitium in auspicio fuisse, nec id consulem ignorasse. C. Ualerius audita * * * 
periti religionum iurisque publici, quando duo ordinarii consules eius anni, alter morbo, 
alter ferro perisset, suffectum consulem negabant recte comitia habere posse. * * * 
deduxit. 


[19] cis Appenninum Garuli et Lapicini et Hergates, trans Appenninum Friniates fuerant, 
intra Audenam amnem. P. Mucius cum iis, qui Lunam Pisasque depopulati erant, bellum 
gessit, omnibusque in dicionem redactis arma ademit. ob eas res in Gallia Liguribusque 
gestas duorum consulum ductu auspicioque senatus in triduum supplicationes decreuit 
et quadraginta hostiis sacrificari iussit. et tumultus quidem Gallicus et Ligustinus, qui 
principio eius anni exortus fuerat, haud magno conatu breui oppressus erat; belli 
Macedonici subibat iam cura, miscente Perseo inter Dardanos Bastarnasque certamina. 
et legati, qui missi ad res uisendas in Macedoniam erant, iam reuerterant Romam 
renuntiauerantque bellum in Dardania esse. simul uenerant et ab rege Perseo oratores, 
qui purgarent nec accitos ab eo Bastarnas nec auctore eo quidquam facere. senatus nec 
liberauit eius culpae regem neque arguit; moneri eum tantum modo iussit, ut etiam 
atque etiam curaret, ut sanctum habere foedus, quod ei cum Romanis esset, uideri 
posset. Dardani cum Bastarnas non modo non excedere finibus suis, quod sperauerant, 
sed grauiores fieri in dies cernerent, subnixos Thracum accolarum et Scordiscorum 
auxiliis, audendum aliquid uel temere rati, omnes undique armati ad oppidum, quod 
proximum castris Bastarnarum erat, conueniunt. hiems erat, et id anni tempus elegerant, 
ut Thraces Scordiscique in fines suos abirent. quod ubi ita factum et solos iam esse 
Bastarnas audierunt, bifariam diuidunt copias, pars ut recto itinere ad lacessendum ex 
aperto iret, pars deuio saltu circumducta ab tergo adgrederetur. ceterum priusquam 
circumire castra hostium possent, pugnatum est; uictique Dardani compelluntur in 
urbem, quae fere duodecim milia ab castris Bastarnarum aberat. uictores confestim 
«sec»uti circumsidunt urbem, haud dubie postero die aut metu dedituris se hostibus aut 
ui expugnaturi. interim Dardanorum altera manus, quae circumducta erat, ignara cladis 
suorum, castra Bastarnarum sine praesidio relic«t»a. * * * 


[20] * * «Romano»? more, sella eburnea posita, ius dicebat disceptabatque controuersias 
minimarum rerum. adeoque nulli fortunae adhaerebat animus per omnia genera uitae 
errans, uti nec sibi nec aliis, quinam homo esset, satis constaret. non adloqui amicos, uix 
notis familiariter arridere, munificentia inaequali sese aliosque ludificari; quibus«dam» 
honoratis magnoque aestimantibus se puerilia, ut escae aut lusus, munera dare, alios 
nihil expectantes ditare. itaque nescire, quid sibi uellet, quibusdam uideri; quidam 
ludere eum simpliciter, quidam haud dubie insanire aiebant. in duabus tamen magnis 
honestisque rebus uere regius erat animus, in urbium donis et deorum cultu. 

Megalopolitanis in Arcadia murum se circumdaturum urbi est pollicitus maioremque 
partem pecuniae dedit; Tegeae theatrum magnificum e marmore facere instituit; Cyzici 
«in» prytaneo--id est penetrale urbis, ubi publice, quibus is honos datus est, 
uescuntur-uasa aurea mensae unius posuit. Rhodiis, «ut» nihil unum insigne, ita omnis 
generis, ut quaeque usus eorum postulauerunt, dona dedit. magnificentiae uero in deos 
uel louis Olympii templum Athenis, unum in terris incohatum pro magnitudine dei, 
potest «testis» esse; sed et Delum aris insignibus statuarumque copia exornauit, et 
Antiochiae louis Capitolini magnificum templum, non laqueatum auro tantum, sed 
parietibus totis lammina inauratum, et alia multa in aliis locis pollicitus, quia perbreue 
tempus regni eius fuit, non perfecit. spectaculorum quoque omnis generis magnificentia 
superiores reges uicit, reliquorum sui moris et copia Graecorum artificum; gladiatorum 
munus, Romanae consuetudinis, primo maiore cum terrore hominum, insuetorum ad 
tale spectaculum, quam uoluptate dedit; deinde saepius dando et modo uolneribus 
tenus, modo sine missione, etiam [et] familiare oculis gratumque id spectaculum fecit, 
et armorum studium plerisque iuuenum accendit. itaque qui primo ab Roma magnis 
pretiis paratos gladiatores accersere solitus erat, iam suo * * * «Sci»pio inter peregrinos. 


[21] M. Atilio praetori prouincia Sardinia obuenerat; sed cum legione noua, quam 
consules conscripserant, quinque milibus peditum, trecentis equitibus in Corsicam 
iussus est transire. dum is ibi bellum gereret, Cornelio prorogatum imperium, uti 
obtineret Sardiniam. Cn. Seruilio Caepioni in Hispaniam ulteriorem et P. Furio Philo in 
citeriorem tria milia peditum Romanorum, equites centum quinquaginta, et socium 
Latini nominis quinque milia peditum, trecenti equites, Sicilia L. Claudio sine 
supplemento decreta. duas praeterea legiones consules scribere iussi cum iusto numero 
peditum equitumque, et decem milia peditum sociis imperare et sescentos equites. 
dilectus consulibus eo difficilior erat, quod pestilentia, quae priore anno in boues 
ingruerat, eo uerterat in hominum morbos. qui inciderant, haud facile septimum diem 
superabant; qui superauerant, longinquo, maxime quartanae, implicabantur morbo. 
seruitia maxime moriebantur; eorum strages per omnis uias insepultorum erat. ne 
liberorum quidem funeribus Libitina sufficiebat. cadauera intacta a canibus ac uolturibus 
tabes absumebat; satisque constabat nec illo nec priore anno in tanta strage boum 
hominumque uolturium usquam uisum. sacerdotes publici ea pestilentia mortui sunt Cn. 
Seruilius Caepio pontifex, pater praetoris, et Ti. Sempronius Ti. filius Longus decemuir 
sacrorum et P. Aelius Paetus augur et Ti. Sempronius Gracchus et C. Mamilius Atellus 
curio maximus «et» M. Sempronius Tuditanus «pontifex». pontifices suffecti sunt C. 
Sulpicius Galba * * * in locum Tuditani. augures suffecti sunt in Gracchi locum T. 
Ueturius Gracchus Sempronianus, in P. Aeli Q. Aelius Paetus. decemuir sacrorum C. 
Sempronius Longus, curio maximus C. Scribonius Curio sufficitur. cum pestilentiae finis 
non fieret, senatus decreuit, uti decemuiri libros Sibyllinos adirent. ex decreto eorum 
diem unum supplicatio fuit, et Q. Marcio Philippo uerba praeeunte populus in foro 
uotum concepit, si morbus pestilentiaque ex agro Romano emota esset, biduum ferias 
ac supplicationem se habiturum. in Ueienti agro biceps natus puer, et Sinuessae 
unimanus, et Auximi puella cum dentibus, et arcus interdiu sereno caelo super aedem 
Saturni in foro Romano intentus, et tres simul soles effulserunt, et faces eadem nocte 

plures per caelum lapsae sunt, et Lanuuini Caeritesque anguem in oppido suo iubatum, 
aureis maculis sparsum, apparuisse adfirmabant, et in agro Campano bouem locutum 
esse satis constabat. 


[22] legati nonis luniis ex Africa redierunt, qui conuento prius Masinissa rege 
Carthaginem ierant; ceterum certius aliquanto, quae Carthagine acta essent, ab rege 
scierant quam ab ipsis Carthaginiensibus. conpertum tamen adfirmauerunt legatos ab 
rege Perseo uenisse, iisque noctu senatum in aede Aesculapi datum esse. ab Carthagine 
legatos in Macedoniam missos et rex adfirmauerat et ipsi parum constanter negauerant. 
in Macedoniam quoque mittendos legatos senatus censuit. tres missi sunt, C. Laelius M. 
Ualerius Messalla Sex. Digitius. Perseus per id tempus, quia quidam Dolopum non 
parebant et, de quibus ambigebatur rebus, disceptationem ab rege ad Romanos 
reuocabant, cum exercitu profectus sub ius iudiciumque suum totam coegit gentem. 
inde per Oetaeos montes transgressus, religionibus quibusdam animo obiectis, oraclum 
aditurus Delphos escendit. cum in media repente Graecia apparuisset, magnum non 
finitimis modo urbibus terrorem praebuit, sed in Asiam quoque ad regem Eumenen 
nuntios tumultuosos misit. triduum non plus Delphis moratus, per Pthiotidem Achaiam 
Thessaliamque sine damno iniuriaque eorum, per quorum «fines» iter fecit, in regnum 
rediit. nec earum tantum ciuitatium, per quas iturus erat, satis habuit animos sibi 
conciliare; aut legatos aut litteras dimisit, petens, ne diutius simultatum, quae cum patre 
suo fuissent, meminissent; nec enim tam atroces fuisse eas, ut non cum ipso potuerint 
ac debuerint finiri; secum quidem omnia illis integra esse «ad» instituendam fideliter 
amicitiam; cum Achaeorum maxime gente reconciliandae gratiae uiam quaerebat. 


[23] haec una ex omni Graecia gens et Atheniensium ciuitas eo processerat irarum, ut 
finibus interdiceret Macedonibus. itaque seruitiis ex Achaia fugientibus receptaculum 
Macedonia erat, quia, cum finibus suis «iis» interdixissent, intrare regni terminos ipsi 
non audebant. id cum Perseus animaduertisset, conprensis omnibus litterae * *. 
ceterum ne similis fuga seruorum postea fieret, cogitandum et illis esse. recitatis his 
litteris per Xenarchum praetorem, qui priuatae gratiae aditum apud regem quaerebat, 
et plerisque moderate et benigne scriptas esse censentibus litteras, atque iis maxume, 
qui praeter spem recepturi essent amissa mancipia, Callicrates ex iis, qui in eo uerti 
salutem gentis crederent, si cum Romanis inuiolatum foedus seruaretur, 'parua' inquit 
'aut mediocris res, Achaei, quibusdam uidetur agi: ego maxumam grauissimamque 
omnium non agi tantum arbitror, sed quodam modo actam esse. nam qui regibus 
Macedonum Macedonibusque ipsis finibus interdixissemus manereque id decretum 
«sciremus, quo caueramus», scilicet ne legatos, ne nuntios admitteremus regum, per 
quos aliquorum ex nobis animi sollicitarentur, ii contionantem quodam modo absentem 
audimus regem, et, si dis placet, orationem eius probamus. et cum ferae bestiae cibum 
ad fraudem suam positum plerumque aspernentur et refugiant, nos caeci specie parui 
beneficii inescamur et seruulorum minimi pretii recipiendorum spe nostram ipsorum 
libertatem subrui et temptari patimur. quis enim non uidet uiam regiae societatis quaeri, 
qua Romanum foedus, quo nostra omnia continentur, uioletur? nisi hoc dubium alicui 
est, bellandum Romanis cum Perseo esse et, quod uiuo Philippo expectatum, morte eius 
interpellatum est, id post mortem Philippi futurum. duos, ut scitis, habuit filios Philippus, 

Demetrium et Persea. genere materno, uirtute, ingenio, fauore Macedonum longe 
praestitit Demetrius. sed quia in Romanos odii regnum posuerat praemium, Demetrium 
nullo alio crimine quam Romanae amicitiae initae occidit; Persea, quem «belli cum» 
populo Romano prius paene quam regni heredem futurum sciebat, regem fecit. itaque 
quid hic post mortem patris egit aliud quam bellum parauit? Bastarnas primum ad 
terrorem omnium «in» Dardaniam inmisit; qui si sedem eam tenuissent, grauiores eos 
accolas Graecia habuisset, quam Asia Gallos habebat. ea spe depulsus non tamen belli 
consilia omisit; immo, si uere uolumus dicere, iam incohauit bellum. Dolopiam armis 
subegit nec prouocantis de controuersiis ad disceptationem populi Romani audiuit. inde 
transgressus Oetam, ut repente in medio umbilico Graeciae conspiceretur, Delphos 
escendit. haec usurpatio itineris insoliti quo uobis spectare uidetur? Thessaliam deinde 
peragrauit; quod sine ullius eorum, quos oderat, noxa, hoc magis temptationem metuo. 
inde litteras ad nos cum muneris specie misit et cogitare iubet, quo modo in reliquum 
hoc munere non egeamus, hoc est, ut decretum, quo arcentur Peloponneso Macedones, 
tollamus, rursus legatos regios et hospitia cum principibus et mox Macedonum exercitus, 
ipsum quoque a Delphis--quantum enim  interfluit fretum?--traicientem in 
Peloponnesum uideamus, inmisceamur Macedonibus armantibus se aduersus Romanos. 
ego nihil noui censeo decernendum seruandaque omnia integra, donec ad certum 
redigatur, uanusne hic timor noster an uerus fuerit. si pax inuiolata inter Macedonas 
Romanosque manebit, nobis quoque amicitia et commercium sit; nunc de eo «cogitare» 
periculosum et inmaturum uidetur. 


[24] post hunc Archo, frater Xenarchi praetoris, ita disseruit: 'difficilem orationem 
Callicrates et mihi et omnibus, qui ab eo dissentimus, fecit: agendo enim Romanae 
societatis causam ipse temptarique et oppugnari dicendo, quam nemo neque temptat 
neque oppugnat, effecit, ut, qui ab se dissentiret, aduersus Romanos dicere uideretur. 
ac primum omnium, tamquam non hic nobiscum fuisset, sed aut ex curia populi Romani 
ueniret aut regum arcanis interesset, omnia scit et nuntiat, quae occulte facta sunt. 
diuinat etiam, quae futura fuerint, si Philippus uixisset, quid ita Perseus regni heres sit, 
quid parent Macedones, quid cogitent Romani. nos autem, qui nec ob quam causam nec 
quem ad modum perierit Demetrius scimus, nec, quid Philippus, si uixisset, facturus 
fuerit, ad haec, quae palam geruntur, consilia nostra accommodare oportet. ac scimus 
Persea regno accepto regem a populo Romano appellatum; audimus legatos Romanos 
uenisse ad regem Persea et eos benigne exceptos. haec omnia pacis equidem signa esse 
iudico, non belli; nec Romanos offendi posse, si ut bellum gerentes eos secuti sumus, 
nunc quoque pacis auctores sequamur. cur quidem nos inexpiabile omnium soli bellum 
aduersus regnum Macedonum geramus, non uideo. opportuni propinquitate ipsa 
Macedoniae sumus? an infirmissimi omnium, tamquam, quos nuper subegit, Dolopes? 
immo contra ea uel uiribus nostris, deum benignitate, uel regionis interuallo tuti. sed 
simus aeque subiecti ac Thessali Aetolique: nihilo plus fidei auctoritatisque habemus 
aduersus Romanos, qui semper socii atque amici fuimus, quam Aetoli, qui paulo ante 
hostes fuerunt? quod Aetolis, quod Thessalis, quod Epirotis, omni denique Graeciae cum 
Macedonibus iuris est, idem et nobis sit. cur execrabilis ista nobis solis uelut dissertio 
iuris humani est? fecerit aliquid Philippus, cur aduersus eum armatum et bellum 


925 


gerentem hoc decerneremus; quid Perseus, nouus rex, omnis iniuriae insons, suo 
beneficio paternas simultates obliterans, meruit, cur soli omnium hostes ei simus? 
quamquam et illud dicere poteram, tanta priorum Macedoniae regum merita erga nos 
fuisse, ut Philippi unius iniurias, si quae forte fuerunt, utique post mortem «obliterent. 
non uenit in mentem,» cum classis Romana Cenchreis staret, consul cum exercitu Elatiae 
esset, triduum nos in concilio fuisse consultantis, utrum Romanos an Philippum 
sequeremur? nihil metus praesens ab Romanis sententias nostras inclinarit: fuit certe 
tamen aliquid, quod tam longam deliberationem faceret; idque erat uetusta coniunctio 
cum Macedonibus, uetera et magna in nos regum merita. ualeant et nunc eadem illa, 
non ut praecipue amici, sed ne praecipue inimici simus. ne id, quod non agitur, 
Callicrates, simulauerimus agi. nemo nouae societatis aut noui foederis, quo nos temere 
inligemus, conscribendi est auctor; sed commercium tantum iuris praebendi 
repetendique sit, ne interdictione finium nostrorum nos quoque «terminis» regni 
arceamus; ne seruis nostris aliquo fugere liceat, quid hoc aduersus Romana foedera est? 
quid rem paruam et apertam magnam et suspectam facimus? quid uanos tumultus 
ciemus? quid, ut ipsi locum adsentandi Romanis habeamus, suspectos alios «et» inuisos 
efficimus? si bellum erit, ne Perseus quidem dubitat, quin Romanos secuturi simus; in 
pace, etiam si non finiuntur odia, intermittantur.' cum iidem huic orationi, qui litteris 
regis adsensi erant, adsentirentur, indignatione principum, quod, quam rem ne 
legatione quidem dignam iudicasset Perseus, litteris paucorum uersuum impetraret, 
decretum differtur. legati deinde postea missi ab rege, cum Megalopoli concilium esset, 
dataque opera est ab iis, qui offensionem apud Romanos timebant, ne admitterentur. 


[25] per haec tempora Aetolorum in semet ipsos uersus furor mutuis caedibus ad 
internecionem adducturus uidebatur gentem. fessi deinde et Romam utraque pars 
miserunt legatos et inter se ipsi de reconcilianda concordia agebant; quae nouo facinore 
discussa res ueteres etiam iras excitauit. exulibus Hypataeis, qui factionis Proxeni erant, 
cum reditus in patriam promissus esset fidesque data per principem ciuitatis 
Eupolemum, octoginta inlustres homines, quibus redeuntibus inter ceteram 
multitudinem Eupolemus etiam obuius exierat, cum salutatione benigna excepti essent 
dextraeque datae, ingredientes portam, fidem datam deosque testis nequiquam 
inuocantes interfecti sunt. inde grauius de integro bellum exarsit. C. Ualerius Laeuinus 
et Ap. Claudius Pulcher et C. Memmius et M. Popilius et L. Canuleius missi ab senatu 
uenerant. apud eos cum Delphis utriusque partis legati magno certamine agerent, 
Proxenus maxime cum causa, tum eloquentia praestare uisus est; qui paucos post dies 
ab Orthobula uxore ueneno est sublatus; damnataque eo crimine in exilium abiit. idem 
furor et Cretenses lacerabat. aduentu deinde Q. Minuci legati, qui cum decem nauibus 
missus ad sedanda eorum certamina erat, «ad» spem pacis uenerant. ceterum indutiae 
tantum sex mensum fuerunt; inde multo grauius bellum exarsit. Lycii quoque per idem 
tempus ab Rhodiis bello uexabantur. sed externorum inter se bella, quo quaeque modo 
gesta sint, persequi non operae est satis superque oneris sustinenti res a populo 
Romano gestas perscribere. 


[26] Celtiberi in Hispania, qui bello domiti se Ti. Graccho dediderant, pacati manserant 
M. Titinio praetore obtinente prouinciam. rebellarunt sub aduentum Ap. Claudi orsique 

bellum sunt ab repentina oppugnatione castrorum Romanorum. prima lux ferme erat, 
cum uigiles in uallo quique in portarum stationibus erant, cum uidissent procul 
uenientem hostem, ad arma conclamauerunt. Ap. Claudius, signo proposito pugnae ac 
paucis adhortatus milites, tribus simul portis eduxit. obsistentibus ad exitum Celtiberis 
primo par utrimque proelium fuit, quia propter angustias non omnes in faucibus 
pugnare poterant Romani; urguentes deinde alii alios secuti «ubi» euaserunt extra 
uallum, ut pandere aciem et exaequari cornibus hostium, quibus circumibantur, possent, 
ita repente inruperunt, ut sustinere impetum eorum Celtiberi nequirent. ante horam 
secundam pulsi sunt; ad quindecim milia «caesa aut» capta, signa adempta duo et 
triginta. castra etiam eo die expugnata debellatumque; nam qui superfuere proelio, in 
oppida sua dilapsi sunt. quieti deinde paruerunt imperio. 


[27] censores eo anno creati Q. Fuluius Flaccus et A. Postumius Albinus legerunt 
senatum; princeps lectus M. Aemilius Lepidus pontufex maximus. de senatu nouem 
eiecerunt; insignes notae fuerunt M. Corneli Maluginensis, qui biennio ante praetor in 
Hispania fuerat, et L. Corneli Scipionis praetoris, cuius tum inter ciuis et peregrinos 
iurisdictio erat, et L. Fului, quifrater germanus et, ut Ualerius Antias tradit, consors etiam 
censoris erat. consules uotis in Capitolio nuncupatis in prouincias profecti sunt. ex iis M. 
Aemilio senatus negotium dedit, ut Patauinorum in Uenetia seditionem conprimeret, 
quos certamine factionum ad intestinum bellum exarsisse et ipsorum legati attulerant. 
legati, qui in Aetoliam ad similis motus conprimendos ierant, renuntiarunt coerceri 
rabiem gentis non posse. Patauinis saluti fuit aduentus consulis; neque aliud, quod 
ageret in prouincia, cum habuisset, Romam redit. censores uias sternendas silice in urbe, 
glarea extra urbem substruendas marginandasque primi omnium  locauerunt, 
pontesque multis locis faciendos; et scaenam aedilibus praetoribusque praebendam; et 
carceres in circo, et oua ad no«tas» curriculis numerand«is» ..... dam, et metas 
trans...... et caueas ferreas, pe«r quas» intromitterentur. .... feriis in monte Albano 
consulibus, et cliuom Capitolinum silice sternendum curauerunt, et porticum ab aede 
Saturni in Capitolium ad senaculum, ac super id curiam. et extra portam Trigeminam 
emporium lapide strauerunt stipitibusque saepserunt, et porticum X Aemiliam 
reficiendam curarunt, gradibusque ascensum ab Tiberi in emporium fecerunt. et intra 
eandem portam in Auentinum porticum silice strauerunt, et" eo publico ab aede Ueneris 
fecerunt. iidem Calatiae et Auximi muros faciendos locauerunt; uenditisque ibi publicis 
locis pecuniam, quae redacta erat, tabernis utrique foro circumdandis consumpserunt. 
et alter ex iis Fuluius Flaccus-*nam Postumius nihil nisi senatus Romani populiue iussu 
se locaturum «edixit»*4ipsorum pecunia louis aedem Pisauri et Fundis et Potentiae 
etiam aquam adducendam, et Pisauri uiam silice sternendam, et Sinuessae maga«lia 
addenda» * auiariae, in his et clocacas et mur»um circrumducen«dum». .... et forum 
porticibus tabernisque claudendum et lanos tris faciendos. haec ab uno censore opera 
locata cum magna gratia colonorum. moribus quoque regendis diligens et seuera 
censura fuit. multis equi adempti. 


[28] exitu prope anni diem unum supplicatio fuit ob res prospere gestas in Hispania 
ductu auspicioque Ap. Claudi proconsulis; et maioribus hostiis uiginti sacrificatum. et 
alterum diem supplicatio ad Cereris, Liberi Liberaeque fuit, quod ex Sabinis terrae motus 

ingens cum multis aedificiorum ruinis nuntiatus erat. cum Ap. Claudius ex Hispania 
Romam redisset, decreuit senatus, ut ouans urbem iniret. iam consularia comitia 
adpetebant; quibus magna contentione habitis propter multitudinem petentium creati 
L. Postumius Albinus et M. Popilius Laenas. praetores inde facti N. Fabius Buteo C. 
Matienus C. Cicereius M. Furius Crassupes iterum A. Atilius Serranus iterum C. Cluuius 
Saxula iterum. comitiis perfectis Ap. Claudius Cento ex Celtiberis ouans cum in urbem 
iniret, decem milia pondo argenti, quinque milia auri in aerarium tulit. flamen Dialis 
inauguratus est Cn. Cornelius. eodem anno tabula in aede matris Matutae cum indice 
hoc posita est: 'Ti. Semproni Gracchi consulis imperio auspicioque legio exercitusque 
populi Romani Sardiniam subegit. in ea prouincia hostium caesa aut capta supra 
octoginta milia. re publica felicissume gesta atque liberatis «sociis, uectigalibus 
restitutis, exercitum saluom atque incolumem plenissimum praeda domum reportauit; 
iterum triumphans in urbem Romam redit. cuius rei ergo hanc tabulam donum loui 
dedit.' Sardiniae insulae forma erat, atque in ea simulacra pugnarum picta. munera 
gladiatorum eo anno aliquot, parua alia, data; unum ante cetera insigne fuit T. Flaminini, 
quod mortis causa patris sui cum uisceratione epuloque et ludis scaenicis quadriduum 
dedit. magni tum muneris ea summa fuit, ut per triduum quattuor et septuaginta 
homines pugnarint. 


Liber XLII. L. Postumius Albinus M. Popilius Laenas 


[1] L. Postumius Albinus M. Popilius Laenas «consules?» cum omnium primum de 
prouinciis «et» exercitibus ad senatum rettulissent, Ligures utrique decreti sunt, ut 
nouas ambo, quibus eam prouinciam obtinerent, legiones-binae singulis decretae-et 
socium Latini nominis dena milia peditum et sescenos equites, et supplementum 
Hispaniae tria milia peditum Romanorum scriberent et ducentos equites. ad hoc mille 
et quingenti pedites Romani cum centum equitibus scribi iussi, cum quibus praetor, cui 
Sardinia obtigisset, in Corsicam transgressus bellum gereret; interim M. Atilius, uetus 
praetor, prouinciam obtineret Sardiniam. praetores deinde prouincias sortiti sunt, A. 
Atilius Serranus urbanam, C. Cluuius Saxula inter ciues et peregrinos, N. Fabius Buteo 
Hispaniam citeriorem, M. Matienus ulteriorem, M. Furius Crassipes Siciliam, C. Cicereius 
Sardiniam. priusquam in «prouincias» magistratus proficiscerentur, senatui placuit, L. 
Postumium consulem ad agrum publicum a priuato terminandum in Campaniam ire, 
cuius ingentem modum possidere priuatos paulatim proferendo fines constabat. hic 
iratus Praenestinis, quod, cum eo priuatus sacrificii in templo Fortunae faciundi causa 
profectus esset, nihil in se honorifice neque publice neque priuatim factum a 
Praenestinis esset, priusquam ab Roma proficisceretur, litteras Praeneste misit, ut sibi 
magistratus obuiam exiret, locum publice pararent, ubi deuerteretur, iumentaque, cum 
exiret inde, praesto essent. ante hunc consulem nemo umquam sociis in ulla re oneri 
aut sumptui fuit. ideo magistratus mulis tabernaculisque et omni alio instrumento 
militari ornabantur, ne quid tale imperarent sociis. priuata hospitia habebant; ea 
benigne comiterque colebant, domusque eorum Romae hospitibus patebant, apud quos 
ipsis deuerti mos esset. legati, qui repente aliquo mitterentur, singula iumenta per 

oppida, iter qua faciundum erat, imperabant; aliam inpensam socii in magistratus 
Romanos non faciebant. ira consulis, etiamsi iusta, non tamen in magistratu exercenda, 
et silentium nimis aut modestum aut timidum Praenestinorum ius, uelut probato 
exemplo, magistratibus fecit grauiorum in dies talis generis imperiorum. 


[2] Principio huius anni legati, qui in Aetoliam et Macedoniam missi erant, renuntiarunt, 
sibi conueniendi regis Persei, cum alii abesse eum, alii aegrum esse, falso utrumque, 
fingerent, potestatem non factam. facile tamen apparuisse sibi, bellum parari, nec ultra 
ad arma ire «regem» dilaturum. item in Aetolia seditionem gliscere in dies, neque 
discordiarum principes auctoritate sua coerceri potuisse. cum bellum Macedonicum in 
expectatione esset, priusquam id susciperetur, prodigia expiari pacemque deum peti 
precationibus, qui editi ex fatalibus libris essent, placuit. Lanuui classis magnae species 
in caelo uisa dicebatur, et Priuerni lana pulla terra enata, et in Ueienti apud Rementem 
lapidatum; Pomptinum omne uelut nubibus lucustarum coopertum esse; in Gallico agro, 
qua induceretur aratrum, sub existentibus glaebis pisces emersisse. ob haec prodigia 
libri fatales inspecti, editumque ab decemuiris est, et quibus diis quibusque hostiis 
sacrificaretur, et ut supplicatio prodigiis expiandis fieret, alteraque, «quae» priore anno 
ualetudinis populi causa uota esset, ea uti fier«et fer»iaeque essent. itaque sacrificatum 
est, ut decemuiri scriptum ediderant. 


[3] Eodem anno aedis lunonis Laciniae detecta. Q. Fuluius Flaccus censor aedem 
Fortunae equestris, quam in Hispania praetor bello Celtiberico uouerat, faciebat enixo 
studio, ne ullum Romae amplius aut magnificentius templum esset. magnum ornatum 
ei templo ratus adiecturum, si tegulae marmoreae essent, profectus in Bruttios aedem 
lunonis Laciniae ad partem dimidiam detegit, id satis fore ratus ad tegendum, quod 
aedificaretur. naues paratae fuerunt, quae tollerent atque asportarent, auctoritate 
censoria sociis deterritis id sacrilegium prohibere. postquam censor rediit, tegulae 
expositae de nauibus ad templum portabantur. quamquam, unde essent, silebatur, non 
tamen celari potuit. fremitus igitur in curia ortus est; ex omnibus partibus postulabatur, 
ut consules eam rem ad senatum referrent. ut uero accersitus in curiam censor uenit, 
multo infestius singuli uniuersique praesentem lacerare: templum augustissimum 
regionis eius, quod non Pyrrhus, non Hannibal uiolassent, uiolare parum habuisse, nisi 
detexisset foede ac prope diruisset. detractum culmen templo, nudatum tectum patere 
imbribus putrefaciendum. «ad» id censorem moribus regendis creatum? cui sarta tecta 
exigere sacris publicis et loca * * tuenda more maiorum traditum esset, eum per 
sociorum urbes diruentem templa nudantemque tecta aedium sacrarum uagari. et quod, 
si in priuatis sociorum aedificiis faceret, indignum uideri posset, id eum «templa deum» 
immortalium demolientem facere, et obstringere religione populum Romanum, ruinis 
templorum templa aedificantem, tamquam non iidem ubique di immortales sint, sed 
spoliis aliorum alii colendi exornandique. cum, priusquam referretur, appareret, quid 
sentirent patres, relatione facta in unam omnes sententiam ierunt, ut eae tegulae 
reportandae in templum «locarentur» piaculariaque lunoni fierent. quae ad religionem 
pertinebant, cum cura facta; tegulas relictas in area templi, quia reponendarum nemo 
artifex inire rationem potuerit, redemptores nuntiarunt. 

[4] Ex praetoribus, qui in prouincias ierant, N. Fabius Massiliae moritur, cum in 
citeriorem Hispaniam iret. itaque cum id nuntiatum «a» Massiliensibus legatis esset, 
senatus decreuit, ut P. Furius et Cn. Seruilius, quibus succedebatur, inter se sortirentur, 
uter citeriorem Hispaniam prorogato imperio obtineret. sors opportuna fuit, «ut» P. 
Furius idem, cuius ea prouincia fuerat, remaneret. 


Eodem anno, cum agri Ligustini et Gallici, quod bello captum erat, aliquantum uacaret, 
senatus consultum factum, ut is ager uiritim diuideretur. decemuiros in eam «rem» ex 
senatus consulto creauit A. Atilius praetor urbanus M. Aemilium Lepidum C. Cassium T. 
Aebutium Parrum C. Tremellium P. Cornelium Cethegum Q. et L. Apuleios M. Caecilium 
C. Salonium C. Munatium. diuiserunt dena iugera in singulos, sociis nominis Latini terna. 


Per idem tempus, quo haec agebantur, legati ex Aetolia Romam uenerunt de discordiis 
seditionibusque suis, et Thessali legati nuntiantes, quae in Macedonia gererentur. 


[5] Perseus bellum iam uiuo patre cogitatum in animo uoluens omnis non gentes modo 
Graeciae, sed ciuitates etiam legationibus mittendis, pollicendo plura quam praestando, 
sibi conciliabat. erant autem magnae partis hominum ad fauorem eius inclinati animi, et 
aliquanto quam in Eumenem propensiores, cum Eumenis beneficiis muneribusque 
omnes Graeciae ciuitates et plerique principum obligati essent, et ita se in regno suo 
gereret, ut, quae sub dicione eius urbes «essent», nullius liberae ciuitatis fortunam 
secum mutatam uellent. contra Persea fama erat post patris mortem uxorem manu sua 
occidisse; Apellem, ministrum quondam fraudis in fratre tollendo atque ob id [et] 
quaesitum a Philippo ad supplicium, exulantem accersitum post patris mortem 
ingentibus promissis ad praemia tantae perpetratae rei clam interfecisse. intestinis 
externisque praeterea multis caedibus infamem nec ullo commendabilem merito 
praeferebant uulgo ciuitates tam pio erga propinquos, tam iusto in ciuis, tam munifico 
erga omnes homines regi, seu fama et maiestate Macedonum regum praeoccupati ad 
spernendam originem noui regni, seu mutationis rerum cupidi, seu quia «sua» non 
obiecta esse Romanis uolebant. erant autem non Aetoli modo in seditionibus propter 
ingentem uim aeris alieni, sed Thessali etiam; et contagione, uelut tabes, in Perrhaebiam 
quoque id peruaserat malum. cum Thessalos in armis esse nuntiatum esset, Ap. 
Claudium legatum ad eas res aspiciendas conponendasque senatus misit. qui utriusque 
partis principibus castigatis, cum iniusto faenore grauatum aes alienum, ipsis magna ex 
parte concedentibus, qui onerarant, leuasset, iusti crediti solutionem in decem annorum 
pensiones distribuit. per eundem Appium eodemque modo conpositae in Perrhaebia res. 
Aetolorum causas «M.» Marcellus Delphis per idem tempus «iisdem» hostilibus actas 
animis, quos intestino gesserant bello, cognouit. cum certatum utrimque temeritate 
atque audacia cerneret, decreto quidem suo neutram partem aut leuare aut onerare 
uoluit; communiter ab utrisque petit, abstinerent bello et obliuione praeteritorum 
discordias finirent. huius reconciliationis inter ipsos fides obsidibus ultro citroque datis 
firmata est. Corinthus, ubi deponerentur obsides, conuenit. 


[6] A Delphis et Aetolico concilio Marcellus in Peloponnesum traiecit «Aegium», quo 
Achaeis edixerat conuentum. ubi conlaudata gente, quod constanter uetus decretum de 
arcendis aditu finium regibus Macedonum tenuissent, insigne aduersus Persea odium 

Romanorum fecit; quod ut maturius erumperet, Eumenes rex commentarium ferens 
secum, quod de apparatibus belli omnia inquirens fecerat, Romam uenit. per idem 
tempus quinque legati ad regem missi, qui res in Macedonia aspicerent. Alexandriam 
iidem ad Ptolemaeum renouandae amicitiae causa proficisci iussi. legati erant hi: C. 
Ualerius C. Lutatius Cerco Q. Baebius Sulca M. Cornelius Mammula M. Caecilius Denter. 
et «ab» Antiocho rege sub idem tempus legati uenerunt; quorum princeps Apollonius in 
senatum introductus multis iustisque causis regem excusauit, quod stipendium serius 
quam ad diem praestaret; id se omne aduexisse, ne cuius nisi temporis gratia regi fieret. 
donum praeterea afferre, uasa aurea quingentum pondo. petere regem, ut, quae cum 
patre suo societas atque amicitia fuisset, ea secum renouaretur, imperaretque sibi 
populus Romanus, quae bono fidelique socio regi essent imperanda; se «in» nullo 
usquam cessaturum officio. ea merita in «se» senatus fuisse, cum Romae esset, eam 
comitatem iuuentutis, ut pro rege, non pro obside omnibus ordinibus fuerit. legatis 
benigne responsum, et societatem renouare cum Antiocho, quae cum patre eius fuerat, 
A. Atilius praetor urbanus iussus. quaestores urbani stipendium, uasa aurea censores 
acceperunt, eisque negotium datum est, ut ponerent ea, in quibus templis uideretur; 
legato centum milium aeris munus missum et aedes liberae hospitio datae sumptusque 
decretus, donec in Italia esset. legati, qui in Syria fuerant, renuntiauerant, in maximo 
eum honore apud regem esse amicissimumque populo Romano. 


[7] In prouinciis eo anno haec «acta». C. Cicereius praetor in Corsica signis conlatis 
pugnauit; septem milia Corsorum caesa, capti amplius mille et septingenti. uouerat in 
ea pugna praetor aedem lunoni Monetae. pax deinde data petentibus Corsis, et exacta 
cerae ducenta milia pondo. ex Corsica subacta Cicereius in Sardiniam transmisit. et in 
Liguribus in agro Statellati pugnatum ad oppidum Carystum. eo se magnus exercitus 
Ligurum contulerat. primo sub aduentum M. Popili consulis moenibus sese continebant; 
deinde, postquam oppidum oppugnaturum Romanum cernebant, progressi ante portas 
aciem struxerunt. nec consul, ut qui id ipsum oppugnatione comminanda quaesisset, 
moram certamini fecit. pugnatum amplius tris est horas ita, ut neutro inclinaret spes. 
quod ubi consul uidit nulla parte moueri Ligurum signa, imperat equitibus, ut equos 
conscendant ac tribus simul partibus in hostis, quanto maximo possent tumultu, 
incurrant. pars magna equitum mediam traiecit aciem et ad terga pugnantium peruasit. 
inde terror iniectus Liguribus; diuersi in omnes partes fugerunt, perpauci retro in 
oppidum, quia inde se maxime obiecerat eques. et pugna tam peruicax multos 
absumpserat Ligurum, et in fuga passim caesi sunt. decem milia hominum caesa 
traduntur, amplius septingenti [passim] capti, signa militaria relata octoginta duo. «nec» 
incruenta uictoria fuit: amplius tria milia militum amissa, cum cedentibus neutris ex 
parte utraque primores caderent. 


[8] Post hanc pugnam ex diuersa fuga in unum collecti Ligures, cum maiorem multo 
partem ciuium amissam quam superesse cernerent-nec enim plus decem milia 
hominum erant-, dediderunt sese, nihil quidem illi pacti; sperauerant tamen, «non» 
atrocius quam superiores imperatores consulem in se saeuiturum. at ille arma omnibus 
ademit, oppidum diruit, ipsos bonaque eorum uendidit; litterasque senatui de rebus ab 
se gestis misit. quas cum A. Atilius praetor in curia recitasset-nam consul alter 

Postumius agris recognoscendis in Campania occupatus aberat-, atrox res uisa senatui, 
Statellates, qui uni ex Ligurum gente non tulissent arma aduersus Romanos, tum quoque 
oppugnatos, non ultro inferentis bellum, deditos in fidem populi Romani omni ultimae 
crudelitatis exemplo laceratos ac deletos esse, tot milia capitum innoxiorum, fidem 
inplorantia populi Romani, ne quis umquam se postea dedere auderet, pessumo 
exemplo uenisse, et distractos passim iustis quondam hostibus populi Romani pacatos 
seruire. quas ob res placere senatui, M. Popilium consulem Ligures, pretio emptoribus 
reddito, ipsos restituere in libertatem, bonaque ut iis, quod eius reciperari possit, 
reddantur curare; arma «quoque reddi, eaque omnia primo» quoque tempore fieri; nec 
ante consulem de prouincia decedere, quam deditos in sedem suam Ligures restituisset. 
claram uictoriam uincendo pugnantis, non saeuiendo in adflictos fieri. 


[9] Consul, qua ferocia animi usus erat in Liguribus, eandem ad non parendum senatui 
habuit. legionibus extemplo Pisas in hibernacula missis iratus patribus, infestus praetori 
Romam redit; senatuque extemplo ad aedem Bellonae uocato, multis uerbis inuectus in 
praetorem, qui, cum ob rem bello bene gestam uti diis immortalibus honos haberetur 
referre ad senatum debuisset, aduersus se pro hostibus senatus consultum fecisset, quo 
uictoriam suam ad Ligures transferret dedique iis prope consulem praetor iuberet: 
itaque multam ei se dicere; a patribus postulare, ut senatus consultum in se factum tolli 
iuberent, supplicationemque, quam absente se ex litteris de bene gesta re publica missis 
decernere debuerint, praesente se honoris deorum primum causa, deinde et sui aliquo 
tamen respectu decernerent. nihilo lenioribus, quam absens, senatorum aliquot 
orationibus increpitus neutra impetrata re in prouinciam redit. 


Alter consul Postumius consumpta aestate in recognoscendis agris, ne uisa quidem 
prouincia sua comitiorum causa Romam rediit. consules C. Popilium Laenatem P. Aelium 
Ligurem creauit. praetores exinde facti C. Licinius Crassus M. lunius Pennus Sp. Lucretius 
Sp. Cluuius Cn. Sicinius C. «Memmius» iterum. 


[10] Eo anno lustrum conditum est; censores erant Q. Fuluius «Flaccus A. Postumius» 
Albinus; Postumius condidit. censa sunt ciuium Romanorum capita ducenta sexaginta 
nouem milia et quindecim, minor aliquanto numerus, quia L. Postumius consul pro 
contione edixerat, qui socium Latini nominis ex edicto C. Claudi consulis redire in 
ciuitates suas debuissent, ne quis eorum Romae, et omnes in suis ciuitatibus 
censerentur. concors et e re publica censura fuit. omnes, quos senatu mouerunt 
quibusque equos ademerunt, aerarios fecerunt et tribu mouerunt; neque ab altero 
notatum alter probauit. Fuluius aedem Fortunae equestris, quam proconsul in Hispania 
dimicans cum Celtiberorum legionibus uouerat, annis sex post, quam uouerat, dedicauit, 
et scaenicos ludos per quadriduum, unum diem in circo fecit. 


L. Cornelius Lentulus, decemuir sacrorum, eo anno mortuus est. in locum eius suffectus 
A. Postumius Albinus. lucustarum tantae nubes a mari repente in Apuliam inlatae sunt, 
ut examinibus suis agros late operirent. ad quam pestem frugum tollendam Cn. Sicinius, 
praetor designatus, cum imperio «in» Apuliam missus, ingenti agmine hominum ad 
colligendas eas coacto aliquantum temporis absumpsit. 

Principium insequentis anni, quo C. Popilius et P. Aelius fuerunt consules, residuas 
contentiones ex priore anno habuit. patres referri de Liguribus renouarique senatus 
consultum uolebant, et consul Aelius referebat. Popilius et collegam et senatum pro 
fratre deprecabatur, prae se ferens, si quid decernerent, intercessurum. collegam 
deterruit; patres eo magis, utrique pariter consuli infensi, in incepto perstabant. itaque 
cum de prouinciis ageretur et Macedonia iam imminente Persei bello peteretur, Ligures 
ambobus consulibus decernunt; Macedoniam decreturos negant, «ni» de M. Popilio 
referretur. postulantibus deinde, ut nouos exercitus scribere aut supplementum 
ueteribus liceret, utrumque negatum est. praetoribus quoque in Hispaniam 
supplementum petentibus negatum M. lunio «in» citeriorem, Sp. Lucretio in ulteriorem. 
C. Licinius Crassus urbanam iurisdictionem, Cn. Sicinius inter peregrinos erat sortitus, C. 
Memmius Siciliam, Sp. Cluuius Sardiniam. consules ob ea irati senatui, Latinis feriis in 
primam quamque diem indictis, in prouinciam abituros esse denuntiarunt, nec 
quicquam rei publicae acturos, praeterquam quod ad prouinciarum administrationem 
adtineret. 


[11] Attalum, regis Eumenis fratrem, legatum uenisse Romam Ualerius Antias his 
consulibus scribit ad deferenda de Perseo crimina indicandosque apparatus belli. 
plurium annales, et quibus credidisse malis, ipsum Eumenem uenisse tradunt. Eumenes 
igitur ut Romam uenit, exceptus cum tanto honore, quantum non meritis tantum eius, 
sed beneficiis etiam suis, ingentia quae in eum congesta erant, existimabant deberi, a 
praetore in senatum est introductus. causam ueniendi sibi Romam fuisse dixit praeter 
cupiditatem uidendi deos hominesque, quorum beneficio in ea fortuna esset, supra 
quam ne optare quidem auderet, etiam ut coram moneret senatum, ut Persei conatis 
obuiam iret. orsus inde a Philippi consiliis necem Demetri filii rettulit, aduersantis 
Romano bello; Bastarnarum gentem excitam sedibus suis, quorum auxiliis fretus in 
Italiam transiret. haec secum uolutantem in animo, oppressum fato, regnum ei 
reliquisse, quem infestissimum esse sensisset Romanis. itaque Persea hereditarium «a» 
patre relictum bellum et simul cum imperio traditum, iamiam proximum alere ac fouere 
omnibus consiliis. florere praeterea iuuentute, quam stirpem longa pax ediderit, florere 
opibus regni, florere etiam aetate. quae cum corporis robore ac uiribus uigeat, animum 
esse inueteratum diutina arte atque usu belli. iam inde a puero patris contubernio 
Romanis quoque bellis, non finitumis tantum adsuetum, missum a patre in expeditiones 
multas uariasque. iam ex quo ipse accepisset regnum, multa, quae non ui, non dolo 
Philippus omnia expertus potuisset moliri, admirando rerum successu tenuisse. 
accessisse ad uires eam, quae longo tempore multis magnisque meritis pareretur, 
auctoritatem. 


[12] Nam apud Graeciae atque Asiae ciuitates uereri maiestatem eius omnes. nec pro 
quibus meritis, pro qua munificentia tantum ei tribuatur, cernere nec dicere pro certo 
posse, utrum felicitate id quadam eius accidat, an, quod ipse uereatur dicere, inuidia 
aduersus Romanos fauorem illi conciliet. inter ipsos quoque reges ingentem auctoritate 
«esse», Seleuci filiam duxisse eum, non petentem, sed petitum ultro; sororem dedisse 
Prusiae precanti at«que» oranti; celebratas esse utrasque nuptias gratulatione 
donis«que» innumerabilium legationum, et uelut auspicibus nobilissumis populis 

deductas esse. Boeotorum gentem, captatam Philippo, numquam ad scribendum 
amicitiae foedus adduci potuisse; tribus nunc locis cum Perseo foedus incisum litteris 
esse, uno Thebis, altero ad Delium, augustissumo et celeberrumo in templo, tertio 
Delphis. in Achaico concilio uero, nisi discussa res per paucos Romanum imperium 
intentantis esset, eo rem prope adductam, ut aditus ei in Achaiam daretur. at hercule 
suos honores, cuius merita in eam gentem priuatim an publice sint maiora uix dici possit, 
partim desertos per incultum ac neglegentiam, partim hostiliter sublatos esse. iam 
Aetolos quem ignorare in seditionibus suis non ab Romanis, sed a Perseo praesidium 
petisse? his eum fultum societatibus atque amicitiis eos domesticos apparatus belli 
habere, ut externis non egeat. triginta milibus peditum, quinque milibus equitum in 
decem annos frumentum praeparasse, ut abstinere et suo et hostium agro frumentandi 
causa possit. iam pecuniam tantam habere, ut decem milibus mercennariorum militum 
praeter Macedonum copias stipendium in totidem annos praeparatum habeat, praeter 
annuum, quod ex metallis regiis capiat, uectigal. arma uel tribus tantis exercitibus in 
armamentaria congessisse. iuuentutem, ut iam Macedonia deficiat, uelut ex perenni 
fonte unde hauriat, Threciam subiectam esse. 


[13] Reliquom orationis adhortatio fuit. 'non ego haec' inquit 'incertis iactata rumoribus 
et cupidius credita, quia uera esse de inimico crimina uolebam, adfero ad uos, patres 
conscripti, sed conperta et explorata, haud secus quam si speculator missus a uobis 
subiecta oculis referrem; neque relicto regno meo, quod amplum et egregium uos 
fecistis, mare tantum traiecissem, ut uana ad uos adferendo fidem abrogarem mihi; 
cernebam nobilissimas Asiae et Graeciae ciuitates in dies magis denudantis iudicia sua, 
mox, si permitteretur, eo processuras, unde receptum ad paenitendum non haberent; 
cernebam Persea non continentem se Macedoniae regno, alia armis occupantem, alia, 
quae ui subigi non possent, fauore ac beniuolentia conplectentem; uidebam, quam inpar 
esset sors, cum ille uobis bellum «pararet», uos ei securam pacem praestaretis, 
quamquam mihi quidem non parare, sed gerere paene bellum uidebatur. Abrupolim, 
socium atque amicum uestrum, regno expulit; Arthetaurum Illyrium, quia scripta ab eo 
quaedam uobis conperit, socium item atque amicum uestrum, interfecit; Euersam et 
Callicritum Thebanos, principes ciuitatis, quia liberius aduersus eum in concilio 
Boeotorum locuti fuerant delaturosque ad uos, quae agerentur, professi erant, 
tollendos curauit; auxilium Byzantiis aduersus foedus tulit; Dolopiae bellum intulit; 
Thessaliam et Doridem cum exercitu peruasit, ut in bello intestino deterioris partis 
auxilio meliorem adfligeret; confudit et miscuit omnia in Thessalia Perrhaebiaque spe 
nouarum tabularum, ut manu debitorum obnoxia sibi optumates opprimeret. haec cum 
uobis quiescentibus et patientibus fecerit et concessam sibi Graeciam esse a uobis 
uideat, pro certo habet neminem sibi, antequam in ltaliam traiecerit, armatum 
occursurum. hoc quam uobis tutum aut honestum sit, uos uideritis: ego certe mihi turpe 
esse duxi, prius Persea ad bellum inferendum, quam me socium ad praedicendum, ut 
caueretis, uenire in Italiam. functus necessario mihi officio, et quodam modo liberata 
atque exonerata fide mea, quid ultra facere possum, quam uti deos deasque precer, ut 
uos et uestrae rei publicae et nobis sociis atque amicis, qui ex uobis pendemus, 
consulatis?' 

[14] Haec oratio mouit patres conscriptos. ceterum in praesentia nihil, praeterquam 
fuisse in curia regem, scire quisquam potuit: eo silentio clausa curia erat. bello denique 
perfecto, quaeque dicta ab rege quaeque responsa essent, emanauere. 


Persei deinde regis legatis post paucos dies senatus datus est. ceterum praeoccupatis 
non auribus magis quam animis ab Eumene rege, omnis et defensio et deprecatio 
legatorum respuebatur; et exasperauit animos ferocia nimia Harpali, qui princeps 
legationis erat. is uelle quidem et laborare dixit regem, ut purganti, se nihil hostile dixisse 
aut fecisse, fides habeatur: ceterum si peruicacius causam belli quaeri uideat, forti 
animo defensurum se. Martem communem esse et euentum incertum belli. 


Omnibus ciuitatibus Graeciae atque Asiae curae erat, quid Persei legati, quid Eumenes 
in senatu egisset; et propter aduentum eius, quem moturum aliquid rebantur, miserant 
pleraeque ciuitates alia in speciem praeferentis legatos. et legatio Rhodiorum "erat hac 
falsa iturus princeps, haud dubius, quin Eumenes ciuitatis quoque suae «crimina» Persei 
criminibus iunxisset. itaque omni modo per patronos hospitesque disceptandi cum rege 
locum in senatu quaerebat. quod cum «non» contigisset, libertate intemperanti 
inuectus in regem, quod Lyciorum gentem aduersus Rhodios concitasset grauiorque 
Asiae esset, quam Antiochus fuisset, popularem quidem «neque Asiae» ingratam 
populis-nam eo quoque iam fauor Persei uenerat-orationem habuit, ceterum inuisam 
senatui inutilemque sibi et ciuitati suae. Eumeni uero conspiratio aduersus eum fauorem 
«maiorem» apud Romanos fecit. ita omnes ei honores habiti donaque quam amplissima 
data cum sella curuli atque eburneo scipione. 


[15] Legationibus dimissis cum Harpalus, quanta maxima celeritate poterat, regressus in 
Macedoniam nuntiasset regi, nondum quidem parantis bellum reliquisse se Romanos, 
sed ita infestos, ut facile appareret, non dilaturos, et ipse, praeterquam quod et ita 
credebat futurum, iam etiam uolebat, in flore uirium se credens esse. Eumeni ante 
omnis infestus erat; a cuius sanguine ordiens bellum, Euandrum Cretensem, ducem 
auxiliorum, et Macedonas tres adsuetos ministeriis talium facinerum ad caedem regis 
subornat litterasque eis dat ad Praxo hospitam, principem auctoritate et opibus 
Delphorum. satis constabat, Eumenem, ut sacrificaret Apollini, Delphos escensurum. 
praegressi cum Euandro insidiatores nihil aliud ad peragendum inceptum quam loci 
opportunitatem, omnia circumeuntes, quaerebant. escendentibus ad templum a Cirrha, 
priusquam perueniretur ad frequentia aedificiis loca, maceria erat ab laeua ad semitam 
paulum extantem a fundamento, qua singuli transirent; dextra pars labe terrae in 
aliquantum altitudinis derupta erat. post maceriam se abdiderunt gradibus adstructis, 
ut ex ea uelut e muro tela in praetereuntem conicerent. primo a mari circumfusa turba 
amicorum ac satellitum procedebat, deinde extenuabant paulatim angustiae agmen. ubi 
ad eum locum uentum est, qua singulis eundum erat, primus semitam ingressus 
Pantaleon, Aetoliae princeps, cum quo institutus regi sermo erat. tum insidiatores exorti 
saxa duo ingentia deuoluunt, quorum altero caput ictum est regi, altero umerus; 
sopitusque ex semita procidit in decliue, multis super prolapsum iam saxis congestis. et 
ceteri quidem, etiam amicorum et satellitum «turba», postquam cadentem uidere, 
diffugiunt; Pantaleon contra inpauidus mansit ad protegendum regem. 

[16] Latrones, cum breui circumitu maceriae decurrere ad conficiendum saucium 
possent, uelut perfecta re in iugum Parnasi refugerunt eo cursu, ut, cum unus non facile 
sequendo per inuia atque ardua moraretur fugam eorum, «ne» ex conprenso indicium 
emanaret, occiderint comitem. ad corpus regis primo amici, deinde satellites ac serui 
concurrerunt; tollentes sopitum uolnere ac nihil sentientem, uiuere tamen ex calore et 
spiritu remanente in praecordiis senserunt: uicturum exigua ac prope nulla spes erat. 
quidam ex satellitibus secuti latronum uestigia, cum usque ad iugum Parnasi nequiquam 
fatigati peruenissent, re infecta redierunt. adgressi facinus Macedones ut «non» 
inconsulte ita audacter, coeptum nec consulte et timide reliquerunt. conpotem iam sui 
regem amici postero die deferunt ad nauem; inde Corinthum, ab Corintho per Isthmi 
iugum nauibus traductis, Aeginam traiciunt. ibi adeo secreta eius curatio fuit, 
admittentibus neminem, ut fama mortuum in Asiam perferret. Attalus quoque celerius, 
quam dignum concordia fraterna erat, credidit; nam et cum uxore fratris et praefecto 
arcis tamquam iam haud dubius regni heres est locutus. quae postea non fefellere 
Eumenen; et quamquam dissimulare et tacite habere et pati statuerat, tamen in primo 
congressu non temperauit, quin uxoris petendae «im»maturam festinationem fratri 
obiceret. Romam quoque fama de morte Eumenis perlata est. 


[17] Sub idem tempus C. Ualerius ex Graecia, quo legatus ad uisendum statum regionis 
eius speculandaque consilia Persei regis ierat, rediit, congruentiaque omnia criminibus 
ab Eumene adlatis referebat. simul et adduxerat secum Praxo a Delphis, cuius domus 
receptaculum latronum fuerat, et LL Rammium Brundisinum, qui talis indicii delator erat. 
princeps Brundisi Rammius fuit; hospitioque et duces Romanos omnes et legatos, 
exterarum quoque gentium insignis, praecipue regios, accipiebat. ex eo notitia ei cum 
absente Perseo fuerat; litterisque spem amicitiae interioris magnaeque inde fortunae 
facientibus ad regem profectus breui perfamiliaris haberi trahique magis, quam uellet, 
in arcanos sermones est coeptus. promissis enim ingentibus praemiis petere institit ab 
eo rex, quoniam duces omnes legatique Romani hospitio eius uti adsuessent, quibus 
eorum ipse scripsisset, ut uenenum dandum curaret. cuius scire se conparationem 
plurimum difficultatis et periculi habere; pluribus consciis conparari; euentu praeterea 
incerto esse, ut aut satis efficacia ad rem peragendam aut tuta ad rem celandam dentur. 
se daturum, quod nec in dando nec datum ullo signo deprendi posset. Rammius ueritus, 
ne, si abnuisset, primus ipse ueneni experimentum esset, facturum pollicitus 
proficiscitur; nec Brundisium ante redire, quam conuento C. Ualerio legato, qui circa 
Chalcidem esse dicebatur, uoluit. ad eum primum indicio delato, iussu eius Romam simul 
uenit. introductus in curiam, quae acta erant, exposuit. 


[18] Haec ad ea, quae ab Eumene delata erant, accessere, quo maturius hostis Perseus 
iudicaretur, quippe quem non iustum modo apparare bellum regio animo, sed per omnia 
clandestina grassari scelera latrociniorum ac ueneficiorum cernebant. belli administratio 
ad nouos consules reiecta est; in praesentia tamen Cn. Sicinium praetorem, cuius inter 
ciues et peregrinos iurisdictio erat, scribere milites placuit, qui Brundisium ducti primo 
quoque tempore Apolloniam in Epirum traicerentur ad occupandas maritimas urbes, ubi 
consul, cui prouincia Macedonia obuenisset, classem appellere tuto et copias per 
commodum exponere posset. Eumenes, aliquamdiu Aeginae retentus periculosa et 

difficili curatione, cum primum tuto potuit, profectus Pergamum, praeter pristinum 
odium recenti etiam scelere Persei stimulante «summa?» ui parabat bellum. legati eo ab 
Roma gratulantes, quod e tanto periculo euasisset, uenerunt. cum Macedonicum bellum 
in annum dilatum esset, ceteris praetoribus iam in prouincias profectis, M. lunius et Sp. 
Lucretius, quibus Hispaniae prouinciae obuenerant, fatigantes saepe idem petendo 
senatum, tandem peruicerunt, ut supplementum sibi ad exercitum daretur: tria milia 
peditum, centum et quinquaginta equites in Romanas legiones «scribere», in socialem 
exercitum quinque milia peditum et trecentos equites imperare sociis iussi. hoc 
copiarum in Hispanias cum praetoribus nouis portatum est. 


[19] Eodem anno, quia per recognitionem Postumi consulis magna pars agri Campani, 
quem priuati sine discrimine passim possederant, recuperata in publicum erat, M. 
Lucretius tribunus plebis promulgauit, ut agrum Campanum censores fruendum 
locarent, quod factum tot annis post captam Capuam non fuerat, ut in uacuo uageretur 
cupiditas priuatorum. 


Cum «in» expectatione senatus esset bello etsi non indicto, tamen iam decreto, qui 
regum suam, qui Persei secuturi amicitiam essent, legati Ariarathis puerum filium regis 
secum adducentes Romam uenerunt; quorum oratio fuit, regem educendum filium 
Romam misisse, ut iam inde a puero adsuesceret moribus Romanis hominibusque. 
petere, ut eum non sub hospitum modo priuatorum custodia, sed publicae etiam curae 
ac uelut tutelae uellent esse. ea legatio grata senatui fuit; decreuerunt, ut Cn. Sicinius 
praetor aedis instruendas locaret, ubi filius regis comitesque eius habitare possent. et 
Threcum legatis, Maedis Cepnatisque et Astis societatem amicitiamque petentibus et, 
quod petebant, datum est, et munera «binum» milium aeris [summae] in singulos missa. 
hos utique populos, quod ab tergo Macedoniae Threcia esset, adsumptos in societatem 
gaudebant. sed ut in Asia quoque et insulis explorata omnia essent, Ti. Claudium 
Neronem M. Decimium legatos miserunt. adire eos Cretam et Rhodum iusserunt, simul 
renouare amicitiam, simul speculari, num sollicitati animi sociorum ab rege Perseo 
essent. 


[20] In suspensa ciuitate ad expectationem noui belli, nocturna tempestate columna 
rostrata in Capitolio bello Punico «priore posita ob uictoriam M. Aemili» consulis, cui 
collega Ser. Fuluius fuit, tota ad imum fulmine discussa est. ea res prodigii loco habita 
ad senatum relata est; patres et «ad» haruspices referri et decemuiros adire libros 
iusserunt. decemuiri lustrandum oppidum, supplicationem |. obsecrationemque 
habendam, uictimis maioribus sacrificandum et in Capitolio Romae et in Campania ad 
Mineruae promunturium renuntiarunt; ludos per decem dies loui optimo maximo primo 
quoque die faciendos. ea omnia cum cura facta. haruspices in bonum uersurum id 
prodigium, prolationemque finium et interitum perduellium portendi responderunt, 
quod ex hostibus spolia fuissent ea rostra, quae tempestas disiecisset. accesserunt, quae 
cumularent religiones animis: Saturniae nuntiatum erat sanguine per triduum in oppido 
pluuisse; Calatiae asinum tripedem natum, et taurum cum quinque uaccis uno ictu 
fulminis exanimatos; Auximi terra pluuisse. horum quoque prodigiorum causa res 
diuinae factae et supplicatio unum diem feriaeque habitae. 

[21] Consules ad id tempus in prouinciam non exierant, quia neque, uti de M. Popilio 
referrent, senatui obsequebantur, et nihil aliud decernere prius statutum patribus erat. 
aucta etiam inuidia est Popili litteris [eius], quibus iterum cum Statellatibus Liguribus 
proconsul pugnasse se scripsit ac sex milia eorum occidisse; propter cuius iniuriam belli 
ceteri quoque Ligurum populi ad arma ierunt. tum uero non absens modo Popilius, qui 
deditis contra ius ac fas bellum intulisset «et» pacatos ad rebellandum incitasset, sed 
consules, quod non exirent in prouinciam, in senatu increpiti. hoc consensu patrum 
accensi M. Marcius Sermo et Q. Marcius Scilla, tribuni plebis, et consulibus multam se 
dicturos, nisi in prouinciam exirent, denuntiarunt, et rogationem, quam de Liguribus 
deditis promulgare in animo haberent, in senatu recitarunt. sanciebatur, ut, qui ex 
Statellis deditis in libertatem restitutus ante kal. Sextiles primas non esset, cuius dolo 
malo is in seruitutem uenisset, ut iuratus senatus decerneret, qui eam rem quaereret 
animaduerteretque. ex auctoritate deinde senatus eam rogationem promulgarunt. 
priusquam proficiscerentur consules, C. Cicereio, «praetori» prioris anni, ad aedem 
Bellonae senatus datus est. is expositis, quas in Corsica res gessisset, postulatoque 
frustra triumpho, in monte Albano, quod iam in morem uenerat, ut sine publica 
auctoritate fieret, triumphauit. rogationem Marciam de Liguribus magno consensu 
plebes sciuit iussitque. ex eo plebiscito C. Licinius praetor consuluit senatum, quem 
quaerere ea rogatione uellet. patres ipsum eum quaerere iusserunt. 


[22] Tum demum consules in prouinciam profecti sunt exercitumque a M. Popilio 
acceperunt. neque tamen M. Popilius reuerti Romam audebat, ne causam diceret 
aduerso senatu, infestiore populo, apud praetorem, qui de quaestione in se «pro»posita 
senatum consuluisset. huic detractationi eius tribuni plebis alterius rogationis 
denuntiatione occurrerunt, ut, si non ante idus Nouembres in urbem Romam introisset, 
de absente eo C. Licinius statueret ac iudicaret. hoc tractus uinculo cum redisset, ingenti 
cum inuidia in senatum uenit. ibi cum laceratus iurgiis multorum esset, senatus 
consultum factum est, ut, qui Ligurum post Q. Fuluium L. Manlium consules hostes non 
fuissent, ut eos C. Licinius Cn. Sicinius praetores in libertatem restituendos curarent, 
agrumque iis trans Padum consul C. Popilius daret. multa milia hominum hoc senatus 
consulto restituta in libertatem, transductisque Padum ager est adsignatus. M. Popilius 
rogatione Marcia bis apud C. Licinium causam dixit; tertio praetor, gratia consulis 
absentis et Popiliae familiae precibus uictus, idibus Martiis adesse reum iussit, quo die 
noui magistratus inituri erant honorem, ne diceret ius, qui priuatus futurus esset. ita 
rogatio de Liguribus arte fallaci elusa est. 


[23] Legati Carthaginienses eo tempore Romae erant et Gulussa, filius Masinissae. inter 
eos magnae contentiones in senatu fuere. Carthaginienses querebantur, praeter agrum, 
de quo ante legati ab Roma, qui «in» re praesenti cognoscerent, missi essent, amplius 
septuaginta oppida castellaque agri Carthaginiensis biennio proxumo Masinissam ui 
atque armis possedisse: id illi, cui nihil pensi sit, facile esse. Carthaginienses foedere 
inligatos silere; prohiberi enim extra fines efferre arma; quamquam sciant in suis finibus, 
si inde Numidas pellerent, se gesturos bellum, illo haud ambiguo capite foederis 
deterreri, quo diserte uetentur cum sociis populi Romani bellum gerere. sed iam ultra 
superbiam crudelitatemque et auaritiam eius pati non posse Carthaginienses. missos 

esse «se», qui orarent senatum, ut trium harum rerum unam ab se impetrari sinerent: 
ut uel ex aequo in«ter regem» socium populumque «Carthaginiensem», quid cuiusque 
esset, disceptarent; uel permitterent Carthaginiensibus, ut aduersus iniusta arma pio 
iustoque se tutarentur bello; uel ad extremum, si gratia plus quam ueritas apud eos 
ualeret, semel statuerent, quid donatum ex alieno Masinissae uellent. modestius certe 
daturos eos, et «se» scituros, quid dedissent; ipsum nullum praeterquam suae libidinis 
arbitrio «finem» facturum. horum si nihil impetrarent, et aliquod suum post datam a P. 
Scipione pacem delictum esset, ipsi potius animaduerterent in se. tutam seruitutem se 
sub dominis Romanis quam libertatem expositam ad iniurias Masinissae malle; perire 
denique semel ipsis satius esse, quam sub acerbissimi carnificis arbitrio spiritum ducere. 
sub haec dicta lacrimantes procubuerunt stratique humi non sibi magis misericordiam 
quam regi «inuidiam conciliarunt». 


[24] Interrogari Gulussam placuit, quid ad ea responderet, aut, si prius mallet expromere, 
super qua re Romam uenisset. Gulussa neque sibi facile esse dixit de iis rebus agere, de 
quibus nihil mandati a patre haberet, neque patri facile fuisse mandare, cum 
Carthaginienses nec, de qua re acturi essent, nec omnino ituros se Romam indicauerint. 
in aede Aesculapi clandestinum eos per aliquot noctes consilium principum habuisse, 
unde * * praeterea legatos occultis cum mandatis Romam mitti. eam causam fuisse patri 
mittendi se Romam, qui deprecaretur senatum, ne quid communibus inimicis 
criminantibus se «crederent», quem ob nullam aliam causam nisi propter constantem 
fidem erga populum Romanum odissent. his utrimque auditis senatus, de postulatis 
Carthaginiensium consultus, responderi ita iussit: Gulussam placere extemplo in 
Numidiam proficisci et nuntiare patri, ut de iis, de quibus Carthaginienses querantur, 
legatos quam primum ad senatum mittat denuntietque Carthaginiensibus, ut ad 
disceptandum ueniant. se alia, quae possent, Masinissae honoris causa et fecisse et 
facturos esse; ius gratiae non dare. agrum, qua cuiusque sit, possideri uelle, nec nouos 
statuere fines, sed ueteres obseruare in animo habere. Carthaginiensibus uictis se et 
urbem et agros concessisse, non ut in pace eriperent per iniuriam, quae iure belli non 
ademissent. ita regulus Carthaginiensesque dimissi. munera ex instituto data utrisque 
aliaque hospitalia comiter conseruata. 


[25] Sub idem tempus Cn. Seruilius Caepio Ap. Claudius Cento T. Annius Luscus legati ad 
res repetendas in Macedoniam renuntiandamque amicitiam regi missi redierunt; qui 
iam sua sponte infestum Persei senatum insuper accenderunt, relatis ordine, quae 
uidissent quaeque audissent: uidisse se per omnes urbes Macedonum summa ui parari 
bellum. cum ad regem peruenissent, per multos dies conueniendi eius potestatem non 
factam; postremo, cum desperato iam conloquio profecti essent, tum demum se ex 
itinere reuocatos et ad eum introductos esse. suae orationis summam fuisse: foedus 
cum Philippo ictum «es»se, cum ipso eo post mortem patris renouatum, in quo diserte 
prohiberi eum extra fines arma efferre, prohiberi socios populi Romani lacessere bello. 
exposita deinde ab se ordine, quae ipsi nuper in senatu Eumenen uera omnia et 
conperta referentem audissent. Samothracae praeterea per multos dies occultum 
consilium cum legationibus ciuitatium Asiae regem habuisse. pro his iniuriis satisfieri 
senatum aecum censere, reddique sibi res sociisque suis, quas contra ius foederis habeat. 

regem ad ea primo accensum ira inclementer locutum, auaritiam superbiamque 
Romanis obicientem frementemque, quod alii super alios legati uenirent speculatum 
dicta factaque sua, quod se ad nutum imperiumque eorum omnia dicere ac facere 
aecum censerent; postremo multum ac diu uociferatum reuerti postero die iussisse: 
scriptum se responsum dare uelle. tum ita sibi scriptum traditum esse: foedus cum patre 
ictum ad se nihil pertinere; id se renouari, non quia probaret, sed quia in noua 
possessione regni patienda omnia essent, passum. nouom foedus si secum facere 
uellent, conuenire prius de condicionibus debere; si in animum inducerent, ut ex aequo 
foedus fieret, et se uisurum, quid sibi faciundum esset, et illos credere e re publica 
consulturos. atque ita se proripuisse, et summoueri e regia omnes coeptos. tum se 
amicitiam et societatem renuntiasse. qua uoce eum accensum restitisse atque uoce 
clara denuntiasse sibi, ut triduo regni sui decederent finibus. ita se profectos; nec sibi 
aut manentibus «aut abeuntibus» quidquam hospitaliter aut benigne factum. Thessali 
deinde Aetolique legati auditi. senatui, ut scirent quam primum, quibus ducibus usura 
res publica esset, litteras mitti consulibus placuit, ut, uter eorum posset, Romam ad 
magistratus creandos ueniret. 


[26] Nihil magnopere, quod memorari adtineat, rei publicae eo anno consules gesserant. 
magis e re publica uisum erat, conprimi ac sedari exasperatos Ligures. cum 
Macedonicum bellum expectaretur, Gentium quoque, lllyriorum regem, suspectum 
Issaei legati fecerunt, simul questi fines suos eum depopulatum, simul nuntiantes uno 
animo uiuere Macedonum atque Illyriorum regem; communi consilio parare Romanis 
bellum; et specie legatorum lIllyrios speculatores Romae esse Perse auctore missos, ut, 
quid ageretur, scirent. Illyrii uocati in senatum; qui cum legatos se esse missos ab rege 
dicerent ad purganda crimina, si qua de rege Issaei deferrent, quaesitum est, quid ita 
non adissent magistratum, ut ex instituto loca, lautia acciperent, sciretur denique 
uenisse eos et super qua re uenissent? haesitantibus in responso, ut curia excederent, 
dictum; responsum tamquam legatis, qui ut adirent senatum non postulassent, dari non 
placuit; mittendosque ad regem legatos censuerunt, qui nuntiarent, quid socii 
quererentur; senatum existumare non aecum eum facere, qui ab sociis suis non 
abstineret iniuriam. in hanc legationem missi A. Terentius Uarro C. Plaetorius C. 
Cicereius. ex Asia, qui circa socios reges missi erant, redierunt legati, qui rettulerunt 
Eumenen «Aeg»inae, Antiochum in Syria, Ptolemaeum Alexandriae sese conuenisse. 
omnes sollicitatos legationibus Persei, sed egregie «in» fide permanere pollicitosque 
omnia, quae populus Romanus imperasset, praestaturos. et ciuitates socias adisse: 
ceteras satis fidas, Rhodios fluctuantis et inbutos Persei consiliis inuenisse. uenerant 
Rhodii legati ad purganda ea, quae uolgo iactari de ciuitate sciebant; ceterum senatum 
iis non «prius dari, quam no»ui consules magistratum inissent, placuit. 


[27] Belli apparatum non differendum censuerunt. C. Licinio praetori negotium datur, ut 
ex ueteribus quinqueremibus in naualibus Romae subductis, quae possent usui esse, 
reficeret pararetque naues quinquaginta. si quid ad eum numerum explendum deesset, 
C. Memmio collegae in Siciliam scriberet, ut eas, quae in Sicilia naues essent, reficeret 
atque expediret, ut Brundisium primo quoque tempore mitti possent. socios nauales 
libertini ordinis in uiginti et quinque naues exciuibus Romanis C. Licinius praetor scribere 


940 


iussus; in quinque et uiginti parem numerum Cn. Sicinius sociis imperaret; idem praetor 
peditum octo milia, quadringentos «equites» ab sociis Latini nominis exigeret. hunc 
militem qui Brundisi acciperet atque in Macedoniam mitteret, A. Atilius Serranus, qui 
priore anno praetor fuerat, deligitur. Cn. Sicinius praetor ut exercitum paratum ad 
traiciendum haberet, C. Popilio consuli ex auctoritate senatus C. Licinius praetor scribit, 
ut et legionem secundam, quae maxume ueterana in Liguribus erat, et «ex» sociis Latini 
nominis quattuor milia peditum, ducentos equites idibus Februariis Brundisi adesse 
iuberet. hac classe et hoc exercitu Cn. Sicinius prouinciam Macedoniam obtinere, donec 
successor ueniret, iussus, prorogato in annum imperio. ea omnia, quae senatus censuit, 
inpigre facta sunt. duodequadraginta quinqueremes ex naualibus deductae; qui 
deduceret eas Brundisium, L. Porcius Licinus praepositus; duodecim ex Sicilia missae. ad 
frumentum classi exercituique coemendum in Apuliam Calabriamque tres legati missi, 
Sex. Digitius T. luuentius M. Caecilius. ad omnia praeparata Cn. Sicinius praetor, 
paludatus ex urbe profectus, Brundisium uenit. 


[28] Exitu prope anni C. Popilius consul Romam redit aliquanto serius, quam «senatus» 
censuerat, cui primo quoque tempore magistratus creari, cum tantum bellum immineret, 
e re publica uisum erat. itaque non secundis auribus patrum auditus est consul, cum in 
aede Bellonae de rebus in Liguribus gestis dissereret. succlamationes frequentes erant 
interrogationesque, cur scelere fratris oppressos Ligures in libertatem non restituisset. 
comitia consularia, in quam edicta erant diem, ante diem duodecimum kal. Martias sunt 
habita. creati consules «P.» Licinius Crassus C. Cassius Longinus. postero die praetores 
facti C. Sulpicius Galba L. Furius Philus L. Canuleius Diues C. Lucretius «Gallus» C. 
Caninius Rebilus L. Uillius Annalis. his praetoribus prouinciae decretae, duae iure Romae 
dicendo, Hispania et Sicilia et Sardinia, ut uni sors integra esset, quo senatus censuisset. 
consulibus designatis imperauit senatus, ut, qua die magistratum inissent, hostiis 
maioribus rite mactatis precarentur, ut, quod bellum populus Romanus in animo 
haberet gerere, ut id prosperum eueniret. eodem die decreuit senatus, C. Popilius consul 
ludos per dies decem loui optumo maxumo «fieri» uoueret donaque circa omnia 
puluinaria dari, «si» res publica decem annos in eodem statu fuisset. ita ut censuerant, 
in Capitolio uouit consul, ludos fieri donaque dari, quanta ex pecunia decresset senatus, 
cum centum et quinquaginta non minus adessent. praeeunte uerba Lepido pontifice 
maxumo id uotum susceptum est. eo anno sacerdotes publici mortui L. Aemilius Papus 
decemuir sacrorum et Q. Fuluius Flaccus pontifex, qui priore anno fuerat censor. hic 
foeda morte perit. ex duobus filiis eius, qui tum in Illyrico militabant, nuntiatum alterum 
«mortuum, alterum» graui et periculoso morbo aegrum esse. obruit animum simul 
luctus metusque: mane ingressi cubiculum serui laqueo dependentem inuenere. erat 
opinio post censuram minus conpotem fuisse sui; uulgo lunonis Laciniae iram ob 
spoliatum templum alienasse mentem ferebant. suffectus in Aemili locum decemuir M. 
Ualerius Messalla; in Fului pontifex Cn. Domitius Ahenobarbus, oppido adulescens 
sacerdos, est lectus. 


[29] P. Licinio C. Cassio consulibus non urbs tantum Roma nec terra Italia, sed omnes 
reges ciuitatesque, quae in Europa quaeque in Asia erant, conuerterant animos in curam 
Macedonici ac Romani belli. Eumenen cum uetus odium stimulabat, tum recens ira, 

quod scelere regis prope ut uictuma mactatus Delphis esset. Prusias, Bithyniae rex, 
statuerat abstinere armis «et» euentum expectare; nam neque Romanos posse aequom 
censere, aduersus fratrem uxoris «se» arma ferre, et apud Persea uictorem ueniam per 
sororem impetrabilem fore. Ariarathes, Cappadocum rex, praeterquam quod Romanis 
suo nomine auxilia pollicitus erat, ex quo est iunctus Eumeni adfinitate, in omnia belli 
pacisque se consociauerat consilia. Antiochus inminebat quidem Aegypti regno, et 
pueritiam regis et inertiam tutorum spernens; et ambigendo de Coele Syria causam belli 
se habiturum existumabat gesturumque id nullo impedimento occupatis Romanis in 
Macedonico bello; quod «ad» bellum tamen omnia et per suos legatos senatui et ipse 
legatis eorum enixe pollicitus erat. Ptolemaeus propter aetatem alieni etiam tum arbitrii 
erat; tutores et bellum aduersus Antiochum parabant, quo uindicarent Coelen Syriam, 
et Romanis omnia pollicebantur ad Macedonicum bellum. Masinissa et frumento 
iuuabat Romanos et auxilia cum elephantis Misagenenque filium mittere ad bellum 
parabat. consilia autem in omnem fortunam ita disposita habebat: si penes Romanos 
uictoria esset, sua quoque in eodem statu mansura esse, neque ultra quidquam 
mouendum; non enim passuros Romanos uim Carthaginiensibus adferri; si fractae 
essent opes Romanorum, quae tum protegerent Carthaginienses, suam omnem Africam 
fore. Gentius, rex Illyriorum, fecerat potius, cur suspectus esset Romanis, quam satis 
statuerat, utram foueret partem, impetuque magis quam consilio his aut illis se 
adiuncturus uidebatur. Cotys Thrax, Odrysarum rex, clam Macedonum partis erat. 


[30] Haec sententia regibus cum esset de bello, in liberis gentibus populisque plebs 
ubique omnis ferme, ut solet, deterioris erat, ad regem Macedonasque inclinata; 
principum diuersa cerneres studia. pars ita in Romanos effusi erant, ut auctoritatem 
inmodico fauore corrumperent, pauci ex iis iustitia imperii Romani capti, plures ita, si 
praecipuam operam nauassent, potentes sese in ciuitatibus suis futuros rati. pars altera 
regiae adulationis erat; quos«dam» aes alienum et desperatio rerum suarum eodem 
manente statu praecipites ad nouanda omnia agebat; quosdam uentosum ingenium, 
quia «ad» Persea magis aura popularis ierat. tertia pars, optuma eadem et 
prudentissima, si utique optio domini potioris daretur, sub Romanis quam sub rege 
malebat esse; si liberum in ea re arbitrium fortunae esset, neutram partem uolebant 
potentiorem altera oppressa fieri, sed inlibatis potius uiribus utriusque partis pacem ex 
aequo manere; ita inter utrasque optimam condicionem ciuitatium fore. protegente 
altera semper inopem ab alterius iniuria. haec sentientes certamina fautorum utriusque 
partis taciti ex tuto spectabant. 


Consules, quo die magistratum inierunt, ex senatus consulto cum circa omnia fana, in 
quibus lectisternium maiorem partem anni esse solet, maioribus hostiis immolassent, 
inde preces suas acceptas ab diis immortalibus ominati, senatui rite sacrificatum 
precationemque de bello factam renuntiarunt. haruspices ita responderunt: si quid rei 
nouae inciperetur, id maturandum esse; uictoriam, triumphum, propagationem «imperii 
portendi. patres, quod bonum faustum» felixque populo Romano esset, centuriatis 
comitiis primo «quoque» die ferre ad populum consules iusserunt, ut, quod Perseus 
Philippi filius, Macedonum rex, aduersus foedus cum patre Philippo ictum et secum post 
mortem eius renouatum sociis populi Romani arma intulisset, agros uastasset urbesque 

occupasset, quodque belli parandi aduersus populum Romanum consilia inisset, arma 
milites classem eius rei causa comparasset, ut, nisi de iis rebus satisfecisset, bellum cum 
eo iniretur. haec rogatio ad populum lata est. 


[31] Senatus consultum inde factum est, ut consules inter se prouincias Italiam et 
Macedoniam compararent sortirenturue; cui Macedonia obuenisset, ut is regem Persea 
quique eius sectam secuti essent, nisi populo Romano satisfecissent, bello 
persequeretur. legiones quattuor nouas scribi placuit, binas singulis consulibus. id 
praecipui prouinciae Macedoniae datum, quod, cum alterius consulis legionibus quina 
milia et duceni pedites ex uetere instituto darentur in singulas legiones, in Macedoniam 
sena milia peditum scribi iussa, equites treceni aequaliter in singulas legiones. et in 
sociali exercitu consuli alteri auctus numerus: sedecim milia peditum octingentos 
equites, praeter eos, quos Cn. Sicinius duxisset, sescentos equites, in Macedoniam 
traiceret. Italiae satis uisa duodecim milia sociorum peditum, sescenti equites. illud 
quoque praecipuum datum sorti Macedoniae, ut centuriones militesque ueteres 
scriberet, quos uellet, consul usque ad quinquaginta annos. in tribunis militum nouatum 
eo anno propter Macedonicum bellum, quod consules ex senatus consulto ad populum 
tulerunt, ne tribuni militum eo anno suffragiis crearentur, sed consulum praetorumque 
in iis faciendis iudicium arbitriumque esset. inter praetores ita partita imperia: 
praetorem, cuius sors fuisset, ut iret, quo senatus censuisset, Brundisium ad classem ire 
placuit, atque ibi recognoscere socios nauales, dimissisque, si qui parum idonei essent, 
supplementum legere ex libertinis et dare operam, ut duae partes ciuium Romanorum, 
tertia sociorum esset. commeatus classi legionibusque ut ex Sicilia Sardinia«que» 
subueherentur, praetoribus, «qui» eas prouincias sortiti essent, mandari placuit, ut 
alteras decumas Siculis Sardisque imperarent, quod frumentum ad exercitum in 
Macedoniam portaretur. Siciliam C. Caninius Rebilus est sortitus, L. Furius Philus 
Sardiniam, «L. Canuleius Hispaniam,» C. Sulpicius Galba urbanam iurisdictionem, L. 
Uillius Annalis inter peregrinos; C. Lucretio Gallo, quo senatus censuisset, sors obuenit. 


[32] Inter consules magis cauillatio quam magna contentio de prouincia fuit. Cassius sine 
sorte se Macedoniam optaturum dicebat, nec posse collegam saluo iureiurando secum 
sortiri. praetorem eum, ne in prouinciam iret, in contione iurasse se stato loco statisque 
diebus sacrificia habere, quae absente se recte fieri non possent; quae non magis 
consule quam praetore absente recte fieri posse, si senatus non, quid uelit in consulatu, 
potius quam, quid in praetura iurauerit P. Licinius, animaduertendum esse censeat; se 
tamen futurum in senatus potestate. consulti patres, cui consulatum populus Romanus 
non negasset, «ei» ab se prouinciam negari, superbum rati, sortiri consules iusserunt. P. 
Licinio Macedonia, «C.» Cassio Italia obuenit. legiones inde sortiti sunt: prima et tertia 
«ut» in Macedoniam traicerentur, secunda et quarta ut in Italia remanerent. dilectum 
consules multo intentiore, quam alias, cura habebant. Licinius ueteres quoque scribebat 
milites centurionesque; et multi uoluntate nomina dabant, quia locupletes uidebant, qui 
priore Macedonico bello aut aduersus Antiochum in Asia stipendia fecerant. cum tribuni 
militum, qui centuriones * * , sed primum quemque citarent, tres et uiginti centuriones, 
qui primos pilos duxerant, citati tribunos plebis appellarunt. duo ex collegio, M. Fuluius 
Nobilior et M. Claudius Marcellus, ad consules «rem» reiciebant: eorum cognitionem 

esse debere, quibus dilectus quibusque bellum mandatum esset; ceteri cognituros se, 
de quo appellati essent, aiebant, et si iniuria fieret, auxilium ciuibus laturos. 


[33] Ad subsellia tribunorum res agebatur; eo M. Popilius consularis, aduocatus 
«centurionum, et» centuriones et consul uenerunt. consule inde postulante, ut in 
contione ea res ageretur, populus in contionem aduocatus. pro centurionibus M. 
Popilius, qui biennio ante consul fuerat, ita uerba fecit: militares homines et stipendia 
iusta et corpora et aetate et adsiduis laboribus confecta habere; nihil recusare tamen, 
quo minus operam rei publicae dent. id tantum deprecari, ne inferiores iis ordines, quam 
quos, «cum»? militassent, habuissent, adtribuerentur. P. Licinius consul senatus consulta 
recitari iussit, primum, quo bellum senatus Perseo iussisset, deinde, quo ueteres 
centuriones quam plurimos ad id bellum scribi censuisset, nec ulli, qui non maior annis 
quinquaginta esset, uacationem militiae esse. deprecatus est deinde, «ne» in nouo bello, 
tam propinquo Italiae, aduersus regem potentissimum, aut tribunos militum dilectum 
habentis inpedirent, aut prohiberent consulem, quem cuique ordinem adsignari e re 
publica esset, eum adsignare. si quid in ea re dubium esset, ad senatum reicerent. 


[34] Postquam consul, quae uoluerat, dixit, Sp. Ligustinus ex eo numero, qui tribunos 
plebis appellauerant, a consule et ab tribunis petit, ut sibi paucis ad populum agere 
liceret. permissu omnium ita locutus fertur: 'Sp. Ligustinus [tribus] Crustumina ex Sabinis 
sum oriundus, Quirites. pater mihi iugerum agri reliquit et paruom tugurium, in quo 
natus educatusque sum, hodieque ibi habito. cum primum in aetatem ueni, pater mihi 
uxorem fratris sui filiam dedit, quae secum nihil adtulit praeter libertatem pudicitiamque, 
et cum his fecunditatem, quanta uel in diti domo satis esset. sex filii nobis, duae filiae 
sunt, utraeque iam nuptae. filii quattuor togas uiriles habent, duo praetextati sunt. miles 
sum factus P. Sulpicio C. Aurelio consulibus. in eo exercitu, qui in Macedoniam est 
transportatus, biennium miles gregarius fui aduersus Philippum regem; tertio anno 
uirtutis causa mihi T. Quinctius Flamininus decumum ordinem hastatum adsignauit. 
deuicto Philippo Macedonibusque cum in Italiam «re»portati ac dimissi essemus, 
continuo miles uoluntarius cum M. Porcio consule in Hispaniam sum profectus. 
neminem omnium imperatorum, qui uiuant, acriorem uirtutis spectatorem ac iudicem 
fuisse sciunt, qui et illum et alios duces longa militia experti sunt. hic me imperator 
dignum iudicauit, cui primum hastatum prioris centuriae adsignaret. tertio iterum 
uoluntarius miles factus sum in eum exercitum, qui aduersus Aetolos et Antiochum 
regem est missus. a M'. Acilio mihi primus princeps prioris centuriae est adsignatus. 
expulso rege Antiocho, subactis Aetolis reportati sumus in Italiam; et deinceps bis, quae 
annua merebant legiones, stipendia feci. bis deinde in Hispania militaui, semel Q. Fuluio 
Flacco, iterum Ti. Sempronio Graccho praetore. a Flacco inter ceteros, quos uirtutis 
causa secum ex prouincia ad triumphum deducebat, deductus sum; a Ti. Graccho 
rogatus in prouinciam ii. quater intra paucos annos primum pilum duxi; quater et tricies 
uirtutis causa donatus ab imperatoribus sum; sex ciuicas coronas accepi. uiginti duo 
stipendia annua in exercitu emerita habeo, et maior annis sum quinquaginta. quodsi 
mihi nec stipendia omnia emerita essent necdum aetas uacationem daret, tamen, cum 
quattuor milites pro me uobis dare, P. Licini, possem, aecum erat me dimitti. sed haec 
pro causa mea dicta accipiatis uelim; ipse me, quoad quisquam, qui exercitus scribit, 

idoneum militem iudicabit, numquam sum excusaturus. quo ordine me dignum iudicent 
tribuni militum, ipsorum est potestatis; ne quis me uirtute in exercitu praestet, dabo 
operam; et semper ita fecisse me et imperatores mei et, qui una stipendia fecerunt, 
testes sunt. uos quoque aecum est, commilitones, etsi appellatione uostrum usurpatis 
ius, cum adulescentes nihil aduersus magistratuum senatusque auctoritatem usquam 
feceritis, nunc quoque in potestate consulum ac senatus esse et omnia honesta loca 
ducere, quibus rem publicam defensuri sitis.' 


[35] Haec ubi dixit, conlaudatum multis uerbis P. «Licinius» consul ex contione in 
senatum duxit. ibi quoque ei ex auctoritate senatus gratiae actae, tribunique militares 
in legione prima primum pilum uirtutis causa ei adsignarunt. ceteri centuriones remissa 
appellatione ad dilectum oboedienter responderunt. quo maturius in prouincias 
magistratus proficiscerentur, Latinae kalendis luniis fuere; eoque sollemni perfecto C. 
Lucretius praetor omnibus, quae ad classem opus erant, praemissis Brundisium est 
profectus. praeter eos exercitus, quos consules comparabant, C. Sulpicio Galbae 
praetori negotium datum, ut quattuor legiones scriberet urbanas, iusto numero peditum 
equitumque, iisque quattuor tribunos militum ex senatu legeret, qui praeessent; sociis 
Latini nominis imperaret quindecim milia peditum, mille et ducentos equites; is 
exercitus uti paratus esset, quo senatus censuisset. P. Licinio consuli ad exercitum 
ciuilem socialemque petenti addita auxilia, Ligurum duo milia, Cretenses sagittarii 
incertus numerus, quantum rogati [auxilia] Cretenses misissent-, Numidae item equites 
elephantique. in eam rem legati ad Masinissam Carthaginiensesque missi L. Postumius 
Albinus Q. Terentius Culleo C. Aburius. in Cretam item legatos tres ire placuit, A. 
Postumium Albinum C. Decimium A. Licinium Neruam. 


[36] Per idem tempus legati ab rege Perseo uenerunt. eos in oppidum intromitti non 
placuit, cum iam bellum regi eorum et Macedonibus et senatus decresset et populus 
iussisset. in aedem Bellonae in senatum introducti ita uerba fecerunt: mirari Persea 
regem, quid in Macedoniam exercitus transportati essent; si impetrari a senatu posset, 
ut ii reuocentur, regem de iniuriis, si quas sociis factas quererentur, arbitratu senatus 
satisfacturum esse. Sp. Caruilius, ad eam ipsam rem ex Graecia remissus ab Cn. Sicinio, 
in senatu erat. is Perrhaebiam expugnatam armis, Thessaliae aliquot urbes captas, 
cetera, quae aut ageret aut pararet rex, cum argueret, respondere ad ea legati iussi. 
postquam haesitabant, negantes sibi ultra quidquam mandatum esse, iussi renuntiare 
regi, consulem P. Licinium breui cum exercitu futurum in Macedonia esse: ad eum, si 
satisfacere in animo esset, mitteret legatos. Romam quod praeterea mitteret, non esse; 
nemini enim eorum per Italiam ire liciturum. ita dimissis P. Licinio consuli mandatum, ut 
intra undecimum diem iuberet eos Italia excedere, et Sp. Caruilium mitteret, qui, donec 
nauem conscendissent, custodiret. haec Romae acta nondum profectis in prouinciam 
consulibus. iam Cn. Sicinius, qui, priusquam magistratu abiret, Brundisium ad classem et 
ad exercitum praemissus erat, traiectis in Epirum quinque milibus peditum, trecentis 
equitibus, ad Nymphaeum in agro Apolloniati castra habebat. inde tribunos cum duobus 
milibus militum ad occupanda Dassaretiorum et Illyriorum castella, ipsis accersentibus 
praesidia, ut tutiores a finitimorum impetu Macedonum essent, misit. 

[37] Paucis post diebus Q. Marcius «et» A. Atilius et P. et Ser. Cornelii Lentuli et L. 
Decimius, legati in Graeciam missi, Corcyram peditum mille secum aduexerunt; ibi inter 
se et regiones, quas obirent, et milites diuiserunt. L. Decimius missus est ad Gentium 
regem Illyriorum, quem si aliquem respectum amicitiae cum «populo Romano» habere 
cerneret, retentare aut etiam ad belli societatem  perlicere iussus. Lentuli in 
Cephallaniam missi, ut in Peloponnesum traicerent oramque maris in occidentem uersi 
ante hiemem circumirent. Marcio et Atilio Epirus, Aetolia, Thessalia circumeundae 
adsignantur; inde Boeotiam atque Euboeam adspicere iussi, tum in Peloponnesum 
traicere; ibi congressuros se cum Lentulis constituunt. priusquam digrederentur a 
Corcyra, litterae «a» Perseo adlatae sunt, quibus quaerebat, quae causa Romanis aut in 
Graeciam traiciendi copias aut urbes occupandi esset. cui rescribi non placuit, nuntio 
ipsius, qui litteras attulerat, dici, praesidii causa ipsarum urbium Romanos facere. Lentuli 
circumeuntes Peloponnesi oppida, cum sine discrimine omnes ciuitates adhortarentur, 
ut, quo animo, qua fide adiuuissent Romanos Philippi primum, deinde Antiochi bello, 
eodem aduersus Persea iuuarent, fremitum in contionibus mouebant, Achaeis 
indignantibus eodem se loco esse, qui omnia a principiis Macedonici belli praestitissent 
Romanis, «quo» Messenii atque Elii, [qui] et [Macedonis] Philippi bello hostes fuissent 
«Romanis» et pro Antiocho postea arma aduersus populum Romanum tulissent ac, 
nuper in Achaicum contributi concilium, uelut praemium belli se uictoribus Achaeis tradi 
quererentur. 


[38] Marcius et Atilius ad Gitana, Epiri oppidum, decem milia «a» mari cum escenderent, 
concilio Epirotarum habito cum magno omnium adsensu auditi sunt; et quadringentos 
iuuentutis eorum in Orestas, ut praesidio essent liberatis ab Macedonibus, miserunt. 
inde in Aetoliam progressi ac paucos ibi morati dies, dum in praetoris mortui locum alius 
sufficeretur, [et] Lycisco praetore facto, quem Romanorum fauere rebus satis 
conpertum erat, transierunt in Thessaliam. eo legati Acarnanes et Boeotorum exules 
uenerunt. Acarnanes nuntiare iussi, quae Philippi primum, Antiochi deinde bello, 
decepti pollicitationibus regiis, aduersus populum Romanum commisissent, ea 
corrigendi occasionem illis oblatam. si male meriti clementiam populi Romani experti 
essent, bene merendo liberalitatem experirentur. Boeotis exprobratum, societatem eos 
cum Perseo iunxisse. cum culpam in Ismeniam, principem alterius partis, conferrent et 
quasdam ciuitates dissentientis in causam deductas, appariturum id esse Marcius 
respondit; singulis enim ciuitatibus de se ipsis consulendi potestatem facturos. 
Thessalorum Larisae fuit concilium. ibi «et» Thessalis benigna materia gratias agendi 
Romanis pro libertatis munere fuit, et legatis, quod et Philippi prius et post Antiochi bello 
enixe adiuti a gente Thessalorum essent. hac mutua commemoratione meritorum 
accensi animi multitudinis ad omnia decernenda, quae Romani uellent. secundum hoc 
concilium legati a Perseo rege uenerunt priuati maxime hospitii fiducia, quod ei 
paternum cum Marcio erat. ab huius necessitudinis commemoratione orsi petierunt 
legati, in conloquium ueniendi regi potestatem faceret. Marcius et se ita a patre suo 
accepisse dixit, amicitiam hospitiumque cum Philippo fuisse, «et» minime immemorem 
necessitudinis eius legationem eam suscepisse. conloquium, si satis commode ualeret, 

non fuisse se dilaturum; nunc, ubi primum posset, ad Peneum flumen, qua transitus ab 
Homolio Dium esset, praemissis, qui nuntiarent regi, uenturos. 


[39] Et tum quidem ab Dio Perseus in interiora regni recepit se, leui aura spei obiecta, 
quod Marcius ipsius causa suscepisse se legationem dixisset; post dies paucos ad 
constitutum locum uenerunt. magnus comitatus fuit regius cum amicorum tum 
satellitum turba stipante. non minore agmine legati uenerunt et ab Larisa multis 
prosequentibus et legationibus ciuitatium, quae conuenerant Larisam et renuntiare 
domum certa, quae audissent, uolebant. inerat cura insita mortalibus uidendi 
congredientis nobilem regem et populi principis terrarum omnium legatos. «ut» in 
conspectu steterunt, dirimente amni, paulisper internuntiando cunctatio fuit, utri 
transgrederentur. aliquid illi regiae maiestati, aliquid «hi» populi Romani nomini, cum 
praesertim Perseus petisset conloquium, existumabant deberi. ioco etiam Marcius 
cunctantis mouit. 'minor' inquit 'ad maiores et'-quod Philippo ipsi cognomen erat- filius 
ad patrem transeat.' facile persuasum id regi est. aliud deinde ambigebatur, cum quam 
multis transiret. rex cum omni comitatu transire aecum censebat; legati uel cum tribus 
uenire iubebant uel, si tantum agmen traduceret, obsides dare, nihil fraudis fore in 
conloquio. Hippian et Pantauchum, quos et legatos miserat, principes amicorum, 
obsides dedit. nec tam in pignus fidei obsides desiderati erant, quam ut appareret sociis 
nequaquam ex dignitate pari congredi regem cum legatis. salutatio non tamquam 
hostium, sed hospitalis ac benigna fuit, positisque sedibus consederunt. 


[40] Cum paulisper silentium fuisset, 'expectari nos' inquit Marcius 'arbitror, ut 
respondeamus litteris tuis, quas Corcyram misisti, in quibus quaeris, quid ita legati cum 
militibus uenerimus et praesidia in singulas urbes dimittamus. ad hanc interrogationem 
tuam et non respondere, uereor, ne superbum sit, et uera respondere ne nimis acerbum 
audienti tibi uideatur. sed cum aut uerbis castigandus aut armis sit, qui foedus rumpit, 
sicut bellum aduersus te alii quam mihi mandatum malim, ita orationis acerbitatem 
aduersus hospitem, utcumque est, subibo, sicut medici, cum salutis causa tristiora 
remedia adhibent. ex quo regnum adeptus es, unam rem te, quae facienda fuerit, 
senatus fecisse censet, quod legatos Romam ad renouandum «foedus miseris, quod 
tamen ipsum tibi non fuisse renouandum?» iudicat potius quam, cum renouatum esset, 
uiolandum. Abrupolim, socium atque amicum populi Romani, regno expulisti; Arthetauri 
interfectores, ut caede, ne quid ultra dicam, «te» laetatum appareret, recepisti, qui 
omnium lllyriorum fidissimum Romanis regulum occiderant; per Thessaliam et 
Maliensem agrum cum exercitu contra foedus Delphos isti; Byzantiis item contra foedus 
misisti auxilia; cum Boeotis, sociis nostris, secretam tibi ipsi societatem, quam non 
licebat, iureiurando pepigisti; Thebanos legatos, Euersam et Callicritum, uenientis ad 
nos, quaerere malo, quis interfecerit, quam arguere. in Aetolia bellum intestinum et 
caedes principum per quos, nisi per tuos, factae uideri possunt? Dolopes a te ipso 
euastati sunt. Eumenes rex, ab Roma cum in regnum rediret, prope ut uictuma Delphis 
in sacrato loco ante aras mactatus, quem insimulet, piget referre; quae hospes 
Brundisinus occulta facinora indicet, certum habeo et scripta tibi omnia ab Roma esse 
et legatos renuntiasse tuos. haec ne dicerentur a me, uno modo uitare potuisti, non 
quaerendo, quam ob causam exercitus in Macedoniam traicerentur, aut praesidia in 

sociorum urbes mitteremus. quaerenti tibi superbius tacuissemus, quam uera 
respondimus. equidem pro paterno nostro hospitio faueo orationi tuae et opto, ut 
aliquid mihi materiae praebeas agendae tuae apud senatum causae.' 


[41] Ad ea rex: 'bonam causam, si apud iudice aequos ageretur, apud eosdem et 
accusatores et iudices agam. eorum autem, quae obiecta sunt mihi, partim ea sunt, 
quibus nescio an gloriari debeam, neque quae fateri erubescam, partim quae uerbo 
obiecta uerbo negare «satis» sit. quid enim, si legibus uestris hodie reus sim, aut index 
Brundisinus aut Eumenes mihi obiciat, ut accusare potius uere quam conuiciari 
uideantur? scilicet nec Eumenes, cum tam multis grauis publice ac priuatim sit, alium 
quam me inimicum habuit; neque ego potiorem quemquam ad ministeria facinorum 
quam Rammium, quem neque umquam ante uideram nec eram postea uisurus, inuenire 
potui. et Thebanorum, quos naufragio perisse constat, et Arthetauri caedis mihi 
reddenda ratio est; in qua tamen nihil ultra obicitur, quam interfectores eius in regno 
exulasse meo. cuius condicionis iniquitatem ita non sum recusaturus, si uos quoque 
accipitis, ut, quicumque exules in Italiam aut Romam se contulerunt, his facinerum, 
propter quae damnati sunt, auctores uos fuisse fateamini. si hoc et uos recusabitis et 
omnes aliae gentes, ego quoque inter ceteros ero. et hercule, quid adtinet cuiquam 
exilium patere, si nusquam exuli futurus locus est? ego tamen istos, ut primum in 
Macedonia esse admonitus a uobis conperi, requisitos abire ex regno iussi et in 
perpetuum interdixi finibus meis. et haec quidem mihi tamquam causam dicenti reo 
obiecta sunt; illa tamquam regi et quae de foedere, quod mihi est uobiscum, 
disceptationem habeant. nam si est in foedere ita scriptum, ut ne si bellum quidem quis 
inferat, tueri me regnumque meum liceat, mihi fatendum est, quod me armis aduersus 
Abrupolim, socium populi Romani, defenderim, foedus uiolatum esse. sin autem hoc et 
ex foedere licuit et iure gentium ita comparatum est, ut arma armis propulsentur, quid 
tandem me facere decuit, cum Abrupolis fines mei regni usque ad Amphipolim 
peruastasset, multa libera capita, magnam uim mancipiorum, multa milia pecorum 
abegisset? quiescerem et paterer, donec Pellam et in regiam meam armatus 
peruenisset? at enim bello quidem iusto sum persecutus, sed uinci non oportuit eum, 
neque alia, quae uictis accidunt, pati; quorum casum cum ego subierim, qui sum armis 
lacessitus, quid potest queri sibi accidisse, qui causa belli fuit? non sum eodem modo 
defensurus, Romani, quod Dolopas armis coercuerim; quia, etsi non merito eorum, iure 
feci meo, cum mei regni, meae dicionis essent, uestro decreto patri adtributi meo. nec, 
si causa reddenda sit, non uobis nec foederatis, sed iis, qui «ne» in seruos quidem saeua 
atque iniusta imperia probant, plus aequo et bono saeuisse in eos uideri possum; quippe 
Euphranorem, praefectum a me inpositum, ita occiderunt, ut mors poenarum eius 
leuissima fuerit. 


[42] At cum processissem inde ad uisendas Larisam et Antronas et Pteleon, qua in 
propinquo Delphi s«unt?, sacrificandi causa, «ut» multo ante debita uota persoluerem, 
Delphos escendi. et his, criminis augendi causa, cum exercitu me isse adicitur; scilicet, 
ut, quod nunc uos facere queror, urbes occuparem, arcibus inponerem praesidia. uocate 
in concilium Graeciae ciuitates, per quas iter feci, queratur unusquilibet militis mei 
iniuriam; non recusabo, quin simulato sacrificio aliud petisse uidear. Aetolis et Byzantiis 

praesidia misimus et cum Boeotis amicitiam fecimus. haec, qualiacumque sunt, per 
legatos meos non solum indicata sed etiam excusata sunt saepe in senatu uestro, ubi 
aliquos ego disceptatores non tam aequos quam te, «Q.» Marci, paternum amicum et 
hospitem, habebam. sed nondum Romam accusator Eumenes uenerat, qui calumniando 
omnia detorquendoque suspecta et inuisa efficeret et persuadere uobis conaretur, non 
posse Graeciam in libertate esse et uestro munere frui, quoad regnum Macedoniae 
incolume esset. circumagetur hic orbis; erit mox, qui arguat nequiquam Antiochum ultra 
iuga Tauri emotum; grauiorem multo Asiae, quam Antiochus fuerit, Eumenen esse; 
conquiescere socios uestros non posse, quoad regia Pergami sit; eam arcem supra capita 
finitimarum ciuitatium impositam. ego haec, Q. Marci et A. Atili, quae aut a uobis obiecta 
aut purgata a me sunt, talia esse scio, ut aures, ut animi audientium sint, nec tam referre, 
quid ego aut qua mente fecerim, quam, quomodo id uos factum accipiatis. conscius mihi 
sum nihil me scientem deliquisse, et, si quid fecerim inprudentia lapsus, corrigi me et 
emendari castigatione hac posse. nihil certe insanabile nec, quod bello et armis 
persequendum esse censeatis, commisi; aut frustra clementiae grauitatisque uestrae 
fama uolgata per gentes est, si talibus de causis, quae uix querella et expostulatione 
dignae sunt, arma capitis et regibus sociis bella infertis.' 


[43] Haec dicenti ei sum adsensum esset, Marcius auctor fuit mittendi Romam legatos; 
cum experienda omnia ad ultimum nec praetermittendam spem ullam censuisset «rex», 
reliqua consultatio erat, quonam modo tutum iter legatis esset. ad id «cum» necessaria 
petitio indutiarum uideretur cuperetque Marcius neque aliud conloquio petisset, 
grauate et in magnam gratiam petentis concessit. nihil enim satis paratum ad bellum in 
praesentia habebant Romani, non exercitum, non ducem, cum Perseus, ni spes uana 
pacis occaecasset consilia, omnia praeparata atque instructa «haberet», et suo maxime 
tempore atque alieno hostibus incipere bellum posset. ab hoc conloquio, fide 
indutiarum interposita, legati Romani in Boeotiam "comparati sunt. ibi iam motus 
coeperat esse discedentibus a societate communis concilii Boeotorum quibusdam 
populis, ex quo renuntiatum erat respondisse legatos appariturum, quibus populis 
proprie societatem cum rege iungi displicuisset. primi a Chaeronia legati, deinde a 
Thebis in ipso itinere occurrerunt, adfirmantes non interfuisse se, quo societas ea 
decreta esset, concilio; quos legati, nullo in praesentia responso dato, Chalcidem se 
sequi iusserunt. Thebis magna contentio orta erat ex alio certamine. comitiis praetoris 
«et» Boeot«arch»arum uicta pars iniuriam persequens coacta multitudine decreuit, ne 
Boeotarchae urbibus reciperentur. exules Thespias uniuersi concesserunt; inde-recepti 
enim sine cunctatione erant-Thebas iam mutatis animis reuocati decretum faciunt, ut 
duodecim, qui priuati coetum et concilium habuissent, exilio multarentur. nouus deinde 
praetor-Ismenias is erat, uir nobilis ac potens-capitalis poenae absentis eos decreto 
damnat. Chalcidem fugerant; inde ad Romanos Larisam profecti causam cum Perseo 
societatis in Ismeniam contulerant; ex «ea» contentione ortum certamen. utriusque 
[tamen] partis legati ad Romanos uenerunt, et exules accusatoresque Ismeniae et 
Ismenias ipse. 


[44] Chalcidem ut uentum est, aliarum ciuitatium principes, id quod maxume gratum 
erat Romanis, suo quique proprie decreto regiam societatem aspernati Romanis se 

adiungebant; Ismenias gentem Boeotorum in fidem Romanorum permitti aecum 
censebat. inde certamine orto, nisi in tribunal legatorum perfugisset, haud multum afuit, 
quin ab exulibus fautoribusque eorum interficeretur. Thebae quoque ipsae, quod 
Boeotiae caput est, in magno motu erant, aliis ad regem trahentibus ciuitatem, aliis ad 
Romanos; et turba Coronaeorum Haliartiorumque conuenerat ad defendendum 
decretum regiae societatis. sed constantia principum docentium cladibus Philippi 
Antiochique, quanta esset uis et fortuna imperii Romani, uicta tandem multitudo et, ut 
tolleretur regia societas, decreuit, et eos, qui auctores paciscendae amicitiae fuerant, ad 
satisfaciendum legatis Chalcidem misit fideique legatorum commendari ciuitatem iussit. 
Thebanos Marcius et Atilius laeti audierunt auctoresque et his «et» separatim singulis 
fuerunt ad renouandam amicitiam mittendi Romam legatos. ante omnia exules restitui 
iusserunt et auctores regiae societatis decreto suo damnarunt. ita, quod maxume 
uolebant, discusso Boeotico concilio «in Pelo»ponnesum proficiscuntur Ser. Cornelio 
Chalcidem accersito. Argis praebitum est iis concilium; ubi res * * * aliud a gente 
Achaeorum petierunt, quam ut mille milites darent. id praesidium ad Chalcidem 
tuendam, dum Romanus exercitus in Graeciam traiceretur, missum est. Marcius et 
Atilius peractis, quae agenda in Graecia erant, principio hiemis Romam redierunt. 


[45] Inde legatio sub idem tempus in Asiam «et» circum insulas missa. tres erant legati, 
Ti. Claudius Sp. Postumius M. lunius. ii circumeuntes hortabantur socios ad 
suscipiendum aduersus Persea «pro» Romanis bellum; et, quo quaeque opulentior 
ciuitas erat, eo accuratius agebant, quia minores secuturae maiorum auctoritatem erant. 
Rhodii maximi ad omnia momenti habebantur, quia non fouere tantum, sed adiuuare 
etiam uiribus suis bellum poterant, quadraginta nauibus auctore Hegesilocho 
praeparatis; qui cum in summo magistratu esset-prytanin ipsi uocant-, multis 
orationibus peruicerat Rhodios, ut omissa, quam saepe uanam experti essent, regum 
fouendorum spe Romanam societatem, unam tum in terris uel uiribus uel fide stabilem, 
retinerent. bellum imminere cum Perseo; desideraturos Romanos eundem naualem 
apparatum, quem nuper Antiochi, quem Philippi ante bello uidissent. trepidaturos tum 
repente paranda classe, cum mittenda esset, nisi reficere naues, nisi instruere naualibus 
sociis coepissent. «id» eo magis enixe faciundum esse, ut crimina delata ab Eumene fide 
rerum refellerent. his incitati quadraginta nauium classem instructam ornatamque 
legatis Romanis aduenientibus, ut non expectatam adhortationem esse appareret, 
ostenderunt. et haec legatio magnum ad conciliandos animos ciuitatium Asiae 
momentum fuit. Decimius unus sine ullo effectu, captarum etiam pecuniarum ab regibus 
Illyriorum suspicione infamis, Romam redit. 


[46] Perseus, cum ab conloquio Romanorum in Macedoniam recepisset sese, legatos 
Romam de incohatis cum Marcio condicionibus pacis misit; et Byzantium et Rhodum et 
* * legatis ferendas dedit. in litteris eadem sententia ad omnis erat, conlocutum se cum 
Romanorum legatis; quae audisset quaeque dixisset, ita disposita, ut superior fuisse in 
disceptatione uideri posset. apud Rhodios legati adiecerunt confidere pacem futuram; 
auctoribus enim Marcio atque Atilio missos Romam legatos. si pergerent Romani contra 
foedus mouere bellum, tum omni gratia, omni ope adnitendum fore Rhodiis, ut 
reconcilient pacem; si nihil deprecando proficiant, id agendum, ne omnium rerum ius ac 

potestas ad unum populum perueniat. cum ceterorum id interesse, tum praecipue 
Rhodiorum, quo plus inter alias ciuitates dignitate atque opibus excellant; quae serua 
atque obnoxia fore, si nullus alio sit quam ad Romanos respectus. magis et litterae et 
uerba legatorum benigne sunt audita, quam momentum ad mutandos animos 
habuerunt; potentior esse partis melioris auctoritas coeperat. responsum ex decreto est 
optare pacem Rhodios; si bellum esset, ne quid ab Rhodiis speraret aut peteret rex, quod 
ueterem amicitiam, multis magnisque meritis pace belloque partam, diiungeret sibi ac 
Romanis. ab Rhodo redeuntes Boeotiae quoque ciuitates, [et] Thebas et Coroneam et 
Haliartum, adierunt, quibus expressum inuitis existimabatur, ut relicta regia societate 
Romanis adiungerentur. Thebani nihil moti sunt, quamquam et damnatis principibus et 
restitutis exulibus suscensebant Romanis. Coronaei et Haliartii, fauore quodam insito in 
reges, legatos in Macedoniam miserunt praesidium petentes, quo se aduersus 
inpotentem superbiam Thebanorum tueri possint. cui legationi responsum ab rege est, 
praesidium se propter indutias cum Romanis factas mittere non posse; tamen ita 
suadere ab Thebanorum iniuriis, qua possent, ut se uindicarent, ne Romanis praeberent 
causam in se saeuiendi. 


[47] Marcius et Atilius Romam cum uenissent, legationem in Capitolio ita renuntiarunt, 
ut nulla re magis gloriarentur quam decepto per indutias et spem pacis rege. adeo enim 
apparatibus belli fuisse instructum, ipsis nulla parata re, ut omnia opportuna loca 
praeoccupari ante ab eo potuerint, quam exercitus in Graeciam traiceretur. spatio 
autem indutiarum sumpto aecum «bellum? futurum: illum nihilo paratiorem, Romanos 
omnibus instructiores rebus coepturos bellum. Boeotorum quoque se concilium arte 
distraxisse, ne coniungi amplius ullo consensu Macedonibus possent. haec ut summa 
ratione acta magna pars senatus adprobabat; ueteres et moris antiqui memores 
negabant se in ea legatione Romanas agnoscere artes. non per insidias et nocturna 
proelia, nec simulatam fugam inprouisosque ad incautum hostem reditus, nec ut astu 
magis quam uera uirtute gloriarentur, bella maiores gessisse: indicere prius quam gerere 
solitos bella, denuntiare etiam interdum «pugnam et locum?» finire, in quo dimicaturi 
essent. eadem fide indicatum Pyrrho regi medicum uitae eius insidiantem; eadem 
Faliscis uinctum traditum proditorem liberorum; religionis haec Romanae esse, non 
uersutiarum Punicarum neque calliditatis Graecae, apud «quos» fallere hostem quam ui 
superare gloriosius fuerit. interdum in praesens tempus plus profici dolo quam uirtute; 
sed eius demum animum in perpetuum uinci, cui confessio expressa sit se neque arte 
neque casu, sed collatis comminus uiribus iusto ac pio esse bello superatum. haec 
seniores, quibus noua ac nimis «callida minus» placebat sapientia; uicit tamen ea pars 
senatus, cui potior utilis quam honesti cura erat, ut conprobaretur prior legatio Marci, 
et eodem rursus in Graeciam cum * quinqueremibus remitteretur iubereturque cetera, 
uti e re publica maxime uisum esset, agere. A. quoque Atilium miserunt ad occupandam 
Larisam in Thessaliam timentes, ne, si indutiarum dies exisset, «Perseus» praesidio eo 
misso caput Thessaliae in potestate haberet. duo milia peditum Atilius ab Cn. Sicinio 
accersere ad eam rem agendam iussus. et P. Lentulo, qui ex Achaia redierat, trecenti 
milites Italici generis dati, ut Thebis daret operam, ut in potestate Boeotia esset. 

[48] His praeparatis, quamquam ad bellum consilia erant destinata, senatum tamen 
praeberi legatis placuit. eadem fere, quae in conloquio ab rege dicta erant, relata ab 
legatis. insidiarum Eumeni factarum crimen et maxima cura et minime tamen 
probabiliter-manifesta enim res erat-defensum; cetera deprecatio erat. sed non eis 
animis audiebantur, qui aut doceri aut flecti possent. denuntiatum, extemplo moenibus 
urbis Romae, Italia intra tricesimum diem excederent. P. Licinio deinde consuli, cui 
Macedonia prouincia obuenerat, denuntiatum, ut exercitui diem primam quamque 
diceret ad conueniendum. C. Lucretius praetor, cui classis prouincia erat, cum 
quadraginta quinqueremibus ab urbe profectus; nam ex refectis nauibus alias in alium 
usum retineri ad urbem placuit. praemissus a praetore est frater «M.» Lucretius cum 
quinqueremi una, iussusque ab sociis ex foedere acceptis nauibus ad Cephallaniam classi 
occurrere. ab Reginis triremi una «sumpta», ab Locris duabus, ab Uritibus quattuor, 
praeter oram Italiae superuectus Calabriae extremum promunturium [in] lonio mari 
Dyrrhachium traicit. ibi decem ipsorum Dyrrhachinorum, duodecim lIssaeorum, 
quinquaginta quattuor Genti regis lembos nanctus, simulans se credere eos in usum 
Romanorum conparatos esse, omnibus abductis die tertio Corcyram, inde protinus in 
Cephallaniam traicit. C. Lucretius praetor ab Neapoli profectus, superato freto, die 
quinto in Cephallaniam transmisit. ibi stetit classis, simul opperiens, ut terrestres copiae 
traicerentur, simul ut onerariae ex agmine suo per altum dissipatae consequerentur. 


[49] Per hos forte dies P. Licinius consul uotis in Capitolio nuncupatis paludatus ab urbe 
profectus est. semper quidem ea res cum magna dignitate ac maiestate agitur; 
praecipue conuertit oculos animosque, cum ad magnum nobilemque aut uirtute aut 
fortuna hostem euntem consulem prosecuntur. contrahit enim non officii modo cura, 
sed etiam studium spectaculi, ut uideant ducem suum, cuius imperio consilioque 
summam rem publicam tuendam permiserunt. subit deinde cogitatio animos, qui belli 
casus, quam incertus fortunae euentus communisque Mars belli sit; aduersa 
secundaque, quae inscitia et temeritate ducum clades saepe acciderint, quae contra 
bona prudentia et uirtus attulerit. quem scire mortalium, utrius mentis, utrius fortunae 
consulem ad bellum mittant? triumphantemne mox cum exercitu uictore scandentem 
in Capitolium ad eosdem deos, a quibus proficiscatur, uisuri, an hostibus eam praebituri 
laetitiam sint? Persei autem regi, aduersus quem ibatur, famam et bello clara 
Macedonum gens et Philippus pater, inter multa prospere gesta Romano etiam 
nobilitatus bello, praebebat; tum ipsius Persei numquam, ex quo regnum accepisset, 
desitum belli expectatione celebrari nomen. cum his cogitationibus omnium ordinum 
homines proficiscentem consulem prosecuti sunt. duo consulares tribuni militum cum 
eo missi, C. Claudius, Q. Mucius, et tres inlustres iuuenes, P. Lentulus et duo Manli 
Acidini: alter M. Manli, alter L. Manli filius erat. cum iis consul Brundisium ad exercitum 
«profectus» atque inde cum omnibus copiis transuectus ad Nymphaeum in 
Apolloniatium agro posuit castra. 


[50] Paucos ante dies Perseus, postquam legati ab Roma regressi praeciderant spem 
pacis, consilium habuit. ibi aliquam«diu» diuersis sententiis certatum est. erant, quibus 
uel stipendium «pendendums», si iniungeretur, uel agri parte cedendum, si multarent, 
quidquid denique aliud pacis causa patiendum esset, non recusandum uideretur, nec 

committendum, ut in aleam tanti casus se regnumque daret. si possessio haud ambigua 
regni maneret, multa diem tempusque adferre posse, quibus non amissa modo 
reciperare, sed timendus ultro iis esse, quos nunc timeret, posset. ceterum multo maior 
pars ferocioris sententiae erat. quidquid cessisset, cum eo simul regno protinus 
cedendum esse adfirmabant. neque enim Romanos pecunia aut agro egere, sed hoc 
scire, cum omnia humana, tum maxima quaeque et regna et imperia sub casibus multis 
esse. Carthaginiensium opes fregisse sese, et ceruicibus eorum praepotentem finitimum 
regem inposuisse; Antiochum progeniemque eius ultra iuga Tauri emotum; unum esse 
Macedoniae regnum, et regione propincum, et quod, sicubi populo Romano sua fortuna 
labet, antiquos animos regibus suis uideatur posse facere. dum integrae «res sint, 
statuere» apud animum suum Persea debere, utrum singula concedendo nudatus ad 
extremum opibus extorrisque regno Samothraciam aliamue quam insulam petere ab 
Romanis, ubi priuatus superstes regno suo in contemptu atque inopia consenescat, malit, 
an armatus uindex fortunae dignitatisque suae, aut, «ut» uiro forti dignum sit, patiatur, 
quodcumque casus belli tulerit, aut uictor liberet orbem terrarum ab imperio Romano. 
non esse admirabilius Romanos Graecia pelli, quam Hannibalem Italia pulsum esse. 
neque hercule uidere, qui conueniat, fratri adfectanti per iniuriam regnum summa ui 
restitisse, alienigenis bene parto eo cedere. postremo ita «de» bello et pace quaeri, ut 
inter omnes conueniat, nec turpius quicquam esse quam sine certamine cessisse regno 
nec praeclarius quam pro dignitate ac maiestate omnem fortunam expertum esse. 


[51] Pellae, in uetere regia Macedonum, hoc consilium erat. 'geramus ergo' inquit, 'dis 
bene iuuantibus, quando ita uidetur, bellum'; litterisque circa praefectos dimissis, 
Citium-Macedoniae oppidum est-copias omnis contrahit. ipse centum hostiis sacrificio 
regaliter Mineruae, quam uocant Alcidemon, facto cum purpuratorum et satellitum 
manu profectus Citium est. eo iam omnes Macedonum «et» externorum auxiliorum 
conuenerant copiae. castra ante urbem ponit omnisque armatos in campo «in»struxit; 
summa omnium quadraginta «tria» milia armata fuere; quorum pars ferme dimidia 
phalangitae erant; Hippias Beroeaeus praeerat. delecta deinde et uiribus et robore 
aetatis ex omni caetratorum numero duo «milia» erant: agema hanc ipsi legionem 
uocabant; praefectos habebat Leonnatum et Thrasippum Eulyestas. ceterorum 
caetratorum, trium ferme milium hominum, dux erat Antiphilus Edessaeus. Paeones et 
ex Paroria et Parastrymonia—-sunt autem ea loca subiecta Thraciae—-et Agrianes, admixtis 
etiam Threcibus incolis, trium milium ferme et ipsi expleuerant numerum. armauerat 
contraxeratque eos Didas Paeon, qui adulescentem Demetrium occiderat. et armatorum 
duo milia Gallorum erant; praefectus Asclepiodotus ab Heraclea ex Sintis; tria milia 
Threcum liberorum suum ducem habebant. Cretensium par ferme numerus suos duces 
sequebatur, Susum Phalasarnaeum et Syllum Gnosium. et Leonides Lacedaemonius 
quingentis ex Graecia, mixto generi hominum, praeerat. regii is generis ferebatur, exul, 
damnatus frequenti concilio Achaeorum litteris ad Persea deprensis. Aetolorum et 
Boeotorum, qui non explebant plus quam quingentorum omnes numerum, Lyco 
Achaeus praefectus erat. ex his mixtis tot populorum, tot gentium auxiliis duodecim 
milia armatorum ferme efficiebantur. equitum ex tota Macedonia contraxerat «tria» 
milia. uenerat eodem Cotys, Seuthis filius, rex gentis Odrysarum, cum mille delectis 

equitibus, pari ferme peditum numero. ita summa totius exercitus triginta nouem milia 
peditum erant, quattuor equitum. satis constabat, secundum eum exercitum, quem 
magnus Alexander in Asiam traiecit, numquam ullius Macedonum regis copias tantas 
fuisse. 


[52] Sextus et uicesimus annus agebatur, ex quo petenti Philippo data pax erat; per id 
omne tempus quieta Macedonia et progeniem ediderat, cuius magna pars matura 
militiae esset, et leuibus bellis Thracum accolarum, quae exercerent magis quam 
fatigarent, sub adsidua tamen militia fuerat. et diu meditatum Philippo primo, deinde et 
Persei Romanum bellum, omnia ut instructa parataque essent, effecerat. mota 
parumper acies, non iusto decursu tamen, ne stetisse tantum in armis uiderentur; 
armatosque, sicut erant, ad contionem uocauit. ipse constitit in tribunali, circa se habens 
filios duos, quorum maior Philippus natura frater, adoptione filius, minor, quem 
Alexandrum uocabant, naturalis erat. cohortatus est milites ad bellum; iniurias populi 
Romani in patrem seque commemorauit: illum omnibus indignitatibus conpulsum ad 
rebellandum, inter apparatum belli fato oppressum; ad se simul legatos, simul milites 
ad occupandas Graeciae urbes missos. fallaci dein conloquio per speciem reconciliandae 
pacis extractam hiemem, ut tempus ad conparandum haberent; consulem nunc uenire 
cum duabus legionibus Romanis, quae «singulae sena milia peditum», trecenos equites 
habeant, et pari ferme numero sociorum peditum equitumque. eo ut accedant regum 
auxilia, Eumenis et Masinissae, non plus «triginta» septem milia peditum, duo equitum 
futura. auditis hostium copiis respicerent suum ipsi exercitum, quantum numero, 
quantum genere militum praestarent tironibus raptim ad id bellum conscriptis ipsi, a 
pueris eruditi artibus militiae, tot subacti atque durati bellis. auxilia Romanis Lydos et 
Phrygas et Numidas esse, sibi Thracas Gallosque, ferocissimas gentium. arma illos 
habere ea, quae sibi quisque parauerit pauper miles, Macedonas prompta ex regio 
apparatu, per tot annos patris sui cura et inpensa facta. commeatum illis cum procul, 
tum omnibus sub casibus maritimis fore; se et pecuniam et frumentum, praeter reditus 
metallorum, in decem annos seposuisse. omnia, quae deorum indulgentia, quae regia 
cura praeparanda fuerint, plena cumulataque habere Macedonas; animos habendos 
esse, quos habuerint maiores eorum, qui Europa omni domita transgressi in Asiam 
incognitum famae aperuerint armis orbem terrarum nec ante uincere desierint, quam 
Rubro mari inclusis, quod uincerent, defuerit. at hercule nunc «non» de ultimis Indiae 
oris, sed de ipsius Macedoniae possessione certamen fortunam indixisse. cum patre suo 
gerentis bellum Romanos speciosum Graeciae liberandae «prae»tulisse titulum: nunc 
propalam Macedoniam in seruitutem petere, ne rex uicinus imperio sit Romano, ne gens 
bello nobilis arma habeat. haec enim tradenda superbis dominis esse cum rege 
regnoque, «si» absistere bello et facere imperata uelint. 


[53] Cum per omnem orationem satis frequenti adsensu succlamatum esset, tum uero 
ea uociferatio simul indignantium minitantiumque, partim iubentium bonum animum 
habere regem, exorta est, ut finem dicendi faceret, tantum iussis ad iter «se» parare; 
iam enim dici mouere castra ab Nymphaeo Romanos. «contione» dimissa ad audiendas 
legationes ciuitatium Macedoniae se contulit. uenerant autem ad pecunias pro 
facultatibus quaeque suis et frumentum pollicendum ad bellum. omnibus gratiae actae, 

remissum omnibus; satis regios apparatus ad ea dictum sufficere. uehicula tantum 
imperata, ut tormenta telorumque missilium ingentem uim praeparatam bellicumque 
aliud instrumentum ueherent. profectus inde toto exercitu, Eordaeam petens, ad 
Begorritim, quem uocant, lacum positis castris, postero die in Elimeam ad Haliacmona 
fluuium processit. deinde saltu angusto superatis montibus, quos Cambunios uocant, 
descendit ad Azorum, Pythoum, Dolichen: Tripolim uocant incolentes. haec tria oppida 
paulisper cunctati, quia obsides Larisaeis dederant, uicti tamen praesenti metu in 
deditionem concesserunt. benigne his appellatis, haud dubius Perrhaebos quoque idem 
«facturos», * * urbem nihil cunctatis, qui incolebant, primo aduentu recipit. Cyretias 
oppugnare coactus primo [etiam] die acri concursu ad portas armatorum est repulsus; 
postero die omnibus copiis adortus in deditionem omnes ante noctem accepit. 


[54] Mylae, proximum oppidum, ita munitum, ut inexsuperabilis munimenti spes incolas 
ferociores faceret, non portas claudere regi satis habuerunt, sed probris quoque in 
ipsum Macedonasque procacibus iaculati sunt. quae res cum infestiorem hostem ad 
oppugnandum fecisset, ipsos desperatione ueniae ad tuendos sese acrius accendit. 
itaque per triduum ingentibus utrimque animis et oppugnata est «urbs et» defensa. 
multitudo Macedonum ad subeundum in uicem proelium haud difficulter suppetebat; 
oppidanos, diem noctem eosdem tuentis moenia, non uulnera modo, sed etiam uigiliae 
et continens labor conficiebat. quarto die cum et scalae undique ad muros erigerentur 
et porta ui maiore oppugnaretur, oppidani depul«sa ui» muris ad portam tuendam 
concurrunt eruptionemque repentinam in hostis faciunt; quae cum irae magis 
inconsultae quam uerae fiduciae uirium esset, pauci et fessi ab integris pulsi terga 
«dederunt» fugientesque per patentem portam hostes acceperunt. ita capta urbs ac 
direpta est; libera quoque corpora, quae caedibus superfuerunt, uenum data. diruto 
magna ex parte et incenso oppido profectus ad Phalannam castra mouit, inde postero 
die Gyrtonem peruenit. quo cum T. Minucium Rufum et Hippiam, Thessalorum 
praetorem, cum praesidio intrasse accepisset, ne temptata quidem oppugnatione 
praetergressus, Elatiam et Gonnum perculsis inopinato aduentu oppidanis recepit. 
utraque oppida in faucibus sunt, qua Tempe adeun«tur», magis Gonnus. itaque et 
firmiore id praesidio tutum equitum peditumque, ad hoc fossa triplici ac uallo munitum 
reliquit. ipse ad Sycurium progressus opperiri ibi hostium aduentum statuit; simul et 
frumentari passim exercitum iubet in subiecto hostium agro. namque Sycurium est sub 
radicibus Ossae montis. «is», qua in meridiem uergit, subiectos habet Thessaliae campos, 
ab tergo Macedoniam atque Magnesiam. ad has opportunitates accedit summa 
salubritas et copia pluribus circumiectis fontibus perennium aquarum. 


[55] Consul Romanus, per eosdem dies Thessaliam cum exercitu petens, iter expeditum 
primo per Epirum habuit; deinde, postquam in Athamaniam est transgressus, asperi ac 
prope inuii soli, cum ingenti difficultate paruis itineribus aegre Gomphos peruenit; cui si 
uexatis hominibus equisque tironem exercitum ducenti acie instructa et loco suo et 
tempore obstitisset rex, ne Romani quidem abnuunt magna sua cum clade fuisse 
pugnaturos. postquam Gomphos sine certamine uentum est, praeter gaudium 
periculosi saltus superati, contemptus quoque hostium adeo ignoruntium 
opportunitates suas accessit. sacrificio rite perfecto consul et frumento dato militibus 


955 


paucos ad requiem iumentorum hominumque moratus dies, cum audiret uagari 
Macedonas effusos per Thessaliam uastarique sociorum agros, satis iam refectum 
militem ad Larisam ducit. inde cum tria milia ferme abesset, ad Tripolim-Scaeam 
uocant-, super Peneum amnem posuit castra. per idem tempus Eumenes ad Chalcidem 
nauibus accessit cum Attalo atque Athenaeo fratribus, Philetaero fratre relicto Pergami 
ad tutelam regni. Chalcide cum Attalo et quattuor milibus peditum, mille equitum ad 
consulem uenit; Chalcide relicta duo milia peditum, quibus Athenaeus praepositus. et 
alia eodem auxilia Romanis ex omnibus undique Graeciae populis conuenerunt, quorum 
pleraque-adeo parua erant-in obliuionem adducta. Apolloniatae trecentos equites, 
centum pedites miserunt. Aetolorum alae unius instar erat, quantum ab tota gente 
equitum uenerat, et Thessalorum, «quorum» omnis equitatus speratus erat, non plus 
quam trecenti erant equites in castris Romanis. Achaei iuuentutis suae, Cretico maxime 
armatu, ad mille quingentos dederunt. 


[56] Sub idem tempus et C. Lucretius praetor, qui nauibus praeerat ad Cephallaniam, M. 
Lucretio fratre cum classe super Maleum Chalcidem iusso petere, ipse triremem 
conscendit, sinum Corinthium petens ad praeoccupandas in Boeotia res. tardior ei 
nauigatio propter infirmitatem corporis fuit. M. Lucretius, Chalcidem adueniens, cum a 
P. Lentulo Haliartum oppugnari audisset, nuntium, praetoris uerbis qui abscedere eum 
inde iuberet, misit. Boeotorum iuuentute, quae pars cum Romanis stabat, eam rem 
adgressus legatus a moenibus abscessit. haec soluta obsidio locum alteri nouae 
obsidioni dedit; namque extemplo M. Lucretius cum exercitu nauali, decem milibus 
armatorum, ad hoc duobus milibus regiorum, qui sub Athenaeo erant, Haliartum 
circumsedit; parantibusque iam oppugnare superuenit a Creusa praetor. ad idem fere 
tempus et ab sociis naues Chalcidem conuenerunt, duae Punicae quinqueremes, duae 
ab Heraclea ex Ponto triremes, quattuor Chalcedone, totidem Samo, tum quinque 
Rhodiae quadriremes. has praetor, quia nusquam erat maritumum bellum, remisit sociis. 
et Q. Marcius Chalcidem nauibus uenit, Alope «Pthio»tica capta, Larisa, quae Cremaste 
dicitur, oppugnata. 


Cum hic status in Boeotia esset, Perseus, cum ad Sycurium, sicut ante dictum est, statiua 
haberet, frumento undique circa ex agris conuecto, ad uastandum Pheraeorum «agrum» 
misit, ratus ad iuuandas sociorum urbes longius a castris abstractos deprehendi 
Romanos posse. quos cum eo tumultu nihil motos animaduertisset, * * * * praedam 
quidem praeterquam hominum-pecora autem maxume omnis generis fuere-diuisit ad 
epulandum militibus * * *. 


[57] Sub idem deinde tempus consilium et consul et rex habuerunt, unde bellum 
ordirentur. regiis creuerant animi uastatione concessa sibi ab hoste Pheraei agri; itaque 
eundum inde ad castra nec dandum ultra spatium cunctandi censebant. et Romani 
sentiebant cunctationem suam infamem apud socios esse, maxume indigne ferentis non 
latam Pheraeis opem. consultantibus, quid agerent-aderant autem Eumenes et Attalus 
in consilio-, trepidus nuntius adfert hostem magno agmine adesse. consilio dimisso 
signum extemplo datur, ut arma capiant. interim placet ex regiis auxiliis centum equites 
et parem numerum iaculatorum peditum exire. Perseus «hora» ferme diei quarta, cum 

paulo plus mille passus abesset a castris Romanis, consistere signa peditum iussit; 
praegressus ipse cum equitibus ac leui armatura; et Cotys cum eo ducesque aliorum 
auxiliorum praecesserunt. minus quingentos passus ab castris aberant, cum in 
conspectu fuere hostium equites; duae alae erant magna ex parte Gallorum-Cassignatus 
praeerat-et leuis armaturae centum fere et quinquaginta Mysi et Cretenses. constitit 
rex, incertus, quantae «hostium copiae» essent. duas inde ex agmine turmas Threcum, 
duas Macedonum cum binis Cretensium cohortibus et Threcum misit. proelium, cum 
pares numero essent neque ab hac aut illa parte noua auxilia subuenirent, incerta 
uictoria finitum est. Eumenis ferme triginta interfecti, inter quos Cassignatus dux 
Gallorum cecidit. et tunc quidem Perseus ad Sycurium copias reduxit; postero die circa 
eandem horam in eundem locum rex copias admouit plaustris cum aqua sequentibus; 
nam duodecim milium passuum «uia» omnis sine aqua et plurimi pulueris erat; 
aduectosque siti, si primo in conspectu dimicassent, pugnaturos fuisse apparebat. cum 
Romani quiessent, stationibus etiam intra uallum reductis, regii quoque in castra 
redeunt. hoc per aliquot dies fecerunt, sperantes fore, ut Romani equites abeuntium 
nouissimum agmen adgrederentur; inde certamine orto, cum longius a castris eos 
elicuissent, facile, ubiubi essent, se, qui equitatu et leui armatura plus possent, 
conuersuros aciem. 


[58] Postquam inceptum non succedebat, castra propius hostem mouit rex et a quinque 
milibus passuum communiuit. inde luce prima in eodem, quo solebat, loco peditum acie 
instructa, equitatum omnem leuemque armaturam ad castra hostium ducit. uisus et 
plurium et propior solito puluis trepidationem in castris Romanis fecit. et primo uix 
creditum nuntianti est, quia prioribus continuis diebus numquam ante horam quartam 
hostis apparuerat; tum solis ortus erat. deinde ut plurium clamore et cursu a portis 
dubitatio exempta est, tumultus ingens oboritur. tribuni praefectique et centuriones in 
praetorium, miles ad sua quisque tentoria discurrit. minus quingentos passus a uallo 
instruxerat Perseus suos circa tumulum, quam Callinicum uocant. laeuo cornu Cotys rex 
praeerat cum omnibus suae gentis; equitum ordines leuis armatura interposita 
distinguebat. in dextro cornu Macedones erant equites, intermixti turmis eorum 
Cretenses; huic armaturae Midon Beroeaeus, equitibus et summae partis eius Meno 
Antigonensis praeerat. proximi cornibus constiterant regii equites, et, mixtum genus, 
delecta plurium gentium auxilia; Patrocles Antigonensis his et Paeoniae praefectus Didas 
erant praepositi. medius omnium rex erat; circa eum agema quod uocant, equitumque 
sacrae alae. ante se statuit funditores iaculatoresque: quadringentorum manus utraque 
numerum explebat; lonem Thessalonicensem et Artemona Dolopem iis praefecit. sic 
regii constiterant. consul intra uallum peditum acie instructa et ipse equitatum omnem 
cum leui armatura emisit; pro uallo instructi sunt. dextro cornu praepositus C. Licinius 
Crassus, consulis frater, cum omni Italico equitatu, uelitibus intermixtis; sinistro M. 
Ualerius Laeuinus sociorum ex Graecis populis equites habebat «et» eiusdem gentis 
leuem armaturam; mediam autem aciem cum delectis equitibus extraordinariis tenebat 
Q. Mucius. ducenti equites Galli ante signa horum instructi et de auxiliis Eumenis 
Cyrtiorum gentis trecenti. Thessali quadringenti equites paruo interuallo super laeuum 

cornu locati. Eumenes rex Attalusque cum omni manu sua ab tergo inter postremam 
aciem ac uallum steterunt. 


[59] In hunc modum maxime instructae acies, par ferme utrimque numerus equitum ac 
leuis armaturae, concurrunt, a funditoribus iaculatoribusque, qui praecesserant, proelio 
orto. primi omnium Thraces, haud secus quam diu claustris retentae ferae, ita concitati 
cum ingenti clamore in dextrum cornu, Italicos equites, incurrerunt, ut usu belli et 
ingenio inpauida gens turbaretur * * «gla»diis hastas petere pedites * * nunc succidere 
crura «equ»is, nunc ilia suffodere. Perseus, in mediam inuectus aciem, Graecos primo 
impetu auertit; quibus «fus»is cum grauis ab tergo instaret hostis, Thessalorum 
equitatus, «qui a laeuo» cornu breui spatio diiunctus in subsidiis fuerat extra concursum, 
primo spectator certaminis, deinde inclinata re maxumo usui fuit. cedentes enim sensim 
integris ordinibus, postquam se Eumenis auxiliis adiunxerunt, et cum eo tutum inter 
ordines suos receptum sociis fuga dissipatis dabant et, cum minus conferti hostes 
instarent, progredi etiam ausi multos fugientium obuios exceperunt. nec regii, sparsi iam 
ipsi passim sequendo, cum ordinatis et certo incedentibus gradu manus conserere 
audebant. cum uictor equestri proelio rex * * * * paruo momento si adiuuisset 
debellatum esse, et opportune adhortanti superuenit phalanx, quam sua sponte, ne 
audaci coepto deessent, Hippias et Leonnatus raptim adduxerant, postquam prospere 
pugnasse equitem acceperunt. fluctuante rege inter spem metumque tantae rei 
conandae Cretensis Euander, quo ministro Delphis ad insidias Eumenis regis usus erat, 
postquam agmen peditum uenientium sub signis uidit, ad regem accurrit et monere 
institit, ne elatus felicitate summam rerum temere in non necessariam aleam daret; si 
contentus bene re gesta quiesset eo die, uel pacis honestae condicionem habiturum uel 
plurimos belli socios, qui fortunam sequerentur, si bellare mallet. in hoc consilium 
pronior erat animus regis. itaque conlaudato Euandro signa referri peditumque agmen 
redire in castra iubet, equitibus receptui canere. 


[60] Cecidere eo die ab Romanis ducenti equites, duo milia haud minus peditum; capti 
sescenti ferme. ex regiis autem uiginti equites, quadraginta pedites interfecti. postquam 
rediere in castra uictores, omnes quidem laeti, ante alios Thracum insolens laetitia 
eminebat; cum cantu enim superfixa «hastis» capita hostium portantes redierunt. apud 
Romanos non maestitia tantum ex male gesta re, sed pauor etiam erat, ne extemplo 
castra hostis adgrederetur. Eumenes «consuli» suadere, ut trans Peneum transferret 
castra, ut pro munimento amnem haberet, dum perculsi milites animos colligerent. 
consul moueri flagitio timoris fatendi; uictus tamen ratione, silentio noctis transductis 
copiis, castra in ulteriore ripa communiuit. rex postero die ad lacessendos proelio hostes 
progressus, postquam trans amnem in tuto posita castra animaduertit, fatebatur 
quidem peccatum, quod pridie non institisset uictis, sed aliquanto maiorem culpam esse, 
quod nocte foret cessatum; nam, ut neminem alium suorum moueret, leui armatura 
inmissa, trepidantium in transitu fluminis hostium deleri magna ex parte copias potuisse. 
Romanis quidem praesens pauor demptus erat, in tuto castra habentibus; damnum inter 
cetera praecipue famae mouebat. et in consilio apud consulem pro se quisque in Aetolos 
conferebant causam: ab iis fugae terrorisque principium ortum; secutos pauorem 
Aetolorum et ceteros socios Graecorum populorum. quinque principes Aetolorum, qui 

primi terga uertentes conspecti dicebantur, «Romam missi». Thessali pro contione 
laudati, ducesque eorum etiam uirtutis causa donati. 


[61] Ad regem spolia caesorum hostium referebantur. [dona] ex his aliis arma insignia, 
aliis equos, quibusdam captiuos dono dabat. scuta erant supra mille quingenta; loricae 
thoracesque mille amplius summam explebant; galearum gladiorumque et missilium 
omnis generis maior aliquanto numerus. haec per se ampla laetaque multiplicata uerbis 
regis, quae ad contionem uocato exercitu habuit. 'praeiudicatum euentum belli habetis. 
meliorem partem hostium, equitatum Romanum, quo inuictos se esse gloriabantur, 
fudistis. equites enim illis principes iuuentutis, equites seminarium senatus; inde lectos 
in patres consules, inde imperatores creant: horum spolia paulo ante diuisimus inter uos. 
nec minorem de legionibus peditum uictoriam habetis, quae nocturna fuga uobis 
subtractae naufragorum trepidatione passim natantium flumen compleuerunt. sed 
facilius nobis sequentibus uictos Peneum superare erit, quam illis trepidantibus fuit; 
transgressique extemplo castra oppugnabimus, quae hodie cepissemus, ni fugissent; aut 
si acie decernere uolent, eundem pugnae pedestris euentum expectate, qui equitum in 
certamine fuit.' et qui uicerant, alacres, spolia caesorum hostium umeris gerentes, 
decora sua audiuere, ex eo, quod acciderat, spem futuri praecipientes, et pedites aliena 
gloria accensi, praecipue qui Macedonum phalangis erant, sibi quoque et nauandae regi 
operae et similem gloriam ex hoste pariendi occasionem «optabant. contione» dimissa, 
postero die profectus inde ad Mopselum posuit castra. tumulus hic ante Tempe eminet 
et Larisa medius abest Gonnum «eunti». 


[62] «Romani» non abscedentes ab ripa Penei transtulerunt in locum tutiorem castra. 
eo Misagenes Numida uenit cum mille equitibus, pari peditum numero, ad hoc 
elephantis duobus et uiginti. per eos dies consilium habenti regi de summa «rerum», 
cum iam consedisset ferocia ab re bene gesta, ausi sunt quidam amicorum consilium 
dare, ut secunda fortuna in condicionem honestae pacis uteretur potius, quam spe uana 
euectus in casum inreuocabilem se daret. modum inponere secundis rebus nec nimis 
credere serenitati praesentis fortunae, prudentis hominis et merito felicis esse. mitteret 
ad consulem, qui foedus in easdem leges renouarent, quibus Philippus pater eius pacem 
ab T. Quinctio uictore accepisset. neque finiri bellum magnificentius quam ab tam 
memorabili pugna «posse, neque» spem firmiorem pacis perpetuae dari, quam quae 
perculsos aduerso proelio Romanos molliores factura sit ad paciscendum. quodsi 
Romani tum quoque insita pertinacia aequa aspernarentur, deos hominesque et 
moderationis Persei et illorum peruicacis superbiae futuros testes. numquam ab talibus 
consiliis abhorrebat regis animus. itaque «ut» plurium adsensu conprobata est sententia, 
legati ad consulem missi; adhibito frequenti consilio auditi sunt. pacem petiere, uectigal, 
quantum Philippus pactus esset, daturum Persea Romanis pollicentes; urbibus, agris 
locisque, quibus Philippus cessisset, cessurum «quam» primum. haec legati. summotis 
his cum consultarent, Romana constantia uicit in consilio. ita tum mos erat, in aduers«is 
reb»us uoltum secundae fortunae gerere, moderari animo in secundis. responderi 
placuit, ita pacem dari, si de summa rerum liberum senatui permittat rex de se deque 
uniuersa Macedonia statuendi ius. haec cum renuntiassent legati, miraculo ignaris 
«Romani» moris pertinacia esse, et plerique uetare amplius mentionem pacis facere; 

ultro mox quaesituros, quod oblatum fastidiant. Perseus hanc ipsam superbiam-quippe 
ex fiducia uirium esse-timere, et summam pecuniae augens, si pretio pacem emere 
posset, non destitit animum consulis temptare. postquam nihil ex eo, quod primo 
responderat, mutabat, desperata pace ad Sycurium, unde profectus erat, redit, belli 
casum de integro temptaturus. 


[63] Fama equestris pugnae uulgata per Graeciam nudauit uoluntates hominum. non 
enim solum qui partis Macedonum erant, sed plerique ingentibus Romanorum obligati 
beneficiis, quidam uim superbiamque experti «Persei», laeti eam famam accepere, non 
ob aliam causam quam prauo studio, quo etiam in certaminibus ludicris uulgus utitur, 
deteriori atque infirmiori fauendo. 


Eodem tempore in Boeotia summa ui Haliartum Lucretius praetor oppugnabat; et 
quamquam nec habebant externa auxilia obsessi praeter Coronaeorum iuniores, qui 
prima obsidione moenia intrauerant, neque sperabant, tamen ipsi animis magis quam 
uiribus resistebant. nam et eruptiones in opera crebro faciebant, et arietem admotum 
nunc «saxis ingentibus, nunc» libramento plumbi grauatum ad terram urguebant, et si 
qua declinare nequiuerant ictum, pro diruto muro nouum tumultuario opere, raptim ex 
ipsa ruinae strage congestis saxis, extruebant. cum operibus lentior «oppugnatio» esset, 
scalas per manipulos diuidi praetor iussit, ut corona undique moenia adgressurus, eo 
magis suffecturam ad id multitudinem ratus, quod, qua parte palus urbem cingit, nec 
adtinebat oppugnari nec poterat. ipse ab ea parte, qua duae turres quodque inter eas 
muri erat, «corruerat», duo milia militum delectorum admouit, «ut» eodem tempore, 
quo ipse transcendere ruinas conaretur, concursu aduersus se oppidanorum facto, scalis 
uacua defensoribus moenia capi parte aliqua possent. haud segniter oppidani uim eius 
arcere parant. nam super stratum ruinis locum fascibus aridis sarmentorum iniectis 
stantes cum ardentibus facibus accensuros eam se saepem minabantur, ut, incendio 
intersaepti ab hoste, spatium ad obiciendum interiorem murum haberent. quod 
inceptum eorum fors inpediit; nam tantus repente effusus est imber, ut nec accendi 
facile pateretur et extingueret accensa. itaque et transitus per distracta fumantia 
uirgulta patuit, et in unius loci praesidium omnibus uersis moenia quoque pluribus simul 
partibus scalis capiuntur. in primo tumultu captae urbis seniores inpubesque, quos casus 
obuios obtulit, passim caesi; armati in arcem confugerunt; et postero die, cum spei nihil 
superesset, deditione facta sub corona uenierunt. fuerunt autem duo milia ferme et 
quingenti. ornamenta urbis, statuae et tabulae pictae, et quidquid pretiosae praedae 
fuit, ad naues delatum; urbs diruta a fundamentis. inde Thebas ductus exercitus; quibus 
sine certamine receptis urbem tradidit exulibus et qui Romanorum partis erant; 
aduersae factionis hominum fautorumque regis ac Macedonum familias sub corona 
uendidit. his gestis in Boeotia ad mare ac naues redit. 


[64] Cum haec in Boeotia gererentur, Perseus ad Sycurium statiua dierum aliquot habuit. 
ubi cum audisset raptim Romanos circa ex agris demessum frumentum conuehere, 
deinde ante sua quemque tentoria spicas falcibus desecantem, quo purius frumentum 
tereret, ingentis aceruos per tota castra stramentorum fecisse, ratus incendio 
opportuna esse, faces taedamque et malleolos stuppae inlitos pice parari iubet; atque 

ita media nocte profectus, ut prima luce adgressus falleret. nequiquam primae stationes 
Oppressae: tumultu ac terrore suo ceteros excitauerunt, signumque datum est arma 
extemplo capiendi; simulque in uallo, ad portas miles instructus erat. «tum uero pudore 
coeptae temere» et incons«ul»te oppugnationis castrorum Perseus [et] extemplo 
circumegit aciem et prima impedimenta ire, deinde peditum signa ferri iussit; ipse cum 
equitatu et leui armatura substitit ad agmen cogendum, ratus, id quod accidit, 
insecuturos ad extrema ab tergo carpenda hostis. breue certamen leuis armaturae 
maxime cum procursatoribus fuit; equites peditesque sine tumultu in castra redierunt. 


Demessis circa segetibus Romani ad Crannona, intactum agrum, castra mouent. ibi cum 
securi et propter longinquitatem et uiae inopis aquarum difficultatem, quae inter 
Sycurium et Crannona est, statiua haberent, repente prima luce «in» imminentibus 
tumulis equitatus regius cum leui armatura uisus ingentem tumultum fecit. pridie per 
meridiem profecti ab Sycurio erant; peditum agmen sub lucem reliquerant in proxuma 
planitie. stetit paulisper «Perseus» in tumulis, elici posse ratus ad equestre certamen 
Romanos; qui postquam nihil mouebant, equitem mittit, qui pedites referre ad Sycurium 
signa iuberet; ipse mox insecutus. Romani equites modico interuallo sequentes, sicubi 
sparsos ac dissipatos inuadere possent, postquam confertos abire signa atque ordines 
seruantes uiderunt, et ipsi in castra redeunt. 


[65] Inde offensus longinquitate itineris rex ad Mopselum castra mouit; et Romani 
demessis Crannonis segetibus in Phalannaeum agrum transeunt. ibi cum ex transfuga 
cognosset rex sine ullo armato praesidio passim uagantis per agros Romanos metere, 
cum «mille» equitibus, duobus milibus Thracum et Cretensium profectus, cum, quantum 
adcelerare poterat, effuso agmine isset, inprouiso adgressus est Romanos. iuncta 
uehicula, pleraque onusta, mille admodum capiuntur, sescenti ferme homines. praedam 
custodiendam ducendamque in castra trecentis Cretensium dedit; ipse reuocato ab 
effusa caede equite et reliquis peditum ducit ad proximum praesidium, ratus haud 
magno certamine opprimi posse. L. Pompeius tribunus militum praeerat, qui perculsos 
milites repentino hostium aduentu in propinquum tumulum recepit, loci se praesidio, 
quia numero et uiribus impar erat, defensurus. ibi cum in orbem milites coegisset, ut 
densatis scutis ab ictu sagittarum et iaculorum sese tuerentur, Perseus circumdato 
armatis tumulo alios ascensum undique temptare iubet et comminus proelium 
conserere, alios eminus tela ingerere. ingens Romanos terror circumstabat; nam neque 
conferti propellere eos, qui in tumulum conitebantur, poterant et, ubi ordines 
procursando soluissent, patebant iaculis sagittisque. maxime  cestrosphendonis 
uulnerabantur. hoc illo bello nouum genus teli inuentum est. bipalme spiculum hastili 
semicubitali infixum erat, crassitudine digiti; huic abiegnae breues pinnae tres, uelut 
sagittis solent, circumdabantur; funda media duo scutalia inparia habebat; cum maiori 
nisu libratum funditor habena rotaret, excussum uelut glans emicabat. cum et hoc et 
alio omni genere telorum pars uulnerata militum esset nec facile iam arma fessi 
sustinerent, instare rex, ut dederent se, fidem dare, praemia interdum polliceri. nec 
cuiusquam ad deditionem flectebatur animus, cum ex insperato iam obstinatis mori spes 
adfulsit. nam cum ex frumentatoribus refugientes quidam in castra nuntiassent consuli 
circumsideri praesidium, motus periculo tot ciuium-nam octingenti ferme et omnes 

Romani erant-cum equitatu ac leui armatura (accesserant noua auxilia, Numidae 
pedites equitesque et elephanti) castris egreditur et tribunis militum imperat, ut 
legionum signa sequantur. ipse uelitibus ad firmanda leuium armorum auxilia adiectis 
ad tumulum praecedit. consulis latera tegunt Eumenes «et» Attalus et Misagenes, 
regulus Numidarum. 


[66] Cum in conspectu prima signa suorum circumsessis fuerunt, Romanis quidem ab 
ultuma desperatione recreatus est animus. Perseus, cui primum omnium fuerat, ut 
contentus fortuito successu, captis aliquot frumentatoribus occisisque, non tereret 
tempus in obsidione praesidii, secundum, ea quoque temptata utcumque, cum sciret 
nihil roboris secum esse, dum liceret intacto abire, et ipse hostium aduentum elatus 
successu mansit et, qui phalangem arcesserent, propere misit; quae et serius, quam res 
postulabat, et raptim acta, turbata cursu aduersus instructos et praeparatos erat 
aduentura. consul anteueniens extemplo proelium  conseruit. primo resistere 
Macedones; deinde, ut nulla re pares erant, amissis trecentis peditibus, uiginti quattuor 
primoribus equitum ex ala, quam sacram uocant, inter quos Antimachus etiam 
praefectus alae cecidit, abire conantur. ceterum iter prope ipso proelio tumultuosius fuit. 
phalanx trepido nuntio accita cum raptim duceretur, primo in angustiis captiuorum 
agmini oblata uehiculisque frumento onustis haesit. ingens ibi uexatio partis utriusque 
fuit, nullo expectante, «dum» utcumque explicaretur agmen, sed armatis deicientibus 
«in» praeceps inpedimenta-neque enim aliter uia aperiri poterat-, iumentis, cum 
stimularentur, in turba saeuientibus. uix ab incondito agmine captiuorum expedierant 
sese, cum regio agmini perculsisque equitibus occurrunt. ibi uero clamor iubentium 
referre signa ruinae [quoque] prope similem trepidationem fecit, ut, «si» hostes intrare 
angustias ausi longius insecuti essent, magna clades accipi potuerit. consul recepto ex 
tumulo praesidio contentus modico successu in castra copias reduxit. sunt, qui eo die 
magno proelio pugnatum auctores sint; octo milia hostium caesa, in his Sopatrum et 
Antipatrum, regios duces; uiuos captos circiter duo milia octingentos, signa militaria 
capta uiginti septem. nec incruentam uictoriam fuisse; supra quattuor milia et trecentos 
de exercitu consulis cecidisse; signa sinistrae alae quinque amissa. 


[67] Hic dies et Romanis refecit animos et Persea perculit, ut dies paucos ad Mopselum 
moratus sepulturae maxume militum amissorum cura, praesidio satis ualido ad Gonnum 
relicto, in Macedoniam reciperet copias. Timotheum quendam ex regiis praefectis cum 
modica manu relinquit ad Philam, iussum Magnetas ex propinquo temptare. cum Pellam 
uenisset, exercitu in hiberna dimisso ipse cum Cotye Thessalonicam est profectus. eo 
fama adfertur, Autlesbim, regulum Thracum, «et» Corragum, Eumenis praefectum, in 
Cotyis fines impetum fecisse et regionem, Marenen quam uocant, cepisse. itaque 
dimittendum Cotyn ad sua tuenda ratus, magnis proficiscentem donis prosequitur. 
ducenta talenta, semestre stipendium, equitatui numerat, cum primo annuum dare 
constituisset. 


Consul postquam profectum Persea audiuit, ad Gonnum castra mouet, si potiri oppido 
posset. ante ipsa Tempe in faucibus situm Macedoniae claustra tutissima praebet et in 
Thessaliam opportunum Macedonibus decursum. cum et loco et praesidio ualido 

inexpugnabilis urbs esset, abstitit incepto. in Perrhaebiam flexis itineribus Malloea 
primo impetu capta ac direpta, Tripoli aliaque Perrhaebia recepta, Larisam redit. inde 
Eumene atque Attalo domum remissis, Misageni Numidisque hiberna in proxumis 
Thessaliae urbibus distribuit, et partem exercitus ita per totam Thessaliam diuisit, ut et 
hiberna commoda omnes haberent et praesidio urbibus essent. Q. Mucium legatum 
cum duobus milibus ad obtinendam Ambraciam misit. Graecarum ciuitatium socios 
omnes praeter Achaeos dimisit. cum exercitus parte profectus in Achaiam Pthiotim 
Pteleum desertum fuga oppidanorum diruit a fundamentis, Antronas uoluntate 
incolentium recepit. ad Larisam deinde exercitum admouit. urbs deserta erat; in arcem 
omnis multitudo concesserat; eam oppugnare adgreditur. primi omnium Macedones, 
regium praesidium, metu excesserant: a quibus relicti oppidani in deditionem extemplo 
ueniunt. dubitantem inde, utrum Demetrias prius adgredienda foret, an in Boeotia 
aspiciendae res, Thebani uexantibus eos Coronaeis in Boeotiam arcessebant. et «ad» 
horum preces «et» quia hibernis aptior regio quam Magnesia erat, in Boeotiam duxit. 


Liber XLIII. ] Eadem aestate qua in Thessalia haec gesta 


[1] Eadem aestate qua in Thessalia [haec gesta sunt], * * * legatus in Illyricum a consule 
missus opulenta duo oppida oppugnauit. Ceremiam ui atque armis coegit in deditionem; 
omniaque iis sua concessit, ut opinione clementiae eos, qui Carnuntem, munitam urbem, 
incolebant, adliceret. Postquam nec, ut dederent se, conpellere neque capere 
obsidendo poterat, ne duabus oppugnationibus nequiquam fatigatus miles esset, quam 
prius intactam urbem reliquerat, diripuit. Alter consul C. Cassius nec in Gallia, quam 
sortitus erat, memorabile quicquam gessit et per lllyricum ducere legiones in 
Macedoniam uano incepto est conatus. Ingressum hoc iter consulem senatus ex 
Aquileiensium legatis cognouit, qui querentes coloniam suam nouam et infirmam 
necdum satis munitam inter infestas nationes Histrorum et lllyriorum esse, cum 
peterent, ut senatus curae haberet, quomodo ea colonia muniretur, interrogati, 
uellentne eam rem C. Cassio consuli mandari, responderunt Cassium Aquileiam indicto 
exercitu profectum per Illyricum in Macedoniam esse. Ea res primo incredibilis uisa, et 
pro se quisque credere Carnis forsitan aut Histris bellum inlatum. Tum Aquileienses: nihil 
se ultra scire nec audere adfirmare, quam triginta dierum frumentum militi datum et 
duces, qui ex Italia itinera in Macedoniam nossent, conquisitos abductosque. Enimuero 
senatus indignari tantum consulem ausum, ut suam prouinciam relinqueret, in alienam 
transiret, exercitum nouo periculoso[que] itinere inter exteras gentes duceret, uiam tot 
nationibus in Italiam aperiret. Decernunt frequentes, ut C. Sulpicius praetor tris ex 
senatu nominet legatos, qui eo die proficiscantur ex urbe et, quantum adcelerare 
possint, Cassium consulem, ubicumque sit, persequantur; nuntient, ne bellum cum ulla 
gente moueat, nisi cum qua senatus gerendum censuerit. Legati hi profecti M. Cornelius 
Cethegus, M. Fuluius, P. Marcius Rex. Metus de consule atque exercitu distulit eo 
tempore muniendae Aquileiae curam. 


[2] Hispaniae deinde utriusque legati aliquot populorum in senatum introducti. li de 
magistratuum Romanorum auaritia superbiaque conquesti, nixi genibus ab senatu 

petierunt, ne se socios foedius spoliari uexarique quam hostes patiantur. Cum et alia 
indigna quererentur, manifestum autem esset pecunias captas, L. Canuleio praetori, qui 
Hispaniam sortitus erat, negotium datum est, ut in singulos, a quibus Hispani pecunias 
repeterent, quinos recuperatores ex ordine senatorio daret patronosque, quos uellent, 
sumendi potestatem faceret. Uocatis in curiam legatis recitatum est senatus consultum, 
iussique nominare patronos. Quattuor nominauerunt, M. Porcium Catonem, P. 
Cornelium Cn. F. Scipionem, L. Aemilium L. F. Paulum, C. Sulpicium Gallum. Cum M. 
Titinio primum, qui praetor A. Manlio M. lunio consulibus in citeriore Hispania fuerat, 
recuperatores sumpserunt. Bis ampliatus, tertio absolutus est reus. Dissensio inter 
duarum prouinciarum legatos est orta; citerioris Hispaniae populi M. Catonem et [P.] 
Scipionem, ulterioris L. Paulum et Gallum Sulpicium patronos sumpserunt. Ad 
recuperatores adducti a citerioribus populis P. Furius Philus, ab ulterioribus M. 
Matienus; ille Sp. Postumio Q. Mucio consulibus triennio ante, hic biennio prius L. 
Postumio M. Popilio consulibus praetor fuerat. Grauissimis criminibus accusati ambo 
ampliatique; cum dicenda de integro causa esset, excusati exilii causa solum uertisse. 
Furius Praeneste, Matienus Tibur exulatum abierunt. Fama erat prohiberi a patronis 
nobiles ac potentes conpellare; auxitque eam suspicionem Canuleius praetor, quod 
omissa ea re dilectum habere instituit, dein repente in prouinciam abiit, ne plures ab 
Hispanis uexarentur. Ita praeteritis silentio obliteratis in futurum tamen consultum ab 
senatu Hispanis, quod impetrarunt, ne frumenti aestimationem magistratus Romanus 
haberet neue cogeret uicensumas uendere Hispanos, quanti ipse uellet, et ne praefecti 
in oppida sua ad pecunias cogendas imponerentur. 


[3] Et alia noui generis hominum ex Hispania legatio uenit. Ex militibus Romanis et ex 
Hispanis mulieribus, cum quibus conubium non esset, natos se memorantes, supra 
quattuor milia hominum, orabant, ut sibi oppidum, in quo habitarent, daretur. Senatus 
decreuit, uti nomina sua apud L. Canuleium profiterentur eorumque, si quos 
manumisissent; eos Carteiam ad Oceanum deduci placere; qui Carteiensium domi 
manere uellent, potestatem fieri, uti numero colonorum essent, agro adsignato. 
Latinam eam coloniam esse libertinorumque appellari. Eodem tempore ex Africa et 
Gulussa regulus, Masinissae filius, legatus patris, et Carthaginienses uenerunt. Gulussa 
prior in senatum introductus et, quae missa erant ad bellum Macedonicum a patre suo, 
exposuit et, si qua praeterea uellent imperare, praestaturum merito populi Romani est 
pollicitus et monuit patres conscriptos, ut a fraude Carthaginiensium cauerent: classis 
eos magnae parandae consilium cepisse, specie pro Romanis et aduersus Macedonas; 
ubi ea parata instructaque esset, ipsorum fore potestatis, quem hostem aut socium 
habeant. Hanc iniec... 


[4] ... tis tantum exinde pauorem ingressi castra, ostentantes capita fecerunt, ut, si 
admotus extemplo exercitus foret, capi castra potuerint. tum quoque fuga ingens facta 
est; et erant, qui legatos mittendos ad pacem precibus petendam censerent; 
ciuitatesque conplures eo nuntio audito in deditionem uenerunt. Quibus purgantibus 
sese culpamque in duorum amentiam conferentibus, qui se ultro ad poenam ipsi 
obtulissent, cum ueniam dedisset praetor, profectus extemplo ad alias ciuitates 
omnibus imperata facientibus quieto exercitu pacatum agrum, qui paulo ante ingenti 

tumultu arserat, peragrauit. Haec lenitas praetoris, qua sine sanguine ferocissimam 
gentem domuerat, eo gratior plebi patribusque fuit, quo crudelius auariusque in Graecia 
bellatum et ab consule Licinio et ab Lucretio praetore erat. Lucretium tribuni plebis 
absentem contionibus adsiduis lacerabant, cum rei publicae causa abesse excusaretur; 
sed tum adeo uicina etiam inexplorata erant, ut is eo tempore in agro suo Antiati esset 
aquamque ex manubiis Antium ex flumine Loracinae duceret. Id opus centum triginta 
milibus aeris locasse dicitur; tabulis quoque pictis ex praeda fanum Aesculapi exornauit. 
Inuidiam infamiamque ab Lucretio auerterunt in Hortensium, successorem eius, 
Abderitae legati flentes ante curiam querentesque oppidum suum ab Hortensio 
expugnatum ac direptum esse; causam excidii fuisse urbi, quod, cum centum milia 
denarium et tritici quinquaginta milia modium imperaret, spatium petierint, quo de ea 
re et ad Hostilium consulem et Romam mitterent legatos. Uixdum ad consulem se 
peruenisse et audisse oppidum expugnatum, principes securi percussos, sub corona 
ceteros uenisse. Indigna res senatui uisa, decreueruntque eadem de Abderitis, quae de 
Coronaeis decreuerant priore anno, eademque pro contione edicere Q. Maenium 
praetorem iusserunt. Et legati duo, C. Sempronius Blaesus Sex. lulius Caesar, ad 
restituendos in libertatem Abderitas missi. lisdem mandatum, ut et Hostilio consuli et 
Hortensio praetori nuntiarent, senatum Abderitis iniustum bellum inlatum conquirique 
omnes, qui in seruitute sint, et restitui in libertatem aecum censere. 


[5] Eodem tempore de C. Cassio, qui consul priore anno fuerat, tum tribunus militum in 
Macedonia cum A. Hostilio erat, querellae ad senatum delatae sunt, et legati regis 
Gallorum Cincibili uenerunt. Frater eius uerba in senatu fecit questus Alpinorum 
populorum agros, sociorum suorum, depopulatum C. Cassium esse et inde multa milia 
hominum in seruitutem abripuisse. Sub idem tempus Carnorum Histrorumque et 
lapydum legati uenerunt: duces sibi ab consule Cassio primum imperatos, qui in 
Macedoniam ducenti exercitum iter monstarent; pacatum ab se tamquam ad aliud 
bellum gerendum abisse. Inde ex medio regressum itinere hostiliter peragrasse fines 
SUOS; caedes passim rapinasque et incendia facta; nec se ad id locorum scire, propter 
quam causam consuli pro hostibus fuerint. Et regulo Gallorum absenti et his populis 
responsum est senatum ea, quae facta querantur, neque scisse futura, neque, si sint 
facta, probare. Sed indicta causa damnari absentem consularem uirum iniurium esse, 
cum is rei publicae causa absit; ubi ex Macedonia redisset C. Cassius, tum, si coram eum 
arguere uellent, cognita re senatum daturum operam, uti satisfiat. Nec responderi 
tantum iis gentibus, sed legatos mitti, duos ad regulum trans Alpis, tres circa eos populos 
placuit, qui indicarent, quae patrum sententia esset. Munera mitti legatis ex binis 
milibus aeris censuerunt; fratri reguli haec praecipua, torques duo ex quinque pondo 
auri facti et uasa argentea quinque ex uiginti pondo et duo equi phalerati cum 
agasonibus et equestria arma ac sagula, et comitibus eorum uestimenta, liberis 
seruisque. Haec missa; illa petentibus data, ut denorum equorum iis commercium esset 
educendique ex Italia potestas fieret. Legati cum Gallis missi trans Alpis C. Laelius, M. 
Aemilius Lepidus, ad ceteros populos C. Sicinius, P. Cornelius Blasio, T. Memmius. 


[6] Multarum simul Graeciae Asiaeque ciuitatium legati Romam conuenerunt. Primi 
Athenienses introducti; ii se, quod nauium habuerint militumque, P. Licinio consuli et C. 


965 


Lucretio praetori misisse exposuerunt; quibus eos non usos frumenti sibi centum milia 
imperasse; quod, quamquam sterilem terram ararent, ipsosque etiam agrestis peregrino 
frumento alerent, tamen, ne deessent officio, confecisse; et alia, quae imperarentur, 
praestare paratos esse. Milesii nihil, [quod] praestitissent, memorantes, si quid 
imperare ad bellum senatus uellet, praestare se paratos esse polliciti sunt. Alabandenses 
templum Urbis Romae se fecisse commemorauere ludosque anniuersarios ei diuae 
instituisse; et coronam auream quinquaginta pondo, quam in Capitolio ponerent donum 
loui optimo maximo, attulisse et scuta equestria trecenta; ea, cui iussissent, tradituros. 
Donum ut in Capitolio ponere et sacrificare liceret, petebant. Hoc [et] Lampsaceni, 
octoginta pondo coronam adferentes, petebant, commemorantes discessisse se a 
Perseo, postquam Romanus exercitus in Macedoniam uenisset, cum sub dicione Persei 
et ante Philippi fuissent. Pro eo et quod imperatoribus Romanis omnia praestitissent, id 
se tantum orare, ut in amicitiam populi Romani reciperentur, et, si pax cum Perseo fieret, 
exciperentur, ne in regiam potestatem reciderent. Ceteris legatis comiter responsum; 
Lampsacenos in sociorum formulam referre Q. Maenius praetor iussus. Munera 
omnibus in singulos binum milium aeris data. Alabandenses scuta reportare ad A. 
Hostilium consulem in Macedoniam iussi. Et ex Africa legati simul Carthaginiensium [et 
Masinissae uenerunt: legati Carthaginiensium] tritici deciens centum milia et hordei 
quingenta indicantes se ad mare deuecta habere, ut, quo senatus censuisset, 
deportarent; id munus officiumque suum scire minus esse quam pro meritis populi 
Romani et uoluntate sua; sed saepe alias bonis in rebus utriusque populi se gratorum 
fideliumque socium muneribus functos esse. Item Masinissae legati tritici eandem 
summam polliciti et mille et ducentos equites, duodecim elephantos; et si quid aliud 
opus esset, uti inperaret senatus: aeque propenso animo et, quae ipse ultro pollicitus 
sit, praestaturum esse. Gratiae et Carthaginiensibus et regi actae, rogatique, ut ea, quae 
pollicerentur, ad Hostilium consulem in Macedoniam deportarent. legatis in singulos 
binum milium aeris munera missa. 


[7] Cretensium legatis commemorantibus se, quantum sibi imperatum a P. Licinio 
consule esset sagittariorum, in Macedoniam misisse, cum interrogati non infitiarentur 
apud Persea maiorem numerum sagittariorum [suorum] quam apud Romanos militare, 
responsum est, si Cretenses bene ac nauiter destinarent potiorem populi Romani quam 
regis Persei amicitiam habere, senatum quoque Romanum iis tamquam certis sociis 
responsum daturum esse. Interea nuntiarent suis placere senatui dare operam 
Cretenses, ut, quos milites intra praesidia regis Persei haberent, eos primo quoque 
tempore domum reuocarent. Cretensibus cum hoc responso dimissis Chalcidenses 
uocati, quorum legatio ipso introitu mouit, quod Micythion, princeps eorum, pedibus 
captus lectica est introlatus; ultimae necessitatis extemplo uisa res, in qua ita adfecto 
excusatio ualetudinis aut ne ipsi quidem petenda uisa foret aut data petenti non esset. 
Cum sibi nihil uiui relicum praeterquam linguam ad deplorandas patriae suae 
calamitates praefatus esset, exposuit ciuitatis primum suae benefacta et uetera et ea, 
quae Persei bello praestitissent ducibus exercitibusque Romanis; tum quae primo C. 
Lucretius in populares suos praetor Romanus superbe, auare, crudeliter fecisset; deinde 
quae tum cum maxime L. Hortensius faceret. Quem ad modum omnia sibi, etiam iis, 

quae patiantur, tristiora, patienda esse ducant potius, quam fide decedant, sic, quod ad 
Lucretium Hortensiumque attineret, scire tutius fuisse claudere portas quam in urbem 
eos accipere. Qui exclusissent eos, Emathiam, Amphipolim, Maroneam, Aenum 
incolumes esse. Apud se templa omnibus ornamentis spoliata; conpilataque sacrilegiis 
C. Lucretium nauibus Antium deuexisse; libera corpora in seruitutem abrepta; fortunas 
sociorum populi Romani direptas esse et cotidie diripi. Nam ex instituto C. Lucreti 
Hortensium quoque in tectis hieme pariter atque aestate naualis socios habere, et 
domos suas plenas turba nautica esse; uersari inter se, coniuges liberosque suos, quibus 
nihil neque dicere pensi sit neque facere. 


[8] Accersere in senatum Lucretium placuit, ut disceptaret coram purgaretque sese. 
Ceterum multo plura praesens audiuit, quam in absentem iacta erant; et grauiores 
potentioresque accessere accusatores duo tribuni plebis, M'. luuentius Talna et Cn. 
Aufidius. li non in senatu modo eum lacerarunt, sed in contionem etiam pertracto multis 
obiectis probris diem dixerunt. Senatus iussu Chalcidensibus Q. Maenius praetor 
respondit, quae bene meritos sese et ante et in eo bello, quod geratur, de populo 
Romano dicant, ea et scire uera eos referre senatum et perinde ac debeant grata esse. 
Quae facta [a] C. Lucretio fierique ab L. Hortensio praetoribus Romanis querantur, ea 
neque facta neque fieri uoluntate senatus quem non posse existimare, qui sciat bellum 
Persei et ante Philippo, patri eius, intulisse populum Romanum pro libertate Graeciae, 
non ut ea a magistratibus suis socii atque amici paterentur? litteras se ad L. Hortensium 
praetorem daturos esse, quae Chalcidenses querantur acta, ea senatui non placere; si 
qui in seruitutem liberi uenissent, ut eos conquirendos primo quoque tempore 
restituendosque in libertatem curaret; sociorum naualium neminem praeter magistros, 
in hospitia deduci aequum censere. Haec Hortensio iussu senatus scripta. Munera binum 
milium aeris legatis missa et uehicula Micythioni publice locata, quae eum Brundisium 
commode perueherent. C. Lucretium, ubi dies, quae dicta erat, uenit, tribuni ad 
populum accusarunt multamque deciens centum milium aeris dixerunt. Comitiis habitis 
omnes quinque et triginta tribus eum condemnarunt. 


[9] In Liguribus eo [anno] nihil memorabile gestum. Nam nec hostes mouerunt arma, 
neque consul in agrum eorum legiones induxit; et satis explorata pace eius anni milites 
duarum legionum Romanarum intra dies sexaginta, quam in prouinciam uenit, dimisit. 
Sociorum nominis Latini exercitu mature in hiberna Lunam et Pisas deducto ipse cum 
equitibus Galliae prouinciae pleraque oppida adit. Nusquam alibi quam in Macedonia 
bellum erat. Suspectum tamen Gentium, Illyriorum regem, habebant. Itaque et octo 
nauis ornatas a Brundisio senatus censuit mittendas ad C. Furium legatum Issam, qui 
cum praesidio duarum Issensium nauium insulae praeerat-duo milia militum in eas 
naues sunt inposita, quae M. Raecius praetor ex senatus consulto in ea parte Italiae, 
quae obiecta Illyrico est, conscripsit-, et consul Hostilius Ap. Claudium in Illyricum [cum] 
quattuor milibus peditum misit, ut accolas Illyrici tutaretur. Qui non contentus iis, quas 
adduxerat, copiis auxilia ab sociis conrogando ad octo milia hominum [ex] uario genere 
armauit peragrataque omni ea regione ad Lychnidum Dassaretiorum consedit. 

[10] Haud procul inde Uscana oppidum finium imperiique Persei erat. decem milia 
ciuium habebat et modicum custodiae causa Cretensium praesidium. Inde nuntii ad 
Claudium occulti ueniebant, si propius copias admouisset, paratos fore, qui proderent 
urbem. Et operae pretium esse: non se amicosque tantum, sed etiam milites praeda 
expleturum. Spes cupiditati admota ita occaecauit animum, ut nec ex iis qui uenerant 
quemquam retineret nec obsides, pignus futuros afore fraudem agendae rei, posceret 
nec mitteret exploratum nec fidem acciperet. Die tantum statuta profectus a Lychnido 
duodecim milia ab urbe, ad quam tendebat, posuit castra. Quarta inde uigilia signa 
mouit mille ferme ad praesidium castrorum relictis. Inconpositi, longo agmine effusi, 
infrequentes, cum nocturnus error dissiparet, ad urbem peruenerunt. Creuit neclegentia, 
postquam neminem armatum in muris uiderunt. Ceterum, ubi primum sub ictu teli 
fuerunt, duabus simul portis erumpitur; et ad clamorem erumpentium ingens strepitus 
e muris ortus ululantium mulierum cum crepitu undique aeris, et incondita multitudo 
turba inmixta seruili uariis uocibus personabat. Hic tam multiplex undique obiectus 
terror effecit, ne sustinere primam procellam eruptionis Romani possent. Itaque 
fugientes plures quam pugnantes interempti sunt; uix duo milia hominum cum ipso 
legato in castra perfugerunt. Quo longius iter in castra erat, eo pluris fessos consectandi 
hostibus copia fuit. Ne moratus quidem in castris Appius, ut suos dissipatos fuga 
colligeret, quae res palatis per agros saluti fuisset, ad Lychnidum protinus reliquias cladis 
reduxit. 


[11] Haec et alia haud prospere in Macedonia gesta ex Sex. Digitio tribuno militum, qui 
sacrificii causa Romam uenerat, sunt audita. Propter quae ueriti patres, ne qua maior 
ignominia acciperetur, legatos in Macedoniam M. Fuluium Flaccum et M. Caninium 
Rebilum miserunt, qui conperta, quae agerentur, referrent; et ut A. Atilius consul 
comitia consulibus rogandis ita ediceret, uti mense lanuario confici possent, et ut primo 
quoque tempore in urbem rediret. Interim M. Raecio praetori mandatum, ut edicto 
senatores omnes ex tota Italia, nisi qui rei publicae causa abessent, Romam reuocaret: 
qui Romae essent, ne quis ultra mille passuum ab Roma abesset. Ea, uti senatus censuit, 
sunt facta. comitia consularia ante diem quintum kal. Febr. fuere. Creati consules sunt 
Q. Marcius Philippus iterum et Cn. Seruilius Caepio. Post diem tertium praetores sunt 
facti C. Decimius, M. Claudius Marcellus, C. Sulpicius Gallus, C. Marcius Figulus, Ser. 
Cornelius Lentulus, P. Fonteius Capito. Designatis praetoribus praeter duas urbanas 
quattuor prouinciae sunt decretae: Hispania et Sardinia et Sicilia et classis. Legati ex 
Macedonia exacto admodum mense Februario redierunt. Hi, quas res ea aestate 
prospere gessisset rex Perseus, referebant, quantusque timor socios populi Romani 
cepisset tot urbibus in potestatem regis redactis. Exercitum consulis infrequentem 
commeatibus uulgo datis per ambitionem esse; culpam eius rei consulem in tribunos 
militum, contra illos in consulem conferre. Ignominiam Claudi temeritate acceptam 
eleuare eos patres acceperunt, qui perpaucos Italici generis et magna [ex parte] 
tumultuario dilectu conscriptos ibi milites amissos referebant. Consules designati ubi 
primum magistratum inissent, de Macedonia referre ad senatum iussi; destinataeque 
prouinciae iis sunt Italia et Macedonia. Hoc anno intercalatum est: tertio die post 
Terminalia kalendae intercalariae fuere. Sacerdotes intra eum annum mortui sunt L. 

Flamininus . . . pontifices duo decesserunt, L. Furius Philus et C. Liuius Salinator. In locum 
Furii T. Manlium Torquatum, in Liui M. Seruilium pontifices legerunt. 


[12] Principio insequentis anni cum consules noui Q. Marcius et Cn. Seruilius de 
prouinciis rettulissent, primo quoque tempore aut conparare eos inter se Italiam et 
Macedoniam aut sortiri placuit; priusquam id sors cerneret, in incertum, ne quid gratia 
momenti faceret, in utramque prouinciam, quod res desideraret supplementi decernunt 
in Macedoniam peditum Romanorum sex milia, sociorum nominis Latini sex milia, 
equites Romanos ducentos quinquaginta, socios trecentos; ueteres milites dimitti, ita ut 
in singulas Romanas legiones ne plus sena milia peditum, treceni equites essent. Alteri 
consuli nullus certus finitus numerus ciuium Romanorum, quem in supplementum 
legeret. id modo finitum, ut duas legiones scriberet, quae quina milia peditum et 
ducenos haberent, equites trecenos. Latinorum maior quam collegae decretus numerus, 
peditum decem milia et sescenti equites. Quattuor praeterea legiones scribi iussae, 
quae, si quo opus esset, educerentur. Tribunos iis, non permissum, ut consules facerent: 
populus creauit. Sociis nominis Latini sedecim milia peditum et mille equites imperati. 
Hunc exercitum parari tantum placuit, ut exiret, si quo res posceret. Macedonia maxime 
curam praebebat. In classem mille socii nauales ciues Romani libertini ordinis, ex Italia 
[quingenti] scribi iussi; totidem ut ex Sicilia scriberentur; et cui ea prouincia euenisset, 
mandatum, ut eos in Macedoniam, ubicumque classis esset, deportandos curaret. In 
Hispaniam tria milia peditum Romanorum in supplementum, trecenti equites decreti. 
Finitus ibi quoque in legiones militum numerus, peditum quina milia duceni et treceni 
equites. Et sociis imperare praetor, cui Hispania obuenisset, iussus quattuor milia 
peditum et trecentos equites. 


[13] Non sum nescius ab eadem neclegentia, quia nihil deos portendere uulgo nunc 
credant, neque nuntiari admodum ulla prodigia in publicum neque in annales referri. 
Ceterum et mihi uetustas res scribenti nescio quo pacto anticus fit animus, et quaedam 
religio tenet, quae illi prudentissimi uiri publice suscipienda censuerint, ea pro indignis 
habere, quae in meos annales referam. Anagnia duo prodigia eo anno sunt nuntiata, 
facem in caelo conspectam et bouem feminam locutam; [eam] publice ali. Menturnis 
quoque per eos dies caeli ardentis species affulserat. Reate imbri lapidauit. Cumis in arce 
Apollo triduum ac tris noctes lacrimauit. In urbe Romana duo aeditui nuntiarunt, alter in 
aede Fortunae anguem iubatum a conpluribus uisum esse, alter in aede Primigeniae 
Fortunae, quae in Colle est, duo diuersa prodigia, palmam in area enatam et sanguine 
interdiu pluuisse. Duo non suscepta prodigia sunt, alterum, quod in priuato loco factum 
esset,-palmam enatam [in] inpluuio suo T. Marcius Figulus nuntiabat-, alterum, quod in 
loco peregrino: Fregellis in domo L. Atrei hasta, quam filio militi emerat, interdiu plus 
duas horas arsisse, ita ut nihil eius ambureret ignis, dicebatur. Publicorum prodigiorum 
causa libri a decemuiris aditi: quadraginta maioribus hostiis quibus diis consules 
sacrificarent ediderunt, et uti supplicatio fieret cunctique magistratus circa omnia 
puluinaria uictumis maioribus sacrificarent populusque coronatus esset. Omnia, uti 
decemuiri praeierunt, facta. 

[14] Censoribus deinde creandis comitia edicta sunt. Petierunt censuram principes 
ciuitatis, C. Ualerius Laeuinus, L. Postumius Albinus, P. Mucius Scaeuola, M. lunius Brutus, 
C. Claudius Pulcher, Ti. Sempronius Gracchus. Hos duos censores creauit populus 
Romanus. Cum dilectus habendi maior quam alias propter Macedonicum bellum cura 
esset, consules plebem apud senatum accusabant, quod [et] iuniores non responderent. 
Aduersus quos C. Sulpicius et M. Claudius praetores plebis causam egerunt: non 
consulibus, sed ambitiosis consulibus dilectum difficilem esse; neminem inuitum 
militem ab iis fieri. Id ut ita esse scirent et patres conscripti, praetores se, quibus uis 
imperii minor et auctoritas esset, dilectum, si ita senatui uideretur, perfecturos esse. Id 
praetoribus magna patrum [approbatione], non sine suggillatione consulum mandatum 
est. Censores, ut eam rem adiuuarent, ita in contione edixerunt: legem censui censendo 
dicturos esse, ut praeter commune omnium ciuium ius iurandum haec adiurarent: 'tu 
minor annis sex et quadraginta es tuque ex edicto C. Claudi Ti. Semproni censorum ad 
dilectum prodisti et, quotienscumque dilectus erit, quoad hi censores magistratum 
habebunt, si miles factus non eris, in dilectum prodibis?' item, quia fama erat multos ex 
Macedonicis legionibus incertis commeatibus per ambitionem imperatorum ab exercitu 
abesse, edixerunt de militibus P. Aelio [C. Popilio] consulibus postue eos consules in 
Macedoniam scriptis, ut, qui eorum in Italia essent, intra dies triginta, censi prius apud 
sese, in prouinciam redirent; qui in patris aut aui potestate essent, eorum nomina ad se 
ederentur. Missorum quoque causas sese cognituros esse; et quorum ante emerita 
stipendia gratiosa missio sibi uisa esset, eos milites fieri iussuros. Hoc edicto litterisque 
censorum per fora et conciliabula dimissis tanta multitudo iuniorum Romam conuenit, 
ut grauis urbi turba insolita esset. 


[15] Praeter dilectum eorum, quos in supplementum mitti oportebat, quattuor a C. 
Sulpicio praetore scriptae legiones sunt, intraque undecim dies dilectus est perfectus. 
Consules deinde sortiti prouincias sunt. Nam praetores propter iurisdictionem maturius 
sortiti erant. Urbana C. Sulpicio, peregrina C. Decimio obtigerat; Hispaniam M. Claudius 
Marcellus, Siciliam Ser. Cornelius Lentulus, Sardiniam P. Fonteius Capito, classem C. 
Marcius Figulus erat sortitus. Consulum Cn. Seruilio Italia, Q. Marcio Macedonia obuenit; 
Latinisque actis Marcius extemplo est profectus. Caepione deinde referente ad senatum, 
quas ex nouis legionibus duas legiones secum in Galliam duceret, decreuere patres, ut 
C. Sulpicius M. Claudius praetores ex iis, quas scripsissent, legionibus, quas uideretur, 
consuli darent. Indigne patiens praetorum arbitrio consulem subiectum, dimisso senatu 
ad tribunal praetorum stans postulauit, ex senatus consulto destinarent sibi duas 
legiones. Praetores consulis in eligendo arbitrium fecerunt. Senatum deinde censores 
legerunt: M. Aemilius Lepidus princeps ab tertiis iam censoribus lectus. septem de 
senatu eiecti sunt. In censu accipiendo populi milites ex Macedonico exercitu, qui quam 
multi abessent ab signis census docuit, in prouinciam [redire] cogebant; causas 
"stipendiis missorum cognoscebant, et cuius nondum iusta missio uisa esset, ita 
iusiurandum adigebant: 'ex tui animi sententia, tu ex edicto C. Claudi Ti. Semproni 
censorum in prouinciam Macedoniam redibis, quod sine dolo malo facere poteris?' 


[16] In equitibus recensendis tristis admodum eorum atque aspera censura fuit: multis 
equos ademerunt. In ea re cum equestrem ordinem offendissent, flammam inuidiae 

adiecere edicto, quo edixerunt, ne quis eorum, qui Q. Fuluio A. Postumio censoribus 
publica uectigalia aut ultro tributa conduxissent, ad hastam suam accederet sociusue 
aut adfinis eius conductionis esset. Saepe id querendo ueteres publicani cum impetrare 
nequissent ab senatu, ut modum potestati censoriae inponerent, tandem tribunum 
plebis P. Rutilium, ex rei priuatae contentione iratum censoribus, patronum causae 
nancti sunt. Clientem [eius] libertinum parietem in Sacra uia aduersus aedes publicas 
demoliri iusserant, quod publico inaedificatus esset. Appellati a priuato tribuni. cum 
praeter Rutilium nemo intercederet, censores ad pignera capienda miserunt multamque 
pro contione priuato dixerunt. Hinc contentione orta cum ueteres publicani se ad 
tribunum contulissent, rogatio repente sub unius tribuni nomine promulgatur, quae 
publica uectigalia [aut] ultro tributa C. Claudius et Ti. Sempronius locassent, ea rata 
locatio ne esset: ab integro locarentur, et ut omnibus redimendi et conducendi 
promiscue ius esset. Diem ad [eius] rogationem concilio tribunus plebis dixit. Qui 
postquam uenit ut censores ad dissuadendum processerunt, Graccho dicente silentium 
fuit; [cum] Claudio obstreperetur, audientiam facere praeconem iussit. Eo facto 
auocatam a se contionem tribunus questus et in ordinem se coactum ex Capitolio, ubi 
erat concilium, abit. Postero die ingentis tumultus ciere. Ti. Gracchi primum bona 
consecrauit, quod in multa pignoribusque eius, qui tribunum appellasset, intercessioni 
non parendo se in ordinem coegisset; C. Claudio diem dixit, quod contionem ab se 
auocasset; et utrique censori perduellionem se iudicare pronuntiauit diemque comitiis 
a C. Sulpicio praetore urbano petit. Non recusantibus censoribus, quominus primo 
quoque tempore iudicium de se populus faceret, in ante diem octauum et septimum kal. 
Octobres comitiis perduellionis dicta dies. Censores extemplo in atrium Libertatis 
escenderunt et ibi obsignatis tabellis publicis clausoque tabulario et dimissis seruis 
publicis negarunt se prius quidquam publici negotii gesturos, quam iudicium populi de 
se factum esset. Prior Claudius causam dixit; et cum ex duodecim centuriis equitum octo 
censorem condemnassent multaeque aliae primae classis, extemplo principes ciuitatis 
in conspectu populi anulis aureis positis uestem mutarunt, ut supplices plebem 
circumirent. Maxime tamen sententiam uertisse dicitur Ti. Gracchus, quod, cum clamor 
undique plebis esset periculum Graccho non esse, conceptis uerbis iurauit, si collega 
damnatus esset, non expectato de se iudicio comitem exilii eius futurum. Adeo tamen 
ad extremum spei uenit reus, ut octo centuriae ad damnationem defuerint. Absoluto 
Claudio tribunus plebis negauit se Gracchum morari. 


[17] Eo anno postulantibus Aquileiensium legatis, ut numerus colonorum augeretur, 
mille et quingentae familiae ex senatus consulto scriptae triumuirique, qui eas 
deducerent, missi sunt T. Annius Luscus, P. Decius Subulo, M. Cornelius Cethegus. 
Eodem anno C. Popilius et Cn. Octauius legati, qui in Graeciam missi erant, senatus 
consultum Thebis primum recitatum per omnes Peloponnesi urbes circumtulerunt, ne 
quis ullam rem in bellum magistratibus Romanis conferret, praeterquam quod senatus 
censuisset. Hoc fiduciam in posterum quoque praebuerat, leuatos se oneribus[que] 
inpensisque, quibus, alia aliis inperantibus, exhauriebantur. Achaico concilio Aegi iis 
dato benigne locuti auditique, egregia spe futuri status fidissima gente relicta, in 
Aetoliam traiecerunt. Ibi nondum quidem seditio erat, sed omnia suspecta criminumque 

inter ipsos plena; ob quae obsidibus postulatis neque exitu rei inposito in Acarnaniam 
inde profecti legati sunt. Thyrrei concilium legatis Acarnanes dederunt. Ibi quoque inter 
factiones erat certamen: quidam principum postulare, ut praesidia in urbes suas 
inducerentur aduersus amentiam eorum, qui ad Macedonas gentem trahebant; pars 
recusare, ne, quod bello captis et hostibus mos esset, id pacatae et sociae ciuitates 
ignominiae acciperent. lusta deprecatio haec uisa. Larisam ad Hostilium proconsulem- 
ab eo enim missi erant-legati redierunt. Octauium retinuit secum, Popilium cum mille 
ferme militibus in hiberna Ambraciam misit. 


[18] Perseus principio hiemis egredi Macedoniae finibus non ausus, ne qua in regnum 
uacuum inrumperent Romani, sub tempus brumae, cum inexsuperabilis ab Thessalia 
montes niuis altitudo facit, occasionem esse ratus frangendi finitimorum spes 
animosque, ne quid auerso se in Romanum bellum periculi ab iis esset, cum a Threcia 
pacem Cotys, ab Epiro Cephalus repentina defectione ab Romanis praestarent, 
Dardanos recens domuisset bellum, solum infestum esse Macedoniae latus, quod ab 
Illyrico pateret, cernens, neque ipsis quietis Illyriis et aditum praebentibus Romano, si 
domuisset proximos Illyriorum, Gentium quoque regem iam diu dubium in societatem 
perlici posse, cum decem milibus peditum, quorum pars phalangitae erant, et duobus 
milibus leuium armorum et quingentis equitibus profectus Stuberram uenit. Inde 
frumento conplurium dierum sumpto iussoque apparatu oppugnandarum urbium sequi, 
tertio die ad Uscanam-Penestianae terrae ea maxima urbs est-posuit castra, prius 
tamen, quam uim admoueret, missis, qui temptarent nunc praefectorum praesidii, nunc 
oppidanorum animos. Erat autem ibi cum iuuentute Illyriorum Romanum [praesidium]. 
postquam nihil pacati referebant, oppugnare est adortus et corona eam capere conatus 
est. cum sine intermissione interdiu noctuque alii aliis succedentes, pars scalas muris, 
[pars] ignem portis inferrent, sustinebant tamen eam tempestatem propugnatores urbis, 
quia spes erat neque hiemis uim diutius pati Macedonas in aperto posse, nec ab Romano 
bello tantum regi laxamenti fore, ut posset morari. Ceterum postquam uineas agi 
turresque excitari uident, uicta pertinacia est. Nam praeterquam quod aduersus uim 
pares non erant, ne frumenti quidem aut ullius alterius rei copia intus erat, ut in 
necopinata obsidione. Itaque cum spei nihil ad resistendum esset, C. Caruilius Spoletinus 
et C. Afranius a praesidio Romano missi, qui a Perseo peterent primo, ut armatos suaque 
secum ferentis abire sineret, dein, si id minus impetrarent, uitae tantum libertatisque 
fidem acciperent. Promissum id benignius est ab rege quam praestitum; exire enim sua 
secum efferentibus iussis primum arma, [dein libertatem] ademit. His urbe egressis et 
Illyriorum cohors-quingenti erant-et Uscanenses se urbemque dediderunt. 


[19] Perseus praesidio Uscanae inposito multitudinem omnem deditorum, quae prope 
numero exercitum aequabat, Stuberram abducit. Ibi Romanis -quattuor milia autem 
hominum erant-praeter principes in custodiam ciuitatum  diuisis, Uscanensibus 
Illyriisque uenditis, in Penestas exercitum reducit ad Oaeneum oppidum in potestatem 
redigendum, et alioqui opportune situm, et transitus ea est in Labeates, ubi Gentius 
regnabat. Praetereunti frequens castellum, Draudacum nomine, peritorum quidam 
regionis eius nihil Oaeneo capto opus esse ait, nisi in potestate et Draudacum sit; 
opportunius etiam ad omnia positum esse. Admoto exercitu omnes extemplo 

dediderunt sese. [Ad] quam spe celeriorem deditionem erectus postquam animaduertit, 
quantus agminis sui terror esset, undecim alia castella eodem metu in potestatem 
redigit. Ad perpauca ui opus fuit, cetera uoluntate dedita; et in his recepti mille et 
quingenti dispositi per praesidia milites Romani. Magno usui Caruilius Spoletinus erat in 
conloquiis dicendo nihil in ipsos saeuitum. Deinde Oaeneum peruentum est, quod sine 
iusta oppugnatione capi non poterat. Et maiore aliquanto, quam cetera, iuuentute et 
ualidum oppidum moenibus erat, et hinc amnis, Artatus nomine, hinc mons praealtus et 
aditu difficilis cingebat. Haec spem ad resistendum oppidanis dabant. Perseus 
circumuallato oppido aggerem a parte superiore ducere instituit, cuius altitudine muros 
superaret. Quod opus dum perficitur, crebris interim proeliis, quibus per excursiones et 
moenia sua oppidani tutabantur et opera hostium inpediebant, magna eorum multitudo 
uariis casibus absumpta est, et qui supererant, labore diurno nocturnoque [et] 
uolneribus inutiles erant. Ubi primum agger iniunctus muro est, et cohors regia, quos 
Nicatoras appellant, transcendit, et scalis multis simul partibus inpetus in urbem est 
factus. Puberes omnes interfecti sunt; coniuges liberosque eorum in custodiam dedit; 
praedae alia militum cessere. Stuberram inde uictor reuertens ad Gentium legatos 
Pleuratum lllyrium, exulantem apud se, et Adaeum Macedonem a Beroea mittit; iis 
mandat, ut exponerent aestatis eius hiemisque acta sua aduersus Romanos 
Dardanosque; adicerent recentia in Illyrico hibernae expeditionis opera; hortarentur 
Gentium in amicitiam secum et cum Macedonibus iungendam. 


[20] Hi transgressi iugum Scordi montis, per Illyrici solitudines, quas de industria 
populando Macedones fecerant, ne transitus faciles Dardanis in lllyricum aut 
Macedoniam essent, Scodram labore ingenti tandem peruenerunt. Lissi rex Gentius erat. 
Eo acciti legati, qui mandata exponentes benigne auditi sunt; responsum sine effectu 
tulerunt, uoluntatem sibi non deesse ad bellandum cum Romanis; ceterum ad 
conandum id, quod uelit, pecuniam maxime deesse. Haec Stuberram rettulere regi tum 
maxime captiuos ex Illyrico uendenti. Extemplo iidem legati, addito Glaucia ex numero 
custodum corporis, remittuntur sine mentione pecuniae, qua una barbarus inops inpelli 
ad bellum non poterat. Ancyram inde populatus Perseus in Penestas rursus exercitum 
reducit firmatisque Uscanae et circa eam per omnia castella, quae receperat, praesidiis 
in Macedoniam sese recipit. 


[21] L. Coelius, legatus Romanus, praeerat Illyrico; qui moueri non ausus, cum in iis locis 
rex esset, post profectionem demum eius conatus in Penestis Uscanam recipere, a 
praesidio, quod ibi Macedonum erat, cum multis uolneribus repulsus Lychnidum copias 
reduxit. Inde post dies paucos M. Trebellium Fregellanum cum satis ualida manu [in] 
Penestas misit ad obsides ab iis urbibus, quae in amicitia cum fide permanserant, 
accipiendos; procedere etiam in Parthinos-ii quoque obsides dare pepigerant-iussit. Ab 
utraque gente sine tumultu exigit. Penestarum equites Apolloniam, Parthinorum 
Dyrrachium,-tum Epidamni magis celebre nomen Graecis erat-missi. Ap. Claudius 
acceptam in Illyrico ignominiam corrigere cupiens Phanotam, Epiri castellum, adortus 
oppugnare est. Auxilia Chaonum Thesprotorumque praeter Romanum exercitum, ad sex 
milia hominum, secum adduxit; neque operae pretium fecit Cleua, qui relictus a Perseo 
erat, cum ualido praesidio defendente. Et Perseus, Elimeam profectus et circa eam 

exercitu lustrato ad Stratum uocantibus Epirotis ducit. Stratus ualidissima tum urbs 
Aetoliae erat; sita est super Ambracium sinum prope amnem Inachum. Cum decem 
milibus peditum eo profectus est et equitibus trecentis, quos pauciores propter 
angustias uiarum et asperitatem duxit. Tertio die cum peruenisset ad Citium montem, 
uix transgressus propter altitudinem niuis locum quoque castris aegre inuenit. Profectus 
inde, magis quia manere non poterat, [quam] quod tolerabilis aut uia aut tempestas 
esset, cum ingenti uexatione praecipue iumentorum altero die ad templum louis, 
Nicaeum quem uocant, posuit castra. Ad Aratthum inde flumen itinere ingenti emenso 
retentus altitudine amnis mansit. Quo spatio temporis ponte perfecto, traductis copiis 
diei progressus iter obuium Archidamum, principem Aetolorum, per quem ei Stratus 
tradebatur, habuit. 


[22] Eo die ad finem agri Aetolici castra posita; inde altero die ad Stratum peruentum; 
ubi prope Inachum amnem castris [positis], cum expectaret effusos omnibus portis 
Aetolos in fidem suam uenturos, clausas portas atque ipsa ea nocte, qua uenerat, 
receptum Romanum praesidium cum C. Popilio legato inuenit. Principes, qui praesentis 
Archidami auctoritate conpulsi regem arcessierant, obuiam egresso Archidamo 
segniores facti locum aduersae factioni dederant ad Popilium cum mille peditibus ab 
Ambracia accersendum. In tempore et Dinarchus, praefectus equitum gentis Aetolorum, 
cum sescentis peditibus et equitibus centum [uenit]. Satis constabat eum tamquam ad 
Persea tendentem Stratum uenisse, mutato deinde cum fortuna animo Romanis se, 
aduersus quos uenerat, iunxisse. Nec Popilius securior, quam debebat esse, inter tam 
mobilia ingenia erat. Claues portarum custodiamque murorum suae extemplo potestatis 
fecit; Dinarchum Aetolosque cum iuuentute Stratiorum in arcem per praesidii speciem 
amouit. Perseus ab imminentibus superiori parti urbis tumulis temptatis conloquiis, cum 
obstinatos atque etiam telis procul arcentis uideret, quinque milia passuum ab urbe 
trans Petitarum amnem posuit castra. lbi consilio aduocato cum Archidamus 
Epirotarumque transfugae retinerent, Macedonum principes non pugnandum cum 
infesto tempore anni censerent, nullis praeparatis commeatibus, cum inopiam prius 
obsidentes quam obsessi sensuri essent, maxime quod hostium haud procul inde 
hiberna erant, territus in Aperantiam castra mouit. Aperanti eum propter Archidami 
magnam in ea gente gratiam auctoritatemque consensu omnium acceperunt; is ipse 
cum octingentorum militum praesidio his est praepositus. 


[23] Rex cum [non] minore uexatione iumentorum hominumque, quam uenerat, in 
Macedoniam redit; Appium tamen ab obsidione Phanotes fama ducentis ad Stratum 
Persei summouit. Cleuas cum praesidio inpigrorum iuuenum insecutus sub radicibus 
prope inuiis montium ad mille hominum ex agmine inpedito occidit, ad ducentos cepit. 
Appius superatis angustiis in campo, quem Meleona uocant, statiua dierum paucorum 
habuit. Interim Cleuas adsumpto Philostrato, qui [DC ex] Epirotarum gente habebat, in 
agrum Antigonensem transcendit. Macedones ad depopulationem profecti; Philostratus 
cum cohorte sua in insidiis loco obscuro consedit. In palatos populatores cum erupissent 
ab Antigonea armati, fugientes eos persequentes effusius in uallem insessam ab 
hostibus praecipitant. Ibi DCoccisis, centum ferme captis, et ubique prospere gesta re 
prope statiua Appi castra mouent, ne qua uis sociis suis ab Romano exercitu inferri possit. 

Appius nequiquam in his locis terens tempus, dimissis Chaonum [Thesprotorum]que et 
si qui alii Epirotae erant praesidiis, cum Italicis militibus in Illyricum regressus, per 
Parthinorum socias urbes in hiberna militibus diuisis, ipse Romam sacrificii causa redit. 
Perseus ex Penestarum gente mille pedites, ducentos equites reuocatos Cassandream, 
praesidio ut essent, misit. Ab Gentio eadem adferentes redierunt. Nec deinde alios 
atque alios mittendo temptare eum destitit, cum appareret, quantum in eo praesidii 
esset, nec tamen impetrare ab animo posset, ut inpensam in rem maximi ad omnia 
momenti faceret. 


Liber XLIV. Principio ueris, quod hiemem eam 


[1] Principio ueris, quod hiemem eam, qua haec gesta sunt, insecutum est, ab Roma 
profectus Q. Marcius Philippus consul cum quinque milibus *** , quod in 
supplementum legionum secum traiecturus erat, Brundisium peruenit. M. Popilius 
consularis et alii pari nobilitate adulescentes tribuni militum in Macedonicas legiones 
consulem secuti sunt. per eos dies et C. Marcius Figulus praetor, cui classis prouincia 
euenerat, Brundisium uenit; et simul ex Italia profecti Corcyram altero die, tertio Actium, 
Acarnaniae portum, tenuerunt. inde consul ad Ambraciam egressus itinere terrestri petit 
Thessaliam; praetor superato Leucata Corinthium sinum inuectus et Creusae relictis 
nauibus terra et ipse per mediam Boeotiam-diei unius expedito iter est-Chalcidem ad 
classem contendit. castra eo tempore A. Hostilius in Thessalia circa Palaepharsalum 
habebat, sicut nulla re bellica memorabili gesta, ita ad "iunctam militarem disciplinam 
ab effusa licentia formato milite et sociis cum fide cultis et ab omni genere iniuriae 
defensis. audito successoris aduentu cum arma uiros equos cum cura inspexisset, ornato 
exercitu obuiam uenienti consuli processit. et primus eorum congressus ex dignitate 
ipsorum ac Romani nominis, et in rebus deinde gerendis-proconsul enim ad exercitum 
«mansit» — «summa concordia fuit». paucis post diebus consul contionem apud milites 
habuit. orsus a parricidio Persei perpetrato in fratrem, cogitato in parentem, adiecit post 
scelere partum regnum ueneficia, caedes, latrocinio nefando petitum Eumenen, iniurias 
in populum Romanum, direptiones sociarum urbium contra foedus; ea omnia quam diis 
quoque inuisa essent, sensurum in exitu rerum suarum: fauere enim pietati fideique 
deos, per quae populus Romanus ad tantum fastigii uenerit. uires deinde populi Romani, 
iam terrarum orbem conplectentis, cum uiribus Macedoniae, exercitus cum exercitibus 
conparauit: quanto maiores Philippi Antiochique opes non maioribus copiis fractas esse? 


[2] Huius generis adhortatione accensis militum animis consultare de summa gerendi 
belli coepit. eo et C. Marcius praetor a Chalcide classe accepta uenit. placuit non ultra 
morando in Thessalia tempus terere, sed mouere extemplo castra atque inde pergere in 
Macedoniam, et praetorem dare operam, ut eodem tempore classis quoque inuehatur 
hostium litoribus. praetore dimisso consul menstruum «frumentum» iusso milite secum 
ferre profectus decumo post die, quam exercitum acceperat, castra mouit; et unius diei 
progressus iter conuocatis itinerum ducibus cum exponere in consilio iussisset, qua 
quisque ducturus esset, summotis iis, quam potissimum «uiam» peteret, rettulit ad 
consilium. aliis per Pythoum placebat uia, aliis per Cambunios montes, qua priore anno 

duxerat Hostilius consul, aliis praeter Ascuridem paludem. restabat aliquantum uiae 
communis; itaque in id tempus, quo prope diuortium itinerum castra posituri erant, 
deliberatio eius rei differtur. in Perrhaebiam inde ducit, et inter Azorum et Dolichen 
statiua habuit ad consulendum rursus, quam potissimum capesseret uiam. per eosdem 
dies Perseus cum adpropinquare hostem sciret, quod iter petiturus esset, ignarus, omnis 
saltus insidere praesidiis statuit. in iugum Cambuniorum montium-Uolustana ipsi 
uocant-decem milia leuis armaturae "iuuenum cum duce Asclepiodoto mittit; ad 
castellum, quod super Ascuridem paludem erat-Lapathus uocatur locus-, Hippias 
tenere saltum cum duodecim milium Macedonum praesidio iussus. ipse cum reliquis 
copiis primo circa Dium statiua habuit; deinde adeo inops consilii, ut obtorpuisse 
uideretur, cum equitibus expeditis litore nunc Heracleum, nunc Philam percurrebat, 
eodem inde cursu Dium repetens. 


[3] Interim consuli sententia stetit eo saltu ducere, ubi propter Ottolobum dux regius 
castra «habebat». praemitti tamen quattuor milia armatorum ad loca opportuna 
praeoccupanda placuit, qui«bus» praepositi sunt M. Claudius, Q. Marcius consulis filius. 
confestim et uniuersae copiae sequebantur. ceterum adeo ardua et aspera et 
confragosa fuit «uia», ut praemissi expediti biduo quindecim milium passuum aegre 
itinere confecto castra posuerint. Dierum, quem cepere, locum appellant. inde postero 
die septem milia progressi, tumulo haud procul hostium castris capto, nuntium ad 
consulem remittunt peruentum ad hostem esse; loco se tuto et ad omnia opportuno 
consedisse; [ut] quantum extendere iter posset, consequeretur. sollicito consuli et 
propter itineris difficultatem, quod ingressus erat, et eorum uicem, quos paucos inter 
media praesidia hostium praemiserat, nuntius ad Ascuridem paludem occurrit. addita 
igitur et ipsi fiducia est, coniunctisque copiis castra tumulo, qui tenebatur, qua 
aptissimum ad loci naturam erat, sunt adclinata. non hostium modo castra, quae paulo 
plus mille passuum aberant, sed omnis regio ad Dium et Philam oraque maris late 
patente ex tam alto iugo prospectu oculis subicitur. quae res accendit militi animos, 
postquam summam belli ac regias omnis copias terramque hostilem tam e propinquo 
conspexerunt. itaque cum alacres, protinus duceret ad castra hostium, consulem 
hortarentur, dies unus fessis labore uiae ad quietem datus est. tertio die parte copiarum 
ad praesidium castrorum relicta consul ad hostem ducit. 


[4] Hippias nuper ad tuendum saltum ab rege missus erat; qui ex quo castra Romana in 
tumulo conspexit, praeparatis ad certamen animis suorum uenienti agmini consulis 
obuius fuit. et Romani expediti ad pugnam exierant, et hostes leuis armatura erat, 
promptissimum genus ad lacessendum certamen. congressi igitur extemplo tela 
coniecerunt; multa utrimque uolnera temerario incursu et accepta et inlata; pauci 
utriusque partis ceciderunt. inritatis in posterum diem animis maioribus copiis atque 
infestius concursum «est; decreuissentque de summa» belli, si loci satis ad explicandam 
aciem fuisset; «sed» iugum montis in angustum dorsum cuneatum uix ternis ordinibus 
armatorum in fronte patuit. itaque paucis pugnantibus cetera multitudo, praecipue qui 
grauium armorum erant, spectatores pugnae stabant; leuis armatura etiam per 
anfractus iugi procurrere et ab lateribus cum leui armatura conserere per iniqua atque 

aequa loca pugnam poterat. pluribus ea die uolneratis quam interfectis proelium nocte 
diremptum est. 


Tertio die egere consilio Romanus imperator; nam neque manere in iugo inopi neque 
regredi sine flagitio atque etiam periculo, si cedenti ex superioribus locis «in»staret 
hostis, poterat; nec aliud restabat quam audacter commissum pertinaci audacia, quae 
prudens interdum in exitu est, corrigere. uentum quidem erat eo, ut, si hostem similem 
antiquis Macedonum regibus habuisset consul, magna clades accipi potuerit. sed cum 
ad Dium per litora cum equitibus uagaretur rex et ab duodecim milibus prope clamorem 
et strepitum pugnantium audiret, nec auxit copias integros fessis summittendo neque 
ipse, quod plurimum intererat, certamini adfuit, cum Romanus imperator, maior 
sexaginta annis et praegrauis corpore, omnia militaria munera ipse inpigre obiret. 
egregie ad ultimum in audaciter commisso perseuerauit et Popilio relicto in custodia iugi 
per inuia transgressurus praemissis, «qui» repurgarent iter, Attalum et Misagenem cum 
suae gentis utrumque auxiliaribus praesidio esse saltum aperientibus iubet; ipse equites 
impedimentaque prae se habens cum legionibus agmen cogit. 


[5] Inenarrabilis labor descendentibus cum ruina iumentorum sarcinarumque. 
progressis uixdum quattuor milia passuum nihil optabilius esse quam redire, qua 
uenerant, si possent. hostilem prope tumultum agmini elephanti praebebant, qui, ubi 
ad inuia uenerant, deiectis rectoribus cum horrendo stridore pauorem ingentem, equis 
maxime, incutiebant, donec traducendi eos ratio inita est. per procliue sumpto fastigio 
longi duo ualidi asseres ex inferiore parte in terra defigebantur, distantes inter se paulo 
plus, quam quanta beluae latitudo est; in eos transuerso incumbente tigno as«ses» 
tricenos longi pedes, ut pons esset, iniungebantur humusque insuper iniciebatur. 
modico deinde infra interuallo similis alter pons, dein tertius et plures ex ordine, qua 
rupes abscisae erant, fiebant. solido procedebat elephantus in pontem; cuius priusquam 
in extremum «pro»cederet, succisis asseribus conlapsus pons usque «ad» alterius 
initium pontis prolabi eum leniter cogebat. alii elephanti pedibus insistentes, alii 
clunibus subsidentes prolabebantur. ubi planities altera pontis excepisset eos, rursus 
simili ruina inferioris pontis deferebantur, donec ad aequiorem uallem peruentum est. 
paulo plus septem milia «eo» die Romani processerunt; minimum pedibus itineris 
confectum. plerumque prouoluentes se simul cum armis aliisque oneribus cum omni 
genere uexationis processerunt, adeo «ut» ne dux quidem et auctor itineris infitiaretur 
parua manu deleri omnem exercitum potuisse. nocte ad modicam planitiem 
peruenerunt; nec, quam infestus is locus esset saeptus undique, circumspiciendi 
spatium fuit uix tandem ex insperato stabilem ad insistendum nanctis locum. postero 
quoque die in tam caua ualle opperiri Popilium ac relictas cum eo copias necesse fuit; 
quos et ipsos, cum ab nulla parte hostis terruisset, locorum asperitas hostiliter uexauit. 
tertio die coniunctis copiis eunt per saltum, quem incolae Callipeucen appellant. quarto 
inde die per aeque inuia, sed adsuetudine peritius et meliore cum spe, quod nec hostis 
usquam apparebat et mari adpropinquabant, degressi in campos inter Heracleum et 
Libethrum posuerunt castra [peditum], quorum pars maior tumulos tenebat. ibi «pedes 
tendebat». uallo campi quoque partem, ubi eques tenderet, amplectebantur. 

[6] Lauanti regi dicitur nuntiatum hostis adesse. quo nuntio cum pauidus exiluisset e 
solio, uictum se sine proelio clamitans proripuit; et subinde per alia atque «alia» pauida 
consilia et imperia trepidans duos ex amicis, Pellam alterum, ut, quae ad Phacum 
pecunia deposita erat, «in mare proiceret, Thessalonicam alterum, ut naualia incenderet, 
misit; Asclepiodotum et Hippiam, quique cum iis erant,» ex praesidiis reuocat omnisque 
aditus aperit bello. ipse ab Dio auratis statuis omnibus raptis, ne praeda hosti essent, 
incolas eius loci demigrare Pydnam cogit, et, quae temeritas consulis uideri potuisset, 
quod eo processisset, unde inuito hoste regredi nequiret, eam non inconsultam 
audaciam fecit. duos enim saltus, per quos inde euadere possent, habebant Romani, 
unum per Tempe in Thessaliam, alterum in Macedoniam praeter Dium; quae utraque 
regiis tenebantur praesidiis. itaque si sua intrepidus defendens primam speciem 
adpropinquantis terroris sustinuisset, neque receptus Romanis per Tempe in Thessaliam 
neque commeatibus peruehendis ea patuisset iter. sunt enim Tempe saltus, etiamsi non 
bello fiat infestus, transitu difficilis: nam praeter angustias per quinque milia, qua 
exiguum iumento onusto iter est, rupes utrimque ita abscisae sunt, ut despici uix sine 
uertigine quadam simul oculorum animique possit. terret et sonitus et altitudo per 
mediam uallem fluentis Penei amnis. hic locus tam suapte natura infestus per quattuor 
distantia loca praesidiis regiis fuit insessus. unum in primo aditu ad Gonnum erat, 
alterum «in» Condylo, castello inexpugnabili, tertium circa Lapathunta, quem Characa 
appellant, quartum uiae ipsi, qua et media et angustissima ualles est, «in»positum, 
quam uel decem armatis tueri facile est. intercluso per Tempe simul aditu commeatibus, 
simul reditu ipsis, montes, per quos descenderant, repetendi erant. quod, ut furto 
fefellerant, ita propalam tenentibus superiora cacumina hostibus non poterant; et 
experta difficultas spem omnem incidisset. supererat nihil aliud in temere commisso 
quam in Macedoniam ad Dium per medios euadere hostis; quod, nisi di mentem regi 
ademissent, «et» ipsum ingentis difficultatis erat. nam cum Olympi radices montis paulo 
plus quam mille passuum ad mare relinquant spatium, cuius dimidium loci occupat 
ostium late restagnans Baphyri amnis, partem planitiae aut louis templum aut oppidum 
tenet, relicum perexiguum fossa modica ualloque claudi poterat, et saxorum ad manum 
siluestrisque materiae tantum erat, ut uel murus obici turresque excitari potuerint. 
quorum nihil cum dispexisset caecata mens subito terrore, nudatis omnibus praesidiis 
patefactisque bello ad Pydnam refugit. 


[7] Consul plurimum et praesidii et spei cernens in stultitia et segnitia hostis, remisso 
nuntio ad Sp. Lucretium Larisam, ut castella relicta ab hoste circa Tempe occuparet, 
praemisso Popilio ad explorandos transitus circa Dium, postquam patere omnia in omnis 
partes animaduertit, secundis castris peruenit ad Dium metarique sub ipso templo, ne 
quid sacro in loco uiolaretur, iussit. ipse urbem ingressus, sicut non magnam, ita 
exornatam publicis locis et multitudine statuarum munitamque egregie, uix satis 
credere in tantis rebus sine causa relictis non aliquem subesse dolum. unum diem ad 
exploranda circa omnia moratus castra mouet; satisque credens in Pieria frumenti 
copiam fore, eo die ad amnem nomine Mityn processit. postero die progressus Agassas 
urbem tradentibus sese ipsis recepit; et ut reliquorum Macedonum animos sibi 
conciliaret, obsidibus contentus sine praesidio relinquere se iis urbem inmunesque ac 

suis legibus uicturos est pollicitus. progressus inde diei iter ad Ascordum flumen posuit 
castra; et quantum procederet longius a Thessalia, eo maiorem rerum omnium inopiam 
sentiens, regressus ad Dium est dubitatione omnibus exempta, quid intercluso ab 
Thessalia patiendum fuisset, cui procul inde abscedere tutum non esset. Perseus coactis 
in unum omnibus copiis ducibusque increpare praefectos praesidiorum, ante omnes 
Asclepiodotum atque Hippiam; ab his dicere claustra Macedoniae tradita Romanis esse; 
cuius culpae reus nemo iustius quam ipse fuisset. consuli postquam ex alto conspecta 
classis spem fecit cum commeatu naues uenire-ingens enim caritas annonae ac prope 
inopia erat-, ab inuectis iam portum audit onerarias naues Magnesiae relictas esse. 
incerto inde, quidnam agendum foret-adeo sine ulla ope hostis, quae adgrauaret, cum 
ipsa difficultate rerum pugnandum erat-, peropportune litterae a Sp. Lucretio adlatae 
sunt castella se, quae super Tempe essent et circa Philan, tenere omnia frumentique in 
iis et aliarum in usum rerum copiam inuenisse. 


[8] His magno opere laetus consul ab Dio ad Philan ducit, simul ut praesidium eius 
firmaret, simul ut militi frumentum, cuius tarda subuectio erat, diuideret. ea profectio 
famam haudquaquam secundam habuit. nam alii metu recessisse eum ab hoste 
ferebant, quia manenti in Pieria proelio dimicandum foret, alii ignarum, belli quae in dies 
fortuna nouaret, ut opperientibus sese rebus, emisisse de manibus ea, quae mox repeti 
non possent. simul enim cessit possessione Dii, excitauit hostem, ut tunc tandem 
sentiret recuperanda esse, quae prius culpa amissa forent. audita enim profectione 
consulis regressus Dium, quae disiecta ac uastata ab Romanis erant, reficit, pinnas 
moenium decussas reponit, ab omni parte muros firmat; deinde quinque milia passuum 
ab urbe citra ripam Elpei amnis castra ponit, amnem ipsum transitu perdifficilem pro 
munimento habiturus. fluit ex ualle Olympi montis, aestate exiguus, hibernis idem 
incitatus pluuiis et supra rupes ingentis gurgites facit et infra prorutam in mare 
euoluendo terram praealtas uoragines cauatoque medio alueo ripas utrimque 
praecipitis. hoc flumine saeptum iter hostis credens extrahere relicum tempus aestatis 
in animo habebat. 


Inter haec consul a Phila Popilium cum duobus milibus armatorum Heracleum mittit. 
abest a Phila quinque milia ferme passuum, media regione inter Dium Tempeque in rupe 
amni inminente positum. 


[9] Popilius priusquam armatos muris admoueret, misit, qui magistratibus 
principibusque suaderent, fidem clementiamque Romanorum quam uim experiri 
mallent. nihil ea consilia mouerunt, quia ignes ad Elpeum ex regiis castris apparebant. 
tum terra marique-et classis adpulsa ab litore stabat-simul armis, simul operibus 
machinisque oppugnari coepti. iuuenes etiam quidam Romani ludicro circensi ad usum 
belli uerso partem humillimam muri ceperunt. mos erat tum, nondum hac effusione 
inducta bestiis omnium gentium circum conplendi, uaria spectaculorum conquirere 
genera; nam semel quadrigis, semel desultore misso uix unius horae tempus utrumque 
curriculum  conplebat. inter cetera sexageni ferme iuuenes, interdum plures 
apparatioribus ludis, armati inducebantur. horum inductio ex parte simulacrum 
decurrentis exercitus erat, ex parte elegantioris [exercitus] quam militaris artis 

propiorque gladiatorium armorum usum. cum alios decursu edidissent motus, quadrato 
agmine facto, scutis super capita densatis, stantibus primis, secundis summissioribus, 
tertiis magis et quartis, postremis etiam genu nixis, fastigatam, sicut tecta aedificiorum 
sunt, testudinem faciebant. hinc quinquaginta ferme pedum spatio distantes duo armati 
procurrebant comminatique inter se, ab ima in summam testudinem per densata scuta 
cum euasissent, nunc uelut propugnantes per oras extremae testudinis, nunc in media 
inter se concurrentes, haud secus quam stabili solo persultabant. huic testudo similis 
«humil»limae parti muri admota. cum armati superstantes subissent, propugnatoribus 
muri fastigio altitudinis aequabantur; depulsisque iis in urbem duorum signorum milites 
transcenderunt. id tantum dissimile fuit, quod et in fronte extremi et ex lateribus soli 
non habebant super capita elata scuta, ne nudarent corpora, sed proiecta pugnantium 
more. ita nec ipsos tela ex muro missa subeuntis laeserunt et testudini iniecta imbris in 
modum lubrico fastigio innoxia ad imum labebantur. et consul capto iam Heracleo castra 
eo promouit, tamquam Dium atque inde summoto rege in Pieriam etiam progressurus. 
sed hiberna iam praeparans uias commeatibus subuehundis ex Thessalia muniri iubet et 
eligi horreis opportuna loca tectaque aedificari, ubi deuersari portantes commeatus 
possent. 


[10] Perseus tandem «a» pauore eo, quo attonitus fuerat, recepto animo malle imperiis 
suis non obtemperatum esse, cum trepidans gazam in mare deici Pellae, Thessalonicae 
naualia iusserat incendi. Andronicus Thessalonicam missus traxerat tempus, id ipsum, 
quod accidit, paenitentiae relinquens locum. incautior Nicias Pellae proiciendo pecuniae 
partem, quae fuerat «ad» Phacum; sed in re emendabili uisus lapsus esse, quod per 
urinatores omnis ferme extracta est. tantusque pudor regi pauoris eius fuit, ut 
urinatores clam interfici iusserit, deinde Andronicum quoque et Nician, ne quis tam 
dementis imperii conscius existeret. inter haec C. Marcius cum classe ab Heracleo 
Thessalonicam profectus et agrum pluribus locis expositis per litora armatis late uastauit 
et procurrentes ab urbe secundis aliquot proeliis trepidos intra moenia conpulit. iamque 
ipsi urbi terribilis erat, cum dispositis omnis generis tormentis non uagi modo circa 
muros, temere adpropinquantes, sed etiam qui in nauibus erant, saxis tormento 
emicantibus percutiebantur. reuocatis igitur in naues militibus omissaque Thessalonicae 
oppugnatione Aeniam inde petunt. quindecim milia passuum ea urbs abest, aduersus 
Pydnam posita, fertilis agro. peruastatis finibus eius legentes oram Antigoneam 
perueniunt. ibi egressi in terram primo et uastarunt agros passim et aliquantum praedae 
contulerunt ad naues. dein palatos eos adorti Macedones, mixti pedites equitesque, 
fugientes effuse ad mare persecuti quingentos ferme occiderunt et non minus ceperunt. 
nec aliud quam ultima necessitas, cum recipere se tuto ad naues prohiberentur, animos 
militum Romanorum simul desperatione alia salutis simul indignitate inritauit. 
redintegrata in litore pugna est; adiuuere, qui in nauibus erant. ibi Macedonum ducenti 
ferme caesi, par numerus captus. ab Antigonea classis profecta ad agrum Pallenensem 
escensionem ad populandum fecit. finium is ager Cassandrensium erat, longe 
fertilissimus omnis orae, quam praeteruecti fuerant. ibi Eumenes rex uiginti tectis 
nauibus ab Elaea profectus obuius fuit et quinque missae a Prusia rege tectae naues. 

[11] Hac uirium accessione animus creuit praetori, ut Cassandream oppugnaret. condita 
est a Cassandro rege in ipsis faucibus, quae Pallenensem agrum ceterae Macedoniae 
iungunt, hinc Toronaico, hinc Macedonico saepta m«ari». eminet namque in altum 
lingua, in qua sita est, nec minus quam "inaltus magnitudine Atho mons excurrit, 
obuersa in regionem Magnesiae duobus inparibus promunturiis, quorum maiori 
Posideum est nomen, minori Canastraeum. diuisis partibus oppugnare adorti. Romanus 
ad Clitas, quas uocant, munimenta, ceruis etiam obiectis, ut uiam intercluderet, a 
Macedonico ad Toronaicum mare perducit. ab altera parte euripus est; inde Eumenes 
oppugnabat. Romanis in fossa conplenda, quam nuper obiecerat Perseus, plurimum erat 
laboris. ibi quaerenti praetori, quia nusquam cumuli apparebant, quo regesta e fossa 
terra foret, monstrati sunt fornices: non ad eandem crassitudinem, qua ueterem murum, 
sed simplici laterum ordine structos esse. consilium igitur cepit transfosso pariete iter in 
urbem patefacere. fallere autem ita se posse, si muros a parte alia scalis adortus tumultu 
iniecto in custodiam eius loci propugnatores urbis auertisset. erant in praesidio 
Cassandreae praeter non contemnendam iuuentutem oppidanorum octingenti Agrianes 
et duo milia Penestarum Illyriorum, a Pleurato inde missi, bellicosum utrumque genus. 
his tuentibus muros, cum subire Romani summa ui niterentur, momento temporis 
parietes fornicum perfossi urbem patefecerunt. quod si, qui inrumperent, armati 
fuissent, extemplo cepissent. hoc ubi perfectum esse opus militibus nuntiatum est, 
clamorem alacres gaudio repente tollunt, alii parte alia in urbem inrupturi. 


[12] Hostis primum admiratio cepit, quidnam sibi repentinus clamor uellet. postquam 
patere urbem accepere praefecti praesidii Pytho et Philippus, pro eo, qui occupasset 
adgredi, opus factum esse rati, cum ualida manu Agrianum lllyriorumque erumpunt 
Romanosque, qui alii aliunde coibant conuocabanturque, ut signa in urbem inferrent, 
inconpositos atque inordinatos fugant persecunturque ad fossam, in quam conpulsos 
ruina cumulant. sescenti ferme ibi interfecti, omnesque prope, qui inter murum 
fossamque deprensi erant, uolnerantur. ita suo ipse conatu perculsus praetor segnior 
ad alia factus consilia erat. et ne Eumeni quidem simul a mari simul a terra adgredienti 
quidquam satis procedebat. placuit igitur utrique custodiis firmatis, ne quod praesidium 
ex Macedonia intromitti posset, quoniam uis aperta non processisset, operibus moenia 
oppugnare. haec parantibus iis decem regii lembi ab Thessalonica cum delectis Gallorum 
auxiliaribus missi, cum in salo stantes hostium naues conspexissent, ipsi obscura nocte, 
simplici ordine, quam poterant proxime litus tenentes, intrarunt urbem. huius noui 
praesidii fama absistere oppugnatione simul Romanos regemque coegit. circumuecti 
promunturium ad Toronen classem appulerunt. eam quoque oppugnare adorti, ubi 
ualida defendi manu animaduerterunt, inrito incepto Demetriadem petunt. ibi cum 
adpropinquantes repleta moenia armatis uidissent, praeteruecti ad lolcon classem 
appulerunt, inde agro uastato Demetriadem quoque adgressuri. 


[13] Inter haec et consul, ne segnis sederet tantum in agro hostium, M. Popilium cum 
quinque milibus militum ad Meliboeam urbem oppugnandam mittit. sita est in radicibus 
Ossae montis, qua parte in Thessaliam uergit, opportune inminens super Demetriadem. 
primus aduentus hostium perculit incolas loci; collectis deinde «ab» necopinato pauore 
animis discurrunt armati ad portas ac moenia, qua suspecti aditus erant, spemque 

extemplo inciderunt capi primo impetu posse. obsidio igitur parabatur, et opera «ad» 
oppugnationem fieri coepta. Perseus cum audisset simul Meliboeam a consulis exercitu 
oppugnari, simul classem |lolci stare, «ut» inde Demetriadem  adgrederetur, 
Euphranorem quendam ex ducibus cum delectis duobus milibus Meliboeam mittit. 
eidem imperatum, ut, sia Meliboea summouisset Romanos, Demetriadem prius occulto 
itinere intraret, quam ab lolco ad urbem castra mouerent Romani. et ab oppugnatoribus 
Meliboeae, cum in superioribus locis repente apparuisset, cum trepidatione multa 
relicta opera sunt «ignisque» iniectus. ita a Meliboea abscessum est. Euphranor soluta 
unius urbis obsidione Demetriadem extemplo ducit. nocte moenia «intrat tantamque 
fiduciam incolentibus fecit, ut non moenia» modo, sed agros etiam confiderent se a 
populationibus tueri posse; et eruptiones in uagos populatores non sine uolneribus 
hostium factae sunt. circumuecti tamen moenia sunt praetor et rex, situm urbis 
contemplantes, si qua parte temptare aut opere aut ui possent. fama fuit per Cydantem 
Cretensem et Antimachum, qui Demetriadi praeerat, tractatas inter Eumenen et Persea 
condiciones amicitiae. ab Demetriade certe abscessum est. Eumenes ad consulem 
nauigat; gratulatus«que», quod prospere Macedoniam intrasset, Pergamum in regnum 
abit. Marcius Figulus praetor parte classis in hiberna Sciathum missa cum reliquis 
nauibus Oreum Euboeae petit, eam urbem aptissimam ratus, unde exercitibus, qui in 
Macedonia quique in Thessalia erant, mitti commeatus possent. de Eumene rege longe 
diuersa tradunt. si Ualerio Antiati credas, nec classe adiutum ab eo praetorem esse, cum 
saepe eum litteris accersisset, tradit, nec cum gratia ab consule profectum in Asiam, 
indignatum, quod, ut iisdem castris tenderet, permissum non fuerit; ne ut equites 
quidem Gallos, quos secum adduxerat, relinqueret, impetrari ab eo potuisse. Attalum 
fratrem eius et remansisse apud consulem, et sinceram eius fidem aequali tenore 
egregiamque operam in eo bello fuisse. 


[14] Dum bellum in Macedonia geritur, legati Transalpini ab regulo Gallorum-Balanus 
ipsius traditur nomen; gentis ex qua fuerit, non traditur-Romam uenerunt pollicentes 
ad Macedonicum bellum auxilia. gratiae ab senatu actae muneraque missa, torquis 
aureus duo pondo et paterae aureae quattuor pondo, equus phaleratus armaque 
equestria. secundum Gallos Pamphylii legati coronam auream ex uiginti milibus 
Philippeorum factam in curiam intulerunt, petentibusque iis, ut id donum in cella louis 
optimi maximi ponere et sacrificare in Capitolio liceret, permissum; benigneque 
amicitiam renouare uolentibus legatis responsum et binum milium aeris singulis missum 
munus. tum ab rege Prusia et paulo post ab Rhodiis de eadem «re» longe aliter 
disserentes legati auditi sunt. utraque legatio de pace reconcilianda cum rege Perseo 
egit. Prusiae preces magis quam postulatio fuere, profitentis et ad id tempus se cum 
Romanis stetisse et, quoad bellum foret, staturum; ceterum cum ad se a Perseo legati 
uenissent de finiendo cum Romanis bello, eis pollicitum deprecatorem apud senatum 
futurum; petere, si possent inducere in animum, ut finiant iras, se quoque ingratia 
reconciliatae pacis ponerent. haec regii legati. Rhodii superbe commemoratis «meritis 
suis» erga populum Romanum et paene uictoriae, utique de Antiocho rege, maiore parte 
ad se uindicata, adiecerunt: cum pax inter Macedonas Romanosque esset, sibi amicitiam 
cum rege Perseo coeptam; eam se inuitos, nullo eius in se merito, quoniam ita Romanis 

uisum sit in societatem se belli trahere, interrupisse. tertium se annum multa eius 
incommoda belli sentire mari intercluso; inopem insulam esse nec, nisi maritimis iuuetur 
commeatibus, colendam. itaque cum id ultra pati non possent, legatos alios ad Persea 
in Macedoniam misisse, qui ei denuntiarent Rhodiis placere pacem eum conponere cum 
Romanis; se Romam eadem nuntiatum missos. per quos stetisset, quo minus belli finis 
fieret, aduersus eos quid sibi faciendum esset, Rhodios consideraturos esse. «ne» nunc 
quidem haec sine indignatione legi audiriue posse certum habeo; inde existimari potest, 
qui habitus animorum audientibus ea patribus fuerit. 


[15] Claudius nihil responsum auctor est, tantum senatus consultum recitatum, quo 
Caras et Lycios liberos esse iuberet populus Romanus litterasque extemplo ad utramque 
gentem [sciret indicatum] mitti; qua audita re principem legationis, cuius 
magniloquentiam uix curia paulo ante ceperat, corruisse. alii responsum esse tradunt, 
populum Romanum et principio eius belli haud uanis auctoribus conpertum habuisse 
Rhodios cum Perseo rege aduersus rem publicam suam occulta consilia inisse, et, «si» id 
ante dubium fuisset, legatorum paulo ante uerba ad certum redegisse, et plerumque 
ipsam se fraudem, etiamsi initio cautior fuerit, detegere. Rhodios nunc in orbe terrarum 
arbitria belli pacisque agere; Rhodiorum nutu arma sumpturos positurosque Romanos 
esse. iam non deos foederum testis, sed Rhodios habituros. itane tandem? nisi pareatur 
iis exercitusque de Macedonia deportentur, uisuros esse, quid sibi faciendum sit? quid 
Rhodii uisuri sint, ipsos scire. populum certe Romanum deuicto Perseo, quod prope diem 
sperent fore, uisurum, ut pro meritis cuiusque in eo bello ciuitatis gratiam dignam 
referat. munus tamen legatis in singulos binum milium aeris missum est, quod ii non 
acceperunt. 


[16] Litterae deinde «re» citatae Q. Marcii consulis sunt, quemadmodum saltu superato 
in Macedoniam transisset: ibi et ex aliis locis commeatus se prospectos in hiemem 
habere et ab Epirotis uiginti milia modium tritici, decem hordei sumpsisse, ut pro eo 
frumento pecunia Romae legatis eorum curaretur. uestimenta militibus ab Roma 
mittenda esse; equis ducentis ferme opus esse, maxime Numidi«cis», nec sibi in his locis 
ullam copiam esse. senatus consultum, ut ea omnia ex litteris consulis fierent, factum 
est. C. Sulpicius praetor sex milia togarum, triginta tunicarum, equos ducentos 
deportanda in Macedoniam praebendaque arbitratu consulis locauit et legatis 
Epirotarum pecuniam pro frumento soluit et Onesimum, Pythonis filium, nobilem 
Macedonem, in senatum introduxit. is pacis semper auctor regi fuerat monueratque, 
sicut pater eius Philippus institutum usque ad ultimum uitae diem seruarat cotidie, bis 
in die foederis icti cum Romanis perlegendi, ut eum morem, si non semper, crebro 
tamen usurparet. postquam deterrere eum a bello nequiit, primo subtrahere sese per 
alias atque alias «causas», ne interesset iis, quae non probabat, coepit; postremo, cum 
suspectum se esse cerneret et proditionis interdum crimine insimulari, ad Romanos 
transfugit «et» magno usui consuli fuit. ea introductus in curiam cum memorasset, 
senatus in formulam sociorum eum referri iussit, locum, lautia praeberi, agri Tarentini, 
qui publicus populi Romani esset, ducenta iugera dari, et aedes Tarenti emi. uti ea 
curaret, C. Decimio praetori mandatum. censum idibus Decembribus seuerius quam 
ante habuerunt: multis equi adempti, inter quos P. Rutilio, qui tribunus plebis eos 

uiolenter accusarat; tribu quoque is motus et aerarius factus. ad opera publica facienda 
cum eis dimidium ex uectigalibus eius anni attributum ex senatus consulto a 
quaestoribus esset, Ti. Sempronius ex ea pecunia, quae ipsi attributa erat, aedes P. 
Africani pone Ueteres ad Uortumni signum lanienasque et tabernas coniunctas in 
publicum emit basilicamque faciendam curauit, quae postea Sempronia appellata est. 


[17] lam in exitu annus erat, et propter Macedonici maxime belli curam in sermonibus 
homines habebant, quos in annum consules ad finiendum tandem id bellum crearent. 
itaque senatus consultum factum est, ut Cn. Seruilius primo quoque tempore ad comitia 
habenda ueniret. senatus consultum Sulpicius praetor ad consulem «misit, litterasque 
allatas a consule» post paucos dies recitauit, quibus «in» ante diem * * «comitia edixit: 
se ante eum diem» in urbem uenturum. et consul maturauit et comitia eo die, qui dictus 
erat, sunt perfecta. consules creati L. Aemilius Paulus iterum, quarto decumo anno 
postquam primo consul fuerat, et C. Licinius Crassus. praetores postero die facti Cn. 
«Baebius» Tampilus, L. Anicius Gallus, Cn. Octauius, P. Fonteius Balbus, M. Aebutius 
Helua, C. Papirius Carbo. omnia ut maturius agerentur, belli Macedonici stimulabat cura. 
itaque designatos extemplo sortiri placuit prouincias, ut, cum, utri Macedonia consuli 
cuique praetori classis euenisset, sciretur, ii iam inde cogitarent pararentque, quae bello 
usui forent, senatumque consulerent, si qua «de» re consulto opus esset. Latinas, ubi 
magistratum inissent, quod per religiones posset, primo quoque tempore fieri placere, 
ne quid consulem, cui eundum in Macedoniam esset, teneret. his decretis, consulibus 
Italia et Macedonia, praetoribus praeter duas iurisdictiones in urbe classis et Hispania et 
Sicilia et Sardinia prouinciae nominatae sunt. consulum Aemilio Macedonia, Licinio Italia 
euenit. praetores Cn. Baebius urbanam, L. Anicius peregrinam et si quo senatus 
censuisset, Cn. Octauius classem, P. Fonteius Hispaniam, «M. Aebutius Siciliam,» C. 
Papirius Sardiniam est sortitus. 


[18] Extemplo apparuit omnibus non segniter id bellum L. Aemilium gesturum, 
praeterquam quod "aliis uir erat, etiam quod dies noctesque intentus ea sola, quae ad 
id bellum pertinerent, animo agitabat. iam omnium primum a senatu petit, ut legatos in 
Macedoniam mitterent ad exercitus uisendos classemque et conperta referenda, quid 
aut terrestribus aut naualibus copiis opus esset; praeterea ut explorarent copias regias, 
quantum possent, qua prouincia nostra, qua hostium foret; utrum intra saltus castra 
Romani haberent, an iam omnes angustiae exsuperatae, et in aequa loca peruenissent; 
qui fideles nobis socii, qui dubii suspensaeque ex fortuna fidei, qui certi hostes 
uiderentur; quanti praeparati commeatus, et unde terrestri itinere, unde nauibus 
subportarentur; quid ea aestate terra marique rerum gestum esset: ex his bene cognitis 
certa in futurum consilia capi posse. senatus Cn. Seruilio consuli negotium dedit, ut tris 
in Macedoniam, quos L. Aemilio uideretur, legaret. legati biduo post profecti Cn. 
Domitius Ahenobarbus, A. Licinius Nerua, L. Baebius. 


Bis in exitu anni eius lapidatum esse nuntiatum est, «semel» in Romano agro, semel in 
Ueienti. bis nouemdiale sacrum factum est. sacerdotes eo anno mortui sunt P. 
Quinctilius Uarus flamen Martialis et M. Claudius Marcellus decemuir; in cuius locum Cn. 
Octauius suffectus. et iam magnificentia crescente notatum est ludis circensibus P. 

Corneli Scipionis Nasicae et P. Lentuli aedilium curulium sexaginta tres Africanas et 
quadraginta ursos et elephantos lusisse. 


[19] L. Aemilio Paulo C. Licinio consulibus, idibus Martiis, principio insequentis anni, cum 
in expectatione patres fuissent, maxime quidnam consul de Macedonia, cuius ea 
prouincia esset, referret, nihil se habere Paulus, quod referret, nondum «cum?» legati 
redissent, dixit. ceterum Brundisi legatos iam esse, bis ex cursu Dyrrachium reiectos. 
cognitis mox, quae nosci prius in rem esset, relaturum; id fore intra perpaucos dies. et 
ne quid profectionem suam teneret, pridie idus Apriles Latinis esse constitutam diem. 
sacrificio rite perfecto et se et Cn. Octauium, simul senatus censuisset, exituros esse. C. 
Licinio collegae suo fore curae se absente, ut, si qua parari mittique ad id bellum opus 
sit, parentur mittanturque. interea legationes exterarum nationum audiri posse. primi 
Alexandrini legati ab Ptolemaeo «et Cleo»patra regibus uocati sunt. sordidati, barba et 
capillo promisso, cum ramis oleae ingressi curiam procubuerunt, et oratio quam habitus 
fuit miserabilior. Antiochus Syriae rex, qui obses Romae fuerat, per honestam speciem 
maioris Ptolemaei reducendi in regnum, bellum cum minore fratre eius, qui tum 
Alexandriam tenebat, gerens et ad Pelusium nauali proelio «superior» fuerat et 
tumultuario opere ponte per Nilum facto transgressus cum exercitu obsidione ipsam 
Alexandream terrebat, nec procul abesse, quin poteretur regno opulentissimo, 
uidebatur. ea legati querentes orabant senatum, ut opem regno regibusque amicis 
impigre ferrent. ea merita populi Romani in Antiochum, eam apud omnes reges 
gentesque auctoritatem esse, ut, si legatos misissent, qui ei nuntiarent non placere 
senatui sociis regibus bellum fieri, extemplo abscessurus a moenibus Alexandreae 
abducturusque exercitum in Syriam esset. quod si cunctentur facere, breui extorres 
regno Ptolemaeum et Cleopatram Romam uenturos, cum pudore quodam populi 
Romani, quod nullam opem in ultimo discrimine fortunarum tulissent. moti patres 
precibus Alexandrinorum extemplo C. Popilium Laenatem et C. Decimium et C. Hostilium 
legatos ad finiendum inter reges bellum miserunt. prius Antiochum, dein Ptolemaeum 
adire iussi et nuntiare, ni absistatur bello, per utrum stetisset, eum non pro amico nec 
pro socio habituros esse. 


[20] His intra triduum simul cum legatis Alexandrinis profectis legati ex Macedonia 
quinquatribus ultimis adeo expectati uenerunt, ut, nisi uesper esset, extemplo senatum 
uocaturi consules fuerint. postero die senatus fuit legatique auditi sunt. ii nuntiant 
maiore periculo quam emolumento exercitum per inuios saltus in Macedoniam 
inductum. Pieriam, quo processisset, regem tenere; castra castris prope ita conlata esse, 
ut flumine Elpeo interiecto arceantur. neque regem pugnandi potestatem facere, nec 
nostris uim ad cogendum esse. hiemem etiam insuper rebus gerendis interuenisse. in 
otio militem ali, nec plus quam VI «dierum» frumentum habere. Macedonum dici 
triginta milia armatorum esse. si Ap. Claudio circa Lychnidum satis ualidus exercitus foret, 
potuisse eum ancipiti bello distinere regem: nunc et Appium, et «quod» cum eo praesidii 
sit, in summo periculo esse, nisi propere aut iustus exercitus eo mittatur, aut illi inde 
deducantur. ad classem se ex castris profectos sociorum naualium partem morbo 
audisse absumptam, partem, maxime qui ex Sicilia fuerint, domos suas abisse, et 
homines nauibus deesse; qui sint, neque stipendium accepisse neque uestimenta 

habere. Eumenen classemque eius, tamquam uento adlatas naues, sine causa et uenisse 
et abisse; nec animum eius regis constare satis uisum. sicut omnia de Eumene dubia, 
«ita» Attali egregie constantem fidem nuntiabant. 


[21] Legatis auditis tunc de bello referre sese L. Aemilius dixit. senatus decreuit, ut in 
octo legiones parem numerum tribunorum consules et populus crearent; creari autem 
neminem eo anno placere, nisi qui honorem gessisset. tum ex omnibus tribunis militum 
uti L. Aemilius in duas legiones in Macedoniam, quos eorum uelit, eligat, et ut sollemni 
Latinarum perfecto L. Aemilius consul, Cn. Octauius praetor, cui classis obtigisset, in 
prouinciam proficiscantur. additus est his tertius L. Anicius praetor, cuius inter 
peregrinos iurisdictio erat; eum in prouinciam Illyricum circa Lychnidum Ap. Claudio 
succedere placuit. dilectus cura C. Licinio consuli inposita. is septem milia ciuium 
Romanorum et equites ducentos scribere iussus et sociis nominis Latini septem milia 
peditum imperare, quadringentos equites, et Cn. Seruilio Galliam obtinenti prouinciam 
litteras mittere, ut sescentos equites conscriberet. hunc exercitum ad collegam primo 
quoque tempore mittere in Macedoniam iussus; neque in ea prouincia plus quam duas 
legiones esse; eas repleri, ut sena milia peditum, trecenos haberent equites; ceteros 
pedites «equites»que in praesidiis disponi. qui eorum idonei ad militandum non essent, 
dimitti. decem praeterea milia peditum imperata sociis et octingenti equites. id praesidii 
additum Anicio praeter duas legiones, quas portare in Macedoniam est iussus, quina 
milia peditum et ducenos habentes, trecenos equites. et in classem quinque milia 
naualium socium sunt scripta. Licinius consul duabus legionibus obtinere prouinciam 
iussus; eo addere sociorum decem milia peditum et sescentos equites. 


[22] Senatus consultis perfectis L. Aemilius consul e curia in contionem processit 
orationemque talem «habuit»: 'animaduertisse uideor, Quirites, maiorem mihi sortito 
Macedoniam prouinciam gratulationem factam, quam cum aut consul sum renuntiatus, 
aut quo die magistratum inii, neque id ob aliam causam, quam quia bello in Macedonia, 
quod diu trahitur, existimastis dignum maiestate populi Romani exitum per me inponi 
posse. deos quoque huic fauisse sorti spero eosdemque in rebus gerendis adfuturos esse. 
haec partim ominari, partim sperare possum; illud adfirmare pro certo audeo, me omni 
ope adnisurum esse, «ne» frustra uos hanc spem de me conceperitis. quae ad bellum 
opus sunt et senatus decreuit, et, quoniam extemplo proficisci placet neque ego in mora 
sum, C. Licinius collega, uir egregius, aeque enixe parabit ac si ipse id bellum gesturus 
esset. uos quae scripsero senatui ac uobis, «iis modo credite et cauete ru»mores 
credulitate uestra alatis, quorum auctor nemo extabit. nam nunc quidem, quod uulgo 
fieri, hoc praecipue bello, animaduerti, nemo tam famae contemptor est, cuius non 
debilitari animus possit. in omnibus circulis atque etiam, si dis placet, in conuiuiis sunt, 
qui exercitus in Macedoniam ducant, ubi castra locanda sint sciant, quae loca praesidiis 
occupanda, quando aut quo saltu intranda Macedonia, ubi horrea ponenda, qua terra, 
mari subuehantur commeatus, quando cum hoste manus conserendae, quando quiesse 
sit melius. nec, quid faciendum sit, modo statuunt, sed, quidquid aliter, quam ipsi 
censuere, factum est, consulem ueluti dicta die accusant. haec magna impedimenta res 
gerentibus «sunt:» neque enim omnes tam firmi et constantis animi contra aduersum 
rumorem esse possunt, «quam?» Q. Fabius fuit, qui suum imperium minui per uanitatem 

populi maluit, quam secunda fama male rem publicam gerere. non sum is, Quirites, qui 
non existumem admonendos duces esse: immo eum, qui de sua unius sententia omnia 
gerat, superbum iudico magis quam sapientem. quid ergo est? primum a prudentibus et 
proprie rei militaris peritis et usu doctis monendi imperatores sunt; deinde ab iis, qui 
intersunt gerendis «rebus, qui» loca, qui hostem, qui temporum opportunitatem uident, 
qui in eodem uelut nauigio participes sunt periculi. itaque si quis est, qui, quod e re 
publica sit, suadere se mihi in eo bello, quod gesturus sum, confidat, is ne deneget 
operam rei publicae et in Macedoniam mecum ueniat. naue, equo, tabernaculo, uiatico 
etiam a me iuuabitur; si quem id facere piget «et» otium urbanum militiae laboribus 
praeoptat, e terra ne gubernauerit. sermonum satis ipsa praebet urbs; «iis» 
loquacitatem suam contineat: nos castrensibus consiliis contentos futuros esse sciat.' ab 
hoc contione, Latinis, quae pridie kal. Apriles fuerunt, in monte sacrificio rite perpetrato 
protinus inde et consul et praetor Cn. Octauius in Macedoniam profecti sunt. traditum 
memoriae est maiore quam solita frequentia prosequentium consulem celebratum, ac 
prope certa spe ominatos esse homines, finem esse Macedonico bello maturumque 
reditum cum egregio triumpho consulis fore. 


[23] Dum haec in Italia geruntur, Perseus quod iam inchoatum perficere, quia inpensa 
pecuniae facienda erat, non inducebat in animum, ut Gentium lIllyriorum regem sibi 
adiungeret, hoc, postquam intrasse saltum Romanos et adesse discrimen ultimum belli 
animaduertit, non ultra differendum ratus, cum «per» Hippiam legatum trecenta argenti 
talenta pactus esset, ita ut obsides ultro citroque darentur, Pantauchum misit ex 
fidissimis amicis ad ea perficienda. Meteone Labeatidis terrae Pantauchus regi Illyrio 
occurrit; ibi et iusiurandum ab rege et obsides accepit. missus et a Gentio est legatus 
nomine Olympio, qui iusiurandum a Perseo obsidesque exigeret. cum eodem ad 
pecuniam accipiendam missi sunt; et auctore Pantaucho, qui Rhodum legati cum 
Macedonibus irent, Parmenio et Morcus destinantur. quibus ita mandatum, ut 
iureiurando obsidibusque et pecunia accepta tum demum Rhodum proficiscerentur: 
duorum simul regum nomine incitari Rhodios ad bellum Romanum posse. adiunctam 
ciuitatem, penes quam unam tum rei naualis gloria esset, nec terra nec mari spem 
relicturam Romanis. uenientibus lllyriis Perseus ab Elpeo amni ex castris cum omni 
equitatu profectus ad Dium occurrit. ibi ea, quae conuenerant, circumfuso agmine 
equitum facta, quos adesse foederi sanciendo cum Gentio societatis uolebat rex, 
aliquantum eam rem ratus animorum iis adiecturam. et obsides in conspectu omnium 
dati acceptique; et Pellam ad thensauros regios missis, qui pecuniam acciperent, qui 
Rhodum irent cum lIllyriis legatis Thessalonicae conscendere iussi. ibi Metrodorus erat, 
qui nuper ab Rhodo uenerat, auctoribusque Dinone et Polyarato, principibus ciuitatis 
eius, adfirmabat Rhodios paratos ad bellum esse. is princeps iunctae cum lllyriis 
legationis datus est. 


[24] Eodem tempore et ad Eumenen et ad Antiochum communia mandata, quae 
subicere condicio rerum poterat: natura inimica inter se esse liberam ciuitatem et regem. 
singulos populum Romanum adgredi et, quod indignum sit, regum uiribus reges 
oppugnare. Attalo adiutore patrem suum oppressum; Eumene adiuuante et quadam ex 
parte etiam Philippo, patre suo, Antiochum oppugnatum; in se nunc et Eumenen et 

Prusian armatos esse. si Macedoniae regnum sublatum foret, proxumam Asiam esse, 
quam iam ex parte sub specie liberandi ciuitates suam fecerint, deinde Syriam. iam 
Prusiam Eumeni honore praeferri, iam Antiochum uictorem ab Aegypto, praemio belli, 
arceri. haec cogitantem prouidere iubebat, ut aut ad pacem secum faciendam 
conpelleret Romanos aut perseuerantes in bello iniusto communes duceret omnium 
regum hostes. ad Antiochum aperta mandata erant; ad Eumenen per speciem 
captiuorum redimendorum missus legatus erat; «re» uera occultiora quaedam 
agebantur, quae in praesentia inuisum quidem et suspectum Romanis Eumenen falsis 
grauioribus«que criminibus onerarunt;» proditor enim ac prope hostis habitus, dum 
inter se duo reges captantes fraude et auaritia certant. Cydas erat Cretensis, ex intimis 
Eumenis. hic prius ad Amphipolim cum Chimaro quodam populari suo, militante apud 
Persea, inde postea ad Demetriadem semel cum Menecrate quodam, iterum cum 
Antimacho, regiis ducibus, sub ipsis moenibus urbis conlocutus fuerat. Herophon 
quoque, qui tum missus est, duabus ad eundem Eumenen iam ante legationibus functus 
erat. quae conloquia occulta et legationes infames quidem erant, sed, quid actum esset 
quidue inter reges conuenisset, ignorabatur. res autem ita sese habuit. 


[25] Eumenes neque fauit uictoriae Persei, neque bello eam iuuare «in» animo habuit, 
non tam quia paternae inter eos inimicitiae erant, quam ipsorum odiis inter se accensae: 
non ea regum aemulatio, ut aequo animo Persea tantas apisci opes tantamque gloriam, 
quanta Romanis uictis eum manebat, Eumenes uisurus fuerit. cernebat et Persea iam 
inde ab initio belli omni modo spem pacis temptasse et in dies magis, quo propior 
admoueretur terror, nihil neque agere aliud neque cogitare; Romanos quoque, quia 
traheretur diutius spe ipsorum bellum, et ipsos duces et senatum, non abhorrere a 
finiendo tam incommodo ac difficili bello. hac utriusque partis uoluntate explorata, quod 
fieri etiam sua sponte taedio ualidioris, metu infirmioris credebat posse, in eo suam 
operam uenditare conciliandae gratia pacis cupiit. nam modo ne iuuaret bello Romanos 
terra marique, modo pacis patrandae cum Romanis paciscebatur mercedem: ne bello 
interesset, mille «talenta, ut pacem conciliaret, mille» et quingenta. in utrumque non 
fidem modo se, sed obsides quoque dare paratum esse ostendebat. Perseus ad rem 
inchoandam promptissimus erat cogente metu et de obsidibus accipiendis sine dilatione 
agebat, conueneratque, ut accepti Cretam mitterentur. ubi ad pecuniae mentionem 
uentum erat, ibi haesitabat; et utique alteram [in] tanti nominis regibus turpem ac 
sordidam et danti et magis accipienti mercedem esse aiebat; in spem Romanae pacis 
non recusare inpensam, sed eam pecuniam perfecta re daturum, interea Samothracae 
in templo depositurum. ea insula cum ipsius dicionis esset, uidere Eumenes nihil 
interesse, «ibi» an Pellae pecunia esset; id agere, ut partem aliquam praesentem ferret. 
ita nequiquam inter se captati nihil praeter infamiam mouerunt. 


[26] Nec haec tantum Persei per auaritiam est dimissa res, cum pecunia soluta aut 
pacem habere per Eumenen, quae uel parte regni redimenda esset, aut deceptus 
protrahere inimicum mercede onustum et hostes merito ei Romanos posset facere; sed 
et ante Genti regis parata societas et tum Gallorum effusorum per Illyricum ingens 
oblatum «auxilium» auaritia dimissum est. ueniebant decem milia equitum, par 
numerus peditum et ipsorum iungentium cursum equis et in uicem prolapsorum 

equitum uacuos capientium ad pugnam equos. hi pacti erant eques denos praesentes 
aureos, pedes quinos, mille dux eorum. uenientibus his Perseus ab Elpeo ex castris 
profectus obuiam cum dimidia copiarum parte denuntiare per uicos urbesque, quae 
uiae propinquae sunt, coepit, ut commeatus expedirent, frumenti, uini, pecorum ut 
copia esset. ipse equos phalerasque et sagula donum principibus ferre et paruom auri, 
quod inter paucos diuideret, multitudinem credens trahi spe posse. ad Almanam urbem 
peruenit et in ripa fluminis Axi posuit castra. circa Desudabam in Maedica exercitus 
Gallorum consederat, mercedem pactam opperiens. eo mittit Antigonum, ex purpuratis 
unum, qui iuberet multitudinem Gallorum ad Bylazora-Paeoniae is locus est-castra 
mouere, principes ad se uenire frequentes. septuaginta quinque milia ab Axio flumine 
et castris regis aberant. haec mandata ad eos cum pertulisset Antigonus adiecissetque, 
per quantam omnium praeparatam cura regis copiam ituri forent quibusque muneribus 
principes aduenientes uestis, argenti equorumque excepturus rex esset, de his quidem 
se coram cognituros respondent, illud, quod praesens pepigissent, interrogant, ecquid 
aurum, quod in singulos pedites equitesque diuidendum esset, secum aduexisset. cum 
ad id nihil responderetur, Clondicus, regulus eorum, 'abi, renuntia ergo' inquit 'regi, nisi 
aurum obsidesque accepissent, nusquam inde Gallos longius uestigium moturos.' haec 
relata regi cum esset, aduocato consilio cum, quid omnes suasuri essent, appareret, ipse 
pecuniae quam regni melior custos institit de perfidia et feritate Gallorum disserere, 
multorum iam ante cladibus experta: periculosum esse tantam multitudinem in 
Macedoniam accipere, «ne» grauiores eos socios habeant quam hostes Romanos. 
quinque milia equitum satis esse, quibus et uti ad bellum possent, et quorum 
multitudinem ipsi non timeant. 


[27] Apparebat omnibus mercedem timeri nec quicquam aliud; sed cum suadere 
consulenti nemo auderet, remittitur Antigonus, qui nuntiaret quinque milium equitum 
opera tantum uti regem, non tenere multitudinem aliam. quod ubi audiuere barbari, 
ceterorum quidem fremitus fuit indignantium se frustra excitos sedibus suis; Clondicus 
rursus interrogat, ecquid ipsis quinque milibus, quod conuenisset, numeraret? cum 
aduersus id quoque misceri ambages cerneret, inuiolato fallaci nuntio, quod uix 
sperauerat ipse posse contingere, retro ad Histrum perpopulati Threciam, qua uicina 
erat uiae, redierunt. quae manus, quieto sedente rege ad Elpeum aduersus Romanos, 
«per» Perrhaebiae saltum in Thessaliam traducta non agros tantum nudare populando 
potuit, ne quos inde Romani commeatus expectarent, sed ipsas excindere urbes tenente 
ad Elpeum Perseo Romanos, ne urbibus sociis opitulari possent. ipsis quoque Romanis 
de se cogitandum fuisset, quando neque manere amissa Thessalia, unde exercitus 
alebatur, potuissent, neque progredi, cum ex aduerso castra Macedonum «essent. hoc 
amisso auxilio Perseus animos Macedonum,» qui ea pependerant spe, haud mediocriter 
debilitauit. eadem auaritia Gentium regem sibi alienauit. nam cum trecenta talenta 
Pellae missis a Gentio numerasset, signare eos pecuniam passus «est;» inde decem 
talenta ad Pantauchum missa, eaque praesentia dari regi iussit; reliquam pecuniam 
signatam lllyriorum signo portantibus suis praecipit, paruis itineribus ueherent, dein 
cum ad finem Macedoniae uentum esset, subsisterent ibi ac nuntios ab se opperirentur. 
Gentius exigua parte pecuniae accepta cum adsidue «a» Pantaucho ad lacessendos 

hostili facto Romanos stimularetur, M. Perpennam et L. Petilium legatos, qui tum forte 
ad eum uenerant, in custodiam coniecit. hoc audito Perseus contraxisse eum 
necessitatem ratus ad bellandum utique cum Romanis, ad reuocandum, qui pecuniam 
portabat, misit, uelut nihil aliud agens, quam ut quanta maxima posset praeda ex se 
uicto Romanis reseruaretur. et ab Eumene Herophon ignotis, quae occulte acta erant, 
redit. de captiuis actum esse et ipsi euolgauerant et Eumenes consulem uitandae 
suspicionis causa certiorem fecit. 


[28] Perseus post reditum ab Eumene Herophontis spe deiectus Antenorem et 
Callippum praefectos classis cum quadraginta lembis-adiectae ad hunc numerum 
quinque pristes erant-Tenedum mittit, ut inde sparsas per Cycladas insulas naues, 
Macedoniam cum frumento petentes, tutarentur. Cassandreae deductae naues in 
portus primum, qui sub Atho monte sunt, «in»de Tenedum placido mari cum traiecissent, 
stantis in portu Rhodias apertas naues Eudamumque, praefectum earum, inuiolatos 
atque etiam benigne appellatos dimiserunt. cognito deinde in latere altero quinquaginta 
onerarias suarum stantibus in ostio portus Eumenis rostratis, quibus Damius praeerat, 
inclusas esse, circumuectus propere ac summotis terrore hostium nauibus, onerarias 
datis, qui prosequerentur, decem lembis in Macedoniam mittit, ita ut in tutum prosecuti 
redirent Tenedum. nono post die ad classem iam ad Sigeum stantem redierunt. inde 
Subota-insula est interiecta Elaeae et Chio-traiciunt. forte postero die, quam Subota 
classis tenuit, quinque et triginta naues, quas hippagogus uocant, ab Elaea profectae 
cum equitibus Gallis equisque Phanas promunturium Chiorum petebant, unde 
transmittere in Macedoniam possent. Attalo ab Eumene mittebantur. has naues per 
altum ferri cum ex specula signum datum Antenori esset, profectus ab Subotis inter 
Erythrarum promunturium Chiumque, qua artissimum fretum est, iis occurrit. nihil 
minus credere praefecti Eumenis, quam Macedonum classem in illo uagari mari: nunc 
Romanos esse, nunc Attalum aut remissos aliquos ab Attalo ex castris Romanis 
Pergamum petere. sed cum iam adpropinquantium forma lemborum haud dubia esset 
et concitatio remorum derectaeque in se prorae hostis adpropinquare aperuissent, tunc 
iniecta trepidatio est. cum resistendi spes nulla esset inhabilique nauium genere et Gallis 
uix quietem ferentibus in mari, pars eorum, qui propiores continentis litori erant, in 
Erythraeam enarunt, pars uelis datis ad Chium naues eiecere relictisque equis effusa 
fuga urbem petebant. sed propius urbem lembi accessuque commodiore cum 
exposuissent armatos, partim in uia fugientes Gallos adepti Macedones ceciderunt, 
partim ante portam exclusos. clauserant enim Chii portas ignari, qui fugerent aut 
sequerentur. octingenti ferme Gallorum occisi, ducenti uiui capti; equi pars in mari 
fractis nauibus absumpti, parti neruos succiderunt in litore Macedones. uiginti eximiae 
equos formae cum captiuis eosdem decem lembos, quos ante miserat, Antenor 
deuehere Thessalonicam iussit et primo quoque tempore ad classem reuerti; Phanis se 
eos expectaturum. triduum ferme classis ad urbem «stetit». Phanas inde progressi sunt 
et spe celerius regressis decem lembis euecti Aegaeo mari Delum traiecerunt. 


[29] Dum haec geruntur, legati Romani, C. Popilius et C. Decimius et C. Hostilius, a 
Chalcide profecti tribus quinqueremibus Delum cum uenissent, lembos ibi Macedonum 
quadraginta et quinque regis Eumenis quinqueremis inuenerunt. sanctitas templi 

insulaeque inuiolatos praestabat omnes. itaque permixti Romanique et Macedones et 
Eumenis nauales socii [et] in templo indutias religione loci praebente uersabantur. 
Antenor, Persei praefectus, cum aliquas alto praeferri onerarias naues ex speculis 
significatum foret, parte lemborum ipse insequens, parte per Cyclades disposita, 
praeterquam si quae Macedoniam peterent, omnes aut supprimebat aut spoliabat 
naues. quibus poterat Popilius «aut suis» aut Eumenis nauibus succurrebat; sed «e»uecti 
nocte binis aut ternis plerumque lembis Macedones fallebant. per id fere tempus legati 
Macedones lllyriique simul Rhodum uenerunt, quibus auctoritatem addidit non 
lemborum modo aduentus passim per Cycladas atque Aegaeum uagantium mare, sed 
etiam coniunctio ipsa regum Persei Gentique et fama cum magno numero peditum 
equitumque uenientium Gallorum. et iam cum accessissent animi Dinoni ac Polyarato, 
qui Persei partium erant, non benigne modo responsum regibus est, «sed» palam 
pronuntiatum bello finem se auctoritate sua inposituros esse; itaque ipsi quoque reges 
aequos adhiberent animos ad pacem accipiendam. 


[30] lam ueris principium erat nouique duces in prouincias uenerant, consul Aemilius in 
Macedoniam, Octauius Oreum ad classem, Anicius in Illyricum, cui bellandum aduersus 
Gentium «erat. Gentius» patre Pleurato, rege lllyriorum, et matre Eurydica genitus 
fratres duos, Platorem utroque parente, Carauantium matre eadem natum, habuit. hoc 
propter ignobilitatem paternam minus suspecto Platorem occidit et duos amicos eius, 
Ettritum et Epicadum, impigros uiros, quo tutius regnaret. fama fuit Monuni, 
Dardanorum principis, filiam Etutam pacto fratri eum inuidisse, tamquam his nuptiis 
adiungenti sibi Dardanorum gentem; et simillimum id uero fecit ducta ea uirgo Platore 
interfecto. grauis deinde dempto «a» fratre metu popularibus esse coepit; et uiolentiam 
insitam ingenio intemperantia uini accendebat. ceterum, sicut ante dictum est, ad 
Romanum incitatus bellum Lissum omnis copias contraxit. quindecim milia armatorum 
fuerunt. inde fratre in Cauiorum gentem ui aut terrore subigendam cum mille peditibus 
et quinquaginta equitibus misso, ipse ad Bassaniam urbem quinque milia ab Lisso ducit. 
socii erant Romanorum; itaque per praemissos nuntios prius temptati obsidionem pati 
quam dedere sese maluerunt. Carauantium in Cauiis Durnium oppidum aduenientem 
benigne accepit; Carauandis, altera urbs, exclusit; et agros eorum «cum» effuse uastaret, 
aliquot palati milites agrestium concursu interfecti sunt. iam et Ap. Claudius adsumptis 
ad eum exercitum, quem habebat, Bullinorum et Apolloniatium et Dyrrachinorum 
auxiliis profectus ex hibernis circa Genusum amnem castra habebat, audito foedere inter 
Persea et Gentium et legatorum uiolatorum iniuria accensus, bellum haud dubie 
aduersus eum gesturus. Anicius praetor eo tempore Apolloniae auditis, quae in Illyrico 
gererentur, praemissisque ad Appium litteris, ut se ad Genusum opperiretur, triduo et 
ipse in castra uenit et ad ea, quae habebat, auxilia «e» Parthinorum iuuentute 
«adiunctis» duobus milibus peditum et equitibus ducentis-peditibus Epicadus, equitibus 
Algalsus praeerat-parabat ducere in Illyricum, maxime ut Bassanitas solueret obsidione. 
tenuit impetum eius fama lemborum uastantium maritimam oram. octoginta erant 
lembi, auctore Pantaucho missi a Gentio ad Dyrrachinorum et Apolloniatium agros 
populandos. tum classis ad * * * * * to eo tradiderunt se. 

[31] Deinceps et urbes regionis eius idem faciebant, adiuuante inclinationem animorum 
clementia «in» omnis et iustitia praetoris Romani. ad Scodram inde uentum est, quod 
belli caput erat, non eo solum, quod Gentius eam sibi ceperat uelut regni totius arcem, 
sed etiam quod Labeatium gentis munitissima longe est et difficilis aditu. duo cingunt 
eam flumina, Clausal a latere urbis, quod in orientem patet, praefluens, Barbanna ab 
regione occidentis, ex Labeatide palude oriens. hi duo amnes confluentes incidunt 
"Oriundi flumini, quod ortum ex monte Scordo, multis et aliis auctum aquis, mari 
Hadriatico infertur. mons Scordus, longe altissimus regionis eius, ab oriente Dardanicam 
subiectam habet, a meridie Macedoniam, ab occasu Illyricum. quamquam munitum situ 
naturali oppidum erat gensque id tota lllyriorum et rex ipse tuebatur, tamen praetor 
Romanus, quia prima successerant prospere, fortunam totius rei principia secuturam 
esse ratus et repentinum ualiturum terrorem, instructo exercitu ad moenia succedit. 
quod si clausis portis muros portarumque turris dispositi armati defendissent, uano cum 
incepto moenibus pepulissent Romanos: nunc porta egressi proelium loco aequo maiore 
animo commiserunt quam sustinuerunt. pulsi enim et fuga conglobati, cum ducenti 
amplius in ipsis faucibus portae cecidissent, tantum intulerunt terrorem, ut oratores 
extemplo ad praetorem mitteret Gentius Teuticum et Bellum, principes gentis, per quos 
indutias peteret, ut deliberare de statu rerum suarum posset. triduo in hoc dato, cum 
castra Romana quingentos ferme passus ab urbe abessent, nauem conscendit et flumine 
Barbanna nauigat in lacum Labeatum, uelut secretum locum petens ad consultandium, 
sed, ut apparuit, falsa spe excitus Carauantium fratrem multis milibus armatorum 
«co»actis ex ea regione, in quam missus erat, aduentare. qui postquam euanuit rumor, 
tertio post die nauem eandem secundo amni Scodram demisit; praemissisque nuntiis, 
ut sibi appellandi praetoris potestas fieret, copia facta in castra uenit. et principium 
orationis ab accusatione stultitiae orsus suae, postremo ad preces lacrimasque effusus, 
genibus praetoris accidens in potestatem sese dedit. primo bonum animum habere 
iussus, ad cenam etiam inuitatus in urbem ad suos redit. et cum praetore eo die 
honorifice est epulatus, deinde in custodiam C. Cassio tribuno militum traditus, uix 
gladiatorio accepto, decem talentis, ab rege rex, ut in eam fortunam recideret. 


[32] Anicius Scodra recepta nihil prius quam requisitos Petilium Perpennamque legatos 
ad se duci iussit. quibus splendore suo restituto Perpennam extemplo mittit ad 
conprehendendos amicos cognatosque regis; qui Meteonem, Labeatium gentis urbem, 
profectus Etleuam uxorem cum filiis duobus, Scerdilaedo Pleuratoque, et Carauantium 
fratrem Scodram in castra adduxit. Anicius bello Illyrico intra triginta dies perfecto 
nuntium uictoriae Perpennam Romam misit et post dies paucos Gentium regem ipsum 
cum parente, coniuge ac liberis ac fratre aliisque principibus Illyriorum hoc unum bellum 
prius perpetratum quam coeptum Romae auditum est. 


Quibus diebus haec agebantur, Perseus quoque in magno terrore erat propter 
aduentum simul Aemili noui consulis, quem cum ingentibus minis aduentare audiebat, 
simul Octaui praetoris. nec minus terroris a classe Romana et periculo maritumae orae 
habebat. Thessalonicae Eumenes et Athenagoras praeerant cum paruo praesidio 
duorum milium caetratorum. eo et Androclen praefectum mittit iussum sub ipsis 
naualibus castra habere. Aenean mille equites «et» Creon Antigonensis missi ad 

tutandam maritumam oram, ut, quocumque litore adplicuisse naues hostium audissent, 
extemplo ferrent agrestibus opem. quinque milia Macedonum missa ad praesidium 
Pythoi et Petrae, quibus praepositi erant Histiaeus et Theogenes et Midon. his profectis 
ripam munire Elpei fluminis adgressus est, quia sicco alueo transiri poterat. huic «rei» ut 
omnis multitudo uacaret, feminae ex propinquis urbibus coactae cibaria in castra 
adferebant; miles iussus ex propinquis siluis benigne * * * *. 


[33] * * conferre, postremo sequi se utrarios ad mare, quod minus trecentos passus 
aberat, iussit et in litore alios alibi modicis interuallis fodere. montes ingentis altitudinis 
spem faciebant, eo magis quia nullos apertos emergerent riuos, occultos contineri 
latices, quorum uenae in mare permanantes undae miscerentur. uix diducta summa 
harena erat, cum scaturrig«in»es turbidae primo et tenues emicare, dein liquidam 
multamque fundere aquam uelut deum dono coeperunt. aliquantum ea quoque res duci 
famae et auctoritatis apud milites adicit. iussis deinde militibus expedire arma ipse cum 
tribunis primisque ordinibus ad contemplandos transitus «processit, qua» descensus 
facilis armatis, qua in ulteriorem ripam minime inicus ascensus esset. his satis exploratis 
illa quoque «nouauit;» primum, ut ordine ac sine tumultu omnia in agmine ad nutum 
imperiumque ducis fierent, prouidit: ubi omnibus simul pronuntiaretur, quid fieret, 
neque omnes exaudirent, incerto imperio accepto alios ab se adicientes plus eo, quod 
imperatum sit, alios minus facere; clamores deinde dissonos oriri omnibus locis, et prius 
hostes quam ipsos, quid paretur, scire. placere igitur tribunum militum primo pilo 
legionis secretum edere imperium, illum et dein singulos proximo cuique in ordine 
centurioni dicere, quid opus facto sit, siue a primis signis ad nouissimum agmen, siue ab 
extremis ad primos perferundum imperium sit. uigiles etiam nouo more scutum in 
uigiliam ferre uetuit: non enim in pugnam uigilem ire, ut armis utatur, sed ad uigilandum, 
ut, cum senserit hostium aduentum, recipiat se excitetque ad arma alios. scuto prae se 
erecto stare galeatos; deinde, ubi fessi sint, innixos pilo, capite super marginem scuti 
posito sopitos stare, ut fulgentibus armis procul conspici ab hoste possint, ipsi nihil 
prouideant. stationum quoque morem mutauit. armati omnes, et frenatis equis equites, 
diem totum perstabant; id cum aestiuis diebus urente adsiduo sole fieret, tot horarum 
aestu et languore ipsos equosque fessos integri saepe adorti hostes uel pauci plures 
uexabant. itaque ex matutina statione ad meridiem decedi et in postmeridianam 
succedere alios iussit; ita numquam fatigatos recens hostis adgredi poterat. 


[34] Haec cum ita fieri placere contione aduocata pronuntiasset, adiecit urbanae 
contioni conuenientem orationem: unum imperatorem in exercitu prouidere et 
consulere, quid agendum sit, debere, nunc per se, nunc cum iis, quos aduocauerit in 
consilium; qui non sint aduocati, eos nec palam nec secreto iactare consilia sua. militem 
haec tria curare debere, corpus ut quam ualidissimum et pernicissimum habeat, arma 
apta, cibum paratum ad subita imperia; cetera scire de se dis immortalibus et imperatori 
suo curae esse. in quo exercitu milites consultent, imperator rumoribus uulgi 
circumagatur, ibi nihil salutare esse. se, quod sit officium imperatoris, prouisurum, ut 
bene gerendae rei occasionem iis praebeat: illos nihil, quid futurum sit, quaerere, ubi 
datum signum sit, tum militarem nauare «operam debere.» ab his praeceptis contionem 
dimisit, uolgo etiam ueteranis fatentibus se illo primum die, tamquam tirones, quid 

agendum esset in re militari, didicisse. non sermonibus tantum his, cum quanto adsensu 
audissent uerba consulis, ostenderunt, sed rerum praesens effectus erat. neminem totis 
mox castris quietum uideres: acuere alii gladios, alii galeas bucculasque [scutorum], alii 
loricas tergere, alii aptare corpori arma experirique sub his membrorum agilitatem, 
quatere alii pila, alii micare gladiis mucronemque intueri, ut facile quis cerneret, ubi 
primum conserendi manum cum hoste data occasio esset, aut uictoria egregia aut morte 
memorabili finituros bellum. Perseus quoque, cum aduentu consulis simul et ueris 
principio strepere omnia mouerique apud hostes uelut nouo bello cerneret, mota a Phila 
castra in aduersa ripa posita, nunc ad contemplanda opera sua circumire ducem haud 
dubie transitus speculant«em, nunc * * * * * * Roma»norum esse. 


[35] Quae res Romanis auxit animos. Macedonibus regique eorum haud mediocrem 
attulit terrorem. et primo supprimere in occulto famam eius rei est conatus, missis, qui 
Pantauchum inde uenientem adpropinquare castris uetarent. sed iam et pueri quidam 
uisi ab suis erant inter obsides Illyrios ducti, et quo quaeque accuratius celantur, eo 
facilius loquacitate regiorum ministrorum emanant. 


Sub idem tempus Rhodii legati in castra uenerunt cum isdem de pace mandatis, quae 
Romae ingentem iram patrum excitauerant. multo iniquioribus animis a castrensi 
consilio auditi sunt. itaque cum «alii legatos in uincula coniciendos censerent,» alii 
praecipites sine responso agendos e castris, pronuntiauit «consul» post diem quintum 
decimum se responsum daturum. interim, ut appareret, quantum pacificantium 
Rhodiorum auctoritas ualuisset, consultare de ratione belli gerendi coepit. placebat 
quibusdam et maxime minoribus natu per Elpei ripam munitionesque uim facere: 
confertis et uno «agmine impetum?» facientibus resistere Macedonas non posse, ex tot 
castellis aliquanto altioribus ac munitioribus, quae ualidis praesidiis insedissent, priore 
anno deiectos. aliis placebat Octauium cum classe Thessalonicam petere et populatione 
maritumae orae distringere copias regias, ut altero ab tergo se ostendente bello 
circumactus ad interiorem partem regni tuendam nudare aliqua parte transitus Elpei 
cogeretur. ipsi natura et operibus inexsuperabilis ripa uidebatur, et praeterquam quod 
tormenta ubique disposita essent, missilibus etiam melius et certiore ictu hostis uti 
audierat. alio spectabat mens tota ducis; dimissoque consilio Perrhaebos mercatores 
Coenum et Menophilum, notae iam sibi et fidei et prudentiae homines, accersitos 
secreto percunctatur, quales ad Perrhaebiam transitus sint. cum loca non iniqua esse 
dicerent, praesidiis autem regiis obsideri, spem cepit, si nocte inprouiso ualida manu 
adgressus necopinantis esset, deici praesidia posse: iacula enim et sagittas et cetera 
missilia in tenebris, ubi, quid petatur, procul prouideri nequeat, inutilia esse; gladio 
comminus geri rem in permixta turba, quo miles Romanus uincat. his ducibus usurus 
praetorem Octauium accersitum, exposito, quid pararet, Heracleum cum classe petere 
iubet et mille hominibus decem dierum cocta cibaria habere. ipse P. Scipionem Nasicam, 
Q. Fabium Maximum filium suum cum quinque «milibus» delectis militum Heracleum 
mittit, uelut classem conscensuros ad maritumam oram interioris Macedoniae, quod in 
consilio agitatum erat, uastandam. secreto indicatum cibaria his praeparata ad classem 
esse, ne quid eos moraretur. inde iussi duces itineris ita diuidere uiam, ut quarta uigilia 
tertio die Pythoum adoriri possent. ipse postero die, ut detineret regem ab circumspectu 

rerum aliarum, prima luce medio in alueo cum stationibus hostium proelium commisit; 
pugnatumque utrimque est leui armatura. nec grauioribus armis in tam inaequali alueo 
pugnari poterat. descensus ripae utriusque in alueum trecentorum ferme passuum erat; 
medium spatium torrentis alibi aliter cauati paulo plus quam mille passus patebat. ibi in 
medio spectantibus utrimque ex uallo castrorum «hinc rege», hinc consule cum suis 
legionibus pugnatum est. missilibus procul regia auxilia melius pugnabant; comminus 
stabilior et tutior aut parma aut scuto Ligustico Romanus erat. meridie fere receptui cani 
suis consul iussit. ita eo die diremptum proelium est haud paucis utrimque interfectis. 
sole orto postero die inritatis certamine animis etiam acrius concursum est. sed Romani 
non ab iis tantum, cum quibus contractum certamen erat, sed multo magis ab ea 
multitudine, quae disposita in turribus stabat, omni genere missilium telorum ac saxis 
maxime uolnerabantur. ubi propius ripam hostium subissent, tormentis missa etiam ad 
ultimos perueniebant. multo pluribus eo die amissis consul paulo serius recepit suos. 
tertio die proelio abstinuit, degressus ad imam partem castrorum, ueluti per deuexum 
in mare bracchium transitum temptaturus. Perseus, quod in oculis erat * * * * *, 


[36] «tempus» anni post circumactum solstitium erat; hora diei iam ad meridiem 
uergebat; iter multo puluere et incalescente sole factum erat. lassitudo et sitis iam 
sentiebatur et meridiem aestum magis accensurum cum mox adpareret, statuit sic 
adfectos recenti atque integro hosti non abicere; sed tantus ardor in animis ad 
dimicandum utcumque erat, ut consuli non minore arte ad suos eludendos quam ad 
hostes opus esset. nondum omnibus instructis instabat tribunis militum, ut maturarent 
instruere; circumibat ipse ordines; animos militum hortando in pugnam accendebat. ibi 
primo alacres signum poscebant; deinde, quantum incresceret aestus, et uoltus minus 
uigentes et uoces segniores erant, et quidam incumbentes scutis nixique pilis stabant 
tum iam aperte primis ordinibus inperat, metarentur frontem castrorum et inpedimenta 
constituerent. quod ubi fieri milites sensere, alii gaudere palam, quod fessos uiae labore 
flagrantissimo aestu non coegisset pugnare; legati circa imperatorem ducesque externi 
erant, inter quos et Attalus, omnes adprobantes, dum pugnaturum consulem 
credebant-neque enim ne his «quidem» cunctationem aperuerat suam-; tunc 
mutatione consilii subita cum alii silerent, Nasica unus ex omnibus ausus est monere 
consulem, ne hostem ludificatum priores imperatores fugiendo certamen manibus 
emitteret: uereri, ne, «si» nocte abeat, sequendus maximo labore ac periculo in intima 
Macedoniae sit, aestasque, sicut prioribus ducibus, per calles saltusque Macedonicorum 
montium uagando circumagatur. se magnopere suadere, dum in campo patenti hostem 
habeat, adgrediatur, nec oblatam occasionem uincendi amittat. consul nihil offensus 
libera admonitione tam clari adulescentis 'et ego' inquit 'animum istum habui, Nasica, 
quem tu nunc habes, et, quem ego nunc habeo, tu habebis. multis belli casibus didici, 
quando pugnandum, quando abstinendum pugna sit. non operae est stanti nunc in acie 
docere, quibus de causis hodie quiesse melius sit. rationes alias reposcito; nunc 
auctoritate ueteris imperatoris contentus eris.' conticuit adulescens: haud dubie uidere 
aliqua impedimenta pugnae consulem, quae sibi non apparerent. 


[37] Paulus postquam metata castra impedimentaque conlocata animaduertit, ex 
postrema acie triarios primos subducit, deinde principes, stantibus in prima acie hastatis, 

si quid hostis moueret, postremo hastatos, ab dextro primum cornu singulorum 
paulatim signorum milites subtrahens. ita pedites equitibus cum leui armatura ante 
aciem hosti oppositis sine tumultu abducti, nec ante, quam prima frons ualli ac fossa 
perducta est, ex statione equites reuocati sunt. rex quoque, cum sine detractatione 
paratus pugnare eo die fuisset, contentus eo, quod per hostem moram fuisse scirent, et 
ipse in castra copias reduxit. 


Castris permunitis C. Sulpicius Gallus, tribunus militum secundae legionis, qui praetor 
superiore anno fuerat, consulis permissu ad contionem militibus uocatis pronuntiauit, 
nocte proxima, ne quis id pro portento acciperet, ab hora secunda usque ad quartam 
horam noctis lunam defecturam esse. id quia naturali ordine statis temporibus fiat, et 
sciri ante et praedici posse. itaque quem ad modum, quia certi solis lunaeque et ortus 
et occasus sint, nunc pleno orbe, nunc senescentem exiguo cornu fulgere lunam non 
mirarentur, ita ne obscurari quidem, cum condatur umbra terrae, trahere in prodigium 
debere. nocte, quam pridie nonas Septembres insecuta est dies, edita hora luna cum 
defecisset, Romanis militibus Galli sapientia prope diuina uideri; Macedonas ut triste 
prodigium, occasum regni perniciemque gentis portendens, mouit nec aliter uates. 
clamor ululatusque in castris Macedonum fuit, donec luna in suam lucem emersit. 


Postero die-tantus utrique ardor exercitui ad concurrendum fuerat, ut et regem et 
consulem suorum quidam, quod sine proelio discessum esset, accusarent-regi prompta 
defensio erat, non eo solum, quod hostis prior aperte pugnam detractans in castra 
copias reduxisset, sed etiam quod eo loco signa constituisset, quo phalanx, quam 
inutilem uel mediocris iniquitas loci efficeret, promoueri non posset. consul ad id, quod 
pridie praetermisisse pugnandi occasionem uidebatur et locum dedisse hosti, si nocte 
abire uellet, tunc quoque per speciem immolandi terere uidebatur tempus, cum luce 
prima ad signum propositum pugnae exeundum in aciem fuisset. tertia demum hora 
sacrificio rite perpetrato ad consilium uocauit; atque ibi, quod rei gerendae tempus 
esset, loquendo et intempestiue consultando uidebatur quibusdam extrahere. 
«aduersus eos» sermones talem consul orationem habuit. 


[38] 'P. Nasica, egregius adulescens, ex omnibus unus, quibus hesterno die pugnari 
placuit, denudauit mihi suum consilium; idem postea, ita ut transisse in sententiam 
meam uideri posset, tacuit. quibusdam aliis absentem carpere imperatorem quam 
praesentem monere melius uisum est. et tibi, P. Nasica, et quicumque idem, quod «tu», 
occultius senserunt, non grauabor reddere dilatae pugnae rationem. nam tantum abest, 
ut me hesternae quietis paeniteat, ut seruatum a me exercitum eo consilio credam. in 
qua me opinione sine causa esse ne quis uestrum credat, recognoscat agedum mecum, 
si uidetur, quam multa pro hoste et aduersus nos fuerint. iam omnium primum, 
quantum numero nos praestent, neminem uestrum nec ante ignorasse et hesterno die 
explicatam intuentis aciem animaduertisse certum habeo. ex hac nostra paucitate 
quarta pars militum praesidio inpedimentis relicta erat; nec ignauissimum quemque 
relinqui ad custodiam sarcinarum scitis. sed fuerimus omnes: paruom hoc tandem esse 
credimus, quod ex his castris, in quibus hac nocte mansimus, exituri in aciem hodierno 
aut summum crastino die, si ita uidebitur, diis bene iuuantibus sumus? nihilne interest, 

utrum militem, quem neque uiae labor eo die neque operis fatigauerit, requietum, 
integrum in tentorio suo arma capere iubeas atque in aciem plenum uirium, uigentem 
et corpore et animo educas, an longo itinere fatigatum et onere fessum, madentem 
sudore, arentibus siti faucibus, ore atque oculis repletis puluere, torrente meridiano sole, 
hosti obicias recenti, requieto, qui nulla re ante consumptas uires ad proelium adferat? 
quis, pro deum fidem, ita conparatus, uel iners atque inbellis, fortissimum uirum «non» 
uicerit? quid, quod hostes per summum otium instruxerant aciem, praeparauerant 
animos, stabant conpositi suis quisque ordinibus, nobis tunc repente trepidandum in 
acie instruenda erat et incompositis concurrendum? 


[39] At hercule aciem quidem inconditam inordinatamque habuissemus, «sed» castra 
munita, prouisam aquationem, tutum ad eam iter praesidiis inpositis, explorata circa 
omnia; an nihil nostri habentes praeter nudum campum, in quo pugnaremus * * *, 
maiores uestri castra munita portum ad omnis casus exercitus ducebant esse, unde ad 
pugnam exirent, quo iactati tempestate pugnae receptum haberent. ideo, cum 
munimentis ea saepsissent, praesidio quoque ualido firmabant, quod, qui castris exutus 
erat, etiamsi pugnando acie uicisset, pro uicto haberetur. castra sunt uictori 
receptaculum, uicto perfugium. quam multi exercitus, quibus minus prospera pugnae 
fortuna fuit, intra uallum conpulsi tempore suo, interdum momento post, eruptione 
facta uictorem hostem pepulerunt? patria altera militaris est haec sedes, uallumque pro 
moenibus et tentorium suum cuique militi domus ac penates sunt. sine ulla sede uagi 
dimicassemus, ut quo «uicti, quo» uictores nos reciperemus? his difficultatibus et 
impedimentis pugnae illud opponitur: quid, si hostis hac interposita nocte abisset, 
quantum rursus sequendo eo penitus in ultimam Macedoniam exhauriendum laboris 
erat? ego autem neque mansurum eum neque in aciem copias educturum fuisse certum 
habeo, si cedere hinc statuisset. quanto enim facilius abire fuit, cum procul abessemus, 
quam nunc, cum in ceruicibus sumus, nec fallere nos interdiu aut nocte abeundo 
«potest? quid au»tem est nobis optatius quam ut, quorum castra praealta fluminis ripa 
tuta, uallo insuper saepta crebris«que» turribus oppugnare adorti sumus, eos relictis 
munimentis, agmine effuso abeuntis in patentibus campis ab tergo adoriamur? hae 
dilatae pugnae ex hesterno die in hodiernum causae fuerunt. pugnare enim et ipsi mihi 
placet; et ideo, quia per Elpeum amnem saepta ad hostem uia erat, alio saltu deiectis 
hostium praesidiis nouom iter aperui, neque prius, quam debellauero, absistam.' 


[40] Post hanc orationem silentium fuit, partim traductis in sententiam eius, partim 
uerentibus nequiquam offendere in eo, quod utcumque praetermissum reuocari non 
posset. acne illo ipso quidem die aut consuli aut regi «pugnare placebat, regi,? quod nec 
fessos, ut pridie, ex uia neque trepidantis in acie instruenda et uixdum compositos 
adgressurus erat, consuli, quod in nouis castris non ligna, non pabulum conuectum erat, 
ad quae petenda ex propinquis agris magna pars militum e castris exierat. neutro 
imperatorum uolente fortuna, quae plus consiliis humanis pollet, contraxit certamen. 
flumen erat haud magnum propius hostium castra, ex quo et Macedones et Romani 
aquabantur praesidiis ex utraque ripa positis, ut id facere tuto possent. duae cohortes a 
parte Romanorum erant, Marrucina et Paeligna, duae turmae Samnitium equitum, 
quibus praeerat M. Sergius Silus legatus; et aliud pro castris statiuom erat praesidium 

sub C. Cluuio legato, tres cohortes, Firmana, Uestina, Cremonensis, duae turmae 
equitum, Placentina et Aesernina. cum otium ad flumen esset neutris lacessentibus, 
hora circiter nona iumentum e manibus curantium elapsum in ulteriorem ripam effugit. 
quod cum per aquam ferme genu tenus altam tres milites sequerentur, Threces duo id 
iumentum ex medio alueo in suam ripam trahentes «caperent, hos persecuti illi» altero 
eorum occiso receptoque [eo] iumento ad stationem suorum «se» recipiebant. 
octingentorum Thracum praesidium in hostium ripa erat. ex his pauci primo, aegre passi 
popularem in suo conspectu caesum, ad persequendos interfectores fluuium transgressi 
sunt, dein plures, postremo omnes, et cum praesidio * * * *, 


[41] * * proelium ducit. mouebat imperii maiestas, gloria uiri, ante omnia aetas, quod 
maior sexaginta annis iuuenum munia in parte praecipua laboris periculique capessebat. 
interuallum, quod inter caetratos et phalanges erat, inpleuit legio atque aciem hostium 
interrupit. a tergo caetrati erant, frontem aduersus clupeatos habebat; chalcaspides 
appellabantur. secundam legionem L. Albinus consularis ducere aduersus leucaspidem 
phalangem iussus; ea media acies hostium fuit. in dextrum cornu, unde circa fluuium 
commissum proelium erat, elephantos inducit et alas sociorum; et hinc primum fuga 
Macedonum est orta. nam sicut pleraque noua conmenta mortalium in uerbis uim 
habent, experiendo, cum agi, non, quem ad modum agatur, edisseri oportet, sine ullo 
effectu euanescunt, ita tum elephantomachae nomen tantum sine usu fuerunt. 
elephantorum impetum subsecuti sunt socii nominis Latini pepuleruntque laeuom cornu. 
in medio secunda legio inmissa dissipauit phalangem. neque ulla euidentior causa 
uictoriae fuit, quam quod multa passim proelia erant, quae fluctuantem turbarunt primo, 
deinde disiecerunt phalangem, cuius confertae et intentis horrentis hastis intolerabiles 
uires sunt; si carptim adgrediendo circumagere inmobilem longitudine et grauitate 
hastam cogas, confusa strue inplicantur; si uero aut ab latere aut ab tergo aliquid 
tumultus increpuit, ruinae modo turbantur, sicut tum aduersus cateruatim incurrentes 
Romanos et interrupta multifariam acie obuiam ire cogebantur; et Romani, quacumque 
data interualla essent, insinuabant ordines suos. qui si uniuersa acie in frontem aduersus 
instructam  phalangem concurrissent, quod Paelignis principio pugnae incaute 
congressis aduersus caetratos euenit, induissent se hastis nec confertam aciem 
sustinuissent. 


[42] Ceterum sicut peditum passim caedes fiebant, nisi qui abiectis armis fugerunt, sic 
equitatus prope integer pugna excessit. princeps fugae rex ipse erat. iam a Pydna cum 
sacris alis equitum Pellam petebat; confestim eos Cotys sequebatur Odrysarumque 
equitatus. ceterae quoque Macedonum alae integris abibant ordinibus, quia interiecta 
peditum acies, cuius caedes uictores tenebat, inmemores fecerat sequendi equites. diu 
phalanx a fronte, a lateribus, ab tergo caesa est. postremo qui ex hostium manibus elapsi 
erant, inermes ad mare fugientes, quidam aquam etiam ingressi, manus ad eos, qui in 
classe erant, tendentes, suppliciter uitam orabant; et cum scaphas concurrere undique 
ab nauibus cernerent, ad excipiendos sese uenire rati, ut caperent potius quam 
occiderent, longius in aquam, quidam etiam natantes, progressi sunt. sed cum hostiliter 
«e» scaphis caederentur, retro, qui poterant, nando repetentes terram in aliam 
foediorem pestem incidebant; elephanti enim ab rectoribus ad litus acti exeuntis 

obterebant elidebantque. facile conuenit ab Romanis numquam una acie tantum 
Macedonum interfectum. caesa enim ad uiginti milia hominum sunt; ad sex «milia», qui 
Pydnam ex acie perfugerant, uiui in potestatem peruenerunt, et uagi ex fuga quinque 
milia hominum capta. ex uictoribus ceciderunt non plus centum, et eorum multo maior 
pars Paeligni; uolnerati aliquanto plures sunt. quod si maturius pugnari coeptum esset, 
ut satis diei uictoribus ad persequendum superesset, deletae omnes copiae forent: nunc 
imminens nox et fugientes texit et Romanis pigritiem ad sequendum locis ignotis fecit. 


[43] Perseus ad Pieriam siluam uia militari frequenti agmine equitum et regio comitatu 
fugit. simul in siluam uentum est, ubi plures diuersae semitae erant, et nox 
adpropinquabat, cum perpaucis maxime fidis uia deuertit. equites sine duce relicti alii 
alia in ciuitates suas dilapsi sunt; perpauci inde Pellam celerius quam ipse Perseus, quia 
recta «et» expedita uia ierant, peruenerunt. rex ad mediam ferme noctem errore et 
uariis difficultatibus uiae est uexatus; in regia Perseo, qui Pellae praeerant, Euctus 
«Eulaeus»que «et» regii pueri praesto erant. contra ea amicorum, qui alii alio casu 
seruati ex proelio Pellam uenerant, cum saepe arcessiti essent, nemo ad eum uenit. tres 
erant tantum cum eo fugae comites, Euander Cretensis, Neo Boeotus et Archidamus 
Aetolus. cum iis iam metuens, ne, qui uenire ad se abnuerent, maius aliquid mox 
auderent, quarta uigilia profugit. secuti eum sunt admodum quingenti Cretenses. 
petebat Amphipolim; sed nocte a Pella exierat, properans ante lucem Axium amnem 
traicere, eum finem sequendi propter difficultatem transitus fore ratus Romanis. 


[44] Consulem, cum se in castra uictor recepisset, ne sincero gaudio frueretur, cura de 
minore filio stimulabat. P. Scipio is erat, Africanus et ipse postea deleta Carthagine 
appellatus, naturalis consulis Pauli filius, adoptione Africani nepos. is septumum 
decumum tunc annum agens, quod ipsum curam augebat, dum effuse sequitur hostes, 
in partem aliam turba ablatus erat; et serius cum redisset, tunc demum, recepto sospite 
filio, uictoriae tantae gaudium consul sensit. Amphipolim cum iam fama pugnae 
peruenisset concursusque matronarum in templum Dianae, quam Tauropolon uocant, 
ad opem exposcendam fieret, Diodorus, qui praeerat urbi, metuens, ne Thraces, quorum 
duo milia in praesidio erant, urbem in tumultu diriperent, ab subornato ab se per 
fallaciam in tabellarii speciem litteras in foro medio accepit. scriptum in iis erat ad 
Emathiam classem Romanam adpulsam esse agrosque circa uexari; orare praefectos 
Emathiae, ut praesidium aduersus populatores mittat. his lectis hortatur Thracas, ut ad 
tuendam Emathiae oram proficiscantur: magnam eos caedem praedamque palatis 
passim per agros Romanis facturos. simul eleuat famam aduersae pugnae: quae si uera 
foret, alium super alium recentes ex fuga uenturos fuisse. per hanc causam Thracibus 
ablegatis, simul transgressos eos Strymonem uidit, portas clausit. 


[45] Tertio die Perseus, quam pugnatum erat, Amphipolim uenit. inde oratores cum 
caduceo ad Paulum misit. interim Hippias et Midon et Pantauchus, principes amicorum 
regis, Beroea, quo ex acie confugerant, ipsi ad consulem profecti Romanis se dedunt. 
hoc idem et alii deinceps metu perculsi parabant facere. consul nuntiis uictoriae Q. Fabio 
filio et L. Lentulo et Q. Metello cum litteris Romam missis spolia iacentis hostium 
exercitus peditibus concessit, equitibus praedam circumiecti agri, dum ne amplius 

duabus noctibus a castris abessent. ipse propius mare ad Pydnam castra mouit. Beroea 
primum, deinde Thessalonica et Pella et deinceps omnis ferme Macedonia intra biduum 
dedita. Pydnaci, qui proximi erant, nondum miserant legatos; multitudo incondita 
plurium simul gentium turbaque, «quae» ex acie fuga in unum conpulsa erat, consilium 
et consensum ciuitatis inpediebat; nec clausae modo portae, sed etiam inaedificatae 
erant. missi Midon et Pantauchus sub muros ad conloquium Solonis, qui praesidio 
praeerat; per eum emittitur militaris turba. oppidum deditum militibus datur 
diripiendum. Perseus una tantum spe Bisaltarum auxilii temptata, ad quos nequiquam 
miserat legatos, in contionem processit Philippum secum filium habens, ut et ipsos 
Amphipolitanos et equitum peditumque, qui aut se persecuti aut fuga eodem delati 
erant, adhortando animos confirmaret. sed aliquotiens dicere incipientem cum lacrimae 
praepedissent, quia ipse hiscere nequiit, Euandro Cretensi editis, quae agi cum 
multitudine uellet, de templo descendit. multitudo, sicut ad conspectum regis 
fletumque tam miserabilem et ipsa ingemuerat lacrimaueratque, ita Euandri orationem 
aspernabatur; et quidam ausi sunt media ex contione succlamare 'abite hinc, ne, qui 
pauci supersumus, propter uos pereamus.' horum ferocia uocem Euandri clausit. rex 
in«de» domum se recepit pecuniaque et auro argentoque in lembos, qui in Strymone 
stabant, delatis et ipse ad flumen descendit. Thraces nauibus se committere non ausi 
domos dilapsi et alia militaris generis turba; Cretenses spe pecuniae secuti. et quoniam 
in diuidendo plus offensionum quam gratiae erat, quinquaginta talenta iis posita sunt in 
ripa diripienda. ab hac direptione cum per tumultum naues conscenderent, lembum 
unum in ostio amnis multitudine grauatum merserunt. Galepsum eo die, postero 
Samothracam, quam petebant, perueniunt; ad duo milia talentum peruecta eo dicuntur. 


[46] Paulus per omnes deditas ciuitates dimissis, qui praeessent, ne qua iniuria in noua 
pace uictis fieret, retentisque apud se caduceatoribus regis P. Nasicam, ignarus fugae 
regis, Amphipolim misit cum modica peditum equitumque manu, simul ut Sinticen 
euastaret et ad omnes conatus regi impedimento esset. inter haec Meliboea a Cn. 
Octauio capitur diripiturque; ad Aeginium, ad quod oppugnandum Cn. Anicius legatus 
missus erat, ducenti eruptione ex oppido facta amissi sunt ignaris Aeginiensibus 
debellatum esse. consul a Pydna profectus cum toto exercitu die altero Pellam peruenit 
et cum castra mille passus inde posuisset, per aliquot dies ibi statiua habuit, situm urbis 
undique aspiciens, quam non sine causa delectam esse regiam «anim»aduertit. sita est 
in tumulo uergente in occidentem hibernum; cingunt paludes inexsuperabilis altitudinis 
aestate et hieme, quas restagnantes faciunt «amnes. arx» Phacus in ipsa palude, qua 
proxima urbi est, uelut insula eminet, aggeri operis ingentis imposita, qui et murum 
sustineat et umore circumfusae paludis nihil laedatur. muro urbis coniuncta procul 
uidetur; diuisa est intermurali amni et eadem ponte iuncta, ut nec oppugnante externo 
aditum ab ulla parte habeat, nec, si quem ibi rex includat, ullum nisi per facillimae 
custodiae pontem effugium. et gaza regia in eo loco erat; sed tum nihil praeter trecenta 
talenta, quae missa Gentio regi, deinde retenta fuerant, inuentum est. per quos dies ad 
Pellam statiua fuerunt. legationes frequentes, quae ad gratulandum conuenerant, 
maxime ex Thessalia, auditae sunt. nuntio deinde accepto Persea Samothracam 

traiecisse, profectus a Pella consul quartis castris Amphipolim peruenit. effusa omnis 
obuiam turba cuiuis indicio erat non bono ac iusto rege orba * *. 


Liber XLV. Victoriae nuntii, Q. Fabius et L. Lentulus 


[1] Victoriae nuntii, Q. Fabius et L. Lentulus et Q. Metellus, quanta potuit adhiberi 
festinatio, celeriter Romam cum uenissent, praeceptam tamen eius rei laetitiam 
inuenerunt. quarto post die, quam cum rege est pugnatum, cum in circo ludi fierent, 
murmur repente populi tota spectacula peruasit pugnatum in Macedonia et deuictum 
regem esse; dein fremitus increuit; postremo clamor plausus«que»? uelut certo nuntio 
uictoriae allato est exortus. mirari magistratus et quaerere auctorem repentinae 
laetitiae; qui postquam nullus erat, euanuit quidem tamquam certae rei gaudium, omen 
tamen laetum insidebat animis. quod postquam ueris nuntiis Fabi Lentulique et Metelli 
aduentu firmatum est, cum uictoria ipsa, tum augurio animorum suorum laetabantur. 
et altera traditur circensis turbae non minus similis ueri laetitia. ante diem quintum 
decimum kalendas Octobres, ludorum Romanorum secundo die, C. Licinio consuli ad 
quadrigas mittendas escendenti tabellarius, qui se ex Macedonia uenire diceret, 
laureatas litteras «reddidisse» dicitur. quadrigis missis consul currum conscendit et, cum 
per circum reueheretur ad foros publicos, laureatas tabellas populo ostendit. quibus 
conspectis repente inmemor spectaculi populus in medium decurrit. eo senatum consul 
uocauit recitatisque tabellis ex auctoritate patrum pro foris publicis denuntiauit populo 
L. Aemilium collegam signis conlatis cum rege Perseo pugnasse; Macedonum exercitum 
caesum fusumque; regem cum paucis fugisse; ciuitates omnes Macedoniae in dicionem 
populi Romani uenisse. his auditis clamor cum ingenti plausu ortus; ludis relictis domos 
magna pars hominum ad coniuges liberos«que» laetum nuntium portabant. tertius 
decimus dies erat ab eo, quo in Macedonia pugnatum est. 


[2] Postero die senatus in curia habitus, supplicationesque decretae et senatus 
consultum factum est, ut consul, quos praeter milites sociosque nauales coniuratos 
haberet, dimitteret: de militibus sociisque naualibus dimittendis referretur, cum legati 
ab L. Aemilio consule, a quibus praemissus tabellarius esset, «uenissent». ante diem 
sextum kal. Octobres hora fere secunda legati urbem ingressi sunt; ingentem secum 
occurrentium, quacumque ibant, prosequentiumque trahentes turbam in forum 
perrexerunt. senatus forte in curia erat; eo legatos consul introduxit. ibi tantum 
temporis retenti, dum exponerent, quantae regiae «copiae» peditum equitumque 
fuissent, quot milia ex iis caesa, quot capta forent, quam paucorum militum iactura tanta 
hostium strages facta, quam praeceps rex fugisset; existimari Samothraciam petiturum; 
paratam classem ad persequendum esse, neque terra neque mari elabi posse. eadem 
haec paulo post in contionem traducti exposuerunt; renouataque laetitia, cum consul 
edixisset, ut omnes aedes sacrae aperirentur, pro se quisque ex contione ad gratias 
agendas ire dis, ingentique turba non uirorum modo sed etiam feminarum conpleri tota 
urbe deorum immortalium templa. senatus reuocatus in curiam supplicationes ob rem 
egregie gestam ab L. Aemilio consule in quinque dies circa omnia puluinaria decreuit 
hostiisque maioribus sacrificari iussit. naues, quae in Tiberi paratae instructaeque 

stabant, ut, si res posceret, in Macedoniam mitterentur, subduci et in naualibus 
conlocari, socios naualis dato annuo stipendio dimitti et cum iis omnes, qui in consulis 
uerba iurauerant; et quod militum Corcyrae, Brundisi, ad mare superum aut in agro 
Larinati esset-omnibus his locis dispositus exercitus fuerat, cum quo, si res posceret, C. 
Licinius collegae ferret opem-, hos omnes milites dimitti placuit. supplicatio pro 
contione populo indicta est ex ante diem quintum idus Octobres cum eo die in quinque 
dies. 


[3] Ex Illyrico duo legati, C. Licinius Nerua et P. Decius, nuntiarunt exercitum Illyriorum 
caesum, Gentium regem captum, in dicione populi Romani [et] Illyricum esse. ob eas res 
gestas ductu auspicioque L. Anici praetoris senatus in triduum supplicationes decreuit. 
indictae a consule sunt in ante «diem» quartum et tertium et pridie idus Nouembres. 


Tradidere quidam legatos Rhodios nondum «di»missos post uictoriam nuntiatam uelut 
ad ludibrium stolidae superbiae in senatum uocatos esse; ibi Agepolim, principem 
eorum, ita locutum: missos esse legatos ab Rhodiis ad pacem inter Romanos et Persea 
faciendam, quod id bellum graue atque incommodum Graeciae omni, sumptuosum ac 
damnosum ipsis Romanis esset. fortunam populi Romani bene fecisse, quod finito aliter 
bello gratulandi sibi de uictoria egregia Romanis opportunitatem dedisset. haec ab 
Rhodio dicta. responsum ab senatu esse: Rhodios nec utilitatium Graeciae cura neque 
inpensarum populi Romani, sed pro Perseo legationem eam misisse. nam si ea fuisset 
cura, quae simularetur, tum mittendos legatos fuisse, cum Perseus in Thessaliam 
exercitu inducto per biennium Graecas urbes alias obsideret, alias denuntiatione 
armorum terreret; tum nullam pacis ab Rhodiis mentionem factam. postquam superatos 
saltus transgressosque in Macedoniam Romanos audissent et inclusum teneri Persea, 
tunc Rhodios legationem misisse, non ad ullam aliam rem quam ad Persea ex inminenti 
periculo eripiendum. cum hoc responso legatos dimissos. 


[4] Per eosdem dies et M. Marcellus, ex prouincia Hispania decedens Marcolica nobili 
urbe capta, decem pondo auri et argenti ad summam sestertii deciens «in» aerarium 
rettulit. 


Paulus Aemilius consul cum castra, ut supra dictum est, ad Siras terrae Odomanticae 
haberet, litterae ab rege Perseo per ignobiles tres legatos «ei allatae sunt. quos cum 
flentes ac sordidatos» cerneret, et ipse inlacrimasse dicitur sorti humanae, quod, qui 
paulo ante non contentus regno Macedoniae Dardanos lllyriosque oppugnasset, 
Bastarnarum «ac»ciuisset auxilia, is tum amisso exercitu, extorris regno, in paruam 
insulam conpulsus, supplex, fani religione, non uiribus suis tutus esset. sed postquam 
regem Persea consuli Paulo salutem legit, miserationem omnem stultitia ignorantis 
fortunam suam exemit. itaque, quamquam in reliqua parte litterarum minime regiae 
preces erant, tamen sine responso ac sine litteris ea legatio dimissa est. sensit Perseus, 
cuius nominis obliuiscendum uicto esset; itaque alterae litterae cum priuati nominis 
titulo missae et petiere et impetrauere, ut aliqui ad eum mitterentur, cum quibus loqui 
de statu et condicione suae fortunae posset. missi sunt tres legati, P. Lentulus, A. 
Postumius Albinus, A. Antonius. nihil ea legatione perfectum est, Perseo regium nomen 

omni ui amplectente, Paulo, ut se suaque omnia in fidem et clementiam populi Romani 
permitteret, tendente. 


[5] «quae» dum aguntur, classis Cn. Octaui Samothracam est adpulsa. is quoque 
praesenti admoto terrore modo minis, modo spe perlicere, ut se traderet, «cum» 
conaretur, adiuuit in hoc eum res seu casu contracta seu consilio. L. Atilius, inlustris 
adulescens, cum in contione esse populum Samothracum animum aduertisset, a 
magistratibus petit, ut sibi paucis adloquendi populi potestatem facerent. permisso 
'utrum nos, hospites Samothraces, uere accepimus an falso sacram hanc insulam et 
augusti totam atque inuiolati soli esse?' cum creditae sanctitati adsentirentur omnes, 
'cur igitur' inquit 'polluit eam homicida, sanguine regis Eumenis uiolauit, et, cum omnis 
praefatio «sacro»rum eos, quibus non sint purae manus, sacris arceat, uos penetralia 
uestra contaminari cruento latronis corpore sinetis?' nobilis fama erat apud omnes 
Graeciae ciuitates Eumenis regis per Euandrum Delphis prope perpetrata caedes. itaque, 
praeterquam quod in potestate Romanorum sese insulamque totam et templum 
cernebant esse, ne inmerito quidem ea sibi exprobrari rati, Theondan, qui summus 
magistratus apud eos erat-regem ipsi appellant-, ad Persea mittunt, qui nuntiaret argui 
caedis Euandrum Cretensem; esse autem iudicia apud sese more maiorum conparata de 
iis, qui incestas manus intulisse intra terminos sacratos templi dicantur; si confideret 
Euander innoxium se rei capitalis argui, ueniret ad causam dicendam; si committere se 
iudicio non auderet, liberaret religione templum ac sibimet ipse consuleret. Perseus 
seuocato Euandro iudicium subeundi nullo pacto «aucto»r esse: nec causa nec gratia 
parem fore. suberat et ille metus, ne damnatus auctorem se nefandi facinoris 
protraheret. reliqui quid esse, nisi ut fortiter moriatur? nihil palam abnuere Euander; 
sed cum ueneno se malle mori quam ferro dixisset, occulte fugam parabat. quod cum 
renuntiatum regi esset, metuens, ne tamquam a se subtracto poenae reo iram 
Samothracum in se conuerteret, interfici Euandrum iussit. qua perpetrata temere caede 
subit extemplo animum, in se nimirum receptam labem, quae Euandri fuisset; ab illo 
Delphis uolneratum Eumenen, ab se Samothracae Euandrum occisum; ita duo 
sanctissima in terris templa se uno auctore sanguine humano uiolata. huius rei crimen 
corrupto pecunia Theonda auertit, ut renuntiaret populo Euandrum sibi ipsum mortem 
conscisse. 


[6] Ceterum tanto facinore in unicum relictum amicum admisso, per tot casus expertum 
proditumque, quia non prodiderat, omnium ab se abalienauit animos. pro se quisque 
transire ad Romanos; fugaeque consilium capere solum prope relictum coegerunt; 
Oroandem «deni»que Cretensem, cui nota Threciae ora erat, quia mercaturas in ea 
regione fecerat, appellat, ut se sublatum «in» lembum ad Cotym deueheret. Demetrium 
est portus in promunturio quodam Samothracae; ibi lembus stabat. sub occasum solis 
deferuntur, quae ad usum necessaria erant; defertur et pecunia, quanta clam deferri 
poterat. rex ipse nocte media cum tribus consciis fugae «per» posticum aedium in 
propincum cubiculo hortum atque inde maceriam aegre transgressus ad mare peruenit. 
Oroandes tantum «moratus», dum pecunia deferretur, primis tenebris soluerat nauem 
ac per altum Cretam petebat. postquam in portu nauis non inuenta est, uagatus Perseus 
aliquamdiu in litore, postremo timens lucem iam adpropinquantem, in hospitium redire 

non ausus in latere templi prope angulum obscurum delituit. pueri regii apud 
Macedonas uocabantur principum liberi ad ministerium electi regis; ea cohors persecuta 
regem fugientem ne tum quidem abscedebat, donec iussu Cn. Octaui pronuntiatum est 
per praeconem regios pueros Macedonasque alios, qui Samothracae essent, si 
transirent ad Romanos, incolumitatem libertatemque et sua omnia seruaturos, «quae» 
aut secum haberent aut in Macedonia reliquissent. ad hanc uocem transitio omnium 
facta est, nominaque dabant ad C. Postumium tribunum militum. liberos quoque paruos 
regios lon Thessalonicensis Octauio tradidit, nec quisquam praeter Philippum, maximum 
natu e filiis, cum rege relictus. tum sese filiumque Octauio tradidit, fortunam deosque, 
quorum «in» templo erat, nulla ope supplicem iuuantis accusans. in praetoriam nauem 
inponi iussus, eodem et pecunia, quae superfuit, delata est; extemploque classis 
Amphipolim repetit. inde Octauius regem in castra ad consulem misit praemissis litteris, 
ut in potestate eum esse et adduci sciret. 


[7] Secundam eam Paulus, sicut erat, uictoriam ratus uictimas cecidit eo nuntio, et 
consilio aduocato «litteras» praetoris cum recitasset, Q. Aelium Tuberonem obuiam regi 
misit, ceteros manere in praetorio frequentis iussit. non alias ad ullum spectaculum 
tanta multitudo occurrit. patrum aetate Syphax rex captus in castra Romana adductus 
erat; praeterquam quod nec sua nec gentis fama conparandus, ^tunc quod accessio 
Punici belli fuerat, sicut Gentius Macedonici: Perseus caput belli erat, nec ipsius tantum 
patris auique «ceterorumque», quos sanguine et genere contingebat, fama conspectum 
eum efficiebat, sed effulgebant Philippus ac magnus Alexander, qui summum inperium 
in orbe terrarum Macedonum fecerant. pullo amictu «cum?» filio Perseus ingressus est 
castra nullo suorum alio comite, qui socius calamitatis miserabiliorem eum faceret. 
progredi prae turba occurrentium ad spectaculum non poterat, donec a consule lictores 
missi sunt, qui summoto iter ad praetorium facerent. consurrexit consul [et] iussis 
sedere aliis progressusque paulum introeunti regi dextram porrexit summittentemque 
se ad pedes sustulit nec attingere genua passus introductum in tabernaculum aduersus 
aduocatos in consilium considere iussit. 


[8] Prima percontatio fuit, qua subactus iniuria contra populum Romanum bellum tam 
infesto animo suscepisset, quo se regnumque suum ad ultimum discrimen adduceret? 
cum responsum expectantibus cunctis terram intuens diu tacitus fleret, rursus consul: 
'si iuuenis regnum accepisses, minus equidem mirarer ignorasse te, quam grauis aut 
amicus aut inimicus esset populus Romanus; nunc uero, cum et bello patris tui, quod 
nobiscum gessit, interfuisses, et pacis postea, quam cum summa fide aduersus eum 
coluimus, meminisses, «quod fuit» consilium, quorum et uim «in» bello et fidem in pace 
expertus esses, cum iis tibi bellum esse quam pacem malle?' nec interrogatus nec 
accusatus cum responderet, 'utcumque tamen haec, siue errore humano seu casu seu 
necessitate inciderunt, bonum animum habe. multorum regum populorum«que» 
casibus cognita populi Romani clementia non modo spem tibi, sed prope certam 
fiduciam salutis praebet.' haec Graeco sermone Perseo; Latine deinde suis 'exemplum 
insigne cernitis' inquit 'mutationis rerum humanarum. uobis hoc praecipue dico, iuuenes. 
ideo in secundis rebus nihil in quemquam superbe ac uiolenter consulere decet nec 
praesenti credere fortunae, cum, quid uesper ferat, incertum sit. is demum uir erit, cuius 

animum neque prosperae «res» flatu suo efferent nec aduersae infringent.' consilio 
dimisso tuendi cura regis Q. Aelio mandatur. eo die et inuitatus ad consulem Perseus et 
alius omnis ei honos habitus est, qui haberi in tali fortuna poterat. exercitus deinde in 
hiberna dimissus est. 


[9] Maximam partem copiarum Amphipolis, reliquas propinquae urbes acceperunt. 


Hic finis belli, cum quadriennium continuum bellatum esset, inter Romanos ac Persea 
fuit idemque finis incluti per Europae plerumque atque Asiam omnem regni. 
uicensimum ab Carano, qui primus regnabat, Persea numerabant. Perseus Q. Fuluio «L.» 
Manlio consulibus regnum accepit, a senatu rex est appellatus M. lunio A. Manlio 
consulibus; regnauit undecim annos. Macedonum «gens» obscura admodum fama 
usque ad Philippum, Amyntae filium, fuit; inde ac per eum crescere cum coepisset, 
Europae se tamen finibus continuit, Graeciam omnem et partem Threciae atque lllyrici 
amplexa. superfudit deinde se in Asiam, et tredecim annis, quibus Alexander regnauit, 
primum omnia, qua Persarum prope inmenso spatio imperium fuerat, suae dicionis 
fecit; Arabas hinc Indiamque, qua terrarum ultumos finis rubrum mare amplectitur, 
peragrauit. tum maximum in terris Macedonum regnum nomenque; inde morte 
Alexandri distractum «in» multa regna, dum ad se quisque opes rapiunt, laceratis uiribus 
a summo culmine fortunae ad ultimum finem centum quinquaginta annos stetit. 


[10] Victoriae Romanae fama cum peruasisset in Asiam, Antenor, qui cum classe 
lemborum ad Phanas stabat, Cassandriam inde traiecit. C. Popilius, qui Deli in praesidio 
nauibus Macedoniam petentibus erat, postquam debellatum in Macedonia et statione 
summotos hostium lembos audiuit, dimissis et ipse Attali nauibus ad susceptam 
legationem peragendam nauigare Aegyptum pergit, ut prius occurrere Antiocho posset, 
quam ad Alexandreae moenia accederet. cum praeterueherentur Asiam legati et 
Loryma uenissent, qui portus uiginti paulo amplius milia ab Rhodo abest, ex aduerso urbi 
ipsi positus, principes Rhodiorum occurrunt-iam enim eo quoque uictoriae fama perlata 
erat-orantes, ut Rhodum deueherentur: pertinere id ad famam salutemque ciuitatis, 
noscere ipsos omnia, quae acta essent «quae»que agerentur Rhodi, et conperta per se, 
non uolgata fama Romam referre. diu negantes perpulerunt, ut moram nauigationis 
breuem pro salute sociae urbis paterentur. postquam Rhodum uentum est, in 
contionem quoque eos iidem precibus pertraxerunt. aduentus legatorum auxit potius 
timorem ciuitati quam minuit; omnia enim Popilius, quae singuli uniuersique eo bello 
hostiliter dixerant fecerantque, rettulit, et uir asper ingenio augebat atrocitatem eorum, 
quae dicerentur, uoltu truci et accusatoria uoce, ut, cum propriae simultatis nulla causa 
cum ciuitate ei esset, ex unius senatoris Romani acerbitate, qualis in se uniuersi senatus 
animus esset, coniectarent. C. Decimi moderatio«r oratio» fuit, qui in plerisque eorum, 
quae commemorata a Popilio essent, culpam non penes populum, sed penes paucos 
concitores uolgi esse dixit: eos, uenalem linguam habentis, decreta plena regiae 
adsentationis fecisse et eas legationes misisse, quarum Rhodios semper non minus 
puderet quam paeniteret. quae omnia, si sana mens populo foret, in capita noxiorum 
uersura. cum magno adsensu auditus est, non magis eo, quod multitudinem noxa 
leuabat, quam quod culpam in auctores uerterat. itaque cum principes Rhodiorum 

Romanis responderent, nequaquam tam grata oratio eorum fuit, qui, quae Popilius 
obiecerat, diluere utcumque conati sunt, quam eorum, qui Decimio in auctoribus ad 
piaculum noxae obiciendis adsensi sunt. decretum igitur extemplo, ut, qui pro Perseo 
aduersus Romanos dixisse quid aut fecisse conuincerentur, capitis condemnarentur. 
excesserant urbe sub aduentum Romanorum quidam, alii mortem sibi consciuerunt. 
legati non ultra quam quinque dies Rhodi morati Alexandream proficiscuntur. nec eo 
segnius iudicia ex decreto coram iis facto Rhodii exercebant; quam perseuerantiam in 
exequenda re tam Decimi lenitas quam «Popili effecerat asperitas». 


[11] «Cum» haec gererentur, Antiochus frustra temptatis moenibus Alexandreae 
abscesserat ceteraque Aegypto potitus, relicto Memphi maiore Ptolemaeo, cui regnum 
quaeri suis uiribus simulabat, ut uictorem mox adgrederetur, in Syriam exercitum 
abduxit. nec huius uoluntatis eius ignarus Ptolemaeus, dum conterritum obsidionis metu 
minorem fratrem haberet, posse se recipi Alexandreae et sorore adiuuante et non 
repugnantibus fratris amicis ratus primum ad sororem, deinde ad fratrem amicosque 
eius non prius destitit mittere, quam pacem cum iis confirmaret. suspectum Antiochum 
effecerat, quod cetera Aegypto sibi tradita Pelusi ualidum relictum erat praesidium. 
apparebat claustra Aegypti teneri, ut, cum uellet, rursus exercitum induceret; bello 
intestino cum fratre eum exitum fore, ut uictor fessus certamine nequaquam par 
Antiocho futurus esset. haec prudenter animaduersa «a» maiore cum adsensu minor 
frater quique cum eo erant acceperunt; soror plurimum adiuuit non consilio modo, sed 
etiam precibus. itaque consentientibus cunctis pace facta Alexandream recipitur, ne 
multitudine quidem aduersante, quae in bello non per obsidionem modo, sed etiam, 
postquam amoenibus abscessum est, quia nihil ex Aegypto subuehebatur, omnium 
rerum adtenuata inopia erat. his cum laetari Antiochum conueniens esset, si reducendi 
eius causa exercitum Aegyptum induxisset, quo specioso titulo ad omnis Asiae et 
Graeciae ciuitates legationibus recipiendis litterisque dimittendis usus erat, adeo est 
offensus, ut multo acrius infestiusque aduersus duos, quam ante aduersus unum pararet 
bellum. Cyprum extemplo classem misit; ipse primo uere cum exercitu Aegyptum petens 
in Coelen Syriam processit. circa Rhinocolura Ptolemaei legatis agentibus gratias, quod 
per eum regnum patrium recepisset, petentibusque, ut suum munus tueretur et diceret 
potius, quid fieri uellet, quam hostis ex socio factus ui atque armis ageret, respondit non 
aliter neque classem reuocaturum neque exercitum reducturum, nisi sibi et tota Cypro 
et Pelusio agroque, qui circa Pelusiacum ostium Nili esset, cederetur; diemque 
praestituit, intra quam de condicionibus peractis responsum acciperet. 


[12] Postquam dies data indutiis praeteriit, nauigantibus ostio Nili ad Pelusium 
«praefectis ipse» per deserta Arabiae «est profectus receptusque et ab iis, qui» ad 
Memphim incolebant, et ab ceteris Aegyptiis, partim uoluntate partim metu, ad 
Alexandream modicis itineribus descendit. ad Eleusinem transgresso flumen, qui locus 
quattuor milia ab Alexandrea abest, legati Romani occurrerunt. quos cum aduenientis 
salutasset dextramque Popilio porrigeret, tabellas ei Popilius «senatus consultum» 
scriptum habentis tradit atque omnium primum id legere iubet. quibus perlectis cum se 
consideraturum adhibitis amicis, quid faciendum sibi esset dixisset, Popilius pro cetera 
asperitate animi uirga, quam in manu gerebat, circumscripsit regem ac 'priusquam hoc 

circulo excedas' inquit 'redde responsum, senatui quod referam.' obstupefactus tam 
uiolento imperio parumper cum haesitasset, 'faciam' inquit 'quod censet senatus.' tum 
demum Popilius dextram regi tamquam socio atque amico porrexit. die deinde finita 
cum excessisset Aegypto Antiochus, legati concordia etiam auctoritate sua inter fratres 
firmata, inter quos uixdum conuenerat pax, Cyprum nauigant et inde, quae iam uicerat 
proelio Aegyptias naues, classem Antiochi dimittunt. clara ea per gentis legatio fuit, 
quod haud dubie adempta Antiocho Aegyptus habenti iam redditumque patrium 
regnum stirpi Ptolemaei fuerat. consulum eius anni sicut alterius clarus consulatus 
insigni uictoria, ita alterius obscura fama, quia materiam res gerendi non habuit. iam 
primum cum legionibus ad conueniendum «diem» edixit, non auspicato templum 
intrauit. uitio diem dictam esse augures, cum ad eos relatum esset, decreuerunt. 
profectus in Galliam circa Macros campos ad montis Siciminam et Papinum statiua 
habuit; deinde circa eadem loca cum sociis nominis Latini hibernabat; legiones Romanae, 
quod uitio dies exercitui ad conueniendum dicta erat, Romae manserant. et praetores 
praeter C. Papirium Carbonem, cui Sardinia euenerat, in prouincias iere. eum ius dicere 
Romae-nam eam quoque sortem habebat-inter ciues et peregrinos patres censuerant. 


[13] Et Popilius et ea legatio, quae missa ad Antiochum erat, Romam redit; rettulit 
controuersias inter reges sublatas esse exercitumque ex Aegypto in Syriam reductum. 
post ipsorum regum legati uenerunt: Antiochi legati referentes omni uictoria potiorem 
pacem regi, senatui quae placuisset, uisam, eumque haud secus quam deorum imperio 
legatorum Romanorum iussis paruisse; gratulati dein de uictoria sunt, quam ope s«ua», 
si quid imperatum foret, adiuturum regem fuisse. Ptolemaei legati communi nomine 
regis et Cleopatrae gratias egerunt: plus eos senatui populoque Romano quam 
parentibus suis, plus quam diis immortalibus debere, per quos obsidione miserrima 
liberati essent, regnum patrium prope amissum «recepissent. responsum» ab senatu est 
Antiochum recte atque ordine fecisse, quod legatis paruisset, gratumque id esse senatui 
populoque Romano: regibus Aegypti Ptolemaeo Cleopatraeque, si quid per se boni 
commodique euenisset, id magno opere senatum laetari, daturumque operam, ut regni 
sui maximum semper praesidium positum esse in fide populi Romani ducant. munera 
legatis ut ex instituto mittenda curaret, C. Papirio praetori mandatum. litterae deinde 
«e» Macedonia allatae, quae uictoriae laetitiam geminarent: Persea regem in 
potestatem consulis uenisse. dimissis legatis «regiis» disceptatum inter Pisanos 
Lunensesque legatos est, Pisanis querentibus agro se a colonis Romanis pelli, Lunensibus 
adfirmantibus eum, de quo agatur, ab triumuiris agrum sibi adsignatum esse. senatus, 
qui de finibus cognoscerent statuerentque, quinque uiros misit Q. Fabium Buteonem, P. 
Cornelium Blasionem, T. Sempronium Muscam, L. Naeuium Balbum, C. Apuleium 
Saturninum. 


Et ab Eumene et ab Attalo et ab Athenaeo fratribus communis legatio de uictoria 
gratulatum uenit. et Masgabae, regis Masinissae filio, Puteolis naue egresso praesto fuit 
obuiam missus cum pecunia L. Manlius quaestor, qui Romam eum publico sumptu 
perduceret. aduenienti extemplo senatus datus est. ibi adulescens ita locutus est, ut, 
quae rebus grata erant, gratiora uerbis faceret. commemorauit, quot pedites 
equitesque, quot elephantos, quantum frumenti eo quadriennio pater suus in 

Macedoniam misisset: duas res ei rubori fuisse, unam, quod rogasset eum per legatos 
senatus, quae ad bellum opus essent, et non inperasset, alteram, quod pecuniam ei pro 
frumento misisset. Masinissam meminisse «se» regnum a populo Romano partum 
auctumque et multiplicatum habere; usu regni contentum scire dominium et ius eorum, 
qui dederint, esse. sumere itaque eos de se, non rogare aequom esse, neque emere ea 
ex fructibus agri ab se dati, * * * quae ibi proueniant. id Masinissae satis esse et fore, 
quod populo Romano superesset. cum iis mandatis a patre profectum postea 
consecutos equites, qui deuictam Macedoniam nuntiarent gratularique senatui iuberent 
et indicare tantae eam rem laetitiae patri suo esse, ut Romam uenire uelit louique 
optimo maximo in Capitolio sacrificare et grates agere; id, nisi molestum sit, ut ei 
permittatur, ab senatu petere. 


[14] Responsum regulo est facere patrem eius Masinissam, quod uirum gratum 
bonumque facere deceat, ut pretium honoremque debito beneficio addat. et populum 
Romanum ab eo bello Punico forti fidelique opera adiutum, et illum fauente populo 
Romano regnum adeptum; aequatis iis postea trium regum bellis deinceps omnibus eum 
functum officiis. uictoria uero populi Romani laetari eum regem mirum non esse, qui 
sortem omnem fortunae regnique sui cum rebus Romanis miscuisset. grates deis pro 
uictoria apud suos penates ageret; Romae filium pro eo acturum. gratulatum quoque 
satis suo ac patris nomine esse. ipsum relinquere regnum et Africa excedere, 
praeterquam quod illi inutile esset, non esse e re publica populi Romani senatum 
censere. petenti Masgabae, ut Hanno, Hamilcaris filius, obses in locum * «exigeretur, 
responsum est haud aequum uideri senatum a Carthaginiensibus obsides arbitrio 
Masinissae» exigere. munera ex senatus consulto emere regulo quaestor iussus ex 
centum pondo argenti et prosequi eum Puteolos omnemque sumptum, quoad in Italia 
esset, praebere et duas naues conducere, quibus ipse comitesque eius in Africam 
deueherentur; et comitibus omnibus, liberis seruisque, uestimenta data. haud ita multo 
post de altero Masinissae filio Misagene litterae adlatae sunt, missum eum ab L. Paulo 
post deuictum Persea in Africam cum equitibus suis; nauigantem dispersa classe in 
Hadriatico mari Brundisium tribus nauibus aegrum delatum. «ad» eum cum isdem 
muneribus, quae data Romae fratri eius erant, L. Stertinius quaestor Brundisium missus 
«iussus»que curare, ut aedes hospi«tio» * * * * * 


[15] In quattuor urbanas tribus discripti erant libertini praeter eos, quibus filius 
quinquenni maior ex se natus esset,-eos, ubi proxumo lustro censi essent, censeri 
iusserunt-et eos, qui praedium praediaue rustica pluris sestertium triginta milium 
haberent, * * * censendi ius factum est. hoc cum ita seruatum esset, negabat Claudius 
suffragii lationem iniussu populi censorem cuiquam homini, nedum ordini uniuerso 
adimere posse. neque enim, si tribu mouere possit, quod sit nihil aliud quam mutare 
iubere tribum, ideo omnibus quinque et triginta tribubus emouere posse, id esse 
ciuitatem libertatemque eripere, non, ubi censeatur, finire, sed censu excludere. haec 
inter ipsos disceptata; postremo eo descensum est, ut ex quattuor urbanis tribubus 
unam palam in atrio Libertatis sortirentur, in quam omnes, qui seruitutem seruissent, 
conicerent. Esquilinae sors exiit: in ea Ti. Gracchus pronuntiauit libertinos omnis censeri 
placere. magno ea res honori censoribus apud senatum fuit. gratiae actae et Sempronio, 

qui in bene coepto perseuerasset, et Claudio, qui non inpedisset. plures quam ab 
superioribus et senatu moti sunt et equos uendere iussi. omnes iidem ab utroque et 
tribu moti et aerarii facti; neque ullius, quem alter notarat, «ab» altero leuata ignominia. 
petentibus, ut ex instituto ad sarta tecta exigenda et ad opera, quae locassent, probanda 
anni et sex mensum tempus prorogaretur, Cn. Tremellius tribunus, quia lectus non erat 
in senatum intercessit. 


Eodem anno C. Cicereius aedem Monetae «in monte» Albano dedicauit quinquennio 
post, quam uouit. flamen Martialis inauguratus est eo anno L. Postumius Albinus. 


[16] Q. Aelio M. lunio consulibus de prouinciis referentibus censuere patres duas 
prouincias Hispaniam rursus fieri, quae una per bellum Macedonicum fuerat; et 
Macedoniam lllyricumque eosdem, L. Paulum et L. Anicium, obtinere, donec de 
sententia legatorum res et bello turbatas et «in» statum alium ex regno formandas 
conposuissent. consulibus Pisae et Gallia decretae cum binis «legionibus quinum milium 
et ducenorum» peditum et equitum quadringenorum. praetorum sortes fuere, Q. Cassi 
urbana, M'. luuenti Talnae inter peregrinos, Ti. Claudi Neronis Sicilia, Cn. Fului Hispania 
citerior, «ulterior» C. Licini Neruae. A. Manlio Torquato Sardinia obuenerat: «at» nequiit 
ire in prouinciam, ad res capitalis quaerendas ex senatus consulto retentus. de prodigiis 
deinde nuntiatis senatus est consultus. aedes deum Penatium in Uelia de caelo tacta 
erat et in oppido Mineruio duae portae et muri aliquantum. Anagniae terra pluerat et 
Lanuui fax in caelo uisa erat; et Calatiae in publico agro M. Ualerius ciuis Romanus 
nuntiabat e foco suo sanguinem per triduum et duas noctes manasse. ob id maxime 
decemuiri libros adire iussi supplicationem in diem unum populo edixerunt et 
quinquaginta capris in foro sacrificauerunt. et aliorum prodigiorum causa diem alterum 
supplicatio circa omnia puluinaria fuit et hostiis maioribus sacrificatum est et urbs 
lustrata. item, quod ad honorem deum inmortalium pertineret, decreuit senatus, ut, 
quoniam perduelles superati, Perseus et Gentius reges cum Macedonia atque Illyrico in 
potestate populi Romani essent, ut, quanta dona Ap. Claudio M. Sempronio consulibus 
ob deuictum Antiochum regem data ad omnia puluinaria essent, tanta Q. Cassius et M'. 
luuentius praetores curarent danda. 


[17] Legatos deinde, quorum de sententia imperatores L. Paulus, L. Anicius conponerent 
res, decreuerunt decem in Macedoniam, quinque «in» Illyricum. in Macedoniam primi 
nominati: A. Postumius Luscus, C. Claudius, ambo illi censorii, «Q. Fabius Labeo, Q. 
Marcius Philippus,» C. Licinius Crassus, collega in consulatu Pauli; tum prorogato imperio 
prouinciam Galliam habebat. his consularibus addidere Cn. Domitium Ahenobarbum, 
Ser. Cornelium Sullam, L. lunium, T. Numisium Tarquiniensem, A. Terentium Uarronem. 
«in» Illyricum autem hi nominati: P. Aelius Ligus consularis, C. Cicereius et Cn. Baebius 
Tampilus-hic priore anno, Cicereius multis ante annis praetor fuerat-, P. Terentius 
Tusciuicanus, P. Manilius. moniti deinde consules a patribus, ut, quoniam alterum ex his 
succedere C. Licinio, qui legatus nominatus erat, in Gallia oporteret, primo «quoque» 
tempore prouincias aut conpararent inter se aut sortirentur, sortiti sunt. M. lunio Pisae 
obuenerunt, quem, priusquam in prouinciam iret, legationes, quae undique Romam 
gratulatum conuenerant, introducere in senatum placuit, Q. Aelio «Gallia». ceterum 

quamquam tales uiri mitterentur, quorum de consilio sperari posset imperatores nihil 
indignum nec clementia nec grauitate populi Romani decreturos esse, tamen in senatu 
quoque agitata sunt summa consiliorum, ut inchoata omnia legati ab domo ferre ad 
imperatores possent. 


[18] Omnium primum liberos esse placebat Macedonas atque lllyrios, ut omnibus 
gentibus appareret arma populi Romani non liberis seruitutem, sed contra seruientibus 
libertatem adferre, ut et, in libertate gentes quae essent, tutam eam sibi perpetuamque 
sub tutela «populi Romani» esse, et, quae sub regibus uiuerent, et in praesens tempus 
mitiores eos iustioresque respectu populi Romani habere se crederent et, si quando 
bellum cum populo Romano regibus fuisset suis, exitum eius uictoriam Romanis 
adlaturum, sibi libertatem. metalli quoque Macedonici, quod ingens uectigal erat, 
locationes praediorumque rusticorum tolli placebat; nam neque sine publicano exerceri 
posse et, ubi publicanus esset, ibi aut ius publicum uanum aut libertatem sociis nullam 
esse. ne ipsos quidem Macedonas id exercere posse; ubi in medio praeda 
administrantibus esset, ibi numquam causas seditionum et certaminis defore. «denique 
ne, si» commune concilium gentis esset, inprobus uulgi adsentator aliquando libertatem 
salubri moderatione datam ad licentiam pestilentem traheret, in quattuor regiones 
discribi Macedoniam, ut suum quaeque concilium haberet, placuit et dimidium tributi, 
quam quod regibus ferre soliti erant, populo Romano pendere. similia his et «in» 
Illyricum mandata. cetera ipsis imperatoribus legatisque relicta, in quibus praesens 
tractatio rerum certiora subiectura erat consilia. 


[19] Inter multas regum gentiumque et populorum legationes Attalus, frater regis 
Eumenis, maxime conuertit in se omnium oculos animosque. exceptus enim est ab iis, 
qui simul eo bello militauerant, haud paulo benignius, quam si ipse rex Eumenes 
uenisset. adduxerant eum duae in speciem honestae res, una gratulatio conueniens in 
ea uictoria, quam ipse adiuuisset, altera querimonia Gallici tumultus acceptaeque cladis, 
qua regnum in dubium adductum esset. suberat et secreta spes honorum 
praemiorumque ab senatu, quae uix salua pietate ei contingere poterant. «erant» enim 
quidam Romanorum quoque non boni auctores, qui spe cupiditatem eius elicerent: eam 
opinionem de Attalo et Eumene Romae esse, tamquam de altero Romanis certo amico, 
altero nec Romanis nec Persei fido socio. itaque uix statui posse, utrum, quae pro se, an, 
quae contra fratrem petiturus esset, ab senatu magis inpetrabilia forent; adeo uniuersos 
omnia et huic tribuere et illi uero negare. eorum hominum, ut res docuit, Attalus erat, 
qui, quantum spes spopondisset, cuperent, ni unius amici prudens monitio uelut frenos 
animo eius gestienti secundis rebus inposuisset. Stratius cum eo fuit medicus, ad id 
ipsum a non securo Eumene Romam missus speculator rerum, quae a fratre agerentur, 
monitorque fidus, si decedi fide uidisset: is ad occupatas iam aures sollicitatumque iam 
animum cum uenisset, adgressus tempestiuis sermonibus rem prope prolapsam restituit, 
aliis alia regna creuisse rebus dicendo: regnum eorum nouum, nullis uetustis fundatum 
opibus, fraterna stare concordia, quod unus nomen regium et praecipuum capitis 
insigne gerat, omnes fratres regnent. Attalum uero, qui aetate proximus sit, quis non 
pro rege habeat? neque eo solum, quia tantas praesentes eius opes cernat, sed quod 
haud ambiguum «sit» prope diem regnaturum; eam infirmitatem aetatemque Eumenis 

esse nullam stirpem liberum habentis; necdum enim agnouerat eum, qui postea 
regnauit. quid adtinere uim adferre rei sua sponte ad eum mox uenturae? accessisse 
etiam nouam tempestatem regno tumultus Gallici, cui uix consensu et concordia regum 
resisti queat; si uero ad externum bellum domestica seditio adiciatur, sisti non posse. 
nec aliud eum, quam, ne frater in regno moriatur, sibi ipsi spem propinquam regni 
erepturum. si utraque gloriosa res esset, et seruasse fratri regnum et eripuisse, seruati 
tamen regni, quae iuncta pietati sit, potiorem laudem «futuram» fuisse. sed enimuero 
cum detestabilis altera res et proxima parricidio sit, quid ad deliberationem dubii 
superesse? utrum enim partem regni petiturum esse, an totum erepturum? si partem, 
ambo infirmos distractis uiribus et omnibus iniuriis pro«palam» obnoxios fore; si totum, 
priuatumne ergo maiorem fratrem, an exulem «esse» illa aetate, illa corporis infirmitate, 
an «ad» ultimum mori iussurum? egregium enim, ut fabulis traditus impiorum fratrum 
euentus taceatur, Persei exitum uideri, qui ex fraterna caede raptum diadema in templo 
Samothracum, uelut praesentibus dis exigentibus poenas, ad pedes uictoris hostis 
prostratus posuerit. eos ipsos, qui non illi amici, sed Eumeni infesti stimulent eum, 
pietatem constantiamque laudaturos, si fidem ad ultimum fratri praestitisset. 


[20] Haec plus ualuere in Attali animo. itaque introductus in senatum gratulatus 
uictoriam est; sua merita eo bello fratrisque, si qua erant, et Gallorum defectionem, 
quae nuper ingenti motu facta erat, exposuit; petit, ut legatos mitteret ad eos, quorum 
auctoritate ab armis auocarentur. his pro regni utilitate editis mandatis, Aenum sibi et 
Maroneam petit. ita destituta eorum spe, qui fratre accusato partitionem regni 
petiturum crediderant, curia excessit. [ut] raro alias quisquam rex aut priuatus tanto 
fauore tantoque omnium adsensu est auditus: omnibus honoribus muneribusque «et» 
praesens est cultus et proficiscentem prosecuti sunt. inter multas Asiae Graeciaeque 
legationes Rhodiorum maxime legati ciuitatem conuerterunt. nam cum primo in ueste 
candida uisi essent, quod et gratulantis decebat, et, si sordidam uestem habuissent, 
lugentium Persei casum praebere speciem poterant, postquam consulti ab M. lunio 
consule patres stantibus in comitio legatis, an locum, lautia senatumque darent, nullum 
hospitale ius in iis esse seruandum censuerunt, egressus e curia consul, cum Rhodii 
gratulatum se de uictoria purgatumque ciuitatis crimina dicentes uenisse petissent, ut 
senatus sibi daretur, pronuntiat sociis et amicis et alia comiter atque hospitaliter 
praestare Romanos et senatum dare consuesse: Rhodios non ita meritos eo bello, ut 
amicorum sociorum«que» numero habendi sint; his auditis prostrauerunt se omnes 
humi consulemque et cunctos, qui aderant, orantes, ne noua falsaque crimina plus 
obesse Rhodiis aecum censerent quam antiqua merita, quorum ipsi testes essent. 
extemplo ueste sordida sumpta domos principum cum precibus ac lacrimis circumibant 
orantes, ut prius cognoscerent causam quam condemnarent. 


[21] M'. luuentius Talna praetor, cuius inter ciues et peregrinos iurisdictio erat, populum 
aduersus Rhodios incitabat rogationemque promulgauerat, ut Rhodiis bellum 
indiceretur, et ex magistratibus eius anni deligerent, qui ad id bellum cum classe 
mitteretur, se eum sperans futurum esse. huic actioni M. Antonius et M. Pomponius 
tribuni plebis aduersabantur. sed et praetor nouo maloque exemplo rem ingressus erat, 
quod non ante consulto senatu, non consulibus certioribus factis de sua unius sententia 

rogationem ferret, uellent iuberentne Rhodiis bellum indici, cum antea semper prius 
senatus de bello consultus esset, deinde «ex auctoritate» patrum ad populum latum, et 
tribuni plebis, cum ita traditum esset, ne quis prius intercederet legi, quam priuatis 
suadendi dissuadendique legem potestas facta esset, eoque persaepe euenisset, ut et, 
qui non professi essent se intercessuros, animaduersis uitiis legis ex oratione 
dissuadentium intercederent, et, qui ad intercedendum uenissent, desisterent uicti 
auctoritatibus suadentium legem. tum inter praetorem tribunosque omnia 
intempestiue agendi certamen erat: tribuni festinationem praetoris ante tempus 
intercedendo * * * in aduentum im«peratoris» * * 


[22] ' * * est. peccauerimusne adhuc dubium est; poenas, ignominias omnes iam 
patimur. antea, Carthaginiensibus uictis, Philippo, Antiocho superatis, cum Romam 
uenissemus, ex publico hospitio in curiam gratulatum uobis, patres conscripti, ex curia 
in Capitolium ad deos uestros dona ferentes «escendebamus;» nunc ex sordido 
deuersorio, uix mercede recepti ac prope hostium more extra urbem manere iussi, in 
hoc squalore uenimus in curiam Romanam Rhodii, quos prouinciis nuper Lycia atque 
Caria, quos praemiis atque honoribus amplissumis donastis. et Macedonas lIllyriosque 
liberos esse, ut audimus, iubetis, cum seruierint, antequam uobiscum bellarent-nec 
cuiusquam fortunae inuidemus, immo agnoscimus clementiam populi Romani—: 
Rhodios, qui nihil aliud quam quieuerunt hoc bello, hostes ex sociis facturi estis? certe 
iidem uos estis Romani, qui ideo felicia bella uestra esse, quia iusta sint, prae uobis fertis, 
nec tam exitu eorum, quod uincatis, quam principiis, quod num«quam?» sine causa 
suscipiatis, gloriamini. Messana in Sicilia oppugnata Carthaginienses, Athenae 
oppugnatae et Graecia in seruitutem petita et adiutus Hannibal pecunia auxiliis 
Philippum hostem fecerunt. Antiochus ipse ultro, ab Aetolis, hostibus uestris, accersitus, 
ex Asia classe in Graeciam traiecit; Demetriade et Chalcide et saltu Thermopylarum 
occupato de possessione imperii uos deicere «est» conatus. cum Perseo socii uestri 
oppugnati, aut interfecti reguli principesque gentium aut populorum causa belli uobis 
fuere. quem tandem titulum nostra calamitas habitura est, si perituri sumus? nondum 
segrego ciuitatis causam a Polyarato et Dinone, ciuibus nostris, et iis, quos uttraderemus 
uobis, adduximus. si omnes Rhodii aeque noxii essemus, quod nostrum in hoc bello 
crimen esset? Persei partibus fauimus et, quemadmodum Antiochi Philippique bello pro 
uobis aduersus reges, sic nunc pro rege aduersus uos stetimus. quemadmodum 
soleamus socios iuuare et quam inpigre capessere bella, C. Liuium, L. Aemilium Regillum 
interrogate, qui classibus uestris in Asia praefuerunt. numquam uestrae naues 
pugnauere sine nobis. «nos» nostra classe pugnauimus semel ad Samum, iterum in 
Pamphylia aduersus Hannibalem inperatorem; quae uictoria nobis eo gloriosior est, 
quod, cum ad Samum magnam partem nauium aduersa pugna et egregiam iuuentutem 
amisissemus, ne tanta quidem clade territi iterum ausi «sumus» regiae classi ex Syria 
uenienti obuiam ire. haec non gloriandi causa rettuli-neque enim ea nunc nostra est 
fortuna-, sed ut admonerem, quemadmodum adiuuare socios solerent Rhodii.' 


[23] 'Praemia et «Philippo et» Antiocho deuictis amplissima accepimus a uobis. si, quae 
uestra nunc est fortuna deum benignitate et uirtute uestra, ea Persei fuisset, et praemia 
petitum ad uictorem regem uenissemus in Macedoniam, quid tandem diceremus? 

pecuniane a nobis adiutum an frumento? auxiliis terrestribus an naualibus? quod 
praesidium tenuisse nos? ubi pugnasse aut sub illius ducibus «aut» per nos ipsos? si 
quaereret, ubi miles noster, ubi nauis intra praesidia sua fuisset, quid responderemus? 
causam fortasse diceremus apud uictorem, quem ad modum apud uos dicimus. hoc 
enim legatos utroque «de» pace mittendo consecuti sumus, ut ne ab utraque parte 
gratiam iniremus, ab altera etiam crimen et periculum esset. quamquam Perseus uere 
obiceret, id quod uos non potestis, patres conscripti, nos principio belli misisse ad uos 
legatos, qui pollicerentur uobis, quae ad bellum opus essent; nauibus, armis, iuuentute 
«nos» nostra, sicut prioribus bellis, ad omnia paratos fore. ne praestaremus, per uos 
stetit, qui de quacumque causa tum aspernati nostra auxilia estis. neque fecimus igitur 
quicquam tam«quam?» hostes, neque bonorum sociorum defuimus officio, sed a uobis 
prohibiti praestare fuimus. "quid igitur? nihilne factum neque dictum est in ciuitate 
uestra, Rhodii, quod nolletis, quo merito offenderetur populus Romanus?" hinc iam non, 
quod factum est, «sum» defensurus-non adeo insanio-, sed publicam causam a 
priuatorum culpa segregaturus. nulla est ciuitas, quae non et improbos ciues aliquando 
et imperitam multitudinem semper habeat. etiam apud uos fuisse audiui, qui 
adsentando multitudini grassarentur, et secessisse aliquando a uobis plebem nec in 
potestate uestra rem publicam fuisse. si hoc in hac tam bene morata ciuitate accidere 
potuit, mirari quisquam potest aliquos fuisse apud nos, qui regis amicitiam petentes 
plebem nostram consiliis deprauarent? qui tamen nihil ultra ualuerunt, quam ut in 
officio cessaremus. non praeteribo id, quod grauissimum est in hoc bello crimen ciuitatis 
nostrae: legatos eodem tempore et ad uos et ad Persea de pace misimus; quod infelix 
consilium furiosus, ut postea audiuimus, orator stultissimum fecit, quem sic locutum 
constat, tamquam C. Popilius legatus Romanus, quem ad summouendos a bello 
Antiochum et Ptolemaeum reges misistis, loqueretur. sed tamen ea siue superbia, siue 
stultitia appellanda est, eadem, quae apud uos, et apud Persea fuit. tam ciuitatium quam 
singulorum hominum mores sunt: gentes quoque aliae iracundae, aliae audaces, 
quaedam timidae, in uinum, in Uenerem proniores aliae sunt. Atheniensium populum 
fama est celerem et supra uires audacem esse ad conandum, Lacedaemoniorum 
cunctatorem et uix in ea, quibus fidit, ingredientem. non negauerim et totam Asiae 
regionem inaniora parere ingenia, et nostrorum tumidiorem sermonem esse, quod 
excellere inter finitimas ciuitates uideamur, et id ipsum non tam uiribus nostris quam 
uestris honoribus ac iudiciis. satis quidem et tunc in praesentia castigata illa legatio erat, 
cum tam tristi responso uestro dimissa. si tum parum ignominiae pensum est, haec certe 
tam miserabilis ac supplex legatio etiam insolentioris, quam illa fuit, legationis satis 
magnum piaculum esset. superbiam, uerborum praesertim, iracundi oderunt, prudentes 
inrident, utique si inferioris aduersus superiorem est; capitali poena nemo umquam 
dignam iudicauit. id enimuero periculum erat, ne Romanos Rhodii contemnerent. etiam 
deos aliqui uerbis ferocioribus increpant, nec ideo quemquam fulmine ictum audimus.' 


[24] 'Quid igitur superat, quod purgemus, si nec factum hostile ullum nostrum est, «et» 
uerba tumidiora legati offensionem aurium, non perniciem ciuitatis meruerunt? 
uoluntatis nostrae tacitae uelut litem aestimari uestris inter uos sermonibus audio, 
patres conscripti: fauisse nos regi et illum uincere maluisse. ideo bello persequendos 

esse credunt alii; «alii» uestrum uoluisse quidem nos hoc, non tamen ob id bello 
persequendos esse: neque moribus neque legibus ullius ciuitatis ita conparatum esse, 
ut, si qui uelit inimicum perire, si nihil fecerit, quo id fiat, capitis damnetur. his, qui nos 
poena, non crimine liberant, gratiam quidem habemus; ipsi nobis hanc dicimus legem: 
si omnes uoluimus, quod arguimur-non distinguimus uoluntatem a facto-, omnes 
plectamur: si alii principum nostrorum uobis, alii regi fauerunt, non postulo, ut propter 
nos, qui partium uestrarum fuimus, regis fautores salui sint; illud deprecor, ne nos 
propter illos pereamus. non estis uos illis infestiores, quam ciuitas est ipsa; et hoc quia 
sciebant, plerique eorum aut profugerunt aut mortem sibi consciuerunt; alii damnati a 
nobis in potestate uestra erunt, patres conscripti. ceteri Rhodii sicut gratiam nullam 
meriti hoc bello, ita ne poenam quidem sumus. priorum nostrorum benefactorum 
cumulus hoc, quod nunc cessatum in officio est, expleat. cum tribus regibus gessistis 
bella per hos annos; ne plus obsit nobis, quod uno bello cessauimus, quam quod duobus 
bellis pro uobis pugnauimus. Philippum, Antiochum, Persea tamquam tris sententias 
ponite: duae nos absoluunt, una dubia est; ut grauior sit, illi de nobis «si» iudicarent, 
damnati essemus; uos iudicatis, patres conscripti, sit Rhodus in terris an funditus 
deleatur; non enim de bello deliberatis, patres conscripti, quod inferre potestis, gerere 
non potestis, cum nemo Rhodiorum arma aduersus uos «sit» laturus. si perseuerabitis 
in ira, tempus a uobis petemus, quo hanc funestam legationem domum referamus; 
omnia libera capita, quidquid Rhodiorum uirorum feminarum est, cum omni pecunia 
nostra naues conscendemus ac relictis penatibus publicis priuatisque Romam ueniemus 
et omni auro et argento, quidquid publici, quid«quid» priuati est, in comitio, in uestibulo 
curiae uestrae cumulato, corpora nostra coniugumque ac liberorum uestrae potestati 
permittemus, hic passuri, quodcumque patiendum erit; procul ab oculis nostris urbs 
nostra diripiatur, incendatur. hostis Rhodios esse Romani iudicare «possunt, facere non» 
possunt; est enim et nostrum aliquod de nobis iudicium, quo numquam iudicabimus nos 
uestros hostis, nec quicquam hostile, etiam si omnia patiemur, faciemus." 


[25] Secundum talem orationem uniuersi rursus prociderunt supplices ramosque oleae 
iactantes; tandem excitati curia excesserunt. tunc sententiae interrogari coeptae. 
infestissimi Rhodiis erant, qui consules praetoresue aut legati gesserant in Macedonia 
bellum. plurimum causam eorum adiuuit M. Porcius Cato, qui, asper ingenio, tum lenem 
mitemque senatorem egit. non inseram simulacrum ueri copiose, quae dixerit, 
referendo: ipsius oratio scripta extat, Originum quinto libro inclusa. Rhodiis responsum 
ita redditum est, ut nec hostes fierent nec socii permanerent. Philocrates et Astymedes 
principes legationis erant. partim cum Philocrate renuntiare Rhodum legationem placuit, 
partim cum Astymede Romae subsistere, «qui,» quae agerentur, scirent certioresque 
suos facerent. in praesentia deducere ante certam diem ex Lycia Cariaque iusserunt 
praefectos. haec Rhodum nuntiata, quae per se tristia fuissent, quia maioris mali leuatus 
erat timor, cum bellum timuissent, in gaudium uerterunt. itaque extemplo coronam 
uiginti milium aureorum decreuerunt; Theodotum, praefectum classis, in eam 
legationem miserunt. societatem ab Romanis ita uolebant peti, ut nullum de ea re 
scitum populi fieret aut litteris mandaretur, quod, nisi impetrarent, maior a repulsa 
ignominia esset. praefecti classis id unius erat ius, ut agere de ea re sine rogatione ulla 

perlata posset. nam ita per tot annos in amicitia fuerant, ut sociali foedere se cum 
Romanis non inligarent, ob nullam aliam causam, quam ne spem regibus absciderent 
auxilii sui, si quid opus esset, neu sibi ipsis fructus ex benignitate et fortuna eorum 
percipiendi. tunc utique petenda societas uidebatur, non quae tutiores eos ab aliis 
faceret-nec enim timebant quemquam praeter Romanos-, sed quae ipsis Romanis 
minus suspectos. sub idem fere tempus et Caunii desciuere ab iis, et Mylassenses 
Euromensium oppida occuparunt. non ita fracti animi ciuitatis erant, ut non sentirent, si 
Lycia et Caria ademptae ab Romanis forent, cetera aut se ipsa per defectionem 
liberarent aut a finitumis occuparentur, includi se insulae paruae et sterilis agri litoribus, 
quae nequaquam alere tantae urbis populum posset. missa igitur iuuentute propere et 
Caunios, quamquam Cibyratarum asciuerant auxilia, coegerunt imperio parere; et 
Mylassenis Alabandensisque, qui Euromensium prouinciam ademptum et ipsi coniuncto 
exercitu uenerant, circa Orthosiam acie uicerunt. 


[26] Dum haec ibi, alia in Macedonia, alia Romae «in Asia» geruntur, interim «in» Illyrico 
L. Anicius rege Gentio, sicut ante dictum est, in potestatem redacto Scodrae, quae regia 
fuerat, praesidio inposito Gabinium praefecit, Rhizoni et Olcinio, urbibus opportunis, C. 
Licinium. praepositis his Illyrico, reliquo exercitu in Epirum est profectus. ubi prima 
Phanote ei dedita est omni multitudine cum infulis obuiam effusa. hinc praesidio 
inposito in Molossidem transgressus, cuius omnibus oppidis praeter Passaronem et 
Tecmonem et Phylacen et Horreum receptis primum ad Passaronem ducit. Antinous et 
Theodotus principes eius ciuitatis erant, insignes et fauore Persei et odio aduersus 
Romanos, iidem uniuersae genti auctores desciscendi ab Romanis. hi conscientia 
priuatae noxae, quia ipsis nulla spes ueniae erat, ut communi ruina patriae 
opprimerentur, clauserunt portas, multitudinem, ut mortem seruituti praeponerent, 
hortantes. nemo aduersus praepotentis uiros hiscere audebat; tandem Theodotus 
quidam, nobilis et ipse adulescens, cum maior a Romanis metus timorem a principibus 
suis uicisset, 'quae uos rabies' inquit 'agitat, qui duorum hominum noxae ciuitatem 
accessionem facitis? equidem pro patria qui letum oppetissent, saepe fando audiui: 
«qui» patriam pro se perire aecum censerent, hi primi inuenti sunt. quin aperimus portas 
et imperium accipimus, quod orbis terrarum accepit?' haec dicentem cum multitudo 
sequeretur, Antinous et Theodotus in primam stationem hostium inruperunt atque ibi 
offerentes se ipsi uolneribus interfecti; urbs dedita est Romanis. simili pertinacia 
Cephalonis principis clausum Tecmonem ipso interfecto per deditionem recepit. nec 
Phylace nec Horreum oppugnationem tulerunt. pacata Epiro diuisisque in hiberna copiis 
per opportunas urbes, regressus ipse in Illyricum Scodrae, quo quinque legati ab Roma 
uenerant, euocatis ex tota prouincia principibus conuentum habuit. ibi pro tribunali 
pronuntiauit de sententia consilii senatum populumque Romanum lllyrios esse liberos 
iubere: praesidia ex omnibus oppidis, arcibus, castellis sese deducturum. non solum 
liberos, sed etiam inmunes fore Issenses et Taulantios, Dassaretiorum Pirustas, 
Rhizonitas, Olciniatas, quod incolumi Gentio ad Romanos defecissent. Daorsis quoque 
immunitatem dare, quod relicto Carauantio cum armis ad Romanos transissent. 
Scodrensibus et Dassarensibus et Selepitanis ceterisque lllyriis uectigal dimidium eius, 
quod regi pependissent, «inpositum». inde in tres partes Illyricum diuisit. unam eam 

fecit, quae supra ^Dictam est, alteram Labeatas omnis, tertiam Agrauonitas et 
Rhizonitas et Olciniatas accolasque eorum. hac formula dicta [in] Illyrico ipse inde Epiri 
Passaronem in hiberna redit. 


[27] Dum haec in Illyrico geruntur, Paulus ante aduentum decem legatorum Q. 
Maximum filium iam ab Roma regressum ad Aeginium et Agassas diripiendas mittit, 
Agassas, quod, cum Marcio consuli tradidissent urbem petita ultro societate Romana, 
defecerant rursus ad Persea; Aeginiensium nouum crimen erat: famae de uictoria 
Romanorum fidem non habentes in quosdam militum urbem ingressos hostiliter 
saeuierant. ad Aeniorum quoque urbem diripiendam L. Postumium misit, quod 
pertinacius quam finitumae ciuitates in armis fuerant. autumni fere tempus erat; cuius 
temporis initio ad circumeundam Graeciam uisendaque, «quae» nobilitata fama maiora 
auribus accepta sunt, quam oculis noscuntur, uti statuit. praeposito castris C. Sulpicio 
Galo profectus cum haud magno comitatu, tegentibus latera Scipione filio et Athenaeo, 
Eumenis regis fratre, per Thessaliam Delphos petit, inclutum oraculum. ubi sacrificio 
Apollini facto inchoatas in uestibulo columnas, quibus imposituri statuas regis Persei 
fuerant, suis statuis uictor destinauit. Lebadiae quoque templum louis Trophonii adit: ibi 
cum uidisset os specus, per quod oraculo utentes sciscitatum deos descendunt, sacrificio 
loui Hercynnaeque facto, quorum ibi templum est, Chalcidem ad spectaculum Euripi 
Euboeaeque, tantae insulae, ponte continenti iunctae descendit. a Chalcide Aulidem 
traicit, trium milium spatio distantem, portum inclutum statione quondam mille nauium 
Agamemnoniae classis, Dianaeque templum, ubi nauibus cursum ad Troiam filia uictima 
aris admota rex ille regum «petiit. inde Oropum» Atticae uentum est, ubi pro deo uates 
anticus colitur templumque uetustum est fontibus riuisque circa amoenum; Athenas 
inde, plenas quidem et ipsas uetustae famae, multa tamen uisenda habentis, arcem, 
portus, muros Piraeum urbi iungentis, naualia, «monumenta» magnorum imperatorum, 
simulacra deorum hominumque, omni genere et materiae et artium insignia. 


[28] Sacrificio Mineruae, praesidi arcis, in urbe facto profectus Corinthum altero die 
peruenit. urbs erat tunc praeclara ante excidium; arx quoque et Isthmus praebuere 
spectaculum: arx intra moenia in immanem altitudinem edita, scatens fontibus; Isthmus 
duo maria «ab» occasu et ortu solis finitima artis faucibu«s» dirimens. Sicyonem inde et 
Argos, nobiles urbes, adit; inde haud parem opibus Epidaurum, sed inclutam Aesculapi 
nobili templo, quod quinque milibus passuum ab urbe distans nunc uestigiis reuolsorum 
donorum, tum donis diues erat, quae remediorum salutarium aegri mercedem 
sacrauerant deo. inde Lacedaemonem adit, non operum magnificentia, sed disciplina 
institutisque memorabilem; unde per Megalopolim Olympiam escendit. ubi et alia 
quidem spectanda ei uisa: louem uelut praesentem intuens motus animo est. itaque 
haud secus, quam si in Capitolio immolaturus esset, sacrificium amplius solito apparari 
iussit. ita peragrata Graecia, ut nihil eorum, quae quisque Persei bello priuatim aut 
publice sensisset, inquireret, ne cuius metu sollicitaret animos sociorum, Demetriadem 
cum «comitatu» reuertit. in itinere sordidata turba Aetolorum occurrit; mirantique et 
percunctanti, quid esset, defertur quingentos quinquaginta principes ab Lycisco et 
Tisippo, circumsesso senatu per milites Romanos, missos «ab» A. Baebio, «praefecto» 
praesidii, interfectos, alios in exilium actos esse, bonaque eorum, qui interfecti essent, 

et exulum possideri. iussis, qui arguebantur, Amphipoli adesse ipse conuento Cn. 
Octauio Demetriade, postquam fama accidit traiecisse iam mare decem legatos, 
omnibus aliis omissis Apolloniam ad eos pergit. quo cum Perseus obuiam Amphipoli 
omni solutus custodia processisset-id diei iter est-, ipsum quidem benigne «ad»locutus 
est; ceterum postquam in castra ad Amphipolim uenit, grauiter increpuisse traditur C. 
Sulpicium, primum quod Persea tam procul a se uagari per prouinciam passus esset, 
deinde quod adeo indulsisset militibus, ut nudare tegulis muros urbis ad tegenda 
hibernacula sua pateretur; referrique tegulas et refici detecta, sicut fuerant, iussit. et 
Persea quidam cum maiore filio Philippo traditos A. Postumio in custodiam misit; filiam 
cum minore filio a Samothrace accitos Amphipolim omni liberali cultu habuit. 


[29] Ipse, ubi dies uenit, quo adesse Amphipoli denos principes ciuitatium iusserat 
litterasque omnis, quae ubique depositae essent, et pecuniam regiam conferri, cum 
decem legatis circumfusa omni multitudine Macedonum in tribunali consedit. adsuetis 
regio imperio tamen noui in«perii» formam terribilem praebuit tribunal, summoto 
aditus, praeco, accensus, insueta omnia oculis auribusque, quae uel socios, nedum 
hostis uictos terrere possent. silentio per praeconem facto Paulus Latine, quae senatui, 
quae sibi ex consilii sententia uisa essent, pronuntiauit. ea Cn. Octauius praetor-nam et 
ipse aderat-interpretata sermone Graeco referebat: omnium primum liberos esse 
iubere Macedonas, habentis urbes easdem agrosque, utentes legibus suis, annuos 
creantis magistratus; tributum dimidium eius, quod pependissent regibus, pendere 
populo Romano. deinde in quattuor regiones diuidi Macedoniam: unam fore et primam 
partem quod agri inter Strymonem et Nessum sit amnem; accessurum huic parti trans 
Nessum ad orientem uersum, qua Perseus tenuisset, uicos, castella, oppida, praeter 
Aenum et Maroneam et Abdera; cis Strymonem autem uergentia ad occasum, 
Bisalticam omnem cum Heraclea, quam Sinticen appellant. secundam fore regionem, 
quam ab ortu Strymo amplecteretur amnis, praeter Sinticen, Heracleam et Bisaltas, ab 
occasuque Axius terminaret fluuius, additis Paeonibus, qui prope Axium flumen ad 
regionem orientis colerent. tertia pars facta, quam Axius ab oriente, Peneus amnis ab 
occasu cingunt; ad septentrionem Bora mons obicitur; adiecta huic parti regio Paeoniae, 
qua ab occasu praeter Axium amnem porrigitur; Edessa quoque et Beroea eodem 
concesserunt. quarta regio trans Boram montem, una parte confinis Illyrico, altera Epiro. 
capita regionum, ubi concilia fierent, primae regionis Amphipolim, secundae 
Thessalonicen, tertiae Pellam, quartae Pelagoniam fecit. eo concilia suae cuiusque 
regionis indici, pecuniam conferri, ibi magistratus creari iussit. pronuntiauit deinde 
neque conubium neque commercium agrorum aedificiorumque inter se placere 
cuiquam extra fines regionis suae esse. metalla quoque auri atque argenti non exerceri, 
[nec] ferri et aeris permitti. uectigal exercentibus dimidium eius inpositum, quod 
pependissent regi. et sale inuecto uti uetuit. Dardanis repetentibus Paeoniam, quod et 
sua fuisset et continens esset finibus suis, omnibus dare libertatem pronuntiauit, qui sub 
regno Persei fuissent. post non impetratam Paeoniam salis commercium dedit; tertiae 
regioni imperauit, ut Stobos Paeoniae deueherent, pretiumque statuit. naualem 
materiam et ipsos caedere et alios pati uetuit. regionibus, quae adfines barbaris essent- 

excepta autem tertia omnes erant-, permisit, ut praesidia armata in finibus extremis 
haberent. 


[30] Haec pronuntiata primo die conuentus uarie adfecerunt animos. libertas praeter 
spem data adrexit et leuatum annuum uectigal; regionatim commercio interruptis ita 
uideri lacerata «Macedonia», tamquam animali in artus alterum alterius indigentis 
distracto: adeo, quanta Macedonia esset, quam diuisui facilis, quam se ipsa quaeque 
contenta pars esset, Macedones quoque ignorabant. pars prima Bisaltas habet, 
fortissimos uiros-trans Nessum amnem incolunt et circa Strymonem-, et multas frugum 
proprietates et metalla et opportunitatem Amphipolis, quae obiecta claudit omnes ab 
oriente sole in Macedoniam aditus. secunda pars celeberrimas urbes Thessalonicen «et» 
Cassandream habet, ad hoc Pallenen, fertilem ac frugiferam terram; maritimas quoque 
opportunitates ei praebent portus ad Toronen ac montem Atho Aeneam«que» et 
Acanthum, alii «ad Thessaliam» insulamque Euboeam, alii ad Hellespontum opportune 
uersi. tertia regio nobilis urbes Edessam et Beroeam et Pellam habet et Uettiorum 
bellicosam gentem, incolas quoque permultos Gallos et lllyrios, inpigros cultores. 
quartam regionem Eordaei et Lyncestae et Pelagones incolunt; iuncta his Atintania et 
Tymphaeis et Elimiotis. frigida haec omnis duraque cultu et aspera plaga est; cultorum 
quoque ingenia terrae similia habet. ferociores eos et accolae barbari faciunt, nunc bello 
exercentes, nunc in pace miscentes ritus suos. diuisa itaque Macedonia partium usibus 
separatis, quanta uniuersa «esset», ostendit. 


[31] Macedoniae formula dicta cum leges quoque se daturum ostendisset, Aetoli deinde 
citati. in qua cognitione magis utra pars Romanis, utra regi fauisset quaesitum est, quam 
utra fecisset iniuriam aut accepisset; noxa liberati interfectores; exilium pulsis aeque 
ratum fuit ac mors interfectis; A. Baebius unus est damnatus, quod milites Romanos 
praebuisset ad ministerium caedis. hic euentus Aetolorum causae in omnibus Graeciae 
gentibus populisque eorum, qui partis Romanorum fuerant, inflauit ad intolerabilem 
superbiam animos et obnoxios pedibus eorum subiecit, quos aliqua parte suspicio 
fauoris in regem contigerat. tria genera principum in ciuitatibus erant, duo, quae 
adulando aut Romanorum imperium aut amicitiam regum sibi priuatim opes oppressis 
faciebant ciuitatibus; media una «pars» utrique generi aduersa libertatem leges«que» 
tuebatur. his «ut maior» apud suos caritas, ita minor ad externos gratia erat. secundis 
rebus elati Romanorum partis eius fautores soli tum in magistratibus, soli in legationibus 
erant. hi cum frequentes et ex Peloponneso et ex Boeotia et ex aliis Graeciae conciliis 
adessent, impleuere aures decem legatorum: non eos tantum, qui se propalam per 
uanitatem iactassent tamquam hospites et amicos Persei, sed multo plures alios ex 
occulto fauisse regi, qui per speciem tuendae libertatis in conciliis aduersus Romanos 
omnia instruxissent, nec aliter eas mansuras in fide gentes, nisi fractis animis 
«aduersarum» partium aleretur confirmareturque auctoritas eorum, qui nihil praeter 
imperium Romanorum spectarent. ab his editis nominibus euocati litteris imperatoris ex 
Aetolia Acarnaniaque et Epiro et Boeotia, qui Romam ad causam dicendam sequerentur; 
in Achaiam ex decem legatorum numero profecti duo, C. Claudius et Cn. Domitius, ut 
ipsi edicto euocarent. id duabus de causis factum, una, quod fiduciae plus animorumque 
esse Achaeis ad non parendum credebant et forsitan etiam in periculo fore Callicraten 

et ceteros criminum auctores delatoresque; altera, cur praesentes euocarent, causa erat, 
quod ex aliis gentibus principum litteras deprensas in commentariis regiis habebant, in 
Achaeis caecum erat crimen nullis eorum litteris inuentis. Aetolis dimissis Acarnanum 
citata gens. in his nihil nouatum, nisi quod Leucas exempta est Acarnanum concilio. 
quaerendo deinde latius, qui publice aut priuatim partium regis fuissent, in Asiam 
quoque cognitionem extendere et ad Antissam in Lesbo insula dirundam «ac» 
traducendos Methymnam Antissaeos Labeonem miserunt, quod Antenorem, regium 
praefectum, quo tempore cum lembis circa Lesbum esset uagatus, portu receptum 
commeatibus iuuissent. duo securi percussi uiri insignes, Andronicus, Andronici filius, 
Aetolus, quod patrem secutus arma contra populum Romanum tulisset, et Neo 
Thebanus, quo auctore societatem cum Perseo iunxerant. 


[32] His rerum externarum cognitionibus interpositis Macedonum rursus aduocatum 
concilium; pronuntiatum, quod ad statum Macedoniae pertinebat, senatores, quos 
synhedros uocant, legendos esse, quorum consilio res publica administraretur. nomina 
deinde sunt recitata principum Macedonum, quos cum liberis maioribus quam 
quindecim annos natis praecedere in Italiam placeret. id, prima specie saeuom, mox 
apparuit multitudini Macedonum pro libertate sua esse factum. nominati sunt enim 
regis amici purpuratique, duces exercituum, praefecti nauium aut praesidiorum, seruire 
regi humiliter, aliis superbe imperare adsueti; praediuites alii, alii, quos fortuna non 
aequarent, his sumptibus pares; regius omnibus uictus uestitusque, nulli ciuilis animus, 
neque legum neque libertatis aequae patiens. omnes igitur, qui in aliquis ministeriis 
regiis, etiam qui in legationibus fuerant, iussi Macedonia excedere atque in Italiam ire: 
qui non paruisset imperio, mors denuntiata. leges Macedoniae dedit cum tanta cura, ut 
non hostibus uictis, sed sociis bene meritis dare uideretur, et quas ne usus quidem longo 
tempore, qui unus est legum corrector, experiendo argueret. ab seriis rebus ludicrum, 
quod ex multo ante praeparato et in Asiae ciuitates et ad reges missis, qui denuntiarent, 
et, cum circumiret ipse Graeciae ciuitates, indixerat principibus, magno apparatu 
Amphipoli fecit. nam et artificum omnis generis, qui ludicram artem faciebant, ex toto 
orbe terrarum multitudo et athletarum et nobilium equorum conuenit et legationes cum 
uictimis et quidquid aliud deorum hominumque causa fieri magnis ludis in Graecia solet, 
ita factum est, ut non magnificentiam tantum, sed prudentiam in dandis spectaculis, ad 
quae rudes tum Romani erant, admirarentur. epulae quoque legationibus paratae et 
opulentia et cura eadem. uulgo dictum ipsius ferebant et conuiuium instruere et ludos 
parare eiusdem esse, qui uincere bello sciret. 


[33] Edito ludicro [omnis generis] clupeisque aereis in naues inpositis cetera omnis 
generis arma cumulata «in» ingentem aceruum, precatus Martem, Mineruam Luamque 
matrem et ceteros deos, quibus spolia hostium dicare ius fasque est, ipse imperator face 
subdita succendit; deinde circumstantes tribuni militum pro se quisque ignes 
coniecerunt. notata est in illo conuentu Europae Asiaeque, undique partim ad 
gratulationem, partim ad spectaculum contracta multitudine, tantis naualibus 
terrestribusque exercitibus, ea copia rerum, ea uilitas annonae, ut et priuatis et 
ciuitatibus et gentibus dona data pleraque eius generis sint ab imperatore, non in usum 
modo praesentem, sed etiam quod domos aueherent. spectaculo fuit ei, quae uenerat, 

turbae non scaenicum magis ludicrum, non certamina hominum aut curricula equorum, 
quam praeda Macedonica omnis, ut uiseretur, exposita, statuarum tabularumque «et» 
textilium et uasorum ex auro et argento et aere et ebore factorum ingenti cura in ea 
regia, ut non in praesentem modo speciem, qualibus referta regia Alexandreae erat, sed 
in perpetuum usum fierent. haec in classem inposita deuehenda Romam Cn. Octauio 
data. Paulus benigne legatis dimissis transgressus Strymonem mille passuum ab 
Amphipoli castra posuit; inde profectus Pellam quinto die peruenit. praetergressus 
urbem, ad Pellaeum, quod uocant, biduum moratus, P. Nasicam et Q. Maximum filium 
cum parte copiarum ad depopulandos lllyrios, qui Persea iuuerant bello, misit iussos ad 
Oricum sibi occurrere; ipse Epirum petens quintis decimis castris Passaronem peruenit. 


[34] Haud procul inde Anici castra aberant. ad quem litteris missis, ne quid ad ea, quae 
fierent, moueretur; senatum praedam Epiri ciuitatium, quae ad Persea defecissent, 
exercitui dedisse suo, missis centurionibus in singulas urbes, qui se dicerent ad praesidia 
deducenda uenisse, ut liberi Epirotae sicut Macedones essent, denos principes ex 
singulis euocauit ciuitatibus; quibus cum denuntiasset, ut aurum atque argentum in 
publicum proferretur, per omnes ciuitates cohortes dimisit. ante in ulteriores quam in 
propiores profecti, ut uno die in omnes perueniretur. edita tribunis centurionibusque 
erant, quae agerentur. mane omne aurum argentumque conlatum; hora quarta signum 
ad diripiendas urbes datum est militibus; tantaque praeda fuit, ut in equitem 
quadringeni denarii, peditibus duceni diuiderentur, centum quinquaginta milia capitum 
humanorum abducerentur. muri deinde direptarum urbium diruti sunt; ea fuere oppida 
circa septuaginta. uendita praeda omnis, inde ea summa militi numerata est. Paulus ad 
mare Oricum descendit nequaquam, ut ratus erat, expletis militum animis, qui, 
tamquam nullum in Macedonia gessissent bellum, expertis regiae praedae esse 
indignabantur. Orici cum missas cum Scipione Nasica Maximoque filio copias iuuenisset, 
exercitu in naues inposito in Italiam traiecit. et post paucos dies Anicius conuentu 
reliquorum Epirotarum Acarnanumque acto iussisque in Italiam sequi principibus, 
quorum cognitionem causae «senatui» reseruarat, et ipse nauibus expectatis, quibus 
usus Macedonicus exercitus erat, in Italiam traiecit. 


Cum haec in Macedonia Epiroque gesta sunt, legati, qui cum Attalo ad finiendum bellum 
inter Gallos et regem Eumenem missi erant, in Asiam peruenerant. indutiis per hiemem 
factis et Galli domos abierant et rex in hiberna concesserat Pergamum grauique morbo 
aeger fuerat. uer primum eos domo exciuit iamque Synnada peruenerant et Eumenes 
ad Sardis undique exercitum contraxerat. ibi Romani cum et Solouettium, ducem 
Gallorum, ^Synnades adlocutus ettalus cum eis profectus, sed castra Gallorum intrare 
eum non placuit, ne animi ex disceptatione inritarentur. P. Licinius consularis «cum» 
regulo Gallorum est locutus rettulitque ferociorem eum deprecando factum, ut mirum 
uideri possit inter tam opulentos reges, Antiochum Ptolemaeumque, tantum legatorum 
Romanorum uerba ualuisse, ut extemplo pacem facerent, apud Gallos nullius momenti 
fuisse. 


[35] Romam primum reges captiui, Perseus et Gentius, in custodiam cum liberis abducti, 
dein turba alia captiuorum, tum quibus Macedonum denuntiatum erat, ut Romam 

uenirent, principum«que» Graeciae; nam ii quoque non solum praesentes exciti erant, 
sed etiam, si qui apud reges esse dicebantur, litteris arcessiti sunt. Paulus ipse post dies 
paucos regia naue ingentis magnitudinis, quam sedecim uersus remorum agebant, 
ornata Macedonicis spoliis non insignium tantum armorum, sed etiam regiorum 
textilium, aduerso Tiberi ad urbem est subuectus, conpletis ripis obuiam effusa 
multitudine. paucos post dies Anicius et Octauius classe sua aduecti. tribus iis omnibus 
decretus est ab senatu triumphus mandatumque Q. Cassio praetori, cum tribunis plebis 
ageret, ex auctoritate patrum rogationem ad plebem ferrent, ut iis, quo die urbem 
triumphantes inueherentur, imperium esset. intacta inuidia media sunt: ad summa 
ferme tendit. nec de Anici nec de Octaui triumpho dubitatum est; Paulum, cui ipsi 
quoque se conparare erubuissent, obtrectatio carpsit. antiqua disciplina milites 
habuerat; de praeda parcius, quam sperauerant ex tantis regiis opibus, dederat nihil 
relicturis, si auiditati indulgeretur, quod in aerarium deferret. totus Macedonicus 
exercitus imperatori ita * * * neglegenter adfuturus comitiis ferendae legis. sed eos Ser. 
Sulpicius Galba, qui tribunus militum secundae legionis in Macedonia fuerat, priuatim 
imperatori inimicus, prensando ipse et per suae legionis milites sollicitando stimulauerat, 
ut frequentes ad suffragium adessent. imperiosum ducem et malignum antiquando 
rogationem, quae de triumpho eius ferretur, ulciscerentur. plebem urbanam secuturam 
esse militum iudicia. pecuniam illum dare non potuisse: militem honorem dare posse. 
ne speraret ibi fructum gratiae, ubi non meruisset. 


[36] His incitatis cum in Capitolio rogationem eam Ti. Sempronius tribunus plebis ferret 
et priuatis «de» lege dicendi locus esset «et» ad suadendum, ut in re minime dubia, haud 
quisquam procederet, Ser. Galba repente processit et a tribunis postulauit, ut, quoniam 
hora iam octaua diei esset, nec satis temporis ad demonstrandum haberet, cur L. 
Aemilium non iuberent triumphare, in posterum diem differrent et mane eam rem 
agerent: integro sibi die ad causam eam orandam opus esse. cum tribuni dicere eo die, 
si quid uellet, iuberent, in noctem rem dicendo extraxit referendo admonendoque 
exacta acerbe munia militiae; plus laboris, plus periculi, quam desiderasset res, 
iniunctum; contra in praemiis, in honoribus omnia artata; militiamque, si talibus 
succedat ducibus, horridiorem asperiorem«que» bellantibus, eandem  uictoribus 
inopem atque inhonoratam futuram. Macedonas in meliore fortuna quam milites 
Romanos esse. si frequentes postero die ad legem antiquandam adessent, intellecturos 
potentis uiros non omnia in ducis, aliquid et in militum manu esse. his uocibus incitati 
postero die milites tanta frequentia Capitolium conpleuerunt, ut aditus nulli praeterea 
ad suffragium ferendum esset. intro uocatae primae tribus cum antiquarent, concursus 
in Capitolium principum ciuitatis factus est, indignum facinus esse clamitantium L. 
Paulum tanti belli uictorem despoliari triumpho: obnoxios imperatores tradi licentiae 
atque auaritiae militari. iam nunc nimis saepe per ambitionem peccari; quid, si domini 
milites imperatoribus imponantur? in Galbam pro se quisque probra ingerere. tandem 
hoc tumultu sedato M. Seruilius, qui consul et magister equitum fuerat, ut de integro 
eam «rem» agerent ab tribunis petere, dicendique sibi ad populum potestatem facerent. 
tribuni cum ad deliberandum secessissent, uicti auctoritatibus principum de integro 

agere coeperunt reuocaturosque se easdem tribus pronuntiarunt, si M. Seruilius aliique 
priuati, qui dicere uellent, dixissent. 


[37] «Tum Seruilius:» 'quantus imperator L. Aemilius fuerit, Quirites, si ex alia re nulla 
aestimari posset, uel hoc satis erat, quod, cum tam seditiosos et leues milites, tam 
nobilem, tam temerarium, tam eloquentem ad instigandam multitudinem inimicum in 
castris haberet, nullam in exercitu seditionem habuit. eadem seueritas imperii, quam 
nunc oderunt, tum eos continuit. itaque antiqua disciplina habiti «neque dixerunt 
seditiose quicquam» neque fecerunt. Seruius quidem Galba, si in L. Paulo accusando 
tirocinium ponere et documentum eloquentiae dare uoluit, non triumphum inpedire 
debuit, quem, si nihil aliud, senatus iustum esse iudicauerat, sed postero die quam 
triumphatum esset, priuatum eum «cum» uisurus esset, nomen deferret et legibus 
interrogaret; aut serius paulo, cum primum magistratum ipse cepisset, diem diceret 
inimico «et» eum ad populum accusaret. ita et pretium recte facti triumphum haberet 
L. Paulus pro egregie bello gesto et poenam, si quid et uetere gloria sua et noua 
indignum fecisset. sed uidelicet, cui «nullum» crimen, nullum probrum dicere poterat, 
eius obtrectare laudes uoluit. diem integrum hesterno die «ad» accusandum L. Paulum 
petit: quattuor horas, quantum supererat diei, dicendo absumpsit. quis umquam tam 
nocens reus fuit, cuius uitia uitae tot horis expromi non possent? quid interim obiecit, 
quod L. Paulus, si causam dicat, negatum uelit? duas mihi aliquis contiones parumper 
faciat, unam militum Macedonicorum, puram alteram et integrioris iudicii a fauore et 
odio, uniuersi populi Romani; apud contionem togatam et urbanam prius reus agatur. 
quid apud Quirites Romanos, Ser. Galba, diceres? illa enim tibi tota abscisa oratio esset 
"in statione seuerius et intentius stetisti; uigiliae acerbius et diligentius circumitae sunt; 
operis plus quam antea fecisti, cum ipse imperator ut exactor circumiret; eodem die et 
iter fecisti et in aciem ex itinere exi«sti; ne» uictorem quidem te adquiescere passus est; 
statim ad persequendos hostes duxit. cum te praeda partienda locupletem facere posset, 
pecuniam regiam translaturus in triumpho est et in aerarium laturus." haec sicut ad 
militum animos stimulandos aliquem aculeum habent, qui parum licentiae, parum 
auaritiae suae inseruitum censent, ita apud populum Romanum nihil ualuissent, qui, ut 
uetera atque audita a parentibus suis non repetat, quae ambitione imperatorum clades 
acceptae sint, quae seueritate imperii uictoriae partae, proxumo certe Punico bello, quid 
inter M. Minucium magistrum equitum et Q. Fabium Maximum dictatorem interfuerit, 
meminit. itaque «apparuisset neque» accusatorem hiscere potuisse et superuacaneam 
defensionem Pauli fuisse. transeatur ad alteram contionem; nec Quirites uos, sed milites 
uideor appellaturus, si nomen hoc saltem ruborem incutere et uerecundiam aliquam 
imperatoris uiolandi adferre possit.' 


[38] 'Equidem ipse aliter adfectus animo sum, qui apud exercitum mihi loqui uidear, 
quam paulo ante eram, cum ad plebem urbanam spectabat oratio. quid autem dicitis, 
milites? aliquis est Romae, praeter Persea, qui triumphari de Macedonibus nolit: et eum 
non isdem manibus discerpitis, quibus Macedonas uicistis? uincere uos prohibuisset, si 
potuisset, qui triumphantis urbem inire prohibet. erratis, milites, si triumphum 
imperatoris tantum et non militum quoque et uniuersi populi Romani esse decus 
censetis. non unius in hoc Pauli * * *. multi etiam, qui ab senatu non inpetrarunt 

triumphum, in monte Albano triumpharunt; nemo L. Paulo magis eripere decus perfecti 
belli Macedonici potest quam C. Lutatio primi Punici belli, quam P. Cornelio secundi, 
* * * auam illi, qui triumphauerant; nec L. Paulum minorem aut maiorem imperatorem 
triumphus faciet-, militum magis in hoc uniuersi«que» populi Romani fama agitur, 
primum ne inuidiae et ingrati animi aduersus clarissimum quemque ciuem opinionem 
habeat et imitari in hoc populum Atheniensem lacerantem inuidia principes suos 
uideatur. satis peccatum in Camillo a maioribus uestris est, quem tamen ante receptam 
per eum a Gallis urbem uiolarunt; satis nuper «a» uobis in P. Africano. Literni domicilium 
et sedem fuisse domitoris Africae, Literni sepulcrum ostendi erubescamus. gloria sit par 
illis uiris L. Paulus, iniuria uestra «ne» exaequetur. haec igitur primum infamia deleatur, 
foeda apud alias gentes, damnosa apud nostros. quis enim aut Africani aut Pauli similis 
esse «in tam» ingrata et inimica bonis ciuitate uelit? si infamia nulla esset et de gloria 
tantum ageretur, qui tandem triumphus non communem nominis Romani gloriam 
habet? tot de Gallis triumphi, tot de Hispanis, tot de Poenis ipsorum tantum 
imperatorum an populi Romani dicuntur? quemadmodum non de Pyrrho modo nec de 
Hannibale, sed de Epirotis Carthaginiensibusque [et Macedonibus] triumphi acti sunt, 
sic non M'. Curius tantum nec P. Cornelius, sed Romani triumpharunt. militum quidem 
propria est causa, qui et ipsi laureati et quisque donis, quibus donati sunt, insignes 
Triumphum nomine cient«es» suasque et imperatoris laudes canentes per urbem 
incedunt. si quando non deportati ex prouincia milites ad triumphum sunt, fremunt; et 
tamen tum quoque se absentis, quod suis manibus parta uictoria sit, triumphare credunt. 
si quis uos interroget, milites, ad quam rem in Italiam deportati et non statim confecta 
prouincia dimissi sitis, quid Romam frequentes sub signis ueneritis, quid moremini hic 
et non diuersi domos quisque abeatis uestras, quid aliud respondeatis, quam uos 
triumphantis uideri uelle? uos certe uictores conspici uelle debebatis. 


[39] Triumphatum nuper de Philippo, patre huius, et de Antiocho est; ambo regnabant, 
cum de iis triumphatum est. de Perseo capto, in urbem cum liberis adducto non 
triumphabitur? quodsi in curru scandentis Capitolium, auratos purpuratosque, ex 
inferiore loco L. Paulus in turba togatorum unus priuatus interroget "L. Anici, Cn. Octaui, 
utrum uos digniores triumpho esse an me censetis?" curru ei cessuri et prae pudore 
uidentur insignia ipsi sua tradituri. et uos Gentium quam Persea duci in triumpho 
mauoltis, Quirites, et de accessione potius belli quam de bello triumphari? et legiones 
ex Illyrico laureatae urbem inibunt et nauales socii: Macedonicae legiones suo abrogato 
triumphos alienos spectabunt? quid deinde tam opima praeda, tam opulentae uictoriae 
spoliis fiet? quonam abdentur illa tot milia armorum detracta corporibus hostium? an in 
Macedoniam remittentur? quo signa aurea, marmorea, eburnea, tabulae pictae, textilia, 
tantum argenti caelati, tantum auri, tanta pecunia regia? an noctu tamquam furtiua in 
aerarium  deportabuntur? quid? illud spectaculum | maximum, nobilissimus 
opulentissimus«que» rex captus, ubi uictori populo ostendetur? quos Syphax rex captus, 
accessio Punici belli, concursus fecerit, plerique meminimus. Perseus rex captus, 
Philippus et Alexander, filii regis, tanta nomina, subtrahentur ciuitatis oculis? ipsum L. 
Paulum, bis consulem, domitorem Graeciae, omnium oculi conspicere urbem curru 
ingredientem auent; ad hoc fecimus consulem, ut bellum per quadriennium ingenti 

etiam pudore nostro tractum perficeret. cui sortito prouinciam, cui proficiscenti 
praesagientibus animis uictoriam triumphumque destinauimus, ei uictori triumphum 
negaturi «sumus?» et quidem non tantum «eum», sed deos etiam suo honore 
fraudaturi? dis quoque enim, non solum hominibus, debetur triumphus. maiores uestri 
omnium magnarum rerum et principia exorsi a dis sunt et finem statuerunt. consul 
proficiscens praetorue paludatis lictoribus in prouinciam et ad bellum uota in Capitolio 
nuncupat: uictor perpetrato «bello» eodem in Capitolium triumphans ad eosdem deos, 
quibus uota nuncupauit, merita dona portans redit. pars non minima triumphi est 
uictimae praecedentes, ut appareat dis grates agentem imperatorem ob rem publicam 
bene gestam redire. omnis illas uictimas, quas "traducendo in triumpho uindicauit, 
"alias alios dente mactati. quid? illae epulae senatus, quae nec priuato loco nec publico 
profano, sed in Capitolio eduntur, utrum hominum uoluptatis causa an deorum * * * 
hominumque auctore Seruio Galba turbaturi estis? L. Pauli triumpho portae claudentur? 
rex Macedonum Perseus cum liberis et turba alia captiuorum, spolia Macedonum, «in» 
circo Flaminio relinquentur? L. Paulus priuatus tamquam rure rediens a porta domum 
ibit? "et tu, centurio, miles, quibus ab imperatore Paulo donatus decreuit potius quam 
Seruius Galba fabulentur audis et hoc dicere me potius quam illum audi. ille nihil 
praeterquam loqui, et «id» ipsum maledice ac maligne, didicit: ego ter et uiciens cum 
hoste ex prouocatione pugnaui; ex omnibus, cum quibus manum conserui, spolia rettuli; 
insigne corpus honestis cicatricibus, omnibus aduerso corpore exceptis, habeo.' nudasse 
deinde se dicitur et, quo quaeque bello uolnera accepta essent, rettulisse. quae dum 
ostentat, adapertis forte, quae uelanda erant, tumor inguinum proximis risum mouit. 
tum 'hoc quoque, quod ridetis', inquit 'in equo dies noctesque persedendo habeo, nec 
magis me eius quam cicatricum harum pudet paenitetque, quando numquam mihi 
impedimento ad rem publicam bene gerendam domi militiaeque fuit. ego hoc ferro 
saepe uexatum corpus uetus miles adulescentibus militibus ostendi: Galba nitens et 

[40] «Sum» mam omnis captiui auri argentique translati «sestertium» milliens ducenties 
fuisse Ualerius Antias tradit; qua haud dubie maior aliquanto summa ex numero 
plaustorum ponderibusque auri, argenti generatim ab ipso scriptis efficitur. alterum 
tantum aut in bellum proxumum absumptum aut in fuga, cum Samothracen peteret, 
dissipatum tradunt; eoque id mirabilius erat, quod tantum pecuniae intra triginta annos 
post bellum Philippi cum Romanis partim ex fructu metallorum, partim ex uectigalibus 
aliis coaceruatum fuerat. itaque admodum inops pecuniae Philippus, Perseus contra 
praediues bellare cum Romanis coepit. ipse postremo Paulus in curru, magnam cum 
dignitate alia corporis, tum senecta ipsa maiestatem prae se ferens; «post» currum inter 
alios inlustres uiros fili duo, «Q.» Maximus et P. Scipio; deinde equites turmatim et 
cohortes peditum suis quaeque ordinibus. pediti in singulos dati centeni «denarii», 
duplex «centurioni, triplex» equiti. «alterum» tantum pediti daturum fuisse credunt et 
pro rata aliis, si aut in suffragio honori eius fauissent, aut benigne hac ipsa summa 
«pro»nuntiata «ac»clamassent. sed non Perseus tantum per illos dies documentum 
humanorum casuum fuit, in catenis ante currum uictoris ducis per urbem hostium 

ductus, sed etiam uictor Paulus, auro purpuraque fulgens. nam duobus e filiis, quos 
duobus datis in adoptionem solos nominis, sacrorum familiaeque heredes retinuerat 
domi, minor, «duodecim» ferme annos natus, quinque diebus ante triumphum, maior, 
quattuordecim annorum, triduo post triumphum decessit; quos praetextatos curru uehi 
cum patre, sibi ipsos similis destinantis triumphos, oportuerat. paucis post diebus data 
a M. Antonio tribuno plebis contione, cum de suis rebus gestis more ceterorum 
imperatorum edissereret, memorabilis eius oratio et digna Romano principe fuit. 


[41] 'Quamquam, et qua felicitate rem publicam administrauerim, et «quae» duo 
fulmina domum meam per hos dies perculerint, non ignorare uos, Quirites, arbitror, cum 
spectaculo uobis nunc triumphus meus, nunc funera liberorum meorum fuerint, tamen 
paucis, quaeso, sinatis me cum publica felicitate conparare eo, quo debeo, animo 
priuatam meam fortunam. profectus ex Italia classem a Brundisio sole orto solui; nona 
diei hora cum omnibus meis nauibus Corcyram tenui. inde quinto die Delphis Apollini 
pro me exercitibusque et classibus uestris sacrificaui. a Delphis quinto die in castra 
perueni: ubi exercitu accepto, mutatis quibusdam, quae magna impedimenta uictoriae 
erant, progressus, quia inexpugnabilia «castra» hostium erant neque cogi pugnare 
poterat rex, inter praesidia eius saltum ad Petram euasi et ad Pydnam regem acie uici; 
Macedoniam in potestatem populi Romani redegi et, quod bellum per quadriennium 
tres ante me consules ita gesserunt, ut semper successori traderent grauius, id ego 
quindecim diebus perfeci. aliarum deinde secundarum rerum uelut prouentus secutus: 
ciuitates omnes Macedoniae se dediderunt, gaza regia in potestatem uenit, rex ipse 
tradentibus prope ipsis dis in templo Samothracum cum liberis est captus. mihi quoque 
ipsi nimia iam fortuna uideri eoque suspecta esse. maris pericula timere coepi in tanta 
pecunia regia in Italiam traicienda et uictore exercitu transportando. postquam omnia 
secundo nauium cursu in Italiam peruenerunt neque erat, quod ultra precarer, illud 
optaui, ut, cum ex summo retro uolui fortuna consuesset, mutationem eius domus mea 
potius quam res publica sentiret. itaque defunctam esse fortunam publicam mea tam 
insigni calamitate spero, quod triumphus meus, uelut ad ludibrium casuum humanorum, 
duobus funeribus liberorum meorum est interpositus. et cum ego et Perseus nunc 
nobilia maxime sortis mortalium exempla spectemur, illi, qui ante se captiuos 
«captiuus» ipse duci liberos uidit, incolumes tamen eos habet: ego, qui de illo 
triumphaui, ab alterius funere filii currum «escendi, alterum rediens» ex Capitolio prope 
iam expirantem «in»ueni; neque ex tanta stirpe liberum superest, qui L. Aemili Pauli 
nomen ferat. duos enim tamquam ex magna progenie liberorum in adoptionem datos 
Cornelia et Fabia gens habent: Paulus in domo praeter senem nemo superest. sed hanc 
cladem domus meae uestra felicitas et secunda fortuna publica consolatur.' 


[42] Haec tanto dicta animo magis confudere audientium animos, quam si miserabiliter 
orbitatem suam deflendo locutus esset. 


Cn. Octauius kalendis Decembribus de rege Perseo naualem triumphum egit. is 
triumphus sine captiuis fuit, sine spoliis. dedit sociis naualibus in singulos denarios 
septuagenos quinos, gubernatoribus, qui in nauibus fuerant, duplex, magistris nauium 
quadruplex. senatus deinde habitus est. patres censuerunt, ut Q. Cassius Persea regem 

cum Alexandro filio Albam in custodiam duceret; comites, pecuniam, argentum, 
instrumentum, quod haberet, nihil «detrahens habere sineret; Bithys, filius Cotyis,» 
regis Thracum, «cum» obsidibus in custodiam Carseolos est missus. ceteros captiuos, 
qui in triumpho ducti erant, in carcerem condi placuit. paucos post dies, quam haec 
«sunt» acta, legati ab Cotye, rege Thracum, uenerunt pecuniam ad redimendum filium 
aliosque obsides adportantes. eis in senatum introductis et id ipsum argumenti 
praetendentibus orationi, non sua uoluntate Cotyn bello iuuisse Persea, quod obsides 
dare coactus esset, orantibusque, ut eos pretio, quantum ipsi statuissent patres, redimi 
paterentur, responsum ex auctoritate senatus est, populum Romanum meminisse 
amicitiae, quae cum Cotye maioribusque eius et gente Thracum fuisset. obsides datos 
crimen, non criminis defensionem esse, cum Thracum genti ne quietus quidem Perseus, 
nedum bello Romano occupatus timendus fuerit. ceterum, etsi Cotys Persei gratiam 
praetulisset amicitiae populi Romani, magis, quid se dignum esset, quam quid merito 
eius fieri posset, aestimaturum, filium atque obsides ei remissurum. beneficia gratuita 
esse populi Romani; pretium eorum malle relinquere in accipientium animis quam 
praesens exigere. legati tres nominati, T. Quinctius Flamininus, C. Licinius Nerua, M. 
Caninius Rebilus, qui obsides in Thraciam reducerent; et Thracibus munera data in 
singulos binum milium aeris. Bithys cum ceteris obsidibus a Carseolis accersitus ad 
patrem cum legatis missus. naues regiae captae de Macedonibus inuisitatae ante 
magnitudinis in campo Martio subductae sunt. 


[43] Haerente adhuc non in animis modo, sed paene in oculis memoria Macedonici 
triumphi L. Anicius Quirinalibus triumphauit de rege Gentio lllyriisque. similia omnia 
magis uisa hominibus quam paria: minor ipse imperator, et nobilitate Anicius cum 
Aemilio et iure imperii praetor cum consule conlatus; non Gentius Perseo, non lllyrii 
Macedonibus, non spolia spoliis, non pecunia pecuniae, non dona donis conparari 
poterant. itaque sicut praefulgebat huic triumphus recens, ita apparebat ipsum per se 
intuentibus nequaquam esse contemnendum. perdomuerat intra paucos dies terra 
marique ferocem, locis munimentisque fretam gentem lllyriorum; regem regiaeque 
omnes stirpis ceperat. transtulit in triumpho multa militaria signa spoliaque alia et 
supellectilem regiam, auri pondo uiginti et septem, argenti decem et nouem pondo, 
denarium decem tria milia et centum uiginti milia Illyrici argenti. ante currum ducti 
Gentius rex cum coniuge et liberis et Carauantius, frater regis, et aliquot nobiles lllyrii. 
de praeda militibus in singulos quadragenos quinos denarios, duplex centurioni, triplex 
equiti, sociis nominis Latini quantum ciuibus, et sociis naualibus dedit quantum militibus. 
laetior hunc triumphum est secutus miles, multisque dux ipse carminibus celebratus. 
sestertium ducentiens ex ea praeda redactum esse auctor est Antias, praeter aurum 
argentumque, quod in aerarium sit latum; quod quia unde redigi potuerit non apparebat, 
auctorem pro re posui. rex Gentius cum liberis et coniuge et fratre Spoletium in 
custodiam ex senatus consulto ductus, ceteri captiui Romae in carcerem coniecti; 
recusantibusque custodiam Spoletinis Iguuium reges traducti. relicum ex Illyrico 
praedae ducenti uiginti lembi erant; de Gentio rege captos eos Corcyraeis et 
Apolloniatibus et Dyrrhachinis Q. Cassius ex senatus consulto tribuit. 

[44] Consules eo anno agro tantum Ligurum populato, cum hostes exercitus numquam 
eduxissent, nulla re memorabili gesta Romam ad magistratus subrogandos redierunt et 
primo comitiali die consules crearunt M. Claudium Marcellum, C. Sulpicium Gallum, 
deinde praetores postero die L. lulium, L. Apuleium Saturninum, A. Licinium Neruam, P. 
Rutilium Caluum, P. Quinctilium Uarum, M. Fonteium. his praetoribus duae urbanae 
prouinciae sunt decretae, duae Hispaniae, Sicilia ac Sardinia. 


Intercalatum eo anno; postridie Terminalia «kal.» intercalariae fuerunt. augur eo anno 
mortuus est C. Claudius; in eius locum augures legerunt T. Quinctium Flamininum. et 
flamen Quirinalis mortuus Q. Fabius Pictor. 


Eo anno rex Prusia uenit Romam cum filio Nicomede. is magno comitatu urbem 
ingressus ad forum a porta tribunalque «Q.» Cassi praetoris perrexit concursuque 
undique facto deos, qui urbem Romam incolerent, senatumque et populum Romanum 
salutatum se dixit uenisse et gratulatum, quod Persea Gentiumque reges uicissent, 
Macedonibusque et Illyriis in dicionem redactis auxissent imperium. cum praetor 
senatum ei, si uellet, eo die daturum dixisset, biduum petit, quo templa deum urbemque 
et hospites amicosque uiseret. datus, qui circumduceret eum, «L.» Cornelius Scipio 
quaestor, qui et Capuam ei obuiam missus fuerat; et aedes, quae ipsum comitesque eius 
benigne reciperent, conductae. tertio post die senatum adit; gratulatus uictoriam est; 
merita sua in eo bello commemorauit; petiit, ut uotum sibi soluere, Romae in Capitolio 
decem maiores hostias et Praeneste unam Fortunae, liceret-ea uota pro uictoria populi 
Romani esse-, et ut societas secum renouaretur agerque sibi de rege Antiocho captus, 
quem nulli datum «a» populo Romano Galli possiderent, daretur. filium postremo 
Nicomedem senatui commendauit. omnium, qui in Macedonia imperatores fuerant, 
fauore est adiutus. itaque cetera, quae petebat, concessa; de agro responsum est 
legatos ad rem inspiciendam missuros; «si» is ager populi Romani fuisset nec cuiquam 
datus esset, dignissimum eo dono Prusiam habituros esse: si autem Antiochi non fuisse 
et eo ne populi quidem Romani factum appareret aut datum Gallis esse, ignoscere 
Prusiam debere, si ex nullius iniuria quidquam ei datum uellet populus Romanus. ne cui 
detur quidem, gratum esse donum posse, quod eum, qui det, ubi uelit, ablaturum esse 
sciat. filii Nicomedis commendationem accipere. quanta cura regum amicorum liberos 
tueatur populus Romanus, documento Ptolemaeum, Aegypti regem, esse. cum hoc 
responso Prusias est dimissus. munera ei ex * * sestertiis iussa dari et uasorum 
argenteorum pondo quinquaginta. et filio regis Nicomedi ex ea summa munera dari 
censuerunt, ex qua Masgabae, filio regis Masinissae, data essent; et ut uictimae aliaque, 
quae ad sacrificium pertinerent, seu Romae seu Praeneste immolare uellet, regi ex 
publico sicut magistratibus Romanis praeberentur; et ut ex classe, quae Brundisi esset, 
naues longae uiginti adsignarentur, quibus uteretur; donec ad classem dono datam ei 
rex peruenisset, L. Cornelius Scipio ne ab eo abscederet sumptumque ipsi et comitibus 
praeberet, donec nauem conscendisset. mire laetum ea benignitate in se populi Romani 
regem fuisse ferunt; munera sibi ipsi emi non sisse, filium iussisse donum populi Romani 
accipere. haec de Prusia nostri scriptores. Polybius eum regem indignum maiestate 
nominis tanti tradit; pilleatum, capite raso, obuiam «ire» legatis solitum libertumque se 
populi Romani ferre: ideo insignia ordinis eius gerere; Romae quoque, cum ueniret in 

curiam, summisisse se et osculo limen curiae contigisse et deos seruatores suos senatum 
appellasse aliamque orationem non tam honorificam audientibus quam sibi deformem 
habuisse. moratus circa urbem triginta haud amplius dies in regnum est profectus, 
actumque in Asia bellum inter Eumenen et Gallos in ... 

